列傳第三十八

唐張徐

唐臨, 字本德, 京兆長安人. 周內史瑾之孫. 其先自北海內徙. 武德初, 隱太子討王世充, 臨以策進說, 太子引直典書坊, 授右衛率府鎧曹參軍. 太子廢, 出爲萬泉丞. 有輕囚久系, 方春, 農事興, 臨說令可且出囚, 使就畎畝. 不許. 臨曰：「有所疑, 丞執其罪.」令移疾, 臨悉縱歸, 與之約, 囚如期還.

再遷侍御史. 大夫韋挺責著位不肅, 明日, 挺越次與江夏王道宗語, 臨進曰：「王亂班.」道宗曰：「與大夫語, 何至爾！」臨曰：「大夫亦亂班.」挺失色, 衆皆悚伏. 俄持節按獄交州, 出冤系三千人. 累遷大理卿. 高宗嘗錄囚, 臨占對無不盡, 帝喜曰：「爲國之要在用法, 刻則人殘, 寬則失有罪, 惟是折中, 以稱朕意.」它日復訊, 餘司斷者輒紛訴不已, 獨臨所訊無一言. 帝問故, 答曰：「唐卿斷囚不冤, 所以絕意.」帝歎曰：「爲獄者固當若是.」乃自述其考曰「形如死灰, 心若鐵石」云.

永徽元年, 拜御史大夫. 蕭齡之嘗任廣州都督, 受賕當死, 詔群臣議, 請論如法, 詔戮于朝堂. 臨建言：「群臣不知天子所以議之之意. 在律有八. 王族戮於隱, 議親也；刑不上大夫, 議貴也. 今齡之貪贓狼扈, 死有餘咎. 陛下以異於它囚, 故議之有司, 又令入死, 非堯、舜所以用刑者, 不可爲後世法.」帝然之. 齡之, 齊高帝五世孫, 由是免死.

臨累遷吏部尚書. 初, 來濟謫台州, 李義府謫普州, 臨奏許禕爲江南巡察使, 張倫劍南巡察使. 禕與濟善, 而倫與義府有隙. 武後常右義府, 察知之, 謂臨遣所私督其過, 坐免官. 起爲潮州刺史, 卒, 年六十.

臨儉薄寡欲, 不好治第宅. 性旁通, 專務掩人過. 見妻子, 必正衣冠.

兄皎, 武德初, 爲秦王府記室, 從王征討, 掌書檄. 貞觀中, 官吏部侍郎. 先是, 選集四時補擬, 不爲限. 皎請以冬初集, 盡季春止, 後遂爲法. 終益州長史, 贈太常卿.

子之奇, 給事中. 坐章懷太子屬徙邊. 後除括蒼令, 與徐敬業起兵, 誅.

臨孫紹紹, 神龍時爲太常博士. 遷左台侍御史、度支員外郎, 常兼博士. 韋庶人請妃、公主、命婦以上葬給鼓吹, 詔可. 紹曰：「鼓吹本軍容, 黃帝戰涿鹿, 以爲警衛, 故曲有《靈夔吼》、《雕鶚爭》、《石墜崖》、《壯士怒》之類. 惟功臣詔葬, 得兼用之. 男子有四方功, 所以加寵. 雖郊祀天地, 不參設, 容得接閨閫哉? 在令, 五品官昏葬, 無給鼓吹者, 唯京官五品則假四品, 蓋班秩在夫若子. 請置前詔, 用舊典.」不省.

中宗始郊, 國子祭酒祝欽明等知韋後能制天子, 欲迎諂之, 即奏以皇后亞獻, 安樂公主終獻, 又四時及列帝誕日, 遣使者詣陵如事生. 紹以爲非禮, 引正誼固爭. 帝又詔武氏陵及諸武墓皆置守戶, 紹謂：「昊、順二陵守戶五百, 與昭陵同. 在令, 先世帝王陵戶二十, 今雖崇奉外家, 宜准附常典. 又親王墓戶十, 梁、魯乃追贈, 不可逾真王. 褒德衛卒, 至逾宗廟, 不可明甚, 請罷之.」又言：「比群臣務厚葬, 以俑人象驂眩耀相矜, 下逮衆庶, 流宕成俗. 願按令切敕裁損, 凡明器不許列衢路, 惟陳墓所. 昏家盛設障車, 擁道爲戲樂, 邀貨捐貲動萬計, 甚傷化紊禮, 不可示天下.」事雖不從, 議者美歎.

睿宗即位, 數言政損益, 再遷給事中, 兼太常少卿. 先天二年, 玄宗講武驪山, 紹以典儀坐失軍容, 當斬. 帝怒甚, 執纛下, 左右猶冀少貸, 金吾將軍李邈遽傳詔斬之. 時深咎邈, 帝亦悔, 俄詔罷邈官, 擯死於家.

張文瓘, 字稚圭, 貝州武城人. 隋大業末, 徙家魏州之昌樂. 幼孤, 事母、兄以孝友聞. 貞觀初, 第明經, 補並州參軍. 時李勣爲長史, 嘗歎曰：「稚圭, 今之管、蕭, 吾所不及.」勣入朝, 文瓘與屬僚二人皆餞, 勣贈二人以佩刀、玉帶, 而不及文瓘. 文瓘以疑請, 勣曰：「子無爲嫌. 若某, ■豫少決, 故贈以刀, 欲其果於斷；某放誕少檢, 故贈以帶, 俾其守約束. 若子才, 無施不可, 焉用贈?」因極推引. 再遷水部員外郎. 時兄文琮爲戶部侍郎, 於制, 兄弟不並台閣, 出爲雲陽令. 累授東西台舍人, 參知政事. 乾封二年, 遷東台侍郎、同東西台三品, 遂與勣同爲宰相. 俄知左史事.

時高宗造蓬萊、上陽、合璧等宮, 復征討四夷, 京師養廄馬萬匹, 帑瓘浸虛. 文瓘諫曰：「王者養民, 逸則富以康, 勞則怨以叛. 秦、漢廣事四夷, 造宮室, 至二世土崩, 武帝末年戶口減半. 夫制治於未亂, 保邦於未危. 人罔常懷, 懷於有仁. 臣願撫之, 無使勞而生怨. 隋監未遠, 不可不察.」帝善其言, 賜繒錦百段, 爲減廄馬數千.

改黃門侍郎, 兼太子右庶子, 又兼大理卿. 不旬日, 斷疑獄四百, 抵罪者無怨言. 嘗有小疾, 囚相與齋禱, 願亟視事. 時以執法平恕方戴胄. 後拜侍中, 兼太子賓客. 諸囚聞其遷, 皆垂泣, 其得人心如此. 性嚴正, 未嘗回容, 諸司奏議, 悉心糾駁, 故帝委之. 或時移疾, 他宰相奏事, 帝必問與文瓘議未. 若不者, 曰：「往共籌之.」或曰：「已議.」即皆報可.

新羅叛, 帝將出兵討之. 時文瓘病臥家, 自力請見, 曰：「吐蕃盜邊, 兵屯境未解, 新羅復叛, 議者欲出師, 二虜俱事, 臣恐人不堪弊, 請息兵修德, 以懷異俗.」詔可.

初, 同列以堂饌豐餘, 欲少損. 文瓘曰：「此天子所以重樞務、待賢才也, 吾等若不任職, 當自引避, 不宜節減, 以自取名.」衆乃止. 卒, 年七十三, 贈幽州都督, 謚曰懿. 以嘗事孝敬皇帝, 詔陪葬恭陵.

四子：潛, 爲魏州刺史；沛, 同州刺史；洽, 衛尉卿；涉, 殿中監. 父子皆至三品, 時謂「萬石張家.」 韋溫誅, 涉爲亂兵所殺.

文琮, 好自寫書, 筆不釋手. 子弟諫止, 曰：「吾好此, 不爲倦.」貞觀中, 爲治書侍御史, 遷亳州刺史. 永徽初, 獻《文皇帝頌》, 優制褒美, 拜戶部侍郎. 坐房遺愛從母弟, 出爲建州刺史. 州尚淫祀, 不立社稷, 文琮下教曰：「春秋二社本於農, 今此州廢不立, 尚何觀? 比歲田畝卒荒, 或未之思乎！神在於敬, 可以致福.」於是始建祀場, 民悅從之. 卒於官.

子錫, 久視初, 爲鳳閣侍郎、同鳳閣鸞台平章事, 代其甥李嶠爲宰相. 請還廬陵王, 不爲張易之所右. 與鄭杲俱知選, 坐泄禁中語, 又賕謝钜萬, 時蘇味道亦坐事, 同被訊, 系鳳閣, 俄徙司刑三品院. 錫按轡專道, 神氣不懾, 日膳豐鮮, 無損貶. 味道徒步赴逮, 席地菜食. 武後聞之, 釋味道, 將斬錫, 既而流循州. 神龍中, 累遷工部尚書, 兼修國史, 東都留守. 韋後臨朝, 詔同中書門下三品, 旬日, 出爲絳州刺史. 累封平原郡公, 卒.

文琮從父弟文收, 終太子率更令. 善音律, 著《新樂書》十餘篇.

徐有功, 名弘敏, 避孝敬皇帝諱, 以字行, 國子博士文遠孫也. 舉明經, 累補蒲州司法參軍, 襲封東莞縣男. 爲政仁, 不忍杖罰, 民服其恩, 更相約曰：「犯徐參軍杖者, 必斥之.」訖代不辱一人. 累遷司刑丞. 時武後僭位, 畏唐大臣謀己. 於是周興、來俊臣、丘神績、王弘義等揣識後指, 置總監牧院諸獄, 捕將相, 俾相鉤逮, 掩搦護送, 楚掠凝慘. 又汙引天下豪桀, 馳使者即按, 一切以反論. 吏爭以周內窮詆相高, 後輒勸以官賞, 於是以急變相告言者無虛日. 朝野震恐, 莫敢正言, 獨有功數犯顏爭枉直, 後厲語折抑, 有功爭益牢. 時博州刺史琅邪王沖, 責息錢於貴鄉, 遣家奴督斂, 與尉顏餘慶相聞知, 奴自市弓矢還. 會沖坐逆誅, 魏州人告餘慶豫沖謀, 後令俊臣鞫治, 以反狀聞. 有司議：「餘慶更永昌赦, 法當流.」侍御史魏元忠謂：「餘慶爲沖督償、通書, 合謀明甚, 非曰支黨, 請殊死, 籍其家.」詔可. 有功曰：「永昌赦令：『與虺貞同惡, 魁首已伏誅, 支黨未發者原之.』《書》曰：『殲厥渠魁』, 律以『造意爲首』, 尋赦已伏語, 則魁首無遺. 餘慶赦後被言, 是謂支黨. 今以支爲首, 是以生入死. 赦而復罪, 不如勿赦；生而復殺, 不如勿生. 竊謂朝廷不當爾.」後怒曰：「何謂魁首?」答曰：「魁者, 大帥；首者, 元謀.」後曰：「餘慶安得不爲魁首?」答曰：「若魁首者, 虺貞是已. 既已伏誅, 餘慶今方論罪, 非支黨何?」後意解, 乃曰：「公更思之.」遂免死. 當此時, 左右及衛仗在廷陛者數百人, 皆縮項不敢息, 而有功氣定言詳, 闉然不橈.

有韓紀孝者, 受徐敬業偽官, 前已物故, 推事使顧仲琰籍其家, 詔已報可. 有功追議曰：「律, 謀反者斬. 身亡即無斬法, 無斬法則不得相緣. 所緣之人亡, 則所因之罪減.」詔從之, 皆以更赦免, 如此獲宥者數十百姓.

累轉秋官郎中. 鳳閣侍郎任知古、冬官尚書裴行本等七人被誣當死, 後謂宰相曰：「古人以殺止殺, 我今以恩止殺, 就群公丐知古等, 賜以再生, 可乎?」俊臣、張知默固請如法, 後不許. 俊臣獨引行本更驗前罪. 有功奏曰：「俊臣違陛下再生之賜, 不可以示信.」於是悉免死.

道州刺史李仁褒兄弟爲人誣構, 有功爭不能得. 秋官侍郎周興劾之曰：「漢法, 附下罔上者斬, 面欺者亦斬. 在古, 析言破律者殺. 有功故出反囚, 罪當誅, 請按之.」後不許, 猶坐史官.

俄起爲左肅政台侍御史, 辭曰：「臣聞鹿走山林而命系庖廚者, 勢固自然. 陛下以法官用臣, 臣守正行法, 必坐此死矣.」後固授之. 天下聞有功復進, 灑然相賀. 時有詔：「公坐流、私坐徒以上會赦免, 逾百日不首者, 復論.」有功奏曰：「陛下寬殊死罪, 已發者原之, 是通改過之心、自新之路. 故律, 告赦前事, 以其罪坐之. 若無告言, 所犯終不自發；如告言赦前事, 則與律乖. 今赦前之罪, 不自言者, 還以法論, 即恩雖布天下, 而一罪不能貸, 臣竊爲陛下不取.」後更詔五品以上議可.

又上疏曰：「天下員有定, 比選者日多, 選曹諉囑公行, 囂謗滿路. 唐季人多逆節, 鞫訊結斷, 刑慘獄嚴, 革命歲久, 其流弗改. 事表生情, 法外構理, 而刻薄吏驅扇成奸. 雖朝堂進表, 列匭內牒, 叫閽弗聽, 叩鼓弗聞, 使申其冤, 正增其枉. 誠令天官銓注有所不平、法司推斷舞法深詆、三司理匭受所上章擁塞不白者皆許臣按驗劾發, 奪祿貶勞, 不越月逾時, 可致刑措.」後納之.

竇孝諶妻龐爲其奴怖以妖祟, 教爲夜解, 因告以厭詛. 給事中薛季昶鞫之, 龐當死. 子希瑊訟冤, 有功明其枉. 季昶劾有功黨惡逆, 當棄市. 有功方視事, 令史泣以告. 有功曰：「豈吾獨死, 而諸人長不死邪?」安步去. 後召詰曰：「公比斷獄多失出, 何耶?」對曰：「失出, 臣小過；好生, 陛下大德.」後默然. 龐得減死, 有功免爲民.

起拜左司郎中, 轉司刑少卿. 與皇甫文備同按獄, 誣有功縱逆黨. 久之, 文備坐事下獄, 有功出之. 或曰：「彼嘗陷君於死, 今生之, 何也?」對曰：「爾所言者私忿, 我所守者公法, 不可以私害公.」 嘗謂所親曰：「大理, 人命所系, 不可阿旨詭辭, 以求苟免.」故有功爲獄, 常持平守正, 以執據冤罔, 凡三坐大辟, 將死, 泰然不憂, 赦之, 亦不喜, 後以此重之. 所全活甚衆, 酷吏爲少衰, 然疾之如仇矣. 改司仆少卿. 卒, 年六十八, 贈司刑卿. 中宗即位, 加贈越州都督, 遣使就第吊祭, 賜物百段, 授一子官. 開元初, 竇希瑊等請以己官讓有功子惀, 以報舊德, 由是自大理司直遷恭陵令. 會昌中, 追謚忠正.

初, 鹿城主簿潘好禮慕有功爲人, 論之曰：「昔稱張釋之爲廷尉, 天下無冤人, 今有功斷獄, 亦天下無冤人. 然釋之當漢文帝時, 中外無事, 守法而已. 有功居革命之際, 周興、來俊臣等掩義隱賊, 崇飾惡言, 以誣盛德, 有功守死明道, 身濱殆者數矣, 此其賢於釋之明甚.」或稱有功仁恕過漢於、張. 起居舍人盧若虛曰：「徐公當雷霆之震, 而能全仁恕, 雖千載未見其比.」五世孫商.

贊曰：「徐有功不以唐、周貳其心, 惟一於法, 身蹈死以救人之死, 故能處猜後、酷吏之間, 以恕自將, 內挫虐焰, 不使天下殘於燎, 可謂仁人也哉！議者謂過漢於、張, 渠不信夫！ 商, 字義聲, 或字秋卿, 客新鄭再世, 因爲新鄭人. 幼隱中條山. 擢進士第. 大中時, 擢累尚書左丞. 宣宗詔爲巡邊使, 使有指, 拜河中節度使. 突厥殘種保特峨山, 以千帳度河自歸, 詔商綏定. 商表處山東寬鄉, 置備征軍, 凡千人, 襞紙爲鎧, 勁矢不能洞. 徙節山南東道, 襄多山棚, 爲票賊, 商取材卒爲捕盜將, 別爲屯營, 寇所發, 輒跡捕, 捕必得, 遂爲精兵. 江西都將反, 韋宙乘傳抵山南發兵, 商命部將韓季友以捕盜營士往. 賊平, 宙表留季友所部爲綱紀. 咸通初, 以刑部尚書爲諸道鹽鐵轉運使, 封東莞縣子. 四年, 進同中書門下平章事, 出爲荊南節度使. 累進太子太保, 卒.

子彥若, 事僖宗爲中書舍人. 昭宗立, 再用爲御史中丞. 張浚師敗太原, 以彥若爲戶部侍郎、同中書門下平章事. 俄代李茂貞爲鳳翔節度使, 不得入, 還爲御史大夫. 乾寧初, 復當國, 進位太保、齊國公. 崔胤專政, 以彥若位己右, 不悅, 以平章事爲清海軍節度使, 卒於鎮, 而行軍司馬劉隱因主留務. 方時多難, 彥若最見信於帝, 有以事自陳者, 帝曰：「汝當問彥若.」其所倚任如此.

列傳第三十九

崔徐蘇豆盧

崔融, 字安成, 齊州全節人. 擢八科高第. 累補宮門丞、崇文館學士. 中宗爲太子時, 選侍讀, 典東朝章疏. 武後幸嵩高, 見融銘《啟母碣》, 歎美之. 及已封, 即命銘《朝覲碑》. 授著作佐郎, 遷右史, 進鳳閣舍人. 時有司議關市, 行人盡征之, 融上疏謂：「《周官》九賦, 其七曰關市. 以市多淫巧, 而關通末遊, 欲止抑之, 故加稅耳. 然唯斂工商, 而不及往來. 今一切通取, 則事不師古. 且四人異業舊矣, 復動而搖之. 市者, 兼受善惡也. 若甚, 則細人無所容, 細人無所容, 久必爲亂. 天下之關必險道, 市必要津, 豪宗、惡少在焉, 聞一旦變法, 或致騷動, 恐南走蠻, 北走狄. 今江津、河滸列鋪率稅, 檢覆稽留, 加主司僦略邀丐, 則商人廢業. 魏、晉、齊、隋所不行, 況陛下乎? 有如師興費廣, 雖倍算商旅、加斂齊人可也.」後納之.

張易之兄弟頗延文學士, 融與李嶠、蘇味道、麟台少監王紹宗降節佞附. 易之誅, 貶袁州刺史. 召授國子司業. 與脩《武後實錄》勞, 封清河縣子. 融爲文華婉, 當時未有輩者. 朝廷大筆, 多手敕委之, 其《洛出寶圖頌》尤工. 譔《武後哀冊》最高麗, 絕筆而死, 時謂思苦神竭云. 年五十四. 贈衛州刺史, 謚曰文. 膳部員外郎杜審言爲融所獎引, 爲服緦麻.

六子, 其聞者禹錫、翹. 禹錫, 開元中, 中書舍人, 贈定州刺史, 謚曰貞. 翹, 禮部尚書, 贈荊州大都督, 謚曰成.

孫巨, 右補闕, 亦有文.

曾孫從. 從字子乂, 少孤貧, 與兄能偕隱太原山中. 會歲饑, 拾橡實以飯, 講學不廢. 擢進士第. 從山南嚴震府爲推官, 以母喪免. 兄弟廬墓, 手藝松柏. 喪闋, 不應辟命. 久之, 韋皋引爲西山運務使. 奏遷判官, 攝守邛州. 前刺史有以盜系獄, 辭已具. 從疑其冤, 縱不治, 俄得真盜. 皋卒, 劉辟反, 欲並東川. 從以書諭止辟, 辟怒, 從乃募兵嬰城守. 辟方悉兵拒高崇文, 戰而敗, 從完州自如. 盧坦表宣州副使.

入爲殿中侍御史, 遷吏部員外郎. 異時, 史給選者成牒, 以先後丐賕, 從一限出之, 後遂爲法. 裴度爲御史中丞, 奏以右司郎中知雜事. 度已相, 代爲中丞. 所彈治, 不屈權幸. 事系台閣而付仗內者, 必請還有司. 薦引御史, 務取質重廉退者. 李翛以寵得京兆尹, 爲莊憲太后山陵橋道使, 務以減末徭費爲功, 至不治道輴車留渭橋, 久不得進. 從三劾之, 無少貸.

俄授陝虢觀察使. 遷尚書右丞. 王承宗請割德、棣而遣子入侍也, 憲宗選堪使者, 以命從. 議者謂承宗狠譎, 非單使可屈. 次魏, 田弘正請以五百騎從, 辭之, 惟童騎十數, 疾趨鎮. 集軍士球場宣詔, 爲陳逆順大節禍福之效, 音辭暢厲, 士感動, 承宗自失, 貌愈恭, 至泣下, 即按二州戶口、符印上之. 還爲山南西道節度使. 帝欲遂相, 監軍使揣知, 爲用事者求金, 從不肯答, 用是不得相. 長慶初, 繇尚書左丞領鄜坊節度. 屬部多神策屯軍, 數亂法驕橫, 吏不能制, 從一繩以法, 下皆重足畏之. 黨項互市羊馬, 類先遺帥守, 從獨不取, 而厚慰待之, 羌不敢盜境. 寶曆初, 爲東都留守. 故事, 留司官入宮城門列晨衙見留守. 吏誕傲, 久廢, 至是復行.

召拜戶部尚書. 宰相李宗閔以從裴度、李德裕所善, 內不喜. 從求致仕, 除太子賓客, 分司東都, 告滿百日去. 於是衆嘩語不平, 宗閔懼, 復授檢校尚書左仆射、淮南節度副大使, 知節度事. 揚州凡交易貲產、奴婢有貫率錢, 畜羊有口算, 又貿曲牟其贏, 以佐用度, 從皆蠲除之. 官吏俸帛常加倍以給, 獨節度使則否, 從皆與之同. 大和六年卒, 年七十二. 下有刲股肉以祭者. 贈司空, 謚曰貞.

從爲人嚴偉, 立朝棱棱有風望, 不喜交權利, 忠厚而讓. 階品當立門戟, 終不請. 位方鎮, 內無聲妓娛玩. 士大夫賢之.

能, 字子才. 硃泚之亂, 渾瑊以朔方軍戰武功, 引佐幕府. 進累侍御史. 河東鄭儋表爲判官. 累遷黔中觀察使, 以讒坐貶. 從爲中丞, 奏以自代. 繇將作監授嶺南節度使, 與從皆秉節居鎮, 世傳爲榮. 卒, 年六十八, 贈禮部尚書.

從子慎由、安潛. 能子彥曾.

慎由, 字敬止. 聰警強記, 資端厚, 有父風采. 繇進士第擢賢良方正異等. 鄭滑高銖辟府判官. 入爲右拾遺, 進翰林學士. 授湖南觀察使. 召還, 由刑部侍郎領浙西. 入遷戶部侍郎, 判戶部. 始, 慎由苦目疾, 不得視, 醫爲治刮, 適愈而召.

俄進工部尚書、同中書門下平章事. 與蕭鄴有隙, 鄴輔政, 引劉瑑, 而出慎由爲東川節度使. 初, 宣宗餌長年藥, 病渴且中躁, 而國嗣未立. 帝對宰相欲肆赦, 患無其端. 慎由曰：「太子, 天下本. 若立之, 赦爲有名.」帝惡之, 不答. 鄴等乘是譖去之, 時大中十二年也.

咸通初, 徙華州刺史, 改河中節度使. 以吏部尚書請老, 授太子太保, 分司東都. 卒, 贈司空, 謚曰貞. 子胤, 別傳.

安潛, 字進之. 進士擢第. 咸通中, 曆江西觀察、忠武節度使. 乾符初, 王仙芝寇河南, 安潛募人增陴繕械, 不以力費仰朝廷. 首請會兵討捕, 號令精明, 賊畏之, 不犯陳許境. 使大將張自勉將兵七千援宋州. 時宋威屯曹州, 而官軍數卻, 賊圍宋益急. 自勉收南月城, 斬賊二千級, 仙芝夜解去. 宰相鄭畋建言：「請以陳許兵三千隸宋威.」而威忌自勉, 乞盡得安潛軍, 使自勉隸麾下. 畋謂威有疑忿, 必殺自勉, 奏言：「今以兵悉畀威, 是自勉以功受辱. 安潛抗賊有功, 乃取銳兵付威, 後有緩急, 何以戰? 是勞不蒙賞, 無以示天下.」詔止以四千付威, 餘還自勉.

俄代高駢領西川節度. 吏倚駢爲奸利者, 安潛皆誅之, 數更除繆政, 於是盜賊衰, 蜀民以安. 宰相盧攜素厚駢, 乃誣以罪, 罷爲太子賓客, 分司東都.

僖宗避賊劍南, 召爲太子少師. 王鐸任都統, 表以自副. 鐸解兵, 安潛復爲少師、東都留守. 青州王敬武卒, 詔拜平盧節度使, 檢校太師兼侍中. 會敬武子師範專地, 不得入而還. 後遷太子太傅. 卒, 贈太子太師, 謚貞孝.

安潛於吏事尤長, 雖位將相, 閱具獄, 未嘗不身聽之.

彥曾, 咸通初, 繇太仆卿爲徐州觀察使. 曉律令, 然卞急, 爲政剛猛. 徐軍素驕, 而彥曾長於撫民, 短治軍, 士多怨之.

初, 蠻寇五管, 陷交趾, 詔節度使孟球募兵三千往屯, 以八百人戍桂林. 舊制, 三年一更. 至期請代, 而彥曾親吏尹戡、徐行儉貪不恤士, 乃議稟賜乏, 請無發兵, 復留屯一年. 戍者怒, 殺都將王仲甫, 脅糧料判官龐勳爲將, 取庫兵, 剽湘、衡, 虜丁壯, 合衆千餘北還, 自浙西趨淮南, 達泗口. 所過先遣俳兒弄木偶, 伺人情, 以防邀遏. 彥曾命牙將田厚簡慰勞, 而用都虞候元密伏甲任山館擊賊. 勳遣吏紿言士思歸, 不敢遏, 請至府解甲自歸, 彥曾斬其吏. 勳陷宿州, 發廥錢募兵, 亡命者從亂如歸, 船千艘, 與騎夾岸, 噪而進. 彥曾料丁男乘城. 或勸率衆奔兗州, 彥曾曰：「我, 方帥也, 奉命守此, 惟有死爾.」斬議者一人號於衆. 俄而勳傅城, 城中大霧如墮. 彥曾悉誅賊家屬, 勳衆四面超墉入, 囚彥曾大彭館. 有曹君長者說勳曰：「貴者不並處, 今朝廷未以留後命公, 蓋觀察使存爾.」勳乃殺彥曾於寢, 自監軍使逮官屬皆死. 始, 彥曾治第鄭州, 引水灌沼, 水十步忽化爲血. 署張佛筵, 液蜜爲人, 一昔鼠齧皆斷首. 徐有子亭, 下瀦水爲沱, 彥曾導清河灌之, 鐫石龍首注溜, 蔽以屋. 徐人謂屋覆龍, 於文爲「龐」；清河, 崔望也, 爲吞噬云. 贈刑部尚書. 乾符中, 錄其子祐之爲滎陽尉.

徐吏有路審中者, 彥曾知其能, 頗任之. 既遇害, 賂守卒, 斂藏其屍. 張玄稔攻徐州；審中率死士應官軍, 開南白門, 官兵入, 因得破勳. 後位嵐州刺史. 鄭畋謂審中節貫神明, 請擢爲右羽林將軍, 詔可.

有許鐸者, 罷武城令, 客於徐, 勳脅以官, 不從. 彥曾官屬被囚, 鐸潛饋資糧, 及死, 爲收瘞, 匿免其子弟, 賊平, 乃皆歸其喪. 詔拜石首令, 賜銀緋. 僚官焦璐、溫廷皓、李棁、崔蘊、柳秦、盧崇嗣、韋廷範贈官有差, 錄其子官之.

徐彥伯, 兗州瑕丘人, 名洪, 以字顯. 七歲能爲文. 結廬太行山下. 薛元超安撫河北, 表其賢, 對策高第. 調永壽尉、蒲州司兵參軍. 時司戶韋皓善判, 司士李亙工書, 而彥伯屬辭, 時稱「河東三絕.」 遷職方員外郎, 奉迎中宗房州, 進給事中. 武後撰《三教珠英》, 取文辭士, 皆天下選, 而彥伯、李嶠居首. 遷宗正卿, 出爲齊州刺史. 帝復位, 改太常少卿. 以脩《武後實錄》勞, 封高平縣子. 爲衛州刺史, 政善狀, 璽書嘉勞. 移蒲州, 以近畿, 會郊祭, 上《南郊賦》一篇, 辭致黃縟. 擢脩文館學士、工部侍郎. 曆太子賓客. 以疾乞骸骨, 許之. 開元二年卒.

彥伯事寡嫂謹, 撫諸侄同己子. 秉筆累朝, 後來翕然慕仿. 晚爲文稍強澀, 然當時不及也.

始, 武後時, 大獄興, 王公卿士以語言爲酷吏所引, 死徙不可計. 彥伯著《樞機論》以謂：「言者, 德之柄, 行之主, 志之端, 身之文也. 君子之樞機, 動則物應, 得失之見也. 可以濟身, 亦以覆身, 否泰榮辱一系之. 能審思而應, 精慮而動, 擇其交以後談, 則悔吝何由而生? 怨惡何由而至? 如此乃可以言也.」以爲戒世云.

蘇味道, 趙州欒城人. 九歲能屬辭, 與裏人李嶠俱以文翰顯, 時號「蘇李.」 逮冠, 州舉進士, 中第. 累調咸陽尉. 吏部侍郎裴行儉才之, 會征突厥, 引管書記. 裴居道爲左金吾衛將軍, 倩味道作章, 攬筆而具, 閑徹清密, 當時盛傳.

延載中, 以鳳閣舍人檢校侍郎、同鳳閣鸞台平章事, 歲餘爲真. 證聖元年, 與張錫俱坐法系司刑獄. 錫雖下吏, 氣象自如, 味道獨席地飯蔬, 爲危惴可憐者. 武後聞, 放錫嶺南, 才降味道集州刺史. 召爲天官侍郎. 聖曆初, 復以鳳閣侍郎、同鳳閣鸞台三品. 更葬其親, 有詔州縣治喪事. 味道因役庸過程, 遂侵毀鄉人墓田, 蕭至忠劾之, 貶坊州刺史. 遷益州大都督府長史. 張易之敗, 坐黨附, 貶眉州刺史. 復還益州長史, 未就道卒, 年五十八, 贈冀州刺史.

味道練台閣故事, 善占奏. 然其爲相, 特具位, 未嘗有所發明, 脂韋自營而已. 常謂人曰：「決事不欲明白, 誤則有悔, 摸棱持兩端可也.」故世號「摸棱手.」 性友愛. 其弟味元, 味元嘗請托不遂, 因慢折之, 味道怡然不屑. 所論著行於時.

豆盧欽望, 雍州萬年人. 祖寬, 隋文帝外孫, 爲梁泉令. 高祖定關中, 與郡守蕭瑀率豪姓進款. 擢累殿中監. 子懷讓, 尚萬春公主. 詔寬用魏太和詔, 去「豆」姓, 著「盧.」 貞觀中, 遷禮部尚書、左衛大將軍, 芮國公. 卒, 贈特進、並州都督, 陪葬昭陵, 謚曰定. 復其舊姓.

欽望累官越州都督、司賓卿. 長壽二年, 拜內史, 封芮國公. 李昭德被罪, 有司劾奏欽望阿順昭德不執正, 附臣罔君, 貶趙州刺史. 入爲司府卿, 遷秋官尚書. 中宗還東宮, 拜太子宮尹. 進文昌右相、同鳳閣鸞台三品. 罷爲太子賓客. 帝復位, 擢尚書左仆射、平章軍國重事. 欽望居宰相積十餘年, 方易之、三思等怙勢宣烝, 窺間王室, 戮忠戚, 觖冀非常, 不能有所裁抑, 獨謹身諄諄自全. 進開府儀同三司, 檢校安國相王府長史. 卒, 年八十, 贈司空、並州大都督, 陪葬乾陵, 謚曰元.

武後時, 宰相又有史務滋、崔元綜、周允元, 略可述者附左方.

史務滋, 宣州溧陽人. 累吏勞, 遷司賓卿, 進拜納言. 後革命, 詔務滋等十人分行天下. 雅州刺史劉行實兄弟爲侍御史來子珣誣其反, 詔務滋與來俊臣雜治, 俊臣言務滋與囚善, 掩其反狀, 後命俊臣並治, 遂自殺.

崔元綜, 鄭州新鄭人. 祖君肅, 武德中爲黃門侍郎、鴻臚卿. 元綜, 天授初以鸞台侍郎、同鳳閣鸞台平章事. 性恪慎, 坐政事堂, 束帶, 終日不休偃, 尤護細概. 外若謹厚, 而中刻薄. 每受制鞫獄, 必澡垢索疵, 不入死不肯止, 人畏鄙之. 未幾, 坐事流振州, 搢紳爲慶. 會赦還, 除監察御史. 遷蒲州刺史, 致仕. 善攝生, 年九十餘卒.

周允元字汝良, 豫州安城人. 自右肅政御史中丞, 拜檢校鳳閣侍郎、同鳳閣鸞台平章事. 武後宴宰相, 詔陳書傳善言, 允元曰：「恥其君不如堯、舜.」武三思劾奏語指斥, 後曰：「聞其言足以誡, 安得爲過?」卒, 贈貝州刺史.

列傳第四十

狄郝硃

狄仁傑, 字懷英, 並州太原人. 爲兒時, 門人有被害者, 吏就詰, 衆爭辨對, 仁傑誦書不置, 吏讓之, 答曰：「黃卷中方與聖賢對, 何暇偶俗吏語耶?」舉明經, 調汴州參軍. 爲吏誣訴, 黜陟使閻立本召訊, 異其才, 謝曰：「仲尼稱觀過知仁, 君可謂滄海遺珠矣.」薦授並州法曹參軍. 親在河陽, 仁傑登太行山, 反顧, 見白雲孤飛, 謂左右曰：「吾親舍其下.」瞻悵久之, 雲移乃得去. 同府參軍鄭崇質母老且疾, 當使絕域. 仁傑謂曰：「君可貽親萬里憂乎?」詣長史蘭仁基請代行. 仁基咨美其誼, 時方與司馬李孝廉不平, 相敕曰：「吾等可少愧矣！」則相待如初, 每曰：「狄公之賢, 北斗以南, 一人而已.」 稍遷大理丞, 歲中斷久獄萬七千人, 時稱平恕. 左威衛大將軍權善才、右監門中郎將範懷義坐誤斧昭陵柏, 罪當免, 高宗詔誅之. 仁傑奏不應死, 帝怒曰：「是使我爲不孝子, 必殺之.」仁傑曰：「漢有盜高廟玉環, 文帝欲當之族, 張釋之廷諍曰：『假令取長陵一抔土, 何以加其法? 』於是罪止棄市. 陛下之法在象魏, 固有差等. 犯不至死而致之死, 何哉? 今誤伐一柏, 殺二臣, 後世謂陛下爲何如主?」帝意解, 遂免死. 數日, 授侍御史. 左司郎中王本立怙寵自肆, 仁傑劾奏其惡, 有詔原之. 仁傑曰：「朝廷借乏賢, 如本立者不鮮. 陛下惜有罪, 虧成法, 奈何? 臣願先斥, 爲群臣戒.」本立抵罪. 繇是朝廷肅然. 使岐州, 亡卒數百剽行人, 道不通. 官捕系盜黨窮訊, 而餘曹紛紛不能制. 仁傑曰：「是其計窮, 且爲患.」乃明開首原格, 出系者, 稟而縱之, 使相曉, 皆自縛歸. 帝歎其達權宜.

遷度支郎中. 帝幸汾陽宮, 爲知頓使. 並州長史李沖玄以道出□石女祠, 俗言盛服過者, 致風雷之變, 更發卒數萬改馳道. 仁傑曰：「天子之行, 風伯清塵, 雨師灑道, 何□石女避邪?」止其役. 帝壯之, 曰：「真丈夫哉！」出爲寧州刺史, 撫和戎落, 得其歡心, 郡人勒碑以頌. 入拜冬官侍郎、持節江南巡撫使. 吳、楚俗多淫祠, 仁傑一禁止, 凡毀千七百房, 止留夏禹、吳太伯、季劄、伍員四祠而已.

轉文昌右丞, 出豫州刺史. 時越王兵敗, 支黨餘二千人論死. 仁傑釋其械, 密疏曰：「臣欲有所陳, 似爲逆人申理；不言, 且累陛下欽恤意. 表成復毀, 自不能定. 然此皆非本惡, 詿誤至此.」有詔悉謫戍邊. 囚出寧州, 父老迎勞曰：「狄使君活汝耶！」因相與哭碑下. 囚齋三日乃去. 至流所, 亦爲立碑. 初, 宰相張光輔討越王. 軍中恃功, 多暴索, 仁傑拒之. 光輔怒曰：「州將輕元帥邪?」仁傑曰：「亂河南者一越王, 公董士三十萬以平亂, 縱使暴橫, 使無辜之人咸墜塗炭, 是一越王死, 百越王生也. 且王師之至, 民歸順以萬計, 自縋而下, 四面成蹊. 奈何縱邀賞之人殺降以爲功, 冤痛徹天? 如得上方斬馬劍加君頸, 雖死不恨！」光輔還, 奏仁傑不遜, 左授復州刺史. 徙洛州司馬.

天授二年, 以地官侍郎同鳳閣鸞台平章事. 武後謂曰：「卿在汝南有善政, 然有譖卿者, 欲知之乎?」謝曰：「陛下以爲過, 臣當改之；以爲無過, 臣之幸也. 譖者乃不願知.」後歎其長者. 時太學生謁急, 後亦報可. 仁傑曰：「人君惟生殺柄不以假人, 至簿書期會, 宜責有司. 尚書省決事, 左、右丞不句杖, 左、右丞相不判徒, 況天子乎? 學徒取告, 丞、簿職耳, 若爲報可, 則胄子數千, 凡幾詔耶? 爲定令示之而已.」後納其言.

會爲來俊臣所構, 捕送制獄. 於時, 訊反者一問即臣, 聽減死. 俊臣引仁傑置對, 答曰：「有周革命, 我乃唐臣, 反固實.」俊臣乃挺系. 其屬王德壽以情謂曰：「我意求少遷, 公爲我引楊執柔爲黨, 公且免死.」仁傑歎曰；「皇天後土, 使仁傑爲此乎！」即以首觸柱, 血流沫面. 德壽懼而謝. 守者浸弛, 即丐筆書帛, 置褚衣中, 好謂吏曰；「方暑, 請付家徹絮.」仁傑子光遠得書上變, 後遣使案視. 俊臣命仁傑冠帶見使者, 私令德壽作謝死表, 附使以聞. 後乃召見仁傑, 謂曰：「承反何耶?」對曰：「不承反, 死笞掠矣.」示其表, 曰：「無之.」後知代署, 因免死. 武承嗣屢請誅之, 後曰：「命已行, 不可返.」時同被誣者鳳閣侍郎任知古等七族悉得貸. 御史霍獻可以首叩殿陛苦爭, 欲必殺仁傑等, 乃貶仁傑彭澤令, 邑人爲置生祠.

萬歲通天中, 契丹陷冀州, 河北震動, 擢仁傑爲魏州刺史. 前刺史懼賊至, 驅民保城, 修守具. 仁傑至, 曰：「賊在遠, 何自疲民? 萬一虜來, 吾自辦之, 何預若輩?」悉縱就田. 虜聞, 亦引去, 民愛仰之, 復爲立祠. 俄轉幽州都督, 賜紫袍、龜帶, 後自制金字十二於袍, 以旌其忠.

召拜鸞台侍郎, 復同鳳閣鸞台平章事. 時發兵戍疏勒四鎮, 百姓怨苦. 仁傑諫曰： 天生四夷, 皆在先王封域之外. 東距滄海, 西隔流沙, 北橫大漠, 南阻五嶺, 天所以限中外也. 自典籍所紀, 聲教所暨, 三代不能至者, 國家既已兼之. 詩人矜薄伐於太原, 化行於江、漢, 前代之遐裔, 而我之域中, 過夏、商遠矣. 今乃用武荒外, 邀功絕域, 竭府庫之實, 以爭磽確不毛之地, 得其人不足以增賦, 獲其土不可以耕織. 苟求冠帶遠夷, 不務固本安人, 此秦皇、漢武之所行也. 傳曰：「與覆車同軌者未嘗安.」此言雖小, 可以喻大.

臣伏見國家師旅歲出, 調度之費狃以浸廣, 右戍四鎮, 左屯安東, 杼軸空匱, 轉輸不絕, 行役既久, 怨曠者多. 上不是恤, 則政不行；政不行, 則害氣作；害氣作, 則蟲螟生, 水旱起矣. 方今關東薦饑, 蜀漢流亡, 江、淮而南, 賦斂不息. 人不復本, 則相率爲盜, 本根一搖, 憂患非淺. 所以然者, 皆貪功方外, 耗竭中國也. 昔漢元帝納賈捐之之謀而罷珠崖, 宣帝用魏相之策而棄車師田. 貞觀中, 克平九姓, 冊拜李思摩爲可汗, 使統諸部, 夷狄叛則伐, 降則撫, 得推亡固存之義, 無遠戍勞人之役. 今阿史那斛瑟羅, 皆陰山貴種, 代雄沙漠, 若委之四鎮, 以統諸蕃, 建爲可汗, 遣禦寇患, 則國家有繼絕之美, 無轉輸之苦. 損四鎮, 肥中國, 罷安東, 實遼西, 省軍費於遠方, 並甲兵於要塞, 恒、代之鎮重, 而邊州之備豐矣.

且王者外寧, 容有內危. 陛下姑敕邊兵謹守備, 以逸待勞, 則戰士力倍；以主禦客, 則我得其便；堅壁清野, 寇無所得. 自然深入有顛躓之慮, 淺入無虜獲之益. 不數年, 二虜不討而服矣.

又請廢安東, 復高姓爲君長, 省江南轉餉以息民, 不見納.

張易之嘗從容問自安計, 仁傑曰：「惟勸迎廬陵王可以免禍.」會後欲以武三思爲太子, 以問宰相, 衆莫敢對. 仁傑曰：「臣觀天人未厭唐德. 比匈奴犯邊, 陛下使梁王三思募勇士於市, 逾月不及千人. 廬陵王代之, 不浹日, 輒五萬. 今欲繼統, 非廬陵王莫可.」後怒, 罷議. 久之, 召謂曰：「朕數夢雙陸不勝, 何也?」於是, 仁傑與王方慶俱在, 二人同辭對曰：「雙陸不勝, 無子也. 天其意者以儆陛下乎！且太子, 天下本, 本一搖, 天下危矣. 文皇帝身蹈鋒鏑, 勤勞而有天下, 傳之子孫. 先帝寢疾, 詔陛下監國. 陛下掩神器而取之, 十有餘年, 又欲以三思爲後. 且姑侄與母子孰親? 陛下立廬陵王, 則千秋萬歲後常享宗廟；三思立, 廟不祔姑.」後感悟, 即日遣徐彥伯迎廬陵王於房州. 王至, 後匿王帳中, 召見仁傑語廬陵事. 仁傑敷請切至, 涕下不能止. 後乃使王出, 曰：「還爾太子！」仁傑降拜頓首, 曰：「太子歸, 未有知者, 人言紛紛, 何所信?」後然之. 更令太子舍龍門. 具禮迎還, 中外大悅. 初, 吉頊、李昭德數請還太子, 而後意不回, 唯仁傑每以母子天性爲言, 後雖忮忍, 不能無感, 故卒復唐嗣.

尋拜納言, 兼右肅政御史大夫. 突厥入趙、定, 殺掠甚衆, 詔仁傑爲河北道行軍元帥, 假以便宜. 突厥盡殺所得男女萬計, 由五回道去, 仁傑追不能逮. 更拜河北安撫大使. 時民多脅從於賊, 賊已去, 懼誅, 逃匿. 仁傑上疏曰：「議者以爲虜入寇, 始明人之逆順, 或迫脅, 或願從, 或受偽官, 或爲招慰. 誠以山東之人重氣, 一往死不爲悔. 比緣軍興, 調發煩重, 傷破家產, 剔屋賣田, 人不爲售. 又官吏侵漁, 州縣科役, 督趣鞭笞, 情危事迫, 不循禮義, 投跡犬羊, 以圖賒死, 此君子所愧, 而小人之常. 民猶水也, 壅則爲淵, 疏則爲川, 通塞隨流, 豈有常性. 昔董卓之亂, 神器播越, 卓已誅禽, 部曲無赦, 故事窮變生, 流毒京室. 此由恩不溥洽, 失在機先. 今負罪之伍, 潛竄山澤, 赦之則出, 不赦則狂. 山東群盜, 緣茲聚結. 故臣以爲邊鄙暫警不足憂, 中土不寧可爲慮也. 夫持大國者不可以小治, 事廣者不可以細分. 人主所務, 弗檢常法. 願曲赦河北, 一不問罪.」詔可.

還, 除內史. 後幸三陽宮, 王公皆從, 獨賜仁傑第一區, 眷禮卓異, 時無輩者. 是時李楷固、駱務整討契丹, 克之, 獻俘含樞殿, 後大悅. 二人者, 本契丹李盡忠部將, 盡忠入寇, 楷固等數挫王師, 後降, 有司請論如法. 仁傑稱其驍勇可任, 若貸死, 必感恩納節, 可以責功. 至是凱旋, 後舉酒屬仁傑, 賞其知人. 授楷固左玉鈐衛大將軍、燕國公, 賜姓武；務整右武威衛將軍.

後將造浮屠大像, 度費數百萬, 官不能足, 更詔天下僧日施一錢助之. 仁傑諫曰：「工不役鬼, 必在役人；物不天降, 終由地出. 不損百姓, 且將何求? 今邊垂未寧, 宜寬征鎮之傜, 省不急之務. 就令顧作, 以濟窮人, 既失農時, 是爲棄本. 且無官助, 理不得成. 既費官財, 又竭人力, 一方有難, 何以救之?」後由是罷役.

聖曆三年卒, 年七十一. 贈文昌右相, 謚曰文惠. 仁傑所薦進, 若張柬之、桓彥範、敬暉、姚崇等, 皆爲中興名臣. 始居母喪, 有白鵲馴擾之祥. 中宗即位, 追贈司空. 睿宗又封梁國公. 子光嗣、景暉.

光嗣, 聖曆初, 爲司府丞. 武後詔宰相各舉尚書郎一人, 仁傑薦光嗣, 由是拜地官員外郎, 以稱職聞. 後曰：「祁奚內舉, 果得人.」曆淄、許、貝三州刺史. 母喪, 奪爲太府少卿, 固讓, 睿宗嘉其誠, 許之. 累遷揚州長史, 以罪貶歙州別駕, 卒.

景暉, 官魏州司功參軍, 貪暴爲虐, 民苦之, 因共毀其父生祠, 不復奉. 至元和中, 田弘正鎮魏博, 始奏葺之, 血食不絕. 族孫兼謨.

兼謨字汝諧, 及進士第. 辟襄陽使府, 剛正有祖風. 令狐楚執政, 薦授左拾遺, 數上書言事. 曆刑部郎中、蘄鄧鄭三州刺史. 歲旱饑, 發粟賑濟, 民人不流徙. 改蘇州, 以治最, 擢給事中. 左藏史盜度支縑帛, 文宗以經赦詔勿治, 兼謨封還詔書, 帝問之, 對曰：「典史犯贓, 不可免.」帝曰：「朕已赦其長官, 吏亦宜宥, 與其失信, 寧失罪人.」既而曰：「後或事有不可, 勿以還詔爲憚.」遷御史中丞. 帝曰：「御史台朝廷綱紀, 一台正, 則朝廷治, 朝廷正, 則天下治. 畏忌顧望, 則職業廢矣. 卿, 梁公後, 當嗣家聲, 不可不慎.」兼謨頓首謝. 江西觀察使吳士矩加給其軍, 擅用上供錢數十萬. 兼謨劾奏：「觀察使爲陛下守土, 宣國詔條, 知臨戎賞士, 州有定數, 而與奪由己, 貽弊一方, 爲諸道觖望, 請付有司治罪.」士矩繇是貶蔡州別駕. 曆兵部侍郎、河東節度使. 還爲尚書左丞. 武宗子峴封益王, 命兼謨爲傅. 俄領天平節度使, 辭疾, 以秘書監歸洛陽, 遷東都留守, 卒.

郝處俊, 安州安陸人. 父相貴, 因隋亂, 與婦翁許紹據峽州, 歸國, 拜滁州刺史, 封甑山縣公. 處俊甫十歲而孤, 故吏歸千縑賵之, 已能讓不受. 及長, 好學, 嗜《漢書》, 崖略暗誦. 貞觀中, 第進士, 解褐著作佐郎, 襲父爵. 兄弟友睦, 事諸舅謹甚. 再轉滕王友, 恥爲王府屬, 棄官去. 久之, 召拜太子司議郎, 累遷吏部侍郎. 高麗叛, 詔李勣爲浿江道大總管, 處俊副之. 師入虜境, 未陣, 賊遽至, 舉軍危駭. 處俊方據胡床, 體胖, 安餐乾Я不顧, 密畀料精銳擊之, 虜卻, 衆壯其謀.

入拜東台侍郎. 時浮屠盧伽逸多治丹, 曰：「可以續年.」高宗欲遂餌之, 處俊諫曰：「脩短固有命, 異方之劑, 安得輕服哉? 昔先帝詔浮屠那羅邇娑寐案其方書爲秘劑, 取靈■怪石, 曆歲乃能就. 先帝餌之, 俄而大漸, 上醫不知所爲. 群臣請顯戮其人, 議者以爲取笑夷狄, 故法不得行. 前鑒不遠, 惟陛下深察.」帝納其言, 第拜盧伽逸多爲懷化大將軍, 進處俊同東西台三品.

咸亨初, 幸東都, 皇太子監國, 諸宰相皆留, 而處俊獨從. 帝嘗曰：「王者無外, 何爲守禦? 而重門擊柝, 庸待不虞邪? 我嘗疑秦法爲寬, 荊軻匹夫耳, 匕首竊發, 群臣皆荷戟侍, 莫敢拒, 豈非習慢使然?」處俊對曰：「此乃法急耳. 秦法, 輒升殿者, 夷三族. 人皆懼族, 安有敢拒邪? 魏曹操著令曰；『京城有變, 九卿各守其府.』後嚴才亂, 與徒數十人攻左掖門, 操登銅爵台望之, 無敢救者. 時王脩爲奉常, 聞變, 召車騎未至, 領官屬步至宮門. 操曰；『彼來者, 必王脩乎！』此由脩察變識幾, 故冒法赴難. 向若拘常, 則遂成禍矣. 故王者設法不可急, 亦不可慢. 《詩》曰『不懈於位, 人之攸塈』, 仁也；『式遏寇虐, 無俾作慝』, 刑也. 《書》曰『高明柔克, 沈潛剛克』, 中道也.」帝曰：「善.」 轉中書侍郎, 監脩國史. 初, 顯慶中, 令狐德棻、劉胤之撰國史, 其後許敬宗復加緒次. 帝恨敬宗所紀失實, 更命宰相刊正, 且曰：「朕昔從幸未央宮, 辟仗既過, 有橫刀伏草中者, 先帝斂轡卻, 謂朕曰；『事發, 當死者數十人, 汝可命出之.』史臣惟敘此爲實.」處俊曰：「先帝仁恩溥博, 類非一. 臣之弟處傑被擇供奉, 時有三衛誤拂御衣者, 懼甚. 先帝曰：『左右無御史, 我不汝罪.』」帝曰：「此史臣應載.」處俊乃表左史李仁實欲刪整偽辭, 會仁實死而止.

上元初, 帝觀酺翔鸞閣, 時赤縣與太常音技分東西朋, 帝詔雍王賢主東, 周王顯主西, 因以角勝, 處俊曰：「禮所以示童子無誑者, 恐其欺詐之心生也. 二王春秋少, 意操未定, 乃公朋造黨使相誇, 彼俳兒優子, 言辭無度, 爭負勝, 相譏誚, 非所以導仁義, 示雍和也.」帝遽止, 歎曰：「處俊遠識, 非衆臣所逮.」遷中書令, 兼太子賓客, 檢校兵部尚書.

帝多疾, 欲遜位武後, 處俊諫曰：「天子治陽道, 後治陰德, 然則帝與後猶日之與月, 陽之與陰, 各有所主, 不相奪也. 若失其序, 上謫見於天, 下降災諸人. 昔魏文帝著令, 帝崩, 不許皇后臨朝. 今陛下奈何欲身傳位天後乎? 天下者, 高祖、太宗之天下, 非陛下之天下, 正應謹守宗廟, 傳之子孫, 不宜持國與人, 以喪厥家.」中書侍郎李義琰曰：「處俊言可從, 惟陛下不疑.」事遂沮. 又兼太子左庶子, 拜侍中, 罷爲太子少保. 開耀元年卒, 年七十五. 贈開府儀同三司、荊州大都督. 帝哀歎其忠, 舉哀光順門, 祭以少牢, 賻絹布八百段、米粟八百石, 詔百官赴哭, 官庀葬事. 子北叟固辭, 未聽. 裴炎爲白帝曰：「處俊阽死, 諉臣曰；『生無益於國, 死無煩費, 凡詔賜, 願一罷之.』」帝聞惻然, 答其意, 止賻物而已.

處俊資約素, 土木形骸, 然臨事敢言, 自秉政, 在帝前議論諄諄, 必傅經義, 凡所規獻, 得大臣體. 武後雖忌之, 以其操履無玷, 不能害. 與舅許圉師同裏, 俱宦達；鄉人田氏、彭氏以高貲顯. 故江、淮間爲語曰：「貴如郝、許, 富如田、彭.」 孫象賢, 垂拱中, 爲太子通事舍人, 後素銜處俊, 故因事誅之. 臨刑, 極罵乃死, 後怒, 令離磔其屍, 斫夷祖、父棺塚. 自是訖後世, 將刑人, 必先以木丸窒口云.

硃敬則, 字少連, 亳州永城人. 以孝義世被旌顯, 一門六闕相望. 敬則志尚恢博, 好學, 重節義然諾, 善與人交, 振其急難, 不責報於人. 與左史江融、左仆射魏元忠善. 咸亨中, 高宗聞其名, 召見, 異之, 爲中書令李敬玄所毀, 故授洹水尉. 久之, 除右補闕.

初, 武後稱制, 天下頗流言, 遂開告密羅織之路, 興大獄, 誅將相大臣. 至是, 已革命, 事益寧. 敬則諫曰： 臣聞李斯之相秦也, 行申、商之法, 重刑名之家, 杜私門；張公室；棄無用之費, 損不急之官；惜日愛功, 亟戰疾耕. 既庶而富, 遂屠諸侯. 此救弊之術也. 故曰：「刻薄可施子進趨, 變詐可陳於攻戰.」天下已平, 故可易之以寬簡, 潤之以淳和. 秦乃不然, 淫虐滋甚, 往而不反, 卒至土崩. 此不知變之禍也.

陸賈、叔孫通事漢祖, 當滎陽、成皋間, 糧餉窮, 智勇困, 未嘗敢開一說, 效一奇, 唯進豪猾貪暴之人. 及區宇適定, 乃陳《詩》、《書》, 說禮、樂, 開王道. 高帝忿然曰：「吾以馬上得之, 安事《詩》、《書》?」對曰：「馬上得之, 可馬上治之乎?」帝默然. 於是賈著《新語》, 通定禮儀. 此知變之善也. 向若高帝斥二子, 置《詩》、《書》, 重攻戰, 尊首級, 則復道爭功, 拔劍擊柱, 晷漏之不保, 何十二帝二百年乎? 故曰：仁義者, 聖人之蘧廬；禮者, 先王之陳跡. 祠祝畢, 芻狗捐；淳精流, 糟粕棄. 仁義尚爾, 況其輕乎?  國家自文明以來, 天地草昧, 內則流言, 外則構難. 故不設鉤距, 無以順人；不切刑罰, 無以息暴. 於是置神器, 開告端, 故能不出房闈, 而天下晏然易主矣. 臣聞急趨者無善跡, 促柱者無和聲；拯溺不規行, 療饑不鼎食. 即向時秘策, 今之芻狗也. 願鑒秦、漢之失, 考時事之宜, 毀蘧廬, 遺糟粕；下寬大之令, 流曠蕩之澤, 去萋斐之角牙, 頓奸險之芒刃, 塞羅織之妄源, 掃朋黨之險跡, 曠然使天下更始, 豈不樂哉！ 後善其言. 遷正諫大夫, 兼修國史. 乃請高史官選, 以求名才. 侍中韋安石嘗閱其稿史, 歎曰：「董狐何以加！世人不知史官權重宰相, 宰相但能制生人, 史官兼制生死, 古之聖君賢臣所以畏懼者也.」時賦斂繁重, 民多蕩析, 後數召入禁中訪失得, 進同鳳閣鸞台平章事. 張易之構魏元忠、張說, 欲誅之, 無敢言者. 敬則獨奏曰：「元忠、說秉心忠一, 而所坐無名, 殺之失天下望.」乃得不死.

以老疾還政事, 俄改成均祭酒、冬官侍郎. 易之等集名儒撰《三教珠英》, 又繪武三思、李嶠, 蘇味道、李迥秀、王紹宗等十八人像以爲圖, 欲引敬則, 固辭不與, 世潔其爲人. 出爲鄭州刺史, 遂致仕. 侍御史冉祖雍誣奏與王同皎善, 貶涪州刺史. 既明其非罪, 改廬州. 代還, 無淮南一物, 所乘止一馬, 子曹步從以歸. 卒年七十五.

敬則與三從昆弟居四十年, 貲產無異. 及執政, 每以用人爲先, 細務不省也. 嶺表蠻叛, 以裴懷古有文武才, 用爲桂州都督, 蠻服其威惠, 相率降. 薦魏知古爲鳳閣舍人, 張思敬爲右史, 皆稱職. 初, 二張權寵盛, 敬則密謂敬暉曰：「公若假太子令, 舉北軍誅易之兄弟, 兩飛騎力耳.」暉卒用其策. 始崔實、仲長統、王朗、曹冏論封建, 指秦爲失, 敬則以爲秦、漢世禮義陵遲, 不可復用周制封諸侯, 著論明之, 儒者以爲知言.

睿宗嗣位, 嘗曰：「神龍以來, 忠於本朝者, 李多祚、王同晈、韋月將、燕欽融並褒復矣, 尚有遺者耶?」劉幽求曰：「硃敬則忠正義烈, 天下所推, 往爲宗楚客、冉祖雍等所誣, 謫守刺史. 長安中, 嘗語臣曰：『相王必受命, 當悉心事之.』及韋氏幹紀, 臣遂見危赴難. 雖天誘其衷, 亦敬則啟之.」於是追贈秘書監, 謚曰元.

敬則兄仁軌, 字德容, 隱居養親. 常誨子弟曰：「終身讓路, 不枉百步；終身讓畔, 不失一段.」有赤烏、白鵲棲所居樹, 按察使趙承恩表其異. 及卒, 郭山惲、員半千、魏知古共謚爲孝友先生.

贊曰：武後乘唐中衰, 操殺生柄, 劫制天下而攘神器. 仁傑蒙恥奮忠, 以權大謀, 引張柬之等, 卒復唐室, 功蓋一時, 人不及知. 故唐呂溫頌之曰：「取日虞淵, 洗光咸池. 潛授五龍, 夾之以飛.」世以爲名言. 方高宗舉天下將以禪後, 處俊固爭, 不使妻乘夫, 陰反陽, 至奸人銜怨, 仇胔以逞. 蓋所謂誼形於主耶. 敬則一諫, 而羅織之獄衰, 時而後言者歟！

列傳第四十一

二瑋 陸二李杜

王綝, 字方慶, 以字顯. 其先自丹楊徙雍咸陽. 父弘直, 爲漢王元昌友. 王好畋遊, 上書切諫, 王稍止, 然益疏斥. 終荊王友.

方慶起家越王府參軍, 受司馬遷、班固二史於記室任希古, 希古它遷, 就卒其業. 武後時, 累遷廣州都督. 南海歲有昆侖舶市外區琛琲, 前都督路元睿冒取其貨, 舶酋不勝忿, 殺之. 方慶至, 秋毫無所索. 始, 部中首領遝墨, 民詣府訴, 府曹素相餉謝, 未嘗治. 方慶約官屬不得與交通, 犯者痛論以法, 境內清畏. 議者謂治廣未有如方慶者, 號第一, 下詔賜瑞錦、雜彩, 以著善政. 轉洛州長史, 封石泉縣子. 遷鸞台侍郎、同鳳閣鸞台平章事, 進鳳閣侍郎.

神功初, 清邊道大總管武攸宜破契丹凱還, 且獻俘, 內史王及善以孝明帝忌月, 請鼓吹備而不作, 方慶曰：「晉穆帝納後, 當康帝忌月, 時以爲疑. 荀詢謂《禮》有忌日無忌月, 自月而推, 則忌時忌年, 俞無理據. 世用其言. 臣謂軍方大凱, 作樂無嫌.」詔可. 武後幸玉泉祠, 以山道險, 欲御腰輿. 方慶奏：「昔張猛諫漢元帝『乘船危, 就橋安.』 帝乃從橋. 今山阿危峭, 隥道曲狹, 比於樓船, 又復甚危, 陛下奈何輕踐畏塗哉?」後爲罷行. 方慶嘗以「令, 期及大功喪, 未葬, 不聽朝賀；未除, 弗豫享宴. 比群臣不遵用, 頹紊教誼, 不可長.」 有詔申責, 內外畏之.

後嘗就求義之書, 方慶奏：「十世從祖義之書四十餘番, 太宗求之, 先臣番上送, 今所存惟一軸. 並上十一世祖導、十世祖洽、九世祖珣、八世祖曇首、七世祖僧綽、六世祖仲寶、五世祖騫、高祖規、曾祖褒並九世從祖獻之等凡二十八人書共十篇.」後御武成殿遍示群臣, 詔中書舍人崔融序其代閥, 號《寶章集》, 復以賜方慶, 士人歆其寵. 以老乞身, 改麟台監, 脩國史. 中宗復爲皇太子, 拜方慶檢校左庶子.

後欲季冬講武, 有司不時辦, 遂用明年孟春. 方慶曰：「按《月令》『孟冬, 天子命將帥講武, 習射御, 角力.』此乃三時務農, 一時講武, 安不忘危之道. 孟春不可以稱兵. 兵, 金也, 金勝木. 方春木王, 而舉金以害盛德, 逆生氣. 孟春行冬令, 則水潦爲敗, 雪霜大摯, 首種不入. 今孟春講武, 以陰政犯陽氣, 害發生之德, 臣恐水潦敗物, 霜雪損稼, 夏麥不登. 願陛下不違時令, 前及孟冬, 以順天道.」手制褒允.

是歲, 真拜左庶子, 進封公, 奉入同職事三品, 兼侍太子, 更『弘』爲『崇』；沛王爲太子, 讀書, 方慶奏人臣於天子, 未有斥子名者. 晉山濤啟事, 稱皇太子不名, 孝敬爲太子, 更『賢』爲『文.』 今東宮門殿名多嫌觸, 請一改之, 以協舊典.」制可. 長安二年卒, 贈兗州都督, 謚曰貞. 中宗復位, 以東宮舊臣, 贈吏部尚書.

方慶博學, 練朝章, 著書二百餘篇, 尤精《三禮》. 學者有所咨質, 酬復淵詣, 故門人次爲《雜禮答問》. 家聚書多, 不減秘府, 圖畫皆異本. 方慶歿後, 諸子不能業, 隨皆散亡.

孫俌. 六世孫璵, 別傳. 璵曾孫摶.

贊曰：李德裕著書稱：「方慶爲相時, 子爲眉州司士參軍. 武後曰：『君在相位, 何子之遠? 』對曰；『盧陵是陛下愛子, 今尚在遠, 臣之子庸敢相近? 』以比倉唐悟文侯事.」嗟乎, 君子哉！雖造次不忘悟君於善. 及建言不斥太子名, 以動群臣, 示中興之漸, 所謂人難言者, 於方慶難乎哉！德裕之稱, 爲不誣矣.

俌字靈龜. 明經, 調莫州參軍, 辟范陽節度使張守珪幕府. 時契丹屈烈部將謀入寇, 河北騷然. 俌至虜中, 脅說禍福, 虜乃不入. 安祿山叛, 拜博陵、常山二太守, 副河北招討. 卒, 贈太常卿. 自褒至俌, 六世封石泉云. 俌孫遂.

遂好興利, 操下以嚴. 累遷鄧州刺史、太府卿、西北供軍使. 與度支潘孟陽爭營田事, 憲宗怒, 出遂爲柳州刺史. 親吏韋行素、柳季常當受課料兩池, 吏見遂斥, 即抵以罪. 始, 詔書出, 左丞呂元膺劾：「遂補吏犯贓, 法當坐, 而詔稱『清能業官』, 按遂犯有狀, 不宜謂清. 且柳, 大州, 不可使治.」帝喻之, 乃下. 會兵宿淮西, 亟財賦, 藉遂幹強, 拜宣歙觀察使. 蔡已平, 師東討李師道, 召爲光祿卿、淄青行營糧料使. 辭卿職, 換檢校左散騎常侍, 兼御史大夫. 始, 調兵食歲三百萬, 俄而賊誅, 遂簿羨貲百萬以獻, 帝高其能. 於時析齊爲三鎮, 即拜遂沂兗海觀察使.

遂資褊刻, 仗撲皆逾制. 盛夏, 治署舍牆垣, 程督慘峭. 將吏素悍戾, 遂輒罵曰：「反殘賊！」人人羞忿. 裨校王弁與役人浴於川, 語曰：「天方雨, 牆且毀, 等罪耳！」乃謀亂. 明日, 遂方燕, 弁率其黨挾兵進, 遂驚, 匿廁下, 執而數其罪, 殺之. 其副張敦實、官屬李矩甫皆死. 弁自知留事. 帝以沂、海新定, 畏青、鄆亦搖, 乃拜弁開州刺史. 至徐州, 械送京師, 斬東市. 監軍上遂所制杖, 出示於朝爲戒云.

摶字昭逸. 擢進士第, 辟佐王鐸滑州節度府, 累遷蘇州刺史. 久之, 以戶部侍郎判戶部. 乾寧初, 進同中書門下平章事. 董昌誅, 出爲威勝節度使. 未行, 加檢校尚書右仆射、浙東西宣撫使. 會錢寔兼領二浙, 故留拜門下侍郎、同中書門下平章事、判度支. 昭宗建嫡後, 摶請因赦天下以尊大其禮. 正拜右仆射, 遷司空, 封魯國公.

初, 中官權盛, 帝欲翦抑之. 自石門還, 政一決宰相, 群宦不平, 構籓鎮內脅天子. 摶曰：「人君務平心大體, 御萬物, 偏聽產亂, 古所戒也. 今奄人盜威福, 逼制君上, 道路人皆知之. 方朝廷多難, 未可卒除, 當徐以計去之. 事急, 且有變.」崔胤與摶並位, 素忌摶明達有謀, 即劾摶爲中官外應. 會胤罷宰相, 疑摶擠斥, 乃厚結硃全忠薦己復輔政, 即誣摶與樞密使宋道弼、景務脩交私, 將危社稷. 全忠因顯疏其尤. 光化三年, 罷爲工部侍即, 貶溪州刺史. 又貶崖州司戶參軍事, 賜死藍田驛.

韋思謙, 名仁約, 以近武後父諱爲嫌, 遂以字行. 其先出雍州杜陵, 後客襄陽, 更徙爲鄭州陽武人. 八歲喪母, 以孝聞. 及進士第, 累調應城令, 負殿, 不得進官. 吏部尚書高季輔曰：「予始得此一人, 豈以小疵棄大德邪?」擢監察御史. 常曰：「御史出使, 不能動搖山嶽, 震懾州縣, 爲不任職.」中書令褚遂良市地不如直, 思謙劾之, 罷爲同州刺史. 及復相, 出思謙清水令. 或吊之, 答曰：「吾狷直, 觸機輒發, 暇恤身乎? 丈夫當敢言地, 要須明目張膽以報天子, 焉能錄錄保妻子邪?」沛王府長史皇甫公義引爲倉曹參軍, 謂曰：「公非池中物, 屈公爲數旬客, 以重吾府.」 改侍御史, 高宗賢之, 每召與語, 雖甚倦, 徙倚軒檻, 猶數刻罷. 疑獄劇事, 多與參裁. 武候將軍田仁會誣奏御史張仁禕, 帝廷詰, 仁禕懦不得對. 思謙爲辯其枉, 因言仁會營罔陷人不測者, 詞旨詳暢, 帝善之, 仁禕得不坐. 累遷右司郎中、尚書左丞, 振明綱轄, 朝廷肅然. 進御史大夫.

性謇諤, 顏色莊重, 不可犯. 見王公, 未嘗屈禮. 或以爲譏, 答曰：「耳目官固當特立. 雕、鶚、鷹、鸇, 豈衆禽之偶, 奈何屈以狎之?」帝崩, 思謙扶疾入臨, 涕泗冰須, 俯伏號絕, 詔給扶侍. 轉司屬卿, 復爲右肅政大夫. 故事, 大夫與御史鈞禮, 思謙獨不答. 或以爲疑, 思謙曰：「班列固有差, 奈何尚姑息邪?」垂拱初, 封博昌縣男, 同鳳閣鸞台三品. 轉納言, 辭疾, 不許, 詔肩輿以朝, 聽子孫侍. 以太中大夫致仕, 卒, 贈幽州都督.

子承慶、嗣立.

承慶字延休. 性謹畏, 事繼母爲篤孝. 擢進士第, 補雍王府參軍, 府中文翰悉委之. 王爲太子, 遷司議郎.

儀鳳中, 詔太子監國, 太子稍嗜聲色, 興土功. 承慶見造作玩好浮廣, 倡優鼓吹喧嘩, 戶奴小人皆得親左右、承顏色, 恐因是作威福, 宜加繩察, 乃上疏極陳其端, 又進《諭善箴》, 太子頗嘉納. 承慶嘗謂人所以擾濁浮躁, 本之於心, 乃著《靈台賦》, 譏揣當世, 亦自廣其志. 太子廢, 出爲烏程令. 累遷鳳閣舍人, 掌天官選. 屬文敏無留思, 雖大詔令, 未嘗著槁. 失大臣意, 出爲沂州刺史.

明堂災, 上疏諫, 以「文明、垂拱後, 執政者未滿歲, 率以罪去, 大抵皆惡逆不道. 夫構大廈, 濟巨川, 必擇文梓、艅艎. 若亟毀而敗, 則是庇朽木、乘膠船也. 臣謂陛下求賢之意切, 而取人之路寬, 故一言有合, 而付大任. 夫以堯舉舜, 猶曆試諸難, 況庸庸者可超處輔相, 以百揆萬機畀小人哉?」書聞不報. 未幾, 復爲舍人, 掌選. 病免, 改太子諭德. 曆豫、虢二州刺史, 有善政. 轉天官侍郎, 修國史. 凡三掌選, 銓授平允, 議者公之.

長安中, 拜鳳閣侍郎、同鳳閣鸞台平章事. 張易之誅, 承慶以素附離, 免冠待罪. 時議草赦令, 咸推承慶, 召使爲之, 無橈色誤辭, 援筆而就, 衆歎其壯. 然以累猶流嶺表. 歲餘, 拜辰州刺史, 未行, 以秘書員外少監召, 兼脩國史, 封扶陽縣子. 詔撰《武後紀聖文》, 中宗善之. 遷黃門侍郎, 未拜, 卒. 帝悼之, 召其弟相州刺史嗣立會葬, 因拜黃門侍郎繼其位. 贈禮部尚書, 謚曰溫.

嗣立, 字延構, 與承慶異母. 少友悌, 母遇承慶嚴, 每笞, 輒解衣求代, 母不聽, 即遣奴自捶, 母感寤, 爲均愛. 世比晉王覽. 第進士, 累調雙流令, 政爲二川最. 承慶解鳳閣舍人, 武後召嗣立謂曰：「爾父嘗稱二子忠且孝, 堪事朕. 比兄弟稱職, 如而父言. 今使卿兄弟自相代.」即拜鳳閣舍人.

時學校廢, 刑濫及善人, 乃上書極陳：「永淳後, 庠序隳散, 胄子衰缺, 儒學之官輕, 章句之選弛. 貴閥後生以徼幸升, 寒族平流以替業去. 垂拱間, 仁入彌多, 公行私謁, 選補逾濫；經術不聞, 猛暴相誇. 陛下誠下明詔, 追三館生徒, 敕王公以下子弟一入太學, 尊尚師儒, 發揚勸獎, 海內知響. 然後審畀銓總, 各程所能. 以之臨人, 則官無曠, 民樂業矣.」 又曰：「揚豫以來, 大獄屢興, 窮治連捕, 數年不絕. 大猾伺間, 陰相影會, 構似是之言, 正不赥之辜, 恣行楚慘, 類自誣服, 王公士人, 至連頸就戮. 道路藉藉, 咸知其非, 而鍛練已成, 不可翻動. 小則身誅, 大則族夷, 相緣共坐者庸可勝道? 彼皆報讎復嫌, 苟圖功求官賞耳. 臣願陛下廓天地之施、雷雨之仁, 取垂拱以來罪無重輕所不赦者, 普皆原洗. 死者還官, 生者沾恩, 則天下了然, 知向所陷罪, 非陛下意也.」 長安中, 拜鳳閣侍郎、同鳳閣鸞台平章事. 時州縣非其人, 後以爲憂. 李嶠、唐休璟曰：「今朝廷重內官, 輕外職, 每除牧守, 皆訴不行, 非過累不得遣. 請選台閣賢者分典大州, 自近臣始.」後曰：「誰爲朕行?」嗣立曰：「內典機要, 非臣所堪, 請先行以示群臣.」後悅, 以本官檢校汴州刺史, 由是左肅政大夫楊再思等十八人悉補外. 未幾, 承慶知政事, 嗣立以成均祭酒徙魏、洛二州, 政無它異. 坐善二張, 貶饒州長史. 繇相州刺史入爲黃門侍郎. 轉太府卿、修文館大學士.

中宗景龍中, 拜兵部尚書、同中書門下三品. 時崇飾觀寺, 用度百出. 又恩幸食邑者衆, 封戶凡五十四州, 皆據天下上腴. 一封分食數州, 隨土所宜, 牟取利入. 至安樂、太平公主, 率取高貲多丁家, 無復如平民有所損免, 爲封戶者亟於軍興. 監察御史宋務光建言：「願停徵封, 一切附租庸輸送.」不納. 嗣立建言： 今廩帑耗竭, 無一歲之儲. 假遇水旱, 人須賑給, 不時軍興, 士待資裝, 陛下何以具之? 伏見營立寺觀, 累年不絕, 鴻侈繁麗, 務相矜勝, 大抵費常千萬以上. 轉徙木石, 廢功害農；地藏開發, 蟄蟲傷露. 上聖至慈, 理必不然. 准之道法則乖, 質之生人則損. 陛下豈不是思?  又食封之家, 日月猥衆, 凡用戶部丁六十萬, 人課二絹, 則固一百二十萬. 臣見太府歲調絹才百萬匹, 少則十之二, 有所貸免, 曾不半在. 比諸封家, 所入已寡. 國初功臣, 共定天下, 食封不三十家, 今橫恩特賜, 家至百四十以上. 天下租賦, 在公不足, 而私有餘. 又封家徵求, 各遣奴皁, 淩突侵漁, 百姓怨歎. 或貿易斷盜, 誅責紛紜, 曾無少息. 下民窶乏, 何以堪命? 臣願以丁課一送太府, 封家詣左藏仰給, 禁止自徵, 以息重困.

臣聞設官建吏, 本於治人而務安之也. 明官得其人, 則天下治. 古者取士, 先鄉曲之譽, 然後辟於州；州已試, 然後辟五府；五府著聞, 乃升諸朝. 得不謂所擇悉而所曆深乎? 今之取人, 未試而遽遷, 務進徼幸, 比肩系踵. 故文者治官, 則回邪贓汙；武者治軍, 則庸懦怯弱. 補授亡限, 員外置官, 吏困供承, 官竭資奉. 國家大事, 豈甚於此?  古者, 設爵待士, 才者有之. 不才者進, 則有才之路塞. 賢人據正, 遠僥幸之門. 僥幸開, 則賢者隱矣. 賢者隱, 則人不安；人不安, 國將危矣. 刺史、縣令, 治人之首, 比年不加簡擇, 京官坐負及聲稱下者乃典州, 吏部年高不善刀筆者乃擬縣. 朝輕用人, 何以治國? 願下有司, 精加汰擇. 凡諸曹侍郎、兩省、二台及五品以上清望官, 當先選用刺史、縣令, 所冀守宰稱職, 以興太平.

帝不聽.

嗣立與韋後屬疏, 帝特詔附屬籍, 顧待甚渥. 營別第驪山鸚鵡穀, 帝臨幸, 命從官賦詩, 制序冠篇, 賜況優備, 因封嗣立逍遙公, 名所居曰清虛原幽棲穀. 嗣立獻木桮、藤盤數十物. 唐隆初, 拜中書令. 韋後敗, 幾死於亂, 寧王爲救免. 出爲許州刺史, 以定策立睿宗, 賜封百戶, 徙汝州. 入爲國子祭酒、太子賓客. 坐宗楚客等削遺制事, 不執正, 貶嶽州別駕. 再徙爲陳州刺史. 開元中, 河南道巡察使表其廉, 欲復用, 會卒, 年六十六, 贈兵部尚書, 謚曰孝.

初, 嗣立代承慶爲鳳閣舍人、黃門侍郎；承慶亦代爲天官侍郎及知政事. 父子並爲宰相, 世罕其比. 有二子恒、濟, 知名.

恒, 開元初爲碭山令, 政寬惠, 吏民愛之. 天子東巡, 州縣供張, 皆鞭撲趣辦, 恒不立威而事給. 姑子御史中丞宇文融薦恒有經濟才, 讓以其位, 擢殿中侍御史. 累轉給事中, 爲隴右、河西黜陟使. 時河西節度使蓋嘉運恃左右援, 橫恣不法, 妄列功狀, 恒劾奏之, 人代其恐, 出爲陳留太守, 卒.

濟, 開元初調鄄城令. 或言吏部選縣令非其人, 既衆謝, 有詔問所以安人者, 對凡二百人, 惟濟居第一, 不能對者悉免官. 於是擢濟醴泉令, 侍郎盧從願、李朝隱並貶爲刺史. 濟四遷戶部侍郎, 爲太原尹. 著《先德詩》四章, 世服其典懿. 天寶中, 授尚書左丞, 凡三世居之. 濟文雅, 頗能脩飾政事, 所至有治稱. 終馮翊太守. 子奧, 夏令, 亦以能政聞.

嗣立孫弘景, 擢進士第, 數佐節度府. 以左補闕召爲翰林學士. 蘇光榮爲涇原節度使, 弘景當草詔, 書辭不如旨, 罷學士. 遷累度支郎中. 張仲方黜李進甫謚得罪, 憲宗意弘景擿助, 出爲綿州刺史. 李夷簡鎮淮南, 奏以自副. 召入, 再遷給事中. 駙馬都尉劉士涇賂權近, 擢太仆卿, 弘景上還詔書, 穆宗使喻：「其先人昌有功, 朕所以念功睦親者.」弘景固執, 帝怒, 使宣慰安南. 由是有名.

時蕭俯輔政, 弘景議論常佐佑之. 還, 再遷吏部侍郎, 銓綜平序, 貴幸憚其嚴, 不敢郤以私. 曆陝虢觀察使, 召拜尚書左丞, 駁正吏銓所除六十餘官不當進資, 於是鄭絪、丁公著、楊嗣復皆奪俸, 郎吏肅然, 望風脩整. 吏部員外郎楊虞卿以累下吏, 詔弘景與御史詳讞. 虞卿私造門, 弘景厲言曰：「有詔按公, 尚私謁邪?」虞卿多朋助, 自謂必見納, 及是, 惶恐去. 遷禮部尚書、東都留守. 卒, 年六十六, 贈尚書左仆射.

弘景以直道進, 議論持正有守, 當時風教所倚賴, 爲長慶名卿.

陸元方, 字希仲, 蘇州吳人. 陳給事黃門侍郎琛之曾孫. 伯父柬之, 善書名家, 官太子司議郎. 元方初明經, 後舉八科皆中. 累轉監察御史. 武後時, 使嶺外, 方涉海, 風濤驚壯, 舟人懼, 元方曰：「吾受命不私, 神豈害我?」趣使濟, 而風訖息. 使還, 除殿中侍御史, 擢鳳閣舍人、秋官侍郎. 爲來俊臣所陷, 後置不罪. 遷鸞台侍郎、同鳳閣鸞台平章事. 坐附會李昭德, 貶綏州刺史. 擢天官侍郎, 兼司衛卿. 或言其薦引皆親黨, 後怒, 免官, 令白衣領職. 元方薦人如初, 後召讓之, 對曰：「舉臣所知, 不暇問讎黨.」又薦其友崔玄□有宰相才. 後知無它, 復拜鸞台侍郎、同鳳閣鸞台平章事. 後嘗問外事, 對曰：「臣備位宰相, 大事當白奏, 民間碎務, 不敢以聞.」忤旨, 下除太子右庶子. 進文昌左丞, 卒.

元方素清慎, 再執政, 每進退群臣, 後必先訪問, 外秘莫知. 臨終, 取奏稿焚之, 曰：「吾陰德在人, 後當有興者.」又曰：「吾當壽, 但領選久, 耗傷吾神.」有一柙, 生平所緘鑰者, 歿後, 家人發之, 乃前後詔敕. 贈越州都督.

諸子皆美才, 而象先、景倩、景融尤知名.

象先器識沉邃, 舉制科高第, 爲揚州參軍事. 時吉頊與元方同爲吏部侍郎, 頊擢象先爲洛陽尉, 元方不肯當, 頊曰：「爲官擇人, 豈以吏部子廢至公邪?」卒以授. 俄遷監察御史. 累授中書侍郎. 景雲中, 進同中書門下平章事, 監修國史.

初, 太平公主謀引崔湜爲宰相, 湜曰：「象先人望, 宜幹樞近, 若不者, 湜敢辭.」主不得已爲言之, 遂並知政事. 然其性恬靜寡欲, 議論高簡, 爲時推向. 湜嘗曰：「陸公加於人一等.」公主既擅權, 宰相爭附之, 象先未嘗往謁；及謀逆, 召宰相議, 曰：「寧王長, 不當廢嫡立庶.」象先曰：「帝得立, 何也?」主曰：「帝有一時功, 今失德, 安可不廢?」對曰：「立以功者, 廢必以罪. 今不聞天子過失, 安得廢?」主怒, 更與竇懷貞等謀, 卒誅死. 時象先與蕭至忠、岑羲等坐爲主所進, 將同誅, 玄宗遽召免之, 曰：「歲寒然後知松柏之後凋也！」以保護功, 封兗國公, 賜封戶二百.

初, 難作, 睿宗御承天樓, 群臣稍集, 帝麾曰：「助朕者留, 不者去！」於是有投名自驗者. 事平, 玄宗得所投名, 詔象先收按, 象先悉焚之. 帝大怒, 欲並加罪, 頓首謝曰：「赴君之難, 忠也. 陛下方以德化天下, 奈何殺行義之人? 故臣違命, 安反側者, 其敢逃死?」帝寤, 善之. 時窮治忠、羲等黨與, 象先密爲申救, 保全甚衆, 當時無知者.

罷爲益州大都督府長史、劍南按察使, 爲政尚仁恕. 司馬韋抱真諫曰：「公當峻撲罰以示威, 不然, 民慢且無畏.」答曰：「政在治之而已, 必刑法以樹威乎?」卒不從, 而蜀化. 累徙蒲州刺史, 兼河東按察使. 小吏有罪, 誡遣之, 大吏白爭, 以爲可杖, 象先曰：「人情大抵不相遠, 謂彼不曉吾言邪? 必責者, 當以汝爲始.」大吏慚而退. 嘗曰：「天下本無事, 庸人擾之爲煩耳. 第澄其源, 何憂不簡邪?」故所至民吏懷之.

入爲太子詹事, 曆戶部尚書, 知吏部選事, 母喪免. 起爲揚州大都督府長史. 遷太子少保. 卒, 年七十二, 贈尚書左丞相, 謚曰文貞. 始, 象先名景初, 睿宗曰：「子能紹先構, 是謂象賢者.」乃賜名焉.

弟景倩爲撫溝丞. 河南按察使畢構覆州縣殿最, 欲必得實. 有吏言狀曰：「某強清, 某詐清, 惟景倩曰真清.」終監察御史.

景融長七尺, 美姿質, 寬中而厚外. 博學, 工筆劄. 以陰補千牛, 轉新鄭令, 政有風績, 累遷工部尚書、東京留守. 卒, 贈廣陵郡都督. 景融於象先, 後母弟也. 象先被笞, 景融諫, 不入, 則自楚, 母爲損威, 人多其友. 四世孫希聲.

希聲博學善屬文, 通《易》、《春秋》、《老子》, 論著甚多. 商州刺史鄭愚表爲屬. 後去, 隱義興. 久之, 召爲右拾遺. 時憸腐秉權, 歲數歉, 梁、宋尤甚. 希聲見州縣刓敝, 上言當謹視盜賊. 明年, 王仙芝反, 株蔓數十州, 遂不制. 擢累歙州刺史. 昭宗聞其名, 召爲給事中, 拜戶部侍郎、同中書門下平章事. 在位無所輕重, 以太子少師罷. 李茂貞等兵犯京師, 輿疾避難. 卒, 贈尚書左仆射, 謚曰文. 元方從父餘慶.

餘慶, 陳右衛將軍珣孫, 方雅有祖風. 已冠, 名未顯, 兄玄表唶曰：「爾名宦不立, 奈何?」餘慶感激, 閉戶誦書三年, 以博學稱. 舉制策甲科, 補蕭尉. 累遷陽城尉. 武後封嵩山, 以辦具勞, 擢監察御史. 聖曆初, 靈、勝二州黨項誘北胡寇邊, 詔餘慶招慰, 喻以恩信, 蕃酋率衆內附. 遷殿中侍御史、鳳閣舍人. 後嘗命草詔殿上, 恐懼不能得一詞, 降左司郎中. 久之, 封廣平郡公、太子右庶子.

餘慶於寒品晚進, 必悉力薦藉. 人有過, 輒面折, 退無一言. 開元初, 爲河南、河北宣撫使, 薦富春孫逖、京兆韋述、吳興蔣冽、河南達奚珣, 後皆爲知名士. 遷大理卿. 終太子詹事, 謚曰莊.

雅善趙貞固、盧藏用、陳子昂、杜審言、宋之問、畢構、郭襲微、司馬承禎、釋懷一, 時號「方外十友.」 餘慶才不逮子昂等, 而風流敏辯過之.

初, 武後時, 酷吏用事, 中宗朝, 幸臣貴主斜封大行, 啗利嗇禍之人, 與相乾沒, 雖亟貴驟用, 而戮不反踵. 餘慶以道自將, 雖仕不赫赫, 訖無悔尤.

子璪, 字仲采. 舉明經, 補長安尉, 以清幹稱. 開元初, 中朝臣子弟不任京畿, 改新鄉令, 人爲立祠. 用按察使宇文融薦, 遷澠池令. 累遷兵部郎中, 柬躭騎使. 還, 除洛陽令, 時車駕在洛, 摧勒奸豪, 人不敢犯, 爲中書令蕭嵩所器. 嵩罷, 佗宰相俾陰廉嵩短, 璪曰：「與人交, 過且不可言, 況無有邪?」以是忤貴近, 出爲太原少尹. 累徙西河太守, 封平恩縣男. 屬邑多虎, 前守設檻阱, 璪至, 徹之, 而虎不爲暴.

王及善, 洺州邯鄲人. 父君愕, 有沉謀. 隋亂, 並州人王君廓掠邯鄲, 君愕往說曰：「隋氏失御, 豪俊共救其亂, 宜撫納遺氓而保全之, 觀時變, 待真主. 足下無尺寸之地、兼旬之糧, 劫衆而興, 但恣殘剽, 所過失望, 竊爲足下羞之.」君廓謝曰：「計安出?」答曰：「井陘之險可先取.」君廓從其言, 遂屯井陘山. 高祖入關, 與君廓偕來, 拜君愕大將軍, 封新興縣公, 累遷左武衛將軍. 從太宗征遼, 領左屯營兵, 與高麗戰駐蹕山, 死於陣, 贈左衛大將軍、幽州都督、邢國公, 陪葬昭陵.

及善以父死事, 授朝散大夫, 襲邢國公爵. 皇太子弘立, 擢及善左奉裕率. 太子宴於宮, 命宮臣擲倒, 及善辭曰；「殿下自有優人, 臣苟奉令, 非羽翼之美.」太子謝之. 高宗聞, 賜絹百匹. 除右千牛衛將軍, 帝曰：「以爾忠謹, 故擢三品要職. 群臣非搜辟, 不得至朕所. 爾佩大橫刀在朕側, 亦知此官貴乎?」病免. 召爲衛尉卿. 垂拱中, 曆司屬卿. 山東饑, 詔爲巡撫賑給使. 拜春官尚書. 出爲秦州都督、益州長史, 加光祿大夫, 以老病致仕.

神功元年, 契丹擾山東, 擢魏州刺史, 武後勞曰：「逆虜盜邊, 公雖病, 可與妻子行, 日三十里, 爲朕臥治, 爲屏蔽也.」因延問朝政得失, 及善陳治亂所宜, 後悅曰：「禦寇末也, 輔政本也, 公不可行.」留拜內史. 來俊臣系獄當死, 後欲釋不誅, 及善曰：「俊臣凶狡不道, 引亡命, 汙戮善良, 天下疾之. 不剿絕元惡, 且搖亂胎禍, 憂未既也.」後納之. 盧陵王之還, 密贊其謀. 既爲皇太子, 又請出外朝, 以安群臣.

及善不甚文, 而清正自將, 臨事不可奪, 有大臣節. 時二張怙寵, 每侍宴, 無人臣禮, 及善數裁抑之, 後不悅曰：「卿年高, 不宜侍遊燕, 但檢校閣中.」及善即移病餘月, 後不復問, 歎曰：「中書令可一日不見天子乎?」遂乞骸骨, 猶不許, 改文昌左相、同鳳閣鸞台三品. 卒, 年八十二, 贈益州大都督, 謚曰貞, 陪葬乾陵.

李日知, 鄭州滎陽人. 及進士第. 天授中, 曆司刑丞. 時法令嚴, 吏爭爲酷, 日知猶平寬無文致. 嘗免一囚死, 少卿胡元禮執不可, 曰：「吾不去曹, 囚無生理.」日知曰：「仆不去曹, 囚無死法.」皆以狀讞, 而武後用日知議.

神龍初, 爲給事中. 母老病, 取急調侍, 數日須發輒白. 母未及封而卒. 方葬, 吏乃齎贈制, 日知殞絕於道, 左右爲泣, 莫能視. 巡察使路敬潛欲表其孝, 使求狀, 辭不報. 服除, 累遷黃門侍郎.

景雲初, 同中書門下平章事, 轉御史大夫, 仍知政事. 初, 安樂公主館第成, 中宗臨幸, 燕從官, 賦詩, 日知卒章, 獨以規戒. 睿宗它日謂曰：「響時雖朕亦不敢諫, 非公挺直, 何能爾?」即拜侍中. 先天元年, 罷爲刑部尚書. 屢乞骸骨, 許之. 日知將有請, 不謀於家, 歸乃治行, 妻驚曰：「產利空空, 何辭之遽?」日知曰：「仕至此, 已過吾分. 人亦何厭之有? 若厭於心, 無日而足也.」既罷, 不治田園, 唯飾台池, 引賓客與娛樂. 開元三年卒.

日知貴, 諸子方總角, 皆通婚名族, 時人譏之. 後少子伊衡以妾爲妻, 鬻田宅, 至兄弟訟鬩, 家法遂替云.

杜景佺, 冀州武邑人. 性嚴正. 舉明經中第. 累遷殿中侍御史. 出爲益州錄事參軍. 時隆州司馬房嗣業徙州司馬, 詔未下, 欲即視事, 先笞責吏以示威. 景佺謂曰：「公雖受命爲司馬, 州未受命, 何急數日祿邪?」嗣業怒, 不聽. 景佺曰：「公持咫尺制, 真偽莫辨, 即欲攪亂一府, 敬業揚州之禍, 非此類邪?」叱左右罷去, 既乃除荊州司馬, 吏歌之曰：「錄事意, 與天通；州司馬, 折威風.」由是浸知名.

入爲司刑丞, 與徐有功、來俊臣、侯思止專治詔獄, 時稱「遇除、杜者生, 來、侯者死.」 改秋官員外郎, 與侍郎陸元方按員外郎侯味虛罪, 已推, 輒釋之. 武後怒其不待報, 元方大懼, 景佺獨曰：「陛下明詔六品、七品官, 文辨已定, 待命於外, 今雖欲罪臣, 奈明詔何?」宰相曰：「詔爲司刑設, 何預秋官邪?」景佺曰：「詔令一布, 無台、寺之異.」後以爲守法, 擢鳳閣舍人. 遷洛州司馬.

延載元年, 檢校鳳閣侍郎、同鳳閣鸞台平章事. 後嘗季秋出梨華示宰相以爲祥, 衆賀曰：「陛下德被草木, 故秋再華, 周家仁及《行葦》之比.」景佺獨曰：「陰陽不相奪倫, 瀆即爲災. 故曰：『冬無愆陽, 夏無伏陰, 春無淒風, 秋無苦雨.』今草木黃落, 而木復華, 瀆陰陽也. 竊恐陛下布德施令, 有所虧紊. 臣位宰相, 助天治物, 治而不和, 臣之咎也.」頓首請罪. 後曰：「真宰相！」會李昭德下獄, 景佺苦申救, 後以爲面欺, 左遷秦州刺史. 入拜司刑卿. 聖曆元年, 復以鳳閣侍郎同鳳閣鸞台平章事. 契丹入寇, 陷河北數州, 虜已去, 武懿宗欲盡論其罪, 景佺以爲脅從可原, 後如其議. 罷爲秋官尚書. 坐漏省內語, 降司刑少卿. 出爲並州長史, 道病卒, 贈相州刺史. 初名元方, 垂拱中改今名.

李懷遠, 字廣德, 邢州柏仁人. 少孤, 嗜學. 宗人欲藉以高廕, 懷遠辭, 退而曰：「因人之勢, 高士恥之. 假廕而官, 吾志邪?」擢四科第, 累轉司禮少卿, 出爲本州刺史, 改冀州, 遷揚、益二都督府長史, 徙同州刺史. 治尚清簡. 累遷鸞台侍郎, 進同鳳閣鸞台平章事, 封平鄉縣男. 以左散騎常侍同中書門下三品, 爵趙郡公, 賜實封戶三百. 以老, 聽致仕. 中宗還京師, 召知東都留守, 復加同中書門下三品.

懷遠久貴, 益素約, 不治居室. 嘗乘款段馬, 仆射豆盧欽望謂曰：「公貴顯, 顧當然邪?」答曰：「吾幸其馴, 不願它駿.」神龍二年卒, 帝賜錦衾斂, 自爲文祭之, 贈侍中, 謚曰成.

子景伯, 景龍中爲諫議大夫. 中宗宴侍臣及朝集使. 酒酣, 各命爲《回波詞》, 或以諂言媚上, 或要丐謬寵, 至景伯, 獨爲箴規語以諷帝, 帝不悅. 中書令蕭至忠曰：「真諫官也.」景雲中, 進太子右庶子. 時有建言置都督府非是, 詔群臣普議, 景伯與太子舍人盧俌議：「今天下諸州分隸都督, 專生殺刑賞. 使授非其人, 則權重釁生, 非強幹弱枝、經邦軌物之誼. 願罷都督, 留御史, 以時按察, 秩卑任重, 以制奸宄便.」繇是停都督. 終右散騎常侍.

子彭年, 有才, 剖析明悟. 曆遷中書舍人、吏部侍郎. 與李林甫善. 常慕山東著姓, 爲婚姻, 引就清列. 典選七年, 卒以贓敗, 長流臨賀郡. 天寶十二載, 擢爲濟陰太守, 徙馮翊. 天子幸蜀, 陷於賊, 脅以偽官, 憂憤死, 贈禮部尚書.

列傳第四十二

裴劉魏李吉

裴炎, 字子隆, 絳州聞喜人. 寬厚, 寡言笑, 有奇節. 補弘文生, 休澣, 它生或出遊, 炎讀書不廢. 有司欲薦狀, 以業未就, 辭不舉, 服勤十年, 尤通《左氏春秋》. 舉明經及第. 補濮州司倉參軍, 曆御史、起居舍人, 浸遷黃門侍郎. 調露二年, 同中書門下三品. 進拜侍中. 高宗幸東都, 留皇太子京師, 以炎調護. 帝不豫, 太子監國, 詔炎與劉齊賢、郭正一于東宮平章政事, 及大漸, 受遺輔太子, 是爲中宗. 改中書令. 舊, 宰相議事門下省, 號政事堂, 長孫無忌以司空、房玄齡以仆射、魏徵以太子太師皆知門下省事, 至炎, 以中書令執政事筆, 故徙政事堂於中書省.

中宗欲以後父韋玄貞爲侍中及授乳媼子五品官, 炎固執不從, 帝怒曰：「我意讓國與玄貞, 豈不可? 何惜侍中邪?」炎懼, 因與武後謀廢帝. 後命炎洎劉禕之率羽林將軍程務挺、張虔勖勒兵入宮, 宣太后令, 扶帝下殿, 帝曰：「我何罪?」後曰：「以天下與玄貞, 安得無罪?」乃廢帝爲盧陵王, 更立豫王爲皇帝. 以定策功, 封永清縣男.

後已持政, 稍自肆, 於是武承嗣請立七廟, 追王其先, 炎諫曰：「太后天下母, 以盛德臨朝, 宜存至公, 不容追王祖考, 示自私. 且獨不見呂氏事乎！」後曰：「呂氏之王, 權屬生人, 今追崇先世, 在亡跡異, 安得同哉！」炎曰：「蔓草難圖, 漸不可長.」後不悅而罷. 承嗣又諷太后誅韓王元嘉、魯王靈夔, 以絕宗室望, 劉禕之、韋仁約畏默不敢言, 炎獨固爭, 後愈銜怒. 未幾, 賜爵河東縣侯.

豫王雖爲帝, 未嘗省天下事. 炎謀乘太后出遊龍門, 以兵執之, 還政天子. 會久雨, 太后不出而止. 徐敬業兵興, 後議討之, 炎曰：「天子年長矣, 不豫政, 故豎子有辭. 今若復子明辟, 賊不討而解.」御史崔詧曰：「炎受顧托, 身總大權, 聞亂不討, 乃請太后歸政, 此必有異圖.」後乃捕炎送詔獄, 遣御史大夫騫味道、御史魚承曄參鞫之. 鳳閣侍郎胡元範曰：「炎社稷臣, 有功於國, 悉心事上, 天下所知, 臣明其不反.」納言劉齊賢、左衛率蔣儼繼辨之, 後曰：「炎反有端, 顧卿未知耳.」元範、齊賢曰：「若炎反, 臣輩亦反矣.」後曰：「朕知炎反, 卿輩不反.」遂斬於都亭驛.

炎被劾, 或勉其遜辭, 炎曰：「宰相下獄, 理不可全.」卒不折節, 籍其家, 無儋石之贏. 初, 炎見裴行儉破突厥有功, 沮薄之, 乃斬降虜阿史那伏念等五十餘人, 議者恨其媢克, 且使國家失信四夷, 以爲陰禍有知云. 睿宗立, 贈太尉、益州大都督, 謚曰忠.

元範者, 申州義陽人. 介廉有才, 以炎故, 流死巂州.

炎從子伷先. 伷先未冠, 推廕爲太仆丞. 炎死, 坐流嶺南. 上變求面陳得失, 後召見, 盛氣待之, 曰：「炎謀反, 法當誅, 尚何道?」伷先對曰：「陛下唐家婦, 身荷先帝顧命, 今雖臨朝, 當責任大臣, 須東宮年就德成, 復子明辟, 奈何遽王諸武、斥宗室? 炎爲唐忠臣, 而戮逮子孫, 海內憤怨. 臣愚謂陛下宜還太子東宮, 罷諸武權. 不然, 豪桀乘時而動, 不可不懼！」後怒, 命曳出, 杖之朝堂, 長流瀼州.

歲餘, 逃歸, 爲吏跡捕, 流北庭. 無復名檢, 專居賄, 五年至數千萬. 娶降胡女爲妻, 妻有黃金、駿馬、牛羊, 以財自雄. 養客數百人. 自北庭屬京師, 多其客, 候朝廷事, 聞知十常七八. 時補闕李秦授爲武後謀曰：「讖言『代武者劉』, 劉無強姓, 殆流人乎? 今大臣流放者數萬族, 使之葉亂, 社稷憂也.」後謂然, 夜拜秦授考功員外郎, 分走使者, 賜墨詔, 慰安流人, 實命殺之. 伷先前知, 以橐駝載金幣、賓客奔突厥. 行未遠, 都護遣兵追之, 與格斗, 爲所執. 械系獄, 以狀聞. 會武後度流人已誅, 畏天下姍誚, 更遣使者安撫十道, 以好言自解釋曰：「前使使慰安有罪, 而不曉朕意, 擅誅殺, 殘忍不道, 朕甚自咎. 今流人存者一切縱還.」繇是伷先得不死.

中宗復位, 求炎後, 授先太子詹事丞. 遷秦、桂、廣三州都督. 坐累且誅, 賴宰相張說右之, 免官. 久乃擢范陽節度使, 太原、京兆尹. 以京師官冗, 奏罷畿縣員外及試官. 進工部尚書. 年八十六, 以東京留守累封翼城縣公, 卒官下.

劉禕之, 字希美, 常州晉陵人. 父子翼, 字小心, 在隋爲著作郎. 峭直有行, 嘗面折僚友短, 退無餘訾. 李伯藥曰；「子翼詈人, 人都不憾.」貞觀初, 召之, 辭以母老, 詔許終養. 江南道巡察使李襲譽嘉其孝, 表所居爲孝慈裏. 母已喪, 召拜吳王府功曹參軍, 終著作郎、弘文館直學士.

禕之少與孟利貞、高智周、郭正一俱以文辭稱, 號「劉孟高郭」, 並直昭文館. 俄遷右史、弘文館直學士. 上元中, 與元萬頃等偕召入禁中, 論次新書凡千餘篇. 高宗又密與參決時政, 以分宰相權, 時謂「北門學士.」 兄懿之, 亦給事中, 同兩省. 先是, 姊爲內官, 武後遣至外家問疾, 禕之因賀蘭敏之私省之, 坐流巂州. 後爲丐還, 除中書舍人.

儀鳳中, 吐蕃寇邊, 帝訪侍臣所以置之、討之之宜, 人人異謀, 礻之獨勸帝：「夷狄猶禽獸, 雖被馮陵, 不足校, 願戢威, 紓百姓之急.」帝內其言. 俄拜相王府司馬. 檢校中書侍郎, 帝謂曰：「卿家忠孝, 朕子賴卿以師矩, 冀蓬在麻不扶而挺也.」 後既立王爲帝, 以其參奉大議, 愈親之, 擢中書侍郎、同中書門下三品, 賜爵臨淮縣男. 方是時, 詔令叢繁, 禕之思致華敏, 裁可占授, 少選可待也. 司門員外郎房先敏坐累貶衛州司馬, 訴於相府, 內史騫味道謂曰：「太后旨.」禕之曰：「乃上從有司所奏云.」後聞, 以味道歸非於上, 貶青州刺史, 加禕之太中大夫, 賜物百段. 後因曰：「君爲元首, 臣爲股肱, 以手足疾移於腹背, 尚爲一體乎? 礻之引咎於已, 忠臣也.」納言王德真推順曰：「戴至德無異才, 惟能歸善於君, 爲時所服.」後曰：「善.」後私語鳳閣舍人賈大隱曰：「後能廢昏立明, 盍反政以安天下?」大隱表其言, 後怒曰：「禕之乃負我！」垂拱中, 或告禕之, 受歸誠州都督孫萬榮金, 與許敬宗妾私通, 太后遣肅州刺史王本立鞫治, 以敕示禕之, 禕之曰：「不經鳳閣鸞台, 何謂之敕！」後以爲拒制使, 賜死於家, 年五十七.

初, 禕之得罪, 睿宗以舊屬申理之, 姻友冀得釋. 禕之曰：「吾死矣. 太后威福由己, 而帝營救, 速吾禍也！」在獄上疏自陳. 臨誅, 洗沐, 神色自若. 命其子執筆占爲表, 子號塞不能書, 禕之乃自捉筆, 得數紙, 詞懇哀到, 人皆傷之. 麟台郎郭翰、太子文學周思鈞悵歎其文, 後惡之, 貶翰巫州司法參軍, 思鈞播州司倉參軍. 睿宗嗣位, 贈禕之中書令.

翰者, 嘗爲御史, 巡察隴右. 多所按劾. 次寧州, 時狄仁傑爲刺史, 民爭言有異政. 翰就館, 以筆紙置於案, 謂僚屬曰：「入其境, 其政可知, 願薦使君美於朝, 毋久留.」即命駕去. 性寬簡, 讀《老子》至「和其光, 同其塵」, 慨然曰：「大雅君子, 以保其身.」乃辭憲官, 改麟台郎云.

魏玄同, 字和初, 定州鼓城人. 祖士廓, 仕齊爲輕車將軍. 玄同進十擢第, 調長安令. 累官司列大夫. 坐與上官儀善, 流嶺外. 既廢, 不自護藉, 乃馳逐爲生事. 上元初, 會赦還, 工部尚書劉審禮表其材, 拜岐州長史. 再遷吏部侍郎. 永淳元年, 詔與中書、門下同承受進止平章事. 封钜鹿男. 上疏言選舉法弊曰： 方今人不加富、盜賊未衰、禮誼浸薄者, 下吏不稱職, 庶官非其才, 取人之道有所未盡也. 武德、貞觀, 庶事草創, 人物固乏. 天祚大聖, 享國永年, 異人間出. 諸色人流, 歲以千計, 官有常員, 人無定限, 選集猥至, 十不收一, 取舍淆紊.

夏、商以前, 制度多闕. 至周, 煥然可觀. 諸侯之臣不皆命天子, 王朝庶官不專一職. 穆王以伯冏爲太仆正, 命曰：「慎簡乃僚.」此乃自擇下吏之言也. 太仆正, 特中大夫耳, 尚以僚屬委之, 則三公、九卿亦當然也. 故太宰、內史並掌爵祿廢置, 司徒、司馬別掌興賢詔事. 是分任群司而統以數職, 王命其大者, 而自擇其小者.

漢制, 諸侯自置吏四百石以下, 其傅、相大臣則漢爲置之；州郡掾史、督郵、從事, 悉任之牧守.

自魏、晉以後, 始歸吏部, 而迄於今. 以刀筆量才, 簿書察行, 法與世弊, 其來久矣. 尺丈之量, 鍾庾之器, 非所及則不能度, 非所受則無以容, 況天下之大、士類之衆, 可委數人手乎！又屍厥任者, 間非其選, 至爲人擇官, 爲身擇利, 下筆系親疏, 措情觀勢要, 悠悠風塵, 此焉奔競, 使百行折之一面, 九能斷之數言, 不亦難乎.

且臣聞蒞官者, 不可以無學. 傳曰：「學以從政, 不聞以政入學.」今貴戚子弟一皆早仕, 弘文、崇賢、千牛、輦腳之類, 程較既淺, 技能亦薄, 而門閥有素, 資望自高. 夫所謂胄子者, 必裁諸學, 少則受業, 長而入官, 然後移家事國, 謂之德進. 夫少仕則不務學, 輕試則無才. 又勳官、三衛、流外之屬, 不待州縣之舉, 直取書判, 非先德後言之誼.

臣聞國之用人, 如人用財, 貧者止糟糠, 富者餘粱肉. 故當衰弊乏賢, 則磨策朽鈍以馭之；太平多士, 則遴柬髦俊而使之. 今選者猥多, 宜以簡練爲急. 竊見制書, 三品至九品並得薦十, 此誠仄席旁求意也. 但褒貶不明, 故上不憂黜責, 下不盡搜揚, 莫慎所舉, 而苟以應命. 且惟賢知賢, 聖人篤論. 皋陶既舉, 不仁者遠. 身苟濫進, 庸及知人? 不擇舉者之緊, 而責所舉之濫, 不可得已. 以陛下聖明, 國家德業, 而不建經久之策, 但顧望魏、晉遺風, 臣竊惑之. 願少遵周、漢之規, 以分吏部選, 即所用詳, 所失鮮矣.

不納. 進拜文昌左丞、鸞台侍郎、同鳳閣鸞台三品. 遷地官尚書, 檢校納言. 玄同與裴炎締交, 能保終始, 故號「耐久朋」.

先是, 狄仁傑督太原運, 失米萬斛, 將坐誅, 玄同救免. 而河陽令周興未知也, 數于朝堂聽命. 玄同曰：「明府可去矣, 毋久留.」興以爲沮己, 銜之, 至是誣玄同言「太后老矣, 當復皇嗣.」 後不察, 賜死於家, 年七十三. 初, 監察御史房濟監刑, 謂曰：「丈人盍上變? 冀召見, 得自陳.」玄同曰；「人殺與鬼殺等耳, 不能爲告事人！」玄同子恬, 字安禮, 事親以孝聞. 第進士, 爲御史主簿. 開元中. 至潁王傅.

李昭德, 雍州長安人. 父乾祐, 貞觀初爲殿中侍御史. 鄃令裴仁軌私役門卒, 太宗欲斬之, 乾祐曰；「法令與天下共之, 非陛下獨有也. 仁軌以輕罪致極刑, 非畫一之制. 刑罰不中, 則民無所措手足.」帝意解, 繇是免死. 遷侍御史. 母卒, 廬墓側, 負土成墳. 帝遣使就吊, 表異其閭. 曆治書侍御史, 有能名. 永徽初, 擢御史大夫, 爲褚遂良所惡, 出爲邢、魏二州刺史. 乾祐雖強直, 而昵小人. 嘗爲書與所善吏, 刺取朝廷事, 迷隱其辭, 爲吏所賣, 遂良白發於朝, 坐流驩州. 台拜滄州刺史. 入爲司刑太常伯, 舉雍州司功參軍崔擢爲尚書郎, 不得報, 私語擢所以然. 後擢犯罪, 告乾祐漏禁中語以自贖, 詔免官, 卒.

昭德強幹有父風, 擢明經, 累官御史中丞. 永昌初, 坐事貶振州陵水尉. 還爲夏官侍郎. 如意元年, 拜鳳閣侍郎、同鳳閣鸞台平章事. 武後營神都, 昭德規創文昌台及定鼎、上東諸門, 標置華壯. 洛有二橋, 司農卿韋機徙其一直長夏門, 民利之, 其一橋廢, 省巨萬計. 然洛水歲淙齧之, 繕者告勞. 昭德始累石代柱, 銳其前, 廝殺暴濤, 水不能怒, 自是無患. 俄檢校內史. 薛懷義討突厥, 以昭德爲行軍長史, 不見虜還.

武承嗣任文昌左相, 昭德諫曰；「承嗣已王, 不宜典機衡, 以惑衆庶. 且父子猶相篡奪, 況姑侄乎?」後矍然曰；「我未之思也.」乃罷承嗣爲太子少保. 洛陽人王慶之率險佞數百人請以承嗣爲皇太子, 後不許；固請, 後遣昭德詰其故. 昭德笞殺慶之, 餘黨散走. 因奏曰：「自古有侄爲天子而爲姑立廟乎? 以親親言之, 天皇, 陛下夫也；皇嗣, 陛下子也. 當傳之子孫爲萬世計. 陛下承天皇顧托而有天下, 又立承嗣, 臣見天皇不來食矣.」後乃止. 承嗣恨, 譖短之. 後曰；「吾任昭德而獲安枕, 是代我勞, 非而所知也.」有人獲洛水白石而赤文者, 獻闕下曰：「此石赤心, 故以獻.」昭德叱曰；「洛水餘石豈盡能反邪?」時來俊臣、侯思止舞文法, 數誅陷大臣, 人皆懾懼. 昭德每奏其誣罔不道狀, 卒榜殺思止, 其黨稍摧沮.

然昭德頗怙權, 爲衆指目. 魯王府功曹參軍丘愔上疏曰；「臣聞魏冉誅庶族以安秦, 忠也. 弱諸侯以強國, 功也；然出入自專, 擊斷無忌, 威震人主, 不聞有王, 張祿一言而卒用憂死. 向使昭王不即覺悟, 則秦之霸業或不傳子孫. 陛下天授以前, 萬機獨斷, 公卿百執具職而已. 自長壽以來, 厭怠細政, 擢委昭德, 乘總權綱, 而才小任重, 負氣強愎, 聾盲下民, 芻狗同列, 刻薄慶賞, 多所矯虔, 聲威翕習, 天下杜口. 臣伏見南台敕目, 群臣奏請, 陛下制已曰『可』, 而昭德建言不可, 制又從之. 且人臣參奉機密, 獻可替否, 事或便利, 不豫咨謀, 而畫可已行, 方興駁異, 是陽露擅命, 以示於人, 歸美引咎, 誼不類此, 一切奏讞, 皆承風指, 陰相傅會. 臣觀其膽, 乃大於身, 鼻息所沖, 上拂雲漢. 夫小家治生, 有千百之貲, 將以托人, 尚憂失授, 況天下之重, 可輕委寄乎? 履霜堅冰, 須防其漸. 大權一去, 收之良難. 願陛下察臣之言.」又果毅鄧注著《石論》數千言, 述其專恣, 鳳閣舍人逢弘敏以聞. 後由是惡之, 謂姚璹曰：「誠如所言, 昭德固負國矣！」乃貶欽州南賓尉. 俄召授監察御史.

萬歲通天二年, 來俊臣誣以逆謀, 既而俊臣亦下獄, 同日誅. 時甚雨, 衆庶莫不冤昭德而快俊臣. 神龍二年, 贈左禦史大夫. 建中三年, 加贈司空.

吉頊, 洛州河南人. 長七尺, 性陰克, 敢言事. 舉進士及第. 調明堂尉. 父哲爲易州刺史, 坐賕當死, 頊往見武承嗣, 自陳有二女弟, 請侍王巾盥者. 承嗣喜, 以犢車迎之. 三日未言, 問其故, 答曰：「父犯法且死, 故憂之.」承嗣爲表貸哲死, 遷頊龍爲監.

劉思禮謀反, 頊上變事, 後命武懿宗雜訊, 因諷囚引近臣高閥生平所牾者凡三十六姓, 捕系詔獄, 搒楚百慘, 以成其獄, 同日論死, 天下冤之. 擢右肅政台中丞.

來俊臣下獄, 司刑當以死, 狀三日不下. 頊從武後遊苑中, 因間言：「臣爲陛下耳目, 知俊臣狀入不出, 人以爲疑.」後曰：「朕以俊臣有功, 徐思之.」頊曰：「於安遠告虺貞反, 今爲成州司馬. 俊臣誣殺忠良, 罪惡如山, 國蟊賊也, 尚何惜?」於是後斬俊臣, 而召安遠爲尚食奉御.

突厥陷趙、定, 授檢校相州刺史, 且募兵制虜南向. 頊辭不知武, 後曰：「賊方走, 藉卿坐鎮耳.」初, 太原溫彬茂死高宗時, 封一笥書, 諉妻曰：「吾死後, 須年及垂拱獻之.」垂拱初, 妻上其書, 言後革命事及突厥至趙去, 故後知虜且還. 頊至, 募士無應者, 俄詔以皇太子爲元帥, 應募日數千. 頊還言狀, 後曰：「人心若是邪? 卿可爲群臣道之.」頊誦語於朝, 諸武惡之.

始, 頊善張易之、殿中少監田歸道、鳳閣舍人薛稷、正諫大夫員半千、夏官侍郎李迥秀, 皆爲控鶴內供奉. 頊又強敏, 故後倚爲腹心. 聖曆二年, 進天官侍郎、同鳳閣鸞台平章事. 爲刺史時, 武懿宗討契丹, 退保相州. 後爭功殿中, 懿宗陋短俯僂, 頊嚴語侵之, 無所容假. 後怒曰：「我在, 乃藉諸武, 它日安可保?」銜之.

張易之兄弟以寵盛, 思自全, 問頊計安出. 頊曰：「公家以幸進, 非有大功於天下, 勢必危. 吾有不朽策, 願效之, 非止保身, 且世世不絕胙.」易之流涕請, 頊曰：「天下思唐久矣！廬陵斥外, 相王幽閉. 上春秋高, 武諸王, 非海內屬意. 公盍從容請相王、廬陵, 以副人望? 易吊爲賀之資也.」易之、昌宗乘間如頊教, 後意乃定. 既而知頊與謀, 召見問狀, 頊對：「廬陵、相王皆陛下子, 先帝顧托於陛下, 當速有所付.」乃還中宗.

明年, 頊坐弟冒偽官貶琰川尉, 及辭, 召見, 泣曰：「臣去國, 無復再謁, 願有所言. 然疾棘, 請須臾間.」後命坐, 頊曰：「水土皆一盎, 有爭乎?」曰：「無.」曰：「以爲塗, 有爭乎?」曰：「無.」曰：「以塗爲佛與道, 有爭乎?」曰：「有之.」頊頓首曰：「雖臣亦以爲有. 夫皇子、外戚, 有分則兩安. 今太子再立, 而外家諸王並封, 陛下何以和之? 貴賤親疏之不明, 是驅使必爭, 臣知兩不安矣.」後曰：「朕知之, 業已然, 且奈何?」頊尋徙始豐尉, 客江都, 卒.

中宗之立, 頊實倡之, 會得罪, 無知者. 睿宗初, 有發明其忠, 乃下詔贈御史大夫.

贊曰：異乎, 炎之暗於幾也！知中宗之不君, 不知武後之盜朝, 假虎翼而責其搏人, 死固宜哉！昭德、頊進不以道, 君子恥之. 雖然, 一情區區, 抑武興唐, 其助有端, 則賢炎遠矣. 禕之、玄同漏言及誅, 不失所以事君者云.

列傳第四十三

張韋韓宋辛二李裴

張廷珪, 河南濟源人. 慷慨有志尚. 第進士, 補白水尉. 舉制科異等. 累遷監察御史, 按劾平直. 武後稅天下浮屠錢, 營佛祠於白司馬阪, 作大象, 廷珪諫, 以爲：「傾四海之財, 殫萬民之力, 窮山之木爲塔, 極冶之金爲象, 然猶有爲之法, 不足高也. 填塞澗穴, 覆壓蟲蟻, 且巨億計. 工員窮窶, 驅役爲勞, 饑渴所致, 疾疹方作. 又僧尼乞丐自贍, 而州縣督輸, 星火迫切, 鬻賣以充, 非浮屠所謂隨喜者. 今天下虛竭, 蒼生雕弊, 謂宜先邊境, 實府庫, 養人力.」後善之, 召見長生殿, 賞慰良厚, 因是罷役.

會詔市河南河北牛羊、荊益奴婢, 置監登、萊, 以廣軍資. 廷珪上書曰：「今河南牛疫, 十不一在, 詔雖和市, 甚於抑奪. 並市則價難准, 簡擇則吏求賄, 是牛再疫, 農重傷也. 高原耕地奪爲牧所, 兩州無復丁田, 牛羊踐暴, 舉境何賴? 荊、益奴婢多國家戶口, 奸豪掠買, 一入于官, 永無免期. 南北異宜, 至必生疾, 此有損無益也. 抑聞之, 君所恃在民, 民所恃在食, 食所資在耕, 耕所資在牛；牛廢則耕廢, 耕廢則食去, 食去則民亡, 民亡則何恃爲君? 羊非軍國切要, 假令蕃滋, 不可射利.」後乃止.

張易之誅, 議窮治黨與. 廷珪建言：「自古革命, 務歸人心, 則以刑勝治. 今唐曆不移, 天地復主, 宜以仁化蕩宥. 且易之盛時, 趨附奔走半天下, 盡誅則已暴, 罰一二則法不平, 宜一切洗貸.」中宗納之.

神龍初, 詔白司馬阪復營佛祠, 廷珪方奉詔抵河北, 道出其所, 見營築勞亟, 懷不能已, 上書切爭, 且言：「自中興之初, 下詔書, 弛不急, 斥少監楊務廉, 以示中外. 今土木復興, 不稱前詔；掘壤伐木, 浸害生氣. 願罷之, 以紓窮乏.」帝不省. 尋爲中書舍人. 再遷禮部侍郎.

玄宗開元初, 大旱, 關中饑, 詔求直言. 廷珪上疏曰：「古有多難興國, 殷憂啟聖, 蓋事危則志銳, 情苦則慮深, 故能轉禍爲福也. 景龍、先天間, 凶黨構亂, 陛下神武, 汛掃氛垢, 日月所燭, 無不濡澤, 明明上帝, 宜錫介福. 而頃陰陽愆候, 九穀失稔, 關輔尤劇. 臣思天意, 殆以陛下春秋鼎盛, 不崇朝有大功, 輕堯、舜而不法, 思秦、漢以自高, 故昭見咎異, 欲日慎一日, 永保大和, 是皇天於陛下眷顧深矣, 陛下得不奉若休旨而寅畏哉！誠願約心削志, 考前王之書, 敦素樸之道, 登端士, 放佞人, 屏後宮, 減外廄, 場無蹴鞠之玩, 野絕從禽之樂, 促遠境, 罷縣戍, 矜惠惸獨, 蠲薄徭賦, 去淫巧, 捐珠璧, 不見可欲, 使心不亂. 或謂天戒不足畏, 而上帝馮怒, 風雨迷錯, 荒饉日甚, 則無以濟下矣；或謂人窮不足恤, 而億兆攜離, 愁苦昏墊, 則無以奉上矣. 斯安危所系, 禍福之原, 奈何不察? 今受命伊始, 華夷百姓清耳以聽, 刮目以視, 冀有聞見, 何遽孤其望哉?」 再遷黃門侍郎, 監察御史蔣挺坐法, 詔決杖朝堂, 廷珪執奏：「御史有譴, 當殺殺之, 不可辱也.」士大夫服其知體.

王琚持節巡天兵諸軍, 方還, 復詔行塞下, 議者皆謂將襲回紇, 廷珪陳五不可, 且言：「中國步多騎少, 人齎一石糧, 負甲百斤, 盛夏長驅, 晝夜不休, 勞逸相絕, 其勢不敵, 一也. 出軍掩敵, 兵不數萬, 不可以行, 廢農廣饋, 饑歲不支, 二也. 千里遠襲, 其誰不知? 賊有斥候, 必能預防, 三也. 狄人獸居磧漠, 譬之石田, 克而無補, 四也. 天下無年, 當養人息兵, 五也.」又請復十道按察使, 巡視州縣, 帝然納之, 因詔陸象先等分使十道. 時遣使齎繒錦至石國市犬馬, 廷珪曰：「犬馬非土性弗畜, 珍禽異獸不育於國, 不宜勞遠人致異物, 願省無益之故, 救必然之急, 天下之幸.」 坐漏禁內語, 出爲沔州刺史. 頻徙蘇、宋、魏三州. 初, 景龍中, 宗楚客、紀處訥、武廷秀、韋溫等封戶多在河南、河北, 諷朝廷詔兩道蠶產所宜, 雖水旱得以蠶折租. 廷珪謂：「兩道倚大河, 地雄奧, 股肱走集, 宜得其歡心, 安可不恤其患而殫其力? 若以桑蠶所宜而加別稅, 則隴右羊馬、山南椒漆、山之銅錫鉛鍇、海之蜃蛤魚鹽, 水旱皆免, 寧獨河南、北外於王度哉? 願依貞觀、永徽故事, 准令折免.」詔可. 在官有威化. 入爲少府監, 封范陽縣男. 以太子詹事致仕. 卒, 贈工部尚書, 謚貞穆.

廷珪偉姿儀, 善八分書, 與李邕友善, 及邕躓於仕, 屢表薦之, 人尚其方介云.

韋湊, 字彥宗, 京兆萬年人. 祖叔諧, 貞觀中爲庫部郎中, 與弟吏部郎中叔謙、兄主爵郎中季武同省, 時號「三列宿」.

湊, 永淳初, 解褐婺州參軍事. 徙資州司兵, 觀察使房昶才之, 表於朝, 遷揚州法曹. 州人盂神爽罷仁壽令, 豪縱, 數犯法, 交通貴戚, 吏莫敢繩, 湊按治, 杖殺之, 遠近稱伏. 入爲相王府屬, 時姚崇兼府長史, 嘗曰：「韋子識遠文詳, 吾恨晚得之.」六遷司農少卿. 忤宗楚客, 出爲貝州刺史.

睿宗立, 授鴻臚少卿. 徙太府, 兼通事舍人. 時改葬故太子重俊, 有詔加謚, 又詔雪李多祚等罪, 議贈官. 湊上言： 王者發號出令, 必法大道, 善善著, 惡惡明也. 賞罰所不加, 則考行立謚以褒貶之. 臣議其君, 子議其父, 曰「靈」曰「厲」者, 不敢以私亂公也. 臣伏見故太子與多祚等擁北軍, 犯宸居, 破扉斬關, 兵指黃屋, 騎騰紫微, 和帝御玄武門親諭逆順, 太子據鞍自若, 督衆不止；逆黨悔非, 回兵執賊, 多祚伏誅, 太子乃遁去. 明日帝見群臣, 涕數行下, 曰：「幾不與公等相見」, 其爲危甚矣！ 臣子之禮, 過位必趨, 蹙路馬芻有誅. 昔漢成帝爲太子, 行不敢絕馳道. 秦師免胄過周北門, 王孫滿策其必敗. 推此, 則太子稱兵宮中, 爲悖已甚. 以斬三思父子而嘉之乎, 則弄兵討逆以安君父可也；因欲自立, 則是爲逆, 又奚可褒? 此時韋氏逆未明, 義未絕, 於太子母也, 子無廢母之理；非中宗命廢之, 則又劫父廢母. 且君或不君, 臣安可不臣? 父或不父, 子安可不子? 晉太子申生謚曰恭, 漢太子據謚曰戾, 今太子乃謚節閔, 臣所未諭. 願與議謚者質於御前, 使臣言非耶, 甘鼎鑊之誅, 申大義示天下. 臣言是耶, 咸蒙冰釋, 不復異議. 如曰未然, 奈何使後世亂臣賊子資以爲辭? 宜易謚以合經禮, 多祚等罪云「免」而不云「雪」.

帝瞿然, 引內閣中, 勞曰：「誠如卿言. 業已爾, 奈何?」對曰：「太子實逆, 不可以褒, 請質行以示.」時大臣亦重改, 唯罷多祚等贈官.

景雲初, 作金仙等觀, 湊諫, 以爲：「方農月興功, 雖貲出公主, 然高直售庸, 則農人舍耕取雇, 趨末棄本, 恐天下有受其饑者.」不聽, 湊執爭, 以「萬物生育, 草木昆蚑傷伐甚多, 非仁聖本意.」 帝詔外詳議. 中書令崔湜、侍中岑羲曰：「公敢是耶?」湊曰：「食厚祿, 死不敢顧, 況聖世必無死乎?」朝廷爲減費萬計. 出爲陝、汝、岐三州刺史.

開元初, 欲建碑靖陵, 湊以古園陵不立碑, 又雲旱不可興工, 諫而止. 遷將作大匠. 詔復孝敬皇帝廟號義宗, 湊諫曰：「傳云：『必也正名.』禮：祖有功, 宗有德, 其廟百世不毀. 商有三宗, 周宗武王, 漢文帝爲太宗, 武帝爲世宗. 曆代稱宗者, 皆方制海內, 德澤可尊, 列於昭穆, 是謂不毀. 孝敬皇帝未嘗南面, 且別立寢廟, 無稱宗之義.」遂罷.

遷右衛大將軍, 玄宗謂曰：「故事, 諸衛大將軍與尚書更爲之, 近時職輕, 故用卿以重此官, 其毋辭！」尋徙河南尹, 封彭城郡公. 會洛陽主薄王鈞以賕抵死, 詔曰：「兩台御史、河南尹縱吏侵漁, 《春秋》重責帥, 其出湊曹州刺史, 侍御史張洽通州司馬.」久之, 遷太原尹, 兼北都軍器監, 邊備修舉, 詔賜時服勞勉之. 及病, 遣上醫臨治. 卒, 年六十五, 贈幽州都督, 謚曰文. 子見素.

見素, 子會微, 質性仁厚. 及進士第, 授相王府參軍, 襲父爵, 擢累諫議大夫. 天寶五載, 爲江西、山南、黔中、嶺南道黜陟使, 繩糾吏治, 所至震畏. 遷文部侍郎, 平判皆誦於口, 銓敘平允, 官有頠求, 輒下意聽納, 人多德之.

十三載, 玄宗苦雨潦, 閱六旬, 謂宰相非其人, 罷左相陳希烈, 詔楊國忠審擇大臣. 時吉溫得幸, 帝欲用之. 溫爲安祿山所厚, 國忠懼其進, 沮止之. 謀於中書舍人竇華、宋昱, 皆以見素安雅易制, 國忠入白帝, 帝亦以相王府屬, 有舊恩, 遂拜武部尚書、同中書門下平章事、集賢院學士, 知門下省事.

明年, 祿山表請蕃將三十二人代漢將, 帝許之, 見素不悅, 謂國忠曰：「祿山反狀暴天下, 今又以蕃代漢, 難將作矣.」國忠不應, 見素曰：「知禍之牙不能防, 見禍之形不能制, 焉用彼相? 明日當懇論之.」既入, 帝迎諭曰：「卿等有疑祿山意耶?」國忠、見素趨下, 流涕具陳祿山反明甚, 詔復位, 因以祿山表置帝前乃出. 帝令中官袁思藝傳詔曰：「此姑忍, 朕徐圖之.」由是奉詔. 然每進見, 未嘗不爲帝言之, 帝不入其語. 未幾, 祿山反, 從帝入蜀. 陳玄禮之殺國忠也, 兵傷其首, 衆傳聲曰：「毋害韋公父子！」獲免. 帝令壽王賜藥傅創. 次巴西, 詔兼左相, 封豳國公.

肅宗立, 與房琯、崔渙持節奉傳國璽及冊, 宣揚制命, 帝曰：「太子仁孝, 去十三載已有傳位意, 屬方水旱, 左右勸我且須豐年. 今帝受命, 朕如釋負矣. 煩卿等遠去, 善輔導之.」見素涕泣拜辭, 又命見素子諤及中書舍人賈至爲冊使判官, 謁見肅宗於順化郡. 肅宗聞琯名且舊, 虛懷待之；以見素嘗附國忠, 禮遇獨減.

是歲十月丙申, 有星犯昴, 見素言於帝曰：「昴者, 胡也. 天道謫見, 所應在人, 祿山將死矣.」帝曰：「日月可知乎?」見素曰：「福應在德, 禍應在刑. 昴金忌火, 行當火位, 昴之昏中, 乃其時也. 既死其月, 亦死其日. 明年正月申寅, 祿山其殪乎！」帝曰：「賊何等死?」答曰：「五行之說, 子者視妻所生. 昴犯以丙申. 金, 木之妃也；木, 火之母也. 丙火爲金, 子申亦金也. 二金本同末異, 還以相克, 賊殆爲子與首亂者更相屠戮乎！」及祿山死, 日月皆驗.

明年三月至鳳翔, 拜尚書右仆射, 罷知政事. 初, 行在所承喪亂後, 兵吏三銓簿領煬散, 選部文符偽濫, 帝欲廣懷士心, 至者一切補官, 不加檢復. 見素奏宜明條綱以爲持久, 帝未及從. 既還都, 選者猥集, 補署無所, 日訴於朝, 乃追行其言. 會郭子儀亦爲仆射, 徙見素太子太師, 詔至蜀郡奉迎太上皇. 以功食實封三百戶. 上元初, 以疾求致仕, 許之, 詔朝朔望. 寶應元年卒, 年七十六, 贈司徒, 謚忠貞. 子諤.

贊曰：楊國忠本與安祿山爭寵, 故捕吉溫以激其亂, 陰儲蜀貲, 待天子之出, 則己與韋見素流涕爭祿山反狀, 將信所言, 以久其權. 見素能言祿山反, 不能言所以反, 是佐國忠敗王室也, 玄宗不悟, 仍相之. 卒爲後帝所薄, 然猶完其要領, 幸矣. 謂見素爲前知, 果非也.

諤曆京兆府司錄參軍. 國忠之死, 軍聚不解, 陳玄禮請殺貴妃以安衆, 帝意猶豫, 諤諫曰：「臣聞以計勝色者昌, 以色勝計者亡. 今宗廟震驚, 陛下棄神器, 奔草莽, 惟割恩以安社稷.」因叩頭流血. 帝寤, 賜妃死, 軍乃大悅. 擢諤御史中丞, 爲置頓使. 乘輿將行, 或曰：「國忠死, 不可往蜀, 請之河、隴」, 或請幸太原、朔方、涼州, 或曰如京師, 雜然不一. 帝心向蜀, 未能言. 諤曰：「今兵少, 不能捍賊, 還京非萬全計, 不如至扶風, 徐圖去就.」帝問於衆, 衆然之, 遂至扶風, 乃決西幸. 後終給事中.

顗, 字周仁, 諤弟益之子. 蚤孤, 事姊恭順. 及長, 身不衣帛. 通陰陽象緯, 博知山川風俗, 論議曲據. 以門調補千牛備身. 自鄠尉判入等, 授萬年尉. 曆御史、補闕, 與李約、李正辭更進諷諫, 數移大事. 裴垍、韋貫之、李絳、崔群、蕭俯皆布衣舊, 繼爲宰相, 朝廷典章多所咨逮, 嘗曰：「吾儕五人, 智不及一韋公.」長慶初爲大理少卿. 累遷給事中. 敬宗立, 授御史中丞, 爲戶部侍郎, 徙吏部. 卒, 贈禮部尚書.

所著《易縕解》, 推演終始, 有深誼. 既喜接士, 後出莫不造門. 而李逢吉方結黨與, 擅國政, 頗傅會之, 素議遂衰. 然節儉自居, 天下推其尚云.

知人, 字行哲, 叔謙子. 弱而好古. 以國子舉授校書郎. 高宗時, 擢州參軍八人爲中台郎, 知人自荊府兵曹遷司庫員外郎, 兼判司戎大夫事. 未幾卒. 子維、繩.

維, 字文紀. 進士對策高第, 擢武功主簿. 督役乾陵, 會歲饑, 均力勸功, 人不知勞. 坐徐敬業親, 貶五泉主簿. 徙內江令, 教民耕桑, 縣爲刻頌. 遷戶部郎中, 善裁剖, 時員外宋之問善詩, 故時稱「戶部二妙.」 終太子右庶子.

繩, 長文辭. 撫養宗屬孤幼無異情. 舉孝廉, 以母老不肯仕. 逾二十年, 乃曆長安尉, 威行京師. 擢監察御史, 更泗、涇、鄜三州刺史. 天寶初, 入爲秘書少監, 玄宗尚文, 視其職如尚書丞、郎. 繩刊是圖簡, 以善職稱. 終陳王傅.

虛心, 字無逸, 維子. 舉孝廉. 遷大理丞、侍御史. 神龍中, 按大獄, 仆射竇懷貞、侍中劉幽求有所輕重, 虛心據正不橈. 景龍中, 屬羌叛, 既禽捕, 有詔悉誅, 虛心惟論酋長死, 原活其餘. 遷御史中丞. 曆荊、潞、揚三大都督府長史. 荊州有鄉豪, 負勢幹法, 虛心籍其訾入之官. 以廬江多盜, 遂縣舒城, 盜賊爲衰. 入爲工部尚書、東京留守. 累封南皮郡子卒, 贈揚州大都督, 謚曰正. 弟虛舟, 曆洪、魏二州刺史, 有治名. 入爲刑部侍郎.

初, 維爲郎, 蒔柳於廷, 及虛心兄弟居郎省, 對之輒斂容. 自叔謙後, 至郎中者數人, 世號「郎官家」.

韓思復, 字紹出, 京兆長安人. 祖倫, 貞觀中曆左衛率, 封長山縣男. 思復少孤, 年十歲, 母爲語父亡狀, 感咽幾絕, 故倫特愛之, 嘗曰：「此兒必大吾宗.」然家富有, 金玉、車馬、玩好未嘗省. 篤學, 舉秀才高第, 襲祖封. 永淳中, 家益窶, 歲饑, 京兆杜瑾者, 以百綾餉思復, 思復方並日食, 而綾完封不發.

調梁府倉曹參軍, 會大旱, 輒開倉賑民, 州劾責, 對曰：「人窮則濫, 不如因而活之, 無趣爲盜賊.」州不能詘. 轉汴州司戶, 仁恕, 不行鞭罰. 以親喪去官, 鬻薪自給. 姚崇爲夏官侍郎, 識之, 擢司禮博士. 五遷禮部郎中. 建昌王武攸寧母亡, 請鼓吹, 思復持不可而止. 坐爲王同皎所薦, 貶始州長史. 遷滁州刺史, 州有銅官, 人鏟鑿尤苦, 思復爲賈他鄙, 費省獲多. 有黃芝五生州署, 民爲刻頌其祥. 徙襄州.

入拜給事中. 帝作景龍觀, 思復諫曰：「禍難初弭, 土木遽興, 非憂物恤人所急.」不見省. 嚴善思坐譙王重福事, 捕送詔獄, 有司劾善思「任汝州刺史, 與王遊；至京師, 不暴王謀, 但奏東都有兵氣. 匿反罔上, 宜伏誅.」 思復曰：「往韋氏擅內, 謀危社稷, 善思詣相府, 白陛下必即位. 今詔追善思, 書發即至, 使有逆節者, 肯遽奔命哉? 請集百官議.」議多同, 善思得免死, 流靜州. 遷中書舍人, 數指言得失, 頗見納用.

開元初, 爲諫議大夫. 山東大蝗, 宰相姚崇遣使分道捕瘞. 思復上言：「夾河州縣, 飛蝗所至, 苗輒盡, 今遊食至洛. 使者往來, 不敢顯言. 且天災流行, 庸可盡瘞? 望陛下悔過責躬, 損不急之務, 任至公之人, 持此誠實以答譴咎, 其驅蝗使一切宜罷.」玄宗然之, 出其疏付崇, 崇建遣思復使山東按所損, 還, 以實言. 崇又遣監察御史劉沼覆視, 沼希宰相意, 悉易故牒以聞, 故河南數州賦不得蠲. 崇惡之, 出爲德州刺史. 拜黃門侍郎. 帝北巡, 爲行在巡問賑給大使. 遷御史大夫, 性恬淡, 不喜爲繩察, 徙太子賓客, 進爵伯. 累遷吏部侍郎. 復爲襄州刺史, 治行名天下, 代還, 仍拜太子賓客. 卒, 年七十四, 謚曰文. 天子親題其碑曰「有唐忠孝韓長山之墓.」 故吏盧僎、邑人孟浩然立石峴山.

初, 鄭仁傑、李無爲者, 隱居太白山, 思復少從二人遊, 嘗曰：「子識清貌古, 恨仕不及宰相也.」子朝宗.

朝宗初, 曆左拾遺. 睿宗詔作乞寒胡戲, 諫曰：「昔辛有過伊川, 見被發而祭, 知其必戎. 今乞寒胡, 非古不法, 無乃爲狄? 又道路藉藉, 咸言皇太子微服觀之. 且匈奴在邸, 刺客卒發, 大憂不測, 白龍魚服, 深可畏也. 況天象變見, 疫癘相仍, 厭兵助陰, 是謂無益.」帝稱善, 特賜中上考. 帝傳位太子, 朝宗與將軍龐承宗諫曰：「太子雖睿聖, 宜且養成盛德.」帝不聽. 累遷荊州長史.

開元二十二年, 初置十道采訪使, 朝宗以襄州刺史兼山南東道. 襄州南楚故城有昭王井, 傳言汲者死, 行人雖暍困, 不敢視, 朝宗移書諭神, 自是飲者亡恙, 人更號韓公井. 坐所任吏擅賦役, 貶洪州刺史. 天寶初, 召爲京兆尹, 分渭水入金光門, 彙爲潭, 以通西市材木. 出爲高平太守. 始, 開元末, 海內無事, 訛言兵當興, 衣冠潛爲避世計, 朝宗廬終南山, 爲長安尉霍仙奇所發, 玄宗怒, 使侍御史王訊之. 貶吳興別駕, 卒. 朝宗喜識拔後進, 嘗薦崔宗之、嚴武於朝, 當時士咸歸重之.

朝宗孫佽, 字相之, 性清簡. 元和初第進士. 自山南東道使府入爲殿中侍御史. 累遷桂管觀察使, 部二十餘州, 自參軍至縣令無慮三百員, 吏部所補才十一, 餘皆觀察使商才補職. 佽下車, 悉來謁, 一吏持籍請補缺員, 佽下教曰：「居官治, 吾不奪；其不奉法, 無望縱舍. 缺者, 須按籍取可任任之.」會春服使至, 鄉有豪猾厚進賄使者, 求爲縣令, 使者請佽, 佽許之. 既去, 召鄉豪責以橈法, 笞其背, 以令部中, 自是豪右畏戢. 時詔置五管監兵, 盡境賦不足充其費, 佽處以儉約, 遂爲定制, 衆以爲難. 卒, 贈工部侍郎.

宋務光, 字子昂, 一名烈, 汾州西河人. 舉進士及第, 調洛陽尉. 遷右衛騎曹參軍. 神龍元年, 大水, 詔文武九品以上官直言極諫, 務光上書曰： 後王樂聞過, 罔不興；拒諫, 罔不亂. 樂聞過則下情通, 下情通則政無缺, 此所以興也. 拒諫則群議壅, 群議壅則上孤立, 此所以亂也.

臣嘗觀天人相與之際, 有感必應, 其間甚密, 是以教失於此, 變生於彼. 《易》曰：「天垂象, 見吉凶, 聖人象之.」竊見自夏以來, 水氣勃戾, 天下多罹其災, 洛水暴漲, 漂損百姓. 《傳》曰：「簡宗廟, 廢祠祀, 則水不潤下.」夫王者即位, 必郊祀天地, 嚴配祖宗. 自陛下御極, 郊、廟、山川不時薦見. 又水者陰類, 臣妾之道, 氣盛則水泉溢, 頃虹蜺紛錯, 暑雨滯霪, 陰勝之沴也. 後廷近習或有離中饋之職以幹外政, 願深思天變, 杜絕其萌.

又自春及夏, 牛多病死, 疫氣浸淫. 《傳》曰：「思之不睿, 時則有牛禍.」意者萬機之事, 陛下未躬親乎? 晁錯曰：「五帝其臣不及, 則自親之.」今朝廷賢佐雖多, 然莫能仰陛下清光. 願勤思法宮, 凝就大化. 以萬方爲念, 不以聲色爲娛；以百姓爲憂, 不以犬馬爲樂. 臣聞三五之君不能免淫亢, 顧備禦存乎人耳. 災興細微, 安之不怪, 及禍變已成, 駭而圖之, 猶水決治防、病困求藥, 雖復黽俯, 尚何救哉！夫塞變應天, 實系人事. 今霖雨即閉坊門, 豈一坊一市能感發天道哉? 必不然矣. 故裏人呼坊門爲宰相, 謂能節宣風雨. 天工人代, 乃爲虛設.

又數年以來, 公私覂竭, 戶口減耗, 家無接新之儲, 國乏俟荒之蓄. 陛下近觀朝市, 則以爲既庶且富；試踐閭陌, 則百姓衣馬牛之衣, 食犬彘之食, 十室而九, 丁壯盡於邊塞, 孀孤轉於溝壑, 猛吏奮毒, 急政破資. 馬困斯佚, 人窮斯詐. 起爲奸盜, 從而刑之, 良可歎也. 今人貧而奢不息, 法設而偽不止；長吏貪冒, 選舉以私；稼穡之人少, 商旅之人衆. 願坦然更化, 以身先之. 凋殘之後, 緩其力役；久弊之極, 訓以敦龐. 十年之外, 生聚方足.

臣聞太子者, 君之貳, 國之本, 所以守器承祧, 養民贊業. 願擇賢能, 早建儲副, 安社稷, 慰黎元. 姻戚之間, 謗議所集, 積疑成患, 憑寵生災, 愛之適以害之也. 如武三思等, 誠不宜任以機要, 國家利器, 庸可久假於人? 秘書監鄭普思、國子祭酒葉靜能挾小道淺術, 列硃紫, 取銀黃, 虧國經, 悖天道. 《書》曰：「制治於未亂, 保邦於未危.」此誠治亂安危之秋也. 願陛下遠佞人, 親有德, 乳保之母、妃主之家, 以時接見, 無令媟黷.

疏奏不省. 俄以監察御史巡察河南道. 時滑州輸丁少而封戶多, 每配封人, 皆亡命失業. 務光建言：「通邑大都不以封. 今命侯之家專擇雄奧, 滑州七縣, 而分封者五, 王賦少於侯租, 入家倍於輸國. 請以封戶均餘州.」又請「食賦附租庸歲送, 停封使, 息傳驛之勞.」 不見納. 以考最, 進殿中侍御史. 遷右台. 嘗薦汝州參軍事李欽憲, 後爲名臣. 卒, 年四十二.

時又有清源尉呂元泰, 亦上書言時政曰：「國家者, 至公之神器, 一正則難傾, 一傾則難正. 今中興政化之始, 幾微之際, 可不慎哉? 自頃營寺塔, 度僧尼, 施與不絕, 非所謂急務也. 林胡數叛, 獯虜內侵, 帑藏虛竭, 戶口亡散. 天下人失業, 不謂太平；邊兵未解, 不謂無事；水旱爲災, 不謂年登；倉廩未實, 不謂國富. 而乃驅役饑凍, 雕鐫木石, 營構不急, 勞費日深, 恐非陛下中興之要也. 比見坊邑相率爲渾脫隊, 駿馬胡服, 名曰『蘇莫遮.』 旗鼓相當, 軍陣勢也；騰逐喧噪, 戰爭象也；錦繡誇競, 害女工也；督斂貧弱, 傷政體也, 胡服相歡, 非雅樂也；渾脫爲號, 非美名也. 安可以禮義之朝, 法胡虜之俗? 《詩》云：『京邑翼翼, 四方是則.』非先王之禮樂而示則於四方, 臣所未諭. 《書》：《書》曰：『謀, 時寒若.』何必臝形體, 灌衢路, 鼓舞跳躍而索寒焉?」書聞不報.

辛替否, 字協時, 京兆萬年人. 景龍中爲左拾遺. 時置公主府官屬, 而安樂府補授尤濫；武崇訓死, 主棄故宅, 別築第, 侈費過度；又盛興佛寺, 公私廢匱. 替否上疏曰： 古之建官不必備, 九卿有位而闕其選. 故賞不僭, 官不濫；士有完行, 家有廉節；朝廷餘奉, 百姓餘食；下忠於上, 上禮於下；委□責無倉卒之危, 垂拱無顛沛之患. 夫事有惕耳目, 動心慮, 事不師古, 以行於今, 臣得言之. 陛下倍百行賞, 倍十增官, 金銀不供於印, 束帛不充於錫, 何所愧於無用之臣、無力之士哉?  古語曰：「福生有基, 禍生有胎.」且公主, 陛下愛子也, 選賢嫁之, 設官輔之, 傾府庫以賜之, 壯第觀以居之, 廣池御以嬉之, 可謂至重至憐也. 然用不合古義, 行不根人心, 將變愛成憎, 轉福爲禍. 何者? 竭人之力, 費人之財, 奪人之家, 怨也. 愛一女, 取三怨於天下, 使邊疆士不盡力, 朝廷士不盡忠. 人心散矣, 獨持所愛, 何所恃乎? 向使魯王賞同諸婿, 則有今日之福, 無曩日之禍. 人徒見其禍, 不知禍所來, 所以禍者, 寵過也. 今棄一宅, 造一宅, 忘前悔, 忽後禍, 臣竊謂陛下乃憎之, 非愛之也. 臣聞君以人爲本, 本固則邦寧, 邦寧則陛下夫婦母子長相保也. 願外謀宰臣, 爲久安計, 不使奸臣賊子有以伺之.

今疆場危駭, 倉廩空虛, 卒輸不充, 士賞不及, 而大建寺宇, 廣造第宅. 伐木空山, 不給棟梁；運土塞路, 不充牆壁. 所謂佛者, 清淨慈悲, 體道以濟物, 不欲利以損人, 不榮身以害教. 今三時之月, 掘山穿地, 損命也；殫府虛帑, 損人也；廣殿長廊, 榮身也. 損命則不慈悲, 損人則不愛物, 榮身則不清淨, 寧佛者之心乎? 昔夏爲天子, 二十餘世而商受之, 商二十餘世而周受之, 周三十餘世而漢受之, 由漢而後, 曆代可知已. 咸有道之長, 無道之短, 豈窮金玉修塔廟享久長之祚乎? 臣以爲減雕琢之費以周不足, 是有佛之德；息穿掘之苦以全昆蟲, 是有佛之仁；罷營構之直以給邊垂, 是有湯、武之功；回不急之祿以購廉清, 是有唐、虞之治. 陛下緩其所急, 急其所緩, 親未來, 疏見在, 失真實, 冀虛無, 重俗人之所爲, 而輕天子之業, 臣竊痛之.

今出財依勢, 避役亡命, 類度爲沙門, 其未度者, 窮民善人耳. 拔親樹知, 豈離朋黨, 畜妻養孥, 非無私愛, 是致人毀道, 非廣道求人也. 陛下常欲填池塹, 捐苑囿, 以賑貧人. 今天下之寺無數, 一寺當陛下一宮, 壯麗用度尚或過之. 十分天下之財而佛有七八, 陛下何有之矣? 雖役不食之人、不衣之士, 猶尚不給, 況必待天生地養、風動雨潤而後得之乎? 臣聞國無九年之儲, 曰非其國. 今計倉廩, 度府庫, 百僚共給, 萬事用度, 臣恐不能卒歲. 假如兵旱相乘, 則沙門不能擐甲胄, 寺塔不足穰饑饉矣.

帝不省. 睿宗立, 罷斜封官千餘人, 俄詔復之. 方營金仙、玉真觀. 替否以左補闕上疏曰： 臣謂古之用度不時、爵賞不當、國破家亡者, 口說不若身逢, 耳聞不若目見, 臣請以有唐治道得失, 陛下所及見者言之.

太宗, 陛下之祖, 撥亂立極, 得至治之體. 省官清吏, 舉天下職司無虛授, 用天下財帛無枉費；賞必待功, 官必得才, 爲無不成, 征無不服. 不多寺觀而福祿至, 不度僧尼而咎殃滅. 陰陽不愆, 五穀遂成, 粟腐帛爛. 萬里貢賦, 百蠻歸款. 享國久長, 多曆年所. 陛下何憚而不法之?  中宗, 陛下之兄, 居先帝之業, 忽先帝之化, 不聽賢臣之言, 而悅子女之意. 虛食祿者數千人, 妄食士者百餘戶；造寺蠹財數百億, 度人免租、庸數十萬. 是故國家所出日加, 所入日減, 倉乏半歲之儲, 庫無一時之帛. 所惡者逐, 逐必忠良；所愛者賞, 賞皆讒慝. 朋佞喋喋, 交相傾動. 奪百姓之食以養殘凶, 剝萬人之衣以塗土木. 人怨神怒, 親忿衆離, 水旱疾疫, 六年之間, 三禍爲變. 享國不永, 受終於凶婦, 取譏萬代, 詒笑四夷, 陛下所見也. 若法太宗治國, 太山之安可致也；法中宗治國, 累卵之危亦可致也.

頃淫雨不解, 穀荒於壟, 麥爛於場, 入秋亢旱, 霜損蟲暴, 草木枯黃, 下人咨嗟, 未知所濟. 而營寺造觀, 日繼於時, 道路流言, 計用緡錢百餘萬. 陛下知倉有幾歲儲? 庫有幾歲帛? 百姓何所活? 三邊何所輸? 民散兵亂, 職此由也. 而以百萬構無用之觀, 受天下之怨. 陛下忍棄太宗之治本, 不忍棄中宗之亂階；忍棄太宗久長之謀, 不忍棄中宗短促之計. 何以繼祖宗、觀萬國耶? 陛下在韋氏時, 切齒群凶；今貴爲天子, 不改其事, 恐復有切齒於陛下者.

往見明敕, 一用貞觀故事. 且貞觀有營寺觀, 加浮屠、黃老, 益無用之官, 行不急之務者乎? 往者和帝之憐悖逆也, 宗晉卿勸爲第宅, 趙履溫勸爲園亭, 工徒未息, 義兵交馳, 亭不得遊, 宅不得息, 信邪僻之說, 成骨肉之刑, 陛下所見也. 今茲二觀, 得無晉卿之徒陰勸爲之, 冀娛骨肉? 不可不察也. 惟陛下停二觀以須豐年, 以所費之財給貧窮、填府庫, 則公主福無窮矣.

疏奏, 帝不能用, 然嘉切直.

稍遷右台殿中侍御史. 雍令劉少微恃權貪贓, 替否按之, 岑羲屢以爲請, 替否曰：「我爲憲司, 懼勢以縱罪, 謂王法何?」少微坐死. 遷累潁王府長史. 卒, 年八十.

李渤, 字浚之, 魏橫野將軍、申國公發之裔. 父鈞, 殿中侍御史, 以不能養母廢於世. 渤恥之, 不肯仕, 刻志於學, 與仲兄涉偕隱廬山. 嘗以列禦寇拒粟, 其妻怒, 是無婦也；樂羊子舍金, 妻讓之, 是無夫也. 乃摭古聯德高蹈者, 以楚接輿、老萊子、黔婁先生、於陵子、王孺仲、梁鴻六人, 圖象贊其行, 因以自儆. 久之, 更徙少室.

元和初, 戶部侍郎李巽、諫議大夫韋況交章薦之, 詔以右拾遺召. 於是河南少尹杜兼遣吏持詔、幣即山敦促, 渤上書謝：「昔屠羊說有言：『位三旌, 祿萬鍾, 知貴於屠羊, 然不可使吾君妄施.』彼賤賈也, 猶能忘己愛君. 臣雖欲盜榮以濟所欲, 得無愧屠羊乎?」不拜. 洛陽令韓愈遺書曰： 有詔河南敦喻拾遺公, 朝廷士引頸東望, 若景星、鳳鳥始見, 爭先睹之爲快. 方今天子仁聖, 大小之事皆出宰相, 樂善言如不得聞, 自即大位, 凡所出而施者無不得宜. 勤儉之聲, 寬大之政, 幽閨婦女、草野小子飽聞而厭道之. 愈不通於古, 請問先生, 茲非太平世歟? 加又有非人力而至者, 年穀屢熟, 符貺委至. 幹紀之奸不戰而拘累, 強梁之凶銷鑠縮栗, 迎風而委伏. 其有一事未就正, 視若不成人. 四海所環, 無一夫甲而兵者. 若此時也, 遺公不疾起與天下士樂而享之, 斯無時矣. 昔孔子知不可爲而爲之不已, 跡接於諸侯之國. 今可爲之時, 自藏深山, 牢關而固拒, 即與仁義者異守矣. 想遺公冠帶就車, 惠然肯來, 舒所畜積, 以補綴盛德之闕, 利加於時, 名垂將來. 踴躍懷企, 頃刻以冀. 又切聞朝廷議, 必起遺公, 使者往若不許, 即河南必繼以行. 拾遺徵若不至, 更加高秩. 如是辭少就多, 傷於廉而害於義, 遺公必不爲也. 善人進其類, 皆有望於公. 公不爲起, 是使天子不盡得良臣, 君子不盡得顯位, 人庶不盡被惠利, 其害不爲細. 必審察而諦思之, 務使合於孔子之道乃善.

渤心善其言, 始出家東都, 每朝廷有闕政, 輒附章列上.

元和九年討淮西, 上平賊三術：一曰感, 二曰守, 三曰戰. 感不成, 不失爲守；守不成, 不失爲戰. 又上《禦戎新錄》, 乃以著作郎召, 渤遂起. 歲餘, 遷右補闕, 以直忤旨, 下遷丹王府諮議參軍, 分司東都. 十三年, 上言： 至德以來, 天下思致治平, 訖今不稱者, 人倦而不知變. 天以變通之運遺陛下, 陛下順而革之, 則悠久. 宜乘平蔡之勢, 以德羈服恒、兗無不濟, 則恩威暢矣. 昔舜、禹以匹夫宅四海, 其烈如彼；今以五聖營太平, 其難如此. 臣恐宰相群臣蘊晦術略, 啟沃有所未盡, 使陛下翹然思文、武、禹、湯而不獲也. 宜正六官, 敘九疇, 修王制、月令, 崇孝悌, 敦九族, 廣諫路, 黜選舉, 復俊造, 定四民, 省抑佛、老, 明刑行令, 治兵禦戎. 願下宰相公卿大夫議, 博引海內名儒, 大開學館, 與群臣參講, 據經稽古、應時便俗者, 使切磋周復, 作制度, 合宣父繼周之言. 謹上五事：一禮樂, 二食貨, 三刑政, 四議都, 五辨讎.

渤雖處外, 然志存朝廷, 表疏凡四十五獻. 擢爲庫部員外郎. 會皇甫鎛輔政, 務剝下佐用度, 而渤奉詔吊郗士美喪, 在道上言：「渭南長源鄉戶四百, 今才四十；閿鄉戶三千, 而今千. 它州縣大抵類此. 推其敝, 始於攤逃人之賦. 假令十室五逃, 則均責未逃者, 若抵石於井, 非極泉不止, 誠繇聚斂之臣割下媚上. 願下詔一賜禁止, 計不三年, 人必歸于農. 夫農, 國之本, 本立而太平可議矣.」又言：「道路茀不治, 驛馬多死.」憲宗得奏咨駭, 即詔出飛龍馬數百給畿驛. 渤既以峭直觸要臣意, 乃謝病歸.

穆宗立, 召拜考功員外郎. 歲終, 當校考. 渤自宰相而下升黜之, 上奏曰：「宰相俯、文昌、值, 陛下即位, 倚以責功, 安危治亂系也. 方陛下敬大臣, 未有昵比左右自驕之心, 而天下事一以付之, 俯等不推至公, 陳先王道德, 又不振拔舊典, 復百司之本. 政之興廢在賞罰. 俯等未聞慰一首公, 使天下吏有所勸；黜一不職, 使屍祿有所懼. 士之邪正混然無章. 陛下比幸驪山, 宰相、學士皆股肱心腹, 宜皆知之, 不先事以諫, 陷君於過. 俯與學士杜元穎等請考中下. 御史大夫李絳、左散騎常侍張惟素、右散騎常侍李益諫幸驪山, 鄭覃等諫畋遊, 得事君之禮, 請考上下. 崔元略當考上下, 前考於翬不實, 翬以賄死, 請降中中. 大理卿許季同, 任翬者, 應考中下；然頃陷劉辟, 棄家以歸, 宜補厥過, 考中中. 少府監裴通職修舉, 考應中上；以封母, 舍嫡而追所生, 請考中下. 奏入, 不報. 會渤請急, 馮宿領考功, 以「考課令取歲中善惡爲上下, 郎中校京官四品以下黜陟之, 由三品上爲清望官, 歲進名聽內考, 非有司所得專. 渤舉舊事爲褒貶, 違朝廷制, 請如故事.」 渤議遂廢.

會魏博節度使田弘正表渤爲副, 元穎劾奏：「渤賣直售名, 資狂躁, 幹進不已, 外交方鎮求尉薦, 不宜在朝.」出爲虔州刺史. 渤奏還信州移稅錢二百萬, 免賦米二萬石, 廢冗役千六百人. 觀察使上狀. 不閱歲, 遷江州刺史.

度支使張平叔斂天下逋租, 渤上言：「度支所收貞元二年流戶賦錢四百四十萬, 臣州治田二千頃, 今旱死者千九百頃. 若徇度支所斂, 臣懼天下謂陛下當大旱責民三十年逋賦. 臣刺史, 上不能奉詔, 下不忍民窮, 無所逃死, 請放歸田裏.」有詔蠲責. 渤又治湖水, 築堤七百步, 使人不病涉.

入爲職方郎中, 進諫議大夫. 時敬宗晏朝紫宸, 入閣, 帝久不出, 群臣立屏外, 至頓仆. 渤見宰相曰：「昨論晏朝事, 今益晚, 是諫官不能移人主意, 渤請出閣待罪.」會喚仗, 乃止. 退上疏曰：「今日入閣, 陛下不時見群臣, 群臣皆布路跛倚. 夫跛倚形諸外, 則憂思結諸內. 憂倦既積, 災釁必生, 小則爲旱爲孽, 大則爲兵爲亂. 《禮》：『三諫不聽, 則逃之.』陛下新即位, 臣至三諫, 恐危及社稷.」又言：「左右常侍職規諷, 循默不事, 若設官不責實, 不如罷之.」俄充理匭使, 建言：「事大者以聞, 次白宰相, 下以移有司. 有司不當, 許再納匭. 妄訴者加所坐一等, 以絕冒越.」詔可.

時政移近幸, 紀律蕩然, 渤勁正不顧患, 通章封無闋日. 天子雖幼昏, 亦感寤, 擢給事中, 賜金紫服.

五坊卒夜斗, 傷縣人, 鄠令崔發怒, 敕吏捕捽, 其一, 中人也, 釋之. 帝大怒, 收發送御史獄. 會大赦、改元, 發以囚坐雞竽下, 俄而中人數十持梃亂擊, 發敗面折齒, 幾死, 吏哀請乃去. 既而囚皆釋, 而發不得原. 渤上疏曰：「縣令曳辱中人, 中人毆御囚, 其罪一也. 然令罪在赦前, 而中人在赦後, 不寘於法, 臣恐四夷聞之, 慢倍之心生矣.」渤又誦言：「前神策軍在幔城, 篡京兆進食牙盤, 不時治, 致宦人益橫.」帝以問左右, 皆曰「無之.」 帝謂渤有黨, 出爲桂管觀察使. 它日, 宰相李逢吉等見帝曰：「發暴中人, 誠不敬, 然其母故宰相韋貫之姊, 年八十, 憂發成疾. 陛下方孝治, 宜少延之.」帝惻然曰：「比諫官但言發枉, 未嘗道此.」即遣使送發於家, 且撫尉其母. 韋拜詔, 泣對使者杖發四十. 猶奪其官. 至文宗, 乃用發爲懷州長史.

桂有漓水, 出海陽山, 世言秦命史祿伐粵, 鑿爲漕, 馬援討徵側, 復治以通饋；後爲江水潰毀, 渠遂廢淺, 每轉餉, 役數十戶濟一艘. 渤釃浚舊道, 鄣泄有宜, 舟楫利焉. 逾年, 以病歸洛. 大和中, 召拜太子賓客. 卒, 年五十九, 贈禮部尚書.

渤, 孤操自將, 不苟合於世, 人咸謂之沽激. 屢以言斥, 而悻直不少衰, 守節者尚之.

裴潾, 本河東聞喜人. 篤學, 善隸書. 以廕仕. 元和初, 累遷左補闕. 於是兩河用兵, 憲宗任宦人爲館驛使, 檢稽出納. 有曹進玉者, 尤恃恩倨甚, 使者過, 至加捽辱, 宰相李吉甫奏罷之. 會伐蔡, 復以中人領使. 潾諫曰：「凡驛, 有官專屍之, 畿內以京兆尹, 道有觀察使、刺史相監臨, 台又御史爲之使, 以察過闕. 猶有不職, 則宜明科條督責之, 誰不惕懼? 若復以宮闈臣領之, 則內人而及外事, 職分亂矣. 夫事不善, 誡於初；體有非, 不必大. 方開太平, 澄本正末, 宜塞侵官之原、出位之漸.」帝雖不用, 而嘉其忠, 擢起居舍人.

帝喜方士, 而柳泌爲帝治丹劑, 求長年. 帝御劑, 中躁病渴. 潾諫曰： 夫除天下之害者, 常受天下之利；共天下之樂者, 常饗天下之福. 故上自黃帝、顓頊、堯、舜、禹、湯、文、武, 咸以功濟生人, 天皆報以耆壽, 垂榮無疆. 陛下以孝安宗廟, 以仁牧黎庶, 攘□襖凶, 復張太平, 賓禮賢俊, 待以終始. 神功聖德, 前古所不及. 陛下躬行之, 天地宗廟必相陛下以億萬之永. 今乃方士韋山甫、柳泌等以丹術自神, 更相稱引, 詭爲陛下延年. 臣謂士有道者皆匿名滅景, 無求於世, 豈肯幹謁貴近, 自鬻其伎哉? 今所至者, 非曰知道, 咸求利而來. 自言飛煉爲神, 以訹權賄, 偽窮情得, 不恥遁亡. 豈可信厥術、御其藥哉?  臣聞人食味、別聲、被色而生者也. 味以行氣, 氣以實志. 水火鹽梅以烹魚肉, 宰夫和之, 齊之以味, 君子食之, 以平其心. 夫三牲五穀, 稟五行以生也, 發爲五味. 天地生之, 所以奉人, 聖人節調, 以致康強. 若乃藥劑者, 所以禦疾, 豈常進之餌哉? 況又金石性托酷烈, 而燒治積年, 包炎產毒, 未易可制. 夫秦、漢之君亦信方士矣, 如盧生、徐福、欒大、李少君, 後皆詐譎無成功. 事暴前策, 皆可驗視.

《禮》：「君之藥, 臣先嘗之；父之藥, 子先嘗之.」臣、子一也, 願以所治劑, 俾其人服之, 竟一歲以考真偽, 則無不驗矣.

帝怒, 貶江陵令.

穆宗立, 泌等誅, 召潾, 再遷刑部郎中. 前率府倉曹參軍曲元衡杖民柏公成母死, 有司以死在辜外, 推元衡父廕贖金, 公成受賕不訴, 以赦免. 潾議曰：「杖捶者, 官得施所部, 非所部, 雖有罪, 必請有司, 明不可擅也. 元衡非在官, 公成母非所部, 不可以廕免. 公成取賄仇家, 利母之死, 逆天性, 當伏誅.」有詔元衡流, 公成論死. 久之, 繇給事中爲汝州刺史, 越法杖人輒死, 以太子左庶子分司東都. 遷左散騎常侍、集賢殿學士. 改刑部侍郎, 爲華州刺史. 召拜兵部侍郎, 出爲河南尹, 復還舊官. 卒, 贈戶部尚書, 謚曰敬.

潾以道自任, 悉心事上, 疾黨附, 不爲權近所持. 嘗裒古今辭章, 續梁昭明太子《文選》, 自號《大和通選》, 上之. 當時文士非與遊者皆不取, 世恨其隘. 憲宗竟以藥棄天下, 世益謂潾知言.

穆宗雖誅泌, 而後稍稍復惑方士. 有布衣張皋者, 上疏曰：「神慮澹則血氣和, 嗜欲勝則疾疹作. 古之聖賢務自頤養, 不以外物橈耳目、聲色敗情性, 繇是和平自臻, 福慶用昌. 在《易》, 『無妄之疾, 勿藥有喜』, 在《詩》『自天降康, 降福穰穰』, 此天人符也. 然則藥以攻疾, 無疾不用藥也. 高宗時, 處士孫思邈達於養生, 其言曰：『人無故不應餌藥. 藥有所偏助, 則藏氣爲不平.』推此論之, 可謂達見至理. 夫寒暑爲賊, 節宣乖度, 有資於醫, 尚當重慎. 故《禮》稱：『醫不三世, 不服其藥.』庶士猶爾, 況天子乎? 先帝晚節喜方士, 累致危疾, 陛下所自知, 不可蹈前覆、迎後梅也. 今人人竊議, 直畏忤旨, 莫敢言. 臣蓬〓之生, 非以邀寵, 顧忠義可爲者, 聞而默, 則不安, 願陛下無忽.」帝善其言, 詔訪皋, 不獲.

李中敏, 字藏之, 系出隴西. 元和中, 擢進士第. 性剛峭, 與杜牧、李甘善, 其文辭氣節大抵相上下. 沈傳師觀察江西, 辟爲判官. 入拜侍御史.

鄭注誣逐宰相宋申錫, 天下以目. 大和六年, 大旱, 文宗內憂, 詔詢所以致雨者. 中敏時以司門員外郎上言：「雨不時降, 夏陽驕愆, 苗欲槁枯, 陛下憂勤, 降德音, 俾下得盡言. 臣聞昔東海誤殺一孝婦, 大旱三年. 臣頃爲御史台推囚, 華封儒殺良家子三人, 陛下赦封儒死. 然三人者, 亦陛下赤子也. 神策士李秀殺平民, 法當死, 以禁衛, 刑止流. 宋申錫位宰相, 生平饋致一不受, 其道勁正, 奸人忌之, 陷不測之辜, 獄不參驗, 銜恨而沒, 天下士皆指目鄭注. 臣知數冤必列訴上帝, 天之降災, 殆有由然. 漢武帝國用空竭, 桑弘羊興筦榷之利, 然蔔式請亨以致雨. 況申錫之枉, 天下知之, 何惜斬一注以快忠臣之魂, 則天且雨矣.」帝不省. 中敏以病告滿, 歸潁陽. 注誅, 以司勳員外郎召.

累遷諫議大夫, 爲理匭使, 建言：「上書者將納於匭, 有司先審其副, 有不可, 輒卻之. 臣謂匭出禁中, 暮而入, 爲下開必達之路, 廣聰明, 直枉結. 若有司先裁可否, 恐事不重密, 非窮塞得自申意. 請一裁諸上.」詔可. 遷給事中. 仇士良以開府階廕其子, 中敏曰：「內謁者監安得有子?」士良慚恚. 繇是復棄官去. 開成末, 爲婺、杭二州刺史, 卒於官.

中敏所善李款, 字言源. 長慶初第進士, 爲侍御史. 注自邠寧入朝, 款伏閣劾奏：「注內通敕使, 外結朝臣, 往來兩地, 蔔射賕謝.」帝不省. 後浸用事, 款被斥去. 注死, 由倉部員外郎累遷江西觀察使. 終澶王傅.

李甘, 字和鼎. 長慶末, 第進士, 舉賢良方正異等. 累擢侍御史. 鄭注侍講禁中, 求宰相, 朝廷嘩言將用之, 甘顯倡曰：「宰相代天治物者, 當先德望, 後文藝. 注何人, 欲得宰相? 白麻出, 我必壞之.」既而麻出, 乃以趙儋爲鄜坊節度使, 甘坐輕肆, 貶封州司馬. 而李訓內亦惡注, 由是注卒不相. 甘終於貶.

始, 河南人楊牢, 字松年, 有至行. 甘方未顯, 以書薦於尹曰：「執事之部孝童楊牢, 父茂卿, 從田氏府, 趙軍反, 殺田氏, 茂卿死. 牢之兄蜀, 三往索父喪, 慮死不果至. 牢自洛陽走常山二千里, 號伏叛壘, 委發羸骸, 有可憐狀, 讎意感解, 以屍還之. 單縗冬月, 往來太行間, 凍膚皸瘃, 銜哀雨血. 行路稠人爲牢泣, 歸責其子, 以牢勉之. 牢爲兒踐操如此, 未聞執事門唁而書顯之, 豈樹風扶教意耶? 且鄉人能齧疽刳昚, 急親之病, 皆一時決耳, 猶蒙表其閭, 脫之徭, 上有大禮則差問以粟帛. 今河北驕叛, 萬師不能攘, 而牢徙步請屍仇手, 與夫含腐忍瘡者孰多? 牢絕乳即能詩, 洛陽兒曹壯於牢者皆出其下. 聞牢之贖喪, 潞帥償其費, 其葬也, 滑帥賻之財, 斯執事之事, 他人既篡之矣. 即有稱牢於上者, 執事能無恨其後乎?」其激卬自任類此. 牢後亦擢進士第.

贊曰：夫以下摩上, 士所甚患, 然取名最多, 故上失德則與下爭名, 而後有誅夷斥竄事. 然或依古肆言, 高而難從, 以邀主賈直者, 逆之似傷道, 行之不切時, 此言事常弊也. 若廷珪數子, 優遊彌縫, 皆中時病, 非所謂賈直自榮者也. 至渤爭晏朝, 潾諫方士, 甘斥鄭注不可作宰相, 排寵救危, 不得不爾, 賢哉！

列傳第四十四

武李賈白

武平一, 名甄, 以字行, 潁川郡王載德子也. 博學, 通《春秋》, 工文辭. 武後時, 畏禍不敢與事, 隱嵩山修浮圖法, 屢詔不應. 中宗復位, 平一居母喪, 迫召爲起居舍人, 丐終制, 不見聽. 景龍二年, 兼修文館直學士. 時天子暗柔不君, 韋後蒸亂, 外戚盛. 平一重斥語, 即自請抑母黨, 上言：「去歲熒惑入羽林, 太白再經天, 太陽虧, 月犯大角. 臣聞災不妄生, 上見下應, 信如景響. 《詩》曰：『唯此文王, 小心翼翼, 昭事上帝, 聿懷多福.』陛下天性孝愛, 戚屬外家, 恩洽澤濡. 臣一宗, 階三等, 家數侯, 硃輪華轂, 過許、史、梁、鄧遠甚. 恩崇者議積, 位厚者釁速, 故月滿必虧, 日中則移, 時不再來, 榮難久藉. 昔永淳之後, 王室多難, 先聖從權, 故臣家以宗子竊祿疏封. 今上聖復辟, 宜退守園廬, 乃再假光寵, 爵封如初, 高班厚位, 遂超涯極. 故陰氣僭陽, 河、洛泛溢. 昔王族驕盈, 梅福上書；竇氏專縱, 丁鴻進諫. 且後妃之家, 恩過寵深, 一朝覆沒, 遂無噍類. 願思仰損之宜、長遠之策, 推遠時權, 以全親親.」帝慰勉, 不許. 遷考功員外郎.

於時, 太平、安樂公主各立黨相拫毀, 親貴離鬩, 帝患之, 欲令敦和, 以訪平一. 因上書曰：「病之在四體者, 跡分而易逐, 居心腹者, 候遽而難治. 刑政乖舛, 四支疾也；親權猜間, 心腹患也. 《書》曰：『克明俊德, 以親九族, 九族既睦, 平章百姓.』《詩》曰：『協比其鄰, 婚姻孔云.』是知親族以輯睦爲義也. 自頃權貴猜防, 外和內離, 怨結姻婭, 疑生骨肉. 邀榮之徒, 詭獻忠款；膏脣之伍, 苟輸讒計. 脅肩邸第之中, 噤頤媼宦之側. 故過從絕, 猜嫌構, 親愛乖, 黨與生. 積霜成冰, 禍不可既. 願悉召近親貴人, 會宴內殿, 告以輯睦, 申以恩勤, 』斥奸人, 塞讒路. 若猶未已, 則舍近圖遠, 抑慈示嚴, 惟陛下之命.」帝美其忠切, 卒不用.

初, 崔日用自言明《左氏春秋》諸侯官族. 它日, 學士大集, 日用折平一曰：「君文章固耐久, 若言經, 則敗績矣.」時崔湜、張說素知平一該習, 勸令酬詰, 平一乃請所疑. 日用曰：「魯三桓, 鄭七穆, 奈何?」答曰：「慶父、叔牙、季友, 桓三子也. 孟孫至彘凡九世, 叔孫舒、季孫肥凡八世. 鄭穆公十一子, 子然及二子子孔三族亡, 子羽不爲卿, 故稱七穆, 子罕、子駟、子良、子國、子遊、子印、子豐也.」一坐驚服. 平一問日用曰：「公言齊桓公、楚莊王時, 諸侯屬齊若楚凡幾? 平公、靈王時, 諸侯屬晉、楚凡幾? 晉六卿, 齊、楚執政幾何人?」日用謝曰：「吾不知, 君能知乎?」平一條舉始末, 無留語. 日用曰：「吾請北面.」闔坐大笑.

後宴兩儀殿, 帝命後兄光祿少卿嬰監酒, 嬰滑稽敏給, 詔學士嘲之, 嬰能抗數人. 酒酣, 胡人襪子、何懿等唱「合生」, 歌言淺穢, 因倨肆, 欲奪司農少卿宋廷瑜賜魚. 平一上書諫曰：「樂, 天之和, 禮, 地之序；禮配地, 樂應天. 故音動於心, 聲形於物, 因心哀樂, 感物應變. 樂正則風化正, 樂邪則政教邪, 先王所以達廢興也. 伏見胡樂施於聲律, 本備四夷之數, 比來日益流宕, 異曲新聲, 哀思淫溺. 始自王公, 稍及閭巷, 妖伎胡人、街童市子, 或言妃主情貌, 或列王公名質, 詠歌蹈舞, 號曰『合生.』 昔齊衰, 有《行伴侶》, 陳滅, 有《玉樹後庭花》, 趨數驚驁僻, 皆亡國之音. 夫禮慊而不進即銷, 樂流而不反則放. 臣願屏流僻, 崇肅雍, 凡胡樂, 備四夷外, 一皆罷遣. 況兩儀、承慶殿者, 陛下受朝聽訟之所, 比大饗群臣, 不容以倡優媟狎虧汙邦典. 若聽政之暇, 苟玩耳目, 自當奏之後廷可也.」不納.

玄宗立, 貶蘇州參軍, 徙金壇令. 平一見寵中宗, 時雖宴豫, 嘗因詩頌規誡, 然不能卓然自引去, 故被謫. 既謫而名不衰. 開元末, 卒. 孫元衡、儒衡別傳.

李乂, 字尚真, 趙州房子人. 少孤. 年十二, 工屬文, 中書令薛元超曰：「是子且有海內名.」第進士、茂才異等, 累調萬年尉. 長安三年, 詔雍州長史薛季昶選部吏才中御史者, 季昶以乂聞, 擢監察御史. 劾奏無避. 景龍初, 葉靜能怙勢, 乂條其奸, 中宗不納. 遷中書舍人、修文館學士. 帝遣使江南, 發在所庫貲以贖生, 乂上疏以爲：「江南魚鱉之利, 衣食所資. 江湖之生無既, 而府庫之財有限, 與其拯物, 不如憂民. 且鬻生之徒惟利所視, 錢刀日至, 網罟歲廣, 施之一朝, 營之百倍. 若回所贖之貲, 減方困之徭, 其澤鄉矣.

韋氏之變, 詔令嚴促, 多乂草定. 進吏部侍郎, 仍知制誥. 與宋璟等同典選事, 請謁不行, 時人語曰：「李下無蹊徑.」改黃門侍郎, 封中山郡公. 制敕不便, 輒駁正. 貴幸有求官者, 睿宗曰：「朕非有靳, 顧李乂不可耳！」諫罷金仙、玉真二觀, 帝雖不從, 優容之. 太平公主幹政, 欲引乂自附, 乂深自拒絕.

開元初, 姚崇爲紫微令, 薦爲侍郎, 外托引重, 實去其糾駁權, 畏乂明切也. 未幾, 除刑部尚書. 卒, 年六十八, 贈黃門監, 謚曰貞. 遺令薄葬, 毋還鄉裏.

乂沉正方雅, 識治體, 時稱有宰相器. 葬日, 蘇頲、畢構、馬懷素往祖之, 哭曰：「非公爲慟而誰慟歟！」乂事兄尚一、尚貞孝謹甚, 又俱以文章自名, 弟兄同爲一集, 號《李氏花萼集》, 乂所著甚多. 尚一終清源尉, 尚貞博州刺史.

賈曾, 河南洛陽人. 父言忠, 貌魁梧, 事母以孝聞, 補萬年主薄. 護役蓬萊宮, 或短其苛, 高宗廷詰, 辯列詳諦, 帝異之, 擢監察御史. 方事遼東, 奉使稟軍餉, 還, 奏上山川道裏, 並陳高麗可破狀. 帝問：「諸將材否?」對曰：「李勍舊臣, 陛下所自悉. 龐同善雖非斗將, 而持軍嚴. 薛仁貴票勇冠軍, 高偘忠果而府, 契苾何力性沈毅, 雖忌前, 有統御才. 然夙夜小心, 忘身憂國, 莫逮於勣者.」帝然所許, 衆亦以爲知言. 累轉吏部員外郎. 李敬玄兼尚書, 言忠尚氣, 及主選, 不能下, 貶邵州司馬. 失武懿宗意, 下獄幾死, 左除建州司戶參軍, 卒.

曾少有名, 景雲中, 爲吏部員外郎. 玄宗爲太子, 遴選宮僚, 以曾爲舍人. 太子數遣使采女樂, 就率更寺肄習, 曾諫曰：「作樂崇德, 以和人神. 《韶》、《夏》有容, 《咸》、《英》有節, 而女樂不與其間. 昔魯用孔子幾霸, 戎有由餘而強, 齊、秦遺以女樂, 故孔子行, 由餘出奔. 良以冶容哇咬, 蠱心喪志, 聖賢疾之最甚. 殿下渴賢之美未彰, 好伎之聲先聞, 非所以追啟誦、嗣堯舜之烈也. 餘閑宴私, 後廷伎樂, 古亦有之, 猶當秘隱, 不以示人, 況閱之所司, 明示群臣哉！願下令屏倡優女子, 諸使者采召, 一切罷止.」太子手令嘉答.

俄擢中書舍人, 以父嫌名不拜, 徙諫議大夫, 知制誥. 天子親郊, 有司議不設皇地祗位, 曾請合享天地如古制並從祀等坐. 睿宗詔宰相禮官議, 皆如曾請. 開元初, 復拜中書舍人, 曾固辭. 議者謂中書乃曹司, 非官稱, 嫌名在禮不諱, 乃就職. 與蘇晉同掌制誥, 皆以文辭稱, 時號「蘇賈.」 後坐事貶洋州刺史. 曆虔、鄭等州刺史, 遷禮部侍郎, 卒. 子至.

至字幼鄰, 擢明經第, 解褐單父尉. 從玄宗幸蜀, 拜起居舍人, 知制誥. 帝傳位, 至當譔冊, 既進稿, 帝曰：「昔先天誥命, 乃父爲之辭, 今茲命冊, 又爾爲之, 兩朝盛典, 出卿家父子手, 可謂繼美矣.」至頓首, 鳴咽流涕. 曆中書舍人.

至德中, 將軍王去榮殺富平令杜徽, 肅宗新得陝, 且惜去榮材, 詔貸死, 以流人使自效. 至諫曰：「聖人誅亂, 必先示法令, 崇禮義. 漢始入關, 約法三章, 殺人者死, 不易之法也. 按將軍去榮以朔方偏裨提數千士, 不能整行列, 挾私怨殺縣令, 有犯上之逆. 或曰去榮善守, 陝新下, 非去榮不可守, 臣謂不然. 李光弼守太原, 程千里守上黨, 許叔冀守靈昌, 魯炅守南陽, 賈賁守雍丘, 張巡守睢陽, 初無去榮, 未聞賊能下也. 以一能而免死, 彼弧矢絕倫、劍術無前者, 恃能犯上, 何以止之！若舍去榮, 誅將來, 是法不一而招罪人也. 惜一去榮, 殺十去榮之材, 其傷蓋多. 彼逆亂之人, 有逆於此而順於彼乎? 亂富平而治於陝乎? 悖縣令, 能不悖於君乎? 律令者, 太宗之律令, 陛下不可以一士小材, 廢祖宗大法.」帝詔群臣議, 太子太師韋見素、文部郎中崔器等皆以爲：「法者, 天地大典, 王者不敢專也. 帝王不擅殺, 而小人得擅殺者, 是權過人主. 開元以前, 無敢專殺, 尊朝廷也；今有之, 是弱國家也. 太宗定天下, 陛下復鴻業, 則去榮非至德罪人, 乃貞觀罪人也. 其罪祖宗所不赦, 陛下可易之耶?」詔可.

蒲州刺史以河東瀕賊, 徹傅城廬舍五千室, 不使賊得保聚, 民大擾. 詔遣至慰安, 官助營完, 蒲人乃安. 坐小法, 貶嶽州司馬.

寶應初, 召復故官, 遷尚書左丞. 楊綰建請依古制, 縣令舉孝廉於刺史, 刺史升天子禮部. 詔有司參議, 多是綰言. 至議以爲：「自晉後, 衣冠遷徙, 人多僑處, 因緣官族, 所在占籍. 今鄉舉取人未盡, 請廣學校, 增國子博士員, 十道大州得置大學館, 詔博士領之, 召置生徒. 使保桑梓者, 鄉裏舉焉；在流寓者, 庠序推焉.」議者更附至議. 轉禮部侍郎, 待制集賢院.

大曆初, 徙兵部. 累封信都縣伯, 進京兆尹. 七年, 以右散騎常侍卒, 年五十五, 贈禮部尚書, 謚曰文.

白居易, 字樂天, 其先蓋太原人. 北齊五兵尚書建, 有功於時, 賜田韓城, 子孫家焉. 又徙下邽. 父季庚, 爲彭城令, 李正己之叛, 說刺史李洧自歸, 累擢襄州別駕.

居易敏悟絕人, 工文章. 未冠, 謁顧況. 況, 吳人, 恃才少所推可, 見其文, 自失曰：「吾謂斯文遂絕, 今復得子矣！」貞元中, 擢進士、拔萃皆中, 補校書郎. 元和元年, 對制策乙等, 調盩厔尉, 爲集賢校理, 月中, 召入翰林爲學士. 遷左拾遺.

四年, 天子以旱甚, 下詔有所蠲貸, 振除災沴. 居易見詔節未詳, 即建言乞盡免江淮兩賦, 以救流瘠, 且多出宮人. 憲宗頗采納. 是時, 於頔入朝, 悉以歌舞人內禁中, 或言普寧公主取以獻, 皆頔嬖愛. 居易以爲不如歸之, 無令頔得歸曲天子. 李師道上私錢六百萬, 爲魏徵孫贖故第, 居易言：「徵任宰相, 太宗用殿材成其正寢, 後嗣不能守, 陛下猶宜以賢者子孫贖而賜之. 師道人臣, 不宜掠美.」帝從之. 河東王鍔將加平章事, 居易以爲：「宰相天下具瞻, 非有重望顯功不可任. 按鍔誅求百計, 不恤雕瘵, 所得財號爲『羨餘』以獻. 今若假以名器, 四方聞之, 皆謂陛下得所獻, 與宰相. 諸節度私計曰：『誰不如鍔? 』爭裒割生人以求所欲. 與之則綱紀大壞, 不與則有厚薄, 事一失不可復追.」是時, 孫璹以禁衛勞, 擢鳳翔節度使. 張奉國定徐州, 平李璹有功, 遷金吾將軍. 居易爲帝言：「宜罷璹, 進奉國, 以竦天下忠臣心.」度支有囚系閺鄉獄, 更三赦不得原. 又奏言：「父死, 縶其子, 夫久系, 妻嫁, 債無償期, 禁無休日, 請一切免之.」奏凡十餘上, 益知名.

會王承宗叛, 帝詔吐突承璀率師出討, 居易諫：「唐家制度, 每征伐, 專委將帥, 責成功, 比年始以中人爲都監. 韓全義討淮西, 賈良國監之；高崇文討蜀, 劉貞亮監之. 且興天下兵, 未有以中人專統領者. 神策既不置行營節度, 即承璀爲制將, 又充諸軍招討處置使, 是實都統. 恐四方聞之, 必輕朝廷. 後世且傳中人爲制將自陛下始, 陛下忍受此名哉? 且劉濟等洎諸將必恥受承璀節制, 心有不樂, 無以立功. 此乃資承宗之奸, 挫諸將之銳.」帝不聽. 既而兵老不決, 居易上言：「陛下討伐, 本委承璀, 外則盧攸史、範希朝、張茂昭. 今承璀進不決戰, 已喪大將, 希朝、茂昭數月乃入賊境, 觀其勢, 似陰相爲計, 空得一縣, 即壁不進, 理無成功. 不亟罷之, 且有四害. 以府帑金帛、齊民膏血助河北諸侯, 使益富強, 一也. 河北諸將聞吳少陽受命, 將請洗滌承宗, 章一再上, 無不許, 則河北合從, 其勢益固. 與奪恩信, 不出朝廷, 二也. 今暑濕暴露, 兵氣熏蒸, 雖不顧死, 孰堪其苦? 又神策雜募市人, 不忸於役, 脫奔逃相動, 諸軍必搖, 三也. 回鶻、吐蕃常有遊偵, 聞討承宗曆三時無功, 則兵之強弱, 費之多少, 彼一知之, 乘虛入寇, 渠能救首尾哉? 兵連事生, 何故蔑有? 四也. 事至而罷, 則損威失柄, 祗可逆防, 不可追悔.」亦會承宗請罪, 兵遂罷.

後對殿中, 論執強鯁, 帝未諭, 輒進曰：「陛下誤矣.」帝變色, 罷, 謂李絳曰：「是子我自拔擢, 乃敢爾, 我叵堪此, 必斥之！」絳曰：「陛下啟言者路, 故群臣敢論得失. 若黜之, 是箝其口, 使自爲謀, 非所以發揚盛德也.」帝悟, 待之如初. 歲滿當遷, 帝以資淺, 且家素貧, 聽自擇官. 居易請如薑公輔以學士兼京兆戶曹參軍, 以便養, 詔可. 明年, 以母喪解, 還, 拜左贊善大夫. 是時, 盜殺武元衡, 京都震擾. 居易首上疏, 請亟捕賊, 刷朝廷恥, 以必得爲期. 宰相嫌其出位, 不悅. 俄有言：「居易母墮井死, 而居易賦《新井篇》, 言浮華, 無實行, 不可用.」出爲州刺史. 中書舍人王涯上言不宜治郡, 追貶江州司馬. 既失志, 能順適所遇, 托浮屠生死說, 若忘形骸者. 久之, 徙忠州刺史. 入爲司門員外郎, 以主客郎中知制誥.

穆宗好畋遊, 獻《續虞人箴》以諷, 曰： 唐受天命, 十有二聖. 兢兢業業, 咸勤厥政. 鳥生深林, 獸在豐草. 春曈冬狩, 取之以道. 鳥獸蟲魚, 各遂其生. 民野君朝, 亦克用寧. 在昔玄祖, 厥訓孔彰：「馳騁畋獵, 俾心發狂.」何以效之, 曰羿與康. 曾不是誡, 終然覆亡. 高祖方獵, 蘇長進言：「不滿十旬, 未足爲歡.」上心既悟, 爲之輟畋. 降及宋璟, 亦諫玄宗. 溫顏聽納, 獻替從容. 璟趨以出, 鷂死握中. 噫！逐獸於野, 走馬於路. 豈不快哉, 銜橛可懼. 審其安危, 惟聖之慮.

俄轉中書舍人. 田布拜魏博節度使, 命持節宣諭, 布遺五百縑, 詔使受之, 辭曰：「布父讎國恥未雪, 人當以物助之, 乃取其財, 誼不忍. 方諭問旁午, 若悉有所贈, 則賊未殄, 布貲竭矣.」詔聽辭餉. 是時, 河朔復亂, 合諸道兵出討, 遷延無功. 賊取弓高, 絕糧道, 深州圍益急. 居易上言：「兵多則難用, 將衆則不一. 宜詔魏博、澤潞、定、滄四節度, 令各守境, 以省度支貲餉. 每道各出銳兵三千, 使李光顏將. 光顏故有鳳翔、徐、滑、河陽、陳許軍無慮四萬, 可徑薄賊, 開弓高糧路, 合下博, 解深州之圍, 與牛元翼合. 還裴度招討使, 使悉太原兵西壓境, 見利乘隙夾攻之, 間令招諭以動其心, 未及誅夷, 必自生變. 且光顏久將, 有威名, 度爲人忠勇, 可當一面, 無若二人者.」於是, 天子荒縱, 宰相才下, 賞罰失所宜, 坐視賊, 無能爲. 居易雖進忠, 不見聽, 乃丐外遷. 爲杭州刺史, 始築堤捍錢塘湖, 鍾泄其水, 溉田千頃. 復浚李泌六井, 民賴其汲. 久之, 以太子左庶子分司東都. 復拜蘇州刺史, 病免.

文宗立, 以秘書監召, 遷刑部侍郎, 封晉陽縣男. 太和初, 二李黨事興, 險利乘之, 更相奪移, 進退毀譽, 若旦暮然. 楊虞卿與居易姻家, 而善李宗閔, 居易惡緣黨人斥, 乃移病還東都. 除太子賓客分司. 逾年, 即拜河南尹, 復以賓客分司. 開成初, 起爲同州刺史, 不拜, 改太子少傅, 進馮翊縣侯. 會昌初, 以刑部尚書致仕. 六年, 卒, 年七十五, 贈尚書右仆射, 宣宗以詩吊之. 遺命薄葬, 毋請謚.

居易被遇憲宗時, 事無不言, 湔剔抉摩, 多見聽可, 然爲當路所忌, 遂擯斥, 所蘊不能施, 乃放意文酒. 既復用, 又皆幼君, 偃蹇益不合, 居官輒病去, 遂無立功名意. 與弟行簡、從祖弟敏中友愛. 東都所居履道裏, 疏詔種樹, 構石樓香山, 鑿八節灘, 自號醉吟先生, 爲之傳. 暮節惑浮屠道尤甚, 至經月不食葷, 稱香山居士. 嘗與胡杲、吉日攵、鄭據、劉真、盧真、張渾、狄兼謨、盧貞燕集, 皆高年不事者, 人慕之, 繪爲《九老圖》.

居易於文章精切, 然最工詩. 初, 頗以規諷得失, 及其多, 更下偶俗好, 至數千篇, 當時士人爭傳. 雞林行賈售其國相, 率篇易一金, 甚偽者, 相輒能辯之. 初, 與元稹酬詠, 故號「元白」；稹卒, 又與劉禹錫齊名, 號「劉白.」 其始生七月能展書, 姆指「之」、「無」兩字, 雖試百數不差；九歲暗識聲律. 其篤於才章, 蓋天稟然. 敏中爲相, 請謚, 有司曰文. 後履道第卒爲佛寺. 東都、江州人爲立祠焉.

贊曰：居易在元和、長慶時, 與元稹俱有名, 最長於詩, 它文未能稱是也, 多至數千篇, 唐以來所未有. 其自敘言：「關美刺者, 謂之諷諭；詠性情者, 謂之閑適；觸事而發, 謂之感傷；其它爲雜律.」又譏「世人所愛惟雜律詩, 彼所重, 我所輕. 至諷諭意激而言質, 閑適思澹而辭迂, 以質合迂, 宜人之不愛也.」 今視其文, 信然. 而杜牧謂：「纖豔不逞, 非莊士雅人所爲. 流傳人間, 子父女母交口教授, 淫言媟語入人肌骨不可去.」蓋救所失不得不云. 觀居易始以直道奮, 在天子前爭安危, 冀以立功, 雖中被斥, 晚益不衰. 當宗閔時, 權勢震赫, 終不附離爲進取計, 完節自高. 而稹中道徼險得宰相, 名望漼然. 鳴呼, 居易其賢哉！ 行簡, 字知退, 擢進士, 辟盧坦劍南東川府. 罷, 與居易自忠州入朝, 授左拾遺. 累遷主客員外郎, 代韋詞判度支按, 進郎中. 長慶時, 振武營田使賀拔志歲終結課最, 詔行簡閱實, 發其妄, 志懼, 自刺不殊. 行簡敏而有辭, 後學所慕尚. 寶曆二年卒.

敏中, 字用晦, 少孤, 承學諸兄. 長慶初, 第進士, 辟義成節度使李聽府, 聽一見, 許其遠到. 遷右拾遺, 改殿中侍御史, 爲符澈邠寧副使, 澈卒以能政聞. 御史中丞高元裕薦爲侍御史, 再轉左司員外郎. 武宗雅聞居易名, 欲召用之. 是時, 居易足病廢, 宰相李德裕言其衰苶不任事, 即薦敏中文詞類其兄而有器識. 即日知制誥, 召入翰林爲學士. 進承旨. 宣宗立, 以兵部侍郎同中書門下平章事, 遷中書侍郎, 兼刑部尚書. 德裕貶, 敏中抵之甚力, 議者訾惡. 德裕著書亦言「惟以怨報德爲不可測」, 蓋斥敏中云. 曆尚書右仆射、門下侍郎, 封太原郡公. 自員外, 凡五年, 十三遷.

崔鉉輔政, 欲專任, 患敏中居右. 會黨項數寇邊, 鉉言宜得大臣鎮撫, 天子響其言, 故敏中以司空、平章事兼邠寧節度、招撫、制置使. 初, 帝愛萬壽公主, 欲下嫁士人. 時鄭顥擢進士第, 有閥閱, 敏中以充選. 顥與盧氏婚, 將授室而罷, 銜之. 敏中自以居外, 畏顥讒, 自訴於帝. 帝曰：「朕知久矣. 若用顥言, 庸相任耶?」顧左右取書一函, 發視, 悉顥所上, 敏中乃安. 及行, 帝御安福樓以餞, 頒璽書諭尉, 賜通天帶, 衛以神策兵, 開府辟士, 禮如裴度討淮西時. 次寧州, 諸將已破羌賊, 敏中即說諭其衆, 皆願棄兵爲業. 乃自南山並河按堡保, 回繞千里. 又規蕭關通靈威路, 使爲耕戰具. 逾年, 檢校司徒, 徒劍南西川, 增騾軍, 完創關壁. 治蜀五年, 有勞, 加兼太子太師, 徙荊南.

懿宗立, 召拜司徒、門下侍郎, 還平章事. 數月足病不任謁, 固求避位, 不許, 中使者勞問, 俾對別殿, 毋拜. 右補闕王譜奏言：「敏中病四月, 陛下坐朝, 與他宰相語不三刻, 安暇論天下事? 願聽其請, 無使有持寵曠貴之譏.」書聞, 帝怒, 斥譜陽翟令. 給事中鄭公輿申救, 不聽. 譜者, 侍中珪之遠裔. 未幾, 加敏中中書令. 自裴度以勳德居, 而敏中以恩澤進.

咸通二年, 南蠻擾邊, 召敏中入議, 許挾扶升殿. 固求免, 乃出爲鳳翔節度使. 三奏願歸守墳墓, 除東都留守, 不敢拜, 許以太傅致仕. 詔書未至, 卒, 冊贈太尉. 博士曹鄴責其病不堅退, 且逐諫臣, 舉怙威肆行, 謚曰丑.

列傳第四十五

五王

桓彥範, 字士則, 潤州丹陽人. 以門廕調右翊衛, 遷司衛主簿. 狄仁傑曰：「君之才, 當自光大, 毋恤於初.」厚爲禮. 尋擢監察御史, 遷累中丞.

長安中, 爲司刑少卿. 張昌宗引妖人迎占, 言計不軌. 宋璟請窮治其奸, 武後以昌宗嘗自歸, 不許. 彥範諫曰：「昌宗謬橫恩, 苞禍心, 意測天命, 皇神降怒, 自擿其咎. 推原厥情, 蓋防事暴之日得引首以免, 未敗則候時爲逆. 此凶詭之臣, 營惑聖心. 既自歸露, 而尚與妖人祈福禳解, 則果於必成, 初無悔意. 今而宥之, 誠恐昌宗自謂應運, 天下浩然從之. 父在, 子稱尊爲逆子；君在, 臣圖位爲逆臣. 逆而不誅, 社稷懼亡. 請付三司考治.」不納. 時內史李嶠等屢奏：「往爲酷吏破家者, 請皆宥雪.」依違未從. 彥範復上言：「自文明後得罪, 惟揚、豫、博三州不免, 它可悉赦.」疏十上, 卒見聽. 嘗曰：「大理, 人命所縣, 不可便辭詭合以自免.」 張柬之將誅易之等, 引與定策. 於是, 以彥範、敬暉爲左、右羽林將軍, 屬以禁兵. 時中宗每北門起居, 因得謁陳秘計. 神龍元年正月, 彥範、暉率羽林兵與將軍李湛、李多祚、楊元琰、薛思行等千騎五百人討賊. 令湛、多祚就東宮迎中宗至玄武門, 彥範等斬關入, 士皆鼓噪, 時武後處迎仙宮之集仙殿, 斬易之等廡下. 後聞變而起, 見中宗曰：「乃汝耶? 豎子誅, 可還宮.」彥範進曰：「太子今不可以歸！往天皇棄群臣, 以愛子托陛下. 今久居東宮, 群臣思天皇之德, 不血刃, 清內難, 此天意人事歸李氏. 臣等謹奉天意, 惟陛下傳位, 萬世不絕, 天下之幸.」後乃臥, 不復言. 明日, 中宗復位, 以彥範爲侍中, 封譙郡公, 賜實封五百戶.

上書戒帝曰： 《詩》以《關雎》爲始, 言後妃者人倫之本, 治亂之端也. 故舜之興以皇、英, 而周之興以任、姒. 桀奔南巢, 禍階末嬉；魯桓滅國, 惑始齊薑. 伏見陛下臨朝視政, 皇后必施帷殿上, 預聞政事. 臣愚謂古王者謀及婦人, 皆破國亡身, 傾輈繼路. 且以陰乘陽, 違天也；以婦淩夫, 違人也. 違天不祥, 違人不義. 故《書》曰：「牝雞之晨, 惟家之索.」《易》曰：「無攸遂, 在中饋.」言婦人不得預外政也. 伏願上以社稷爲重, 令皇后無居正殿, 幹外朝, 深居宮掖, 修陰教以輔佐天子.

又道路籍籍, 皆云胡僧慧範托浮屠法, 詭惑後妃, 出入禁奧, 瀆撓朝政. 陛下嘗輕騎微服, 數幸其居, 上下汙慢, 君臣虧替. 臣謂興化致治以康乂國家者, 繇進善而棄惡. 孔子曰：「執左道以亂政者殺, 假鬼神以危人者殺.」今慧範亂政危人者也, 不急誅, 且有變. 除惡務本, 願早裁之.

帝孱昏, 狃左右, 不能有所省納.

俄墨敕以方士鄭普思爲秘書監, 葉靜能爲國子祭酒. 彥範執不可, 帝曰：「要已用之, 不可止.」彥範曰：「陛下始復位, 制詔：『軍國皆用貞觀故事.』貞觀時, 以魏徵、虞世南、顏師古爲監, 以孔穎達爲祭酒, 如普思等方伎猥下, 安足繼蹤前烈. 臣恐物議謂陛下官不擇才, 以天秩加私愛.」不從.

時武三思以遷太后銜恚, 慮不利諸武, 而韋後雅爲帝寵畏, 且三思與蒸亂, 由是朋讒奇中. 未幾, 罷彥範等政事. 五月, 加特進, 封扶陽郡王, 賜姓韋, 同後屬籍, 錫金銀、錦繡, 皆以鐵券恕十死, 令朝朔望. 尋出爲洺州刺史, 改濠州. 王同皎謀誅三思, 事泄, 三思誣彥範等同逆, 陰令許州司功參軍鄭愔上變. 乃貶彥範瀧州司馬, 敬暉崖州司馬, 袁恕己竇州司馬, 崔玄□白州司馬, 張柬之新州司馬, 悉奪勳封. 三思又疏韋後隱穢, 榜於道, 請廢之. 帝震怒, 三思猥曰：「此殆彥範輩爲.」命御史大夫李承嘉鞫狀, 物色其人. 承嘉即奏：「彥範、暉、柬之、恕己、玄□暴訕搖變, 內托廢後, 而實危君. 人臣無將, 當伏誅.」詔有司議罪. 大理丞李朝隱執奏：「彥範等未訊即誅, 恐爲讎家誣衊, 請遣御史按實.」卿裴談請即誅斬, 家籍沒. 帝業嘗許以不死, 遂流瀼州, 禁錮終身, 子弟年十六以上謫徙嶺外. 擢承嘉金紫光祿大夫、襄武郡公, 後又賜彩五百段、錦被一. 進談刑部尚書, 而貶朝隱. 三思又諷節湣太子請夷彥範等三族, 帝不從. 三思慮五人者且復用, 乃納崔湜計, 遣周利貞矯制殺之. 利貞至貴州, 逢彥範, 即縛曳竹槎上, 肉盡, 杖殺之, 年五十四.

睿宗即位, 彥範等並追復官爵, 賜實封二百戶, 還其子孫, 謚曰忠烈. 開元六年, 詔與暉、玄□、柬之、恕己勤勞王家, 皆配享中宗廟庭. 建中三年, 復贈彥範爲司徒, 暉太尉, 玄□太子太師, 柬之司徒, 恕己太子太傅.

彥範工屬文, 然不甚喜觀書, 所志惟忠孝大略. 居若不能言, 及議論帝前, 雖被詰讓, 而安辭定色, 辨色愈切.

誅二張也, 柬之勒兵景運門, 將遂夷諸武. 洛州長史薛季昶勸曰：「二凶雖誅, 產、祿猶在, 請除之.」會日暮事遽, 彥範不欲廣殺, 因曰：「三思機上肉爾, 留爲天子藉手.」委昶歎曰：「吾無死所矣！」俄而三思竊入宮, 因韋後反盜朝權. 同功者歎曰：「死我者, 桓君也.」彥範亦曰：「主上昔爲英王, 故吾留武氏使自誅定. 今大事已去, 得非天乎！」初, 將起事, 告其母. 母曰：「忠孝不並立, 義先國家可也.」 御史李福業者, 嘗與彥範謀, 及被殺, 福業亦流番禺. 後亡匿吉州參軍敬元禮家, 吏捕得, 元禮俱坐死. 福業將刑, 謝元禮曰：「子有親, 吾甚愧恨.」元禮曰：「公窮而歸我, 我得已乎?」見者傷之.

時監察御史盧襲秀亦坐與桓、敬善, 爲冉祖雍所按, 不屈. 或報曰：「南使至, 桓、敬已死.」襲秀泫然. 祖雍怒曰：「彥範等負國, 君乃流涕. 且君下獄, 諸弟皆縱酒無憂色, 何邪?」對曰：「我何負哉? 正坐與彥範善耳. 今盡殺諸弟則已, 如獨殺襲秀, 恐公不得高枕而瞑！」祖雍色動, 握其手曰：「當活公.」遂得不坐.

襲秀者, 其祖方慶, 武德中, 爲察非掾, 秦王器之. 嘗引與議建成事, 方慶辭曰：「母老矣, 丐身歸養.」王不逼也. 貞觀中, 爲稿城令.」 彥範弟玄範, 官至常州刺史；臣範, 工部侍郎.

薛季昶者, 絳州龍門人. 武後時上書, 自布衣擢監察御史, 以累左遷平遙尉, 復拜御史. 屢按獄如旨, 擢給事中. 夏官郎中侯味虛將兵討契丹, 不利, 妄言「賊行有蛇虎導軍.」 後惡其詭, 拜季昶爲河北道按察使. 季昶馳至軍, 斬味虛以聞, 威震北方. 稿城尉吳澤射殺驛使, 髡民女發爲髢, 州不能劾, 季昶杖殺之. 然後布恩信, 甄表善良. 或傳季昶曩爲味虛笞辱, 故深文報怨. 自給事中數月爲御史中丞, 坐事左遷. 久乃入爲雍州長史, 遷文昌左衛, 爲洛州長史. 預誅易之等功, 進戶部侍郎. 五王失柄, 出季昶荊州長史, 貶儋州司馬. 初, 季昶與昭州首領周慶立、廣州事馬光楚客不葉, 懼二怨, 不敢往. 歎曰：「吾至是邪！」即具棺沐浴, 仰藥死. 葬昭州. 睿宗立, 詔贈左禦史大夫, 同彥範等賜一子官.

季昶剛烈, 然喜入先語以爲實, 後雖有辨理, 不能得也. 而敦愛故舊, 禮有名士, 其長可蓋所缺云.

楊元琰者, 字溫, 虢州閺鄉人, 漢太尉震十八代孫. 生數歲未言, 相者視曰：「語遲者神定, 必爲重器.」及長, 秀眉美須髯, 崇肩博頤. 居父喪, 七日不食. 服除, 補梓州參軍, 平棘令, 課第一, 御史府表其政, 璽書褒厲. 再擢永寧軍副使, 忤用事者免. 載初中, 爲安南副都護, 三徙爲荊府長史, 五遷州刺史, 咸有風績.

初, 張柬之代爲荊州, 共乘艫江中, 私語外家革命, 元琰悲涕慷慨, 志在王室. 柬之執政, 故引爲右羽林將軍, 謂曰：「江上之言, 君叵忘之, 今可以勉！」乃與李多祚等定計斬二張. 進雲麾將軍, 封弘農郡公, 實封戶五百, 賜鐵券恕十死. 敬暉等爲武三思所構, 元琰知禍未已, 乃詭計請祝發事浮屠, 悉還官封. 中宗不許. 暉聞, 尚戲曰：「胡頭應祝.」以多鬣似胡云. 元琰曰：「功成不退, 懼亡. 我不空言.」暉感之, 然已不及計. 暉等死, 獨元琰全.

再遷衛尉卿, 又上官封, 願追寵其親, 帝哀憐, 贈越州都督長史. 李多祚死太子難, 元琰坐厚善, 系獄, 蕭至忠救之, 免. 睿宗立, 數上書乞骸骨, 不聽. 四遷刑部尚書, 封魏國公. 徙太子賓客, 詔設位東宮, 太子爲拜. 俄致仕. 開元六年卒, 年七十九, 謚曰忠. 生平無留蓄, 中外食其家常數十人. 臨終, 敕諸子薄葬.

子仲昌, 字蔓. 以通經爲修文生. 累調, 不甚顯. 以河陽尉對策, 玄宗擢第一, 授蒲州法曹參軍, 判入異等, 遷監察御史. 坐累爲孝義令. 鸞降庭樹, 太守蕭恕表其政, 徙下邽. 終吏部郎中. 仲昌資長於吏. 常分父邑租振宗黨. 御身以約, 善與人交, 士樂從之遊云.

敬暉, 字仲曄, 絳州平陽人. 弱冠舉明經. 聖曆初, 爲衛州刺史. 是時, 河北經突厥所騷, 方秋而城, 暉曰：「金湯非粟不守, 豈有棄農畝, 事池隍哉?」縱民歸斂, 闔部賴安. 遷夏官侍郎, 出爲太州刺史, 改洛陽長史. 武後幸長安, 爲副留守, 以治幹聞, 璽書勞之, 多賜物段.

長安二年, 授中台右丞. 以誅二張功, 加金紫光祿大夫, 爲侍中、平陽郡公, 實封五百戶, 進封齊國. 暉表請諸武王者宜悉降爵, 繇是皆爲公. 三思憤. 俄封平陽郡王, 加特進罷政事.

初, 易之已誅, 薛季昶請收諸武, 暉亦苦諫, 不從. 三思濁亂, 暉每椎坐悵恨, 彈指流血. 尋及貶, 又放瓊州, 爲周利貞所害. 睿宗時, 追復官爵, 又贈秦州都督, 謚曰肅湣.

崔玄□, 博陵安平人, 本名畢, 武後時, 有所避, 改焉. 少以學行稱, 叔父秘書少監行功器之. 舉明經, 爲高陵主簿. 居父喪盡禮. 廬有燕, 更巢共乳. 母盧, 有賢操, 常戒玄□曰：「吾聞姨兄辛玄馭云：『子姓仕宦, 有言其貧窶不自存, 此善也；若貲貨盈衍, 惡也.』吾嘗以爲確論. 比見親表仕者務多財以奉親, 而親不究所從來. 必出於祿稟則善, 如其不然, 何異盜乎? 若今爲吏, 不能忠清, 無以戴天履地. 宜識吾意.」故玄□所守以清白名. 母亡, 哀毀, 甘露降庭樹.

後以庫部員外郎累遷鳳閣舍人. 長安元年, 爲天官侍郎, 當公介然, 不受私謁, 執政忌之, 改文昌左丞. 不逾月, 武後曰：「卿向改職, 乃聞令史設齋相慶, 此欲肆其貪耳, 卿爲朕還舊官.」乃復拜天官侍郎, 厚賜彩物. 三年, 授鸞台侍郎、同鳳閣鸞台平章事, 兼太子左庶子. 四年, 遷鳳閣侍郎. 先是, 酷吏誣籍數百家, 玄□開陳其枉, 後感悟, 皆爲原洗. 宋璟劾張昌宗不軌事, 玄□頗助璟. 及有司正昌宗罪, 而玄□弟昇爲司刑少卿, 執論大辟. 兄弟守正如此.

後久疾, 宰相不召見者累月. 及少閑, 玄□奏言：「皇太子、相王皆仁明孝友, 宜侍醫藥, 不宜引異姓出入禁闥.」後慰納. 以誅二張功爲中書令、博陵郡公. 後遷上陽宮, 顧玄□曰：「諸臣進皆因人, 而云□我所擢, 何至是?」對曰：「此正所以報陛下也.」俄拜博陵郡王, 罷政事, 冊其妻爲妃, 賜實封五百戶, 檢校益州大都督府長史, 知都督事. 會貶, 又流古州. 道病卒, 年六十九, 謚曰文獻.

玄□三世不異居, 家人怡怡如也. 貧寓郊墅, 群從皆自遠會食, 無它爨, 與昇尤友愛. 族人貧孤者, 撫養教勵. 後雖秉權, 而子弟仕進不使逾常資, 當時稱重. 少頗屬辭, 晚以非己長, 不復構思, 專意經術.

子璩, 亦有文. 開元二年詔：「玄□、柬之, 神龍之初, 保乂王室, 奸臣忌焉, 謫歿荒海, 流落變遷, 感激忠義. 宜以玄□子璩、柬之孫毖, 並爲朝散大夫.」璩終禮部侍郎. 璩子渙.

渙博綜經術, 長論議. 十歲居父喪, 毀辟加人, 陸元方異之. 起家亳州司功參軍, 還調. 於是入判者千餘, 吏部侍郎嚴挺之施特榻試《彝尊銘》, 謂曰：「子清廟器, 故以題相命.」累遷司門員外郎. 楊國忠惡不附己, 出爲巴西太守. 玄宗西狩, 迎謁於道. 帝見占奏, 以爲明治體, 恨得之晚, 房琯亦薦之, 即日拜門下侍郎、同中書門下平章事.

肅宗立, 與韋見素等同赴行在. 時京師未復, 舉選不至, 詔渙爲江淮宣諭選補使. 收采遺逸, 不以親故自嫌. 常曰：「仰才虞謗, 吾不忍爲.」然聽受不甚精, 以不職罷爲左散騎常侍, 兼餘杭太守、江東采訪防禦使. 入遷吏部侍郎、集賢院待制. 簡淡自處, 時望尤重. 遷御史大夫.

元載輔政, 與中官董秀槃結固寵, 渙疾之, 因進見, 慨然論載奸. 代宗曰：「載雖非重慎, 然協和中外無間然, 能臣也.」對曰：「和之爲貴者, 由禮節也, 不節之以禮, 焉得和? 今幹戈甫定, 品物思乂. 載爲宰相, 宜明制度, 易海內耳目. 而怙權樹黨, 毀法爲通, 鬻恩爲恕, 附下苟容, 乃幽國卑主術, 臣所未喻.」帝默然. 會渙兼稅地青苗錢物使, 以錢給百官, 而吏用下直爲使料, 上直爲百司料. 載諷皇城副留守張清擿其非, 詔尚書左丞蔣渙按實, 且載所惡, 由是貶道州刺史. 卒, 贈太子太傅, 謚曰元. 子縱.

縱繇協律郎三遷監察御史. 會詔擇令長, 授藍田令, 德化大行, 縣人立碑頌德, 渙之貶, 縱棄金部員外郎就養. 後爲汴西水陸運、兩稅、鹽鐵等使. 王師圍田悅, 乏食, 詔縱餉四節度糧, 軍無乏. 德宗出奉天, 方鎮兵未至. 縱勸李懷光奔命, 悉軍財稱所須. 懷光兵疲久戰, 次河中, 遷延不進. 縱以金帛先度, 曰：「濟者即賜.」衆趨利爭西, 遂及奉天. 遷京兆尹. 上言：「懷光反覆不情, 宜備之.」及帝徙梁州, 追扈不及, 左右短縱素善懷光, 殆不來. 帝曰：「知縱者, 朕也, 非爾輩所及.」後數日至, 授御史大夫. 處大體, 不急細事, 獄訴付成僚屬而已.

自兵興, 內外官冗溢, 時議並省. 縱奏：「兵未息, 仕進者之緒, 在官則累遷, 有功而褒賞, 不可廢也. 比選集, 乃據闕留人, 怨望滋結. 朝廷頻詔錄勞, 而諸道敘優日廣. 若停減吏員, 非但承優者無官可敘, 亦恐序進者無路勝置矣.」詔可貞元元年, 天子郊見, 爲大禮使. 歲旱用屈, 縱撙裁文物, 儉而不陋. 除吏部侍郎, 尋爲河南尹. 時兵雖定, 民雕耗, 縱治簡易, 蠲略細苛. 先是戍邊者道由洛, 儲餼取於民. 縱始令官辦, 使五家相保, 自占發斂, 以絕胥史之私. 又引伊、洛溉高仰, 通利裏閈, 人甚宜之. 入爲太常卿, 封常山縣公. 卒年六十二, 贈吏部尚書, 謚曰忠.

初, 渙爲元載所抑, 縱訖載世, 不求聞達. 渙有嬖妾, 縱以母事之. 妾剛酷, 雖縱顯官而數笞詬, 然率妻子候顏色, 承養不懈, 時以爲難. 孫碣.

碣, 字東標, 及進士第, 遷右拾遺. 武宗方討澤潞, 碣建請納劉稹降, 忤旨, 貶鄧城令. 稍轉商州刺史. 擢河南尹、右散騎常侍, 再爲河南尹. 邑有大賈王可久, 轉貨江、湖間. 值龐勳亂, 蓋亡其貲, 不得歸. 妻詣蔔者楊乾夫咨在亡. 乾夫名善數, 而內悅妻色, 且利其富. 既占, 陽驚曰：「乃夫殆不還矣！」即陰以百金謝媒者, 誘聘之, 妻乃嫁乾夫, 遂爲富人. 它年徐州平, 可久困甚, 丐衣食歸閭裏, 往見妻. 乾夫大怒, 詬逐之. 妻詣吏自言, 乾夫厚納賄, 可久反得罪. 再訴, 復坐誣. 可久恨歎, 遂失明. 碣之來, 可久陳冤, 碣得其情, 即敕吏掩乾夫並前獄史下獄, 悉發賕奸, 一日殺之, 以妻還可久. 時淫潦, 獄決而霽, 都民相語, 歌舞於道. 徙陝虢觀察使. 軍亂, 貶懷州司馬, 卒.

張柬之, 字孟將, 襄州襄陽人. 少涉經史, 補太學生. 祭酒令狐德棻異其才, 便以王佐期之. 中進士第, 始調清源丞. 永昌元年, 以賢良召, 時年七十餘矣. 對策者千餘, 柬之爲第一. 授監察御史, 遷鳳閣舍人. 時突厥默啜有女請和親, 武後欲令武延秀娶之. 柬之奏：「古無天子取夷狄女者.」忤旨, 出爲合、蜀二州刺史. 故事, 歲以兵五百戍姚州, 地險瘴, 到屯輒死. 柬之論其弊曰： 臣按姚州, 古哀牢國, 域土荒外, 山阻水深. 漢世未與中國通, 唐蒙開夜郎、滇笮, 而哀牢不附. 東漢光武末, 始請內屬, 置永昌郡統之. 賦其鹽布氈罽以利中土. 其國西大秦, 南交趾, 奇珍之貢不闕. 劉備據蜀, 甲兵不充, 諸葛亮五月度瀘, 收其產入以益軍, 使張伯岐選取勁兵, 以增武備. 故《蜀志》稱亮南征後, 國以富饒. 此前世置郡, 以其利之也. 今鹽布之稅不供, 珍奇之貢不入, 戈戟之用不實於戎行, 寶貨之資不輸於大國. 而空竭府庫, 驅率平人, 受役蠻夷, 肝腦塗地. 臣竊爲陛下惜之.

昔漢曆博南山, 涉蘭倉水, 更置博南、哀牢二縣. 蜀人愁苦, 行者作歌曰：「曆博南, 越蘭津, 度蘭倉, 爲他人.」蓋譏其貪珍奇之利, 而爲蠻夷所驅役也. 漢獲其利, 人且怨歌. 今減耗國儲, 費調日引, 使陛下赤子身膏野草, 骸骨不歸, 老母幼子哀號望祭於千里之外. 朝廷無絲發利, 而百姓蒙終身之酷, 臣竊爲國家痛之.

往諸葛亮破南中, 即用渠率統之, 不置漢官, 不留戍兵. 言置官留兵有三不易：置官必夷漢雜居, 猜嫌將起；留兵轉糧, 爲患滋重；後忽反叛, 勞費必甚. 故粗設綱紀, 自然久定. 臣謂亮之策, 誠盡羈縻蠻夷之要. 今姚州官屬, 即無固邊厭寇之心, 又無亮且縱且擒之伎. 唯詭謀狡算, 恣情割剝；扇動酋渠, 遣成朋常：折支諂笑, 取媚蠻夷, 拜跪趨伏, 無復爲恥；提挈子弟, 嘯引凶愚, 聚會蒲博, 一擲累萬. 凡逋逃亡命在彼州者, 戶贏二千, 專事剽奪. 且姚州本龍朔中武陵主簿石子仁奏置, 其後長史李孝讓、辛文協死於群蠻, 詔遣郎將趙武貴討擊, 兵無噍類, 又以將軍李義總繼往, 而郎將劉惠基戰死, 其州遂廢. 臣竊以亮有三不易, 其言卒驗.

垂拱中, 蠻郎將王善寶、昆州刺史爨乾福復請置州, 言課稅自支, 不旁取於蜀. 及置, 州掾李棱爲蠻所殺. 延載中, 司馬成琛更置瀘南七鎮, 戍以蜀兵, 蜀始擾矣. 且姚府總管五十七州間, 皆巨猾遊客. 國家設官, 所以正俗防奸, 而無恥之吏, 敗謬至此. 今劫害未止, 恐驚擾之禍日滋. 宜罷姚州, 隸巂府, 歲時朝覲同蕃國；廢瀘南諸鎮, 而設關瀘北, 非命使, 不許交通；增巂屯兵, 擇清良吏以統之. 臣愚以爲便.

疏奏不納. 俄爲荊州大都督府長史.

長安中, 武後謂狄仁傑曰：「安得一奇士用之?」仁傑曰：「陛下求文章資曆, 今宰相李嶠、蘇味道足矣. 豈文士齷齪, 不足與成天下務哉?」後曰「然.」仁傑曰：荊州長史張柬之雖老, 宰相材也. 用之必盡節於國.」即召爲洛州司馬. 它日又求人, 仁傑曰：「臣嘗薦張柬之, 未用也.」後曰：「遷之矣.」曰：「臣薦宰相而爲司馬, 非用也.」乃授司刑少卿, 遷秋官侍郎. 後姚崇爲靈武軍使, 將行, 後詔舉外司可爲相者, 崇曰：「張柬之沉厚有謀, 能斷大事, 其人老, 惟亟用之.」即日召見, 拜同鳳閣鸞台平章事, 進鳳閣侍郎.

誅二張也, 柬之首發其謀. 以功擢天官尚書、同鳳閣鸞台三品、漢陽郡公, 實封五百戶. 不半歲, 以漢陽郡王加特進, 罷政事. 柬之既失權, 願還襄州養疾, 乃授襄州刺史. 中宗爲賦詩祖道, 又詔群臣餞定鼎門外. 至州, 持下以法, 雖親舊無所縱貸, 會漢水漲齧城郭, 柬之因壘爲堤, 以遏湍怒, 闔境賴之. 又墾辭王爵, 不許. 俄及貶, 又流瀧州, 憂憤卒, 年八十二. 景雲元年, 贈中書令, 謚曰文貞, 授一子官. 柬之剛直不傅會, 然邃於學, 論次書數十篇.

子願、漪. 願仕至襄州刺史. 漪以著作佐郎侍父襄陽, 恃其家立功, 簡接鄉人, 鄉人怨之.

初, 易之等誅後, 中宗猶監國告武氏廟, 而天久陰不霽. 侍御史崔渾奏「陛下復國, 當正唐家位號, 稱天下心. 奈何尚告武氏廟? 請毀之, 復唐宗廟.」帝嘉納. 是日詔書下, 雰翳澄駁, 咸以爲天人之應.

袁恕己, 滄州東光人. 仕累司刑少卿, 知相王府司馬. 與誅二張, 又從相王統南衙兵備非常, 以功加銀青光祿大夫、中書侍郎、同中書門下三品, 封南陽郡公, 實封五百戶.

將作少匠楊務廉者, 以工巧進. 恕己恐其復啟遊娛侈麗之漸, 言於中宗曰：「務廉位九卿, 忠言嘉謨不聞, 而專事營構以媚上, 不斥之, 亡以昭德.」乃授陵州刺史.

未幾, 拜中書令、特進、南陽郡王, 罷政事. 例及貶, 又流環州, 爲周利貞所逼, 恕己素餌黃金. 至是飲野葛數升, 不死, 憤懣, 抔土以食, 爪甲盡, 不能絕, 乃擊殺之. 謚曰貞烈. 孫高.

高字公頤. 少慷慨有節尚. 擢進士第. 代宗時, 累遷給事中. 建中中, 拜京畿觀察使, 坐累貶韶州長史, 復拜給事中. 德宗將起盧杞爲饒州刺史, 高當草詔, 見宰相盧翰, 劉從一曰：「杞當國. 矯誣陰賊, 斥忠誼, 傲明德, 反易天常, 使宗祏失守, 天下疣痏, 朝廷不寘以法, 才示貶黜, 今還授大州, 天下其謂何?」翰等不悅, 命舍人作詔. 詔出, 高執不下, 奏曰：「陛下用杞爲相, 出入三年, 附下罔上, 使陛下越在草莽, 群臣願食其肉且不厭. 漢法, 三光不有, 雨旱不時, 皆宰相請罪, 小者免, 大者戮. 杞罪萬誅, 陛下赦不誅, 止貶新州, 俄又內移, 今復拜刺史, 誠失天下望.」帝曰：「杞不逮, 是朕之過. 朕已再赦.」答曰：「杞天資詭險, 非不逮, 彼固所餘. 赦者, 止赦其罪, 不宜授刺史. 願問外廷, 並敕中人聽於民. 若億兆異臣之言, 臣請前死.」諫官亦力爭帝前. 帝曰：「與上佐可乎?」群臣奉詔. 翌日, 遣使慰高曰：「朕惟卿言切至, 已如奏.」太子少保韋倫曰：「高言勁挺, 自是陛下一良臣, 宜加優禮.」 貞元二年, 帝以大盜後關輔百姓貧, 田多荒茀, 詔諸道上耕牛, 委京兆府勸課. 量地給牛, 不滿五十畝不給. 高以爲聖心所憂, 乃在窮乏. 今田不及五十畝即是窮人, 請兩戶共給一牛. 從之. 卒, 年六十, 中外悵惜. 憲宗時, 李吉甫言其忠謇, 特贈禮部尚書.

文宗開成三年, 又詔：玄□曾孫郢爲監察御史, 暉曾孫元膺河南丞, 柬之四世孫憬壽安尉, 恕己曾孫德文校書郎. 始, 帝訪御史中丞狄兼暮, 以仁傑功, 且言五王遺烈, 乃求其後, 秩以官. 唯彥範後無聞云.

贊曰：五王提衛兵誅嬖臣, 中興唐室, 不淹辰, 天下晏然, 其謀深矣. 至謂中宗爲英王, 不盡誅諸武, 使天子藉以爲威, 何其淺耶? 釁牙一啟, 爲豔後, 豎兒所乘, 劫持戮辱, 若放豚然, 何哉? 無亦神奪其明, 厚韋氏毒, 以興先天之業乎? 不然, 安李之功, 賢於漢平、勃遠矣！

列傳第四十六

劉鍾崔二王

劉幽求, 冀州武強人. 聖曆中, 舉制科中第. 調閬中尉, 刺史不禮, 棄官去. 久之, 授朝邑尉. 桓彥範等誅張易之、昌宗, 而不殺武三思, 幽求謂彥範曰：「公等無葬地矣. 不早計, 後且噬臍.」不從. 既, 五王皆爲三思構死.

臨淄王入誅韋庶人, 預參大策, 是夜號令詔敕一出其手. 以功授中書舍人, 參知機務, 爵中山縣男, 實封二百戶, 授二子五品官, 二代俱贈刺史. 睿宗立, 進尚書右丞、徐國公, 增封戶至五百, 賜物千段、奴婢二十人、第一區、良田千畝、金銀雜物稱是.

景雲二年, 以戶部尚書罷政事. 不旬月, 遷吏部, 拜侍中. 璽詔曰：「頃王室不造, 中宗厭代, 戚孽專亂, 將隕社稷, 朕與王公皆幾於難. 幽求處危思奮, 翊贊聖儲, 協和義士, 震殄元惡. 國家之復存, 系幽求是賴, 厥庸茂焉, 朕用嘉之. 雖胙以土宇, 而賦入未廣. 昔西漢行封, 更擇多戶；東京定賞, 復增大邑. 宜加賜實封二百戶, 子子孫孫傳國無絕, 特免十死, 銘諸鐵券, 以傳其功.」先天元年, 爲尚書右仆射、同中書門下三品, 監修國史.

幽求自謂有勞於國, 在諸臣右, 意望未滿, 而竇懷貞爲左仆射, 崔湜爲中書令, 殊不平, 見於言面. 已而湜等附太平公主, 有逆計. 幽求與右羽林將軍張□定計, 使□說玄宗曰：「湜等皆太平黨與, 日夜陰計, 若不早圖, 且產大害, 太上不得高枕矣. 臣請督羽林兵除之.」帝許之. 未發也, 而□漏言於侍御史鄧光賓, 帝懼, 即列其狀. 睿宗以幽求等屬吏, 劾奏以疏間親, 罪應死. 帝密申右之, 乃流幽求於封州、□於峰州、光賓於繡州. 明年, 太平公主誅, 即日召復舊官, 知軍國事, 還封戶, 賜錦衣一襲.

開元初, 進尚書左丞相, 兼黃門監, 俄以太子少保罷. 姚崇素忌之, 奏幽求鬱怏散職, 有怨言. 詔有司鞫治, 宰相盧懷慎等奏言：「幽求輕肆不恭, 失大臣禮, 乖崖分之節.」翌日, 貶睦州刺史, 削實封戶六百. 遷杭、郴二州, 恚憤卒於道, 年六十一. 贈禮部尚書, 謚曰文獻. 六年, 詔與蘇環配享睿宗廟廷. 建中中, 追贈司徒.

鍾紹京, 虔州贛人. 初爲司農錄事, 以善書直鳳閣. 武後時署諸宮殿、明堂及銘九鼎, 皆其筆也. 景龍中, 爲苑總監, 會討韋氏難, 紹京帥戶奴、丁夫從. 事平, 夜拜中書侍郎, 參知機務. 明日, 進中書令、越國公, 實封五百戶, 賚賜與劉幽求等. 既當路, 以賞罰自肆, 當時惡之. 因上疏讓官, 睿宗用薛稷謀, 進戶部尚書, 出爲彭州刺史.

玄宗即位, 復拜戶部尚書, 增實封, 改太子詹事. 不爲姚祟所喜, 與幽求並以怨望得罪, 貶果州刺史, 賜封邑百戶. 後坐它事, 貶懷恩尉, 悉奪階封, 再遷溫州別駕. 十五年入朝, 見帝泣曰：「陛下忘疇日事邪, 忍使棄死草莽！且同時立功者, 今骨已朽, 而獨臣在, 陛下不垂湣乎?」帝惻然, 即日授太子右諭德. 久之, 遷少詹事. 年逾八十, 以官壽卒. 紹京嗜書畫, 如王義之、獻之、褚遂良真跡, 藏家者至數十百卷. 建中中, 追贈太子太傅.

崔日用, 滑州靈昌人. 擢進士第, 爲芮城尉. 大足元年, 武後幸長安, 陝州刺史宗楚客委以頓峙, 饋獻豐甘, 稱過賓使者. 楚客歎其能, 亟薦之, 擢爲新豐尉, 遷監宗御史. 陰附安樂公主, 得稍遷. 神龍中, 鄭普思納女後宮, 日用劾奏, 中宗初不省, 廷爭切至, 普思由是得罪. 時諸武若三思、延秀及楚客等權寵交煽, 日用多所結納, 驟拜兵部侍郎. 宴內殿, 酒酣, 起爲《回波舞》, 求學士, 即詔兼脩文館學士.

帝崩, 韋後專制, 畏禍及, 更因僧普潤、道士王曄私謁臨淄王以自托, 且密贊大計. 王曰：「謀非計身, 直紓親難爾.」日用曰：「至孝動天, 舉無不克. 然利先發, 不則有後憂.」及韋氏平, 夜詔權雍州長史, 以功授黃門侍郎, 參知機務, 封齊國公, 賜實戶二百. 坐與薛稷相忿競, 罷政事, 爲婺州長史. 曆揚、汴、允三州刺史.

由荊州長史入奏計, 因言：「太平公主逆節有萌, 陛下往以宮府討有罪, 臣、子勢須謀與力, 今據大位, 一下制書定矣.」帝曰：「畏驚太上皇, 奈何?」日用曰：「庶人之孝, 承順顏色；天子之孝, 惟安國家, 定社稷. 若令奸宄竊發, 以亡大業, 可爲孝乎? 請先安北軍而後捕逆黨, 於太上皇固無所驚.」帝納之. 及討逆, 詔權檢校雍州長史, 以功益封二百戶, 進吏部尚書.

會帝誕日, 日用采《詩》《大》、《小雅》二十篇及司馬相如《封禪書》獻之, 借以諷諭, 且勸告成事. 有詔賜衣一副、物五十段, 以示無言不酬之義.

久之, 坐兄累, 出爲常州刺史. 後以例減封戶三百, 徙汝州. 開元七年, 詔曰：「唐元之際, 日用實贊大謀, 功多不宜減封, 復食二百戶.」徙並州長史, 卒年五十. 並人懷其惠, 吏民數百皆縞服送喪. 贈吏部尚書, 謚曰昭. 再贈荊州大都督.

日用才辯絕人, 而敏於事, 能乘機反禍取富貴. 先天後, 求復相, 然亦不獲也. 嘗謂人曰「吾平生所事, 皆適時制變, 不專始謀. 然每一反思, 若芒刺在背」云.

子宗之, 襲封. 亦好學, 寬博有風檢, 與李白、杜甫以文相知者.

日用從父兄日知, 字子駿, 少孤貧, 力學, 以明經進至兵部員外郎. 與張說同爲魏元忠朔方判官, 以健吏稱. 遷洛州司馬, 會譙王重福之變, 官司逃, 日知獨率吏卒助屯營擊賊, 以功加銀青光祿大夫. 遷殿中少監, 建言「廄馬多, 請分牧隴右, 省關畿芻調.」 授荊州長史, 四遷京兆尹, 封安平縣侯. 坐贓, 爲御史李如璧所劾, 貶歙縣丞. 後曆殿中監, 進中山郡公. 說執政, 薦爲御史大夫, 帝不許, 遂爲左羽林大將軍, 而自用崔隱甫. 隱甫繇是怨說. 日知俄授太常卿. 自以處朝廷久, 每入謁, 必與尚書齒, 時謂「尚書裏行.」 終潞州長史, 謚曰襄.

王琚, 懷州河內人. 少孤, 敏悟有才略, 明天文象緯. 以從父隱客嘗爲鳳閣侍郎, 故數與貴近交. 時年甫冠, 見駙馬都尉王同皎, 同皎器之. 會謀刺武三思, 琚義其爲, 即與周璟、張仲之等共計. 事泄亡命, 自傭於揚州富商家, 識非庸人, 以女嫁之, 厚給以貲, 琚亦賴以濟. 睿宗立, 琚自言本末, 主人厚齎使還長安. 玄宗爲太子, 間遊獵韋、杜間, 怠休樹下, 琚以儒服見, 且請過家, 太子許之. 至所廬, 乃蕭然窶陋. 坐久, 殺牛進酒殊豐厚, 太子駭異. 自是每到韋、杜, 輒止其廬.

初, 太子在潞州, 襄城張□爲銅鞮令, 性豪殖, 喜賓客弋獵事, 厚奉太子, 數集其家. 山東倡人趙元禮有女, 善歌舞, 得幸太子, 止□第, 其後生子瑛者也. 太子已平內難, 召□, 拜宮門郎, 與薑皎、崔滌、李令問、王守一、薛伯陽等並侍左右. 令問累擢殿中少監, 守一太仆少卿. 此數人以東宮皆勢重天下.

琚是時方補諸暨縣主簿, 過謝東宮, 至廷中, 徐行高視, 侍衛何止曰：「太子在！」琚怒曰：「在外惟聞太平公主, 不聞有太子. 太子本有功於社稷, 孝於君親, 安得此聲?」太子遽召見, 琚曰：「韋氏躬行弑逆, 天下動搖, 人思李氏, 故殿下取之易也. 今天下已定, 太平專思立功, 左右大臣多爲其用, 天子以元妹, 能忍其過, 臣竊爲殿下寒心.」太子命坐, 且泣曰：「計將安便?」琚曰：「昔漢蓋主供養昭帝, 其後與上官桀謀殺霍光, 不及天子, 而帝猶以大義去之. 今太子功定天下, 公主乃敢妄圖, 大臣樹黨, 有廢立意. 太子誠召張說、劉幽求、郭元振等計之, 憂可紓也.」太子曰：「先生何以自隱而日與寡人遊?」琚曰：「臣善丹沙, 且工諧隱, 願比優人.」太子喜, 恨相知晚. 翌日授詹事府司直、內供奉, 兼崇文學士. 日以諸王及薑皎等入侍, 獨琚常豫秘謀. 不逾月, 遷太子舍人, 兼諫議大夫. 太子受內禪, 擢中書侍郎.

公主謀益甚, 幽求、□謀先事誅之, 侍御史鄧光賓漏謀, 不克, 皆得罪. 久之, 琚見事迫, 請帝決策. 先天二年七月, 乃與岐王、薛王、薑皎、李令問、王毛仲、王守一以鐵騎至承天門. 太上皇聞外嘩噪, 召郭元振升承天樓, 閉關以拒, 俄而侍御史任知古召募數百人于朝堂, 不得入. 少選, 琚從帝至樓下, 誅蕭至忠、岑義、竇懷貞, 斬常元楷李慈北闕下、賈膺福李猷於內客省. 事平, 琚進戶部尚書、封趙國公, 皎工部尚書、楚國公, 毛仲輔國大將軍、霍國公, 守一太常卿、晉國公, 各食實戶五百；令問殿中監、宋國公, 實戶三百. 琚、皎、令問辭不就, 以舊官增戶二百. 於是帝召燕內殿, 賜金銀雜皿皆一床、帛二千、第一區.

帝於琚眷委特異, 豫大政事, 時號「內宰相.」 每見閤中, 視日薄乃得出. 遇休日, 使者至第召之, 而皇后亦使尚宮勞琚母, 賜賚接足, 群臣不能無望. 或說帝曰：「王琚、麻嗣宗皆譎詭縱橫, 可與履危, 不可與共安. 方天下已定, 宜益求純樸經術士以自輔.」帝悟, 稍疏之. 俄拜御史大夫, 持節巡天兵以北諸軍. 改紫微侍郎, 道未至, 拜澤州刺史, 削封戶百. 曆九刺史, 復封戶. 又改六州、二郡.

琚自以立勳, 至天寶時爲舊臣, 性豪侈, 其處方面, 去故就新, 受饋遺至數百萬, 侍兒數十, 寶帳備具, 闔門三百口. 既失志, 稍自放, 不能遵法度. 在州與官屬小史酋豪飲謔、摴博、藏鉤爲樂. 每徙官, 車馬數裏不絕. 從賓客女伎馳弋, 凡四十年. 李邕故與琚善, 皆華首外遷, 書疏往復, 以譴謫留落爲慊. 右相李林甫恨琚恃功使氣, 欲除之, 使人劾發琚宿贓, 削封階, 貶江華員外司馬. 又使羅希奭深按其罪, 琚懼, 仰藥, 未及死, 希奭縊之. 時人哀其無罪. 始, 琚爲中書侍郎, 母居洛陽, 來京師, 讓琚曰：「爾家上世皆州縣職, 今汝無攻城野戰勞, 以謅佞取容, 海內切齒, 吾恐汝家墳墓無人復掃除也.」琚卒不免. 寶應元年, 贈太子少保.

太平之誅, 張□召還爲大理卿, 封鄧國公, 實封戶三百, 進京兆尹, 入侍宴樂, 出主京邑, 時人以爲寵, 然自以幹治稱. 累遷太子詹事, 判尚書左右丞, 再爲羽林大將軍, 三至左金吾大將軍, 以年高加特進. 子履冰、季良, 弟晤, 仕皆清近. □嘗還鄉上塚, 帝賜詩及錦袍繒彩. 乘驛就道, 子弟車馬聯咽. 使者賜賚, 敕州縣供擬, 居處尊顯. 天寶五載卒, 年九十, 贈開府儀同三司. 履冰, 曆金吾將軍, 季良, 殿中監, 俱列棨戟.

王毛仲, 高麗人. 父坐事, 沒爲官奴, 生毛仲, 故長事臨淄王. 王出潞州, 有李守德者, 爲人奴, 善騎射, 王市得之, 並侍左右, 而毛仲爲明悟. 景龍中, 王還長安, 二人常負房{□服}以從. 王數引萬騎帥長及豪俊, 賜飲食金帛, 得其歡心. 毛仲曉旨, 亦布誠結納, 王嘉之.

韋後稱制, 令韋播、高嵩爲羽林將軍, 押萬騎, 以苛峭樹威. 果毅葛福順、陳玄禮訴於王, 王方與劉幽求、薛宗簡及利仁府折沖麻嗣宗謀舉大計, 幽求諷之, 皆願效死, 遂入討韋氏. 守德從帝止苑中, 而毛仲匿不出, 事定數日, 乃還, 不之責, 例擢將軍.

王爲皇太子, 以毛仲知東宮馬駝鷹狗等坊. 不旬歲, 至大將軍, 階三品. 與誅蕭至忠等, 以功進輔國大將軍, 檢校內外閑廄, 知監牧使, 進封霍國公, 實封戶五百. 與諸王及薑皎等侍禁中, 至連榻而坐. 帝暫不見, 惘惘若有失, 見則釋然. 開元九年, 詔持節爲朔方道防禦討擊大使, 與左領軍大總管王晙、天兵軍節度使張說、幽州節度使裴伷先等數計事.

毛仲始見飾擢, 頗持法, 不避權貴爲可喜事. 兩營萬騎及閑廄官吏憚之無敢犯, 雖官田草萊, 樵斂不敢欺. 於牧事尤力, 娩息不訾. 初監馬二十四萬, 後乃至四十三萬, 牛羊皆數倍. 蒔茼麥、苜蓿千九百頃以禦冬. 市死畜, 售絹八萬. 募嚴道僰僮千口爲牧圉. 檢勒芻菽無漏隱, 歲贏數萬石. 從帝東封, 取牧馬數萬匹, 每色一隊, 相間如錦繡, 天子才之. 還, 加開府儀同三司, 自開元後, 唯王仁皎、姚崇、宋璟及毛仲得之.

然資小人, 志既滿, 不能無驕, 遂求爲兵部尚書, 帝不悅, 毛仲鞅鞅. 及與葛福順爲姻家, 而守德及左監門將軍盧龍子唐地文、左右威衛將軍王景耀高廣濟數十人與毛仲相倚杖爲奸. 毛仲恃舊, 最不法. 中使至其家稱詔, 毛仲不甚恭, 位卑者, 或踞見, 迕意即侮誶, 以氣淩之, 直出其上. 高力士、楊思勖等銜之. 毛仲有兩妻, 其一上所賜, 皆有國色. 嘗生子, 帝命力士就賜, 仍授子五品官, 還, 問曰：「毛仲喜乎?」力士奏：「毛仲熟視臣曰：『是子亦何辱三品官? 』」帝怒曰：「前毛仲負我, 未嘗爲意, 今以嬰兒顧云云.」力士等知帝怒, 它日, 從容曰：「北門奴官皆毛仲所與, 不除之, 必起大患.」後毛仲移書太原索甲仗, 少尹嚴挺之以聞, 帝恐毛仲遂亂, 匿其狀. 十九年, 有詔貶瀼州, 福順壁州, 守德嚴州, 盧龍子唐地文振州, 王景耀黨州, 高廣濟道州, 並爲別駕員外置. 毛仲四子悉奪官, 貶惡地, 緣坐數十人. 有詔縊毛仲於零陵.

守德本名宜得, 立功乃改今名, 位武衛將軍. 嘗遇故主於道, 主走避, 守德命左右迎之至第, 親上食奉酒, 主流汗不敢當. 數日, 入奏曰：「臣蒙國恩過分, 而故主無寸祿, 請解官授之.」帝嘉其志, 擢爲郎將.

陳玄禮宿衛宮禁, 以淳篤自檢. 帝嘗欲幸虢國夫人第, 諫曰：「未宣敕, 不可輕去就.」帝爲止. 後在華清宮, 正月望夜, 帝將出遊, 復諫曰：「宮外曠野無備豫, 陛下必出遊, 願歸城闕.」帝不能奪. 安祿山反, 謀誅楊國忠闕下, 不克, 至馬嵬, 卒誅之. 從入蜀. 還, 封祭國公. 及李輔國遷帝西內, 玄禮以老卒.

贊曰：幽求之謀, 紹京之果, 日用之智, 琚之辯, 皆足濟危紓難, 方多故時, 必資以成功者也. 雄邁之才, 不用其奇則厭然不滿, 誠不可與共治平哉！姚崇勸不用功臣, 宜矣. 然待幽求等恨太薄云. 毛仲小人, 志得而驕, 不足論已.

列傳第四十七

魏韋郭

魏元忠, 宋州宋城人. 爲太學生, 跌蕩少檢, 久不調, 盩厔人江融曉兵術, 元忠從之遊, 盡傳所學. 儀鳳中, 吐蕃數盜邊, 元忠上封事洛陽宮, 言命將用兵之要曰： 天下之柄有二, 文武而已, 至制勝御人, 其道一也. 今言武者先騎射, 不稽之權略；言文者首篇章, 不取之經綸. 臣觀魏、晉、齊、梁才固不乏, 然何益治亂哉！養由基射能穿劄, 不止鄢陵之奔, 陸機識能辨亡, 無救河橋之敗, 斷可見已.

夫才生於世, 世實須才. 何世而不生才? 何才而不資世? 故物有不求, 未有無物之歲；士有不用, 未有無士之時也. 志士在富貴與賤貧, 皆思立功名以傳於後, 然知己難而所遇罕. 士之懷琬琰就煨塵、抱棟幹困溝壑者, 悠悠之人直睹此士之貧賤, 安知其方略哉！故漢拜韓信, 舉軍驚笑；蜀用魏延, 群臣觖望. 此富貴者易爲善, 貧賤者難爲功也. 昔漢文帝不知魏尚賢而囚之, 知李廣才而不用, 乃歎其生不逢時. 夫以廣之才, 天下無雙, 時方歲事匈奴, 而卒不任. 故近不知尚、廣之賢, 而遠想廉頗、李牧, 馮唐是以知其有而不能用也. 此身爲時主所知, 不得盡其才也. 晉羊祜謀舉吳, 賈充、荀勖沮之, 祜歎曰：「天下事不如意十常七八.」以二人不同, 終不大舉. 此據立功之地, 而不獲展其志也. 布衣之人, 懷奇抱策, 而望朝奏夕召, 豈易得哉? 臣願曆訪文武五品以上, 得無有智如羊祜、武如李廣而不得騁其才者乎? 使各言其志, 毋令久失職.

又言： 人無常俗, 政有治亂；軍無常勝, 將有能否. 兵爲王者大事, 存亡系焉, 將非其任, 則殄人敗國. 齊段孝玄有言：「持大兵如擎盤水, 一致蹉跌, 求止可得哉」」周亞夫堅壁以挫吳、楚, 司馬懿閉營而困諸葛亮, 此皆全軍制勝, 不戰而卻敵. 是知大將臨戎, 以智爲本. 今之用人, 類將家子, 或死事孤兒, 進非幹略, 雖竭力盡誠, 不免於傾敗, 若之何用之? 且建功者, 言其所濟, 不言所來；言其所能, 不言所藉. 若陳湯、呂蒙、馬隆、孟觀悉出貧賤, 而勳伐甚高, 不聞其家世將帥也. 故陰陽不和, 揠士爲相；蠻貊不廷, 擢校爲將. 今以四海之廣, 億兆之衆, 豈無卓越之士? 臣恐未之思乎！ 又賞者禮之基, 罰者刑之本. 禮崇則謀夫竭其能, 賞厚則義士輕其死, 刑正故君子勖其心, 罰重則小人懲其過. 賞罰者軍國之綱紀, 政教之藥石. 吐蕃本非強敵, 而薛仁貴、郭待封至棄甲喪師, 脫身以免. 國家寬政, 罪止削除, 網漏吞舟, 何以過此. 雖陛下顧收後效, 然朝廷所少, 豈此一二人乎? 夫賞不勸, 謂之止善, 罰不懲, 謂之縱惡. 臣誠疏賤, 幹非其事, 豈欲間陛下君臣生薄厚哉? 正以刑賞一虧, 百年不復. 故國無賞罰, 雖堯、舜不能爲. 今罰既不行, 賞復難信, 故議者皆謂比日征行, 虛立賞格, 而無其實. 蓋忘大體之臣恐賚勳庸, 竭府庫, 留意錐刀, 以爲益中國, 所謂惜毫厘失千里者也. 且黔首雖微, 不可以欺, 安有寓不信之令, 設虛賞之格乎? 自蘇定方平遼東, 李勣破平壤, 賞既不行, 勳亦淹廢, 歲月紛淆, 真偽相錯. 臣以吏不奉法, 慢自京師, 偽勳所由, 主司過也, 其則不遠, 近在尚書省中. 然未聞斬一台郎、戮一令史, 使天下知之. 陛下何照遠而不照近哉? 神州化首, 文昌政本, 治亂攸在, 臣故冒死而言. 夫明鑒所以照形, 往事所以知今, 臣請借近以爲諭：貞觀中, 萬年尉司馬玄景舞文飾智, 以邀乾沒, 太宗棄之都市；後征高麗, 總管張君乂不進擊賊, 斬之旗下. 臣以爲偽勳之罪, 多於玄景；仁貴等敗, 重於君乂. 使早誅之, 則諸將豈復有負哉? 慈父多敗子, 嚴家無格虜. 且人主病不廣大, 人臣病不節儉, 臣恐陛下病之於不廣大, 過在於慈父, 斯日月一蝕也.

又今將吏貪暴, 所務口馬、財利, 臣恐戎狄之平, 未可旦夕望也. 凡人識不經遠, 皆言吐蕃戰, 前隊盡, 後隊方進, 甲堅騎多, 而山有氛瘴, 官軍遠入, 前無所獲, 不積穀數百萬, 無大舉之資. 臣以爲吐蕃之望中國, 猶孤星之對太陽, 有自然之大小、不疑之明暗, 夷狄雖禽獸, 亦知愛其性命, 豈肯前盡死而後進哉！由殘迫其人, 非下所願也. 必其戰不顧死, 則兵法許敵能斗, 當以智算取之, 何憂不克哉！向使將能殺敵, 橫屍蔽野, 斂其頭顱以爲京觀, 則此虜聞官軍鍾鼓, 望塵卻走, 何暇前隊皆死哉！自仁貴等覆師喪氣, 故虜得跳梁山谷.

又師行必藉馬力, 不數十萬, 不足與虜爭. 臣請天下自王公及齊人掛籍之口, 人稅百錢；又弛天下馬禁, 使民得乘大馬, 不爲數限, 官籍其凡, 勿使得隱. 不三年, 人間畜馬可五十萬, 即詔州縣以所稅口錢市之, 若王師大舉, 一朝可用. 且虜以騎爲強, 若一切使人乘之, 則市取其良, 以益中國, 使得漸耗虜兵之盛, 國家之利也.

高宗善之, 授秘書省正字, 直中書省, 仗內供奉.

遷監察御史. 帝嘗從容曰：「外以朕爲何如主?」對曰：「周成、康, 漢文、景也.」「然則有遺恨乎?」曰：「有之. 王義方一世豪英, 而死草萊. 議者謂陛下不能用賢.」帝曰：「我適用之, 聞其死, 顧已無及.」元忠曰：「劉藏器行副於才, 陛下所知, 今七十爲尚書郎. 徒歎彼而又棄此.」帝默然慚.

遷殿中侍御史. 徐敬業舉兵, 詔元忠監李孝逸軍. 至臨淮, 而偏將雷仁智爲賊敗, 孝逸懼其鋒, 按兵未敢前. 元忠曰：「公以宗室將, 天下安危系焉. 海內承平久, 聞狂狡竊發, 皆傾耳翹心以待其誅. 今軍不進, 使遠近解情, 萬有一朝廷以他將代公, 且何辭?」孝逸然之, 乃部分進討. 時敬業保下阿谿, 弟敬猷屯淮陰, 咸請「先擊下阿, 下阿敗, 淮陰自破. 今淮陰急, 敬業必救, 是敵在腹背也.」元忠曰：「不然. 賊勁兵盡守下阿, 利在一決, 苟有負, 則大事去矣. 敬酋博徒不知戰, 且其兵寡易搖, 大軍臨之, 勢宜克. 敬業畏直搗江都, 必將邀我中路, 吾今乘勝進, 又以逸擊勞, 破之必矣. 譬之逐獸, 弱者先禽. 今舍必禽之弱, 而趨難敵之強, 非計也.」孝逸乃引兵擊淮陰, 敬猷脫身遁, 遂進擊敬業, 平之. 還. 授司刑正.

遷洛陽令. 陷周興獄當死, 以平揚、楚功, 得流. 歲餘, 爲御史中丞, 復爲來俊臣所構. 將就刑, 神色不動, 前死者宗室子三十餘, 屍相枕藉於前, 元忠顧曰：「大丈夫行居此矣.」俄敕鳳閣舍人王隱客馳騎免死, 傳聲及於市, 諸囚歡叫, 元忠獨堅坐, 左右命起, 元忠曰：「未知實否.」既而隱客至, 宣詔已, 乃徐謝, 亦不改容. 流費州. 復爲中丞. 歲餘, 陷侯思止獄, 仍放嶺南. 酷吏誅, 人多訟元忠者, 乃召復舊官. 因侍宴, 武後曰：「卿累負謗鑠, 何邪?」對曰：「臣猶鹿也, 羅織之吏如獵者, 苟須臣肉爲之羹耳, 彼將殺臣以求進, 臣顧何辜?」 聖曆二年, 爲鳳閣侍郎、同鳳閣鸞台平章事, 俄檢校並州長史、天兵軍大總管, 以備突厥. 遷左肅政台御史大夫, 兼檢校洛州長史, 治號威明. 張易之家奴暴百姓, 橫甚, 元忠笞殺之, 權豪憚服. 俄爲隴右諸軍大使, 以討吐蕃；又爲靈武道行軍大總管御突厥. 元忠馭軍持重, 雖無赫然功, 而亦未嘗敗.

中宗在東宮, 爲檢校左庶子. 時二張勢傾朝廷, 元忠嘗奏曰：「臣承先帝之顧, 且受陛下厚恩, 不能徇忠, 使小人在君側, 臣之罪也.」易之等恨怒, 因武後不豫, 即共譖元忠與司禮丞高戩謀挾太子爲耐久朋, 遂下制獄. 詔皇太子、相王及宰相引元忠等辨於廷, 不能決. 昌宗乃引張說爲證, 說初偽許之, 至是迫使言狀, 不應, 後又促之, 說曰：「臣不聞也.」易之等遽曰：「說與同逆. 說曩嘗謂元忠爲伊、周. 夫伊尹放太甲, 周公攝王位. 此反狀明甚.」說曰：「易之、昌宗安知伊、周, 臣乃能知之. 伊尹、周公, 曆古以爲忠臣, 陛下不遣學伊、周, 將何效焉?」說又曰：「臣知附易之朝夕可宰相, 從元忠則族滅. 今不敢面欺, 懼元忠之冤.」後寤其讒, 然重違易之, 故貶元忠高要尉.

中宗復位, 召爲衛尉卿、同中書門下三品. 不閱旬, 遷兵部尚書, 進侍中. 武後崩, 帝居喪, 軍國事委元忠裁可, 拜中書令, 封齊國公. 神龍二年, 爲尚書右仆射, 知兵部尚書, 當朝用事, 群臣莫敢望. 謁告上塚, 詔宰相諸司長官祖道上東門, 賜錦袍, 給千騎四人侍, 賜銀千兩. 元忠到家, 於親戚無所賑施. 及還, 帝爲幸白馬寺迎勞之.

安樂公主私請廢太子, 求爲皇太女, 帝以問元忠, 元忠曰：「公主而爲皇太女, 駙馬都尉當何名?」主恚曰：「山東木強安知禮? 阿母子尚爲天子, 我何嫌?」宮中謂武後爲阿母子, 故主稱之. 元忠固稱不可, 自是語塞.

武三思用事, 京兆韋月將、渤海高軫上書言其惡, 帝搒殺之, 後莫敢言. 王同皎謀誅三思, 不克, 反被族. 元忠居其間, 依違無所建明. 初, 元忠相武後, 有清正名, 至是輔政, 天下傾望, 冀幹正王室, 而稍憚權幸, 不能賞善罰惡, 譽望大減. 陳郡男子袁楚客者以書規之曰： 今皇帝新服厥德, 任官惟賢才, 左右惟其人, 因以布大化, 充古誼, 以正天下. 君侯安得事循默哉? 苟利社稷, 專之可也. 夫安天下者先正其本, 本正則天下固, 國之興亡系焉. 太子天下本, 譬之大樹, 無本則枝葉零悴, 國無太子, 朝野不安. 儲君有次及之勢, 故師保教以君人之道, 用蘊崇其德, 所以重天下也. 今皇子既長, 未定嫡嗣, 是天下無本. 天下無本, 猶樹而亡根, 枝葉何以存乎? 願君侯以清宴之間言於上, 擇賢而立之, 此安天下之道. 曠而不置, 朝廷一失也.

女有內則, 男有外傅, 豈相濫哉? 幕府者, 丈夫之職. 今公主並開府置吏, 以女處男職, 所謂長陰抑陽也, 而望陰陽不愆、風雨時若, 得乎? 此朝廷二失也.

今度人既多, 緇衣半道, 不本行業, 專以重寶附權門, 皆有定直. 昔之賣官, 錢入公府, 今之賣度, 錢入私家. 以茲入道, 徒爲遊食. 此朝廷三失也.

唯名與器, 不可以假人. 故曰：「天工, 人其代之.」夫代天, 非材不可也. 代非其人, 必失天意. 失天意而無患禍, 未之有也. 今倡優之輩, 因耳目之好, 遂授以官, 非輕朝廷、亂正法邪? 人君無私, 私怒害物, 私賞費財, 況私人以官乎? 此朝廷四失也.

賢者邦家之光, 任之致治, 棄之生亂. 近詔博求多士, 雖有好賢之名, 無得賢之實. 蓋有司選士, 非賄即勢, 上失天心, 下違人望, 非爲官擇吏, 乃爲人擇官. 葛洪有言：「舉秀才, 不知書；察孝廉, 濁如泥；高第賢良吝如. 此朝廷五失也.

閹豎者, 給宮掖掃除事, 古以奴隸畜之. 中古以來, 大道乖喪, 疏賢哲, 親近習, 乃委之以事, 授之以權. 故豎刁亂齊, 伊戾敗宋. 君側之人, 衆所畏懼, 所謂鷹頭之蠅、廟垣之鼠者也. 後漢時用事尤甚, 晚節卒亂天下. 今大君中興, 獨有閹豎坐升班秩, 既無正闕, 率授員外, 乃盈千人, 綰青紫, 耗府藏. 前事之驗, 後事之師. 此朝廷六失也.

古者茅茨采椽, 以儉約遺子孫, 所以愛力也. 今公主所賞傾庫府, 所造皆官供, 其疏築台沼, 崇峙觀廡, 山無本石, 木無近產, 造之終歲, 功用不絕. 夫爲君所以養人, 非以害人, 今外戚不助養而反害之, 是使人主受謗天下. 此朝廷七失也.

官以安人, 非以害於人也. 先王欲人治必選材, 欲人安必省事, 此誠同天下憂也. 人有樂, 君共之, 君有樂, 人慶之, 可謂同樂矣. 如此, 則上下無間, 而均一體也. 今天下困窮, 州牧、縣宰, 非以選進, 割剝自私, 人不聊生, 是下有憂而上不恤也. 而更員外置官, 非助桀歟? 夫人情自以員外吏, 恐下不己畏也, 必峻法懼之；恐財不己奉也, 必枉道奪之. 欲不亂, 可得哉? 古語有之, 十羊九牧, 羊既不得食, 人亦不得息. 《書》曰：「官不必備, 惟其人.」此言正員猶難其備, 況員之外乎！此朝廷八失也.

政出多門, 大亂之漸. 近封數夫人, 皆先帝宮嬪. 以爲備內職, 則不當知外；不備內職, 則自可處外. 而令出入禁掖, 使內言必出, 外言必入, 固將弄君之法, 縱而不禁, 非所以重宗廟、固國家. 孔子曰：「彼婦之口, 可以出走；彼婦之謁, 可以死敗.」此朝廷九失也.

不以道事其君者, 所以危天下也, 危天下之臣不可不逐, 安天下之臣不可不任. 今有引鬼神、執左道以惑主者, 托鬼神爲難知, 故致其詐, 而據非才之地, 食非德之祿, 此國盜也. 《傳》曰：「國將興, 聽於民, 將亡, 聽於神.」今幾聽於神乎? 此朝廷十失也.

君侯不正, 誰與正之?  元忠得書益慚. 以三思專權, 思有以誅之. 會節湣太子起兵, 與聞其謀. 太子已誅三思, 引兵走闕下, 元忠子太仆少卿升遇於永安門, 太子脅使從戰, 已而被殺. 議者未辨逆順, 元忠誦言曰：「既誅賊謝天下, 雖死鼎鑊所甘心. 惟皇太子沒爲恨耳.」帝以其嘗有功, 且爲高宗、武後素所禮, 置不問. 宗楚客、紀處訥大怒, 固請夷其族, 不聽. 元忠不自安, 上政事及國封, 詔以特進、齊國公致仕, 朝朔望. 楚客等引右衛郎將姚廷筠爲御史中丞, 暴奏反狀, 繇是貶渠州司馬. 楊再思、李嶠皆希順楚客, 傅致元忠罪, 唯蕭至忠議當申宥之. 楚客復遣再思與冉祖雍奏元忠緣逆不宜處內地, 監察御史袁守一固請行誅, 遂貶務川尉. 守一又劾：「天後嘗不豫, 狄仁傑請陛下監國, 元忠止之, 此其逆久萌.」帝謂楊再思曰：「守一非是. 事君者一其心, 豈有上少疾遽異論哉? 朕未見元忠過也.」 元忠至涪陵, 卒, 年七十餘. 景龍四年, 贈尚書左仆射、齊國公、本州刺史. 睿宗詔陪葬定陵, 以實封一百五十戶賜其子晃. 開元六年, 謚曰貞.

元忠始名真宰, 以諸生見高宗, 高宗慰遣, 不知謝即出, 儀舉自安, 帝目送謂薛元超曰：「是子未習朝廷儀, 然名不虛謂, 真宰相也.」避武後母諱, 改今名.

韋安石, 京兆萬年人. 曾祖孝寬, 爲周大司空、鄖國公. 祖津, 隋大業末爲民部侍郎, 與元文都等留守洛, 拒李密, 戰上東門, 爲密禽. 後王世充殺文都而津獨免, 密敗, 復歸洛. 世充平, 高祖素與津善, 授諫議大夫, 檢校黃門侍郎, 陵州刺史, 卒. 父琬, 仕爲成州刺史.

安石舉明經, 調乾封尉, 雍州長史蘇良嗣器之. 永昌元年, 遷雍州司兵參軍. 良嗣當國, 謂安石曰：「大才當大用, 徒勞州縣可乎?」薦於武後, 擢膳部員外郎, 遷並州司馬, 有善政, 後手制勞問, 陟拜德、鄭二州刺史. 安石性方重, 不苟言笑, 其政尚清嚴, 吏民尊畏.

久視中, 遷文昌右丞, 以鸞台侍郎同鳳閣鸞台平章事, 兼太子左庶子, 仍侍讀, 尋知納言事. 時二張及武三思寵橫, 安石數折辱之. 會侍宴殿中, 易之引蜀商宋霸子等博塞後前, 安石跪奏「商等賤類, 不當戲殿上.」顧左右引出, 坐皆失色, 後以安石辭正, 改容慰勉. 鳳閣侍郎陸元方自以爲不及, 退告人曰：「韋公真宰相.」後嘗幸興泰宮, 議趨疾道, 安石曰：「此道板築所成, 非自然之固. 千金子且誡垂堂, 況萬乘可輕乘危哉?」後爲回輦. 長安二年, 同鳳閣鸞台三品, 俄又知納言, 檢校揚州大都督府長史. 神龍元年, 罷政事, 俄復同三品, 遷中書令, 兼相王府長史, 封鄖國公, 賜封三百戶, 加特進, 爲侍中. 中宗與韋後以正月望夜幸其第, 賚賜不貲. 帝嘗幸安樂公主池, 主請御船, 安石曰：「御輕舟, 乘不測, 非帝王事.」乃止.

睿宗立, 授太子少保, 改封郇國, 復爲侍中、中書令, 進開府儀同三司. 太平公主有異謀, 欲引安石, 數因其婿唐晙邀之, 拒不往. 帝一日召安石曰：「朝廷傾心東宮, 卿胡不察?」對曰：「太子仁孝, 天下所稱, 且有大功. 陛下今安得亡國語? 此必太平公主計也.」帝矍然曰：「卿勿言, 朕知之.」主竊聞, 乃構飛變, 欲訊之, 賴郭元振保護, 免. 遷尚書右仆射兼太子賓客、同三品, 俄罷政事, 留守東都.

會妻薛怨婿婢, 笞殺之, 爲御史中丞楊茂謙所劾, 下遷蒲州刺史, 徙青州. 安石在蒲, 太常卿薑皎有所請, 拒之. 皎弟晦爲中丞, 以安石昔相中宗, 受遺制, 而宗楚客、韋溫擅削相王輔政語, 安石無所建正, 諷侍御史洪子輿劾舉, 子輿以更赦不從. 監察御史郭震奏之, 有詔與韋嗣立、趙彥昭等皆貶, 安石爲沔州別駕. 皎又奏安石護作定陵, 有所盜沒, 詔籍其贓. 安石歎曰：「祗須我死乃已.」發憤卒, 年六十四. 開元十七年, 贈蒲州刺史. 天寶初, 加贈左仆射、郇國公, 謚文貞. 二子：陟, 、斌.

陟字殷卿, 與弟斌俱秀敏異常童. 安石晚有子, 愛之. 神龍一年, 安石爲中書令, 陟甫十歲, 授溫王府東閣祭酒、朝散大夫. 風格方整, 善文辭, 書有楷法, 一時知名士皆與遊. 開元中居喪, 以父不得志歿, 乃與斌杜門不出八年. 親友更往敦曉, 乃強調爲洛陽令. 宋璟見陟歎曰：「盛德遺範, 盡在是矣.」累除吏部郎中, 中書令張九齡引爲舍人, 與孫逖、梁涉並司書命, 時號得才.

遷禮部侍郎. 陟於鑒裁尤長. 故事, 取人以一日試爲高下. 陟許自通所工, 先就其能試之, 已乃程考, 由是無遺材. 遷吏部侍郎, 選人多偽集, 與正調相冒, 陟有風采, 擿辨無不伏者, 黜正數百員, 銓綜號爲公平. 然任威嚴, 或至詈詰, 議者訾其峻. 又自以門品可坐階三公, 居常簡貴, 視僚黨涘然；其以道誼合, 雖後進布衣與均禮.

李林甫惡其名高, 恐逼己, 出爲襄陽太守, 徙河南采訪使, 以判官員錫善訊覆, 支使韋元甫工書奏, 時號「員推韋狀」, 陟皆倚任之. 俄襲郇國公, 坐事貶守鍾離、義陽, 後爲河東太守. 以失職, 內怏怏, 乃毀廉隅, 頗餉謝權幸欲自結. 天寶十二載, 入考華清宮, 楊國忠忌其才, 謂拾遺吳豸之曰：「子能發陟罪乎? 吾以御史相處.」豸之乃劾陟饋遺事, 國忠又使甥婿韋元志左驗, 陟惶悸, 賄吉溫求救, 由是俱得罪, 陟貶桂嶺尉, 坐不行, 徙平樂. 會安祿山陷洛陽, 弟斌沒賊, 國忠欲構陟與賊通, 密諭守吏, 令脅陟使憂死, 州豪傑共說曰：「昔張說被竄, 匿陳氏以免. 今若詔書下, 誰敢庇公? 願公乘扁舟遁去, 事寧乃出, 不亦美乎?」陟慨然曰：「命當爾, 其敢逃刑?」因謝遣, 堅臥不出.

歲餘, 肅宗即位, 起爲吳郡太守, 使者趣追, 未至, 會永王兵起, 委陟招諭, 乃授御史大夫、江東節度使. 與高適、來瑱會安州, 陟曰：「今中原未平, 江淮騷離, 若不齋盟質信, 以示四方, 知吾等協心戮力, 則無以成功.」乃推瑱爲地主, 爲載書, 登壇曰：「淮西節度使瑱、江東節度使陟、淮南節度使適, 銜國威命, 糾合三垂, 翦除凶慝, 好惡同之, 毋有異志. 有渝此盟, 墜命亡族, 罔克生育. 皇天後土, 祖宗明神, 實鑒斯言.」辭旨慷慨, 士皆隕泣.

永王敗, 帝趣陟赴鳳翔. 初, 季廣琛從永王亂, 非其本謀, 陟表廣琛爲曆陽太守, 慰安之. 至是, 恐廣琛有後變, 乃馳往諭詔恩釋其疑, 而後趣召. 帝雅聞陟名, 欲倚以相, 及是遷延, 疑有顧望意, 止除御史大夫. 會杜甫論房琯, 詞意迂慢, 帝令陟與崔光遠、顏真卿按之, 陟奏：「甫言雖狂, 不失諫臣體.」帝繇是疏之. 富平人將軍王去榮殺其縣令, 帝將宥之, 陟曰：「昔漢高帝約法, 殺人者死. 今陛下殺人者生, 恐非所宜.」時朝廷尚新, 群臣班殿中, 有相吊哭者, 帝以陟不任職, 用顏真卿代之, 更拜吏部尚書. 久之, 宗人伐墓柏, 坐不相教, 貶絳州刺史. 還授太常卿, 呂諲入輔, 薦爲禮部尚書、東京留守. 史思明逼伊、洛, 李光弼議守河陽, 陟率東京安屬入關避之, 詔授吏部尚書, 令就保永樂, 以圖收復. 卒, 年六十五, 贈荊州大都督.

陟早有名, 而爲林甫、國忠擯廢. 及肅宗擇相, 自謂必得, 以後至不用. 任事者皆新進, 望風憚之, 多言其驕倨. 及入關, 又不許至京師. 鬱鬱不得志, 成疾, 且卒, 歎曰：「吾道窮於此乎！」性侈縱, 喜飾服馬, 侍兒閹童列左右常數十, 侔於王宮主第. 窮治饌羞, 擇膏腴地藝穀麥, 以鳥羽擇米, 每食視庖中所棄, 其直猶不減萬錢, 宴公侯家, 雖極水陸, 曾不下箸. 常以五采箋爲書記, 使侍妾主之, 以裁答, 受意而已, 皆有楷法, 陟唯署名, 自謂所書「陟」字若五朵雲, 時人慕之, 號「郇公五雲體.」 然家法脩整, 敕子允就學, 夜分視之, 見其勤, 旦日問安, 色必怡；稍怠則立堂下不與語. 雖家僮數十, 然應門賓客, 必允主之.

永泰元年, 贈尚書左仆射. 太常博士程皓議謚「忠孝」, 顏真卿以爲許國養親不兩立, 不當合二行爲謚, 主客員外郎歸崇敬亦駁正之. 右仆射郭英乂無學術, 卒用太常議云.

斌, 父爲相時授太子通事舍人. 少脩整, 好文藝, 容止嚴峭, 有大臣體, 與陟齊名. 開元中, 薛王業以女妻之, 遷秘書丞. 天寶中, 爲中書舍人, 兼集賢院學士, 改太常少卿. 李林甫構韋堅獄, 斌以宗累, 貶巴陵太守, 移臨汝. 久之, 拜銀青光祿大夫, 列五品. 時陟守河東, 而從兄由爲右金吾衛將軍, 絛爲太子少師, 四第同時列戟, 衣冠罕比者. 祿山陷洛陽, 斌爲賊得, 署以黃門侍郎, 憂憤卒. 乾元元年, 贈秘書監.

斌天性質厚, 每朝會, 不敢離立笑言. 嘗大雪, 在廷者皆振裾更立, 斌不徙足, 雪甚, 幾至靴, 亦不失恭.

子況, 少隱王屋山, 孔述睿稱之, 及述睿以諫議大夫召, 薦況爲右拾遺, 不拜. 未幾, 以起居郎召, 半歲, 輒棄官去, 徙家龍門. 除司封員外郎, 稱疾固辭. 元和初, 授諫議大夫, 勉諭到職, 數月, 乞骸骨, 以太子左庶子致仕, 卒. 況雖世貴, 而志沖遠, 不爲聲利所遷, 當時重其風操.

叔夏, 安石兄. 通禮家學. 叔父太子詹事琨嘗曰：「而能繼漢丞相業矣.」擢明經第, 曆太常博士. 高宗崩, 恤禮亡缺, 叔夏與中書舍人賈大隱、博士裴守真禋定其制, 擢春官員外郎. 武後拜治, 享明堂, 凡所沿改, 皆叔夏、祝欽明、郭山惲等所裁討. 每立一議, 衆咨服之. 累遷成均司業. 後又詔：「五禮儀物, 司禮博士有所脩革, 須叔夏、欽明等評處, 然後以聞.」進位春官侍郎. 中宗復位, 轉太常少卿, 爲建立廟社使, 進銀青光祿大夫, 累封沛郡公, 國子祭酒. 卒, 贈兗州都督、脩文館學士, 謚曰文. 子縚.

縚, 開元時曆集賢修撰、光祿卿, 遷太常.

唐興, 禮文雖具, 然制度時時繆缺不倫. 至顯慶中, 許敬宗建言：「籩豆以多爲貴, 宗廟乃旂於天, 請大祀十二、中祀十、小祀八. 大祀、中祀、簠、簋、□、俎皆一, 小祀無□.」詔可. 二十三年, 赦令以籩豆之薦, 未能備物, 宜詔禮官學士共議以聞. 縚請「宗廟籩豆皆加十二.」又言「郊奠, 爵容止一合, 容小則陋, 宜增大之.」 兵部侍郎張均、職方郎中韋述議曰：「《禮》：『天之所生, 地之所長, 苟可薦者, 莫不咸在.』聖人知孝子之情深, 而物類無限, 故爲之節, 使物有品, 器有數, 貴賤差降, 不得相越. 周制：王, 食用六穀, 膳用六牲, 飲用六清, 羞用百有二十品, 珍用八物, 醬用百有二十甕, 而以四籩、四豆供祭祀. 此祀與賓客豐省不得同, 舊矣. 且嗜好燕私之饌, 與時而遷, 故聖人一約以禮. 雖平生所嗜, 非禮則不薦；所惡, 是禮則不去. 屈建命去祥祭之芰曰：『祭典有之, 不羞珍異, 不陳庶侈.』此則禮外之食, 前古不薦. 今欲以甘旨肥濃皆充於祭, 苟逾舊制, 其何極焉. 雖籩豆有加, 不能備也. 若曰以今之珍, 生所嗜愛, 求神無方, 是簠、簋可去, 而盤、盂、杯、案當御矣；韶、瑀可抵, 而箜篌、笙、笛應奏矣. 且自漢以來, 陵有寢宮, 歲時朔望, 薦以常饌, 固可盡孝子之心. 至宗廟法享, 不可變古從俗. 有司所承, 一升爵, 五升散. 《禮》：凡宗廟, 貴者以爵, 賤者以散, 此貴小賤大, 以示節儉. 請如故.」 太子賓客崔沔曰：「古者, 有所飲食, 必先嚴獻, 未化火, 則有毛血之薦, 未麹糵, 則有玄酒之奠. 至後王, 作酒醴、用犧牲, 故有三牲、八簋、五齊、九獻. 然神尚玄, 可存而不可測也；祭主敬, 可備而不可廢也. 蓋薦貴新, 味不尚褻, 雖曰備物, 猶有節制存焉. 鉶、俎、籩、豆、簠、簋、尊、罍, 周人時饌也, 其用通於燕享賓客, 周公乃與毛血玄酒共薦. 晉中郎盧諶家祭, 皆晉日食, 則當時之食, 不可闕於祀已. 唐家清廟時享, 禮饌備進, 周法也；園寢上食, 時膳具陳, 漢法也. 職貢助祭, 致遠物也；有新必薦, 順時令也. 苑囿躬稼所入, 搜田親發所中, 皆因宜以薦, 薦而後食. 則濃腴鮮美盡在矣. 又敕有司著於令, 不必加籩豆之數也. 大凡祭器, 視物所宜. 故大羹, 古饌也, 盛以□, □, 古器也；和羹, 時饌也, 盛以鉶, 鉶, 時器也. 有古饌而用時器者, 則毛血於盤, 玄酒於尊. 未有進時饌用古器者, 古質而今文, 有所不稱也. 雖加籩豆十二, 未足盡天下之美, 而措諸廟, 徒以近侈而見訾抵. 臣聞墨家者流, 出於清廟, 是廟貴儉不尚奢也.」禮部員外郎楊仲昌、戶部郎中陽伯成、左衛兵曹參軍劉秩等, 請如舊便. 宰相白奏, 玄宗曰：「朕承祖宗休德, 享祀粢盛, 實貴豐潔. 有如不應於法, 亦不敢用.」乃詔太常, 擇品味可增者稍加焉. 縚又請室加籩、豆各六, 每四時以新果珍饔實之. 制「可.」 又詔：「獻爵視藥升所容, 以合古.」 二十三年, 詔書服紀所未通者, 令禮官學士詳議. 縚上言：「《禮》《喪服》：舅, 緦麻三月. 從母, 小功五月, 《傳》曰：『何以小功, 以名加也.』而堂姨、舅母, 恩所不及焉. 外祖父母, 小功五月, 《傳》曰：『何以小功, 以尊加也.』舅, 緦麻三月, 皆情親而屬疏也. 外祖正尊, 服同從母；姨、舅一等, 而有輕重；堂姨、舅親未疏, 不相爲服；親舅母不如同爨. 其亦古意有所未暢. 且外祖小功, 此爲正尊, 請進至大功；姨、舅儕親, 服宜等, 請進舅至小功；堂姨舅以疏降親舅從母一等；親舅母古未有服, 請從袒免.」 於是韋述議曰：「自高祖至玄孫並身謂之九族. 由近及遠, 差其輕重, 遂爲五服. 《傳》曰：『外親服皆緦.』鄭玄曰：『外親之服異姓, 正服不過緦.』外祖父母小功, 以尊加；從母小功, 以名加；舅、甥、外孫、中外昆弟, 皆緦. 以匹言之, 外祖則祖也, 舅則伯叔也, 父母之恩不殊, 而獨殺於外者有以也. 禽獸知母而不知父, 野人則父母等, 都邑之士則知尊禰, 大夫則知尊祖, 諸侯及太祖, 天子及始祖. 聖人究天道, 厚祖禰, 系姓族, 親子孫, 則母黨之於本族, 不同明甚. 家無二尊, 喪無二斬, 人之所奉, 不可貳也. 爲人後, 降其父母喪. 女子嫁, 殺其家之喪. 所存者遠, 抑者私也. 若外祖及舅加一等, 而堂舅及姨著服, 則中外其別幾何? 且五服有上殺之義, 伯叔父母服大功, 從父昆弟亦大功, 以其出於祖, 服不得過於祖也. 從祖祖父母、從祖父母、從祖昆弟皆小功, 以其出於曾祖, 服不得過曾祖也. 族祖祖父母、族祖父母、族昆弟皆緦, 以其出於高祖, 服不得過高祖也. 堂姨、舅出外曾祖, 若爲之服, 則外曾祖父母、外伯叔祖父母亦可制服矣. 外祖至大功, 則外曾祖小功、外高祖緦. 推而廣之, 與本族無異. 棄親錄疏, 不可謂順. 且服皆有報, 則堂甥、外曾孫、侄女之子皆當服. 聖人豈薄其骨肉恩愛哉? 盡本於公者末於私, 義有所斷, 不得不然. 苟可加也, 則可減也, 如是, 禮可隳矣. 請如古便.」楊仲昌又言：「舅服小功, 魏徵嘗進之矣. 今之所請, 正同徵論. 堂舅、堂姨、舅母, 皆升袒免, 則外祖父母進至大功, 不加報於外孫乎? 外孫而報以大功, 則本宗之庶孫用何等邪?」 帝手敕曰：「朕謂親姨、舅服小功, 則舅母於舅有三年之喪, 不得全降於舅, 宜服緦. 堂姨、舅古未有服, 朕思睦厚九族, 宜袒免. 古有同爨緦, 若比堂姨、舅於同爨, 不已厚乎? 《傳》曰：『外親服皆緦.』是亦不隔堂姨、舅也. 若謂所服不得過本, 而復爲外曾祖父母、外伯叔父母制服, 亦何傷? 皆親親敦本意也.」 侍中裴耀卿、中書令張九齡、禮部尚書李林甫奏言：「外服無降, 甥爲舅母服, 舅母亦報之. 夫之甥既報, 則夫之姨、舅又當服, 恐所引益疏. 臣等愚, 皆所不及.」詔曰：「從服六, 此其一也. 降殺於禮無文, 皆自身率親爲之數. 姨、舅屬近, 以親言之, 亦姑伯之匹, 可曰所引疏耶? 婦人從夫者也, 夫於姨舅既服矣, 從夫而服, 是謂睦親. 卿等宜熟計.」耀卿等奏言：「舅母緦, 堂姨舅袒免. 請准制旨, 自我爲古, 罷諸儒議.」制曰：「可.」 初, 帝詔歲率公卿迎氣東郊, 至三時, 常以孟月讀《時令》於正寢. 二十六年, 詔縚月奏《令》一篇, 朔日於宣政側設榻, 東向置案, 縚坐讀之, 諸司官長悉升殿坐聽. 歲餘, 罷.

高宗上元三年, 將袷享. 議者以《禮緯》三年袷, 五年禘；《公羊》家五年再殷祭. 二家舛互, 諸儒莫能決. 太學博士史玄議曰：「《春秋》：僖公三十三年十二月薨. 文公之二年八月丁卯, 大享. 《公羊》曰：『袷也.』則三年喪畢, 新君之二年當袷, 明年當禘群廟. 又宣公八年, 禘僖公. 宣公八年皆有禘, 則後禘距前禘五年. 此則新君之二年袷、三年禘爾. 後五年再殷祭, 則六年當袷, 八年禘. 昭公十年, 齊歸薨. 十三年, 喪畢當袷, 爲平丘之會. 冬, 公如晉, 至十四年袷, 十五年禘. 《傳》曰『有事于武宮』是也. 至十八年袷, 二十年禘；二十三年袷, 二十五年禘. 昭公二十五年『有事于襄宮』是也. 則禘後三年而袷, 又二年而禘, 合於禮.」議遂定. 後睿宗喪畢, 袷於廟. 至開元二十七年, 禘祭五, 袷祭七. 是歲, 縚奏：「四月嘗已禘, 孟冬又袷, 祀禮叢數, 請以夏禘爲大祭之源.」自是相循, 五年再祭矣.

縚終太子少師.

抗者, 安石從父兄子. 弱冠舉明經, 累官吏部郎中. 景雲初, 爲永昌令, 輦轂繁要, 抗不事威刑而治, 前令無及者. 遷右禦史台中丞, 邑民詣闕留, 不聽, 乃立碑著其惠. 開元三年, 自太子左庶子爲益州大都督府長兄, 授黃門侍郎. 河曲胡康待賓叛, 詔持節慰撫. 抗於武略非所長, 稱疾逗留, 不及賊而返. 俄代王晙爲御史大夫, 兼按察京畿. 弟拯方爲萬年令, 兄弟領本部, 時以爲榮. 坐薦御史非其人, 授安州都督, 改薄州刺史. 入爲大理卿, 進刑部尚書, 分掌吏部選, 卒. 抗曆職以清儉, 不治產, 及終無以葬, 玄宗聞之, 特給槥車. 贈太子少傅, 謚曰貞.

所表奉天尉梁升卿、新豐尉王倕、華原尉王燾爲僚屬, 後皆爲顯人. 升卿涉學工書, 於八分尤工, 曆廣州都督, 書《東封朝覲碑》, 爲時絕筆. 倕累遷河西節度使, 天寶中, 功聞於邊. 它所辟舉, 如王縉、崔殷等, 皆一時選云.

郭震, 字元振, 魏州貴鄉人, 以字顯. 長七尺, 美須髯, 少有大志. 十六, 與薛稷、趙彥昭同爲太學生, 家嘗送資錢四十萬, 會有縗服者叩門, 自言「五世未葬, 願假以治喪.」 元振舉與之, 無少吝, 一不質名氏. 稷等歎駭. 十八舉進士, 爲通泉尉. 任俠使氣, 撥去小節, 嘗盜鑄及掠賣部中口千餘, 以餉遺賓客, 百姓厭苦. 武後知所爲, 召欲詰, 既與語, 奇之, 索所爲文章, 上《寶劍篇》, 後覽嘉歎, 詔示學士李嶠等, 即授右武衛鎧曹參軍, 進奉宸監丞.

會吐蕃乞和, 其大將論欽陵請罷四鎮兵, 披十姓之地, 乃以元振充使, 因覘虜情. 還, 上疏曰： 利或生害, 害亦生利. 國家所患, 唯吐蕃與默啜耳, 今皆和附, 是將大利於中國也. 若圖之不審, 害且隨之. 欽陵欲裂十姓地, 解四鎮兵, 此動靜之機, 不可輕也. 若直遏其意, 恐邊患必甚於前, 宜以策緩之, 使其和望勿絕, 而惡不得萌, 固當取舍審也. 夫患在外者, 十姓、四鎮是也；患在內者, 甘、涼、瓜、肅是也. 關隴屯戍, 向三十年, 力用困竭, 脫甘、涼有一日警, 豈堪廣調發耶?  善爲國者, 先料內以敵外, 不貪外以害內, 然後安平可保. 欽陵以四鎮近己, 畏我侵掠, 此吐蕃之要；然青海、吐渾密邇蘭、鄯, 易爲我患, 亦國家之要. 今宜報欽陵曰：「四鎮本扼諸蕃走集, 以分其力, 使不得並兵東侵. 今委之, 則番力益強, 易以擾動, 保後無東意, 當在吐渾諸部、青海故地歸于我, 則俟斤部落還吐蕃矣.」此足杜欽陵口, 而和議未絕. 且四鎮久附, 其倚國之心, 豈與吐蕃等? 今未知利害情實而分裂之, 恐傷諸國意, 非制禦之算.

後從之.

又言：「吐蕃倦徭戍久矣, 咸願解和；以欽陵欲裂四鎮, 專制其國, 故未歸款. 陛下誠能歲發和親使, 而欽陵常不從, 則其下必怨, 設欲大舉, 固不能, 斯離間之漸也.」後然其計. 後數年, 吐蕃君臣相猜攜, 卒誅欽陵, 而其弟贊婆等來降, 因詔元振與河源軍大使夫蒙令卿率騎往迎. 授主客郎中.

久之, 突厥、吐蕃聯兵寇涼州, 後方御洛城門宴, 邊遽至, 因輟樂, 拜元振爲涼州都督, 即遣之. 初, 州境輪廣才四百里, 虜來必傅城下. 元振始於南硤口置和戎城, 北磧置白亭軍, 制束要路, 遂拓境千五百里, 自是州無虜憂. 又遣甘州刺史李漢通辟屯田, 盡水陸之利, 稻收豐衍. 舊涼州粟斛售數千, 至是歲數登, 至匹縑易數十斛, 支廥十年, 牛羊被野. 治涼五歲, 善撫御, 夷夏畏慕, 令行禁止, 道不舉遺. 河西諸郡置生祠, 揭碑頌德.

神龍中, 遷左驍衛將軍、安西大都護. 西突厥酋烏質勒部落盛強, 款塞願和, 元振即牙帳與計事. 會大雨雪, 元振立不動, 至夕凍冽；烏質勒已老, 數拜伏, 不勝寒, 會罷即死. 其子娑葛以元振計殺其父, 謀勒兵襲擊, 副使解琬知之, 勸元振夜遁, 元振不聽, 堅臥營爲不疑者. 明日, 素服往吊, 道逢娑葛兵, 虜不意元振來, 遂不敢逼, 揚言迎衛. 進至其帳, 修吊贈禮, 哭甚哀, 爲留數十日助喪事, 娑葛感義, 更遣使獻馬五千、駝二百、牛羊十餘萬. 制詔元振爲金山道行軍大總管.

烏質勒之將闕啜忠節與娑葛交怨, 屢相侵, 而闕啜兵弱不支. 元振奏請追闕啜入宿衛, 徙部落置瓜、沙間. 詔許之. 闕啜遂行. 至播仙城, 遇經略使周以悌, 以悌說之曰：「國家厚秩待君, 以部落有兵故也. 今獨行入朝, 一矰旅胡人耳, 何以自全?」乃教以重寶賂宰相, 無入朝, 請發安西兵導吐蕃以擊娑葛；求阿史那獻爲可汗以招十姓；請郭虔使瓘拔汗那搜其鎧馬以助軍, 既得復讎, 部落更存. 闕啜然之, 即勒兵擊于闐坎城, 下之. 因所獲, 遣人間道齎黃金分遺宗楚客、紀處訥, 使就其謀. 元振知之, 上疏曰： 國家往不與吐蕃十姓、四鎮而不擾邊者, 蓋其諸豪泥婆羅等屬國自有攜貳, 故贊普南征, 身殞寇庭, 國中大亂, 嫡庶競立, 將相爭權, 自相翦屠, 士畜疲癘, 財力困窮, 顧人事、天時兩不諧契, 所以屈志於漢, 非實忘十姓、四鎮也. 如其有力, 後且必爭. 今忠節忽國家大計, 欲爲吐蕃鄉導主人, 四鎮危機恐從此啟. 吐蕃得志, 忠節亦當在賊掌股, 若爲復得事我哉? 往吐蕃於國無有恩力, 猶欲爭十姓、四鎮；今若效力樹恩, 則請分于闐、疏勒者, 欲何理抑之? 且其國諸蠻及婆羅門方自嫌阻, 藉令求我助討者, 亦何以拒之? 是以古之賢人, 不願夷狄妄惠, 非不欲其力, 懼後求無厭, 益生中國事也. 臣愚以爲用吐蕃之力, 不見其使.

又請阿史那獻者, 豈非以可汗子孫能招綏十姓乎? 且斛瑟羅及懷道與獻父元慶、叔仆羅、兄俀子, 俱可汗子孫也. 往四鎮以他匐十姓之亂, 請元慶爲可汗, 卒亦不能招來, 而元慶沒賊, 四鎮淪陷. 忠節亦嘗請以斛瑟羅及懷道爲可汗矣, 十姓未附而碎葉幾危. 又吐蕃亦嘗以俀子、仆羅並拔布爲可汗矣, 亦不能得十姓而皆自亡滅, 此非它, 其子孫無惠下之才, 恩義素絕故也. 豈止不能招懷, 且復爲四鎮患, 則冊可汗子孫其效固試矣. 獻又遠於其父兄, 人心何繇即附, 若兵力足取十姓, 不必要須可汗子孫也.

又請以郭虔瓘搜兵稅馬於拔汗那. 往虔瓘已嘗與忠節擅入其國, 臣時在疏勒, 不聞得一甲一馬, 而拔汗那挾忿侵擾, 南導吐蕃. 將俀子, 以擾四鎮. 且虔瓘往至拔汗那國, 四面無助, 若履虛邑, 猶引俀子爲敝. 況今北有娑葛, 知虔瓘之西, 必引以相援, 拔汗那倚堅城而抗於內, 突厥邀伺於外, 虔瓘等豈能復如往年得安易之幸哉?  疏奏不省.

楚客等因建遣攝御史中丞馮嘉賓持節安撫闕啜, 以御史呂守素處置四鎮, 以牛師獎爲安西副都護, 代元振領甘、涼兵, 召吐蕃並力擊娑葛. 娑葛之使娑臘知楚客謀, 馳報之. 娑葛怒, 即發兵出安西、撥換、焉耆、疏勒各五千騎. 於是闕啜在計舒河與嘉賓會, 娑葛兵奄至, 禽闕啜, 殺嘉賓, 又殺呂守素於僻城、牛師獎於火燒城, 遂陷安西, 四鎮路絕. 元振屯疏勒水上, 未敢動. 楚客復表周以悌代元振, 且以阿史那獻爲十姓可汗, 置軍焉耆以取娑葛. 娑葛遺元振書, 且言：「無仇於唐, 而楚客等受闕啜金, 欲加兵擊滅我, 故懼死而斗. 且請斬楚客.」元振奏其狀. 楚客大怒, 誣元振有異圖, 召將罪之. 元振使子鴻間道奏乞留定西土, 不敢歸京師. 以悌乃得罪, 流白州, 而赦娑葛.

睿宗立, 召爲太仆卿. 將行, 安西酋長有剺面哭送者, 旌節下玉門關, 去涼州猶八百里, 城中爭具壺漿歡迎, 都督嗟歎以聞. 景雲二年, 進同中書門下三品, 遷吏部尚書, 封館陶縣男. 先天元年, 爲朔方軍大總管, 築豐安、定遠城, 兵得保頓. 明年, 以兵部尚書復同中書門下三品.

玄宗誅太平公主也, 睿宗御承天門, 諸宰相走伏外省, 獨元振總兵扈帝, 事定, 宿中書者十四昔乃休. 進封代國公, 實封四百戶, 賜一子官, 物千段. 俄又兼御史大夫, 復爲朔方大總管, 以備突厥. 未行, 會玄宗講武驪山, 既三令, 帝親鼓之, 元振遽奏禮止, 帝怒軍容不整, 引坐纛下, 將斬之. 劉幽求、張說扣馬諫曰：「元振有大功, 雖得罪, 當宥.」乃赦死, 流新州. 開元元年, 帝思舊功, 起爲饒州司馬, 怏怏不得志, 道病卒, 年五十八. 十年, 贈太子少保.

元振雖少雄邁, 及貴, 居處乃儉約, 手不置書, 人莫見其喜慍. 建宅宣陽裏, 未嘗一至諸院廄. 自朝還, 對親欣欣, 退就室, 儼如也. 距國初仕至宰相而親具者, 唯元振云.

贊曰：魏、韋皆感概而奮, 似矣. 及在惸上側臣間, 臨機會, 不一引手揕奸邪之謀, 誠可鄙哉. 至牴後豔主以烝譖撼宗社, 亦不肯從也. 古所謂具臣者, 諒乎！元振功顯節完, 一跌未復, 世恨其蚤歿云.

列傳第四十八

李蕭盧韋趙和

李嶠, 字巨山, 趙州贊皇人. 早孤, 事母孝. 爲兒時, 夢人遺雙筆, 自是有文辭, 十五通《五經》, 薛元超稱之. 二十擢進士第, 始調安定尉. 舉制策甲科, 遷長安. 時畿尉名文章者, 駱賓王、劉光業, 嶠最少, 與等夷.

授監察御史. 高宗擊邕、岩二州叛獠, 詔監其軍, 嶠入洞喻降之, 由是罷兵. 稍遷給事中. 會來俊臣構狄仁傑、李嗣真、裴宣禮等獄, 將抵死, 敕嶠與大理少卿張德裕、侍御史劉憲覆驗, 德裕等內知其冤, 不敢異. 嶠曰：「知其枉不申, 是謂見義不爲者.」卒與二人列其枉, 忤武後旨, 出爲潤州司馬. 久乃召爲鳳閣舍人, 文冊大號令, 多主爲之.

初置右禦史台, 察州縣吏善惡、風俗得失, 嶠上疏曰：「禁網上疏, 法象宜簡, 簡則法易行而不煩雜, 疏則所羅廣而不苛碎. 伏見垂拱時, 諸道巡察使科條四十有四, 至別敕令又三十. 而使以三月出, 盡十一月奏事, 每道所察吏, 多者二千, 少亦千計, 要在品核才行而褒貶之. 今期會迫促, 奔逐不暇, 欲望詳究所能, 不亦艱哉. 此非隳於職, 才有限, 力不逮耳. 臣願量其功程以爲節制, 使器周於用, 力濟於時, 然後得失可以精核矣.」又言：「今所察按, 准漢六條而推廣之, 則無不包矣, 烏在多張事目也? 且朝廷萬機非無事, 而機事之動, 常在四方, 故出使者冠蓋相望. 今已置使, 則外州之事悉得專之, 傳驛減矣. 請率十州置一御史, 以期歲爲之限, 容其身到屬縣, 過閭裏, 督察奸訛, 訪風俗, 然後可課其成功. 且御史出入天禁, 勵己自脩, 比他吏相百也. 按劾回庸, 糾擿隱欺, 比他吏相十也. 陛下誠用臣言, 妙擇能者委之, 莫不盡力效死矣.」武後善之, 下制析天下爲二十道, 擇堪使者. 爲衆議沮止.

俄知天宮侍郎事, 進麟台少監、同鳳閣鸞台平章事. 遷鸞台侍郎. 會張錫輔政, 嶠, 其出也, 罷爲成均祭酒. 俄檢校文昌左丞, 留守東都. 長安三年, 以本官復爲平章事, 知納言. 遷內史, 嶠辭劇, 復爲成均祭酒、平章事.

武後將建大像於白司馬阪, 嶠諫：「造像雖俾浮屠輸錢, 然非州縣承辦不能濟, 是名雖不稅而實稅之. 臣計天下編戶, 貧弱者衆, 有賣舍、帖田供王役者. 今造像錢積十七萬緡, 若頒之窮人, 家給千錢, 則紓十七萬戶饑寒之苦, 德無窮矣.」不納.

張易之敗, 坐附會貶豫州刺史, 未行, 改通州. 數月, 以吏部侍郎召, 俄遷尚書. 神龍二年, 代韋安石爲中書令.

嶠在吏部時, 陰欲藉時望復宰相, 乃奏置員外官數千. 既吏衆猥, 府庫虛耗, 乃上書歸咎於時, 因蓋向非, 曰： 元首之尊, 居有重門擊柝之衛, 出有清警戒道之禁, 所以備非常, 息異望, 誠不可易舉動, 慢防閑也. 陛下厭崇邃, 輕尊嚴, 微服潛遊, 閱廛過市, 行路私議, 朝廷驚懼, 如禍產意外, 縱不自惜, 奈宗廟蒼生何?  又分職建官, 不可以濫. 傳曰：「官不必備, 惟其人.」自帝室中興, 以不慎爵賞爲惠, 冒級躐階, 朝升夕改, 正闕不給, 加以員外. 內則府庫爲殫, 外則黎庶蒙害, 非求賢助治之道也. 願愛晙班榮, 息匪服之議. 今文武六十以上, 而天造含容, 皆矜恤之. 老病者已解還授, 員外者既遣復留. 恐非所以消敝救時也. 請敕有司料其可用進, 不可用退. 又遠方夷人不堪治事, 國家向務撫納而官之, 非立功酋長, 類糜俸祿. 願商度非要者, 一切放還.

又《易》稱：「何以守位曰仁, 何以聚人曰財.」今百姓乏窶, 不安居處, 不可以守位. 倉儲蕩耗, 財力傾殫, 不足以聚人. 山東病水潦, 江左困輸轉. 國匱於上, 人窮於下. 如令邊埸少曌, 恐逋亡遂多, 盜賊群行, 何財召募? 何衆閑遏乎? 又崇作寺觀, 功費浩廣. 今山東歲饑, 糟糠不厭. 而投艱厄之會, 收庸、調之半, 用籲嗟之物, 以榮土木, 恐怨結三靈, 謗蒙四海.

又比緣征戍, 巧詐百情, 破役隱身, 規脫租賦. 今道人私度者幾數十萬, 其中高戶多丁, 黠商大賈, 詭作台符, 羼名偽度. 且國計軍防, 並仰丁口, 今丁皆出家, 兵悉入道, 征行租賦, 何以備之?  又重賂貴近, 補府若史, 移沒籍產, 以州縣甲等更爲下戶. 當道城鎮, 至無捉驛者, 役逮小弱, 即破其家. 願許十道使訪察括取, 使奸猾不得而隱.

又太常樂戶已多, 復求訪散樂, 獨持大鼓者已二萬員, 願量留之, 餘勒還籍, 以杜妄費.

中宗以其身宰相, 乃自陳失政, 丐罷官, 無所嫁非, 手詔詰讓. 嶠惶恐, 復視事.

三年, 加修文館大學士, 封趙國公, 以特進同中書門下三品. 睿宗立, 罷政事, 下除懷州刺史, 致仕. 初, 中宗崩, 嶠嘗密請相王諸子不宜留京師. 及玄宗嗣位, 獲其表宮中, 或請誅之. 張說曰：「嶠誠懵逆順, 然爲當時謀, 吠非其主, 不可追罪.」天子亦顧數更赦, 遂免, 貶滁州別駕, 聽隨子虔州刺史暢之官. 改廬州別駕, 卒, 年七十.

嶠富才思, 有所屬綴, 人多傳諷. 武後時, 汜水獲瑞石, 嶠爲御史, 上《皇符》一篇, 爲世譏薄. 然其仕前與王勃、楊盈川接, 中與崔融、蘇味道齊名, 晚諸人沒, 而爲文章宿老, 一時學者取法焉.

蕭至忠, 沂州丞人. 祖德言, 爲秘書少監. 至忠少與友期諸路, 會雨雪, 人引避, 至忠曰：「寧有與人期可以失信?」卒友至乃去, 衆歎服. 仕爲伊闕、洛陽尉. 遷監察御史, 劾奏鳳閣侍郎蘇味道贓貪, 超拜吏部員外郎. 至忠長擊斷, 譽聞當時. 中宗神龍初, 爲御史中丞. 始, 至忠爲御史, 而李承嘉爲大夫, 嘗讓諸御史曰：「彈事有不咨大夫, 可乎?」衆不敢對, 至忠獨曰：「故事, 台無長官. 御史, 天子耳目也, 其所請奏當專達, 若大夫許而後論, 即劾大夫者, 又誰白哉?」承嘉慚. 至是, 承嘉爲戶部尚書, 至忠劾祝欽明、竇希玠與承嘉等罪, 百寮震悚. 遷吏部侍郎, 猶兼中丞.

節湣太子以兵誅武三思而敗, 宗楚客等諗侍御史冉祖雍上變, 言相王與太子謀. 帝欲按之, 至忠泣曰：「往者, 天後欲以相王爲太子, 而王不食累日, 獨請迎陛下, 其讓德天下莫不聞. 陛下貴爲天子, 不能容一弟, 受人羅織耶? 竊爲陛下不取.」帝納其言, 止. 尋授中書侍郎、同中書門下平章事. 上疏陳時政曰： 求治之道, 首於用賢. 苟非其才則官曠, 官曠則事廢, 事廢則人殘, 曆代所以陵遲者此也. 今授職用人, 多因貴要爲粉飾, 上下相蒙, 苟得爲是. 夫官爵, 公器也；恩幸, 私惠也. 王者正可金帛富之, 梁肉食之, 以存私澤也. 若公器而私用之, 則公義不行而勞人解體, 私謁開而正言塞. 日朘月削, 卒見凋弊.

今列位已廣, 冗員復倍. 陛下降不嬿之澤, 近戚有無涯之請, 台閣之內, 硃紫充滿, 官秩益輕, 恩賞彌數. 才者不用, 用者不才, 故人不效力, 官匪其人, 欲求治固難矣.

又宰相要官子弟, 多居美爵, 並罕才藝, 而更相諉托. 《詩》云：「私人之子, 百寮是試. 或以其酒, 不以其漿, 廛廛佩璲, 不以其長.」此言王政不平而衆官廢職, 私家子列試榮班, 徒長其佩爾. 臣願陛下愛惜爵賞, 官無虛授, 進大雅以樞近, 退小人於閑左, 使政令惟一, 私不害公, 則天下幸甚. 且貞觀故事, 宰相子弟多居外職, 非直抑強宗, 亦以擇賢才爾. 請自宰相及諸司長官子弟, 並授外官, 共寧百性, 表裏相統.

帝不納. 俄爲侍中、中書令. 時楚客懷奸植黨, 而韋巨源、楊再思、李嶠務自安, 無所弼正, 至忠介其間, 獨不詭隨, 時望翕然歸重. 帝亦曰：「宰相中, 至忠最憐我.」韋後嘗爲其弟洵與至忠殤女冥婚. 至忠又以女妻後舅崔從禮子無詖. 兩家合禮, 帝主蕭, 後主崔, 時謂「天子嫁女, 皇后娶婦.」 唐隆元年, 以後黨應坐, 而太平公主爲言, 出爲晉州刺史, 治有名. 默啜遣大臣來朝, 見至忠我風采, 逡巡畏俯, 謂人曰：「是宜相天子, 何乃居外乎?」太平浸用事, 至忠乃自附納, 且丐還, 主以至忠子任千牛死韋氏難, 意怨望易動, 能助己, 請於帝. 拜刑部尚書, 復爲中書令, 封酂國公, 乃參主逆謀. 先天二年, 主敗, 至忠遁入南山. 數日, 捕誅之, 籍其家.

至忠始在朝, 有風望, 容止閑敏, 見推爲名臣. 外方直, 糾擿不法, 而內無守, 觀時輕重而去就之. 始爲御史, 桓彥範等頗引重. 五王失政, 更因武三思得中丞, 附安樂公主爲宰相. 及韋氏敗, 遽發韋洵壟, 持其女柩歸. 後依太平, 復當國. 嘗出主第, 遇宋璟, 璟戲曰：「非所望於蕭傅.」至忠曰：「善乎, 宋生之言.」然不能自返也. 娣嫁蔣欽緒, 欽緒每戒之, 至忠不聽. 歎曰：「九世卿族, 一舉而滅之, 可哀也已！」不喜接賓客, 以簡儉自高, 故生平奉賜, 無所遺施, 及籍沒, 珍寶不可計. 然玄宗賢其爲人, 後得源乾曜, 亟用之, 謂高力士曰：「若知吾進乾曜遽乎? 吾以其貌言似蕭至忠.」力士曰：「彼不嘗負陛下乎?」帝曰：「至忠誠國器, 但晚謬爾, 其始不謂之賢哉?」 弟元嘉, 工部侍郎；廣微, 工部員外郎.

盧藏用, 字子潛, 幽州范陽人. 父璥, 魏州長史, 號才吏. 藏用能屬文, 舉進士, 不得調. 與兄徵明偕隱終南、少室二山, 學練氣, 爲辟穀, 登衡、廬, 彷徉岷、峨. 與陳子昂、趙貞固友善.

長安中, 召授左拾遺. 武後作興泰宮於萬安山, 上疏諫曰：「陛下離宮別觀固多矣, 又窮人力以事土木, 臣恐議者以陛下爲不愛人而奉己也. 且頃歲穀雖頗登, 而百姓未有儲. 陛下巡幸, 訖靡休息, 斤斧之役, 歲月不空, 不因此時施德布化, 而又廣宮苑, 臣恐下未易堪. 今左右近臣, 以諛意爲忠, 犯忤爲患, 至令陛下不知百姓失業, 百姓亦不知左右傷陛下之仁也. 忠臣不避誅震以納君於仁, 明主不惡切詆以趨名於後. 陛下誠能發明制, 以勞人爲辭, 則天下必以爲愛力而苦己也. 不然, 下臣此章, 得與執事者共議.」不從.

姚元崇持節靈武道, 奏爲管記. 還應縣令舉, 甲科, 爲濟陽令. 神龍中, 累擢中書舍人, 數糾駁偽官. 曆吏部、黃門侍郎、脩文館學士. 坐親累, 降工部侍郎. 進尚書右丞. 附太平公主, 主誅, 玄宗欲捕斬藏用, 顧未執政, 意解, 乃流新州. 或告謀反, 推無狀, 流驩州. 會交趾叛, 藏用有捍禦勞, 改昭州司戶參軍, 遷黔州長史, 判都督事, 卒於始興.

藏用善蓍龜九宮術, 工草隸、大小篆、八分, 善琴、弈, 思精遠, 士貴其多能. 嘗以俗徇陰陽拘畏, 乖至理, 泥變通, 有國者所不宜專. 謂：「天道從人者也. 古爲政者, 刑獄不濫則人壽, 賦斂省則人富, 法令有常則邦寧, 賞罰中則兵強. 禮者士所歸, 賞者士所死, 禮賞不倦, 則士爭先, 否者, 雖揆時行罰, 涓日出號, 無成功矣. 故任賢使能, 不時日而利；明法審令, 不蔔筮而吉；養勞貴功, 不禱祠而福.」乃爲《折滯論》以暢其方, 世謂「知言.」 子昂、貞固前死, 藏用撫其孤有恩, 人稱能終始交. 始隱山中時, 有意當世, 人目爲「隨駕隱士.」 晚乃徇權利, 務爲驕縱, 素節盡矣. 司馬承禎嘗召至闕下, 將還山, 藏用指終南曰：「此中大有嘉處.」承禎徐曰：「以仆視之, 仕宦之捷徑耳.」藏用慚.

無子. 弟若虛, 多才博物. 隴西辛怡諫爲職方, 有獲異鼠者, 豹首虎臆, 大如拳. 怡諫謂之鼮鼠而賦之. 若虛曰：「非也, 此許慎所謂鼨鼠, 豹文而形小.」一坐驚服. 終起居郎, 集賢院學士.

韋巨源, 與安石同系, 後周京兆尹總曾孫. 祖貞伯, 襲鄖國公, 入隋, 改舒國. 巨源有吏幹, 武後時累遷夏官侍郎、同鳳閣鸞台平章事. 其治委碎無大體, 句校省中遺隱, 下符斂克不少蠲, 雖收其利, 然下所怨苦. 坐李昭德累, 貶鄜州刺史. 累拜地官尚書.

神龍初, 以吏部尚書同中書門下三品. 時要官缺, 執政以次用其親, 巨源秉筆, 當除十人, 楊再思得其一, 試問餘授, 皆諸宰相近屬. 再思喟然曰：「吾等誠負天下.」巨源曰：「時當爾耳.」是時雖賢有德, 終莫得進, 士大夫莫不解體. 會安石爲中書令, 避親罷政事.

尋遷侍中, 舒國公. 韋後與敘昆弟, 附屬籍. 武三思封戶在貝州, 屬大水, 刺史宋璟議免其租, 巨源以爲蠶桑可輸, 繇是河朔人多流徙者. 景龍二年. 韋後自言衣笥有五色雲, 巨源倡其偽, 勸中宗宣布天下, 帝從其言, 因是大赦. 巨源見帝昏惑, 乃與宗楚客、鄭愔、趙延禧等推處祥妖, 陰導韋氏行武後故事. 俄遷尚書左仆射, 仍知政事. 帝方南郊, 巨源請後爲亞獻, 而自爲終獻. 及臨淄王平諸韋, 家人請避之, 巨源曰：「吾大臣, 無容見難不赴.」出都街, 亂兵殺之, 年八十.

睿宗立, 贈特進、荊州大都督. 博士李處直請謚爲「昭」, 戶部員外郎李邕以巨源附武三思爲相, 托韋後親屬, 謚「昭」爲非. 處直執不改, 邕列陳其惡, 不見用, 然世皆直邕. 韋氏自安石及武後時宰相待價、巨源皆近親, 其族至大官者, 又數十人.

趙彥昭, 字奐然, 甘州張掖人. 父武孟, 少遊獵, 以所獲饋其母, 母泣曰：「汝不好書而敖蕩, 吾安望哉?」不爲食. 武孟感激, 遂力學, 淹該書記. 自長安丞爲右台侍卿史, 著《河西人物志》十篇.

彥昭少豪邁, 風骨秀爽. 及進士第, 調爲南部尉. 與郭元振、薛稷、蕭至忠善. 自新豐丞爲左台監察御史. 景龍中, 累遷中書侍郎、同中書門下平章事. 金城公主嫁吐蕃, 始以紀處訥爲使, 處訥辭, 乃授彥昭. 彥昭顧己處外, 恐權寵奪移, 不悅. 司農卿趙履溫曰：「公天宰, 而爲一介使, 不亦鄙乎！」彥昭問計安出, 履溫乃爲請安樂公主留之, 遂以將軍楊矩代. 睿宗立, 出爲宋州刺史, 坐累貶歸州. 俄授涼州都督, 爲政嚴, 下皆股栗. 入爲吏部侍郎, 持節按邊. 遷御史大夫. 蕭至忠等誅, 郭元振、張說言彥昭與秘謀, 改刑部尚書、封耿國公, 實封百戶.

彥昭本以權幸進, 中宗時, 有巫趙挾鬼道出入禁掖, 彥昭以姑事之. 嘗衣婦服, 乘車與妻偕謁, 其得宰相, 巫力也. 於是殿中侍御史郭震劾暴舊惡. 會姚崇執政, 惡其爲人, 貶江州別駕, 卒.

和逢堯, 岐州岐山人. 武後時, 負鼎詣闕下上書, 自言願助天子和飪百度. 有司讓曰：「昔桀不道, 伊尹負鼎於湯；今天子聖明, 百司以和, 尚何所調?」逢堯不能答, 流莊州. 十餘年, 乃舉進士高第, 累擢監察御史.

突厥默啜請尚公主, 逢堯以御史中丞攝鴻臚卿, 報可. 默啜遣貴近頡利來曰：「詔送金鏤具鞍, 乃塗金, 非天子意. 使者不可信, 雖得公主, 猶非實, 請罷和親.」欲馳去, 左右色動, 逢堯呼曰：「我大國使, 不受我辭, 可輒去.」乃牽持其人謂曰：「漢法重女婿而送鞍具, 欲安且久, 不以金爲貴. 可汗乃貪金而不貴信邪?」默啜聞曰：「漢使至吾國衆矣, 斯食鐵石人, 不可易.」因備禮以見. 逢堯說之曰：「天子昔爲單于都護, 思與可汗通舊好, 可汗當向風慕義, 襲冠冕, 取重諸蕃.」默啜信之, 爲斂發紫衣, 南面再拜稱臣, 遣子入朝. 逢堯以使有指, 擢戶部侍郎. 坐善太平公主, 斥朗州司馬, 終柘州刺史. 逢堯詼詭, 當大事敢徼福, 故卒以附麗廢, 然唐興奉使者稱逢堯.

贊曰：異哉, 玄宗之器蕭至忠也, 不亦惑乎！至忠本非賢, 而寄賢以奸利, 失之則邀利以喪賢, 姻豔後, 挾寵主, 取宰相, 謀間王室, 身誅家破, 遺臭無窮. 而帝以乾曜似之, 遽使當國, 是帝舉不知至忠之不可用, 又不知乾曜之所可用也. 或稱帝不以罪掩才, 益可怪歎. 鳴呼！力士誠腐夫庸人, 不能發擿天子之迷, 若曰「至忠賢於初, 固不繆於末；既繆於末, 果不賢於初. 惟陛下圖之」, 如是, 帝且悟往失而精來鑒已. 其後相李林甫、將安祿山, 皆基於不明, 身播岷陬, 信自取之歟.

列傳第四十九

姚宋

姚崇, 字元之, 陝州硤石人. 父懿, 字善懿, 貞觀中, 爲巂州都督, 贈幽州大都督, 謚文獻.

崇少倜儻, 尚氣節, 長乃好學. 仕爲孝敬挽郎, 舉下筆成章, 授濮州司倉參軍, 五遷夏官郎中. 契丹擾河北, 兵檄叢進, 崇奏決若流, 武後賢之, 即拜侍郎. 後嘗語左右：「往周興、來俊臣等數治詔獄, 朝臣相逮引, 一切承反. 朕意其枉, 更畏近臣臨問, 皆得其手牒不冤, 朕無所疑, 即可其奏. 自俊臣等誅, 遂無反者, 然則向論死得無冤邪?」崇曰：「自垂拱後, 被告者類自誣. 當是時, 以告言爲功, 故天下號曰『羅織』, 甚於漢之鉤黨. 雖陛下使近臣覆訊, 彼尚不自保, 敢一搖手以悖酷吏意哉！且被問不承, 則重罹其慘, 如張虔勖、李安靜等皆是也. 今賴天之靈, 發寤陛下, 凶豎殲夷, 朝廷乂安, 臣以一門百口保內外官無復反者. 陛下以告牒置弗推, 後若反有端, 臣請坐知而不告.」後悅曰：「前宰相務順可, 陷我爲淫刑主, 聞公之言, 乃得朕心.」賜銀千兩.

聖曆三年, 進同鳳閣鸞台平章事. 遷鳳閣侍郎, 俄兼相王府長史, 以母老納政歸侍, 乃詔以相王府長史侍疾, 月餘, 復兼夏官尚書、同鳳閣鸞台三品. 崇建言：「臣事相王, 而夏官本兵, 臣非惜死, 恐不益王.」乃詔改春官. 張易之私有請於崇, 崇不納, 易之譖於後, 降司仆卿, 猶同鳳閣鸞台三品. 出爲靈武道大總管.

張柬之等謀誅二張, 崇適自屯所還, 遂參計議. 以功封梁縣侯, 實封二百戶. 後遷上陽宮, 中宗率百官起居, 王公更相慶, 崇獨流涕. 柬之等曰：「今豈涕泣時邪? 恐公禍由此始.」崇曰：「比與討逆, 不足以語功, 然事天後久, 違舊主而泣, 人臣終節也, 由此獲罪甘心焉.」俄爲亳州刺史. 後五王被害, 而崇獨免. 曆宋、常、越、許四州. 睿宗立, 拜兵部尚書、同中書門下三品, 進中書令.

玄宗在東宮, 太平公主幹政, 宋王成器等分典閑廄、禁兵. 崇與宋璟建請主就東都, 出諸王爲刺史, 以壹人心. 帝以謂主, 主怒. 太子懼, 上疏以崇等槊間王室, 請加罪, 貶爲申州刺史. 移徐、潞二州, 遷揚州長史. 政條簡肅, 人爲紀德於碑. 徙同州刺史.

先天二年, 玄宗講武新豐. 故事, 天子行幸, 牧守在三百里者, 得詣行在. 時帝亦密召崇, 崇至, 帝方獵渭濱, 即召見, 帝曰：「公知獵乎?」對曰：「少所習也. 臣年二十, 居廣成澤, 以呼鷹逐獸爲樂. 張憬藏謂臣當位王佐, 無自棄, 故折節讀書, 遂待罪將相. 然少爲獵師, 老而猶能.」帝悅, 與俱馳逐, 緩速如旨, 帝歡甚. 既罷, 乃咨天下事, 袞袞不知倦. 帝曰：「卿宜遂相朕.」崇知帝大度, 銳於治, 乃先設事以堅帝意, 即陽不謝, 帝怪之. 崇因跪奏：「臣願以十事聞, 陛下度不可行, 臣敢辭.」帝曰：「試爲朕言之.」崇曰：「垂拱以來, 以峻法繩下；臣願政先仁恕, 可乎? 朝廷覆師青海, 未有牽復之悔；臣願不倖邊功, 可乎? 比來壬佞冒觸憲網, 皆得以寵自解；臣願法行自近, 可乎? 後氏臨朝, 喉舌之任出閹人之口；臣願宦豎不與政, 可乎? 戚裏貢獻以自媚於上, 公卿方鎮浸亦爲之；臣願租賦外一絕之, 可乎? 外戚貴主更相用事, 班序荒雜；臣請戚屬不任台省, 可乎? 先朝褻狎大臣, 虧君臣之嚴；臣願陛下接之以禮, 可乎? 燕欽融、韋月將以忠被罪, 自是諍臣沮折；臣願群臣皆得批逆鱗, 犯忌諱, 可乎? 武後造福先寺, 上皇造金仙、玉真二觀, 費钜百萬；臣請絕道佛營造, 可乎? 漢以祿、莽、閻、梁亂天下, 國家爲甚；臣願推此鑒戒爲萬代法, 可乎?」帝曰：「朕能行之.」崇乃頓首謝. 翌日, 拜兵部尚書、同中書門下三品. 封梁國公. 遷紫微令. 固辭實封, 乃停舊食, 賜新封百戶.

中宗時, 近戚奏度僧尼, 溫戶強丁因避賦役. 至是, 崇建言：「佛不在外, 悟之於心. 行事利益, 使蒼生安穩, 是謂佛理. 烏用奸人以汨真教?」帝善之, 詔天下汰僧偽濫, 發而農者餘萬二千人.

崇嘗於帝前序次郎吏, 帝左右顧, 不主其語. 崇懼, 再三言之, 卒不答, 崇趨出. 內侍高力士曰：「陛下新即位, 宜與大臣裁可否. 今崇亟言, 陛下不應, 非虛懷納誨者.」帝曰：「我任崇以政, 大事吾當與決, 至用郎吏, 崇顧不能而重煩我邪?」崇聞乃安. 由是進賢退不肖而天下治.

開元四年, 山東大蝗, 民祭且拜, 坐視食苗不敢捕. 崇奏：「《詩》云：『秉彼蟊賊, 付畀炎火.』漢光武詔曰：『勉順時政, 勸督農桑. 去彼螟域, 以及蟊賊.』此除蝗誼也. 且蝗畏人易驅, 又田皆有主, 使自救其地, 必不憚勸. 請夜設火, 坎其旁, 且焚且瘞, 蝗乃可盡. 古有討除不勝者, 特人不用命耳.」乃出御史爲捕蝗使, 分道殺蝗. 汴州刺史倪若水上言：「除天災者當以德, 昔劉聰除蝗不克而害愈甚.」拒御史不應命. 崇移書誚之曰：「聰偽主, 德不勝祆, 今祆不勝德. 古者良守, 蝗避其境, 謂修德可免, 彼將無德致然乎? 今坐視食苗, 忍而不救, 因以無年, 刺史其謂何?」若水懼, 乃縱捕, 得蝗十四萬石. 時議者喧嘩, 帝疑, 復以問崇, 對曰：「庸儒泥文不知變. 事固有違經而合道, 反道而適權者. 昔魏世山東蝗, 小忍不除, 至人相食；後奏有蝗, 草木皆盡, 牛馬至相啖毛. 今飛蝗所在充滿, 加復蕃息, 且河南、河北家無宿藏, 一不獲則流離, 安危系之. 且討蝗縱不能盡, 不愈於養以遺患乎?」帝然之. 黃門監盧懷慎曰：「凡天災, 安可以人力制也！且殺蟲多, 必戾和氣. 願公思之.」崇曰：「昔楚王吞蛭而厥疾瘳, 叔敖斷虵福乃降. 今蝗幸可驅, 若縱之, 穀且盡, 如百姓何? 殺蟲救人, 禍歸于崇, 不以諉公也！」蝗害訖息.

於是, 帝方躬萬機, 朝夕詢逮, 它宰相畏帝威決, 皆謙憚, 唯獨崇佐裁決, 故得專任. 崇第賒僻, 因近舍客廬. 會懷慎卒, 崇病{疒占}移告, 凡大政事, 帝必令源乾曜就咨焉. 乾曜所奏善, 帝則曰：「是必崇畫之.」有不合, 則曰：「胡不問崇?」乾曜謝其未也, 乃已. 帝欲崇自近, 詔徙寓四方館, 日遣問食飲起居, 高醫、尚食踵道. 崇以館局華大, 不敢居. 帝使語崇曰：「恨不處禁中, 此何避?」久之, 紫微史趙誨受夷人賕, 當死. 崇素親倚, 署奏營減, 帝不悅. 時曲赦京師, 惟誨不原. 崇惶懼, 上還宰政, 引宋璟代, 乃以開府儀同三司罷政事.

帝將幸東都, 而太廟屋自壞, 帝問宰相, 宋璟、蘇頲同對曰：「三年之喪未終, 不可以行幸. 壞壓之變, 天所以示教戒, 陛下宜停東巡, 修德以答至譴.」帝以問崇, 對曰：「臣聞隋取苻堅故殿以營廟, 而唐因之. 且山有朽壞乃崩, 況木積年而木自當蠹乎. 但壞與行會, 不緣行而壞. 且陛下以關中無年, 輪餉告勞, 因以幸東都, 所以爲人不爲己也. 百司已戒, 供擬既具, 請車駕如行期. 舊廟難復完, 盡奉神主舍太極殿? 更作新廟, 申誠奉, 大孝之德也.」帝曰：「卿言正契朕意.」賜絹二百匹, 詔所司如崇言, 天子遂東. 因詔五日一參, 入閣供奉.

八年, 授太子少保, 以疾不拜. 明年卒, 年七十二. 贈揚州大都督, 謚曰文獻. 十七年, 追贈太子太保.

崇析貲產, 令諸子各有定分. 治令曰： 比見達宦之裔多貧困, 至銖尺是競, 無論曲直, 均受絜, 詆. 田宅水磑既共有之, 至相推倚以頓廢. 陸賈、石苞, 古達者也, 亦先有定分, 以絕後爭.

昔楊震、趙明、盧植、張奐咸以薄葬, 知真識去身, 貴速朽耳. 夫厚葬之家流於俗, 以奢靡爲孝, 令死者戮屍暴骸, 可不痛哉！死者無知, 自同糞土, 豈煩奢葬；使其有知, 神不在柩, 何用破貲徇侈乎? 吾亡, 斂以常服, 四時衣各一稱. 性不喜冠衣, 毋以入墓. 紫衣玉帶, 足便於體.

今之佛經, 羅什所譯, 姚興與之對翻, 而興命不延, 國亦隨滅. 梁武帝身爲寺奴, 齊胡太后以六宮入道, 皆亡國殄家. 近孝和皇帝發使贖生, 太平公主、武三思等度人造寺, 身嬰夷戮, 爲天下笑. 五帝之時, 父不喪子, 兄不哭弟, 致仁壽, 無凶短也. 下逮三王, 國祚延久, 其臣則彭祖、老聃皆得長齡, 此時無佛, 豈抄經鑄像力邪? 緣死喪造經像, 以爲追福. 夫死者生之常, 古所不免, 彼經與像何所施爲? 兒曹慎不得爲此！崇尤長吏道, 處決無淹思. 三爲宰相, 常兼兵部, 故屯戊斥候、士馬儲械, 無不諳記. 玄宗初立, 賓禮大臣故老, 雅尊遇崇, 每見便殿, 必爲之興, 去輒臨軒以送, 它相莫如也. 時承權戚幹政之後, 綱紀大壞, 先天末, 宰相至十七人, 台省要職不可數. 崇常先有司罷冗職, 修制度, 擇百官各當其材, 請無廣釋道, 無數移吏. 繇是天子責成於下, 而權歸于上矣.

然資權譎. 始爲同州, 張說以素憾, 諷趙彥昭劾崇. 及當國, 說懼, 潛詣岐王申款. 崇它日朝, 衆趨出, 崇曳踵爲有疾狀, 帝召問之, 對曰：「臣損足.」曰：「無甚痛乎?」曰：「臣心有憂, 痛不在足.」問以故, 曰：「岐王陛下愛弟, 張說輔臣, 而密乘車出入王家, 恐爲所誤, 故憂之.」於是出說相州. 魏知古, 崇所引, 及同列, 稍輕之, 出攝吏部尚書, 知東都選, 知古憾焉. 時崇二子在洛, 通賓客饋遺, 憑舊請托. 知古歸, 悉以聞. 他日, 帝召崇曰：「卿子才乎, 皆安在?」崇揣知帝意, 曰：「臣二子分司東都, 其爲人多欲而寡慎, 是必嘗以事幹魏知古.」帝始以崇私其子, 或爲隱, 微以言動之. 及聞, 乃大喜, 問：「安從得之?」對曰：「知古, 臣所薦也, 臣子必謂其見德而請之.」帝於是愛崇不私而薄知古, 欲斥之. 崇曰：「臣子無狀, 橈陛下法, 而逐知古, 外必謂陛下私臣.」乃止, 然卒罷爲工部尚書.

崇始名元崇, 以與突厥叱剌同名, 武後時以字行；至開元世, 避帝號, 更以今名. 三子：彝、異、弈, 皆至卿、刺史.

弈少修謹. 始, 崇欲使不越官次而習知吏道, 故自右千牛進至太子舍人, 皆平遷. 開元中, 有事五陵, 有司以鷹犬從, 弈曰：「非禮也.」奏罷之. 請治劇, 爲睢陽太守, 召授太仆卿. 後爲尚書右丞. 子閎, 居右相牛仙客幕府. 仙客病甚, 閎強使薦弈及盧奐爲宰相, 仙客妻以聞, 閎坐死, 弈貶永陽太守, 卒.

曾孫合、勖. 合, 元和中進士及第, 調武功尉, 善詩, 世號姚武功者. 遷監察御史, 累轉給事中. 奉先、馮翊二縣民訴牛羊使奪其田, 詔美原主簿硃儔覆按, 猥以田歸使, 合劾發其私, 以地還民. 曆陝虢觀察使, 終秘書監.

勖字斯勤. 長慶初擢進士第, 數爲使府表辟, 進監察御史, 佐鹽鐵使務. 累遷諫議大夫, 更湖、常二州刺史. 爲宰相李德裕厚善. 及德裕爲令狐綯等譖逐, 擿索支黨, 無敢通勞問；既海上, 家無資, 病無湯劑, 勖數饋餉候問, 不傅時爲厚薄. 終夔王傅. 自作壽藏於萬安山南原崇塋之旁, 署兆曰「寂居穴」, 墳曰「復真堂」, 中叕刂土爲床曰「化台」, 而刻石告後世.

宋璟, 邢州南和人. 七世祖弁爲元魏吏部尚書. 璟耿介有大節, 好學, 工文辭, 舉進士中第. 調上黨尉, 爲監察御史, 遷鳳閣舍人. 居官鯁正, 武後高其才. 張易之誣御史大夫魏元忠有不臣語, 引張說爲驗, 將廷辯, 說惶遽, 璟謂說曰：「名義至重, 不可陷正人以求苟免. 緣此受謫, 芬香多矣. 若不測者, 吾且叩閣救, 將與子偕死.」說感其言, 以實對, 元忠免死.

璟後遷左台御史中丞, 會飛書告張昌宗引相工觀吉凶者, 璟請窮治, 後曰：「易之等已自言於朕.」璟曰：「謀反無容以首原, 請下吏明國法. 易之等貴寵, 臣言之且有禍, 然激於義, 雖死不悔.」後不懌, 姚璹遽傳詔令出, 璟曰：「今親奉德音, 不煩宰相擅宣王命.」後意解, 許收易之等就獄. 俄詔原之, 敕二張詣璟謝, 璟不見, 曰：「公事公言之, 若私見, 法無私也.」顧左右歎曰：「吾悔不先碎豎子首而令亂國經.」嘗宴朝堂, 二張列卿三品, 璟階六品, 居下坐. 易之諂事璟, 虛位揖曰：「公第一人, 何下坐?」璟曰：「才劣品卑, 卿謂第一何邪?」是時朝廷以易之等內寵, 不名其官, 呼易之「五郎」, 昌宗「六郎.」 鄭善果謂璟曰：「公奈何謂五郎爲卿?」璟曰：「以官正當爲卿. 君非其家奴, 何郎之云?」會有喪, 告滿入朝, 公卿以次謁, 通禮意. 易之等後至, 促步前, 璟舉笏卻揖唯唯. 故積怨, 常欲中傷, 後知之, 得免. 然以數忤旨, 詔按獄揚州, 璟奏：「按州縣, 才監察御史職耳.」又詔按幽州都督屈突仲翔, 辭曰：「御史中丞非大事不出使. 仲翔罪止贓, 今使臣往, 此必有危臣者.」既而詔副李嶠使隴、蜀, 璟復言：「隴右無變, 臣以中丞副李嶠, 非朝廷故事.」終辭. 易之初冀璟出則劾奏誅之, 計不行, 乃伺璟〗家婚禮, 將遣客刺殺之. 有告璟者, 璟乘庳車舍他所, 刺不得發. 俄二張死, 乃免.

神龍初, 爲吏部侍郎. 中宗嘉其直, 令兼諫議大夫、內供奉, 仗下與言得失. 遷黃門侍郎. 武三思怙烝寵, 數有請於璟. 璟厲答曰：「今復子明辟, 王宜以侯就第, 安得尚幹朝政, 獨不見產、祿事乎?」後韋月將告三思亂宮掖, 三思諷有司論大逆不道, 帝詔殊死, 璟請付獄按罪, 帝怒, 岸巾出側門, 謂璟曰：「朕謂已誅矣, 尚何請?」璟曰：「人言後私三思, 陛下不問即斬之, 臣恐有竊議者, 請按而後刑.」帝愈怒. 璟曰：「請先誅臣, 不然, 終不奉詔.」帝乃流月將嶺南. 會還京師, 詔璟權檢校並州長史, 未行, 又檢校貝州刺史. 時河北水, 歲大饑, 三思使斂封租, 璟拒不與, 故爲所擠. 曆杭、相二州, 政清毅, 吏下無敢犯者. 遷洛州長史.

睿宗立, 以吏部尚書、同中書門下三品. 玄宗在東宮, 兼右庶子. 先是崔湜、鄭愔典選, 爲戚近幹奪, 至迎用二歲闕, 猶不能給, 更置比冬選, 流品淆並, 璟與侍郎李乂、盧從願澄革之, 銓總平允.

太平公主不利東宮, 嘗駐輦光範門, 伺執政以諷. 璟曰：「太子有大功, 宗朝社稷主也, 安得異議?」乃與姚崇白奏出公主諸王於外, 帝不能用. 貶楚州刺史, 曆兗冀魏三州、河北按察使, 進幽州都督, 以國子祭酒留守東都, 遷雍州長史.

玄宗開元初, 以雍州爲京兆府, 復爲尹. 進御史大夫, 坐小累爲睦州刺史, 徙廣州都督. 廣人以竹茅茨屋, 多火. 璟教之陶瓦築堵, 列邸肆, 越俗始知棟宇利而無患災. 召拜刑部尚書. 四年, 遷吏部兼侍中.

帝幸東都, 次崤穀, 馳道隘, 稽擁車騎, 帝命黜河南尹李朝隱、知頓使王怡等官. 璟曰：「陛下富春秋, 今始巡守, 以道不治而罪二臣, 繇此相飭, 後有受其蔽者.」帝遽命舍之. 璟謝曰：「陛下向以怒責之, 以臣言免之, 是過歸于上而恩在下. 姑聽待罪於朝, 然後詔還其職, 進退得矣.」帝善之. 累封廣平郡公. 廣人爲璟立遺愛頌, 璟上言：「頌所以傳德載功也. 臣之治不足紀, 廣人以臣當國, 故爲溢辭, 徒成諂諛者. 欲厘正之, 請自臣始.」有詔許停.

帝嘗命璟與蘇頲制皇子名與公主號, 遂差次所封, 且詔別擇一美稱及佳邑封上. 璟奏言：「七子均養, 詩人所稱. 今若同等別封, 或母寵子愛, 恐傷跂鳩之平. 昔袁盎引卻慎夫人席, 文帝納之, 夫人亦不爲嫌, 以其得長久計也. 臣不敢別封.」帝歎重其賢.

皇后父王仁籞卒, 將葬, 用昭成皇后家竇孝諶故事, 墳高五丈一尺. 璟等請如著令, 帝已然可, 明日, 復詔如孝諶者. 璟還詔曰：「儉, 德之恭；侈, 惡之大也. 僭禮厚葬, 前世所誡, 故古墓而不墳. 人子於哀迷則未遑以禮自制, 故聖人制齊、斬、緦、免, 衣衾棺□郭, 各有度數. 雖有賢者, 斷其私懷. 衆皆務奢, 獨能以儉, 所謂至德要道者. 中宮若謂孝諶逾制, 初無非者, 一切之令固不足以法. 貞觀時嫁長樂公主, 魏徵謂不可加長公主, 太宗欣納, 而文德皇后降使厚謝. 韋庶人追王其父, 擅作, 酆陵, 而禍不旋踵. 國家知人情無窮, 故爲制度, 不因人以搖動, 不變法以愛憎. 比來人間競務靡葬, 今以後父重戚, 不憂乏用, 高塚大寢, 不畏無人, 百事官給, 一朝可就, 而區區屢聞者, 欲成朝廷之政、中宮之美爾. 儻中宮情不可奪, 請准令一品陪陵, 墳四丈, 差合所宜.」帝曰：「朕常欲正身紀綱天下, 於後容有私邪? 然人所難言, 公等乃能之.」即可其奏. 又遣使賚彩絹四百匹.

會日食, 帝素服俟變, 錄囚多所貸遣, 賑恤災患, 罷不急之務. 璟曰：「陛下降德音, 恤人隱, 末宥輕系, 惟流、死不免, 此古所以慎赦也. 恐議者直以月蝕修刑, 日蝕修德, 或言分野之變, 冀有揣合. 臣以謂君子道長, 小人道銷. 止女謁, 放讒夫, 此所謂修德也. 囹圄不擾, 兵甲不瀆, 官不苛治, 軍不輕進, 此所謂修刑也. 陛下常以爲念, 雖有虧食, 將轉而爲福, 又何患乎? 且君子恥言浮於行, 願勸天以誠, 無事空文.」帝嘉納. 後以開府儀同三司罷政事.

京兆人權梁山謀逆, 敕河南尹王怡馳傳往按. 牢械充滿, 久未決, 乃命璟爲京留守, 覆其獄. 初, 梁山詭稱婚集, 多假貸, 吏欲並坐貸人. 璟曰：「婚禮借索大同, 而狂謀率然, 非所防億. 使知而不假, 是與爲反. 貸者弗知, 何罪之云?」平縱數百人.

十二年, 東巡泰山, 璟復爲留守. 帝將發, 謂曰：「卿, 國元老, 別方曆時, 宜有嘉謀以遺朕.」璟因一二極言. 手制答曰：「所進當書之坐右, 出入觀省, 以誡終身.」賜賚優渥, 進兼吏部尚書. 十七年. 爲尚書右丞相, 而張說爲左丞相, 源乾曜爲太子少傅, 同日拜. 有詔太官設饌, 太常奏樂, 會百官尚書省東堂. 帝賦三傑詩, 自寫以賜. 二十年, 請致仕, 許之, 仍賜全祿. 退居洛. 乘輿東幸, 璟謁道左. 詔榮王勞問, 別遣使賜藥餌. 二十五年卒, 年七十五, 贈太尉, 謚文貞.

璟風度凝遠, 人莫涯其量. 始, 自廣州入朝, 帝遣內侍楊思勖驛迓之. 未嘗交一言. 思勖自以將軍貴幸, 訴之帝, 帝益嗟重. 璟爲宰相, 務清政刑, 使官人皆任職. 聖曆後, 突厥默啜負其強, 數窺邊, 侵九姓拔曳固, 負勝輕出, 爲其狙擊斬之, 入蕃使郝靈傳其首京師. 靈佺自謂還必厚見賞. 璟顧天子方少, 恐後幹寵蹈利者誇威武, 爲國生事, 故抑之, 逾年, 才授右武衛郎將, 靈佺恚憤不食死. 張嘉貞後爲相, 閱堂案, 見其危言切議, 未嘗不失聲歎息. 六子：升、尚、渾、恕、華、衡.

升, 太仆少卿. 尚, 漢東太守. 渾, 與李林甫善, 曆諫議大夫、平原太守、御史中丞、東京采訪使. 在平原, 暴斂求進, 至重取民一年庸、租. 使東畿, 薛稷甥女鄭寡而美, 渾使南尉楊朝宗聘而己納之, 薦朝宗爲赤尉. 恕, 以都官郎中爲劍南采訪判官, 數貪縱不法, 陰養刺客. 天寶中, 渾、恕、尚並以贓敗, 渾流高要, 恕流海康, 尚貶臨海長史. 華、衡亦皆坐貪得罪. 廣德中, 渾起爲太子諭德. 物議穢薄之, 流死江嶺. 昆弟皆荒飲俳嬉, 而衡最險悖, 廣平之風衰焉.

贊曰：姚崇以十事要說天子而後輔政, 顧不偉哉, 而舊史不傳. 觀開元初皆已施行, 信不誣已. 宋璟剛正又過於崇, 玄宗素所尊憚, 常屈意聽納. 故唐史臣稱崇善應變以成天下之務, 璟善守文以持天下之正. 二人道不同, 同歸于治, 此天所以佐唐使中興也. 嗚呼！崇勸天子不求邊功, 璟不肯賞邊臣, 而天寶之亂, 卒蹈其害, 可謂先見矣. 然唐三百年, 輔弼者不爲少, 獨前稱房、杜, 後稱姚、宋, 何哉? 君臣之遇合, 蓋難矣夫！

列傳第五十

蘇張

蘇瑰, 字昌容, 雍州武功人, 隋尚書仆射威之曾孫. 擢進士第, 補恒州參軍. 居母喪, 哀毀加人, 左庶子張大安表舉孝悌, 擢豫王府錄事參軍, 曆朗、歙二州刺史.

時來俊臣貶州參軍, 人懼復用, 多致書請瑰, 瑰叱其使曰：「吾忝州牧, 高下自有體, 能過待小人乎?」遂不發書. 俊臣未至追還, 恨之. 由是連外徙, 不得入. 久之, 轉揚州大都督府長史. 州據都會, 多名珍怪產, 前長史張潛、於辯機貲取钜萬, 瑰單身襆被自將. 徙同州刺史.

歲旱, 兵當番上者不能赴. 瑰奏：「宿衛不可闕, 宜月賜增半糧, 俾相給足, 則不闕番. 又宜卻進獻, 罷營造不急者.」不見省. 時十道使括天下亡戶, 初不立籍, 人畏搜括, 即流入比縣旁州, 更相庾蔽. 瑰請罷十道使, 專責州縣, 豫立簿注, 天下同日閱正, 盡一月止, 使柅奸匿, 歲一括實, 檢制租調, 以免勞弊. 武後鑄浮屠, 立廟塔, 役無虛歲. 瑰以爲「縻損浩廣, 雖不出國用, 要自民產日殫. 百姓不足, 君孰與足? 天下僧尼濫偽相半, 請並寺, 著僧常員數, 缺則補.」後善其言.

神龍初, 入爲尚書右丞, 封懷縣男. 瑰明曉法令, 多識台省舊章, 一朝格式, 皆所刪正. 再遷戶部尚書, 拜侍中, 留守京師.

中宗復政, 鄭普思以妖幻位秘書員外監, 支黨遍岐、隴間, 相煽訹爲亂. 瑰捕系普思窮訊, 普思妻以左道得幸韋後, 出入禁中, 有詔勿治. 瑰廷爭不可, 帝猶依違. 司直範獻忠, 瑰使按普思者, 進曰：「瑰爲大臣, 不能前誅逆豎而報天子, 罪大矣, 臣請先斬瑰.」於是, 仆射魏元忠頓首曰：「瑰長者, 用刑不枉, 普思法當死.」帝不得已, 流普思於儋州, 餘黨論死. 累拜尚書右仆射、同中書門下三品, 進封許國公.

帝南郊, 國子祭酒祝欽明建白皇后爲亞獻, 安樂公主爲終獻. 瑰以爲非禮, 帝前折愧之. 帝昏懦, 不能從. 時大臣初拜官, 獻食天子, 名曰「燒尾」, 瑰獨不進. 及侍宴, 宗晉卿嘲之, 帝默然. 瑰自解於帝曰：「宰相燮和陰陽, 代天治物. 今粒食踴貴, 百姓不足, 衛兵至三日不食, 臣誠不稱職, 不敢燒尾.」帝崩, 遺詔皇太后臨朝, 相王以太尉輔政. 後召宰相韋安石、韋巨源、蕭至忠、宗楚客、紀處訥、韋溫、李嶠、韋嗣立、唐休璟、趙彥昭洎瑰議禁中. 楚客猥曰：「太后臨朝, 相王有不通問之嫌, 不宜輔政.」瑰正色曰：「遺制乃先帝意, 安得輒改?」楚客等恕, 卒削相王輔政事, 瑰稱疾不朝. 是月, 韋氏敗, 睿宗即位, 進左仆射.

景雲元年, 老病, 罷爲太子少傅. 卒, 年七十二, 贈司空荊州大都督, 謚曰文貞. 皇太子別次發哀. 遺令薄葬, 布車一乘.

瑰治州考課常最, 爲宰相, 陳當世病利甚多. 韋溫始爲汴洲司倉參軍, 以賕被杖, 及用事, 憚瑰正, 卒不敢傷. 開元二年, 賜其家實封百戶, 長子頲固辭, 乃擢中子乂左補闕. 六年, 詔與劉幽求配享睿宗廟廷. 文宗大和中, 錄舊德, 官其四代孫翔.

瑰諸子, 頲、詵顯.

頲, 字廷碩, 弱敏悟, 一覽至千言, 輒覆誦. 第進士, 調烏程尉. 武後封嵩高, 舉賢良方正異等, 除左司禦率府胄曹參軍. 吏部侍郎馬載曰：「古稱一日千里, 蘇生是已.」再遷監察御史. 長安中, 詔覆來俊臣等冤獄, 頲驗發其誣, 多從洗宥. 遷給事中、修文館學士, 拜中書舍人. 時瑰同中書門下三品, 父子同在禁筦, 朝廷榮之.

玄宗平內難, 書詔填委, 獨頲在太極後筦, 口所占授, 功狀百緒, 輕重無所差. 書史白曰：「丐公徐之, 不然, 手腕脫矣.」中書令李嶠曰：「舍人思若湧泉, 吾所不及.」遷太常少卿, 仍知制誥. 遭父喪, 起爲工部侍郎, 辭不拜, 終制乃就職. 帝問宰相：「有自工部侍郎得中書侍郎乎?」對曰：「陛下任賢惟所命, 何資之計?」乃詔以頲爲中書侍郎. 帝勞曰：「方美官缺, 每欲用卿, 然宰相議遂無及者, 朕爲卿恨. 陸象先歿, 紫微侍郎未嘗補, 朕思其人無易卿者.」頲頓首謝. 明日加知制誥, 給政事食, 給食自頲始. 時李軿對掌書命, 帝曰：「前世李嶠、蘇味道文擅當時, 號「蘇李.」 今朕得頲及軿, 何愧前人哉！」俄襲封許國公.

吐蕃盜邊, 諸將數敗, 虜益張, 秣騎內侵. 帝怒, 欲自將兵討之. 頲諫曰：「古稱荒服, 取荒忽之義, 非常奉職貢也. 故來則拒, 去則勿逐, 以禽獸畜之, 羈縻禦之. 譬若獵然, 羽毛不入服用, 體肉不登郊廟, 則王者不射也. 況萬乘之重, 與犬羊蚊虻語負勝哉? 遠夷左衽, 不足以辱天子, 亦可見矣. 雖然, 兵法先聲後實, 陛下姑班親征之詔, 而敕虓將謀夫投會濟師, 則吐蕃不日崩破, 亦無待躬致天討也. 臣謂岐、隴凋弊積年, 若千乘萬騎, 供億不涯, 誠恐徭役內興, 寇掠外虞, 斯人不堪, 一也. 戎虜之性, 驟往倏來, 敗不恥奔, 勝不讓成. 若大軍一臨邊, 怖震鳥散, 彼出多方, 我受其誤, 二也. 太上皇聞陛下身對寇場, 不能無憂, 烝烝之思, 何以自安? 三也. 漢蒯成侯諫高帝曰：「上嘗自勞, 豈謂無人使哉?」高帝以爲愛我. 今將相大臣, 豈無爲陛下宣力者, 何親行之遽邪?」不省.

復上言：「王者之師, 有征無戰, 籓貢或闕, 王命征之, 於是乎治兵其郊, 獲辭而止, 非謂按甲自臨. 敵人畏之莫敢戰也. 古天子無親將, 惟黃帝五十二戰, 當未平之時. 自阪泉功成, 則修身閑居, 無爲無事. 陛下撥定禍亂, 方當深視高居, 制禮作樂, 禪梁父, 登空同, 何至厭天居, 衽金革, 爲一日之敵? 今吐蕃遣渠領幹犯國令, 軍吏一不勝, 而陛下屈至尊爲之敵, 雖朝鼎夕砧, 猶未可以誇四夷, 安足勞聖躬哉? 虜之入, 唯盜羊馬, 發窖裭衣, 未嘗殺略邊人, 其罪易原也. 臣恐虜情狼顧, 牽連北狄, 聞六師之行, 入幽、並, 犯靈、夏, 南動京師, 太上皇一致憂勞, 是陛下以天下之安, 不能寧其親也. 臣固曰, 居中制勝, 策之上者. 若夫擇良將, 募重而約嚴, 違律必誅, 殺敵必賞, 多出金以購酋長, 虜亡無日矣. 願稍遷延, 以須西音.」亦會薛訥大破吐蕃, 俘獲不貲, 由是帝止不行.

時詔立靖陵碑, 命頲爲之詞, 辭曰：「前世帝後不志碑, 事弗稽古, 謂之不法. 審當可者, 祖宗諸陵, 一須營立, 後嗣謂何?」帝不納其言.

開元四年, 進同紫微黃門平章事, 修國史, 與宋璟同當國. 璟剛正, 多所裁決, 頲能推其長. 在帝前敷奏, 璟有未及, 或少屈, 頲輒助成之, 有不會意, 頲更申璟所執, 故帝未嘗不從, 二人相得歡甚. 璟嘗曰：「吾與蘇氏父子同爲宰相, 仆射長厚, 自是國器；若獻可替否, 事至即斷, 盡公不顧私, 則今丞相爲過之.」 八年, 罷爲禮部尚書. 俄檢校益州大都督長史, 按察節度劍南諸州. 時蜀彫攰, 人流亡, 詔頲收劍南山澤鹽鐵自贍. 頲尚簡靜, 重興力役, 即募戌人, 輸雇直, 開井置爐, 量入計出, 分所贏市穀, 以廣見糧. 時前司馬皇甫恂使蜀, 檄取庫錢市錦半臂、琵琶捍撥、玲瓏鞭, 頲不肯予, 因上言：「遣使銜命, 先取不急, 非陛下以山澤贍軍費意.」或謂頲：「公在遠, 叵得忤上意.」頲曰：「不然. 明主不以私愛奪至公, 吾可以遠近廢忠臣節邪?」巂州蠻苴院與吐蕃連謀入寇, 獲諜者, 吏請討之, 頲不聽, 移書還其諜曰：「毋得爾.」苴院羞悔, 不敢侵邊.

從封泰山, 詔頌朝覲壇, 世咨其文. 還, 分主十銓事. 卒, 年五十八. 帝猶視朝, 起居舍人韋述上疏曰：「貞觀、永徽時, 大臣薨, 輒置朝舉哀, 成終始恩, 上有旌賢錄舊之德, 下有生榮死哀之美. 昔晉知悼子卒, 平公宴樂, 杜蕢一言而悟, 《春秋》載之. 故禮部尚書頲累葉輔弼, 奉事軒陛二十餘年, 今奄忽不還, 邦人痛嗟. 惟帷盡之舊, 股肱之戚, 宜即廢朝, 明君臣之誼.」帝曰：「固朕意也.」即日帳次哭洛城南門, 不朝. 詔贈右丞相, 謚曰文憲. 葬日, 帝遊咸宜宮, 將獵, 聞之, 曰：「頲且葬, 我忍自娛哉！」半道而還.

頲性廉儉, 奉稟悉推散諸弟親族, 儲無長貲. 自景龍後, 與張說以文章顯, 稱望略等, 故時號「燕許大手筆.」 帝愛其文, 曰：「卿所爲詔令, 別錄副本, 署臣某撰, 朕當留中.」後遂爲故事. 其後李德裕著論曰「近世詔誥, 惟頲敘事外自爲文章」云.

詵, 字廷言, 舉賢良方正高第, 補汾陰尉, 遷秘書詳正學士, 累轉給事中, 時頲爲紫微侍郎, 固辭. 帝曰：「古有內舉不避親者乎?」對曰：「晉祁奚是也.」帝曰：「若然, 朕自用詵, 卿言非公也.」頃之, 出徐州刺史, 治有跡. 卒, 贈吏部侍郎.

詵子震, 以廕補千牛. 十餘歲, 強學有成人風. 頲曰：「吾家有子.」累遷殿中侍御史、長安令. 安祿山隱京師, 震與尹崔光遠殺開遠門吏, 棄家出奔. 會肅宗興師靈武, 震晝夜馳及行在, 帝嘉之, 拜御史中丞, 遷文部侍郎. 廣平王爲元帥, 崇擇賓佐, 以震爲糧料使. 二京平, 封岐陽縣公, 改河南尹. 九節度兵敗相州, 震與留守崔圓奔襄、鄧, 貶濟王府長史. 起爲絳州刺史, 進戶部侍郎, 判度支, 爲泰陵、建陵鹵簿使, 以勞封岐國公, 拜太常卿. 代宗將幸東都, 復以震爲河南尹, 未行, 卒, 贈禮部尚書.

幹, 瑰從父兄也. 父勖, 字慎行, 武德中, 爲秦王諮議、典簽、文學館學士, 尚南康公主, 拜駙馬都尉. 遷魏王泰府司馬, 博學有美名, 泰重之. 勸開館引文學士, 著書名家. 曆吏部侍郎、太子左庶子, 卒. 幹擢明經, 授徐王府記室參軍, 王好畋, 每諫止之. 垂拱中, 遷魏刺史. 河朔饑, 前刺史苛暴, 百姓流徙, 幹檢吏督奸, 勸課農桑, 由是流冗盡復, 以治稱. 拜右羽林軍將軍, 遷冬官尚書. 來俊臣素忌之, 誣幹與琅邪王沖通書, 系獄, 發憤卒.

張說, 字道濟, 或字說之, 其先自范陽徙河南, 更爲洛陽人. 永昌中, 武後策賢良方正, 詔吏部尚書李景諶糊名較覆, 說所對第一, 後署乙等, 授太子校書郎, 遷左補闕.

後嘗問：「諸儒言氏族皆本炎、黃之裔, 則上古乃無百姓乎? 若爲朕言之.」說曰：「古未有姓, 若夷狄然. 自炎帝之薑、黃帝之姬, 始因所生地而爲之姓. 其後天下建德, 因生以賜姓, 黃帝二十五子, 而得姓者十四. 德同者姓同, 德異者姓殊. 其後或以官, 或以國, 或以王父之字, 始爲賜族, 久乃爲姓. 降唐、虞, 抵戰國, 姓族漸廣. 周衰, 列國既滅, 其民各以舊國爲之氏, 下及兩漢, 人皆有姓. 故姓之以國者, 韓、陳、許、鄭、魯、衛、趙、魏爲多.」後曰：「善.」 久視中, 後逭暑三陽宮, 汔秋未還. 說上疏曰： 宮距洛城百六十里, 有伊水之隔, 崿阪之峻, 過夏涉秋, 水潦方積, 道壞山險, 不通轉運, 河廣無梁, 咫尺千里, 扈從兵馬, 日費資饟. 太倉、武庫, 並在都邑, 紅粟、利器, 蘊若山丘, 奈何去宗朝之上都, 安山谷之僻處? 是猶倒持劍戟, 示人樽柄, 臣竊爲陛下不取. 夫禍變之生, 在人所忽, 故曰：「安樂必戒, 無行所悔.」不可一也. 宮城褊小, 萬方輻湊, 填郛溢郭, 並鍤無所. 排斥居人, 蓬宿草次, 風雨暴至, 不知庇托, 孤惸老病, 流轉衢巷. 陛下作人父母, 將若之何? 不可二也. 池亭奇巧, 蕩誘上心. 削巒起觀, 堨流漲海, 俯貫地脈, 仰出雲路, 易山川之氣, 奪農桑之土. 延木石, 運斧斤, 山谷連聲, 春夏不輟. 勸陛下作此者, 豈正人邪? 《詩》云：「人亦勞止, 迄可小康.」不可三也. 御苑東西二十里, 外無牆垣扃禁, 內有榛業谿穀, 猛毅所伏, 暴慝所憑. 陛下往往輕行, 警蹕不肅, 曆蒙密, 乘險巇, 卒有逸獸狂夫, 驚犯左右, 豈不殆哉? 《易》曰：「思患豫防.」願爲萬姓持重. 不可四也.

今北有胡寇覷邊, 南有夷獠騷徼, 關西小旱, 耕稼是憂, 安東近平, 輸漕方始. 臣願及時旋軫, 深居上京, 息人以展農, 修德以來遠, 罷不急之役, 省無用之費. 澄心澹懷, 惟億萬年, 蒼蒼群生, 莫不幸甚. 臣度芻議, 十不從一, 何者? 沮盤遊之娛, 間林沚之玩, 規遠圖, 替近適, 要後利, 棄前歡, 未沃明主之心, 已捩貴臣之意. 然不愛死者, 懼言責不職耳.

後不省.

擢鳳閣舍人. 張易之誣陷魏元忠也, 援說爲助. 說廷對「元忠無不順言」, 忤後旨, 流欽州. 中宗立, 召爲兵部員外郎, 累遷工部、兵部二侍郎, 以母喪免. 既期, 詔起爲黃門侍郎, 固請終制, 祈陳哀到. 時禮俗衰薄, 士以奪服爲榮, 而說獨以禮終, 天下高之. 除喪, 復爲兵部, 兼修文館學士.

睿宗即位, 擢中書侍郎兼雍州長史. 譙王重福死, 東都支黨數百人, 獄久不決, 詔說往按, 一昔而罪人得, 乃誅張靈均、鄭愔, 餘詿誤悉原. 帝嘉其不枉直, 不漏惡, 慰勞之. 玄宗爲太子, 說與褚無量侍讀, 尤見親禮. 逾年, 進同中書門下平章事, 監修國史.

景雲二年, 帝謂侍臣曰：「術家言五日內有急兵入宮, 爲我備之.」左右莫對. 說進曰：「此讒人謀動東宮耳, 陛下若以太子監國, 則名分定, 奸膽破, 蜚禍塞矣.」帝悟, 下制如說言. 明年, 皇太子即皇帝位, 太平公主引蕭至忠、崔湜等爲宰相, 以說不附己, 授尚書左丞, 罷政事, 爲東都留守. 說知太平等懷逆, 乃因使以佩刀獻玄宗, 請先決策, 帝納之. 至忠等已誅, 召爲中書令, 封燕國公, 實封二百戶.

始, 武後末年, 爲潑寒胡戲, 中宗嘗乘樓從觀. 至是, 因四夷來朝, 復爲之. 說上疏曰：「韓宣適魯, 見周禮而歎, 孔子會齊, 數倡優之罪. 列國如此, 況天朝乎? 今四夷請和, 使者入謁, 當按以禮樂, 示以兵威, 雖曰戎夷, 不可輕也. 焉知無駒支之辯, 由餘之賢哉? 且乞寒潑胡, 未聞典故, 裸體跳足, 汨泥揮水, 盛德何觀焉? 恐非幹羽柔遠, 樽俎折沖之道.」納之, 自是遂絕.

素與姚元崇不平, 罷爲相州刺史、河北道按察使. 坐累徙嶽州, 停實封. 說既失執政意, 內自懼. 雅與蘇瑰善, 時瑰子頲爲宰相, 因作《五君詠》獻頲, 其一紀瑰也, 候瑰忌日致之. 頲覽詩嗚咽, 未幾, 見帝陳說忠謇有勳, 不宜棄外, 遂遷荊州長史.

俄以右羽林將軍檢校幽州都督, 入朝以戎服見. 帝大喜, 授檢校並州長史, 兼天兵軍大使, 修國史, 敕齎稿即軍中論譔. 朔方軍大使王晙誅河曲降虜阿布思也, 九姓同羅、拔野固等皆疑懼. 說持節從輕騎二十, 直詣其部, 宿帳下, 召見酋豪慰安之. 副使李憲以虜難信, 不宜涉不測. 說報曰：「吾肉非黃羊, 不畏其食；血非野馬, 不畏其刺. 士當見危致命, 亦吾效死秋也.」由是九姓遂安. 晙後討蘭池叛胡康待賓, 詔說相聞經略. 時黨項羌亦連兵攻銀城, 說將步騎萬人出合河關掩擊, 破之, 追北駱駝堰. 羌、胡自相猜, 夜斗, 待賓遁入鐵建山, 餘衆奔潰. 說招納黨項, 使復故處. 副使史獻請盡誅之, 說不從, 奏置麟州以安羌衆.

召拜兵部尚書、同中書門下三品, 讓宋璟、陸象先, 不許. 明年, 詔爲朔方節度大使, 親行五城, 督士馬. 時慶州方渠降胡康願子反, 自爲可汗, 掠牧馬, 西涉河出塞. 說進討, 至木槃山禽之, 俘獲三千. 乃議徙河曲六州殘胡五萬於唐、鄧仙、豫間, 空河南朔方地. 以功賜實封三百戶. 故時, 邊鎮兵贏六十萬, 說以時平無所事, 請罷二十萬還農. 天子以爲疑, 說曰：「邊兵雖廣, 諸將自衛、營私爾, 所以制敵, 不在衆也. 以陛下之明, 四夷畏威, 不慮減兵而招寇, 臣請以闔門百口爲保.」帝乃可. 時衛兵貧弱, 番休者亡命略盡, 說建請一切募勇強士, 優其科條, 簡色役. 不旬日, 得勝兵十三萬, 分補諸衛, 以彊京師, 後所謂「彍騎」者也.

帝自東都將還京, 因幸並州. 說見帝曰：「太原王業所基, 陛下巡幸, 振耀威武, 以申永思. 繇河東入京師, 有漢武脽上祠, 此禮廢闊, 曆代莫舉, 願爲三農祈彀, 誠四海之福.」帝納其言, 過祠後土乃還. 進中書令.

說又倡封禪議, 受詔與諸儒草儀, 多所裁正. 帝召說與禮官學士置酒集仙殿, 曰：「朕今與賢者樂於此, 當遂爲集賢殿.」乃下制改麗正書院爲集賢殿書院, 而授說院學士, 知院事. 東封還, 爲尚書右丞相兼中書令. 詔說撰《封禪壇頌》, 刻之泰山, 以誇成功. 初, 源乾曜不欲封禪, 說固請, 乃不相平. 及升山, 執事官當從者, 說皆引所厚超階入五品, 從兵唯加勳而不賜, 衆怨其專.

宇文融先獻策, 括天下遊戶及籍外田, 署十道勸農使, 分行郡縣. 說畏其擾, 數沮格之. 至是, 融請吏部置十銓, 與蘇釐等分治選事, 有所論請, 說頗抑之, 於是銓綜失敘. 融恨恚, 乃與崔隱甫、李林甫共劾奏說「引術士王慶則夜祠禱解, 而奏表其閭；引僧道岸窺詷時事, 冒署右職；所親吏張觀、範堯臣依據說勢, 市權招賂, 擅給太原九姓羊錢千萬.」其言丑慘. 帝怒, 詔乾曜、隱甫、刑部尚書韋抗即尚書省鞫之, 發金吾兵圍其第. 說兄左庶子光詣朝堂刑耳列冤, 帝遣高力士往視, 見說蓬首垢面, 席槁, 家人以瓦器饋脫粟鹽疏, 爲自罰憂懼者. 力士還奏, 且言：「說往納忠, 於國有功.」帝憮然, 乃停說中書令, 誅慶則等, 坐者猶十餘人. 說既罷政事, 在集賢院專脩國史. 又乞停右丞相, 不許. 然每軍國大務, 帝輒訪焉. 隱甫等恐說復用, 巧文詆毀, 素忿說者又著《疾邪篇》, 帝聞, 因令致仕.

始爲相時, 帝欲事吐蕃, 說密請講和以休息鄣塞, 帝曰：「朕待王君■計之.」說出告源乾曜曰：「君■好兵以求利, 彼入, 吾言不用矣.」後君■破吐蕃於青海西, 說策其且敗, 因上巂州斗羊於帝, 以申諷諭, 曰：「使羊能言, 必將曰『斗而不解, 立有死者.』 所賴至仁無殘, 量力取歡焉.」帝識其意, 納之, 賜彩千匹. 後瓜州失守, 君■死.

十七年, 復爲右丞相, 遷左丞相. 上日, 敕所司供帳設樂, 內出醪饌, 帝爲賦詩. 俄授開府儀同三司. 十八年卒, 年六十四, 爲停正會, 贈太師, 謚曰文貞, 群臣駁異未決, 帝爲制碑, 謚如太常, 繇是定.

說敦氣節, 立然諾, 喜推藉後進, 於君臣朋友大義甚篤. 帝在東宮, 所與秘謀密計甚衆, 後卒爲宗臣. 朝廷大述作多出其手, 帝好文辭, 有所爲必使視草. 善用人之長, 多引天下知名士, 以佐佑王化, 粉澤典章, 成一王法. 天子尊尚經術, 開館置學士, 脩太宗之政, 皆說倡之. 爲文屬思精壯, 長於碑志, 世所不逮. 既謫嶽州, 而詩益淒婉, 人謂得江山助云. 常典集賢圖書之任, 間雖致仕一歲, 亦修史於家.

始, 帝欲授說大學士, 辭曰：「學士本無大稱, 中宗崇寵大臣, 乃有之, 臣不敢以爲稱.」固辭乃免. 後宴集賢院, 故事, 官重者先飲, 說曰：「吾聞儒以道相高, 不以官閥爲先後. 太宗時修史十九人, 長孫無忌以元舅, 每宴不肯先舉爵. 長安中, 與修《珠英》, 當時學士亦不以品秩爲限.」於是引觴同飲, 時伏其有體. 中書舍人陸堅以學士或非其人, 而供擬太厚, 無益國家者, 議白罷之. 說聞曰：「古帝王功成, 則有奢滿之失, 或興池觀, 或尚聲色. 今陛下崇儒向道, 躬自講論, 詳延豪俊, 則麗正乃天子禮樂之司, 所費細而所益者大. 陸生之言, 蓋未達邪.」帝知, 遂薄堅.

說嘗自爲其父碑, 帝爲書其額曰：「嗚呼, 積善之墓.」說歿後, 帝使就家錄其文, 行於世. 開元後, 宰相不以姓著者, 曰燕公云. 大曆中, 詔配享玄宗廟廷. 子均、垍、埱.

均亦能文. 自太子通事舍人累遷主爵郎中、中書舍人. 開元十七年, 說授左丞相, 校京官考, 注均考曰：「父教子忠, 古之善訓, 王言帝載, 尤難以任. 庸以嫌疑, 而撓紀綱? 考上下.」當時亦不以爲私. 後襲燕國公, 累遷兵部侍郎, 以累貶饒、蘇二州刺史. 久之, 復爲兵部侍郎.

自以己才當輔相, 爲李林甫所抑, 林甫卒, 倚陳希烈, 冀得其處. 既而楊國忠用事, 希烈罷, 而均爲刑部尚書. 坐垍, 貶建安太守. 還, 授大理卿, 居常觖望不平. 祿山盜國, 爲偽中書令. 肅宗反正, 兄弟皆論死. 房琯聞之, 驚曰：「張氏滅矣.」乃見苗晉卿, 營解之. 帝亦顧說有舊, 詔免死, 流合浦. 建宮初, 贈太子少傅. 子濛, 事德宗, 爲中書舍人.

垍尚寧親公主. 時說居中秉政, 均爲舍人, 諸父光爲銀青光祿大夫, 榮盛冠時. 玄宗眷垍厚, 即禁中置內宅, 侍爲文章, 珍賜不可數. 均供奉翰林, 而垍以所賜誇均, 均曰：「此婦翁遺婿, 非天子賜學士也.」垍嘗爲帝贊禮, 舉止都雅, 帝悅之. 因幸內宅, 顧垍曰：「希烈辭宰相, 孰可代者? 垍錯愕, 未得對. 帝曰：「無易吾婿.」垍頓首謝. 會貴妃聞, 以語國忠, 國忠惡之, 及希烈罷, 薦韋見素代之, 垍始怨上.

天寶十三載, 祿山入朝, 以破奚、契丹功, 求平章事, 國忠曰：「祿山有軍功, 然不識字, 與之, 恐四夷輕漢.」乃止. 及還范陽, 詔高力士餞滻坡, 力士歸曰：「祿山內鬱鬱, 若知欲相而不行者.」帝以語國忠, 國忠曰：「所告者必張垍.」帝怒, 盡逐其兄弟, 以均守建安, 而垍爲盧溪郡司馬, 埱自給事中爲宜春郡司馬. 歲中, 還, 垍爲太常卿.

帝西狩至咸陽, 唯韋見素、楊國忠、魏方進從. 帝謂力士曰：「若計朝臣當孰至者?」力士曰：「張垍兄弟世以恩戚貴, 其當即來. 房琯有宰相望, 而陛下久不用, 又爲祿山所器, 此不來矣.」帝曰：「未可知也.」後琯至, 召見流涕. 帝撫勞, 且問：「均、垍安在?」琯曰：『臣之西, 亦嘗過其家, 將與偕來. 均曰：「馬不善馳, 後當繼行.』然臣觀之, 恐不能從陛下矣.」帝嗟悵, 顧力士曰：「吾豈欲誣人哉? 均等自謂才器亡雙, 恨不大用, 吾向欲始全之, 今非若所料也.」垍遂與希烈皆相祿山, 垍死賊中.

贊曰：說於玄宗最有德, 及太平用事, 納忠惓惓, 又圖封禪, 發明典章, 開元文物彬彬, 說力居多. 中爲奸人排擯, 幾不免, 自古功名始終亦幾希, 何獨說哉！至子以利遽敗其家. 若瑰、頲再世稱賢宰相, 盛矣！

列傳第五十一

魏盧李杜張韓

魏知古, 深州陸澤人. 方直有雅才, 擢進士第. 以著作郎修國史, 累遷衛尉少卿, 檢校相王府司馬. 神龍初, 爲吏部侍郎, 以母喪解. 服除, 爲晉州刺史. 睿宗立, 以故屬拜黃門侍郎, 兼修國史.

會造金仙、玉真觀, 雖盛夏, 工程嚴促, 知古諫曰：「臣聞『古之君人, 必時視人之所勤, 人勤於食則百事廢.』 故曰『不作無益害有益.』 又曰『罔咈百姓以從己之欲.』 《禮》：『季夏之月, 樹木方盛, 無有斬伐, 不可以興土功.』此皆興化立治、爲政養人之本也. 今爲公主造觀, 將以樹功祈福, 而地皆百姓所宅, 卒然迫逼, 令其轉徙, 扶老攜幼, 剔椽發瓦, 呼嗟道路. 乖人事, 違天時, 起無用之作, 崇不急之務, 群心震搖, 衆口藉藉. 陛下爲人父母, 欲何以安之? 且國有簡冊, 君舉必記, 言動之微, 可不慎歟！願下明詔, 順人欲, 除功役, 收之桑榆, 其失不遠.」不納. 復諫曰：「自陛下戡翦凶逆, 保定大器, 蒼生顒顒, 以謂朝有新政. 今風教頹替日益甚, 府藏空屈, 人力勞敝, 營作無涯, 吏員浸增, 諸司試補、員外、檢校官已贏二千, 太符之帛爲殫, 太倉之米不支. 臣前請停金仙、玉真, 訖亦未止. 今前水後旱, 五穀不立, 繇茲向春, 必甚饑饉, 陛下欲何方以賑之? 又突厥於中國爲患自久, 其人非可以禮義誠信約也. 雖遣使請婚, 恐豺狼之心, 弱則順伏, 強則驕逆, 月滿騎肥, 乘中國饑虛, 講親際會, 窺犯亭鄣, 復何以防之?」帝嘉其直, 以左散騎常侍同中書門下三品. 玄宗在春宮, 又兼左庶子.

先天元年, 爲侍中. 從獵渭川, 獻詩以諷, 手制褒答, 並賜物五十段. 明年, 封梁國公. 竇懷貞等詭謀亂國, 知古密發其奸, 懷貞誅, 賜封二百戶, 物五百段. 玄宗恨前賞薄, 手敕更加百戶, 旌其著節. 是冬, 詔知東都吏部選事, 以稱職聞, 優詔賜衣一副. 自是恩意尤渥, 由黃門監改紫微令. 與姚元崇不協, 除工部尚書, 罷政事. 開元三年卒, 年六十九. 宋璟聞而歎曰：「叔向古遺直, 子產古遺愛, 兼之者其魏公乎！」贈幽州都督, 謚曰忠.

所薦洹水令呂太一、蒲州司功參軍齊浣、右內率騎曹參軍柳澤、密尉宋遙、左補闕袁暉、右補闕封希顏、伊闕尉陳希烈, 後皆有聞於時.

文宗大和二年, 求其曾孫處訥, 授湘陽尉, 與魏徵、裴冕後擢任之.

盧懷慎, 滑州人, 蓋范陽著姓. 祖悊, 仕爲靈昌令, 遂爲縣人. 懷真在童卯已不凡, 父友監察御史韓思彥歎曰：「此兒器不可量！」及長, 第進士, 曆監察御史. 神龍中, 遷侍御史. 中宗謁武後上陽宮, 後詔帝十日一朝. 懷慎諫曰：「昔漢高帝受命, 五日一朝太公於櫟陽宮, 以起布衣登皇極, 子有天下, 尊歸于父, 故行此耳. 今陛下守文繼統, 何所取法? 況應天去提象〓才二里所, 騎不得成列, 車不得方軌, 於此屢出, 愚人萬有一犯屬車之塵, 雖罪之何及. 臣愚謂宜遵內朝以奉溫清, 無煩出入.」不省.

遷右禦史台中丞. 上疏陳時政曰： 臣聞「善人爲邦百年, 可以勝殘去殺.」 孔子稱：「苟用我者, 期月而已, 三年有成.」故《書》：「三載考績, 三考黜陟幽明.」昔子產相鄭, 更法令, 布刑書, 一年人怨, 思殺之, 三年人德而歌之. 子產, 賢者也, 其爲政尚累年而後成, 況常材乎? 比州牧、上佐、兩畿令或一二歲, 或三五月即遷, 曾不論以課最, 使未遷者傾耳以聽, 企踵以望, 冒進亡廉, 亦何暇爲陛下宣風恤人哉? 禮義不能興, 戶口益以流, 倉庫愈匱, 百姓日敞, 職爲此耳. 人知吏之不久, 不率其教；吏知遷之不遙, 不究其力. 媮處爵位, 以養資望, 雖明主有勤勞天下之志, 然僥幸路啟, 上下相蒙, 寧盡至公乎? 此國病也. 賈誼所謂蹠盩, 乃小小者耳. 此而不革, 雖和、緩將不能爲. 漢宣帝綜核名寶, 興治致化, 黃霸良二千石也, 加秩賜金, 就旌其能, 終不肯遷. 故古之爲吏, 至長子孫. 臣請都督、刺史、上佐、畿令任未四考, 不得遷. 若治有尤異, 或加賜車裘祿秩, 降使臨問, 璽書慰勉, 須公卿闕, 則擢之以勵能者. 其不職或貪暴, 免歸田裏, 以明賞罰之信.

昔唐、虞稽古, 建官惟百. 夏、商官倍, 亦克用軿. 此省官也. 故曰「官不必備, 惟其才」, 「無曠庶官, 天工人其代之.」此擇人也. 今京諸司員外官數十倍, 近古未有. 謂不必備, 則爲有餘, 求其代工, 乃多不厘務, 而奉稟之費, 歲巨億萬, 徙竭府藏, 豈致治意哉」今民力敞極, 河、渭廣漕, 不給京師, 公私耗損, 邊隅未靜. 儻炎□成沴, 租稅減入, 疆場有警, 賑救無年, 何以濟之? 「毋輕人事, 惟艱；毋安闕位, 惟危.」此慎微也. 原員外之官, 皆一時良幹, 擢以才不申其用, 尊以名不任其力, 自昔用人, 豈其然歟? 臣請才堪牧宰上佐, 並以遷授, 使宣力四方, 責以治狀. 有老病若不任職者, 一廢省之, 使賢不肖確然殊貫, 此切務也.

夫冒於寵賂, 侮於鰥寡, 爲政之蠹也. 竊見內外官有賕餉狼藉, 劓剝蒸人, 雖坐流黜, 俄而遷復, 還爲牧宰, 任以江、淮、嶺、磧, 粗示懲貶, 內懷自棄, 徇貨掊貲, 訖無悛心. 明主之於萬物, 平分而無偏施, 以罪吏牧遐方, 是謂惠奸而遺遠. 遠州陬邑, 何負聖化, 而獨受其惡政乎? 邊徼之地, 夷夏雜處, 憑險擾而難安；官非其才, 則黎庶流亡, 起爲盜賊. 由此言之, 不可用凡才, 況猾吏乎? 臣請以贓論廢者, 削跡不數十年, 不賜收齒. 《書》曰「旌別淑慝」, 即其誼也.

疏奏, 不報.

遷黃門侍郎、漁陽縣伯. 與魏知古分領東都選. 開元元年, 進同紫微黃門平章事. 三年, 改黃門監. 薛王舅王仙童暴百姓, 憲司按得其罪, 業爲申列, 有詔紫微, 黃門覆實. 懷慎與姚崇執奏「仙童罪狀明甚, 若御史可疑, 則它人何可信?」由是獄決. 懷慎自以才不及崇, 故事皆推而不專, 時譏爲「伴食宰相.」 又兼吏部尚書, 以疾乞骸骨, 許之. 卒, 贈荊州大都督, 謚曰文成. 遺言薦宋璟、李傑、李朝隱、盧從願, 帝悼歎之.

懷慎清儉不營產, 服器無金玉文綺之飾, 雖貴而妻子猶寒饑, 所得祿賜, 於故人親戚無所計惜, 隨散輒盡. 赴東都掌選, 奉身之具, 止一布囊. 既屬疾, 宋璟、盧從願候之, 見敞簀單藉, 門不施箔. 會風雨至, 舉席自障. 日晏設食, 蒸豆兩器、菜數桮而已. 臨別, 執二人手曰：「上求治切, 然享國久, 稍倦於勤, 將有憸人乘間而進矣. 公第志之！」及治喪, 家無留儲. 帝時將幸東都, 四門博士張晏上言：「懷慎忠清, 以直道始終, 不加優錫, 無以勸善.」乃下制賜其家物百段, 米粟二百斛. 帝後還京, 因校獵、杜間, 望懷慎家, 環堵庳陋, 家人若有所營者, 馳使問焉, 還白懷慎大祥, 帝即以縑帛賜之, 爲罷獵. 經其墓, 碑表未立, 停蹕臨視, 泫然流涕, 詔官爲立碑, 令中書侍郎蘇頲爲之文, 帝自書.

子奐、弈.

奐, 早修整, 爲吏有清白稱. 曆御史中丞, 出爲陝州刺史. 開元二十四年, 帝西還, 次陝, 嘉其美政, 題贊於聽事曰：「專城之重, 分陝之雄, 亦既利物, 內存匪躬, 斯爲國寶, 不墜家風.」尋召爲兵部侍郎. 天寶初, 爲南海太守. 南海兼水陸都會, 物產瑰怪, 前守劉巨鱗、彭杲皆以贓敗, 故以奐代之. 汙吏斂手, 中人之市舶者亦不敢幹其法, 遠俗爲安. 時謂自開元後四十年, 治廣有清節者, 宋璟、李朝隱、奐三人而已. 終尚書右丞. 弈見《忠義傳》.

李元紘, 字大綱, 其先滑州人, 後世占京兆萬年, 本姓丙氏. 曾祖粲, 仕隋爲屯衛大將軍, 煬帝使督京師之西二十四郡盜賊, 善撫循, 能得士心. 高祖與之厚, 及兵入關, 以衆歸, 授宗正卿、應國公, 賜姓李. 後爲左監門大將軍, 以其老, 聽乘馬按視宮禁. 年八十餘卒, 謚曰明. 祖寬, 高宗時爲太常卿、隴西公. 父道廣, 武後時爲汴州刺史, 有善政. 突厥、契丹寇河北, 議發河南兵擊之, 百姓震擾, 道廣悉心撫定, 人無離散. 遷殿中監、同鳳閣鸞台平章事, 封金城侯. 卒, 贈秦州都督, 謚曰成.

元紘, 早修謹, 仕爲雍州司戶參軍. 時太平公主勢震天下, 百司順望風指, 嘗與民競碾磑, 元紘還之民. 長史竇懷貞大驚, 趣改之, 元紘大署判後曰：「南山可移, 判不可搖也.」改好畤令, 遷潤州司馬, 以辦治得名. 開元初, 爲萬年令, 賦役稱平, 擢京兆少尹. 詔決三輔渠, 時王、主、權家皆旁渠立磑, 瀦堨爭利, 元紘敕吏盡毀之, 分溉渠下田, 民賴其恩. 三遷吏部侍郎. 會戶部楊瑒、白知慎坐支調失宜, 貶刺史, 帝求可代者, 公卿多薦元紘. 帝欲擢爲尚書, 宰相以資薄, 乃爲戶部侍郎. 條陳利害及政得失, 帝才之, 謂可丞輔, 賜衣一稱、絹二百匹. 明年, 遂拜中書侍郎、同中書門下平章事, 封清水縣男.

元紘當國, 務峻涯檢, 抑奔競, 誇進者憚之. 五月五日, 宴武成殿, 賜群臣襲衣, 特以紫服、金魚錫元紘及蕭嵩, 群臣無與比. 是時, 廢京司職田, 議者欲置屯田. 元紘曰：「軍國不同, 中外異制, 若人閑無役, 地棄不墾, 以閑手耕棄地, 省饋運, 實軍糧, 於是有屯田, 其爲益尚矣. 今百官所廢職田不一縣, 弗可聚也；百姓私田皆力自耕, 不可取也. 若置屯, 即當公私相易, 調發丁夫. 調役則業廢於家, 免庸則賦闕於國, 內地爲屯, 古未有也. 恐得不補失, 徒爲煩費.」遂止. 初, 左庶子吳兢爲史官, 譔《唐書》及《春秋》, 未成, 以喪解, 後上書請畢其功, 詔許就集賢院成書；張說致仕, 詔在家修史. 元紘因言：「國史記人君善惡、王政損益, 褒貶所系, 前聖尤重. 今國大典, 分散不一, 且太宗別置史館禁中, 所以秘嚴之也. 請勒說以書就館, 參會譔錄.」詔可.

後與杜暹不協, 數辨爭帝前, 帝不懌, 皆罷之, 以元紘爲曹州刺史, 徙蒲州, 引疾去. 後以戶部尚書致仕, 復起爲太子詹事. 卒, 贈太子少傅, 謚曰文忠.

元紘再世宰相, 有清節, 其當國累年, 未嘗改治第宅, 僮馬敝弱, 得封物賙給親族. 宋璟嘗歎曰：「李公引宋遙之美, 黜劉晃之貪, 爲國相, 家無留儲, 雖季文子之德, 何以加之！」 杜暹, 濮州濮陽人. 父承志, 武後時爲監察御史. 懷州刺史李文暕爲人所告, 詔承志推驗, 無實. 文暕, 宗室近屬也, 卒得罪, 承志貶爲方義令, 遷天官員外郎. 見羅織獄興, 移疾去, 卒於家.

自高祖至暹, 五世同居. 暹尤恭謹, 事繼母孝. 擢明經第, 補婺州參軍, 秩滿歸, 吏以紙萬番贐之, 暹爲受百番, 衆歎曰：「昔清吏受一大錢, 何異哉?」爲鄭尉, 復以清節顯. 華州司馬楊孚, 公挺人也, 每咨重暹. 會孚遷大理正, 暹適以累當坐, 孚曰：「使若人得罪, 衆安勸乎?」以狀言執政, 繇是擢爲大理評事.

開元四年, 以監察御史覆屯磧西. 會安西副都護郭虔瓘與西突厥可汗阿史那獻、鎮守使劉遐慶更相訟, 詔暹即按. 入突騎施帳, 究索左驗. 虜以金遺暹, 暹固辭, 左右曰：「公使絕域, 不可失戎心.」乃受焉, 陰埋幕下. 已出境, 乃移文畀取之. 突厥大驚, 度磧追, 不及, 去. 遷給事中, 以母喪解. 會安西都護張孝嵩遷太原尹, 或言暹往使安西, 虜伏其清, 今猶慕思, 乃奪服拜黃門侍郎兼安西副大都護. 明年, 于闐王尉遲朒約突厥諸國叛, 暹覺其謀, 發兵討斬之, 支黨悉誅, 更立君長, 于闐遂安. 以功加光祿大夫. 守邊四年, 撫戎練士, 能自勤勵, 爲夷夏所樂.

十四年, 召同中書門下平章事, 遣中使往迎. 謁見, 賜絹二百、馬一匹、第一區. 與李元紘輕重不得, 罷爲荊州都督長史, 曆魏州刺史、太原尹. 帝幸北都, 進戶部尚書, 許扈蹕. 還, 復東幸, 以暹爲京留守. 暹率當番衛士繕三宮城, 浚池, 督役不少懈. 帝聞嘉之, 數賜書褒勞, 進禮部尚書, 封魏縣侯.

二十八年卒, 贈尚書右丞相, 遣使護喪, 禁中出絹三百匹賜之, 太常謚曰貞肅. 右司員外郎劉同升等以暹行忠孝, 謚有未盡, 博士裴總謂暹往以墨衰受命安西, 雖勤勞於國, 不得盡孝. 其子列訴, 帝更敕有司考定, 卒謚貞孝.

暹友愛, 撫異母弟昱甚厚. 其爲人少學術, 故當朝議論, 時時失淺薄. 然能以公清勤約自將, 亹癖爲之, 自弱冠誓不通親友獻遺, 以終身. 既卒, 尚書省及故吏致賻, 其子孝友一不受, 以行暹素志云.

暹族子鴻漸. 鴻漸字之巽. 父鵬舉, 與盧藏用隱白鹿山, 以母疾, 與崔沔同授醫蘭陵蕭亮, 遂窮其術. 曆右拾遺. 玄宗東行河, 因遊畋, 上賦以風. 終安州刺史.

鴻漸第進士, 解褐延王府參軍, 安思順表爲朔方判官. 祿山亂, 皇太子按軍平涼, 未知所適, 議出蕭關趣豐安. 鴻漸與六城水運使魏少遊、節度判官崔漪、支度判官盧簡金、關內鹽池判官李涵謀曰：「胡羯亂常, 二京覆沒, 太子治兵平涼, 然散地難恃也. 今朔方制勝之會, 若奉迎太子, 西詔河、隴, 北結回紇, 回紇固與國, 收其勁騎, 與大兵合, 鼓而南, 雪社稷之恥, 不亦易乎！」即具上兵馬招輯之勢, 且錄軍資、器械、儲廥凡最, 使涵詣平涼見太子, 太子大悅. 會裴冕至自河西, 亦勸之朔方. 而鴻漸與漪至白草頓迎謁, 說曰：「朔方天下勁兵, 靈州用武地. 今回紇請和, 吐蕃結附, 天下列城堅守, 以待王命. 縱爲賊據, 日夜望官軍, 以圖收復. 殿下治兵長驅, 逆胡不足滅也.」太子喜曰：「靈武我之關中, 卿乃吾蕭何也.」 既至靈武, 鴻漸即與冕等勸即皇帝位, 以系中外望. 六請, 見聽. 鴻漸明習朝章, 采舊儀, 設壇壝城南, 先一日草其儀上之. 太子曰：「聖皇在遠, 寇逆方結, 宜罷壇場, 它如奏.」太子即位, 是爲肅宗, 授鴻漸兵部郎中, 知中書舍人事. 俄爲武部侍郎, 遷河西節度使. 兩京平, 又節度荊南. 乾元二年, 襄州大將康楚元等反, 刺史王政脫身走, 楚元偽稱南楚霸王, 因襲荊州. 鴻漸棄城遁, 人皆南奔, 爭舟溺死者甚衆. 澧、朗、復、郢等州聞鴻漸出, 皆竄伏山谷. 俄而商州刺史韋倫平其亂.

久之, 乃召鴻漸爲尚書右丞、太常卿, 充禮儀使. 泰、建二陵制度皆鴻漸綜正, 以優, 封衛國公. 又建言：「《周官》：『凶荒殺禮.』今承大亂, 民人夷殘, 其婚葬鹵簿, 非於國有大功及二等以上親皆不許給.」詔可.

代宗廣德二年, 以兵部侍郎同中書門下平章事. 尋進中書侍郎. 崔旰殺郭英軿據成都, 邛州牙將柏貞節、滬州牙將楊子琳、劍州牙將李昌膋以兵討旰, 蜀、劍大亂. 命鴻漸以宰相兼成都尹、山南西道劍南東川副元帥、劍南西川節度副大使往鎮撫之. 鴻漸性畏怯, 無它遠略, 而晚節溺浮圖道, 畏殺戮. 及逾劍門, 懲艾張獻誠敗, 憚旰雄武, 先許以不死. 既見, 禮遇之, 不敢加譙責, 反委以政, 日與從事杜亞、楊炎縱酒高會, 因薦旰爲成都尹, 而授貞節邛州刺史, 子琳滬州刺史, 各罷兵. 乃請入朝, 許之. 及見帝, 盛言旰威略可任, 宜爲留後. 獻寶器五床、羅錦十五床, 麝臍五石. 復輔政. 議者疾其長亂. 進門下侍郎. 大曆三年, 兼東都留守、河南淮西山南東道副元帥, 辭疾不行. 又讓山南、劍南副元帥, 聽之. 四年, 疾甚, 辭宰相, 罷三日卒, 年六十一, 贈太尉, 謚曰文憲.

鴻漸自蜀還, 食千僧, 以爲有報, 搢紳效之. 病甚, 令僧剔項發, 遺命依浮圖葬, 不爲封樹.

張九齡, 字子壽, 韶州曲江人. 七歲知屬文, 十三以書幹廣州刺史王方慶, 方慶歎曰：「是必致遠.」會張說謫嶺南, 一見厚遇之. 居父喪, 哀毀, 庭中木連理. 擢進士, 始調校書郎, 以道侔伊呂科策高第, 爲左拾遺. 時玄宗即位, 未郊見, 九齡建言： 天, 百神之君, 王者所由受命也. 自古繼統之主, 必有郊配, 盡敬天命, 報所受也. 不以德澤未洽, 年穀未登, 而闕其禮. 昔者周公郊祀後稷以配天, 謂成王幼沖, 周公居攝, 猶用其禮, 明不可廢也. 漢丞相匡衡曰：「帝王之事, 莫重乎郊祀.」董仲舒亦言：「不郊而祭山川, 失祭之序, 逆於禮, 故《春秋》非之.」臣謂衡、仲舒古之知禮. 皆以郊之祭所宜先也. 陛下紹休聖緒, 於今五載, 而未行大報, 考之於經, 義或未通. 今百穀嘉生, 鳥獸咸若, 夷狄內附, 兵革用弭, 乃怠於事天, 恐不可以訓. 願以迎日之至, 升紫壇, 陳采席, 定天位, 則聖典無遺矣.

又言： 乖政之氣, 發爲水旱. 天道雖遠, 其應甚邇. 昔東海枉殺孝婦, 天旱久之. 一吏不明, 匹婦非命, 則天昭其冤. 況六合元元之衆, 縣命於縣令, 宅生於刺史, 陛下所與共治, 尤親於人者乎！若非其任, 水旱之繇, 豈唯一婦而已. 今刺史, 京輔雄望之郡, 猶少擇之, 江、淮、隴、蜀、三河大府之外, 稍非其人. 繇京官出者, 或身有累, 或政無狀, 用牧守之任. 爲斥逐之地. 或因附會以忝高位, 及勢衰, 謂之不稱京職, 出以爲州. 武夫、流外, 積資而得, 不計於才. 刺史乃爾, 縣令尚可言哉? 氓庶, 國家之本, 務本之職, 乃爲好進者所輕, 承弊之民, 遭不肖所擾, 聖化從此銷鬱, 繇不選親人以成其敝也. 古者刺史入爲三公, 郎官出宰百里. 今朝廷士入而不出, 其於計私, 甚自得也. 京師衣冠所聚, 身名所出, 從容附會, 不勤而成, 是大利在於內, 而不在於外也. 智能之士, 欲利之心, 安肯復出爲刺史、縣令哉? 國家賴智能以治, 而常無親人者, 陛下不革以法故也. 臣愚謂欲治之本, 莫若重守令, 守令既重, 則能者可行. 宜遂科定其資：凡不曆都督、刺史, 雖有高第, 不得任侍郎、列卿；不曆縣令, 雖有善政, 不得任台郎、給、舍；都督、守、令雖遠者, 使無十年任外. 如不爲此而救其失, 恐天下猶未治也.

又古之選士, 惟取稱職, 是以士修素行, 而不爲徼幸, 奸偽自止, 流品不雜. 今天下不必治於上古, 而事務日倍於前, 誠以不正其本而設巧於末也. 所謂末者, 吏部條章, 舉贏千百. 刀筆之人, 溺於文墨；巧史猾徒, 緣奸而奮. 臣以謂始造簿書, 備遺忘耳, 今反求精於案牘, 而忽於人才, 是所謂遺劍中流, 契丹以記者也. 凡稱吏部能者, 則曰自尉與主簿, 繇主簿與丞, 此執文而知官次者也, 乃不論其賢不肖, 豈不謬哉！夫吏部尚書、侍郎, 以賢而授者也, 豈不能知人? 如知之難, 拔十得五, 斯可矣. 今膠以格條, 據資配職, 爲官擇人, 初無此意, 故時人有平配之誚, 官曹無得賢之實.

臣謂選部之法, 敝於不變. 今若刺史、縣令精核其人, 則管內歲當選者, 使考才行, 可入流品, 然後送台, 又加擇焉, 以所用衆寡爲州縣殿最, 則州縣慎所舉, 可官之才多, 吏部因其成, 無庸人之繁矣. 今歲選乃萬計, 京師米物爲耗, 豈多士哉? 盡冒濫抵此爾. 方以一詩一判, 定其是非, 適使賢人遺逸, 此明代之闕政也. 天下雖廣, 朝廷雖衆, 必使毀譽相亂, 聽受不明, 事則已矣. 如知其賢能, 各有品第, 每一官缺, 不以次用之, 豈不可乎? 如諸司要官, 以下等叨進, 是議無高卑, 唯得與不爾. 故清議不立, 而名節不修, 善士守志而後時, 中人進求而易操也. 朝廷能以令名進人, 士亦以修名獲利, 利之出, 衆之趨也. 不如此, 則小者得於苟求, 一變而至阿私；大者許以分義, 再變而成朋黨矣. 故於用人不可不第其高下, 高下有次, 則不可以妄幹, 天下之士必刻意修飾, 而刑政自清, 此興衰之大端也.

俄遷左補闕. 九齡自才鑒, 吏部試拔萃與舉者, 常與右拾遺趙冬曦考次, 號稱詳平. 改司勳員外郎. 時張說爲宰相, 親重之, 與通譜系, 常曰：「後出詞人之冠也.」遷中書舍人內供奉, 封曲江男, 進中書舍人. 會帝封泰山, 說多引兩省錄事主書及所親攝官升山, 超階至五品. 九齡當草詔, 謂說曰：「官爵者, 天下公器, 先德望, 後勞舊. 今登封告成, 千載之絕典, 而清流隔於殊恩, 胥史乃濫章韍, 恐制出, 四方失望. 方進草, 尚可以改, 公宜審計.」說曰：「事已決矣, 悠悠之言不足慮.」既而果得謗. 御史中丞宇文融方事田法, 有所關奏, 說輒建議違之. 融積不平, 九齡爲言, 說不聽. 俄爲融等痛詆, 幾不免, 九齡亦改太常少卿, 出爲冀州刺史. 以母不肯去鄉裏, 故表換洪州都督. 徙桂州, 兼嶺南按察選補使.

始說知集賢院, 嘗薦九齡可備顧問. 說卒, 天子思其言, 召爲秘書少監、集賢院學士, 知院事. 會賜渤海詔, 而書命無足爲者, 乃召九齡爲之, 被詔輒成. 遷工部侍郎, 知制誥. 數乞歸養, 詔不許, 以其弟九皋、九章爲嶺南刺史, 歲時聽給驛省家. 遷中書侍郎, 以母喪解, 毀不勝哀, 有紫芝產坐側, 白鳩、白雀巢家樹. 是歲, 奪哀拜中書侍郎、同中書門下平章事. 固辭, 不許. 明年, 遷中書令. 始議河南開水屯, 兼河南稻田使. 上言廢循資格, 復置十道采訪使.

李林甫無學術, 見九齡文雅, 爲帝知, 內忌之. 會范陽節度使張守珪以斬可突幹功, 帝欲以爲侍中. 九齡曰：「宰相代天治物, 有其人然後授, 不可以賞功. 國家之敗, 由官邪也.」帝曰：「假其名若何?」對曰：「名器不可假也. 有如平東北二虜, 陛下何以加之?」遂止. 又將以涼州都督牛仙客爲尚書, 九齡執曰：「不可. 尚書, 古納言, 唐家多用舊相, 不然, 曆內外貴任, 妙有德望者爲之. 仙客, 河、湟一使典耳, 使班常伯, 天下其謂何?」又欲賜實封, 九齡曰：「漢法非有功不封, 唐遵漢法, 太宗之制也. 邊將積穀帛, 繕器械, 適所職耳. 陛下必賞之, 金帛可也, 獨不宜裂地以封.」帝怒曰：「豈以仙客寒士嫌之邪? 卿固素有門閱哉?」九齡頓首曰：「臣荒陬孤生, 陛下過聽, 以文學用臣. 仙客擢胥史, 目不知書. 韓信, 淮陰一壯夫, 羞絳、灌等列. 陛下必用仙客, 臣實恥之.」帝不悅. 翌日, 林甫進曰：「仙客, 宰相材也, 乃不堪尚書邪? 九齡文吏, 拘古義, 失大體.」帝由是決用仙客不疑. 九齡既戾帝旨, 固內懼, 恐遂爲林甫所危, 因帝賜白羽扇, 乃獻賦自況, 其末曰：「苟效用之得所, 雖殺身而何忌?」又曰：「縱秋氣之移奪, 終感恩於篋中.」帝雖優答, 然卒以尚書右丞相罷政事, 而用仙客. 自是朝廷士大夫持祿養恩矣. 嘗薦長安尉周子諒爲監察御史, 子諒劾奏仙客, 其語援讖書. 帝怒, 杖子諒于朝堂, 流瀼州, 死於道. 九齡坐舉非其人, 貶荊州長史. 雖以直道黜, 不戚戚嬰望, 惟文史自娛, 朝廷許其勝流. 久之, 封始興縣伯, 請還展墓, 病卒, 年六十八, 贈荊州大都督, 謚曰文獻.

九齡體弱, 有愬藉. 故事, 公卿皆搢笏於帶, 而後乘馬. 九齡獨常使人持之, 因設笏囊, 自九齡始. 後帝每用人, 必曰：「風度能若九齡乎?」初, 千秋節, 公、王並獻寶監, 九齡上「事鑒」十章, 號《千秋金鑒錄》, 以伸諷諭. 與嚴挺之、袁仁敬、梁升卿、盧怡善, 世稱其交能終始者. 及爲相, 諤諤有大臣節. 當是時, 帝在位久, 稍怠於政, 故九齡議論必極言得失, 所推引皆正人. 武惠妃謀陷太子瑛, 九齡執不可. 妃密遣宦奴牛貴兒告之曰：「廢必有興, 公爲援, 宰相可長處.」九齡叱曰：「房幄安有外言哉！」遽奏之, 帝爲動色, 故卒九齡相而太子無患. 安祿山初以范陽偏校入奏, 氣驕蹇, 九齡謂裴光庭曰：「亂幽州者, 此胡雛也.」及討奚、契丹敗, 張守珪執如京師, 九齡署其狀曰：「穰苴出師而誅莊賈, 孫武習戰猶戮宮嬪, 守珪法行於軍, 祿山不容免死.」帝不許, 赦之. 九齡曰：「祿山狼子野心, 有逆相, 宜即事誅之, 以絕後患.」帝曰：「卿無以王衍知石勒而害忠良.」卒不用. 帝後在蜀, 思其忠, 爲泣下, 且遣使祭於韶州, 厚幣恤其家. 開元後, 天下稱曰曲江公而不名云. 建中元年, 德宗賢其風烈, 復贈司徒.

子拯, 居父喪, 有節行, 後爲伊闕令. 會祿山盜河、洛, 陷焉. 而終不受偽官. 賊平, 擢太子贊善大夫.

九齡弟九皋, 亦有名, 終嶺南節度使. 其曾孫仲方.

仲方, 生歧秀, 父友高郢見, 異之, 曰：「是兒必爲國器, 使吾得位, 將振起之.」貞元中, 擢進士、宏辭, 爲集賢校理, 以母喪免. 會郢拜御史大夫, 表爲御史. 進累倉部員外郎.

會呂溫等以劾奏宰相李吉甫不實, 坐斥去, 仲方以溫黨, 補金州刺史. 宦人奪民田, 仲方三疏申理, 卒與民直. 入爲度支郎中. 吉甫卒, 太常謚恭懿, 博士尉遲汾清謚敬憲, 仲方挾前怨未已, 因上議曰：「古之謚, 考大節, 略細行, 善善惡惡, 一言而足. 按吉甫雖多才多藝, 而側媚取容, 疊致台袞, 寡信易謀, 事無成功. 且兵凶器, 不可從我始, 至以伐罪, 則邀必成功. 今內有賊輔臣之盜, 外有懷毒蠆之臣, 師徒暴野, 農不得在畝, 婦不得在桑, 耗賦殫畜, 屍僵血流, 胔骼成嶽, 毒痡之痛, 訴天無辜, 階禍之發, 實始吉甫.」又言：「吉甫平易柔寬, 名不配行. 請俟蔡平, 然後議之.」憲宗方用兵, 疾其言丑訐, 貶爲遂州司馬. 稍進河南少尹、鄭州刺史.

敬宗立, 李程輔政, 引爲諫議大夫. 帝時詔王播造競渡舟三十艘, 度用半歲運費. 仲方見延英, 論諍堅苦, 帝爲減三之二. 又詔幸華清宮, 仲方曰：「萬乘之行, 必具葆衛, 易則失威重.」不從, 猶見慰勞. 鄠令崔發以辱黃門系獄, 逢赦不見宥. 仲方曰：「恩被天下, 流昆蟲, 而不行御前乎?」發繇是不死. 大和初, 出爲福建觀察使. 召還, 進至左散騎常侍. 李德裕秉政, 以太子賓客分司東都. 德裕罷, 復拜常侍.

李訓之變, 大臣或誅或系. 翌日, 群臣謁宣政, 牙闔不啟. 群臣錯立朝堂, 無史卒贊候, 久乃半扉啟, 使者傳召仲方曰：「有詔, 可京兆尹.」然後門辟, 喚仗. 於時族夷將相, 顱足旁午, 仲方皆密使識其屍. 俄許收葬, 故胔骸不相亂. 已而禁軍橫, 多撓政, 仲方勢笮, 不能有所繩劾. 宰相鄭覃更以薛元賞代之, 出爲華州刺史. 召入, 授秘書監. 人頗言覃助德裕, 擯仲方不用. 覃乃擬丞、郎以聞. 文宗曰：「侍郎, 朝廷華選. 彼牧守無狀, 不可得.」但封曲江縣伯. 卒, 七十二, 贈禮部尚書, 謚曰成. 仲方確正有風節, 既駁吉甫謚, 世不直其言, 卒不至顯. 既歿, 人多傷之.

始, 高祖仕隋時, 太宗方幼而病, 爲刻玉像於熒陽佛祠以祈年, 久而刓晦, 仲方在鄭, 敕吏治護, 鏤石以聞, 傳於時.

韓休, 京兆長安人. 父大智, 洛州司功參軍, 其兄大敏, 仕武後爲鳳閣舍人. 梁州都督李行褒爲部人告變, 詔大敏鞫治. 或曰：「行褒諸李近屬, 後意欲去之, 無列其冤, 恐累公.」大敏曰：「豈顧身枉人以死乎?」至則驗出之. 後怒, 遣御史覆按, 卒殺行褒, 而大敏賜死於家.

休工文辭, 舉賢良. 玄宗在東宮, 令條對國政, 與校書郎趙冬曦並中乙科, 擢左補闕, 判主爵員外郎. 進至禮部侍郎, 知制誥. 出爲虢州刺史. 虢於東、西京爲近州, 乘輿所至, 常稅廄芻, 休請均賦它郡. 中書令張說曰：「免虢而與它州, 此守臣爲私惠耳.」休復執論, 吏白恐忤宰相意, 休曰：「刺史幸知民之敝而不救, 豈爲政哉? 雖得罪, 所甘心焉.」訖如休請. 以母喪解, 服除, 爲工部侍郎, 知制誥. 遷尚書右丞. 侍中裴光庭卒, 帝敕蕭嵩舉所以代者, 嵩稱休志行, 遂拜黃門侍郎、同中書門下平章事.

休直方不務進趨, 既爲相, 天下翕然宜之. 萬年尉李美玉有罪, 帝將放嶺南. 休曰：「尉小官, 犯非大惡. 今朝廷有大奸, 請得先治. 金吾大將軍程伯獻恃恩而貪, 室宅輿馬僣法度, 臣請先伯獻, 後美玉.」帝不許, 休固爭曰：「罪細且不容, 巨猾乃置不問, 陛下不出伯獻, 臣不敢奉詔.」帝不能奪. 大率堅正類此. 初, 嵩以休柔易, 故薦之. 休臨事或折正嵩, 嵩不能平. 宋璟聞之曰：「不意休能爾, 仁者之勇也.」嵩寬博多可, 休峭鯁, 時政所得失, 言之未嘗不盡. 帝嘗獵苑中, 或大張樂, 稍過差, 必視左右曰：「韓休知否?」已而疏輒至. 嘗引鑒, 默不樂. 左右曰：「自韓休入朝, 陛下無一日歡, 何自戚戚, 不逐去之?」帝曰：「吾雖瘠, 天下肥矣. 且蕭嵩每啟事, 必順旨, 我退而思天下, 不安寢. 韓休敷陳治道, 多訐直, 我退而思天下, 寢必安. 吾用休, 社稷計耳.」後以工部尚書罷. 遷太子少師, 封宜陽縣子. 卒, 年六十八, 贈揚州大都督, 謚曰文忠. 寶應元年, 贈太子太師.

子浩、洽、洪、汯、滉、渾、洄, 皆有學尚.

浩, 萬年主簿, 坐籍王鉷家貲有隱入, 爲尹鮮於仲通所劾, 流循州. 洪爲司庫員外郎, 與汯皆以累貶. 洪後爲華州長史. 渾, 大理司直. 安祿山盜京師, 皆陷賊, 賊逼以官, 浩與洪、汯、滉、渾出奔, 將走行在, 浩、洪、渾及洪四子復爲賊禽殺之. 洪善與人交, 有節義, 藉甚於時, 見者爲流涕. 肅宗以大臣子能死難, 詔贈浩吏部郎中, 洪太常卿, 渾太常少卿. 汯上元中終諫議大夫. 洽, 終殿中侍御史.

滉, 字太沖, 以廕補左威衛騎曹參軍. 至德初, 避地山南, 采訪使李承昭表爲通川郡長史, 改彭王府諮議參軍. 初, 汯知制誥, 當草王璵詔, 無借言, 銜之. 及當國, 滉兄弟皆斥冗官. 璵罷, 乃擢殿中侍御史, 三遷吏部員外郎. 性強直, 明吏事, 蒞南曹五年, 簿最詳致. 再遷給事中, 知兵部選. 時盜殺富平令韋當, 賊隸北軍, 魚朝恩私其凶, 奏原死, 滉執處, 卒伏辜. 遷右丞. 知吏部選, 以戶部侍郎判度支.

自至德軍興, 所在賦稅無藝, 帑司給輸乾隱. 滉檢制吏下及四方輸將, 犯者痛根以法. 會歲數稔, 兵革少息, 故儲積穀帛稍豐實. 然覆治案牘, 深文鉤剝, 人亦咨怨. 大曆十二年秋, 大雨害稼什八, 京兆尹黎幹言狀, 滉恐有所蠲貸, 固表不實. 代宗命御史行視, 實損田三萬餘頃. 始, 渭南令劉藻附滉, 言部田無害, 御史趙計按驗如藻言, 帝又遣御史硃敖覆實, 害田三千頃. 帝怒曰：「縣令, 所以養民, 而田損不問, 豈恤隱意邪?」貶南浦員外尉, 計亦斥爲豐州司戶員外參軍. 方是時, 潦敗河中鹽池, 滉奏池產瑞鹽. 帝疑, 遣諫議大夫蔣鎮廉狀, 鎮畏滉, 還乃賀帝, 且請置祠, 詔號寶應靈慶池.

德宗立, 惡滉掊刻, 徙太常卿. 議者不厭, 乃出爲晉州刺史. 未幾, 遷浙江東、西觀察使, 尋檢校禮部尚書爲鎮海軍節度使. 綏輯百姓, 均租、調, 不逾年, 境內稱治. 帝在奉天, 淮、汴震騷, 滉訓士卒, 分兵戌河南. 既狩梁州, 又獻縑十萬匹, 請以鎮兵三萬助討賊, 有詔嘉勞, 進檢校尚書右仆射, 封南陽郡公. 李希烈陷汴州, 滉遣裨將王棲耀、李長榮、柏良器以勁卒萬人進計, 次睢陽, 而賊已攻寧陵, 棲耀等破走之, 漕路無梗, 完靖東南, 滉功多.

時裏胥有罪, 輒殺無貸, 人怪之. 滉曰：「袁晁本一鞭背史, 禽賊有負, 聚其類以反, 此輩皆鄉縣豪黠, 不如殺之, 用年少者, 惜身保家不爲惡.」又以賊非牛酒不嘯結, 乃禁屠牛, 以絕其謀. 婺州屬縣有犯令者, 誅及鄰伍, 坐死數十百人. 又遣官分察境內, 罪涉疑似必誅, 一判輒數十人, 下皆愁怖.

聞京都未平, 乃閉關梁, 禁牛馬出境, 築石頭五城, 自京口至玉山. 毀上元道、佛祠四十區, 修捴壁, 起建業、抵京峴, 樓雉相望. 以爲朝廷有永嘉南走事, 置館第數十於石頭城, 穿井皆百尺. 命偏將丘涔督役, 日數千人, 涔虐用其衆, 朝令夕辦, 先世丘壟皆發夷. 造樓艦三千柁, 以舟師由海門大閱, 至申浦乃還. 追李長榮等歸, 以親吏盧復爲宣州刺史, 增營壘, 教習長兵, 毀鍾鑄軍器. 陳少遊在揚州, 以甲士三千臨江大閱；滉亦總兵臨金山, 與少遊會, 以金繒相餉酬. 然滉握強兵, 遷延不赴難, 而調發糧帛以濟朝廷者繦屬, 當時實賴之. 李晟方屯渭北, 滉運米饋之, 船置十弩以相警捍, 賊不能剽. 始, 漕船臨江, 滉顧僚吏曰：「天子蒙塵, 臣下之恥也.」乃自舉一囊, 將佐爭負之.

貞元元年, 加檢校左仆射、同中書門下平章事、江淮轉運使, 封鄭國公. 以繕治石頭城, 人頗言有窺望意, 雖帝亦惑之. 會李泌間關辯數, 帝意乃解. 二年, 更封晉. 是歲入朝. 滉既宿齒先達, 頗簡倨, 接新進用事, 不能滿其意, 衆怨之. 獻羨錢五百餘萬緡, 詔加度支諸道轉運、鹽鐵等使.

右丞元琇判度支也, 以關輔旱, 請運江南租米西給京師. 帝委滉專督之, 而琇畏其剛愎難共事, 請自江至揚子, 滉主之；揚子以北, 自主之. 滉由是銜琇. 會琇以京師錢重貨輕, 發江東鹽監院錢四十萬緡入關. 滉紿奏「運錢至京師, 率費萬致千, 不可從.」帝責謂琇, 琇曰：「千錢其重與斗米均, 費三百可致.」帝以諭滉, 滉執不可. 至是, 誣劾琇饋米與淄青李納、河中李懷光. 帝怒, 不復究驗, 貶琇雷州司戶參軍. 左丞董晉白宰相劉滋、齊映曰：「昨關輔用兵, 方蝗旱, 琇不增一賦, 而軍興皆濟, 可謂勞臣. 今被謫無名, 刑濫人懼, 假令權臣逞志, 公胡不請三司鞫之?」滋、映不能用. 給事中袁高抗疏申執, 滉指爲黨與, 寢不報.

劉玄佐不朝, 帝密詔滉諷之. 及過汴, 玄佐素憚滉, 修屬吏禮. 滉辭不敢當, 因結爲兄弟, 入拜其母, 置酒設女樂. 酒行, 滉曰：「宜早見天子, 不可使夫人白首與新婦子孫填宮掖也.」玄佐泣悟. 滉以錢二十萬緡爲玄佐辦裝, 又以綾二十萬犒軍. 玄佐入朝, 滉薦可任邊事. 時兩河罷兵, 滉上言：「吐籓盜河、湟久, 近歲浸弱, 而西近大食, 北捍回鶻, 東抗南詔, 分軍外戰, 兵在河、隴者不過五六萬, 若朝廷命將, 以十萬衆城涼、鄯、洮、渭, 各置兵二萬爲守禦, 臣請以本道財賦饋軍, 給三年費, 然後營田積粟, 且耕且戰, 則河、隴之地可翹足而復.」帝善其言, 因訪玄佐, 玄佐請行. 會滉病甚, 張延賞奏減州縣冗官, 收祿俸, 募戰士西討. 玄佐慮延賞靳削資儲, 辭犬戎未釁, 不可輕進, 因稱疾. 帝遣中人勞問, 臥受命. 延賞知不可用, 乃止. 滉尋卒, 年六十五, 贈太傅, 謚曰忠肅.

滉雖宰相子, 性節儉, 衣裘茵衽, 十年一易. 甚暑不執扇, 居處陋薄, 取庇風雨. 門當列戟, 以父時第門不忍壞, 乃不請. 堂先無挾廡, 弟洄稍增補之, 滉見即徹去, 曰：「先君容焉, 吾等奉之, 常恐失墜. 若摧圮, 繕之則已, 安敢改作以傷儉德?」居重位, 清潔疾惡, 不爲家人資產. 自始仕至將相, 乘五馬, 無不終櫪下. 好鼓琴, 書得張旭筆法, 畫與宗人幹相埒. 嘗自言：「不能定筆, 不可論書畫.」以非急務, 故自晦, 不傳於人. 善治《易》、《春秋》, 著《通例》及《天文事序議》各一篇. 初判度支, 李晟以裨將白軍事, 滉待之加禮, 使其子拜之, 厚遺器幣鞍馬. 後晟終立大功. 滉幼時已有美名, 所與遊皆天下豪俊. 晚節益苛慘, 故論者疑其飾情希進, 既得志, 則強肆, 蓋自其性云. 子群、皋.

群終國子司業. 皋字仲聞, 資質重厚, 有大臣器. 由雲陽尉策賢良方正異等, 拜右拾遺. 累遷考功員外郎. 父喪, 德宗遣使吊問, 俾論譔滉行事, 號泣承命, 立草數千言以進, 帝嘉之. 服除, 宰相擬考功郎中, 帝爲加知制誥. 遷中書舍人、御史中丞、兵部侍郎, 號稱職. 俄拜京兆尹. 奏署鄭鋒爲倉曹參軍. 鋒苛斂吏, 乃說皋悉索府中雜錢, 折糴粟麥三十萬石獻於帝, 皋悅之, 奏爲興平令. 貞元十四年, 大旱, 民請蠲租賦, 皋府帑已空, 內憂恐, 奏不敢實. 會中人出入, 百姓遮道訴之, 事聞, 貶撫州員外司馬. 未幾, 改杭州刺史, 入拜尚書右丞. 王叔文用事, 皋嫉之, 謂人曰：「吾不能事新貴.」從弟曄以告叔文, 叔文怒, 出爲鄂嶽蘄〗沔觀察使. 叔文敗, 即拜節度, 徙鎮海, 入爲戶部尚書, 曆東都留守、忠武軍節度使. 大抵以簡儉治, 所至有績. 召拜吏部尚書, 兼太子少傅. 莊憲太后崩, 充大明宮留守. 穆宗以舊傅恩, 加檢校尚書右仆射, 俄爲真. 又進左仆射. 長慶四年, 復爲東都留守, 卒於道, 年七十九, 贈太子太保, 謚曰貞.

皋貌類父, 既孤, 不復視鑒. 生知音律, 常曰：「長年後不願聽樂, 以門內事多逆知之.」聞鼓琴, 至《止息》, 歎曰：「美哉！嵇康之爲是曲, 其當晉、魏之際乎. 其音主商, 商爲秋, 秋者天將搖落肅殺, 其歲之晏乎. 晉乘金運, 商又金聲, 此所以知魏方季而晉將代也. 緩其商糸玄, 與宮同音, 臣奪君之義, 知司馬氏之將篡也. 王陵、毋丘儉、文欽、諸葛誕繼爲揚州都督, 咸有興復之謀, 皆爲司馬懿父子所殺. 康以揚州故廣陵地, 陵等皆魏大臣, 故名其曲曰《廣陵散》, 言魏散亡自廣陵始. 『止息』者, 晉雖暴興, 終止息於此. 其哀憤、躁蹙、憯痛、迫脅之音, 盡於是矣. 永嘉之亂, 其兆乎！康避晉、魏之禍, 托以鬼神, 以俟後世知音云.」 洄字幼深, 廕補弘文生, 滿歲, 參調吏部侍郎, 達奚珣以地望抑之. 除章懷太子陵令, 無慍容. 安祿山亂, 家七人遇害, 洄避難江南, 蔬食不聽樂. 乾元中, 授睦州別駕, 劉晏表爲屯田員外郎, 知揚子留後. 召拜諫議大夫, 與補闕李翰數上章言得失, 擢知制誥. 坐與元載善, 貶邵州司戶參軍. 德宗即位, 起爲淮南黜陟使, 復爲諫議大夫.

晏被罪, 天下錢穀歸尚書省, 而省司廢久, 無綱紀, 莫總其任, 乃擢洄戶部侍郎, 判度支. 洄上言：「江、淮七監, 歲鑄錢四萬五千緡輸京師, 工用運轉, 每緡度二千, 是本倍於子. 今商州紅崖冶產銅, 而洛源監久廢, 請鑿山取銅, 即治舊監, 置十爐鑄之, 歲得錢七萬二千緡, 度費每緡九百, 則得可浮本矣. 江、淮七監, 請皆罷.」又言：「天下銅鐵冶, 乃山澤利, 當歸王者, 請悉隸鹽鐵使.」從之. 復罷省胥史冗食二千人, 積米長安、萬年二縣各數十萬石, 視年豐耗而發斂焉, 故人不艱食.

洄與楊炎善, 炎得罪, 不自安. 無何, 皋上疏理炎罪, 帝意洄教之, 貶蜀州刺史. 興元元年, 入爲兵部侍郎, 轉京兆尹. 貞元十年, 終國子祭酒, 贈戶部尚書.

贊曰：人之立事, 無不銳始而工於初, 至其半則稍怠, 卒而漫澶不振也. 觀玄宗開元時, 厲精求治, 元老魁舊, 動所尊憚, 故姚元崇、宋璟言聽計行, 力不難而功已成. 及太平久, 左右大臣皆帝自識擢, 狎而易之, 志滿意驕, 而張九齡爭愈切, 言益不聽. 夫志滿則忽其所謀, 意驕則樂軟熟、憎鯁切, 較力雖多, 課所效不及姚、宋遠矣. 終之胡雛亂華, 身播邊陬, 非曰天運, 亦人事有致而然. 若知古等皆宰相選, 使當天寶時, 庸能有救哉！

列傳第五十二

張源裴

張嘉貞, 字嘉貞, 本范陽舊姓, 高祖子吒, 仕隋終河東郡丞, 遂家蒲州, 爲猗氏人. 以五經舉, 補平鄉尉, 坐事免. 長安中, 御史張循憲使河東, 事有未決, 病之, 問吏曰：「若頗知有佳客乎?」吏以嘉貞對. 循憲召見, 咨以事. 嘉貞條析理分, 莫不洗然. 循憲大驚, 試命草奏, 皆意所未及；它日, 武後以爲能, 循憲對皆嘉貞所爲, 因請以官讓. 後曰：「朕寧無一官自進賢邪?」召嘉貞見內殿；以簾自鄣. 嘉貞儀止秀偉, 奏對偘偘, 後異之. 因請曰：「臣草茅之人, 未睹朝廷儀, 陛下過聽, 引對禁近. 今天威咫尺, 若隔雲霧, 恐君臣之道有未盡也.」後曰：「善.」詔上簾, 引拜監察御史, 擢循憲司勳郎中, 酬其得人.

累遷兵部員外郎. 時功狀盈幾, 郎吏不能決, 嘉貞爲詳處, 不閱旬, 廷無稽牒. 進中書舍人. 曆梁秦二州都督、並州長史, 政以嚴辨, 吏下畏之. 奏事京師, 玄宗善其政, 數慰勞. 嘉貞自陳：「少孤, 與弟嘉佑相恃以長, 今爲鄯州別駕, 願內徙, 使少相近, 冀盡力報, 死無恨.」帝爲徙嘉祐忻州刺史.

突厥九姓新內屬, 雜處太原北, 嘉貞請置天兵軍綏護其衆, 即以爲天兵使. 明年入朝, 或告其反, 按無狀, 帝令坐告者. 嘉貞辭曰：「國之重兵利器皆在邊, 今告者一不當即罪之, 臣恐塞言路, 且爲未來之患. 昔天子聽政於上, 瞍賦, □蒙誦, 百工諫, 庶人謗, 今將坐之, 則後無繇聞天下事.」遂得減死. 天子以爲忠, 且許以相. 嘉貞因曰：「昔馬周起徒步, 謁人主, 血氣方壯, 太宗用之, 能盡其才, 甫五十而沒. 向使用少晚, 則無及已. 陛下不以臣不肖, 必用之, 要及其時, 後衰無能爲也. 且百年壽孰爲至者? 臣常恐先朝露死溝壑, 誠得效萬一, 無負陛下足矣！」帝曰：「第往, 行召卿.」 及宋璟等罷, 帝欲果用嘉貞, 而忘其名. 夜詔中書侍郎韋抗曰：「朕嘗記其風操, 而今爲北方大將, 張姓而復名, 卿爲我思之.」抗曰：「非張齊丘乎? 今爲朔方節度使.」帝即使作詔以爲相. 夜且半, 因閱大臣表疏, 舉一則嘉貞所獻, 遂得其名, 即以爲中書侍郎、同中書門下平章事. 遷中書令. 居位三年, 善傅奏, 敏於裁遣. 然強躁, 論者恨其不裕.

帝數幸東都, 洛陽主簿王鈞者, 爲嘉貞繕第, 會以贓聞, 有詔杖之朝堂. 嘉貞畏蔑染, 促有司速斃以滅言. 秘書監薑晈得罪, 嘉貞希權幸意, 請加詔杖, 已而晈死. 會廣州都督裴伷先抵罪, 帝問法如何, 嘉貞復援晈比, 張說曰：「不然, 刑不上大夫, 以近君也. 士可殺不可辱. 向晈得罪, 官三品, 且有功, 若罪應死, 即殺, 獨不宜廷辱, 以卒伍待也. 況勸貴在八議乎? 事往不可咎, 伷先豈容復濫哉?」帝然之. 嘉貞退, 不悅曰：「言太切.」說曰：「宰相, 時來則爲, 非可長保. 若貴臣盡杖, 正恐吾輩及之, 渠不爲天下士君子地乎?」 初, 嘉貞在兵部, 而說已爲侍郎. 及皆相, 說位其下, 議論無所讓, 故說不平. 未幾, 嘉佑拜金吾將軍, 兄弟要近, 人頗憚媢. 帝幸太原, 嘉佑以贓聞, 說訹嘉貞素服待罪, 不謁, 遂出爲豳州刺史, 說代其處. 嘉貞銜悔, 謂人曰：「中書令幸二員, 何相迫邪?」逾年, 爲戶部尚書、益州長史, 判都督事, 詔宴中書省, 與宰相會. 嘉貞銜說不已, 於坐慢罵說, 源乾曜、王盩共平解, 乃得去.

明年, 王守一死, 坐與厚善, 貶台州刺史. 俄拜工部尚書, 爲定州刺史, 知北平軍事, 封河東侯. 及行, 帝賦詩, 詔百官祖道上東門. 久之, 以疾丐還東都, 詔醫馳驛護視. 卒, 年六十四, 贈益州大都督, 謚曰恭肅.

嘉貞性簡疏, 與人不疑, 內曠如也, 或時以此失. 有嗜進者, 汲引之, 能以恩終始. 所薦中書舍人苗延嗣、呂太一, 考功員外郎員嘉靜, 殿中侍御史崔訓, 皆位清要, 日與議政事. 故當時語曰：「令君四俊, 苗、呂、崔、員.」其始爲中書舍人, 崔湜輕之, 後與議事, 正出其上. 湜驚曰：「此終其坐.」後十年而爲中書令. 嘉貞雖貴, 不立田園. 有勸之者, 答曰：「吾嘗相國矣, 未死, 豈有饑寒憂? 若以譴去, 雖富田產, 猶不能有也. 近世士大夫務廣田宅, 爲不肖子酒色費, 我無是也.」 引萬年主簿韓朝宗爲御史, 卒後十餘歲, 朝宗以京兆尹見帝曰：「陛下待宰相, 進退皆以禮, 身雖沒, 子孫咸在廷. 張嘉貞晚一息寶符, 獨未官.」帝惘然, 召拜左司禦率府兵曹參軍, 賜名曰延賞.

延賞雖蚤孤, 而博涉經史, 通吏治, 苗晉卿尤器許, 以女妻之. 肅宗在鳳翔, 擢監察御史, 辟署關內節度使王思禮府. 思禮守北都, 表爲副, 入遷刑部郎中. 始, 元載被用, 以晉卿力, 故厚遇延賞, 薦爲給事中、御史中丞.

大曆初, 除河南尹、諸道營田副使. 河、洛當兵沖, 邑裏墟榛, 延賞政簡約, 輕傜賦, 疏河渠, 築宮廟. 數年, 流庸歸附, 都闕完雄, 有詔褒美. 時罷河南、山南等副元帥, 兵屯東都, 詔延賞知留守, 以兵屬. 居五年, 治行第一, 召還.

會李少良劾元載陰罪, 載斥其狂, 下御史台治訊, 而延賞適拜大夫, 不滿所私, 出爲淮南節度使. 歲旱, 民它遷, 吏禁之. 延賞曰：「食者, 人恃以活. 拘此而斃, 不如適彼而生. 苟存吾人, 何限爲?」乃具舟遣之, 敕吏爲修室廬, 已逋債, 而歸者更增於舊. 瓜步舟艫津湊, 而遙系江南, 延賞請度屬揚州, 自是行無稽壅.

會母喪免, 服除, 累拜荊南、劍南西川節度使. 建中中, 西山兵馬使張朏襲成都爲亂, 延賞奔鹿頭戌. 朏酣亂不設備, 延賞諜知之, 遣將叱幹遂捕斬朏, 復成都. 自楊國忠討南蠻, 三蜀疲罄. 及乘輿臨狩, 糜用百出. 後更郭英軿、崔寧、楊子琳亂, 益矜僭, 公私蕭然. 延賞事爲之制, 薄入謹出, 府庫遂實. 德宗在奉天, 貢獻踵道. 及次梁, 倚劍蜀爲根本. 即拜中書侍郎、同中書門下平章事.

帝還, 詔入秉政. 初, 吐籓寇劍南, 李晟總神策軍戌之, 及還, 以成都倡自隨, 延賞遣吏奪取, 故晟銜之；至是, 鎮鳳翔, 帝所倚重, 表陳宿憾, 帝不得已, 罷延賞爲尚書左仆射, 然雅意決用之, 以晟嘗爲韓滉識擢, 命滉移書道意. 及俱入朝, 滉從容邀晟平憾, 且使薦延賞於帝, 於是復拜平章事. 既而宴禁中, 帝出瑞錦一端分系之, 以示和解. 晟因爲子請婚, 延賞不許. 晟曰：「吾武夫雖有舊惡, 杯酒間可解. 儒者難犯, 外睦而內含怒, 今不許婚釁未忘也.」 先時, 吐籓尚結贊請和, 晟奏戎狄無信, 不可許. 滉亦請調軍食峙邊, 無聽和. 帝疑將帥邀功生事, 議未決. 會滉卒, 延賞揣帝意, 遂罷晟兵, 奏以給事中鄭雲逵代之. 帝曰：「晟有社稷功, 俾自擇代者.」乃用邢君牙, 而拜晟太尉兼中書令, 奉朝請. 是夏, 吐蕃背約, 劫渾瑊, 將校多沒, 如晟等策. 故事, 臨軒冊拜三公, 中書令讀冊, 侍中贊禮, 或闕, 則宰相攝事. 晟當拜, 而延賞薄其禮, 用尚書崔漢衡、劉滋代攝.

時議遣劉玄佐復河、湟, 延賞因建言：「今官繁費廣, 州縣殘困, 宜並省其員, 悉收稟料糧課輸京師, 賞戰士.」帝許之. 即詔：「上州留上佐、錄事參軍、司戶、司兵、司士各一員, 餘參軍留半；中州減司士；上縣令、尉具；中縣省尉；京兆、河南府司錄、判官, 赤縣丞、簿、尉, 各省半；餘府准上州.」詔下, 內外始怨. 玄佐辭西討, 延賞更用李抱真. 抱真怨延賞奪晟兵, 不肯行. 由是功臣解體.

是年, 除吏千五百員, 當省者千餘. 道路訾謗, 浸淫聞於上. 延賞懼, 請詔州縣：「或考先滿、或攝掌遇停限而官見乏者, 聽在所擇省員有幹譽者權補, 以才不以資.」而大臣馬燧、白志貞、韋倫表言省官太甚, 不可行. 會延賞疾困, 不能事, 宰相李泌一切奏復. 卒, 年六十一, 贈太保, 謚曰成肅.

延賞更四鎮, 所至民頌其愛. 及當國, 飾情復怨, 不稱所望, 亦早不幸, 未及有所建明. 然帝待遇厚, 稱其奏議有宰相體, 專屬以吏事, 而以軍食委李泌, 刑法委柳渾, 時以爲任職.

子弘靖. 弘靖字元理, 雅厚信直, 以廕爲河南參軍. 杜亞辟佐其府. 亞疑牙將令狐運劫餉絹, 弘靖直其枉, 亞怒, 斥出府. 裴延齡爲德陽公主治第, 欲徙弘靖先朝, 上疏自言, 德宗異之, 擢監察御史. 累遷戶部侍郎、陝州觀察使, 徙河中節度使. 元和中, 拜刑部尚書同中書門下平章事.

吳少陽死, 其子元濟擅總留務, 憲宗欲誅之. 弘靖請先遣使者吊贈, 待不恭, 乃加兵, 詔可. 進中書侍郎, 封高平縣侯.

武元衡遇害, 賊未得, 王承宗邸廝卒張晏被告, 詔付御史台劾驗, 有狀. 弘靖疑御史傅致晏罪, 言之帝, 不聽, 遂誅晏, 並討承宗. 弘靖曰：「戎事並興, 鮮有濟. 不如悉力淮西, 已平, 乃治河朔.」議再迕, 乃歸政, 以檢校吏部尚書、同平章事, 爲河東節度使. 未及鎮, 詔伐承宗. 弘靖自以諫不聽, 思自效, 乃大閱兵, 請身討賊. 詔許出軍, 無親往. 既王師無功, 帝憶曩言, 下詔褒美. 弘靖亦遣使間道喻承宗, 承宗款附. 召拜吏部尚書, 徙節宣武. 宣武承韓弘虐政, 代以寬簡, 民便安之.

長慶初, 劉總舉所部內屬, 請弘靖爲代, 進檢校司空, 仍同中書門下平章事, 充盧龍節度使. 始入幽州, 老幼夾道觀. 河朔舊將與士卒均寒暑, 無障蓋安輿, 弘靖素貴, 肩輿而行, 人駭異. 俗謂祿山、思明爲「二聖」, 弘靖懲始亂, 欲變其俗, 乃發墓毀棺, 衆滋不悅. 旬一決事, 賓客將吏罕聞其言. 委成於參佐韋雍、張宗厚, 又不通大體, 朘刻軍賜, 專以法拫治之. 官屬輕侻酣肆, 夜歸, 燭火滿街, 前後呵止, 其詬責士皆曰「反虜」, 嘗曰：「天下無事, 而輩挽兩石弓, 不如識一丁字.」軍中以氣自任, 銜之. 總之朝, 詔以錢百萬緡賚將士, 弘靖取二十萬市府雜費, 有怨言. 會雍欲鞭小將, 薊人未嘗更笞辱, 不伏, 弘靖系之. 是夕軍亂, 囚弘靖薊門館, 掠其家貲婢妾, 執雍等殺之. 判官張澈始就職, 得不殺, 與弘靖同被囚. 會詔使至, 澈謂弘靖曰：「公無負此土人, 今天子使至, 可因見衆辨, 幸得脫歸.」即推門求出. 衆畏其謀, 欲遷別館. 澈大罵曰：「汝何敢反！前日吳元濟斬東市, 李師道斬軍中, 同惡者, 父母妻子肉飽狗鼠鴟鴉.」衆怒, 擊殺之. 數日, 吏卒稍自悔, 詣館謝弘靖, 願革心事之. 三請, 不對. 衆曰：「公不赦我矣, 軍中可一日無帥乎?」遂取硃克融主留後. 詔貶弘靖太子賓客. 分司東都. 再貶吉州刺史. 明年, 出幽州, 改撫州刺史, 稍遷太子少師. 卒, 年六十五, 贈太子太保.

弘靖少有令問, 杜鴻漸、杜佑皆器許. 曆台閣顯級, 人以爲有輔相才. 及居位, 簡默自處, 無所規拂. 幽薊初效順, 不能因俗制變, 故范陽復亂. 家聚書畫, 侔秘府. 先第在東都思順裏, 盛麗甲當時, 曆五世無所增葺, 時號「三相張家」云. 子：文規、次宗.

裴度秉政, 引文規爲右補闕. 度出襄陽, 貶溫令, 度奏置幕府. 累轉吏部員外郎. 右丞韋溫劾文規父昔被囚, 逗留不赴難, 不宜任省署. 出爲安州刺史, 終桂管觀察使. 子彥遠, 博學有文辭, 乾符中至大理卿.

次宗, 開成初爲起居舍人. 文宗始詔左右史立螭頭下記宰相奏對, 既退, 帝召見審正是非. 故開成時事爲最詳. 以稱職, 兼集賢院直學士. 文規左遷, 改國子博士、史館修撰. 李德裕再當國, 引爲考功員外郎, 知制誥. 出澧、明二州刺史, 卒.

孫茂樞, 字休府, 及進士第. 天祐中, 累遷祠部郎中, 知制誥. 坐柳璨事, 貶博昌尉.

嘉祐, 嘉貞弟, 有幹略. 方嘉貞爲相時, 任右金吾衛將軍, 昆弟每上朝, 軒蓋騶導盈閭巷. 時號所居坊曰「鳴珂裏.」 後貶浦陽府折沖. 開元末, 爲相州刺史. 舊刺史多死官, 衆疑畏. 嘉祐以周總管尉遲迥死國難, 忠臣也, 立祠房解祓衆心. 三歲, 入爲左金吾將軍. 後吳克爲刺史, 又加神冕服, 遂無患.

源乾曜, 相州臨漳人. 祖師民, 隋刑部侍郎. 父直心, 高宗時太常伯, 流死嶺南. 乾曜第進士. 神龍中, 以殿中侍御史黜陟江東, 奏課最, 頻遷諫議大夫. 景雲後, 公卿百官上巳、九日廢射禮, 乾曜以爲：「聖王教天下必制禮以正人情. 君子三年不爲禮, 禮必壞；三年不爲樂, 樂必崩. 古之擇士, 先觀射禮, 非取一時樂也. 夫射者, 別邪正, 觀德行, 中祭祀, 辟寇戎, 古先哲王莫不遞襲. 比年以來, 射禮不講, 所司丱費, 而舊典爲虧. 臣愚謂所計者財, 所虧者禮, 故孔子不愛羊而存禮也. 大射謂春秋不可廢.」 開元初, 邠王府吏犯法, 玄宗敕左右爲王求才長史, 太常卿薑晈薦乾曜, 自梁州都督召見, 神氣爽澈, 占對有序, 帝悅之, 擢少府少監, 兼邠王府長史. 累進尚書左丞. 四年, 拜黃門侍郎、同紫微黃門平章事. 逾月, 與姚崇俱罷.

會帝東幸, 以京兆尹留守京師. 治尚寬簡, 人安之. 居三年, 政如始至. 仗內白鷹因縱失之, 詔京兆督捕, 獲於野, 絓榛死. 吏懼得罪, 乾曜曰：「上仁明, 不以畜玩置罪, 苟其獲戾, 尹專之.」遂入自劾失旨. 帝一不問, 衆伏其知體而善引咎.

八年, 復爲黃門侍郎、同中書門下三品, 進位侍中. 建言：「大臣子並求京職, 俊軿率任外官, 非平施之道. 臣三息俱任京師, 請出二息補外, 以示自近始.」詔可. 乃以子河南參軍弼爲絳州司功, 太祝潔爲鄭尉. 詔曰：「乾曜身率庶寮以讓, 既請外其子, 又復下遷. 《傳》不云乎：『範宣子讓, 其下皆讓.』『晉國之人, 於是大和』, 道之或行, 仁豈遠哉. 其令文武官父子昆弟三人在京司者, 分任於外.」繇是公卿子弟皆出補.

帝嘗自較其考, 與張說偕賜. 時議者言：「國執政所以同休戚, 不崇異無以責功.」帝乃詔中書、門下共食實戶三百, 堂封自此始.

東封還, 爲尚書左丞相, 兼侍中. 久之, 罷侍中, 遷太子少師. 避祖名, 更授少傅, 安陽郡公. 帝幸東都, 以老疾不任陪扈. 卒, 贈幽州大都督.

乾曜性謹重, 其始仕已四十餘, 曆官皆以清慎恪敏得名. 爲相十年, 與張嘉貞、張說、李元紘、杜暹同秉政, 居中未嘗廷議可否事, 晚節唯唯聯署, 務爲寬平惇大, 故鮮咎悔. 薑晈爲嘉貞所排, 雖得罪, 訖不申救, 君子譏焉.

族孫光裕, 亦有名, 居官號清願, 撫諸弟友義. 爲中書舍人, 與楊滔、劉令植同刪著《開元新格》. 曆尚書左丞, 會選諸司長官爲刺史, 光裕任鄭州, 爲世良吏. 卒官.

子洧, 以雍睦保家, 士友推之. 天寶中, 爲給事中、襄州刺史. 安祿山犯河、洛、爲江陵大都督長史以禦賊, 卒, 贈禮部尚書, 謚曰懿.

裴耀卿, 字煥之, 寧州刺史守真次子也. 數歲能屬文, 擢童子舉, 稍遷秘書省正字、相王府典簽, 與掾丘悅、文學韋利器更直, 備顧問, 府中號「學直.」 王即帝位, 授國子主簿, 累遷長安令. 舊有配戶和市法, 人厭苦, 耀卿一切責豪門坐賈, 豫給以直, 絕僦欺之敝. 及去, 人思之.

爲濟州刺史, 濟當走集, 地廣而戶寡. 會天子東巡, 耀卿置三梁十驛, 科斂均省, 爲東州知頓最. 封禪還, 次宋州, 宴從官, 帝歡甚, 謂張說曰：「前日出使巡天下, 觀風俗, 察吏善惡, 不得實. 今朕有事岱宗, 而懷州刺史王丘餼牽外無它獻, 我知其不市恩也；魏州刺史崔沔遣使供帳, 不施錦繡, 示我以儉, 此可以觀政也；濟州刺史裴耀卿上書數百言, 至曰『人或重擾, 則不足以告成』, 朕置書座右以自戒, 此其愛人也.」 俄徙宣州. 前此大水, 河防壞, 諸州不敢擅興役. 耀卿曰：「非至公也.」乃躬護作役, 未訖, 有詔徙官. 耀卿懼功不成, 弗即宣, 而撫巡飭厲愈急. 堤成, 發詔而去. 濟人爲立碑頌德. 曆冀州, 入拜戶部侍郎.

開元二十年, 副信安王禕討契丹, 又持帛二十萬賜立功奚官, 耀卿曰：「幣涉寇境, 不可以不備.」乃令先與期, 而分道賜之, 一日畢. 突厥、室韋果邀險來襲, 耀卿已還.

遷京兆尹. 明年秋, 雨害稼, 京師饑. 帝將幸東都, 召問所以救人者. 耀卿曰：「陛下既東巡, 百司畢從, 則太倉、三輔可遣重臣分道賑給, 自東都益廣漕運, 以實關輔, 關輔既實, 則乘輿西還, 事蔑不濟. 且國家大本在京師, 但秦地狹, 水旱易匱. 往貞觀、永徽時, 祿稟者少, 歲漕粟二十萬略足；今用度浸廣, 運數倍且不支, 故數東幸, 以就敖粟. 爲國大計, 臣願廣陝運道, 使京師常有三年食, 雖水旱不足憂. 今天下輸丁約四百萬, 使丁出百錢爲陝、洛運費, 又益半爲營窖用, 分納司農, 河南、陝州. 又令租米悉輸東都. 從都至陝, 河益湍沮, 若廣漕路, 變陸爲水, 所支尚贏萬計. 且江南租船候水始進, 吳工不便河漕, 處處停留, 易生隱盜. 請置倉河口, 以納東租, 然後官自顧載, 分入河、洛. 度三門東西各築敖倉, 自東至者, 東倉受之；三門迫險, 則旁河鑿山, 以開車道, 運十數裏, 西倉受之. 度宜徐運抵太原倉, 趨河入渭, 更無留阻, 可減費钜萬.」天子然其計, 拜黃門侍郎、同中書門下平章事, 充轉運使.

於是置河陰、集津、三門倉, 引天下租繇盟津溯河而西. 三年積七百萬石, 省運費三十萬緡. 或曰：「以此緡納於上, 足以明功.」答曰：「是謂以國財求寵, 其可乎?」敕吏爲和市費. 遷侍中.

二十四年, 以尚書左丞相罷, 封趙城侯. 夷州刺史楊浚以贓抵死, 有詔杖六十, 流古州. 耀卿上言：「刺史、縣令異諸吏, 爲人父母, 風化所瞻. 令使裸躬受笞, 事太逼辱. 法至死, 則天下共之. 然一朝下吏, 屈挫牽頓, 民且哀憐, 是忘免死之恩, 而有傷心之痛, 恐非崇守長、勸風俗意. 又雜犯抵死無杖刑, 必三覆後決, 今非時不覆, 或夭其命, 非所以寬宥之也. 凡大暑決囚多死, 秋冬乃有全者. 請今貸死決杖, 會盛夏生長時並停, 則有再生之實.」 是時, 特進蓋嘉運破突騎施還, 詔爲河西、隴右節度使, 因令經略吐籓. 嘉運以新立功, 日酣遨未赴屯. 耀卿言於帝曰：「嘉運精勁勇烈誠有餘, 然臣見其誇言驕色, 竊憂之, 恐不足與立事. 今盛秋防邊, 日月已薄, 當與軍中士卒相見. 若不素講, 雖決在一時, 恐非制勝萬全之義. 且兵未及訓, 不能知法；士未懷惠, 不可共心. 使幸而有楞, 非師出以律之善. 又萬人之命倚於將, 示不得已, 故鑿凶門而出. 今酣呶朝夕, 胖肆自安, 非愛人憂國者, 不可不察. 苟不易帥, 宜嚴詔申約, 以督其行.」帝乃促嘉運詣部, 卒無功還.

天寶初, 進尚書左仆射, 俄改右仆射, 而李林甫代之. 上日, 林甫到本省, 具朝服劍佩, 博士導, 郎官唱案. 禮畢, 就耀卿聽事, 乃常服, 以贊者主事導唱. 林甫驚曰：「班爵與公同, 而禮數異, 何也?」」耀卿曰：「比苦眩, 不堪重衣. 又郎、博士紛泊, 非病士所宜.」林甫默然慚. 居一歲, 卒, 年六十三, 贈太子太傅, 謚曰文獻. 子綜, 吏部郎中. 綜子佶.

佶字弘正, 幼能文. 第進士, 補校書郎, 判等高, 授藍田尉. 德宗詔發畿縣民城奉天, 嚴郢爲京兆, 政刻急, 本曹尉韋重規妻乳且疾, 不敢免. 佶請代役, 要如程, 當時稱其義.

帝幸梁, 佶奔見行在, 授補闕. 李懷光以河中叛, 佶建議請討, 帝深器之. 詔用盧杞爲饒州刺史, 與諫官執不可. 曆遷諫議大夫. 黔中觀察使. 韋士文爲夷獠所逐, 詔佶代之, 部夷安服.

曆同州刺史、中書舍人, 遷尚書右丞. 時李巽以兵部尚書領鹽鐵, 將遷使局就本曹, 經構已半, 會佶至, 以爲不可. 巽雖怙恩而強, 猶撤之, 時重其有守. 改吏部侍郎, 以疾爲國子祭酒、工部尚書. 卒, 贈吏部尚書, 謚曰貞.

佶清勁明銳, 所與友皆第一流, 鄭餘慶尤厚善. 既歿, 餘慶爲行服, 士林美之.

贊曰：開元之盛, 所置輔佐, 皆得賢才, 不者若張、源等, 猶惓事職, 其建明有足稱道. 朝多君子, 信太平基歟！張氏三世宰相, 然器有所窮, 嘉貞窮於俗, 延賞窮於忮, 弘靖窮於權, 惜哉！

列傳第五十三

蘇尹畢李鄭王許潘倪席齊

蘇珦, 雍州藍田人. 中明經第, 調鄠尉. 時李義琰爲雍州長史, 鄠多訟, 日至長史府, 恦裁決明辦, 自是無訴者. 義琰異之, 顧聽事曰：「此公坐也, 恨吾齒晚, 不及見.」 垂拱初, 爲監察御史. 武後殺韓、魯諸王, 付珦密牒按訊, 珦推之無狀. 或言珦助韓、魯者, 後詰之, 挺議無所撓, 後不悅曰：「卿, 大雅士, 此獄不足諉卿.」即詔監軍河西. 五遷右司郎中. 御史王弘義附來俊臣爲酷, 世畏疾, 莫敢觸其鋒. 會督伐材於虢, 笞督過程, 人多死, 珦按奏, 弘義坐免. 遷給事中, 進左肅政台御史大夫. 後營大像白司馬阪, 糜用億計, 珦上疏切諫, 見納.

中宗將斬韋月將, 珦執據時令不可以大戮, 忤三思意, 改右台, 俄出爲岐州刺史. 復爲右台大夫. 會節湣太子敗, 詔株索支黨. 時睿宗居籓, 爲獄辭牽逮, 珦密啟保辯, 亦會宰相開陳, 帝感悟, 多所含貸. 擢戶部尚書, 封河內郡公. 以檢校太子詹事致仕. 卒, 年八十一, 贈兗州都督, 謚曰文.

子晉, 數歲知爲文, 作《八卦論》, 吏部侍郎房潁叔、秘書少監王紹宗歎曰：「後來之王粲也. 舉進士及大禮科, 皆上第. 先天中, 爲中書舍人. 玄宗監國, 所下制命, 多晉及賈曾稿. 屢獻讜言, 天子嘉允. 出爲泗州刺史, 以珦老, 請解職奉養. 珦卒, 曆戶部侍郎, 襲爵, 遷吏部. 時宋璟兼尚書事, 晉與齊浣更典二都選, 既糊名校判, 而晉獨事賞拔, 當時譽之. 及裴光庭知尚書, 有過官被卻者, 就籍以硃點頭而已. 晉因榜選院曰「門下點頭者更擬」, 光庭以爲侮己, 出晉汝州刺史. 遷魏州, 終太子左庶子.

始, 晉與洛人張循之、仲之兄弟善, 而二人以學顯. 循之上書忤武後, 見殺. 仲之神龍中謀去武三思, 爲宋之愻等所發, 死, 晉厚撫其子漸, 爲營婚宦. 晉卒, 漸喪之若諸父云.

尹思貞, 京兆長安人. 弱冠以明經第, 調隆州參軍事. 屬邑豪蒲氏驁肆不法, 州檄思貞按之, 擿其奸贓萬計, 卒論死, 部人稱慶, 刻石歎頌. 遷明堂令, 以善政聞. 擢殿中少監, 檢校洛州刺史. 會契丹孫萬榮亂, 朔方震驚, 思貞循撫境內, 獨無擾. 武後璽書褒慰.

長安中, 遷秋官侍郎, 忤張昌宗意, 出爲定州刺史. 召授司府少卿. 時卿侯知一亦厲威嚴, 吏爲語曰：「不畏侯卿杖, 祗畏尹卿筆.」加銀青光祿大夫. 其家坎地, 獲古戟十二, 俄而門樹戟, 時人異焉.

神龍初, 擢大理卿. 雍人韋月將告武三思大逆, 中宗命斬之, 思貞以方發生月, 固奏不可, 乃決杖, 流嶺南. 三思諷所司加法殺之, 復固爭, 御中大夫李承嘉助三思, 而以他事劾思貞, 不得謁. 思貞謂承嘉曰「公爲天子執法, 乃擅威福, 慢憲度, 諛附奸臣圖不軌, 今將除忠良以自恣邪?」承嘉慚怒, 劾思貞, 爲青州刺史. 或問曰：「公敏行, 何與承嘉辯?」答曰：「石非能言者, 而或有言. 承嘉恃權而侮吾, 義不辱, 亦不知言何從而至.」治州有績, 蠶至歲四熟, 黜陟使路敬潛至部, 歎曰：「是非善政致祥乎！」表言之.

睿宗立, 召授將作大匠, 封天水郡公. 仆射竇懷貞護作金仙、玉真觀, 廣調夫匠, 思貞數有損節. 懷貞讓之, 答曰：「公, 輔臣也, 不能宣贊王化, 而土木是興, 以媚上害下, 又聽小人譖以廷辱士, 今不可事公矣.」乃拂衣去, 闔門待罪. 帝知之, 特詔令視事. 懷貞誅, 拜御史大夫, 累遷工部尚書. 請致仕, 許之. 開元四年卒, 年七十七, 贈黃門監, 謚曰簡. 思貞前後爲刺史十三郡, 其政皆以清最聞.

畢構, 字隆擇, 河南偃師人. 六歲能爲文. 及冠, 擢進士第, 補金水尉, 遷九隴主簿. 居親喪, 毀棘甚, 已除, 猶屏處丘園. 武後召爲左拾遺. 神龍初, 遷中書舍人. 敬暉等表諸武不宜爲王, 構當讀表, 抗聲析句, 左右皆曉知. 三思疾之, 出爲潤州刺史, 政有惠愛. 徙衛、同、陝三州, 遷益州府長史.

景龍末, 召爲左禦史大夫. 會平諸韋, 治其黨, 衣冠多坐, 構詳比重輕, 皆得其情. 時李傑爲河南尹, 與構皆一時選, 世謂「畢李.」 封魏縣男. 復爲益州長史, 按察劍南, 振弊柅私, 號爲清嚴. 睿宗嘉構脩罝獨行, 有古人風, 其治術又爲諸使最, 乃賜璽書、袍帶. 再遷吏部尚書, 並遙領益州長史, 徙廣州都督.

玄宗立, 授河南尹, 進戶部尚書. 久之, 移疾, 帝手疏醫方賜之. 當時以戶部爲凶官, 遽改太子詹事, 冀其愈. 會卒, 贈黃門監, 謚曰景.

始, 構喪繼母, 而二妹繈褓, 身鞠養至成人. 妹爲構服三年. 弟栩, 以太府主簿留司東都, 聞疾馳歸, 哀毀如大喪, 雖變服未嘗笑, 天下稱其友悌. 終荊州司馬.

構子炕, 天寶末爲廣平太守, 拒安祿山, 城陷, 覆其家. 贈戶部尚書. 炕生坰, 始四歲, 與弟增以細弱得不殺, 爲賞口. 河北平, 宗人宏以財贖出之. 後舉明經, 爲臨渙尉. 徐州節度使張建封高炕節, 聞坰篤行, 表署幕府, 攝符離令. 後調王屋尉, 以謹廉聞. 喜賓客, 家未嘗以有無計. 及歿, 無貲以治喪云.

李傑, 本名務光, 相州釜陽人. 後魏並州刺史寶之裔孫. 少以孝友著. 擢明經第, 解褐齊州參軍事, 遷累天官員外郎. 爲吏詳敏, 有治譽. 以采訪使行山南, 時戶口逋蕩, 細弱下戶爲豪力所兼, 傑爲設科條區處, 檢防亡匿, 復業者十七八. 神龍中, 爲河東巡察黜陟使, 課最諸道. 先天中, 進陝州刺史、水陸發運使. 置使自傑始. 改河南尹.

傑既精聽斷, 雖行坐食飲, 省治不少廢, 繇是府無淹事, 人吏愛之. 寡婦有告其子不孝者, 傑物色非是, 謂婦曰：「子法當死, 無悔乎?」答曰：「子無狀, 寧其悔！」乃命市棺還斂之, 使人跡婦出, 與一道士語, 頃持棺至, 傑令捕道士按問, 乃與婦私不得逞. 傑殺道士, 內於棺. 河、汴之交舊有梁公埭, 廢不治, 南方漕弗通, 傑調汴、鄭丁男復作之, 不費而利.

入代宋璟爲御史大夫. 尚衣奉御長孫昕素惡傑, 遇於道, 內恃玄宗婭婿, 與所親楊仙玉共毆辱之. 傑訴曰：「敗發膚, 痛在身；辱衣冠, 恥在國.」帝怒, 詔斬昕等朝堂. 左散騎常侍馬懷素建言：「陽和月, 不可以殊死.」乃敕杖殺之, 謝百官, 降書慰傑.

以護作橋陵, 封武威縣子. 初, 傑引侍御史王旭爲護陵判官, 旭貪贓, 傑將繩之, 未及發, 反爲所構, 出衢州刺史. 遷揚州大都督府長史, 復爲御史劾免. 開元六年卒, 帝悼之, 特贈戶部尚書.

鄭惟忠, 宋州宋城人. 第進士, 補井陘尉. 天授中, 以制舉召見廷中, 武後問舉者, 何所事爲忠, 對皆不合旨. 惟忠曰：「外揚君之美, 內正君之惡.」後曰：「善.」擢左司禦胄曹參軍事, 遷水部員外郎. 後還長安, 復以待制召. 後曰：「非嘗於東都對忠臣者乎? 朕今不忘.」遷鳳閣舍人.

中宗立, 擢黃門侍郎. 時議禁嶺南酋戶不得畜兵, 惟忠曰：「善爲政者因其俗. 且吳人所謂家鶴膝、戶犀渠, 此民風也, 禁之得無擾乎?」遂止. 進大理卿. 節湣太子敗, 守衛詿誤皆流, 已決, 諸韋黨請悉誅之, 帝欲改推. 惟忠奏：「大獄始判, 復改訊, 恐反側者不自安, 且失信天下.」有詔百司參議, 卒論如前, 所全貸爲多. 俄授御史大夫, 持節賑給河北道, 且許黜陟守宰. 還奏稱旨, 封滎陽縣男, 遷太子賓客. 卒, 贈太子少保.

王志愔, 博州聊城人. 擢進士第. 中宗神龍中, 爲左台侍御史, 以剛鷙爲治, 所居人吏畏讋, 呼爲「皁雕.」 遷大理正, 嘗奏言：「法令者, 人之堤防, 不立則無所制. 今大理多不奉法, 以縱罪爲仁, 持文爲苛, 臣執刑典, 恐且得謗.」遂上所著《應正論》以見志, 因規帝失. 大抵以《易萃》之六二曰「引吉無咎」, 謂處萃之時, 己獨居正, 異操而聚, 獨正者危, 未能以遠害. 惟九五應之, 乃履正迎吉, 由己居下位而中正是托, 期於上應之, 不括囊以守祿也. 又言：「刑賞二柄, 惟人主操之. 故曰：『以力役法者, 百姓也；以死守法者, 有司也；以道變法者, 君上也.』魏遊肇爲廷尉, 帝私敕肇有所降恕, 肇執不從, 曰：『陛下自能恕之, 豈可令臣曲筆也.』」又言：「爲國當以嚴致平, 非以寬致平. 嚴者, 非凝網重罰, 在人不易犯而防難越也. 故舍銜策於奔踶, 則王良不能御駻；停藥石於膚腠, 則俞附不能攻疾.」又言：「漢武帝甥昭平君殺人, 以公主子, 廷尉上請, 帝垂涕曰：『法令者, 先帝之所造也, 用親故誣先帝法, 吾何面目入高廟乎? 』卒可其奏. 隋文帝子秦王俊爲並州總管, 以奢縱免官. 楊素曰：『王, 陛下愛子, 請赦之.』帝曰：『法不可違, 若如公意, 我乃五兒之父, 非兆人之父, 何不別制天子子律乎? 』故天子操法有不變之義.」凡數千言, 帝嘉之.

景雲初, 以左禦史中丞遷大理少卿. 時詔用漢故事, 設刺史監郡, 於天下劇州置都督, 選素威重者授之. 遂拜志愔齊州都督, 事中格, 復授齊州刺史、河南道按察使. 徙汴州, 封北海縣男. 太極元年, 兼御史中丞內供奉, 實封百戶. 出爲魏州刺史, 改揚州長史. 所至破碎奸猾, 令行禁信, 境內肅然.

開元九年, 帝幸東都, 詔留守京師. 京兆人權梁山妄稱襄王子, 與左右屯營官謀反, 自稱光帝, 夜犯長樂門, 入宮城, 將殺志愔, 志愔逾垣走, 而屯營兵悔, 更斬梁山等自歸, 志愔慚悸卒.

許景先, 常州義興人. 曾祖緒, 武德時以佐命功, 曆左散騎常侍, 封真定公, 遂家洛陽. 景先由進士第釋褐夏陽尉. 神龍初, 東都造服慈閣, 景先獻賦, 李迥秀見其文, 畏歎曰：「是宜付太史！」擢左拾遺, 以論事切直, 外補滑州司士參軍. 舉手筆俊拔、茂才異等連中, 進揚州兵曹參軍. 還爲左補闕. 宋璟、蘇頲擇殿中侍御史, 久不補, 以授景先, 時議僉愜. 抨按不避近強. 與齊浣、王丘、韓休、張九齡更知制誥, 以雅厚稱. 張說曰：「許舍人之文, 雖乏峻峰激流, 然詞旨豐美, 得中和之氣.」 開元十年, 伊、汝溢, 壞廬舍甚衆, 景先見侍中源乾曜曰：「災眚所降, 王者宜修德應之, 因遣大臣存問失職, 罪己引咎, 以答天譴. 公在元弼, 庸可默乎?」乾曜悟, 遽白玄宗, 遣陸象先持節賑贍.

十三年, 帝自擇刺史, 景先由吏部侍郎爲刺史治虢州, 大理卿源光裕鄭州, 兵部侍郎寇泚宋州, 禮部侍郎鄭溫琦邠州, 大理少卿袁仁敬杭州, 鴻臚少卿崔志廉襄州, 衛尉少卿李升期邢州, 太仆少卿鄭放定州, 國子司業蔣挺湖州, 左衛將軍裴觀滄州, 衛率崔誠遂州, 凡十一人. 治行, 詔宰相、諸王、御史以上祖道洛濱, 盛具, 奏太常樂, 帛舫水嬉, 命高力士賜詩, 帝親書, 且給筆紙令自賦, 賚絹三千遣之. 後徙岐州, 入爲吏部侍郎, 卒.

潘好禮, 貝州宗城人. 第明經, 累遷上蔡令, 治在最, 擢監察御史. 坐小累, 下除芮城令, 拜侍御史, 徙岐王府司馬. 居後母喪, 詔奪服, 固辭不出. 開元初, 爲邠王府長史. 王爲滑州刺史, 好禮兼府司馬、知州事. 王御下不能肅, 有詔好禮檢督王家, 至過失皆上聞. 王每遊觀, 好禮必諫諭禁切. 農月, 王出獵, 家奴羅{辶列}, 好禮遮道諫, 王初不許, 乃臥馬下呼曰：「今農在田, 王何得非時暴禾稼, 以損下人? 要先踐殺司馬, 然後聽所爲！」王慚, 爲還.

遷豫州刺史. 勤力於治, 清廉無所私, 然喜察細事, 下厭其苛. 子請舉明經, 好禮曰：「經不明, 不可妄進.」乃自試之, 不能通, 怒笞之, 械而徇於門. 復以公累, 徙溫州別駕, 卒.

好禮博學, 能論議, 節行修整, 一意無所傾附. 未嘗自列階勳, 居室服用粗苟至終身, 世謂近名.

倪若水, 字子泉, 恒州槁城人. 擢進士第, 累遷右台監察御史. 黜陟劍南道, 繩舉嚴允, 課第一. 開元初, 爲中書舍人、尚書右丞, 出爲汴州刺史, 政清淨. 增修孔子廟, 興州縣學廬, 勸生徒, 身爲教誨, 風化興行.

玄宗遣中人捕帟□、溪沴南方, 若水上言：「農方田, 婦方蠶, 以此時捕奇禽怪羽爲園禦之玩, 自江、嶺而南, 達京師, 水舟陸齎, 所飼魚蟲、稻粱, 道路之言, 不以賤人貴鳥望陛下邪?」帝手詔褒答, 悉放所玩, 謫使人過取罪, 而賜若水帛四十段.

時天下久平, 朝廷尊榮, 人皆重內任, 雖自冗官擢方面, 皆自謂下遷. 班景倩自揚州采訪使入爲大理少卿, 過州, 若水餞於郊, 顧左右曰：「班公是行若登仙, 吾恨不得爲騶仆.」未幾, 入爲戶部侍郎, 復拜右丞, 卒.

席豫, 字建侯, 襄州襄陽人. 後周昌州刺史固七世孫, 後徙河南. 長安中, 舉學兼流略、詞擅文場科, 擢上第, 時年十六, 以父喪罷. 復舉手筆俊拔科, 中之. 補襄邑尉, 奏事闕下, 會節湣太子難, 安樂公主請爲皇太女, 豫曰：「昔梅福上書譏後族, 彼何人哉！」乃上疏請立皇太子, 語深切, 人爲寒懼. 太平公主聞其名, 將表爲諫官, 豫恥汙詖謁, 遁去. 俄舉賢良方正異等, 爲陽翟尉.

開元初, 觀察使薦豫賢, 遷監察御史, 出爲樂壽令. 前令以親喪解, 而豫母病, 訴諸朝, 改懷州司倉參軍. 復舉超拔群類科. 會母喪去. 服除, 授大理丞, 遷考功員外郎, 進絀清明. 爲中書舍人, 與韓休、許景先、徐安貞、孫逖名相甲乙. 出鄭州刺史. 韓休輔政, 舉代己, 入拜吏部侍郎. 玄宗曰：「卿前日考功職詳事允, 故有今授.」豫典選六年, 拔寒遠士多至台閣, 當時推知人, 號席公云. 天寶六載, 進禮部尚書, 累封襄陽縣子. 凡四以使者按行江南、江東、淮南、河北. 南方俗死不葬, 暴骨中野, 豫教以埋斂, 明列科防, 俗爲之改.

豫清直亡欲, 當官不爲勢權所撼. 性謹畏, 與子弟、屬吏書, 不作草字. 或曰：「此細事耳, 何留慮?」答曰：「細不謹, 況大事邪?」及疾篤, 遺令：「三日斂, 斂已即葬, 勿久留以黷公私；貲不足, 可賣居宅以終事.」卒, 年六十九, 贈江陵大都督, 謚曰文.

帝嘗登朝元閣賦詩, 群臣屬和, 帝以豫詩最工, 詔曰：「詩人之冠冕也.」 弟晉, 亦以文名當時.

齊澣, 字洗心, 定州義豐人. 少開敏, 年十四, 見特進李嶠, 嶠稱有王佐才.

中宗在廬陵, 澣上言請抑諸武, 迎太子東宮, 不報. 及太子還, 武後召氵幹宴同明殿, 諭曰：「朕母子如初, 卿豫有力焉, 方不次待爾.」澣辭母老不忍遠離, 賞而罷. 聖曆初, 及進士第, 以拔萃調蒲州司法參軍. 有父子連坐論死者, 澣曰：「條落則本枯, 奈何俱死?」議貸其父, 太守不聽, 固爭, 卒原. 景雲初, 姚崇取爲監察御史. 凡劾奏, 常先風教, 號善職. 睿宗將祠太廟, 刑部尚書裴談攝太尉, 先告. 澣奏：「孝享攝事, 稽首而拜, 恭明神也, 而談慢媟不恭.」並劾談「神昏形滓, 挾邪以罔上. 神龍時, 事武三思, 陷敬暉, 沒其家以獲進. 妻外淫, 男女不得姓氏. 夫告神慢, 事主不忠, 家不治, 有是三罪, 不可不置之法.」談由是下除汾州刺史.

開元初, 姚崇復相, 用爲給事中、中書舍人. 論駁及誥詔皆援准古誼, 朝廷大政必咨之, 時號「解事舍人.」 數諷崇年老宜避位. 時宋璟在廣州, 因勸崇舉自代, 崇用其謀. 璟爲相, 它日問曰：「吾不敢冀房、杜, 比爾日諸公云何?」澣曰：「不如.」璟請故, 答曰：「前時近郊戶三百以爲困, 今不百戶, 是以知之.」馬懷素等緒次四庫書, 表澣爲副, 改秘書少監.

出爲汴州刺史, 地當舟車湊集, 事浩繁, 前刺史數不稱職, 唯倪若水與澣以清毅聞, 吏民頌美. 玄宗封太山, 曆汴、宋、許, 車騎數萬, 王公妃主四夷君長馬、橐駝亦數萬, 所頓彌數十里. 澣列長棚, 帟幕聯亙, 上食凡千輿, 納筦鑰, 身進膳, 帝以爲知禮, 喜甚, 爲留三日, 賜帛二千匹. 澣以淮至徐城險急, 鑿渠十八里, 入青水, 人便其漕.

中書令張說擇丞轄, 以王丘爲左, 澣爲右. 李元紘、杜暹當國, 表宋璟爲吏部尚書, 澣及蘇晉爲侍郎, 世謂台選. 嘗奏事, 帝指政事堂曰：「非卿尚誰居者.」 是時, 開府王毛仲寵甚, 與龍武將軍葛福順相婚嫁, 毛仲請奏無不從. 澣乘間曰：「福順典兵馬, 與毛仲爲婚家, 小人寵極則奸生, 不預圖, 且有後患. 高力士小心謹畏, 加宦人可備禁中驅使, 腹心所委, 何必毛仲哉?」又言：「君不密失臣, 臣不密失身, 惟陛下密此言.」帝嘉納, 且勞曰：「卿第出, 我徐計其宜.」會大理丞麻察坐事, 出爲興州別駕, 澣往餞, 因道諫語. 察素奸佻, 遽言狀. 帝怒, 召澣入殿中曰：「卿向疑朕不密, 而反告察, 謂何? 且察輕躁無行, 常遊太平門者, 詎不知邪?」澣免冠頓首謝, 貶高州良德丞, 察再貶皇化尉, 其黨齊敷、郭稟皆流放.

久之, 澣徙索盧丞、郴州長史、濠常二州刺史. 遷潤州, 州北距瓜步沙尾, 紆彙六十里, 舟多敗溺. 澣徙漕路繇京口埭, 治伊婁渠以達揚子, 歲無覆舟, 減運錢數十萬. 又立伊婁埭, 官征其入；招還流人五百戶, 置明州以安輯之. 復徙汴州.

澣中失勢, 益悵恨, 素操浸衰. 更倚力士助, 得爲兩道采訪使, 興利以中天子意, 裒貨財遺謝貴幸. 納劉戒女爲妾, 不答其妻. 李林甫惡其行, 欲擠而廢之. 會其幕府坐贓, 事連澣, 詔矜澣老, 放歸田裏. 天寶初, 召爲太子少詹事, 留司東都. 嚴挺之亦爲林甫所廢, 與澣家居, 杖屨經過不缺日, 林甫畏之, 乃用澣爲平陽太守, 離其謀. 更以黃老清靜爲治, 卒, 年七十二. 肅宗時, 錄林甫所陷者, 皆褒洗, 故澣贈禮部尚書.

澣嘗稱陳希烈、宋遙、苗晉卿、韋述之才, 後皆大顯.

麻察者, 河東人, 由明經第五遷殿中侍御史. 魏元忠子升死節湣太子難, 而元忠系大理, 升妻鄭父遠, 嘗納錢五百萬, 以女易官. 武後重元忠舊臣, 欲榮其姻對, 授遠河內令, 子洛州參軍. 元忠下獄, 遣人絕婚, 許之. 明日, 嫁其女. 察劾遠敗風教, 請錮終身, 遠遂廢. 當時謂察爲公, 而終以憸險斥云.

澣孫抗. 抗字遐舉, 少值天寶亂, 奉母夫人隱會稽. 壽州刺史張鎰辟署幕府. 抗吏事閑敏, 有文雅, 從鎰鎮江西. 及以宰相領鳳翔, 奏署監察御史. 李楚琳亂, 奔奉天, 授侍御史, 遷戶部員外郎. 蕭復引爲江淮宣慰判官. 德宗自梁、洋還, 財用大屈, 鹽鐵使元琇薦抗材, 改倉部郎中, 斡鹽利. 俄爲水陸運副使, 護漕江淮, 給京師. 曆諫議大夫, 坐小累, 爲處州刺史. 曆蘇州, 徙潭州觀察使, 召爲給事中, 遷河南尹, 進太常卿, 以中書侍郎同中書門下平章事.

抗無遠謀大略, 雖用心至精, 末乃滋彰苛刻. 以病乞身, 罷爲太子賓客. 卒, 年六十五, 贈戶部尚書, 謚曰成.

初, 吏部歲考書言, 以它官第上下, 中書、門下遣官覆實, 以爲常. 抗以尚書、侍郎皆大臣選, 今更覆核, 非任人勿疑之道. 禮部侍郎試貢士, 其姻舊悉試考功, 謂之「別頭」, 皆奏罷之. 又省州別駕、田曹司田官、判司雙曹者, 減中書吏員. 此其稍近治者云.

列傳第五十四

裴崔盧李王嚴

裴守真, 絳州稷山人, 後魏冀州刺史叔業六世孫. 父諲, 隋大業中爲淮安司戶參軍. 郡人楊琳、田瓚等亂, 劫吏多死, 唯諲以仁愛故, 賊約其屬無敢害, 護送還鄉.

守真早孤, 母喪, 哀毀臒盡. 舉進士, 六科連中, 累調乾封尉. 養寡姊謹甚, 士推其禮法. 永淳初, 關中旱, 悉稟祿奉姊及諸甥, 與妻息惡食不贍也.

授太常博士. 守真善容典, 時謂才稱其官. 高宗將封嵩山, 詔諸儒議射牲事. 守真奏：「古者郊祀天地, 天子自射牲. 漢武帝封太山, 令侍中儒者射之, 帝不親也. 今按禮, 前明十五刻, 宰人鸞刀割牲, 質明行事, 毛血已具, 天子至, 奠玉酌獻而已. 今若前祀一日射牲, 則早於事；及日, 則冕不逮事. 漢又天子不親, 古今異宜, 恐不可行.」是時, 《破陣》、《慶善》二樂舞入, 帝常立以視, 須樂闋乃坐. 守真並言：「二舞誠祖宗盛德, 然古無天子立觀者. 化育詒庇, 孰非闕功, 不應鼓舞別申嚴奉.」詔可, 未及行. 會帝崩, 大行舊禮無在者, 守真與博士韋叔夏、輔抱素等討按故事, 稱情爲文, 咸適所宜, 時人服其得禮.

天授中, 爲司府丞, 推核詔獄, 多裁恕, 全免數十姓. 不合武後旨, 出爲汴州司馬. 累遷成州刺史, 政不務威嚴, 吏民兩懷之. 徙寧州, 送者千數, 出境尚不止. 長安中卒, 贈戶部尚書.

子子餘、耀卿、巨卿. 曾孫行立. 耀卿、巨卿別有傳.

子餘事繼母以孝聞, 中明經, 補鄠尉. 時同舍李朝隱、程行諶以文法稱, 而子餘以儒顯, 或問優劣於長史陳崇業, 答曰：「蘭菊異芬, 胡有廢者?」 景龍中, 爲左台監察御史. 涇、岐有隋世番戶子孫數千家, 司農卿趙履溫奏籍爲奴婢, 充賜口. 子餘曰：「官戶以恩原爲番戶, 且今又子孫, 可抑爲賤乎?」履溫倚宗楚客勢, 辯於廷, 子餘執對不撓, 遂詘其議.

開元初, 累遷冀州刺史, 爲政惠裕, 人稱有恩. 入爲岐王府長史. 卒, 謚曰孝. 時程行諶謚貞. 中書令張說歎曰：「二謚可無愧矣！」子餘居官清, 家闈友愛, 兄弟六人, 皆有志行云.

行立, 重然諾, 學兵有法. 母亡, 泣血幾毀. 以軍勞累授沁州刺史, 遷衛尉少卿. 口陳願治民, 試一縣自效, 除河東令, 寬猛時當. 由蘄州刺史遷安南經略使. 環王國叛人李樂山謀廢其君, 來乞兵, 行立不受, 命部將杜英策討斬之, 歸其孥, 蠻人悅服. 英策及範廷芝者, 皆奚洞豪也, 隸於軍, 它經略使多假借, 暴恣幹治, 行立陰把其罪, 貸之, 許自效, 故能得英策死力. 廷芝嘗休沐, 久不還, 行立召之, 約曰：「軍法, 逾日者斬, 異時復然, 爾且死！」後廷芝逾期, 行立笞殺之, 以屍還範氏, 更爲擇良子弟以代, 於是威聲風行. 徙桂管觀察使. 黃家洞賊叛, 行立討平之. 俄代桂仲武爲安南都護. 銳於立功, 爲時所訾. 召還, 道卒, 年四十七, 贈右散騎常侍.

崔沔, 字善沖, 京兆長安人, 後周隴州刺史士約四世孫, 自博陵徙焉. 純謹無二言, 事親篤孝, 有才章. 擢進士. 舉賢良方正高第, 不中者誦訾之, 武後敕有司覆試, 對益工, 遂爲第一. 再補陸渾主簿, 入調吏部, 侍郎岑義歎曰：「君今郤詵也！」薦爲左補闕. 性舒遲, 進止雍如也, 當官則正言, 不可得而詘. 睿宗召授中書舍人, 以母病東都不忍去, 固辭求侍, 更表陸渾尉郭鄰、太樂丞封希顏、處士李喜以代己處. 詔改虞部郎中, 俄檢校御史中丞. 請發太倉粟及減苑囿鳥獸所給以賑貧乏, 人賴其利. 監察御史宋宣遠與盧懷慎姻家, 恃以弄法；姚崇子彝留司東都, 通賓客, 招賄賂. 沔將按劾, 崇、懷慎方執政, 共薦沔有史才, 轉著作郎, 去其權, 蓋憚之也. 久之, 爲太子左庶子. 母亡, 受吊廬前, 賓客未嘗至柩室. 語人曰：「平生非至親不升堂入謁, 豈以存亡變禮邪?」中書令張說數稱之. 服除, 遷中書侍郎.

玄宗以仙州數喪刺史, 欲廢之, 沔請治舞陽, 舞陽, 故樊噲國也, 更爲樊州, 帝不納, 州卒廢. 沔既喜論得失, 或曰：「今中書宰相承制, 雖侍郎貳之, 取充位而已.」沔曰：「百官分職, 上下相維, 以成至治, 豈可俯首懷祿邪?」凡詔敕曹事, 多所異同, 說不悅, 出爲魏州刺史. 雨潦敗稼, 沔弛禁便人. 召還. 分掌吏部十銓, 以左散騎常侍爲集賢修撰, 曆秘書監、太子賓客.

是時, 太常議加宗廟籩豆, 又欲增喪服, 於是卿韋縚請坐增籩豆至十二；外祖服大功, 舅小功, 堂姨若舅、舅母袒免. 沔曰：「祭祀上矣, 古者飲食必先嚴獻. 未有火化, 故有毛血之薦, 未有曲蘖, 故有玄酒之奠. 後王作爲酒醴、犧牲以致馨香, 故有三牲、八簋、五齊、九獻. 神道主敬, 可備而不敢廢也, 雖曰備物, 而節制存焉. 鈃俎、籩豆、簠簋尊罍之實, 皆周時饌, 其用通宴饗賓客, 而周公與毛血、玄酒同薦於先祖. 晉盧諶家祭禮, 所薦皆晉時常食, 不純用古. 此聖賢變文而通其情也. 然當時飲食不可闕於祭, 明矣. 國家清廟時享, 禮饌具設, 周制也, 古物存焉. 園寢上食, 時膳備列, 漢法也, 它珍極焉. 職貢來祭, 致遠物也. 有新必薦, 順時令也. 苑囿躬稼所收, 搜狩親中, 莫不薦而後食, 盡誠敬民. 若此至矣, 無以加矣. 諸珍羞鮮物, 第敕有司悉使著於令, 因宜而薦, 不必加籩豆以爲嗛也. 大羹, 古食也, 盛於古器. 和羹, 常饌也, 盛於時器. 毛血盛於盤, 玄酒盛於尊. 未有薦時饌而用古器者, 繇古質而今文, 便事也. 故加籩豆未足盡天下美物, 而措諸朝, 徒近侈耳. 魯丹桓宮之楹, 刻其桷, 《春秋》非之. 班固稱：『墨家出於清廟, 是以貴儉.』然清廟不奢, 舊矣. 太常所請, 臣所未安.」 又太常言：「爵小不及合, 執持至難.」沔曰：「禮有以小爲貴者, 獻以爵是也. 然今不及制, 則非禮, 自有司之陋也. 隨失制宜, 不待議而革云.」又言：「禮本於家正, 家正而天下定. 家不可以貳, 故父以尊崇, 母以厭降. 是以內服齊斬, 外服緦, 尊名所加, 不過一等, 今古不易之道也. 昔辛有適伊川, 見被發而祭, 知其將戎, 禮先亡也. 比制《唐禮》, 推廣舅恩, 故弘道以來, 國命再移於外姓, 本禮驗亡, 可不戒哉！」時職方郎中韋述、戶部郎中楊伯成、禮部員外郎楊仲昌、監門兵曹參軍劉秩等議與沔合, 又詔中書門下參裁, 於是宗廟籩豆坐各六, 姨若舅小功, 舅母緦麻, 堂姨袒免, 餘仍舊制.

每朝廷有疑議, 皆咨逮取衷. 卒, 年六十七, 贈禮部尚書, 謚曰孝. 沔儉約自持, 祿稟隨散宗族, 不治居宅, 嘗作《陋室銘》以見志. 子祐甫至宰相, 別傳.

盧從願, 字子龔. 六世祖昶, 仕後魏爲度支尚書, 自范陽徙臨漳, 故從願爲臨漳人. 擢明經, 爲夏尉. 又舉制科高第, 拜右拾遺, 遷監察御史, 爲山南黜陟巡撫使, 還奏稱旨, 累進中書舍人.

睿宗立, 拜吏部侍郎. 吏選自中宗後綱紀耗蕩, 從願精力於官, 偽牒詭功, 擿檢無所遺, 銓總六年, 以平允聞. 帝異之, 特官其一子. 從願請贈其父敬一爲鄭州長史, 制可. 初, 高宗時, 吏部號稱職者裴行儉、馬載, 及是, 從願與李朝隱爲有名, 故號「前有裴、馬, 後有盧、李」.

開元四年, 玄宗悉召縣令策於廷, 考下第者罷之. 從願坐擬選失實, 下遷豫州刺史. 政嚴簡, 奏課爲天下第一, 寶書勞問, 賜絹百匹. 召爲工部侍郎, 遷尚書左丞、中書侍郎, 以工部尚書留守東都, 代韋抗爲刑部尚書. 數充校考使, 升退詳確.

御史中丞宇文融方用事, 將以括田戶功爲上下考, 從願不許, 融恨之, 乃密白「從願盛殖產, 占良田數百頃」, 帝自此薄之, 目爲多田翁. 後欲用爲相屢矣, 卒以是止. 十八年, 復爲東都留守, 坐子起居郎論輸糴於官取利多, 貶絳州刺史, 遷太子賓客. 二十年, 河北饑, 詔爲宣撫處置使, 發倉廥賑饑民. 使還, 乞骸骨, 授吏部尚書致仕, 給全祿終身. 卒, 贈益州大都督, 謚曰文.

李朝隱, 字光國, 京兆三原人. 明法中第, 調臨汾尉, 擢至大理丞. 武三思構五王, 而侍御史鄭愔請誅之, 朝隱獨以「不經鞫實, 不宜輕用法」, 忤旨, 貶嶺南丑地. 宰相韋巨源、李嶠言於中宗曰：「朝隱素清正, 一日遠逐, 恐駭天下.」帝更以爲聞喜令.

遷侍御史、吏部員外郎. 時政出權幸, 不關兩省而內授官, 但斜封其狀付中書, 即宣所司. 朝隱執罷千四百員, 怨誹嘩騰, 朝隱胖然無避屈. 遷長安令, 宦官閭興貴有所幹請, 曳去之. 睿宗嘉歎, 後御承天門, 對百官及朝集使褒諭其能, 使遍聞之. 進太中大夫一階, 賜中上考、絹百匹, 以旌剛烈. 成安公主奪民園, 不酬直, 朝隱取主奴杖之, 由是權豪斂伏. 爲執政所擠, 出通州都督, 徙絳州刺史. 開元初, 遷吏部侍郎, 銓敘明審, 與盧從願並授一子官. 久之, 以策縣令有下第, 降滑州刺史, 徙同州. 玄宗東幸, 召見慰勞, 賜以衣、帛. 擢河南尹, 政嚴清, 奸人不容息. 太子舅趙常奴怙勢橫閭裏, 朝隱曰：「此不繩, 不可爲政.」執而悟辱之, 帝賜書慰勉.

入爲大理卿. 武強令裴景仙丐贓五千匹, 亡命, 帝怒, 詔殺之. 朝隱曰：「景仙, 其先寂有國功, 載初時, 家爲酷吏所破, 誅夷略盡, 而景仙獨存, 且承嫡, 於法當請. 又丐乞贓無死比, 藉當死坐, 猶將宥之, 使私廟之祀無餒魂可也.」帝不許, 固請曰：「生殺之柄, 人主專之；條別輕重, 有司當守. 且贓惟枉法抵死, 今丐贓即斬, 後有枉法, 亦又何加? 且近發德音, 杖者聽減, 流者給程, 豈一景仙獨過常法?」有詔決杖百, 流嶺南.

朝隱更授岐州刺史, 母喪解. 召爲揚州大都督府長史, 固辭, 見聽. 時年已衰, 而篤於孝, 自致毀瘠, 士人以爲難. 明年, 詔書敦遣揚州就職. 還爲大理卿, 封金城伯, 代崔隱甫爲御史大夫. 天下以其有素望, 每大夫缺, 冀朝隱得之. 及居職, 不爭引大體, 惟先細務, 由是名少衰. 進太常卿, 出爲嶺南采訪處置使, 兼判廣州. 卒於官, 贈吏部尚書, 官給車槥北還, 謚曰貞.

王丘, 字仲山, 同晈從子也. 父同晊, 終太子左庶子. 丘十一擢童子科, 它童皆專經, 而獨屬文, 由是知名. 及冠, 舉制科中第, 授奉禮郎. 氣象清古, 行修絜, 於詞賦尤高. 族人方慶及魏元忠更薦之, 自偃師主簿擢監察御史.

開元初, 遷考功員外郎. 考功異時多請托, 進者濫冒, 歲數百人. 丘務核實材, 登科才滿百, 議者謂自武後至是數十年, 采錄精明無丘比. 其後席豫、嚴挺之亦有稱, 然出丘下. 遷紫微舍人、吏部侍郎, 典選, 復號平允. 其獎用如山陰尉孫逖、桃林尉張鏡微、湖城尉張晉明、進士王泠然, 皆一時茂秀. 久之, 爲黃門侍郎.

會山東旱饑, 議以中朝臣爲刺史, 制詔：「皋陶稱：『在知人, 在安民.』皆念存邦本, 朝乾夕惕, 無忘一日. 今長吏或未稱, 蒼生謂何? 深思循良, 以革頹敝, 宜重刺史之選, 自朝廷始.」乃以丘與中書付郎崔沔等並爲山東刺史. 而丘守懷州, 尤清嚴, 爲下畏慕. 入知吏部選, 改尚書左丞, 以父喪解. 服除, 爲右散騎常侍, 仍知制誥. 裴光庭卒, 蕭嵩與丘善, 將引與當國, 丘固辭, 盛推韓休行能. 及休秉政, 薦爲御史大夫. 丘訥於言, 所白奏帝多不喜, 改太子賓客, 襲父封. 以疾徙禮部尚書, 致仕.

丘更履華劇, 而所守清約, 未嘗通饋遺, 室宅童騎敝陋, 既老, 藥餌不自給. 帝歎之, 以謂有古人節, 下制給全祿以旌絜吏. 天寶二年卒, 贈荊州大都督, 謚曰文.

嚴挺之, 名浚, 以字行, 華州華陰人. 少好學, 姿質軒秀. 舉進士, 並擢制科, 調義興尉, 號材吏. 姚崇爲州刺史, 異之. 崇執政, 引爲右拾遺.

睿宗好音律, 每聽忘倦. 先天二年正月望夜, 胡人婆陀請然百千燈, 因弛門禁, 又追賜元年酺, 帝御延喜、安福門縱觀, 晝夜不息, 閱月未止. 挺之上疏諫, 以爲：「酺者因人所利, 合醵爲歡也, 不使靡敝. 今暴衣冠, 羅伎樂, 雜鄭、衛之音, 縱倡優之玩, 不深戒慎, 使有司跛倚, 下人罷劇, 府縣裏閻課賦苛嚴, 呼嗟道路, 貿壞家產, 營百戲, 擾方春之業, 欲同其樂而反遺之患.」乃陳「五不可」, 誠意忠到, 帝納焉.

侍御史任正名恃風憲, 至廷中責詈衣冠, 挺之讓其不敬, 反爲所劾, 貶萬州員外參軍事. 開元中, 爲考功員外郎, 累進給事中, 典貢舉, 時號平允. 會杜暹、李元紘爲相, 不相中. 暹善挺之, 而元紘善宋遙, 用爲中書舍人. 遙校吏部判, 取舍與挺之異, 言於元紘, 元紘屢詰譙, 挺之厲言曰：「公位相國, 而愛憎反任小人乎?」元紘曰：「小人爲誰?」曰：「宋遙也.」由是出爲登州刺史, 改太原少尹.

初, 殿中監王毛仲持節抵太原朔方籍兵馬, 後累年, 仍移太原取兵仗, 挺之不肯應, 且以毛仲寵幸, 久恐有變, 密啟於帝. 俄改濮、汴二州刺史, 所治皆嚴威, 吏至重足脅息. 會毛仲敗死, 帝以挺之言忠, 召爲刑部侍郎, 遷太府卿.

宰相張九齡雅知之, 用爲尚書左丞, 知吏部選. 李林甫與九齡同輔政, 以九齡方得君, 諂事之, 內實不善也. 戶部侍郎蕭炅, 林甫所引, 不知書, 嘗與挺之言, 稱蒸嘗伏臘, 乃爲「伏獵.」 挺之白九齡：「省中而有伏獵侍郎乎！」乃出炅岐州刺史, 林甫恨之. 九齡欲引以輔政, 使往謁林甫, 挺之負正, 陋其爲人, 凡三年, 非公事不造也, 林甫益怨. 會挺之有所諉於蔚州刺史王元琰, 林甫使人暴其語禁中, 下除洛州刺史, 徙絳州.

天寶初, 帝顧林甫曰：「嚴挺之安在? 此其材可用.」林甫退召其弟損之與道舊, 諄諄款曲, 且許美官, 因曰：「天子視絳州厚, 要當以事自解歸, 得見上, 且大用.」因紿挺之使稱疾, 願就醫京師. 林甫已得奏, 即言挺之春秋高, 有疾, 幸閑官得自養. 帝恨吒久之, 乃以爲員外詹事, 詔歸東都. 挺之鬱鬱成疾, 乃自爲文志墓, 遺令薄葬, 斂以時服.

挺之重交遊, 許與生死不易, 嫁故人孤女數十人, 當時重之. 然溺志於佛, 與浮屠惠義善, 義卒, 衰服送其喪, 已乃自葬于其塔左, 君子以爲偏. 子武.

武, 字季鷹. 幼豪爽. 母裴不爲挺之所答, 獨厚其妾英. 武始八歲, 怪問其母, 母語之故. 武奮然以鐵鎚就英寢, 碎其首. 左右驚白挺之曰：「郎戲殺英.」武辭曰：「安有大臣厚妾而薄妻者, 兒故殺之, 非戲也.」父奇之, 曰：「真嚴挺之子！」然數禁敕. 武讀書不甚究其義, 以廕調太原府參軍事, 累遷殿中侍御史. 從玄宗入蜀, 擢諫議大夫. 至德初, 赴肅宗行在, 房琯以其名臣子, 薦爲給事中. 已收長安, 拜京兆少尹. 坐琯事貶巴州刺史. 久之, 遷東川節度使. 上皇合劍南爲一道, 擢武成都尹、劍南節度使. 還, 拜京兆尹, 爲二聖山陵橋道使, 封鄭國公. 遷黃門侍郎. 與元載厚相結, 求宰相不遂, 復節度劍南. 破吐籓七萬衆於當狗城, 遂收鹽川. 加檢校吏部尚書.

武在蜀頗放肆, 用度無藝, 或一言之悅, 賞至百萬. 蜀雖號富饒, 而峻掊亟斂, 閭裏爲空, 然虜亦不敢近境. 梓州刺史章彝始爲武判官, 因小忿殺之. 琯以故宰相爲巡內刺史, 武慢倨不爲禮. 最厚杜甫, 然欲殺甫數矣. 李白爲《蜀道難》者, 乃爲房與杜危之也. 永泰初卒, 母哭, 且曰：「而今而後, 吾知免爲官婢矣.」年四十, 贈尚書左仆射.

挺之從孫綬. 綬父丹, 嘗爲劍南鹽鐵、青苗、租庸使, 以武在蜀, 辭不拜. 綬擢進士第, 以侍御史副劉贊爲宣歙團練使. 贊卒, 綬總留事, 悉庫物以獻, 召爲刑部員外郎. 賓佐進奉由綬始.

河東節度使李說病, 軍司馬鄭儋總其政, 說卒, 代爲節度. 時德宗務姑息, 方鎮若帥死, 不它命, 即用軍司馬代之, 以和厭衆情. 至是, 帝頗憶綬所獻, 故擢爲河東司馬. 明年, 儋卒, 即檢校工部尚書, 代其使. 憲宗立, 楊惠琳反夏州, 劉辟反蜀, 綬建言：「天子始即位, 不可失威, 請必誅.」選銳兵, 遣大將李光顏助討賊. 二賊平, 檢校尚書左仆射, 封扶風郡公, 進司空. 在鎮九年, 尚寬惠, 治稱流聞, 士馬孳息. 嘗大閱, 旗幟周七十里, 回鶻梅錄將軍在會, 聞金鼓震伏. 入爲尚書右仆射.

綬既名胄, 於吏事有方略, 然銳進趣, 素議薄之. 始就廊下食, 在百官上, 帝使中人賜含桃, 綬見拜之, 爲御史劾奏, 綬慚懼待罪, 詔釋綬而貶中人. 出爲荊南節度使, 封鄭國公.

漵州蠻張伯靖殺吏, 據辰、錦州, 連九洞自固, 詔綬進討. 綬勒兵出次, 遣將齎檄開曉, 群蠻悉降. 吳元濟反, 僉以綬明恕可大事, 乃徙山南東道節度使, 加淮西招撫使. 綬引師壓賊境, 多出金帛賞士, 以厚賂謝中人, 招聲援, 既未有以制賊, 閉屯彌年不戰. 宰相裴度謂綬非將才, 以太子少保召還, 檢校司徒, 判光祿卿事, 進少傅. 卒, 年七十七, 贈太保.

綬才不逾中人, 然曆三鎮, 所奏辟及綬時位將相者九人. 初, 綬未顯, 過於■鄉尉李達, 達不禮, 方飯它客, 不召綬. 後達罷彭城令, 過並州, 晨入謁, 不知綬也. 綬方大宴賓客, 召達至, 戒客勿起, 讓曰：「吾昔羈旅■鄉, 君方召客食而不顧我, 今我召客亦不敢留君.」達慚, 不得去, 左右引出, 悸而瘖, 臥館數月, 其佐令狐楚爲請, 乃免.

河東李進賢者, 善畜牧, 家高貲, 得幸於綬, 署牙門將. 元和中, 進賢累爲振武節度使, 辟綬子澈爲判官. 澈年少, 治苛刻, 軍中苦之. 回鶻入辟鵜泉, 進賢發兵討之, 吏廩糧不實, 次鳴砂, 焚殺其將楊遵憲而還. 進賢大怒, 衆懼, 因燔城門, 攻進賢, 左右拒戰不勝, 縋而去, 奔靖邊軍. 乃殺澈而屠進賢家. 詔以夏綏銀節度使張煦代之, 誅亂首數百人乃定.

列傳第五十五

裴陽宋楊崔李解

裴漼, 絳州聞喜著姓. 父琰之, 永徽中爲同州司戶參軍, 年甚少, 不主曹務, 刺史李崇義內輕之, 鐫諭曰：「同, 三輔, 吏事繁, 子盍求便官? 毋留此！」琰之唯唯. 吏白積案數百, 崇義讓使趣斷, 琰之曰：「何至逼人?」乃命吏連紙進筆爲省決, 一日畢, 既與奪當理, 而筆詞勁妙. 崇義驚曰：「子何自晦, 成吾過耶?」由是名動一州, 號「霹靂手.」 後爲永年令, 有惠政, 吏刻石頌美. 以倉部郎中病廢. 漼侍疾十餘年, 不肯仕. 琰之沒, 始擢明經, 調陳留主簿, 遷監察御史.

時崔湜、鄭愔典吏部, 坐奸贓, 爲李尚隱所劾, 詔漼按訊, 而安樂公主、上官昭容爲阿右, 漼執正其罪, 天下稱之. 累進中書舍人. 睿宗造金仙、玉真二觀, 時旱甚, 役不止, 漼上言：「春夏毋聚大衆, 起大役, 不可興土功, 妨農事. 若役使乖度, 則有疾疫水旱之災, 此天人常應也. 今自冬徂春, 雨不時降, 人心憔然, 莫知所出, 而土木方興, 時□之孽, 職爲此發. 今東作云始, 丁壯就功, 妨多益少, 饑寒有漸. 《春秋》莊公三十一年冬, 不雨, 是時歲三築台；僖公二十一年夏, 大旱, 是時作南門. 陛下以四方爲念, 宜下明制, 令二京營作、和市木石, 一切停止. 有如農桑失時, 戶口流散, 雖寺觀營立, 能救饑寒敝哉！」不報. 遷兵部侍郎. 以銓總勞, 特授一子官. 開元五年, 爲吏部侍郎, 甄拔士爲多. 拜御史大夫.

漼雅與張說善, 說方宰相, 數薦之, 漼長於敷奏, 天子亦自重焉, 擢吏部尚書. 世儉素, 而晚節稍畜伎妾, 爲奢侈事, 議者以爲缺. 改太子賓客. 卒, 贈禮部尚書, 謚曰懿. 從祖弟寬.

寬, 性通敏, 工騎射、彈棋、投壺, 略通書記. 景雲中, 爲潤州參軍事. 刺史韋詵有女, 擇所宜歸, 會休日登樓, 見人於後圃有所瘞藏者, 訪諸吏, 曰：「參軍裴寬居也.」與偕來, 詵問狀, 答曰：「寬義不以包苴汙家, 適有人以鹿爲餉, 致而去, 不敢自欺, 故瘞之.」詵嗟異, 乃引爲按察判官, 許妻以女. 歸語妻曰：「常求佳婿, 今得矣.」明日, 幃其族使觀之. 寬時衣碧, 瘠而長, 既入, 族人皆笑, 呼爲「碧鸛雀.」 詵曰：「愛其女, 必以爲賢公侯妻也, 何可以貌求人?」卒妻寬.

舉拔萃, 爲河南丞, 遷長安尉. 宇文融爲侍御史, 括天下田, 奏爲江東覆田判官. 改太常博士. 禮部建言忌日享廟應用樂, 寬自以情立議曰：「廟尊忌卑則作樂, 廟卑忌尊則備而不奏.」中書令張說善之, 請如寬議. 遷刑部員外郎. 萬騎將軍馬崇白日殺人, 而王毛仲方以貴幸, 將鬻其獄, 寬固執不肯從. 河西節度使蕭嵩表爲判官, 曆兵部侍郎. 宰相裴耀卿領江淮運, 列倉河陰, 奏寬爲戶部侍郎自副. 遷吏部. 出爲蒲州刺史, 州久旱, 寬入境輒雨. 徙河南尹, 不屈附權貴, 河南大治. 由金吾大將軍授太原尹, 玄宗賦詩褒餞. 天寶初, 由陳留太守拜范陽節度使. 時北平軍使烏承恩, 虜酋也, 與中人通, 數冒賄, 寬以法繩治. 檀州刺史何僧獻生口數十, 寬悉歸之, 故夷夏感附.

三載, 用安祿山守范陽, 召寬爲戶部尚書, 兼御史大夫. 裴敦復平海賊還, 廣張功簿, 寬密白其妄. 會河北部將入朝, 盛譽寬政, 且言華虜猶思之, 帝嗟賞, 眷倚加厚. 李林甫恐其遂相, 又惡寬善李適之, 乃漏寬語以激敦復, 敦復任氣而疏, 以林甫爲誠. 先是, 寬以所善請於敦復, 即欲白發其言, 林甫趣之. 敦復未及聞, 扈幸溫泉宮. 而其下裨將程藏曜、曹鑒自以他事系台, 寬捕按之, 敦復謂寬求致其罪, 遽以金五百兩賂貴妃姊, 因得事聞於帝, 由是貶寬睢陽太守. 及韋堅獄起, 寬復坐親, 貶安陸別駕. 林甫任羅希奭殺李適之也, 亦使過安陸, 將怖殺寬, 寬叩頭祈哀, 希奭乃去. 寬懼終見殺, 丐爲浮屠, 不許. 稍遷東海太守, 徙馮翊, 入爲禮部尚書. 卒, 年七十五, 贈太子太傅.

寬兄弟八人, 皆擢明經, 任台、省、州刺史. 雅性友愛, 於東都治第, 八院相對, 甥侄亦有名稱, 常擊鼓會飯. 其爲政務清簡, 所蒞人愛之, 世皆冀其得宰相. 天寶間稱舊德, 以寬爲首. 然惑於佛, 喜與桑門遊, 習誦其書, 老彌篤云. 子諝.

諝, 字士明, 擢明經, 調河南參軍事. 性通綽, 舉止不煩. 累遷京兆倉曹參軍. 虢王巨表署襄、鄧營田判官. 母喪, 居東都. 會史思明亂, 逃山谷間. 思明故爲寬將, 德寬舊恩, 且聞諝名, 遣捕騎跡獲之, 喜甚, 呼爲「郎君」, 偽授御史中丞. 賊殘殺宗室, 諝陰緩之. 全活者數百人. 又嘗疏賊虛實於朝, 事泄, 思明恨罵, 危死而免. 賊平, 除太子中允, 遷考功郎中, 數燕見奏事.

代宗幸陝, 諝徒步挾考功南曹印赴行在, 帝曰：「疾風知勁草, 果可信.」將用爲御史中丞, 爲元載沮卻, 故拜河東租庸、鹽鐵使. 時關輔旱, 諝入計, 帝召至便殿, 問榷酤利歲出內幾何, 諝久不對. 帝復問, 曰：「臣有所思.」帝曰：「何邪?」諝曰：「臣自河東來, 涉三百里, 而農人愁歎, 穀菽未種. 誠謂陛下軫念元元, 先訪疾苦, 而乃責臣以利. 孟子曰：『治國者, 仁義而已, 何以利爲? 』故未敢即對.」帝曰：「微公言, 朕不聞此.」拜左司郎中, 數訪政事. 載忌之, 出爲虔州刺史, 曆饒、盧、亳三州, 除右金吾將軍.

德宗新即位, 以刑名治天下, 百吏震服. 時大行將蕆陵事, 禁屠殺, 尚父郭子儀家奴宰羊, 諝列奏, 帝謂不畏強御, 善之, 或曰：「尚父有社稷功, 豈不爲庇之?」諝笑曰：「非君所知. 尚父方貴盛, 上新即位, 必謂黨附者衆. 今發其細過, 以明不恃權耳. 吾上以盡事君之道, 下以安大臣, 不亦可乎?」 時朝堂別置三司決庶獄, 辨爭者輒擊登聞鼓. 諝上疏曰：「諫鼓、謗木之設, 所以達幽枉, 延直言. 今詭猾之人, 輕動天聽, 爭纖微, 若然者, 安用吏治乎?」帝然之, 於是悉歸有司. 諝惡法吏舞文, 或挾宿怨爲重輕, 因獻《獄官箴》以諷. 坐所善誅, 貶閬州司馬. 俄召爲太子右庶子, 進兵部侍郎, 至河南尹、東都副留守. 凡五世爲河南, 諝視事未嘗敢當正處. 以寬厚和易爲治, 不鞫人以贓. 卒, 年七十五, 贈禮部尚書.

寬弟子胄, 字胤叔, 擢明經, 佐李抱玉鳳翔幕府. 不得意, 謝歸, 更從宣歙觀察使陳少遊, 抱玉怒, 劾貶桐廬尉. 時李棲筠觀察浙西, 幕府皆一時高選. 判官許鳴謙名知人, 見崔造及胄, 器之, 白棲筠取胄爲支使.

代宗惡宰相元載怙權, 召棲筠爲御史大夫, 欲以相, 棲筠引胄殿中侍御史, 尤爲載所惡. 會棲筠卒, 胄護喪歸洛陽, 人爲危之, 胄屹然不沮惴. 少遊復表爲淮南觀察判官. 載誅, 始拜刑部員外郎, 遷宣州刺史. 楊炎當國, 爲載復仇, 窮摭所惡. 會胄部人積胄雜奉爲贓, 炎遣員寓蔓劾峭詆, 貶汀州司馬. 稍遷京兆少尹, 以父名不拜, 換國子司業. 遷江西觀察使. 初, 李兼嘗罷南昌卒千餘人, 收資稟爲月進, 胄白罷之. 樊澤徙襄州, 宰相議所代, 德宗雅記胄才, 遂拜荊南節度使.

是時, 方鎮爭剝下希恩, 制重錦異綾, 名貢奉, 有中使者, 即悉公帑市歡. 胄待之有節, 獻餉直不數金, 宴勞止三爵. 是時武臣多粗暴庸人, 待賓介不以禮, 少失意, 則以罪中傷之, 胄亦劾斥其管記, 世恨胄之流於俗. 卒, 年七十五, 贈尚書右仆射, 謚曰成.

陽嶠, 其先北平人, 世徙洛陽, 北齊尚書右仆射休之四世孫. 舉八科皆中, 調將陵尉, 累遷詹事司直. 長安中, 左右禦史中丞桓彥範、袁恕己爭取爲御史. 楊再思素與嶠善, 知其意不樂彈抨事, 爲語彥範, 彥範曰：「爲官擇人, 豈待情樂乎? 唯不樂者固與之, 以伸難進、抑躁求也.」遂爲右台侍御史. 久乃遷國子司業. 嶠資謹飭好學, 喜誘勸後生、修講舍, 人以爲善職.

睿宗立, 進尚書右丞. 時議建都督府, 擇最吏, 故嶠爲涇州都督. 議罷, 曆魏州刺史、荊州長史、本道按察使, 率以清白聞. 魏州人嫠耳闕下, 請嶠爲刺史, 故再治魏. 入爲國子祭酒, 封北平縣伯. 引尹知章、範行恭、趙玄默爲學官, 皆名儒冠云. 生徒遊惰者至督以鞭楚, 人怨之, 乘夜毆嶠道中, 事聞, 詔捕毆者殺之. 嶠撫孤侄與子均, 常語人曰：「吾備位方伯, 而心亦昔時一尉耳.」以老致仕. 卒, 謚曰敬.

宋慶禮, 洺州永年人. 擢明經, 補衛尉. 武後詔侍御史桓彥範行河北, 鄣斷居庸、五回等路, 以支突厥, 召慶禮與議, 見其方略, 器之. 俄遷大理評事, 爲嶺南采訪使. 時崖、振五州首領更相掠, 民苦於兵, 使者至, 輒苦瘴癘, 莫敢往. 慶禮身到其境, 諭首領大誼, 皆釋仇相親, 州土以安, 罷戍卒五千. 曆監察、殿中侍御史. 以習識邊事, 拜河東、河北營田使. 善騎, 日能馳數百里. 性甘於勞苦, 然好興作, 濱塞掘阱植兵, 以邀虜徑, 議者蚩其不切事. 稍遷貝州刺史, 復爲河北支度營田使.

初, 營州都督府治柳城, 扼制奚、契丹. 武後時, 趙文翽失兩籓情, 攻殘其府, 更治東漁陽城. 玄宗時, 奚、契丹款附, 帝欲復治故城, 宋璟固爭不可, 獨慶禮執處其利, 乃詔與太子詹事薑師度、左驍衛將軍邵宏等爲使, 築裁三旬畢. 俄兼營州都督, 開屯田八十餘所, 追拔漁陽、淄青沒戶還舊田宅, 又集商胡立邸肆. 不數年, 倉廥充, 居人籓輯. 卒, 贈工部尚書.

慶禮爲政嚴, 少私, 吏畏威不敢犯. 太常博士張星以好巧自是, 謚曰「專.」 禮部員外郎張九齡申駁曰：「慶禮國勞臣, 在邊垂三十年. 往城營州, 士才數千, 無甲兵強衛, 指期而往, 不失所慮, 遂罷海運, 收歲儲, 邊亭晏然. 其功可推, 不當丑謚.」慶禮兄子辭玉亦自詣闕訴. 改謚曰敬.

楊瑒, 字瑤光, 華州華陰人. 五世祖縉, 爲陳中書舍人, 名屬義, 終交、愛九州都督、武康郡公. 子林甫代領都督, 隋滅陳, 逾三年乃降, 徙長安. 林甫字衛卿, 爲柳城太守, 高祖軍興, 遣其子琮招之, 挈郡以來, 授檢校總管, 足疾不能造朝. 帝以絳州寒涼, 拜刺史, 累封宜春郡公. 琮字孝璋, 爲上津令. 會天下亂, 去官, 與秦王同裏居. 武德初, 爲王府參軍, 兼庫直. 隱太子事平, 詔親王、宰相一人入宴, 而琮獨預, 太宗賜《懷昔賦》, 申以恩意. 曆沔、綏二州刺史. 姆饋孺子以餅, 妻偽受而棄之垣外, 人咨其廉.

瑒始爲麟遊令, 時竇懷貞大營金仙、玉直二觀, 檄取畿內嘗負逆人貲者, 暴斂之以佐費, 瑒拒不應. 懷貞怒曰：「縣令而拒大夫命乎?」瑒曰：「所論者民冤抑也, 位高下乎何取?」懷貞壯其對, 爲止. 初, 韋後表民二十二爲丁限, 及敗, 有司追趣其課, 瑒執不可, 曰：「韋氏當國, 擅擢士大夫, 赦罪人, 皆不改, 奚獨取已寬之人重斂其租? 非所以保下之宜.」遂止不課, 由是名顯當世.

擢累侍御史. 京兆尹崔日知貪遝不法, 瑒與大夫李傑謀劾舉之, 反爲日知先構. 瑒廷奏曰：「肅繩之司, 一爲恐脅所屈, 開奸人謀, 則御史府可廢.」玄宗直之, 令傑還視事, 而逐日知.

瑒進曆御史中丞、戶部侍郎. 帝嘗召宰相大臣議天下戶版延英殿, 瑒言利病尤詳, 帝咨賞. 於是宇文融建檢脫戶餘口, 瑒執不便. 融方貴, 公卿唵默唯唯, 獨瑒抗議, 故出爲華州刺史. 帝封太山, 集樂工山下, 居喪者亦在行. 瑒謂起苴絰使和鍾律, 非人情所堪, 帝許, 乃免.

入爲國子祭酒, 表大儒王迥質、尹子路、白履忠等三人教授國子. 有詔迥質諫議大夫、皇太子侍讀；履忠老不任職, 拜朝散大夫罷歸；子路直弘文館. 皆有名. 瑒奏：「有司帖試明經, 不質大義, 乃取年頭、月尾、孤經、絕句, 且今習《春秋》三家、《儀禮》者才十二, 恐諸家廢無日, 請帖平文以存學家, 其能通者稍加優宦, 獎孤學.」從之, 因詔以三家《傳》、《儀禮》出身者不任散官, 遂著令. 生徒爲瑒立頌太學門.

又言：「古者卿大夫子弟及諸侯歲貢小學之異者入太學, 漸漬禮樂, 知朝廷君臣之序, 班以品類, 分以師長, 三德四教, 學成然後爵之. 唐興, 二監舉者千百數, 當選者十之二, 考功覆校以第, 謂經明行修, 故無多少之限. 今考功限天下明經、進士歲百人, 二監之得無幾, 然則學徒費官稟, 而博士濫天祿者也. 且以流外及諸色仕者歲二千, 過明經、進士十倍, 胥史浮虛之徒, 眊先王禮義, 非得與服勤道業者挈長短、絕輕重也. 國家啟庠序, 廣化導, 將有以用而勸進之. 有司爲限約以黜退之, 欲望俊乂在朝, 難矣.」帝然其言. 再遷大理卿, 以疾辭, 改左散騎常侍. 卒, 年六十八, 贈戶部尚書, 謚曰貞.

瑒常歎士大夫不能用古禮, 因其家冠、婚、喪、祭, 乃據舊典爲之節文, 揖讓威儀, 哭踴衰殺, 無有違者. 在官清白, 吏請立石紀德, 瑒曰：「事益於人, 書名史氏足矣. 若碑頌者, 徒遣後人作碇石耳.」 瑒伯父志操, 頗剛簡, 未遇時, 著《閑居賦》自托, 常曰：「得田十頃、僮婢十人, 下有兄弟布粟之資, 上可供先公伏臘足矣.」位終司屬卿、安平縣男. 瑒從父兄晏, 精《孝經》學, 常手寫數十篇, 可教者輒遺之.

崔隱甫, 貝州武城人. 隋散騎侍郎麃曾孫. 解褐左玉鈐衛兵曹參軍, 遷殿侍御史內供奉. 浮屠惠範倚太平公主脅人子女, 隱甫劾狀, 反爲所擠, 貶邛州司馬. 玄宗立, 擢汾州長史, 兼河東道支度營田使, 遷洛陽令. 梨園弟子胡雛善笛, 有寵, 嘗負罪匿禁中. 帝以他事召隱甫, 從容指曰：「就卿丐此人.」對曰：「陛下輕臣而重樂工, 請解官.」再拜出, 帝遽謝, 與胡雛, 隱甫殺之, 有詔貰死, 不及矣. 賜隱甫百縑.

孫佺敗績於奚, 擢隱甫並州司馬護邊, 會兄逸甫疾甚, 未及行, 詔責逗留, 下除河南令. 累拜華州刺史、太原尹, 入爲河南尹. 居三歲, 進拜御史大夫. 初, 台無獄, 凡有囚則系大理. 貞觀時, 李乾祐爲大夫, 始置獄, 由是中丞、侍御史皆得系人. 隱甫執故事, 廢掘諸獄. 其後患囚往來或漏泄, 復系之廚院云. 台中自監察御史而下, 舊皆得顓事, 無所承諮. 隱甫始一切令歸稟乃得行, 有忤意輒劾正, 多貶絀者, 台吏側目, 威名赫然. 帝嘗詔校外官歲考. 異時必委曲參審, 竟春未定. 隱甫一日會朝集使, 詢逮檢實, 其暮皆訖, 議者服其敏. 帝嘗謂曰：「卿爲大夫, 天下以爲稱職.」 張說當國, 隱甫素惡之, 乃與中丞宇文融、李林甫暴其過, 不宜處位, 說賜罷；然帝嫉朋黨, 免其官, 使侍母. 歲餘, 復爲大夫. 遷刑部尚書, 兼河南尹. 帝還京師, 即拜東都留守. 累封清河郡公. 卒, 贈益州大都督, 謚曰忠.

始, 帝欲相隱甫也, 謂曰：「牛仙客可與語, 卿常見否?」對曰：「未也.」帝曰：「可見之.」隱甫終不詣. 他日又問, 對如初. 帝乃不用. 子弟或問故, 答曰：「吾不以其人微易之也, 其材不逮中人, 可與之對耶?」隱甫所至絜介自守, 明吏治, 在職以強正稱云.

贊曰：嚴挺之拒宰相不肯見李林甫, 崔隱甫違詔不屈牛仙客, 信剛者乎！二人坐是皆不得相, 彼亦各申其志也. 管夷吾以編棧諭之, 信曲與直不相函哉！ 李尚隱, 其先出趙郡, 徙貫萬年. 年二十, 舉明經, 再調下邽主簿, 州刺史姚班說其能, 器之. 神龍中, 左台中丞侯令德爲關內黜陟使, 尚隱佐之, 以最擢左台監察御史. 於是, 崔湜、鄭愔典吏部選, 附勢幸, 銓擬不平, 至逆用三年員闕, 材廉者軋不進, 俄而相踵知政事, 尚隱與御史李懷讓顯劾其罪, 湜等皆斥去. 睦州刺史馮昭泰性鷙刻, 人憚其強, 嘗誣系桐廬令李師旦二百餘家爲妖蠱, 有詔御史覆驗, 皆稱病不肯往. 尚隱曰：「善良方蒙枉, 不爲申明, 可乎?」因請行, 果推雪其冤. 湜、愔復當路, 乃出尚隱爲伊闕令, 懷讓魏令. 湜等伏誅, 玄宗知尚隱方嚴, 由定州司馬擢吏部員外郎, 懷讓自河陽令拜兵部員外郎. 懷讓, 蓚人, 後曆給事中.

尚隱以將作少監營橋陵, 封高邑縣男. 未幾, 進御史中丞. 御史王旭招權, 稍不制, 仇家告其罪, 尚隱窮治, 具得奸贓, 無假借, 遂抵罪. 進兵部侍郎. 俄出爲蒲州刺史. 浮屠懷照者, 自言母夢日入懷生己, 鏤石著驗, 聞人馮待徵等助實其言. 尚隱劾處妖妄, 詔流懷照播州. 再遷河南尹.

尚隱性剛亮, 論議皆披心示誠, 處事分明, 御下不苛密. 尤詳練故實, 前後制令, 誦記略無遺. 妖賊劉定高夜犯通洛門, 尚隱坐不素覺, 左遷桂州都督. 帝遣使勞曰：「知卿忠公, 然國法須爾.」因賜雜彩百匹遣之. 遷廣州都督、五府經略使. 及還, 人或袖金以贈, 尚隱曰：「吾自性分不可易, 非畏人知也.」 代王丘爲御史大夫. 時司農卿陳思問引屬吏多小人, 乾隱錢穀, 尚隱按其違, 贓累钜萬, 思問流死嶺南. 改尚隱太子詹事. 不閱旬, 進戶部尚書. 前後更揚、益二州長史、東都留守, 爵高邑伯. 開元二十八年, 以太子賓客卒, 年七十五, 謚曰貞.

尚隱三入御史府, 輒繩惡吏, 不以殘摯失名, 所發當也, 素議歸重. 仕官未嘗以過謫, 惟劾詆幸臣及坐小法左遷, 復見用, 以循吏終始云.

自開元二十二年置京畿采訪處置等使, 用中丞盧奐爲之, 尚隱以大夫不充使. 永泰以後, 大夫王翊、崔渙、李涵、崔寧、盧杞乃爲之.

解琬, 魏州元城人. 舉幽素科, 中之, 調新政尉. 後自成都丞奏事稱旨, 躐除監察御史, 以喪免. 武後顧琬習邊事, 迫追西撫羌夷, 琬因乞終喪, 後嘉許之, 詔服除赴屯. 遷侍御史, 安撫烏質勒及十姓部落, 以功擢御史中丞, 兼北庭都護、西域安撫使. 琬與郭元振善, 宗楚客惡之, 左授滄州刺史. 爲政引大體, 部人順附.

景龍中, 遷御史大夫, 兼朔方行軍大總管. 前後乘邊積二十年, 大抵務農習戰, 多爲長利, 華虜安之. 景雲二年, 復爲朔方軍大總管, 分遣隨軍要籍官河陽丞張冠宗、肥鄉令韋景駿、普安令於處忠料三城兵, 省其戍十萬人. 改右武衛大將軍, 兼檢校晉州刺史、濟南縣男. 以老丐骸骨, 不待報輒去, 優詔以金紫光祿大夫聽致仕, 准品給全祿, 璽書勞問. 會吐番騷邊, 復召授左散騎常侍, 詔與虜定經界, 因諧輯十姓降戶. 琬建言吐蕃不可以信約, 請調兵十萬屯秦、渭間, 防遏其奸. 是冬, 吐蕃果入寇, 爲秦渭兵擊走之. 俄復請老, 不許, 遷太子賓客. 年八十餘, 開元五年, 終同州刺史.

列傳第五十六

宗室宰相

李適之, 恒山湣王孫也, 始名昌. 神龍初, 擢左衛郎將. 開元中, 遷累通州刺史, 以辦治聞. 按察使韓朝宗言諸朝, 擢秦州都督. 徙陝州刺史、河南尹. 其政不苛細, 爲下所便. 玄宗患穀、洛歲暴耗徭力, 詔適之以禁錢作三大防, 曰上陽、積翠、月陂, 自是水不能患. 刻石著功, 詔永王璘書, 皇太子瑛署額. 進御史大夫. 二十七年, 兼幽州長史, 知節度事. 適之以祖被廢, 而父象見逐武後時, 葬有闕, 至是丐陪瘞昭陵闕中, 詔可. 褒冊典物, 焜照都邑, 行道爲咨歎. 遷刑部尚書. 適之喜賓客, 飲酒至斗餘不亂. 夜宴娛, 晝決事, 案無留辭.

天寶元年, 代牛仙客爲左相, 累封清和縣公. 嘗與李林甫爭權不協, 林甫陰賊, 即好謂適之曰：「華山生金, 采之可以富國, 顧上未之知.」適之性疏, 信其言, 他日從容爲帝道之. 帝喜以問林甫, 對曰：「臣知之舊矣, 顧華山陛下本命, 王氣之舍, 不可以穿治, 故不敢聞.」帝以林甫爲愛己, 而薄適之不親. 於是, 皇甫惟明、韋堅、裴寬、韓朝宗皆適之厚善, 悉爲林甫所構得罪. 適之懼不自安, 乃上宰政求散職, 以太子少保罷, 欣然自以爲免禍. 俄坐韋堅累, 貶宜春太守. 會御史羅希奭陰被詔殺堅等貶所, 州且震恐, 及過宜春, 適之懼, 仰藥自殺.

李峴, 吳王恪孫也. 折節下士, 長吏治. 天寶時, 累遷京兆尹. 玄宗歲幸溫湯, 甸內巧供億以媚上, 峴獨無所獻, 帝異之. 楊國忠使客騫昂、何盈擿安祿山陰事, 諷京兆捕其第, 得安岱、李方來等與祿山反狀, 縊殺之. 祿山怒, 上書自言, 帝懼變, 出峴爲零陵太守. 峴爲政得人心, 時京師米翔貴, 百姓乃相與謠曰：「欲粟賤, 追李峴.」尋徙長沙. 永王爲江陵大都督, 假峴爲長史. 至德初, 肅宗召之, 拜扶風太守, 兼御史大夫. 明年, 擢京兆尹, 封梁國公.

乾元二年, 以中書侍郎同中書門下平章事. 於是呂諲、李揆、第五琦同輔政, 而峴位望最舊, 事多獨決, 諲等不平. 李輔國用權, 制詔或不出中書, 百司莫敢覆. 峴頓首帝前, 極言其惡, 帝悟, 稍加檢制, 輔國由是讓行軍司馬, 然深銜峴. 鳳翔七馬坊押官盜掠人, 天興令謝夷甫殺之. 輔國諷其妻使訴枉, 詔監察御史孫鎣鞫之, 直夷甫. 其妻又訴, 詔御史中丞崔伯陽、刑部侍郎李曄、大理卿權獻爲三司訊之, 無異辭. 妻不承, 輔國助之, 乃令侍御史毛若虛覆按. 若虛委罪夷甫, 言御史用法不端, 伯陽怒, 欲質讓, 若虛馳入自歸帝, 帝留若虛簾中, 頃, 伯陽等至, 劾若虛傅中人失有罪, 帝怒叱之, 貶伯陽高要尉、權獻杜陽尉, 逐李曄嶺南, 流鎣播州. 峴謂責太重, 入言於帝曰：「若虛希旨用刑, 亂國法. 陛下信爲重輕, 示無御史台.」帝怒, 李揆不敢爭, 乃出峴爲蜀州刺史. 時右散騎常侍韓擇木入對, 帝曰：「峴欲專權耶? 乃云任毛若虛示無御史台. 朕今出之, 尚恨法太寬.」擇木曰：「峴言直, 不敢專權. 陛下寬之, 祗益盛德耳.」 代宗立, 改荊南節度, 知江淮選補使. 入爲禮部尚書兼宗正卿. 乘輿在陝, 由商山走帝所. 還京, 拜門下侍郎、同中書門下平章事. 故事, 政事堂不接客. 自元載爲相, 中人傳詔者引升堂, 置榻待之. 峴至, 即敕吏撤榻. 又奏常參官舉才任諫官、憲官者, 無限員. 不逾月, 爲要近譖短, 遂失恩, 罷爲太子詹事. 遷吏部尚書, 復知江淮選, 改檢校兵部尚書兼衢州刺史. 卒, 年五十八.

初, 東京平, 陳希烈等數百人待罪, 議者將悉抵死, 帝意亦欲懲天下, 故崔器等附致深文. 峴時爲三司, 獨曰：「法有首有從, 情有重有輕, 若一切論死, 非陛下與天下惟新意. 且羯胡亂常, 誰不淩汙, 衣冠奔亡, 各顧其生, 可盡責邪? 陛下之新戚勳舊子若孫, 一日皆血鐵砧, 尚爲仁恕哉? 《書》稱『殲厥渠魁, 脅從罔治.』 況河北殘孽劫服官吏, 其人尚多, 今不開自新之路而盡誅之, 是堅叛者心, 使爲賊致死. 困獸猶斗, 況數萬人乎?」於是, 器與呂諲皆齪齪文吏, 操常議, 不及大體, 尚騰頰固爭, 數日乃見聽. 衣冠蒙更生, 賊亦不能使人歸怨天子, 峴力也.

峴兄峘、嶧. 峘從上皇, 峴翊戴肅宗, 以勳力相高, 同時爲御史大夫, 俱判台事, 又合制封公, 而嶧爲戶部侍郎、銀青光祿大夫, 同居長興裏第, 門列三戟.

李勉, 字玄卿, 鄭惠王元懿曾孫. 父擇言, 累爲州刺史, 封安德郡公, 以吏治稱. 張嘉貞爲益州都督, 性簡貴, 接部刺史倨甚, 擇言守漢州, 獨引同榻坐, 講繹政事, 名重當時.

勉少喜學, 內沉雅, 外清整. 始調開封尉, 汴州水陸一都會, 俗厖錯, 號難治, 勉摧奸決隱爲有名. 從肅宗於靈武, 擢監察御史. 時武臣崛興, 無法度, 大將管崇嗣背闕坐, 笑語嘩縱, 勉劾不恭, 帝歎曰：「吾有勉, 乃知朝廷之尊！」遷司膳員外郎. 關東獻俘百, 將即死, 有歎者, 勉過問, 曰：「被脅而官, 非敢反.」勉入見帝曰：「寇亂之汙半天下, 其欲澡心自歸無繇. 如盡殺之, 是驅以助賊也.」帝馳騎完宥, 後歸者日至.

累爲河東王思禮、朔方河東都統李國貞行軍司馬, 進梁州刺史. 勉假王晬南鄭令, 晬爲權幸所誣, 詔誅之. 勉曰：「方藉牧宰爲人父母, 豈以讒殺郎吏乎?」即拘晬, 爲請得免. 晬後以推擇爲龍門令, 果有名.

羌、渾、奴剌寇州, 勉不能守, 召爲大理少卿. 然天子素重其正, 擢太常少卿, 欲遂柄用. 而李輔國諷使下己, 勉不肯, 乃出爲汾州刺史. 曆河南尹, 徙江西觀察使. 厲兵睦鄰, 平賊屯. 部人父病, 爲蠱求厭者, 以木偶署勉名埋之, 掘治驗服, 勉曰：「是爲其父, 則孝也.」縱不誅. 入爲京兆尹兼御史大夫. 魚朝恩領國子監, 威寵震赫, 前尹黎幹諂事之, 須其入, 敕吏治數百人具以餉. 至是吏請, 勉不從, 曰：「吾候太學, 彼當見享, 軍容幸過府, 則脩具.」朝恩銜之, 亦不復至太學.

尋拜嶺南節度使. 番禺賊馮崇道、桂叛將硃濟時等負險爲亂, 殘十餘州, 勉遣將李觀率容州刺史王翃討斬之, 五嶺平. 西南夷舶歲至才四五, 譏視苛謹. 勉既廉潔, 又不暴征, 明年至者乃四十餘柁. 居官久, 未嘗抆飾器用車服. 後召歸, 至石門, 盡搜家人所蓄犀珍投江中. 時人謂可繼宋璟、盧奐、李朝隱；部人叩闕請立碑頌德, 代宗許之. 進工部尚書, 封汧國公.

滑亳節度使令狐彰且死, 表勉爲代, 從之. 勉居鎮且八年, 以舊德方重, 不威而治, 東諸帥暴桀者皆尊憚之. 田神玉死, 詔勉節度汴宋, 未行, 汴將李靈耀反, 魏將田悅以兵來, 叩汴而屯, 勉與李忠臣、馬燧合討之. 淮西軍據汴北, 河陽軍壁其東, 大將杜如江、尹伯良與悅戰匡城, 不勝. 徙壘與靈耀合, 忠臣將軍李重倩夜攻其營, 與河陽軍合譟, 賊不陣潰, 悅走河北, 靈耀奔韋城, 爲如江所禽, 勉縛以獻, 斬闕下. 既而忠臣專汴, 故勉還滑台. 明年, 忠臣爲麾下所逐, 復詔勉移治汴. 德宗立, 就加同中書門下平章事. 俄爲汴宋、滑亳、河陽等道都統.

建中四年, 李希烈圍襄城, 詔勉出兵救之, 帝又遣神策將劉德信以兵三千援接. 勉奏言：「賊以精兵攻襄城, 而許必虛, 令兵直搗許, 則襄圍解.」不待報, 使其將唐漢臣與德信襲許, 未至數十里, 有詔詰讓, 二將懼而還, 次扈澗, 不設備, 爲賊所乘, 殺傷什五, 輜械盡亡. 漢臣走汴, 德信走汝. 勉懼東都危, 復遣兵四千往戍, 賊斷其後不得歸. 於是希烈自將攻勉, 勉氣索, 嬰守累月, 援莫至, 裒兵萬人潰圍出, 東保睢陽.

興元元年, 勉固讓都統, 以檢校司徒平章事召. 既見帝, 素服待罪, 詔不許, 勉內愧, 取充位而已, 不敢有所與. 貞元初, 帝起盧杞爲刺史, 袁高還詔不得下. 帝問勉曰：「衆謂盧杞奸邪, 朕顧不知, 謂何?」勉曰：「天下皆知, 而陛下獨不知, 此所以爲奸邪也.」時韙其對, 然自是益見疏. 居相二歲, 辭位, 以太子太師罷. 卒, 年七十二, 贈太傅, 謚曰貞簡.

勉少貧狹, 客梁、宋, 與諸生共逆旅, 諸生疾且死, 出白金曰：「左右無知者, 幸君以此爲我葬, 餘則君自取之.」勉許諾, 既葬, 密置餘金棺下. 後其家謁勉, 共啟墓出金付之. 位將相, 所得奉賜, 悉遺親黨, 身沒, 無贏藏. 其在朝廷, 鯁亮廉介, 爲宗臣表. 禮賢下士有終始, 嘗引李巡、張參在幕府, 後二人卒, 至宴飲, 仍設虛位沃饋之. 遣戍兵, 常視其資糧, 春秋存問家室, 故能得人死力. 善鼓琴, 有所自制, 天下寶之, 樂家傳《響泉》、《韻磬》, 勉所愛者.

李夷簡, 字易之, 鄭惠王元懿四世孫. 以宗室子始補鄭丞. 德宗幸奉天, 硃泚外示迎天子, 遣使東出關至華, 候吏李翼不敢問. 夷簡謂曰：「泚必反. 向發幽、隴兵五千救襄城, 乃賊舊部, 是將追還耳. 上越在外, 召天下兵未至, 若凶狡還西, 助泚送死, 危禍也. 請驗之.」翼馳及潼關, 東得召符, 白於關大將駱元光, 乃斬賊使, 收偽符, 獻行在. 詔即拜元光華州刺史. 元光掠功, 故無知者.

夷簡棄官去, 擢進士第, 中拔萃科, 調藍田尉. 遷監察御史. 坐小累, 下遷虔州司戶參軍. 九歲, 復爲殿中侍御史. 元和時, 至御史中丞. 京兆尹楊憑性驁侻, 始爲江南觀察使, 冒沒於財. 夷簡爲屬刺史, 不爲恁所禮. 至是發其貪, 憑貶臨賀尉, 夷簡賜金紫, 以戶部侍郎判度支.

俄檢校禮部尚書、山南東道節度使. 初, 貞元時, 取江西兵五百戍襄陽, 制蔡右脅, 仰給度支, 後亡死略盡, 而歲取貲不置. 夷簡曰：「跡空文, 苟軍興, 可乎?」奏罷之. 閱三歲, 徙帥劍南西川. 巂州刺史王顒積奸贓, 屬蠻怒, 畔去. 夷簡逐顒, 占檄諭禍福, 蠻落復平. 始, 韋皋作奉聖樂, 於頔作《順聖樂》, 常奏之軍中, 夷簡輒廢去, 謂禮樂非諸侯可擅制, 語其屬曰：「我欲蓋前人非, 以詒戒後來.」 十三年, 召爲御史大夫, 進門下侍郎、同中書門下平章事. 李師道方叛, 裴度當國, 帝倚以平賊, 夷簡自謂才不能有以過度, 乃求外遷, 以檢校尚書左仆射平章事爲淮南節度使.

穆宗立, 有司方議廟號, 夷簡建言：「王者祖有功, 宗有德. 大行皇帝有武功, 朝宜稱祖.」詔公卿禮官議, 不合, 止. 久之, 請老, 朝廷謂夷簡齒力可任, 不聽, 以右仆射召, 辭不拜, 復以檢校左仆射兼太子少師, 分司東都. 明年卒, 年六十七, 贈太子太保.

夷簡致位顯處, 以直自閑, 未嘗苟辭氣悅人. 曆三鎮, 家無產貲. 病不迎醫, 將終, 戒毋厚葬, 毋事浮屠, 無碑神道, 惟識墓則已. 世謂行己能有終始者.

李程, 字表臣, 襄邑恭王神符五世孫也. 擢進士宏辭, 賦《日五色》, 造語警拔, 士流推之. 調藍田尉, 縣有滯獄十年, 程單言輒判. 京兆狀最, 遷監察御史. 召爲翰林學士, 再遷司勳員外郎, 爵渭源縣男. 德宗季秋出畋, 有寒色, 顧左右曰：「九月猶衫, 二月而袍, 不爲順時. 朕欲改月, 謂何?」左右稱善, 程獨曰：「玄宗著《月令》, 十月始裘, 不可改.」帝矍然止. 學士入署, 常視日影爲候, 程性懶, 日過八磚乃至, 時號「八磚學士」.

元和三年, 出爲隨州刺史, 以能政賜金紫服. 李夷簡鎮西川, 辟成都少尹. 以兵部郎中入知制誥. 韓弘爲都統, 命程宣慰汴州. 曆御史中丞、鄂嶽觀察使, 還爲吏部侍郎.

敬宗初, 以本官同中書門下平章事. 帝沖逸, 好宮室畋獵, 功用奢廣. 程諫曰：「先王以儉德化天下, 陛下方諒陰, 未宜興作, 願回所費奉園陵.」帝嘉納. 又請置侍講學士, 選名臣備訪問. 加中書侍郎, 進彭原郡公. 寶曆二年, 檢校吏部尚書、同平章事, 爲河東節度使. 徙河中. 召拜尚書左仆射. 俄檢校司空, 領宣武、山南東道節度. 再爲仆射. 先是, 元和、長慶時, 仆射視事, 百官皆賀, 四品以下官答拜. 大和四年, 詔不答拜. 王涯. 竇易直行之自如, 程循其故, 不自安, 言諸朝. 御史中丞李漢謂不答拜於禮太重, 文宗不許, 聽用大和詔書. 議者不善也.

程爲人辯給多智, 然簡侻無儀檢, 雖在華密, 而無重望. 最爲帝所遇, 嘗曰：「高飛之翮, 長者在前. 卿朝廷羽翮也.」武宗立, 爲東都留守. 卒, 年七十七, 贈太保, 謚曰繆.

子廓, 第進士, 累遷刑部侍郎. 大中中, 拜武寧節度使, 不能治軍. 補闕鄭魯奏言：「新麥未登, 徐必亂.」既而果逐廓, 乃擢魯起居舍人.

李石, 字中玉, 襄邑恭王神符五世孫. 元和中, 擢進士第, 辟李聽幕府, 從曆四鎮, 有材略, 爲吏精明. 聽每征伐, 必留石主後務. 大和中, 爲行軍司馬. 聽以兵北渡河, 令石入奏, 占對華敏, 文宗異之. 府罷, 擢工部郎中, 判鹽鐵案. 令孤楚節度河東, 引爲副使. 入遷給事中, 累進戶部侍郎, 判度支.

帝惡李宗閔等以黨相排, 背公害政, 凡舊臣皆疑不用, 取後出孤立者, 欲懲刈之, 故李訓等至宰相. 訓誅死, 乃擢石以本官同中書門下平章事, 仍領度支. 石器雄遠, 當軸秉權亡所撓.

方是時, 宦寺氣盛, 陵暴朝廷, 每對延英, 而仇士良等往往斥訓以折大臣, 石徐謂曰：「亂京師者訓、注也, 然其進, 孰爲之先?」士良等慚縮不得對, 氣益奪, 搢紳賴以爲強. 它日紫宸殿, 宰相進及陛, 帝喟而歎, 石進曰：「陛下之歎, 臣固未諭, 敢問所從.」帝曰：「朕歎治之難也. 且朕即位十年, 不能得治本. 故前發有疾, 今茲震擾, 皆自取之. 夫托億兆之上, 不能以美利及百姓, 焉得久無事乎?」石曰：「陛下罪己當然, 然責治太早, 雖十年孜孜養德, 適成爾. 天下治不治, 要自今觀之. 且人之氣志, 雖賢聖猶有優劣, 故仲尼稱：『三十而立, 四十不惑.』陛下春秋少, 非起人間也, 而知人情偽. 今自視何如即位時?」帝曰：「有間矣.」石曰：「古之聖賢, 必觀書以考察往行, 然後成治功. 陛下積十年, 盛德日新, 然向所以疾戾震驚者, 天其固陛下之志乎！誠務修將來之政, 視太宗致升平之期, 猶不爲晚.」帝曰：「行之得至乎?」石曰：「今四海夷一, 唯登拔才良, 使小大各任其職, 愛人節用, 國有餘力, 下不加賦, 太平之術也.」 於時大臣新族死, 歲苦寒, 外情不安. 帝曰：「人心未舒何也?」石曰：「刑殺太甚, 則致陰沴. 比鄭注多募風翔兵, 至今誅索不已, 臣恐緣以生變, 請下詔慰安之.」帝曰：「善.」又問：「奈何致太平之難?」鄭覃曰：「欲天下治, 莫若恤人.」石即贊曰：「恤之得術, 尚何太平之難? 陛下節用度, 去冗食, 簿最不得措其奸, 則百司治. 百司治, 天下安矣.」帝戚然曰：「我思貞觀、開元時以視今日, 即氣拂吾膺.」石曰：「治道本於上, 而下罔敢不率.」帝曰：「不然. 張元昌爲左街副使, 而用金唾壺, 比坐事誅之. 吾聞禁中有金烏錦袍二, 昔玄宗幸溫泉, 與楊貴妃衣之, 今富人時時有之.」石曰：「毛玠以清德爲魏尚書, 而人不敢鮮衣美食, 況天子獨不可爲法乎?」 是時, 宰相吏卒因內變多死, 詔江西、湖南索募直助召士力. 石建言：「宰相左右天子教化, 若徇正忘私, 宗廟神靈, 猶當佑之, 雖有盜, 無害也. 有如挾奸自欺, 植權黨, 害正直, 雖加之防, 鬼得以誅. 無所事於召募, 請直以金吾爲衛.」帝嘗顧鄭覃曰：「覃老矣, 當無妄, 試諭我猶漢何等主?」覃曰：「陛下文、宣主也.」帝曰：「渠敢望是！」石欲強帝志使不怠, 因曰：「陛下之問而覃之對, 臣皆以爲非. 顏回匹夫耳, 自比於舜. 陛下有四海, 春秋富, 當觀得失於前, 日引月長, 以齊堯、舜, 奈何比文、宣而又自以爲不及. 惟陛下開肆厥志, 不以文、宣自安, 則大業濟矣.」 中人自邊還, 走馬入金光門, 道路妄言兵且至, 京師嘩走塵起, 百官或韈而騎, 台省吏稍稍遁去. 鄭覃將出, 石曰：「事未可知, 宜坐須其定. 宰相走, 則亂矣. 若變出不虞, 逃將安適? 人之所瞻, 不可忽也.」益治簿書, 沛然如平時. 裏閭群無賴望南闕, 陰持兵俟變. 金吾大將軍陳君賞率衆立望仙門, 內使趣闔門, 君賞不從, 日入乃止. 當是時, 非石鎮靜、君賞有謀, 幾亂.

開成赦令：賜京畿一歲租；停方鎮正、至、端午三歲獻, 以其直代百姓配緡；天下非藥物茗果, 它貢悉禁；又罷宣索、營造. 帝曰：「朕務其實, 不欲事空文.」石以異時詔令, 天子多自逾之, 因請「內置赦令一通, 以時省覽. 臨遣十道黜陟使, 敕以政治根本, 使與長吏奉行之, 乃盡病利.」 俄進中書侍郎. 帝嘗曰：「朕觀晉君臣以夷曠致傾覆, 當時卿大夫過邪?」石曰：「然. 古詩有之：『人生不滿百, 常懷千歲憂.』畏不逢也；『晝短苦夜長』, 暗時多也；『何不秉燭遊』, 勸之照也. 臣願捐軀命濟國家, 惟陛下鑒照不惑, 則安人強國其庶乎?」又言：「致治之道在得人. 德宗多猜貳, 仕進之塗塞, 奏請輒報罷, 東省閉闥累月, 南台惟一御史. 故兩河諸侯競引豪英, 士之喜利者多趨之, 用爲謀主, 故籓鎮日橫, 天子爲旰食. 元和間進用日廣, 陛下嗣位, 惟賢是咨, 士皆在朝廷. 彼疆宇甲兵如故, 而低摧順屈者, 士不之助也.」帝曰：「天下之勢猶持衡然, 此首重則彼尾輕矣. 其爲我博選士, 朕且用之.」石奏：「咸陽令韓遼治興成渠, 渠當咸陽右十八里, 左直永豐倉, 秦、漢故漕. 渠成, 起咸陽, 抵潼關, 三百里無車挽勞, 則轅下牛盡可耕, 永利秦中矣.」李固言曰：「然恐役非其時, 奈何?」帝曰：「以陰陽拘畏乎? 苟利於人, 朕奚慮哉?」石用韓益判度支案, 以贓敗. 石曰：「臣本以益知財利, 不保其貪.」帝曰：「宰相任人, 知則用, 過則棄, 謂之至公. 它宰相所用, 強蔽其過, 此其私也.」 三年正月, 將朝, 騎至親仁裏, 狙盜發, 射石傷, 馬逸, 盜邀斫之坊門, 絕馬尾, 乃得脫. 天子駭愕, 遣使者慰撫, 賜良藥. 始命六軍衛士二十人從宰相. 是日京師震恐, 百官造朝才十一. 石因臥家固辭位, 有詔以中書侍郎平章事爲荊南節度使. 始, 訓、注亂, 權歸閹豎, 天子畏偪, 幾不立. 石起爲相, 以身徇國, 不恤近幸, 張權綱, 欲強王室, 收威柄. 而仇士良疾之, 將加害, 帝知其然, 而未爲之, 遂罷去. 遣日, 饗賚都闕, 士人恨憤. 石讓中書侍郎, 換檢校兵部尚書, 它不聽.

會昌三年, 檢校司空, 徙節河東. 會伐潞, 詔以太原兵助王逢軍榆社. 石起橫水戌千五百人, 令別將楊弁領之. 常日軍興, 人賜二縑治裝, 會財匱而給以半, 士怨, 又促其行, 弁乘隙激衆以亂, 還兵逐石出之. 詔以太子少傅分司東都, 俄檢校吏部尚書, 即拜留守. 卒, 年六十二, 贈尚書右仆射.

弟福, 字能之. 大和中, 第進士. 楊嗣復領劍南, 辟幕府. 崔鄲輔政, 兼集賢殿大學士, 引爲校理. 調藍田尉. 後石當國, 薦福可任治人, 繇監察御史至戶部郎中, 累曆州刺史, 進諫議大夫. 大中時, 黨項羌震擾, 議者以將臣貪牟產虜怨, 議擇儒臣治邊. 乃授福夏綏銀節度使, 宣宗臨軒諭遣. 福以善政聞, 徙鎮鄭滑, 再遷兵部侍郎, 判度支, 出爲宣武節度使, 入遷戶部尚書. 會蠻侵蜀, 詔福持節宣撫, 即拜劍南西川節度使, 同中書門下平章事. 與蠻戰敗績, 貶蘄王傅, 分司東都.

僖宗初, 以檢校尚書左仆射就拜留守, 改山南東道節度使. 王仙芝寇山南, 福團訓鄉兵, 邀險須之. 賊不敢入, 轉略嶽、鄂, 以逼江陵. 節度使楊知溫求援於福, 乃自將州兵, 率沙陀壯騎五百赴之. 賊已殘江陵郛而聞福至, 乃走. 以勞檢校司空、同中書門下平章事. 還朝, 以太子太傅卒.

李回, 字昭度, 新興王德良六世孫, 本名躔, 字昭回, 避武宗諱改焉. 長慶中, 擢進士第, 又策賢良方正異等, 辟義成、淮南幕府, 稍遷監察御史, 累進起居郎. 李德裕雅知之. 爲人強幹, 所蒞無不辦. 繇職方員外郎判戶部案. 四遷中書舍人.

會昌中, 以刑部侍郎兼御史中丞. 時方伐劉稹, 武宗慮河朔列鎮陰相締以撓兵事, 德裕薦回持節往諭何弘敬、王元逵, 以「澤潞邇京、洛, 非若河北三鎮, 國家許世以壤地傳子孫者. 且稹父子無功, 悖誼理. 上以邢、洺、磁三州與河北比境, 用軍莫便魏、鎮. 且王師不欲輕出山東, 請公等取三州報天子.」二將聽命. 又張仲武以幽州兵攻回鶻, 而與劉沔不協. 回至, 諭以大義, 仲武釋然, 即合太原軍攻潞. 復以回爲使, 督戰至蒲東, 王宰、石雄橐鞬謁道左, 回不弛行, 顧左右呼直史責破賊限牒, 宰等震恐, 期六旬取潞, 否則死之. 未及期三日, 賊平. 以戶部侍郎判戶部事. 俄進中書侍郎、同中書門下平章事.

武宗崩, 爲山陵使, 遷門下侍郎, 兼戶部尚書. 出爲劍南西川節度使. 以與德裕善, 決吳湘獄, 時回爲中丞, 坐不糾擿, 貶湖南觀察使. 俄以太子賓客分司東都. 給事中還制, 謂責回薄, 遂貶賀州刺史. 徙撫州刺史. 卒, 大中九年, 詔復湖南觀察使, 贈刑部尚書.

贊曰：周之卿士, 周、召、毛、原, 皆同姓國也. 唐宰相以宗室進者九人. 林甫奸諛, 幾亡天下. 李程和柔, 在位無所發明. 其餘以材稱職, 號賢宰相. 秦、隋棄親侮賢, 皆二世而滅. 周、唐任人不疑, 得親親用賢之道, 饗國長久. 嗚呼盛歟！

列傳第五十七

劉吳韋蔣柳沈

劉子玄, 名知幾, 以玄宗諱嫌, 故以字行. 年十二, 父藏器爲授《古文尚書》, 業不進, 父怒, 楚督之. 及聞爲諸兄講《春秋左氏》, 冒往聽, 退輒辨析所疑, 歎曰：「書如是, 兒何怠！」父奇其意, 許授《左氏》. 逾年, 遂通覽群史. 與兄知柔俱以善文詞知名. 擢進士第, 調獲嘉主簿.

武後證聖初, 詔九品以上陳得失. 子玄上書, 譏「每歲一赦, 或一歲再赦, 小人之幸, 君子之不幸.」 又言：「君不虛授, 臣不虛受. 妄受不爲忠, 妄施不爲惠. 今群臣無功, 遭遇輒遷, 至都下有『車載斗量, 杷椎碗脫』之諺.」又謂：「刺史非三載以上不可徙, 宜課功殿, 明賞罰.」後嘉其直, 不能用也. 時吏橫酷, 淫及善人, 公卿被誅死者踵相及. 子玄悼士無良而甘於禍, 作《思慎賦》以刺時. 蘇味道、李嶠見而歎曰：「陸機《豪士》之流乎, 周身之道盡矣！」子玄與徐堅、元行沖、吳兢等善, 嘗曰：「海內知我者數子耳.」 累遷鳳閣舍人, 兼修國史. 中宗時, 擢太子率更令. 介直自守, 累歲不遷. 會天子西還, 子玄自乞留東都. 三年, 或言子玄身史臣而私著述, 驛召至京, 領史事. 遷秘書少監. 時宰相韋巨源、紀處訥、楊再思、宗楚客、蕭至忠皆領監脩, 子玄病長官多, 意尚不一, 而至忠數責論次無功, 又仕偃蹇, 乃奏記求罷去. 因爲至忠言「五不可」, 曰：「古之國史, 皆出一家, 未聞藉功於衆. 唯漢東觀集群儒, 纂述無主, 條章不建. 今史司取士滋多, 人自爲荀、袁, 家自爲政、駿. 每記一事, 載一言, 閣筆相視, 含毫不斷, 頭白可期, 汗青無日：一不可. 漢郡國計書上太史, 副上丞相, 後漢公卿所撰, 先集公府, 乃上蘭台, 故史官載事爲廣. 今史臣唯自詢采, 二史不注起居, 百家弗通行狀：二不可. 史局深籍禁門, 所以杜顏面, 防請謁也. 今作者如林, 儻示褒貶, 曾未絕口, 而朝野咸知. 孫盛取嫉權門, 王劭見讎貴族, 常人之情, 不能無畏：三不可. 古者史氏各有指歸, 故司馬遷退處士, 進奸雄；班固抑忠臣, 飾主闕. 今史官注記, 類稟監脩, 或須直辭, 或當隱惡, 十羊九牧, 其令難行：四不可. 今監者不肯指授, 脩者又不遵奉, 務相推避, 以延歲月：五不可.」又言：「朝廷厚用其才而薄其禮.」至忠得書, 悵惜不許. 楚客等惡其言詆切, 謂諸史官曰：「是子作書, 欲致吾何地?」 始, 子玄修《武後實錄》, 有所改正, 而武三思等不聽. 自以爲見用於時而志不遂, 乃著《史通》內外四十九篇, 譏評今古. 徐堅讀之, 歎曰：「爲史氏者宜置此坐右也.」又嘗自比楊雄者四：「雄好雕蟲小伎, 老而爲悔；吾幼喜詩賦而壯不爲, 期以述者自名. 雄准《易》作經, 當時笑之；吾作《史通》, 俗以爲愚. 雄著書見尤於人, 作《解嘲》；吾亦作《釋蒙》. 雄少爲範逡、劉歆所器, 及聞作經, 以爲必覆醬瓿；吾始以文章得譽, 晚談史傳, 由是減價.」其自感慨如此.

子玄內負有所未盡, 乃委國史於吳兢, 別撰《劉氏家史》及《譜考》. 上推漢爲陸終苗裔, 非堯後；彭城叢亭裏諸劉, 出楚孝王囂曾孫居巢侯般, 不承元王. 按據明審, 議者高其博. 嘗曰：「吾若得封, 必以居巢紹司徒舊邑.」後果封居巢縣子. 鄉人以其兄弟六人俱有名, 號其鄉曰高陽, 裏曰居巢.

累遷太子左庶子、兼崇文館學士. 皇太子將釋奠國學, 有司具儀：從臣著衣冠, 乘馬. 子玄議：「古大夫以上皆乘車, 以馬爲騑服. 魏、晉後以牛駕車. 江左尚書郎輒輕乘馬, 則御史劾治. 顏延年罷官, 乘馬出入閭裏, 世稱放誕. 此則乘馬宜從褻服之明驗. 今陵廟巡謁、王公冊命、士庶親迎, 則盛服冠履, 乘輅車. 他事無車, 故貴賤通乘馬. 比法駕所幸, 侍臣皆馬上朝服. 且冠履惟可配車, 故博帶褒衣、革履高冠, 是車中服. 韈而鐙, 跣而鞍, 非唯不師於古, 亦自取驚流俗. 馬逸人顛, 受嗤行路.」太子從之, 因著爲定令.

開元初, 遷左散騎常侍. 嘗議《孝經》鄭氏學非康成注, 舉十二條左證其謬, 當以古文爲正；《易》無子夏傳, 《老子》書無河上公注, 請存王弼學. 宰相宋璟等不然其論, 奏與諸儒質辯. 博士司馬貞等阿意, 共黜其言, 請二家兼行, 惟子夏《易傳》請罷. 詔可. 會子貺爲太樂令, 抵罪, 子玄請於執政, 玄宗怒, 貶安州別駕. 卒, 年六十一.

子玄領國史且三十年, 官雖徙, 職常如舊. 禮部尚書鄭惟忠嘗問：「自古文士多, 史才少, 何耶?」對曰：「史有三長：才、學、識. 世罕兼之, 故史者少. 夫有學無才, 猶愚賈操金, 不能殖貨；有才無學, 猶巧匠無楩柟斧斤, 弗能成室. 善惡必書, 使驕君賊臣知懼, 此爲無可加者.」時以爲篤論. 子玄善持論, 辯據明銳, 視諸儒皆出其下, 朝有論著輒豫. 歿後, 帝詔河南就家寫《史通》, 讀之稱善. 追贈工部尚書, 謚曰文.

六子：貺、餗、彙、秩、迅、迥.

貺, 字惠卿. 好學, 多通解. 子玄卒, 有詔訪其後, 擢起居郎. 曆右拾遺內供奉. 獻《續說苑》十篇, 以廣漢劉向所遺, 而刊落怪妄. 貺嘗以《竹書紀年》序諸侯列會皆舉謚, 後人追修, 非當時正史. 如齊人殲於遂, 鄭棄其師, 皆孔子新意, 《師春》一篇錄蔔筮事, 與左氏合, 知按《春秋》經傳而爲也, 因著《外傳》云. 子滋、浹.

滋, 字公茂. 通經術, 喜持論. 以廕曆漣水令. 楊綰薦材堪諫官, 累授左補闕. 久之, 去, 養親東都. 河南尹李廙奏補功曹, 母喪解. 服除, 以司勳員外郎判南曹, 勤職奉法, 進至給事中. 興元元年, 以吏部侍郎知南選. 時大盜後, 旱蝗相仍, 吏不能詣京師, 故命滋至洪州調補, 以振職聞. 貞元二年, 擢左散騎常侍、同中書門下平章事. 爲相無所設施, 廉抑畏慎而已. 明年罷. 又明年, 復爲吏部侍郎, 遷尚書. 會御史中丞韋貞伯劾奏：「吏選不實, 澄覆疏舛, 吏因得爲奸.」詔與侍郎杜黃裳奪階. 卒, 贈陝州大都督, 謚曰貞.

浹亦有學稱. 生子敦儒, 家東都. 母病狂易, 非笞掠人不能安, 左右皆亡去, 敦儒日侍疾, 體常流血, 母乃能下食, 敦儒怡然不爲痛隱. 留守韋夏卿表其行, 詔標闕於閭. 元和中, 權德輿復薦之, 乃授左龍武軍兵曹參軍, 分司東都. 在母喪, 毀瘠幾死. 時謂劉孝子. 後爲起居郎, 達禮好古, 有祖風云.

餗, 字鼎卿. 天寶初, 曆集賢院學士, 兼知史官. 終右補闕. 父子三人更涖史官, 著《史例》, 頗有法.

彙, 左散騎常侍, 終荊南節度使. 子贊, 以廕仕爲鄠丞. 杜鴻漸自劍南還, 過鄠, 廚驛豐給. 楊炎薦彙名儒子, 擢浙西觀察判官. 炎入相, 進歙州刺史, 政幹強濟. 野媼將爲虎噬, 幼女呼號搏虎, 俱免. 觀察使韓滉表贊治有異行, 加金紫, 徙常州. 滉輔政, 分所統爲三道, 以贊爲宣州刺史、都團練觀察使, 治宣十年. 贊本無學, 弟以剛猛立威, 官吏重足一跡. 宣既富饒, 即厚斂, 廣貢奉以結恩. 又不能訓子, 皆驕傲不度, 素業衰矣. 卒, 贈吏部尚書, 謚曰敬.

迥以剛直稱, 第進士, 曆殿中侍御史, 佐江淮轉運使. 時新更安史亂, 迥饋運財賦, 力於職. 大曆初, 爲吉州刺史, 治行尤異. 累遷給事中.

秩, 字祚卿. 開元末, 曆左監門衛錄事參軍事, 稍遷憲部員外郎. 坐小累, 下除隴西司馬. 安祿山反, 哥舒翰守潼關, 楊國忠欲奪其兵, 秩上言：「翰兵天下成敗所系, 不可忽.」房琯見其書, 以比劉更生. 至德初, 遷給事中. 久之, 出爲閬州刺史. 貶撫州長史, 卒. 所著《政典》、《止戈記》、《至德新議》等凡數十篇.

迅, 字捷卿. 曆京兆功曹參軍事. 常寢疾, 房琯聞, 憂不寐, 曰：「捷卿有不諱, 天理欺矣！」陳郡殷寅名知人, 見迅歎曰：「今黃叔度也！」劉晏每聞其論, 曰：「皇王之道盡矣！」上元中, 避地安康, 卒. 迅續《詩》、《書》、《春秋》、《禮》、《樂》五說. 書成, 語人曰：「天下滔滔, 知我者希.」終不以示人云.

吳兢, 汴州浚儀人. 少厲志, 貫知經史, 方直寡諧比, 惟與魏元忠、硃敬則遊. 二人者當路, 薦兢才堪論撰, 詔直史館, 修國史. 遷右拾遺內供奉.

神龍中, 改右補闕. 節閔太子難, 奸臣誣構安國相王與謀, 朝廷大恐. 兢上言：「文明後, 皇運不殊如帶. 陛下龍興, 恩被骨肉, 相王與陛下同氣, 親莫加焉. 今賊臣日夜陰謀, 必欲寘之極法. 相王仁孝, 遭荼苦哀毀, 以陛下爲命, 而自托於手足. 若信邪佞, 委之於法, 傷陛下之恩, 失天下望. 芟刈股肱, 獨任胸臆, 可爲寒心. 自昔翦伐宗支, 委任異姓, 未有不亡者. 秦任趙高, 漢任王莽, 晉家自相魚肉, 隋室猜忌子弟, 海內麋沸, 驗之覆車, 安可重跡? 且根朽者葉枯, 源涸者遊竭. 子弟, 國之根源, 可使枯竭哉！皇家枝幹, 夷芟略盡. 陛下即位四年, 一子弄兵被誅, 一子以罪謫去, 惟相王朝夕左右. 『斗粟』之刺, 《蒼蠅》之詩, 不可不察. 伏願陛下全常棣之恩, 慰罔極之心, 天下幸甚！」累遷起居郎, 與劉子玄、徐堅等並職.

玄宗初立, 收還權綱, 銳於決事, 群臣畏伏. 兢慮帝果而不及精, 乃上疏曰： 自古人臣不諫則國危, 諫則身危. 臣愚, 食陛下祿, 不敢避身危之禍. 比見上封事者, 言有可采, 但賜束帛而已, 未嘗蒙召見, 被拔擢. 其忤旨, 則朝堂決杖, 傳送本州, 或死於流貶. 由是臣下不敢進諫. 古者設誹謗木, 欲聞己過；今封事, 謗木比也. 使所言是, 有益於國；使所言非, 無累於朝. 陛下何遽加斥逐, 以杜塞直言? 道路流傳, 相視怪愕. 夫漢高帝赦周昌桀、紂之對, 晉武帝受劉毅桓、靈之譏, 況陛下豁達大度, 不能容此狂直耶? 夫人主居尊極之位, 顓生殺之權, 其爲威嚴峻矣. 開情抱, 納諫諍, 下猶懼不敢盡, 奈何以爲罪? 且上有所失, 下必知之. 故鄭人欲毀鄉校, 而子產不聽也. 陛下初即位, 猶有褚無量、張廷珪、韓思復、辛替否、柳澤、袁楚客等數上疏爭時政得失. 自頃上封事, 往往得罪, 諫者頓少. 是鵲巢覆而鳳不至, 理之然也. 臣誠恐天下骨鯁士以讜言爲戒, 橈直就曲, 斗方爲刓, 偷合苟容, 不復能盡節忘身, 納君於道矣.

夫帝王之德, 莫盛於納諫. 故曰：「木從繩則正, 後從諫則聖.」又曰：「朝有諷諫, 猶發之有梳. 猛虎在山林, 藜藿爲之不采.」忠諫之有益如此. 自古上聖之君, 恐不聞己過, 故堯設諫鼓, 禹拜昌言. 不肖之主, 自謂聖智, 拒諫害忠, 桀殺關龍逢而滅於湯, 紂殺王子比幹而滅於周, 此其驗也. 夫與治同道罔不興, 與亂同道罔不亡. 人將疾, 必先不甘魚肉之味；國將亡, 必先不甘忠諫之說. 嗚呼, 惟陛下深監於茲哉！隋煬帝驕矜自負, 以爲堯、舜莫己若, 而諱亡憎諫. 乃曰：「有諫我者, 當時不殺, 後必殺之.」大臣蘇威欲開一言, 不敢發, 因五月五日獻《古文尚書》, 帝以爲訕己, 即除名. 蕭瑀諫無伐遼, 出爲河池郡守. 董純諫無幸江都, 就獄賜死. 自是蹇諤之士, 去而不顧, 外雖有變, 朝臣鉗口, 帝不知也. 身死人手, 子孫剿絕, 爲天下笑. 太宗皇帝好悅至言, 時有魏徵、王珪、虞世南、李大亮、岑文本、劉洎、馬周、褚遂良、杜正倫、高季輔, 咸以切諫, 引居要職. 嘗謂宰相曰：「自知者爲難. 如文人巧工, 自謂己長, 若使達者、大匠詆訶商略, 則蕪辭拙跡見矣. 天下萬機, 一人聽斷, 雖甚憂勞, 不能盡善. 今魏徵隨事諫正, 多中朕失, 如明鑒照形, 美惡畢見.」當是時, 有上書益於政者, 皆黏寢殿之壁, 坐望臥觀, 雖狂瞽逆意, 終不以爲忤. 故外事必聞, 刑戮幾措, 禮義大行. 陛下何不遵此道, 與聖祖繼美乎? 夫以一人之意, 綜萬方之政, 明有所不燭, 智有所不周, 上心未諭於下, 下情未達於上. 伏惟以虛受人, 博覽兼聽, 使深者不隱, 遠者不塞, 所謂「辟四門、明四目」也. 其能直言正諫不避死亡之誅者, 特加寵榮, 待以不次, 則失之東隅, 冀得之桑榆矣.

尋以母喪去官. 服除, 自陳修史有緒, 家貧不能具紙筆, 願得少祿以終餘功. 有詔拜諫議大夫, 復修史. 睿宗崩, 實錄留東都, 詔兢馳驛取進梓宮. 以父喪解, 宰相張說用趙冬曦代之. 終喪, 爲太子左庶子.

開元十三年, 帝東封太山, 道中數馳射爲樂. 兢諫曰：「方登岱告成, 不當逐狡獸, 使有垂堂之危、朽株之殆.」帝納之. 明年六月, 大風, 詔群臣陳得失. 兢上疏曰：「自春以來, 亢陽不雨, 乃六月戊午, 大風拔樹, 壞居人廬舍. 傳曰：『敬德不用, 厥災旱. 上下蔽隔, 庶位逾節, 陰侵於陽, 則旱災應.』 又曰：『政悖德隱, 厥風發屋壞木.』風, 陰類, 大臣之象. 恐陛下左右有奸臣擅權, 懷謀上之心. 臣聞百王之失, 皆由權移於下, 故曰：『人主與人權, 猶倒持太阿, 授之以柄.』夫天降災異, 欲人主感悟, 願深察天變, 杜絕其萌. 且陛下承天後、和帝之亂, 府庫未充, 冗員尚繁, 戶口流散, 法出多門, 賕謁大行, 趨競彌廣. 此弊未革, 實陛下庶政之闕也, 臣不勝惓惓. 願斥屏群小, 不爲慢遊, 出不禦之女, 減不急之馬, 明選舉, 慎刑罰, 杜僥幸, 存至公, 雖有旱風之變, 不足累聖德矣.」 始, 兢在長安、景龍間任史事, 時武三思、張易之等監領, 阿貴朋佞, 釀澤浮辭, 事多不實. 兢不得志, 私撰《唐書》、《唐春秋》, 未就. 至是, 丐官筆劄, 冀得成書. 詔兢就集賢院論次. 時張說罷宰相, 在家修史. 大臣奏國史不容在外, 詔兢等赴館撰錄. 進封長垣縣男. 久之, 坐書事不當, 貶荊州司馬, 以史草自隨. 蕭嵩領國史, 奏遣使者就兢取書, 得六十餘篇.

累遷洪州刺史, 坐累下除舒州. 天寶初, 入爲恒王傅. 雖年老衰僂甚, 意猶願還史職. 李林甫嫌其衰, 不用. 卒, 年八十.

兢敘事簡核, 號良史. 晚節稍疏牾. 時人病其太簡. 初與劉子玄撰定《武後實錄》, 敘張昌宗誘張說誣證魏元忠事, 頗言「說已然可, 賴宋璟等邀勵苦切, 故轉禍爲忠, 不然, 皇嗣且殆.」後說爲相, 讀之, 心不善, 知兢所爲, 即從容謬謂曰：「劉生書魏齊公事, 不少假借, 奈何?」兢曰：「子玄已亡, 不可受誣地下. 兢實書之, 其草故在.」聞者歎其直. 說屢以情蘄改, 辭曰：「徇公之情, 何名實錄?」卒不改. 世謂今董狐云.

韋述, 弘機曾孫. 家廚書二千卷, 述爲兒時, 誦憶略遍. 父景駿, 景龍中爲肥鄉令, 述從到官. 元行沖, 景駿姑子也, 爲時儒宗, 常載書數車自隨. 述入其室觀書, 不知寢食, 行沖異之, 試與語前世事, 孰復詳諦, 如指掌然. 使屬文, 受紙輒就. 行沖曰：「外家之寶也.」舉進士, 時述方少, 儀質陋侻, 考功員外郎宋之問曰：「童子何業?」述曰：「性嗜書, 所撰《唐春秋》三十篇, 恨未畢, 它唯命.」之問曰：「本求茂才, 乃得遷、固.」遂上第.

開元初, 爲櫟陽尉. 秘書監馬懷素奏述與諸儒即秘書續《七志》, 五年而成. 述好譜學, 見柳沖所撰《姓族系錄》, 每私寫懷之, 還舍則又繕錄, 故於百氏源派爲詳, 乃更撰《開元譜》二十篇. 累除右補闕. 張說既領集賢院, 薦述爲直學士, 遷起居舍人. 從封太山, 奏《東封記》, 有詔褒美. 先是, 詔修《六典》, 徐堅構意歲餘, 歎曰：「吾更修七書, 而《六典》曆年未有所適.」及蕭嵩引述撰定, 述始摹周六官領其屬, 事歸于職, 規制遂定. 初, 令狐德棻、吳兢等撰武德以來國史, 皆不能成. 述因二家參以後事, 遂分紀、傳, 又爲例一篇. 嵩欲蚤就, 復奏起居舍人賈登、著作佐郎李銳助述紬績. 逮成, 文約事詳, 蕭穎士以爲譙周、陳壽之流. 改國子司業, 充集賢學士, 累遷工部侍郎, 封方城縣侯.

述典掌圖書, 餘四十年, 任史官二十年, 淡榮利, 爲人純厚長者, 當世宗之. 接士無貴賤與均. 蓄書二萬卷, 皆手校定, 黃墨精謹, 內秘書不逮也. 古草隸帖、秘書、古器圖譜無不備. 安祿山亂, 剽失皆盡, 述獨抱國史藏南山. 身陷賊, 汙偽官. 賊平, 流渝州, 爲刺史薛舒所困, 不食死. 廣德初, 甥蕭直爲李光弼判官, 詣闕奏事稱旨. 因理述「蒼卒奔逼, 能存國史, 賊平, 盡送史官於休烈, 以功補過, 宜蒙恩宥.」有詔贈右散騎常侍.

韋氏之顯者, 孝友、詞學則承慶、嗣立, 邃音樂有萬石, 達禮儀則叔夏, 史才博識有述. 所著書二百餘篇行於時. 弟逌、迪, 學業亦亞述. 與逌對爲學士, 與迪並禮官, 搢紳高之. 時趙冬曦兄弟亦各有名. 張說嘗曰「韋、趙兄弟, 人之杞梓」云.

蔣乂, 字德源, 常州義興人, 徙家河南. 祖環, 開元中弘文館學士. 父將明, 天寶末, 辟河中使府. 安祿山反, 以計佐其帥, 全並、潞等州. 兩京陷, 被拘, 乃陽狂以免. 虢王巨引致幕府, 曆侍御史, 擢左司郎中、國子司業、集賢殿學士. 乂性銳敏, 七歲時, 見庾信《哀江南賦》, 再讀輒誦. 外祖吳兢位史官, 乂幼從外家學, 得其書, 博覽強記. 逮冠, 該綜群籍, 有史才, 司徒楊綰尤稱之. 將明在集賢, 值兵興, 圖籍殽舛, 白宰相請引乂入院, 助力整比. 宰相張鎰亦奇之, 署集賢小職. 乂料次逾年, 各以部分, 得善書二萬卷. 再遷王屋尉, 充太常禮院修撰. 貞元九年, 擢右拾遺、史館修撰. 德宗重其職, 先召見延英, 乃命之.

張孝忠子茂宗尚義章公主, 母亡, 遺言丐成禮. 帝念孝忠功, 即日召爲左衛將軍, 許主下降. 乂上疏, 以爲：「墨縗禮本緣金革, 未有奪喪尚主者. 繆盩典禮, 違人情, 不可爲法.」帝令中使者諭茂宗之母之請, 乂意殊堅. 帝曰：「卿所言, 古禮也. 今俗借吉而婚不爲少.」對曰：「俚室窮人子, 旁無至親, 乃有借吉以嫁, 不聞男冒凶而娶. 陛下建中詔書, 郡、縣主當婚, 皆使有司循典故, 毋用俗儀. 公主春秋少, 待年不爲晚, 請茂宗如禮便.」帝曰：「更思之.」會太常博士韋彤、裴堪諫曰：「婚禮, 主人幾筵聽命, 稱事立文, 謂之嘉, 所以承宗廟, 繼後嗣也. 喪禮, 創巨者日久, 痛甚者愈遲, 二十五月而畢, 謂之凶, 所以送死報終, 示有節也. 故夫義婦聽, 父慈子孝. 昔魯侯改服, 晉襄墨縗, 緣金革事則有權變. 安有釋縗服, 衣冕裳, 去堊室, 行親迎, 以凶瀆嘉, 爲朝廷爽法?」疏入, 帝迂其言, 促行前詔, 然心嘉乂有守.

十八年, 遷起居舍人, 轉司勳員外, 皆兼史任. 帝嘗登淩煙閣, 視左壁頹剝, 題文漫缺, 行才數字, 命錄以問宰相, 無能知者. 遽召乂至, 答曰：「此聖曆中侍臣圖贊.」帝前口以誦補, 不失一字. 帝歎曰：「雖虞世南默寫《列女傳》, 不是過.」會詔問神策軍建置本末, 中書討求不獲, 時集賢學士甚衆, 悉亡以對. 乃訪乂, 乂條據甚詳. 宰相高郢、鄭珣瑜歎曰：「集賢有人哉！」明日, 詔兼判集賢院事. 父子爲學士, 儒者榮之.

順宗既葬, 議祧廟, 有司以中宗中興之君, 當百代不遷. 宰相問乂, 乂曰：「中宗即位, 春秋已壯, 而母後篡奪以移神器, 賴張柬之等國祚再復, 蓋曰反正, 不得爲中興. 凡非我失之, 自我復之, 爲中興, 漢光武、晉元是也. 自我失之, 因人復之, 晉孝惠、孝安是也. 今中宗與惠、安二帝同, 不可爲不遷主.」有司疑曰：「五王有安社稷功, 若遷中宗, 則配饗永絕.」乂曰：「禘袷功臣, 乃合食太廟. 中宗廟雖毀, 而禘祫並陳太廟, 此則五王配食與初一也.」由是遷廟遂定. 遷兵部郎中. 與許孟容、韋貫之刪正制敕三十篇, 爲《開元格後敕》. 李錡誅, 詔宗正削一房屬籍. 宰相召乂問：「一房自大功可乎?」答曰：「大功, 錡之從父昆弟. 其祖神通有功, 配饗於廟, 雖裔孫之惡, 而忘其勳, 不可.」「自期可乎?」曰：「期者錡昆弟. 其父若幽死社稷, 今以錡連坐, 不可.」執政然之. 故罪止錡及子息, 無旁坐者.

未幾, 改秘書少監, 復兼史館修撰, 與獨孤鬱、韋處厚修《德宗實錄》. 以勞遷右諫議大夫. 裴垍罷宰相, 而李吉甫惡垍, 以嘗監修, 故授乂太常少卿. 久之, 遷秘書監, 累封義興縣公. 卒, 年七十五, 贈禮部尚書, 謚曰懿.

乂在朝廷久, 居史職二十年. 每有大政事議論, 宰相未能決, 必咨訪之, 乂據經義或舊章以參時事, 其對允切該詳. 初以是被遇, 終亦忤貴近, 介介不至顯官. 然資質樸直, 遇權臣秉政, 輒數歲不遷. 嘗疏裴延齡罪惡及拒王叔文, 當世高之. 結發志學, 老而不厭, 雖甚寒暑, 卷不釋於前, 故能通百家學, 尤明前世沿革. 家藏書至萬五千卷. 初名武, 憲宗時因進見, 請曰：「陛下今日偃武修文, 群臣當順承上意, 請改名乂.」帝悅. 時討王承宗兵方罷, 乂恐天子銳於武, 亦因以諷. 它日, 帝見侍御史唐武曰：「命名固多, 何必曰武? 乂既改之矣.」更曰慶. 群臣乃知帝且厭兵云. 乂論撰百餘篇.

五子：系、伸、偕知名, 仙、佶皆位刺史.

系善屬文, 得父典實. 大和初, 授昭應尉, 直史館. 明年, 拜右拾遺、史館修撰, 與沈傳師、鄭澣、陳夷行、李漢參撰《憲宗實錄》. 轉右補闕. 宋申錫被誣, 文宗怒甚, 系與左常侍崔玄亮涕泣苦諍, 申錫得不死. 曆膳部員外、工禮兵三部郎中, 皆兼史職. 開成末, 轉諫議大夫. 宰相李德裕惡李漢, 以系友婿, 出爲桂管觀察使, 人安其治. 復坐漢貶唐州刺史. 宣宗立, 召爲給事中、集賢殿學士判院事. 轉吏部侍郎, 曆興元、鳳翔節度使. 懿宗初, 拜兵部尚書, 以弟伸位丞相, 懇辭, 乃檢校尚書右仆射, 節度山南東道, 封淮陽郡公. 徙東都留守, 卒. 子曙, 字耀之. 咸通末, 由進士第署鄂嶽團練判官, 除虞、工二部員外, 改起居郎. 黃巢之難, 曙闔門無噍類, 以是絕意仕進, 隱居沈痛. 中和二年, 表請爲道士, 許之.

伸, 字大直, 第進士. 大中二年, 以右補闕爲史館修撰, 轉駕部郎中, 知制誥. 白敏中領邠寧節度, 表伸自副, 加右庶子. 入知戶部侍郎. 九年, 爲翰林學士, 進承旨. 十年, 改兵部侍郎, 判戶部.

宣宗雅信愛伸, 每見必咨天下得失. 伸言：「比爵賞稍易, 人且偷.」帝愕然曰：「偷則亂矣.」伸曰：「否, 非遽亂, 但人有覬心, 亂由是生.」帝嗟歎, 伸三起三留, 曰：「它日不復獨對卿矣.」伸不諭. 未幾, 以本官同中書門下平章事. 逾四月, 解戶部, 加中書侍郎. 懿宗即位, 兼刑部尚書, 監修國史. 咸通二年, 出爲河中節度使、同中書門下平章事, 徙宣武. 俄以太子少保分司東都. 七年, 用爲華州刺史. 再遷太子太傅, 表乞骸骨, 以本官致仕. 卒, 贈太尉.

偕以父任, 曆右拾遺、史館修撰, 轉補闕、主客郎中. 初, 柳芳作《唐曆》, 大曆以後闕而不錄, 宣宗詔崔龜從、韋澳、李荀、張彥遠及偕等分年撰次, 盡元和以續云. 累遷太常少卿. 大中八年, 與盧耽、牛叢、王渢、盧告撰次《文宗實錄》. 蔣氏世禪儒, 唯伸及系子兆能以辭章取進士第, 然不爲文士所多. 三世踵修國史, 世稱良筆, 咸云「蔣氏日曆」, 天下多藏焉.

柳芳, 字仲敷, 蒲州河東人. 開元末, 擢進士第, 由永寧尉直史館. 肅宗詔芳與韋述綴輯吳兢所次國史, 會述死, 芳緒成之, 興高祖, 訖乾元, 凡百三十篇. 敘天寶後事, 棄取不倫, 史官病之. 上元中, 坐事徙黔中. 後曆左金吾衛騎曹參軍、史館修撰. 然芳篤志論著, 不少選忘厭. 承寇亂史籍淪缺. 芳始謫時, 高力士亦貶巫州, 因從力士質開元、天寶及禁中事, 具識本末. 時國史已送官, 不可追刊, 乃推衍義類, 仿編年法, 爲《唐曆》四十篇, 頗有異聞. 然不立褒貶義例, 爲諸儒譏訕. 改右司郎中、集賢殿學士, 卒.

子登、冕.

登, 字成伯. 淹貫群書, 年六十餘, 始仕宦. 元和初, 爲大理少卿, 與許孟容等刊正敕格. 以病改右散騎常侍, 致仕. 卒, 年九十餘, 贈工部尚書.

子璟, 字德輝. 寶曆初, 第進士、宏詞, 三遷監察御史. 時郊廟告祭, 吏部以雜品攝上公. 璟據開元、元和詔書, 太尉以宰相攝事, 司空、司徒以仆射、尚書、師、傅攝, 餘司不及差限, 請如舊制, 從之. 累遷吏部員外郎. 文宗開成初, 爲翰林學士. 初, 芳永泰中按宗正牒, 斷自武德, 以昭穆系承撰《永泰新譜》二十篇. 璟因召對, 帝歎《新譜》詳悉, 詔璟攟摭永泰後事綴成之. 復爲十篇, 戶部供筆劄稟料. 遷中書舍人. 武宗立, 轉禮部侍郎. 璟爲人寬信, 好接士, 稱人之長, 遊其門者它日皆顯於世. 會昌二年, 再主貢部, 坐其子招賄, 貶信州司馬, 終郴州刺史.

冕, 字敬叔. 博學富文辭, 且世史官, 父子並居集賢院. 曆右補闕、史館修撰. 坐善劉晏, 貶巴州司戶參軍. 還爲太常博士. 昭德王皇后崩, 冕與張薦議皇太子宜依晉魏卒哭除服, 左補闕穆質請依禮期而除, 冕議見用. 德宗既親郊, 重慎祠事, 動稽典禮. 冕以吏部郎中攝太常博士, 與薦及司封郎中徐岱、倉部郎中陸質修飭儀矩. 帝疑郊廟每升輒去劍履及象劍尺寸、祝語輕重, 冕據禮以對, 本末詳明, 天子嘉異.

久之, 以論議勁切, 執政不善, 出爲婺州刺史. 十三年, 兼御史中丞、福建觀察使. 自以久疏斥, 又性躁狷, 不能無恨, 乃上表乞代, 且推明朝覲之意, 曰：「臣竊感《江漢》朝宗之誼, 《鹿鳴》君臣之宴, 頌聲之作, 王道本始. 國家自兵興, 不遑議禮, 方牧未朝, 宴樂久缺. 臣限一切之制, 例無朝集, 目不睹朝廷之禮, 耳不聞宗廟之樂, 足不踐軒墀之地, 十有二年於茲矣. 夫朝會, 禮之本也. 唐、虞之制, 群後四朝, 以明黜陟. 商、周之盛, 五歲一見, 以考制度. 漢法, 三載上計, 以會課最. 聖唐稽古, 天下朝集, 三考一見, 皆以十月上計京師, 十一月禮見, 會尚書省應考績事, 元日陳貢棐, 集於考堂, 唱其考第, 進賢以興善, 簡不肖以黜惡. 自安史亂常, 始有專地；四方多故, 始有不朝；戎臣恃險, 或不悔過. 臣忝牧圉之寄, 憤不朝之臣, 思一入覲, 率先天下, 使君臣之義, 親而不疏；朝覲之禮, 廢而復舉. 誠恐負薪, 溘先朝露, 覲禮不展, 臣之憂也. 比聞諸將帥亡歿者衆, 臣自憚何德以堪久長. 鄉國, 人情之不忘也；闕庭, 臣子所戀也；朝覲, 國家大禮也. 三者, 臣之大願.」表累上, 其辭哀切, 德宗許還. 會冕奏閩中本南朝畜牧地, 可息羊馬, 置牧區於東越, 名萬安監, 又置五區於泉州, 悉索部內馬驢牛羊合萬餘遊畜之. 不經時, 死耗略盡, 復調充之, 民間怨苦. 坐政無狀, 代還. 卒, 贈工部尚書.

沈既濟, 蘇州吳人. 經學該明. 吏部侍郎楊炎雅善之, 既執政, 薦既濟有良史才, 召拜左拾遣、史館修撰.

初, 吳兢撰國史, 爲《則天本紀》, 次高宗下. 既濟奏議, 以爲：「則天皇后進以強有, 退非德讓, 史臣追書, 當稱爲太后, 不宜曰上. 中宗雖降居籓邸, 而體元繼代, 本吾君也, 宜稱皇帝, 不宜曰廬陵王. 睿宗在景龍前, 天命未集, 假臨大寶, 於誼無名, 宜曰相王, 未容曰帝. 且則天改周正朔, 立七廟, 天命革矣. 今以周廁唐, 列爲帝紀, 考於《禮經》, 是謂亂名. 中宗嗣位在太后前, 而敘年制紀反居其下, 方之躋僖公, 是謂不智. 昔漢高後稱制, 獨有王諸呂爲負漢約, 無遷鼎革命事, 時孝惠已歿, 子非劉氏, 不紀呂後, 尚誰與哉? 議者猶謂不可. 況中宗以始年即位, 季年復祚, 雖尊名中奪, 而天命未改, 足以首事表年, 何所拘閡而列爲二紀? 魯昭公之出, 《春秋》歲書其居曰：『公在乾侯.』君在, 雖失位, 不敢廢也. 請省《天後紀》合《中宗紀》, 每歲首, 必書孝和在所以統之, 曰：『皇帝在房陵, 太后行其事, 改某制.』紀稱中宗而事述太后, 名不失正, 禮不違常矣. 夫正名所以尊王室, 書法所以觀後嗣. 且太后遺制, 自去帝號, 及孝和上謚, 開元冊命, 而後之名不易. 今祔陵配廟, 皆以後禮, 而獨承統於帝, 是有司不時正, 失先旨. 若後姓氏名諱、才藝智略、崩葬日月, 宜入皇后傳, 題其篇曰《則天順聖武皇后》云.」議不行.

德宗立, 銳於治. 建中二年, 詔中書、門下兩省, 分置待詔官三十, 以見官、故官若同正、試、攝九品以上者, 視品給俸, 至稟餼、幹力、什器、館宇悉有差；權公錢收子, 贍用度. 既濟諫曰：「今日之治, 患在官煩, 不患員少；患不問, 不患無人. 兩省官自常侍、諫議、補闕、拾遺四十員, 日止兩人待對, 缺員二十一員未補. 若謂見官不足與議, 則當更選其人. 若廣聰明以收淹滯, 先補其缺, 何事官外置官? 夫置錢取息, 有司之權制, 非經治法. 今置員三十, 大抵費月不減百萬, 以息准本, 須二千萬得息百萬, 配戶二百, 又當復除其家, 且得入流, 所損尤甚. 今關輔大病, 皆言百司息錢毀室破產, 積府縣, 未有以革. 臣計天下財賦耗斁大者唯二事：一兵資, 二官俸. 自它費十不當二者一. 所以黎人重困, 杼軸空虛. 何則? 四方形勢, 兵未可去, 資費雖廣, 不獲已爲之. 又益以閑官冗食, 其弊奈何? 藉舊而置猶可, 若之何加焉?」事遂寢.

炎得罪, 既濟坐貶處州司戶參軍. 後入朝, 位禮部員外郎. 卒. 撰《建中實錄》, 時稱其能.

子傳師. 傳師, 字子言. 材行有餘, 能治《春秋》, 工書, 有楷法. 少爲杜佑所器. 貞元末, 舉進士. 時給事中許孟容、禮部侍郎權德輿樂挽轂士, 號「權、許.」 德輿稱之於孟容, 孟容曰：「我故人子, 盍不過我?」傳師往見, 謝曰：「聞之丈人, 脫中第, 則累公舉矣, 故不敢進. .」孟容曰：「如子, 可使我急賢詣子, 不可使子因舊見我.」遂擢第. 德輿門生七十人, 推爲顏子.

復登制科, 授太子校書郎, 以鄠尉直史館, 轉右拾遺、左補闕、史館修撰, 遷司門員外郎, 知制誥. 召入翰林爲學士, 改中書舍人. 翰林缺承旨, 次當傳師, 穆宗欲面命, 辭曰：「學士、院長參天子密議, 次爲宰相, 臣自知必不能, 願治人一方, 爲陛下長養之.」因稱疾出. 帝遣中使敦召. 李德裕素與善, 開曉諄切, 終不出. 遂以本官兼史職. 俄出爲湖南觀察使.

方傳師與修《憲宗實錄》, 未成, 監修杜元穎因建言：「張說、令狐峘在外官論次國書, 今槁史殘課, 請付傳師即官下成之.」詔可.

寶曆二年, 入拜尚書右丞. 復出江西觀察使, 徙宣州. 傳師於吏治明, 吏不敢罔. 慎重刑法, 每斷獄, 召幕府平處, 輕重盡合乃論決. 嘗擇邸吏尹倫, 遲魯不及事, 官屬屢白易之, 傳師曰：「始吾出長安, 誡倫曰：『可闕事, 不可多事.』倫如是足矣.」故所蒞以廉靖聞. 入爲吏部侍郎, 卒, 年五十九, 贈尚書.

傳師性夷粹無競, 更二鎮十年, 無書賄入權家. 初拜官, 宰相欲以姻私托幕府者, 傳師固拒曰：「誠爾, 願罷所授.」故其僚佐如李景讓、蕭寘、杜牧, 極當時選云. 治家不威嚴, 閨門自化. 兄弟子姓, 屬無親疏, 衣服飲食如一. 問餉姻家故人, 帑無儲錢, 鬻宅以葬.

子詢, 字誠之, 亦能文辭, 會昌初第進士, 補渭南尉. 累遷中書舍人, 出爲浙東觀察使, 除戶部侍郎, 判度支. 咸通四年, 爲昭義節度使, 治尚簡易, 人皆便安. 奴私侍兒, 詢將戮之, 奴懼, 結牙將爲亂, 夜攻詢, 滅其家. 贈兵部尚書、左散騎常侍. 劉潼代爲節度, 馳至, 刳奴心, 祭其靈坐.

贊曰：唐興, 史官秉筆衆矣. 然垂三百年, 業巨事叢, 簡策挐繁, 其間巨盜再興, 圖典焚逸, 大中以後, 史錄不存. 雖論著之人, 隨世裒掇, 而疏舛殘餘, 本末顛倒. 故聖主賢臣, 叛人佞子, 善惡汩汩, 有所未盡, 可爲永愾者矣. 又舊史之文, 猥釀不綱, 淺則入俚, 簡則及漏. 寧當時儒者有所諱而不得騁耶? 或因淺仍俗不足於文也? 亦有待於後取當而行遠耶? 何知幾以來, 工訶古人而拙於用己歟！自韓愈爲《順宗實錄》, 議者閧然不息, 卒竄定無完篇, 乃知爲史者亦難言之. 遊、夏不能措辭於《春秋》, 果可信已！

列傳第五十八

二郭兩王張牛

郭虔瓘, 齊州曆城人. 開元初, 錄軍閥, 遷累右衛驍將軍, 兼北庭都護、金山道副大總管. 明年, 突厥默啜子同俄特勒圍北庭, 虔瓘飭壘自守. 同俄單騎馳城下, 勇士狙道左突斬之. 虜亡酋長, 相率丐降, 請悉軍中所資贖同俄死, 聞已斬, 舉軍慟哭去. 虔瓘以功授冠軍大將軍、安西副大都護, 封潞國公. 建募關中兵萬人擊餘寇, 遂前功, 有詔募士給公乘, 在所續食. 將作大匠韋湊上言：「漢徙豪族以實關中, 今畿輔戶口逋耗, 異時戎虜入盜, 丁壯悉行, 不宜更募驍勇, 以空京甸, 資荒服. 萬人所過, 遞馱熟饔, 亙六千里, 州縣安所供億? 秦、隴以西, 多沙磧, 少居人, 若何而濟? 縱有克獲, 其補幾何? 儻稽天誅, 則諉大事.」不省. 既而虔瓘果不見虜, 還, 遷涼州刺史、河西節度大使, 進右威衛大將軍. 四年, 奏家奴八人有戰功, 求爲遊擊將軍, 宰相劾其恃功亂綱紀, 不可聽, 罷之.

陝王爲安西都護, 詔虔瓘爲副. 虔瓘與安撫招慰十姓可汗使阿史那獻數持異, 交訴諸朝. 玄宗遣左衛中郎將王惠齎詔書諭解曰：「朕聞師克在和, 不在衆, 以虔瓘、獻宿將, 當舍嫌窒隙, 戮力國家. 自開西鎮, 列諸軍, 戍有定區, 軍有常額, 卿等所統, 蕃漢雜之, 在乎善用, 何必加募? 或雲突騎施圍石城, 獻所致也；葛邏祿稱兵, 虔瓘所沮也. 大將不協, 小人以逞, 何功可圖? 昔相如能詘廉頗, 寇恂不吝賈復, 宜各曠然, 終承朕命. 今賜帛二千段及他珍器, 俾諒朕意.」虔瓘奉詔. 久之, 卒軍中. 以張孝嵩爲安西副都護.

孝嵩, 偉姿貌, 及進士第, 而慷慨好兵. 在安西勸田訓士, 府庫盈饒. 徙太原尹, 卒. 以黃門侍郎杜暹代.

郭知運, 字逢時, 瓜州晉昌人. 長七尺, 猿臂虎口, 以格斗功累補秦州三度府果毅. 從郭虔瓘破突厥有功, 加右驍衛將軍, 封介休縣公.

吐蕃將坌達延、乞力徐寇渭源, 盜牧馬, 詔知運與薛訥、王晙等相掎角, 敗之. 進階冠軍大將軍, 兼臨洮軍使, 封太原郡公, 賜賚萬計. 徙隴右諸軍節度大使、鄯州都督. 突厥降戶阿悉爛、[足夾]跌思泰率衆叛, 執單于副都護張知運, 詔以朔方兵追擊, 至黑山呼延谷敗之, 虜棄伏走, 取副都護還. 詔知運兼隴右經略使, 營柳城. 開元五年, 大破吐蕃, 獻俘京師. 明年, 復出, 將輕兵丙夜至九曲, 獲精甲、名馬、犛牛甚衆. 既獻獲, 詔分賜文武五品以上清官及朝集使三品者. 進兼鴻臚卿, 攝御史中丞. 六州胡康待賓反, 率王晙討平之. 拜左武衛大將軍, 授一子官, 賜金帛. 九年, 卒於軍, 年五十五, 贈涼州都督.

知運屯西方, 戎夷畏憚, 與王君㚟功名略等, 時號「王郭.」 帝詔中書令張說紀其功於墓碑. 上元中, 配饗太公廟. 永泰初, 謚曰威. 子英傑、英乂.

英傑, 字孟武, 爲左衛將軍、幽州副總管. 開元二十三年, 長史薛楚玉遣英傑與裨將吳克勤、烏知義、羅守忠帥萬騎及奚衆討契丹, 屯榆關. 契丹酋長可突於拒戰都山下, 奚衆貳, 官軍不利, 知義、守忠引麾下遁去, 英傑、克勤力戰死. 其下尚六千人, 殊死戰, 虜示以英傑首, 終不屈, 師遂殲.

英乂, 字元武, 以武勇有名河、隴間, 累遷諸衛員外將軍. 哥舒翰見之曰：「是當代吾節制者.」祿山亂, 拜秦州都督、隴右采訪使. 賊將高嵩擁兵入汧、隴, 英乂偽勞之, 且具饗, 既而伏兵發, 盡虜其衆. 至德二年, 加隴右節度使. 召還, 改羽林軍大將軍, 掌衛兵. 以喪去職.

史思明陷洛陽, 謀掠陳、蔡, 詔英乂統淮南節度兵. 賊叩陝、虢, 又改陝西節度、潼關防禦使. 進御史大夫, 兼神策軍節度使. 代宗即位, 以檢校戶部尚書兼大夫. 雍王率諸將討賊洛陽, 留英乂殿於陝. 東都平, 權知留守, 無檢御才, 其麾下與朔方、回紇遂大掠都城及鄭、汝, 環千里無居人.

以功實封三百戶, 召拜尚書右仆射, 封定襄郡王. 日驕蹇, 爲侈汰. 陰事宰相元載以久其權. 未幾, 嚴武死成都, 乃拜劍南節度使. 自以有內主, 故肆志無所憚. 初, 玄宗在蜀時舊宮爲道士祠, 冶金作帝象, 盡繪乘輿侍衛, 每尹至, 先拜祠, 後視事. 英乂愛其地勝選, 輒壞繪像自居之, 衆始不平. 又教女伎乘驢擊球, 鈿鞍寶勒及它服用, 日無慮數萬費, 以資倡樂, 未嘗問民間事, 爲政苛暴, 人以目相謂. 怨崔寧不己同也, 出兵襲寧, 不克. 寧因人之怨, 率麾下五千直搗成都. 英乂拒戰, 衆皆反戈內攻, 乃奔簡州, 次靈池, 普州刺史韓澄斬首送寧, 遂屠其家.

王君■, 字威明, 瓜州常樂人. 初事郭知運爲別奏, 累功至右衛副率. 知運卒, 代爲河西隴右節度使、右羽林軍將軍, 判涼州都督事.

開元十四年, 吐蕃酋悉諾邏寇大斗拔穀, 君■間其怠, 率秦州都督張景順乘冰度青海襲破之. 以功遷大將軍, 封晉昌縣伯；拜其父壽爲少府監, 聽不事. 君■凱旋, 玄宗宴君■及妻夏於廣達樓, 賜金帛, 夏亦自以戰功封武威郡夫人. 俄而吐蕃陷瓜州, 執刺史田元獻及壽, 殺居人, 取資糧, 進攻玉門軍, 使人靳君■曰：「將軍常自以忠勇, 今不一進戰, 奈何?」君■登陴西向哭, 兵不敢出.

初, 涼州有回紇、契苾、思結、渾四部, 世爲酋長, 君■微時, 數往來, 爲所輕. 及節度河西, 回紇等頗鞅鞅, 恥爲下. 君■怒, 數督過之. 既怨望, 潛遣人至東都言狀. 君■間驛奏四部有叛謀, 帝使中人即訊, 回紇不能自直. 於是瀚海大都督回紇承宗流瀼州, 渾大得流吉州, 賀蘭都督契苾承明流藤州, 盧山都督思結歸國流瓊州, 而承宗黨瀚海州司馬護輸等益不平, 思有以復怨. 會吐蕃使間道走突厥, 君■率騎到肅州掩取之, 還至甘州, 護輸狙兵發, 奪君■節, 殺左右親吏, 剖其心, 曰：「是始謀者.」君■引帳下力戰, 兵盡乃死. 輸欲以屍奔吐蕃, 追兵至, 乃棄屍去. 帝痛惜之, 贈特進、荊州大都督. 以喪還京師, 官護其葬. 詔張說刻文墓碑, 帝自書以寵之.

始, 吐蕃寇瓜州, 分遣莽布支攻常樂, 令賈師順乘城守. 俄而瓜州陷, 悉諾邏並兵攻之. 數日, 虜衆有姻家在城中, 使夜見師順曰：「州已失守, 虜悉衆來, 孤城渠可久, 不早降以全噍類乎?」師順曰：「吾受天子命守此, 義不可下賊.」數日, 又說師順曰：「明府不降, 吾衆且還, 宜有以贈我.」師順請脫士卒衣襦. 悉諾邏知無有, 乃夜徹營去, 毀瓜州城. 師順開門收器械, 復完守備. 吐蕃果使精騎還襲, 見有備, 乃去. 以功遷鄯州都督、隴右節度使. 師順, 岐州人, 終左領軍將軍.

張守珪, 陝州河北人. 姿幹瑰壯, 慷慨尚節義, 善騎射. 以平樂府別將從郭虔瓘守北庭. 突厥侵輪台, 遣守珪往援, 中道逢賊, 苦戰, 斬首千餘級, 禽頡斤一人. 開元初, 虜復攻北庭, 守珪從儳道奏事京師, 因上書言利害, 請引兵出蒲昌、輪台夾擊賊. 再遷幽州良杜府果毅. 時盧齊卿爲刺史, 器之, 引與共榻坐, 謂曰：「不十年, 子當節度是州, 爲國重將, 願以子孫托, 可僚屬相期邪?」稍遷建康軍使.

王君■死, 河西震懼, 詔以守珪爲瓜州刺史、墨離軍使, 督餘衆完故城. 版築方立, 虜奄至, 衆失色. 守珪曰：「創痍之餘, 詎可矢石相確, 須權以勝之.」遂置酒城上, 會諸將作樂. 虜疑有備, 不敢攻, 引去, 守珪縱兵擊敗之. 於是修復位署, 招流冗使復業. 有詔以瓜州爲都督府, 即詔守珪爲都督. 州地沙塉不可蓺, 常瀦雪水溉田. 是時, 渠堨爲虜毀, 材木無所出. 守珪密禱於神, 一昔水暴至, 大木數千章塞流下, 因取之, 修復堰防, 耕者如舊, 州人神之, 刻石紀事. 遷鄯州刺史、隴右節度使. 徙幽州長史、河北節度副大使. 俄加采訪處置等使.

契丹、奚連年梗邊, 牙官可突於, 胡有謀者, 前長史趙含章、薛楚玉等不能制, 守珪至, 每戰輒勝, 虜遂大敗. 帝喜, 詔有司告九廟. 契丹酋屈剌及突於恐懼, 乃遣使詐降. 守珪得其情, 遣右衛騎曹王悔詣部計事, 屈刺無降意, 徙帳稍西北, 密引突厥衆將殺悔以叛. 契丹別帥李過折與突於爭權不葉, 悔因間誘之, 夜斬屈剌及突於, 盡滅其黨, 以衆降. 守珪次紫蒙川, 大閱軍實, 賞將士, 傳屈刺、突於首於東都.

二十三年, 入見天子, 會藉田畢, 即酺燕爲守珪飲至, 帝賦詩寵之. 加拜輔國大將軍、右羽林大將軍, 賜金彩, 授二子官, 詔立碑紀功.

久之, 復討契丹餘黨於捺祿山, 鹵獲不訾. 會裨將趙堪、白真陀羅等強使平盧軍使烏知義度湟水邀叛奚, 且蹂其稼, 知義辭不往, 真陀羅矯詔脅之. 知義與虜斗, 不勝, 還, 守珪匿其敗, 但上克獲狀. 事頗泄, 帝遣謁者牛仙童按實, 守珪逼真陀羅自殺, 厚賂使者, 還奏如狀. 後仙童以贓敗, 事逮守珪, 以功貶括州刺史, 疽發背死.

子獻誠. 獻誠, 天寶末, 陷安祿山, 授偽署. 後事史思明, 將兵數萬守汴州. 東都平, 史朝義走還汴, 獻誠不內, 籍所統兵以州降, 詔即拜汴州刺史, 封南陽郡公. 改寶應軍左廂兵馬使, 更封鄧國公. 既來朝, 代宗禮賜尤渥. 擢山南西道節度使, 討南山劇賊高玉, 禽之. 俄兼劍南東川節度. 時崔旰殺郭英乂, 獻誠率衆戰梓州, 大敗. 大曆三年, 以疾歸京師. 舉其弟獻恭自代. 以檢校戶部尚書知省事, 病甚, 固乞辭位, 卒. 始, 獻誠喜功名, 爲政寬裕, 有機略, 隨方制變, 而簡廉不逮於父.

從弟獻恭, 數有軍功, 以右羽林軍代爲節度使. 大曆末, 破吐蕃於岷州. 久之, 拜東都留守, 累遷檢校吏部尚書. 德宗欲徙盧杞爲饒州刺史, 給事中袁高上還詔書, 苦爭. 獻恭見帝曰：「高所奏宜聽.」帝不答. 復前曰：「高乃陛下良臣, 當優異之.」上遂不徙杞. 世咨其不撓.

子煦, 積閥亦至夏州節度使. 元和八年, 振武軍逐節度使李進賢, 屠其家及判官嚴澈. 憲宗怒, 詔煦以本軍進討, 許以便宜, 賜縑三萬爲軍資, 河東王鍔遣兵五千爲援. 煦入, 捕亂卒蘇國珍等數百人, 誅之. 卒, 贈太子太保.

獻誠從弟獻甫, 以軍功試光祿卿、殿中監, 從河中節度使賈耽討梁崇義有勞. 德宗西幸, 又從渾瑊討硃泚, 戰多, 累遷至金吾將軍、檢校工部尚書. 李懷光叛, 吐蕃盜邊, 獻甫領禁兵戍咸陽累年, 兵農悅安. 貞元四年, 代韓遊瑰領邠寧節度使. 邠寧軍素驕, 憚獻甫嚴, 因遊瑰去, 遂縱掠, 邀範希朝爲帥. 都將楊朝晟誅首亂者, 獻甫乃得入. 於是斷山浚塹, 選嚴要地築烽堡. 請復鹽州及洪門、洛原鎮屯兵, 詔可. 獻甫遣兵馬使魏茪逐吐蕃, 築鹽、夏二城, 虜衆畏, 不敢入寇. 十二年, 加檢校尚書左仆射. 卒, 贈司空.

王忠嗣, 華州鄭人. 父海賓, 太子右衛率、豐安軍使. 開元二年, 吐蕃寇隴右, 詔隴右防禦使薛訥率杜賓客、郭知運、王晙、安思順禦之. 以海賓爲先鋒, 戰武階, 追北至壕口, 殺其衆. 進戰長城堡, 諸將媢其功, 按兵顧望, 海賓戰死, 大軍乘之, 斬賊萬七千級, 獲馬七萬、牛羊四十萬. 玄宗憐其忠, 贈左金吾大將軍. 忠嗣時年九歲, 始名訓, 授尚輦奉御. 入見帝, 伏地號泣, 帝撫之曰：「此去病孤也, 須壯而將之.」更賜今名, 養禁中. 肅宗爲忠王, 帝使與遊. 及長, 雄毅寡言, 有武略, 上與論兵, 應對蜂起, 帝器之, 曰：「後日爾爲良將.」試守代州別駕, 大猾閉門自斂, 不敢幹法. 數以輕騎出塞, 忠王言於帝曰：「忠嗣敢斗, 恐亡之.」由是召還.

信安王禕在河東, 蕭嵩出河西, 數引爲麾下. 帝以其年少, 有復讎志, 詔不得特將. 嵩入朝, 忠嗣曰：「從公三年, 無以歸報天子.」乃請精銳數百襲虜. 會贊普大酋閱武鬱標川, 其下欲還, 忠嗣不從, 提刀略陣, 斬數千人, 獲羊馬萬計. 嵩上其功, 帝大悅. 累遷左威衛將軍、代北都督, 封清源縣男. 與皇甫惟明輕重不得, 構忠嗣罪, 貶東陽府左果毅.

河西節度使杜希望欲取吐蕃新羅城, 有言忠嗣才者, 希望以聞, 詔追赴河西, 進拔其城. 忠嗣錄多, 授左威衛郎將, 專知兵馬. 俄吐蕃大出, 欲取當新城, 晨壓官軍陣, 衆不敵, 舉軍皆恐. 忠嗣單馬進, 左右馳突, 獨殺數百人, 賊衆囂相蹂, 軍{廣多}翼掩之, 虜大敗. 拜左金吾衛將軍, 領河東節度副使、大同軍使, 尋爲節度使. 二十九年, 節度朔方, 兼靈州都督.

天寶元年, 北討奚怒皆, 戰桑幹河, 三遇三克, 耀武漠北, 高會而還. 時突厥新有難, 忠嗣進軍磧口經略之. 烏蘇米施可汗請降, 忠嗣以其方強, 特文降耳, 乃營木刺、蘭山, 諜虛實. 因上平戎十八策, 縱反間於拔悉密與葛邏祿、回紇三部, 攻多羅斯城, 涉昆水, 斬米施可汗, 築大同、靜邊二城, 徙清塞、橫野軍實之, 並受降、振武爲一城, 自是虜不敢盜塞. 徙河東節度使, 進封縣公.

忠嗣本負勇敢, 及爲將, 乃能持重安邊, 不生事, 嘗曰：「平世爲將, 撫衆而已. 吾不欲竭中國力以幸功名.」故訓練士馬, 隨缺繕補. 有漆弓百五十斤, 每弢之, 示無所用. 軍中士氣盛, 日夜思戰, 忠嗣縱詭間, 伺虜隙, 時時出奇兵襲敵, 所向無不克, 故士亦樂爲用. 軍每出, 召屬長付以兵, 使授士卒, 雖弓矢亦志姓名其上. 軍還, 遣弦亡鏃, 皆按名第罪. 以是部下人自觀, 器甲充物. 自朔方至雲中袤數千里, 據要險築城堡, 斥地甚遠. 自張仁亶後四十餘年, 忠嗣繼其功.

俄爲河西、隴右節度使, 權朔方、河東節度, 佩四將印, 勁兵重地, 控制萬里, 近世未有也. 又授一子五品官. 後數出戰青海、積石, 虜輒奔破. 又討吐谷渾於墨離, 平其國. 乃固讓朔方、河東二節度, 許之.

帝方事石堡城, 詔問攻取計, 忠嗣奏言：「吐蕃舉國守之, 若頓兵堅城下, 費士數萬, 然後可圖, 恐所得不讎所失, 請厲兵馬, 待釁取之.」帝意不快. 而李林甫尤忌其功, 日鉤摭過咎. 會董延光建言請下石堡, 詔忠嗣分兵應接, 忠嗣不得已爲出軍, 而士無賞格, 延光不悅. 河西兵馬使李光弼入說曰：「大夫愛惜士卒, 有拒延光心, 雖名受詔, 實奪其謀. 然大夫已付萬衆, 而不立重賞, 何以賈士勇? 且大夫惜數萬段賜, 以啟讒口, 有如不捷, 歸罪大夫, 大夫先受禍矣.」忠嗣曰：「吾固審得一城不足制敵, 失之未害於國. 吾忍以數萬人命易一官哉！明日見責, 不失一金吾、羽林將軍, 歸宿衛；不者, 黔中上佐耳.」光弼謝曰：「大夫乃行古人事, 光弼又何言！」趨而出. 延光過期不克, 果訴忠嗣沮兵. 又安祿山城雄武, 扼飛狐塞, 謀亂, 請忠嗣助役, 因欲留其兵；忠嗣先期至, 不見祿山而還. 數上言祿山且亂, 林甫益惡之, 陰使人誣告「忠嗣嘗養宮中, 云吾欲奉太子.」 帝怒, 召入付三司訊驗, 罪應死. 哥舒翰方有寵, 白上, 請以官爵贖忠嗣罪, 帝意解, 貶漢陽太守. 久之, 徙漢東郡, 卒, 年四十五. 後翰引兵攻石堡, 拔之, 死亡略盡, 如忠嗣言, 故當世號爲名將.

初, 在朔方, 至互市, 輒高償馬直, 諸蕃爭來市, 故蕃馬浸少, 唐軍精. 及鎮河、隴, 又請徙朔方、河東九千騎以實軍. 迄天寶末, 益滋息. 寶應元年, 追贈兵部尚書.

贊曰：以忠嗣之才, 戰必破, 攻必克, 策石堡之得不當所亡, 高馬直以空虜資, 論祿山亂有萌, 可謂深謀矣. 然不能自免於讒, 卒死放地. 自古忠賢, 工謀於國則拙於身, 多矣, 可勝吒哉！ 牛仙客, 涇州鶉觚人. 初爲縣小史, 令傅文靜器之, 會爲隴右營田使, 引與計事, 積功遷洮州司馬. 河西節度使王君■召爲判官. 君■死, 仙客獨得免. 蕭嵩代節度, 復委以軍政. 仙客清勤不懈, 接士大夫以信. 及嵩還執政, 因薦之. 稍遷太仆少卿, 判涼州別駕, 知節度留後事, 俄爲節度使. 開元二十四年, 代信安王禕爲朔方行軍大總管.

始在河西, 嗇事省用, 倉庫積钜萬, 器械犀銳. 崔希逸代之, 即以聞. 帝令刑部員外郎張利馳傳覆視, 如狀. 帝悅, 將用爲尚書, 宰相張九齡持不可, 乃封隴西郡公, 實封戶二百. 李林甫探知帝旨, 稱其材. 會九齡罷, 故以工部尚書、同中書門下三品, 知門下事, 遙領河東節度副大使.

爲相謹身無它, 與時沉浮, 唯唯恭願. 前後錫與, 緘庋不敢用. 百司諮決, 無所處可, 輒曰：「如令式.」帝既用仙客, 知時議不歸, 乘間以問高力士, 力士曰：「仙客本胥史, 非宰相器.」帝忿然曰：「朕且用康厓！」蓋恚言也. 有爲厓言者, 厓以爲實, 喜甚. 久之, 封豳國公, 加左相. 卒, 贈尚書右丞相, 謚曰貞簡.

列傳第五十九

宇文韋楊王

宇文融, 京兆萬年人, 隋平昌公弼裔孫. 祖節, 明法令, 貞觀中, 爲尚書右丞, 謹幹自將. 江夏王道宗以事請節, 節以聞, 太宗喜, 賚絹二百, 勞之曰：「朕比不置左右仆射, 正以公在省耳. 永徽初, 遷黃門侍郎、同中書門下三品, 代于志寧爲侍中. 坐房遺愛友善, 貶桂州, 卒.

融明辯, 長於吏治. 開元初, 調富平主簿. 源乾曜、孟溫繼爲京兆, 賢其人, 厚爲禮. 時天下戶版刓隱, 人多去本籍, 浮食閭裏, 詭脫繇賦, 豪弱相並, 州縣莫能制. 融由監察御史陳便宜, 請校天下籍, 收匿戶羨田佐用度. 玄宗以融爲覆田勸農使, 鉤檢帳符, 得偽勳亡丁甚衆. 擢兵部員外郎, 兼侍御史. 融乃奏慕容琦、韋洽、裴寬、班景倩、庫狄履溫、賈晉等二十九人爲勸農判官, 假御史, 分按州縣, 括正丘畝, 招徠戶口而分業之. 又兼租地安輯戶口使. 於是諸道收沒戶八十萬, 田亦稱是. 歲終, 羨錢數百萬緡. 帝悅, 引拜御史中丞. 然吏下希望融旨, 不能無擾, 張空最, 務多其獲, 而流客頗脫不止. 初, 議者以生事, 沮詰百端, 而帝意向之, 宰相源乾曜等佐其舉. 又集群臣大議, 公卿雷同不敢異, 唯戶部侍郎楊瑒以爲籍外取稅, 百姓困弊, 得不酬失. 瑒坐左遷. 融乃自請馳傳行天下, 事無巨細, 先上勸農使, 而後上台省, 台省須其意, 乃行下. 融所過, 見高年, 宣天子恩旨, 百姓至有感涕者. 使還言狀, 帝乃下詔：「以客賦所在, 並建常平倉, 益貯九穀, 權發斂；官司勸作農社, 使貧富相恤. 凡農月, 州縣常務一切罷省, 使趨刈獲. 流亡新歸, 十道各分官屬存撫, 使遂厥功. 復業已定, 州縣季一申牒, 不須挾名.」 中書令張說素惡融, 融每建白, 說輒引大體廷爭. 融揣說不善, 欲先事中傷之. 張九齡謂說曰：「融新用事, 辯給多詐, 公不可以忽.」說曰：「狗鼠何能爲！」會帝封太山還, 融以選限薄冬, 請分吏部爲十銓. 有詔融與禮部尚書蘇頲、刑部尚書韋抗、工部尚書盧從願、右散騎常侍徐堅、薄州刺史崔琳、魏州刺史崔沔、荊州長史韋虛心、鄭州刺史賈曾、懷州刺史王丘分總, 而不得參事, 一決於上. 融奏選事, 說屢卻之, 融怒, 乃與御史大夫崔隱甫等廷劾說引術士解禱及受賕, 說由是罷宰相. 融畏說且復用, 訾詆不已. 帝疾其黨, 詔說致仕, 放隱甫於家, 出融爲魏州刺史.

方河北大水, 即詔領宣撫使, 俄兼檢校汴州刺史、河南北溝渠堤堰決九河使. 又建請墾九河故地爲稻田, 權陸運本錢, 收其子入官. 興役紛然, 而卒無成功. 入爲鴻臚卿, 兼戶部侍郎. 明年, 進黃門侍郎、同中書門下平章事. 融曰：「使吾執政得數月久, 天下定矣.」乃薦宋璟爲右丞相, 裴耀卿爲戶部侍郎, 許景先爲工部侍郎, 當時長其知人. 而性卞急, 少所推下. 既居位, 日引賓客故人與酣飲. 然而神用警敏, 應對如響, 雖天子不能屈. 信安王禕節度朔方, 融畏其權, 諷侍御史李宙劾奏之. 禕密知, 因玉真公主、高力士自歸. 翌日, 宙通奏, 帝怒, 罷融爲汝州刺史. 居宰相凡百日去, 而錢穀亦自此不治. 帝思之, 讓宰相曰：「公等暴融惡, 朕既罪之矣, 國用不足, 將奈何?」裴光庭等不能對, 即使有司劾融交不逞, 作威福, 其息受贓饋狼藉, 乃貶融平樂尉. 歲餘, 司農發融在汴州紿隱官息錢巨萬, 給事中馮紹烈深文推證, 詔流於嚴州. 道廣州. 遷延不行, 爲都督耿仁忠所讓, 惶恐上道, 卒.

初, 融廣置使額以侈上心, 百姓愁恐. 有司浸失職, 自融始. 帝猶思其舊功, 贈台州刺史. 其後言利得幸者踵相躡, 皆本於融云.

子審, 字審. 融之貶也, 審與兄弟侍母京師. 及聞融再貶, 不告其家, 徒步號泣省父, 使者憐之, 以車共載達於嚴州. 後擢進士第, 累遷大理評事. 以夏楚大小無制, 始創杖架, 以高庳度杖長短, 又鑄銅爲規, 齊其巨細. 楊國忠顓政, 殺嶺南流人, 以中使傳口敕行刑, 畏議者嫉其酷, 乃以審爲嶺南監決處置等使, 活者甚衆. 後終和、永二州刺史.

韋堅, 字子全, 京兆萬年人. 姊爲惠宣太子妃, 妹爲皇太子妃, 中表貴盛, 故仕最早. 由秘書丞曆奉先、長安令, 有幹名. 見宇文融、楊慎矜父子以聚斂進, 乃運江、淮租賦, 所在置吏督察, 以佐國稟, 歲終增钜萬. 玄宗咨其才, 擢爲陝郡太守、水陸運使.

漢有運渠, 起關門, 西抵長安, 引山東租賦, 汔隋常治之. 堅爲使, 乃占咸陽, 壅渭爲堰, 絕灞、滻而東, 注永豐倉下, 復與渭合. 初, 滻水銜苑左, 有望春樓, 堅於下鑿爲潭以通漕, 二年而成. 帝爲升樓, 詔群臣臨觀. 堅豫取洛、汴、宋山東小斛舟三百並貯之潭, 篙工柁師皆大笠、侈袖、芒屨, 爲吳、楚服. 每舟署某郡, 以所產暴陳其上. 若廣陵則錦、銅器、官端綾繡；會稽則羅、吳綾、絳紗；南海玳瑁、象齒、珠琲、沉香；豫章力士瓷飲器、茗鐺、釜；宣城空青、石綠；始安蕉葛、蚺膽、翠羽；吳郡方文綾. 船皆尾相銜進, 數十里不絕. 關中不識連檣挾櫓, 觀者駭異. 先是, 人間唱《得體紇那歌》, 有「揚州銅器」語. 開元末, 得寶符於桃林, 而陝尉崔成甫以堅大輸南方物與歌語葉, 更變爲《得寶歌》, 自造曲十餘解, 召吏唱習. 至是, 衣缺胯衫、錦半臂、絳冒額, 立艫前, 倡人數百, 皆巾軿鮮冶, 齊聲應和, 鼓吹合作. 船次樓下, 堅跪取諸郡輕貨上於帝, 以給貴戚、近臣. 上百牙盤食, 府縣教坊音樂迭進, 惠宣妃亦出寶物供具. 帝大悅, 擢堅左散騎常侍, 官屬賞有差, 蠲役人一年賦, 舟工賜錢二百萬, 名潭曰廣運. 堅進兼江淮南租庸、轉運、處置等使, 又兼御史中丞, 封韋城縣男.

堅妻, 薑皎女, 李林甫舅子也. 初甚昵比, 既見其寵, 惡之. 堅亦自以得天子意, 銳於進, 又與左相李適之善, 故林甫授堅刑部尚書, 奪諸使, 以楊慎矜代之. 堅失職, 稍怨望. 河西、隴右節度使皇甫惟明數於帝前短林甫, 稱堅才, 林甫知之. 惟明故爲忠王友, 王時爲皇太子矣. 正月望夜, 惟明與堅宴集, 林甫奏堅外戚與邊將私, 且謀立太子. 有詔訊鞫, 林甫使楊慎矜、楊國忠、王鉷、吉溫等文致其獄, 帝惑之, 貶堅縉雲太守, 惟明播川太守, 籍其家. 堅諸弟訴枉, 帝大怒. 太子懼, 表與妃絕. 復貶堅江夏別駕. 未幾, 長流臨封郡. 弟蘭, 爲將作少匠, 冰鄠令, 芝, 兵部員外郎, 子諒, 河南府戶曹, 皆謫去. 歲中, 遣監察御史羅希奭就殺之, 殺惟明於黔中, 惟堅妻得原. 從坐十餘人, 倉部員外郎鄭章、右補闕內供奉鄭欽說、監察御史豆盧友楊惠、嗣薛王琄皆免官被竄.

堅始鑿潭, 多壞民塚墓, 起江、淮, 至長安, 公私騷然. 及得罪, 林甫遣使江、淮, 鉤索堅罪, 捕治舟夫漕史, 所在獄皆滿. 郡縣剝斂償輸, 責及鄰伍, 多裸死牢戶. 林甫死, 乃止.

楊慎矜, 隋齊王暕曾孫. 祖正道, 從蕭後入突厥, 及破頡利可汗, 乃得歸, 爲尚衣奉御. 父隆禮, 曆州刺史, 善檢督吏, 以嚴辯自名. 開元初, 爲太府卿, 封弘農郡公. 時御府財物羨積如丘山, 隆禮性詳密, 出納雖尋尺皆自按省, 凡物經楊卿者, 號無不精麗, 歲常愛省數百萬. 任職二十年, 年九十餘, 以戶部尚書致仕, 卒.

慎矜沉毅任氣, 健而才. 初爲汝陽令, 有治稱. 隆禮罷太府, 玄宗訪其子可代父任者, 宰相以慎餘、慎矜、慎名皆得父清白. 帝喜, 擢慎矜監察御史, 知太府出納, 慎餘太子舍人, 主長安倉, 慎名大理評事, 爲含嘉倉出納使, 被眷尤渥.

慎矜遷侍御史, 知雜事, 高置風格. 始議輸物有汙傷, 責州縣償所直, 轉輕齊入京師, 自是天下調發始煩. 天寶二年, 權判御史中丞、京畿采訪使, 太府出納如故. 於時李林甫用事, 慎矜進非其意, 固讓不敢拜, 乃授諫議大夫、兼侍御史, 更以蕭諒爲中丞. 諒爭輕重不平, 罷爲陝郡太守. 林甫知慎矜爲己屈, 卒授御史中丞, 兼諸道鑄錢使.

韋堅之獄, 王鉷等方文致, 而慎矜依違不甚力, 鉷恨之, 雖林甫亦不悅. 鉷父與慎矜外兄弟也, 故與鉷狎. 及爲侍御史, 繇慎矜所引, 後遷中丞, 同列, 慎矜猶以子姓畜之, 鉷負林甫勢, 滋不平. 會慎矜擢戶部侍郎, 仍兼中丞, 林甫疾其得君, 且逼己, 乃與鉷謀陷之.

明年, 慎矜父塚草木皆流血, 懼, 以問所善胡人史敬忠. 敬忠使身桎梏, 裸而坐林中厭之. 又言天下且亂, 勸慎矜居臨汝, 置田爲後計. 會婢春草有罪, 將殺之, 敬忠曰：「勿殺, 賣之可市十牛, 歲耕田十頃.」慎矜從之. 婢入貴妃姊家, 因得見帝. 帝愛其辯惠, 留宮中, 浸侍左右. 帝常問所從來, 婢奏爲慎矜家所賣. 帝曰：「彼乏錢邪?」對曰：「固將死, 賴史敬忠以免.」帝素聞敬忠挾術, 間質其然. 婢具言敬忠夜過慎矜, 坐廷中, 步星變, 夜分乃去；又白厭勝事. 帝怒. 而婢漏言於楊國忠, 國忠、鉷方睦, 陰相語. 始, 慎矜奪鉷職田, 辱詬其母, 又嘗私語讖書, 鉷銜之, 未有發也. 至聞國忠語, 乃喜, 且欲嘗帝以取驗. 異時奏事, 數稱引慎矜, 帝悖然曰：「爾親邪, 毋相往來！」鉷知帝惡甚, 後見慎矜, 輒慢侮不爲禮, 慎矜怒. 鉷乃與林甫作飛牒, 告慎矜本隋後, 蓄讖緯妖言, 與妄人交, 規復隋室. 帝方在華清宮, 聞之震怒, 收慎矜尚書省, 詔刑部尚書蕭炅、大理卿李道邃、殿中侍御史盧鉉、楊國忠雜訊. 馳遣京兆士曹參軍吉溫系慎餘、慎名於洛陽獄考治. 捕太府少卿張瑄致會昌傳舍, 劾瑄與慎矜共解圖讖, 搒掠不服. 鉉遣御史崔器索讖書, 於慎矜小妻臥內得之, 詬曰：「逆賊所寘固密, 今得矣！」以示慎矜, 慎矜曰：「它日無是, 今得之, 吾死, 命矣夫！」溫又誘敬忠首服詰言, 慎矜不能對. 有詔杖敬忠, 賜慎矜、瑄死, 籍其家, 子女悉置嶺南. 姻黨通事舍人辛景湊、天馬副監萬俟承暉、閑廄使殿中監韋衢等坐竄徙者十餘族, 所在部送, 近親不得仕京師. 遣御史顏真卿馳洛陽決獄. 慎餘、慎名聞兄死, 皆哭, 既讀詔, 輟哭. 慎名曰：「奉詔不敢稽死, 但寡姊垂白, 作數行書與別.」真卿許之. 索筆, 曰：「拙於謀己, 兄弟並命, 姊老孤煢, 何以堪此！」遂縊, 手指天而絕. 慎矜兄弟友愛, 事姊如母, 儀幹皆秀偉, 愛賓客, 標置不凡, 著稱於時. 慎名嘗視鑒歎曰：「兄弟皆六尺餘, 此貌此才, 欲見容當世, 難矣！胡不使我少體弱邪?」世哀其言. 寶應初, 慎矜、王琚、韋堅皆復官爵.

王鉷, 中書舍人瑨側出子也. 初爲鄠尉, 遷監察御史, 擢累戶部郎中. 數按獄深文, 玄宗以爲才, 進兼和市和糴、長春宮、戶口色役使, 拜御史中丞、京畿關內采訪黜陟使.

林甫方興大獄, 撼東宮, 誅不附己者, 以鉷險刻, 可動以利, 故倚之, 使鷙擊狼噬. 鉷所摧陷, 多抵不道. 又厚誅斂, 向天子意, 人雖被蠲貸, 鉷更奏取腳直, 轉異貨, 百姓間關輸送, 乃倍所賦. 又取諸郡高戶爲租庸腳士, 大抵貲業皆破, 督責連年, 人不賴生. 帝在位久, 妃御服玩脂澤之費日侈, 而橫與別賜不絕於時, 重取於左右藏. 故鉷迎帝旨, 歲進錢钜億萬, 儲禁中, 以爲歲租外物, 供天子私帑. 帝以鉷有富國術, 寵遇益厚, 以戶部侍郎仍御史中丞, 加檢察內作、閑廄使, 苑內、營田、五坊、宮苑等使, 隴右群牧、支度營田使.

天寶八載, 方士李渾上言見太白老人告玉版秘記事, 帝詔鉷按其地求得之, 因是群臣奉上帝號. 明年, 鉷爲御史大夫, 兼京兆尹, 加知總監、栽接使. 於是領二十餘使, 中外畏其權. 鉷於第左建大院, 文書叢委, 吏爭入求署一字, 累數日不得者. 天子使者賜遺相望, 聲焰薰灼. 帝寵任鉷亞林甫, 而楊國忠不如也. 然鉷畏林甫, 謹事之. 安祿山怙寵, 見林甫白事, 稍自怠, 林甫欲示之威, 托以事召王大夫, 俄而鉷至, 趨進俯伏, 祿山不覺自失, 鉷語久, 祿山益恭. 故林甫雖忌其盛, 亦以附己親之.

子准, 爲衛尉少卿, 以斗雞供奉禁中, 林甫子岫, 亦親近, 准驕甚, 淩岫出其上. 過駙馬都尉王繇, 以彈彈其巾, 折玉簪爲樂, 既置酒, 永穆公主親視供具. 萬年尉韋黃裳、長安尉賈季鄰等候准經過, 饌具倡樂必素辦, 無敢迕意.

鉷事嫡母孝, 而與弟銲友愛. 銲疾鉷宦達, 常忿慢不弟, 鉷終不異情. 銲曆戶部郎中. 鉷與銲召術士語不軌, 術士驚, 引去. 鉷畏事泄, 托它事捕殺之以絕口. 王府司馬定安公主子韋會竊語於家, 左右往白鉷, 鉷遣季鄰收會長安獄, 夜縊死, 以屍還家. 會姻屬權近, 而惕息不敢言.

鉷封太原縣公, 兼殿中監. 爲中丞也, 與楊國忠同列, 用林甫薦爲大夫, 故國忠不悅. 銲與邢縡善, 縡, 鴻臚少卿璹子也, 以功名相期, 鉷因銲亦交縡. 十一載四月, 縡與銲謀引右龍武軍萬騎燒都門、誅執政作難. 先二日事覺, 帝召鉷付告牒. 鉷意銲與縡連, 故緩其事, 但督兩縣尉捕賊. 賈季鄰逢銲於路, 銲謂曰：「我與縡有舊, 今反, 恐妄相引, 君勿受.」既至, 縡與其黨持弓刃突出格斗, 鉷與國忠繼至, 縡黨相語曰：「勿斗大夫.」或白國忠曰：「賊語陰相謂不可戰.」會高力士以飛龍小兒甲騎四百至, 斬縡, 盡禽其黨. 國忠奏鉷與謀, 帝不信, 林甫亦爲鉷言, 故帝原銲不問. 然欲鉷請銲罪, 使國忠諷之, 鉷良久曰：「弟爲先人所愛, 義不欲舍而謀存.」帝聞頗怒, 而陳希烈固爭當以大逆. 鉷未知, 方上表自解, 有詔希烈訊鉷矣, 有司不肯通奏. 鉷見林甫, 林甫曰：「事後矣.」俄而銲至, 國忠問曰：「大夫與否?」未及應, 侍御史裴冕叱銲曰：「上以大夫故官君五品, 君爲臣不忠, 爲弟不誼. 大夫豈與反事乎?」國忠愕然曰：「與, 固不可隱；不與, 不可妄.」銲乃曰：「兄不與.」獄具, 詔銲杖死, 鉷賜死三衛廚. 冕請國忠, 以其屍歸斂葬之. 諸子悉誅, 家屬徙遠方. 有司籍第舍, 數日不能遍, 至以寶鈿爲井幹, 引泉激溜, 號「自雨亭」, 其奢侈類如此. 鉷兄錫, 見諸弟貴盛, 不肯仕, 鉷強之, 爲太子仆. 至是, 貶東區尉, 死於道, 時人傷焉.

初, 鉷附楊慎矜以貴, 已而佐林甫陷慎矜, 覆其家. 凡五年, 而鉷亦族矣.

盧鉉者, 本以御史事韋堅爲判官, 堅被劾, 鉉發其私以結林甫. 又善張瑄, 及按慎矜, 則誣瑄死. 至鉷得罪, 方爲閑廄判官, 妄曰：「大夫以牒索馬五百, 我不與.」衆疾其反覆, 貶廬江長史. 它日, 見瑄如平生, 乃曰：「公何得來此? 願假須臾.」卒死.

贊曰：開元中, 宇文融始以言利得幸. 於時天子見海內完治, 偃然有攘卻四夷之心, 融度帝方調兵食, 故議取隱戶剩田, 以中主欲. 利說一開, 天子恨得之晚, 不十年而取宰相. 雖後得罪, 而追恨融才有所未盡也. 孟子所謂「上下征利而國危」者, 可不信哉！天寶以來, 外奉軍興, 內蠱豔妃, 所費愈不貲計. 於是韋堅、楊慎矜、王鉷、楊國忠各以裒刻進, 剝下益上, 歲進羨緡百億萬爲天子私藏, 以濟橫賜, 而天下經費自如, 帝以爲能, 故重官累使, 尊顯烜赫. 然天下流亡日多於前, 有司備員不復事. 而堅等所欲既充, 還用權媢以相屠脅, 四族皆覆, 爲天下笑. 夫民可安而不可擾, 利可通而不可竭. 觀數子乃欲擾而竭之, 斂怨基亡, 則向所謂利者, 顧不反哉！鉷、國忠後出, 橫虐最甚, 當方毒, 天下復思融云.

列傳第六十

哥舒高封

哥舒翰, 其先蓋突騎施酋長哥舒部之裔. 父道元, 爲安西都護將軍、赤水軍使, 故仍世居安西. 翰少補效轂府果毅, 家富於財, 任俠重然諾, 縱蒱酒長安市. 年四十餘, 遭父喪, 不歸. 不爲長安尉所禮, 慨然發憤, 遊河西, 事節度使王倕. 倕攻新城, 使翰經略, 稍知名. 又事王忠嗣, 署衙將. 翰能讀《左氏春秋》、《漢書》, 通大義. 疏財, 多施予, 故士歸心. 爲大斗軍副使, 佐安思順, 不相下. 忠嗣更使討吐蕃, 副將倨見, 翰怒, 立殺之, 麾下爲股抃. 遷左衛郎將.

吐蕃盜邊, 與翰遇苦拔海. 吐蕃枝其軍爲三行, 從山差池下, 翰持半段槍迎擊, 所向輒披靡, 名蓋軍中. 擢授右武衛將軍, 副隴右節度, 爲河源軍使. 先是, 吐蕃候積石軍麥熟, 歲來取, 莫能禁. 翰乃使王難得、楊景暉設伏東南穀. 吐蕃以五千騎入塞, 放馬褫甲, 將就田, 翰自城中馳至鏖斗, 虜駭走, 追北, 伏起, 悉殺之, 只馬無還者. 翰嘗逐虜, 馬驚, 陷於河, 吐蕃三將欲刺翰, 翰大呼, 皆擁矛不敢動, 救兵至, 追殺之. 翰有奴曰左車, 年十六, 以膂力聞. 翰工用槍, 追及賊, 擬槍於肩, 叱之, 賊反顧, 翰刺其喉, 剔而騰之, 高五尺許, 乃墮, 左車即下馬斬其首, 以爲常.

會忠嗣被罪, 帝召翰入朝, 部將請齎金帛以救忠嗣, 翰但齎樸裝, 曰：「使吾計從, 奚取於是? 不行, 用此足矣.」翰至, 帝虛心待, 與語, 異之, 拜鴻臚卿, 爲隴右節度副大使. 翰已謝, 即極言忠嗣之枉. 帝起入禁中, 翰叩頭從帝, 且泣. 帝寤, 爲末貸其罪, 忠嗣不及誅. 朝廷稱其義.

逾年, 築神威軍青海上, 吐蕃攻破之. 更築於龍駒島, 有白龍見, 因號應龍城. 翰相其川原宜畜牧, 謫罪人二千戍之, 由是吐蕃不敢近青海. 天寶八載, 詔翰以朔方、河東群牧兵十萬攻吐蕃石堡城. 數日未克, 翰怒, 捽其將高秀岩、張守瑜, 將斬之. 秀岩請三日期, 如期而下. 遂以赤嶺爲西塞, 開屯田, 備軍實. 加特進, 賜賚彌渥. 十一載, 加開府儀同三司.

翰素與安祿山、安思順不平, 帝每欲和解之. 會三人俱來朝, 帝使驃騎大將軍高力士宴城東, 翰等皆集. 詔尚食生擊鹿, 取血瀹腸爲熱洛河以賜之. 翰母, 于闐王女也. 祿山謂翰曰：「我父胡, 母突厥；公父突厥, 母胡. 族類本同, 安得不親愛?」翰曰：「諺言『狐向窟嗥, 不祥』, 以忘本也. 兄既見愛, 敢不盡心.」祿山以翰譏其胡, 怒罵曰：「突厥敢爾！」翰欲應之, 力士目翰, 翰托醉去.

久之, 進封涼國公, 兼河西節度使. 攻破吐蕃洪濟、大莫門等城, 收黃河九曲, 以其地置洮陽郡, 築神策、宛秀二軍. 進封西平郡王, 賜音樂、田園, 又賜一子五品官, 裨將賞拜有差. 宰相楊國忠惡祿山, 白發其反狀, 故厚結翰. 俄進太子少保. 翰耆酒, 極聲色, 因風痹, 體不仁. 既疾廢, 遂還京師, 闔門不朝請.

十四載, 祿山反, 封常清以王師敗. 帝乃召見翰, 拜太子先鋒兵馬元帥, 以田良丘爲軍司馬, 蕭昕爲判官, 王思禮、鉗耳大福、李承光、高元蕩、蘇法鼎、管崇嗣爲屬將, 火拔歸仁、李武定、渾萼、契苾寧以本部隸麾下, 凡河、隴、朔方、奴刺等十二部兵二十萬守潼關. 師始東, 先驅牙旗觸門, 墮注旄, 幹折, 衆惡之. 天子御勤政樓臨送, 詔翰以軍行, 過門毋下, 百官郊餞, 旌旗亙二百里. 翰惶恐, 數以疾自言, 帝不聽. 然病痼不能事, 以軍政委良丘, 使王思禮主騎, 李承光主步. 三人爭長, 政令無所統一, 衆攜弛, 無斗意. 明年, 進拜尚書左仆射、同中書門下平章事. 祿山遣子慶緒攻關, 翰擊走之.

始, 安思順度祿山必反, 嘗爲帝言, 得不坐. 翰既惡祿山, 又怨思順. 及是, 知重兵在己, 有所論請, 天子重違, 因偽爲賊書遺思順者, 使關邏禽以獻. 翰因疏七罪, 請誅之. 有詔思順及弟元貞皆賜死, 徙放其家. 國忠始懼. 或說翰曰：「祿山本以誅國忠故稱兵, 今若留卒三萬守關, 悉精銳度滻水誅君側, 此漢挫七國計也.」思禮亦勸翰. 翰猶豫未發, 謀頗露. 國忠大駭, 入見帝曰：「兵法, 安不忘危. 大兵在潼關而無後殿, 萬有一不利, 京師危矣.」即募牧兒三千人, 日夜訓練, 以劍南列將分統之. 又募萬人屯灞上, 使腹心杜乾運爲帥. 翰疑圖己, 表請乾運兵隸節下, 因詭召乾運計事者, 至軍, 即斬首梟牙門, 並其軍. 國忠愈恐, 謂其子曰：「吾無死所矣！」然翰亦不自安, 又謀久不決. 數奏言：「祿山雖竊據河朔, 不得人心, 請持重以敝之, 待其離隙, 可不血刃而禽.」賊將崔乾祐守陝郡, 仆旗鼓, 羸師以誘戰. 覘者曰：「賊無備, 可圖也.」帝信之, 詔翰進討. 翰報曰：「祿山習用兵, 今始爲逆, 不能無備, 是陰計誘我. 賊遠來, 利在速戰. 王師堅守, 毋輕出關, 計之上也. 且四方兵未集, 宜觀事勢, 不必速.」 當是時, 祿山雖盜河、洛, 所過殘殺, 人人怨之, 淹時月不能進尺寸地. 又郭子儀、李光弼兵益進, 取常山十數郡. 祿山始悔反矣, 將還幽州以自固. 而國忠計迫, 謬說帝趣翰出潼關復陝、洛. 時子儀、光弼遙計曰：「翰病且耄, 賊素知之, 諸軍烏合不足戰. 今賊悉銳兵南破宛、洛, 而以餘衆守幽州, 吾直搗之, 覆其巢窟, 質叛族以招逆徒, 祿山之首可致. 若師出潼關, 變生京師, 天下怠矣.」乃極言請翰固關無出軍. 而帝入國忠之言, 使使者趣戰, 項背相望也. 翰窘不知所出. 六月, 引而東, 慟哭出關, 次靈寶西原, 與乾祐戰. 由關門七十里, 道險隘, 其南薄山, 北阻河, 賊以數千人先伏險. 翰浮舟中流以觀軍, 謂乾祐兵寡, 易之, 促士卒進, 道岨無行列. 賊乘高頹石下擊, 殺士甚衆. 翰與良丘登北阜, 以軍三萬夾河鳴鼓, 思禮等以精卒居前, 餘軍十萬次之. 乾祐爲陣, 十十五五, 或卻或進, 而陌刀五千列陣後. 王師視其陣無法, 指觀嗤笑, 曰：「禽賊乃會食.」 及戰, 乾祐旗少偃, 如欲遁者, 王師懈, 不爲備. 伏忽起薄戰, 皆奮死斗. 翰以氈蒙馬車, 畫龍虎, 飾金銀爪目, 將駭賊, 掎戈矢逐北. 賊負薪塞路, 順風火其車, 熛焱熾突, 騰煙如夜, 士不復相辨, 自相斗殺, 屍血狼籍, 久乃悟. 又棄甲奔山谷及陷河死者十一二. 有糧艘百餘, 軍爭濟, 艘輒沉, 至縛矛盾乘以度, 喧叫振天地. 賊乘之, 奔潰略盡. 始, 斗門有三塹, 廣二丈, 深一丈, 士馬奔籥相壓迮, 少選塹平, 後至者踐之以入.

既敗, 翰引數百騎絕河還營, 羸兵裁八千, 至潼津, 收散卒復守關. 乾祐進攻, 於是火拔歸仁等紿翰出關, 翰曰：「何邪?」曰：「公以二十萬衆, 一日覆沒, 持是安歸? 公不見高仙芝等事乎?」翰曰：「吾寧效仙芝死, 汝舍我.」歸仁不從, 執以降賊, 械送洛陽, 京師震動, 由是天子西幸. 祿山見翰責曰：「汝常易我, 今何如?」翰俯伏謝罪曰：「陛下撥亂主. 今天下未平, 李光弼在土門, 來瑱在河南, 魯炅在南陽, 臣爲陛下以尺書招之, 三面可平.」祿山悅, 即署司空、同中書門下平章事. 執火拔歸仁, 曰：「背主忘義, 吾不爾容.」斬之. 翰以書招諸將, 諸將皆讓翰不死節. 祿山知事不可就, 囚之. 東京平, 安慶緒以翰度河. 及敗, 乃殺之.

翰爲人嚴, 少恩. 軍行未嘗恤士饑寒, 有啗民椹者, 痛笞辱之. 監軍李大宜在軍中, 不治事, 與將士樗蒱、飲酒、彈箜篌琵琶爲樂, 而士米籺不饜. 帝令中人袁思藝勞師, 士皆訴衣服穿空, 帝即斥御服餘者, 制袍十萬以賜其軍, 翰藏庫中, 及敗, 封鐍如故.

先是, 有客梁慎初遺翰書, 請壁勿戰以屈賊, 翰善之, 奏爲左武衛胄曹參軍, 留幕府. 及翰與國忠貳, 慎初曰：「難將作矣.」乃遁去. 翰失守, 華陰、馮翊、上洛郡官吏皆潰. 帝遣劍南將劉光庭等將新募兵萬餘人往助翰, 未至而翰被縛云. 其後贈太尉, 謚曰武湣.

子曜, 字子明. 八歲, 玄宗召見華清宮, 擢尚輦奉御. 累遷光祿卿. 以翰陷賊, 哀憤號慟, 故吏裴冕、杜鴻漸等見之歎息. 李光弼討河北, 曜請行, 拜鴻臚卿, 爲光弼副. 降安太清、救宋州有功, 改殿中監, 襲封, 爲東都鎮守兵馬使. 德宗立, 召爲左龍武大將軍. 李希烈陷汝州, 以周晃爲偽刺史. 詔拜曜東都、汝州行營節度使, 將鳳翔、邠寧、涇原、奉天、好畦兵萬人討希烈. 帝召見, 問曰：「卿治兵孰與父賢?」對曰：「先臣, 安敢比. 但斬長蛇, 殪封豕, 然後待罪私室, 臣之願也.」帝曰：「爾父在開元時, 朝廷無西憂；今朕得卿, 亦不東慮.」及行, 帝祖通化門. 是日, 牙幹折. 時以翰出師已如此, 而斬持旗者, 卒以敗, 今曜復爾, 人憂之. 曜擊賊, 收汝州, 禽晃以獻, 斬其將二人. 希烈退保許州. 詔城襄城, 曜以疲人版築不如按甲持重以挫之, 帝不許. 有詔督戰. 曜進次潁橋, 雷震軍中七馬斃, 曜懼, 還屯襄城. 希烈遣衆萬人縱火攻柵, 殪人於塹以薄壘, 曜苦戰破之. 居數月, 希烈自率兵三萬圍曜, 築甬道屬城, 矢集如雨. 帝遣神策將劉德信以兵三千援之, 又詔河南都統李勉出兵相掎角. 勉以「希烈在外, 許守兵少, 乘虛襲之, 希烈自解」, 乃遣部將與德信趨許, 未至, 有詔切讓, 使班師. 德信等惶惑還, 軍無斥候, 至扈澗, 爲賊設伏詭擊, 死者殆半, 器械輜重皆亡. 德信走汝州. 勉恐東都危, 使將李堅華以兵四千往守, 賊梗道, 不得入. 汴兵沮, 襄城圍益急. 帝乃詔普王以荊、襄、江西、鄂、沔之師討蔡州, 詔涇原節度使姚令言救襄城. 未行, 京師亂, 帝幸奉天. 襄城陷, 曜走洛陽. 會母喪, 奪爲東都畿、汝節度使. 遷河南尹. 曜拙於統御, 而銳殺戮, 士畏而不懷. 貞元元年, 部將叛, 夜焚河南門, 曜挺身免. 帝以汴州刺史薛玨代之, 召入爲鴻臚卿. 終右驍衛上將軍, 贈幽州大都督. 子七人, 俱以儒聞. 峘, 茂才高第, 有節概. 崿、嵫、屺皆明經擢第.

高仙芝, 高麗人. 父舍雞, 初以將軍隸河西軍, 爲四鎮校將. 仙芝年二十餘, 從至安西, 以父功補遊擊將軍. 數年, 父子並班. 仙芝美姿質, 善騎射, 父猶以其儒緩憂之. 初事節度使田仁琬、蓋嘉運等, 不甚知名. 後事夫蒙靈察, 乃善遇之. 開元末, 表爲安西副都護、四鎮都知兵馬使.

小勃律, 其王爲吐蕃所誘, 妻以女, 故西北二十餘國皆羈屬吐蕃. 自仁琬以來三討之, 皆無功. 天寶六載, 詔仙芝以步騎一萬出討. 是時步兵皆有私馬自隨, 仙芝乃自安西過撥換城, 入握瑟德, 經疏勒, 登蔥嶺, 涉播密川, 遂頓特勒滿川, 行凡百日. 特勒滿川, 即五識匿國也. 仙芝乃分軍爲三, 使疏勒趙崇玼自北穀道、撥換賈崇瓘祐自赤佛道、仙芝與監軍邊令誠自護蜜俱入, 約會連雲堡. 堡有兵千餘. 城南因山爲柵, 兵九千守之. 城下據婆勒川. 會川漲, 不得度, 仙芝殺牲祭川, 命士人齎三日備集水涯, 士不甚信. 既涉, 旗不沾, 韉不濡. 兵已成列, 仙芝喜, 告令誠曰：「向吾方涉, 賊擊我, 我無類矣. 今既濟而陣, 天以賊賜我也.」遂登山挑戰, 日未中, 破之. 拔其城, 斬五千級, 生禽千人, 馬千餘匹, 衣資器甲數萬計. 仙芝欲遂深入, 令誠懼, 不肯行. 仙芝留羸弱三千使守, 遂引師行. 三日, 過坦駒嶺, 嶺峻絕, 下四十里. 仙芝恐士憚險不敢進, 乃潛遣二十騎, 衣阿弩越胡服來迎, 先語部校曰：「阿弩越胡來迎, 我無慮矣.」既至, 士不肯下, 曰：「公驅我何去?」會二十人至, 曰：「阿努越胡來迎, 已數娑夷橋矣.」仙芝即陽喜, 令士盡下. 娑夷河, 弱水也. 既行三日, 越胡來迎. 明日, 至阿弩越城. 遣將軍席元慶以精騎一千先往, 謂小勃律王曰：「不窺若城, 吾假道趨大勃律耳.」城中大酋領皆吐蕃腹心, 仙芝密令元慶曰：「若酋領逃者, 弟出詔書呼之, 賜以繒彩, 至, 皆縛以待我. .」元慶如言. 仙芝至, 悉斬之. 王及妻逃山穴, 不可得, 仙芝招喻, 乃出降, 因平其國. 急遣元慶斷娑夷橋, 其暮, 吐蕃至, 不克度. 橋長度一箭所及者, 功一歲乃成. 八月, 仙芝以小勃律王及妻自赤佛道還連雲堡, 與令誠俱班師. 於是拂菻、大食諸胡七十二國皆震懾降附.

仙芝遣判官王庭芬奏捷京師. 軍至河西, 靈察怒, 不迎勞. 既見, 罵曰：「高麗奴, 于闐使爾何從得之?」仙芝懼, 且謝曰：「中丞力也.」又曰：「焉耆鎮守使、安西副都護、都知兵馬使, 皆何從得之?」答曰：「亦中丞力也.」靈察曰：「審若此, 捷書不待我而敢即奏, 何邪? 奴當斬, 顧新立功, 故貸爾.」仙芝不知所爲. 令誠密言狀於朝, 且曰：「仙芝立功而以憂死, 後孰爲朝廷用者?」帝乃擢仙芝鴻臚卿、假御史中丞, 代靈察爲四鎮節度使, 而詔靈察還, 靈察懼. 仙芝朝夕見, 輒趨走, 靈察益慚. 副都護程千里、衙將畢思琛、行官王滔康懷順陳奉忠等皆嘗譖仙芝於靈察者. 既視事, 呼千里嫚罵曰：「公面雖男兒, 而心似婦女, 何邪?」謂琛曰：「爾奪吾城東千石種田, 憶之乎?」對曰：「公見賜者.」仙芝曰：「爾時吾畏汝威, 豈憐汝而賜邪?」又召滔, 欲捽辱. 良久, 皆釋, 曰：「吾不恨矣.」由是舉軍安之. 俄加左金吾衛大將軍, 與一子五品官.

九載, 討石國, 其王車鼻施約降, 仙芝爲俘獻闕下, 斬之, 由是西域不服. 其王子走大食, 乞兵攻仙芝於怛邏斯城, 以直其冤. 仙芝爲人貪, 破石, 獲瑟瑟十餘斛、黃金五六橐駝、良馬寶玉甚衆, 家貲累钜萬. 然亦不甚愛惜, 人有求輒與, 不問幾何. 尋除武威太守, 代安思順爲河西節度使, 群胡固留思順, 更拜右羽林軍大將軍, 封密雲郡公. 祿山反, 榮王爲元帥, 仙芝副之, 領飛騎、彍騎及朔方等兵, 出禁財募關輔士五萬, 繼封常清東討. 帝御勤政樓, 引榮王受命, 宴仙芝以下. 帝又幸望春亭勞遣, 詔監門將軍邊令誠監軍. 次陝郡, 而常清敗還. 仙芝急, 乃開太原倉, 悉以所有賜士卒, 焚其餘, 引兵趨潼關. 會賊至, 甲仗資糧委於道, 彌數百里. 既至關, 勒兵繕守具, 士氣稍稍復振. 賊攻關不得入, 乃引還.

初, 令誠數私於仙芝, 仙芝不應, 因言其逗撓狀以激帝, 且云：「常清以賊搖衆, 而仙芝棄陝地數百里, 朘盜稟賜.」帝大怒, 使令誠即軍中斬之. 令誠已斬常清, 陳屍於蘧祼. 仙芝自外至, 令誠以陌刀百人自從, 曰：』大夫亦有命.」仙芝遽下, 曰：「我退, 罪也, 死不敢辭. 然以我爲盜頡資糧, 誣也.」謂令誠曰：「上天下地, 三軍皆在, 君豈不知?」又顧麾下曰：「我募若輩, 本欲破賊取重賞, 而賊勢方銳, 故遷延至此, 亦以固關也. 我有罪, 若輩可言；不爾, 當呼枉.」軍中咸呼曰：「枉！」其聲殷地. 仙芝視常清屍曰：「公, 我所引拔, 又代吾爲節度, 今與公同死, 豈命歟！」遂就死.

封常清, 蒲州猗氏人. 外祖教之讀書, 多所該究. 然孤貧, 年過三十, 未有名. 夫蒙靈察爲四鎮節度使, 以高仙芝爲都知兵馬使. 嘗出軍, 奏傔從三十餘人, 衣褷鮮明, 常清慨然投牒請豫. 常清素瘠, 又腳跛, 仙芝陋其貌, 不納. 明日復至, 仙芝謝曰：「傔已足, 何庸復來?」常清怒曰：「我慕公義, 願事鞭靮, 故無媒自前, 公何見拒深乎? 以貌取士, 恐失之子羽. 公其念之.」仙芝猶未納, 乃日候門下, 仙芝不得已, 竄名傔中.

會達奚諸部叛, 自黑山西趣碎葉, 有詔邀擊. 靈察使仙芝以二千騎追躡. 達奚行遠, 人馬疲, 禽馘略盡. 常清於幕下潛作捷布, 具記井泉次舍、克賊形勢謀略, 條最明審. 仙芝取讀之, 皆意所欲出, 乃大駭, 即用之. 軍還, 靈察迎勞, 仙芝已去奴襪帶刀, 而判官劉眺、獨孤峻爭問：「向捷布誰作者? 公幕下安得此人?」答曰：「吾傔封常清也.」眺等驚, 進揖常清坐, 與語, 異之, 遂知名. 以功授疊州戍主, 仍爲判官. 仙芝破小勃律, 代靈察爲安西節度使, 常清以從戰有勞, 擢慶王府錄事參軍事, 爲節度判官. 仙芝征討, 常知後務. 常清才而果, 胸無疑事. 仙芝委家事於郎將鄭德詮, 其乳母子也, 威動軍中. 常清嘗自外還, 諸將前謁. 德詮見常清始貴, 易之, 走馬突常清騶士去. 常清命左右引德詮至廷中, 門輒閉, 因離席曰：「吾起細微, 中丞公過聽, 以主留事, 郎將安得無禮?」因叱曰：「須暫假郎將死, 以肅吾軍.」因杖死, 以面仆地曳出之. 仙芝妻及乳母哭門外救請, 不能得, 遽以狀白仙芝, 仙芝驚, 及見常清, 憚其公, 不敢讓. 常清亦不謝. 會大將有罪, 又殺二人, 軍中莫不股栗. 仙芝節度河西, 復請爲判官. 久之, 擢安西副大都護、安西四鎮節度副大使, 知節度事. 未幾, 改北庭都護, 持節伊西節度使. 常清性勤儉, 耐勞苦, 出軍乘騾, 私廄裁二馬, 賞罰分明.

天寶末入朝, 而安祿山反, 帝引見, 問何策以討賊. 常清見帝憂, 因大言曰：「天下太平久, 人不知戰. 然事有逆順, 勢有奇變, 臣請馳至東京, 悉府庫募驍勇, 挑馬箠度河, 計日取逆胡首以獻闕下.」天子壯之. 明日, 以常清爲范陽節度副大使, 乘驛赴東京. 常清募兵得六萬人, 然皆市井庸保, 乃部分旗幟, 斷河陽橋以守. 賊移書平原, 令太守顏真卿以兵七千防河. 真卿馳使司兵參軍事李平入奏. 常清取平表發視, 即倚帳作書遺真卿, 勸堅守, 且傳購祿山檄數十函與之, 真卿得, 以分曉諸郡. 祿山度河, 陷滎陽, 入罌子穀, 先驅至葵園. 常清使驍騎拒之, 殺拓羯數十百人. 賊大軍至, 常清不能禦, 退入上東門, 戰不利. 賊鼓而進, 劫官吏. 再戰于都亭驛, 又不勝, 引兵守宣仁門, 復敗. 乃自提象門出, 伐大木塞道以殿, 至穀水, 西奔陝. 語高仙芝曰：「賊銳甚, 難與爭鋒. 潼關無兵, 一夫奔突則京師危, 不如急守潼關.」仙芝從之.

敗書聞, 帝削常清官, 使白衣隸仙芝軍效力. 仙芝使衣黑衣監左右部軍. 及邊令誠以詔書至, 示之, 常清曰：「吾所以不死者, 恐汙國家節, 受戮賊手. 今死乃甘心.」 始, 常清敗, 徑入關, 欲見上陳討賊事. 至渭南, 有詔赴潼關. 常清憂懼, 爲表以謝, 且言：「自東京陷, 三遣使表論成敗, 不得對.」又言：「臣死後, 望陛下無輕此賊, 則社稷安.」至是臨刑, 以表授令誠而死. 人多哀之.

贊曰：祿山裒百斗驍虜, 乘天下忘戰, 主德耄勤, 故提戈內噪, 人情崩潰. 常清乃驅市人數萬以嬰賊鋒, 一戰不勝, 即奪爵土. 欲入關見天子論成敗事, 使者三輩上書, 皆不報, 回斬於軍. 仙芝棄陝守關, 遏賊西勢, 以喪地被誅. 玄宗雖爲左右蒙瞽, 然荒奪其明亦甚矣. 卒使叛將得借口, 執翰以降賊. 嗚呼, 非天熟其惡, 使亂四海, 舉黔首而殘之邪！彼二將奚誅焉?

列傳第六十一

李光弼

李光弼, 營州柳城人. 父楷洛, 本契丹酋長, 武後時入朝, 累官左羽林大將軍, 封薊郡公. 吐蕃寇河源, 楷洛率精兵擊走之. 初行, 謂人曰：「賊平, 吾不歸矣.」師還, 卒於道, 贈營州都督, 謚曰忠烈. 光弼嚴毅沉果, 有大略, 幼不嬉弄, 善騎射. 起家左衛親府左郎將, 累遷左清道率, 兼安北都護, 補河西王忠嗣府兵馬使, 充赤水軍使. 忠嗣遇之厚, 雖宿將莫能比. 嘗曰：「它日得我兵者, 光弼也.」俄襲父封. 以破吐蕃、吐谷渾功, 進雲麾將軍. 朔方節度使安思順表爲副, 知留後事, 愛其材, 欲以子妻之, 光弼引疾去. 隴右節度使哥舒翰異其操, 表還長安.

安祿山反, 郭子儀薦其能, 詔攝御史大夫, 持節河東節度副大使, 知節度事, 兼雲中太守. 尋加魏郡太守、河北采訪使. 光弼以朔方兵五千出土門, 東救常山, 次真定, 常山團結子弟執賊將安思義降. 自顏杲卿死, 郡爲戰區, 露胔蔽野, 光弼酹而哭之, 出爲賊幽閉者, 厚恤其家. 時賊將史思明、李立節、蔡希德攻饒陽, 光弼得思義, 不殺, 問其計, 答曰：「今軍行疲勞, 逢敵不可支, 不如按軍入守, 料勝而出. 虜兵焱銳, 弗能持重, 圖之萬全.」光弼曰：「善.」據城待. 明日, 思明兵二萬傅堞, 光弼兵不得出, 乃以勁弩五百射之, 賊退, 徙陣稍北. 光弼出其南, 夾滹沱而軍. 思明雖數困, 然恃近救, 解鞍休士. 是日, 饒陽賊五千至九門, 光弼諜知之, 提輕兵, 斂旗鼓, 伺賊方飯, 襲殺之且盡. 思明懼, 引去, 以奇兵斷饟道. 馬食薦藉, 光弼命將取芻行唐, 賊鈔擊之, 兵負戶戰, 賊不能奪. 會郭子儀收雲中, 詔悉衆出井陘, 與光弼合擊賊九門西, 思明大敗, 挺身走趙郡, 立節中流矢死, 希德走钜鹿. 收稿城等十縣, 遂攻趙. 詔加光弼范陽大都督府長史、范陽節度使. 思明繇鼓城入博陵, 殺官吏. 景城、河間、信都、清河、平原、博平六郡結營自守, 以附光弼. 光弼急攻趙, 一日拔之. 士多鹵掠, 光弼坐譙門, 收所獲, 悉歸之民, 城中大悅. 進圍博陵, 未下. 與子儀合擊思明於嘉山, 大破之. 光弼以范陽本賊巢窟, 當先取之, 揠賊根本. 會潼關失守, 乃拔軍入井陘.

肅宗即位, 詔以兵赴靈武, 更授戶部尚書、同中書門下平章事, 節度如故. 光弼以景城、河間兵五千入太原. 前此, 節度使王承業政弛謬, 侍御史崔衆主兵太原, 每侮狎承業, 光弼素不平. 及是, 詔衆以兵付光弼. 衆素狂易, 見光弼長揖, 不即付兵, 光弼怒, 收系之. 會使者至, 拜衆御史中丞. 光弼曰：「衆有罪, 已前系, 今但斬侍御史. 若使者宣詔, 亦斬中丞.」使者內詔不敢出, 乃斬衆以徇, 威震三軍.

至德二載, 思明、希德率高秀岩、牛廷玠將兵十萬攻光弼. 時銳兵悉赴朔方, 而麾下卒不滿萬, 衆議培城以守, 光弼曰：「城環四十里, 賊至治之, 徒疲吾人.」乃徹民屋爲摞石車, 車二百人挽之, 石所及輒數十人死, 賊傷十二. 思明爲飛樓, 障以木幔, 築土山臨城, 光弼遣穴地頹之. 思明宴城下, 倡優居台上靳指天子, 光弼遣人隧地禽取之. 思明大駭, 徙牙帳遠去, 軍中皆視地後行. 又潛溝營地, 將沈其軍, 乃陽約降. 至期, 以甲士守陴, 遣裨校出, 若送款者, 思明大悅. 俄而賊數千沒於塹, 城上鼓噪, 突騎出乘之, 俘斬萬計. 思明畏敗, 乃去, 留希德攻太原. 光弼出敢死士搏賊, 斬首七萬級, 希德委資糧遁走. 初, 賊至, 光弼設公幄城隅以止息, 經府門不顧. 圍解, 閱三昔乃歸私寢. 收清夷、橫野等軍. 賊別將攻好畤, 破大橫關, 光弼追敗之. 加檢校司徒, 尋遷司空, 封鄭國公, 食實戶八百.

乾元元年, 入朝, 詔朝官四品以上郊謁, 進兼侍中. 與九節度圍安慶緒於相州, 大戰鄴西, 敗之. 光弼與諸將議：「思明勒兵魏州, 欲以怠我, 不如起軍逼之. 彼懲嘉山之敗, 不敢輕出, 則慶緒可禽.」觀軍容使魚朝恩固謂不可. 既而思明來援, 光弼拒賊, 戰尤力, 殺略大當. 會諸將驚潰, 各引歸, 所在剽掠, 獨光弼整衆還太原. 帝貸諸將罪, 以光弼兼幽州大都督府長史, 知諸道節度行營事. 又代子儀爲朔方節度使. 未幾, 爲天下兵馬副元帥.

光弼以河東騎五百馳東都, 夜入其軍, 且謂賊方窺洛, 當扼虎牢, 帥師東出河上. 檄召兵馬使張用濟, 用濟憚光弼嚴, 教諸將逗留其兵. 用濟單騎入謁, 光弼斬之, 以辛京杲代. 復追都將仆固懷恩, 懷恩懼, 先期至. 會滑汴節度使許叔冀戰不利, 降賊, 思明乘勝西向. 光弼敦陣徐行, 趨東京, 謂留守韋陟曰：「賊新勝, 難與爭鋒, 欲詘之以計. 然洛無見糧, 危偪難守, 公計安出?」陟曰：「益陝兵, 公保潼關, 可以持久.」光弼曰：「兩軍相敵, 尺寸地必爭. 今委五百里而守關, 賊得地, 勢益張. 不如移軍河陽, 北阻澤、潞, 勝則出, 敗則守, 表裏相應, 賊不得西, 此猿臂勢也. 夫辨朝廷之禮, 我不如公；論軍旅勝負, 公不如我.」陟不能答. 判官韋損曰：「東都乃帝宅, 公當守之.」光弼曰：「汜水、崿嶺盡爲賊蹊, 子能盡守乎?」遂檄河南縱官吏避賊, 閈無留人, 督軍取戰守備.

思明至偃師, 光弼悉軍趨河陽, 身以五百騎殿. 賊遊騎至石橋, 諸將曰：「並城而北乎? 當石橋進乎?」光弼曰：「當石橋進.」夜甲, 士持炬徐引, 部曲重堅, 賊不敢逼. 已入三城, 衆二萬, 軍才十日糧, 與卒伍均少棄甘. 賊憚光弼, 未敢犯宮闕, 頓白馬祠, 治塹溝, 築月城以守. 賊攻光弼, 與戰中氵單西, 破逆黨, 斬千級, 溺死者甚衆, 生執五千人. 初, 光弼謂李抱玉曰：「將軍能爲我守南城二日乎?」抱玉曰：「過期何若?」曰：「棄之.」抱玉許諾. 即紿賊曰：「吾糧盡, 明日當降.」賊喜, 斂兵待期. 抱玉已繕完, 即請戰. 賊忿欺, 急攻之. 抱玉出奇兵夾擊, 俘獲過當, 賊帥周摯引卻. 光弼自將治中氵單, 樹壁掘塹. 摯舍南城攻中氵單, 光弼遣荔非元禮戰羊馬, 賊大潰. 摯收兵復振, 與安太清合衆三萬攻北城. 光弼斂軍入, 登陴望曰：「彼軍雖銳, 然方陣而囂, 不足虞也, 日中當破.」乃出戰, 及期未決, 召諸將曰：「彼強而可破者, 亂也. 今以亂擊亂, 宜無功.」因問：「賊陣何所最堅?」曰：「西北隅.」召郝廷玉曰：「爲我以麾下破之.」曰：「廷玉所將步卒, 請騎五百.」與之三百. 復問其次, 曰：「東南隅.」召論惟貞, 辭曰：「蕃將也, 不知步戰, 請鐵騎三百.」與之二百. 乃出賜馬四十, 分給廷玉等. 光弼執大旗曰：「望吾旗, 麾若緩, 可觀便宜. 若三麾至地, 諸軍畢入, 生死以之, 退者斬！」既而馮堞望廷玉軍不能前, 趣左右取其首來. 廷玉曰：「馬中矢, 非卻也.」乃命易佗馬. 有裨將援矛刺賊, 洞馬腹, 中數人, 又有迎賊不戰而卻者, 光弼召援矛者賜絹五百匹, 不戰者斬. 光弼麾旗三, 諸軍爭奮, 賊衆奔敗, 斬首萬餘級, 俘八千餘人, 馬二千, 軍資器械以億計, 禽周摯、徐璜玉、李秦授, 惟太清挺身走. 思明未知, 猶攻南城, 光弼驅所俘示之, 思明大懼, 築壘以拒官軍. 始, 光弼將戰, 內刀於靴, 曰：「戰, 危事. 吾位三公, 不可辱於賊. 萬有一不捷, 當自刎以謝天子.」及是, 西向拜舞, 三軍感動. 太清襲懷州, 守之.

上元元年, 加太尉、中書令. 進圍懷州, 思明來救, 光弼再逐北. 思明見兵河清, 聲度河絕餉路. 光弼壁野水度, 既夕還軍, 留牙將雍希顥守, 曰：「賊將高暉、李日越, 萬人敵也, 賊必使劫我. 爾留此, 賊至勿與戰, 若降, 與偕來.」左右竊怪語無倫. 是日, 思明果召日越曰：「光弼野次, 爾以鐵騎五百夜取之, 不然, 無歸！」日越至壘, 使人問曰：「太尉在乎?」曰：「去矣.」「兵幾何?」曰：「千人.」「將爲誰?」曰：「雍希顥.」日越謂其下曰：「我受命云何, 今顧獲希顥, 歸不免死.」遂請降. 希顥與俱至, 光弼厚待之, 表授特進, 兼金吾大將軍. 高暉聞, 亦降. 或問：「公降二將何易也?」光弼曰：「思明再敗, 恨不得野戰, 聞我野次, 彼固易之, 命將來襲, 必許以死. 希顥無名, 不足以爲功. 日越懼死, 不降何待? 高暉材出日越之右, 降者見遇, 貳者得不思奮乎?」諸軍決丹水灌懷州, 未下. 光弼令廷玉由地道入, 得其軍號, 登陴大呼, 王師乘城, 禽太清、楊希仲, 送之京師, 獻俘太廟. 進食實戶一千五百.

思明使諜宣言賊將士皆北人, 謳吟思歸. 朝恩信然, 屢上賊可滅狀. 詔諭光弼, 光弼固言賊方銳, 未可輕動. 仆固懷恩媢光弼功, 陰佐朝恩陳掃除計. 使者來督戰, 光弼不得已, 令李抱玉守河陽, 出師次北邙. 光弼使傅山陣, 懷恩曰：「我用騎, 今迫險, 非便地, 請陣諸原.」光弼曰：「有險, 可以勝, 可以敗；陣於原, 敗斯殲矣. 且賊致死於我, 不如阻險.」懷恩不從. 賊據高原, 以長戟七百, 壯士執刀隨之, 委物偽遁. 懷恩軍爭剽獲, 伏兵發, 官軍大潰. 懷州復陷, 光弼度河保聞喜, 抱玉以兵寡, 棄河陽. 光弼請罪, 帝以懷恩違令覆軍, 優詔召光弼入朝. 懇讓太尉, 更拜開府儀同三司、中書令、河中尹、晉絳等州節度使. 未幾, 復拜太尉, 兼侍中、河南副元帥, 知河南、淮南東西、山南東、荊南五道節度行營事, 鎮泗州. 帝爲賦詩以餞.

朝義乘邙山之捷, 進略申、光等十三州, 光弼輿疾就道, 監軍使以兵少, 請保揚州. 光弼曰：「朝廷以安危寄我, 賊安知吾衆寡? 若出不意, 當自潰.」遂疾驅入徐州. 時朝義圍李岑於宋州, 使田神功擊走之. 初, 神功平劉展, 逗留淮南, 尚衡、殷仲卿相攻兗、鄆間, 來瑱擅襄陽, 及光弼至屯, 朝義走, 神功還河南, 瑱、衡、仲卿踵入朝, 其爲諸將憚服類此. 寶應元年, 進封臨淮郡王. 光弼收許州, 斬賊贏千級, 縛偽將二十二人. 朝義分兵攻宋州, 光弼破走之. 浙東賊袁晁反台州, 建元寶勝, 以建丑爲正月, 殘剽州縣. 光弼遣麾下破其衆於衢州. 廣德元年, 遂禽晁, 浙東平. 詔增實封戶二千, 與一子三品階, 賜鐵券, 名藏太廟, 圖形淩煙閣.

相州、北邙之敗, 朝恩羞其策繆, 故深忌光弼切骨, 而程元振尤疾之. 二人用事, 日謀有以中傷者. 及來瑱爲元振讒死, 光弼愈恐. 吐蕃寇京師, 代宗詔入援, 光弼畏禍, 遷延不敢行. 及帝幸陝, 猶倚以爲重, 數存問其母, 以解嫌疑. 帝還長安, 因拜東都留守, 察其去就. 光弼以久須詔書不至, 歸徐州收租賦爲解. 帝令郭子儀自河中輦其母還京. 二年, 光弼疾篤, 奉表上前後所賜實封, 詔不許. 將吏問後事, 答曰：「吾淹軍中, 不得就養, 爲不孝子, 尚何言哉！」取所餘絹布分遺部將. 薨, 年五十七. 部將即以其布遂爲光弼行喪, 號哭相問. 帝遣使吊恤其母, 贈太保, 謚曰武穆, 詔百官送葬延平門外.

光弼用兵, 謀定而後戰, 能以少覆衆. 治師訓整, 天下服其威名, 軍中指顧, 諸將不敢仰視. 初, 與郭子儀齊名, 世稱「李郭」, 而戰功推爲中興第一. 其代子儀朔方也, 營壘、士卒、麾幟無所更, 而光弼一號令之, 氣色乃益精明云.

子彙, 有志操, 廉介自將. 從賈耽爲裨將, 奏兼御史大夫. 元和初, 分徐州苻離爲宿州, 光弼有遺愛, 擢彙爲刺史. 後遷涇原節度使, 罷軍中雜徭, 出奉錢贖將士質賣子, 還其家. 卒, 贈工部尚書. 光弼弟光進, 字太應. 初爲房琯裨將, 將北軍戰陳濤斜, 兵敗, 奔行在, 肅宗宥之. 代宗即位, 拜檢校太子太保, 封涼國公. 吐蕃入寇, 至便橋, 郭子儀爲副元帥, 光進及郭英乂佐之. 自至德後與李輔國並掌禁兵, 委以心膂. 光弼被譖, 出爲渭北、邠寧節度使. 永泰初, 封武威郡王. 累遷太子太保, 卒. 母李, 有須數十, 長五寸許, 封韓國太夫人, 二子節制皆一品. 死葬長安南原, 將相奠祭凡四十四幄, 時以爲榮.

光弼所部將李懷光、仆固懷恩、田神功、李抱玉、董秦、哥舒曜、韓遊環、渾釋之、辛京杲自有傳. 若荔非元禮、郝廷玉、李國臣、白孝德、張伯儀、白元光、陳利貞、侯仲莊、柏良器, 皆章章可稱列者, 附次左方.

荔非元禮起裨將, 累兼御史中丞. 光弼守河陽, 周摯攻北城, 光弼方壁中氵單, 摯聞, 並兵從光弼. 光弼使元禮守羊馬城, 植小旗城東北隅, 望摯軍. 摯恃衆, 直逼城, 以車千乘載木鵝橦車, 麾兵填塹, 八道並進. 光弼諭元禮曰：「中丞視賊過兵不顧, 何也?」報曰：「公欲守邪? 戰歟?」光弼曰：「戰.」曰：「方戰, 賊爲我實塹, 復何怪?」光弼曰：「吾慮不及此, 公勉之.」元禮遂出戰, 摯軍小卻. 元禮以敵堅, 未可以馳, 還軍示弱, 怠其意. 光弼怒, 使召元禮, 欲按軍法. 答曰：「方戰, 不及往, 請破賊以見.」因休柵中, 良久, 顧麾下曰：「向公來召, 殆欲斬我. 斗死有名, 無庸受戮.」乃下馬持刀, 瞋目直前, 銳士堵而進, 左右奮擊, 一當數人, 斬賊數百首, 摯遁去. 以功累遷驃騎大將軍、懷州刺史, 知鎮西、北庭行營節度使. 上元二年, 光弼進收洛陽, 軍敗, 元禮徙軍翼成, 爲麾下所害.

郝廷玉驍勇善格斗, 爲光弼愛將. 及保河陽, 禽徐璜玉, 功爲多. 累封安邊郡王, 授神策將軍. 吐蕃犯京畿, 與馬璘屯中渭橋. 它日, 魚朝恩聞其善布陣, 請觀之. 廷玉申號令, 鳴鼓角, 部伍坐作進退若一. 朝恩歎曰：「吾處兵間久, 今始識訓練法.」廷玉惻然曰：「此臨淮王遺法也. 王善御軍, 賞當功, 罰適過, 每校旗, 不如令者輒斬. 由是人皆自效, 而赴蹈馳突, 心破膽裂. 自臨淮歿, 無復校旗事, 此安足賞哉?」累爲秦州刺史. 卒, 贈工部尚書.

李國臣, 河西人, 本姓安. 力能抉關, 以折沖從收魚海五城, 遷中郎將. 後爲朔方將, 積勞擢雲麾大將軍, 賜姓李. 從光弼守河陽, 累封臨川郡王. 大曆八年, 爲鹽州刺史. 吐蕃敗渾瑊於黃菩原, 將略汧、隴, 國臣謂人曰：「虜乘勝, 必擾京師, 我趨秦原, 彼當反顧.」乃引兵登安樂山, 鳴鼓而西, 日行三十里. 吐蕃聞之, 自百里城回軍, 逾險, 瑊因擊敗之. 卒, 贈揚州大都督.

白孝德, 安西人, 事光弼爲偏裨. 史思明攻河陽, 使驍將劉龍仙以騎五十挑戰, 加右足馬鬣上, 嫚罵光弼. 光弼登城顧諸將曰：「孰能取是賊?」仆固懷恩請行, 光弼曰：「是非大將所宜.」左右以孝德對. 召問所須幾兵, 對曰：「願出五十騎, 見可而進, 大軍鼓噪以張吾氣, 足矣.」光弼撫其背遣之. 孝德擁二矛, 策馬絕河, 半濟, 懷恩賀曰：「事克矣. 其攬轡便辟, 可萬全者.」龍仙見, 易之, 不爲動. 將至, 若引避然, 孝德振手止之曰：「侍中使致辭, 無它.」與語須之, 瞋目曰：「賊識我乎? 我, 白孝德也.」龍仙罵之, 乃躍馬前搏, 城上因大噪, 五十騎繼進, 龍仙環堤走, 追斬其首以還. 後累功至北庭行營節度使, 徙邠寧. 仆固懷恩引吐蕃兵入寇, 孝德擊敗之. 永泰初, 吐蕃、回紇圍涇陽, 郭子儀說回紇約盟, 吐蕃退走, 子儀使渾瑊以兵五千出奉天, 命孝德應之, 大戰赤沙烽, 斬獲甚衆. 累封昌化郡王, 曆太子少傅. 建中元年卒, 贈太保.

張伯儀, 魏州人, 以戰功隸光弼軍. 浙賊袁晁反, 使伯儀討平之, 功第一, 擢睦州刺史. 後爲江陵節度使. 樸厚不知書, 然推誠遇人, 軍中畏肅, 民亦便之. 李希烈反, 詔與賈耽、張獻甫收安州. 戰不利, 伯儀中流矢, 師卻, 失所持節. 賊追及, 奮刀以禦之, 兩刃相向不得下, 會救至, 免. 至漢水, 拿野人船以達沔州. 潰兵至江陵, 哭於廷, 伯儀妻勞勉, 出其家帛給之, 乃定. 伯儀收散卒還. 久之, 除右龍武統軍. 卒, 贈揚州大都督. 既請謚, 博士李吉甫議以「中興三十年而兵未戢者, 將帥養寇籓身也. 若以亡敗爲戒, 則總幹戈者必圖萬全, 而不決戰. 若伯儀雖敗, 而其忠可錄.」遂謚曰恭.

白元光, 字元光, 其先突厥人. 父道生, 曆寧、朔州刺史. 元光初隸本軍, 補節度先鋒. 安祿山反, 詔徙朔方兵東討, 元光領所部結義營, 長驅從光弼出土門. 累遷太子詹事, 封南陽郡王, 爲兩都遊弈使.

長安平, 率兵清宮, 進擊餘寇, 身被數創, 肅宗躬爲傅藥. 轉衛尉卿, 兼朔方先鋒. 史思明攻河陽, 光弼召主騎軍. 其後曆靈武留後、定遠城使. 貞元二年卒, 贈越州都督.

陳利貞, 幽州范陽人. 初爲平盧將, 安祿山亂, 從光弼軍河南. 張巡被圍睢陽也, 光弼遣郝廷玉及利貞救之, 輕騎出入, 廷玉稱爲勝己, 以子妻之. 及歸, 薦於光弼, 自行間累遷檢校太子賓客, 封靜戎郡王. 李希烈叛, 詔哥舒曜東討, 利貞爲前鋒, 次郟城. 賊衆大集, 利貞出奇兵五百, 橫搗其右, 賊鋒詘, 數月不敢前. 及希烈攻曜襄城, 利貞登陴捍守, 七十日未嘗櫛沐, 非議事不下城. 硃泚反, 利貞及張廷芝所統士皆幽、薊、河、隴人, 故與廷芝合謀應泚, 而利貞麾下亦從爲亂. 夜半, 難作, 利貞拔劍當軍門, 大呼曰：「欲過門者, 先殺我！」衆畏其勇, 乃止. 廷芝出奔. 德宗嘉之, 擢汝州防禦使. 貞元五年, 疽發首, 卒. 遺觀察使崔縱書, 自陳受國恩, 恨不得死所云.

侯仲莊, 字仲莊, 蔚州人. 爲光弼先鋒, 授忠武將軍. 禽安太清有功, 累加冠軍將軍. 仆固懷恩以朔方反, 仲莊爲都將, 訓兵自守, 號爲「平射」, 人畏其鋒. 懷恩敗, 郭子儀代之, 引爲腹心. 封上谷郡王, 爲神策京西將. 德宗幸奉天, 遷左衛將軍, 爲防城使. 修壘堞, 晝夜執戈徼巡. 從幸興元, 殿軍駱穀, 授防禦招收使. 帝還都, 復鎮奉天, 幾二十年. 卒, 贈洪州都督.

柏良器, 字公亮, 魏州人. 父造, 以獲嘉令死安祿山難. 乃學擊劍, 欲報賊. 父友王奐爲光弼從事, 見之曰：「爾額文似臨淮王, 面黑子似顏平原, 殆能立功.」乃薦之光弼. 授兵平山越, 遷左武衛中郎將. 以部兵隸浙西, 豫平袁晁、方清. 其後潘獰虎、胡參分據小傷、蒸裏, 又擊破之. 是時年二十四, 更戰陣六十二.

李希烈圍寧陵, 遏水灌之, 親令軍中明日拔城. 良器以救兵至, 擇弩手善遊者, 沿汴渠夜入, 及旦, 伏弩發, 賊乘城者皆死. 錄功封平原郡王, 入爲左神策軍大將軍、知軍事, 圖形淩煙閣. 募材勇以代士卒市販者, 中尉竇文場惡之, 坐友人闌入, 換右領軍衛. 自是軍政皆中官專之. 終左領軍衛大將軍, 贈陝州大都督. 子耆, 別傳.

烏承玼, 字德潤, 張掖人. 開元中, 與族兄承恩皆爲平盧先鋒, 沉勇而決, 號「轅門二龍.」 契丹可突於殺其王邵固降突厥, 而奚亦亂, 其王魯蘇挈族屬及邵固妻子自歸. 是歲, 奚、契丹入寇, 詔承玼擊之, 破於捺祿山. 二十二年, 詔信安王禕率幽州長史趙含章進討, 承玼請含章曰：「二虜固劇賊, 前日戰而北, 非畏我, 乃誘我也. 公宜畜銳以折其謀.」含章不信, 戰白城, 果大敗. 承玼獨按隊出其右, 斬首萬計, 可突於奔北奚.

渤海大武藝與弟門藝戰國中, 門藝來, 詔與太仆卿金思蘭發范陽、新羅兵十萬討之, 無功. 武藝遣客刺門藝於東都, 引兵至馬都山, 屠城邑. 承玼窒要路, 塹以大石, 亙四百里, 虜不得入. 於是流民得還, 士少休, 脫鎧而耕, 歲省度支運錢. 安慶緒使史思明守范陽, 思明恃兵強, 爲自固計. 慶緒密遣阿史那承慶、安守忠就督事, 且圖之. 承玼勸思明曰：「唐家中興, 與天下更始, 慶緒偷肆晷刻, 公殆與俱亡. 有如束身本朝, 湔洗前汙, 此反掌功耳.」思明善之, 斬承慶等, 奉表聽命. 始, 承恩爲冀州刺史, 失守, 思明護送東都, 故肅宗使自云中趨幽州開說思明, 與承玼謀投釁殺之, 不克, 死. 承玼奔李光弼, 表爲冠軍將軍, 封昌化郡王, 爲石嶺軍使. 王思禮爲節度使, 軍政倚辦焉. 久之, 移疾還京師, 卒, 年九十六. 子重胤, 別傳.

贊曰：李光弼生戎虜之緒, 沉鷙有守. 遭祿山變, 拔任兵柄, 其策敵制勝不世出, 賞信罰明, 士卒爭奮, 毅然有古良將風. 本夫終父喪不入妻室, 位王公事繼母至孝, 好讀班固《漢書》, 異夫庸人武夫者. 及困於口舌, 不能以忠自明, 奄侍內構, 遂陷嫌隙, 謀就全安, 而身益危, 所謂工於料人而拙於謀己邪. 方攘袂徇國, 天下風靡；一爲遷延, 而田神功等皆不受約束, 卒以憂死. 功臣去就, 可不慎邪? 嗚呼, 光弼雖有不釋位之誅, 然讒人爲害, 亦可畏矣, 將時之不幸歟！

列傳第六十二

郭子儀

郭子儀, 字子儀, 華州鄭人. 長七尺二寸. 以武舉異等補左衛長史, 累遷單于副都護、振遠軍使. 天寶八載, 木剌山始築橫塞軍及安北都護府, 詔即軍爲使. 俄苦地偏不可耕, 徙築永清, 號天德軍, 又以使兼九原太守.

十四載, 安祿山反, 詔子儀爲衛尉卿、靈武郡太守, 充朔方節度使, 率本軍東討. 子儀收靜邊軍, 斬賊將周萬頃, 擊高秀岩河曲, 敗之, 遂收雲中、馬邑, 開東陘. 加御史大夫. 賊陷常山, 河北郡縣皆沒. 會李光弼攻賊常山, 拔之, 子儀引軍下井陘, 與光弼合, 破賊史思明衆數萬, 平幰城. 南攻趙郡, 禽賊四千, 縱之, 斬偽守郭獻璆, 還常山. 思明以衆數萬尾軍, 及行唐, 子儀選騎五百更出挑之. 三日, 賊引去, 乘之, 又破於沙河, 遂趨常陽以守. 祿山益出精兵佐思明. 子儀曰：「彼恃加兵, 必易我；易我, 心不固, 戰則克矣.」與戰未決, 戮一步將以徇, 士殊死斗, 遂破之, 斬首二千級, 俘五百人, 獲馬如之. 於是晝揚兵, 夜搗壘, 賊不得息, 氣益老. 乃與光弼、仆固懷恩、渾釋之、陳回光等擊賊嘉山, 斬首四萬級, 獲人馬萬計. 思明跳奔博陵. 於是河北諸郡往往斬賊守, 迎王師. 方北圖范陽, 會哥舒翰敗, 天子入蜀, 太子即位靈武, 詔班師. 子儀與光弼率步騎五萬赴行在. 時朝廷草昧, 衆單寡, 軍容缺然, 及是國威大振. 拜子儀兵部尚書、同中書門下平章事, 仍總節度. 肅宗大閱六軍, 鼓而南, 至彭原. 宰相房琯自請討賊, 次陳濤, 師敗, 衆略盡, 故帝唯倚朔方軍爲根本. 賊將阿史那從禮以同羅、仆骨騎五千, 誘河曲九府、六胡州部落數萬迫行在. 子儀以回紇首領葛邏支擊之, 執獲數萬, 牛羊不可勝計, 河曲平.

至德二載, 攻賊崔乾祐於潼關, 乾祐敗, 退保蒲津. 會永樂尉趙復、河東司戶參軍韓旻、司士徐景及宗室子鋒在城中, 謀爲內應, 子儀攻蒲, 復等斬陴者, 披闔內軍. 乾祐走安邑, 安邑偽納之, 兵半入, 縣門發, 乾祐得脫身走. 賊安守忠壁永豐倉, 子儀遣子旰與戰, 多殺至萬級, 旰死於陣. 進收倉. 於是關、陝始通. 詔還鳳翔, 進司空, 充關內、河東副元帥. 率師趨長安, 次潏水上. 賊守忠等軍清渠左. 大戰, 王師不利, 委仗奔. 子儀收潰卒保武功, 待罪於朝, 乃授尚書左仆射. 俄從元帥廣平王率蕃、漢兵十五萬收長安. 李嗣業爲前軍, 元帥爲中軍, 子儀副之, 王思禮爲後軍, 陣香積寺之北, 距灃水, 臨大川, 彌亙一舍. 賊李歸仁領勁騎薄戰, 官軍囂, 嗣業以長刀突出, 斬賊數十騎, 乃定. 回紇以奇兵繚賊背, 夾攻之, 斬首六萬級, 生禽二萬, 賊帥張通儒夜亡陝郡. 翌日, 王入京師, 老幼夾道呼曰：「不圖今日復見官軍！」王休士三日, 遂東. 安慶緒聞王師至, 遣嚴莊悉衆十萬屯陝, 助通儒, 旌幟鉦鼓徑百餘里. 師至新店, 賊已陣, 出輕騎, 子儀遣二隊逐之, 又至, 倍以往, 皆不及賊營輒反. 最後, 賊以二百騎掩軍, 未戰走, 子儀悉軍追, 橫貫其營. 賊張兩翼包之, 官軍卻. 嗣業率回紇從後擊, 塵且坌, 飛矢射賊, 賊驚曰：「回紇至矣！」遂大敗, 僵屍相屬於道. 嚴莊等走洛陽, 挾慶緒度河保相州, 遂收東都. 於是河東、河西、河南州縣悉平. 以功加司徒, 封代國公, 食邑千戶. 入朝, 帝遣具軍容迎灞上, 勞之曰：「國家再造, 卿力也.」子儀頓首陳謝. 有詔還東都, 經略北討.

乾元元年, 破賊河上, 執安守忠以獻, 遂朝京師. 詔百官迎於長樂驛, 帝御望春樓待之. 進中書令. 帝即詔大舉九節度師討慶緒, 以子儀、光弼皆元功, 難相臨攝, 第用魚朝恩爲觀軍容宣慰使, 而不立帥.

子儀自杏園濟河, 圍衛州. 慶緒分其衆爲三軍. 將戰, 子儀選善射三千士伏壁內, 誡曰：「須吾卻, 賊必乘壘, 若等噪而射.」既戰, 偽遁, 賊薄營, 伏發, 注射如雨. 賊震駭, 王師整而奮, 斬首四萬級, 獲鎧胄數十萬, 執安慶和, 收衛州. 又戰愁思岡, 破之. 連營進圍相州, 引漳水灌城, 漫二時, 不能破. 城中糧盡, 人相食. 慶緒求救於史思明, 思明自魏來, 李光弼、王思禮、許叔冀、魯炅前軍遇之, 戰鄴南, 夷負相當, 炅中流矢. 子儀督後軍, 未及戰. 會大風拔木, 遂晦, 跬步不能相物色, 於是王師南潰, 賊亦走, 輜械滿野. 諸節度引還. 子儀以朔方軍保河陽, 斷航橋. 時王師衆而無統, 進退相顧望, 責功不專, 是以及於敗. 有詔留守東都, 俄改東畿、山南東道、河南諸道行營元帥. 魚朝恩素疾其功, 因是媒譖之, 故帝召子儀還, 更以趙王爲天下兵馬元帥, 李光弼副之, 代子儀領朔方兵. 子儀雖失軍, 無少望, 乃心朝廷. 思明再陷河、洛, 西戎逼擾京輔, 天子旰食, 乃授邠寧、鄜坊兩節度使, 仍留京師. 議者謂子儀有社稷功, 而孽寇首鼠, 乃置散地, 非所宜. 帝亦悟.

上元初, 詔爲諸道兵馬都統, 以管崇嗣副之, 率英武、威遠兵及河西、河東鎮兵, 繇邠寧、朔方、大同、橫野軍以趨范陽. 詔下, 爲朝恩沮解. 明年, 光弼敗邙山, 失河陽. 又明年, 河中亂, 殺李國貞, 太原戕鄧景山. 朝廷憂二軍與賊合, 而少年新將望輕不可用, 遂以子儀爲朔方、河中、北庭、潞儀澤沁等州節度行營, 兼興平、定國副元帥, 進封汾陽郡王, 屯絳州. 時帝已不豫, 群臣莫有見者, 子儀請曰：「老牙受命, 將死於外, 不見陛下, 目不瞑.」帝引至臥內, 謂曰：「河東事一以委卿.」子儀嗚咽流涕. 賜御馬、銀器、雜彩, 別賜絹布九萬. 子儀至屯, 誅首惡王元振等數十人, 太原辛雲京亦治害景山者, 諸鎮皆惕息.

代宗立, 程元振自謂於帝有功, 忌宿將難制, 離構百計. 因罷子儀副元帥, 加實戶七百, 爲肅宗山陵使. 子儀懼讒且成, 盡裒代宗所賜詔敕千餘篇上之, 因自明. 詔曰：「朕不德, 詒大臣憂, 朕甚自愧, 自今公毋有疑.」初, 帝與子儀平兩京, 同天下憂患, 至是悔悟, 眷禮彌重.

時史朝義尚盜洛, 帝欲使副雍王, 率師東討, 爲朝恩、元振交訾之, 乃止. 會梁崇義據襄州叛, 仆固懷恩屯汾州, 陰召回紇、吐蕃寇河西, 殘涇州, 犯奉天、武功, 遽拜子儀爲關內副元帥, 鎮咸陽. 初, 子儀自相州罷歸京師, 部曲離散, 逮承詔, 麾下才數十騎, 驅民馬補行隊. 至咸陽, 虜已過渭水, 並南山而東, 天子跳幸陝. 子儀聞, 流涕, 董行營還京師. 遇射生將王獻忠以彀騎叛, 劫諸王欲奔虜, 子儀讓之, 取諸王送行在. 乃率騎南收兵, 得武關防卒及亡士數千, 軍浸完. 會六軍將張知節迎子儀洛南, 大閱兵, 屯商州, 威震關中. 乃遣知節率烏崇福、羽林將長孫全緒爲前鋒, 營韓公堆, 擊鼓歡山, 張旗幟, 夜叢萬炬, 以疑賊. 初, 光祿卿殷仲卿募兵藍田, 以勁騎先官軍爲遊弈, 直度滻, 民紿虜曰：「郭令公來.」虜懼. 會故將軍王甫結俠少, 夜鼓硃雀街, 呼曰：「王師至！」吐蕃夜潰. 於是遣大將李忠義屯苑中, 渭北節度使王仲升守朝堂, 子儀以中軍繼之. 射生將王撫自署京兆尹, 亂京城, 子儀斬以徇. 破賊書聞, 帝以子儀爲京城留守.

自變生倉卒, 賴子儀復安, 故天下皆咎程元振, 群臣數論奏. 元振懼, 乃說帝都洛陽, 帝可其計. 子儀奏曰： 雍州古稱天府, 右隴、蜀, 左崤、函, 襟馮終南、太華之險, 背負清渭、濁河之固, 地方數千里, 帶甲十餘萬, 兵強士勇, 真用武之國, 秦、漢所以成帝業也. 後或處而泰、去而亡者不一姓, 故高祖先入關定天下, 太宗以來居洛陽者亦鮮. 先帝興朔方, 誅慶緒, 陛下席西土, 戮朝義, 雖天道助順, 亦地勢則然. 比吐蕃馮陵而不能抗者, 臣能言其略. 夫六軍皆市井人, 竄虛名, 逃實賦, 一日驅以就戰, 有百奔無一前；又宦豎掩迷, 庶政荒奪, 遂令陛下彷徨暴露, 越在陝服. 斯委任失人, 豈秦地非良哉！今道路流言, 不識信否, 咸謂且都洛陽. 洛陽自大盜以來, 焚埃略盡, 百曹榛荒, 寰服不滿千戶, 井邑如墟, 豺狼群嗥；東薄鄭、汴, 南界徐, 北綿懷、衛及相, 千里蕭條, 亭舍不煙, 何以奉萬乘牲餼、供百官次舍哉? 且地狹厄, 裁數百里, 險不足防, 適爲斗場. 陛下意者不以京畿新罹剽蹂, 國用不足乎? 昔衛爲狄滅, 文公廬於曹, 衣大布之衣, 冠大帛之冠, 卒復舊邦, 況赫赫天子, 躬儉節用, 寧爲一諸侯下哉? 臣願陛下斥素餐, 去冗食, 抑閹寺, 任直臣, 薄征弛役, 恤隱撫鰥, 委宰相以簡賢任能, 付臣以訓兵禦侮, 則中興之功, 日月可冀. 惟時邁亟還, 見宗廟, 謁園陵, 再造王家, 以幸天下.

帝得奏, 泣謂左右曰：「子儀固社稷臣也, 朕西決矣.」乘輿還, 子儀頓首請罪, 帝勞曰：「用卿晚, 故至此.」乃賜鐵券, 圖形淩煙閣.

仆固懷恩縱兵掠並、汾屬縣, 帝患之, 以子儀兼河東副元帥、河中節度使, 鎮河中. 懷恩子瑒屯榆次, 爲帳下張惟嶽所殺, 傳首京師, 持其衆歸子儀. 懷恩懼, 委其母走靈州. 廣德二年, 進太尉, 兼領北道邠寧、涇原、河西通和吐蕃及朔方招撫觀察使. 辭太尉不拜. 懷恩誘吐蕃、回紇、黨項數十萬入寇, 朝廷大恐, 詔子儀屯奉天. 帝問計所出, 對曰：「無能爲也. 懷恩本臣偏將, 雖剽果, 然素失士心. 今能爲亂者, 訹思歸之人, 劫與俱來, 且皆臣故部曲, 素以恩信結之, 彼忍以刃相向乎?」帝曰：「善.」虜寇邠州, 先驅至奉天, 諸將請擊之. 子儀曰：「客深入, 利速戰. 彼下素德我, 吾緩之, 當自攜貳.」因下令：「敢言戰者斬！」堅壁待之, 賊果遁.

子儀至自涇陽, 恩賚崇縟, 進拜尚書令, 懇辭, 不聽. 詔趣詣省視事, 百官往慶, 敕射生五百騎執戟寵衛. 子儀確讓, 且言：「太宗嘗踐此官, 故累聖曠不置員, 皇太子爲雍王, 定關東, 乃得授, 渠可猥私老臣, 隳大典? 且用兵以來, 僭賞者多, 至身兼數官, 冒進亡恥. 今凶丑略平, 乃作法審官之時, 宜從老臣始.」帝不獲已, 許之, 具所以讓付史官. 因賜美人六人, 從者自副, 車服帷帟咸具.

永泰元年, 詔都統河南道節度行營, 復鎮河中. 懷恩盡說吐蕃、回紇、常項、羌、渾、奴剌等三十萬, 掠涇、邠, 躪鳳翔, 入醴泉、奉天, 京師大震. 於是帝命李忠臣屯渭橋, 李光進屯雲陽, 馬璘、郝廷玉屯便橋, 駱奉先、李日越屯厔盩, 李抱玉屯鳳翔, 周智光屯同州, 杜冕屯坊州, 天子自將屯苑中. 急召子儀屯涇陽, 軍才萬人. 比到, 虜騎圍已合, 乃使李國臣、高升、魏楚玉、陳回光、硃元琮各當一面, 身自率鎧騎二千出入陣中. 回紇怪問, ：「是謂誰?」報曰：「郭令公.」驚曰：「令公存乎? 懷恩言天可汗棄天下, 令公即世, 中國無主, 故我從以來. 公今存, 天可汗存乎?」報曰：「天子萬壽.」回紇悟曰：「彼欺我乎！」子儀使諭虜曰：「昔回紇涉萬里, 戡大憝, 助復二京, 我與若等休戚同之. 今乃棄舊好, 助叛臣, 一何愚！彼背主棄親, 於回紇何有?」回紇曰：「本謂公云亡, 不然, 何以至此. 今誠存, 我得見乎?」子儀將出, 左右諫：「戎狄野心不可信.」子儀曰：「虜衆數十倍, 今力不敵, 吾將示以至誠.」左右請以騎五百從, 又不聽. 即傳呼曰：「令公來！」虜皆持滿待. 子儀以數十騎出, 免胄見其大酋曰：「諸君同艱難久矣, 何忽亡忠誼而至是邪?」回紇舍兵下馬拜曰：「果吾父也.」子儀即召與飲, 遺錦彩結歡, 誓好如初. 因曰：「吐蕃本吾舅甥國, 無負而來, 棄親也. 馬牛被數百里, 公等若倒戈乘之, 若俯取一芥, 是謂天賜, 不可失. 且逐戎得利, 與我繼好, 不兩善乎?」會懷恩暴死, 群虜無所統一, 遂許諾. 吐蕃疑之, 夜引去. 子儀遣將白元光合回紇衆追躡, 大軍繼之, 破吐蕃十萬於靈台西原, 斬級五萬, 俘萬人, 盡得所掠士女牛羊馬橐駝不勝計. 遂自涇陽來朝, 加實封二百戶, 還河中.

大曆元年, 華州節度使周智光謀叛, 帝間道以蠟書賜子儀, 令悉軍討之. 同、華將吏聞軍起, 殺智光, 傳首闕下. 二年, 吐蕃寇涇州, 詔移屯涇陽. 邀戰于靈州, 敗之, 斬首二萬級. 明年, 還河中. 吐蕃復寇靈武, 詔率師五萬屯奉天, 白元光破虜於靈武. 議者以吐蕃數爲盜, 馬璘孤軍在邠不能支, 乃以子儀兼邠寧慶節度使, 屯邠州, 徙璘爲涇原節度使. 回紇赤心請市馬萬匹, 有司以財乏, 止市千匹. 子儀曰：「回紇有大功, 宜答其意, 中原須馬, 臣請內一歲奉, 佐馬直.」詔不聽, 人許其忠.

九年, 入朝, 對延英, 帝與語吐蕃方強, 慷慨至流涕. 退, 上書曰： 朔方, 國北門, 西禦犬戎, 北虞獫狁, 五城相去三千里. 開元、天寶中, 戰士十萬, 馬三萬匹, 僅支一隅. 自先帝受命靈武, 戰士從陛下征討無寧歲. 頃以懷恩亂, 痍傷雕耗, 亡三分之二, 比天寶中止十之一. 今吐蕃兼吞河、隴, 雜羌、渾之衆, 歲深入畿郊, 勢逾十倍, 與之角勝, 豈易得邪? 屬者虜來, 稱四節度, 將別萬人, 人兼數馬. 臣所統士不當賊四之一, 馬不當賊百之二, 外畏內懼, 將何以安? 臣惟陛下制勝, 力非不足, 但簡練不至, 進退未一, 時淹師老, 地廣勢分. 願於諸道料精卒滿五萬者, 列屯北邊, 則制勝可必. 竊惟河南、河北、江淮大鎮數萬, 小者數千, 殫屈稟給, 未始搜擇. 臣請追赴關中, 勒步隊, 示金鼓, 則攻必破, 守必全, 長久之策也.

又自陳衰老, 乞骸骨. 詔曰：「朕終始倚賴, 未可以去位.」不許.

德宗嗣位, 詔還朝, 攝塚宰, 充山陵使, 賜號「尚父」, 進位太尉、中書令, 增實封通前二千戶, 給糧千五百人, 芻馬二百匹, 盡罷所領使及帥. 建中二年, 疾病, 帝遣舒王到第傳詔省問, 子儀不能興, 叩頭謝恩. 薨, 年八十五. 帝悼痛, 廢朝五日. 詔群臣往吊, 隨喪所須, 皆取於官. 贈太師. 陪葬建陵. 及葬, 帝御安福門, 哭過其喪, 百官陪位流涕. 賜謚曰忠武, 配饗代宗廟廷. 著令, 一品墳崇丈八尺, 詔特增丈, 以表元功.

子儀事上誠, 御下恕, 賞罰必信. 遭幸臣程元振、魚朝恩短毀, 方時多虞, 握兵處外, 然詔至, 即日就道, 無纖介顧望, 故讒間不行. 破吐蕃靈州, 而朝恩使人發其父墓, 盜未得. 子儀自涇陽來朝, 中外懼有變, 及入見, 帝唁之, 即號泣曰：「臣久主兵, 不能禁士殘人之墓, 人今發先臣墓, 此天譴, 非人患也.」朝恩又嘗約子儀修具, 元載使人告以軍容將不利公. 其下衷甲願從, 子儀不聽, 但以家僮十數往. 朝恩曰：「何車騎之寡?」告以所聞. 朝恩泣曰：「非公長者, 得無致疑乎?」田承嗣傲狠不軌, 子儀嘗遣使至魏, 承嗣西望拜, 指其膝謂使者曰：「茲膝不屈於人久矣, 今爲公拜.」李靈耀據汴州, 公私財賦一皆遏絕, 子儀封幣道其境, 莫敢留, 令持兵衛送. 麾下宿將數十, 皆王侯貴重, 子儀頤指進退, 若部曲然. 幕府六十餘人, 後皆爲將相顯官, 其取士得才類如此. 與李光弼齊名, 而寬厚得人過之. 子儀歲入官俸無慮二十四萬緡. 宅居親仁裏四分之一, 中通永巷, 家人三千相出入, 不知其居. 前後賜良田、美器、名園、甲館不勝紀. 代宗不名, 呼爲大臣. 以身爲天下安危者二十年, 校中書令考二十四. 八子七婿, 皆貴顯朝廷. 諸孫數十, 不能盡識, 至問安, 但頷之而已. 富貴壽考, 哀榮終始, 人臣之道無缺焉.

子曜、旰、晞、昢、晤、曖、曙、映, 而四子以才顯.

曜, 性沉靜, 資貌瑰傑. 累從節度府辟署, 破虜有功, 爲開陽府果毅都尉. 至德初, 推子儀功, 授衛尉卿, 累進太子詹事、太原郡公. 子儀專征伐, 曜留治家事, 少長無閑言. 諸弟或飾池館, 盛車服, 曜獨以樸簡自處. 子儀罷兵, 遷太子少保, 昆弟六人, 共制拜官. 子儀薨, 以遺命簿上四朝所賜名馬珍物, 德宗復賜之, 乃悉散諸弟. 居喪以禮, 疾甚, 或勸茹蔥薤, 終不屬口. 後盧杞秉政, 忌勳族, 子儀婿太仆卿趙縱、少府少監李洞清、光祿卿王宰皆以次得罪. 奸人幸其危, 多論奪田宅奴婢, 曜大恐, 獨宰相張鎰力保護. 德宗稍聞之, 詔有司曰：「尚父子儀有大勳力, 保乂王家, 嘗誓山河, 琢金石, 許宥十世. 前日其家市田宅奴婢, 而無賴者以尚父歿, 妄論奪之, 自今有司毋得受.」建中三年, 卒, 贈太子太傅, 謚曰孝. 初, 曜襲代國公, 食二千戶. 貞元初, 詔減半以封晞、曖、映、曙, 人二百五十戶. 未幾, 復詔四人各減五十戶, 封曜子鋒、晤子鐇各百戶云.

晞, 善騎射, 從征伐有功, 復兩京, 戰最力, 出奇兵破賊, 累進鴻臚卿. 河中軍亂, 子儀召首惡誅之, 其支黨猶反仄, 晞選親兵晝夜警, 以備非常, 奸人不得發. 以功拜殿中監. 吐蕃、回紇入寇, 加御史中丞, 領朔方軍援邠州, 與馬璘合軍擊虜, 破之. 虜復來, 陣涇水北, 子儀遣晞率徒兵五千、騎五百襲虜. 晞以兵寡不進, 須暮, 賊半濟, 乃擊, 斬首五千級. 加御史大夫, 子儀固讓, 乃止. 居父喪, 值硃泚亂, 南走山谷. 賊舁致之, 欲汙以官, 佯暗不答；賊露兵脅之, 不動. 數以城中事貽書李晟. 既而奔奉天. 天子還, 改太子賓客. 子鋼, 從朔方杜希全幕府. 希全檄爲豐州刺史, 晞憐其弱不任事, 丐罷. 德宗遣使者召鋼, 鋼疑得罪, 挺身走吐蕃, 不納. 希全執送京師, 賜死. 晞坐免, 尋復太子賓客. 累封趙國公. 卒, 贈兵部尚書. 孫承嘏.

承嘏, 字復卿, 幼秀異, 通《五經》. 元和中, 及進士第, 累遷起居舍人. 居母喪, 以孝聞. 太和六年, 爲諫議大夫, 言政事得失. 文宗以鄭注爲太仆卿, 承嘏極論其非, 注頗懼. 進給事中. 俄出爲華州刺史, 給事中盧載還詔書, 且言：「承嘏數封駁稱職, 宜在禁闥.」帝曰：「朕謂久次, 欲優其稍入耳.」乃復留給事中. 時江淮旱, 用度不支, 詔宰相分領度支、戶部. 承嘏言：「宰相調和陰陽, 安黎庶. 若使閱視簿書, 校緡帛, 非所宜.」帝順納. 遷刑部侍郎. 帝嘗稱其儒素, 無貴驕氣, 不類勳家. 每進對, 恩接備厚. 方大任用, 會卒. 家無餘貲, 親友爲辦喪祭. 贈吏部尚書.

曖, 字曖, 以太常主簿尚昇平公主. 曖年與公主侔, 十餘歲許昏. 拜駙馬都尉, 試殿中監, 封清源縣侯, 寵冠戚裏. 大曆末, 檢校左散騎常侍. 建中時, 主坐事, 留禁中. 硃泚亂, 逼署曖官, 辭以居喪被疾. 既而與公主奔奉天. 德宗嘉之, 釋主罪, 進曖金紫光祿大夫, 賜實封五十戶. 尋遷太常卿. 貞元三年, 襲代國公. 卒, 年四十八, 贈尚書左仆射, 初, 曖女爲廣陵郡王妃. 王即位, 是爲憲宗. 妃生穆宗. 穆宗立, 尊妃爲皇太后, 贈曖太傅. 四子：鑄、釗、鏦、銛. 鑄襲封.

釗, 長七尺, 方口豐下. 代宗朝, 以外孫爲奉禮郎. 累官至左金吾大將軍, 改檢校工部尚書, 爲邠寧節度使, 入爲司農卿. 憲宗寢疾, 宦豎或妄議廢立者. 穆宗問計於釗, 答曰：「殿下爲太子, 當旦夕視膳, 何外慮乎?」時稱得元舅體. 穆宗即位, 檢校戶部尚書兼司農卿. 俄爲河陽三城節度使. 徙河中尹, 領晉絳慈隰節度. 敬宗立, 召拜兵部尚書, 又帥劍南東川. 太和中, 南蠻寇蜀, 取成都外郛, 杜元穎不能禦, 詔釗兼領西川節度. 未行, 蠻衆已略梓州. 州兵寡, 不可用. 釗貽書譙蠻首帟巔以侵叛意. 帟巔曰：「元穎不自守, 數侵吾圉, 我以是報.」乃與修好, 約無相犯. 天子嘉之, 即拜西川節度使. 以疾請代, 爲太常卿, 卒, 贈司徒. 子仲文、仲恭、仲詞. 開成二年, 詔仲文襲太原郡公. 給事中盧弘宣奏：「劍妻沈, 公主女, 代宗皇帝外孫, 其子仲詞尚饒陽公主. 仲文冒嫡不應襲. 使仲文承嫡, 則沈當黜, 且仲詞亦不得尚主.」乃詔仲詞檢校殿中少監、駙馬都尉, 襲封. 而仲文以太皇太后故, 置不問. 仲恭曆詹事府丞, 亦尚金堂公主.

鏦, 字利用, 尚德陽郡主. 詔裴延齡爲主營第長興裏. 順宗立, 主進封漢陽公主, 擢鏦檢校國子祭酒、駙馬都尉. 自景龍後, 外戚多爲檢校官, 不治事. 宰相薦其才, 不當以外戚廢, 乃拜右金吾將軍, 封太原郡公. 恭遜折節, 不以富貴加人. 性周畏, 不立赫赫名. 有諫於上, 退必毀稿, 家人子弟無知者. 別墅在都南, 尤勝塏, 穆宗嘗幸之, 置酒極歡. 改太子詹事, 充閑廄宮苑使. 卒, 贈尚書左仆射.

銛, 性和易, 累爲殿中監, 尚西河公主. 鏦卒, 代爲太子詹事、宮苑閑廄使. 長慶三年, 暴卒. 太后遣使按問發疾狀, 久乃解. 初, 西河主降沈氏, 生一子, 銛無嗣, 以沈氏子嗣.

曙, 代宗朝累官司農卿. 德宗幸奉天, 曙方領家兵獵苑北, 聞蹕至, 伏謁道左, 遂從乘輿入駱穀. 霖雨塗潦, 衛兵或異語. 帝召謂曰：「朕不德而苦公等, 宜執朕送硃泚, 以謝天下.」諸將皆感泣曰：「願死生從陛下.」時曙與功臣子李昇、韋清、令狐建、李彥輔被甲請見, 言曰：「南行路險, 且虞奸變. 臣等世蒙恩, 今相誓, 願更挾帝馬.」許之. 帝還, 曙、清擢金吾大將軍, 餘並爲禁軍將軍. 曙終祁國公.

子儀母弟幼明, 性謹願無過, 拙於武, 喜賓客. 以子儀故, 終少府監, 贈太子太傅.

子昕, 肅宗末爲四鎮留後. 關、隴陷, 不得歸, 朝廷但命官遙領其使. 建中二年, 昕始與伊西、北庭節度使曹令忠遣使入朝. 德宗詔曰：「四鎮、二庭, 統西夏五十七蕃十姓部落, 國朝以來, 相與率職. 自關、隴失守, 王命阻絕, 忠義之徒, 泣血固守, 奉遵朝法, 此皆侯伯守將交修共治之效, 朕甚嘉之. 令忠可北廷大都護、四鎮節度留後, 賜氏李, 更名元忠. 昕可安西大都護、四鎮節度使. 諸將吏超七資敘官」云.

贊曰：天寶末, 盜發幽陵, 外阻內訌. 子儀自朔方提孤軍, 轉戰逐北, 誼不還顧. 當是時, 天子西走, 唐祚若贅斿, 而能輔太子, 再造王室. 及大難略平, 遭讒甚, 詭奪兵柄, 然朝聞命, 夕引道, 無纖介自嫌. 及被圍涇陽, 單騎見虜, 壓以至誠, 猜忍沮謀. 雖唐命方永, 亦由忠貫日月, 神明扶持者哉！及光弼等畏偪不終, 而子儀完名高節, 爛然獨著, 福祿永終, 雖齊桓、晉文比之爲褊. 唐史臣裴垍稱：「權傾天下而朝不忌, 功蓋一世而上不疑, 侈窮人欲而議者不之貶.」嗚呼！垍誠知言. 其子孫多以功名顯, 蓋盛德後云.

列傳第六十三

二李馬路

李嗣業, 字嗣業, 京兆高陵人. 長七尺, 膂力絕衆. 開元中, 從安西都護來曜討十姓蘇祿, 先登捕虜, 累功署昭武校尉. 後應募安西, 軍中初用陌刀, 而嗣業尤善, 每戰必爲先鋒, 所向摧北. 馬靈察爲節度, 出戰必與俱. 高仙芝討勃律, 署嗣業及中郎將田珍爲左右陌刀將. 時吐蕃兵十萬屯娑勒城, 據山瀕水, 聯木作郛, 以扼王師. 仙芝潛軍夜濟信圖河, 令曰：「及午破賊, 不者皆死.」嗣業提步士升山, 頹石四面以擊賊, 又樹大旗先走險, 諸將從之. 虜不虞軍至, 因大潰, 投崖穀死者十八. 鼓而驅至勃律, 禽其主, 平之. 授右威衛將軍. 從平石國及突騎施, 以跳蕩先鋒加特進. 虜號爲「神通大將」.

初, 仙芝特以計襲取石, 其子出奔, 因構諸胡共怨之, 以告大食, 連兵攻四鎮. 仙芝率兵二萬深入, 爲大食所敗, 殘卒數千. 事急, 嗣業謀曰：「將軍深履賊境, 後援既絕, 而大食乘勝, 諸胡銳於斗, 我與將軍俱前死, 尚誰報朝廷者? 不如守白石嶺以爲後計.」仙芝曰：「吾方收合餘盡, 明日復戰.」嗣業曰：「事去矣, 不可坐須菹醢.」即馳守白石, 路既隘, 步騎魚貫而前. 會拔汗那還兵, 輜餉塞道不可騁, 嗣業懼追及, 手梃鏖擊, 人馬斃仆者數十百, 虜駭走, 仙芝乃得還. 表嗣業功, 進右金吾大將軍, 留爲疏勒鎮使. 城一隅阤, 屢築輒壞, 嗣業祝之, 有白龍見, 因其處蕝祠以祭, 城遂不壞, 漢耿恭故井久涸, 禱已, 泉復出. 初討勃律也, 通道蔥領, 有大石塞隘, 以足蹶之, 抵穹壑, 識者以爲至誠所感云.

天寶十二載, 加驃騎大將軍. 入朝, 賜酒玄宗前, 醉起舞, 帝寵之, 賜彩百、金皿五十物、錢十萬, 曰：「爲解酲具.」 安祿山反, 肅宗追之, 詔至, 即引道, 與諸將割臂盟曰：「所過郡縣, 秋毫不可犯.」至鳳翔, 上謁, 帝喜曰：「今日卿至, 賢於數萬衆. 事之濟否, 固在卿輩.」乃詔與郭子儀、仆固懷恩掎角. 常爲先鋒, 以巨□咅笞斗, 賊值, 類崩潰. 進四鎮、伊西、北庭行軍兵馬使. 廣平王收長安, 嗣業統前軍, 陣於香積祠北. 賊酋李歸仁擁精騎薄戰, 王師注矢逐之, 走未及營, 賊大出, 掩追騎, 還蹂王師, 於是亂不能陣. 嗣業謂子儀曰：「今日不蹈萬死取一生, 則軍無類矣.」即袒持長刀, 大呼出陣前, 殺數十人, 陣復整. 步卒二千以陌刀、長柯斧堵進, 所向無前. 歸仁匿兵營左, 覘軍勢, 王分回紇銳兵擊其伏, 嗣業出賊背合攻之, 自日中至昃, 斬首六萬級, 填澗壑死幾半, 賊東走, 遂平長安. 進收東都, 嗣業戰多. 乃與張鎬、魯炅、來瑱、嗣吳王祗、李奐略定諸州. 兼衛尉卿, 封虢國公, 實封戶二百. 兼懷州刺史、北庭行營節度使.

與子儀等圍相州, 師耄, 諸將無功, 獨嗣業被堅數奮, 爲諸軍冠. 中流矢, 臥帳中, 方愈, 忽聞金鼓聲, 知與賊戰, 大呼, 創潰, 血流數升卒. 謚曰忠勇, 贈武威郡王, 給靈輿護還在所. 葬日, 使中人臨吊, 中朝臣祖泣, 塋給掃除十戶. 嗣業忠毅憂國, 不計居產, 有宛馬十疋, 前後賞賜, 皆上於官以助軍云.

子佐國, 襲爵, 曆丹王府長史. 卒, 推嗣業功, 贈宋州刺史.

馬璘, 岐州扶風人. 少孤, 流蕩無業所. 年二十, 讀漢馬援傳, 至「丈夫當死邊野, 以馬革裹屍而歸」, 慨然曰：「使吾祖勳業墜於地乎?」開元末, 挾策從安西節度府, 以奇勞, 累遷金吾衛將軍.

至德初, 王室多難, 統精甲三千, 自二庭赴鳳翔. 肅宗奇之, 委以東討. 初戰衛南, 以百騎破賊五千衆. 從李光弼攻洛陽, 史朝義衆十萬陣北邙山, 旗鎧照日, 諸■疑, 未敢擊. 璘率部士五百, 薄賊屯, 出入三反, 衆披靡, 乘之, 賊遂潰. 光弼曰：「吾用兵三十年, 未見以少擊衆, 雄捷如馬將軍者！」遷試太常卿.

明年, 吐蕃寇邊, 詔璘移軍援河西. 懷恩之叛, 璘引還, 間關轉斗至鳳翔, 虜圍已合, 節度使孫志直嬰城守. 璘令士持滿外向, 突入縣門, 不解甲出戰, 背城陣. 虜潰, 率輕騎追之, 斬數千級, 漂血丹渠. 帝引見尉勞, 擢兼御史大夫.

永泰初, 拜四鎮行營節度、南道和蕃使. 俄檢校工部尚書, 北庭行營、邠寧節度使. 元日, 有卒犯盜, 或曰宜赦, 璘曰：「赦之, 則人將伺其日爲盜.」遂戮之. 天大旱, 裏巷爲土龍聚巫以禱, 璘曰：「旱由政不修.」即命撤之. 明日雨, 是歲大穰. 未幾, 徙涇原, 權知鳳翔、隴右節度副使, 四鎮、北庭如舊, 復以鄭、潁二州隸之.

大曆八年, 吐蕃內寇, 渾瑊戰宜祿, 不利. 璘設伏潘原, 與瑊合擊破之, 俘級數萬. 進檢校尚書右仆射. 明年, 入朝, 求宰相, 以檢校左仆射知省事, 進撫風郡王. 十一年, 卒於軍, 年五十六. 贈司徒, 謚曰武.

璘少學術, 而武幹絕倫. 遭時屯棘, 以忠力奮. 在涇八年, 繕屯壁, 爲戰守具, 令肅不殘, 人樂爲用, 虜不敢犯, 爲中興銳將. 初, 涇軍乏財, 帝諷李抱玉讓鄭、潁, 璘因得裒積, 且前後賜賚無算, 家富不貲. 治第京師, 侈甚, 其寢堂無慮費錢二十萬緡. 方璘在軍, 守者覆以油幔. 及喪歸, 都人爭入觀, 假稱故吏入赴吊者日數百. 德宗在東宮聞之, 不喜. 及即位, 乃禁第舍不得逾制, 詔毀璘中寢及宦人劉忠翼第. 璘家懼, 悉籍亭館入之官. 其後賜群臣宴, 多在璘山池. 而子弟無行, 財亦尋盡.

李抱玉, 本安興貴曾孫, 世居河西, 善養馬. 始名重璋, 閑騎射, 少從軍. 其爲人沈毅有謀, 尤忠謹, 李光弼引爲裨校. 天寶末, 玄宗以其戰河西有功, 爲改今名. 祿山亂, 守南陽, 斬賊使. 至德二載, 上言：「世占涼州, 恥與逆臣共宗.」有詔賜之姓, 因徙籍京兆, 舉族以李爲氏. 進至右羽林大將軍, 知軍事, 擢陳鄭潁亳節度使. 史思明已破東都, 凶焰勃然, 鼓而行, 自謂無前. 光弼壁河陽拒之, 使抱玉守南城. 賊急攻, 抱玉縱奇兵出, 表裏俘殺甚衆. 賊乃舍去, 從光弼戰, 大敗, 因不能西. 差功第一, 封欒城縣公. 代宗立, 兼澤潞節度使, 統相、衛、儀、邢十一州兵. 以功授司空, 兼兵部尚書, 武威郡王. 懇辭王爵, 徙涼國公, 進司徒.

廣德中, 吐蕃入寇, 帝次陝, 群盜遍南山五穀間, 東距虢, 西抵岐, 椎剽不勝計. 詔太子賓客薛景仙爲南山五溪穀防禦使, 引兵招捕, 久不克. 更詔抱玉討賊. 抱玉盡得賊株柢蹊隧, 分兵守諸穀, 使牙將李崇客精騎四百, 自桃林、虢川襲之. 賊帥高玉脫身走城固, 山南西道張獻誠禽以獻, 悉索支黨斬之. 不閱旬, 五穀平. 即詔抱玉權鳳翔、隴右節度, 抱玉懇讓司徒, 故以尚書左仆射同中書門下平章事, 河西、隴右副元帥. 又讓仆射, 故還爲兵部尚書.

大曆二年, 來朝. 久之, 加山南西道副元帥兼節度使, 屯鷫厔. 抱玉兼三節度、三副元帥, 位望隆赫. 乃上言：「隴坻達扶、文, 綿地二千里, 虜孔道不一, 梁、岷重則關輔輕. 願擇能臣, 帥西道當一面, 臣得專事關、隴.」帝多其讓, 許之. 抱玉在鎮十餘年, 雖無破虜功, 而禁暴安人, 爲將臣之良. 卒, 年七十四, 贈太保, 謚曰昭武.

從父弟抱真. 抱真字太玄, 沈慮而斷. 抱玉屬以軍事, 授汾州別駕. 仆固懷恩反, 陷焉, 挺身歸京師. 代宗以懷恩倚回紇, 所將朔方兵精, 憂之, 召抱真問狀, 答曰：「郭子儀嘗領朔方軍, 人多德之. 懷恩欺其下曰, 『子儀爲朝恩所殺.』今起而用, 是伐其謀, 兵可不戰解也.」既而懷恩敗, 如抱真策. 遷殿中少監、陳鄭澤潞節度留後. 既謝, 因言：「百姓勞逸在牧守, 願得一州以自試.」更授澤州刺史, 兼澤潞節度副使. 徙懷州, 仍爲懷澤潞觀察留後, 凡八年.

抱真策山東有變, 澤、潞兵所走集, 乘戰伐後, 賦重人困, 軍伍雕刓, 乃籍戶三丁擇一, 蠲其徭租, 給弓矢, 令閑月得曹偶習射, 歲終大校, 親按籍第能否賞責. 比三年, 皆爲精兵, 舉所部得成卒二萬, 既不稟於官, 而府庫實. 乃曰：「軍可用矣.」繕甲淬兵, 遂雄山東, 天下稱昭義步兵爲諸軍冠. 久之, 爲澤潞節度行軍司馬. 會昭義節度李承昭病, 詔抱真權磁邢兵馬留後. 德宗嗣位, 檢校工部尚書, 領昭義節度使.

建中中, 田悅反, 圍邢及臨洺, 詔抱真與河東馬燧合神策兵救之, 敗悅於雙岡, 斬其將楊朝光, 又破之臨洺, 遂解臨洺、邢之圍. 以功檢校兵部尚書. 復與悅戰洹水, 走之. 進圍魏, 悅戰城下, 大敗. 進檢校尚書右仆射. 會硃滔、王武俊反, 救悅, 抱真退保魏. 帝蒼卒狩奉天, 聞問, 諸將皆哭, 各引麾下還屯. 於時, 李希烈陷汴, 李納反鄆, 李懷光相次反河中, 抱真獨以數州截然橫絕潰叛中, 離沮其奸, 爲群盜所憚.

興元初, 檢校左仆射、同中書門下平章事, 繇倪國公進義陽郡王. 硃滔悉幽薊兵與回紇圍貝州, 以應硃泚. 而希烈既竊名號, 則欲臣制諸叛, 衆稍離. 天子下罪己詔, 並赦群盜. 抱真乃遣客賈林以大義說武俊, 使合從擊滔, 武俊許諾, 而內猶豫. 抱真將自造其壁, 諉軍事於司馬盧玄卿曰：「吾此行, 系時安危, 使遂不還, 部勒以聽天子命, 惟子；勵兵東向, 雪吾之恥, 亦唯子.」即以數騎馳入見武俊, 曰：「泚、希烈爭竊帝號, 滔攻貝州, 此其志皆欲自肆於天下. 足下既不能與競長雄, 舍九葉天子而臣反虜乎? 且詔書罪己, 禹、湯之心也. 方上暴露播越, 公能自安乎?」因持武俊, 涕下交頤, 武俊亦感泣, 左右皆泣. 退臥帳中, 甘寢久之. 武俊感其不疑, 乃益恭, 指心誓天曰：「此身已許公死矣！」食訖, 約爲昆弟而別. 旦日合戰, 大破滔經城. 進檢校司空, 實封六百戶. 貞元初, 朝京師, 詔還所鎮.

抱真喜士, 聞世賢者, 必欲與之遊, 雖小善, 皆卑禮厚幣數千里邀致之, 至無可錄, 徐徐以禮謝. 會天下稍無事, 乃飾台沼以自娛. 好方士, 謂不死可致. 有孫季長者爲治丹, 且曰：「服此當仙去.」抱真表署幕府. 嘗語左右曰：「秦、漢君不偶此, 我乃得之, 後升天, 不復見公等矣.」夜夢駕鶴, 寤而刻寓鶴, 衣羽服, 習乘之. 後益惑厭勝, 因疾, 請降官, 七讓司空, 還爲左仆射. 餌丹二萬丸, 不能食, 且死, 醫以彘肪穀漆下之. 疾少間, 季長曰：「危得仙, 何自棄也?」益服三千丸, 卒, 年六十二.

其子殿中侍御史緘匿喪, 與其屬盧會昌元仲經謀, 會諸將, 仲經詭抱真令曰：「吾疾不任事, 令緘典軍, 勉佐之.」副使李說及諸校俯首, 皆嘸曰；「諾.」緘盛服出, 衆拜之, 悉發府庫勞軍. 會昌即爲抱真表, 翌日, 令諸將署章, 請以節付緘. 天子已聞抱真喪, 遣使者馳入軍, 詔以事屬大將王延貴. 緘謾若抱真疾, 請詰朝見, 凡三日, 緘乃出見使者, 陳兵甚嚴. 使者曰：「朝廷已知公薨, 詔以兵屬延貴, 君速歸發喪.」緘愕然, 謂諸將曰：「詔不許, 若何?」衆不對. 乃遽以印鑰上監軍, 始發喪. 使者趣延貴視事, 護緘赴東都, 仲經逃諸外, 捕殺之, 會昌得不坐. 始, 緘遣將陳榮以書抵武俊, 假其財. 武俊怒曰；「吾與乃公善者, 恭王命, 非同惡也. 今聞已亡, 誰詐其子使不俟朝制邪?」囚榮而讓緘焉. 詔贈抱真太保.

路嗣恭, 字懿範, 京兆三原人, 始名劍客, 以世廕爲鄴尉. 席豫黜陟河朔, 表爲蕭關令, 連徙神烏、姑臧二縣, 考績爲天下最. 玄宗以爲可嗣漢魯恭, 因賜名. 轉渭南令, 主杜化、東陽二驛. 時關畿用兵, 使人系道, 嗣恭儲具有素, 而民不擾. 後爲郭子儀朔方節度留後, 大將孫守亮擁重兵, 驕蹇不受制, 嗣恭因稱疾, 守亮至, 即殺之, 一軍皆震. 永泰三年, 檢校刑部尚書, 知省事. 出爲江西觀察使, 以善治財賦稱. 有賈明觀者, 素事魚朝恩, 朝恩誅, 當坐死, 宰相元載納其賂, 遣效力江西, 將行, 居民數萬懷瓦石候擊, 載諭市吏禁止, 乃得去. 魏少遊畏載, 常回容之, 及嗣恭代少遊, 即日杖死.

大曆八年, 嶺南將哥舒晃殺節度使呂崇賁, 五嶺大擾. 詔嗣恭兼嶺南節度使, 封冀國公. 嗣恭募勇敢士八千人, 以流人孟瑤、敬冕爲才, 擢任之. 使瑤督大軍當其沖, 冕率輕兵由間道出不意, 遂斬晃及支黨萬餘, 築屍爲京觀. 俚洞魁宿爲惡者, 皆族夷之. 還爲檢校兵部尚書, 復知省事. 嗣恭起州縣吏, 以課治進至顯官, 及晃事株戮舶商, 沒其財數百萬私有之, 代宗惡焉, 故賞不酬功. 德宗立, 陰賕宰相楊炎, 炎錄前效, 更拜兵部尚書、東都留守. 俄加懷鄭汝陝河陽三城節度、東都畿觀察使. 卒, 年七十一, 贈左仆射. 子應、恕.

應, 字從衆, 以廕爲著作郎. 貞元初, 出爲虔州刺史, 詔嗣父封. 鑿贛石梗嶮以通舟道. 德宗時, 李泌爲相, 號得君. 帝嘗曰：「誰於卿有恩者, 朕能報之.」泌乃言：「「曩爲元載所疾, 謫江西, 路嗣恭與載厚, 臣嘗畏之. 會與其子應並驅, 馬齧其脛, 臣惶恐不自安, 應閟不言, 勉起見父. 臣常愧其長者, 思有以報.」帝曰：「善.」即日加應檢校屯田郎中, 服金紫. 累遷宣歙池觀察使, 封襄陽郡王. 李錡反, 應發鄉兵救湖、常二州, 以故錡不能拔. 元和六年, 以疾授左散騎常侍, 卒, 謚曰靖.

恕, 字體仁. 從嗣恭討哥舒晃, 授檢校工部員外郎, 得從便宜, 擢降將伊慎用之. 賊平, 恕功多. 嗣恭節度河陽也, 恕爲懷州刺史, 年才三十, 楊炎用捍魏博, 爲時嗤詆. 累遷鄜坊、宣歙觀察使. 坐事貶吉州刺史. 以右散騎常侍致仕, 卒, 贈洪州都督.

列傳第六十四

房張李

房琯, 字次律, 河南河南人. 父融, 武後時, 以正諫大夫同鳳閣鸞台平章事；神龍元年, 貶死高州. 琯少好學, 風度沈整, 以廕補弘文生. 與呂向偕隱陸渾山, 十年不諧際人事. 開元中, 作《封禪書》, 說宰相張說, 說奇之, 奏爲校書郎. 舉任縣令科, 授盧氏令. 拜監察御史, 坐訊獄非是, 貶睦州司戶參軍. 復爲縣, 所至上德化, 興長利, 以治最顯.

天寶五載, 試給事中, 封漳南縣男. 時玄宗有逸志, 數巡幸, 廣溫泉爲華清宮, 環宮所置百司區署. 以琯資機算, 詔總經度驪山, 疏岩剔藪, 爲天子遊觀. 未畢, 坐善李適之、韋堅, 斥爲宜春太守. 曆琅邪、鄴、扶風三郡, 頻遷憲部侍郎. 十五載, 帝狩蜀, 琯馳至普安上謁, 帝喜甚, 即拜文部尚書、同中書門下平章事, 從至成都, 賜一子官.

俄與韋見素、崔渙奉冊靈武, 見肅宗, 具言上皇所以傳付意, 因道當時利病, 箝索虜情, 辭吐華暢, 帝爲改容. 琯既有重名. 帝傾意待之, 機務一二與琯參決, 諸將相莫敢望. 於是, 第五琦言財利幸, 爲江淮租庸使. 琯諫曰：「往楊國忠聚斂, 產怨天下. 陛下即位, 人未見德, 今又寵琦, 是一國忠死, 一國忠生, 無以示遠方.」帝曰：「六軍之命方急, 無財則散. 卿惡琦可也, 何所取財?」琯不得對. 北海太守賀蘭進明自河南至, 詔攝御史大夫、嶺南節度使, 入謝, 帝曰：「朕語琯除正大夫, 何爲攝邪?」進明銜之, 因曰：「陛下知晉亂乎? 惟以尚虛名, 任王衍爲宰相, 基祖浮華, 不事天下事, 故至於敗. 方唐中興, 當用實才, 而琯性疏闊, 大言無當, 非宰相器. 陛下待之厚, 然孰肯爲陛下用乎?」帝曰：「何哉?」對曰：「陛下頃爲皇太子, 太子出曰撫軍, 入曰監國, 而琯爲聖皇建遣諸王爲都統節度, 乃謂陛下爲元子而付以朔方、河東、河北空虛之地, 永王、豐王乃統四節度. 此於聖皇似忠, 於陛下非忠也. 琯意諸子一得天下, 身不失恩, 又多樹私黨, 以副戎權, 推此而言, 豈肯盡誠於陛下乎?」帝入其語, 始惡琯. 以進明爲御史大夫、河南節度使.

會琯請自將平賊, 帝猶倚以成功, 乃詔琯持節招討西京、防禦蒲潼兩關兵馬節度等使, 得自擇參佐. 乃以兵部尚書王思禮、御史中丞鄧景山爲副, 戶部侍郎李揖爲行軍司馬, 中丞宋若思、起居郎知制誥賈至、右司郎中魏少遊爲判官, 給事中劉秩爲參謀. 琯分三軍趨京師：楊希文將南軍, 自宜壽入；劉悊將中軍, 自武功入；李光進將北軍, 自奉天入. 琯身中軍先鋒. 十月庚子, 次便橋. 辛丑, 中軍、北軍遇賊陳濤斜, 戰不利. 琯欲持重有所伺, 中人邢延恩促戰, 故敗, 士死麻葦. 癸卯, 率南軍復戰, 遂大敗, 希文、悊皆降賊. 初, 琯用春秋時戰法, 以車二千乘繚營, 騎步夾之. 既戰, 賊乘風噪, 牛悉髀栗, 賊投芻而火之, 人畜焚燒, 殺卒四萬, 血丹野, 殘衆才數千, 不能軍. 琯還走行在, 見帝, 肉袒請罪, 帝宥之, 使裒夷散, 復圖進取. 琯雅自負, 以天下爲己任, 然用兵本非所長. 其佐李揖、劉秩等皆儒生, 未嘗更軍旅, 琯每詫曰：「彼曳落河雖多, 能當我劉秩乎?」帝雖恨琯喪師, 而眷任未衰.

崔圓自蜀來, 最後見帝, 琯謂帝不見省, 易之. 圓以金畀李輔國, 不淹日被寵, 遂怨琯. 琯數稱疾不入. 會御史大夫顏真卿劾奏諫議大夫李何忌不孝, 琯素善何忌, 不欲以惡名錮之, 托被酒入朝, 貶西平郡司馬. 琴工董廷蘭出入琯所, 琯昵之. 廷蘭藉琯勢, 數招賕謝, 爲有司劾治, 琯訴於帝, 帝因震怒, 叱遣之, 琯惶恐就第. 罷爲太子少師. 從帝還都, 封清河郡公. 琯之廢, 朝臣多言琯謀包文武, 可復用, 雖琯亦自謂當柄任, 爲天子立功. 善琯者暴其言於朝. 琯方日引劉秩、嚴武與宴語, 移病自如. 帝以琯虛言浮誕, 內鞅鞅, 挾黨背公, 非大臣體. 乾元元年, 出琯爲邠州刺史, 逐秩、武等, 因下詔陳其比周狀, 喻敕中外. 始, 邠以武將領刺史, 故綱目廢弛, 即治府爲營, 吏攘民居相淆歡. 琯至, 一切革之, 人以便安, 政聲流聞. 召拜太子賓客, 遷禮部尚書, 爲晉、漢二州刺史. 寶應二年, 召拜刑部尚書, 道病卒, 贈太尉.

琯有遠器, 好談老子、浮屠法, 喜賓客, 高談有餘, 而不切事. 時天下多故, 急於謀略攻取, 帝以吏事繩下, 而琯爲相, 遽欲從容鎮靜以輔治之, 又知人不明, 以取敗撓, 故功名隳損云.

贊曰：唐名儒多言琯德器, 有王佐材, 而史載行事, 亦少貶矣. 一舉喪師, 訖不復振. 原琯以忠誼自奮, 片言悟主而取宰相, 必有以過人者, 用違所長, 遂無成功. 然盛名之下, 爲難居矣. 夫名盛則責望備, 實不副則訾咎深. 使琯遭時承平, 從容帷幄, 不失爲名宰. 而倉卒濟難, 事敗隙生, 陷於浮虛比周之罪, 名之爲累也, 戒哉！ 子孺復, 幼頗能屬文, 然狂縱不法. 淮南節度使陳少遊奏置幕府. 多招術家言己三十當得宰相, 以熏權近, 希進取. 後辟浙西韓滉府. 兄宗偃喪自嶺外還, 孺復不出臨吊. 與妻鄭不相中, 慈姆爲言, 乃具棺召家人生斂之；鄭方乳, 促上道, 鄭死於行. 又娶崔昭女, 崔悍媢, 殺二侍兒, 私瘞之. 觀察使以聞, 貶連州司馬, 聽崔去. 既又與崔通, 請復合, 詔許. 未幾復離. 終容州刺史.

琯孫啟, 以廕補鳳翔參軍事, 累調萬年令, 素贅附王叔文. 貞元末, 叔文用事, 除容管經略使, 陰許以荊南帥節. 啟至荊湖, 宿留不肯進, 會叔文與韋執誼內忿爭, 不果拜. 俄而皇太子監國, 啟惶駭就鎮. 凡九年, 改桂管觀察使. 州邸以賂請有司飛驛送詔, 既而憲宗自遣宦人持詔賜啟, 啟畏使者邀重餉, 即曰：「先五日已得詔.」使者紿請視, 因馳歸以聞, 貶太仆少卿. 啟自陳獻使者南口十五, 帝怒, 殺宦人, 貶啟虔州長史, 死. 始詔五管、福建、黔中道不得以口饋遺、博易, 罷臘口等使.

琯族孫式, 擢進士第, 累遷忠州刺史. 韋皋表爲雲南安撫副使、蜀州刺史. 皋卒, 劉辟反, 式留不得行. 賊平, 高崇文保貸之, 言諸朝, 除吏部郎中. 時河朔諸將劉濟、張茂昭等更相劾奏, 帝欲和之, 拜式給事中, 使河北, 還奏如旨. 遷陝虢觀察使, 改河南尹. 會討王承宗鎮州, 索餉車四千乘, 民不能具. 式建言：「歲凶人勞, 不任調發.」又御史元稹亦言：「賊未禽, 而河南民先困.」詔可, 都鄙安之. 改宣歙觀察使. 卒, 贈左散騎常侍, 謚曰傾. 吏部郎中韋乾度曰：「始式刺蜀州, 劉辟構難, 即謂辟曰：『向夢公爲上相, 儀衛甚盛, 幸無相忘.』辟喜, 以爲祥. 後辟發兵署牒, 首曰辟, 副曰式, 參謀曰符載. 大節已虧, 不宜得謚.」博士李虞仲曰：「始辟反, 爲其用者皆救死其頸, 可盡被惡名乎? 如式, 不能去, 又不能死, 可謂求生害仁者也. 辟走西山, 召所疑畏者盡殺之, 式在其間, 會救得免. 而曰大節已虧, 近於溢言.」謚乃定.

張鎬, 字從周, 博州人. 儀狀瑰偉, 有大志, 視經史猶漁獵, 然好王霸大略. 少事吳兢, 兢器之. 遊京師, 未知名, 率嗜酒鼓琴自娛. 人或邀之, 杖策往, 醉即返, 不及世務.

天寶末, 楊國忠執政, 求天下士爲己重, 聞鎬才, 薦之. 釋褐衣, 拜左拾遺, 曆侍御史. 玄宗西狩, 鎬徒步扈從. 俄遣詣肅宗所. 數論事, 擢諫議大夫, 尋拜中書侍郎、同中書門下平章事. 時引內浮屠數百居禁中, 號「內道場」, 諷唄外聞, 鎬諫曰：「天子之福, 要在養人, 以一函宇, 美風化, 未聞區區佛法而致太平. 願陛下以無爲爲心, 不以小乘撓聖慮.」帝然之. 尋詔兼河南節度使, 都統淮南諸軍事. 賊圍宋州, 張巡告急, 鎬倍道進, 檄濠州刺史閭丘曉趣救. 曉愎撓, 逗留不肯進, 比鎬至淮口, 而巡已陷. 鎬怒, 杖殺曉. 帝還京師, 封南陽郡公, 詔以本軍鎮汴州, 捕平殘寇. 史思明提范陽獻順款, 鎬揣其偽, 密奏曰：「思明勢窮而服, 包藏不測, 可以計取, 難以義招, 不宜以威權假之.」又言：「滑州防禦使許叔冀狡獪, 臨難必變, 宜追還宿衛.」書入不省. 時宦官絡繹出鎬境, 未嘗降情結納. 自范陽、滑州使還者, 皆盛言思明、叔冀忠, 而毀鎬無經略才. 帝以鎬不切事機, 遂罷宰相, 授荊州大都督府長史. 思明、叔冀後果叛, 如鎬言. 召拜太子賓客、左散騎常侍. 坐市嗣岐王珍第, 貶辰州司戶參軍. 代宗初, 起爲撫州刺史, 遷洪州觀察使, 更封平原郡公. 袁晁寇東境, 江介震騷, 鎬遣兵屯上饒, 斬首二千級. 又襲舒城賊楊昭, 梟之. 沉千載者, 新安大豪, 連結椎剽, 州縣不能禽, 鎬遣別將盡殄其衆. 改江南西道觀察使, 卒.

鎬起布衣, 二期至宰相. 居身廉, 不殖貲產. 善待士, 性簡重, 論議有體. 在位雖淺, 而天下之人推爲舊德云.

李泌, 字長源, 魏八柱國弼六世孫, 徙居京兆. 七歲知爲文. 玄宗開元十六年, 悉召能言佛、道、孔子者, 相答難禁中. 有員俶者, 九歲升坐, 詞辯注射, 坐人皆屈. 帝異之, 曰：「半千孫, 固當然.」因問：「童子豈有類若者?」俶跪奏：「臣舅子李泌.」帝即馳召之. 泌既至, 帝方與燕國公張說觀弈, 因使說試其能. 說請賦「方圓動靜」, 泌逡巡曰：「願聞其略.」說因曰：「方若棋局, 圓若棋子, 動若棋生, 靜若棋死.」泌即答曰：「方若行義, 圓若用智, 動若騁材, 靜若得意.」說因賀帝得奇童. 帝大悅曰：「是子精神, 要大於身.」賜束帛, 敕其家曰：「善視養之.」張九齡尤所獎愛, 常引至臥內. 九齡與嚴挺之、蕭誠善, 挺之惡誠佞, 勸九齡謝絕之. 九齡忽獨念曰：「嚴太苦勁, 然蕭軟美可喜.」方命左右召蕭, 泌在旁, 帥爾曰：「公起布衣, 以直道至宰相, 而喜軟美者乎?」九齡驚, 改容謝之, 因呼「小友.」 及長, 博學, 善治《易》, 常遊嵩、華、終南間, 慕神仙不死術. 天寶中, 詣闕獻《復明堂九鼎議》, 帝憶其早惠, 召講《老子》, 有法, 得待詔翰林, 仍供奉東宮, 皇太子遇之厚. 嘗賦詩譏誚楊國忠、安祿山等, 國忠疾之, 詔斥置蘄春郡.

肅宗即位靈武, 物色求訪, 會泌亦自至. 已謁見, 陳天下所以成敗事, 帝悅, 欲授以官, 固辭, 願以客從. 入議國事, 出陪輿輦, 衆指曰：「著黃者聖人, 著白者山人.」帝聞, 因賜金紫, 拜元帥廣平王行軍司馬. 帝嘗曰「卿侍上皇, 中爲朕師, 今下判廣平行軍, 朕父子資卿道義」云. 始, 軍中謀帥, 皆屬建寧王, 泌密白帝曰：「建寧王誠賢, 然廣平塚嗣, 有君人量, 豈使爲吳太伯乎?」帝曰：「廣平爲太子, 何假元帥?」泌曰：「使元帥有功, 陛下不以爲儲副, 得耶? 太子從曰撫軍, 守曰監國, 今元帥乃撫軍也.」帝從之.

初, 帝在東宮, 李林甫數構譖, 勢危甚, 及即位, 怨之, 欲掘塚焚骨. 泌以天子而念宿嫌, 示天下不廣, 使脅從之徒得釋言於賊. 帝不悅, 曰：「往事卿忘之乎?」對曰：「臣念不在此. 上皇有天下五十年, 一旦失意, 南方氣候惡, 且春秋高, 聞陛下錄故怨, 將內慚不懌, 萬有一感疾, 是陛下以天下之廣不能安親也.」帝感悟, 抱泌頸以泣曰：「朕不及此.」因從容問破賊期, 對曰；「賊掠金帛子女, 悉送范陽, 有苟得心, 渠能定中國邪? 華人爲之用者, 獨周摯、高尚等數人, 餘皆脅制偷合, 至天下大計, 非所知也. 不出二年, 無寇矣, 陛下無欲速. 夫王者之師, 當務萬全, 圖久安, 使無後害. 今詔李光弼守太原, 出井陘, 郭子儀取馮翊, 入河東, 則史思明、張忠志不敢離范陽、常山, 安守忠、田乾真不敢離長安, 是以三地禁其四將也. 隨祿山者, 獨阿史那承慶耳. 使子儀毋取華, 令賊得通關中, 則北守范陽, 西救長安, 奔命數千里, 其精卒勁騎, 不逾年而弊. 我常以逸待勞, 來避其鋒, 去翦其疲, 以所征之兵會撫風, 與太原、朔方軍互擊之. 徐命建寧王爲范陽節度大使, 北並塞與光弼相掎角, 以取范陽. 賊失巢窟, 當死河南諸將手.」帝然之. 會西方兵大集, 帝欲速得長安, 曰：「今戰必勝, 攻必取, 何暇千里先事范陽乎?」泌曰：「必得兩京, 則賊再強, 我再困. 且我所恃者, 磧西突騎、西北諸戎耳. 若先取京師, 期必在春, 關東早熱, 馬且病, 士皆思歸, 不可以戰. 賊得休士養徒, 必復來南. 此危道也.」帝不聽.

二京平, 帝奉迎上皇, 自請歸東宮以遂子道. 泌曰：「上皇不來矣. 人臣尚七十而傳, 況欲勞上皇以天下事乎.」帝曰：「奈何?」泌乃爲群臣通奏, 具言天子思戀晨昏, 請促還以就孝養. 上皇得初奏, 答曰：「當與我劍南一道自奉, 不復東矣.」帝甚憂. 及再奏至, 喜曰：「吾方得爲天子父！」遂下誥戒行.

崔圓、李輔國以泌親信, 疾之. 泌畏禍, 願隱衡山. 有詔給三品祿, 賜隱士服, 爲治室廬. 泌嘗取松樛枝以隱背, 名曰「養和」, 後得如龍形者, 因以獻帝, 四方爭效之. 代宗立, 召至, 舍蓬萊殿書閣. 初, 泌無妻, 不食肉, 帝乃賜光福裏第, 強詔食肉, 爲娶朔方故留後李□甥, 昏日, 敕北軍供帳. 元載惡不附己, 因江西觀察使魏少遊請僚佐, 載稱泌才, 以試秘書少監充判官. 載誅, 帝召還. 復爲常袞所忌, 出爲楚州刺史, 辭不行, 帝亦留之. 會澧州缺, 袞盛言南方凋瘵, 請輟泌治之, 乃授澧、朗、峽團練使, 徙杭州刺史, 皆有風績.

德宗在奉天, 召赴行在, 授左散騎常侍. 時李懷光叛, 歲又蝗旱, 議者欲赦懷光. 帝博問群臣, 泌破一桐葉附使以進, 曰：「陛下與懷光, 君臣之分不可復合, 如此葉矣.」由是不赦. 始, 硃泚亂, 帝約吐蕃赴援, 賂以安西、北庭. 既而渾瑊與賊戰咸陽, 泚大敗, 吐蕃以師追北不甚力, 因大掠武功而歸. 京師平, 來請如約. 帝業許, 欲遂與之. 泌曰：「安西、北庭, 控制西域五十七國及十姓突厥, 皆悍兵處, 以分吐蕃勢, 使不得並兵東侵. 今與其地, 則關中危矣. 且吐蕃向持兩端不戰, 又掠我武功, 乃賊也, 奈何與之?」遂止.

貞元元年, 拜陝虢觀察使. 泌始鑿山開車道至三門, 以便饟漕. 以勞, 進檢校禮部尚書. 淮西兵防秋屯鄜州, 已而四千人亡歸, 或曰吳少誠密招之. 既入境, 泌邀險悉擊殺之. 三年, 拜中書侍郎、同中書門下平章事, 累封鄴縣侯. 初, 張延賞減天下吏員, 人情愁怨, 至流離死道路者. 泌請復之, 帝未從, 因問：「今戶口減承平時幾何?」曰：「三之二.」帝曰：「人既雕耗, 員何可復?」泌曰：「不然. 戶口雖耗, 而事多承平十倍. 陛下欲省州縣則可, 而吏員不可減. 今州或參軍署券, 縣佐史判案. 所謂省官者, 去其冗員, 非常員也.」帝曰：「若何爲冗員?」對曰：「州參軍無職事及兼、試額內官者. 兼、試, 自至德以來有之, 比正員三之一, 可悉罷.」帝乃許復吏員, 而罷冗官. 泌又條奏：「中朝官常侍、賓客十員, 其六員可罷；左右贊善三十員, 其二十員可罷. 如舊制, 諸王未出閤, 官屬皆不除. 而所收科奉, 乃多於減員矣.」帝悅. 是時, 州刺史月奉至千緡, 方鎮所取無藝, 而京官祿寡薄, 自方鎮入八座, 至謂罷權. 薛邕由左丞貶歙州刺史, 家人恨降之晚. 崔祐甫任吏部員外, 求爲洪州別駕. 使府賓佐有所忤者, 薦爲郎官. 其當遷台閣者, 皆以不赴取罪去. 泌以爲外太重, 內太輕, 乃請隨官閑劇, 普增其奉, 時以爲宜. 而竇參多沮亂其事, 不能悉如所請. 泌又白罷拾遺、補闕, 帝雖不從, 然因是不除諫官, 唯用韓皋、歸登. 泌因收其公廨錢, 令二人寓食中書舍人署. 凡三年, 始以韋綬、梁肅爲左右補闕.

太子妃蕭母, 郜國公主也, 坐蠱媚, 幽禁中, 帝怒, 責太子, 太子不知所對. 泌入, 帝數稱舒王賢, 泌揣帝有廢立意, 因曰：「陛下有一子而疑之, 乃欲立弟之子, 臣不敢以古事爭. 且十宅諸叔, 陛下奉之若何?」帝赫然曰：「卿何知舒王非朕子?」對曰：「陛下昔爲臣言之. 陛下有嫡子以爲疑, 弟之子敢自信於陛下乎?」帝曰：「卿違朕意, 不顧家族邪?」對曰：「臣衰老, 位宰相, 以諫而誅, 分也. 使太子廢, 它日陛下悔曰『我惟一子殺之, 泌不吾諫, 吾亦殺爾子』, 則臣絕祀矣. 雖有兄弟子, 非所歆也.」即噫嗚流涕. 因稱：「昔太宗詔：『太子不道, 籓王窺伺者, 兩廢之.』陛下疑東宮而稱舒王賢, 得無窺伺乎? 若太子得罪, 請亦廢之而立皇孫, 千秋萬歲後, 天下猶陛下子孫有也. 且郜國爲其女妒忌, 而蠱惑東宮, 豈可以妻母累太子乎?」執爭數十, 意益堅, 帝寤, 太子乃得安.

初, 興元後國用大屈, 封物皆三損二. 舊制, 堂封歲三千六百縑, 後才千二百. 至是, 帝使還舊封. 於是李晟、馬燧、渾瑊各食實封, 悉讓送泌, 泌不納. 時方鎮私獻於帝, 歲凡五十萬緡, 其後稍損至三十萬, 帝以用度乏問泌, 泌請：「天下供錢歲百萬給宮中, 勸不受私獻. 凡詔旨須索, 即代兩稅, 則方鎮可以行法, 天下紓矣.」 帝嘗從容言：「盧杞清介敢言, 然少學, 不能廣朕以古道, 人皆指其奸而朕不覺也.」對曰：「陛下能覺杞之惡, 安致建中禍邪? 李揆和蕃, 顏真卿使希烈, 其害舊德多矣. 又楊炎罪不至死, 杞擠陷之而相關播. 懷光立功, 逼使其叛. 此欺天也.」帝曰：「卿言誠有之. 然楊炎視朕如三尺童子, 有所論奏, 可則退, 不許則辭官, 非特杞惡之也. 且建中亂, 卿亦知桑道茂語乎? 乃命當然.」對曰：「夫命者, 已然之言. 主相造命, 不當言命. 言命, 則不復賞善罰惡矣. 桀曰：『我生不有命自天.』武王數紂曰：『謂己有天命.』君而言命, 則桀、紂矣.」帝曰：「朕請不復言命.」俄加集賢殿、崇文館大學士, 修國史. 泌建言：學士加大, 始中宗時, 及張說爲之, 固辭, 乃以學士知院事. 至崔圓復爲大學士, 亦引泌爲讓而止.

帝以「前世上巳、九日, 皆大宴集, 而寒食多與上巳同時, 欲以三月名節, 自我爲古, 若何而可?」泌請：「廢正月晦, 以二月朔爲中和節, 因賜大臣戚裏尺, 謂之裁度. 民間以青囊盛百穀瓜果種相問遺, 號爲獻生子. 裏閭釀宜春酒, 以祭勾芒神, 祈豐年. 百官進農書, 以示務本.」帝悅, 乃著令, 與上巳、九日爲三令節, 中外皆賜緡錢燕會.

四年八月, 月蝕東壁, 泌曰：「東壁, 圖書府, 大臣當有憂者. 吾以宰相兼學士, 當之矣. 昔燕國公張說由是以亡, 又可免乎?」明年果卒, 年六十八, 贈太子太傅.

泌出入中禁, 事四君, 數爲權幸所疾, 常以智免. 好縱橫大言, 時時讜議, 能寤移人主. 然常持黃老鬼神說, 故爲人所譏切. 初, 肅宗重陰陽巫祝, 擢王璵執政, 大抵興造工役, 輒牽禁忌俗說. 而黎幹以左道位京兆尹, 嘗使禁工駢珠刺繡爲乘輿服, 舉焚之以爲禳禬. 德宗素不爲然, 及嗣位, 罷內道場, 除巫祝. 代宗將葬, 帝號送承天門, 而轀車行不中道, 問其故, 有司曰：「陛下本命在午, 故避之.」帝泣曰：「安有枉靈駕以謀身利?」命直午而行. 又宣政廊壞, 太蔔言：「孟冬魁岡, 不可營繕.」帝曰：「《春秋》『啟塞從時』, 何魁岡爲?」亟詔葺之. 及桑道茂城奉天事驗, 始尚時日拘忌, 因進用泌, 泌亦自有所建明. 獨柳玭稱, 兩京復, 泌謀居多, 其功乃大於魯連、範蠡云.

子繁. 繁少才警, 無行. 泌始起陽城官諸朝, 故城重德泌而親厚於繁. 及疏裴延齡, 既具槁, 以繁可信, 夜使繁書. 已封, 盡能誦憶, 乃錄以示延齡. 明日, 延齡白帝曰：「城以疏示於朝.」即擿其條以自訴解. 城奏入, 帝怒, 遂不省. 泌與梁肅善, 故繁師事肅. 及卒, 烝其室, 士議喧丑, 由是擯棄積年. 後爲太常博士, 權德輿爲卿, 奏斥之, 改河南府士曹參軍. 累遷隋州刺史, 罷歸, 不得調. 敬宗誕日, 詔與兵部侍郎丁公著、太常少卿陸亙入殿中, 抗老、佛誦論. 改大理少卿、弘文館學士. 諫官御史交章彈治, 乃出爲亳州刺史. 州有劇賊, 剽室廬、略財貲爲患, 它刺史不能禽, 繁有機略, 悉知賊巢藪所在, 一旦出兵捕斬之. 議者責繁不先啟觀察府, 爲擅興. 詔御史舒元輿按之, 元輿與繁素隙, 盡翻其獄, 以爲濫殺不辜, 有詔賜死, 京兆人皆冤之. 繁下獄, 知且死, 恐先人功業泯滅, 從吏求廢紙, 筆握著家傳十篇, 傳於世.

贊曰：泌之爲人也, 異哉！其謀事近忠, 其輕去近高, 其自全近智, 卒而建上宰, 近立功立名者. 觀肅宗披榛莽, 立朝廷, 單言暫謀有所寤合, 皆付以政. 當此時, 泌於獻納爲不少, 又佐代宗收兩京, 獨不見錄, 寧二主不以宰相器之邪? 德宗晚好鬼神事, 乃獲用, 蓋以怪自置而爲之助也. 繁爲家傳, 言泌本居鬼穀, 而史臣謬言好鬼道, 以自解釋. 既又著泌數與靈仙接, 言舉不經, 則知當時議者切而不與, 有爲而然. 繁言多浮侈, 不可信, 掇其近實者著於傳. 至勸帝先事范陽, 明太子無罪, 亦不可誣也.

列傳第六十五

崔苗二裴呂

崔圓, 字有裕, 貝州武城人, 後魏尚書左仆射亮八世孫. 少孤貧, 志向卓邁, 喜學兵家. 開元中, 詔舉遺逸, 以鈐謀對策甲科, 曆京兆府參軍, 尹蕭炅薦之, 遷會昌丞. 楊國忠遙領劍南節度, 引圓爲左司馬, 知留後. 玄宗西出, 次撫風, 遷御史中丞、劍南節度副大使. 圓銳功名, 初聞難, 刺國忠意, 乃治城浚隍, 列館宇, 儲什具. 帝次河池, 圓疏具陳「蜀土腴穀羨, 儲供易辦.」 帝省書泣下曰：「世亂識忠臣.」即日拜中書侍郎、同中書門下平章事, 仍兼劍南節度使. 天子至, 朝廷百司殿宇帷幔皆具, 益嗟賞之. 肅宗立, 命與房琯、韋見素赴行在所, 帝爲制遺愛碑於蜀以寵之.

至德二載, 遷中書令, 封趙國公, 實封戶五百. 乾元元年, 罷爲太子少師, 留守東都. 於是上皇所置宰相無在者. 王師之敗相州也, 軍所過, 皆縱剽, 圓懼, 委東都, 奔襄陽, 詔削階、封. 尋召拜濟王傅. 李光弼表爲懷州刺史, 改汾州, 以治行稱. 徙淮南節度使, 在鎮六年, 請朝京師, 吏民乞留, 詔檢校尚書右仆射, 還之. 久乃檢校左仆射, 入知省事. 大曆中卒, 年六十四, 贈太子太師, 謚曰昭襄.

苗晉卿, 字元輔, 潞州壺關人, 世以儒素稱. 擢進士第, 調爲修武尉, 累進吏部郎中、中書舍人, 知吏部選事. 選人訴索好官, 厲言倨色紛於前, 晉卿與相對, 終日無慍顏. 久之, 進侍郎, 積寬縱, 而吏下因緣作奸. 方時承平, 選常萬人, 李林甫爲尚書, 專國政, 以銓事委晉卿及宋遙, 然歲命它官同較書判, 核才實. 天寶二年, 判入等者凡六十四人, 分甲、乙、丙三科, 以張奭爲第一. 奭, 御史中丞倚之子, 倚新得幸於帝, 晉卿欲附之, 奭本無學, 故議者囂然不平. 安祿山因間言之, 帝爲御花萼樓覆實, 中裁十一二, 奭持紙終日, 筆不下, 人謂之「曳白.」 帝大怒, 貶倚淮陽太守, 遙武當太守, 晉卿安康太守. 明年, 徙魏郡, 即充河北采訪使. 居三年, 政化大行. 嘗入計, 謁歸壺關, 望縣門輒步, 吏諫止, 晉卿以「公門當下, 況父母邦乎」? 郡太守迎犒, 使所屬令行酒, 酒至, 必立飲白酹, 侍老有獻, 降西階拜而飲, 時美其恭. 改河東郡, 兼河東采訪使. 徙撫風郡, 封高平縣男. 遷工部尚書、東都留守. 召爲憲部, 兼左丞. 安祿山反, 竇廷芝棄陝郡不守, 楊國忠本忌其有望, 即奏「東道賊沖, 非大臣不可鎮遏」, 授陝郡太守、陝虢防禦使, 晉卿見帝, 以老辭, 忤旨, 聽致仕於家. 車駕入蜀, 搢紳多陷賊, 晉卿間道走金州.

肅宗至扶風, 召赴行在, 拜左相. 平京師, 封韓國公, 食五百戶, 改侍中. 既而乞骸骨, 罷爲太子太傅. 未幾, 復拜侍中. 玄宗崩, 肅宗疾甚, 詔晉卿攝塚宰, 因讓曰：「大行遺詔, 皇帝三日聽政, 稽祖宗故事, 則無塚宰之文, 奉遺詔則宜聽朝. 惟陛下順變以幸萬國.」帝不聽. 後數日, 代宗立, 復詔攝塚宰, 固辭乃免. 時年老蹇甚, 乞間日入政事堂, 帝優之, 聽入閤不趨, 爲御小延英召對. 宰相對小延英, 自晉卿始. 吐蕃犯京師, 晉卿以病臥家, 賊輿致脅之, 噤不肯語, 賊不敢害. 帝還, 拜太保, 罷政事. 永泰初薨, 年八十一, 贈太師, 京兆少尹護喪, 謚曰懿獻, 元載未顯時, 爲晉卿所遇, 載方相, 故諷有司改謚文貞.

晉卿寬厚, 所至以惠化稱. 魏人爲營生祠, 立石頌美. 再秉政, 出入七年, 小心謹畏, 不甚斥是非得失, 故能安保寵名. 然練達事體, 百官簿最, 一省無遺, 議者比漢胡廣. 肅宗欲以李輔國爲常侍, 奏曰：「常侍近密, 非賢不可居, 豈宜任等輩?」罷之. 朝廷欲論陳希烈等死, 晉卿曰：「陛下得張通儒、安守忠、孫孝哲等, 何以加罪?」帝不從. 俄而史思明亂, 持是以誘衆. 嘗自爲父碑文, 有鵲巢碑上, 賊入上黨, 焚蕩略盡, 而苗氏松檟獨無傷. 大曆七年, 配享肅宗廟廷.

十子：發、丕、堅、粲、垂、向、呂、稷、望、咸.

粲, 德宗時官至郎中, 陸贄欲進粲官, 帝不許, 曰：「晉卿往攝政, 有不臣之言. 又名其子, 皆與帝王同, 粲等宜與外官.」贄奏：「王者爵人必於朝, 刑人必於市, 言與衆共之. 獎而不言其善, 斯謂曲貸；罰而不書其惡, 斯謂中傷. 曲貸, 則授受不明, 而私幸之門啟；中傷, 則枉直無辨, 而讒間之道行. 可不慎哉！若陛下以晉卿奸邪, 粲等應坐, 則當公議其罪；若知見誣, 亦宜擢粲等以示天下. 且晉卿起文儒, 致位台輔, 謙柔敦厚, 爲三朝所推, 安肯爲族滅計? 雖甚狂險猶不爲之, 況老臣乎?」帝然之, 而粲官終不顯.

裴冕, 字章甫, 河中河東人, 本冠族仕家, 以廕再調渭南尉. 王鉷爲京畿采訪使, 表署判官, 曆殿中侍御史. 冕少學術, 然明銳, 果於事, 衆呈稱職, 鉷雅任之. 及鉷得罪, 有詔廷辨, 冕位甚下, 而抗言其誣. 鉷死, 李林甫方用事, 僚屬懼, 皆引去, 獨冕爲斂葬, 由是浸知名. 河西節度使哥舒翰辟行軍司馬.

玄宗入蜀, 詔皇太子爲天下兵馬元帥, 拜冕御史中丞兼左庶子副之. 初, 冕在河西, 方召還, 而道遇太子平涼, 遂從至靈武, 與杜鴻漸、崔漪同辭進曰：「主上厭於勤, 且南狩蜀, 宗社神器, 要須有歸. 今天意人事, 屬在殿下, 宜正位號. 有如逡巡, 失億兆心, 則大事去矣.」太子曰：「我平寇逆, 奉迎乘輿還京師, 退居涼貳, 以侍膳左右, 豈不樂哉！公等何言之過！」對曰：「殿下居東宮二十年, 今多難啟聖, 以安社稷, 而所從將士皆關輔人, 日夜思歸, 大衆一騷, 不可復集, 不如因而撫之, 以就大功. 臣等昧死請.」太子固讓, 凡五請, 卒見聽. 太子即位, 進冕中書侍郎、同中書門下平章事. 乃建言賣官、度僧道士, 收貲濟軍興. 時取償既賤, 衆不爲宜.

肅宗至鳳翔, 罷冕政事, 拜尚書右仆射. 兩京平, 封冀國公, 實封五百戶, 出爲劍南西川節度使. 復爲右仆射, 待制集賢院. 俄充山陵使. 於是, 中書舍人劉烜爲李輔國所昵, 冕表爲判官. 烜抵法, 坐降施州刺史, 徙澧州.

大曆中, 郭子儀言於代宗曰：「冕首佐先帝, 馳驅靈武, 有社稷勳, 程元振忌其賢, 遂加誣構, 海內冤之. 陛下宜還冕於朝, 復俾輔相, 必能致治成化.」時元載秉政, 冕早所甄引, 載德之, 又貪其衰瘵, 且下己, 遂拜左仆射、同中書門下平章事. 入見, 拜不能興, 載自扶之, 代爲贊謝. 俄兼河南江淮副元帥、東都留守. 不逾月卒, 有詔贈太尉.

冕以忠勤自將, 然不知宰相大體. 性豪侈, 既素貴, 輿服食飲皆光麗珍豐, 櫪馬直數百金者常十數, 每廣會賓客, 不能名其饌, 自制巾子工甚, 人爭效之, 號「仆射巾.」 領使既衆, 吏白俸簿月二千緡, 冕顧視, 喜見顏間, 世訾其嗜利云. 始, 肅宗廟惟苗晉卿配享, 冕卒後二十餘年, 有蘇正元者奏言：「肅宗爲元帥時, 師才一旅, 冕於草創中, 甄大義以勸進, 收募驍勇幾十餘萬. 既逾月, 房琯來；又一年, 而晉卿至. 今晉卿從祀, 而冕乃不與.」有詔冕配享肅宗廟.

裴遵慶, 字少良, 絳州聞喜人. 幼強學, 該綜圖傳, 外晦內明, 不幹當世. 年既長, 始以仕家推廕爲興寧陵丞, 調大理丞. 邊將蕭克濟督役苛暴, 役者有丑言, 有司以大逆論, 遵慶曰：「財不足聚人, 力不足加衆, 焉能反?」由是全救數十族. 頻擢吏部員外郎, 判南曹. 天寶時, 選者歲萬計, 遵慶性強敏, 視簿牒, 詳而不苛, 世稱吏事第一. 肅宗時, 爲吏部侍郎. 蕭華輔政, 屢薦之, 拜黃門侍郎、同中書門下平章事. 代宗初, 仆固懷恩反, 帝以遵慶忠厚大臣, 故奉詔宣慰, 懷恩聽命將入朝, 既而爲其將範志誠沮止. 時帝在陝, 遵慶脫身赴行在. 帝還, 遷太子少傅. 罷爲集賢院待制, 改吏部尚書, 以尚書右仆射復知選事, 朝廷優其老, 聽就第注官, 時以爲榮.

嘗有族子病狂易, 告以謀反, 帝識其謬, 置不問. 性惇正, 老而彌謹. 每薦賢, 有來謝者, 以爲恥. 諫而見從, 即內益畏. 雖親近, 但記其削稿疏數, 而莫知所言. 大曆十年薨, 年九十餘. 初爲郎時, 著《王政記》, 述今古治體, 識者知其有公輔器云. 子向.

向字素仁, 以廕得調. 建中初, 李紓爲同州刺史, 奏署判官. 李懷光叛河中, 使其將趙貴先築壘於同州, 紓奔奉天, 而向領州務. 貴先脅吏督役, 不及期, 將斬以徇, 民皆駭散, 向獨詣貴先壘開諭之, 貴先乃降. 同州不陷, 向力也. 累爲櫟陽、渭南令, 奏課皆第一, 擢戶部員外郎. 德宗末, 方鎮之副, 多自選於朝, 以待有變, 次授之, 故向以選爲太原少尹、行軍司馬, 曆陝虢觀察使, 以吏部尚書致仕. 向能以學行持門戶, 內外親屬百餘口, 祿俸必均, 世稱其孝睦. 卒年八十, 贈太子少保.

子寅, 官累御史大夫. 寅子樞. 樞字紀聖, 咸通中, 第進士. 杜審權鎮河中, 奏署幕府, 再遷藍田尉. 宰相王鐸知之, 遂直弘文館. 鐸罷, 樞久不調. 從僖宗入蜀, 擢殿中侍御史. 中和初, 鐸爲都統, 表署鄭滑掌書記. 龍紀初, 進給事中, 改京兆尹. 與孔緯厚善, 緯以罪貶, 故樞改右庶子, 出爲歙州刺史. 遷右散騎常侍, 爲汴州宣諭使.

樞素與硃全忠相結納, 故全忠聽命, 修貢獻不絕. 昭宗悅, 遷兵部侍郎. 時崔胤亦倚全忠專朝柄, 因與樞善. 俄以戶部侍郎同中書門下平章事. 帝在鳳翔, 貶胤官, 樞亦罷爲工部尚書. 已還宮, 拜檢校尚書右仆射、同平章事. 出爲清海節度使. 全忠言樞有經世才, 不宜棄外, 復拜門下侍郎平章事, 監修國史. 累進右仆射、諸道鹽鐵轉運使. 哀帝嗣位, 柳璨方用事, 全忠以牙將張廷範爲太常卿, 樞以爲廷範勳臣, 自宜任方鎮, 何用爲卿, 恐非王意, 持不下. 全忠怒謂賓佐曰：「吾常器樞不浮薄, 今乃爾.」璨聞, 即罷樞政事, 拜左仆射. 俄貶登州刺史, 又貶瀧州司戶參軍. 至滑州, 全忠遣人殺之白馬驛, 投屍於河, 年六十五. 初, 全忠佐吏李振曰：「此等自謂清流, 宜投諸訶, 永爲濁流.」全忠笑而許之.

呂諲, 河中河東人. 少力於學, 志行整飭. 孤貧不自業, 裏人程氏財雄於鄉, 以女妻諲, 亦以諲才不久困, 厚分貲贍濟所欲, 故稱譽日廣. 開元末, 入京師, 第進士, 調寧陵尉, 采訪使韋陟署爲支使. 哥舒翰節度河西, 表支度判官. 曆太子通事舍人. 性靜慎, 勤總吏職, 諸僚或出遊, 諲獨頹然據案, 鉤視簿最, 翰益親之. 累兼殿中侍御史. 翰敗潼關, 諲西趨靈武, 由中人尉薦, 肅宗才之, 拜御史中丞, 所陳事無不順納. 從至鳳翔, 遷武部侍郎.

帝復兩京, 詔盡系群臣之汙賊者, 以御史中丞崔器、憲部侍郎韓擇木、大理卿嚴向爲三司使處其罪, 又詔御史大夫李峴及諲領使. 諲於權宜知大體不及峴, 而援律傅經過之, 當時憚其持法, 然以峴故, 多所平反.

乾元二年, 九節度兵敗, 帝憂之. 擢諲同中書門下平章事, 知門下省, 翌日, 復以李峴、李揆、第五琦爲宰相, 而苗晉卿、王璵罷. 會母喪解, 三月復召知門下省事, 兼判度支, 還執政. 累封須昌縣伯, 遷黃門侍郎. 上元初, 加同中書門下三品, 當賜門戟, 或勸諲以凶服受吉賜不宜, 諲釋縗拜賜, 人譏其失禮.

諲引妻之父楚賓爲衛尉少卿, 楚賓子震爲郎官. 中人馬尚言者, 素□匿於諲, 爲人求官, 諲奏爲藍田尉. 事覺, 帝怒, 命敬羽窮治, 殺尚言, 以其肉賜從官, 罷諲爲太子賓客. 數月, 拜荊州長史、澧朗峽忠等五州節度使. 諲始建請荊州置南都, 詔可. 於是更號江陵府, 以諲爲尹, 置永平軍萬人, 遏吳、蜀之沖, 以湖南之嶽、潭、郴、道、邵、連, 黔中之涪凡七州, 隸其道. 初, 荊州長史張惟一以衡州蠻酋陳希昂爲司馬, 督家兵千人自防, 惟一親將牟遂金與相忤, 希昂率兵至惟一所捕之, 惟一懼, 斬其首以謝, 悉以遂金兵屬之, 乃退, 自是政一出希昂, 後入朝, 遷常州刺史, 過江陵入謁, 諲伏甲擊殺之, 誅黨偶數十人, 積屍府門, 內外震服.

妖人申泰芝用左道事李輔國, 擢諫議大夫, 置軍邵、道二州間, 以泰芝總之, 納群蠻金, 賞以緋紫, 出褚中詔書賜衣示之, 群蠻怵於賞, 而財不足, 更爲剽掠, 吏不敢制. 潭州刺史龐承鼎疾其奸, 因泰芝過潭, 縛付吏, 劾贓钜萬, 得左道讖記, 並奏之. 輔國矯追泰芝還京, 既召見, 反譖承鼎陷不辜, 詔諲按罪. 諲使判官嚴郢具獄, 暴泰芝惡. 帝不省, 賜承鼎死, 流郢建州. 後泰芝終以贓徙死, 承鼎追原其誣.

諲爲治, 不急細務, 決大事剛果不撓. 始在河西, 悉知諸將能否, 及爲尹, 奏取材者數十人總牙兵, 故威惠兩行. 諲之相, 與李揆不平, 既斥, 乃用善治聞. 揆恐帝復用, 即妄奏置軍湖南非便, 又陰遣人刺諲過失. 諲上疏訟其事, 帝怒, 逐揆出之, 顯條其罪. 諲苦羸疾, 卒, 年五十一, 贈吏部尚書.

諲在朝不稱任職相, 及爲荊州, 號令明, 賦斂均一. 其治尚威信, 故軍士用命, 闔境無盜賊, 民歌詠之. 自至德以來, 處方面數十人, 諲最有名. 荊人生構房祠, 及歿, 吏裒錢十萬徙祠府西. 始, 諲知杜鴻漸、元載才, 薦於朝, 後皆爲宰相.

永泰中, 嚴郢以故吏請謚有司, 博士獨孤及謚曰「肅」, 郢以故事宰相謚皆二名, 請益曰「忠肅.」 及執奏, 謂：「謚在義美惡, 不在多名. 文王伐崇, 周公殺三監、淮夷, 重耳一戰而霸, 而謚曰文. 冀缺之恪, 寧俞之忠, 隨會不忘其君, 而謚曰武. 故知稱其大、略其細也. 且二名謚, 非古也. 漢興, 蕭何、張良、霍去病、霍光以文武大略, 佐漢致太平, 一名不盡其善, 乃有文終、文成、景桓、宣成之謚. 唐興, 參用漢制, 魏徵以王道佐時近『文』, 愛君忘身近『貞』, 二者並優, 廢一莫可, 故曰文貞. 蕭瑀端直近『貞』, 性多猜近『褊』, 言『褊』則失『貞』, 稱『貞』則遺『褊』, 故曰貞褊. 蓋有爲爲之也. 若跡無異稱, 則易以一字. 故杜如晦曰成, 封德彝曰明, 王珪曰懿, 陳叔達曰忠, 溫彥博曰恭, 岑文本曰憲, 韋世源曰昭, 皆當時赫赫居宰相位者, 謚不過一名. 而言故事宰相必以二名, 固所未聞. 宜如前謚.」遂不改.

贊曰：孔子稱才難. 然人之才有限, 不得皆善. 觀圓之銳, 而失守出奔；晉卿雅厚, 而少風采臧否；冕明強, 嗜利不知大體；諲輔政, 功名不及治郡. 然各以所長顯於時. 故聖人使人也器之, 不窮所不能而後爲治也. 遵慶寡疵, 中人之賢與.

列傳第六十六

崔鄧魏衛李韓盧高

崔光遠, 系出博陵, 後徙靈昌. 祖敬嗣, 嗜酒摴博. 中宗在房州, 吏多肆慢不爲禮, 敬嗣爲刺史, 獨盡誠推奉, 儲給豐衍, 帝德之. 及反正, 有與敬嗣同姓名者, 每擬官, 帝輒超拜, 後召見, 悟非是. 訪真敬嗣, 已死, 即授其子汪五品官. 汪生光遠, 勇決任氣, 長六尺, 瞳子白黑分明. 開元末, 爲唐安令, 與楊國忠善, 累遷京兆少尹, 爲吐蕃吊祭使, 還, 會玄宗西狩, 詔留光遠爲京兆尹、西京留守、采訪使. 乘輿已出, 都人亂, 火左藏大盈庫, 爭輦財珍, 至乘驢入宮殿者. 光遠乃募官攝府、縣, 誰何宮闕, 斬十數人, 乃定. 因偽使其子東見祿山, 而祿山先署張休爲京兆尹, 由是追休, 授光遠故官. 俄而同羅背賊, 以廄馬二千出奔, 賊將孫孝哲、安神威招之不得, 神威憂死, 官吏驚走, 獄囚皆逸. 光遠以爲賊且走, 命人守神威、孝哲等第, 斬曳落河二人. 孝哲馳白祿山, 光遠懼, 與長安令蘇震出開遠門, 使人奔呼曰：「尹巡門！」門兵具器仗迎謁, 至, 皆斬之, 募得百餘人, 遂趨靈武. 肅宗嘉之, 擢拜御史大夫, 復爲京兆尹, 遣到渭北募僑民. 會賊黨剽涇陽, 休祠房, 椎牛呼飲. 光遠刺知之, 率兵夜趨其所, 使百騎彀滿狙其前, 命驍士合噪. 賊醉, 不能師, 斬其徒二千, 得馬千噭, 俘一酋長以獻. 自是, 賊常避其鋒. 扈帝還, 改禮部尚書、鄴國公, 封實戶三百.

乾元元年, 繇汴州刺史代蕭華爲魏州節度使. 初, 郭子儀與賊戰汲郡, 光遠裁率汴師千人援之, 不甚力. 及守魏, 使將軍李處崟拒賊, 子儀不救, 戰不勝, 奔還, 賊因傅城下詭呼曰：「處崟召我而不出, 何也?」光遠信之, 斬處崟. 處崟善戰, 衆倚以爲重, 及死, 人益危. 魏城經袁知泰、能元皓等完築, 牢甚, 光遠不能守, 夜潰圍出, 奔京師. 帝赦其罪, 拜太子少保. 會襄州將康楚元、張嘉延反, 陷荊、襄諸州, 因拜持節荊、襄招討, 充山南東道兵馬都使. 又徙鳳翔尹. 先是, 岐、隴賊郭愔等掠州縣, 峙五堡, 光遠至, 遣官喻降之. 既而沉飲不親事, 愔等陰約黨項及奴剌、突厥, 敗韋倫於秦、隴, 殺監軍使. 帝怒光遠無狀, 召還. 復使節度劍南. 會段子璋反東川, 李奐敗走成都, 光遠進討平之. 然不能禁士卒剽掠士女, 至斷腕取金者, 夷殺數千人. 帝詔監軍按其罪, 以憂卒.

鄧景山, 曹州人. 本以文吏進, 累至監察御史. 至德初, 擢拜青齊節度使, 徙淮南. 爲政簡肅. 有鼉集城門, 鄧班語景山曰：「介物也. 失所次, 金不從革之象. 其有兵乎?」未幾, 宋州刺史劉殿反. 初, 展有異志, 淮西節度使王仲昇表其狀, 詔遷揚州長史兼江淮都統, 密詔景山執送京師. 展知之, 擁兵二萬度淮. 景山逆擊不勝, 奔壽州, 因引平盧節度副使田神功討展. 神功兵至揚州, 大掠居人, 發塚墓, 大食、波斯賈胡死者數千人. 展叛凡三月平, 追景山入朝, 拜尚書左丞, 以崔圓代之.

王思禮在太原, 儲廥贏衍, 請輸半以實京師. 會卒, 管崇嗣代之, 政弛不治, 數月, 爲下盜費略盡. 帝聞, 即以景山爲太原尹, 封南陽郡公. 至則振核紀綱, 檢覆幹隱, 衆大懼. 而景山清約, 子弟饌不過草具, 用器止烏漆, 待上賓惟豚、魚而已, 取倉粟紅腐者食之, 兼給麾下, 麾下怨訕. 左右白景山, 景山曰：「此不食, 留將安用邪?」因慢罵, 士皆羞忿. 有裨校抵死, 諸將請贖, 不許；其弟請代, 不許；請納一馬贖, 景山乃許減死. 衆怒曰：「吾屬命才一馬直乎?」景山護失, 叱遣之. 少將黃抱節因衆怒作亂, 景山遇害, 時寶應元年也. 肅宗以其統馭失方, 不復究驗, 遣使喻撫其軍, 軍中請辛雲京爲節度, 詔可. 景山與劉晏善, 其後家寒窶, 晏屢經紀之, 嫁其孤女. 謚曰敬.

崔瓘, 博陵人, 以士行修謹聞. 累官至澧州刺史, 不爲煩苛, 人便安之, 流亡還歸, 居二年, 增戶數萬. 詔特進五階, 以寵異政. 大曆中, 遷湖南觀察使, 時將吏習寬弛, 不奉法, 瓘稍以禮法繩裁之, 下多怨. 別將臧玠、判官達奚覯忿爭, 覯曰：「今幸無事.」玠曰：「欲有事邪?」拂衣去, 是夜以兵殺覯. 瓘聞難, 惶懼走, 遇害, 帝悼惜之.

魏少遊, 字少遊, 邢州钜鹿人, 以吏幹稱. 天寶末, 累遷朔方水陸轉運副使. 肅宗幸靈武, 杜鴻漸等奉迎, 而留少遊繕治宮室. 少遊大爲殿宇幄帟, 皆象宮闕, 諸王、公主悉有次舍, 供擬窮水陸. 又有千餘騎, 鎧幟光鮮, 振旅以入. 帝見宮殿, 不悅曰：「我至此欲就大事, 安用是爲?」稍命去之. 除左司郎中. 兩京平, 封钜鹿縣侯, 遷陝州刺史. 王師潰於鄴, 河、洛震駭, 少遊鎮守自若. 擢京兆尹. 李輔國以其不附己, 改衛尉卿. 會率群臣馬助軍, 少遊與漢中王瑀持異, 帝怒, 貶渠州長史. 復爲京兆尹, 始請：「中書門下省五品、尚書省四品、諸司正員三品、諸王、駙馬期以上親及婿若甥, 不得任京兆官.」詔可. 大曆二年, 爲江西觀察使, 進刑部尚書, 改封趙國公. 六年卒, 贈太子太師.

少遊四爲京兆, 雖無赫赫名, 然善任人, 緣飾規檢, 有足稱者.

衛伯玉, 史失其何所人. 少習武技, 爲有力. 天寶中, 從安西府, 積勞至員外諸衛將軍. 肅宗即位, 慨然願立功, 乃歸長安, 領神策兵馬使, 出鎮陝州行營. 乾元二年, 賊將李歸仁以騎五千入寇, 伯玉與戰強子阪, 破之, 獲馬六百匹. 遷羽林大將軍, 徙四鎮、北庭行營節度使, 俄爲神策軍節度. 史思明遣子朝義夜襲陝, 將動京師, 伯玉迎擊, 破之於永寧. 加特進, 封河東郡公. 廣德元年, 代宗幸陝, 以伯玉有幹略, 可方面大事, 乃拜荊南節度使, 進封城陽郡王. 大曆初, 以母憂當代, 諷將吏留己, 復詔節度荊南, 議者丑其留. 十一年, 歸京師. 卒.

李澄, 遼東襄平人, 隋蒲山公寬之遠胄. 以勇剽隸江淮都統李峘府爲偏將. 又從永平節度李勉軍, 勉帥汴, 表澄滑州刺史. 李希烈陷汴, 勉走, 澄以城降賊, 希烈以爲尚書令, 節度永平軍. 興元元年, 澄遣盧融間道奉表詣行在. 德宗嘉之, 署帛詔內蜜丸, 授澄刑部尚書、汴滑節度使, 澄未即宣, 乃行勒訓士馬. 希烈疑, 以養子六百戍之. 賊急攻寧陵, 邀澄至石柱, 澄密令焚營爲驚遁者, 養子輩果乘以剽掠, 澄盡斬之, 以告, 希烈不能詰. 賊遣將翟崇暉率精兵寇陳州, 未還, 汴軍寡, 澄度不能制己, 又中官薛盈珍持節至, 封澄武威郡王, 賜實封, 乃燔賊旗節自歸. 希烈既失澄, 而崇暉復敗, 由是奔汝南.

澄引兵將取汴, 屯其北門不敢進, 及劉洽師屯東門, 賊將田懷珍納之. 比澄入, 洽已保子城矣. 澄乃舍浚儀, 兩軍士日爭忿, 未能安. 會鄭州賊將孫液送款於澄, 澄遣子清馳赴. 先此, 河陽李芃使偏將雍希顥攻鄭, 數殘剽, 液拒之. 及納清, 希顥大怒, 急攻鄭. 清助守, 殺河陽兵數千, 希顥焚陽武去, 澄遂如鄭. 詔授清檢校太子賓客, 易名克寧. 貞元初, 遷澄檢校尚書左仆射、養成軍節度使. 二年卒, 年五十四, 贈司空. 澄始封隴西公, 後乃進王爵, 每上章, 必疊署二封, 士大夫笑其野.

澄之喪, 克寧閟不發, 閱旬日, 欲自領事, 其行軍司馬馬鉉不許, 克寧殺之, 墨絰, 加卒嬰城, 將爲亂. 劉洽以兵屯境上, 遣使諭止, 遂自戢, 然道閉者半月. 詔以賈耽代鎮, 克寧乃護喪歸, 悉索府中財夜出, 軍士從剽之殆盡, 澄柩至京, 猶賜克寧莊一區、錢千緡、粟麥數千石云.

韓全義, 家素寒, 史失其先世. 興卒伍, 以巧佞事宦者竇文場, 擢累長武城使, 進拜夏綏銀宥節度使, 詔以長武兵赴之. 全義素懦貪, 無紀律, 爲下靳狎. 詔未下, 軍中遍知之, 謀曰：「夏州沙磧, 無樹藿生業, 不可往.」是夜, 噪而亂, 全義縋以逸, 殺其親將王棲岩、趙虔曜等, 軍虞候高崇文誅亂首, 衆乃定, 全義得赴屯.

吳少誠以蔡拒命, 詔合十七鎮兵討之. 時軍無帥統, 惟以奄豎監之, 遂敗於小溵. 德宗以文場素爲全義地, 因用爲淮西行營招討使, 以陳許節度使上官氵兌副之, 諸鎮兵皆屬. 全義無它方略, 號令悉稟監軍, 每議攻戰, 宦豎十數紛爭帳中, 小人好自異, 互詆訾不能決. 賊知之, 數請戰. 遇賊廣利城, 方暑, 地沮洳, 士皆病癘, 全義未嘗存之. 既戰, 師皆潰, 退保五樓, 賊移屯逼之, 乃與監軍賈英秀等保溵水, 不能固, 又入屯陳州. 是時, 唯陳許將孟元陽、神策將蘇光榮守溵水, 全義誘潞、滑州數大將殺之, 然卒不振. 宦人共掩其敗, 帝不知. 少誠度無能爲, 即謾書謝監軍, 求洗前咎. 帝下其議, 宰相賈耽以爲五樓之敗, 賊不追者, 以冀恩耳, 請納其誠. 帝然之.

全義班師, 過闕下, 托疾不入謁. 司馬崔放見帝, 謝無功. 帝曰；「全義誘少誠歸國, 功大矣！何必殺敵乃爲功邪?」還屯夏州, 中人即第宴賚, 然卒不見天子去. 時恨帝失政, 使奸人得肆云. 憲宗在籓, 疾之, 既嗣位, 全義大懼, 願入覲, 不復用, 以太子少保致仕卒. 其子獻女樂八人, 帝不納, 曰：「我方以儉治天下, 惡用是爲?」 盧從史, 其先在元魏時爲盛族, 後徙籍不常. 父虔, 好學, 由進士第曆御史、秘書監. 從史少好騎射, 遊澤、潞間, 節度使李長榮署爲督將. 貞元後, 蕃臣缺, 德宗必取本軍所喜戴者授之. 從史在潞, 奸獪得士心, 又善附迎中人, 會長榮卒, 即擢拜昭義節度副大使. 既得志, 浸恣不道, 至奪部將妻, 而能辯給粉澤其非. 府屬孔戡等屢以直語爭刺, 初唯唯, 後益不從, 皆引去. 元和中, 丁父喪未官, 從史即獻計誅王承宗, 陰向帝旨, 繇是奪服, 復領澤、潞. 因詔討賊, 而勒兵逗留, 陰與承宗交, 得其密號授軍中, 又高芻粟直以售度支. 既上書求兼宰相, 且誣諸軍與賊通, 兵未可進. 憲宗患之.

初, 神策中尉吐突承璀與對壘, 從史時過其營飲博, 承璀多出寶帶、奇玩誇之. 從史資遝猥, 所玩悅必遺焉. 從史喜, 益狎不疑. 帝用裴垍謀, 敕承璀圖之. 承璀伏壯士幕下, 伺其來與語, 士突起捽持出帳後, 縛內車中. 從者驚亂, 斬數十人, 諭以密詔, 而大將烏重胤素忠果, 部勒其衆, 乃定. 會夜, 疾驅, 未明出境, 道路無知者. 於是五年夏四月, 有詔慰其軍, 疏從史罪惡, 貶驩州司馬, 賜死. 子繼宗等並徙嶺南.

高霞寓, 幽州范陽人. 其先五代不異居, 孝聞裏閭. 德宗初, 采訪使洪經綸言之, 詔表闕於門. 霞寓能讀《春秋》及兵法, 頗以感概自尚, 狡譎多變. 往見長武城使高崇文, 崇文異其才, 檄任軍職. 從擊劉辟, 戰輒克, 下鹿頭城, 降李文悅、仇良輔等, 追戰七盤城有功, 禽辟於羊灌. 擢拜彭州刺史. 俄代崇文爲長武城使, 封感義郡王.

元和中, 以左威衛將軍隨吐突承璀討王承宗, 諸將多覆軍, 獨霞寓有功, 詔藏所獲鎧仗於神策庫以旌之. 承璀已執盧從史, 其軍相驚, 乃遣霞寓諭之, 麾而大呼曰：「元惡縛矣, 公等宜自安！」即脫鎧揖而前, 衆遂定, 欲留爲帥, 霞寓間道去. 拜豐州刺史、三城都團練防禦使.

討吳元濟也, 析山南東道爲兩鎮, 以霞寓宿將, 拜唐鄧隋節度使, 遏賊南沖. 霞寓雖悍, 而寡謀, 統制尤非所善, 始引兵趨蕭陂, 戰小勝, 進至文城柵, 賊偽北, 逐之, 爲伏所掩, 遂大敗, 才以身免. 詒貶歸州刺史. 乃厚賂權宦, 召爲右衛大將軍, 拜振武節度使. 會吐蕃攻鹽、豐二州, 霞寓以兵五千屯拂雲堆, 虜引去. 浚金河, 溉鹵地數千頃. 改左武衛大將軍, 又節度邠寧, 位檢校司徒. 寶曆中, 疽發首, 不能事, 以右金吾衛大將軍召, 卒於道, 贈太保.

霞寓位既高, 言多不遜, 帝欲罷其兵, 益自憂, 乃上私第爲佛祠, 請署曰「懷恩」, 以塞帝疑. 俄又詺侮僚屬, 作慢語斥訕大臣, 其反覆自任類此.

列傳第六十七

李楊崔柳韋路

李麟, 裔出懿祖, 於屬最疏. 父濬, 曆潤、虢、潞三州刺史, 以誠信號良吏. 開元中, 終劍南節度按察使, 贈戶部尚書, 謚曰誠.

麟好學, 善文辭. 以父廕補京兆府戶曹參軍, 舉宗室異能, 轉殿中侍御史. 累擢兵部侍郎, 與楊國忠同列, 國忠怙權, 疾之, 改權禮部貢舉. 國忠遷, 麟復本官. 改國子祭酒. 出爲河東太守, 有清政. 安祿山反, 朝廷以麟儒者, 非禦侮才, 還爲祭酒, 封渭源縣男. 玄宗入蜀, 麟走見帝, 再遷憲部尚書、同中書門下平章事. 時宰相韋見素、房琯、崔渙、崔圓踵赴肅宗行在, 獨麟以宗室子留總百司. 上皇還京, 進同中書門下三品, 封褒國公. 張皇后挾李輔國浸橈政, 苗晉卿、崔圓等畏其權, 皆附離取安, 獨麟守正不阿順, 輔國忌恚. 乾元初, 罷爲太子少傅. 明年卒, 年六十六, 贈太子太傅, 謚曰德.

楊綰, 字公權, 華州華陰人. 祖溫玉, 在武後時爲顯官. 世以儒聞. 綰少孤, 家素貧, 事母謹甚. 性沈靖, 獨處一室, 左右圖史, 凝塵滿席, 澹如也. 不好立名, 有所論著, 未始示人. 第進士, 補太子正字. 舉詞藻宏麗科, 玄宗已試, 又加詩、賦各一篇, 綰爲冠, 由是擢右拾遣. 制舉加詩、賦, 繇綰始. 天寶亂, 肅宗即位, 綰脫身見行朝, 拜起居舍人, 知制誥. 累遷中書舍人, 兼修國史. 故事, 舍人年久者爲閣老, 其公廨雜料獨取五之四. 至綰, 悉均給之. 曆禮部侍郎, 建復古孝廉、力田等科, 天下高其議. 俄遷吏部, 品裁清允, 人服其公. 是時, 元載秉政, 忌綰望高, 疏薄之. 宦者魚朝恩判國子監, 既誅, 因是建言太學當得天下名儒汰其選, 即拜綰國子祭酒, 外示尊重, 而實以散地處之. 載日貪冒, 天下士議益歸綰, 帝亦知之, 自擢爲太常卿, 充禮儀使. 載得罪, 拜中書侍郎、同中書門下平章事, 修國史. 制下, 士相賀於朝, 綰固讓, 帝不許.

時諸州悉帶團練使, 綰奏：「刺史自有持節諸軍事以掌軍旅；司馬, 古司武, 所以副軍, 即今副使；司兵參軍, 即今團練判官. 官號重復, 可罷天下團練、守捉使.」詔可. 又減諸道觀察判官員之半. 復言：「舊制, 刺史被代若別追, 皆降魚書, 乃得去. 開元時, 置諸道采訪使, 得專停刺史, 威柄外移, 漸不可久. 其刺史不稱職若贓負, 本道使具條以聞, 不得擅追及停, 而刺史亦不得輒去州詣使所. 如其故闕, 使司無署攝, 聽上佐代領.」帝善其謀, 於是高選州上佐, 定上、中、下州, 差置兵員, 詔郎官、御史分道巡覆. 又定府、州官月稟, 使優狹相均. 始, 天下兵興, 從權宜, 官品同而祿例差. 及四方粗定, 元載、王縉當國, 偷以爲利, 因不改, 故江淮大州至月千緡, 而山劍貧險, 雖上州刺史止數十緡. 及此始復太平舊制.

綰素痼疾, 居旬日浸劇, 有詔就中書療治, 每對延英殿, 許挾扶. 於時厘補穿敝, 唯綰是恃. 未幾薨, 帝驚悼, 詔群臣曰：「天不使朕致太平, 何奪綰之速邪?」即日詔贈司徒, 遣使者冊授, 欲及其未斂也. 詔百官如第吊, 遣使會吊, 賻絹千匹、布三百匹. 太常謚曰文貞, 比部郎中蘇端, 憸人也, 持異議, 宰相常袞陰助之, 帝以其言丑險不實, 貶端巴州員外司馬, 猶賜謚曰文簡.

綰儉約, 未嘗問生事, 祿稟分姻舊, 隨多寡輒盡. 造之者, 清談終晷, 而不及榮利, 欲幹以私, 聞其言, 必內愧止. 經誥微趣, 學家疑晦者, 一見既詣其極. 始輔政, 御史中丞崔寬本豪侈, 城南別墅池觀堂皇, 爲當時第一, 即日遣人毀之；京兆尹黎幹, 出入從騶馭百數, 省損才留十餘騎；中書令郭子儀在邠州行營, 方大會, 除書至, 音樂散五之四；它聞風靡然自化者, 不可勝紀. 世以比楊震、山濤、謝安云.

崔祐甫, 字貽孫, 太子賓客孝公沔之子也. 世以禮法爲聞家. 第進士, 調壽安尉. 安祿山陷洛陽, 祐甫冒矢石入私廟, 負木主以逃. 自起居舍人累遷中書舍人. 性剛直, 遇事不回. 時侍郎闕, 祐甫攝省事, 數與宰相常袞爭議不平. 袞怒, 使知吏部選, 每擬官, 袞輒駁異, 祐甫不爲下. 會硃泚軍中貓鼠同乳, 表其瑞, 詔示袞, 袞率群臣賀, 祐甫獨曰：「可吊不可賀.」詔使問狀, 對曰：「臣聞《禮》：『迎貓, 爲其食田鼠.』以其爲人去害, 雖細必錄. 今貓受畜於人, 不能食鼠而反乳之, 無乃失其性邪? 貓職不修, 其應若曰法吏有不觸邪, 疆吏有不捍敵. 臣愚以爲當命有司察貪吏, 誡邊候, 勤徼巡, 則貓能致功, 鼠不爲害.」代宗異其言, 袞益不喜.

帝崩, 袞與禮官議：「禮, 爲君斬衰三年. 漢文帝權制三十六日. 我太宗文皇帝崩, 遺詔亦三十六日, 群臣不忍, 既葬而除, 略盡四月. 高宗如漢故事. 玄宗以來, 始變天子喪爲二十七日. 乃者, 遺詔雖曰『天下吏民, 三日釋服』, 群臣宜如皇帝服二十七日乃除.」祐甫曰：「遺詔無臣、庶人之別, 是皇帝宜二十七日, 而群臣三日也.」袞曰：「賀循稱, 吏者, 官長所署, 非公卿百官也.」祐甫對：「《傳曰》『委之三吏』, 乃三公也. 史稱循吏、良吏, 豈胥吏歟?」袞曰：「禮非天降地出, 人情而已. 且公卿在臣膺受寵祿, 今與黔首同, 信宿而除, 於公安乎?」祐甫曰：「若遺詔何? 詔而可改, 孰不可改?」意象殊厲. 袞方入臨, 遣從吏扶立殿墀上, 祐甫指之謂衆曰：「臣哭君前, 有扶禮乎?」袞不勝怒, 乃劾祐甫率情變禮, 撓國典, 請貶潮州刺史. 德宗以爲重, 改河南少尹. 始肅宗時, 天下務劇, 宰相更直掌事, 若休沐還第, 非大詔命, 不待遍曉, 則聽直者代署以聞. 是時郭子儀、硃泚俱以平章事當署敕尾, 而不行宰相事. 帝新即位, 袞如故事代署. 子儀、泚入, 言祐甫不宜貶, 帝曰：「卿向何所言? 今云非邪?」二人對初不知. 帝怒, 以袞爲罔上. 是日, 群臣苴絰立月華門外, 即兩換職, 以袞河南少尹, 而拜祐甫門下侍郎、同中書門下平章事. 俄改中書侍郎.

自至德、乾元以來, 天下戰討, 啟丐填委, 故官賞繆紊. 永泰後, 稍稍平定, 而元載用事, 非賄謝不與官, 剗塞公路, 綱紀大壞. 載誅, 楊綰相, 未幾卒. 袞當國, 懲其敝, 凡奏請一杜絕之, 惟文辭入第乃得進, 然無所甄異, 賢愚同滯焉. 及祐甫, 則薦舉惟其人, 不自疑畏, 推至公以行, 未逾年, 除吏幾八百員, 莫不諧允. 帝嘗謂曰：「人言卿擬官多親舊, 何邪?」對曰：「陛下令臣進擬庶官, 夫進擬者必悉其才行, 如不與聞知, 何由得其實?」帝以爲然. 神策軍使王駕鶴者, 典衛兵久, 權震中外, 帝將代之, 懼其變, 以問祐甫, 祐甫曰：「是無足慮.」即召駕鶴留語移時, 而代者已入軍中矣. 淄青李正己畏帝威斷, 表獻錢三十萬緡, 以觀朝廷. 帝意其詐, 未能答. 祐甫曰：「正己誠詐, 陛下不如因遣使勞其軍, 以所獻就賜將士. 若正己奉承詔書, 是陛下恩洽士心；若不用, 彼自斂怨, 軍且亂. 又使諸籓不以朝廷爲重賄.」帝曰：「善.」正己慚服. 時議者韙其謨謀, 謂可復貞觀、開元之治.

是歲被疾, 詔肩輿至中書, 臥而承旨, 若還第, 即遣使咨決. 薨, 年六十, 贈太傅, 謚曰文貞. 故事, 門下侍郎未有贈三師者, 帝以其有大臣節, 特寵異之. 硃泚亂, 祐甫妻王陷賊中, 泚嘗與祐甫同列, 遺以繒帛菽粟, 受而緘鐍之, 帝還京, 具封以獻, 士君子益重其家法云.

子植嗣. 植字公修, 祐甫弟廬江令嬰甫子也. 祐甫病, 謂妻曰：「吾歿, 當以廬江次子主吾祀.」及卒, 護喪者以聞, 帝惻然, 召植, 使即喪次終服. 補弘文生. 博通經史, 於《易》尤邃. 與鄭覃同時爲補闕, 皆賢宰相後, 每朝廷有得失, 兩人者更疏論執, 譽望蔚然.

元和中, 爲給事中. 時皇甫鎛判度支, 建言減百官奉稟, 植封還詔書. 鎛又請天下所納鹽酒利增估者, 以新准舊, 一切追償. 植奏言：「用兵久, 百姓凋罄, 往雖估逾其實, 今不可復收.」於是議者咸罪鎛, 鎛懼而止.

長慶初, 拜中書侍郎、同中書門下平章事. 穆宗問：「貞觀、開元中治道最盛, 何致而然?」植曰：「太宗資上聖, 興民間, 知百姓疾苦, 故厲精思治, 又以房玄齡、杜如晦、魏徵、王珪爲之佐, 君明臣忠, 聖賢相維, 治致升平, 固其宜也. 玄宗在天後時, 身踐憂患, 既即位, 得姚崇、宋璟, 此二人蚤夜孜孜, 納君於道. 珪嘗手寫《尚書》《無逸》, 爲圖以獻, 勸帝出入觀省以自戒. 其後朽暗, 乃代以山水圖, 稍怠於勤, 左右不復箴規, 奸臣日用事, 以至於敗. 昔德宗嘗問先臣祐甫開元、天寶事, 先臣具道治亂所以然, 臣在童鸘, 記其說. 今願陛下以《無逸》爲元龜, 則天下幸甚.」他日又問：「司馬遷言漢文帝惜十家產而罷露台, 身衣弋綈, 履革舄, 集上書囊爲殿帷, 信乎? 何太儉邪?」植曰：「良史非兒言. 漢承秦侈縱之餘, 海內凋窶, 文帝從代來, 知稼穡艱難, 是以躬履儉約, 爲天下守財. 景帝遵而不改, 故家給戶足. 至武帝時, 錢朽貫, 穀紅腐, 乃能出師征伐, 威動四方；然侈靡不節, 末年戶口減半, 稅及舟車, 人不聊, 乃下哀痛詔, 封丞相爲富人侯. 然則帝王不可以不示儉而天下足.」帝曰：「卿言善, 患行之爲難耳！」時朝廷悉收河朔三鎮, 而劉總又以幽、薊七州獻諸朝, 且懼部將構亂, 乃先籍豪銳不檢者送京師, 而硃克融在籍中. 植與杜元穎不知兵, 謂蕃鎮且平, 不復料天下安危事, 而克融等羈旅塞躓, 願得官自效, 日訴於前, 皆抑不與. 及遣張弘靖赴鎮, 縱克融等北還, 不數月, 克融亂, 復失河朔矣. 天下尤之, 植內慚. 罷爲刑部尚書, 旋授嶽鄂觀察使. 未幾, 遷嶺南節度使, 還拜戶部尚書. 終華州刺史, 贈尚書左仆射.

倰, 字德長, 祐甫從子也. 性介潔, 矜己之清, 視贓負者若讎. 以蘇州刺史奏課第一, 遷湖南觀察使. 湖南舊法, 雖豐年, 貿易不出境, 鄰部災荒不恤也. 倰至, 謂屬吏曰：「此豈人情乎? 無閉糴以重困民.」削其禁, 自是商賈流通, 貲物益饒. 入爲戶部侍郎, 判度支. 時田弘正徙鎮州, 以魏兵二千行. 既至, 留自衛, 請度支給歲糧, 穆宗下其議, 倰固執不與, 弘正不得已, 遣魏卒. 俄而鎮兵亂, 弘正遇害, 倰之爲也. 時天子失德, 倰黨與盛, 有司不敢名其罪. 出爲鳳翔節度使. 逾年, 徙河南尹. 以戶部尚書致仕, 卒, 贈太子少保, 謚曰肅.

贊曰：植輔政, 當有爲之時, 無經國才, 履危防淺, 機不知其潰而發也, 手弛檻糸枼, 縱虎狼焉, 一日而亡地數千里, 爲天下笑；倰吝財資賊. 又皆幸不誅. 天以河北亂唐, 故君臣不肖, 勃繆其謀, 惜哉！ 柳渾, 字夷曠, 一字惟深, 本名載, 梁仆射惔六世孫, 後籍襄州. 早孤, 方十餘歲, 有巫告曰：「兒相夭且賤, 爲浮屠道可緩死.」諸父欲從其言, 渾曰：「去聖教, 爲異術, 不若速死.」學愈篤, 與遊者皆有名士. 天寶初, 擢進士第, 調單父尉, 累除衢州司馬. 棄官隱武寧山. 召拜監察御史, 台僚以儀矩相繩, 而渾放曠不樂檢局, 乃求外職. 宰相惜其才, 留爲左補闕. 大曆初, 江西魏少遊表爲判官. 州僧有夜飲火其廬者, 歸罪瘖奴, 軍候受財不詰, 獄具, 渾與其僚崔祐甫白奴冤, 少遊趣訊僧, 僧首伏, 因厚謝二人. 路嗣恭代少遊, 渾遷團練副使. 俄爲袁州刺史. 祐甫輔政, 薦爲諫議大夫、浙江東西黜陟使. 入爲尚書右丞. 硃泚亂, 渾匿終南山. 賊素聞其名, 以宰相召, 執其子搒笞之, 搜索所在. 渾贏服步至奉天, 改右散騎常侍. 賊平, 奏言：「臣名向爲賊汙, 且『載』於文從戈, 非偃武所宜.」乃更今名.

貞元元年, 遷兵部侍郎, 封宜城縣伯. 李希烈據淮、蔡, 關播用李元平守汝州, 渾曰：「是夫銜玉而賈石者也. 往必見禽, 何賊之攘?」既而果爲賊縛. 三年, 以本官同中書門下平章事, 仍判門下省. 帝嘗親擇吏宰畿邑, 而政有狀, 召宰相語, 皆賀帝得人, 渾獨不賀, 曰：「此特京兆尹職耳. 陛下當擇臣輩以輔聖德, 臣當選京兆尹承大化, 尹當求令長親細事. 代尹擇令, 非陛下所宜.」帝然之. 玉工爲帝作帶, 誤毀一銙, 工不敢聞, 私市它玉足之. 及獻, 帝識不類, 擿之, 工人伏罪. 帝怒其欺, 詔京兆府論死, 渾曰：「陛下遽殺之則已, 若委有司, 須詳讞乃可. 於法, 誤傷乘輿器服, 罪當杖, 請論如律.」由是工不死. 左丞田季羔從子伯強請賣私第募兵助討吐蕃, 渾曰：「季羔, 先朝號名臣, 由祖以來世孝謹, 表闕於門, 隋時舊第, 惟田一族耳. 討賊自有國計, 豈容不肖子毀門構, 徼一時幸, 損風教哉！請薄責以示懲沮！」帝嘉納.

韓滉自浙西入朝, 帝虛己待之, 奏事或日晏, 他相取充位, 滉遂省中搒吏自若. 渾雖爲滉所引, 惡其專, 質讓曰：「省闥非刑人地, 而搒吏至死. 公家先相國以狷察, 不滿歲輒罷, 今公柰何蹈前非, 顓立威福? 豈尊主卑臣義邪?」滉悔悟, 稍褫其威. 白志貞除浙西觀察使, 渾奏：「志貞興小史, 縱嘉其才, 不當超劇職. 臣以死守, 不敢奉詔.」會渾移疾出, 即日詔付外施行. 疾間, 因乞骸骨, 不許. 門下吏白過官, 渾愀然曰：「既委有司, 而復撓之, 豈賢者用心邪? 士或千里辭家以幹祿, 小邑主辦, 豈慮不能?」是歲擬官, 無退異者.

渾瑊與吐蕃會平涼, 是日, 帝語大臣以和戎息師之便. 馬燧賀曰：「今日已盟, 可百年無虜患.」渾跪曰：「五帝無誥誓, 三王無盟詛, 蓋盟詛之興皆在季末. 今盛明之朝, 反以季末事行於夷狄. 夫夷狄人面獸心, 易以兵制, 難以信結, 臣竊憂之.」李晟繼言曰：「蕃戎多不情, 誠如渾言.」帝變色曰：「渾, 儒生, 未達邊事, 而大臣亦當爾邪?」皆頓首謝. 夜半, 邠寧節度使韓遊瑰飛奏吐蕃劫盟, 將校皆覆沒. 帝大驚, 即以其表示渾. 明日, 慰之曰：「卿, 儒士, 乃知軍戎萬里情乎?」益禮異之.

宰相張延賞怙權, 嫉渾守正, 遣親厚謂曰：「明公舊德, 第慎言於朝, 則位可久.」渾曰：「爲吾謝張公, 渾頭可斷, 而舌不可禁.」卒爲所擠, 以右散騎常侍罷政事. 渾警辯好談謔, 與人交, 豁如也. 情儉不營產利. 免後數日, 置酒召故人出遊, 酣肆乃還, 曠然無黜免意. 時李勉、盧翰皆以舊相闔門奉朝請, 歎曰：「吾等視柳宜城, 真拘俗之人哉！」五年卒, 年七十五, 謚曰貞.

渾母兄識, 字方明, 知名士也. 工文章, 與蕭穎士、元德秀、劉迅相上下, 而識練理創端, 往往詣極, 雖趣尚非博, 然當時作者伏其簡拔. 渾亦善屬文, 但沉思不逮於識云.

韋處厚, 字德載, 京兆萬年人. 事繼母以孝聞, 親歿, 廬墓終喪. 中進士第, 又擢才識兼茂科, 授集賢校書郎. 舉賢良方正異等, 宰相裴垍引直史館. 改咸陽尉.

憲宗初, 擢左補闕. 禮部尚書李絳請間言：「古帝王以納諫爲聖, 拒諫爲昏. 今不聞進規納忠, 何以知天下事?」帝曰：「韋處厚、路隋數上疏, 其言忠切, 顧卿未知爾.」由是中外推其靖密. 曆考功員外郎, 坐與宰相韋貫之善, 出開州刺史. 以戶部郎中入知制誥.

穆宗立, 爲翰林侍講學士. 處厚以帝沖怠不向學, 即與路隋合《易》、《書》、《詩》、《春秋》、《禮》、《孝經》、《論語》, 掇其粹要, 題爲《六經法言》二十篇上之, 冀助省覽. 帝稱善, 並賜金幣. 再遷中書舍人. 張平叔以言利得幸於帝, 建言官自鬻鹽, 籠天下之財. 宰相不能詰, 下群臣議, 處厚發十難誚其迂謬, 平叔愧縮, 遂寢.

敬宗初, 李逢吉得柄, 構李紳, 逐爲端州司馬. 其黨劉棲楚等欲致紳必死, 建言當徙丑地. 處厚上言：「逢吉黨與, 以紳之斥猶有餘辜, 人情危駭. 《詩》云『萋兮斐兮, 成是貝錦. 彼譖人者, 亦已太甚』, 『讒言罔極, 交亂四國.』 此古人疾讒之深也. 孔子曰：『三年無改於父之道, 可謂孝矣.』按紳先朝舊臣, 就令有過, 尚當祓瑕洗釁, 成無改之美, 況被讒乎！建中時, 山東之亂興, 宰相朋黨, 楊炎爲元載復讎, 盧杞爲劉晏償怨, 兵連禍結, 天下騷然. 此陛下親所聞見, 得不深念哉！」紳繇是免. 逢吉怒, 至寶曆三月赦書, 不言左降官未量移者, 以沮紳內徙. 處厚復奏：「逢吉緣紳一人而使近歲流斥皆不蒙澤, 非所以廣恩於天下.」帝悟, 追改其條. 進翰林承旨學士、兵部侍郎. 方天子荒暗, 月視朝才三四. 處厚入見, 即自陳有罪, 願前死以謝. 帝曰：「何哉?」對曰：「臣昔爲諫官, 不能死爭, 使先帝因畋與色而至不壽, 於法應誅. 然所以不死者, 陛下在春宮, 十有五矣. 今皇子方繈褓, 臣不敢避死亡之誅.」帝大感悟, 賜錦彩以慰其意. 王廷湊之亂, 帝歎宰相不才, 而使奸臣跋扈, 處厚曰：「陛下有一裴度不能用, 乃當饋而歎, 恨無蕭、曹, 此馮唐所以謂漢文帝有頗、牧不能用也.」 後禁中急變, 文宗綏內難, 猶豫未即下詔, 處厚入, 昌言曰：「《春秋》大義滅親, 內惡必書, 以明逆順；正名討罪, 何所避諱哉?」遂奉教班諭. 是夕, 號令及它儀矩不暇責有司, 一出處厚, 無違舊章者. 進拜中書侍郎、同中書門下平章事, 封靈昌郡公. 堂史湯鉥數招權納財賂, 處厚笑曰：「此半滑渙也.」斥出之, 相府肅然. 初, 貞元時宰相齊抗奏罷州別駕及當爲別駕者引處之朝. 元和後, 兩河用兵, 裨將立功得補東宮王府官, 硃紫淆並, 授受不綱. 處厚乃置六雄、十望、十緊等州, 悉補別駕, 由是流品澄別. 帝雖自力機政, 然驟信輕改, 搖於浮論. 處厚嘗獨對曰：「陛下不以臣不肖, 使待罪宰相, 凡所奏可, 中輒變易. 自上心出邪, 乃示臣不信；得於橫議邪, 即臣何名執政? 且裴度元勳舊德, 輔四朝, 竇易直長厚忠實, 經事先帝, 陛下所宜親重委信之. 臣乃陛下自擢, 今言不見納, 宜先罷.」即趨下頓首, 帝矍然曰：「何至是? 卿之忠力, 朕自知之, 安可遽辭以重吾不德?」處厚趨出, 帝復召問所欲言, 乃對：「近君子, 遠小人, 始可爲治.」諄復數百言. 又言：「裴度忠, 可久任.」帝嘉納之. 自是無復橫議者. 時李同捷叛, 詔諸軍進討. 魏博史憲誠懷向背, 裴度待以不疑. 憲誠遣吏白事中書, 處厚召語曰：「晉公以百口保爾帥於天子, 我則不然, 正須所爲, 以邦法從事耳.」憲誠懼, 不敢貳, 卒有功. 李載義數破滄、鎮兵, 皆刳剔以獻, 處厚戒之, 前後完活數百千人. 大和二年, 方奏事, 暴疾, 仆香案前, 帝命中人翼扶之, 輿還第, 一昔薨, 年五十六, 贈司空.

處厚姿狀如甚懦者, 居家亦循易, 至廷爭, 嶷然不可回奪. 剛於御吏, 百僚謁事, 畏惕未嘗敢及以私. 推擇官材, 往往棄瑕錄善, 時亦譏其太廣. 性嗜學, 家書讎正至萬卷. 爲拾遺時, 撰《德宗實錄》. 後又與路隋共次《憲宗實錄》, 詔分日入直, 創具凡例, 未及成而終. 本名淳, 避憲宗諱, 改今名.

路隋, 字南式, 其先出陽平. 父泌, 字安期, 通《五經》, 端亮寡言, 以孝悌聞. 建中末, 爲長安尉. 德宗出奉天, 棄妻子奔行在, 扈狩梁州, 排亂軍以出, 再中流矢, 裂裳濡血. 以策說渾瑊, 召置幕府. 東討李懷光, 奏署副元帥判官. 從瑊會盟平涼, 爲虜所執, 死焉. 時隋嬰孺, 以恩授八品官. 逮長, 知父執虜中, 日夜號泣, 坐必西向, 不食肉. 母告以貌類泌者, 終身不引鏡. 貞元末, 吐蕃請和, 隋三上疏宜許, 不報. 舉明經, 授潤州參軍事. 李錡欲困辱之, 使知市事, 隋怡然坐肆, 不爲屈. 韋夏卿高其節, 辟置東都幕府. 元和中, 吐蕃款塞, 隋五上疏請脩好, 冀得泌還. 詔可. 遣祠部郎中徐復報聘, 而泌以喪至, 帝湣惻, 贈絳州刺史, 官爲治喪. 服除, 擢隋左補闕、史館脩撰, 以鯁亮稱.

穆宗立, 與韋處厚並擢侍講學士, 再遷中書舍人、翰林學士. 每除制出, 以金幣來謝者, 隋卻之曰：「公事而當私貺邪?」進承旨學士, 遷兵部侍郎.

文宗嗣位, 以中書侍郎同中書門下平章事, 監脩國史. 初, 韓愈撰《順宗實錄》, 書禁中事爲切直, 宦豎不喜, 訾其非實, 帝詔隋刊正. 隋建言：「衛尉卿周居巢、諫議大夫王彥威、給事中李固言、史官蘇景胤皆上言改脩非是. 夫史冊者, 褒勸所在, 匹夫美惡尚不可誣, 況人君乎? 議者至引雋不疑、第五倫爲比, 以蔽聰明. 臣宗閔、臣僧孺謂史官李漢、蔣系皆愈之婿, 不可參撰, 俾臣得下筆. 臣謂不然. 且愈所書已非自出, 元和以來, 相循逮今. 雖漢等以嫌, 無害公誼. 請條示甚謬誤者, 付史官刊定.」有詔擿貞元、永貞間數事爲失實, 餘不復改, 漢等亦不罷. 進門下侍郎、弘文館大學士. 久之, 辭疾, 不聽, 冊拜太子太師. 明年, 李德裕貶袁州長史, 不署奏, 爲鄭注所忌, 乃檢校尚書右仆射、同中書門下平章事、鎮海節度使. 道病卒, 年六十. 贈太保, 謚曰貞.

贊曰：綰以德服人, 而人自化, 可謂賢矣. 其論議渾大, 雖古王佐無以加. 祐甫發正己隱情, 渾策吐蕃必叛, 伐謀知幾, 君子哉！處厚事穆、敬、文三宗, 主皆弗類, 而一納以忠, 寧不謂以堯事君者邪? 隋輔政十年, 曆牛、李、訓、注用事, 無所迎將, 善保位哉！

列傳第六十八

高元李韋薛崔戴王徐郗辛

高適, 字達夫, 滄州渤海人. 少落魄, 不治生事. 客梁、宋間, 宋州刺史張九皋奇之, 舉有道科中第, 調封丘尉, 不得志, 去. 客河西, 河西節度使哥舒翰表爲左驍衛兵曹參軍, 掌書記. 祿山亂, 召翰討賊, 即拜適左拾遺, 轉監察御史, 佐翰守潼關. 翰敗, 帝問群臣策安出, 適請竭禁藏募死士抗賊, 未爲晚, 不省. 天子西幸, 適走間道及帝於河池, 因言：「翰忠義有素, 而病奪其明, 乃至荒踣. 監軍諸將不恤軍務, 以倡優蒲飀相娛樂, 渾、隴武士飯糲米日不厭, 而責死戰, 其敗固宜. 又魚炅、何履光、趙國珍屯南陽, 而一二中人監軍更用事, 是能取勝哉? 臣數爲楊國忠言之, 不肯聽. 故陛下有今日行, 未足深恥.」帝頷之. 俄遷侍御史, 擢諫議大夫, 負氣敢言, 權近側目. 帝以諸王分鎮, 適盛言不可, 俄而永王叛. 肅宗雅聞之, 召與計事, 因判言王且敗, 不足憂. 帝奇之, 除揚州大都督府長史、淮南節度使. 詔與江東韋陟、淮西來瑱率師會安陸, 方濟師而王敗. 李輔國惡其才, 數短毀之, 下除太子少詹事.

未幾蜀亂, 出爲蜀、彭二州刺史. 始, 上皇東還, 分劍南爲兩節度, 百姓弊於調度, 而西山三城列戍. 適上疏曰：「劍南雖名東、西川, 其實一道. 自邛關、黎、雅以抵南蠻, 由茂而西, 經羌中、平戎等城, 界吐蕃. 瀕邊諸城, 皆仰給劍南. 異時以全蜀之饒, 而山南佐之, 猶不能舉, 今裂梓、遂等八州專爲一節度, 歲月之計, 西川不得參也. 嘉陵比困夷獠, 日雖小定, 而痍痏未平, 耕紡亡業, 衣食貿易皆資成都, 是不可得役亦明矣. 可稅賦者, 獨成都、彭、蜀、漢四州而已, 以四州耗殘當十州之役, 其弊可見. 而言利者, 枘鑿萬端, 窮朝抵夕, 千案百牘, 皆取之民, 官吏懼譴, 責及鄰保, 威以罰抶, 而逋逃益滋. 又關中比饑, 士人流入蜀者道路相系, 地入有訖, 而科斂無涯, 爲蜀計者, 不亦難哉！又平戎以西數城, 皆窮山之顛, 蹊隧險絕, 運糧束馬之路, 坐甲無人之鄉. 爲戎狄言, 不足利戎狄；爲國家言, 不足廣土宇. 柰何以彈丸地而困全蜀太平之人哉? 若謂已戍之城不可廢, 已屯之兵不可收, 願罷東川, 以一劍南並力從事. 不爾, 非陛下洗蕩關東清逆亂之意也. 蜀人又擾, 則貽朝廷憂.」帝不納.

梓屯將段子璋反, 適從崔光遠討斬之. 而光遠兵不戢, 遂大掠, 天子怒, 罷光遠, 以適代爲西川節度使. 廣德元年, 吐蕃取隴右, 適率兵出南鄙, 欲牽制其力, 既無功, 遂亡松、維二州及雲山城. 召還, 爲刑部侍郎、左散騎常侍, 封渤海縣侯. 永泰元年卒, 贈禮部尚書, 謚曰忠.

適尚節義, 語王霸袞袞不厭. 遭時多難, 以功名自許, 而言浮其術, 不爲搢紳所推. 然政寬簡, 所涖, 人便之. 年五十始爲詩, 即工, 以氣質自高. 每一篇已, 好事者輒傳布. 其詒書賀蘭進明, 使救梁、宋以親諸軍, 與許叔冀書, 令釋憾；未度淮, 移檄將校, 絕永王, 俾各自白, 君子以爲義而知變.

元結, 後魏常山王遵十五代孫. 曾祖仁基, 字惟固, 從太宗征遼東, 以功賜宜君田二十頃, 遼口並馬牝牡各五十, 拜寧塞令, 襲常山公. 祖亨, 字利貞, 美姿儀. 嘗曰：「我承王公餘烈, 鷹犬聲樂是習, 吾當以儒學易之.」霍王元軌聞其名, 辟參軍事. 父延祖, 三歲而孤, 仁基敕其母曰：「此兒且祀我.」因名而字之. 逮長, 不仕, 年過四十, 親婭強勸之, 再調舂陵丞, 輒棄官去, 曰：「人生衣食, 可適饑飽, 不宜復有所須.」每灌畦掇薪, 以爲「有生之役, 過此吾不思也.」 安祿山反, 召結戒曰：「而曹逢世多故, 不得自安山林, 勉樹名節, 無近羞辱」云. 卒年七十六, 門人私謚曰太先生.

結少不羈, 十七乃折節向學, 事元德秀. 天寶十二載舉進士, 禮部侍郎陽浚見其文, 曰：「一第慁子耳, 有司得子是賴！」果擢上第. 復舉制科. 會天下亂, 沈浮人間. 國子司業蘇源明見肅宗, 問天下士, 薦結可用. 時史思明攻河陽, 帝將幸河東, 召結詣京師, 問所欲言, 結自以始見軒陛, 拘忌諱, 恐言不悉情, 乃上《時議》三篇. 其一曰： 議者問：「往年逆賊, 東窮海, 南淮、漢, 西抵函、秦, 北徹幽都, 丑徒狼扈, 在四方者幾百萬, 當時之禍可謂劇, 而人心危矣. 天子獨以匹馬至靈武, 合弱旅, 鉏強寇, 師及渭西, 曾不逾時, 摧銳攘凶, 復兩京, 收河南州縣, 何其易邪? 乃今河北奸逆不盡, 山林江湖亡命尚多, 盜賊數犯州縣, 百姓轉徙, 踵系不絕, 將士臨敵而奔, 賢人君子遁逃不出. 陛下往在靈武、鳳翔, 無今日勝兵而能殺敵, 無今日檢禁而無亡命, 無今日威令而盜賊不作, 無今日財用而百姓不流, 無今日爵賞而士不散, 無今日朝廷而賢者思仕, 何哉? 將天子能以危爲安, 而忍以未安忘危邪?」對曰：「此非難言之. 前日天子恨愧陵廟爲羯逆傷汙, 憤悵上皇南幸巴、蜀, 隱悼宗戚見誅, 側身勤勞, 不憚親撫士卒, 與人權位, 信而不疑, 渴聞忠直, 過弗諱改. 此以弱制強, 以危取安之繇也. 今天子重城深宮, 燕和而居；凝冕大昕, 纓佩而朝；太官具味, 視時而獻, 太常備樂, 和聲以薦；國機軍務, 參籌乃敢進；百姓疾苦, 時有不聞；廄芻良馬、宮籍美女、輿服禮物、休符瑞諜, 日月充備；朝廷歌頌盛德大業, 聽而不厭；四方貢賦, 爭上尤異；諧臣顐官, 怡愉天顏；文武大臣至於庶官, 皆權賞逾望. 此所以不能以強制弱, 以未安忘危. 若陛下視今日之安, 能如靈武時, 何寇盜強弱可言哉！」 其二曰： 議者曰：「吾聞士人共自謀：『昔我奉天子拒凶逆, 勝則家國兩全, 不勝則兩亡, 故生死決於戰, 是非極於諫. 今吾名位重, 財貨足, 爵賞厚, 勤勞已極, 外無仇讎害我, 內無窮賤迫我, 何苦當鋒刃以近死, 忤人主以近禍乎? 』又聞曰：『吾州裏有病父老母、孤兄寡婦, 皆力役乞丐, 凍餒不足, 況於死者, 人誰哀之? 』又聞曰：『天下殘破, 蒼生危窘, 受賦與役者, 皆寡弱貧獨, 流亡死徙, 悲憂道路, 蓋亦極矣. 天下安, 我等豈無畎畝自處? 若不安, 我不復以忠義仁信方直死矣！』人且如此, 柰何?」對曰：「國家非欲其然, 蓋失於太明太信耳. 夫太明則見其內情, 將藏內情則罔惑生下. 能令必信, 信可必矣, 而太信之中, 至奸尤惡之. 如此遂使朝廷亡公直, 天下失忠信, 蒼生益冤結. 將欲治之, 能無端由? 吾等議於野, 又何所及?」 其三曰： 議者曰：「陛下思安蒼生, 滅奸逆, 圖太平, 勞心悉精, 於今四年, 說者異之, 何哉?」對曰：「如天子所思, 說者所異, 非不知之. 凡有詔令丁寧事皆不行, 空言一再, 頗類諧戲. 今有仁卹之令, 憂勤之誥, 人皆族立黨語, 指而議之. 天子不知其然, 以爲言雖不行, 猶足以勸. 彼沮勸, 在乎明審均當而必行也. 天子能行已言之令, 必將來之法, 雜徭弊制, 拘忌煩令, 一切蠲蕩, 任天下賢士, 屏斥小人, 然後推仁信威令, 謹行不惑. 此帝王常道, 何爲不及?」 帝悅曰：「卿能破朕憂.」擢右金吾兵曹參軍, 攝監察御史, 爲山南西道節度參謀. 募義士於唐、鄧、汝、蔡, 降劇賊五千, 瘞戰死露胔於泌南, 名曰哀丘.

史思明亂, 帝將親征, 結建言：「賊銳不可與爭, 宜折以謀.」帝善之, 因命發宛、葉軍挫賊南鋒, 結屯泌陽守險, 全十五城. 以討賊功遷監察御史裏行. 荊南節度使呂諲請益兵拒賊, 帝進結水部員外郎, 佐諲府. 又參山南東道來瑱府, 時有父母隨子在軍者, 結說瑱曰：「孝而仁者, 可與言忠；信而勇者, 可以全義. 渠有責其忠信義勇而不勸之孝慈邪? 將士父母, 宜給以衣食, 則義有所存矣.」瑱納之. 瑱誅, 結攝領府事. 會代宗立, 固辭, 丐侍親歸樊上. 授著作郎. 益著書, 作《自釋》, 曰： 河南, 元氏望也. 結, 元子名也. 次山, 結字也. 世業載國史, 世系在家諜. 少居商餘山, 著《元子》十篇, 故以元子爲稱. 天下兵興, 逃亂入猗玗洞, 始稱猗玗子. 後家瀼濱, 乃自稱浪士. 及有官, 人以爲浪者亦漫爲官乎, 呼爲漫郎. 既客樊上, 漫遂顯. 樊左右皆漁者, 少長相戲, 更曰聱叟. 彼誚以聱者, 爲其不相從聽, 不相鉤加, 帶笭箵而盡船, 獨聱齖而揮車. 酒徒得此, 又曰：「公之漫其猶聱乎? 公守著作, 不帶笭箵乎? 又漫浪於人間, 得非聱齖乎? 公漫久矣, 可以漫爲叟.」於戲！吾不從聽於時俗, 不鉤加於當世, 誰是聱者, 吾欲從之！彼聱叟不慚帶乎笭箵, 吾又安能薄乎著作? 彼聱叟不羞聱齖於鄰裏, 吾又安能慚漫浪於人間? 取而醉人議, 當以漫叟爲稱. 直荒浪其情性, 誕漫其所爲, 使人知無所存有, 無所將待. 乃爲語曰：「能帶笭箵, 全獨而保生；能學聱齖, 保宗而全家. 聱也如此, 漫乎非邪！」 久之, 拜道州刺史. 初, 西原蠻掠居人數萬去, 遺戶裁四千, 諸使調發符牒二百函, 結以人困甚, 不忍加賦, 即上言：「臣州爲賊焚破, 糧儲、屋宅、男女、牛馬幾盡. 今百姓十不一在, 耄孺騷離, 未有所安. 嶺南諸州, 寇盜不盡, 得守捉候望四十餘屯, 一有不靖, 湖南且亂. 請免百姓所負租稅及租庸使和市雜物十三萬緡.」帝許之. 明年, 租庸使索上供十萬緡, 結又奏：「歲正租庸外, 所率宜以時增減.」詔可. 結爲民營舍給田, 免徭役, 流亡歸者萬餘. 進授容管經略使, 身諭蠻豪, 綏定八州. 會母喪, 人皆詣節度府請留, 加左金吾衛將軍. 民樂其教, 至立石頌德. 罷還京師, 卒, 年五十, 贈禮部侍郎.

李承, 趙州高邑人. 幼孤, 其兄曄養之. 既長, 以悌聞. 擢明經, 遷累大理評事, 爲河南采訪使判官. 尹子奇陷汴州, 拘承送洛陽, 覘得賊謀, 皆密啟諸朝. 兩京平, 例貶臨川尉. 不三月, 除德清令. 尋擢監察御史, 累遷吏部郎中, 淮南西道黜陟使. 奏置常豐堰於楚州, 以禦海潮, 溉屯田塉鹵, 收常十倍它歲. 德宗將討梁崇義, 李希烈揣知之, 乃表崇義過惡, 請先誅討, 帝悅, 數對左右稱其忠. 會承使回, 言希烈能立功, 然恐後不可制, 帝初謂不然, 及崇義平, 希烈果叛, 始思其言, 擢拜河中尹、晉絳觀察使. 承廉正有雅望, 以才顯於時. 未幾, 改山南東道節度使. 時希烈猶據襄州, 帝慮不受命, 欲以禁兵衛送承, 承辭, 請以單騎入. 既至, 希烈舍承外館, 迫脅日萬端, 承晏然誓以死守. 希烈不能屈, 遂大掠去, 襄、漢蕩然. 承輯綏撫安之, 居一年, 闔境完復. 初, 希烈雖去, 留部校守覘, 往來踵舍, 承因得使所厚臧叔雅結希烈腹心周會、王玢、姚詹. 及曾等謀殺希烈, 承首謀也. 密詔褒美. 尋檢校工部尚書、湖南觀察使. 建中四年卒, 年六十二, 贈吏部尚書.

韋倫, 系本京兆. 父光乘, 在開元、天寶間爲朔方節度使. 倫以廕調藍田尉, 幹力勤濟, 楊國忠署爲鑄錢內作使判官. 國忠多發州縣齊人令鼓鑄, 督非所習, 雖箠失苛嚴, 愈無功. 倫請准直募匠, 代無聊之人, 繇是役用減, 鼓鑄多矣. 玄宗晚節盛營宮室, 吏介以爲欺, 倫閱實工員, 省費倍. 從帝入蜀, 以監察御史爲劍南節度行軍司馬、置頓判官. 時中人衛卒多侵暴, 尤難治, 倫以清儉自將, 西人賴濟. 中宦疾之, 以讒貶衡州司戶參軍. 度支使第五琦薦倫才, 擢商州刺史、荊襄道租庸使. 襄州裨將康楚元亂, 自稱東楚義王, 刺史王政棄城遁. 賊南襲江陵, 絕漢、沔餉道. 倫調兵屯鄧州, 厚撫降賊. 寇益怠, 乃擊禽楚元以獻, 收租庸二百萬緡. 召爲衛尉卿, 俄兼寧、隴二州刺史.

乾元中, 襄州亂, 詔倫爲山南東道節度使, 而李輔國方恣橫, 倫不肯謁, 憾之, 中罷爲秦州刺史. 吐蕃、黨項歲入邊, 倫兵寡, 數格虜, 敗, 貶巴州長史, 徙務川尉. 代宗立, 連拜忠、台、饒三州刺史. 宦者呂太一反嶺南, 詔拜倫韶州刺史、韶連郴都團練使. 爲太一反間, 貶信州司馬, 斥棄十年, 客豫章.

德宗嗣位, 選使絕域者, 擢倫太常少卿, 充和吐蕃使. 倫至, 諭天子威德, 贊普順悅, 乃入獻. 還, 進太常卿, 兼御史大夫. 再使, 如旨. 倫處朝, 數論政得失, 宰相盧杞惡之, 改太子少保. 從狩奉天. 及杞敗, 關播罷爲刑部尚書, 倫在朝堂流涕曰；「宰相無狀, 使天下至此, 不失爲尚書, 後何勸?」聞者憚其公. 帝後欲復用杞爲刺史, 倫苦諫, 言懇至到, 帝納之. 進太子少師、郢國公, 致仕. 時李楚琳以仆射兼衛尉卿, 李忠誠以尚書兼少府監, 倫言：「楚琳逆節, 忠誠戎丑, 不當寵以官.」又請爲義倉, 以捍無年；擇賢者, 任帝左右. 謂吐蕃豺虎野心, 不可事信約, 宜謹備邊. 帝善其言, 厚禮之. 居家以孝慈稱. 卒, 年八十三, 贈揚州都督, 謚曰肅.

薛玨, 字溫如, 河中寶鼎人. 以廕爲懿德太子廟令, 累遷乾陵台令. 歲中以清白聞, 課第一, 改昭應令, 人請立石紀德, 玨固讓. 遷楚州刺史. 初, 州有營田, 宰相遙領使, 而刺史得專達, 俸及它給百餘萬, 田官數百, 歲以優得遷, 別戶三千, 備刺史廝役. 玨至, 悉條去之, 租入贏異時. 觀察使惡其潔, 誣以罪, 左授峽州刺史. 建中初, 德宗命使者分諸道察官吏升黜焉, 而李承狀玨之簡, 趙贊言其廉, 盧翰稱其肅, 書參聞, 於是拜中散大夫, 賜金紫. 劉玄佐表兼汴宋行軍司馬. 李希烈棄汴州走, 即拜玨刺史, 遷河南尹. 入爲司農卿. 是時, 詔舉堪刺史、縣令者且百人, 延問人間疾苦、吏得失, 取尤通達者什二, 宰相欲校以文詞, 玨曰：「求良吏不可責文學, 宜以上愛人之本爲心也.」宰相多其計, 所用皆稱職. 爲京兆尹, 司農供三宮畜茹三十車, 不足, 請市京兆. 是時, 韋彤爲萬年令, 玨使彤禁鬻賣, 民苦之. 德宗怒, 奪玨、彤俸. 帝疑下情不達, 因詔延英坐日許百司長官二員言闕失, 謂之巡對. 玨剛嚴, 曉法治, 勤身以勸下, 然苛察, 無經術大體. 坐善竇參, 改太子賓客, 出爲嶺南觀察使. 卒, 年七十四, 贈工部尚書.

子存慶, 字嗣德, 貌偉岸. 及進士第, 曆御史、尚書郎. 五遷給事中, 與韋弘景封駁詔書, 時稱其直. 劉總以幽州歸, 穆宗謂宰相曰：「必用薛存慶, 可以宣朕意.」對延英一刻, 遣之, 至鎮州, 疽發於背卒, 贈吏部侍郎.

崔漢衡, 博州博平人. 沉懿博厚, 善與人交. 始爲費令, 滑州節度使令狐彰表掌書記. 大曆六年, 以檢校禮部員外郎爲和蕃副使. 還, 遷右司郎中. 建中二年, 吐蕃請盟, 擢殿中少監, 爲和蕃使, 與其使區頰贊俱來約盟. 改鴻臚卿, 持節送區頰贊歸, 遂定盟清水. 德宗幸奉天, 吐蕃以兵佐渾瑊, 敗賊武功. 轉秘書監. 俄拜上都留守、兵部尚書、東都淄青魏博賑給宣慰使. 又使幽州, 還命稱指. 貞元三年, 豫吐蕃盟平涼, 被執, 虜將殺之, 因夷言謂之曰：「我善結贊, 無殺我！」而漢衡誠信素著, 虜亦尊重, 故至河州得還. 明年, 出爲晉慈隰觀察使, 卒, 贈尚書左仆射.

戴叔倫, 字幼公, 潤州金壇人. 師事蕭穎士, 爲門人冠. 劉晏管鹽鐵, 表主運湖南, 至雲安, 楊惠琳反, 馳客劫之曰：「歸我金幣, 可緩死.」叔倫曰：「身可殺, 財不可奪.」乃舍之. 嗣曹王皋領湖南、江西, 表在幕府. 皋討李希烈, 留叔倫領府事, 試守撫州刺史. 民歲爭溉灌, 爲作均水法, 俗便利之. 耕餉歲廣, 獄無系囚. 俄即真. 期年, 詔書褒美, 封譙縣男, 加金紫服. 齊映、劉滋執政, 叔倫勸以「屯難未靖, 安之者莫先於兵, 兵所藉者食, 故金穀之司不輕易人. 天下州縣有上、中、下, 緊、望、雄、輔者, 有司銓擬, 皆便所私, 此非爲官擇人、爲人求治之術. 其尤切者, 縣令、錄事參軍事, 此二者, 宜出中書、門下, 無計資序限, 遠近高卑, 一以殿最升降, 則人知勸.」映等重其言. 遷容管經略使, 綏徠夷落, 威名流聞. 其治清明仁恕, 多方略, 故所至稱最. 德宗嘗賦《中和節詩》, 遣使者寵賜. 代還, 卒於道, 年五十八.

王翃, 字宏肱, 並州晉陽人. 少治兵家. 天寶中, 授翃衛尉、羽林軍宿衛. 擢才兼文武科, 出爲辰州刺史. 與討襄州康楚元有功, 加兼秘書少監, 遷朗州刺史. 大曆中, 擢容管經略使. 初, 安祿山亂, 詔嶺南兵隸南陽魯炅. 炅敗績, 衆奔潰. 溪洞夷獠相挻爲亂, 夷酋梁崇牽號「平南都統」, 與別帥覃問合, 又與西原賊張侯、夏永更誘嘯, 因陷城邑, 遂據容州. 前經略使陳仁琇、元結、長孫全緒等皆僑治藤、梧. 翃至, 言於衆曰：「我, 容州刺史, 安可客治它所? 必得容乃止.」即出私財募士, 有功者放署吏, 於是人自奮. 不數月, 斬賊帥歐陽珪. 因至廣州, 請節度使李勉出兵並力, 勉不許, 曰：「容陷賊久, 獠方強, 今速攻, 祗自敗耳.」翃曰：「大夫即不出師, 願下書州縣, 陽言以兵爲助, 冀藉此聲, 成萬一功.」勉許諾. 翃乃移書義、藤二州刺史, 約皆進討, 引兵三千與賊鏖戰, 日數遇. 勉檄止之, 輒匿不發, 戰愈力, 卒破賊, 禽崇牽, 悉復容州故地. 捷書聞, 詔更置順州, 以定餘亂. 翃凡百餘戰, 禽首領七十, 覃問遁去. 復遣將李寔等分討西原, 平鬱林等諸州. 累兼御史中丞、招討處置使. 會哥舒晃反, 翃命寔悉師援廣州, 問因合衆乘間來襲, 翃設伏擊之, 生禽問, 嶺表平. 代宗遣使慰勞, 加金紫光祿大夫, 賜第京師.

時吐蕃入寇, 郭子儀悉河中兵乘邊, 召翃爲河中少尹, 領節度後務. 悍將淩正數幹法不逞, 約其徒夜斬關逐翃. 翃覺之, 陰亂漏刻, 以差其期, 衆驚, 不敢發. 俄禽正誅之, 一軍惕息. 曆汾州刺史, 爲振武軍使綏, 銀等州留後. 入拜京兆尹. 會起涇原兵討李希烈, 次滻水, 京兆主供擬, 饔敗肉腐, 衆怒曰：「食是而討賊乎?」遂叛. 翃挺身走奉天, 拜太子詹事. 德宗還都, 再遷大理卿, 出爲福建觀察使. 徙東都留守, 既至, 開田二十餘屯, 脩器械, 皆良金壽革, 練士卒, 號令精明. 俄而吳少誠叛, 獨東畿爲有備, 關東賴之. 貞元十八年卒, 贈尚書右仆射, 謚曰肅.

翃雅善盧杞, 杞之殺崔寧、沮李懷光不得朝, 皆與其謀, 議者以爲訾.

子正雅, 字光謙, 行謹飭, 爲崔邠所器. 元和初, 擢進士, 遷累監察御史. 穆宗時, 京邑多盜賊, 正雅以萬年令威震豪強. 尹柳公綽言其能, 就賜緋魚, 擢累汝州刺史. 屬監軍怙權, 乃謝病去. 入爲大理卿, 會爭宋申錫獄, 堅甚, 申錫得不死. 大和中卒, 贈左散騎常侍.

翃兄翊, 性謙柔, 曆山南東道節度使. 代宗目爲純臣, 世稱謹廉. 卒, 贈戶部尚書, 謚曰忠惠.

翊曾孫凝, 字成庶, 少孤, 依其舅宰相鄭肅. 舉明經、進士, 皆中. 曆台省, 浸知名, 擢累禮部侍郎. 不阿權近, 出爲商州刺史. 驛道所出, 吏破產不能給, 而州有冶賦羨銀, 常摧直以優吏奉. 凝不取, 則以市馬, 故無橫擾, 人皆慰悅. 徙湖南觀察使. 僖宗立, 召爲兵部侍郎, 領鹽鐵轉運使. 坐舉非其人, 以秘書監分司東都, 即拜河南尹. 遷宣歙池觀察使, 時乾符四年也. 王仙芝之黨屠至德, 勢益張, 凝遣牙將孟琢助池守. 賊益兵來攻, 實欲襲南陵, 凝遣樊儔以舟師扼青陽. 儔違令, 輕與賊戰, 不勝, 凝斬以徇, 諸將聞, 皆股栗, 以死綴賊, 賊不能進. 時江南環境爲盜區, 凝以強弩據采石, 張疑幟, 遣別將馬穎解和州之圍. 明年, 賊大至, 都將王涓自永陽赴敵, 凝大宴, 謂涓曰：「賊席勝而驕, 可持重待之, 慎毋戰.」涓意銳, 日趨四舍, 至南陵, 未食即陣, 死焉. 監軍收餘卒數千, 還走城, 沮撓無去意, 卒又恣橫不能禁, 凝讓曰：「吏捕蝗者, 不勝而仰食於民, 則率暴以濟災也. 今兵不能捍敵, 又恣之犯民生業, 何以稱朝廷待將軍意?」監軍詞屈, 趣親吏入民舍奪馬, 凝乘門望見, 麾左右捕取殺之, 由是不敢留, 然益儲畜繕完以備賊, 賊至不能加. 會大星直寢庭墜, 術家言宜上疾不視事以厭勝, 凝曰：「東南, 國有所出, 而宣爲大府, 吾規脫禍可矣, 顧一方何賴哉? 誓與城相存亡, 勿復言！」既而賊去. 未幾, 卒, 年五十八, 贈吏部尚書, 謚曰貞.

徐申, 字維降, 京兆人. 擢進士第, 累遷洪州長史. 嗣曹王皋討李希烈, 檄申以長史行刺史事, 任職辦, 皋表其能, 遷韶州刺史. 韶自兵興四十年, 刺史以縣爲治署, 而令丞雜處民間. 申按公田之廢者, 募人假牛犁墾發, 以所收半畀之, 田久不治, 故肥美, 歲入凡三萬斛. 諸工計所庸, 受粟有差, 乃徙治故州. 未幾, 邑閈如初. 創驛候, 作大市, 器用皆具. 州民詣觀察使, 以其有功於人, 請爲生祠, 申固讓, 觀察使以狀聞, 遷合州刺史. 始來韶, 戶止七千, 比六年, 倍而半之. 會初置景州, 授刺史, 賜錢五十萬, 加節度副使. 遷邕管經略使. 黃洞納質供賦, 不敢桀. 逾年, 進嶺南節度使. 前使死, 吏盜印, 署府職百餘員, 畏事泄, 謀作亂. 申覺, 殺之, 詿誤一不問. 遠俗以攻劫相矜, 申禁切, 無復犯. 外蕃歲以珠、玳瑁、香、文犀浮海至, 申於常貢外, 未嘗賸索, 商賈饒盈. 劉辟反, 表請發卒五千, 循馬援故道, 繇爨蠻抵蜀, 扌壽辟不備. 詔可, 加檢校禮部尚書, 封東海郡公. 詔未至, 卒, 年七十. 贈太子少保, 謚曰平.

郗士美, 字和夫, 兗州金鄉人. 父純, 字高卿, 舉進士、拔萃、制策皆高第, 張九齡、李邕數稱之. 自拾遺七遷至中書舍人. 處事不回, 爲宰相元載所忌. 時魚朝恩以牙將李琮署兩街功德使, 琮恃勢桀橫, 衆辱京兆尹崔昭於禁中, 純曰：「此國恥也.」即詣載請速處其罪, 載不納, 遂辭疾還東都, 號「伊川田父」, 十年不出. 德宗立, 崔祐甫輔政, 召爲太子左庶子、集賢殿學士, 不拜, 以老乞身. 改詹事, 聽致仕. 帝召見, 褒歎良久, 賜金紫, 公卿以下咸祖都門, 世高其節.

士美年十二, 通《五經》、《史記》、《漢書》, 皆能成誦. 父友蕭穎士、顏真卿、柳芳與相論繹, 嘗曰：「吾曹異日當交二郗之間矣.」未冠爲陽翟丞, 佐李抱真潞州幕府. 以才, 曆王虔休、李元, 皆留不徙. 久乃進房州刺史、黔中經略觀察使. 溪州賊向子琪以衆八千岨山剽劫, 士美討平之, 加檢校右散騎常侍, 封高平郡公. 遷京兆尹, 天子多所咨逮.

出爲鄂嶽觀察使. 時安黃節度使伊慎入朝, 其子宥主後務, 偃蹇, 母死京師不發喪, 欲固其權. 士美知之, 使府屬過其境, 宥出迎, 因以母訃告之, 即爲辦裝, 宥惶遽上道.

改河南尹, 檢校工部尚書, 充昭義節度使. 昭義自李抱真以來皆武臣, 私廚月費米六千石、羊千首、酒數十斛, 潞人困甚. 士美至, 悉去之, 出稟錢市物自給. 又盧從史時, 日具三百人膳以餉牙兵, 士美曰：「卒衛於牙, 固職也, 安得廣費爲私恩?」亦罷之. 討王承宗也, 遣大將王獻督萬人爲前鋒, 獻恣橫逗撓, 士美即斬以徇, 下令曰：「敢後者斬！」親鼓之, 大破賊, 下三營環柏鄉. 時諸鎮兵合十餘萬繞賊, 多玩寇犯法, 獨士美兵銳整, 最先有功. 憲宗喜曰：「固知士美能辦吾事.」承宗大震懼. 亡幾, 會詔班師, 然威震兩河. 以疾召拜工部尚書. 後檢校刑部尚書, 爲忠武節度使. 卒, 年六十四, 贈尚書左仆射, 謚曰景. 生平與人交, 已然諾, 以是名重於世.

辛秘, 系出隴西. 貞元中, 擢明經第, 授華原主簿. 以判入等, 調長安尉. 其學於禮家尤洽, 高郢爲太常卿, 奏爲博士. 再遷兵部員外郎, 常兼博士. 再辟禮儀使府.

憲宗初, 拜湖州刺史. 李錡反, 遣大將先取支州. 蘇、常、杭、睦四刺史, 或戰敗, 或拘脅, 獨秘以儒者, 賊易之. 未及至, 秘召牙將丘知二夜開城收壯士, 得數百, 逆賊大戰, 斬其將, 進焚營保. 錡平, 賜金紫. 僉謂秘材任將帥, 會河東範希朝出討王承宗, 召秘爲希朝司馬, 主留務. 累遷汝、常州刺史, 河南尹, 進拜昭義軍節度使. 是時, 承討恒、趙之後, 潞人雕耗. 秘至, 則約出入, 嗇用度, 比四年, 儲錢十七萬緡、糧七十萬斛, 器械堅良, 隱然復爲完鎮. 召還, 道病卒, 年六十四, 贈尚書左仆射, 謚曰肅, 後更謚懿.

秘爲大官, 居不易第, 服不改初, 其奉祿悉與裏表親屬. 病, 自銘其墓, 作書一通緘之. 卒後發視, 則送終制也, 儉而不違於禮云.

列傳第六十九

來田侯崔嚴

來瑱, 邠州永壽人. 父曜, 奮行間, 開元末, 持節磧西副大使、四鎮節度使, 著名西邊, 終右領軍大將軍. 瑱略知收, 尚名節, 崖然有大志. 天寶初, 從四鎮任劇職, 累遷殿中侍御史、伊西北庭行軍司馬. 詔舉智謀果決、才堪統衆者, 拾遺張鎬薦瑱能斷大事, 有禦侮才, 擢潁川太守, 充招討使. 會母喪免, 以孝聞.

安祿山反, 張垍薦之, 興塊次, 拜汝南太守. 未行, 改潁川. 賊攻潁川, 方積粟多, 瑱完埤自如, 手射賊, 皆應弦仆. 賊使降將畢思琛招之, 父故將也, 拜城下, 泣且吊, 瑱不應, 前後俘殺甚衆. 賊懼, 目爲「來嚼鐵.」 以功就加防禦使、河南淮南遊弈逐要招討使. 徙山南東道節度使代魯炅, 會嗣號王巨表炅方固守, 乃還瑱故官. 賊圍南陽急, 瑱與魏仲犀合兵救之, 不勝, 人情恟懼, 瑱能撫訓士, 舉動安重, 賊不得侵. 改淮南西道節度. 兩京平, 封潁國公, 食二百戶.

乾元二年, 徙河西. 未行, 王師敗於相州, 詔拜陝虢節度, 兼潼關防禦團練鎮守使. 明年, 襄州部將張維瑾等殺其使史翽, 徙瑱山南東道襄、鄧、均、房、金、商、隨、郢、復十州節度使. 既至, 維瑾降. 上元二年春, 破史思明餘黨於魯山, 俘賊渠, 又戰汝州, 獲馬、牛、橐駝, 凡兩戰, 斬首萬級. 明年, 詔瑱還, 瑱安襄、漢, 士亦宜其政, 因諷衆留己, 而外示行；至鄧, 復詔歸鎮. 肅宗聞其謀, 惡之, 呂諲、王仲昇等皆言「瑱得士心, 不可以留』, 乃改山南東道襄、鄧、唐、復、隨、郢六州節度. 俄而仲昇與賊戰申州, 爲賊禽. 初, 仲昇被圍, 而江陵呂諲病, 瑱顧望不即救, 及師出, 仲昇已沒. 行軍司馬裴□表其狀, 且言：「瑱善謀而勇, 恐後難制, 即除之, 可一戰禽也.」帝頗謂然, 遂改瑱淮西申、安、蘄、黃、光、沔兼河南陳、豫、許、鄭、汴、曹、宋、穎、泗十五州節度以寵之, 陰奪其權, 加□襄、鄧等七州防禦使代瑱. 瑱懼, 釋言「淮西無糧, 須麥收可上道」, 又諷衆固留.

代宗立, 復授襄州節度、奉義軍渭北兵馬使；密詔□圖之. □自均州率衆浮漢下. 會日入, 候者白瑱, 瑱與帳下謀, 其副薛南陽曰：「公奉詔留鎮, 而□以兵脅代, 是無名也. □智勇非公敵, 而衆心不附. 彼若乘我不虞, 縱火夜攻, 誠可憂也. 若須明, 則破之必矣.」明日, □督軍五千陣穀水北, 瑱以兵迎之, 呼其軍, 告曰：「爾何事來?」曰：「公不受命, 故中丞伐罪.」瑱曰：「詔還鎮此州.」乃以詔書示之. 皆曰：「偽也. 吾千里討賊, 豈空歸邪?」爭射之, 瑱走旗下. 薛南陽曰：「請公勒兵勿戰.」乃以三百騎爲奇兵, 旁萬山, 出其背夾擊之, 其衆幾盡, □脫身走, 至申口, 禽之, 送京師. 瑱因入朝謝罪, 帝待之無疑, 拜兵部尚書、同中書門下平章事, 充山陵使. 是時, 程元振居中用事, 疾瑱, 乃告與巫祝言不順. 會王仲昇歸, 又言由瑱與賊合, 故陷賊. 帝積怒, 遂下詔削除官爵, 貶播川尉, 員外置. 及鄠, 賜死, 籍其家. 瑱之死, 門下客散去, 掩屍於坎, 校書郎殷亮獨後至, 哭屍側, 爲備棺衾以葬. 帝徐悟元振誣, 以它罪流溱州.

先是, 瑱行軍司馬龐充以兵二千戍河南, 至汝, 聞瑱死, 乃還襲襄州, 別將李昭禦之, 走房陵. 昭與薛南陽、梁崇義不相臣, 崇義殺昭, 帝以崇義爲節度使代瑱. 既而爲瑱立祠, 四時致饗, 避瑱廳事不處, 哀祈禮葬, 詔可. 廣德元年, 追復官爵.

裴□者, 始以廕爲京兆司錄參軍. 瑱鎮陝州, 引爲判官, 移襄州, 又爲行軍司馬, 遇之厚. 及瑱私漢上, □欲得其處, 故背瑱言狀, 帝倚以圖瑱. 而性輕褊少謀, 師興, 給用無節. 及敗, 有詔流費州, 至藍田, 賜死.

田神功, 冀州南宮人. 天寶末, 爲縣史. 會天下兵興, 賊署爲平盧兵馬使, 率衆歸朝, 從李忠臣收滄、德, 攻相州, 拒杏園. 後守陳留, 戰不勝, 與許叔冀降於史思明. 思明使與南德信、劉從諫南略江淮, 神功襲德信, 斬之, 從諫脫身走, 乃並將其兵. 詔拜鴻臚卿. 襲敬釭鄆州, 不克. 劉展反, 鄧景山引神功助討, 自淄青濟淮, 衆不整, 入揚州, 遂大掠居人貲產, 發屋剔窖, 殺商胡波斯數千人. 俄而禽展送京師, 遷淄青節度使. 會侯希逸入青州, 更徙兗鄆. 時賊圍宋州急, 李光弼奏神功往救, 賊解去. 又破法子營, 復攻敬釭, 降之. 朝義聞, 乃奔下博. 進封信都郡王, 徙河南節度、汴宋八州觀察使.

大曆二年來朝, 加檢校尚書右仆射, 詔宰相百官送至省. 又判左仆射, 知省事, 加太子太師, 還軍. 神功事母孝. 始, 嘗倨驕自如, 見光弼待官屬鈞禮, 乃折節謙損. 既寢疾, 宋之將吏爲禳祈報恩.

八年, 自力入朝, 卒, 代宗爲徹樂, 贈司徒, 詔其弟曹州刺史神玉知汴州留事, 賻絹千匹、布五百端, 百官吊喪, 賜屏風茵褥, 飯千桑門追福. 至德後, 節度使不兼宰相者, 惟神功恩禮最篤. 神玉終汴宋節度留後.

侯希逸, 營州人. 長七尺, 豐下銳上. 天寶末爲州裨將, 守保定城. 安祿山反, 使中人韓朝易攵傳命, 希逸斬以徇. 祿山又以親將徐歸道爲節度使, 希逸率兵與安東都護王玄志斬之, 遣使上聞, 詔拜玄志平盧節度使. 玄志卒, 副將李正己殺其子, 共推希逸, 有詔就拜節度使, 兼御史大夫. 與賊確, 數有功. 然孤軍無援, 又爲奚侵掠, 乃拔其軍二萬, 浮海入青州據之, 平盧遂陷. 肅宗因以希逸爲平盧、淄青節度使. 自是淄青常以平盧冠使. 寶應初, 與諸軍討平史朝義, 加檢校工部尚書, 賜實戶, 圖形淩煙閣.

希逸始得青, 治軍務農有狀. 後稍怠肆, 好畋獵, 佞佛, 興廣祠廬, 人苦之. 夜與巫家野次, 李正己因衆怨閉闔不內, 遂奔滑州. 召還, 檢校尚書右仆射, 知省事. 大曆末, 封淮陽郡王. 建中二年, 遷司空. 未及拜, 卒, 年六十二, 遺敕其子上還前後實封, 贈太保.

崔寧, 本貝州安平人, 後徙衛州. 世儒家, 而獨喜縱橫事, 因落魄, 客劍南, 以步卒事鮮於仲通. 又從李宓討雲南, 無功, 還成都, 行軍司馬崔論悅之, 薦爲牙將. 曆事崔圓、裴冕. 冕被謗, 朝廷疑之, 遣使者問狀, 寧部兵剺耳白其冤, 使者以聞. 寧亦還京師, 留爲折沖郎將. 寶應初, 蜀亂, 山賊乘險, 道不通. 嚴武白寧爲利州刺史, 既至, 賊遁去, 由是知名. 及武爲劍南節度使, 過州, 心欲與俱西, 而利非所屬, 使寧自爲計. 寧曰：「節度使張獻誠見疑, 難輒去. 然獻誠嗜利, 若厚賂之, 寧可以從大夫矣.」武然之, 以奇錦珍貝遺獻誠, 且求寧, 獻誠果喜, 令自移疾去. 武遂奏爲漢州刺史. 吐蕃引雜羌寇西山, 破柘、靜等州, 有詔收復. 於是武遣寧將而西, 既薄賊城, 城皆累石, 不得攻, 惟東南不合者丈許, 諜知之, 乃爲地道, 再宿而拔, 拓地數百里. 虜衆驚相謂曰：「寧, 神兵也！」及還, 武大悅, 裝七寶輿迎入成都, 以誇於軍.

永泰元年, 武卒. 行軍司馬杜濟, 別將郭英幹、郭嘉琳皆請英幹之兄英乂爲節度使, 寧與其軍亦丐大將王崇俊. 奏俱至, 而朝廷既用英乂矣. 英乂恨之, 始署事即誣殺崇俊, 又遣使召寧. 寧恐, 托拒吐蕃, 不敢還. 英乂怒, 因出兵, 聲言助寧, 實欲襲取之, 即徙寧家於成都, 而淫其妾媵. 寧懼, 益負阻. 英乂乃自將討之, 會天大雪, 馬多凍死, 士心離, 遂敗歸. 寧聞英乂損裁將卒稟賜, 下皆恨怒, 又毀玄宗冶金像, 乃令軍中曰：「英乂反, 輒居先帝舊宮.」乃進薄成都. 英乂陣城西, 使柏茂琳爲前軍, 英幹爲左軍, 嘉琳爲後軍, 與寧戰, 茂琳等敗, 軍多降寧. 寧即署降將, 使率兵還攻, 英乂不勝, 走靈池, 爲韓澄所殺.

於是劍南大擾, 楊子琳起瀘州, 與邛州柏貞節連和討寧. 明年, 代宗詔宰相杜鴻漸爲山西劍南邛南等道副元帥、劍南西川節度使, 往平其亂. 鴻漸出駱穀, 或進計曰；「公不如駐閬中, 數騰書陳英乂罪, 嘉寧方略, 因以寧所署刺史即授之, 使不疑. 而後與東川張獻誠及諸帥合兵擾寧, 不一年, 寧勢且窮, 必束身歸命.」鴻漸疑未決. 會寧遣使至, 獻繒錦數萬, 辭卑約甚, 鴻漸貪其利, 遂入成都, 政事一委寧, 日與僚屬杜亞、楊炎縱酒高會. 乃表貞節爲邛州刺史, 子琳爲瀘州刺史, 以和解之. 又數薦寧於朝. 先是, 寧與張獻誠戰, 奪其旌節, 不肯與, 故朝廷因授寧成都尹、西山防禦使、西川節度行軍司馬. 鴻漸既還朝, 遂爲節度使.

大曆三年來朝. 寧本名旰, 至是賜名. 楊子琳襲取成都, 帝乃還寧於蜀. 未幾, 子琳敗. 寧見蜀地險, 饒於財, 而朝廷不甚有紀, 乃痛誅斂；使弟寬居京師, 以賂厚謝權貴, 深結元載父子, 故寬驟擢御史中丞, 寬兄審至給事中. 寧在蜀久, 兵浸強, 而肆侈窮欲, 將吏妻妾多爲汙逼, 朝廷隱忍, 不能詰. 累加尚書左仆射. 十四年, 入朝, 進檢校司空、同中書門下平章事, 兼山陵使. 俄以平章事爲御史大夫, 即建白擇御史當出大夫, 不宜謀及宰相. 因奏李衡、於結等任御史, 宰相楊炎怒, 寢不行. 炎方詆劉晏, 寧申救於帝, 又素事元載, 而炎亦出載門, 故銜之, 未忍發.

是歲十月, 南蠻與吐蕃合兵入文川、方維、邛郲, 覆沒州縣, 民逃匿山谷中. 寧方在朝, 軍無帥, 德宗促寧進鎮. 炎業與有嫌, 恐已入蜀不可制, 即說帝曰：「蜀, 天下之奧壤, 自寧擅制, 朝廷失外府十四年矣. 今寧雖來, 以全師守蜀, 賦稅入天子者與無地同. 寧本與諸將等夷, 獨因叛千百萬得位, 不敢自有, 以恩柔煦育, 故威令不行. 今雖歸之, 必無功, 是徒遣也；若其有功, 誼不容奪. 則西蜀之奧, 敗固失之, 勝亦非國家所有. 惟陛下孰察.」帝曰：「卿策云何?」炎曰：「請無歸寧. 今硃泚所部范陽勁卒戍近甸, 趨與禁兵雜往, 舉無不克, 因是役得以親兵內其腹中, 則蜀將破膽不敢動, 然後換授他帥, 以收其權, 得千里肥饒之地, 是謂因小禍受大福也.」帝曰：「善.」遂罷寧西川節度, 改兼京畿觀察使、靈州大都督、單于鎮北大都護、朔方節度、鄜坊丹延州都團練觀察等使, 托言重臣綏靜北陲, 而每道置留後, 使得自奏事, 杜希全靈州, 王翃振武, 李建徽鄜州, 及戴休顏、杜從政、呂希倩皆炎署置, 使伺寧過失. 寧至夏州, 與希倩招黨項, 降者甚衆. 炎惡之, 即奏希倩無綏邊才, 而以神武將軍時常春代之, 更拜寧尚書右仆射、知省事, 司空如故.

硃泚亂, 帝出居奉天, 寧後數日至, 帝喜甚. 寧謂所親曰：「上聰明, 從善如轉規, 但爲盧杞所惑至此爾.」因潸然涕下. 杞聞之, 思有以構寧於帝. 會王翃赴難時, 與寧俱出延平門而西, 寧數下馬趨廁, 輒迂久. 翃懼賊追, 即呼曰：「既至此, 而欲顧望乎?」杞微聞, 即諷翃以聞. 會泚行反間, 而除柳渾爲宰相, 署寧中書令. 時朔方掌書記康湛爲盩厔尉, 翃逼湛詐作寧遺泚書獻之, 杞遂奏：寧初無效順心, 向聞與賊盟署中書令, 今果後至, 復得所與賊書, 反狀明甚. 若凶渠外逼, 奸臣內謀, 則大事去矣.」因俯伏歔欷曰：「臣備位宰相, 危不能持, 顛不能扶, 罪當死.」帝命左右扶起之, 乃召寧至朝堂, 云使宣慰江淮. 俄而中人引寧幕後, 使二力士縊殺之, 年六十一.

初, 命陸贄草制, 贄索寧與泚書, 將坐其事. 杞復云：「書已亡.」寧死, 籍其家, 中外冤之. 帝乃赦寧親屬, 而歸其資云. 貞元十二年, 寧故將夏綏銀節度使韓潭請以所加禮部尚書雪寧罪, 有詔聽其家收葬. 始, 寧入朝, 留其弟寬守成都, 楊子琳乘間起瀘州, 以精騎數千襲據其城. 寬戰力屈, 寧妾任素驍果, 即出家財十萬募勇士, 得千人, 設部隊, 自將以進. 子琳大懼, 會糧盡, 且大雨, 引舟至廷, 乘而去. 子琳者, 本瀘南賊帥, 既降, 詔隸劍南節度, 屯瀘州, 杜鴻漸表爲刺史. 既敗, 收餘兵沿江而下, 諸刺史震栗, 備餼牢以饗士. 過黃草峽, 守捉使王守仙伏兵五百, 子琳前驅至, 悉禽之, 遂入夔州, 殺別駕張忠, 城守以請罪. 朝廷以其本謀近忠, 故授峽州刺史, 移澧州鎮遏使. 後歸朝, 賜名猷.

寧季弟密, 密子繪, 俱以文辭稱. 繪四子：蠡、黯、確、顏, 皆擢進士第.

蠡字越卿, 開成中爲戶部侍郎, 白罷忌日百官行香, 有詔褒可. 曆平盧、天平軍節度使, 終尚書左丞.

子蕘, 字野夫, 乾符中爲吏部侍郎, 美文辭, 談辯華給, 以銓管非所長, 出爲陝虢觀察使. 是時王仙芝亂漢上, 河南群盜興, 蕘簡侻不曉事, 但以器韻自高, 委政廝豎, 不恤人疾苦. 或訴旱者, 指廷樹示之曰：「柯葉尚爾, 何旱爲?」即搒笞之, 上下離心. 俄爲軍吏所執, 髡其髯鬢. 蕘再拜祈免, 乃得去. 渴甚, 求飲於民, 民飲以溺. 坐失守, 貶端州司馬, 終左散騎常侍.

黯, 字直卿, 開成初爲監察御史, 奏郊廟祭事不虔. 文宗語宰相曰：「宗廟之禮, 朕當親之. 但千乘萬騎, 國用不給, 故使有司侍祠, 然是日朕正衣冠坐以俟旦. 今聞主者不虔, 祭器敝惡, 豈朕事神蠲潔意邪? 公宜敕有司道朕斯意.」黯乃具條以聞. 擢員外郎, 累遷諫議大夫.

確、顏, 位皆郎中.

嚴礪, 字元明, 震從祖弟也. 少爲浮屠法, 太守見之, 偉其材, 表爲玄武尉. 震在山南, 署牙將. 德宗之幸, 主饋餉有功. 然輕躁多奸謀, 以便佞自將. 累爲興州刺史. 震卒, 以礪權主留府事, 遺言薦之, 即拜本道節度使. 詔下諫議大夫、給事中、補闕、拾遺合議, 皆以爲「礪資淺, 士望輕, 不宜授節制」, 帝不從.

礪在位, 貪遝苟得, 士民不勝其苦. 素惡鳳州刺史馬勳, 即誣奏, 貶賀州司戶參軍. 劉辟反, 以儲備有素, 檢校尚書左仆射, 節度東川. 擅沒吏民田宅百餘所, 稅外加斂錢及芻粟數十萬. 元和四年, 卒, 贈司空. 後監察御史元稹奉使東川, 劾發其贓, 請加惡謚. 朝廷以其死, 故但追田宅奴婢還其主, 稅外所斂悉蠲除云.

列傳第七十

元王黎楊嚴竇

元載, 字公輔, 鳳翔岐山人. 父昇, 本景氏. 曹王明妃元氏賜田在扶風, 昇主其租入, 有勞, 請於妃, 冒爲元氏. 載少孤, 既長, 嗜學, 工屬文. 天寶初, 下詔舉明莊、老、列、文四子學者, 載策入高第, 補新平尉. 韋鑒監選黔中, 苗晉卿東都留守, 皆署判官, 浸以名聞. 至德初, 江都采訪使李希言表載自副, 擢祠部員外郎、洪州刺史. 入爲度支郎中, 占奏敏給, 肅宗異之. 累遷戶部侍郎, 充度支、江淮轉運等使.

帝不豫, 李輔國用事, 輔國妻, 載宗女也, 因相締昵. 會京兆尹缺, 輔國白用載, 載意屬國柄, 固辭, 輔國曉之, 翌日, 拜同中書門下平章事, 領使如故. 代宗立, 輔國勢愈重, 數稱其才, 進拜中書侍郎、許昌縣子. 載以度支繁浩, 有吏事督責, 損威寵, 乃悉天下錢穀委劉晏. 未幾, 判天下元帥行軍司馬.

盜殺李輔國, 載陰與其謀. 乃復結中人董秀, 厚啖以金, 使刺取密旨, 帝有所屬, 必先知之, 探微揣端, 無不諧契, 故帝任不疑. 華原令顧繇上封白發其私, 帝方倚以當國, 乃斥繇, 除名爲民. 魚朝恩驕橫震天下, 與載不葉, 憚之, 雖帝亦銜恚, 乃乘間奏誅朝恩, 帝畏有變, 載結其愛將爲助. 朝恩已誅, 載得意甚, 益矜肆. 時擬奏文武官功狀多謬舛, 載虞有司駁正, 乃請別敕授六品以下官, 吏部、兵部即附甲團奏, 不須檢勘, 欲示權出於己. 又與王縉請以河中爲中都, 裒關輔河東十州稅奉京師, 選兵五萬屯中都, 鎮禦四方, 杪秋行幸, 上春還, 可以避羌戎患. 載以議入, 即從, 前敕所由吏於河中經圖宮殿, 築私第. 帝聞, 惡之, 置其議.

初, 四鎮北庭行營節度使寄治涇州, 大曆八年, 吐蕃寇邠寧, 議者謂三輔以西無襟帶之固, 而涇州散地不足守. 載嘗在西州, 具知河西、隴右要領, 乃言於帝曰：「國家西境極於潘原, 吐蕃防戍乃在摧沙堡, 而原州界其間, 草薦水甘, 舊壘存焉, 比吐蕃毀夷垣墉, 棄不居, 其右則監牧故地, 巨塹長壕, 重復深固. 原州雖早霜不可蓺, 而平涼在其東, 獨耕一縣, 可以足食. 請徙京西軍戍原州, 乘間築作, 二旬可訖, 貯粟一歲. 戎人夏牧青海上, 羽書比至, 則我功集矣. 徙子儀大軍在涇, 以爲根本, 分兵守石門、木峽, 隴山之關, 北抵於河, 皆連山峻險, 寇不可越. 稍置鳴沙縣、豐安軍爲之羽翼, 北帶靈武五城, 爲之形勢, 然後舉隴右之地, 以至安西, 是謂斷西戎脛, 朝廷高枕矣.」因圖上地形, 使吏間入原州度水泉, 計徒庸, 車乘畚閘之器悉具. 而田神功沮短其議, 乃曰：「興師料敵, 老將所難, 陛下信一書生言, 舉國從之, 誤矣.」帝由是疑不決.

載智略開果, 久得君, 以爲文武才略莫己若. 外委主書卓英倩、李待榮, 內劫婦言, 縱諸子關通貨賄. 京師要司及方面, 皆擠遣忠良, 進貪猥. 凡仕進幹請, 不結子弟, 則謁主書. 城中開南北二第, 室宇奢廣, 當時爲冠. 近郊作觀榭, 帳帟什器不徙而供. 膏腴別墅, 疆畛相望, 且數十區. 名姝異伎, 雖禁中不逮. 帝盡得其狀. 載嘗獨見, 帝深戒之, 謷然不悛. 客有賦《都盧尋橦篇》諷其危, 載泣下而不知悟. 會李少良上書詆其丑狀, 載怒, 奏殺少良, 道路目語, 不敢復議. 載由是非黨與不復接, 生平道義交皆謝絕.

帝積怒, 大曆十二年三月庚辰, 仗下, 帝御延英殿, 遣左金吾大將軍吳湊收載及王縉, 系政事堂, 分捕親吏、諸子下獄. 詔吏部尚書劉晏、御史大夫李涵、散騎常侍蕭昕、兵部侍郎袁騕、禮部侍郎常袞、諫議大夫杜亞訊狀, 而責辨端目皆出禁中. 遣中使臨詰陰事, 皆服. 乃下詔賜載自盡, 妻王及子揚州兵曹參軍伯和、祠部員外郎仲武、校書郎季能並賜死, 發其祖、父塚, 棺棄屍, 毀私廟主及大寧、安仁裏二第, 以賜百官署舍, 破東都第助治禁苑.

王氏, 河西節度使忠嗣女, 悍驕戾遝, 載叵禁. 而諸子牟賊, 聚斂無涯藝, 輕浮者奔走. 爭蓄妓妾, 爲倡優褻戲, 親族環觀不愧也. 及死, 行路無嗟隱者. 籍其家, 鍾乳五百兩, 詔分賜中書、門下台省官, 胡椒至八百石, 它物稱是. 女真一, 少爲尼, 沒入掖庭. 德宗時, 始告以載死, 號踴投地, 左右呵止, 帝曰：「安有聞親喪責其哀殞乎?」命扶出.

帝爲太子也, 實用載議. 興元元年, 詔復其官, 聽改葬. 故吏許初、楊晈、紀慆等合貲以葬, 謚曰荒, 後改曰成縱. 載敗, 董秀、卓英倩、李待榮、術者李季連悉論死. 其它與載厚善坐貶者, 若楊炎、王昂、宋晦、韓洄、王定、包佶、徐縯、裴冀、王紀、韓會等凡數十百人.

英倩弟英璘, 家金州, 州人緣以授官者亦百餘, 豪制鄉曲, 聚無賴少年以伺變, 恃載權, 牧宰莫敢問. 載誅, 英璘盜庫兵據險以叛. 詔發禁兵及山南西道兵二千討捕, 刺史孫道平禽殺之. 詔給復其州三年.

李少良者, 以吏治由諸帥府遷累殿中侍御史. 罷, 遊京師, 不見調, 憤載不法, 疏論其惡, 帝留少良客省, 欲究其事. 其友韋頌者候之, 漏言於陸珽. 載召珽問知之, 乃奏下少良御史台, 劾其漏禁中語, 並與頌、珽論殺之. 珽, 善經子, 與頌及少良善, 又狎載子弟親黨, 故載廉得其謀. 初, 載盛時, 人皆疾厭之. 大曆八年, 有晉州男子郇謨以麻總發, 持竹笥、葦席, 行哭長安東市, 人問之, 曰：「我有字三十, 欲以獻上, 字言一事, 即不中, 以笥貯屍, 席裹而棄之.」京兆以聞, 帝召見, 賜以衣, 館內客省, 問狀, 多譏切載. 其言「團」者, 願罷諸州團練使, 其言「監」者, 請罷諸道監軍, 大抵類此. 先是, 天下兵興, 凡要州權署團練、刺史. 載用事, 授刺史者悉帶團練以悅人心, 故謨指而刺云.

王縉, 字夏卿, 本太原祁人, 後客河中. 少好學, 與兄維俱以名聞. 舉草澤、文辭清麗科上第, 曆侍御史、武部員外郎. 祿山亂, 擢太原少尹, 佐李光弼, 以功加憲部侍郎, 遷兵部. 史朝義平, 詔宣慰河北, 使還有指, 俄拜黃門侍郎、同中書門下平章事. 進侍中, 持節都統河南、淮西、山南東道諸節度行營事. 辭侍中, 加東都留守. 歲餘, 拜河南副元帥, 損軍資錢四十萬緡, 營完宮室. 硃希彩殺李懷仙也, 詔拜盧龍節度使, 至幽州, 委軍於希彩乃還. 會辛雲京卒, 兼領河東節度, 讓還河南副元帥、東都留守. 太原將王無縱、張奉璋恃功, 以縉儒者易之, 不如律令, 縉斬以徇, 諸將股栗. 再歲還, 以本官復知政事. 時元載專朝, 天子拱手, 縉曲意附離, 無敢忤. 又恃才多所狎侮, 雖載亦疾其淩靳也. 京兆尹黎幹數論執, 載惡之, 縉折幹曰：「尹, 南方孤生, 安曉朝廷事?」 縉素奉佛, 不茹葷食肉, 晚節尤謹. 妻死, 以道政裏第爲佛祠, 諸道節度、觀察使來朝, 必邀至其所, 諷令出財佐營作. 初, 代宗喜祠祀, 而未重浮屠法, 每從容問所以然, 縉與元載盛陳福業報應, 帝意向之. 繇是禁中祀佛, 諷唄齋薰, 號「內道場」, 引內沙門日百餘, 饌供珍滋, 出入乘廄馬, 度支具稟給. 或夷狄入寇, 必合衆沙門誦《護國仁王經》爲禳厭, 幸其去, 則橫加錫與, 不知紀極. 胡人官至卿監、封國公者, 著籍禁省, 勢傾公王, 群居賴寵, 更相淩奪, 凡京畿上田美產, 多歸浮屠. 雖藏奸宿亂踵相逮, 而帝終不悟, 詔天下官司不得棰辱僧尼. 初, 五台山祠鑄銅爲瓦, 金塗之, 費億萬計. 縉給中書符, 遣浮屠數十輩行州縣, 斂丐貲貨. 縉爲上言：「國家慶祚靈長, 福報所馮, 雖時多難, 無足道者. 祿山、思明毒亂方煽, 而皆有子禍, 仆固懷恩臨亂而踣, 西戎內寇, 未及擊輒去, 非人事也.」故帝信愈篤. 七月望日, 宮中造盂蘭盆, 綴飾鏐飲琲, 設高祖以下七聖位, 幡節、衣冠皆具, 各以帝號識其幡, 自禁內分詣道佛祠, 鐃吹鼓舞, 奔走相屬. 是日立仗, 百官班光順門, 奉迎導從, 歲以爲常. 群臣承風, 皆言生死報應, 故人事置而不脩, 大曆政刑, 日以堙陵, 由縉與元載、杜鴻漸倡之也.

性貪冒, 縱親戚尼姏招納財賄, 猥屑相稽, 若市賈然. 及敗, 劉晏等鞫其罪, 同載論死, 晏曰：「重刑再覆, 有國常典, 況大臣乎！法有首從, 不容俱死.」於是以聞, 上憫其耄, 不加刑, 乃貶括州刺史. 久之, 遷太子賓客, 分司東都. 建中二年死, 年八十二.

黎幹, 戎州人. 善星緯術, 得待詔翰林, 擢累諫議大夫, 封壽春公. 自負其辯, 沾沾喜議論. 初, 唐家郊祭天地, 以高祖神堯皇帝配. 寶應元年, 杜鴻漸爲太常卿、禮儀使, 於是禮儀判官薛頎、集賢校理歸崇敬等共建：「神堯獨受命之主, 非始封君, 不得冒太祖配天地. 景皇帝受封于唐, 即商之契、周之後稷, 請奉景皇帝配天地, 於禮宜甚.」幹非之, 乃上《十詰》、《十難》, 傅經誼, 抵鄭玄, 以折頎、崇敬等, 曰：「頎等引禘者至日祭天於圓丘, 周人以遠祖配, 今宜以景皇帝爲始祖, 配昊天圓丘. 臣幹一詰：《國語》稱有虞氏、夏後氏並禘黃帝, 商禘舜, 周禘嚳. 二詰：《商頌『《長發》, 大禘也.』 三詰：《周頌》『《雍》, 禘太祖也.』 四詰：《祭法》, 虞、夏並禘黃帝, 商、周俱禘嚳. 五詰：《大傳》『不王不禘, 王者禘其祖之所自出, 以其祖配之.』 六詰：《爾雅》『禘, 大祭也.』 七詰：《家語》『凡四代帝王所郊, 皆以配天；所謂禘, 五年大祭也.』 八詰：盧植以『禘, 祭名. 禘, 諦也, 事取明諦, 故云.』 九詰：王肅言『禘, 五年大祭.』 十詰：郭璞亦云. 此經傳先儒皆不言祭昊天於圓丘, 根證章章, 故臣謂禘止五年宗廟大祭, 了無疑晦.」 其《十難》, 一曰：「《周頌》《雍》之序曰：『禘, 祭太祖也.』鄭玄說『禘, 大祭也. 太祖, 謂文王也.』 《商頌》『《長發》, 大禘也』玄曰；『大禘, 祭天也.』商、周兩《頌》, 同文異解, 索玄之意, 以禘加『大』, 因曰『祭天.』 臣謂《春秋》『大事于太廟』, 雖曰『大』, 得祭天乎? 虞、夏、商、周禘黃帝與嚳, 《禮》『不王不禘』, 皆不言『大』, 玄安得稱祭天乎? 《長發》所頌, 不及嚳與感生帝, 故知不爲祭天侑嚳明矣. 商、周五帝大祭見於經者甚詳, 而禘主廟, 不主天. 今背孔子之訓言, 取玄之偏誼, 誣繆祀典, 不見其可.」 二曰：「『不王不禘, 王者禘其祖之所自出, 以其祖配之.』 此言惟天子當禘. 如虞、夏出黃帝, 商、周出嚳, 以近祖配之. 自出之祖無廟, 及自外至. 自外至者, 同之天地, 得主而止. 又自出者在母亦然. 《春秋傳》『陳, 則我周之自出.』 詎可謂出太微五帝乎? 玄以一『禘』爲三誼, 在《祭法》則曰『祭昊天於圓丘.』 在《春秋傳》則『郊以後稷配靈威仰.』 在《商頌》曰『祭天.』 在《周頌》則禘曰『大於四時祭, 而小於祫.』 本末駁舛, 臆判自私, 不足以訓.」 三曰：「商、周之前, 禘所自出. 自漢、魏以來, 曠千餘歲, 其禮不講. 蓋玄所說不當於經, 不質於聖, 先儒置之不用, 是爲棄言.」 四曰：「今禮家行於世者, 皆本玄學. 臣請取玄之隙, 還破頎等所建. 頎等曰：『景皇帝爲始祖, 以配天.』按《王制》『天子七廟.』 玄曰：『周禮也. 太祖與文、武之祧, 合親廟四而七. 商氏六廟, 契與湯合二昭二穆而六.』據玄, 則夏不以鮌、顓頊、昌意爲始祖, 是又與玄乖背. 自古未有以人臣爲始祖者, 唯商以契, 周以稷. 夫稷、契皆天子元妃子. 簡狄吞玄鳥卵而生契, 契佐禹有大功, 舜封之商, 其《詩》曰：『天命玄鳥, 降而生商, 宅殷土芒芒.』後稷母曰薑嫄, 出野履巨跡而生稷, 稷勤稼穡, 堯舉爲農師, 舜封之邰, 號曰後稷. 其詩曰：『履帝武敏歆, 攸介攸止.』『即有邰家室.』舜、禹有天下, 契、稷在焉. 《傳》曰：『功施於人則祀之, 以死勤事則祀之.』契爲司徒, 而人輯睦, 稷勤百穀而山死, 皆在祀典. 及子孫而有天下, 故尊而祖之.」 五曰：「既用玄說, 小德配寡, 而後稷止配一帝, 不得全配五帝. 今以景帝配昊天, 於玄爲可爲不可乎?」 六曰：「衆詰臣曰：『上帝一帝, 《周官》：祀天旅上帝, 祀地旅四望. 旅, 衆也. 則上帝是五帝.』臣曰：『否, 旅有衆義, 出於《爾雅》. 又爲祭名, 亦曰陳也. 如前所詰, 旅上帝爲五帝, 則季氏旅於泰山可得爲四鎮邪? 』」 七曰：「援玄之言, 則景帝親盡, 主應在祧, 反配天地, 禮不相值. 夫所謂始祖者, 經綸草昧, 功普體大, 以比元氣含覆廣大者也. 故曰萬物之始, 天也；人之始, 祖也；日之始, 至也. 掃地而祭, 則質；器用陶匏, 則性；牲用犢, 則誠；兆于南郊, 則就陽. 至尊至質, 不敢同於先祖也.」《白虎通議》曰：『祭天歲一者何? 事之不敢黷也.』故因歲之陽氣始達而祭之. 今一歲四祭, 黷莫大焉. 上帝五帝, 祀闕不舉, 怠孰甚焉? 黷與怠, 皆失也. 臣聞親有限, 祖有常, 聖人制禮不以情變. 唐家累聖, 曆祀百年, 非不知景帝爲始封. 當時通儒钜工尊高祖以配天, 宗太宗以配上帝, 人神克厭, 爲日既久. 乃今以神堯降侑含樞紐, 而太宗仍配上帝, 則樞紐上帝佐也. 以子先父, 非天地祖宗之意.」 八曰：「景皇帝非造我區夏, 不得與夏之禹、商之契、周之稷、漢高帝、魏武帝、晉宣帝、唐神堯皇帝並功, 則陟配圜丘, 上與天匹, 曾謂圜丘不如林放乎?」 九曰：「魏以武帝、晉以宣帝爲始祖者, 夫操與懿皆人傑也. 擁天下強兵, 挾弱主, 制海內之命, 名雖爲臣, 勢實爲君, 後世因之以成帝業, 尊而祖之, 不亦可乎?」 十曰：「神堯拯隋室之亂, 振臂大呼, 濟人塗炭, 汛掃蕩攘, 群凶無餘, 出入不數年而成王業, 漢祖之功不能加焉. 夏以禹, 漢以高帝, 我以神堯爲始祖, 訂夏法漢, 於義何嫌? 今頎、崇敬革天對, 易祖廟, 事之大者不稽於古, 難以疑文僻說定之. 臣官以諫爲名, 不敢不盡愚.」 議聞, 代宗不韙其言. 其後名儒大議, 而景帝配天卒著於禮.

俄遷京兆尹, 頗以治稱. 京師苦樵薪乏, 幹度開漕渠, 興南山谷口, 尾入于苑, 以便運載. 帝爲御安福門觀之. 幹密具□同船作倡優水嬉, 冀以媚帝. 久之, 渠不就. 俄改刑部侍郎. 魚朝恩敗, 坐交通, 出爲桂管觀察使. 大曆八年, 復召爲京兆尹. 時大旱, 幹造土龍, 自與巫覡對舞, 彌月不應. 又禱孔子廟, 帝笑曰：「丘之禱久矣.」使毀土龍, 帝減膳節用, 既而霪雨. 十三年, 涇水擁隔, 請開鄭、白支渠, 復秦、漢故道以溉民田, 廢碾磑八十餘所.

幹性貪暴, 既復用, 不暇念治, 專徇財色, 附會嬖近, 挾左道希主恩, 帝甚惑之. 德宗在東宮, 幹與宦者特進劉忠翼陰謀, 幾危宗嗣. 及即位, 又詭道希進, 密乘車謁忠翼. 事覺, 除名長流, 既行, 市人數百群噪投礫從之, 俄賜死藍田驛.

忠翼本名清潭, 與左衛將軍董秀皆有寵於代宗. 當盛時, 爵賞在其口吻, 掊冒財賄, 貲產累皆巨萬. 至是, 積前罪, 並及誅.

楊炎, 字公南, 鳳翔天興人. 曾祖大寶, 武德初爲龍門令, 劉武周攻之, 死於守, 贈全節侯. 祖哲, 以孝行稱. 父播, 舉進士, 退居求志, 玄宗召拜諫議大夫, 棄官歸養. 肅宗時, 即家拜散騎常侍, 號玄靖先生. 炎美須眉, 峻風宇, 文藻雄蔚, 然豪爽尚氣. 河西節度使呂崇賁辟掌書記. 神烏令李太簡嘗醉辱之, 炎令左右反接, 搒二百餘, 幾死, 崇賁愛其才, 不問. 李光弼表爲判官, 不應. 召拜起居舍人, 固辭. 父喪, 廬墓側, 號慕不廢聲, 有紫芝白雀之祥, 詔表其閭. 炎三世以孝行聞, 至門樹六闕, 古所未有. 終喪, 爲司勳員外郎, 遷中書舍人, 與常袞同時知制誥. 袞長於除書, 而炎善德音, 自開元後言制詔者, 稱「常楊」云. 宰相元載與炎同郡, 炎又元出也, 故擢炎吏部侍郎、史館脩撰. 載當國, 陰擇才可代己者, 引以自近, 初得禮部侍郎劉單, 會卒, 復取吏部侍郎薛邕, 邕坐事貶, 後得炎, 親重無比. 會載敗, 坐貶道州司馬.

德宗在東宮, 雅知其名, 又嘗得炎所爲《李楷洛碑》, 寘於壁, 日諷玩之. 及即位, 崔祐甫薦炎可器任, 即拜門下侍郎、同中書門下平章事.

舊制, 天下財賦皆入左藏庫, 而太府四時以數聞, 尚書比部覆出納, 舉無幹欺. 及第五琦爲度支、鹽鐵使, 京師豪將求取無節, 琦不能禁, 乃悉租賦進大盈內庫. 天子以給取爲便, 故不復出. 自是天下公賦爲人君私藏, 有司不得計贏少. 而宦官以冗名持簿者三百人, 奉給其間, 根柢連結不可動. 及炎爲相, 言於帝曰：「財賦者, 邦國大本, 而生人之喉命, 天下治亂重輕系焉. 先朝權制, 以中人領其職, 五尺宦豎, 操邦之柄, 豐儉盈虛, 雖大臣不得知, 則無以計天下利害. 陛下至德, 惟人是恤, 參計敝蠹, 莫與斯甚. 臣請出之, 以歸有司. 度宮中經費一歲幾何, 量數奉入, 不敢以闕. 如此, 然後可以議政, 惟陛下審察.」帝從之. 乃詔歲中裁取以入大盈, 度支具數先聞.

初, 定令有租賦庸調法, 自開元承平久, 不爲版籍, 法度玩敝. 而丁口轉死, 田畝換易, 貧富升降, 悉非向時, 而戶部歲以空文上之. 又戍邊者, 蠲其租、庸, 六歲免歸. 玄宗事夷狄, 戍者多死, 邊將諱不以聞, 故貫籍不除. 天寶中, 王鉷爲戶口使, 方務聚斂, 以其籍存而丁不在, 是隱課不出, 乃按舊籍, 除當免者, 積三十年, 責其租、庸, 人苦無告, 故法遂大敝. 至德後, 天下兵起, 因以饑癘, 百役並作, 人戶凋耗, 版圖空虛. 軍國之用, 仰給於度支、轉運使；四方征鎮, 又自給於節度、都團練使. 賦斂之司數四, 莫相統攝, 綱目大壞. 朝廷不能覆諸使, 諸使不能覆諸州. 四方貢獻, 悉入內庫, 權臣巧吏, 因得旁緣, 公托進獻, 私爲贓盜者, 動萬萬計. 河南、山東、荊襄、劍南重兵處, 皆厚自奉養, 王賦所入無幾. 科斂凡數百名, 廢者不削, 重者不去, 新舊仍積, 不知其涯. 百姓竭膏血, 鬻親愛, 旬輸月送, 無有休息. 吏因其苛, 蠶食於人. 富人多丁者, 以宦、學、釋、老得免, 貧人無所入則丁存. 故課免於上, 而賦增於下. 是以天下殘瘁, 蕩爲浮人, 鄉居地著者百不四五. 炎疾其敝, 乃請爲「兩稅法」以一其制. 凡百役之費, 一錢之斂, 先度其數而賦於人, 量出制入. 戶無主客, 以見居爲簿；人無丁中, 以貧富爲差. 不居處而行商者, 在所州縣稅三十之一, 度所取與居者均, 使無僥利. 居人之稅, 秋夏兩入之, 俗有不便者三之. 其租、庸、雜徭悉省, 而丁額不廢. 其田畝之稅, 率以大曆十四年墾田之數爲准, 而均收之. 夏稅盡六月, 秋稅盡十一月, 歲終以戶賦增失進退長吏, 而尚書度支總焉. 帝善之, 使諭中外. 議者沮詰, 以爲租庸令行數百年, 不可輕改. 帝不聽. 天下果利之. 自是人不土斷而地著, 賦不加斂而增入, 版籍不造而得其虛實, 吏不誡而奸無所取, 輕重之權始歸朝廷矣.

炎興嶺表, 以單議悟天子, 中外翕然屬望爲賢相. 居數月, 崔祐甫疾, 不能事, 喬琳免, 炎獨當國, 遂多變祐甫之政, 減薄護元陵功優, 人始不悅. 又請開豐州陵陽渠, 發畿縣民役作, 閭裏騷然, 渠卒不就.

素德元載, 思有以報之, 於是復議城原州, 節度使段秀實謂「安邊卻敵, 宜以緩計, 方農事, 不可遽興功.」炎怒, 追秀實爲司農卿, 以邠寧李懷光督作, 遣硃泚、崔寧統兵各萬人翼之. 詔書下, 涇軍恚曰：「吾軍爲國西屏十餘年. 始自邠土, 農桑地著之安, 徙此榛莽中, 手披足踐, 既立城壘, 則又投之塞外, 且安寘此乎?」又懷光持法嚴, 舉軍畏之. 裨將劉文喜因人之怨, 乃上疏求秀實、硃泚爲使. 詔以泚代懷光, 文喜不奉詔, 閉城拒守, 質其子吐蕃以求援. 時方煬旱, 人情騷攜, 群臣皆請赦文喜, 帝不聽. 詔減服御給軍, 且趣師涇州, 士當受春服者皆即賜. 命泚、懷光率軍攻之, 壘環其州. 別將劉海賓斬文喜, 獻其首, 涇州平, 而原卒不能城. 又以劉晏劾載, 已坐貶, 乃出晏忠州, 用庾准爲荊南節度使, 誣晏殺之, 朝野側目. 李正己表請晏罪, 炎懼, 乃遣腹心分走諸道：裴冀使東都、河陽、魏博, 孫成使澤潞、礠邢、幽州, 盧東美使河南、淄青, 李舟使山南、湖南, 王定使淮西. 聲言宣慰, 而實自辯解, 言「晏往嘗傅會奸邪, 謀立獨孤妃爲後, 帝自惡之, 非它過也.」 帝聞, 使中人復其言於正己, 還報信然, 於是帝意銜之, 未發也.

會盧杞以門下侍郎同中書門下平章事, 進炎中書侍郎, 同秉政. 杞無術學, 貌麼陋, 炎薄之, 托疾不與會食, 杞陰爲憾. 舊制, 中書舍人分押尚書六曹, 以平奏報. 開元初, 廢其職. 杞請復之, 炎固以爲不可, 杞益怒. 又密啟主書過咎, 逐之, 炎曰：「主書, 吾局吏也, 吾當自治之, 奈何相侵邪?」始, 炎還朝, 道襄、漢, 因勸梁崇義入朝, 後又使李舟邀說之, 崇義益反側. 及其叛, 議者歸咎炎, 以爲趣成之. 帝欲以淮西李希烈統諸軍致討, 炎曰：「希烈始與李忠臣爲子, 逐忠臣取其位, 此可以任乎? 居無尺寸功, 猶倔強不奉法, 設使平賊, 陛下將何以制之?」帝不能平, 恚曰：「氍不能食吾言.」遂用希烈. 又嘗訪群臣可大任者, 杞薦張鎰、嚴郢, 而炎舉崔昭、趙惠伯. 帝以炎論議疏闊, 遂罷爲尚書左仆射. 既謝, 對延英訖, 不至中書, 杞怒, 益欲中之.

先是, 嚴郢爲京兆尹, 不附炎, 炎諷御史張著劾之, 罷兼御史中丞. 源休與郢不善, 自流人擢休爲京兆少尹, 令伺郢過. 休反與郢善, 炎怒. 會張光晟謀殺回紇酋帥, 乃使休使回紇. 郢坐度田不實, 下除大理卿. 至是炎罷, 其子弘業賕賂狼藉, 故杞引郢爲御史大夫按之, 並得它過. 惠伯爲河南尹時, 嘗市炎第爲官廨. 御史劾炎宰相抑吏市私第, 貴取其直. 杞召大理正田晉評罪, 晉曰：「宰相於庶官比監臨, 計羨利, 罪奪官.」杞怒, 謫晉衡州司馬. 於是當監主自盜, 罪絞. 開元時, 蕭嵩嘗度曲江南, 欲立私廟, 以爲天子臨幸處乃止, 後炎復取以立廟. 飛語云：「地有王氣, 故炎取之.」帝聞, 震怒, 會獄具, 詔三司同覆, 貶崖州司馬同正. 未至百里, 賜死, 年五十五. 貶惠伯多田尉, 亦殺之.

初, 炎矯飭志節, 頗得名. 既傅會元載抵罪, 俄而得政, 然忮害根中, 不能自止. 眥睚必讎, 果於用私, 終以此及禍. 自道州還也, 家人以綠袍木簡棄之, 炎止曰：「吾嶺上一逐吏, 超登上台, 可常哉? 且有非常之福, 必有非常之禍, 安可棄是乎?」及貶, 還所服. 久之, 詔復其官, 謚肅湣, 左丞孔駁之, 更曰平厲.

庾准者, 常州人. 無學術, 以柔媚自進, 得幸於王縉, 驟至中書舍人, 時流嗤薄之. 再遷尚書右丞. 縉得罪, 出爲汝州刺史. 復入爲司農卿. 又善炎, 故炎使節度荊南；晏已誣死, 引爲尚書左丞. 建中三年卒, 贈工部尚書.

嚴郢, 字叔敖, 華州華陰人. 父正誨, 以才吏更七郡、終江南西道采訪使. 郢及進士第, 補太常協律郎, 守東都太廟. 祿山亂, 郢取神主秘於家, 至德初, 定洛陽, 有司得以奉迎還廟, 擢大理司直. 呂諲鎮江陵, 表爲判官. 方士申泰芝以術得幸肅宗, 遨遊湖、衡間, 以妖幻詭衆, 奸贓钜萬, 潭州刺史龐承鼎按治. 帝不信, 召還泰芝, 下承鼎江陵獄. 郢具言泰芝左道, 帝遣中人與諲雜訊有狀, 帝不爲然. 御史中丞敬羽白貸泰芝, 郢方入朝, 亟辨之. 帝怒, 叱郢去. 郢復曰：「承鼎劾泰芝詭遝有實, 泰芝言承鼎驗左不存. 今緩有罪, 急無罪, 臣死不敢如詔.」帝卒殺承鼎, 流郢建州. 泰芝後坐妖妄不道誅. 代宗初, 追還承鼎官, 召郢爲監察御史, 連署帥府司馬. 郭子儀表爲關內、河東副元帥府判官, 遷行軍司馬. 子儀鎮邠州, 檄郢主留務. 河中士卒不樂戍邠, 多逃還. 郢取渠首屍之, 乃定. 歲餘, 召至京師, 元載薦之帝, 時載得罪, 不見用. 御史大夫李棲筠亦薦郢, 帝曰：「是元載所厚, 可乎?」答曰：「如郢材力, 陛下不自取, 而留爲奸人用邪?」即日拜河南尹、水陸運使. 大曆末, 進拜京兆尹. 嚴明持法令, 疾惡撫窮, 敢誅殺, 盜賊一衰, 減隸官匠丁數百千人, 號稱職尹.

宰相楊炎請屯田豐州, 發關輔民鑿陵陽渠, 郢習朔邊病利, 即奏：「舊屯肥饒地, 今十不墾一, 水田甚廣, 力不及而廢. 若發二京關輔民浚豐渠營田, 擾而無利. 請以內苑蒔稻驗之, 秦地膏腴, 田上上, 耕者皆畿人, 月一代, 功甚易, 又人給錢月八千, 糧不在, 然有司常募不能足. 合府縣共之, 計一農歲錢九萬六千, 米月七斛二斗, 大抵歲僦丁三百, 錢二千八百八十萬, 米二千一百六十斛, 臣恐終歲獲不酬費. 況二千里發人出塞, 而歲一代乎? 又自太原轉糧以哺, 私出資費倍之, 是虛畿甸, 事空徭也.」郢又言：「五城舊屯地至廣, 請以鑿渠糧俾諸城, 夏貸冬輸, 取渠工布帛給田者, 令據直轉穀, 則關輔免調發, 而諸城辟田.」炎不許, 渠卒不成, 棄之.

御史台請天下斷獄一切待報, 唯殺人許償死, 論徒者得悉徙邊. 郢言：「罪人徙邊, 即流也. 流有三, 而一用之, 誠難. 且殺人外猶有十惡、偽造用符印、強光火諸盜, 今一徙之, 法太輕, 不足禁惡. 又罪抵徒, 科別差殊, 或毆傷、夫婦離非義絕、養男別姓、立嫡不如式、私度關、冒戶等不可悉, 而與十惡同徙, 即輕重不倫. 又按, 京師天下聚, 論徒者至廣, 例不覆讞, 今若悉待報, 有司斷決有程, 月不啻五千獄, 正恐牒按填委, 章程紊撓. 且邊及近邊犯死徒流者, 若何爲差? 請下有司更議.」炎惡異己, 陰諷御史張著劾郢匿發民浚渠, 使怨歸上. 系金吾. 長安中日數千人遮建福門訟郢冤, 帝微知之, 削兼御史中丞. 人知郢得原, 皆迎拜. 會秋旱, 郢請蠲租稅, 炎令度支御史按覆, 以不實, 罷爲大理卿.

炎之罷, 盧杞引郢爲御史大夫, 共謀炎罪. 即逮捕河中觀察使趙惠伯下獄, 楚掠慘棘, 鍛成其罪, 卒逐炎崖州, 惠伯費州. 天下以郢挾宰相報仇爲不直. 然杞用郢敗炎, 內忌郢才, 因按蔡廷玉事, 殺御史鄭詹, 出郢爲費州刺史. 道逢柩殯, 問之, 或曰：「趙惠伯之殯.」郢內慚, 忽忽歲餘卒.

竇參, 字時中, 刑部尚書誕四世孫. 學律令, 爲人矜嚴悻直, 果於斷. 以廕累爲萬年尉. 同舍當夕直者, 聞親疾惶遽, 參爲代之. 會失囚, 京兆按直簿劾其人, 參曰：「彼以不及謁而往, 參當坐.」乃貶江夏尉, 人皆義之. 遷奉先尉. 男子曹芬兄弟隸北軍, 醉暴其妹, 父救不止, 恚赴井死. 參當兄弟重辟, 衆請俟免喪, 參曰：「父繇子死, 若以喪延, 是殺父不坐.」皆榜殺之, 一縣畏伏.

進大理司直, 按江淮獄揚州, 節度使陳少遊偃蹇不郊迎, 遣軍吏致問, 參厲辭譙讓, 少遊慚, 往謁參, 參不顧即去. 婺州刺史鄧珽盜贓八千緡, 宰相右珽, 欲免輸其財, 詔百官集尚書省議, 多希意爲助, 參獨持法, 卒輸入之. 遷監察御史. 湖南判官馬彝發部令贓千萬, 令之子因權幸誣奏彝, 參往按, 直其侵衊. 彝後佐曹王皋, 以幹直聞者也.

入爲御史中丞, 舉劾無所回忌. 德宗數召見, 語天下事, 或決大議, 帝器之. 然多與宰相駁異, 數爲排卻, 卒無以傷. 參由是無所憚, 或率情制事矣. 時定百官班稟, 參嘗爲大理司直, 故多其入, 使在丞上. 惡詹事李昇, 抑其班在諸府少尹下. 中外稍惡其專.

進兼戶部侍郎. 民家生豕二首四足, 有司欲以聞, 參曰：「此乃豕禍.」屏不奏. 陳少遊死, 子請襲封, 參大署省門曰：「少遊位將相, 以艱危易節, 上含垢不忍發, 其息容得傳襲邪?」神策將軍孟華戰有功, 或誣以反, 龍武將軍李建玉陷吐蕃自拔歸, 部曲告與虜通, 皆論死. 參悉治出之, 人始屬望.

俄以中書侍郎同中書門下平章事, 領度支、鹽鐵使. 每延英對, 它相罷, 參必留, 以度支爲言, 實專政也. 然參無學術, 不能稽古立事, 惟樹親黨, 多所詗察, 四方畏之. 於是淄青李納厚饋參, 外示嚴畏, 實賂帝親近爲間, 故左右爭毀短之.

申, 其族子也, 爲給事中, 參親愛, 每除吏多訪申, 申因得招賂, 漏禁密語, 故申所至, 人目爲「喜鵲.」 帝聞, 以戒參, 且曰：「是必爲累, 不如斥之.」參以情訴曰：「臣無強子姓, 申雖疏屬, 無它惡.」帝曰：「而雖自保, 如外言何?」參固陳丐.

初, 陸贄與參不平, 吳通玄兄弟皆在翰林, 與贄軒輊不得, 申舅嗣虢王則之與通微等善, 遂共譖贄. 帝得其奸, 逐申爲道州司馬. 不浹日, 貶參郴州別駕. 宣武劉士寧餉參絹五千, 湖南觀察使李巽故與參隙, 以狀聞, 又中人爲之驗左, 帝大怒, 以爲外交戎臣, 欲殺參. 贄雖怨, 然亦以殺之太重, 乃貶驩州司馬, 逐其息景伯於泉州, 女尼於郴州, 沒入貲產奴婢. 帝又欲殺申、則之及屬人榮, 贄固爭：「法有首從, 首原則從減. 榮與參雖善, 然初無邪僻, 數激憤有直言, 晚頗疏忌, 請貶榮遠官, 申、則之除名流嶺南.」詔可. 時宦侍謗沮不已, 參竟賜死於邕州, 年六十. 而杖殺申, 免榮死, 諸竇並逐云.

吳通玄者, 海州人, 與弟通微皆博學善文章. 父道瓘, 以道士詔授太子諸王經, 故通玄等皆得侍太子遊, 太子待之甚善. 始, 通玄舉神童, 補秘書正字. 又擢文辭清麗科, 調同州司戶參軍. 德宗立, 弟兄踵召爲翰林學士. 頃之, 通微遷職方郎中, 通玄起居舍人, 並知制誥. 凡帝有撰述, 非通玄筆未嘗慊.

與陸贄、吉中孚、韋執誼並位. 贄文高有謀, 特爲帝器遇, 且更險難, 有功. 通玄等特以東宮恩舊進, 昵而不禮, 見贄驟擢, 頗媢恨. 贄自恃勁正, 屢短通玄於帝前, 欲斥遠之, 即建言：「承平時, 工藝書畫之冗, 皆待詔翰林而無學士, 至德以來, 命集賢學士入禁中草書詔, 待進止於翰林院, 因以名官. 今四方無事, 制書職分宜歸中書舍人, 請罷學士.」帝不許. 通玄怨日結, 謀奪其內職. 會贄權知兵部侍郎, 主貢舉, 乃命爲真. 貞元十年, 通玄拜諫議大夫, 自以久次, 當得中書舍人, 大怨望. 贄與竇參交惡, 參從子申從舅嗣虢王則之方爲金吾將軍, 故申介之使結通玄兄弟, 共危贄. 而通玄以宗室女爲外婦, 帝知, 未及責. 則之飛謗云：「贄試進士, 受賄謝.」帝惡誣構, 大怒, 罷參宰相, 逐則之昭州司馬, 通玄泉州司馬. 又銜淫汙近屬事, 自詰之, 不敢答, 賜死長城驛. 贄遂相矣.

通玄死, 通微白衣待罪於門, 帝宥之, 內懼禍, 不敢行喪服.

贊曰：元載、楊炎各以才資奮, 適主暗庸, 故致位輔相. 若其翦閹尹, 城原州以謀西夏, 還左藏有司, 一租賦以檢制有亡, 誠有取焉. 然載本與輔國以利合, 險刻著諸心, 溪壑之欲, 發乎無厭. 炎牽連載勢, 興丑裔, 秉國維綱, 返爲載復讎, 釋言於君, 卒與妻子並誅, 暴先骨, 殛命於道, 蓋自取之也. 夫奸人多才, 未始不爲患, 故鄷舒以俊死, 而鄧析以辯亡. 若兩人者, 所謂多才者邪！縉言福業報應, 參得君自私, 無可論者. 《易》稱「鼎折足, 其刑剭諒哉！

列傳第七十一

二李

李棲筠, 字貞一, 世爲趙人. 幼孤. 有遠度, 莊重寡言, 體貌軒特. 喜書, 多所能曉, 爲文章, 勁迅有體要. 不妄交遊. 族子華每稱有王佐才, 士多慕向. 始, 居汲共城山下, 華固請舉進士, 俄擢高第. 調冠氏主簿, 太守李峴視若布衣交. 遷安西封常清節度府判官. 常清被召, 表攝監察御史, 爲行軍司馬. 肅宗駐靈武, 發安西兵, 棲筠料精卒七千赴難, 擢殿中侍御史.

李峴爲大夫, 以三司按群臣陷賊者, 表棲筠爲詳理判官. 推原其人所以脅汙者, 輕重以情, 悉心助峴, 故峴愛恕之, 譽一旦出呂諲、崔器上. 三遷吏部員外郎, 判南曹. 時大盜後, 選簿亡舛, 多偽冒, 棲筠判析有條, 吏氣奪, 號神明. 遷山南防禦觀察使. 會峴去相, 棲筠坐所善, 除太子中允, 衆不直, 改河南令.

李光弼守河陽, 高其才, 引爲行軍司馬, 兼糧料使. 改絳州刺史, 擢累給事中. 是時, 楊綰以進士不鄉舉, 但試辭賦浮文, 非取士之實, 請置五經、秀才科. 詔群臣議, 棲筠與賈至、李廙以綰所言爲是. 進工部侍郎. 關中舊仰鄭、白二渠溉田, 而豪戚壅上遊取磑利, 且百所, 奪農用十七. 棲筠請皆徹毀, 歲得租二百萬, 民賴其入, 魁然有宰相望. 元載忌之, 出爲常州刺史. 歲仍旱, 編人死徙踵路, 棲筠爲浚渠, 廝江流灌田, 遂大稔. 宿賊張度保陽羨西山, 累年吏討不克, 至是發卒捕斬, 支黨皆盡, 裏無吠狗. 乃大起學校, 堂上畫《孝友傳》示諸生, 爲鄉飲酒禮, 登歌降飲, 人人知勸. 以治行進銀青光祿大夫, 封贊皇縣子, 賜一子官. 人爲刻石頌德.

蘇州豪士方清因歲凶, 誘流殍爲盜, 積數萬, 依黟、歙間, 阻山自防, 東南厭苦. 詔李光弼分兵討平之. 會平盧行軍司馬許杲恃功, 擅留上元, 有窺江、吳意, 朝廷以創殘, 重起兵, 即拜棲筠浙西都團練觀察使圖之. 棲筠至, 張設武備, 遣辯士厚齎金幣抵杲軍賞勞, 使士歆愛, 奪其謀. 杲懼, 悉衆度江, 掠楚、泗而潰. 以功進兼御史大夫. 則又增學廬, 表宿儒河南褚沖、吳何員等, 超拜學官爲之師, 身執經問義, 遠邇趨慕, 至徒數百人. 又奏部豪姓多徙貫京兆、河南, 規脫徭科, 請量產出賦, 以杜奸謀. 詔可.

元載當國久, 益恣橫, 代宗不能堪, 陰引剛鯁大臣自助, 欲收綱權以黜載. 會御史大夫敬括卒, 即召棲筠與河南尹張延賞, 擇可爲大夫者. 延賞先至, 遂代括. 會李少良、陸珽等上書劾載陰事, 詔御史問狀, 延賞稱疾, 不敢鞫, 少良、珽覆得罪死. 帝殊失望, 出延賞爲淮南節度使, 引拜棲筠爲大夫. 始, 棲筠見帝, 敷奏明辯, 不阿附, 帝心善之, 故制麻自中以授, 朝廷莫知也, 中外竦眙. 棲筠素方挺, 無所屈. 於是華原尉侯莫陳怤以優補長安尉, 當參台, 棲筠物色其勞, 怤色動, 不能對, 乃自言爲徐浩、杜濟、薛邕所引, 非真優也. 始, 浩罷嶺南節度使, 以瑰貨數十萬餉載, 而濟方爲京兆, 邕吏部侍郎, 三人者, 皆載所厚, 棲筠並劾之. 帝未決. 會月蝕, 帝問其故, 棲筠曰：「月蝕脩刑, 今罔上行私者未得, 天若以儆陛下邪?」繇是怤等皆坐貶. 故事, 賜百官宴曲江, 教坊倡顐雜侍, 棲筠以任國風憲, 獨不往, 台遂以爲法.

帝比比欲召相, 憚載輒止. 然有進用, 皆密訪焉, 多所補助. 棲筠見帝猗違不斷, 亦內憂憤, 卒, 年五十八, 自爲墓志. 贈吏部尚書, 謚曰文獻.

棲筠喜獎善, 而樂人攻己短, 爲天下士歸重, 不敢有所斥, 稱贊皇公云.

子吉甫. 吉甫字弘憲, 以廕補左司禦率府倉曹參軍. 貞元初, 爲太常博士, 年尚少, 明練典故. 昭德皇后崩, 自天寶後中宮虛, 恤禮廢缺. 吉甫草具其儀, 德宗稱善. 李泌、竇參器其才, 厚遇之. 陸贄疑有黨, 出爲明州長史. 贄之貶忠州, 宰相欲害之, 起吉甫爲忠州刺史, 使甘心焉. 既至, 置怨, 與結歡, 人益重其量, 坐是不徙者六歲. 改郴、饒二州. 會前刺史繼死, 咸言牙城有物怪, 不敢居. 吉甫命菑除其署以視事, 吏由是安. 誅破奸盜窟穴, 治稱流聞.

憲宗立, 以考功郎中召, 知制誥. 俄入翰林爲學士, 遷中書舍人. 劉辟拒命, 帝意討之, 未決. 吉甫獨請無置, 宜絕朝貢以折奸謀. 時李錡在浙西, 厚賂貴幸, 請用韓滉故事領鹽鐵, 又求宣、歙. 問吉甫, 對曰：「昔韋皋蓄財多, 故劉辟因以構亂. 李錡不臣有萌, 若益以鹽鐵之饒、采石之險, 是趣其反也.」帝寤, 乃以李巽爲鹽鐵使. 高崇文圍鹿頭未下, 嚴礪請出並州兵, 與崇文趨果、閬, 以攻渝、合, 吉甫以爲非是, 因言：「漢伐公孫述, 晉伐李勢, 宋伐譙縱, 梁伐劉季連、蕭紀, 凡五攻蜀, 繇江道者四. 且宣、洪、蘄、鄂強弩, 號天下精兵, 爭險地兵家所長, 請起其兵搗三峽之虛, 則賊勢必分, 首尾不救, 崇文懼舟師成功, 人有斗志矣.」帝從之. 礪復請大臣爲節度, 吉甫諫曰：「崇文功且成, 而又命帥, 不復盡力矣.」因請以西川授崇文, 而屬礪東川, 益資、簡六州, 使兩川得以相制. 由是崇文悉力. 劉辟平, 吉甫謀居多.

吐蕃遣使請尋盟, 吉甫議：「德宗初, 未得南詔, 故與吐蕃盟. 自異牟尋歸國, 吐蕃不敢犯塞, 誠許盟, 則南詔怨望, 邊隙日生.」帝辭其使. 復請獻濱塞亭障南北數千里求盟, 吉甫謀曰：「邊境荒岨, 犬牙相吞, 邊吏按圖覆視, 且不能知. 今吐蕃綿山跨穀, 以數番紙而圖千里, 起靈武, 著劍門, 要險之地所亡二三百所, 有得地之名, 而實喪之, 陛下將安用此?」帝乃詔謝贊普, 不納.

張愔既得徐州, 帝又欲以濠、泗二州還其軍, 吉甫曰：「泗負淮, 餉道所會, 濠有渦口之險, 前日授建封, 幾失形勢. 今愔乃兩廊壯士所立, 雖有善意, 未能制其衆. 又使得淮、渦, 厄東南走集, 憂未艾也.」乃止.

中書史滑渙素厚中人劉光琦, 凡宰相議爲光琦持異者, 使渙請, 常得如素, 宦人傳詔, 或不至中書, 召渙於延英承旨, 迎附群意, 即爲文書, 宰相至有不及知者. 由是通四方賂謝, 弟泳, 官至刺史. 鄭餘慶當國, 嘗一責怒, 數日即罷去. 吉甫請間, 劾其奸, 帝使簿渙家, 得貲數千萬, 貶死雷州. 又建言：「州刺史不得擅見本道使, 罷諸道歲終巡句以絕苛斂, 命有司舉材堪縣令者, 軍國大事以寶書易墨詔.」由是帝愈倚信.

元和二年, 杜黃裳罷宰相, 乃擢吉甫中書侍郎、同中書門下平章事. 吉甫連蹇外遷十餘年, 究知閭裏疾苦, 常病方鎮強恣, 至是爲帝從容言：「使屬郡刺史得自爲政, 則風化可成.」帝然之, 出郎吏十餘人爲刺史. 自王叔文時選任猥冒, 吉甫始簿其員, 人得敘進, 官無留才. 又度李錡必反, 勸帝召之, 使者三往, 以病解, 而多持金啗權貴, 至爲錡遊說者. 吉甫曰：「錡, 庸材, 而所蓄乃亡命群盜, 非有斗志, 討之必克.」帝意決. 復言：「昔徐州亂, 嘗敗吳兵, 江南畏之. 若起其衆爲先鋒, 可以絕徐後患. 韓弘在汴州, 多憚其威, 誠詔弘子弟率兵爲掎角, 則賊不戰而潰.」從之. 詔下, 錡衆聞徐、梁兵興, 果斬錡降. 以功封贊皇縣侯, 徙趙國公. 德宗以來, 姑息蕃鎮, 有終身不易地者. 吉甫爲相歲餘, 凡易三十六鎮, 殿最分明.

裴均以尚書右仆射判度支, 結黨傾執政. 會皇甫湜等對策, 指褭權強, 用事者皆怒, 帝亦不悅. 均黨因宣言：「殆執政使然.」右拾遺獨孤鬱、李正辭等陳述本末, 帝乃解. 吉甫本善竇群、羊士諤、呂溫, 薦群爲御史中丞. 群即奏士諤侍御史, 溫知雜事. 吉甫恨不先白, 持之, 久不決, 群等銜之. 俄而吉甫病, 醫者夜宿其第, 群捕醫者, 劾吉甫交通術士. 帝大駭, 訊之無狀, 群等皆貶. 而吉甫亦固乞免, 因薦裴垍自代, 乃以檢校兵部尚書、兼中書侍郎、同中書門下平章事, 爲淮南節度使. 帝爲御通化門祖道, 賜御餌禁方. 居三歲, 奏蠲逋租數百萬, 築富人、固本二塘, 溉田且萬頃. 漕渠庳下不能居水, 乃築堤閼以防不足, 泄有餘, 名曰平津堰. 江淮旱, 浙東、西尤甚, 有司不爲請, 吉甫白以時救恤, 帝驚, 馳遣使分道賑貸. 吉甫雖居外, 每朝廷得失輒以聞.

六年, 裴垍病免, 復以前官召吉甫還秉政. 入對延英, 凡五刻罷. 帝尊任之, 官而不名. 吉甫疾吏員廣, 繇漢至隋, 未有多於今者, 乃奏曰：「方今置吏不精, 流品龐雜, 存無事之官, 食至重之稅, 故生人日困, 冗食日滋. 又國家自天寶以來, 宿兵常八十餘萬, 其去爲商販、度爲佛老、雜入科役者, 率十五以上. 天下常以勞苦之人三, 奉坐待衣食之人七. 而內外官仰奉稟者, 無慮萬員, 有職局重出, 名異事離者甚衆, 故財日寡而受祿多, 官有限而調無數. 九流安得不雜? 萬務安得不煩? 漢初置郡不過六十, 而文、景化幾三王, 則郡少不必政紊, 郡多不必事治. 今列州三百、縣千四百, 以邑設州, 以鄉分縣, 費廣制輕, 非致化之本. 願詔有司博議, 州縣有可並並之, 歲時入仕有可停停之, 則吏寡易求, 官少易治. 國家之制, 官一品, 奉三千, 職田祿米大抵不過千石. 大曆時, 權臣月奉至九千緡者, 州刺史無大小皆千緡, 宰相常袞始爲裁限, 至李泌量閑劇稍增之, 使相通濟. 然有名在職廢, 奉存額去, 閑劇之間, 厚薄頓異, 亦請一切商定.」乃詔給事中段平仲、中書舍人韋貫之、兵部侍郎許孟容、戶部侍郎李絳參閱蠲減, 凡省冗官八百員, 吏千四百員. 又奏收都畿佛祠田、磑租入, 以寬貧民.

德宗時, 義陽、義章二公主薨, 詔起祠堂於墓百二十楹, 費數萬計. 會永昌公主薨, 有司以請, 帝命減義陽之半. 吉甫曰：「德宗一切之恩, 不可爲法. 昔漢章帝欲起邑屋於親陵, 東平王蒼以爲不可. 故非禮之舉, 人君所慎. 請裁置墓戶, 以充守奉.」帝曰：「吾固疑其冗, 減之, 今果然. 然不欲取編民, 以官戶奉墳而已.」吉甫再拜謝. 帝曰：「事不安者第言之, 無謂朕不能行也.」十宅諸王既不出閤, 諸女嫁不時, 而選尚皆繇中人, 厚爲財謝乃得遣. 吉甫奏：「自古尚主必慎擇其人. 江左悉取名士, 獨近世不然.」帝乃下詔皆封縣主, 令有司取門閥者配焉.

田季安疾甚, 吉甫請任薛平爲義成節度使, 以重兵控邢、洺, 因圖上河北險要所在, 帝張於浴堂門壁, 每議河北事, 必指吉甫曰：「朕日按圖, 信如卿料矣.」劉澭舊軍屯普潤, 數暴掠近縣, 吉甫奏還涇原, 畿民賴之.

八年, 回鶻引兵自西城、柳穀侵吐蕃, 塞下傳言且入寇. 吉甫曰：「回鶻能爲我寇, 當先絕和而後犯邊, 今不足虞也.」因請起夏州至天德復驛候十一區, 以通緩急；發夏州精騎五百屯經略故城, 以護黨項而已. 既而果邊吏妄言. 六胡州在靈武部中, 開元時廢之, 置宥州以處降戶, 寓治經略軍, 居中以制戎虜, 北援天德, 南接夏州. 至德、寶應間, 廢宥州, 以軍遙隸靈武, 道裏曠遠, 故黨項孤弱, 虜數擾之. 吉甫始奏復宥州, 乃治經略軍, 以隸綏銀道, 取鄜城神策屯兵九千實之. 以江淮甲三十萬給太原、澤潞軍, 增太原馬千匹. 由是戎備完輯.

自蜀平, 帝銳意欲取淮西. 方吉甫在淮南, 聞吳少陽立, 上下攜泮, 自請徙壽州, 以天子命招懷之, 反間以撓其黨, 會討王承宗, 未及用. 後田弘正以魏歸, 吉甫知魏人謂田進誠才, 而唐州乃蔡喉衿, 請拔進誠爲刺史, 以臨賊境, 且慰魏心. 烏重胤守河陽, 吉甫以汝州捍蔽東都, 聯唐、許, 當蔡西面, 兵寡不足憚寇, 而河陽乃魏博之津, 弘正歸國, 則爲內鎮, 不宜戍重兵示不信, 請徙屯汝州. 帝皆從之. 後弘正拜檢校尚書右仆射, 賜其軍錢二千萬, 弘正曰：「吾未喜於移河陽軍也.」及元濟擅立, 吉甫以內地無脣齒援, 因時可取, 不當用河朔故事, 與帝意合. 又請自往招元濟, 苟逆志不悛, 得指授群帥俘賊以獻天子. 不許, 固請至流涕, 帝慰勉之. 會暴疾卒, 年五十七. 帝震悼, 賻外別賜縑五百恤其家, 自大斂至卒哭, 皆中人臨吊. 吉甫圖淮西地, 未及上, 帝敕其子獻之. 及葬, 祭以少牢, 贈司空. 有司謚曰敬憲, 度支郎中張仲方非之, 帝怒, 貶仲方, 更賜謚曰忠懿.

始, 吉甫當國, 經綜政事, 衆職咸治. 引薦賢士大夫, 愛善無遺, 褒忠臣後, 以起義烈. 與武元衡連位, 未幾節度劍南, 屢言元衡材, 宜還爲相. 及再輔政, 天下想望風采, 而稍修怨, 罷李籓宰相, 而裴垍左遷, 皆其謀也. 李正辭晚相失, 及與蕭俯同召爲翰林學士, 獨用俯而罷正辭, 人莫不疑憚. 帝亦知其專, 乃進李絳, 遂與有隙, 數辯爭殿上, 帝多直絳. 然畏慎奉法, 不忮害, 顧大體. 左拾遺楊歸厚嘗請對, 日已旰, 帝令它日見, 固請不肯退. 既見, 極論中人許遂振之奸, 又曆詆輔相, 求自試, 又表假郵置院具婚禮. 帝怒其輕肆, 欲遠斥之, 李絳爲言, 不能得. 吉甫見帝, 謝引用之非, 帝意釋, 得以國子主簿分司東都. 初, 政事堂會食, 有巨床, 相傳徙者宰相輒罷, 不敢遷, 吉甫笑曰：「世俗禁忌, 何足疑邪?」徹而新之. 吉甫居安邑裏, 時號「安邑李丞相.」 所論著甚多, 皆行於世. 前卒一歲, 熒惑掩太微上相, 吉甫曰：「天且殺我.」再遜位, 不許.

子德修, 亦有志操, 寶曆中爲膳部員外郎. 張仲方入爲諫議大夫, 德修不欲同朝, 出爲舒、湖、楚三州刺史. 卒.

次子德裕, 自有傳.

李鄘, 字建侯, 北海太守邕之從孫. 第進士, 又以書判高等補秘書省正字. 李懷光辟致幕府, 擢累監察御史. 懷光反河中, 鄘與母、妻陷焉, 因紿懷光以兄病臥洛且革, 母欲往視；懷光許可, 戒妻子無偕行. 鄘私遣之, 懷光怒, 欲加罪, 謝曰：「鄘籍在軍, 不得爲母駕, 奈何不使婦往?」懷光止不問. 後與高郢刺賊虛實及所以攻取者, 白諸朝, 德宗手詔褒答. 懷光覺, 嚴兵召二人問之, 鄘詞氣不撓, 三軍爲感動, 懷光不殺, 囚之. 河中平, 馬燧破械致禮, 表佐其府, 以言不用, 罷歸洛中. 召爲吏部員外郎.

徐州張建封卒, 兵亂, 囚監軍, 迫建封子愔主軍務. 帝以鄘剛敢, 拜宣慰使, 持節直入其軍, 大會士, 喻以禍福, 出監軍獄中, 脫桎梏, 使復位, 衆不敢動. 愔即上表謝罪, 稱兵馬留後, 鄘曰：「非詔命, 安得輒稱之?」削去乃受. 既還, 稱旨, 遷郎中.

順宗時, 進御史中丞. 憲宗立, 爲京兆尹, 進尚書右丞. 元和初, 京師多盜賊, 復拜京兆. 以檢校禮部尚書爲鳳翔、隴右節度使. 是鎮常兼神策行營, 前此用武將, 始受詔, 即詣軍脩謁. 鄘以爲不可, 詔爲去神策行營號. 俄徙河東, 入爲刑部尚書、諸道鹽鐵轉運使.

拜淮南節度使. 王師討蔡方急, 李師道謀撓沮之, 鄘以兵二萬分壁鄆境, 貲餉不仰有司. 是時兵興, 天子憂財乏, 使程異馳驛江淮, 諷諸道輸貨助軍. 鄘素富強, 即籍府庫留一歲儲, 餘盡納於朝, 諸道由是悉索以獻, 繄鄘倡之.

先是, 吐突承璀爲監軍, 貴寵甚, 鄘以剛嚴治, 相禮憚, 稍厚善. 承璀歸, 數稱薦之, 召拜門下侍郎、同中書門下平章事. 鄘不喜由宦幸進, 及出祖, 樂作泣下, 謂諸將曰：「吾老安外鎮, 宰相豈吾任乎?」至京師, 不肯視事, 引疾固辭, 改戶部尚書. 俄檢校尚書左仆射, 兼太子賓客, 分司東都. 以太子少傅致仕, 卒, 贈太子太保, 謚曰肅.

鄘強直無私, 與楊憑、穆質、許孟容、王仲舒友善, 皆以氣自任. 而鄘當官, 以峭法操下, 所至稱治. 猛決少恩, 在淮南七年, 其生殺禽擿, 多委軍吏, 而參佐束手不得與, 人往往陷非法, 議者亦以此少之.

子拭, 仕曆宗正卿、京兆尹、河東鳳翔節度使, 以秘書監卒.

拭子磎, 字景望. 大中末, 擢進士, 累遷戶部郎中, 分司東都. 劾奏內園使郝景全不法事, 景全反摘磎奏犯順宗嫌名, 坐奪俸. 磎上言：「『因事告事, 旁訟他人』者, 咸通詔語也. 禮, 不諱嫌名；律, 廟諱嫌名不坐. 豈臣所引詔書而有司輒論奏? 臣恐自今用格令者, 委曲回避, 旁緣爲奸也.」詔不奪俸.

黃巢陷洛, 磎挾尚書八印走河陽, 時留守劉允章爲賊脅, 遣人就磎索印, 拒不與. 允章悟, 亦不臣賊. 嗣襄王之亂, 轉側淮南, 高駢受偽命, 磎苦諫, 不納. 入爲中書舍人、翰林學士. 辭職歸華陰, 復以學士召.

乾寧元年, 進禮部尚書、同中書門下平章事. 崔昭緯素疾磎, 諷劉崇魯掠其麻哭之, 言：「磎懷奸, 與中人楊復恭昵款, 其弟爲時溥所殺, 不可相天子.」翌日, 下遷太子少傅. 磎乃自言爲崇魯誣汙, 書十一上不止. 初, 崇魯父坐受賕, 仰藥死, 故磎以丑語及之, 議者譏其非大臣體. 昭宗素所器遇, 決意復用之, 而李茂貞等上言深詆其非, 帝不獲已, 又罷爲太子少師. 於是茂貞及王行瑜、韓建擁兵闕下, 列磎罪, 殺之於都亭驛. 行瑜誅, 有詔復官爵, 贈司徒, 謚曰文.

磎好學, 家有書至萬卷, 世號「李書樓.」 所著文章及注解諸書傳甚多. 子沇, 字東濟, 有俊才, 亦遇害, 贈禮部員外郎.

贊曰：剛者天德, 故孔子稱「剛近仁.」 骨強四支, 故君有忠臣, 謂之骨鯁. 若棲筠、鄘二子, 其剛者歟！棲筠抗權邪, 不及相；鄘得相, 不願拜. 非剛, 疇克勝之? 吉甫踐天宰, 謀謨是矣, 而鯁正有愧於父云.

列傳第七十二

三王魯辛馮三李曲二盧

王思禮, 高麗人, 入居營州. 父爲朔方軍將. 思禮習戰斗, 從王忠嗣至河西, 與哥舒翰同籍麾下. 翰爲隴右節度使, 思禮與中郎將周佖事翰, 以功授右衛將軍、關西兵馬使. 從討九曲, 後期當斬, 臨刑, 翰釋之, 思禮徐曰：「死固分也, 何復貸爲?」諸將壯之. 天寶十三載, 吐谷渾蘇毘王款附, 詔翰至磨環川應接, 思禮墜馬, 蹇甚. 翰謂監軍李文宜曰：「思禮跛足, 尚欲何之?」俄加金城郡太守.

安祿山反, 翰爲元帥, 奏思禮赴軍, 玄宗曰：「河、隴精銳, 悉在潼關, 吐蕃有釁, 唯倚思禮耳.」翰固請, 乃兼太常卿, 充元帥府馬軍都將, 翰委以軍事. 密勸翰表誅楊國忠, 翰不應；復請以三十騎劫至潼關殺之, 翰曰：「此乃吾反, 何與祿山事?」 潼關失守, 思禮與呂崇賁、李承光同走行在, 肅宗責不堅守, 引至纛下將斬之. 宰相房琯諫, 以爲可收後效, 遂獨斬承光, 赦思禮等. 尋副房琯戰便橋, 不利, 更爲關內行營節度、河西隴右伊西行營兵馬使, 守武功. 賊安守忠來戰, 思禮退保扶風. 賊分兵略大和關, 去鳳翔五十里, 李光進戰未利, 行在戒嚴, 從官潛出其孥, 帝使左右巡御史虞候識其姓名, 衆稍稍止. 命郭子儀以朔方兵擊之. 會崔光遠行軍司馬王伯倫、判官李椿以兵二千屯扶風. 聞賊已西, 欲乘虛襲京師, 徑至高陵. 賊引軍還擊椿等, 椿已至中渭橋, 殺守者千人, 進攻苑門. 伯倫戰死, 椿被執. 先是, 賊餘衆留武功, 既傳官軍入京師, 乃燒營遁, 自是賊不敢西.

長安平, 思禮先入清宮；收東京, 戰數有功. 遷兵部尚書, 封霍國公, 食實戶五百. 尋兼潞、沁等州節度. 乾元元年, 總關中、潞州行營兵三萬、騎八千, 與子儀圍賊相州, 軍潰, 惟李光弼、思禮完軍還. 尋破史思明別將萬餘衆於直千嶺. 光弼徙河陽, 代爲河東節度副大使. 上元元年, 加司空. 自武德以來, 三公不居宰輔, 唯思禮而已. 二年, 薨, 贈太尉, 謚曰武烈.

思禮善守計, 短攻戰. 然持法嚴整, 士不敢犯. 在太原, 器甲完精, 儲粟至百萬斛云.

魯炅, 幽人. 長七尺餘, 略通書史. 以廕補左羽林長上. 隴右節度使哥舒翰引爲別奏. 顏真卿嘗使隴右, 謂翰曰：「君興郎將, 總節制, 亦嘗得人乎?」炅時立階下, 翰指曰：「是當爲節度使.」從破石堡城, 收河曲, 遷左武衛將軍. 後復以破吐蕃跳蕩功, 除右領軍大將軍.

安祿山反, 拜上洛太守, 將行, 於帝前畫攻守勢, 遷南陽太守, 兼守捉防禦使, 封金鄉公. 尋爲山南節度使, 以嶺南、黔中、山南東道子弟五萬屯滍水南. 賊將武令珣、畢思琛等擊之, 衆欲戰, 炅不可. 賊右趨, 乘風縱火, 鬱氣奔營, 士不可止, 負扉走, 賊矢如雨, 炅與中人薛道挺身走, 舉衆沒賊. 時嶺南節度使何履光、黔中節度使趙國珍、襄陽節度使徐浩未至, 其子弟半在軍, 挾金爲資糧, 至是與械偕棄與山等, 賊資以富.

炅揪散兵保南陽. 潼關失守, 賊使哥舒翰招下, 不從, 使武令珣攻之. 令珣死, 田承嗣繼往. 潁川來瑱、襄陽魏仲犀合兵援炅. 仲犀弟孟馴兵至明府橋, 望賊走. 炅城中食盡, 米斗五十千, 一鼠四百, 餓者相枕藉. 朝廷遣使者曹日昇宣慰, 加炅特進、太仆卿, 不得入. 日昇請單騎致命, 仲犀不可. 會顏真卿自河北至, 謂曰：「使者不顧死, 致天子命, 設爲賊獲, 是亡一使者；脫能入城, 則萬心固矣.」中官馮廷環亦曰：「將軍必入, 我請以兩騎助.」仲犀益騎凡十輩. 賊望見, 知皆銳兵, 不敢擊, 遂入致命, 人心益固. 日昇復以騎趨襄陽, 領兵千, 由音聲道運糧餉炅, 故炅得與賊相持逾三月. 炅被圍凡一年, 晝夜戰, 人至相食, 卒無救.

至德二載五月, 乃率衆突圍走襄陽. 承嗣尾擊, 炅殊死戰二日, 斬獲甚衆, 賊引去. 俄拜御史大夫、襄鄧十州節度使. 亦會二京平, 賊走河北. 時襄、漢數百里, 鄉聚蕩然, 舉無樵煙. 初, 賊欲剽亂江湖, 賴炅適扼其沖, 故南夏以完. 策勳封岐國公, 實封二百戶.

乾元元年, 又加淮西節度、鄧州刺史. 與九節度圍安慶緒於相州, 炅領淮西、襄陽兩鎮步卒萬人、騎三百. 明年, 與史思明戰安陽, 王師不利, 炅中流矢, 輒奔, 諸節度潰去, 所過剽奪, 而炅軍尤甚. 有詔來瑱節度淮西, 徙炅鄭陳亳節度使. 至新鄭, 聞郭子儀整軍屯穀水, 李光弼還太原, 炅羞惴, 仰藥死, 年五十七.

王難得, 沂州臨沂人. 父思敬, 少隸軍, 試太子賓客. 難得健於武, 工騎射. 天寶初, 爲河源軍使. 吐蕃贊普子郎支都者, 恃趫敏, 乘名馬, 寶鈿鞍, 略陣挑戰, 甚閑暇, 無敢校者. 難得怒, 挾矛駷馬馳, 支都不暇斗, 直斬其首. 玄宗壯其果, 召見, 令殿前乘馬挾矛作刺賊狀, 大悅, 賜錦袍、金帶. 累授金吾將軍. 從哥舒翰擊吐蕃, 至積石, 虜吐谷渾王子悉弄參及悉頰藏而還. 復收五橋, 拔樹惇城, 進白水軍使. 收九曲, 加特進.

肅宗在靈武, 軍賞乏, 難得上家貲助軍, 試衛尉卿. 俄領興平軍及鳳翔兵馬使, 收京師. 方戰, 麾下士失馬, 難得馳救, 矢著眉, 披膚鄣目, 乃拔箭斷膚, 殊死前斗, 血衊面不已, 帝嘉之. 從郭子儀攻相州. 累封琅邪郡公, 爲英武軍使. 寶應二年, 卒, 贈潞州大都督.

子子顏, 少從父征討, 檢校衛尉卿, 生莊憲太后. 元和元年, 憲宗朝太后南宮, 乃褒贈思敬爲司徒, 難得太尉, 子顏太師. 唯子顏子用及封.

用字師柔. 拜太子詹事, 才三月, 封太原郡公, 掌廄苑. 累遷檢校左散騎常侍, 兼右金吾大將軍. 謙畏無過. 卒, 贈工部尚書.

辛雲京, 蘭州金城人, 客籍京兆, 世爲將家. 雲京有膽決, 以禽生斬馘常冠軍, 積功遷特進、太常卿. 史思明屯相州, 雲京以銳兵四千襲滏陽, 追破其衆, 至浪井. 錄多, 授開府儀同三司, 加代州都督、鎮北兵馬使.

太原軍亂, 帝惡鄧景山繩下無漸, 以雲京性沉毅, 故授太原尹, 進封金城郡王. 雲京治謹於法, 下有犯, 雖絲毫比不肯貸, 及賞功亦如之, 故軍中畏而信. 回紇恃舊勳, 每入朝, 所在暴鈔, 至太原, 雲京以戎狄待之, 虜畏不敢惕息. 數年, 太原大治. 加檢校尚書右仆射、同中書門下平章事.

大曆三年, 檢校左仆射. 卒, 年五十五, 代宗爲發哀流涕, 贈太尉, 謚曰忠獻. 它日, 郭子儀、元載見上, 語及雲京, 帝必泫然. 及葬, 命中使吊祠, 時將相祭者至七十餘幄, 喪車移晷乃得去. 德宗時, 第至德以來將相, 雲京爲次.

從弟京杲, 字京杲. 信安王禕節度朔方, 京杲與弟旻以策幹說, 禕評咨加異. 後從李光弼出井陘, 督趫蕩先驅, 戰嘉山尤力, 肅宗異之, 召見曰：「黥、彭、關、張之流乎！」累遷鴻臚卿, 召爲英武軍使. 代宗立, 封肅國公, 遷左金吾衛大將軍, 進晉昌郡王, 曆湖南觀察使, 後爲工部尚書致仕. 硃泚盜京師, 以老病不能從, 西向慟而卒, 贈太子少保.

旻亦從光弼定恒、趙, 後署太原三城使. 史思明屯相, 軍及滏陽, 旻逆擊走之. 東都陷, 退守河陽, 卒於屯.

雲京曾孫讜, 別傳.

馮河清, 京兆人. 始隸郭子儀軍, 以戰多拜左衛大將軍. 後從涇原節度使馬璘, 充兵馬使, 數以偏師與吐蕃遇, 多效級, 名聞軍中.

建中時, 節度使姚令言率兵討關東, 以河清知留後, 幕府殿中侍御史姚況領州；而行師過闕, 有急變, 德宗走奉天. 河清、況聞問, 召諸將計事, 東向哭, 相勵以忠, 意象軒毅, 衆義其爲, 無敢異言, 即發儲鎧完仗百餘乘獻行在. 初, 帝之出, 六軍倉卒無良兵, 士氣沮. 及河清輸械至, 被堅勒兵, 軍聲大振. 即拜河清涇原節度使、安定郡王, 況行軍司馬. 硃泚數遣諜人訹之, 河清輒斬以徇.

興元元年, 渾瑊以吐蕃兵敗賊韓旻等, 涇人妄傳吐蕃有功, 將以叛卒孥與貲歸之, 衆大恐, 且言：「不殺馮公, 吾等無類矣.」田希鑒遂害河清, 況挺身還鄉裏.

京師平, 贈河清尚書左仆射, 拜況太子中舍人. 況性簡退, 未嘗言功, 屬歲凶, 奉稍不自給, 以饑死. 河清再贈太子少傅.

李芃, 字茂初, 趙州人. 解褐上邽主簿. 嚴武爲京兆尹, 薦補長安尉. 李勉觀察江西, 表署判官.

永泰初, 宣饒劇賊方清、陳莊西絕江, 劫商旅爲亂, 支黨槃結. 芃請以秋浦置州, 扼衿要, 使不得合從. 勉是其計, 奏以宣之秋浦青陽、饒之至德置池州. 即詔芃行州事. 後魏少遊代勉, 表署都團練副使, 攝江州刺史. 以母喪解. 勉之節度永平, 復辟幕府. 會李靈耀反, 署芃兼亳州防禦使, 護陳、潁饟道, 便軍興.

德宗立, 授河陽三城鎮遏使. 糧貲善者, 必先以給士, 士悅之. 達練事宜, 嚴備常若有敵. 未幾, 拜節度使, 以東畿汜水等五縣隸屬. 與馬燧等破田悅洹水上, 以功檢校兵部尚書, 實封百戶. 進圍悅, 悅將符璘以騎五百降, 芃大開壁門納之.

興元初, 檢校尚書右仆射. 以疾將請老, 謂所親曰：「歲方旱蝗, 上厭征伐, 天下城壘堅, 戈鋋利, 然務以力勝, 其可盡乎? 救敝者莫若德, 方鎮之臣宜先退讓, 死權錮祿, 吾敢哉！言而不踐, 非吾志也.」固求罷, 歸東都. 卒, 年六十四, 贈太子太保.

李叔明, 字晉, 閬州新政人. 本鮮於氏, 世爲右族. 兄仲通, 字向, 天寶末爲京兆尹、劍南節度使. 兄弟皆涉學, 輕財務施. 叔明擢明經, 爲楊國忠劍南判官. 乾元中, 除司勳員外郎, 副漢中王瑀使回紇, 回紇遇瑀慢, 叔明讓曰：「大國通好, 使賢王持節. 可汗, 唐之婿, 恃功而倨, 可乎?」可汗爲加禮. 復命, 遷司門郎中.

東都平, 拜洛陽令, 招徠遺民, 號能吏. 擢商州刺史、上津轉運使. 遷京兆尹, 長安歌曰：「前尹赫赫, 具瞻允若；後尹熙熙, 具瞻允斯.」久之, 以疾辭, 除太子右庶子. 崔旰擾成都, 出爲卬州刺史. 旰入朝, 即拜東川節度使、遂州刺史, 徙治梓州.

大曆末, 或言叔明本嚴氏, 少孤, 養外家, 冒鮮於姓, 請還宗. 詔可. 叔明初不知, 意丑之, 表乞宗姓, 列屬籍, 代宗從之.

建中初, 吐蕃襲火井, 掠龍州, 陷扶、文、遠三州. 叔明分五將邀擊, 走之, 以功加檢校戶部尚書. 梁崇義阻命, 詔引兵下峽, 戰荊門, 敗其衆, 襄州平, 遷檢校尚書左仆射. 德宗幸興元, 出家貲助軍, 悉衣幣獻宮掖, 加太子太傅, 封薊國公. 初, 東川承兵盜, 鄉邑雕破, 叔明治之二十年, 撫接有方, 華裔遂安. 後朝京師, 以病足, 賜錦輦, 令宦士肩舁以見, 拜尚書右仆射. 乞骸骨, 改太子太傅致仕. 貞元三年, 卒, 謚曰襄. 始, 叔明與仲通俱尹京兆, 及兼秩御史中丞, 並節制劍南, 又與子昇俱兼大夫, 蜀人推爲盛門.

叔明素惡道、佛之弊, 上言曰：「佛, 空寂無爲者也；道, 清虛寡欲者也. 今迷其內而飾其外, 使農夫工女墮業以避役, 故農桑不勸, 兵賦日屈, 國用軍儲爲斁耗. 臣請本道定寺爲三等, 觀爲二等, 上寺留僧二十一, 上觀道士十四, 每等降殺以七, 皆擇有行者, 餘還爲民.」德宗善之, 以爲不止本道, 可爲天下法, 乃下尚書省雜議. 於是都官員外郎彭偃曰：「王者之政, 變人心爲上, 因人心次之, 不變不因爲下. 今道士有名亡實, 俗鮮歸重, 於亂政輕；僧尼帑穢, 皆天下不逞, 苟避征役, 於亂人甚. 今叔明之請雖善, 然未能變人心, 亦非因人心者. 夫天生蒸人, 必將有職；遊閑浮食, 王制所禁. 故賢者受爵祿, 不肖者出租稅, 古常道也. 今僧、道士不耕而食, 不織而衣, 一僧衣食, 歲無慮三萬, 五夫所不能致. 舉一僧以計天下, 其費不貲. 臣謂僧、道士年未滿五十, 可令歲輸絹四, 尼及女官輸絹二, 雜役與民同之；過五十者免. 凡人年五十, 嗜欲已衰, 況有戒法以檢其性情哉！」刑部員外郎裴伯言曰：「衣者, 蠶桑也；食者, 耕農也；男女者, 繼祖之重也. 而二教悉禁, 國家著令, 又從而助之, 是以夷狄不經法反制中夏禮義之俗也. 傳曰：『女子十四有爲人母之道, 四十九絕生育之理；男子十六有爲人父之道, 六十四絕陽化之理.』臣請僧、道士一切限年六十四以上, 尼、女官四十九以上, 許終身在道, 餘悉還爲編人, 官爲計口授地, 收廢寺觀以爲廬舍.」議雖上, 罷之.

子昇, 以少卿從德宗梁州. 叔明嚴敕以死報, 故昇有功, 擢禁軍將軍. 貞元初, 遷太子詹事. 坐郜國公主, 貶羅州別駕.

叔明素豪侈, 在蜀殖財, 廣第舍田產. 歿數年, 子孫驕縱, 貲產皆盡. 世言多藏者以叔明爲鑒云.

曲環, 陝州安邑人, 客隴右. 少喜兵法, 資勇敢, 善騎射. 天寶中, 從哥舒翰討吐蕃, 拔石堡, 取黃河九曲洪濟等城, 授果毅別將. 安祿山反, 從魯炅守鄧州, 與賊武令珣戰尤力, 加左清道率. 從李抱玉屯河陽. 又自將兵守澤州, 破賊銳將安曉, 拜羽林將軍. 與諸將討史朝義, 平河北, 累轉金吾大將軍.

大曆中, 戍隴州, 數破吐蕃, 以功兼太常卿. 德宗初, 虜寇劍南, 詔環以邠、隴兵五千馳救, 收七盤城、威武軍、維茂等州, 虜破走, 威名大振, 加太子賓客, 賜名馬. 豫討涇州劉文喜, 遷開府儀同三司, 封晉昌郡王, 邠隴兵馬使. 時李納逼徐州, 環與劉玄佐救之, 敗其衆, 功最. 建中三年, 擢邠隴行營節度使.

李希烈陷汴州, 環守寧陵, 戰陳州, 斬賊三萬五千級, 禽其將翟崇暉, 進檢校工部尚書, 兼陳州刺史. 希烈平, 改陳許節度, 賜封三百戶. 二州比爲寇沖, 民苦剽鹵, 客他縣. 環勤身節用, 寬賦斂, 簡條教, 不三歲, 歸者繦系. 訓農治兵, 穀食豐衍. 轉檢校尚書左仆射. 貞元十五年, 卒, 年七十四, 贈司空.

王虔休, 字君佐, 汝州梁人. 少涉學, 有材武, 以信義爲鄉黨畏慕. 大曆中, 刺史李深署爲裨將. 澤潞李抱真聞其名, 厚以幣招之, 授兵馬使. 抱真討河北, 戰雙罔、臨洺, 虔休以多擢步軍都虞候, 封同昌郡王, 實封五十戶. 抱真卒, 元仲經等謀樹其子緘, 一軍思亂, 虔休正色語衆曰：「軍, 王軍；州, 王土也. 帥亡當稟天子, 何云雲有妄謀?」衆服其言, 得不亂. 德宗嘉之, 以邕王爲昭義節度大使, 擢虔休潞州左司馬, 領留後. 本名延貴, 至是賜名. 號令撫循, 軍中大治.

初, 抱真之喪, 軍司馬元誼據洺州叛, 虔休遣將李廷芝討之, 戰長橋, 斬級數百；次雞澤, 又破之. 守戍皆奔魏博, 即決水灌城, 將壞, 遣掌書記盧頊入見誼, 陳利害. 誼請朝, 即以頊爲洺州別駕, 使守洺. 誼出, 亦奔魏.

治潞二歲, 遷昭義節度使, 檢校工部尚書. 始, 屬城州縣守宰多署它職, 不親政, 故治苟簡. 虔休悉增俸稟, 遣就部, 人以妥安. 卒, 年六十三, 贈尚書左仆射, 謚曰敬.

虔休性恪敏, 節用度, 既沒, 所部帑廩皆可支數歲. 嘗得太常樂家劉玠撰《繼天誕聖樂》, 因帝誕日以獻. 其樂, 以宮爲均, 示五聲有君也；以土爲德, 本五運在中也；奏二十五疊, 取二十四氣而成一歲；奏十六節, 象元、凱登庸於朝云. 後《中和樂》本於此.

子麗成等十人, 並補太學生.

盧群, 字載初, 系出范陽. 少學於垂山, 淮南陳少遊聞其名, 奏署幕府, 已而薦諸朝. 李希烈反, 以監察御史爲江西行營糧料使. 嗣曹王皋節度江西, 奏爲判官. 皋徙荊襄, 皆從其府, 以勁正聞. 入爲侍御史. 郭子儀家與嬖人張昆弟訟財不平, 又言嬖人宅匿珍寶. 德宗促按之. 群奏言：「子儀有大勳德, 今所訟皆其家事, 且嬖人宅, 子儀昔畀之, 非子弟所宜言, 請赦勿問.」從之. 人謂群識大體.

累遷兵部郎中. 淮西吳少誠擅決司洧水溉田, 使者止之, 不奉詔. 命群臨詰, 少誠曰：「是於人有利.」群曰：「臣道貴順, 恭恪所以爲順也. 專命廢順, 雖利何有? 且怠於事上者, 固不能責其下矣.」少誠聽命. 群又爲陳古今成敗事, 逆順禍福皆有效, 所以感動之, 少誠竦然. 既置酒, 與賦詩, 又歌以慰之. 少誠感悅, 不敢桀. 以奉使稱旨, 遷檢校秘書監、鄭滑節度行軍司馬. 姚南仲入朝, 即以群代節度. 群嘗客於鄭, 質良田以耕. 至是則出券貸直, 以田歸其人. 卒, 年五十九, 贈工部尚書.

李元素, 字大樸, 邢國公密裔孫, 仕爲御史. 東都留守杜亞惡大將令狐運, 會盜劫輸絹於洛北, 運適與其下畋近郊, 亞疑而訊之. 幕府穆員、張弘靖按鞫無狀, 亞怒, 更以愛將武金掠服之, 死者甚衆. 亞請斥運丑土, 詔監察御史楊寧覆驗, 事皆不讎. 亞怒, 劾寧罔上, 寧抵罪. 又自以不失盜爲功, 因必其怒, 傅致而周內之, 若不可翻者. 德宗信不疑, 宰相難之. 詔元素與刑部員外郎崔從質、大理司直盧士瞻馳按, 亞迎, 以獄告. 元素徐察其冤, 悉縱所囚以還. 亞大驚, 復劾元素失有罪. 比元素還, 帝已怒, 奏獄未畢, 帝曰：「出.」元素曰：「臣言有所未盡.」帝曰：「第去.」元素曰：「臣以御史按獄, 知冤不得盡辭, 是無容復見陛下.」帝意解, 即道運冤狀. 帝感寤曰：「非卿, 孰能辨之?」然運猶以擅捕人得罪, 流歸州, 死於貶. 武金流建州. 後歲餘, 齊抗得真盜, 繇是天下重之.

遷給事中. 後美官缺, 咸冀元素得其處. 會鄭滑節度使盧群卒, 拜元素檢校工部尚書節度其軍, 治有異績. 元和初, 召爲御史大夫. 大夫, 自貞元後難其人不補, 而元素以夙望召拜, 中外企聽風采. 既而一不建爲, 容容持祿, 內望作宰相. 久之不見用, 則謝賓客曰：「無以官散外我.」見屬吏輒先拜, 人人失望. 李錡反, 拜浙西節度使. 數月還, 爲國子祭酒, 進戶部尚書、判度支.

元素少孤, 奉長姊謹悌, 及沒, 悲鯁成疾, 因辭職屏居. 其妻, 石泉公王方慶之孫. 前妻子皆不肖, 而元素溺姬侍, 王不見答. 元素久疾, 益昏惑, 遂出之. 王訴諸朝, 詔免元素官, 且令畀王貲五百萬. 卒, 贈陝州大都督.

盧士玫者, 山東人. 以文儒進, 端厚無競. 爲吏部員外郎, 善於職. 再遷知京兆尹. 劉總入朝, 與士玫故內姻, 乃請析瀛、鄚兩州, 用士玫爲觀察使. 詔可. 俄而幽州亂, 硃克融襲之, 朝廷欲重其任, 就加節度使. 士玫空家貲助軍, 然部卒多家幽州, 陰導克融入, 故士玫闔府皆見囚幽州. 天子赦克融, 得還. 以太子賓客分司東都, 徐虢州刺史, 復爲賓客. 卒, 贈工部尚書.

列傳第七十三

令狐張康李劉田王牛史

令狐彰, 字伯陽, 京兆富平人, 其先自燉煌內徙. 父濞, 爲世善吏. 始, 尉范陽, 通民家女, 生彰. 罷歸, 留彰母所. 既長, 志膽沈果, 知書傳大義, 射命中. 從安祿山, 署左衛郎將. 與張通儒入長安, 又署左街使. 二京平, 走河朔. 史思明署博、滑二州刺史, 屯滑台. 時中人楊萬定監滑州軍, 彰欲以節自顯, 募沒人夜度河, 悉籍士馬州縣獻款, 因萬定以聞. 肅宗大悅, 下書慰勞. 彰移壁杏園渡, 思明疑之, 遣薛岌以兵劫彰. 彰諭衆以大誼, 皆感附死力, 遂破岌兵, 潰圍出, 以麾下數百入朝, 賜甲第、帷帳、什器, 拜滑亳、魏博節度使. 河朔平, 加兼御史大夫, 封霍國公, 檢校尚書右仆射.

始, 滑當寇沖, 城邑墟榛, 彰躬訓吏下, 檢軍力農, 法令嚴, 無敢犯者. 田疇大辟, 庫委豐餘, 歲時貢賦如期. 時吐蕃盜邊, 召防秋兵, 彰遣士三千, 自齎糧, 所過無秋毫犯, 供儗讓不受, 時韙其能. 然猜阻忮忍, 忤者輒死. 怒潁州刺史李岵, 遣姚奭代之, 戒曰：「不時代, 殺之.」岵知其謀, 因殺奭, 死者百餘人, 奔汴州, 上書自言, 彰亦劾之. 河南尹張延賞畏彰, 留岵使, 故彰書先聞, 斥岵夷州, 殺之. 與魚朝恩有隙, 及用事, 彰不敢入朝.

會母喪, 失明, 卒. 方疾甚, 敕子建、通、運歸東都私第, 悉上軍府兵仗財用簿最, 表吏部尚書劉晏、工部尚書李勉堪大事, 請以自代. 代宗得表咨悼, 下詔褒美其門閭, 贈太傅.

建累官右龍武軍使. 德宗幸奉天, 建方肄士射, 遂以四百人從, 且殿. 擢行在中軍鼓角使、左神武軍大將軍. 其妻, 成德節度使李寶臣女也, 建將棄之, 誣與門下客郭士倫通, 榜殺士倫而逐其妻, 士倫母痛憤卒. 寶臣請劾按, 無狀. 建會赦免. 帝取常膳錢五十萬葬士倫母子, 並恤其家. 俄起建爲右領軍大將軍. 復坐專殺, 以勳被貸. 坐妄自陳, 貶施州別駕, 卒, 贈右領軍大將軍, 又加贈揚州大都督.

憲宗時, 宰相李吉甫奏言：「彰將死, 籍上土地兵甲, 遣諸子還第, 彰同時河朔諸鎮, 傳子孫, 熏灼數代, 唯彰忠義奮發, 而長子建坐事, 幼子運無辜, 皆竄死, 今通幸存, 惟陛下用之.」因授贊善大夫. 時討蔡, 故連徙壽州團練使. 聞吉甫卒, 不自安. 每戰, 虛張首級, 敗則掩不奏. 露布上, 宰相武元衡卻之. 後爲賊攻, 焚廥聚, 破屯柵, 通大懼, 重塹不敢出. 詔金吾大將軍李文通宣慰, 將至, 遂代之. 貶昭州司戶參軍事. 久乃召爲右衛將軍, 給事中崔植還其制, 帝使喻植, 以彰有功, 不忍棄其嗣, 制乃下. 終左衛大將軍.

運爲東都留守將, 爲杜亞所陷, 流死歸州.

張孝忠, 字孝忠, 本奚種, 世爲乙失活酋長. 父謐, 開元中提衆納款, 授鴻臚卿. 孝忠始名阿勞, 以勇聞, 燕、趙間共推張阿勞、王沒諾幹, 二人齊名. 沒諾幹, 王武俊也. 孝忠魁偉, 長六尺, 性寬裕, 事親孝. 天寶末, 以善射供奉仗內. 安祿山奏爲偏將, 破九姓突厥, 以功擢漳源府折沖. 祿山、史思明陷河、洛, 常爲賊前鋒. 朝義敗, 乃自歸, 授左領軍將軍, 以兵屬李寶臣. 累加左金吾衛將軍, 賜今名. 寶臣以其沈毅謹詳, 遂爲姻家, 易州諸屯委以統制, 十餘年, 威惠流聞. 田承嗣寇冀州, 寶臣付兵四千, 使出上谷, 屯貝丘. 承嗣見其軍整嚴, 歎曰：「阿勞在焉, 冀未可圖也.」即焚營去. 寶臣與硃滔戰瓦橋, 奏孝忠爲易州刺史, 分精騎七千, 當幽州. 擢太子賓客, 封符陽郡王.

寶臣晚節稍忌刻, 殺大將李獻誠等而召孝忠, 孝忠不往, 復使其弟孝節召之. 孝忠復命曰：「諸將無狀, 連頸受戮. 吾懼禍, 不敢往, 亦不敢叛, 猶公不覲天子也.」孝節泣曰：「即歸, 且僇死.」孝忠曰：「偕往則並命, 吾留, 無患也.」果不敢殺.

然寶臣素善孝忠, 及病不能語, 以手指北而死. 子惟嶽擅立, 詔硃滔以幽州兵討之. 滔忌孝忠善戰, 慮師出爲己患, 使判官蔡雄往說曰：「惟嶽孺子, 弄兵拒命, 吾奉詔伐罪, 公乃宿將, 安用助逆而不自求福也? 今昭義、河東軍已破田悅, 而淮西軍下襄陽, 梁崇義屍出井中, 斬漢江上者五千人, 河南軍計日北首, 趙、魏滅亡可見. 公誠去逆蹈順, 倡先歸國, 可以建不世功.」孝忠然之, 遣將程華報滔連和, 遣易州錄事參軍事董稹入朝. 德宗嘉之, 擢孝忠檢校工部尚書、成德軍節度使, 令與滔並力. 孝忠子弟在恒州者皆死. 孝忠重德滔, 爲子茂和聘其女, 締約益堅.

敗惟嶽於束鹿, 滔欲乘勝襲恒州, 孝忠乃引軍西北, 壁義豐. 滔疑之, 孝忠將佐諫曰：「尚書推赤心於硃司徒, 可謂至矣. 今逆賊已潰, 元功不終, 後且悔之.」孝忠曰：「本求破賊, 賊已破矣, 而恒州多宿將, 迫之則死斗, 緩之則改圖. 且滔言大而識淺, 可以慮始, 難與守成. 故吾堅壁於此, 以待賊之滅耳.」滔亦止屯束鹿. 月餘, 王武俊果斬惟嶽以獻. 已而定州刺史楊政義以州降孝忠, 遂有易、定. 時三分成德地, 詔定州置軍, 名義武, 以孝忠爲節度、易定滄等州觀察使.

後滔與武俊叛, 復遣蔡雄說之, 答曰：「吾既爲唐臣, 而天性樸強, 業已效忠, 不復助惡矣. 吾與武俊少相狎, 然其心喜反覆, 不可信. 幸謝司徒, 志鄙言.」滔復啖以金帛, 皆不受. 易、定介二鎮間, 乃浚溝壘, 脩器械, 感厲將士, 乘城固守. 滔悉兵攻之, 帝詔李晟、竇文場率師援孝忠, 滔解去, 遂全其軍. 孝忠因與晟結婚. 天子出奉天, 孝忠遣將楊榮國以銳卒六百佐晟赴難, 收京師. 興元初, 詔同中書門下平章事.

貞元二年, 河北蝗, 民餓死如積, 孝忠與其下同粗淡, 日膳裁豆而已, 人服其儉, 推爲賢將. 明年, 檢校司空. 詔其子茂宗尚義章公主, 孝忠遣妻入朝, 執親迎禮, 賞賚甚厚. 五年, 爲將佐所惑, 以兵襲尉州, 入之, 奉詔還鎮. 有司劾擅興, 削司空. 六年, 還其官. 卒, 年六十二, 追封上谷郡王, 贈太師, 謚曰貞武. 子茂昭、茂宗、茂和.

茂宗, 擢累光祿少卿、左衛將軍. 元和中, 曆閑廄使. 初, 至德時, 西戎陷隴右, 故隴右監及七廄皆廢, 而閑廄私其地入, 寶應初, 始以其地給貧民. 茂宗恃恩, 奏悉收其賦, 又奏取麟遊岐陽牧地三百餘頃, 民訴諸朝, 詔監察御史孫革按行, 還奏不可. 茂宗負左右助, 誣革所奏不實, 復遣侍御史範傳式覆實, 乃悉奪其田. 長慶初, 岐人列訴, 下御史, 盡以其地還民. 寶曆初, 遷兗海節度使. 終左龍武統軍.

茂和, 曆左武衛將軍. 裴度討蔡, 奏爲都押衙. 茂和數以膽勇求自試, 謂度無功, 辭不行. 度請斬之以令軍, 憲宗曰：「予以其家忠且孝, 爲卿遠斥.」後終諸衛將軍.

茂昭本名升雲, 德宗時賜今名, 字豐明. 少沈毅, 頗通書傳. 孝忠時, 累擢檢校工部尚書. 孝忠卒, 帝拜邕王諒爲義武軍節度大使, 以茂昭爲留後, 封延德郡王. 後二年, 爲節度使. 弟昇璘薄王武俊爲人, 座上嫚罵, 武俊怒, 襲義豐、安喜、無極, 掠萬餘人, 茂昭嬰城, 遣人厚謝, 乃止. 久之, 入朝, 爲帝從容言河朔事, 帝竦聽, 曰：「恨見卿晚！」召宴麟德殿, 賜良馬、甲第、器幣優具, 詔其子克禮尚晉康郡主. 帝方倚之經置北方, 會崩, 故茂昭每入臨, 輒哀不自勝.

順宗立, 進同中書門下平章事, 復遣之鎮, 賜女樂二人, 固辭, 車至第門, 茂昭引詔使辭曰：「天子女樂, 非臣下所宜見. 昔汾陽、咸寧、西平、北平皆有大功, 故當是賜. 今下臣述職以朝, 奈何濫賞? 後日有立功之臣, 陛下何以加之?」復賜安仁裏第, 亦讓不受. 憲宗元和二年, 請朝, 五奏乃聽. 願留, 不許, 加兼太子太保.

既還, 王承宗叛, 詔河東、河中、振武、義武合軍爲恒州北道招討, 茂昭治廩廄, 列亭候, 平易道路, 以待西軍. 承宗以騎二萬逾木刀溝與王師薄戰, 茂昭躬擐甲爲前鋒, 令其子克讓、從子克儉與諸軍分左右翼繞賊, 大敗之, 承宗幾危. 會有詔班師, 加檢校太尉, 兼太子太傅. 乃請舉宗還朝, 表數上, 帝乃許. 北鎮遣客間說, 皆不納. 詔左庶子任迪簡爲行軍司馬, 乘驛往代. 茂昭奉兩州符節、管鑰、圖籍歸之. 先敕妻子上道, 戒曰：「吾使而曹出易, 庶後世不爲汙俗所染.」未半道, 迎拜兼中書令, 充河中晉絳慈隰節度使. 至京師, 雙日開延英, 對五刻罷. 又表遷墳墓於京兆, 許之. 明年, 疽發於首卒, 年五十, 冊贈太師, 謚曰獻武. 帝思其忠, 擢諸子皆要職, 歲給絹二千匹.

少子克勤, 開成中曆左武衛大將軍. 有詔賜一子五品官, 克勤以息幼, 推與其甥, 吏部員外郎裴夷直劾曰：「在勤骫有司法, 引庇它族, 開後日賣爵之端, 不可許.」詔聽, 遂著於令.

夷直字禮卿, 亦婞亮, 第進士, 曆右拾遺, 累進中書舍人. 武宗立, 夷直視冊牒, 不肯署, 乃出爲杭州刺史, 斥驩州司戶參軍. 宣宗初內徙, 復拜江、華等州刺史. 終散騎常侍.

陳楚者, 茂昭甥也, 字材卿, 定州人. 有武幹, 事茂昭, 曆牙將, 常統精卒從征伐. 茂昭入朝, 擢諸衛大將軍, 封普寧郡王. 元和末, 義武節度使渾鎬喪師, 定州亂, 拜楚爲節度使, 馳傳赴軍. 及郊, 無迎者, 左右勸無入, 楚曰：「定軍不來迎以試我. 今不入, 正墮計中.」乃冒雪行四十里, 夜入其州, 然軍樣部伍, 皆楚舊也, 由是衆心乃定. 徙河陽三城, 入爲左羽林統軍, 檢校司空. 卒, 年六十一, 贈司空. 子君奕, 亦至鳳翔節度使.

康日知, 靈州人. 祖植, 當開元時, 縛康待賓, 平六胡州, 玄宗召見, 擢左武衛大將軍, 封天山縣男. 日知少事李惟嶽, 擢累趙州刺史. 惟嶽叛, 日知與別駕李濯及部將百人啐牲血共盟, 固州自歸. 惟嶽怒, 遣先鋒兵馬使王武俊攻之, 日知使客謝武俊曰：「賊孱甚, 安足共安危哉? 吾城固士和, 雖引歲未可下, 且賊所恃者田悅耳, 悅兵血衊邢, 壕可浮, 不能殘半堞, 況吾城之完乎?」又紿爲台檢示曰：「使者齎詔喻中丞, 中丞奈何負天子, 從小兒跳梁哉?」武俊悟, 引兵還, 斬惟嶽以獻. 德宗美其謀, 擢爲深趙觀察使, 賜實封戶二百.

會武俊拒命, 遣將張鍾葵攻趙州, 日知破之, 上俘京師. 興元元年, 以深趙益成德, 徙日知奉誠軍節度使, 又徙晉絳, 加累檢校尚書左仆射, 封會稽郡王. 貞元初卒, 贈太子太師.

子志睦, 字得衆. 資趫偉, 工馳射. 隸右神策軍, 遷累大將軍. 討張韶, 以多兼御史大夫, 進平盧軍節度使. 李同捷反, 放兵略千乘, 志睦挫其銳, 不得逞, 遂下蒲台, 盡奪其械. 加檢校尚書左仆射. 徙涇原, 封會稽郡公. 卒, 年五十七, 贈司空.

子承訓, 字敬辭. 推門功進累左神武軍將軍. 宣宗擢爲天德軍防禦使, 軍中馬乏, 虜來戰, 數負, 承訓罷冗費, 市馬益軍, 軍乃奮張. 始, 黨項破射雕軍洛源鎮, 悉俘其人, 聞承訓威政, 皆還俘不敢謷. 詔檢校工部尚書, 封會稽縣男, 擢義武節度.

會南詔破安南, 詔徙嶺西南道, 城邕州, 合容管經略使隸之, 遂統諸軍行營兵馬. 南詔深入, 承訓分兵六道出以掩蠻, 戰不利, 士死十八, 唯天平卒二千還屯, 闔軍震. 於是節度副使李行素完城不出, 南詔圍之四日, 或請夜出兵襲蠻, 承訓意索, 不聽. 天平裨將陰募勇兒三百, 夜縋燒蠻屯, 斬首五百, 南詔恐, 明日解而去. 承訓謬言大破賊, 告於朝, 群臣皆賀, 加檢校尚書右仆射, 籍子弟姻昵冒賞, 而士不及, 怨言嚾流. 嶺南東道節度使韋宙白狀宰相, 承訓慚, 移疾, 授右武衛大將軍, 分司東都.

咸通中, 南詔復盜邊. 武寧兵七百戍桂州, 六歲不得代, 列校許佶、趙可立因衆怒殺都將, 詣監軍使丐糧鎧北還, 不許, 即擅斧庫, 劫戰械, 推糧料判官龐勳爲長, 勒衆上道. 懿宗遣中人張敬思部送, 詔本道觀察使崔彥曾慰安之. 次潭州, 監軍詭奪其兵, 勳畏必誅, 篡舟循江下, 益裒兵, 招亡命, 收銀刀亡卒艚匿之. 及徐城, 謀曰：「吾等叩城大呼, 衆必應, 前日賞緡五十萬可得也.」衆喜. 牙健趙武等欲亡, 勳斬首送彥曾曰：「此搖亂者.」彥曾不能詰. 勳怨都押衙尹戡、教練使杜璋、兵馬使徐行儉, 又使白彥曾曰：「士負罪, 不敢釋甲, 請爲二屯.」且白退戡等. 府屬溫廷皓謂彥曾曰：「勳擅委戍, 一可殺. 專戕大將, 二可殺. 私置兵, 三可殺. 士不子弟即父兄, 振袂而唱, 內外必應, 銀刀亡命, 復在其中, 四可殺. 請分兩營, 脅去三將, 五可殺.」彥曾謂然. 乃祃纛黃堂前, 選兵三千授都虞候元密. 屯任山, 須勳至劫取之, 遣邏子贏服覘賊. 比暮, 勳至, 捕覘者, 知其謀, 即嶠偶人, 剚虛幟, 而詭路襲符離. 密久乃寤, 回屯城南. 勳與宿將喬翔戰睢河, 翔大敗, 攝太守焦璐遁去. 勳入據州, 自稱兵馬留後.

初, 璐決汴水, 絕勳北道, 水未至, 勳度, 比密兵攻宿, 水大至, 涉而傅城, 不克攻. 勳劫百艘運糧趨泗州, 留婦弱持掫. 翌日, 密覺, 追之, 士未食. 賊伏兵於舟而陣汴上, 軍見密皆走. 密追躡, 伏發, 夾攻之, 密敗, 衆殲. 遂入徐州, 囚彥曾及官屬, 殺尹戡等. 又徇下邳、漣水、宿遷、臨淮、蘄、虹諸縣, 皆下. 遣偽將屯柳子, 屯豐, 屯滕, 屯沛, 屯蕭, 以張其軍, 乃露章求節度使. 有周重者, 隱濠、泗間, 號有謀, 勳迎爲上客, 問策所出, 因教勳：「赦囚徒, 據揚州, 北收兗、鄆, 西舉汴、宋, 東掠青、齊, 拓境大河, 食敖倉, 可以持久.」勳無雄才, 不納. 偽將劉行及攻濠州, 執刺史盧望回, 自稱刺史. 帝遣中人康道隱宣慰徐州, 勳郊迎, 旗鎧矛戟亙三十里, 使騎鳴鼙角, 聲動山谷. 置酒球球場, 引道隱閱其衆, 紿爲賊來降六十人, 妄戮平民, 上首級誇勝.」道隱還, 固求節度. 即殘魚台、金鄉、碭山、單父十餘縣, 斬官吏, 出金帛募兵, 遊民多從之.

帝乃拜承訓檢校尚書右仆射、義成軍節度使、徐泗行營都招討使, 以神武大將軍王晏權爲武寧軍節度使、北面行營招討使, 羽林將軍戴可師爲南面行營招討使, 率魏博、鄜延、義武、鳳翔、沙陀、吐渾兵二十萬討之.

勳好鬼道, 有言漢高祖廟夜閱兵, 人馬流汗, 勳日往請命. 巫言球場有隱龍, 得之可戰勝, 勳大役徒鑿地, 不能得. 賊將李圓、劉佶攻泗, 歐宗、丁從實分徇舒、廬、壽、沂、海諸道. 兵屯海州, 度賊至, 作機橋, 維以長絙, 賊半度, 絙絕, 半溺死, 度者不得戰, 殲之. 賊別取和州, 破沐陽、下蔡、烏江、巢諸縣, 揚州大恐, 民悉度江. 淮南節度使令狐綯移書陳禍福, 許助求節度, 勳按甲聽命. 淮南合宣、潤兵戍都梁山. 勳夜度淮, 崿曙薄壘, 賊將劉行立、王弘立與勳合, 敗淮南將李湘, 屯淮口, 劫盱眙. 帝又詔將軍宋威與淮南並力.

承訓屯新興, 賊挑戰, 時諸道兵未集, 承訓帳下才萬人, 退壁宋州. 勳益驕. 光、蔡钜賊陷滁州, 殺刺史高錫望應勳. 戴可師引兵三萬奪淮口, 圍勳都梁山下, 降其衆. 可師恃勝不戒, 弘立以兵襲之, 可師不克陣而潰, 士溺淮死, 逸者數百人, 賊取可師首傳徐州. 詔以馬士舉爲淮南節度使、南面行營諸軍都統, 馳傳入揚州. 士舉曰：「城堅士多, 賊何能爲?」衆稍安. 始, 帝以晏權故智興子, 節度武寧, 欲以怖賊. 及是, 返爲賊困, 不敢戰, 乃更以隴州刺史曹翔爲兗海節度、北面都統招討使, 屯滕、沛, 魏博將薛尤屯蕭、豐.

賊首孟敬文欲絕勳自立, 陰刻鑒爲文曰「天口云云, 錫爾將軍」, 夜瘞之野, 耕者得之以獻, 衆駭異, 乃齋三日授之. 勳知其謀, 使人襲殺之.

於是承訓屯柳子右, 夾汴築壘, 連屬一舍. 勳籍城中兵, 止三千, 劫民授甲, 皆穿窟穴遁去. 王弘立度睢, 圍新興、鹿塘. 承訓縱沙陀騎躪之, 弘立走, 士赴水死, 自鹿塘屬襄城, 伏屍五十里, 數首二萬, 獲器鎧不貲. 承訓攻柳子, 姚周度水戰, 又敗, 乘風火賊, 周提餘卒去, 沙陀躡之, 及芳亭, 死者枕藉, 斬劉豐, 而周以十騎走宿州, 守將斬之. 勳懼, 乃害崔彥曾等, 謂其下曰：「上不許我節度, 與諸君真反矣.」大索兵, 得三萬. 許佶、趙可立勸勳稱「天冊將軍」, 勳謁漢高祖廟受命, 以其父舉直爲大司馬, 守徐州. 或曰：「方大事, 不可私於父, 失上下序.」舉直乃拜於廷, 勳坐受之. 引兵救豐, 刻木作婦人, 衣絳被發, 軍過, 斫而火之, 乃行. 勳夜入城, 外不知. 勳出銳軍擊援屯, 魏博軍知勳自將, 驚而潰. 賊以所得送徐州以誇下. 曹翔退保兗州. 勳欲乘勝攻承訓, 或曰：「今北兵敗, 西軍搖, 不足虞也. 方蠶月, 宜息衆力農, 至秋士馬強, 決可以取勝.」舉直曰：「時不重得, 願將軍無縱敵.」勳曰：「然.」時承訓方攻臨渙, 聞勳計, 追還兵仗以待. 勳軍皆市人, 囂而狂, 未陣即奔, 相蹈藉死者四萬. 勳釋甲服垢襦脫, 收夷痕士三千以歸, 遣張行實屯第城.

馬士舉救泗州, 賊解去, 進攻賊濠州. 是時, 又詔黔中觀察使秦匡謀討賊, 下招義、鍾離、定遠. 勳遣吳迥屯北津援濠, 士舉銳兵度淮, 盡碎其營. 初, 勳之遁, 懼衆不軍, 妄言有神呼野中曰：「天符下, 國兵休.」勳使下相語, 符未降, 故敗北津.

帝恨魏博軍不勝, 以宋威爲西北面招討使, 率兵三萬屯蕭、豐, 約勳：「降者當赦之.」始, 宿鄙人劉洪者, 被黃袍, 白馬, 使人封檄叩觀察府曰：「我當王徐.」崔彥曾斬之, 遺黨匿山谷, 欲附勳, 承訓喻降之. 王師破臨渙, 斬萬級, 收襄城、留武、小睢諸壁. 曹翔下滕, 賊將以蘄、沛降, 賊李直奔入徐州. 翔又破豐、徐城、下邳, 賊益蹙.

勳以張玄稔守宿州, 張儒、劉景助之, 自稱統軍, 列壁相望. 承訓拔第城, 張行實奔宿州, 承訓遂圍宿州. 行實教勳：「官軍盡銳於此, 西鄙虛單, 將軍直搗宋、亳, 出不意, 宿圍自解.」勳喜, 引而西, 使舉直、許佶守徐. 承訓攻敗, 十遇皆勝. 遣辯士以威動玄稔. 玄稔, 賊重將也, 以帛書射城外, 約誅勳自歸, 使張皋獻期. 俄與二將會柳溪, 伏士於旁, 玄稔馳騎呼曰：「龐勳首已梟仆射寨矣！」伏興, 斬劉景、張儒. 玄稔率諸將肉袒見承訓, 自陳陷賊不早奮, 久暴王師, 願禽賊贖死. 承訓許之. 復請詐爲潰軍劫符離. 符離不知, 內之, 已入, 即斬守將, 得兵萬人, 北攻徐州. 許佶等不敢出. 玄稔環城, 彥曾故吏路審中啟白門內玄稔兵, 許佶等啟北門走, 玄稔身追之, 士大崩, 皆赴水死, 斬舉直、許佶、李直等, 收叛卒親族悉夷之.

勳聞徐已拔, 氣喪, 無顧賴, 衆尚二萬, 自石山而西, 所在焚掠. 承訓悉兵八萬逐北, 沙陀將硃耶赤衷急追至宋州, 勳焚南城, 爲刺史鄭處沖所破, 將南趨亳, 承訓兵循渙而東, 賊走蘄縣, 官兵斷橋, 不及濟, 承訓乃縱擊之, 斬首萬級, 餘皆溺死. 閱三日, 得勳屍. 斬其子於京師. 吳迥守濠州, 糧盡食人, 驅女孺運薪塞隍, 並填之, 整旅而行, 馬士舉斬以獻. 勳之始得徐州, 貲儲蕩然, 乃四出剽取, 男子十五以上皆執兵, 舒鉏鉤爲兵, 號「霍錐」, 破十餘州, 凡二歲滅.

詔擢張玄稔右驍衛大將軍, 承訓遷檢校左仆射、同中書門下平章事, 徙節河東. 於是宰相路岩、韋保衡劾承訓討賊逗撓, 貪虜獲, 不時上功. 貶蜀王傅, 分司東都. 再貶恩州司馬. 僖宗立, 授左千牛衛大將軍. 卒, 年六十六.

子傳業, 嘗從父征伐, 終鄜坊節度使.

李洧者, 淄青節度使正己從父兄也. 始, 署徐州刺史. 建中初, 正己卒, 子納叛, 攻宋州, 洧挈州自歸, 加兼御史大夫, 封潮陽郡王, 實封戶二百, 充招諭使. 初, 洧遣巡官崔程入朝, 且白宰相：「徐州不足獨抗賊, 得海、沂爲節度, 可與成功. 洧素與二州刺史有約, 且不肯爲賊守.」程先咨張鎰, 而盧杞怒不先白, 故洧請中格. 及納攻徐, 劉玄佐與諸將擊退之. 既賊方張, 乃加洧徐海沂密觀察使. 時海、密爲賊守, 不受命, 洧未有以取之. 遷檢校戶部尚書. 會疽發背, 少間, 肩輿過市, 市人叫歡, 洧驚, 疽潰卒, 贈尚書左仆射. 以洧將高承宗代之.

其弟淡, 險人也, 恥居下, 陰約納攻徐爲內應, 並說滕將翟濟, 濟執以聞. 擢濟沂州刺史. 召淡入京師, 以洧赦不罪.

劉澭, 盧龍節度使怦之次子, 濟母弟也. 涉書史, 有材武, 好施愛士, 能得人死力. 始事硃滔, 常陳君臣大分, 裁抑其凶. 及怦得幽州, 不三月病且死, 澭侍湯液未嘗離, 輒以父命召濟於莫州, 濟嗣總軍事, 故德澭之讓, 以爲瀛州刺史, 有如不諱, 許代己.

久之, 濟自用其子爲副大使, 澭不能無恨, 因請以所部爲天子戍隴, 悉發其兵千五百馳歸京師, 無一卒敢違令者. 德宗甚寵之, 拜秦州刺史, 屯普潤. 軍中不設音樂. 士卒病, 親存問所欲, 不幸死, 哭之.

憲宗立, 方士羅令則詣澭營, 妄言廢立以動澭, 命系之, 辭曰：「吾之黨甚衆, 公無囚我, 約大行梓宮發兵, 無不濟.」澭械送闕下, 殺之. 錄功, 號其軍曰保義. 蕃戎畏懾, 不敢入寇. 常愾然有復河湟志, 屢爲朝廷言之, 未見省. 封累彭城郡公. 及病, 籍士馬求代. 既還, 卒於道, 年四十九, 贈尚書右仆射, 謚曰景.

田弘正, 字安道. 父廷玠, 尚儒學, 不樂軍旅, 與承嗣爲從昆弟, 仕爲平舒丞, 遷樂壽、清池、束城、河間四縣令, 以治稱. 遷滄州刺史. 李寶臣、硃滔與承嗣不協, 合兵圍滄州, 廷玠固守連年, 食雖盡無叛者. 朝廷嘉其節, 徙相州. 承嗣盜磁、相, 廷玠無所回染. 及悅代立, 忌廷玠之正, 召爲節度副使. 廷玠至, 讓悅曰：「而承伯父緒業, 當守朝廷法度以保富貴, 何苦與恒、鄆爲叛臣? 自兵興來, 叛天子能完宗族者誰邪? 而志不悛, 盍殺我, 無令我見田氏血汙人刀也！」遂稱疾不出. 悅過謝之, 杜門不納, 憤而卒.

弘正幼通兵法, 善騎射, 承嗣愛之, 以爲必興吾宗, 名之曰興. 季安時, 爲衙內兵馬使、同節度副使, 封沂國公. 季安侈汰, 銳殺罰, 弘正從容規切, 軍中賴之, 翕然歸重. 季安內忌, 出爲臨清鎮將, 欲因罪誅之. 弘正陽痹痼, 臥家不出, 乃免. 季安死, 子懷諫襲節度, 召還舊職.

懷諫委政於家奴蔣士則, 措置不平, 衆怒, 咸曰：「兵馬使吾帥也.」牙兵即詣其家迎之, 弘正拒不納, 衆嘩於門, 弘正出, 衆拜之, 脅還府, 弘正頓於地, 度不免, 即令於軍曰：「爾屬不以吾不肖, 使主軍, 今與公等約, 能聽命否?」皆曰：「惟公命.」因曰：「吾欲守天子法, 舉六州版籍請吏於朝, 苟天子未命, 敢有請吾旗節者死, 殺人及掠人者死.」皆曰：「諾.」遂到府, 殺士則及支黨十餘人. 於是圖魏、博、相、衛、貝、澶之地, 籍其入以獻, 不敢署僚屬, 而待王官.

先時, 諸將出屯, 質妻子, 裏民不得相往來. 弘正悉除其禁, 聽民通饋謝慶吊. 服玩僭侈者, 即日徹毀之. 承嗣時, 正寢華顯, 弘正避不敢居, 更就采訪使堂皇聽事. 幽、恒、鄆、蔡大懼, 遣客鐫說鉤染, 弘正皆拒遣之. 憲宗美其誠, 詔檢校工部尚書, 充魏博節度使. 又遣司封郎中知制誥裴度宣慰, 賚其軍錢百五十萬緡, 六州民給復一年, 赦見囚, 存問高年、煢獨、廢疾不能自存者. 度明辯, 具陳朝廷厚意, 弘正不覺自失, 乃深相結納, 奉上益謹. 復請度遍行其部, 宣示天子恩詔. 因令節度僉謀布衣崔歡奉表陳謝, 且言：「天寶以來, 山東奧壤, 化爲戎墟, 官封世襲, 刑賞自出, 國家含垢, 垂六十年. 臣若假天之齡, 奉陛下宸算, 冀道揚太和, 洗濯偽風, 然後退歸丘園, 避賢者路, 死不恨.」制詔褒答, 且賜今名, 錫與踵塗.

天子討蔡, 弘正遣子布以兵三千進戰, 數有功. 李師道疑其襲己, 不敢顯助蔡, 故元濟失援, 王師得致誅焉. 王承宗叛, 詔弘正以全師壓境, 破其衆南宮, 承宗懼, 歸窮於弘正, 弘正表諸朝, 遂獻德、棣二州以謝, 納二子爲質.

俄而李師道拒命, 詔弘正與宣武等五節度兵進討. 弘正自揚劉度河, 距鄆四十里堅壁；師道大將劉悟率精兵屯河東. 戰陽穀, 再遇再北, 斬萬餘級, 賊勢蹙. 悟乃反兵, 斬師道首, 詣弘正降, 取十有二州以獻. 初, 悟既平賊, 大張飲軍中, 凡三日, 設角抵戲, 引魏博使至廷以爲歡, 悟盱衡攘臂助其決, 坐中皆憚悟勇. 客有白弘正者, 弘正曰：「鄆士疲於戰, 瘡者未起, 悟當恤亡吊乏, 尉士大夫心, 奈何取快目前邪? 吾奉詔按軍, 伺悟去就, 今知其無能爲也.」既而詔悟爲義成軍節度使, 狼狽上道, 時稱知悟之明.

以功加弘正檢校司徒、同中書門下平章事. 是歲來朝, 對麟德殿, 眷勞殊等；引見僚佐將校二百餘人, 皆有班賜；進兼侍中, 實封戶三百；擢其兄融爲太子賓客、東都留司. 弘正數上表固請留闕下, 帝勞曰：「昨韓弘以疾辭不就軍, 朕既從之矣, 今卿復爾, 我不應違. 但魏人樂卿之政, 四鄰畏卿之威, 爲朕長城, 又安用辭?」弘正遂還. 常欲變山東承襲舊風, 故悉遣子姓仕朝廷, 帝皆擢任之, 硃紫滿門, 榮冠當時.

穆宗立, 王承元以成德軍請帥, 帝詔弘正兼中書令, 爲節度使. 弘正以新與鎮人戰, 有父兄怨, 取魏兵二千自衛, 入其軍. 時天子賜錢一百萬緡, 不時至, 軍有怨言, 弘正親加撫喻乃安. 仍請留魏兵爲紀綱, 以持衆心, 度支崔倰吝其稟, 沮卻之. 長慶元年七月, 歸衛卒於魏, 是月軍亂, 並家屬將吏三百餘人皆遇害, 年五十八. 帝聞震悼, 冊贈太尉, 謚曰忠湣.

弘正幼孤, 事融甚謹, 軍中嘗分曹習射, 弘正注矢聯中, 融退, 抶怒之, 故當季安猜暴時能自全. 及爲軍中推迫, 融不悅曰：「爾竟不自晦, 取禍之道也.」朝廷知其友愛, 詔拜相州刺史, 賜金紫, 不欲其相遠也.

弘正性忠孝, 好功名, 起樓聚書萬餘卷, 通《春秋左氏》, 與賓屬講論終日, 客爲著《沂公史例》行於世. 弘正之禍也, 其判官劉茂復獨免, 士相戒曰：「是人議事盡忠, 遇吾等信, 敢幹其家者共殺之.」 弘正子布、群、牟.

布字敦禮, 幼機悟. 弘正戍臨清, 布知季安且危, 密白父, 請以衆歸朝, 弘正奇之. 及得魏, 使布總親兵. 王師誅蔡, 以軍隸嚴綬, 屯唐州. 帝以布大臣子, 或有罪, 且撓法, 弘正請以董畹代, 而士卒愛布願留, 帝乃止. 凡十八戰, 破淩雲柵, 下郾城, 以功授御史中丞. 裴度輕出觀兵沱口, 賊將董重質以奇兵掩擊, 布伏騎數百突出薄之, 諸軍繼至, 賊驚引還. 蔡平, 入爲左金吾衛將軍. 諫官嘗論事帝前, 同列將麾卻之, 布止曰：「使天子容直臣, 毋輕進.」弘正徙成德, 以布爲河陽節度使, 父子同日受命. 時韓弘與子公武亦皆領節度, 而天下以忠義多田氏. 布所至, 必省冗將, 募戰卒, 寬賦勸穡, 人皆安之. 長慶初, 徙涇原.

弘正遇害, 魏博節度使李愬病不能軍, 公卿議以魏強而鎮弱, 且魏人素德弘正, 以布之賢而世其官, 可以成功. 穆宗遽召布, 解縗拜檢校工部尚書、魏博節度使, 乘傳以行. 布號泣固辭, 不聽；乃出伎樂, 與妻子賓客決曰：「吾不還矣！」未至魏三十里, 跣行被發, 號哭而入, 居堊室, 屏節旄. 凡將士老者, 兄事之. 祿奉月百萬, 一不入私門, 又發家錢十餘萬緡頒士卒. 以牙將史憲誠出麾下可任, 乃委以精銳. 時中人屢趣戰, 而度支饋餉不繼, 布輒以六州租賦給軍. 引兵三萬進屯南宮, 破賊二壘.

於是硃克融據幽州, 與王廷湊脣齒. 河朔三鎮舊連衡, 桀驁自私, 而憲誠蓄異志, 陰欲乘釁, 又魏軍驕, 憚格戰, 會大雪, 師寒糧乏, 軍中謗曰：「它日用兵團, 粒米盡仰朝廷. 今六州刮肉與鎮、冀角死生, 雖尚書瘠己肥國, 魏人何罪?」憲誠得間, 因以搖亂. 會有詔分布軍合李光顏救深州, 兵怒, 不肯東, 衆遂潰, 皆歸憲誠, 唯中軍不動. 布以中軍還魏. 明日, 會諸將議事, 衆嘩曰：「公能行河朔舊事, 則生死從公, 不然, 不可以戰.」布度衆且亂, 歎曰：「功無成矣！」即爲書謝帝曰：「臣觀衆意, 終且負國. 臣無功, 不敢忘死. 願速救元翼, 毋使忠臣義士塗炭於河朔.」哭授其從事李石訖, 乃入, 至幾筵, 引刀刺心曰：「上以謝君父, 下以示三軍.」言訖而絕, 年三十八, 贈尚書右仆射, 謚曰孝. 子鐬, 宣宗時曆銀州刺史, 坐以私鎧易邊馬論死, 宰相崔鉉奏布死節於國, 可貸鐬以勸忠烈, 故貶爲州司馬.

群, 會昌中曆蔡州刺史, 坐贓且抵死, 兄肇聞之, 不食卒. 宰相李德裕奏：「漢河間人尹次、潁川人史玉坐殺人當死, 次兄初、玉母渾詣官請代, 因縊物故, 於時皆赦其死.」於是武宗詔減死一等.

牟寬厚明吏治, 爲神策大將軍. 開成初, 鹽州刺史王宰失羌人之和, 詔牟代之. 累遷鄜坊節度使, 再徙天平, 三爲武寧, 一爲靈武軍, 官至檢校尚書左仆射, 卒. 諸子皆有方面功, 以忠義爲當世所高.

王承元者, 承宗弟也. 有沉謀. 年十六, 勸承宗亟引兵共討李師道, 承宗少之, 不用, 然軍中往往指目之. 承宗死, 未發喪, 大將謀取帥它姓. 參謀崔燧與諸校計, 以祖母涼國夫人李命承元嗣. 承元泣且拜, 不受, 諸將牢請, 承元曰：「上使中貴人監軍, 盍先請?」監軍至, 又如命, 乃謝曰：「諸君不忘王氏以及孺子, 苟有令, 其從我乎?」衆曰：「惟所命.」乃視事牙闔之偏, 約左右不得稱留後, 事一關參佐, 密表請帥於朝. 穆宗詔起居舍人柏耆宣慰. 授承元檢校工部尚書、義成軍節度使. 北鎮以兩河故事脅誘, 承元不納, 諸將皆悔. 耆至, 士哭於軍, 承元令曰：「諸君不欲我去, 意固善. 雖然, 格天子詔, 我獲罪奈何? 前李師道有詔赦死, 欲舉族西, 諸將止弗遣, 他日乃共殺之. 今君等幸置我, 無與師道比.」乃遍拜諸將, 諸將語塞. 承元即出家貲盡賜之, 斬不從命者十輩, 軍乃定. 於是諫議大夫鄭覃宣慰, 賜其軍錢百萬緡, 赦囚徒, 問孤獨、廢疾不能自存者粟帛有差.

承元去鎮, 左右裒器幣自隨, 承元使空褚毋留. 入朝, 昆弟拜刺史者四人, 位於朝者四十人. 祖母入見, 帝命中宮禮賚異等. 徙承元鄜坊丹延節度. 俄徙鳳翔. 鳳翔右袤涇、原, 地平少岩險, 吐蕃數入盜. 承元據勝地爲鄣, 置守兵千, 詔號臨汧城. 府郛左百賈州聚, 異時爲虜剽奪, 至燎烽相警, 承元版堞繚之, 人乃告安. 以勞封岐國公. 太和初, 祖母喪, 詔曰：「武俊當橫流時, 拯定奔潰, 功在史官. 今李不幸, 贈恤宜加厚.」且給儀仗以葬.

五年, 徙節平盧、淄青. 始, 鹽禁未嘗行兩河, 承元請歸有司, 由是兗、鄆諸鎮皆奉法. 承元資仁裕, 所至愛利. 卒, 年三十三, 贈司徒.

牛元翼, 趙州人. 材果而謀. 王承宗時倚其計爲強雄, 與傅良弼二人冠諸將. 王廷湊叛, 穆宗以元翼在成德, 名出廷湊遠甚, 自深州刺史擢爲深冀節度使, 以攜其軍. 廷湊怒, 遣部將王位以銳兵攻元翼, 不勝, 乃合硃克融共圍之. 詔進元翼成德軍節度使, 以宣武兵五百進援, 元翼固守. 長慶二年, 詔赦廷湊罪, 徙元翼山南東道, 以深州賜廷湊, 使中人促元翼南. 廷湊恨之, 已受詔, 兵不解. 招討使裴度詒書誚讓, 克融解而歸, 廷湊退舍. 詔並加檢校工部尚書, 兩悅之. 淹月, 元翼率十餘騎冒圍跳德、棣, 朝京師. 廷湊入, 盡殺元翼親將臧平等百八十人. 元翼見延英, 賚問優縟, 命中人楊再昌取其家, 並迎田弘正喪. 廷湊辭以弘正殯亡在所, 元翼家須秋遣. 魏博節度使史憲誠遣其弟入趙, 四返, 說廷湊曰：「田公非得罪於趙, 屍尚何惜? 元翼去深州, 乃一孤將, 何利其家?」廷湊乃歸弘正喪於京師. 元翼聞平等死, 憤恚卒, 悉還所賜於朝, 廷湊遂夷其家.

良弼字安道, 清河人. 以射冠軍中. 初, 瀛之博野、樂壽, 介范陽、成德間, 每兵交, 先薄二城, 故常爲劇屯. 德宗以王武俊破硃滔功, 皆隸成德, 故以良弼守樂壽, 李寰守博野. 廷湊之叛, 兩賊交誘之, 而堅壁爲國固守. 有詔以樂壽爲左神策行營, 拜良弼爲都知兵馬使；寰所領士隸右神策, 號忻州營, 亦以寰爲都知兵馬使. 賜第京師. 俄以良弼爲沂州刺史. 良弼率衆出, 戰力, 乃得去. 寰引兵三千趨忻州, 廷湊邀之, 寰斬三百級, 追者不敢前. 天子以良弼、寰忠有狀, 乃更賜奴婢服馬. 召良弼爲左神策軍將軍. 寶曆初, 擢夏綏銀節度使. 異時蕃帳亡命來者, 必償馬乃與, 良弼至, 皆執付其部, 酋種歡懷. 終橫海節度使. 寰擢累保義軍節度使.

王智興討李同捷未克, 而烏重胤卒, 謂寰可共立功, 請諸朝, 乃授橫海節度使. 師所過暴鈔, 至屯, 按軍不進, 遂身入朝, 盛陳賊勢, 請濟師, 欲大調發. 群臣議寰兵太重, 且盜滄、景, 未決而棣州平. 寰內愧不自安, 願留京師, 遂罷保義軍、忻州營, 更授夏綏宥節度使, 卒.

寰再易鎮, 治無可言者. 然廷湊之亂, 聯軍十五萬無成功, 賊鋒不可嬰, 而樂壽、博野截然峙中者累歲, 梗其吞暴, 議者以爲難. 敬宗世, 寰圖其事上之.

史孝章, 字得仁, 資修謹. 父憲誠, 以戰力奮, 賓客用挽強擊劍相矜, 孝章獨退讓如諸生, 稱道皆《詩》、《書》. 魏博節度使李訴閱大將子弟籍於軍, 孝章願以文署職, 愬奇之, 檄試都督府參軍.

憲誠得魏, 遷士曹參軍. 孝章見父數奸命, 內非之, 承間諫曰：「大河之北號富強, 然而挺亂取地, 天下指河朔若夷狄然. 今大人身封侯, 家富不貲, 非痛洗溉, 竭節事上, 恐吾踵不旋禍且至.」因涕下沾衿. 父粗武, 不盡聽. 文宗賢之, 擢孝章節度副使, 累遷檢校左散騎常侍. 父欲助李同捷, 孝章切爭, 憲誠稍憚其義. 又勸出師討同捷自明, 帝益嘉之, 進檢校工部尚書. 及兵出, 父敕孝章統之. 入朝, 勞予蕃厚. 憲誠亦上書求覲, 帝知非憲誠意, 特緣孝章悟發, 故分相、衛、澶而授孝章節度使. 未至, 魏人亂, 父卒死於軍. 帝念史氏禍而恤孝章, 故奪喪拜右金吾衛將軍. 徙節鄜坊, 進檢校戶部尚書. 久之, 自邠寧以病丐還, 卒於行, 年三十九, 贈尚書右仆射. 孝章本名唐, 後改今名.

憲誠弟憲忠, 字元貞, 少爲魏牙門將. 田弘正討齊、蔡, 常爲先鋒, 閱三十戰, 中流矢, 酣斗不解, 由是著名. 憲誠表爲貝州刺史. 魏亂, 奔京師, 加累檢校右散騎常侍、隴州刺史. 增亭鄣, 徙客館於外, 戎諜無所伺.

會昌中, 築三原城, 吐蕃因之數犯邊. 拜憲忠涇原節度使以怖其侵, 吐蕃遣使來請墮城, 且願以嘗殺使者之人置塞上. 憲忠使謝曰：「前吾未城. 爾犯我地, 安得禁吾城? 爾知殺吾使爲負, 宜先取罪人謝我, 將無所不得. 今與爾約, 前節度使事一置之.」吐蕃情得而服. 憲忠疏涇於隍, 積緡錢十萬、粟百萬斛, 戍人宜之. 會黨項羌內寇, 又徙朔方, 有詔馳驛赴屯, 憲忠辭曰：「羌不得其心, 故不自安. 今亟往, 知吾爲備, 斗益健, 請徐行.」許之. 乃移書與羌人, 示要約. 羌人乃皆喜, 奉酒湩迎道.

大中初, 突厥擾河東, 鈔漕米行賈, 徙節振武軍. 於是故帥荒遝, 使遊弈兵覘戎有良馬牛, 強取之, 歸直十一, 戎人怒, 因興盜掠. 憲忠廉儉, 少所欲, 嘗曰：「吾居河朔, 去此三千里, 乃乘五健馬. 今守邊, 發吾餘奉, 不患無馬, 何忍豪市哉?」故所至莫不懷德. 累封北海縣子, 檢校尚書左仆射, 兼金吾大將軍. 以病自丐, 改左龍武統軍. 卒, 年七十一, 贈司空.

列傳第七十四

劉第五班王李

劉晏, 字士安, 曹州南華人. 玄宗封泰山, 晏始八歲, 獻頌行在, 帝奇其幼, 命宰相張說試之, 說曰：「國瑞也.」即授太子正字. 公卿邀請旁午, 號神童, 名震一時. 天寶中, 累調夏令, 未嘗督賦, 而輸無逋期. 舉賢良方正, 補溫令, 所至有惠利可紀, 民皆刻石以傳. 再遷侍御史. 祿山亂, 避地襄陽. 永王璘署晏右職, 固辭. 移書房琯, 論封建與古異, 「今諸王出深宮, 一旦望桓、文功, 不可致.」詔拜度支郎中, 兼侍御史, 領江淮租庸事. 晏至吳郡而璘反, 乃與采訪使李希言謀拒之. 希言假晏守餘杭, 會戰不利, 走依晏. 晏爲陳可守計, 因發義兵堅壁. 會王敗, 欲轉略州縣, 聞晏有備, 遂自晉陵西走. 終不言功. 召拜彭原太守, 徙隴、華二州刺史, 遷河南尹. 時史朝義盜東都, 乃治長水. 進戶部侍郎, 兼御史中丞、度支鑄錢鹽鐵等使. 京兆尹鄭叔清、李齊物坐殘摯罷, 詔晏兼京兆尹. 總大體不苛, 號稱職. 會司農卿嚴莊下獄, 已而釋, 誣劾晏漏禁中語, 宰相蕭華亦忌之, 貶通州刺史.

代宗立, 復爲京兆尹、戶部侍郎, 領度支、鹽鐵、轉運、鑄錢、租庸使. 晏以戶部讓顏真卿, 改國子祭酒. 又以京兆讓嚴武, 即拜吏部尚書、同中書門下平章事, 使如故. 坐與程元振善, 罷爲太子賓客. 俄進御史大夫, 領東都、河南、江淮轉運、租庸、鹽鐵、常平使. 時大兵後, 京師米斗千錢, 禁膳不兼時, 甸農挼穗以輸. 晏乃自按行, 浮淮、泗, 達於汴, 入于河. 右循底柱、硤石, 觀三門遺跡；至河陰、鞏、洛, 見宇文愷梁公堰, 廝河爲通濟渠, 視李傑新堤, 盡得其病利. 然畏爲人牽制, 乃移書於宰相元載, 以爲：「大抵運之利與害各有四：京師三輔, 苦稅入之重, 淮、湖粟至, 可減徭賦半, 爲一利；東都雕破, 百戶無一存, 若漕路流通, 則聚落邑廛漸可還定, 爲二利；諸將有不廷, 戎虜有侵盜, 聞我貢輸錯入, 軍食豐衍, 可以震耀夷夏, 爲三利；若舟車既通, 百貨雜集, 航海梯嶠, 可追貞觀、永徽之盛, 爲四利. 起宜陽、熊耳, 虎牢、成皋五百里, 見戶才千餘, 居無尺椽, 爨無盛煙, 獸遊鬼哭, 而使轉車輓漕, 功且難就, 爲一病；河、汴自寇難以來, 不復穿治, 崩岸滅木, 所在廞淤, 涉泗千里, 如罔水行舟, 爲二病；東垣、底柱, 澠池、北河之間六百里, 戍邏久絕, 奪攘奸宄, 夾河爲藪, 爲三病；淮陰去蒲阪, 亙三千里, 屯壁相望, 中軍皆鼎司元侯, 每言衣無纊, 食半菽, 輓漕所至, 輒留以饋軍, 非單車使者折簡書所能制, 爲四病.」載方內擅朝權, 既得書, 即盡以漕事委晏, 故晏得盡其才. 歲輸始至, 天子大悅, 遣衛士以鼓吹迓東渭橋, 馳使勞曰：「卿, 朕酂侯也.」凡歲致四十萬斛, 自是關中雖水旱, 物不翔貴矣.

再遷吏部尚書, 又兼益湖南、荊南、山南東道轉運、常平、鑄錢使, 與第五琦分領天下金穀. 又知吏部三銓事, 推處最殿分明, 下皆忄習伏. 元載得罪, 詔晏鞫之. 晏畏載黨盛, 不敢獨訊, 更敕李涵等五人與晏雜治. 王縉得免死, 晏請之也.

常袞執政, 忌晏有公望, 乃言晏舊德, 當師長百僚, 用爲左仆射, 實欲奪其權. 帝以計務方治, 詔以仆射領使如舊. 初, 晏分置諸道租庸使, 慎簡台閣士專之. 時經費不充, 停天下攝官, 獨租庸得補署, 積數百人, 皆新進銳敏, 盡當時之選, 趣督倚辦, 故能成功. 雖權貴幹請, 欲假職仕者, 晏厚以稟入奉之, 然未嘗使親事, 是以人人勸職. 嘗言：「士有爵祿, 則名重於利；吏無榮進, 則利重於名.」故檢劾出納, 一委士人, 吏惟奉行文書而已. 所任者, 雖數千里外, 奉教令如目前, 頻伸諧戲不敢隱. 惟晏能行之, 它人不能也. 代宗嘗命考所部官吏善惡, 刺史有罪者, 五品以上輒系劾, 六品以下杖然後奏.

李靈耀反, 河南節帥或不奉法, 擅征賦, 州縣益削. 晏常以羨補乏, 人不加調, 而所入自如. 第五琦始權鹽佐軍興, 晏代之, 法益密, 利無遺入. 初, 歲收緡錢六十萬, 末乃什之, 計歲入千二百萬, 而榷居太半, 民不告勤. 京師鹽暴貴, 詔取三萬斛以贍關中, 自揚州四旬至都, 人以爲神. 至湖嶠荒險處, 所出貨皆賤弱, 不償所轉, 晏悉儲淮、楚間, 貿銅易薪, 歲鑄緡錢十餘萬. 其措置纖悉如此. 諸道巡院, 皆募駛足, 置驛相望, 四方貨殖低昂及它利害, 雖甚遠, 不數日即知, 是能權萬貨重輕, 使天下無甚貴賤而物常平, 自言如見錢流地上. 每朝謁, 馬上以鞭算. 質明視事, 至夜分止, 雖休澣不廢. 事無閑劇, 即日剖決無留. 所居修行裏, 粗樸庳陋, 飲食儉狹, 室無媵婢. 然任職久, 勢軋宰相, 要官華使多出其門. 自江淮茗橘珍甘, 常與本道分貢, 競欲先至, 雖封山斷道, 以禁前發, 晏厚貲致之, 常冠諸府, 由是媢怨益多. 饋謝四方有名士無不至, 其有口舌者, 率以利啖之, 使不得有所訾短. 故議者頗言晏任數固恩. 大曆時政因循, 軍國皆仰晏, 未嘗檢質. 德宗立, 言者屢請罷轉運使, 晏亦固辭, 不許. 又加關內河東三川轉運、鹽鐵及諸道青苗使.

始, 楊炎爲吏部侍郎, 晏爲尚書, 盛氣不相下. 晏治元載罪, 而炎坐貶. 及炎執政, 銜宿怒, 將爲載報仇. 先是, 帝居東宮, 代宗寵獨孤妃, 而愛其子韓王. 宦人劉清潭與嬖幸請立妃爲後, 且言王數有符異, 以搖東宮. 時妄言晏與謀. 至是, 炎見帝流涕曰：「賴祖宗神靈, 先帝與陛下不爲賊臣所間, 不然, 劉晏、黎幹搖動社稷, 凶謀果矣. 今幹伏辜而晏在, 臣位宰相, 不能正其罪, 法當死.」崔祐甫曰：「陛下已廓然大赦, 不當究飛語, 致人於罪.」硃泚、崔寧力相解釋, 寧尤切至. 炎怒, 斥寧於外, 遂罷晏使. 坐新故所交簿物抗謬, 貶忠州刺史, 中官護送. 炎必欲傅其罪, 知庾准與晏素憾, 乃擢爲荊南節度使. 准即奏晏與硃泚書, 語言怨望, 又搜卒, 擅取官物, 脅詔使, 謀作亂. 炎證成之.

建中元年七月, 詔中人賜晏死, 年六十五. 後十九日, 賜死詔書乃下, 且暴其罪. 家屬徙嶺表, 坐累者數十人, 天下以爲冤. 時炎兼刪定使, 議籍沒, 衆論不可, 乃止. 然已命簿錄其家, 唯雜書兩乘, 米麥數斛, 人服其廉. 淄青節度使李正己表誅晏太暴, 不加驗實, 先誅後詔, 天下駭惋, 請還其妻子. 不報. 興元初, 帝浸寤, 乃許歸葬. 貞元五年, 遂擢晏子執經爲太常博士, 宗經秘書郎. 執經還官, 求追命, 有詔贈鄭州刺史, 又加司徒.

晏歿二十年, 而韓洄、元琇、裴腆、李衡、包佶、盧徵、李若初繼掌財利, 皆晏所辟用, 有名於時.

晏既被誣, 而舊吏推明其功. 陳諫以爲管、蕭之亞, 著論紀其詳, 大略以「開元、天寶間天下戶千萬, 至德後殘於大兵, 饑疫相仍, 十耗其九, 至晏充使, 戶不二百萬. 晏通計天下經費, 謹察州縣災害, 蠲除振救, 不使流離死亡. 初, 州縣取富人督漕輓, 謂之『船頭』；主郵遞, 謂之『捉驛』；稅外橫取, 謂之『白著.』 人不堪命, 皆去爲盜賊. 上元、寶應間, 如袁晁、陳莊、方清、許欽等亂江淮, 十餘年乃定. 晏始以官船漕, 而吏主驛事, 罷無名之斂, 正鹽官法, 以裨用度. 起廣德二年, 盡建中元年, 黜陟使實天下戶, 收三百餘萬. 王者愛人, 不在賜與, 當使之耕耘織紝, 常歲平斂之, 荒年蠲救之, 大率歲增十之一. 而晏尤能時其緩急而先後之. 每州縣荒歉有端, 則計官所贏, 先令曰：『蠲某物, 貸某戶.』民未及困, 而奏報已行矣. 議者或譏晏不直賑救, 而多賤出以濟民者, 則又不然. 善治病者, 不使至危憊；善救災者, 勿使至賑給. 故賑給少則不足活人, 活人多則闕國用, 國用闕則復重斂矣；又賑給近僥幸, 吏下爲奸, 強得之多, 弱得之少, 雖刀鋸在前不可禁. 以爲二害. 災沴之鄉, 所乏糧耳, 它產尚在, 賤以出之, 易其雜貨, 因人之力, 轉於豐處, 或官自用, 則國計不乏；多出菽粟, 恣之糶運, 散入村閭, 下戶力農, 不能詣市, 轉相沾逮, 自免阻饑, 不待令驅. 以爲二勝. 晏又以常平法, 豐則貴取, 饑則賤與, 率諸州米嘗儲三百萬斛. 豈所謂有功於國者邪！」 琇後以尚書右丞判度支, 國無橫斂而軍旅濟. 爲韓滉所惡, 貶雷州司戶參軍. 坐私入廣州, 賜死. 腆以兵部侍郎判度支, 封聞喜縣公. 衡曆戶部侍郎.

佶字幼正, 潤州延陵人. 父融, 集賢院學士, 與賀知章、張旭、張若虛有名當時, 號「吳中四士.」 佶擢進士第, 累官諫議大夫. 坐善元載, 貶嶺南. 晏奏起爲汴東兩稅使. 晏罷, 以佶充諸道鹽鐵輕貨錢物使, 遷刑部侍郎, 改秘書監, 封丹陽郡公.

徵, 幽州人. 晏薦爲殿中侍御史. 晏得罪, 貶珍州司戶參軍. 元琇判度支, 薦爲員外郎. 琇得罪, 貶秀州長史, 三遷給事中. 戶部侍郎竇參善之, 方倚以代己, 會同州刺史缺, 參請用尚書左丞趙憬, 德宗惡參, 欲間其腹心, 更用徵爲之. 久乃徙華州, 厚結權近, 冀進用. 同、華地迫而貧, 所獻嘗觳陋, 至徵厚賦斂, 有所奉入, 輒加常數, 人不堪其求.

若初者, 事晏爲冗職, 包佶稱之. 曆太康令, 勸刺史李芃斂羨錢, 交權幸, 芃厚遇之. 累遷浙東觀察使. 代王緯爲浙西觀察、諸道鹽鐵使. 時天下錢少貨輕, 州縣禁錢不出境, 商賈不通. 若初始奏縱錢以起萬貨, 詔可. 而持剛檢下, 吏民畏服. 卒, 贈禮部尚書.

宗經終給事中、華州刺史. 子濛, 字仁澤. 舉進士, 累官度支郎中. 會昌初, 擢給事中. 以材爲宰相李德裕所知. 時回鶻衰, 朝廷經略河、湟, 建遣濛按邊, 調兵械糧餉, 爲宣慰靈夏以北黨項使. 始議造木牛運. 宣宗立, 德裕得罪, 濛貶朗州刺史, 終大理卿.

晏兄暹, 爲汾州刺史. 天資疾惡, 所至以方直爲觀察使所畏. 建中末, 召爲御史大夫. 宰相盧杞憚其嚴, 更薦前河南尹於頎代之. 暹終潮州刺史.

頎字休明, 河南人. 初爲京兆士曹參軍, 尹史翽器之. 翽鎮山南東道, 表爲判字. 翽死亂兵手, 頎挺出收葬之, 時稱其誼. 累遷京兆尹, 任機譎, 爲政煩碎無大體, 元載昵厚之. 載得罪, 出鄭州刺史, 徙河南尹, 以佞柔, 故得爲大夫. 三遷工部尚書, 入朝, 仆金吾仗下, 御史劾之, 以太子少師致仕, 卒.

暹孫潼, 字子固. 擢進士第, 杜悰判度支, 表爲巡官, 累遷祠部郎中. 大中初, 討黨項羌, 軍食乏, 宰相欲以潼爲使, 難其遣. 潼見宰相曰：「上念邊饋, 議遣使, 潼畏不稱耳, 安敢憚行?」遂命爲供軍使. 會復河、湟, 調師屯守, 以潼判度支河、湟供軍案. 曆京兆少尹. 山南有劇賊, 依山爲剽, 宣宗怒, 欲討之, 宰相崔鉉曰：「此陛下赤子, 迫於饑寒, 弄兵山谷間, 不足討, 請遣使喻釋之.」詔潼馳往. 澗挺身直叩其壘曰：「有詔赦爾罪.」盜皆列拜, 約潼就館而降. 會山南節度使封敖遣兵擊賊, 潼罷歸.

數陳邊事, 擢右諫議大夫. 出爲朔方、靈武節度使. 坐累貶鄭州刺史, 改湖南觀察使. 召爲左散騎常侍. 拜昭義節度使, 徙河東, 又徙西川. 時李福討南詔, 兵不利, 潼至, 填以恩信, 蠻皆如約. 六姓蠻持兩端, 爲南詔間候. 有卑籠部落者請討之, 潼因出兵襲擊, 俘五千人. 南詔大懼, 自是不敢犯邊. 以功加檢校尚書右仆射. 卒, 贈司空.

第五琦, 字禹珪, 京兆長安人. 少以吏幹進, 頗能言強國富民術. 天寶中, 事韋堅. 堅敗, 不得調. 久之, 爲須江丞, 太守賀蘭進明才之. 安祿山反, 進明徙北海, 奏琦爲錄事參軍事. 時賊已陷河間、信都, 進明未戰, 玄宗怒, 遣使封刀趣之, 曰：「不亟進兵, 即斬首.」進明懼, 不知所出. 琦勸厚以財募勇士, 出賊不意. 如其計, 復收所陷郡.

肅宗駐彭原, 進明遣琦奏事, 既謁見, 即陳：「今之急在兵, 兵強弱在賦, 賦所出以江淮爲淵. 若假臣一職, 請悉東南寶貲, 飛餉函、洛, 惟陛下命.」帝悅, 拜監察御史、句當江淮租庸使. 遷司虞員外郎、河南等五道支度使. 遷司金郎中, 兼侍御史、諸道鹽鐵鑄錢使. 鹽鐵名使, 自琦始. 進度支郎中, 兼御史中丞. 當軍興, 隨事趣辦, 人不益賦而用以饒, 於是遷戶部侍郎、判度支, 河南等道支度、轉運、租庸、鹽鐵、鑄錢、司農、太府出納、山南東西、江西、淮南館驛等使. 乾元二年, 進同中書門下平章事.

初, 琦請鑄乾元重寶錢, 以一代十. 既當國, 又鑄重規, 一代五十. 會物價騰踴, 餓饉相望, 議者以爲非是, 詔貶忠州長史. 會有告琦納金者, 遣御史馳按, 琦辭曰：「位宰相, 可自持金邪? 若付受有狀, 請歸罪有司.」御史不曉, 以爲具服, 獄上之, 遂長流夷州.

寶應初, 起爲朗州刺史, 有異政, 拜太子賓客. 吐蕃盜京師, 郭子儀表爲糧料使, 兼御史大夫、關內元帥副使. 改京兆尹. 俄加判度支、鑄錢、鹽鐵、轉運、常平等使. 累封扶風郡公. 復以戶部侍郎兼京兆尹. 坐與魚朝恩善, 貶括州刺史. 徙饒、湖二州. 復爲太子賓客、東都留守. 德宗素聞其才, 將復用, 召之. 會卒, 年七十一, 贈太子少保. 子峰、婦鄭, 皆以孝著, 表闕於門.

班宏, 衛州汲人. 父景倩, 國子祭酒, 以儒名家. 宏, 天寶中擢進士第, 調右司禦胄曹參軍. 高適鎮劍南, 表爲觀察判官. 青城人以左道惑衆, 謀作亂. 事覺, 誣引屯將規緩死, 衆凶懼, 宏驗治, 即殺之, 人心大安. 郭英乂代適, 表雒令, 以病解.

大曆中, 擢起居舍人, 四遷給事中. 李寶臣死, 子惟嶽匿喪求節度, 帝遣宏使成德喻其軍, 惟嶽厚獻遣, 宏不納, 還報稱旨, 擢刑部侍郎、京官考使. 右仆射崔寧署兵部侍郎劉乃爲上下考, 宏不從, 曰：「今軍在節度, 雖有尺籍伍符, 省署不校也. 夫上多虛美, 則下趨競；上阿容, 則下朋黨.」因削之. 乃聞, 謝曰：「敢掠一美以邀二罪乎?」進吏部侍郎.

貞元初, 仍旱蝗, 賦調益急, 以戶部侍郎副度支使韓滉. 俄而竇參當國, 代滉使. 而參任大理司直時, 宏已爲刑部侍郎. 德宗以宏熟天下計, 故進宏尚書副參, 且曰：「朕藉宰相重, 而衆務一委卿, 無庸辭.」參亦以宏素貴, 私謂曰；「閱歲當歸使于公.」宏喜. 後參胖自安, 不念前語. 宏剛愎, 以參欺己, 議事稍不合. 揚子院, 鹽鐵轉運之委藏也, 宏任御史中丞徐粲主之, 粲以賄聞, 參議所代, 宏固不可. 參選諸院吏, 未始訪宏, 宏數條參所用吏過惡以聞, 輒留中. 無何, 參以使勞, 加吏部尚書, 而封宏蕭國公. 恨參以虛寵加己, 銜之. 每制旨有所營建, 必極瑰麗, 親程役, 媚結權嬖以傾參.

張滂先善於宏, 薦爲司農少卿. 及參欲滂分掌江、淮鹽鐵, 宏以滂疾惡, 且以法繩粲, 因謬曰：「滂強戾不可用.」滂聞, 不喜. 久之, 參知帝遇己薄, 乃讓使, 然不欲宏專, 問策於京兆尹薛玨, 玨曰：「滂與宏交惡, 而滂剛決. 若分鹽鐵轉運, 必能制宏.」參遂薦滂爲戶部侍郎、鹽鐵轉運使, 而以宏判度支, 分滂關內、河東、劍南、山南西道鹽鐵轉運隸宏, 以悅其意. 又還江淮兩稅, 置巡院官, 令宏、滂共差擇. 滂欲得簿最, 宏不與. 及署院官, 更持可否不能定, 處處官乏不補. 滂奏言：「臣職不修, 無逃死, 如國家大計何?」由是有詔分掌. 宏見宰相辭曰：「宏主漕, 歲得江、淮米五十萬斛, 前年至七十萬. 今職移於人, 敢請罪.」滂在側儳曰：「公所言非也. 朝廷不奪公職, 乃公喪官緡, 縱奸吏, 自取咎爾. 凡爲度支使, 不一歲家輒钜億, 僮馬產第侈王公, 非盜縣官財何以然? 上既知之, 故令滂分掌. 今公無乃歸怨上乎?」宏不答, 於是移病歸第. 宰相白其狀, 詔許如劉晏、韓滉故事, 以東都、河南、淮南、江南、山南東道兩稅, 滂主之, 東渭橋以東巡院隸焉；關內、河東、劍南、山南西道宏主之. 滂至揚州, 乃窮劾粲, 悉發其贓至钜萬, 徙死嶺表.

宏清潔勤力, 晨入官署夕而出, 吏不堪其勞, 而己益恭. 參得罪, 宏爲有力. 卒, 年七十三, 贈尚書右仆射, 謚曰敬. 後二年, 滂亦罷爲衛尉卿.

王紹, 本名純, 避憲宗諱改焉. 自太原徙京兆之萬年. 父端, 第進士, 有名天寶間, 與柳芳、陸據、殷寅友善. 據嘗言：「端之莊, 芳之辯, 寅之介, 可以名世.」終工部員外郎.

紹少爲顏真卿所器, 字之曰德素, 奏爲武康尉. 再佐蕭復府. 包佶領租庸、鹽鐵使, 署判官. 時李希烈阻兵江淮, 輸物留梗, 乃徙餉道自潁入汴. 紹及關, 德宗已西狩, 乃督輕貨趣間道走洋州. 紹先見行在, 帝勞之曰：「吾軍乏春服, 朕且衣裘, 奈何?」紹流涕曰：「佶遣臣貢奉, 無慮五十萬, 當即至.」帝曰：「道回遠, 經費方急, 何可望邪?」後五日繼至, 由是紓難. 遷倉部員外郎. 是時, 兵旱無年, 詔戶部收闕官俸、稅茶及無名錢, 以修荒政. 紹由員外郎判務, 遷戶部、兵部郎中, 皆專領. 進戶部侍郎, 判度支, 頃之遷尚書. 德宗臨御久, 益不假借宰相, 自竇參、陸贄斥罷, 中書取充位, 惟紹謹密, 眷待殊厚. 主計凡八年, 每政事多所關訪, 紹亦未嘗一言漏於人.

順宗立, 王叔文奪其權, 拜兵部尚書, 出爲東都留守. 元和初, 檢校尚書右仆射, 爲武寧軍節度使, 復以濠、泗二州隸其軍. 自張愔後, 兵驕難治, 紹搜輯軍政, 推誠示人, 裨將安進達、唐重靖謀亂, 紹以計取之, 出家貲賞士, 舉軍安賴. 復拜兵部尚書, 判戶部. 卒, 年七十二, 贈右仆射, 謚曰敬.

李巽, 字令叔, 趙州贊皇人. 以明經補華州參軍事, 舉拔萃, 授鄠尉. 進累左司郎中、常州刺史, 召拜給事中, 出爲湖南觀察使. 貞元五年, 徙江西. 巽銳於爲治, 持下以法, 察無遺私, 吏不敢少紿. 順宗立, 擢兵部侍郎. 杜佑表爲鹽鐵、轉運副使, 俄代佑. 使任自劉晏後, 職廢不振, 賦入朘耗. 巽涖職一年, 較所入如晏最多之年, 明年過之, 又明年, 增百八十萬緡. 再遷吏部尚書.

天資長於吏事, 至治家, 亦句檢案牘簿書如公府. 史有過, 秋毫無所縱, 股栗脅息, 常如與巽對. 程異坐王叔文廢, 巽特薦引之. 異之計較精於巽, 故巽能善職, 蓋有助云. 元和四年疾革, 郎官省候, 巽言不及病, 但與商校程課功利. 是夕卒, 年六十三, 贈尚書右仆射.

巽爲人忌刻校怨, 在江西, 有所憎恨輒殺之. 始, 竇參爲相, 出巽常州, 促其行. 及參貶郴州, 巽時觀察湖南, 宣武節度使劉士寧致絹數千匹於參, 巽即劾參交通籓鎮, 以怒德宗, 遂殺參云.

贊曰：生人之本, 食與貨而已. 知所以取, 人不怨；知所以予, 人不乏. 道禦之而王, 權用之而霸, 古今一也. 劉晏因平准法, 斡山海, 排商賈, 制萬物低昂, 常操天下贏貲, 以佐軍興. 雖拿兵數十年, 斂不及民而用度足. 唐中僨而振, 晏有勞焉, 可謂知取予矣. 其經晏辟署者, 皆用材顯, 循其法, 亦能富國云.

列傳第七十五

李常趙崔齊盧

李揆, 字端卿, 系出隴西, 爲冠族, 去客滎陽. 祖玄道, 爲文學館學士. 父成裕, 秘書監. 揆性警敏, 善文章. 開元末, 擢進士第, 補陳留尉. 獻書闕下, 試中書, 遷右拾遺, 再轉起居郎, 知宗子表疏, 以考功郎中知制誥. 扈狩劍南, 拜中書舍人.

乾元二年, 宗室請上皇后號曰「翊聖.」 肅宗問揆, 對曰：「前代後妃, 終則有謚, 景龍不君, 韋氏專恣, 乃稱翊聖. 今陛下動遵典禮, 奈何踵其亂哉?」帝驚曰：「幾誤我家事.」遂止. 後即張氏, 有子數歲, 欲立爲太子, 而帝意未決. 時代宗以封成王, 帝從容語揆曰：「成王長, 有功, 將定太子, 卿意謂何?」揆曰：「陛下此言, 社稷福也.」因再拜賀. 帝曰：「朕計決矣.」 俄兼禮部侍郎. 揆病取士不考實, 徒露搜索禁所挾, 而迂學陋生, 葄枕圖史, 且不能自措於詞. 乃大陳書廷中, 進諸儒約曰：「上選士, 第務得才, 可盡所欲言.」由是人人稱美. 未卒事, 拜中書侍郎、同中書門下平章事, 修國史, 封姑臧縣伯. 揆美風儀, 善奏對, 帝歎曰：「卿門地、人物、文學皆當世第一, 信朝廷羽儀乎！」故時稱三絕. 於是京師多盜, 至驂衢殺人, 屍溝中, 吏褫氣. 李輔國方橫, 請選羽林騎五百, 備徼捕. 揆曰：「漢以南、北軍相統攝, 故周勃因南軍入北軍, 以安劉氏. 本朝置南、北衙, 文武區別, 更相檢伺. 今以羽林代金吾, 忽有非常, 何以制之！」輔國議格.

揆決事明當, 然銳於進, 且近名. 兄楷, 有時稱, 滯冗官不得遷. 呂諲政事出揆遠甚, 以故宰相鎮荊南, 治聲尤高. 揆懼復用, 遣吏至諲所, 構抉過失, 諲密訴諸朝. 帝怒, 貶揆袁州長史. 不三日, 以楷爲司門員外郎. 揆累年乃徙歙州刺史.

初, 苗晉卿數薦元載, 揆輕載地寒, 謂晉卿曰：「龍章鳳姿士不見用, 麞頭鼠目子乃求官邪?」載聞, 銜之. 及秉政, 奏揆試秘書監, 江淮養疾. 家百口, 貧無祿, 丐食取給, 牧守稍厭慁, 則去之, 流落凡十六年. 載誅, 始拜睦州刺史. 入爲國子祭酒、禮部尚書.

德宗幸山南, 揆素爲盧杞所惡, 用爲入蕃會盟使, 拜尚書左仆射. 揆辭老, 恐死道路, 不能達命, 帝惻然. 杞曰：「和戎者, 當練朝廷事, 非揆不可. 異時年少揆者不敢辭.」揆至蕃, 酋長曰：「聞唐有第一人李揆, 公是否?」揆畏留, 因紿之曰：「彼李揆, 安肯來邪?」還. 卒鳳州, 年七十四, 贈司空, 謚曰恭.

常袞, 京兆人, 天寶末, 及進士第. 性狷潔, 不妄交遊. 由太子正字, 累爲中書舍人. 文采贍蔚, 長於應用, 譽重一時. 魚朝恩賴寵, 兼判國子監. 袞奏：「成均之任, 當用名儒, 不宜以宦臣領職.」始, 回紇有戰功者, 得留京師, 虜性易驕, 後乃創邸第、佛祠, 或伏甲其間, 數出中渭橋, 與軍人格斗, 奪含光門魚契走城外. 袞建言：「今西蕃盤桓境上, 數入寇, 若相連結, 以乘無備, 其變不細, 請早圖之.」又天子誕日, 諸道爭以侈麗奉獻, 不則爲老子、浮屠解禱事. 袞以爲：「漢文帝還千里馬不用, 晉武帝焚雉頭裘, 宋高祖碎琥珀枕, 是三主者, 非有聰明大聖以致治安, 謹身率下而已. 今諸道饋獻, 皆淫侈不急, 而節度使、刺史非能男耕而女織者, 類出於民, 是斂怨以媚上也, 請皆還之. 今軍旅未寧, 王畿戶口十不一在, 而諸祠寺寫經造像, 焚幣埋玉, 所以賞賚若比丘、道士、巫祝之流, 歲巨萬計. 陛下若以易芻粟, 減貧民之賦, 天下之福豈有量哉！」代宗嘉納. 遷禮部侍郎. 時宦者劉忠翼權震中外, 涇原節度使馬璘爲帝寵任, 有所幹請, 袞皆拒卻.

元載死, 拜門下侍郎、同中書門下平章事, 弘文、崇文館大學士, 與楊綰同執政. 綰長厚通可, 而袞苛細, 以清儉自賢. 帝內重綰而顓任之, 禮遇信愛, 袞弗及也, 每所恨忌. 會綰卒, 袞始當國.

先是, 百官俸寡狹, 議增給之. 時韓滉使度支, 與袞皆任情輕重. 滉惡國子司業張參, 袞惡太子少詹事趙槊, 皆少給之. 太子文學爲洗馬副, 袞姻家任文學者, 其給乃在洗馬上. 其騁私崇怨類此. 故事, 日出內廚食賜宰相家, 可十人具, 袞奏罷之. 又將讓堂封, 它宰相不從, 乃止. 政事堂北門, 異時宰相過舍人院咨逮政事, 至袞乃塞之, 以示尊大. 懲元載敗, 窒賣官之路, 然一切以公議格之, 非文詞者皆擯不用, 故世謂之「濌伯」, 以其濌々無賢不肖之辨云.

袞爲相, 散官才朝議, 而無封爵, 郭子儀言於帝, 遂加銀青光祿大夫, 封河內郡公. 德宗即位, 袞奏貶崔祐甫爲河南少尹. 帝怒, 使與祐甫換秩, 再貶潮州刺史.

建中初, 楊炎輔政, 起爲福建觀察使. 始, 閩人未知學, 袞至, 爲設鄉校, 使作爲文章, 親加講導, 與爲客主鈞禮, 觀遊燕饗與焉, 由是俗一變, 歲貢士與內州等. 卒於官, 年五十五, 贈尚書左仆射. 其後閩人春秋配享袞於學官云.

趙憬, 字退翁, 渭州隴西人. 曾祖仁本, 仕爲吏部侍郎、同東西台三品. 憬志行峻潔, 不自炫賈. 寶應中, 方營泰、建二陵, 用度廣, 又吐蕃盜邊, 天下薦饑, 憬褐衣上疏, 請殺禮從儉, 士林歎美. 試江夏尉, 佐諸使府, 進太子舍人. 母喪免, 有芝生壤樹. 建中初, 擢水部員外郎. 湖南觀察使李承表憬自副. 承卒, 遂代之. 召還, 闔門不與人交. 李泌薦之, 對殿中, 占奏明辯, 通古今, 德宗欽悅, 拜給事中.

貞元中, 咸安公主降回紇, 詔關播爲使, 而憬以御史中丞副之. 異時使者多私齎, 以市馬規利入, 獨憬不然. 使未還, 尚書左丞缺, 帝曰：「趙憬堪此.」遂以命之. 考功歲終, 請如至德故事課殿最, 憬自言薦果州刺史韋證, 以貪敗, 請降考. 校考使劉滋謂憬知過, 更以考升.

竇參當國, 欲抑爲刺史, 帝不許. 參罷, 進中書侍郎、同中書門下平章事, 與陸贄同輔政. 贄於裁決少所讓, 又徙憬門下侍郎, 繇是不平. 自以不任職, 數稱疾. 時杜黃裳遭奄人讒詆, 穆贊、韋武、李宣、盧雲等爲裴延齡構擯, 勢危甚, 憬救護申解, 皆得免. 初, 贄約共執退延齡, 既對, 贄極言其奸, 帝色變, 憬不爲助, 遂罷贄, 乃始當國.

憬精治道, 常以國本在選賢、節用、薄賦斂、寬刑罰, 懇懇爲天子言之. 又陳前世損益、當時之變, 獻《審官六議》. 一議相臣, 曰：「中外知其賢者用之, 能者任之, 責材之備, 爲不可得.」二議庶官, 曰：「臣嘗謂拔十得五, 賢愚猶半. 陛下曰：『何必五也, 十二可矣.』故廣任用, 明殿最, 舉大節, 略小瑕, 隨能試事, 用人之大要也.」三議京司闕官, 曰：「今要官闕多, 閑官員多. 要官以材行, 閑官以恩澤, 是選拔少, 優容衆也. 宜補缺員, 以育人材.」四議考課, 曰：「今內庶僚, 外刺史, 課最尤者, 擢以不次, 善矣. 臣謂黜陟宜責歲限, 若任要重未當遷者, 加爵或秩. 其餘進退, 宜示遲速之常. 若課在中、考如限者, 平轉而曆試之, 即無苟且之心、滯淹之慮.」五議遺滯, 曰：「陛下委宰輔舉才, 不遍知也, 則訪之庶僚；又不遍知也, 訪之衆人, 衆聲囂然, 十譽之未信, 一毀之可疑. 臣謂宜采士論, 以譽多者先用, 非大故者勿棄.」六議籓府官屬, 曰：「諸使辟署, 務得才以重府望, 能否已試, 則引而置之朝, 無俾久滯.」帝皆然之, 下詔褒答. 輔政五年, 卒, 年六十一. 其息上卒時稿奏, 帝悼惜之. 贈太子太傅, 謚曰貞憲.

憬性清約, 位台宰, 而第室童獲猶儒先生家也. 得稟入, 先建家廟, 而竟不營產. 其鎮湖南也, 令孤峘、崔儆並爲部刺史, 不守法, 憬以正彈治之, 皆遣客暴憬失於朝. 及爲相, 乃擢儆自大理卿爲尚書右丞, 峘方貶衢州別駕, 引爲吉州刺史, 人以爲賢.

崔造, 字玄宰, 深州安平人. 永泰中, 與韓會、盧東美、張正則三人友善, 居上元, 好言當世事, 皆自謂王佐才, 故號「四夔」.

浙西觀察使李棲筠辟爲判官, 累遷左司員外郎. 與劉晏善, 晏得罪, 貶信州長史. 徙建州刺史. 硃泚亂, 造輒馳檄比州, 發所部兵二千以待命, 德宗嘉之. 京師平, 召還, 至藍田, 自以舅源休與賊同逆, 上疏請罪. 帝以爲有禮, 下詔慰勉, 擢給事中.

貞元二年, 以給事中同中書門下平章事. 帝謂造敢言, 爲能立事, 故不次用之. 造久在江左, 疾錢穀諸使罔上, 或幹沒自私, 乃建言：「天下兩稅, 請委本道觀察使、刺史選官部送京師. 諸道水陸轉運使、度支巡院、江淮轉運使, 請悉停, 以度支鹽鐵務還尚書省, 六曹皆宰相分領.」於是齊映判兵部, 李勉刑部, 劉滋吏、禮二部, 造戶、工二部；又以戶部侍郎元琇判諸道鹽鐵、榷酒事, 吉中孚度支諸道兩稅事. 而浙江東、西歲入米七十五萬石, 方歲饑, 更以兩稅准米百萬, 豪、壽、洪、潭二十萬, 責韓滉杜亞漕送東渭橋. 諸道有鹽鐵處, 仍置巡院. 歲盡, 宰相計最殿以聞. 造厚元琇, 故首命之. 時滉方領轉運, 有寵於帝, 朝廷仰其須. 滉持不可改, 帝重違之, 復以滉滉爲江淮轉運使, 餘如造請. 是秋, 江淮米大集, 帝美滉功, 以滉專領度支諸道鹽鐵、轉運等使. 造懼, 始托疾辭位, 乃罷爲太子右庶子, 貶琇雷州司戶參軍. 於是造所請悉罷, 以憂愧卒, 年五十一. 議者謂造舉不適時, 方用之乏, 不能權濟大事, 雖據舊典, 奚能抗一切之制云.

齊映, 瀛州高陽人. 舉進士, 博學宏詞, 中之, 補河南府參軍事. 滑亳節度使令狐彰署掌書記, 彰疾甚, 引映托後事. 映因說彰納節, 歸諸子京師. 彰從之, 即以女妻映. 彰卒, 軍亂, 映間歸東都.

三城使馬燧辟爲判官. 盧杞薦授刑部員外郎. 又爲鳳翔張鎰判官. 映練軍事, 論奏數稱旨, 進行軍司馬. 會德宗出奉天, 鎰儒緩不知兵, 部將李楚琳者, 素慓悍, 欲介賊爲亂. 映與齊抗請先事誅之, 鎰不用, 更示寬大, 徐謂楚琳曰：「欲以君使外, 若何?」楚琳恐, 夜殺鎰以應賊, 映雅爲軍中慕賴, 故得免. 奔奉天, 授御史中丞.

從幸梁, 道險澀, 常爲帝御. 會馬駭突, 帝恐傷映, 詔舍轡, 固不去, 曰；「馬奔踶, 不過傷臣；舍之, 或犯清蹕, 臣雖死不中償責.」帝嘉歎, 擢給事中. 映爲人白皙長大, 言音鴻爽, 故帝常令侍左右, 或前馬臚傳詔旨. 進中書舍人. 貞元二年, 以舍人同中書門下平章事, 俄改中書侍郎, 封河間縣男, 與崔造、劉滋並輔政. 滋端重寡言, 映謙不肯事否可, 一顓於造. 會造疾, 映乃當國.

吐蕃數入寇, 關輔震騷, 咸言帝欲避狄. 映入諫曰：「戎狄不懲, 臣之罪也. 然內外恟恟, 謂陛下具糗糧, 欲治行. 夫大幸不再, 奈何不與臣等計乎?」因俯伏流涕, 天子爲感寤.

後給事中袁高忤帝旨, 而映以爲尚書左丞、御史大夫. 始, 映微時, 張延賞遇之善. 及映相, 而延賞爲左仆射, 數爲映畫事, 又爲所親求官, 映不答, 延賞恚. 既復用, 即劾映非宰相器. 明年, 貶夔州刺史, 徙衡州. 久之, 爲桂管、江西兩觀察使. 始, 映罷不以罪, 冀復進, 乃掊斂獻貢, 以中帝欲. 初, 諸籓銀大瓶止五尺, 李兼爲江西, 始獻六尺瓶, 至映乃八尺云. 卒, 年四十八, 贈禮部尚書, 謚曰忠.

盧邁, 字子玄, 河南河南人. 性孝友. 舉明經入第, 補太子正字. 以拔萃調河南主簿、集賢校理. 公卿交薦之, 擢右補闕. 三遷吏部員外郎. 以族屬客江介, 出爲滁州刺史. 召還, 再遷諫議大夫. 數條當世病利, 進給事中. 俄會考課, 邁以不滿歲, 固辭上考, 薦紳高其讓. 改尚書右丞.

將作監元亙攝祠, 以私忌不聽誓, 御史劾之. 帝疑其罰, 下尚書省議. 邁曰：「按大夫士將祭於公, 既視濯而父母死, 猶奉祭. 禮, 散齊有大功喪, 致齊有期喪, 齊有疾病, 聽還舍, 不奉祭. 無忌日不受誓者. 雖令忌日與告, 且《春秋》不以家事辭王事, 今攝祭特命也, 亙以常令拒特命, 執非所宜.」遂抵罪.

以本官同中書門下平章事. 進中書侍郎. 時陸贄、趙憬專大政, 邁居中, 治身循法無它過. 久之, 暴眩省中, 輿還第. 詔大臣即問, 固乞骸骨, 罷爲太子賓客. 卒, 年六十, 贈太子太傅.

邁每有功、緦喪, 必容稱其服, 而情有加焉. 叔下邽令休沐過家, 邁終日與群子姓均指使, 無位貌之異. 再娶無子, 或勸畜姬媵, 對曰：「兄弟之子, 猶子也, 可以主後.」所得稟賜, 皆賑姻舊之乏. 其從父弟禋喪還洛陽, 過都, 邁奏請往哭之, 盡哀. 時執政自以宰相尊, 五服皆不過從問吊, 而邁獨不徇時, 議者重其仁而亮云.

贊曰：楊綰之德, 陸贄之賢, 而袞、憬以爲憎, 何哉? 士固蔽於娼前, 然主聽不一, 故乘以爲奸. 昔齊桓、秦堅任管仲、王猛, 興區區, 霸天下, 蓋不以不肖者參之. 君臣相諒, 果難哉！

列傳第七十六

關董袁趙竇

關播, 字務元, 衛州汲人. 及進士第. 鄧景山節度青齊、淮南, 再署幕府. 遷右補闕. 與神策軍使王駕鶴爲姻家, 元載惡之, 出爲河南兵曹參軍事, 數試屬縣, 政異等. 陳少遊鎮浙東、淮南, 表爲判官, 攝滁州刺史. 李靈耀叛, 少遊屯淮上, 所在盜賊□胃奮, 播儲貲力, 給軍興, 人無愁苦. 楊綰、常袞皆善播, 引爲都官員外郎.

德宗初, 湖南峒賊王國良驚剽州縣, 不可制, 詔播宣輯, 因得請事, 對殿中. 帝問政治之要, 播曰：「爲政之本, 要得有道賢人乃治.」帝曰：「朕比下詔求賢才, 又遣使黜陟, 搜逮所遺, 須能者用之, 若何?」播曰：「陛下雖求賢, 又使舉薦, 然止得求名文辭士, 焉有有道賢人肯奉牒丐舉選邪?」帝悅, 曰：「卿姑去, 還當更議.」播且言：「奉詔平賊, 有如不受命, 臣請發州兵剪定之.」帝曰：「善.」及還, 再遷給事中. 故事, 諸司甲庫, 以令史直曹, 刓脫爲奸. 播悉易以士人, 時韙其法.

曆吏部侍郎. 帝求宰相, 盧杞雅知播韋柔可制, 因從容言播材任宰相, 其儒厚可鎮浮動. 乃拜中書侍郎、同中書門下平章事, 政一決於杞. 嘗論事帝前, 播意不可, 避坐欲有所言, 杞目禁輒止, 退讓播曰：「以君寡言, 故至此, 奈何欲開口爭事邪！」播即喑畏毋敢與.

時李元平、陶公達、張愻、劉承誡率輕薄子, 遊播門下, 能侈言誕計, 以功名自喜. 播謂皆將相材, 數請帝用之. 元平本宗室疏裔, 好論兵, 鄙天下士大夫無可者, 人人怨疾之. 李希烈叛, 帝以汝州據賊沖, 刺史疲軟不勝任, 播盛稱元平, 帝召見, 拜左補闕. 不數日, 檢校吏部郎中, 兼汝州別駕, 知州事. 元平始至, 募工築郛浚隍, 希烈陰使亡命應募, 凡內數百人, 元平不寤. 賊遣將李克誠以精騎薄城, 募者內應, 縛元平馳見希烈, 遺矢於地. 希烈以其眇小, 無髯, 戲克誠曰：「使爾取元平, 乃以其子來邪?」因嫚罵曰：「盲宰相使汝當我, 何待我淺邪！」偽署御史中丞. 播聞詫曰：「元平事濟矣！」謂必覆賊而建功也, 左右笑之. 無何, 偽署爲宰相, 有告其貳者, 元平斷一指自誓. 公達等以元平屈賊, 皆廢不用.

播從幸奉天. 盧杞、白志貞已貶而播猶執政, 議者不平, 遂罷爲刑部尚書. 韋倫等曰：「宰相不善謀, 使天子播越, 尚可尚書邪?」相與泣諸朝. 未幾, 知刪定使. 初, 上元中, 詔擇古名將十人配享武成廟, 如十哲侑孔子. 播奏：「太公, 古賢臣, 今其下稱亞聖. 孔子十哲, 皆當時弟子, 今所配年世不同, 請罷之.」詔可.

貞元初, 檢校尚書右仆射, 持節送咸安公主降回鶻, 虜人重其清. 還, 遷兵部尚書. 以太子少師致仕, 斥賣車騎, 闔門不嬰外事. 卒, 年七十九, 贈太子太保.

始, 希烈死, 或言元平雖屈賊, 然有謀不克發, 乃貸死流珍州. 會赦還, 住剡中, 觀察使皇甫政殺其侄以發帝怒, 遂流死賀州.

董晉, 字混成, 河中虞鄉人. 擢明經. 肅宗幸彭原, 上書行在, 拜秘書省校書郎, 待制翰林. 出從淮南崔圓府爲判官. 還朝, 累遷祠部郎中.

大曆中, 李涵持節送崇徽公主於回紇, 署晉判官. 回紇恃有功, 見使者倨, 因問：「歲市馬而唐歸我賄不足, 何也?」涵懼, 未及對, 數目晉, 晉曰：「我非無馬而與爾爲市, 爲爾賜者不已多乎? 爾之馬歲五至, 而邊有司數皮償貲. 天子不忘爾勞, 敕吏無得問, 爾反用是望我邪? 諸戎以我之爾與也, 莫敢確. 爾父子寧, 畜馬蕃, 非我則誰使！」衆皆南面拜, 不敢有言. 還, 遷秘書少監.

德宗立, 授太府卿. 不旬日, 爲左散騎常侍, 兼御史中丞, 知台事. 出爲華州刺史. 硃泚反, 遣兵攻之, 晉棄華走行在. 改國子祭酒, 宣慰恒州. 還至河中而李懷光反, 晉說之曰：「硃泚爲臣而背其君, 苟得志, 於公何有? 且公位太尉, 泚雖寵公, 亦無以加. 彼不能事君, 能以臣事公乎? 公能事彼, 而有不能事君乎? 公敵賊有餘力, 若襲取之, 清宮以迎天子, 雖有大惡猶將掩焉, 如公則誰敢議?」懷光喜且泣, 晉亦泣. 又語其將卒, 皆拜. 故懷光雖偃蹇, 亦不助泚.

帝還京師, 遷左金吾衛大將軍, 改尚書左丞. 是時, 右丞元琇爲韓滉排笮得罪, 滉勢振朝廷. 晉見宰相, 誦元琇非罪, 士大夫壯其節. 貞元五年, 以門下侍郎同中書門下平章事. 方竇參得君, 裁可大事不關咨晉, 晉循謹無所駁異. 參欲以其侄申爲吏部侍郎, 諷晉以聞. 帝怒曰：「無乃參迫卿爲之邪?」晉謝, 具道所以然. 帝即問參過失, 晉無敢隱, 由是參罷宰相. 晉惶恐, 上疏固辭位. 九年, 罷爲禮部尚書, 以兵部尚書爲東都留守.

會宣武李萬榮病且死, 詔晉檢校尚書左仆射、同中書門下平章事, 爲宣武節度副大使, 知節度事. 萬榮死, 鄧惟恭總其軍. 晉受命, 不召兵, 惟幕府騶傔從之, 即日上道. 至鄭, 逆者不至, 人勸止以觀便宜, 晉不聽, 直造汴. 及郊, 惟恭始出迎謁. 既入, 即委以軍政, 無所改更, 衆服晉有體, 莫測其謀. 始, 惟恭謀代萬榮, 故不遣吏以疑晉, 令不敢入. 及晉至情得, 則鞅鞅不能平. 汴士素驕怙亂, 嘗介勇士伏幕下, 早暮番休, 晉一罷之. 惟恭乃結大將相裏重晏等謀亂, 晉覺之, 殺其黨, 械送惟恭京師. 帝錄其縶李乃勞, 貸死流汀州. 帝恐晉儒軟, 詔拜汝州刺史陸長源爲司馬, 以佐晉. 晉謙願儉簡, 事多循仍, 故軍粗安. 長源持法峭刻, 數欲更張舊事, 晉初許之, 已而悉罷不用. 以財賦委孟叔度, 叔度爲人佻侻, 軍中惡之. 晉在軍凡五年, 卒, 年七十六, 贈太傅, 謚曰恭惠.

晉爲相也, 五月朔, 天子會朝, 公卿在廷, 侍中贊群臣賀, 竇參攝中書令, 當傳詔, 疾作, 公卿相顧, 未有詔, 晉從容進曰：「攝中書令臣參病不能事, 臣請代參事.」南面宣致詔詞, 進退甚詳. 金吾將軍沈房有期喪, 公除, 常服入閤, 帝疑以問晉, 對曰：「故事, 朝官期以下喪, 服絁縵, 不復衣淺色, 南班亦如之.」又問晉冠冕之制, 對曰：「古者服冠冕, 以佩玉節步. 堂上接武, 堂下布武, 君前趨進而已. 今或奔走以致顛仆. 在式, 朝臣皆綾袍, 五品而上金玉帶, 所以盡飾以奉上. 故漢尚書郎含香, 老萊采服, 君父一也. 若然, 服絁縵, 亦非禮也.」帝然其言. 詔入閤官毋趨走, 期以下喪不得以慘服會, 令群臣衣本品綾袍、金玉帶, 自晉而復.

子溪, 字惟深, 亦擢明經, 三遷萬年令. 討王承宗也, 擢度支郎中, 爲東道行營糧料使. 坐盜軍貲, 流封州, 至長沙, 賜死.

子居中, 善詩, 爲張籍所稱.

陸長源者, 吳人, 字泳. 祖餘慶, 天寶中爲太子詹事, 有清譽.

長源贍於學, 始辟昭義薛嵩幕府, 嵩侈汰, 常從容規切. 嵩曰：「非君安能爲此.」曆建、信二州刺史. 韓滉兼領江淮轉運使, 辟署兼御史中丞, 以爲副. 入遷都官郎中, 復出汝州刺史. 遂徙宣武, 政皆出司馬. 初, 欲峻法繩驕兵, 爲晉所持, 不克行. 而判官楊凝、孟叔度等又苛細, 叔度淫縱, 數入倡家調笑嬉褻. 晉有所偷弛, 長源輒裁正之. 晉卒, 長源總留後事, 大言曰；「將士久慢, 吾且以法治之！」衆始懼. 軍中請出帑帛爲晉制服, 不許. 固請, 止給其直. 叔度希望又償直以鹽, 乃高鹽直, 賤帛估, 人得鹽二斤, 舉軍大怒. 或勸長源曰：「故事, 有大變則厚賜於軍, 軍乃安.」長源曰：「異時河北賊以錢買戍卒, 取旌節, 吾不忍爲.」衆怒益甚. 長源性剛不適變, 又不爲備. 才八日, 軍亂, 殺長源及叔度等, 食其肉, 放兵大掠. 死之日, 有詔拜節度使, 遠近嗟悵, 贈尚書左仆射.

長源好諧易, 無威儀, 而清白自將. 去汝州, 送車二乘, 曰「吾祖罷魏州, 有車一乘, 而圖書半之, 吾愧不及先人」云.

長源死, 監軍俱文珍密召宋州刺史劉全諒使總後務. 全諒至, 其夜軍復亂, 殺大將及部曲五百人乃定. 帝即詔全諒檢校工部尚書、宣武節度使.

全諒, 始名逸淮, 至是賜名, 本懷州武涉人也. 父客奴, 以行戍留籍幽州, 事平盧軍, 以材力顯. 開元中, 室韋首領段普洛數苦邊, 節度使薛楚玉使客奴單騎襲之, 斬首以歸. 興卒伍, 拜左驍衛將軍, 爲遊奕使. 性謹樸, 數戰有功. 安祿山反, 詔以平盧節度副使呂知誨爲使. 賊遣韓朝晹誘之, 知誨即降, 賊害安東副都護馬靈察. 客奴不平, 與諸將共殺知誨, 遣使與安東將王玄志相聞. 天寶十五載, 以客奴爲柳城郡太守, 攝御史大夫、平盧節度使, 賜名正臣；以玄志爲安東副大都護. 正臣遣使道海至平原, 與太守顏真卿相結. 真卿喜, 以子爲質而歸貲糧焉, 且請出師. 未至, 而真卿棄平原, 乃還. 因襲范陽, 爲史思明所敗, 奔還, 玄志鴆殺之.

全諒事劉玄佐爲牙將, 以勇果善騎射爲玄佐厚禮. 累兼御史中丞. 及玄佐子士寧代立, 疑宋州刺史翟良佐不附己, 揚言行部, 至則以全諒代之, 故汴將士多歸心焉. 視事凡八月卒, 贈尚書右仆射. 軍中立韓弘代節度云.

袁滋, 字德深, 蔡州朗山人, 陳侍中憲之後. 強學博記. 少依道州刺史元結, 讀書自解其義, 結重之. 後客荊、郢間, 起學廬講授. 建中初, 黜陟使趙贊薦於朝, 起處士, 授試校書郎. 累辟張伯儀、何士幹幕府, 進詹事府司直. 部官以盜金下獄, 滋直其冤, 御史中丞韋貞伯聞之, 表爲侍御史. 刑部、大理核罪人, 失其平, 憚滋守法, 因權勢以請, 滋終不署奏. 遷工部員外郎.

韋皋始招來西南夷, 南詔畢牟尋內屬. 德宗選郎吏可撫循者, 皆憚行, 至滋不辭, 帝嘉之. 擢祠部郎中, 兼御史中丞, 賜金紫, 持節往. 逾年還, 使有指, 進諫議大夫. 遷尚書右丞, 知吏部選. 求外遷, 爲華州刺史. 政清簡, 流民至者, 給地居之, 名其裏曰義合. 然專以慈惠爲本, 未嘗設條教, 民愛向之. 有犯令, 時時法外縱舍. 得盜賊, 或哀其窮, 出財爲償所亡. 召爲左金吾衛大將軍, 以楊於陵代之. 滋行, 耆老遮道不得去, 於陵使諭曰：「吾不敢易袁公政.」人皆羅拜, 乃得去, 莫不流涕.

憲宗監國, 進拜中書侍郎、同中書門下平章事. 劉辟反, 詔滋爲劍南兩川、山南西道安撫大使, 半道, 以檢校吏部尚書、平章事爲劍南東、西川節度使. 是時, 賊方熾, 又滋兄峰在蜀爲辟所劫, 滋畏不得全, 久不進, 貶吉州刺史. 未幾, 徙義成節度使. 滑, 用武地, 東有淄青, 北魏博, 滋嚴備而推誠信, 務在懷來. 李師道、田季安畏服之. 居七年, 百姓立祠祝祭. 以戶部尚書召, 改檢校兵部, 拜山南東道節度使, 徙荊南.

吳元濟之反, 滋言蔡兵勁, 與下同欲, 非朝夕計可下, 宜廣方略, 離潰其心. 及宿兵三年, 調發益屈, 詔出禁錢繼之. 滋揣天子且厭兵, 自表入朝, 欲議罷淮西事, 道聞蕭俯、錢徽坐沮議黜去, 滋翻其謀, 更言必勝, 順可天子意, 乃得還. 俄而高霞寓敗, 帝思以恩信傾賊, 且滋嘗云云, 乃授彰義節度使, 僑治唐州. 又以滋儒者, 拜陽旻爲唐州刺史, 將其兵. 滋先世墳墓在蔡, 吳少陽時爲修墓, 禁芻牧, 諸袁多署右職, 稟給之. 滋至治, 去斥候, 與元濟通好. 賊圍新興, 滋卑辭講解, 賊因是易滋, 不爲備. 時帝責戰急, 而滋至六月, 以無功貶撫州刺史. 未幾, 遷湖南觀察使. 累封淮陽郡公. 卒, 年七十, 贈太子少保.

滋既病, 作遺令處後事, 訖三年, 皆有條次. 性寬易, 與之接者, 皆自謂可見肺肝, 至家人不得見喜慍. 薄居處衣食. 能爲《春秋》, 嘗以劉惲《悲甘陵賦》褒善斥惡戾《春秋》指, 然其文不可廢, 乃著後序. 工篆隸, 有古法. 子均, 右拾遺；郊, 翰林學士.

趙宗儒, 字秉文, 鄧州穰人. 八代祖彤, 後魏徵南將軍. 父驊, 字雲卿, 少嗜學, 履尚清鯁. 開元中, 擢進士第, 補太子正字, 調雷澤、河東丞. 采訪使韋陟器之, 表置其府. 又爲陳留采訪使郭納支使. 安祿山陷陳留, 驊沒於賊. 時江西觀察使韋儇族妹坐其夫爲畿官不供賊, 沒爲婢. 驊哀之, 以錢贖韋, 厚爲資給. 賊平, 訪近屬歸之, 時人高其義. 驊以嘗陷賊, 貶晉江尉. 久之, 召拜左補闕, 遷累尚書比部員外郎. 建中初, 遷秘書少監. 敦交友行義, 不以夷險慁操. 少與殷寅、顏真卿、柳芳、陸據、蕭穎士、李華、邵軫善, 時爲語曰「殷顏柳陸, 李蕭邵趙」, 謂能全其交也. 驊位省郎, 衣食窶乏, 俸單寡, 諸子至徒步, 人爲咨美. 涇原兵反, 驊竄山谷, 病死, 贈華州刺史.

宗儒第進士, 授校書郎, 判入等, 補陸渾主簿. 數月, 拜右拾遺、翰林學士. 時, 父驊遷秘書少監, 德宗欲寵其門, 使一日並命. 再遷司勳員外郎. 貞元六年, 領考功事. 自至德後考績失實, 內外悉考中上, 殿最混淆, 至宗儒, 黜陟詳當, 無所回憚. 右司郎中獨孤良器、殿中侍御史杜倫以過黜考, 左丞裴鬱、御史中丞盧佋降考中中, 凡入中上者, 才五十人. 帝聞善之, 進考功郎中. 累遷給事中. 十二年, 以本官同中書門下平章事, 賜服金紫. 居二歲, 罷爲太子右庶子, 屏居慎靜, 奉朝請而已. 遷吏部侍郎, 召見, 勞曰：「知卿杜門六年, 故有此拜, 曩與先臣並命, 尚念之邪?」宗儒俯伏流涕. 元和初, 檢校禮部尚書, 充東都留守. 三遷至檢校吏部、荊南節度使, 散冗食戍二千人. 曆山南西道、河中二鎮, 拜御史大夫, 改吏部尚書.

穆宗立, 詔先朝所召賢良方正, 委有司試. 宗儒建言：「應制而來者, 當天子臨問. 試有司, 非國舊典, 請罷之.」詔可. 俄檢校右仆射, 守太常卿. 太常有《五方師子樂》, 非大朝會不作. 帝嗜聲色, 宦官領教坊者, 乃移書取之. 宗儒不敢違, 以訴宰相. 宰相以事專有司, 不應關白. 以懦不職, 罷爲太子少師. 太和初, 進太子太傅. 文宗召訪政理, 對曰：「堯、舜之化, 慈儉而已, 願陛下守之.」帝納其言. 六年, 授司空, 致仕. 卒, 年八十七, 冊贈司徒, 謚曰昭. 宗儒以文學曆將相, 位任崇劇, 然無儀矩, 以治生瑣碎失名.

竇易直, 字宗玄, 京兆始平人. 擢明經, 補校書郎. 十年不應辟, 以判入等, 爲藍田尉. 累遷吏部郎中. 元和六年, 進御史中丞. 繇陝虢觀察使, 入爲京兆尹. 萬年尉韓晤坐賕, 易直令官屬按之, 得贓三十萬, 憲宗疑未盡, 詔窮治, 至三百萬, 貶易直爲金州刺史. 久之, 起爲宣歙、浙西觀察使.

長慶二年, 李昪以汴州叛, 易直欲出庫財賞軍, 或謂給與無名, 必且生患, 乃止. 時江、淮旱, 漕物淹積不能前, 軍士聞易直向言, 其部將王國清指漕貨激衆謀亂. 易直知之, 械國清送獄, 其黨數千群歡入獄, 篡取之, 欲大剽. 易直登樓令曰：「能誅亂者, 一級賞千萬！」衆喜, 反縛爲亂者三百餘人, 易直悉斬之. 入爲戶部侍郎, 判度支. 四年, 同中書門下平章事, 轉門下侍郎, 封晉陽郡公. 即讓度支, 置其俸三月, 有詔停判. 文宗立, 檢校尚書右仆射、同平章事, 爲山南東道節度使. 入爲左仆射、判太常卿事. 頃之, 檢校司空, 爲鳳翔節度. 以疾還京師. 卒, 贈司徒, 謚曰恭惠.

易直以公潔自喜, 方執政, 未嘗引用親黨. 初, 元和中, 鄭餘慶議, 仆射上儀, 不與隔品官亢禮, 易直爲中丞, 奏駁之. 及爲仆射, 乃自用隔品致恭, 爲時鄙笑.

子紃, 仕至渭南尉、集賢校理. 妻父王涯被禍, 宦官知易直子, 得不死, 貶循州司戶參軍.

贊曰：關播舉李元平守汝州, 賊縛而臣之. 宰相不知人, 果可敗國, 德宗不以是責宰相, 幾喪天下. 晉懦弛苟安, 滋欲以恩信傾賊, 迂暗之人, 烏可語功名會哉！

列傳第七十七

張薑武李宋

張鎰, 字季權, 一字公度, 國子祭酒後胤五世孫也. 父齊丘, 朔方節度使、東都留守. 鎰以廕授左衛兵曹參軍, 郭子儀表爲元帥府判官, 遷累殿中侍御史. 乾元初, 華原令盧樅以公事譙責邑人齊令詵. 令詵, 宦人也, 銜之, 構樅罪. 鎰按驗當免官, 有司承風以死論. 鎰不直之, 乃白其母曰：「今理樅, 樅免死而鎰坐貶. 嘿則負官, 貶則爲太夫人憂, 敢問所安?」母曰：「兒無累於道, 吾所安也.」遂執正其罪, 樅得流, 鎰貶撫州司戶參軍. 徙晉陵令. 江西觀察使張鎬表爲判官, 遷屯田、右司二員外郎. 居母喪, 以孝聞. 不妄交遊, 特與楊綰、崔祐甫善.

大曆初, 出爲濠州刺史, 政條清簡, 延經術士講教生徒. 比去, 州升明經者四十人. 李靈耀反于汴, 鎰團閱鄉兵嚴守禦, 有詔褒美, 擢侍御史, 兼緣淮鎮守使. 以最遷壽州刺史. 曆江西、河中觀察使. 不閱旬, 改汴滑節度使, 以病固辭, 詔留私第.

建中二年, 拜中書侍郎、同中書門下平章事. 明年, 以兩河用兵, 詔省薄御膳及皇太子食物, 鎰因奏減堂餐錢及百官稟奉三分一, 以助用度. 時黜陟使裴伯言薦潞州處士田佐時, 詔除右拾遺、集賢院直學士. 鎰以爲禮輕, 恐士不勸, 復詔州縣吏以絹百匹、粟百石就家致聘, 佐時卒不至.

郭子儀婿太仆卿趙縱爲奴告, 下御史劾治, 而奴留內侍省. 鎰奏言：「貞觀時有奴告其主謀反者, 太宗曰：『謀反理不獨成, 尚當有他人論之, 豈藉奴告耶? 』乃著令：奴告主者斬. 由是賤不得幹貴, 下不得淩上, 教本既修, 悖亂不萌. 頃者, 長安令李濟以奴得罪, 萬年令霍晏因婢坐譴. 輿台下類, 主反畏之, 悖慢成風, 漸不可長. 建中元年五月辛卯詔書：奴婢告主, 非謀叛者, 同自首法, 並准律論. 由是獄訴衰息. 今縱事非叛逆, 而奴留禁中, 獨下縱獄, 情所不厭. 且將帥功孰大於子儀, 塚土僅乾, 兩婿前已得罪, 縱復繼之, 不數月斥其三婿. 假令縱實犯法, 事不緣奴, 尚宜錄勳念亡, 以從蕩宥, 況爲奴所訴耶? 陛下方貴武臣以討賊, 彼雖見寵一時, 不能忘懷於異日也.」帝納之, 貶縱循州司馬, 杖奴死. 鎰召子儀家僮數百, 暴示奴屍.

盧杞忌鎰剛直, 欲去之. 時硃泚以盧龍卒戍鳳翔, 帝擇人以代, 杞即謬曰：「鳳翔將校, 班秩素高, 非宰相信臣, 不可鎮撫, 臣宜行.」帝不許, 杞復曰：「陛下必以臣容貌蕞陋, 不爲三軍所信, 恐後生變, 臣不敢自謀, 惟陛下擇之.」帝乃顧鎰曰：「文武兼資, 望重內外, 無易卿者, 其爲朕撫盧龍士.」乃以中書侍郎爲鳳翔、隴右節度使. 鎰知爲杞陰中, 然辭窮, 因再拜受詔. 頃之, 與吐蕃相尚結贊盟清水, 約牛馬爲牲. 鎰恥與盟, 將末殺其禮, 乃紿語吐蕃, 以羊豕犬代之.

帝幸奉天, 鎰罄家貲將自獻行在. 而營將李楚琳者, 嘗事硃泚, 得其心. 軍司馬齊映等謀曰：「楚琳必爲亂.」乃遣屯隴州. 楚琳知之, 稽故未行. 鎰以帝在外, 心憂惑, 謂已亟去, 不爲備. 楚琳夜率其黨王汾、李卓、牛僧伽等作亂, 齊映自竇出, 齊抗托傭, 皆免. 鎰縋城走, 不及遠, 與二子爲候騎所執, 楚琳殺之, 屬官王沼、張元度、柳遇、李漵皆死. 詔贈鎰太子太傅.

薑公輔, 愛州日南人. 第進士, 補校書郎, 以制策異等授右拾遺, 爲翰林學士. 歲滿當遷, 上書以母老賴祿而養, 求兼京兆戶曹參軍事. 公輔有高材, 每進見, 敷奏詳亮, 德宗器之.

硃滔助田悅也, 以蜜裹書間道邀泚, 太原馬燧獲之, 泚不知也, 召還京師. 公輔諫曰：「陛下若不能坦懷待泚, 不如誅之, 養虎無自詒害.」不從. 俄而涇師亂, 帝自苑門出, 公輔叩馬諫曰：「泚嘗帥涇原, 得士心, 向以滔叛奪之兵, 居常怫鬱不自聊, 請馳騎捕取以從, 無爲群凶得之.」帝倉卒不及聽. 既行, 欲駐鳳翔倚張鎰. 公輔曰：「鎰雖信臣, 然文吏也, 所領皆硃泚部曲, 漁陽突騎, 泚若立, 涇軍且有變, 非萬全策也.」帝亦記桑道茂言, 遂之奉天. 不數日, 鳳翔果亂, 殺鎰. 帝在奉天, 有言泚反者, 請爲守備. 盧杞曰：「泚忠正篤實, 奈何言其叛, 傷大臣心！請百口保之.」帝知群臣多勸杞奉迎乘輿者, 乃詔諸道兵距城一舍止. 公輔曰：「王者不嚴羽衛, 無以重威靈. 今禁旅單寡而士馬處外, 爲陛下危之.」帝曰：「善.」悉內諸軍. 泚兵果至, 如所言, 乃擢公輔諫議大夫、同中書門下平章事.

帝徙梁, 唐安公主道薨. 主性仁孝, 許下嫁韋宥, 以播遷未克也. 帝悼之甚, 詔厚其葬. 公輔諫曰：「即平賊, 主必歸葬, 今行道宜從儉, 以濟軍興.」帝怒, 謂翰林學士陸贄曰：「唐安之葬, 不欲事塋壟, 令累甓爲浮圖, 費甚寡約, 不容宰相關預, 苟欲指朕過爾！」贄曰：「公輔官諫議, 職宰相, 獻替固其分. 本立輔臣, 朝夕納誨, 微而弼之, 乃其所也.」帝曰：「不然, 朕以公輔才不足以相, 而又自求解, 朕既許之, 內知且罷, 故賣直售名爾.」遂下遷太子左庶子, 以母喪解. 復爲右庶子.

久不遷, 陸贄爲相, 公輔數求官, 贄密謂曰：「竇丞相嘗言, 爲公擬官屢矣, 上輒不悅.」公輔懼, 請爲道士, 未報. 它日又言之, 帝問故, 公輔隱贄言, 以參語對. 帝怒, 黜公輔泉州別駕, 遣使齎詔讓參. 順宗立, 拜吉州刺史, 未就官卒. 憲宗時, 贈禮部尚書.

武元衡, 字伯蒼. 曾祖載德, 則天皇后之族弟. 祖平一, 有名. 元衡舉進士, 累爲華原令. 畿輔鎮軍督將, 皆驕橫橈政, 元衡移疾去. 德宗欽其才, 召拜比部員外郎, 歲內三遷至右司郎中, 以詳整任職. 擢爲御史中丞. 嘗對延英, 帝目送之, 曰：「是真宰相器！」 順宗立, 王叔文使人誘以爲黨, 拒不納. 俄爲山陵儀仗使, 監察御史劉禹錫求爲判官, 元衡不與, 叔文滋不悅. 數日, 改太子右庶子. 會冊皇太子, 元衡贊相, 太子識之. 及即位, 是爲憲宗, 復拜中丞, 進戶部侍郎. 元和二年, 拜門下侍郎、同中書門下平章事, 兼判戶部事. 帝素知元衡堅正有守, 故眷禮信任異它相. 浙西李錡求入覲, 既又稱疾, 欲賒其期. 帝問宰相鄭絪, 絪請聽之, 元衡曰：「不可, 錡自請入朝, 詔既許之, 而復不至, 是可否在錡. 陛下新即位, 天下屬耳目, 若奸臣得遂其私, 則威令去矣.」帝然之, 遽追錡. 而錡計窮, 果反.

是時, 蜀新定, 高崇文爲節度, 不知吏治, 帝難其代. 詔元衡檢校吏部尚書, 兼門下侍郎、同平章事, 爲劍南西川節度使, 繇蕭縣伯封臨淮郡公, 帝御安福門慰遣之. 崇文去成都, 盡以金帛、帟幕、伎樂、工巧行, 蜀幾爲空. 元衡至, 綏靖約束, 儉己寬民, 比三年, 上下完實, 蠻夷懷歸. 雅性莊重, 雖淡於接物, 而開府極一時選.

八年, 召還秉政. 李吉甫、李絳數爭事帝前, 不葉, 元衡獨持正無所違附, 帝稱其長者. 吉甫卒, 淮、蔡用兵, 帝悉以機政委之. 王承宗上疏請赦吳元濟, 使人白事中書, 悖慢不恭, 元衡叱去. 承宗怨, 數上章誣詆. 未幾入朝, 出靖安裏第, 夜漏未盡, 賊乘暗呼曰：「滅燭！」射元衡中肩, 復擊其左股, 徒御格斗不勝, 皆駭走, 遂害元衡, 批顱骨持去. 邏司傳噪盜殺宰相, 連十餘里, 達朝堂, 百官恟懼, 未知主名. 少選, 馬逸還第, 中外乃審知. 是日, 仗入紫宸門, 有司以聞, 帝震驚, 罷朝, 坐延英見宰相, 哀慟, 爲再不食. 贈司徒, 謚曰忠湣. 詔金吾、府、縣大索, 或傳言曰：「無搜賊, 賊窮必亂.」又投書於道曰：「毋急我, 我先殺汝.」故吏卒不窮捕. 兵部侍郎許孟容言於帝曰：「國相橫屍路隅而盜不獲, 爲朝廷辱.」帝乃下詔：「能得賊者賞錢千萬, 授五品官. 與賊謀及舍賊能自言者亦賞. 有不如詔, 族之.」積錢東西市以募告者. 於是左神策將軍王士則、左威衛將軍王士平以賊聞, 捕得張晏等十八人, 言爲承宗所遣, 皆斬之. 逾月, 東都防禦使呂元膺執淄青留邸賊門察、訾嘉珍, 自言始謀殺元衡者, 會晏先發, 故藉之以告師道而竊其賞, 帝密誅之.

初, 京師大恐, 城門加兵誰何, 其偉狀異服、燕趙言者, 皆驗訊乃遣. 公卿朝, 以家奴持兵呵衛, 宰相則金吾彀騎導翼, 每過裏門, 搜索喧嘩. 因詔寅漏上二刻乃傳點云.

從父弟儒衡. 儒衡, 字廷碩, 姿狀秀偉, 不妄言, 與人交, 終始一節. 宰相鄭餘慶不事華潔, 門下客多垢衣敗服, 獨儒衡上謁, 未嘗有所易, 以莊詞正色見重於餘慶. 元衡歿, 帝待之益厚, 累遷戶部郎中, 知諫議大夫事, 俄兼知制誥. 皇甫鎛以宰相領度支, 剝下以媚天子, 儒衡疏其狀. 鎛自訴於帝, 帝曰：「乃欲報怨邪?」鎛不敢對.

儒衡論議勁正, 有風節, 且將大用. 宰相令狐楚忌之, 會以狄兼謨爲拾遺, 楚自草制, 引武後革命事, 盛推仁傑功, 以指切儒衡, 且沮止之. 儒衡泣見上曰：「臣祖平一, 當天後時, 避仕終老, 不涉於累.」帝慰勉之, 自是薄楚爲人也. 遷中書舍人. 時元稹倚宦官, 知制誥, 儒衡鄙厭之. 會食瓜, 蠅集其上, 儒衡揮以扇, 曰：「適從何處來, 遽集於此?」一坐皆失色. 然以疾惡太分明, 終不至大任, 以兵部侍郎卒, 年五十六, 贈工部尚書.

李絳, 字深之, 系本贊皇. 擢進士、宏辭, 補渭南尉, 拜監察御史. 元和二年, 授翰林學士, 俄知制誥. 會李錡誅, 憲宗將輦取其貲, 絳與裴垍諫曰：「錡僭侈誅求, 六州之人怨入骨髓. 今元惡傳首, 若因取其財, 恐非遏亂略、惠綏困窮者. 願賜本道, 代貧民租賦.」制可. 樞密使劉光琦議遣中人持赦令賜諸道, 以裒饋餉, 絳請付度支鹽鐵急遞以遣, 息取求之弊. 光琦引故事以對, 帝曰：「故事是耶, 當守之；不然, 當改. 可循舊哉！」 帝嘗稱太宗、玄宗之盛：「朕不佞, 欲庶幾二祖之道德風烈, 無愧謚號, 不爲宗廟羞, 何行而至此乎?」絳曰：「陛下誠能正身勵己, 尊道德, 遠邪佞, 進忠直. 與大臣言, 敬而信, 無使小人參焉；與賢者遊, 親而禮, 無使不肖與焉. 去官無益於治者, 則材能出；斥宮女之希御者, 則怨曠銷. 將帥擇, 士卒勇矣；官師公, 吏治輯矣. 法令行而下不違, 教化篤而俗必遷. 如是, 可與祖宗合德, 號稱中興, 夫何遠之有? 言之不行, 無益也；行之不至, 無益也.」帝曰：「美哉斯言, 朕將書諸紳.」即詔絳與崔群、錢徵、韋弘景、白居易等搜次君臣成敗五十種, 爲連屏, 張便坐. 帝每閱視, 顧左右曰：「而等宜作意, 勿爲如此事.」 是時, 盛興安國佛祠, 幸臣吐突承璀請立石紀聖德焉, 營構華廣, 欲使絳爲之頌, 將遺錢千萬. 絳上言：「陛下蕩積習之弊, 四海延頸望德音, 忽自立碑, 示人以不廣. 《易》稱：『大人與天地合德.』謂非文字所能盡, 若令可述, 是陛下美有分限. 堯、舜至文、武, 皆不傳其事, 惟秦始刻嶧山, 揚暴誅伐巡幸之勞, 失道之君, 不足爲法. 今安國有碑, 若敘遊觀, 即非治要；述崇飾, 又非政宜. 請罷之.」帝怒, 絳伏奏愈切, 帝悟曰：「微絳, 我不自知.」命百牛倒石, 令使者勞諭絳. 襄陽裴均違詔書, 獻銀壺甕數百具, 絳請歸之度支, 示天下以信. 帝可奏, 仍赦均罪. 時議還盧從史昭義, 已而將復召之, 從史以軍無見儲爲解. 李吉甫謂鄭絪漏其謀, 帝召絳議, 欲逐絪, 絳爲開白, 乃免.

絳見浴堂殿, 帝曰：「比諫官多朋黨, 論奏不實, 皆陷謗訕, 欲黜其尤者, 若何?」絳曰：「此非陛下意, 必憸人以此營誤上心. 自古納諫昌, 拒諫亡. 夫人臣進言於上, 豈易哉? 君尊如天, 臣卑如地, 加有雷霆之威, 彼晝度夜思, 始欲陳十事, 俄而去五六, 及將以聞, 則又憚而削其半, 故上達者財十二. 何哉? 幹不測之禍, 顧身無利耳 . 雖開納獎勵 , 尚恐不至, 今乃欲譴訶之, 使直士杜口, 非社稷利也.」帝曰：「非卿言, 我不知諫之益.」 初, 承璀討王承宗, 議者皆言古無以宦人統師者, 絳當制書, 固爭, 帝不能奪, 止詔宰相授敕. 承璀果無功還, 加開府儀同三司. 絳奏：「承璀喪師, 當抵罪, 今寵以崇秩, 後有奔軍之將, 蹈利幹賞, 陛下何以處之?」又數論宦官橫肆, 方鎮進獻等事. 自知言切, 且斥去, 悉取內署所上疏稿焚之, 以俟命. 帝果怒, 絳謝曰：「陛下憐臣愚, 處之腹心之地, 而惜身不言, 乃臣負陛下；若上犯聖顏, 旁忤貴幸, 因而獲罪, 乃陛下負臣.」於是帝動容曰：「卿告朕以人所難言者, 疾風知勁草, 卿當之矣.」遂繇司勳郎中進中書舍人. 翌日, 賜金紫, 親擇良笏與之, 且曰：「異時膺顧托南面, 當如此.」絳頓首.

烏重胤縛盧從史, 而承璀牒署昭義留後, 絳曰：「澤潞據山東要害, 磁、邢、洺跨兩河間, 可制其合從. 今孽豎就禽, 方收威柄, 遽以偏將蒞本軍, 綱紀大紊矣. 河南、北諸鎮, 謂陛下啗以官爵, 使逐其帥, 其肯默然哉? 宜以孟元陽爲澤潞, 而以重胤節度三城, 兩河諸侯聞之, 必欣然.」帝從之.

張茂昭舉族入覲, 絳上言：「任迪簡既往代, 則士之從茂昭, 皆爲定人, 宜亟授以官, 且遣使者詔其麾下皆聽茂昭節度.」有詔拜河中節度使. 會迪簡以帑廥匱竭, 稍簡罷士之疲老者, 人情不安, 迪簡亦危, 絳請斥禁帑絹十萬以濟事機. 吳少誠病甚, 絳建言：「淮西地不與賊接, 若朝廷命帥, 今乃其時, 有如阻命, 則決可討矣. 然鎮、蔡不可並取, 願赦承宗, 趣立蔡功.」時江淮大旱, 帝下赦令有所蠲弛, 絳言：「江淮流亡, 所貸未廣, 而宮人猥積, 有怨鬲之思, 當大出之, 以省經費. 嶺南之俗, 鬻子爲業, 可聽；非券劑取直者, 如掠賣法, 敕有司一切苛止.」帝皆順納.

後閱月不賜對, 絳謂：「大臣持祿不敢諫, 小臣畏罪不敢言, 管仲以爲害霸最甚. 今臣等飽食不言, 無履危之患, 自爲計得矣, 顧聖治如何?」有詔明日對三殿. 帝嘗畋苑中, 至蓬萊池, 謂左右曰：「絳嘗以諫我, 今可返也.」其見禮憚如此.

帝怪前世任賢以致治, 今無賢可任, 何耶? 對曰：「聖王選當代之人, 極其才分, 自可致治. 豈借賢異代, 治今日之人哉? 天子不以己能蓋人, 痛折節下士, 則天下賢者乃出.」帝曰：「何知其必賢而任之?」對曰：「知人誠難, 堯、舜以爲病. 然循其名, 驗以事, 所得十七. 夫任官而辨廉, 措事不阿容, 無希望依違之辭, 無邪媚愉悅之容, 此近於賢矣. 賢則當任, 任則當久. 賢者中立而寡助, 舉其類則不肖者怨, 杜邪徑則懷奸者疾, 一制度則貴戚毀傷, 正過失則人君疏忌. 夫然, 用賢豈容易哉?」帝曰：「卿言得之矣.」 六年, 罷學士, 遷戶部侍郎, 判本司. 帝以戶部故有獻, 而絳獨無有, 何哉? 答曰：「凡方鎮有地則有賦, 或嗇用度易羨餘以爲獻. 臣乃爲陛下謹出納, 烏有羨贏哉? 若以爲獻, 是徙東庫物實西庫, 進官物結私恩.」帝瞿然悟. 帝每有詢訪, 隨事補益, 所言無不聽, 欲遂以相. 而承璀寵方盛, 忌其進, 陰有毀短, 帝乃出承璀淮南監軍. 翌日, 拜絳中書侍郎、同中書門下平章事. 封高邑男. 方江淮歲儉, 民薦饑, 有御史使還, 奏不爲災, 帝以語絳, 答曰：「方隅皆陛下大臣, 奏孰不實? 而御史苟悅陛下耳. 凡君人者當任大臣, 無使小臣得以間, 願出其名顯責之.」李吉甫嘗盛贊天子威德, 帝欣然, 絳獨曰：「陛下自視今日何如漢文帝時?」帝曰：「朕安敢望文帝?」對曰：「是時賈誼以爲措火積薪下, 火未及然, 因以爲安, 其憂如此. 今法令所不及者五十餘州, 西戎內訌, 近以涇、隴爲鄙, 去京師遠不千里, 烽燧相接也；加比水旱無年, 倉廩空虛. 誠陛下焦心銷志求濟時之略, 渠便高枕而臥哉！」帝入謂左右曰：「絳言骨鯁, 真宰相也.」遣使者賜酴醾酒.

魏博田季安死, 子懷諫弱, 軍中請襲節度, 吉甫議討之, 絳曰：「不然, 兩河所懼者, 部將以兵圖己也, 故委諸將總兵, 皆使力敵任均, 以相維制, 不得爲變. 若主帥強, 則足以制其命. 今懷諫乳方臭, 不能事, 必假權於人, 權重則怨生, 向之權力均者, 將起事生患矣. 衆所歸必在寬厚簡易、軍中素所愛者, 彼得立, 不倚朝廷亦不能安. 惟陛下蓄威以俟之.」俄而田興果立, 以魏博聽命, 帝大悅. 吉甫復請命中人宣尉, 因刺其變, 徐議所宜. 絳獨謂：「不如推誠撫納, 即假旄節. 它日使者持三軍表來, 請與興, 則制在彼, 不在此, 可奏與特授, 安得同哉?」然帝重違吉甫, 故詔張忠順持節往, 而授興留後. 絳固請曰：「如興萬有一不受命, 即姑息, 復如向時矣.」由是即拜興節度使. 絳復曰：「王化不及魏博久矣, 一日挈六州來歸, 不大犒賞, 人心不激. 請斥禁錢百五十萬緡賜其軍.」有言太過者, 絳曰：「假令舉十五萬衆, 期歲而得六州, 計所轉給三倍於費. 今興天挺忠義, 首變汙俗, 破兩河之膽, 可嗇小費隳機事哉?」從之.

帝患朋黨, 以問絳. 答曰：「自古人君最惡者朋黨, 小人揣知, 故常借口以激怒上心. 朋黨者, 尋之則無跡, 言之則可疑. 小人常以利動, 不顧忠義；君子者, 遇主知則進, 疑則退, 安其位不爲它計, 故常爲奸人所乘. 夫聖人同跡, 賢者求類, 是同道也, 非黨也. 陛下奉遵堯、舜、禹、湯之德, 豈謂上與數千年君爲黨耶? 道德同耳. 漢時名節骨鯁士, 同心愛國, 而宦官小人疾之, 起黨錮之獄, 訖亡天下. 趨利之人, 常爲朋比, 同其私也；守正之人, 常遭構毀, 違其私也. 小人多, 譖言常勝；正人少, 直道常不勝. 可不戒哉！」絳居中介特, 尤爲左右所不悅, 遂因以自明.

王播爲鹽鐵使, 而事月進. 絳曰：「比禁天下正賦外不得有它獻, 而播妄名羨餘, 不出祿稟家貲, 願悉付有司.」帝曰：「善.」訖絳在位, 獻不入禁中. 吐蕃犯涇州, 掠人畜, 絳因言：「濱塞虛籍多, 實兵少. 今京西、北神策鎮軍, 本防盛秋, 坐仰衣食, 不使戰. 事至之日, 乃先稟中尉. 夫兵不內御, 要須應變, 失毫厘, 差千里. 請分隸本道, 則號令齊一, 前戰不還踵矣.」然士卒樂兩軍姑息, 宦者以爲言, 議遂寢. 嘗盛夏對延英, 帝汗浹衣, 絳欲趨出, 帝曰：「朕宮中所對, 惟宦官、女子, 欲與卿講天下事, 乃其樂也.」 絳或無所論諍, 帝輒詰所以然. 又言：「公等得無有姻故冗食者, 當爲惜官.」吉甫、權德輿皆稱無有. 絳曰：「崔祐甫爲宰相, 不半歲除吏八百人. 德宗曰：『多公姻故, 何耶? 』祐甫曰：『所問當與不當耳, 非臣親舊, 孰知其才? 其不知者, 安敢與官? 』時以爲名言. 武後命官猥多, 而開元中有名者皆出其選. 古人言拔十得五, 猶得其半. 若情故自嫌, 非聖主責成意.」帝曰：「誠然, 在至當而已.」帝又問：「玄宗開元時致治, 天寶則亂, 何一君而相反耶?」絳曰：「治生於憂危, 亂生於放肆. 玄宗嘗曆試官守, 知人之艱難, 臨御初, 任用姚崇、宋璟, 勵精聽納, 故左右前後皆正人也. 洎林甫、國忠得君, 專引傾邪之人, 分總要劇. 於是上不聞直言, 嗜欲日滋, 內則盜臣勸以興利, 外則武夫誘以開邊, 天下騷動, 故祿山乘隙而奮. 此皆小人啟導, 從逸而驕. 系時主所行, 無常治, 亦無常亂.」帝曰：「凡人舉事, 病不通於理, 追咎其失, 古人處此有道耶?」絳曰：「事或過差, 聖哲所不免. 天子有諫臣, 所以救過. 上下同體, 猶手足之於心膂, 交相爲用. 但矜能護失, 常情所蔽, 聖人改過不吝, 願陛下以此處之.」 教坊使稱密詔閱良家子及別宅婦人內禁中, 京師囂然. 絳將入言於帝, 吉甫曰：「此諫官所論列.」絳曰：「公嘗病諫官論事, 此難言者, 欲移之耶?」吉甫乃欲諷詔使止之, 絳以吉甫畏不敢諫, 遂獨上疏. 帝曰：「朕以丹王等無侍者, 比命訪閭裏, 以貲致之, 彼不諭朕意, 故至嘩擾.」乃悉歸所取.

以足疾求免, 罷爲禮部尚書. 帝乃召承璀於淮南. 絳雖去位, 猶懷不能已, 因上言：「北虜方強, 其憂有五. 彼蔑信重利, 歲入馬求直, 今則置不取, 當貯他謀, 一也. 屯士不足, 斥候不明, 城無完堞, 非可應卒, 二也. 今之營築, 不詢衆謀, 遠規塞外, 城非要地, 虜一入寇, 應援艱阻, 三也. 比年通好, 往來窺覘, 河山兵甲, 悉知之矣, 若寇掠驅脅, 援兵非十日不至, 既至虜去, 兵罷復來, 四也. 北狄、西戎久爲仇敵, 今回鶻思叛, 脫相連約, 數道並進, 何以遏之? 五也.」 十年, 出爲華州刺史. 承璀田多在部中, 主奴擾民, 絳捕系之. 會遣五坊使, 帝戒曰：「至華宜自戢；絳, 大臣, 有奏即行法矣.」州有捕鷂戶, 歲責貢限, 絳以爲言, 並勸止畋獵, 有詔澤潞、太原、天威府並罷之. 入爲兵部尚書, 母喪免. 還授河中觀察使. 河中故節制, 而皇甫鎛惡絳, 故薄其恩, 議者不直. 鎛得罪, 復以兵部召. 遷御史大夫. 穆宗數遊畋, 絳率其屬叩延英切諫, 不納. 以疾辭, 還兵部尚書, 曆東都留守, 徙東川節度使, 復爲留守. 寶曆初, 拜尚書左仆射. 絳偉儀質, 以直道進退, 望冠一時, 賢不肖太分, 屢爲讒邪所中. 御史中丞王璠遇絳於道, 不之避. 絳引故事論列, 宰相李逢吉右璠, 下遷絳太子少師, 分司東都.

文宗立, 召爲太常卿, 以檢校司空爲山南西道節度使, 累封趙郡公. 四年, 南蠻寇蜀道, 詔絳募兵千人往赴, 不半道, 蠻已去, 兵還. 監軍使楊叔元者, 素疾絳, 遣人迎說軍曰：「將收募直而還爲民.」士皆怒, 乃噪而入, 劫庫兵. 絳方宴, 不設備, 遂握節登陴. 或言縋城可以免, 絳不從. 牙將王景延力戰歿, 絳遂遇害, 年六十七. 幕府趙存約、薛齊皆死. 事聞, 諫官崔戎等列絳冤, 冊贈司徒, 謚曰貞, 賻禮甚厚. 景延亦贈官, 祿一子. 大中初, 詔史官差第元和將相, 圖形淩煙閣, 絳在焉, 獨留中. 絳所論事萬餘言, 其甥夏侯孜以授蔣偕, 次爲七篇.

子璋, 字重禮. 大中初擢進士第, 辟盧鈞太原幕府. 遷監察御史, 奏太廟祫享復用宰相攝事. 進起居郎. 舊制, 設次郊丘, 太仆盤車載樂, 召群臣臨觀, 璋奏罷之. 咸通中, 累官尚書右丞、湖南宣歙觀察使.

宋申錫, 字慶臣, 史失其何所人. 少而孤, 擢進士第, 累辟節度府, 後頻遷起居舍人, 以禮部員外郎爲翰林學士. 敬宗時, 拜侍講學士. 長慶、寶曆間, 風俗囂薄, 驅煽朋黨, 申錫素孤直少與, 及進用, 議者謂可以激浮競.

文宗即位, 再轉中書舍人, 復爲翰林學士. 帝惡宦官權寵震主, 再致宮禁之變, 而王守澄典禁兵, 偃蹇放肆, 欲叕刂除本根, 思可與決大議者. 察申錫忠厚, 因召對, 俾與朝臣謀去守澄等, 且倚以執政, 申錫頓首謝. 未幾拜尚書右丞, 逾月進同中書門下平章事. 乃除王璠京兆尹, 密諭帝旨. 璠漏言, 而守澄黨鄭注得其謀. 太和五年, 遣軍候豆盧著誣告申錫與漳王謀反, 守澄持奏浴堂, 將遣騎二百屠申錫家, 宦官馬存亮爭曰：「謀反者獨申錫耳, 當召南司會議, 不然, 京師跂足亂矣.」守澄不能對. 時二月晦, 群司皆休, 中人馳召宰相, 馬奔乏死於道, 易所乘以復命. 申錫與牛僧孺、路隋、李宗閔至中書, 中人唱曰：「所召無宋申錫.」申錫始知得罪, 望延英門, 以笏叩額還第. 僧孺等見上出著告牒, 皆駭愕不知所對. 守澄捕申錫親吏張全真、家人買子緣信及十六宅典史, 脅成其罪. 帝乃罷申錫爲太子右庶子, 召三省官、御史中丞、大理卿、京兆尹會中書集賢院雜驗申錫反狀. 京師嘩言相驚, 久乃定.

翌日, 延英召宰相群官悉入, 初議抵申錫死, 仆射竇易直率然對曰：「人臣無將, 將而必誅.」聞者不然. 於是左散騎常侍崔玄亮、給事中李固言、諫議大夫王質、補闕盧鈞、舒元褒、羅泰、蔣系、裴休、竇宗直、韋溫, 拾遺李群、韋端符、丁居晦、袁都等伏殿陛, 請以獄付外. 帝震怒, 叱曰：「吾與公卿議矣, 卿屬第出！」玄亮、固言執據愈切, 涕泣懇到, 繇是議貸申錫於嶺表. 京兆尹崔琯、大理卿王正雅苦請出著與申錫劾正情狀, 帝悟, 乃貶申錫開州司馬, 從而流死者數十百人, 天下以爲冤. 擢豆盧著兼殿中侍御史.

初, 申錫既歸, 易素服俟命外舍, 其妻責謂曰；「公何負天子, 乃反乎?」申錫曰：「吾起孤生, 位宰相, 蒙國厚恩, 不能鉏奸亂, 反爲所陷, 我豈反者乎?」初, 申錫以清節進, 疾要位者納賕餉, 敗風俗, 故自爲近臣, 凡四方賄謝一不受. 既被罪, 有司驗劾, 悉得所還問遺書, 朝野爲咨閔. 然在宰府無它謀略. 七年, 感憤卒, 有詔歸葬.

開成元年, 李石因延英召對, 從容言曰：「陛下之政, 皆承天心, 惟申錫之枉, 久未原雪.」帝慚曰：「我當時亦悟其失, 而詐忠者迫我以社稷計故耳. 使逢漢昭、宣時, 當不坐此.」因追復右丞、同中書門下平章事, 贈兵部尚書, 錄其子慎微爲城固尉. 會昌二年, 賜謚曰貞.

贊曰：鎰、元衡暴忠王室, 絳巨德大臣, 皆爲賊奸所乘, 不歿元身, 蓋福善禍淫之訓有時而撓. 雖然, 賢者於忠誼, 寧以一不幸, 遽使慊然於其心哉！要躬可殞, 而名與岱、崧等矣. 公輔隙開, 而猶納說焉. 申錫謀小任大, 顛沛從之, 惜乎！

列傳第七十八

段顏

段秀實, 字成公, 本姑臧人. 曾祖師濬, 仕爲隴州刺史, 留不歸, 更爲汧陽人. 秀實六歲, 母疾病, 不勺飲至七日, 病間乃肯食, 時號「孝童.」 及長, 沈厚能斷, 慨然有濟世意. 舉明經, 其友易之, 秀實曰：「搜章擿句, 不足以立功.」乃棄去.

天寶四載, 從安西節度使馬靈詧討護密有功, 授安西府別將. 靈詧罷, 又事高仙芝. 仙芝討大食, 圍怛邏斯城. 會虜救至, 仙芝兵卻, 士相失. 秀實夜聞副將李嗣業聲, 識之, 因責曰：「憚敵而奔, 非勇也；免己陷衆, 非仁也.」嗣業慚, 乃與秀實收散卒, 復成軍, 還安西, 請秀實爲判官. 遷隴州大推府果毅. 後從封常清討大勃律, 次賀薩勞城, 與虜戰, 勝之. 常清逐北, 秀實曰：「賊出羸師, 餌我也, 請大索.」悉得其廋伏, 虜師唧. 改綏德府折沖都尉.

肅宗在靈武, 詔嗣業以安西兵五千走行在. 節度使梁宰欲逗留觀變, 嗣業陰然可. 秀實責謂曰：「天子方急, 臣下乃欲晏然, 公常自稱大丈夫, 今誠兒女耳.」嗣業因固請宰, 遂東師, 以秀實爲副. 嗣業爲節度使, 而秀實方居父喪, 表起爲義王友, 充節度判官. 安慶緒奔鄴, 嗣業與諸將圍之, 以輜重委河內, 署秀實兼懷州長史, 知州事, 兼留後. 時師老財覂, 秀實督饋系道, 募士市馬以助軍. 諸軍戰愁思岡, 嗣業中流矢卒, 衆推荔非元禮代將其軍. 秀實聞之, 即遺白孝德書, 使發卒護喪送河內, 親與將吏迎諸境, 傾私財葬之. 元禮高其義, 奏擢試光祿少卿. 俄而元禮爲麾下所殺, 將佐多死, 惟秀實以恩信爲士卒所服, 皆羅拜不敢害, 更推白孝德爲節度使. 秀實凡佐三府, 益知名.

時吐蕃襲京師, 代宗幸陝, 勸孝德即日鼓行入援. 孝德徙邠寧, 署支度營田副使. 於是邠寧乏食, 乃請屯奉天, 仰給畿內. 時公廩竭, 縣吏不知所出, 皆逃去, 軍輒散剽, 孝德不能制. 秀實曰：「使我爲軍候, 豈至是邪?」司馬王稷言之, 遂知奉天行營事. 號令嚴壹, 軍中畏戢. 兵還, 孝德薦爲涇州刺史, 封張掖郡王.

時郭子儀爲副元帥, 居蒲, 子晞以檢校尚書領行營節度使, 屯邠州. 士放縱不法, 邠人之嗜惡者, 納賄竄名伍中, 因肆志, 吏不得問. 白晝群行丐頡於市, 有不嗛, 輒擊傷市人, 椎釜鬲甕盎盈道, 至撞害孕婦. 孝德不敢劾, 秀實自州以狀白府, 願計事, 至則曰：「天子以生人付公治, 公見人被暴害, 恬然, 且大亂, 若何?」孝德曰：「願奉教.」因請曰：「秀實不忍人無寇暴死, 亂天子邊事. 公誠以爲都虞候, 能爲公已亂.」孝德即檄署付軍. 俄而晞士十七人入市取酒, 刺酒翁, 壞釀器, 秀實列卒取之, 斷首置槊上, 植市門外. 一營大噪, 盡甲, 孝德恐, 召秀實曰：「奈何?」秀實曰：「請辭於軍.」乃解佩刀, 選老鐍一人持馬, 至晞門下. 甲者出, 秀實笑且入, 曰：「殺一老卒, 何甲也！吾戴頭來矣.」甲爲愕眙. 因曉之曰：「尚書固負若屬邪, 副元帥固負若屬邪? 奈何欲以亂敗郭氏！」晞出, 秀實曰：「副元帥功塞天地, 當務始終. 今尚書恣卒爲暴, 使亂天子邊, 欲誰歸罪? 罪且及副元帥. 今邠惡子弟以貨竄名軍籍中, 殺害人, 藉藉如是, 幾日不大亂? 亂由尚書出. 人皆曰：尚書以副元帥故不戢士. 然則郭氏功名, 其與存者有幾！」晞再拜曰：「公幸教, 晞願奉軍以從.」即叱左右皆解甲, 令曰：「敢喧者死！」秀實曰：「吾未晡食, 請設具.」已食, 曰：「吾疾作, 願宿門下.」遂臥軍中. 晞大駭, 戒候卒擊柝衛之. 旦, 與俱至孝德所, 謝不能. 邠由是安.

初, 秀實爲營田官. 涇大將焦令諶取人田自占, 給與農, 約熟歸其半. 是歲大旱, 農告無入, 令諶曰：「我知入, 不知旱也.」責之急, 農無以償, 往訴秀實. 秀實署牒免之, 因使人遜諭令諶. 令諶怒, 召農責曰：「我畏段秀實邪?」以牒置背上, 大杖擊二十, 輿致廷中. 秀實泣曰：「乃我困汝.」即自裂裳裹瘡注藥, 賣己馬以代償. 淮西將尹少榮頗剛鯁, 入罵令諶曰：「汝誠人乎！涇州野如赭, 人饑死, 而爾必得穀, 擊無罪者. 段公, 仁信大人, 惟一馬, 賣而市穀入汝, 汝取之不恥? 凡爲人傲天災、犯大人、擊無罪者, 尚不愧奴隸邪！」令諶聞, 大愧流汗, 曰：「吾終不可以見段公.」一夕, 自恨死.

馬璘代孝德, 每所咨逮. 璘處決不當, 固爭之, 不從不止. 始, 璘城涇州, 秀實爲留後, 以勞加御史中丞. 大曆三年, 遂徙涇州. 是軍自四鎮、北庭赴難, 征伐數有功, 既驟徙, 相與出怨言. 別將王童之謀作亂, 約曰：「聞警鼓而縱.」秀實知之, 召鼓人, 陽怒失節, 戒曰：「每籌盡當報.」因延數刻, 盡四鼓而曙. 明日, 復有告者曰：「夜焚稿積, 約救火則亂.」秀實嚴警備. 夜中果火發, 令軍中曰：「敢救者斬！」童之居外, 請入, 不許. 明日, 捕之, 並其黨八人斬以徇, 曰：「後徙者族！」軍遂遷涇州. 於時, 食無久儲, 郛無居人, 朝廷患之, 詔璘領鄭、潁二州以佐軍, 命秀實爲留後. 軍不乏資, 二州以治. 璘嘉其績, 奏爲行軍司馬, 兼都知兵馬使.

吐蕃寇邊, 戰鹽倉, 師不利. 璘爲虜隔, 未能還, 都將引潰兵先入, 秀實讓曰：「兵法：失將, 麾下斬. 公等忘死, 而欲安其家邪！」乃悉城中士, 使銳將統之, 依東原列奇兵, 示賊將戰. 虜望之, 不敢逼. 俄而璘得歸.

久之, 璘有疾, 請秀實攝節度副使. 秀實按甲備變, 璘卒, 命願將馬頔主喪, 李漢惠主賓客, 家人位於堂, 宗族位於廷, 賓將位於牙內, 尉吏士卒位於營次, 非其親, 不得居喪側. 朝夕臨, 三日止. 有族談離立者, 皆捕囚之. 都虞候史廷幹、裨將崔珍、張景華欲謀亂, 秀實送廷幹京師, 徙珍、景華於外, 一軍遂安.

即拜四鎮北庭行軍、涇原鄭潁節度使. 數年, 吐蕃不敢犯塞. 又按格令, 官使二料取其一, 非公會不舉樂飲酒；室無妓媵, 無贏財；賓佐至, 議軍政, 不及私. 十三年來朝, 對蓬萊殿, 代宗問所以安邊者, 畫地以對, 件別條陳. 帝悅, 慰賚良渥, 又賜第一區, 實封百戶. 還之鎮. 德宗立, 加檢校禮部尚書. 建中初, 宰相楊炎追元載議, 欲城原州, 詔中使問狀, 秀實言：「方春不可興土功, 請須農隙.」炎謂沮己, 遂召爲司農卿.

硃泚反, 以秀實失兵, 必恨憤, 且素有人望, 使騎往迎. 秀實與子弟訣而入, 泚喜曰：「公來, 吾事成矣.」秀實曰：「將士東征, 宴賜不豐, 有司過耳, 人主何與知? 公本以忠義聞天下, 今變起倉卒, 當諭衆以禍福, 掃清宮室, 迎乘輿, 公之職也.」泚默然. 秀實知不可, 乃陽與合, 陰結將軍劉海賓、姚令言、都虞候何明禮, 欲圖泚. 三人者, 皆秀實素所厚. 會源休教泚偽迎天子, 遣將韓旻領銳師三千疾馳奉天. 秀實以爲宗社之危不容喘, 乃遣人諭大吏岐靈嶽竊取令言印, 不獲, 乃倒用司農印追其兵. 旻至駱驛, 得符還. 秀實謂海賓曰：「旻之來, 吾等無遺類. 我當直搏殺賊, 不然則死.」乃約事急爲繼, 而令明禮應於外. 翌日, 泚召秀實計事, 源休、姚令言、李忠臣、李子平皆在坐. 秀實戎服與休並語, 至僭位, 勃然起, 執休腕, 奪其象笏, 奮而前, 唾泚面大罵曰：「狂賊！可磔萬段, 我豈從汝反邪！」遂擊之. 泚舉臂捍笏, 中顙, 流血衊面, 匍匐走. 賊衆未敢動, 而海賓等無至者. 秀實大呼曰：「我不同反, 胡不殺我！」遂遇害, 年六十五. 海賓、明禮、靈嶽等皆繼爲賊害. 帝在奉天, 恨用秀實不極才, 垂涕悔悵.

初, 秀實自涇州被召, 戒其家曰：「若過岐, 硃泚必致贈遺, 慎毋納.」至岐, 泚固致大綾三百, 家人拒, 不遂. 至都, 秀實怒曰：「吾終不以汙吾第.」以置司農治堂之梁間. 吏後以告泚, 泚取視, 其封帕完新.

秀實嘗以禁兵寡弱, 不足備非常, 言於帝曰：「古者天子曰萬乘, 諸侯曰千乘, 大夫曰百乘, 蓋以大制小, 以十制一. 今外有不廷之虜, 內有梗命之臣, 而禁兵寡少, 卒有患難, 何以待之? 且猛虎所以百獸畏者, 爲爪牙也；若去之, 則犬彘馬牛, 皆能爲敵.」帝不用. 及涇卒亂, 召神策六軍, 無一人至者, 世多其謀.

興元元年, 詔贈太尉, 謚曰忠烈. 賜封戶五百, 莊、第各一區；長子三品, 諸子五品, 並正員官. 帝還都, 又詔致祭, 旌其門閭, 親銘其碑云. 太和中, 子伯倫始立廟, 有詔給鹵簿, 賜度支綾絹五百, 以少牢致祭.

伯倫累官福建觀察使, 終太仆卿. 時宰相李石請文宗加賻襚, 鄭覃曰：「自古殺身利社稷, 未有如秀實者.」帝惻然, 爲罷朝, 可其請.

孫嶷、文楚、珂知名.

嶷自鄭滑節度使入爲右金吾衛大將軍, 封西平郡公. 甘露之變, 嶷當誅, 裴度奏忠臣後, 宜免死, 貶循州司馬.

文楚, 咸通末爲雲州防禦使. 時李國昌鎮振武, 國昌子克用欲得雲中, 引兵攻之, 殺於斗雞台下, 沙陀之亂自此始.

珂, 僖宗時居潁州. 黃巢圍潁, 刺史欲以城降, 珂募少年拒戰, 衆裹糧請從, 賊遂潰, 拜州司馬.

劉海賓者, 彭城人, 以義俠聞. 爲涇原兵馬將, 與秀實友善. 累戰功, 兼御史中丞. 劉文喜據涇州叛, 海賓與其子光國紿以奏請. 及入對, 因言奸慝可誅狀. 既還, 光國手斬文喜獻闕下, 拜左驍衛大將軍, 封五原郡王；海賓樂平郡王, 贈太子太保, 實封百戶.

顏真卿, 字清臣, 秘書監師古五世從孫. 少孤, 母殷躬加訓導. 既長, 博學工辭章, 事親孝.

開元中, 舉進士, 又擢制科. 調醴泉尉. 再遷監察御史, 使河、隴. 時五原有冤獄久不決, 天且旱, 真卿辨獄而雨, 郡人呼「御史雨.」 復使河東, 劾奏朔方令鄭延祚母死不葬三十年, 有詔終身不齒, 聞者聳然. 遷殿中侍御史. 時御史吉溫以私怨構中丞宋渾, 謫賀州, 真卿曰：「奈何以一時忿, 欲危宋璟後乎?」宰相楊國忠惡之, 諷中丞蔣冽奏爲東都采訪判官, 再轉武部員外郎. 國忠終欲去之, 乃出爲平原太守.

安祿山逆狀牙孽, 真卿度必反, 陽托霖雨, 增陴浚隍, 料才壯, 儲廥廩. 日與賓客泛舟飲酒, 以紓祿山之疑. 果以爲書生, 不虞也. 祿山反, 河朔盡陷, 獨平原城守具備, 使司兵參軍李平馳奏. 玄宗始聞亂, 歎曰：「河北二十四郡, 無一忠臣邪?」及平至, 帝大喜, 謂左右曰：「朕不識真卿何如人, 所爲乃若此！」 時平原有靜塞兵三千, 乃益募士, 得萬人, 遣錄事參軍李擇交統之, 以刁萬歲、和琳、徐浩、馬相如、高抗朗等爲將, 分總部伍. 大饗士城西門, 慷慨泣下, 衆感勵. 饒陽太守盧全誠、濟南太守李隨、清河長史王懷忠、景城司馬李□韋、鄴郡太守王燾各以衆歸, 有詔北海太守賀蘭進明率精銳五千濟河爲助. 賊破東都, 遣段子光傳李憕、盧奕、蔣清首徇河北, 真卿畏衆懼, 紿諸將曰：「吾素識忄登等, 其首皆非是.」乃斬子光, 藏三首. 它日, 結芻續體, 斂而祭, 爲位哭之.

是時, 從父兄杲卿爲常山太守, 斬賊將李欽湊等, 清土門. 十七郡同日自歸, 推真卿爲盟主, 兵二十萬, 絕燕、趙. 詔即拜戶部侍郎, 佐李光弼討賊. 真卿以李暉自副, 而用李銑、賈載、沈震爲判官. 俄加河北招討采訪使.

清河太守使郡人李崿來乞師, 崿曰：「聞公首奮裾唱大順, 河朔恃公爲金城. 清河, 西鄰也, 有江淮租布備北軍, 號『天下北庫.』 計其積, 足以三平原之有, 士卒可以二平原之衆. 公因而撫有, 以爲腹心, 它城運之如臂之指耳.」真卿爲出兵六千, 謂曰：「吾兵已出, 子將何以教我?」崿曰：「朝家使程千里統衆十萬, 自太行而東, 將出□郭口, 限賊不得前. 公若先伐魏郡, 斬賊守袁知泰, 以勁兵披□郭口, 出官師使討鄴、幽陵, 平原、清河合十萬衆徇洛陽, 分犀銳制其沖. 公堅壁勿與戰, 不數十日, 賊必潰, 相圖死.」真卿然之. 乃檄清河等郡, 遣大將李擇交、副將範冬馥、和琳、徐浩與清河、博平士五千屯堂邑. 袁知泰遣將白嗣深、乙舒蒙等兵二萬拒戰, 賊敗, 斬首萬級, 知泰走汲郡.

史思明圍饒陽, 遣遊奕兵絕平原救軍, 真卿懼不敵, 以書招賀蘭進明, 以河北招討使讓之. 進明敗於信都. 會平盧將劉正臣以漁陽歸, 真卿欲堅其意, 遣賈載越海遺軍資十餘萬, 以子頗爲質. 頗甫十歲, 軍中固請留之, 不從.

肅宗已即位靈武, 真卿數遣使以蠟丸裹書陳事. 拜工部尚書兼御史大夫, 復爲河北招討使. 時軍費困竭, 李崿勸真卿收景城鹽, 使諸郡相輸, 用度遂不乏. 第五琦方參進明軍, 後得其法以行, 軍用饒雄.

祿山乘虛遣思明、尹子奇急攻河北, 諸郡復陷, 獨平原、博平、清河固守. 然人心危, 不復振. 真卿謀於衆曰：「賊銳甚, 不可抗. 若委命辱國, 非計也. 不如徑赴行在, 朝廷若誅敗軍罪, 吾死不恨.」至德元載十月, 棄郡度河, 間關至鳳翔謁帝, 詔授憲部尚書, 遷御史大夫.

方朝廷草昧不暇給, 而真卿繩治如平日. 武部侍郎崔漪、諫議大夫李何忌皆被劾斥降. 廣平王總兵二十萬平長安, 辭日, 當闕不敢乘, 趨出■枑乃乘. 王府都虞候管崇嗣先王而騎, 真卿劾之. 帝還奏, 慰答曰：「朕子每出, 諄諄教戒, 故不敢失. 崇嗣老而鐍, 卿姑容之.」百官肅然. 兩京復, 帝遺左司郎中李選告宗廟, 祝署「嗣皇帝」, 真卿謂禮儀使崔器曰：「上皇在蜀, 可乎?」器遽奏改之, 帝以爲達識. 又建言：「《春秋》, 新宮災, 魯成公三日哭. 今太廟爲賊毀, 請築壇於野, 皇帝東向哭, 然後遣使.」不從. 宰相厭其言, 出爲馮翊太守. 轉蒲州刺史, 封丹陽縣子. 爲御史唐旻誣劾, 貶饒州刺史.

乾元二年, 拜浙西節度使. 劉展將反, 真卿豫飭戰備, 都統李峘以爲生事, 非短真卿, 因召爲刑部侍郎. 展卒舉兵度淮, 而峘奔江西.

李輔國遷上皇西宮, 真卿率百官問起居, 輔國惡之, 貶蓬州長史. 代宗立, 起爲利州刺史, 不拜, 再遷吏部侍郎. 除荊南節度使, 未行, 改尚書右丞.

帝自陝還, 真卿請先謁陵廟而即宮, 宰相元載以爲迂, 真卿怒曰：「用舍在公, 言者何罪? 然朝廷事豈堪公再破壞邪！」載銜之. 俄以檢校刑部尚書爲朔方行營宣慰使, 未行, 留知省事, 更封魯郡公. 時載多引私黨, 畏群臣論奏, 乃紿帝曰：「群臣奏事, 多挾讒毀. 請每論事, 皆先白長官, 長官以白宰相, 宰相詳可否以聞.」真卿上疏曰： 諸司長官者, 達官也, 皆得專達於天子. 郎官、御史, 陛下腹心耳目之臣也, 故出使天下, 事無細大得失, 皆俾訪察, 還以聞. 此古明四目、達四聰也. 今陛下欲自屏耳目, 使不聰明, 則天下何望焉? 《詩》曰：「營營青蠅, 止於棘；讒言罔極, 交亂四國.」以其能變白爲黑, 變黑爲白也. 詩人疾之, 故曰：「取彼讒人, 投畀豺虎；豺虎不食, 投畀有北.」昔夏之伯明、楚之無極、漢之江充, 皆讒人也, 陛下惡之, 宜矣. 胡不回神省察? 其言虛誣, 則讒人也, 宜誅殛之；其言不誣, 則正人也, 宜獎勵之. 舍此不爲, 使衆人謂陛下不能省察而倦聽覽, 以是爲辭, 臣竊惜之.

昔太宗勤勞庶政, 其《司門式》曰：「無門籍者有急奏, 令監司與仗家引對, 不得關礙.」防擁蔽也. 置立仗馬二, 須乘者聽. 此其平治天下也. 天寶後, 李林甫得君, 群臣不先咨宰相輒奏事者, 托以他故中傷之, 猶不敢明約百司, 使先關白. 時閹人袁思藝日宣詔至中書, 天子動靜必告林甫, 林甫得以先意奏請, 帝驚喜若神, 故權寵日甚, 道路以目. 上意不下宣, 下情不上達, 此權臣蔽主, 不遵太宗之法也. 陵夷至於今, 天下之敝皆萃陛下, 其所從來漸矣. 自艱難之初, 百姓尚未凋竭, 太平之治猶可致, 而李輔國當權, 宰相用事, 遞爲姑息. 開三司, 誅反側, 使餘賊潰將北走黨項, 裒嘯不逞, 更相驚恐, 思明危懼, 相挻而反, 東都陷沒, 先帝由是憂勤損壽. 臣每思之, 痛貫心骨.

今天下瘡痏未平, 幹戈日滋, 陛下豈得不博聞讜言以廣視聽, 而塞絕忠諫乎? 陛下在陝時, 奏事者不限貴賤, 群臣以爲太宗之治可跂而待. 且君子難進易退, 朝廷開不諱之路, 猶恐不言, 況懷厭怠. 令宰相宣進止, 御史台作條目, 不得直進, 從此人不奏事矣. 陛下聞見, 止於數人耳目. 天下之士, 方鉗口結舌, 陛下便謂無事可論, 豈知懼而不敢進, 即林甫、國忠復起矣. 臣謂今日之事, 曠古未有, 雖林甫、國忠猶不敢公爲之. 陛下不早覺悟, 漸成孤立, 後悔無及矣.

於是中人等騰布中外. 後攝事太廟, 言祭器不飭, 載以爲誹謗, 貶峽州別駕. 改吉州司馬, 遷撫、湖二州刺史. 載誅, 楊綰薦之, 擢刑部尚書, 進吏部. 帝崩, 以爲禮儀使. 因奏列聖謚繁, 請從初議爲定, 袁傪固排之, 罷不報. 時喪亂後, 典法湮放, 真卿雖博識今古, 屢建議釐正, 爲權臣沮抑, 多中格云.

楊炎當國, 以直不容, 換太子少師, 然猶領使. 及盧杞, 益不喜, 改太子太師, 並使罷之, 數遣人問方鎮所便, 將出之. 真卿往見杞, 辭曰：「先中丞傳首平原, 面流血, 吾不敢以衣拭, 親舌舐之, 公忍不見容乎！」杞矍然下拜, 而銜恨切骨.

李希烈陷汝州, 杞乃建遣真卿：「四方所信, 若往諭之, 可不勞師而定.」詔可, 公卿皆失色. 李勉以爲失一元老, 貽朝廷羞, 密表固留. 至河南, 河南尹鄭叔則以希烈反狀明, 勸不行, 答曰：「君命可避乎?」既見希烈, 宣詔旨, 希烈養子千餘拔刃爭進, 諸將皆慢罵, 將食之, 真卿色不變. 希烈以身捍, 麾其衆退, 乃就館. 逼使上疏雪己, 真卿不從. 乃詐遣真卿兄子峴與從吏數輩繼請, 德宗不報. 真卿每與諸子書, 但戒嚴奉家廟, 恤諸孤, 訖無它語. 希烈遣李元平說之, 真卿叱曰：「爾受國委任, 不能致命, 顧吾無兵戮汝, 尚說我邪?」希烈大會其黨, 召真卿, 使倡優斥侮朝廷. 真卿怒曰：「公, 人臣, 奈何如是?」拂衣去. 希烈大慚. 時硃滔、王武俊、田悅、李納使者皆在坐, 謂希烈曰：「聞太師名德久矣, 公欲建大號而太師至, 求宰相孰先太師者?」真卿叱曰：「若等聞顏常山否? 吾兄也. 祿山反, 首舉義師, 後雖被執, 詬賊不絕於口. 吾年且八十, 官太師, 吾守吾節, 死而後已, 豈受若等脅邪！」諸賊失色.

希烈乃拘真卿, 守以甲士, 掘方丈坎於廷, 傳將坑之, 真卿見希烈曰：「死生分矣, 何多爲！」張伯儀敗, 希烈令齎旌節首級示真卿, 真卿慟哭投地. 會其黨周曾、康秀林等謀襲希烈, 奉真卿爲帥. 事泄, 曾死, 乃拘送真卿蔡州. 真卿度必死, 乃作遺表、墓志、祭文, 指寢室西壁下曰：「此吾殯所也.」希烈僭稱帝, 使問儀式, 對曰：「老夫耄矣, 曾掌國禮, 所記諸侯朝覲耳！」 興元後, 王師復振, 賊慮變, 遣將辛景臻、安華至其所, 積薪於廷曰：「不能屈節, 當焚死.」真卿起赴火, 景臻等遽止之. 希烈弟希倩坐硃泚誅, 希烈因發怒, 使閹奴等害真卿, 曰：「有詔.」真卿再拜. 奴曰：「宜賜卿死.」曰：「老臣無狀, 罪當死, 然使人何日長安來?」奴曰：「從大梁來.」罵曰：「乃逆賊耳, 何詔云！」遂縊殺之, 年七十六. 嗣曹王皋聞之, 泣下, 三軍皆慟, 因表其大節. 淮、蔡平, 子頵、碩護喪還, 帝廢朝五日, 贈司徒, 謚文忠, 賻布帛米粟加等.

真卿立朝正色, 剛而有禮, 非公言直道, 不萌於心. 天下不以姓名稱, 而獨曰魯公. 如李正己、田神功、董秦、侯希逸、王玄志等, 皆真卿始招起之, 後皆有功. 善正、草書, 筆力遒婉, 世寶傳之. 貞元六年, 赦書授頵五品正員官. 開成初, 又以曾孫弘式爲同州參軍.

贊曰：唐人柳宗元稱：「世言段太尉, 大抵以爲武人, 一時奮不慮死以取名, 非也. 太尉爲人姁姁, 常低首拱手行步, 言氣卑弱, 未嘗以色待物；人視之, 儒者也. 遇不可, 必達其志, 決非偶然者.」宗元不妄許人, 諒其然邪, 非孔子所謂仁者必有勇乎? 當祿山反, 哮噬無前, 魯公獨以烏合嬰其鋒, 功雖不成, 其志有足稱者. 晚節偃蹇, 爲奸臣所擠, 見殞賊手. 毅然之氣, 折而不沮, 可謂忠矣. 詳觀二子行事, 當時亦不能盡信於君, 及臨大節, 蹈之無貳色, 何耶? 彼忠臣誼士, 寧以未見信望於人, 要返諸己得其正, 而後慊於中而行之也. 嗚呼, 雖千五百歲, 其英烈言言, 如嚴霜烈日, 可畏而仰哉！

列傳第七十九

李晟

李晟, 字良器, 洮州臨潭人. 世以武力仕, 然位不過裨將. 晟幼孤, 奉母孝. 身長六尺. 年十八, 往事河西王忠嗣, 從擊吐蕃. 悍酋乘城, 殺傷士甚衆, 忠嗣怒, 募射者, 晟挾一矢殪之, 三軍歡奮. 忠嗣撫其背曰：「萬人敵也.」鳳翔節度使高升召署列將, 擊疊州叛羌於高當川, 又擊連狂羌於罕山, 破之. 累遷左羽林大將軍. 廣德初, 擊黨項有功, 授特進, 試太常卿.

大曆初, 李抱玉署晟右軍將. 吐蕃寇靈州, 抱玉授以兵五千擊之, 辭曰：「以衆則不足, 以謀則多.」乃請千人. 由大震關趨臨洮, 屠定秦堡, 執其帥慕容穀鍾, 虜乃解靈州去. 遷開府儀同三司, 以右金吾衛大將軍爲涇原、四鎮、北庭兵馬使. 馬璘與吐蕃戰鹽倉, 敗績；晟率遊兵拔璘以歸, 封合川郡王. 璘內忌晟威略, 歸之朝, 爲右神策都將. 德宗始立, 吐蕃寇劍南, 方崔寧未還, 蜀土大震, 詔晟將神策兵救之. 逾漏天, 拔飛越等三城, 絕大渡, 斬虜千級, 虜遁去.

建中二年, 魏博田悅反, 晟爲神策先鋒, 與河東馬燧、昭義李抱真合兵攻之. 斬楊朝光, 晟乘冰度洺水, 破悅；又戰洹水, 悅大敗, 遂進攻魏. 加檢校左散騎常侍, 兼魏府左司馬. 硃滔、王武俊圍康日知於趙州也, 抱真分兵二千戍邢, 燧怒, 欲班師. 晟曰：「奉詔東討者, 吾三帥也. 邢、趙比壤, 今賊以兵加趙, 是邢有晝夜憂, 李公分衆守之, 不爲過, 公奈何遽引去！」燧悟, 釋然, 即造抱真壘, 與交歡. 晟建言：「以兵趨定州, 與張孝忠合, 以圖范陽, 則武俊等當舍趙.」帝壯之, 授御史大夫, 又俾神策三將軍莫仁擢等隸之. 晟自魏引而北, 武俊果解去. 晟留趙三日, 與孝忠連兵, 北略恒州. 圍硃滔將鄭景濟於清苑, 決水灌之. 悅、武俊引兵戰白樓, 孝忠兵笮, 晟引步騎擊破之, 清苑益急. 滔、武俊大懼, 悉起兵來救, 圍晟軍. 晟內攻景濟而外抗滔等, 自正月至五月不解. 會晟疾甚, 不能興, 軍中共計引還定州, 而賊猶不敢逼.

疾間, 將復進, 會帝出奉天, 有詔召晟即日治嚴. 而孝忠以軍介二盜間, 倚晟爲重, 數止晟無西. 晟語衆曰：「天子播越, 人臣當百舍一息. 義武欲止吾, 吾當以子爲質.」乃以憑約昏, 並遺良馬. 孝忠有親將謁晟, 晟解玉帶遺之, 使喻孝忠. 乃得逾飛孤, 次代州, 詔迎拜神策行營節度使. 進臨渭北, 壁東渭橋, 所過樵蘇無犯. 時劉德信自扈澗敗歸, 亦次渭南, 軍囂無制. 德信入謁晟, 晟責所以敗, 斬之, 以數騎入壁勞其軍, 無敢動. 晟已並兵, 則軍益振.

於是朔方李懷光方軍咸陽, 不欲晟當一面, 請與晟合. 有詔徙屯, 乃引趨陳濤斜, 與懷光聯壘. 晟每與賊戰, 必錦裘繡帽自表, 指顧陣前. 懷光望見, 惡之, 戒曰：「將務持重, 豈宜自表襮, 爲賊餌哉！」晟曰：「昔在涇原, 士頗相畏伏, 欲令見之, 奪其心爾.」懷光不悅, 遷延有異志. 晟使間說懷光曰：「賊據京邑, 天子暴露於外, 公宜速進兵. 雖晟不肖, 願爲公先驅, 死且不悔.」懷光不納. 每兵至都城下, 而懷光軍多鹵掠, 晟軍整戢. 懷光使分所獲遺之, 又辭不敢受. 懷光謀沮撓其軍, 即奏言：「神策兵給賜比方鎮獨厚, 今桀逆未平, 軍不可以異. 且衆以爲言, 臣無以解. 惟陛下裁處.」懷光欲晟自削其軍, 則士怨易撓. 帝議諸軍與神策等, 力且不贍, 遣翰林學士陸贄臨詔懷光, 令與晟計所宜者. 懷光曰：「稟賜不均, 軍何以戰！」贄數顧晟, 晟曰：「公, 元帥, 軍政得專之. 晟將一軍, 唯所命, 其增損費調, 敢不聽?」懷光默然計塞, 顧刻削稟賜事出己, 乃止.

懷光屯咸陽凡八旬, 帝數促戰, 以伺賊隙爲言, 卒不出兵, 陰通硃泚, 反跡浸露. 晟懼爲所並, 上言：「當先變制備, 請假裨佐趙光銑、唐良臣、張彧爲洋、利、劍三州刺史, 各勒兵以通蜀、漢衿喉.」未報. 會吐蕃欲佐誅泚, 帝議幸咸陽督戰, 懷光大駭, 疑帝奪其軍, 圖反益急. 晟與李建徽、陽惠元皆聯屯, 適有使者到晟軍, 晟乃令曰：「有詔徙屯.」即結陣趨東渭橋. 後數日, 懷光並建徽、惠元兵, 惠元死之.

是日, 帝進狩梁州, 駱穀道隘, 儲供不豫, 從官乏食, 帝歎曰：「早用晟言, 三蜀之利, 可坐有也.」顧渾瑊曰：「渭橋在賊腹中, 兵孤絕, 晟能辦勝邪?」瑊曰：「晟秉義挺忠, 崒然不可奪. 臣策之, 必破賊.」帝乃安. 自行在遣晟將張少弘口詔進晟尚書左仆射、同中書門下平章事. 晟受命, 拜且泣曰：「京師天下本, 若皆執羈靮, 誰將復之！」乃繕甲兵, 治陴隍, 以圖收復.

是時, 晟提孤軍橫當寇鋒, 恐二盜合以軋之, 則卑詞厚幣, 偽致誠於懷光者. 時敖廥單覂, 乃使張彧假京兆少尹, 多署吏, 調畿內賦, 不淹旬, 芻米告具. 乃陳兵下令曰：「國家多難, 乘輿播遷, 見危死節, 自吾之分. 公等此時不誅元凶, 取富貴, 非豪英也. 渭橋斷賊首尾, 吾欲與公戮力一心, 建不世之功, 可乎?」士皆雪泣曰：「惟公命.」於是駱元光以華州之衆守潼關, 尚可孤以神策兵保七盤, 皆受晟節度；戴休顏舉奉天, 韓遊瑰悉邠寧軍從晟. 懷光始懼. 晟乃移書顯讓之, 使破賊自贖. 懷光不聽, 然其下益攜落, 畏爲晟襲, 乃奔河中. 其將孟涉、段威勇以兵數千自拔歸, 晟皆表以要官. 帝遣使者間道詔晟兼河中、晉絳慈隰節度使, 又兼京畿、渭北、鄜坊、丹延節度招討使. 帝欲益西幸, 晟請駐梁、漢以系天下望. 又進京畿、渭北、鄜坊、商華兵馬副元帥. 時京兆司錄參軍李敬仲自賊中來, 乃署節度府判官, 以諫議大夫鄭雲逵爲行軍司馬, 擢張彧自副.

神策軍及晟家皆爲賊質, 左右有言者, 晟涕數行下, 曰：「陛下安在, 而欲恤家乎?」泚使晟吏王無忌婿款壁門曰：「公等家無恙.」晟怒曰：「爾乃與賊爲間乎?」叱斬之. 時輸縑不屬, 盛夏, 士有衣裘者, 晟能與下同其苦, 以忠誼感發士心, 終無攜怨. 邏士得姚令言、崔宣諜者, 晟命釋縛, 飯飲之, 遣還, 敕曰：「爲我謝令言等, 善爲賊守, 勿不忠於泚.」 乃引兵叩都門, 賊不敢出, 振旅而還. 明日, 會諸將圖所向, 衆對先拔外城, 然後清宮. 晟曰：「外城有裏閈之隘, 若設伏格戰, 居人囂潰, 非計也. 賊重兵精甲聚苑中, 今直擊之, 是披其心腹, 將圖走不暇.」諸將曰：「善.」乃自東渭橋移壁光泰門, 以薄都城, 連溝柵. 而賊將張庭芝、李希倩求戰, 晟顧曰：「賊不出, 是吾憂也. 今乃冒死來, 天誘之矣.」勒吳詵等縱兵鏖擊. 賊攻華師急, 晟以精騎馳救, 中軍噪而從, 大破之, 乘勝入光泰門；再戰, 敗卻, 僵屍相藉, 餘衆走白華, 賊大哭, 終夜不息. 翌日, 將復戰. 或請待西師, 晟曰：「賊既敗, 當乘機撲殄. 苟俟西軍, 是容其爲計, 豈吾利邪?」乃悉軍軍光泰門, 使王佖、李演將騎, 史萬頃將步, 抵苑北. 晟先夜隤苑垣爲道二百步, 比兵至, 賊已伐木塞以拒戰. 晟叱諸將曰：「安得縱賊? 今先斬公矣！」萬頃懼, 先登, 拔柵以入, 佖督騎繼之. 賊崩潰, 執其將段誠諫, 大兵分道進, 雷噪震地. 令言、庭芝、希倩等殊死斗, 晟令唐良臣等步騎奔突, 賊陣成輒北, 十餘遇皆不勝, 蹙入白華. 賊伏千騎出官軍背, 晟以麾下百騎自馳之, 左右呼曰：「相公來！」賊驚潰, 禽馘略盡. 泚率殘卒萬人西走, 田子奇追之, 餘黨悉降.

晟引軍屯含元外廷, 舍右金吾次, 令軍中曰：「五日內不得輒通家問, 違者斬.」遣京兆尹李齊運部長安、萬年令, 分慰居人, 秋毫無所擾. 別將高明曜取賊妓一, 司馬伷取賊馬二, 即斬以徇. 坊人之遠者, 宿昔乃知王師之入也. 明日, 孟涉屯白華, 尚可孤屯望仙門, 駱元光屯章敬寺, 晟屯安國寺. 斬賊用事者及臣賊宦豎於市, 表著節不屈者, 擇文武攝台省官, 以俟乘輿. 條脅汙於賊者, 請以不死.

露布至梁, 帝感泣, 群臣上壽, 且言：「晟蕩夷凶憝, 而市不易廛, 宗廟不震, 長安之人不識旗鼓, 雖三代用師, 不能加之.」帝曰：「天生晟, 爲社稷萬人, 豈獨朕哉！」拜晟司徒, 兼中書令, 實封千戶. 晟遣大將吳詵以兵三千到寶雞清道, 自請迎扈, 不許. 帝至自梁, 晟以戎服見三橋, 帝駐馬勞之. 晟再拜頓首, 賀克殄大盜, 廟朝安復, 已, 即跪陳：「備爪牙臣, 不能指日破賊, 致乘輿再狩, 乃臣不任職之咎, 敢請死.」伏道左, 帝爲掩涕, 命給事中齊映起之, 使就位. 有詔賜第永崇裏、涇陽上田、延平門之林園、女樂一列. 晟入第, 京兆供帳, 教坊鼓吹迎導, 詔將相送之. 帝紀其功, 自文於碑, 敕皇太子書, 立於東渭橋, 以示後世云. 又令太子錄副以賜.

始, 晟屯渭橋也, 熒惑守歲, 久乃退, 府中皆賀曰：「熒惑退, 國家之利, 速用兵者昌.」晟曰：「天子暴露, 人臣當力死勤難, 安知天道邪?」至是, 乃曰：「前士大夫勸晟出兵, 非敢拒也. 且人可用而不可使之知也. 夫惟五緯盈縮不常, 晟懼復守歲, 則我軍不戰自屈矣！」皆曰：「非所及也.」 涇州倚邊, 數戕其帥, 晟請治不龔命者, 因以訓耕積粟實塞下, 羈制西戎. 帝乃拜晟鳳翔、隴右、涇原節度使, 兼行營副元帥, 徙王西平郡, 實封千五百戶. 晟請與李楚琳俱行, 亦將治殺張鎰罪, 帝方務安反側, 不許. 晟至鳳翔, 亂將王斌等十餘人以次伏誅. 時宦者尹元貞持節到同、華, 擅入河中諭慰李懷光. 晟劾元貞矯使, 欲洗宥元惡, 請治罪. 又言：「赦懷光有五不可：河中抵京師三百里, 同州制其沖, 兵多則示未信, 少則力不足, 忽驚東偏, 何以待之? 一也. 今赦懷光, 則必以晉、絳、慈、隰還之, 渾瑊、康日知又且遷徙, 二也. 兵力未窮, 忽宥反逆, 四夷聞之, 謂陛下兵屈而自罷耳；今回紇拒北, 吐蕃梗西, 希烈僭淮、蔡, 若棄強示弱, 以招窺覬, 三也. 懷光既赦, 則朔方將士悉復敘勳行賞, 追還縑廩；今府庫空殫, 物不酬滿, 是激其叛, 四也. 既解河中, 諸道還屯, 當有賜賚, 賞典不舉, 怨言必起, 五也. 今河中米斗五百, 芻稿且罄, 人餓死牆壁間, 其大將殺戮幾盡, 圍之旬時, 力窮且潰, 願無養腹心疾爲後憂. 臣請選精兵五千, 約十日糧, 可以破賊.」帝方以賊委馬燧、渾瑊, 故不許.

晟至涇而田希鑒迎謁, 執之, 並其黨石奇等悉伏誅. 表右龍武將軍李觀爲涇原節度使. 晟常曰：「河、隴之陷, 非吐蕃能取之, 皆將臣遝貪, 暴其種落, 不得耕稼, 日益東徙, 自棄之爾. 且土無繒絮, 人苦役擾, 思唐之心, 豈有既乎?」因悉家貲懷輯降附, 得大酋浪息曩, 表以王號. 每虜使至, 必召息曩於坐, 衣大錦袍、金帶, 誇異之, 虜皆指目歆豔. 吐蕃君臣大懼, 相與議. 尚結贊者善計, 乃曰：「唐名將特李晟與馬燧、渾瑊爾, 不去之, 必爲吾患.」即遣使委辭, 因燧請和, 且求盟, 因盟謀執瑊以賣燧, 於是結贊大興兵逾隴、岐, 無所掠, 陽怒曰：「召吾來, 乃不牛酒犒軍.」徐引去. 以是間晟. 晟選兵三千, 使王佖伏汧陽旁, 擊其中軍, 幾獲結贊. 晟又遣野詩良輔等攻摧沙堡, 拔之. 結贊屢乞和, 會晟朝京師, 奏言：「戎狄無信, 不可許.」宰相韓滉與晟合, 因請調軍食以給西師. 然天子內厭兵, 疑將臣生事. 亦會滉卒而張延賞當國, 故與晟有隙, 後雖詔講解, 而陰不與也, 密言晟不可久持兵, 更薦劉玄佐、李抱真經略西北, 俾立功以間晟. 帝惑其言.

貞元三年, 帝坐宣政殿引見晟, 備冊禮, 進拜太尉、中書令, 罷其兵. 詔晟乘輅謁太廟, 視事尚書省, 賜良馬、錦彩千計. 是歲, 瑊與吐蕃盟平涼, 虜劫之, 瑊挺身免, 詔罷燧河東, 皆如結贊計云. 通王府長史丁瓊者, 嘗爲延賞擠抑, 內怨望, 乃見晟曰：「以公功, 乃奪兵柄, 夫惟位高者難全, 盍早圖之?」晟曰：「君安得不祥之言?」執以聞.

明年, 詔爲晟立五廟, 追賁高祖芝以下祔其主, 給牲器床幄, 禮官相事. 它日, 與馬燧見延英, 帝嘉其勳, 下詔曰：「昔我烈祖, 乘乾坤蕩滌, 掃隋季荒茀, 體元御極, 作人父母. 則有熊羆之士, 不二心之臣, 左右經綸, 參翊締構, 昭文德, 恢武功, 威不若, 康不乂, 用端命於上帝, 付畀四方. 王業既成, 太階既平, 乃圖厥容, 列於淩煙閣, 懋昭績效, 表式儀形, 以弗忘朝夕, 永垂乎來裔. 君臣之義, 厚莫重焉. 歲在己巳秋九月, 我行西宮, 瞻望崇構, 見老臣遺像, 顒然肅然, 和敬在色. 想雲龍之協期, 感致業之艱難, 睹往思今, 取類非遠. 且功與時並, 才與世生, 苟蘊其才, 遇其時, 尊主庇人, 何代蔑有? 在中宗時, 有如桓彥範等, 著輔戴之績；在玄宗時, 有如劉幽求等, 申弼翼之勳；在肅宗時, 有如郭子儀, 掃除氛祲. 今顧晟等, 保寧朕躬, 咸宣力肆勤, 光復宗祏, 訂之前烈, 夫豈多謝. 闕而未錄, 孰旌厥賢? 況念功紀德, 文祖所爲也, 在予其曷敢怠? 有司宜敘先後, 各圖其象於舊臣之次.」命皇太子書其文以賜晟, 晟刻石於門.

七年, 以臨洮未復, 請附貫萬年, 詔可. 九年, 薨, 年六十七. 帝聞流涕, 詔百官就第進吊. 比大斂, 帝手詔, 誓以存保世嗣, 申告柩前. 冊贈太師, 謚曰忠武. 及葬, 又御望春門臨送, 遣謁者宣詔於柩車, 百官拜哭於道. 憲宗元和中, 詔其家與屬籍, 以晟配饗德宗廟廷. 僖宗狩蜀, 倉部員外郎袁皓采晟功烈, 爲《興元聖功錄》, 遍賜諸將, 表勵之.

晟性疾惡, 臨下明. 每治軍, 必曰：「某有勞, 某長於是.」雖廝養小善, 必記姓名, 尤惡下爲朋黨者. 篤分義, 隆於故舊. 嵐州刺史譚元澄嘗有德於晟, 後貶死. 晟既貴, 直其枉, 詔贈元澄寧州刺史, 晟撫其二子, 爲成就之. 在鳳翔, 嘗曰：「魏征以直言致太宗於堯舜上, 忠臣也. 我誠慕焉.」行軍司馬李叔度曰：「彼縉紳儒者事, 公勳德何希是哉?」晟曰：「君失辭. 晟幸得備將相, 苟容身不言, 豈可謂有犯無隱邪? 是非唯上所擇爾.」叔度慚. 故晟每進對, 謇謇盡大臣節, 未嘗露於外. 治家以嚴, 子侄非晨昏不輒見, 所與言未嘗及公事. 正歲, 崔氏女歸寧, 讓曰：「爾有家, 而姑在堂, 婦當治酒食, 且以待賓客.」即卻之, 不得進. 達禮敦教類若此. 與馬燧皆在朝, 每宴樂恩賜, 使者相銜於道. 兩家日出無鍾鼓聲, 則金吾以聞, 少選, 使者至, 必曰：「今日何不舉樂?」既薨, 城鹽州, 復故池, 以新鹽賜宰相. 帝思晟, 乃致鹽靈座. 其眷遇終始, 無與比者.

有十五子, 其聞者願、憲、愬、聽云.

願少謙謹. 晟立功時, 諸子未官, 宰相以聞, 即日召授太子賓客、上柱國. 故事, 柱國門列戟, 遂父子皆賜. 元和初, 領夏綏銀宥節度使. 政簡而嚴. 部有失馬者, 願署牒於道, 以金購之. 三日, 失馬並良馬一系署下, 且曰：「逸而至, 不告, 罪當死, 謹以良馬贖.」願歸失馬, 而縱其良, 境內肅然. 徙節武寧軍. 會伐青、鄆, 數有功, 以久疾, 用愬代之. 召爲刑部尚書, 俄檢校尚書左仆射, 節度鳳翔, 自是邇聲色而政衰矣.

長慶中, 徙宣武. 始, 張弘靖給其軍頗厚；願至, 府庫殫匱, 賞賚不及弘靖時, 而侈費過之. 以威刑操下, 用婚家竇緩典帳中兵, 驕驁怠遝. 牙將李臣則等因衆不忍, 夜斬緩首. 願聞變, 不及巾, 與左右數人縋而逸, 奪野人乘, 馳以免. 其家死於兵, 三子匿而免. 兵既亂, 因大掠, 推李朅主後務, 請諸朝. 時責願不職, 貶隋州刺史. 入爲左金吾衛大將軍, 復拜河中、晉、絳等節度使. 雖嘗以荒侈敗, 不能自悛, 軍政愈弛, 結納權近, 官貲隨賂遺輒盡. 蒲人怨, 且亂. 會卒, 贈司徒.

憲與愬於諸子號最仁孝. 長喜儒, 以禮法自矜制. 調太原府參軍事、醴泉尉. 於頔鎮襄陽, 辟署於府. 時吳少誠張淮西, 獨憚頔威強, 時謂憲爲之助. 又辟魏博田弘正幕府, 遷衛州刺史, 以治行稱. 徙絳州. 絳有幻人訹民以亂, 憲執誅之. 河中兵本仰食於絳, 而汾可輸河、渭, 歲租與糴常數十萬石, 故敖保山爲固, 民之輸者, 十牛不勝一車. 憲濱汾相地治新倉, 當費二百萬, 請留垣縣粟糶河南, 以錢還糴絳粟, 既免負載勞, 又權其贏以完新倉, 絳人賴利. 入爲宗正少卿, 副金吾大將軍胡證爲送太和公主使. 還, 獻《回鶻道裏記》, 遷太府卿. 太和初, 繇江西觀察使遷嶺南節度使.

憲, 勳伐家子, 所曆皆以吏能顯, 政績暴著. 善治律令, 性明恕, 詳正大獄, 活無罪者數百人. 卒官下.

愬, 字元直, 有籌略, 善騎射. 以廕補協律郎, 遷累衛尉少卿. 早喪所生, 爲晉國王夫人所鞠. 王卒, 晟以非嫡, 敕諸子服緦, 愬獨號慟不忍, 晟乃許服縗. 既練, 晟薨, 與憲廬墓側, 德宗敦遣歸第, 一夕復往, 帝許之. 服除, 授太子右庶子. 出爲坊、晉二州刺史, 以治異等, 加金紫光祿大夫, 進詹事.

憲宗討吳元濟, 唐鄧節度使高霞寓既敗, 以袁滋代將, 復無功. 愬求自試, 宰相李逢吉亦以愬可用, 遂檢校左散騎常侍, 爲隋唐鄧節度使. 愬以其軍初傷夷, 士氣未完, 乃不爲斥候部伍. 或有言者, 愬曰：「賊方安袁公之寬, 吾不欲使震而備我.」乃令於軍曰：「天子知愬能忍恥, 故委以撫養. 戰, 非吾事也.」衆信而安之. 乃斥倡優, 未嘗嬉樂. 士傷夷病疾, 親爲營護. 蔡人以嘗敗辱霞寓等, 又愬名非夙所畏者, 易之, 不爲備. 愬沈鷙, 務推誠待士, 故能張其卑弱而用之. 賊來降, 輒聽其便, 或父母與孤未葬者, 給粟帛遣還, 勞之曰：「而亦王人也, 無棄親戚.」衆願爲愬死, 故山川險易與賊情偽, 一能曉之.

居半歲, 知士可用, 乃請濟師；詔益河中、鄜坊二千騎. 於是繕鎧厲兵, 攻馬鞍山, 下之；拔道口柵, 戰嵖岈山, 以取爐冶城；入白狗、汶港柵, 披楚城, 襲朗山, 再執守將. 平青陵城, 禽驍將丁士良, 異其才, 不殺, 署捉生將. 士良謝曰：「吳秀琳以數千兵不可破者, 陳光洽爲之謀也. 我能爲公取之.」乃禽以獻. 於是秀琳舉文城柵降. 遂以其衆攻吳房, 殘外垣. 始出攻, 吏曰：「往亡日, 法當避.」愬曰：「彼謂吾不來, 此可擊也.」既引還, 賊以精騎尾擊. 愬下馬據胡床, 令軍曰：「退者斬.」衆決死戰, 射殺其將, 賊乃走. 或勸遂取吳房, 愬曰：「不可. 吳房拔, 則賊力專, 不若留之以分其力.」 初, 秀琳降, 愬單騎抵柵下與語, 親釋縛, 署以爲將. 秀琳爲愬策曰：「必破賊, 非李祐無與成功者.」祐, 賊健將也, 守興橋柵, 其戰嘗易官軍. 愬候祐護獲於野, 遣史用誠以壯騎三百伏其旁, 見羸卒若將燔聚者, 祐果輕出, 用誠禽而還. 諸將素苦祐, 請殺之, 愬不聽, 以爲客. 待間, 召祐及李忠義屏人語, 至夜艾. 忠義, 亦賊將, 所謂李憲者. 軍中多諫此二人不可近, 愬待益厚. 乃募死士三千人爲突將, 自教之. 會雨, 自五月至七月不止, 軍中以爲不殺祐之罰, 將吏雜然不解. 愬力不能獨完祐, 乃持以泣曰：「天不欲平賊乎? 何見奪者衆邪?」則械而送之朝, 表言必殺祐, 無與共誅蔡者. 詔釋以還愬. 愬乃令佩刀出入帳下, 署六院兵馬使. 六院者, 隋、唐兵也, 凡三千人, 皆山南奇材銳士, 故委祐統之. 祐捧檄嗚咽, 諸將乃不敢言, 由是始定襲蔡之謀矣. 舊令, 敢舍諜者族. 愬刊其令, 一切撫之, 故諜者反效以情, 愬益悉賊虛實.

時李光顏戰數勝, 元濟悉銳卒屯洄曲以抗光顏. 愬知其隙可乘, 乃遣從事鄭澥見裴度告師期, 於時元和十一年十月己卯. 師夜起, 祐以突將三千爲前鋒, 李忠義副之, 愬率中軍三千, 田進誠以下軍殿. 出文城柵, 令曰：「引而東.」六十里止, 襲張柴, 殲其戍. 敕士少休, 益治鞍鎧, 發刃彀弓. 會大雨雪, 天晦, 凜風偃旗裂膚, 馬皆縮栗, 士抱戈凍死於道十一二. 張柴之東, 陂澤阻奧, 衆未嘗蹈也, 皆謂投不測. 始發, 吏請所向, 愬曰：「入蔡州取吳元濟！」士失色, 監軍使者泣曰：「果落祐計.」然業從愬, 人人不敢自爲計. 愬道分輕兵斷橋以絕洄曲道, 又以兵絕朗山道. 行七十里, 夜半至懸瓠城, 雪甚, 城旁皆鵝鶩池, 愬令擊之, 以亂軍聲. 賊恃吳房、朗山戍, 晏然無知者. 祐等坎墉先登, 衆從之, 殺門者, 發關, 留持柝傳夜自如. 黎明, 雪止, 愬入駐元濟外宅. 蔡吏驚曰：「城陷矣！」元濟尚不信, 曰：「是洄曲子弟來索褚衣爾.」及聞號令曰：「常侍傳語.」始驚曰：「何常侍得在此！」率左右登牙城, 田進誠兵薄之. 愬計元濟且望救於董重質, 乃訪其家慰安之, 使無怖, 以書召重質；重質以單騎白衣降, 愬待以禮. 進誠火南門, 元濟請罪, 梯而下, 檻送京師.

申、光諸屯尚二萬衆, 皆降, 愬不戮一人. 其爲賊執事帳內廚廄廝役, 悉用其舊, 使不疑. 乃屯兵鞠場以俟裴度. 至, 愬以櫜鞬見, 度將避之, 愬曰：「此方廢上下分久矣, 請因示之.」度以宰相禮受愬謁, 蔡人聳觀. 乃還屯文城柵. 有詔進檢校尚書左仆射、山南東道節度使, 封涼國公, 實封戶五百, 賜一子五品官.

帝方經略隴右, 故徙愬節度鳳翔. 李師道反, 詔愬代願帥武寧軍. 旬日踐父兄兩鎮, 世以爲榮. 董重質得罪被斥, 愬請賜軍中自效, 許之, 乃署爲牙將. 愬與賊戰金鄉, 破之. 凡十一遇, 禽其隊帥五十, 俘馘萬計. 淄青平, 進同中書門下平章事, 徙昭義節度, 賜第興寧裏. 會田弘正守鎮州, 乃以愬帥魏博. 長慶初, 幽、鎮亂, 殺弘正, 愬素服以令軍曰：「魏人富庶而通於天化者, 田公力也. 上以其愛人, 使往治鎮. 且田公撫魏七年, 今鎮人不道而戕害之, 是無魏也. 父兄子弟食田公恩者, 何以報之?」衆皆哭. 又以玉帶、寶劍遺牛元翼, 曰：「此劍吾先人嘗以揃大盜, 吾又以平蔡奸. 今鎮人逆天, 公宜用此夷之也.」元翼感動, 謝曰：「敢有不承而愛其死力！」乃下令軍中, 勒兵以俟. 會愬疾甚, 不能軍, 詔田布代之, 以太子少保還東都. 卒, 年四十九, 贈太尉, 謚曰武.

愬行己儉約. 其昆弟賴家勳貴, 飾輿馬, 矜室廬, 唯愬所處乃父時故院, 無所增廣. 始, 晟克京師, 市不改肆, 愬平蔡, 亦如之. 功名之奇, 近世所未有. 晚雖忽於取士, 與鄭注善, 議者不以掩其賢.

贊曰：愬得李祐不殺, 付以兵不疑, 知可以破賊也. 祐受任不辭, 決策入死, 以愬能用其謀也. 祐之才, 待愬乃顯, 故曰平蔡功, 愬爲多.

聽, 字正思, 七歲以廕爲協律郎, 父吏少之, 不甚敬, 聽輒使鞭之, 晟奇其才. 長乃辟佐於頔府. 吐突承璀討王承宗, 以聽爲神策行營兵馬使. 既戰, 斬賊驍將, 憲宗壯之, 詔圖狀以獻. 承璀數問聽計, 卒縛盧從史. 遷左驍衛將軍, 出爲蔚州刺史. 州有銅冶, 自天寶後廢不治, 民盜鑄不禁. 聽乃開五爐, 官鑄錢日五萬, 人無犯者. 徙安州. 會觀察使柳公綽方討蔡, 以聽典軍, 一一咨之, 聲振賊中. 召爲羽林將軍.

帝討李師道, 出聽楚州刺史. 淮西兵綿弱, 鄆人素易之. 聽日整勒, 士皆奮. 即掩賊不虞, 趨漣水, 破沭陽, 絕龍沮堰, 遂取海州, 攻朐山, 降之, 懷仁、東海兩城望風送款. 以功兼御史大夫, 夏綏銀宥節度使. 又徙靈鹽. 部有光祿渠, 久廞廢, 聽始復屯田以省轉餉, 即引渠溉塞下地千頃, 後賴其饒. 進檢校工部尚書.

穆宗初立, 幽、鎮反, 擇名臣節度太原者代裴度, 使統兵北討. 始聽爲羽林時, 有駿馬, 帝在東宮, 使左右諷取之, 聽自以身宿衛, 不敢獻. 於是帝曰：「李聽往在軍中, 不與朕馬, 是必可任.」乃授檢校兵部尚書, 充河東節度使. 敬宗嗣位, 改義成軍. 太和初, 討李同捷, 而魏博將丌志沼反, 擊其帥史憲誠, 詔聽出援, 擊殺志沼. 以功封涼國公, 拜一子五品官.

王廷湊之亂, 詔聽悉兵屯貝州, 史憲誠懼聽因取道襲之, 衷甲候諸郊. 聽敕士櫜兵野次, 魏人乃安. 憲誠既請朝, 魏人怨, 詔聽兼帥魏博. 聽遷延不即赴, 魏遂亂, 殺憲誠, 共推大將何進滔乘城拒守. 聽不得入, 乃屯館陶. 又不設備, 魏人襲之, 師驚潰, 死失殆半, 輜械盡棄之, 聽晝夜馳以免. 於是御史中丞溫造等劾奏魏州亂, 憲誠死, 職繇於聽, 請論如法. 天子不罪也, 罷爲太子少師.

聽素以賂遺得權幸心, 故多爲助力. 未幾, 拜邠寧節度使. 邠署相傳不利治垣舍, 前刺史視其壞, 莫敢葺. 聽曰：「將出鑿凶門, 何避治署邪?」亟使完新之, 卒無異. 改帥武寧軍. 有故奴爲徐將, 不喜聽來, 乃先殺親吏之使徐者以沮聽. 聽果懼, 以疾解, 授太子少保. 逾歲, 節度鳳翔, 又徙陳許. 鄭注摭其過, 詔以太子太保分司東都. 開成初, 爲河中晉絳慈隰節度使. 文宗歎曰：「付之兵不疑, 退處散地不怨, 惟聽爲可.」四年, 以疾求還, 復拜太子太保. 卒, 年六十一, 贈司徒.

聽治官苛細, 急揫斂, 頗極所欲, 盛飾車馬服玩. 或誡之, 聽曰：「家聲在人, 若示衰薄, 恐不見忠功之效, 吾欲誇而勸之也.」好方書, 擇其驗者, 題於帷帟牆屋皆滿.

聽子琢, 以家閥擢累義昌、平盧、鎮海三節度使, 無顯功, 不爲士大夫稱道. 數免復遷. 廣明時, 沙陀數盜邊, 於是琢爲宿將, 拜檢校尚書右仆射, 蔚朔等州招討、都統、行營節度使. 徙河陽三城, 坐逗撓, 下遷刺史, 卒.

王佖者, 晟之甥, 武敢, 閑騎射. 晟在師, 佖無不從. 攻硃泚於光泰門, 賊方銳, 佖與李演鏖戰蹀血, 賊數北, 諸軍乘之, 遂大振. 以功擢神策將. 擊吐蕃有功. 晟視佖與子姓等, 其給與過之. 晟兵罷, 佖亦不見用, 召爲左衛上將軍. 元和中, 拜朔方、靈鹽節度使. 吐蕃欲作烏蘭橋以過師, 積材河曲, 朔方府常遣兵發其木, 委於河, 故莫能成. 及佖至, 虜知其寡謀, 乃厚賂之而亟遂功, 築月城以守. 自是虜歲入爲寇, 朔方乘障不暇, 人以咎佖. 在鎮檢下亡術, 猜忌多殺人. 召還爲右衛將軍. 故事, 將相除徙, 皆內出制, 故號「白麻」；至佖, 以責罷, 遂中書進制. 久之, 卒.

贊曰：晟之屯東渭橋也, 硃泚盜京師, 李懷光反咸陽, 河北三叛相王, 李納猘河南, 李希烈訌鄭、汳. 晟無積貲輸糧, 提孤軍抗群賊, 身佩安危而氣不少衰者, 徒以忠誼感人, 故豪英樂爲之死耳. 至師入長安而人不知, 雖三王之佐, 無進其能, 可謂仁義將矣！嗚呼, 功能存社祏, 不能見信於庸主, 卒奪其兵, 哀哉！雖然, 功蓋天下者, 惟退禍可以免. 四子世似其勞, 是宜有後哉.

列傳第八十

馬渾

馬燧, 字洵美, 系出右扶風, 徙爲汝州郟城人. 父季龍, 舉孫吳倜儻善兵法科, 仕至嵐州刺史. 燧姿度魁傑, 長六尺二寸. 與諸兄學, 輟策歎曰：「方天下有事, 丈夫當以功濟四海, 渠老一儒哉?」更學兵書戰策, 沈勇多算.

安祿山反, 使賈循守范陽. 燧說循曰：「祿山首亂, 今雖舉洛陽, 猶將誅覆. 公盍斬向潤客、牛廷玠！傾其本根, 使西不得入關, 退亡所據, 則坐受禽矣, 此不世功也.」循許之, 不時決. 會顏杲卿招循舉兵, 祿山遣韓朝陽召循計事, 因縊殺之. 燧走西山, 間道歸平原. 平原不守, 復走魏.

寶應中, 澤潞節度使李抱玉署爲趙城尉. 時回紇還國, 恃功恣睢, 所過皆剽傷, 州縣供餼不稱, 輒殺人. 抱玉將饋勞, 賓介無敢往, 燧自請典辦具. 乃先賂其酋與約, 得其旗章爲信, 犯令者得殺之. 燧又取死囚給役左右, 小違令輒戮死, 虜大駭, 至出境, 無敢暴者. 抱玉才之. 因進說曰：「屬與回紇接, 且得其情. 觀仆固懷恩樹黨自重, 裂河北以授李懷仙、張忠志、薛嵩、田承嗣等, 其子瑒佻勇不義, 將必窺太原, 公當備之.」既而懷恩與太原將謀舉其城, 辛雲京覺之, 不克. 嵩自相、衛歸懷恩糧, 以絕河津. 抱玉令燧說嵩, 嵩告絕於懷恩. 即署燧左武衛兵曹參軍.

累進至鄭州刺史. 勸督農力, 歲一稅, 人以爲便. 徙懷州. 時師旅後, 歲大旱, 田茀不及耕. 燧務勤教化, 止橫調. 將吏有親者, 必造之, 厚爲禮. 瘞暴胔, 止煩苛. 是秋, 穭生於境, 人賴以濟. 抱玉守鳳翔, 表燧隴州刺史. 西山直吐蕃, 其上有通道, 虜常所出入者. 燧聚石種樹障之, 設二門爲譙櫓, 八日而畢, 虜不能暴. 從抱玉入朝, 代宗雅聞其才, 召見, 授商州刺史, 兼水陸轉運使.

大曆中, 河陽兵逐其將常休明, 詔燧檢校左散騎常侍, 爲三城使. 汴將李靈耀反, 帝務息人, 即授以汴宋節度留後, 靈耀不拜, 引魏博田承嗣爲援. 詔燧與淮西李忠臣討之. 師次鄭, 靈耀多張旗幟以犯王師, 忠臣之兵潰而西. 燧軍頓熒澤, 鄭人震駭. 忠臣將遂歸, 燧止之, 益治軍, 忠臣乃還收亡卒, 復振. 忠臣行汴南, 燧行汴北, 敗賊於西梁固. 靈耀以銳卒八千, 號「餓狼軍」, 燧獨戰破之, 進至浚儀. 是時河陽兵冠諸軍, 田悅帥衆二萬助靈耀, 破永平將杜如江等, 乘勝距汴一舍而屯. 忠臣合諸軍戰不利, 燧爲奇兵擊之, 悅單騎遁, 汴州平.

燧知忠臣暴傲, 讓其功, 出舍板橋. 忠臣入汴, 果因會擊殺宋州刺史李僧惠. 燧還河陽. 秋大雨, 河溢, 軍吏請具舟以避, 燧曰：「使城中盡魚而獨完其家, 吾不忍.」既而水不爲害.

遷河東節度留後, 進節度使. 太原承鮑防之敗, 兵力衰單, 燧募廝役, 得數千人, 悉補騎士, 教之戰, 數月成精卒. 造鎧必短長三制, 稱士所衣, 以便進趨. 爲戰車, 冒以狻猊象, 列戟於後, 行以載兵, 止則爲陣, 遇險則制沖冒. 器用完銳. 居一年, 辟廣場, 羅兵三萬以肄, 威震北方. 建中二年, 朝京師, 遷檢校兵部尚書, 封豳國公, 還軍.

初, 田悅新有魏博, 恐下未附, 即輸款朝廷, 燧建言悅必反. 既而悅果圍邢州, 身攻臨洺, 築重城絕內外援. 邢將李洪、臨洺將張伾固守. 詔燧以步騎二萬與昭義李抱真、神策兵馬使李晟合軍救之. 燧出□郭口, 未過險, 移書抵悅, 示之好. 悅以燧畏己, 大喜. 既次邯鄲, 悅使至, 燧皆斬之, 遣兵破其支軍, 射殺賊將成炫之. 悅聞, 使大將楊朝光以兵萬人據雙岡, 築東西二柵以禦燧. 燧率軍營二壘間. 是夜, 東壘遁, 燧進營狗明山, 取棄壘置輜重. 悅計曰：「朝光堅柵, 且萬人, 雖燧能攻, 未可以數日下, 且殺傷必衆, 則吾已拔臨洺, 饗士以戰, 必勝術也.」即分恒州兵五千助朝光. 燧令大將李自良等以騎兵守雙岡, 戒曰：「令悅得過者斬！」燧乃推火車焚朝光柵, 自晨及晡, 急擊, 大破之, 斬朝光, 禽其將盧子昌, 獲首五千, 執八百人. 居五日, 進軍臨洺. 悅悉軍戰, 燧自以銳士當之, 凡百餘返, 士皆決死, 悅大敗, 斬首萬級, 俘系千餘, 館穀三十萬斛, 邢圍亦解. 以功遷尚書右仆射. 初, 將戰, 燧約衆, 勝則以家貲賞. 至是, 殫私財賜麾下. 德宗嘉之, 詔出度支錢五千萬償其財. 進兼魏博招討使.

李納、李惟嶽合兵萬三千人救悅, 悅裒散兵二萬壁洹水, 淄青軍其左, 恒冀軍其右. 燧進屯鄴, 請益兵. 詔河陽李芃以兵會, 次於漳. 悅遣將王光進以兵守漳之長橋, 築月壘扼軍路. 燧於下流以鐵鏁維車數百絕河, 載土囊遏水而後度. 悅知燧食乏, 深壁不戰. 燧令士齎十日糧, 進營倉口, 與悅夾洹而軍, 造三橋逾洹, 日挑戰. 悅不出, 陰伏萬人, 將以掩燧. 燧令諸軍夜半食, 先雞鳴時鳴鼓角, 而潛師並洹趨魏州, 令曰：「聞賊至, 止爲陣.」留百騎持火, 待軍畢發, 匿其旁, 須悅衆度, 即焚橋. 燧行十餘里, 悅率李納等兵逾橋, 乘風縱火, 噪而前. 燧乃令士無動, 命除榛莽廣百步爲場, 募勇士五千人陣而待. 比悅至, 火止, 氣少衰, 燧縱兵擊之, 悅敗走橋, 橋已焚, 衆赴水死者不可計, 斬首二萬級, 殺賊將孫晉卿、安墨啜, 虜三千人, 屍相駘藉三十里, 淄青兵幾殲. 悅夜走魏州, 其將拒不納, 比明, 追不至, 悅乃得入.

抱真、芃問曰：「糧少而深入, 何也?」燧曰：「糧少戰利速, 兵善於致人. 今悅與淄青、恒三軍爲首尾, 欲不戰以老我師. 若分擊左右, 未可必破, 悅且來助, 是腹背支敵也. 法有攻其必救, 故趨魏以破之.」皆曰：「善.」 悅嬰城自守. 於是李再春以博州、悅兄昂以洛州、王光進以長橋皆降. 悅使符璘、李瑤衛還淄青殘兵, 璘等亦降. 魏導御溝貫城, 燧塞其上遊, 魏人恐. 悅遣許士則、侯臧間行告窮於硃滔、王武俊, 會二人者怨望, 乃連和. 悅恃燕、趙方至, 即出兵背城陣, 燧復與諸軍破之. 進同中書門下平章事、北平郡王、魏州大都督長史.

滔、武俊聯兵五萬傅魏. 會帝遣李懷光以朔方軍萬五千助燧. 懷光勇於斗, 未休士, 即與滔等戰, 不利. 悅決水灌軍, 燧兵亦屈, 退保魏縣. 滔等瀕河爲壘. 會涇師亂, 帝幸奉天, 燧還軍太原.

初, 李抱真欲殺懷州刺史楊鉥, 鉥奔燧, 燧奏其非罪, 乃免. 抱真怒. 及共解邢圍, 獲軍糧, 燧自有之, 以餘給抱真軍, 抱真益怒. 洹之捷, 軍進薄魏, 悅以突騎犯燧營, 李芃救之, 抱真勒兵不出. 燧將攻魏, 取攻具於抱真營, 並請雜兩軍平其功, 抱真不聽, 請獨當一面, 繇是逗遛. 帝數遣使講解. 武俊略趙地, 抱真分麾下二千人戍邢, 燧怒謂：「抱真以兵還守其地, 我能獨戰死邪?」將引還, 李晟和之, 乃復與抱真善. 及田昂降, 燧請以洺州隸抱真, 而用昭義副使盧玄卿爲刺史, 兼魏博招討副使. 李晟兵前獨隸抱真, 抱真亦請兼隸於燧, 以示協一. 然議者咎燧私忿交惡, 卒不成大功.

至太原, 遣軍司馬王權以兵五千走奉天, 又遣子彙與諸將子壁中渭橋, 帝已幸梁, 乃還. 時天下方騷, 北邊數有警, 燧念晉陽王業所基, 宜固險以示敵. 乃引晉水架汾而屬之城, 瀦爲東隍, 省守陴萬人. 又釃汾環城, 樹以固堤. 詔兼保寧軍節度使.

帝還京, 李懷光反河中, 詔燧爲河東保寧、奉誠軍行營副元帥, 與渾瑊、駱元光合兵討之. 時賊黨要廷珍守晉、毛朝易攵守隰、鄭抗守慈, 燧移檄鐫諭, 皆以州降, 因拜燧晉絳慈隰節度使.

武俊之圍趙也, 康日知不支, 將棄趙, 燧請詔武俊擊硃滔, 授以深、趙, 以日知爲晉慈隰節度使. 及三州降, 燧固讓日知, 且言因降受節, 恐後有功者踵以爲利, 帝嘉許. 籍府庫兵仗以授日知, 日知大喜過望. 燧乃率步騎三萬次於絳, 略定諸縣, 降其將馮萬興、任象玉, 遂圍絳, 拔外郛, 守將夜棄城去, 降四千人. 遣李自良定六縣, 降其將辛兟, 收卒五千. 裨將穀秀違令掠士女, 斬以徇. 與賊戰寶鼎, 射殺賊將徐伯文, 斬首萬級, 獲馬五百.

於時天下蝗, 兵艱食, 物貨翔踴, 中朝臣多請宥懷光者, 帝未決. 燧以「懷光逆計久, 反覆不可信. 河中近甸, 舍之屈威靈, 無以示天下, 」乃舍軍入朝, 爲天子自言之：「且得三十日糧, 足平河中.」許之. 乃與瑊、元光、韓遊瑰之兵合.

賊將徐廷光守長春宮城. 燧度長春不下, 則懷光固守, 久攻所傷必衆, 乃挺身至城下見廷光. 廷光憚燧威, 拜城上. 燧顧其心已屈, 徐曰：「我自朝廷來, 可西向受命.」廷光再拜. 燧曰：「公等朔方士, 自祿山以來, 功高天下, 奈何棄之爲族滅計? 若從吾言, 非止免禍, 富貴可遂也.」未對, 燧曰：「爾以吾爲欺邪? 今不遠數步, 可射我.」披而示之心. 廷光感泣, 一軍皆流涕, 即率衆降. 燧以數騎入其城, 衆大呼曰：「吾等更爲王人矣！」渾瑊亦自以爲不及也, 歎曰：「嘗疑馬公能窘田悅, 今觀其制敵, 固有過人者, 吾不逮遠矣！」 進營焦籬堡, 堡將降, 餘戍望風遁去. 燧濟河, 兵八萬陣城下. 是日, 賊將牛名俊斬懷光降, 衆猶萬六千. 誅其黨閻晏、孟寶、張清、吳冏等, 它脅附悉赦之. 不閱月, 河中平. 遷光祿大夫, 兼侍中, 賜一子五品官. 還太原, 帝賜《宸扆》、《台衡》二銘, 以言君臣相成之美. 勒石起義堂, 帝榜其顏以寵之.

貞元二年, 吐蕃尚結贊破鹽、夏二州, 守之, 自屯鳴沙. 及春, 畜產死, 糧乏. 詔燧爲綏銀麟勝招討使, 與駱元光、韓遊瑰等會師擊虜. 燧次石州. 結贊懼, 乞盟, 帝不許. 乃遣將論頰熱甘辭請於燧, 且重幣申勤勤. 明年, 燧還太原, 與論頰熱俱朝, 盛言宜許以盟, 天子然之. 燧之朝, 結贊遽引去. 帝詔渾瑊與盟平涼, 虜劫瑊, 僅得免. 吐蕃歸燧之兄子弇, 曰：「河曲之屯, 春草未生, 吾馬饑, 公若度河, 我無種矣. 賴公許和, 今釋弇以報.」帝聞, 悔怒, 奪其兵, 拜司徒, 兼侍中, 賜妓樂, 奉朝請而已. 與李晟皆圖象淩煙閣. 後病足, 不任謁. 九年十月, 自力朝延英, 詔毋拜. 時晟已卒, 帝顧燧曰：「尚記與太尉晟俱來邪? 今乃獨見公.」因悲涕. 燧亦疾而仆, 帝親掖之, 詔左右扶去, 送至陛, 燧頓首泣謝. 固乞骸, 讓侍中, 不許. 卒, 年七十, 贈太傅, 謚曰莊武. 子彙、暢.

暢少以廕至鴻臚少卿. 建中中, 燧討賊山東, 暢留京師. 於是大旱, 朝廷議括商旅緡錢, 多亡命入南山爲盜. 暢客單超俊、李雲端等竊議, 以爲事且危. 暢是其言, 遣奴諫燧班師. 燧怒, 執奴以聞, 使兄炫拘暢請罪. 帝方倚燧, 貸不問, 但誅其客, 敕炫賜暢杖三十, 然亦罷括商人令. 燧沒後, 以貲甲天下, 暢亦善殖財, 家益豐. 晚爲豪幸牟侵, 又彙妻訟析產. 貞元末, 神策中尉楊志廉諷使納田產. 至順宗時, 復賜之. 中官往往逼取, 暢畏不敢吝, 以至困窮. 終少府監, 贈工部尚書. 諸子無室廬自托. 奉誠園亭觀, 即其安邑裏舊第雲, 故當世視暢以厚畜爲戒. 有司謚曰縱.

子繼祖, 生四歲以門功爲太子舍人, 五遷至殿中少監.

燧兄炫, 字弱翁. 少以儒學聞, 隱蘇門山, 不應辟召. 至德中, 李光弼鎮太原, 始署掌書記, 常參軍謀, 光弼器焉. 刑部郎中田神功帥宣武, 署節度判官, 授連、潤二州刺史, 以清白顯. 燧爲司徒, 授刑部侍郎, 辭疾, 以兵部尚書致仕, 卒.

渾瑊, 本鐵勒九姓之渾部也. 世爲皋蘭都督. 父釋之, 有才武, 從朔方軍, 積戰多, 遷累開府儀同三司、試太常卿、寧朔郡王. 廣德中與吐蕃戰沒.

瑊年十一, 善騎射, 隨釋之防秋, 朔方節度使張齊丘戲曰：「與乳媼俱來邪?」是歲立跳蕩功. 後二年, 從破賀魯部, 拔石堡城、龍駒島, 其勇常冠軍. 署折沖果毅. 節度使安思順授瑊偏師, 入葛祿部, 略特羅斯山, 破阿布思, 與諸軍城永清及天安軍. 遷中郎將.

祿山反, 從李光弼定河北, 射賊驍將李立節, 貫其左肩, 死之. 肅宗即位, 瑊以兵趨行在. 至天德, 與虜軍遇, 敗之. 從郭子儀復兩京, 討安慶緒, 勝之新鄉, 擢武鋒軍使. 從仆固懷恩平史朝義, 大小數十戰, 功最, 改太常卿, 實封二百戶. 懷恩反, 瑊以所部歸子儀, 會釋之喪, 起復朔方行營兵馬使. 從子儀擊吐蕃邠州, 留屯邠. 虜復入, 至奉天, 瑊戰漠穀, 有功, 遷太子賓客, 屯奉天. 周智光反, 子儀令瑊以步騎萬人下同州. 智光平, 以邠寧隸朔方軍, 瑊屯宜祿.

大曆七年, 吐蕃盜塞深入, 瑊會涇原節度使馬璘討之. 次黃菩原, 瑊引衆據險, 設槍壘自營, 遏賊奔突. 舊將史抗等內輕瑊, 顧左右去槍, 叱騎馳賊. 既還, 虜躡而入, 遂大敗, 死者十八. 子儀召諸將曰：「朔方軍高天下, 今敗於虜, 奈何?」瑊曰：「願再戰.」乃馳朝那, 與鹽州刺史李國臣趨秦原. 吐蕃引去, 瑊邀擊破之, 悉奪所掠而還. 自是歲防長武城盛秋, 領邠州刺史. 吐蕃入方渠、懷安, 瑊擊走之.

子儀入朝, 留知邠寧慶兵馬後務. 回紇侵太原, 破鮑防軍. 拜瑊都知兵馬使, 自石嶺關而南, 督諸軍掎角, 虜引去. 進兼單于副都護、振武軍使. 子儀爲太尉, 德宗析所部爲三節度, 以瑊兼單于大都護, 振武、東受降城、鎮北大都護府、綏銀麟勝州節度副大使. 未幾, 崔寧領朔方, 故召爲左金吾衛大將軍. 建中中, 李希烈詐爲瑊書, 若同亂者, 帝識其諜, 用不疑, 更賜良馬、錦幣. 普王爲荊襄元帥討希烈也, 以瑊爲中軍都虞候.

帝狩奉天, 瑊率家人子弟以從, 授行在都虞候、京畿渭北節度使. 硃泚兵薄城, 戰譙門, 晨至日中不解. 或以芻車至, 瑊曳車塞門, 焚以戰, 賊乃解. 泚治攻具, 矢石四集如雨, 晝夜不息, 凡浹日, 鑿塹圜城. 城中死者可藉, 人心危惴, 或夜縋出掇蔬本供御, 帝與瑊相泣. 泚方據乾陵下瞰城, 翠翟紅袍, 左右宦人趨走, 宴賜拜舞, 又縱慢辭戲斥天子, 以爲勝在景刻. 使騎環馳, 責大臣不識天命. 造雲梁, 廣數十丈, 施大輪, 濡氈及革冒之, 周布水囊爲鄣, 指城東北；構木廬, 蒙革周置之, 運薪土其下, 將塞隍. 帝召瑊, 授以詔書千餘, 自御史大夫、實封五百戶而下, 募突將死士當賊, 賜瑊筆, 使量功署詔, 不足則署衣以授, 因曰：「朕與公訣矣, 令馬承倩往, 有急可奏.」瑊俯伏嗚咽, 帝撫而遣之. 瑊前與防城使侯仲莊揣雲梁所道, 掘大隧, 積馬矢及薪然之. 賊乘風推梁以進, 載數千人. 王師乘城者皆凍餒, 甲弊兵盬, 瑊但以忠義感率使當賊, 人憂不支, 群臣號天以禱. 瑊中矢, 自揠去, 被血而戰愈厲. 雲梁及隧而陷, 風返悉焚, 賊皆死, 舉城歡噪. 是日詔授瑊二子官, 乃第賞將校. 泚攻城益急, 會李懷光奔難, 賊乃去. 進行在都知兵馬使, 實封五百戶.

乘輿進狩山南, 瑊以諸軍衛入穀口, 懷光追騎至, 後軍擊卻之. 遷檢校尚書左仆射、同中書門下平章事, 兼靈鹽豐夏定遠西城天德軍節度、朔方邠寧振武道永平軍奉天行營副元帥. 帝臨軒授鉞, 用漢拜韓信故事, 制曰：「寇賊幹紀, 授爾節鉞, 以戡多難, 往欽哉！」瑊頓首曰：「敢不畢力以對揚天子休命?」乃率諸軍趨京師.

賊韓旻拒武功, 瑊率吐蕃論莽羅兵破之武亭川, 斬首萬級, 遂屯奉天, 以抗西面. 李晟自東渭橋破賊, 瑊與韓遊瑰、戴休顏以西軍收咸陽, 進屯延秋門. 泚平, 論功, 以瑊兼侍中, 實封戶八百. 天子還宮, 授河中絳慈隰節度使、河中同陝虢行營副元帥, 繇樓煩郡王徙咸寧；賜大寧裏甲第, 女樂五人, 將相送歸第, 與李晟鈞禮. 俄加朔方行營副元帥, 與馬燧同討李懷光. 懷光平, 檢校司空, 任一子五品官. 還屯河中.

吐蕃相尚結贊陷鹽、夏, 陰窺京師, 而畏瑊與李晟、馬燧, 欲以計勝之. 乃詭辭重禮, 請燧講好, 燧苦贊, 帝乃詔約盟平涼川, 以瑊爲會盟使. 爲結贊所劫, 副使崔漢衡以下皆陷, 惟瑊得免. 自奉天入朝, 羸服待罪, 詔釋之. 會吐蕃復入盜, 使瑊鎮奉天. 虜罷, 還河中. 貞元四年, 虜入涇、邠, 授邠寧慶副元帥. 進檢校司徒, 兼中書令. 十五年卒, 年六十四. 群臣奉慰延英, 贈太師, 謚曰忠武. 喪車至自鎮, 帝復廢朝.

瑊好書, 通《春秋》、《漢書》. 嘗慕《司馬遷自敘》, 著《行紀》一篇, 其辭一不矜大. 天性忠謹, 功高而志益下, 歲時貢奉, 必躬閱視. 每有賜予, 下拜跽受, 常若在帝前, 世方之金日磾, 故帝終始信待. 貞元後, 天子常恐籓侯生事, 稍桀驁則姑息之, 惟瑊有所奏論不盡從可, 輒私喜曰：「上不疑我.」故治蒲十六年, 常持軍, 猜間不能入. 君子賢之. 本名日進, 稍顯改焉. 五子, 鎬、鐬爲達官.

鎬謙謹, 喜交士大夫, 曆鄧、唐二州刺史, 有政譽. 元和中, 延州沙陀部苦邊吏貪, 震擾不安. 李絳建言, 宜選才職稱者爲刺史. 乃任鎬延州. 會討王承宗, 而義武節度使任迪簡病不能軍, 以鎬將家可用, 乃遷檢校右散騎常侍、義武軍節度副使, 俄代迪簡爲使. 治兵頗有法, 然短於計略, 不持重. 鎮、定二軍間不百里, 鎬引兵壓鎮境而屯, 距賊三十里, 鼓角聲相聞. 賊始亦畏, 見鎬無斥候, 乃潛師入定境, 焚廥蓄, 屠鄉聚, 鎬軍遂搖. 亦會中人督戰, 乃出薄賊, 大敗而還. 詔以陳楚代之. 時師饑凍, 聞鎬方罷, 遂亂, 劫鎬之家, 至裸辱. 楚聞, 馳入城, 乃定. 令軍中斂所剽歸鎬, 以兵衛出之. 貶韶州刺史. 後代州刺史韓重華奏收鎬供軍金幣十餘萬, 乃復貶循州. 卒, 贈工部尚書.

鐬以廕補諸衛參軍, 累擬至豐州刺史. 坐贓七百萬, 文宗以勳臣子, 貶袁州司馬. 還爲袁王傅, 至太子詹事. 訓、注亂, 或言鐬匿賈餗, 爲百騎所捕, 苦辨乃免, 然家爲兵剽皆盡. 文宗憐之, 授少府監, 遷殿中. 宰相以瑊之裔, 擢刺史, 帝曰：「是豈可以牧民? 念其父功, 富之可也.」宰相言鐬嘗治郡有績, 從之, 拜壽州刺史. 終諸衛大將軍.

贊曰：唐史臣稱燧沈雄忠力, 常先計後戰. 每戰, 親令於衆, 無不感概用命, 斗必決死, 未嘗折北, 名蓋一時. 然力能得田悅而不取, 虜不可信而決信之, 故河北三盜卒不臣, 平涼大臣奔辱, 燧之罪也. 雖然, 燧賢者也, 天下以爲可責故責之, 不以功掩罪, 亦不可以罪廢功. 瑊親與結贊盟, 不能料虜詐, 但以如詔爲恭, 殆有猛志而無英才乎? 李晟謂虜不可與盟, 則燧、瑊固出晟下遠甚. 功名大小, 信其然乎！

列傳第八十一

楊戴陽二李韓杜邢

楊朝晟, 字叔明, 夏州朔方人. 興行間, 以先鋒功授甘泉府果毅. 建中初, 從李懷光討劉文喜涇州, 斬獲多, 加驃騎大將軍. 李納寇徐州, 從唐朝臣往討, 常冠軍. 懷光赴難奉天, 屬朝晟兵千人下咸陽, 賜實封百五十戶.

懷光反, 韓遊瑰退保邠、寧, 賊黨張昕守邠州, 大索軍實, 多募士, 欲潛歸之. 朝晟父懷賓爲遊瑰將, 夜以數十騎斬昕及同謀者. 遊瑰遣懷賓告行在, 德宗勞問, 授兼御史中丞. 朝晟泣見懷光曰：「父立功於國, 子當誅, 不可以主兵.」懷光縶之. 及諸軍圍河中, 遊瑰營長春宮, 而懷賓戰甚力. 懷光平, 帝原朝晟, 因爲遊瑰都虞候. 父子皆開府、賓客、御史中丞, 軍中以爲榮.

吐蕃犯邊, 遊瑰自將守寧州, 而御士寬, 軍驕. 及張獻甫來代, 軍遂亂, 朝晟逃於郊. 衆脅監軍, 請以範希朝爲節度使. 希朝時已在京師. 明日, 朝晟出, 紿衆曰：「予來賀所請之當也.」衆稍定. 朝晟結諸將謀誅首惡者. 居三日, 紿遣人自邠來, 曰：「前請報罷, 張公已舍邠矣, 反者皆當死, 吾不願盡誅也, 第取首惡者.」衆所讙指, 斬二百餘人, 獻甫遂入于軍. 帝以希朝爲節度副使, 而朝晟加御史大夫.

貞元九年, 城鹽州, 發卒護境, 朝晟屯木波堡. 會獻甫卒, 有詔代爲邠寧節度使. 朝晟請城方渠, 合道, 木波以遏吐蕃路. 詔問：「須兵幾何?」報曰：「部兵可辦.」帝問：「前日城五原, 興師七萬, 今何易邪?」對曰：「鹽州之役, 虜先知之. 今薄戎而城, 虜料王師不十萬, 勢難輕入. 若發部兵, 十日至塞下, 未三旬城畢, 積芻聚糧, 留卒守之, 寇至不可拔, 萊野翦夷, 虜且走, 此萬全計也. 若大發兵, 閱月乃至, 虜亦來, 來必戰, 戰則不暇城矣.」帝納其策. 師次方渠, 水乏. 有青蛇降險下走, 視其跡, 水從而流, 朝晟使築防環之, 遂爲渟淵, 士飲仰足, 圖其事以聞. 有詔置祠, 命泉曰應聖. 已城, 吐蕃悉衆至, 度不能害, 乃引去. 復城馬嶺而歸, 開地三百里. 十七年, 卒於屯.

戴休顏, 字休顏, 夏州人. 家世尚武, 志膽不常. 郭子儀引爲大將, 諭平黨項羌, 以安河曲. 試太常卿, 封濟陰郡公, 進封咸寧郡王, 兼朔方節度副使. 城邠州功最, 遷鹽州刺史. 硃泚反, 率兵三千晝夜馳, 奔問行在, 德宗嘉之, 賜實戶二百. 與渾瑊、杜希全、韓遊瑰等扞禦有勞. 帝進狩梁、洋, 留守奉天. 李懷光屯咸陽, 使人誘之, 休顏斬其使, 勒兵自守. 懷光眙駭, 自涇陽夜走. 遷檢校工部尚書、奉天行營節度使. 合渾瑊兵破泚偏師, 斬首三千級, 追至中渭橋. 京師平, 又與瑊率兵趨岐陽, 邀泚殘黨. 加檢校尚書右仆射, 進戶四百. 從乘輿至京師, 賜女樂、甲第, 拜左龍武軍統軍. 卒, 贈揚州大都督.

弟休璿, 曆開府儀同三司, 封東陽郡王；休晏, 曆輔國大將軍, 封彭城郡公. 俱以將略稱.

陽惠元, 平州人. 以趫勇奮, 事平盧軍. 從田神功、李忠臣浮海入青州. 詔以兵隸神策, 爲京西兵馬使, 鎮奉天.

德宗初立, 稍繩諸節度跋扈者. 於是李正己屯曹州, 田悅增河上兵, 河南大擾. 詔移兵萬二千戍關東, 帝御望春樓誓師, 因勞遣諸將. 酒至神策, 將士不敢飲. 帝問故, 惠元曰：「初發奉天, 臣之帥張巨濟與衆約：『是役也, 不立功, 毋飲酒！』臣不敢食其言.」既行, 有饋於道, 惟惠元軍瓶罍不發. 帝咨歎不已, 璽書慰勞. 俄以兵三千會諸將擊田悅, 戰御河, 奪三橋, 惠元功多. 以兵屬李懷光.

及硃泚反, 自河朔赴難, 解奉天圍, 加檢校工部尚書, 攝貝州刺史. 詔惠元與神策行營節度使李晟、鄜坊節度使李建徽及懷光聯營便橋. 晟知懷光且叛, 移屯東渭橋. 翰林學士陸贄諫帝曰；「四將接壘, 晟等兵寡位下, 爲懷光所易, 勢不兩完. 晟既慮變, 請與惠元東徙, 則建徽孤立. 宜因晟行, 合兩軍皆往, 以備賊爲解, 趣裝進道, 則懷光計無所施.」帝不從, 使神策將李升往伺. 還奏：「懷光反明甚.」是夕, 奪二軍, 惠元、建徽走奉天, 懷光遣將冉宗馳騎追及於好畤. 惠元被發呼天, 血流出眥, 袒裼戰而死. 二子晟、暠匿井中, 皆及害. 建徽獨免. 詔贈惠元尚書左仆射, 晟殿中監, 暠邠州刺史.

少子旻, 字公素. 惠元之死, 被八創, 墮別井, 或救得免. 曆邢州刺史. 盧從史既縛, 潞軍潰, 有驍卒五千, 從史嘗以子視者, 奔于旻, 旻閉城不內. 衆皆哭曰：「奴失帥, 今公有完城, 又度支錢百萬在府, 少賜之, 爲表天子求旌節.」旻開諭禍福遣之, 衆感悟, 遂還軍. 憲宗嘉之, 遷易州刺史.

王師討吳元濟, 以唐州刺史提兵深入二百里, 薄申州, 拔外郛, 殘其垣. 以功加御史中丞. 容州西原蠻反, 授本州經略招討使, 擊定之. 進御史大夫, 合邕、容兩管爲一道. 卒, 贈左散騎常侍.

李元諒, 安息人. 本安氏, 少爲宦官駱奉先養息, 冒姓駱, 名元光. 美須髯, 鷙敢有謀. 以宿衛積勞試太子詹事. 李懷讓節度鎮國, 署奏以自副. 居軍十年, 士心憚服.

德宗出奉天, 賊遣將何望之襲華州, 於是刺史董晉棄城走. 望之欲聚兵以絕東道, 元諒自潼關引兵徑薄其城, 拔之. 時兵興倉卒, 裹罽爲鎧, 剡蒿爲矢, 募兵數日至萬餘, 軍氣乃振. 賊來攻, 輒卻. 時尚可孤守藍田, 元諒屯昭應, 王權壁中渭橋, 賊兵不能逾渭南. 未幾, 遷鎮國軍節度使, 封武康郡王. 先是, 詔發豳、隴兵東討李希烈. 師方出關, 泚使劉忠孝召還；至華陰, 華陰尉李夷簡說驛官捕之, 追及關, 元諒斬以徇, 所召兵不得入, 由是華州獨完. 俄詔元諒與李晟收京師, 次滻西. 元諒先奮鏖賊, 敗之, 進屯苑東, 晟使壞苑垣入. 泚連戰皆北, 遂大潰, 京師平. 讓功於晟, 退壁近郊. 加檢校尚書左仆射, 實封戶五百, 賜甲第、女樂、一子六品官.

李懷光反, 與馬燧、渾瑊討之. 其將徐廷光素易元諒, 數嫚罵, 爲優胡戲, 斥侮其祖. 又使約降, 曰：「我降漢將耳.」及馬燧至, 降於燧. 元諒見韓遊瑰曰：「彼詬吾祖, 今日斬之, 子助我乎?」許諾. 既而遇諸道, 即數其罪, 叱左右斬之, 詣燧謝. 燧大怒, 將殺元諒, 遊瑰見曰：「殺一偏裨尚爾, 即殺一節度, 法宜如何?」燧默然. 元諒請輸錢百萬勞軍自贖, 瑊亦爲請, 燧赦之. 帝以專殺, 恐有司劾治, 前詔勿論.

貞元三年, 吐蕃請盟, 詔以軍從瑊會平涼, 元諒軍潘原、遊瑰軍洛口以爲援. 元諒曰：「潘原去平涼七十里, 虜詐不情, 如有急, 何以赴? 請與公連屯.」瑊以違詔, 不聽. 瑊壁盟所二十里, 元諒密徙營次之. 既會, 元諒望雲物曰：「不詳, 虜必有變！」傳令約部伍出陣. 俄而虜劫盟, 瑊奔還, 元諒兵成列出, 而涇原節度使李觀亦以精兵五千伏險, 與元諒相表裏, 虜騎乃解. 元諒遣車重先, 而與瑊振旅徐還, 時以爲有古良將風. 是會也, 微元諒、觀二人, 瑊且不免. 帝嘉歎, 賜善馬金幣良厚, 因賜姓及名.

更節度隴右, 治良原. 良原隍堞湮圮, 旁皆平林薦草, 虜入寇, 常牧馬休徒於此. 元諒培高浚淵, 身執苦與士卒均, 菑翳榛莽, 辟美田數十里, 勸士墾藝, 歲入粟菽數十萬斛, 什具畢給. 又築連弩台, 遠烽偵, 爲守備, 進據勢勝, 列新壁. 虜至無所掠, 戰又輒北, 由是涇、隴以安, 西戎憚之. 卒, 年六十二, 贈司空, 謚曰莊威.

李觀, 其先自趙郡徙洛陽, 故爲洛陽人. 少沈厚寡言. 以策幹朔方節度使郭子儀, 子儀遣佐坊州刺史吳由爲防遏使. 以親喪解. 吐蕃內寇, 代宗幸陝, 觀隱盩厔, 率鄉裏子姓千人守黑水, 虜不敢侵. 嶺南節度使楊慎微奏爲偏將, 徐浩、李勉代節度, 常倚以軍政, 數捕平劇賊. 遷大將, 試殿中監, 召爲右龍武將軍.

涇師叛, 觀適番上, 即領兵千餘扈德宗奉天. 詔盡察諸軍, 整飭誰邏, 增募五千人, 鼙■歡豎, 士氣益振. 賜封戶二百, 授二子八品官. 從至梁州. 帝還, 詔總後軍. 擢四鎮、北廷行軍涇原節度使. 在屯四年, 訓部伍, 儲藏饒衍. 平涼之盟, 吐蕃不得志. 是年, 觀入朝, 前一日就道, 虜至期出精騎狙擊, 不及, 去. 以少府監檢校工部尚書. 卒, 贈太子少傅.

韓遊瑰, 靈州靈武人, 始爲郭子儀裨將. 安祿山反, 使阿史那從禮將同羅、突厥五千騎偽降於朔方, 出塞門, 誘河曲九蕃府、六胡叛, 部落凡五十萬. 子儀使遊瑰率辛京杲擊破之, 九蕃府還附. 累進邠寧節度留後.

奉天之狩, 兵未集, 遊瑰與慶州刺史論惟明以兵三千來赴, 自乾陵北趨醴泉, 未至, 有詔引軍屯便橋. 次泥泉, 與泚兵值, 遊瑰欲還奉天, 監軍翟文秀曰：「吾壁於此, 賊敢逾我而西, 可夾攻取之. 今入奉天, 賊亦隨至, 是引賊迫天子也.」遊瑰曰：「不然, 我寡賊衆. 彼分以亢我, 餘衆猶能鼓而西也, 不如先入衛天子. 且奉天無強卒, 安得夾攻? 吾士乏且寒, 賊以利誘之, 衆且潰.」遂還奉天. 泚兵躡攻之, 戰不利；泚兵奪門, 遊瑰殊死戰, 乃解. 泚大治戰棚、雲橋, 士皆懼, 遊瑰曰：「賊取佛祠幹木爲攻具, 可以火之.」既而賊大噪攻南雉, 遊瑰曰：「是分吾力也.」趨北雉, 遣將郭詢、郭廷玉以銳士三百傅滿直出, 火其棚, 投薪於中, 風返, 棚皆燼, 賊氣沮. 故諸將推遊瑰赴難功第一. 帝以衛軍無職局, 軍置統軍一員, 以遊瑰、惟明、賈隱林處之.

李懷光叛, 誘遊瑰爲變, 遊瑰白發其書. 帝曰：「卿可謂忠義矣！」對曰：「臣安知忠義? 但懷光誤臣, 使震驚乘輿, 後持臣自解.」帝嘉其誠, 從問：「計欲安出?」對曰：「懷光總諸府兵, 怙以爲亂. 今邠有張昕, 靈武有寧{艸亂}景璿, 河中有呂鳴嶽, 振武有杜從政, 潼關有李朝臣, 渭北有竇覦, 皆守將也. 陛下以其衆與地授之, 罷懷光權, 而尊以元功, 諸將仰首, 各聽其帥, 彼安能以亂?」帝曰：「罷懷光權而泚益張, 若何?」對曰：「陛下約士以不次之賞, 今貢賦方至, 發而酬之, 其守自固. 邠有萬精甲, 臣得將之, 可以誅賊. 四方杖義而起, 賊不足慮.」帝美其言.

會懷光誘復至, 渾瑊得書, 稍嚴卒以警. 遊瑰不知, 發怒, 嫚罵瑊. 帝疑有變, 即日幸梁州, 遊瑰使子從帝. 懷光檄假遊瑰邠州刺史, 欲因張昕殺之. 遊瑰既失兵, 不知所圖. 有客劉南金說曰：「邠有留甲, 可以立功, 殆天假也！」遊瑰悟, 誘舊部兵八百馳入邠, 說昕曰：「懷光自蹈禍機, 公今可取富貴, 無共汙不義也. 我願以麾下爲公先驅.」昕不聽. 遊瑰移疾不出, 陰結其將高固等. 昕欲殺遊瑰, 戒左右衷甲入. 昕小史李岌潛白遊瑰, 伏甲先起, 高固等應之, 斬昕首以聞. 時懷光子玫在邠, 遊瑰衛出之, 曰：「殺之只以怒敵, 至必遽, 不如舍之.」玫至涇陽, 懷光遂走蒲州.

遊瑰屯七盤, 受李晟節度. 詔拜邠寧節度使, 遂會渾瑊於奉天, 與瑊、戴休顏分扼京西要險. 李晟入長安, 遊瑰破泚兵咸陽. 泚走涇州, 遊瑰使諭涇將楊澄, 澄拒不納, 泚遂敗. 京師平, 遷檢校尚書左仆射, 實封戶四百. 帝至自興元, 遊瑰及瑊、休顏從, 而李晟、尚可孤、李元諒奉迎, 論功與瑊等皆第一. 遊瑰還屯邠寧. 懷光寇同州, 瑊、元諒敗於乾坑. 詔遊瑰率兵並力, 敗賊衆五千於屯. 遂會瑊、馬燧圍蒲城. 師次焦籬堡, 守將尉珪降. 懷光見勢單蹙, 乃縊死.

貞元二年, 吐蕃入涇、隴、邠、寧, 遊瑰追至安化, 虜營合水北. 遊瑰策曰：「賊行無人地, 必怠, 可襲取之.」使將史履澄夜領兵五百入其營, 斬數百級, 取馬五千. 遲明, 虜以兵尾擊, 遊瑰羅幟自衛, 鼙鼓四發, 虜驚潰去. 是歲, 復圍鹽州, 刺史杜彥光約與之城, 吐蕃許之, 又取銀、夏、麟等州. 遊瑰請收鹽州以斷戎人走集：「虜入漢, 食禾菽, 方春而病, 此天亡時也.」有詔李元諒、韓全義率師一萬, 會遊瑰收鹽州. 吐蕃請修清水盟, 以歸侵地, 馬燧爲之請. 詔問遊瑰, 答曰：「西戎弱則請盟, 強則入寇. 今侵地益深而乞盟, 詐我也！」帝不從. 會盟平涼, 詔遊瑰以軍屯洛口. 盟之日, 遊瑰以勁騎五百待非常, 令曰：「即有變, 急趨柏泉以分虜勢.」瑊被劫, 馳以免, 虜見兵出, 即解去. 後吐蕃寇大回原, 遊瑰方壁長武, 即選騎八百迎擊, 自引兵繼之. 監軍以爲戎不可易, 答曰：「賊攻豐義, 今遊騎先破, 則彼大衆不敢前, 豐義全矣！」戰南原, 敗之, 吐蕃夜遁.

會子欽緒以射生將衛京師, 與妖人李廣弘謀反, 謀泄, 奔邠州, 中人捕斬, 以狀示遊瑰. 遊瑰懼, 求歸死京師, 帝不許. 又執欽緒二息送京師, 帝亦原之. 未幾, 入朝, 素服聽命, 有詔復位, 勞遇如故.

遊瑰盛言城豐義以遏虜侵. 帝悅, 趣還軍. 初, 遊瑰之朝, 衆謂且得罪, 故齎送殊薄. 既還, 舉軍不自安. 大將範希朝善兵, 遊瑰畏其逼, 欲誅之, 希朝奔鳳翔, 帝聞, 召入宿衛. 遊瑰遣兵築豐義, 才二板而潰, 寧卒數百大掠, 遊瑰不能禁. 詔用張獻甫代之. 遊瑰畏亂, 委軍輕出, 還京師, 拜右龍武統軍. 卒, 謚曰襄.

廣弘者, 自言宗室子. 始爲浮屠, 妄曰：「我嘗見嶽、瀆神, 當作天子, 可復冠.」男子董昌舍廣弘於資敬寺, 召相工唐郛視之, 教郛告人曰：「廣弘且大貴.」乃誘欽緒、神策將魏循、李傪、越州參軍事劉昉等作亂. 昉家數具酒大會廣弘所, 陰相署置. 又妄曰：「神戒我十月十日趣舉.」約欽緒夜擊鼓, 噪淩霄門, 焚飛龍廄, 循等以神策兵迎廣弘, 事捷, 大剽三日. 循、傪上變, 乃禽廣弘及支黨鞫仗內, 付三司訊實, 皆殊死. 廣弘臨刑, 色自如. 由是禁人不得入觀、祠.

杜希全, 京兆醴泉人. 以裨將隸郭子儀, 積功勞至朔方節度使. 軍令整嚴, 士畏其威. 奉天之狩, 希全與鄜坊節度使李建徽、鹽州刺史戴休顏、夏州刺史時常春引兵赴難. 次漠穀, 爲賊邀擊, 乘高縱石下之, 強弩雜發. 德宗使援之, 不克, 還保邠州. 賊平, 遷檢校尚書左仆射、靈鹽豐夏節度使, 封餘姚郡王. 將即屯, 獻《體要》八章, 砭切政病. 帝嘉納, 賜《君臣箴》一篇.

尋兼夏綏銀節度都統, 建言：「鹽州據要會, 爲塞保鄣. 自平涼背盟, 城陷於虜, 於是靈武勢縣, 鄜坊單逼, 爲邊深患, 請復城鹽州.」乃詔希全及朔方、邠寧、銀夏、鄜坊、振武及神策行營諸節度合選士三萬五千屯鹽州, 又敕涇原、劍南、山南軍深入吐蕃, 牽撓其力, 使不得犯塞. 執築凡六千人, 閱二旬畢. 由是虜憚, 不輕入.

希全居河西久, 頗越法橫肆, 帝數容掩其短. 豐州刺史李景略名出希全上, 疑逼己, 遂排劾之. 帝爲斥以答其意. 素苦風眩, 稍劇, 益忌忍, 遂誣殺判官李起, 吏下累息. 卒, 贈司空.

邢君牙, 瀛州樂壽人. 少從幽薊、平盧軍, 以戰功曆果毅、折沖郎將. 安祿山反, 從侯希逸涉海入青州. 田神功爲兗鄆節度使, 使君牙將兵屯好畤防盛秋. 吐蕃犯京師, 代宗出陝, 以扈從功, 累封河間郡公.

建中初, 李晟從馬燧討田悅, 以君牙爲都將, 在武安、襄國間凡五戰, 斬馘功最. 德宗出奉天, 晟率君牙倍道赴難, 徙屯渭橋, 軍中便宜, 惟君牙得豫. 晟在鳳翔, 數行邊, 常以君牙守. 晟入朝, 代爲鳳翔觀察使. 俄領節度, 檢校尚書右仆射. 吐蕃歲犯邊, 君牙劭耕講戰以爲備, 戎不能侵. 又城隴州平戎川, 號永信城. 卒官, 贈司空.

初, 布衣張汾者, 無紹而幹君牙, 軒然坐客上. 會吏擿簿書, 以盜沒宴錢五萬, 君牙怒其欺, 汾不謝去, 曰：「吾在京師, 聞邢君牙一時豪俊, 今乃與設吏論錢, 云何?」君牙慚, 遽釋吏, 引爲上客, 留月餘, 以五百縑爲謝. 其屈己好士類此.

列傳第八十二

陸贄

陸贄, 字敬輿, 蘇州嘉興人. 十八第進士, 中博學宏辭. 調鄭尉, 罷歸. 壽州刺史張鎰有重名, 贄往見, 語三日, 奇之, 請爲忘年交. 既行, 餉錢百萬, 曰：「請爲母夫人一日費.」贄不納, 止受茶一串, 曰：「敢不承公之賜?」以書判拔萃補渭南尉.

德宗立, 遣黜陟使庾何等十一人行天下. 贄說使者, 請以五術省風俗, 八計聽吏治, 三科登雋義, 四賦經財實, 六德保罷瘵, 五要簡官事. 五術曰：「聽謠誦審其哀樂, 納市賈觀其好惡, 訊簿書考其爭訟, 覽車服等其儉奢, 省作業察其趣舍.」八計曰：「視戶口豐耗以稽撫字, 視墾田贏縮以稽本末, 視賦役薄厚以稽廉冒, 視案籍煩簡以稽聽斷, 視囚系盈虛以稽決滯, 視奸盜有無以稽禁禦, 視選舉衆寡以稽風化, 視學校興廢以稽教導.」三科曰：「茂異, 賢良, 幹蠱.」四賦曰：「閱稼以奠稅, 度產以衰征, 料丁壯以計庸, 占商賈以均利.」六德曰：「敬老, 慈幼, 救疾, 恤孤, 賑貧窮, 任失業.」五要曰：「廢兵之冗食, 蠲法之撓人, 省官之不急, 去物之無用, 罷事之非要.」時皆韙其言. 遷監察御史.

帝在東宮, 已聞其名矣, 召爲翰林學士. 會馬燧討賊河北, 久不決, 請濟師；李希烈寇襄城. 詔問策安出, 贄言： 勞於服遠, 莫若脩近；多方以救失, 莫若改行. 今幽、燕、恒、魏之勢緩而禍輕, 汝、洛、滎、汴之勢急而禍重. 田悅覆敗之餘, 無復遠略, 王武俊有勇無謀, 硃滔多疑少決, 互相制劫, 急則合力, 退則背憎, 不能有越軼之患, 此謂緩也. 希烈果於奔噬, 忍於傷殘, 據蔡、許富全之地, 而益以鄧、襄虜獲之實, 東寇則饟道阻, 北窺則都邑震, 此謂急也. 代、朔、邠、靈自昔之精騎, 上黨、盟津今之選師, 舉而委之山東, 將多而勢分, 兵廣而財屈, 則屯戍失於太繁也. 李勉, 文吏也, 而當汴必爭地；哥舒曜之衆, 烏合也, 扞襄城方銳之賊. 本非素習, 首鼠莫前, 則守禦失於不足也. 今若還李芃河陽以援東都, 李懷光解襄城之圍, 專以太原、澤、潞兵抗山東, 則梁、宋安.

又言： 立國之權, 在審輕重, 本大而末小, 所以能固. 故治天下者, 若身使臂, 臂使指, 小大適稱而不悖. 王畿者, 四方之本也；京邑者, 王畿之本也. 其勢當京邑如身, 王畿如臂, 而四方如指, 此天子大權也. 是以前世轉天下租稅, 徙郡縣豪傑, 以實京師. 太宗列置府兵八百所, 而關中五百, 舉天下不敵關中, 則居重馭輕之意也. 方世承平久, 武備微, 故祿山乘外重之勢, 一舉而覆兩京. 然猶諸牧有馬, 州縣有糧, 肅宗得以中興. 乾元後, 外虞踵發, 悉師東討, 故吐蕃乘虛, 而先帝莫與爲禦, 是失馭輕之權也. 既自陝還, 懲艾前事, 稍益禁衛, 故關中有朔方、涇原、隴右之兵以捍西戎, 河東有太原之兵以制北虜. 今朔方、太原衆已屯山東, 而神策六軍悉戍關外, 將不能盡敵, 則請濟師. 陛下爲之輟邊軍, 缺環衛, 竭內廄之馬、武庫之兵, 占將家子以益師, 賦私畜以增騎. 又告乏財, 則爲算室廬, 貸商人, 設諸榷之科, 日日以甚. 萬有一如硃滔、李希烈負固邊壘, 竊發都甸者, 何以備之?  夫關中, 王業根本在焉. 豪傑之在關中者, 與籍於營衛不殊；車乘之在關中者, 與列於廄牧不殊；財用之在關中者, 與貯於帑藏不殊. 一朝有急, 可取也. 陛下幸聽臣計, 使芃還軍援洛, 懷光救襄城, 希烈必走. 請神策軍及將家子占而東者追還之, 凡京師稅間架、榷酒、抽貫、貸商、點召之令, 一切停之, 則端本整棼之術.

帝不納. 後涇師急變, 贄言皆效.

從狩奉天, 機務填總, 遠近調發, 奏請報下, 書詔日數百, 贄初若不經思, 逮成, 皆周盡事情, 衍繹孰復, 人人可曉. 旁吏承寫不給, 它學士筆閣不得下, 而贄沛然有餘.

始, 帝倉卒變故, 每自克責. 贄曰：「陛下引咎, 堯、舜意也. 然致寇者乃群臣罪.」贄意指盧杞等. 帝護杞, 因曰：「卿不忍歸過朕, 有是言哉. 然自古興衰, 其亦有天命乎? 今之厄運, 恐不在人也.」贄退而上書曰： 自安史之亂, 朝廷因循涵養, 而諸方自擅壤地, 未嘗會朝. 陛下將一區宇, 乃命將興師, 以討四方. 一人征行, 十室資奉；居者疲饋轉, 行者苦鋒鏑；去留騷然, 而閭裏不寧矣. 聚兵日衆, 供費日博, 常賦不給, 乃議蹙限而加斂焉；加斂既殫, 乃別配之；別配不足, 於是榷算之科設, 率貸之法興. 禁防滋章, 吏不堪命；農桑廢於追呼, 膏血竭於笞捶；兆庶嗷然, 而郡邑不寧矣. 邊陲之戍以保封疆, 禁衛之旅以備巡警, 邦之大防也. 陛下悉而東征, 邊備空屈, 又搜私牧、責將家以出兵籍馬. 夫私牧者, 元勳貴戚之門也；將家者, 統帥嶽牧之後也；其復除征徭舊矣. 今奪其畜牧, 事其子孫, 丐假以給資裝, 破產以營卒乘, 元臣貴位, 孰不解體? 方且稅侯王之廬, 算裨販之緡, 貴不見優, 近不見異, 群情囂然而關畿不寧矣.

陛下又謂百度弛廢, 則持義以掩恩, 任法以成治, 斷失於太速, 察傷於太精. 斷速則寡恕於人, 而疑似不容辨也；察精則多猜於物, 而億度未必然也. 寡恕而下懼禍, 故反側之釁生；多猜而下妨嫌, 故苟且之患作. 由是叛亂繼產, 忿讟並興, 非常之虞, 惟人主獨不聞. 凶卒鼓行, 白晝犯闕；重門無結草之禦, 環衛無誰何之人. 陛下雖有股肱之臣, 耳目之佐, 見危不能竭誠, 臨難不能效死, 是則群臣之罪也.

陛下方以興衰諉之天命, 亦過矣. 《書》曰：「天視自我民視, 天聽自我民聽.」則天所視聽, 皆因於人, 非人事外自有天命也. 紂之辭曰：「我生不有命在天?」此舍人事推天命, 必不可之理也. 《易》曰：「自天祐之.」仲尼以謂：「祐者助也. 天之所助者順也, 人之所助者信也. 履信思乎順, 是以祐之.」《易》論天人祐助之際, 必先履行, 而吉凶之報象焉. 此天命在人, 蓋昭昭矣. 人事治而天降亂, 未之有也；人事亂而天降康, 亦未之有也. 尚恐有可疑者, 請以近事信之.

自比兵興, 物力耗竭. 人心驚疑如風濤然, 洶洶靡定, 族謀聚議, 謂必有變. 則京師之人, 固非悉通占術、曉天命也, 則致寇之由, 豈運當然? 夫治或生亂, 亂或資治；有以無難而亡, 多難而興. 治或生亂者, 恃治而不修也；亂或資治者, 遭亂而能治也；無難而失者, 忽萬幾之重, 而忘憂畏也；多難而興者, 涉庶事之艱, 而知敕慎也. 今生亂失序之事不可追矣, 其資治興邦之業, 在刻勵而謹修之. 當至危之機, 得其道則興, 失則廢, 其間不容復有所悔也, 惟勤思而熟計之. 舍己以從衆, 違欲以遵道, 遠憸佞, 親忠直, 推至誠, 去逆詐, 斯道甚易知, 甚易行, 不耗神, 不劬力, 第約之於心耳. 何憂乎亂人, 何畏乎厄運, 何患乎不寧哉?  帝又問贄事切於今者, 贄勸帝：「群臣參日, 使極言得失. 若以軍務對者, 見不以時, 聽納無倦. 兼天下之智以爲聰明.」帝曰：「朕豈不推誠！然顧上封者, 惟譏斥人短長, 類非忠直. 往謂君臣一體, 故推信不疑, 至憸人賣爲威福. 今茲之禍, 推誠之敝也. 又諫者不密, 要須歸曲於朕, 以自取名. 朕嗣位, 見言事多矣, 大抵雷同道聽, 加質則窮. 故頃不詔次對, 豈曰倦哉！」贄因是極諫曰： 昔人有因噎而廢食者, 又有懼溺而自沈者, 其爲防患, 不亦過哉！願陛下鑒之, 毋以小虞而妨大道也. 臣聞人之所助在信, 信之所本在誠. 一不誠, 心莫之保；一不信, 言莫之行. 故聖人重焉. 傳曰：「誠者, 物之終始, 不誠無物.」物者事也, 言不誠即無所事矣. 匹夫不誠, 無復有事, 況王者賴人之誠以自固, 而可不誠於人乎? 陛下所謂誠信以致害者, 臣竊非之. 孔子曰：「可與言而不與之言, 失人；不可與言而與之言, 失言. 智者不失人, 亦不失言.」陛下可審其言而不可不信, 可慎其所與而不可不誠. 所謂民者, 至愚而神. 夫蚩蚩之倫, 或昏或鄙, 此似於愚也. 然上之得失靡不辨, 好惡靡不知, 所秘靡不傳, 所爲靡不效. 馭以智則詐, 示以疑則偷；接不以禮則其徇義輕, 撫不以情則其效忠薄. 上行則下從之, 上施則下報之, 若景附形, 若響應聲. 故曰：「惟天下至誠, 爲能盡其性.」不盡於己而責盡於人, 不誠於前而望誠於後, 必紿而不信矣. 今方鎮有不誠於國, 陛下興師伐之；臣有不信於上, 陛下下令誅之. 有司奉命而不敢赦者, 以陛下所有責彼所無也. 故誠與信不可斯須去己. 願陛下慎守而力行之, 恐非所以爲悔也.

《傳》曰：「人誰無過? 過而能改, 善莫大焉.」仲虺歌成湯之德曰：「改過不吝.」吉甫美宣王之功曰：「袞職有闕, 仲山甫補之.」夫成湯聖君也, 仲虺聖輔也, 以聖輔贊聖君, 不稱其無過, 稱其改過；周宣中興賢王也, 吉甫文武賢臣也, 歌誦其主, 不美其無闕, 而美其補闕. 則聖賢之意, 貴於改過, 較然甚明. 蓋過差者, 上智下愚所不免, 惟智者能改而之善, 愚者恥而之非也. 中古以降, 其臣尚諛, 其君亦自聖, 掩盛德, 行小道, 乃有入則造膝, 出則詭辭, 奸由此滋, 善由此沮, 天子意由此惑, 爭臣罪由此生, 媚道行而害斯甚矣. 太宗有文武仁義之德、治致太平之功, 可謂盛矣, 然而人到於今以從諫改過爲稱首. 是知諫而能從, 過而能改, 帝王之大烈也. 陛下謂諫官論事, 引善自予, 歸過於上者, 信非其美, 然於盛德, 未有虧焉. 納而不違, 傳之適足增美；拒而違之, 又安能禁之勿傳? 不宜以此梗進言之路也.

聖人不忽細微, 不侮鰥寡；奓言無驗不必用, 質言當理不必違；遜於志不必然, 逆於心不必否；異於人不必是, 同於衆不必非；辭拙而效迂者不必愚, 言甘而利重者不必智. 考之以實, 惟善所在, 則可以盡天下之心矣. 夫人情蔽於所信, 沮於所疑, 忽於所輕, 溺於所欲. 信偏則聽言不盡其實, 故有過當之言；疑甚則雖實不聽其言, 故有失實之聽. 輕其人則遺可重之事, 欲其事則存可棄之人. 苟縱所私, 不考其實, 則是失天下之心矣. 故常情之所輕, 聖人之所重, 不必慕高而好異也.

陛下又以雷同道說, 加質則窮. 臣謂陛下雖窮其辭而未窮其理, 能服其口而未服其心. 且下之情莫不願達於上, 上之情莫不求知於下. 然而下常苦上之難達, 上常苦下之難知. 若是者何? 九弊不去也. 所謂九弊者, 上有六, 下有三：好勝人, 恥聞過, 騁辯給, 炫聰明, 厲威嚴, 恣強愎, 上之弊也；諂諛、顧望、畏懦, 下之弊也. 好勝而恥過, 必甘佞辭, 忌直言, 則諂諛者進, 而忠實之語不聞矣. 騁辯而炫明, 必折人以言, 虞人以詐, 則顧望者自便, 而切摩之益不盡矣. 厲威而恣愎, 必不能降情接物, 引咎在己, 則畏懦者至, 而情理之說不申矣. 人之難知, 堯、舜所病, 胡可以一酬一詰, 而謂盡其能哉? 夫欲治天下, 而不務得人心, 則固不治矣；務得人心, 而不勤接下, 則心固不得矣；務接下而不辨君子小人, 則下固不可接矣；務辨君子小人, 而惡直嗜諛, 則君子小人固不可辨矣. 趨和求媚, 人之甚利存焉；犯顏冒禍, 人之甚害存焉. 居上者易其言而以美利利之, 猶懼忠告之不暨, 況疏隔而猜忌者乎?  是時, 賊未平, 帝欲明年遂改元, 而術家爭言數鍾百六, 宜有所變, 示天下復始. 帝乃議更益大號. 贄曰：「今乘輿播越, 大憝未去, 此人情向背、天意去就之隙. 陛下宜痛自貶勵, 不宜益美名以累謙德.」帝曰：「卿言固善, 然要當小有變革, 爲朕計之.」贄奏言：「古之人君, 德合於天曰『皇』, 合於地曰『帝』, 合於人曰『王』, 父天母地以養人治物得其宜者曰『天子』, 皆大名也. 三代而上, 所稱象其德, 不敢有加焉. 至秦乃兼曰『皇帝』, 流及後世昏僻之君, 始有聖劉、天元之號. 故人主重輕, 不在稱謂, 視德何如耳. 若以時屯當有變革, 不若引咎降名, 以祗天戒. 且矯舊失, 至明也；損虛飾, 大知也. 寧與加冗號以受實患哉?」帝從之.

會興元赦令方具, 帝以稿付贄, 使商討其詳. 贄知帝執德不固, 困則思治, 泰則易驕, 欲激之使強其意, 即建言：「履非常之危者, 不可以常道安；解非常之紛者, 不可以常令諭. 陛下窮用兵甲, 竭取財賦, 變生京師, 盜據宮闥. 今假王者四凶, 僭帝者二豎, 其他顧瞻懷貳, 不可悉數. 而欲紓多難, 收群心, 惟在赦令而已. 動人以言, 所感已淺；言又不切, 人誰肯懷? 故誠不至者物不感, 損不極者益不臻. 夫悔過不得不深, 引咎不得不盡, 招延不可不廣, 潤澤不可不弘, 使天下聞之, 廓然一變, 人人得其所欲, 安有不服哉? 其須改革科條, 已別封上. 臣聞知過非難, 改之難；言善非難, 行之難. 《易》曰：『聖人感人心而天下和平.』夫感者, 誠發於心而形於事, 事或未諭, 故宣之於言, 言必顧心, 心必副事, 三者相合, 乃可求感. 惟陛下先斷厥志, 以施其辭, 度可行者而宣之, 不可者措之. 無苟於言, 以重取悔.」帝納之.

始, 帝播遷, 府藏委棄, 衛兵無褚衣. 至是, 天下貢奉稍至, 乃於行在夾廡署瓊林、大盈二庫, 別藏貢物. 贄諫, 以爲：「瓊林、大盈於古無傳. 舊老皆言：開元時貴臣飾巧以求媚, 建言郡邑賦稅, 當委有司以制經用, 其貢獻悉歸天子私有之. 蕩心侈欲, 亦終以餌寇. 今師旅方殷, 瘡痛呻吟之聲未息, 遽以珍貢私別庫, 恐群下有所觖望, 請悉出以賜有功. 令後納貢必歸之有司, 先給軍賞, 瑰怪纖麗無得以供. 是乃散小儲成大儲, 捐小寶固大寶也.」帝悟, 即撤其署.

李懷光有異志, 欲怒其軍使叛, 即上言：「兵稟薄, 與神策不等, 難以戰.」李晟密言其變, 因請移屯. 帝遣贄見懷光議事. 贄還奏：「懷光寇奔不追, 師老不用, 群帥欲進, 輒沮止其謀. 此必反, 宜有以制之.」因勸帝許晟移軍. 初, 贄與懷光語及晟, 懷光妄詫曰：「吾無所藉晟.」贄即美其強雄, 使不得翻覆. 至是, 請下詔書如其意者, 且無辭歸短於朝. 又建：「遣李建徽、陽惠元與晟並屯東渭橋, 托言晟兵寡不足支賊, 俾爲掎角. 懷光雖不欲遣, 且辭窮, 無以沮解.」帝猶豫曰：「晟移屯, 懷光固怏怏, 若又遣建徽等俱東, 彼且爲辭. 少須之.」晟已徙營, 不閱旬, 懷光果奪兩節度兵. 建徽挺身免, 惠元死之. 行在震驚, 遂徙幸梁.

道有獻瓜果者, 帝嘉其意, 欲授以試官. 贄曰：「爵位, 天下公器, 不可輕也.」帝曰：「試官虛名, 且已與宰相議矣, 卿其無嫌.」贄奏：「信賞必罰, 霸王之資也；輕爵褻刑, 衰亂之漸也. 非功而獲爵則輕, 非罪而肆刑則褻. 天寶之季, 嬖幸傾國, 爵以情授, 賞以寵加, 綱紀始壞矣. 羯胡乘之, 遂亂中夏. 財賦不足以供賜, 而職官之賞興焉；職員不足以容功, 而散、試之號行焉. 今所病者爵輕也, 設法貴之, 猶恐不重, 若又自棄, 將何勸焉? 陛下謂試官爲虛名, 豈思之未熟邪? 夫立國惟義與權, 誘人惟名與利. 名近虛, 於教爲重；利近實, 於德爲輕. 凡所以裁是非, 立法制, 則存乎其義；參虛實, 揣輕重, 則存乎其權. 專實利而不濟之以虛, 則物有匱耗而不給矣；專虛名而不副之以實, 則情有誕謾而不趨矣. 故錫貨財, 列稟秩, 以彰實也；差品列, 異服章, 以飾虛也. 居上者達其變, 相須以爲表裏, 則爲國之權得矣. 按甲令, 有職事官、有散官、有勳官、有爵號. 其賦事受奉者, 惟職事一官, 以敘才能, 以位勳德, 所謂施實利而寓虛名也；勳、散、爵號, 止於服色、資廕, 以馭崇貴, 以甄功勞, 所謂假虛名佐實利者也. 今員外、試官與勳、散、爵號同, 然而突銛鋒、排禍難者以是酬之可謂重矣. 今獻瓜一器、果一盛則受之, 彼忘軀命者有以相謂矣, 曰：『吾之軀命乃同瓜果.』瓜果, 草木也. 若草木然, 人何勸哉? 夫田父野人必欲得其歡心, 厚賜之可也.」 俄以勞遷諫議大夫, 仍爲學士. 時鳳翔節度使李楚琳殺張鎰得位, 雖數貢奉, 議者頗言其挾兩端, 有所狙伺然. 帝亦不能容, 其使至, 皆不得召, 欲以渾瑊代之. 贄諫曰：「楚琳之罪舊矣, 今議者乃始紛紜, 不亦晚哉? 且勤王之師在畿內者, 急宣亟告, 景刻不可差. 商嶺既回遠, 而駱穀又爲賊所扼, 通王命者唯褒斜爾. 若復阻, 則諸鎮之向背者, 我勝則來, 賊勝遂往, 此焉幾會, 不容差跌. 使楚琳逞憾, 敢爲猖狂, 南塞要沖, 東與賊合, 則我咽喉梗而心膂分矣, 豈不病哉！今顧望兩端, 是乃天誘其衷, 通歸塗, 濟大業也.」帝釋然, 盡召見其使, 優詔勞安之.

帝欲以內外從官普號「定難元從功臣.」 贄曰：「宮官具寮, 恪居奔走, 勞則有之, 何功之云? 難則嘗之, 何定之云? 今與奮命者齒, 恐沮戰士之心, 結勳臣之憤.」帝乃止.

京師已平, 帝欲召渾瑊訪奔亡內人, 給裝使赴行在. 贄諫曰：「大難始平, 而百役疲瘵之氓、重傷殘廢之卒, 皆忍死扶疾, 想聞德音. 蓋事有先後, 義有輕重, 重者宜先, 輕者宜後. 昔武王克殷, 有未下車而爲之者, 有下車而爲之者. 當今所務, 謂宜以大臣馳傳, 迎復神主, 脩飭郊丘, 展禋享之禮, 申告謝之意；恤死義, 犒有功, 崇進忠直, 優問耆耄；定反側, 寬脅從, 官失職, 復廢業, 是皆宜先不可後也. 葺宮室, 治服玩, 耳目之娛, 巾櫛之侍, 是皆宜後不可先也. 且內人當離潰之後, 或爲將士所私. 昔人掩絕纓、飲盜馬者, 豈忘其愛邪? 知爲君之體然也. 天下固多褻人, 何必獨此?」帝不復下詔, 猶遣使諭瑊資遣.

初, 劉從一、薑公輔等材下不逮贄遠甚, 徒以單言暫謀偶有合, 由下位建台宰. 而贄孤立一意, 爲左右權幸沮短, 又言事無所回諱, 陰失帝意, 久之不得宰相. 還京, 但爲中書舍人. 母韋猶在江東, 帝遣中人迎還京師. 俄以喪解官, 客東都. 諸方賵遺一不取, 惟韋皋以布衣交, 先以聞, 故所致輒稱詔受之. 又詔中人護父柩至自吳會, 葬洛陽. 服除, 以權知兵部侍郎復召爲學士. 入謝, 伏地鯁泣, 帝爲興, 改容慰撫. 眷遇彌渥, 天下屬以爲相, 而竇參素不平, 忌之. 贄亦數言參罪失. 貞元七年, 罷學士, 以兵部侍郎知貢舉. 明年, 參黜, 乃以中書侍郎同中書門下平章事.

帝始任楊炎、盧杞, 引樹私黨, 排忠良, 天下怨疾. 貞元後, 懲艾其失, 雖置宰相, 至除用庶官, 反覆參詰乃得下. 及贄秉政, 始請台閣長官得自薦其屬, 有不職, 坐舉者. 帝初許之, 或言諸司所引皆親黨, 招賂遺, 無實才, 帝復詔宰相自擇. 贄奏言：「齊桓公問管仲害霸, 對曰：『得賢不能任, 害霸也；任賢不能固, 害霸也；固始而不終, 害霸也；與賢人謀事, 而小人議之, 害霸也.』所謂小人者, 非悉懷險詖以覆邦家也, 蓋趨向狹促, 以沮議爲出衆, 自異爲不群, 趣小利, 昧遠圖, 效小信, 傷大道爾. 所謂台省長官, 仆射、尚書、丞、郎、御史大夫、中丞是也. 陛下擇輔相多出其中, 行實不能頓殊也. 今乃謂不能進一二屬吏, 豈後位宰相則可擇天下材乎? 夫求才者貴廣, 考課者貴精. 往武後收人心, 務拔擢, 非徒人得薦士, 亦許自舉其才, 豈不易哉? 然而課責嚴, 進退速, 故當世稱知人之明, 累朝賴多士之用. 陛下賞鑒獨任, 難於公舉, 有登延之路, 無練核之方. 武後以易得人, 陛下以精失士. 今擇宰相以重於庶品, 選長官以愈於下流. 及宰相獻言, 長吏薦士, 則又納橫議, 廢始謀, 是任以重者輕其言, 待以輕者重其事也.」帝雖嘉之, 然卒停薦士詔.

舊制, 吏部選以歲集. 乾元後, 天下兵興, 率三年一調, 吏員稽壅, 則案牒叢淆, 偽冒蒙真, 吏緣以爲奸, 廢置無綱, 至十年不被調者, 缺員或累歲不補. 贄乃請以內外員三分之, 每歲計闕集人, 檢柅吏奸, 天下便之.

當是時, 賈耽、盧邁、趙憬同輔政, 凡有司關白, 三人者更相顧不肯判. 贄又請如故事, 旬一人秉筆, 所咨輒判.

又以西北邊歲調河南、江淮兵, 謂之「防秋」, 士不素練, 戰數敗, 將統制不一, 亡以應敵. 乃上陳其弊曰： 自祿山構亂, 肅宗始撤邊備, 以靖中邦, 借外威, 寧內難, 於是吐蕃乘釁, 回紇矜功, 中國不振, 四十餘年. 率傷耗之民, 竭力以事, 西輸賄繒, 北償馬資, 尚不足滿其意. 於是調斂四方, 以屯疆陲, 又不能遏其侵. 故小入則驅略, 深入則戒嚴. 於時議安邊者, 皆務所難, 忽所易, 勉所短, 略所長, 行之而要不精, 圖之而功靡就.

夫勢有難易, 事有先後. 力大而敵脆, 則先所難, 是謂奪人之心也；力寡而敵堅, 則先所易, 是謂觀釁而動也. 今財匱於中, 人勞未瘳, 而欲發師徒以犯獵寇境, 復其侵疆, 攻其堅城, 前有勝負未必之虞, 後有饋運不繼之患. 萬一橈敗, 適所以啟戎心, 挫國威也. 以此安邊, 可謂不量勢而務所難矣. 天之授有分, 地之產有宜, 是以五方之俗, 長短各殊. 勉所短而敵長者殆, 用所長而乘短者強. 且以水草爲居, 討獵爲生, 便於馳突, 不恥敗亡, 此戎狄所長, 中國之短也. 而欲益兵搜乘, 爭驅角力, 交鋒原野之上, 決命尋常之間, 以此禦寇, 可謂勉所短而校其長矣. 務所難, 勉所短, 勞費百倍, 終無成功, 雖果成之, 不挫則廢. 誠以越天授, 違地產, 虧時勢, 以反物宜者也. 胡不守所易, 用所長乎?  若乃擇將吏, 脩紀律, 訓齊師徒；耀德以佐威, 能邇以示遐；禁侵暴以彰吾信, 抑攻取以昭吾仁；彼求和則善之而勿與盟, 彼爲寇則備之而不報復. 此當今所易也. 賤力貴智, 好生惡殺；輕利重人, 忍小全大；安其居而動, 俟其時後行. 脩封疆, 守要害, 蹊塹隧, 列屯營, 謹禁防, 明斥候, 務農足食, 非萬全不謀, 非百克不斗；寇小至則遏其入, 寇大至則邀其歸, 據險以乘之, 多方以誤之, 使其勇無所加, 衆無所用, 掠則靡獲, 攻則不能, 進有腹背支敵之虞, 退有首尾不相救之患. 是謂乘其弊, 不戰而屈人兵. 此中國之長也. 我之所長, 戎狄之短也；我之所易, 戎狄之難也. 以長制短, 則用力寡而見功多；以易敵難, 則財不匱而事速成. 舍此不務而反爲所乘, 斯謂倒持戈矛, 以鐏授寇者也. 今皆務之矣, 尚且守封未固, 寇戎未懲者何邪? 病在謀無定用, 衆無適從；任者不必才, 才者不必任；聞不必實, 實不必聞；所信不必誠, 所誠不必信；行不必當, 當不必行.

又有六失焉. 夫兵有攻討, 有鎮守. 權以紓難, 暫以應機, 事有便宜, 謀有奇詭, 不恤常制, 不徇衆情, 死生進退, 唯將所命, 攻討之兵也. 人情者, 利焉則勸, 習焉則安, 保親戚而後樂生, 顧家業而後忘死, 可以治術馭, 不可以法制驅, 鎮守之兵也. 王者欲備封疆, 禦戎狄, 則選鎮守之兵以置之. 古之善選置者, 必辨其土宜, 察其技能, 知其好惡. 用其力, 不違其性；齊其俗, 不易其宜；引其善, 不責其所不能；禁其非, 不處其所不欲. 類其部伍, 安其家室, 然後能使之樂其居, 定其志. 以惠則感而不驕, 以威則肅而不怨. 靡督課而自用, 馳禁防而不攜. 故守則固, 戰則強. 其術無它, 便於人而已. 今遠調屯士, 以戍邊陲, 邀所不能, 強所不欲, 廣其數不考於用, 責其力不察其情, 斯可爲羽衛之儀, 而無益備禦之實也. 何者? 窮邊之地, 千里蕭條, 寒風裂膚, 豺狼爲鄰, 晝則荷戈以耕, 夜則倚烽以覘, 有剽害之慮, 無休暇之娛, 非生其域、習其風, 幼而視焉, 長而安焉, 則不能寧居而狎其敵也. 關東百物阜殷, 士忲溫飽, 比諸邊隅, 不翅天地. 聞絕塞荒陬, 則辛酸動容；聆強蕃勁虜, 則懾駭褫情. 又使去親族, 舍園廬, 甘所辛酸, 抗所懾駭, 將冀爲用, 不亦疏乎? 又有休代之期, 無統制之善, 資奉姑息, 譬如驕子, 進不邀以成功, 退不處以嚴憲, 屈指計歸, 張頤待飼, 師一挫傷, 則乘其危橈, 布路東潰. 平居殫資儲以奉浮冗, 臨難棄城鎮以搖疆場. 其弊豈特無益哉? 謫徙之人, 本以增戶實邊, 立功自贖. 既無良之人, 而思亂幸災又甚於戍卒, 適有防衛之煩, 而無立功之益. 雖前代行之, 固非可遵者也. 帥臣身不臨邊, 而以偏師戍守. 大抵士之犀銳, 悉選以自奉, 委疲羸者以守要沖, 寇至而不支, 則劫執芟蹂, 恣所欲得, 比都府聞之, 虜已旋返. 治兵若此, 斯可謂措置乖方. 一失也.

賞以存勸, 罰以示懲, 以懋有庸, 以威不恪. 故賞罰之於馭衆, 譬輗軏所以行車, 銜勒所以服馬也. 今將之號令不能行之軍, 國之典刑不能施之將, 上下遵養, 以苟歲時. 欲褒一有功, 慮無功者怨, 嫌疑而不賞；欲責一有罪, 畏同惡者竦, 隱忍而不誅. 故忘身效節者抵噪於衆, 僨軍緩救者畜奸不畏, 褒貶稱毀, 紛然相亂. 公者直己不求諸人, 則罹困厄；奸者行私苟媚於衆, 則取優崇. 此義士勇夫所以痛心解體也. 又如遇敵而守不固, 陳謀而功不成. 責將帥, 將帥曰資糧不足；責有司, 有司曰須給無乏；更相爲解, 而朝廷含糊, 未嘗究詰. 故抱直者吞聲, 罔上者不慚. 馭衆若此, 可謂課責虧度. 二失也.

以課責之虧, 措置之乖, 將不得竭其才, 卒不得盡其力, 屯集雖衆, 無施戰陣, 虜常橫行, 以謂境無人焉. 吏習其常, 惟曰兵少不敵, 朝廷莫之省, 則又調發益師, 無裨於備御, 而有弊於供億. 閭井日耗, 斂求日繁, 傾家析產, 榷鹽稅酒, 無慮所入半以事邊. 制用若此, 可謂財匱於兵衆矣. 三失也.

今四夷最強盛者, 莫如吐蕃. 舉吐蕃衆, 未當中國十數大郡, 而內虞外備與中國不殊, 所以能寇邊者無幾. 又器不犀利, 甲不精完, 材不趨敏. 動則中國慹其衆不敢抗, 靜則憚其強不敢侵, 何哉? 良以我之節制多, 而彼之統帥一也. 且節制多, 則人心不一；人心不一, 則號令不行；號令不行, 則進退難必；進退難必, 則疾徐失宜；疾徐失宜, 則機會不及；機會不及, 則氣勢自衰. 斯乃勇廢爲尪, 衆失爲弱. 開元、天寶時, 制西北二蕃, 則朔方、河西、隴右三節度而已, 尚慮權分, 或詔兼領之. 中興未遑外討, 則僑四鎮隸安定, 以隴右附扶風, 所當二蕃, 則朔方、涇原、隴右、河東四節度而已, 以關東戍卒屬之. 雖任未得人, 而措置之法存焉. 自賊泚亂以誘涇原, 懷光反以汙朔方, 則分朔方爲三節度, 其鎮軍且四十, 皆特詔任之, 各有中人監軍, 咸得相抗. 既無軍法臨下, 莫能稟屬, 邊書告急, 方使關白用兵, 是謂從容拯溺, 揖讓救焚矣. 兵以氣若勢爲用者也, 氣聚則盛, 散則消；勢合則威, 析則弱. 今之邊戍, 勢弱氣消. 建軍若此, 可謂力分於將多矣. 四失也.

治戎之要, 在均齊而已. 故軍法無貴賤之差、多少之異, 所以同其志、盡其力也. 被邊長鎮之兵, 皆百戰傷夷, 角所能則習, 度所處則危, 考服役則勞, 察臨敵則勇, 然衣稟止於當身, 又爲家室所分, 居常凍餒. 而關東戍士, 歲月更代, 怯於應敵, 懈於服勞, 然衣稟優厚, 繼以茶藥, 資以蔬醬. 豐寡相縣, 勢則遠甚. 又有以邊軍詭爲奏請遙隸神策者, 稟賜之饒, 有三倍之益. 此士類所以忿恨, 經費所以褊匱. 夫事業未異, 給養頓殊, 人情所不甘也. 不爲戎首, 已可嘉者, 況使協力同心, 以攘寇難, 臣知有所不能焉. 養士若此, 可謂怨生於不均矣. 五失也.

凡任將帥, 必先考察行能, 然後指所授之方、所委之要, 令自揣可否, 以見要領. 須某甲兵, 藉某參屬, 用若幹步騎, 計若幹資糧, 何所列屯, 何時成功, 觀其言, 校其實. 若曰不足取, 當艱之於初, 不宜詒悔於後也；若曰可任, 則當要之於終, 不宜掣肘於內也. 故疑者不使, 使者不疑. 勞神於拔選, 端拱於委任, 然後核否臧, 信賞罰, 受賞者不爲濫, 當罰者不敢辭, 付授專則苟且之心息矣. 是以古之遣將者, 君推轂而命之, 又賜鈇鉞, 故軍容不入國, 國容不入軍, 機宜不以遠決, 號令不以兩從. 今陛下命帥, 先求易制者, 多其部使力分, 輕其任使心弱. 由是分閫責成之義廢, 死綏任咎之志衰. 一則聽命, 二則聽命, 止取承順可矣, 若有意乎靖難則不可. 兩疆相接, 兩軍相持, 事機所急, 罅不留息, 況千里之遠, 九重之深, 陳述之難明, 聽覽之不專, 欲事無遺策, 雖聖亦有所不能焉. 守戍者以寡不敢抗, 分鎮者以無詔不敢救, 逗留之頃, 寇已奔逼. 牧馬屯牛, 鞠椎剽矣；嗇夫樵婦, 罄俘囚矣. 假令詔至發兵, 更相顧望, 莫敢遮礙, 敗者減百爲一, 獲者衍百爲千. 帥守以總制在朝, 不恤於罪；陛下以權出己, 不究厥情. 用帥若此, 可謂機失於遙制矣. 六失也.

臣愚謂宜罷四方之防秋者, 以其數析而三之：其一, 責本道節度, 募壯士願屯邊者徙焉；其一, 則第以本道衣稟, 責關內、河東募用蕃、夏子弟願傅軍者給焉；其一, 以所輸資糧給應募者, 以安其業. 詔度支市牛, 召工就諸屯繕完器具. 至者家給牛一, 耕耨水火之器畢具, 一歲給二口糧, 賜種子, 勸之播蒔. 須一年, 則使自給, 有餘粟者, 縣官倍價以售. 既息調發之煩, 又無幸免之弊, 出則人自爲戰, 處則家自爲耕. 與夫暫屯遽罷, 豈同日論哉！然後建文武大臣一人爲隴右元帥, 自涇、隴、鳳翔薄長武城, 盡山南西道, 凡節度府之兵皆屬焉. 又詔一人爲朔方元帥, 由鄜坊、邠寧揵靈夏, 凡節度府之兵屬焉. 又詔一人爲河東元帥, 舉河東, 極振武, 節度府之兵屬焉. 各以臨邊要州爲治所, 所部州若府, 遴柬良吏爲刺史, 外奉軍興, 內課農桑, 慎守中國所長, 謹行當今所易, 則八利可致, 六失可去矣.

帝愛重其言, 不從也.

班宏判度支, 卒官, 贄薦李巽, 帝漫許之, 而自用裴延齡. 贄言：「延齡僻戾躁妄, 不可用.」不聽. 俄而延齡奸佞得君, 天下仇惡, 無敢言. 贄上書苦諫, 帝不懌, 竟以太子賓客罷. 贄本畏慎, 未嘗通賓客. 延齡揣帝意薄, 讒短百緒, 帝遂發怒, 欲誅贄, 賴陽城等交章論辨, 乃貶忠州別駕. 後稍思之, 會薛延爲刺史, 諭旨慰勞. 韋皋數上表請贄代領劍南, 帝猶銜之, 不肯與. 順宗立, 召還. 詔未至, 卒, 年五十二. 贈兵部尚書, 謚曰宣.

始, 贄入翰林, 年尚少, 以材幸, 天子常以輩行呼而不名. 在奉天, 朝夕進見, 然小心精潔, 未嘗有過, 由是帝親倚, 至解衣衣之, 同類莫敢望. 雖外有宰相主大議, 而贄常居中參裁可否, 時號「內相.」 嘗爲帝言：「今盜遍天下, 宜痛自咎悔, 以感人心. 昔成湯罪己以興, 楚昭王出奔, 以一言善復國. 陛下誠不吝改過, 以言謝天下, 使臣持筆亡所忌, 庶叛者革心.」帝從之. 故奉天所下制書, 雖武人悍卒無不感動流涕. 後李抱真入朝, 爲帝言：「陛下在奉天、山南時, 赦令至山東, 士卒聞者皆感泣思奮. 臣是時知賊不足平.」議者謂興元戡難功, 雖爪牙宣力, 蓋贄有助焉. 狩山南也, 道險澀, 與從官相失, 夜召贄不得, 帝驚且泣, 詔軍中得贄者賞千金. 久之, 上謁, 帝喜見顏間, 自太子以下皆賀. 及輔政, 不敢自顧重, 事有可否必言之, 所言皆剴拂帝短, 懇到深切. 或規其太過者, 對曰：「吾上不負天子, 下不負所學, 皇它恤乎?」既放荒遠, 常闔戶, 人不識其面. 又避謗不著書, 地苦瘴癘, 只爲《今古集驗方》五十篇示鄉人云.

贊曰：德宗之不亡, 顧不幸哉！在危難時聽贄謀, 及已平, 追仇盡言, 怫然以讒幸逐, 猶棄梗. 至延齡輩, 則寵任磐桓, 不移如山, 昏佞之相濟也. 世言贄白罷翰林, 以爲與吳通玄兄弟爭寵, 竇參之死, 贄漏其言, 非也. 夫君子小人不兩進, 邪諂得君則正士危, 何可訾耶? 觀贄論諫數十百篇, 譏陳時病, 皆本仁義, 可爲後世法, 炳炳如丹, 帝所用才十一. 唐祚不競, 惜哉！

列傳第八十三

韋張嚴韓

韋皋, 字城武, 京兆萬年人. 六代祖範, 有勳力周、隋間. 皋始仕爲建陵挽郎, 諸帥府更辟, 擢監察御史. 張鎰節度鳳翔, 署營田判官. 以殿中侍御史知隴州行營留事.

德宗狩奉天, 李楚琳殺鎰, 劫衆叛歸硃泚, 隴州刺史郝通奔降楚琳. 始, 泚以范陽軍鎮鳳翔, 既歸節, 而留兵五百戍隴上, 以部將牛雲光督之. 至是, 雲光謀請皋爲帥, 將劫以臣泚. 別將翟曄伺知以白皋. 雲光懼不克, 率衆出奔, 至汧陽, 遇泚奴使皋所, 謂雲光曰：「太尉已爲天子, 使我以御史中丞授皋. 若聽, 固吾人也, 不受, 可遂誅之. 請以兵俱.」許之. 皋迎勞, 先納奴, 偽受泚詔. 即讓雲光曰：「既去而復, 何也?」對曰：「向未知公之命, 故去；今還, 願與公同生死.」皋曰：「大使固善, 苟無它圖, 請釋甲以安衆, 而後可入也.」雲光以皋諸生, 亡能爲, 乃命士委仗鎧, 皋受而內其卒. 明日, 置酒大會, 奴、雲光與其下至, 皋伏甲左右廡, 酒行, 盡殺之, 以其首徇. 泚復使它奴拜皋鳳翔節度使, 皋亦斬之及從騎三人, 縱一人使報泚. 帝聞, 乃授皋隴州刺史, 置奉義軍, 拜節度使, 寵其功. 皋遣兄平及弇繼至奉天, 士氣益壯, 乃築壇血牲與士盟曰：「協力一心, 以誅元惡, 有渝此盟, 神其殛之.」又馳使吐蕃與連和, 隴坻遂安. 帝自梁、洋還, 召爲左金吾衛將軍, 遷大將軍.

貞元初, 代張延賞爲劍南西川節度使. 初, 雲南蠻羈附吐蕃, 其盜塞必以蠻爲鄉道. 皋計得雲南則斬虜右支, 乃間使招徠之, 稍稍通西南夷. 明年, 蠻大首領苴那時以王爵讓其兄子烏星. 始, 烏星幼, 那時攝領其部, 故請歸爵. 皋上言：「禮讓行於殊俗, 則怫戾者化, 願皆封以示褒進.」詔可. 又明年, 雲南款邊求內屬, 約東蠻鬼主驃傍、苴夢沖等絕吐蕃盟. 五年, 東蠻斷瀘水橋攻吐蕃, 請皋濟師. 皋遣精卒二千, 與蠻共破吐蕃於台登, 殺青海大酋乞臧遮遮、臘城酋悉多楊硃及論東柴等, 虜墜死崖穀不可計, 多獲牛馬鎧裝. 遮遮, 尚結贊之子, 虜貴將悍雄者也；既敗, 酋長百餘行哭隨之. 悍將已亡, 則屯柵以次降定. 進檢校吏部尚書.

初, 東蠻地二千里, 勝兵常數萬, 南倚閣羅鳳, 西結吐蕃, 狙勢強弱爲患, 皋能綏服之, 故戰有功. 詔以那時爲順政王、夢沖懷化王、驃傍和義王, 刻「兩林」、「勿鄧」等印以賜之. 而夢沖復與吐蕃盟, 皋遣別將蘇峞召之, 詰其叛, 斬於琵琶川, 立次鬼主樣棄等, 蠻部震服. 乃建安夷軍於資州, 維制諸蠻；城龍溪於西山, 保納降羌.

九年, 天子城鹽州, 策虜且來撓襲, 詔皋出師牽維之. 乃命大將董勔、張芬分出西山、靈關, 破峨和、通鶴、定廉城, 逾的博嶺, 遂圍維州, 搏棲雞, 攻下羊溪等三城, 取劍山屯焚之. 南道元帥論莽熱來援, 與戰, 破其軍, 進收白岸, 乃城鹽州. 詔皋休士. 以功爲檢校尚書右仆射、扶風縣伯.

於是西山羌女、訶陵、南水、白狗、逋租、弱水、清遠、咄霸八國酋長, 皆因皋請入朝. 乃遣幕府崔佐時由石門趣雲南, 而南詔復通. 石門者, 隋史萬歲南征道也, 天寶中, 鮮於仲通下兵南溪, 道遂閉. 至是蠻徑北穀, 近吐蕃, 故皋治復之. 繇黎州出邛部, 直雲南, 置青溪關, 號曰「南道.」 乃詔皋統押近界諸蠻、西山八國、雲南安撫使. 俄進同中書門下平章事.

十三年, 復巂州. 吐蕃怨, 完壘造舟謀擾邊, 皋輒破卻之. 自是曩貢、臘城等九節度嬰嬰、籠官馬定德與大將舉落皆降, 昆明管些蠻又內附. 贊普怒, 遂北掠靈、朔, 破麟州以取償焉. 帝詔皋深入以橈虜. 皋遣大將陳泊等出三奇, 崔堯臣趨石門無衣山, 仇冕、董振走維州, 邢玼出黃崖略棲雞、老翁城, 高倜、王英俊繇峨和、清溪道薄故松州, 元膺出濕山、成溪, 臧守至道黎、巂, 韋良金趨平夷, 路惟明自靈壁、夏陽攻逋租、偏松城, 王有道涉大度河, 陳孝陽率蠻苴那時等道西瀘攻昆明、諾濟, 師無慮五萬, 以八月悉出塞. 十月, 大破吐蕃, 拔其保鎮捕候, 追奔轉戰千里, 遂圍維州. 吐蕃釋靈、朔兵, 使論莽熱以內大相兼東境五節度大使, 率雜虜十萬來救. 師伏以待, 虜乘勝深入, 師噪而奮, 虜大潰, 生禽莽熱獻諸朝. 帝悅, 進檢校司徒兼中書令、南康郡王, 帝制紀功碑褒賜之.

順宗立, 詔檢校太尉. 會王叔文等幹政, 皋遣劉辟來京師謁叔文曰：「公使私於君, 請盡領劍南, 則惟君之報. 不然, 惟君之怨.」叔文怒, 欲斬辟, 辟遁去. 皋知叔文多釁, 又自以大臣可與國大議, 即上表請皇太子監國, 又上箋太子, 暴叔文、伾之奸, 且勸進. 會大臣繼請, 太子遂受禪, 因投殛奸黨. 是歲, 皋暴卒, 年六十一, 贈太師, 謚曰忠武.

皋治蜀二十一年, 數出師, 凡破吐蕃四十八萬, 禽殺節度、都督、城主、籠官千五百, 斬首五萬餘級, 獲牛羊二十五萬, 收器械六百三十萬, 其功烈爲西南劇. 善拊士, 至雖昏嫁皆厚資之, 婿給錦衣, 女給銀塗衣, 賜各萬錢, 死喪者稱是. 其僚掾官雖顯, 不使還朝, 即署屬州刺史, 自以侈橫, 務蓋藏之. 故劉辟階其厲, 卒以叛. 朝廷欲追繩其咎, 而不與皋者詆所進兵皆鏤「定秦」字, 有陸暢者上言：「臣向在蜀, 知『定秦』者, 匠名也.」繇是議息. 暢, 字達夫, 皋雅所厚禮. 始, 天寶時, 李白爲《蜀道難》篇以斥嚴武, 暢更爲《蜀道易》以美皋焉.

始, 皋務私其民, 列州互除租, 凡三歲一復. 皋沒, 蜀人德之, 見其遺象必拜. 凡刻石著皋名者, 皆鑱其文尊諱之.

兄聿, 弟平. 聿以廕調南陵尉, 遷秘書郎, 以父嫌名換太子司議郎, 辟淮南杜佑府. 元和初, 爲國子司業. 劉辟與盧文若反, 皋子行式娶文若女弟, 聿不以聞. 辟平, 行式妻當沒掖庭, 有司並按聿, 或以道遠不應坐, 乃皆赦之. 終太子右庶子. 平與皋斬硃泚使者, 間走奉天上功, 擢萬年尉.

平子正貫, 字公理, 少孤, 皋謂能大其門, 名曰臧孫. 推廕爲單父尉, 不得意, 棄官去, 改今名. 舉賢良方正異等, 除太子校書郎, 調華原尉. 後又中詳閑吏治科, 遷萬年主簿, 擢累司農卿. 坐尚食乏供, 貶均州刺史. 久之, 進壽州團練使. 宣宗立, 以治當最, 拜京兆尹、同州刺史. 俄擢嶺南節度使. 南海舶賈始至, 大帥必取象犀明珠, 上珍而售以下直. 正貫既至, 無所取, 吏咨其清. 南方風俗右鬼, 正貫毀淫祠, 教民毋妄祈. 會海水溢, 人爭咎撤祠事, 以爲神不厭, 正貫登城沃酒以誓曰：「不當神意, 長人任其咎, 無逮下民.」俄而水去, 民乃信之. 居鎮三歲, 既病, 遺令無厚葬, 無用鼓吹, 無請謚. 卒, 年六十八, 贈工部尚書.

劉辟者, 字太初, 擢進士宏詞科, 佐韋皋府, 遷累御史中丞、支度副使. 皋卒, 辟主後務, 諷諸將徼旄節, 憲宗以給事中召之, 不奉詔. 時帝新即位, 欲靜鎮四方, 即拜檢校工部尚書、劍南西川節度使. 辟意帝可動, 益驁蹇, 吐不臣語, 求統三川, 欲以所善盧文若節度東川, 即以兵取梓州. 且以術家言五福、太一舍於蜀, 乃造大樓以祈祥. 帝始重征討, 而宰相杜黃裳勸帝, 且言：「辟, 妄書生耳, 可鼓而俘也.」薦高崇文、李元弈等將神策行營兵皆西, 使嚴礪、李康掎角之.

詔許自新, 辟不聽. 崇文取東川, 帝乃下詔奪其官, 進破鹿頭關, 遂下成都. 辟從數十騎走, 至羊灌田, 自投水, 不能死, 騎將酈定進禽之. 文若先殺其族, 縋石自沈於江, 失其屍. 檻車送辟京師, 尚冀不死, 食飲於道晏然. 將至都, 神策以兵迎之, 系其首, 曳而入, 驚曰：「何至是邪?」帝御興安樓受俘, 詔詰反狀, 辟曰：「臣不敢反, 五院子弟爲惡, 不能制.」詔問：「遣使賜節何不受?」乃伏罪. 獻廟社, 徇於市, 斬于城西南獨柳下. 子超郎等九人, 與部將崔綱以次誅.

始, 辟嘗病, 見問疾者必以手行入其口, 辟即裂食之. 唯盧文若至, 如平常, 故益與之厚, 而皆夷族.

張建封, 字本立, 鄧州南陽人, 客隱兗州. 父玠, 少任俠. 安祿山反, 使李廷偉脅徇山東, 魯郡太守韓擇木迎館之. 玠率豪桀段絳等集兵, 將斬以徇, 擇木不許, 唯司兵參軍張孚助其謀, 乃殺廷偉並其黨以聞. 擇木、孚皆受賞, 而玠去之江南, 不自言功.

建封少喜文章, 能辯論, 慷慨尚氣, 自許以功名顯. 李光弼鎮河南, 盜起蘇、常間, 殘掠鄉縣. 代宗詔中人馬日新與光弼麾下皆討. 建封見中人, 請前喻賊, 可不須戰. 因到賊屯開譬禍福, 一日降數千人, 縱還田裏, 由是知名. 湖南觀察使韋之晉辟署參謀, 授左清道兵曹參軍, 不樂職, 輒去. 令狐彰節度滑亳, 奏置幕府, 彰不朝覲, 建封非之. 往見轉運使劉晏, 晏奏試大理評事, 使筦漕務, 歲餘罷. 時馬燧爲三城鎮遏使, 雅知之, 表爲判官, 擢監察御史. 燧伐李靈耀, 軍中事多所諏訪, 從鎮河東, 授侍御史, 即表其能於朝. 楊炎將任以要職, 盧杞不喜, 出爲嶽州刺史.

李希烈既破梁崇義, 跋扈不臣, 壽州刺史崔昭與相聞, 德宗召宰相選代昭者, 杞倉卒不暇取它吏, 即白用建封. 希烈數敗王師, 張甚, 遂僭即天子位, 淮南節度使陳少遊陰附之. 希烈遣將楊豐齎偽赦二, 畀建封、少遊. 豐至, 建封縛致軍中, 會中人來, 對之斬其首, 因送偽書於行在. 少遊聞之, 恚汗不自處, 建封乃劾其附賊狀, 帝方蒙難, 不暇治也. 希烈又署杜少誠爲淮南節度使, 約破壽州, 以趣江都. 建封壁霍丘秋柵拒之, 賊不能東. 遷團練使. 帝還自梁, 少遊卒憂死. 進兼御史大夫、濠壽廬觀察使. 是時, 四方尚多故, 乃繕陴隍, 益治兵, 四鄙附悅. 希烈使票帥悍卒來戰, 建封皆沮衄之. 賊平, 進封階, 又任一子正員官.

貞元四年, 拜御史大夫、徐泗濠節度使. 始, 李洧以徐降, 洧卒, 高承宗、獨孤華代之, 地迫於寇, 常困肸不支. 於是李泌建言：「東南漕自淮達諸汴, 徐之埇橋爲江、淮計口, 今徐州刺史高明應甚少, 脫爲李納所並, 以梗餉路, 是失江、淮也. 請以建封代之, 益與濠、泗二州. 夫徐地重而兵勁, 若帥又賢, 即淄青震矣.」帝曰：「善.」繇是徐復爲雄鎮. 久之, 檢校尚書右仆射. 十三年, 來朝, 帝不待日召見延英殿, 詔會朝赴大夫班, 以示殊寵, 建封賦《朝天行》以獻. 帝眷遇異等, 賜名馬珍具.

是時, 宦者主宮市, 置數十百人閱物廛左, 謂之「白望.」 無詔文驗核, 但稱宮市, 則莫敢誰何, 大率與直十不償一. 又邀閽闥所奉及腳傭, 至有重荷趨肆而徒返者. 有農賣一驢薪, 宦人以數尺帛易之, 又取它費, 且驅驢入宮, 而農納薪辭帛, 欲亟去, 不許, 恚曰：「惟有死耳！」遂擊宦者. 有司執之以聞, 帝黜宦人, 賜農帛十匹, 然宮市不廢也. 諫臣交章列上, 皆不納, 故建封請間爲帝言之, 帝頗順聽. 會詔書蠲民逋賦, 帝問何如, 答曰：「殘逋積負, 決無可斂, 雖蠲除之, 百姓尚無所益.」又陳：「河東節度使李說、華州刺史盧征皆病不能事, 左右得以爲奸. 右金吾大將軍李翰好刺細事規寵, 人疾惡之.」帝悉嘉可. 未幾, 制詔：「官師過從, 人情之常, 自今金吾勿以聞.」 元巳, 賜宴曲江, 特詔與宰相同榻食. 其還鎮, 帝賦詩以餞, 於時雖馬燧、渾瑊、劉玄佐、李抱真等勳寵卓越, 未有以詩餞者. 帝又使左右以所持鞭賜之, 曰：「卿節誼歲寒弗渝, 故用此爲況.」建封又賦詩以自警勵. 十六年, 以病求代, 詔韋夏卿代之, 未至而建封卒. 年六十六, 冊贈司徒.

治徐凡十年, 躬於所事, 一軍大治. 善容人過, 至健黠亦未嘗曲法假之. 其言忠義感激, 故下皆畏悅. 性樂士, 賢不肖遊其門者禮必均, 故其往如歸. 許孟容、韓愈皆奏署幕府, 有文章傳於時.

子愔, 始以廕補虢州參軍事. 建封卒, 府佐鄭通誠者攝留事, 畏其軍亂, 因浙西戍兵過徐, 謀引以爲援. 舉軍怒, 斧庫取兵, 環府大噪, 殺通誠及大將數人, 乃表於朝, 請愔爲留後, 假旄節. 帝不許, 披濠、泗隸淮南, 詔杜佑討徐亂. 泗州刺史張伾以兵攻埇橋, 與徐軍遇, 伾大敗. 帝未有以制, 乃授愔右驍衛將軍、徐州刺史, 知留後. 以伾爲泗州留後, 杜兼爲濠州留後. 俄進愔武寧軍節度使.

元和初, 以疾求代, 召爲工部尚書, 以王紹節度武寧, 還濠、泗隸徐. 徐人喜, 遂不敢亂, 而愔得行. 未逾境, 卒. 愔治徐七年, 其政稱治. 贈尚書右仆射.

嚴震, 字遐聞, 梓州鹽亭人. 本農家子, 以財役裏閭. 至德、乾元中, 數出貲助邊, 得爲州長史. 西川節度使嚴武知其才, 署押衙, 遷恒王府司馬, 委以軍府衆務. 武卒, 罷歸. 會東川節度使李叔明表爲渝州刺史, 震以叔明姻家, 移疾去. 山南西道節度府又表爲鳳州刺史. 母喪解. 起爲興、鳳兩州團練使, 好興利除害. 建中中, 劍南黜陟使韋楨狀震治行爲山南第一, 乃賜上下考, 封鄖國公. 治鳳十四年, 號稱清嚴, 遠邇咨美. 遷山南西道節度使.

硃泚反, 遣腹心穆廷光等遺帛書誘之, 震即斬以聞. 是時, 李懷光與賊連和, 奉天危蹙, 帝欲徙蹕山南, 震聞, 馳表奉迎, 遣大將張用誠以兵五千扞衛. 用誠至盩厔有反計, 帝憂之, 會震牙將馬勳嗣至, 帝告以故, 勳曰：「臣請歸取節度符召之, 即不受, 斬其首以復命.」帝悅, 使計日往. 勳還得符, 請壯士五人與偕, 出駱穀, 用誠以爲未知其謀, 以數百騎迓勳館之, 左右嚴侍. 勳未發, 陰令焚草館外, 士寒爭附火, 勳從容引符示之, 曰：「大夫召君.」用誠懼, 將走, 壯士自後禽之. 用誠子斫勳傷首, 左右扞刀得免, 遂仆用誠, 而格殺其子. 勳即軍中, 士皆擐甲矣. 勳昌言曰：「若父母妻子在梁州, 今棄之而反, 何所利邪? 大夫取用誠爾, 若等無與！」衆乃服, 不敢動. 即縛用誠送於震, 杖殺之, 而拔其副以統師. 始, 勳赴行在, 逾半日期, 帝頗憂. 比至, 大喜. 翌日, 發奉天. 既入駱穀, 懷光以騎追襲, 賴山南兵以免. 尋加檢校戶部尚書、馮翊郡王, 實封二百戶.

天子至梁州, 宰相以爲地貧無所仰給, 請進幸成都. 震曰；「山南密邇畿輔, 李晟銳於收復, 方藉六師爲聲援, 今引而西, 則諸將顧望, 責功無期.」帝未決, 會晟表至, 亦請駐蹕梁、洋, 議遂定. 然梁、漢間刀耕火耨, 民采穭爲食, 雖領十五郡, 而賦入才比東方數大縣. 自安、史後, 山賊剽掠, 戶口流散, 震隨宜勸課, 鳩斂有法, 民不煩擾, 而行在供億具焉. 車駕將還, 加檢校尚書左仆射. 詔改梁州爲興元府, 即用震爲尹, 加實封二百戶. 久之, 進同中書門下平章事. 貞元十五年卒, 年七十六, 贈太保, 謚曰忠穆.

從孫譔, 與宰相楊收善. 咸通中, 繇桂管觀察使擢爲江西節度使, 改號鎮南軍. 時南蠻內寇, 詔譔募士三萬備之. 或言譔廣補卒, 擅納縑廩. 及收得罪, 韋保衡以譔素善收, 賕賄狼藉, 遣使按覆, 詔賜死.

韓弘, 滑州匡城人. 少孤, 依其舅劉玄佐. 舉明經不中, 從外家學騎射. 由諸曹試大理評事, 爲宋州南城將. 事劉全諒, 署都知兵馬使. 貞元十五年, 全諒死, 軍中思玄佐, 以弘才武, 共立爲留後, 請監軍表諸朝. 詔檢校工部尚書, 充宣武節度副大使, 知節度事.

先是, 曲環死, 吳少誠與全諒謀襲陳許, 使數輩仍在館. 弘始得帥, 欲以忠自表於衆, 即驅出少誠使斬之, 選卒三千, 會諸軍擊少誠, 敗之. 汴自劉士寧以來, 軍益驕, 及殺陸長源, 主帥勢輕, 不可制. 弘察軍中素恣橫者劉鍔等三百人, 一日, 數其罪斬之牙門, 流血丹道, 弘言笑自如. 自是訖弘去, 無一敢肆者. 李師古屯曹州, 以謀鄭、滑, 或告：「師古治道矣, 兵且至, 請備之.」弘曰：「師來不除道也.」師古情得, 乃引去. 累授檢校司空、同中書門下平章事. 弘以官與太原王鍔等, 詒書宰相, 恥爲鍔下. 憲宗方用兵淮西, 藉其重, 更授檢校司徒, 班鍔上.

嚴綬以王師敗, 乃拜弘淮西諸軍行營都統, 使扞兩河, 而令李光顏、烏重胤擊賊. 弘不親屯, 遣子公武領兵三千屬光顏, 然陰爲逗橈計, 以危國邀功者, 每諸將告捷, 輒累日不怡. 元濟平, 以功加兼侍中, 封許國公. 李師道誅, 弘大懼, 因請入朝, 冊拜司徒、中書令, 以足疾, 命中人掖拜, 固願留京師. 帝崩, 攝塚宰. 俄出爲河中節度使. 以病請還, 復拜司徒、中書令. 卒, 年五十八, 贈太尉, 謚曰隱.

始, 弘自汴來朝, 獻馬三千、絹五十萬、它錦彩三萬, 而汴之庫廄錢尚百萬緡, 絹亦百餘萬, 馬七千, 糧三百萬斛, 兵械不可數. 弘爲人莊重寡言, 罪殺人, 問法何如, 不自爲輕重, 沉謀勇斷, 故少誠、師道等皆憚之. 詔使至, 或驁侮不爲禮. 齊、蔡平, 勢屈而後請覲, 然天子尊寵異等, 能以名位始終, 亦其天幸.

子公武, 字從偃. 起家衛尉主簿, 爲宣武行營兵馬使, 以討蔡功檢校左散騎常侍、鄜坊等州節度使. 弘入朝, 爲右金吾將軍. 弘出河中, 弘弟充徙宣武, 乃曰：「二父居重鎮, 我以孺子又當執金吾職乎?」因固辭, 改右驍衛大將軍. 性恭遜, 不以富貴自處. 卒, 贈戶部尚書, 謚曰恭.

充, 本名璀, 少亦依舅家. 李元爲河陽節度使, 署牙將. 元改昭義, 又從之. 元嘗謂賓佐曰：「充後當貴, 諸君必善事之.」未幾, 弘領宣武, 召主親兵, 元曰：「我知君舊矣, 吾兒不才, 無足累君者, 二女方幼, 以爲托.」遂辭去. 累授御史大夫.

弘峻法, 人人不自保. 充謙慎無少懈, 念弘在鎮久, 不入見天子, 身又得士, 不自安, 因請入宿衛, 弘許之, 不即遣. 後因獵, 單騎走洛陽, 朝廷亮其節, 擢右金吾衛將軍, 轉大將軍, 斥軍士虛名不如令者七百人. 曆少府監、鄜坊等州節度使.

穆宗立, 幽、鎮、魏復亂, 王承元以冀兵二千屯滑州, 朝廷恐冀兵相訹爲叛, 徙承元鄜坊, 而授充檢校尚書左仆射, 爲義成軍節度使. 會汴軍逐李願, 以李朅主留事. 帝謂充素爲汴士悅向, 詔節度宣武, 兼統義成兵討朅. 戰郭橋, 破之. 會李質斬朅, 遂入汴. 初, 陳許李光顏亦奉詔討朅, 屯尉氏, 意先得汴, 欲俘掠以餌軍, 而汴監軍姚文壽亦欲內光顏. 充聞其謀, 馳至城下, 汴人望見充, 歡躍無復貳者.

始, 帝遣人問破賊期, 充對：「汴, 天下咽喉, 臣頗習其人, 然王師臨之, 一月可破.」方二旬即克. 帝喜曰：「充料敵若神.」加檢校司空. 籍朅所脅爲兵者三萬, 悉縱之. 又責首亂者千餘, 斥出境, 令曰：「敢後者斬！」由是內外按堵, 汴人愛賴之. 卒, 年五十五, 贈司徒, 謚曰肅.

充雖將家, 性儉節, 曆三鎮, 居處服玩如儒生, 乘機決策無餘悔, 世推善將. 李元沒, 充爲嫁二女, 周其家. 自弘去汴, 監軍選軍中敢士二千直閣下, 日秩酒肴, 物力幾屈, 然不敢廢. 充未入時, 李質總軍事, 乃曰：「韓公至而頓去二千人食, 豈不失人心乎? 不去, 且無以繼, 可以弊事遺吾帥乎！」因悉罷之而後迎充.

李質者, 節士也. 始爲牙將, 及朅爲留後, 邀帥節, 勸之不從. 朅疽發於首, 委質以兵, 遂禽朅. 終金吾將軍.

贊曰：皋、建封、弘本諸生, 震興田畝間, 未有以異人, 及投隙龍驤, 皆爲國梁楹, 光奮一時. 使不遭遇, 與庸夫汩汩並胔而腐可也. 皋、弘雖陰慝, 卒能以誠言自解, 長沒天年, 宜哉！

列傳第八十四

鮑李蕭薛樊王吳鄭陸盧柳崔

鮑防, 字子慎, 襄州襄陽人. 少孤窶, 強志於學, 善辭章. 及進士第, 曆署節度府僚屬. 入爲職方員外郎. 薛兼訓帥太原, 被病, 代宗授防少尹、節度行軍司馬, 召見, 慰遣之. 俄知留後, 兼太原尹、節度使. 人樂其治, 詔圖形別殿. 入爲御史大夫, 曆福建、江西觀察使, 召拜左散騎常侍. 從德宗奉天, 進禮部侍郎, 封東海郡公.

貞元元年, 策賢良方正, 得穆質、裴復、柳公綽、歸登、崔邠、韋純、魏弘簡、熊執易等, 世美防知人. 時比歲旱, 策問陰陽祲沴, 質對：「漢故事, 免三公, 蔔式請烹弘羊.」指當時輔政者. 右司郎中獨孤愐欲下質, 防不許, 曰：「使上聞所未聞, 不亦善乎?」卒置質高第, 帝見策嘉揖.

初, 防與知雜御史竇參遇, 導騎不引避, 參謫其仆. 及爲相, 防尹京兆, 迫使致仕, 授工部尚書. 防吒曰：「吾與蕭昕子齒, 而同昕老, 坐宰相餘忿邪！」不得志卒, 年六十九, 贈太子少保, 謚曰宣. 防於詩尤工, 有所感發, 以譏切世敝, 當時稱之. 與中書舍人謝良弼友善, 時號「鮑謝」云.

李自良, 兗州泗水人. 天寶亂, 往從兗鄆節度使能元皓. 以戰多, 累授右衛率. 從袁傪討賊袁晁, 積閥至試殿中監, 事浙東薛兼訓節度府. 兼訓徙太原, 又爲牙將. 鮑防代總節度事, 會回紇入寇, 防遣大將焦伯瑜等擊之. 自良曰：「寇遠來, 難與爭鋒. 請築二壘搤歸路, 堅壁勿出, 求戰不許, 師老而墮, 其勢易乘.」防不聽. 伯瑜戰百井, 大敗. 由是知名.

馬燧代防, 表爲軍候. 自良爲人勤且有謀, 燧倚信之. 從討田悅還, 攻李懷光河中, 數履鋒陷陣, 功在諸將右. 貞元三年, 燧來朝, 德宗罷燧兵, 以自良代之. 自良以事燧久, 不敢當, 議者多其讓, 乃授右龍武大將軍. 入謝, 帝終以河東近胡, 謂曰：「卿於進退寧不有禮? 然守北門無易卿者, 勉爲朕行.」乃以檢校工部尚書充河東節度使. 居治九年, 舉不愆法, 簡儉易循, 民不知有軍, 上下諧附. 卒於官, 贈尚書左仆射.

蕭昕, 字中明, 梁鄱陽王恢七世孫, 世居河南. 再中博學宏辭科, 調壽安尉, 累遷左補闕. 哥舒翰爲副元帥拒安祿山, 辟掌書記, 翰敗, 儳道走蜀. 肅宗立, 奉誥冊見行在. 曆中書舍人、禮部侍郎. 代宗狩陝, 昕由武關從帝, 擢國子祭酒. 建請崇太學以樹教本, 帝寤其言, 詔群臣有籍於朝及神策六軍子弟隸業者, 聽補生員.

大曆中, 持節吊回紇. 回紇恃功, 廷讓昕曰：「乃中國亂, 非我無以平, 奈何市馬不時歸我直?」衆失色. 昕徐曰：「國家龕定寇難, 功雖絲毫不遺賞, 況鄰國乎? 仆固懷恩, 我之叛臣, 爾與連禍, 又引吐蕃暴我郊甸. 天舍其衷, 吐蕃敗北, 回紇悔懼, 叩顙乞和. 非天子恤舊功, 則只馬不得出塞下, 孰爲失信者?」回紇大慚, 因厚禮昕, 遣使者約和. 轉工部尚書, 封晉陵侯. 德宗出奉天, 昕年八十餘, 步出城. 賊求之急, 獨竄山谷間, 僅至奉天. 遷太子少傅, 爵郡公, 兼禮部尚書, 知貢舉. 久之, 以太子少師致仕. 卒, 年九十三, 贈揚州大都督, 謚曰懿.

昕始薦張鎬、來瑱, 在禮部擢杜黃裳、高郢、裴垍. 其後鎬興布衣, 不數年位將相, 瑱爲將有威名, 黃裳等繼輔政, 並爲名宰云.

薛播, 河中寶鼎人. 曾祖文思, 官中書舍人. 播早孤, 伯母林通經史, 善屬文, 躬授經諸子及播兄弟, 故開元、天寶間, 播兄弟七人皆擢進士第, 爲衣冠光韙. 累授殿中侍御史, 遷武功、萬年令. 溫敏而裕, 與人交有常, 李棲筠、常袞、崔祐甫並器之. 祐甫輔政, 拜中書舍人, 出爲汝州刺史. 坐小累, 貶泉州, 再遷至河南尹. 以禮部侍郎卒, 贈本曹尚書.

子公達, 擢進士第. 佐鳳翔軍. 會帥不文, 嘗集射, 設的高數十尺, 令曰：「中者酬錦與金.」一軍莫能中. 公達執弓矢揖曰：「請爲公歡.」射三發連中, 衆大呼笑. 帥不喜, 乃自免去. 復佐河陽軍. 以國子助教居東都卒.

樊澤, 字安時, 河中人. 少孤, 依外家客河朔. 相衛節度使薛嵩表爲堯山令. 舉賢良方正, 次潼關, 雨淖, 困不能前. 有熊執易者, 同舍逆旅, 哀之, 輟所乘馬, 傾褚以濟, 自罷所舉. 是歲, 澤上第, 楊炎善之, 擢左補闕.

澤有武力, 喜兵法, 議者謂有將帥器. 嘗召對延英, 德宗歎其論兵「與我意合.」 累遷山南東道司馬, 就拜節度使. 每射獵, 諸將憚其材武. 數與李希烈確, 禽票將張嘉瑜、杜文朝、梁悛之等, 賊氣沮縮, 遂取唐、隋二州. 貞元三年, 爲荊南節度使. 會山南東道嗣曹王皋卒, 軍亂, 剽居人. 以澤威惠著襄、漢間, 復徙山南東道, 加檢校尚書右仆射. 十四年卒, 年五十七, 贈司空, 謚曰成. 訃至, 帝爲撤宴廢朝.

子宗師, 字紹述. 始爲國子主簿, 元和三年, 擢軍謀宏遠科, 授著作佐郎. 曆金部郎中、綿州刺史. 徙絳州, 治有跡. 進諫議大夫, 未拜卒. 始, 宗師家饒於財, 悉散施姻舊賓客, 妻子告不給, 宗師笑不答. 然力學多通解, 著《春秋傳》、《魁紀公》、《樊子》凡百餘篇, 別集尚多. 韓愈稱宗師論議平正有經據, 嘗薦其材云.

王緯, 字文卿, 並州太原人. 父之咸, 爲長安尉, 與弟之賁、之奐皆有文. 緯舉明經, 以書判入等, 曆長安尉. 大曆中, 與李泌俱爲路嗣恭江西觀察判官. 泌見惡於元載, 嗣恭希意欲殺之, 緯護解, 僅免. 泌執政, 奏於己有私恩, 德宗許爲泌報, 故進緯給事中. 浙西觀察使缺, 泌擬緯, 帝曰：「是朕爲君報德者乎? 黃門要地, 獨不留議事耶?」對曰：「浙西賦入尤劇, 緯清而忠, 能惠養民, 故請遣之.」制可. 初, 州縣有韓滉時罰錢未入者十八萬緡, 府史請裒爲進奉, 緯上疏願蠲以紓民, 詔聽之. 貞元十年, 加御史大夫兼諸道鹽鐵轉運使. 裴延齡以諸道負錢四百萬緡獻爲羨錢, 以圖寵, 緯奏「此諸州經費」, 大忤延齡意, 改檢校工部尚書. 卒, 年七十一, 贈太子少保.

緯居官以清白稱, 然好用刻深吏督察其下, 條約苛碎, 人不聊云.

吳湊, 章敬皇后弟也. 由布衣與兄漵一日賜官封皆等, 而湊畏太盛, 乞解太子詹事, 換檢校賓客兼家令. 進累左金吾衛大將軍.

湊才敏銳, 而謙畏自將, 帝數顧訪, 尤見委信. 是時, 令狐彰、田神功等繼沒, 其下乘喪挾兵, 輒偃蹇搖亂. 湊持節至汴、滑, 委悉慰說, 裁所欲爲奏, 各盡其情, 亦度朝廷可行者, 故軍中驩附. 帝才其爲, 重之. 元載當國久, 愎狀日肆, 帝陰欲誅, 未發也, 顧左右無可與計, 即召湊圖之. 俄而收載賜死. 於是王縉、楊炎、王昂、韓會、包佶等皆當坐, 湊建言：「法有首從, 從不應死, 一用極刑, 虧德傷仁.」縉等繇是得減死. 丁後母喪解職. 既除, 拜右衛將軍.

德宗初, 出爲福建觀察使, 政勤清, 美譽四騰. 與宰相竇參有憾, 參數加短毀, 又言湊風痹不良趨走, 帝召還, 驗其疾, 非是, 繇是不直參. 擢湊陝虢觀察使, 代李翼. 翼, 參黨也. 宣武劉玄佐死, 以湊檢校兵部尚書領節度使馳代. 未至, 汴軍亂, 立玄佐子士寧. 帝欲遣兵內湊, 而參請授士寧以沮湊, 還爲右金吾衛大將軍.

貞元十四年夏, 大旱, 穀貴, 人流亡, 帝以過京兆尹韓皋, 罷之. 即召湊代皋, 已謝, 督視事, 明日詔乃下. 湊爲人強力劬儉, 瞿瞿未嘗擾民, 上下愛向. 京師苦宮市強估取物, 而有司附媚中官, 率阿從無敢爭. 湊見便殿, 因言：「中人所市, 不便宵民, 徒紛紛流議. 宮中所須, 責臣可辦. 若不欲外吏與聞禁中事, 宜料中官高年謹信者爲宮市令, 平賈和售, 以息衆喧.」又言：「掌閑、彍騎、飛龍、內園、芙蓉園、禁兵諸司雜供役手, 資課太繁, 宜有蠲省.」帝輒順可. 初, 府中易湊貴戚子, 不便簿領, 每有疑獄, 時其將出, 則遮湊取決, 幸倉卒得容欺. 湊叩鞍一視, 凡指擿, 盡中其弊, 初無留思, 衆畏服, 不意湊精裁遣如此. 僚史非大過不榜責, 召至廷, 詰服原去, 其下傳相訓勖, 舉無稽事.

文敬太子、義章公主仍薨, 帝悼念, 厚葬之, 車土治墳, 農事廢. 湊候帝間徐言, 極爭不避. 或勸論事宜簡約, 不爾, 爲上厭苦. 湊曰：「上明睿, 憂勞四海, 不以愛所鍾而疲民以逞也. 顧左右鉗噤自安耳, 若反復啟寤, 幸一聽之, 則民受賜爲不少. 撟舌阿旨固善, 有如窮民上訴, 叵云罪何?」以能進兼兵部尚書.

及屬病, 門不內醫巫, 不嘗藥, 家人泣請. 對曰：「吾以庸謹起田畝, 位三品, 顯仕四十年, 年七十, 尚何求? 自古外戚令終者可數, 吾得以天年歸侍先人地下, 足矣！」帝知之, 詔侍醫敦進湯劑, 不獲已, 一飲之. 卒, 年七十一, 贈尚書右仆射, 謚曰成.

先是, 街樾稀殘, 有司蒔榆其空, 湊曰：「榆非人所廕玩.」悉易以槐, 及槐成而湊已亡, 行人指樹懷之. 唐興, 後族退居奉朝請者, 猶以事失職, 而湊任中外, 未嘗以罪過罷, 爲世外戚表云.

漵子士矩. 士矩文學蚤就, 喜與豪英遊, 故人人助爲談說. 開成初, 爲江西觀察使, 饗宴侈縱, 一日費凡十數萬. 初至, 庫錢二十七萬緡, 晚年才九萬, 軍用單匱, 無所仰. 事聞, 中外共申解, 得以親議, 文宗弗窮治也, 貶蔡州別駕. 諫官執處其罪, 不納. 於是御史中丞狄兼謨建言：「陛下擢任士矩, 非私也；士矩負陛下而治之, 亦非私也. 請遣御史至江西即訊, 使杜江淮它鎮循習意.」帝聽, 乃流端州.

鄭權, 汴州開封人. 擢進士第, 佐涇原節度劉昌府. 昌被病入朝, 度其軍必亂, 以權寬厚容衆, 檄主後務. 昌去, 軍果亂, 權挺身冒刃, 明諭逆順, 殺首亂者, 一軍畏伏. 德宗方厭兵, 籓屯校佐得士心者, 皆就命之, 權自試參軍拜行軍司馬. 擢累河南尹, 進拜山南東道節度使, 徙領德棣滄景軍. 時討李師道, 權身將兵出屯, 奏置歸化縣, 綏納降附. 滄州刺史李宗奭數違命, 權劾奏, 詔追之, 宗奭以州兵留己自解. 憲宗更以烏重胤代權, 滄人懼, 共逐宗奭還京師, 有詔斬以徇, 徙權節度邠寧. 或訟宗奭爲權所誣, 左遷原王傅. 改右金吾衛大將軍.

穆宗立, 以左散騎常侍持節爲回鶻告哀使, 以足疾辭, 不許, 肩舁就道. 權識詣魁然, 有閎辯. 與可汗爭曲直, 持議明壯, 虜禮異之. 使還, 三遷工部尚書. 用度豪侈, 乃結權幸求鎮守, 於是檢校尚書右仆射、嶺南節度使. 多裒貲珍, 使吏輸送, 凡帝左右助力者皆有納焉, 人笑之. 卒於官.

陸亙, 字景山, 蘇州吳人. 元和三年, 策制科中第, 補萬年丞. 再遷太常博士. 禮史孟真練容典, 博士降色訪逮, 史倚以倨橫. 會將冊皇太子, 草儀, 真參議偃蹇, 亙榜逐之, 胥曹失色. 遷累戶部郎中、太常少卿. 曆兗蔡虢蘇四州刺史、浙東觀察使, 徙宣歙. 太和八年卒, 年七十一, 贈禮部尚書.

亙文明嚴重, 所到以善政稱. 初爲兗州, 對延英, 具陳：「節度分兵屯屬州, 刺史不能制, 故易亂.」帝因詔屯士得隸刺史. 溫州瀕海, 經賊亂, 奪官吏半祿代民租, 後相沿, 更以爲奸, 亙還官全稟, 繩贓罪, 吏畏而賴之.

盧坦, 字保衡, 河南洛陽人. 仕爲河南尉. 時杜黃裳爲尹, 召坦立堂下, 曰：「某家子與惡人遊, 破產, 盍察之?」坦曰：「凡居官廉, 雖大臣無厚畜, 其能積財者必剝下以致之. 如子孫善守, 是天富不道之家, 不若恣其不道, 以歸于人.」黃裳驚其言, 自是遇加厚.

李復爲鄭滑節度使, 表爲判官. 監軍薛盈珍數幹政, 坦每據理拒之. 有善笛者, 大將等悅之, 詣復請爲重職. 坦笑曰：「大將久在軍, 積勞亟遷, 乃及右職. 奈何自薄, 欲與吹笛少年同列邪?」諸將慚, 遽出就坦謝. 復病甚, 盈珍以甲士五百內牙中, 封府庫, 舉軍大恐. 坦勸止之, 軍乃安. 復卒, 詔姚南仲代之. 盈珍以南仲本書生, 易之, 曰：「是將材邪?」坦私謂人曰：「姚大夫外柔中剛, 監軍若侵之, 必不受. 我留, 恐及禍.」乃從復喪歸東都, 爲壽安令. 盈珍果與南仲不相中, 幕府多黜死者.

河南賦限已窮, 縣人訴機織未就, 坦詣府請申十日. 不聽. 坦諭縣人第輸, 勿顧限, 違之不過罰令俸爾. 由是知名. 累爲刑部郎中, 兼侍御史知雜事. 赤縣尉爲台所按, 京兆尹密救之, 帝遣中人就釋. 坦白中丞, 請中覆, 中人走以聞, 帝曰：「吾固宜先命有司.」遂下詔, 乃釋. 數月遷中丞.

初, 諸道長吏罷還者, 取本道錢爲進奉, 帝因赦令一切禁止, 而山南節度使柳晟、浙西觀察使閻濟美格詔輸獻, 坦劾奏, 晟、濟美白衣待罪. 帝諭坦曰：「二人所獻皆家財, 朕已許原, 不可失信.」坦曰：「所以布大信者, 赦令也. 今二臣違詔, 陛下奈何以小信失大信乎！」帝曰：「朕既受之, 奈何?」坦曰：「出歸有司, 以明陛下之德.」帝納之. 李錡誅, 有司將毀其祖墓, 坦上疏諫止. 裴均爲仆射, 將居諫議、常侍上, 坦引故事及姚南仲舊比. 均曰：「南仲何人?」曰：「守正而不交權幸者.」均怒, 遂罷爲左庶子.

數月, 拜宣歙池觀察使. 初, 劉辟婿蘇強坐誅. 強兄弘, 宦晉州, 自免去, 人莫敢用者. 坦奏「弘有才行, 其弟從辟時, 距三千里, 宜不通謀, 今坐廢, 非用人意」, 因請署判官, 帝曰：「使強不誅, 尚錄其材, 況彼兄耶?」時江淮旱, 穀踴貴, 或請抑其價. 坦曰：「所部地狹, 穀來他州, 若直賤, 穀不至矣, 不如任之.」既而商以米坌至, 乃多貸兵食出諸市, 估遂平.

再遷戶部侍郎, 判度支. 或告泗州刺史薛謇爲代北水運時, 畜異馬, 不以獻, 事下度支. 坦遣吏驗, 未反, 帝遲之, 更遣中人劉泰昕往. 坦曰：「事付有司, 而又遣宦官, 豈有司不足信乎?」三奏, 帝乃止. 表韓重華爲代北水運使, 開廢田, 列壁二十, 益兵三千人, 歲收粟二十萬石.

河毀西受降城, 宰相李吉甫議徙天德. 坦以爲：「城當磧口, 得制北狄之要, 美水豐草, 邊鄣所利. 若避河流, 不過退徙數裏, 奈何徇一時省費, 墮萬世策邪? 天德故城, 地壤墝瘠, 北倚山, 去河遠, 烽候無所統接, 虜騎唐突, 勢不容知, 是無故而蹙地二百里, 故曰非便.」城使周懷義亦以爲言. 吉甫不悅, 出坦爲東川節度. 後數月, 懷義憂死, 燕重旰代之, 遂徙天德. 師人怨, 殺重旰, 覆其家.

初, 坦與宰相李絳議多協, 絳藉爲己助, 及坦出半歲而絳罷. 治東川, 盡蠲山澤鹽井榷率之籍. 吳少誠之誅, 詔以兵二千屯安州, 坦每朔望使人問其父母妻子, 視疾病醫藥, 故士皆感慰, 無逃還者. 惟請收軍吏閏月糧助行營, 爲人所非. 元和十二年卒, 年六十九, 贈禮部尚書.

舊制, 官、階、勳俱三品始聽立戟, 後雖轉四品官, 非貶削者戟不奪. 坦爲戶部侍郎時, 階朝議大夫, 勳護軍, 以嘗任宣州刺史三品, 請立戟, 許之. 時鄭餘慶淹練舊章, 以爲非是. 爲憲司劾正, 詔罰一月俸, 奪戟. 自貞元以來, 立戟十八家不應令, 並追正之.

閻濟美者, 第進士, 有長者名. 貞元末, 繇婺州刺史爲福建觀察使, 徙浙西. 爲治簡易, 居鎮未嘗增常賦. 罷浙西也, 方在道, 見詔而貢獻無所還, 故帝爲言之. 尋出華州刺史, 入爲秘書監, 以工部尚書致仕. 卒, 謚曰溫.

柳晟, 河中解人. 六世祖敏, 仕後周爲太子太保. 父潭, 尚和政公主, 官太仆卿. 晟年十二, 居父喪, 爲身孝. 代宗養宮中, 使與太子諸王受學於吳大瓘並子通玄, 率十日輒上所學. 既長, 詔大瓘等即家教授. 拜檢校太常卿.

德宗立, 晟親信用事. 硃泚反, 從帝至奉天, 自請入京師說賊黨以攜沮之, 帝壯其志, 得遣. 泚將右將軍郭常、左將軍張光晟皆晟雅故, 晟出密詔, 陳禍福逆順, 常奉詔受命, 約自拔歸. 要籍硃既昌告其謀, 泚捕系晟及常外獄, 晟夜半坎垣毀械而亡, 斷發爲浮屠, 間歸奉天, 帝見, 爲流涕. 乘輿還京師, 擢原王府長史. 吳通玄得罪, 晟上書理其辜, 其弟止曰：「天子方怒, 無詒悔！」不聽. 凡三上書, 帝意解, 通玄得減死.

晟累遷將作少監, 以護作崇陵, 封河東縣子, 授山南西道節度使. 府兵討劉辟還, 未扣城, 復詔戍梓州, 軍曹怒, 脅監軍謀變. 晟聞, 疾驅入勞士卒, 既而問曰：「若等何爲成功?」曰：「誅驕不受命者.」晟曰：「若知劉辟得罪天子而誅之, 奈何復欲使後人誅若等耶?」士皆免胄拜, 從所徙. 入爲將作監. 使回鶻, 奉冊立可汗, 逆謂曰：「屬聞可汗無禮自大, 去信自疆. 夫禮信不能爲, 何足奉中國乎?」可汗諸貴人愕然駭, 皆跪伏成禮. 還爲左金吾衛大將軍, 爵爲公. 卒, 年六十九, 詔從官臨吊, 贈太子少保.

晟敏於辯, 下士樂施. 唯自興元入朝, 貢獻不如詔, 爲御史中丞盧坦所劾, 憲宗以其賢, 置弗暴云.

崔戎, 字可大, 玄□韋從孫也. 舉明經, 補太子校書郎. 判入等, 調藍田主簿. 辟淮南李鄘府. 衛次公代鄘, 憲宗稱戎才, 故次公倚成於職. 裴度節度太原, 署參謀. 時王承宗以鎮叛, 度請戎往諭, 承宗至泣下, 乃聽命. 入爲殿中侍御史, 擢累諫議大夫.

雲南蠻亂成都, 詔戎持節劍南爲宣撫使. 奏罷稅外薑芋錢；當賦錢者率三之, 以其一准繒布, 優其估以與民；綏招流亡. 凡廢若置, 公私莫不便之. 還拜給事中. 出爲華州刺史. 吏以故事置錢萬緡爲刺史私用, 戎不取. 及去, 召吏曰：「籍所置錢享軍, 吾重矯激以誇後人也.」徙兗海沂密觀察使, 民擁留於道不得行, 乃休傳舍, 民至抱持取其靴. 時詔使尚在, 民泣詣使, 請白天子丐戎還, 使許諾. 戎恚責其下, 衆曰：「留公而天子怒, 不過斬吾二三老人, 則公不去矣.」戎夜單騎亡去, 民追不及乃止. 至兗州, 鉏滅奸吏十餘輩, 民大喜. 歲餘卒, 年五十五, 贈禮部尚書.

子雍, 字順中, 由起居郎出爲和州刺史. 龐勳以兵劫烏江, 雍不能抗, 遣人持牛酒勞之, 密表其狀. 民不知, 訴諸朝, 宰相路岩素不平, 因是傅其罪, 賜死宣州.

列傳第八十五

徐呂孟劉楊潘崔韋

徐浩, 字季海, 越州人. 擢明經, 有文辭. 張說稱其才, 由魯山主簿薦爲集賢校理, 見《喜雨》、《五色鴿賦》, 咨嗟曰：「後來之英也！」進監察御史裏行. 辟幽州張守珪幕府. 曆河陽令, 治有績. 東都留守王倕表署其府. 民有妄作符命者, 衆不爲疑, 浩獨按篆詰狀, 果詐爲之. 遷累都官郎中, 爲嶺南選補使, 又領東都選.

肅宗立, 由襄州刺史召授中書舍人. 四方詔令, 多出浩手, 遣辭贍速, 而書法至精, 帝喜之. 又參太上皇誥冊, 寵絕一時. 授兼尚書右丞. 浩建言：「故事, 有司斷獄, 必刑部審覆. 自李林甫、楊國忠當國, 專作威福, 許有司就宰相府斷事, 尚書以下, 未省即署, 乖慎恤意. 請如故便.」詔可. 故詳斷復自此始. 進國子祭酒, 爲李輔國譖, 貶廬州長史.

代宗復以中書舍人召, 遷工部侍郎、會稽縣公, 出爲嶺南節度使. 召拜吏部侍郎, 與薛邕分典選. 浩有妾弟冒優, 托之邕, 擬長安尉, 御史大夫李棲筠劾之, 帝怒, 黜邕歙州刺史, 浩明州別駕. 德宗初, 召授彭王傅, 進郡公. 卒, 年八十, 贈太子少師, 謚曰定.

始, 浩父嶠之善書, 以法授浩, 益工. 嘗書四十二幅屏, 八體皆備, 草隸尤工, 世狀其法曰「怒猊抉石, 渴驥奔泉」云. 晚節治廣及領選, 頗嗜財, 惑於所嬖, 卒以敗.

呂渭, 字君載, 河中人. 父延之, 終浙東節度使. 渭第進士, 從浙西觀察使李涵爲支使, 進殿中侍御史. 大曆末, 涵爲元陵副使, 渭又爲判官. 涵由御史大夫擢太子少傅, 渭建言：「涵父名少康, 當避.」宰相崔祐甫善其言, 擢司門員外郎. 御史共劾渭：「昔涵再任少卿, 不以嫌, 今謂少傅爲慢官, 疑渭爲涵遊說.」乃貶渭歙州司馬.

貞元中, 累遷禮部侍郎. 始, 中書省有古柳, 建中末枯死, 德宗自梁還, 復榮茂, 人以爲瑞柳, 渭令貢士賦之. 帝聞, 不以爲善. 又與裴延齡爲姻家, 擢其子操上第, 會入閣, 遺私謁之書於廷. 出爲潭州刺史. 卒, 贈陝州大都督.

四子：溫、恭、儉、讓.

溫, 字和叔, 一字化光, 從陸質治《春秋》, 梁肅爲文章. 貞元末, 擢進士第. 與韋執誼厚, 因善王叔文. 再遷爲左拾遺. 以侍御史副張薦使吐蕃, 會順宗立, 薦卒於虜, 虜以中國有喪, 留溫不遣. 時叔文秉權, 與遊者皆貴顯, 溫在絕域不得遷, 常自悲. 元和元年乃還, 而柳宗元等皆坐叔文貶, 溫獨免, 進戶部員外郎.

溫藻翰精富, 一時流輩推尚. 性險躁, 譎詭而好利, 與竇群、羊士諤相昵. 群爲御史中丞, 薦溫知雜事, 士諤爲御史, 宰相李吉甫持之, 久不報, 溫等怨. 時吉甫爲宦侍所抑, 溫乘其間謀逐之. 會吉甫病, 夜召術士宿於第, 即捕士掠訊, 且奏吉甫陰事. 憲宗駭異, 既詰辯, 皆妄言, 將悉誅群等, 吉甫苦救乃免, 於是貶溫均州刺史, 士諤資州. 議者不厭, 再貶爲道州. 久之, 徙衡州, 治有善狀. 卒, 年四十.

恭, 字恭叔, 尚氣節, 喜縱橫、孫吳術. 爲山南西道府掌書記, 進殿中侍御史, 終嶺南府判官.

儉亦爲御史. 讓, 太子右庶子. 皆美材.

孟簡, 字幾道, 德州平昌人. 曾祖詵, 武後時同州刺史. 簡舉進士、宏辭連中, 累遷倉部員外郎. 王叔文任戶部, 簡以不附離見疾, 不敢顯黜, 宰相韋執誼爲徙它曹. 元和中, 拜諫議大夫, 知匭事. 韓泰、韓曄之復刺史, 吐突承璀爲招討使, 簡皆固爭, 詣延英言不可狀, 以悻切出爲常州刺史. 州有孟瀆, 久淤閼, 簡治導, 溉田凡四千頃, 以勞賜金紫, 召爲給事中.

代李遜爲浙東觀察使. 遜抑士族, 右編人, 至橫恣不檢, 及簡, 一反之, 農估兼受其弊, 時謂兩失之. 以工部侍郎召還. 初, 使府得代, 詔至, 署留後即行. 李翛觀察浙西, 始請留故使交政. 及簡還半道堂牒還之, 如例, 乃聽解.

進戶部, 加御史中丞. 戶部有二員, 判使按者居別一署, 謂之「左戶」, 元和後, 選委華重, 宰相多由此進. 崔群既相, 而簡代之, 故簡意且柄任. 及出山南東道節度使, 內不樂. 政頗嚴峭. 時有詔置臨漢監以牧馬, 命簡兼使職. 簡以親吏陸翰主奏邸, 關通閹侍, 翰持之, 數傲很, 簡怒, 追還, 以土囊斃之. 家上變, 發簡奸贓, 御史劾驗, 得遺吐突承璀貲七百萬. 左授太子賓客, 分司東都, 再貶吉州司馬. 以赦令進睦州刺史, 復徙常州, 仍太子賓客分司, 卒.

簡尤工詩, 聞江、淮間. 尚節義, 與之交者, 雖歿, 視恤其孤不少衰. 晚路殊躁急, 佞佛過甚, 爲時所誚. 嘗與劉伯芻、歸登、蕭俯譯次梵言者.

劉伯芻, 字素芝, 兵部侍郎乃之子. 行修謹. 淮南杜佑奏署節度府判官. 府罷, 召拜右補闕, 遷主客員外郎. 數過友家飲噱, 爲韋執誼陰劾, 貶虔州參軍. 久乃除考功員外郎. 裴垍待之善, 擢累給事中. 李吉甫當國而垍卒, 不加贈, 伯芻爲申理, 乃贈太子少傅. 或言其妻垍從母也, 吉甫欲按之, 求補虢州刺史. 稍遷刑部侍郎、左散騎常侍. 卒, 贈工部尚書. 伯芻風度高嚴, 善談謔, 而動與時適, 論者少之.

子寬夫, 寶曆中爲監察御史. 奏言：「以王府官攝祠, 位輕, 非嚴恭意, 請以尚書省、東宮三品若左右丞、侍郎通攝.」俄轉左補闕. 陳岵注浮屠書, 因供奉僧以聞, 除濠州刺史. 寬夫劾狀, 敬宗怒謂宰相曰：「岵不繇僧得州, 諫臣安受此言?」寬夫曰：「衆劾岵, 獨臣草狀, 應伏誅. 推言所從, 恐累國體.」帝讜其言, 釋之.

子允章, 字蘊呂, 咸通中爲禮部侍郎. 請諸生及進士第並謁先師, 衣青衿, 介幘, 以還古制. 改國子祭酒. 又建言：「群臣輸光學錢治庠序, 宰相五萬, 節度使四萬, 刺史萬.」詔可. 後爲東都留守. 黃巢至, 分司李磎挈尚書印走河陽, 允章寄治河清. 巢僭號, 輒受偽官, 文書盡用金統. 遣取印磎所, 磎不與, 更悔愧, 移檄近鎮起兵扞賊, 磎持印還之. 後廢於家.

楊憑, 字虛受, 一字嗣仁, 虢州弘農人. 少孤, 其母訓道有方. 長善文辭, 與弟凝、淩皆有名. 大曆中, 踵擢進士第, 時號「三楊.」 憑重交遊, 尚氣節然諾, 與穆質、許孟容、李鄘相友善, 一時歆慕, 號「楊穆許李」.

曆事節度府, 召爲監察御史, 不樂, 輒免去. 累遷太常少卿、湖南江西觀察使. 性簡傲, 接下脫略, 人多怨之. 在二鎮尤侈忲. 入拜京兆尹. 與御史中丞李夷簡素有隙, 因劾憑江西奸贓及它不法, 詔刑部尚書李鄘、大理卿趙昌即台參訊. 於時憑治第永寧裏, 功役叢煩, 又幽妓妾於永樂別舍, 謗議頗讙, 故夷簡藉之痛擿發, 欲抵以死. 既置對, 未得狀, 即逮捕故官屬推躡, 簿憑家貲. 翰林學士李絳奏言：「憑所坐贓, 不當同逆人法.」乃止. 憲宗以憑治京兆有績, 但貶臨賀尉. 始, 德宗時, 假借方鎮, 習爲僭儗事, 夷簡首按憑, 時以爲宜, 而緣私怨, 論者亦不與. 俄徙杭州長史. 以太子詹事卒.

憑所善客徐晦者, 字大章, 第進士、賢良方正, 擢櫟陽尉. 憑得罪, 姻友憚累, 無往候者, 獨晦至藍田慰餞. 宰相權德輿謂曰：「君送臨賀誠厚, 無乃爲累乎?」晦曰：「方布衣時, 臨賀知我, 今忍遽棄邪? 有如公異時爲奸邪譖斥, 又可爾乎?」德輿歎其直, 稱之朝. 李夷簡遽表爲監察御史, 晦過謝, 問所以舉之之由. 夷簡曰：「君不負楊臨賀, 肯負國乎?」後曆中書舍人, 強直守正, 不沈浮於時. 嗜酒喪明, 以禮部尚書致仕, 卒.

凝, 字懋功. 由協律郎三遷侍御史, 爲司封員外郎. 坐厘正嫡媵封邑, 爲權幸所忌, 徙吏部, 稍遷右司郎中. 宣武董晉表爲判官, 亳州刺史缺, 晉以凝行州事. 增墾田, 決汙堰, 築堤防, 水患訖息. 時孟叔度橫縱撓軍治, 而凝亦荒湎, 晉卒, 亂作. 凝走還京師, 闔門三年. 拜兵部郎中, 以痼疾卒.

淩, 字恭履, 最善文, 終侍御史. 子敬之.

敬之, 字茂孝. 元和初, 擢進士第, 平判入等, 遷右衛胄曹參軍. 累遷屯田、戶部二郎中. 坐李宗閔黨, 貶連州刺史. 文宗尚儒術, 以宰相鄭覃兼國子祭酒, 俄以敬之代. 未幾, 兼太常少卿. 是日, 二子戎、戴登科, 時號「楊家三喜.」 轉大理卿, 檢校工部尚書, 兼祭酒, 卒.

敬之嘗爲《華山賦》示韓愈, 愈稱之, 士林一時傳布, 李德裕尤咨賞. 敬之愛士類, 得其文章, 孜孜玩諷, 人以爲癖. 雅愛項斯爲詩, 所至稱之, 繇是擢上第. 斯, 字子遷, 江東人. 敬之祖客灞上, 見閩人濮陽願, 閱其文, 大推挹, 遍語公卿間. 會願死, 敬之爲斂葬.

潘孟陽, 史亡何所人. 父炎, 大曆末官右庶子, 爲元載所惡, 久不遷. 載誅, 進禮部侍郎, 以病免. 方劉晏任權, 炎乃其婿, 雖書疏報答, 未嘗輒開, 時稱有古人節. 晏得罪, 坐貶澧州司馬, 時輿疾上道, 不自言. 於邵高其介, 申救, 不見聽.

孟陽少以廕, 俄登博學宏辭科, 補渭南尉, 再遷殿中侍御史. 公卿多父行及外家賓客, 故被慰薦, 擢累兵部郎中. 貞元末, 王紹以恩幸進, 數稱孟陽才, 權知戶部侍郎. 杜佑判度支, 奏以自副. 時憲宗新立, 詔孟陽馳驛江淮視財賦, 加鹽鐵轉運副使, 並察諸使治否. 孟陽恃奧主, 又氣豪倨, 從者數百人, 所至會賓客, 留連倡樂, 招金錢, 多補吏, 譽望大喪. 使還, 罷爲大理卿. 其後左司郎中鄭敬宣慰江淮, 帝誡曰：「朕宮中用尺寸物皆有籍, 唯賑民無所計. 卿是行, 宜諭朕意, 毋若潘孟陽殫財費酣飲遊山寺而已.」 元和三年, 出爲華州刺史, 遷劍南東川節度使. 宰相武元衡與孟陽舊, 復以戶部侍郎召判度支, 又兼京北五城營田使. 太府王遂爲西北供軍使, 持營田不可, 至私忿恨, 更請間論列. 帝怒, 罷孟陽左散騎常侍. 明年, 復舊官. 盛葺第舍, 帝微行至樂遊原, 望見之, 以問左右, 孟陽懼, 輟不敢治. 而伎媵用度過侈汰, 人多指怒之. 病風痹, 改左散騎常侍. 卒, 贈兵部尚書, 謚曰康.

初, 孟陽爲侍郎, 年未四十, 其母謂曰：「以爾之材而位丞郎, 使吾憂之.」 崔元略, 博州人. 父敬, 貞元時終尚書左丞. 元略第進士, 更辟諸府, 遷累殿中侍御史, 以刑部郎中知御史雜事, 進拜中丞. 時李夷簡召爲大夫, 故詔元略留司東台. 改京兆少尹, 行府事, 數月, 遷爲尹. 徙左散騎常侍.

初, 中丞缺, 議者屬崔植, 而元略謬謂植入閣不如儀, 使御史彈治. 及宰相以二人進, 元略果得之, 植恨悵. 既當國, 以元略爲宣撫黨項使, 辭疾不行. 植奏：「不少責, 無以示群臣.」乃出爲黔南觀察使, 徙鄂嶽. 久乃拜大理卿.

敬宗初, 還京兆尹, 兼御史大夫. 收貸錢萬七千緡, 爲御史劾奏, 詔刑部郎中趙元亮、大理正元從質、侍御史溫造以三司雜治. 元略素事宦人崔潭峻, 頗左右之, 獄具, 削兼秩而已. 俄授戶部侍郎, 譏謗大興, 諫官斥元略方劾而遷, 有助力, 元略自解辨, 乃止. 京兆劉棲楚又劾元略前造東渭橋, 縱吏增估物不償直, 取工徒贓二萬緡. 詔奪一月俸. 於是棲楚規相位, 疑元略妨己路, 故舉疑似衊染之. 太和三年, 以戶部尚書判度支, 出爲東都留守, 改義成節度使. 卒, 贈尚書左仆射. 子鉉.

鉉, 字台碩, 擢進士第, 從李石荊南爲賓佐, 入拜司勳員外郎、翰林學士, 遷中書舍人、學士承旨. 武宗好蹴踘、角抵, 鉉切諫, 帝褒納之. 會昌三年, 拜中書侍郎、同中書門下平章事. 鉉入朝, 凡三歲至宰相, 而石猶在江陵. 澤潞平, 兼戶部尚書. 與李德裕不葉, 罷爲陝虢觀察使. 宣宗初, 擢河中節度使, 以御史大夫召, 用會昌故官輔政, 進尚書左仆射, 兼門下侍郎, 封博陵郡公. 鉉所善者鄭魯、楊紹復、段瑰、薛蒙, 頗參議論. 時語曰：「鄭、楊、段、薛, 炙手可熱；欲得命通, 魯、紹、瑰、蒙.」帝聞之, 題於扆. 是時, 魯爲刑部侍郎, 鉉欲引以相, 帝不許, 用爲河南尹. 它日, 帝語鉉曰：「魯去矣, 事由卿否?」鉉惶懼謝罪.

久之, 出爲淮南節度使, 帝餞太液亭, 賜詩寵之. 因宣州軍亂, 逐觀察使鄭薰, 鉉出兵討擊, 詔兼宣歙池觀察使. 既平, 加檢校司空, 罷兼使. 居九年, 條教一下無復改, 民以順賴. 咸通初, 徙山南東道、荊南二鎮, 封魏國公. 龐勳叛, 自桂管北還, 所過剽略. 鉉聞, 大募兵屯江、湘, 邀賊歸路. 賊懼, 更逾嶺, 自淮而北. 朝廷壯其忠. 卒官下.

子沆, 字內融, 累遷中書舍人. 韋保衡逐於琮, 沆亦貶循州司戶參軍. 僖宗立, 召爲永州刺史, 復拜舍人, 進禮部、吏部二侍郎. 乾符五年, 以戶部侍郎同中書門下平章事. 昕旦告麻, 大霧塞廷中, 百僚就班修慶, 大風雨雹, 時謂不祥. 俄改中書侍郎, 兼工部尚書. 時王景崇進兼中書令, 讓其兄景儒, 求易定節度. 沆謂魏博、盧龍且相援, 執不可. 盧攜專政, 而黃巢勢浸盛, 沆每建裁遏, 多爲攜沮抑. 賊陷京師, 匿張直方第, 遇害.

元略弟元受、元式、元儒, 皆舉進士第.

元受以高陵尉直史館. 元和時, 於皋謨爲河北行營糧料使, 元受從之, 督供饋. 皋謨得罪, 元受逐死嶺表.

元式始署帥府僚佐, 累官湖南觀察使. 會昌中, 澤潞用兵, 遷河中, 拜河東、義成節度使. 宣宗初, 以刑部尚書判度支, 拜門下侍郎、同中書門下平章事, 進兼戶部尚書. 以疾罷. 卒, 贈司空, 謚曰莊.

大中時, 又有宰相崔龜從, 字玄告. 初舉進士, 復以賢良方正、拔萃, 三中其科, 拜右拾遺. 太和初, 遷太常博士. 最明禮家沿革, 問不虛酬. 定敬宗廟室祝辭, 皇帝不可云孝弟. 九宮皆列星, 不容爲大祠. 大臣薨, 不於訃日輟朝, 乃在數日外. 因引貞觀時, 任瑰卒, 有司對仗奏, 太宗責其不知禮；岑文本歿, 是夕罷警嚴；張公謹亡, 哭不避辰日；故閔悼之切, 不宜過時. 又言三品以上官, 非經任將相密近, 不宜輟朝. 詔皆可其議, 九宮遂爲中祠. 再遷至司勳郎中, 知制誥, 真拜中書舍人, 曆戶部侍郎. 大中四年, 以中書侍郎同中書門下平章事. 再歲, 罷爲宣武軍節度使, 數徙鎮, 卒.

韋綬, 字子章, 京兆萬年人. 有至性, 然好不經, 喪父, 鑱臂血寫浮屠書. 建中末, 爲長安尉. 硃泚亂, 羸服走奉天, 拜華陰令. 佐襄陽於頔府, 數譏謔刺頔橫恣, 頔不能容, 薦諸朝. 三遷職方郎中.

穆宗爲太子, 綬入侍讀, 遷諫議大夫. 太子書「依」字輒去「人」, 曰：「上以此可天下事, 烏得全書耶?」綬白之, 帝喜, 即賜綬錦彩. 方太子幼, 綬數爲俚言以悅太子, 它日侍, 太子爲帝道之. 帝怒曰：「綬當以經義輔導太子, 而反語此, 朕何賴焉?」外遷虔州刺史.

穆宗立, 召爲尚書右丞、集賢院學士, 出入禁中, 怙寵甚. 建白：「帝誕日, 百官先詣光順門賀皇太后, 然後上皇帝千萬歲壽.」詔可. 久之, 宰相奏古無生日稱賀者, 綬議格. 時大臣論啟或未決, 綬居中助可否. 九月九日宴群臣曲江, 綬請集賢學士得別會, 帝一順聽. 進位禮部尚書. 帝問所以振災邀福者, 對曰：「宋景公以善言退法星三舍, 漢文除秘祝, 敕有司祭而不祈, 此二君皆受自至之福, 書美前史. 如失德以卻災, 媚神以丐助, 神而有知, 且因以譴也.」時帝不德, 故托諷焉.

俄以檢校戶部尚書爲山南西道節度使. 入辭, 請門戟十二以行, 又乞賜錢二百萬, 官子元弼太常丞, 帝以舊恩許之. 綬耄而貪, 不能事軍政, 綱維亂弛. 卒, 贈尚書右仆射, 帝遣中人吊其家. 有司謚通丑, 故吏以爲言, 改謬丑, 不報, 罷.

列傳第八十六

張趙李鄭徐王馮庾

張薦, 字孝舉, 深州陸澤人. 祖鷟, 字文成, 早惠絕倫. 爲兒時, 夢紫文大鳥, 五色成文, 止其廷. 大父曰：「吾聞五色赤文, 鳳也；紫文, 鸑鷟也. 若壯, 殆以文章瑞朝廷乎?」遂命以名. 調露初, 登進士第. 考功員外郎騫味道見所對, 稱天下無雙. 授岐王府參軍. 八以制舉皆甲科, 再調長安尉, 遷鴻臚丞. 四參選, 判策爲銓府最. 員外郎員半千數爲公卿稱「鷟文辭猶青銅錢, 萬選萬中」, 時號鷟「青錢學士.」 證聖中, 天官侍郎劉奇以鷟及司馬鍠爲御史. 性躁卞, 儻蕩無檢, 罕爲正人所遇, 姚崇尤惡之. 開元初, 御史李全交劾鷟多口語訕短時政, 貶嶺南；刑部尚書李日知訟斥太重, 得內徙. 鷟屬文下筆輒成, 浮豔少理致, 其論著率詆誚蕪猥, 然大行一時, 晚進莫不傳記. 武後時, 中人馬仙童陷默啜, 問：「文成在否?」答曰：「近自御史貶官.」曰：「國有此人不用, 無能爲也.」新羅、日本使至, 必出金寶購其文. 終司門員外郎.

薦敏銳有文辭, 能爲《周官》、《左氏春秋》. 初, 爲顏真卿歎賞. 大曆中, 浙西觀察使李涵表薦才任史官, 詔授左司禦率府兵曹參軍, 以母老辭不就. 喪除, 禮部侍郎於邵以聞, 召充史館修撰, 兼陽翟尉. 真卿爲李希烈所拘, 遣兄子峴及家仆奏事, 五輩皆留內客省, 不得出. 薦上疏曰： 去正月中, 真卿奉使淮西, 期不先戒, 行無素備. 受命之後, 不宿於家, 親黨不遑告別, 介副不及陳請, 孱僮單騎, 即日載馳. 冒奸鋒於臨汝, 折元惡於許下, 捐軀杖義, 威詬群凶, 遂令脅制者回慮, 忠勇者肆情. 周曾奮發於外, 韋清伺應於內, 希烈蒼黃窘迫, 奔固舊穴, 蓋真卿義風所激也. 真卿逮事四朝, 爲國元老, 忠直孝友, 羽儀王室. 行年八十, 被羸老之疾, 拘囚環堵之間, 顧眄鉤戟之下, 呼嗟憤恚, 失寢忘食, 不知悲翁何以堪此！ 伏聞希烈之母, 鍾念幼子, 目不絕泣, 求責希烈；又希烈妻祖母郭及妻妹封並逮捕京師. 此三人留之無益, 請寘境上以贖真卿, 先降詔書, 分明諭告. 且希烈知真卿人望, 不敢加害, 既無嫌隙, 但因循未遣耳. 若歸其親愛, 賊亦何吝還一使哉?  臣又聞真卿所遣兄子峴及家僮從官奉表來者五輩, 皆留中, 其子頵等拳拳實希一見, 望許休澣, 告以安否.

疏奏, 盧杞持之, 不報.

硃泚反, 詭姓名伏匿城中, 著《史遁先生傳》. 京師平, 擢左拾遺. 詔復用杞爲刺史, 薦與陳京、趙需等論杞奸惡傾覆不當用, 入對挺確, 德宗納之.

貞元元年, 帝親郊. 時更兵亂, 禮物殘替, 用薦爲太常博士, 參綴典儀, 略如舊章. 刑部尚書關播持節送咸安公主於回紇, 以薦爲判官. 還, 遷工部員外郎. 久之, 擢諫議大夫, 復爲史館修撰.

方裴延齡用事, 中傷俊良, 建白無不當帝意. 薦將疏其惡, 延齡知之, 因言於帝曰：「諫議論朝政得失, 史官書人君善惡, 二者不可兼.」薦改秘書少監. 延齡必欲以罪斥廢之. 會遣使冊回鶻毘伽懷信可汗, 使薦至回鶻. 還爲監. 吐蕃贊普死, 擢薦工部侍郎, 爲吊祭使. 薦占對詳辯, 三使絕域, 始兼侍御史、中丞, 後大夫. 次赤嶺, 被病卒, 年六十一, 吐蕃傳其柩以歸. 順宗立, 問至, 贈禮部尚書, 謚曰憲.

薦自拾遺至侍郎, 凡二十年, 常兼史館修撰. 初, 貞元時, 京師旱, 帝避正殿, 減膳, 薦白限日以應古制. 及定昭德皇后廟樂, 遷獻、懿二祖, 定太儀位號、大臣祔廟鼓吹法, 莫不參裁, 諸儒謂博而詳. 所著書百餘篇. 子又新, 別有傳.

孫讀, 字聖用, 幼穎解. 大中時第進士, 鄭薰辟署宣州幕府. 累遷禮部侍郎. 中和初爲吏部, 選牒精允. 調官丐留二年, 詔可, 榜其事曹門. 後兼弘文館學士, 判院事, 卒.

趙涓, 冀州人. 幼有文, 天寶時第進士, 補郾城尉, 稍曆台省. 河南王縉引署副元帥府判官. 德宗初, 爲衢州刺史. 始, 永泰時, 禁中火, 近東宮, 代宗疑之. 涓以監察御史爲巡使, 驗治明諦, 跡火所來, 乃宦人直舍. 帝在東宮頗德之. 及治衢, 不爲觀察使韓滉所容, 奏免官. 帝見其名, 問宰相曰：「是豈永泰時御史乎?」對曰：「然.」詔拜尚書左丞. 既至, 勞之曰：「卿正直, 朕所自知, 乃以罪聞, 不信也.」命典吏部選. 從狩梁. 興元元年卒, 贈戶部尚書.

子博宣, 亦擢進士第. 藻翰豪邁, 沈於酒, 傲忽少檢. 陳許曲環辟署於府, 久不能堪, 乃誣「受吳少誠金爲反間, 數言休咎惑衆.」 有詔杖四十, 流康州, 時人冤之.

李紓, 字仲舒. 始仕爲校書郎, 大曆初, 李季卿薦爲左補闕, 遷累中書舍人. 德宗居奉天, 繇禮部侍郎選爲同州刺史. 帝次梁, 紓委城趨行在, 擢兵部侍郎、高邑伯. 建言享武成王廟不宜與文宣王等, 制從之. 紓性樂易, 喜接後進. 其自奉養頗華裕, 不爲齪齪崖檢. 官雖貴, 而遊縱自如. 奉詔爲《興元紀功述》及它郊廟樂章, 論撰甚多. 進吏部侍郎. 年六十二卒, 贈禮部尚書.

鄭雲達, 系本滎陽. 父昈, 爲郾城尉, 州刺史移職, 民之暴謷者遮道留, 昈誅殺六七人. 采訪使奇之, 言狀, 擢北海尉. 安祿山反, 縣民孫俊驅市人以應, 昈率衆擊殺之. 改登州司馬. 李光弼表爲武寧府判官, 遷沂州刺史, 諭降賊李浩五千人. 終滁州刺史.

雲達爲人誕譎敢言, 已登進士第, 去客燕朔, 硃泚善之, 表爲掌書記, 妻以滔女. 泚將朝, 使雲達先入奏, 同府蔡廷玉譖於泚, 奏貶爲平州參軍. 滔代泚將, 復辟雲達爲判官. 廷玉與要藉官硃體微它日與泚從容言：「滔非長者, 不可付以兵.」雲達數漏其語以怒滔, 故滔論廷玉等, 皆得罪死. 滔助田悅, 雲達諫, 不從, 遂棄室自歸. 德宗悅, 擢諫議大夫. 帝在梁, 雲達依李晟, 晟表以禮部侍郎爲軍司馬, 時時咨逮戎略. 元和初, 爲京兆尹, 卒.

弟方達, 悖悍, 結徒剽劫, 父欲殺之, 不克. 雲達自劾「不能教, 恐赤臣家.」 詔錮死黔州.

徐岱, 字處仁, 蘇州嘉興人, 世農家子. 於學無所不通, 辯論明銳, 座人常屈. 大曆中, 劉晏表爲校書郎. 觀察使李棲筠欽其賢, 署所居爲「復禮鄉.」 名達於朝, 擢偃師尉. 禮儀使蔣鎮薦爲太常博士, 專掌禮事. 從德宗出奉天, 以膳部員外郎兼博士.

貞元初, 爲太子、諸王侍讀, 遷給事中、史館修撰. 帝以誕日歲歲詔佛老者大論麟德殿, 並召岱及趙需、許孟容、韋渠牟講說. 始三家若矛楯然, 卒而同歸于善. 帝大悅, 賚予有差. 兩宮恩遇無比. 性篤慎, 至宮殿中語未嘗近之, 不談人短, 宗族孤孺者皆爲婚嫁. 然吝嗇, 自持家管鑰, 世所譏云. 卒, 贈禮部尚書.

王仲舒, 字弘中, 並州祁人. 少客江南, 與梁肅、楊憑遊, 有文稱. 貞元中, 賢良方正高第, 拜左拾遺. 德宗欲相裴延齡, 與陽城交章言不可. 後入閣, 帝顧宰相指曰：「是豈王仲舒邪?」俄改右補闕, 遷禮部考功員外郎. 奏議詳雅, 省中伏其能. 坐累爲連州司戶參軍, 再徙荊南節度參謀.

元和初, 召爲吏部員外郎, 未幾, 知制誥. 楊憑得罪斥去, 無敢過其家, 仲舒屢存之. 將直憑冤, 貶峽州刺史, 母喪解. 服除, 爲婺州刺史. 州疫旱, 人徙死幾空；居五年, 裏閭增完, 就加金紫服. 徙蘇州. 堤松江爲路, 變屋瓦, 絕火災, 賦調嘗與民爲期, 不擾自辦.

穆宗立, 每言仲舒之文可思, 最宜爲誥, 有古風. 召爲中書舍人. 既至, 視同列率新進少年, 居不樂, 曰：「豈可復治筆研於其間哉！吾久棄外, 周知俗病利, 得治之, 不自愧.」宰相聞之, 除江西觀察使. 初, 江西榷酒利多佗州十八, 民私釀, 歲抵死不絕, 穀數斛易斗酒. 仲舒罷酤錢九十萬. 吏坐失官息錢五十萬, 悉產不能償, 仲舒焚簿書, 脫械不問. 水旱, 民賦不入, 歎曰：「我當減燕樂他用可乎！」爲出錢二千萬代之. 有爲佛老法、興浮屠祠屋者, 皆驅出境. 卒於官, 年六十二, 贈左散騎常侍, 謚曰成.

仲舒尚義概, 所居急民廢置, 自爲科條, 初若煩密, 久皆稱其便.

馮伉, 魏州元城人, 徙貫京兆. 第五經、宏辭, 調長安尉. 三遷膳部員外郎, 爲睦王等侍讀. 李抱真卒, 伉持節臨吊, 歸之帛, 不受, 又致京師, 伉上表固拒. 於是醴泉令缺, 宰相高選, 德宗曰：「前使澤潞不受幣者, 其人清, 可用也.」遂以授伉. 縣多嚚猾, 數犯法, 伉爲著《諭蒙書》十四篇, 大抵勸之務農、進學而教以忠孝. 鄉鄉授之, 使轉相教督. 居七年, 韋渠牟薦爲給事中、皇太子諸王侍讀. 對殿中, 賜金紫服. 進兵部侍郎, 出爲同州刺史. 以散騎常侍召, 領國子祭酒者再. 卒, 年六十六, 贈禮部尚書.

庾敬休, 字順之, 鄧州新野人. 祖光烈, 與弟光先不受安祿山偽官, 遁去. 光烈終大理少卿, 光先吏部侍郎. 父何, 當硃泚反, 又與弟倬逃山谷, 不臣賊. 官兵部郎中.

敬休擢進士第, 又中宏辭, 辟宣州幕府. 入拜右補闕、起居舍人, 建言：「天子視朝, 宰相群臣以次對, 言可傳後者, 承旨宰相示左右起居, 則載錄, 季送史官, 如故事.」詔可. 既而執政以幾密有不可露, 罷之. 召爲翰林學士. 文宗將立魯王爲太子, 慎選師傅, 敬休以戶部侍郎兼魯王傅.

初, 劍南西川、山南道歲征茶, 戶部自遣巡院主之, 募賈人入錢京師. 太和初, 崔元略奏責本道主當歲以四萬緡上度支. 久之, 逗留多不至. 敬休始請置院秭歸, 收度支錢, 乃無逋沒. 又言：「蜀道米價騰踴, 百姓流亡, 請以本道闕官職田賑貧民.」詔可. 再爲尚書左丞. 卒, 贈吏部尚書.

敬休夷澹, 多容可, 不飲酒食肉, 不邇聲色. 弟簡休, 亦至工部侍郎.

列傳第八十七

姚獨孤顧韋段呂許薛李

姚南仲, 華州下邽人. 乾元初, 擢制科, 授太子校書. 遷累右補闕. 大曆十年, 獨孤皇后崩, 代宗悼痛, 詔近城爲陵, 以朝夕臨望. 南仲上疏曰：「臣聞人臣宅於家, 帝王宅於國. 長安乃祖宗所宅, 其可興鑿建陵其側乎? 夫葬者, 藏也, 欲人之不得見也. 今西近宮闕, 南迫大道. 使近而可視, 歿而復生, 雖宮以待之可也. 如令骨肉歸土, 魂無不之, 雖欲自近, 了復何益? 且王者必據高明, 燭幽隱, 先皇所以因龍首而建望春也. 今起陵目前, 心一感傷, 累日不能平. 且匹夫向隅, 滿堂不樂, 況萬乘乎, 天下謂何? 陛下謚後以貞懿, 而終以褻近, 臣竊惑焉. 今國人皆曰後陵在邇, 陛下將日省而時望焉, 斯有損聖德, 無益先後, 欲寵反辱, 惟陛下孰計.」疏奏, 帝嘉納, 進五品階以酬讜言.

坐善宰相常袞, 出爲海鹽令. 浙西觀察使韓滉表爲推官, 擢殿中侍御史內供奉. 召還, 四遷爲御史中丞, 改給事中、陝虢觀察使. 拜義成節度使. 監軍薛盈珍恃權橈政, 不能逞, 因毀南仲於朝, 德宗惑之. 俄遣小使程務盈誣表以罪. 會南仲裨將曹文洽入奏, 知其語, 則晨夜追至長樂驛, 及之, 與同舍, 夜殺務盈, 投其誣於廁. 爲二書, 一抵南仲, 一治南仲冤, 且自言殺務盈狀, 乃自殺. 驛吏以聞, 帝駭異. 南仲不自安, 固請入朝. 帝勞曰：「盈珍橈卿政邪?」曰：「不橈臣政, 臣隳陛下法耳. 如盈珍輩, 所在有之, 雖使羊、杜復生, 撫百姓, 御三軍, 必不能成愷悌之化而正師律也.」帝默然. 乃授尚書右仆射. 貞元十九年卒, 年七十五, 贈太子太保, 謚曰貞.

初, 崔位、馬少微者, 俱在南仲幕府. 盈珍之譖也, 出位爲遂州別駕. 東川觀察使王叔邕希旨奏位, 殺之. 復出少微補外, 使宦官護送, 度江, 投之水云.

獨孤及, 字至之, 河南洛陽人. 爲兒時, 讀《孝經》, 父試之曰：「兒志何語?」對曰：「立身行道, 揚名於後世.」宗黨奇之. 天寶末, 以道舉高第補華陰尉, 辟江淮都統李峘府, 掌書記.

代宗以左拾遺召, 既至, 上疏陳政曰： 陛下屢發德音, 使左右侍臣得直言極諫. 壬辰詔書, 召裴冕等十有三人集賢殿待制, 以備詢問. 此五帝盛德也. 然頃者陛下雖容其直, 而不錄其言, 所上封皆寢不報. 有容下之名, 無聽諫之實, 遂使諫者稍稍自鉗口, 飽食相招爲祿仕, 此忠鯁之人所以竊歎, 而臣亦恥之. 十室之邑, 必有忠信, 況朝廷之大, 卿大夫之衆, 陛下選授之精歟！假令不能如文王之多士, 其中豈不有溫故知新, 可懋陳政要而億則屢中者? 陛下議政之際, 曾不采其一說, 堯之疇咨, 禹之昌言, 豈若是邪? 昔堯設謗木於五達之衢, 孔子曰：「以能問於不能, 以多問於寡.」然則多聞闕疑, 不恥下問, 聖人之心也. 願陛下以堯、孔心爲心, 日降清問, 其不可者罷之, 可者議於朝, 與執事者共之. 使知之必言, 言之必行, 行之必公, 則君臣無私論, 朝廷無私政, 陛下以此辨可否於獻替, 而建太平之階可也.

師興不息十年矣, 人之生產, 空於杼軸. 擁兵者第館亙街陌, 奴婢厭酒肉, 而貧人羸餓就役, 剝膚及髓. 長安城中, 白晝椎剽, 吏不敢詰. 官亂職廢, 將墮卒暴, 百揆隳剌, 如沸粥紛麻. 民不敢訴於有司, 有司不敢聞陛下, 茹毒飲痛, 窮而無告. 今其心顒顒, 獨恃於麥, 麥不登, 則易子咬骨矣. 陛下不以此時厲精更始, 思所以救之之術, 忍令宗廟有累卵之危, 萬姓悼心失圖, 臣實懼焉. 去年十一月丁巳夜, 星隕如雨, 昨清明降霜, 三月苦熱, 錯繆顛倒, 沴莫大焉. 此下陵上替, 怨讟之氣取之也. 天意丁寧譴戒, 以警陛下, 宜反躬罪己, 旁求賢良者而師友之, 黜貪佞不肖者, 下哀痛之詔, 去天下疾苦, 廢無用之官, 罷不急之費, 禁止暴兵, 節用愛人, 兢兢乾乾, 以徼福於上下, 必能使天感神應, 反妖災爲和氣矣.

又言： 減江淮、山南諸道兵以贍國用, 陛下初不以臣言爲愚, 然許即施行, 及今未有沛然之詔, 臣竊遲之. 今天下唯朔方、隴西有吐蕃、仆固之虞, 邠、涇、鳳翔兵足以當之矣. 自此而往, 東洎海, 南至番禺, 西盡巴蜀, 無鼠竊之盜, 而兵不爲解. 傾天下之貨, 竭天下之穀, 以給不用之軍, 爲無端之費, 臣不知其故. 假令居安思危, 以備不虞, 自可阨害之地, 俾置屯禦, 悉休其餘, 以糧儲扉屨之資充疲人貢賦, 歲可以減國租半. 陛下豈遲疑於改作, 逡巡於舊貫, 使大議有所壅, 而率土之患日甚一日? 是益其弊而厚其疾也. 夫療癰者, 必決之使潰. 今兵之爲患, 猶癰也, 不以漸戢之, 其害滋大, 大而圖之, 必力倍而功寡, 豈《易》「不俟終日」之義邪?  俄改太常博士. 或言景皇帝不宜爲太祖, 及據禮條上. 謚呂諲、盧弈、郭知運等無浮美, 無隱惡, 得褒貶之正. 遷禮部員外郎, 曆濠、舒二州刺史. 歲饑旱, 鄰郡庸亡什四以上, 舒人獨安. 以治課加檢校司封郎中, 賜金紫. 徙常州, 甘露降其廷. 卒, 年五十三, 謚曰憲.

及喜鑒拔後進, 如梁肅、高參、崔元翰、陳京、唐次、齊抗皆師事之. 性孝友. 其爲文彰明善惡, 長於論議. 晚嗜琴, 有眼疾, 不肯治, 欲聽之專也. 子朗、鬱.

朗, 字用晦, 由處士辟署江西、宣歙、浙東三府. 元和中, 擢右拾遺. 建言：「宜用觀察使領本道鹽鐵, 罷場監管榷吏, 除百姓之患.」不聽. 盜殺武元衡, 朗請貶京兆尹, 誅捕賊吏. 因勸罷兵, 忤憲宗意, 貶興元戶曹參軍. 久乃拜殿中侍御史, 兼史館修撰. 坐與李景儉飲, 景儉使酒慢宰相, 出爲韶州刺史. 召還, 再遷諫議大夫.

敬宗初, 宦官毆鄠令崔發雞幹下, 朗請誅首惡以正常法. 王播賂權近, 還判鹽鐵, 朗連疏論執. 遷御史中丞. 故事, 選御史皆中丞自請. 是時, 崔晁、鄭居中繇宰相力得監察御史, 朗拒不納, 晁、居中卒改他官. 侍御史李道樞醉謁朗, 朗劾不虔, 下除司議郎. 會殿中王源植貶官, 朗直其枉, 書五上不報, 即自劾執法不稱, 願罷去. 帝遣中人尉諭不許. 文宗初, 遷工部侍郎, 出爲福建觀察使, 創發背卒, 贈右散騎常侍.

鬱, 字古風, 始生而孤, 與朗育於伯父汜. 擢進士第, 最爲權德輿所稱, 以女妻之. 元和初, 舉制科高等, 拜右拾遺, 俄兼史館修撰, 進右補闕. 吐突承璀討王承宗, 鬱執不可, 挺議鯁固, 號稱職. 擢翰林學士. 德輿輔政, 以嫌去內職, 拜考功員外郎, 仍兼修撰. 憲宗歎德輿乃有佳婿, 詔宰相高選世族, 故杜悰尚岐陽公主, 然帝猶謂不如德輿之得鬱也. 俄知制誥. 德輿去位, 還爲學士. 九年, 以疾辭禁近, 徙秘書少監, 屏居鄠, 卒, 年四十, 贈絳州刺史. 鬱有雅名, 帝遇之厚, 議者亦謂當宰相, 共以早世惜之.

子庠, 字賢府, 喪父始十歲, 有至性, 聞呼父官及吊客來, 輒號慟幾絕. 後舉進士, 仕至尚書丞.

顧少連, 字夷仲, 蘇州吳人. 舉進士, 尤爲禮部侍郎薛邕所器, 擢上第, 以拔萃補登封主簿. 邑有虎孽, 民患之, 少連命塞陷阱, 獨移文嶽神, 虎不爲害. 御史大夫於頎薦爲監察御史. 德宗幸奉天, 徒步詣謁, 授水部員外郎、翰林學士. 再遷中書舍人, 閱十年, 以謹密稱. 嘗請徙先兆於洛, 帝重遠去, 詔遣其子往, 且命中人護蕆葬役.

曆吏部侍郎. 裴延齡方橫, 無敢忤者. 嘗與少連會田鎬第, 酒酣, 少連挺笏曰：「段秀實笏擊賊臣, 今吾笏將擊奸臣！」奮且前, 元友直在坐, 歡解之. 改京兆尹. 政尚寬簡, 不爲灼灼名. 先是, 京畿租賦薄厚不能一, 少連以法均之. 遷吏部尚書, 封本縣男, 徙兵部. 爲東都留守, 表禁苑及汝閑田募耕以便民, 閱武力, 利鎧仗, 號良吏. 卒, 年六十二, 贈尚書右仆射, 謚曰敬.

始, 少連攜少子師閔奔行在, 有詔同止翰林院, 車駕還, 授同州參軍.

韋夏卿, 字雲客, 京兆萬年人. 少邃於學, 善文辭. 大曆中, 與弟正卿同舉賢良方正, 皆策高等. 授高陵主簿, 累遷刑部員外郎. 時仍歲旱蝗, 詔以郎官宰畿甸, 授奉天令, 課第一, 改長安令. 轉吏部員外郎、郎中, 擢給事中, 出爲常、蘇二州刺史. 徐州節度使張建封疾甚, 詔夏卿爲徐泗行軍司馬, 且代之. 未至, 而建封卒, 徐軍立其子愔爲留後, 召夏卿爲吏部侍郎.

時從弟執誼在翰林, 嘗受人金, 有所幹請, 密以金內夏卿懷中, 夏卿毀懷不受, 曰：「吾與爾賴先人遺德, 致位及此, 顧當是哉?」執誼大慚. 轉京兆尹、太子賓客, 檢校工部尚書, 爲東都留守, 辭疾, 改太子少保. 卒, 年六十四, 贈尚書左仆射, 謚曰獻.

夏卿性通簡, 好古有遠韻, 談說多聞. 晚歲將罷歸, 署其居曰「大隱洞.」 與齊映、穆贊、贊弟員友善, 雖同遊, 終年不見其喜慍. 撫孤侄恩逾己子. 爲政務通理, 不甚作條教. 所辟士如路隋、張賈、李景儉等, 至宰相達官, 故世稱知人.

正卿子瓘, 字茂弘, 及進士第, 仕累中書舍人. 與李德裕善, 德裕任宰相, 罕接士, 唯瓘往請無間也. 李宗閔惡之, 德裕罷, 貶爲明州長史. 會昌末, 累遷楚州刺史, 終桂管觀察使.

段平仲, 字秉庸, 本武威人, 隋民部尚書達六世孫. 擢進士第. 杜佑、李復之節度淮南, 連表掌書記. 擢監察御史. 磊落有氣節, 嗜酒敢言. 是時, 德宗春秋高, 躬自聽斷, 天下事有所壅隔, 群臣畏帝苛察, 無敢言. 平仲常曰：「上聰明神武, 但臣下畏怯, 自爲循默爾. 使我一日得召見, 宜大有開納.」會京師旱, 詔擇御史、郎官開倉振恤. 平仲與考功員外郎陳歸被選, 同得對, 粗陳振恤事, 帝察其意有所畜, 以歸在側未言. 事訖, 平仲方獨進, 帝乃並留歸, 正色問之, 雜以它語, 平仲錯牾不得言, 乃謬稱名, 帝怒, 叱去之. 蒼黃向幄後, 歸趨降招之, 乃得去. 由是坐廢七年, 然名由此顯.

元和初, 爲諫議大夫, 憲宗使吐突承璀討鎮州, 亟疏爭, 不可. 及還, 無功, 又請斬之. 再遷尚書右丞. 朝廷有得失, 未嘗不論奏, 世推其敢直云. 終太子左庶子.

贊曰：君有常尊, 臣有定卑, 自然之勢也. 然臣不自通於上, 君不降而逮諸下, 則治不得成而功不彰. 返是而天下之務粲焉幾矣. 德宗察察, 欲折伏臣下, 自爲聰明, 而治愈疏. 段平仲一忤上, 蒼惶失對, 而猶以取名, 何哉? 下知所職, 而上喪其所以爲上也. 故聖王屈己從諫, 君臣兩得其美, 知道之本歟！ 呂元膺, 字景夫, 鄆州東平人. 姿儀瑰秀, 有器識. 始遊京師, 謁故宰相齊映, 映歎曰：「吾不及識婁、郝, 殆斯人類乎！」策賢良高第, 調安邑尉, 辟長春宮判官. 李懷光亂河中, 輒解去. 論惟明節度渭北, 表佐其府. 惟明卒, 王棲曜代之, 德宗敕棲曜留元膺自佐, 入拜殿中侍御史. 曆右司員外郎. 出爲蘄州刺史, 嘗錄囚, 囚或白：「父母在, 明日歲旦不得省, 爲恨.」因泣, 元膺惻然, 悉釋械歸之, 而戒還期. 吏白「不可」, 答曰：「吾以信待人, 人豈我違?」如期而至. 自是群盜感愧, 悉避境去.

元和中, 累擢給事中. 俄爲同州刺史. 既謝, 帝逮問政事, 所對詳詣. 明日, 謂宰相曰：「元膺直氣讜言, 宜留左右, 奈何出之?」李籓、裴垍謝, 因言：「陛下及此, 乃宗社無疆之休. 臣等昧死請留元膺給事左右.」未幾, 兼皇太子侍讀, 進御史中丞. 拜鄂嶽觀察使. 嘗夜登城, 守者不許. 左右曰：「中丞也.」對曰：「夜不可辨.」乃還. 明日, 擢守者爲大將. 入拜尚書左丞. 度支使潘孟陽、太府卿王遂交相惡, 乃除孟陽散騎常侍, 遂鄧州刺史, 詔辭無所輕重. 元膺上其詔, 請明枉直, 以顯褒懲.

江西裴堪按虔州刺史李將順受賕, 不覆訊而貶. 元膺曰：「觀察使奏部刺史, 不加覆, 雖當誅, 猶不可爲天下法.」請遣御史按問, 宰相不能奪.

選拜東都留守. 故事, 留守賜旗甲, 至元膺不給. 或上言：「用兵討淮西, 東都近賊, 損其儀, 沮威望, 請比華、汝、壽三州.」帝不聽, 並三州罷之. 留守不賜旗甲, 自此始. 都有李師道留邸, 邸兵與山棚謀竊發, 事覺, 元膺禽破之. 始, 盜發, 都人震恐, 守兵弱不足恃, 元膺坐城門指縱部分, 意氣閑舒, 人賴以安. 東畿西南通鄧、虢, 川穀曠深, 多麋鹿, 人業射獵而不事農, 遷徙無常, 皆趫悍善斗, 號曰「山棚.」 權德輿居守, 將羈縻之, 未克. 至是, 元膺募爲山河子弟, 使衛宮城, 詔可.

改河中節度使. 時方鎮多姑息, 獨元膺秉正自將, 監軍及中人往來者, 無不嚴憚. 入拜吏部侍郎. 正色立朝, 有台宰望, 處事裁宜, 人服其有禮. 以疾改太子賓客. 居官始終無訾缺. 卒, 年七十二, 贈吏部尚書.

許孟容, 字公範, 京兆長安人. 擢進士異等, 又第明經, 調校書郎. 辟武寧張建封府. 李納以兵拒境, 建封遣使諭止, 前後三輩往, 皆不聽. 乃使孟容見納, 敷引逆順, 納即悔謝, 爲罷兵. 表爲濠州刺史.

德宗知其能, 召拜禮部員外郎. 公主子求補崇文生者, 孟容固謂不可, 主訴之, 帝問狀, 以著令對. 帝嘉其守, 擢郎中. 累遷給事中. 京兆上言「好畤風雹害稼」, 帝遣宦人覆視, 不實, 奪尹以下俸. 孟容曰：「府縣上事不實, 罪應罰. 然陛下遣宦者覆視, 紊綱紀. 宜更擇御史一人參驗, 乃可.」不聽.

浙東觀察使裴肅諉判官齊總暴斂以厚獻, 厭天子所欲. 會肅卒, 帝擢總自大理評事兼監察御史爲衢州刺史. 衢, 大州也. 孟容還制曰：「方用兵處, 有不待次而擢者. 今衢不他虞, 總無功越進超授, 群議謂何? 且總本判官, 今詔書乃言『權知留後, 攝都團練副使』, 初無制授, 尤不見其可. 假令總有可錄, 宜暴課最, 解中外之惑.」會補闕王武陵等亦執爭, 於是詔中停. 帝召謂曰：「使百執事皆如卿, 朕何憂邪?」自袁高爭盧杞後, 凡十八年, 門下無議可否者. 至孟容數論駁, 四方知天子開納多士, 浩然想見其風.

貞元十九年夏, 大旱, 上疏言：「陛下齋居損膳, 具牲玉, 走群望, 而天意未答, 豈豐歉有定, 陰陽適然乎? 竊惟天人交感之際, 系教令順民與否. 今戶部錢非度支歲計, 本備緩急, 若取一百萬緡代京兆一歲賦, 則京圻無流亡, 振災爲福. 又應省察流移征防當還未還, 役作禁錮當釋未釋；負逋饋送, 當免免之；沈滯鬱抑, 當伸伸之；以順人奉天. 若是而神弗祐、歲弗稔, 未之聞也.」先是, 爲裴延齡、李齊運流斥者, 雖十年弗內移, 故孟容因旱及之. 帝始不悅, 改太常少卿.

元和初, 再遷尚書右丞、京兆尹. 神策軍自興元後, 日驕恣, 府縣不能制. 軍吏李昱貸富人錢八百萬, 三歲不肯歸. 孟容遣吏捕詰, 與之期使償, 曰：「不如期, 且死！」一軍盡驚, 訴於朝. 憲宗詔以昱付軍治之, 再遣使, 皆不聽, 奏曰：「不奉詔, 臣當誅. 然臣職司輦轂, 當爲陛下抑豪強. 錢未盡輸, 昱不可得.」帝嘉其守正, 許之. 京師豪右大震.

累遷吏部侍郎. 盜殺武元衡, 孟容白宰相曰：「漢有一汲黯, 奸臣寢謀. 今朝廷無有過失, 而狂賊敢爾, 尚謂國有人乎? 願白天子, 起裴中丞輔政, 使主兵柄, 索賊黨, 罪人得矣.」後數日, 果相度. 俄以尚書左丞宣慰汴宋陳許河陽行營, 拜東都留守. 卒, 年七十六, 贈太子少保, 謚曰憲.

孟容方勁有禮學, 每所折衷, 咸得其正. 好提腋士, 天下清議上之.

弟季同, 始署西川韋皋府判官. 劉辟反, 棄妻子歸, 拜監察御史. 曆長安令, 再遷兵部郎中. 孟容爲禮部侍郎, 徙季同京兆少尹. 時京兆尹元義方出爲鄜坊觀察使, 奏劾宰相李絳與季同舉進士爲同年, 才數月輒徙. 帝以問絳, 絳曰：「進士、明經, 歲大抵百人, 吏部得官至千人, 私謂爲同年, 本非親與舊也. 今季同以兄嫌徙少尹, 豈臣所助邪? 且忠臣事君, 不以私害公, 設有才, 雖親舊當白用. 避嫌不用, 乃臣下身謀, 非天子用人意.」帝然之. 終宣歙觀察使.

薛存誠, 字資明, 河中寶鼎人. 中進士第. 擢累監察御史. 元和初, 討劉辟, 郵傳事叢, 詔以中人爲館驛使, 存誠以爲害體甚, 奏罷之. 轉殿中侍御史, 累遷給事中. 瓊林庫廣籍工徒, 存誠曰：「此奸人羼名以避征役, 不可許.」又神策軍與咸陽尉袁儋不平, 誣奏之, 儋被罰. 二敕皆執不下. 憲宗悅, 遣使勞之, 拜御史中丞. 浮屠鑒虛者, 自貞元中關通賂遺, 倚宦豎爲奸, 會坐於頔、杜黃裳家事, 逮捕下獄. 存誠窮劾之, 得贓數十萬, 當以大辟. 權近更保救於帝, 有詔釋之, 存誠不聽. 明日, 詔使詣台諭曰：「朕須此囚面詰, 非赦也.」存誠奏曰：「獄已具, 陛下必欲召赦之, 請先殺臣乃可. 不然, 臣不敢奉詔.」鑒虛卒抵死. 江西監軍高重昌妄劾信州刺史李位謀反, 追付仗內詰狀. 存誠一日三表, 請付位御史台. 及按, 果無實.

未幾, 復爲給事中. 會御史中丞闕, 帝謂宰相曰：「持憲無易存誠者.」乃復命之. 會暴卒, 帝悼惜, 贈刑部侍郎. 存誠性和易, 於人無所不容, 及當官, 毅然不可奪. 子廷老.

廷老, 字商叟, 及進士第, 讜正有父風. 寶曆中, 爲右拾遺. 敬宗政日僻, 嘗與舒元褒、李漢入閣論奏曰：「比除拜不由宰司擬進, 恐綱紀浸壞, 奸邪放肆.」帝厲語曰：「更論何事?」元褒曰：「宮中興作太甚.」帝色變, 曰：「興作何所?」元褒不能對. 廷老曰：「臣等以諫爲職, 有聞即應論奏. 然見外輦材瓦絕多, 知有所營.」帝曰：「已諭.」時造清思院, 殿中用銅鑒三千, 薄金十萬餅, 故廷老等懇言之. 尋加史館脩撰.

鄭注用事, 嶺南節度使鄭權附之, 悉盜公庫寶貨輸注家爲謝. 廷老表按權罪, 由是中人切齒. 又論李逢吉黨張權輿、程昔範不宜居諫爭官, 逢吉怒. 會廷老告滿百日, 出爲臨晉令. 文宗立, 召爲殿中侍御史. 李讓夷數薦之, 拜翰林學士. 日酣飲, 不持檢操, 帝不悅, 並讓夷罷之. 開成三年, 遷給事中. 在公卿間, 侃侃不幹虛譽, 推爲正人. 卒, 贈刑部侍郎.

子保遜, 第進士, 擢累給事中.

保遜子昭緯, 乾寧中, 至禮部侍郎. 性輕率, 坐事貶磎州刺史.

李遜, 字友道, 魏申公發之後, 趙郡所謂申公房者, 客居荊州. 始署山南東道掌書記, 累遷濠州刺史. 初, 濠州兵謀殺其將楊騰, 騰走揚州, 因滅騰家, 曹亡剽劫. 遜至, 鐫諭利害, 衆釋鎧自歸. 觀察使旨限外浮斂, 遜一不應. 入爲虞部郎中. 由衢州刺史以政最擢浙東觀察使. 當貞元初, 福建軍亂, 前觀察使奏益兵三千屯于境, 以折閩沖, 遂爲長戍, 幾二十年. 遜署事, 即停其兵.

入爲給事中. 故事, 天子以畸日聽政, 對群臣. 遜奏：「陛下求治, 而下有所陳, 當不時上, 豈宜限以日? 如是, 畢歲得望天子者幾何?」憲宗悅, 從之. 遷戶部侍郎.

代嚴綬爲山南東道節度使. 時方討蔡, 析山南東道爲兩節度：以唐、鄧、隋三州授高霞寓, 得專攻討, 而遜督襄、復、郢、均、房五州賦饋之. 初, 襄陽兵隸霞寓者多逃還, 後霞寓戰賊不勝, 言爲遜所橈. 帝欲按狀, 宰相請置不問, 下遷太子賓客. 中人誣之, 更貶恩王傅. 久乃曆京兆尹、國子祭酒. 以檢校禮部尚書爲忠武節度使. 時吳元濟始平, 治條疏纇, 遜召會大衆, 申嚴約束, 明諭賞罰, 上下皆感畏, 衆遂安. 遜於爲政, 抑強植弱, 貧富均一, 所至有績可紀.

長慶初, 幽、鎮繼亂, 遜首建誅討計, 不聽. 詔以兵萬人會行營, 即日上道, 先諸軍至, 由是進檢校吏部尚書. 未幾, 徙節鳳翔, 過京師, 以疾求解爲刑部尚書. 卒, 年六十三, 贈尚書右仆射, 謚曰貞.

子方玄, 字景業, 第進士. 裴誼奏署江西府判官. 有大獄, 論死者十餘囚, 方玄刺審其冤, 悉平貸之. 累爲池州刺史. 鉤檢戶籍, 所以差量徭賦者, 皆有科品程章, 吏不得私. 常曰：「沈約年八十, 手寫簿書, 蓋爲此云.」終處州刺史.

遜弟建, 字杓直, 與兄俱客荊州. 鄉人爭斗, 不詣府而詣建, 平決無頗. 母憐其孝, 每字之曰：「犬委子勸吾食, 吾輒飽；進藥, 吾意其瘳.」貞元中, 補校書郎. 德宗思得文學者, 或以建聞, 帝問左右, 宰相鄭珣瑜曰：「臣爲吏部時, 當補校書者八人, 它皆藉貴勢以請, 建獨無有.」帝喜, 擢左拾遺、翰林學士.

順宗立, 李師古以兵侵曹州, 建作詔諭還之, 詞不假借. 王叔文欲更之, 建不可. 左除太子詹事, 改殿中侍御史. 以兵部郎中知制誥. 宰相有竄定詔稿者, 亟請解職, 除京兆少尹. 會遜被讒, 建申治之, 出爲澧州刺史. 召拜刑部侍郎. 卒, 贈工部尚書.

初, 建爲學時, 家苦貧. 兄造知其賢, 爲營丐, 使成就之. 故遜、建皆舉進士. 後雖通顯, 未嘗治垣屋, 以清儉稱.

建子訥, 字敦止, 及進士第. 遷累中書舍人, 爲浙東觀察使. 性疏卞, 遇士不以禮, 爲下所逐, 貶朗州刺史. 召爲河南尹. 時久雨, 洛暴漲, 訥行水魏王堤, 懼漂泊, 疾馳去, 水遂大毀民廬. 議者薄其材. 初, 訥居與宰相楊收接, 收欲市訥冗舍以廣第, 訥叱曰：「先人舊廬, 爲權貴優笑地邪?」凡三爲華州刺史, 曆兵部尚書, 以太子太傅卒. 遺命葬不請鹵簿, 避贈謚, 詔聽.

列傳第八十八

孔穆崔柳楊馬

孔巢父, 字弱翁, 孔子三十七世孫. 少力學, 隱徂來山. 永王璘稱兵江淮, 辟署幕府, 不應, 鏟跡民伍. 璘敗, 知名. 廣德中, 李季卿宣撫江淮, 薦爲左衛兵曹參軍. 三遷庫部員外郎. 出爲涇原行軍司馬. 累拜湖南觀察使, 未行, 會普王爲荊襄副元帥, 署行軍司馬. 俄而德宗狩奉天, 行在擢給事中, 爲河中、陝、華招討使, 累上破賊方略, 帝嘉納.

未幾, 兼御史大夫, 爲魏博宣慰使. 巢父辯而才, 及見田悅, 與言君臣大義, 利害逆順, 開曉其衆. 是時, 悅久不臣, 下皆厭亂, 雜然喜曰：「不圖今日還爲王人！」酒中, 悅起, 自陳騎射工, 曰：「陛下見用, 何敵不摧！」巢父曰：「若爾, 不蚤自歸, 乃一劇賊耳.」悅曰：「能爲劇賊, 豈不能爲功臣乎?」巢父曰：「國方多虞, 待子而息.」悅謝焉. 數日, 田緒殺悅, 與大將邢曹俊等聽命, 巢父即以緒權知軍務, 紓其難.

李懷光據河中, 帝復令巢父宣慰, 罷其兵, 以太子太保授之. 懷光素服待命, 巢父不止. 衆忿曰：「太尉無官矣！」方宣詔, 乃噪而合, 害巢父, 並殺中人啖守盈. 初, 巢父至, 懷光以其使魏博而田悅死, 疑其謀出巢父, 故軍亂不肯救. 帝聞震悼, 贈尚書左仆射, 謚曰忠. 詔具禮收葬, 賜其家粟帛, 存恤之.

從子戣、戡、戢.

戣, 字君嚴, 擢進士第. 鄭滑盧群辟爲判官, 群卒, 攝扌怱留務. 監軍楊志謙雅自肆, 衆皆恐. 戣邀志謙至府, 與對榻臥起, 示不疑, 志謙嚴憚不敢動. 入爲侍御史, 累擢諫議大夫. 條上四事：一、多冗官, 二、吏不奉法, 三、百姓田不盡墾, 四、山澤榷酤爲州縣弊. 憲宗異其言. 中人劉希光受賕二十萬緡, 抵死, 吐突承璀坐厚善, 逐爲淮南監軍. 太子舍人李涉知帝意, 投匭上言承璀有功不可棄. 戣得副章, 不肯受, 面質讓之. 涉更因左右以聞, 戣劾奏涉結近幸, 營罔上聽. 有詔斥涉峽州司馬, 宦寵側目, 人爲危之, 戣自以適所志, 軒軒甚得.

俄兼太子侍讀, 改給事中. 江西觀察使李少和坐贓, 獄寢不下；博陵崔易簡殺從父兄, 鞫狀具. 京兆尹左右之, 翻其情. 戣慷慨論正, 貶少和, 殺易簡, 奪尹三月俸. 再遷尚書左丞. 信州刺史李位好黃老道, 數祠禱, 部將韋嶽告位集方士圖不軌, 監軍高重謙上急變, 捕位劾禁中. 戣奏：「刺史有罪, 不容系仗內, 請付有司.」詔還御史台. 戣與三司雜治, 無反狀. 嶽坐誣罔誅, 貶位建州司馬. 中人愈怒, 故出爲華州刺史. 明州歲貢淡菜蚶蛤之屬, 戣以爲自海抵京師, 道路役凡四十三萬人, 奏罷之. 曆大理卿、國子祭酒.

會嶺南節度使崔詠死, 帝謂裴度曰：「嘗論罷蚶菜者, 誰歟? 今安在? 是可往, 爲朕求之.」度以戣對, 即拜嶺南節度使. 既至, 免屬州逋負十八萬緡、米八萬斛、黃金稅歲八百兩. 先是, 屬刺史俸率三萬, 又不時給, 皆取部中自衣食. 戣乃倍其俸, 約不得爲貪暴, 稍以法繩之. 南方鬻口爲貨, 掠人爲奴婢, 戣峻爲之禁. 親吏得嬰兒於道, 收育之, 戣論以死, 由是閭裏相約不敢犯. 士之斥南不能北歸與有罪之後百餘族, 才可用, 用之, 稟無告者, 女子爲嫁遣之. 蕃舶泊步有下碇稅, 始至有閱貨宴, 所餉犀琲, 下及仆隸, 戣禁絕, 無所求索. 舊制, 海商死者, 官籍其貲, 滿三月無妻子詣府, 則沒入. 戣以海道歲一往復, 苟有驗者不爲限, 悉推與.

自貞元中, 黃洞諸蠻叛, 久不平. 容、桂二管利虜掠, 幸有功, 乃請合兵討之. 戣固言不可, 帝不聽, 大發江、湖兵, 會二管入討. 士被瘴毒死者不勝計, 安南乘之, 殺都護李象古, 而桂管裴行立、容管陽旻皆無功, 憂死；獨戣不邀一旦功, 交、廣晏然大治.

穆宗立, 以吏部侍郎召, 改右散騎常侍, 還爲左丞, 以老自乞. 雅善韓愈, 謂曰：「公尚壯, 上三留, 何去之果?」戣曰：「吾豈要君者? 吾年, 一宜去；吾爲左丞, 不能進退郎官, 二宜去.」愈曰：「公無留資, 何恃而歸?」曰：「吾負二宜去, 尚奚顧子言?」愈嗟歎, 即上疏言：「臣與戣同在南省, 數與戣相見, 其爲人守節清苦, 論議正平. 年七十, 筋力耳目未衰, 憂國忘家, 用意至到. 如戣輩, 在朝不過三數人, 陛下不宜苟順其求, 不留自助也. 《禮》：大夫七十致仕, 若不得謝, 則賜之幾杖安車, 不必七十盡許致仕. 今戣據禮求退, 陛下若不聽許, 亦無傷義, 而有貪賢之美.」不報. 以禮部尚書致仕, 歲致羊酒如漢征士禮. 卒, 年七十三. 贈兵部尚書, 謚曰貞.

子遵孺, 溫裕, 仕爲天平節度使. 遵孺子緯.

緯, 字化文, 少孤, 依諸父. 多與有名者遊, 才譽蚤成. 擢進士第, 東川崔慎由表置幕府. 從崔鉉淮南, 復從慎由守河中, 再遷觀察判官. 宰相楊收薦以長安尉直弘文館. 遷監察御史, 進禮部員外郎、兼集賢直學士. 母喪解. 還爲右司員外郎. 趙隱言其才, 拜翰林學士, 俄知制誥. 頻遷戶部侍郎, 擢御史中丞. 緯方雅, 疾惡若仇, 中外聞風, 未繩輒肅. 三遷吏部侍郎. 權要私謁至盈幾, 一不省, 當路不悅, 改太常卿.

從僖宗西到蜀, 以刑部尚書判戶部. 蕭遘雅不喜, 坐調度不給, 改太子少保. 及帝避硃玫, 次陳倉, 惟黃門衛士數百扈乘輿. 詔拜緯御史大夫, 令趣百官至行在. 時群臣露次盩厔, 爲盜剽脅, 衣囊略盡. 緯謁宰相, 欲有所論, 遘與裴澈怨田令孜, 不欲行, 辭不見. 緯召御史曰：「吾等身被恩, 誼不辭難, 今詔群臣皆不至, 夫與人布衣遊, 猶緩急相恤, 況於君乎?」且泣下. 御史亦辭方寇奪, 丐衣食, 請辦一日費而行. 緯曰：「吾妻疾, 旦暮盡, 丈夫豈以家事後國事乎? 公善自謀, 吾行決矣.」往見李昌符曰：「詔書再至, 而群臣顧未行. 仆, 大夫也, 不敢後. 願假兵護送天子所.」昌符具資裝送之. 既及行在, 緯策玫必反, 建言關邑厄狹, 不足駐六師, 請幸梁州. 即日去陳倉而玫兵至, 微緯言幾不脫. 進拜兵部侍郎、同中書門下平章事. 玫平, 從帝還, 領諸道鹽鐵轉運使, 累遷尚書左仆射, 賜號「持危啟運保乂功臣.」 鐵券恕十死, 又賜天興良田、善和裏第各一區, 兼京畿營田使.

昭宗即位, 進司空. 以太學焚殘, 乃兼國子祭酒, 完治之. 加司徒, 封魯國公. 帝將郊見, 中尉樞密使索宰相朝服, 有司白中人無衣冠助祭事, 中尉怒, 責禮官必得. 緯言：「中人不朝服, 國典也. 陛下欲假借之, 則請以所兼官爲之服.」諫官固執, 帝召謂曰：「方舉大禮, 爲我容之.」進兼太保. 時天武都頭李順節, 疏暴人也, 以浙西節度使兼平章事. 台史白：「已謝, 當班見百官.」緯判止之. 明日, 順節盛服至, 則無班, 怏怏去. 他日見緯, 以爲言, 緯曰：「固疑公見望也. 且百辟卿士, 天子廷臣, 班見宰相, 以宰相爲之長. 公提天武健兒, 據堂受禮, 安乎? 必欲用之, 去都頭乃可.」順節慚縮不敢言.

張濬將伐太原, 帝不決, 以問緯, 緯助濬請. 既濬敗, 坐傅會, 出爲荊南節度使, 俄貶均州刺史. 二人皆密結硃全忠, 全忠爲請, 詔聽所便, 乃屏居華陰. 李茂貞入殺韋昭度, 帝惡大臣朋比, 與籓臣交, 更召緯入朝, 再擢吏部尚書, 以司空、門下侍郎復輔政. 使者敦勸, 力疾到京師, 見帝嗚咽流涕, 自陳衰疾不任事, 乞歸田裏. 帝動容, 詔使者送緯至堂視事. 會天子出次石門, 從至莎城, 以病還都. 家人召醫視, 緯曰：「天下方亂, 何久求生?」不肯服藥, 卒, 贈太尉.

戡, 字勝始, 進士及第, 補修武尉, 以大理評事佐昭義李長榮節度府. 長榮死, 盧從史自別將代之, 留署掌書記. 從史稍得志, 益驕, 與王承宗、田緒陰相結, 欲久連兵以固其位. 戡始陰爭不從, 則於會肆言以折之, 從史始若受其言, 後偃蹇不軌, 戡遂以疾歸洛陽. 未幾, 李吉甫鎮揚州, 表置幕府, 戡未應. 從史曰：「是欲舍我而從人邪?」即誣以事, 奏三上, 詔以衛尉丞分司東都. 自貞元後, 帥鎮劾奏僚佐, 不驗輒斥. 至是, 給事中呂元膺執不可. 憲宗遣使諭曰：「朕非不知戡, 行用之矣.」未幾, 卒, 年五十七. 從史敗, 追贈司勳員外郎.

戢, 字方舉. 初, 父死難, 詔與一子官, 補修武尉, 不受, 以讓其兄戡. 擢明經, 書判高等, 爲校書郎、陽翟尉, 累遷殿中侍御史, 分司東都. 昭義判官徐玫, 故嘗助盧從史爲跋扈者, 從史敗, 孟元陽代, 欲復用之. 戢移書昭義前系玫, 乃上列其狀. 帝怒, 流玫播州. 轉侍御史、庫部員外郎. 始, 硃泚以彭偃爲中書舍人, 偃子充符得不死, 辟鄜坊府. 或薦其能, 召還京師. 戢謂京兆尹裴武曰：「泚所下詔令皆偃爲之, 悖逆子不鳥竄獸伏, 乃幹譽求進乎? 子盍效季孫行父逐莒仆以勉事君者?」武即逐出充符. 拜京兆少尹, 再遷爲湖南觀察使, 召授右散騎常侍、京兆尹. 歲旱, 文宗憂甚, 戢躬祠曲江池, 一夕大澍, 帝悅, 詔兼御史大夫. 卒, 贈工部尚書.

子溫業, 字遜志, 擢進士第. 大中時, 爲吏部侍郎. 求外遷, 宰相白敏中顧同列曰：「吾等可少警, 孔吏部不樂居朝矣.」後爲太子賓客.

穆寧, 懷州河內人. 父元休, 有名開元間, 獻書天子, 擢偃師丞, 世以儒聞. 寧剛正, 氣節自任. 以明經調鹽山尉. 安祿山反, 署劉道玄爲景城守, 寧募兵斬之, 檄州縣並力捍賊. 史思明略境, 郡守召寧攝東光令禦之. 賊遣使誘寧, 寧斬以徇, 郡守恐怒賊令致死, 即奪其兵, 罷所攝. 始, 寧過平原, 見顏真卿, 嘗商賊必反. 及是, 聞真卿拒祿山, 即遺真卿書曰：「夫子爲衛君乎?」真卿喜, 署寧河北采訪支使. 寧以息屬其母弟曰：「苟不乏嗣, 足矣！」即馳謁真卿曰：「先人有嗣矣, 我可從公死.」既而賊攻平原, 寧勸固守, 真卿不從, 夜亡過河, 見肅宗行在. 帝問狀, 真卿對：「不用穆寧言, 故至此.」帝異之, 馳驛召寧, 將以諫議大夫任之. 會真卿以直忤旨, 寧亦罷.

上元初, 爲殿中侍御史, 佐鹽鐵轉運, 住埇橋. 李光弼屯徐州, 餉不至, 檄取資糧, 寧不與. 光弼怒, 召寧欲殺之. 或勸寧去, 寧曰：「避之失守, 亂自我始, 何所逃罪乎?」即往見光弼. 光弼曰：「吾師衆數萬, 爲天子討賊, 食乏則人散, 君閉廩不救, 欲潰吾兵耶?」答曰：「命寧主糧者, 敕也, 公可以檄取乎? 今公求糧, 而寧專饋；寧有求兵, 而公亦專與乎?」光弼執其手謝曰：「吾固知不可, 聊與君議耳.」時重其能守官. 累遷鄂嶽沔都團練及租庸鹽鐵轉運使. 當是時, 河漕不通, 自漢、沔徑商山以入京師. 淮西節度使李忠臣不奉法, 設戍邏以征商賈, 又縱兵剽行人, 道路幾絕. 與寧夾淮爲治, 憚寧威, 掠劫爲衰, 漕賈得通. 坐杖死沔州別駕, 貶平集尉.

大曆初, 起爲監察御史, 三遷檢校秘書少監, 兼和州刺史, 治有狀. 後刺史疾之, 以天寶舊版校見戶, 妄劾寧多逋亡, 貶泉州司戶參軍事. 子質訴其枉, 三年始得通. 詔御史覆視, 實增戶數倍. 召入拜太子右諭德. 寧性不能事權右, 毅然寡合, 執政者惡之, 雖直其誣, 猶置散位. 寧默不樂, 唶曰：「時不我容, 我不時徇, 又可以進乎！」遂移疾, 滿百日屢矣, 親友強之, 輒復一朝. 德宗在奉天, 奔詣行在, 擢秘書少監, 改太子右庶子. 帝還京師, 乃曰：「可以行吾志矣！」即罷歸東都. 以秘書監致仕, 卒.

寧居家嚴, 事寡姊恭甚. 嘗撰家令訓諸子, 人一通. 又戒曰：「君子之事親, 養志爲大, 吾志直道而已. 苟枉而道, 三牲五鼎非吾養也.」疾病不嘗藥, 時稱知命.

四子：贊、質、員、賞. 寧之老, 贊爲御史中丞, 質右補闕, 員侍御史, 賞監察御史, 皆以守道行誼顯. 先是, 韓休家訓子侄至嚴. 貞元間, 言家法者, 尚韓、穆二門云.

贊, 字相明, 擢累侍御史, 分司東都. 陝虢觀察使盧嶽妻分貲不及妾子, 妾訴之. 中丞盧佋欲重妾罪, 贊不聽. 佋與宰相竇參共誣贊受金, 捕送獄. 弟賞上冤狀, 詔三司覆治, 無之, 猶出爲郴州刺史. 參敗, 召爲刑部郎中, 對延英, 擢御史中丞. 裴延齡判度支, 屬吏受賕, 具獄, 欲曲貸吏, 贊執不可. 延齡白贊深文, 貶饒州別駕. 久之, 拜州刺史. 憲宗立, 進宣歙觀察使, 卒於官. 贈工部尚書.

質, 性強直, 舉賢良方正, 條對詳切, 頻擢至給事中, 政事得失, 未嘗不盡言. 元和時, 鹽鐵、轉運諸院擅系囚, 笞掠嚴楚, 人多死. 質奏請與州縣吏參決, 自是不冤. 後論吐突承璀不宜爲將, 憲宗不悅, 改太子左庶子. 坐與楊憑善, 出爲開州刺史, 卒.

員, 字與直, 工爲文章. 杜亞留守東都, 置佐其府, 蚤卒.

兄弟皆和粹, 世以珍味目之：贊少俗, 然有格, 爲「酪」；質美而多入, 爲「酥」；員爲「醍醐」；賞爲「乳腐」云.

崔邠, 字處仁, 貝州武城人. 父倕, 三世一爨, 當時言治家者推其法. 至德初, 獻賦行在, 肅宗異其文, 位吏部侍郎.

邠第進士, 復擢賢良方正, 授渭南尉, 遷補闕. 上疏論裴延齡奸, 以鯁亮知名. 由中書舍人再遷吏部侍郎. 性溫裕深密, 行己又簡儉, 憲宗器之, 裴垍亦薦邠材可宰相. 會病, 遂不拜. 久乃爲太常卿, 知吏部尚書銓. 故事, 太常始視事, 大閱四部樂, 都人縱觀. 邠自第去帽, 親導母輿, 公卿見者皆避道, 都人榮之. 以母憂解, 卒於喪, 年六十. 贈吏部尚書, 謚曰文簡.

弟酆、郾、郇、鄯、鄲.

郾, 字廣略, 姿儀偉秀, 人望而慕之, 然不可狎也. 中進士第, 補集賢校書郎. 累遷吏部員外郎, 下不敢欺, 每擬吏, 親挾格, 褒黜必當, 寒遠無留才. 三遷諫議大夫. 穆宗立, 荒於遊畋, 內酣蕩, 昕曙不能朝. 郾進曰：「十一聖之功德, 四海之大, 萬國之衆, 其治其亂, 系於陛下. 自山以東百城, 地千里, 昨日得之, 今日失之. 西望戎壘, 距宗廟十舍, 百姓憔悴, 畜積無有. 願陛下親政事以幸天下.」帝動容慰謝, 遷給事中.

敬宗嗣位, 拜翰林侍講學士, 旋進中書舍人, 謝曰：「陛下使臣侍講, 曆半歲不一問經義. 臣無功, 不足副厚恩.」帝慚曰：「朕少間當請益.」高釴適在旁, 因言：「陛下樂善而無所咨詢, 天下之人不知有響儒意.」帝重咎謝, 咸賜錦、幣. 郾與高重類《六經》要言爲十篇, 上之, 以便觀省.

遷禮部侍郎, 出爲虢州觀察使. 先是, 上供財乏, 則奪吏奉助輸, 歲率八十萬. 郾曰：「吏不能贍私, 安暇恤民? 吾不能獨治, 安得自封?」即以府常費代之. 又詔賦粟輸太倉者, 歲數萬石, 民困於輸, 則又輦而致之河. 郾乃旁流爲大敖受粟, 竇而注諸艚. 民悅, 忘輸之勞. 改鄂、嶽等州觀察使. 自蔡人叛, 鄂、嶽常苦兵, 江湖盜賊顯行. 郾修治鎧仗, 造蒙沖, 駛追窮躡, 上下千里, 歲中悉捕平. 又觀察浙西, 遷檢校禮部尚書, 卒於官. 贈吏部尚書, 謚曰德.

郾不藏貲, 有輒周給親舊, 爲治其昏喪. 居家怡然, 不訓子弟, 子弟自化. 室處庳漏, 無步廡, 至霖淖, 則客蓋而屐以就外位. 治虢以寬, 經月不笞一人. 及涖鄂, 則嚴法峻誅, 一不貸. 或問其故, 曰：「陝土瘠而民勞, 吾撫之不暇, 猶恐其擾；鄂土沃民剽, 雜以夷俗, 非用威莫能治. 政所以貴知變者也.」聞者服焉.

五子：瑤、瑰、瑾、珮、璆. 瑤任禮部侍郎、浙西鄂嶽觀察使. 瑾禮部侍郎、湖南觀察使. 瑰、珮俱達官.

鄯, 擢進士, 累遷至左金吾衛大將軍, 暴卒, 以韓約代之. 不閱旬, 李訓亂, 約死於難. 世謂鄯之亡, 崔氏積善報也. 贈禮部尚書.

鄲及進士第, 補渭南尉. 累除刑部郎中, 出副杜元穎西川節度府. 召入爲工部侍郎、集賢殿學士. 再遷吏部侍郎, 由宣歙觀察使入爲太常卿. 文宗末, 擢同中書門下平章事, 改中書侍郎, 罷爲劍南西川節度使. 宣宗初, 以檢校尚書右仆射同平章事, 節度淮南, 卒於軍.

崔氏四世緦麻同爨, 兄弟六人至三品, 邠、郾、鄲凡爲禮部五, 吏部再, 唐興無有也. 居光德裏, 構便齋, 宣宗聞而歎曰：「鄲一門孝友, 可爲士族法.」因題曰「德星堂.」 後京兆民即其裏爲「德星社」云.

柳公綽, 字寬, 京兆華原人. 始生三日, 伯父子華曰：「興吾門者, 此兒也.」因小字起之. 幼孝友, 性質嚴重, 起居皆有禮法. 屬文典正, 不讀非聖書. 舉賢良方正直言極諫, 補校書郎. 間一年, 再登其科, 授渭南尉. 歲歉饉, 其家雖給, 而每飯不過一器, 歲豐乃復. 或問之, 答曰：「四方病饑, 獨能飽乎?」累遷開州刺史, 地接夷落, 寇常逼其城, 吏曰：「兵力不能制, 願以右職署渠帥.」公綽曰：「若同惡邪? 何可撓法！」立誅之, 寇亦引去. 遷侍御史、吏部員外郎. 時武元衡節度劍南, 與裴度俱爲判官, 尤相引重. 召爲吏部郎中.

憲宗喜武功, 且數出遊畋, 公綽奏《太醫箴》以諷曰：「天布寒暑, 不私於人. 品類既一, 高卑以均. 人謹好愛, 能保其身. 清靜無瑕, 輝光以新. 寒暑滿天地, 浹肌膚於外；好愛在耳目, 誘心知於內. 端潔爲堤, 奔射猶敗. 氣行無間, 隙不在大. 謂天高矣, 氛蒙晦之；謂地厚矣, 橫流潰之. 飲食資身, 過則生患；衣服稱德, 侈則生慢. 唯過與侈, 心必隨之. 氣與心流, 疾乃伺之. 畋遊恣樂, 流情蕩志. 馳騁勞形, 叱吒傷氣. 不養其外, 前脩所忌. 人乘氣生, 嗜欲以萌. 氣離有患, 氣完則成. 巧必喪真, 智實誘情. 醫之上者, 理於未然. 患居慮後, 防處事先. 心靜樂行, 體和道全. 克施萬物, 以享億年. 聖人在上, 各有攸處. 臣司太醫, 敢告諸御.」天子高其才, 遣使謂曰：「卿言『氣行無間, 隙不在大』, 愛朕深者, 當置之坐隅.」逾月, 拜御史中丞.

公綽本與裴垍善, 李吉甫復當國, 出爲湖南觀察使. 以地卑濕, 不可迎養, 求分司東都, 不聽. 後徙鄂嶽觀察使. 時方討吳元濟, 詔發鄂嶽卒五千, 隸安州刺史李聽. 公綽曰：「朝廷謂吾儒生不知兵邪！」即請自行, 許之. 引兵度江, 抵安州, 聽以軍禮迎謁. 公綽謂曰：「公所以屬鞬負弩, 豈非兵事邪? 若褫戎容, 則兩郡守耳, 何所統壹哉? 以公世將曉兵, 吾且欲署職, 以兵法從事.」聽曰：「唯命.」即以都知兵馬使、中軍先鋒、行營都虞候三牒授之, 選兵六千屬焉, 戒諸校曰：「行營事一決都將.」聽被用畏威, 遂盡力, 當時服其知權. 軍出, 公綽數省問其家, 疾病生死厚給之, 婦人敖蕩者, 沉之江. 軍中感服曰：「中丞爲我知家事, 敢不死戰！」故鄂軍每戰輒克.

元和十一年, 爲李道古代還, 除給事中. 李師道平, 遣宣諭鄆州, 復命, 拜京兆尹. 方赴府, 有神策校乘馬不避者, 即時搒死. 帝怒其專殺, 公綽曰：「此非獨試臣, 乃輕陛下法.」帝曰：「既死, 不以聞, 可乎?」公綽曰：「臣不當奏. 在市死, 職金吾；在坊死, 職左右巡使.」帝乃解. 以母喪去官. 服除, 爲刑部侍郎, 領鹽鐵轉運使, 轉兵部, 兼御史大夫.

長慶元年, 復爲京兆尹. 時幽、鎮用兵, 補置諸將, 使驛系道. 公綽奏曰：「比館遞匱乏, 驛置多闕. 敕使衣緋紫者, 所乘至三四十騎；黃綠者, 不下十數. 吏不得視券, 隨口輒供. 驛馬盡, 乃掠奪民馬. 怨嗟驚擾, 行李殆絕. 請著定限, 以息其弊.」有詔中書條檢定數, 由是吏得紓罪. 宦官共惡疾之. 改吏部侍郎, 遷御史大夫. 韓弘病, 自河中還, 詔百官問疾, 弘遣子辭不能見, 公綽謂曰：「上使百司省候, 是謂異禮, 宜力疾以見公卿, 安可臥令子姓傳言耶?」弘懼, 挾扶以出.

改禮部尚書, 以祖諱換左丞. 俄檢校戶部尚書、山南東道節度使. 行部至鄧, 縣吏有納賄、舞文二人同系獄, 縣令以公綽素持法, 謂必殺貪者, 公綽判曰：「贓吏犯法, 法在；奸吏壞法, 法亡.」誅舞文者. 其廄馬害圉人, 公綽殺之. 或言良馬可愛, 曰：「安有良馬而害人乎?」 寶曆元年, 就遷檢校左仆射. 牛僧孺罷政事, 爲武昌節度使, 公綽具軍容伏謁, 左右諫止之, 答曰：「奇章始去台宰, 方鎮重宰相, 所以尊朝廷也.」有道士獻丹藥, 問所從來, 曰：「自薊門.」時硃克融方叛, 遽曰：「惜哉, 藥自賊境來, 雖驗何益！」即棄藥而逐道士. 入爲刑部尚書, 俄拜邠寧節度使. 先是神策諸鎮列屯部中, 不聽本道節制, 故虜得窺間. 公綽論所宜, 因詔屯營緩急悉受節度. 復爲刑部尚書. 京兆獄有姑鞭婦至死者, 府欲殺之. 公綽曰：「尊毆卑, 非斗也；且子在, 以妻而戮其母, 不順.」遂減論.

太和四年, 爲河東節度. 遭歲惡, 撙節用度, 輟宴飲, 衣食與士卒鈞. 北虜遣梅祿將軍李暢以馬萬匹來市, 所過皆厚勞, 飭兵以防襲奪. 至太原, 公綽獨使牙將單騎勞問, 待以至意, 辟牙門, 令譯官引謁, 宴不加常. 暢德之, 出涕, 徐驅道中, 不妄馳獵. 陘北有沙陀部, 勇武喜斗, 爲九姓、六州所畏. 公綽召其酋硃邪執宜, 治廢柵十一, 募兵三千留屯塞上, 其妻、母來太原者, 令夫人飲食問遺之. 沙陀感恩, 故悉力保鄣.

以病乞代, 授兵部尚書, 不任朝請. 忽顧左右召故吏韋長, 衆謂屬諉以家事. 及長至, 乃曰：「爲我白宰相, 徐州專殺李聽親吏, 非用高瑀不能安.」因瞑目不復語, 後二日卒, 年六十八. 贈太子太保, 謚曰元.

公綽居喪毀慕, 三年不澡沐. 事後母薛謹甚, 雖姻屬不知非薛所生. 外兄薛宮早卒, 爲育其女嫁之. 嘗曰：「吾蒞官未嘗以私喜怒加於人, 子孫其昌乎！」與錢徽、蔣乂、杜元穎、薛存誠善, 取士如許康佐、鄭朗、盧簡辭、崔璵、夏侯孜、李拭、韋長, 皆知名顯貴云.

子仲郢, 字諭蒙. 母韓, 即皋女也, 善訓子, 故仲郢幼嗜學, 嘗和熊膽丸, 使夜咀咽以助勤. 長工文, 著《尚書二十四司箴》, 爲韓愈咨賞. 元和末, 及進士第, 爲校書郎. 牛僧孺辟武昌幕府, 有父風矩, 僧孺歎曰：「非積習名教, 安及此邪?」入爲監察御史, 遷侍御史. 有禁卒誣裏人斫父墓柏, 射殺之, 吏以專殺論, 而中尉護免其死, 右補闕蔣系爭, 不省. 仲郢監罰, 執曰：「賊不死, 是亂典刑.」有詔御史蕭傑監之, 傑復爭. 遂獨詔京兆杖之, 不監. 朝廷嘉其守.

會昌初, 累轉吏部郎中. 時詔減官冗長者, 仲郢條簡浹日, 損千二百五十員, 議者厭伏. 遷左諫議大夫. 武宗延方士, 築望仙台, 累諫諄切, 帝遣中人愧諭. 御史崔元藻以覆按吳湘獄得罪, 仲郢切諫, 宰相李德裕不爲嫌, 奏拜京兆尹. 置權量於東西市, 使貿易用之, 禁私制者. 北司吏入粟違約, 仲郢殺而屍之, 自是人無敢犯, 政號嚴明. 會廢浮屠法, 盡壞銅象爲錢. 仲郢爲鑄錢使, 吏請以字識錢者, 不答. 既, 淮南鑄會昌字, 久之, 僧反取爲鍾鈸云. 中書舍人紇幹柷訴甥劉詡毆其母, 詡爲禁軍校, 仲郢不待奏, 即捕取之, 死杖下, 宦官以爲言, 改右散騎常侍, 知吏部銓. 德裕頗抑進士科, 仲郢無所徇. 是時, 以進士選, 無受惡官者. 又當調者, 持闕簿令自閱, 即擬唱, 吏無能爲奸.

宣宗初, 德裕罷政事, 坐所厚善, 出爲鄭州刺史. 周墀鎮滑, 而鄭爲屬郡, 高其績；及入相, 薦授河南尹, 召拜戶部侍郎. 墀罷, 它宰相惡仲郢, 左遷秘書監. 數月, 復出河南尹, 以寬惠爲政. 或言不類京兆時, 答曰：「輦轂之下, 先彈壓；郡邑之治, 本惠養. 烏可類乎?」擢劍南東川節度使. 大吏邊章簡挾勢肆貪, 前帥不能制, 仲郢因事殺之, 官下肅然. 居五年, 召爲吏部侍郎, 俄改兵部, 領鹽鐵轉運使. 有劉習者, 以藥術進, 詔署鹽官. 仲郢以爲醫有本色官, 若委錢穀, 名分不正. 帝悟, 乃賜縑遣還.

大中十二年, 辭疾, 以刑部尚書罷使, 轉戶部, 封河東縣男, 爲山南西道節度使. 南鄭令權弈以罪, 仲郢杖之, 六日死, 貶雷州刺史. 頃之, 以太子賓客分司東都, 起爲虢州刺史, 以檢校尚書左仆射東都留守. 會盜發父墓, 棄官歸華原. 徙華州刺史, 不拜. 咸通五年, 爲天平節度使. 初, 仲郢爲諫議大夫, 後每遷, 必烏集升平第, 庭樹戟架皆滿, 五日乃散. 及是不復集. 卒於鎮.

仲郢方嚴, 尚氣義, 事親甚謹. 李德裕貶死, 家無祿, 不自振；及領鹽鐵, 遂取其兄子從質爲推官, 知蘇州院. 宰相令狐綯持不可, 乃移書開諭綯, 綯感悟, 從之. 每私居內齋, 束帶正色, 服用簡素. 父子更九鎮, 五爲京兆, 再爲河南, 皆不奏瑞, 不度浮屠. 急於摘貪吏, 濟單弱. 每旱潦, 必貸匱蠲負, 裏無逋家. 衣冠孤女不能自歸者, 斥稟爲婚嫁. 在朝, 非慶吊不至宰相第. 其跡略相同.

家有書萬卷, 所藏必三本：上者貯庫, 其副常所閱, 下者幼學焉. 仲郢嘗手鈔《六經》, 司馬遷、班固、範曄史皆一鈔, 魏晉及南北朝史再, 又類所鈔它書凡三十篇, 號《柳氏自備》；旁錄仙佛書甚衆, 皆楷小精真, 無行字.

子璞、珪、璧、玭.

璞, 字韜玉, 學不營仕. 著《春秋三氏異同義》, 又述《天祚長曆》, 斷自漢武帝紀元, 爲編年, 以大政、大祥異、侵叛戰伐隨著之, 閏位者附見其左, 常謂「杜征南《春秋後序》述紀甲曆爲得實, 自餘史家皆差」, 蔣系以爲然. 終著作郎.

珪, 字交玄. 大中中, 與璧繼擢進士, 皆秀整而文, 杜牧、李商隱稱之. 杜悰鎮西川, 表在幕府, 久乃至. 會悰徙淮南, 歸其積俸, 珪不納, 悰舉故事爲言, 卒辭之. 以藍田尉直弘文館, 遷右拾遺, 而給事中蕭仿、鄭裔綽謂珪不能事父, 封還其詔. 仲郢訴其子「冒處諫職爲不可, 謂不孝則誣. 請勒就養」, 詔可. 始, 公綽治家埒韓滉, 及珪被廢, 士人愧悵. 終衛尉少卿.

璧, 字賓玉. 馬植鎮汴州, 辟管書記. 又從李瓚桂州, 規止其不法, 瓚不聽, 乃拂衣去. 未幾, 軍亂. 擢右補闕, 再轉屯田員外郎. 僖宗幸蜀, 授翰林學士, 累遷右諫議大夫.

玭以明經補秘書正字, 由書判拔萃, 累轉左補闕. 高湜再鎮昭義, 皆表爲副, 擢刑部員外郎. 湜貶高要尉, 玭三疏申理. 湜後得稿嗟歎, 以爲其言雖自辨不加也. 出爲嶺南節度副使. 廨中橘熟, 既食, 乃納直於官. 黃巢陷交、廣, 逃還, 除起居郎. 巢入京師, 奔行在, 再遷中書舍人、御史中丞. 文德元年, 以吏部侍郎脩國史, 拜御史大夫. 直清有父風, 昭宗欲倚以相, 中官譖玭煩碎, 非廊廟器, 乃止. 坐事貶瀘州刺史, 卒. 光化初, 帝自華還, 詔復官爵.

玭嘗述家訓以戒子孫曰： 夫門地高者, 一事墜先訓, 則異它人, 雖生可以苟爵位, 死不可見祖先地下. 門高則自驕, 族盛則人窺嫉. 實蓺懿行, 人未必信；纖瑕微累, 十手爭指矣. 所以修己不得不至, 爲學不得不堅. 夫士君子生於世, 己無能而望它人用, 己無善而望它人愛, 猶農夫鹵莽種之而怨天澤不潤, 雖欲弗餒, 可乎? 餘幼聞先公仆射言：立己以孝悌爲基, 恭默爲本, 畏怯爲務, 勤儉爲法. 肥家以忍順, 保交以簡恭, 廣記如不及, 求名如儻來. 蒞官則絜己省事, 而後可以言家法；家法備, 然後可以言養人. 直不近禍, 廉不沽名. 憂與禍不偕, 絜與富不並. 董生有云：「吊者在門, 賀者在閭.」言憂則恐懼, 恐懼則福至. 又曰：「賀者在門, 吊者在閭.」言受福則驕奢, 驕奢則禍至. 故世族遠長與命位豐約, 不假問龜蓍星數, 在處心行事而已.

昭國裏崔山南琯子孫之盛, 仕族罕比. 山南曾祖母長孫夫人年高無齒, 祖母唐夫人事姑孝, 每旦, 櫛縰笄拜階下, 升堂乳姑, 長孫不粒食者數年. 一日病, 言無以報吾婦, 冀子孫皆得如婦孝. 然則崔之門安得不大乎? 東都仁和裏裴尚書寬子孫衆盛, 實爲名閥. 天後時, 宰相魏玄同選尚書之先爲婿, 未成婚而魏陷羅織獄, 家徙嶺表. 及北還, 女已逾笄. 其家議無以爲衣食資, 願下發爲尼. 有一尼自外至, 曰：「女福厚豐, 必有令匹, 子孫將遍天下, 宜北歸.」家人遂不敢議. 及荊門, 則裴齎裝以迎矣. 今勢利之徒, 舍信誓如返掌, 則裴之蕃衍, 乃天之報施也. 餘舊府高公先君兄弟三人, 俱居清列, 非速客不二羹胾, 夕食, 齕{艸匐}瓠而已, 皆保重名於世.

永寧王相國涯居位, 竇氏女歸, 請曰：「玉工貨釵直七十萬錢.」王曰：「七十萬錢, 豈於女惜? 但釵直若此, 乃妖物也, 禍必隨之.」女不復敢言. 後釵爲馮球外郎妻首飾, 涯曰：「爲郎吏妻, 首飾有七十萬錢, 其可久乎！」馮爲賈相國餗門人, 賈有奴頗橫, 馮愛賈, 召奴責之, 奴泣謝. 未幾, 馮晨謁賈, 賈未出, 有二青衣齎銀罌出, 曰：「公恐君寒, 奉地黃酒三杯.」馮悅, 盡舉之. 俄病渴且咽, 因暴卒. 賈爲歎息出涕, 卒不知其由. 明年, 王、賈皆遘禍. 噫, 王以珍玩爲物之妖, 信知言矣, 而不知恩權隆赫之妖甚於物邪? 馮以卑位貪貨, 不能正其家, 忠於所事, 不能保其身, 不足言矣. 賈之奴害客於牆廡間而不知, 欲始終富貴, 其得乎? 舒相國元輿與李繁有隙, 爲御史, 鞫譙獄, 窮致繁罪, 後舒亦及禍. 今世人盛言宿業報應, 曾不思視履考祥事歟? 夫名門右族, 莫不由祖考忠孝勤儉以成立之, 莫不由子孫頑率奢傲以覆墜之. 成立之難如升天, 覆墜之易如燎毛.

餘家本以學識禮法稱於士林, 比見諸家於吉凶禮制有疑者, 多取正焉. 喪亂以來, 門祚衰落, 基構之重, 屬於後生. 夫行道之人, 德行文學爲根株, 正直剛毅爲柯葉. 有根無葉, 或可俟時；有葉無根, 膏雨所不能活也. 至於孝慈、友悌、忠信、篤行, 乃食之醢醬, 可一日無哉?  其大概如此.

公權, 字誠懸, 公綽弟也. 年十二, 工辭賦. 元和初, 擢進士第. 李聽鎮夏州, 表爲掌書記. 因入奏, 穆宗曰：「朕嘗於佛廟見卿筆跡, 思之久矣.」即拜右拾遺、侍書學士, 再遷司封員外郎. 帝問公權用筆法, 對曰：「心正則筆正, 筆正乃可法矣.」時帝荒縱, 故公權及之. 帝改容, 悟其以筆諫也. 公綽嘗寓書宰相李宗閔, 言家弟本志儒學, 先朝以侍書見用, 頗類工祝, 願徙散秩. 乃改右司郎中、弘文館學士.

文宗復召侍書, 遷中書舍人, 充翰林書詔學士. 嘗夜召對子亭, 燭窮而語未盡, 宮人以蠟液濡紙繼之. 從幸未央宮, 帝駐輦, 曰：「朕有一喜, 邊戍賜衣久不時, 今中春而衣已給.」公權爲數十言稱賀, 帝曰：「當賀我以詩.」宮人迫之, 公權應聲成, 文婉切而麗. 詔令再賦, 復無停思, 天子甚悅, 曰：「子建七步, 爾乃三焉.」常與六學士對便殿, 帝稱漢文帝恭儉, 因舉袂曰：「此三澣矣！」學士皆賀, 獨公權無言. 帝問之, 對曰：「人主當進賢退不肖, 納諫諍, 明賞罰. 服澣濯之衣, 此小節耳, 非有益治道者.」異日, 與周墀同對, 論事不阿, 墀爲惴恐, 公權益不奪, 帝徐曰：「卿有諍臣風, 可屈居諫議大夫.」乃自舍人下遷, 仍爲學士知制誥.

開成三年, 轉工部侍郎. 召問得失, 因言：「郭旼領邠寧, 而議者頗有臧否.」帝曰：「旼, 尚父從子, 太皇太后季父, 官無玷郵, 自大金吾位方鎮, 何所更議?」答曰：「旼誠勳舊, 然人謂獻二女乃有是除, 信乎?」帝曰：「女自參承太后, 豈獻哉?」公權曰：「疑嫌間不可戶曉.」因引王珪諫廬江王妃事. 是日, 帝命中官自南內送女還旼家. 其忠益多類此. 遷學士承旨.

武宗立, 罷爲右散騎常侍. 宰相崔珙引爲集賢院學士, 知院事. 李德裕不悅, 左授太子詹事, 改賓客. 累封河東郡公, 復爲常侍, 進至太子少師. 大中十三年, 天子元會, 公權稍耄忘, 先群臣稱賀, 占奏忽謬, 御史劾之, 奪一季俸, 議者恨其不歸事. 咸通初, 乃以太子太保致仕. 卒, 年八十八. 贈太子太師.

公權博貫經術, 於《詩》、《書》、《左氏春秋》、《國語》、莊周書尤邃, 每解一義, 必數十百言. 通音律, 而不喜奏樂, 曰：「聞之令人驕怠.」其書法結體勁媚, 自目一家. 文宗嘗召與聯句, 帝曰：「人皆苦炎熱, 我愛夏日長.」公權屬曰：「薰風自南來, 殿閣生微涼.」它學士亦屬繼, 帝獨諷公權者, 以爲詞情皆足, 命題於殿壁, 字率徑五寸, 帝歎曰：「鍾、王無以尚也！」其遷少師, 宣宗召至御座前, 書紙三番, 作真、行、草三體, 奇秘, 賜以器幣, 且詔自書謝章, 無限真、行. 當時大臣家碑志, 非其筆, 人以子孫爲不孝. 外夷入貢者, 皆別署貨貝曰：「此購柳書.」嘗書京兆西明寺《金剛經》, 有鍾、王、歐、虞、褚、陸諸家法, 自爲得意. 凡公卿以書貺遺, 蓋钜禹, 而主藏奴或盜用. 嘗貯杯盂一笥, 縢識如故而器皆亡, 奴妄言叵測者, 公權笑曰：「銀杯羽化矣！」不復詰. 唯研、筆、圖籍, 自鐍秘之.

子華, 公綽諸父也. 始辟嚴武劍南府, 累遷池州刺史. 代宗將幸華清宮, 先命完葺, 欲以子華爲京兆少尹, 尹惡其剛方, 沮解之, 遂爲昭應令、檢校金部郎中、修宮使. 設棘圍於市, 徇邑中曰：「民有得華清瓦石材用, 投圍中, 逾三日不還者死.」不終日, 已山積矣, 營辦略足. 宰相元載有別墅, 以奴主務, 自稱郎將, 怙勢縱暴, 租賦未嘗入官. 子華因奴入謁, 收付獄, 劾發宿罪, 杖殺之, 一邑震伏. 載不敢怨, 遣吏厚謝. 預知其終, 自爲墓銘.

子公器、公度. 公度善攝生, 年八十餘, 有強力. 常云：「吾初無術, 但未嘗以氣海暖冷物, 熟生物, 不以元氣佐喜怒耳.」位光祿少卿. 公器生遵, 遵生燦, 別有傳.

楊於陵, 字達夫, 本漢太尉震之裔. 父太清, 倦宦, 客河朔, 死安祿山之亂. 於陵始六歲, 間關至江左, 逮長, 有奇志. 十八擢進士, 調句容主簿. 節度使韓滉剛嚴少許可, 獨奇於陵, 謂妻柳曰：「吾求佳婿, 無如於陵賢.」因以妻之. 辟鄂嶽、江西使府. 滉居宰相, 領財賦, 權震中外. 於陵隨府罷, 避親不肯調, 退廬建昌, 以文書自娛樂. 滉卒, 乃入爲膳部員外郎. 以吏部判南曹, 選者恃與宰相親, 文書不如式, 於陵駁其違, 宰相怒, 以南曹郎出使吊宣武軍. 未幾, 遷右司郎中, 換吏部, 出爲絳州刺史. 德宗雅聞其名, 留拜中書舍人. 時京兆李實恃恩暴橫, 於陵與所善許孟容不離附, 爲所譖短, 徙秘書少監. 帝崩, 宣遺詔於太原、幽州, 節府獻遺無所納. 拜華州刺史, 遷浙東觀察使. 越人饑, 請出米三十萬石抍贍貧民, 政聲流聞.

入爲京兆尹. 先是, 編民多竄北軍籍中, 倚以橫閭裏. 於陵請限丁制, 減三丁者不得著籍, 奸人無所影賴, 京師豪右大震. 遷戶部侍郎. 元和初, 牛僧孺等以賢良方正對策, 於陵被詔程其文, 居第一, 宰相惡其言, 出爲嶺南節度使. 辟韋詞、李翱等在幕府, 咨訪得失, 教民陶瓦易蒲屋, 以絕火患. 監軍許遂振者, 悍戾貪肆, 憚於陵, 不敢撓以私, 則爲飛語聞京師, 憲宗不能無惑, 有詔罷歸. 遂振領留事, 笞吏剔抉其贓, 吏呼曰：「楊公尚拒他方賂遺, 肯私官錢邪?」宰相裴垍亦爲帝別白言之, 乃授吏部侍郎, 而遂振終得罪.

初, 吏部程判, 別詔官參考, 齊抗當國, 罷之. 至是, 尚書鄭餘慶移疾, 乃循舊制. 於陵建言：「他官但第判能否, 不知限員, 有司計員爲留遣之格, 事不相謀, 莫如勿置.」於是有詔三考官止較科目選, 至常調悉還吏部. 又請修甲曆, 南曹置別簿相檢實, 吏不能爲奸. 始奏選者納直給符告, 居四年, 凡調三千員, 時謂爲適.

以兵部兼御史大夫, 判度支. 王師討淮西, 於陵用所親爲供軍使, 主唐、鄧, 而高霞寓騰牒度支, 以餉道乏. 及戰敗, 詔責之, 指以爲言. 帝怒, 貶於陵郴州刺史. 徙原王傅, 復以戶部侍郎知吏部選. 李師道平, 詔宣慰淄青. 朝廷始議分其地, 而劉悟節度滑州, 未出鄆, 於陵趣使上道. 還奏, 帝悅其能. 會浙西觀察使李閹死, 皇甫鎛素忌於陵, 薦以代翛, 帝不之可. 穆宗立, 遷戶部尚書, 爲東都留守. 數上疏乞身, 不許. 授太子少傅, 封弘農郡公. 俄以尚書左仆射致仕, 詔賜實俸, 讓不受. 於陵器量方峻, 進止有常度, 節操堅明, 始終不失其正, 時人尊仰之. 太和四年卒, 年七十八. 冊贈司空, 謚曰貞孝.

四子：景復仕至同州刺史, 紹復中書舍人, 師復大理卿, 中子嗣復位宰相, 自有傳.

馬總, 字會元, 系出扶風. 少孤窶, 不妄交遊. 貞元中, 辟署滑州姚南仲幕府, 監軍薛盈珍誣南仲不法, 總坐貶泉州別駕. 盈珍入用事, 福建觀察使柳冕希旨欲誅之, 會刺史穆贊保護, 乃免. 徙恩王傅.

元和中, 以虔州刺史遷安南都護, 廉清不撓, 用儒術教其俗, 政事嘉美, 獠夷安之. 建二銅柱於漢故處, 鑱著唐德, 以明伏波之裔. 徙桂管經略觀察使, 入爲刑部侍郎. 十二年, 兼御史大夫, 副裴度宣慰淮西. 吳元濟禽, 爲彰義節度留後. 蔡人習偽惡, 相掉訐, 獷戾有夷貊風. 總爲設教令, 明賞罰, 磨治洗汰, 其俗一變. 始奏改彰義爲淮西, 尋擢拜淮西節度使, 徙忠武, 改華州防禦、鎮國軍使. 李師道平, 析鄆、曹、濮等爲一道, 除總節度, 賜號天平軍.

長慶初, 劉總上幽、鎮地, 詔總徙天平, 而召扌怱還, 將大用之. 會總卒, 穆宗以鄆人附賴總, 復詔還鎮. 二年, 檢校尚書左仆射, 入爲戶部尚書. 總篤學, 雖吏事倥傯, 書不去前, 論著頗多. 卒, 贈右仆射, 謚曰懿.

贊曰：巢父恃正義, 觸群不肖, 謀不以權, 遂喪其身. 寧、邠皆所謂邦之司直者, 後世卒蕃衍. 公綽仁而勇, 於陵方重, 總沈懿, 皆有大臣風, 才堪宰相而用不至, 果時有不幸邪? 穆、崔、柳代爲孝友聞家, 君子之澤遠哉！

列傳第八十九

歸奚三崔盧二薛衛胡丁二王殷

歸崇敬, 字正禮, 蘇州吳人. 治禮家學, 多識容典, 擢明經. 遭父喪, 孝聞鄉裏. 調國子直講. 天寶中, 舉博通墳典科, 對策第一, 遷四門博士. 有詔舉才可宰百里者, 復策高等, 授左拾遺. 肅宗次靈武, 再遷起居郎、贊善大夫、史館修撰、兼集賢殿校理, 修國史、儀注. 以貧求解. 曆同州長史、潤州別駕. 未幾, 有事橋陵、建陵, 召還參掌儀典. 改主客員外郎, 復兼修撰.

代宗幸陝, 召問得失, 崇敬極陳：「生人疲敝, 當以儉化天下, 則國富而兵可用.」時百官朝朔望, 皆服袴褶, 崇敬非之, 建言：「三代逮漢無其制, 隋以來, 始有服者, 事不稽古, 宜停.」詔可. 又言：「東都太廟不當置木主, 按《禮》：『虞主用桑, 練主用栗』, 作栗主則瘞桑主, 猶天無二日, 土無二王也. 東都太廟, 本武後所建, 以祀諸武, 中宗去主存廟, 以備行幸遷都之置. 且商遷都前八後五, 不必每都別立神主也. 若曰神主已經奉祀, 不得一日而廢, 則桑主以虞, 至練祭而埋之, 明是不然.」時有方士巨彭祖建言：「唐家土德, 請以四季月郊祀天地.」詔禮官儒者雜議. 崇敬議：「《禮》以先立秋十八日迎黃靈, 祀黃帝, 黃帝於五行爲土, 而火爲母, 故火用事之末而祭之, 三季月則否. 彭祖牽緯候說, 事詭不經, 不可用.」又議：「五人帝於國家爲前後, 無君臣義, 天子祭宜毋稱臣, 祭而稱臣, 於天帝無異.」又：「春秋釋奠孔子, 祝版皇帝署, 北面揖, 以爲太重. 宜准武王受丹書於師尚父, 行東面之禮.」事皆施行.

大曆初, 授倉部郎中, 充吊祭冊立新羅使. 海道風濤, 舟幾壞, 衆驚, 謀以單舸載而免, 答曰：「今共舟數十百人, 我何忍獨濟哉?」少選, 風息. 先是, 使外國多齎金帛, 貿舉所無, 崇敬囊橐惟衾衣, 東夷傳其清德. 還, 授國子司業、兼集賢學士. 八年, 遣祀衡山, 未至, 而哥舒晃亂廣州, 監察御史憚之, 請望祀而還, 崇敬正色曰：「君命豈有畏邪?」遂往.

皇太子欲臨國學行齒胄禮, 崇敬以學與官名皆不正, 乃建議： 古天子學曰辟雍. 以制言之, 壅水環繚如璧然；以誼言之, 以禮樂明和天下云爾. 在《禮》爲澤宮, 故前世或曰璧池, 或曰璧沼, 亦言學省. 漢光武立明堂、辟雍、靈台, 號「三雍宮.」 晉武帝臨辟雍, 行鄉飲酒禮, 別立國子學, 以殊士庶. 永嘉南遷, 唯有國子學. 隋大業中, 更名國子監. 今聲明之盛, 辟雍獨闕, 請以國子監爲辟雍省. 祭酒、司業之名, 非學官所宜. 業者, 栒虡大版, 今學不教樂, 於義無當. 請以祭酒爲太師氏, 位三品；司業爲左師、右師, 位四品.

近世明經, 不課其義, 先取帖經, 顓門廢業, 傳受義絕. 請以《禮記》、《左氏春秋》爲大經, 《周官》、《儀禮》、《毛詩》爲中經, 《尚書》、《周易》爲小經, 各置博士一員. 《公羊》、《穀梁春秋》共准一中經, 通置博士一員. 博士兼通《孝經》、《論語》, 依章疏講解. 德行純絜、文詞雅正、形容莊重可爲師表者, 委四品以上各舉所知, 在外給傳, 七十者安車蒲輪敦遣. 國子、太學、四門三館, 各立五經博士, 品秩、生徒有差. 舊博士、助教、直講、經直、律館、算館助教, 請皆罷.

教授法. 學生謁師, 贄用暇脩一束、酒一壺、衫布一裁, 色如師所服. 師出中門, 延入與坐, 割脩酒, 三爵止. 乃發篋出經, 摳衣前請, 師爲說經大略, 然後就室, 朝晡請益. 師二時堂上訓授道義, 示以文行忠信、孝悌睦友. 旬省、月試、時考、歲貢, 眡生徒及第多少爲博士考課上下. 有不率教者, 檟楚之, 國子移禮部, 爲太學生；太學又不變, 徙之四門；四門不變, 徙本州之學；復不變, 繇役如初, 終身不齒. 雖率教, 九年學不成者, 亦歸之本州.

禮部考試法. 請罷帖經, 於所習經問大義二十而得十八, 《論語》、《孝經》十得八, 爲通；策三道, 以本經對, 通二爲及第. 其孝行聞鄉裏者, 舉解具言, 試日義闕一二, 許兼收焉. 天下鄉貢如之. 習業考試, 並以明經爲名, 得第授官, 與進士同.

有詔尚書省集百官議. 皆以習俗久, 制度難分明, 省禁非外司所宜名, 《周官》世職者稱氏, 國學非世官, 不得名辟雍省、太師氏. 大抵憚改作, 故無施行者.

坐史給稟錢不實, 貶饒州司馬. 德宗立, 召還, 復拜國子司業, 稍遷翰林學士、左散騎常侍, 充皇太子侍讀, 又兼晉王元帥參謀, 封餘姚郡公. 田悅、李納稟命, 持節宣慰, 稱旨. 表歸上塚, 寵賜繒帛, 儒生以爲榮. 遷工部尚書, 仍前職. 年老, 以兵部尚書致仕. 卒, 年八十八, 贈尚書左仆射, 謚曰宣. 論撰數十篇. 子登.

登, 字沖之, 事繼母篤孝. 大曆中, 舉孝廉高第. 貞元初, 策賢良, 爲右拾遺. 裴延齡得幸, 德宗欲遂以相, 右補闕熊執易疏論之, 以示登, 登動容曰：「願竄吾名, 雷霆之下, 君難獨處.」故同列有所諫正, 輒聯署無所回諱. 轉右補闕、起居舍人, 凡十五年, 僚類有出其下而進趨, 自喜得顯官, 惟登與右拾遺蔣武退然遠權勢, 終不以淹晚概懷. 遷兵部員外郎.

順宗爲皇太子, 登父子侍讀, 及即位, 以東宮恩超拜給事中, 遷工部侍郎, 復爲皇太子、諸王侍讀, 獻《龍樓箴》以諷. 徙左散騎常侍, 入謝. 憲宗問政所先, 登知帝睿而果於斷, 勸順納諫爭, 內外傳爲讜言. 後判國子祭酒事, 進工部尚書, 累封長洲縣男. 卒, 年六十七, 贈太子少師, 謚曰憲.

登性溫恕, 家僮爲馬所踶, 笞折馬足, 登知, 不加責. 有遺金石不死藥者, 紿曰已嘗, 及登服幾死, 訊之, 乃未之嘗, 人皆爲怒, 而登不爲慍. 常慕陸象先爲人, 世亦許其類云. 子融.

融, 字章之, 元和中, 及進士第, 累遷左拾遺. 事文宗爲翰林學士, 進至戶部侍郎. 開成初, 拜御史中丞. 湖南觀察使盧周仁以南方屢火, 取羨錢億萬進京師. 融劾奏：「天下一家, 中外之財皆陛下府庫. 周仁陳小利, 假異端, 公違詔書, 徇私希恩. 恐海內效之, 因緣漁刻, 生人受弊, 罪始周仁. 請重責, 還所進, 代貧民租入.」詔不從, 置錢河陰院以虞水旱. 初, 戶部員外郎盧元中、左司員外郎判戶部案姚康受平糴官秦季元絹六千匹, 貸乾沒錢八千萬, 俱貶嶺南尉. 數年, 金部員外郎韓益判度支, 子弟受賕三百萬, 未入者半. 帝問融：「益所犯與盧元中、姚康孰甚?」對曰：「元中等枉失庫錢, 益所坐子弟受賄, 事異法輕.」故益止貶梧州參軍. 融遷京兆尹, 李固言爲相, 惡之, 徙秘書監. 固言罷, 擢權知兵部侍郎. 歲間, 出爲山南西道節度使, 徙東川. 還, 曆兵部尚書, 累封晉陵郡公.

會昌後, 儒臣少, 朝廷禮典多本融議. 辭疾, 以太子少傅分司東都. 大中七年, 卒, 贈尚書左仆射.

奚陟, 字殷卿, 其先自譙亳西徙, 故爲京兆人. 少篤志, 通群書. 大曆末, 擢進士、文辭清麗科, 授弘文館校書郎. 德宗立, 諫議大夫崔河圖持節使吐蕃, 表陟自副, 以親老辭不拜. 楊炎輔政, 召授左拾遺. 居親喪, 毀瘠過禮. 硃泚反, 走間道及車駕於興元, 拜起居郎、翰林學士, 不就職. 賊平, 改太子司議郎, 曆金部、吏部員外. 會左右丞缺, 轉左司郎中.

貞元八年, 遷中書舍人. 於是江南、淮西皆大水, 詔陟勞問循慰, 所至人人便安. 中書吏倚宰相勢, 常姑息, 獨陟遇之無假借. 先是, 右省雜給眡職田稟, 主事與拾遺等, 陟以奉稍爲率, 由是吏官有差. 中書令李晟有紙筆猥料積於省, 它日以遺舍人, 而雜事舍人常私有之, 陟均舍寮無厚薄. 雖細務, 皆身親其勞, 久益強力, 人以爲難.

遷刑部侍郎. 京兆尹李充有美政, 裴延齡惡之, 誣劾充比陸贄, 數遺金帛, 當抵罪, 又乾沒京兆錢六十八萬緡, 請付比部鉤校. 時郎中崔元翰怨贄, 揣延齡指, 逮系搒掠甚急, 內以險文. 陟持平無所上下, 具獄上, 且言：「京兆錢給縣館傳, 餘以度支符用度略盡.」充既免, 元翰不得意, 以恚死.

陟尋知吏部選事, 遷侍郎. 銓綜平允, 時謂與李朝隱略等, 不能擿發清明如裴行儉、盧從願也. 十五年, 病癰, 帝遣醫療視, 敕曰：「陟, 賢臣, 爲我善治之.」卒, 年五十五, 贈禮部尚書.

陟少自底厲, 著名節. 常薦權德輿爲起居舍人知制誥, 楊於陵爲郎中, 其後皆有名.

子敬玄, 位左補闕.

崔衍, 字著, 深州安平人. 父倫, 字敘, 居父喪, 跣護柩行千里, 道路爲流涕, 廬塚彌年. 服除, 及進士第, 曆吏部員外郎. 安祿山反, 陷於賊, 不汙偽官, 使子弟間表賊事. 賊平, 下遷晉州長史. 李齊物訟其忠, 授長安令, 封武邑縣男. 寶應二年, 以右庶子使吐蕃, 虜背約, 留二歲, 執倫至涇州, 逼爲書約城中降, 倫不從, 更囚邏娑城, 閱六歲, 終不屈, 乃許還. 代宗見之, 爲感動嗚咽. 即具陳虜情偽、山川險易, 指畫帝前, 人服其詳. 遷尚書左丞, 以疾改太子賓客. 卒, 年七十一, 贈工部尚書, 謚曰敬.

衍, 天寶末擢明經, 調富平尉. 繼母李不慈, 倫自吐蕃歸, 李敝衣以見, 問故, 曰：「衍不吾給.」倫怒, 召衍, 將袒而鞭之, 衍涕泣無所陳. 倫弟殷趨白：「衍所稟舉送夫人所, 尚何云！」倫悟, 繇是譖無入. 調清源令, 勸民力田, 懷附流亡, 觀察使馬燧表其能, 徙美原. 父卒, 事李益謹, 歲爲李子郃償負不勝計, 故官刺史, 妻子僅免饑寒.

曆蘇、虢二州. 虢居陝、華間, 而賦數倍入, 衍白太重. 裴延齡領度支, 方聚斂, 私謂衍：「前刺史無發明, 公當止.」衍不聽, 復奏：「州部多岩田, 又郵傳劇道, 屬歲無秋, 民舉流亡, 不蠲減租額, 人無生理. 臣見長吏之患, 在因循不以聞. 不患陛下不憂恤也, 患申請不實, 不患朝廷不矜貸也. 陛下拔臣大州, 寧欲視民困而顧望不言哉?」德宗公其言, 爲詔度支減賦. 遷宣歙池觀察使, 簡靜爲百姓所懷. 幕府奏聘皆有名士, 後多顯於時. 卒, 年六十九, 贈工部尚書. 衍儉約畏法, 室無妾媵, 祿稍周於親族, 葬埋嫁娶, 倚以濟者數十家. 及卒, 不能蕆喪, 表諸朝, 賜賻帛三百段, 米粟稱之.

先是, 天下以進奉結主恩, 州藏耗竭, 韋皋、劉贊、裴肅爲之倡. 贊死, 衍代之. 舊貢金錫凡十八品, 皆倍直市於州, 民匱, 多逃去, 衍至, 蠲革之. 居十年, 嗇用度, 府庫充衍. 及穆贊代州, 以錢四十萬緡假民賦, 故雖旱, 人不流捐, 由衍蓄積有素也. 路應爲觀察使, 以衍有惠在民, 言狀. 元和元年, 詔書褒美, 賜一子官云. 謚曰懿.

盧景亮, 字長晦, 幽州范陽人. 少孤, 學無不覽. 第進士、宏辭, 授秘書郎. 張延賞節度荊南, 表爲枝江尉, 掌書記. 入遷右補闕. 硃泚反, 景亮勸德宗曰：「陛下罪己不至, 則感人不深.」帝然之. 景亮志義崒然, 多激發, 與穆質同在諫爭地, 書數上, 鯁毅無所回. 宰相李泌劾景亮等嘗衆會, 漏所上語言, 引善在己, 即有惡歸之君. 帝怒, 貶爲朗州司馬, 質亦斥去, 廢抑二十年. 至憲宗時, 由和州別駕召還, 再遷中書舍人.

景亮善屬文, 根於忠仁, 有經國志. 嘗謂：「人君足食足兵而又得士, 天下可爲也.」乃興軒、頊以來至唐, 叕刂治道之要, 著書上下篇, 號《三足記》. 又作《答問》, 言輓運大較及陳西戎利害, 切指當世. 公卿伏其達古今云. 元和初卒, 贈禮部侍郎. 憲宗時, 以直諫知名者, 又有王源中. 源中, 字正蒙. 擢進士、宏辭, 累遷左補闕. 是時, 中官領禁兵, 數亂法, 捕台府吏屬系軍中. 源中上言：「台憲者, 紀綱地；府縣, 責成之所. 設吏有罪, 宜歸有司, 無令北軍亂南衙, 麾下重於仗內.」帝納之. 累轉戶部郎中、侍郎, 擢翰林學士, 進承旨學士.

源中嗜酒, 帝召之, 醉不能見. 及寤, 憂其慢, 不悔不得進也. 他日, 又如之, 遂失帝意. 以疾自言, 出爲山南西道節度使, 入拜刑部侍郎. 未幾, 領天平節度使. 開成三年卒, 贈尚書右仆射.

源中澹名利, 率身治人, 約而簡, 當時咨美.

薛蘋, 河中寶鼎人. 七世祖道實, 爲隋禮部尚書. 父順爲奉天尉, 與楊國忠有舊, 及用事, 將引之, 輒謝絕.

蘋以吏最拜長安令, 曆虢州刺史. 憲宗時, 奏最, 擢湖南觀察使, 徙浙東, 以治行遷浙西, 加御史大夫, 累封河東郡公. 所居守法度, 務在安人. 治身觳薄, 所衣綠袍更十年, 至緋衣乃易. 居三鎮, 聲樂不聞於家, 所得祿, 即分散親屬故人, 而無餘藏. 除左散騎常侍, 年七十致仕. 是時有年過蘋不肯去, 故論者高蘋. 居四年, 卒, 贈工部尚書, 謚曰宣. 蘋於文章中長於詩.

兄芳, 有器幹. 萊與莘, 其母代宗從母也. 以外戚奉朝請, 皆贊善大夫.

莘子膺, 太和初, 爲右補闕內供奉. 其弟齊, 佐興元李絳幕府, 絳遇害, 齊死於難. 膺聞, 不及請, 馳赴之, 哀甚, 聞者垂泣. 後曆工部員外郎.

衛次公, 字從周, 河中河東人. 舉進士, 禮部侍郎潘炎異之, 曰：「國器也.」高其第. 調渭南尉. 嚴震在興元, 辟佐其府. 累遷殿中侍御史. 貞元中, 擢左補闕、翰林學士. 德宗崩, 與鄭絪皆召至金鑾殿. 時皇太子久疾, 禁中或傳更議所立, 衆失色. 次公曰：「太子雖久疾, 塚嫡也, 內外系心久矣. 必不得已, 宜立廣陵王.」絪隨贊之, 議乃定.

順宗立, 王叔文等用事, 輕弄威柄, 次公與絪多所持正. 知禮部貢舉, 斥華取實, 不爲權力侵橈. 由中書舍人充史館修撰, 改兵部侍郎. 絪以宰相罷, 坐與善, 下除太子賓客. 久乃爲陝、虢州觀察使, 蠲橫租錢歲三百萬. 復入爲兵部侍郎. 故英公李勣、大理卿徐有功之孫, 皆以負不得調, 次公召見曰：「子之祖, 勳在王府, 寧限常格乎?」即優補而遣. 進尚書左丞. 時方討蔡, 數建請罷兵, 帝將相之, 制稿具而蔡捷書至, 乃追止. 以檢校工部尚書爲淮南節度使. 久之, 召還, 道病卒, 年六十六, 贈太子少傅, 謚曰敬.

次公本善琴, 方未顯時, 京兆尹李齊運使子與遊, 請授之法, 次公拒絕, 因終身不復鼓. 其節尚終始完絜.

子洙, 舉進士, 尚臨真公主, 檢校秘書少監、駙馬都尉. 文宗曰：「洙起名家, 以文進, 宜諫官寵之.」乃爲左拾遺, 曆義成節度使. 咸通中卒.

薛戎, 字元夫, 河中寶鼎人. 客毘陵陽羨山, 年四十餘不仕. 江西觀察使李衡辟署幕府, 三返乃肯應. 故宰相齊映代衡, 奏留之. 府罷, 復歸陽羨. 福建觀察使柳冕辟佐其府. 先是, 馬總佐鄭滑府, 監軍宦人誣劾之, 貶泉州別駕. 冕欲除總以附幸家, 即使戎攝刺史, 按置其罪. 戎曰：「以是待我耶? 我始不願仕, 正謂此爾！」不肯從, 還白其狀. 冕怒, 據案引戎入, 戎叱引者曰：「見賓客乃爾乎?」由東廂進. 冕度未可屈, 揖而去, 囚之它館, 環兵脅辱之, 累月, 戎終不爲屈. 淮南節度使杜佑聞之, 書責冕, 會冕亦病死, 得解, 自放江湖間.

復爲籓府交奏, 稍遷河南令. 吐突承璀討鎮州, 所過吏迎廷畏不及, 治道前驅, 惟戎境內按故無所治迓. 留府卒犯令者, 縛置獄, 留守怒, 遣將略出之, 不與. 累遷浙東觀察使, 所部州觸酒禁者罪當死, 橘未貢先鬻者死, 戎弛其禁. 卒治下, 年七十五, 贈左散騎常侍.

戎爲吏, 不尚約束詭名譽, 其有善, 歸之所部. 故居官時無灼灼可驚者, 已罷則懷之. 悉奉稟賙濟內外親, 無疏遠皆歸之. 既病, 以所有分遺之曰：「吾死矣, 可持爲歸資！」衆皆哭而去.

弟放, 端厚寡言. 第進士, 擢累兵部郎中. 穆宗爲太子, 拜侍讀, 及即位, 參贊機命. 帝謂曰：「小子新立, 懼不克荷, 先生宜相, 以輔不逮.」放叩頭曰：「臣庸淺, 不足塵大任, 自有賢能處之.」帝美其誠, 進工部侍郎、集賢學士, 寵待尤至. 改刑部侍郎.

帝嘗問：「朕欲學經與史, 何先?」放曰：「《六經》者, 聖人之言, 孔子所發明, 天人之極也. 《史記》道成敗得失, 亦足以鑒, 然謬於是非, 非《六經》比.」帝曰：「吾聞學者白首不能通一經, 安得其要乎?」對曰：「《論語》, 《六經》之菁華也；《孝經》, 人倫之本也. 漢時《論語》首立於學官. 光武令虎賁士皆習《孝經》, 玄宗爲注訓, 蓋人知孝慈, 則氣感和樂也.」帝曰：「聖人以孝爲至德要道, 信然.」終江西觀察使, 謚曰簡.

胡證, 字啟中, 河中河東人. 舉進士第, 渾瑊美其才, 又以鄉府奏寘幕下. 繇殿中侍御史爲韶州刺史, 以母老辭, 爲太子舍人. 更從襄陽於頔, 署掌書記. 入爲戶部郎中. 田弘正以魏博內屬, 請使自副, 詔兼御史中丞, 爲弘正副使. 入遷諫議大夫.

元和九年, 黨項屢擾邊, 而單于都護府累更武將, 職事廢, 證以儒而勇選拜振武軍節度使. 道河中, 時趙宗儒爲帥, 以州民入謁, 裏人榮之. 居四年, 召任金吾大將軍, 又充京西、京北巡邊使.

太和公主降回鶻, 以檢校工部尚書爲和親使. 舊制, 行人有私覿禮, 縣官不能具, 召富人子納貲於使而命之官. 證請儉受省費, 以絕鬻官之濫. 次漠南, 虜人欲屈脅之, 且言使者必易胡服, 又欲主便道疾驅者, 證固不從, 以唐官儀自將, 訖不辱命. 還, 拜工部侍郎, 改京兆尹、左散騎常侍. 寶曆初, 以戶部尚書判度支, 固辭, 拜嶺南節度使. 卒, 年七十一, 贈尚書右仆射.

廣有舶貝奇寶, 證厚殖財自奉, 養奴數百人, 營第脩行裏, 彌亙閭陌, 車服器用珍侈, 遂號京師高訾. 素與賈餗善. 李訓敗, 衛軍利其財, 聲言餗匿其家, 爭入剽劫, 執其子溵內左軍, 至斬以徇.

證旅力絕人. 晉公裴度未顯時, 羸服私飲, 爲武士所窘. 證聞, 突入坐客上, 引觥三釂, 客皆失色. 因取鐵燈檠, 摘枝葉, 擽合其跗, 橫膝上, 謂客曰：「我欲爲酒令, 飲不釂者, 以此擊之！」衆唯唯. 證一飲輒數升, 次授客, 客流離盤杓不能盡, 證欲擊之, 諸惡少叩頭請去, 證悉驅出. 故時人稱其俠.

丁公著, 字平子, 蘇州吳人. 三歲喪母. 甫七歲, 見鄰媼抱子, 哀感不肯食, 請於父緒, 願絕粒學老子道, 父聽之. 稍長, 父勉敕就學. 舉明經高第, 授集賢校書郎, 不滿秩輒去, 侍養於家. 父喪, 負土作塚, 貌力臒忄叕, 見者憂其死孝. 觀察使薛蘋表上至行, 詔刺史吊問, 賜粟帛, 旌闕其閭. 淮南節度使李吉甫表授太子文學, 兼集賢校理. 會入輔政, 擢爲右補闕, 遷直學士, 充皇太子、諸王侍讀, 因著《太子諸王訓》十篇.

穆宗立, 未聽政, 召居禁中, 條詢治理, 且許以相. 公著陳讓牢切, 乃擢給事中, 遷工部侍郎, 知吏部選事. 公著內知帝欲進用, 故辭疾求外, 遷授浙西觀察使, 徙爲河南尹, 治以清靜聞. 四遷禮部尚書、翰林侍講學士. 長慶中, 浙東災癘, 拜觀察使, 詔賜米七萬斛, 使賑饑捐. 久之, 入爲太常卿. 太和中, 以病丐身還鄉裏, 卒, 年六十四, 贈尚書右仆射.

公著清約守道, 每進一官, 輒憂見顏間. 四十喪妻, 終身不畜妾. 及卒, 天下惜之.

崔弘禮, 字從周, 系出博陵, 北齊左仆射懷遠六世孫. 磊磊有大志, 通兵略. 過宣武, 從劉玄佐獵夷門, 玄佐酒酣, 顧曰：「崔生獨不知此樂邪?」弘禮笑曰：「我固喜武, 請爲公歡.」玄佐臂鷹與弘禮馳逐, 急緩在手, 一軍驚曰：「安得此奇客?」玄佐大悅, 欲留之, 固辭, 厚爲資餉. 至京師, 所善李觀病且死, 弘禮殫褚爲治喪, 葬畢乃去.

及進士第, 平判異等. 靈武李欒表爲判官, 以親老不應, 更署東都留守呂元膺參謀. 時天子討蔡, 李師道謀襲洛, 脅沮朝廷以釋蔡危. 弘禮爲箝揣賊情, 部分設張, 東都卒無患. 遷留守判官, 擢忻、汾二州刺史. 田弘正請朝, 表弘禮徙衛州, 兼魏博節度副使. 伐李師道, 弘正多所咨逮. 還魏博, 又表爲相州刺史.

長慶初, 張弘靜鎮幽州, 詔弘禮往副. 未及行, 軍亂, 改絳州刺史. 李朅反于汴, 詔徙河南尹, 倚以捍賊. 遷河陽節度使, 治河內秦渠, 溉田千頃, 歲收八萬斛. 徙華州刺史, 改天平節度使.

李同捷叛, 與李聽合師討之. 至濮州, 大將李萬瑀、劉寀擁兵自固, 弘禮表萬瑀守沂州, 寀守黃州, 奪其兵, 擊賊禹城, 破之, 獲鎧裝數十萬. 時徐泗節度使王智興檄兗、海、鄆、曹、淄、青當徐道者, 出車五千乘, 轉粟饋軍, 弘禮度道遠, 乃自兗開盲山故渠, 自黃隊抵青丘, 師人大濟. 李祐以鄭滑兵三千入齊而潰, 弘禮悉斬之, 爲出鄆兵二千, 祐遂大破賊, 屍藉十餘里, 祐望鄆拜曰：「活我者崔公也！」加檢校尚書左仆射, 徙東都留守. 召還, 以病自乞, 改刑部尚書, 復爲留守. 卒, 年六十五, 贈司空.

弘禮短於治民, 少愛利, 晚頗務多積, 素議訿之.

崔玄亮, 字晦叔, 磁州昭義人. 貞元初, 擢進士第, 累署諸鎮幕府. 父喪, 客高郵, 臥苫終制, 地下濕, 因得痹病, 不樂進取. 元和初, 召爲監察御史, 累轉駕部員外郎. 清慎介特, 澹如也. 稍遷密歙二州刺史. 歙人馬牛生駒犢, 官籍蹄噭, 故吏得爲奸, 玄亮焚其籍, 一不問. 民山處, 輸租者苦之, 下令許計斛輸錢, 民賴其利. 曆湖、曹二州, 辭曹不拜. 太和四年, 繇太常少卿改諫議大夫, 朝廷推爲宿望, 拜右散騎常侍. 每遷官, 輒讓形於色.

鄭注構宋申錫, 捕逮倉卒, 內外震駭. 玄亮率諫官叩延英苦諍, 反復數百言, 文宗未諭, 玄亮置笏在陛曰：「孟軻有言：『衆人皆曰殺之, 未可也；卿大夫皆曰殺之, 未可也；天下皆曰殺之, 然後察之, 乃寘於法.』今殺一凡庶, 當稽典律, 況欲誅宰相乎? 臣爲陛下惜天下法, 不爲申錫言也.」俯伏流涕, 帝感悟, 衆亦服其不橈, 由此名重朝廷. 頃之, 移疾歸東都, 召爲虢州刺史. 卒, 年六十六, 贈禮部尚書.

玄亮晚好黃老清靜術, 故所居官未久輒去. 遺言：「山東士人利便近, 皆葬兩都, 吾族未嘗遷, 當歸葬滏陽, 正首丘之義.」諸子如命.

王質, 字華卿. 五世祖通爲隋大儒. 質少孤, 客壽春, 力耕以養母. 講學不倦, 諸生從授業者甚衆. 年逾四十, 偃蹇無進取意, 姻友苦勸以仕, 乃舉進士, 中甲科. 繇秘書省正字累佐帥府, 五遷侍御史, 繇山南西道節度副使再轉諫議大夫. 宋申錫之得罪, 質與諫官伏閣, 文宗開延英召見, 泣涕陳諫, 帝稍寤, 申錫得不死. 爲宦豎所惡, 出虢州刺史. 李德裕素器之, 擢給事中、河南尹, 徙宣歙觀察使. 卒, 年六十八, 贈左散騎常侍, 謚曰定.

質清白畏慎, 爲政必先究風俗, 所至有惠愛. 雖與德裕厚善, 而中立自將, 不爲黨. 奏署幕府者, 若河東裴夷直、天水趙皙、隴西李行方、梁國劉蕡, 皆一時選云.

殷侑, 陳州人. 幼有志於學, 不治貲產. 長通經術, 以講道爲娛. 貞元末, 及五經第, 其學長於《禮》, 擢太常博士. 元和八年, 回鶻請和親, 朝廷以仰費廣劇, 欲紓以期. 詔侑、宗正少卿李孝誠使回鶻, 可汗驕甚, 盛陳甲兵, 欲臣使者, 侑不爲屈. 已傳命, 虜責其倨, 宣言欲留不遣, 衆色怖, 侑徐曰：「可汗, 唐婿, 欲坐屈使者拜, 乃可汗無禮, 非使臣倨也.」虜憚其言, 不敢逼. 還, 遷虞部員外郎.

王承宗叛, 遣侑招諭, 承宗聽命. 進諫議大夫. 侑論朝廷治亂得失, 前後凡八十四通, 以語切, 出爲桂管觀察使. 寶曆元年, 徙江西. 所至以潔廉稱. 入爲衛尉卿.

文宗即位, 李同捷叛, 而王廷湊陰爲脣齒, 兵久不解, 詔五品以上官議尚書省. 帝銳欲討賊, 群臣無敢異論者, 獨侑請舍廷湊而專事同捷, 且言：「願以宗社安危爲計, 善師攻心爲武, 含垢安人爲遠圖, 網漏吞舟爲至誡.」帝不納, 然內嘉尚.

同捷平, 以侑嘗爲滄州行軍司馬, 遂拜義昌軍節度使. 於時痍荒之餘, 骸骨蔽野, 墟裏生荊棘, 侑單身之官, 安足粗淡, 與下共勞苦, 以仁惠爲治. 歲中, 流戶繈屬而還, 遂爲營田, 丐耕牛三萬, 詔度支賜帛四萬匹佐其市. 初, 州兵三萬, 仰稟度支, 侑始至一歲, 自以賦入贍其半, 二歲則周用, 乃奏罷度支所賜. 戶口滋饒, 廥儲盈腐, 上下便安, 請立石紀政. 以勞加檢校吏部尚書.

六年, 徙天平節度. 自李師道亂, 朝廷雖析三鎮, 然務安反側, 賦入盡爲軍貲, 無輸王府者. 侑以餉軍有贏, 當上送官, 乃裁制經費, 歲以錢十五萬緡、粟五萬石歸有司. 加檢校尚書右仆射. 御史大夫溫造劾侑違制, 擅賦斂民爲無名之獻, 詔以庾承宣代還. 會濮州掾崔元武受吏賕, 又率屬邑奉錢, 增私馬估售官, 疊三罪計絹百二十匹. 大理以入私馬一重, 削三官, 刑部覆訊當流, 未決. 侑奏：「三犯不同, 坐所重. 律, 頻贓者累論. 元武犯皆枉法, 當死.」詔用覆訊, 流元武賀州. 帝嘉侑守法, 進刑部尚書, 以造所奏不直, 復用爲天平節度.

開成元年, 再召爲刑部尚書. 時李訓、鄭注已誅, 帝問侑治安術, 侑言：「朝廷宜任耆德, 毋輕用新進.」帝善之, 賜彩三百匹. 初, 鹽鐵度支使屬官悉得以罪人系在所獄, 或私置牢院, 而州縣不聞知, 歲千百數, 不時決. 侑奏許州縣糾列所系, 申本道觀察使, 並具獄上聞. 許之, 賜黃金十斤, 以酬直言.

涇原節度使硃叔夜坐侵牟士卒, 贓數萬, 家畜兵器, 罷爲左武衛大將軍. 侑薄其罪, 天子由是疏之, 賜叔夜死, 出侑爲山南東道節度使. 坐減兵不先論啟, 左遷太子賓客, 分司東都. 俄領忠武節度. 卒, 年七十二, 贈司空.

侑以經術進, 臨事銳敏, 有強直名. 晚節內冀台輔, 稍務交結, 而素望少衰云. 孫盈孫.

盈孫, 廣明初, 爲成都諸曹參軍. 僖宗至蜀, 聞有禮學, 擢太常博士. 光啟三年, 帝將還京, 而七廟焚殘, 告享無所. 盈孫白宰相：「始乘輿西, 有司盡載神主以行, 至鄠, 悉爲盜奪. 今天子還宮, 宜前具其禮.」宰相建言, 脩復宗廟, 功費廣, 請與禮官議. 時佗博士不在, 獨盈孫從, 議曰：「故廟十一室, 二十三楹, 楹十一梁, 垣墉廣袤稱之. 今朝廷多難, 宜少變禮. 按至德時作神主長安殿, 饗告如宗廟, 廟成乃祔. 今正衙外無它殿, 伏聞詔旨以少府監寓太廟, 請因增完爲十一室, 其三太后廟, 權舍西南夾廡, 須廟成議遷.」詔可. 自是神主、樂縣, 皆所創定, 舊學禮家當其議.

龍紀元年, 昭宗郊祠, 兩中尉及樞密皆以宰相服侍上. 盈孫奏言：「先世典令, 無內官朝服侍祠. 必欲之, 當隨所攝資品, 雖無授據, 猶免僭逼.」詔可. 時喪亂後, 制度凋紊, 追補容典, 皆盈孫折衷焉. 終大理卿, 贈吏部尚書.

王彥威, 其先出太原. 少孤, 家無貲, 自力於學. 舉明經甲科. 淹識古今典禮, 未得調, 求爲太常散吏, 卿知其經生, 補檢討官. 彥威采獲隋以來下訖唐凡禮沿革, 皆條次彙分, 號《元和新禮》上之. 有詔拜博士.

憲宗以正月崩, 有司議葬用十二月下宿, 彥威建言：「天子之葬七月, 《春秋》之義. 志崩不志葬, 必其時也. 舉天下葬一人, 故過期不葬則譏之. 高祖、中宗葬皆六月, 太宗四月, 高宗九月, 睿、代二宗皆五月, 德宗十月, 順宗七月, 惟玄、肅二宗皆十二月, 有爲爲之, 非常典也. 且葬畢而虞, 虞而卒哭, 卒哭而祔, 皆蔔日. 今葬蔔歲暮, 則畢祔在明年正月, 是改元慶賜皆廢矣.」有詔更用五月.

淮南李夷簡上言：「大行皇帝功高, 宜稱祖.」穆宗下其議, 彥威奏：「古者始封爲太祖, 由太祖而降, 則又祖有功, 宗有德. 故夏人祖顓頊而宗禹, 商人祖契而宗湯, 周人祖文王而宗武王. 魏晉而下, 務欲推美, 自始祖外並建列祖之議, 叔世亂象, 不可以爲訓. 唐本周禮, 以景皇帝爲太祖, 祖神堯而宗太宗, 自高宗後咸稱宗, 以爲成法. 不然, 太宗致升平, 玄宗清內難, 肅宗收復兩都, 皆撥亂反正, 猶不稱祖. 今當本三代之制, 黜魏晉亂法, 大行廟號宜稱宗.」制可. 又舊事, 祔廟必告於太極殿, 然後奉主入廟, 既事則已, 而有司祔主畢, 又還告太極殿. 彥威以爲不可, 執政怒, 坐祝辭誤, 奪二季俸, 削一階. 彥威終不回屈. 後累擢司封郎中、弘文館學士、諫議大夫.

李師道既平, 其十二州賦法未均, 詔彥威爲勘定兩稅使, 差量纖悉, 人不爲煩. 還, 兼史館修撰.

興平民上官興殺人亡命, 吏囚其父. 興聞, 自首請罪. 京兆尹杜悰、御史中丞宇文鼎以自歸死免父之囚, 可勸風俗, 議減死. 彥威上言：「殺人者死, 百王共守. 原而不殺, 是教殺人.」有詔貸死, 彥威詣宰相據法爭論, 下遷河南少尹. 俄改司農卿.

李宗閔執政, 雅善之, 進拜平盧節度使. 開成初, 召爲戶部侍郎, 判度支. 彥威於儒學固該邃, 亦善吏事, 但經總財用, 出入米鹽, 非所長也. 而性剛訐自恃, 嘗見文宗, 顯奏曰：「百口家知有歲計, 而軍用一切不可謹邪? 臣按見財, 量入以爲出, 隨色占費, 終歲用之, 無毫厘差. 假令臣一旦迷愚, 欲自欺沒, 亦不可得.」因上《占頟圖》. 又言：「至德迄元和, 天下觀察者十, 節度者二十有九, 防禦者四, 經略者三, 大都通邑皆有兵, 最凡八十餘萬. 長慶籍戶三百五十萬, 而兵乃九十九萬, 率三戶資一兵. 今舉天下之入, 歲三千五百萬, 上供者三之一, 又三之二則衣賜仰給焉. 自留州留使外, 餘四十萬衆, 皆仰度支.」又爲《供軍圖》上之. 彥威雖自謂楗柅奸冒, 著定其費, 於利害無益也.

始, 神策軍多以稟縑於度支取直, 吏私增賈厚給之, 經用益耗. 開成初, 有詔禁止. 時宦者仇士良、魚弘志方用事, 彥威乃奏復與直, 悅媚士良等. 又效王播貢羨贏以冀速進. 會邊兵訴所賜不時, 縑皆敝惡, 攝吏送台獄, 而彥威視事自如, 及詔停務, 始惶恐就第. 貶衛尉卿.

俄檢校禮部尚書, 爲忠武節度使, 毀山房三千餘所, 盜無所容. 徙節宣武, 封北海縣子. 性強敏, 善著書, 頗行於時. 卒, 贈尚書右仆射, 謚曰靖.

贊曰：韓愈稱：「郡邑通得祀社稷、孔子. 獨孔子用王者事, 以門人爲配, 天子以下, 北面拜跪薦祭, 禮如親弟子者. 句龍、棄以功, 孔子則以德, 固自有次第.」崇敬乃請東揖, 以殺太重. 方是時, 公卿無韓愈之賢, 無有折其非是者. 道州刺史薛伯高嘗謂：「夫子稱顏回爲庶幾, 其從於陳、蔡者, 亦各有號, 出於一時, 後世坐祀十人以爲哲, 豈夫子志哉?」觀七十子之賢, 未有加於十人, 坐而祀之, 始於開元, 非特牽於一時之稱號. 《記》曰：「祭, 有其舉之, 莫敢廢也.」如崇敬誠不知禮, 尊君以媚世, 曆朝循而不改矣. 伯高之語, 柳宗元志之於其書, 必有辨其妄者.

列傳第九十

三鄭高權崔

鄭餘慶, 字居業, 鄭州滎陽人, 三世皆顯宦. 餘慶少善屬文, 擢進士第. 嚴震帥山南西道, 奏置幕府. 貞元初, 還朝, 擢庫部郎中, 爲翰林學士, 以工部侍郎知吏部選. 浮屠法湊以罪爲民訴闕下, 詔御史中丞宇文邈、刑部侍郎張彧、大理卿鄭雲達爲三司, 與功德判官諸葛述參按. 述, 故史也, 餘慶劾述猥賤, 不宜與三司雜治, 時韙其言.

貞元十四年, 拜中書侍郎、同中書門下平章事. 每奏對, 多傅經義. 素善度支使于, 凡所陳, 必左右之, 坐事貶；又歲旱饑, 朝廷議賑禁衛十軍, 爲中書史漏言. 疊二忤, 故貶郴州司馬.

順宗以尚書左丞召, 會憲宗立, 即其官復拜同中書門下平章事. 時主書滑渙與宦人劉光琦相倚爲奸, 每宰相議, 爲光琦沮變者, 令渙往請必得, 由是四方貲餉奔委之, 弟泳至官刺史. 杜佑、鄭絪執政, 頗姑息, 而佑常行輩待, 不名也. 至餘慶議事, 渙傲然指畫諸宰相前, 餘慶叱去. 未幾, 罷爲太子賓客. 後渙以贓敗, 帝浸聞叱去事, 善之. 改國子祭酒, 累遷吏部尚書.

醫工崔環者, 自淮南小將除黃州司馬, 餘慶執奏：「諸道散將無功受五品正員, 開徼幸路, 不可.」權者不悅, 改太子少傅, 兼判太常卿事. 自硃泚亂, 都輦數驚, 太常肄樂禁用鼓, 餘慶以時久平, 奏復舊制. 出爲山南西道節度使. 入拜太子少師, 請老, 不許.

時數赦, 官多泛階；又帝親郊, 陪祠者授三品、五品, 不計考；使府賓吏, 以軍功借賜硃紫率十八；近臣謝、郎官出使, 多所賜與；每朝會, 硃紫滿廷而少衣綠者. 品服太濫, 人不以爲貴, 帝亦惡之, 始詔餘慶條奏懲革. 遷尚書左仆射. 仆射比非其人, 及餘慶以宿德進, 公論浩然歸重. 帝患典制不倫, 謂餘慶淹該前載, 乃詔爲詳定使, 俾參裁訂正. 餘慶引韓愈、李程爲副, 崔郾、陳佩、楊嗣復、庾敬休爲判官, 凡損增儀矩, 號稱詳衷.

俄拜鳳翔尹, 節度鳳翔. 復爲太子少師, 封滎陽郡公, 兼判國子祭酒事. 建言：「兵興以來, 學校廢, 諸生離散. 今天下承平, 臣願率文吏月俸百取一, 以資完葺.」詔可. 穆宗立, 加檢校司徒. 卒, 年七十五, 贈太保, 謚曰貞. 帝以其貧, 特給一月奉料爲賵禭.

餘慶少砥礪, 行己完潔. 仕四朝, 其祿悉賙所親, 或濟人急, 而自奉粗狹. 至官府, 乃開肆廣大, 常語人曰：「祿不及親友而侈仆妾者, 吾鄙之.」大抵中外姻嫁, 其禮獻皆親閱之. 後生內謁, 必引見, 諄諄教以經義, 務成就儒學. 自至德後, 方鎮除拜, 必遣內使持幢節就第, 至則多饋金帛, 且以媚天子, 唯恐不厚, 故一使者納至數百萬緡. 憲宗每命餘慶, 必誡使曰：「是家貧, 不可妄求取.」議者或詆其沽激, 餘慶不屑也. 奏議類用古言, 如「仰給縣官」、「馬萬蹄」, 有司不曉何等語, 人訾其不適時. 與從父絪家昭國坊, 絪第在南, 餘慶第在北, 世謂「南鄭相」、「北鄭相」云. 子澣. 澣本名涵, 避文宗故名, 改焉. 第進士, 累遷右補闕. 敢言, 無所諱, 憲宗謂餘慶曰：「涵, 卿令子而朕直臣也, 可更相賀.」遷起居舍人、考功員外郎. 時刺史或迫吏下紀功愛, 涵請責觀察使以杜其欺. 餘慶爲仆射, 避除國子博士、史館脩撰.

文宗立, 入翰林爲侍講學士. 帝使稡擷經史爲《要錄》, 愛其博而精, 試舉諸條擿問之, 隨即酬析, 無留答, 因賜金紫服. 累進尚書左丞, 出爲山南西道節度使. 始, 餘慶在興元創學廬, 澣嗣完之, 養生徒, 風化大行. 以戶部尚書召, 未拜, 卒. 年六十四, 贈尚書右仆射, 謚曰宣.

四子, 處誨、從讜尤知名.

處誨, 字廷美, 文辭秀拔. 仕曆刑部侍郎、浙東觀察、宣武節度使, 卒. 先是, 李德裕《次柳氏舊聞》, 處誨謂未詳, 更撰《明皇雜錄》, 爲時盛傳.

從讜, 字正求. 及進士第, 補校書郎, 遷累左補闕. 令狐綯、魏扶皆澣門生, 數進譽之, 遷中書舍人. 咸通中, 爲吏部侍郎, 銓次明允. 出爲河東節度使, 徙宣武, 以善最聞. 改嶺南東道節度. 先是, 林邑蠻內侵, 召天下兵進援, 會龐勳亂, 不復遣, 而北兵寡弱. 從讜募土豪, 署其酋右職, 爲約束, 使相捍禦, 交、廣晏然.

僖宗立, 召爲刑部尚書. 久之, 擢同中書門下平章事, 進門下侍郎. 沙陀都督李國昌間邊多虞, 入據振武、雲朔等州, 南略太穀. 河東節度使康傳圭遣大將伊釗、張彥球、蘇弘軫引兵拒之, 戰數負, 傳圭斬軫以徇. 彥球所部反, 攻傳圭, 殺之, 劫府庫爲亂. 朝廷以爲憂, 帝欲大臣臨制, 乃拜從讜檢校司徒, 以宰相秩復爲河東節度, 兼行營招討使, 詔自擇參佐. 從讜即表長安令王調自副, 兵部員外郎劉崇龜、司勳員外郎趙崇爲節度觀察府判官, 前進士劉崇魯推官, 左拾遺李渥掌書記, 長安尉崔澤支使, 皆一時選. 京師士人比太原爲小朝廷, 言得才多也. 時承軍亂, 剽奪日旁午. 從讜既視事, 奸無庾情, 乃推捕反賊, 誅其首惡. 以彥球本善意, 且才可任, 釋不問, 而付以兵, 曠無餘猜, 故得其死力. 渠凶宿狡不敢發, 發又輒得, 士皆寒毛惕伏.

會黃巢犯京師, 帝駐梁、漢, 詔從讜發部兵屬北面招討副使諸葛爽入討. 從讜團士五千, 遣將論安從爽. 而李克用謂太原可乘, 以沙陀兵奄入其地, 壁汾東, 釋言討賊, 須索繁仍. 從讜以餼醪犒軍, 克用隃謂曰：「我且引而南, 欲與公面約.」從讜登城, 開勉感概, 使立功報天子厚恩, 克用辭窮, 再拜去. 然陰縱其下肆掠, 以撼人心. 從讜追安, 使與將王蟾、高弁等踵擊, 亦會振武契苾通至, 與沙陀戰, 沙陀大敗引還. 即遣安等屯北百井, 安擅還, 從讜合諸將, 命持安出, 斬之鞠場. 中和二年, 朝廷赦沙陀, 使擊賊自贖, 兵不敢道太原, 繇嵐、石並河而南, 獨克用從數百騎過辭城下, 從讜以名馬器幣歸之. 明年, 賊平, 詔克用代領河東. 克用使來曰：「方省親雁門, 願公徐行.」從讜即日以監軍周從寓知兵馬留後, 掌書記劉崇魯知觀察留後, 敕克用至, 按籍效之, 乃行.

黃頭軍以糧少劫其貲, 從讜間走絳州, 方道梗不通, 數月, 召拜司空, 復秉政, 進太傅兼侍中. 從帝至興元, 以疾乞骸骨, 拜太子太保, 還第, 卒. 謚文忠.

從讜進止有禮法, 性不矜滿, 沈毅有謀. 在汴時, 以處晦歿於鎮, 訖代, 不奏樂牙中. 識陸扆於後生, 數稱譽之, 扆後位宰相. 張彥球者, 拳摯善斷, 累破虜有功, 奏爲行軍司馬, 後署金吾將軍. 初, 盜流中原, 沙陀強悍, 而卒收其用者, 蓋從讜爲太原重也. 時鄭畋以宰相鎮鳳翔, 移檄討賊, 兩人以忠義相提衡, 賊尤憚之, 號「二鄭」云.

鄭珣瑜, 字元伯, 鄭州滎澤人. 少孤, 值天寶亂, 退耕陸渾山, 以養母, 不幹州裏. 轉運使劉晏奏補寧陵、宋城尉, 山南節度使張獻誠表南鄭丞, 皆謝不應. 大曆中, 以諷諫主文科高第, 授大理評事, 調陽翟丞, 以拔萃爲萬年尉. 崔祐甫爲相, 擢左補闕, 出爲涇原帥府判官. 入拜侍御史、刑部員外郎, 以母喪解. 訖喪, 遷吏部. 貞元初, 詔擇十省郎治畿、赤, 珣瑜檢校本官兼奉先令. 明年, 進饒州刺史. 入爲諫議大夫, 四遷吏部侍郎.

爲河南尹. 未入境, 會德宗生日, 尹當獻馬, 吏欲前取印, 白珣瑜視事, 且內贄. 珣瑜徐曰：「未到官而遽事獻, 禮歟?」不聽. 性嚴重少言, 未嘗以私托人, 而人亦不敢謁以私. 既至河南, 清靜惠下, 賤斂貴發以便民. 方是時, 韓全義將兵伐蔡, 河南主饋運, 珣瑜密儲之陽翟, 以給官軍, 百姓不知僦運勞. 凡迎送敕使, 皆在常處, 吏密識其馬, 進退不數步差也. 全義與監軍別檄有所取, 非詔約者, 珣瑜輒掛壁不酬. 至軍罷, 凡數百封. 有諫者曰：「軍須期會爲急, 公可不報?」珣瑜曰：「武士統戎, 多恃以取求. 苟以爲罪, 尹宜坐之, 終不爲萬人產沴也.」故下無怨讟. 時謂治河南比張延賞, 而重厚堅正過之.

復以吏部侍郎召, 進門下侍郎、同中書門下平章事. 李實爲京兆尹, 剝下務進奉, 珣瑜顯詰曰：「留府緡帛入有素, 餘者應內度支. 今進奉乃出何色邪?」具以對. 實方幸, 依違以免.

順宗立, 即遷吏部尚書. 王叔文起州吏爲翰林學士、鹽鐵副使, 內交奄人, 攘撓政機. 韋執誼爲宰相, 居外奉行. 叔文一日至中書見執誼, 直吏曰：「方宰相會食, 百官無見者.」叔文恚, 叱吏, 吏走入白, 執誼起, 就閣與叔文語. 珣瑜與杜佑、高郢輟饔以待. 頃之, 吏白：「二公同飯矣.」珣瑜喟曰：「吾可復居此乎！」命左右取馬歸, 臥家不出七日, 罷爲吏部尚書. 亦會有疾, 數月卒, 年六十八, 贈尚書左仆射. 太常博士徐復謚文獻, 兵部侍郎李巽言：「文者, 經緯天地. 用二謚, 非《春秋》之正, 請更議.」復謂：「二謚, 周、漢以來有之. 威烈、慎靜, 周也；文終、文成, 漢也. 況珣瑜名臣, 二謚不嫌.」巽曰：「謚一, 正也, 堯、舜是也. 二謚, 非古也, 法所不載.」詔從復議. 子覃.

覃以父廕補弘文校書郎, 擢累諫議大夫. 憲宗取五中官爲和糴使, 覃奏罷之.

穆宗立, 不恤國事, 數荒昵. 吐蕃方強. 覃與崔郾等廷對曰：「陛下新即位, 宜側身勤政, 而內耽宴嬉, 外盤遊畋. 今吐蕃在邊, 狙候中國, 假令緩急, 臣下乃不知陛下所在, 不敗事乎? 夫金繒所出, 固民膏血, 可使倡優無功濫被賜與? 願節用之, 以所餘備邊, 毋令有司重取百姓, 天下之幸也.」帝不懌, 顧宰相蕭俛曰：「是皆何人?」俛曰：「諫官也.」帝意解, 乃曰：「朕之闕, 下能盡規, 忠也.」因詔覃曰：「閣中殊不款款, 後有爲我言者, 當見卿延英.」時閣中奏久廢, 至是, 士相慶.

王承元徙鄭滑節度使, 鎮人固留不出. 承元請以重臣勞安其軍, 詔覃爲宣諭使, 起居舍人王璠副之. 始, 鎮人慢甚, 及覃傳詔, 開勖大義, 軍遂安, 承元乃得去.

寶曆初, 擢京兆尹. 文宗召爲翰林侍講學士, 進工部侍郎. 覃於經術該深, 諄篤守正, 帝尤重之. 李宗閔、牛僧孺知政, 以覃與李德裕厚, 忌其親近爲助力, 陽遷工部尚書, 罷侍講, 欲推遠之. 帝雅向學, 頗思覃, 復召爲侍講學士. 德裕既相, 以爲御史大夫. 帝嘗謂殷侑善言經, 其爲人鄭覃比也. 宗閔猥曰：「二人誠通經, 然其議論不足取.」德裕曰：「覃、侑之言, 它人不欲聞, 惟陛下宜聞之.」俄德裕罷, 宗閔復用, 覃繇戶部尚書下除秘書監. 宗閔得罪, 遷刑部尚書, 進尚書右仆射, 判國子祭酒. 李訓誅, 帝召覃視詔禁中, 遂拜同中書門下平章事, 封滎陽郡公.

不喜文辭, 病進士浮誇, 建廢其科, 曰：「南北朝所以不治, 文采勝質厚也. 士惟用才, 何必文辭.」又言：「文人多佻薄.」帝曰：「純薄似賦性之異, 奚特進士耶? 且設是科二百年, 渠可易?」乃止. 帝嘗謂百司不可使一日弛惰, 因指香案爐曰：「此始華好, 用久則晦, 不治飾, 何由復新?」覃曰：「救世之敝, 在先責實. 比皆不攝職事, 至慕王夷甫, 以不及爲靳. 此本於治平, 人人無事, 安逸致然.」帝曰：「要在謹法度而已.」進門下侍郎、弘文館大學士.

帝坐延英論詩工否, 覃曰：「孔子所刪, 三百篇是已, 其非雅正者, 烏足爲天子道哉? 夫《風》、大小《雅》, 皆下刺上之變, 非上化下爲之. 故王者采詩, 以考風俗得失. 若陳後主、隋煬帝特能詩之章解, 而不知王術, 故卒歸于亂. 章什諓諓, 願陛下不取也.」 帝每言：「順宗事不詳實, 史臣韓愈豈當時屈人邪? 昔漢司馬遷《與任安書》, 辭多怨懟, 故《武帝本紀》多失實.」覃曰：「武帝中年大發兵事邊, 生人耗瘁, 府庫殫竭, 遷所述非過言.」李石曰：「覃所陳, 因武帝以諫, 欲陛下終究盛德.」帝曰：「誠然. 靡不有初, 鮮克有終.」覃曰：「陛下樂觀書, 然要義不過一二, 陛下所道是矣. 宜寢饋以之.」 覃既名儒, 故以宰相領祭酒, 請太學《五經》, 經置博士, 祿廩比王府官. 再遷太子太師. 開成三年, 旱, 帝多出宮人, 李玨入賀曰：「漢制, 八月選人；晉武帝平吳, 多采擇；仲尼所謂未見好德者. 陛下以爲無益, 放之, 盛德也.」覃又推贊曰：「晉以采擇之失, 舉天下爲左衽, 宜陛下以爲殷鑒.」帝善其將美. 以病乞去位, 有詔解太子太師, 許五日一入中書, 商量政事. 俄罷爲尚書左仆射. 武宗初, 李德裕復用, 欲援覃共政, 固辭, 乃授司空, 致仕, 卒.

覃清正退約, 與人未嘗串狎. 位相國, 所居第不加飾, 內無妾媵. 女孫適崔皋, 官裁九品衛佐, 帝重其不昏權家. 覃之侍講, 每以厚風俗、黜朋比再三爲天子言, 故終爲相. 然疾惡多所不容, 世以爲太過, 憚之. 始, 覃以經籍刓繆, 博士陋淺不能正, 建言：「願與钜學鴻生共力讎刊, 准漢舊事, 鏤石太學, 示萬世法.」詔可. 覃乃表周墀、崔球、張次宗、孔溫業等是正其文, 刻於石. 子裔綽.

裔綽峭立有父風, 以門廕進, 爲李德裕所知, 擢渭南尉. 直弘文館, 累遷諫議大夫. 宣宗初, 劉潼繇鄭州刺史授桂管觀察使, 裔綽固爭：「潼被責未久, 不宜付廉察.」帝已遣使者頒詔, 追罷之. 遷給事中. 楊漢公爲荊南節度使, 坐貪遝, 貶秘書監, 尋拜同州刺史, 裔綽與鄭公輿封還制書. 帝自即位, 諫臣規正無不納. 至是, 有爲漢公地者, 遂終不易. 會賜宴禁中, 天子擊球, 至門下官, 謂二人曰：「近論漢公事, 類朋黨者.」裔綽曰：「同州, 太宗興王地, 陛下爲人子孫, 當慎所付. 且漢公墨沒敗官, 奈何以重地私之?」帝變色. 翌日, 貶商州刺史. 時猶衣綠, 因詔賜緋魚. 後繇秘書監遷浙東觀察使, 終太子少保. 覃弟朗.

朗, 字有融, 始辟柳公綽山南幕府, 入遷右拾遺. 開成中, 擢起居郎. 文宗與宰相議政, 適見朗執筆螭頭下, 謂曰：「向所論事, 亦記之乎? 朕將觀之.」朗曰：「臣執筆所書者, 史也. 故事, 天子不觀史, 昔太宗欲觀之, 硃子奢曰：『史不隱善, 不諱惡. 自中主而下, 或飾非護失, 見之, 則史官無以自免, 且不敢直筆.』褚遂良亦稱：『史記天子言動, 雖非法必書, 庶幾自飭.』」帝悅, 謂宰相曰：「朗援故事, 不畀朕見起居注, 可謂善守職者. 然人君之爲, 善惡必記, 朕恐平日言之不協治體, 爲將來羞, 庶一見, 得以自改.」朗遂上之.

累遷諫議大夫, 爲侍講學士. 由華州刺史入拜御史中丞、戶部侍郎. 爲鄂嶽、浙西觀察使, 進義武、宣武二節度. 曆工部尚書判度支、御史大夫, 復爲工部尚書、同中書門下平章事. 中人李敬寔排朗騶導馳去, 朗以聞. 宣宗詰敬寔, 自言供奉官不避道, 帝曰：「傳我命則絕道行可也, 而私出, 不避宰相邪?」即斥敬寔. 右拾遺鄭言者, 故在幕府, 朗以諫臣與輔相爭得失, 不論則廢職, 奏徙它官. 久之, 以疾自陳, 罷爲太子少師. 卒, 贈司空.

始, 朗舉進士, 有相者言：「君當貴, 然不可以科第進.」俄而有司擢朗第一, 既又覆實被放, 相者賀曰：「安之.」已而果相.

高郢, 字公楚, 其先自渤海徙衛州, 遂爲衛州人. 九歲通《春秋》, 工屬文, 著《語默賦》, 諸儒稱之. 父伯祥爲好畤尉, 安祿山陷京師, 將誅之, 郢尚幼, 解衣請代, 賊義, 並貸之.

寶應初, 及進士第. 代宗爲太后營章敬寺, 郢以白衣上書諫曰： 陛下大孝因心, 與天罔極, 烝烝之思, 要無以加. 臣謂悉力追孝, 誠爲有益, 妨時剿人, 不得無損. 舍人就寺, 何福之爲? 昔魯莊公、丹桓公廟楹而刻其桷, 《春秋》書之爲非禮. 漢孝惠、孝景、孝宣令郡國諸侯立高祖、文、武廟, 至元帝, 與博士、議郎斟酌古禮, 一罷之. 夫廟猶不越禮而立, 況寺非宗祏所安、神靈所宅乎? 殫萬人之力, 邀一切之報, 其爲不可亦明矣.

間者昆吾孔熾, 薦食生人, 百姓懍懍, 無日不惕. 遣將攘卻, 亡尺寸功, 隴外壤地, 委諸豺狼. 太宗敔難之業, 傳之陛下, 一夫不獲, 尺土見侵, 告成之時, 猶恐有闕. 況用武以來十三年, 傷者不救, 死者不收, 繕卒補乘, 於今未已. 夫興師十萬, 日費千金, 計十三年, 舉百萬之衆, 資糧{屍非}屨, 取足於人, 勞罷宛轉, 十不一在. 父子兄弟, 相視無聊, 延頸嗷嗷, 以役王命. 縱未能出禁財, 贍鰥寡, 猶當稍息勞敝, 以噢休之. 奈何戎虜未平, 侵地未復, 金革未戢, 疲人未撫, 太倉無終歲之儲, 大農有榷酤之敝, 欲以此時興力役哉? 比八月雨不潤下, 菽麥失時, 黔首狼顧, 憂在艱食, 若遂不給, 將何以救之? 無寺猶可, 無人其可乎? 然土木之勤, 功用之費, 不虛府庫, 將焉取之? 府庫既竭, 則又誅求, 若人不堪命, 盜賊相挺而興, 戎狄乘間, 以爲風塵, 得不爲陛下深憂乎?  臣聞聖人受命於天, 以人爲主, 苟功濟於天, 天人同和, 則宗廟受福, 子孫蒙慶. 《傳》曰：「德教加於百姓, 刑於四海, 天子之孝也.」又曰：「無念爾祖, 聿脩厥德, 」「既受帝祉, 施於孫子.」是知王者之孝, 在於承順天地, 嚴配宗考, 恭慎德教, 以臨兆民. 俾四海之內, 歡心助祭, 延福流祚, 永永無窮. 未聞崇樹梵宮, 雕琢金玉之爲孝者. 夏禹卑宮室, 盡力溝洫, 人到於今稱之. 梁武帝窮土木, 飾塔廟, 人無稱焉. 陛下若節用愛人, 當與夏後齊美, 何必勞人動衆, 踵梁武遺風乎? 及制作之初, 支費尚淺, 人貴量力, 不貴必成, 事貴相時, 不貴必遂. 陛下若回思慮, 從人心, 則聖德孝思, 格於天地, 千福萬祿, 先後受之, 曾是一寺較功德邪?  書奏, 未報. 復上言： 王者將有爲也, 將有行也, 必稽於衆而順於人, 則自然之福, 不求而至, 未然之禍, 不除而絕. 臣聞神人無功者, 不爲有功之功；聖人無名者, 不爲有名之名. 不爲有功之功, 故功莫大；不爲有名之名, 故名莫厚. 古之明王積善以致福, 不費財以求福；脩德以銷禍, 不勞人以攘禍. 陛下之營作, 臣竊惑之. 若以爲功, 則天覆地載, 陰施陽化, 未曾有爲也；若以爲名, 則至德要道, 以順天下, 未曾有待也；若以致福, 則通於神明, 光於四海, 不在費財；若以攘禍, 則方務厥德, 罔有天災, 不在勞人. 今興造趣急, 人徒竭作, 土木並起, 日課萬工, 不遑食息, 搒笞愁痛, 盈於道路. 以此望福, 臣恐不然. 陛下戢定多難, 勵精思治, 務行寬仁, 以幸天下. 今固違群情, 徇左右過計, 臣竊爲陛下惜之.

不納.

以茂才異行高第, 累擢咸陽尉. 郭子儀取爲朔方掌書記. 子儀怒判官張曇, 奏抵死, 郢引捄甚力, 忤子儀意, 下徙猗氏丞. 李懷光引佐邠寧府. 懷光將還河中, 郢勸不如西迎乘輿, 懷光反方銳, 不聽. 既又欲悉兵鼓而西. 時渾瑊提孤軍抗賊, 群將未集, 郢恐爲懷光所乘, 與李鄘固止之. 會懷光子琟候郢, 郢因脅說曰：「君視天寶以來稱兵者, 今尚誰在? 且國家固有天命, 人力不豫焉. 今若恃衆而動, 自絕於天. 十室之小, 必得忠信, 安知三軍不有奔潰而助順者乎?」琟大懼, 流汗不能語. 郢因與其將呂鳴嶽、張延英謀間道歸國, 事泄, 懷光先斬二將, 然後引郢詰誚, 郢抗詞無所愧隱, 觀者爲泣下. 懷光慚, 赦之. 孔巢父遇害, 郢撫屍而哭. 懷光已誅, 李晟表其忠, 馬燧奏管書記. 召拜主客員外郎, 遷中書舍人. 久之, 進禮部侍郎. 時四方士務朋比, 更相譽薦, 以動有司, 徇名亡實. 郢疾之, 乃謝絕請謁, 顓行藝. 司貢部凡三歲, 甄幽獨, 抑浮華, 流競之俗爲衰. 遷太常卿.

貞元末, 擢中書侍郎、同中書門下平章事. 順宗立, 病不能事, 王叔文黨根據朝廷, 帝始詔皇太子監國, 而郢以刑部尚書罷. 明年, 爲華州刺史, 政尚仁靜. 初, 駱元光自華引軍戍良原. 元光卒, 軍入神策, 而州仍歲餉其糧, 民困輸入, 累刺史憚不敢白, 郢奏罷之. 復召爲太常卿, 除御史大夫. 數月, 改兵部尚書, 固乞骸骨, 以尚書右仆射致仕. 卒, 年七十二, 贈太子太保, 謚曰貞.

郢恭慎不與人交. 常掌制誥, 家無留橐, 或勸盍如前人傳制集者, 答曰：「王言不可藏私家.」生平不治產, 有勸營之者, 答曰：「祿稟雖薄, 在我則有餘, 田莊何所取乎?」郢之相也, 與鄭珣瑜同拜. 既叔文用事, 珣瑜憂甚, 爭不能得, 乃稱疾不出, 郢未有所建白, 俄與珣瑜免, 故議者賢珣瑜而咎郢. 子定.

贊曰：王叔文雖內連姏尹, 外倚奸回, 以攘天權. 然是時太子已長, 朝無嫌罅, 若珣瑜、郢與杜佑等毅然引東宮監國, 執退叔文輩, 其力不難. 顧循嘿苟安, 所謂焉用彼相者矣. 珣瑜一忿臥第, 與郢、佑固位, 二者亦不足相輕重云.

定, 辯惠, 七歲讀《尚書》, 至《湯誓》, 跪問郢曰：「奈何以臣伐君?」郢曰：「應天順人, 何云伐邪?」對曰：「用命賞於祖, 不用命戮於社, 是順人乎?」郢異之. 小字董二, 世重其早惠, 以字顯. 長通王氏《易》, 爲圖合八出, 上圓下方, 合則重, 轉則演, 七轉而六十四卦, 六甲、八節備焉. 仕至京兆府參軍.

鄭絪, 字文明, 餘慶從父行也. 幼有奇志, 善屬文, 所交皆天下有名士. 擢進士、宏辭高第. 張延賞帥劍南, 奏署掌書記. 入爲起居郎、翰林學士, 累遷中書舍人.

德宗自興元還, 置六軍統軍視六尚書, 以處功臣, 除制用白麻付外. 又廢宣武軍, 益左右神策, 以監軍爲中尉. 竇文場恃功, 陰諷宰相進擬如統軍比. 絪當作制, 奏言：「天子封建, 或用宰相, 以白麻署制, 付中書、門下. 今以命中尉, 不識陛下特以寵文場邪? 遂著爲令也?」帝悟, 謂文場曰：「武德、貞觀時, 中人止內侍, 諸衛將軍同正賜緋者無幾. 自魚朝恩以來, 無復舊制. 朕今用爾不謂無私, 若麻制宣告, 天下謂爾脅我爲之.」文場叩頭謝. 更命中書作詔, 並罷統軍用麻矣. 明日, 帝見絪曰：「宰相不能拒中人, 得卿言乃悟.」 順宗病, 不得語, 王叔文與牛美人用事, 權震中外, 憚廣陵王雄睿, 欲危之. 帝召絪草立太子詔, 絪不請輒書曰：「立嫡以長.」跪白之, 帝頷乃定.

憲宗即位, 拜中書侍郎、同中書門下平章事, 遷門下侍郎. 始, 盧從史陰與王承宗連和, 有詔歸潞, 從史辭潞乏糧, 請留軍山東. 李吉甫密譖絪漏言於從史, 帝怒, 坐浴堂殿, 召學士李絳語其故, 且曰：「若何而處?」絳曰：「誠如是, 罪當族. 然誰以聞陛下者?」曰：「吉甫爲我言.」絳曰：「絪任宰相, 識名節, 不當如犬彘梟獍與奸臣外通. 恐吉甫勢軋內忌, 造爲丑辭以怒陛下.」帝良久曰：「幾誤我！」 先是, 杜黃裳方爲帝夷削節度, 強王室, 建議裁可, 不關決於絪, 絪常默默. 居位四年, 罷爲太子賓客. 久乃檢校禮部尚書, 出爲嶺南節度使, 後累遷河中節度. 入爲御史大夫, 檢校尚書左仆射, 兼太子少保. 文宗太和中, 年老乞骸骨, 以太子太傅致仕. 卒, 年七十八, 贈司空, 謚曰宣.

絪本以儒術進, 守道寡欲, 所居不爲烜赫事, 以篤實稱. 善名理學, 世以耆德推之.

孫顥, 舉進士, 以起居郎尚萬壽公主, 拜駙馬都尉. 有器識. 宣宗時, 恩寵無比. 終檢校禮部尚書、河南尹.

權德輿, 字載之. 父皋, 見《卓行傳》. 德輿七歲居父喪, 哭踴如成人. 未冠, 以文章稱諸儒間. 韓洄黜陟河南, 辟置幕府. 復從江西觀察使李兼府爲判官. 杜佑、裴胄交辟之. 德宗聞其材, 召爲太常博士, 改左補闕.

貞元八年, 關東、淮南、浙西州縣大水, 壞廬舍, 漂殺人. 德輿建言：「江、淮田一善熟, 則旁資數道, 故天下大計, 仰於東南. 今霪雨二時, 農田不開, 逋亡日衆. 宜擇群臣明識通方者, 持節勞徠, 問人所疾苦, 蠲其租入, 與連帥守長講求所宜. 賦取於人, 不若藏於人之固也.」帝乃遣奚陟等四人循行慰撫. 裴延齡以巧幸進, 判度支, 德輿上疏斥言：「延齡以常賦正額用度未盡者爲羨利, 以誇己功；用官錢售常平雜物, 還取其直, 號別貯羨錢, 因以罔上；邊軍乏, 不稟糧, 召禍疆場, 其事不細. 陛下疑爲流言, 胡不以新利召延齡, 質核本末, 擇中朝臣按覆邊資. 如言者不謬, 則邦國之務, 不宜委非其人.」疏奏, 不省.

遷起居舍人. 歲中, 兼知制誥, 進中書舍人. 當是時, 帝親攬庶政, 重除拜, 凡命諸朝, 皆手制中下. 始, 德輿知制誥, 而徐岱給事中, 高郢爲舍人. 居數歲, 岱卒, 郢知禮部, 德輿獨直兩省, 數旬一還舍, 乃上書言：「左右掖垣, 承天子誥命, 奉行詳覆, 各有攸司. 舊制, 分曹十員, 以相防檢. 大抵事有所壅, 則吏得爲非. 四方聞者, 或以朝廷爲乏士, 要重之司, 不宜久廢.」帝曰：「非不知卿之勞, 但擇如卿者未得其人耳.」久之, 知禮部貢舉, 真拜侍郎. 凡三歲, 甄品詳諦, 所得士相繼爲公卿、宰相. 取明經初不限員.

十九年, 大旱, 德輿因是上陳闕政曰：「陛下齋心減膳, 閔惻元元, 告於宗廟, 禱諸天地, 一物可祈, 必致其禮, 一士有請, 必聽其言, 憂人之心可謂至已. 臣聞銷天災者脩政術, 感人心者流惠澤, 和氣洽, 則祥應至矣. 畿甸之內, 大率赤地而無所望, 轉徙之人, 斃踣道路, 慮種麥時, 種不得下. 宜詔在所裁留經用, 以種貸民. 今茲租賦及宿逋遠貸, 一切蠲除. 設不蠲除, 亦無可斂之理, 不如先事圖之, 則恩歸于上矣. 十四年夏旱, 吏趣常賦, 至縣令爲民毆辱者, 不可不察.」又言：「漕運本濟關中, 若轉東都以西緣道倉廩, 悉入京師, 督江、淮所輸以備常數, 然後約太倉一歲計, 斥其餘者以糶於民, 則時價不踴而蓄藏者出矣.」又言：「大曆中, 一縑直錢四千, 今止八百, 稅入如舊, 則出於民者五倍其初. 四方銳於上獻, 爲國掊怨, 廣軍實之求, 而兵有虛籍, 剝取多方, 雖有心計巧曆, 能商功利, 其於割股啖口, 困人均也.」又言：「比經絀放者, 自謂抆拭無期, 坐爲匪人, 以動和氣. 而冬薦官逾三年未受命, 衣食既空, 溘然就斃, 此亦窮人之一端也. 近陛下洗宥絀放者, 或起爲二千石, 其徒更相勉, 知牽復可望. 惟因而弘之, 使人人自效.」帝頗采用之.

憲宗元和初, 曆兵部侍郎, 坐累, 徙太子賓客, 俄還前官. 時澤潞盧從史詐傲, 浸不制, 其父虔卒京師, 而成德王承宗父死求襲, 德輿諫, 以爲：「欲變山東, 先擇昭義之帥. 從史拔自軍校, 偃蹇不法, 今可因其喪, 選守臣代之. 成德習俗既久, 當制以漸, 許成德之請則可, 許昭義則不可.」帝不聽. 及王承宗叛, 從史乃詭計以撓王師, 兵老無功. 德輿復請赦承宗, 徙從史. 後皆略如所料.

會裴垍病, 德輿自太常卿拜禮部尚書、同中書門下平章事. 王鍔繇河中入朝, 求兼宰相, 李籓以爲不可, 德輿亦奏：「平章事非序進宜得, 比方鎮帶宰相, 必有大忠若勳, 否則強不制者, 不得已與之. 今鍔無功, 又非姑息時, 一假此名, 以開後人, 不可.」帝乃止.

董溪、於皋謨以運糧使盜軍興, 流嶺南, 帝悔其輕, 詔中使半道殺之. 德輿諫：「溪等方山東用兵, 乾沒庫財, 死不償責. 陛下以流斥太輕, 當責臣等繆誤, 審正其罪, 明下詔書, 與衆同棄, 則人人懼法. 臣知已事不諍, 然異時或有此比, 要須有司論報, 罰一勸百, 孰不甘心.」帝深然之. 嘗問政之寬猛孰先, 對曰：「唐家承隋苛虐, 以仁厚爲先. 太宗皇帝見《明堂圖》, 始禁鞭背, 列聖所循, 皆尚德教. 故天寶大盜竊發, 俄而夷滅, 蓋本朝之化, 感人心之深也.」帝曰：「誠如公言.」 德輿善辨論, 開陳古今本末, 以覺悟人主. 爲輔相, 寬和不爲察察名. 李吉甫再秉政, 帝又自用李絳參贊大機. 是時, 帝切於治, 事钜細悉責宰相. 吉甫、絳議論不能無持異, 至帝前遽言亟辯, 德輿從容不敢有所輕重, 坐是罷爲本官. 以檢校吏部尚書留守東都, 進扶風郡公. 於頔以子殺人, 自囚, 親戚莫敢過門, 朝廷無爲請者. 德輿將行, 言於帝曰：「頔之罪既貸不竟, 宜因賜寬詔.」帝曰：「然, 卿爲吾過諭之.」復拜太常卿, 徙刑部尚書.

先是, 詔許孟容、蔣乂刊彙格敕, 既成, 上之, 留禁中；德輿請出其書, 與侍郎劉伯芻參復研考, 定三十篇奏上. 復檢校吏部尚書, 出爲山南西道節度使. 後二年, 以病乞還, 卒於道. 年六十, 贈尚書左仆射, 謚曰文.

德輿生三歲, 知變四聲, 四歲能賦詩, 積思經術, 無不貫綜. 自始學至老, 未曾一日去書不觀. 嘗著論, 辨漢所以亡, 西京以張禹, 東京以胡廣, 大指有補於世. 其文雅正贍縟, 當時公卿侯王功德卓異者, 皆所銘紀, 十常七八. 雖動止無外飾, 其醞藉風流, 自然可慕. 貞元、元和間, 爲搢紳羽儀云.

子璩, 字大圭, 元和初, 擢進士. 曆監察御史, 有美稱. 宰相李宗閔乃父門生, 故薦爲中書舍人. 時李訓挾寵, 以《周易》博士在翰林, 璩與舍人高元裕、給事中鄭肅、韓佽等連章劾訓傾覆陰巧, 且亂國, 不宜出入禁中. 不聽. 及宗閔貶, 璩屢表辨解, 貶閬州刺史. 文宗憐其母病, 徙鄭州. 訓誅, 時人多璩明禍福大體, 能世其家.

崔群, 字敦詩, 貝州武城人. 未冠, 舉進士, 陸贄主貢舉, 梁肅薦其有公輔才, 擢甲科, 舉賢良方正, 授秘書省校書郎. 累遷右補闕、翰林學士、中書舍人. 數陳讜言, 憲宗嘉納, 因詔學士：「凡奏議, 待群署乃得上.」群以「禁密之言, 人人當自陳, 一爲故事, 後或有惡直丑正, 則它學士不得上書矣」, 固讓, 見聽. 惠昭太子薨, 是時, 遂王嫡, 而澧王長, 多內助. 帝將建東宮, 詔群爲澧王作讓. 群奏：「大凡己當得則讓, 不當得之, 烏用讓? 今遂王嫡, 宜爲太子.」帝從其議. 魏博田季安以五千縑助營開業佛祠, 群以爲無名之獻, 不當受. 有詔卻之. 進戶部侍郎.

元和十二年, 以中書侍郎同中書門下平章事. 李師道既誅, 師古等妻子沒入掖廷, 帝疑, 以問群, 群請釋之, 並還其奴婢貲產. 鹽鐵院官權長孺坐罪抵死, 其母耄, 丐子以養. 帝奭然欲赦之, 以問宰相, 群對：「陛下幸憐其老, 宜即遣使諭旨, 若須出敕, 無及矣.」於是免死. 群凡啟奏, 平恕如此. 帝嘗語宰相：「聽受之際, 不亦難乎！比詔學士集前世事, 爲《辨謗略》, 以自儆鑒. 其要云何?」群對：「無情, 曲直辨之至易；有情, 則欺爲難審也. 故孔子有衆好衆惡、浸潤膚受之說, 以其難辨也. 若陛下擇賢而任, 待之以誠, 糾之以法, 則人自歸正, 而不敢以欺.」帝韙其言.

處州刺史苗積進羨錢七百萬, 群以受之失信天下, 請還賜其州, 以紓下戶之賦. 是時, 皇甫鎛言利幸於帝, 陰藉左右求宰相, 群數言其佞邪不可用. 既入對, 及開元、天寶事, 群因推言其極曰：「安危在出令, 存亡系所任. 昔玄宗少曆屯險, 更民間疾苦, 故初得姚崇、宋璟、盧懷慎輔以道德, 蘇頲、李元紘孜孜守正, 則開元爲治. 其後安於逸樂, 遠正士, 昵小人, 故宇文融以言利進, 李林甫、楊國忠怙寵朋邪, 則天寶爲亂. 願陛下以開元爲法, 以天寶爲戒, 社稷之福也.」又言：「世謂祿山反, 爲治亂分明. 臣謂罷張九齡, 相林甫, 則治亂固已分矣.」左右爲感動. 群以是諷帝, 故鎛銜之. 帝卒自相鎛. 會群臣上帝號, 鎛欲兼用「孝德」爲號, 群獨以爲有「睿聖」, 則「孝德」並見. 帝聞不樂. 會度支稟賜邊士不時, 物多弊惡, 李光顏憂甚, 至欲引佩刀自決, 中外皆恐. 鎛奏：「邊鄙無事, 乃群鼓動, 欲以買直, 歸怨天子.」於是罷爲湖南觀察使.

穆宗立, 以吏部侍郎召之, 勞曰：「我爲太子, 卿力也.」群曰：「此先帝意, 臣何力焉? 且陛下向爲淮西節度使, 臣起制草, 其言有『能辨南陽之牘, 允符東海之貴』, 先帝然之, 則傳付久矣.」俄拜御史大夫. 未幾, 檢校兵部尚書, 充武寧節度使. 群以其副王智興得士心, 不若假以節度, 不報. 智興討幽、鎮還, 藉兵逐群, 群失守, 左遷秘書監, 分司東都. 改華州刺史, 曆宣歙池觀察使, 進兵部尚書, 出爲荊南節度使, 召拜吏部尚書. 卒, 年六十一, 贈司空.

贊曰：聖人不畏多難, 畏無難. 何哉? 多難之世, 人人長慮而深謀, 日惕於中, 猶以爲未也, 曰：「吾覆亡不暇, 又何以安?」故能舉天下付之興, 畏之也. 禍難已平, 上恬下嬉, 施施自如曰：「賢難得, 雖無賢, 尚可治也；佞可去, 雖存佞, 不遽亂也.」視漏弗填, 忽傾弗支, 偃然自慰曰：「我曷以喪?」故能舉天下付之亡, 不畏也. 常人所畏, 聖人易之；所不畏, 聖人難之. 觀孝明皇帝, 本中主, 遭變可與謀始, 持成不可與共終. 崔群以爲相李林甫則治亂已分, 其言信哉！是扁鵲所以誚桓侯也.

列傳第九十一

賈杜令狐

賈耽, 字敦詩, 滄州南皮人. 天寶中, 舉明經, 補臨清尉. 上書論事, 徙太平. 河東節度使王思禮署爲度支判官. 累進汾州刺史, 治凡七年, 政有異績. 召授鴻臚卿, 兼左右威遠營使. 俄爲山南西道節度使. 梁崇義反東道, 耽進屯穀城, 取均州. 建中三年, 徙東道. 德宗在梁, 耽使司馬樊澤奏事. 澤還, 耽大置酒會諸將. 俄有急詔至, 以澤代耽, 召爲工部尚書. 耽納詔於懷, 飲如故. 既罷, 召澤曰：「詔以公見代, 吾且治行.」敕將吏謁澤. 大將張獻甫曰：「天子播越, 而行軍以公命問行在, 乃規旄鉞, 利公土地, 可謂事人不忠矣. 軍中不平, 請爲公殺之.」耽曰：「是何謂邪? 朝廷有命, 即爲帥矣. 吾今趨覲, 得以君俱.」乃行, 軍中遂安.

俄爲東都留守. 故事, 居守不出城, 以耽善射, 優詔許獵近郊. 遷義成節度使. 淄青李納雖削偽號, 而陰蓄奸謀, 冀有以逞. 其兵數千自行營還, 道出滑, 或謂館於外. 耽曰：「與我鄰道, 奈何疑之, 使暴於野?」命館城中, 宴廡下, 納士皆心服. 耽每畋, 從數百騎, 往往入納境. 納大喜, 然畏其德, 不敢謀.

貞元九年, 以尚書右仆射同中書門下平章事, 俄封魏國公. 常以方鎮帥缺, 當自天子命之, 若謀之軍中, 則下有背向, 人固不安. 帝然之, 不用也. 順宗立, 進檢校司空、左仆射. 時王叔文等幹政, 耽病之, 屢移疾乞骸骨, 不許. 卒, 年七十六, 贈太傅, 謚曰元靖.

耽嗜觀書, 老益勤, 尤悉地理. 四方之人與使夷狄者見之, 必從詢索風俗, 故天下地土區產、山川夷岨, 必究知之. 方吐蕃盛強, 盜有隴西, 異時州縣遠近, 有司不復傳. 耽乃繪布隴右、山南九州, 且載河所經受爲圖, 又以洮湟甘涼屯鎮頟籍、道裏廣狹、山險水原爲《別錄》六篇、《河西戎之錄》四篇, 上之. 詔賜幣馬珍器. 又圖《海內華夷》, 廣三丈, 從三丈三尺, 以寸爲百里. 並撰《古今郡國縣道四夷述》, 其中國本之《禹貢》, 外夷本班固《漢書》, 古郡國題以墨, 今州縣以硃, 刊落疏舛, 多所厘正. 帝善之, 賜予加等. 或指圖問其邦人, 咸得其真. 又著《貞元十道錄》, 以貞觀分天下隸十道, 在景雲爲按察, 開元爲采訪, 廢置升降備焉. 至陰陽雜數罔不通.

其器恢然, 蓋長者也, 不喜臧否人物. 爲相十三年, 雖安危大事亡所發明, 而檢身厲行, 自其所長. 每歸第, 對賓客無少倦, 家人近習, 不見其喜慍. 世謂淳德有常者.

杜佑, 字君卿, 京兆萬年人. 父希望, 重然諾, 所交遊皆一時俊傑. 爲安陵令, 都督宋慶禮表其異政. 坐小累去官. 開元中, 交河公主嫁突騎施, 詔希望爲和親判官. 信安郡王漪表署靈州別駕、關內道度支判官. 自代州都督召還京師, 對邊事, 玄宗才之. 屬吐蕃攻勃律, 勃律乞歸, 右相李林甫方領隴西節度, 故拜希望鄯州都督, 知留後. 馳傳度隴, 破烏莽衆, 斬千餘級, 進拔新城, 振旅而還. 擢鴻臚卿. 於是置鎮西軍, 希望引師部分塞下, 吐蕃懼, 遺書求和. 希望報曰：「受和非臣下所得專.」虜悉衆爭壇泉, 希望大小戰數十, 俘其大酋, 至莫門, 焚積蓄, 卒城而還. 授二子官. 時軍屢興, 府庫虛寡, 希望居數歲, 芻粟金帛豐餘. 宦者牛仙童行邊, 或勸希望結其驩, 答曰：「以貨籓身, 吾不忍.」仙童還奏希望不職, 下遷恒州刺史, 徙西河. 而仙童受諸將金事泄, 抵死, 畀金者皆得罪. 希望愛重文學, 門下所引如崔顥等皆名重當時.

佑以廕補濟南參軍事、剡縣丞. 嘗過潤州刺史韋元甫, 元甫以故人子待之, 不加禮. 它日, 元甫有疑獄不能決, 試訊佑, 佑爲辨處, 契要無不盡. 元甫奇之, 署司法參軍, 府徙浙西、淮南, 表置幕府. 入爲工部郎中, 充江淮青苗使, 再遷容管經略使. 楊炎輔政, 曆金部郎中, 爲水陸轉運使, 改度支兼和糴使. 於是軍興饋漕, 佑得剸決. 以戶部侍郎判度支. 建中初, 河朔兵挐戰, 民困, 賦無所出. 佑以爲救敝莫若省用, 省用則省官, 乃上議曰： 漢光武建武中廢縣四百, 吏率十署一；魏太和時分遣使者省吏員, 正始時並郡縣；晉太元省官七百；隋開皇廢郡五百；貞觀初省內官六百員. 設官之本, 以治衆庶, 故古者計人置吏, 不肯虛設. 自漢至唐, 因征戰艱難以省吏員, 誠救弊之切也.

昔咎繇作士, 今刑部尚書、大理卿, 則二咎繇也. 垂作共工, 今工部尚書、將作監, 則二垂也. 契作司徒, 今司徒、戶部尚書, 則二契也. 伯夷爲秩宗, 今禮部尚書、禮儀使, 則二伯夷也. 伯益爲虞, 今虞部郎中、都水使司, 則二伯益也. 伯冏爲太仆, 今太仆卿、駕部郎中、尚輦奉御、閑廄使, 則四伯冏也. 古天子有六軍, 漢前後左右將軍四人, 今十二衛、神策八軍, 凡將軍六十員. 舊名不廢, 新資日加. 且漢置別駕, 隨刺史巡察, 猶今觀察使之有副也. 參軍者, 參其府軍事, 猶今節度判官也. 官名職務, 直遷易不同爾, 詎有事實哉? 誠宜斟酌繁省. 欲致治者先正名. 神龍中, 官紀蕩然, 有司大集選者, 既無闕員, 則置員外官二千人, 自是以爲常. 當開元、天寶中, 四方無虞, 編戶九百餘萬, 帑藏豐溢, 雖有浮費, 不足爲憂. 今黎苗凋瘵, 天下戶百三十萬, 陛下詔使者按比, 才得三百萬, 比天寶三分之一, 就中浮寄又五之二, 出賦者已耗, 而食之者如舊, 安可不革?  議者以天下尚有跋扈不廷, 一省官吏, 被罷者皆往托焉. 此常情之說, 類非至論. 且才者薦用, 不才者何患其亡, 又況顧姻戚家產哉！建武時公孫述、隗囂未滅, 太和、正始、太元時吳、蜀鼎立, 開皇時陳尚割據, 皆羅取俊乂, 猶不慮失人以資敵. 今田悅輩繁刑暴賦, 惟軍是恤, 遇士人如奴, 固無範睢業秦、賈季強狄之患. 若以習久不可以遽改, 且應權省別駕、參軍、司馬, 州縣額內官, 約戶置尉. 當罷者, 有行義, 在所以聞；不如狀, 舉者當坐；不爲人舉者, 任參常調. 亦何患哉? 如魏置柱國, 當時宿德盛業者居之, 貴寵第一；周、隋間授受已多, 國家以爲勳級, 才得地三十頃耳. 又開府儀同三司、光祿大夫, 亦官名, 以其太多, 回作階級. 隨時立制, 遇弊則變, 何必因循憚改作耶?  議入, 不省.

盧杞當國, 惡之, 出爲蘇州刺史. 前刺史母喪解, 佑母在, 辭不行, 改饒州. 俄遷嶺南節度使. 佑爲開大衢, 疏析廛閈, 以息火災. 硃厓黎民三世保險不賓, 佑討平之. 召拜尚書右丞. 俄出爲淮南節度使, 以母喪解, 詔不許.

徐州節度使張建封卒, 軍亂, 立其子愔, 請於朝, 帝不許, 乃詔佑檢校尚書左仆射、同中書門下平章事, 節度徐泗討定之. 佑具舠艦, 遣屬將孟准度淮擊徐, 不克, 引還. 佑於出師應變非所長, 因固境不敢進, 乃招授愔徐州節度使, 析濠、泗二州隸淮南. 初, 佑決雷陂以廣灌溉, 斥海瀕棄地爲田, 積米至五十萬斛, 列營三十區, 士馬整飭, 四鄰畏之；然寬假僚佐, 故南宮僔、李亞、鄭元均至爭權亂政, 帝爲佑斥去之.

十九年, 拜檢校司空、同中書門下平章事. 德宗崩, 詔攝塚宰. 進檢校司徒, 兼度支鹽鐵使. 於是王叔文爲副, 佑既以宰相不親事, 叔文遂專權. 後叔文以母喪還第, 佑有所按決, 郎中陳諫請須叔文, 佑曰：「使不可專耶?」乃出諫爲河中少尹. 叔文欲搖東宮, 冀佑爲助, 佑不應, 乃謀逐之, 未決而敗. 佑更薦李巽以自副. 憲宗在諒暗, 復攝塚宰, 盡讓度支鹽鐵於巽. 始, 度支嗇, 用度多, 署吏權攝百司, 繁而不綱；佑以營繕還將作, 木炭歸司農, 湅染還少府, 職務簡修. 明年, 拜司徒, 封岐國公.

黨項陰導吐蕃爲亂, 諸將邀功, 請討之. 佑以爲無良邊臣, 有爲而叛, 即上疏曰： 昔周宣中興, 獫狁爲害, 追之太原, 及境而止, 不欲弊中國, 怒遠夷也. 秦恃兵力, 北拒匈奴, 西逐諸羌, 結怨階亂, 實生謫戍. 蓋聖王之治天下, 惟欲綏靜生人, 西至於流沙, 東漸於海, 在北與南, 止存聲教, 豈疲內而事外耶? 昔馮奉世矯詔斬莎車王, 傳首京師, 威震西域, 宣帝議加爵土, 蕭望之獨謂矯制違命, 雖有功不可爲法, 恐後奉使者爲國家生事夷狄. 比突厥默啜寇害中國, 開元初, 郝靈佺捕斬之, 自謂功莫與二, 宋璟慮邊臣由此邀功, 但授郎將而已, 繇是訖開元之盛, 不復議邊, 中國遂安. 此成敗鑒戒之不遠也.

黨項小蕃, 與中國雜處, 間者邊將侵刻, 利其善馬子女, 斂求繇役, 遂致叛亡, 與北狄西戎相誘盜邊. 《傳》曰：「遠人不服, 則修文德以來之.」管仲有言：「國家無使勇猛者爲邊境.」此誠聖哲識微知著之略也. 今戎丑方強, 邊備未實, 誠宜慎擇良將, 使之完輯, 禁絕誅求, 示以信誠, 來則懲禦, 去則謹備. 彼當懷柔, 革其奸謀. 何必亟興師役, 坐取勞費哉?  帝嘉納之.

歲餘, 乞致仕, 不聽, 詔三五日一入中書, 平章政事. 佑每進見, 天子尊禮之, 官而不名. 後數年, 固乞骸骨, 帝不得已, 許之. 仍拜光祿大夫、守太保致仕, 俾朝朔望, 遣中人錫予備厚. 元和七年卒, 年七十八, 冊贈太傅, 謚曰安簡.

佑資嗜學, 雖貴猶夜分讀書. 先是, 劉秩摭百家, 侔周六官法, 爲《政典》三十五篇, 房琯稱才過劉向. 佑以爲未盡, 因廣其闕, 參益新禮, 爲二百篇, 自號《通典》, 奏之, 優詔嘉美, 儒者服其書約而詳.

爲人平易遜順, 與物不違忤, 人皆愛重之, 方漢胡廣, 然練達文采不及也. 硃坡樊川, 頗治亭觀林苾, 鑿山股泉, 與賓客置酒爲樂. 子弟皆奉朝請, 貴盛爲一時冠. 天性精於吏職, 爲治不皦察, 數斡計賦, 相民利病而上下之, 議者稱佑治行無缺. 惟晚年以妾爲夫人, 有所蔽云.

子式方, 字考元, 以廕授揚州參軍事. 再遷太常寺主簿, 考定音律, 卿高郢稱之. 佑既相, 出爲昭應令, 遷太仆卿. 子悰, 尚公主. 式方以右戚, 輒病不視事. 穆宗立, 授桂管觀察使. 弟從鬱痼疾, 躬爲營方藥羞膳, 及死, 期而泣, 世稱其篤行. 卒, 贈禮部尚書.

從鬱, 元和初爲左補闕, 崔群等以宰相子爲嫌, 再徙秘書丞. 終駕部員外郎. 子牧.

悰, 字永裕, 以門廕三遷太子司議郎. 權德輿爲相, 其婿翰林學士獨孤鬱以嫌自白. 憲宗見鬱文雅, 歎曰：「德輿有婿乃爾！」時岐陽公主, 帝愛女. 舊制, 選多戚裏將家, 帝始詔宰相李吉甫擇大臣子, 皆辭疾, 唯悰以選召見麟德殿. 禮成, 授殿中少監、駙馬都尉. 太和初, 由澧州刺史召爲京兆尹, 遷鳳翔忠武節度使. 入爲工部尚書, 判度支. 會公主薨, 悰久不謝, 文宗怪之. 戶部侍郎李玨曰：「比駙馬都尉皆爲公主服斬衰三年, 故悰不得謝.」帝矍然, 始詔杖而期, 著於令.

會昌初, 爲淮南節度使. 武宗詔揚州監軍取倡家女十七人進禁中, 監軍請悰同選, 又欲閱良家有姿相者, 悰曰：「吾不奉詔而輒與, 罪也.」監軍怒, 表於帝. 帝以悰有大臣體, 乃詔罷所進伎, 有意倚悰爲相矣. 逾年, 召拜檢校尚書右仆射、同中書門下平章事, 仍判度支. 劉稹平, 進左仆射、兼門下侍郎. 未幾, 以本官罷, 出爲劍南東川節度使, 徙西川, 復鎮淮南. 時方旱, 道路流亡藉藉, 民至漉漕渠遺米自給, 呼爲「聖米」, 取陂澤茭蒲實皆盡, 悰更表以爲祥. 獄囚積數百千人, 而荒湎宴適不能事. 罷, 兼太子太傅, 分司東都. 逾歲, 起爲留守, 復節度劍南西川. 召爲右仆射, 判度支, 進兼門下侍郎同平章事.

始, 宣宗世, 夔王以下五王處大明宮內院, 而鄆王居十六宅. 帝大漸, 樞密使王歸長、馬公儒等以遺詔立夔王, 而左軍中尉王宗實等入殿中, 以爲歸長等矯詔, 乃迎鄆王立之, 是爲懿宗. 久之, 遣樞密使楊慶詣中書, 獨揖悰, 它宰相畢諴、杜審權、蔣伸不敢進, 乃授悰中人請帝監國奏, 因諭悰劾大臣名不在者抵罪. 悰遽封授使者復命, 謂慶曰：「上踐祚未久, 君等秉權, 以愛憎殺大臣, 公屬禍無日矣.」慶色沮去, 帝怒亦釋, 大臣遂安. 未幾, 冊拜司空, 封邠國公, 以檢校司徒爲鳳翔、荊南節度使, 加兼太傅. 會黔南觀察使秦匡謀討蠻, 兵敗, 奔于悰, 悰囚之, 劾不能伏節, 有詔斬之. 悰不意其死, 駭愕得疾卒, 年八十, 贈太師. 葬日, 詔宰相百官臨奠.

悰於大議論往往有所合, 然才不周用. 雖出入將相, 而厚自奉養, 未嘗薦進幽隱, 佑之素風衰焉, 故時號「禿角犀」.

子裔休, 懿宗時曆翰林學士、給事中, 坐事貶端州司馬. 弟孺休, 字休之. 累擢給事中. 大順初, 錢鏐遣弟銶率兵擊徐約於蘇州, 破之, 以海昌都將沈粲行刺史事, 而昭宗更命孺休爲之, 以粲爲制置指揮使. 鏐不悅, 密遣粲害焉. 始, 孺休見攻也, 曰：「勿殺我, 當與爾金.」粲曰：「殺爾, 金焉往?」與兄述休同死.

悰弟慆. 慆, 咸通中爲泗州刺史. 會龐勳反, 圍城, 處士辛讜自廣陵來見慆, 勸出家屬, 獨以身守. 慆曰：「吾出百口求生, 衆心搖矣, 不如與將士生死共之.」衆聞皆泣下. 慆之聞難, 完濬城隍, 閱器械無不具.

賊將李圓易慆, 馳勇士百人欲入封府庫, 慆爲好言厚禮迎勞, 賊不虞忄舀之謀也. 明日, 伏甲士三百, 宴球場, 賊皆殲焉. 圓怒, 傅城戰, 慆殺數百人, 圓退壁城西. 勳聞, 益其兵, 而以書射城中促降. 會夜, 慆擊鼓乘城大呼, 圓氣奪, 奔還徐州. 未幾, 賊焚淮口, 晝夜戰不息, 讜乃請救於戍將郭厚本, 賊解去. 浙西節度使杜審權遣將以兵千人來援, 反爲圓軍所包, 一軍盡沒. 慆使人間道走京師, 詔戴可師以沙陀、吐渾兵二萬招討. 淮南節度使令狐綯遣牙將李湘屯淮口, 與郭厚本合, 爲圓所敗, 湘等並沒, 於是援絕. 賊乃以鐵鎖絕淮流, 梯沖乘城. 糧盡, 爲薄饘以給. 懿宗遣使加慆檢校右散騎常侍, 勉以堅守. 勳遣圓入城見慆約降, 慆怒殺之. 勳復遺之書, 答書言安祿山、硃泚等終底覆滅者, 以陰攜其黨. 勳累攻不得志, 會招討使馬舉率兵至, 遂解去. 圍凡十月, 慆拊循士, 皆殊死奮, 而辛讜冒圍出入, 糾輯援師, 卒完一州, 時稱爲難. 賊平, 慆遷義成軍節度使, 檢校兵部尚書, 卒.

牧, 字牧之, 善屬文. 第進士, 復舉賢良方正. 沈傳師表爲江西團練府巡官, 又爲牛僧孺淮南節度府掌書記. 擢監察御史, 移疾分司東都, 以弟顗病棄官. 復爲宣州團練判官, 拜殿中侍御史內供奉.

是時, 劉從諫守澤潞, 何進滔據魏博, 頗驕蹇不循法度. 牧追咎長慶以來朝廷措置亡術, 復失山東, 钜封劇鎮, 所以系天下輕重, 不得承襲輕授, 皆國家大事, 嫌不當位而言, 實有罪, 故作《罪言》. 其辭曰： 生人常病兵, 兵祖於山東, 羨於天下. 不得山東, 兵不可去. 山東之地, 禹畫九土曰冀州；舜以其分太大, 離爲幽州, 爲並州. 程其水土, 與河南等, 常重十三, 故其人沈鷙多材力, 重許可, 能辛苦. 魏晉以下, 工機纖雜, 意態百出, 俗益卑弊, 人益脆弱, 唯山東敦五種, 本兵矢, 他不能蕩而自若也. 產健馬, 下者日馳二百里, 所以兵常當天下. 冀州, 以其恃強不循理, 冀其必破弱；雖已破, 冀其復強大也. 並州, 力足以並吞也. 幽州, 幽陰慘殺也. 聖人因以爲名.

黃帝時, 蚩尤爲兵階, 自後帝王多居其地. 周劣齊霸, 不一世, 晉大, 常傭役諸侯. 至秦萃銳三晉, 經六世乃能得韓, 遂折天下脊；復得趙, 因拾取諸國. 韓信聯齊有之, 故蒯通知漢、楚輕重在信. 光武始於上谷, 成於鄗. 魏武舉官渡, 三分天下有其二. 晉亂胡作, 至宋武號英雄, 得蜀, 得關中, 盡有河南地, 十分天下之八, 然不能使一人度河以窺胡. 至高齊荒蕩, 宇文取之, 隋文因以滅陳, 五百年間, 天下乃一家. 隋文非宋武敵也, 是宋不得山東, 隋得山東, 故隋爲王, 宋爲霸. 由此言之, 山東, 王者不得不爲王, 霸者不得不爲霸, 猾賊得之, 足以致天下不安.

天寶末, 燕盜起, 出入成皋、函、潼間, 若涉無人地. 郭、李輩兵五十萬, 不能過鄴. 自爾百餘城, 天下力盡, 不得尺寸, 人望之若回鶻、吐蕃, 義無敢窺者. 國家因之畦河修障戍, 塞其街蹊. 齊、魯、梁、蔡被其風流, 因以爲寇. 以裏拓表, 以表撐裏, 混澒回轉, 顛倒橫邪, 未常五年間不戰. 生人日頓委, 四夷日日熾, 天子因之幸陝, 幸漢中, 焦焦然七十餘年. 運遭孝武, 澣衣一肉, 不畋不樂, 自卑冗中拔取將相, 凡十三年, 乃能盡得河南、山西地, 洗削更革, 罔不能適. 唯山東不服, 亦再攻之, 皆不利. 豈天使生人未至於怗泰邪? 豈人謀未至邪? 何其艱哉！ 今日天子聖明, 超出古昔, 志於平治. 若欲悉使生人無事, 其要先去兵. 不得山東, 兵不可去. 今者, 上策莫如自治. 何者? 當貞元時, 山東有燕、趙、魏叛, 河南有齊、蔡叛, 梁、徐、陳、汝、白馬津、盟津、襄、鄧、安、黃、壽春皆戍厚兵十餘所, 才足自護治所, 實不輟一人以他使, 遂使我力解勢弛, 熟視不軌者無可奈何. 階此, 蜀亦叛, 吳亦叛, 其他未叛者, 迎時上下, 不可保信. 自元和初至今二十九年間, 得蜀, 得吳, 得蔡, 得齊, 收郡縣二百餘城, 所未能得, 唯山東百城耳. 土地人戶, 財物甲兵, 較之往年, 豈不綽綽乎? 亦足自以爲治也. 法令制度, 品式條章, 果自治乎? 賢才奸惡, 搜選置舍, 果自治乎? 障戍鎮守, 幹戈車馬, 果自治乎? 井閭阡陌, 倉廩財賦, 果自治乎? 如不果自治, 是助虜爲虜. 環土三千里, 植根七十年, 復有天下陰爲之助, 則安可以取? 故曰：上策莫如自治. 中策莫如取魏. 魏於山東最重, 於河南亦最重. 魏在山東, 以其能遮趙也. 既不可越魏以取趙, 固不可越趙以取燕. 是燕、趙常取重於魏, 魏常操燕、趙之命. 故魏在山東最重. 黎陽距白馬津三十里, 新鄉距盟津一百五十里, 陴壘相望, 朝駕暮戰, 是二津, 虜能潰一, 則馳入成皋, 不數日間. 故魏於河南亦最重. 元和中, 舉天下兵誅蔡, 誅齊, 頓之五年, 無山東憂者, 以能得魏也. 昨日誅滄, 頓之三年, 無山東憂, 亦以能得魏也. 長慶初誅趙, 一日五諸侯兵四出潰解, 以失魏也. 昨日誅趙, 罷如長慶時, 亦以失魏也. 故河南、山東之輕重在魏. 非魏強大, 地形使然也. 故曰：取魏爲中策. 最下策爲浪戰, 不計地勢, 不審攻守是也. 兵多粟多, 驅人使戰者, 便於守；兵少粟少, 人不驅自戰者, 便於戰. 故我常失於戰, 虜常困於守. 山東叛且三五世, 後生所見言語舉止, 無非叛也, 以爲事理正當如此, 沉酣入骨髓, 無以爲非者, 至有圍急食盡, 啖屍以戰. 以此爲俗, 豈可與決一勝一負哉? 自十餘年凡三收趙, 食盡且下. 郗士美敗, 趙復振；杜叔良敗, 趙復振；李聽敗, 趙復振. 故曰：不計地勢, 不審攻守, 爲浪戰, 最下策也.

累遷左補闕、史館修撰, 改膳部員外郎. 宰相李德裕素奇其才. 會昌中, 黠戛斯破回鶻, 回鶻種落潰入漠南, 牧說德裕不如遂取之, 以爲：「兩漢伐虜, 常以秋冬, 當匈奴勁弓折膠, 重馬免乳, 與之相校, 故敗多勝少. 今若以仲夏發幽、並突騎及酒泉兵, 出其意外, 一舉無類矣.」德裕善之. 會劉稹拒命, 詔諸鎮兵討之, 牧復移書於德裕, 以「河陽西北去天井關強百里, 用萬人爲壘, 窒其口, 深壁勿與戰. 成德軍世與昭義爲敵, 王元達思一雪以自奮, 然不能長驅徑搗上黨, 其必取者在西面. 今若以忠武、武寧兩軍益青州精甲五千、宣潤弩手二千, 道絳而入, 不數月必覆賊巢. 昭義之食, 盡仰山東, 常日節度使率留食邢州, 山西兵單少, 可乘虛襲取. 故兵聞拙速, 未睹巧之久也.」 俄而澤潞平, 略如牧策. 曆黃、池、睦三州刺史, 入爲司勳員外郎, 常兼史職. 改吏部, 復乞爲湖州刺史. 逾年, 以考功郎中知制誥, 遷中書舍人.

牧剛直有奇節, 不爲齪齪小謹, 敢論列大事, 指陳病利尤切至. 少與李甘、李中敏、宋邧善, 其通古今, 善處成敗, 甘等不及也. 牧亦以疏直, 時無右援者. 從兄悰更曆將相, 而牧困躓不自振, 頗怏怏不平. 卒, 年五十. 初, 牧夢人告曰：「爾應名畢.」復夢書「皎皎白駒」字, 或曰「過隙也.」 俄而炊甑裂, 牧曰：「不祥也.」乃自爲墓志, 悉取所爲文章焚之.

牧於詩, 情致豪邁, 人號爲「小杜」, 以別杜甫云.

顗, 字勝之, 幼病目, 母禁其爲學. 舉進士, 禮部侍郎賈餗語人曰：「得杜顗足敵數百人.」授秘書省正字. 李德裕奏爲浙西府賓佐. 德裕貴盛, 賓客無敢忤, 惟顗數諫正之. 及謫袁州, 歎曰：「門下愛我皆如顗, 吾無今日.」太和末, 召爲咸陽尉, 直史館. 常語人曰：「李訓、鄭注必敗.」行未及都, 聞難作, 疏辭疾歸. 顗亦善屬文, 與牧相上下. 竟以喪明卒.

令狐楚, 字殼士, 德棻之裔也. 生五歲, 能爲辭章. 逮冠, 貢進士, 京兆尹將薦爲第一, 時許正倫輕薄士, 有名長安間, 能作蜚語, 楚嫌其爭, 讓而下之. 既及第, 桂管觀察使王拱愛其材, 將辟楚, 懼不至, 乃先奏而後聘. 雖在拱所, 以父官並州不得奉養, 未嘗豫宴樂. 滿歲謝歸. 李說、嚴綬、鄭儋繼領太原, 高其行, 引在幕府, 由掌書記至判官. 德宗喜文, 每省太原奏, 必能辨楚所爲, 數稱之. 儋暴死, 不及占後事, 軍大喧, 將爲亂. 夜十數騎挺刃邀取楚, 使草遺奏, 諸將圜視, 楚色不變, 秉筆輒就, 以遍示, 士皆感泣, 一軍乃安. 由是名益重. 以親喪解, 既除, 召授右拾遺.

憲宗時, 累擢職方員外郎, 知制誥. 其爲文, 於箋奏制令尤善, 每一篇成, 人皆傳諷. 皇甫鎛以言利幸, 與楚、蕭俛皆厚善, 故薦於帝. 帝亦自聞其名, 召爲翰林學士, 進中書舍人. 方伐蔡, 久未下, 議者多欲罷兵, 帝獨與裴度不肯赦. 元和十二年, 度以宰相領彰義節度使, 楚草制, 其辭有所不合, 度得其情. 時宰相李逢吉與楚善, 皆不助度, 故帝罷逢吉, 停楚學士, 但爲中書舍人. 俄出爲華州刺史. 後它學士比比宣事不切旨, 帝抵其草, 思楚之才.

鎛既相, 擢楚河陽懷節度使, 代烏重胤. 始, 重胤徙滄州, 以河陽士三千從, 士不樂, 半道潰歸, 保北城, 將轉掠旁州. 楚至中氵單, 以數騎自往勞之. 衆甲而出, 見楚不疑, 乃皆降. 楚斬其首惡, 衆遂定. 度出太原, 鎛薦楚爲中書侍郎、同中書門下平章事. 穆宗即位, 進門下侍郎. 鎛得罪, 時謂楚緣鎛以進, 且嘗逐裴度, 天下所共疾, 會蕭俛輔政, 乃不敢言. 方營景陵, 詔楚爲使, 而親吏韋正牧、奉天令於翬等不償傭錢十五萬緡, 楚獻以爲羨餘, 怨訴系路. 詔捕翬等下獄誅, 出楚爲宣歙觀察使. 俄貶衡州刺史, 再徙, 以太子賓客分司東都. 長慶二年, 擢陝虢觀察使, 諫官論執不置, 楚至陝一日, 復罷, 還東都.

會逢吉復相, 力起楚, 以李紳在翰林沮之, 不克. 敬宗立, 逐出紳, 即拜楚爲河南尹. 遷宣武節度使. 汴軍以驕故, 而韓弘弟兄務以峻法繩治, 士偷於安, 無革心. 楚至, 解去酷烈, 以仁惠鐫諭, 人人悅喜, 遂爲善俗. 入爲戶部尚書, 俄拜東都留守, 徙天平節度使. 始, 汴、鄆帥每至, 以州錢二百萬入私藏, 楚獨辭不取. 又毀李師古園檻僭制者. 久之, 徙節河東. 召爲吏部尚書, 檢校尚書右仆射. 故事, 檢校官重, 則從其班；楚以吏部自有品, 固辭, 有詔嘉允. 俄兼太常卿, 進拜左仆射、彭陽郡公.

會李訓亂, 將相皆系神策軍. 文宗夜召楚與鄭覃入禁中, 楚建言：「外有三司御史, 不則大臣雜治, 內仗非宰相系所也.」帝頷之. 既草詔, 以王涯、賈饣束冤, 指其罪不切, 仇士良等怨之. 始, 帝許相楚, 乃不果, 更用李石, 而以楚爲鹽鐵轉運使. 先是, 鄭注奏建榷茶使, 王涯又議官自治園植茶, 人不便, 楚請廢使, 如舊法, 從之. 元和中, 出禁兵畀左右街使衛宰相入朝, 至建福門. 及是亂, 乃罷. 楚即奏：「鎮帥初拜, 必戎服屬仗詣省謁辭, 本於鄭注, 實爲亂兆, 故王璠、郭行餘驅將吏蹀血京師, 所宜停止.」詔可. 開成元年上巳, 賜群臣宴曲江. 楚以新誅大臣, 暴骸未收, 怨沴感結, 稱疾不出, 乃請給衣衾槥櫝, 以斂刑骨, 順陽氣. 是時, 政在宦豎, 數上疏辭位, 拜山南西道節度使. 卒, 年七十二, 贈司空, 謚曰文.

楚外嚴重不可犯, 而中寬厚, 待士有禮. 客以星步鬼神進者, 一不接. 爲政善撫御, 治有績, 人人得所宜. 疾甚, 諸子進藥, 不肯御, 曰：「士固有命, 何事此物邪?」自力爲奏謝天子, 召門人李商隱曰：「吾氣魄且盡, 可助我成之.」其大要以甘露事誅譴者衆, 請霽威, 普見昭洗. 辭致曲盡, 無所謬脫. 書已, 敕諸子曰：「吾生無益於時, 無請謚, 勿求鼓吹, 以布車一乘葬, 銘志無擇高位.」是夕, 有大星隕寢上, 其光燭廷. 坐與家人訣, 乃終. 有詔停鹵簿以申其志.

子緒、綯, 顯於時.

緒以廕仕, 曆隋、壽、汝三州刺史, 有佳政. 汝人請刻石頌德, 緒以綯當國, 固讓. 宣宗嘉其意, 乃止.

綯, 字子直, 舉進士, 擢累左補闕、右司郎中. 出爲湖州刺史.

大中初, 宣宗謂宰相白敏中曰：「憲宗葬, 道遇風雨, 六宮百官皆避, 獨見頎而髯者奉梓宮不去, 果誰耶?」敏中言：「山陵使令狐楚.」帝曰：「有子乎?」對曰：「緒少風痹, 不勝用. 綯今守湖州.」因曰：「其爲人, 宰相器也.」即召爲考功郎中, 知制誥. 入翰林爲學士. 它夜, 召與論人間疾苦, 帝出《金鏡》書曰：「太宗所著也, 卿爲我舉其要.」綯擿語曰：「至治未嘗任不肖, 至亂未嘗任賢. 任賢, 享天下之福；任不肖, 罹天下之禍.」帝曰：「善, 朕讀此嘗三復乃已.」綯再拜曰：「陛下必欲興王業, 舍此孰先? 《詩》曰：『惟其有之, 是以似之.』」進中書舍人, 襲彭陽男. 遷御史中丞, 再遷兵部侍郎. 還爲翰林承旨. 夜對禁中, 燭盡, 帝以乘輿、金蓮華炬送還, 院吏望見, 以爲天子來. 及綯至, 皆驚. 俄同中書門下平章事, 輔政十年. 懿宗嗣位, 由尚書左仆射、門下侍郎再拜司空. 未幾, 檢校司徒平章事, 爲河中節度使. 徙宣武, 又徙淮南副大使. 安南平, 以饋運勞, 封涼國公.

龐勳自桂州還, 道浙西白沙入濁河, 剽舟而上. 綯聞, 遣使慰撫, 且饋之. 裨將李湘曰：「徐兵擅還, 果反矣. 雖未有詔, 一切制亂, 我得專之. 今其兵不二千, 而廣盤艦, 張旗幟, 示侈於人, 其畏我甚. 高郵厓峭水狹, 若使荻□曹火其前, 勁兵乘其後, 一舉可覆. 不然, 使得絕淮泗, 合徐之不逞, 禍亂滋矣.」綯懦緩不能用, 又自以不奉詔, 因曰：「彼不爲暴, 聽其度淮, 何豫我哉?」勳還, 果盜徐州, 其衆六七萬. 徐乏食, 分兵攻滁、和、楚、壽, 陷之, 糧盡, 啖人以飽. 詔綯爲徐州南面招討使. 賊方攻泗州, 杜慆堅守, 綯命湘率兵五千救之. 勳謾辭謝綯曰：「數蒙赦, 所以未即降者, 一二將爲異耳, 願圖去之, 以身聽命.」綯喜, 即請假勳節, 而敕湘曰：「賊已降, 第謹戍淮口, 無庸戰.」湘乃徹警釋械, 日與勳衆歡言. 後賊乘間直襲湘壘, 悉俘而食之, 醢湘及監軍郗厚本. 時浙西杜審權使票將翟行約率千兵與湘會, 未至而湘覆, 賊偽建淮南旌幟誘之, 亦皆陷.

綯既師敗, 乃以左衛大將軍馬舉代之. 以綯爲太子太保, 分司東都. 僖宗初, 拜鳳翔節度使. 頃之, 就加同平章事, 徙封趙. 卒, 年七十八, 贈太尉.

子滈、渙、渢滈避嫌不舉進士. 綯輔政, 而滈與鄭顥爲姻家, 怙勢驕偃, 通賓客, 招權, 以射取四方貨財, 皆側目無敢言. 懿宗嗣位, 數爲人白發其事, 故綯去宰相. 因丐滈與群進士試有司, 詔可, 是歲及第. 諫議大夫崔瑄劾奏綯以十二月去位, 而有司解牒盡十月, 屈朝廷取士法爲滈家事, 請委御史按實其罪. 不聽. 滈乃以長安尉爲集賢校理. 稍遷右拾遺、史館修撰. 詔下, 左拾遺劉蛻、起居郎張雲交疏指其惡, 且言：「綯用李琢爲安南都護, 首亂南方, 贓虐流著, 使天下兵戈調斂不給. 琢本進賂於滈, 滈爲人子, 陷綯於惡, 顧可爲諫臣乎?」又劾：「綯, 大臣, 當調護國本, 而大中時, 乃引諫議大夫豆盧籍、刑部侍郎李鄴爲夔王等侍讀, 亂長幼序, 使先帝貽厥之謀幾不及陛下. 且氵高居當時, 謂之『白衣宰相.』 滈未嘗舉進士, 而妄言已解, 使天下謂無解及第, 不已罔乎?」滈亦懼, 求換它官, 改詹事府司直. 綯方守淮南, 上奏自治, 帝爲貶雲爲興元少尹, 蛻華陰令. 滈亦湮厄不振死.

渙、渢皆舉進士, 渙終中書舍人.

定, 字履常, 楚弟. 及進士第. 太和末, 以駕部郎中爲弘文館直學士. 李訓亂, 王遐休方以是日就職, 定往賀, 爲神策軍並收, 欲殺者屢矣, 已而免. 終桂管觀察使.

贊曰：耽、佑、楚皆惇儒, 大衣高冠, 雍容廟堂, 道古今, 處成務, 可也；以大節責之, 蓋䃉中而玉表歟！悰、綯世當國, 亦無足譏. 牧論天下兵曰：「上策莫如自治.」賢矣哉！

列傳第九十二

白裴崔韋二李皇甫王

白志貞者, 本名琇珪, 故太原史也. 事節度使李光弼, 硜硜自力, 有智數. 光弼善之, 使與帳下議. 代宗素聞, 及光弼卒, 擢累司農卿. 在官十年, 德宗以爲敏, 遂倚腹心, 進授神策軍使, 賜今名. 有所建白, 善窺億帝指, 故言無不從. 從狩奉天, 以爲行在都知兵馬使. 懼李懷光暴其惡, 乃與趙贊、盧杞等抑懷光不使朝. 懷光反, 論斥其奸, 貶恩州司馬, 贊播州司馬. 稍徙閬州別駕. 貞元二年, 起爲果州刺史, 宰相李勉固諫, 不許. 明年, 拜浙西觀察使, 死於官.

裴延齡, 河中河東人. 乾元末, 爲汜水尉, 賊陷東都, 去客江夏. 華州刺史董晉表署判官, 稍遷太常博士. 盧杞秉政, 引爲膳部員外郎、集賢院直學士. 崔造表知東都度支院. 召爲祠部郎中, 不待命, 輒還集賢院, 宰相張延賞疾其易, 出爲昭應令. 與尉交訴所賕, 京兆尹鄭叔則佑尉, 而御史中丞竇參善延齡, 卒逐尹. 德宗用參輔政, 即擢延齡司農少卿.

會班宏卒, 假領度支. 延齡素不善財計, 乃廣鉤距, 取宿奸老吏與謀, 以固帝幸. 因建言：「左藏, 天下歲入不貲, 耗登不可校. 請列別舍, 以檢盈虛.」於是以天下宿負八百萬緡析爲負庫, 抽貫三百萬緡爲賸庫, 樣物三十萬緡爲季庫, 帛以素出、以色入者爲月庫. 帝皆可之. 然天下負皆窮人, 償入無期, 抽貫與給皆盡；樣物與帛固有籍, 延齡但多其薄最吏員以詭帝, 於財用無所加也. 俄以戶部侍郎爲真. 又請以京兆苗錢市草千萬, 俾民輸諸苑. 宰相陸贄等以爲非是, 不從. 京右偏故有閟葦地數頃, 延齡妄言：「長安、咸陽間, 得陂艿數百頃, 願以爲內廄牧地, 水甘草薦與苑廄等.」帝信之, 以問宰相, 皆曰：「當無有.」帝遣使按覆, 果詐. 延齡大慚, 帝不責也.

京兆積歲和市不得直, 尹李充請之官, 延齡誣其妄, 反令還輸, 號曰「底折錢.」 嘗請斂財以實府, 帝曰：「安得而實之?」延齡曰：「開元、天寶間, 戶口繁息, 百司務殷, 官且有缺者. 比兵興, 戶不半在, 今一官治數司足矣. 請後官闕不即補, 收其稟以實帑簿.」 它日, 帝謂延齡曰：「朕所居浴堂殿, 一棟將壓, 念易之, 未能也.」延齡曰：「宗廟至重, 殿棟微矣. 且陛下本分錢, 用之亡窮, 何所難哉?」帝驚曰：「本分錢奈何?」對曰：「此在經誼, 愚儒不能知, 臣能言之. 按禮, 天下賦三之：一以充乾豆, 一以事賓客, 一君之庖廚. 陛下奉宗廟, 能竭天下賦三之一乎? 鴻臚禮賓, 勞予四夷, 用十一爲有贏. 陛下所御饔餼簡儉, 以所餘爲百官稟料飧錢, 未盡也, 則所不盡者爲本分錢. 以治殿數十尚不乏, 況一棟哉！」帝頷曰：「人未嘗爲朕言之.」又造神龍佛祠, 須材五十尺者. 延齡妄奏：「同州得大穀, 木數十章, 度皆八十尺, 」帝曰：「吾聞開元時, 近山無巨木, 求之嵐、勝間. 今何地之近、材之良邪?」延齡曰：「異材瑰產, 處處有之, 待聖主乃出. 今生近輔, 豈開元所當得也！」帝悅.

是時, 陸贄爲宰相, 帝素所信重, 極論其譎妄不可任, 帝以爲排媢, 愈益厚延齡. 贄上疏列其狀, 具言：「延齡嘗奏句獲乾隱二千萬緡, 請舍別庫爲羨餘, 供天子私費, 故上之興作廣, 宣索多矣. 延齡欲實其言, 乃大搜市廛, 奪所入獻, 逮捕匠徒, 迫脅就功, 號曰『敕索』, 弗仇其直, 名曰『和雇』, 弗與之庸. 又度支出納, 與太府交相關制, 出物旬計, 見物月計, 符按覆核, 有御史以監董之, 則財用不得回隱. 延齡乃言掊糞土得銀十三萬兩, 它貨且百萬, 已棄而獲, 皆羨餘也, 悉移舍以供別敕. 太府卿韋少華劾其妄, 陛下縱之不爲治, 此乃侵削兆民, 爲天子取怨於下.」又引建中橫斂多積致播遷者, 其言甚深切. 帝得奏不悅. 會鹽鐵使張滂、京兆尹李充、司農卿李銛皆指延齡專以險偽罔上, 帝怒, 乃罷贄宰相, 左除滂等官.

時大旱, 人情愁惴. 延齡言：「贄等失權怨望, 顯言歲饑民流、度支糧芻乏以激怒衆士.」它日, 帝畋苑中, 而神策軍訴度支不賦廄芻者, 天子惑延齡言, 乃下詔斥逐贄等, 朝廷震恐. 延齡又捕充所善吏張忠榜掠之, 誣充「沒官錢五十萬緡, 以餌結權幸, 令妻以犢車載金餉贄.」忠具獄, 其母投訴光順門匭, 有詔御史審劾, 一夕得狀, 乃釋忠. 延齡不得逞, 復奏充妄用京兆錢穀, 願下有司比句, 以比部郎中崔元翰欲釋憾於贄也. 賴刑部侍郎奚陟辨治, 充等得不冤.

延齡資苛刻, 又劫於利, 專剝下附上, 肆騁譎怪. 其進對, 皆他人莫敢言, 而延齡言之不疑, 亦人之所未聞者. 帝頗知其詐, 但以其不隱, 欲聞外事, 故斷用不疑. 延齡恃得君, 謂必輔政, 少所降下, 至嫚罵邇臣, 時人側目. 屬疾臥第, 載度支官物輸之家, 無敢言. 帝念之, 使者日三輩往. 死, 年六十九. 人語以相安, 唯帝悼不已. 冊贈太子太傅、上柱國. 永貞初, 度支建言：「延齡曩列別庫, 分藏正物, 無實益而有吏文之煩.」乃詔復以還左藏. 元和中, 有司謚曰繆.

崔損, 字至無, 系本博陵. 大曆間, 中進士、博學宏辭, 補校書郎、咸陽尉. 避親, 改大理評事. 累勞至右諫議大夫. 於時, 宰相趙憬卒, 盧邁屬疾, 裴延齡素善損, 薦之德宗. 貞元十二年, 以本官同中書門下平章事. 始, 中書虛位十日, 議者謂選有德, 及用損, 中外悵失. 而損性齪齪能自將, 延英進見, 不敢出一言及天下事. 逾年, 進門下侍郎. 嘗以疾臥家久, 賜絹三百爲醫藥費.

損無卓卓稱於人者, 而曆二省華要至宰相. 母殯而不葬, 亦不展殯；女兄爲尼, 沒不臨喪. 建中後, 宰相無久任者, 損以便柔遜願中帝意, 乃留八年. 帝亦知公議病其持祿, 然憐遇彌渥. 卒, 贈太子太傅, 謚曰靖.

韋渠牟, 京兆萬年人, 工部侍郎述從子也. 少警悟, 工爲詩, 李白異之, 授以古樂府. 去爲道士, 不終, 更爲浮屠, 已而復冠. 浙西韓滉表試校書郎, 進至四門博士.

貞元十二年, 德宗誕日, 詔給事中徐岱、兵部郎中趙需、禮部郎中許孟容與渠牟及佛老二師並對麟德殿, 質問大趣. 渠牟有口辯, 雖於三家未究解, 然答問鋒生, 帝聽之意動. 遷秘書郎, 進詩七百言. 未浹旬, 擢右補闕內供奉. 始, 同列易之, 後數遣中人專召渠牟, 由是皆屬目. 歲中, 至諫議大夫. 大抵延英對, 雖大臣率漏下二三刻止, 渠牟每奏事, 輒五六刻乃罷, 天子歡甚. 渠牟爲人佻躁, 志向浮淺, 不根於道德仁義, 特用憸巧中帝意, 非有嘉謨正辭感悟得君也.

自陸贄免, 帝躬攬庶政, 不復委權於下. 宰相取充位、行文書而已, 至守宰、御史, 皆自推簡. 然處深宮, 所倚而信者裴延齡、李齊運、王紹、李實、韋執誼與渠牟等, 其權侔人主. 延齡、實皆奸虐, 紹無所建明. 渠牟後出, 望最輕, 張恩勢以動天下, 召崔芋於茅山, 超鄭隨布衣至補闕, 引醴泉令馮伉爲給事中、太子侍讀. 帝既偏於任聽, 士之浮競甘進者爭出其門, 赫然勢焰可炙. 再擢太常卿. 卒, 年五十三, 贈刑部尚書, 謚曰忠. 所論著甚多, 傳於時.

李齊運者, 蔣王惲孫. 始補寧王府東閣祭酒, 擢累監察御史, 復辟江淮都統李峘府. 由工部郎中爲長安令, 政頗修辦. 宗正少卿李瀚從子有所訟, 齊運於瀚爲卑行, 而不禮訟者. 瀚怒, 辱諸朝, 齊運以聞, 代宗貶瀚. 由是稍擢京兆少尹. 出爲河中尹、晉絳慈隰觀察使.

德宗出狩, 李懷光還兵奔難, 晝夜馳, 及河中, 士罷困, 乃休三日. 齊運悉所賦勞軍, 牛酒豐甘, 人人喜悅. 及懷光反, 還守河中, 齊運棄城走. 詔拜京兆尹. 時李晟壁渭橋, 齊運發民築城保, 督芻粟以餉晟. 賊平, 頗有助. 萬年丞源邃不事, 齊運怒, 捽辱之, 死於廷. 邃家告冤, 御史大夫崔縱請窮治, 帝不許. 御史聯章深劾, 齊運訴於帝, 言爲朋黨所擠. 天子使宰相諭諫官御史, 後毋得群署章以劾, 然卒不直邃冤.

久之, 大蝗旱, 齊運不能政, 乃以韓洄代之, 改宗正卿、閑廄宮苑使. 進至禮部尚書. 宰相內殿對已, 齊運常次進, 帝與參決大事. 既無學, 暗於大體, 第以甘言阿匼而已. 嘗薦李錡爲浙西, 受賂數十萬, 又薦李詞爲湖州刺史, 人告其贓, 帝置不問. 齊運臥疾, 滿歲不能謁, 每除吏, 往往遣使即家咨逮. 晚以妾爲妻, 具冕服行禮, 士人蚩之. 卒, 年七十二, 贈尚書左仆射.

李實, 道王元慶四世孫. 以廕仕, 嗣曹王皋辟署江西府判官, 遷蘄州刺史. 皋節度山南東道, 復從之. 皋卒, 實知後務, 刻薄軍費, 士怨怒, 欲殺之, 夜縋亡歸京師.

累進司農卿, 擢拜京兆尹, 封嗣道王. 怙寵而愎, 不循法度. 貞元二十年旱, 關輔饑, 實方務聚斂以結恩, 民訴府上, 一不問. 德宗訪外疾苦, 實詭曰：「歲雖旱, 不害有秋.」乃峻責租調, 人窮無告, 至撤舍鬻苗輸於官. 優人成輔端爲俳語諷帝, 實怒, 奏賤工謗國, 帝爲殺之. 或言：「古者, 瞽誦箴諫, 雖恢諧托諭, 何誅焉?」帝悔, 然不罪實.

故事, 京兆避台官. 實嘗與御史王播遇, 而騶唱爭道. 播鉤責從者, 實怒, 奏播爲三原令, 廷辱之. 惡萬年令李衆, 誣逐虔州司馬, 以所善虞部員外郎房啟代之. 其怙權作威若此. 公卿爲讒短遷斥者甚衆, 專情謷色見顏間. 權德輿爲禮部, 而實私薦士二十人, 迫語曰：「應用此第, 不爾, 君且外遷！」德輿雖拒之, 然常憚其誣. 吏部每奏科目頗嚴密, 以杜請托, 實公詣曹劫請趙宗儒, 無所畏.

詔書蠲人逋租, 實格詔固斂, 畿民大困, 官吏皆被榜罰, 掊取二十萬緡. 吏乞貸豪厘, 輒死. 按之無罪者, 猥曰「死亦非枉」, 復殺之. 專以殘忍爲政. 順宗在諒暗, 不逾月, 實殺數十人於府. 貶通州長史. 市人爭懷瓦石邀劫之, 實懼, 夜遁去, 長安中相賀. 以赦令內移, 死虢州.

皇甫鎛, 涇州臨涇人. 貞元初, 第進士, 又擢制科, 爲監察御史. 居喪遊處不度, 下除詹事府司直. 久之, 遷吏部員外郎, 典南曹, 鈐制吏奸, 稍知名. 進郎中, 遷累司農卿, 判度支, 改戶部侍郎. 憲宗方伐蔡, 急於用度, 鎛裒會嚴亟, 以辦濟師, 帝悅, 進兼御史大夫. 蔡平之明年, 遂同中書門下平章事, 猶領度支.

鎛以吏道進, 既由聚斂句剝爲宰相, 至雖市道皆嗤之. 崔群、裴度以聞, 帝怒, 不聽. 度乃表罷政事, 極論鎛奸邪苛刻, 天下怨之, 將食其肉. 且言：「天下安否系朝廷, 朝廷輕重在輔相. 今承宗削地, 程權赴闕, 韓弘輿疾討賊, 非力能制之, 顧朝廷處置能服其心也. 若相鎛, 則四方解矣. 請授以浙西觀察使.」其辭切至. 帝以天下略平, 亦欲崇台沼宮觀自娛樂, 鎛與程異知帝意, 故數貢羨財, 陰佐所欲, 又賂吐突承璀爲奧援. 故帝排衆論, 決任之, 反以度爲朋黨, 不內其言.

鎛乃益以巧媚自固, 建損內外官稟佐國用, 給事中崔植上還詔書, 乃止. 帝斥內帑所餘, 詔度支評直, 鎛貴售之以給邊兵, 故繒陳彩, 觸手輒壞, 士怨怒, 聚焚之. 裴度以其事聞, 鎛指所著靴曰：「此內府所出, 牢韌可服, 彼言不可用, 詐也.」帝信之. 鎛銜度, 乃與李逢吉、令狐楚合擠之, 出度太原. 又以崔群有天下重望, 勁正敢言, 後議帝號, 鎛乃譖群抑損徽稱. 帝怒, 逐群湖南.

鎛罷度支, 進門下侍郎平章事. 嘗與金吾將軍李道古共薦方士柳泌、浮屠大通爲長年藥, 帝惑之. 穆宗在東宮, 聞其奸妄, 始聽政, 集群臣於月華門, 貶鎛崖州司戶參軍, 死其所.

泌者, 本楊仁晝也, 習方伎. 道古薦於鎛, 召入禁中, 自云能致藥爲不死者, 因言：「天台山靈仙所舍, 多異草, 願官天台, 求采之.」起徒步拜台州刺史, 賜金紫. 諫臣固爭, 以爲列聖亦有寵方士, 未嘗使牧民, 帝曰：「煩一州而致長年於君父, 何愛哉?」後不敢言. 泌驅吏民采藥山谷間, 鞭笞苛急, 歲餘無所獲. 懼詐窮, 舉族遁去, 浙東觀察使捕得. 鎛與道古營解, 乃復待詔翰林. 帝餌泌藥, 浸躁怒不常, 宦侍懼, 以弑崩. 大通自言百五十歲, 鎛敗, 與泌皆誅. 初, 吏責泌妄, 答曰：「皆道古教我.」解衣即刑, 卒無它異.

鎛之貶, 前坊州刺史班肅以嘗僚, 獨餞於野, 朝廷義之, 擢爲司封員外郎.

鎛弟鏞, 字龢卿, 第進士. 鎛爲相時, 任河南少尹, 見權寵太盛, 每極言之, 鎛不悅, 乃求分司爲太子右庶子. 鎛敗, 朝廷賢之, 授國子祭酒. 開成初, 以太子少保卒. 鏞能屬文, 工詩. 爲人寡言正色, 衣冠甚偉, 不屑世務, 所交皆知名士. 著書數十篇.

王播, 字明易攵, 其先太原人. 父恕爲揚州倉曹參軍, 遂家焉. 播, 貞元中與弟炎、起皆有名, 並擢進士, 而播、起舉賢良方正異等. 補盩厔尉. 以善治獄, 御史中丞李汶薦爲監察御史. 雲陽丞源咸季坐賕免, 賂有司復得調, 播劾解其官. 曆侍御史. 李實爲京兆尹, 與播遇諸衢. 故事, 尹當避道揖, 實不肯. 播移文詆之. 實大怒, 表播爲三原令, 將折之, 播受命, 趨府謝如禮. 邑中豪強犯法, 未嘗輒貸, 歲終課最. 實重其才, 更薦之, 德宗將擢以要近, 會母喪解. 還, 除駕部員外郎. 長安令於頔奴客與民盜馬, 吏系民而縱奴, 播捕取, 均其罰. 遷工部郎中, 知御史雜事. 刺舉不阿, 有能稱. 關中饑, 諸鎮或閉糴, 播以爲言, 三輔不乏. 曆虢州刺史.

李巽領鹽鐵, 奏以副己. 擢御史中丞, 歲終, 改京兆尹. 時禁屯列畿內者, 出入屬鞬佩劍, 奸人冒之以剽劫, 又勳將家馳獵近郊, 播請一切呵止, 盜賊不能隱, 皆走出境. 憲宗以爲能, 進刑部侍郎, 領諸道鹽鐵轉運使. 是時, 天下多故, 大理議讞, 科條叢繁, 播悉置格律坐隅, 商處重輕, 剖決如流, 吏不能竄其私. 帝討淮西也, 切於饋餉, 播引程異自副, 異尤通萬貨盈虛, 使馳傳江淮, 裒財用以給軍興, 兵得無乏. 帝嘉其功, 超拜禮部尚書. 稍以貲賄結宦要, 中外以爲言.

播薦皇甫鎛, 及鎛用事, 更忌播, 而以異代使, 播罷守本官. 久之, 檢校戶部尚書, 爲劍南西川節度使. 穆宗立, 逐鎛, 播求還. 長慶初, 召爲刑部尚書, 復領鹽鐵, 進中書侍郎、同中書門下平章事. 時權幸競進, 播賴其力至宰相, 專務將迎, 居位無所裨益, 復失河北, 衆望不厭, 乃以檢校尚書右仆射出爲淮南節度使, 仍領使職, 不肯易印, 詔聽自隨. 是時, 南方旱歉, 人相食, 播掊斂不少衰, 民皆怨之. 然浚七里港以便漕引, 後賴其利.

敬宗即位, 即拜檢校司空, 以王涯代使. 播失職, 見王守澄方得君, 厚以金謝, 守澄乘間薦之, 天子有意復用播. 於是諫議大夫獨孤朗、張仲方、起居郎孔敏行、柳公權、宋申錫、補闕韋仁實、劉敦儒、拾遺李景讓、薛廷老等見延英, 言播傾邪關通帝左右狀, 帝沖暗, 不內其言, 遂復領使, 天下公議益不與.

文宗立, 就進檢校司徒. 太和元年, 入朝, 拜左仆射, 復輔政, 累封太原郡公. 時韋處厚當國, 以獻替自任, 天子向之. 播專以錢穀進, 不甚與事. 居位四年, 卒, 年七十二, 贈太尉, 謚曰敬.

播少孤貧, 自刻苦, 至成立, 居官以強濟稱. 天性勤吏職, 每視簿領紛積於前, 人所不堪者, 播反用爲樂. 所署吏, 苟無大罪, 以歲勞增秩而已, 卒不易所職. 雅善占奏, 雖數十事, 未嘗書於笏. 再領鹽鐵, 嗜權利, 不復初操. 重賦取, 以正額月進爲羨餘, 歲百萬緡. 自淮南還, 獻玉帶十有三、銀碗數千、綾四十萬, 遂再得相云.

起, 字舉之, 釋褐校書郎, 補藍田尉. 李吉甫辟爲淮南掌書記, 以殿中侍御史入兼集賢殿直學士. 元和末, 累遷中書舍人. 數上疏諫穆宗畋遊事, 歲中考第一. 錢徽坐貢舉失實貶, 詔起覆核, 起建言：「以所試送宰相閱可否, 然後付有司.」詔可. 議者謂起爲失職.

拜禮部侍郎. 李朅叛, 與播俱上疏請詔王智興討之, 卒定其亂. 賜金紫, 拜河南尹, 進吏部侍郎. 方播以仆射居相, 避選曹, 改兵部, 爲集賢殿學士. 拜陝虢觀察使. 時亳州刺史李繁以擅誅賊抵罪, 起言：「繁父有功, 而二千石不宜償賊死.」不報.

入拜尚書左丞, 以戶部尚書判度支. 靈武、邠、寧多曠土, 奏爲營田, 以省饋輓. 曆河中節度使. 方蝗旱, 粟價騰踴, 起下令家得儲三十斛, 斥其餘以市, 否者死. 神策士怙勢不從, 寘於法. 由是廥積咸出, 民賴以生. 召授兵部尚書. 以檢校尚書右仆射爲山南東道節度使. 濱漢塘堰聯屬, 吏弗完治, 起至部, 先修復, 與民約爲水令, 遂無凶年.

李訓爲宰相, 起門生也, 欲引與共政, 即加銀青光祿大夫, 復以兵部尚書召判戶部. 訓敗, 起素長厚, 人不以訓諉之, 止罷其判. 俄加皇太子侍讀. 文宗上文, 好古學, 是時, 鄭覃以經術進, 起以敦博顯, 帝數訪逮時政. 因積雨, 願寬逐臣過惡, 又短鮑叔終身不忘人過, 以解帝錮人意. 俄兼太常卿、禮儀使. 帝題詩太子笏以賜, 詔畫像便殿, 號「當世仲尼」, 其寵遇如此. 又使廣《五位圖》, 俾太子知古今治亂. 開成三年, 入翰林, 爲侍講學士, 改太子少師.

起治生無檢, 所得祿賜爲僮婢盜有, 貧不能自存. 帝知之, 詔月益仙韶院錢三十萬. 議者謂與玩臣分給, 可恥也. 起賴其入, 不克讓.

武宗立, 爲章陵鹵簿使、東都留守. 召爲吏部尚書, 判太常卿. 帝患選士不得才, 特命起典貢舉. 進尚書左仆射, 封魏郡公. 凡四舉士, 皆知名者, 人伏其鑒. 擢山南西道節度使、同中書門下平章事. 以夙儒兼宰相秩, 前世所罕. 入辭, 帝勞曰：「宰相無內外. 公, 國耆老, 朕有闕, 當以聞.」宴賜備厚. 宣宗初, 檢校司空, 以疾願代, 不許. 卒, 年八十八, 贈太尉, 謚曰文懿. 喪還, 命使者吊其家, 葬及祥亦如之.

起性友悌, 播喪, 哀戚加於人. 嗜學, 非寢食不輒廢. 天下之書無不讀, 一經目, 弗忘也. 莊恪太子薨, 詔爲哀冊, 詞情淒惋, 當世稱之. 帝嘗以疑事令使者口質, 起具榜子附使者上, 凡成十篇, 號曰《寫宣》. 它撰集亦多.

炎終太常博士. 子鐸、鐐自有傳.

起子龜、式.

龜, 字大年, 性高簡, 博知書傳, 無貴胄氣. 常以光福第賓客多, 更住永達裏, 林木窮僻, 構半隱亭以自適. 侍父至河中, 廬中條山, 朔望一歸省, 州人號「郎君穀」, 未始以人事自嬰. 武宗雅知之, 以左拾遺召. 入謝, 自陳病不任職, 詔許. 終父喪, 召爲右補闕. 再擢屯田員外郎, 稱疾去. 崔璵觀察宣歙, 表爲副, 龜樂宛陵山水, 故從之. 入爲祠部郎中、史館修撰. 咸通中, 知制誥. 鐸爲相, 改太常少卿、同州刺史. 牙將白約素暴橫, 嘗嘩言月稟薄, 以動士心爲亂, 龜捕殺之, 人皆震忄栗. 徙浙東觀察使. 初, 式臨州有惠政, 人聞其至, 歡迎之. 卒, 贈工部尚書.

子蕘, 力學, 有文辭, 以鐸當國, 不貢進士. 終右司員外郎.

式以廕爲太子正字, 擢賢良方正科, 累遷殿中侍御史. 少節儉, 巧於宦, 因鄭注以交王守澄, 中丞歸融劾之, 出爲江陵少尹.

大中中, 爲晉州刺史, 飾郵傳, 器用畢給. 會河曲大歉, 民流徙, 佗州不納, 獨式勞恤之, 活數千人. 時特峨胡亦饑, 將入寇汾、澮, 聞式嚴備, 不敢道境, 報其種落曰：「晉州刺史當避之！」以善最稱.

徙安南都護. 故都護田早作木柵, 歲率緡錢, 既不時完, 而所責益急. 式取一年賦市芍木, 豎周十二里, 罷歲賦外率以紓齊人. 浚壕繚柵, 外植刺竹, 寇不可冒. 後蠻兵入掠錦田步, 式使譯者開諭, 一昔去, 謝曰：「我自縛叛獠, 非爲寇也.」忠武戍卒服短後褐, 以黃冒首, 南方號「黃頭軍」, 天下銳卒也. 初, 交阯數有變, 懼式威, 不自安, 嘩曰：「黃頭軍將度海襲我矣！」相率夜圍城, 合噪：「請都護北歸, 我當抗黃頭軍.」式徐被甲, 引家僮乘城責讓, 矢■交發, 叛者走. 翌日, 盡捕斬之. 初, 容管災歉, 不歲貢, 式始上輸, 大犒宴軍中. 歸質外蕃, 而占城、真臘慕義, 悉入獻, 亦還所掠王民.

寧國劇賊仇甫亂, 明越觀察使鄭祗德不能討, 宰相選式往代, 詔可, 因至京師. 懿宗問方略, 對曰：「第假臣兵, 寇不足平也.」左右宦要皆曰：「兵衆則饋多, 當惜天下費.」式奏：「盜若猖狂, 天誅不亟決, 東南征賦闕矣, 寧得以億萬計之乎? 兵多則功速費寡. 二者孰利?」帝顧左右曰：「宜與兵.」於是詔益許、滑、淮南兵. 式發自光福裏第, 麾幟皆東靡, 獵獵有聲, 喜曰：「是謂得天時矣！」聞賊用騎兵, 乃閱所部, 得吐蕃、回鶻遷隸數百, 發龍陂監牧馬起用之, 集土團諸兒爲向導, 擒甫斬之. 加檢校右散騎常侍. 餘姚民徐澤專魚鹽之利, 慈溪民陳瑊冒名仕至縣令, 皆豪縱, 州不能制. 式曰：「甫竊發, 不足畏；若澤、瑊, 乃巨猾也.」窮治其奸, 皆榜死.

咸通三年, 徐州銀刀軍亂, 以式檢校工部尚書, 徙武寧節度使, 詔許、滑兵自隨. 視事三日, 悉以計誅亂兵. 會詔降武寧爲團練, 罷歸. 終左金吾大將軍.

贊曰：裴延齡引經誼惑其主, 以不忠爲忠. 德宗倚延齡、韋渠牟等商天下成敗, 自謂明而卒陷不明. 君臣回沈, 可不戒哉！憲宗銳於立功, 而皇甫鎛以聚斂取宰相. 夫宰相者, 乃天下選, 彼暫勞一功, 烏足勝任哉? 中興之不終, 有爲而然.

列傳第九十三

韋王陸劉柳程

韋執誼, 京兆舊族也. 幼有才. 及進士第, 對策異等, 授右拾遺. 年逾冠, 入翰林爲學士, 便敏側媚, 得幸於德宗. 使豫詩歌屬和, 被詔稱旨. 與裴延齡、韋渠牟等寵相埒, 出入備顧問. 帝誕日, 皇太子獻畫浮屠象, 帝使執誼贊之, 太子賜以帛, 詔執誼到東宮謝. 太子卒見無所藉言者, 乃曰：「君知王叔文乎? 美才也.」執誼繇是與叔文善. 以母喪解. 終喪, 爲吏部郎中, 數召至禁中. 補闕張正一以上書召見, 所善王仲舒、韋成季、劉伯芻、裴愬、常仲孺、呂洞往賀之, 或謂執誼曰：「彼將論君與叔文鉤黨事.」執誼即白成季等朋比, 有所窺望. 帝詔金吾伺, 得相過食飲狀, 悉逐出之.

順宗立, 以疾不親政, 叔文用事, 乃擢執誼爲尚書左丞、同中書門下平章事. 叔文與王稻居中竊命, 欲執誼據以奉行, 因用迷奪朝權. 執誼既爲所引, 然外迫公議, 欲示天下非黨與者, 乃時時異論相可否, 而密謝叔文曰：「不敢負約, 欲共濟國家事爾.」叔文數爲所梗, 遂詬怒, 反成仇怨. 及憲宗受內禪, 流叔文、伾, 分北支黨, 貶執誼爲崖州司戶參軍. 帝以宰相杜黃裳之婿, 故最後貶.

執誼已失形勢, 知禍且及, 雖尚在位, 而臨事奄奄無氣, 聞人足聲輒悸動, 至於敗. 始未顯時, 不喜人言嶺南州縣. 既爲郎, 嘗詣職方觀圖, 至嶺南輒瞑目, 命左右徹去. 及爲相, 所坐堂有圖, 不就省. 既易旬, 試觀之, 崖州圖也, 以爲不祥, 惡之. 果貶死.

王叔文, 越州山陰人. 以棋待詔. 頗讀書, 班班言治道. 德宗詔直東宮, 太子引以侍讀, 因論政及宮市之弊. 太子曰：「寡人見上, 將極言之.」坐皆趣贊, 叔文獨嘿然. 既罷, 太子曰：「向君無言, 何哉?」叔文曰：「太子之事上, 非視膳問安無與也. 且陛下在位久, 有如小人間之, 謂殿下收厭群情, 則安解乎?」太子謝曰：「非先生不聞此言！」繇是重之, 宮中事咸與參訂.

叔文淺中浮表, 遂肆言不疑, 曰：「某可爲相, 某可爲將, 它日幸用之.」陰結天下有名士, 而士之欲速進者, 率諧附之, 若韋執誼、陸質、呂溫、李景儉、韓曄、韓泰、陳諫、柳宗元、劉禹錫爲死友, 而淩准、程異又因其黨進, 出入詭秘, 外莫得其端. 強籓劇帥, 或陰相賂遺以自結.

順宗立, 不能聽政, 深居施幄坐, 以牛昭容、宦人李忠言侍側, 群臣奏事, 從幄中可其奏. 王伾密語諸黃門：「陛下素厚叔文.」即繇蘇州司功參軍拜起居郎、翰林學士. 大抵叔文因伾, 伾因忠言, 忠言因昭容, 更相依仗. 伾主傳受, 叔文主裁可, 乃授之中書, 執誼作詔文施行焉. 時景儉居親喪, 溫使吐蕃, 惟質、泰、諫、准、畢、宗元、禹錫等倡譽之, 以爲伊、周、管、葛復出, 忄間然謂天下無人. 叔文每言：「錢穀者, 國大本, 操其柄, 可因以市士.」乃白用杜佑領度支、鹽鐵使, 己副之, 實專其政. 不淹時, 遷戶部侍郎.

宦人俱文珍忌其權, 罷叔文學士. 詔出, 駭悵曰：「吾當數至此議事. 不然, 無繇入禁中.」伾復力請, 乃聽三五日一至翰林, 然不得舊職矣. 在省不事所職, 日引其黨謀取神策兵, 制天下之命. 乃以宿將範希朝爲西北諸鎮行營兵馬使, 泰爲司馬副之. 於是諸將移書中尉, 告且去, 宦人始悟奪其權, 大怒曰：「吾屬必死其手！」乃諭諸鎮, 慎毋以兵屬人. 希朝、泰到奉天, 諸將不至, 乃還.

叔文母死, 匿不發, 置酒翰林, 忠言、文珍等皆在, 裒金以餉, 因揚言曰：「天子適射兔苑中, 跨鞍若飛, 敢異議者斬.」又自陳：「親疾病, 以身任國大事, 朝夕不得侍, 今當請急, 宜聽. 然向之悉心戮力, 難易亡所避, 報天子異知爾. 今一去此, 則百謗至, 孰爲吾助者?」又言：「羊士諤毀短我, 我將杖殺之, 而執誼懦不果. 劉辟來爲韋皋求三川, 吾生平不識辟, 便欲前執吾手, 非凶人邪? 掃木場將斬之, 而執誼持不可. 每念失此二賊, 令人悵恨.」又陳領度支所以興利去害者爲己勞. 文珍隨語詰折, 叔文不得對. 左右竊語曰：「母死已腐, 方留此, 將何爲邪?」明日, 乃發喪. 執誼益不用其語, 乃謀起復, 斬執誼與不附己者, 聞者恟懼.

廣陵王爲太子, 群臣皆喜, 獨叔文有憂色, 誦杜甫諸葛祠詩以自況, 歔欷泣下. 太子已監國, 貶渝州司戶參軍. 明年, 誅死.

王伾者, 杭州人. 始以書待詔翰林, 入太子宮侍書. 順宗立, 遷左散騎常侍、待詔. 伾本闒茸, 貌■陋, 楚語, 無它大志, 帝褻寵之, 不如叔文任氣好言事, 爲帝所禮. 至出處, 又不及伾之無間也, 叔文入止翰林, 而伾至柿林院, 見牛昭容等. 當其黨盛, 門皆若沸羹, 而伾尤通天下賕謝, 日月不闋. 爲巨櫝, 裁竅以受珍, 使不可出, 則寢其上.

叔文既居喪, 伾日請中人及杜佑起叔文爲宰相, 且總北軍, 不許；又請以威遠軍使同中書門下平章事, 復不可. 乃一日三表, 皆不報. 憂悸, 行且臥. 至夕, 大呼曰：「吾疾作.」輿歸第. 貶開州司馬, 死其所. 支黨皆逐, 惟質以前死免.

曄者, 滉族子, 有俊才. 以司封郎中貶饒州司馬. 終永州刺史.

諫警敏, 嘗覽染署歲簿, 悉能言其尺寸. 所治, 一閱籍, 終身不忘. 自河中少尹貶台州司馬, 終循州刺史.

准, 字宗一, 有史學. 自翰林學士貶連州司馬, 死於貶.

泰, 字安平, 有籌畫, 伾、叔文所倚重, 能決大事. 以戶部郎中、神策行營節度司馬貶虔州司馬. 終湖州刺史.

陸質, 字伯沖. 七代祖澄, 仕梁爲名儒. 世居吳. 明《春秋》, 師事趙匡, 匡師啖助, 質盡傳二家學. 陳少遊鎮淮南, 表在幕府, 薦之朝, 授左拾遺. 累遷左司郎中, 曆信、台二州刺史.

質素善韋執誼, 方執誼附叔文竊威柄, 用其力召爲給事中. 憲宗爲太子, 詔侍讀. 質本名淳, 避太子名, 故改. 時執誼懼太子怒己專, 故以質侍東宮, 陰伺意解釋左右之. 質伺間有所言, 太子輒怒曰：「陛下命先生爲寡人講學, 何可及它?」質惶懼出.

執誼未敗時, 質病甚, 太子已即位, 爲臨問加禮. 卒, 門人以質能文聖人書, 通於後世, 私共謚曰文通先生. 所著書甚多, 行於世.

劉禹錫, 字夢得, 自言系出中山. 世爲儒. 擢進士第, 登博學宏辭科, 工文章. 淮南杜佑表管書記, 入爲監察御史. 素善韋執誼. 時王叔文得幸太子, 禹錫以名重一時, 與之交, 叔文每稱有宰相器. 太子即位, 朝廷大議秘策多出叔文, 引禹錫及柳宗元與議禁中, 所言必從. 擢屯田員外郎, 判度支、鹽鐵案, 頗馮藉其勢, 多中傷士. 若武元衡不爲柳宗元所喜, 自御史中丞下除太子右庶子；御史竇群劾禹錫挾邪亂政, 群即日罷；韓皋素貴, 不肯親叔文等, 斥爲湖南觀察使. 凡所進退, 視愛怒重輕, 人不敢指其名, 號「二王、劉、柳」.

憲宗立, 叔文等敗, 禹錫貶連州刺史, 未至, 斥朗州司馬. 州接夜郎諸夷, 風俗陋甚, 家喜巫鬼, 每祠, 歌《竹枝》, 鼓吹裴回, 其聲傖佇. 禹錫謂屈原居沅、湘間作《九歌》, 使楚人以迎送神, 乃倚其聲, 作《竹枝辭》十餘篇. 於是武陵夷俚悉歌之.

始, 坐叔文貶者八人, 憲宗欲終斥不復, 乃詔雖後更赦令不得原. 然宰相哀其才且困, 將澡濯用之, 會程異復起領運務, 乃詔禹錫等悉補遠州刺史. 而元衡方執政, 諫官頗言不可用, 遂罷.

禹錫久落魄, 鬱鬱不自聊, 其吐辭多諷托幽遠, 作《問大鈞》、《謫九年》等賦數篇. 又敘：「張九齡爲宰相, 建言放臣不宜與善地, 悉徙五溪不毛處. 然九齡自內職出始安, 有瘴癘之歎；罷政事守荊州, 有拘囚之思. 身出遐陬, 一失意不能堪, 矧華人士族必致丑地, 然後快意哉！議者以爲開元良臣, 而卒無嗣, 豈忮心失恕, 陰責最大, 雖它美莫贖邪！」欲感諷權近, 而憾不釋. 久之, 召還. 宰相欲任南省郎, 而禹錫作《玄都觀看花君子》詩, 語譏忿, 當路者不喜, 出爲播州刺史. 詔下, 御史中丞裴度爲言：「播極遠, 猿狖所宅, 禹錫母八十餘, 不能往, 當與其子死訣, 恐傷陛下孝治, 請稍內遷.」帝曰：「爲人子者宜慎事, 不貽親憂. 若禹錫望它人, 尤不可赦.」度不敢對, 帝改容曰：「朕所言, 責人子事, 終不欲傷其親.」乃易連州, 又徙夔州刺史.

禹錫嘗歎天下學校廢, 乃奏記宰相曰： 言者謂天下少士, 而不知養材之道, 鬱堙不揚, 非天不生材也. 是不耕而歎廩庾之無餘, 可乎? 貞觀時, 學舍千二百區, 生徒三千餘, 外夷遣子弟入附者五國. 今室廬圮廢, 生徒衰少, 非學官不振, 病無貲以給也.

凡學官, 春秋釋奠於先師, 斯止辟雍、宮, 非及天下. 今州縣咸以春秋上丁有事孔子廟, 其禮不應古, 甚非孔子意. 漢初群臣起屠販, 故孝惠、高後間置原廟于郡國, 逮元帝時, 韋玄成遂議罷之. 夫子孫尚不敢違禮饗其祖, 況後學師先聖道而欲違之. 《傳》曰：「祭不欲數.」又曰：「祭神如神在.」與其煩於薦饗, 孰若行其教? 今教頹靡, 而以非禮之祀媚之, 儒者所宜疾. 竊觀曆代無有是事.

武德初, 詔國學立周公、孔子廟, 四時祭. 貞觀中, 詔修孔子廟兗州. 後許敬宗等奏天下州縣置三獻官, 其他如立社. 玄宗與儒臣議, 罷釋奠牲牢, 薦酒脯. 時王孫林甫爲宰相, 不涉學, 使御史中丞王敬從以明衣牲牢著爲令, 遂無有非之者. 今夔四縣歲釋奠費十六萬, 舉天下州縣歲凡費四千萬, 適資三獻官飾衣裳, 飴妻子, 於學無補也.

請下禮官博士議, 罷天下州縣牲牢衣幣, 春秋祭如開元時, 籍其資半畀所隸州, 使增學校, 舉半歸太學, 猶不下萬計, 可以營學室, 具器用, 豐饌食, 增掌故, 以備使令, 儒官各加稍食, 州縣進士皆立程督, 則貞觀之風, 粲然可復.

當時不用其言.

由和州刺史入爲主客郎中, 復作《遊玄都》詩, 且言：「始謫十年, 還京師, 道士植桃, 其盛若霞. 又十四年過之, 無復一存, 唯兔葵、燕麥動搖春風耳.」以詆權近, 聞者益薄其行. 俄分司東都. 宰相裴度兼集賢殿大學士, 雅知禹錫, 薦爲禮部郎中、集賢直學士. 度罷, 出爲蘇州刺史. 以政最, 賜金紫服. 徙汝、同二州. 遷太子賓客, 復分司.

禹錫恃才而廢, 褊心不能無怨望, 年益晏, 偃蹇寡所合, 乃以文章自適. 素善詩, 晚節尤精, 與白居易酬復頗多. 居易以詩自名者, 嘗推爲「詩豪」, 又言：「其詩在處, 應有神物護持.」 會昌時, 加檢校禮部尚書. 卒, 年七十二, 贈戶部尚書. 始疾病, 自爲《子劉子傳》, 稱：「漢景帝子勝, 封中山, 子孫爲中山人. 七代祖亮, 元魏冀州刺史, 遷洛陽, 爲北部都昌人, 墳墓在洛北山, 後其地狹不可依, 乃葬滎陽檀山原. 德宗棄天下, 太子立, 時王叔文以善弈得通籍, 因間言事, 積久, 衆未知. 至起蘇州掾, 超拜起居舍人、翰林學士, 陰薦丞相杜佑爲度支、鹽鐵使. 翌日, 自爲副, 貴震一時. 叔文, 北海人, 自言猛之後, 有遠祖風, 東平呂溫、隴西李景儉、河東柳宗元以爲信然. 三子者皆予厚善, 日夕過, 言其能. 叔文實工言治道, 能以口辯移人, 既得用, 所施爲人不以爲當. 太上久疾, 宰臣及用事者不得對, 宮掖事秘, 建桓立順, 功歸貴臣, 由是及貶.」其自辯解大略如此.

柳宗元, 字子厚, 其先蓋河東人. 從曾祖奭爲中書令, 得罪武後, 死高宗時. 父鎮, 天寶末遇亂, 奉母隱王屋山, 常間行求養, 後徙于吳. 肅宗平賊, 鎮上書言事, 擢左衛率府兵曹參軍. 佐郭子儀朔方府, 三遷殿中侍御史. 以事觸竇參, 貶夔州司馬. 還, 終侍御史.

宗元少精敏絕倫, 爲文章卓偉精致, 一時輩行推仰. 第進士、博學宏辭科, 授校書郎, 調藍田尉. 貞元十九年, 爲監察御史裏行. 善王叔文、韋執誼, 二人者奇其才. 及得政, 引內禁近, 與計事, 擢禮部員外郎, 欲大進用.

俄而叔文敗, 貶邵州刺史, 不半道, 貶永州司馬. 既竄斥, 地又荒癘, 因自放山澤間, 其堙厄感鬱, 一寓諸文, 仿《離騷》數十篇, 讀者咸悲惻. 雅善蕭免, 詒書言情曰： 仆向者進當臲卼不安之勢, 平居閉門, 口舌無數, 又久興遊者, 岌岌而操其間. 其求進而退者, 皆聚爲仇怨, 造作粉飾, 蔓延益肆. 非的然昭晰、自斷於內, 孰能了仆於冥冥間哉? 仆當時年三十三, 自御史裏行得禮部員外郎, 超取顯美, 欲免世之求進者怪怒媢疾, 可得乎? 與罪人交十年, 官以是進, 辱在附會. 聖朝寬大, 貶黜甚薄, 不塞衆人之怒, 謗語轉侈, 囂囂嗷嗷, 漸成怪人. 飾智求仕者, 更詈仆以悅仇人之心, 日爲新奇, 務相悅可, 自以速援引之路. 仆輩坐益困辱, 萬罪橫生, 不知其端, 悲夫！人生少六七十者, 今三十七矣, 長來覺日月益促, 歲歲更甚, 大都不過數十寒暑, 無此身矣. 是非榮辱, 又何足道！云云不已, 祗益爲罪.

居蠻夷中久, 慣習炎毒, 昏眊重膇, 意以爲常. 忽遇北風晨起, 薄寒中體, 則肌革慘懍, 毛發蕭條, 瞿然注視, 怵惕以爲異候, 意緒殆非中國人也. 楚、越間聲音特異, 鴂舌啅噪, 今聽之恬然不怪, 已與爲類矣. 家生小童, 皆自然嘵嘵, 晝夜滿耳；聞北人言, 則啼呼走匿, 雖病夫亦怛然駭之. 出門見適州閭市井者, 其十八九杖而後興. 自料居此, 尚復幾何, 豈可更不知止, 言說長短, 重爲一世非笑哉? 讀《易·困卦》至「有言不信, 尚口乃窮」, 往復益喜, 曰：「嗟乎！餘雖家置一喙以自稱道, 詬益甚耳.」用是更樂喑默, 與木石爲徒, 不復致意.

今天子興教化, 定邪正, 海內皆欣欣怡愉, 而仆與四五子者, 淪陷如此, 豈非命歟? 命乃天也, 非云云者所制, 又何恨? 然居治平之世, 終身爲頑人之類, 猶有少恥, 未能盡忘. 儻因賊平慶賞之際, 得以見白, 使受天澤餘潤, 雖朽枿敗腐不能生植, 猶足蒸出芝菌, 以爲瑞物. 一釋廢錮, 移數縣之地, 則世必曰罪稍解矣. 然後收召魂魄, 買土一廛爲耕氓, 朝夕歌謠, 使成文章, 庶木鐸者采取, 獻之法宮, 增聖唐大雅之什, 雖不得位, 亦不虛爲太平人矣.

又詒京兆尹許孟容曰： 宗元早歲與負罪者親善, 始奇其能, 謂可以共立仁義, 裨教化. 過不自料, 勤勤勉勵, 唯以忠正信義爲志, 興堯、舜、孔子道, 利安元元爲務, 不知愚陋不可以強, 其素意如此也. 末路厄塞臲卼, 事既壅隔, 很忤貴近, 狂疏繆戾, 蹈不測之辜. 今黨與幸獲寬貸, 各得善地, 無公事, 坐食奉祿, 德至渥也. 尚何敢更俟除棄廢痼, 希望外之澤哉? 年少氣銳, 不識幾微, 不知當否, 但欲一心直遂, 果陷刑法, 皆自所求取, 又何怪也?  宗元於衆黨人中, 罪狀最甚, 神理降罰, 又不能即死, 猶對人語言, 飲食自活, 迷不知恥, 日復一日. 然亦有大故. 自以得姓來二千五百年, 代爲塚嗣, 今抱非常之罪, 居夷獠之鄉, 卑濕昏霧, 恐一日填委溝壑, 曠墜先緒, 以是怛然痛恨, 心骨沸熱. 煢煢孤立, 未有子息, 荒陬中少士人女子, 無與爲婚, 世亦不肯與罪人親昵, 以是嗣續之重, 不絕如縷. 每春秋時饗, 孑立捧奠, 顧眄無後繼者, 懍懍然欷歔惴惕, 恐此事便已, 摧心傷骨, 若受鋒刃. 此誠丈人所共閔惜也. 先墓在城南, 無異子弟爲主, 獨托村鄰. 自譴逐來, 消息存亡不一至, 鄉閭主守固以益怠. 晝夜哀憤, 懼便毀傷松柏, 芻牧不禁, 以成大戾. 近世禮重拜掃, 今闕者四年矣. 每遇寒食, 則北向長號, 以首頓地. 想田野道路, 士女遍滿, 皁隸庸丐, 皆得上父母丘墓；馬醫、夏畦之鬼, 無不受子孫追養者. 然此已息望, 又何以云哉? 城西有數頃田, 樹果數百株, 多先人手自封植, 今已荒穢, 恐便斬伐, 無復愛惜. 家有賜書三千卷, 尚在善和裏舊宅, 宅今三易主, 書存亡不可知. 皆付受所重, 常系心腑, 然無可爲者. 立身一敗, 萬事瓦裂, 身殘家破, 爲世大僇. 是以當食不知辛咸節適, 洗沐盥漱, 動逾歲時, 一搔皮膚, 塵垢滿爪, 誠憂恐悲傷, 無所告訴, 以至此也.

自古賢人才士, 秉志遵分, 被謗議不能自明者, 以百數. 故有無兄盜嫂, 娶孤女撾婦翁者. 然賴當世豪傑分明辨列, 卒光史冊. 管仲遇盜, 升爲功臣；匡章被不孝名, 孟子禮之. 今已無古人之實爲而有詬, 欲望世人之明己, 不可得也. 直不疑買金以償同舍；劉寬下車, 歸牛鄉人. 此誠知疑似之不可辯, 非口舌所能勝也. 鄭詹束縛於晉, 終以無死；鍾儀南音, 卒獲返國；叔向囚虜, 自期必免；範痤騎危, 以生易死；蒯通據鼎耳, 爲齊上客；張蒼、韓信伏斧鑕, 終取將相；鄒陽獄中, 以書自治；賈生斥逐, 復召宣室；兒寬擯厄, 後至御史大夫；董仲舒、劉向下獄當誅, 爲漢儒宗. 此皆瑰偉博辯奇壯之士, 能自解脫. 今以恇怯淟涊, 下才末伎, 又嬰痼病, 雖欲慷慨攘臂, 自同昔人, 愈疏闊矣.

賢者不得志於今, 必取貴於後, 古之著書者皆是也. 宗元近欲務此, 然力薄志劣, 無異能解, 欲秉筆覙縷, 神志荒耗, 前後遺忘, 終不能成章. 往時讀書, 自以不至牴滯, 今皆頑然無復省錄. 讀古人一傳, 數紙後, 則再三伸卷, 復觀姓氏, 旋又廢失. 假令萬一除刑部囚籍, 復爲士列, 亦不堪當世用矣！ 伏惟興哀於無用之地, 垂德於不報之所, 以通家宗祀爲念, 有可動心者操之勿失. 雖不敢望歸掃塋域, 退托先人之廬, 以盡餘齒, 姑遂少北, 益輕瘴癘, 就婚娶, 求胄嗣, 有可付托, 即冥然長辭, 如得甘寢, 無復恨矣！ 然衆畏其才高, 懲刈復進, 故無用力者.

宗元久汩振, 其爲文, 思益深. 嘗著書一篇, 號《貞符》, 曰： 臣所貶州流人吳武陵爲臣言：「董仲舒對三代受命之符, 誠然? 非邪?」臣曰：「非也. 何獨仲舒爾, 司馬相如、劉向、揚雄、班彪、彪子固皆沿襲嗤嗤, 推古瑞物以配受命, 其言類淫巫瞽史, 誑亂後代, 不足以知聖人立極之本, 顯至德, 揚大功, 甚失厥趣. 臣爲尚書郎時, 嘗著《貞符》, 言唐家正德受命於生人之意、累積厚久宜享無極之義, 本末閎闊. 會貶逐中輟, 不克備究.」武陵即叩頭邀臣：「此大事, 不宜以辱故休缺, 使聖王之典不立, 無以抑詭類、拔正道、表核萬代.」臣不勝奮激, 即具爲書. 念終泯沒蠻夷, 不聞於時, 獨不爲也. 苟一明大道, 施於人世, 死無所憾, 用是自決. 臣宗元稽首拜手以聞曰： 孰稱古初, 樸蒙空侗而無爭, 厥流以訛, 越乃奮奪, 斗怒振動, 專肆爲淫威? 曰：是不知道. 惟人之初, 總總而生, 林林而群. 雪霜風雨雷雹暴其外, 於是乃知架巢空穴, 挽草木, 取皮革；饑渴牝牡之欲驅其內, 於是乃噬禽獸, 咀果穀. 合偶而居, 交焉而爭, 睽焉而斗, 力大者搏, 齒利者齧, 爪剛者決, 群衆者軋, 兵良者殺, 披披藉藉, 草野塗血. 在後強有力者出而治之, 往往爲曹於險陰, 用號令起, 而君臣什伍之法立. 德紹者嗣, 道怠者奪. 於是有聖人焉, 曰黃帝, 遊其兵車, 交貫乎其內, 一統類, 齊制量, 然猶大公之道不克建. 於是有聖人焉, 曰堯, 置州牧四嶽, 持而綱之, 立有德有功有能者, 參而維之, 運臂率指, 屈伸把握, 莫不統率；年老, 舉聖人而禪焉, 大公乃克建. 由是觀之, 厥初罔匪極亂, 而後稍可爲也. 而非德不樹, 故仲尼敘《書》, 於堯曰「克明俊德」, 於舜曰「濬哲文明」, 於禹曰「文命祗承於帝」, 於湯曰「克寬克仁, 章信兆民」, 於武王曰「有道曾孫.」 稽揆典誓, 貞哉惟茲德, 實受命之符, 以奠永祀. 後之祅淫囂昏好怪之徒, 乃始陳大電、大虹、玄鳥、巨跡、白狼、白魚、流火之烏以爲符, 斯皆詭譎闊誕, 其可羞也, 莫知本於厥貞.

漢用大度, 克懷於有氓, 登能庸賢, 濯痍煦寒, 以瘳以熙, 茲其爲符也. 而其妄臣, 乃下取虺蛇, 上引天光, 推類號休, 用誇誣於無知氓, 增以騶虞、神鼎, 脅驅縱踴, 俾東之泰山、石閭, 作大號謂之「封禪」, 皆《尚書》所無有. 莽、述承效, 卒奮驁逆. 其後有賢帝曰光武, 克綏天下, 復承舊物, 猶崇《赤伏》, 以玷厥德. 魏、晉而下, 尨亂鉤裂, 厥符不貞, 邦用不靖, 亦罔克久, 駁乎無以議爲也.

積大亂至於隋氏, 環四海以爲鼎, 跨九垠以爲爐, 爨以毒燎, 煽以虐焰, 其人沸湧灼爛, 號呼騰蹈, 莫有救止. 於是大聖乃起, 丕降霖雨, 濬滌蕩沃, 蒸爲清氛, 疏爲泠風, 人乃漻然休然, 相晞以生, 相持以成, 相彌以寧. 琢斮屠剔膏流節離之禍不作, 而人乃克完平舒愉, 屍其肌膚, 以達於夷途. 焚坼抵掎奔走轉死之害不起, 而人乃克鳩類集族, 歌舞悅懌, 用抵於元德. 徒奮袒呼, 犒迎義旅, 歡動六合, 至於麾下. 大盜豪據, 阻命遏德, 義威殄戮, 咸墜厥緒. 無劉於虐, 人乃並受休嘉, 去隋氏, 克歸于唐, 躑躅謳歌, 灝灝和寧. 帝庸威栗, 惟人之爲. 敬奠厥賦, 積藏於下, 是謂豐國. 鄉爲義廩, 斂發謹飭, 歲丁大侵, 人以有年. 簡於厥刑, 不殘而懲, 是謂嚴威. 小屬而支, 大生而孥, 愷悌祗敬, 用底於治. 凡其所欲, 不謁而獲；凡其所惡, 不祈而息. 四夷稽服, 不作兵革, 不竭貨力. 丕揚於後嗣, 用垂於帝式, 十聖濟厥治, 孝仁平寬, 惟祖之則. 澤久而逾深, 仁增而益高, 人之戴唐, 永永無窮.

是故受命不於天, 於其人；休符不於祥, 於其仁. 惟人之仁, 匪祥於天. 匪祥於天, 茲惟貞符哉！未有喪仁而久者也, 未有恃祥而壽者也. 商之王以桑穀昌, 以雉鴝大, 宋之君以法星壽, 鄭以龍衰, 魯以麟弱, 白雉亡漢, 黃犀死莽, 惡在其爲符也? 不勝唐德之代, 光紹明濬, 深鴻尨大, 保人斯無疆, 宜薦於郊廟, 文之雅詩, 祗告於德之休. 帝曰諶哉！乃黜休祥之奏, 究貞符之奧, 思德之所未大, 求仁之所未備, 以極於邦治, 以敬於人事. 其詩曰： 於穆敬德, 黎人皇之. 惟貞厥符, 浩浩將之. 仁函於膚, 刃莫畢屠. 澤□於爨, 灊炎以澣. 勃厥凶德, 乃驅乃夷. 懿其休風, 是煦是吹. 父子熙熙, 相寧以嬉. 賦徹而藏, 厚我糗粻. 刑輕以清, 我完靡傷. 貽我子孫, 百代是康. 十聖嗣於治, 仁後之子. 子思孝父, 易患於己. 拱之戴之, 神其爾宜. 載揚於雅, 承天之嘏. 天之誠神, 宜鑒於仁. 神之曷依? 宜仁之歸. 濮鈆於北, 祝栗於南, 幅員西東, 祗一乃心. 祝唐之紀, 後天罔墜；祝皇之壽, 與地咸久. 曷徒祝之, 心誠篤之. 神協人同, 道以告之. 俾彌億萬年, 不震不危. 我代之延, 永永毘之. 仁增以崇, 曷不爾思? 有號於天, 僉曰嗚呼, 咨爾皇靈, 無替厥符！ 宗元不得召, 內閔悼, 悔念往吝, 作賦自儆曰： 懲咎愆以本始兮, 孰非餘心之所求? 處卑汙以閔世兮, 固前志之爲尤. 始餘學而觀古兮, 怪今昔之異謀. 惟聰明爲可考兮, 追駿步而遐遊. 絜誠之既信直兮, 仁友藹而萃之. 日施陳以系縻兮, 邀堯舜禹之爲. 上睢盱而混茫兮, 下駁詭而懷私. 旁羅列以交貫兮, 求大中之所宜.

曰道有象兮, 而無其形. 推變乘時兮, 與志相迎. 不及則殆兮, 過則失貞. 謹守而中兮, 與時偕行. 萬類芸芸兮, 率由以寧. 剛柔弛張兮, 出入綸經. 登能抑枉兮, 白黑濁清. 蹈乎大方兮, 物莫能嬰.

奉訏謨以植內兮, 欣餘志之有獲. 再明信乎策書兮, 謂耿然而不惑. 愚者果於自用兮, 惟懼夫誠之不一. 不顧慮以周圖兮, 專茲道以爲服. 讒妒構而不戒兮, 猶斷斷於所執. 哀吾黨之不淑兮, 遭任遇之卒迫. 勢危疑而多詐兮, 逢天地之否隔. 欲圖退而保己兮, 悼乖期乎曩昔. 欲操術以致忠兮, 衆呀然而互嚇. 進與退吾無歸兮, 甘脂潤兮鼎鑊. 幸皇鑒之明宥兮, 累郡印而南適. 惟罪大而寵厚兮, 宜夫重仍乎禍謫. 既明懼乎天討兮, 又幽忄栗乎鬼責. 惶惶乎夜寤而晝駭兮, 類鹿濩秬之不息.

淩洞庭之洋洋兮, 溯湘流之沄沄. 飄風擊以揚波兮, 舟摧抑而回邅. 日霾曀以昧幽兮, 黝雲湧而上屯. 暮屑窣以淫雨兮, 聽嗷嗷之哀猿. 衆鳥萃而啾號兮, 沸洲渚以連山. 漂遙逐其詎止兮, 逝莫屬餘之形魂. 攢巒奔以紆委兮, 束洶湧之崩湍. 畔尺進而尋退兮, 蕩洄汩乎淪漣. 際窮冬而止居兮, 羈累棼以縈纏.

哀吾生之孔艱兮, 循《凱風》之悲詩. 罪通天而降酷兮, 不亟死而生爲！逾再歲之寒暑兮, 猶貿貿而自持. 將沈淵而隕命兮, 詎蔽罪以塞禍? 惟滅身而無後兮, 顧前志猶未可. 進路呀以劃絕兮, 退伏匿又不果. 爲孤囚以終世兮, 長拘攣而轗軻.

曩餘志之脩蹇兮, 今何爲此戾也? 豈貪食而盜名兮, 不混同於世也. 將顯身以直遂兮, 衆之所宜蔽也. 不擇言以危肆兮, 固群禍之際也.

御長轅之無橈兮, 行九折之峨峨. 卻驚棹以橫江兮, 溯淩天之騰波. 幸餘死之已緩兮, 完形軀之既多. 苟餘齒之有懲兮, 蹈前烈而不頗. 死蠻夷固吾所兮, 雖顯寵其焉加? 配大中以爲偶兮, 諒天命之謂何！ 元和十年, 徙柳州刺史. 時劉禹錫得播州, 宗元曰：「播非人所居, 而禹錫親在堂, 吾不忍其窮, 無辭以白其大人, 如不往, 便爲母子永決.」即具奏欲以柳州授禹錫而自往播. 會大臣亦爲禹錫請, 因改連州.

柳人以男女質錢, 過期不贖, 子本均, 則沒爲奴婢. 宗元設方計, 悉贖歸之. 尤貧者, 令書庸, 視直足相當, 還其質. 已沒者, 出己錢助贖. 南方爲進士者, 走數千里從宗元遊, 經指授者, 爲文辭皆有法. 世號「柳柳州.」 十四年卒, 年四十七.

宗元少時嗜進, 謂功業可就. 既坐廢, 遂不振. 然其才實高, 名蓋一時. 韓愈評其文曰：「雄深雅健, 似司馬子長, 崔、蔡不足多也.」既沒, 柳人懷之, 托言降於州之堂, 人有慢者輒死. 廟于羅池, 愈因碑以實之云.

程異, 字師舉, 京兆長安人. 居鄉以孝稱. 第明經, 再補鄭尉. 精吏治, 爲叔文所引, 由監察御史爲鹽鐵揚子院留後. 叔文敗, 貶郴州司馬.

李巽領鹽鐵, 薦異心計可任, 請拔擢用之, 乃授侍御史, 復爲揚子留後. 稍遷淮南等道兩稅使. 異起退廢, 能厲己竭節, 悉矯革征利舊弊. 入遷累衛尉卿、鹽鐵轉運副使. 方討蔡, 異使江表調財用, 因行諭諸帥府, 以羨贏貢. 故異所至, 不剝下, 不加斂, 經用以饒. 遂兼御史大夫爲鹽鐵使. 元和十三年, 以工部侍郎同中書門下平章事, 猶領鹽鐵. 異以錢穀奮而至宰相, 自以非人望, 久不敢當印秉筆. 明年, 西北軍政不治, 議置巡邊使, 憲宗問孰可者, 乃自請行. 會卒, 贈尚書左仆射, 謚曰恭. 身歿官第, 無留貲, 世重其廉云.

贊曰：叔文沾沾小人, 竊天下柄, 與陽虎取大弓《春秋》書爲盜無以異. 宗元等橈節從之, 徼幸一時, 貪帝病昏, 抑太子之明, 規權遂私. 故賢者疾, 不肖者媢, 一僨而不復, 宜哉！彼若不傅匪人, 自勵材猷, 不失爲明卿才大夫, 惜哉！

列傳第九十四

杜裴李韋

杜黃裳, 字遵素, 京兆萬年人. 擢進士第, 又中宏辭. 郭子儀辟佐朔方府, 子儀入朝, 使主留事. 李懷光與監軍陰謀矯詔誅大將等, 以動衆心, 欲代子儀. 黃裳得詔, 判其非, 以質懷光, 懷光流汗服罪. 於是諸將狠驕難制者, 黃裳皆以子儀令易置, 衆不敢亂.

入爲侍御史, 爲裴延齡所惡, 十期不遷. 貞元末, 拜太子賓客, 居韋曲. 時中人欲請其地賜公主, 德宗曰：「城南杜氏鄉裏, 不可易.」遷太常卿. 時王叔文用事, 黃裳未嘗過其門. 婿韋執誼輔政, 黃裳勸請太子監國, 執誼曰：「公始得一官, 遽開口議禁中事！」黃裳怒曰：「吾受恩三朝, 豈以一官見賣！」即拂衣出.

皇太子總軍國事, 擢黃裳門下侍郎、同中書門下平章事. 於是, 夏綏銀節度使韓全義憸佞無功, 因其來朝, 白罷之. 俄而劉辟叛, 議者以辟恃險, 討之或生事, 唯黃裳固勸不赦, 因奏罷中人監軍, 而專委高崇文. 凡兵進退, 黃裳自中指授, 無不切於機. 崇文素憚劉澭, 黃裳使人謂曰：「公不奮命者, 當以澭代.」崇文懼, 一死力縛賊以獻. 蜀平, 群臣賀, 憲宗目黃裳曰：「時卿之功.」 始, 德宗創艾多難, 務姑息籓鎮, 每帥臣死, 遣中人伺其軍, 觀衆所欲立者, 故大將私金幣結左右, 以求節制, 晏年尤甚, 方鎮選不出朝廷. 黃裳每從容具言：「陛下宜鑒貞元之弊, 整法度, 晙損諸侯, 則天下治.」帝嘗問前古王者所以治亂云云, 黃裳知帝銳於治, 恐不得其要, 因推言：「王者之道, 在修己任賢而已. 操執綱領, 要得其大者, 至簿書獄訟, 百吏能否, 本非人主所自任. 昔秦始皇帝親程決事, 見嗤前世；魏明帝欲按尚書事, 陳矯不從；隋文帝日昃聽政, 衛士傳餐, 太宗笑之. 故王者擇人任而責成, 見功必賞, 有罪信罰, 孰敢不力? 孔子之稱帝舜恭己南面, 以其能舉十六相, 去四凶, 而至無爲. 豈必刓神疲體, 勞耳目之察, 然後爲治哉?」帝以黃裳言忠, 嘉納之. 由是平夏、翦齊、滅蔡、復兩河, 以機秉還宰相, 紀律設張, 赫然號中興, 自黃裳啟之.

元和二年, 以檢校司空同中書門下平章事, 爲河中、晉絳節度使, 俄封邠國公. 明年卒, 年七十, 贈司徒, 謚曰宣獻.

黃裳達權變, 有王佐大略. 性雅澹, 未始忤物. 初不爲執誼所禮, 及敗, 悉力營救；既死, 表還其柩葬焉. 嘗被疾, 醫者誤進藥, 疾遂甚, 終不怒譴. 然除吏不甚別流品, 通饋謝, 無潔白名. 當大政未久, 不究其才, 及處外, 天下常所屬意. 卒後數年, 御史劾奏黃裳納邠寧節度使高崇文錢四萬五千緡, 按故吏吳憑及黃裳子載, 辭服. 帝念舊功, 但流憑昭州, 原載不問. 載終太仆少卿.

載弟勝, 字斌卿, 寶曆初擢進士第. 楊嗣復數薦材堪諫官, 不爲鄭覃所佑. 宣宗感章武舊事, 元和時大臣子若孫在者, 多振拔之. 帝嘗問勝, 勝具道黃裳首建憲宗監國議, 帝嘉歎, 拜給事中, 遷戶部侍郎判度支, 欲倚爲宰相. 及蕭鄴罷, 爲中人沮毀, 而更用蔣伸, 以勝檢校禮部尚書, 出爲天平節度使, 不得意, 卒.

裴垍, 字弘中, 絳州聞喜人. 擢進士第, 以賢良方正對策第一補美原尉. 籓府交辟, 不就. 四遷考功員外郎. 吏部侍郎鄭珣瑜委垍校辭判, 研核精密, 皆值才實. 憲宗元和初, 召入翰林爲學士, 再遷中書舍人. 李吉甫始執政, 以情謂垍曰：「吾落魄遠裔, 更十年, 始相天子, 比日人物, 吾懵不及知；且宰相職當進賢任能, 君精鑒, 爲我言之.」垍即崖略疏三十許人, 吉甫籍以薦於朝, 天下翕然稱得人. 坐覆視皇甫湜、牛僧孺等對策非是, 罷學士, 爲戶部侍郎. 帝器垍方直, 以爲任公卿, 薄其過, 眷信彌厚. 吉甫罷, 乃拜垍中書侍郎、同中書門下平章事. 加集賢殿大學士, 監修國史.

垍始承旨翰林, 天子新翦蜀亂, 厲精致治, 中外機筦, 垍多所參與, 以小心慎默稱帝意. 既當國, 請繩不軌, 課吏治, 分明淑慝, 帝降意順納. 吐突承璀自東宮得侍, 恩顧親渥, 承間欲有關說, 帝憚垍, 誡使勿言. 帝在殿中, 常呼垍官而不名. 嶺南節度使楊於陵爲監軍許遂振所誣, 詔授冗官. 垍曰：「以一中人罪籓臣, 陛下之法安在?」更授美官. 嚴綬守太原, 政一出監軍李輔光, 垍劾其懦, 以李鄘代之.

王承宗擅襲節度, 方帝屢削叛族, 意必取之, 又吐突承璀每欲撓垍權, 因探帝意, 自請往. 於時澤潞盧從史詭獻征討計, 垍固爭, 以爲：「從史苞逆節, 內連承宗, 外請興師, 以圖身利. 且武俊有功於國, 陛下前以地授李師道, 而今欲奪承宗地有之, 賞罰不一, 沮勸廢矣.」帝猗違不能決. 久之, 卒用承璀謀. 會兵討承宗, 從史果反覆, 兵久暴無功, 王師告病. 既而從史遣部將王翊元奏事, 垍從容以語動之, 翊元因言從史惡稔可圖狀, 垍比遣往, 得其大將烏重胤等要領. 垍乃爲帝陳：「從史暴戾不君, 視承璀若小兒, 往來神策軍不甚戒, 可因其機致之, 後無興師之勞.」帝初瞿然, 徐乃許之. 垍請秘其計, 帝曰：「惟李絳、梁守謙知之.」俄而承璀縛從史獻於朝, 因班師. 垍奏：「承璀首謀無功, 陛下雖詘法, 人心不厭, 請流斥以謝天下.」乃罷所領兵.

先是, 天下賦法有三：曰上供, 曰送使, 曰留州. 建中初, 厘定常賦, 而物重錢輕. 其後輕重相反, 民輸率一倍其初, 而所在以留州、送使之入, 舍公估, 更實私直以自潤, 故賦益苛, 齊民重困. 垍奏禁之, 一以公估准物, 觀察使得用所治州租調, 至不足, 乃取支郡以贍, 故送使之財悉爲上供. 自是起淮、江而南, 民少息矣.

垍器局峻整, 持法度, 雖宿貴前望造詣, 不敢幹以私. 諫官言得失, 大抵執政多忌之, 惟垍獎勵使盡言. 初, 拾遺獨孤鬱、李正辭、嚴休復三人皆遷, 及過謝垍, 垍獨讓休復曰：「君異夫二人孜孜獻納者, 前日進擬, 上固爲疑.」休復大慚. 垍爲學士時, 引李絳、崔群與同列. 及相, 又擢韋貫之、裴度知制誥, 李夷簡御史中丞, 皆踵躡爲輔相, 號名臣. 自它選任, 罔不精明, 人無異言. 士大夫不以垍年少柄用爲嫌, 故元和之治, 百度修舉, 稱朝無幸人.

五年, 暴風痹, 帝悵惜, 遣使致問, 藥膳進退輒疏聞. 居三月, 益痼, 乃罷爲兵部尚書. 垍之進, 李吉甫薦頗力, 及居中, 多變更吉甫時約束, 吉甫復用, 銜之. 會垍與史官蔣武等上《德宗實錄》, 吉甫以垍引疾解史任, 不宜冒奏, 乃徙垍太子賓客, 罷武等史官. 會卒, 不加贈, 給事中劉伯芻表其忠, 帝乃贈太子太傅.

垍始相, 建言：「集賢院官, 登朝自五品上爲學士, 下爲直學士, 餘皆校理, 史館以登朝者爲修撰, 否者直史館, 以准《六典》.」遂著於令.

京兆少尹裴武使王承宗還, 得德、棣二州, 已而地不入. 或言：「武還, 先見垍, 明日乃朝.」帝怒, 召學士李絳議斥武, 絳言：「垍身備宰相, 明練時事, 勢不容先見武.」帝悟, 釋之. 議者謂帝知垍明, 倚任方篤, 尚不免疑嫌, 以信處位之難云.

李籓, 字叔翰, 其先趙州人. 父承仕, 爲湖南觀察使, 有名於時. 籓少沈靖有檢局, 姿制閑美, 敏於學. 居父喪, 家本饒財, 姻屬來吊, 有持去者, 未嘗問, 益務施與, 居數年略盡. 年四十餘, 困廣陵間, 不自振, 妻子追咎, 籓晏如也. 杜亞居守東都, 表致府中. 亞嘗疑牙將令狐運爲盜, 掠服之, 籓爭不從, 輒去. 後果獲真盜, 稍知名.

徐州張建封辟節度府, 未嘗察苛細. 建封卒, 濠州刺史杜兼疾驅至, 陰有顗望, 籓泣謂曰：「公今喪, 君宜謹守土, 何棄而來? 宜速還, 否則以法劾君！」兼錯忤去, 恨之, 因誣奏「建封死, 籓撼其軍, 有非望.」 德宗怒, 密詔徐泗節度使杜佑殺之. 佑雅器籓, 得詔, 十日不發, 召見籓曰：「世謂生死報應, 驗乎?」籓曰：「殆然.」曰：「審若此, 君宜遇事無恐.」因出詔示籓, 籓色不變, 曰：「信乎, 杜兼之報也！」佑曰：「慎毋畏, 吾以闔門保君矣.」帝未之信, 亟追籓. 既入, 帝望其狀貌, 曰：「是豈作亂人邪?」釋之, 拜秘書郎.

時王紹得君, 邀籓與相見, 當即用, 終不詣. 王仲舒與同舍郎韋成季、呂洞日置酒邀賓客相樂, 慕籓名, 強致之. 仲舒等爲俳說庾語相狎昵, 籓一見, 謝不往, 曰：「吾與終日, 不曉所語何哉！」後仲舒等果坐斥廢. 憲宗爲皇太子, 王紹避太子諱, 始改名, 時議以爲諂. 籓曰：「自古故事, 由不識體之人敗之, 不可復正, 雖紹何誅?」累擢吏部郎中. 坐小累, 左授著作郎, 再遷給事中. 制有不便, 就敕尾批卻之, 吏驚, 請聯它紙, 籓曰：「聯紙是牒, 豈曰敕邪?」裴垍白憲宗, 謂籓有宰相器. 會鄭絪罷, 因拜門下侍郎、同中書門下平章事.

籓忠謹, 好丑必言, 帝以爲無隱. 嘗問前世所以家給或國匱乏者何致而然及祈禳之數, 籓具對：「儉則足用, 敦本則百姓富, 反是則匱.」又言：「孔子病, 止子路之禱. 漢文帝每祭, 敕有司敬而不祈. 使神無知, 則不能降福；有知, 固不可私己求媚而悅之也. 且義於人者和於神, 人乃神之主, 人安而福至.」帝悅曰：「當與公等上下相勖, 以保此言.」後復問神仙長年事, 籓知帝且有所惑, 極陳荒妄謾誕不可信. 後入柳泌等語, 果爲累云.

河東節度使王鍔賂權近求兼宰相, 密詔中書門下曰：「鍔可兼宰相.」籓遽取筆滅「宰相」字, 署其左曰：「不可.」還奏之. 宰相權德輿失色曰：「有不可, 應別爲奏, 可以筆塗詔邪?」籓曰：「勢迫矣, 出今日便不可止.」既而事得寢.

李吉甫復相, 籓頗沮止. 會吳少陽襲淮西節度, 吉甫已見帝, 潛欲中籓, 即奏曰：「道逢中人假印節與吳少陽, 臣爲陛下恨之.」帝變色不平. 翌日, 罷籓爲太子詹事. 後數月, 帝復思籓, 召對殿中, 事浸釋. 明年, 爲華州刺史. 未行, 卒, 年五十八, 贈戶部尚書, 謚曰貞簡.

籓材能不及韋貫之、裴垍, 然人物清整, 是其流亞云.

韋貫之, 名純, 避憲宗諱, 以字行. 後周柱國夐八世孫. 父肇, 大曆中爲中書舍人, 累上疏言得失, 爲元載所惡, 左遷京兆少尹. 久之, 改秘書少監. 載曰：「肇若過我, 當擇善地處之.」終不肯詣. 載誅, 除吏部侍郎. 代宗欲相之, 會卒, 謚曰貞.

貫之及進士第, 爲校書郎, 擢賢良方正異等, 補伊闕、渭南尉. 河中鄭元、澤潞郗士美以厚幣召, 皆不應. 居貧, 啖豆糜自給. 再遷長安丞. 或薦之京兆尹李實, 實舉笏示所記曰：「此其姓名也, 與我同裏, 素聞其賢, 願識之而進於上.」或者喜, 以告曰：「子今日詣實, 而明日賀者至矣！」貫之唯唯, 不往, 官亦不遷.

永貞時, 始爲監察御史, 舉其弟纁自代. 及爲右補闕, 纁代爲御史, 議者不謂之私. 宰相杜佑子從鬱爲補闕, 貫之與崔群持不可, 換左拾遺, 復奏：「拾遺、補闕爲諫官等, 宰相政有得失, 使從鬱議, 是子而議父, 殆不可訓.」卒改它官. 遷禮部員外郎. 新羅人金忠義以工巧幸, 擢少府監, 廕子補齋郎, 貫之不與, 曰：「是將奉郊廟祠祭, 階爲守宰者, 安可以賤工子爲之?」又劾忠義不宜汙朝籍, 忠義竟罷. 於是權幸側目.

進吏部員外郎, 坐考賢良方正牛僧孺等策獨署奏, 出爲果州刺史, 半道貶巴州. 久之, 召爲都官郎中, 知制誥, 進中書舍人. 宰相裴垍嘗三奏事, 憲宗不從. 貫之曰：「公亦以進退決請乎?」垍曰：「奉教.」事果見聽. 垍因曰：「君異時當位於此.」改禮部侍郎. 所取士, 抑浮華, 先行實, 於時流競爲息. 嘗從容奏曰：「禮部侍郎重於宰相.」帝曰：「侍郎是宰相除, 安得重?」曰：「然爲陛下柬宰相者, 得無重乎?」帝美其言. 改尚書右丞, 俄同中書門下平章事. 遷中書侍郎.

討吳元濟也, 貫之請釋鎮州, 專力淮西, 且言：「陛下豈不知建中事乎? 始於蔡急而魏應也, 齊、趙同起, 德宗引天下兵誅之, 物力殫屈, 故硃泚乘以爲亂. 此非它, 速於撲滅也. 今陛下獨不能少忍, 俟蔡平而誅鎮邪?」時帝業已討鎮, 不從. 終之, 蔡平, 鎮乃服. 初, 討蔡, 以宣武韓弘爲都統, 又詔河陽烏重胤、忠武李光顏合兵以進. 貫之諫諸將戰方力, 今若置都統, 又令二帥連營, 則各持重養威, 未可歲月下也. 亦不從. 後四年乃克蔡, 皆如貫之策云.

帝以段文昌、張仲素爲翰林學士. 貫之謂學士所以備顧問, 不宜專取辭藝, 奏罷之. 皇甫鎛、張宿皆以幸進. 宿使淄青, 裴度欲爲請銀緋, 貫之曰：「宿奸佞, 吾等縱不能斥, 奈何欲假以寵乎?」由是宿等怨, 陰構之, 又與度論兵帝前, 議頗駁, 故罷爲吏部侍郎. 於是翰林學士、左拾遺郭求上疏申理, 詔免求學士, 出貫之爲湖南觀察使. 不三日, 韋顗、李正辭、薛公幹、李宣、韋處厚、崔韶坐與貫之厚善, 悉貶爲州刺史. 顗、正辭、處厚皆清正, 以鉤黨去, 由是中外始大惡宿.

時國用不足, 遣鹽鐵副使程異督諸道賦租, 異諷州縣厚斂以獻. 貫之不忍橫賦, 而所獻不中異意, 因取屬內六州留錢繼之. 左遷太子詹事, 分司東都. 穆宗立, 即拜河南尹, 以工部尚書召. 未行, 卒, 年六十二, 贈尚書右仆射, 謚曰貞, 後更謚曰文.

貫之沈厚寡言, 與人交, 終歲無款曲, 不爲偽辭以悅人. 爲右丞時, 內僧造門曰：「君且相.」貫之命左右引出, 曰：「此妄人也.」居輔相, 嚴身律下, 以正議裁物, 室居無所改易. 裴均子持萬縑請撰先銘, 答曰：「吾寧餓死, 豈能爲是哉！」生平未嘗通饋遺, 故家無羨財.

子澳, 字子裴, 第進士, 復擢宏辭. 方靜寡欲, 十年不肯調. 御史中丞高元裕與其兄溫善, 欲薦用之, 諷澳謁己. 溫歸以告, 澳不答. 溫曰：「元裕端士, 若輕之邪?」澳曰：「然恐無呈身御史.」 周墀節度鄭滑, 表署幕府. 會墀入相, 私謂曰：「何以教我?」澳曰：「願公無權.」墀愕眙, 澳曰：「爵賞刑罰, 人主之柄, 公無以喜怒行之, 俾庶官各舉其職, 則公斂衽廟堂上, 天下治矣. 烏用權?」墀歎曰：「吾先居此, 得無愧乎！」 擢考功員外郎、史館修撰. 歲中知制誥, 召爲翰林學士. 累遷兵部侍郎, 進學士承旨. 與蕭寘皆爲宣宗禮遇, 每兩人直, 必偕召問政得失. 嘗夜被旨草詔書, 事有不安者, 即遷延須見帝, 開陳可否, 未嘗不順納. 一日召入, 屏左右問曰：「朕於敕使何如?」澳陳帝威制前世無比. 帝搖首曰：「未也. 策安出?」澳倉卒答曰：「若謀之外廷, 則太和事可用追鑒, 不若就擇可任者與計事.」帝曰：「朕固行之矣. 自黃至綠, 自綠至緋, 猶可, 衣紫即合爲一矣.」澳愧汗不能對, 乃罷. 改京兆尹.

帝舅鄭光主墅吏豪肆, 積年不輸官賦, 澳逮系之. 它日延英, 帝問其故. 澳具道奸狀, 且言必寘以法. 帝曰：「可貸否?」答曰：「陛下自內署擢臣尹京邑, 安可使畫一法獨行於貧下乎?」帝入白太后曰：「是不可犯.」後爲輸租, 乃免. 由是豪右斂跡.

會戶部闕判使, 帝以問澳, 澳三不對. 帝曰：「任卿可乎?」曰：「臣老矣, 力疲氣耗, 煩劇非所任者.」帝默不樂. 出謂其甥柳玼曰：「吾本不爲宰相知, 上便委以使務, 脫謂吾他岐而得, 卒無以自白. 今時事浸惡, 皆吾輩貪爵位致然.」未幾, 授河陽節度使. 入辭, 帝曰：「卿自便而遠我, 非我去卿.」 懿宗立, 徙平盧軍, 入爲吏部侍郎, 復出爲邠寧節度使. 宰相杜審權素不悅澳, 坐吏部時史盜簿書爲奸, 貶秘書監, 分司東都. 就遷河南尹, 辭疾不拜, 丐歸樊川. 逾年, 以吏部侍郎召, 不起. 卒, 贈戶部尚書, 謚曰貞.

澳在河陽累年, 宣宗遣使至魏博, 道出澳所, 帝以簿紙手作詔賜澳曰：「密飭裝, 秋當見卿.」蓋將以爲相也. 因問輔養術, 澳具言金石非可御, 方士怪妄, 宜斥遠之. 其八月, 帝崩, 不果相. 爲學士時, 帝嘗曰：「朕每遣方鎮刺史, 欲各悉州郡風俗者, 卿爲朕撰一書.」澳乃取十道四方志, 手加紬次, 題爲《處分語》. 後鄧州刺史薛弘宗中謝, 帝敕戒州事, 人人驚服.

綬, 貫之兄. 舉孝廉, 又貢進士, 禮部侍郎潘炎將以爲舉首, 綬以其友楊凝親老, 故讓之, 不對策輒去, 凝遂及第. 後擢明經, 辟東都幕府.

德宗時, 以左補闕爲翰林學士, 密政多所參逮. 帝嘗幸其院, 韋妃從, 會綬方寢, 學士鄭絪欲馳告之, 帝不許, 時大寒, 以妃蜀礻頡袍覆而去, 其待遇若此. 每入直, 逾月不得休. 以母老, 屢丐解職, 每請, 帝輒不悅. 出入八年, 而性謹畏甚. 晚乃感心疾, 罷還第, 不極於用. 九月九日, 帝爲《黃菊歌》, 顧左右曰：「安可不示韋綬！」即遣使持往, 綬遽奉和, 附使進. 帝曰：「爲文不已, 豈頤養邪?」敕自今勿復爾. 終左散騎常侍.

弟纁, 有精識, 爲士林器許, 兄弟皆名重當時.

綬子溫. 溫, 字弘育. 方七歲, 日誦書數千言. 十一, 舉兩經及第, 以拔萃高等補咸陽尉. 父愕然, 疑假權謁進, 召而試諸廷, 文就無留意, 喜曰：「兒無愧矣！」入爲監察御史, 以台制苛嚴, 不可以省養, 不拜. 換著作郎, 既謝, 輒解歸. 侍親疾, 調適湯劑, 彌二十年, 衣不弛帶. 既居喪, 毀瘠不支. 服除, 李逢吉辟置宣武府. 頻遷右補闕. 宰相宋申錫被構, 罪不測, 溫倡曰：「丞相操履有初, 不宜反, 乃奸人陷之. 吾等豈避雷霆, 使上蒙霧咎邪！」率同舍伏閣切爭, 由是益知名.

太和五年, 太廟室漏罅, 詔宗正、將作營治, 不時畢, 文宗怒, 責卿李銳、監王堪, 奪其稟, 自敕中人葺之. 溫諫：「吏舉其職, 國以治；事歸于正, 法以修. 夫設制度, 立官司, 度經費, 則宗廟最重也. 比詔下閱月, 有司弛墯不力, 正可黜慢官, 懲不恪, 擇可任者繕完之, 則吏舉職, 事歸正矣. 今慢吏奪稟, 而易以中人, 是許百司公廢職, 以宗廟之重, 爲陛下所私, 臣竊惜之. 請還將作, 則官修業矣.」帝乃罷宦人. 會群臣請上尊號, 溫固諫：「今河南水, 江淮旱歉, 京師雪積五尺, 老稚凍仆, 此非崇飾虛名時.」帝順納, 乃謝群臣. 改侍御史.

李德裕入輔, 擢禮部員外郎. 或言雅爲牛僧孺厚, 德裕曰：「是子堅正, 可以私廢乎?」鄭注節度鳳翔, 表爲副, 溫曰：「拒則遠黜, 從之禍不測, 吾焉能爲注起邪?」注誅, 由考功員外郎拜諫議大夫. 未幾, 爲翰林學士. 先是, 綬在禁廷, 積憂畏病廢, 故誡溫不得任近職, 至是固辭. 帝怒曰：「寧綬治命邪?」禮部侍郎崔蠡曰：「溫用亂命, 益所以爲孝.」帝意釋, 換知制誥. 引疾徙太常少卿. 宰相李固言薦溫給事中, 帝曰：「溫素避事, 肯爲我論駁乎? 須太子長, 以爲賓客.」久之, 卒爲給事中.

初, 兼莊恪太子侍讀, 晨詣宮, 日中見太子, 諫曰：「殿下盛年, 宜雞鳴蚤作, 問安天子, 如文王故事.」太子不悅. 辭侍讀, 見聽. 王晏平罷靈武節度使, 以馬及鎧仗自隨, 貶康州司戶參軍, 厚賂貴近, 浹日, 改撫州司馬, 樂工尉遲璋授光州長史, 溫悉封上詔書. 太子得罪, 詔諭群臣, 溫曰：「陛下訓之不早, 非獨太子罪.」時頗直其言. 遷尚書右丞. 鹽鐵推官姚勖按大獄, 帝以爲能, 擢職方員外郎, 將趨省, 溫使戶止, 即上言：「郎官清選, 不可賞能吏.」帝命中人諭送, 溫執議不移, 詔改勖檢校禮部郎中. 帝問故於楊嗣復, 對曰：「勖, 名臣後, 治行無疵. 若吏材幹而不入清選, 佗日孰肯當劇事者? 此衰晉風, 不可以法.」帝素重溫, 出爲陝虢觀察使. 民當輸租而麥未熟, 吏白督之, 溫曰：「使民貨田中穗以供賦, 可乎?」爲緩期而賦辦.

武宗立, 擢吏部侍郎. 李德裕欲引同輔政, 溫苦言李漢可釋, 德裕悵然, 出宣歙觀察使. 池民訟刺史, 劾無狀, 榜殺之, 威行部中. 既疾, 召親屬, 賦綬詩「在室愧屋漏」, 因泣下曰：「今知沒身不負斯誡矣！」卒, 年五十八, 贈工部尚書, 謚曰孝.

溫性剛峻, 人望見無敢戲慢者. 與楊嗣復、李玨善, 嘗勸與李德裕平故憾, 二人不從, 及皆謫, 溫歎曰：「用吾言, 孰至是邪！」一女, 歸薛蒙. 女工屬文, 續曹大家《女訓》, 行於世. 溫少合, 所善惟蕭祐.

祐者, 字祐之, 夷澹君子也. 少貧窶, 隱居, 以孝養聞. 司農卿李實督官租, 祐居喪, 未及輸, 召至, 將責之. 會有賜與, 倩祐爲奏, 實稱善, 即薦於朝. 終制, 以處士拜左拾遺. 累遷諫議大夫, 終桂州觀察使, 贈右散騎常侍. 精畫及書, 自鍾、王、蕭、張以來, 皆能識其真. 謷然不以塵事自蒙, 故溫號「山林友」云.

贊曰：杜黃裳善謀, 裴垍能持法, 李籓鯁挺, 韋貫之忠實, 皆足穆天縡, 經國體, 撥衰奮王, 菑攘四方. 憲宗中興, 寧不謂得人而致然邪? 昔子貢孔堂高第而貨殖, 韓安國漢名宰而資貪, 黃裳亦以受餉見疵, 至於忠烈嶢然, 則不可掩已.

列傳第九十五

二高伊硃二劉範二王孟趙李任張

高崇文, 字崇文. 其先自渤海徙幽州, 七世不異居, 開元中, 再表其閭. 崇文性樸重寡言, 少籍平盧軍. 貞元中, 從韓全義鎮長武城, 治軍有聲. 累官金吾將軍. 吐蕃三萬寇寧州, 崇文率兵三千往救, 戰佛堂原, 大破之, 封渤海郡王. 全義入朝, 留知行營節度後務, 遷長武城都知兵馬使.

劉辟反, 宰相杜黃裳薦其才, 詔檢校工部尚書、左神策行營節度使, 俾統左右神策、麟遊奉天諸屯兵討辟. 時顯功宿將, 人人自謂當選, 及詔出, 皆大驚. 始, 崇文選兵五千, 常若寇至. 至是, 卯漏受命, 辰已出師, 器良械完, 無一不具. 過興元, 士有折逆旅匕箸者, 即斬以徇. 乃西自閬中出, 卻劍門兵, 解梓潼之圍, 賊將邢泚退守梓州. 詔拜崇文東川節度使. 初, 辟陷東川, 執節度使李康不殺也；至是, 歸康以丐雪, 崇文數康失守罪, 斬之. 鹿頭山南距成都百五十里, 扼二川之要, 辟城之, 旁連八屯, 以拒東兵. 崇文始破賊二萬於城下, 會雨, 不克攻. 明日, 戰萬勝堆, 堆直鹿頭左, 使驍將高霞寓鼓之, 士扳緣上, 矢石如雨, 募死士奪而有之, 盡殺戍者, 焚其柵, 下瞰鹿頭城, 人可頭數. 凡八戰皆捷, 賊心始搖. 大將阿跌光顏與崇文約, 後期, 懼罪, 請深入自贖, 乃軍鹿頭西, 斷賊糧道. 賊大震, 其將李文悅以兵三千自歸, 仇良輔舉鹿頭城二萬衆降, 執辟子方叔、婿蘇強. 遂趣成都, 餘兵皆面縛送款. 辟走, 追禽之, 檻送京師.

入成都也, 師屯大達, 市井不移, 珍貨如山, 無秋毫之犯. 邢泚已降而貳, 斬於軍, 衣冠脅汙者詣牙請命, 崇文爲條上全活之. 進檢校司空、西川節度副大使, 南平郡王, 實封三百戶, 刻石紀功於鹿頭山.

崇文不通書, 厭案牘諮判以爲繁, 且蜀優富無所事, 請扞邊自力, 乃詔同中書門下平章事、邠寧慶節度使, 爲京西諸軍都統. 崇文恃功而侈, 舉蜀帑藏百工之巧者皆自隨, 又不曉朝廷儀, 憚於覲謁, 有詔聽便道之屯. 居邠三年, 戎備整修. 卒, 年六十四, 贈司徒, 謚曰威武. 會昌六年, 詔配享憲宗廟.

子承簡, 少事忠武軍, 後更隸神策. 以崇文平蜀功, 除嘉王傅. 裴度征蔡, 奏署牙將. 蔡平, 詔析上蔡、郾城、遂平、西平四縣爲洲殷州, 拜承簡刺史, 治郾城. 始開屯田, 列防庸, 瀕溵綿地二百里無復水敗, 皆爲腴田. 先是, 賊築武宮以誇戰勞, 承簡夷其丘, 庀家財以葬. 葺儒宮, 備俎豆, 歲時行禮. 野有荍實, 民得以食. 將吏立石頌功. 遷邢州刺史, 觀察府責賦尤急, 承簡代下戶數百輸租.

遷宋州. 會宣武將李朅反, 遣使責財於宋, 承簡囚之, 前後數輩輒系獄, 一日並出斬於牙門, 威震部中. 朅悉兵攻之. 宋有三城, 南城陷, 承簡保北兩城, 數與賊確. 會徐州救至, 朅爲李質所執, 兵遂潰. 拜兗海沂密節度使. 遷義成軍, 檢校尚書左仆射. 入拜右金吾衛大將軍, 復節度邠寧. 先是, 虜多以盛秋犯邊, 承簡請屯寧州以制其侵. 屬疾還朝, 道卒, 贈司空, 謚曰敬.

崇文孫駢, 自有傳.

伊慎, 字寡悔, 兗州人. 通《春秋》、《戰國策》、天官、五行書, 用善射爲折沖都尉. 喪母, 將合葬而不知父墓, 晝夜哭, 夢若有導者；既發之, 舊志可按也, 乃得葬.

江西路嗣恭討哥舒晃, 以慎爲先鋒. 疾戰破賊, 斬首三千級, 下韶州. 戰把江口, 水湍駛, 乃爲桴, 寘薪焉, 乘風縱火, 賊焚且溺不可計, 與諸將追斬晃泔溪. 授連州長史, 知團練副使. 三遷江州別駕.

討梁崇義也, 慎以江西牙兵屬李希烈, 希烈署漢南北兵馬使, 不受, 獨率所部破崇義於蠻水, 效俘三萬. 襄、漢平, 功多. 希烈愛其材, 數饋遺, 欲縻止之, 卒以計免. 明年, 希烈果反. 嗣曹王皋至鍾陵, 得而壯之, 拔爲大將. 希烈恐爲皋所任, 遺以七屬甲, 詐爲慎書, 行反間. 帝遣使即軍中斬之, 皋表列其誣, 未報. 賊溯江徇地, 皋授慎兵, 勞而遣, 與賊大戰, 破之, 收黃梅, 次長平, 殺賊將, 斬級千餘, 拔蔡山尤力. 遂下蘄州, 即拜刺史, 封南充郡王.

天子在梁州, 包佶轉東南財糧次蘄口, 賊遣驍將杜少誠以兵萬人遏江道, 不得西. 慎選士七千, 列三屯相望, 偃旗以待. 少誠分圍之, 未合, 慎自中屯鼓之, 諸屯悉出奮擊, 賊亂, 少誠走, 斬別將許少華, 封其屍爲京塚, 漕無留艱. 進圍安州, 希烈之甥劉戒虛以兵八千來援, 慎逆擊於應山, 禽之, 示城下, 州開門降. 以功爲安州刺史, 實封百戶. 改隋州. 戰厲鄉, 斬首五千級, 喻降李惠登, 即薦惠登爲刺史. 拜慎安、黃州節度使.

吳少誠反, 詔領步騎五千兼統荊南、湖南、江西兵, 當一面, 遇賊於三州港, 營義陽, 戰于申, 斬首數千, 加檢校刑部尚書. 貞元末, 詔安、黃爲奉義軍, 即爲奉義節度.

憲宗即位, 以兵付其子宥, 身入朝, 拜尚書右仆射, 改金吾衛大將軍. 以錢三千萬賂宦人求帥河中, 事暴, 帝沒其半贓, 貶右衛將軍. 明年, 念舊勞, 復檢校右仆射兼右衛上將軍. 卒, 贈太子太保, 謚曰壯繆. 乾符中, 盜發其墓, 賜絹二百修瘞云.

硃忠亮, 字仁輔, 汴州浚儀人. 舉明經不中, 往事昭義節度使薛嵩爲裨將, 屯普潤, 開田峙糧, 以功擢太子賓客.

硃泚亂, 率麾下四十騎至奉天, 封東陽郡王, 爲「定難功臣.」 扈狩梁州, 爲賊鈔獲, 系長安獄. 賊平, 李晟釋之, 奏隸本軍, 累遷定平軍使. 憲宗立, 加御史大夫. 涇州將楊琦謀拒詔爲亂, 方集諸校計事, 屋壞, 琦壓死, 乃授忠亮涇原四鎮節度使. 本名士明, 至是賜今名.

隱核軍籍, 得竄名者三千人, 歲收乾沒十萬緡. 吏白耄卒不任戰者可罷, 答曰：「古於老馬不棄, 況戰士乎?」聞者莫不感奮. 涇俗舊多賣子, 忠亮以財贖免者前後數百. 築潘原城有勞, 改封丹陽. 卒, 贈尚書右仆射, 謚曰靈.

劉昌裔, 字光後, 太原陽曲人. 幼重遲不好戲, 常若有所思度. 及壯, 策說邊將不售, 去入蜀. 楊惠琳亂, 昌裔說之. 惠琳順命, 拜瀘州刺史, 署昌裔州佐. 惠琳死, 客河朔間. 曲環方攻濮州, 表爲判官. 爲環檄李納, 剴曉大誼, 環上其稿, 德宗異之. 環領陳許軍, 又從府遷. 累進營田副使.

環卒, 上官涚知後務, 吳少誠引兵薄城, 涚欲遁去, 昌裔止曰：「受詔而守, 死其職也. 況士馬完奮, 足支賊. 若堅壁不戰七日, 賊氣必衰, 我以全制之可也.」涚許諾. 賊攻堞壞, 不得修. 昌裔密造飛棚聯柵, 即募突將千人鑿城以出, 擊賊走之. 比還, 柵已立, 守陴遂安. 兵馬使安國寧謀應賊, 昌裔以計斬之；召其麾下千人爲饗, 人賞二縑, 乃伏兵於道, 令「持縑者斬」, 一不能脫, 賊聞解去. 以功擢涚陳許節度使, 昌裔陳州刺史.

韓全義敗於溵水, 引軍走陳, 求入保, 昌裔登陴揖曰：「天子命君討蔡, 何爲來陳? 且賊不敢至我城下, 君其舍外無恐.」明日, 從十餘騎持牛酒抵全義營勞軍, 全義不自意, 迎拜歎服. 改陳許行軍司馬. 涚卒, 軍中推昌裔, 有詔檢校工部尚書, 代節度. 命境上吏不得犯蔡人, 少誠吏有來犯者, 捕得縛送, 使自治之. 少誠慚其軍, 亦禁境上暴掠者. 封彭城郡公.

元和八年, 大水壞廬舍, 溺居人, 以檢校尚書左仆射兼左龍武統軍召還京師. 始, 憲宗惡昌裔自立, 欲召之而重生變, 宰相李吉甫曰：「陛下乘人心愁苦可召也.」遂以韓皋代之. 至長樂驛, 知帝意, 因稱風眩臥第. 歲中卒, 贈潞州大都督, 謚曰威.

範希朝, 字致君, 河中虞鄉人. 初從邠寧軍爲別將, 事節度使韓遊瑰. 德宗在奉天, 以戰守功累兼御史中丞. 治軍整毅, 遊瑰畏其才, 將伺隙殺之, 希朝懼, 奔鳳翔. 帝聞, 召寘左神策軍. 貞元四年, 以遊瑰政無狀, 使代之. 希朝曰：「始偪而來, 終代其任, 非所以防覬覦、安反仄也.」固讓左金吾衛將軍張獻甫. 軍中憚獻甫嚴, 以兵脅監軍使請於帝, 必得希朝乃止. 詔拜寧州刺史、邠寧節度副使, 俾佐獻甫.

俄遷振武節度使. 部有黨項、室韋雜居, 暴掠放肆, 日入慝作, 謂之「刮城門.」 希朝度要害置屯保, 斥邏嚴密, 鄙民以安. 至小竊取亦殺無赦, 虜人憚伏, 相謂曰：「是必張光晟紿姓名來也！」邊州每長帥至, 必效橐它駿馬, 雖甚廉者猶受之, 以結其歡. 希朝一不納. 積十四年, 虜保塞不敢橫. 初, 單于城池不樹, 希朝命蒔柳, 數歲成林.

貞元末, 請朝. 時諸鎮不以事自述職者, 希朝而已. 帝悅, 拜右金吾衛大將軍. 王叔文用事, 謂其易制, 用爲右神策統軍, 充左右神策京西諸城鎮行營節度使, 屯奉天, 以韓泰爲副, 因欲使泰代之. 會不能得神策軍而罷. 憲宗立, 檢校尚書左仆射, 復爲右金吾衛大將軍. 俄檢校司空, 出爲朔方靈鹽節度使. 遷河東, 率師討王承宗, 敗之木刀溝, 然老病, 不能有大功. 還朝, 改左龍武統軍, 以太子太保致仕. 卒, 贈太子太師, 謚忠武, 改曰宣武.

希朝號當世善將, 或比之趙充國. 在朔方時, 招突厥別部沙陀千落衆萬餘有之, 其後用沙陀戰者, 所至有功.

王鍔, 字昆吾, 自言太原人. 始隸湖南團練府爲裨將. 楊炎道潭, 與語, 異其才. 嗣曹王皋爲團練使, 俾鍔誘降武岡叛將王國良, 以功擢邵州刺史.

皋之節度江西也, 李希烈南侵, 皋與鍔兵三千, 使屯潯陽, 而皋全軍臨九江, 襲蘄州, 遂以衆濟. 表鍔江州刺史兼御史中丞, 充都虞候. 鍔小心, 善刺軍中情偽, 事無細大, 皋悉知之. 因推以腹心, 雖家人燕居或預焉. 皋攻安州, 使伊慎盛兵圍之, 而遣鍔入城中約降, 使殺不從者. 翌日城開, 慎以賊降乃己功, 不下鍔, 鍔稱疾避之.

皋爲荊南節度使, 欲署府少尹, 而上佐鄙其人, 乃復檄都虞候. 從皋朝京師, 皋奏鍔文用雖不足, 而它可試. 德宗擢爲鴻臚少卿. 先是, 天寶末, 西域朝貢酋長及安西、北庭校吏歲集京師者數千人, 隴右既陷, 不得歸, 皆仰稟鴻臚禮賓, 月四萬緡, 凡四十年, 名田養子孫如編民. 至是, 鍔悉籍名王以下無慮四千人, 畜馬二千, 奏皆停給. 宰相李泌盡以隸左右神策軍, 以酋長署牙將, 歲省五十萬緡. 帝嘉其公, 擢容管經略使. 凡八年, 溪落安之.

遷嶺南節度使. 廣人與蠻雜處, 地征薄, 多牟利於市, 鍔租其廛, 榷所入與常賦埒, 以爲時進, 裒其餘悉自入. 諸蕃舶至, 盡有其稅, 於是財蓄不貲, 日十餘艘載皆犀象珠琲, 與商賈雜出於境. 數年, 京師權家無不富鍔之財. 召爲刑部尚書. 淮南節度使杜佑數請代, 乃以鍔檢校兵部尚書爲佑副, 厚事佑以悅之, 坐必就司馬聽事, 不數日, 遂代佑. 久之, 入拜尚書左仆射, 又檢校司徒, 爲河中節度使.

進兼太子太傅, 徙河東. 河東自範希朝討鎮無功, 兵才三萬, 騎六百, 府庫殘耗. 鍔能補完嗇費, 未幾, 兵至五萬, 騎五千, 財用豐餘. 會回鶻並摩尼師入朝, 鍔欲示威武傾駭之, 乃悉軍迎, 廷列五十里, 旗幟光鮮, 戈鎧犀密. 回鶻恐, 不敢仰視, 鍔偃然受其禮. 帝聞嘉之, 即除檢校司空、同中書門下平章事. 鍔自見居財多, 且懼謗, 納錢二千萬. 李絳奏言：「鍔雖有勞, 然僉望不屬, 恐天下議以爲宰相可市而取.」帝曰：「鍔當太原殘破後, 成雄富之治. 官爵所以待功, 功之不圖, 何以爲勸? 王播所獻數萬萬, 亦可以平章政事乎?」不聽. 卒, 贈太尉, 謚曰魏.

鍔初附太原王翃爲從子, 以婚閥自高. 翃子弟亦藉鍔多得官. 又常讀《春秋》, 自稱儒者, 士頗笑之. 善任數持下, 在淮南時, 嘗得無名書, 內靴中, 俄取它書焚之, 人信其無名者, 異日因小罪, 並以所告窮驗, 示衆以神明. 性纖嗇, 有所程作, 雖碎瑣無所遺. 官曹簾壞, 吏將易之, 鍔取壞者付船坊以針箬. 每燕饗, 輒錄其餘, 賣之以收利. 故鍔家錢遍天下.

子稷, 曆鴻臚少卿. 鍔在籓, 稷常留京師, 視勢高下輕重以納貲焉. 嘗請籍坊以廣第舍, 作復垣洞穴, 實金錢其中. 鍔卒, 奴告稷更遺占, 沒所獻, 裴度爲言, 乃論殺奴. 長慶二年, 用稷爲德州刺史, 悉金寶、媵侍以行. 節度使李全略利其貨, 因軍亂殺稷, 納其女爲媵.

開成中, 滄州節度使劉約奏稷子叔泰生五歲, 值全略亂, 爲郡人匿養, 得不死. 送叔泰京師, 文宗憫焉, 詔授九品官, 使奉鍔祀.

孟元陽, 史失其何所人. 起陳許軍中, 以嚴整稱. 曲環領節度使, 時已爲大將, 使董作西華屯. 盛夏, 屩而立於塗, 役休乃就舍, 故田輒歲稔, 而軍食常足. 環卒, 吳少誠來寇, 元陽嬰城守, 圍甚急, 然終不能傅城. 韓全義敗五樓, 列將多私去, 獨元陽與神策將蘇元策、宣州將王幹以所部屯溵水, 破賊二千, 詔拜陳州刺史. 憲宗立, 遷河陽節度使. 五年, 盧從史敗, 檢校尚書右仆射, 徙帥昭義軍. 入爲右羽林統軍, 封趙國公. 改右金吾大將軍, 復拜統軍. 卒, 贈揚州大都督.

王棲曜, 濮州濮陽人. 安祿山反, 尚衡裒義兵討賊, 署牙將, 徇兗、鄆諸縣下之, 進牙前總管. 賊將邢超然守曹州, 乘城指顧, 棲曜曰：「彼可取也.」一矢殞之, 遂拔曹州. 累授試金吾衛將軍.

袁晁亂浙東, 御史中丞袁傪討之, 表爲偏將. 與賊戰, 日十餘遇, 生禽晁, 收州縣十六. 授常州別駕、浙西都知兵馬使. 時江介未定, 詔內常侍馬日新以汴滑軍五千鎮之. 中人暴橫, 賊蕭廷蘭乘衆怨逐日新, 劫其衆. 棲曜方遊弈近郊, 賊脅取之, 與圍蘇州. 棲曜乘賊怠, 挺身登城, 率城中兵出戰, 賊衆大敗, 遷試金吾大將軍.

李靈曜反汴州, 浙西觀察使李涵使提兵四千爲河南掎角, 有功. 李希烈陷汴州也, 乘勝東略, 次寧陵, 將襲宋州. 浙西節度使韓滉使棲曜以強弩三千涉水, 夜入寧陵, 希烈不之知. 晨朝, 矢集帳前, 驚曰：「江淮弩士入矣！」遂不敢東.

貞元初, 拜左龍武大將軍, 出爲鄜坊節度使. 十九年, 卒, 贈尚書右仆射, 謚曰成.

棲曜性謹厚, 善騎射. 始將兵時, 涉寇境, 遇遊騎環合, 乃規百步, 立表而射, 每射破的, 虜相顧懼, 引去.

子茂元, 少好學. 德宗時上書自薦, 擢試校書郎, 改太子贊善大夫. 呂元膺留守東都, 署防禦判官. 淄青留邸卒謀亂, 元膺率兵圍之, 士無敢先者, 茂元取一人斬之, 衆乃進, 賊遂出奔. 累遷嶺南節度使, 蠻落安之.

家積財, 交煽權貴. 鄭注用事, 遷涇原節度使. 注敗, 悉出家貲餉兩軍, 得不誅, 封濮陽郡侯. 召爲將作監, 領陳許節度使, 又徙河陽. 討劉□真也, 李德裕以茂元兵寡, 詔王宰領陳許合義成兵援之, 以河陰所貯兵械、內庫甲弓矢陌刀賜之. 會病, 以宰兼河陽行營攻討使. 卒, 贈司徒, 謚曰威.

劉昌, 字公明, 汴州開封人. 善騎射. 天寶末, 從河南防禦使張介然討安祿山, 授易州遂城府左果毅. 史朝義兵圍宋州, 城中食盡且降. 昌說刺史李岑曰：「李光弼在河陽, 江淮足兵, 勢必來援. 今廩麹尚多, 若屑以食, 可支二十日, 則救至.」岑聽之. 昌乃被鎧登城, 以忠義諭賊, 賊畏不敢攻. 俄而光弼援兵至, 賊夜潰. 光弼聞其謀, 召置軍中, 將用之. 會光弼卒, 還爲宋州牙門將.

李靈曜以汴州反, 刺史李僧惠欲應之, 昌請見, 陳逆順計, 且泣. 僧惠悟, 即馳奏請自將討賊. 故靈曜失助, 不得逞. 汴州平, 李忠臣疾僧惠, 攻殺之, 昌遁去.

劉玄佐領宣武節度使, 擢昌左廂兵馬使. 李納反, 以偏師收考城, 充行營諸軍馬步都虞候. 玄佐攻濮州, 以昌攝刺史. 李希烈取汴, 玄佐別將高翼提精卒守襄邑, 城陷, 翼赴水死, 江淮大震. 昌以兵三千守寧陵, 希烈衆五萬攻之, 昌掘塹以遏地道, 相拒凡四十餘日, 賊數敗, 乃解圍去. 更攻陳州, 昌從玄佐以浙西兵三萬救之. 西去陳五十里, 昌薄其軍, 大戰破之, 禽賊將翟曜, 希烈奔還蔡州. 加檢校工部尚書, 累實封二百戶.

貞元三年入朝, 詔以宣武兵八千北出五原. 士卒有逗留沮事者, 斬三百人乃行, 舉軍忄習伏. 尋授京西行營節度使. 歲餘, 改四鎮、北庭行營兼涇原節度. 七年, 城平涼, 開地二百里, 扼彈箏峽. 又西築保定, 扞青石嶺, 凡七城二堡, 旬日就. 以功檢校尚書右仆射, 累封南川郡王. 十四年, 歸化堡軍亂, 逐大將張國誠, 詔昌經略. 昌入堡, 誅數百人, 復使國誠統之. 昌在邊凡十五年, 身率士墾田, 三年而軍有羨食, 兵械銳新, 邊障妥寧. 及感疾, 詔赴京師. 未行, 卒, 年六十五, 贈司空.

初城平涼, 當劫盟後, 將士骸骨不藏, 昌始命瘞之. 夕夢若詣昌厚謝者, 昌具以聞. 德宗下詔哀痛, 出衣數百稱, 官爲賽具, 斂以棺槥, 分建二塚, 大將曰旌義塚, 士曰懷忠塚, 葬淺水原, 詔翰林學士爲銘識其所. 昌盛陳兵衛, 具牢醴, 率諸將素服臨之, 邊兵莫不感泣.

子士涇, 尚雲安公主, 拜駙馬都尉, 累遷少卿. 家積財, 內結權近. 善胡琴, 故得幸於貴人. 後遷太仆卿, 給事中韋弘景等封還制書, 以士涇交通近幸, 不當居九卿. 憲宗曰：「昌有功於邊, 士涇又尚主, 官少卿已十餘年, 制書宜下.」弘景等乃奉詔.

贊曰：唐杜牧稱：「寧陵之圍解, 劉玄佐召昌問曰：『君以孤城, 用一當十, 何以能守? 』昌泣曰：『始昌令：守陴內顧者斬. 昌孤甥張俊守西北, 未嘗內顧, 捽下斬之. 士有死志, 故能守.』因伏地流涕, 玄佐亦泣曰：『國家將富貴汝.』」史臣謂不然, 且勒兵乘城與賊抗, 所賴賞罰耳. 今無罪而斬其甥, 士心且離, 不祥莫大焉. 寧好事者傅此以益其美? 非昌志也. 牧以爲張巡、許遠陷睢陽, 其名傳, 昌全寧陵而事不得暴於世, 寧牧未之思邪?  趙昌, 字洪祚, 天水人. 始爲昭義李承昭節度府屬, 累遷虔州刺史. 安南酋獠杜英翰叛, 都護高正平以憂死, 拜昌安南都護, 夷落向化毋敢桀. 居十年, 足疾, 請還朝, 以兵部郎中裴泰代之, 入爲國子祭酒. 未幾, 州將逐泰, 德宗召昌問狀, 時年逾七十, 占對精明, 帝奇之, 復拜安南都護. 詔書至, 人相賀, 叛兵即定.

憲宗初立, 檢校戶部尚書, 遷嶺南節度使. 降輯陬荒, 以勞徙節荊南. 召入, 再遷工部尚書、兼大理卿. 出爲華州刺史. 對麟德殿, 趨拜強駃, 帝訪其所以頤養. 遷太子少保. 卒, 年八十五, 贈揚州大都督, 謚曰成.

李景略, 幽州良鄉人. 父承悅, 檀州刺史、密雲軍使. 景略以廕補幽州府功曹參軍. 大曆末, 客河中, 闔門讀書.

李懷光爲朔方節度使, 署巡官. 五原將張光殺其妻, 以貲市獄, 前後不能決, 景略核實, 論殺之. 既而有若女厲者進謝廷中, 如光妻云. 遷大理司直. 懷光屯咸陽, 將襲東渭橋, 召幕府計議. 景略曰：「殺硃泚, 還軍諸道, 杖策詣行在, 此轉禍爲福也.」不聽. 既出軍門, 慟哭曰：「豈意此軍乃陷不義乎！」遂遁歸.

靈武節度使杜希全表置於府, 累轉侍御史、豐州刺史. 豐州當回紇通道, 前刺史軟柔, 每虜使至, 與抗禮. 時梅錄將軍入朝, 景略欲折之, 因郊勞, 前遣人謂曰：「可汗新沒, 欲吊使者.」乃坐高壟待之. 梅錄俯僂前哭, 景略即撫之曰：「可汗棄代, 助爾號慕.」於是虜容氣沮索, 不敢抗, 以父行呼景略. 自此回紇使至者, 皆拜於廷, 威名顯聞. 希全忌之, 誣奏, 貶袁州司馬.

希全死, 遷左羽林將軍, 對德宗延英殿, 論奏衎衎, 有大臣風. 會河東節度使李說病, 以景略爲太原少尹、行軍司馬. 時方鎮既重, 故少召還者, 惟不幸則司馬代之. 自說有疾, 人心固屬景略矣. 會梅錄復入朝, 說大會, 虜人爭坐, 說不敢遏, 景略叱之, 梅錄識其聲, 驚拜曰：「非李豐州邪?」遂就坐. 將吏相顧嚴憚, 說愈不平, 賂中尉竇文場謀毀去之.

歲餘, 塞下傳言回紇將南寇, 文場方侍帝傍, 即言豐州當得良將, 且舉景略, 乃拜豐州刺史、天德軍西受降城都防禦使. 窮塞苦寒, 地塉鹵, 邊戶勞悴. 景略至, 節用約己, 與士同甘蓼, 鑿咸應、永清二渠, 溉田數百頃, 儲稟器械畢具, 威令肅然, 聲雄北疆, 回紇畏之. 卒於屯, 年五十五. 天下惜用景略才有所未盡. 贈工部尚書.

任迪簡, 京兆萬年人. 擢進士第. 天德李景略表佐其軍, 嘗宴客, 而行酒者誤進醢, 景略用法嚴, 迪簡不忍其死, 飲爲釂, 徐以它辭請易之, 歸衉血, 不以聞, 軍中悅其長者. 景略卒, 舉軍請爲帥, 監軍使拘迪簡, 不聽, 衆大呼, 破戶出之. 德宗遣使者察變, 具得所以然, 乃授豐州刺史、天德軍使. 由殿中侍御史授兼大夫、散騎常侍. 入爲太常少卿、太子左庶子.

張茂昭以易定歸, 擢迪簡行軍司馬代之. 大將楊伯玉據牙不納, 衆殺之；別將張佐元復叛, 迪簡斬以徇, 乃入, 以檢校工部尚書爲節度使. 承茂昭奢縱後, 公私屈覂, 欲饗士, 無所給, 至與下同糲食, 身居戟戶. 逾月, 軍中感其公, 請安臥內, 迪簡乃許. 三年, 上下完充. 以疾入, 除工部侍郎. 不能朝, 改太子賓客. 卒, 贈刑部尚書, 謚曰襄.

張萬福, 魏州元城人. 三世明經, 止縣令、州佐. 萬福以儒業不顯, 乃學騎射, 從王斛斯以別校征遼東, 有功.

李峘伐劉展, 署爲部將, 效首萬級. 累攝壽州刺史、舒廬壽都團練使. 州送租賦詣都, 至潁, 爲盜所奪. 萬福領輕兵尾襲, 賊倉卒不得戰, 悉禽之, 盡得所亡, 並先掠人妻女、財畜萬計, 還其家, 不能自致者, 給船車以遣. 真拜刺史, 兼淮南節度副使. 而節度崔圓忌之, 失刺史, 改鴻臚卿, 使將千人鎮壽州, 不以爲恨. 時許杲以平盧行軍司馬將卒三千駐濠州, 陰窺淮南. 圓使萬福攝濠州刺史. 杲聞, 即移戍當塗. 賊陳莊陷舒州, 圓又令攝舒州刺史, 督淮南盜賊, 窮破株黨.

大曆三年, 召見. 代宗曰：「欲一識卿面, 且將以許杲累卿.」萬福辭謝, 因前曰：「陛下以一許杲召臣, 如河北諸將叛, 欲屬何人?」帝笑曰：「姑爲我了杲事, 且當大用.」乃拜和州刺史兼行營防禦使, 督盜淮南. 萬福至州, 杲懼, 徙屯上元, 過楚州, 大掠, 節度使韋元甫使萬福追討. 未至, 杲爲其將康自勸所逐, 自勸循淮鈔而東, 萬福倍道追殺之, 免者十三, 盡還所剽於民. 元甫將厚賞士, 萬福曰：「官健坐仰衣食, 無所事, 今一小煩之, 不足過賞, 請用三之一.」帝下詔褒美, 賜具衣、宮錦十雙.

久之, 詔以本鎮兵千五百人防秋京西. 萬福詣揚州還所領兵. 會元甫死, 諸將願得萬福爲帥, 監軍使邀請之, 對曰：「我非幸人, 勿以此待我.」遂去. 以利州刺史鎮咸陽, 且留宿衛.

李正己反, 屯兵埇橋, 江淮漕船積千餘不敢逾渦口. 德宗乃以萬福爲濠州刺史, 召謂曰：「先帝改爾名正者, 所以褒也. 朕謂江淮草木亦知爾威名, 若從所改, 恐賊不曉是卿也.」復賜舊名. 萬福因馳至渦口, 駐馬於岸, 悉發漕船相銜進, 賊兵倚岸熟視不敢動. 改泗州刺史. 魏州饑, 父子相賣, 萬福曰：「魏州吾鄉裏, 安忍其困?」令兄子將米百車餉之, 贖魏人自賣者, 給資遣之.

爲杜亞所忌, 召拜右金吾將軍. 及見, 帝驚曰：「亞乃言爾昏耄, 何邪?」詔圖形淩煙閣, 數賜與, 並敕度支籍口畜給其費. 陽城等詣延英門論裴延齡事, 伏閣不去, 帝震怒, 左右懼不測. 萬福大言曰：「國有直臣, 天下無慮矣. 吾年八十, 與見盛事.」遍揖城等勞之, 天下益重其名. 以工部尚書致仕, 卒, 年九十.

萬福自始終祿食七十年, 未嘗一日言病. 蒞凡九州, 皆有惠愛. 初, 在泗州, 遇李希烈反, 陳少遊悉以部刺史妻子質揚州, 萬福獨不遣. 謂使者：「爲我白公, 妻老且丑, 不足慁公意.」卒不行, 人稱其直.

高固, 不知何許人, 或言四世祖侃, 永徽中爲北庭安撫使, 禽車鼻可汗, 以功爲安東都護.

固生微賤, 爲家所賣, 轉爲渾瑊童奴, 字黃芩. 性敏惠, 有旅力, 善騎射, 能讀《左氏春秋》. 瑊愛養之, 以齊有高固, 因以名, 以乳媼女女固. 從瑊屯朔方. 德宗在奉天, 固仍從瑊, 賊突入東壅門, 固引銳士長刀殺賊數十人, 曳車塞闔, 賊不能入. 封渤海郡王.

李懷光反, 使邠寧留後張昕將兵萬人先趣河中, 固在行, 乃伺間入帳下, 斬昕首以徇, 拜檢校右散騎常侍、前軍兵馬使. 貞元十七年, 邠寧節度使楊朝晟卒, 詔將並邠寧、朔方爲一軍, 議以李朝寀爲節度, 劉南金副之, 以詢邠軍, 咸曰：「如詔.」數日復劫固爲帥, 固曰：「然能聽吾言. 乃可.」衆唯唯. 固徇曰：「毋殺人, 毋肆掠！」三軍皆順悅. 帝亦念固功, 乃拜邠寧節度使. 固本宿將, 且寬厚, 人皆安之. 然久在散位, 數爲儕類輕笑. 及受命, 衆多懼, 固一釋不問.

憲宗時, 檢校尚書右仆射, 入爲右羽林統軍. 卒, 贈陝州大都督.

郝玭, 不記其鄉裏. 貞元中爲臨涇鎮將, 嘗從數百騎出野, 還, 說節度使馬璘曰：「臨涇扼洛口, 其川饒衍, 利畜牧. 其西走戎道, 曠數百里皆流沙, 無水草. 願城之, 爲休養便地.」玭出, 或謂璘曰：「玭言信然. 雖然, 公所以蒙恩大幸, 以邊防未固也. 上心日夜念此, 故厚於公. 今若用玭言, 則邊已安, 尚何事爲?」璘遂不聽.

及段佑代節度, 玭又說曰：「天寶時, 天下以兵爲防, 獨西戎耳. 而塞至京師且萬里. 自祿山反, 西陲盡亡, 寰內爲邊郡. 每虜入寇, 驅井閭父子與馬牛, 焚積聚, 殘室廬, 邊人耗盡. 今若築臨涇以折虜勢, 便甚.」佑唯許, 請於朝. 卒詔城臨涇, 爲行原州, 以玭爲刺史, 戍之. 自是虜不敢過臨涇.

玭在邊積三十年, 每討賊, 不持糗糧, 取之於敵. 獲虜必刳剔而歸其屍, 虜大畏, 道其名以怖啼兒. 遷檢校左散騎常侍、涇原行營節度使, 封保定郡王. 贊普常等故身鑄金象, 令於國曰：「得生玭者, 以金玭償之.」朝廷畏失名將, 徙爲慶州刺史, 卒.

佑, 本郭子儀牙將, 從征伐有功. 貞元末, 爲涇原節度使, 虜畏憚之. 終右神策大將軍.

史敬奉者, 靈州人. 事朔方軍爲牙將. 元和中, 吐蕃數犯塞, 十四年, 敬奉白節度使杜叔良, 請兵三千, 齎一月糧, 深入虜地, 分賊勢. 叔良以二千兵予之, 行十餘日, 不聞問, 皆謂已歿. 敬奉乃由間道繞出虜後, 部落奔駭, 因大破之, 驅其餘衆於瓠蘆河, 獲馬牛雜畜迨萬數. 賜實封五十戶.

敬奉陋, 類不勝衣, 其走逐奔馬, 挾鞍勒以上, 而後羈帶之, 矛矢在手, 前無強敵. 甥侄部曲二百人, 每出輒分其隊爲四五, 隨水草, 數日不相知, 及相遇, 已皆有獲. 與鳳翔將野詩良輔及郝玭皆以名雄邊.

良輔者, 後爲隴州刺史. 朝廷遣使至吐蕃, 虜輒言：「唐家稱和好豈妄邪！不爾, 安得任良輔爲隴州刺史?」

列傳第九十六

李烏王楊曹高劉石

李光進, 其先河曲諸部, 姓阿跌氏. 貞觀中內屬, 以其地爲雞田州, 世襲刺史, 隸朔方軍.

光進與弟光顏少依舍利葛旃, 葛旃妻, 其女兄也. 初, 葛旃殺仆固瑒, 歸河東辛雲京, 遂與光進俱家太原. 以沈果稱. 從馬燧救臨洺, 戰洹水有功. 曆前後軍牙門將、兼御史大夫、代州刺史. 元和四年, 王承宗、範希朝引師救易定, 表光進爲都將. 時光顏亦至大夫, 故軍中呼「大小大夫.」 俄檢校工部尚書, 爲振武節度使, 賜姓以光寵之；別詔光顏拜洺州刺史. 弟兄榮冠當時. 光進徙靈武, 卒, 年六十五, 贈尚書左仆射.

有至性, 居母喪, 三年不歸寢. 光顏先娶, 而母委以家事. 及光進娶, 母已亡, 弟婦籍貲貯、納管鑰於姒, 光進命反之, 曰：「婦逮事姑, 且嘗命主家事, 不可改.」因相持泣, 乃如初.

光顏, 字光遠. 葛旃少教以騎射, 每歎其天資票健, 己所不逮. 長從河東軍爲裨將, 節度使馬燧謂曰：「若有奇相, 終必光大.」解所佩劍贈之. 討李懷光、楊惠琳, 戰有功. 從高崇文平劍南, 數搴旗蹈軍, 出入若神, 益知名. 進兼御史大夫, 曆代、洺二州刺史.

元和九年討蔡, 以陳州刺史充忠武軍都知兵馬使. 始逾月, 擢本軍節度使, 詔以其軍當一面. 光顏乃壁溵水. 明年, 大破賊時曲. 初, 賊晨壓其營以陣, 衆不得出, 光顏毀其柵, 將數騎突入賊中, 反往一再, 衆識光顏, 矢集其身如蝟. 子攬馬鞅諫無深入, 光顏挺刃叱之, 於是士爭奮, 賊乃潰北. 當此時, 諸鎮兵環蔡十餘屯, 相顧不肯前, 獨光顏先敗賊. 始, 裴度宣慰諸軍還, 爲憲宗言：「光顏勇而義, 必立功.」 俄又與烏重胤破賊小溵河. 初, 都統韓弘約諸軍攻賊, 賊先薄重胤壘, 重胤中矛創甚, 請救於光顏. 光顏策賊既出, 則小溵河之堡可乘, 且重胤不可破. 遣大將田穎、宋朝隱襲其城, 夷之, 賊失贅聚. 弘怒不救重胤, 違節度, 取穎等將戮之, 舉軍惜其材, 光顏不敢拒. 會中人景忠信至, 知其然, 即矯詔械系在所, 馳以聞, 有詔釋之. 弘及光顏更以表言, 帝謂弘使曰：「違都統令當死, 但以功可贖, 赦之以爲後圖.」弘不悅. 自是與弘有隙.

十一年, 屢困賊, 遂拔淩雲柵. 捷奏入, 帝大悅, 厚賚其使. 進檢校尚書左仆射. 十二年四月, 敗賊於郾城, 死者什三, 數其甲凡三萬, 悉畫雷公符、斗星, 署曰：「破城北軍.」郾守將鄧懷金大恐, 其令董昌齡因是勸懷金降, 且來請曰：「城中兵父母妻子皆質賊, 有如不戰而屈, 且赤族. 請公攻城, 我舉火求援, 援至, 公迎破之, 我以城下.」光顏許之. 賊已北, 昌齡奉偽印, 懷金率諸將素服開門待. 光顏入之, 城自壞者五十版.

弘素蹇縱, 陰挾賊自重, 且惡光顏忠力, 思有以撓衊之. 飭名姝, 教歌舞、六博, 襦衤屬珠琲, 舉止光麗, 費百钜萬, 遣使以遺光顏, 曰：「公以君暴露於外, 恭進侍者, 慰君征行之勤.」光顏約旦日納焉. 乃大合將校置酒, 引使者以侍姝至, 秀曼都雅, 一軍驚視. 光顏徐曰：「我去室家久, 以爲公憂, 誠無以報德. 然戰士皆棄妻子, 蹈白刃, 奈何獨以女色爲樂? 爲我謝公：天子於光顏恩厚, 誓不與賊同生！」指心曰：「雖死不貳.」因嗚咽泣下, 將卒數萬皆感激流涕, 乃厚賂使者還之, 於是士氣益勵.

裴度築赫連城於沲口, 率輕騎觀之. 賊以奇兵自五溝至, 大呼薄戰, 城爲震壞, 度危甚, 光顏力戰卻之. 先是, 光顏策賊必至, 密遣田布伏精騎溝下, 扼其歸. 賊敗, 棄騎去, 顛死溝中者千餘. 由是賊悉銳士當光顏, 而李愬得乘虛入蔡矣. 董重質棄洄曲軍降愬, 光顏躍馬入賊營大呼, 衆萬餘人投甲請命. 賊平, 加檢校司空. 入朝, 召對麟德殿, 賜與蕃渥, 命宴其第, 歸芻米二十車.

帝討李師道, 徙義成節度使, 許以忠武兵自隨. 不三旬, 再敗賊濮陽, 拔斗門, 斬數千級. 上言許、鄭兵合不可用, 遂復鎮忠武. 吐蕃入寇, 徙邠寧軍. 時虜毀鹽州城, 使光顏復城之, 亦以忠武兵從. 初, 田縉鎮夏州, 以叨遝開邊隙, 故黨項引吐蕃圍涇州, 郝玭力戰破之. 光顏聞賊至, 料兵以赴, 邠人慢言忷忷, 騰噪不肯行. 光顏爲陳說大義, 感慨流涕, 聞者亦泣下, 遽即路, 虜走出塞.

穆宗立, 召還, 賜開化裏第, 加同中書門下平章事. 還軍, 賚況不貲, 以寵示群臣. 俄徙鳳翔. 帝將伐鎮州, 復還忠武, 又兼深冀行營節度使. 宰相百官班餞, 帝御通化門臨送, 賜珍器、良馬、玉帶. 光顏提軍深入, 而饋運不至, 有詔以滄、景、德、棣州益之. 光顏以宰相處置失宜, 辭兼領, 亦會赦王廷湊, 復所治. 李騕亂汴州, 詔總軍出討, 朝受命, 暮即戎. 翌日, 拔尉氏. 與汴人戰琵琶溝, 未陣, 薄之, 賊走. 騕平, 進兼侍中. 敬宗初, 真拜司徒、河東節度. 寶曆二年卒, 年六十六, 贈太尉, 謚曰忠, 賻賜良厚. 及葬, 文宗以其功高, 復賜帛二千匹.

光顏性忠義, 善撫士, 其下樂爲用. 許師勁悍, 常爲諸軍鋒, 故數立勳. 王仙芝、黃巢反, 諸道告急, 多請以助守. 大校曹師罕以千五百人隸招討使宋威, 張貫以四千人隸副使曾元裕. 僖宗倚許軍以屏蔽東都, 有請以爲援, 率不報. 大將張自勉討雲南、黨項；龐勳亂, 解圍壽州, 戰淮口, 以功累擢右威衛上將軍. 至是表請討賊, 詔乘傳赴軍, 解宋州圍. 威忌自勉成功, 請以隸麾下, 且欲殺之. 宰相得其謀, 不聽, 以自勉代元裕.

烏重胤, 字保君, 河東將承玭子也. 少爲潞牙將, 兼左司馬. 節度使盧從史奉詔討王承宗, 陰與賊連. 吐突承璀將圖之, 以告重胤, 乃縛從史. 帳下士持兵合讙, 重胤叱曰：「天子有命, 從者賞, 違者斬！」士斂手還部無敢動. 憲宗嘉其功, 擢河陽節度使, 封張掖郡公.

帝討淮蔡, 詔重胤以兵壓賊境, 割汝州隸其軍, 與李光顏相掎角. 大小百餘戰, 凡三年, 賊平, 再遷檢校司空, 進邠國公. 徙橫海軍, 建言：「河朔能拒朝命者, 蓋刺史失權, 鎮將領軍能作威福也. 使刺史得職, 大帥雖有祿山、思明之奸, 能據一州爲叛哉? 臣所管三州, 輒還刺史職, 各主其兵.」因請廢景州. 法制脩立, 時以爲宜.

討王廷湊也, 出屯深州, 方朝廷號令乖迕, 賊浸不制, 重胤久不敢進. 穆宗以爲觀望, 詔杜叔良代之, 以重胤爲太子太保. 長慶末, 以檢校司徒、同中書門下平章事爲山南西道節度使. 召至京師, 改節天平軍. 文宗初, 真拜司徒. 李同捷請襲父位, 帝方務靜安, 授同捷兗海, 以重胤耆將, 兼節度滄景, 以齊州隸軍. 未幾卒, 年六十七, 贈太尉, 謚懿穆.

重胤出行伍, 善撫士, 與下同甘苦. 蔡將李端降重胤, 蔡人執其妻殺之, 妻呼曰：「善事烏仆射！」得士心大抵如此. 待官屬有禮, 當時有名士如溫造、石洪皆在幕府. 既歿, 士二十餘人刲股以祭.

子漢弘嗣爵. 居母喪, 奪爲左領軍衛將軍, 固辭. 帝嘉許之.

石洪者, 字浚川, 其先姓烏石蘭, 後獨以石爲氏. 有至行, 舉明經, 爲黃州錄事參軍, 罷歸東都, 十餘年隱居不出. 公卿數薦, 皆不答. 重胤鎮河陽, 求賢者以自重, 或薦洪, 重胤曰：「彼無求於人, 其肯爲我來邪?」乃具書幣邀辟, 洪亦謂重胤知己, 故欣然戒行. 重胤喜其至, 禮之. 後詔書召爲昭應尉、集賢校理.

又有李珙者, 世儒家, 珙獨尚材武, 有崖岸. 嘗至澤潞見李抱真, 欲署牙將, 聞其使酒, 不用. 都將王虔休曰：「珙奇士, 不能用, 即殺之, 無爲它人得也.」抱真不納. 虔休代節度, 引爲將. 重胤禽從史, 珙將救之, 既聞謀出朝廷, 乃止. 重胤愛其才, 討淮西也, 表爲行營都將. 終右武衛上將軍.

王沛, 許州許昌人. 少勇決, 爲節度使上官涚所器, 妻以女, 署牙門將. 涚卒, 它婿田偁脅涚子襲領其軍, 謀殺監軍. 沛知其計, 密告之, 支黨悉禽. 德宗嘉美, 即拜行軍司馬. 而劉昌裔領節度, 奏沛爲監察御史, 有詔護涚喪還京師. 帝召見歎息, 以爲功異等, 嫌昌裔所請薄, 謂沛曰：「吾意殊未厭, 爾歸矣, 方使別奏.」沛未至許, 拜兼御史中丞.

李光顏討吳元濟, 奇沛風概, 署行營兵馬使, 使將勁兵別屯, 數破賊有功. 時詔書趣戰, 諸將觀望, 不敢度溵以壁. 沛引兵五千夜濟合流, 扼賊沖, 遂城以居. 於是河陽、宣武、太原、魏博等軍繼度, 圍郾城. 沛先結壘與賊對, 蔡將鄧懷金遂降. 蔡平, 加兼大夫. 復從光顏定淄青. 及光彥鎮邠, 詔分許兵往戍, 沛又爲都將, 救鹽州, 敗吐蕃, 以功擢寧州刺史. 徙陳州.

李騕之亂, 以忠武節度副使率師討騕, 加檢校右散騎常侍, 進拜兗海沂密節度使. 是時新建府, 俗獷驁, 沛明示法制, 搜閱以時, 軍政大治. 以檢校工部尚書徙忠武. 太和元年卒, 贈尚書右仆射.

子逢, 從父征伐, 累功署忠武都知兵馬使. 太和中, 入爲諸衛將軍. 從劉沔、石雄破回鶻於天德, 有士二千人未嘗戰, 欲冒賞賜, 逢不與. 或爲請之, 答曰：「士奮死取賞, 若無功而賞, 何哉?」武宗以逢用法嚴, 使宰相李德裕讓之, 逢曰：「戰者, 前踏白刃, 不以法, 人孰用命?」討劉稹也, 爲太原道行營將, 領陳許兵七千屯翼城. 稹平, 加檢校右散騎常侍. 後亦至忠武節度使云.

楊元卿, 史失其何所人. 少孤, 慷慨有術略. 客江海上, 時時高論, 人謂狂生. 吳少誠跋扈蔡州, 元卿以褐衣見, 署劇縣, 俄召入幕府. 又事少陽. 每奏事至京師, 頗爲宰相李吉甫慰納. 元卿還, 與少陽言君臣大義以動其心, 賊黨惡而共構之, 判官蘇肇保救, 乃免. 然元卿陰橈少陽事, 而輸款朝廷. 及元濟擅襲節度, 元卿欲困其財使不振, 謬說曰：「先公吝於財, 諸將至寒餒. 府之有亡, 我具知之. 君若大賜將士以自固, 又卑辭厚禮邀事諸鎮, 則諸將悅, 庶幾助我. 吾爲君持表見天子, 安有不從者?」元濟許之. 既至, 則具條賊虛實, 請敕諸道執元濟誅之. 元濟覺, 乃殺其妻並四子, 圬爲一堋射之, 肇亦被害.

憲宗拜元卿嶽王府司馬, 與李愬議僑置蔡州, 以元卿爲刺史, 優納降附, 壞賊黨與. 元卿入見, 願假度支錢及它奏請, 不合旨；又裴度以諸將討蔡三年, 功且成, 若又以州與元卿, 恐觖望生事, 議格. 更授光祿少卿. 蔡平, 超拜左金吾衛將軍. 建言：「淮西多怪珍寶帶, 往取必得.」帝曰：「我討賊, 爲人除害. 賊平, 我求得矣, 焉用寶！止勿復言.」出爲汾州刺史, 復入爲金吾.

長慶初, 鎮、魏易帥, 元卿具道所以成敗事, 穆宗久乃悟, 賜白玉帶, 擢涇原渭節度使. 元卿墾發屯田五千頃, 屯築高垣, 牢鍵閉, 寇至, 耕者保垣以守. 居六年, 涇人德之. 徙節河陽. 何進滔亂魏博, 元卿請自齎三月糧舉軍出討, 文宗嘉美, 加檢校司空. 獻粟二十萬石, 助天子經費. 進光祿大夫. 徙宣武軍. 太和七年, 以疾歸東都, 授太子太保. 卒, 贈司徒. 然性憸巧, 所至聚斂, 諧結權近, 故累更方任云.

子延宗, 開成中爲磁州刺史, 與河陽兵謀逐帥自立. 事敗, 詔以元卿嘗毀家歸忠, 全其宗, 杖死延宗於京兆府, 賜還田產.

曹華, 宋州楚丘人. 始從宣武軍. 縛亂將李乃送闕下, 節度使董晉署爲牙將. 後避仇奔東都, 會吳少誠叛, 留守王翃署華襄城戍將. 華浚隍埤堞, 日與賊搏, 數禽馘, 賊憚之. 憲宗初, 累拜檢校右散騎常侍, 召至京師, 賜矛甲繒錦, 還屯. 拜寧州刺史, 未行, 屬吳元濟不受命, 詔河陽懷汝節度使烏重胤討之, 重胤請華自副. 戰青陵城, 賊大奔, 拔淩雲柵, 以功封陳留郡王.

蔡平, 進棣州刺史. 州與鄆比, 時賊略定滴河, 華遽逐賊, 斬二千級, 復其縣. 又募群盜可用者, 貸死, 補屯卒, 使據孔道. 賊至, 輒擊卻之, 不敢北. 擢橫海節度副使. 時朝廷披鄆爲三鎮. 其明年, 兗海軍亂, 殺觀察使王遂, 詔華往代. 視事三日, 合軍大饗, 幕甲士於廡, 酒中, 令曰：「天子以鄆人參別而戍, 有轉徒勞, 欲厚賞之. 請鄆人右, 州兵左.」既而出州兵, 乃闔門大言曰：「天子有命, 誅殺帥者！」甲起於幕, 環之. 凡斬千二百人, 血流殷渠, 赤氛冒門高丈餘. 海、沂之人, 重足屏息.

華惡沂地褊, 請治兗, 許之. 自李正己盜, 齊、魯俗益汙驁, 華下令曰：「鄒、魯禮義鄉, 不可忘本.」乃身見儒士, 春秋祀孔子祠, 立學官講誦, 斥家貲佐贍給, 人乃知教, 成就諸生, 仕諸朝. 鎮人害田弘正, 華亟請以本軍進討, 不從. 進華檢校工部尚書, 就充節度使.

李騕叛, 以兵取宋州. 華不待命, 以兵逆擊, 破之. 騕平, 檢校尚書右仆射, 徙鎮義成軍. 盜殺商賈, 吏捕得, 乃華嬖人. 華怒, 斷其頸以祭死者. 卒, 年六十九, 贈左仆射.

華雖出戎伍, 而動必由禮, 愛重士大夫, 不以貴倨人, 至廝豎必待以誠信, 人以爲難.

高瑀, 冀州蓚人. 少沈邃, 喜言兵. 釋褐右金吾胄曹參軍, 累遷陳、蔡二州刺史, 入爲太仆卿. 忠武節度使王沛死, 衛軍諸將多自謂得之. 宰相裴度、韋處厚以瑀治陳、蔡素有狀, 習軍中情偽, 欲任之. 會其軍表丐瑀, 乃檢校左散騎常侍, 領忠武節度使. 自大曆後, 擇帥悉出宦人中尉, 所輸貨至钜萬, 貧者假貸富人, 既得所欲, 則椎膏血, 倍以酬息, 十常六七. 及瑀有命, 士相告曰：「韋、裴作相, 天下無債帥.」州比水旱無年, 瑀相地宜, 築堤庸百八十里, 時其鍾泄, 民賴不饑. 再加檢校尚書右仆射. 六年, 徙節武寧軍. 以刑部尚書召, 辭疾, 拜太子少傅. 不閱月, 復詔節度忠武, 卒於鎮, 贈司空.

瑀寬和, 居官無赫然譽, 所至稱治, 士人懷之.

劉沔, 字子汪, 徐州彭城人. 父廷珍, 以羽林軍扈德宗奉天, 以戰功官左驍衛大將軍、東陽郡王. 沔少孤, 客振武, 節度使範希朝署牙將. 軍中大會, 沔捉刀立堂下, 希朝奇之, 召謂曰：「後日必處吾坐.」希朝卒, 入爲神策將. 太和末, 遷累大將軍, 擢涇原節度使, 徙振武. 開成三年, 突厥劫營田, 沔發吐渾、契苾、沙陀部萬人擊之, 賊一轡無返者, 悉頒所獲馬羊於戰卒, 築都護府西北四壘. 進檢校戶部尚書.

武宗立, 遷檢校尚書左仆射. 回鶻寇天德, 詔以兵據雲伽關, 虜引去. 會昌二年, 又掠太原、振武, 天子使兵部郎中李拭調兵食, 因視諸將能否, 拭獨稱沔, 乃拜河東節度兼招撫回鶻使, 進屯雁門關. 虜寇雲州, 沔擊之, 斬七裨將, 敗其衆. 以還太和公主功, 加檢校司空. 議者恨其薄, 又進金紫光祿大夫, 賜一子官. 虜殘衆走, 詔沔追北, 仍錄李靖賜之. 軍還, 次代州, 歸義軍降虜三千, 使隸食諸道, 不受詔, 據滹沱河叛, 沔悉禽誅之.

劉稹阻命, 詔沔南討, 屯榆社. 沔素與張仲武不協, 時方追幽州兵, 故徙義成. 會王宰逗留, 宰相李德裕表沔鎮河陽, 以滑兵二千壁萬善, 居宰肘腋下, 激之俾出軍. 稹平, 進檢校司徒, 徙忠武節度使. 以病改太子少保, 不任謁, 拜太子太傅致仕. 卒, 年六十五, 贈司徒.

石雄, 徐州人, 系寒, 不知其先所來. 少爲牙校, 敢毅善戰, 氣蓋軍中. 王智興討李同捷, 收棣州, 使雄先驅度河, 鼓行無前. 初, 徐軍惡智興苛酷, 謀逐之而立雄. 智興懼變, 因立功奏除州刺史, 詔以爲壁州刺史. 智興由是殺雄素所善百餘人, 誣雄陰結士搖亂, 請以軍法論. 文宗素知其能, 不殺, 流白州. 徙爲陳州長史. 黨項擾河西, 召雄隸振武劉沔軍, 破羌有勞, 帝難智興, 久不擢.

會昌初, 回鶻入寇, 連年掠雲、朔, 牙五原塞下. 詔雄爲天德防禦副使, 兼朔州刺史, 佐劉沔屯雲州. 沔召雄謀曰：「虜離散, 當掃除久矣. 國家以公主故, 不欲亟攻. 我若徑趨其牙, 彼不及備, 必棄公主走, 我當迎主歸. 有如不捷, 吾則死之.」雄曰：「諾.」即選沙陀李國昌及契苾、拓拔雜虜三千騎, 夜發馬邑, 旦登振武城望之, 見罽車十餘乘, 從者硃碧衣, 諜者曰：「公主帳也.」雄潛使喻之曰：「天子取公主, 兵合, 第無動.」雄穴城夜出, 縱牛馬鼓噪, 直搗烏介帳. 可汗大駭, 單騎走, 追至殺胡山, 斬首萬級, 獲馬牛羊不貲, 迎公主還. 進豐州防禦使.

武寧李彥佐討劉稹逗留, 以雄爲晉絳行營諸軍副使, 助彥佐. 是時, 王宰屯萬善, 劉沔屯石會關, 顧望莫先進. 雄受命, 即勒兵越烏嶺, 破賊五壁, 斬獲千計, 賊大震. 雄臨財廉, 每朝廷賜與, 輒置軍門, 自取一匹縑, 餘悉分士伍, 由是衆感發, 無不奮. 武宗喜曰：「今將帥義而勇罕雄比者.」就拜行營節度使, 代彥佐. 徙河中. 稹危蹙, 其大將郭誼密獻款, 請斬稹首自歸. 衆疑其詐, 雄大言曰：「稹之叛, 誼爲謀主. 今欲殺稹, 乃誼自謀, 又何疑?」雄以七千人徑薄潞, 受誼降. 進檢校兵部尚書, 徙河陽. 初, 雄討稹, 水次見白鷺, 謂衆曰：「使吾射中其目, 當成功.」一發如言. 帝聞, 下詔褒美.

宣宗立, 徙鎮鳳翔. 雄素爲李德裕識拔. 王宰者, 智興子, 於雄故有隙. 潞之役, 雄功最多, 宰惡之, 數欲沮陷. 會德裕罷宰相, 因代歸. 白敏中猥曰：「黑山、天井功, 所酬已厭.」拜神武統軍. 失勢怏怏卒.

贊曰：世皆謂李愬提孤旅入蔡縛賊爲奇功, 殊未知光顏於平蔡爲多也. 是時, 賊戰日窘, 盡取銳卒護光顏, 憑空堞以居, 故愬能乘一切勢, 出賊不意. 然則無光顏之勝, 愬烏能奮哉?

列傳第九十七

於王二杜範

於頔, 字允元, 後周太師謹七世孫. 廕補千牛, 調華陰尉, 累勞遷侍御史. 爲吐蕃計會使, 有專對材. 擢長安令、駕部郎中.

出爲湖州刺史. 部有湖陂, 異時溉田三千頃, 久廞廢, 頔行縣, 命脩復堤閼, 歲獲粳稻蒲魚無慮萬計. 州地庳薄, 葬者不掩柩, 頔爲坎, 瘞枯骨千餘, 人賴以安.

未幾, 改蘇州. 罷淫祠, 浚溝澮, 端路衢, 爲政有績. 然暴橫少恩, 杖前部尉以逞憾, 觀察使王緯以聞, 德宗不省. 俄遷大理卿, 爲陝虢觀察使, 慢言謝緯曰：「始足下劾我, 三進官矣！」益自肆. 峻罰苛懲, 官吏惴恐, 皆重足一跡. 參軍事姚峴不勝虐, 自沉於河.

貞元十四年, 拜山南東道節度使. 是時, 吳少誠叛, 頔率兵自唐州戰吳房朗山, 取之, 禽其將李璨, 又勝之濯神溝. 於是請升襄州爲大都督府, 廣募戰士, 儲良械, 扌間然有專漢南意, 所牾者類治軍法. 帝晚務姑息, 頔所奏建, 無不開允. 公斂私輸, 持下益急, 而慢於奉上. 誣劾鄧州刺史元洪, 朝廷重違, 爲流端州, 命中人護送至棗陽. 頔遣兵劫洪還, 拘之, 表責洪太重, 改吉州長史, 遣使厚諭乃已. 嘗怒判官薛正倫, 奏貶陝州長史, 比詔下, 頔中悔, 奏復署舊職. 正倫死, 以兵圍其居, 強使孽子與婚. 昵吏高洪, 縱使剝下, 別將陳儀不勝忿, 刺殺洪, 一府驚潰. 累遷檢校尚書左仆射、同中書門下平章事, 封燕國公. 俄擅以兵取鄧州, 天子未始誰何. 初, 襄有髹器, 天下以爲法. 至頔驕蹇, 故方帥不法者號「襄樣節度」.

憲宗立, 權綱自出, 頔稍懼, 願以子尚主, 帝許之. 遂入朝, 拜司空、同中書門下平章事. 請准杜佑, 月三奉朝, 詔可.

時宦者梁守謙幸於帝, 頗用事. 有梁正言者, 與頔子敏善, 敏因正言厚賂守謙, 求頔出鎮. 久不報, 敏怒其紿, 責所饋, 誘正言家奴支解之, 棄溷中. 家童上變, 詔捕頔吏沈壁及它奴送御史獄, 命中丞薛存誠、刑部侍郎王播、大理卿武少儀雜問之. 頔與諸子素服待罪建福門, 門史不內, 屏營負牆立, 更遣人上章, 有司拒不聞. 翌日復往, 宰相諭使還第. 貶爲恩王傅, 子敏竄雷州, 至商山, 賜死. 次子季友奪二官, 正及方免官. 流壁封州, 正言誅死.

久之, 拜戶部尚書. 帝討蔡, 頔獻家財以助國, 帝卻之. 又坐季友居喪荒宴, 削金紫光祿大夫. 帝初欲頔告老, 宰相李逢吉謂得謝乃優禮, 非所以示責. 明年, 乃致仕. 宰司將以太子少保官之, 帝改署賓客. 鬱鬱不得意卒, 贈太保, 太常謚曰厲.

頔嘗制《順聖樂舞》獻諸朝. 又教女伎爲八佾, 聲態雄侈, 號《孫吳順聖樂》云.

季友尚憲宗永昌公主, 拜駙馬都尉. 從穆宗獵苑中, 求改頔謚, 會徐泗節度使李愬亦爲請, 更賜謚曰思. 尚書右丞張正甫封還詔書, 右補闕高釴、博士王彥威持不可, 謂：「頔文吏, 倔強犯命, 擅軍襄、鄧, 欲脅制朝廷；殺不辜, 留制囚, 遮使者, 僭正樂. 勢迫而朝, 非其宿心, 得全腰領而歿, 猶以爲幸, 不宜更謚.」帝不從.

方, 長慶時以勳家子通豪俠, 欲事河朔, 以策幹宰相元稹. 而李逢吉黨謀傾執政, 乃告稹結客刺裴度, 事下有司, 驗無狀, 方坐誅.

王智興, 字匡諫, 懷州溫人. 少驍銳, 爲徐州牙兵, 事刺史李洧. 洧棄李納, 挈州自歸. 納怒, 急攻洧. 智興能駛步, 奉表, 不數日至京師告急, 德宗出朔方軍五千擊納, 解去, 自是爲徐特將.

討吳元濟也. 李師道謀撓王師, 數侵徐救蔡. 節度使李願遣智興率步騎拒賊. 其將王朝晏方攻沛, 智興逆擊, 敗之, 朝晏脫身保沂州. 進破姚海兵五萬於豐北, 獲美妾三人, 智興曰：「軍中有女子, 安得不敗?」即斬以徇. 朝晏自沂以輕兵襲沛, 夜戰狄丘, 復破之. 累遷侍御史.

元和十三年, 伐師道, 智興以步騎八千次胡陵, 與忠武軍會, 以騎畀其子晏平、晏宰爲先鋒, 自率軍繼之. 壞河橋, 收黃隊, 攻金鄉, 拔魚台, 俘斬萬計. 賊平, 進御史中丞. 明年, 召還, 爲沂州刺史.

長慶初, 河朔用兵, 加檢校左散騎常侍, 充武寧軍副使、河北行營諸軍都知兵馬使, 帥兵三千度河. 屬朝廷用崔群爲武寧節度使, 群畏智興難制, 密請追還京師, 未報. 會赦王廷湊, 諸節度班師. 智興還, 群遣寮屬迎之, 令士季甲而入. 智興心不悅, 因勒兵斬關入, 殺異己者十餘輩, 然後謁群謝曰：「此軍情也！」群乃治裝去, 智興以兵衛送還朝；至埇橋, 掠鹽鐵院及貢物, 劫商旅, 逐濠州刺史侯弘度. 朝廷甫罷兵, 不能討, 即詔檢校工部尚書, 充本軍節度使. 智興由是揫索財賂, 交權幸以賈虛名, 用度不足, 始稅泗口以佐軍須.

李騕攻宋州, 智興悉銳師出宋西鄙, 破之漳口. 騕平, 加檢校尚書左仆射. 李同捷以滄德叛, 智興請悉師三萬齎五月糧討賊, 詔拜檢校司徒、同中書門下平章事、滄德行營招撫使. 既戰, 降其將十輩、銳士三千, 遂拔棣州. 諸將聞, 戰愈力, 遂有功. 入朝, 燕麟德殿, 賜予備厚. 冊拜太傅, 封雁門郡王, 進兼侍中. 改忠武、河中、宣武三節度. 卒, 年七十九, 贈太尉.

子九人, 晏平、宰知名.

晏平幼從父軍, 以討同捷功, 檢校右散騎常侍、朔方靈鹽節度使. 父喪, 擅取馬四百、兵械七千自衛歸洛陽. 御史劾之, 有詔流康州, 不即行, 陰求援於河北三鎮. 三鎮表其困, 改撫州司馬. 給事中韋溫、薛廷老、盧弘宣等還詔不敢下, 改永州司戶參軍. 溫固執, 文宗諭而止.

晏宰, 後去「晏」, 獨名宰. 少拳果, 長隸神策軍. 甘露之變, 以功兼御史大夫, 爲光州刺史. 有美政, 觀察使段文昌薦之朝, 除鹽州刺史. 持法嚴, 人不甚便. 累擢邠寧慶節度使. 回鶻平, 徙忠武軍.

討劉稹也, 詔宰以兵出魏博, 趨磁州. 當是時, 何弘敬陰首鼠, 聞宰至, 大懼, 即引軍濟漳水. 宰相李德裕建言：「河陽兵寡, 以忠武爲援, 既以捍洛, 則並制魏博.」遂詔宰以兵五千椎鋒, 兼統河陽行營. 進取天井關, 賊黨離沮. 德裕以宰乘破竹勢不遂取澤州, 以其子晏實守磁, 爲顧望計, 帝有詔切責. 宰懼, 急攻陵川, 破賊石會關, 進攻澤州. 其將郭誼殺稹降. 宰傳稹首京師, 遂節度太原.

宣宗初, 入朝, 厚結權幸求宰相, 周墀劾之, 乃還軍. 吐蕃引黨項、回鶻寇河西, 詔統代北諸軍進擊. 以疾不任事, 徙河陽. 罷爲太子少保, 分司東都. 進少傅, 卒.

晏實幼機警, 智興自養之, 故名與諸父齒. 稹平, 擢淄州刺史, 終天雄節度使.

杜兼, 字處弘, 中書令正倫五世孫. 初, 正倫無子, 故以兄子志靜爲後. 父廙, 爲鄭州錄事參事軍事. 安祿山亂, 逃去, 賊索之急, 宋州刺史李岑以兵迎之, 爲追騎所害. 兼尚幼, 逃入終南山. 伯父存介爲賊執, 臨刑, 兼號呼願爲奴以贖, 遂皆免.

建中初, 進士高第, 徐泗節度使張建封表置其府. 積勞爲濠州刺史. 性浮險, 尚豪侈. 德宗既厭兵, 大抵刺史重代易, 至曆年不徙. 兼探帝意, 謀自固, 即脩武備, 募占勁兵三千. 帝以爲才, 遂橫恣. 僚官韋賞、陸楚皆聞家子, 有美譽, 論事忤兼, 誣劾以罪. 帝遣中人至, 兼廷勞畢, 出詔執賞等殺之, 二人無罪死, 衆莫不冤. 又妄系令狐運而陷李籓, 欲殺之, 不克.

元和初, 入爲刑部郎中, 改蘇州刺史. 比行, 上書言李錡必反, 留爲吏部郎中. 尋擢河南尹. 杜佑素善兼, 終始倚爲助力. 所至大殺戮, 裒蓺財貲, 極耆欲. 適幸其時, 未嘗敗. 卒, 年七十. 家聚書至萬卷, 署其末, 以墜鬻爲不孝, 戒子孫云.

從弟羔, 貞元初及進士第, 有至性. 父死河北, 母更兵亂, 不知所之, 羔憂號終日. 及兼爲澤潞判官, 鞫獄, 有媼辨對不凡, 乃羔母, 因得奉養. 而不知父墓區處, 晝夜哀慟；它日舍佛祠, 觀柱間有文字, 乃其父臨死記墓所在. 羔奔往, 亦有耆老識其壟, 因是乃得葬. 元和中, 爲萬年令, 時許季同爲長安令, 京兆尹元義方責租賦不時, 系二縣吏, 將罪之. 羔等辯列尤苦, 尹不爲縱. 羔乃謁宰相, 請移散官. 憲宗遣中使問狀, 具對府政苛細, 力不堪奉. 詔皆免官, 奪尹三月俸. 議者以羔爲直. 未幾, 授戶部郎中, 後曆振武節度使, 以工部尚書致仕. 卒, 贈尚書右仆射, 謚曰敬.

子中立, 字無爲, 以門廕曆太子通事舍人. 開成初, 文宗欲以真源、臨真二公主降士族, 謂宰相曰：「民間脩婚姻, 不計官品而上閥閱. 我家二百年天子, 顧不及崔、盧耶?」詔宗正卿取世家子以聞. 中立及校書郎衛洙得召見禁中, 拜著作郎. 月中, 遷光祿少卿、駙馬都尉, 尚真源長公主.

中立數求自試, 憒憒不樂, 因言：「朝廷法令備具, 吾若不任事, 何賴貴戚撓天下法耶?」帝聞異之, 轉太仆、衛尉二少卿, 曆左右金吾大將軍. 京師惡少優戲道中, 具騶唱呵衛, 自謂「盧言京兆」, 驅放自如. 中立部從吏捕系, 立箠死. 遷司農卿. 繩吏急, 反爲中傷, 左徙慶王傅.

久之, 復拜司農卿, 入謝, 帝曰：「卿用法深, 信乎?」答曰：「轂下百司養名不肯事, 如司農尤叢劇. 陛下無遽信流言, 假臣數月, 事可濟.」帝許之. 初, 度支度六宮飧錢移司農, 司農季一出付吏, 大吏盡舉所給於人, 權其子錢以給之, 既不以時, 黃門來督責慢罵. 中立取錢納帑舍, 率五日一出, 吏不得爲奸, 後遂以爲法. 加檢校右散騎常侍.

京兆尹缺, 宣宗將用之, 宰相以年少, 欲曆試其能, 更出爲義武節度使. 舊傜車三千乘, 歲輓鹽海瀕, 民苦之. 中立置「飛雪將」數百人, 具舟以載, 自是民不勞, 軍食足矣. 大中十二年, 大水泛徐、兗、青、鄆, 而滄地積卑, 中立自按行, 引御水入之毛河, 東注海, 州無水災. 卒, 年四十八, 贈工部尚書.

中立居官精明, 吏下寒栗畏伏. 中雖坐累免, 及復用, 亦不爲寬假, 其天資所長云.

杜亞, 字次公, 自云本京兆人. 肅宗在靈武, 上書論當世事, 擢校書郎. 杜鴻漸節度河西, 奏署幕府. 入朝, 曆吏部員外郎. 鴻漸爲山南、劍南副元帥, 亞與楊炎並爲判官. 再遷諫議大夫.

亞自以當衡柄, 悒悒不悅. 李棲筠風望高, 時謂當宰相, 故亞厚結納. 元載得罪, 亞與劉晏等劾治. 載死, 遷給事中. 常袞惡之, 出爲江西觀察使. 德宗立, 召還. 亞意必任台宰, 倍道進. 與人語, 皆天下大政. 或以事祈謁, 輒相然可. 帝知, 不悅也. 既又建奏疏闊, 不稱旨, 罷爲陝虢觀察兼轉運使. 徙河中. 劉晏抵罪, 貶睦州刺史.

興元初, 入遷刑部侍郎, 又拜淮西節度使. 至則治漕渠, 引湖陂, 築防庸, 入之渠中, 以通大舟, 夾堤高卬, 田因得溉灌. 疏啟道衢, 徹壅通堙, 人皆悅賴. 然承陳少遊後, 裒率煩重, 用度無藝, 人冀有所矯革, 而亞雅意丞弼, 厭外官, 往往不親事, 日夜召賓客言噱流連. 方春, 南民爲競度戲, 亞欲輕駛, 乃髹船底, 使篙人衣油彩衣, 沒水不濡, 觀沼華邃, 費皆千萬. 隴西李衡在坐, 曰：「使桀、紂爲之, 不是過也！」既泛九曲池, 曳繡爲帆, 詫曰：「要當稱是林沼.」衡曰：「未有錦纜, 云何?」亞大慚. 自是府財耗竭.

貞元中, 罷歸. 宰相竇參憚其宿望, 以檢校吏部尚書留守東都. 病風痹且廢, 猶欲固寵, 奏墾苑中爲營田, 可減度支歲稟. 詔許之. 先是, 苑地可耕者, 皆留司中人及屯士占假. 亞計窘, 更舉軍帑錢與甸人, 至秋取菽粟償息輸軍中, 貧不能償者發囷窖略盡, 流亡過半. 又賂中人求兼河南尹. 帝審其妄, 使禮部尚書董晉代之, 賜亞還. 病不能謁. 卒, 年七十四, 贈太子少傅, 謚曰肅.

範傳正, 字西老, 鄧州順陽人. 父惀, 爲戶部員外郎, 與趙郡李華善, 有當世名. 傳正舉進士、宏辭, 皆高第, 授集賢殿校書郎. 曆歙、湖、蘇三州刺史, 有殊政, 進拜宣歙觀察使. 代還, 坐治第過制, 憲宗薄不用, 改光祿卿. 以風痹卒, 贈左散騎常侍.

傳正好古, 性精悍, 初自整飭. 宦益達, 用度益奢侈, 傾貲貨市權貴歡, 私公府如家帑, 亦幸素有名, 得不敗云.

列傳第九十八

裴度

裴度, 字中立, 河東聞喜人. 貞元初, 擢進士第, 以宏辭補校書郎. 舉賢良方正異等, 調河陰尉. 遷監察御史, 論權嬖梗切, 出爲河南功曹參軍. 武元衡帥西川, 表掌節度府書記. 召爲起居舍人.

元和六年, 以司封員外郎知制誥. 田弘正效魏、博六州於朝, 憲宗遣度宣諭, 弘正知度爲帝高選, 故郊迎趨跽受命, 且請遍至屬州, 布揚天子德澤, 魏人由是歡服. 還, 拜中書舍人. 久之, 進御史中丞. 宣徽五坊小使方秋閱鷹狗, 所過撓官司, 厚得餉謝乃去. 下邽令裴寰, 才吏也, 不爲禮, 因構寰出丑言, 送詔獄, 當大不恭. 宰相武元衡婉辭諍, 帝怒未置. 度見延英, 言寰無辜, 帝恚曰：「寰誠無罪, 杖小使；小使無罪, 且杖寰.」度曰：「責若此固宜, 第寰爲令, 惜陛下百姓, 安可罪?」帝色霽, 乃釋寰.

王師討蔡, 以度視行營諸軍, 還, 奏攻取策, 與帝意合. 且問諸將才否, 度對：「李光顏義而勇, 當有成功.」不三日, 光顏破時曲兵, 帝歎度知言. 進兼刑部侍郎.

王承宗、李師道謀緩蔡兵, 乃伏盜京師, 刺用事大臣, 已害宰相元衡, 又擊度, 刃三進, 斷靴, 刜背裂中單, 又傷首, 度冒氈, 得不死. 哄導駭伏, 獨騶王義持賊大呼, 賊斷義手. 度墜溝, 賊意已死, 因亡去. 議者欲罷度, 安二鎮反側, 帝怒曰：「度得全, 天也！若罷之, 是賊計適行. 吾倚度, 足破三賊矣！」度亦以權紀未張, 王室陵遲, 常憤愧無死所. 自行營歸, 知賊曲折, 帝益信杖. 及病創一再旬, 分衛兵護第, 存候踵路. 疾愈, 詔毋須宣政衙, 即對延英, 拜中書侍郎、同中書門下平章事. 時方連諸道兵, 環挐不解, 內外大恐, 人累息. 及度當國, 外內始安. 由是討賊益急.

始, 德宗時尚何伺, 中朝士相過, 金吾輒飛啟, 宰相至闔門謝賓客. 度以時多故, 宜延天下髦英咨籌策, 乃建請還第與士大夫相見, 詔可. 會莊憲太后崩, 爲禮儀使. 帝不聽政, 議置塚宰, 度曰：「塚宰, 商、周六官首, 秉統百僚, 王者諒暗, 有權聽之制. 曆世官廢, 故國朝置否不常, 不宜徇空名, 稽樞務.」乃詔百司權聽中書門下處可.

王鍔死, 家奴告鍔子稷易父奏末, 冒遺獻. 帝留奴仗內, 遣使者如東都按責其貲. 度諫曰：「自鍔死, 數有獻. 今因告訐而檢省其私, 臣恐天下將帥聞之, 有以家爲計者.」帝悟, 殺二奴, 還使者.

於時, 討蔡數不利, 群臣爭請罷兵, 錢徽、蕭俛尤確苦. 度奏：「病在腹心, 不時去, 且爲大患. 不然, 兩河亦將視此爲逆順.」會唐鄧節度使高霞寓戰卻, 它相揣帝厭兵, 欲赦賊, 鉤上指. 帝曰：「一勝一負, 兵家常勢. 若師常利, 則古何憚用兵耶? 雖累聖亦不應留賊付朕. 今但論帥臣勇怯、兵強弱、處置何如耳, 渠一敗便沮成計乎?」於是左右不能容其間. 十二年, 宰相逢吉、涯建言：「餉億煩匱, 宜休師.」唯度請身督戰, 帝獨目度留, 曰：「果爲朕行乎?」度俯伏流涕曰：「臣誓不與賊偕存.」即拜門下侍郎、平章事、彰義軍節度、淮西宣慰招討處置使.

度以韓弘領都統, 乃上還招討以避弘, 然實行都統事. 又制詔有異辭, 欲激賊怒弘者, 意弘怏怏則度無與共功. 度請易其辭, 窒疑間之嫌. 於是表馬總爲宣慰副使, 韓愈行軍司馬, 李正封、馮宿、李宗閔備兩使幕府. 入對延英, 曰：「主憂臣辱, 義在必死. 賊未授首, 臣無還期.」帝壯之, 爲流涕. 及行, 御通化門臨遣, 賜通天御帶, 發神策騎三百爲衛. 初, 逢吉忌度, 帝惡居中撓沮, 出之外.

度屯郾城, 勞諸軍, 宣朝廷厚意, 士奮於勇. 是時, 諸道兵悉中官統監, 自處進退. 度奏罷之, 使將得顓制, 號令一, 戰氣倍. 未幾, 李愬夜入懸瓠城, 縛吳元濟以報. 度遣馬總先入蔡, 明日, 統洄曲降卒萬人持節徐進, 撫定其人. 初, 元濟禁偶語於道, 夜不然燭, 酒食相饋遺者以軍法論. 度視事, 下令唯盜賊、斗死抵法, 餘一蠲除, 往來不限晝夜, 民始知有生之樂. 度以蔡牙卒侍帳下, 或謂：「反側未安, 不可去備.」度笑曰：「吾爲彰義節度, 元惡已擒, 人皆吾人也！」衆感泣. 既而申、光平定, 以馬總爲留後.

度入朝, 會帝以二劍付監軍梁守謙, 使悉誅賊將. 度遇諸郾城, 復與入蔡, 商罪議誅. 守謙請如詔, 度固不然, 騰奏申解, 全宥者甚衆. 策勳進金紫光祿大夫、弘文館大學士、上柱國、晉國公, 戶三千, 復知政事.

程異、皇甫鎛以言財賦幸, 俄得宰相. 度三上書極論不可, 帝不納. 自上印, 又不聽. 纖人始得乘罅.

初, 蔡平, 王承宗懼, 度遣辯士柏耆脅說, 乃獻德、棣二州, 納質子. 又諭程權入覲. 始判滄、景、德、棣爲一鎮, 朝廷命帥, 而承宗勢乃離.

李師道怙強, 度密勸帝誅之. 乃詔宣武、義成、武寧、橫海四節度會田弘正致討. 弘正請自黎陽濟, 合諸節度兵, 宰相皆謂宜. 度曰：「魏博軍度黎陽, 即叩賊境, 封畛比聯, 易生顧望, 是自戰其地. 弘正、光顏素少斷, 士心盤桓, 果不可用. 不如養威河北, 須霜降水落, 絕陽劉, 深抵鄆, 以營陽穀, 則人人殊死, 賊勢窮矣.」上曰：「善.」詔弘正如度言. 弘正奉詔, 師道果禽.

大賈張陟負五坊息錢, 上命坊使楊朝汶收其家簿, 閱貸錢雖已償, 悉鉤止, 根引數十百人, 列箠挺脅不承. 又獲盧大夫逋券, 捕盧坦家客責償, 久乃悟盧群券. 坦子上訴, 朝汶讕語：「錢入禁中, 何可得?」御史中丞蕭俛及諫官列陳中人橫恣, 度亦極言之. 時方討鄆, 帝曰：「姑議東軍, 此細事, 我自處辦.」度曰：「兵事不理, 止山東；中人橫暴, 將亂都下.」帝不悅, 徐乃悟, 讓朝汶曰：「以爾, 使我羞見宰相！」命殺之, 而原系者. 繇是京師澄肅.

帝嘗語：「臣事君, 當勵善底公, 朕惡夫樹黨者.」度曰：「君子小人以類而聚, 未有無徒者. 君子之徒同德, 小人之徒同惡, 外甚類, 中實遠, 在陛下觀所行則辨.」帝曰：「言者大抵若此, 朕豈易辨之?」度退, 喜曰：「上以爲難辨則易, 以爲易辨則難, 君子小人行判矣.」已而卒爲異、鎛所構, 以檢校尚書右仆射兼門下侍郎平章事爲河東節度使.

穆宗即位, 進檢校司空. 硃克融、王廷湊亂河朔, 加度鎮州行營招討使. 時帝以李光顏、烏重胤爪牙將, 倚以擊賊, 兵十餘萬, 有所畏, 無尺寸功. 度既受命, 入賊境, 數斬將以聞. 俄兼押北山諸蕃使. 時元稹顯結宦官魏弘簡求執政, 憚度復當國, 因經制軍事, 數居中持梗, 不使有功. 度恐亂作, 即上書痛暴稹過惡. 帝不得已, 罷弘簡、稹近職. 俄擢稹宰相, 以度守司空、平章事、東都留守. 諫官叩延英, 言不可罷度兵, 搖衆心. 帝不召. 於是交章極論, 未之省.

會中人使幽、鎮還, 言：「軍中謂度在朝, 而兩河諸侯忠者懷, 強者畏. 今居東, 人人失望.」帝悟, 詔度由太原朝京師. 及陛見, 始陳二賊畔換, 受命無功, 並陳所以入覲意, 感概流涕. 伏未起, 謁者欲宣旨, 帝遽曰：「朕當延英待卿！」始, 議者謂度無奧援, 且久外, 爲奸憸拫抑, 慮帝未能明其忠. 及進見, 辭切氣怡, 卓然當天子意. 在位聞者皆竦, 毅將貴臣至齎咨出涕. 舊儀, 閣中群臣未退, 宰相不奏事, 稱賀則謁者答. 帝以度勳德, 故待以殊禮. 度之行, 移克融、廷湊書, 開說諄遝, 傅以大誼, 二人不敢桀, 皆願罷兵. 帝方憂深州圍, 欲必出牛元翼, 更使度騰書布旨. 或曰：「賊知度失兵柄, 必背約顧望.」帝釋然, 乃拜度守司徒, 領淮南節度使.

會昭義監軍劉承偕慢劉悟, 舉軍嘩怒, 執承偕, 悟拘以聞. 帝怒, 問度：「何施而可?」度頓首謝：「籓臣不與政.」辭不對. 帝強之, 度曰：「臣素知承偕怙寵, 悟不能堪, 嘗以書訴臣. 是時, 中人趙弘亮在行營知狀, 欲持悟書以奏, 陛下亦知之邪?」帝曰：「我不及知. 顧悟誠惡之, 胡不自聞, 何哉?」度曰：「雖悟得聞, 恐陛下不必聽. 且臣視天顏不咫尺, 比尚未能決, 千里單言, 可悟聖聽哉?」帝亟曰：「前語姑置, 直謂今日奈何?」度曰：「必欲收忠義心, 使帥臣死節, 獨斬承偕, 則四方群盜隱然破膽矣.」帝曰：「顧太后養爲子, 且我何愛? 更言其次.」度曰：「投諸荒裔可乎?」帝曰：「可.」悟果出承偕, 昭義遂安.

是時, 徐州王智興逐崔群, 諸軍盤互河北, 進退未一. 議者交口請相度, 乃以本官兼中書侍郎、平章事. 權佞側目, 謂李逢吉險賊善謀, 可以構度, 共諷帝自襄陽召逢吉還, 拜兵部尚書. 度居位再閱月, 果爲逢吉所間, 罷爲左仆射. 帝暴風眩, 中外不聞問者凡三日. 度數請到內殿, 求立太子, 翼日乃見帝, 遂立景王爲嗣. 逢吉既代相, 思有以牙孽之, 引所厚李仲言、張又新、李續、張權輿等, 內結宦官, 種支黨, 丑沮日聞, 乃出度山南西道節度使, 奪平章事.

長慶四年, 王廷湊屠元翼之家, 敬宗嗟惋, 歎宰輔非其人, 使凶賊熾肆. 學士韋處厚上疏曰：「臣聞汲黯在朝, 淮南寢謀；幹木處魏, 諸侯息兵. 王霸之理, 以一士止百萬之師, 一賢制千里之難. 裴度元勳巨德, 文武兼備, 若位岩廟, 委參決, 必使戎虜畏威, 幽、鎮自臣. 管仲曰：『人離而聽之則愚, 合而聽之則聖.』治亂之本, 非有他術. 陛下當饋而歎, 恨無蕭、曹, 今一裴度擯棄於外, 所以馮唐知漢文帝有頗、牧不能用也.」帝感悟, 謂處厚曰：「度累爲宰相, 而官無平章事, 謂何?」處厚具道其由, 帝於是復度兼平章事. 帝雖孺蒙, 然注意度, 中人至度所, 必丁寧尉安, 且示召期. 寶曆二年, 度請入朝, 逢吉黨大懼, 權輿作偽謠云：「非衣小兒坦其腹, 天上有口被驅逐.」以度平元濟也. 都城東西岡六, 民間以爲乾數, 而度第平樂裏, 直第五岡. 權輿乃言：「度名應圖讖, 第據岡原, 不召而來, 其意可見.」欲以傾度. 天子獨能明其誣, 詔復使輔政.

先是, 帝將幸東都, 大臣切諫, 不納. 帝恚曰：「朕意決矣！雖從官宮人自挾糗, 無擾百姓.」趣有司檢料行宮, 中外莫敢言. 度從容奏：「國家建別都, 本備巡幸. 自艱難以來, 宮闕、署屯、百司之區, 荒圮弗治, 假歲月完新, 然後可行. 倉卒無備, 有司且得罪.」帝悅曰：「群臣諫朕不及此. 如卿言, 誠有未便, 安用往邪?」因止行.

汴宋觀察使令狐楚言亳州聖水出, 飲者疾輒愈. 度判曰：「妖由人興, 水不自作.」命在所禁塞.

硃克融執賜衣使者楊文端, 詭言慢己, 並訴所賜濫惡, 又丐假度支帛三十萬匹, 不者, 軍必有變；且請遣工五千助治東都, 須天子東巡. 帝怒, 患之, 欲遣重臣臨慰. 度曰：「克融無恚而悖, 是將亡. 譬猛虎自哮躍山林, 憑窟穴則然, 勢不得離其處, 人亦不爲懼. 陛下無庸遣重使, 第以詔書言：『中人倨驕, 須還, 我自責譴. 春服不謹, 方詰有司. 所上工宜即遣, 已詔在所供擬.』此則賊謀窮矣. 陛下若未能然, 則答：『宮室營繕既有序, 毋遣工爲重勞. 朝廷緣召發, 乃有賜與, 朕無所愛, 獨與范陽, 體不可爾.』」帝曰：「善.」用度次策. 克融聽命, 歸文端. 未幾, 軍亂, 殺克融.

帝縱弛, 日晏坐朝. 度諫曰：「此陛下月率六七臨朝, 天下人知勤政, 河朔賊臣皆聳畏. 近開延英益稀, 恐萬機奏稟, 有所壅閼. 夫頤養之道, 常順適時候, 則六氣平和, 萬壽可保. 道家法：『春夏蚤起, 取雞鳴時, 秋冬晏起, 取日出時. 蓋在陽, 勝之以陰；在陰, 勝之以陽. 今方居盛夏, 謂宜詰旦數坐, 廣加延問；漏及巳午, 則炎赫可畏, 聖躬勞矣.」帝嘉納, 爲數視朝.

未幾, 判度支. 帝崩, 定策誅劉克明等, 迎立江王, 是爲文宗. 加門下侍郎. 李全略死, 子同捷求襲滄景軍. 度奏討平之, 即陳：「調兵食非宰相事, 請罷度支歸有司.」奏可. 進階開府儀同三司, 賜實封戶三百. 度懇讓不得可, 乃受實封.

太和四年, 數引疾不任機重, 願上政事. 帝擇上醫護治, 中人日勞問相躡, 乃詔進司徒、平章軍國重事, 須疾已, 三日若五日一至中書. 度讓免冊禮. 度自見功高位極, 不能無慮, 稍詭跡避禍. 於是牛僧孺、李宗閔同輔政, 媢度勳業久居上, 欲有所逞, 乃共訾其跡損短之, 因度辭位, 即白帝進兼侍中, 出爲山南東道節度使. 白罷元和所置臨漢監, 數千馬納之校, 以善田四百頃還襄人. 頃之, 固請老, 不許.

八年, 徙東都留守, 俄加中書令. 李訓之禍, 宦官肆威以逞, 凡訓、注宗婭賓客悉收逮, 訊報苛慘. 度上疏申理, 全活數十姓. 武德縣主藏史盜錢亡命, 捕不得. 河陽節度使溫造獄其令王賞責負, 系三年, 母死弗許喪. 度爲帝言之, 賞得釋.

時閹豎擅威, 天子擁虛器, 搢紳道喪, 度不復有經濟意, 乃治第東都集賢裏, 沼石林叢, 岑繚幽勝. 午橋作別墅, 具燠館涼台, 號「綠野堂」, 激波其下. 度野服蕭散, 與白居易、劉禹錫爲文章、把酒, 窮晝夜相歡, 不問人間事. 而帝知度年雖及, 神明不衰, 每大臣自洛來, 必問度安否.

開成二年, 復以本官節度河東. 度牢辭老疾, 帝命吏部郎中盧弘宣諭意曰：「爲朕臥護北門可也.」趣上道, 度乃之鎮. 易定節度使張璠卒, 軍中將立其子元益, 度乃遣使曉譬禍福, 元益懼, 束身歸朝.

三年, 以病丐還東都. 真拜中書令, 臥家未克謝, 有詔先給俸料. 上巳宴群臣曲江, 度不赴, 帝賜詩曰：「注想待元老, 識君恨不早. 我家柱石衰, 憂來學丘禱.」別詔曰：「方春慎疾爲難, 勉醫藥自持. 朕集中欲見公詩, 故示此, 異日可進.」使者及門而度薨, 年七十六. 帝聞震悼, 以詩置靈幾. 冊贈太傅, 謚文忠, 賵禮優縟, 命京兆尹鄭復護喪. 度臨終, 自爲銘志. 帝怪無遺奏, 敕家人索之, 得半槁, 以儲貳爲請, 無私言. 會昌元年, 加贈太師. 大中初, 詔配享憲宗廟廷.

度退然, 才中人, 而神觀邁爽, 操守堅正, 善占對. 既有功, 名震四夷. 使外國者, 其君長必問度年今幾、狀貌孰似、天子用否. 其威譽德業比郭汾陽, 而用不用常爲天下重輕. 事四朝, 以全德始終. 及歿, 天下莫不思其風烈. 葬管城, 逮今廟食.

五子, 識、諗知名.

識, 字通理, 性敏悟, 凡經目未始忘. 推廕補京兆參軍, 擢累大理少卿. 王師討劉稹, 爲供軍使. 稹平, 改司農卿, 進湖南觀察使. 入拜大理卿, 襲晉國公半封. 爲涇原節度使.

時蕃酋尚恐熱上三州七關, 列屯分守. 宣宗擇名臣, 以識帥涇原, 畢諴帥邠寧, 李福帥夏州, 帝親臨遣. 識至, 治堡障, 整戎器, 開屯田. 初, 將士守邊, 或積歲不得還. 識與立戍限, 滿者代；親七十, 近戍. 由是人感悅. 加檢校刑部尚書, 徙鳳翔、忠武、天平、邠寧、靈武等軍. 進檢校尚書右仆射. 靈武地斥鹵無井, 識誓神而鑿之, 果得泉. 曆六節度, 所蒞皆有可述. 卒, 贈司空, 謚曰昭.

諗有文, 籍廕累官考功員外郎. 宣宗訪元和宰相子, 思度勳望, 故待諗有加. 爲翰林學士, 累遷工部侍郎, 詔加承旨. 適會帝幸其院, 諗即稱謝. 帝曰：「可歸與妻子相慶.」取御奩果以賜, 諗舉衣跽受. 帝顧宮人取巾裹賜之. 後爲太子少師, 封河東郡公. 黃巢盜國, 迫以偽官, 不從, 遇害.

贊曰：憲宗討蔡, 出入四年. 元濟外連奸臣, 刺宰相及用事者, 沮駭朝謀. 惟天子赫然排群議, 任度政事, 倚以討賊. 身督戰, 遂平淮西. 非度破賊之難, 任度之爲難也. 韓愈頌其功曰：「凡此蔡功, 惟斷乃成.」其知言哉！穆宗不君, 憸人腐夫乘釁鐫詆, 而度遂無顯功. 非前智後愚, 用不用, 勢當然矣. 前史稱度晚節頗浮沉爲自安計, 是不然. 《大雅》曰：「既明且哲, 以保其身.」度何訿云.

列傳第九十九

二李元牛楊

李逢吉, 字虛舟, 系出隴西. 父顏, 有錮疾, 逢吉自料醫劑, 遂通方書. 舉明經, 又擢進士第. 範希朝表爲振武掌書記, 薦之德宗, 拜左拾遺. 元和時, 遷給事中、皇太子侍讀. 改中書舍人, 知禮部貢舉. 未已事, 拜門下侍郎、同中書門下平章事. 詔禮部尚書王播署榜.

逢吉性忌刻, 險譎多端. 及得位, 務償好惡. 裴度討淮西, 逢吉慮成功, 密圖沮止, 趣和議者請罷諸道兵. 憲宗知而惡之, 出爲劍南東川節度使.

穆宗即位, 徙山南東道. 緣講侍恩, 陰結近幸. 長慶二年, 召入爲兵部尚書. 時度與元稹知政, 度嘗條稹憸佞, 逢吉以爲其隙易乘, 遂並中之, 遣人上變, 言：「和王傅於方結客, 欲爲稹刺度.」帝命尚書左仆射韓皋、給事中鄭覃與逢吉參鞠方, 無狀, 稹、度坐是皆罷, 逢吉代爲門下侍郎、平章事. 因以恩爵動詭薄者, 更相挺以詆傷度, 於是李紳、韋處厚等誦言度爲逢吉排迮, 度初得留. 時已失河朔, 王智興以徐叛, 李騕以汴叛, 國威不振, 天下延頸俟相度, 而中外交章言之, 帝訖不省, 度遂外遷. 騕平, 進尚書右仆射.

帝暴疾, 中外阻遏, 逢吉因中人梁守謙、劉弘規、王守澄議, 請立景王爲皇太子, 帝不能言, 頷之而已. 明日下詔, 皇太子遂定. 鄭注得幸於王守澄, 逢吉遣從子訓賂注, 結守澄爲奧援, 自是肆志無所憚. 其黨有張又新、李續、張權輿、劉棲楚、李虞、程昔範、薑洽及訓八人, 而傅會者又八人, 皆任要劇, 故號「八關十六子.」 有所求請, 先賂關子, 後達於逢吉, 無不得所欲. 未幾, 封涼國公.

敬宗新立, 度求入覲, 逢吉不自安, 張權輿爲作讖言以沮度, 而韋處厚亟爲帝言之, 計卒不行. 有武昭者, 陳留人, 果敢而辯. 度之討蔡, 遣說吳元濟, 元濟臨以兵, 辭不撓, 厚禮遣還, 度署以軍職, 從鎮太原, 除石州刺史. 罷歸不得用, 怨望, 與太學博士李涉、金吾兵曹參軍茅彙居長安中, 以氣俠相許. 逢吉與李程同執政, 不葉. 程族人仍叔謂昭曰：「丞相欲用君, 顧逢吉持不可.」昭愈憤, 酒所, 語其友劉審, 欲刺逢吉. 審竊語權輿, 逢吉因彙召見昭, 厚相結納, 忿隙得解. 逢吉素厚待彙, 嘗與書曰：「足下當以『自求』字仆, 吾當以『利見』字君.」辭頗猥昵. 及度將還, 復命人發昭事. 由是昭、彙皆下獄, 命御史中丞王播按之. 訓諷彙使誣昭與李程同謀, 不然且死. 彙不可, 曰：「誣人以自免, 不爲也！」獄成, 昭榜死, 彙流崖州, 涉康州, 仍叔貶道州司馬, 訓流象州. 擢審長壽主簿. 而逢吉謀益露. 昭死, 人皆冤之.

初, 逢吉興昭獄以止度入而不果, 天子知度忠, 卒相之. 逢吉於是浸疏, 以檢校司空、平章事爲山南東道節度使, 表李續自副, 張又新行軍司馬. 頃之, 檢校司徒. 初, 門下史田伾倚逢吉親信, 顧財利, 進婢, 嬖之. 伾坐事匿逢吉家, 名捕弗獲. 及出鎮, 表隨軍, 滿歲不敢集, 使人偽過門下省, 調房州司馬. 爲有司所發, 即襄州捕之, 詭讕不遣. 御史劾奏, 詔奪一季俸, 因是貶續爲涪州刺史, 又新汀州刺史. 久乃徙宣武, 以太子太師爲東都留守. 及訓用事, 召拜尚書左仆射, 足病不能朝, 以司徒致仕. 卒, 年七十八, 贈太尉, 謚曰成. 無子, 以從弟子植嗣.

元稹, 字微之, 河南河南人. 六代祖岩, 爲隋兵部尚書. 稹幼孤, 母鄭賢而文, 親授書傳. 九歲工屬文, 十五擢明經, 判入等, 補校書郎. 元和元年舉制科, 對策第一, 拜左拾遺. 性明銳, 遇事輒舉.

始, 王叔文、王伾蒙幸太子宮而橈國政, 稹謂宜選正人輔導, 因獻書曰： 伏見陛下降明詔, 脩廢學, 增胄子, 然而事有先於此, 臣敢昧死言之.

賈誼有言：「三代之君仁且久者, 教之然也.」周成王本中才, 近管、蔡則讒入, 任周、召則善聞. 豈天聰明哉? 而克終於道者, 教也. 始爲太子也, 太公爲師, 周公爲傅, 召公爲保, 伯禽、唐叔與遊, 目不閱淫豔, 耳不聞優笑, 居不近庸邪, 玩不備珍異. 及爲君也, 血氣既定, 遊習既成, 雖有放心, 不能奪已成之性. 則彼道德之言, 固吾所習聞, 陳之者易諭焉；回佞庸違, 固吾所積懼, 諂之者易辯焉. 人之情莫不耀所能, 黨所近, 苟得志, 必快其所蘊. 物性亦然, 故魚得水而遊, 鳥乘風而翔, 火得薪而熾. 夫成王所蘊, 道德也；所近, 聖賢也. 快其蘊, 則興禮樂, 朝諸侯, 措刑罰, 教之至也.

秦則不然, 滅先王之學, 黜師保之位. 胡亥之生也, 《詩》、《書》不得聞, 聖賢不得近. 彼趙高, 刑餘之人, 傅之以殘忍戕賊之術, 日恣睢, 天下之人未盡愚, 而亥不能分馬鹿矣；高之威懾天下, 而亥自幽深宮矣. 若秦亡, 則有以致之也.

太宗爲太子, 選知道德者十八人與之遊；即位後, 雖間宴飲食, 十八人者皆在. 上之失無不言, 下之情無不達, 不四三年而名高盛古, 斯遊習之致也. 貞觀以來, 保、傅皆宰相兼領, 餘官亦時重選, 故馬周恨位高不爲司議郎, 其驗也.

母後臨朝, 剪棄王室, 中、睿爲太子, 雖有骨鯁敢言之士, 不得在調護保安職, 及讒言中傷, 惟樂工剖腹爲證, 豈不哀哉！比來茲弊尤甚, 師資保傅, 不疾廢眊目貴, 即休戎罷帥者處之. 又以僻滯華首之儒備侍直、侍讀, 越月逾時不得召. 夫以匹士之愛其子, 猶求明哲慈惠之師, 豈天下元良而反不及乎?  臣以爲高祖至陛下十一聖, 生而神明, 長而仁聖, 以是爲屑屑者, 故不之省. 設萬世之後, 有周成中才, 生於深宮, 無保助之教, 則將不能知喜怒哀樂所自, 況稼穡艱難乎！願令皇太子洎諸王齒胄講業, 行嚴師問道之禮, 輟禽色之娛, 資遊習之善, 豈不美哉！ 又自以職諫諍, 不得數召見, 上疏曰： 臣聞治亂之始, 各有萌象. 容直言, 廣視聽, 躬勤庶務, 委信大臣, 使左右近習不得蔽疏遠之人, 此治象也. 大臣不親, 直言不進, 抵忌諱者殺, 犯左右者刑, 與一二近習決事深宮中, 群臣莫得與, 此亂萌也. 人君始即位, 萌象未見, 必有狂直敢言者. 上或激而進之, 則天下君子望風曰：「彼狂而容於上, 其欲來天下士乎? 吾之道可以行矣！」其小人則竦利曰：「彼之直, 得幸於上, 吾將直言以徼利乎！」由是天下賢不肖各以所忠貢於上, 上下之志, 霈然而通. 合天下之智, 治萬物之心, 人人樂得其所, 戴其上如赤子之親慈母也, 雖欲誘之爲亂, 可得乎? 及夫進計者入, 而直言者戮, 則天下君子內謀曰：「與其言不用而身爲戮, 吾寧危行言遜以保其終乎！」其小人則擇利曰：「吾君所惡者拂心逆耳, 吾將苟順是非以事之.」由是進見者革而不內, 言事者寢而不聞, 若此則十步之事不得見, 況天下四方之遠乎！故曰：聾瞽之君非無耳目, 左右前後者屏蔽之, 不使視聽, 欲不亂, 可得哉?  太宗初即位, 天下莫有言者, 孫伏伽以小事持諫, 厚賜以勉之. 自是論事者唯懼言不直、諫不極、不能激上之盛意, 曾不以忌諱爲虞. 於是房、杜、王、魏議可否於前, 四方言得失於外, 不數年大治. 豈文皇獨運聰明於上哉? 蓋下盡其言, 以宣揚發暢之也. 夫樂全安, 惡戮辱, 古今情一也, 豈獨貞觀之人輕犯忌諱而好戮辱哉? 蓋上激而進之也. 喜順從, 怒謇犯, 亦古今情一也, 豈獨文皇甘逆耳、怒從心哉? 蓋以順從之利輕, 而危亡之禍大, 思爲子孫建永安計也. 爲後嗣者, 其可順一朝意, 而蔑文皇之天下乎?  陛下即位已一歲, 百辟卿士、天下四方之人, 曾未有獻一計進一言而受賞者；左右前後拾遺補闕, 亦未有奏封執諫而蒙勸者. 設諫鼓, 置匭函, 曾未聞雪冤決事、明察幽之意者. 以陛下睿博洪深, 勵精求治, 豈言而不用哉? 蓋下不能有所發明耳！承顧問者, 獨一二執政, 對不及頃而罷, 豈暇陳治安、議教化哉? 它有司或時召見, 僅能奉簿書計錢穀登降耳. 以陛下之政, 視貞觀何如哉? 貞觀時, 尚有房、杜、王、魏輔翊之智, 日有獻可替否者. 今陛下當致治之初, 而言事進計者歲無一人, 豈非群下因循竊位之罪乎? 輒昧死條上十事：一、教太子, 正邦本；二、封諸王, 固磐石；三、出宮人；四、嫁宗女；五、時召宰相講庶政；六、次對群臣, 廣聰明；七、復正衙奏事；八、許方幅糾彈；九、禁非時貢獻；十、省出入遊畋.

於時論傪、高弘本、豆盧靖等出爲刺史, 閱旬, 追還詔書. 稹諫：「詔令數易, 不能信天下.」又陳西北邊事. 憲宗悅, 召問得失. 當路者惡之, 出爲河南尉, 以母喪解. 服除, 拜監察御史. 按獄東川, 因劾奏節度使嚴礪違詔過賦數百萬, 沒入塗山甫等八十餘家田產奴婢. 時礪已死, 七刺史皆奪俸, 礪黨怒. 俄分司東都.

時浙西觀察使韓皋杖安吉令孫澥, 數日死；武寧王紹護送監軍孟升喪乘驛, 內喪郵中, 吏不敢止；內園擅系人逾年, 台不及知；河南尹誣殺諸生尹太階；飛龍使誘亡命奴爲養子；田季安盜取洛陽衣冠女；汴州沒入死賈錢千萬. 凡十餘事, 悉論奏. 會河南尹房式坐罪, 稹舉劾, 按故事追攝, 移書停務. 詔薄式罪, 召稹還. 次敷水驛, 中人仇士良夜至, 稹不讓, 中人怒, 擊稹敗面. 宰相以稹年少輕樹威, 失憲臣體, 貶江陵士曹參軍, 而李絳、崔群、白居易皆論其枉. 久乃徙通州司馬, 改虢州長史. 元和末, 召拜膳部員外郎.

稹尤長於詩, 與居易名相埒, 天下傳諷, 號「元和體」, 往往播樂府. 穆宗在東宮, 妃嬪近習皆誦之, 宮中呼元才子. 稹之謫江陵, 善臨軍崔潭峻. 長慶初, 潭駿方親幸, 以稹歌詞數十百篇奏御, 帝大悅, 問：「稹今安在?」曰：「爲南宮散郎.」即擢祠部郎中, 知制誥. 變詔書體, 務純厚明切, 盛傳一時. 然其進非公議, 爲士類訾薄. 稹內不平, 因《誡風俗詔》曆詆群有司, 以逞其憾.

俄遷中書舍人、翰林承旨學士. 數召入, 禮遇益厚, 自謂得言天下事. 中人爭與稹交, 魏弘簡在樞密, 尤相善. 裴度出屯鎮州, 有所論奏, 共沮卻之. 度三上疏劾弘簡、稹傾亂國政：「陛下欲平賊, 當先清朝廷乃可.」帝迫群議, 乃罷弘簡, 而出稹爲工部侍郎. 然眷倚不衰. 未幾, 進同中書門下平章事, 朝野雜然輕笑, 稹思立奇節報天子以厭人心. 時王廷湊方圍牛元翼於深州, 稹所善於方言：「王昭、於友明皆豪士, 雅遊燕、趙間, 能得賊要領, 可使反間而出元翼. 願以家貲辦行, 得兵部虛告二十, 以便宜募士.」稹然之. 李逢吉知其謀, 陰令李賞訹裴度曰：「於方爲稹結客, 將刺公.」度隱不發. 神策軍中尉以聞, 詔韓皋、鄭覃及逢吉雜治, 無刺度狀, 而方計暴聞, 遂與度偕罷宰相, 出爲同州刺史. 諫官爭言度不當免, 而黜稹輕. 帝獨憐稹, 但削長春宮使. 初, 獄未具, 京兆劉遵古遣吏羅禁稹第, 稹訴之, 帝怒, 責京兆, 免捕賊尉, 使使者慰稹. 再期, 徙浙東觀察使. 明州歲貢蚶, 役郵子萬人, 不勝其疲, 稹奏罷之.

太和三年, 召爲尚書左丞, 務振綱紀, 出郎官尤無狀者七人. 然稹素無檢, 望輕, 不爲公議所右. 王播卒, 謀復輔政甚力, 訖不遂. 俄拜武昌節度使. 卒, 年五十三, 贈尚書右仆射.

所論著甚多, 行於世. 在越時, 辟竇鞏. 鞏, 天下工爲詩, 與之酬和, 故鏡湖秦望之奇益傳, 時號「蘭亭絕唱.」 稹始言事峭直, 欲以立名, 中見斥廢十年, 信道不堅, 乃喪所守. 附宦貴得宰相, 居位才三月罷. 晚節彌沮喪, 加廉節不飾云.

牛僧孺, 字思黯, 隋仆射奇章公弘之裔. 幼孤, 下杜樊鄉有賜田數頃, 依以爲生. 工屬文, 第進士. 元和初, 以賢良方正對策, 與李宗閔、皇甫湜俱第一, 條指失政, 其言鯁訐, 不避宰相. 宰相怒, 故楊於陵、鄭敬、韋貫之、李益等坐考非其宜, 皆調去. 僧孺調伊闕尉, 改河南, 遷監察御史, 進累考工員外郎、集賢殿直學士.

穆宗初, 以庫部郎中知制誥. 徙御史中丞, 按治不法, 內外澄肅. 宿州刺史李直臣坐賕當死, 賂宦侍爲助, 具獄上. 帝曰：「直臣有才, 朕欲貸而用之.」僧孺曰：「彼不才者, 持祿取容耳. 天子制法, 所以束縛有才者. 祿山、硃泚以才過人, 故亂天下.」帝異其言, 乃止. 賜金紫服, 以戶部侍郎同中書門下平章事.

始, 韓弘入朝, 其子公武用財賂權貴, 杜塞言者. 俄而弘、公武卒, 孫弱不能事, 帝遣使者至其家, 悉收貲簿, 校計出入. 所以餉中朝臣者皆在, 至僧孺, 獨注其左曰：「某月日, 送錢千萬, 不納.」帝善之, 謂左右曰：「吾不謬知人.」繇是遂以相. 尋遷中書侍郎.

敬宗立, 進封奇章郡公. 是時政出近幸, 僧孺數表去位, 帝爲於鄂州置武昌軍, 授武昌節度使、同平章事. 鄂城土惡亟圮, 歲增築, 賦蓑茅於民, 吏倚爲擾. 僧孺陶甓以城, 五年畢, 鄂人無復歲費. 又廢沔州以省冗官.

文宗立, 李宗閔當國, 屢稱僧孺賢, 不宜棄外. 復以兵部尚書平章事. 幽州亂, 楊志誠逐李載義, 帝不時召宰相問計, 僧孺曰：「是不足爲朝廷憂. 夫范陽自安、史後, 國家無所系休戚, 前日劉總挈境歸國, 荒財耗力且百萬, 終不得范陽尺帛斗粟入天府, 俄復失之. 今志誠繇向載義也, 第付以節使扞奚、契丹, 彼且自力, 不足以逆順治也.」帝曰：「吾初不計此, 公言是也.」因遣使慰撫之. 進門下侍郎、弘文館大學士.

是時, 吐蕃請和, 約弛兵, 而大酋悉怛謀舉維州入之劍南, 於是李德裕上言：「韋皋經略西山, 至死恨不能致, 今以生羌二千人燒十三橋, 搗虜之虛, 可以得志.」帝使君臣大議, 請如德裕策. 僧孺持不可, 曰：「吐蕃綿地萬里, 失一維州, 無害其強. 今脩好使者尚未至, 遽反其言. 且中國禦戎, 守信爲上, 應敵次之. 彼來責曰：『何故失信? 』贊普牧馬蔚茹川, 若東襲隴阪, 以騎綴回中, 不三日抵咸陽橋, 則京師戒嚴, 雖得百維州何益！」帝然之, 遂詔返降者. 時皆謂僧孺挾素怨, 橫議沮解之, 帝亦以爲不直.

會中人王守澄引纖人竊議朝政, 它日延英召見宰相曰：「公等有意於太平乎? 何道以致之?」僧孺曰：「臣待罪宰相, 不能康濟, 然太平亦無象. 今四夷不內擾, 百姓安生業, 私室無強家, 上不壅蔽, 下不怨讟, 雖未及至盛, 亦足爲治矣. 而更求太平, 非臣所及.」退謂它宰相曰：「上責成如是, 吾可久處此耶?」固請罷, 乃檢校尚書左仆射平章事, 爲淮南節度副大使. 天子既急於治, 故李訓等投隙得售其妄, 幾至亡國.

開成初, 表解劇鎮, 以檢校司空爲東都留守. 僧孺治第洛之歸仁裏, 多致嘉石美木, 與賓客相娛樂. 三年, 召爲尚書左仆射. 僧孺入朝, 會莊恪太子薨, 既見, 陳父子君臣人倫大經, 以悟帝意, 帝泫然流涕. 以足疾不任謁, 檢校司空、平章事, 爲山南東道節度使. 賜彝樽、龍勺, 詔曰；「精金古器以比況君子, 卿宜少留.」僧孺固請, 乃行.

會昌元年, 漢水溢, 壞城郭, 坐不謹防, 下遷太子少保. 進少師. 明年, 以太子太傅留守東都. 劉稹誅, 而石雄軍吏得從諫與僧孺、李宗閔交結狀. 又河南少尹呂述言：「僧孺聞稹誅, 恨歎之.」武宗怒, 黜爲太子少保, 分司東都, 累貶循州長史. 宣宗立, 徙衡、汝二州, 還爲太子少師. 卒, 贈太尉, 年六十九. 謚曰文簡.

諸子蔚、叢最顯.

蔚, 字大章, 少擢兩經, 又第進士, 繇監察御史爲右補闕. 大中初, 屢條切政, 宣宗喜曰：「牛氏果有子, 差尉人意.」出金州刺史, 遷累吏部郎中. 失權幸意, 貶國子博士, 分司東都. 復以吏部召, 兼史館修撰.

咸通中, 進至戶部侍郎, 襲奇章侯. 坐累免, 未一歲, 復官. 久之, 檢校兵部尚書、山南西道節度使. 治梁三年, 徐州盜起, 神策兩中尉諷諸籓悉財助軍, 蔚索府帛三萬以獻, 中人嫌其吝, 用吳行魯代之. 黃巢入京師, 遁山南, 故吏民喜蔚至, 爭迎候. 因請老, 以尚書右仆射致仕, 卒. 子徽.

徽舉進士, 累擢吏部員外郎. 乾符中選濫, 吏多奸, 歲調四千員, 徽治以剛明, 柅杜幹請, 法度復振.

蔚避地於梁, 道病, 徽與子扶籃輿, 曆閣路, 盜擊其首, 血流面, 持輿不息. 盜迫之, 徽拜曰：「人皆有父, 今親老而疾, 幸無駭驚.」盜感之, 乃止. 及前穀, 又逢盜, 輒相語曰：「此孝子也！」共舉輿舍之家, 進帛裹創, 以饘飲奉蔚, 留信宿去. 抵梁, 徽趨蜀謁行在, 丐歸侍親疾. 會拜諫議大夫, 固辭, 見宰相杜讓能曰：「上遷幸當從, 親有疾當侍, 而徽兄在朝廷, 身乞還營醫藥.」時兄循已位給事中, 許之. 父喪, 客梁、漢. 終喪, 以中書舍人召, 辭疾, 改給事中, 留陳倉.

張濬伐太原, 引爲判官, 敕在所敦遣. 徽太息曰：「王室方復, 廥藏殫耗, 當協和諸侯以爲籓屏, 而又濟以兵, 諸侯離心, 必有後憂.」不肯起. 濬果敗. 復召爲給事中.

楊復恭叛山南, 李茂貞請假招討節伐之, 未報, 而與王行瑜輒出兵. 昭宗怒, 持奏不下. 茂貞亟請, 帝召群臣議, 無敢言. 徽曰：「王室多難, 茂貞誠有功. 今復恭阻兵而討之, 罪在不俟命爾. 臣聞兩鎮兵多殺傷, 不早有所制, 則梁、漢之人盡矣. 請假以節, 明約束, 則軍有所畏.」帝曰：「然.」乃以招討使授茂貞, 果有功, 然益偃蹇, 帝使宰相杜讓能將兵誅討, 徽諫曰：「岐, 國西門. 茂貞憑其衆而暴, 若令萬分一不利, 屈威重奈何? 願徐制之.」不聽. 師出, 帝復召徽曰：「今伐茂貞, 彼衆烏合, 取必萬全, 卿計何日有捷?」對曰：「臣職諫爭, 所言者軍國大體, 如索賊平之期, 願陛下考蓍龜, 責將帥, 非臣職也.」既而師果敗, 遂殺大臣, 王室益弱.

俄由中書舍人爲刑部侍郎, 襲奇章男. 崔胤忌徽之正, 換左散常侍, 徙太子賓客, 以刑部尚書致仕, 歸樊川. 卒, 贈吏部尚書.

叢, 字表齡, 第進士, 由籓帥幕府任補闕, 數言事. 會宰相請廣諫員, 宣宗曰：「諫臣惟能舉職爲可, 奚用衆耶? 今張符、趙璘、牛叢使朕聞所未聞, 三人足矣.」以司勳員外郎爲睦州刺史, 帝勞曰：「卿非得怨宰相乎?」對曰：「陛下比詔, 不由刺史縣令, 不任近臣, 宰相以是擢臣, 非嫌也.」即賜金紫, 謝曰：「臣今衣刺史所假緋, 即賜紫, 爲越等.」乃賜銀緋.

咸通末, 拜劍南西川節度使. 時蠻犯邊, 抵大渡, 進略黎、雅、叩邛崍關, 謾書求入朝, 且曰假道. 叢囚其使四十人, 釋二人還之, 蠻懼, 即引去.

僖宗幸蜀, 授太常卿. 以病求爲巴州刺史, 不許. 還京, 爲吏部尚書. 嗣襄王亂, 叢客死太原.

李宗閔, 字損之, 鄭王元懿四世孫. 擢進士, 調華州參軍事. 舉賢良方正, 與牛僧孺詆切時政, 觸宰相, 李吉甫惡之, 補洛陽尉. 久流落不偶, 去從籓府辟署. 入授監察御史、禮部員外郎. 裴度伐蔡, 引爲彰義觀察判官. 蔡平, 遷駕部郎中, 知制誥. 穆宗即位, 進中書舍人. 時爲華州刺史, 父子同拜, 世以爲寵.

長慶初, 錢徽典貢舉, 宗閔托所親於徽, 而李德裕、李紳、元稹在翰林, 有寵於帝, 共白徽納幹丐, 取士不以實, 宗閔坐貶劍州刺史. 由是嫌忌顯結, 樹黨相磨軋, 凡四十年, 搢紳之禍不能解. 俄復爲中書舍人, 典貢舉, 所取多知名士, 若唐沖、薛庠、袁都等, 世謂之「玉筍.」 寶曆初, 累進兵部侍郎, 父喪解. 太和中, 以吏部侍郎同中書門下平章事. 時德裕自浙西召, 欲以相, 而宗閔中助多, 先得進, 即引僧孺同秉政, 相唱和, 去異己者, 德裕所善皆逐之. 遷中書侍郎.

久之, 德裕爲相, 與宗閔共當國. 德裕入謝, 文宗曰：「而知朝廷有朋黨乎?」德裕曰：「今中朝半爲黨人, 雖後來者, 趨利而靡, 往往陷之. 陛下能用中立無私者, 黨與破矣.」帝曰：「衆以楊虞卿、張元夫、蕭澣爲黨魁.」德裕因請皆出爲刺史, 帝然之. 即以虞卿爲常州, 元夫爲汝州, 蕭澣爲鄭州. 宗閔曰：「虞卿位給事中, 州不容在元夫下. 德裕居外久, 其知黨人不如臣之詳. 虞卿日見賓客於第, 世號行中書, 故臣未嘗與美官.」德裕質之曰：「給事中非美官云何?」宗閔大沮, 不得對. 俄以同平章事爲山南西道節度使.

李訓、鄭注始用事, 疾德裕, 共訾短之. 乃罷德裕, 復召宗閔知政事, 進封襄武縣侯, 恣肆附托. 會虞卿以京兆尹得罪, 極言營解, 帝怒叱曰：「爾嘗以鄭覃爲妖氣, 今自爲妖耶?」即出爲明州刺史, 貶處州長史. 訓、注乃劾：「宗閔異時陰結駙馬都尉沈、內人宋若憲、宦者韋元素、王踐言等求宰相, 且言頃上有疾, 密問術家呂華, 迎考命曆, 曰：『惡十二月.』而踐言監軍劍南, 受德裕賕, 復與宗閔家私.」乃貶宗閔潮州司戶參軍事, 逐柳州, 元素等悉流嶺南, 親信並斥. 時訓、注欲以權市天下, 凡不附己者, 皆指以二人黨, 逐去之. 人人駭栗, 連月雺晦. 帝乃詔宗閔、德裕姻家門生故吏, 自今一切不問, 所以慰安中外. 嘗歎曰：「去河北賊易, 去此朋黨難！」 開成初, 幽州刺史元忠、河陽李載義累表論洗, 乃徙爲衢州司馬. 楊嗣復輔政, 與宗閔善, 欲復用, 而畏鄭覃, 乃托宦人諷帝. 帝因紫宸對覃曰：「朕念宗閔久斥, 應授一官.」覃曰：「陛下徙令少近則可, 若再用, 臣請前免.」陳夷行曰：「宗閔之罪, 不即死爲幸. 寶曆時, 李續、張又新等號『八關十六子』, 朋比險妄, 朝廷幾危.」李玨曰：「此李逢吉罪. 今續喪闋, 不可不任以官.」夷行曰：「不然, 舜逐四凶天下治, 朝廷何惜數憸人, 使亂紀綱?」嗣復曰：「事當適宜, 不可以憎愛奪.」帝曰：「州刺史可乎?」覃請授洪州別駕. 夷行曰：「宗閔始庇鄭注, 階其禍, 幾覆國.」嗣復曰：「陛下向欲官鄭注, 而宗閔不奉詔, 尚當記之.」覃質曰：「嗣復黨宗閔者, 彼其惡似李林甫.」嗣復曰：「覃言過矣. 林甫□石賢忌功, 夷滅十餘族, 宗閔固無之. 始, 宗閔與德裕俱得罪, 德裕再徙鎮, 而宗閔故在貶地. 夫懲勸宜一, 不可謂黨.」因折覃曰：「比殷侑爲韓益求官, 臣以其昔坐贓, 不許. 覃托臣勿論, 是豈不爲黨乎?」遂擢宗閔杭州刺史. 遷太子賓客, 分司東都.

既而覃、夷行去位, 嗣復謀引宗閔復輔政, 未及而文宗崩. 會昌中, 劉稹以澤潞叛, 德裕建言宗閔素厚從諫, 今上黨近東都, 乃拜宗閔湖州刺史. 稹敗, 得交通狀, 貶漳州長史, 流封州. 宣宗即位, 徙柳州司馬, 卒.

宗閔性機警, 始有當世令名, 既浸貴, 喜權勢. 初爲裴度引拔, 後度薦德裕可爲相, 宗閔遂與爲怨. 韓愈爲作《南山》、《猛虎行》規之. 而宗閔崇私黨, 薰熾中外, 卒以是敗.

子琨、瓚, 皆擢進士. 令狐綯作相, 而瓚以知制誥曆翰林學士. 綯罷, 亦爲桂管觀察使. 不善禦軍, 爲士卒所逐, 貶死.

宗閔弟宗冉, 其子湯, 累官京兆尹, 黃巢陷長安, 殺之.

楊嗣復, 字繼之. 父於陵, 始見識於浙西觀察使韓滉, 妻以其女. 歸謂妻曰：「吾閱人多矣, 後貴且壽無若生者, 有子必位宰相.」既而生嗣復, 滉撫其頂曰：「名與位皆逾其父, 楊氏之慶也.」因字曰慶門. 八歲知屬文, 後擢進士、博學宏辭, 與裴度、柳公綽皆爲武元衡所知, 表署劍南幕府. 進右拾遺, 直史館. 尤善禮家學, 改太常博士, 再遷禮部員外郎. 時於陵爲戶部侍郎, 嗣復避同省, 換他官, 有詔：「同司, 親大功以上, 非聯判句檢官長, 皆勿避. 官同職異, 雖父子兄弟無嫌.」遷累中書舍人.

嗣復與牛僧孺、李宗閔雅相善, 二人輔政, 引之, 然不欲越父當國, 故權知禮部侍郎. 凡二期, 得士六十八人, 多顯官. 文宗嗣位, 進戶部侍郎. 於陵老, 求侍不許. 喪除, 擢尚書左丞. 太和中, 宗閔罷, 嗣復出爲劍南東川節度使. 宗閔復相, 徙西川.

開成初, 以戶部侍郎召, 領諸道鹽鐵轉運使. 俄與李玨並拜同中書門下平章事, 弘農縣伯, 仍領鹽鐵. 後紫宸奏事, 嗣復爲帝言：「陸洿屏居民間, 而上書論兵, 可勸以官.」玨趣和曰：「土多趨競, 能獎洿, 貪夫廉矣. 比竇洵直以論事見賞, 天下釋然, 況官洿耶！」帝曰：「朕賞洵直, 褒其心爾.」鄭覃不平曰：「彼苞藏固未易知.」嗣復曰：「洵直無邪, 臣知之.」覃曰：「陛下當察朋黨.」嗣復曰：「覃疑臣黨, 臣應免.」即再拜祈罷. 玨見言切, 繆曰：「朋黨固少弭.」覃曰：「附離復生.」帝曰：「向所謂黨與, 不已盡乎?」覃曰：「楊漢公、張又新、李續故在.」玨乃陳邊事, 欲絕其語. 覃曰：「論邊事安危, 臣不如玨；嫉朋比, 玨不如臣.」嗣復曰：「臣聞左右佩劍, 彼此相笑, 未知覃果謂誰爲朋黨邪?」因當香案頓首曰：「臣位宰相, 不能進賢退不肖, 以朋黨獲譏, 非所以重朝廷.」固乞罷, 帝方委以政, 故尉安之.

它日, 帝問：「符讖可信乎? 何從而生?」嗣復曰：「漢光武以讖決事, 隋文帝亦喜之, 故其書蔓天下. 班彪《王命論》有所引述, 特以止賊亂, 非重之也.」玨曰：「治亂宜直推人事耳.」帝曰：「然.」又問：「天後時有起布衣爲宰相者, 果可用乎?」嗣復曰：「天後重用刑, 輕用官, 自爲之計耳. 必責能否, 要待曆試乃可.」 是時延英訪對, 史官不及知. 嗣復建言：「故事, 正衙, 起居注在前；便坐, 無所紀錄. 姚璹、趙憬皆請置時政記, 不能行. 臣請延英對宰相語關道德刑政者, 委中書門下直日紀錄, 月付史官.」它宰相議不同, 止. 久之, 帝又問：「延英政事, 孰當記之?」玨監修國史, 對曰：「臣之職也.」陳夷行曰：「宰相所錄, 恐掩蔽聖德, 自盜美名. 臣向言不欲威權在下者, 此也.」玨曰：「夷行疑宰相賣威權, 貨刑賞. 不然, 何自居位而爲此言邪? 臣得罷爲幸.」覃曰：「陛下開成初政甚善, 三年後, 日不逮前.」嗣復曰：「開成初, 覃、夷行當國, 三年後, 臣與李玨同進. 臣不能悉心奉職, 使政事日不逮前, 臣之罪也. 縱陛下不忍加誅, 當自殄滅.」即叩頭請從此辭, 不敢更至中書, 乃趨出. 帝使使者召還, 曰：「覃言失, 何及此邪?」覃起謝曰：「臣愚不知忌諱, 近事雖善, 猶未盡公. 臣非專斥嗣復, 而遽求去, 乃不使臣言耳.」嗣復曰：「陛下月費俸稟數十萬, 時新異賜必先及, 將責臣輔聖功, 求至治也. 使不及初, 豈臣當死, 累陛下之德, 奈何? 惟陛下別求賢以自輔.」帝曰：「覃偶及之, 奚執咎?」嗣復闔門不肯起, 帝乃免覃、夷行相, 而嗣復專天下事.

進門下侍郎. 建言：「使府官屬多, 宜省.」帝曰：「無反滯才乎?」對曰：「才者自異, 汰去粃滓者, 菁華乃出.」帝曰：「昔蕭復乘政, 難言者必言, 卿其志之！」 未幾, 帝崩, 中尉仇士良廢遺詔, 立武宗. 帝之立, 非宰相意, 故內薄執政臣, 不加禮, 自用李德裕而罷嗣復爲吏部尚書, 出爲湖南觀察使. 會誅薛季棱、劉弘逸, 中人多言嘗附嗣復、玨, 不利於陛下. 帝剛急, 即詔中使分道誅嗣復等, 德裕與崔鄆、崔珙等詣延英言：「故事, 大臣非惡狀明白, 未有誅死者. 昔太宗、玄宗、德宗三帝, 皆嘗用重刑, 後無不悔, 願徐思其宜, 使天下知盛德有所容, 不欲人以爲冤.」帝曰：「朕纘嗣之際, 宰相何嘗比數！且玨等各有附會, 若玨、季棱屬陳王, 猶是先帝意. 如嗣復、弘逸屬安王, 乃內爲楊妃謀. 且其所紿書曰：『姑何不斅天後? 』」德裕曰：「飛語難辨.」帝曰：「妃昔有疾, 先帝許其弟入侍, 得通其謀. 禁中證左尤具, 我不欲暴於外. 使安王立, 肯容我耶?」言畢戚然, 乃曰：「爲卿赦之！」因追使者還, 貶嗣復潮州刺史.

宣宗立, 起爲江州刺史. 以吏部尚書召, 道嶽州卒, 年六十六, 贈尚書左仆射, 謚曰孝穆.

嗣復領貢舉時, 於陵自洛入朝, 乃率門生出迎, 置酒第中, 於陵坐堂上, 嗣復與諸生坐兩序. 始於陵在考功, 擢浙東觀察使李師稷及第, 時亦在焉. 人謂楊氏上下門生, 世以爲美.

嗣復五子, 其顯者：授、損.

授, 字得符, 於昆弟最賢. 由進士第遷累戶部侍郎, 以母病求爲秘書監. 後以刑部尚書從昭宗幸華, 徙太子少保, 卒, 贈尚書左仆射.

子煚, 字公隱, 累擢左拾遺. 昭宗初立, 數遊宴, 上疏極諫. 曆戶部員外郎. 崔胤招硃全忠入京師, 煚挈族客湖南. 終諫議大夫.

損, 字子默, 繇廕補藍田尉, 至殿中侍御史. 家新昌裏, 與路岩第接. 岩方爲相, 欲易其廄以廣第. 損族仕者十餘人, 議曰：「家世盛衰, 系權者喜怒, 不可拒.」損曰：「今尺寸土皆先人舊貲, 非吾等所有, 安可奉權臣邪? 窮達, 命也！」卒不與. 岩不悅, 使損按獄黔中, 逾年還. 三遷絳州刺史. 岩罷去, 召爲給事, 遷京兆尹. 與宰相盧攜雅不葉, 復除給事中. 陝虢軍亂, 逐觀察使崔蕘, 命損代之, 至則盡誅有罪者. 拜平盧節度使, 徙天平, 未赴復留, 卒官下.

贊曰：夫口道先王語, 行如市人, 其名曰「盜儒.」 僧孺、宗閔以方正敢言進, 既當國, 反奮私昵黨, 排擊所憎, 是時權震天下, 人指曰「牛李」, 非盜謂何? 逢吉險邪, 稹浮躁, 嗣復辯給, 固無足言. 幸主孱昏, 不底於戮, 治世之罪人歟！

列傳第一百

竇劉二張楊熊柏

竇群, 字丹列, 京兆金城人. 父叔向, 以詩自名, 代宗時, 位左拾遺. 群兄弟皆擢進士第, 獨群以處士客隱毘陵. 母卒, 齧一指置棺中, 廬墓次, 終喪. 從盧庇傳啖助《春秋》學, 著書數十篇. 蘇州刺史韋夏卿薦之朝, 並表其書, 報聞, 不召. 後夏卿入爲京兆尹, 復言之德宗, 擢爲左拾遺. 時張薦持節使吐蕃, 乃遷群侍御史, 爲薦判官, 入見帝曰：「陛下即位二十年, 始自草茅擢臣爲拾遺, 何其難也? 以二十年難進之臣爲和蕃判官, 一何易?」帝壯其言, 不遣.

王叔文黨盛, 雅不喜群, 群亦忄幸忄幸不肯附. 欲逐之, 韋執誼不可, 乃止. 群往見叔文曰：「事有不可知者.」叔文曰：「奈何?」曰：「去年李實伐恩恃權, 震赫中外, 君此時逡巡路傍, 江南一吏耳. 今君又處實之勢, 豈不思路傍復有如君者乎?」叔文悚然, 亦卒不用.

憲宗立, 轉膳部員外郎, 兼侍御史知雜事. 出爲唐州刺史. 節度使于頔聞其名, 與語, 奇之, 表以自副. 武元衡、李吉甫皆所厚善, 故召拜吏部郎中. 元衡輔政, 薦群代爲中丞. 群引呂溫、羊士諤爲御史, 吉甫以二人躁險, 持不下. 群忮狠, 反怨吉甫. 吉甫節度淮南, 群謂失恩, 因擠之. 陳登者, 善術, 夜過吉甫家, 群即捕登掠考, 上言吉甫陰事. 憲宗面覆登, 得其情, 大怒, 將誅群, 吉甫爲救解, 乃免, 出爲湖南觀察使. 改黔中. 會水壞城郛, 調溪洞群蠻築作, 因是群蠻亂, 貶開州刺史. 稍遷容管經略使. 召還, 卒於行, 年五十五, 贈左散騎常侍.

群狠自用, 果於復怨. 始召, 將大任之, 衆皆懼, 及聞其死, 乃安.

兄常、牟, 弟庠、鞏, 皆爲郎, 工詞章, 爲《聯珠集》行於時, 義取昆弟若五星然.

常, 字中行, 大曆中及進士第, 不肯調, 客廣陵, 多所論著, 隱居二十年. 鎮州王武俊聞其才, 奏辟不應. 杜佑鎮淮南, 署爲參謀. 曆朗夔江撫四州刺史、國子祭酒, 致仕. 卒, 贈越州都督.

牟, 字貽周, 累佐節度府. 晚從昭義盧從史, 從史浸驕, 牟度不可諫, 即移疾歸東都. 從史敗, 不以覺微避去自賢. 位國子司業.

庠, 字胄卿, 終婺州刺史.

鞏, 字友封, 雅裕, 有名於時. 平居與人言若不出口, 世號「囁嚅翁.」 元稹節度武昌, 奏鞏自副, 卒.

劉棲楚, 其出寒鄙. 爲鎮州小吏, 王承宗奇之, 薦於李逢吉, 繇鄧州司倉參軍擢右拾遺. 逢吉之罷裴度、逐李紳, 皆嗾而爲奸者. 敬宗立, 視朝常晏, 數遊畋失德. 棲楚諫曰：「惟前世王者初嗣位, 皆親庶政, 坐以待旦. 陛下新即位, 安臥寢內, 日晏乃作. 大行殯宮密邇, 鼓吹之聲日聞諸朝. 且憲宗及先帝皆長君, 朝夕恪勤, 四方猶有叛者. 陛下以少主, 踐祚未幾, 惡德流布, 恐福祚之不長也. 臣以諫爲官, 使陛下負天下譏, 請碎首以謝.」遂額叩龍墀, 血被面. 李逢吉傳詔：「毋叩頭, 待詔旨.」棲楚捧首立, 帝動容, 揚袂使去. 棲楚曰：「不聽臣言, 臣請死於此.」有詔尉諭, 乃出. 遷起居郎, 辭疾歸洛. 後諫官對延英, 帝問：「向廷爭者在邪?」以諫議大夫召. 未幾, 宣授刑部侍郎. 故事, 侍郎無宣授者, 逢吉喜助己, 故不次任之.

數月, 改京兆尹, 峻誅罰, 不避權豪. 先是, 諸惡少竄名北軍, 淩藉衣冠, 有罪則逃軍中, 無敢捕. 棲楚一切窮治, 不閱旬, 宿奸老蠹爲斂跡. 一日, 軍士乘醉有所淩突, 諸少年從旁噪曰：「癡男子, 不記頭上尹邪?」 然其性詭激, 敢爲怪行, 乘險抵□戲, 若無顧藉, 內實恃權怙寵以幹進. 詣宰相, 厲色慢辭, 韋處厚惡之, 出爲桂管觀察使. 卒, 贈左散騎常侍.

張又新, 字孔昭, 工部侍郎薦之子. 元和中, 及進士高第, 曆左右補闕. 性傾邪. 李逢吉用事, 惡李紳, 冀得其罪, 求中朝凶果敢言者厚之, 以危中紳. 又新與拾遺李續、劉棲楚等爲逢吉搏吠所憎, 故有「八關十六子」之目.

敬宗立, 紳貶端州司馬, 朝臣過宰相賀, 閽者曰：「止, 宰相方與補闕語, 姑伺之.」及又新出, 流汗揖百官曰：「端溪之事, 竊不敢讓.」人皆辟易畏之. 尋轉祠部員外郎. 嘗買婢遷約, 爲牙儈搜索陵突, 御史劾舉, 逢吉庇之, 事不窮治. 及逢吉罷, 領山南東道節度, 表又新爲行軍司馬. 坐田伾事, 貶汀州刺史. 李訓有寵, 又新復見用, 遷刑部郎中, 爲申州刺史. 訓死, 復坐貶. 終左司郎中. 又新善文辭, 再以諂附敗, 喪其家聲云.

楊虞卿, 字師皋, 虢州弘農人. 父寧, 有高操, 談辯可喜. 擢明經, 調臨渙主簿, 棄官還夏, 與陽城爲莫逆交. 德宗以諫議大夫召城, 城未拜, 詔寧即諭, 與俱來. 陝虢觀察使李齊運表置幕府. 齊運入爲京兆尹, 表奉先主簿, 拜監察御史, 坐累免. 順宗初, 召爲殿中侍御史, 終國子祭酒.

虞卿第進士、博學宏辭, 爲校書郎. 抵淮南, 委婚幣焉, 會陳商葬其先, 貧不振, 虞卿未嘗與遊, 悉所齎助之. 擢累監察御史.

穆宗初立, 逸遊荒恣, 虞卿上疏曰：「烏鳶遭害仁鳥逝, 誹謗不誅良臣進. 臣敢冒誅獻瞽言. 臣聞堯、舜以天下爲憂, 不以位爲樂. 況今北虜方梗, 西戎弗靖, 兩河有瘡痏之虞, 五嶺罹氛厲之役. 人之疾苦積下, 朝之制度莫脩. 邊亡見儲, 國用浸屈, 固未可以高枕而息也. 陛下初臨萬幾, 宜有憂天下心. 當日見輔臣公卿百執事, 垂意以問, 使四方內外灼有所聞. 而聽政六十日, 入對延英, 獨三數大臣承聖問而已, 它內朝臣偕入齊出, 無所咨詢. 諫臣盈廷, 忠言不聞, 臣實羞之. 蓋主恩疏而正路塞也. 公卿大臣宜朝夕燕見, 則君臣情接而治道得矣. 今宰臣四五人, 或頃刻侍坐, 鞠躬隕越, 隨旨上下, 無能往來, 此繇君太尊、臣太卑故也. 公卿列位, 雖陟降清地, 曾未奉優眷、承下問. 雖陛下神聖如五帝, 猶宜周爰顧逮, 惠以氣色, 使支體相成, 君臣昭明. 陛下求治於宰相, 宰相求治於臣等, 進忠若趨利, 論政若訴冤, 此而不治, 無有也. 自古天子居危思安之心同, 而居安慮危之心則異, 故不得皆爲聖明也.」時又有衡山布衣趙知微, 亦上書指言帝倡優在側, 馳騁無度, 內作色荒, 外作禽荒. 辭頗危切, 帝詔宰相尉謝. 宰相因是賀天子納諫, 然不能用也. 俄詔行勞西北邊. 還, 遷侍御史, 改禮部員外郎、史館脩撰. 進吏部. 會曹史李賨等鬻偽告, 調官六十五員, 贓千六百萬以上, 虞卿發其奸, 賨等系御史府. 而虞卿親吏嘗受二百萬, 亡命, 私奴受三十萬, 虞卿縛奴送獄. 三司嚴休復、高釴、韋景休雜推, 賨等皆誅死. 虞卿坐不檢下免官.

李宗閔、牛僧孺輔政, 引爲右司郎中、弘文館學士. 再遷給事中. 虞卿佞柔, 善諧麗權幸, 倚爲奸利. 歲舉選者, 皆走門下, 署第注員, 無不得所欲, 升沈在牙頰間. 當時有蘇景胤、張元夫, 而虞卿兄弟汝士、漢公爲人所奔向, 故語曰：「欲趨舉場, 問蘇、張；蘇、張猶可, 三楊殺我.」宗閔待之尤厚, 就黨中爲最能唱和者, 以口語軒輊事機, 故時號「黨魁」.

德裕之相, 出爲常州刺史. 宗閔復入, 以工部侍郎召, 遷京兆尹. 太和九年, 京師訛言鄭注爲帝治丹, 剔小兒肝心用之. 民相驚, 扃護兒曹. 帝不悅, 注亦內不安, 而雅與虞卿有怨, 即約李訓奏言：「語出虞卿家, 因京兆騶伍布都下.」御史大夫李固言素嫉虞卿周比, 因傅左端倪. 帝大怒, 下虞卿詔獄. 於是諸子弟自囚闕下稱冤, 虞卿得釋, 貶虔州司戶參軍, 死.

子知退、知權、擅、堪、漢公, 皆擢進士第, 漢公最顯.

漢公, 字用乂. 始辟興元李絳幕府, 絳死, 不與其禍. 遷累戶部郎中、史館修撰, 轉司封郎中. 坐虞卿, 下除舒州刺史, 徙湖、亳、蘇三州. 擢桂管、浙東觀察使. 繇戶部侍郎拜荊南節度使, 召爲工部尚書. 或劾漢公治荊南有貪贓, 降秘書監. 稍遷國子祭酒.

宣宗擢爲同州刺史. 於是, 給事中鄭裔綽、鄭公輿共奏漢公冒猥無廉概, 不可處近輔, 三還制書. 帝它日凡門下論執駁正未嘗卻. 漢公素結左右, 有奧助. 至是, 帝惑不從, 制卒行. 會寒食宴近臣, 帝自擊球爲樂, 巡勞從臣, 見裔綽等曰：「省中議無不從, 唯漢公事爲有黨.」裔綽獨對：「同州, 太宗興王地. 陛下爲人子孫當精擇守長付之, 漢公既以墨敗, 陛下容可舉劇部私貪人?」帝恚見顏間. 翌日, 斥裔綽爲商州刺史. 漢公自同州更宣武、天平兩節度使, 卒. 子籌、範, 仕亦顯.

汝士, 字慕巢. 中進士第, 又擢宏辭. 牛李待之善, 引爲中書舍人. 開成初, 繇兵部侍郎爲東川節度使. 時嗣復鎮西川, 乃族昆弟, 對擁旄節, 世榮其門. 終刑部尚書.

子知溫、知至, 悉以進士第入官. 知溫終荊南節使. 知至爲宰相劉瞻所善, 以比部郎中知制誥. 瞻得罪, 亦貶瓊州司馬, 擢累戶部侍郎.

楊氏自汝士後, 貴赫爲冠族. 所居靜恭裏, 兄弟並列門戟. 咸通後, 在台省方鎮率十餘人.

張宿者, 本寒人, 自名諸生. 憲宗爲廣陵王時, 因張茂宗薦尉, 得出入邸中, 誕譎敢言. 及監撫, 自布衣授左拾遺, 交通權幸, 四方賂遺滿門. 數召對, 不能慎密, 坐漏禁中語, 貶郴丞十餘年.

累遷比部員外郎. 宰相李逢吉數言其狡譎不可信, 白爲濠州刺史, 宿上疏自言, 留不遣. 帝欲以爲諫議大夫, 逢吉曰：「諫議職要重, 當待賢者. 宿細人, 不可使汙是官. 陛下必用之, 請先去臣乃可.」帝不悅. 後逢吉罷, 詔權知諫議大夫, 宰相崔群、王涯同請曰：「諫議大夫, 前世或自山林、擢行伍任之者, 然皆道義卓異於時. 今宿望輕, 若待以不次, 未足以寵, 適以累之也.」請授他官, 不聽, 使中人宣授焉. 宿怨執政不與己, 乃日肆讒甚, 與皇甫鎛相附離, 多中傷正人君子. 元和末, 持節至淄青, 李師道願割地遣子入侍. 既而悔, 復遣宿往, 暴卒於道, 贈秘書監.

熊望者, 字原師, 擢進士第. 性險躁, 以辯說遊公卿間. 劉棲楚爲京兆尹, 樹權勢, 望日出入門下, 爲刺取事機, 陰佐計畫. 敬宗喜爲歌詩, 議置東頭學士, 以備燕狎. 棲楚薦望, 未及用, 帝崩. 文宗立, 韋處厚秉政, 詔望因緣險薄, 營密職, 圖褻幸, 讙沸衆議, 貶漳州司戶參軍.

柏耆者, 有縱橫學. 父良器, 爲時威名將. 耆志健而望高, 急於立名. 是時, 王承宗以常山叛, 朝廷厭兵, 耆杖策詣淮西行營謁裴度, 且言願得天子一節馳入鎮, 可掉舌下之. 度爲言, 乃以左拾遺往. 既至, 以大誼動承宗, 至泣下. 乃請獻二州, 以二子入質. 真擢耆左拾遺, 由是聲震一時. 遷起居舍人. 王承元徙義成軍, 遣諫議大夫鄭覃往慰成德軍, 賚緡錢百萬. 賚未至, 舉軍嘩議, 穆宗遣耆諭天子意, 衆乃信悅. 轉兵部郎中、諫議大夫. 太和初, 李同捷反, 詔兩河諸鎮出兵, 久無功. 乃授耆德州行營諸軍計會使, 與判官沈亞之諭旨. 會橫海節度使李祐平德州, 同捷窮, 請降, 祐使大將萬洪代守滄州, 同捷未出也, 耆以三百騎馳入滄, 以事誅洪, 與同捷朝京師. 既行, 諜言王廷湊欲以奇兵劫同捷, 耆遂斬其首以獻. 諸將嫉耆功, 比奏攢詆, 文宗不獲已, 貶耆循州司戶參軍、亞之南康尉. 宦人馬國亮譖耆受同捷先所得王稷女及奴婢珍貲. 初, 祐聞耆殺洪, 大驚, 疾遂劇. 帝曰：「祐若死, 是耆殺之.」至是, 積前怒, 詔長流愛州, 賜死.

贊曰：詩人斥譖人最甚, 投之豺虎、有北, 不置也. 如群、棲楚輩則然, 肆訐以示公, 構黨以植私, 其言纚纚若可聽, 卒而入于敗亂也. 孔子所謂「順非而澤」者歟, 「利口覆邦家」者歟? 耆掩衆取功, 自速其死, 哀哉！

列傳第一百一

韓愈

韓愈, 字退之, 鄧州南陽人. 七世祖茂, 有功於後魏, 封安定王. 父仲卿, 爲武昌令, 有美政, 既去, 縣人刻石頌德. 終秘書郎. 愈生三歲而孤, 隨伯兄會貶官嶺表. 會卒, 嫂鄭鞠之. 愈自知讀書, 日記數千百言, 比長, 盡能通《六經》、百家學. 擢進士第. 會董晉爲宣武節度使, 表署觀察推官. 晉卒, 愈從喪出, 不四日, 汴軍亂, 乃去. 依武寧節度使張建封, 建封辟府推官. 操行堅正, 鯁言無所忌. 調四門博士, 遷監察御史. 上疏極論宮市, 德宗怒, 貶陽山令. 有愛在民, 民生子多以其姓字之. 改江陵法曹參軍. 元和初, 權知國子博士, 分司東都, 三歲爲真. 改都官員外郎, 即拜河南令. 遷職方員外郎.

華陰令柳澗有罪, 前刺史劾奏之, 未報而刺史罷. 澗諷百姓遮索軍頓役直, 後刺史惡之, 按其獄, 貶澗房州司馬. 愈過華, 以爲刺史陰相黨, 上疏治之. 既御史覆問, 得澗贓, 再貶封溪尉. 愈坐是復爲博士. 既才高數黜, 官又下遷, 乃作《進學解》以自諭曰： 國子先生晨入太學, 召諸生立館下, 誨之曰：「業精於勤, 荒於嬉；行成於思, 毀於隨. 方今聖賢相逢, 治具畢張, 拔去凶邪, 登崇畯良. 占小善者率以錄, 名一藝者無不庸. 爬羅剔抉, 刮垢磨光. 蓋有幸而獲選, 孰云多而不揚? 諸生業患不能精, 無患有司之不明；行患不能成, 無患有司之不公.」 言未既, 有笑於列者曰：「先生欺予哉！弟子事先生, 於茲有年矣. 先生口不絕吟於六藝之文, 手不停披於百家之編. 記事者必提其要, 纂言者必鉤其玄. 貪多務得, 細大不捐. 燒膏油以繼晷, 常矻矻以窮年. 先生之業, 可謂勤矣. 牴排異端, 攘斥佛老. 補苴罅漏, 張皇幽眇. 尋墜緒之芒芒, 獨旁搜而遠紹. 停百川而東之, 回狂瀾於既倒. 先生之於儒, 可謂有勞矣. 沈浸濃鬱, 含英咀華. 作爲文章, 其書滿家. 上規姚姒, 渾渾亡涯. 周《誥》商《盤》, 佶屈聱牙. 《春秋》謹嚴, 《左氏》浮誇. 《易》奇而法, 《詩》正而葩. 下迨《莊》《騷》, 太史所錄, 子雲相如, 同工異曲. 先生之於文, 可謂閎其中而肆其外矣. 少始知學, 勇於敢爲. 長通於方, 左右具宜. 先生之於爲人, 可謂成矣. 然而公不見信於人, 私不見助於友. 跋前躓後, 動輒得咎. 暫爲御史, 遂竄南夷. 三年博士, 冗不見治. 命與仇謀, 取敗幾時? 冬暖而兒號寒, 年豐而妻啼饑. 頭童齒豁, 竟死何裨? 不知慮此, 而反教人爲?」 先生曰：「籲！子來前. 夫大木爲杗, 細木爲桷, 欂櫨侏儒, 椳闑磺楔, 各得其所, 施以成室者, 匠氏之工也. 玉劄丹砂, 赤箭青芝, 牛溲馬勃, 敗鼓之皮, 俱收並蓄, 待用無遺者, 醫師之良也. 登明選公, 雜進巧拙, 紆餘爲妍, 卓犖爲傑, 校短量長, 唯器是適者, 宰相之方也. 昔者孟軻好辯, 孔道以明；轍環天下, 卒老於行. 荀卿宗王, 大倫以興；逃讒於楚, 廢死蘭陵. 是二儒者, 吐詞爲經, 舉足爲法, 絕類離倫, 優入聖域, 其遇於世何如也? 今先生學雖勤而不由其統, 言雖多而不要其中；文雖奇而不濟於用, 行雖修而不顯於衆. 猶且月費俸錢, 歲靡稟粟, 子不知耕, 婦不知織；乘馬從徒, 安坐而食；踵常途之促促, 窺陳編以盜竊. 然而聖主不加誅, 宰臣不見斥. 茲非其幸歟? 動而得謗, 名亦隨之. 投閑置散, 乃分之宜. 若夫商財賄之有無, 計班資之崇庳, 忘量己之所稱, 指前人之瑕疵, 是所謂詰匠氏之不以杙爲楹, 而訾醫師以昌陽引年, 欲進其豨苓也.」 執政覽之, 奇其才, 改比部郎中、史館修撰. 轉考功, 知制誥, 進中書舍人.

初, 憲宗將平蔡, 命御史中丞裴度使諸軍按視. 及還, 且言賊可滅, 與宰相議不合. 愈亦奏言： 淮西連年脩器械防守, 金帛糧畜耗於給賞, 執兵之卒四向侵掠, 農夫織婦餉於其後, 得不償費. 比聞畜馬皆上槽櫪, 此譬有十夫之力, 自朝抵夕, 跳躍叫呼, 勢不支久, 必自委頓. 當其已衰, 三尺童子可制其命. 況以三州殘弊困劇之餘而當天下全力, 其敗可立而待也, 然未可知者, 在陛下斷與不斷耳. 夫兵不多不足以取勝, 必勝之師利在速戰, 兵多而戰不速則所費必廣. 疆場之上, 日相攻劫, 近賊州縣, 賦役百端, 小遇水旱, 百姓愁苦. 方此時, 人人異議以惑陛下, 陛下持之不堅, 半塗而罷, 傷威損費, 爲弊必深. 所要先決於心, 詳度本末, 事至不惑, 乃可圖功.

又言：「諸道兵羈旅單弱不足用, 而界賊州縣, 百姓習戰斗, 知賊深淺, 若募以內軍, 教不三月, 一切可用.」又欲「四道置兵, 道率三萬, 畜力伺利, 一日俱縱, 則蔡首尾不救, 可以責功.」 執政不喜. 會有人詆愈在江陵時爲裴均所厚, 均子鍔素無狀, 愈爲文章, 字命鍔謗語囂暴, 由是改太子右庶子. 及度以宰相節度彰義軍, 宣慰淮西, 奏愈行軍司馬. 愈請乘遽先入汴, 說韓弘使葉力. 元濟平, 遷刑部侍郎.

憲宗遣使者往鳳翔迎佛骨入禁中, 三日, 乃送佛祠. 王公士人奔走膜唄, 至爲夷法, 灼體膚, 委珍貝, 騰遝系路. 愈聞惡之, 乃上表曰： 佛者, 夷狄之一法耳. 自後漢時始入中國, 上古未嘗有也. 昔黃帝在位百年, 年百一十歲；少昊在位八十年, 年百歲；顓頊在位七十九年, 年九十歲；帝嚳在位七十年, 年百五歲；堯在位九十八年, 年百一十八歲；帝舜在位及禹年皆百歲. 此時天下太平, 百姓安樂壽考, 然而中國未有佛也. 其後, 湯亦年百歲, 湯孫太戊在位七十五年, 武丁在位五十年, 書史不言其壽, 推其年數, 蓋不減百歲. 周文王年九十七歲, 武王年九十三歲, 穆王在位百年. 此時佛法亦未至中國, 非因事佛而致然也. 漢明帝時始有佛法, 明帝在位才十八年. 其後亂亡相繼, 運祚不長. 宋、齊、梁、陳、元魏以下, 事佛漸謹, 年代尤促. 唯梁武帝在位四十八年, 前後三舍身施佛, 宗廟祭不用牲牢, 晝日一食, 止於菜果, 後爲侯景所逼, 餓死台城, 國亦尋滅. 事佛求福, 乃更得禍. 由此觀之, 佛不足信, 亦可知矣.

高祖始受隋禪, 則議除之. 當時君臣識見不遠, 不能深究先王之道、古今之宜, 推闡聖明, 以救斯弊, 其事遂止. 臣常恨焉！伏惟睿聖文武皇帝陛下, 神聖英武, 數千百年以來, 未有倫比. 即位之初, 即不許度人爲僧尼、道士, 又不許別立寺觀. 臣當時以爲高祖之志, 必行於陛下. 今縱未能即行, 豈可恣之令盛也！今陛下令群僧迎佛骨於鳳翔, 御樓以觀, 舁入大內, 又令諸寺遞加供養. 臣雖至愚, 必知陛下不惑於佛, 作此崇奉以祈福祥也. 直以豐年之樂, 徇人之心, 爲京都士庶設詭異之觀、戲玩之具耳. 安有聖明若此, 而肯信此等事哉? 然百姓愚冥, 易惑難曉, 苟見陛下如此, 將謂真心信佛, 皆云：「天子大聖, 猶一心信向；百姓微賤, 於佛豈合更惜身命?」以至灼頂燔指, 十百爲群, 解衣散錢, 自朝至暮, 轉相仿效, 唯恐後時, 老幼奔波, 棄其生業. 若不即加禁遏, 更曆諸寺, 必有斷臂臠身以爲供養者. 傷風敗俗, 傳笑四方, 非細事也.

佛本夷狄之人, 與中國言語不通, 衣服殊制；口不道先王之法言, 身不服先王之法服, 不知君臣之義、父子之情. 假如其身尚在, 奉其國命來朝京師, 陛下容而接之, 不過宣政一見, 禮賓一設, 賜衣一襲, 衛而出之於境, 不令貳於衆也. 況其身死已久, 枯朽之骨, 凶穢之餘, 豈宜以入宮禁? 孔子曰：「敬鬼神而遠之.」古之諸侯吊於其國, 必令巫祝先以桃茢祓除不祥, 然後進吊. 今無故取朽穢之物, 親臨觀之, 巫祝不先, 桃茢不用, 君臣不言其非, 御史不舉其失, 臣實恥之. 乞以此骨付之水火, 永絕根本, 斷天下之疑, 絕前代之惑, 使天下之人知大聖人之所作爲, 出於尋常萬萬也. 佛如有靈, 能作禍祟, 凡有殃咎, 宜加臣身. 上天鑒臨, 臣不怨悔.

表入, 帝大怒, 持示宰相, 將抵以死. 裴度、崔群曰：「愈言訐牾, 罪之誠宜. 然非內懷至忠, 安能及此? 願少寬假, 以來諫爭.」帝曰：「愈言我奉佛太過, 猶可容；至謂東漢奉佛以後, 天子感夭促, 言何乖剌邪? 愈, 人臣, 狂妄敢爾, 固不可赦！」於是中外駭懼, 雖戚裏諸貴, 亦爲愈言, 乃貶潮州刺史.

既至潮, 以表哀謝曰： 臣以狂妄戇愚, 不識禮度, 陳佛骨事, 言涉不恭, 正名定罪, 萬死莫塞. 陛下哀臣愚忠, 恕臣狂直, 謂言雖可罪, 心亦無他, 特屈刑章, 以臣爲潮州刺史. 既免刑誅, 又獲祿食, 聖恩寬大, 天地莫量, 破腦刳心, 豈足爲謝！ 臣所領州, 在廣府極東, 過海口, 下惡水, 濤瀧壯猛, 難計期程, 颶風鱷魚, 患禍不測. 州南近界, 漲海連天, 毒霧瘴氛, 日夕發作. 臣少多病, 年才五十, 發白齒落, 理不久長. 加以罪犯至重, 所處遠惡, 憂惶慚悸, 死亡無日. 單立一身, 朝無親黨, 居蠻夷之地, 與魑魅同群, 苟非陛下哀而念之, 誰肯爲臣言者?  臣受性愚陋, 人事多所不通, 惟酷好學問文章, 未嘗一日暫廢, 實爲時輩所見推許. 臣於當時之文, 亦未有過人者. 至於論述陛下功德, 與《詩》、《書》相表裏, 作爲歌詩, 薦之郊廟, 紀太山之封, 鏤白玉之牒, 鋪張對天之宏休, 揚厲無前之偉績, 編於《詩》、《書》之策而無愧, 措於天地之間而無虧, 雖使古人復生, 臣未肯讓.

伏以皇唐受命有天下, 四海之內, 莫不臣妾, 南北東西, 地各萬里. 自天寶以後, 政治少懈, 文致未優, 武克不剛, 孽臣奸隸, 蠹居棋處, 搖毒自防, 外順內悖, 父死子代, 以祖以孫, 如古諸侯, 自擅其地, 不朝不貢, 六七十年. 四聖傳序, 以至陛下. 陛下即位以來, 躬親聽斷, 旋乾轉坤, 關機闔開, 雷厲風飛, 日月清照, 天戈所麾, 無不從順. 宜定樂章, 以告神明, 東巡泰山, 奏功皇天, 具著顯庸, 明示得意, 使永永年服我成烈. 當此之際, 所謂千載一時不可逢之嘉會, 而臣負罪嬰釁, 自拘海島, 戚戚嗟嗟, 日與死迫, 曾不得奏薄伎於從官之內、隸禦之間, 窮思畢精, 以贖前過. 懷痛窮天, 死不閉目, 伏惟陛下天地父母, 哀而憐之.

帝得表, 頗感悔, 欲復用之, 持示宰相曰：「愈前所論是大愛朕, 然不當言天子事佛乃年促耳.」皇甫鎛素忌愈直, 即奏言：「愈終狂疏, 可且內移.」乃改袁州刺史. 初, 愈至潮州, 問民疾苦, 皆曰：「惡溪有鱷魚, 食民畜產且盡, 民以是窮.」數日, 愈自往視之, 令其屬秦濟以一羊一豚投溪水而祝之曰： 昔先王既有天下, 列山澤, 罔繩擉刃以除蟲蛇惡物爲民物害者, 驅而出之四海之外. 及德薄, 不能遠有, 則江、漢之間尚皆棄之以與蠻夷楚越, 況湖、嶺之間去京師萬里哉? 鱷魚之涵淹卵育於此, 亦固其所.

今天子嗣唐位, 神聖慈武, 四海之外, 六合之內, 皆撫而有之, 況禹跡所掩, 揚州之近地, 刺史縣令之所治, 出貢賦以供天地、宗廟、百神之祀之壤者哉? 鱷魚其不可與刺史雜處此土也. 刺史受天子命, 守此土, 治此民, 而鱷魚旰然不安溪潭據處, 食民畜熊豕鹿麞以肥其身, 以種其子孫, 與刺史拒爭爲長雄. 刺史雖駑弱, 亦安肯爲鱷魚低首下心, 伈々睍斯, 爲吏民羞, 以偷活於此也? 承天子命以來爲吏, 固其勢不得不與鱷魚辨. 鱷魚有知, 其聽刺史.

潮之州, 大海在其南, 鯨鵬之大, 蝦蟹之細, 無不容歸, 以生以食, 鱷魚朝發而夕至也. 今與鱷魚約：「盡三日, 其率丑類南徙于海, 以避天子之命吏. 三日不能, 至五日；五日不能, 至七日, 七日不能, 是終不肯徙也, 是不有刺史、聽從其言也. 不然, 則是鱷魚冥頑不靈, 刺史雖有言, 不聞不知也. 夫傲天子之命吏, 不聽其言, 不徙以避之, 與頑不靈而爲民物害者, 皆可殺. 刺史則選材技民, 操強弓毒矢, 以與鱷魚從事, 必盡殺乃止, 其無悔！」 祝之夕, 暴風震電起溪中, 數日水盡涸, 西徙六十里. 自是潮無鱷魚患. 袁人以男女爲隸, 過期不贖, 則沒入之. 愈至, 悉計庸得贖所沒, 歸之父母七百餘人. 因與約, 禁其爲隸. 召拜國子祭酒, 轉兵部侍郎.

鎮州亂, 殺田弘正而立王廷湊, 詔愈宣撫. 既行, 衆皆危之. 元稹言：「韓愈可惜.」穆宗亦悔, 詔愈度事從宜, 無必入. 愈至, 廷湊嚴兵迓之, 甲士陳廷. 既坐, 廷湊曰：「所以紛紛者, 乃此士卒也.」愈大聲曰；「天子以公爲有將帥材, 故賜以節, 豈意同賊反邪?」語未終, 士前奮曰：「先太師爲國擊硃滔, 血衣猶在, 此軍何負, 乃以爲賊乎?」愈曰：「以爲爾不記先太師也, 若猶記之, 固善. 天寶以來, 安祿山、史思明、李希烈等有子若孫在乎? 亦有居官者乎?」衆曰：「無.」愈曰：「田公以魏博六州歸朝廷, 官中書令, 父子受旗節；劉悟、李祐皆大鎮. 此爾軍所其聞也.」衆曰：「弘正刻, 故此軍不安.」愈曰：「然爾曹亦害田公, 又殘其家矣, 復何道?」衆讙曰：「善.」廷湊慮衆變, 疾麾使去. 因曰：「今欲廷湊何所爲?」愈曰：「神策六軍將如牛元翼者爲不乏, 但朝廷顧大體, 不可棄之. 公久圍之, 何也?」廷湊曰：「即出之.」愈曰：「若爾, 則無事矣.」會元翼亦潰圍出, 延湊不追. 愈歸奏其語, 帝大悅. 轉吏部侍郎.

時宰相李逢吉惡李紳, 欲逐之, 遂以愈爲京兆尹、兼御史大夫, 特詔不台參, 而除紳中丞. 紳果劾奏愈, 愈以詔自解. 其後文刺紛然, 宰相以台、府不協, 遂罷愈爲兵部侍郎, 而出紳江西觀察使. 紳見帝, 得留, 愈亦復爲吏部侍郎. 長慶四年卒, 年五十七, 贈禮部尚書, 謚曰文.

愈性明銳, 不詭隨. 與人交, 始終不少變. 成就後進士, 往往知名. 經愈指授, 皆稱「韓門弟子」, 愈官顯, 稍謝遣. 凡內外親若交友無後者, 爲嫁遣孤女而恤其家. 嫂鄭喪, 爲服期以報.

每言文章自漢司馬相如、太史公、劉向、揚雄後, 作者不世出, 故愈深探本元, 卓然樹立, 成一家言. 其《原道》、《原性》、《師說》等數十篇, 皆奧衍閎深, 與孟軻、揚雄相表裏而佐佑《六經》云? 至它文, 造端置辭, 要爲不襲蹈前人者. 然惟愈爲之, 沛然若有餘, 至其徒李翱、李漢、皇甫湜從而效之, 遽不及遠甚. 從愈遊者, 若孟郊、張籍, 亦皆自名於時.

孟郊者, 字東野, 湖州武康人. 少隱嵩山, 性介, 少諧合. 愈一見爲忘形交. 年五十, 得進士第, 調溧陽尉. 縣有投金瀨、平陵城, 林薄蒙翳, 下有積水. 郊閑往坐水旁, 裴回賦詩, 而曹務多廢. 令白府, 以假尉代之, 分其半奉. 鄭餘慶爲東都留守, 署水陸轉運判官. 餘慶鎮興元, 奏爲參謀. 卒, 年六十四. 張籍謚曰貞曜先生.

郊爲詩有理致, 最爲愈所稱, 然思苦奇澀. 李觀亦論其詩曰：「高處在古無上, 平處下顧二謝」云.

張籍者, 字文昌, 和州烏江人. 第進士, 爲太常寺太祝. 久次, 遷秘書郎. 愈薦爲國子博士. 曆水部員外郎、主客郎中. 當時有名士皆與遊, 而愈賢重之. 籍性狷直, 嘗責愈喜博褭及爲駁雜之說, 論議好勝人, 其排釋老不能著書若孟軻、揚雄以垂世者. 愈最後答書曰： 吾子不以愈無似, 意欲推之納諸聖賢之域, 拂其邪心, 增其所未高. 謂愈之質有可以至於道者, 浚其源, 道其所歸, 溉其根, 將食其實. 此盛德之所辭讓, 況於愈者哉? 抑其中有宜復者, 故不可遂已. 昔者聖人之作《春秋》也, 既深其文辭矣, 然猶不敢公傳道之, 口授弟子, 至於後世, 其書出焉. 其所以慮患之道, 微也. 今夫二氏之所宗而事之者, 下及公卿輔相, 吾豈敢昌言排之哉? 擇其可語者誨之, 猶時與吾悖, 其聲嘵嘵. 若遂成其書, 則見而怒之者必多矣, 必且以我爲狂爲惑. 其身之不能恤, 書於何有? 夫子, 聖人也, 而曰：「自吾得子路, 而惡聲不入于耳.」其餘輔而相者周天下, 猶且絕糧於陳, 畏於匡, 毀於叔孫, 奔走於齊、魯、宋、衛之郊. 其道雖尊, 其窮亦至矣. 賴其徒相與守之, 卒有立於天下. 向使獨言之而獨書之, 其存也可冀乎? 今夫二氏行乎中土也, 蓋六百年有餘矣. 其植根固, 其流波漫, 非可以朝令而夕禁也. 自文王沒, 武王、周公、成、康相與守之, 禮樂皆在, 及乎夫子未久也, 自夫子而至乎孟子未久也, 自孟子而至乎揚雄亦未久也. 然猶其勤若此, 其困若此, 而後能有所立, 吾豈可易而爲之哉? 其爲也易, 則其傳也不遠, 故餘所以不敢也. 然觀古人, 得其時, 行其道, 則無所爲書. 爲書者, 皆所爲不行乎今, 而行乎後世者也. 今吾之得吾志、失吾志未可知, 則俟五十、六十爲之, 未失也. 天不欲使茲人有知乎, 則吾之命不可期；如使茲人有知乎, 非我其誰哉！其行道, 其爲書, 其化今, 其傳後, 必有在矣. 吾子其何遽戚戚於吾所爲哉?  前書謂吾與人論不能下氣, 若好勝者. 雖誠有之, 抑非好己勝也, 好己之道勝也. 非好己之道勝也, 己之道乃夫子、孟軻、揚雄之道. 傳者若不勝, 則無所爲道, 吾豈敢避是名哉！夫子之言曰：「吾與回言, 終日不違.」如愚則其與衆人辯也有矣. 駁雜之譏, 前書盡之, 吾子其復之. 昔者夫子猶有所戲, 《詩》不云乎：「善戲謔兮, 不爲虐兮.」《記》曰：「張而不弛, 文武不爲也.」惡害於道哉? 吾子其未之思乎?  籍爲詩, 長於樂府, 多警句. 仕終國子司業.

皇甫湜, 字持正, 睦州新安人. 擢進士第, 爲陸渾尉, 仕至工部郎中, 辨急使酒, 數忤同省, 求分司東都. 留守裴度辟爲判官. 度脩福先寺, 將立碑, 求文於白居易. 湜怒曰：「近舍湜而遠取居易, 請從此辭.」度謝之. 湜即請斗酒, 飲酣, 援筆立就. 度贈以車馬繒彩甚厚, 湜大怒曰：「自吾爲《顧況集序》, 未常許人. 今碑字三千, 字三縑, 何遇我薄邪?」度笑曰：「不羈之才也.」從而酬之.

湜嘗爲蜂螫指, 購小兒斂蜂, 搗取其液. 一日命其子錄詩, 一字誤, 詬躍呼杖, 杖未至, 齧其臂血流.

盧仝居東都, 愈爲河南令, 愛其詩, 厚禮之. 仝自號玉川子, 嘗爲《月蝕詩》以譏切元和逆黨, 愈稱其工.

時又有賈島、劉乂, 皆韓門弟子.

島, 字浪仙, 范陽人. 初爲浮屠, 名無本. 來東都, 時洛陽令禁僧午後不得出, 島爲詩自傷. 愈憐之, 因教其爲文, 遂去浮屠, 舉進士. 當其苦吟, 雖逢值公卿貴人, 皆不之覺也. 一日見京兆尹, 跨驢不避, 謼詰之, 久乃得釋. 累舉, 不中第. 文宗時, 坐飛謗, 貶長江主簿. 會昌初, 以普州司倉參軍遷司戶, 未受命卒, 年六十五.

劉義者, 亦一節士. 少放肆爲俠行, 因酒殺人亡命. 會赦, 出, 更折節讀書, 能爲歌詩. 然恃故時所負, 不能俯仰貴人, 常穿屐、破衣. 聞愈接天下士, 步歸之, 作《冰柱》《雪車》二詩, 出盧仝、孟郊右. 樊宗師見, 爲獨拜. 能面道人短長, 其服義則又彌縫若親屬然. 後以爭語不能下賓客, 因持愈金數斤去, 曰：「此諛墓中人得耳, 不若與劉君爲壽.」愈不能止, 歸齊、魯, 不知所終.

贊曰：唐興, 承五代剖分, 王政不綱, 文弊質窮, 崿俚混並. 天下已定, 治荒剔蠹, 討究儒術, 以興典憲, 薰醲涵浸, 殆百餘年, 其後文章稍稍可述. 至貞元、元和間, 愈遂以《六經》之文爲諸儒倡, 障堤末流, 反刓以樸, 剗偽以真. 然愈之才, 自視司馬遷、揚雄, 至班固以下不論也. 當其所得, 粹然一出於正, 刊落陳言, 橫騖別驅, 汪洋大肆, 要之無牴牾聖人者. 其道蓋自比孟軻, 以荀況、揚雄爲未淳, 寧不信然? 至進諫陳謀, 排難恤孤, 矯拂媮末, 皇皇於仁義, 可謂篤道君子矣. 自晉汔隋, 老佛顯行, 聖道不斷如帶. 諸儒倚天下正議, 助爲怪神. 愈獨喟然引聖, 爭四海之惑, 雖蒙訕笑, 跲而復奮, 始若未之信, 卒大顯於時. 昔孟軻拒楊、墨, 去孔子才二百年. 愈排二家, 乃去千餘歲, 撥衰反正, 功與齊而力倍之, 所以過況、雄爲不少矣. 自愈沒, 其言大行, 學者仰之如泰山、北斗云.

列傳一百二 錢崔二韋二高馮三李盧封鄭敬

錢徽, 字蔚章. 父起, 附見《盧綸傳》. 徽中進士第, 居穀城. 穀城令王郢善接僑士遊客, 以財貸饋, 坐是得罪. 觀察使樊澤視其簿, 獨徽無有, 乃表署掌書記. 蔡賊方熾, 澤多募武士於軍. 澤卒, 士頗希賞, 周澈主留事, 重擅發軍廥, 不敢給. 時大雨雪, 士寒凍, 徽先冬頒衣絮, 士乃大悅. 又辟宣歙崔衍府. 王師討蔡, 檄遣采石兵會戰, 戍還, 頗驕蹇. 會衍病亟, 徽請召池州刺史李遜署副使, 遜至而衍死, 一軍賴以安.

入拜左補闕, 以祠部員外郎爲翰林學士, 三遷中書舍人, 加承旨. 憲宗嘗獨召徽, 從容言它學士皆高選, 宜預聞機密, 廣參決, 帝稱其長者. 是時, 內積財, 圖復河湟, 然禁無名貢獻, 而至者不甚卻. 徽懇諫罷之. 帝密戒後有獻毋入右銀台門, 以避學士. 梁守謙爲院使, 見徽批監軍表語簡約, 歎曰：「一字不可益邪！」銜之. 以論淮西事忤旨, 罷職, 徙太子右庶子, 出虢州刺史.

入拜禮部侍郎. 宰相段文昌以所善楊渾之、學士李紳以周漢賓並諉徽求致第籍. 渾之者憑子也, 多納古帖秘畫於文昌, 皆世所寶. 徽不能如二人請, 自取楊殷士、蘇巢. 巢者李宗閔婿, 殷士者汝士之弟, 皆與徽厚. 文昌怒, 方帥劍南西川, 入辭, 即奏徽取士以私. 訪紳及元稹, 時稹與宗閔有隙, 因是共擠其非. 有詔王起、白居易覆試, 而黜者過半, 遂貶江州刺史. 汝士等勸徽出文昌、紳私書自直, 徽曰：「苟無愧於心, 安事辨證邪?」敕子弟焚書.

初, 州有盜劫貢船, 捕吏取濱江惡少年二百人系訊, 徽按其枉, 悉縱去. 數日, 舒州得真盜. 州有牛田錢百萬, 刺史以給宴飲贈餉者, 徽曰：「此農耕之備, 可他用哉！」命代貧民租入. 轉湖州. 時宣、歙旱, 左丞孔戣請徙徽領宣歙, 宰相以其本文辭進, 不用. 戣曰：「相君宜知天下事, 徽江、虢之治不及知, 況其它邪?」還, 遷工部侍郎, 出爲華州刺史.

文宗立, 召拜尚書左丞. 會宣墨麻, 群臣在廷, 方大寒, 稍稍引避, 徽素恭謹, 不去位, 久而仆. 因上疏告老, 不許. 太和初, 復爲華州. 俄以吏部尚書致仕. 卒, 年七十五, 贈尚書右仆射.

徽與薛正倫、魏弘簡善, 二人前死, 徽撫其孤至婚嫁成立. 任庶子時, 韓公武以賂結公卿, 遺徽錢二十萬, 不納. 或言非當路可無讓, 徽曰：「取之在義不在官.」時稱有公望.

子可復、方義. 可復死鄭注時. 方義終太子賓客. 子珝, 字瑞文, 善文辭, 宰相王摶薦知制誥, 進中書舍人. 摶得罪, 珝貶撫州司馬.

崔咸, 字重易, 博州博平人. 元和初, 擢進士第, 又中宏辭. 鄭餘慶、李夷簡皆表在幕府, 與均禮. 入朝爲侍御史, 處正特立, 風采動一時. 敬宗將幸東都, 裴度在興元憂之, 自表求覲, 與章偕來. 於是李逢吉當國, 畏度復相, 使京兆尹劉棲楚等十餘人悉力拫卻之, 雖度門下賓客, 皆有去就意. 它日, 度置酒延客, 棲楚曲意自解, 附耳語. 咸嫉其矯, 舉酒讓度曰：「丞相乃許所由官囁嚅耳語, 願上罰爵.」度笑受而飲. 棲楚不自安, 趨出, 坐上莫不壯之. 累遷陝虢觀察使, 日與賓客僚屬痛飲, 未嘗醒；夜分輒決事, 裁剖精明, 無一毫差, 吏稱爲神. 入拜右散騎常侍、秘書監. 太和八年卒.

咸素有高世志, 造詣嶄遠. 間遊終南山, 乘月吟嘯, 至感慨泣下. 諸文中歌詩最善.

韋表微, 字子明, 隋郿城公元禮七世孫. 羈昪能屬文. 母訓諭稍厲, 輒不敢食, 以是未嘗讓責.

韋皋鎮西川, 王緯、司空曙、獨孤良弼、裴涚居幕府, 皆厚相推挹. 涚嘗謂表微似衛玠, 自以不能及也. 擢進士第, 數辟諸使府. 久之, 入授監察御史裏行, 不樂, 曰：「爵祿譬滋味也, 人皆欲之. 吾年五十, 拭鏡扌翦白, 冒遊少年間, 取一班一級, 不見其味也. 將爲松菊主人, 不愧陶淵明」云. 俄爲翰林學士. 是時, 李紳忤宰相, 貶端州, 龐嚴、蔣防皆謫去, 學士缺, 人人爭薦丞相所善者, 表微獨薦韋處厚, 人服其公. 進知制誥. 後與處厚議增選學士, 復薦路隋. 處厚以諸父事表微, 因曰：「隋位崇, 入且翁右, 奈何?」答曰：「選德進賢, 初不計私也.」久之, 遷中書舍人. 敬宗嘗語左右, 欲相二韋, 會崩. 文宗立, 獨相處厚, 進表微戶部侍郎. 丌志沼叛, 詔李聽率師討之, 次河上. 天子憂無成功, 表微曰：「以聽軍勢, 不十五日必破賊.」及捷書上, 止浹日. 志沼殘兵六千奔昭義, 宰相請推處首惡者誅之, 歸脅從者於魏. 表微上言：「逆子降, 又殺之, 非好生也. 請以聽代史憲誠於魏, 志沼之徒, 可使招納.」不聽. 以病痼罷學士. 卒, 年六十, 贈禮部尚書.

始, 被病, 醫藥不能具, 所居堂寢隘陋, 既沒, 吊客咨嗟. 篤故舊, 雖庸下, 與攜手語笑無間然. 尤好《春秋》, 病諸儒執一概, 是非紛然, 著《三傳總例》, 完會經趣. 又以學者薄師道, 不如聲樂賤工能尊其師, 著《九經師授譜》詆其違.

高釴, 字翹之, 史失其何所人. 與弟銖、鍇俱擢進士第. 累遷右補闕、史館脩撰. 元和末, 以中人爲和糴使, 釴繼疏論執. 轉起居郎, 數陳政得失, 穆宗嘉之, 面賜緋、魚, 召入翰林, 爲學士. 張韶變興倉卒, 釴從敬宗夜駐左軍. 翌日, 進知制誥, 拜中書舍人. 入見帝, 因勸躬聽攬示憂勤, 帝納其言, 賜錦彩. 俄罷學士. 累進吏部侍郎, 人善其振職. 出爲同州刺史. 卒, 贈兵部尚書, 遺命薄葬.

釴少孤窶, 介然無黨援, 以致宦達. 諸弟皆檢願友愛, 爲搢紳景重.

子湜, 字澄之, 第進士, 累官右諫議大夫. 咸通末, 爲禮部侍郎. 時士多繇權要幹請, 湜不能裁, 既而抵帽於地曰：「吾決以至公取之, 得譴固吾分！」乃取公乘億、許棠、聶夷中等. 以兵部侍郎判度支出爲昭義節度使, 爲下所逐, 貶連州司馬. 以太子賓客分司東都, 卒. 億字壽仙, 棠字文化, 夷中字坦之, 皆有名當時.

銖, 字權仲, 既擢第, 署太原張弘靖幕府, 入遷監察御史. 太和時, 擢累給事中. 文宗得李訓, 驟拜侍講學士, 銖率諫官伏閣言訓素行憸邪, 不可任, 必亂天下. 帝遣使者諭曰：「朕留訓時時講繹, 前命不可改.」當是時, 已旱而水, 彗變未息, 鄭注權震赫, 人情危駭, 既銖等弗見省, 群臣失色. 明年, 訓當國, 出銖爲浙東觀察使, 曆義成節度使. 大中初, 遷禮部尚書判戶部, 徙太常卿. 嘗罰禮生, 博士李愨慍見曰：「故事, 禮院不關白太常, 故卿蒞職, 博士不參集. 不宜罰小史, 隳舊典.」銖歎曰：「吾老不能退, 乃爲小兒所辱！」卒.

鍇, 字弱金, 連中進士、宏辭科, 辟河東府參謀, 曆吏部員外郎, 遷中書舍人.

開成元年, 權知貢舉. 文宗自以題畀有司, 鍇以籍上, 帝語侍臣曰：「比年文章卑弱, 今所上差勝於前.」鄭覃曰：「陛下矯革近制, 以正頹俗, 而鍇乃能爲陛下得人.」帝曰：「諸鎮表奏太浮華, 宜責掌書記, 以誡流宕.」李石曰：「古人因事爲文, 今人以文害事, 懲弊抑末, 誠如聖訓.」即以鍇爲禮部侍郎. 閱三歲, 頗得才實. 始, 歲取四十人, 才益少, 詔減十人, 猶不能滿. 遷吏部侍郎, 出爲鄂嶽觀察使. 卒, 贈禮部尚書.

子湘, 字濬之, 擢進士第, 曆長安令、右諫議大夫. 從兄湜與路岩親善, 而湘厚劉瞻, 岩既逐瞻, 貶湘高州司馬. 僖宗初, 召爲太子右庶子, 終江西觀察使.

馮宿, 字拱之, 婺州東陽人. 父子華, 廬親墓, 有靈芝、白兔, 號「孝馮家」.

宿貞元中與弟定、從弟審、寬並擢進士第, 徐州張建封表掌書記. 建封卒, 子愔爲軍中脅主留事. 李師古將乘喪復故地, 愔大懼. 於是, 王武俊擁兵觀釁, 宿以書說曰：「張公與公爲兄弟, 欲共力驅兩河歸天子, 天下莫不知. 今張公不幸, 幼兒爲亂兵所脅, 內則誠款隔絕, 外則強寇侵逼, 公安得坐視哉? 誠能奏天子不忘舊勳, 赦愔罪, 使束身自歸, 則公有靖亂之功、繼絕之德矣.」武俊悅, 即以表聞, 遂授愔留後. 宿不樂佐愔, 更從浙東賈全觀察府. 愔憾其去, 奏貶泉州司戶參軍.

召爲太常博士. 王士真死, 子承宗阻命, 不得謚, 宿謂世勞不可遺, 乃上佳謚, 示不忘忠. 再遷都官員外郎. 裴度節度彰義軍, 表爲判官. 淮西平, 除比部郎中. 長慶時, 進知制誥. 牛元翼徙節山南東道, 爲王廷湊所圍, 以宿總留事. 還, 進中書舍人, 出華州刺史, 避諱不拜, 徙左散騎常侍、兼集賢殿學士. 拜河南尹. 洛苑使姚文壽縱部曲奪民田, 匿於軍, 吏不敢捕. 府大集, 部曲輒與文壽偕來, 宿掩取榜殺之. 曆工部、刑部二侍郎. 脩《格後敕》三十篇, 行於時. 累封長樂縣公.

擢東川節度使, 完城郛, 增兵械十餘萬, 詔分餘甲賜黔巫道. 涪水數壞民廬舍, 宿脩利防庸, 一方便賴. 疾革, 將斷重刑, 家人請宥之, 宿曰：「命脩短, 天也. 撓法以求祐, 吾不敢.」卒, 年七十, 贈吏部尚書, 謚曰懿. 治命薄葬, 悉以平生書納墓中.

子圖, 字昌之, 連中進士、宏辭科. 大中時, 終戶部侍郎、判度支. 寬爲起居郎.

定, 字介夫, 偉儀觀, 與宿齊名, 人方漢二馮. 於頔素善之. 頔在襄陽, 定徒步上謁, 吏不肯白, 乃亟去. 頔聞, 斥吏, 歸錢五十萬, 及諸境, 定返其遺, 以書讓頔不下士, 頔大慚.

第進士異等, 辟浙西薛蘋府, 以鄠尉爲集賢校理. 始, 定居喪, 號毀甚, 故數移疾, 大學士疑其簡怠, 奪職. 三遷祠部員外郎, 出爲郢州刺史. 吏告定略民妻, 乾沒庫錢, 御史鞫治無狀. 坐遊宴不節免官. 起爲國子司業, 再遷太常少卿. 文宗嘗詔開元《霓裳羽衣舞》參以《雲韶》, 肄於廷. 定部諸工立縣間, 端凝若植. 帝異之, 問學士李玨, 玨以定對. 帝喜曰：「豈非能古章句者邪?」親誦定《送客西江》詩, 召升殿, 賜禁中瑞錦, 詔悉所著以上. 遷諫議大夫.

是歲, 訓、注敗, 多誅公卿, 中外危惴. 及改元, 天子御前殿, 仇士良請以神策仗衛殿門, 定力爭罷之. 又請許左右史從宰相至延英記所言, 執政不悅, 改太子詹事. 鄭覃兼太子太師, 上日欲會尚書省, 定據禮當集詹事府, 詔可. 論者多其正. 換衛尉卿, 以散騎常侍致仕. 卒, 贈工部尚書, 謚曰節.

初, 源寂使新羅, 其國人傳定《黑水碑》、《畫鶴記》；韋休符使西蕃, 所館寫定《商山記》於屏. 其名播戎夷如此.

審, 字退思. 開成中, 爲諫議大夫, 拜桂管觀察使, 曆國子祭酒. 監有孔子碑, 武後所立, 睿宗署額. 審請琢「周」著「唐.」 終秘書監.

子緘, 字宗之. 乾符初, 曆京兆、河南尹.

李虞仲, 字見之. 父端, 附見《文藝傳》. 虞仲第進士、宏辭, 累遷太常博士. 建言：「謚者, 所以表德懲惡, 《春秋》褒貶法也. 茆土爵祿, 僇辱流放, 皆緣一時, 非以明示百代, 然而後之所以知其行者, 惟謚是觀. 古者將葬請謚, 今近或二三年, 遠乃數十年, 然後請謚. 人歿已久, 風績湮歇, 采諸傳聞, 不可考信, 誄狀雖在, 言與事浮. 臣請凡得謚者, 前葬一月, 請考功刺太常定議, 其不請與請而過時者, 聽御史劾舉. 居京師不得過半期, 居外一期. 若善惡著而不請, 許考功察行謚之. 節行卓異, 雖無官及官卑者, 在所以聞.」詔可.

寶曆初, 以兵部郎中知制誥, 進中書舍人, 出爲華州刺史, 曆吏部侍郎. 簡儉寡欲, 時望歸重. 卒, 年六十五, 贈吏部尚書.

李翱, 字習之, 後魏尚書左仆射沖十世孫. 中進士第, 始調校書郎, 累遷. 元和初, 爲國子博士、史館脩撰. 常謂史官紀事不得實, 乃建言：「大氐人之行, 非大善大惡暴於世者, 皆訪於人. 人不周知, 故取行狀謚牒. 然其爲狀者, 皆故吏門生, 苟言虛美, 溺於文而忘其理. 臣請指事載功, 則賢不肖易見. 如言魏徵, 但記其諫爭語, 足以爲直言；段秀實, 但記倒用司農印追逆兵, 笏擊硃泚, 足以爲忠烈. 不者, 願敕考功、太常、史館勿受. 如此可以傳信後世矣.」詔可. 又條興復太平大略曰： 陛下即位以來, 懷不廷臣, 誅畔賊, 刷五聖憤恥, 自古中興之盛無以加. 臣見聖德所不可及者, 若淄青生口夏侯澄等四十七人, 爲賊逼脅, 質其父母妻子而驅之戰, 陛下俘之, 赦不誅, 詔田弘正隨材授職, 欲歸者縱之. 澄等得生歸, 轉以相謂, 賊衆莫不懷盛德, 無肯拒戰. 劉悟所以能一昔斬師道者, 以三軍皆苦賊而暱就陛下, 故不淹日成大功. 一也. 今歲關中麥不收, 陛下哀民之窮, 下明詔蠲賦十萬石, 群臣動色, 百姓歌樂遍畎畮. 二也. 昔齊遺魯以女樂, 季桓子受之, 君臣共觀, 三日不朝, 孔子行. 今韓弘獻女樂, 陛下不受, 遂以歸之. 三也. 又出李宗奭妻女於掖廷, 以田宅賜沈遵師, 聖明寬恕, 億兆欣感. 臣愚不能盡識. 若它詔令一皆類此, 武德、貞觀不難及, 太平可覆掌而致.

臣聞定禍亂者, 武功也；復制度、興太平者, 文德也. 今陛下既以武功定海內, 若遂革弊事, 復高祖、太宗舊制：用忠正而不疑；屏邪佞而不邇；改稅法, 不督錢而納布帛；絕進獻, 寬百姓租賦；厚邊兵, 以制蕃戎侵盜；數引見待制官, 問以時事, 通壅蔽之路. 此六者, 政之根本, 太平所以興. 陛下既已能行其難, 若何而不爲其易者乎?  以陛下資上聖, 如不惑近習容悅之辭, 任骨鯁正直, 與之脩復故事, 以興大化, 可不勞而成也. 若一日不事, 臣恐大功之後, 逸樂易生, 進言者必曰：「天下既平矣, 陛下可以高枕自安逸.」如是, 則高祖、太宗之制度不可以復；制度不復, 則太平未可以至. 臣竊惜陛下當可興之時, 而謙讓未爲也.

再遷考功員外郎. 初, 諫議大夫李景儉表翱自代. 景儉斥, 翱下除朗州刺史. 久之, 召爲禮部郎中. 翱性峭鯁, 論議無所屈, 仕不得顯官, 怫鬱無所發, 見宰相李逢吉, 面斥其過失, 逢吉詭不校, 翱恚懼, 即移病. 滿百日, 有司白免官, 逢吉更表爲廬州刺史. 時州旱, 遂疫, 逋捐系路, 亡籍口四萬, 權豪賤市田屋牟厚利, 而窶戶仍輸賦. 翱下教使以田占租, 無得隱, 收豪室稅萬二千緡, 貧弱以安.

入爲諫議大夫, 知制誥, 改中書舍人. 柏耆使滄州, 翱盛言其才. 耆得罪, 由是左遷少府少監. 後曆遷桂管湖南觀察使、山南東道節度使, 卒. 翱始從昌黎韓愈爲文章, 辭致渾厚, 見推當時, 故有司亦謚曰文.

盧簡辭, 字子策. 父綸, 別傳. 與兄簡能、弟弘止、簡求皆有文, 並第進士. 曆佐帥府, 入遷侍御史, 習知法令及台閣舊事. 寶曆中, 黎幹子煟詣台請復葉縣故田, 有司莫能知, 簡辭獨詰曰：「按幹坐黨魚朝恩誅, 貲田皆沒, 大曆後數十年, 比有赦令, 無原洗之言, 煟安得冒論?」不爲治. 福建鹽鐵院官盧昂坐贓, 簡辭窮按, 乃得金床、瑟瑟枕大如斗. 敬宗曰：「禁中無此, 昂爲吏可知矣.」李程鎮太原, 表爲節度判官. 入授考功員外郎, 累擢湖南、浙西觀察使, 以檢校工部尚書爲忠武節度使. 徙山南東道. 坐事貶衢州刺史, 卒.

簡能, 見《鄭注傳》. 其子知猷, 字子謨, 中進士第, 登宏辭, 補秘書省正字. 蕭鄴鎮荊南、劍南, 再辟掌書記. 入遷右補闕, 出爲饒州刺史, 以政最聞. 累進中書舍人. 硃玫亂, 避難不出. 僖宗還京, 召拜工部侍郎、史館脩撰. 曆太常卿、戶部尚書, 至太子太師. 昭宗爲劉季述所幽, 感憤卒, 贈太尉. 知猷器量渾厚, 世推爲長者. 善書, 有楷法. 文辭贍麗. 子文度, 亦貴顯.

弘止, 字子強, 佐劉悟府, 累擢監察御史. 沈傳師表爲江西團練副使. 入拜侍御史. 華州刺史宇文鼎、戶部員外盧允中坐贓, 詔弘止按訊. 文宗將殺鼎, 弘止執據罪由允中, 鼎乃連坐, 不應死, 帝釋之. 累遷給事中.

會昌中, 詔河北三節度討劉稹. 何弘敬、王元逵先取邢、洺、磁三州, 宰相李德裕畏諸帥有請地者, 乃以弘止爲三州團練觀察留後. 制未下, 稹平, 即詔爲三州及河北兩鎮宣慰使. 還, 拜工部侍郎, 以戶部領度支. 初, 兩池鹽法弊, 得費不相償, 弘止使判官司空輿檢鉤厘正, 條上新法, 即表輿兩池使, 自是課入歲倍, 用度賴之. 逾年, 出爲武寧節度使. 徐自王智興後, 吏卒驕遝, 銀刀軍尤不法, 弘止戮其尤無狀者, 終弘止治, 不敢嘩. 優詔褒勞. 弘止羸病, 丐身還東都, 不許. 徙宣武, 卒於鎮, 贈尚書右仆射. 子虔灌, 有美才, 終秘書監.

簡求, 字子臧, 始從江西王仲舒幕府, 兩爲裴度、元稹所辟, 又佐牛僧孺鎮襄陽, 入遷戶部員外郎. 會昌中, 討劉稹, 以忠武節度使李彥佐爲招討使, 各選簡求副之, 俾知後務. 曆蘇、壽二州刺史.

大中九年, 黨項擾邊, 拜涇原渭武節度使. 徙義武、鳳翔、河東三鎮. 簡求爲政長權變, 文不害, 居邊善綏御, 人皆安之. 太原統退渾、契苾、沙陀三部, 難馴制, 它帥或與詛盟, 質子弟, 然寇掠不爲止. 簡求歸所質, 開示至誠, 虜憚其恩信, 不敢亂. 久之, 辭疾, 以太子少師致仕, 還東都, 治園沼林艿, 與賓客置酒自娛. 卒, 年七十六, 贈尚書左仆射.

子嗣業、汝弼, 皆中進士第. 汝弼以祠部員外郎知制誥, 從昭宗遷洛. 方柳璨喪王室, 汝弼懼, 移疾去, 客上黨. 後依李克用, 克用表爲節度副使. 太原府子亭, 簡求所署多在, 每宴亭中, 未嘗居賓位, 西向俯首, 人美其有禮.

嗣業子文紀, 後貴顯.

高元裕, 字景圭, 其先蓋渤海人. 第進士, 累辟節度府. 以右補闕召, 道商州, 會方士趙歸真擅乘驛馬, 元裕詆曰：「天子置驛, 爾敢疾驅邪?」命左右奪之, 還, 具以聞. 敬宗視朝不時, 稍稍決事禁中, 宦豎恣放, 大臣不得進見. 元裕諫曰：「今西頭勢乃重南衙, 樞密之權過宰相.」帝頗寤而不能有所檢制, 人皆危之. 俄換侍御史內供奉, 士始相賀.

李宗閔高其節, 擢諫議大夫, 進中書舍人. 鄭注入翰林, 元裕當書命, 乃言「以醫術侍」, 注愧憾. 及宗閔得罪, 元裕坐出餞, 貶閬州刺史. 注死, 復授諫議大夫、翰林侍講學士.

莊恪太子立, 擇可輔導者, 乃兼賓客. 進御史中丞. 即建言：「紀綱地官屬須選, 有不稱職者, 請罷之.」於是監察御史杜宣猷、柳瑰、崔郢、侍御史魏中庸、高弘簡並奪職. 故事, 三司監院官帶御史者, 號「外台」, 得察風俗, 舉不法. 元和中, 李夷簡因請按察本道州縣. 後益不職. 元裕請監院御史隸本台, 得專督察. 詔可. 累擢尚書左丞, 領吏部選. 出爲宣歙觀察使, 入授吏部尚書. 拜山南東道節度使, 封渤海郡公, 奏蠲逋賦甚衆. 在鎮五年, 復以吏部尚書召, 卒於道, 年七十六, 贈尚書右仆射.

元裕性勤約, 通經術, 敏於爲吏, 岩岩有風采, 推重於時. 自侍講爲中丞, 文宗難其代, 元裕表言兄少逸才可任, 因以命之, 世榮其遷.

少逸, 長慶末爲侍御史, 坐失舉劾, 貶贊善大夫, 累遷諫議大夫, 乃代元裕. 稍進給事中, 出爲陝虢觀察使. 中人責峽石驛吏供餅惡, 鞭之, 少逸封餅以聞. 宣宗怒, 召使者責曰：「山谷間是餅豈易具邪?」謫隸恭陵, 中人皆斂手. 以兵部尚書致仕, 卒.

元裕始名允中, 太和中改今名.

元裕子璩, 字瑩之. 第進士, 累佐使府. 以左拾遺爲翰林學士, 擢諫議大夫. 近世學士超省郎進官者, 惟鄭顥以尚主, 而璩以寵升云. 懿宗時, 拜劍南東川節度使. 召拜中書侍郎、同中書門下平章事. 閱月卒, 贈司空. 太常博士曹鄴建言：「璩, 宰相, 交遊丑雜, 取多蹊徑, 謚法『不思妄愛曰刺』, 請謚爲刺.」從之.

封敖, 字碩夫, 其先蓋冀州蓚人. 元和中, 署進士第, 江西裴堪辟置其府, 轉右拾遺, 雅爲宰相李德裕所器. 會昌初, 以左司員外郎召爲翰林學士, 三遷工部侍郎. 敖屬辭贍敏, 不爲奇澀, 語切而理勝. 武宗使作詔書慰邊將傷夷者, 曰：「傷居爾體, 痛在朕躬.」帝善其如意出, 賜以宮錦. 劉稹平, 德裕以定策功進太尉, 時敖草其制曰：「謀皆予同, 言不它惑.」德裕以能明專任己以成功, 謂敖曰：「陸生恨文不迨意, 如君此等語, 豈易得邪?」解所賜玉帶贈之. 未幾, 拜御史中丞, 與宰相盧商慮囚, 誤縱死罪, 復爲工部侍郎.

大中中, 曆平盧、興元節度使. 初, 鄭涯開新路, 水壞其棧, 敖更治斜穀道, 行者告便. 蓬、果賊依雞山, 寇三川, 敖遣副使王贄捕平之. 加檢校吏部尚書. 還爲太常卿. 卿始視事, 廷設九部樂, 敖宴私第, 爲御史所劾, 徙國子祭酒. 復拜太常, 進尚書右仆射. 然少行檢, 士但高其才, 故不至宰相, 卒.

子彥卿、望卿, 從子特卿, 皆第進士.

鄭薰, 字子溥, 亡鄉裏世系. 擢進士第. 曆考功郎中、翰林學士. 出爲宣歙觀察使. 前人不治, 薰頗以清力自將. 牙將素驕, 共謀逐出之, 薰奔揚州. 貶棣王府長史, 分司東都.

懿宗立, 召爲太常少卿, 擢累吏部侍郎. 時數大赦, 階正議光祿大夫者, 得廕一子, 門施戟. 於是宦人用階請廕子, 薰卻之不肯敘. 宰相杜悰才其人, 擬判度支, 辭；又擬刑部兼御史中丞, 固辭, 乃免. 久之, 進左丞. 性愛友, 糾族百口, 稟不充, 求外遷. 擬華州刺史, 輒留中, 爲幸侍酬沮. 後以太子少師致仕.

薰端勁, 再知禮部, 舉引寒俊, 士類多之. 既老, 號所居爲「隱岩」, 蒔松於廷, 號「七松處士」云.

敬晦, 字日彰, 河中河東人. 祖括, 字叔弓, 進士及第, 遷殿中侍御史. 楊國忠惡不諧己, 外除果州刺史, 進累兵部侍郎. 志簡淡, 在職不求名. 周智光已誅, 議者健括才, 選爲同州刺史, 拜御史大夫. 隱然持重, 弗以私害公. 大曆中卒.

晦進士及第, 辟山南東道節度府, 與馬曙聯舍. 於是, 帥不政, 法制陵頹, 曙引大吏廷責之. 吏負兼軍職, 不引咎, 走訴諸府. 牙將且十輩, 方雜語以申吏枉, 晦讓諸將曰：「吏冒軍名, 公等不能詰, 反引與爲伍, 奈何?」衆愧謝, 闔府咨美. 擢累諫議大夫. 武宗時, 趙歸真以詐營罔天子, 御史平吳湘獄, 得罪宰相. 晦上疏極道非是, 不少回縱.

大中中, 曆御史中丞、刑部侍郎、諸道鹽鐵轉運使、浙西觀察使. 時南方連饉, 有詔弛榷酒茗, 官用告覂, 晦處身儉勤, 貲力遂充. 徙兗州節度使, 以太子賓客分司. 卒, 贈兵部尚書, 謚曰肅.

晦兄昕、暤, 弟昈、煦, 俱第進士籍. 昕爲河陽節度使, 暤右散騎常侍, 世寵其家.

韋博, 字大業, 京兆萬年人. 祖黃裳, 浙西節度觀察使. 博取進士第, 浸遷殿中侍御史. 開成中, 蕭本詐窮得罪, 詔與中人籍其財, 中人利寶玉, 欲竊取去, 博奪還, 簿無遺貲.

回鶻入寇, 以符澈爲河東節度使, 拜博爲判官. 久之, 進主客郎中. 時詔毀佛祠, 悉浮屠隸主客. 博言令太暴, 宜近中, 宰相李德裕惡之. 會羌、渾叛, 以何清朝爲靈武節度使, 詔博副之, 擢右諫議大夫, 召對, 賜金紫. 因行西北邊, 商虜強弱, 還奏有旨, 進左大夫, 爲京兆尹. 與御史中丞囂競不平, 皆得罪, 下除博衛尉卿. 出爲平盧節度使、檢校禮部尚書, 徙昭義. 卒, 年六十二, 贈兵部尚書.

李景讓, 字後己, 贈太尉憕孫也. 性方毅有守. 寶曆初, 遷右拾遺. 淮南節度使王播以錢十萬市朝廷歡, 求領鹽鐵, 景讓詣延英亟論不可, 遂知名. 沈傳師觀察江西, 表以自副. 曆中書舍人、禮部侍郎、商華虢三州刺史.

母鄭, 治家嚴, 身訓勒諸子. 始, 貧乏時, 治牆得積錢, 僮婢奔告, 母曰：「士不勤而祿, 猶菑其身, 況無妄而得, 我何取?」亟使閉坎. 景讓自右散騎常侍出爲浙西觀察使, 母問行日, 景讓率然對：「有日.」鄭曰：「如是, 吾方有事, 未及行.」蓋怒其不嘗告也. 且曰：「已貴, 何庸母行?」景讓重請罪, 乃赦. 故雖老猶加箠敕, 已起, 欣欣如初. 嘗怒牙將, 杖殺之, 軍且謀變, 母欲息衆讙, 召景讓廷責曰：「爾填撫方面而輕用刑, 一夫不寧, 豈特上負天子, 亦使百歲母銜羞泉下！何面目見先大夫乎?」將鞭其背, 吏大將再拜請, 不許, 皆泣謝, 乃罷, 一軍遂定. 景讓家行脩治, 閨門唯謹.

入爲尚書左丞, 拜天平節度使, 徙山南東道, 封酒泉縣男. 大中中, 進御史大夫, 甫視事, 劾免侍御史孫玉汝、監察御史盧栯, 威肅當朝. 爲大夫三月, 蔣伸輔政, 景讓名素出伸右, 而宣宗擇宰相, 盡書群臣當選者, 以名內器中, 禱憲宗神御前射取之, 而景讓名不得. 世謂除大夫百日, 有他官相者, 謂之「辱台.」 景讓愧艴不能平, 見宰相, 自陳考深當代, 即拜西川節度使. 以病丐致仕, 或諫：「公廉潔亡素儲, 不爲諸子謀邪?」景讓笑曰：「兒曹詎餓死乎?」書聞, 輒還東都. 以太子少保分司. 卒, 年七十二, 贈太子太保, 謚曰孝.

性獎士類, 拔孤仄, 如李蔚、楊知退皆所推引. 始爲左丞, 蔣伸坐宴所, 酌酒語客曰：「有孝於家、忠於國者飲此.」客肅然, 景讓起卒爵. 伸曰：「無宜於公.」所善蘇滌、裴夷直皆爲李宗閔、楊嗣復所擢, 故景讓在會昌時, 抑厭不遷. 宣宗銜穆宗舊怨, 景讓建請遷敬、文、武三主, 以猶子行爲嫌, 請還代宗以下主復入廟, 正昭穆. 事下百官議, 不然, 乃罷, 德望稍衰矣. 然清素寡欲, 門無雜賓. 李琢罷浙西, 以同裏訪之, 避不見；及去, 命貳其騙石焉. 元和後, 大臣有德望者, 以居裏顯, 景讓宅東都樂和裏, 世稱清德者, 號「樂和李公」云.

弟景溫, 字德己, 曆諫議大夫、福建觀察使, 徙華州刺史, 以美政聞. 累遷尚書右丞. 盧攜當國, 弟隱繇博士遷水部員外郎, 材下資淺, 人疾其冒, 無敢繩, 景溫不許赴省. 時故事久廢, 景溫既舉職, 人皆韙其正.

弟景莊, 亦至顯官.

列傳第一百三

劉蕡

劉蕡, 字去華, 幽州昌平人, 客梁、汴間. 明《春秋》, 能言古興亡事, 沈健於謀, 浩然有救世意. 擢進士第. 元和後, 權綱馳遷, 神策中尉王守澄負弑逆罪, 更二帝不能討, 天下憤之. 文宗即位, 思洗元和宿恥, 將翦落支黨. 方宦人握兵, 橫制海內, 號曰「北司」, 凶丑朋挻, 外脅群臣, 內掣侮天子, 蕡常痛疾.

太和二年, 舉賢良方正能直言極諫, 帝引諸儒百餘人於廷, 策曰： 朕聞古先哲王之治也, 玄默無爲, 端拱司契, 陶氓心以居簡, 凝日用於不宰, 厚下以立本, 推誠而建中, 繇是天人通, 陰陽和, 俗躋仁壽, 物無疵癘. 噫！盛德之所臻, 夐乎其不可及已. 三代令主, 質文迭救, 百氏滋熾, 風流浸微, 自漢以降, 足言蓋寡.

朕顧唯昧道, 祗荷丕構, 奉若謨訓, 不敢怠荒, 任賢惕厲, 宵衣旰食, 詎追三五之遐軌, 庶紹祖宗之鴻緒. 而心有未達, 行有未孚, 由中及外, 闕政斯廣. 是以人不率化, 氣或堙厄, 災旱竟歲, 播植愆時. 國廩罕蓄, 乏九年之儲；吏道多端, 微三載之績. 京師, 諸夏之本也, 將以觀治, 而豪猾逾檢；太學, 明教之源也, 期於變風, 而生徒惰業. 列郡在乎頒條, 而幹禁或未絕；百工在乎按度, 而淫巧或未息. 俗恬風靡, 積訛成蠹. 其擇官濟治也, 聽人以言則枝葉難辨, 御下以法則恥格不形；其阜財發號也, 生之寡而食之衆, 煩於令而鮮於治. 思所以究此繆盩, 致之治平, 茲心浩然, 若涉淵冰. 故前詔有司, 博延群彥, 佇啟宿懵, 冀臻時雍.

子大夫皆識達古今, 志在康濟, 造廷待問, 副朕虛懷, 必當箴治之闕, 辨政之疵, 明綱條之致紊, 稽富庶之所急. 何施革於前弊? 何澤惠於下土? 何脩而治古可近? 何道而和氣克充? 推之本源, 著於條對. 至若夷吾輕重之權, 孰輔於治? 嚴尤底定之策, 孰葉於時? 元凱之考課何先? 叔子之克平何務? 惟此龜鑒, 擇乎中庸, 斯在洽聞, 朕將親覽.

蕡對曰： 臣誠不佞, 有正國致君之術, 無位而不得行；有犯顏敢諫之心, 無路而不得達. 懷憤鬱抑, 思有時而發. 常欲與庶人議於道、商賈謗於市, 得通上聽, 一悟主心, 雖被襖言之罪無所悔. 況逢陛下詢求過闕, 咨訪嘉謀, 制詔中外, 舉直言極諫. 臣辱斯舉, 專承大問, 敢不悉意以言? 至於上所忌, 時所禁, 權幸所諱惡, 有司所與奪, 臣愚不識, 伏惟陛下少加優容, 不使聖時有讜言受戮者, 天下之幸也. 謹昧死以對： 伏以聖策有思古先之治, 念玄默之化, 將欲通天地以濟俗, 和陰陽以煦物, 見陛下慮道之深也. 臣以爲哲王之治, 其則不遠, 惟致之之道何如耳. 伏以聖策有祗荷丕構而不敢荒寧, 奉若謨訓而罔有怠忽, 見陛下憂勞之至也. 若夫任賢惕厲, 宵衣旰食, 宜絀左右之纖佞, 進股肱之大臣. 若夫追蹤三五, 紹復祖宗, 宜鑒前古之興亡, 明當代之成敗. 心有未達, 以下情蔽而不得上通；行有未孚, 以上澤壅而不得下浹. 欲人之化, 在脩己以先之；欲氣之和, 在遂性以導之. 救災旱在致精誠, 廣播殖在視食力. 國廩罕畜, 本乎冗食尚繁；吏道多端, 本乎選用失當. 豪猾逾檢, 繇中外之法殊；生徒惰業, 繇學校之官廢；列郡幹禁, 繇授任非人；百工淫巧, 繇制度不立. 伏以聖策有擇官濟治之心, 阜財發號之歎, 見陛下教化之本也. 且進人以行, 則枝葉安有難辨乎? 防下以禮, 則恥格安有不形乎? 念生寡而食衆, 可罷斥惰遊；念令煩而治鮮, 要察其行否. 博延群彥, 願陛下必納其言；造廷待問, 則小臣安敢愛死? 伏以聖策有求賢箴闕之言, 審政辨疵之令, 見陛下咨訪之勤也. 遂小臣斥奸豪之志, 則弊革於前；守陛下念康濟之心, 則惠敷於下. 邪正之道分, 而治古可近；禮樂之方著, 而和氣克充. 至若夷吾之法, 非皇王之權；嚴尤所陳, 無最上之策；元凱之所先, 不若唐堯考績；叔子之所務, 不若虞舜舞幹. 且非大德之中庸、上聖之龜鑒, 又何足爲陛下道之哉? 或有以系安危之機、兆存亡之變者, 臣請披肝膽爲陛下別白而重言之.

臣前所謂「哲王之治, 其則不遠」者, 在陛下慎思之、力行之、始終不懈而已. 謹按《春秋》：元者, 氣之始也；春者, 歲之元也. 《春秋》以元加於歲, 以春加於王, 明王者當奉若天道, 以謹其始也. 又舉時以終歲, 舉月以終時, 《春秋》雖無事, 必書首月以存時, 明王者當承天之道, 以謹其終也. 王者動作終始必法於天者, 以其運行不息也. 陛下能謹其始, 又能謹其終, 懋而脩之, 勤而行之, 則執契而居簡, 無爲而不宰, 廣立本之大業, 崇建中之盛德, 安有三代循環之弊, 百偽滋熾之漸乎? 臣故曰：「唯致之之道何如耳.」 臣前所謂「若夫任賢惕厲, 宵衣旰食, 宜絀左右之纖佞, 進股肱之大臣」, 實以陛下憂勞之至也. 臣聞不宜憂而憂者, 國必衰；宜憂而不憂者, 國必危. 陛下不以國家存亡、社稷安危之策而降於清問, 臣未知陛下以布衣之臣不足與定大計耶? 或萬機之勤有所未至也? 不然, 何宜憂而不憂乎? 臣以爲陛下所先憂者, 宮闈將變, 社稷將危, 天下將傾, 四海將亂. 此四者, 國家已然之兆, 故臣謂聖慮宜先及之. 夫帝業艱難而成之, 固不可容易而守之. 太祖肇其基, 高祖勤其績, 太宗定其業, 玄宗繼其明, 至於陛下, 二百餘載, 其間聖明相因, 擾亂繼作, 未有不用賢士、近正人而能興者. 或一日不念, 則顛覆大器, 宗廟之恥, 萬古爲恨. 臣謹按《春秋》, 人君之道, 在體元以居正. 昔董仲舒爲漢武帝言之略矣, 有未盡者, 臣得爲陛下備論之. 夫繼故必書即位, 所以正其始也；終必書所終之地, 所以正其終也. 故爲君者, 所發必正言, 所履必正道, 所居必正位, 所近必正人. 《春秋》：「閽弑吳子餘祭.」書其名, 譏疏遠賢士, 昵刑人, 有不君之道. 伏惟陛下思祖宗開國之勤, 念《春秋》繼故之誡. 明法度之端, 則發正言, 履正道；杜篡弑之漸, 則居正位, 近正人. 遠刀鋸之殘, 親骨鯁之直, 輔相得以顓其任, 庶寮得以守其官. 奈何以褻近五六人總天下大政, 外專陛下之命, 內竊陛下之權, 威懾朝廷, 勢傾海內, 群臣莫敢指其狀, 天子不得制其心, 禍稔蕭牆, 奸生帷幄, 臣恐曹節、侯覽復生於今日, 此宮闈將變也. 臣謹按《春秋》：「定公元年春王.」不言正月者, 《春秋》以爲先君不得正其終, 則後君不得正其始, 故曰「定無正」也. 今忠賢無腹心之寄, 閽寺專廢立之權, 陷先帝不得正其終, 致陛下不得正其始, 況太子未立, 郊祀未脩, 將相之職不歸, 名器之宜不定, 此社稷將危也. 臣謹按《春秋》：「王劄子殺召伯、毛伯.」《春秋》之義, 兩下相殺不書. 此書者, 重其顓王命也. 夫天之所授者在命, 君之所存者在令. 操其命而失之者, 是不君也；侵其命而專之者, 是不臣也. 君不君, 臣不臣, 此天下所以將傾也. 臣謹按《春秋》, 晉趙鞅以晉陽之兵叛入于晉, 書其歸者, 能逐君側之惡以安其君, 故《春秋》善之. 今威柄陵夷, 籓臣跋扈. 有不達人臣大節, 而首亂者將以安君爲名；不究《春秋》之微, 稱兵者在逐惡爲義. 則典刑不繇天子, 征伐必自諸侯, 此海內之將亂也. 故樊噲排闥而雪涕, 袁盎當車而抗辭, 京房發憤以殞身, 竇武不顧而畢命, 此皆陛下明知之矣. 臣謹按《春秋》, 晉狐射姑殺陽處父, 書襄公殺之者, 以其君漏言也. 襄公不能固陰重之機, 處父所以及殘賊之禍, 故《春秋》非之. 夫上漏其情, 則下不敢盡意；上泄其事, 則下不敢盡言. 故《傳》有造膝詭辭之文, 《易》有失身害成之戒. 今公卿大臣, 非不欲爲陛下言之, 慮陛下不能用也. 忽而不用, 必泄其言, 臣下既言而不行, 必嬰其禍；適足鉗直臣之口, 而重奸臣之威. 是以欲盡其言則有失身之懼, 欲盡其意則有害成之憂, 裴回鬱塞, 以須陛下感悟, 然後盡其啟沃. 陛下何不聽朝之餘, 時御便殿, 召當世賢相老臣, 訪持變扶危之謀, 求定傾救亂之術, 塞陰邪之路, 屏褻狎之臣, 制侵陵迫脅之心, 復門戶掃除之役, 戒其所宜戒, 憂其所宜憂. 既不得治其前, 當治於後；不得正其始, 當正其終. 則可以虔奉典謨, 克承丕構, 終任賢之效, 無宵旰之憂矣.

臣前所謂「追蹤三五, 紹復祖宗, 宜鑒前古之興亡, 明當時之成敗」者. 臣聞堯、禹之爲君而天下大治者, 以能任九官、四嶽、十二牧, 不失其舉, 不貳其業, 不侵其職, 居官唯其能, 左右唯其賢, 元凱在下雖微而必舉, 四凶在朝雖強而必誅, 考其安危, 明其取舍. 至秦二世、漢元成, 咸願措國如唐、虞, 致身如堯、舜, 而終敗亡者, 以其不見安危之機, 不知取舍之道, 不任大臣, 不辨奸人, 不親忠良, 不遠讒佞也. 伏惟陛下察唐、虞之所以興, 而景行於前；鑒秦、漢之所以亡, 而戒懼於後. 陛下無謂廟堂無賢相, 庶官無賢士, 今紀綱未絕, 典刑猶在, 人誰不欲致身爲王臣, 致時爲升平? 陛下何忽而不用邪? 又有居官非其能, 左右非其賢, 惡如四凶, 詐如趙高, 奸如恭、顯, 陛下何憚而不去邪? 神器固有歸, 天命固有分, 祖宗固有靈, 忠臣固有心, 陛下其念之哉！昔秦之亡也, 失於強暴；漢之亡也, 失於微弱. 強暴則奸臣畏死而害上, 微弱則強臣竊權而震主. 臣伏見敬宗不虞亡秦之禍, 不翦其萌. 伏惟陛下深軫亡漢之憂, 以杜其漸, 則祖宗之洪業可紹, 三五之遐軌可追矣.

臣前所謂陛下「心有所未達, 以下情塞而不能上通；行有所未孚, 以上澤壅而不得下浹」；且百姓有塗炭之苦, 陛下無繇而知；陛下有子惠之心, 百姓無繇而信. 臣謹按《春秋》書「梁亡」不書「取」者, 梁自亡也, 以其思慮昏而耳目塞, 上出惡政, 人爲寇盜, 皆不知其所以, 終自取其滅亡也. 臣聞國君之所以尊者, 重其社稷也；社稷之所以重者, 存其百姓也. 苟百姓不存, 則雖社稷不得固其重；社稷不重, 則人君不得保其尊. 故治天下者, 不可不知百姓之情. 夫百姓者, 陛下之赤子, 陛下宜令慈仁者視育之, 如保傅焉, 如乳哺焉, 如師之教導焉. 故人之於上也, 恭之如神明, 愛之如父母. 今或不然, 陛下親近貴幸, 分曹建署, 補除卒吏, 召致賓客, 因其貨賄, 假以聲勢；大者統籓方, 小者爲守牧, 居上無清惠之政而有饕餮之害, 居下無忠誠之節而有奸欺之罪. 故人之於上也, 畏之如豺狼, 惡之如仇敵. 今海內困窮, 處處流散, 饑者不得食, 寒者不得衣, 鰥寡孤獨不得存, 老幼疾病不得養, 加以國權兵柄顓於左右, 貪臣聚斂以固寵, 奸吏因緣而弄法, 冤痛之聲, 上達於九天, 下入于九泉, 鬼神爲之怨怒, 陰陽爲之愆錯. 君門萬重, 不得告訴, 士人無所歸化, 百姓無所歸命. 官亂人貧, 盜賊並起, 土崩之勢, 憂在旦夕. 即不幸因之以病癘, 繼之以凶荒, 陳勝、吳廣不獨起於秦, 赤眉、黃巾不獨生於漢, 臣所以爲陛下發憤扼腕、痛心泣血也. 如此則百姓有塗炭之苦, 陛下何繇而知之乎? 陛下有子惠之心, 百姓安得而信之乎? 使陛下行有所未孚, 心有所未達, 固其然也. 臣聞漢元帝即位之初, 更制七十餘事, 其心甚誠, 其稱甚美. 然紀綱日紊, 國祚日衰, 奸宄日強, 黎元日困, 繇不能擇賢明而任之, 失其操柄也. 自陛下即位, 憂勤兆庶, 屢降德音, 四海之內, 莫不抗首而長息, 自喜復生於死亡之中也. 伏惟陛下慎終如始, 以塞四方之望. 誠能揭國柄以歸于相, 持兵柄以歸于將, 去貪臣聚斂之政, 除奸吏因緣之害, 惟忠賢是近, 惟正直是用, 內寵便僻無所聽焉. 選清慎之官, 擇仁惠之長, 敏之以利, 煦之以和, 教之以孝慈, 導之以德義, 去耳目之塞, 通上下之情, 俾萬國歡康, 兆庶蘇息, 即心無不達, 而行無不孚矣.

臣前所謂「欲人之化也, 在脩己以先之」, 臣聞德以脩己, 教以導人. 脩之也, 則人不勸而自立；導之也, 則人不教而率從. 君子欲政之必行也, 故以身先之；欲人之從化也, 故以道禦之. 今陛下先之以身而政未必行, 禦之以道而人未從化, 豈立教之旨未盡其方邪? 夫立教之方, 在乎君以明制之, 臣以忠行之. 君以知人爲明, 臣以正時爲忠. 知人在任賢而去邪, 正時則固本而守法. 賢不任則重賞不足以勸善, 邪不去則嚴刑不足以禁非, 本不固則人流, 法不守則政散, 而欲教之必至, 化之必行, 不可得也. 陛下能斥奸邪而不私其左右, 舉賢正而不遺其疏遠, 則化浹朝廷矣. 愛人而敦本, 分職而奉法, 脩其身以及其人, 始於中而成於外, 則化行天下矣.

臣前所謂「欲氣之和也, 在遂其性以導之」者, 當納人於仁壽也. 夫欲人之仁壽也, 在立制度, 脩教化. 夫制度立則財用省, 財用省則賦斂輕, 賦斂輕則人富矣；教化脩則爭競息, 爭競息則刑罰清, 刑罰清則人安矣. 既富矣, 則仁義興焉；既安矣, 則壽考至焉. 仁義之心感於下, 和平之氣應於上, 故災害不作, 休祥存臻, 四方底寧, 萬物咸遂矣.

臣前所謂「救災旱在乎致精誠」者. 臣謹按《春秋》, 魯僖公一年之中, 三書「不雨」者, 以其人君有恤人之志也；文公三年之中, 一書「不雨」者, 以其人君無閔人之心也. 故僖致誠而旱不害物, 文無恤閔而變則成災. 陛下有閔人之志, 則無成災之變矣.

臣前所謂「廣播殖在乎視食力」者. 臣謹按《春秋》：「君人者必時視民之所勤. 人勤於力則功築罕, 人勤於財則貢賦少, 人勤於食則百事廢.」今財食與力皆勤矣, 願陛下廢百事之用, 以廣三時之務, 則播植不愆矣.

臣前所謂「國廩罕蓄, 本乎冗食尚繁」者. 臣謹按《春秋》：「臧孫辰告糴於齊.」《春秋》譏其無九年之蓄, 一年不登而百姓饑. 臣願斥遊惰之人以篤耕殖, 省不急之費以贍黎元, 則廩蓄不乏矣.

臣前所謂「吏道多端, 本乎選用失當」者, 繇國家取人不盡其材、任人不明其要故也. 今陛下之用人也, 求其聲而不求其實, 故人之趨進也, 務其末而不務其本. 臣願核考課之實, 定遷序之制, 則多端之吏息矣.

臣前所謂「豪猾逾檢, 繇中外之法殊」者, 以其官禁不一也. 臣謹按《春秋》, 齊桓公盟諸侯不日, 而葵丘之盟特以日者, 美其能宣明天子之禁, 率奉王官之法, 故《春秋》備而書之. 然則官者, 五帝、三王之所建也；法者, 高祖、太宗之所制也. 法宜畫一, 官宜正名. 今又分外官、中官之員, 立南司、北司之局, 或犯禁於南則亡命於北, 或正刑於外則破律於中, 法出多門, 人無所措, 繇兵農勢異, 而中外法殊也. 臣聞古者因井田以制軍賦, 間農事以脩武備, 提封約卒乘之數, 命將在公卿之列, 故兵農一致, 而文武同方, 以保乂邦家, 式遏亂略. 太宗置府兵台省軍衛, 文武參掌, 閑歲則橐弓力穡, 有事則釋耒荷戈, 所以脩復古制, 不廢舊物. 今則不然. 夏官不知兵籍, 止於奉朝請；六軍不主武事, 止於養階勳. 軍容合中官之政, 戎律附內臣之職. 首一戴武弁, 疾文吏如仇讎；足一蹈軍門, 視農夫如草芥. 謀不足以翦除奸凶, 而詐足以抑揚威福；勇不足以鎮衛社稷, 而暴足以侵害閭裏. 羈絏籓臣, 幹陵宰輔, 隳裂王度, 汩亂朝經. 張武夫之威, 上以制君父；假天子之命, 下以御英豪. 有藏奸觀釁之心, 無伏節死難之誼. 豈先王經文緯武之旨邪！臣願陛下貫文武之道, 均兵農之功, 正貴賤之名, 一中外之法, 還軍衛之職, 脩省署之官；近崇貞觀之風, 遠復成周之制：自邦畿以刑下國, 始天子而達諸侯, 可以制猾奸之強, 無逾檢之患矣.

臣前所謂「生徒惰業, 繇學校之官廢」者, 蓋國家貴其祿, 賤其能, 先其事, 後其行, 故庶官乏通經之學, 諸生無脩業之心矣.

臣前所謂「列郡幹禁, 繇授任非人」者, 臣以爲刺史之任, 治亂之根本系焉, 朝廷之法制在焉, 權可以御豪強, 恩可以惠孤寡, 強可以禦姦寇, 政可以移風俗. 其將校曾更戰陣, 及功臣子弟, 請隨宜酬賞. 苟無治人之術者, 不當任此官, 即絕幹禁之患矣.

臣前所謂「百工淫巧, 繇制度不立」者, 臣請以官位祿秩制其器用車服, 禁以金銀珠玉, 錦繡雕鏤. 不蓄於私室, 則無蕩心之巧矣.

臣前所謂「辨校葉」者, 繇考言以詢行也；臣前所謂「形於恥格」者, 繇道德而齊禮也；臣前所謂「念生寡而食衆, 可罷斥惰遊」者, 已備於前矣. 臣前所謂「令煩而治鮮, 要察其行否」者, 臣聞號令者, 治國之具也. 君審而出之, 臣奉而行之, 或虧益止留, 罪在不赦. 今陛下令煩而治鮮, 得非持之者有所蔽欺乎?  臣前謂「博延群彥, 願陛下必納其言；造廷待問, 則小臣其敢愛死」者. 昔晁錯爲漢削諸侯, 非不知禍之將至, 忠臣之心, 壯夫之節, 苟利社稷, 死無悔焉. 臣非不知言發而禍應, 計行而身僇, 蓋痛社稷之危, 哀生人之悔, 豈忍姑息時忌, 竊陛下一命之寵哉? 昔龍逄死而啟商, 比幹死而啟周, 韓非死而啟漢, 陳蕃死而啟魏. 今臣之來也, 有司或不敢薦臣之言, 陛下又無以察臣之心, 退必戮於權臣之手, 臣幸得從四子遊於地下, 固臣之願也. 所不知殺臣者, 臣死之後, 將孰爲啟之哉！ 至如人主之闕, 政教之疵, 前日之弊, 臣既言之矣. 若乃流下土之惠、脩近古之治而致和平者, 在陛下行之而已. 然上之所陳者, 實以臣親承聖問, 敢不條對. 雖臣之愚, 以爲未極教化之大端、皇王之要道. 伏惟陛下事天地以教人恭, 奉宗廟以教人孝, 養高年以教人悌長, 字百姓以教人慈幼, 調元氣以煦育, 扇大和以仁壽, 可以消搖無爲, 垂拱成化. 至若念陶鈞之道, 在擇宰相以任之, 使權造化之柄；念保定之功, 在擇將帥以任之, 使脩閫外之寄；念百度之求正, 在擇庶官面任之, 使顓職業之守；念百姓之怨痛, 在擇良吏以任之, 使明惠養之術. 自然言足以爲天下教, 動足以爲天下法, 仁足以勸善, 義足以禁非, 又何必宵衣旰食, 勞神惕慮, 然後致治哉！ 是時, 第策官左散騎常侍馮宿、太常少卿賈餗、庫部郎中龐嚴見蕡對嗟伏, 以爲過古晁、董, 而畏中官眥睚, 不敢取. 士人讀其辭, 至感概流涕者. 諫官御史交章論其直.

於時, 被選者二十有三人, 所言皆冗齪常務, 類得優調. 河南府參軍事李郃曰：「蕡逐我留, 吾顏其厚邪！」乃上疏曰：「陛下御正殿求直言, 使人得自奮. 臣才志懦劣, 不能質今古是非, 使陛下聞未聞之言, 行未行之事, 忽忽內思, 愧羞神明. 今蕡所對, 敢空臆盡言, 至皇王之成敗, 陛下所防閑, 時政之安危, 不私所料, 又引《春秋》爲據, 漢、魏以來, 無與蕡比. 有司以言涉訐忤, 不敢聞. 自詔書下, 萬口籍籍, 歎其誠鯁, 至於垂泣, 謂蕡指切左右, 畏近臣銜怒, 變興非常, 朝野惴息, 誠恐忠良道窮, 綱紀遂絕, 季漢之亂, 復興於今. 以陛下仁聖, 近臣故無害忠良之謀；以宗廟威嚴, 近臣故無速敗亡之禍. 指事取驗, 何懼直言? 且陛下以直言召天下士, 蕡以直言副陛下所問, 雖訐必容, 雖過當獎, 書於史策, 千古光明. 使萬有一蕡不幸死, 天下必曰陛下陰殺讜直, 結讎海內, 忠義之士, 皆憚誅夷, 人心一搖, 無以自解. 況臣所對, 不及蕡遠甚, 內懷愧恥, 自謂賢良, 奈人言何！乞回臣所授, 以旌蕡直. 臣逃苟且之慚, 朝有公正之路, 陛下免天下之疑, 顧不美哉！」帝不納. 郃字子玄, 後曆賀州刺史.

蕡對後七年, 有甘露之難. 令狐楚、牛僧孺節度山南東西道, 皆表蕡幕府, 授秘書郎, 以師禮禮之. 而宦人深嫉蕡, 誣以罪, 貶柳州司戶參軍, 卒.

始, 帝恭儉求治, 志除凶人, 然懦而不睿, 臣下畏禍不敢言, 故蕡對極陳晉襄公殺陽處父以戒帝, 又引閽弑吳子, 陰贊帝決. 帝後與宋申錫謀誅守澄不克, 守澄廢帝弟漳王而斥申錫, 帝依違其間, 不敢主也. 賈餗與王涯、李訓、舒元輿位宰相, 以謀敗, 皆爲中官夷其宗, 而宦者益橫, 帝以憂崩.

及昭宗誅韓全誨等, 左拾遺羅袞上言：「蕡當太和時, 宦官始熾, 因直言策請奪爵土, 復掃除之役, 遂罹譴逐, 身死異土, 六十餘年, 正人義夫切齒飲泣. 比陛下幽東內, 幸西州, 王室幾喪. 使蕡策早用, 則杜漸防萌, 逆節可消, 寧殷憂多難, 遠及聖世耶！今天地反正, 枉魄憤胔, 有望於陛下.」帝感悟, 贈蕡左諫議大夫, 訪子孫授以官云.

贊曰：漢武帝三策董仲舒, 仲舒所對, 陳天人大概, 緩而不切也. 蕡與諸儒偕進, 獨譏切宦官, 然亦太疏直矣. 戒帝漏言, 而身誦語於廷, 何邪? 其後宋申錫以謀泄貶, 李訓以計不臧死, 宦者遂強, 可不戒哉！意蕡之賢, 當先以忠結上, 後爲帝謀天下所以安危者, 庶其紓患耶！

列傳第一百四

李鄭二王賈舒

李訓, 字子垂, 始名仲言, 字子訓, 故宰相揆族孫. 質狀魁梧, 敏於辯論, 多大言, 自標置. 擢進士第, 補太學助教, 辟河陽節度府. 從父逢吉爲宰相, 以仲言陰險善謀事, 厚昵之. 坐武昭獄, 流象州. 文宗嗣位, 更赦還, 以母喪居東都. 鄭注佐昭義府, 仲言慨然曰：「當世操權力者皆齪齪, 吾聞注好士, 有中助, 可與共事.」因往見注, 相得甚歡. 時逢吉方留守, 怏怏不樂, 思復用, 知與注善, 付金幣百萬, 使西至京師厚結注. 注喜, 介之謁王守澄. 守澄善遇之, 即以注術、仲言經義並薦於帝.

仲言持詭辯, 激卬可聽, 善鉤揣人主意, 又以身儒者, 海內望族, 既見識擢, 志望不淺. 始, 宋申錫謀誅守澄不克, 死. 宦尹益橫, 帝愈憤恥. 而憲祖之弑, 罪人未得, 雖外假借, 內不堪, 欲夷絕其類, 顧在位臣持祿取容, 無仗節死難者. 注陰知帝指, 屢建密計, 引仲言葉力. 帝外托講勸, 又皆以守澄進, 故與之謀則其黨不疑. 仲言尚縗粗, 帝使衣戎服, 號「王山人」, 與注出入禁中. 服除, 起爲四門助教, 賜緋袍、銀魚, 時太和八年也. 其十月, 遷《周易》博士, 兼翰林侍講學士. 入院, 詔法曲弟子二十人侑宴, 示優寵. 於是給事中鄭肅、韓佽、諫議大夫李珝、郭承嘏、中書舍人高元裕、權璩等共劾仲言憸人, 天下共知, 不宜在左右. 帝不聽. 仲言數進講, 至閹寺, 必感憤申重, 以激帝心. 帝見其言縱橫, 謂果可任, 遂不疑, 而待遇莫與比, 因改名訓. 帝猶慮宦人猜忌, 乃疏《易》五義示群臣, 有能異訓意者賞, 欲天下知以師臣待訓.

明年秋七月, 進翰林學士、兵部郎中, 知制誥, 居中倚重, 實行宰相事. 宦人陳弘志時監襄陽軍, 訓啟帝召還, 至青泥驛, 遣使者杖殺之. 復以計白罷守澄觀軍容使, 賜鴆死. 又逐西川監軍楊承和、淮南韋元素、河東王踐言於嶺外, 已行, 皆賜死. 而崔潭峻前物故, 詔剖棺鞭屍. 元和逆黨幾盡.

訓本挾奇進, 及大權在己, 銳意去惡, 故與帝言天下事, 無不如所欲. 與注相朋比, 務報恩復仇, 素忌李德裕、宗閔之寵, 乃因楊虞卿獄, 指爲黨人, 嘗所惡者, 悉陷黨中, 遷貶無闋日, 班列幾空, 中外震畏. 帝爲下詔開諭, 群情稍安. 不逾月, 以禮部侍郎同中書門下平章事, 賜金紫服, 仍詔三日一至翰林, 以終《易》義.

訓起流人, 一歲至宰相, 謂遭時, 其志可行. 欲先誅宦豎, 乃復河、湟, 攘夷狄, 歸河朔諸鎮. 意果而謀淺, 天子以爲然. 俄賜第勝業裏, 賞賚旁午. 每進見, 它宰相備位, 天子傾意, 宦官衛兵皆忄習憚迎拜. 天下險怪士徼取富貴, 皆憑以爲資. 訓時時進賢才偉望, 以悅士心, 人皆惑之. 嘗建言天下浮屠避傜賦, 耗國衣食, 請行業不如令者還爲民. 既執政, 自白罷, 因以市恩.

始, 注先顯, 訓藉以進, 及勢相埒, 賴寵爭功, 不兩立. 然方事未集, 乃出注使鎮鳳翔, 外爲助援, 內實猜克, 待逞, 且殺之. 擢所厚善分總兵柄, 於是王璠爲太原節度使, 郭行餘爲邠寧節度使, 羅立言權京兆尹, 韓約金吾將軍, 李孝本權御史中丞. 陰許璠、行餘多募士及金吾台府卒, 劫以爲用.

十一月壬戌, 帝御紫宸殿, 約奏甘露降金吾左仗樹, 群臣賀. 訓、元輿奏言：「甘露近在禁中, 陛下宜親往以承天祉.」許之. 即輦如含元殿, 詔宰相群臣往視. 還, 訓奏言：「非甘露.」帝曰：「豈約妄邪?」顧中尉仇士良、魚志弘等驗之, 訓因欲閉止諸宦人, 使無逸者. 時璠、行餘皆辭赴鎮, 兵列丹鳳門外, 彀而待, 訓傳呼曰：「兩鎮軍入受詔旨！」聞者趨入, 邠寧軍不至, 璠懼, 弗能前, 獨行餘拜殿下. 宦人至仗所, 約流汗不能舉首, 士良等怪之曰：「將軍何爲爾?」會風動廡幕, 見執兵者, 士良等驚, 走出. 閽者將闔扉, 爲宦侍叱爭, 不及閉. 訓急連呼金吾兵曰：「衛乘輿者, 人賜錢百千！」於是有隨訓入者. 宦人曰：「急矣, 上當還內！」即扶輦決罘罳下殿趨, 訓攀輦曰：「陛下不可去！」士良曰：「李訓反！」帝曰：「訓不反.」士良手搏訓而躓, 訓壓之, 將引刀靴中, 救至, 士良免. 立言、孝本領衆四百東西來, 上殿與金吾士縱擊, 宦官死者數十人. 訓持輦愈急, 至宣政門, 宦人郗志榮揕訓, 仆之, 輦入東上閣, 即閉, 宮中呼萬歲. 元輿雖知謀, 不以告涯, 曰：「上將開延英邪?」而群臣見宰相問故. 會士良遣神策副使劉泰倫、陳君奕等率衛士五百挺兵出, 所值輒殺. 涯等惶遽易服步出. 殺諸司史六七百人, 復分兵屯諸宮門, 捕訓黨千餘人, 斬四方館, 流血成渠. 宦豎知訓事連天子, 相與怨嘖, 帝懼, 偽不語, 故宦人得肆志殺戮. 俄而元輿、涯皆爲兵所執. 涯實不知謀, 士良榜笞急, 乃自署反狀. 詔出衛騎千餘, 馳咸陽、奉天捕亡者, 大索都城, 分掩涯、訓等第, 兵遂大掠, 入黎埴、羅讓、渾鐬、胡證等家及賈耽廟, 貲產一空. 兩省印、簿書輒持去, 秘館圖籍, 蕩然無餘者.

明日, 召群臣朝, 至建福門, 從者不得入, 光範門尚閉, 列兵誰何, 乃繇金吾右仗至宣政衙, 兵皆露持. 是時無宰相、御史中丞, 久之, 閣門使馬元贄啟宣政扉傳詔, 張仲方可京兆尹, 而吏皆前死, 群臣不能班. 帝初未知涯等被系, 猶遲其不朝, 既而士良白涯與訓謀逆, 將立鄭注. 遽召仆射令狐楚、鄭覃、兵部尚書王源中、吏部侍郎李虞仲等至, 帝對悲憤, 因付涯訊牒曰：「果涯書邪?」楚曰：「然！涯誠有謀, 罪應死.」 是日, 京師兵剽劫未止, 民乘亂, 往往復私怨, 相戕擊, 人死甚衆. 帝遣楊鎮、靳遂良等屯兵大衢, 鼓而儆之, 兵乃止. 帝逼宦官, 於是下詔暴訓、涯等罪. 孝本易綠□誇, 猶金帶, 以帽障面, 奔鄭注, 至咸陽, 追騎及之. 餗匿民間, 羸服乘驢自歸. 璠聚河東兵環第自衛, 弘志使偏將攻之, 呼曰：「王涯等得罪, 起尚書爲相.」璠喜, 啟關納之. 既行, 知見紿, 泣曰：「李訓累我.」俄行餘、立言皆得. 自涯十餘族並奴婢悉系左右軍. 璠見涯, 恚曰：「公何見引?」涯曰：「君昔漏宋丞相謀於守澄, 今焉逃死?」 訓既敗, 被綠衣, 詭言黜官, 走終南山, 依浮屠宗密. 宗密欲匿之, 其徒不可, 乃奔鳳翔, 爲盩厔將所執, 械而東. 訓恐爲宦人酷辱, 祈監者曰：「得我者有賞, 不如持首去.」乃斬之, 傳其首, 餘黨悉禽.

後一日, 兩神策兵將涯等赴郊廟, 過兩市, 皆腰斬梟首以徇. 餗臨刑憤叱, 獨元輿曰：「晁錯、張華尚不免, 豈特吾屬哉?」約最後捕得, 責以反狀, 不服, 斬之. 殺訓弟仲褒、元皋. 始, 元皋以屬疏自解, 得去, 士良訊奴, 言事前一昔宿訓第, 遣人追斬之. 訓死, 士良捕宗密, 將殺之, 怡然曰：「與訓遊久, 浮屠法遇困則救, 死固其分.」乃釋之. 是時暴屍旁午, 有詔棄都外, 男女孩嬰相雜廁. 淹旬, 許京兆府瘞斂, 作二大塚, 葬道左右.

它日, 帝頗思訓, 數爲李石、鄭覃稱其才. 而宦豎益熾, 帝末以制, 居常忽忽不懌, 每遊燕, 雖倡樂雜遝, 未嘗歡, 顏慘不展, 往往瞋目獨語, 或裴回眺望, 賦詩以見情, 自是感疢, 至棄天下云.

鄭注, 絳州翼城人. 世微賤, 以方伎遊江湖間. 元和末, 至襄陽, 依節度使李愬. 爲愬煮黃金餌之, 浸親遇, 署衙推, 從至徐州, 稍參處軍政. 注多藝, 詭譎陰狡, 億探人廋隱, 輒中所欲. 爲愬籌事, 未嘗不用, 挾邪市權, 舉軍患之. 監軍王守澄白愬, 愬曰：「然彼奇士也, 將軍試與語.」守澄始拒不納, 既坐, 機辯橫生, 鉤得其意, 守澄大驚, 引至後堂, 語終夕, 恨相見晚. 謝愬曰：「誠如公言.」即署巡官.

守澄入總樞密, 與俱至京師, 厚加贍恤, 日夜爲守澄計議, 因陰通賂遺. 初士纖巧者附離, 後要官貴人亦趨往. 既陷宋申錫, 搢紳側目. 金吾將孟文亮鎮邠寧, 取爲司馬, 不肯行, 御史中丞宇文鼎劾奏, 乃上道, 過奉天輒還. 御史復言注奸狀, 請付有司治罪. 始, 王涯用注力再輔政, 又憚守澄, 遏其奏. 更擢通王府司馬、右神策判官, 士議讙駭. 劉從諫惡其人, 欲因斥去之, 即表副昭義節度. 至府不旬月, 文宗暴眩, 守澄復薦注, 即日召入, 對浴堂門, 賜賚至渥. 是夜, 彗出東方, 長三尺, 芒耀怒急. 俄進太仆卿, 兼御史大夫.

注資貪遝, 既藉權寵, 專鬻官射利, 貲積钜萬, 不知止. 起第善和裏, 通永巷, 飛廡復壁, 聚京師輕薄子、方鎮將吏, 以煽聲焰. 間入神策, 與守澄語必終日, 或夜艾乃罷. 險人躁夫有所幹謝, 日走門. 李訓既附注進, 於是兩人權震天下矣. 尋擢工部尚書、翰林侍講學士, 時訓已在禁中, 日日議論帝前, 相倡和, 謀鉏翦中官, 自謂功在晷刻, 帝惑之. 乘是進退士大夫, 撓骫朝法, 賢不肖淆亂, 以爲弛張當然. 衆策其必亂.

帝問富人術, 以榷茶對. 其法欲置茶官, 籍民圃而給其直, 工自擷暴, 則利悉之官. 帝始詔王涯爲榷茶使. 又言秦、雍災, 當興役厭之. 帝嘗詠杜甫《曲江辭》, 有「宮殿千門」語, 意天寶時環江有觀榭宮室, 聞注言, 即詔兩神策治曲江、昆明, 作紫雲樓、采霞亭, 詔公卿得列舍堤上.

注本姓魚, 冒爲鄭, 故當時號「魚鄭.」 及用事, 人廋謂曰「水族.」 貌寢陋, 不能遠視, 常衣粗裘, 外示質素. 始, 李愬病痿, 注治之有狀, 守澄神其術, 故中人皆昵愛.

俄檢校尚書左仆射、鳳翔隴右節度使, 詔月入奏事. 請寮屬於訓, 訓與舒元輿謀終殺注, 慮其豪俊爲助, 更擇台閣長厚者, 以錢可復爲副, 李敬彝爲司馬, 盧簡能、蕭傑爲判官, 盧弘茂爲掌書記. 舊制, 節度使受命, 戎服詣兵部謁, 後浸廢, 注請復之, 而王璠、郭行餘皆踵爲常. 是日, 度支、京兆等供帳. 入辭, 帝賜通天犀帶. 出都門, 旗幹折, 注惡之.

先是, 守澄死, 以十一月葬滻水, 注奏言：「守澄, 國勞舊, 願身護喪.」因群宦者臨送, 欲以鎮兵悉禽誅之. 訓畏注專其功, 乃先五日舉事. 注率五百騎至, 扶風令韓遼知其謀, 奔武功. 注聞訓敗, 乃還. 其屬魏弘節勸注殺監軍張仲清及大將賈克中等十餘人, 注驚撓不暇聽. 仲清與前少尹陸暢用其將李叔和策, 訪注計事, 斬其首, 兵皆潰去. 注妻兄魏逢尤佻險, 贊注爲奸, 數顧賕, 爲率更令、鳳翔少尹. 遣逢至京師與訓約, 被誅. 可復等及親卒千餘人皆族矣. 擢仲清內常侍, 遼咸陽令, 叔和檢校太子賓客, 賜錢千萬, 暢鳳翔行軍司馬.

梟注首光宅坊, 三日瘞之, 群臣皆賀, 乃夷其家. 初, 未獲注, 京師戒嚴, 涇原、鄜坊節度使王茂元、蕭弘皆勒兵備非常. 及是人相慶. 籍其貲, 得絹百萬匹, 它物稱是. 注敗前, 菌生所服帶上, 褚中藥化爲蠅數萬飛去.

可復, 徽子也, 爲禮部郎中. 簡能者, 簡辭弟, 駕部員外郎. 傑者, 俛弟也, 主客員外郎. 弘茂, 右拾遺. 可復將死, 女年十四, 爲祈免, 女曰：「殺我父, 何面目以生！」抱可復求死, 亦斬之. 弘茂妻蕭, 臨刑詬曰：「我太后妹, 奴輩可來殺！」兵皆斂手, 乃免. 弘節勇而多謀, 始在鄜坊趙儋節度府, 爲注所辟. 敬彝爲路隋所辟, 隋卒, 客江淮, 以未赴免, 因擢兵部員外郎, 終衢州刺史.

王涯, 字廣津, 其先本太原人, 魏廣陽侯冏之裔. 祖祚, 武後時諫罷萬象神宮知名；開元時, 以大理司直馳傳決獄, 所至仁平. 父晃, 曆左補闕、溫州刺史.

涯博學, 工屬文. 往見梁肅, 肅異其才, 薦於陸贄. 擢進士, 又舉宏辭, 再調藍田尉. 久之, 以左拾遺爲翰林學士, 進起居舍人. 元和初, 會其甥皇甫湜以賢良方正對策異等, 忤宰相, 涯坐不避嫌, 罷學士, 再貶虢州司馬, 徙爲袁州刺史. 憲宗思之, 以兵部員外郎召, 知制誥, 再爲翰林學士, 累遷工部侍郎, 封清源縣男.

涯文有雅思, 永貞、元和間, 訓誥溫麗, 多所稿定. 帝以其孤進自樹立, 數訪逮, 以私居遠, 或召不時至, 詔假光宅裏官第, 諸學士莫敢望. 俄拜中書侍郎、同中書門下平章事, 坐循默不稱職罷. 再遷吏部侍郎.

穆宗立, 出爲劍南東川節度使. 時吐蕃寇邊, 西北騷然, 又略雅州, 涯調兵拒之. 上言：「蜀有兩道直搗賊腹, 一繇龍川清川以抵松州, 一繇綿州威蕃柵抵棲雞城, 皆虜險要地. 臣願不愛金帛, 使信臣持節與北虜約曰：『能發兵深入者, 殺某人, 取某地, 受某賞.』開懷以示之, 所以要約諄熟異它日者, 則匈奴之銳可出, 西戎之力衰矣.」帝不報.

長慶三年, 入爲御史大夫, 遷戶部尚書、鹽鐵轉運使. 寶曆時, 復出領山南西道節度使. 文宗嗣位, 召拜太常卿, 以吏部尚書代王播, 復總鹽鐵, 政益刻急. 歲中, 進尚書右仆射、代郡公. 而御史中丞宇文鼎以涯兼使職, 恥爲之屈, 奏：「仆射視事日, 四品以上官不宜獨拜.」涯怒, 即建言：「與其廢禮, 不如審官, 請避位以存舊典.」帝難之, 詔尚書省雜議. 工部侍郎李固言謂：「《禮》：君於士不答拜, 非其臣則答, 不臣人之臣也；大夫於其臣, 雖賤必答拜, 避正君也；大夫於獻不親, 君有賜不面拜, 爲君之答己也. 古者列國君猶與大夫答拜, 所以尊事天子, 別嫌明微也. 議者謂『仆射代尚書令, 禮當重. 凡百司州縣皆有副貳, 缺則攝總, 至著定之禮, 則不可越, 仆射由是也.』 按令, 凡文武三品拜一品, 四品拜二品. 《開元禮》, 京兆河南牧、州刺史、縣令上日, 丞以下答拜. 此禮令相戾, 不可獨據.」又言：「受冊官始上, 無不答拜者, 而仆射亦受冊, 禮不得異. 雖相承爲故事, 然人情難安者, 安得弗改? 請如禮便.」帝不能決, 涯竟用舊儀.

自李師道平, 三道十二州皆有銅鐵官, 歲取冶賦百萬, 觀察使擅有之, 不入公上. 涯始建白：「如建中元年九月戊辰詔書, 收隸天子鹽鐵.」詔可. 久之, 以本官同中書門下平章事, 合度支、鹽鐵爲一使, 兼領之. 乃奏罷京畿榷酒錢以悅衆. 俄檢校司空, 兼門下侍郎. 罷度支, 真拜司空. 始變茶法, 益其稅以濟用度, 下益困, 而鄭注亦議榷茶, 天子命涯爲使, 心知不可, 不敢爭. 李訓敗, 乃及禍. 初, 民怨茶禁苛急, 涯就誅, 皆群詬詈, 抵以瓦礫.

涯質狀頎省, 長上短下, 動舉詳華. 性嗇儉, 不畜妓妾, 惡蔔祝及它方伎. 別墅有佳木流泉, 居常書史自怡, 使客賀若夷鼓琴娛賓. 文宗惡俗侈靡, 詔涯懲革. 涯條上其制, 凡衣服室宇, 使略如古, 貴戚皆不便, 謗訕囂然, 議遂格. 然涯年過七十, 嗜權固位, 偷合訓等, 不能絜去就, 以至覆宗. 是時, 十一族貲貨悉爲兵掠, 而涯居永寧裏, 乃楊憑故第, 財貯钜萬, 取之彌日不盡. 家書多與秘府侔, 前世名書畫, 嘗以厚貨鉤致, 或私以官, 鑿垣納之, 重復秘固, 若不可窺者. 至是爲人破垣剔取奩軸金玉, 而棄其書畫於道. 籍田宅入于官.

子孟堅爲工部郎中、集賢殿學士, 仲翔太常博士, 季琰校書郎, 皆死. 仲翔始匿侍御史裴鐇家, 鐇執以赴軍, 仲翔曰：「業不見容, 當自求生, 奈何反相噬邪?」聞者哀之. 後令狐楚見帝, 從容言：「向與臣並列者, 既族滅矣, 而露胔不藏, 深可悼痛.」帝惻然, 詔京兆尹薛元賞葬涯等十一人, 各賜襲衣. 仇士良使盜竊發其塚, 投骨渭水. 涯女爲竇紃妻, 以痼病免, 家人紿告涯當貶, 忽夢涯自提首告曰：「族滅矣, 惟若存, 歲時無忘我.」女驚號墮地, 乃以實告. 涯從弟沐, 客江南, 困窮來京師謁涯, 二歲乃得見, 許以祿仕, 難作, 亦死.

昭宗天復初, 大赦, 明涯、訓之冤, 追復爵位, 官其後裔.

賈餗, 字子美, 河南人. 少孤, 客江淮間. 從父全觀察浙東, 餗往依之, 全尤器異, 收恤良厚. 舉進士高第, 聲稱籍甚. 又策賢良方正異等, 授渭南尉、集賢校理. 擢累考功員外郎, 知制誥. 餗美文辭, 開敏有斷, 然褊急, 氣陵輩行. 李渤爲諫議大夫, 惡其人, 爲宰相言之, 而李逢吉、竇易直愛餗才, 得不斥.

穆宗崩, 告哀江、浙, 道拜常州刺史. 舊制, 兩省官出使, 得硃衣吏前導. 餗赴州, 猶用之, 觀察使李德裕敕吏還, 怏怏爲憾. 入爲太常少卿, 復知制誥, 曆禮部侍郎, 凡三典貢舉, 得士七十五人, 多名卿宰相. 再遷京兆尹、兼御史大夫、姑臧縣男. 太和九年上巳, 詔百官會曲江. 故事, 尹自門步入, 揖御史. 饣束自矜大, 不徹扇蓋, 騎而入. 御史楊儉、蘇特固爭, 餗曰：「黃面兒敢爾！」儉曰：「公爲御史, 能嘿嘿耶?」大夫溫造以聞. 坐奪俸, 不勝恚, 求出爲浙西觀察使. 未行, 拜中書侍郎、同中書門下平章事. 俄爲集賢殿大學士、監修國史. 既得位, 會李宗閔得罪, 而指儉、特爲黨, 斥去之.

少與沈傳師善, 傳師前死, 嘗夢云：「君可休矣！」餗寤而祭諸寢, 復夢曰：「事已爾, 叵奈何！」劉蕡以賢良方正對策, 指中人爲禍亂根本, 而餗與馮宿、龐嚴爲考官, 畏避不敢聞, 竟罹其禍.

餗本中立, 不肯身犯顏排奸幸以及誅, 與王涯實不知謀, 人冤之.

舒元輿, 婺州東陽人. 地寒, 不與士齒. 始學, 即警悟. 去客江夏, 節度使郗士美異其秀特, 數延譽.

元和中, 舉進士, 見有司鉤校苛切, 既試尚書, 雖水炭脂炬餐具, 皆人自將, 吏一倡名乃得入, 列棘圍, 席坐廡下, 因上書言：「古貢士未有輕於此者, 且宰相公卿繇此出, 夫宰相公卿非賢不在選, 而有司以隸人待之, 誠非所以下賢意. 羅棘遮截疑其奸, 又非所以求忠直也. 詩賦微藝, 斷離經傳, 非所以觀人文化成也. 臣恐賢者遠辱自引去, 而不肖者爲陛下用也. 今貢珠貝金玉, 有司承以棐笥皮幣. 何輕賢者, 重金玉邪?」又言：「取士不宜限數, 今有司多者三十, 少止二十, 假令歲有百元凱, 而曰吾格取二十, 謂求賢可乎? 歲有才德才數人, 而曰必取二十, 謬進者乃過半, 謂合令格可乎?」 俄擢高第, 調鄠尉, 有能名. 裴度表掌興元書記, 文檄豪健, 一時推許. 拜監察御史, 劾按深害無所縱. 再遷刑部員外郎.

元輿自負才有過人者, 銳進取. 太和五年, 獻文闕下, 不得報. 上書自言：「馬周、張嘉貞代人作奏, 起逆旅, 卒爲名臣. 今臣備位於朝, 自陳文章, 凡五晦朔不一報, 竊自謂才不後周、嘉貞, 而無因入, 又不露所縕, 是終無振發時也. 漢主父偃、徐樂、嚴安以布衣上書, 朝奏暮召, 而臣所上八萬言, 其文鍛煉精粹, 出入今古數千百年, 披剔剖抉, 有可以輔教化者未始遺, 拔犀之角, 擢象之齒, 豈主父等可比哉? 盛時難逢, 竊自愛惜.」文宗得書, 高其自激卬, 出示宰相, 李宗閔以浮躁誕肆不可用, 改著作郎, 分司東都.

時李訓居喪, 尤與元輿善. 及訓用事, 再遷左司郎中. 御史大夫李固言表知雜事. 固言輔政, 權知御史中丞. 會帝錄囚, 元輿奏辨明審, 不三月即真, 兼刑部侍郎. 專附鄭注, 注所惡, 舉繩逐之. 月中, 以本官同中書門下平章事. 詭謀謬算, 日與訓比, 敗天下事, 二人爲之也. 然加禮舊臣, 外釣人譽. 先時, 裴度、令狐楚、鄭覃皆爲當路所軋, 致閑處. 至是, 悉還高秩.

元輿爲《牡丹賦》一篇, 時稱其工. 死後, 帝觀牡丹, 憑殿闌誦賦, 爲泣下.

弟元褒、元肱、元迥, 皆第進士. 元褒又擢賢良方正, 終司封員外郎. 餘及誅.

王璠, 字魯玉. 元和初舉進士、宏辭, 皆中, 遷累監察御史. 儀宇峻整, 著稱於時. 以起居舍人副鄭覃宣慰鎮州. 長慶末, 擢職方郎中, 知制誥.

時李逢吉秉政, 特厚璠, 驟拜御史中丞. 璠挾所恃, 頗橫恣, 道直左仆射李絳, 交騎不避. 絳上言：「左右仆射, 師長庶官, 開元時, 名左右丞相, 雖去機務, 然猶總百司, 署位不著姓. 上日班見百官, 而中丞、御史在廷. 元和中, 伊慎爲仆射, 太常博士韋謙以慎位緣恩進, 削其禮, 至仆射就台見中丞, 或立廷中, 中丞乃至. 憲度倒置, 不可爲法.」逢吉憚絳正, 遏其事不奏, 但罷璠爲工部侍郎, 而絳亦用太子少師分司東都, 議者不直之. 初, 璠按武昭獄, 意逢吉德己, 及罷中丞, 乃失望.

久之, 出爲河南尹. 時內廄小兒頗擾民, 璠殺其尤暴者, 遠近畏伏. 入爲尚書右丞, 再遷京兆尹. 自李諒後, 政條隳斁, 奸豪浸不戢, 璠頗修舉, 政有名.

鄭注奸狀始露, 宰相宋申錫、御史中丞宇文鼎密與璠議除之, 璠反以告王守澄, 而注由是傾心於璠. 進左丞, 判太常卿事. 出爲浙西觀察使. 李訓得幸, 璠於逢吉舊故, 故薦之, 復召爲左丞, 拜戶部尚書, 判度支, 封祁縣男. 李宗閔得罪, 璠亦其黨, 見注求解, 乃免. 訓將誅宦人, 乃授河東節度使, 已而敗.

璠子遐休, 直弘文館, 所善學士令狐定及劉軻、劉軿、仲無頗、柳喜集其所, 皆被縛. 定等自解辯, 得釋. 遐休誅. 璠鑿潤州外隍, 得石刻曰：「山有石, 石有玉, 玉有瑕.」術家謂璠祖名崟, 生礎, 礎生璠, 盡遐休, 蓋其應云.

郭行餘者, 元和時擢進士. 河陽烏重胤表掌書記. 重胤葬其先, 使志塚, 辭不爲, 重胤怒, 即解去. 擢累京兆少尹. 嘗值尹劉棲楚, 不肯避, 棲楚捕導從系之. 自言宰相裴度, 頗爲諭止. 行餘移書曰：「京兆府在漢時有尹, 有都尉, 有丞, 皆詔自除, 後循而不改. 開元時, 諸王爲牧, 故尹爲長史, 司馬即都尉、丞耳. 今尹總牧務, 少尹副焉, 未聞道路間有下車望塵避者, 故事猶在.」棲楚不能答.

遷楚、汝二州刺史、大理卿, 擢邠寧節度使. 李訓在東都, 與行餘善, 故用之.

韓約, 朗州武陵人, 本名重華. 志勇決, 略涉書, 有吏幹. 曆兩池榷鹽使、虔州刺史. 交趾叛, 領安南都護. 再遷太府卿. 太和九年, 代崔鄯爲左金吾衛大將軍, 居四日, 起事. 約繇錢穀進, 更安南富饒地, 聚貲尤多.

羅立言者, 宣州人. 貞元末擢進士, 魏博田弘正表佐其府. 改陽武令, 以治劇遷河陰. 立言始築城郭, 地所當者, 皆富豪大賈所占, 下令使自築其處, 吏籍其闊狹, 號於衆曰：「有不如約, 爲我更完！」民憚其嚴, 數旬畢. 民無田者, 不知有役. 設鎖絕汴流, 奸盜屏息. 河南尹丁公著上狀, 加朝散大夫. 然倨下傲上, 出具弓矢呵道, 宴賓客列倡優如大府, 人皆惡之, 以是稀遷, 然自放不衰.

改度支河陰留後, 坐平糴非實, 沒萬九千緡, 鹽鐵使惜其幹, 止奏削兼侍御史. 繇廬州刺史召爲司農少卿, 以財事鄭注, 亦與李訓厚善. 訓以京兆多吏卒, 擢爲少尹, 知府事, 以就其謀.

李孝本, 宗室子. 元和時第進士, 累遷刑部郎中. 依訓得進, 於是御史中丞舒元輿引知雜事. 元輿入相, 擢權知中丞事.

顧師邕, 字睦之, 少連子. 性恬約, 喜書, 寡遊合. 第進士. 累遷監察御史. 李訓薦爲水部員外郎、翰林學士. 訓遣宦官田全操、劉行深、周元稹、薛士幹、似先義逸、劉英誗按邊, 既行, 命師邕爲詔, 賜六道殺之, 會訓敗, 不果. 師邕流崖州, 至藍田, 賜死.

李貞素, 嗣道王實子. 性和裕, 衣服喜鮮明. 漢陽公主妻以季女. 累遷宗正少卿, 由將作監改左金吾衛將軍. 韓約之詐, 貞素知之. 流儋州, 至商山, 賜死.

贊曰：李訓浮躁寡謀, 鄭注斬斬小人, 王涯暗遝, 舒元輿險而輕, 邀幸天功, 寧不殆哉！李德裕嘗言天下有常勢, 北軍是也. 訓因王守澄以進, 此時出入北軍, 若以上意說諸將, 易如靡風, 而反以台、府抱關遊徼抗中人以搏精兵, 其死宜哉！文宗與宰相李石、李固言、鄭覃稱：「訓稟五常性, 服人倫之教, 不如公等, 然天下奇才, 公等弗及也.」德裕曰：「訓曾不得齒徒隸, 尚才之云！」世以德裕言爲然. 《傳》曰：「國將亡, 天與之亂人.」若訓等持腐株支大廈之顛, 天下爲寒心豎毛, 文宗偃然倚之成功, 卒爲閹謁所乘, 天果厭唐德哉！

列傳第一百五

李德裕

李德裕, 字文饒, 元和宰相吉甫子也. 少力於學, 既冠, 卓犖有大節. 不喜與諸生試有司, 以廕補校書郎. 河東張弘靖辟爲掌書記. 府罷, 召拜監察御史.

穆宗即位, 擢翰林學士. 帝爲太子時, 已聞吉甫名, 由是顧德裕厚, 凡號令大典冊, 皆更其手. 數召見, 賚獎優華. 帝怠荒於政, 故戚裏多所請丐, 挾宦人詗禁中語, 關托大臣. 德裕建言：「舊制, 駙馬都尉與要官禁不往來. 開元中, 訶督尤切, 今乃公至宰相及大臣私第. 是等無佗材, 直泄漏禁密, 交通中外耳. 請白事宰相者, 聽至中書, 無輒詣第.」帝然之. 再進中書舍人. 未幾, 授御史中丞.

始, 吉甫相憲宗, 牛僧孺、李宗閔對直言策, 痛詆當路, 條失政. 吉甫訴於帝, 且泣, 有司皆得罪, 遂與爲怨. 吉甫又爲帝謀討兩河叛將, 李逢吉沮解其言, 功未既而吉甫卒, 裴度實繼之. 逢吉以議不合罷去, 故追銜吉甫而怨度, 擯德裕不得進. 至是, 間帝暗庸, 訹度使與元稹相怨, 奪其宰相而己代之. 欲引僧孺益樹黨, 乃出德裕爲浙西觀察使. 俄而僧孺入相, 由是牛、李之憾結矣.

初, 潤州承王國清亂, 竇易直傾府庫賚軍, 貲用空殫, 而下益驕. 德裕自檢約, 以留州財贍兵, 雖儉而均, 故士無怨. 再期, 則賦物儲牜刃. 南方信禨巫, 雖父母癘疾, 子棄不敢養. 德裕擇長老可語者, 諭以孝慈大倫, 患難相收不可棄之義, 使歸相曉敕, 違約者顯置以法. 數年, 惡俗大變. 又按屬州非經祠者, 毀千餘所, 撤私邑山房千四百舍, 寇無所廋蔽. 天子下詔褒揚.

敬宗立, 侈用無度, 詔浙西上脂朅妝具, 德裕奏：「比年旱災, 物力未完. 乃三月壬子赦令, 常貢之外, 悉罷進獻. 此陛下恐聚斂之吏緣以成奸, 雕窶之人不勝其敝也. 本道素號富饒, 更李錡、薛蘋, 皆榷酒於民, 供有羨財. 元和詔書停榷酤, 又赦令禁諸州羨餘無送使. 今存者惟留使錢五十萬緡, 率歲經費常少十三萬, 軍用褊急. 今所須脂朅妝具, 度用銀二萬三千兩, 金百三十兩, 物非土產, 雖力營索, 尚恐不逮. 願詔宰相議, 何以俾臣不違詔旨, 不乏軍興, 不疲人, 不斂怨, 則前敕後詔, 咸可遵承.」不報. 方是時, 罷進獻, 不閱月, 而求貢使者足相接於道, 故德裕推一以諷它.

又詔索盤絛繚綾千匹, 復奏言：「太宗時, 使至涼州, 見名鷹, 諷李大亮獻之, 大亮諫止, 賜詔嘉歎. 玄宗時, 使者抵江南捕□□、翠鳥, 汴州刺史倪若水言之, 即見褒納. 皇甫詢織半臂、造琵琶捍撥、鏤牙筩於益州, 蘇頲不奉詔, 帝不加罪. 夫□□、鏤牙, 微物也. 二三臣尚以勞人損德爲言, 豈二祖有臣如此, 今獨無之? 蓋有位者蔽而不聞, 非陛下拒不納也. 且立鵝天馬, 盤絛掬豹, 文彩怪麗, 惟乘輿當御. 今廣用千匹, 臣所未諭. 昔漢文身衣弋綈, 元帝罷輕纖服, 故仁德慈儉, 至今稱之. 願陛下師二祖容納, 遠思漢家恭約, 裁賜節減, 則海隅蒼生畢受賜矣.」優詔爲停.

自元和後, 天下禁毋私度僧. 徐州王智興紿言天子誕月, 請築壇度人以資福, 詔可. 即顯募江淮間, 民皆曹輩奔走, 因牟擷其財以自入. 德裕劾奏：「智興爲壇泗州, 募願度者, 人輸錢二千, 則不復勘詰, 普加髡落. 自淮而右, 戶三丁男, 必一男剔發, 規影傜賦, 所度無算. 臣閱度江者日數百, 蘇、常齊民, 十固八九, 若不加禁遏, 則前至誕月, 江淮失丁男六十萬, 不爲細變.」有詔徐州禁止.

時帝昏荒, 數遊幸, 狎比群小, 聽朝簡忽. 德裕上《丹扆六箴》, 表言：「『心乎愛矣, 遐不謂矣』, 此古之賢人篤於事君者也. 夫跡疏而言親者危, 地遠而意忠者忤. 臣竊惟念拔自先聖, 遍荷寵私, 不能竭忠, 是負靈鑒. 臣在先朝, 嘗獻《大明賦》以諷, 頗蒙嘉采. 今日盡節明主, 亦由是也.」其一曰《宵衣》, 諷視朝希晚也；二曰《正服》, 諷服御非法也；三曰《罷獻》, 諷斂求怪珍也；四曰《納誨》, 諷侮棄忠言也；五曰《辨邪》, 諷任群小也；六曰《防微》, 諷偽遊輕出也. 辭皆明直婉切. 帝雖不能用其言, 猶敕韋處厚諄諄作詔, 厚謝其意. 然爲逢吉排笮, 訖不內徙.

時亳州浮屠詭言水可愈疾, 號曰「聖水」, 轉相流聞, 南方之人, 率十戶僦一人使往汲. 既行若飲, 病者不敢近葷血, 危老之人率多死. 而水斗三十千, 取者益它汲, 轉鬻於道, 互相欺訹, 往者日數十百人. 德裕嚴勒津邏捕絕之, 且言：「昔吳有聖水, 宋、齊有聖火, 皆本妖祥, 古人所禁. 請下觀察使令狐楚填塞, 以絕妄源.」從之. 帝方惑佛老, 禱福祈年, 浮屠方士, 並出入禁中. 狂人杜景先上言, 其友周息元壽數百歲, 帝遣宦者至浙西迎之, 詔在所馳驛敦遣. 德裕上疏曰：「道之高者, 莫若廣成、玄元；人之聖者, 莫若軒轅、孔子. 昔軒轅問廣成子治身之要, 曰：『無視無聽, 抱神以靜, 形將自正. 無勞子形, 無搖子精, 乃可長生. 慎守其一, 以處其和. 故我脩身千二百歲矣, 形未嘗衰.』又曰：『得吾道者上爲皇, 下爲王.』玄元語孔子曰：『去子之驕氣與多欲、態色與淫志, 是皆無益於子之身.』陛下脩軒後之術, 物色異人, 若使廣成、玄元混跡而至, 告陛下之言, 亦無出於此. 臣慮今所得者, 皆迂怪之士, 使物淖冰, 以小術欺聰明, 如文成、五利者也. 又前世天子雖好方士, 未有御其藥者. 故漢人稱黃金可成, 以爲飲食器則壽. 高宗時劉道合、玄宗時孫甑生皆能作黃金, 二祖不之服, 豈非以宗廟爲重乎? 儻必致真隱, 願止師保和之術, 慎毋及藥, 則九廟尉悅矣.」息元果誕譎不情, 自言與張果、葉靜能遊. 帝詔畫工肖狀爲圖以觀之, 終帝世無它驗. 文宗即位, 乃逐之.

太和三年, 召拜兵部侍郎. 裴度薦材堪宰相, 而李宗閔以中人助, 先秉政, 且得君, 出德裕爲鄭滑節度使, 引僧孺協力, 罷度政事. 二怨相濟, 凡德裕所善, 悉逐之. 於是二人權震天下, 黨人牢不可破矣.

逾年, 徙劍南西川. 蜀自南詔入寇, 敗杜元穎, 而郭釗代之, 病不能事, 民失職, 無聊生. 德裕至, 則完殘奮怯, 皆有條次. 成都既南失姚、協, 西亡維、松, 由清溪下沫水而左, 盡爲蠻有. 始, 韋皋招來南詔, 復巂州, 傾內資結蠻好, 示以戰陣文法. 德裕以皋啟戎資盜, 其策非是, 養成癰疽, 第未決耳. 至元穎時, 遇隙而發, 故長驅深入, 蹂剔千里, 蕩無孑遺. 今瘢夷尚新, 非痛矯革, 不能刷一方恥. 乃建籌邊樓, 按南道山川險要與蠻相入者圖之左, 西道與吐蕃接者圖之右. 其部落衆寡, 饋餫遠邇, 曲折咸具. 乃召習邊事者與之指畫商訂, 凡虜之情偽盡知之. 又料擇伏瘴舊獠與州兵之任戰者, 廢遣獰耄什三四, 士無敢怨. 又請甲人於安定, 弓人河中, 弩人浙西. 繇是蜀之器械皆犀銳. 率戶二百取一人, 使習戰, 貸勿事, 緩則農, 急則戰, 謂之「雄邊子弟.」 其精兵曰南燕保義、保惠、兩河慕義、左右連弩；騎士曰飛星、鷙擊、奇鋒、流電、霆聲、突騎. 總十一軍. 築杖義城, 以制大度、青溪關之阻；作禦侮城, 以控榮經犄角勢；作柔遠城, 以厄西山吐蕃；復邛崍關, 徙巂州治台登, 以奪蠻險.

舊制, 歲抄運內粟贍黎、巂州, 起嘉、眉, 道陽山江, 而達大度, 乃分餉諸戍. 常以盛夏至, 地苦瘴毒, 輦夫多死. 德裕命轉邛、雅粟, 以十月爲漕始, 先夏而至, 以佐陽山之運, 饋者不涉炎月, 遠民乃安. 蜀人多鬻女爲人妾, 德裕爲著科約：凡十三而上, 執三年勞；下者, 五歲；及期則歸之父母. 毀屬下浮屠私廬數千, 以地予農. 蜀先主祠旁有猱村, 其民剔發若浮屠者, 畜妻子自如, 德裕下令禁止. 蜀風大變.

於是二邊浸懼, 南詔請還所俘掠四千人, 吐蕃維州將悉怛謀以城降. 維距成都四百里, 因山爲固, 東北繇索叢嶺而下二百里, 地無險, 走長川不三千里, 直吐蕃之牙, 異時戍之, 以制虜入者也. 德裕既得之, 即發兵以守, 且陳出師之利. 僧孺居中沮其功, 命返悉怛謀於虜, 以信所盟, 德裕終身以爲恨. 會監軍使王踐言入朝, 盛言悉怛謀死, 拒遠人向化意. 帝亦悔之, 即以兵部尚書召, 俄拜中書門下平章事, 封贊皇縣伯.

故事, 丞郎詣宰相, 須少間乃敢通, 郎官非公事不敢謁. 李宗閔時, 往往通賓客. 李聽爲太子太傅, 招所善載酒集宗閔閣, 酣醉乃去. 至德裕, 則喻御史：「有以事見宰相, 必先白台乃聽. 凡罷朝, 由龍尾道趨出.」遂無輒至閣者. 又罷京兆築沙堤、兩街上朝衛兵. 常建言：「朝廷惟邪正二途, 正必去邪, 邪必害正. 然其辭皆若可聽, 願審所取舍. 不然, 二者並進, 雖聖賢經營, 無繇成功.」俄而宗閔罷, 德裕代爲中書侍郎、集賢殿大學士. 始, 二省符江淮大賈, 使主堂廚食利, 因是挾貲行天下, 所至州鎮爲右客, 富人倚以自高. 德裕一切罷之.

後帝暴感風, 害語言. 鄭注始因王守澄以藥進, 帝少間, 又薦李訓使待詔, 帝欲授諫官, 德裕曰：「昔諸葛亮有言：『親賢臣, 遠小人, 先漢所以興隆也. 親小人, 遠賢士, 後漢所以傾頹也.』今訓小人, 頃咎惡暴天下, 不宜引致左右.」帝曰：「人誰無過, 當容其改. 且逢吉嘗言之.」對曰：「聖賢則有改過, 若訓天資奸邪, 尚何能改? 逢吉位宰相, 而顧愛凶回, 以累陛下, 亦罪人也.」帝語王涯別與官, 德裕搖手止涯, 帝適見, 不懌, 訓、注皆怨, 即復召宗閔輔政, 拜德裕爲興元節度使. 入見帝, 自陳願留闕下, 復拜兵部尚書. 宗閔奏：「命已行, 不可止.」更徙鎮海軍以代王璠.

先是太和中, 漳王養母杜仲陽歸浙西, 有詔在所存問. 時德裕被召, 乃檄留後使如詔書. 璠入爲尚書左丞, 而漳王以罪廢死, 因與戶部侍郎李漢共譖德裕嘗賂仲陽導王爲不軌. 帝惑其言, 召王涯、李固言、路隋質之, 注、璠、漢三人者語益堅, 獨隋言：「德裕大臣, 不宜有此.」讒焰少衰. 遂貶德裕爲太子賓客, 分司東都. 復貶袁州長史, 隋亦免宰相. 未幾, 宗閔以罪斥, 而注、訓等亂敗. 帝追悟德裕以誣構逐, 乃徙滁州刺史. 又以太子賓客分司東都. 開成初, 帝從容語宰相：「朝廷豈有遺事乎?」衆皆以宋申錫對. 帝俯首涕數行下, 曰：「當此時, 兄弟不相保, 況申錫邪? 有司爲我褒顯之.」又曰：「德裕亦申錫比也.」起爲浙西觀察使. 後對學士禁中, 黎埴頓首言：「德裕與宗閔皆逐, 而獨三進官.」帝曰：「彼嘗進鄭注, 而德裕欲殺之, 今當以官與何人?」埴懼而出. 又指坐扆前示宰相曰：「此德裕爭鄭注處.」 德裕三在浙西, 出入十年, 遷淮南節度使, 代牛僧孺. 僧孺聞之, 以軍事付其副張鷺, 即馳去. 淮南府錢八十萬緡, 德裕奏言止四十萬, 爲鷺用其半. 僧孺訴於帝, 而諫官姚合、魏謨等共劾奏德裕挾私怨沮傷僧孺, 帝置章不下, 詔德裕覆實. 德裕上言：「諸鎮更代, 例殺半數以備水旱、助軍費. 因索王播、段文昌、崔從相授簿最具在. 惟從死官下, 僧孺代之, 其所殺數最多.」即自劾「始至鎮, 失於用例, 不敢妄」, 遂待罪, 有詔釋之.

武宗立, 召爲門下侍郎、同中書門下平章事. 既入謝, 即進戒帝：「辨邪正, 專委任, 而後朝廷治. 臣嘗爲先帝言之, 不見用. 夫正人既呼小人爲邪, 小人亦謂正人爲邪, 何以辨之? 請借物爲諭, 松柏之爲木, 孤生勁特, 無所因倚. 蘿蔦則不然, 弱不能立, 必附它木. 故正人一心事君, 無待於助. 邪人必更爲黨, 以相蔽欺. 君人者以是辨之, 則無惑矣.」又謂治亂系信任, 引齊桓公問管仲所以害霸者, 仲對琴瑟笙竽、弋獵馳騁, 非害霸者；惟知人不能舉, 舉不能任, 任而又雜以小人, 害霸也. 「太、玄、德、憲四宗皆盛朝, 其始臨御, 自視若堯、舜, 浸久則不及初, 陛下知其然乎? 始一委輔相, 故賢者得盡心. 久則小人並進, 造黨與, 亂視聽, 故上疑而不專. 政去宰相則不治矣. 在德宗最甚, 晚節宰相惟奉行詔書, 所與圖事者, 李齊運、裴延齡、韋渠牟等, 訖今謂之亂政. 夫輔相有欺罔不忠, 當亟免, 忠而材者屬任之. 政無它門, 天下安有不治? 先帝任人, 始皆回容, 積纖微以至誅貶. 誠使雖小過必知而改之, 君臣無猜, 則讒邪不幹其間矣.」又言：「開元初, 輔相率三考輒去, 雖姚崇、宋璟不能逾. 至李林甫, 秉權乃十九年, 遂及禍敗. 是知亟進罷宰相, 使政在中書, 誠治本也.」 帝嘗疑楊嗣復、李玨顧望不忠, 遣使殺之. 德裕知帝性剛而果於斷, 即率三宰相見延英, 嗚咽流涕曰：「昔太宗、德宗誅大臣, 未嘗不悔. 臣欲陛下全活之, 無異時恨. 使二人罪惡暴著, 天下共疾之.」帝不許, 德裕伏不起. 帝曰：「爲公等赦之.」德裕降拜升坐. 帝曰：「如令諫官論爭, 雖千疏, 我不赦.」德裕重拜. 因追還使者, 嗣復等乃免.

時帝數出畋遊, 暮夜乃還, 德裕上言；「人君動法於日, 故出而視朝, 入而燕息. 《傳》曰：『君就房有常節.』惟深察古誼, 毋繼以夜. 側聞五星失度, 恐天以是勤勤儆戒. 《詩》曰：『敬天之渝, 不敢馳驅.』願節田遊, 承天意.」尋冊拜司空.

回鶻自開成時爲黠戛斯所破. 會昌後, 烏介可汗挾公主牙塞下, 種族大饑, 以弱口、重器易粟於邊. 退渾、黨項利虜掠, 因天德軍使田牟上言, 願以部落兵擊之. 議者請可其言. 德裕曰：「回鶻於國嘗有功, 以窮來歸, 未輒擾邊, 遽伐之, 非漢宣帝待呼韓之義. 不如與之食, 以待其變.」陳夷行曰：「資盜糧, 非計也, 不如擊之便.」德裕曰：「沙陀、退渾, 不可恃也. 夫見利則進, 遇敵則走, 雜虜之常態, 孰肯爲國家用邪? 天德兵素弱, 以一城與勁虜確, 無不敗. 請詔牟無聽諸戎計.」帝於是貸粟二萬斛.

會嗢沒斯殺赤心以降, 赤心兵潰去. 於是回鶻勢窮, 數丐羊馬, 欲藉兵復故地, 又願假天德城以舍公主, 帝不許. 乃進逼振武保大柵杷頭峰, 以略朔川, 轉戰雲州, 刺史張獻節嬰城不出. 回鶻乃大掠, 黨項、退渾皆保險莫敢拒. 帝益知向不許田牟用二部兵之效, 乃復問以計, 德裕曰：「杷頭峰北皆大磧, 利用騎, 不可以步當之. 今烏介所恃, 公主爾, 得健將出奇奪還之, 王師急擊, 彼必走. 今銳將無易石雄者, 請以籓渾勁卒與漢兵銜枚夜擊之, 勢必得.」帝即以方略授劉沔, 令雄邀擊可汗於殺胡山, 敗之, 迎公主還, 回鶻遂敗. 進位司徒.

黠戛斯遣使來, 且言攻取安西、北庭, 帝欲從黠戛斯求其地, 德裕曰：「不可. 安西距京師七千里, 北庭五千里. 異時繇河西、隴右抵玉門關, 皆我郡縣, 往往有兵, 故能緩急調發. 自河、隴入吐蕃, 則道出回鶻. 回鶻今破滅, 未知黠戛斯果有其地邪? 假令安西可得, 即復置都護, 以萬人往戍, 何所興發, 何道饋輓? 彼天德、振武於京師近, 力猶苦不足, 況七千里安西哉? 臣以爲縱得之, 無用也. 昔漢魏相請罷田車師, 賈捐之請棄珠崖, 近狄仁傑亦請棄四鎮及安東, 皆不願貪外以耗內. 此三臣者, 當全盛時, 尚欲棄割以肥中國, 況久沒甚遠之地乎? 是持實費, 市虛事, 滅一回鶻, 而又生之.」帝乃止.

澤潞劉從諫死, 其從子稹擅留事, 以邀節度, 德裕曰：「澤潞內地, 非河朔比, 昔皆儒術大臣守之. 李抱真始建昭義軍, 最有功, 德宗尚不許其子繼. 及劉悟死, 敬宗方怠於政, 遂以符節付從諫. 太和時, 擅兵長子, 陰連訓、注, 外托效忠, 請除君側. 及有狗馬疾, 謝醫拒使, 便以兵屬稹. 舍而不討, 無以示四方.」帝曰：「可勝乎?」對曰：「河朔, 稹所恃以脣齒也. 如令魏、鎮不與, 則破矣. 夫三鎮世嗣, 列聖許之. 請使近臣明告：『以澤潞命帥, 不得視三鎮, 今朕欲誅稹, 其各以兵會.』」帝然之. 乃以李回持節諭王元逵、何弘敬, 皆聽命. 始議用兵, 中外交章固爭, 皆曰：「悟功高, 不可絕其嗣. 又從諫畜兵十萬, 粟支十年, 未可以破也.」它宰相亦□弇婀趨和, 德裕獨曰：「諸葛亮言曹操善爲兵, 猶五攻昌霸, 三越漅, 況其下哉? 然贏縮勝負, 兵家之常, 惟陛下聖策先定, 不以小利鈍爲浮議所搖, 則有功矣. 有如不利, 臣請以死塞責！」帝忿然曰：「爲我語於朝, 有沮吾軍議者, 先誅之！」群論遂息. 元逵兵已出, 而弘敬逗留持兩端. 德裕建遣王宰以陳、許精甲, 假道於魏以伐磁. 弘敬聞, 遽勒兵請自涉漳取磁、潞.

會橫水戍兵叛, 入太原, 逐其帥李石, 奉裨將楊弁主留事. 方是時, 稹未下, 朝廷益爲憂. 議者頗言兵皆可罷. 帝遣中人馬元實如太原, 偵其變. 弁厚賄中人, 帳飲三日. 還, 謬曰：「弁兵多, 屬明光甲者十五里.」德裕詰曰：「李石以太原無兵, 故調橫水卒千五百使戍榆社, 弁因以亂, 渠能列卒如此多邪?」則曰：「晉人勇, 皆兵也, 募而得之.」德裕曰：「募士當以財, 李石以人欠一縑, 故兵亂, 石無以索之, 弁何得邪? 太原一鎧一戟, 舉送行營, 安致十五里明光乎?」使者語塞. 德裕即奏：「弁賤伍, 不可赦. 如力不足, 請舍稹而誅弁.」遽趣王逢起榆社軍, 詔元逵趨土門, 會太原. 河東監軍呂義忠聞, 即日召榆社卒入斬弁, 獻首京師.

德裕每疾貞元、太和間有所討伐, 諸道兵出境, 即仰給度支, 多遷延以困國力. 或與賊約, 令懈守備, 得一縣一屯以報天子, 故師無大功. 因請敕諸將, 令直取州, 勿攻縣. 故元逵等下邢、洺、磁, 而稹氣索矣. 俄而高文端歸命, 稱稹糧乏, 皆女子挼穟哺兵. 未幾, 郭誼持稹首降. 帝問：「何以處誼?」德裕曰：「稹豎子, 安知反? 職誼爲之. 今三州已降, 而稹窮蹙, 又販其族以邀富貴, 不誅, 後無以懲惡.」帝曰：「朕意亦爾.」因詔石雄入潞, 盡取誼等及嘗爲稹用者, 悉誅之. 策功拜太尉, 進封趙國公. 德裕固讓, 言：「唐興, 太尉惟七人, 尚父子儀乃不敢拜. 近王智興、李載義皆超拜保、傅, 蓋重惜此官. 裴度爲司徒十年, 亦不遷, 臣願守舊秩足矣.」帝曰：「吾恨無官酬公, 毋固辭.」德裕又陳：「先臣封于趙, 塚孫寬中始生, 字曰三趙, 意將傳嫡, 不及支庶. 臣前益封, 已改中山. 臣先世皆嘗居汲, 願得封衛.」從之, 遂改衛國公.

帝嘗從容謂宰相曰：「有人稱孔子其徒三千亦爲黨, 信乎?」德裕曰：「昔劉向云：『孔子與顏回、子貢更相稱譽, 不爲朋黨；禹、稷與皋陶轉相汲引, 不爲比周. 無邪心也.』臣嘗以共、鮌、驩兜與舜、禹雜處堯朝, 共工、驩兜則爲黨, 舜、禹不爲黨. 小人相與比周, 迭爲掩蔽也. 賢人君子不然, 忠於國則同心, 聞於義則同志, 退而各行其己, 不可交以私. 趙宣子、隨會繼而納諫, 司馬侯、叔向比以事君, 不爲黨也. 公孫弘每與汲黯請間, 黯先發之, 弘推其後, 武帝所言皆聽. 黯、弘雖並進, 然廷詰齊人少情, 譏其布被爲詐, 則先發後繼, 不爲黨也. 太宗與房玄齡圖事, 則曰非杜如晦莫能籌之. 及如晦在焉, 亦推玄齡之策. 則同心圖國, 不爲黨也. 漢硃博、陳咸相爲腹心, 背公死黨. 周福、房植各以其黨相傾, 議論相軋, 故朋黨始於甘陵二部. 及甚也, 謂之鉤黨, 繼受誅夷. 以王制言之, 非不幸也. 周之衰, 列國公子有信陵、平原、孟嘗、春申, 遊談者以四豪爲稱首, 亦各有客三千, 務以譎詐勢利相高；仲尼之徒, 唯行仁義. 今議者欲以比之, 罔矣. 臣未知所謂黨者, 爲國乎? 爲身乎? 誠爲國邪, 隨會、叔向、汲黯、房、杜之道可行, 不必黨也. 今所謂黨者, 誣善蔽忠, 附下罔上, 車馬馳驅, 以趨權勢, 晝夜合謀, 美官要選, 悉引其黨爲之, 否則抑壓以退. 仲尼之徒, 有是乎? 陛下以是察之, 則奸偽見矣.」 時韋弘質建言：「宰相不可兼治錢穀.」德裕奏言：「管仲明於治國, 其語曰：『國之重器, 莫重於令. 令重君尊, 君尊國安. 治人之本, 莫要於令.』故曰『虧令者死, 益令者死, 不行令者死, 留令者死, 不從令者死. 五者無赦.』又曰：『令在上而論可否在下, 是主威下系於人也.』太和後, 風俗浸敝, 令出於上, 非之在下. 此敝不止, 無以治國. 匡衡曰：『大臣者, 國家股肱, 萬姓所瞻仰, 明主所慎擇也.』《傳》曰：『下輕其上爵, 賤人圖柄臣, 則國家搖動而人不靜.』今弘質爲人所教而言, 是圖柄臣者也. 且蕭望之, 漢名儒, 爲御史大夫, 奏云：『歲首, 日月少光, 咎在臣等.』宣帝以望之意輕丞相, 下有司詰問. 貞觀中, 監察御史陳師合上言：『人之思慮有限, 一人不可總數職.』太宗曰：『此欲離間我君臣.』斥之嶺外. 臣謂宰相有奸謀隱慝, 則人人皆得上論. 至於制置職業, 人主之柄, 非小人所得幹. 古者朝廷之士, 各守官業, 思不出位. 弘質賤臣, 豈得以非所宜言妄觸天聽！是輕宰相. 陛下照其邪計, 從黨人中來, 當遏絕之.」德裕大意, 欲朝廷尊, 臣下肅, 而政出宰相, 深疾朋黨, 故感憤切言之.

又嘗謂：「省事不如省官, 省官不如省吏, 能簡冗官, 誠治本也.」乃請罷郡縣吏凡二千餘員, 衣冠去者皆怨. 時天下已平, 數上疏乞骸骨, 而星家言熒惑犯上相, 又懇丐去位, 皆不許. 當國凡六年, 方用兵時, 決策制勝, 它相無與, 故威名獨重於時. 宣宗即位, 德裕奉冊太極殿. 帝退謂左右曰：「向行事近我者, 非太尉邪? 每顧我, 毛發爲森豎.」翌日, 罷爲檢校司徒、同中書門下平章事, 荊南節度使. 俄徙東都留守. 白敏中、令狐綯、崔鉉皆素仇, 大中元年, 使黨人李咸斥德裕陰事. 故以太子少保分司東都, 再貶潮州司馬. 明年, 又導吳汝納訟李紳殺吳湘事, 而大理卿盧言、刑部侍郎馬植、御史中丞魏扶言：「紳殺無罪, 德裕徇成其冤, 至爲黜御史, 罔上不道.」乃貶爲崖州司戶參軍事. 明年, 卒, 年六十三. 德裕既沒, 見夢令狐綯曰：「公幸哀我, 使得歸葬.」綯語其子滈, 滈曰：「執政皆共憾, 可乎?」既夕, 又夢, 綯懼曰：「衛公精爽可畏, 不言, 禍將及.」白於帝, 得以喪還.

德裕性孤峭, 明辯有風采, 善爲文章. 雖至大位, 猶不去書. 其謀議援古爲質, 袞袞可喜. 常以經綸天下自爲, 武宗知而能任之, 言從計行, 是時王室幾中興.

先是, 韓全義敗於蔡, 杜叔良敗於深, 皆監軍宦人制其權, 將不得專進退, 詔書一日三四下, 宰相不豫. 又諸道銳兵票士, 皆監軍取以自隨, 每督戰, 乘高建旗自表, 師小不勝, 輒卷旗去, 大兵隨以北. 繇是王師所向多負. 至討回鶻、澤潞, 德裕建請詔書付宰司乃下, 監軍不得幹軍要, 率兵百人取一以爲衛. 自是, 號令明壹, 將乃有功.

元和後數用兵, 宰相不休沐, 或繼火, 乃得罷. 德裕在位, 雖遽書警奏, 皆從容裁決, 率午漏下還第, 休沐輒如令, 沛然若無事時. 其處報機急, 帝一切令德裕作詔, 德裕數辭, 帝曰：「學士不能盡吾意.」伐劉稹也, 詔王元逵、何弘敬曰：「勿爲子孫之謀, 存輔車之勢.」元逵等情得, 皆震恐思效. 已而三州降, 賊遂平. 帝每稱魏博功, 則顧德裕道詔語, 咨其切於事而能伐謀也. 三鎮每奏事, 德裕引使者戒敕爲忠義, 指意丁寧, 使歸各爲其帥道之, 故河朔畏威不敢慢. 後除浮屠法, 僧亡命多趣幽州, 德裕召邸吏戒曰：「爲我謝張仲武, 劉從諫招納亡命, 今視之何益?」仲武懼, 以刀授居庸關吏曰：「僧敢入者, 斬！」 帝既數討叛有功, 德裕慮忲於武, 不可戢, 即奏言：「曹操破袁紹於官渡, 不追奔, 自謂所獲已多, 恐傷威重. 養由基古善射者, 柳葉雖百步必中, 觀者曰：『不如少息, 若弓撥矢鉤, 前功皆棄.』陛下征伐無不得所欲, 願以兵爲戒, 乃可保成功.」帝嘉納其言. 方士趙歸真以術進, 德裕諫曰：「是嘗敬宗時以詭妄出入禁中, 人皆不願至陛下前.」帝曰：「歸真我自識, 顧無大過, 召與語養生術爾.」對曰：「小人於利, 若蛾赴燭. 向見歸真之門, 車轍滿矣.」帝不聽. 於是挾術詭時者進, 帝志衰焉.

所居安邑裏第, 有院號「起草」, 亭曰「精思」, 每計大事, 則處其中, 雖左右侍御不得豫. 不喜飲酒, 後房無聲色娛. 生平所論著多行於世云.

子燁, 仕汴宋幕府, 貶象州立山尉. 懿宗時, 以赦令徙郴州. 餘子皆從死貶所. 燁子延古, 乾符中, 爲集賢校理, 擢累司勳員外郎, 還居平泉. 昭宗東遷, 坐不朝謁, 貶衛尉主簿.

德裕之斥, 中書舍人崔嘏, 字乾錫, 誼士也. 坐書制不深切, 貶端州刺史. 嘏舉進士, 復以制策曆刑州刺史. 劉稹叛, 使其黨裴問戍於州, 嘏說使聽命, 改考功郎中, 時皆謂遴賞. 至是, 作詔不肯巧傅以罪. 吳汝納之獄, 朝廷公卿無爲辨者, 惟淮南府佐魏鉶就逮, 吏使誣引德裕, 雖痛楚掠, 終不從, 竟貶死嶺外. 又丁柔立者, 德裕當國時, 或薦其直清可任諫爭官, 不果用. 大中初, 爲左拾遺. 既德裕被放, 柔立內湣傷之, 爲上書直其冤, 坐阿附, 貶南陽尉.

懿宗時, 詔追復德裕太子少保、衛國公, 贈尚書左仆射, 距其沒十年.

贊曰：漢劉向論朋黨, 其言明切, 可爲流涕, 而主不悟, 卒陷亡辜. 德裕復援向言, 指質邪正, 再被逐, 終嬰大禍. 嗟乎！朋黨之興也, 殆哉！根夫主威奪者下陵, 聽弗明者賢不肖兩進, 進必務勝, 而後人人引所私, 以所私乘狐疑不斷之隙；是引桀、蹠、孔、顏相哄於前, 而以衆寡爲勝負矣. 欲國不亡, 得乎? 身爲名宰相, 不能損所憎, 顯擠以仇, 使比周勢成, 根株牽連, 賢智播奔, 而王室亦衰, 寧明有未哲歟? 不然, 功烈光明, 佐武中興, 與姚、宋等矣.

列傳第一百六

陳三李曹劉

陳夷行, 字周道, 其先江左諸陳也, 世客潁川. 由進士第, 擢累起居郎、史館修撰. 以勞遷司封員外郎, 凡再歲, 以吏部郎中爲翰林學士. 莊恪太子在東宮, 夷行兼侍讀, 五日一謁, 爲太子講說. 數遷至工部侍郎.

開成二年, 進同中書門下平章事. 而楊嗣復、李玨相次輔政, 夷行介特, 雅不與合, 每議論天子前, 往往語相侵短. 夷行不能堪, 輒引疾求去, 文宗遣使者尉勞起之. 會以王彥威爲忠武節度使, 史孝章領邠寧, 議皆出嗣復. 及夷行對延英, 帝問：「除二鎮當否?」對曰：「苟自聖擇, 無不當者.」嗣復曰：「若用人盡出上意而當, 固善. 如小不稱, 下安得嘿然?」夷行曰：「比奸臣數幹權, 願陛下無倒持大阿, 以鐏授人.」嗣復曰：「古者任則不疑, 齊桓公器管仲於讎虜, 豈有倒持慮邪?」帝以其面相觸, 頗不悅. 仙韶樂工尉遲璋授王府率, 右拾遺竇洵直當衙論奏, 鄭覃、嗣復嫌以細故, 謂洵直近名. 夷行曰：「諫官當衙, 正須論宰相得失, 彼賤工安足言者? 然亦不可置不用.」帝即徙璋光州長史, 以百縑賜洵直. 進門下侍郎.

帝常怪天寶政事不善, 問：「姚元崇、宋璟於時在否?」李玨曰：「姚亡而宋罷.」玨因推言：「玄宗自謂未嘗殺一不辜, 而任李林甫, 種夷數十族, 不亦惑乎?」夷行曰：「陛下今亦宜戒以權屬人.」嗣復曰：「夷行失言, 太宗易暴亂爲仁義, 用房玄齡十有六年, 任魏徵十有五年, 未嘗失道. 人主用忠良久益治, 用邪佞一日多矣.」時用郭爲坊州刺史, 右拾遺宋邧論不可, 肸果坐贓敗. 帝欲賞邧, 夷行曰：「諫官論事是其職, 若一事善輒進官, 恐後不免有私.」夷行蓋專詆嗣復. 又素善覃, 陰助其力, 以排折朋黨. 是時, 雖天子亦惡其太過, 恩禮遂衰, 罷爲吏部尚書, 尋拜華州刺史.

武宗即位, 召爲御史大夫, 俄還門下侍郎平章事, 進位尚書左仆射. 夷行與崔珙俱拜, 乃奏：「仆射始視事, 受四品官拜, 無著令. 比日左右丞、吏部侍郎、御史中丞皆爲仆射拜階下, 謂之『隔品致敬.』 准禮, 皇太子見上台群官, 群官先拜而後答, 以無二上也. 仆射與四品官並列朝廷, 不容獨優. 前日鄭餘慶著《仆射上儀》, 謂隔品官無亢禮. 時竇易直任御史中丞, 議不可. 及易直自爲仆射, 乃忘前議, 當時鄙厭之. 臣等不願以失禮速誚於時. 且開元元年, 以左右仆射爲左右丞相, 位次三公, 三公上日答拜, 而仆射受之, 非是. 望敕所司約《三公上儀》, 著定令.」詔可. 始, 累朝紛議不決, 至夷行遂定. 以足疾乞身, 罷爲太子太保, 以檢校司空爲河中節度使, 卒.

李紳, 字公垂, 中書令敬玄曾孫. 世宦南方, 客潤州. 紳六歲而孤, 哀等成人. 母盧, 躬授之學. 爲人短小精悍, 於詩最有名, 時號「短李.」 蘇州刺史韋夏卿數稱之. 葬母, 有烏銜芝墜輤車.

元和初, 擢進士第, 補國子助教, 不樂, 輒去. 客金陵, 李錡愛其才, 辟掌書記. 錡浸不法, 賓客莫敢言, 紳數諫, 不入；欲去, 不許. 會使者召錡, 稱疾, 留後王澹爲具行, 錡怒, 陰教士臠食之, 即脅使者爲衆奏天子, 幸得留. 錡召紳作疏, 坐錡前, 紳陽怖栗, 至不能爲字, 下筆輒塗去, 盡數紙. 錡怒罵曰：「何敢爾, 不憚死邪?」對曰：「生未嘗見金革, 今得死爲幸.」即注以刃, 令易紙, 復然. 或言許縱能軍中書, 紳不足用. 召縱至, 操書如所欲, 即囚紳獄中, 錡誅, 乃免. 或欲以聞, 謝曰：「本激於義, 非市名也.」乃止.

久之, 從辟山南觀察府. 穆宗召爲右拾遺、翰林學士, 與李德裕、元稹同時, 號「三俊.」 累擢中書舍人. 稹爲宰相, 而李逢吉教人告於方事, 稹遂罷；欲引牛僧孺, 懼紳等在禁近沮解, 乃授德裕浙西觀察使. 僧孺輔政, 以紳爲御史中丞, 顧其氣剛卞, 易疵累, 而韓愈勁直, 乃以愈爲京兆尹, 兼御史大夫, 免台參以激紳. 紳、愈果不相下, 更持台府故事, 論詰往反, 詆訐紛然, 繇是皆罷之, 以紳爲江西觀察使. 帝素厚遇紳, 遣使者就第勞賜, 以爲樂外遷, 紳泣言爲逢吉中傷. 入謝, 又自陳所以然, 帝悟, 改戶部侍郎. 逢吉終欲陷之. 紳族子虞, 有文學名, 隱居華陽, 自言不願仕, 時來省紳, 雅與柏耆、程昔範善. 及耆爲拾遺, 虞以書求薦, 紳惡其無立操, 痛誚之. 虞失望, 後至京師, 悉暴紳所言於逢吉. 逢吉滋怒, 乃用張又新、李續等計, 擢虞、昔範與劉棲楚皆爲拾遺, 以伺紳隙, 內結中人王守澄自助. 會敬宗立, 逢吉知紳失勢可乘, 使守澄從容奏言：「先帝始議立太子, 杜元穎、李紳勸立深王, 獨宰相逢吉請立陛下, 而李續、李虞助之.」逢吉乘間言紳嘗不利於陛下, 請逐之. 帝初即位, 不能辨, 乃貶紳爲端州司馬. 棲楚等怒得善地, 皆切齒. 詔下, 百官賀逢吉, 唯右拾遺吳思不往, 逢吉斥思, 令告大行喪於吐蕃. 此時, 人無敢言者, 惟韋處厚屢言紳枉, 折逢吉之奸. 後天子於禁中得先帝手緘書一笥, 發之, 見裴度、元穎、紳三疏請立帝爲嗣, 始大感悟, 悉焚逢吉黨所上謗書.

始, 紳南逐, 曆封、康間, 湍瀨險澀, 惟乘漲流乃濟. 康州有媼龍祠, 舊傳能致雲雨, 紳以書禱, 俄而大漲. 寶曆赦令不言左降官與量移, 處厚執爭, 詔爲追定, 得徙江州長史, 遷滁、壽二州刺史. 霍山多虎, 擷茶者病之, 治機阱, 發民跡射, 不能止. 紳至, 盡去之, 虎不爲暴. 以太子賓客分司東都. 太和中, 李德裕當國, 擢紳浙東觀察使. 李宗閔方得君, 復以太子賓客分司. 開成初, 鄭覃以紳爲河南尹. 河南多惡少, 或危帽散衣, 擊大球, 屍官道, 車馬不敢前. 紳治剛嚴, 皆望風遁去. 遷宣武節度使. 大旱, 蝗不入境.

武宗即位, 徙淮南, 召拜中書侍郎、同中書門下平章事, 進尚書右仆射、門下侍郎, 封趙郡公. 居位四年, 以足緩不任朝謁, 辭位, 以檢校右仆射平章事, 復節度淮南. 卒, 贈太尉, 謚文肅.

始, 灃人吳汝納者, 韶州刺史武陵兄子也. 武陵坐贓貶潘州司戶參軍死, 汝納家被逐, 久不調. 時李吉甫任宰相, 汝納怨之, 後遂附宗閔黨中. 會昌時, 爲永寧尉, 弟湘爲江都尉. 部人訟湘受贓狼籍, 身娶民顏悅女. 紳使觀察判官魏鉶鞫湘, 罪明白, 論報殺之. 時, 議者謂吳氏世與宰相有嫌, 疑紳內顧望, 織成其罪. 諫官屢論列, 詔遣御史崔元藻覆按, 元藻言湘盜用程糧錢有狀, 娶部人女不實, 按悅嘗爲青州衙推, 而妻王故衣冠女, 不應坐. 德裕惡元藻持兩端, 奏貶崖州司戶參軍. 宣宗立, 德裕去位, 紳已卒. 崔鉉等久不得志, 導汝納使爲湘訟, 言：「湘素直, 爲人誣蔑, 大校重牢, 五木被體, 吏至以娶妻資媵結贓.」且言：「顏悅故士族, 湘罪皆不當死, 紳枉殺之.」又言：「湘死, 紳令即瘞, 不得歸葬. 按紳以舊宰相鎮一方, 恣威權. 凡戮有罪, 猶待秋分；湘無辜, 盛夏被殺.」崔元藻銜德裕斥己, 即翻其辭, 因言：「御史覆獄還, 皆對天子別白是非, 德裕權軋天下, 使不得對, 具獄不付有司, 但用紳奏而寘湘死.」是時, 德裕已失權, 而宗閔故黨令狐綯、崔鉉、白敏中皆當路, 因是逞憾, 以利誘動元藻等, 使三司結紳杖鉞作籓, 虐殺良平, 准神龍詔書, 酷吏歿者官爵皆奪, 子孫不得進宦, 紳雖亡, 請從《春秋》戮死者之比. 詔削紳三官, 子孫不得仕. 貶德裕等, 擢汝納左拾遺, 元藻武功令.

始, 紳以文藝節操見用, 而屢爲怨仇所拫卻, 卒能自伸其才, 以名位終. 所至務爲威烈, 或陷暴刻, 故雖沒而坐湘冤云.

李讓夷, 字達心, 系本隴西. 擢進士第, 辟鎮國李絳府判官. 又從西川杜元穎幕府. 與宋申錫善, 申錫爲翰林學士, 薦讓夷右拾遺, 俄召拜學士. 素善薛廷老, 廷老不飭細檢, 數飲酒不治職, 罷去, 坐是亦奪職. 累進諫議大夫.

開成初, 起居舍人李褒免, 文宗謂李石曰：「褚遂良以諫議大夫兼起居郎, 今諫議誰歟? 可言其人.」石以馮定、孫簡、蕭俶、李讓夷對, 帝曰：「讓夷可也.」李固言請用崔球、張次宗. 鄭覃曰：「球故與李宗閔善, 且記注操筆在赤墀下, 所書爲後世法, 不可用黨人. 若裴中孺、李讓夷, 臣不敢有言.」乃決用讓夷, 進中書舍人. 既而李玨、楊嗣復以覃之薦, 終帝世不得遷.

武宗初, 李德裕復入, 三遷至尚書右丞, 拜中書侍郎、同中書門下平章事. 潞州平, 檢校尚書右仆射. 宣宗立, 進司空、門下侍郎, 爲大行山陵使. 未復土, 拜淮南節度使. 以疾願還, 卒於道, 贈司徒. 讓夷廉介不妄交, 位雖顯劇, 以儉約自將, 爲世咨美.

曹確, 字剛中, 河南河南人. 擢進士第, 曆踐中外官, 累拜兵部侍郎. 懿宗咸通中, 以本官同中書門下平章事, 俄進中書侍郎.

確邃儒術, 器識方重, 動循法度. 時帝薄於德, 昵寵優人李可及. 可及者, 能新聲, 自度曲, 辭調忄妻折, 京師媮薄少年爭慕之, 號爲「拍彈.」 同昌公主喪畢, 帝與郭淑妃悼念不已, 可及爲帝造曲, 曰《歎百年》, 教舞者數百, 皆珠翠襐飾, 刻畫魚龍地衣, 度用繒五千, 倚曲作辭, 哀思裴回, 聞者皆涕下. 舞闋, 珠寶覆地, 帝以爲天下之至悲, 愈寵之. 家嘗娶婦, 帝曰：「第去, 吾當賜酒.」俄而使者負二銀璫與之, 皆珠珍也. 可及憑恩橫甚, 人無敢斥, 遂擢爲威衛將軍. 確曰：「太宗著令, 文武官六百四十三, 謂房玄齡曰：『朕設此待天下賢士. 工商雜流, 假使技出等夷, 正當厚給以財, 不可假以官, 與賢者比肩立、同坐食也.』文宗欲以樂工尉遲璋爲王府率, 拾遺竇洵直固爭, 卒授光州長史. 今而位將軍, 不可.」帝不聽. 至僖宗立, 始貶死. 方幸時, 惟確屢言之. 而神策中尉西門季玄者, 亦剛鯁, 謂可及曰：「汝以巧佞惑天子, 當族滅！」嘗見其受賜, 謂曰：「今載以官車, 後籍沒亦當爾.」 確居位六年, 進尚書右仆射, 以同平章事出爲鎮海節度使, 徙河中, 卒. 始, 畢諴與確同宰相, 俱有雅望, 世謂「曹畢」云.

弟汾, 以忠武軍節度使入爲戶部侍郎, 判度支, 卒.

劉瞻, 字幾之, 其先出彭城, 後徙桂陽. 舉進士、博學宏詞, 皆中. 徐商辟署鹽鐵府, 累遷太常博士. 劉瑑執政, 薦爲翰林學士, 拜中書舍人, 進承旨. 出爲河東節度使.

咸通十一年, 以中書侍郎同中書門下平章事. 同昌公主薨, 懿宗捕太醫韓紹宗等送詔獄, 逮系宗族數百人. 瞻喻諫官, 皆依違無敢言, 即自上疏固爭：「紹宗窮其術不能效, 情有可矜. 陛下徇愛女, 囚平民, 忿不顧難, 取肆暴不明之謗.」帝大怒, 即日賜罷, 以檢校刑部尚書、同平章事爲荊南節度使. 路岩、韋保衡從爲惡言聞帝, 俄斥廉州刺史. 於是, 翰林學士鄭畋以責詔不深切, 御史中丞孫瑝、諫議大夫高湘等坐與瞻善, 分貶嶺南. 岩等殊未慊, 按圖視驩州道萬里, 即貶驩州司戶參軍事, 命李庾作詔極詆, 將遂殺之. 天下謂瞻鯁正, 特爲讒擠, 舉以爲冤. 幽州節度使張公素上疏申解, 岩等不敢害. 僖宗立, 徙康、虢二州刺史, 以刑部尚書召, 復以中書侍郎平章事, 居位三月卒.

瞻爲人廉約, 所得俸以餘濟親舊之窶困者, 家不留儲. 無第舍, 四方獻饋不及門, 行己終始完潔.

弟助, 字元德, 性仁孝, 幼時與諸兄遊, 至食飲, 取最下者. 及長, 能文辭, 喜黃老言. 年二十卒.

李蔚, 字茂休, 系本隴西. 舉進士、書判拔萃, 皆中. 拜監察御史, 擢累尚書右丞.

懿宗惑浮屠, 常飯萬僧禁中, 自爲贊唄. 蔚上疏切諫, 引狄仁傑、姚元崇、辛替否所言, 譏病時弊. 帝不聽, 但以虛禮褒答. 俄拜京兆尹、太常卿. 出爲宣武節度使, 徙淮南. 代還, 民詣闕請留, 詔許一歲. 僖宗乾符初, 以吏部尚書同中書門下平章事. 罷爲東都留守. 河東亂, 殺其帥崔季康, 用邠寧李侃代之, 士不附, 以蔚嘗在太原府有惠政, 爲人所懷, 拜河東節度使, 同平章事. 至鎮三日, 卒.

始, 懿宗成安國祠, 賜寶坐二, 度高二丈, 構以沈檀, 塗髹, 鏤龍鳳葩■, 金扣之, 上施復坐, 陳經幾其前, 四隅立瑞鳥神人, 高數尺, 磴道以升, 前被繡囊錦襜, 珍麗精絕. 咸通十四年春, 詔迎佛骨鳳翔, 或言：「昔憲宗嘗爲此, 俄晏駕.」帝曰：「使朕生見之, 死無恨！」乃以金銀爲刹, 珠玉爲帳, 孔鷸周飾之, 小者尋丈, 高至倍, 刻檀爲簷注, 陛墄塗黃金, 每一刹, 數百人舉之. 香輿前後系道, 綴珠瑟瑟幡蓋, 殘彩以爲幢節, 費無貲限. 夏四月, 至長安, 彩觀夾路, 其徒導衛. 天子御安福樓迎拜, 至泣下. 詔賜兩街僧金幣, 京師耆老及見元和事者, 悉厚賜之. 不逞小人至斷臂指, 流血滿道. 所過鄉聚, 皆裒土爲刹, 相望於塗, 爭以金翠抆飾. 傳言刹悉震搖, 若有光景云. 京師高貲相與集大衢, 作繒台縵闕, 注水銀爲池, 金玉爲樹木, 聚桑門羅像, 考鼓鳴螺繼日夜. 錦車繡輿, 載歌舞從之. 秋七月, 帝崩. 方人主甘心篤向, 如蔚言者甚多, 皆不能救. 僖宗立, 詔歸其骨, 都人耆耋辭餞, 或嗚咽流涕.

贊曰：人之惑怪神也, 甚哉！若佛者, 特西域一槁人耳. 裸顛露足, 以乞食自資, 臒辱其身, 屏營山樊, 行一概之苦, 本無求於人, 徒屬稍稍從之. 然其言荒茫漫靡, 夷幻變現, 善推不驗無實之事, 以鬼神死生貫爲一條, 據之不疑. 掊嗜欲, 棄親屬, 大抵與黃老相出入. 至漢十四葉, 書入中國. 跡夫生人之情, 以耳目不際爲奇, 以不可知爲神, 以物理之外爲畏, 以變化無方爲聖, 以生而死、死復生、回復償報、歆豔其間爲或然, 以賤近貴遠爲柷. 鞮譯差殊, 不可研詰. 華人之譎誕者, 又攘莊周、列禦寇之說佐其高, 層累架騰, 直出其表, 以無上不可加爲勝, 妄相誇脅而倡其風. 於是, 自天子逮庶人, 皆震動而祠奉之.

初, 宰相王縉以緣業事佐代宗, 於是始作內道場, 晝夜梵唄, 冀禳寇戎, 大作盂蘭, 肖祖宗像, 分供塔廟, 爲賊臣嘻笑. 至憲宗世, 遂迎佛骨於鳳翔, 內之宮中. 韓愈指言其弊, 帝怒, 竄愈瀕死, 憲亦弗獲天年. 幸福而禍, 無亦左乎！懿宗不君, 精爽奪迷, 復蹈前車而覆之. 興哀無知之場, 丐庇百解之胔, 以死自誓, 無有顧藉, 流淚拜伏, 雖事宗廟上帝, 無以進焉. 屈萬乘之貴, 自等於古胡, 數千載而遠, 以身爲徇. 嗚呼, 運敔祚殫, 天告之矣！懿不三月而徂, 唐德之不競, 厥有來哉, 悲夫！

列傳第一百七

二李崔蕭二鄭二盧韋周二裴劉趙王

李固言, 字仲樞, 其先趙人. 擢進士甲科, 江西裴堪、劍南王播皆表署幕府. 累官戶部郎中. 溫造爲御史中丞, 表知雜事, 進給事中. 將作監王堪坐治太廟不謹, 改太子賓客, 固言上還制書曰：「陛下當以名臣左右太子, 堪以慢官斥, 處調護地非所宜.」詔改它王傅. 固言再遷尚書右丞.

李德裕輔政, 出固言華州刺史. 俄而李宗閔復用, 召爲吏部侍郎. 州大豪何延慶橫猾, 嘩衆遮道, 使不得去, 固言怒, 捕取杖殺之, 屍諸道. 既領選, 按籍自擬, 先收寒素, 柅吏奸. 進御史大夫.

太和九年, 宗閔得罪, 李訓、鄭注用事, 訓欲自取宰相, 乃先以固言爲門下侍郎、同中書門下平章事. 旋坐黨人, 出爲山南西道節度使, 訓自代其處. 訓敗, 文宗頗思之, 復召爲平章事, 仍判戶部.

群臣請上徽號, 帝曰：「今治道猶鬱, 群臣之請謂何? 比州縣多不治, 信乎?」固言因白鄧州刺史王堪、隋州刺史鄭襄尤無狀. 帝曰：「貞元時御史, 獨王堪爾.」鄭覃本舉堪, 疑固言抵己, 即曰：「臣知堪, 故用爲刺史. 舉天下不職, 何獨二人?」帝識其意, 不主前語, 因稱：「《詩》曰『濟濟多士, 文王以寧.』聞德宗時多闕官, 寧乏才邪?」固言曰：「用人之道, 隨所保任, 觀稱與否而升黜之, 無乏才矣.」帝曰：「宰相用人毋計親疏. 竇易直爲宰相, 未嘗用姻戚. 使己才不足任天下重, 自宜引去；苟公舉, 雖親何嫌? 用所長耳！」帝不欲大臣有黨, 故語兩與之.

俄以門下侍郎平章事爲西川節度使, 詔雲韶雅樂即臨皋館送之. 讓還門下侍郎, 乃檢校尚書左仆射. 始置騾軍千匹, 又募銳士三千, 武備雄完. 武宗立, 召授右仆射. 會崔珙、陳夷行以仆射爲宰相, 改檢校司空兼太子少師, 領河中節度使. 蒲津歲河水壞梁, 吏撤笮用舟, 邀丐行人. 固言至, 悉除之. 帝伐回鶻, 詔方鎮獻財助軍, 上疏固諫, 不從. 以疾復爲少師, 遷東都留守. 宣宗初, 還右仆射. 後以太子太傅分司東都. 卒, 年七十八, 贈太尉.

固言吃, 接賓客頗謇緩, 然每議論人主前, 乃更詳辯.

李玨, 字待價, 其先出趙郡, 客居淮陰. 幼孤, 事母以孝聞. 甫冠, 舉明經. 李絳爲華州刺史, 見之, 曰：「日角珠廷, 非庸人相. 明經碌碌, 非子所宜.」乃更舉進士高第. 河陽烏重胤表置幕府. 以拔萃補渭南尉, 擢右拾遺.

穆宗即位, 荒酒色, 景陵始復土, 即召李光顏於邠寧, 李愬於徐州, 期九月九日大宴群臣. 玨與宇文鼎、溫畬、韋瓘、馮藥同進曰：「道路皆言陛下追光顏等, 將與百官高會. 且元朔未改, 陵土新復, 三年之制, 天下通喪. 今同軌之會適去, 遠夷之使未還, 遏密弛禁, 本爲齊人, 鍾鼓合饗, 不施禁內. 夫王者之舉, 爲天下法, 不可不慎. 且光顏、愬忠勞之臣, 方盛秋屯邊, 如令訪謀猷, 付疆事, 召之可也, 豈以酒食之歡爲厚邪?」帝雖置其言, 然厚加勞遣.

鹽鐵使王播增茶稅十之五以佐用度. 玨上疏謂：「榷率本濟軍興, 而稅茶自貞元以來有之. 方天下無事, 忽厚斂以傷國體, 一不可. 茗爲人飲, 與鹽粟同資, 若重稅之, 售必高, 其敝先及貧下, 二不可. 山澤之產無定數, 程斤論稅, 以售多爲利, 若價騰踴, 則市者稀, 其稅幾何? 三不可. 陛下初即位, 詔懲聚斂, 今反增茶賦, 必失人心.」帝不納. 方是時, 禁中造百尺樓, 土木費钜萬, 故播亟斂, 陰中帝欲. 玨以數諫不得留, 出爲下邽令. 武昌牛僧孺辟署掌書記, 還爲殿中侍御史. 宰相韋處厚曰：「清廟之器, 豈擊搏才乎?」除禮部員外郎. 僧孺還相, 以司勳員外郎知制誥爲翰林學士, 加戶部侍郎.

始, 鄭注以醫進, 文宗一日語玨曰：「卿亦知有鄭注乎? 宜與之言.」玨曰：「臣知之, 奸回人也.」帝愕然曰：「朕疾愈, 注力也. 可不一見之?」注由是怨玨. 及李宗閔以罪去, 玨爲申辨, 貶江州刺史. 徙河南尹, 復爲戶部侍郎.

開成中, 楊嗣復得君, 引玨同中書門下平章事, 與李固言皆善. 三人者居中秉權, 乃與鄭覃、陳夷行等更持議, 一好惡, 相影和, 朋黨益熾矣. 玨數辭位, 不許. 帝嘗自謂：「臨天下十四年, 雖未至治, 然視今日承平亦希矣！」玨曰：「爲國者如治身, 及身康寧, 調適以自助, 如恃安而忽, 則疾生. 天下當無事, 思所闕, 禍亂可至哉?」 杜悰領度支有勞, 帝欲拜戶部尚書, 以問宰相. 陳夷行答曰：「恩權予奪, 願陛下自斷.」玨曰：「祖宗倚宰相, 天下事皆先平章, 故官曰平章事. 君臣相須, 所以致太平也. 苟用一吏、處一事皆決於上, 將焉用彼相哉? 隋文帝勞於小務, 以疑待下, 故二世而亡. 陛下嘗謂臣曰：『竇易直勸我, 凡宰相啟擬, 五取三, 二取一. 彼宜勸我擇宰相, 不容勸我疑宰相.』」帝曰：「易直此言殊可鄙.」帝又語：「貞元初政事誠善.」玨曰：「德宗晚喜聚財, 方鎮以進奉市恩, 吏得賦外求索, 此其敝也.」帝曰：「人君輕所賦, 節所用, 可乎?」玨曰：「貞觀時, 房、杜、王、魏爲文皇帝謀, 固此耳！」帝頗向納. 進封贊皇縣男.

始, 莊恪太子薨, 帝意屬陳王. 既而帝崩, 中人引宰相議所當立, 玨曰：「帝既命陳王矣！」已而武宗即位, 人皆爲危之. 玨曰：「臣下知奉所言, 安與禁中事?」帝新聽政, 玨數稱道《無逸篇》以勸. 時潞州劉從諫獻犬馬, 滄州劉約獻白鷹, 玨請卻之以示四方. 遷門下侍郎, 爲文宗山陵使. 會秋大雨, 梓宮至安上門陷於濘, 不前, 罷爲太常卿. 終以議所立, 貶江西觀察使, 再貶昭州刺史.

宣宗立, 內徙郴、舒二州, 以太子賓客分司東都. 遷河陽節度使, 罷橫賦宿逋百餘萬. 以吏部尚書召, 玨去鎮, 而府庫十倍於初. 俄檢校尚書右仆射、淮南節度使. 玨顧己大臣, 誼不以內外自異, 表請立皇太子維天下心. 江淮旱, 發倉廩賑流民, 以軍羨儲殺半價與人. 卒, 年六十九, 贈司空, 謚曰貞穆.

始, 淮南三節度皆卒於鎮, 人勸易署寢, 玨曰：「上命我守揚州, 是實正寢, 若何去之?」及疾亟, 官屬見臥內, 惟以州有稅酒直而神策軍常爲豪商占利, 方論奏, 未見報爲恨, 一不及家事. 性寡欲, 早喪妻, 不置妾侍, 門無饋餉. 淮南之人德之, 玨已歿, 叩闕下, 願立碑刻其遺愛云.

贊曰：天子待宰相以不疑, 是矣. 雖然, 於賢不肖當別白分明, 乃可與言治. 文宗無知人之明, 但以不疑責宰相. 是時善惡混淆, 故黨人成於下, 主聽亂於上, 王室之衰, 由此爲之階. 劉向所云「持不斷之慮者, 開群枉之門」, 殆文宗爲邪！ 崔珙, 其先博陵人. 父頲, 官同州刺史, 生八子, 皆有才, 世以擬漢荀氏「八龍.」 珙爲人有威重, 精吏治, 以拔萃異等, 累擢至泗州刺史. 由太府卿爲嶺南節度使, 入對延英, 文宗訪治撫後先, 珙對精亮有理趣, 帝咨嗟迂久.

時徐州以王智興後, 軍驕, 數犯法, 節度使高瑀未能制. 天子思材望威烈者檢革其弊, 見珙意慷慨, 又知治泗得士心, 即謂宰相曰：「欲武寧節度使者, 無易珙才.」更詔王茂元帥嶺南, 而以珙代瑀. 居二歲, 徐人戢畏.

入爲右金吾大將軍, 遷京兆尹. 會大旱, 奏析滻入禁中者, 取十九溉民田. 仇士良使盜擊宰相李石於親仁裏, 跡出禁軍, 珙坐不能捕, 以爲負, 望少衰. 開成末, 累進刑部尚書、諸道鹽鐵轉運使. 俄同中書門下平章事, 仍領鹽鐵, 即拜中書侍郎. 會昌二年, 進位尚書左仆射. 明年, 以兄琯喪, 被疾求解, 以所守官罷.

與崔鉉故有怨, 及鉉宰相代爲使, 即奏珙妄費宋滑院鹽鐵錢九十萬緡, 又劾與劉從諫厚, 數護其奸. 貶澧州刺史, 再斥恩州司馬. 宣宗立, 徙商州刺史, 以太子賓客分司東都, 起爲鳳翔節度使. 鉉復執政, 珙懼, 以疾自乞. 方是時, 西戎歸故地, 邊奏系驛, 議所以綏接, 珙坐不自力避事, 下除太子少師, 分司東都, 就拜留守. 復節度鳳翔, 卒於官.

子涓, 性開敏. 爲杭州刺史, 受署, 未盡識卒史, 乃以紙各署姓名傅襟上, 過前一閱, 後數百人呼指無誤. 終御史大夫.

琯, 字從律, 珙兄. 舉進士、賢良方正, 皆高第. 累辟諸使府. 入朝, 稍曆吏部員外郎. 李德裕任御史中丞, 引知雜事. 進給事中. 太和初, 持節宣慰盧龍, 使有指. 及興元殺李絳, 復往尉撫, 軍皆按堵. 還, 遷工部侍郎、京兆尹.

宋申錫爲讒所危, 宦豎切齒, 時罕敢辨者. 琯與大理卿王正雅固請出獄付外, 與衆治之, 天下重其賢. 以尚書右丞出爲荊南節度使, 進左丞. 時弟珙任京兆尹, 並據顯劇處, 世以爲榮. 俄判兵部西銓、吏部東銓, 徙東都留守. 以吏部尚書召, 辭疾不拜. 會昌中, 終山南西道節度使, 贈尚書左仆射. 琯行方介, 有器蘊, 人屬以爲相而卒不至, 當時共咨云.

弟璪、璵尤顯, 璪位刑部尚書, 璵河中節度使.

璵子澹, 舉止秀峙, 時謂玉而冠者. 擢進士第, 累進禮部員外郎. 當時士大夫以流品相尚, 推名德者爲之首. 咸通中, 世推李都爲大龍甲, 涓豪放不得預, 雖自抑下, 猶不許, 而澹與焉. 終吏部侍郎.

子遠, 有文而風致整峻, 世慕其爲, 目曰「飣座梨」, 言座所珍也. 乾寧中, 以兵部侍郎同中書門下平章事, 遷中書侍郎. 從遷洛, 罷爲尚書右仆射. 柳璨忌衣冠有望者, 貶爲白州長史, 被殺於白馬驛, 家沒掖庭.

諸崔自咸通後有名, 曆台閣籓鎮者數十人, 天下推士族之冠. 始, 其曾王母長孫春秋高, 無齒, 祖母唐事姑孝, 每旦乳姑. 一日病, 召長幼言：「吾無以報婦, 願後子孫皆若爾孝.」世謂崔氏昌大有所本云.

蕭鄴, 字啟之, 梁長沙宣王懿九世孫. 及進士第, 累進監察御史、翰林學士, 出爲衡州刺史. 大中中, 召還翰林, 拜中書舍人, 遷戶部侍郎, 判本司, 以工部尚書同中書門下平章事. 懿宗初, 罷爲荊南節度使, 仍平章事, 進檢校尚書左仆射, 徙劍南西川. 南詔內寇, 不能制, 下遷檢校右仆射、山南西道觀察使. 曆戶部、吏部二尚書, 拜右仆射. 還, 以平章事節度河東. 在官無足稱道, 卒.

鄭肅, 字乂敬, 其先滎陽人, 以儒世家. 肅力於學, 有根柢. 第進士、書判拔萃, 補興平尉. 累擢太常少卿, 博士有疑議往咨, 必據經條答. 文宗高擇魯王府屬, 肅以諫議大夫兼長史. 王爲皇太子, 遷給事中, 進尚書右丞. 出爲陝虢觀察使.

開成二年, 召拜吏部侍郎. 帝以肅嘗輔導東宮, 詔兼賓客, 爲太子授經. 既而太子母愛弛, 爲讒所乘, 廢斥有端. 肅因入見, 言天下大本, 不可輕動, 意致深切, 帝爲動容. 然內寵方煽, 太子終以憂死. 出爲檢校禮部尚書、河中節度使. 武宗知太子無罪, 特困於讒, 而朝廷謂肅臨義不可奪, 侹侹有大臣節, 召爲太常卿. 遷山南東道節度使. 五年, 以檢校尚書右仆射同中書門下平章事, 與李德裕葉心輔政. 宣宗即位, 遷中書侍郎, 罷爲荊南節度使. 卒, 贈司空, 謚曰文簡.

子洎, 仕至州刺史. 洎子仁規、仁表, 皆豪爽有文. 仁規位中書舍人.

仁表累擢起居郎. 嘗以門閥文章自高, 曰：「天瑞有五色雲, 人瑞有鄭仁表.」傲縱多所陵藉, 人畏薄之. 劉鄴未仕, 往謁洎, 而仁表等鄙訿其文. 鄴爲相, 因罪貶仁表, 死嶺外.

始, 肅罷政事, 帝以盧商代之. 商字爲臣, 蚤孤, 家窶困, 能以學自奮. 舉進士、拔萃, 皆中. 由校書郎佐宣歙、西川幕府. 入朝, 累十餘遷, 至大理卿. 爲蘇州刺史, 吏以鹽法求贏貲, 民愈困, 商令計口售鹽, 無常額, 人便之, 歲貲返增. 宰相上其勞, 進浙西觀察使, 召爲刑部侍郎、京兆尹.

方伐潞, 芻糧逾太行餉軍, 環六七鎮, 詔商以戶部侍郎判度支, 又詔杜悰兼鹽鐵、度支, 並二使財以贍兵, 乃不乏. 出爲東川節度使, 以兵部侍郎還判度支, 擢中書侍郎、同中書門下平章事, 范陽郡公.

大中元年春旱, 詔商與御史中丞封敖理囚系於尚書省, 誤縱死罪, 罷爲武昌軍節度使. 以疾解, 拜戶部尚書, 卒.

盧鈞, 字子和, 系出范陽, 徙京兆藍田. 舉進士中第, 以拔萃補秘書正字. 從李絳爲山南府推官, 調長安尉. 又從裴度爲太原觀察支使, 遷監察御史, 爭宋申錫獄知名. 進吏部郎中, 出爲常州刺史. 遷給事中, 有大詔令, 必反覆省審, 駁奏無私. 拜華州刺史. 關輔驛馬疲耗, 鈞爲市健馬, 率三歲一易, 自是無乏事.

擢嶺南節度使. 海道商舶始至, 異時帥府爭先往, 賤售其珍, 鈞一不取, 時稱絜廉. 專以清靜治. 蕃獠與華人錯居, 相婚嫁, 多占田營第舍, 吏或撓之, 則相苾爲亂；鈞下令蕃華不得通婚, 禁名田產, 闔部肅壹無敢犯. 貞元後流放衣冠, 其子姓窮弱不能自還者, 爲營棺槥還葬, 有疾若喪則經給醫藥、殯斂, 孤女稚兒, 爲立夫家, 以奉稟資助, 凡數百家. 南方服其德, 不懲而化. 又除采金稅. 華、蠻數千走闕下, 請爲鈞生立祠, 刻石頌德, 鈞固辭. 以戶部侍郎召判戶部.

會昌中, 漢水害襄陽, 拜鈞山南東道節度使, 築堤六千步, 以障漢暴. 王師伐劉稹, 武宗以鈞寬厚能得衆, 詔兼節度昭義軍. 會稹死, 敕乘驛往, 進檢校兵部尚書, 專領昭義. 鈞及潞, 石雄兵已入, 而稹將白惟信率餘卒三千保潞, 城未下. 雄召之, 使往十餘輩皆死. 鈞次高平, 惟信獻款, 且曰：「不即降者, 畏石尚書爾.」鈞與約而遣. 方雄欲盡夷潞兵, 鈞不聽, 坐治堂上, 左右皆雄親卒, 擊鼓傳漏, 鈞自居甚安, 雄引去, 乃召惟信至, 送闕下, 餘衆悉原.

俄而興士五千戍代北, 鈞坐城門勞遣, 帷家人以觀. 戍卒驕, 顧家屬不欲去, 酒酣, 反攻城, 迫大將李文矩爲帥, 鈞倉卒奔潞城. 文矩投地僵臥, 稍諭叛者, 衆乃悔服, 即相與謝鈞, 迎還府, 斬首惡乃定. 詔趣戍者行, 密使盡戮之. 鈞請徐乘其變, 而使者不發, 須報. 時戍人已去潞一舍, 鈞選牙卒五百, 壯騎百, 以騎載兵夜趨；遲明, 至太平驛, 盡斬之. 即拜檢校尚書左仆射.

宣宗即位, 改吏部尚書. 會劉約自天平徙宣武, 未至, 暴死. 家僮五百無所仰衣食, 思亂, 乃授鈞宣武節度使, 人情妥然. 召入, 復爲吏部尚書, 遷檢校司空、太子少師, 封范陽郡公, 節度河東.

大中九年, 召爲左仆射. 鈞宿齒, 數外遷, 而後來多至宰相. 始被召, 自以當輔政, 既失志, 故內怨望, 數移病不事事, 邀遊林墅, 累日一還. 令狐綯惡之, 罷仆射, 以檢校司空守太子太師. 帝元日大饗含元殿, 鈞年八十, 升降如儀, 音吐鴻暢, 舉朝咨歎. 以鈞耆碩長者, 顧不任職, 咎綯爲媢賢. 綯聞, 言於帝, 即以鈞同中書門下平章事, 爲山南西道節度使. 俄檢校司徒, 爲東都留守. 懿宗初, 復節度宣武, 辭不拜, 以太保致仕. 卒, 年八十七, 贈太傅, 謚曰元.

鈞與人交, 始若澹薄, 既久乃益固. 所居官必有績, 大抵根仁恕至誠而施於事. 玩服不爲鮮明, 位將相, 沒而無贏財.

盧簡方, 失其系世, 不知所以進. 盧鈞鎮太原, 表爲節度府判官. 會黨項羌叛, 鈞使簡方督兵乘邊, 旁河相險, 集樹堡鄣, 自神山至鹿泉縣, 綿三百里, 扈遏其沖, 賊不得騁, 候邏便之. 累遷江州刺史. 徙大同軍防禦使, 大開屯田, 練兵侈斗, 沙陀畏附. 擢義昌節度使, 入拜太仆卿, 領大同節度. 久之, 徙振武軍, 道病卒.

韋琮, 字禮玉, 世顯仕. 琮進士及第, 稍進殿中侍御史. 坐訊獄不得實, 改太常博士. 擢累戶部侍郎、翰林學士承旨. 以中書侍郎同中書門下平章事, 遷門下侍郎兼禮部尚書, 無功. 罷爲太子賓客分司, 卒.

周墀, 字德升, 本汝南人. 少孤, 事母孝. 及進士第, 辟湖南團練府巡官, 入爲監察御史、集賢殿學士. 長史學, 屬辭高古, 文宗雅重之. 李宗閔鎮山南, 表行軍司馬, 閱歲召還. 太和末, 訓、注亂政, 以黨語汙搢紳有名士, 分逐之, 獨墀雖嘗爲宗閔所禮, 不能以罪誣也. 遷起居舍人, 改考功員外郎, 兼舍人事. 帝御紫宸, 與宰相語事已, 或召左右史咨質所宜, 墀最爲天子欽矚. 俄知制誥, 入翰林爲學士.

武宗即位, 以疾改工部侍郎, 出爲華州刺史. 徙江西觀察使. 劾舉部刺史, 翦捕劇賊, 出兵戍彭蠡湖, 禁止剽劫. 進拜義成節度使, 封汝南縣男. 宿將暴謷不循令者, 墀命鞭其背, 一軍大治.

以兵部侍郎召判度支, 進同中書門下平章事、遷中書侍郎. 建言：「故宰相德裕重定《元和實錄》, 竄寄它事, 以廣父功. 凡人君尚不改史, 取必信也.」遂削新書. 河東節度使王宰重賂權幸, 求同平章事, 領宣武, 墀言：「天下大鎮如並、汴者才幾, 宰之求何可厭?」宣宗納之. 駙馬都尉韋讓求爲京兆, 持不與. 繇是妄進者少衰.

會吐蕃微弱, 以三州七關自歸. 帝召宰相議河湟事, 墀對不合旨, 罷爲劍南東川節度使. 駙馬都尉鄭顥言於帝曰：「世謂墀以直言相, 亦以直言免.」帝悟, 加拜檢校尚書右仆射, 卒, 年五十九, 贈司徒.

裴休, 字公美, 孟州濟源人. 父肅, 貞元時爲浙東觀察使, 劇賊栗鍠誘山越爲亂, 陷州縣, 肅引州兵破禽之, 自記平賊一篇上之, 德宗嘉美. 生三子. 休, 仲子也, 操守嚴正. 方兒童時, 兄弟偕隱家墅, 晝講經, 夜著書, 終年不出戶. 有饋鹿者, 諸生共薦之, 休不食, 曰：「疏食猶不足, 今一啖肉, 後何以繼?」 擢進士第, 舉賢良方正異等. 曆諸府辟署, 入爲監察御史, 更內外任. 至大中時, 以兵部侍郎領諸道鹽鐵轉運使. 六年, 進同中書門下平章事, 即奏言：「宰相論政上前, 知印者次爲時政記, 所論非一, 詳己辭, 略它議, 事有所缺, 史氏莫得詳. 請宰相人自爲記, 合付史官.」詔可. 進中書侍郎.

太和後, 歲漕江、淮米四十萬斛, 至渭河倉者才十三, 舟楫僨敗, 吏乘爲奸, 冒沒百端, 劉晏之法盡廢. 休分遣官詢按其弊, 乃命在所令長兼董漕, 褒能者, 謫怠者. 由江抵渭, 舊歲率雇緡二十八萬, 休悉歸諸吏, 敕巡院不得輒侵牟. 著新法十條, 又立稅茶十二法, 人以爲便. 居三年, 粟至渭倉者百二十萬斛, 無留壅. 時方鎮設邸閣居茶取直, 因視商人它貨橫賦之, 道路苛擾. 休建言：「許收邸直, 毋擅賦商人.」又：「收山澤寶冶, 悉歸鹽鐵.」 秉政凡五歲, 罷爲宣武軍節度使, 封河東縣子. 久之, 由太子少保分司東都, 復起曆昭義、河東、鳳翔、荊南四節度. 卒, 年七十四, 贈太尉.

休不爲皦察行, 所治吏下畏信. 能文章, 書楷遒媚有體法. 爲人愬藉, 進止雍閑. 宣宗嘗曰：「休真儒者.」然嗜浮屠法, 居常不御酒肉, 講求其說, 演繹附著數萬言, 習歌唄以爲樂. 與紇幹閟素善, 至爲桑門號以相字, 當世嘲薄之, 而所好不衰.

劉瑑, 字子全, 高宗宰相仁軌五世孫. 第進士, 鎮國陳夷行表爲判官. 入遷左拾遺, 諫罷武宗方士, 言多懇愊. 大中初, 擢翰林學士. 宣宗始復關隴, 裁處叢繁, 書詔夜數十, 雖捉筆遽成, 辭皆允切. 會伐黨項, 詔爲行營宣慰使.

遷刑部侍郎, 乃裒彙敕令可用者, 由武德訖大中, 凡二千八百六十五事, 類而析之, 參訂重輕, 號《大中刑律統類》以聞, 法家推其詳.

繇河南尹進宣武軍節度使. 先時, 大饗雜進倡舞, 瑑曰：「豈軍中樂邪?」取壯士千人, 被鎧擁矛盾, 習擊刺, 與吏士臨觀. 又下令不訶止夜行, 使民自便, 境內以安. 徙河東節度使.

未幾, 以戶部侍郎召判度支. 始, 瑑在翰林, 帝素器遇. 至是, 手詔追還, 外無知者, 既發太原, 人方大驚. 後請間, 帝視案上曆, 謂瑑：「爲朕擇一令日.」瑑跪曰：「某日良.」帝笑曰：「是日卿可遂相.」即詔同中書門下平章事, 仍領度支.

嘗與崔慎由議帝前, 慎由請甄別流品, 瑑質曰：「王夷甫相晉, 崇尚浮虛, 以述流品, 卒致淪夷. 今日不循名責實, 使百吏各稱職, 而先流品, 未知所以致治也.」慎由不得對, 繇是罷宰相. 俄而瑑大病, 加工部尚書, 拜臥內, 猶手疏陳政事. 居位半歲卒, 年六十三, 贈尚書左仆射.

瑑以名節自將, 凡議論處事不私, 趨於當乃止, 未嘗以言色借貴近. 與瑑同知政者夏侯孜.

孜, 字好學, 亳州譙人. 累遷婺、絳州刺史. 繇兵部侍郎、諸道鹽鐵轉運使爲同中書門下平章事, 仍領鹽鐵. 懿宗立, 進門下侍郎、譙郡侯. 俄以同平章事出爲西川節度使. 召拜尚書左仆射, 還執政, 進司空, 爲貞陵山陵使. 坐隧壞, 出爲河中節度使, 猶同平章事. 初, 堂史署制, 仆孜懷中, 即死. 不數日, 孜罷.

咸通時, 蠻犯蜀深入, 士乏糧, 追責孜治蜀無素備, 以太子少保分司東都, 卒.

趙隱, 字大隱, 京兆奉天人. 祖植, 當德宗出狩, 變倉卒, 羽衛單寡, 硃泚攻城急, 植率家人奴客以死拒守, 獻家財勞軍, 帝嘉之. 賊平, 渾瑊引在幕府. 累擢鄭州刺史. 鄭滑節度使李融奏以自副, 融疾病, 委以軍政. 大將宋朝晏火其營, 夜爲亂, 植列卒不動須之, 遲明而潰, 捕斬皆盡, 優詔嘉慰. 累擢嶺南節度使, 終於官. 父存約, 辟署興元李絳府. 值軍亂, 方與絳燕間, 吏報賊至, 絳麾存約使去, 對曰：「荷公德厚, 誼不當獨免.」即部勒左右捍之, 而同被害.

隱以父死難, 與兄騭廬墓幾十年, 闔門誦書, 不應辟召. 親友更敦勉令仕, 會昌中, 擢進士第, 曆州刺史、河南尹. 以兵部侍郎領鹽鐵轉運使. 咸通末, 進同中書門下平章事, 遷中書侍郎, 封天水縣伯.

性仁悌, 不敢以貴權自處. 始布衣時, 家無貲, 與騭同耕以養, 雖姻宗之富, 未嘗幹以財. 宦浸顯, 還家, 易衣侍左右, 猶布衣也. 騭終宣歙觀察使.

既輔政, 它宰相及百官皆詣第升堂慶母, 歲時公卿必參訊. 懿宗誕日, 宴慈恩寺, 隱侍母以安輿臨觀, 宰相方率百官拜恩於廷, 即回班候夫人起居, 搢紳以爲榮. 後崔顏昭、張浚當國, 皆有母, 遂踵其禮.

僖宗初, 罷爲鎮海軍節度使. 王郢之亂, 坐撫御失宜, 下除太常卿. 廣明初, 爲吏部尚書. 居母喪, 卒.

子光逢、光裔、光胤, 皆第進士, 曆台省華劇. 光逢尤規矱自持, 以中書舍人爲翰林學士. 時光裔由膳部郎中知制誥, 對掌內外命書, 士歆羨之.

裴坦, 字知進, 隋營州都督世節裔孫. 父乂, 福建觀察使. 坦及進士第, 沈傳師表置宣州觀察府, 召拜左拾遺、史館修撰. 曆楚州刺史. 令狐綯當國, 薦爲職方郎中, 知制誥, 而裴休持不可, 不能奪. 故事, 舍人初詣省視事, 四丞相送之, 施一榻堂上, 壓角而坐. 坦見休, 重愧謝, 休勃然曰：「此令狐丞相之舉, 休何力?」顧左右索肩輿亟出, 省吏眙駭, 以爲唐興無有此辱, 人爲坦羞之. 再進禮部侍郎, 拜江西觀察使、華州刺史. 召爲中書侍郎、同中書門下平章事, 不數月卒.

坦性簡儉, 子取楊收女, 齎具多飾金玉, 坦命撤去, 曰：「亂我家法.」世清其概. 從子贄.

贄, 字敬臣, 及進士第, 擢累右補闕、御史中丞、刑部尚書. 昭宗引拜中書侍郎兼本官、同中書門下平章事, 尋兼戶部尚書. 帝疑其外風檢而暱帷薄, 逮問翰林學士韓偓, 偓曰：「贄, 咸通大臣坦從子, 內雍友, 合疏屬以居, 故臧獲猥衆, 出入無度, 殆此致謗言者.」帝每聞咸通事, 必肅然斂衽, 故偓稱之爲贄地.

帝幸鳳翔, 爲大明宮留守, 罷. 俄進尚書左仆射, 以司空致仕. 硃全忠將篡, 貶青州司戶參軍, 殺之.

鄭延昌, 字光遠, 咸通末, 得進士第, 遷監察御史. 鄭畋鎮鳳翔, 表在其府. 黃巢亂京師, 畋倚延昌調兵食, 且諭慰諸軍. 畋再秉政, 擢司勳員外郎、翰林學士. 進累兵部侍郎, 兼京兆尹判度支. 拜戶部尚書, 以中書侍郎同中書門下平章事, 兼刑部尚書. 無它功, 以病罷, 拜尚書左仆射, 卒.

王溥, 字德潤, 失其何所人. 第進士, 擢累禮部員外郎、史館脩撰. 崔胤鎮武安, 表署觀察府判官. 胤不赴鎮, 溥留充集賢殿直學士. 御史中丞趙光逢奏爲刑部郎中, 知雜事. 昭宗蒙難東內, 溥與胤說衛軍執劉季述等殺之. 帝反正, 驟拜翰林學士、戶部侍郎, 以中書侍郎同中書門下平章事, 判戶部. 不能有所裨益, 罷爲太子賓客, 分司東部. 未幾, 召拜太常卿、工部尚書. 會硃溫侵逼, 貶淄州司戶參軍, 賜自盡, 與裴樞等投屍於河.

盧光啟, 字子忠, 不詳何所人. 第進士, 爲張浚所厚, 擢累兵部侍郎. 昭宗幸鳳翔, 宰相皆不從, 以光啟權總中書事, 兼判三司, 進左諫議大夫, 參知機務. 復拜兵部侍郎、同中書門下平章事. 俄罷爲太子少保, 改吏部侍郎.

初, 光啟執政, 韋貽範、蘇檢相繼爲宰相. 貽範, 字垂憲, 以龍州刺史貶通州, 檢爲洋州刺史. 二人奔行在, 貽範遷給事中. 用李茂貞薦, 閱旬爲工部侍郎、同中書門下平章事, 判度支. 倚權臣, 恣驁不恭. 會母喪免, 逾月奪服. 不數月卒. 檢初拜中書舍人, 貽範薦於茂貞, 即拜工部侍郎、同中書門下平章事. 茂貞與硃全忠通好, 乃求尚主, 取檢女爲景王妃以固恩. 帝還京師, 檢長流環州, 光啟賜死.

列傳第一百八

畢崔劉陸鄭硃韓

畢諴, 字存之, 黃門監構從孫. 構弟栩, 生淩, 淩生勻, 世失官, 爲鹽估. 勻生諴, 蚤孤. 夜然薪讀書, 母恤其疲, 奪火使寐, 不肯息, 遂通經史, 工辭章. 性端愨, 不妄與人交.

太和中, 舉進士、書判拔萃, 連中. 辟忠武杜悰幕府. 悰領度支, 表爲巡官, 又從辟淮南, 入拜侍御史. 李德裕始與悰同輔政, 不協, 故出悰劍南東川節度使. 故吏惟諴餞訊如平日, 德裕忌之, 出爲慈州刺史. 累官駕部員外郎、倉部郎中. 故事, 要家勢人, 以倉、駕二曹爲辱, 諴沛然如處美官, 無異言. 宰相知之, 以職方郎中兼侍御史知雜事, 召入翰林爲學士.

黨項擾河西, 宣宗嘗召訪邊事, 諴援質古今, 條破羌狀甚悉, 帝悅曰：「吾將擇能帥者, 孰謂頗、牧在吾禁署, 卿爲朕行乎.」諴唯唯, 即拜刑部侍郎, 出爲邠寧節度、河西供軍安撫使. 諴到軍, 遣吏懷諭, 羌人皆順向. 時戍兵常苦調饟乏, 諴募士置屯田, 歲收穀三十萬斛, 以省度支經費, 詔書嘉美. 俄徙昭義, 又遷河東. 河東尤近胡, 復脩杷頭七十烽, 謹候虜, 寇不敢入.

懿宗立, 遷宣武節度使, 召爲戶部尚書, 判度支. 未幾, 以禮部尚書同中書門下平章事. 再期, 固稱疾, 改兵部尚書, 罷. 旋兼平章事節度河中. 卒, 年六十二.

諴於吏術尤所長, 既貴, 所得祿奉, 養護宗屬之乏, 無間然. 始, 諴被知於宣宗, 嘗許以相. 令狐綯忌之, 自邠寧凡三徙, 不得還. 諴思有以結綯, 至太原, 求麗姝盛飾使獻. 綯曰：「太原於我無分, 今以是餌, 將破吾族矣.」不受. 使者留於邸, 諴亦放之. 太醫李玄伯者, 帝所喜, 以錢七十萬聘之, 夫婦日自進食, 得其歡心, 乃進之帝, 嬖幸冠後宮. 玄伯又治丹劑以進, 帝餌之, 疽生於背. 懿宗立, 收玄伯及方士王嶽、虞芝等, 俱誅死.

崔彥昭, 字思文, 其先清河人. 淹貫儒術, 擢進士第. 數應帥鎮辟奏, 於吏治精明, 所至課最. 累進戶部侍郎. 繇河陽節度使徙河東. 先是, 沙陀諸部多犯法, 彥昭撫循有威惠, 三年, 境內大治, 耆老叩闕願留, 詔可. 僖宗立, 授兵部侍郎、諸道鹽鐵轉運使. 俄同中書門下平章事, 仍判度支. 初, 楊收、路岩、韋保衡皆坐朋比賄賂得罪死, 蕭仿秉政, 矯革之, 而彥昭協力, 故百職修舉, 察不至苛. 不六月, 遷門下侍郎. 帝因下詔暴收等過惡, 申勵丁寧, 以成其美.

彥昭雖宰相, 退朝侍母膳, 與家人齒, 順色柔聲, 在左右無違, 士人多其孝. 與王凝外昆弟也. 凝大中初先顯, 而彥昭未仕, 嘗見凝, 凝倨不冠帶, 嫚言曰：「不若從明經舉.」彥昭爲憾. 至是, 凝爲兵部侍郎. 母聞彥昭相, 敕婢多制屨襪, 曰：「王氏妹必與子皆逐, 吾將共行.」彥昭聞之, 泣且拜, 不敢爲怨. 而凝竟免.

伶人李可及爲懿宗所寵, 橫甚, 彥昭奏逐, 死嶺南. 累拜兼尚書右仆射, 以疾去位, 授太子太傅, 卒.

劉鄴, 字漢籓, 潤州句容人. 父三復, 以善文章知名. 少孤, 母病廢, 三復丐粟以養. 李德裕爲浙西觀察使, 奇其文, 表爲掌書記. 德裕三領浙西及劍南、淮南, 未嘗不從. 會昌時, 位宰相, 擢三復刑部侍郎、弘文館學士.

鄴六七歲能屬辭, 德裕憐之, 使與其子共師學. 德裕既斥, 鄴無所依, 去客江湖間. 陝虢高元裕表署推官, 高少逸又辟鎮國幕府. 咸通初, 擢左拾遺, 召爲翰林學士, 賜進士第. 曆中書舍人, 遷承旨. 鄴傷德裕以朋黨抱誣死海上, 令狐綯久當國, 更數赦, 不爲還官爵. 至懿宗立, 綯去位, 鄴乃申直其冤, 復官爵, 世高其義. 進戶部侍郎、諸道鹽鐵轉運使. 以禮部尚書同中書門下平章事, 判度支. 僖宗嗣位, 再遷尚書左仆射.

初, 韋保衡、路岩與鄴同秉政, 爲跡親. 俄而蕭仿、崔彥昭得相, 罷鄴爲淮南節度使、同平章事. 黃巢方熾, 詔高駢代之, 徙節度鳳翔, 固辭, 還左仆射. 帝西狩, 追乘輿不及, 與崔沆、豆盧瑑匿將軍張直方家, 賊捕急, 三人不肯臣, 俱見殺.

豆盧瑑者, 字希真, 河南人. 仕曆翰林學士、戶部侍郎, 與崔沆皆拜同中書門下平章事. 是日, 宣告於廷, 大風雷雨拔樹. 未幾, 及禍. 初, 咸通中, 有治曆者工言禍福, 或問：「比宰相多不至四五, 謂何?」答曰：「紫微方災, 然其人又將不免.」後楊收、韋保衡、路岩、盧攜、劉鄴、於琮、瑑與沆, 皆不得終云.

陸扆, 字祥文, 宰相贄族孫. 客於陝, 遂爲陝人. 光啟二年, 從僖宗幸山南, 擢進士第, 累進翰林學士、中書舍人. 扆工屬辭, 敏速若注射然, 一時書命, 同僚自以爲不及, 昭宗優遇之. 帝嘗作賦, 詔學士皆和, 獨扆最先就. 帝覽之, 歎曰：「貞元時, 陸贄、吳通玄兄弟善內廷文書, 後無繼者, 今朕得之.」始, 得舉進士時, 方遷幸, 而六月榜出. 至是, 每甚暑, 它學士輒戲曰：「造榜天也.」以譏扆進非其時. 累爲尚書左丞, 封嘉興縣男. 徙戶部侍郎、同中書門下平章事. 故事, 自三省得宰相, 有光署錢, 留爲宴資, 學士院未始有. 至扆, 送光院錢五十萬, 以榮近司. 進中書侍郎, 判戶部.

嗣覃王以兵伐鳳翔, 扆諫曰：「國步方安, 不宜加兵近輔, 必爲它盜所乘, 無益也. 且親王而屬軍事, 必有後害.」帝顧軍興, 責扆沮撓, 貶峽州刺史. 師果敗. 久之, 授工部尚書. 從天子自華州還, 以兵部尚書復當國, 封吳郡公.

天復初, 帝密語韓偓曰：「陸扆、裴贄孰忠於我?」偓曰：「扆等皆宰相, 安有它腸?」帝曰：「外言扆不喜我復位, 元日易服奔啟夏門, 信不?」偓曰：「孰爲陛下言此?」曰：「崔胤、令狐渙.」偓曰：「設扆如是, 亦不足責. 且陛下反正, 扆素不知謀, 忽聞兵起, 欲出奔耳. 陛下責其不死難則可, 以爲不喜, 乃讒言也.」帝遂悟. 累兼戶部尚書.

帝至自鳳翔, 大赦天下, 諸道皆賜詔, 獨不及李茂貞. 扆曰：「國西, 鳳翔爲最近, 跡其罪固不可赦. 然尚修職貢, 朝廷未之絕, 無宜於詔書有以異也.」始, 崔胤罷相, 扆代之. 胤內怨望, 及是議以爲陰有黨附, 貶沂王傅, 分司東都. 胤死, 復授吏部尚書, 從遷洛. 柳璨始附硃全忠, 謀去朝廷衣冠有望者, 貶扆濮州司戶參軍, 殺之白馬驛, 年五十九. 扆初名允迪, 後改云.

鄭綮, 字蘊武. 及進士第, 曆監察御史, 擢累左司郎中. 因窶甚, 丐補廬州刺史. 黃巢掠淮南, 綮移檄請無犯州境, 巢笑, 爲斂兵, 州獨完. 僖宗嘉之, 賜緋魚. 歲滿去, 贏錢千緡藏州庫. 後它盜至, 終不犯鄭使君錢. 及楊行密爲刺史, 送都還綮. 王徽爲御史大夫, 以兵部郎中表知雜事, 遷給事中. 杜弘徽任中書舍人, 綮以其兄讓能輔政, 不宜處禁要, 上還制書, 不報, 輒移病去. 召爲右散騎常侍, 往往條摘失政, 衆讙傳之, 宰相怒, 改國子祭酒, 議者不直, 復還常侍. 大順後, 王政微, 綮每以詩謠托諷, 中人有誦之天子前者. 昭宗意其有所蘊未盡, 因有司上班簿, 遂署其側曰：「可禮部侍郎、同中書門下平章事.」綮本善詩, 其語多俳諧, 故使落調, 世共號「鄭五歇後體.」 至是, 省史走其家上謁, 綮笑曰；「諸君誤矣, 人皆不識字, 宰相亦不及我.」史言不妄. 俄聞制詔下, 歎曰：「萬一然, 笑殺天下人！」既視事, 宗戚詣慶, 搔首曰：「歇後鄭五作宰相, 事可知矣.」固讓, 不聽. 立朝偘然, 無復故態. 自以不爲人所瞻望, 才三月, 以疾乞骸, 拜太子少保致仕, 卒.

硃樸, 襄州襄陽人. 以三史舉, 繇荊門令進京兆府司錄參軍, 改著作郎. 乾寧初, 太府少卿李元實欲取中外九品以上官兩月俸助軍興, 樸上疏執不可而止.

擢國子《毛詩》博士. 上書言當世事, 議遷都曰：「古王者不常厥居, 皆觀天地興衰, 隨時制事. 關中, 隋家所都, 我實因之, 凡三百歲, 文物資貨, 奢侈僭偽皆極焉. 廣明巨盜陷覆宮闕, 局署帑藏, 裏閈井肆, 所存十二, 比幸石門、華陰, 十二之中又亡八九, 高祖、太宗之制蕩然矣. 夫襄、鄧之西, 夷溫數百里, 其東, 漢輿、鳳林爲之關, 南, 菊潭環屈而流屬於漢, 西有上洛重山之險, 北有白崖聯絡, 乃形勝之地, 沃衍之墟. 若廣浚漕渠, 運天下之財, 可使大集. 自古中興之君, 去已衰之衰, 就未王而王. 今南陽, 漢光武雖起而未王也. 臣視山河壯麗處多, 故都已盛而衰, 難可興已；江南土薄水淺, 人心囂浮輕巧, 不可以都；河北土厚水深, 人心強愎狠戾, 不可以都. 惟襄、鄧實惟中原, 人心質良, 去秦咫尺, 而有上洛爲之限, 永無夷狄侵軼之虞, 此建都之極選也.」不報.

樸爲人木強, 無它能. 方是時, 天子失政, 思用特起士, 任之以中興, 而樸所善方士許岩士得幸, 出入禁中, 言樸有經濟才, 又水部郎中何迎亦表其賢, 帝召與語, 擢左諫議大夫、同中書門下平章事. 以素無聞, 人人大驚, 俄判戶部, 進中書侍郎. 帝益治兵, 所處可一委樸. 樸移檄四方, 令近者出甲士, 資饋饟, 遠者以羨餘上. 後數月, 岩士爲韓建所殺, 樸罷爲秘書監, 三貶郴州司戶參軍, 卒. 與樸皆相者孫渥.

孫偓, 字龍光. 父景商, 爲天平軍節度使. 偓第進士, 曆顯官, 以戶部侍郎同中書門下平章事, 遷門下, 爲鳳翔四面行營都統. 俄兼禮部尚書、行營節度諸軍都統招討處置等使. 始, 家第堂柱生槐枝, 期而茂, 既而偓秉政, 封樂安縣侯. 與樸皆貶衡州司馬, 卒.

偓性通簡, 不矯飭, 嘗曰：「士苟有行, 不必以己長形彼短、己清彰彼濁.」每對客, 奴童相詬曳仆諸前, 不之責, 曰：「若持怒心, 即自撓矣.」 兄儲, 曆天雄節度使, 終兵部尚書.

韓偓, 字致光, 京兆萬年人. 擢進士第, 佐河中幕府. 召拜左拾遺, 以疾解. 後遷累左諫議大夫. 宰相崔胤判度支, 表以自副. 王溥薦爲翰林學士, 遷中書舍人. 偓嘗與胤定策誅劉季述, 昭宗反正, 爲功臣. 帝疾宦人驕橫, 欲盡去之. 偓曰：「陛下誅季述時, 餘皆赦不問, 今又誅之, 誰不懼死? 含垢隱忍, 須後可也. 天子威柄, 今散在方面, 若上下同心, 攝領權綱, 猶冀天下可治. 宦人忠厚可任者, 假以恩幸, 使自翦其黨, 蔑有不濟. 今食度支者乃八千人, 公私牽屬不減二萬, 雖誅六七巨魁, 未見有益, 適固其逆心耳.」帝前膝曰：「此一事終始屬卿.」 中書舍人令狐渙任機巧, 帝嘗欲以當國, 俄又悔曰：「渙作宰相或誤國, 朕當先用卿.」辭曰：「渙再世宰相, 練故事, 陛下業已許之. 若許渙可改, 許臣獨不可移乎?」帝曰：「我未嘗面命, 亦何憚?」偓因薦御史大夫趙崇勁正雅重, 可以准繩中外. 帝知偓, 崇門生也, 歎其能讓. 初, 李繼昭等以功皆進同中書門下平章事, 時謂「三使相」, 後稍稍更附韓全誨、周敬容, 皆忌胤. 胤聞, 召鳳翔李茂貞入朝, 使留族子繼筠宿衛. 偓聞, 以爲不可, 胤不納. 偓又語令狐渙, 渙曰：「吾屬不惜宰相邪? 無衛軍則爲閹豎所圖矣.」偓曰：「不然. 無兵則家與國安, 有兵則家與國不可保.」胤聞, 憂, 未知所出. 李彥弼見帝倨甚, 帝不平, 偓請逐之, 赦其黨許自新, 則狂謀自破, 帝不用. 彥弼譖偓及渙漏禁省語, 不可與圖政, 帝怒, 曰：「卿有官屬, 日夕議事, 奈何不欲我見學士邪?」繼昭等飲殿中自如, 帝怒, 偓曰：「三使相有功, 不如厚與金帛官爵, 毋使豫政事. 今宰相不得顓決事, 繼昭輩所奏必聽. 它日遽改, 則人人生怨. 初以衛兵檢中人, 今敕使、衛兵爲一, 臣竊寒心, 願詔茂貞還其衛軍. 不然, 兩鎮兵斗闕下, 朝廷危矣.」及胤召硃全忠討全誨, 汴兵將至, 偓勸胤督茂貞還衛卒. 又勸表暴內臣罪, 因誅全誨等；若茂貞不如詔, 即許全忠入朝. 未及用, 而全誨等已劫帝西幸.

偓夜追及鄠, 見帝慟哭. 至鳳翔, 遷兵部侍郎, 進承旨.

宰相韋貽範母喪, 詔還位, 偓當草制, 上言：「貽範處喪未數月, 遽使視事, 傷孝子心. 今中書事, 一相可辦. 陛下誠惜貽範才, 俟變縗而召可也. 何必使出峨冠廟堂, 入泣血柩側, 毀瘠則廢務, 勤恪則忘哀, 此非人情可處也.」學士使馬從皓逼偓求草, 偓曰：「腕可斷, 麻不可草！」從皓曰：「君求死邪?」偓曰：「吾職內署, 可默默乎?」明日, 百官至, 而麻不出, 宦侍合噪. 茂貞入見帝曰：「命宰相而學士不草麻, 非反邪?」艴然出. 姚洎聞曰：「使我當直, 亦繼以死.」既而帝畏茂貞, 卒詔貽範還相, 洎代草麻. 自是宦黨怒偓甚. 從皓讓偓曰：「南司輕北司甚, 君乃崔胤、王溥所薦, 今日北司雖殺之可也. 兩軍樞密, 以君周歲無奉入, 吾等議救接, 君知之乎?」偓不敢對.

茂貞疑帝間出依全忠, 以兵衛行在. 帝行武德殿前, 因至尚食局, 會學士獨在, 宮人招偓, 偓至, 再拜哭曰：「崔胤甚健, 全忠軍必濟.」帝喜, 偓曰：「願陛下還宮, 無爲人知.」帝賜以面豆而去. 全誨誅, 宮人多坐死. 帝欲盡去餘黨, 偓曰：「禮, 人臣無將, 將必誅, 宮婢負恩不可赦. 然不三十年不能成人, 盡誅則傷仁. 願去尤者, 自內安外, 以靜群心.」帝曰：「善.」崔胤請以輝王爲元帥, 帝問偓：「它日累吾兒否?」偓曰：「陛下在東內時, 天陰雺, 王聞烏聲曰：『上與後幽困, 烏雀聲亦悲.』陛下聞之惻然, 有是否?」帝曰：「然. 是兒天生忠孝, 與人異.」意遂決. 偓議附胤類如此.

帝反正, 勵精政事, 偓處可機密, 率與帝意合, 欲相者三四, 讓不敢當. 蘇檢復引同輔政, 遂固辭. 初, 偓侍宴, 與京兆鄭元規、威遠使陳班並席, 辭曰：「學士不與外班接.」主席者固請, 乃坐. 既元規、班至, 終絕席. 全忠、胤臨陛宣事, 坐者皆去席, 偓不動, 曰：「侍宴無輒立, 二公將以我爲知禮.」全忠怒偓薄己, 悻然出. 有譖偓喜侵侮有位, 胤亦與偓貳. 會逐王溥、陸扆, 帝以王贊、趙崇爲相, 胤執贊、崇非宰相器, 帝不得已而罷. 贊、崇皆偓所薦爲宰相者. 全忠見帝, 斥偓罪, 帝數顧胤, 胤不爲解. 全忠至中書, 欲召偓殺之. 鄭元規曰：「偓位侍郎、學士承旨, 公無遽.」全忠乃止, 貶濮州司馬. 帝執其手流涕曰：「我左右無人矣.」再貶榮懿尉, 徙鄧州司馬. 天祐二年, 復召爲學士, 還故官. 偓不敢入朝, 挈其族南依王審知而卒.

兄儀, 字羽光, 亦以翰林學士爲御史中丞. 偓貶之明年, 帝宴文思球場, 全忠入, 百官坐廡下, 全忠怒, 貶儀棣州司馬, 侍御史歸藹登州司戶參軍.

贊曰：懿、僖以來, 王道日失厥序, 腐尹塞朝, 賢人遁逃, 四方豪英, 各附所合而奮. 天子塊然, 所與者, 惟佞愎庸奴, 乃欲鄣橫流、支已顛, 寧不殆哉！觀綮、樸輩不次而用, 捭豚臑, 拒貙牙, 趣亡而已. 一韓偓不能容, 況賢者乎?

列傳第一百九

馬楊路盧

馬植, 字存之, 鳳州刺史勳子也. 第進士, 又擢制策科, 補校書郎. 由壽州團練副使三遷饒州刺史. 開成初, 爲安南都護. 精吏事, 以文雅絢飾其政, 清淨不煩, 洞夷便安. 羈縻諸首領皆來納款, 遣子弟詣府, 請賦租約束. 植奏以武陸縣爲陸州, 即柬首領爲刺史. 既而州部廢池珠復生. 以政最, 檢校左散騎常侍, 徙黔中觀察使.

會昌中, 召拜光祿卿, 遷大理. 植自以譽望在當時諸公右, 久補外, 還朝不得要官, 爲宰相李德裕所抑, 內怨望. 宣宗嗣位, 白敏中當國, 凡德裕所不善, 悉不次用之, 故植以刑部侍郎領諸道鹽鐵轉運使, 遷戶部, 俄同中書門下平章事, 進中書侍郎.

初, 左軍中尉馬元贄最爲帝寵信, 賜通天犀帶. 而植素與元贄善, 至通昭穆, 元贄以賜帶遺之. 它日對便殿, 帝識其帶, 以詰植, 植震恐, 具言狀, 於是罷爲天平軍節度使. 既行, 詔捕親吏下御史獄, 盡得交私狀, 貶常州刺史, 以太子賓客分司東都. 起爲忠武、宣武節度使, 卒.

初, 植兼集賢殿大學士, 校理楊收道與三院御史遇, 不肯避, 朝長馮緘錄其騶仆辱之. 植怒, 奏言：「開元中, 麗正殿賜酒, 大學士張說以下十八人不知先舉者, 說以學士德行相先, 遂同舉酒. 今緘辱收, 與大學士等. 請斥之.」中丞令狐綯援故事論救, 宣宗釋不問. 因著令「三館學士不避行台」, 自植始. 台制：「三院還台, 以一人爲朝長云.」 楊收, 字藏之, 自言隋越國公素之裔, 世居馮翊. 父遺直, 德宗時, 以上書闕下, 仕爲濠州錄事參軍, 客死姑蘇.

收七歲而孤, 處喪若成人. 母長孫親授經, 十三通大義. 善屬文, 所賦輒就, 吳人號神童. 裏人多造門觀賦詩, 至壓敗其籓. 收嘲之曰：「爾非羸角者, 奚用觸吾籓?」切當率類此. 及壯, 長六尺二寸, 廣顙深頤, 疏眉目, 寡言笑, 博學強記, 至它藝無不通解. 貧甚, 以母奉浮屠法, 自幼不食肉. 約曰：「爾得進士第, 乃可食.」 涔陽耕得古鍾, 高尺餘, 收扣之, 曰：「此姑洗角也.」既矞刂拭, 有刻在兩欒, 果然. 嘗言：「琴通黃鍾、姑洗、無射三均, 側出諸調, 由羅蔦附灌木然.」時有安涚者, 世稱善琴, 且知音. 收問：「五弦外, 其二云何?」涚曰：「世謂周文、武二王所加者.」收曰：「能爲《文王操》乎?」涚即以黃鍾爲宮而奏之, 以少商應大弦, 收曰：「止！如子之言, 少商, 武弦也. 且文世安得武聲乎?」涚大驚, 因問樂意, 收曰：「樂亡久矣. 上古祀天地宗廟, 皆不用商. 周人歌大呂、舞《雲門》以俟天神, 歌太蔟、舞《咸池》以俟地祇. 大呂、黃鍾之合, 陽聲之首. 而《雲門》, 黃帝樂也；《咸池》, 堯樂也. 不敢用黃鍾, 而以太蔟次之. 然則祭天者, 圜鍾爲宮, 黃鍾爲角, 太蔟爲徵, 姑洗爲羽；祭地者, 函鍾爲宮, 太蔟爲角, 姑洗爲徵, 南呂爲羽. 訖不用商及二少. 蓋商聲剛而二少聲下, 所以取其正、裁其繁也. 漢祭天則用商, 而宗廟不用, 謂鬼神畏商之剛. 西京諸儒惑圜鍾、函鍾之說, 故其自受命, 郊祀、宗廟樂, 唯用黃鍾一均. 章帝時, 太常丞鮑業始旋十二宮. 夫旋宮以七聲爲均, 均, 言韻也, 古無韻字, 猶言一韻聲也. 始以某律爲宮, 某律爲商, 某律爲角, 某律爲徵, 某律爲羽, 某律少宮, 某律少徵, 亦曰『變』, 曰『比.』 一均成則五聲爲之節族, 此旋宮也.」乃取律次之以示 涚. 涚時七十餘, 以爲未始聞, 而收未冠也.

以兄假未仕, 不肯舉進士. 既假褫褐, 乃入京師. 明年, 擢進士, 杜悰表署淮南推官. 悰領度支, 又節度劍南東西川, 輒隨府三遷. 宰相馬植表爲渭南尉、集賢校理, 議補監察御史. 收又以假方外遷, 誼不可先, 固辭. 植嗟美爲止. 復爲悰節度府判官. 蜀有可縣, 直巂州西南, 地寬平, 多水泉, 可灌粳稻. 或謂悰計興屯田, 省轉饋以飽邊士, 悰將從之, 收曰：「田可致, 兵不可得. 且地當蠻沖, 本非中國. 今輟西南屯士往耕, 則姚、巂兵少, 賊得乘間. 若調兵捍賊, 則民疲士怨. 假令大穰, 蠻得長驅, 是資賊糧, 豈國計耶?」乃止.

始, 周墀罷宰相, 節度東川, 表其弟嚴掌書記. 俄而墀卒, 悰辟爲觀察使判官, 兄弟並在幕府. 未幾, 假自浙西判官擢監察御史, 而收亦自西川遷, 兄弟同台, 世榮其友. 以詳禮學改太常博士, 而嚴亦自揚州召爲監察御使. 收因建言：「漢制, 總群官而聽曰省, 分務而專治曰寺. 太常, 分務專治者也, 所以藏天子之旗常. 今旗常因車飾隸太仆, 非是.」未及行, 以母喪免. 服除, 從淮南崔鉉府爲支使. 還, 拜侍御史. 夏侯孜以宰相領度支, 引判度支案. 遷長安令.

懿宗時, 擢累中書舍人、翰林學士承旨, 以中書侍郎同中書門下平章事. 始, 南蠻自大中以來, 火邕州, 掠交趾, 調華人往屯, 涉氛瘴死者十七, 戰無功, 蠻勢益張. 收議豫章募士三萬, 置鎮南軍以拒蠻. 悉教蹋張, 戰必注滿, 蠻不能支. 又峙食泛舟餉南海. 天子嘉其功, 進尚書右仆射, 封晉陽縣男.

既益貴, 稍自盛滿, 爲誇侈, 門吏童客倚爲奸. 中尉楊玄價得君, 而收與之厚, 收之相, 玄價實左右之；乃招四方賕餉數千諉收, 不能從, 玄價以負己, 大恚, 陰加毀短. 知政凡五年, 罷爲宣歙觀察使, 不敢當兩使稟料, 但受刺史俸, 留公藏錢七百萬. 韋保衡又劾收前用嚴譔爲江西節度使, 受謝百萬, 及它隱盜. 明年, 貶端州司馬. 吏具大舟以須, 收不從, 曰：「方謫去, 可乎?」以二小舸趨官. 又明年, 流驩州, 俄詔內養追賜死. 收得詔, 謝曰：「輔政無狀, 固宜死. 今獨一弟嚴以奉先人之祀, 使者能假須臾使秉筆乎?」使者從之. 收自作書謝天子, 丐弟嚴死, 奉先臣後. 以書授使者, 即仰鴆死. 帝見書惻然, 乃宥嚴, 坐收流死者十一人. 後三年, 詔追雪其辜, 復官爵. 子钜、鏻.

钜, 乾寧初爲翰林學士, 從入洛, 終散騎常侍. 鏻至戶部尚書.

收兄發, 字至之. 登進士, 又中拔萃, 累官左司郎中. 宣宗追加順、憲二宗尊號, 有司議改造廟主, 署新謚, 詔百官議. 發與都官郎中盧搏以爲改作主, 求古無文, 執不可. 知禮者韙之. 改太常少卿, 爲蘇州刺史, 治以恭長慈幼爲先. 徙福建觀察使, 又以能政聞. 朝廷意有治劇才, 拜嶺南節度使. 承前寬弛, 發操下剛嚴, 軍遂怨, 起爲亂, 囚傳舍, 貶婺州刺史.

假, 字仁之, 仕終常州刺史. 收與昆弟護喪葬偃師, 會者千人.

嚴, 字凜之, 舉進士. 時王起選士三十人, 而楊知至、竇緘、源重、鄭樸及嚴五人皆世胄, 起以聞, 詔獨收嚴. 累遷至工部侍郎、翰林學士. 收知政, 請補外, 拜浙東觀察使. 收貶, 嚴亦斥爲邵州刺史, 徙吉王傅. 乾符中, 以兵部侍郎判度支, 卒. 子涉、注.

涉, 昭宗時, 仕至吏部侍郎. 哀帝時, 進同中書門下平章事. 爲人端重有禮法. 方賊臣陵慢, 王室殘蕩, 賢人多罹患. 涉受命, 與家人泣, 語其子凝式曰：「世道方極, 吾嬰網羅不能去, 將重不幸, 禍且累汝.」然以謙靖, 終免於禍. 注爲翰林學士. 涉已相, 辭內職, 爲戶部侍郎.

路岩, 字魯瞻, 魏州冠氏人. 父群, 字正夫, 通經術, 善屬文. 性志純潔, 親歿, 終身不肉食. 累官中書舍人、翰林學士承旨, 文宗優遇之. 居循循謙飭, 若不在勢位者. 所與交, 雖褐衣之賤, 待以禮, 始終一節.

岩幼惠敏過人, 及進士第, 父時故人在方鎮者交辟之, 久乃答. 懿宗咸通初, 自屯田員外郎入翰林爲學士, 以兵部侍郎同中書門下平章事, 年三十六. 居位八歲, 進至尚書左仆射.

於是王政秕僻, 宰相得用事. 岩顧天子荒暗, 且以政委己, 乃通賂遺, 奢肆不法. 俄與韋保衡同當國, 二人勢動天下, 時目其黨爲「牛頭阿旁」, 言如鬼陰惡可畏也. 既權侔則爭, 故與保衡還相惡. 俄罷岩爲劍南西川節度使, 承蠻盜邊後, 岩力拊循, 置定邊軍於邛州, 扼大度, 治故關, 取壇丁子弟教擊刺, 使補屯籍, 由是西山八國來朝. 以勞遷兼中書令, 封魏國公.

始, 爲相時, 委事親吏邊咸. 會至德令陳蟠叟奏書願請間言財利, 帝召見, 則曰：「臣願破邊咸家, 可佐軍興.」帝問：「咸何人?」對曰：「宰相岩親吏也.」帝怒, 斥蟠叟, 自是人無敢言. 咸乃與郭籌者相依倚爲奸, 岩不甚制, 軍中惟邊將軍、郭司馬爾, 妄給與以結士心. 嘗閱武都場, 咸、籌蒞之, 其議事以書相示則焚之, 軍中驚, 以有異圖, 恟恟, 遂聞京師. 岩坐是徙荊南節度使, 道貶新州刺史, 至江陵, 免官, 流儋州, 籍入其家. 岩體貌偉麗, 美須髯, 至江陵兩昔皆白. 捕誅咸、籌等. 岩至新州, 詔賜死, 剔取喉, 上有司. 或言岩嘗密請「三品以上得罪誅殛, 剔取喉驗其已死.」 俄而自及.

保衡者, 京兆人, 字蘊用. 父愨, 宣宗時, 終武昌軍節度使. 保衡, 咸通中, 以右拾遺尚同昌公主, 遷起居郎、駙馬都尉. 主, 郭淑妃所生, 懿宗所愛, 而妃有寵, 故恩禮最異, 悉宮中珍玩資予之. 俄曆翰林學士承旨, 以兵部侍郎同中書門下平章事, 自尚主至是裁再期. 又進門下侍郎、尚書右仆射.

性浮淺, 既恃恩據權, 以嫌愛自肆, 所悅即擢, 不悅擠之. 保衡舉進士王鐸第, 於籍、蕭遘與同升, 以嘗薄於己, 皆見斥. 逐楊收, 傾路岩, 人益畏之. 主薨, 而寵遇不衰. 僖宗立, 進司徒. 俄爲怨家白發陰罪, 貶賀州刺史, 再貶澄邁令, 遂賜死.

弟保乂, 自兵部侍郎貶賓州司戶參軍. 而劉瞻等坐主薨見貶者, 偕復起.

盧攜, 字子升, 其先本范陽, 世居鄭. 擢進士第, 被辟浙東府. 入朝爲右拾遺, 曆台省, 累進戶部侍郎、翰林學士承旨. 乾符五年, 進同中書門下平章事. 俄拜中書侍郎、刑部尚書、弘文館大學士. 攜姿陋而語不正, 與鄭畋俱李翱甥, 同位宰相, 然所處議多駁.

初, 王仙芝起河南, 攜表宋威、齊克讓、曾袞皆善將, 爲招討使. 及威殺尚君長, 賊熾結, 益不制, 乃以王鐸鎮荊南, 爲諸道都統. 攜不悅. 是時, 黃巢已破廣州, 勢張甚, 表求天平節度使, 詔宰相百官議. 攜素厚高駢, 屬令立功, 乃固不可巢請, 又欲激巢使戰而敗鐸, 因授率府率. 又徇駢與南詔和親, 與畋爭, 相恨詈, 繇是罷爲太子賓客, 分司東都. 俄爲兵部尚書. 會駢將張璘破賊, 帝復召攜以門下侍郎同平章事. 及鐸失守, 以駢代之, 即按關東諸將爲鐸、畋所任者, 悉易置. 內倚田令孜, 而外寄戎政於駢, 與奪惟所愛惡.

後病風足蹇, 神智瞑塞, 事多決於親吏楊溫、李脩, 賄賂顯行. 及巢破淮南, 璘戰死, 忠武兵亂, 天下危懼, 人皆咎攜, 始下詔以巢爲天平節度使. 詔下, 賊已破潼關. 明日, 以太子賓客罷, 分司東都, 是夜仰藥死. 巢入京師, 棺磔屍於長安市. 子晏, 天祐初爲河南尉, 柳璨殺之.

贊曰：盧攜之敗王鐸, 私高駢, 賊遂卷咸、鎬而西, 易若舉毛, 可謂朝無人焉. 唐將亡, 攜爲之鴟梟, 宜天之假手於賊而磔其枯胔也.

列傳第一百一十

鄭二王韋張

鄭畋, 字台文, 系出滎陽. 父亞, 字子佐. 爽邁有文, 舉進士、賢良方正、書判拔萃, 三中其科. 李德裕爲翰林學士, 高其才, 及守浙西, 辟署幕府. 擢監察御史, 李回任中丞, 薦爲刑部郎中知雜事, 拜給事中. 德裕罷宰相, 出爲桂管觀察使, 坐吳湘獄不能直冤, 貶循州刺史, 死於官.

畋舉進士, 時年甚少, 有司上第籍, 武宗疑, 索所試自省, 乃可. 奏爲宣武推官, 以書判拔萃擢渭南尉. 父喪免. 宣宗時, 白敏中、令狐綯繼當國, 皆怨德裕, 其賓客並廢斥, 故畋不調幾十年, 外更帥鎮幕府. 綯去位, 始爲虞部員外郎. 右丞鄭薰誣畋罪, 不可任郎官, 出之. 久乃入爲刑部員外郎. 劉瞻爲宰相, 薦授戶部郎中, 入翰林爲學士, 俄知制誥. 會討徐州賊龐勳, 書詔紛委, 畋思不淹晷, 成文粲然, 無不切機要, 當時推之. 勳平, 以戶部侍郎進學士承旨. 瞻以諫迕懿宗, 賜罷, 畋草制書多褒言, 韋保衡等怨之, 以爲附下罔上, 貶梧州刺史. 僖宗立, 內徙郴、絳二州, 以右散騎常侍召還. 故事, 兩省轉對延英, 獨常侍不與. 畋建言宜備顧問, 詔可, 遂著於令. 以兵部侍郎進同中書門下平章事. 故時, 宰相騶哄聯數坊, 呵止行人. 畋敕導者止百步, 禁百官仆史不得擅至宰相府. 交、廣、邕南兵, 舊取嶺北五道米往餉之, 船多敗沒. 畋請以嶺南鹽鐵委廣州節度使韋荷, 歲煮海取鹽直四十萬緡, 市虔、吉米以贍安南, 罷荊、洪等漕役, 軍食遂饒. 後以王師甫爲嶺南供軍副使, 師甫請兼總兵, 而歲加獻錢二十萬緡. 畋曰：「荷且有功, 而師甫以利啖朝廷, 謀奪其兵, 不可.」罷之. 再遷門下侍郎, 封滎陽郡侯. 以星變求去位, 不許.

乾符六年, 黃巢勢浸盛, 據安南, 騰書求天平節度使. 帝令群臣議, 咸請假節以紓難. 畋欲因授嶺南節度使, 而盧攜方倚高駢, 使立功, 乃曰：「駢才略無雙, 淮南天下勁兵, 又諸道之師方至, 蕞爾賊, 奈何舍之, 令四方解體邪?」畋曰：「不然. 巢之亂本於饑, 其衆以利合, 故能興江、淮, 根蔓天下. 國家久平, 士忘戰, 所在閉壘不敢出. 如以恩釋罪, 使及歲豐, 其下思歸, 衆一離, 巢即機上肉耳, 法謂不戰而屈人兵也. 今不伐以謀, 而怖以兵, 恐天下憂未艾也.」仆射於琮言：「南海以寶產富天下, 如與賊, 國藏竭矣.」天子內亦屬駢, 乃然攜議. 畋曰：「安危屬吾等, 而公倚淮南用兵, 吾不知所稅駕.」會駢奏：「南蠻方強, 請如西戎, 以公主下嫁.」攜又議從之. 畋以爲損國威靈, 不可, 即抗論, 至相詬嫚. 攜怒, 拂衣去, 裾衊於硯, 因抵之. 帝以大臣爭口語, 無以示百官, 乃俱罷, 以畋爲太子賓客, 分司東都. 俄召拜吏部尚書.

明年, 爲鳳翔隴西節度使, 募銳兵五百, 號「疾雷將」；境中盜不敢發, 發輒得. 會巢陷東都, 遣兵戍京師, 以家財勞行, 妻自糸任戎衣給戰士. 帝出梁、洋, 畋上謁斜穀, 泣曰：「將相誤國, 臣請死以懲無狀.」帝勞遣之, 且曰：「公謹扼賊沖, 無令得西向.」畋曰：「方艱虞時, 事有機急, 不可中覆, 請便宜從事, 臣當以死報國.」帝曰：「利社稷, 無不可.」畋還, 搜士卒, 繕器械, 浚城隍, 使于梁者道相屬. 俄而賊使至, 諸將皆欲附賊, 畋開諭不可, 即悉出金帛, 請得脫身去, 復不聽. 而使以偽赦令示軍中乃去. 明日, 詔使至, 畋召監軍袁敬柔以逆順曉諸將, 乃聽命, 刺血以盟. 畋遣子凝績從帝, 有詔進同中書門下平章事. 賊將又至, 畋斬於軍, 餘黨數百人皆捕誅之. 遷檢校尚書右仆射、西面行營都統. 軍中承制除拜. 乃以前靈武節度使唐弘夫爲行軍司馬.

中和元年, 賊將王璠率衆三萬來攻, 畋使弘夫設伏以待. 璠內輕畋儒柔, 縱步騎鼓而前, 畋以銳卒數千當賊, 疏陣而多旗幟, 乘高伐鼓, 賊不測衆寡, 陣未整, 伏發, 衆皆囂. 日暮, 軍四合, 鏖戰龍尾坡, 殺賊二萬級, 積屍數十里, 多獲鎧仗, 璠遁去, 禽璠子斬之, 威動京師. 時諸鎮兵在寰內尚數萬, 無所歸, 畋招來之, 厚加慰結. 乃與涇原程宗楚、秦州仇公遇、鄜延李孝恭、夏州拓拔思恭約盟, 傳檄天下. 時王命不出劍門, 四方謂王室微, 不能復興；及畋檄至, 遠近咸聳, 各治兵思立功, 奔問行在. 巢大懼, 不敢西謀. 當此時, 微畋, 天子幾殆. 帝聞捷曰：「朕知畋不盡, 儒者之勇乃爾！」 弘夫取咸陽, 以桴濟兵渭水. 賊伏甲偽走, 弘夫與宗楚乘勝入都門, 爲賊所覆. 畋數敕無輕進, 二人不聽, 果敗. 以鄜、夏兵屯東渭橋. 再進司空、兼門下侍郎、京城四面行營都統, 賜御袍犀帶. 拜而不賀.

行軍司馬李昌言者屯興平, 遣麾下求爲南面都統, 輒引兵趨府. 畋不意見襲, 登城好語曰：「吾方入朝, 公能戢兵愛人, 爲國滅賊乎? 能, 則守此矣.」遂委軍去. 昌言自爲留後, 衛畋出境. 既半道, 內慚負, 即辭疾. 詔授太子少傅, 分司東都, 便醫於興元.

明年, 召至行在, 以王鐸將兵, 復拜畋司空、門下侍郎、平章事, 軍務一以咨決. 興州戍將孫鄴坐贓抵死, 畋奏言：「方關輔失守, 鄴護褒斜有功, 請免死. 陳秋兒保嵯峨山拒賊, 農不廢耕, 請以檢校散騎常侍隸奉天軍.」制皆可. 舊制, 使府校書郎以上, 滿三歲遷；監察御史裏行至大夫、常侍, 滿三十月遷. 雖節度兼宰相, 亦不敢越. 自軍興, 有歲內數遷者, 畋以爲不可, 請：「行營節度, 繇裏行至大夫, 許滿二十月遷；校書郎以上, 滿二歲乃奏. 非軍興者如故事.」從之.

時田令孜恃權有所幹請, 畋不應. 陳敬瑄欲以官品居宰相上, 畋曰：「外宰相安得論品乎?」卒不肯處其下. 令孜、敬瑄內常銜之. 賊平, 帝將還, 而李昌言自以襲畋而奪之鎮, 今畋當國, 內不喜, 故三人相結, 而遣客上畋過咎. 帝得其情, 不許. 畋乃引疾去位, 入見帝曰：「乘輿東還, 繇大散關幸鳳翔, 供張頓峙, 一委昌言, 乃可安. 臣若以宰相從, 彼且猜阻, 非所以靖反側也. 請以散官養疾. 或群臣有疑, 願出臣章示之, 使知天子於臣無纖芥者.」帝以其誠, 乃授檢校司徒、太子太保, 罷政事. 以凝績爲壁州刺史, 留養. 徙龍州, 卒, 年六十三, 贈太尉. 後帝思畋忠力, 又贈太傅. 凝績數歲亦卒. 始, 李茂貞以博野裨將戍奉天, 畋召隸麾下, 委以遊邏, 厚禮之. 茂貞感其飾擢, 及畋還葬鄭, 表爲請謚曰文昭. 天復初, 與李思恭配饗僖宗廟廷, 又贈宗楚、弘夫官.

畋爲人仁恕, 姿采如峙玉. 凡與布衣交, 至貴無少易. 鄭縠者, 薰子也. 方畋秉政, 擢爲給事中, 至侍郎. 其損怨類如此. 巢之難, 先諸軍破賊, 雖功不終, 而還相天子, 坐籌帷幄, 終能復國云.

王鐸, 字昭範. 宰相播昆弟子也. 會昌初, 擢進士第, 累遷右補闕、集賢殿直學士. 白敏中辟署西川幕府. 咸通後, 仕浸顯, 曆中書舍人、禮部侍郎. 所取多才實士, 爲世稱挹. 拜御史中丞, 以戶部侍郎判度支. 十二年, 繇禮部尚書進同中書門下平章事, 加門下侍郎、尚書左仆射, 超拜司徒. 韋保衡緣恩幸輔政, 始由鐸得進士, 故謹事之. 雖竊政權, 將大斥不附者, 病鐸持其事, 不得肆, 搢紳賴焉. 鐸亦上疏祈解, 乃以檢校左仆射出爲宣武節度使.

僖宗初, 以左仆射召. 始, 鐸當國, 練制度, 智慮周密, 時論推允. 會河南盜起, 天下跂鐸入輔, 又鄭畋數言其賢, 復拜門下侍郎、平章事. 乾符六年, 賊破江陵, 宋威無功, 諸將觀望不進, 天下大震. 朝廷議置統帥, 鐸因請自率諸將督群盜. 帝即以鐸爲侍中、荊南節度使、諸道行營都統, 封晉國公. 綏納流冗, 益募軍, 完器鎧, 武備張設. 李系者, 西平王晟諸孫. 敏辯善言兵, 然中無有. 鐸信之, 舉爲將, 分精兵使守湖南. 俄而賊舍廣州, 鼓而北, 系望風未戰輒潰, 鐸退營襄陽. 於是以高駢代之, 貶太子賓客, 分司東都.

未幾, 召拜太子少師, 從天子入蜀, 拜司徒、門下侍郎、平章事, 加侍中. 復以太子太保平章事. 是時, 誅討大計悉屬駢, 駢內幸多難, 數偃蹇, 而外逗撓. 鐸感慨王室, 每入對, 必噫嗚流涕, 固請行. 時中和二年也. 乃以檢校司徒、中書令爲義成節度使, 諸道行營都統, 判延資、戶部、租庸等使. 於是表崔安潛自副, 鄭昌圖、裴贄、裴樞、王摶等在幕府, 以周岌、王重榮、諸葛爽、康實、安師儒、時溥六節度爲將佐, 而中尉西門思恭爲監軍, 率衛兵洎梁、蜀師三萬壁盩厔, 移檄天下. 先是, 諸將雖環賊, 莫肯先. 及鐸檄至, 號令殷然, 士氣皆起, 急欲破賊, 故巢戰數蹙. 宦人田令孜策賊必破, 欲使功出於己, 乃構鐸於帝, 罷爲檢校司徒, 以義成節度還屯. 鐸功危就, 而讒見奪, 然卒因其勢困賊. 後數月, 復京師, 策勳居關東諸鎮第一. 四年, 徙義昌節度使.

鐸世貴, 出入裘馬鮮明, 妾侍且衆. 過魏, 樂彥禎子從訓心利之. 李山甫者, 數舉進士被黜, 依魏幕府, 內樂禍, 且怨中朝大臣, 導從訓以詭謀, 使伏兵高雞泊劫之, 鐸及家屬吏佐三百餘人皆遇害. 朝廷微弱, 不能治其冤, 天下痛之.

弟鐐, 累官汝州刺史. 乾符中, 王仙芝來攻, 鐐拒之, 自督勇士與別將董漢勳守南、北門. 城陷, 漢勳力戰死, 鐐貶韶州司馬. 終太子賓客.

王徽, 字昭文, 京兆人. 第進士, 授校書郎. 沈詢判度支, 徐商領鹽鐵, 皆辟署使府. 始, 宣宗詔宰相選可尚主者, 或以徽聞. 徽本澹聲利, 聞不喜, 往見宰相劉瑑曰：「徽年過四十, 又多病, 不應在選.」瑑爲言, 乃罷. 從令狐綯署宣武、淮南掌書記, 召授右拾遺. 書二十餘上, 言無回忌, 公議浩然歸重. 徐商罷政事, 守江陵, 心欲表徽在幕府, 恐其不樂外, 忍不言. 徽自往曰：「公知徽, 安得不從?」商大喜, 表爲殿中侍御史, 署節度府判官. 御史中丞高湜薦知雜事, 進考功員外郎. 故事, 考簿以硃注上下爲殿最, 歲久易漫, 吏輒竄易爲奸. 徽始用墨, 遂絕妄欺. 擢翰林學士.

廣明元年, 盧攜罷宰相, 以徽爲戶部侍郎、同中書門下平章事. 是日, 黃巢入關, 僖宗西狩, 冒夜出. 徽與崔沆、豆盧瑑、仆射於琮詰朝乃知, 追帝不及, 墮崖樾間, 爲賊所執, 迫還, 將汙以官. 徽陽喑不答, 以刃環脅, 卒不動. 賊令歸第, 使醫護視. 久之, 守者懈, 乃奔河中, 裂縑書章, 遣人間走蜀. 詔拜兵部尚書、京城四面宣慰催陣使.

昭義高潯與賊戰石橋, 敗績. 其將劉廣擅還, 據潞州. 別將孟方立殺廣, 因取邢、洺、磁三州貳於己. 昭義所隸, 唯澤一州. 帝以兵部侍郎鄭昌圖權守潞, 士心多附方立, 昌圖不能制. 朝議以大臣鎮撫, 即授徽檢校尚書左仆射、同中書門下平章事, 領昭義節度使. 是時, 李克用亦爭澤、潞, 徽商朝廷力未能以兵抗之, 奉表固辭, 詔可. 更爲諸道租庸供軍使. 因說行營都監楊復光, 請赦沙陀罪, 令赴難. 其夏, 沙陀會諸軍, 遂平京師, 徽助爲多, 遷右仆射.

大亂之後, 宮觀焚殘, 園陵皆發掘, 鞠爲丘莽, 乘輿未有東意, 詔徽充大明宮留守、京畿安撫制置脩奉使. 徽外調兵食, 內撫綏流亡, 逾年, 稍稍完聚, 興復殿寢, 裁制有宜, 即奉表請帝東還. 又進檢校司空、御史大夫, 仍權京兆尹. 宦要家爭遣人治第, 侵冒齊民, 訟訴滿前, 徽不屈勢幸, 一平以法, 繇是爲帝左右所憎, 以其黨薛杞爲少尹, 輕其權. 杞方居喪, 徽奏止不使到府. 衆忿, 共譖罷徽, 令赴行在. 俄授太子少師. 徽遂移疾河中, 滿百日免. 帝還京師, 復申前授, 稱疾不任奉謁. 宰相疾其怨望, 貶集州刺史. 會帝避沙陀, 出次寶雞. 帝念徽無罪, 拜吏部尚書, 封琅邪郡侯. 未行而嗣襄王煴作亂, 帝進次漢中. 煴逼召徽, 以尪廢自言. 及煴僭號, 迫群臣作誓牒, 徽托手弱, 卒不肯署. 煴平, 帝至鳳翔, 召徽爲御史大夫, 固辭足痹, 復拜太子少師.

昭宗立, 見便殿, 進對詳洽, 帝顧宰相曰：「徽神氣尚強, 可用.」乃復授吏部尚書. 是時, 銓選失序, 吏肆爲奸, 補調重復不可檢. 徽爲手籍, 一驗實之, 遂無奸滯. 進右仆射. 大順元年卒, 贈司空, 謚曰貞.

譜言其先本魏諸公子, 秦滅魏, 至漢徙關中霸陵, 以其故王家, 爲王氏. 十世祖羆, 仕周爲同州刺史, 死葬咸陽鳳政原, 子孫因家杜陵. 曾祖擇從, 昆弟四人, 曰易從、朋從、言從, 皆擢進士第. 至鳳閣舍人者三人, 故號「鳳閣王氏.」 自是訖大中時, 登進士者十八人, 位台省牧守者三十餘人. 徽有雅望, 拜宰相一日而京師亂, 故其設施無可道者.

韋昭度, 字正紀, 京兆人. 擢進士第, 踐曆華近, 累遷中書舍人. 僖宗西狩, 以兵部侍郎、翰林學士承旨從. 未幾, 同中書門下平章事. 還京, 授司空. 再狩山南, 還次鳳翔. 李昌符亂興倉卒, 昭度質家族於禁軍, 誓共討賊, 士感動, 乃平昌符. 遷太保, 兼侍中. 昭宗即位, 守中書令, 封岐國公.

閬州刺史王建攻陳敬瑄於成都, 以昭度爲西川節度使. 敬瑄不內, 詔東川顧彥朗與建合兵以討, 拜昭度兼行營招撫使. 乃建幢節行城下, 諭其衆曰：「毋久閉壘.」敬瑄遣人詈曰：「鐵券, 先帝所命, 若何違之?」淹半歲, 始拔漢州. 建紿昭度曰：「公暴師遠出, 事蠻夷地, 方山東兵連禍結, 朝廷不能治, 腹心疾也, 宜亟還定之. 敬瑄小丑, 當責建等可辦.」昭度信之, 請還. 未半道, 建以重兵守劍門, 急攻成都. 囚敬瑄, 自稱留後. 罷昭度爲東都留守.

杜讓能既被害, 以司徒、門下侍郎復爲平章事, 進太傅. 王行瑜求爲尚書令, 昭度建言：「太宗由是即位, 後人臣無復拜者. 郭子儀有大功, 嘗授之, 固辭免, 況行瑜乎?」乃更號尚父. 行瑜怨. 會用李磎輔政, 而崔昭緯密語行瑜曰：「前公已爲尚書令, 昭度持不可. 今又引磎葉力, 此奸人務立黨與, 惑上聽, 恐事復有如杜太尉時.」行瑜乃與李茂貞數上書譏詆朝政. 昭度懼, 稱疾, 罷爲太傅, 致仕. 行瑜、茂貞、韓建聯兵至闕下, 言昭度伐蜀失謀, 請貶之. 未及報, 而行瑜收昭度於都亭驛殺之. 天子不得已, 下詔暴其罪. 行瑜誅, 乃追復官爵, 許其家收葬, 贈太尉.

張浚, 字禹川, 本河間人. 性通脫無檢, 泛知書史, 喜高論, 士友擯薄之. 不得志, 乃羸服屏居金鳳山, 學從橫術, 以捭闔幹時. 樞密使楊復恭遇之, 以處士薦爲太常博士, 進度支員外郎. 黃巢之亂, 稱疾, 挾其母走商山. 僖宗西出, 衛士食不給, 漢陰令李康獻糗餌數百馱, 士皆厭給. 帝異之, 曰：「爾乃及是乎?」對曰：「臣安知爲此, 張浚教臣也.」乃急召浚至行在, 再進諫議大夫. 宰相王鐸任行營都統, 奏署都統判官.

時王敬武在平盧, 軍最強, 累召不肯應. 浚往說之, 而敬武已臣賊, 不迎使者. 浚責之曰：「公爲天子守籓, 今使者齎詔至, 不北面俯伏而敢侮慢, 公乃未識君臣大分, 何以長吏民哉?」敬武愕眙愧謝. 浚宣詔已, 士按兵默默. 浚召將佐至鞠場, 倡言：「忠義之士當審利害. 黃巢, 販鹽虜耳. 舍天子而臣之, 何利邪? 今諸侯勤王者踵相接, 公等據一州以觀成敗, 後賊平, 將安往? 誠能此時共誅大盜, 迎天子, 功名富貴可反手而取. 吾憐公等舍安而蹈危也.」諸將雜然曰：「諫議語是！」敬武即引軍從浚西. 擢浚爲會軍使. 賊平, 以戶部侍郎判度支. 後再狩山南, 拜同中書門下平章事, 仍判度支.

浚始繇復恭進, 復恭中失權, 更依田令孜, 故復恭銜之. 及爲中尉, 數被離間. 昭宗即位, 復恭恃援立功, 專任事, 帝稍不平. 當時多言浚有方略, 善處大計, 乃復見委信, 嘗問致治之要, 對曰：「在強兵. 兵強, 天下服矣.」天子繇是甘心於武功. 後與論古今事, 浚輒曰：「漢、晉之遠無可道, 陛下春秋鼎富, 天資英特, 內逼宦臣, 外迫強臣, 故不能安. 此臣所以痛心而泣血也.」 是時, 硃全忠威振關東, 而安居受殺李克恭, 以潞州歸全忠. 全忠乃與幽州李匡威、雲州赫連鐸上言：「先帝幸梁, 繇李克用與硃玫連和, 請舉兵誅之, 願帥兵爲掎角.」帝詔文武四品以上議, 皆言：「王室未寧, 雖得太原, 猶非所有.」浚固爭：「先帝時, 身播屯亂, 蓋克用、全忠不相下也. 請因其弱討之, 斷兩雄勢.」帝曰：「平巢, 克用功第一. 今乘危伐之, 天下其謂我何?」久不決. 孔緯曰：「浚言萬世之利, 陛下所顧一時事爾. 臣見師度河, 賊必破. 今軍中費尚足支數年, 幸聽勿疑.」既浚、緯相倡和, 帝乃決出師, 詔浚爲河東行營兵馬招討制置使, 京兆尹孫揆爲昭義節度使副之, 韓建爲供軍使；以全忠、匡威、鐸並爲招討使, 樞密使駱全諲爲行營都監, 以汴甲三千爲帳下；發五十二軍, 邠、寧、鄜、夏雜虜合五萬. 帝置酒安喜樓臨餞, 浚飲酣, 泣下曰：「陛下逼於賊, 臣願以死除之.」復恭聞不懌, 率中尉等餞長樂阪, 以酒屬浚, 浚不肯舉. 是役也, 浚外幸成功, 而內制復恭, 故銜之.

先是, 汴、華、邠、岐兵絕河會平陽. 汴將硃崇節已戍潞, 浚慮汴人遂據有之, 乃令揆分兵趨潞, 以中人韓歸範持節護送至軍. 會太原將李存孝方攻潞, 揆至長子, 爲存孝所禽, 汴人亦棄城去. 浚次陰地關, 諸軍壁平陽. 存孝擊之, 皆大北, 委仗械去. 浚斂衆夜遁, 比明, 軍失太半. 存孝進掠晉、絳、慈、隰, 其鋒甚盛. 浚間道出王屋, 奔河清, 桴而濟, 麾下略盡. 全諲飲藥死, 建遁去. 克用上書請罪, 其辭悖慢, 因韓歸範以聞. 朝廷震動, 即日下詔罷浚爲武昌軍節度使, 三貶繡州司戶參軍. 全忠爲申請, 詔聽使便. 浚乃至藍田依韓建. 及韋昭度死, 復用緯爲宰相, 故浚亦拜兵部尚書, 領天下租庸使. 將復用, 克用上言：「若朝以浚爲相, 暮請以兵見.」乃止.

乾寧中, 罷使, 拜尚書右仆射. 上疏乞骸骨, 遷左仆射致仕, 居洛長水墅. 雖自屏處, 然朝廷得失, 時時言之. 劉季述亂, 浚徒步入洛, 泣諭張全義, 並致書諸籓, 請謀王室之難. 王師範起兵青州, 欲取浚爲謀主, 不克. 全忠脅帝東遷, 浚聞曰：「乘輿蔔洛, 則大事去矣.」蓋知其將篡也. 全忠畏浚構它鎮兵, 使全義遣牙將如盜者夜圍墅殺之, 屠其家百餘人, 實天復二年十二月.

始, 浚素厚永寧史葉彥, 彥知其謀, 以告浚子格. 浚度不免, 父子相持泣曰：「留則俱死, 不如去以存吾嗣.」格拜而辭, 彥率士三十人送之, 溯漢入蜀, 後事王建. 少子播, 間道走淮南, 依楊行密. 時行密得承制除拜, 播請每除吏, 必紫極宮玄宗像前致制誥於案, 乃出之, 示不忘朝廷, 且欲雪家冤而不克. 終廣陵.

贊曰：唐之季, 嗣君暗庸, 天穢其德久矣. 纖人柄朝, 靡謀不乖. 如畋、鐸皆社稷之才, 當大過之世, 爲天下倡. 扶支王室, 幾致中興. 俄而爲逆豎亂宦所乘, 功業無所成就. 浚以亂止亂, 悖繆厥心, 悲夫！

列傳第一百一十一

周王鄧陳齊趙二楊顧

周寶, 字上珪, 平州盧龍人. 曾祖待選, 爲魯城令, 安祿山反, 率縣人拒戰, 死之. 祖光濟, 事平盧節度希逸爲牙將, 每戰, 得攻魯城者, 必手屠之. 曆左贊善大夫, 從李洧以徐州歸天子. 父懷義, 通書記, 擢累檢校工部尚書、天德西城防禦使, 以徙城事不爲宰相李吉甫所助, 以憂死.

寶藉廕爲千牛備身. 天平節度使殷侑嘗爲懷義參軍, 寶從之, 爲部將. 會昌時, 選方鎮才校入宿衛, 與高駢皆隸右神策軍, 曆良原鎮使, 以善擊球, 俱備軍將, 駢以兄事寶. 寶強毅, 未嘗詘意於人. 官不進, 自請以球見, 武宗稱其能, 擢金吾將軍. 以球喪一目. 進檢校工部尚書、涇原節度使. 務耕力, 聚糧二十萬斛, 號良將.

黃巢據宣、歙, 徙寶鎮海軍節度兼南面招討使. 巢聞, 出采石, 略揚州. 僖宗入蜀, 加檢校司空. 時群盜所在盤結, 柳超據常熟, 王敖據昆山, 王騰據華亭, 宋可復據無錫. 寶練卒自守, 發杭州兵戍縣鎮, 判八都：石鏡都, 董昌主之；清平都, 陳晟主之；於潛都, 吳文舉主之；鹽官都, 徐及主之；新登都, 杜棱主之；唐山都, 饒京主之；富春都, 文禹主之；龍泉都, 淩文舉主之.

中和二年, 進同中書門上平章事, 兼天下租庸副使, 封汝南郡王. 寶和裕, 喜接士, 以京師陷賊, 將赴難, 益募兵, 號「後樓都.」 明年, 董昌據杭州, 柳超自常熟入睦州, 刺史韋諸殺之. 四年, 餘杭鎮使陳晟攻諸, 諸以州授晟. 寶子璵統後樓都, 孱不能馭軍, 部伍橫肆. 寶亦稍惑色, 不恤事, 以婿楊茂實爲蘇州刺史, 重斂, 人不聊. 田令孜以趙載代之, 茂實不受命. 寶表留, 不聽, 乃殘郛署、汙垣牖去. 詔以王蘊代載, 載留潤州.

初, 鎮海將張鬱以擊球事寶. 光啟初, 劇賊剽昆山, 寶遣鬱領兵三百戍海上, 鬱醉而叛. 王蘊謂州兵還休, 不設備, 鬱遂大掠, 蘊嬰城守. 寶遣將拓拔從討定之. 鬱保常熟, 因攻常州, 刺史劉革迎降, 衆稍集. 寶遣將丁從實督兵攻之, 鬱走海陵, 依鎮遏使高霸, 從實遂據常州. 及董昌徙義勝軍節度使, 寶承制擢杭州都將錢鏐領州事. 宣州賊李君旺陷義興守之. 是時, 右散騎常侍沈誥使至江南, 負田令孜勢, 震暴州縣. 嗣襄王下令搜令孜黨, 寶收誥及趙載殺之.

高駢領鹽鐵, 辟寶子佶爲支使, 寶亦表駢從子在幕府. 駢爲都統, 浸不禮寶, 寶銜之. 帝在蜀, 淮南絕貢賦, 謾言道浙西爲寶剽阻. 帝知其誣, 不直駢, 自是顯隙. 駢出屯東塘, 約西定京師, 寶喜, 將赴之, 或曰：「高氏欲圖公地.」寶未信. 駢遣人請會金山, 謀執寶, 寶答曰：「平時且不聞境上會, 況上蒙塵, 宗廟焚辱, 寧高會時耶? 我非李康, 不能爲人作功勳、欺朝廷也.」駢遣人切讓, 寶亦詬絕之.

會部將劉浩、刁頵與度支催勘使、太子左庶子薛朗叛, 寶方寢, 外兵格斗, 火照城中. 寶驚出, 諭曰：「爲吾用則吾兵, 否則寇也. 六州皆我鎮, 何往不適?」乃自青陽門出奔. 士大掠, 官屬崔綰、陸鍔、田倍皆死. 浩奉朗領府事. 寶至奔牛埭, 駢饋以愬葛, 諷其且亡也. 寶抵於地曰：「公有呂用之, 難方作, 無誚我！」即奔常州依丁從實, 召後樓都, 無一士至者.

錢鏐遣杜棱、成及攻薛朗, 棱子建徽攻從實, 聲言迎寶, 擊破賊君旺, 取船八百艘, 遂圍常州, 從實奔海陵. 鏐具橐鞬迎寶, 舍樟亭. 未幾, 殺之, 不淹月, 而駢爲畢師鐸所囚. 寶死, 年七十四, 贈太保. 鏐以杜棱守常州. 文德元年拔潤州, 劉浩亡, 不知所在, 執朗, 剖其心祭寶, 使阮結守潤州. 楊行密殺高霸, 而張鬱、丁從實皆死.

初, 黃巢平, 時溥遣小史李師悅上符璽, 拜湖州刺史. 昭宗時, 遷忠國軍節度使. 董昌反, 師悅連和, 與鏐有隙, 而結好於行密, 安仁義次潤州, 復助之. 乾寧三年卒, 子繼徽代, 以地附行密, 其將沈攸謂不可, 繼徽乃奔揚州.

陳晟據睦州十八年死, 弟詢代立, 畏鏐忌己, 因徐綰亂, 與田頵通. 鏐割桐廬隸杭州, 詢遂絕鏐, 攻蘭溪, 鏐使方永珍擊詢. 天祐元年, 行密遣將闞晊、陶雅救之, 執鏐弟鎰、大將王求、顧全武等. 未幾, 鏐將楊習攻婺州, 詢乃奔楊渥, 渥以金師會守之. 及鏐破衢州, 師會走, 鏐取其地.

王處存, 京兆萬年人. 世籍神策軍, 家勝業裏, 爲天下高貲. 父宗, 巧射利, 侈靡自奉, 僮千人, 以此奮, 累除檢校司空、金吾大將軍, 遙領興元節度使.

處存自右軍鎮使曆檢校刑部尚書、定州制置使, 累遷義武節度使. 黃巢陷京師, 處存號哭, 不俟詔, 分麾下兵二千間道至山南衛乘輿. 外約王重榮連盟, 進屯渭橋, 而涇州行軍司馬唐弘夫亦屯渭北. 詔處存檢校尚書右仆射督戰, 俄拜東南面行營招討使. 中和二年授京城東面都統. 每痛國難未夷, 語輒流涕, 軍中多處存義, 愈爲之用. 素善李克用, 又故婚好, 遣使十輩曉譬迎勸, 卒共平京師. 王鐸差興復功, 以勤王舉義處存爲第一, 收城破賊克用爲第一. 遷檢校司空. 復出兵三千屬大將張公慶會諸軍捕巢泰山, 滅之. 進檢校司徒、同中書門下平章事.

田令孜討王重榮, 徙處存節度河中, 上書言：「重榮有大功, 不可改易, 搖諸侯之心.」不納, 趣上道. 軍次晉州, 刺史冀君武閉門不內, 而重榮拒詔.

處存臨事通便宜, 有大將風. 幽、鎮兵悍馬強, 其地勢也, 而易定介於其間, 侵軼歲至. 及李匡威得志, 謀並取之. 處存善修鄰歡, 內撫民有恩, 痛折節下賢, 協穆太原以自助, 遠近同心. 歲時講兵, 與諸鎮抗, 無能侵軋者. 累加侍中、檢校太尉. 卒, 年六十五, 贈太子太師, 謚曰忠肅.

三軍跡河朔舊事, 推子郜由副使爲留後, 昭宗從之. 累拜節度使, 加檢校司空、同中書門下平章事, 又進太保.

光化三年, 硃全忠使張存敬攻幽州, 以瓦橋濘潦, 道祁溝關. 郜方與劉守光厚, 乃畀叔處直兵擾其尾, 令騎將甄瓊章次義豐, 而存敬遊奕騎已至, 且戰且引十餘里, 執瓊章. 而氏叔琮下深澤, 執大將馬少安, 圍祁州, 屠之, 斬刺史楊約, 休兵十日. 處直壁沙河, 存敬軍河北, 挑戰, 處直不出, 涉河乃戰, 處直大敗, 亡大將十五, 士死者數萬. 存敬收械甲以賦戰士, 而焚其餘, 遂圍定州. 郜斬親吏梁汶, 移書存敬, 且請盟. 俄而外郛陷, 郜以其族奔太原, 使處直主留後. 全忠亦至, 處直辭曰：「敝邑事上未嘗不忠, 事鄰未嘗不禮, 弗虞君之見攻也.」全忠責何故事克用, 答曰：「太原藉兄弟之舊, 修好往來, 常道也. 君苟爲罪, 請改圖.」全忠許之. 處直以從孫爲質, 上所持節, 即獻絹三十萬, 具牛酒犒師. 存敬取成而還. 全忠表處直爲節度留後、檢校尚書左仆射.

郜至太原, 克用表爲檢校太尉, 卒.

處直, 字允明, 天復初爲太原郡王.

鄧處訥, 字沖韞, 邵州龍潭人. 少從江西人閔頊防秋安南. 中和元年還, 道潭州, 逐觀察使李裕, 召諸州戍校徇曰：「天下未定, 今與君等安護州邑, 以待天子命, 若何?」衆稱善. 乃推頊爲留後, 請諸朝. 僖宗方在蜀, 遣使者撫慰. 當是時, 撫州刺史鍾傳據洪州, 議者欲二盜相噬, 即復置鎮南軍, 擢頊節度使. 頊悟, 不受命. 更爲檢校尚書右仆射、欽化軍節度使, 以處訥爲邵州刺史.

朗州武陵人雷滿者, 本漁師, 有勇力. 時武陵諸蠻數叛, 荊南節度使高駢擢滿爲裨將, 將鎮蠻軍從駢淮南. 逃歸, 與裏人區景思獵大澤中, 嘯亡命少年千人, 署伍長, 自號「朗團軍.」 推滿爲帥, 景思爲司馬, 襲州, 殺刺史崔翥. 詔授朗州兵馬留後. 歲略江陵, 焚廬落, 劫居人. 俄進武貞軍節度使. 先是, 陬溪人周嶽與滿狎, 因獵宰肉不平而斗, 欲殺滿, 不克. 見滿已據州, 悉衆趨衡州, 逐刺史徐顥, 詔授衡州刺史. 石門峒酋向瑰聞滿得志, 亦集夷獠數千, 屠牛勞衆, 操長刀柘弩寇州縣, 自稱「朗北團.」 陷澧州, 殺刺史呂自牧, 自稱刺史.

頊既強大, 且治人有恩, 哀徐顥窮, 率兵納之. 向瑰召梅山十峒獠斷邵州道, 頊掩其營. 周嶽羸軍誘戰, 頊墮伏中, 故大敗. 淮西將黃皓殺頊. 嶽聞亂, 以輕兵入潭州, 自稱欽化軍節度使. 處訥聞之哭, 諸將入吊. 處訥曰：「與君等荷仆射恩, 若合一州之兵問周嶽罪, 奈何?」衆曰：「善.」於是礪甲訓兵, 積八年, 結雷滿爲援, 攻嶽斬之, 自稱留後. 昭宗詔拜武安軍節度使.

不三日, 會劉建鋒、馬殷兵至, 攻澧陵, 處訥遣邵州豪傑蔣勳、鄧繼崇率兵三千斷龍回關. 勳以牛酒犒師, 殷說勳曰：「劉公勇智絕人, 術家言當興翼、軫間. 今精兵十萬, 攻必下, 戰必克, 收敗衆以餉軍, 公裒鄉兵捍關, 殆矣. 不如下之, 富貴可得也.」勳謂然. 又其下畏建鋒虐, 夜棄甲走. 建鋒至關, 曰：「此天意也！」盡用邵旗鎧趨潭州. 守者以爲勳軍, 納之. 既入, 處訥方宴, 執而殺之. 建鋒許勳賞, 未及行, 遣請, 弗許, 勳怒, 率鄧繼崇攻湘鄉, 取邵州, 進壁定勝、武安. 建鋒使殷督諸將擊之, 殷大敗, 走江滸. 鄉人夏侯陟教殷以奇兵出迪田, 逾澗山, 據江爲壁, 伏兵於莽, 誘勳度江. 勳見士未陣, 爭出斗, 殷分兵襲其壁, 麾瀕江軍夾擊, 勳大敗, 拔定勝一壁, 進圍邵州. 未下而建鋒死, 殷代爲節度使. 勳請和, 不許, 卒禽勳斬之.

是時, 道州蠻酋蔡結、何庾, 衡人楊師遠各據州叛. 宿人魯景仁從黃巢爲盜, 至廣州, 病不能去, 以千騎留連州, 衆饑, 從蔡結求糧, 乃相倚杖, 與州戍將黃行存誘工商四五千人據連州. 郴人陳彥謙殺刺史董嶽, 發官帑募士, 自稱都統, 勝兵四千. 零陵人唐行旻乘巢亂, 脅衆自防, 盜永州, 殺刺史鄭蔚, 與景仁合從, 數遣諜殷虛實, 完壘自守.

殷遣將李瓊攻永州, 殺行旻. 李瑭攻道州, 蔡結約峒獠爲援, 久不勝, 謀曰：「蠻所恃, 林藪耳.」乃屯大川, 伐山焚林, 獠驚走. 城陷, 執蔡結、何庾, 殷斬之. 李瓊出耒陽、常寧, 攻郴州, 陳彥謙出戰, 軍亂不能陣, 斬彥謙. 進圍連州, 魯景仁乘城守, 三日不下, 夜焚其門入之, 景仁自刺死.

頊, 字公謹. 滿, 字秉仁. 嶽, 字峻昭. 行旻, 字昌圖.

滿不修飭, 每宴使客, 抵寶器潭中, 曰：「此水府也, 蛟龍所憑, 吾能沒焉.」乃裸入水, 俄取器以出. 累遷檢校太尉、同中書門下平章事. 天復元年卒. 子彥威自立. 間荊南節度使成汭兵出. 襲江陵, 入之, 焚樓船, 殘墟落, 數千里無人跡. 弟彥恭, 結忠義節度趙匡凝以逐彥威, 據江陵. 匡凝弟匡明擊之, 還走朗州.

陳儒, 江陵人. 世爲牙右職. 廣明元年, 以鄭紹業爲荊南節度使, 時朗州刺史段彥謨方據荊南, 紹業憚之, 逾半歲乃至. 僖宗入蜀, 召紹業還行在, 以彥謨代節度. 彥謨與監軍硃敬玫不平, 謀殺之. 敬玫覺, 先率兵入其府, 彥謨方寢, 拔劍縋城奔親軍壘, 不得入, 彥謨曰：「而等負我！」俄見害, 親屬僚佐皆死. 敬玫以少尹李燧爲留後, 且誣彥謨以罪. 帝遣中人似先元錫、王魯琪慰撫, 密戒曰：「若敬玫可誅, 誅之, 以爾代而魯琪爲副.」敬玫盛兵出迎, 元錫等不敢發而還. 復詔鄭紹業爲節度使, 逗留不進.

敬玫署儒領府事. 明年, 遷檢校工部尚書, 爲節度使, 進檢校右仆射. 敬玫有悍卒三千, 號「忠勇軍」, 暴甚, 儒不能制. 初, 紹業將申屠琮率兵五千援京師, 既歸, 儒告以忠勇撓治, 琮請除之. 大將程君從聞之, 率衆奔澧州, 琮追斬百餘人, 軍乃潰. 已而琮復顓軍. 雷滿三以兵薄城, 儒厚啖以利, 乃去.

淮南將張瑰、韓師德據復、嶽二州, 自署刺史. 儒請瑰攝行軍司馬, 師德攝節度副使, 共擊滿. 師德兵上峽, 大略去. 瑰引兵逐儒, 儒將奔行在, 既又劫還, 囚之. 瑰, 滑州人, 暴勇而殘, 荊故將夷戮幾盡. 時以楊玄晦代敬玫監軍, 召敬玫還成都, 懼帝治前罪, 稱疾自解. 前此數殺大將富商, 故積賄, 每曝衣, 紈繡不可計. 瑰見心動, 遣卒賊之. 敬玫衣黃衣, 盜刺其腹死.

秦宗言來寇, 馬步使趙匡欲奉儒出, 瑰覺之, 殺匡而絕儒食, 七日死. 瑰固壘二歲, 樵蘇皆盡, 米斗錢四十千, 計抔而食, 號爲「通腸.」 疫死者, 爭啖其屍, 縣首於戶以備饌. 軍中甲鼓無遺, 夜擊闔爲警. 宗言不能下, 乃解去. 二年, 宗權遣趙德諲攻瑰, 瑰求救於歸州刺史郭禹, 禹率峽州刺史潘章解圍. 明年, 德諲又至, 諸將困於戰, 城遂陷, 瑰死, 人無識者, 並屍於井. 復州長史陳璠從瑰至江陵, 密斷瑰首置囊中, 走京師獻之, 授安州刺史.

劉巨容, 徐州人. 爲州大將. 龐勳之反, 自拔歸, 授埇橋鎮遏使. 浙西突陣將王郢反, 攻明州, 巨容以筒箭射郢死, 拜明州刺史, 徙楚州團練使.

黃巢亂江淮, 授蘄黃招討副使, 徙襄州行軍司馬、檢校右散騎常侍. 巢據荊南, 俄遷山南東道節度使以捍巢, 屯團林. 江西招討使曹全晸與巨容守荊門關, 與賊戰, 巨容偽北, 巢追之, 伏興林樾間, 賊大敗, 執賊將十三人, 轉斗一舍, 虜獲不可計. 巢浮江東奔, 巨容追之, 率十俘八, 以功遷檢校禮部尚書. 諸將欲乘勝追斬巢, 巨容止曰：「朝家多負人, 有危難, 不愛惜官賞, 事平即忘之, 不如留賊, 爲富貴作地.」諸將謂然, 故巢復熾. 及陷兩京, 巨容合諸道兵討之, 授南面行營招討使, 累兼天下兵馬先鋒開道供軍糧料使、檢校司空, 封彭城縣侯.

巨容明吏治. 時僖宗在蜀, 公卿多因巨容護赴行在. 山南西道節度使鹿晏弘爲禁軍所逐, 引麾下東出襄、鄧. 秦宗權遣趙德諲合晏弘兵攻襄州, 巨容不能守, 奔成都.

始, 揚州人申屠生能化黃金, 高駢客之, 爲呂用之所譖, 亡奔襄、漢, 駢遣吏捕得, 生見巨容自言其術, 巨容留不遣. 田令孜之弟道襄州, 巨容出金誇之. 及在蜀, 匿生, 使術不得傳, 令孜恨之. 龍紀元年, 殺巨容, 夷其宗, 生並死.

巨容部將馮行襲者, 均州武當人, 以謀勇稱裏中. 中和初, 鄉豪孫喜聚衆數千人, 謀攻城. 行襲伏士江隩, 以單舟迎喜曰：「州人思得將軍久矣. 顧將軍兵多必剽掠, 若留衆江北, 以輕騎進, 我爲鄉導, 城可下.」喜信之. 既度江, 吏出迎, 伏甲興, 行襲擊喜, 斬之, 衆皆潰. 行襲乘勝逐刺史呂燁, 據均州, 巨容因表爲刺史.

帝在蜀, 均之右有長山, 當襄、漢貢道, 有劇賊據險劫獻物, 行襲平之. 武定節度使楊守忠表爲行軍司馬, 使領兵搤穀口以通秦、蜀. 鳳翔李茂貞養子繼臻據金州, 行襲攻拔之, 昭宗即授金州防禦使. 時山南西道節度使楊守亮將襲京師, 道金、商, 行襲逆戰破之, 就擢戎昭軍節度使. 硃全忠圍鳳翔, 神策中尉韓全誨遣中人二十輩督江、淮兵過其州, 行襲方附全忠, 盡殺之, 收詔書送全忠.

天祐二年, 王建遣將王思綰攻行襲, 敗其兵, 州大將金行全出降, 行襲奔均州. 建以行全爲子, 更名宗朗, 授觀察使, 以渠、巴、開三州隸之. 宗朗不能守, 焚郭邑去. 全忠以行襲不足禦建, 遣別將屯金州. 行襲議徙戎昭軍於均州, 以金、房爲隸. 全忠以金人不樂行襲, 以馮恭領州, 罷防禦使而廢戎昭軍.

趙德諲, 蔡州人. 從秦宗權爲右將, 以討黃巢功授申州刺史. 光啟初, 與秦誥、鹿晏弘合兵攻襄州, 節度使劉巨容奔成都. 宗權假德諲山南東道節度留後, 進攻荊南, 悉收寶貲, 留裨將王建肇守之, 遺人才數百室. 明年, 歸州刺史郭禹來討, 建肇納之, 奔黔州. 德諲失荊南, 又度宗權必敗, 舉地附硃全忠. 全忠方爲蔡州四面行營都統, 即表以自副, 加忠義軍節度使. 宗權平, 加中書令, 封淮安郡王, 卒. 子匡凝嗣.

匡凝, 字光儀, 由唐州刺史自爲山南東道節度留後, 昭宗即授節度使, 不三年, 以威惠聞. 累遷檢校太尉兼中書令. 匡凝矜嚴盛飾, 前後持鑒自照.

全忠之敗清口, 匡凝與奉國節度使崔洪、河東李克用、淮南楊行密約合兵攻全忠. 會方城鎮遏使度軫奔全忠, 發其謀. 全忠移書切責, 使氏叔琮攻唐州, 刺史趙匡璠降. 進圍隋州, 執刺史趙匡璘, 斬首五千級；拔鄧州, 執刺史國湘. 匡凝懼, 乞盟.

全忠使親將陳俊、王紳入叔琮軍, 崔洪留之, 紳亡歸. 洪與行密欲邀友恭軍, 不克. 會河東客伊超使淮南還, 過蔡, 洪亦留之, 因是並俊送全忠, 以部將苛拘爲解, 遣兄賢入質, 全忠還之, 質洪子於汴. 全忠使賢調蔡卒二千出戍. 將行, 大將崔景思不悅, 殺賢, 洪懼, 驅民趨申州, 遂奔行密, 麾鼓亙百餘里. 武昌杜洪邀之, 弗及, 蔡士多亡去, 從者才二千人.

天祐元年, 封匡凝爲楚王. 時諸道不上供, 唯匡凝歲貢賦天子. 全忠方圖天下, 遣人諭止之, 匡凝流涕曰：「吾爲國屏翰, 渠敢有他志！」副使王筠勸絕全忠, 全忠怒, 出兵攻之. 弟匡明大破汴軍於鄧州, 因勸匡凝與王建連和. 及荊南成汭敗, 匡凝取江陵, 表匡明爲荊南節度留後, 有詔拜檢校司徒、荊南節度行軍司馬.

全忠以其兵分可圖也, 乃使楊師厚攻匡凝, 自將中軍繼之, 屯臨漢. 匡凝遣客謝, 囚不遣, 敗荊南救兵, 俘其將. 全忠循江而南, 師厚繇陰穀伐木爲梁. 匡凝以兵二萬瀕江戰, 大敗, 乃燔州, 單舸夜奔揚州. 行密見之曰：「君在鎮, 輕車重馬輸於賊, 今敗乃歸我邪?」筠自殺. 全忠以師厚爲山南東道節度留後, 遂趨江陵. 匡明亦謀奔淮南, 子承規諫曰：「昔諸葛兄弟分仕二國, 若適揚州, 是自取疑也.」匡明謂然, 乃趨成都, 王建待以賓禮, 授武信軍節度使, 分其衆爲崇義、勇義、順義、廣義四都, 全忠遂有荊南.

楊守亮, 曹州人, 本姓訾, 名亮. 與弟信俱從王仙芝爲盜. 亮身長七尺餘, 色如鐵. 仙芝死, 又事徐唐莒, 劫剽洪、饒二州. 楊復光平江西, 得其兄弟, 養爲假子, 以信養於弟復恭家, 曰守亮、守信. 復恭收京師. 守亮以戰多, 拜山南西道節度使、檢校太保, 守信興平軍節度使, 並同中書門下平章事. 復恭又以假子守貞爲龍劍節度使, 守忠爲武定軍節度使, 守厚爲綿州刺史.

初, 硃玫取興、鳳州, 虢州刺史滿存以兵赴行在, 復收二州, 昭宗擢爲感義軍節度使, 累檢校司徒、同中書門下平章事, 與復恭四假子及利閬觀察使席儔等共攻王建. 建軍已圍楊晟, 分軍逼守厚, 軍未成列而敗. 先是, 守貞、守忠聞建兵出, 拔衆奔綿州, 並力共攻東川, 弗勝. 建將華洪以兵萬人壁綿州之郊, 敗守忠、守厚, 二人分道行, 收兵趨閬州.

始, 復恭敗, 依守亮. 而鳳翔李茂貞、邠寧王行瑜、鎮國韓建等共劾守亮納叛人, 請以鎮兵討之. 茂貞自爲興元節度使, 以書誚責宰相. 帝爲削守亮官爵, 因詔茂貞問罪. 滿存來救不克, 以衆入興元. 茂貞拔興、鳳、洋三州, 破守亮於西, 乘勝入興元. 復恭挾諸假子及存奔閬州. 洪進圍之. 帝以徐彥若帥鳳翔, 以興元授茂貞. 茂貞不肯拜, 帝乃以其子繼密爲興元節度使.

俄而洪拔閬州, 守亮等皆挺身走, 將北奔太原, 趨商山, 饑甚, 丐食於野, 爲邏戍所縛, 見韓建, 守亮視建左右八百人皆常隸己, 語建曰：「此屬吾養之素厚, 無一爲我死. 公無費衣食, 不如殺之.」建許諾. 復曰：「公幸貸我, 俾生見天子, 陳先人功, 萬有一不死.」建檻車送京師, 吏縛以帛, 內球於口. 帝御延喜樓問反狀, 守亮不得語, 頷而已. 左右白服罪, 即執獻太廟, 斬獨柳下, 梟於市. 守厚死巴州, 麾下兵多歸王建. 存奔京師, 爲左武衛大將軍.

楊晟, 不詳宗系. 隸鳳翔軍, 節度使李昌符畏其勇, 欲殺之, 妾周擿使亡去, 隸神策軍爲都校. 僖宗在陳倉, 邠寧硃玫遣萬騎合昌符追行在, 乃擢晟感義軍節度使、檢校司空, 守大散關. 玫兵攻關, 晟數卻, 戰潘氏, 遂大敗, 內外無固志. 帝更徙興元, 晟西奔, 玫取興、鳳二州. 晟襲文州, 逐刺史, 據成、龍、茂等州.

王建攻成都, 田令孜以晟故將, 與連和, 假威戎軍節度使, 守彭州. 晟擊建, 無功引還. 且畏建圖己, 乃約山南西道節度使楊守亮兄弟合謀拒建, 掠新繁, 焚漢州, 又攻東川顧彥暉, 爲建兵所逐. 建使王宗裕率騎五萬圍晟, 食四郊麥, 掠民資產. 晟假子實以騎八千降於建, 建以奇兵襲楊守厚等, 皆亡去. 晟開門決戰, 大敗, 遂約降. 建饋十羊, 晟曰：「以我爲機上肉乎?」不出. 建築甬道屬陴以入, 斬晟首.

晟有仁心, 下懷其恩, 雖城中食盡, 無叛者. 初, 昌符死, 晟得其妾周, 母事之, 周請爲妻, 晟固辭, 旦夕問省, 乃視事. 愛將安師建者, 勇而有禮, 既就執, 建顧曰：「爾報楊司徒足矣, 能從我乎?」謝曰：「司徒誓同死生, 不忍復戴日月.」三謂不回, 乃戮之.

顧彥朗、彥暉者, 豐州人, 並爲天德軍小校. 其使蔡京以兄弟有封侯相, 每厚禮之, 使子贈賚, 稍稍進秩. 黃巢亂長安, 率軍同復京師.

彥朗遷累右衛大將軍. 光啟中, 擢拜東川節度使、檢校太保、同中書門下平章事. 至劍門, 陳敬瑄吏奪其節, 彥朗不得入, 保利州. 敬瑄誣劾彥朗擅興兵掠西境. 僖宗下詔申曉講和, 乃得到軍. 署彥暉漢州刺史.

初, 楊守亮忌壁州刺史王建凶暴, 欲逐之. 建聞, 合溪洞豪酋取閬州, 擊利州, 刺史走, 即據二州, 守亮不能制. 彥朗與建雅舊, 陰助貲饟. 建攻成都, 彥朗挾故憾, 與並力, 道路鄣梗. 敬瑄告難於朝, 帝詔和解, 又敕李茂貞鐫諭.

會彥朗卒, 彥暉自知留後. 明年爲節度使. 中人送節, 爲綿州刺史楊守厚所留. 守厚發兵攻梓州, 彥暉告急於建, 建使李簡救之, 戒曰：「賊破, 並取彥暉, 無須再往也.」簡破守厚軍, 彥暉辭疾, 不克取. 建素有吞噬心, 以彥朗與婚婭, 久未忍. 及彥暉, 則交好愈疏, 而境上關賦相稽詬, 建怒. 景福元年, 遂攻彥暉. 彥暉請救於楊守亮, 遣楊子彥戍梓, 執建大將王宗弼, 彥暉責曰：「王公何以見討? 君爲大將, 不諫云何?」宗弼謝罪, 即解縛, 使就館, 帟幕衾服皆具, 更養爲子, 改名琛. 明年, 建將華洪破綿州, 守厚走, 得彥暉節. 時詔已進彥暉檢校司空、東川節度使矣.

乾寧二年, 昭宗在石門, 督彥暉、建赴行在. 建率兵二十萬次綿州, 即劾彥暉劫輜運, 回襲之. 彥暉不敢出, 但遣人塞建舟路, 建遂擊取巴、閬、蓬、渠、通、果、龍、利八州. 帝遣中人爲兩川宣諭協和使. 建奉詔還, 而兵不解. 彥暉謀窘, 因大略漢、眉、資、簡等州. 李茂貞亦欲爭其地, 使子興元節度使繼密引軍救彥暉, 以窺東川. 四年, 華洪衆五萬攻彥暉, 取渝、昌、普三州, 壁梓州南, 敗彥暉兵, 奪鎧馬八百, 凡五十戰, 圍遂固. 帝仍遣左諫議大夫李洵諭止, 建拒命. 帝以嗣郯王戒丕鎮鳳翔, 徙茂貞代建, 皆不奉詔.

梓有鏡堂, 世稱其麗, 彥暉嘗會諸將堂上, 養子瑤尤親信, 彥暉以所佩劍號「疥癆賓」佩之, 使侍左右. 嘗語諸將曰：「與公等生死同之, 違者先齒『疥癆賓』！」衆曰：「諾.」及圍急, 瑤請聚親信飲, 得同死. 彥暉顧王琛曰：「爾非我舊, 可自求生.」指頹垣令逸. 彥暉手殺妻子, 乃自刎, 宗族諸將皆死, 麾下兵猶七萬.

初, 韋昭度爲招討使, 彥暉、建皆爲大校. 彥暉詳緩有儒者風, 建左右髡發黥面若鬼, 見者皆笑. 至是錄笑者皆殺之. 私署洪爲東川節度留後.

贊曰：《詩》云「戎狄是膺, 荊舒是懲」, 嫉其爲中國之害也. 春秋之世, 楚滅陳、鄭, 而卒復其祀, 聖人善之. 處存平黃巢, 定京師, 功冠諸將. 昭宗嘗有意都襄陽, 依趙凝以自全. 大抵唐室屏翰, 皆爲硃溫所翦覆, 過於夷狄、荊舒之爲害也, 甚矣.

列傳第一百一十二

二王諸葛李孟

王重榮, 太原祁人. 父縱, 太和末爲河中騎將, 從石雄破回鶻, 終鹽州刺史. 重榮以父任爲列校, 與兄重盈皆以毅武冠軍, 擢河中牙將, 主伺察. 時兩軍士幹夜禁, 捕而鞭之. 士還, 訴於中尉楊玄實, 玄實怒, 執重榮讓曰：「天子爪士, 而籓校辱之！」答曰：「夜半執者奸盜, 孰知天子爪士?」具言其狀. 玄實歎曰：「非爾明辨, 孰由知之?」更諉於府, 擢右署. 重榮多權詭, 衆所嚴憚, 雖主帥莫不下之. 稍遷行軍司馬.

黃巢陷長安, 分兵略蒲, 節度使李都不能支, 乃臣賊, 然內憚重榮, 表以自副. 地邇京師, 賊調取橫數, 使者至百輩, 坐傳舍, 益發兵, 吏不堪命. 重榮脅說都曰：「我所詭謀紓難, 以外援未至. 今賊裒責日急, 又收吾兵以困我, 則亡無日矣. 請絕橋, 嬰城自守, 不然, 變生何以制之?」都曰：「吾兵寡, 謀不足, 絕之, 禍且至, 願以節假公.」遂奔行在. 重榮乃悉驅出賊使斬之, 因大掠居人以悅其下. 天子使前京兆尹竇潏間道慰其軍, 因詔代都. 重榮率官屬奉迎. 潏至, 大饗士, 倡言曰：「天子以大臣守土, 誰得逐之? 爲我疏首惡者.」衆無敢對. 重榮佩刀曆階曰：「首謀者, 我也, 尚誰索?」目潏, 吏趣具騎, 潏即奔還. 重榮遂主留後.

賊使健將硃溫以舟師下馮翊, 黃鄴率衆自華陰合攻重榮. 重榮感勵士衆, 大戰, 敗之, 賊棄糧仗四十餘艘. 即拜檢校工部尚書, 爲節度使. 會忠武監軍楊復光率陳、蔡兵萬人屯武功, 重榮與連和, 擊賊將李詳於華州, 執以徇. 賊使尚讓來攻, 而硃溫將勁兵居前, 敗重榮兵於西關門, 於是出兵夏陽, 掠河中漕米數十艘. 重榮選兵三萬攻溫, 溫懼, 悉鑿舟沉於河, 遂舉同州降. 復光欲斬之, 重榮曰：「今招賊, 一切釋罪. 且溫武銳可用, 殺之不祥.」表爲同華節度使. 有詔即副河中行營招討, 賜名全忠.

巢喪二州, 怒甚, 自將精兵數萬壁梁田. 重榮軍華陰, 復光軍渭北, 掎角攻之, 賊大敗, 執其將趙璋, 巢中流矢走. 重榮兵亦死耗相當. 懼巢復振, 憂之, 與復光計, 復光曰：「我世與李克用共憂患, 其人忠不顧難, 死義如己. 若乞師焉, 事蔑不濟.」乃遣使者約連和. 克用使陳景斯總兵自嵐、石赴河中, 親率師從之, 遂平巢, 復京師. 以功檢校太尉、同中書門下平章事, 封琅邪郡王. 累加檢校太傅.

中人田令孜怒重榮據鹽池之饒. 於時巨盜甫定, 國用大覂, 諸軍無所仰, 而令孜爲神策軍使, 建請二池領屬鹽鐵, 佐軍食. 重榮不許, 奏言：「故事, 歲輸鹽三千乘於有司, 則斥所餘以贍軍.」天子遣使者諭旨, 不聽. 令孜徙重榮兗海節度使, 以王處存代之, 詔克用將兵援河中. 重榮上書劾令孜離間方鎮. 令孜遣邠寧硃玫進討, 壁沙苑. 重榮詒克用書, 且言：「奉密詔, 須公到, 使我圖公. 此令孜、硃全忠、硃玫之惑上也.」因示偽詔. 克用方與全忠有隙, 信之, 請討全忠及玫. 帝數詔和解. 克用合河中兵戰沙苑, 玫大敗, 奔邠州. 神策軍潰還京師, 遂大掠. 克用乘勝西, 天子走鳳翔.

俄嗣襄王煴僭位, 重榮不受命, 與克用謀定王室. 楊復恭代令孜領神策, 故與克用善, 遣諫議大夫劉崇望齎詔諭天子意, 兩人聽命, 即獻縑十萬, 願討玫自贖. 崇望還, 群臣皆賀. 重榮遂斬煴, 長安復平. 然性悍酷, 多殺戮, 少縱舍. 嘗植大木河上, 內設機軸, 有忤意者, 輒置其上, 機發皆溺. 嘗辱部將常行儒, 行儒怨之. 光啟三年, 引兵夜攻府, 重榮亡出外, 詰旦殺之, 推立重盈.

重盈前此已曆汾州刺史. 黃巢度淮, 擢陝虢觀察使, 重榮據河中, 三遷檢校尚書右仆射, 即拜節度使. 未幾, 同中書門下平章事. 及代重榮, 留長子珙領節度事, 入殺行儒, 軍復安. 昭宗立, 進太傅、兼中書令, 封琅邪郡王. 父子兄弟相繼帥守, 而從子蘊亦爲忠武節度使.

乾寧二年, 重盈死, 軍中以其兄重簡子珂出繼重榮, 故推爲留後. 珙與弟絳州刺史瑤爭河中, 上言：「珂本家蒼頭, 請選大臣鎮河中.」又與硃全忠書言之. 珂急, 乃遣使請婚於李克用. 克用薦之天子, 許嗣鎮, 然猶以崔胤爲河中節度使. 珙復構珂於王行瑜、李茂貞, 曰：「珂不受代, 且晉親也, 將不利於公.」行瑜等約韓建共薦珙. 詔曰：「吾重已授珂矣. 重榮有大功, 不可廢.」行瑜怒, 使其弟行約攻珂, 克用遣李嗣昭援之, 敗珙於猗氏, 獲其將李璠.

三鎮銜帝之卻其請也, 連兵犯京師, 謀廢帝、誅執政而立吉王, 固請授珙河中. 克用聞之怒, 以師討三鎮, 瑤、珙兵引去. 克用拔絳州, 斬瑤而屯渭北, 敗行約朝邑.

行約走京師. 弟行實在左軍, 共說樞密使駱全瓘, 謀挾帝幸邠. 右軍李繼鵬以告中尉劉景宣二人, 茂貞黨也. , 欲以兵劫全瓘等, 請帝幸鳳翔. 兩軍合噪承天門街, 帝登樓諭和之, 繼鵬怒, 輒射帝, 縱火焚門, 帝率諸王及衛兵戰, 繼鵬矢及帝胄, 軍乃退. 帝出幸定州將李筠軍, 嗣延王戒丕、嗣丹王允以鹽州六都兵從帝出啟夏門, 次於郊. 兩軍憚鹽州兵銳, 各走其軍. 帝次莎城, 百官繼至, 士民從者亦數萬. 帝欲入穀中自固, 以穀有「沒唐石」, 惡之, 徙石門. 民匿保山谷間, 帝每出, 或獻飴漿, 帝駐馬爲嘗, 民皆流涕. 既而遣嗣薛王知柔及劉光裕還京師.

克用遣使者奔問行在, 帝因詔克用、珂以兵趨新平, 又詔涇州張鐇會克用軍以扼岐陽. 克用在河中未出也, 帝懼茂貞之逼, 復使嗣延王戒丕以御服玉器賜之, 督其西, 乃壁渭北, 進營渭橋. 於是行瑜壁興平, 茂貞壁鄠. 行瑜兵數卻, 茂貞懼, 斬繼鵬, 傳首以謝. 繼鵬姓閻名珪, 左神策軍拍張人, 爲茂貞養子云. 詔削行瑜官爵, 以克用爲邠寧四面行營都招討使, 珂爲糧料使. 克用遣子存貞請天子還宮. 詔以騎三千戍三橋.

帝既還, 加珂檢校司空, 爲節度使. 克用以女妻之, 珂親迎太原, 以李嗣昭助守河中, 因攻珙, 珙戰數北. 珙任威虐, 殺人斷首置前, 而顏色泰定, 下恐, 不敢叛, 然稍弱, 無斗志. 光化二年, 爲部將李璠所殺, 自爲留後, 詔代珙節度. 又失衆, 凡五月, 爲牙將硃簡所殺, 挈其地入硃全忠, 表授節度使、同中書門下平章事, 更名友謙.

珙殺給事中王柷等十餘人, 幕府曹遭戮辱甚衆, 人有罪輒刳皪以逞. 貨者, 故爲常州刺史, 避難江湖, 帝聞剛鯁, 以給事中召, 道出陝. 珙謂且柄任, 厚禮之. 貨鄙其武暴, 不降意. 既宴, 盛列珍器音樂, 珙請於貨曰：「仆今日得在子弟列, 大賜也.」三請, 貨不答. 珙勃然曰：「天子召公, 公不可留此.」遂罷, 遣吏就道殺之, 族其家, 投諸河, 以溺死聞. 帝不能詰. 珙死, 贈太師. 詔陝州冤死者, 有司吊祭, 存問其家.

始, 全忠擊楊行密不能克, 諷荊、襄、青、徐等道請己爲都統以討行密, 帝依違未報；而珂與太原、鎮定等道亦請加行密都統, 以討全忠. 繇是兩罷之, 全忠怨珂, 不忘也. 帝爲劉季述所廢, 珂憤見言色, 屢陳討賊謀. 既反正, 首獻方物, 帝甚倚之. 而全忠以克用方強, 不敢加兵. 及王鎔詘服, 拔定州, 而克用兵折, 乃謂其將張存敬曰：「珂恃太原侮慢我, 爾持一繩縛之.」存敬以兵數萬度河, 由含山襲, 絳州刺史陶建釗、晉州刺史張漢瑜皆降, 以何絪戍之, 進攻珂. 全忠率師繼進, 即劾珂交構克用, 爲方鎮生事, 不可赦. 珂乞師太原, 爲絪所迮, 不能進. 珂急使妻遺克用書曰：「賊攻我, 朝夕見俘, 乞食大梁矣.」克用答曰：「道且斷, 往救必俱亡, 不如歸朝廷.」珂窮, 遣使告李茂貞曰：「上初反正, 詔籓鎮無相侵. 而硃公不顧約, 以攻敝邑. 敝邑亡, 則邠、岐非君所保, 天子神器斂手付人矣. 宜與華州韓公出精銳固潼關, 以張兵勢. 仆不武, 公其惠我西偏地, 以爲扞守. 蒲, 請公自有之. 關西安危, 國祚長短, 系公此舉也.」茂貞不答.

珂益蹙, 會橋毀, 潛具舟將遁, 夜諭守兵, 無肯爲用者. 牙將劉訓叩寢門, 珂疑有變, 叱之, 訓自袒其衣曰：「苟有它, 請斷臂自明！」珂出, 問計所宜, 答曰：「若夜出, 人將爭舟, 一夫鴟張, 禍系其手. 如旦日, 以情諗軍中, 宜有樂從者, 可則濟, 否則召諸將行成以緩敵, 徐圖所向, 上策也.」珂然之. 明日, 登城語存敬曰：「吾於硃公有父子歡, 君姑退舍, 須公至, 吾自聽命.」乃執太原諸將並奉節印內存敬軍, 豎大幡城上, 遣兄璘與諸將樊洪等見存敬. 存敬解圍而戍以兵.

全忠自洛至. 全忠, 王出也, 始背賊事重榮, 約爲甥舅, 德其全己, 指日月曰：「我得志, 凡氏王者皆事之.」至是, 忘誓言, 過重榮墓, 偽哭而祭. 次虞鄉, 珂欲面縛牽羊以見, 全忠報曰：「舅之恩, 無日可忘. 君若以亡國禮見, 黃泉其謂我何?」珂出迎, 握手泣下, 駢轡以入. 居旬日, 以存敬守河中, 舉珂室徙于汴. 後令入覲, 遣人賊之於華州.

自重榮傳珂, 凡二十年.

諸葛爽, 青州博昌人. 爲縣伍伯, 令笞苦之, 乃亡命, 沈浮裏中. 龐勳反, 入盜中爲小校. 勳勢蹙, 率百餘人與泗州守將湯群自歸, 累遷汝州防禦使. 李琢討沙陀於雲州, 表爲北面招討副使. 徙夏綏銀節度使, 檢校尚書右仆射.

黃巢犯京師, 詔率代北行營兵入衛, 次同州, 降賊, 偽署河陽節度使, 代羅元杲. 元杲者, 本神策將, 狀短陋, 倚中官勢, 剽財輸京師, 凡钜萬, 人怨之. 爽至, 募州人戰, 衆不從, 相率迎爽, 元杲奔行在. 爽間道表僖宗以自明, 詔拜節度使. 李克用援陳許, 道天井關. 爽懼, 不肯假道, 出屯萬善. 克用自河中趨汝、洛.

爽累授京師東南面招討諸行營副都統、左先鋒使, 兼中書門下平章事. 硃溫爲賊守同州, 爽率輕兵入之, 溫偃旗設伏以待, 爽謂賊遁, 士解甲就舍, 伏發, 爽悉棄鎧馬奔還. 至修武, 爲魏博韓簡擊敗之, 不敢入. 簡留將趙文㺹戍河陽, 自攻鄆, 時中和二年也. 河陽人誘爽, 自金、商馳, 復入之, 厚禮文㺹及戍人, 還之魏. 於是爽攻新鄉, 簡自鄆來, 戰獲嘉西. 簡陰窺關中, 其下不悅, 裨將樂彥禎間衆之隙, 引其軍先還, 故簡兵八萬自潰, 相藉溺清水至不流. 明年, 詔爽爲東南面招討使, 伐秦宗權, 表李罕之自副.

爽雖興庸廝, 善吏治, 法令澄壹, 人無愁咨. 擢累檢校司空. 光啟二年卒. 其將劉經與澤州刺史張言共立爽子仲方爲留後, 爲蔡賊孫儒所攻, 奔于汴, 儒取孟州.

李罕之, 陳州項城人. 少拳捷. 初爲浮屠, 行丐市, 窮日無得者, 抵缽褫祗衼去, 聚衆攻剽五台下. 先是, 蒲、絳民壁摩雲山避亂, 群賊往攻不克, 罕之以百人徑拔之, 衆號「李摩云.」 隨黃巢度江, 降於高駢, 駢表知光州事. 爲秦宗權所迫, 奔項城, 收餘衆依諸葛爽, 署懷州刺史. 爽伐宗權, 即表以自副. 屯睢陽, 無功. 又表爲河南尹、東都留守, 使捍蔡.

河東李克用脫上源之難, 喪氣還, 罕之迎謁謹甚, 勞餼加等, 厚相結. 罕之因府爲屯, 會孫儒來攻, 罕之不出. 數月, 走保黽池. 東都陷, 儒焚宮闕, 剽居民去. 爽遣將收東都, 罕之逐出之, 爽不能制. 俄而爽死, 其將劉經、張言共立爽子仲方, 欲去罕之. 而罕之故與郭璆有隙, 擅殺璆, 軍中不悅. 經間衆怒, 襲其壁, 罕之退保乾壕, 經追擊, 反爲所敗, 乘勝入屯洛陽苑中. 經戰不勝, 還河陽. 罕之屯鞏, 將度汜, 經遣張言拒河上, 反與罕之合, 攻經不克, 屯懷州.

孫儒逐仲方, 取河陽, 自稱節度使. 俄而宗權敗, 棄河陽走, 罕之、言進收其衆, 丐援河東, 克用遣安金俊率兵助之, 得河陽. 克用表罕之爲節度使、同中書門下平章事. 有詔與屬籍. 又表言爲河南尹、東都留守.

罕之與言甚篤, 然性猜暴. 是時大亂後, 野無遺稈, 部卒日剽人以食. 又攻絳州, 下之, 復擊晉州, 王重盈欲出汴兵救, 罕之解圍還. 而言善積聚, 勸民力耕, 儲廥稍集. 罕之食乏, 士仰以給, 求之無涯, 言不能厭, 罕之拘河南官吏笞督之；又東方貢輸行在者, 多爲罕之邀頡. 重盈反間於言, 文德元年, 罕之悉兵攻晉州, 言夜襲河陽, 俘罕之家. 罕之窮, 奔河東, 克用復表爲澤州刺史, 領河陽節度使, 遣李存孝、薛阿檀、安休休率師三萬攻言. 城中食盡, 言納孥於汴求救, 全忠遣丁會、葛從周、牛存節來援, 戰沅河聚. 休休不利, 降全忠, 存孝還. 全忠更以丁會爲河陽節度使, 言歸洛陽.

罕之保澤州, 數出鈔懷、孟、晉、絳, 無休歲, 人匿保山谷, 出爲樵汲者, 罕之俘斬略盡, 數百里無舍煙. 克用遣罕之、存孝攻孟方立, 拔磁州, 方立戍將馬溉兵數萬戰琉璃陂, 罕之禽溉, 敗其衆. 大順初, 汴將李讜、鄧季筠攻罕之, 罕之告急於克用, 遣存孝以騎五千救之. 汴士呼罕之曰：「公倚沙陀, 絕大國. 今太原被圍, 葛司空入上黨, 不旬日, 沙陀無穴處矣！」存孝怒, 引兵五百薄讜營, 呼曰：「我, 沙陀求穴者, 須爾肉以飽吾軍, 請肥者出斗！」季筠引兵決戰, 存孝奮槊馳, 直取季筠. 讜夜走, 追至馬牢川, 敗之. 克用討王行瑜, 表罕之副都統, 檢校侍中. 行瑜誅, 封隴西郡王, 檢校太尉、兼侍中.

罕之恃功多, 嘗私克用愛將蓋寓求一鎮, 寓爲請, 克用不許, 曰：「鷹鸇飽則去矣, 我懼其翻覆也.」光化初, 昭義節度使薛志勤卒, 罕之夜襲潞, 入之, 自稱留後, 報克用曰：「志勤死, 懼它盜至, 不俟命輒屯于潞.」克用遣李嗣昭先擊澤州, 拘罕之家屬送太原. 罕之攻沁州, 執刺史、守將, 送款於汴, 全忠表罕之昭義節度使, 命丁會援之；與嗣昭戰含口, 嗣昭不利, 葛從周取澤州. 嗣昭又攻罕之, 罕之暴得病, 不能事. 會代戍, 全忠更以罕之節度河陽三城, 卒於行, 年五十八. 未幾, 嗣昭復取澤州, 以李存璋爲刺史, 進收懷州, 攻河陽. 汴將閻寶引兵至, 嗣昭還.

始, 儒去東都也, 井閈不滿百室. 言治數年, 人安賴之, 占籍至五六萬, 繕池壘, 作第署, 城闕復完. 全忠懼言異己, 乃徙節天平, 以韋震爲河南尹. 爽諸將無傳地者, 言後嗣名全義.

王敬武, 青州人. 隸平盧軍爲偏校, 事節度使安師儒. 中和中, 盜發齊、棣間, 遣敬武擊定. 已還, 即逐師儒, 自爲留後. 時王鐸方督諸道行營軍復京師, 因承制授敬武平盧節度使, 趣其兵使西. 及京師平, 進檢校太尉、同中書門下平章事. 龍紀元年卒.

子師範, 年十六, 自稱留後, 嗣領事. 昭宗自以太子少師崔安潛領節度, 師範拒命. 時棣州刺史張蟾迎安潛, 師範遣部將盧弘攻之, 弘與蟾連和. 師範以金啖之, 曰：「君若顧先人, 使不絕其祀, 君之惠也. 不然, 願死墳墓.」弘少之, 不爲備, 師範伏兵迎於路, 部將劉莘斬弘, 遂攻棣州. 蟾請救於硃全忠, 全忠馳使諭解, 師範拔其城, 斬蟾, 而安潛不敢入.

師範喜儒學, 謹孝, 於法無所私. 舅醉殺人, 其家訴之, 師範厚賂謝, 訴者不置, 師範曰：「法非我敢亂.」乃抵舅罪. 母恚之, 師範立堂下, 日三四至, 不得見三年, 拜省戶外不敢懈. 以青州父母所籍, 每縣令至, 具威儀入謁, 令固辭, 師範遣使挾坐, 拜廷中乃出. 或諫不可, 答曰：「吾恭先世, 且示子孫不忘本也.」 全忠已並鄆州, 遣兵攻師範, 師範下之. 會全忠圍鳳翔, 昭宗詔方鎮赴難, 以師範附全忠, 命楊行密部將硃瑾攻青州, 且欲代爲平盧節度. 師範聞之, 哭曰：「吾爲國守籓, 君危不持, 可乎?」乃與行密連盟. 遣將張居厚、李彥威以甲槊二百輿紿爲獻者, 及華州, 先內十輿, 閽人覺, 衆擐甲噪, 殺全忠守將婁敬思. 是時崔胤方在華, 閉門拒戰, 執居厚還全忠.

劉鄩襲兗州, 入之. 師範亦潛兵入河南, 徐、沂、鄆等十餘州同日並發. 全忠使從子友寧率軍東討. 是時帝還長安, 故全忠並魏博軍屯齊州. 王茂章方以兵二萬合師範弟師誨攻密州, 破之, 以張訓爲刺史. 進攻沂州, 敗其兵, 還青州, 半舍而屯. 友寧方攻博昌, 未下, 全忠督戰急, 友寧驅民十萬, 負木石, 築山臨城中, 城陷, 屠老少投屍清水, 遂圍登州. 茂章欲啖友寧, 不肯救. 未幾, 城破, 友寧負勝攻別屯. 茂章度汴軍怠, 與師範合擊友寧於石樓, 斬其首, 傳於行密.

全忠怒, 悉軍二十萬倍道至. 茂章閉營, 伺軍懈, 毀壁出斗, 還與諸將飲, 訖, 復戰. 全忠望見, 歎曰：「吾有將如是, 天下不足平！」於是退屯臨淄. 茂章畏全忠, 乃斂軍而南, 使李虔裕以五百人後拒. 茂章解衣寐, 虔裕呼曰：「追至, 將軍速去！」茂章曰：「吾共決死.」虔裕固請, 茂章乃去. 已而追至, 虔裕一軍覆, 茂章免. 全忠見虔裕, 欲釋之, 瞋目大罵而死. 張訓召諸將謀曰：「汴人至, 師少, 何以待之?」衆請焚城而亡, 訓曰：「不然.」即封府藏, 下縣門, 密引兵去. 汴軍見府庫完, 德之, 不追.

全忠留楊師厚圍青州, 敗師範兵於臨朐, 執諸將, 又獲其弟師克. 是時, 師範衆尚十餘萬, 諸將請決戰, 而師範以弟故, 乃請降. 全忠歸其弟, 假師範知節度留後事, 師範獻錢二十萬緡以謝軍. 汴將劉重霸執棣州刺史邵播, 得其書八百紙, 皆教師範戰守, 全忠憚而殺之.

葛從周圍兗州, 劉鄩不肯下, 從周以師範命招之, 乃盡出將士, 開門降. 從周爲辦裝, 使詣汴, 鄩但素服乘驢而往. 全忠賜冠帶, 辭曰：「囚請就縶.」不許. 既見, 慰之, 飲以酒, 固辭. 全忠笑曰：「取兗州, 量何大邪?」擢署都押衙, 在諸舊將上. 諸將趨入, 鄩一無讓, 全忠奇之.

歲餘, 徙師範於汴, 亦縞素請罪. 全忠見以禮, 表爲河陽節度使. 既受唐禪, 友寧妻訴仇人於朝, 乃族師範於洛陽. 先是, 有司坎第左, 告之故. 師範乃與家人宴, 少長列坐, 語使者曰：「死固不免, 予懼坑之則昭穆失序, 不可見先人地下.」酒行, 以次受戮者二百人.

孟方立, 邢州人. 始爲澤州天井戍將, 稍遷遊奕使. 中和元年, 昭義節度使高潯擊黃巢, 戰石橋, 不勝, 保華州, 爲裨將成鄰所殺, 還據潞州. 衆怒, 方立率兵攻鄰, 斬之, 自稱留後, 擅裂邢、洺、磁爲鎮, 治邢爲府, 號昭義軍. 潞人請監軍使吳全勖知兵馬留後. 時王鐸領諸道行營都統, 以潞未定, 墨制假方立檢校左散騎常侍、兼御史大夫, 知邢州事, 方立不受, 囚全勖, 以書請鐸, 願得儒臣守潞. 鐸使參謀中書舍人鄭昌圖知昭義留事, 欲遂爲帥. 僖宗自用舊宰相王徽領節度. 時天子在西, 河、關雲擾, 方立擅地而李克用窺潞州, 徽度朝廷未能制, 乃固讓昌圖. 昌圖治不三月, 輒去. 方立更表李殷銳爲刺史. 謂潞險而人悍, 數賊大帥爲亂, 欲銷懦之, 乃徙治龍岡. 州豪傑重遷, 有懟言. 會克用爲河東節度使, 昭義監軍祁審誨乞師, 求復昭義軍. 克用遣賀公雅、李筠、安金俊三部將擊潞州, 爲方立所破. 又使李克修攻取之, 殺殷銳, 遂並潞州, 表克修爲節度留後. 初, 昭義有潞、邢、洺、磁四州, 至是, 方立自以山東三州爲昭義, 而朝廷亦命克修, 以潞州舊軍畀之. 昭義有兩節, 自此始.

克修, 字崇遠, 克用從父弟. 精馳射, 常從征伐, 自左營軍使擢留後, 進檢校司空.

方立倚硃全忠爲助, 故克用擊邢、洺、磁無虛歲, 地爲斗場, 人不能稼. 光啟二年, 克修擊邢州取故鎮, 進攻武安. 方立將呂臻、馬爽戰焦岡, 爲克修所破, 斬首萬級, 執臻等, 拔武安、臨洺、邯鄲、沙河. 克用以安金俊爲邢州刺史, 招撫之. 方立丐兵於王鎔, 鎔以兵三萬赴之, 克修還. 後二年, 方立督部將奚忠信兵三萬攻遼州, 以金啖赫連鐸與連和. 會契丹攻鐸, 師失期, 忠信三分其兵, 鼓而行, 克用伏兵於險, 忠信前軍沒. 既戰, 大敗, 執忠信, 餘衆走, 脫歸者才十二. 龍紀元年, 克用使李罕之、李存孝擊邢, 攻磁、洺, 方立戰琉璃陂, 大敗, 禽其二將, 被斧鑕, 徇邢壘, 呼曰：「孟公速降, 有能斬其首者, 假三州節度使！」方立力屈, 又屬州殘墮, 人心恐. 性剛急, 持下少恩, 夜自行陴, 兵皆倨, 告勞. 自顧不可復振, 乃還, 引酖殺.

從弟遷, 素得士心, 衆推爲節度留後, 請援於全忠. 全忠方攻時溥, 不即至, 命王虔裕以精甲數百赴之, 假道羅弘信, 不許, 乃趨間入邢州. 大順元年, 存孝復攻邢, 遷挈邢、洺、磁三州降, 執王虔裕三百人獻之, 遂遷太原. 表安金俊爲邢、洺、磁團練使, 以遷爲汾州刺史.

贊曰：以亂救亂, 跋扈者能之；以亂不能救亂, 險賊者能之. 蓋救亂似霸, 然而似之耳, 故不足與共功. 觀王重榮寧不信哉！破黃巢, 佐李克用平京師, 若有爲當世者. 俄而奮私隙, 逼天子出奔, 雖馘硃玫, 仆偽襄王, 謂曰「定王室」, 實卑之也. 身死部將手, 救亂而卒於亂, 重榮兩得之. 不殺硃全忠, 而爲全忠誅, 絕其嗣, 宜矣. 餘皆庸奴下材, 無所訾責云.

列傳第一百一十三

楊時硃孫

楊行密, 字化源, 廬州合淝人. 少孤, 與群兒戲, 常爲旗幟戰陣狀. 年二十, 亡入盜中, 刺史鄭綮捕得, 異其貌, 曰：「而且富貴, 何爲作賊?」縱之. 與裏人田頵、陶雅、劉威善. 僖宗在蜀, 刺史遣通章行在, 日走三百里, 如約而還. 秦宗權寇廬、壽間, 刺史募殺賊, 差首級爲賞, 行密以功補隊長. 都將忌之, 俾出戍. 將行, 都將問所乏, 對曰：「我須公頭！」即斬之, 自爲八營都知兵馬使. 刺史走, 淮南節度使高駢因表爲廬州刺史. 乃以田頵爲八營都將, 陶雅爲左沖山將, 討定鄉盜.

駢將呂用之恐行密不可制, 遣俞公楚以兵五千屯合淝, 名討黃巢而陰圖之. 行密擊殺公楚. 秦宗權遣弟度淮取舒城, 行密破走之. 時張敖據壽州, 許勍據滁州, 與行密挐戰. 又舒人陳儒攻刺史高澞, 澞來告難, 行密未能定. 賊吳回、李本逐澞, 據其城, 行密虜之, 取舒州, 爲勍所奪. 光啟二年, 張敖遣將魏虔攻廬州, 大將李神福、田頵破之楮城.

畢師鐸、秦彥攻高駢, 呂用之以駢命署行密行軍司馬, 督其兵進援. 客袁襲說行密曰：「高公耄昏, 妖人用權, 彥乃以逆除暴, 熾其亂. 公亟應, 必得其地.」行密乃檄部州, 裒兵而東, 次天長, 而揚州陷. 行密薄城而屯, 用之以兵屬之. 彥以騎兵背城戰, 行密臥帳中, 令曰：「賊近, 報我.」俄而陷一屯, 別將李宗禮入曰：「兵相迫, 戰且不利, 請堅壁, 徐引歸可也.」李濤怒曰：「以順去逆, 何衆寡爲！今尚何歸, 願以所部前死.」行密喜, 益甲出戰, 俘殺如藉, 彥軍不出. 會駢死, 襲勸行密舉軍縞素, 大臨三日. 進攻城, 未能下. 用之將張審晟詭伏西壕, 殺閽者, 啟外兵, 彥軍疲, 守邏皆潰去, 行密入據揚州. 未閱月, 孫儒奄至, 兵銳甚. 襲見行密曰：「公之入, 以少擊衆, 室家未完. 若外被重圍, 情見勢殆, 不如避之.」行密執海陵鎮遏使高霸殺之, 並其衆, 輦所收財歸于廬. 於是, 硃全忠自爲淮南節度使, 遣將張廷範致命, 而授行密副使, 以行軍司馬李璠知留後. 行密大怒, 廷範、璠不敢入. 全忠更請以行密知觀察留後.

當此時, 孫儒強, 赫然有吞吳、越意. 行密欲遁保海陵, 襲勸還廬州, 治兵爲後計, 行密乃還. 既又謀趨洪州, 襲不可, 曰：「鍾傳新興, 兵附食多, 未易圖也. 孫端據和州, 趙暉屯上元, 結此二人以圖宣州, 我綽綽有餘力矣.」行密從之. 端、暉次采石, 行密自糝潭濟, 端等戰不勝. 襲勸行密「速趨曷山, 堅壁以須. 宣人求戰, 示以弱, 待其怠, 一舉可禽.」 宣將蘇瑭兵二萬對屯, 行密不戰, 分奇兵伐木開道四出, 瑭驚北, 遂圍宣州. 刺史趙鍠糧盡, 親將多出降.

初, 行密有銳士五千, 衣以黑繒黑甲, 號「黑雲都.」 又並盱眙、曲溪二屯, 籍其士爲「黃頭軍」, 以李神福爲左右黃頭都尉, 兵銳甚. 曲溪將劉金策鍠必遁, 紿曰：「將軍若出, 願自吾壘而偕.」鍠喜, 多遺之金, 許妻以女. 明日, 噪城上曰：「劉郎不爲爾婿！」鍠宵遁, 獲之. 鍠, 全忠故人也, 發使求之. 襲曰：「斬首送之, 無後慮.」乃歸鍠首於汴. 昭宗詔行密檢校司徒、宣歙池觀察使.

時韓守威以功拜池州刺史, 行密表徙湖州, 以兵護送. 而李師悅在湖州, 與杭州刺史錢鏐戰不解. 蘇、湖、常、潤亂甚. 行密雖得宣州, 而蔡儔爲孫儒所破, 以廬州降. 儒進攻行密, 行密復入揚州, 北結時溥扞儒. 全忠遣龐師古將兵十萬, 自潁度淮助行密, 敗於高郵. 行密懼, 退還宣州, 遣安仁義襲成及, 取潤州, 自將三萬屯丹陽. 仁義又取常州, 殺錢鏐將杜棱. 儒亦使劉建鋒奪潤、常. 帝以杭州爲防禦使, 授鏐；以宣州號寧國軍, 授行密節度使.

大順二年, 儒屯溧水, 循山構壁. 行密遣李神福屯廣德, 計曰：「兵倍不戰, 當避其銳, 驕之.」乃退舍. 儒衆以爲怯, 守者懈, 神福夜襲走之. 儒將康旺取和州, 安景思取滁州. 神福擊降旺, 逐景思, 攻腰山屯, 破之, 禽儒將李弘章. 俄而田頵、劉威爲儒所敗. 行密欲守銅官, 神福曰：「儒掃境以來, 利速戰, 宜堅壁老其師, 則我無敵矣. 又出輕騎絕賊糧道, 使前不得戰, 退無仰儲, 不亡何待?」於是, 行密以神福爲宣池都遊奕使. 儒始乏食.

常熟名賊陳可兒間儒、行密之斗, 竊入常州, 自稱制置使. 行密遣陶雅守潤州, 張訓入揚州, 因執楚州刺史, 以輕兵襲常州, 斬可兒.

孫儒圍行密宣州, 凡五月不解. 台濛作魯陽五堰, 拕輕舸饋糧, 故行密軍不困, 卒破儒. 即表田頵守宣城, 長驅入揚州. 戰凡七年, 定八州, 生人將盡, 行密勞隱休息, 其下遂安. 議出鹽茗畀民輸帛, 幕府高勖曰：「瘡破之餘, 不可以加斂. 且帑貲何患不足? 若悉我所有, 易四鄰所無, 不積日, 財有餘矣.」行密納之, 始選吏綏勸所部.

蔡儔以廬州叛附硃全忠, 納孫儒將張顥, 而倪章據舒州, 與儔連和. 行密遣李神福攻儔, 破其將, 儔堅壁不出. 顥超堞降, 行密以隸袁積軍, 積請戮之, 行密愛其勇, 更置於親軍. 未幾, 儔自殺. 行密先塚皆爲儔發掘, 吏請夷發儔世墓, 不許. 表劉威爲刺史. 遣田頵攻歙州. 於是, 刺史裴樞有美政, 民愛之, 爲拒戰, 頵兵數卻. 樞, 朝廷所命者, 食盡欲降, 遺行密書, 請還京師. 行密以魯郃代樞, 州人不肯下, 請陶雅代. 雅於諸將最寬厚, 以禮歸樞於朝. 是歲, 李神福拔舒州, 倪章亡, 以神福爲舒州刺史.

乾寧二年, 行密襲濠州. 李簡重甲絕水縋而入, 執刺史張璲, 以劉金守之, 進取壽州. 汴將劉知俊儲穀石碭, 將南襲. 張訓屯漣水, 遣兵浮海掩得其廥. 知俊戰不勝, 因攻漣水, 大敗, 身僅免. 詔拜行密淮南節度副大使, 知節度事, 檢校太傅、同中書門下平章事, 封弘農郡王.

董昌爲錢鏐所攻, 來告窮. 行密遣台濛攻蘇州, 安仁義、田頵攻杭州, 身督戰. 別將張崇爲鏐執, 行密欲嫁其妻, 答曰：「崇不負公, 願少待.」俄而還, 自是行密終身倚愛. 明年五月, 破蘇州, 執鏐將成及, 以硃黨守之.

硃延壽拔蘄、光二州, 行密以霍丘當南北走集, 以邑豪硃景爲鎮將. 景驍毅絕人, 諸盜莫敢犯. 汴將寇彥卿以騎三千襲之, 致全忠厚意, 景不許, 苦戰, 彥卿敗而去. 田頵、魏約、張宣共圍嘉興, 鏐大將顧全武救之, 執宣、約, 逐頵驛亭埭. 未幾, 泰寧節度使硃瑾率部將侯瓚來歸, 太原將李承嗣、史儼、史建章亦來奔. 行密推赤心不疑, 皆以爲將. 於是, 兵銳甚, 強天下.

帝惡武昌節度使杜洪與全忠合, 手詔授行密江南諸道行營都統, 討洪. 汴將硃友恭、聶金率騎兵萬人與張崇戰泗州, 金敗. 瞿章守黃州, 聞友恭至, 南走武昌柵, 行密遣將馬珣以樓船精兵助章守. 友恭次樊港, 章據險, 不得前, 友恭鑿崖開道, 以強弩叢射, 殺章別將, 遂圍武昌. 章率軍薄戰, 不勝. 友恭斬章, 拔其壁.

全忠率葛從周萬騎攻光州, 柴再用遣小校王稔以輕騎覘賊, 汴兵圍之. 候者請救, 再用曰：「稔必殺賊, 第無往.」稔解鞍自如, 暮依樾步戰, 殺傷多, 汴兵乃解. 時亡馬法峻, 稔追汴軍, 得馬乃還. 從周涉淮圍壽州, 而龐師古、聶金以衆七萬壁清口. 硃延壽擊從周軍, 敗之. 行密欲汴圍解, 乃擊師古. 李承嗣曰：「公能潛師趨清口, 破其衆, 則從周不擊而潰.」行密出車西門, 由北門去, 以銳士萬二千齕雪馳, 迫清口, 不進, 壅淮上流灌師古軍. 張訓自漣水來, 行密使將羸兵千人爲前鋒. 師古易之, 方圍棋軍中, 不顧. 硃瑾、侯瓚以百騎持汴旌幟, 直入師古壘, 舞槊而馳. 訓亦登岸, 超其柵. 汴軍大囂, 即斬師古, 士死十八. 全忠聞之, 與從周皆遁走, 追及壽陽, 大破之. 叩淠水, 方涉, 爲瑾所乘, 溺死萬餘. 瑾徙屯安豐, 汴將牛全節苦斗, 後軍乃得度. 會大雪, 士多凍死. 潁州刺史王敬堯燎薪屬道, 汴軍免者數千人. 未幾, 復圍壽州, 七日走.

馬珣收散卒三百, 自黃州間道趨分寧, 絕山谷, 襲撫州. 鏐將危全諷列四壁, 皆萬人. 珣謂諸將曰：「爲諸君擊中壁, 食其穀以歸.」乃夜擊之, 全諷走. 明日, 珣高會, 廣旗幟, 伐鼓循山而下, 連營潰. 既還, 行密罵曰：「豎子, 不遂據其城邪！」 光化元年, 秦裴取鏐昆山鎮, 顧全武圍之. 行密諸將數敗, 全武遂圍蘇州, 台濛固守, 鏐自以舟師至. 濛食盡, 行密遣李簡、蔣勳迎之, 敗全武兵, 濛得還. 後軍潰, 裴援絕, 全武勸其降. 決水灌城, 城壞, 裴乃降. 鏐喜, 具千人食以待. 既至, 士不及百. 鏐曰：「軍寡, 何拒之久?」裴曰：「糧盡歸死, 非仆素也.」初, 成及之執, 行密閱其室, 唯圖書藥劑, 將辟爲行軍司馬, 固辭, 引刀欲自刺, 行密乃止, 厚禮而歸之. 鏐亦遣魏約等還.

全忠攻蔡州, 奉國節度使崔洪來丐師. 明年, 遣硃瑾率兵萬人攻徐州, 屯呂梁, 洪遂來奔. 會雨霖, 瑾引還. 行密攻徐州, 汴將李禮壁宿州以援, 全忠自將次輝州. 行密戰不勝, 乃解. 青州將陳漢賓擁兵送款行密, 王綰、張訓、周本率兵迎之, 漢賓中悔, 綰、訓入見漢賓, 約麾下：「饗我不過日中, 若不至, 可攻城.」漢賓釋甲聽命. 光州叛, 行密自攻之, 汴將硃友裕來救, 撤圍還. 全忠諭馬殷、成汭、雷滿合兵攻行密, 汭、滿猶豫, 汭惡殷事全忠, 掠其境, 滿來結好. 行密壁黃、鄂間, 杜洪寘鴆於酒、於井, 棄城去, 行密知, 不入. 全忠又遣使者督殷、汭、滿連兵解圍, 行密還. 詔加檢校太尉、兼侍中. 天復元年, 傳言盜殺錢鏐, 李神福急攻臨安, 顧全武列八壁相望, 神福伏軍青山, 偽若引去, 諜奔告, 全武悉衆躡之. 神福返斗, 與伏夾攻, 斬首五千級, 執全武. 明日, 遂圍臨安, 鏐將秦昶以步兵三千降. 神福乃令軍中護鏐先墓, 禁樵采, 鏐遣使者厚謝. 神福以鏐不死, 臨安未可下, 納犒而還.

明年, 大將劉存率兵二萬、戰艫七百伐湖南. 殷伏軍長磧洲, 以樓艓據上流, 乘風颺沙, 強弩射之, 存軍濩. 行密歸顧全武於鏐, 鏐亦釋秦裴以報.

帝在鳳翔, 以左金吾大將軍李儼爲江淮宣諭使, 授行密東面諸道行營都統、檢校太師、守中書令, 封吳王, 承制封拜, 且告難. 時已削奪全忠封爵, 詔西川、河東、忠義、幽州、保大、橫海、義武、大同八道攻之. 詔硃瑾爲平盧節度使, 繇海州取青、齊；馮弘鐸爲感化節度使, 出漣水, 攻徐、宿；使硃延壽圍蔡州；田頵捍錢勖；行密討杜洪、馬殷, 以分全忠勢.

行密乃以李神福爲鄂嶽招討使, 劉存副之, 遣冷業攻馬殷. 杜洪戰屢敗, 嬰城, 請救於全忠. 全忠使韓勍率步兵萬人屯灄口, 荊南節度使成汭亦悉衆救洪. 神福逆戰, 敗之, 汭溺死, 勍引衆走. 冷業屯平江, 爲三壁. 殷將許德勳以銳卒號「定南刀」夜襲業, 擊三壁皆破, 禽業, 掠上高、唐年而去. 是時, 杜洪困甚, 且禽；會田頵、安仁義絕行密, 行密召神福、存還計事, 洪復振. 頵之敗, 更以台濛爲宣州觀察使, 復遣神福、存攻鄂州. 順義軍使汪武與頵連和, 歙州刺史陶雅攻鍾傳, 兵過武所, 迎謁, 縛武於軍.

無錫當浙沖, 行密使票將張可悰守之. 鏐勁兵三千夜襲城, 可悰以百騎擊走之, 吏皆賀, 答曰：「未也, 方勞諸軍一戰.」乃蔽火斂旗以須. 覘者以告, 鏐兵復至, 可悰大破之.

台濛卒, 行密以子渥爲宣州觀察使. 天祐二年, 王茂章、李德誠拔潤州, 殺安仁義. 以王茂章爲潤州團練使. 聶彥章等率舟師復伐殷, 攻嶽州. 許德勳、詹佶以舟千二百柁入蛤子湖[王棄]山之南, 爲木龍鎖舟, 夜徙三百舸斷楊林岸. 彥章入荊江, 將趨江陵. 佶躡之, 德勳以梅花海鶻迅舸進, 斷木龍, 舟蔽江, 車弩亂發, 執彥章, 溺死萬人. 殷釋彥章還, 德勳謂曰：「爲我謝吳王, 仆等數人在, 湖、湘不可冀也.」 行密寬易, 善遇下, 能得士死力. 每宴, 使人負劍侍. 陳人張洪因以劍擊行密, 不中, 近將李龍禽斬之. 佗日, 侍劍如故. 行密蚤出, 有盜斷馬鞅, 不之問, 以故人人懷恩. 始, 乘孫儒亂, 府庫殫空, 能約己省費, 不三年而軍富雄. 嘗過楚州, 台濛盛供帳待之, 行密一夕去, 遺衣臥內, 皆經補浣. 濛還之, 行密曰：「吾興細微, 不敢忘本, 君笑我邪?」濛大慚. 登城, 見王茂章營第, 曰：「天下未定, 而茂章居寢鬱然, 渠肯爲我忘身乎?」茂章遽毀損.

方帝困鳳翔, 再遣使督兵, 以爲行密可亢全忠者, 然兵至宿州, 紿言糧盡, 乃還. 全忠脅帝東遷, 行密恥憤被病. 全忠亦知天子倚行密爲重, 乃弑帝以絕人望. 行密聞之, 發喪, 不視事三日, 因是病篤, 召將吏付家事, 問嗣於其佐. 周隱對曰：「宣州司徒易而信讒, 唯淫酗是好, 不可以嗣, 不如擇賢者.」時劉威以宿將有威名, 隱意屬威, 行密不答. 因以王茂章代渥, 使亟還. 行密召所親嚴求曰：「我使周隱召吾兒而不至, 奈何?」求往見隱, 召檄仍在幾. 始, 渥守宣州, 押牙徐溫、王令謀約渥曰：「王且疾, 而君出外, 此殆奸人計. 他日有召, 非我二人勿應也.」及是, 二人以符召渥. 渥至, 行密承制授檢校太尉、同中書門下平章事、淮南節度使留後. 行密諗渥曰：「左衙都將張顥、王茂章、李遇皆怙亂, 不得爲兒除之.」卒, 年五十四. 遺令穀葛爲衣, 桐瓦爲棺. 夜葬山谷, 人不知所在. 諸將謚曰武忠.

張顥議歸都統印於宣諭使李儼, 行節度事. 諸將畏顥, 無敢對, 渥流涕. 騎軍都尉李濤曰：「都統印, 先帝所以賜王父子, 安得授人?」諸將唯唯. 顥投袂去, 乃共請於儼, 承制授渥兼侍中、淮南節度副大使、東面諸道行營都統, 封弘農郡王.

渥好騎射. 初與許玄膺爲刎頸交, 及嗣位, 事皆決之, 諸將莫敢忤. 渥求王茂章親兵不得, 及去宣, 輦帷帟以行, 茂章嫚罵不與. 逾年, 遣兵五千襲之, 茂章奔杭州. 秦裴執鍾匡時, 渥授以江西制置使. 硃思勍、範師從、陳鐇以兵戍洪州, 渥爲張顥所制, 三人者, 渥腹心也. 顥脅以爲有異謀, 遣陳祐疾馳, 懷短兵, 微服入秦裴帳中, 裴大驚, 命飲, 召三將入, 皆色動, 酒行, 祐數其罪, 皆斬之. 渥召周隱曰：「君嘗以孤爲不可嗣, 何也?」隱不對, 遂殺之.

贊曰：行密興賤微, 及得志, 仁恕善御衆, 治身節儉, 無大過失, 可謂賢矣. 然所據淮、楚, 士氣剽而不剛. 行密無霸材, 不能提兵爲四方倡, 以興王室, 熟視硃溫劫天子而東, 謀窮意沮, 憤死牖下, 可爲長太息矣！ 時溥, 徐州彭城人. 爲州牙將. 黃巢亂京師, 節度使支詳遣溥與陳璠率兵五千西討. 次河陰, 軍亂, 剽居人. 溥招戢其衆, 引還屯境上, 疑不敢歸. 詳以牛酒犒士, 約悉貰其罪, 軍乃入, 共推溥爲留後, 逐詳客館. 溥厚具貲裝, 遣璠護還京師, 夜駐七里亭, 璠擅殺詳, 屠其家. 溥怒, 署璠宿州刺史, 俄殺之. 別遣將引銳兵三千入關, 僖宗因以武寧節度命之.

巢敗東走, 圍陳州, 營溵水. 秦宗權方據淮西, 相聯結. 溥地介於賊, 乃悉師討之, 軍鋒甚盛, 連戰輒克, 授東面兵馬都統. 遂合許、兗、鄆兵, 逐尚讓於太康, 斬首數萬級, 讓以所部萬人降. 溥遣將李師悅等追尾巢至萊蕪, 大破之. 諸將爭得巢首, 而林言斬之, 持歸溥, 以獻天子, 故破賊溥功第一. 加檢校司徒、同中書門下平章事, 進檢校太尉、兼中書令、钜鹿郡王. 宗權阻兵, 拜溥蔡州行營兵馬都統.

賊平, 與硃全忠爭功, 嫌槊日構. 孫儒方與楊行密爭揚州, 詔全忠爲淮南節度使平其亂. 溥自以先起, 功名顯朝廷, 位都統, 顧不得而全忠得之, 頗悵恨. 全忠使司馬李璠、郭言等東, 兵道宿州, 遺溥書請假道. 溥辭不可, 間其墮, 以兵襲之. 言戰甚力, 解而還. 全忠怨, 自是連歲略徐、泗, 師不弛甲. 全忠自將及其郊, 未得志, 引去. 溥窮, 乞師於李克用. 克用爲攻碭山, 硃友裕救之, 各亡其大將. 友裕進攻宿州, 不能拔. 時大順元年也.

明年, 丁會築堤閼汴水, 灌宿郛, 三月, 拔之, 使劉瓚守. 而溥將劉知俊引兵二千降全忠, 軍益不振. 民失田作, 又大水薦饑, 死喪十七以上. 乃請和於全忠, 全忠約徙地而罷兵. 昭宗以宰相劉崇望代之, 授溥太子太師. 溥慮去徐且見殺, 惶惑不受命, 諭軍中固留, 有詔聽可. 泗州刺史張諫聞溥已代, 即上書請隸全忠, 納質子焉. 溥既復留, 諫大懼, 全忠爲表徙鄭州刺史. 諫畏兩怨集己, 乃奔楊行密. 行密以諫爲楚州刺史, 並其民徙之, 以兵屯泗.

硃友裕率軍攻溥, 嬰城不出. 有語全忠曰：「軍行非吉日, 故師無功.」全忠遣參謀徐璠至軍責諭, 友裕答曰：「溥困且破, 乃徇妖辭, 士心墮矣.」焚其書, 督餫饋, 急攻之, 溥將徐汶出降. 溥求救於硃瑾. 全忠自以兵屯曹, 將去, 留精騎數千授霍存曰：「事急, 可倍道趨之.」瑾兵二萬與溥合, 攻友裕, 存引兵疾戰, 瑾、溥還壁. 明日復戰, 霍存敗, 死之. 進逼友裕, 友裕堅營不出, 瑾食盡, 還兗州. 全忠使龐師古代友裕, 溥分兵固保石佛山, 師古攻拔之. 自是完壘不戰. 王重師、牛存節等梯其堞以入, 溥徙金玉與妻子登燕子樓, 自焚死, 實景福二年. 全忠遂有其地, 私置守焉.

硃宣, 宋州下邑人. 父以豪猾聞裏中, 坐鬻鹽抵死. 宣亡命去青州, 爲王敬武牙軍. 黃巢之亂, 敬武遣將曹存實率兵西入關, 而宣爲軍候, 道鄆州. 是時, 節度使薛崇拒王仙芝戰死, 其將崔君裕攝州事. 存實揣知兵寡, 襲殺之, 據其地, 遂稱留後. 以宣功多, 署濮州刺史, 留總帳下兵.

中和初, 魏博韓簡東窺曹、鄆, 引兵濟河. 存實迎戰, 死於陣, 宣收殘卒嬰城. 簡圍之六月, 不能拔, 引兵去. 僖宗嘉其守, 拜宣天平節度使, 累加同中書門下平章事. 宣有衆三萬, 弟瑾勇冠三軍, 陰有爭天下心. 瑾嗜殘殺, 光啟中, 求婚於兗州節度使齊克讓, 托親迎, 載兵竊發, 逐克讓, 據府自稱留後, 天子即授以帥節, 兄弟雄張山東. 時秦宗權悉兵攻硃全忠, 使秦賢列三十六壁, 自將督戰. 全忠大恐, 求救於宣. 宣與瑾身率師往擊宗權, 宗權敗走.

全忠厚德宣, 兄事之, 情好篤密, 而內忌其雄, 且所據皆勁兵地, 欲造怨乃圖之. 即聲言宣納汴亡命, 移書詆讓. 宣以新有恩於全忠, 故答檄恚望. 全忠由是顯結其隙, 使硃珍先攻瑾, 取曹州, 壁乘氏. 宣救曹不克, 奔還範. 範珍圍濮州, 宣使弟罕救濮. 全忠自將擊罕, 斬之, 拔濮州, 硃裕奔歸鄆, 使珍薄鄆挑戰, 宣不出. 裕爲書紿降, 導珍入, 信之, 夜以兵數千傅城. 裕開門, 軍入, 縣門發, 死者數千, 縱畾石擊未入者, 殺裨將百餘人. 復取曹, 以郭詞爲刺史, 大將郭銖斬詞奔全忠. 瑾謀悉兵襲汴, 全忠乃自攻瑾. 瑾以兵掠單父, 與全忠將丁會轉戰, 不勝, 去.

景福初, 復伐宣, 令從子友裕先驅, 自繼之. 次衛南, 宣以輕兵夜掩友裕軍, 走之, 據其營. 全忠未知, 運糧以入, 乃覺, 走瓠河, 與友裕相失, 距濮十五里舍. 明日, 友裕乃至. 宣留濮州. 全忠令友裕馳壯騎諜鄆虛實, 身將而北. 會宣引還, 縱兵戰, 全忠南走, 絕塹去, 幾不脫, 大將多死. 乃謀持久徼極取宣, 歲一再暴其鄙, 奪之食, 俘其工織, 秬有存者. 宣令賀瑰守濮州, 爲友裕所攻, 委城走. 友裕進擊徐州, 時溥求援於宣, 戰不勝而還, 溥遂亡. 全忠即遣龐師古攻齊州, 宣、瑾皆戍以兵, 久不下. 乾寧元年, 全忠身往, 薄清河結壘. 宣、瑾三分其兵出擊之, 全忠迎戰東阿, 南風急, 汴軍居下, 甚懼. 俄而風返, 全忠得縱火焚其旁, 熛薰漲天, 宣等大北. 是夏, 全忠壁曹州南, 宣薄戰, 禽其將三人. 全忠還.

明年, 使硃友恭擊兗州, 瑾堅壁, 乃塹而守. 宣饟瑾, 友恭奪其糧. 全忠自軍單父. 會宣求救於李克用, 友恭退壁曹南. 數月, 全忠自伐宣, 刈其麥, 敗克用將李承嗣等, 乃還. 宣追之, 大鈔曹州. 其秋, 全忠復攻鄆, 壁梁山. 宣、克用挑戰, 全忠設伏破之, 斬首數千級, 引而南. 克用躡全忠後, 至柏和, 大寒, 全忠軍多死. 不閱月, 復圍兗州, 因略地龔丘. 賀瑰以奇兵擊全忠輜重, 不及, 戰钜野東, 瑰大敗, 見禽, 師無孑餘. 軍道大陂, 風暴起, 全忠曰：「豈殺人有遺邪?」乃搜軍中, 復斬數千人, 風亦止, 執瑰示城下.

瑾之兄瓊守齊州, 見勢屈, 以州歸全忠, 結同姓歡. 全忠許之, 輕騎至軍, 全忠勞苦加禮, 因使招瑾. 瑾領精騎鬲池笑語如平生歡, 乃使將胡規偽送款, 欲得瓊躬上符節. 全忠不之虞, 瑾伏壯士橋下, 瓊單騎至, 方交語, 士突起, 掖瓊以入, 斬其首棄城下, 汴軍大震. 全忠恚, 數日乃去.

三年, 克用使其將李瑭以兵屯莘援宣, 爲羅弘信所破. 全忠大喜, 度宣可困, 遣龐師古伐宣, 宣逆戰, 敗於馬頰河. 師古迫其西門, 兵不出.

全忠之攻宣, 凡十興師, 四敗績. 宣才將皆盡, 益內沮, 度不能與全忠確, 則固守, 增堞深溝爲不可逼. 明年, 葛從周密造舟於塹, 師人逾而升. 宣出奔, 爲民所縛, 追至, 執以獻, 全忠斬之而納其妻. 使師古攻兗州. 二月, 食盡, 瑾自出督芻粟, 轉掠豐、沛間, 而子用貞及大將康懷英等舉城降. 瑾引麾下走沂州, 刺史尹懷賓不納, 乃趨海州, 刺史硃用芝以其衆與瑾奔楊行密, 行密迎之高郵, 解玉帶以賜, 表領徐州節度使, 畀以兵. 師古、從周以兵七萬討行密, 瑾敗之清口, 擊殺師古, 而從周還, 師至淠水, 方涉, 瑾追及, 殺傷溺死幾盡. 瑾事行密尤盡力.

孫儒, 河南河南人. 以趫卞橫裏中, 隸忠武軍爲裨校, 與劉建鋒善. 黃巢亂, 以兵屬秦宗權, 爲都將. 光啟初, 宗權遣儒攻東都, 留守李罕之出奔, 儒焚宮闕, 屠居人. 河陽節度使諸葛爽與儒戰洛水, 爽敗, 儒亦東圍鄭州. 硃全忠屯中牟救之, 不敢前. 儒衆夜登城, 刺史李璠走, 儒進拔河橋, 遂取河陽, 留後諸葛仲方出奔. 全忠壁河陰, 儒掠汴鄙, 全忠兵卻, 屯胙城東南, 列偽旗鼓疑之, 儒乃還.

會全忠與宗權戰, 宗權敗走. 儒聞, 殺孟人, 氵不屍於河, 焚井邑, 乃去. 宗權又遣儒鈔淮南, 乘高駢之亂, 儒留濠州. 會楊行密得揚州, 宗權使弟宗衡爭淮南, 以儒爲副, 建鋒爲前鋒. 儒常曰：「丈夫不能苦戰萬里, 賞罰繇己, 奈何居人下, 生不能富貴, 死得廟食乎?」未幾, 汴兵攻蔡, 宗權召之, 儒稱疾不往, 宗衡督之. 即大會帳下, 酒酣, 斬宗衡, 並其衆. 與建鋒、許德勳等盟. 有騎七千, 因略定傍州, 不淹旬, 兵數萬, 號「土團白條軍」.

文德元年, 破揚州, 自爲淮南節度使, 與時溥連和. 初, 全忠嘗以書招儒, 故又納款於汴, 且送宗衡、秦彥、畢師鐸首, 全忠藉以聞. 昭宗授儒檢校司空, 全忠署爲招討副使.

龍紀初, 悉兵攻宣州, 行密取淮南, 儒還. 行密走, 始得潤、常、蘇三州, 兵益強, 使建鋒守潤、常. 全忠約行密圖之. 儒謀定江南, 乃北爭天下, 畏全忠搗虛, 乃遣人卑辭厚賄, 全忠薦於朝, 詔授淮南節度使.

大順元年, 行密取潤州, 以安仁義守之, 常州以李友守之. 儒怒, 三分其軍度江, 建鋒復拔常、潤, 仁義走. 全忠遣將龐從等軍十萬奄至高郵, 儒悉師禦之, 故仁義間取潤州, 劉威、田頵等敗建鋒於武進, 取常州. 杭州錢鏐將沈粲自蘇州奔儒, 行密諸將在潤、常者, 皆爲建鋒所逐, 仁義、頵棄潤州走.

明年, 儒引兵自京口轉戰, 召建鋒皆行. 行密諸將屯險者, 聞儒至, 皆走. 頵、威等合兵三萬, 邀儒黃池. 儒遣馬殷擊走之. 儒營廣德, 乘勝至東溪, 淮人大恐. 行密遣台濛屯西溪, 自引軍逆戰. 儒軍圍之數重, 黑雲將李簡以騎馳之, 行密乃免. 儒遂圍宣州, 行密乞師於錢鏐. 會溪潦暴湧, 廣德、黃池諸壁皆沒, 儒分兵取和、滁二州.

其秋, 儒焚揚州, 引而西, 傳檄遠近, 號五十萬, 旌旗相屬數百里, 所過燒廬舍, 殺老弱以給軍. 行密懼, 將遁去. 戴規曰：「儒軍數敗, 今掃地而至, 決死於我, 若吾遣降者間至揚州, 撫尉衣食, 使儒軍聞其家尚完, 人人思歸, 不戰可禽也.」行密乃遣親將入揚州, 取儒營糧數十萬斛以稟饑民. 儒屯廣德, 陶雅以騎軍破儒前鋒, 屯嚴公台. 十二月, 頵、威與儒決戰, 皆大敗. 儒連屯稍西, 行密使陶雅屯潤州, 扼其歸路.

景福元年, 儒復圍宣州, 屯陵陽. 行密戰不利, 謀出奔, 時劉威方系獄, 且死, 行密窮, 更召問計, 對曰：「儒焚倉隤壘以來, 糧盡將爲我禽. 若勁兵背城, 坐制其困.」李神福亦請據險邀儒糧. 行密乃分兵攻廣德, 壁而絕饟道. 軍適大疫, 儒病{疒占}, 遣建鋒、殷鈔諸縣. 行密知城下兵寡, 乃晨出, 率仁義、頵背城決戰, 破五十壁. 會暴澍且冥, 儒軍大敗. 儒病甚, 股弁不能興. 頵執儒獻行密, 諸將皆降. 儒就刑於市, 見劉威曰：「中君之謀.」儒嘗引鑒搔首曰：「此頭不久當入京師.」至是, 傳首闕下. 建鋒、殷哭之, 相語曰：「公常有志廟食, 吾等有土, 當廟以報德.」及殷據湖南, 表儒贈司徒、樂安郡王, 立廟以祀.

列傳第一百一十四

高趙田硃

高仁厚, 亡其系出. 初事劍南西川節度使陳敬瑄爲營使. 黃巢陷京師, 天子出居成都, 敬瑄遣黃頭軍部將李鋋鞏咸以兵萬五千戍興平, 數敗巢軍. 賊號蜀兵爲「鵶兒」, 每戰, 輒戒曰：「毋與鵶兒斗.」敬瑄喜其兵可用, 益選卒二千, 使仁厚將而東.

先是, 京師有不肖子, 皆著疊帶冒, 持梃剽閭裏, 號「閑子.」 京兆尹始視事, 輒殺尤者以怖其餘. 竇潏治京兆, 至殺數十百人, 稍稍憚戢. 巢入京師, 人多避難寶雞, 閑子掠之, 吏不能制. 仁厚素知狀, 下約入邑閭縱擊. 軍入, 閑子聚觀嗤侮, 於是殺數千人, 坊門反閉, 欲亡不得, 故皆死, 自是閭裏乃安.

會邛州賊阡能衆數萬略諸縣, 列壁數十, 涪州刺史韓秀升等亂峽中, 韓求反蜀州, 諸將不能定. 敬瑄召仁厚還, 使督兵四討, 屯永安. 阡能遣諜者入軍中, 吏執以獻, 諜自言父母妻子囚於賊, 約不得軍虛實且死. 仁厚哀之, 曰：「爲我報賊, 明日我且戰, 有能釋甲迎我者, 署背曰『歸順』, 皆得復農矣.」縱諜去, 命諸將毀柵, 鼓而前. 賊渠羅渾擎設伏詐降, 仁厚遣將不持兵入諭其衆, 皆真降. 渾擎詐窮而逸, 吏執之, 仁厚曰：「愚人不足語.」降衆署背得免, 則告諸壁：「大軍至.」賊帥句胡僧大驚, 斬之, 莫能禁, 衆執胡僧以降. 韓求知大賊已禽, 徇諸壁曰：「敢出者斬！」衆罵之, 求赴水死, 衆鉤出, 斬以徇, 餘柵皆下. 仁厚按轡徘徊視賊壘, 吏請焚之, 仁厚命取財糧, 乃縱火, 屍賊成都. 仁厚還, 天子御樓勞軍, 授仁厚檢校尚書左仆射、眉州刺史.

敬瑄與仁厚謀曰：「秀升未禽, 貢輸梗奪, 百官乏奉, 民不鹽食. 公能破賊, 當以東川待公.」仁厚許之. 詔拜行軍司馬. 仁厚聞賊儲械、子女皆在屯, 乃以銳兵瀕江, 伐木頹水礙舟道, 負岸而陣. 使遊軍逼賊, 久不戰, 則夜以千卒持短刀、強弩直薄營, 火而噪之. 秀升率舟兵救火, 仁厚遣人鶩沒鑿舟, 皆沈, 衆懼, 多潰. 秀升斬潰兵, 欲脅止之, 衆怒, 執秀升以降. 仁厚問狀, 對曰：「天子蒙塵, 反者何獨我?」仁厚檻車送行在, 斬於市.

東川節度使楊師立初隸神策軍, 累遷檢校司空、同中書門下平章事. 聞敬瑄仁厚代己, 有望言. 敬瑄諷帝召師立以本官兼尚書右仆射, 師立益怒, 移檄言敬瑄十罪, 殺監軍田繪, 屯涪城, 遣兵攻綿州, 不克. 又檄劍州刺史姚卓文共攻成都, 假卓文爲指揮應接使, 卓文不應. 帝乃下詔削官爵. 敬瑄即表仁厚爲東川節度留後, 楊茂言爲行軍副使, 楊棠爲諸軍都虞候, 率兵三萬討之. 師立遣大將張士安、鄭君雄守鹿頭關. 仁厚次漢州, 前軍戰德陽, 師立嬰城, 閱四旬, 夜出兵擾北柵, 仁厚設兩翼而伏, 披柵門列炬, 賊不敢進, 伏發, 擊走之. 楊茂言謂仁厚且敗, 引兵走, 久乃還. 明日, 會諸將, 仁厚曰：「副使當以死報天子.」斬而徇. 於是士安不敢出, 師立自督士, 十戰皆北. 仁厚約城中斬首惡者賞, 君雄呼於軍曰：「天子所討, 反者耳, 吾等何與?」乃與士安嘩而進, 以仁厚書示師立曰：「請以死謝衆.」自沈於池死. 君雄悉誅其家, 獻首天子. 仁厚入府, 縱系囚, 賑貧絕. 詔拜劍南東川節度使.

光啟二年, 遂據梓州, 絕敬瑄. 君雄時爲遂州刺史, 亦陷漢州, 攻成都. 敬瑄使部將李順之逆戰, 君雄死. 又發維、茂州羌軍擊仁厚, 斬之. 乾寧中, 皆追贈司徒.

趙犨, 陳州宛丘人, 世爲忠武軍牙將. 犨資警健, 兒弄時好爲營陣行列, 自號令指顧, 群兒無敢亂. 父叔文見之, 曰：「是當大吾門.」稍長, 喜書, 學擊劍, 善射. 會昌中, 從伐潞州, 收天井關, 又從征蠻, 忠武軍功多, 遷大校.

黃巢入長安, 所在盜興, 陳人詣節度府, 請犨爲刺史, 表於朝, 授之. 既視事, 會官屬計曰：「巢若不死長安, 必東出關, 陳其沖也.」乃培城疏塹, 實倉庫, 峙槁薪, 爲守計. 民有貲者悉內之, 繕甲兵, 募悍勇, 悉補子弟領兵. 巢敗, 果東奔. 賊將孟楷以萬人寇項, 犨擊禽之. 僖宗嘉其功, 遷累檢校司空. 巢聞楷死, 驚且怒, 悉軍據溵水, 與秦宗權合兵數十萬, 繚長壕五周, 百道攻之. 州人大恐, 犨令曰：「士貴建功立名節, 今雖衆寡不敵, 男子當死地求生, 徒懼無益也. 且死國, 不愈生爲賊乎? 吾家食陳祿, 誓破賊以保陳, 異議者斬！」衆聽命. 引銳士出戰, 屢破賊. 巢益怒, 將必屠之, 乃起八仙營於州左, 僭象宮闕, 列百官曹署, 儲糧爲持久計. 宗權輸鎧仗軍須, 賊益張. 犨小大數百戰, 勝負相當, 故人心固, 乃間道乞師於硃全忠. 未幾, 汴軍至, 壁西北, 陳人思奮, 犨引兵急擊賊, 破之. 圍凡三百日而解.

中和五年, 擢彰義軍節度使. 巢雖敗, 宗權始熾, 略地數千里, 屠二十餘州, 唯陳賴犨獨完, 以功檢校司徒, 加泰寧、浙西兩節度, 皆在陳並領之. 龍紀初, 進同中書門下平章事、忠武軍節度, 仍治陳州, 流亡踵還. 與弟昶至友愛, 後將老, 悉以軍事付之, 乃卒, 贈太尉.

犨悉忠力以孤城抗賊, 巢卒敗亡. 然附全忠, 亦賴其力復振, 故委輸調發助全忠, 常先它鎮云.

昶, 字大東, 神采軒異, 而內沈厚, 有法度. 破孟楷功多. 巢之圍, 昶夜扌取師, 疲而寢, 如有神相之者. 黎曙決戰, 士爭奮死斗, 禽賊酋數人, 斬級千餘. 犨領泰寧, 以昶爲州刺史、檢校尚書右仆射. 當時, 方鎮言忠壯吏治, 舉言犨、昶. 犨之老, 乃授留後, 遷忠武節度使, 亦留陳. 進檢校司徒. 劭勸農桑, 於人有恩惠. 加同中書門下平章事. 乾寧二年卒, 年五十三, 贈太尉.

犨子珝, 字有節. 雄毅喜書, 善騎射. 巢之難, 激勵麾下, 約皆死. 以先塚邇賊, 畏見殘齮, 即夜縋死士取柩以入. 庫有巨弩, 機牙壞, 不能張, 珝以意調治, 激矢至五百步, 人馬皆洞, 賊畏不敢逼. 以勞檢校尚書右仆射, 遙領處州刺史.

昶帥忠武, 珝遷行軍司馬. 昶之喪, 知忠武留後, 政簡濟, 上下安之. 全忠表爲忠武軍節度使. 陳土惡善圮, 珝疊甓表墉, 遂無患. 三加檢校太保. 光化三年, 同中書門下平章事, 進兼侍中, 封天水郡公. 按鄧艾故跡, 決翟王渠溉稻以利農. 一家三節度, 相繼二十餘年, 陳人宜之.

天復初, 韓建帥忠武, 以珝知同州節度留後. 昭宗還長安, 詔入朝, 賜號「迎鑾功臣.」 以檢校太傅爲右金吾衛上將軍, 從東遷. 歲餘, 以疾免. 卒, 年五十五, 贈侍中, 陳人爲罷市.

田頵, 字德臣, 廬州合肥人. 略通書傳, 沈果有大志. 與楊行密同裏, 約爲兄弟. 應州募屯邊, 遷主將. 行密據廬州, 頵謀爲多. 攻趙鍠於宣州, 鍠出東溪, 乘暴流以逸, 阻水解甲, 謂追騎不能及. 頵乘輕舠追之, 鍠驚, 遂見禽. 行密表頵爲馬步軍都虞候.

沙陀叛將安仁義奔淮南, 行密大喜, 屬以騎兵, 使在頵右, 兩人名冠軍中, 共攻常州, 殺刺史杜棱. 錢鏐方屯潤州, 一夕潰. 會孫儒南略, 頵等屯丹陽, 儒火揚州, 壁廣德, 頵破其屯. 與戰, 頵走, 行密怒, 奪其兵. 或諫行密曰：「強敵傅壘, 不用頵, 非計也.」行密復將頵. 儒詒書仁義通好, 以疑行密, 行密待益厚, 署行軍副使, 卒用此二人功禽儒. 乃表仁義爲潤州刺史, 頵寧國軍節度使. 累遷檢校太保、同中書門下平章事. 仁義至檢校太保.

頵已平馮弘鐸, 至揚州謝行密. 左右求貲不已, 獄吏亦有請, 頵怒曰：「吏覬吾入獄邪！」又求池、歙爲屬州, 行密不許, 頵始怨. 將還, 指府門曰：「吾不復入此.」 是時, 錢鏐部將徐綰叛, 鏐入杭州逐綰, 綰屯靈隱山迎頵.

頵遣客何曉見鏐曰：「王宜東保會稽, 無爲虛屠士衆也.」鏐曰：「軍中小叛常然, 公爲人長, 何助逆耶?」頵攻北門, 鏐登城與語, 射中麾下. 頵築壘絕往來道, 鏐患之, 出金幣十輿, 募能奪地者. 陳璋以死士三百, 免胄馳擊, 奪其地, 鏐授璋衢州刺史. 頵攻城未能克, 將濟江絕西陵, 爲鏐將所卻, 圍益急.

先是, 行密欲女鏐子, 鏐急, 乃遣元鏚迎女, 且告行密曰：「頵得志, 爲患必大, 請以子爲質, 願召還頵.」行密使人謂頵曰：「不還, 我遣人代守宣州.」頵不從. 鏐輸錢二百萬緡犒軍, 頵又請鏐子元瓘出質, 乃與綰引兵還. 然內怨行密與鏐, 因移書曰：「侯王守方以奉天子, 譬百川不朝于海, 雖狂奔澶漫, 終爲涸土, 不若順流無窮也. 東南揚爲大, 刀布金玉積如阜, 願公上天子常賦, 頵請悉儲峙, 單車以從.」行密答曰：「貢賦繇汴而達, 適足資敵爾.」於是頵絕行密, 大募兵. 李神福白行密：「頵必叛, 宜先圖之.」行密曰：「頵有大功, 而反狀未明, 殺之, 諸將不爲用.」頵遣其佐杜荀鶴至汴通好, 全忠喜, 屯宿州須變. 行密以康儒在頵所, 故授廬州刺史以間之. 頵怒, 族其家, 儒曰：「公不用吾謀, 死無地矣.」 頵與安仁義連和攻升州, 劫刺史李神福妻息厚養之. 神福方與劉存攻鄂州, 行密召之. 神福謂諸將曰：「頵反, 此心腹疾, 宜速攻之.」頵遣李皋詒書神福曰：「公家在此, 苟從我, 當分地以王.」答曰：「吾以一卒從吳王, 任上將, 終不以妻子易意.」乃斬皋, 破頵兵於曷山. 始, 頵將王壇等以舟師躡神福後, 至吉陽磯, 不戰. 會日暮, 壇掩神福軍半濟, 神福反舟順流急擊, 大破之, 因縱火, 士多死. 明日, 壇復戰, 敗於皖口, 頵乃自將來戰. 神福曰：「賊棄城而來, 此天亡也.」乃瀕水堅壁不出, 請行密以兵塞頵走道.

仁義焚東塘戰艦, 夜攻常州, 不克, 轉戰至夾岡, 立二幟, 解甲而息, 追兵莫敢向. 頵陳舟蕪湖. 行密遣將王茂章攻潤州. 仁義以善射冠軍中, 當時稱硃瑾槊, 米志誠弩, 皆爲第一. 仁義常曰：「志誠弩十, 不當瑾槊之一；瑾槊十, 不當吾弓之一.」人以爲然. 又其治軍嚴, 善得士心. 戰卒數百, 濠梁不毀, 開門斗, 先告所當中, 然後射之. 茂章等不敢與確. 行密遣使謂曰：「吾不忘公功, 能自歸, 當復爲行軍副使, 但不可處兵.」仁義欲降, 其子固諫, 乃止.

行密召其將台濛泣語曰：「人嘗告頵必反, 我不忍負人, 頵果負我. 吾思爲將者非公莫可.」濛頓首謝, 率騎度江, 爲陣以行. 士笑其怯, 濛曰：「頵宿將多謀, 備之何害?」與王壇等戰廣德, 濛以行密書遺壇諸將, 皆再拜氣奪. 濛麾兵擊之, 壇走. 神福既以不戰困頵, 頵紿言母病, 還至蕪湖. 聞壇敗, 留精兵二萬屬郭行琮, 身走城. 濛之行, 爲狹營小舍, 覘者以爲才容二千人, 頵輕之, 不復召兵. 與戰黃池, 矢石始交而濛遁, 兵爭逐北, 遇伏, 頵大敗, 召蕪湖兵, 不得入. 行琮及壇皆歸行密, 頵恚, 自料死士數百, 號「爪牙都」, 身薄戰. 濛退軍示弱, 士超隍, 濛殊死戰, 軍潰. 頵奔城, 橋陷, 爲亂兵所殺, 年四十六. 其下猶斗, 示頵首, 乃潰.

頵始以元瓘歸, 戰不勝, 輒欲殺之, 頵母護免. 及鏐與行密合, 頵曰：「今日不勝, 必殺元瓘.」已而頵死, 傳首至淮南, 行密泣下, 葬以庶人禮, 亦葬康儒, 還元瓘於杭.

頵善爲治, 資寬厚, 通利商賈, 民愛之. 善遇士, 若楊夔、康軿、夏侯淑、殷文圭、王希羽等皆爲上客. 文圭有美名, 全忠、鏐交辟不應. 頵置田宅, 迎其母, 以甥事之, 故文圭爲盡力. 夔知頵不足亢行密, 著《溺賦》以戒, 頵不用.

行密使王茂章穴地取潤州, 安仁義以家屬保城樓, 兵不敢登. 召李德誠曰：「汝可以委命.」乃抵弓矢就縛, 父子斬揚州市.

濛, 字頂雲, 亦合淝人. 頵破, 行密表爲檢校太保、宣州觀察使. 天祐初卒.

硃延壽者, 廬州舒城人. 事行密, 破秦彥、畢師鐸、趙鍠、孫儒功居多. 行密欲以寬恕結人心, 而延壽敢殺. 時揚州多盜, 捕得者, 行密輒賜所盜遣之, 戒曰：「勿使延壽知.」已而陰許延壽殺之.

初, 壽州刺史高彥溫舉州入硃全忠, 行密襲之, 諸將憚城堅不可拔, 延壽鼓之, 拔其城即表爲淮南節度副使. 全忠猶屯壽春, 延壽以新軍出, 每旗五伍爲列, 遣李厚以十旗擊西偏, 不勝, 將斬之, 厚請益五旗, 殊死戰, 全忠引去. 於是取黃、蘄、光三州, 以功遷壽州團練使.

昭宗在鳳翔, 詔延壽圍蔡以披全忠勢, 擢奉國軍節度使. 全忠兵每至, 延壽開門不設備, 而不敢逼也. 延壽用軍常以寡斗衆, 敗還者盡斬之.

田頵之附全忠, 延壽陰約曰：「公有所爲, 我願執鞭.」頵喜, 二人謀絕行密. 行密憂甚, 紿病目, 行觸柱僵. 妻, 延壽姊也, 掖之. 行密泣曰：「吾喪明, 諸子幼, 得舅代我, 無憂矣.」遣辯士召之, 延壽疑, 不肯赴. 姊遣婢報故, 延壽疾走揚州, 拜未訖, 士禽殺之, 而廢其妻.

贊曰：全忠, 唐之盜也, 行密志梟其元而後已. 田頵使出軍賦而助之, 此其謀責難而絕之, 非忠於唐也. 棄所附而覬尊大, 亦已妄矣. 孔子稱孟公綽爲趙、魏老則優, 不可以爲滕、薛大夫. 如仁厚、田、硃, 材不足爲吳、蜀之老, 可與事天子哉！

列傳第一百一十五

三劉成杜鍾張王

劉建鋒, 字銳端, 蔡州朗山人. 爲忠武軍部將, 與孫儒、馬殷同事秦宗權. 儒之敗, 建鋒、殷收散卒, 轉寇江西, 有衆七千, 推建鋒爲主, 殷爲前鋒, 張佶爲謀主, 略洪、虔數州, 衆遂十餘萬. 乾寧元年, 取潭州, 殺武安節度使鄧處訥, 自稱節度留後, 奉表京師, 詔即拜檢校尚書左仆射、武安軍節度使.

建鋒已得志, 即嗜酒不事事. 新息小史陳贍爲建鋒御者, 妻美且豔, 乃私之. 贍怒, 袖鐵撾擊建鋒死, 斷其喉. 衆推張佶爲帥, 佶固辭, 馬踶傷佶左髀, 下令曰：「吾非而主.」時馬殷攻邵州未克, 於是遣人迎殷, 磔贍於市.

殷至, 佶坐受其謁. 既而率將吏推殷爲留後. 詔即除檢校太傅、潭州刺史. 殷以成汭、楊行密、劉隱皆養士以圖王霸, 謂其屬高鬱曰：「吾欲重幣以奉四鄰而固吾境, 計安出?」鬱曰：「荊南暗弱, 焉能患我? 淮南, 我讎也, 固不吾援. 公若置邸京師, 歸天子職貢, 王人來錫命, 四方畏服, 然後按兵討不廷, 霸業成矣.」殷悟, 厚結宣武硃全忠以請於朝, 乃拜湖南節度兵馬留後. 鬱又教殷鑄鉛鐵錢, 十當銅錢一. 民得自摘山, 收茗算, 募高戶置邸閣居茗, 號「八床主人.」 歲入算數十萬, 用度遂饒.

於是收邵、衡、永、道、郴、連六州, 進攻桂州, 執留後劉士政. 諸城望風奔潰, 盡得昭、賀、梧、象、柳、宜、蒙等州. 又攻容管, 執寧遠節度使龐巨曦, 虜其衆及貲. 昭宗在鳳翔, 難方亟, 遣中人間道賜硃書, 密詔使殷與楊行密攻汴州, 殷兵訖不出.

殷弟賨, 沈勇知書史, 從孫儒爲盜, 晚事楊行密爲黑雲軍使. 與錢鏐戰, 數有功. 夜臥, 常有光怪. 行密知之, 曰：「吾今歸汝於兄.」辭曰：「賨一敗卒, 公待以不死. 湖南在宇下, 朝亡夕至, 但誼不忍舍公.」行密具齎以遣曰：「爾還, 與兄共食湘、楚, 然何以報我?」答曰：「願通二國好, 使商賈相資.」行密喜. 既至, 殷表以自副. 每勸殷與行密連和, 殷畏全忠, 卒不克.

殷與建鋒同裏人, 凡宗權黨散爲盜者, 皆以酷烈相矜, 時通名「蔡賊」云.

成汭, 青州人. 少無行, 使酒殺人, 亡爲浮屠. 後入蔡賊中, 爲賊帥假子, 更姓名爲郭禹. 當戍江陵, 亡爲盜, 保火門山. 後詣荊南節度使陳儒降, 署裨校. 久之, 張瑰囚儒, 以禹凶慓, 欲殺之. 禹結千人奔入峽, 夜有蛇環其所, 祝曰：「有所負者, 死生唯命.」既而蛇亡. 禹乃襲歸州, 入之, 自稱刺史. 招還流亡, 訓士伍, 得勝兵三千, 秦宗權故將許存奔禹, 禹以青州剽卒三百畀之, 使討荊南部將牟權於清江, 禽權, 取其衆. 禹又破其將王建肇, 建肇奔黔州. 昭宗拜禹荊南節度留後, 始改名汭, 復故姓.

宗權餘黨常厚攻夔州. 是時, 西川節度使王建遣將屯忠州, 與夔州刺史毛湘相脣齒, 厚屯白帝. 汭率存乘二軍之間攻之, 二軍使人誶辱汭, 韓楚言尤劇, 汭恥之曰：「有如禽賊, 當支解以逞！」會存夜斬營襲厚, 破之, 厚奔萬州, 爲刺史張造所拒, 走綿州. 存入夔州. 楚言妻李語夫曰：「君常辱軍, 且支解, 不如前死.」楚言不決. 李礪刀席下, 方共食, 復語之, 夫曰：「未可知.」李取刀斷其首, 並殺三子, 乃自剄. 汭畏其烈, 禮葬之, 刻石表曰烈女. 即使司馬劉昌美守夔, 率存溯江略雲安, 建將皆奔. 存按兵渝州, 盡下瀕江州縣.

時王建肇據黔州自守, 帝以建肇爲武泰軍節度使. 汭遣將趙武率存攻之, 建肇走, 汭乃以武爲留後, 存爲萬州刺史. 存不得志, 汭遣客伺之, 方蹴球, 汭曰：「存必叛, 自試其力矣.」遣將襲之. 存夜率左右超堞走, 與王建肇皆降於王建.

汭頗知吏治, 嘗錄囚, 盡其情. 墊江賊陰殺令, 其主簿疑小史導之, 訊不承. 臨刑曰：「我且訟地下.」逾月, 吏暴死. 汭聞, 益詳於獄. 始治州, 民版無幾, 未再期, 自占者萬餘. 帝數詔刻石頌功, 輒固辭. 時鎮國節度使韓建亦以治顯, 號「北韓南郭.」 汭進累檢校太尉、中書令、上谷郡王. 雲安榷鹽, 本隸鹽鐵, 汭擅取之, 故能畜兵五萬. 初任賀隱, 隱, 賢者也, 故汭所舉少過. 晚得妻父任之, 譖害諸子, 汭皆手殺之, 至絕嗣. 澧、朗本荊南隸州, 爲雷滿所據, 別爲節度, 汭數請之, 宰相徐彥若不許. 及彥若罷, 道江陵, 汭出怨言, 彥若曰：「公專一面, 自視桓、文, 一賊不能取, 而怨朝廷乎?」汭大慚. 晚喜術士, 餌藥瀕死而蘇.

天復三年, 帝詔淮南節度使楊行密圍鄂州, 硃全忠使韓勍救之, 諷汭與馬殷、雷彥威掎角. 汭身自將而行, 下知汭不足亢行密, 無敢諫, 唯親吏楊師厚勸之. 汭爲巨艦, 堂皇悉備, 行至公安, 蔔不吉, 欲還, 師厚曰：「公舉全軍, 中道還, 何以見百姓?」汭乃行. 彥威潛師略江陵, 汭諸將念私, 無斗志. 淮南將李神福壁沙橋, 望汭軍曰：「戰艦雖盛, 首尾斷絕, 可取也.」擊汭君山, 敗之, 火其船, 衆大潰, 汭投江死, 士民皆爲彥威所劫. 韓勍走還. 王建遂取夔、施、忠、萬四州. 天祐中, 全忠表汭死國事, 請與杜洪皆立廟云.

杜洪, 鄂州人. 爲裏俳兒. 乾符末, 黃巢亂江南, 永興民皆亡爲盜. 刺史崔紹募民強雄者爲土團軍, 賊不敢侵, 於是人人知兵. 杭州刺史路審中爲董昌所拒, 走客黃州. 中和末, 聞紹卒, 募士三千入鄂州以守. 洪爲州將, 有功, 亦逐嶽州刺史居之. 光啟二年, 安陸賊周通率兵攻審中, 審中亡去, 洪乘虛入鄂, 自爲節度留後, 僖宗即拜本軍節度使.

是時, 永興民吳討據黃州, 駱殷據永興, 二人皆隸土團者也, 故軍剽甚. 洪雖得節制, 而附硃全忠, 絕東南貢路. 乾寧初, 身自將擊討, 乞師淮南, 楊行密遣硃延壽助之. 洪引還, 延壽拔黃州, 俘討獻京師. 駱殷棄永興走, 行密取其地. 洪得駱殷, 倚爲心腹, 間取永興守之.

全忠方圍鳳翔, 昭宗遣使者東出, 道武昌, 洪皆殺之. 時行密略光州, 詔洪出兵, 與忠義趙匡凝、武安馬殷襲安州. 行密使李神福、劉存率舟師萬人討洪, 駱殷棄永興走, 縣民方詔守以待命. 神福已得詔, 大喜, 以永興壯縣, 饋餫所仰, 既得, 鄂半矣, 遂進圍鄂州.

洪嬰城, 請救於汴, 全忠率兵五萬營霍丘. 行密禦之, 汴兵不利, 引還, 使別將吳章以三千兵解圍, 神福迎破之. 時全忠方與河東軍薄戰, 故不能救洪. 洪乃求助於馬殷, 殷不答. 洪計窮, 復走全忠, 全忠遣曹延祚合吳章兵萬三千救洪. 淮南將劉存浚坎傅城. 殷爲洪謀曰：「淮兵深入, 仰永興以濟, 若奇兵取之, 賊不戰而潰.」洪以精兵合汴人間道掩永興, 三十里而舍. 存以方詔、苗璘當之. 汴亡卒走淮壁, 言軍虛實曰：「鄆軍懦, 可取, 開道軍不可當也.」璘曰：「殺強則弱者撓矣.」乃自擊開道軍, 敗之, 禽汴士三百人, 徇城下. 洪軍氣沮, 存使辯士臨說, 洪恃汴方強, 無降意. 或勸存急擊援兵, 則城自下, 存曰：「擊之, 賊入, 則城固矣；若縱其遁, 城可取也.」俄而汴軍走, 是日城陷, 執洪及曹延祚, 窮斬其餘. 行密見洪, 責曰：「爾同逆賊弑主, 與孤爲仇, 吾軍還, 而復爲賊後拒, 今定何如?」洪謝曰：「不忍負硃公.」與延祚皆斬揚州市. 以劉存守鄂州. 行密死, 馬殷遂取其地.

鍾傳, 洪州高安人. 以負販自業, 或勸其爲盜必大顯. 時王仙芝猖狂, 江南大亂, 衆推傳爲長, 乃鳩夷獠, 依山爲壁, 至萬人, 自稱高安鎮撫使. 仙芝遣柳彥璋略撫州, 不能守, 傳入據之, 言諸朝, 詔即拜刺史. 中和二年, 逐江西觀察使高茂卿, 遂有洪州. 撫民危全諷間傳之去, 竊州以叛, 使弟仔昌據信州. 僖宗擢傳江西團練使, 俄拜鎮南節度使、檢校太保、中書令, 爵潁川郡王, 又徙南平.

傳率兵圍撫州, 天火其城, 士民讙驚, 諸將請急攻之, 傳曰：「乘人之險, 不可.」乃祝曰：「全諷罪, 無害民者.」火即止. 全諷聞, 謝罪聽命, 以女女傳子匡時. 傳以匡時爲袁州刺史, 擊馬殷. 又以彭玕爲吉州刺史. 玕, 健將也, 傳倚以爲重.

廣明後, 州縣不鄉貢, 惟傳歲薦士, 行鄉飲酒禮, 率官屬臨觀, 資以裝齎, 故士不遠千里走傳府. 傳少射獵, 醉遇虎, 與斗, 虎搏其肩, 而傳亦持虎不置, 會人斬虎, 然後免. 既貴, 悔之, 戒諸子曰：「士處世, 尚智與謀, 勿效吾暴虎也.」乃畫搏虎狀以示子孫. 凡出軍攻戰, 必禱佛祠, 積餌餅爲犀象, 高數尋. 晚節重斂, 商人至棄其貨去. 天祐三年卒.

匡時自立爲節度觀察留後. 次子匡範爲江州刺史, 怨兄立, 挈州附淮南, 因言兄結汴人圖揚州. 楊渥使秦裴攻匡時, 圍洪州. 匡時城守不出, 凡三月, 城陷, 淮軍大掠三日止, 執匡時及司馬陳象歸揚州. 渥切責, 匡時頓首請死, 渥哀赦之, 斬象於市.

彭玕既失援, 厚結馬殷, 且觀虛實, 使者還曰：「殷將校輯睦, 未可圖也.」遂歸款. 玕通《左氏春秋》, 嘗募求西京《石經》, 厚賜以金. 揚州人至相語曰：「十金易一筆, 百金償一篇, 況得士乎?」故士人多往依之.

始, 危全諷聞匡時立, 喜曰：「聽鍾郎爲節度三年, 我自取之.」及渥兵盛, 不敢救, 潛謀攻渥. 會淮南亡將王茂章過州, 請曰：「聞公欲大舉, 願見諸將軍才否.」全諷搜衆十萬, 邀茂章觀之, 對曰：「揚州有士三等, 公衆正當其下, 盍更益之?」全諷不能答. 後爲楊氏所並.

劉漢宏, 本兗州小史, 從大將擊王仙芝, 劫輜重叛去. 乾符末, 略江陵, 焚民室廬, 廛無完家. 於是都統王鐸遣將崔鍇降之, 表爲宿州刺史, 漢宏恨賞薄, 有望言. 會浙東觀察使柳瑫得罪, 乃授漢宏觀察使, 代之. 僖宗在蜀, 貢輸踵驛而西, 帝悅, 寵其軍爲義勝軍, 即授節度使. 漢宏既有七州, 志侈大, 輒曰：「天下方亂, 卯金刀非吾尚誰哉?」鴉噪諸廷, 命斫樹, 或曰：「巨木不可伐.」怒曰：「吾能斬白蛇, 何畏一木！」 中和二年, 遣弟漢宥率諸將攻杭州, 壁西陵, 爲董昌所敗. 復遣兵七萬瀕江而屯, 昌使錢鏐宵濟襲破之. 明年, 漢宏屯黃嶺, 發洞獠同攻昌, 鏐出富陽擊諸營, 多潰去. 漢宏大沮, 悉軍十萬, 列艦西陵, 謀宵濟襲昌. 禱於江, 有一矢墜前, 惡之. 俄與鏐遇, 鏐俘馘五千, 漢宏羸服走, 或執之, 紿而免. 明日復戰, 鏐斬其弟漢容、將辛約. 時鍾季文守明州, 盧約處州, 蔣瑰婺州, 杜雄台州, 硃褒溫州. 褒兵最強, 故漢宏使褒治大艦習戰, 以史惠、施堅實、韓公汶將其軍. 帝聞杭、越挐戰, 遣中人焦居璠持節詔通好, 皆不奉詔.

光啟二年, 鏐率諸將攻越, 自趨導山, 破公汶於曹娥埭. 與褒戰, 燒其艦, 進屯豐山. 堅實詣鏐降, 漢宏率麾下六百人走台州, 鏐斬其母妻於屯. 杜雄饗其軍, 皆醉, 執漢宏以見董昌. 漢宏曰：「自古豈有不亡國邪?」昌使斬於市, 叱刑者曰：「吾節度使, 非庸人可殺. 我嘗夢持金殺我者, 必錢鏐也.」昌命鏐斬之.

張雄, 泗州漣水人. 與裏人馮弘鐸皆爲武寧軍偏將. 弘鐸爲吏辱, 雄爲辯數, 並見疑於節度使時溥. 二人懼禍, 乃合兵三百度江, 壁白下, 取蘇州據之. 稍稍嘯會, 戰艦千餘, 兵五萬, 乃自號「天成軍」.

鎮海節度使周寶之敗, 奔常州, 聞高駢將徐約兵銳甚, 誘之使擊雄, 與之蘇州. 雄匿衆海中, 使別將趙暉據上元, 資以舟械. 寶兵散, 多降暉, 衆數萬. 雄即以上元爲西州. 負其才, 欲治台城爲府, 旌旗衣服僭王者.

楊行密圍揚州, 畢師鐸厚齎寶幣, 啖雄連和. 雄率軍浮海屯東塘. 是時揚州圍久, 皮囊革帶食無餘, 軍中殺人代糧, 才千錢. 聞雄至, 間道挾珍走軍, 以銀二斤易斗米, 逮糠籺以差爲直. 雄軍富過所欲, 即不戰去. 暉數剽江道, 雄擊殺之, 坑其衆, 自屯上元. 大順初, 以上元爲升州, 詔授雄刺史. 未幾, 卒. 雄善馭衆, 人思之, 爲立廟. 弘鐸代爲刺史.

弘鐸善騎射, 侃侃若儒者. 行密已得淮南, 弘鐸納好. 然倚兵艦完利, 謀取潤州, 遣客尚公乃進說行密, 行密不從. 客曰：「公不見聽, 未知勝幾樓船?」時行密大將田頵在宣州, 陰圖弘鐸, 募工治艦. 工曰：「上元爲舟, 市木遠方, 堅緻可勝數十歲.」頵曰：「我爲舟於一用, 不計其久, 取木於境可也.」弘鐸介宣、揚間, 不自安, 而州數有怪. 天復二年, 大風發屋, 巨木飛舞, 州人駭曰：「州且易主.」大將馮暉等勸弘鐸悉軍南向, 聲言討鍾傳, 實襲頵. 行密知之, 遣客說止, 不聽. 頵逆擊於曷山, 弘鐸大敗, 收殘士欲入海. 行密懼復振, 遣人迎犒東塘, 好謂曰：「兵有勝負, 今衆尚強, 乃自棄於海, 奈何? 吾府雖隘, 尚可以居. 若欲揚州, 我且讓公.」弘鐸舉軍盡哭. 行密挐飛艫, 不持兵入其軍, 執弘鐸手尉勉, 遂以歸, 表爲淮南節度副使. 見尚公乃曰：「頗憶爲馮公求潤州否? 何多尚邪?」謝曰：「臣爲君, 恨其未遂.」行密笑曰：「吾得君, 尚何憂?」 徐約者, 曹州人. 已得蘇州, 有詔授刺史. 錢鏐遣弟銶攻之, 約驅民墨鑱其耏曰：「願戰南都.」從事或曰：「都者, 國稱, 杭終有國乎?」約後浸窘, 與其下哭而別, 入海死. 鏐使沈粲守蘇州. 約衆降潤州阮結, 結不能定. 鏐以成及討之, 盡殲其衆.

王潮, 字信臣, 光州固始人. 五代祖曄爲固始令, 民愛其仁, 留之, 因家焉. 世以貲顯. 僖宗入蜀, 盜興江、淮, 壽春亡命王緒、劉行全合群盜據壽州. 未幾, 衆萬餘, 自稱將軍, 復取光州, 劫豪傑置軍中, 潮自縣史署軍正, 主稟庾, 士推其信. 緒提二州籍附秦宗權. 它日, 賦不如期, 宗權切責, 緒懼, 與行全拔衆南走, 略潯陽、贛水, 取汀州, 自稱刺史, 入漳州, 皆不能有也. 初以糧少, 故兼道馳, 約軍中曰：「以老孺從者斬！」潮與弟審邽、審知奉母以行, 緒切責潮曰：「吾聞軍行有法, 無不法之軍.」對曰：「人皆有母, 不聞有無母之人.」緒怒, 欲斬其母, 三子同辭曰：「事母猶事將軍也, 殺其母焉用其子?」緒赦之. 會毋死, 不敢哭, 夜殯道左.

時望氣者言軍中當有暴興者, 緒潛視魁梧雄才, 皆以事誅之, 衆懼. 次南安, 潮語行全曰：「子美須眉, 才絕衆, 吾不知子死所.」而行全怪寤, 亦不自安, 與左右數十人伏叢翳, 狙縛緒以徇. 衆呼萬歲, 推行全爲將軍, 辭曰：「我不及潮, 請以爲主.」潮苦讓不克, 乃除地剚劍祝曰：「拜而劍三動者, 我以爲主.」至審知, 劍躍於地, 衆以爲神, 皆拜之. 審知讓潮, 自爲副. 緒歎曰：「我不能殺是子, 非天乎！」潮令於軍曰：「天子蒙難, 今當出交、廣, 入巴、蜀, 以幹王室.」於是悉師將行, 會泉州刺史廖彥若貪暴, 聞潮治軍有法, 故州人奉牛酒迎潮. 乃圍城, 歲餘克之, 殺彥若, 遂有其地.

初, 黃巢將竊有福州, 王師不能下, 建人陳岩率衆拔之, 又逐觀察使鄭鎰, 自領州, 詔即授刺史. 久之, 岩卒, 其婿範暉擁兵自稱留後. 岩舊將多歸潮, 言暉可取, 潮乃遣從弟彥復將兵, 審知監之, 攻福州. 審知乘白馬履行陣, 望者披靡, 號「白馬將軍.」 暉守彌年不下, 潮令曰：「兵盡益兵, 將盡益將, 兵將盡, 則吾至矣.」於是彥復急攻, 暉亡入海, 追斬之. 建、汀二州皆舉籍聽命, 潮乃盡有五州地.

昭宗假潮福建等州圍練使, 俄遷觀察使. 乃作四門義學, 還流亡, 定賦斂, 遣吏勸農, 人皆安之. 乾寧中, 寵福州爲威武軍, 即拜潮節度使、檢校尚書左仆射. 卒, 贈司空.

潮病, 以審知權節度, 讓審邽, 不許. 詔審知檢校刑部尚書、節度觀察留後. 厚事硃全忠, 全忠薦爲節度使、同中書門下平章事. 帝在鳳翔, 賜審知硃詔, 自三品皆得承制除授. 天祐初, 進琅邪郡王.

審邽, 字次都. 爲泉州刺史, 檢校司徒. 喜儒術, 通《書》、《春秋》. 善吏治, 流民還者假牛犁, 興完廬舍. 中原亂, 公卿多來依之, 振賦以財, 如楊承休、鄭璘、韓偓、歸傳懿、楊贊圖、鄭戩等賴以免禍, 審邽遣子延彬作招賢院以禮之.

劉知謙, 壽州上蔡人. 避亂客封州, 爲清海牙將. 節度使韋宙以兄女妻之, 衆謂不可, 宙曰：「若人狀貌非常, 吾以子孫托之.」 黃巢自嶺表北還, 湖、湘間群盜蟻結, 知謙因據封州, 有詔即授刺史兼賀水鎮使, 以遏梧、桂. 知謙撫納流亡, 愛嗇用度, 養士卒. 未幾, 得精兵萬人, 多具戰艦, 境內肅然. 久之, 疾病, 召諸子曰：「今五嶺盜賊方興, 吾有精甲犀械, 爾勉建功, 時哉不可失也！」 知謙卒, 共推其子隱爲嗣, 清海軍節度使劉崇龜表爲封州刺史. 嗣薛王知柔代領節度, 未至, 而牙將盧琚叛. 隱率兵奉迎知柔, 直趨廣州, 禽琚獻之. 於是知柔以聞, 昭宗拜隱本軍行軍司馬, 俄遷副使. 天復初, 節度徐彥若死, 隱自稱留後.

虔人盧光稠者, 有衆數萬, 據州自爲留後, 又取韶州. 隱與爭之, 戰不勝, 悉師攻虔州. 光稠伏軍掉戰, 隱縱驅, 伏發, 挺身免. 天祐初, 始詔隱權節度留後, 乃遣使者入朝, 重賂硃全忠以自固. 是歲, 光稠死, 子延昌自稱刺史, 爲其下所殺, 更推李圖總州事. 圖死, 鍾傳盡劫其衆, 欲遣子匡時守之. 不克, 州人自立譚全播爲刺史, 附全忠云.

列傳第一百一十六

忠義上

夫有生所甚重者, 身也；得輕用者, 忠與義也. 後身先義, 仁也；身可殺, 名不可死, 志也. 大凡捐生以趣義者, 寧豫期垂名不朽而爲之? 雖一世成敗, 亦未必濟也；要爲重所與, 終始一操, 雖頹嵩、岱, 不吾壓也. 夷、齊排周存商, 商不害亡, 而周以興. 兩人至餓死不肯屈, 卒之武王蒙慚德, 而夷、齊爲得仁, 仲尼變色言之, 不敢少損焉. 故忠義者, 真天下之大閑歟！奸鈇逆鼎, 搏人而肆其毒, 然殺一義士, 則四方解情, 故亂臣賊子赩然疑沮而不得逞. 何哉? 欲所以爲彼者, 而爲我也. 義在與在, 義亡與亡, 故王者常推而褒之, 所以砥礪生民而窒不軌也. 雖然, 非烈丈夫, 曷克爲之? 彼委靡軟熟, 偷生自私者, 真畏人也哉！故次敘夏侯端以來凡三十三人於左方.

夏侯端, 壽州壽春人, 梁尚書左仆射詳孫也. 仕隋爲大理司直. 高祖微時與相友, 大業中討賊河東, 表端爲副. 端邃數術, 密語高祖曰：「玉床搖, 帝坐不安. 晉得歲, 真人將興, 安天下之亂者, 其在公乎！但上性沈忌, 內惡諸李, 今金才已誅, 次且取公, 宜蚤爲計.」帝感其言. 義師興, 端在河東, 吏捕送長安. 帝入京師, 釋囚, 引入臥內, 擢秘書監.

李密之降, 關東地未有所屬, 端請假節招諭, 乃拜大將軍, 爲河南道招尉使. 即傳檄州縣, 東薄海, 南揵淮, 二十餘州遣使順附. 次譙州, 會亳、汴二州刺史已降王世充, 道塞, 無所歸, 計窮彷徨. 麾下二千人糧盡不忍委端去, 端乃殺馬宴大澤中, 謂衆曰：「我奉王命, 義無屈. 公等有妻子, 徒死無益. 吾丐若首, 持與賊以取富貴.」衆號泣不忍視, 端亦泣, 欲自刎, 爭持之, 乃止. 行五日, 餓死十四三. 遇賊, 衆潰, 從者才三十餘人, 遂東走, 擷雰豆以食. 端持節臥起, 歎曰：「平生不知死地乃在此！」縱其下令去, 毋俱沒. 會李公逸守杞州, 勒兵迎端. 時河南地悉入世充, 公逸感端之節, 亦固守. 世充遣人以淮南郡公、尚書少吏部印綬召端, 解所服衣以贈. 端曰：「吾, 天子使, 寧汙賊官邪！非持首去不可見.」即焚書及衣, 因解節毛懷之, 間道走宜陽, 曆崖峭榛莽. 比到, 其下僅有在者, 皆體發臒焦, 人不堪視. 端入謁, 自謝無功, 不及危困狀. 帝閔之, 復拜秘書監. 出爲梓州刺史. 散祿稟周孤窮, 不爲子孫計. 貞觀元年卒.

劉感, 岐州鳳泉人, 後魏司徒豐生孫也. 武德初, 以驃騎將軍戍涇州, 爲薛仁杲所圍, 糧盡, 殺所乘馬啖士, 而煮骨自飲, 至和木屑以食. 城垂陷, 長平王叔良救之, 賊乃解. 與叔良出戰, 爲賊執, 還圍涇州, 令感約城中降. 感紿諾, 至城下大呼曰：「賊大饑, 亡在朝暮, 秦王數十萬衆且至, 勉之無苦.」仁杲怒, 執感埋其半土中, 馳射之. 至死, 詈益甚.

賊平, 高祖購得其屍, 祭以少牢, 贈瀛州刺史, 爵平原郡公, 封戶二千, 謚忠壯. 詔其子嗣封爵, 賜田宅焉.

常達, 陝州陝人. 仕隋爲鷹擊郎將. 嘗從高祖征伐, 與宋老生戰霍邑, 軍敗自匿, 帝意已死, 久乃自歸. 帝大悅, 命爲統軍, 拜隴州刺史.

時薛舉方強, 達敗其子仁杲, 斬首千級. 舉遣將仵士政紿降, 達不疑, 厚加撫接. 士政伺隙劫之, 並其衆二千歸賊. 舉指其妻謂達曰：「識皇后乎?」答曰：「彼癭老嫗, 何所道?」舉奴張貴又曰：「亦識我否?」達瞋目曰：「若乃奴耳.」貴忿, 舉笏擊其面, 達不爲懾, 亦拔刀逐之, 趙弘安爲蔽捍, 乃免. 仁杲平, 帝見達, 勞曰：「君忠節, 正可求之古人.」爲執士政殺之, 賜達布帛三百段, 以達並劉感事授史臣令狐德棻云. 終隴西刺史.

敬君弘, 絳州絳人, 北齊尚書右仆射顯俊曾孫也. 累功曆驃騎將軍, 封黔昌侯. 以屯營兵守玄武門. 隱太子之死, 左右解散. 其車騎將軍馮立者, 有材武, 歎曰：「生賴其寵, 死不共難, 我無以見士大夫！」乃與巢王親將謝叔方率兵攻玄武門, 殊死斗. 君弘挺身出, 或曰：「事未可判, 當按兵待變, 成列而斗可也.」不從. 與中郎將呂世衡呼而進, 皆戰歿. 立顧其下曰：「足以報太子矣.」遂解兵走. 君弘等敗, 秦府兵不振. 尉遲敬德擲巢王首示叔方, 叔方下馬慟, 亦出奔. 明日自歸, 太宗曰：「義士也.」置之. 俄而立又至, 帝讓曰：「汝離我兄弟, 罪一也；殺我將士, 罪二也. 何所逃死?」答曰：「出身事主, 當戰之日, 不知其它.」因伏地悲不自勝, 帝亦勞遣之. 詔贈君弘左屯衛大將軍, 世衡右驍衛將軍.

立已蒙貸, 歸語人曰：「上赦吾罪, 吾當以死報.」未幾, 突厥犯便橋, 立引數百騎與虜薄, 敗之咸陽. 帝喜, 授廣州都督. 前日牧守苛肆, 爲蠻夷患, 故數叛. 立至, 不事家產, 衣食弗求贏. 嘗見貪泉曰：「此豈隱之所酌邪? 吾雖日汲, 庸易吾性哉?」遂極飲去. 在職不三年, 有惠愛, 卒於官.

叔方曆伊州刺史, 善治軍, 戎、華愛之. 累加銀青光祿大夫, 徙洪、廣二州都督. 卒, 謚曰勤. 本萬年人, 從巢王征討有功, 王表爲屈咥真府左軍騎云.

呂子臧, 蒲州河東人. 剛直, 健於吏. 隋大業末國南陽郡丞, 捕擊盜賊有功. 高祖入京師, 遣馬元規慰輯山南, 獨子臧堅守. 元規遣士諷曉, 子臧殺之. 及煬帝已弑, 帝更使其婿薛君傅齎詔, 言隋所以亡, 諭子臧. 子臧爲故君發喪訖, 即送款, 就拜鄧州刺史, 封南陽郡公.

武德初, 硃粲新衄, 子臧率兵與元規並力. 元規軍不進, 子臧曰：「乘賊新敗, 上下惶沮, 一戰可禽；若遷延, 其衆稍集, 吾食盡, 致死於我, 不可當也.」不納. 子臧請以所部兵獨進, 又不許. 俄而粲得衆, 復張, 元規嬰城, 子臧扼腕曰：「謀不見用, 坐公死矣.」賊圍固. 會霖雨, 雉堞崩剝, 或勸其降, 子臧曰：「我, 天子方伯, 且降賊乎?」乃率麾下數百人赴敵死, 城亦陷, 元規死之.

元規, 安陸人. 初以隊正從帝征伐, 持節下南陽, 得兵萬餘, 然無謀, 至於敗.

王行敏, 並州樂平人. 隋末爲盜長, 高祖興, 來降, 拜潞州刺史, 遷屯衛將軍. 劉武周入並州, 寇上黨, 取長子、壺關. 或言刺史郭子武懦不支, 且失潞, 帝遣行敏馳往. 既至, 與子武不葉, 賊圍急, 儲偫空乏, 衆恫懼, 行敏患之. 會有告子武謀反, 遂斬之. 州民陳正謙者, 以信義稱鄉裏, 出粟千石濟軍, 由是人自奮, 賊乃去. 行敏又敗竇建德兵於武陟. 武德四年, 督兵徇燕、趙, 與劉黑闥戰曆亭, 破之. 既而釋甲不設備, 爲黑闥所掩, 縛致麾下. 終不屈, 賊遂斬之. 且死, 西向跪曰：「臣之忠, 惟陛下知之.」帝聞而悼惜.

黑闥之亂, 死事者又有盧士叡、李玄通.

士叡客韓城. 隋亂, 結納英豪. 高祖與之舊, 及兵興, 率數百人上謁汾陰, 又使兄子諭降劇賊孫華, 與劉弘基敗隋將桑顯和於飲馬泉. 擢累右光祿大夫, 爲瀛州刺史. 黑闥遣輕騎破其郛, 拒戰半日, 士見親屬系虜, 乃潰. 士叡爲賊擒, 欲使說下城堡, 不從, 見殺.

玄通, 藍田人. 爲隋鷹揚郎將, 高祖入關, 率所部自歸, 拜定州總管. 爲黑闥所破, 愛其才, 欲以爲將. 玄通曰：「吾當守節以報, 烏能降志賊邪?」不聽, 囚之. 故吏有餉飲饋者, 玄通曰：「諸君見哀, 吾能一醉.」遂縱飲, 謂守者曰：「吾能劍舞, 可借刀.」守士與之. 曲終, 仰天太息曰：「大丈夫撫方面, 不能保所守, 尚可視息邪?」乃潰腹死. 帝爲流涕, 擢其子伏護大將軍.

羅士信, 齊州曆城人. 隋大業時, 長白山賊王薄、左才相、孟讓攻齊郡, 通守張須陀率兵擊賊. 士信以執衣, 年十四, 短而悍, 請自效. 須陀疑其不勝甲, 少之. 士信怒, 被重甲, 左右鞬, 上馬顧眄. 須陀許之. 擊賊濰水上, 陣才列, 執長矛馳入賊營, 刺殺數人, 取一級擲之, 承以矛, 戴而行, 賊皆眙懼無敢亢. 須陀乘之, 大破賊. 士信逐北, 每殺一賊, 輒劓鼻納諸懷, 暨還, 驗以代級. 須陀歎伏, 遺以所乘馬. 凡戰, 須陀先登, 士信副, 以爲常. 煬帝遣使圖須陀、士信陣法上內史.

後須陀爲李密所殺, 士信與裴仁基歸密, 署總管, 俾統所部討王世充. 身被重創, 見獲於世充. 世充愛其才, 厚遇之, 與同寢食. 後得密將邴元真等, 故士信稍稍疏斥. 士信恥與伍, 率所部千餘人來降高祖, 拜陝州道行軍總管, 因謀世充.

士信行則先鋒, 反則殿, 有所獲, 悉散戲下有功者, 或脫衣解馬賜之, 士以故用命. 然持法嚴, 至親舊無少貸, 其下亦不甚附. 師次洛陽, 攻千金堡, 堡有惡言訽軍, 士信怒, 夜遣百人載嬰兒啼噪堡下, 若自東都出奔者, 既而陽悟曰：「非也, 此千金堡耳.」因散去. 堡兵開門追掠, 士信伏入, 屠之無類. 賊平, 授絳州總管, 封郯國公.

從秦王擊劉黑闥洛水上, 得一城, 王君廓戍之, 賊急攻, 潰而出. 王語諸將：「孰能守此?」士信曰：「願以守.」乃命之. 士信已入, 賊悉衆攻, 方雨雪, 救軍不得進. 城陷, 黑闥欲用之, 不屈而死, 年二十八. 王隱悼, 購其屍以葬, 謚曰勇. 初, 士信爲仁基所禮, 及東都平, 出家財斂葬北邙以報德, 且曰：「我死當墓其側.」至是, 如所志.

張道源, 並州祁人, 名河, 以字顯. 年十四, 居父喪, 士人賢其孝, 縣令郭湛署所居曰復禮鄉至孝裏. 道源嘗與客夜宿, 客暴死, 道源恐主人忽怖, 臥屍側, 至□署乃告, 又徒步護送還其家. 隋末政亂, 辭監察御史, 歸閭裏.

高祖興, 署大將軍府戶曹參軍. 至賈胡堡, 復使守並州. 京師平, 遣撫慰山東, 下燕、趙. 有詔褒美, 封累范陽郡公. 淮安王神通略定山東, 令守趙州, 爲竇建德所執. 會建德寇河南, 間遣人詣朝, 請乘虛搗賊心脅. 即詔諸將率兵影接. 俄而賊平, 還, 拜大理卿. 時何稠得罪, 籍其家屬賜群臣. 道源曰：「禍福何常, 安可利人之亡, 取其子女自奉? 仁者不爲也.」更資以衣食遣之. 天子見其年耆, 拜綿州刺史. 卒, 贈工部尚書, 謚曰節. 道源雖官九卿, 無產貲, 比亡, 餘粟二斛. 詔賜帛三百段.

族孫楚金有至行, 與兄越石皆舉進士. 州欲獨薦楚金, 固辭, 請俱罷. 都督李勣歎曰：「士求才行者也. 既能讓, 何嫌皆取乎?」乃並薦之. 累進刑部侍郎. 儀鳳初, 彗見東井, 上疏陳得失. 高宗欽納, 賜物二百段. 武後時, 曆秋官尚書, 爵南陽侯. 有清概, 然尚文刻, 當時亦少之. 爲酷吏所構, 流死嶺表.

李育德, 趙州人. 祖諤, 仕隋通州刺史, 爲名臣. 世富於財, 家僮百人. 天下亂, 乃私完械甲, 嬰武陟城自保, 人多從之, 遂爲長. 劇賊來掠, 不能克. 隋亡, 與柳燮等歸李密, 私署總管. 密爲王世充所破, 以郡來降, 即拜陟州刺史.

兄厚德, 自賊所逃歸, 度河復被執. 賊使招育德, 陽許之, 故兄不死. 賊帥段大師令裨校以兵守厚德, 陰得其驤, , 乃與州人賈慈行謀逐賊. 慈行夜登城呼曰：「唐兵登矣！」厚德自獄擁群囚噪而出, 斬長史, 衆不敢動, 大師縋城走. 即拜殷州刺史. 厚德省親, 留育德以守, 引兵拔賊河內堡三十一所. 世充怒, 悉銳士攻之, 城陷, 猶力戰, 與三弟皆歿.

時死節者又有李公逸、張善相, 凡三人.

公逸者, 與族弟善行居雍丘, 以才雄, 爲衆所歸. 始附王世充, 策其必敗, 乃獻款高祖, 因其地置杞州, 即拜總管, 封陽夏郡公. 以善行爲刺史. 世充遣其弟將徐、亳兵攻之, 公逸請援, 未報, 因使善行守, 身入朝言狀. 至襄城, 爲賊邏送洛陽. 世充曰：「君越鄭臣唐, 何哉?」答曰：「我於天下唯聞有唐.」賊怒斬之. 善行亦死. 帝悼惜, 封其子襄邑縣公.

善相, 襄城人. 大業末爲裏長, 督兵跡盜, 爲衆附賴, 乃據許州奉李密. 密敗, 挈州以來, 詔即授伊州總管. 王世充攻之, 屢困賊, 遣使三輩請救, 朝廷未暇也. 會糧盡, 衆餓死, 善相謂僚屬曰：「吾爲唐臣, 當效命. 君等無庸死, 斬吾首以下賊可也.」衆泣不肯, 曰：「與公同死, 愈於獨生.」城陷被執, 罵賊見殺. 高祖歎曰：「吾負善相, 善相不負我！」乃封其子襄城郡公.

高叡, 京兆萬年人, 隋尚書左仆射穎孫也. 舉明經, 稍遷通義令, 有治勞, 人刻石載德. 曆趙州刺史, 平昌縣子. 聖曆初, 突厥默啜入寇, 叡嬰城拒, 虜攻益急. 長史唐波若度且陷, 即與虜通. 叡覺之, 力不能制, 即自經. 不得死, 爲虜執, 使降諭諸縣, 不肯應, 見殺. 初, 虜至, 有爲叡計者：「突厥蜂銳, 所向無完, 公不能亢, 且當下之.」答曰：「我, 刺史, 不戰而降, 罪大矣.」武後歎惜, 贈冬官尚書, 謚曰節. 詔誅波若, 籍其家. 下制暴叡忠節、波若臣賊, 使天下知之.

子仲舒, 通故訓學, 擢明經, 爲相王府文學, 王所欽器. 開元初, 宋璟、蘇頲當秉, 多咨訪焉. 時舍人崔琳練達政宜, 璟等禮異之. 當語人曰：「古事問高仲舒, 時事問崔琳, 何復疑?」終太子右庶子.

安金藏, 京兆長安人. 在太常工籍. 睿宗爲皇嗣, 少府監裴匪躬、中官範雲仙坐私謁皇嗣, 皆殊死, 自是公卿不復見, 唯工優給使得進. 俄有誣皇嗣異謀者, 武後詔來俊臣問狀, 左右畏慘楚, 欲引服. 金藏大呼曰：「公不信我言, 請剖心以明皇嗣不反也.」引佩刀自剚腹中, 腸出被地, 眩而仆. 後聞大驚, 輿致禁中, 命高醫內腸, 褫桑紩之, 閱夕而蘇. 後臨視, 歎曰：「吾有子不能自明, 不如爾之忠也.」即詔停獄, 睿宗乃安. 當是時, 朝廷士大夫翕然稱其誼, 自以爲弗及也.

神龍初, 母喪, 葬南闕口, 營石墳, 晝夜不息. 地本卬燥, 泉忽湧流廬之側, 李冬有華, 犬鹿相擾. 本道使盧懷慎上其事, 詔表闕於閭. 景雲時, 遷右武衛中郎將. 玄宗屬其事於史官, 擢右驍衛將軍, 爵代國公. 詔鑱其名於泰、華二山碑以爲榮. 卒, 配饗睿宗廟廷. 大曆中, 贈兵部尚書, 謚曰忠. 以子承恩爲廬州長史. 中和中, 又擢其遠孫敬則爲太子右諭德.

王同皎, 相州安陽人, 陳駙馬都尉寬曾孫也. 陳亡, 徙河北. 長安中, 尚太子女安定郡主, 拜典膳郎. 太子, 中宗也. 桓彥範等誅二張, 遣同皎與李湛、李多祚即東宮迎太子, 請至玄武門指授諸將. 太子拒不許, 同皎進曰：「逆豎反道, 顯肆不軌, 諸將與衙執事刻期誅之, 須殿下到以系衆望.」太子曰：「上方不豫, 得無不可乎?」同皎曰：「南將相毀家族以安社稷, 奈何欲內之鼎鑊乎? 太子能自出諭之, 衆乃止.」太子猶豫, 同皎即扶上馬, 從至玄武門, 斬關入. 兵趨長生殿太后所, 環侍嚴定, 因奏誅易之等狀. 帝復位, 擢右千牛將軍, 封琅邪公, 食實戶五百. 主進封訟主, 拜同皎駙馬都尉, 遷光祿卿.

神龍後, 武三思烝濁王室, 同皎惡之, 與張仲之、祖延慶、周憬、李悛、冉祖雍謀, 須武後靈駕發, 伏弩射殺三思. 會播州司兵參軍宋之愻以外妹妻延慶, 延慶辭, 之愻固請, 乃成昏. 延慶心厚之, 不復疑. 故之愻子曇得其實. 之愻兄之問嘗舍仲之家, 亦得其謀. 令曇密語三思. 三思遣悛上急變, 且言同皎欲擁兵闕下廢皇后. 帝殊不曉, 大怒, 斬同皎於都亭驛, 籍其家. 同皎且死, 神色自如. 仲之、延慶皆死. 憬遁入比幹廟自剄, 將死, 謂人曰：「比幹, 古忠臣, 神而聰明, 其知我乎！後、三思亂朝, 虐害忠良, 滅亡不久, 可幹吾頭國門, 見其敗也.」憬, 壽春人. 後太子重俊誅三思, 天下共傷同皎之不及見也. 睿宗立, 詔復官爵, 謚曰忠壯. 誅祖雍、悛等.

先是, 許州司戶參軍燕欽融再上書斥韋後擅政, 且逆節已萌. 後怒, 勸中宗召至廷, 撲殺之. 宗楚客復私令衛士極力, 故死. 又博陵人郎岌亦表後及楚客亂, 被誅. 至是, 俱贈諫議大夫, 備禮改葬, 賜欽融一子官.

同皎子繇尚永穆公主, 生子潛, 字弘志. 生三日, 賜緋衣、銀魚. 幼莊重, 不喜兒弄. 以帝外孫, 補千牛, 復選尚公主, 固辭. 元和中擢累將作監. 吏或籍名北軍, 輒驕墯不事, 潛悉奏罷之, 故不戒而辨. 監無公食, 而息錢舊皆私有, 至潛, 取以具食, 遂爲故事.

遷左散騎常侍, 拜涇原節度使. 憲宗與對, 大悅, 曰：「吾知而善職, 我自用之.」潛至鎮, 繕壁壘, 積粟, 構高屋偫兵, 利而嚴. 遂引師自原州逾硤石, 取虜將一人, 斥烽候, 築歸化、潘原三壘. 請復城原州, 度支沮議, 故原州復陷. 穆宗即位, 封琅邪郡公, 更節度荊南. 疏吏惡, 榜之裏閭, 殺尤縱者. 分射三等, 課士習之, 不能者罷, 故無冗軍. 大和初, 檢校尚書左仆射. 卒於官, 贈司空.

吳保安字永固, 魏州從. 氣挺特不俗. 睿宗時, 姚、巂蠻叛, 拜李蒙爲姚州都督, 宰相郭元振以弟之子仲翔托蒙, 蒙表爲判官. 時保安罷義安尉, 未得調, 以仲翔裏人也, 不介而見曰：「願因子得事李將軍可乎?」仲翔雖無雅故, 哀其窮, 力薦之. 蒙表掌書記. 保安後往, 蒙已深入, 與蠻戰沒, 仲翔被執. 蠻之俘華人, 必厚責財, 乃肯贖, 聞仲翔貴胄也, 求千縑. 會元振物故, 保安留巂州, 營贖仲翔, 苦無貲. 乃力居貨十年, 得縑七百. 妻子客遂州, 間關求保安所在, 困姚州不能進. 都督楊安居知狀, 異其故, 資以行, 求保安得之. 引與語曰：「子棄家急朋友之患至是乎！吾請貣官貲助子之乏.」保安大喜, 即委縑於蠻, 得仲翔以歸. 始, 仲翔爲蠻所奴, 三逃三獲, 乃轉鬻遠酋, 酋嚴遇之, 晝役夜囚, 沒凡十五年乃還.

安居亦丞相故吏, 嘉保安之誼, 厚禮仲翔, 遺衣服儲用, 檄領近縣尉. 久乃調蔚州錄事參軍, 以優遷代州戶曹. 母喪, 服除, 喟曰：「吾賴吳公生吾死, 今親歿, 可行其志.」乃求保安. 於時, 何安以彭山丞客死, 其妻亦沒, 喪不克歸. 仲翔爲服縗絰, 囊其骨, 徒跣負之, 歸葬魏州, 廬墓三年乃去. 後爲嵐州長史, 迎保安子, 爲娶而讓以官.

李憕, 並州汶水人. 或言其先出興聖皇帝, 譜系疏晦, 不復傳. 父希倩, 神龍初右台監察御史. 憕少秀敏, 舉明經高第, 授成安尉. 張說罷宰相, 爲相州刺史, 坐有善相者, 說遍問官屬後孰當貴, 工指憕及臨河尉鄭岩. 說以女妻岩, 而歸其甥陰於憕. 會母喪免. 自武功尉以政尤異遷主簿. 說在並州, 引忄登置幕府. 及執政, 爲長安尉. 宇文融括天下田, 高選官屬, 多致賢以重其柄. 表假憕監察御史, 分道檢核. 以課真拜御史. 坐小累, 下除晉陽令. 三遷給事中. 力於治, 有任事稱, 明簿最, 下無敢紿. 失李林甫意, 出爲河南少尹. 尹蕭炅內倚權, 骫法殖私, 憕裁抑其謬, 吏下賴之. 道士孫甑生以左道幸, 托祠事往來嵩、少間, 幹請亂吏治, 憕不爲應, 故挾炅譖諸朝. 天寶初, 除清河太守. 舉美政, 遷廣陵長史, 民爲立祠賽祝, 歲時不絕. 以捕賊負, 徙彭城太守. 封酒泉縣侯. 連徙襄陽、河東, 並兼采訪處置使；入爲京兆尹. 楊國忠惡之, 改光祿卿、東京留守.

安祿山反, 玄宗遣封常清募兵東京, 憕與留台御史中丞盧弈、河南尹達奚珣繕城壘, 綏勵士卒, 將遏賊西鋒. 帝聞, 擢禮部尚書. 祿山度河, 號令嚴密, 候詗不能知. 已陷陳留、滎陽, 殺張介然、崔詖, 不數日, 薄城下. 常清兵皆白徒, 戰不勝, 輒北. 憕收殘士數百, 裒斷弦折矢堅守, 人不堪斗. 憕約弈：「吾曹荷國重寄, 雖力不敵, 當死官.」部校皆夜縋去, 憕坐留守府, 弈守台. 城陷, 祿山鼓而入, 殺數千人, 矢著闕門, 執憕、奕及官屬蔣清, 害之. 有詔贈司徒, 謚曰忠懿. 河、洛平, 再贈太尉, 拜一子五品官.

憕通《左氏春秋》, 頗殖產伊川, 占膏腴, 自都至闕口, 疇墅彌望, 時謂「地癖.」 岩仕終少府監, 產利埒憕云.

憕十餘子, 江、涵、渢、瀛等同遇害, 唯源、彭脫.

源八歲家覆, 俘爲奴, 轉側民間. 及史朝義敗, 故吏識源於洛陽者贖出之, 歸其宗屬. 代宗聞, 授河南府參軍, 遷司農主簿. 以父死賊手, 常悲憤, 不仕不娶, 絕酒葷. 惠林佛祠者, 憕舊墅也, 源依祠居, 闔戶日一食. 祠殿, 其先寢也, 每過必趨, 未始踐階. 自營墓爲終制, 時時偃臥埏中.

長慶初, 年八十矣, 御史中丞李德裕表薦源, 曰：「賈誼稱：守圉捍敵之臣, 死城郭封疆. 天寶時, 士罕伏節, 逆羯始興, 委符組、棄城郭者不爲恥, 而憕約義同列, 守位自如, 抵刃就終, 臣節之光由憕始. 而源天與至孝, 絕心祿仕五十餘年, 常守沈默, 理契深要, 一辭開析, 百慮洗然. 抱此真節, 棄於清世, 臣竊爲陛下惜之.」穆宗下詔曰：「昔盜起幽陵, 振蕩河、洛, 贈太尉憕處難居首, 正色就死, 兩河聞風, 再固危壁, 殊節卓焉, 到今稱之. 源有曾參之行、巢父之操, 泊然無營, 汔此高年. 夫褒忠, 所以勸臣節也；旌孝, 所以激人倫也；鎮澆浮, 莫如尚義；厚風俗, 莫如尊老. 舉是四者, 大儆於時. 其以源守諫議大夫, 賜緋魚袋.」河南尹遣官敦諭上道, 帝自遣使者持詔書袍笏即賜, 又賜絹二百匹. 源頓首受詔, 謂使者：「伏疾年耄, 不堪趨拜.」即附表謝, 辭吐哀愨, 一無受. 尋卒. 敬宗時, 擢憕孫爲河南兵曹參軍.

彭擢明經第. 天寶中, 選名臣子可用者, 自咸寧丞遷右補闕. 從天子入蜀. 後憕數年卒. 有孫景讓、景莊、景溫, 別傳.

武德功臣十六人, 貞觀功臣五十三人, 至德功臣二百六十五人. 德宗即位, 錄武德以來宰相及實封功臣子孫, 賜一子正員官. 史館考勳名特高者九十二人, 以三等條奏. 第一等, 以其歲授官. 第二等, 以次年. 第三等, 子孫數訟於朝, 有詔差爲二等, 增至百八十七人. 每等, 武德以來宰相爲首, 功臣次之, 至德以來將相又次之. 大中初, 又詔求李峴、王珪、戴胄、馬周、褚遂良、韓瑗、郝處俊、婁師德、王及善、硃敬則、魏知古、陸象先、張九齡、裴寂、劉文靜、張柬之、袁恕已、崔玄□、桓彥範、劉幽求、郭元振、房琯、寺履謙、李嗣業、張巡、許遠、盧弈、南霽雲、蕭華、張鎬、李勉、張鎰、蕭復、柳渾、賈耽、馬燧、李憕三十七人畫像, 續圖淩煙閣云.

司空、太子太傅、知門下省事、梁國公房玄齡 尚書右仆射、檢校侍中、萊國公杜如晦 太子太保、同中書門下三品、宋國公蕭瑀 開府儀同三司、同中書門下三品、知政事、上柱國、申國公高士廉 太子太師、知政事、特進、鄭國公魏征 侍中、永寧郡公王珪 吏部尚書、參豫朝政、道國公戴胄 中書令、江陵縣子岑文本 中書令、兼太子左庶子、檢校吏部尚書、高唐縣公馬周 侍中、兼太子左庶子、檢校吏部禮部民部尚書事、清苑縣男劉洎 尚書右仆射、同中書門下三品、河南郡公褚遂良 太子太師、同中書門下三品、燕國公于志寧 尚書右仆射、同中書門下三品、兼太子少傅、北平縣公張行成 中書令、行侍中、兼太子少保、蓚縣公高季輔 侍中、兼太子賓客、襲潁川縣公韓瑗 中書令、兼太子詹事、南陽縣侯來濟 侍中、兼太子賓客張文瓘 侍中、甑山縣公郝處俊 中書侍郎、同中書門下三品、兼太子右庶子、酒泉縣公李義琰 內史、河東縣侯裴炎文昌左相、同鳳閣鸞台三品、溫國公蘇良嗣 內史、梁國公狄仁傑 納言、檢校並州大都督府長史、天兵軍大總管、隴右諸軍大使、譙縣子婁師德 鳳閣侍郎、同鳳閣鸞台平章事、石泉縣公王方慶 文昌左相、同鳳閣鸞台三品、襲邢國公王及善 尚書右仆射、兼中書令、知兵部尚書事、齊國公魏元忠 紫微令、梁國公姚崇 正諫大夫、同鳳閣鸞台平章事硃敬則 尚書左仆射、同中書門下平章事、許國公蘇瑰 吏部尚書、兼侍中、廣平郡公宋璟 黃門監、梁國公魏知古 中書侍郎、同中書門下平章事、兗國公陸象先 紫微侍郎、同紫微黃門平章事、許國公蘇頲 中書令、河東縣侯張嘉貞 中書侍郎、同中書門下平章事、清水縣公李元紘 黃門侍郎、同中書門下平章事、宜陽縣子韓休 中書令、始興縣伯張九齡 司空、河東郡公裴寂 納言、上柱國、魯國公劉文靜 太尉、檢校中書令、同中書門下三品、揚州大都督、趙國公長孫無忌 禮部尚書、河間郡王孝恭 尚書右仆射、檢校中書令、行太子左衛率、上柱國、衛國公李靖 司空、兼太子太師、英國公李勣 開府儀同三司、鄜州都督、鄂國公尉遲敬德 左光祿大夫、洛州都督、蔣國公屈突通 陝東道大行台、吏部尚書、鄖國公殷開山 衛尉卿、夔國公劉弘基 澤州刺史、邳國公長孫順德 民部尚書、上柱國、莒國公唐儉 右驍衛大將軍、駙馬都尉、譙國公柴紹 右驍衛大將軍、褒國公段志玄 洪州都督、渝國公劉政會 左武候將軍、相州都督、郯國公張公謹 右武衛大將軍、盧國公程知節 左武衛大將軍、上柱國、胡國公秦叔寶 弘文館學士、秘書監、永興縣公虞世南 右衛大將軍、兼太子右衛率、工部尚書、武陽縣公李大亮 左武衛大將軍、邢國公蘇定方 夏官尚書、同中書門下三品、清邊道行軍總管、耿國公王孝傑 中書令、漢陽郡公張柬之 中書令、博陵郡公崔玄□ 侍中、平陽郡公敬暉 侍中、譙國公桓彥範 中書令、南陽郡公袁恕已 右武衛大將軍、同中書門下三品、韓國公張仁願 尚書左丞相、兼黃門監、徐國公劉幽求 黃門侍郎、參知機務、脩文館學士、齊國公崔日用 兵部尚書、同中書門下三品、代國公郭元振 尚書左承相、兼中書令、集賢院學士、燕國公張說 紫微侍郎、上柱國、趙國公王琚 兵部尚書、同中書門下三品、持節朔方軍節度大使、中山郡公王晙 尚書左仆射、同中書門下平章事、兼河南江淮副元帥、東都留守、冀國公裴冕 文部尚書、同中書門下平章事、清河縣公房琯 門下侍郎、同中書門下平章事、衛國公桂鴻漸 鎮西北庭行營節度使、開府儀同三司、衛尉卿、兼懷州刺史、虢國公李嗣業 平盧軍節度使、柳城郡太守劉正臣 恒州刺史、衛尉少卿、兼御史中丞顏杲卿 常山郡太守袁履謙 河南節度副使、左金吾衛將軍、檢校主客郎中、兼御史中丞張巡 睢陽郡太守、兼御史中丞許遠 御史中丞、留台東都、知武選盧弈 睢陽郡太守、特進左金吾衛將軍南霽雲 右第一 內史令、延安郡公竇威 將作大匠、判納言、陳國公竇抗 侍中、兼太子左庶子、江國公陳叔達 納言、觀國公楊恭仁 判吏部尚書、參議朝政、安吉郡公杜淹 中書令、虞國公溫彥博 中書侍郎、檢校刑部尚書、參知機務崔仁師 中書令、兼檢校太子詹事、上柱國、安國公崔敦禮 戶部尚書、平恩縣公許圉師 兵部尚書、同中書門下三品、浿江道行軍總管任雅相 度支尚書、同中書門下三品、范陽郡公盧承慶 西台侍郎、同東西台三品、兼弘文館學士、楚國公上官儀 右相、廣平郡公劉祥道 左侍極、兼檢校左相、嘉興縣子陸敦信 文昌左相、同鳳閣鸞台三品、樂城縣公劉仁軌 荊州大都督府長史、安平郡公李安期 尚書右仆射、同中書門下三品、兼太子賓客、襲道國公戴至德 司列少常伯、太子右中護、兼正諫大夫、同東西台三品趙仁本 中書令、趙國公李敬玄 中書令、兼太子左庶子薛元超 中書令、同中書門下三品崔知溫 侍中、同中書門下三品、襲廣平郡公劉齊賢 納言、樂平縣男王德真 地官尚書、檢校納言、钜鹿縣男魏玄同 文昌左相、同鳳閣鸞台三品、特進、輔國大將軍、鄧國公岑長倩 鳳閣侍郎、同鳳閣鸞台三品、臨淮縣男劉禕之 納言、博昌縣男韋思謙 地官尚書、同鳳閣鸞台平章事格輔元 司禮卿、判納言事、渤海縣子歐陽通 內史李昭德 鸞台侍郎、同鳳閣鸞台平章事陸元方 鳳閣侍郎、同鳳閣鸞台三品杜景佺 尚書右仆射、兼太子賓客、同中書門下三品、鄖國公韋安石 左散騎常侍、同中書門下三品、知東都留守、趙郡公李懷遠 中書令、逍遙公韋嗣立 守侍中、同中書門下三品、兼太子右庶子、常山縣男李日知 檢校黃門監、漁陽縣伯盧懷慎 中書令、左丞相、兼侍中、安陽郡公源乾曜 黃門侍郎、同紫微黃門平章事、魏縣侯杜暹 侍中、趙城侯裴耀卿 左武衛大將軍、開府儀同三司、雀安王神通 特進、太常卿、江夏王道宗 荊州都督、周國公武士畐 右屯衛大將軍、檢校晉州都督總管、譙國公竇琮 少府監、葛國公劉義節 右光祿大夫、羅國公張平高 洛州都督、右衛大將軍、酂國公竇軌 夔州都督、息國公張長愻 金紫光祿大夫、夷國公李子和 左監門衛大將軍、檢校右武候將軍、榮國公樊興 左監門衛大將軍、巢國公錢九隴 右驍衛大將軍、歸國公安興貴 右武衛大將軍、申國公安脩仁 殿中監、郢國公宇文士及 右武衛大將軍、沔陽郡公公孫武達 荊州都督、懷寧郡公杜君綽 右驍衛將軍、濮國公龐卿惲 代州都督、同安郡公鄭仁泰 右翊衛將軍、遂安郡公李安遠 幽州都督、曆陽郡公獨孤彥雲 始州刺史、左屯衛大將軍、襄武郡公劉師立 右威衛大將軍、濟東郡公李孟嘗 右監門衛大將軍、河南縣公元仲文 右監門衛將軍、廬陵郡公秦師行 左領軍大將軍、新興公馬三寶 右衛大將軍、駙馬都尉、畢國公阿史那社尒 鎮軍大將軍、虢國公張士貴、左衛大將軍、琅邪郡公牛進達 鎮軍大將軍、嘉州郡公周護 陝州刺史、天水郡公丘行恭 潭州都督、吳興郡公沈叔安 散騎常侍、豐城縣男姚思廉 太子少師、同中書門下三品、特進、朔方道行軍大總管, 宋國公唐休璟 左羽林軍大將軍、遼陽郡王李多祚 左領軍大將軍、趙國公李湛 刑部尚書、太子賓客、魏國公楊元琰 殿中監、兼知總監、汝南郡公翟無言 冠軍大將軍、左羽林軍大將軍、光祿卿、天水縣公趙承恩 將作大匠裴思諒 右羽林軍將軍、弘農郡公楊執一 左衛將軍、河東郡公薛思行 光祿卿、駙馬都尉、琅邪郡公王同皎 中書令、越國公鍾紹京 太仆卿、立節郡王薛崇簡 右金吾衛大將軍、涼國公李延昌 太子中允同正、冀國公馮道力 少府監、趙國公崔諤之 左監門衛中候、光祿卿、申國公許輔乾 左金吾大將軍、鄧國公張□ 朔方道行軍大總管、左羽林軍大將軍、平陽郡公薛訥 河南副元帥、太尉侍中、臨淮郡王李光弼 河東節度副大使、守司空、兼兵部尚書、霍國公王思禮 左相、豳國公韋見素 太保、韓國公苗晉卿 中書令、趙國公崔圓 太原節度使、檢校尚書左仆射、同中書門下平章事、金城郡王辛雲京 河西隴右副元帥、兵部尚書、同中書門下平章事、涼國公李抱玉 太子太師、檢校尚書右仆射、知省事、信都郡王田神功 四鎮北庭涇原節度使、檢校尚書左仆射、知省事、扶風郡王馬璘 左羽林軍大將軍、檢校戶部尚書、兼御史大夫薛景仙 右散騎常侍、檢校禮部尚書、兼御史大夫尚衡 太原尹、兼御史大夫、北都留守、河東節度副大使、南陽郡公鄧景山 河東節度副使、兼雁門郡太守、光祿卿賈循 禮部尚書、東京留守、酒泉縣侯李憕 東平郡太守姚訚 右第二 盧弈, 黃門監懷慎少子也. 疏眉目, 豐下, 謹重寡欲, 斤斤自脩. 與兄奐名相上下, 而剛毅過之. 天寶初爲鄠令, 所治輒最, 積功擢給事中, 拜御史中丞. 自懷慎、奐及弈, 三居其官, 清節似之, 時傳其美. 俄留台東都, 兼知武部選.

安祿山陷東都, 吏亡散. 弈前遣妻子懷印間道走京師, 自朝服坐台. 被執, 將殺之, 即數祿山罪, 徐顧賊徒曰：「爲人臣者當識逆順, 我不蹈失節, 死何恨?」觀者恐懼. 弈臨刑, 西向再拜而辭, 罵賊不空口, 逆黨爲變色. 肅宗詔贈禮部尚書, 下有司謚. 時以爲洛陽亡, 操兵者任其咎, 執法吏去之可也, 委身寇仇, 以死誰懟? 博士獨孤及曰：「荀息殺身於晉, 不食其言也；玄冥勤其官水死, 守位忘躬也；伯姬待姆而火死, 先禮後身也. 彼死之日, 皆於事無補. 然則祿山亂大於裏、丕, 弈廉察之任, 切於玄冥之官. 分命所系, 不啻保姆；逆黨兵威, 烈於水火. 於斯時也, 能與執幹戈者同其戮力, 挽之不來, 推之不去, 全操白刃之下, 孰與夫懷安偷生者同其風? 請謚曰貞烈.」詔可.

子杞, 別有傳. 杞子元輔.

元輔字子望, 少以清行聞. 擢進士, 補崇文校書郎. 杞死, 德宗念之不忘, 拜元輔左拾遺. 曆杭、常、絳三州刺史, 課當最, 召授吏部郎中, 進累兵部侍郎, 爲華州刺史, 卒.

元輔端靜介正, 能紹其祖, 故曆顯劇, 而人不以杞之惡爲累云.

張介然者, 猗氏人, 本名六朗. 性慎願, 長計畫. 始爲河、隴支郡太守. 王忠嗣、皇甫惟明、哥舒翰踵領節度, 並署營田、支度等使. 入奏稱旨, 賜與良渥. 介然啟曰：「臣位三品, 當給棨戟. 若列於京師, 雖富貴, 不爲饗人知, 願得列戟故裏.」玄宗許之, 別賜戟京師第門, 仍賜絹五百匹, 宴閭裏長老. 本鄉得列戟, 自介然始. 翰薦爲少府監, 曆衛尉卿.

祿山反, 授河南節度采訪使, 守陳留. 陳留據水陸劇, 居民孳夥, 而太平久, 不知戰. 介然到屯不三日, 賊已度河. 車騎蹂騰, 煙塵漫數十里, 日爲奪色. 士聞鉦鼓聲, 皆褫氣不能授甲. 凡旬六日, 城陷. 初, 有詔購賊首而暴誅慶宗狀. 祿山入陳留, 見詔書, 拊膺大哭曰：「我何罪！吾子亦何罪, 乃殺之！」即大恚憤, 殺陳留降者萬人以逞, 血流成川, 斬介然於軍門. 以偽將李廷望爲節度使, 守陳留.

祿山已拔陳留, 則鼓而前, 無敢亢. 中宿攻滎陽, 太守崔無詖率衆乘城, 聞師噪, 自隊如雨, 無詖與官屬皆死賊手. 以偽將武令珣戍焉.

無詖者, 本韋後外家, 博陵舊望也. 始, 無詖娶蕭至忠女, 至忠敗, 被貶. 久乃爲益州司馬. 素善楊國忠, 既用事, 引爲少府監, 守滎陽. 有詔贈禮部尚書, 謚曰毅勇.

列傳第一百一十七

忠義中

顏杲卿春卿 賈循隱林 張巡 許遠南霽雲 雷萬春 姚訚 顏杲卿字昕, 與真卿同五世祖, 以文儒世家. 父元孫, 有名垂拱間, 爲濠州刺史. 杲卿以廕調遂州司法參軍. 性剛正, 蒞事明濟. 嘗爲刺史詰讓, 正色別白, 不爲屈. 開元中, 與兄春卿、弟曜卿並以書判超等, 吏部侍郎席豫咨嗟推伏. 再以最遷范陽戶曹參軍. 安祿山聞其名, 表爲營田判官, 假常山太守.

祿山反, 杲卿及長史袁履謙謁於道, 賜杲卿紫袍, 履謙緋袍, 令與假子李欽湊以兵七千屯土門. 杲卿指所賜衣謂履謙曰：「與公何爲著此?」履謙悟, 乃與真定令賈深、內丘令張通幽定謀圖賊. 杲卿稱疾不視事, 使子泉明往返計議, 陰結太原尹王承業爲應, 使平盧節度副使賈循取幽州. 謀泄, 祿山殺循, 以向潤客、牛廷玠守. 杲卿陽不事事, 委政履謙, 潛召處士權渙、郭仲邕定策. 時真卿在平原, 素聞賊逆謀, 陰養死士爲拒守計. 李憕等死, 賊使段子光傳首徇諸郡, 真卿斬子光, 遣甥盧逖至常山約起兵, 斷賊北道. 杲卿大喜, 以爲兵掎角可挫賊西鋒. 乃矯賊命召欽湊計事, 欽湊夜還, 杲卿辭城門不可夜開, 舍之外郵；使履謙及參軍馮虔、郡豪翟萬德等數人飲勞, 既醉, 斬之, 並殺其將潘惟慎, 賊黨殲, 投屍滹沱水. 履謙以首示杲卿, 則喜且泣.

先是, 祿山遣將高邈召兵范陽未還, 杲卿使匋城尉崔安石圖之. 邈至滿城, 虔、萬德皆會傳舍, 安石紿以置酒, 邈舍馬, 虔叱吏縛之. 而賊將何千年自趙來, 虔亦執之. 日未中, 送二賊. 杲卿乃遣萬德、深、通幽傳欽湊首, 械兩賊送京師, 與泉明偕. 至太原, 王承業欲自以爲功, 厚遣泉明還, 陰令壯士翟喬賊於路. 喬不平, 告之故, 乃免. 玄宗擢承業大將軍, 送吏皆被賞. 已而事顯, 乃拜杲卿衛尉卿兼御史中丞, 履謙常山太守, 深司馬. 即傳檄河北, 言王師二十萬入土門, 遣郭仲邕領百騎爲先鋒, 馳而南, 曳柴揚塵, 望者謂大軍至. 日中, 傳數百里. 賊張獻誠方圍饒陽, 棄甲走. 於是趙、钜鹿、廣平、河間並斬偽刺史, 傳首常山. 而樂安、博陵、上谷、文安、信都、魏、鄴諸郡皆自固. 杲卿兄弟兵大振.

祿山至陝, 聞兵興, 大懼. 使史思明等率平盧兵度河攻常山, 蔡希德自懷會師. 不涉旬, 賊急攻城. 兵少, 未及爲守計, 求救於河東, 承業前已攘殺賊功, 兵不出. 杲卿晝夜戰, 井竭, 糧、矢盡, 六日而陷, 與履謙同執. 賊脅使降, 不應. 取少子季明加刃頸上曰：「降我, 當活而子.」杲卿不答. 遂並盧逖殺之. 杲卿至洛陽, 祿山怒曰：「吾擢爾太守, 何所負而反?」杲卿瞋目罵曰：「汝營州牧羊羯奴耳, 竊荷恩寵, 天子負汝何事, 而乃反乎? 我世唐臣, 守忠義, 恨不斬汝以謝上, 從從爾反耶?」祿山不勝忿, 縛之天津橋柱, 節解以肉啖之, 罵不絕, 賊鉤斷其舌, 曰：「復能罵否?」杲卿含胡而絕, 年六十五. 履謙既斷手足, 何千年弟適在傍, 咀血噴其面, 賊臠之, 見者垂泣. 杲卿宗子近屬皆被害. 杲卿已虜, 諸郡復爲賊守.

張通幽以兄相賊, 譖杲卿於楊國忠, 故不加贈. 肅宗在鳳翔, 真卿表其枉, 會通幽爲普安太守, 上皇杖殺之. 李光弼、郭子儀收常山, 出杲卿、履謙二家親屬數百人於獄, 厚給遺, 令行喪. 乾元初, 贈杲卿太子太保, 謚曰忠節, 封其妻崔清河郡夫人. 初, 博士裴郡以杲卿不執政, 但謚曰忠, 議者不平, 故以二惠謚焉. 逖、季明及宗子等皆贈五品官. 建中中, 又贈杲卿司徒. 初, 杲卿被殺, 徇首於衢, 莫敢收. 有張湊者, 得其發, 持謁上皇. 是昔見夢, 帝寤, 爲祭. 後湊歸發於其妻, 妻疑之, 發若動云. 後泉明購屍將葬, 得刑者言, 死時一足先斷, 與履謙同坎瘞. 指其域得之, 乃葬長安鳳棲原. 季明、逖同塋.

泉明有孝節, 喜振人之急. 既爲承業所遣, 未至而常山陷, 故客壽陽. 史思明圍李光弼, 獲泉明, 裹以革, 送幽州, 間關得免. 思明歸國, 而真卿方爲蒲州刺史, 令泉明到河北求宗屬. 始, 一女及姑女並流離賊中, 及是並得之, 悉錢三萬贖姑女還, 取貲復往, 則己女復失之. 履謙及父故將妻子奴隸尚三百餘人, 轉徙不自存, 泉明悉力贍給, 分多勻薄, 相扶挾度河托真卿. 真卿隨所歸資送之. 泉明之殯父, 與履謙分柩, 護還長安. 履謙妻疑斂具儉狹, 發視之, 與杲卿等, 乃號踴, 待泉明如父. 肅宗拜泉明郫令, 政化清明, 誅宿盜, 人情翕然. 成都尹舉其課第一, 遷彭州司馬. 家貧, 居官廉, 而孤藐相從百口, 飦鬻不給, 無慍歎. 居母喪, 毀骨立. 其行義, 當世以爲難.

春卿, 倜儻美姿儀, 通當世務. 十六舉明經、拔萃高第, 調犀浦主簿. 嘗送徒於州, 亡其籍, 至廷, 口記物色, 凡千人, 無所差. 長史陸象先異之, 轉蜀尉. 蘇頲代爲長史, 被譖系獄, 爲《棕櫚賦》自托, 頲遽出之. 魏征遠孫瞻罪抵死, 春卿爲請玉真公主, 得不死, 時人高其節. 終偃師丞. 臨終, 捉真卿臂曰：「爾當大吾族, 顧我不得見, 以諸子諉汝.」後真卿主其昏嫁.

沈盈者, 亦杲卿甥, 有行義, 明黃老學. 解褐博野尉, 與杲卿同死難, 贈大理正, 官其二子遙、達.」 賈循者, 京兆華原人, 其先家常山. 父會, 有高節嘗稱疾不答辟署, 裏中號「一龍.」 親亡, 負土成墓, 廬其左, 手蒔松柏, 時號「關中曾子.」 卒, 縣人私謚曰廣孝征君.

循有大略, 禮部尚書蘇頲嘗謂今頗、牧, 及爲益州, 表署列將. 敗吐蕃於西山, 三遷靜塞軍營田使. 張守珪北伐, 次灤河, 屬凍泮, 欲濟無梁. 循揣廣狹爲橋以濟, 破虜而還, 以功擢遊擊將軍、榆關守捉使. 地南負海, 北屬長城, 林埌岑翳, 寇所蔽伏. 循調土斬木開道, 賊遁去. 范陽節度使李適之薦爲安東副大都護. 安祿山兼平盧節度, 表爲副, 遷博陵太守. 祿山欲擊奚、契丹, 復奏循光祿卿自副, 使知留後. 九姓叛, 祿山兼節度河東, 而循亦兼雁門副之. 母亡將葬, 宅有枯桑, 一夕再生, 芝出北庸, 人以爲瑞. 玄宗以循有功, 詔贈其父常山太守.

祿山反, 使循守幽州, 故杲卿招之, 以傾賊巢穴, 循許可. 爲向潤客等發其謀, 賊縊之. 建中二年, 贈太尉, 謚曰忠.

從子隱林, 爲永平兵馬使. 當入衛, 屬硃泚難, 率衆扈行在. 德宗見隱林, 偉其貌, 問家世, 答曰：』故范陽節度副使循, 臣從父也.」帝異之, 引至臥內, 以手板畫地陳攻守計, 即奏曰：「臣嘗夢日墜, 以首承之.」帝曰：「非朕邪?」因令糾察行在, 遷檢校右散騎常侍, 封武威郡王.

賊圍急, 隱林與侯仲莊冒矢石死戰. 已而解, 從臣稱慶, 隱林流涕前曰：「泚已奔, 群臣大慶宗社無疆之休, 然陛下資性急, 不能容掩. 若不悛, 雖今賊亡, 憂未艾也.」帝不以爲忤, 拜神策統軍. 卒, 帝思其質直, 贈尚書左仆射, 以實戶三百封其家.

張巡字巡, 鄧州南陽人. 博通群書, 曉戰陣法. 氣志高邁, 略細節, 所交必大人長者, 不與庸俗合, 時人叵知也. 開元末, 擢進士第. 時兄曉已位監察御史, 皆以名稱重一時. 巡由太子通事舍人出爲清河令, 治績最, 而負節義, 或以困厄歸者, 傾貲振護無吝. 秩滿還都. 於是楊國忠方專國, 權勢可炙. 或勸一見, 且顯用, 答曰：「是方爲國怪祥, 朝宦不可爲也.」更調真源令. 土多豪猾, 大吏華南金樹威恣肆, 邑中語曰：「南金口, 明府手.」巡下車, 以法誅之, 赦餘黨, 莫不改行遷善. 政簡約, 民甚宜之.

安祿山反, 天寶十五載正月, 賊酋張通晤陷宋、曹等州, 譙郡太守楊萬石降賊, 逼巡爲長史, 使西迎賊軍. 巡率吏哭玄元皇帝祠, 遂起兵討賊, 從者千餘. 初, 靈昌太守嗣吳王祗受詔合河南兵拒祿山, 有單父尉賈賁者, 閬州刺史璿之子, 率吏稱吳王兵, 擊宋州. 通晤走襄邑, 爲頓丘令盧韺所殺. 賁引軍進至雍丘, 巡與之合, 有衆二千. 是時雍丘令令狐潮舉縣附賊, 遂自將東敗淮陽兵, 虜其衆, 反接在廷, 將殺之, 暫出行部. 淮陽囚更解縛, 起殺守者, 迎賁等入. 潮不得歸, 巡乃屠其妻子, 礫城上. 祗聞, 承制拜賁監察御史. 潮怨賁, 還攻雍丘, 賁趨門, 爲衆躪死. 巡馳騎決戰, 身被創不顧, 士乃奉巡主軍. 間道表諸朝, 騰箋祗府, 祗乃舉兗以東委巡經略.

潮以賊衆四萬薄城, 人大恐. 巡諭諸將曰：「賊知城中虛實, 有輕我心. 今出不意, 可驚而潰也, 乘之, 勢必折.」諸將曰：「善.」巡乃分千人乘城, 以數隊出, 身前驅, 直薄潮軍, 軍卻. 明日賊攻城, 設百樓, 巡柵城上, 束芻灌膏以焚焉, 賊不敢向, 巡伺擊之. 積六旬, 大小數百戰, 士帶甲食, 裹瘡斗, 潮遂敗走, 追之, 幾獲. 潮怒, 復率衆來. 然素善巡, 至城下, 情語巡曰：「本朝危蹙, 兵不能出關, 天下事去矣. 足下以羸兵守危堞, 忠無所立, 盍相從以苟富貴乎?」巡曰：「古者父死於君, 義不報. 子乃銜妻孥怨, 假力於賊以相圖, 吾見君頭幹通衢, 爲百世笑, 奈何?」潮赧然去.

當此時, 王命不復通, 大將六人白巡以勢不敵, 且上存亡莫知, 不如降. 六人者, 皆官開府、特進. 巡陽許諾, 明日堂上設天子畫像, 率軍士朝, 人人盡泣. 巡引六將至, 責以大誼, 斬之. 士心益勸.

會糧乏, 潮餉賊鹽米數百艘且至, 巡夜壁城南, 潮悉軍來拒, 巡遣勇士銜枚濱河, 取鹽米千斛, 焚其餘而還. 城中矢盡, 巡縛槁爲人千餘, 被黑衣, 夜縋城下, 潮兵爭射之, 久, 乃槁人；還, 得箭數十萬. 其後復夜縋人, 賊笑, 不設備, 乃以死士五百斫潮營, 軍大亂, 焚壘幕, 追奔十餘里. 賊慚, 益兵圍之. 薪水竭, 巡紿潮：「欲引衆走, 請退軍二舍, 使我逸.」潮不知其謀, 許之. 遂空城四出三十里, 撤屋發木而還爲備. 潮怒, 圍復合. 巡徐謂潮曰：「君須此城, 歸馬三十匹, 我得馬且出奔, 請君取城以藉口.」潮歸馬, 巡悉以給驍將, 約曰：「賊至, 人取一將.」明日, 潮責巡, 答曰：「吾欲去, 將士不從, 奈何?」潮怒欲戰, 陣未成, 三十騎突出, 禽將十四, 斬百餘級, 收器械牛馬. 潮遁還陳留, 不復出. 七月, 潮率賊將瞿伯玉攻城, 遣偽使者四人傳賊命詔巡, 巡斬以徇, 餘縶送祗所. 圍凡四月, 賊常數萬, 而巡衆才千餘, 每戰輒克. 於是河南節度使嗣虢王巨屯彭城, 假巡先鋒.

俄而魯、東平陷賊, 濟陰太守高承義舉郡叛, 巨引兵東走臨淮. 賊將楊朝宗謀趨寧陵, 絕巡餉路. 巡外失巨依, 拔衆保寧陵, 馬裁三百, 兵三千. 至睢陽, 與太守許遠、城父令姚訚等合. 乃遣將雷萬春、南霽雲等領兵戰寧陵北, 斬賊將二十, 殺萬餘人, 投屍於汴, 水爲不流. 朝宗夜去. 有詔拜巡主客郎中, 副河南節度使. 巡籍將士有功者請於巨, 巨才授折沖、果毅. 巡諫曰：「宗社尚危, 圍陵孤外, 渠可吝賞與貲?」巨不聽.

至德二載, 祿山死, 慶緒遣其下尹子琦將同羅、突厥、奚勁兵與朝宗合, 凡十餘萬, 攻睢陽. 巡勵士固守, 日中二十戰, 氣不衰. 遠自以材不及巡, 請稟軍事而居其下, 巡受不辭, 遠專治軍糧戰具. 前此, 遠將李滔救東平, 遂叛入賊, 大將田秀榮潛與通. 或以告遠曰：「晨出戰, 以碧帽爲識.」視之如言, 盡覆其衆. 還輒曰：「我誘之也.」請以精騎往, 易錦帽. 遠以告巡, 巡召登城, 讓之, 斬首示賊. 因出薄戰, 子琦敗, 獲車馬牛羊, 悉分士, 秋豪無入其家. 有詔拜巡御史中丞, 遠侍御史, 訚吏部郎中.

巡欲乘勝擊陳留, 子琦聞, 復圍城. 巡語其下曰：「吾蒙上恩, 賊若復來, 正有死耳. 諸君雖捐軀, 而賞不直勳, 以此痛恨！」聞者感概. 乃椎牛大饗, 悉軍戰. 賊望兵少, 大笑. 巡、遠親鼓之, 賊潰, 追北數十里. 其五月, 賊刈麥, 乃濟師. 巡夜鳴鼓嚴隊, 若將出. 賊申警. 俄自鼓, 賊覘城上兵休, 乃弛備. 巡使南霽雲等開門徑抵子琦所, 斬將拔旗. 有大酋被甲, 引拓羯千騎麾幟乘城招巡. 巡陰縋勇士數十人隍中, 持鉤、陌刀、強弩, 約曰：「聞鼓聲而奮.」酋恃衆不爲備, 城上噪, 伏發禽之, 弩注矢外向, 救兵不能前. 俄而縋士復登陴, 賊皆愕眙, 乃按甲不出. 巡欲射子琦, 莫能辨, 因剡蒿爲矢, 中者喜, 謂巡矢盡, 走白子琦, 乃得其狀. 使霽雲射, 一發中左目, 賊還. 七月, 復圍城.

初, 睢陽穀六萬斛, 可支一歲, 而巨發其半餫濮陽、濟陰, 遠固爭, 不聽. 濟陰得糧即叛. 至是食盡, 士日賦米一勺, 齕木皮、煮紙而食, 才千餘人, 皆臒劣不能彀, 救兵不至. 賊知之, 以雲沖傳堞, 巡出鉤銘幹拄之, 使不得進, 篝火焚梯. 賊以鉤車、木馬進, 巡輒破碎之. 賊服其機, 不復攻, 穿壕立柵以守. 巡士多餓死, 存者皆痍傷氣乏. 巡出愛妾曰：「諸君經年乏食, 而忠義不少衰, 吾恨不割肌以啖衆, 寧惜一妾而坐視士饑?」乃殺以大饗, 坐者皆泣. 巡強令食之, 遠亦殺奴僮以哺卒, 至羅雀掘鼠, 煮鎧弩以食.

賊將李懷忠過城下, 巡問：「君事胡幾何?」曰：「二期.」巡曰：「君祖、父官乎?」曰：「然.」君世受官, 食天子粟, 奈何從賊, 關弓與我確?」懷忠曰：「不然, 我昔爲將, 數死戰, 竟歿賊, 此殆天也.」巡曰：「自古悖逆終夷滅, 一日事平, 君父母妻子並誅, 何忍爲此?」懷忠掩涕去, 俄率其黨數十人降. 巡前後說降賊將甚多, 皆得其死力.

御史大夫賀蘭進明代巨節度, 屯臨淮, 許叔冀、尚衡次彭城, 皆觀望莫肯救. 巡使霽雲如叔冀請師, 不應, 遣布數千端. 霽雲嫚罵馬上, 請決死斗, 叔冀不敢應. 巡復遣如臨淮告急, 引精騎三十冒圍出, 賊萬衆遮之, 霽雲左右射, 皆披靡. 既見進明, 進明曰：「睢陽存亡已決, 兵出何益?」霽雲曰：「城或未下. 如已亡, 請以死謝大夫.」叔冀者, 進明麾下也, 房琯本以牽制進明, 亦兼御史大夫, 勢相埒而兵精. 進明懼師出且見襲, 又忌巡聲威, 恐成功, 初無出師意. 又愛霽雲壯士, 欲留之. 爲大饗, 樂作, 霽雲泣曰：「昨出睢陽時, 將士不粒食已彌月. 今大夫兵不出, 而廣設聲樂, 義不忍獨享, 雖食, 弗下咽. 今主將之命不達, 霽雲請置一指以示信, 歸報中丞也.」因拔佩刀斷指, 一座大驚, 爲出涕. 卒不食去. 抽矢回射佛寺浮圖, 矢著磚, 曰：「吾破賊還, 必滅賀蘭, 此矢所以志也！」至真源, 李賁遺馬百匹；次寧陵, 得城使廉坦兵三千, 夜冒圍入. 賊覺, 拒之, 且戰且引, 兵多死, 所至才千人. 方大霧, 巡聞戰聲, 曰：「此霽雲等聲也.」乃啟門, 驅賊牛數百入, 將士相持泣.

賊知外援絕, 圍益急. 衆議東奔, 巡、遠議以睢陽江、淮保障也, 若棄之, 賊乘勝鼓而南, 江、淮必亡. 且帥饑衆行, 必不達. 十月癸丑, 賊攻城, 士病不能戰. 巡西向拜曰：「孤城備竭, 弗能全. 臣生不報陛下, 死爲鬼以癘賊.」城遂陷, 與遠俱執. 巡衆見之, 起且哭, 巡曰：「安之, 勿怖, 死乃命也.」衆不能仰視. 子琦謂巡曰：「聞公督戰, 大呼輒眥裂血面, 嚼齒皆碎, 何至是?」答曰：「吾欲氣吞逆賊, 顧力屈耳.」子琦怒, 以刀抉其口, 齒存者三四. 巡罵曰：「我爲君父死, 爾附賊, 乃犬彘也, 安得久！」子琦服其節, 將釋之. 或曰：「彼守義者, 烏肯爲我用? 且得衆心, 不可留.」乃以刃脅降, 巡不屈. 又降霽雲, 未應. 巡呼曰：「南八！男兒死爾, 不可爲不義屈！」霽雲笑曰：「欲將有爲也, 公知我者, 敢不死！」亦不肯降. 乃與姚訚、雷萬春等三十六人遇害. 巡年四十九. 初, 子琦議生致五人慶緒所, 或曰：「用兵拒守者, 巡也.」乃送遠洛陽, 至偃師, 亦以不屈死. 巨之走臨淮, 巡有姊嫁陸氏, 遮王勸勿行, 不納, 賜百縑, 弗受, 爲巡補縫行間, 軍中號「陸家姑」, 先巡被害.

巡長七尺, 須髯每怒盡張. 讀書不過三復, 終身不忘. 爲文章不立稿. 守睢陽, 士卒居人, 一見問姓名, 其後無不識. 更潮及子琦, 大小四百戰, 斬將三百、卒十餘萬. 其用兵未嘗依古法, 勒大將教戰, 各出其意. 或問之, 答曰：「古者人情敦樸, 故軍有左右前後, 大將居中, 三軍望之以齊進退. 今胡人務馳突, 雲合鳥散, 變態百出, 故吾止使兵識將意, 將識士情, 上下相習, 人自爲戰爾.」其械甲取之於敵, 未嘗自脩. 每戰, 不親臨行陣, 有退者, 巡已立其所, 謂曰：「我不去此, 爲我決戰.」士感其誠, 皆一當百. 待人封鎖所疑, 賞罰信, 與衆共甘苦塞暑, 雖廝養, 必整衣見之, 下爭致死力, 故能以少擊衆, 未嘗敗. 被圍久, 初殺馬食, 既盡, 而及婦人老弱凡食三萬口. 人知將死, 而莫有畔者. 城破, 遣民止四百而已.

始, 肅宗詔中書侍郎張鎬代進明節度河南, 率浙東李希言、浙西司空襲禮、淮南高適、青州鄧景山四節度掎角救睢陽, 巡亡三日而鎬至, 十日而廣平王收東京. 鎬命中書舍人蕭昕誄其行. 時議者或謂：巡始守睢陽, 衆六萬, 既糧盡, 不持滿按隊出再生之路, 與夫食人, 寧若全人? 於是張澹、李紓、董南史、張建封、樊晁、硃巨川、李翰咸謂巡蔽遮江、淮, 沮賊勢, 天下不亡, 其功也. 翰等皆有名士, 由是天下無異言. 天子下詔, 贈巡揚州大都督, 遠荊州大都督, 霽雲開府儀同三司、再贈揚州大都督, 並寵其子孫. 睢陽、雍丘賜徭稅三年. 巡子亞夫拜金吾大將軍, 遠子玖婺州司馬. 皆立廟睢陽, 歲時致祭. 德宗差次至德以來將相功效尤著者, 以顏杲卿、袁履謙、盧弈及巡、遠、霽雲爲上. 又贈姚訚潞州大都督, 官一子. 貞元中, 復官巡它子去疾、遠子峴. 贈巡妻申國夫人, 賜帛百. 自是訖僖宗, 求忠臣後, 無不及三人者. 大中時, 圖巡、遠、霽雲像於淩煙閣. 睢陽至今祠享, 號「雙廟」云.

許遠者, 右相敬宗曾孫. 寬厚長者, 明吏治. 初客河西, 章仇兼瓊辟署劍南府, 欲以子妻之, 固辭. 兼瓊怒, 以事劾貶高要尉. 更赦還. 會祿山反, 或薦遠於玄宗, 召拜睢陽太守. 遠與巡同年生而長, 故巡呼爲兄.

大曆中, 巡子去疾上書曰：「孽胡南侵, 父巡與睢陽太守遠各守一面. 城陷, 賊所入自遠分. 尹子琦分郡部曲各一方, 巡及將校三十餘皆割心剖肌, 慘毒備盡, 而遠與麾下無傷. 巡臨命歎曰：『嗟乎, 人有可恨者！』賊曰：『公恨我乎? 』答曰：『恨遠心不可得, 誤國家事, 若死有知, 當不赦於地下.』故遠心向背, 梁、宋人皆知之. 使國威喪衄, 巡功業墮敗, 則遠於臣不共戴天, 請追奪官爵, 以刷冤恥.」詔下尚書省, 使去疾與許峴及百官議. 皆以去疾證狀最明者, 城陷而遠獨生也. 且遠本守睢陽, 凡屠城以生致主將爲功, 則遠後巡死不足惑. 若曰後死者與賊, 其先巡死者謂巡當叛, 可乎? 當此時去疾尚幼, 事未詳知. 且艱難以來, 忠烈未有先二人者, 事載簡書, 若日星不可妄輕重. 議乃罷. 然議者紛紜不齊.

元和時, 韓愈讀李翰所爲巡傳, 以爲闕遠事非是. 其言曰：「二人者, 守死成名, 先後異耳. 二家子弟材下, 不能通知其父志, 使世疑遠畏死而服賊. 遠誠畏死, 何苦守尺寸地, 食其所愛之肉, 抗不降乎? 且見援不至, 人相食而猶守, 雖其愚亦知必死矣, 然遠之不畏死甚明.」又言：「城陷自所守, 此與兒童之見無異. 且人之將死, 其髒腑必有先受病者；引繩而絕之, 其絕必有處. 今從而尤之, 亦不達於理矣.」愈於褒貶尤慎, 故著之.

南霽雲者, 魏州頓丘人. 少微賤, 爲人操舟. 祿山反, 钜野尉張沼起兵討賊, 拔以爲將. 尚衡擊汴州賊李廷望, 以爲先鋒. 遣至睢陽, 與張巡計事. 退謂人曰：「張公開心待人, 真吾所事也.」遂留巡所. 巡固勸歸, 不去. 衡齎金帛迎, 霽雲謝不受, 乃事巡, 巡厚加禮. 始被圍, 築台募萬死一生者, 數日無敢應. 俄有喑鳴而來者, 乃霽雲也. 巡對泣下. 霽雲善騎射, 見賊百步內乃發, 無不應弦斃.

子承嗣, 曆涪州刺史. 劉辟叛, 以無備謫永州.

雷萬春者, 不詳所來, 事巡爲偏將. 令狐潮圍雍丘, 萬春立城上與潮語, 伏弩發六矢著面, 萬春不動. 潮疑刻木人, 諜得其實, 乃大驚. 遙謂巡曰：「向見雷將軍, 知君之令嚴矣.」潮壁雍丘北, 謀襲襄邑、寧陵. 巡使萬春引騎四百壓潮, 先爲賊所包. 巡突其圍, 大破賊, 潮遁去.

萬春將兵, 方略不及霽雲, 而強毅用命. 每戰, 巡任之與霽雲鈞.

姚訚者, 開元宰相崇從孫. 父弇, 楚州刺史. 訚性豪蕩, 好飲謔, 善絲竹. 曆壽安尉. 素善巡, 及爲城父令, 遂同守睢陽. 累加東平太守.

巡之遣霽雲、萬春敗賊於寧陵也, 別將二十有五：石承平、李辭、陸元鍠、硃珪、宋若虛、楊振威、耿慶禮、馬日升、張惟清、廉坦、張重、孫景趨、趙連城、王森、喬紹俊、張恭默、祝忠、李嘉隱、翟良輔、孫廷皎、馮顏, 其後皆死巡難, 四人逸其姓名.

贊曰：張巡、許遠, 可謂烈丈夫矣. 以疲卒數萬, 嬰孤墉, 抗方張不制之虜, 鯁其喉牙, 使不得搏食東南, 牽掣首尾, 豗潰梁、宋間. 大小數百戰, 雖力盡乃死, 而唐全得江、淮財用, 以濟中興, 引利償害, 以百易萬可矣. 巡先死不爲遽, 遠後死不國屈. 巡死三日而救至, 十日而賊亡, 天以完節付二人, 畀名無窮, 不待留生而後顯也. 惟宋三葉, 章聖皇帝東巡, 過其廟, 留駕裴回, 咨巡等雄挺, 盡節異代, 著金石刻, 贊明厥忠. 與夷、齊餓踣西山, 孔子稱仁, 何以異云.

列傳第一百一十八

忠義下

程千里袁光廷 龐堅薛願 張興 蔡廷玉 符令奇璘 劉乃 孟華 張伾周曾 張名振 石演芬 吳漵 高沐 賈直言 辛讜 黃碣孫揆 程千里, 京兆萬年人. 長七尺, 魁岸有力. 應募磧西, 累官安西副都護. 天寶末, 兼北庭都護、安西北庭節度使. 突厥首領阿布思內附, 本隸朔方, 賜氏李, 名獻忠, 度屬幽州, 素與安祿山有怨, 內懼, 故叛還磧外, 數盜邊. 玄宗患之, 詔千里將兵討捕. 千里諭葛邏祿, 陰令掎角. 獻忠果以窮歸葛邏祿, 縛之, 並妻子帳下數千人送千里所, 乃獻俘勤政樓, 詔斬以徇. 擢千里右金吾衛大將軍, 留宿衛.

祿山反, 詔募兵河東, 即拜節度副使、雲中太守, 遷上黨長史. 賊來攻, 鏖馘多, 累加開府儀同三司、禮部尚書. 至德二載, 賊將蔡希德圍上黨, 輕騎挑戰. 千里恃勇開縣門, 率百騎欲直禽希德, 幾得而救至, 乃退. 會橋壞, 馬顛, 爲賊執, 仰首敕諸騎使還, 曰：「爲我報諸將, 可失帥, 不可失城.」軍中皆爲泣下, 增備固守. 賊不能下, 乃還. 囚千里至東都, 安慶緒偽署特進, 囚客省. 慶緒敗, 爲嚴莊所害. 後赦令數下, 追褒死難者, 惟千里生見執, 不及云.

初, 祿山構難, 西北戍兵悉入援, 故河、隴郡縣皆陷吐蕃, 惟河西戍將袁光廷爲伊州刺史, 固守曆年, 雖遊說百緒, 終不降, 諸下同心無攜畔者. 及糧竭, 手殺妻子, 自焚死. 建中初, 贈工部尚書.

龐堅, 京兆涇陽人. 四世祖玉, 事隋爲監門直閣. 李密據洛口, 玉以關中銳兵屬王世充擊之, 百戰不衄. 世充歸東都, 秦王東徇洛, 玉率萬騎降, 高祖以隋舊臣, 禮之. 玉魁梧有力, 明軍法, 久宿衛, 習知朝廷制度. 帝顧諸將多不閑儀檢, 故授玉領軍、武衛二大將軍, 使衆觀以爲模{疒齊}, 出爲梁州總管. 巴山獠叛, 玉梟其首, 餘黨四奔, 屬縣獠與反者州裏親戚爲賊遊說, 言不可窮躡. 玉不聽, 下令軍中曰：「穀熟, 吾盡收以饋軍. 非盡賊, 吾不反.」聞者懼, 相謂曰：「軍不止, 吾穀盡, 且餓死.」乃共入賊營, 與所親相結, 斬渠長以降, 衆遂潰. 徙越州都督. 召爲監門大將軍. 太宗以耆厚, 令主東宮兵. 雖老不怠, 小大之務無不親. 卒, 帝爲廢朝, 贈幽州都督、工部尚書.

堅曆潁川太守. 安祿山反, 南陽節度使魯炅表堅爲長史兼防禦副使, 以薛願爲潁川太守, 共守潁川. 時陳留、滎陽已陷賊, 南陽被圍, 而潁川當往來劇. 賊將阿史那承慶悉銳攻之, 傳城百里, 樹木皆刊. 城中士單寡, 糧少, 而願、堅晝夜戰, 諸郡兵無援者, 自正月盡十一月. 賊設木鵝、沖車、飛梯薄城, 矢如雨, 士皆雷噪, 夜半逾城入, 二人不肯降. 賊縛致東京, 將礫解之, 有說祿山曰：「義士也, 彼爲其主, 殺之不詳.」乃縛於樹. 比且死, 見者哭之.

願, 汾陰人. 父縚, 太常卿. 兄崇一, 娶惠宣太子女, 其女弟爲太子瑛妃. 瑛廢, 貶願嶺外, 久乃得還.

張興者, 束鹿人. 長七尺, 一飯至斗米, 肉十斤. 悍趫而辯, 爲饒陽裨將. 祿山反, 攻饒陽. 興開張禍福, 譬曉敵人, 而嬰垮彌年, 衆心遂固. 滄、趙已隱, 史思明引衆傳城, 興擐甲持陌刀重十五斤乘城. 賊將入, 興一舉刀, 輒數人死, 賊皆氣懾. 城破, 思明縛之馬前, 好謂曰：「將軍壯士, 能屈節, 當受高爵.」對曰：「昔嚴顏一巴郡將, 猶不降張飛. 我大郡將, 安能委身逆虜? 今日幸得死, 然願以一言爲誡.」思明曰：「云何?」興曰：「天子遇祿山如父子, 今乃反. 大丈夫不能爲國掃除, 反爲其下, 何哉?」思明曰：「將軍不觀天道邪? 吾上起兵二十萬, 直趣洛陽, 天下大定. 以偏師叩函谷, 守將面縛, 唐亡固矣.」興曰：「桀、紂、秦、隋窮人力, 舉四海與爲怨, 故商、周、漢、唐因得代之而有神器. 皇帝無違德, 祿山非數帝賢, 是苟延歲月, 終即禽耳.」思明怒, 鋸解之. 且死, 罵曰：「吾能裒強死兵敗賊衆！」軍中凜然爲改容.

蔡廷玉, 幽州昌平人. 事安祿山, 未有聞. 與硃泚同裏閑, 少相狎近, 泚爲幽州節度使, 秦署幕府.

廷玉有沈略, 善與人交, 內外愛附. 泚多所叩咨, 數遣至京師. 當是時, 幽州兵最強, 財雄, 士驕悍, 日思吞並, 不知有上下禮法. 廷玉間語泚曰：「古未有不臣而能推福及子孫者. 公南聯趙、魏, 北奚虜, 兵我地險, 然非永安計, 一日趙、魏反噬, 公乃沸鼎魚耳. 不如奉天子, □多難, 可勒勳鼎彝, 若何?」泚善之. 廷玉陰欲耗其力, 則諷泚出金幣禮士, 又勸歸貢賦助天子經費, 獻牛馬系道, 儲廥爲單. 因勸泚入朝, 泚將聽, 諸校怒, 縛廷玉辱之, 廷玉無橈辭, 泚不忍殺, 囚歲餘出之, 謂曰：「而亦悔乎?」廷玉曰：「導公爲逆即悔, 勉公以義何悔爲?」復縶滿歲, 問曰：「能省過否? 不爾, 且死.」對曰：「不殺我, 公得名. 殺我, 吾得名.」泚不能屈, 待如初.

又有硃體微者, 亦泚腹心. 廷玉有建白, 體微輒左右之, 故泚愈信, 桀傲稍革. 廷玉遂蕆朝事. 泚乃奏涿州爲永泰軍, 薊州靜塞軍, 瀛州清夷軍, 莫州唐興軍, 置團練使, 以支郡隸屬, 盧龍軍稍削. 而泚內畏弟滔逼己, 滔亦勸泚入朝, 乃以軍屬滔. 廷玉、體微共白泚：「公入朝爲功臣首, 後務至重, 須誠信者乃可付. 滔雖大弟, 多變不情, 如假以兵, 是嫁之禍也.」泚不聽. 二人隨泚到朝, 德宗爲太子時, 知廷玉名, 及見, 禮眷殊渥. 泚統幽州行營爲涇原鳳翔節度使, 詔廷玉以大理少卿爲司馬, 體微爲要籍.

滔有請於泚, 或不順, 廷玉必折之, 俾循故法. 滔已破田悅, 浸傲肆自用. 左右有惡廷玉者, 妄云：「素毀滔, 欲四分燕, 廷玉倡之, 體微和之.」滔表言二人離間骨肉, 請殺於有司. 亦遺泚書云云. 泚恚滔奪其軍, 不從. 會滔以幽州叛, 帝示滔表, 而泚亦白發其書, 乃歸罪於二人, 貶廷玉柳州司戶參軍、體微南浦尉以慰滔. 滔使諜伺諸朝, 曰：「上若不殺廷玉, 當謫去, 得東出洛, 我且縛致麾下支解之.」將行, 帝勞廷玉曰：「爾姑行, 爲國受屈, 歲中當還.」遷玉至藍田驛, 人白左巡使鄭詹：「商於道險, 不可往.」詹追使趨潼關. 廷玉告子少誠、少良曰：「我爲天子不血刃下幽十一城, 欲裂其壤, 使不得桀, 而敗於將成, 天助逆邪? 今吏使我出東都, 此殆滔計, 吾不可以辱國.」比至靈寶, 自投於河.

宰相盧杞方疾御史大夫嚴郢, 欲逐之, 得廷玉死狀, 即抵詹死, 而斥出郢. 帝閔廷玉忠, 歸其柩, 厚賻之. 李晟平硃泚, 少誠等適終喪, 晟表丐追贈廷玉. 並官二子. 而帝方招來滔, 寢其奏, 遂已.

符令奇, 沂州臨沂人. 初爲盧龍軍裨將. 會幽州亂, 挈子璘奔昭義, 節度使薛嵩署爲軍副. 嵩卒, 田承嗣盜其地, 引令奇爲右職.

田悅拒命, 馬燧敗之洹水. 令奇密語璘曰：「吾閱世事多矣. 自安、史幹紀, 無噍類. 吾觀田氏覆亡無時, 安用苟旦夕, 系縲京師, 宗族屠地? 汝能委質朝廷, 爲唐忠臣, 吾亦名揚後世矣.」璘泣曰：「悅, 忍人也, 近禍可畏.」答曰：「今王師四合, 吾屬俎中醢. 兒今行, 吾死不朽；不行, 吾亦死. 屍疊逆地云何?」璘俯泣不能對. 初, 悅與李納會濮陽, 因乞師, 納分麾下隨之. 至是, 納兵歸齊, 使璘以三百騎護送. 璘與父齧臂別, 乃以衆降燧. 璘之出, 與三子同降. 悅怒, 引令奇切讓. 令奇罵曰：「爾忘義背主, 旦夕死. 吾教子以順, 殺身庸何悔? 鈞死, 愈爾遠矣！」悅怒, 奮而起. 令奇臨刑, 色不變, 年七十九, 夷其家.

燧署璘爲軍副, 詔拜特進, 封義陽郡王. 既聞父見害, 號絕泣血, 燧表其冤, 加檢校左散騎常侍, 賜晉陽第一區、祁田五十頃, 贈令奇戶部尚書.

璘字元亮. 李懷光反, 詔燧討之. 璘介五千兵先濟河, 與西師合. 從燧入朝, 爲輔國大將軍, 賜靖恭裏第一區、藍田田四十頃. 璘之降, 母匿裏中獨免, 及悅死, 詔迎於魏, 賜宴別殿. 璘居環衛十三年, 卒, 年六十五, 贈越州都督.

劉乃字永夷, 河南伊闕人. 少敬穎, 暗誦《六經》, 日數千言. 善文詞, 爲時推目. 天寶中擢進士第. 喪父, 以孝聞. 服終, 中書舍人宋昱知銓事, 乃方調, 因進書曰：《書》稱：『知人則哲, 能官人則惠.』此唐虞以爲難. 今文部始掄材, 終授位, 是知人、官人, 兩任其責. 昔禹、稷、皋陶之聖, 猶曰載采有九德, 考績以九載. 今有司獨委一二小宰, 察言於一幅之判, 觀行於一揖之內, 何其易哉? 夫判者, 以狹詞短韻爲體, 是以小冶鼓衆金, 雖欲爲鼎鏞, 不可得已. 故雖有周公、尼父圖書《易象》之訓, 以判責之, 曾不及徐、庾；雖有至德, 以喋喋取之, 曾不若嗇夫. 故幹霄蔽日, 巨樹也, 求尺寸之材, 必後於□琢杙；龍吟虎嘯, 希聲也, 尚頰舌之感, 必下於蛙黽. 豈不悲乎！執事誠能先政事, 次文學, 退觀其治家, 進察其臨節, 則龐鴻深沈之事, 亦可窺其門閾矣.」昱嘉之, 補剡尉. 劉晏在江西, 奏使巡覆, 充留後.

大曆中, 召拜司門員外郎. 德宗初, 進郭子儀爲尚父. 時冊禮廢, 視詔文者不適所宜, 宰相崔祐甫召乃至閤草之, 少選成文, 詞義典裁. 俄擢給事中, 權知兵部侍郎. 楊炎、盧杞當國, 五歲不遷. 建中四年, 真拜兵部侍郎.

帝狩奉天, 乃臥疾私第, 硃泚遣人召之, 固稱篤. 復遣偽相蔣鎮慰誘, 乃佯喑不答, 灸無完膚. 鎮再至, 知不可脅, 乃太息曰：「我嘗忝曹郎, 不能死, 寧以自辱□亶腥, 復欲汙賢哲乎?」遂止. 乃聞車駕如梁州, 自投於床, 搏膺呼天, 不食卒, 年六十. 帝聞其忠, 贈禮部尚書, 謚曰貞惠. 子伯芻, 別傳.

孟華, 史失其何所人. 初事李寶臣爲府官屬, 論議婞婞不回, 同舍疾之. 王武俊斬李惟嶽, 遣華至京師陳事, 德宗問河朔利害, 華對稱旨, 擢檢校兵部郎中兼侍御史.

硃滔與武俊謀解田悅之圍, 帝詔華還諭, 欲亂其謀. 華至, 讓武俊曰：「安、史未覆滅時, 大夫觀其兵, 自謂天下可取, 今日何汩汩? 且上於大夫恩甚厚, 將還康中丞他州, 而歸我深、趙. 自古忠臣, 未有不先大功而後得高官者. 大夫何望於失地邪? 夫藥苦口者利病, 大夫後日思愚言, 悔無逮！」或曰：「華入朝私奏便宜, 欲傾我, 故得顯職.」武俊惑之, 然以華舊人, 未忍奪其職, 卒進援悅. 華從至臨清, 稱病還恒州. 武俊令子察所爲, 乃闔門謝賓客. 武俊知不足忌, 無殺華意. 既僭稱王, 授禮部侍郎, 不肯起, 嘔血死.

張伾者, 本爲澤潞將, 守臨洺, 田悅攻之, 乘城固守累月, 士死, 糧且盡, 救不至. 伾悉召部將立軍門, 命女出遍拜, 因曰：「諸君戰良苦, 吾無貲爲賞, 願以是女賣直, 爲衆士一日費.」士皆哭曰：「請死戰！」會馬燧自河東將兵擊悅城下, 敗之, 伾乘勝出戰, 無不一當百. 以功遷泗州刺史. 居州十年, 擢右金吾衛大將軍, 未拜卒, 贈尚書右仆射.

軍中議立其子重政, 母徐及兄號訴不肯從, 奔告淮南節度使王鍔, 乃免. 詔嘉其忠, 起爲金吾衛大將軍, 委鍔處以劇職, 封徐魯國夫人.

周曾者, 本李希烈部將, 與王玢、姚詹韋清志相善, 號四公子. 希烈反, 曾密得其計, 一二以告李勉. 玢爲許州鎮遏使. 會哥舒曜拔汝州, 希烈遣曾往拒. 曾欲引軍據蔡, 使玢爲應, 憺、清居中謀取希烈, 密求藥毒希烈, 不死. 曾之行, 希烈使假子十人從. 次襄城, 知其謀, 以告. 希烈使李克誠率騾軍千人劫曾殺之, 而收其兵, 並殺玢、憺. 始, 約事覺毋相引. 清懼, 陽說希烈曰：「今兵寡, 恐不能就事, 請乞師硃滔.」希烈然之. 至襄邑, 奪劉洽. 德宗贈曾太尉, 玢司徒, 憺工部尚書, 擢清安定郡王, 實封戶二百.

又有呂賁、康秀琳、梁興朝、賈樂卿、侯仙欽皆死希烈之難, 贈賁、秀琳尚書左右仆射, 興朝等皆秩尚書, 遣蕭昕致祭境上. 命李勉、哥舒曜訪其家子孫, 詔雖三世有罪, 常降一等.

曾無後, 貞元中, 女及曾兄子酆爭襲封, 有司奏曾首謀歸順, 身死賊手, 陛下錫真食, 不幸絕嗣, 宜令酆以五十戶奉祀, 女亦封五十戶.

張名振, 李事李懷光爲都將. 始, 懷光已立功, 德宗賜鐵券, 奉詔倨甚. 名振到軍門大言曰：「太尉見賊不擊, 使到不迎, 將反邪? 且安、史、仆固等今皆族滅, 公欲何爲? 是資忠義士立功耳.」懷光召見, 諭以賊強, 須蓄銳俟時, 誘爲不反. 及引軍入咸陽, 又曰：「公不反, 來此何邪? 不急攻泚收京城, 欲以賊誰遺?」懷光怒曰：「病狂人也.」使左右拉殺之.

石演芬者, 本西域胡人, 事懷光至都將, 尤親信, 畜爲假子. 懷光軍三橋, 將與硃泚連和. 演芬使客郜成義到行在, 言懷光無破賊意, 請罷其總統. 成義走告懷光子琟, 懷光召演芬罵曰：「爾爲我子, 奈何欲破吾家? 今日負我, 宜即死.」對曰：「天子以公爲股肱, 公以我爲腹心；公乃負天子, 我何不負公? 且我胡人, 無異心, 惟知事一人, 不呼我爲賊, 死固吾分.」懷光使士臠食之, 皆曰：「烈士也, 可令快死.」以刀斷其頸. 德宗聞, 贈演芬兵部尚書, 賜其家錢三百萬, 斬成義於朔方.

吳漵者, 章敬皇后之弟. 代宗立, 詔贈後祖神泉爲司徒, 父令珪太尉, 擢叔父令瑤太子家令、濮陽郡公, 令瑜太子諭德、濟陽郡公, 漵太子詹事、濮陽郡公, 並開府儀同三司. 令瑤兄弟故爲縣令、郎將矣, 而漵用盛王府參軍進, 俄遷鴻臚少卿、金吾將軍. 建中初, 遷大將軍. 漵循循有禮讓, 無倨氣矜色, 見重朝廷, 時以爲材當所位, 不自戚屬者.

硃泚反, 盧杞、白志貞皆謂泚有功, 不宜首難, 得大臣一人持節尉曉, 惡且悛. 德宗顧左右, 無敢行, 漵曰：「陛下不以臣亡能, 願至賊中諭天子至意.」帝大悅. 漵退謂人曰：「吾知死無益而決見賊者, 人臣食祿死其難, 所也. 方危時, 安得自計? 且不使陛下恨下無犯難者.」即日齎詔見泚, 具道帝待以不疑者. 而泚業僭逆, 故留漵客省不遣, 卒被害. 帝悲梗甚, 贈太子太保, 謚曰忠, 賜其家實戶二百, 一子五品正員官. 京師平, 官庀其葬. 子士矩, 別傳.

高沐者, 渤海人. 父馮, 事宣武李靈耀, 假守曹州. 靈耀反, 馮密遣人奏賊纖悉, 有詔即拜曹州刺史. 會李正已盜有曹、濮, 馮不能自通朝廷, 死官下.

沐, 貞元中擢進士第, 以家托鄆, 故李師古辟署判官. 師道叛, 沐率其僚郭昈、郭航、李公度引古今成敗, 前後鐫說, 不能入. 師道所厚吏李文會、林英等乘間訴曰：「比悉心憂公家事, 而爲沐等所疾, 公奈何舉十二州地成沐輩千載名乎?」由是疏斥沐, 令守濮州. 沐上書盛誇山東煮海之饒, 得其地可以富國. 師道謀皆露. 後英奏事京師, 脅邸史言沐以誠款結天子. 師道怒, 誅沐, 而囚昈濮州, 守衛苛嚴, 凡十年.

吳元濟拒命, 師道引兵攻彭城, 敗蕭、沛數縣而還, 以緩王師. 昈爲繒書藏衣絮間, 使郭航間道走武寧軍見李願, 請奇兵三千浮海搗萊、淄, 賊倚海不爲備, 且居皆罪人, 無與守. 始, 昈畏事泄, 署師道所信吏劉諒名以遣, 願白諸朝, 議者疑師道使爲之, 不得報. 航不敢循故道, 間關回遠還昈所. 未幾, 師道召航, 昈疑事露, 欲引決, 航曰：「事覺, 吾獨死, 君無患.」航卒自殺, 遂絕. 及王師討師道, 諸節度兵四人, 而彭城兵下魚台金鄉、李聽軍取海州若拾遺, 頗用昈策.

初, 淮西平, 師道勢蹙, 內甚懼. 李公度與大將李英曇都獻三州. 使長子入侍. 師道然可, 俄中悔, 欲殺英曇, 賈直言諷師道嬖奴曰：「高沐冤氣在天, 禍且至. 英曇復死, 是益其崇也.」乃止. 逐於萊州, 俄殺之.

又有崔承寵、楊偕、陳佑、崔清皆抗節忤賊, 李文會指爲沐黨, 沐之死, 皆被囚. 劉悟既平師道, 捉昈臂歔欷流涕, 辟置義成節度府, 亦請公度爲僚屬. 元和十四年, 贈沐吏部尚書, 委馬〓備禮收葬, 恤其家.

航, 萊州人, 以氣聞, 師道署右職, 與昈世居齊. 初, 昈舉進士, 權德輿將取之, 聞其家賊中, 乃罷, 遂爲賊聘. 二人座能以忠顯.

賈直言, 河朔舊族也, 史失其地. 父道沖, 以藝待詔. 代宗時, 坐事賜鴆, 將死, 直言紿其父曰：「當謝四方神祇.」使者少怠, 輒取鴆代飲, 迷而踣. 明日, 毒潰足而出, 久乃蘇. 帝憐之, 減父死, 俱流嶺南. 直言由是鐍.

後署師道府屬. 及師道不軌, 提刀負棺入諫曰：「願前死, 不見城之破.」又畫縛載檻車狀而妻子系累者以獻, 師道怒, 囚之. 劉悟既入, 釋其禁, 辟署義成府. 後徙潞, 亦隨府遷.

監軍劉承偕與悟不平, 陰與慈州刺史張汶謀縛悟送闕下, 以汶代節度. 事泄, 悟以兵圍承偕, 殺小使, 赴言遽入責曰：「司空縱兵脅天子使者, 是欲效李司空芽? 它日復爲軍中所指笑.」悟聞, 感悔, 匿承偕於第以免. 悟每有過, 必爭, 故悟能以臣節光明於朝. 穆宗召爲諫議大夫, 群情灑然稱允. 而悟固留, 得聽.

始, 悟子從諫貴甚, 見直言輒衣紫擁笏, 以兵自衛. 直言諫悟曰：「郎少年, 毋使襲山東熊, 朝服可擅著邪?」悟死, 從諫不發喪, 召大將劉武德等矯悟遺言, 與鄰道使共表求襲位, 直言入讓曰：「父死不哭, 何顏面見山東義士乎?」從諫曰：「欲反耳.」直言仰天哭曰：「爾父提十二州地歸朝廷爲功臣. 然以張汶故, 自謂不潔淋頭, 卒羞死. 郎今日乃欲反邪?」從諫起抱直言項哭曰：「計窮而然.」直言曰：「君何憂無土地, 今脅朝廷, 正速死耳. 若從武德謀, 吾見劉氏爲元濟矣.」從諫拜曰：「唯大夫救之.」直言乃自攝留後, 使從諫居喪. 初, 從諫惟鄆兵二千同謀. 直言既折之, 軍中遂安.

大和九年卒, 贈工部尚書.

辛讜者, 太原尹雲京孫也. 學《詩》、《書》, 能擊劍, 重然諾, 走人所急. 初事李嶧, 主錢穀. 性廉勁, 遇事不處文法, 皆與之合. 罷居揚州, 年五十, 不肯仕, 而慨然常有濟時意.

龐勳反, 攻杜慆於泗州. 讜聞之, 挐舟趨泗口, 貫賊柵以入. 慆素聞其名, 握手曰：「吾僚李延樞嘗爲吾道夫子爲人, 何意臨教? 吾無憂矣！」讜亦謂慆可共事, 乃請還與妻子決, 同慆生死. 時賊張甚, 衆皆南走, 獨讜北行. 讜未至, 慆憂之, 延樞知必來, 曰：「讜至, 可表爲判官.」慆許諾. 俄而至, 慆喜曰：「圍急, 飛鳥不敢過, 君乃冒白刃入危城, 古人所不能.」乃勸解白衣被甲.

賊將李圓焚淮口, 讜曰：「事棘矣, 獨出可以求援.」乃與楊文播、李行實戊夜逾淮, 坎岸登, 馳三十里至洪澤, 見戍將郭厚本告急. 厚本許出兵, 大將袁公異等曰：「賊衆我寡, 不可往.」讜拔劍瞋目呼曰：「泗州陷在旦夕, 公等被詔來, 乃逗留不進, 欲何爲? 大丈夫孤國恩, 雖生可羞. 且失泗, 則淮南爲寇場, 君尚能獨存? 吾今斷左臂殺君去.」推劍直前, 厚本持之, 公異等僅免. 讜望泗慟哭, 帳下皆流涕. 厚本決許付兵五百, 讜曰：「足矣！」遍問士曰：「能行乎?」皆曰：「諾.」讜仆面於地, 泣以謝. 衆既叩淮, 有人語曰：「賊破城矣！」讜將斬之, 衆爲請. 讜曰：「公等登舟, 吾赦其死.」士遽登. 已濟, 慆亦出兵, 表裏擊, 賊大敗. 讜入, 人心遂固. 浙西杜審權遣將翟行約赴援, 壁蓮塘, 慆欲遣人廷勞, 諸吏憚不敢出, 讜獨往犒而還.

圍三月, 救兵外敗, 城益危. 讜復請乞兵淮南, 與壯士徐珍十人持斧夜斬賊柵出, 見節度使令狐綯, 復詣浙西見審權. 時皆傳泗州已陷, 疑讜爲賊計, 囚之. 讜引李嶧自明. 嶧時爲大同防禦使, 稱其忠可信. 審權乃許救, 合淮南兵五千, 鹽粟具. 方淮路梗, 不得進. 讜引兵決戰, 斬賊六百級, 乃克入, 城上歡叫, 忄舀與下迎泣, 表其功於朝, 授監察御史. 圍凡十月乃解, 卒完一州.

初, 讜求救也, 過家十餘, 未嘗見妻子, 得糧累二十萬. 讜子及兄子客廣陵, 托慆曰：「使先人不乏祀, 公之惠也.」後以功第一, 拜亳州刺史, 徙曹、泗二州. 乾符末, 終嶺南節度使.

方讜之少, 耕於野, 有牛斗, 衆畏奔踐, 讜直前, 兩持其角, 牛不能動, 久而引觸, 竟折其角. 裏人駭異, 屠牛以飯讜. 然讜臒短, 才及中人. 後貴, 力亦少衰云.

黃碣, 閩人也. 初爲閩小將, 喜學問, 軒然有志向. 同列有假其筆者, 碣怒曰：「是筆它日斷大事, 不可假.」後戰安南有功, 高駢表其能, 爲漳州刺史, 徙婺州, 治有績. 劉漢宏遣兵攻之, 兵寡不可守, 棄州去, 客蘇州.

董昌爲威勝軍節度使, 表碣自副, 久乃應. 及昌反, 碣諫曰：「大王拔田畝, 席貢輸之勤, 位將相, 非有勳業可紀. 今不能盡忠王朝, 乃自尊大, 一日誅滅無種矣. 桓、文不侮周室, 曹操弗敢危漢. 今王僻嬰一城, 乃爲大逆, 何邪? 碣請舉族先死, 不能見王之滅.」昌怒曰：「碣不順我邪?」斥出之. 碣移書幕府李滔曰：「『順天』建元, 以愚策之, 針可爲槊邪?」或竊其書示昌, 昌令使者斬之. 使以首至, 昌詬曰：「賊負我, 三公不肯爲, 而求死邪?」抵溷中, 夷其家百口, 坎鏡湖之南同瘞焉. 昌敗, 有詔贈司徒, 求其後不能得.

昌已殺碣, 滔亦遇害, 乃召會稽令吳鐐問策, 鐐曰：「王爲真諸侯, 遺榮子孫而不爲, 乃作偽天子, 自取滅亡.」昌叱斬之, 族其家. 又召山陰令張遜知御史台, 固辭曰：「王自棄, 爲天下笑. 且六州勢不助逆, 王據孤州以速死, 謂何? 遜不敢以身許王也.」昌惡之, 曰：「遜不知天意, 議邪說拒我.」囚之. 他日謂人曰：「我無碣、鐐、遜, 何乏事?」即害之.

孫揆, 字聖圭, 刑部侍郎逖五世從孫也. 第進士, 辟戶部巡官. 曆中書舍人、刑部侍郎、京兆尹. 昭宗討李克用, 以揆爲兵馬招討制置宣慰副使, 既而更授昭義軍節度使, 以本道兵會戰. 克用伏兵刀黃嶺, 執揆, 厚禮而將用之, 曰：「公輩當從容廟堂, 何爲自履行陣也?」揆大罵不詘, 克用怒, 使以鋸解之, 鋸齒不行, 揆謂曰：「死狗奴, 解人當束之以板, 汝輩安知?」行刑者如其所言, 詈聲不輟至死. 昭宗憐之, 贈左仆射.

列傳第一百一十九

卓行

元德秀, 字紫芝, 河南河南人. 質厚少緣飾. 少孤, 事母孝, 舉進士, 不忍去左右, 自負母入京師. 既擢第, 母亡, 廬墓側, 食不鹽酪, 藉無茵席. 服除, 以窶困調南和尉, 有惠政. 黜陟使以聞, 擢補龍武軍錄事參軍.

德秀不及親在而娶, 不肯婚, 人以爲不可絕嗣, 答曰：「兄有子, 先人得祀, 吾何娶爲?」初, 兄子繈褓喪親, 無資得乳媼, 德秀自乳之, 數日湩流, 能食乃止. 既長, 將爲娶, 家苦貧, 乃求爲魯山令. 前此墮車足傷, 不能趨拜, 太守待以客禮. 有盜系獄, 會虎爲暴, 盜請格虎自贖, 許之. 吏白：「彼詭計, 且亡去, 無乃爲累乎?」德秀曰：「許之矣, 不可負約. 即有累, 吾當坐, 不及餘人.」明日, 盜屍虎還, 舉縣嗟歎.

玄宗在東都, 酺五鳳樓下, 命三百里縣令、刺史各以聲樂集. 是時頗言帝且第勝負, 加賞黜. 河內太守輦優伎數百, 被錦繡, 或作犀象, 瑰譎光麗. 德秀惟樂工數十人, 聯袂歌《於蔿於》. 《於蔿於》者, 德秀所爲歌也. 帝聞, 異之, 歎曰：「賢人之言哉！」謂宰相曰：「河內人其塗炭乎?」乃黜太守, 德秀益知名.

所得奉祿, 悉衣食人之孤遺者. 歲滿, 笥餘一縑, 駕柴車去. 愛陸渾佳山水, 乃定居. 不爲牆垣扃鑰, 家無仆妾. 歲饑, 日或不爨. 嗜酒, 陶然彈琴以自娛. 人以酒肴從之, 不問賢鄙爲酣飫. 是時程休、邢宇、宇弟宙、張茂之、李崿、崿族子丹叔、惟嶽、喬潭、楊拯、房垂、柳識皆號門弟子. 德秀善文辭, 作《蹇士賦》以自況. 房琯每見德秀, 歎息曰：「見紫芝眉宇, 使人名利之心都盡.」蘇源明常語人曰：「吾不幸生衰俗, 所不恥者, 識元紫芝也.」 天寶十三載卒, 家惟枕履簞瓢而已. 潭時爲陸渾尉, 庀其葬. 族弟結哭之慟, 或曰：「子哭過哀, 禮歟?」結曰：「若知禮之過, 而不知情之至. 大夫弱無固, 性無專, 老無在, 死無餘, 人情所耽溺、喜愛、可惡者, 大夫無之. 生六十年未嘗識女色、視錦繡, 未嘗求足, 無苟辭、佚色, 未嘗有十畝之地、十尺之舍、十歲之僮, 未嘗完布帛而衣, 具五味之餐. 吾哀之, 以戒荒淫貪佞、綺紈粱肉之徒耳.」 李華兄事德秀, 而友蕭穎士、劉迅. 及卒, 華謚曰文行先生. 天下高其行, 不名, 謂之元魯山. 華於是作《三賢論》. 或問所長, 華曰：「德秀志當以道紀天下, 迅當以《六經》諧人心, 穎士當以中古易今世. 德秀欲齊愚智, 迅感一物不得其正, 穎士呼吸折節而獲重祿, 不易一刻之安易, 於孔子之門, 皆達者歟！使德秀據師保之位, 瞻形容, 乃見其仁. 迅被卿佐服, 居賓友, 謀治亂根源, 參乎元精, 乃見其妙. 穎士若百煉之剛, 不可屈, 使當廢興去就、一生一死間, 而後見其節. 德秀以爲王者作樂崇德, 天人之極致, 而辭章不稱, 是無樂也, 於是作《破陣樂辭》以訂商、周. 迅世史官, 述《禮》、《易》、《書》、《春秋》、《詩》爲《古五說》, 條貫源流, 備古今之變. 穎士尤罪子長不編年而爲列傳, 後世因之, 非典訓也. 自《春秋》三家後, 非訓齊生人不錄. 然各有病, 元病酒, 劉病賞物, 蕭病貶惡太亟、獎能太重. 若取其節, 皆可爲人師也.」世謂篤論.

休, 字士美, 廣平人. 宇字紹宗, 宙字次宗, 河間人. 茂之, 字季豐, 南陽人. 崿字伯高, 丹叔字南誠, 惟嶽字謨道, 趙人. 潭字源, 梁人. 垂, 字翼明, 清河人. 拯, 字齊物, 隋觀王雄後, 舉進士, 終右驍衛騎曹參軍. 崿擢制科, 遷南華令. 大水, 他縣饑, 人至相屬, 崿爲具{衍食}鬻, 及去, 糗糧送之, 吏爲立碑. 安祿山亂, 崿客清河, 爲乞師平原太守顏真卿, 一郡獲全. 曆廬州刺史. 拯與崿名最著, 潭、識以文傳後.

權皋, 字士繇, 秦州略陽人, 徙潤州丹徒, 晉安丘公翼十二世孫. 父倕與席豫、蘇源明以藝文相友, 終羽林軍參軍.

皋擢進士第, 爲臨清尉, 安祿山籍其名, 表爲薊尉, 署幕府. 皋度祿山且叛, 以其猜虐不可諫, 欲行, 慮禍及親. 天寶十四載, 使獻俘京師, 還過福昌尉仲謨. 謨妻, 皋妹也, 密約以疾召之, 謨來, 皋陽喑, 直視謨而瞑. 謨爲盡哀, 自含斂之. 皋逸去, 人無知者. 吏以詔書還皋母, 母謂實死, 慟哭感行路, 故祿山不之虞, 歸其母. 皋潛候於淇門, 奉侍晝夜南奔, 客臨淮, 爲驛亭保以詗北方. 既度江而祿山反, 天下聞其名, 爭取以爲屬. 高適表試大理評事、淮南采訪判官.

永王舉兵, 脅士大夫, 皋詭姓名以免. 玄宗在蜀聞之, 拜監察御史, 會母喪, 得風痹疾, 客洪州, 南北梗否, 逾年詔命不至. 有中人過州, 頗求取無厭, 南昌令王遘欲按之, 謀於皋. 皋良久不答, 泣曰：「今何由致天子使, 而遽欲治之！」掩面去. 遘悟, 厚謝. 浙西節度使顏真卿表爲行軍司馬, 召拜起居舍人, 固辭. 嘗曰：「吾潔身亂世, 以全吾志, 欲持是受名邪?」李季卿爲江淮黜陟使, 列其高行, 以著作郎召, 不就.

自中原亂, 士人率度江, 李華、柳識、韓洄、王定皆仰皋節, 與友善. 洄、定常評皋可爲宰輔、師保；華亦以爲分天下善惡, 一人而已. 卒, 年四十六, 洄等制服行哭, 詔贈秘書少監. 元和中, 謚爲貞孝. 子德輿, 至宰相, 別傳.

甄濟, 字孟成, 定州無極人. 叔父爲幽、涼二州都督, 家衛州, 宗屬以伉俠相矜. 濟少孤, 獨好學, 以文雅稱. 居青岩山十餘年, 遠近伏其仁, 環山不敢畋漁. 采訪使苗晉卿表之, 諸府五辟, 詔十至, 堅臥不起.

天寶十載, 以左拾遺召, 未至而安祿山入朝, 求濟於玄宗, 授范陽掌書記. 祿山至衛, 使太守鄭遵意致謁山中, 濟不得已爲起, 祿山下拜鈞禮. 居府中, 論議正直. 久之, 察祿山有反謀, 不可諫. 濟素善衛令齊□, 因謁歸, 具告以誠. 密置羊血左右, 至夜, 若歐血狀, 陽不支, 舁歸舊廬. 祿山反, 使蔡希德封刀召之, 曰：「即不起, 斷其頭見我.」濟色不動, 左手書曰：「不可以行.」使者持刀趨前, 濟引頸待之, 希德歔欷嗟歎, 止刀, 以實病告. 後慶緒復使強輿至東都安國觀. 會廣平王平東都, 濟詣軍門上謁泣涕, 王爲感動. 肅宗詔館之三司署, 使汙賊官羅拜, 以愧其心. 授秘書郎, 或言太薄, 更拜太子舍人.

來瑱辟爲陝西襄陽參謀, 拜禮部員外郎. 宜城楚昭王廟坎地廣九十畝, 濟立墅其左. 瑱死, 屏居七年. 大曆初, 江西節度使魏少遊表爲著作郎, 兼侍御史, 卒.

濟生子, 因其官字曰禮闈、曰憲台. 而禮闈死, 憲台更名逢, 幼而孤. 及長, 耕宜城野, 自力讀書, 不謁州縣. 歲饑, 節用以給親裏；大穰, 則振其餘於鄉黨貧狹者. 朋友有緩急, 輒出家貲周贍, 以義聞.

逢常以父名不得在國史, 欲詣京師自言. 元和中, 袁滋表濟節行與權皋同科, 宜載國史. 有詔贈濟秘書少監. 而逢與元稹善, 稹移書於史館修撰韓愈曰：「濟棄去祿山, 及其反, 有名號, 又逼致之, 執不起, 卒不汙其名. 夫辨所從於居易之時, 堅其操於利仁之世, 而猶選懦者之所不爲, 蓋怫人之心難, 而害己之避深也. 至天下大亂, 死忠者不必顯, 從亂者不必誅, 而眷眷本朝, 甘心白刃, 難矣哉！若甄生, 弁冕不加其身, 祿食不進其口, 直布衣一男子耳. 及亂, 則延頸受刃, 分死不回, 不以不必顯而廢忠, 不以不必誅而從亂. 在古與今, 蓋百一焉.」愈答曰：「逢能行身, 幸於方州大臣, 以標目其先人事, 載之天下耳目, 徹之天子, 追爵其父第四品, 赫然驚人, 逢與其父俱當得書矣.」由是父子俱顯名.

陽城, 字亢宗, 定州北平人, 徙陝州夏縣, 世爲官族. 資好學, 貧不能得書, 求爲吏, 隸集賢院, 竊院書讀之, 晝夜不出戶, 六年, 無所不通. 及進士第, 乃去隱中條山, 與弟堦、域常易衣出. 年長, 不肯娶, 謂弟曰：「吾與若孤煢相育, 既娶則間外姓, 雖共處而益疏, 我不忍.」弟義之, 亦不娶, 遂終身.

城謙恭簡素, 遇人長幼如一. 遠近慕其行, 來學者跡接於道. 閭裏有爭訟, 不詣官而詣城決之. 有盜其樹者, 城過之, 慮其恥, 退自匿. 嘗絕糧, 遣奴求米, 奴以米易酒, 醉臥於路. 城怪其故, 與弟迎之, 奴未醒, 乃負以歸. 及覺, 痛咎謝, 城曰：「寒而飲, 何責焉?」寡妹依城居, 其子四十餘, 癡不知人, 城常負以出入. 始, 妹之夫客死遠方, 城與弟行千里, 負其柩歸葬. 歲饑, 屏跡不過鄰裏, 屑榆爲粥, 講論不輟. 有奴都兒化其德, 亦方介自約. 或哀其餒, 與之食, 不納. 後致糠核數杯, 乃受. 山東節度府聞城義者, 發使遺五百縑, 戒使者不令返. 城固辭, 使者委而去, 城置之未嘗發. 會裏人鄭俶欲葬親, 貸於人無得, 城知其然, 舉縑與之. 俶既葬, 還曰：「蒙君子之施, 願爲奴以償德.」城曰：「吾子非也, 能同我爲學乎?」俶泣謝, 即教以書, 俶不能業, 城更徙遠阜, 使顓其習. 學如初, 慚, 縊而死. 城驚且哭, 厚自咎, 爲服緦麻瘞之.

陝虢觀察使李泌數禮餉, 城受之. 泌欲辟致之府, 不起, 乃薦諸朝, 詔以著作佐郎召, 並賜緋魚. 泌使參軍事韓傑奉詔至其家, 城封還詔, 自稱「多病老憊, 不堪奔奉, 惟哀憐.」 泌不敢強. 及爲宰相, 又言之德宗, 於是召拜右諫議大夫, 遣長安尉楊寧賚束帛詣其家. 城褐衣到闕下辭讓, 帝遣中人持緋衣衣之, 召見, 賜帛五十匹.

初, 城未起, 縉紳想見風采. 既興草茅, 處諫諍官, 士以爲且死職, 天下益憚之. 及受命, 它諫官論事苛細紛紛, 帝厭苦, 而城浸聞得失且熟, 猶未肯言. 韓愈作《爭臣論》譏切之, 城不屑. 方與二弟延賓客, 日夜劇飲. 客欲諫止者, 城揣知其情, 強飲客, 客辭, 即自引滿, 客不得已. 與酬酢, 或醉, 仆席上, 城或先醉臥客懷中, 不能聽客語, 無得關言. 常以木枕布衾質錢, 人重其賢, 爭售之. 每約二弟：「吾所俸入, 而可度月食米幾何, 薪菜鹽幾錢, 先具之, 餘送酒家, 無留也.」服用無贏副, 客或稱其佳可愛, 輒喜, 舉授之. 有陳萇者, 候其得俸, 常往稱錢之美, 月有獲焉. 居位八年, 人不能窺其際.

及裴延齡誣逐陸贄、張滂、李充等, 帝怒甚, 無敢言. 城聞, 曰：「吾諫官, 不可令天子殺無罪大臣.」乃約拾遺王仲舒守延英閣上疏極論延齡罪, 慷慨引誼, 申直贄等, 累日不止. 聞者寒懼, 城愈勵. 帝大怒, 召宰相抵城罪. 順宗方爲皇太子, 爲開救, 良久得免, 敕宰相諭遣. 然帝意不已, 欲遂相延齡. 城顯語曰：「延齡爲相, 吾當取白麻壞之, 哭於廷.」帝不相延齡, 城力也. 坐是下遷國子司業. 引諸生告之曰：「凡學者, 所以學爲忠與孝也. 諸生有久不省親者乎?」明日謁城還養者二十輩, 有三年不歸侍者, 斥之. 簡孝秀德行升堂上, 沈酗不率教者皆罷. 躬講經籍, 生徒斤斤皆有法度.

薛約者, 狂而直, 言事得罪, 謫連州. 吏捕跡, 得之城家. 城坐吏於門, 引約飲食訖, 步至都外與別. 帝惡城黨有罪, 出爲道州刺史, 太學諸生何蕃、季償、王魯卿、李讜等二百人頓首闕下, 請留城. 柳宗元聞之, 遺蕃等書曰：「詔出陽公道州, 仆聞悒然. 幸生不諱之代, 不能論列大體, 聞下執事, 還陽公之南也. 今諸生愛慕陽公德, 懇悃乞留, 輒用撫手喜甚. 昔李膺、嵇康時, 太學生徒仰闕執訴, 仆謂訖千百年不可復見, 乃在今日, 誠諸生見賜甚厚, 將亦陽公漸漬導訓所致乎！意公有博厚恢大之德, 並容善偽, 來者不拒. 有狂惑小生, 依托門下, 飛文陳愚. 論者以爲陽公過於納汙, 無人師道. 仲尼吾黨狂狷, 南郭獻譏；曾參徒七十二人, 致禍負芻；孟軻館齊, 從者竊屨. 彼聖賢猶不免, 如之何其拒人也? 俞、扁之門, 不拒病夫；繩墨之側, 不拒枉材；師儒之席, 不拒曲士. 且陽公在朝, 四方聞風, 貪冒苟進邪薄之夫沮其志, 雖微師尹之位, 而人實瞻望焉. 與其化一州, 其功遠近可量哉！諸生之言, 非獨爲己也, 於國甚宜.」蕃等守闕下數日, 爲吏遮抑不得上. 既行, 皆泣涕, 立石紀德.

至道州, 治民如治家, 宜罰罰之, 宜賞賞之, 不以簿書介意. 月俸取足則已, 官收其餘. 日炊米二斛, 魚一大雚, 置甌杓道上, 人共食之. 州產侏儒, 歲貢諸朝, 城哀其生離, 無所進. 帝使求之, 城奏曰：「州民盡短, 若以貢, 不知何者可供.」自是罷. 州人感之, 以「陽」名子. 前刺史坐罪下獄, 吏有幸於刺史者, 拾不法事告城, 欲自脫, 城輒搒殺之. 賦稅不時, 觀察使數誚責. 州當上考功第, 城自署曰：「撫字心勞, 追科政拙, 考下下.」觀察府遣判官督賦, 至州, 怪城不迎, 以問吏, 吏曰：「刺史以爲有罪, 自囚於獄.」判官驚, 馳入, 謁城曰：「使君何罪? 我奉命來候安否耳.」留數日, 城不敢歸, 仆門闔, 寢館外以待命. 判官遽辭去. 府復遣官來按舉, 義不欲行, 乃載妻子中道逃去. 順宗立, 召還城, 而城已卒, 年七十, 贈左散騎常侍, 賜其家錢二十萬, 官護喪歸葬.

蕃, 和州人. 事父母孝. 學太學, 歲一歸, 父母不許. 間二歲乃歸, 復不許. 凡五歲, 慨然以親且老, 不自安, 揖諸生去, 乃共閉蕃空舍中, 衆共狀蕃義行, 白城請留. 會城罷, 亦止. 初, 硃泚反, 諸生將從亂, 蕃正色叱不聽, 故六館士無受汙者. 蕃居太學二十年, 有死喪無歸者, 皆身爲治喪. 償, 魯人. 魯卿, 第進士, 有名.

司空圖, 字表聖, 河中虞鄉人. 父輿, 有風幹. 當大中時, 盧弘正管鹽鐵, 表爲安邑兩池榷鹽使. 先是, 法疏闊, 吏輕觸禁, 輿爲立約數十條, 莫不以爲宜. 以勞再遷戶部郎中.

圖, 咸通末擢進士, 禮部侍郎王凝所獎待, 俄而凝坐法貶商州, 圖感知己, 往從之. 凝起拜宣歙觀察使, 乃辟置幕府. 召爲殿中侍御史, 不忍去凝府, 台劾, 左遷光祿寺主簿, 分司東都. 盧攜以故宰相居洛, 嘉圖節, 常與遊. 攜還朝, 過陝虢, 屬於觀察使盧渥曰：「司空御史, 高士也.」渥即表爲僚佐. 會攜復執政, 召拜禮部員外郎, 尋遷郎中.

黃巢陷長安, 將奔, 不得前. 圖弟有奴段章者, 陷賊, 執圖手曰：「我所主張將軍喜下士, 可往見之, 無虛死溝中.」圖不肯往, 章泣下. 遂奔咸陽, 間關至河中. 僖宗次鳳翔, 即行在拜知制誥, 遷中書舍人. 後狩寶雞, 不獲從, 又還河中. 龍紀初, 復拜舊官, 以疾解. 景福中, 拜諫議大夫, 不赴. 後再以戶部侍郎召, 身謝闕下, 數日即引去. 昭宗在華, 召拜兵部侍郎, 以足疾固自乞. 會遷洛陽, 柳璨希賊臣意, 誅天下才望, 助喪王室, 詔圖入朝, 圖陽墮笏, 趣意野耄. 璨知無意於世, 乃聽還.

圖本居中條山王官穀, 有先人田, 遂隱不出. 作亭觀素室, 悉圖唐興節士文人, 名亭曰休休, 作文以見志曰：「休, 美也, 既休而美具. 故量才, 一宜休；揣分, 二宜休；耄而聵, 三宜休；又少也惰, 長也率, 老也迂, 三者非濟時用, 則又宜休.」因自目爲耐辱居士. 其言詭激不常, 以免當時禍災云. 豫爲塚棺, 遇勝日, 引客坐壙中賦詩, 酌酒裴回. 客或難之, 圖曰：「君何不廣邪? 生死一致, 吾寧暫遊此中哉！」每歲時, 祠禱鼓舞, 圖與閭裏耆老相樂. 王重榮父子雅重之, 數饋遺, 弗受. 嘗爲作碑, 贈絹數千, 圖置虞鄉市, 人得取之, 一日盡. 時寇盜所過殘暴, 獨不入王官穀, 士人依以避難.

硃全忠已篡, 召爲禮部尚書, 不起. 哀帝弑, 圖聞, 不食而卒, 年七十二. 圖無子, 以甥爲嗣, 嘗爲御史所劾, 昭宗不責也.

贊曰：節誼爲天下大閑, 士不可不勉. 觀皋、濟不汙賊, 據忠自完, 而亂臣爲沮計. 天下士知大分所在, 故傾朝復支. 不有君子, 果能國乎? 德秀以德, 城以鯁峭, 圖知命, 其志凜凜與秋霜爭嚴, 真丈夫哉！

列傳第一百二十

孝友

唐受命二百八十八年, 以孝悌名通朝廷者, 多閭巷刺草之民, 皆得書於史官.

萬年王世貴, 長安嚴待封, 涇陽田伯明, 華原韓難陀, 華州王瞿曇, 鄭縣辛法汪、郭士舉、張長、郭士度、鄭迪、柳仁忠、能君德、劉崇、甘元爽、韓子尚、韓思約, 下邽張萬徹, 朝邑申屠思恭、呂昂, 鶉觚張元亮, 靈台孫智和, 新平馮猛將, 宜川司馬芬, 洛交周崇俊, 洛川何善宜, 博陵崔定仁, 冀州燕遺倩, 貝州馬衡, 滄州鄭士才, 清池孫楚信、劉賢, 渤海邊鳳舉, 瀛州硃寶積, 樂陵蘇伏念, 邯鄲章征, 雞澤馮仁海、郭守素, 文安董相, 武邑王達多、張丘感、張藝朗暨孫師才、張義節, 沙河趙君惠, 南樂穀感德, 魏縣毛仁, 武城茹智達, 曆亭王師威、李肆仁, 臨河李文綢, 湯陰後斥奴, 鼓城彭思義、陳屺、田堤嶽, 太原盧遺仁、王知道, 蒲州賈孝才, 解縣衛玄表, 南嶽張利見, 安邑曹文行、孫懷應、相裏志降、楊王操、邵玄同、張衡、曹存勳、李文褒、董文海、李文秀、張仙兒、張公憲, 虞鄉董敬直, 河東張金城、呂神通、呂雲、呂志挺、呂元光、趙舉、張祐、姚熾、張師德、馮巨源、杜山藏, 河西郭文政, 伊闕任仲濟、源榮璧, 汴州張士岩, 陳留家師諒、董允恭, 尉氏楊思貞, 中牟潘良瑗暨子季通, 陽武時惠珣, 封丘楊嵩珪, 許田李頤道, 胙城蔡洪、石善雄暨孫彥威, 朗山胡君才, 徐州皇甫恒, 彭城尹務榮, 荊州劉寶, 長壽史摶, 益州焦懷肅、郭景華, 郪縣曹少微, 涪城趙煙, 資陽趙光寓、黃昪, 梓潼馬冬王、秦舉、王興嗣, 依政樊漪, 巴西韋士宗、文博熒暨子詮, 南鄭李貞古, 巢縣張進昭, 萬載廖洪, 南陵蘇仲方, 鄱陽張讚, 樂平謝惟勤、沈普、薑崌, 上饒鮑嘉福、虞熔真, 句容張常洧, 弋陽張球、李營暨子凝孫楚, 貴溪黃舟, 建昌熊士贍, 臨江袁鳴, 贛縣謝俊, 餘杭何公弁、章成緬、方宗, 建德何起門, 桐廬祝希進, 諸暨張萬和, 蕭山李渭、許伯會、戴恭、俞僅, 信安徐知新、徐惠諲, 東陽應先、唐君祐, 睦州許利川, 建陽劉常, 邵武黃亙、張巨篯、吳海, 泉山黃嘉猷, 永泰王奭, 皆事親居喪著至行者. 萬年宋興貴, 奉先張郛, 澧陽張仁興, 櫟陽董思寵, 湖城閻旻, 高平雍仙高, 湖城閻酆, 正平周思藝、張子英, 曲沃張君密、秦德方、馬玄操、李君則, 太平趙德儼, 隴西陳嗣, 北海呂元簡, 經城宋洸之, 單父劉九江, 無棣徐文亮, 樂陵吳正表, 河間劉宣、董永, 安邑任君義、衛開, 龍門梁神義、賀見涉、張奇異, 鄭縣王元緒、寇元童, 舒城徐行周, 睦州方良琨, 桐廬戴元益, 高安宋練, 涇縣萬晏, 弋陽李植, 繁昌王丕, 皆數世同居者. 天子皆旌表門閭, 賜粟帛, 州縣存問, 復賦稅, 有授以官者.

唐時陳藏器著《本草拾遺》, 謂人肉治羸疾, 自是民間以父母疾, 多刲股肉而進. 又有京兆張阿九、趙言, 奉天趙正言、滑清泌, 羽林飛騎啖榮祿, 鄭縣吳孝友, 華陰尹義華, 潞州張光玼, 解縣南鍛, 河東李忠孝、韓放, 鄢陵任客奴, 絳縣張子英, 平原楊仙朝, 樂工段日升, 河東將陳涉, 襄陽馮子, 城固雍孫八, 虞鄉張抱玉、骨英秀, 榆次馮秀誠, 封丘楊嵩珪、劉浩, 清池硃庭玉、弟庭金, 繁昌硃忄存, 歙縣黃芮, 左千牛薛鋒及河陽劉士約, 或給帛, 或旌表門閭, 皆名在國史. 善乎！韓愈之論也, 曰：「父母疾, 亨藥餌, 以是爲孝, 未聞毀支體者也. 苟不傷義, 則聖賢先衆而爲之. 是不幸因而且死, 則毀傷滅絕之罪有歸矣, 安可旌其門以表異之?」雖然, 委巷之陋, 非有學術禮義之資, 能忘身以及其親, 出於誠心, 亦足稱者. 故列十七八焉. 廣明後, 方鎮淩法, 誇地千里, 事不上聞, 孝悌篤行之士, 旌命所不及. 載小說者, 名字不參見他書, 不可錄. 若李知本、張志寬之屬, 承上順下, 有禮讓君子之風, 故輯而序之. 張士岩父病, 藥須鯉魚, 冬月冰合, 有獺銜魚至前, 得以供父, 父遂愈. 母病癰, 士岩吮血. 父亡, 廬墓, 有虎狼依之. 焦懷肅母病, 每嘗其唾, 若味異, 輒悲號幾絕. 母終, 水漿不入口五日, 負土成墳, 廬守, 日一食, 杖然後起. 繼母沒, 亦如之. 張進昭, 母患狐刺, 左手墮而終. 及殯, 進昭截左腕廬於墓. 張公藝九世同居, 北齊東安王永樂、隋大使梁子恭躬慰撫, 表其門. 高宗有事太山, 臨幸其居, 問本末, 書「忍」字以對, 天子爲流涕, 賜縑帛而去. 四人名頗著, 詳見於篇.

李知本, 趙州元氏人, 元魏洛州刺史靈六世孫. 父孝端, 仕隋爲獲嘉丞. 與族弟太沖俱有世閥, 而太沖官婚最高, 鄉人語曰：「太沖無兄, 孝端無弟.」 知本涉經術, 事親篤至, 與弟知隱雍順, 子孫百餘, 至貲用僮仆無間也. 大業末, 盜賊過閭不入, 相戒曰：「無犯義門.」往依者五百餘室, 皆以免. 貞觀初, 知隱爲伊闕丞, 知夏津令. 開元中, 孫瑱爲給事中、揚州長史. 知隱孫顒, 有文辭, 至太常少卿. 從祖兄弟位給事中, 凡四人.

張志寬, 蒲州安邑人. 居父喪而毀, 州裏稱之. 王君廓兵略地, 不暴其閭, 倚全者百許姓. 後爲裏正, 忽詣縣稱母疾求急, 令問狀, 對曰：「母有疾, 志寬輒病, 是以知之.」令謂其妄, 系於獄, 馳驗如言, 乃慰遣之. 母終, 負土成墳, 手蒔松柏. 高祖遣使者就吊, 拜員外散騎常侍, 賜物四十段, 表其閭.

劉君良, 瀛州饒陽人. 四世同居, 族兄弟猶同產也, 門內斗粟尺帛無所私. 隋大業末, 荒饉, 妻勸其異居, 因易置庭樹鳥雛, 令斗且鳴, 家人怪之, 妻曰：「天下亂, 禽鳥不相容, 況人邪！」君良即與兄弟別處. 月餘, 密知其計, 因斥去妻, 曰：「爾破吾家！」召兄弟流涕以告, 更復同居. 天下亂, 鄉人共依之, 衆築爲堡, 因號義成堡. 武德中, 深州別駕楊弘業至其居, 凡六院共一庖, 子弟皆有禮節, 歎挹而去. 貞觀六年, 表異門閭.

王少玄, 博州聊城人. 父隋末死亂兵, 遺腹生少玄. 甫十歲, 問父所在, 母以告, 即哀泣求屍. 時野中白骨覆壓, 或曰：「以子血漬而滲者, 父胔也.」少玄鑱膚, 閱旬而獲, 遂以葬. 創甚, 彌年乃興. 貞觀中, 州言狀, 拜徐王府參軍.

任敬臣, 字希古, 棣州人. 五歲喪母, 哀毀天至. 七歲, 問父英曰：「若何可以報母?」英曰：「揚名顯親可也.」乃刻志從學. 汝南任處權見其文, 驚曰：「孔子稱顏回之賢, 以爲弗如也. 吾非古人, 然見此兒, 信不可及.」十六, 刺史崔樞欲舉秀才, 自以學未廣, 遁去. 又三年卒業, 舉孝廉, 授著作局正字. 父亡, 數殞絕, 繼母曰：「而不勝喪, 謂孝可乎?」敬臣更進饘粥. 服除, 遷秘書郎. 休沐, 闔門誦書. 監虞世南器其人, 歲終, 書上考, 固辭. 召爲弘文館學士, 俄授越王府西閣祭酒. 當代, 王再表留, 進朝請郎. 舉制科, 擢許王文學. 復爲弘文館學士, 終太子舍人.

支叔才, 定州人. 隋末荒饉, 夜丐食野中, 還進母, 爲賊執, 欲殺之, 告以情, 賊閔其孝, 爲解縛. 母病癰, 叔才吮瘡注藥. 及亡, 廬墓, 有白鵲止廬傍. 高宗時, 表異其家.

至德間, 有常州人王遇、弟遐俱爲賊執, 將釋一人, 兄弟相讓死, 賊感其意, 盡縱之.

程袁師, 宋州人. 母病, 十旬不褫帶, 藥不嘗不進. 代弟戍洛州. 母終, 聞訃, 日走二百里, 因負土築墳, 號臒, 人不復識. 改葬曾門以來, 閱二十年乃畢. 常有白狼、黃蛇馴墓左, 每哭, 群鳥鳴翔. 永徽中, 刺史狀諸朝, 詔吏敦駕. 既至, 不願仕, 授儒林郎, 還之.

武弘度, 士畐兄之子, 補相州司兵參軍. 永徽中, 父卒, 自徐州被發徒跣趨喪所, 負土築塋, 晨夕號, 日一溢米. 素芝產廬前, 狸擾其旁. 高宗下詔褒美, 旌其門.

宋思禮, 字過庭, 事繼母徐爲聞孝. 補蕭縣主簿. 會大旱, 井池涸, 母羸疾, 非泉水不適口, 思禮憂懼且禱, 忽有泉出諸庭, 味甘寒, 日不乏汲. 縣人異之, 尉柳晃爲刻石頌其孝感.

鄭潛曜者, 父萬鈞, 駙馬都尉、滎陽郡公. 母, 代國長公主. 開元中, 主寢疾, 潛曜侍左右, 造次不去, 累三月不靧面. 主疾侵, 刺血爲書請諸神, 丐以身代. 火書, 而「神許」二字獨不化. 翌日主愈, 戒左右無敢言. 後尚臨晉長公主, 曆太仆光祿卿.

元讓, 雍州武功人. 擢明經, 以母病不肯調, 侍膳不出閭數十年. 母終, 廬墓次, 廢櫛沐, 飯菜飲水. 咸亨中, 太子監國, 下令表闕於門. 永淳初, 巡察使表讓孝悌卓越, 擢太子右內率府長史. 歲滿, 還鄉裏, 人有所訟, 皆詣讓判. 中宗在東宮, 召拜司議郎, 入謁, 武後望謂曰：「卿孝於家, 必能忠於國, 宜以治道輔吾子.」尋卒.

裴敬彝, 絳州聞喜人. 曾祖子通, 隋開皇中以太中大夫居母喪, 哭喪明, 有白烏巢塚樾. 兄弟八人皆爲名孝, 詔表門闕, 世謂「義門裴氏」.

敬彝七歲能文章, 性謹敏, 宗族重之, 號「甘露頂.」 父智周, 補臨黃令, 爲下所訟. 敬彝年十四, 詣巡察使唐臨直枉, 臨奇之, 試命作賦, 賦工. 父罪已釋, 表敬彝於朝, 補陳王府典簽. 一日, 忽泣涕謂左右曰：「大人病痛, 吾輒然, 今心悸而痛, 事叵測.」乃請急, 倍道歸, 而父已卒, 羸毀逾禮. 乾封初, 遷累監察御史. 母病, 醫許仁則者鐍不能乘, 敬彝自爲輿往迎. 既居喪, 詔贈縑帛, 官爲作靈輿. 終服, 以著作郎兼修國史. 曆中書舍人、太子左庶子. 武後時, 爲酷吏所陷, 死嶺南.

梁文貞, 虢州閺鄉人. 少從軍守邊, 逮還, 親已亡. 自傷不得養, 即穿壙爲門, 晨夕汛掃, 廬墓左, 喑默三十年, 家人有所問, 畫文以對. 會官改新道, 出文貞廬前, 行旅見之, 皆爲流涕. 有甘露降塋木, 白兔馴擾, 縣令刊石紀之. 開元中, 刺史許景先表文貞孝絕倫類, 詔付史官.

沈季詮, 字子平, 洪州豫章人. 少孤, 事母孝, 未嘗與人爭, 皆以爲怯. 季詮曰：「吾怯乎? 爲人子者, 可遺憂於親乎哉！」貞觀中, 侍母度江, 遇暴風, 母溺死, 季詮號呼投江中, 少選, 持母臂浮出水上. 都督謝叔方具禮祭而葬之.

許伯會, 越州蕭山人. 或曰玄度十二世孫. 舉孝廉. 上元中, 爲衡陽博士. 母喪, 負土成墳, 不御絮帛、嘗滋味. 野火將逮塋樹, 悲號於天, 俄而雨, 火滅. 歲旱, 泉湧廬前, 靈芝生.

陳集原, 瀧州開陽人. 世爲酋長. 父龍樹, 爲欽州刺史, 有疾, 即集原輒不食. 及亡, 嘔血數升, 即塋作廬, 盡以田貲讓兄弟, 裏人高之. 武後時, 曆右豹韜衛大將軍.

陸南金, 蘇州吳人. 祖士季, 從同郡顧野王學《左氏春秋》、《司馬史》、《班氏漢書》. 仕隋爲越王侗記室兼侍讀. 侗稱制, 擢著作郎. 時王世充將篡逆, 侗謂士季曰：「隋有天下三十年, 朝果無忠臣乎?」士季對曰：「見危授命, 臣宿志也. 請因啟事爲陛下殺之.」謀泄, 停侍讀, 乃不克. 貞觀初, 終太學博士兼弘文館學士.

南金仕爲太常奉禮郎. 開元初, 少卿廬崇道抵罪徙嶺南, 逃還東都. 南金居母喪, 崇道偽稱吊客, 入而道其情, 南金匿之. 俄爲仇人跡告, 詔侍御史王旭捕按, 南金當重法, 弟趙璧詣旭自言：「匿崇道者我也, 請死.」南金固言弟自誣不情, 旭怪之, 趙璧曰：「母未葬, 妹未歸, 兄能辦之, 我生無益, 不如死.」旭驚, 上狀. 玄宗皆宥之.

南金知書史, 履操謹完. 張說、陸象先以賢謂之, 由庫部員外以痼疾改太子洗馬, 卒.

張琇, 河中解人. 父審素, 爲巂州都督, 有陳纂仁者, 誣其冒戰級、私庸兵. 玄宗疑之, 詔監察御史楊汪即按. 纂仁復告審素與總管董堂禮謀反. 於是汪收審素系雅州獄, 馳至巂州按反狀. 堂禮不勝忿, 殺纂仁, 以兵七百圍汪, 脅使露章雪審素罪. 既而吏共斬堂禮, 汪得出, 遂當審素實反, 斬之, 沒其家. 琇與兄瑝尚幼, 徙嶺南. 久之, 逃還. 汪更名萬頃. 瑝時年十三, 琇少二歲. 夜狙萬頃於魏王池, 瑝斫其馬, 萬頃驚, 不及斗, 爲琇所殺. 條所以殺萬頃狀系於斧, 奔江南, 將殺構父罪者, 然後詣有司. 道汜水, 吏捕以聞. 中書令張九齡等皆稱其孝烈, 宜貸死, 侍中裴耀卿等陳不可, 帝亦謂然, 謂九齡曰：「孝子者, 義不顧命. 殺之可成其志, 赦之則虧律. 凡爲子, 孰不願孝? 轉相仇殺, 遂無已時.」卒用耀卿議, 議者以爲冤. 帝下詔申諭, 乃殺之. 臨刑賜食, 瑝不能進, 琇色自如, 曰：「下見先人, 復何恨！」人莫不閔之, 爲誄揭於道, 斂錢爲葬北邙, 尚恐仇人發之, 作疑塚, 使不知其處.

太宗時, 有即墨人王君操, 父隋末爲鄉人李君則所殺, 亡命去, 時君操尚幼. 至貞觀時, 朝世更易, 而君操窶孤, 仇家無所憚, 詣州自言. 君操密挾刃殺之, 剔其心肝啖立盡, 趨告刺史曰：「父死凶手, 曆二十年不克報, 乃今刷憤, 願歸死有司.」州上狀, 帝爲貸死.

高宗時, 絳州人趙師舉父爲人殺, 師舉幼, 母改嫁, 仇家不疑. 師舉長, 爲人庸, 夜讀書. 久之, 手殺仇人, 詣官自陳, 帝原之.

永徽初, 同官人同蹄智壽父爲族人所害, 智壽與弟智爽候諸塗, 擊殺之, 相率歸有司爭爲首, 有司不能決者三年. 或言弟始謀, 乃論死, 臨刑曰：「仇已報, 死不恨.」智壽自投地委頓, 身無完膚, 舐智爽血盡乃已, 見者傷之.

武後時, 下邽人徐元慶父爽爲縣尉趙師韞所殺, 元慶變姓名爲驛家保. 久之, 師韞以御史舍亭下, 元慶手殺之, 自囚詣官. 後欲赦死, 左拾遺陳子昂議曰： 先王立禮以進人, 明罰以齊政. 枕幹仇敵, 人子義也；誅罪禁亂, 王政綱也. 然無義不可訓人, 亂綱不可明法. 聖人修禮治內, 飭法防外, 使守法者不以禮廢刑, 居禮者不以法傷義, 然後暴亂銷, 廉恥興, 天下所以直道而行也.

元慶報父仇, 束身歸罪, 雖古烈士何以加? 然殺人者死, 畫一之制也, 法不可二, 元慶宜伏辜. 《傳》曰：「父仇不同天.」勸人之教也. 教之不苟, 元慶宜赦.

臣聞刑所以生, 遏亂也；仁所以利, 崇德也. 今報父之仇, 非亂也；行子之道, 仁也. 仁而無利, 與同亂誅, 是曰能刑, 未可以訓. 然則邪由正生, 治必亂作, 故禮防不勝, 先王以制刑也. 今義元慶之節, 則廢刑也. 跡元慶所以能義動天下, 以其忘生而趨其德也. 若釋罪以利其生, 是奪其德, 虧其義, 非所謂殺身成仁、全死忘生之節. 臣謂宜正國之典, 寘之以刑, 然後旌閭墓可也.

時韙其言. 後禮部員外郎柳宗元駁曰： 禮之大本, 以防亂也. 若曰：無爲賊虐, 凡爲子者殺無赦. 刑之大本, 亦以防亂也. 若曰：無爲賊虐, 凡爲治者殺無赦. 其本則合, 其用則異. 旌與誅, 不得並也. 誅其可旌, 茲謂濫, 黷刑甚矣；旌其可誅, 茲謂僭, 壞禮甚矣.

若師韞獨以私怨, 奮吏氣, 虐非辜, 州牧不知罪, 刑官不知問, 上下蒙冒, 號不聞. 而元慶能處心積慮以沖仇人之胸, 介然自克, 即死無憾, 是守禮而行義也. 執事者宜有慚色, 將謝之不暇, 而又何誅焉?  其或父不免於罪, 師韞之誅, 不愆於法, 是非死於吏也, 是死於法也. 法其可仇乎? 仇天子之法, 而戕奉法之吏, 是悖驁而淩上也. 執而誅之, 所以正邦典, 而又何旌焉?  禮之所謂仇者, 冤抑沈痛而號無告也, 非謂抵罪觸法, 陷於大戮, 而曰彼殺之我乃殺之, 不議曲直, 暴寡脅弱而已. 《春秋傳》曰：「父不受誅, 子復仇可也；父受誅, 子復仇, 此推刃之道. 復仇不除害.」今若取此以斷兩下相殺, 則合於禮矣.

且夫不忘仇, 孝也；不愛死, 義也. 元慶能不越於禮, 服孝死義, 是必達理而聞道者也. 夫達理聞道之人, 豈其以王法爲敵仇者哉！議者反以爲戮, 黷刑壞禮, 其不可以爲典明矣. 請下臣議附于令, 有斷斯獄者, 不宜以前議從事.

憲宗時, 衢州人餘常安父、叔皆爲裏人謝全所殺. 常安八歲, 已能謀復仇. 十有七年, 卒殺全. 刺史元錫奏輕比, 刑部尚書李鄘執不可, 卒抵死.

又富平人梁悅父爲秦果所殺, 悅殺仇, 詣縣請罪. 詔曰：「在《禮》父仇不同天, 而法殺人必死. 禮、法, 王教大端也, 二說異焉. 下尚書省議.」職方員外郎韓愈曰： 子復父仇, 見於《春秋》、於《禮記》、《周官》, 若子史, 不勝數, 未有非而罪者. 最宜詳於律, 而律無條, 非闕文也. 蓋以爲不許復仇, 則傷孝子之心；許復仇, 則人將倚法顓殺, 無以禁止. 夫律雖本於聖人, 然執而行之者, 有司也. 經之所明者, 制有司者也. 丁寧其義於經而深沒其文於律者, 將使法吏一斷於法, 而經術之士得引經以議也.

《周官》曰：「凡殺人而義者, 令勿仇, 仇之則死.」義者, 宜也. 明殺人而不得其宜者, 子得復仇也. 此百姓之相仇者也. 公羊子曰：「父不受誅, 子復仇可也.」不受誅者, 罪不當誅也. 誅者, 上施下之辭, 非百姓相殺也. 《周官》曰：「凡報仇讎者, 書於士, 殺之無罪.」言將復仇, 必先言於官, 則無罪也.

復仇之名雖同, 而其事各異. 或百姓相仇, 如《周官》所稱, 可議於今者；或爲官吏所誅, 如《公羊》所稱, 不可行於今者. 《周官》所稱：將復仇先告於士, 若孤稚羸弱, 抱微志而伺敵人之便, 恐不能自言, 未可以爲斷於今也. 然則殺之與赦不可一, 宜定其制曰：「有復父仇者, 事發, 具其事下尚書省, 集議以聞, 酌處之.」則經無失指矣.

有詔以悅申冤, 請罪詣公門, 流循州.

穆宗世, 京兆人康買得, 年十四, 父憲責錢於雲陽張蒞, 蒞醉, 拉憲危死. 買得以蒞趫悍, 度救不足解, 則舉鍤擊其首, 三日蒞死. 刑部侍郎孫革建言：「買得救父難不爲暴, 度不解而擊不爲凶. 先王制刑, 必先父子之親. 《春秋》原心定罪, 《周書》諸罰有權. 買得孝性天至, 宜賜矜宥.」有詔減死.

侯知道、程俱羅者, 靈州靈武人. 居親喪, 穿壙作塚, 皆身執其勞, 鄉人助者, 即哭而卻之. 廬墳次, 哭泣無節, 知道七年、俱羅三年不止. 知道垢塵積首, 率夜半傅墳, 踴而哭, 鳥獸爲悲號. 李華作《二孝贊》表其行, 曰：「厥初生人, 有君有親. 孝親爲子, 忠君爲臣. 兆自天命, 降及人倫. 背死不義, 忘生不仁. 過及智就, 爲之禮文. 至哉侯氏, 創巨病殷. 手足胼胝, 以成高墳. 夜黑飆動, 如臨鬼神. 哭無常聲, 迥徹蒼旻. 苴斬三年, 爾獨終身. 嗟嗟程生, 其哀也均. 顧後絕配, 瞻前無鄰.」 又有何澄粹者, 池州人. 親病日錮, 俗尚鬼, 病者不進藥. 澄粹剔股肉進, 親疾爲瘳. 後親沒, 伏於墓, 哭踴無數, 以毀卒, 當時號「青陽孝子」, 士爲作誄甚衆.

壽州安豐李興亦有至行, 柳宗元爲作《孝門銘》, 曰：「壽州刺史臣承思言：『九月丁亥, 安豐令上所部編戶氓興, 父被惡疾, 歲月就亟, 興自刃股肉, 假托饋獻, 父老病已不能啖, 宿而死. 興號呼撫臆, 口鼻垂血, 捧土就墳, 沾漬涕洟. 墳左作小廬, 蒙以苫茨, 伏匿其中, 扶服頓踴, 晝夜哭訴. 孝誠幽達, 神爲見異, 廬上產紫芝、白芝, 廬中醴泉湧. 此皆陛下孝治神化, 陰中其心, 而克致斯事. 謹按興匹庶賤陋, 循習淺下, 性非文字所導, 生與耨耒爲業, 而能鍾彼醇孝, 超出古烈, 天意神道, 猶錫瑞物以表殊異. 伏惟陛下有唐堯如神之德, 宜加旌褒, 合於上下. 請表其裏閭, 刻石明白, 宣延風美, 觀示後祀, 永無極. 臣昧死請.』制曰可. 銘曰：『懿厥孝思, 茲惟淑靈. 稟承粹和, 篤守天經. 泣侍羸疾, 默禱隱冥. 引刃自向, 殘肌敗形. 羞膳奉進, 憂勞孝誠. 惟時高高, 曾不視聽. 創巨痛仍, 號於穹旻. 捧土濡涕, 頓首成墳. 搯膺腐眥, 寒暑在廬. 草木悴死, 鳥獸踟躕. 殊類異族, 亦相其哀. 肇有二位, 孝道爰興. 克脩厥猷, 載籍是登. 在帝有虞, 以孝烝烝. 仲尼述經, 以教於曾. 惟昔魯侯, 見命夷宮. 亦有考叔, 寤莊稱純. 顯顯李氏, 實與之倫. 哀嗟道路, 涕慕裏鄰. 神錫秘祉, 三秀靈泉. 帝命薦加, 亦表其門. 統一上下, 交贊天人. 建此碑號, 億齡揚芬.』」 許法慎, 滄州清池人. 甫三歲, 已有知. 時母病, 不飲乳, 慘慘有憂色. 或以珍餌詭悅之, 輒不食, 還以進母. 後親喪, 常廬於塋, 有甘露、嘉禾、靈芝、木連理、白兔之祥. 天寶中, 表異其閭.

林攢, 泉州莆田人. 貞元初, 仕爲福唐尉. 母羸老, 未及迎而病. 攢聞, 棄官還. 及母亡, 水漿不入口五日. 自埏甓作塚, 廬其右, 有白烏來, 甘露降. 觀察使李若初遣官屬驗實, 會露晞, 裏人失色, 攢哭曰：「天所降露, 禍我邪?」俄而露復集, 烏亦回翔. 詔作二闕於母墓前, 又表其閭, 蠲徭役, 時號「闕下林家」.

陳饒奴, 饒州人. 年十二, 親並亡, 窶弱居喪, 又歲饑, 或教其分弟妹, 可全性命. 饒奴流涕, 身丐訴相全養. 刺史李復異之, 給資儲, 署其門曰「孝友童子」.

王博武, 許州人. 會昌中, 侍母至廣州, 及沙湧口, 暴風, 母溺死, 博武自投於水. 嶺南節度使盧貞俾吏沈罟, 獲二屍焉, 乃葬之, 表其墓曰「孝子墓.」 詔爲刻石.

萬敬儒, 廬州人. 三世同居, 喪親, 廬墓, 刺血寫浮屠書, 斷手二指, 輒復生. 州改所居曰成孝鄉廣孝聚. 大中時, 表其家.

章全益, 梓州涪城人. 少孤, 爲兄全啟所鞠. 母病, 全啟刲股膳母而愈. 及全啟亡, 全益服斬衰, 斷手一指以報. 不畜妻, 僮仆處一室, 賣藥自業, 世傳能作黃金. 居成都四十年, 號章孝子, 卒, 年九十八.

贊曰：聖人治天下有道, 曰「要在孝悌而已.」 父父也, 子子也, 兄兄也, 弟弟也, 推而之國, 國而之天下, 建一善而百行從, 其失則以法繩之. 故曰：「孝者天下大本, 法其末也.」至匹夫單人, 行孝一概, 而凶盜不敢淩, 天子喟而旌之者, 以其教孝而求忠也. 故裒而著於篇.

列傳第一百二十一

隱逸

古之隱者, 大抵有三概：上焉者, 身藏而德不晦, 故自放草野, 而名往從之, 雖萬乘之貴, 猶尋軌而委聘也；其次, 挈治世具弗得伸, 或持峭行不可屈於俗, 雖有所應, 其於爵祿也, 泛然受, 悠然辭, 使人君常有所慕企, 怊然如不足, 其可貴也；末焉者, 資槁薄, 樂山林, 內審其才, 終不可當世取舍, 故逃丘園而不返, 使人常高其風而不敢加訾焉. 且世未嘗無隱, 有之未嘗不旌賁而先焉者, 以孔子所謂「舉逸民, 天下之人歸焉」.

唐興, 賢人在位衆多, 其遁戢不出者, 才班班可述, 然皆下概者也. 雖然, 各保其素, 非托默於語, 足崖壑而志城闕也. 然放利之徒, 假隱自名, 以詭祿仕, 肩相摩於道, 至號終南、嵩少爲仕途捷徑, 高尚之節喪焉. 故裒可喜慕者類於篇.

王績, 字無功, 絳州龍門人. 性簡放, 不喜拜揖. 兄通, 隋末大儒也, 聚徒河、汾間, 仿古作《六經》, 又爲《中說》以擬《論語》. 不爲諸儒稱道, 故書不顯, 惟《中說》獨傳. 通知績誕縱, 不嬰以家事, 鄉族慶吊冠昏, 不與也. 與李播、呂才善.

大業中, 舉孝悌廉潔, 授秘書省正字. 不樂在朝, 求爲六合丞, 以嗜酒不任事, 時天下亦亂, 因劾, 遂解去. 歎曰：「網羅在天, 吾且安之！」乃還鄉裏. 有田十六頃在河渚間. 仲長子光者, 亦隱者也, 無妻子, 結廬北渚, 凡三十年, 非其力不食. 績愛其真, 徙與相近. 子光喑, 未嘗交語, 與對酌酒歡甚. 績有奴婢數人, 種黍, 春秋釀酒, 養鳧雁, 蒔藥草自供. 以《周易》、《老子》、《莊子》置床頭, 他書罕讀也. 欲見兄弟, 輒度河還家. 遊北山東皋, 著書自號東皋子. 乘牛經酒肆, 留或數日.

高祖武德初, 以前官待詔門下省. 故事, 官給酒日三升, 或問：「待詔何樂邪?」答曰：「良醞可戀耳！」侍中陳叔達聞之, 日給一斗, 時稱「斗酒學士.」 貞觀初, 以疾罷. 復調有司, 時太樂署史焦革家善釀, 績求爲丞, 吏部以非流不許, 績固請曰：「有深意.」竟除之. 革死, 妻送酒不絕, 歲餘, 又死. 績曰：「天不使我酣美酒邪?」棄官去. 自是太樂丞爲清職. 追述革酒法爲經, 又采杜康、儀狄以來善酒者爲譜. 李淳風曰：「君, 酒家南、董也.」所居東南有盤石, 立杜康祠祭之, 尊爲師, 以革配. 著《醉鄉記》以次劉伶《酒德頌》. 其飲至五斗不亂, 人有以酒邀者, 無貴賤輒往, 著《五斗先生傳》. 刺史崔喜悅之, 請相見, 答曰：「奈何坐召嚴君平邪?」卒不詣. 杜之松, 故人也, 爲刺史, 請績講禮, 答曰：「吾不能揖讓邦君門, 談糟粕, 棄醇醪也.」之松歲時贈以酒脯. 初, 兄凝爲隋著作郎, 撰《隋書》未成, 死, 績續餘功, 亦不能成. 豫知終日, 命薄葬, 自志其墓.

績之仕, 以醉失職, 鄉人靳之, 托無心子以見趣曰：「無心子居越, 越王不知其大人也, 拘之仕, 無喜色. 越國法曰：『穢行者不齒.』俄而無心子以穢行聞, 王黜之, 無慍色. 退而適茫蕩之野, 過動之邑而見機士, 機士撫髀曰：『嘻！子賢者而以罪廢邪? 』無心子不應. 機士曰：『願見教.』曰：『子聞蜚廉氏馬乎? 一者硃鬣白毳, 龍骼鳳臆, 驟馳如舞, 終日不釋轡而以熱死；一者重頭昂尾, 駝頸貉膝, 踶齧善蹶, 棄諸野, 終年而肥. 夫鳳不憎山棲, 龍不羞泥蟠, 君子不苟潔以罹患, 不避穢而養精也.』」其自處如此.

硃桃椎, 益州成都人. 澹泊絕俗, 被裘曳索, 人莫能測其爲. 長史竇軌見之, 遺以衣服、鹿幘、麂靴, 逼署鄉正. 委之地, 不肯服. 更結廬山中, 夏則裸, 冬緝木皮葉自蔽, 贈遺無所受. 嘗織十芒屩置道上, 見者曰：「居士屩也.」爲鬻米茗易之, 置其處, 輒取去, 終不與人接. 其爲屩, 草柔細, 環結促密, 人爭躡之. 高士廉爲長史, 備禮以請, 降階與之語, 不答, 瞪視而出. 士廉拜曰：「祭酒其使我以無事治蜀邪?」乃簡條目, 薄賦斂, 州大治. 屢遣人存問, 見輒走林草自匿云.

孫思邈, 京兆華原人. 通百家說, 善言老子、莊周. 周洛州總管獨孤信見其少, 異之, 曰：「聖童也, 顧器大難爲用爾！」及長, 居太白山. 隋文帝輔政, 以國子博士召, 不拜. 密語人曰：「後五十年有聖人出, 吾且助之.」太宗初, 召詣京師, 年已老, 而聽視聰嘹. 帝歎曰：「有道者！」欲官之, 不受. 顯慶中, 復召見, 拜諫議大夫, 固辭. 上元元年, 稱疾還山, 高宗賜良馬, 假鄱陽公主邑司以居之.

思邈於陰陽、推步、醫藥無不善, 孟詵、盧照鄰等師事之. 照鄰有惡疾, 不可爲, 感而問曰：「高醫愈疾, 奈何?」答曰：「天有四時五行, 寒暑迭居, 和爲雨, 怒爲風, 凝爲雨霜, 張爲虹霓, 天常數也. 人之四支五藏, 一覺一寐, 吐納往來, 流爲榮衛, 章爲氣色, 發爲音聲, 人常數也. 陽用其形, 陰用其精, 天人所同也. 失則烝生熱, 否生寒, 結爲瘤贅, 陷爲癰疽, 奔則喘乏, 端則燋槁, 發乎面, 動乎形. 天地亦然：五緯縮贏, 孛彗飛流, 其危診也；寒暑不時, 其蒸否也；石立土踴, 是其瘤贅；山崩土陷, 是其癰疽；奔風暴雨其喘乏, 川瀆竭涸其燋槁. 高醫導以藥石, 救以釒乏劑；聖人和以至德, 輔以人事. 故體有可愈之疾, 天有可振之災.」 照鄰曰：「人事奈何?」曰：「心爲之君, 君尚恭, 故欲小. 《詩》曰『如臨深淵, 如履薄冰』, 小之謂也. 膽爲之將, 以果決爲務, 故欲大. 《詩》曰『赳赳武夫, 公侯幹城』, 大之謂也. 仁者靜, 地之象, 故欲方, 《傳》曰『不爲利回, 不爲義疚』, 方之謂也. 智者動, 天之象, 故欲圓. 《易》曰『見機而作, 不俟終日』, 圓之謂也.」 復問養性之要, 答曰：「天有盈虛, 人有屯危, 不自慎, 不能濟也. 故養性必先知自慎也. 慎以畏爲本, 故士無畏則簡仁義, 農無畏則墮稼穡, 工無畏則慢規矩, 商無畏則貸不殖, 子無畏則忘孝, 父無畏則廢慈, 臣無畏則勳不立, 君無畏則亂不治. 是以太上畏道, 其次畏天, 其次畏物, 其次畏人, 其次畏身. 憂於身者不拘於人, 畏於己者不制於彼, 慎於小者不懼於大, 戒於近者不侮於遠. 知此則人事畢矣.」 初, 魏征等修齊、梁、周、隋等五家史, 屢咨所遺, 其傳最詳. 永淳初, 卒, 年百餘歲, 遺令薄葬, 不藏明器, 祭去牲牢.

孫處約嘗以諸子見, 思邈曰：「俊先顯, 侑晚貴, 佺禍在執兵.」後皆驗. 太子詹事盧齊卿之少也, 思邈曰：「後五十年位方伯, 吾孫爲屬吏, 願自愛.」時思邈之孫溥尚未生, 及溥爲蕭丞, 而齊卿徐州刺史.

田遊岩, 京兆三原人. 永徽時, 補太學生. 罷歸, 入太白山. 母及妻皆有方外志, 與共棲遲山水間. 自蜀曆荊、楚, 愛夷陵青溪, 止廬其側. 長史李安期表其才, 召赴京師, 行及汝, 辭疾入箕山, 居許由祠旁, 自號「由東鄰」, 頻召不出.

高宗幸嵩山, 遣中書侍郎薛元超就問其母, 賜藥物絮帛. 帝親至其門, 遊岩野服出拜, 儀止謹樸, 帝令左右扶止, 謂曰：「先生比佳否?」答曰：「臣所謂泉石膏肓, 煙霞痼疾者.」帝曰：「朕得君, 何異漢獲四皓乎?」薛元超贊帝曰：「漢欲廢嫡立庶, 故四人者爲出, 豈如陛下親降岩穴邪?」帝悅, 因敕遊岩將家屬乘傳赴都, 拜崇文館學士. 帝營奉天宮, 遊岩舊宅直宮左, 詔不聽毀. 天子自書榜其門, 曰「隱士田遊岩宅.」 進太子洗馬. 裴炎死, 坐素厚善, 放還山. 蠶衣耕食, 不交當世, 惟與韓法昭、宋之問爲方外友云.

時又有史德義者, 昆山人, 居虎丘山. 騎牛帶瓢, 出入廛野. 高宗聞其名, 召至洛陽, 俄稱疾歸. 天授初, 江南宣勞使周興薦之, 復召赴都, 擢朝散大夫. 興死, 免官歸, 素譽頓衰.

孟詵, 汝州梁人. 擢進士第, 累遷鳳閣舍人. 他日至劉禕之家, 見賜金, 曰：「此藥金也, 燒之, 火有五色氣.」試之, 驗. 武後聞, 不悅, 出爲台州司馬, 頻遷春官侍郎. 相王召爲侍讀. 拜同州刺史. 神龍初, 致仕, 居伊陽山, 治方藥. 睿宗召, 將用之, 以老固辭, 賜物百段, 詔河南春秋給羊酒糜粥. 尹畢構以詵有古人風, 名所居爲子平裏. 開元初, 卒, 年九十三.

詵居官頗刻斂, 然以治稱. 其閑居嘗語人曰：「養性者, 善言不可離口, 善藥不可離手.」當時傳其當.

王友貞, 懷州河內人. 父知敬, 善書隸. 武後時, 仕爲麟台少監. 友貞少爲司經局正字. 母病, 醫言得人肉啖良已, 友貞剔股以進, 母疾愈. 詔旌表其門. 素好學, 訓誨子弟如嚴君. 口不語人過, 重然諾, 時以爲君子. 曆長水令, 罷歸. 中宗在東宮, 召爲司儀郎, 不就. 神龍初, 以太子中舍人征, 固辭疾. 詔致珍饌, 給全祿終身, 四時送其所, 州縣存問. 玄宗在東宮, 表以蒲車召, 不至. 卒, 年九十九, 贈銀青光祿大夫, 賴縣令吊祭.

王希夷, 徐州滕人. 家貧, 父母喪, 爲人牧羊, 取庸以葬. 隱嵩山, 師黃頤學養生四十年. 頤卒, 更居兗州徂徠, 與劉玄博友善. 喜讀《周易》、《老子》, 餌松柏葉、雜華, 年七十餘, 筋力柔強. 刺史盧齊卿就謁問政, 答曰：「『己所不欲, 勿施於人』, 此言足矣.」 玄宗東巡狩, 詔州縣敦勸見行在, 時九十餘, 帝令張說訪以政事, 宦官扶入宮中, 與語甚悅, 拜國子博士, 聽還山. 敕州縣春秋致束帛酒肉, 仍賜絹百、衣一稱.

李元愷, 邢州人. 博學, 善天步律曆, 性恭慎, 未嘗敢語人. 宋璟嘗師之, 既當國, 厚遺以束帛, 將薦之朝, 拒不答. 洺州刺史元行沖邀致之, 問經義畢, 贈衣服, 辭曰：「吾軀不可服新麗, 懼不稱以速咎也.」行沖垢衊復與之, 不獲已而受. 俄報身所蠶素絲, 曰：「義不受無妄財也.」先是, 定州崔元鑒善《禮》學, 用張易之力, 授朝散大夫, 家居給半祿. 元愷誚曰：「無功而祿, 災也.」卒, 年八十餘.

衛大經, 蒲州解人. 卓然高行, 口無二言. 武後時, 召之, 固辭疾. 素善魏夏侯乾童, 聞其母卒, 盛暑步往吊, 或止之曰：「方夏, 涉遠不如致書.」答曰：「書能盡意邪?」比至, 乾童以事行, 乃設席行吊禮, 不訊其家而還. 開元初, 畢構爲刺史, 使縣令孔慎言就謁, 辭不見.

大經邃於《易》, 人謂之「《易》聖.」 豫筮死日, 鑿墓自爲志, 如言終.

武攸緒, 則天皇后兄惟良子也. 恬淡寡欲, 好《易》、莊周書. 少變姓名, 賣蔔長安市, 得錢輒委去. 後更授太子通事舍人, 累遷揚州大都督府長史、鴻臚少卿. 後革命, 封安平郡王, 從封中嶽, 固辭官, 願隱居. 後疑其詐, 許之, 以觀所爲. 攸緒廬岩下如素遁者, 後遣其兄攸宜敦諭, 卒不起, 後乃異之. 盤桓龍門、少室間, 冬蔽茅椒, 夏居石室, 所賜金銀鐺鬲、野服, 王公所遺鹿裘、素障、癭杯, 塵皆流積, 不御也. 市田潁陽, 使家奴雜作, 自混於民. 晚年肌肉消眚, 瞳有紫光, 晝能見星.

中宗初, 降封巢國公, 遣國子司業杜慎盈齎書以安車召, 拜太子賓客. 苦祈還山, 詔可. 安樂公主出降, 又遣通事舍人李邈以璽書迎之. 將至, 帝敕有司即兩儀殿設位, 行問道禮, 詔見日山帔葛巾, 不名不拜. 攸緒至, 更冠帶. 仗入, 通事舍人贊就位, 攸緒趨就常班再拜, 帝愕然, 禮不及行, 朝廷歎息. 賜予無所受, 親貴來謁, 道寒溫外, 默無所言. 及還, 中書、門下、學士、朝官五品以上, 並祖城東.

俄而諸韋誅, 武氏連禍, 唯攸緒不及. 睿宗恐其不自安, 下詔慰諭, 復召拜太子賓客, 不就. 譙王重福之亂, 攸緒以誣被系, 張說表置廬山, 中書令姚元崇奏：「攸緒在武後時未嘗輒出, 今州縣逼遣, 士爲驚嗟. 願詔賜嵩山舊居, 令州縣存問.」詔可. 開元十一年卒.

白履忠, 汴州浚儀人. 貫知文史, 居古大梁城, 時號梁丘子. 景雲中, 召爲校書郎, 棄官去. 開元十年, 刑部尚書王志愔薦履忠博學守操, 可代褚無量、馬懷素入閣侍讀, 國子祭酒楊瑒又表其賢, 召赴京師. 辭病老不任職, 詔拜朝散大夫. 乞還, 手詔許遊京師, 徐返裏閭. 履忠留數月乃去.

吳兢, 其裏人也, 謂曰：「子素貧, 不沾斗米匹帛, 雖得五品亦何益?」履忠曰：「往契丹入寇, 家取排門夫, 吾以讀書, 縣爲免. 今終身高臥, 寬徭役, 豈易得哉！」 盧鴻, 字顥然, 其先幽州范陽人, 徙洛陽. 博學, 善書籀. 廬嵩山. 玄宗開元初, 備禮征再, 不至. 五年, 詔曰：「鴻有泰一之道, 中庸之德, 鉤深詣微, 確乎自高. 詔書屢下, 每輒辭托, 使朕虛心引領, 於今數年. 雖得素履幽人之介, 而失考父滋恭之誼, 豈朝廷之故與生殊趣邪? 將縱欲山林, 往而不能返乎? 禮有大倫, 君臣之義不可廢也. 今城闕密邇, 不足爲勞, 有司其齎束帛之具, 重宣茲旨, 想有以翻然易節, 副朕意焉.」 鴻至東都, 謁見不拜, 宰相遣通事舍人問狀, 答曰：「禮者, 忠信所薄, 臣敢以忠信見.」帝召升內殿, 置酒. 拜諫議大夫, 固辭. 復下制, 許還山, 歲給米百斛、絹五十, 府縣爲致其家, 朝廷得失, 其以狀聞. 將行, 賜隱居服, 官營草堂, 恩禮殊渥. 鴻到山中, 廣學廬, 聚徒至五百人. 及卒, 帝賜萬錢. 鴻所居室, 自號寧極云.

吳筠, 字貞節, 華州華陰人. 通經誼, 美文辭, 舉進士不中. 性高鯁, 不耐沈浮於時, 去居南陽倚帝山.

天寶初, 召至京師, 請隸道士籍, 乃入嵩山依潘師正, 究其術. 南遊天台, 觀滄海, 與有名士相娛樂, 文辭傳京師. 玄宗遣使召見大同殿, 與語甚悅, 敕待詔翰林, 獻《玄綱》三篇. 帝嘗問道, 對曰：「深於道者, 無如《老子》五千文, 其餘徒喪紙劄耳.」復問神仙治煉法, 對曰：「此野人事, 積歲月求之, 非人主宜留意.」筠每開陳, 皆名教世務, 以微言諷天子, 天子重之. 群沙門嫉其見遇, 而高力士素事浮屠, 共短筠於帝, 筠亦知天下將亂, 懇求還嵩山. 詔爲立道館. 安祿山欲稱兵, 乃還茅山. 而兩京陷, 江、淮盜賊起, 因東入會稽剡中. 大曆十三年卒, 弟子私謚爲宗元先生.

始, 蟋嘻惡於力士而斥, 故文章深詆釋氏. 筠所善孔巢父、李白, 歌詩略相甲乙云.

潘師正者, 貝州宗城人. 少喪母, 廬墓, 以孝聞. 事王遠知爲道士, 得其術, 居逍遙穀. 高宗幸東都, 召見, 問所須, 對曰：「茂松清泉, 臣所須也, 既不乏矣.」帝尊異之, 詔即其廬作崇唐觀. 及營奉天宮, 又敕直逍遙穀作門曰仙遊, 北曰尋真. 時太常獻新樂, 帝更名《祈仙》、《望仙》、《翹仙曲》. 卒, 年九十八, 贈太中大夫, 謚體玄先生.

又有劉道合者, 亦與師正同居嵩山, 帝即所隱立太一觀, 使居之. 時將封太山, 雨不止, 帝令道合禳祝, 俄而霽, 乃令馳傳先行太山祈祓. 得賞賜輒散貧乏, 無所蓄.

咸亨中, 爲帝作丹, 劑成而卒. 帝後營宮, 遷道合墓, 開其棺, 見骸坼若蟬蛻者. 帝聞, 恨曰：「爲我合丹, 而自服去.」然所餘丹無它異.

司馬承禎, 字子微, 洛州溫人. 事潘師正, 傳辟穀道引術, 無不通. 師正異之, 曰：「我得陶隱居正一法, 逮而四世矣.」因辭去, 遍遊名山, 廬天台不出. 武後嘗召之, 未幾, 去. 睿宗復命其兄承禕就起之. 既至, 引入中掖廷問其術, 對曰：「爲道日損, 損之又損, 以至於無爲. 夫心目所知見, 每損之尚不能已, 況攻異端而增智慮哉?」帝曰：「治身則爾, 治國若何?」對曰：「國猶身也, 故遊心於淡, 合氣於漠, 與物自然而無私焉, 而天下治.」帝嗟味曰：「廣成之言也！」錫寶琴、霞紋帔, 還之.

開元中, 再被召至都, 玄宗詔於王屋山置壇室以居. 善篆、隸, 帝命以三體寫《老子》, 刊正文句. 又命玉真公主及光祿卿韋縚至所居, 按金籙７設祠, 厚賜焉. 卒, 年八十九, 贈銀青光祿大夫, 謚貞一先生, 親文其碑.

自師正、道合與承禎等, 語言詼譎似方士, 叕刂之不錄, 直取其隱概云.

賀知章, 字季真, 越州永興人. 性曠夷, 善談說, 與族姑子陸象先善. 象先嘗謂人曰：「季真清談風流, 吾一日不見, 則鄙吝生矣.」 證聖初, 擢進士、超拔群類科, 累遷太常博士. 張說爲麗正殿修書使, 表知章及徐堅、趙冬曦入院, 撰《六典》等書, 累年無功. 開元十三年, 遷禮部侍郎, 兼集賢院學士, 一日並謝. 宰相源乾曜語說曰：「賀公兩命之榮, 足爲光寵, 然學士、侍郎孰爲美?」說曰：「侍郎衣冠之選, 然要爲具員吏；學士懷先王之道, 經緯之文, 然後處之. 此其爲間也.」玄宗自爲贊賜之. 遷太子右庶子, 充侍讀.

申王薨, 詔選挽郎, 而知章取舍不平, 廕子喧訴不能止, 知章梯牆出首以決事, 人皆靳之, 坐徙工部. 肅宗爲太子, 知章遷賓客, 授秘書監, 而左補闕薛令之兼侍讀. 時東宮官積年不遷, 令之書壁, 望禮之薄, 帝見, 復題「聽自安者.」 令之即棄官, 徒步歸鄉裏.

知章晚節尤誕放, 遨嬉裏巷, 自號「四明狂客」及「秘書外監.」 每醉, 輒屬辭, 筆不停書, 咸有可觀, 未始刊飭. 善草隸, 好事者具筆研從之, 意有所愜, 不復拒, 然紙才十數字, 世傳以爲寶.

天寶初, 病, 夢遊帝居, 數日寤, 乃請爲道士, 還鄉裏, 詔許之, 以宅爲千秋觀而居. 又求周宮湖數頃爲放生池, 有詔賜鏡湖剡川一曲. 既行, 帝賜詩, 皇太子百官餞送. 擢其子僧子爲會稽郡司馬, 賜緋魚, 使侍養, 幼子亦聽爲道士. 卒, 年八十六. 肅宗乾元初, 以雅舊, 贈禮部尚書.

令之, 長溪人. 肅宗亦以舊恩召, 而令之已前卒.

秦系, 字公緒, 越州會稽人. 天寶末, 避亂剡溪, 北都留守薛兼訓奏爲右衛率府倉曹參軍, 不就. 客泉州, 南安有九日山, 大松百餘章, 俗傳東晉時所植, 系結廬其上, 穴石爲研, 注《老子》, 彌年不出. 刺史薛播數往見之, 歲時致羊酒, 而系未嘗至城門. 薑公輔之謫, 見系輒窮日不能去, 築室與相近, 忘流落之苦. 公輔卒, 妻子在遠, 系爲葬山下. 張建封聞系之不可致, 請就加校書郎.

與劉長卿善, 以詩相贈答. 權德輿曰：「長卿自以爲五言長城, 系用偏師攻之, 雖老益壯.」其後東度秣陵, 年八十餘卒. 南安人思之, 爲立於亭, 號其山爲高士峰云.

張志和, 字子同, 婺州金華人. 始名龜齡. 父遊朝, 通莊、列二子書, 爲《象罔》、《白馬證》諸篇佐其說. 母夢楓生腹上而產志和. 十六擢明經, 以策幹肅宗, 特見賞重, 命待詔翰林, 授左金吾衛錄事參軍, 因賜名. 後坐事貶南浦尉, 會赦還, 以親既喪, 不復仕, 居江湖, 自稱煙波釣徒. 著《玄真子》, 亦以自號. 有韋詣者, 爲撰《內解》. 志和又著《太易》十五篇, 其卦三百六十五.

兄鶴齡恐其遁世不還, 爲築室越州東郭, 茨以生草, 椽棟不施斤斧. 豹席棕〓, 每垂釣不設餌, 志不在魚也. 縣令使浚渠, 執畚無忤色. 嘗欲以大布制裘, 嫂爲躬績織, 及成, 衣之, 雖暑不解.

觀察使陳少遊往見, 爲終日留, 表其居曰玄真坊. 以門隘, 爲買地大其閎, 號回軒巷. 先是門阻流水, 無梁, 少遊爲構之, 人號大夫橋. 帝嘗賜奴婢各一, 志和配爲夫婦, 號漁童、樵青.

陸羽常問：「孰爲往來者?」對曰：「太虛爲室, 明月爲燭, 與四海諸公共處, 未嘗少別也, 何有往來?」顏真卿爲湖州刺史值志和來謁, 真卿以舟敝漏, 請更之, 志和曰：「願爲浮家泛宅, 往來苕、霅間.」辯捷類如此.

善圖山水, 酒酣, 或擊鼓吹笛, 舐筆輒成. 嘗撰《漁歌》, 憲宗圖真求其歌, 不能致. 李德裕稱志和「隱而有名, 顯而無事, 不窮不達, 嚴光之比」云.

孫述睿, 越州山陰人. 梁侍中休源八世孫. 高祖德紹, 事竇建德爲中書侍郎, 嘗草檄毀薄太宗, 賊平, 執登汜水樓, 責曰：「爾以檄謗我云何?」對曰：「犬吠非其主.」帝怒曰：「賊乃主邪?」命壯士捽殞樓下. 曾祖昌寓, 字廣成, 貞觀中對策高第, 曆魏州司馬, 有治狀, 帝爲不置刺史. 爲政三年, 璽書褒美, 進膳部郎中. 祖祖舜, 字奉先, 爲監察御史, 以累下除成武令, 雉馴於廷.

述睿少與兄充符、弟克讓篤孝, 已孤, 偕隱嵩山. 而述睿資嗜學. 大曆中, 劉晏薦於代宗, 以太常寺協律郎召, 擢累司勳員外郎、史館修撰. 述睿每一遷, 即至朝謝. 俄而辭疾歸, 以爲常.

德宗立, 拜諫議大夫, 命河南尹趙惠伯齎詔書束帛, 備禮敦遣. 既至, 對別殿, 賜第宅, 給廄馬, 兼皇太子侍讀. 固辭, 弗許. 久乃改秘書少監, 兼右庶子, 復爲史館修撰. 述睿重次《地理志》, 本末最詳. 性退讓, 未始忤物, 雖親朋燕集, 至嚴默終日, 人皆畏之. 與令狐峘同職, 峘數抵侮, 然卒不校也, 時稱長者.

貞元四年, 帝念平涼之難尤惻怛, 以述睿精愨而誠, 故遣持祠具稱詔臨祭. 又以疾乞解, 久乃許, 以太子賓客還鄉, 賜帛五十匹、衣一襲. 故事, 致仕不給公馹, 帝特命給焉. 卒, 年七十一, 贈工部尚書.

子敏行, 字至之. 元和初, 擢進士第. 嶽鄂呂元膺表在節度府, 元膺徙東都、河中, 輒隨府遷. 入拜右拾遺, 四遷司勳郎中、集賢殿學士、諫議大夫. 李絳遇害, 事本監軍楊叔元, 時無敢言, 敏行上書極論之, 叔元乃得罪. 以名臣子, 少修潔, 及仕宦, 能交當時豪俊, 有名一時, 而雅操不逮父矣. 卒, 年三十九, 贈工部侍郎.

陸羽, 字鴻漸, 一名疾, 字季疵, 復州竟陵人. 不知所生, 或言有僧得諸水濱, 畜之. 既長, 以《易》自筮, 得《蹇》之《漸》, 曰：「鴻漸於陸, 其羽可用爲儀.」乃以陸爲氏, 名而字之.

幼時, 其師教以旁行書, 答曰：「終鮮兄弟, 而絕後嗣, 得爲孝乎?」師怒, 使執糞除圬塓以苦之, 又使牧牛三十, 羽潛以竹畫牛背爲字. 得張衡《南都賦》, 不能讀, 危坐效群兒囁嚅若成誦狀, 師拘之, 令薙草莽. 當其記文字, 懵懵若有遺, 過日不作, 主者鞭苦, 因歎曰：「歲月往矣, 奈何不知書！」嗚咽不自勝, 因亡去, 匿爲優人, 作詼諧數千言.

天寶中, 州人酺, 吏署羽伶師, 太守李齊物見, 異之, 授以書, 遂廬火門山. 貌侻陋, 口吃而辯. 聞人善, 若在己, 見有過者, 規切至忤人. 朋友燕處, 意有所行輒去, 人疑其多嗔. 與人期, 雨雪虎狼不避也. 上元初, 更隱苕溪, 自稱桑苧翁, 闔門著書. 或獨行野中, 誦詩擊木, 裴回不得意, 或慟哭而歸, 故時謂今接輿也. 久之, 詔拜羽太子文學, 徙太常寺太祝, 不就職. 貞元末, 卒.

羽嗜茶, 著經三篇, 言茶之原、之法、之具尤備, 天下益知飲茶矣. 時鬻茶者, 至陶羽形置煬突間, 祀爲茶神. 有常伯熊者, 因羽論復廣著茶之功. 御史大夫李季卿宣慰江南, 次臨淮, 知伯熊善煮茶, 召之, 伯熊執器前, 季卿爲再舉杯. 至江南, 又有薦羽者, 召之, 羽衣野服, 挈具而入, 季卿不爲禮, 羽愧之, 更著《毀茶論》. 其後尚茶成風, 時回紇入朝, 始驅馬市茶.

崔覲, 梁州城固人. 以儒自業, 身耕耨取給. 老無子, 乃以田宅財貲分給奴婢各爲業, 而身與妻隱南山, 約奴婢過其舍則給酒食, 夫婦嘯詠相視爲娛. 山南西道節度使鄭餘慶辟爲參謀, 敦趣就職, 不曉吏事, 餘慶稱長者. 文宗時, 左補厥王直方, 其裏中人也, 上書論事, 見便殿, 訪遺逸, 直方薦覲高行, 詔以起居郎召, 辭疾不至.

陸龜蒙, 字魯望, 元方七世孫也. 父賓虞, 以文曆侍御史. 龜蒙少高放, 通《六經》大義, 尤明《春秋》. 舉進士, 一不中, 往從湖州刺史張摶遊, 摶曆湖、蘇二州, 辟以自佐. 嘗至饒州, 三日無所詣. 刺史蔡京率官屬就見之, 龜蒙不樂, 拂衣去.

居松江甫裏, 多所論撰, 雖幽憂疾痛, 貲無十日計, 不少輟也. 文成, 竄稿篋中, 或曆年不省, 爲好事者盜去. 得書熟誦乃錄, 讎比勤勤, 硃黃不去手, 所藏雖少, 其精皆可傳. 借人書, 篇帙壞舛, 必爲輯褫刊正. 樂聞人學, 講論不倦.

有田數百畝, 屋三十楹, 田苦下, 雨潦則與江通, 故常苦饑. 身畚鍤, 茠刺無休時, 或譏其勞, 答曰：「堯、舜黴瘠, 禹胼胝. 彼聖人也, 吾一褐衣, 敢不勤乎?」嗜茶, 置園顧渚山下, 歲取租茶, 自判品第. 張又新爲《水說》七種, 其二慧山泉, 三虎丘井, 六松江. 人助其好者, 雖百里爲致之. 初, 病酒, 再期乃已, 其後客至, 挈壺置杯不復飲. 不喜與流俗交, 雖造門不肯見. 不乘馬, 升舟設蓬席, 齎束書、茶灶、筆床、釣具往來. 時謂江湖散人, 或號天隨子、甫裏先生, 自比涪翁、漁父、江上丈人. 寬以高士召, 不至. 李蔚、盧攜素與善, 及當國, 召拜左拾遺. 詔方下, 龜蒙卒. 光化中, 韋莊表龜蒙及孟郊等十人, 皆贈右補闕.

陸氏在姑蘇, 其門有巨石. 遠祖績嘗事吳爲鬱林太守, 罷歸無裝, 舟輕不可越海, 取石爲重, 人稱其廉, 號「鬱林石」, 世保其居云.

列傳第一百二十二

循吏

治者, 君也；求所以治者, 民也；推君之治而濟之民, 吏也. 故吏良則法平政成, 不良則王道馳而敗矣. 在堯、舜時, 曰「九德咸事」也, 「百工惟時」也；在周文、武時, 曰「《棫樸》, 能官人也」, 「《南山有台》, 樂得賢也」；是循吏之效也. 堯、舜, 五帝之盛帝, 文、武, 三王之顯王, 不能去是而治, 後世可乎哉?  唐興, 承隋亂離, □祓荒荼, 始擇用州刺史、縣令. 太宗嘗曰：「朕思天下事, 丙夜不安枕, 永惟治人之本, 莫重刺史, 故錄姓名於屏風, 臥興對之, 得才否狀, 輒疏之下方, 以擬廢置.」又詔內外官五品以上舉任縣令者. 於是官得其人, 民去歎愁、就妥安. 都督、刺史, 其職察州縣, 間遣使者循行天下, 劾舉不職. 始, 都督、刺史皆天子臨軒冊授. 後不復冊, 然猶受命日對便殿, 賜衣物, 乃遣. 玄宗開元時, 已辭, 仍詣側門候進止, 所以光寵守臣, 以責其功. 初, 刺史准京官得佩魚, 品卑者假緋、魚. 開元中, 又錮廢酷吏, 懲無良, 群臣化之, 革苛嬈之風, 爭以惠利顯. 復詔：三省侍郎缺, 擇嘗任刺史者；郎官缺, 擇嘗任縣令者. 至宰相名臣, 莫不孜孜言長人不可輕授亟易. 是以授受之間, 雖不能皆善, 而所得十五. 故協氣嘉生, 薰爲太平, 垂祀三百, 與漢相埒. 致之之術, 非循吏謂何? 故條次治宜, 以著厥庸. 若將相大臣兼以勳閥著者, 名見本篇, 不列於茲.

韋仁壽, 京兆萬年人. 隋大業末, 爲蜀郡司法書佐, 斷獄平, 得罪者皆自以韋君所論, 死無恨. 高祖入關, 遣使者徇定蜀, 承制擢仁壽巂州都督府長史. 南寧州納款, 朝廷歲遣使撫接, 至率貪遝, 邊人苦之, 多叛去. 帝素聞仁壽治理, 詔檢校南寧州都督, 寄治越巂, 詔歲一按行尉勞. 仁壽將兵五百人, 循西洱河, 開地數千里, 稱詔置七州十五縣, 酋豪皆來賓見, 即授以牧宰, 威令簡嚴, 人人安悅. 將還, 酋長泣曰：「天子藉公鎮撫, 奈何欲去我?」仁壽以池壁未立爲解, 諸酋即相率築城起廨, 甫旬略具. 仁壽乃告以實曰：「吾奉詔第撫循, 庸敢擅留?」夷夏父老乃悲啼祖行, 遣子弟隨貢方物, 天子大悅. 仁壽請徙治南寧州, 假兵遂撫定, 詔可, 敕益州給兵護送. 刺史竇軌疾其功, 訹言山獠方叛, 未可以遠略, 不時遣. 歲餘, 卒.

陳君賓, 陳鄱陽王伯山子也. 仕隋爲襄國通守. 武德初, 挈郡聽命, 封東陽郡公, 遷邢州刺史. 貞觀初, 徙鄧州. 州承喪亂後, 百姓流冗, 君賓加意勞徠, 不期月, 皆還自業. 明年, 四方霜潦, 獨君賓所治有年, 儲倉充羨, 蒲、虞二州民就食其境. 太宗下詔勞之曰：「去年關內六州穀不登, 餱糧少, 令析民房逐食. 聞刺史與百姓識朕此懷, 務相安養, 還有贏糧, 出布帛贈遺行者. 此知水旱常數, 更相拯贍, 禮讓興行, 海內之人皆爲兄弟, 變澆薄之風, 朕顧何憂? 已命有司錄刺史以下功最；百姓養戶, 免今年調物.」是歲, 入爲太府少卿, 轉少府少監, 坐事免. 起爲虔州刺史, 卒.

張允濟, 青州北海人. 仕隋爲武陽令, 以愛利爲行. 元武民以牸牛依婦家者, 久之, 孳十餘犢, 將歸, 而婦家不與牛. 民訴縣, 縣不能決, 乃詣允濟, 允濟曰：「若自有令, 吾何與爲?」民泣訴其抑, 允濟因令左右縛民, 蒙其首, 過婦家, 云捕盜牛者, 命盡出民家牛, 質所來, 婦家不知, 遽曰：「此婿家牛, 我無豫.」即遣左右撤蒙, 曰：「可以此牛還婿家.」婦家叩頭服罪, 元武吏大慚. 允濟過道旁, 有姥廬守所蒔蔥, 因教曰：「第還舍, 脫有盜, 當告令.」姥謝歸. 俄大亡蔥, 允濟召十里內男女盡至, 物色驗之, 果得盜者. 有行人夜發, 遺袍道中, 行十餘里乃寤, 人曰：「吾境未嘗拾遺, 可還取之.」既而得袍. 舉政尤異, 遷高陽郡丞, 郡缺太守, 獨統郡事, 吏下畏悅. 賊帥王須拔攻郡, 於是糧屈, 吏食槐葉槁節, 無叛者. 貞觀初, 累遷刑部侍郎, 封武城縣男, 擢幽州刺史, 卒.

時又有李桐客者, 亦以治稱. 初仕隋, 爲門下錄事. 煬帝在江都, 以四方日亂, 謀徙都丹陽, 召群臣議. 左右希意, 以爲江左且望幸, 若巡狩勒石紀功, 復禹舊跡, 顧不其然. 桐客獨曰：「吳會卑濕而〓, 不足奉萬乘、給三軍, 吳人力屈, 無以堪命, 且逾越險阻, 非社稷福. 御史劾以訕毀, 幾得罪而免. 爲宇文化及脅, 將至黎陽, 又陷竇建德. 賊平, 授秦王府法曹參軍. 貞觀初, 累爲通、巴二州刺史, 治尚清平, 民呼爲慈父. 桐客, 冀州衡水人.

李素立, 趙州高邑人. 曾祖義深, 仕北齊爲梁州刺史. 父政藻, 爲隋水部郎, 使淮南, 死於盜. 素立仕武德初, 擢監察御史. 民犯法不及死, 高祖欲殺之, 素立諫曰：「三尺法, 天下所共有, 一動搖, 則人無以措手足. 方大業經始, 奈何輦轂下先棄刑書鴻煒」帝嘉納, 由是恩顧特異. 以親喪解官, 起授七品清要, 有司擬雍州司戶參軍, 帝曰：「要而不清.」復擬秘書郎, 帝曰：「清而不要.」乃授侍御史. 貞觀中, 轉揚州大都督府司馬.

初, 突厥鐵勒部內附, 即其地爲瀚海都護府, 詔素立領之. 於是, 闕泥熟別部數梗邊, 素立以不足用兵, 遣使諭降, 夷人感其惠, 率馬牛以獻, 素立止受酒一杯, 歸其餘. 乃開屯田, 立署次, 虜益畏威. 曆太仆、鴻臚卿, 累封高邑縣侯. 出爲綿州刺史. 永徽初, 徙蒲州, 將行, 還所餘儲籺並什器於州, 齎家書就道. 會卒, 高宗特廢朝一日, 謚曰平.

孫至遠, 始名鵬. 而素立方奉使, 謂家人曰：「古有待事名子, 吾此役可命子孫矣.」遂以名之. 少秀晤, 能治《尚書》、《左氏春秋》, 未見杜預《釋例》而作《編記》, 大趣略同. 復撰《周書》, 起後稷至赧, 爲傳紀, 令狐德棻許其良史. 始調蒲州參軍, 累補乾封尉. 上元時, 制策高第, 授明堂主簿. 以喪解官, 既除, 調鴻臚主簿. 奏戎狄簿領, 高宗悅, 擢監察御史裏行. 忤貴幸, 外遷, 久乃曆司勳、吏部員外郎中. 遷天官侍郎, 知選事, 疾令史受賄謝, 多所絀易, 吏肅然斂手. 有王忠者, 被放, 吏謬書其姓爲「士」, 欲擬訖增成之, 至遠曰：「調者三萬, 無士姓, 此必王忠.」吏叩頭服罪. 至遠之知選, 以內史李昭德進, 人或勸其往謝, 答曰：「公以公用我, 奈何欲謝以私?」卒不詣. 故昭德銜之, 出爲壁州刺史. 卒, 年四十八.

至遠父休烈, 亦有文, 終郪令, 年四十九. 世歎其父子材不盡云. 至遠見桓彥範, 力言其賢. 盧從願尚少, 高以評目. 許弟從遠且貴, 豫言其位, 以驗所至. 蘇頲, 其出也, 少失母, 至遠愛視甚謹, 以女妻之. 友兄弟, 事寡姊有禮, 世稱其德.

從遠清密有學, 神龍初, 曆中書令、太府卿, 累封趙郡公, 謚曰懿. 兄弟皆德望相埒. 又從父遊道, 武後時冬官尚書、同鳳閣鸞台三品.

至遠子畬, 字玉田, 少聰警. 初曆汜水主簿, 遇事蜂銳, 雖廝豎, 一閱輒記姓名、居業. 黜陟使路敬潛薦其清白, 擢右台監察御史裏行. 台廢, 授監察御史, 累轉國子司業. 事母謹, 累世同居, 長幼有禮. 畬妻物故, 時母病, 恐悲傷, 約家人無以哭聞母所, 朝夕省侍無憂色. 母終, 毀而卒.

從遠子岩, 年十餘歲, 會中宗祀明堂, 以近臣子弟執籩豆, 岩進止中禮, 授右宗衛兵曹參軍. 曆洛陽尉, 累遷兵部郎中. 發扶風兵應姚、巂, 稱旨, 遷諫議大夫, 封贊皇縣伯. 終兵部侍郎. 岩善草隸. 爲參軍時制一裘, 服終身.

薛大鼎, 字重臣, 蒲州汾陰人. 父粹, 爲隋介州長史, 與漢王諒同反, 誅. 大鼎貰爲官奴, 流辰州, 用戰功得還. 高祖兵興, 謁見龍門, 因說帝絕龍門, 軍永豐倉就食, 傳檄遠近, 據天府, 示豪桀, 爲拊背扼喉計, 帝奇之. 時諸將已決策先攻河東, 故議置. 授大將軍府察非掾. 出爲山南道副大使, 開屯田以實倉廩. 趙郡王孝恭討輔公祏, 以大鼎爲饒州道軍師, 引兵度彭蠡湖, 以功遷浩州刺史. 累徙滄州. 無棣渠久廞塞, 大鼎浚治屬之海, 商賈流行, 裏民歌曰：「新溝通, 舟楫利. 屬滄海, 魚鹽至. 昔徒行, 今騁駟. 美哉薛公德滂被！」又疏長蘆、漳、衡三渠, 泄汙潦, 水不爲害. 是時, 鄭德本在瀛州, 賈敦頤爲冀州, 皆有治名故河北稱「鐺腳刺史.」 永徽中, 遷銀青光祿大夫, 行荊州大都督長史. 卒, 謚曰恭.

子克構, 有器識, 永隆初, 曆戶部郎中. 族人黃門侍郎顗, 以弟紹尚太平公主, 問於克構, 答曰：「室有傲婦, 善士所惡. 夫惟淑德, 以配君子, 無患可矣.」顗不敢沮, 而紹卒誅. 陳思忠居父喪, 詔奪服, 客往吊, 思忠辭以辰日不見. 克構曰：「事親者, 避嫌可也；既孤矣, 則無不哭.」世服其言. 天授中, 遷麟台監. 坐弟爲酷吏所陷, 流死嶺南.

賈敦頤, 曹州冤句人. 貞觀時, 數曆州刺史, 資廉潔. 入朝, 常盡室行, 車一乘, 敝甚, 羸馬繩羈, 道上不知其刺史也. 久之, 爲洛州司馬, 以公累下獄, 太宗貰之, 有司執不貰, 帝曰：「人孰無過, 吾去太甚者. 若悉繩以法, 雖子不得於父, 況臣得事其君乎?」遂獲原. 徙瀛州刺史, 州瀕滹沱、滱二水, 歲湓溢, 壞室廬, 浸洳數百里. 敦頤爲立堰庸, 水不能暴, 百姓利之. 時弟敦實爲饒陽令, 政清靜, 吏民嘉美. 舊制, 大功之嫌不連官, 朝廷以其兄弟治行相高, 故不徙以示寵. 永徽中, 遷洛州. 洛多豪右, 占田類逾制, 敦頤舉沒者三千餘頃, 以賦貧民, 發奸擿伏, 下無能欺. 卒於官.

咸亨初, 敦實爲洛州長史, 亦寬惠, 人心懷向. 洛陽令楊德幹矜酷烈, 杖殺人以立威, 敦實喻止, 曰：「政在養人, 傷生過多, 雖能, 不足貴也.」德幹爲衰減. 始, 洛人爲敦頤刻碑大市旁, 及敦實入爲太子右庶子, 人復爲立碑其側, 故號「常棣碑.」 曆懷州刺史, 有美跡. 永淳初致仕, 病篤, 子孫迎醫, 敦實不肯見, 曰：「未聞良醫能治老也.」卒, 年九十餘. 子膺福, 左散騎常侍、昭文館學士, 以竇懷貞黨誅.

德幹曆澤、齊、汴、相四州刺史, 有威嚴＃急語曰：「寧食三斗炭, 不逢楊德幹.」天授初, 子神讓與徐敬業起兵, 皆及誅.

田仁會, 雍州長安人. 祖軌, 隋幽州刺史, 封信都郡公. 父弘襲封, 至陵州刺史. 仁會擢制舉, 仕累左武候中郎將. 太宗征遼東, 而薛延陀以數萬騎掩河內, 詔仁會與執失思力率兵擊敗之, 尾逐數百里, 延陀幾生得, 璽書嘉尉. 永徽中, 爲平州刺史, 歲旱, 自暴以祈, 而雨大至, 穀遂登. 人歌曰：「父母育我兮田使君, 挺精誠兮上天聞, 中田致雨兮山出雲, 倉廩實兮禮義申, 願君常在兮不患貧.」五遷勝州都督, 境有夙賊, 依山剽行人, 仁會發騎捕格, 夷之. 城門夜開, 道無寇跡. 入爲太府少卿, 遷右金吾將軍. 所得祿, 估有贏, 輒入之官, 人以爲尚名. 然資強摯疾惡, 晝夜循行, 有絲毫奸必發, 廷中謫罰日數百, 京師無貴賤舉憚之. 有女巫傳鬼道惑衆, 自言能活死人, 市裏尊神, 仁會劾徙于邊. 轉右衛將軍, 以年老乞骸骨. 卒, 年七十八, 謚曰威.

子歸道, 明經及第, 累擢通事舍人內供奉、左衛郎將. 突厥默啜請和, 武後詔將軍閻知微冊可汗號, 持節往. 默啜又遣使謝, 知微遇諸道, 即與緋袍銀帶, 因表使者即到, 請備禮廷賜. 歸道諫曰：「虜背惠積年, 今悔過入朝, 解辮削衽宜待天旨. 而知微擅賜, 使朝廷何以加之? 宜敕初服, 須天子命. 小國使者, 不足備禮迓之.」後從焉. 默啜將至單于都護府, 詔歸道攝司賓卿往勞. 默啜請六胡州及都護府地不得, 大怨望, 執歸道將害之. 歸道色不撓, 詈且讓, 爲陳禍福, 默啜亦悔. 會有詔賜默啜粟三萬石, 彩五萬段, 農器三千, 且許結婚, 於是更以禮遣歸道. 既還, 具陳默啜不臣狀, 請備邊. 已而果反, 乃擢歸道夏官侍郎, 益親信.

遷左金吾將軍、司膳卿, 押千騎宿衛玄武門. 桓彥範等誅二張, 而歸道不豫聞, 及索騎士, 拒不應. 事平, 彥範欲誅之, 以辭直, 免, 還私第. 然中宗壯其守, 召拜太仆少卿, 遷殿中少監、右金吾將軍. 卒, 贈輔國大將軍, 追封原國公, 謚曰烈, 帝自爲文以祭.

子賓庭, 開元時至光祿卿.

裴懷古, 壽州壽春人. 儀鳳中, 上書闕下, 補下邽主簿, 遷監察御史. 姚、巂道蠻反, 命懷古馳驛往懷輯之, 申明誅賞, 歸者日千計. 俄縛首惡, 遂定南方, 蠻夏立石著功. 恒州浮屠爲其徒誣告祝詛不道, 武後怒, 命按誅之. 懷古得其枉, 爲後申訴, 不聽, 因曰：「陛下法與天下畫一, 豈使臣殺無辜以希盛旨哉? 即其人有不臣狀, 臣何情寬之?」後意解, 得不誅.

閻知微之使突厥, 懷古監其軍. 默啜脅知微稱可汗, 又欲官懷古, 不肯拜, 將殺之. 辭曰：「守忠而死與毀節以生孰愈? 請就斬, 不避也.」遂囚軍中, 因得亡, 而素尪弱, 不能騎, 宛轉山谷間, 僅達並州. 時長史武重規縱暴, 左右妄殺人取賞, 見懷古至, 急執之. 有果毅嘗識懷古, 疾呼曰：「裴御史也.」遂免. 遷祠部員外郎.

姚、巂酋等叩闕下, 願得懷古鎮安遠夷, 拜姚州都督, 以疾辭. 始安賊歐陽倩衆數萬, 剽沒州縣, 以懷古爲桂州都督招尉討擊使, 未逾嶺, 逆以書諭禍福, 賊迎降, 自陳爲吏侵而反. 懷古知其誠, 以爲示不疑, 可破其謀, 乃輕騎赴之. 或曰：「獠夷難親, 備之且不信, 況易之哉！」答曰：「忠信可通神明, 況裔人耶！」身至壁撫諭, 倩等大喜, 悉歸所掠出降, 雖諸洞素翻覆者, 亦牽連根附, 嶺外平.

徙相州刺史、並州大都督長史, 所至吏民懷愛. 神龍中, 召爲左羽林大將軍, 未至官, 還爲並州. 人知其還, 攜扶老稚出迎. 崔宣道始代爲長史, 亦野次. 懷古不欲厚愧宣道, 使人驅迎者還, 而來者愈衆, 得人心類如此. 俄轉幽州都督, 綏懷兩蕃, 將舉落內屬, 會以左威衛大將軍召, 而孫佺代之, 而佺不知兵, 遂敗其師. 卒於官.

懷古清介審慎, 在幽州時, 韓琬以監察御史監軍, 稱其「馭士信, 臨財廉, 國名將」云.

韋景駿, 司農少卿弘機孫. 中明經. 神龍中, 曆肥鄉令. 縣北瀕漳, 連年泛溢, 人苦之. 舊防迫漕渠, 雖峭岸, 隨即壞決. 景駿相地勢, 益南千步, 因高築鄣, 水至堤趾輒去, 其北燥爲腴田. 又維艚以梁其上, 而廢長橋, 功少費約, 後遂爲法. 方河北饑, 身巡閭裏, 勸人通有無, 教導撫循, 縣民獨免流散. 及去, 人立石著其功. 後爲貴鄉令, 有母子相訟者, 景駿曰：「令少不天, 常自痛. 爾幸有親, 而忘孝邪? 教之不孚, 令之罪也.」因嗚咽流涕, 付授《孝經》, 使習大義. 於是母子感悟, 請自新, 遂爲孝子. 當時治有名者：景駿與清漳令馮元淑、臨洺令楊茂謙三人.

景駿後數年爲趙州長史, 道出肥鄉, 民喜, 爭奉酒食迎犒, 有小兒亦在中. 景駿曰：「方兒曹未生, 而吾去邑, 非有舊恩, 何故來?」對曰：「耆老爲我言, 學廬、館舍、橋鄣皆公所治, 意公爲古人, 今幸親見, 所以來.」景駿爲留終日. 後遷房州刺史. 州窮險, 有蠻夷風, 無學校, 好祀淫鬼, 景駿爲諸生貢舉, 通隘道, 作傳舍, 罷祠房無名者. 景駿之治民, 求所以便之, 類如此. . 轉奉天令, 未行, 卒.

茂謙擢制舉, 授左拾遺內供奉, 爲吏介而勤, 曆秘書郎. 始竇懷貞雅重其材, 及執政, 薦爲大理正、左台御史中丞. 開元初, 出爲魏州刺史、河北道按察使. 與司馬張懷玉同鄉, 長相善, 洎晚有隙, 掉訐短長, 左遷桂州都督. 徙廣州. 卒.

景駿子述, 自有傳.

李惠登, 營州柳城人, 爲平盧軍裨將. 安祿山亂, 從董秦泛海, 略定滄、棣等州. 輕兵遠斗, 賊不支, 戰輒北. 史思明反, 惠登陷賊, 以計挺身走山南, 依來瑱, 表試金吾衛將軍. 李希烈反, 屬以兵二千, 使屯隋州, 惠登挈州以歸, 即拜刺史. 州數被亂, 野如藝, 人無處業. 惠登雖樸素無學術, 而視人所謂利者行之, 所謂害者去之, 率心所安, 暗與古合. 政清靜, 居二十年, 田畝辟, 戶口日增, 人歌舞之. 於是節度使于頔狀其績, 詔加御史大夫, 升隋爲上州. 俄檢校國子祭酒, 卒, 贈洪州都督.

羅珦, 越州會稽人. 寶應初, 詣闕上書, 授太常寺太祝. 曹王皋領江西、荊襄節度使, 常署幕府, 遷累副使. 皋卒, 軍亂, 劫府軍, 珦取首惡十餘人斬以徇, 環棘廷中, 俾投所劫庫物, 一日皆滿, 乃貰餘黨. 召爲奉天令. 中官出入系道, 吏緣以犯禁, 珦搒笞之, 雖死不置, 自是屏息. 擢廬州刺史. 民間病者, 舍醫藥, 禱淫祀, 珦下令止之. 修學宮, 政教簡易, 有芝草、白雀. 淮南節度使杜佑上治狀, 賜金紫服. 再遷京兆尹, 請減平糴半, 以常賦充之, 人賴其利. 以老病求解, 徙太子賓客, 累封襄陽縣男. 卒, 謚曰夷.

子讓, 字景宣, 以文學蚤有譽. 舉進士、宏辭、賢良方正, 皆高第, 爲咸陽尉. 父喪, 幾毀滅. 服除, 布衣糲飯, 不應辟署十餘年. 淮南節度使李鄘即所居敦請置幕府, 除監察御史, 位給事中, 累遷福建觀察使, 兼御史中丞. 有仁惠名. 或以婢遺讓者, 問所從, 答曰：「女兄九人皆爲官所賣, 留者獨老母耳.」讓慘然, 爲燹券, 召母歸之. 入爲散騎常侍, 拜江西觀察使. 卒, 年七十一, 贈禮部尚書.

韋丹, 字文明, 京兆萬年人, 周大司空孝寬六世孫. 高祖琨, 以洗馬事太子承乾, 諫不聽. 太宗才之, 擢給事中. 高宗在東宮, 爲中舍人, 封武陽縣侯. 孝敬爲太子, 琨以右中護爲詹事. 卒, 贈秦州都督, 謚曰貞.

丹蚤孤, 從外祖顏真卿學, 擢明經, 調安遠令, 以讓庶兄, 入紫閣山事從父能. 復舉《五經》高第, 曆咸陽尉, 張獻甫表佐邠寧幕府. 順宗爲太子, 以殿中侍御史召爲舍人. 新羅國君死, 詔拜司封郎中往吊. 故事, 使外國, 賜州縣十官, 賣以取貲, 號「私覿官.」 丹曰：「使外國, 不足於資, 宜上請, 安有貿官受錢?」即具疏所宜費, 帝命有司與之, 因著令. 未行, 而新羅立君死, 還爲容州刺史. 教民耕織, 止惰遊, 興學校, 民貧自鬻者, 贖歸之, 禁吏不得掠爲隸. 始城州, 周十三里, 屯田二十四所, 教種茶、麥, 仁化大行. 遷河南少尹, 未至, 徙義成軍司馬. 以諫議大夫召, 有直名.

劉辟反, 議者欲釋不誅, 丹上疏, 以爲「孝文世, 法廢人慢, 當濟以威, 今不誅辟, 則可使者唯兩京耳.」 憲宗褒美. 會辟圍梓州, 乃授丹劍南東川節度使, 代李康. 至漢中, 上言康守方盡力, 不可易. 召還議蜀事. 辟去梓, 因以讓高崇文, 乃拜晉慈隰州觀察使, 封咸陽郡公. 閱歲, 自陳所治三州, 非要害地, 不足張職, 爲國家費, 不如屬之河東, 帝從之.

徙爲江南西道觀察使. 丹計口受俸, 委餘於官, 罷八州冗食者, 收其財. 始, 民不知爲瓦屋, 草茨竹椽, 久燥則戛而焚. 丹召工教爲陶, 聚材於場, 度其費爲估, 不取贏利. 人能爲屋者, 受材瓦於官, 免半賦, 徐取其償；逃未復者, 官爲爲之；貧不能者, 畀以財；身往勸督. 置南北市, 爲營以舍軍, 歲中旱, 募人就功, 厚與直, 給其食. 爲衢南北夾兩營, 東西七里. 以廢倉爲新廄, 馬息不死. 築堤捍江, 長十二里, 竇以疏漲. 凡爲陂塘五百九十八所, 灌田萬二千頃. 有吏主倉十年, 丹覆其糧, 亡三千斛, 丹曰：「吏豈自費邪?」籍其家, 盡得文記, 乃權吏所奪, 召諸吏曰：「若恃權取於倉, 罪也. 與若期, 一月還之.」皆頓首謝, 及期無敢違. 有卒違令當死, 釋不誅, 去, 上書告丹不法, 詔丹解官待辨. 會卒, 年五十八. 驗卒所告, 皆不實, 丹治狀愈明.

太和中, 裴誼觀察江西, 上言爲丹立祠堂, 刻石紀功, 不報. 宣宗讀《元和實錄》, 見丹政事卓然, 它日與宰相語：「元和時治民孰第一?」周墀對：「臣嘗守江西, 韋丹有大功, 德被八州, 歿四十年, 老幼思之不忘.」乃詔觀察使紇幹蒦上丹功狀, 命刻功於碑.

子宙, 推廕累調河南府司錄參軍, 李玨表河陽幕府. 宣宗謂宰相墀曰：「丹有子否?」以宙對. 帝曰：「與好官.」乃拜侍御史, 三遷度支郎中.

盧鈞節度太原, 表宙爲副. 是時, 回鶻已破諸部, 入塞下, 剽殺吏民. 鈞欲得信重吏視邊, 宙請往. 自定襄、雁門、五原, 絕武州塞, 略雲中, 逾句注, 遍見酋豪, 鐫諭之；視亭障守卒, 增其稟；約吏不得擅以兵侵諸戎, 犯者死, 於是三部六蕃諸種皆信悅. 召拜吏部郎中. 出爲永州刺史. 州方災歉, 乃斥官下什用所以供刺史者, 得九十餘萬錢, 爲市糧餉. 俗不知法, 多觸罪, 宙爲書制律, 並種植爲生之宜, 戶給之. 州負嶺, 轉餉艱險, 每饑, 人輒莩死, 宙始築常平倉, 收穀羨餘以待乏. 罷冗役九百四十四員. 縣舊置吏督賦, 宙俾民自輸, 家十相保, 常先期. 湘源生零陵香, 歲市上供, 人苦之, 宙爲奏罷. 民貧無牛, 以力耕, 宙爲置社, 二十家月會錢若幹, 探名得者先市牛, 以是爲准, 久之, 牛不乏. 立學官, 取仕家子弟十五人充之. 初, 俚民婚, 出財會賓客, 號「破酒」, 晝夜集, 多至數百人, 貧者猶數十；力不足, 則不迎, 至淫奔者. 宙條約, 使略如禮, 俗遂改. 邑中少年, 常以七月擊鼓, 群入民家, 號「行盜」, 皆迎爲辦具, 謂之「起盆」, 後爲解素, 喧呼{疒只}斗. 宙至, 一切禁之.

還爲大理少卿. 久之, 拜江西觀察使, 政簡易, 南方以爲世官. 遷嶺南節度使. 南詔陷交趾, 撫兵積備, 以幹聞. 加檢校尚書左仆射、同中書門下平章事. 咸通中卒.

宙弟岫, 字伯起, 亦有名. 宙在嶺南, 以從女妻小校劉謙, 或諫止之, 岫曰：「吾子孫或當依之.」謙後以功爲封州刺史, 生二子, 即隱、龔. 盧攜舉進士, 陋甚, 岫獨謂攜必大用. 攜執政, 岫自泗州刺史擢福建觀察使云.

盧弘宣, 字子章. 元和中, 擢進士第. 鄭權帥襄陽, 辟署幕府. 李愬代權, 又二人交憾. 弘宣始謁愬, 愬敕左右謹衛, 既與語, 見其沖遠, 不覺洗然. 裴度留守東都, 表爲判官, 遷累給事中. 駙馬都尉韋處仁拜虢州刺史, 弘宣謂非所任, 還詔不下.

開成中, 山南、江西大水, 詔弘宣與吏部郎中崔瑨分道賑恤, 使有指. 還, 遷京兆尹、刑部侍郎. 拜劍南東川節度使. 時歲饑, 盜贅結, 酋豪自王, 偽署官吏, 發敖廥招亡命, 聯蓬、瀘、嘉、榮諸州, 訹蠻落搖亂, 根株磐熾. 弘宣下檄脅諭, 賊黨稍降, 其黠強者署軍中, 孱無能還之農. 魁長逃入峽中, 吏捕誅之. 徙義武節度使. 弘宣性寬厚, 政目簡省, 人便安之, 然犯者不甚貸. 河朔故法, 偶語軍中則死, 弘宣使除之. 初, 詔賜其軍粟三十萬斛, 貯飛狐, 弘宣計輓費不能滿直, 敕吏守之. 明年春, 大旱, 教民隨力往取, 時幽、魏饑甚, 獨易、定自如. 至秋, 悉收所貸, 軍食以饒. 曆工部尚書、秘書監, 以太子少傅致仕. 卒, 年七十七, 贈尚書右仆射. 弘宣患士庶人家祭無定儀, 乃合十二家法, 損益其當, 次以爲書.

子告, 字子有, 及進士第, 終給事中.

薛元賞, 亡裏系所來. 太和初, 自司農少卿, 出爲漢州刺史. 時李德裕爲劍南西川節度使, 會維州降, 德裕受之以聞, 牛僧孺沮其議, 執還之. 元賞上書極言可因撫之, 潰虜膺腹, 不可失. 不省. 段文昌代德裕, 狀元賞治當最. 遷累司農卿、京兆尹. 出爲武寧節度使, 罷泗口猥稅, 人以爲便. 俄徙邠寧.

會昌中, 德裕當國, 復拜京兆尹. 都市多俠少年, 以黛墨鑱膚, 誇詭力, 剽奪坊閭. 元賞到府三日, 收惡少, 杖死三十餘輩, 陳諸市, 餘黨懼, 爭以火滅其文. 元賞長吏事, 能推言時弊, 件白之. 禁屯怙勢擾府縣, 元賞數與爭, 不少縱, 由是軍暴折戢, 百姓賴安. 就加檢校吏部尚書. 閱歲, 進工部尚書, 領諸道鹽鐵轉運使. 德裕用元賞弟元龜爲京兆少尹, 知府事. 宣宗立, 罷德裕, 而元龜坐貶崖州司戶參軍, 元賞下除袁王傅. 久之, 復拜昭義節度使, 卒.

何易於, 不詳何所人及所以進. 爲益昌令. 縣距州四十里, 刺史崔樸常乘春與賓屬泛舟出益昌旁, 索民挽繂, 易於身引舟, 樸驚問狀, 易於曰：「方春, 百姓耕且蠶, 惟令不事, 可任其勞.」樸愧, 與賓客疾驅去. 鹽鐵官榷取茶利, 詔下, 所在毋敢隱. 易於視詔書曰：「益昌人不征茶且不可活, 矧厚賦毒之乎?」命吏閣詔, 吏曰：「天子詔何敢拒? 吏坐死, 公得免竄邪?」對曰：「吾敢愛一身, 移暴於民乎? 亦不使罪爾曹.」即自焚之. 觀察使素賢之, 不劾也. 民有死喪不能具葬者, 以俸敕吏爲辦. 召高年坐, 以問政得失. 凡斗民在廷, 易於丁寧指曉枉直, 杖楚遣之, 不以付吏, 獄三年無囚. 督賦役不忍迫下戶, 或以俸代輸. 饋給往來, 傳符外一無所進, 故無異稱. 以中上考, 遷羅江令. 刺史裴休嘗至其邑, 導侍不過三人, 廉約蓋資性云.

列傳第一百二十三

儒學上

高祖始受命, 鉏類夷荒, 天下略定, 即詔有司立周公、孔子廟于國學, 四時祠. 求其後, 議加爵土. 國學始置生七十二員, 取三品以上子、弟若孫爲之；太學百四十員, 取五品以上；四門學百三十員, 取七品以上. 郡縣三等, 上郡學置生六十員, 中、下以十爲差；上縣學置生四十員, 中、下亦以十爲差. 又詔宗室、功臣子孫就秘書外省, 別爲小學.

太宗身橐鞬, 風纚露沐, 然銳情經術, 即王府開文學館, 召名儒十八人爲學士, 與議天下事. 既即位, 殿左置弘文館, 悉引內學士番宿更休；聽朝之間, 則與討古今, 道前王所以成敗, 或日昃夜艾, 未嘗少怠. 貞觀六年, 詔罷周公祠, 更以孔子爲先聖, 顏氏爲先師, 盡召天下惇師老德以爲學官. 數臨幸觀釋菜, 命祭酒博士講論經義, 賜以束帛. 生能通一經者, 得署吏. 廣學舍千二百區, 三學益生員, 並置書、算二學, 皆有博士. 大抵諸生員至三千二百. 自玄武屯營飛騎, 皆給博士受經, 能通一經者, 聽入貢限. 四方秀艾, 挾策負素, 坌集京師, 文治煟然勃興. 於是新羅、高昌、百濟、吐蕃、高麗等群酋長並遣子弟入學, 鼓笥踵堂者, 凡八千餘人. 紆侈袂, 曳方履, 訚訚秩秩, 雖三代之盛, 所未聞也. 帝又讎正《五經》繆闕, 頒天下示學者, 與諸儒稡章句爲義疏, 俾久其傳. 因詔前代通儒梁皇偘、褚仲都、周熊安生、沈重、陳沈文阿、周弘正、張譏、隋何妥、劉炫等子孫, 並加引擢. 二十一年, 詔「左丘明、蔔子夏、公羊高、穀梁赤、伏勝、高堂生、戴聖、毛萇、孔安國、劉向、鄭衆、杜子春、馬融、盧植、鄭玄、服虔、何休、王肅、王弼、杜預、範寧二十一人, 用其書, 行其道, 宜有以褒大之, 自今並配享孔子廟廷.」 於是唐三百年之盛, 稱貞觀, 寧不其然.

高宗尚吏事, 武後矜權變, 至諸王駙馬, 皆得領祭酒. 初, 孔穎達等始署官, 發《五經》題與諸生酬問；及是, 惟判祥瑞案三牒即罷.

玄宗詔群臣及府郡舉通經士, 而褚無量、馬懷素等勸講禁中, 天子尊禮, 不敢盡臣之. 置集賢院部分典籍、乾元殿博彙群書至六萬卷, 經籍大備, 又稱開元焉. 祿山之禍, 兩京所藏, 一爲炎埃, 官啇私楮, 喪脫幾盡, 章甫之徒, 劫爲縵胡. 於是嗣帝區區救亂未之得, 安暇語貞觀、開元事哉? 自楊綰、鄭餘慶、鄭覃等以大儒輔政, 議優學科, 先經誼, 黜進士, 後文辭, 亦弗能克也. 文宗定《五經》, 鑱之石, 張參等是正訛文, 寥寥一二可紀. 由是觀之, 始未嘗不成於艱難, 而後敗於易也.

嘗論之, 武爲救世砭劑, 文其膏粱歟！亂已定, 必以文治之. 否者, 是病損而進砭劑, 其傷多矣！然則武得之, 武治之, 不免霸且盜, 聖人反是而王. 故曰武創業, 文守成, 百世不易之道也. 若乃舉天下一之於仁義, 莫若儒. 儒待其人, 乃能光明厥功, 宰相大臣是已. 至專誦習傳授、無它大事業者, 則次爲《儒學篇》.

徐曠, 字文遠, 以字行. 南齊司空孝嗣五世孫. 父徹, 梁秘書郎, 尚元帝女安昌公主. 江陵陷, 俘以西, 客偃師, 貧不能自給. 兄文林鬻書於肆, 文遠日閱之, 因博通《五經》, 明《左氏春秋》. 時耆儒沈重講太學, 授業常千人, 文遠從之質問, 不數日辭去. 或問其故, 答曰：「先生所說, 紙上語耳. 若奧境, 彼有所未見者, 尚何觀?」重知其語, 召與反復研辯, 嗟歎其能. 性方正, 舉動純重, 竇威、楊玄感、李密、王世充皆從受學.

隋開皇中, 累遷太學博士, 詔與漢王諒授經. 會諒反, 除名爲民. 大業初, 禮部侍郎許善心薦文遠及包愷、褚徽、陸德明、魯達爲學官, 擢國子博士, 愷等爲太學博士. 世稱《左氏》有文遠, 《禮》有褚徽, 《詩》有魯達, 《易》有陸德明, 皆一時冠云. 文遠說經, 遍舉先儒異論, 分明是非, 乃出新意以折衷, 聽者忘勞. 越王侗署國子祭酒.

時洛陽饑, 文遠自出城樵拾, 爲李密所得. 密使文遠南向坐, 備弟子禮拜之, 文遠謝曰：「前日以先王之道授將軍, 今將軍擁兵百萬, 威振四海, 猶能屈體老夫, 此盛德也, 安敢不盡? 將軍若欲爲伊、霍, 繼絕扶傾, 吾雖老, 猶願盡力；如爲莽、卓, 乘危迫險, 則仆耄矣, 無能爲也！」密頓首曰：「幸得位上公, 思所以竭力, 先征化及刷國恥, 然後入見天子, 請罪於有司, 惟先生教之.」答曰：「將軍, 名臣子, 累世盡節, 前陷玄感黨, 迷未遠而復, 今若終之以忠, 天下之人所望於將軍者.」密頓首曰：「恭聞命.」俄而世充專制, 密又問焉, 對曰：「彼殘忍而意褊促, 必速於亂, 將軍非破之不可以朝.」密曰：「常謂先生儒者, 不學軍旅, 至籌大計, 乃明略過人.」 密敗, 復入東都. 世充給稍異等, 而文遠見輒先拜. 或問：「君踞見李密而下王公, 何邪?」答曰：「密, 君子, 能受酈生之揖；世充, 小人, 無容故人義. 相時而動可也.」世充僭號, 以爲國子博士. 子士會奔長安, 世充怒, 絕其稟, 文遠餓幾死, 數矣. 身出樵, 爲羅士信所獲, 送京師, 仍爲國子博士.

高祖幸國學觀釋奠, 文遠發《春秋》題, 論難鋒生, 隨方占對, 莫能屈. 帝異之, 封東莞縣男. 卒, 年七十四.

孫有功, 自有傳.

陸元朗, 字德明, 以字行, 蘇州吳人. 善名理言, 受學於周弘正. 陳太建中, 後主爲太子, 集名儒入講承光殿, 德明始冠, 與下坐. 國子祭酒徐孝克敷經, 倚貴縱辯, 衆多下之, 獨德明申答, 屢奪其說, 舉坐咨賞. 解褐始興國左常侍. 陳亡, 歸鄉閈.

隋煬帝擢秘書學士. 大業間, 廣召經明士, 四方踵至. 於是德明與魯達、孔褒共會門下省相酬難, 莫能詘. 遷國子助教. 越王侗署爲司業, 入殿中授經. 王世充僭號, 封子玄恕爲漢王, 以德明爲師, 即其廬行束脩禮. 德明恥之, 服巴豆劑, 僵偃東壁下. 玄恕入拜床垂, 德明對之遺利, 不復開口, 遂移病成皋.

世充平, 秦王辟爲文學館學士, 以經授中山王承乾, 補太學博士. 高祖已釋奠, 召博士徐文遠、浮屠慧乘、道士劉進喜各講經, 德明隨方立義, 遍析其要. 帝大喜曰：「三人者誠辯, 然德明一舉輒蔽, 可謂賢矣！」賜帛五十匹, 遷國子博士, 封吳縣男. 卒.

論撰甚多, 傳於世. 後太宗閱其書, 嘉德明博辯, 以布帛二百段賜其家.

子敦信, 麟德中, 繇左侍極檢校右相, 累封嘉興縣子, 以老疾致仕, 終大司成.

曹憲, 揚州江都人. 仕隋爲秘書學士, 聚徒教授凡數百人, 公卿多從之遊. 於小學家尤邃, 自漢杜林、衛宏以後, 古文亡絕, 至憲復興. 煬帝令與諸儒撰《桂苑珠叢》, 規正文字. 又注《廣雅》, 學者推其該, 藏於秘書.

貞觀中, 揚州長史李襲譽薦之, 以弘文館學士召, 不至, 即家拜朝散大夫, 當世榮之. 太宗嘗讀書, 有奇難字, 輒遣使者問憲, 憲具爲音注, 援驗詳復, 帝咨尚之. 卒, 年百餘歲.

憲始以梁昭明太子《文選》授諸生, 而同郡魏模、公孫羅、江夏李善相繼傳授, 於是其學大興. 句容許淹者, 自浮屠還爲儒, 多識廣聞, 精故訓, 與羅等並名家. 羅官沛王府參軍事、無錫丞. 模, 武後時爲左拾遺, 子景倩亦世其學, 以拾遺召, 後曆度支員外郎. 善, 見子邕傳.

顏師古, 字籀, 其先琅邪臨沂人. 祖之推, 自高齊入周, 終隋黃門郎, 遂居關中, 爲京兆萬年人. 父思魯, 以儒學顯. 武德初, 爲秦王府記室參軍事.

師古少博覽, 精故訓學, 善屬文. 仁壽中, 李綱薦之, 授安養尉. 尚書左仆射楊素見其年弱, 謂曰：「安養, 劇縣. 子何以治之?」師古曰：「割雞未用牛刀.」素驚其言大, 後果以幹治聞. 時薛道衡爲襄州總管, 與之推舊, 佳其才, 每作文章, 令指摘疵短. 俄失職, 歸長安, 不得調, 窶甚, 資教授爲生.

高祖入關, 謁見長春宮, 授朝散大夫, 拜燉煌公府文學, 累遷中書舍人, 專典機密. 師古性敏給, 明練治體. 方軍國務多, 詔令一出其手, 冊奏之工, 當時未有及者. 太宗即位, 拜中書侍郎, 封琅邪縣男, 以母喪解. 服除, 還官. 歲餘, 坐公事免.

帝嘗歎《五經》去聖遠, 傳習浸訛, 詔師古於秘書省考定, 多所厘正. 既成, 悉詔諸儒議, 於是各執所習, 共非詰師古. 師古輒引晉、宋舊文, 隨方曉答, 誼據該明, 出其悟表, 人人歎服. 尋加通直郎、散騎常侍. 帝因頒所定書於天下, 學者賴之.

俄拜秘書少監, 專刊正事, 古篇奇字世所惑者, 討析申熟, 必暢本源. 然多引後生與讎校, 抑素流, 先貴勢, 雖商賈富室子, 亦竄選中, 由是素議薄之, 斥爲郴州刺史. 未行, 帝惜其才, 讓曰：「卿之學, 信可稱者, 而事親居官, 朕無聞焉. 今日之行, 自誰取之? 念卿曩經任使, 朕不忍棄, 後宜自戒.」師古謝罪, 復留爲故官.

師古性簡峭, 視輩行傲然, 罕所推接. 既負其才, 早見驅策, 意望甚高. 及是頻被譴, 仕益不進, 罔然喪沮, 乃闔門謝賓客, 巾褐裙帔, 放情蕭散, 爲林墟之適. 多藏古圖畫、器物、書帖, 亦性所篤愛. 與撰《五禮》成, 進爵爲子. 又爲太子承乾注班固《漢書》上之, 賜物二百段、良馬一, 時人謂杜征南、顏秘書爲左丘明、班孟堅忠臣.

帝將有事泰山, 詔公卿博士雜定其儀, 而論者爭爲異端. 師古奏：「臣撰定《封禪儀注書》在十一年, 於時諸儒謂爲適中.」於是以付有司, 多從其說. 遷秘書監、弘文館學士. 十九年, 從征遼, 道病卒, 年六十五, 謚曰戴.

其所注《漢書》、《急就章》大顯於時. 永徽三年, 子揚廷爲符璽郎, 表上師古所撰《匡謬正俗》八篇.

初, 思魯與妻不相宜, 師古苦諫, 父不聽, 情有所隔, 故帝及之.

師古弟相時, 字睿, 亦以學聞. 爲天策府參軍事. 貞觀中, 累遷諫議大夫, 有爭臣風. 轉禮部侍郎. 羸瘠多病.」師古死, 不勝哀而卒.

師古叔遊秦, 武德初, 累遷廉州刺史, 封臨沂縣男. 時劉黑闥初平, 人多強暴, 比遊秦至, 禮讓大行, 邑裏歌之, 高祖下璽書獎勞. 終鄆州刺史. 撰《漢書決疑》, 師古多資取其義.

孔穎達, 字仲達, 冀州衡水人. 八歲就學, 誦記日千餘言, 暗記《三禮義宗》. 及長, 明服氏《春秋傳》、鄭氏《尚書》、《詩》、《禮記》、王氏《易》, 善屬文, 通步曆. 嘗造同郡劉焯, 焯名重海內, 初不之禮, 及請質所疑, 遂大畏服.

隋大業初, 舉明經高第, 授河內郡博士. 煬帝召天下儒官集東都, 詔國子秘書學士與論議, 穎達爲冠, 又年最少, 老師宿儒恥出其下, 陰遣客刺之, 匿楊玄感家得免. 補太學助教. 隋亂, 避地虎牢.

太宗平洛, 授文學館學士, 遷國子博士. 貞觀初, 封曲阜縣男, 轉給事中. 時帝新即位, 穎達數以忠言進. 帝問：「孔子稱『以能問於不能, 以多問於寡, 有若無, 實若虛』, 何謂也?」對曰：「此聖人教人謙耳. 己雖能, 仍就不能之人以咨所未能；己雖多, 仍就寡少之人更資其多. 內有道, 外若無；中雖實, 容若虛. 非特匹夫, 君德亦然. 故《易》稱『蒙以養正』, 『明夷以蒞衆.』 若其據尊極之位, 炫聰耀明, 恃才以肆, 則上下不通, 君臣道乖. 自古滅亡, 莫不由此.」帝稱善. 除國子司業, 歲餘, 以太子右庶子兼司業. 與諸儒議曆及明堂事, 多從其說. 以論撰勞, 加散騎常侍, 爵爲子.

皇太子令穎達撰《孝經章句》, 因文以盡箴諷. 帝知數爭太子失, 賜黃金一斤、絹百匹. 久之, 拜祭酒, 侍講東宮. 帝幸太學觀釋菜, 命穎達講經, 畢, 上《釋奠頌》, 有詔褒美. 後太子稍不法, 穎達爭不已, 乳夫人曰：「太子既長, 不宜數面折之.」對曰：「蒙國厚恩, 雖死不恨.」剴切愈至. 後致仕, 卒, 陪葬昭陵, 贈太常卿, 謚曰憲.

初, 穎達與顏師古、司馬才章、王恭、王琰受詔撰《五經》義訓凡百餘篇, 號《義贊》, 詔改爲《正義》云. 雖包貫異家爲詳博, 然其中不能無謬冗, 博士馬嘉運駁正其失, 至相譏詆. 有詔更令裁定, 功未就. 永徽二年, 詔中書門下與國子三館博士、弘文館學士考正之, 於是尚書左仆射于志寧、右仆射張行成、侍中高季輔就加增損, 書始布下.

穎達子志, 終司業. 志子惠元, 力學寡言, 又爲司業, 擢累太子諭德. 三世司業, 時人美之.

王恭者, 滑州白馬人. 少篤學, 教授鄉閭, 弟子數百人. 貞觀初, 召拜太學博士, 講《三禮》, 別爲《義證》, 甚精博. 蓋文懿、文達皆當時大儒, 每講遍舉先儒義, 而必暢恭所說.

馬嘉運, 魏州繁水人. 少爲沙門, 還治儒學, 長論議. 貞觀初, 累除越王東閣祭酒. 退隱白鹿山, 諸方來授業至千人. 十一年, 召拜太學博士、弘文館學士. 以孔穎達《正義》繁釀, 故掎摭其疵, 當世諸儒服其精. 高宗爲太子, 引爲崇賢館學士, 數與洗馬秦□侍講宮中, 終國子博士.

歐陽詢, 字信本, 潭州臨湘人. 父紇, 陳廣州刺史, 以謀反誅. 詢當從坐, 匿而免. 江總以故人子, 私養之. 貌寢侻, 敏悟絕人. 總教以書記, 每讀輒數行同盡, 遂博貫經史. 仕隋, 爲太常博士. 高祖微時, 數與遊, 既即位, 累擢給事中.

詢初仿王羲之書, 後險勁過之, 因自名其體. 尺牘所傳, 人以爲法. 高麗嘗遣使求之, 帝歎曰：「彼觀其書, 固謂形貌魁梧邪?」嘗行見索靖所書碑, 觀之, 去數步復返, 及疲, 乃布坐, 至宿其傍, 三日乃得去. 其所嗜類此. 貞觀初, 曆太子率更令、弘文館學士, 封渤海男. 卒, 年八十五.

子通, 儀鳳中累遷中書舍人. 居母喪, 詔奪哀. 每入朝, 徒跣及門. 夜直, 藉槁以寢. 非公事不語, 還家輒號慟. 年饑, 未克葬, 居廬四年, 不釋服. 冬月, 家人以氈絮潛置席下, 通覺, 即徹去. 遷累殿中監, 封渤海子. 天授初, 轉司禮卿, 判納言事. 輔政月餘, 會鳳閣舍人張嘉福請以武承嗣爲太子, 通與岑長倩等固執, 忤諸武意. 及長倩下獄, 坐大逆死, 來俊臣並引通同謀, 通雖被慘毒無異詞, 俊臣代占, 誅之. 神龍初, 追復官爵.

通蚤孤, 母徐教以父書, 懼其墮, 嘗遺錢使市父遺跡, 通乃刻意臨仿以求售, 數年, 書亞於詢, 父子齊名, 號「大小歐陽體.」 褚遂良亦以書自名, 嘗問虞世南曰：「吾書何如智永?」答曰：「吾聞彼一字直五萬, 君豈得此?」曰：「孰與詢?」曰：「吾聞詢不擇紙筆, 皆得如志, 君豈得此?」遂良曰：「然則何如?」世南曰：「君若手和筆調, 固可貴尚.」遂良大喜. 通晚自矜重, 以狸毛爲筆, 覆以兔毫, 管皆象犀, 非是未嘗書.

硃子奢, 蘇州吳人, 從鄉人顧彪授《左氏春秋》, 善文辭. 隋大業中, 爲直秘書學士. 天下亂, 辭疾還鄉裏. 後從杜伏威入朝, 授國子助教.

太宗貞觀初, 高麗、百濟同伐新羅, 連年兵不解. 新羅告急, 帝假子奢員外散騎侍郎, 持節諭旨, 平三國之憾. 子奢有儀觀, 夷人尊畏之. 二國上書謝罪, 贈遺甚厚. 初, 子奢行, 帝戒曰：「海夷重學, 卿爲講大誼, 然勿入其幣, 還當以中書舍人處卿.」子奢唯唯. 至其國, 爲發《春秋》題, 納其美女. 帝責違旨, 而猶愛其才, 以散官直國子學, 累轉諫議大夫、弘文館學士.

始, 武德時, 太廟享止四室, 高祖崩, 將祔主於廟, 帝詔有司詳議. 子奢建言：「漢丞相韋玄成奏立五廟, 劉歆議當七, 鄭玄本玄成, 王肅宗歆, 於是曆代廟議不能一. 且天子七廟, 諸侯五, 降殺以兩, 禮之正也. 若天子與子、男同, 則間無容等, 非德厚遊廣、德薄遊狹之義. 臣請依古爲七廟. 若親盡, 則以王業所基爲太祖, 虛太祖室以俟無疆, 迭遷乃處之.」於是尚書共奏：「自《春秋》以來, 言天子七廟, 諸侯五, 大夫三, 士二. 推親親, 顯尊尊, 爲不可易之法, 請建親廟六.」詔可. 乃祔弘農府君、高祖神主爲六室. 及帝崩, 禮部尚書許敬宗議：「弘農府君廟應毀. 按玄成說, 毀廟主當瘞, 且四海常所宗享矣, 舉而瘞之, 非神理所愜. 晉範宣議別廟以奉毀廟之主, 或言當藏天府. 天府, 瑞異所舍也. 《禮》去祧有壇有墠, 臣皆所未安. 唐家宗廟, 共殿異室, 以右爲首. 若奉遷主納右夾室, 而得尊處, 祈之禱之未絕也.」有詔如敬宗議. 然言七廟者, 本之子奢.

帝嘗詔：「起居紀錄臧否, 朕欲見之以知得失, 若何?」子奢曰：「陛下所舉無過事, 雖見無嫌, 然以此開後世史官之禍, 可懼也. 史官全身畏死, 則悠悠千載, 尚有聞乎?」 池陽令崔文康坐事, 櫟陽尉魏禮臣劾治, 獄成, 御史言其枉. 禮臣訴御史阿黨, 乞下有司雜訊, 不如所言請死. 鞫報禮臣不實, 詔如請. 子奢曰：「在律, 上書不實有定罪, 今抵以死, 死者不可復生, 雖欲自新弗可得. 且天下惟知上書獲罪, 欲自言者, 皆懼而不敢申矣.」詔可.

子奢爲人樂易, 能劇談, 以經誼緣飾. 每侍宴, 帝令論難群臣, 恩禮甚篤. 卒於官.

張士衡, 瀛州樂壽人. 父文慶, 北齊國子助教. 士衡九歲居母喪, 哀慕過禮. 博士劉軌思見之, 爲泣下, 奇其操, 謂文慶曰：「古不親教子, 吾爲君成就之.」乃授以《詩》、《禮》. 又從熊安生、劉焯等受經, 貫知大義. 仕隋爲餘杭令, 以老還家.

大業兵起, 諸儒廢學. 唐興, 士衡復講教鄉裏. 幽州都督燕王靈夔以禮邀聘, 北面事之. 太子承乾慕風迎致, 謁太宗洛陽宮, 帝賜食, 擢朝散大夫、崇賢館學士.

太子以士衡齊人也, 問高氏何以亡? 士衡曰：「高阿那瑰之凶險, 駱提婆之佞, 韓長鸞之虐, 皆奴隸才, 是信是使, 忠良外誅, 骨肉內離, 剝喪黎元, 故周師臨郊, 人莫爲之用, 此所以亡.」復問：「事佛營福, 其應奈何?」對曰：「事佛在清靜仁恕爾, 如貪婪驕虐, 雖傾財事之, 無損於禍. 且善惡必報, 若影赴形, 聖人言之備矣. 爲君仁, 爲臣忠, 爲子孝, 則福祚永；反是而殃禍至矣！」時太子以過失聞, 士衡因是規之, 然不能用也. 太子廢, 給傳罷歸鄉裏, 卒.

士衡以《禮》教諸生, 當時顯者：永平賈公彥、趙李玄植.

公彥終太學博士, 撰次章句甚多. 子大隱, 儀鳳中, 爲太常博士. 會太常仲春告瑞太廟, 高宗問禮官：「何世而然?」大隱對曰：「古者祭以首時, 薦以仲月. 近世元日奏瑞, 則二月告廟. 告者必有薦, 本於始不得其時焉.」遷累中書舍人. 垂拱中, 博士周悰請武氏廟爲七室, 唐廟爲五, 下比諸侯. 大隱奏言：「秦、漢母後稱制, 未有戾古越禮者. 悰損國廟數, 悖大義, 不可以訓.」武後不獲已, 偽聽之. 時皆服大隱沈正不詭從, 有大臣體. 終禮部侍郎.

公彥傳業玄植, 玄植又受《左氏春秋》於王德韶, 受《詩》於齊威, 該覽百家記書. 貞觀間, 爲弘文館直學士. 高宗時, 數召見, 與方士、浮屠講說. 玄植以帝暗弱, 頗箴切其短, 帝禮之, 不寤. 坐事遷巴令, 卒.

張後胤, 字嗣宗, 蘇州昆山人. 祖僧紹, 梁零陵太守. 父沖, 陳國子博士, 入隋爲漢王諒並州博士.

後胤甫冠, 以學行禪其家. 高祖鎮太原, 引爲客, 以經授秦王. 義寧初, 爲齊王文學, 封新野縣公. 武德中, 擢員外散騎侍郎, 賜宅一區.

太宗即位, 進燕王諮議, 從王入朝, 召見. 初, 帝在太原, 嘗問：「隋運將終, 得天下者何姓?」答曰：「公家德業, 天下系心, 若順天而動, 自河以北, 指捴可定. 然後長驅關右, 帝業可成.」至是自陳所言, 帝曰：「是事未始忘之.」乃賜燕月池. 帝從容曰：「今日弟子何如?」後胤曰：「昔孔子門人三千, 達者無子男之位. 臣翼贊一人, 乃王天下, 計臣之功, 過於先聖.」帝爲之笑, 令群臣以《春秋》酬難. 帝曰：「朕昔受大誼於君, 今尚記之.」後胤頓首謝曰：「陛下乃生知, 臣叨天功爲己力, 罪也.」帝大悅, 遷燕王府司馬. 出爲睦州刺史, 乞骸骨, 帝見其強力, 問欲何官, 因陳謝不敢. 帝曰：「朕從卿受經, 卿從朕求官, 何所疑?」後胤頓首, 願得國子祭酒, 授之. 遷散騎常侍. 永徽中致仕, 加金紫光祿大夫, 朝朔望, 祿賜防閣如舊. 卒, 年八十三, 贈禮部尚書, 謚曰康, 陪葬昭陵.

孫齊丘, 曆監察御史、朔方節度使, 終東都留守, 謚曰貞獻. 子鎰, 別有傳.

蓋文達, 冀州信都人. 博涉前載, 尤明《春秋》三家. 刺史竇抗集諸生講論, 於是, 劉焯、劉軌思、孔穎達並以耆儒開門授業, 是日悉至, 而文達依經辯舉, 皆諸儒意所未叩, 一坐厭歎. 抗奇之, 問：「安所從學?」焯曰：「若人岐嶷, 出自天然, 以多問寡, 則焯爲之師.」抗曰：「冰生於水而寒於水, 其謂此邪?」 武德中, 授國子助教, 爲秦王文學館直學士. 貞觀初, 擢諫議大夫、兼弘文館學士, 爲蜀王師. 王有罪, 文達免官. 拜崇賢館學士, 卒.

宗人文懿, 亦以儒學稱, 當時號「二蓋.」 高祖於秘書省置學以教王公子, 文懿爲國子助教. 既升席, 公卿更相質問, 文懿譬曉密微, 遠近宗仰. 終國子博士.

穀那律, 魏州昌樂人. 貞觀中, 累遷國子博士. 淹識群書, 褚遂良嘗稱爲「《九經》庫.」 遷諫議大夫, 兼弘文館學士. 從太宗出獵, 遇雨沾漬, 因問曰：「油衣若爲而無漏邪?」那律曰：「以瓦爲之, 當不漏.」帝悅其直, 賜帛二百段, 卒.

孫倚相, 仕爲秘書省正字, 讎覆圖書, 多所刊定. 子崇義, 天寶末爲幽州大將, 以雄敢聞. 曆左金吾衛大將軍, 遂客薊門. 生子從政, 略涉儒學, 有風操. 事李寶臣, 曆定州刺史, 封清江郡王. 寶臣及張孝忠妻, 其女兄弟也.

寶臣初倚任, 晚稍疏忌, 從政乃闔門謝交遊不事. 及惟嶽知節度, 與田悅謀拒天子命, 從政諫曰：「上神斷, 絀諸侯, 欲致太平. 爾考與燕有切骨恨, 天子致討, 命帥莫先於燕. 誅怨復仇, 必盡力後已. 前日而考誅大將百餘, 子弟存者常不平, 乘危相覆, 誰不能爾? 昔魏有洺、相之圍, 王師四集, 身投零陵, 仰天垂泣, 不知所出. 賴爾考保佑, 頓兵不進, 而先帝寬厚, 僅獲赦貸. 不然, 田氏尚有種乎? 今悅凶獪, 孰與承嗣? 爾又幼富貴, 不出戶庭, 便欲旅拒? 且人心難知, 天道難欺, 軍中諸將乘危投隙, 自古豈少哉！今圖久安計, 莫若令而兄惟誠攝留後, 爾速入宿衛, 則福祿可保矣.」不納. 從政塞門移疾不出, 惟嶽所信王他奴等疑其怨望, 日伺之. 從政懼, 乃吐血, 即仰藥, 五日死. 曰：「吾不恨死, 而痛渠覆宗矣！」後惟嶽被殺於王武俊, 如其揣云.

蕭德言, 字文行, 陳吏部郎引子也, 系出蘭陵. 明《左氏春秋》. 甫冠, 以國子生爲嶽陽王賓客. 陳亡, 徙關中. 詭浮屠服亡歸江南, 州縣部送京師. 仁壽中, 授校書郎. 貞觀時, 曆著作郎、弘文館學士.

太宗欲知前世得失, 詔魏征、虞世南、褚亮及德言裒次經史百氏帝王所以興衰者上之, 帝愛其書博而要, 曰：「使我稽古臨事不惑者, 公等力也！」賚賜尤渥.

德言晚節學愈苦, 每開經, 輒祓濯束帶危坐, 妻子諫曰：「老人何終日自苦?」答曰：「對先聖之言, 何復憚勞?」詔以經授晉王. 時許叔牙爲侍讀, 同勸講. 王爲太子, 德言又兼侍讀, 而叔牙亦兼弘文館學士. 德言請致仕, 太宗不許, 下詔敦勉. 封武陽縣侯, 進秘書少監, 久乃得謝.

高宗立, 拜銀青光祿大夫, 全給其祿, 遣通事舍人即家致問. 乘輿至肅章門引見, 禮遇隆重. 由是晉府及東宮舊臣子孫, 並增秩賜金. 卒, 年九十七, 贈太常卿, 謚曰博.

叔牙, 字延基, 句容人. 貞觀時, 遷晉王府參軍事、弘文館直學士. 於《詩》、《禮》尤邃, 獻《詩纂義》十篇, 太子寫付司經. 御史大夫高智周見之曰：「欲明《詩》者, 宜先讀此.」 子子儒, 字文舉. 高宗時爲奉常博士. 初, 太尉長孫無忌等議：「祠令及禮用鄭玄六天說, 圓丘祀昊天上帝, 南郊太微感帝, 明堂太微五帝. 直據緯爲說, 不指蒼旻爲天, 而以昊天帝當北辰耀魄寶, 郊、明堂當太微五帝. 唐家祀圓丘, 太史所上圖, 昊天上帝外自有北辰. 令李淳風曰：『昊天上帝位於壇, 北辰、斗列第二垓.』與緯書駁異. 司馬遷《天官書》, 太微宮五精之神, 五星所奉, 有人主象, 故名曰帝, 猶房、心有天王象, 安得盡爲天乎? 日月麗於天, 草木麗於地, 以日月爲天, 草木爲地, 昧者不信也. 《周官》『兆五帝四郊』, 又有『祀五帝』, 皆不言天, 知太微之神, 非天也. 《經》稱『郊祀後稷』, 王肅以郊、圓丘爲一, 玄析而二之, 曰圓丘, 曰郊, 非聖人意. 今祠令固守玄說, 與著式相違, 宜有刊正. 且《經》『嚴父莫大於配天』, 『宗祀文王於明堂, 以配上帝.』 明堂之祀, 天也, 星不足配之矣. 《月令》『孟春祈穀上帝』, 《春秋》『啟蟄而郊, 郊而後耕』, 故郊後稷以祈農, 《詩》『春夏祈穀於上帝』, 皆祭天也. 著之感帝, 尤爲不稽. 請四郊迎氣祀太微五帝, 郊、明堂罷六天說, 止祀昊天. 方丘既祭地, 又祭神州北郊, 皆不載經, 請止一祠.」詔曰：「可.」 乾封初, 帝已封禪, 復詔祀感帝、神州, 以正月祭北郊. 司禮少常伯郝處俊等奏言：「顯慶定禮, 廢感帝祀而祈穀昊天, 以高祖配. 舊祀感帝、神州, 以元皇帝配. 今改祈穀爲祀感帝, 又祀神州, 還以高祖配, 何升降紛紛焉? 虞氏禘黃帝, 郊嚳；夏禘黃帝, 郊鯀；殷禘嚳, 郊冥；周禘嚳, 郊稷. 玄謂禘者, 祭天圓丘；郊者, 祭上帝南郊. 崔靈恩說夏正郊天, 王者各祭所出帝, 所謂『王者禘祖之所自出, 以其祖配之.』 則禘遠祖, 郊始祖也. 今禘、郊同祖, 禮無所歸. 神州本祭十月, 以方陰用事也. 玄說三王之郊, 一用夏正. 靈恩謂祭神州北郊, 以正月. 諸儒所言, 猥互不明. 臣願會奉常、司成、博士普議.」於是, 子儒與博士陸遵楷、張統師、權無二等共白：「北郊月不經見, 漢光武正月建北郊, 咸和中議北郊以正月, 武德以來用十月, 請循武德詔書.」明年, 詔圓方二丘、明堂、感帝、神州宜奉高祖、太宗配, 仍祭昊天上帝及五天帝於明堂.

子儒, 長壽中, 曆天官侍郎、弘文館學士, 封潁川縣男. 以選事委令史句直, 日偃臥不下筆, 時人語曰「句直平配.」 既而補授失序, 傳爲口實.

德言曾孫至忠, 自有傳.

敬播, 蒲州河東人. 貞觀初, 擢進士第. 時顏師古、孔穎達撰次《隋史》, 詔播詣秘書內省參纂. 再遷著作佐郎, 兼修國史. 從太宗伐高麗, 而帝名所戰山爲駐蹕, 播謂人曰：「鑾輿不復東矣, 山所以名, 蓋天意也！」其後果然. 遷太子司議郎. 時初置是官, 尤清近, 中書令馬周歎曰：「恨資品妄高, 不得曆此職！」又與令狐德棻等撰《晉書》, 大抵凡例皆播所發也.

有司建言：「謀反大逆, 惟父子坐死, 不及兄弟, 請更議.」詔群臣大議, 播曰：「兄弟雖孔懷之重, 然比於父子則輕, 故生有異室, 死有別宗. 今高官重爵, 本廕唯逮子孫, 而不及昆季, 烏得榮隔其廕, 而罪均其罰?」詔從播議.

永徽後, 仕益貴, 曆諫議大夫、給事中. 始, 播與許敬宗撰《高祖實錄》, 興創業, 盡貞觀十四年. 至是, 又撰《太宗實錄》, 訖二十三年. 坐事出爲越州長史, 徙安州, 卒.

房玄齡嘗稱播：「陳壽之流乎！」玄齡患顏師古注《漢書》文繁, 令掇其要爲四十篇. 是時《漢書》學大興, 其章章者若劉伯莊、秦景通兄弟、劉訥言, 皆名家.

伯莊者, 彭城人, 爲弘文館學士, 遷國子博士, 與許敬宗等論撰甚多, 終崇賢館學士. 自所著書亦百餘篇.

子之宏, 世其學. 武後時, 以著作郎兼修國史, 終相王府司馬. 睿宗立, 贈秘書監.

景通者, 晉陵人. 與弟□俱有名, 皆精《漢書》, 號「大秦君」、「小秦君.」 當時治《漢書》, 非其授者, 以爲無法云. 景通仕至太子洗馬、兼崇賢館學士. □後復踐其官及職.

訥言, 乾封中曆都水監主簿, 以《漢書》授沛王. 王爲太子, 擢訥言洗馬兼侍讀. 嘗集俳諧十五篇, 爲太子歡. 太子廢, 高宗見, 怒, 除名爲民. 復坐事流死振州.

羅道琮, 蒲州虞鄉人. 慷慨尚節義. 貞觀末, 上書忤旨, 徙嶺表. 有同斥者死荊、襄間, 臨終泣曰：「人生有死, 獨委骨異壤邪?」道琮曰：「吾若還, 終不使君獨留此.」瘞路左去. 歲餘, 遇赦歸, 方霖潦積水, 失其殯處, 道琮慟諸野, 波中忽若湓沸者. 道琮曰：「若屍在, 可再沸.」祝已, 水復湧, 乃得屍, 負之還鄉. 尋擢明經, 仕至太學博士, 爲時名儒.

列傳第一百二十四

儒學中

郎餘令, 定州新樂人. 祖穎, 字楚之, 與兄蔚之俱有名. 隋大業中, 爲尚書民曹朗, 蔚之位左丞. 煬帝語稱「二郎.」 武德時, 楚之以大理卿封常山郡公, 與李綱、陳叔達定律令. 持節諭山東, 爲竇建德所獲, 脅以白刃, 終不屈. 賊平, 以老乞身, 謚曰平.

餘令博於學, 擢進士第, 授霍王元軌府參軍事. 從父知年, 亦爲王友. 元軌每曰：「郎家二賢皆入府, 不意培塿而松柏爲林也.」徙幽州錄事參軍. 有爲浮屠者, 積薪自焚, 長史裴煚率官屬將觀焉, 餘令曰：「人好生惡死, 情也. 彼違蔑教義, 反其所欲, 公當察之, 毋輕往.」煚試廉按, 果得其奸.

孝敬在東宮, 餘令以梁元帝有《孝德傳》, 更撰《後傳》數十篇獻太子, 太子嗟重. 改著作佐郎, 卒.

兄餘慶, 爲吏清而刻於法. 高宗時, 爲萬年令, 道無掇遺. 累遷御史中丞, 務謙謹下人, 引御史坐與議論. 吏部侍郎楊思玄倨貴, 視選者不以禮, 餘慶劾免其官. 久之, 出爲蘇州刺史. 坐累下遷交州都督.

驩州司馬裴敬敷與餘慶雅故, 以事笞餘慶婢父, 婢方嬖, 譖敬敷死獄中. 又裒貨無藝, 民詣闕訴之, 使者十輩臨按, 餘慶謾讕, 不能得其情. 最後, 廣州都督陳善弘按之, 餘慶自恃在朝廷久, 明法令, 輕善弘, 不置對. 善弘怒曰：「舞文弄法, 吾不及君；今日以天子命治君, 吾力有餘矣.」欲搒械之, 餘慶懼, 服罪. 高宗詔放瓊州. 會赦當還, 朝廷惡其暴, 徙春州.

始, 餘慶治萬年, 父知運嫌其酷, 將杖之, 餘慶避免. 父歎曰：「國家用之矣, 吾尚奈何！」及爲御史中丞, 復歎曰：「郎氏危矣！」以憂死. 餘慶卒以貪殘廢.

徐齊聃, 字將道, 湖州長城人, 世客馮翊. 梁慈源侯整四世孫. 八歲能文, 太宗召試, 賜所佩金削刀. 舉弘文生, 調曹王府參軍. 高宗時, 爲潞王府文學、崇文館學士, 侍皇太子講, 修書於芳林門. 時姑爲帝婕妤, 嫌以恩進, 故求出爲桃林令. 召爲沛王侍讀, 再遷司議郎, 皆不就. 累進西台舍人.

咸亨初, 詔突厥酋長子弟得事東宮, 齊聃上書諫, 以爲：「氈裘冒頓之裔, 解辮削衽, 使在左右, 非所謂『恭慎威儀, 以近有德』、『任官惟賢才, 左右惟其人』之義.」又長孫無忌以讒死, 家廟毀頓, 齊聃言於帝曰：「齊獻公, 陛下外祖, 雖後嗣有罪, 不宜毀及先廟. 今周忠孝公廟反崇飾逾制, 恐非所以示海內.」帝寤, 有詔復獻公官, 以無忌孫延主其祀.

齊聃善文誥, 帝愛之, 令侍皇太子及諸王屬文, 以職樞劇, 許間日一至. 坐漏禁中事, 貶蘄州司馬. 又流欽州. 卒, 年四十四. 睿宗時, 贈禮部尚書. 子堅.

堅, 字元固, 幼有敏性. 沛王聞其名, 召見, 授紙爲賦, 異之. 十四而孤, 及壯, 寬厚長者. 舉秀才及第, 爲汾州參軍事, 遷萬年主簿.

天授三年, 上言：「書有五聽, 令有三覆, 慮失情也. 比犯大逆, 詔使者勘當, 得實輒決. 人命至重, 萬有一不實, 欲訴無由, 以就赤族, 豈不痛哉！此不足檢下之奸亂, 適長使人威福耳. 臣請如令覆奏, 則死者無恨. 又古者罰不逮嗣, 故卻芮亂國而缺升諸朝, 嵇康蒙戮而紹死於難, 則於它親不復致疑. 今選部廣責逆人親屬, 至無服者尚數十條. 且詔書『與逆同堂親不任京畿, 緦麻親不得侍衛』, 臣請如詔書外, 一切不禁, 以申曠蕩.」 聖曆中, 東都留守楊再思、王方慶共引爲判官. 方慶善《禮》學, 嘗就質疑晦, 堅爲申釋, 常得所未聞. 屬文典厚, 再思每目爲鳳閣舍人樣. 與徐彥伯、劉知幾、張說與修《三教珠英》, 時張昌宗、李嶠總領, 彌年不下筆, 堅與說專意撰綜, 條彙粗立, 諸儒因之, 乃成書. 累遷給事中, 封慈源縣子.

中宗怒韋月將, 欲即斬之, 堅奏盛夏生長, 請須秋乃決, 時申救者亦衆, 得以搒死. 俄以禮部侍郎爲修文館學士.

睿宗即位, 授太子左庶子兼崇文館學士, 修史, 進東海郡公, 遷黃門侍郎. 時監察御史李知古兵擊姚州渳河蠻, 降之, 又請築城, 使輸賦徭. 堅議：「蠻夷羈縻以屬, 不宜與中國同法, 恐勞師遠伐, 益不償損.」不聽, 詔知古發劍南兵築城堡, 列州縣. 知古因是欲誅其豪酋, 入子女爲奴婢, 蠻懼, 殺知古, 相率潰叛, 姚、巂路閉不通者數年.

初, 太平公主用事, 武攸暨屢邀請堅, 堅不許. 又以妻岑羲女弟, 固辭機密, 轉太子詹事, 曰：「吾非求高, 逃禍耳.」羲敗, 不染於惡, 出爲絳州刺史. 數外徙, 久乃遷秘書監、左散騎常侍.

玄宗改麗正書院爲集賢院, 以堅充學士, 副張說知院事. 帝大酺集賢, 幔舍在百司上, 說令揭大榜以侈其寵, 堅見, 遽命撤之, 曰：「君子烏取多尚人！」從上泰山, 以參定儀典, 加光祿大夫. 堅於典故多所諳識, 凡七當撰次高選. 卒, 年七十餘, 帝悼惜, 遣使就吊, 贈太子少保, 謚曰文.

齊聃姑爲太宗充容, 仲爲高宗婕妤, 皆明圖史, 議者以堅父子如漢班氏.

子嶠, 字巨山. 開元中爲駕部員外郎、集賢院直學士, 遷中書舍人、內供奉、河南尹. 封慈源縣公. 父子相次爲學士, 自祖及孫, 三世爲中書舍人.

沈伯儀, 湖州吳興人. 武後時, 爲太子右諭德.

初, 太常少卿韋萬石議明堂大享事, 上言：「鄭玄說祀五天帝, 王肅謂祀五行帝. 《貞觀禮》從玄, 至《顯慶禮》祀昊天上帝, 乾封詔書祀五天帝兼祀昊天, 上元詔書從《貞觀禮》, 儀鳳初詔祀事一用周制. 今應何樂?」高宗乃詔尚書省集諸儒議, 未能定. 於是大享參用《貞觀》、《顯慶》二禮.

垂拱元年, 成均助教孔玄義奏：「嚴父莫大配天, 天於萬物爲最大, 推父偶天, 孝之大, 尊之極也. 《易》稱『先王作樂崇德, 殷薦之上帝, 以配祖、考.』 上帝, 天也. 昊天之祭, 宜祖、考並配, 請以太宗、高宗配上帝於圓丘, 神堯皇帝配感帝南郊. 《祭法》：『祖文王, 宗武王.』祖, 始也；宗, 尊也. 一名而有二義. 《經》稱『宗祀文王』, 文王當祖而云宗, 包武王以言也. 知明堂以祖、考配, 與二經合.」伯儀曰：「有虞氏禘黃帝而郊嚳, 祖顓頊而宗堯；夏後氏禘黃帝而郊鯀, 祖顓頊而宗禹；殷人禘嚳而郊冥, 祖契而宗湯；周人禘嚳而郊稷, 祖文王而宗武王. 鄭玄曰：『禘、郊、祖、宗, 皆配食也. 祭昊天圓丘曰禘, 祭上帝南郊曰郊, 祭五帝、五神明堂曰祖、宗.』此爲最詳. 虞夏退顓頊郊嚳, 殷舍契郊冥, 去取違舛, 惟周得禮之序, 至明堂始兩配焉. 文王上配五帝, 武王下配五神, 別父子也. 《經》曰：『嚴父莫大於配天.』又曰：『宗祀文王於明堂, 以配上帝.』不言嚴武王以配天, 則武王雖在明堂, 未齊於配, 雖同祭而終爲一主也. 緯曰：『後稷爲天地主, 文王爲五帝宗.』若一神而兩祭之, 則薦獻數瀆, 此神無二主也. 貞觀、永徽禮實專配, 由顯慶後始兼尊焉. 今請以高祖配圓丘、方澤, 太宗配南北郊, 高宗配五天帝.」鳳閣舍人元萬頃、範履冰等議：「今禮昊天上帝等五祀, 咸奉高祖、太宗兼配, 以申孝也. 《詩昊天》章『二後受之』, 《易》『薦上帝, 配祖、考』, 有兼配義. 高祖、太宗既先配五祀, 當如舊. 請奉高宗曆配焉.」自是郊、丘, 三帝並配云.

伯儀曆國子祭酒、修文館學士, 卒.

路敬淳, 貝州臨清人. 父文逸, 遇隋季大亂, 闔門死於盜. 文逸遁免, 流離辛苦, 自傷家多難, 閉口不食, 行者哀其窮, 強飲食之, 更負以行, 乃得脫. 貞觀末, 官申州司馬.

敬淳少力學, 足不履門. 居親喪, 倚廬不出者三年. 服除, 號慟入門, 形容臒毀, 妻不之識. 後擢進士第. 天授中, 再遷太子司議郎兼修國史、崇賢館學士. 數受詔纂輯慶恤儀典, 武後稱之. 尤明姓系, 自魏、晉以降, 推本其來, 皆有條序, 著《姓略》、《衣冠系錄》等百餘篇. 後坐綦連耀交通, 下獄死. 神龍初, 贈秘書少監.

弟敬潛, 少與敬淳齊名, 曆懷州錄事參軍, 亦坐耀事系獄, 免死. 後爲遂安令. 先是, 令多死, 敬潛欲辭, 妻曰：「君不死獄而得全, 非生死有命邪?」從之. 到官, 有梟嘯其屏, 鼠數十走於前, 左右驅之, 擁杖而號, 敬潛不爲懼. 久之, 遷衛令, 位中書舍人.

唐初, 姓譜學唯敬淳名家. 其後柳沖、韋述、蕭穎士、孔至各有撰次, 然皆本之路氏.

王元感, 濮州鄄城人. 擢明經高第, 調博城丞. 紀王慎爲兗州都督, 厚加禮, 敕其子東平王續往受業. 天授中, 稍遷左衛率府錄事, 兼直弘文館. 武後時, 已郊, 遂享明堂, 封嵩山, 詔與韋叔夏等草儀具, 衆推其練洽. 轉四門博士, 仍直弘文館.

年雖老, 讀書不廢夜. 所撰《書糾謬》、《春秋振滯》、《禮繩愆》等凡數十百篇, 長安時上之, 丐官筆楮寫藏秘書. 有詔兩館學士、成均博士議可否. 祝欽明、郭山惲、李憲等本章句家, 見元感詆先儒同異, 不懌, 數沮詰其言, 元感緣罅申釋, 竟不詘. 魏知古見其書, 歎曰：「《五經》指南也.」而徐堅、劉知幾、張思敬等惜其異聞, 每爲助理, 聯疏薦之, 遂下詔褒美, 以爲儒宗. 拜太子司議郎兼崇賢館學士. 中宗以東宮官屬, 加朝散大夫, 卒.

元感初著論三年之喪以三十有六月, 譏詆諸儒. 鳳閣舍人張柬之破其說曰：「三年之喪, 二十五月, 由古則然. 《春秋》僖公三十三年十二月『乙巳, 公薨』, 文公二年冬『公子遂如齊納幣.』 左氏曰：『禮也.』杜預謂：『僖喪終是年十一月, 納幣在十二月. 故謂之禮.』《公羊傳》：『納幣不書, 此何以書? 譏. 何以譏? 三年之內不圖婚.』何休曰：『僖以十二月薨, 未終二十五月, 故譏云.』杜預推曆乙巳乃在十一月, 《經》書十二月爲誤. 文公元年四月, 葬僖公. 《傳》曰：『緩.』夫諸侯之葬五月, 若十二月薨, 五月不得云緩, 則十一月明甚. 然二家所競, 乃一月, 非一歲, 則二十五月, 其一驗也. 《書》稱成湯既沒, 太甲元年曰：『惟元祀, 十有二月, 伊尹祀於先王, 奉嗣王祇見厥祖.』孔安國曰：『湯以元年十一月崩.』此則明年祥, 又明年大祥, 故下言『惟三祀, 十有二月朔, 尹以冕服, 奉嗣王歸于亳.』 是十一月服除而冕. 《顧命》：『四月哉生魄, 王不懌. 翌日乙丑, 王崩. 丁卯, 命作冊度. 越七日癸酉, 伯相命士須材.』則成王崩至康王麻冕黼裳凡十日, 康王始見廟. 明湯崩在十一月. 比殯訖, 以十二月祗見其祖. 《顧命》見廟訖『諸侯出廟門俟』, 《伊訓》言『祗見厥祖, 侯甸群後咸在』, 則崩及見廟, 周因於殷也, 非元年前復有一歲, 此二十五月之二驗. 《禮》：『三年之喪, 二十五月而畢, 哀痛未盡, 然而以是爲斷者, 送死有已, 服生有節.』又曰：『期而小祥, 食菜果；又期而大祥, 有醯醬；中月而禫, 食酒肉.』又曰：『再期之喪, 三年；期之喪, 二年；九月、七月之喪, 三時；五月之喪, 二時；三月之喪, 一時.』此二十五月之三驗. 《儀禮》：『期而小祥, 又期而大祥, 中月而禫, 是月也, 吉祭.』此二十五月之四驗. 《書》、《春秋》、《禮》皆周公、尼父所定, 敢問此可爲法否? 昔鄭玄以中月而禫者, 內容一月, 自喪至禫, 凡二十七月. 今既用之, 而二十五月初無疑論. 大抵子於親喪, 有終身之痛, 創巨者日久, 痛深者愈遲, 何歲月而止乎? 故練而慨然, 悲慕未盡, 而踴擗之情差未；祥而廓然, 哀傷已除, 而孤藐之懷更劇. 此情之所致, 寧外飾哉? 故先王立其中制, 使情文兩稱, 是以祥則縞帶素紕, 禫則無不佩. 夫去衰麻, 襲錦縠, 行道之人皆不忍, 直爲節之以禮, 叵如之何. 故仲由不能過制爲姊服, 孔鯉不能過期哭母, 彼詎不懷? 畏名教之嚴也.」當世謂柬之言不詭聖人, 而元感論遂廢.

王紹宗, 字承烈, 梁左民尚書銓曾孫. 系本琅邪, 徙江都云. 少貧俠, 嗜學, 工草隸, 客居僧坊, 寫書取庸自給, 凡三十年. 庸足給一月即止, 不取贏, 人雖厚償, 輒拒不受.

徐敬業起兵, 聞其行, 以幣劫之, 稱疾篤. 復令唐之奇強遣, 不肯赴, 敬業怒, 將殺之, 之奇曰：「彼人望也, 殺之沮士心, 不可.」由是免. 事平, 大總管李孝逸表其節, 武後召赴東都, 謁殿中, 褒慰良厚, 擢太子文學. 累進秘書少監, 使侍皇太子. 紹宗雅修飾, 當時公卿莫不慕悅其風, 張易之兄弟亦頗結納. 易之誅, 坐廢, 卒於家.

嘗與人書曰：「鄙夫書無工者, 特由水墨之積習耳. 常精心率意、虛神靜思以取之. 吳中陸大夫常以餘比虞君, 以不臨寫故也. 聞虞被中畫腹, 與餘正同.」虞, 即世南也.

紹宗兄玄宗, 隱嵩山, 號太和先生, 傳黃老術.

彭景直, 瀛州河間人. 中宗景龍末, 爲太常博士. 時獻、昭、乾三陵皆日祭, 景直上言： 在禮, 陵不日祭, 宗廟有月祭, 故王者設廟、祧、壇、 墠, 爲親疏多少之殺. 立七廟、一壇、一墠. 曰考廟, 曰王考廟, 曰皇考廟, 曰顯考廟, 皆月祭. 遠廟爲祧, 享嘗乃止. 去祧爲壇, 去壇爲墠, 有禱祭之, 無禱乃止. 譙周曰：「天子始祖、高祖、曾祖、祖、考之廟, 皆朔加薦, 以象生時朔食, 號月祭, 二祧廟不月祭.」則古無日祭者. 今諸陵朔、望進食, 近古之殷事；諸節進食, 近古之薦新. 鄭玄曰：「殷事, 月之朔、半, 薦新奠也.」於《儀禮》, 朔、半日, 猶常日朝夕也, 既大祥, 即四時焉, 此其祭皆在廟云. 近世始以朔、望諸節祭陵寢, 唯四時及臘, 五享於廟. 尋經質禮, 無日祭於陵之文. 漢時, 京師自高祖下至宣帝, 與太上皇、悼皇考陵旁立廟. 園各有寢、便殿, 故日祭諸寢, 月祭諸便殿. 貢禹以禮節煩數, 白元帝願罷郡、國廟. 丞相韋玄成等後因議七廟外寢園皆無復修. 議者亦以祭不欲數, 宜復古四時祭於廟. 劉歆引《春秋外傳》曰：「祖、禰日祭, 曾、高月祀, 二祧時享, 壇、墠歲貢.」魏、晉以降, 不祭墓. 唐家擇古作法, 臣謂宜罷諸陵日祭, 如禮便.

帝不從, 因下詔：「有司言諸陵不當日進食. 夫禮以人情爲之沿革, 何專古而泥所聞? 乾陵宜朝晡進奠, 昭、獻陵日一進, 或所司乏於費, 可減朕常膳爲之.」 帝崩, 葬定陵, 有司議以和思皇后祔葬, 後爲武後所殺, 不得其喪所, 將以招魂合諸梓宮, 景直曰：「招魂古無傳, 不可. 請如橋山藏衣冠故事, 納後禕衣, 復寢宮, 舉衣魂輅, 告以太牢, 內之方中, 奉帝梓棺右, 覆以夷衾.」衆當其言, 制曰：「可.」景直後曆禮部郎中卒.

盧粲, 幽州范陽人, 後魏侍中陽烏五世孫. 祖彥卿, 亦善著書. 粲始冠, 擢進士第. 神龍中, 累遷給事中. 時節湣太子立, 韋後疾之, 諷中宗以衛府封物給東宮, 粲駁奏：「太子匕鬯主, 歲時服用, 宜取於百司. 《周禮》：諸用財器, 『歲終則會, 唯王及太子不會.』 今乃與諸王等夷, 非所謂憲章古昔者.」詔可.

武崇訓死, 詔墓視陵制, 粲曰：「凡王、公主墓, 無稱陵者, 唯永泰公主事出特制, 非後人所援比. 崇訓塋兆, 請視諸王.」詔曰：「安樂公主與永泰不異, 崇訓於主當同穴, 爲陵不疑.」粲固執, 以「陵之稱, 本施尊極, 雖崇訓之親, 不及雍王, 雍墓不稱陵, 崇訓緣主而得假是名哉?」詔可. 主大怒, 出粲陳州刺史. 粲曰：「苟所論得行, 雖遠何憚！」開元初, 爲秘書少監.

其從父行嘉, 仕爲雍王記室, 亦以學聞.

粲累封固安縣侯, 終邠王傅, 謚曰景.

尹知章, 絳州翼城人. 少雖學, 未甚通解, 忽夢人持巨鑿破其心, 內若劑焉, 驚悟, 志思開徹, 遂遍明《六經》. 諸生嘗講授者, 更北面受大義.

長安中, 擢定王府文學. 遷太常博士. 中宗時, 或建言以涼武昭王爲七廟始祖, 知章議：「武昭遠世, 非王業所因.」乃止. 出爲陸渾令, 坐事, 輒棄官去. 時散騎常侍解琬亦罷歸, 與知章覃思經術, 舉欣欣然. 張說表諸朝, 擢禮部員外郎, 轉國子博士. 馬懷素緒定秘書, 奏知章是正文字.

每休沐, 講授未始輟. 於《易》、《老》、《莊》書尤縣解. 弟子貧者, 賙給之. 性和厚, 人不見有喜慍. 未嘗問產業, 其子欲廣市樵米爲歲中計, 知章曰：「如而計, 則貧人何以取資? 且吾烏應奪民利邪?」卒官. 所注傳頗多, 行於時. 門人孫季良等頌其德, 刻著東都國子監門外.

季良, 偃師人, 一名翌, 仕曆左拾遺、集賢院直學士.

張齊賢, 陝州陝人. 聖曆初, 爲太常奉禮郎.

武後詔百官議告朔於明堂, 講時令, 布政事, 京官九品以上、四方朝集使皆列於廷. 太常博士辟閭仁諝曰：「經無天子月告朔. 唯《玉藻》：『天子聽朔南門之外.』《周太宰》：『正月之吉, 布政於邦國都鄙.』幹寶曰：『建子月告朔日也.』此《玉藻》聽朔同誼. 今元日讀時令, 合古聽朔事. 獨鄭玄以秦制《月令》有五帝五官, 因言『聽朔必以特牲告時帝及神, 以文王、武王配.』其言非是. 《月令》曰『其帝太昊, 其神句芒』, 謂宣令告人, 使奉時務業, 月皆有令, 故云, 非天子月朔以配帝祭也. 告朔者, 諸侯禮也, 《春秋》：『既視朔, 遂登台.』玄又說人君月告朔於廟, 其祭爲朝享. 魯自文公始不視朔, 明非天子所行. 玄謂告帝即人帝, 神即重、黎、五官, 不言天子拜祭. 臣請罷告朔、月祭, 以應古禮.」齊賢不韙其說, 質曰：「穀梁氏稱『閏月, 天子不告朔』, 它月故告朔矣. 左氏言魯『不告閏朔, 爲棄時政』, 則諸侯雖閏告朔矣. 《周太史》『頒朔於邦國』, 《玉藻》『閏月, 王居門』, 是天子雖閏亦告朔. 二家去聖不遠, 載天子、諸侯告朔事, 顯顯弗繆. 今議者乃以《太宰》正月之吉, 布治邦國, 而言天子元日一告朔, 殊失其旨. 一歲之元, 六官自布所職之典. 幹寶謂吉爲朔, 故世人謬吉爲告, 據繆失經, 不得爲法. 議者又引左氏說, 專在諸侯, 不知《玉藻》與左說正同, 而獨於天子言歲首一告, 何去取之恣也！又謂時帝, 五人帝也. 玄於時帝包天人, 故以文、武作配, 是並告兩五帝爲不疑. 諸侯受朔天子, 藏於廟. 天子受朔於天, 宜在明堂, 故告時帝, 配祖考. 議者曰：『天子月告祭頒朔, 則諸侯安得藏之? 故太宰歲首布一歲事, 太史頒之也.』是不然. 《周太史》『頒朔邦國』, 是總頒十二朔於諸侯；天子猶月告者, 頒官府都鄙也. 內外異言之也. 禮不可罷.」鳳閣侍郎王方慶又推言：「明堂, 布政之宮, 所以明天氣, 統萬物也. 漢儒以明堂、太廟爲一, 宗祀其祖, 而配上帝. 取宗祀曰清廟, 正室爲太室, 向陽爲明堂, 建學爲太學, 圜水爲辟雍, 異名同事, 古之制也. 天子以正月上辛總受十二月政于南郊, 還藏於祖廟, 月取一政, 班之明堂. 諸侯則受於天子, 藏之祖廟, 月取一政, 行之於國. 王者以其禮告廟, 謂之告朔；視月之政, 謂之視朔. 《玉藻》：『玄冕而朝日東門之外, 聽朔南門之外.』鄭玄說：『明堂在國陽, 就其時之堂而聽朔焉. 卒事, 宿路寢.』今元日通天宮受朝, 有司遂讀時令、布政, 古之禮也. 舊說天子歲入明堂者十八：大享, 一；月告朔, 十二；四時迎氣, 四；巡狩之歲, 一. 今議者唯許歲首一入, 不亦隘乎? 陛下幸建明堂, 遵用告朔事, 若月一聽, 則近於煩, 每孟月視朔, 惟制定其禮, 臣下不敢專.」成均博士吳楊吾等共言：「秦滅學, 告朔廢. 今用四孟月、季夏, 至明堂告五時帝堂上, 請兼如齊賢、方慶議.」不數歲, 禮亦廢.

久之, 齊賢遷博士. 時東都置太社, 禮部尚書祝欽明問禮官博士：「周家田主用所宜木, 今社主石, 奈何?」齊賢與太常少卿韋叔夏、國子司業郭山惲、尹知章等議：「《春秋》：『君以軍行, 祓社釁鼓, 祝奉以從.』故曰：『不用命, 戮於社.』社稷主用石, 以可奉而行也. 崔靈恩曰：『社主用石, 以地產最實歟！』《呂氏春秋》言『殷人社用石.』 後魏天平中, 遷太社石主, 其來尚矣. 周之田主用所宜木, 其民間之社歟！非太社也.」於是舊主長尺有六寸, 方尺七寸, 問博士云何, 齊賢等議：「社主之制, 禮無傳. 天子親征, 載以行, 則非過重. 《禮》：『社祭土, 主陰氣.』《韓詩外傳》：『天子太社方五丈, 諸侯半之.』五, 土數. 社主宜長五尺, 以准數五；方二尺, 以准陰偶；剡其上, 以象物生；方其下, 以象地體；埋半土中, 本末均也. 請度以古尺」云. 又問：「社稷壇隨四方用色, 而中不數尺, 冒黃土, 謂何?」齊賢等曰：「天子太社, 度廣五丈, 分四方, 上冒黃土, 象王者覆被四方, 然則當以黃土覆壇上. 舊壇上不數尺, 覆被之狹, 乖於古.」於是以方色飾壇四面及陛, 而黃土全覆上焉. 祭牲皆太牢. 其後改先農曰「帝社」, 又立「帝稷」, 皆齊賢等參定.

中宗即位, 因武後東都廟改爲唐廟, 議滿七室, 以涼武昭王爲始祖. 齊賢上議：「《禮》, 天子七廟, 尊始封君曰太祖, 百代不遷, 始祖無聞焉. 殷自玄王至湯, 周後稷至武王, 皆出太祖後, 合食有序. 景皇帝始封唐, 實爲太祖, 以世數近, 故尚在昭穆. 今乃上引武昭王爲始祖, 異乎殷、周之本卨、稷也. 卨、稷興胙, 景皇帝是也. 昭王國不世傳, 後嗣失守. 景帝實始封唐, 子孫是承. 若近舍唐, 遠引涼, 不見其可. 且魏不祖曹參, 晉不祖司馬卬, 宋不祖楚元王, 齊、梁不祖蕭何, 陳、隋不祖胡公、楊震, 今謂昭王爲祖, 可乎? 漢以周郊後稷, 議欲郊堯, 杜林以爲周興自後稷, 漢業特起, 功不緣堯, 卒不果郊. 武德初定, 去昭王尤近, 不托祖者, 不可故也. 今而立之, 非祖宗意. 景皇失位, 神弗臨享, 殆非詒厥孫謀者.」博士劉承慶、尹知章又言：「受命之君, 王跡有淺深, 代系有遠邇. 祖以功, 昭穆以親. 有功者不遷, 親盡者毀. 今不宜以廟數未備, 引當遷之主於昭穆上, 苟充七室也. 景皇帝既號太祖, 以世淺猶在六室位, 則室未當有七, 非天子廟不當七也. 大帝神主既祔, 宣皇帝當遷. 宣非始祖, 又無宗號, 親盡而遷, 不可復立. 請仍爲六室.」詔宰相詳裁. 於是祝欽明等上言：「博士等三百人爲兩說：齊賢等不祖武昭王, 劉承慶等請遷宣皇帝. 臣等欲皆可其奏.」詔可. 俄以孝敬皇帝爲義宗, 列於廟爲七室. 西京太廟亦如之.

齊賢遷累諫議大夫, 卒.

柳沖, 蒲州虞鄉人, 隋饒州刺史莊曾孫. 父楚賢, 大業中爲河北縣長. 高祖兵興, 堯君素據郡固守, 楚賢說曰：「隋之亡, 天下共知. 唐公名在圖籙, 動以誠信, 豪英景赴, 天所贊也. 君子見幾而作, 俟終日邪?」君素不從, 楚賢潛行自歸, 授侍御史. 貞觀中, 持節冊拜突厥, 辭其遺不受. 曆交、桂二州都督、杭州刺史, 皆有名.

沖好學, 多所研總. 天授初, 爲司府寺主簿, 詔遣安撫淮南, 使有指, 封河東縣男. 中宗景龍中, 遷左散騎常侍, 修國史.

初, 太宗命諸儒撰《氏族志》, 甄差群姓. 其後門胄興替不常, 沖請改修其書, 帝詔魏元忠、張錫、蕭至忠、岑羲、崔湜、徐堅、劉憲、吳兢及沖共取德、功、時望、國籍之家, 等而次之. 夷蕃酋長襲冠帶者, 析著別品. 會元忠等繼物故, 至先天時, 復詔沖及堅、兢與魏知古、陸象先、劉子玄等討綴, 書乃成, 號《姓系錄》. 曆太子賓客、宋王師、昭文館學士, 以老致仕. 開元初, 詔沖與薛南金復加刊竄, 乃定.

後柳芳著論甚詳, 今刪其要, 著之左方. 芳之言曰： 氏族者, 古史官所記也. 昔周小史定系世, 辯昭穆, 故古有《世本》, 錄黃帝以來至春秋時諸侯、卿、大夫名號繼統. 左丘明傳《春秋》, 亦言：「天子建德, 因生以賜姓, 胙之土, 命之氏；諸侯以字爲氏, 以謚爲族.」昔堯賜伯禹姓曰姒, 氏曰有夏；伯尼姓曰薑, 氏曰有呂. 下及三代, 官有世功, 則有官族, 邑亦如之. 後世或氏於國, 則齊、魯、秦、吳；氏於謚, 則文、武、成、宣；氏於官, 則司馬、司徒；氏於爵, 則王孫、公孫；氏於字, 則孟孫、叔孫；氏於居, 則東門、北郭；氏於志, 則三烏、五鹿；氏於事, 則巫、乙、匠、陶. 於是受姓命氏, 粲然衆矣.

秦既滅學, 公侯子孫失其本系. 漢興, 司馬遷父子乃約《世本》修《史記》, 因周譜明世家, 乃知姓氏之所由出, 虞、夏、商、周、昆吾、大彭、豕韋、齊桓、晉文皆同祖也. 更王迭霸, 多者千祀, 少者數十代. 先王之封既絕, 後嗣蒙其福, 猶爲強家.

漢高帝興徒步, 有天下, 命官以賢, 詔爵以功, 誓曰：「非劉氏王、無功侯者, 天下共誅之.」先王公卿之胄, 才則用, 不才棄之, 不辨士與庶族, 然則始尚官矣. 然猶徙山東豪傑以實京師, 齊諸田, 楚屈、景, 皆右姓也. 其後進拔豪英, 論而錄之, 蓋七相、五公之所由興也.

魏氏立九品, 置中正, 尊世胄, 卑寒士, 權歸右姓已. 其州大中正、主簿, 郡中正、功曹, 皆取著姓士族爲之, 以定門胄, 品藻人物. 晉、宋因之, 始尚姓已. 然其別貴賤, 分士庶, 不可易也. 於時有司選舉, 必稽譜籍, 而考其真偽. 故官有世胄, 譜有世官, 賈氏、王氏譜學出焉. 由是有譜局, 令史職皆具. 過江則爲「僑姓」, 王、謝、袁、蕭爲大；東南則爲「吳姓」, 硃、張、顧、陸爲大；山東則爲「郡姓」, 王、崔、盧、李、鄭爲大；關中亦號「郡姓」, 韋、裴、柳、薛、楊、杜首之；代北則爲「虜姓」, 元、長孫、宇文、於、陸、源、竇首之. 「虜姓」者, 魏孝文帝遷洛, 有八氏十姓, 三十六族九十二姓. 八氏十姓, 出於帝宗屬, 或諸國從魏者；三十六族九十二姓, 世爲部落大人；並號河南洛陽人. 「郡姓」者, 以中國士人差第閥閱爲之制, 凡三世有三公者曰「膏粱」, 有令、仆者曰「華腴」, 尚書、領、護而上者爲「甲姓」, 九卿若方伯者爲「乙姓」, 散騎常侍、太中大夫者爲「丙姓」, 吏部正員郎爲「丁姓.」 凡得入者, 謂之「四姓.」 又詔代人諸胄, 初無族姓, 其穆、陸、奚、於, 下吏部勿充猥官, 得視「四姓.」 北齊因仍, 舉秀才、州主簿、郡功曹, 非「四姓」不在選. 故江左定氏族, 凡郡上姓第一, 則爲右姓；太和以郡四姓爲右姓；齊浮屠曇剛《類例》凡甲門爲右姓；周建德氏族以四海通望爲右姓；隋開皇氏族以上品、茂姓則爲右姓；唐《貞觀氏族志》凡第一等則爲右姓；路氏著《姓略》, 以盛門爲右姓；柳沖《姓族系錄》凡四海望族則爲右姓. 不通曆代之說, 不可與言譜也. 今流俗獨以崔、盧、李、鄭爲四姓, 加太原王氏號五姓, 蓋不經也.

夫文之弊, 至於尚官；官之弊, 至於尚姓；姓之弊, 至於尚詐. 隋承其弊, 不知其所以弊, 乃反古道, 罷鄉舉, 離地著, 尊執事之吏. 於是乎土無鄉裏, 裏無衣冠, 人無廉恥, 士族亂而庶人僭矣. 故善言譜者, 系之地望而不惑, 質之姓氏而無疑, 綴之婚姻而有別. 山東之人質, 故尚婚婭, 其信可與也；江左之人文, 故尚人物, 其智可與也；關中之人雄, 故尚冠冕, 其達可與也；代北之人武, 故尚貴戚, 其泰可與也. 及其弊, 則尚婚婭者先外族、後本宗, 尚人物者進庶孽、退嫡長, 尚冠冕者略伉儷、慕榮華, 尚貴戚者徇勢利、亡禮教. 四者俱弊, 則失其所尚矣.

人無所守, 則士族削；士族削, 則國從而衰. 管仲曰：「爲國之道, 利出一孔者王, 二孔者強, 三孔者弱, 四孔者亡.」故冠婚者, 人道大倫. 周、漢之官人, 齊其政, 一其門, 使下知禁, 此出一孔也, 故王；魏、晉官人, 尊中正, 立九品, 鄉有異政, 家有競心, 此出二孔也, 故強；江左、代北諸姓, 紛亂不一, 其要無歸, 此出三孔也, 故弱；隋氏官人, 以吏道治天下, 人之行, 不本鄉黨, 政煩於上, 人亂於下, 此出四孔也, 故亡. 唐承隋亂, 宜救之以忠, 忠厚則鄉黨之行修；鄉黨之行修, 則人物之道長；人物之道長, 則冠冕之緒崇；冠冕之緒崇, 則教化之風美；乃可與古參矣.

晉太元中, 散騎常侍河東賈弼撰《姓氏簿狀》, 十八州百十六郡, 合七百一十二篇, 甄析士庶無所遺. 宋王弘、劉湛好其書. 弘每日對千客, 可不犯一人諱. 湛爲選曹, 撰《百家譜》以助銓序, 文傷寡省, 王儉又廣之, 王僧孺演益爲十八篇, 東南諸族自爲一篇, 不入百家數. 弼傳子匪之, 匪之傳子希鏡, 希鏡撰《姓氏要狀》十五篇, 尤所諳究. 希鏡傳子執, 執更作《姓氏英賢》一百篇, 又著《百家譜》, 廣兩王所記. 執傳其孫冠, 冠撰《梁國親皇太子序親簿》四篇. 王氏之學, 本於賈氏.

唐興, 言譜者以路敬淳爲宗, 柳沖、韋述次之. 李守素亦明姓氏, 時謂「肉譜」者. 後有李公淹、蕭穎士、殷寅、孔至, 爲世所稱.

初, 漢有鄧氏《官譜》, 應劭有《氏族》一篇, 王符《潛夫論》亦有《姓氏》一篇, 宋何承天有《姓苑》二篇. 譜學大抵具此. 魏太和時, 詔諸郡中正, 各列本土姓族次第爲舉選格, 名曰「方司格」, 人到於今稱之.

馬懷素, 字惟白, 潤州丹徒人. 客江都, 師事李善, 貧無資, 晝樵, 夜輒然以讀書, 遂博通經史. 擢進士第, 又中文學優贍科, 補郿尉. 積勞, 遷左台監察御史. 長安中, 大夫魏元忠爲張易之構謫嶺表, 太仆崔貞忄貞、東宮率獨孤禕之祖道, 易之怒, 使人上急變, 告貞忄貞等與元忠謀反. 武後詔懷素按之, 使者促迫, 懷素執不從, 曰：「貞忄貞餞流人當得罪, 以爲謀反, 則非. 昔彭越以逆誅, 欒布奏事屍下, 漢不坐罪. 今元忠罪非越比, 不宜坐餞闊之人. 且陛下操生殺柄, 欲加之罪, 自當處決聖心. 既付臣按狀, 惟知守陛下法爾.」後意解, 貞忄貞等乃免. 宰相李迥秀藉易之勢, 斂賕諉法, 懷素劾罷之. 轉禮部員外郎. 以十道使黜陟江西, 處決平恕. 遷考功, 核取實才, 權貴謁請不能阿撓. 擢中書舍人內供奉, 爲修文館直學士.

開元初, 爲戶部侍郎, 封常山縣公, 進兼昭文館學士. 篤學, 手未嘗廢卷. 謙恭慎畏, 推爲長者. 玄宗詔與褚無量同爲侍讀, 更日番入. 既叩閣, 肩輿以進；或行在遠, 聽乘馬. 宮中每宴見, 帝自送迎以師臣禮. 有詔句校秘書. 是時, 文籍盈漫, 皆炱朽蟫斷, 簽啇紛舛. 懷素建白：「願下紫微、黃門, 召宿學巨儒就校繆缺.」又言：「自齊以前舊籍, 王儉《七志》已詳. 請采近書篇目及前志遺者, 續儉《志》以藏秘府.」詔可. 即拜懷素秘書監. 乃詔國子博士尹知章、四門助教王直、直國子監趙玄默, 陸渾丞吳綽、桑泉尉韋述、扶風丞馬利征、湖州司功參軍劉彥直、臨汝丞宋辭玉、恭陵丞陸紹伯、新鄭尉李子釗、杭州參軍殷踐猷、梓潼尉解崇質、四門直講餘欽、進士王愜、劉仲丘、右威衛參軍侯行果、邢州司戶參軍袁暉、海州錄事參軍晁良、右率府胄曹參軍毋煚、滎陽主簿王灣、太常寺太祝鄭良金等分部撰次, 踐猷從弟秘書丞承業、武陟尉徐楚璧是正文字. 懷素奏秘書少監盧俌、崔沔爲修圖書副使, 秘書郎田可封、康子元爲判官. 然懷素不善著述, 未能有所緒別. 會卒, 帝舉哀洛陽南城門, 贈潤州刺史, 謚曰文, 給輿還鄉裏, 喪事官辦.

懷素卒後, 詔秘書官並號修書學士, 草定四部, 人人意自出, 無所統一, 逾年不成. 有司疲於供擬, 太仆卿王毛仲奏罷內料. 又詔右常侍褚無量、大理卿元行沖考絀不應選者, 無量等奏：「修撰有條, 宜得大儒綜治.」詔委行沖. 乃令煚、述、欽總緝部分, 踐猷、愜治經, 述、欽治史, 煚、彥直治子, 灣、仲丘治集. 八年, 《四錄》成, 上之. 學士無賞擢者.

行沖知麗正院, 又奏紹伯、利征、彥直、踐猷、行果、子釗、直、煚、述、灣、玄默、欽、良金與朝邑丞馮朝隱、冠氏尉權寅獻、秘書省校書郎孟曉、揚州兵曹參軍韓覃、王嗣琳, 福昌令張悱、進士崔藏之入校麗正書. 由是秘書省罷撰緝, 而學士皆在麗正矣.

愜、仲丘老病還鄉裏. 紹伯卒於官. 直終岐王府記室參軍事. 玄默集賢直學士. 利征, 出爲山茌令, 儒緩無治術, 免官, 終於家. 子釗坐保任非人, 終德州長史. 欽至太學博士、集賢院學士. 灣, 洛陽尉. 良金, 右補闕、京兆府倉曹參軍事. 寅獻, 臨淮太守. 曉, 左補闕. 覃, 萊州別駕, 坐誣告刺史, 流遠方. 藏之, 膳部員外郎, 明年, 以將仕郎梁令瓚文學直書院, 後以右率府兵曹參軍而罷, 終恒王府司馬. 秘書省校書郎源幼良代利征, 後以協律郎罷.

殷踐猷, 字伯起, 陳給事中不害五世從孫. 博學, 尤通氏族、曆數、醫方. 與賀知章、陸象先、韋述最善, 知章嘗號爲「五總龜」, 謂龜千年五聚, 問無不知也. 初爲杭州參軍, 舉文儒異等科, 授秘書省學士, 用曹州司法參軍, 兼麗正殿學士. 以叔父喪, 哀慟歐血而卒, 年四十八.

少子寅, 舉宏辭, 爲太子校書, 出爲永寧尉. 吏侮謾甚, 寅怒殺之, 貶澄城丞. 病且死, 以母蕭老, 不忍決. 及斂, 其子亮斷指剪發置棺中, 自誓事祖母如寅在. 其後侍蕭疾, 不脫衣者數年, 有白燕巢其楣. 後終給事中、杭州刺史.

踐猷弟季友, 曆秘書郎, 善畫.

從父仲容, 終冬官郎中, 有重名. 子承業, 以謹樸稱, 曆太子左諭德、右威衛將軍.

族子成己, 晉州長史. 初, 母顏叔父吏部郎中敬仲爲酷吏所陷, 率二妹割耳訴冤, 敬仲得減死. 及成己生, 而左耳缺云.

孔若思, 越州山陰人, 陳吏部尚書奐四世孫. 祖紹安, 與兄紹新蚤知名. 陳亡, 客居鄠, 勵志於學. 外兄虞世南曰：「本朝淪覆, 吾分湮滅, 有弟若此, 知不亡矣.」紹安與孫萬壽皆以文辭稱, 時謂「孫孔.」 隋大業末, 爲監察御史. 高祖討賊河東, 紹安與夏侯端同監軍, 禮遇尤密. 帝受禪, 端先歸, 拜秘書監. 已而紹安間道走長安, 帝悅, 擢內史舍人, 賜宅一區、良馬二匹.

若思早孤, 其母躬訓教, 長以博學聞. 有遺以褚遂良書者, 納一卷焉. 其人曰：「是書貴千金, 何取之廉?」答曰：「審爾, 此爲多矣.」更還其半. 擢明經, 曆庫部郎中, 常曰：「仕宦至郎中足矣.」座右置止水一石, 明自足意.

中宗初, 敬暉、桓彥範當國, 以若思多識古今, 凡大政事, 必咨質後行. 三遷禮部侍郎, 出爲衛州刺史. 故事, 以宗室爲州別駕, 見刺史, 驁放不肯致恭. 若思劾奏別駕李道欽, 請訊狀. 有詔別駕見刺史致恭, 自若思始. 以清白擢銀青光祿大夫, 賜絹百匹, 累封梁郡公. 開元七年卒, 謚曰惠.

從父禎, 第進士, 曆監察御史, 門無賓謁, 時譏其介. 高宗時, 再遷絳州刺史, 封武昌縣子, 謚曰溫.

子季詡, 字季和. 永昌初, 擢制科, 授秘書郎. 陳子昂常稱其神清韻遠, 可比衛玠. 終左補闕.

若思子至, 字惟微. 曆著作郎, 明氏族學, 與韋述、蕭穎士、柳沖齊名. 撰《百家類例》, 以張說等爲近世新族, 叕刂去之. 說子垍方有寵, 怒曰：「天下族姓, 何豫若事, 而妄紛紛邪?」垍弟素善至, 以實告. 初, 書成, 示韋述, 述謂可傳. 及聞垍語, 懼, 欲更增損, 述曰：「止！丈夫奮筆成一家書, 奈何因人動搖? 有死不可改.」遂罷. 時述及穎士、沖皆撰《類例》, 而至書稱工.

列傳第一百二十五

儒學下

褚無量, 字弘度, 杭州鹽官人. 幼授經於沈子正、曹福, 刻意墳典. 家濱臨平湖, 有龍出, 人皆走觀, 無量尚幼, 讀書若不聞, 衆異之. 尤精《禮》、司馬《史記》. 擢明經第, 累除國子博士, 遷司業兼修文館學士.

中宗將南郊, 詔定儀典. 時祝欽明、郭山惲建言皇后爲亞獻, 無量與太常博士唐紹、蔣欽緒固爭, 以爲：「郊祀, 國大事, 其折衷莫如《周禮》. 《周禮》冬至祭天圓丘, 不以地配, 唯始祖爲主, 亦不以妣配, 故後不得與. 又《大宗伯》：『凡大祭祀, 王後不與, 則攝而薦豆籩, 徹.』是後不應助祭. 又內宰職『大祭祀, 後祼獻則贊瑤爵.』祭天無祼, 知此乃宗廟祭耳. 巾車、內司服, 掌後六服與五路, 無後祭天之服與路, 是後不助祭天也. 惟漢有天地合祭, 皇后參享事. 末代黷神, 事不經見, 不可爲法.」時左仆射韋巨源佐欽明, 故無量議格. 以母老解官.

玄宗爲太子, 復拜國子司業兼侍讀, 撰《翼善記》以進, 厚被禮答. 太子釋奠國學, 令講經, 建端樹義, 博敏而辯, 進銀青光祿大夫, 錫予蕃渥. 及即位, 遷左散騎常侍兼國子祭酒, 封舒國公. 母喪解, 詔州刺史薛瑩吊祭, 賜物加等. 廬墓左, 鹿犯所植松柏, 無量號訴曰：「山林不乏, 忍犯吾塋樹耶?」自是群鹿馴擾, 不復棖觸, 無量爲終身不御其肉. 喪除, 召復故官. 以耆老, 隨仗聽徐行, 又爲設腰輿, 許乘入殿中. 頻上書陳得失.

開元五年, 帝將幸東都而太廟壞, 姚崇建言：「廟本苻堅故殿, 不宜罷行.」無量鄙其言, 以爲不足聽, 乃上疏曰：「王者陰盛陽微, 則先祖見變. 今後宮非御幸者, 宜悉出之, 以應變異. 舉畯良, 撙奢靡, 輕賦, 慎刑, 納諫爭, 察諂諛, 繼絕世, 則天人和會, 災異訖息.」帝是崇語, 車駕遂東. 無量又上言：「昔虞舜之狩, 秩山川, 遍群神. 漢孝景祠黃帝橋山, 孝武祠舜九疑, 高祖過魏祭信陵君墓, 過趙封樂毅後, 孝章祠桓譚塚. 願陛下所過名山、大川、丘陵、墳衍, 古帝王、賢臣在祀典者, 並詔致祭. 自古受命之君, 必興滅繼絕, 崇德報功. 故存人之國, 大於救人之災；立人之後, 重於封人之墓. 願到東都, 收敘唐初逮今功臣世絕者, 雖在支庶, 咸得承襲.」帝納其言, 即詔無量祠堯平陽, 宋璟祠舜蒲阪, 蘇頲祠禹安邑, 在所刺史參獻. 又求武德以來勳臣苗裔, 紹續其封.

初, 內府舊書, 自高宗時藏宮中, 甲乙叢倒, 無量建請繕錄補第, 以廣秘籍. 天子詔於東都乾元殿東廂部彙整比, 無量爲之使. 因表聞喜尉盧僎、江夏尉陸去泰、左監門率府胄曹參軍王擇從、武陟尉徐楚璧分部讎定. 衛尉設次, 光祿給食. 又詔秘書省、司經局、昭文、崇文二館更相檢讎, 采天下遺書以益闕文. 不數年, 四庫完治. 帝詔群臣觀書, 賜無量等帛有差. 無量又言：「貞觀御書皆宰相署尾, 臣位卑不足以辱, 請與宰相聯名跋尾.」不從. 帝西還, 徙書麗正殿, 更以脩書學士爲麗正殿直學士, 比京官預朝會. 復詔無量就麗正纂續前功. 皇太子及四王未就學, 無量以《孝經》、《論語》五通獻帝. 帝曰：「朕知之矣.」乃選郗常亨、郭謙光、潘元祚等爲太子、諸王侍讀. 七年, 太子齒胄於學, 詔無量升坐講勸, 百官觀禮, 厚賚賜. 卒, 年七十五. 病困語人, 以麗正書未畢爲恨. 帝聞悼痛, 詔宰相曰：「無量, 朕師, 今其永逝, 宜用優典.」於是贈禮部尚書, 謚曰文, 葬事官給. 所撰述百餘篇. 歿後有於書殿得講《史記》、《至言》十二篇上之, 帝歎息, 以絹五百匹賜其家.

始, 無量與馬懷素爲侍讀, 後秘書少監康子原、國子博士侯行果亦踐其選, 雖賞賚亟加, 而禮遇衰矣.

陸去泰, 曆左右補闕內供奉.

王擇從, 京兆人, 終汜水令.

徐楚璧, 初應制舉, 三登甲科, 開元時爲中書舍人、集賢院學士, 帝屬文多令視草. 終中書侍郎, 東海縣子. 在中書省久, 是時李林甫用事, 或言計議多所參助. 後更名安貞.

元澹, 字行沖, 以字顯, 後魏常山王素蓮之後. 少孤, 養於外祖司農卿韋機. 及長, 博學, 尤通故訓. 及進士第, 累遷通事舍人. 狄仁傑器之. 嘗謂仁傑曰：「下之事上, 譬富家儲積以自資也, 脯臘膎胰以供滋膳, 參術芝桂以防疾疢. 門下充旨味者多矣, 願以小人備一藥石, 可乎?」仁傑笑曰：「君正吾藥籠中物, 不可一日無也.」 景雲中, 授太常少卿. 行沖以系出拓拔, 恨史無編年, 乃撰《魏典》三十篇, 事詳文約, 學者尚之. 初, 魏明帝時, 河西柳穀出石, 有牛繼馬之象. 魏收以晉元帝乃牛氏子冒司馬姓, 以著石符. 行沖謂昭成皇帝名犍, 繼晉受命, 獨此可以當之. 有人破古塚得銅器, 似琵琶, 身正圓, 人莫能辨. 行沖曰：「此阮咸所作器也.」命易以木, 弦之, 其聲亮雅, 樂家遂謂之「阮咸」.

開元初, 罷太子詹事, 出爲岐州刺史, 兼關內按察使. 自以書生, 非彈治才, 固辭. 入爲右散騎常侍、東都副留守. 嗣彭王子志謙坐仇人告變, 考訊自誣, 株蔓數十人, 行沖察其枉, 列奏見原. 四遷大理卿, 不樂法家, 固謝所居官, 改左散騎常侍, 封常山縣公. 充使檢校集賢, 再遷太子賓客、弘文館學士. 先是, 馬懷素撰書志, 褚無量校麗正四部書, 業未卒, 相次物故. 詔行沖並代之. 玄宗自注《孝經》, 詔行沖爲疏, 立於學官. 以老罷麗正校書事.

初, 魏光乘請用魏征《類禮》列於經, 帝命行沖與諸儒集義作疏, 將立之學, 乃引國子博士範行恭、四門助教施敬本采獲刊綴爲五十篇, 上於官. 於是右丞相張說建言：「戴聖所錄, 向已千載, 與經並立, 不可罷. 魏孫炎始因舊書擿類相比, 有如鈔綴, 諸儒共非之. 至征更加整次, 乃爲訓注, 恐不可用.」帝然之, 書留中不出. 行沖意諸儒間己, 因著論自辯, 名曰《釋疑》. 曰： 客問主人：「小戴之學, 康成之注, 魏氏乃有刊易, 二經孰優?」主人曰：「《小戴禮》行於漢末, 馬融爲傳, 盧植合二十九篇而爲之解, 世所不傳. 鉤黨獄起, 康成於竄伏之中, 理紛挐之典, 雖存探究, 咨謀靡所. 具《鄭志》者百有餘科, 章句之徒, 曾不是省. 王肅因之, 或多攻詆. 而鄭學有孫炎, 雖扶鄭義, 條例支分, 箴石間起, 增革百篇. 魏氏病群言之冗脞, 采衆說之精簡, 刊正芟礱, 書畢以聞, 太宗嘉賞, 錄賜儲貳. 陛下纂業, 宜所循襲, 乃制諸儒, 甄分舊義. 豈悟章句之士, 堅持昔言, 擯壓不申, 疑於知新, 果於仍故?」 客曰：「當局稱迷, 傍觀必審, 何所爲疑而不申列?」答曰：「改易章句, 是有五難：漢孔安國注《古文尚書》, 族兄臧與書曰：『相如常忿俗儒淫詞冒義, 欲撥亂反正而未能也. 浮學守株, 衆非非正, 自古而然, 恐此道未信, 而獨智爲譴.』一也. 昔孔季產專古學, 有孔扶者與俗浮沈, 每誡產曰：『今朝廷率章句內學, 君獨脩古義. 古義非章句內學, 危身之道也, 獨善不容於世, 君其殆哉！』二也. 劉歆好《左氏》, 欲建學官, 哀帝納之, 諸儒遷延不肯置對. 歆移書誚讓, 諸博士皆忿恨. 龔勝時爲光祿大夫, 見歆議, 乃乞骸骨. 司空師丹因大發怒, 詆歆改亂前志, 非毀先帝所立. 歆懼, 出爲五原太守. 以君賓之學, 公仲之博, 猶迫同門朋黨之議, 卒令子駿負謗. 三也. 王肅規鄭玄數千百條, 鄭學馬昭詆劾肅短. 詔遣博士張融按經問詰, 融推處是非, 而肅酬對疲於歲時. 四也. 王粲曰：『世稱伊、雒以東, 淮、漢以北, 康成一人而已. 咸言先儒多闕, 鄭氏道備.』粲竊嗟怪, 因求所學, 得《尚書注》, 退思其意, 意皆盡矣, 所疑猶未諭焉, 凡有二篇. 王邵曰：『魏、晉浮華, 古道湮替, 曆載三百, 士大夫恥爲章句. 唯草野生專經自許, 不能博究, 擇從其善, 徒欲父康成, 兄子慎, 寧道孔聖誤, 諱言鄭、服非.』然則鄭、服之外, 皆讎矣. 五也. 夫物極則變, 比及百年, 當有明哲君子, 恨不與吾同世者. 道之行廢, 必有其時者歟? 何遽速近名之嫌邪?」 俄丐致仕, 十七年卒, 年七十七, 贈禮部尚書, 謚曰獻.

陳貞節, 潁川人. 開元初, 爲右拾遺. 初, 隱、章懷、懿德、節湣四太子並建陵廟, 分八署, 置官列吏卒, 四時祠官進饗. 貞節以爲非是, 上言：「王者制祀, 以功德者猶親盡而毀, 四太子廟皆別祖, 無功於人, 而園祠時薦, 有司守衛, 與列帝侔. 金奏登歌, 所以頌功德, 《詩》曰：『鍾鼓既設, 一朝饗之.』使無功而頌, 不曰舞詠非度邪? 周制：始祖乃稱小廟. 未知四廟欲何名乎? 請罷卒吏, 詔祠官無領屬, 以應禮典. 古者別子爲祖, 故有大、小宗. 若謂祀未可絕, 宜許所後子孫奉之.」詔有司博議. 駕部員外郎裴子餘曰：「四太子皆先帝塚嗣, 列聖念懿屬而爲之享. 《春秋》書晉世子曰：『將以晉畀秦, 秦將祀予.』此不祀也. 又言：『神不歆非類, 君祀無乃戾乎！』此有廟也. 魯定公元年, 立煬宮. 煬, 伯禽子, 季氏遠祖, 尚不爲限, 況天子篤親親以及旁期, 誰不曰然?」太常博士段同曰：「四陵廟皆天子睦親繼絕也. 逝者錫蘋繁, 猶生者之開茅土. 古封建子弟, 詎皆有功? 生無所議, 死乃援禮停祠, 人其謂何? 隱於上, 伯祖也, 服緦；章懷, 伯父也, 服期；懿德、節湣, 堂昆弟也, 服大功. 親未盡, 廟不可廢.」禮部尚書鄭惟忠等二十七人亦附其言. 於是四陵廟惟減吏卒半, 它如舊.

遷太常博士. 玄宗奉昭成皇后祔睿宗室, 又欲肅明皇后並升焉. 貞節奏言：「廟必有配, 一帝一後, 禮之正也. 昭成皇后有太姒之德, 宜升配睿宗；肅明皇后既非子貴, 宜在別廟. 周人『奏夷則, 歌小呂, 以享先妣.』 先妣, 薑嫄也, 以生後稷, 故特立廟曰閟宮. 晉簡文帝鄭宣皇后不配食, 築宮於外, 以歲時致享. 肅明請准周薑嫄、晉宣後, 納主別廟, 時享如儀.」於是, 留主儀坤廟, 詔隸太廟, 毋置官屬. 貞節又與博士蘇獻上言：「睿宗於孝和, 弟也. 按賀循說, 兄弟不相爲後. 故殷盤庚不序陽甲, 而上繼先君；漢光武不嗣孝成, 而上承元帝；晉懷帝繼世祖, 不繼惠帝. 故陽甲、孝成出爲別廟.」又言：「兄弟共世, 昭穆位同, 則毀二廟. 有天下者, 從禰而上事七廟, 尊者所統廣, 故及遠祖. 若容兄弟, 則上毀祖考, 天子不得全事七世矣. 請以中宗爲別廟, 大祫則合食太祖. 奉睿宗繼高宗, 則祼獻永序.」詔可. 乃奉中宗別廟, 升睿宗爲第七室.

五年, 太廟壞, 天子舍神主太極殿, 營新廟, 素服避正寢, 三百不朝, 猶幸東都. 伊闕男子孫平子上書曰：「乃正月太廟毀, 此躋二帝之驗也. 《春秋》：『君薨, 卒哭而祔, 祔而作主, 特祀於主, 烝嘗禘於廟.』今皆違之. 魯文公之二年, 躋僖於閔上, 後太室壞, 《春秋》書其災, 說曰：『僖雖閔兄, 嘗爲之臣, 臣居君上, 是謂失禮, 故太室壞.』且兄臣於弟, 猶不可躋；弟嘗臣兄, 乃可躋乎? 莊公薨, 閔公二年而禘, 《春秋》非之. 況大行夏崩, 而太廟冬禘, 不亦亟乎? 太室尊所, 若曰魯自是陵夷, 墮周公之祀. 太廟今壞, 意者其將陵夷, 墮先帝之祀乎? 陛下未祭孝和, 先祭太上皇, 先臣後君. 昔躋兄弟上, 今弟先兄祭. 昔太室壞, 今太廟毀, 與《春秋》正同, 不可不察. 武後篡國, 孝和中興有功, 今內主別祠, 不得立於世, 亦已薄矣. 夫功不可棄, 君不可下, 長不可輕. 且臣繼君, 猶子繼父. 故禹不先鯀, 周不先不窋, 宋、鄭不以帝乙、厲王不肖, 猶尊之也, 況中興邪? 晉太康時, 宣帝廟地陷梁折, 又三年, 太廟殿陷而及泉, 更營之, 梁又折. 天之所譴, 非必朽而壞也. 晉不承天, 故及於亂. 臣謂宜遷孝和還廟, 何必違禮, 下同魯、晉哉?」帝異其言, 詔有司復議. 貞節、獻與博士馮宗質之曰：「天子七廟, 三昭三穆, 與太祖而七. 父昭子穆, 兄弟不與焉. 殷自成湯至帝乙十二君, 其父子世六. 《易乾鑿度》曰：『殷之帝乙六世王.』則兄弟不爲世矣. 殷人六廟：親廟四, 並湯而六. 殷兄弟四君, 若以爲世, 方上毀四室, 乃無祖禰, 是必不然. 古者繇禰極祖, 雖迭毀迭遷, 而三昭穆未嘗闕也. 《禮》：大宗無子, 則立支子. 又曰：『爲人後者爲之子.』無兄弟相爲後者, 故舍至親, 取遠屬. 父子曰繼, 兄弟曰及, 兄弟不相入廟, 尚矣. 借有兄弟代立承統, 告享不得稱嗣子、嗣孫, 乃言伯考、伯祖, 何統緒乎? 殷十二君, 惟三祖、三宗, 明兄弟自爲別廟. 漢世祖列七廟, 而惠帝不與. 文、武子孫昌衍, 文爲漢太宗. 晉景帝亦文帝兄, 景絕世, 不列於廟. 及告謚世祖, 稱景爲從祖. 今謂晉武帝越崇其父, 而廟毀及亡, 何漢出惠帝而享世長久乎? 七廟、五廟, 明天子、諸侯也；父子相繼, 一統也；昭穆列序, 重繼也. 禮, 兄弟相繼, 不得稱嗣子, 明睿宗不父孝和, 必上繼高宗者. 偶室於廟, 則爲二穆, 於禮可乎? 禮所不可, 而使天子旁紹伯考, 棄己親正統哉? 孝和中興, 別建園寢, 百世不毀, 尚何議哉? 平子猥引僖公逆祀爲比, 殊不知孝和升新寢, 聖真方祔廟, 則未嘗一日居上也.」帝語宰相召平子與博士詳論. 博士護前言, 合軋平子. 平子援經辯數分明, 獻等不能屈. 蘇頲右博士, 故平子坐貶都城尉. 然諸儒以平子孤挺, 見迮於禮官, 不平. 帝亦知其直, 久不決, 然卒不復中宗於廟.

明年, 帝將大享明堂, 貞節惡武後所營, 非古所謂「木不鏤、土不文」之制, 乃與馮宗上言：「明堂必直丙巳, 以憲房、心布政, 太微上帝之所. 武後始以乾元正寢占陽午地, 先帝所以聽政, 故毀殿作堂. 撤之日, 有音如雷, 庶民嘩訕, 以爲神靈不悅. 堂成, 災火從之. 後不脩德, 俄復營構, 殫用極侈, 詭禳厥變, 又欲嚴配上帝, 神安肯臨? 且密邇掖廷, 人神雜擾, 是謂不可放物者也. 二京上都, 四方是則. 天子聽政, 乃居便坐, 無以尊示群臣. 願以明堂復爲乾元殿, 使人識其舊, 不亦愈乎?」詔所司詳議. 刑部尚書王志愔等僉謂：「明堂瑰怪不法, 天燼之餘, 不容大享. 請因舊循制, 還署乾元正寢. 正、至, 天子御以朝會. 若大享, 復寓圜丘.」制曰可. 貞節以壽卒.

施敬本, 潤州丹陽人. 開元中, 爲四門助教. 玄宗將封禪, 詔有司講求典儀. 舊制, 盥手、洗爵, 皆侍中主之；詔祀天神, 太祝主之. 敬本上言曰：「周制, 大宗伯鬱人, 下士二, 掌祼事. 漢無鬱人, 用近臣. 漢世侍中微甚, 籍孺、閎孺等幸臣爲之. 後漢邵闔自侍中遷步兵校尉, 秩千石, 其職省起居, 執虎子, 蓋褻臣也. 今侍中位宰相, 非鬱人比. 祝者薦主人意於神, 非賤職也. 古二君相見, 卿爲上儐, 況天人際哉！周太祝, 下大夫二, 上士四. 下大夫, 今郎中、太常丞之比；上士, 員外郎、博士之比. 漢太祝令秩六百石, 今太祝乃下士. 以下士接天, 以大臣奉天子, 輕重不倫, 非禮也. 舊制, 謁者引太尉升壇. 謁者位下, 升壇禮重. 漢尚書御史屬, 有謁者仆射一, 秩六百石, 銅印青綬；謁者三十五, 以郎中滿歲稱給事中, 未滿歲稱謁者. 光祿勳屬, 有謁者, 掌賓贊, 員七十, 秩比六百石. 則古謁者名秩差異等, 今謁者班微, 循空名, 忘實事, 非所以事天也.」帝詔中書令張說引敬本熟悉其議, 故侍中、祝、謁者, 視禮輕重, 以它官攝領.

敬本以太常博士爲集賢院脩撰. 逾年, 遷右補闕、秘書郎, 卒.

盧履冰, 幽州范陽人, 元魏都官尚書義僖五世孫. 開元五年, 仕曆右補闕. 建言：「古者父在爲母期, 徹靈而心喪. 武後始請同父三年, 非是, 請如禮便.」玄宗疑之, 又以舅、嫂叔服未安, 並下百官議. 刑部郎中田再思曰：「會禮之家比聚訟. 循古不必是, 而行今未必非. 父在爲母三年, 高宗實行之, 著令已久. 何必乖先帝之旨, 閡人子之情, 愛一期服於其親, 使與伯叔母、姑姊妹同? 嫂叔、舅甥服, 太宗實制之, 閱百年無異論, 不可改.」履冰因言：「上元中, 父在爲母三年, 後雖請, 未用也, 逮垂拱始行之. 至有祖父母在而子孫婦沒, 行服再期, 不可謂宜. 禮, 女子無專道, 故曰『家無二尊.』 父在爲母服期, 統一尊也. 今不正其失, 恐後世復有婦奪夫之敗, 不可不察.」書留未下. 履冰即極陳：「父在爲母立幾筵者一期, 心喪者再期, 父必三年而後娶, 以達子之志. 夫聖人豈蔑情於所生? 固有意於天下. 昔武後陰儲篡謀, 豫自光崇, 升期齊, 抗斬衰, 俄而乘陵唐家, 以啟釁階. 孝和僅得反正, 韋氏復出, ■殺天子, 幾亡宗社. 故臣將以正夫婦之綱, 非特母子間也. 議者或言：『降母服, 非《詩》所謂罔極者, 而又與伯叔母、姑姊妹等. 且齊、斬已有升降, 則歲月不容異也.』此迂生鄙儒, 未習先王之旨, 安足議夫禮哉? 罔極者, 春秋祭祀, 以時思之, 謂君子有終身之憂, 何限一期、二期服哉? 聖人之於禮, 必建中制, 使賢不肖共成文理而後釋, 彼伯叔、姑姊, 烏有筵杖之制、三年心喪乎? 母齊父斬, 不易之道也.」左散騎常侍元行沖議曰：「古緣情制服：女天父, 妻天夫, 斬衰三年, 情禮俱盡者, 因心立極也. 妻喪杖期, 情禮俱殺者, 遠嫌疑, 尊乾道也. 爲嫡子三年斬衰而不去官, 尊祖重嫡, 崇其禮, 殺其情也. 孝莫大於嚴父, 故父在爲母免官, 齊需而期, 心喪三年, 情已申而禮殺也, 自堯、舜、周公、孔子所同. 而今舍尊厭之重, 虧嚴父之義, 謂之禮, 可乎? 姨兼從母之名, 以母之女黨, 加以舅服, 不爲無禮. 嫂叔不服, 則遠嫌也. 請據古爲適.」帝弗報. 是時言喪服, 各以所見奮, 交口紛騰. 七年, 乃下詔：「服紀一用古制.」自是人間父在爲母服, 或期而禫, 禫而釋, 心喪三年；或期而禫, 終三年；或齊衰三年.

後履冰以官卒.

王仲丘, 沂州琅邪人. 祖師順, 仕高宗, 議漕輸事有名當時, 終司門郎中. 仲丘開元中曆左補闕內供奉、集賢脩撰、起居舍人.

時典章差駁, 仲丘欲合《貞觀》、《顯慶》二禮, 據「有其舉之, 莫可廢之」之誼, 即上言：「《貞觀禮》, 正月上辛, 祀感帝於南郊. 《顯慶禮》：祀昊天上帝於圓丘以祈穀. 臣謂《詩》『春夏祈穀於上帝』, 《禮》『上辛祈穀於上帝』, 則上帝當昊天矣. 鄭玄曰：『天之五帝遞王, 王者必感一以興. 玭夏正月祭所生於郊, 以其祖配之, 因以祈穀.』感帝之祀, 《貞觀》用之矣. 請因祈穀之壇, 遍祭五方帝. 五帝者, 五行之精, 九穀之宗也. 請二禮皆用. 《貞觀禮》, 雩祀五方上帝、五人帝、五官于南郊. 《顯慶禮》, 祀昊天上帝於圓丘. 臣謂雩上帝, 爲百穀祈甘雨, 故《月令》：『大雩帝, 用盛樂.』鄭玄說：『帝, 上帝也, 乃天別號. 祀於圓丘, 尊天位也.』《顯慶》祀昊天與《月令》合, 而《貞觀》嘗祀五帝矣, 請二禮皆用. 《貞觀禮》, 季秋祀五方帝、五官於明堂. 《顯慶禮》, 祀昊天上帝於明堂. 臣謂周郊祀後稷以配天, 宗祀文王於明堂以配上帝. 先儒以天爲感帝, 引太微五帝著之, 上帝則屬之昊天. 鄭玄稱《周官》旅上帝, 祀五帝, 各文而異禮, 不容並而爲一. 故於《孝經》天、上帝, 申之曰：『上帝亦天也.』神無二主, 但異其處, 以避後稷. 今《顯慶》享上帝, 合於《經》, 然《貞觀》嘗祀五方帝矣. 請二禮皆用.」詔可.

遷禮部員外郎. 卒, 贈秘書少監.

康子元, 越州會稽人. 仕曆獻陵令. 開元初, 詔中書令張說舉能治《易》、《老》、《莊》者, 集賢直學士侯行果薦子元及平陽敬會真於說, 說藉以聞, 並賜衣幣, 得侍讀. 子元擢累秘書少監, 會真四門博士, 俄皆兼集賢侍講學士.

玄宗將東之泰山, 說引子元、行果、徐堅、韋縚商裁封禪儀. 初, 高宗之封, 中書令許敬宗議：「周人尚臭, 故前祭而燔柴.」說、堅、子元白奏：「《周官》：樂六變, 天神降. 是降神以樂, 非緣燔也. 宋、齊以來, 皆先嚌福酒, 乃燎. 請先祭後燔, 如《貞觀禮》便.」行果與趙冬曦議, 以爲：「先燎降神, 尚矣. 若祭已而燔, 神無由降.」子元議挺不徙. 說曰：「康子獨出蒙輪, 以當一隊邪?」議未判, 說請決於帝, 帝詔後燔.

乘輿自岱還, 減從官, 先次東都, 唯子元、毋煚、韋述以學士從. 久乃徙宗正少卿, 以疾授秘書監, 致仕. 卒, 贈汴州刺史. 帝嘗制贊賜說、子元, 命工圖其象, 詔冬曦、述、煚分爲傅.

行果者, 上谷人, 曆國子司業, 侍皇太子讀. 卒, 贈慶王傅.

始, 行果、會真及長樂馮朝隱同進講. 朝隱能推索《老》、《莊》秘義, 會真亦善《老子》, 每啟篇, 先薰盥乃讀. 帝曰：「我欲更求善《易》者, 然無賢行果云.」朝隱終太子右諭德, 會真太學博士.

趙冬曦, 定州鼓城人. 進士擢第, 曆左拾遺. 神龍初, 上書曰：「古律條目千餘. 隋時奸臣侮法, 著律曰：『律無正條者, 出罪舉重以明輕, 入罪舉輕以明重.』一辭而廢條目數百. 自是輕重沿愛憎, 被罰者不知其然, 使賈誼見之, 慟哭必矣. 夫法易知, 則下不敢犯而遠機阱；文義深, 則吏乘便而朋附盛. 律、令、格、式, 謂宜刊定科條, 直書其事. 其以准加減比附、量情及舉輕以明重、不應爲之類, 皆勿用. 使愚夫愚婦相率而遠罪, 犯者雖貴必坐. 律明則人信, 法一則主尊.」當時稱是.

開元初, 遷監察御史, 坐事流嶽州. 召還復官, 與秘書少監賀知章、校書郎孫季良、大理評事咸廙業入集賢院脩撰. 是時, 將仕郎王嗣琳、四門助教範仙廈爲校勘, 翰林供奉呂向、東方顥爲校理. 未幾, 冬曦知史官事, 遷考功員外郎. 逾年, 與季良、廙業、知章、呂向皆爲直學士. 冬曦俄遷中書舍人內供奉, 以國子祭酒卒.

冬曦性放達, 不屑世事. 兄夏日, 弟和璧、安貞、居貞、頤貞、彙貞, 皆擢進士第. 安貞給事中, 居貞吳郡采訪使, 頤貞安西都護. 居貞子昌, 別傳.

王嗣琳以太子校書郎罷. 東方顥上書忤旨, 左遷高安丞. 廙業亦坐事左遷餘杭令. 仙廈善講論, 後爲道士.

開元集賢學士, 又有尹愔、陸堅、鄭欽說、盧僎名稍著.

尹愔, 秦州天水人. 父思貞, 字季弱. 明《春秋》, 擢高第. 嘗受學於國子博士王道珪, 稱之曰：「吾門人多矣, 尹子叵測也.」以親喪哀毀. 除喪, 不仕. 左右史張說、尹元凱薦爲國子大成. 每釋奠, 講辨三教, 聽者皆得所未聞. 遷四門助教, 撰《諸經義樞》、《續史記》皆未就. 夢天官、麟台交辟, 寤而會親族敘訣, 二日卒, 年四十.

愔博學, 尤通老子書. 初爲道士, 玄宗尚玄言, 有薦愔者, 召對, 喜甚, 厚禮之, 拜諫議大夫、集賢院學士, 兼脩國史, 固辭不起. 有詔以道士服視事, 乃就職, 顓領集賢、史館圖書. 開元末, 卒, 贈左散騎常侍.

陸堅, 河南洛陽人. 初爲汝州參軍, 以友婿李慈伏誅, 貶涪州參軍, 再遷通事舍人. 有詔起復, 遣中官敦諭, 不就. 以給事中兼學士. 善書. 初名友悌, 玄宗嘉其剛正, 更賜名. 從封泰山, 封建安男. 帝待之甚厚, 圖形禁中, 親制贊. 以秘書監卒, 年七十一, 贈吏部尚書, 謚曰懿.

郭欽說, 後魏濮陽太守敬叔八世孫. 開元初, 繇新津丞請試五經, 擢第, 授鞏縣尉、集賢院校理. 曆右補闕內供奉. 通曆術, 博物. 初, 梁太常任昉大同四年七月於鍾山壙中得銘曰：「龜言土, 蓍言水, 甸服黃鍾啟靈址. 瘞在三上庚, 墮遇七中己. 六千三百浹辰交, 二九重三四百圮.」當時莫能辨者, 因藏之, 戒諸子曰：「世世以銘訪通人, 有知之者, 吾死無恨.」昉五世孫升之, 隱居商洛, 寫以授欽說. 欽說出使, 得之於長樂驛, 至敷水三十里而悟曰：「蔔宅者廋葬之歲月, 而先識墓圮日辰. 甸服, 五百也, 黃鍾十一也, 繇大同四年卻求漢建武四年, 凡五百一十一年. 葬以三月十日庚寅, 三上庚也. 圮以七月十二日己巳, 七中己也. 浹辰, 十二也, 建武四年三月至大同四年七月, 六千三百一十二月, 月一交, 故曰六千三百浹辰交. 二九, 十八也. 重三, 六也. 建武四年三月十日, 距大同四年七月十二日, 十八萬六千四百日, 故曰二九重三四百圮.」升之大驚, 服其智.

欽說雅爲李林甫所惡, 韋堅死, 欽說時位殿中侍御史, 常爲堅判官, 貶夜郎尉, 卒.

子克鈞, 爲都官郎中. 吐蕃圍靈州, 軍餉匱竭, 德宗以克鈞爲靈、夏二州運糧使, 轉米峙塞下, 守者遂安.

盧僎, 吏部尚書從願三從父也. 自聞喜尉爲學士, 終吏部員外郎.

兄俌, 中宗時曆右補闕. 默啜入寇, 敗沙吒忠義, 詔百官陳破賊勝策, 獨俌上疏以爲：「治內可以及外, 賞罰明則士盡節. 鳴沙之役, 主將先遁, 中軍猶能死戰. 正法紀功, 則戎行可勸. 若忠義, 騎將材, 不可當大任. 宜因古法, 募人徙邊, 免行役, 次廬伍, 明教令, 賞虜獲, 近戰則守家, 遠戰則利貨. 購辯勇, 強諸蕃, 以圖攻取. 擇邊州刺史, 搜乘積粟, 謹烽燧以備守.」中宗善其言, 然無施行者. 俌終秘書少監.

啖助, 字叔佐, 趙州人, 後徙關中. 淹該經術. 天寶末, 調臨海尉、丹陽主簿. 秩滿, 屏居, 甘足疏糗.

善爲《春秋》, 考三家短長, 縫綻漏闕, 號《集傳》, 凡十年乃成, 復攝其綱條爲例統. 其言孔子脩《春秋》意, 以爲：「夏政忠, 忠之敝野；商人承之以敬, 敬之敝鬼；周人承之以文, 文之敝僿. 救僿莫若忠. 夫文者, 忠之末也. 設教於本, 其敝且末；設教於末, 敝將奈何? 武王、周公承商之敝, 不得已用之. 周公沒, 莫知所以改, 故其敝甚於二代. 孔子傷之曰：『虞、夏之道, 寡怨於民；商、周之道, 不勝其敝！』故曰：『後代雖有作者, 虞帝不可及已.』蓋言唐、虞之化, 難行於季世, 而夏之忠, 當變而致焉. 故《春秋》以權輔用, 以誠斷禮, 而以忠道原情云. 不拘空名, 不尚狷介, 從宜救亂, 因時黜陟. 古語曰：『商變夏, 周變商, 春秋變周.』而公羊子亦言：『樂道堯、舜之道, 以擬後聖.』是知《春秋》用二帝、三王法, 以夏爲本, 不壹守周典明矣.」又言：「幽、厲雖衰, 《雅》未爲《風》. 逮平王之東, 人習餘化, 苟有善惡, 當以周法正之. 故斷自平王之季, 以隱公爲始, 所以拯薄勉善, 救周之敝, 革禮之失也.」助愛公、穀二家, 以左氏解義多謬, 其書乃出於孔氏門人. 且《論語》孔子所引, 率前世人老彭、伯夷等, 類非同時；而言「左丘明恥之, 丘亦恥之.」 丘明者, 蓋如史佚、遲任者. 又《左氏傳》、《國語》, 屬綴不倫, 序事乖剌, 非一人所爲. 蓋左氏集諸國史以釋《春秋》, 後人謂左氏, 便傅著丘明, 非也. 助之鑿意多此類.

助門人趙匡、陸質, 其高弟也. 助卒, 年四十七. 質與其子異裒錄助所爲《春秋集注總例》, 請匡損益, 質纂會之, 號《纂例》. 匡者, 字伯循, 河東人, 曆洋州刺史, 質所稱爲趙夫子者.

大曆時, 助、匡、質以《春秋》, 施士丐以《詩》, 仲子陵、袁彝、韋彤、韋荅以《禮》, 蔡廣成以《易》, 強蒙以《論語》, 皆自名其學, 而士丐、子陵最卓異.

士丐, 吳人, 兼善《左氏春秋》, 以二經教授. 繇四門助教爲博士, 秩滿當去, 諸生封疏乞留, 凡十九年, 卒於官. 弟子共葬之. 士丐撰《春秋傳》, 未甚傳. 後文宗喜經術, 宰相李石因言士丐《春秋》可讀. 帝曰：「朕見之矣, 穿鑿之學, 徒爲異同, 但學者如浚井, 得美水而已, 何必勞苦旁求, 然後爲得邪?」 子陵, 蜀人, 好古學, 舍峨眉山. 舉賢良方正, 擢太常博士, 通後蒼、大小戴《禮》. 有司請正太祖東向位, 而遷獻、懿二主. 子陵議藏主德明、興聖廟, 其言典正. 後異論紛洄, 復爲《通難》示諸儒, 諸儒不能詘. 久之, 典黔中選補, 乘傳過家, 西人以爲榮. 終司門員外郎. 子陵以文義自怡, 及亡, 其家所存, 惟圖書及酒數斛而已.

贊曰：《春秋》、《詩》、《易》、《書》, 由孔子時師弟子相傳, 曆暴秦, 不斷如系. 至漢興, 剗挾書令, 則儒者肆然講授, 經典浸興. 左氏與孔子同時, 以《魯史》附《春秋》作《傳》, 而公羊高、穀梁赤皆出子夏門人. 三家言經, 各有回舛, 然猶悉本之聖人, 其得與失蓋十五, 義或繆誤, 先儒畏聖人, 不敢輒改也. 啖助在唐, 名治《春秋》, 摭訕三家, 不本所承, 自用名學, 憑私臆決, 尊之曰「孔子意也」, 趙、陸從而唱之, 遂顯於時. 嗚呼！孔子沒乃數千年, 助所推著果其意乎? 其未可必也. 以未可必而必之, 則固；持一己之固而倡茲世, 則誣. 誣與固, 君子所不取. 助果謂可乎? 徒令後生穿鑿詭辨, 詬前人, 舍成說, 而自爲紛紛, 助所階已.

韋彤, 京兆人. 四世從祖方質爲武後時宰相. 彤名治《禮》, 德宗時爲太常博士.

先此, 天寶中, 詔尚食朔望進食太廟, 天子使中人侍祠, 有司不與也. 貞元十二年, 帝始詔朔望食, 畀宗正、太常合供. 於是彤與博士裴堪議曰：「禮, 宗廟朔望不祭, 園寢則有之. 貞觀、開元間, 在禮若令, 不敢變古. 天寶中, 始有進食事, 殆王璵緣生事亡, 用燕具褻饌, 參瀆禮薦, 不可示遠. 傳曰：『祭非外至, 生於心者也.』是故聖人等牲牢, 布籩豆, 昆蟲、草木可薦者, 莫不咸在, 所以享宗廟, 交神明, 全孝敬也. 潔膳羞, 八珍百品, 可嗜之饌, 美膬甘旨, 謂之褻味, 所以燕賓客, 接人情, 示慈惠也. 是則薦與宴, 聖人判爲二物, 不可亂也. 今若熟饔而享, 非以異爲敬之意. 且祭不欲數, 亦不欲疏, 感時致享, 以制中也. 今園寢月二祭, 不爲疏, 廟歲五享, 不爲數, 有司奉承, 得盡其恭. 若又加盛饌於朔望, 是失禮之中, 有司不得盡其恭也. 故王者稽古, 弗敢以孝思之極而溢禮, 弗敢以肴品之多而剩味. 願罷天寶所增, 奉園寢以珍, 奉宗廟以禮, 兩得所宜.」帝曰：「是禮先帝裁定, 遽更之, 其謂朕何? 徐議其可.」而朔望食卒不廢.

會昭陵寢宮爲原火延燔, 而客祭瑤台佛寺. 又故宮在山上, 乏水泉, 作者憚勞, 欲即行宮作寢, 詔宰相百官議. 吏部員外郎楊於陵議曰：「園寢非三代制, 自秦、漢以來, 附陵置寢, 或遠若邇, 則無聞焉. 韋玄成等議園陵, 於興廢初無適語. 且寢宮所占, 在柏城中, 距陵不遠, 使諸陵之寢, 皆有區限, 故不可徙；若止柏城, 則故寢已燔, 行宮已久, 因以治飾, 亦復何嫌? 或曰：『太宗創業, 寢宮不輒易.』是不然. 夫陵域宅神, 神本靜, 今大興荒廢, 囂役密邇, 非幽穸所安, 改之便.」彤曰：「先王建都立邑, 不利則爲之遷, 況有故邪? 今文寢災, 徙而宮之, 非無故也. 神安於徙, 因而建寢, 於禮至順. 又它陵皆在柏城, 隨便營作, 不越封兆, 力省易從.」帝重改先帝制, 還宮山顛.

彤卒後, 武宗會昌五年, 詔京城不許群臣作私廟. 宰相李德裕等引彤所議：「古制：廟必中門之外, 吉凶皆告, 以親而尊之, 不自專也. 今俾立廟京外, 不能得其意於禮. 宮之南九坊, 三坊曰圍外, 地荒左, 立廟無嫌；餘六坊可禁.」詔不許, 聽准古即居所立廟.

陳京, 字慶復, 陳宜都王叔明五世孫. 父兼, 爲右補闕、翰林學士. 京善文辭, 常袞稱之, 妻以兄子. 擢進士第, 遷累太常博士.

德宗在奉天, 聞段秀實爲賊所害, 七日不朝. 宰相以爲「方多難時, 不宜壅萬機, 天下其謂何?」京曰：「丞相之言非也. 夫褒大節, 恤賢臣, 天下所以安, 況卓卓特異者乎?」帝曰：「善.」還京師, 擢左補闕. 帝以盧□巳爲饒州刺史, 京與趙需、裴佶、宇文炫、盧景亮、張薦共劾：「□巳輔政要位, 大臣逾時月不得對, 百官懍懍常若兵在頸. 陛下復用之, 奸賊唾掌復興.」帝不聽. 京等爭尤確, 帝大怒, 左右辟易, 諫者稍引卻. 京正色曰：「需等毋遽退！」極道不可, 以死請, □巳遂廢. 帝之立, 迎訪太后, 久不得, 意且怠. 京密白：「第遣使物色以求.」帝大悟, 終代不敢置.

初, 玄宗、肅宗既附室, 遷獻、懿二祖於西夾室, 引太祖位東向. 禮儀使于休烈議：「獻、懿屬尊於太祖, 若合食, 則太祖位不得正, 請藏二祖神主, 以太宗、中宗、睿宗、肅宗從世祖南向, 高宗、玄宗從高祖北向.」禘祫不及二祖, 凡十八年. 建中初, 代宗喪畢, 當大祫. 京以太常博士上言：「《春秋》之義, 毀廟之主陳於太祖, 未毀廟之主合食於祖, 無毀廟遷主不享之言. 唐家祀制與周異, 周以後稷爲始封祖, 而毀主皆在後稷下, 故太祖東向, 常統其尊. 司馬晉以高皇、太皇、征西四府君爲別廟, 大禘祫則正太祖位, 無所屈. 別廟祭高、太以降, 所以敘親也. 唐家宜別爲獻、懿二祖立廟, 禘祫則祭, 太祖遂正東向位. 德明、興聖二帝, 向已有廟, 則藏祔二祖爲宜.」 詔百官普議. 禮儀使、太子少師顏真卿曰：「今議者有三：一謂獻、懿親遠而遷, 不當祫, 宜藏主西室；二謂二祖宜祫食, 與太祖並昭穆, 闕東向位；三謂引二祖祫禘, 即太祖永不得全其始, 宜以二主祔德明廟. 雖然, 於人神未厭也. 景帝既受命始封矣, 百代不遷矣, 而又配天, 尊無與上, 至禘祫時, 蹔屈昭穆以申孝尊先, 實明神之意, 所以教天下之孝也. 況晉蔡謨等有成議, 不爲無據. 請大祫享奉獻主東向, 懿主居昭, 景主居穆, 重本尚順, 爲萬代法. 夫祫, 合也. 有如別享德明, 是乃分食, 非合食也.」時議者舉然. 於是還獻、懿主祫於廟, 如真卿議.

貞元七年, 太常卿裴鬱上言：「商、周以卨、稷爲祖, 上無餘尊, 故合食有序. 漢受命, 祖高皇帝, 故太上皇不以昭穆合食. 魏祖武帝, 晉祖宣帝, 故高皇、處士、征西等君, 亦不以昭穆合食. 景皇帝始封唐, 唐推祖焉, 而獻、懿親盡廟遷, 猶居東向, 非禮之祀, 神所不享. 願下群臣議.」於是太子左庶子李嶸等上言：「謹按晉孫欽議：『太祖以前, 雖有主, 禘祫所不及；其所及者, 太祖後未毀已升藏於二祧者, 故雖百代及之.』獻、懿在始封前, 親盡主遷, 上擬三代, 則禘祫所不及. 太祖而下, 若世祖, 則《春秋》所謂『陳於太祖』者. 漢議罷郡國廟, 丞相韋玄成議：『太上皇、孝惠親盡宜毀. 太上主宜瘞於園, 惠主遷高廟.』太上皇在太祖前, 主瘞於園, 不及禘祫, 獻、懿比也. 惠遷高廟, 在太祖後, 而及禘祫, 世祖比也. 魏明帝遷處士主置園邑, 歲時以令丞奉薦；東晉以征西等祖遷入西除, 同謂之祧, 皆不及祀. 故唐初下訖開元, 禘祫猶虛東向位. 洎立九廟, 追祖獻、懿, 然祝於三祖不稱臣. 至德時, 復作廟, 遂不爲弘農府君主, 以祀不及也. 廣德中, 始以景皇帝當東向位, 以獻、懿兩主親盡, 罷祫而藏. 顏真卿引蔡謨議, 復奉獻主東向, 懿昭景穆. 不記謨議晉未嘗用, 而唐一王法容可准乎? 臣等謂嘗、禘、郊、社無二尊, 瘞、毀、遷、藏, 各以義斷. 景皇帝已東向, 一日改易, 不可謂禮, 宜復藏獻、懿二主於西室, 以本《祭法》『遠廟爲祧, 去祧而壇, 去壇而墠, 壇、墠, 有禱祭, 無禱止』之義. 太祖得正, 無所屈.」 吏部郎中柳冕等十二人議曰：「天子以受命之君爲太祖, 諸侯以始封之主爲祖, 故自太祖、祖以下, 親盡迭毀. 洎秦滅學, 漢不暇禮, 晉失宋因, 故有連王廟之制, 有虛太祖之位. 且不列昭穆, 非所謂有序；不建迭毀, 非所謂有殺；連王廟, 非所謂有別；虛太祖位, 非所謂一尊. 此禮所由廢也. 《傳》曰：『父爲士, 子爲天子, 祭以天子, 葬以士.』今獻、懿二祖, 在唐未受命時, 猶士也. 故高祖、太宗以天子之禮祭之, 而不敢奉以東向位. 今而易之, 無乃亂先帝序乎? 周有天下, 追王太王、王季以天子禮；及其祭, 則親盡而毀. 漢有天下, 尊太上皇以天子之禮；及祭也, 親盡而毀. 唐家追王獻、懿二祖以天子禮；及其祭也, 親盡而毀, 復何所疑? 《周官》有先公之祧、先王之祧. 先公遷主, 藏後稷之廟, 其周未受命之祧乎? 先王遷主, 藏文、武之廟, 其周已受命之祧乎? 故有二祧, 所以異廟也. 今自獻而下, 猶先公也；自景而下, 猶先王也. 請別廟以居二祖, 則行周道, 復古制, 便.」 工部郎中張薦等請自獻而降, 悉入昭穆, 虛東向位. 司勳員外郎裴樞曰：「《禮》：『親親故尊祖, 尊祖故敬宗, 敬宗故收族, 收族故宗廟嚴, 宗廟嚴故社稷重.』太祖之上, 復追尊焉, 則尊祖之義乖. 太廟之外, 別祭廟焉, 則社稷不重. 漢韋玄成請瘞主於園, 晉虞喜請瘞廟兩階間. 喜據左氏自證曰：『先王日祭祖、考, 月祀曾、高, 時享及二祧, 歲祫及壇墠, 終禘及郊宗石室, 是謂郊宗之祖.』喜請夾室中爲石室以處之, 是不然. 何者? 夾室所以居太祖下, 非太祖上藏主所居. 未有卑處正、尊居傍也. 若建石室於園寢, 安遷主, 采漢、晉舊章, 祫禘率一祭, 庶乎《春秋》得變之正.」 是時, 京以考功員外郎又言：「興聖皇帝則獻之曾祖, 懿之高祖. 以曾孫祔曾高之廟, 人情大順也.」京兆少尹韋武曰：「祫則大合, 禘則序祧. 當祫之歲, 常以獻東向, 率懿而後以昭穆極親親. 及禘, 則太祖筵於西, 列衆主左右, 於是太祖不爲降, 獻無所厭.」時諸儒以左氏「子齊聖, 不先父食」, 請迎獻主權東向, 太祖暫還穆位. 同官尉仲子陵曰：「所謂不先食者, 丘明正文公逆祀. 儒者安知夏後世數未足時, 言禹不先鯀乎? 魏、晉始祖率近, 始祖上皆有遷主. 引《閟宮》詩, 則永閟可也. 因虞主, 則瘞園可也. 緣遠祧, 則築宮可也. 以太祖實卑, 則虛位可也. 然永閟與瘞園, 臣子所不安. 若虛正位, 則太祖之尊無時而申. 請奉獻、懿二祖遷於德明、興聖廟爲順. 或曰二祖別廟, 非合食. 且德明、興聖二廟禘祫之年, 皆有薦饗, 是已分食, 奚獨疑二祖乎?」 國子四門博士韓愈質衆議, 自申其說曰：「一謂獻、懿二主宜永藏夾室, 臣不謂可. 且禮, 祫祭, 毀主皆合食. 今藏夾室, 至祫得不食太廟乎? 若二祖不豫, 不謂之合矣. 二謂兩主宜毀而瘞之, 臣不謂可. 禮, 天子七廟、一壇、一墠, 遷主皆藏於祧, 雖百代不毀. 祫則太廟享焉. 魏晉以來, 始有毀瘞之議, 不見於經. 唐家立九廟, 以周制推之, 獻、懿猶在壇墠, 可毀瘞而不禘祫乎? 三謂二祖之主宜各遷諸陵, 臣不謂可. 二祖享太廟二百年, 一日遷之, 恐眷顧依違, 不即享於下國. 四謂宜奉主祔興聖廟而不禘祫, 臣不謂可. 禮, 『祭如在.』 景皇帝雖太祖, 於獻、懿, 子孫也. 今引子東向, 廢父之祭, 不可謂典. 五謂獻、懿宜別立廟京師, 臣不謂可. 凡禮有降有殺, 故去廟爲祧, 去祧爲壇, 去壇爲墠, 去墠爲鬼, 漸而遠者, 祭益希. 昔魯立煬宮, 《春秋》非之, 謂不當取已毀之廟、既藏之主, 復築宮以祭. 今議正同, 故臣皆不謂可. 古者殷祖玄王, 周祖後稷, 太祖之上, 皆自爲帝. 又世數已遠, 不復祭之, 故始祖得東向也. 景皇帝雖太祖, 於獻、懿, 子孫也. 當禘祫, 獻祖居東向位, 景從昭若穆, 是祖以孫尊, 孫以祖屈, 神道人情, 其不相遠. 又常祭衆, 合祭寡, 則太祖所屈少, 而所伸多. 與其伸孫尊, 廢祖祭, 不以順乎?」 冕又上《禘祫議證》十四篇, 帝詔尚書省會百官、國子儒官, 明定可否. 左司郎中陸淳奏：「按《禮》及諸儒議, 復太祖之位, 正也. 太祖位正, 則獻、懿二主宜有所安. 今議者有四：曰藏夾室, 曰置別廟, 曰各遷於園, 曰祔興聖廟. 臣謂藏夾室, 則享獻無期, 非周人藏二祧之義；置別廟, 論始曹魏, 《禮》無傳焉, 司馬晉議而不用；遷諸園, 亂宗廟之制. 唯祔興聖廟, 禘若祫一祭, 庶乎得禮.」帝依違未決也.

十九年, 將禘祭, 京復奏禘祭大合祖宗, 必尊太祖位, 正昭穆. 請詔百官議. 尚書左仆射姚南仲等請奉獻、懿主祔德明、興聖廟. 鴻臚卿王權、申衍之曰：「周人祖文王, 宗武王, 故《詩·清廟》章曰：『祀文王也.』胡不言太王、王季? 則太王、王季而上, 皆祔後稷, 故清廟得祀文王也. 太王、王季之尊, 私禮也；祔後稷廟, 不敢以私奪公也. 古者先王遷廟主, 以昭穆合藏於祖廟. 獻、懿主宜祔興聖廟, 則太祖東向得其尊, 獻、懿主歸得其所.」是時, 言祔興聖廟什七八, 天子尚猶豫未刪定. 至是, 群臣稍顯言二祖本追崇, 非有受命開國之鴻構；又權根援《詩》、《禮》明白. 帝泮然, 於是定遷二祖於興聖廟, 凡禘祫一享. 詔增廣興聖二室. 會祀日薄, 廟未成, 張繒爲室, 內神主廟垣間, 奉興聖、德明主居之. 廟成而祔. 自是景皇帝遂東向.

京自博士獻議, 彌二十年乃決, 諸儒無後言. 帝賜京緋衣、銀魚. 昭陵寢占山上, 宦侍憚輓汲乏, 請更其所, 宰相未能抗. 京曰：「此太宗之志, 其儉足以爲後世法, 不可改.」議者多附宦人, 帝曰：「京議善.」卒不徙. 帝器京, 謂有宰相才, 欲用之. 會病狂易, 自刺弗殊, 又言中書舍人崔邠、御史中丞李汶訕己, 帝使詰辨無狀, 然猶自考功員外再遷給事中, 皆兼集賢殿學士. 帝疑京爲忌者中傷, 中人問賚相繼. 後對延英, 帝諭遣, 京沮駭走出, 罷爲秘書少監, 卒.

初, 帝討李希烈, 財用屈, 京與戶部侍郎趙贊請稅民屋架, 籍賈人貲力, 以率貸之. 憲宗嘗問宰相李吉甫：「我在籓邸, 聞德宗播遷梁、漢, 久乃復, 誰實召亂, 爲我言之.」對曰：「德宗始即位, 躬行慈儉, 經崔祐甫輔政, 四方企望至治. 祐甫歿, 宰相非其人, 奸佞營蠱, 謂河北叛臣可以力服, 甘語先入, 主聽惑焉. 而陳京、趙贊爲帝稅屋架, 貸賈緡, 內怨外忿, 身及大亂. 咎興信宵人, 剝下佐上, 賴天之靈, 敗不抵亡.」帝恨惋曰：「京與贊, 真賊臣.」 京無子, 以從子褒嗣. 褒孫伯宣, 辭著作佐郎不拜.

贊曰：德宗敝政, 稅間架、借商錢、宮市爲最甚. 順宗爲太子, 欲極陳之, 懲王叔文之諫而止, 其畏如此. 區區之臣, 冒顏而關說, 難哉！其饗國日淺, 志不在民矣. 憲宗聞暴斂之令首於賊臣, 感憤太息, 愛人之至也. 及任程異、皇甫鎛, 諫者不聽. 興利之臣敗君之德甚矣！ 暢當, 河東人. 父璀, 左散騎常侍, 代宗時, 與裴冕、賈至、王延昌待制集賢院, 終戶部尚書.

當進士擢第, 貞元初, 爲太常博士. 昭德皇后崩, 中外服除, 皇太子、諸王將服三年, 詔太常議太子服. 當與博士張薦、柳冕、李吉甫曰：「子爲母齊衰三年, 蓋通喪也；太子爲皇后服, 古無文. 晉元皇后崩, 亦疑太子服. 杜預議：『古天子三年喪, 既葬除服, 魏亦以既葬爲節. 皇太子與國爲體, 若不變除, 則東宮臣仆亦以衰麻出入殿省.』太子遂以卒哭除服. 貞觀十年六月, 文德皇后崩, 十一月而葬, 太子喪服之節, 國史不書. 至明年正月, 以晉王爲並州都督. 既命官, 當已除矣. 今皇太子宜如魏、晉制：既葬而虞, 虞而卒哭, 卒哭而除, 心喪三年.」宰相劉滋、齊映召問當等：「『子食於有喪者之側, 未嘗飽也.』今太子以衰服侍膳至葬, 可乎? 令：群臣齊衰三十日公除. 宜約以爲服限.」乃請如宋、齊皇后爲其父母服三十日除, 入謁則服墨慘, 還宮衰麻. 右補闕穆質上疏曰：「『三年之喪, 自天子達於庶人.』漢文帝以宗廟社稷之重自貶, 乃以日易月, 後世所不能革. 太子, 人臣也, 不得如人君之制, 母喪宜無厭降. 惟晉既葬公除, 議者詭辭以甘時主, 不足師法. 今有司之議, 虧化敗俗, 常情所鬱. 夫政以德爲本, 德以孝爲大. 後世記禮之失, 自今而始, 顧不重哉！父在爲母期, 古禮也. 國朝服之三年, 臣謂三年則太重, 唯行古爲得禮.」德宗遣內常侍馬欽敘謂質曰：「太子有撫軍、監國、問安、侍膳之事, 有司以三十日除, 既葬釋服, 以墨衰終, 是何疑邪?」質又奏疏曰：「太子於陛下, 子道也, 臣道也. 君臣以義, 則撫軍監國, 有權奪. 父子問安侍膳, 固無服衰之嫌, 古未有服衰而廢者. 舒王以下服三年, 將不得問安侍膳邪? 太子、舒王, 皆臣子也, 不宜甚異. 且皇后, 天下之母, 其父母, 士庶也, 以天下之母, 爲士庶降服, 可也. 太子, 臣子也, 以臣子爲母降, 可乎? 公除, 非古也. 入公門變服, 今期喪以下慘制是也. 太子晨昏侍, 非公除比. 墨衰奪情, 事緣金革. 今不監國撫軍, 何抑奪邪? 子之於父母, 禮異而情均. 太子奉君父之日遠, 報母之日少, 忍使失令名哉?」乃詔宰臣與有司更議, 當等曰：「《禮》有公門脫齊衰, 《開元禮》, 皇后父母服十二月, 從朝旨則十三日而除；皇太子外祖父母服五月, 從朝旨則五日而除. 恐喪服入侍, 傷至尊之意, 非特以金革奪也. 太子公除, 以墨慘奉朝, 歸宮衰麻, 酌變爲制可也.」宰相乃令太常卿鄭叔則草奏：「既葬卒哭, 十一月小祥, 十三月大祥, 十五月礻覃, 內謁即墨服.」復詔問質, 質以爲雖不能循古禮, 猶愈於魏、晉之文遠甚. 宰相乃言：「太子居皇后喪, 至朝則抑哀承慈, 實臣子至行. 唯心與服, 內外宜稱. 今質請降詔於外, 無害墨衰於內. 臣謂言行於外, 而服異於內, 事非至誠, 乖於德教. 請下明詔如叔則議.」天子從之. 及董晉代叔則爲太常卿, 帝曰：「皇太子服期, 繇諫官, 初非朕意. 暢當等請循魏、晉故事, 至論也.」 當以果州刺史卒.

林蘊, 字復夢, 泉州莆田人. 父披, 字茂彥, 以臨汀多山鬼淫祠, 民厭苦之, 撰《無鬼論》. 刺史樊晃奏署臨汀令, 以治行遷別駕.

蘊世通經, 西川節度使韋皋辟推官. 劉辟反, 蘊曉以逆順, 不聽. 復遺書切諫, 辟怒, 械於獄, 且殺之, 將就刑, 大呼曰：「『危邦不入, 亂邦不居』, 得死爲幸矣！」辟惜其直, 陰戒刑人抽劍磨其頸, 以脅服之. 蘊叱曰：「死即死, 我項豈頑奴砥石邪?」辟知不可服, 舍之, 斥爲唐昌尉. 及辟敗, 蘊名重京師.

李吉甫、李絳、武元衡爲相, 蘊貽書諷以：「國家有西土, 猶右臂也. 今臂不附體, 北彌豳郊, 西極汧、隴, 不數百里爲外域. 涇原、鳳翔、邠寧三鎮皆右臂, 大籓擁旄鉞數十百人, 唯李抱玉請復河、湟, 命將不得其人, 宜拔行伍之長, 使守秦、隴. 王者功成作樂, 治定制禮. 有權臣制樂曲, 自立喪紀. 舜命契：『百姓弗親, 五品不遜, 汝作司徒.』唐以皋、佑、鍔、季安爲司徒, 官不擇人. 盧從史、於皋謨罪大而刑輕. 農桑無百分之一, 農夫一人給百口, 蠶婦一人供百身, 竭力於下者, 饑不得食, 寒不得衣. 邊兵菜色, 而將帥縱侈自養. 中人十戶不足以給一無功之卒, 百卒不足奉一驕將.」六事皆當時極敝. 蘊亦韋皋所引重, 嫉其專制, 感憤關說. 然嗜酒多忤物, 宰相置不用也.

滄景程權辟掌書記. 既而權上四州版籍請吏, 而軍中習熟擅地, 畏內屬, 挾權拒命, 不得出. 蘊陳君臣大誼, 諭首將, 人人釋然, 於是權得去. 蘊遷禮部員外郎. 刑部侍郎劉伯芻薦之於朝, 出爲邵州刺史. 嘗杖殺客陶玄之, 投屍江中, 籍其妻爲倡, 復坐贓, 杖流儋州而卒.

蘊辯給, 嘗有姓崔者矜氏族, 蘊折之曰：「崔杼弑齊君, 林放問禮之本, 優劣何如邪?」其人俯首不能對.

韋公肅, 隋儀同觀城公約七世孫. 元和初爲太常博士兼脩撰. 憲宗將耕籍, 詔公肅草具儀典, 容家善之. 太子少傅判太常卿事鄭餘慶廟有二祖妣, 疑於祔祭, 請諸有司. 公肅議：「古諸侯一娶九女, 故廟無二嫡. 自秦以來有再娶, 前娶後繼, 皆嫡也, 兩祔無嫌. 晉驃騎大將軍溫嶠繼室三, 疑並爲夫人, 以問太學博士陳舒, 舒曰：『妻雖先沒, 榮辱並從夫. 禮祔於祖姑, 祖姑有三, 則各祔舅之所生. 是皆夫人也. 生以正禮, 沒不可貶.』於是遂用舒議. 且嫡繼於古有殊制, 於今無異等, 祔配之典, 安得不同? 卿士之寢祭二妻, 廟享可異乎? 古繼以媵妾, 今以嫡妻, 不宜援一娶爲比, 使子孫榮享不逮也. 或曰：『《春秋》, 魯惠公元妃孟子卒, 繼室以聲子, 聲子, 孟侄娣也, 不入惠廟. 宋武公生仲子, 歸于魯, 生桓公而惠薨, 立宮而奉之, 不合於惠公, 而別宮者何? 追父志也. 然其比奈何? 』曰：晉南昌府君廟有荀、薛兩氏, 景帝廟有夏侯、羊兩氏, 唐家睿宗室則昭成、肅明二後, 故太師顏真卿祖室有殷、柳兩氏. 二夫人並祔, 故事則然.」諸儒不能異.

初, 睿宗祥月, 太常奏朔望弛朝, 尚食進蔬具, 止樂. 餘日御便殿, 具供奉仗. 中書、門下官得侍, 它非奏事毋謁. 前忌與晦三日、後三日, 皆不聽事. 忌晦之明日, 百官叩側門通慰. 後遂爲常. 及是, 公肅上言：「《禮》, 忌日不樂, 而無忌月. 唯晉穆帝將納後, 疑康帝忌月, 下其議有司, 於是荀納、王洽等引忌時、忌歲譏破其言. 今有司承前所禁, 在二十五月限, 有弛朝徹樂事. 喪除則禮革, 王者不以私懷逾禮節, 故禫禮徙月樂, 漸去其情也, 不容追遠, 而立禮反重. 今茲太常, 雖郊廟, 樂且停習, 是謂反重以慢神也. 有司悉禁中外作樂, 是謂無故而徹也. 願依經誼, 裁正其違.」有詔中書門下召禮官、學官議, 咸曰宜如公肅所請. 制可. 以官壽卒.

許康佐, 貞元中舉進士、宏辭, 連中之. 家苦貧, 母老, 求爲知院官, 人譏其不擇祿. 及母喪已除, 凡辟命皆不答, 人乃知其爲親屈, 由是有名.

遷侍御史. 以中書舍人爲翰林侍講學士, 與王起皆爲文宗寵禮. 帝讀《春秋》至「閽弑吳子餘祭」, 問：「閽何人邪?」康佐以中官方強, 不敢對, 帝嘻笑罷. 後觀書蓬萊殿, 召李訓問之, 對曰：「古閽寺, 今宦人也. 君不近刑臣, 以爲輕死之道, 孔子書之以爲戒.」帝曰：「朕邇刑臣多矣, 得不慮哉！」訓曰：「列聖知而不能遠, 惡而不能去, 陛下念之, 宗廟福也.」於是內謀翦除矣. 康佐知帝指, 因辭疾, 罷爲兵部侍郎. 遷禮部尚書. 卒, 贈吏部, 謚曰懿.

諸弟皆擢進士第, 而堯佐最先進, 又舉宏辭, 爲太子校書郎. 八年, 康佐繼之. 堯佐位諫議大夫.

列傳第一百二十六

文藝上

唐有天下三百年, 文章無慮三變. 高祖、太宗, 大難始夷, 沿江左餘風, 絺句繪章, 揣合低卬, 故王、楊爲之伯. 玄宗好經術, 群臣稍厭雕瑑, 索理致, 崇雅黜浮, 氣益雄渾, 則燕、許擅其宗. 是時, 唐興已百年, 諸儒爭自名家. 大曆、正元間, 美才輩出, 擩嚌道真, 涵泳聖涯, 於是韓愈倡之, 柳宗元、李翱、皇甫湜等和之, 排逐百家, 法度森嚴, 抵轢晉、魏, 上軋漢、周, 唐之文完然爲一王法, 此其極也. 若侍從酬奉則李嶠、宋之問、沈佺期、王維, 制冊則常袞、楊炎、陸贄、權德輿、王仲舒、李德裕, 言詩則杜甫、李白、元稹、白居易、劉禹錫, 譎怪則李賀、杜牧、李商隱, 皆卓然以所長爲一世冠, 其可尚已.

然嘗言之, 夫子之門以文學爲下科, 何哉? 蓋天之付與, 於君子小人無常分, 惟能者得之, 故號一藝. 自中智以還, 恃以取敗者有之, 朋奸飾偽者有之, 怨望訕國者有之. 若君子則不然, 自能以功業行實光明於時, 亦不一於立言而垂不腐, 有如不得試, 固且闡繹優遊, 異不及排, 怨不及誹, 而不忘納君於善, 故可貴也. 今但取以文自名者爲《文藝篇》, 若韋應物、沈亞之、閻防、祖詠、薛能、鄭穀等, 其類尚多, 皆班班有文在人間, 史家逸其行事, 故弗得而述云.

袁朗, 其先雍州長安人. 父樞, 仕陳爲尚書左仆射. 朗在陳爲秘書郎, 江總尤器之. 後主聞其才, 詔爲《月賦》一篇, 灑然無留思, 後主曰：「謝莊不得獨美於前矣.」復詔爲《芝草》、《嘉蓮》二頌, 歎賞尤厚. 累遷太子洗馬、德教殿學士. 陳亡入隋, 曆尚書儀曹郎.

武德初, 隱太子與秦王、齊王相傾, 爭致名臣以自助. 太子有詹事李綱、竇軌、庶子裴矩、鄭善果、友賀德仁、洗馬魏征、中舍人王珪、舍人徐師謨、率更令歐陽詢、典膳監任璨、直典書坊唐臨、隴西公府祭酒韋挺、記室參軍事庾抱、左領大都督府長史唐憲；秦王有友于志寧、記室參軍事房玄齡、虞世南、顏思魯、諮議參軍事竇綸、蕭景、兵曹杜如晦、鎧曹褚遂良、士曹戴胄、閻立德、參軍事薛元敬、蔡允恭、主簿薛收、李道玄、典簽蘇幹、文學姚思廉、褚亮、敦煌公府文學顏師古、右元帥府司馬蕭瑀、行軍元帥府長史屈突通、司馬竇誕、天策府長史唐儉、司馬封倫、軍諮祭酒蘇世長、兵曹參軍事杜淹、倉曹李守素、參軍事顏相時；齊王有記室參軍事榮九思、戶曹武士逸、典簽裴宣儼, 朗爲文學. 從父弟承序亦有名, 王召爲文學館學士. 朗累封汝南縣男, 再轉給事中. 卒, 太宗爲廢朝一日, 謂高士廉曰：「朗任淺而性謹厚, 使人悼惜.」詔給喪費, 存問其家.

朗遠祖滂, 爲漢司徒. 自滂至朗凡十二世, 其間位司徒、司空者四世, 淑、顗、察皆死宋難, 昂著節齊、梁. 時朗自以中外人物爲海內冠, 雖琅邪王氏踵爲公卿, 特以累朝佐命有功, 鄙不爲伍.

朗孫誼, 神功中爲蘇州刺史. 司馬張沛者, 侍中文瓘子, 嘗白誼曰：「州得一長史, 隴西李亶, 天下甲門也.」誼曰：「夫門戶者, 曆世名節爲天下所高, 老夫是也. 山東人尚婚媾, 求祿利耳, 至見危受命, 則無人焉, 何足尚邪?」沛大慚.

承序爲齊王元吉府學士, 府廢, 補建昌令. 治尚慈簡, 吏民懷德. 高宗之爲晉王也, 太宗崇選僚屬, 問梁、陳名臣子弟誰可者. 岑文本曰：「昔陳亡, 百司奔散, 有袁憲者, 朝服立後主傍, 白刃不避也. 王世充篡隋, 群臣表勸進, 而憲子給事中承家稱疾不肯署. 今其少子承序, 風操清亮, 無愧先烈.」帝乃召拜晉王友、兼侍讀, 加弘文館學士, 卒.

朗從祖弟利貞, 陳中書令敬孫, 高宗時爲太常博士、周王侍讀. 及王立爲太子, 百官上禮, 帝欲大會群臣、命婦合宴宣政殿, 設九部伎、散樂. 利貞上疏諫, 以爲：「前殿路門, 非命婦宴會、倡優進禦之所, 請徙命婦別殿, 九部伎從左右門入, 罷散樂不進.」帝納之. 既會, 帝傳詔利貞曰：「卿奕葉忠鯁, 能抗疏規朕之失, 不厚賜無以勸能者.」乃賜物百段. 擢祠部員外郎, 卒. 中宗立, 以舊恩追贈秘書少監.

賀德仁, 越州山陰人. 父朗, 終陳散騎常侍. 德仁與從兄德基師事周弘正, 以文辭稱, 人爲語曰：「學行可師賀德基, 文質彬彬賀德仁.」兄弟八人, 時比漢荀氏, 太守鄱陽王伯山改所居甘滂裏爲高陽云.

始, 德仁在陳, 爲吳興王友. 入隋, 楊素薦其材, 授豫章王記室, 王遇之厚；徙封齊, 復爲府屬. 王廢, 官吏抵罪, 而德仁以忠謹獲貰, 補河東司法參軍. 素與隱太子善, 高祖起兵, 太子封隴西公, 以德仁爲友, 庾抱爲記室. 俄並遷中舍人. 以年耆不更吏職, 徙洗馬, 與蕭德言、陳子良皆爲東宮學士. 貞觀初, 遷趙王友, 卒.

從子紀、敱亦博學. 高宗時, 紀爲太子洗馬, 豫修五禮, 敱率更令、兼太子侍讀, 皆爲崇賢館學士.

抱者, 陳御史中丞衆孫. 開皇中, 爲延州參軍. 入調吏部, 尚書牛弘給筆劄, 令自序, 援筆而成. 爲元德太子學士, 會嫡皇孫生, 大宴, 坐中獻頌, 太子嗟賞. 及在隴西府, 文檄皆出其手.

蔡允恭, 荊州江陵人, 後梁左民尚書大業子. 美姿容, 工爲詩. 仕隋, 曆起居舍人. 煬帝有所賦, 必令諷誦. 遣教宮人, 允恭恥之, 數稱疾. 授內史舍人, 俾入宮, 因辭, 繇是疏斥. 帝遇弑, 經事宇文化及、竇建德, 歸國爲秦王府參軍、文學館學士. 貞觀初, 除太子洗馬, 卒, 著《後梁春秋》.

謝偃, 衛州衛人, 本姓直勒氏, 祖孝政, 仕北齊爲散騎常侍, 改姓謝. 偃在隋爲散從正員郎. 貞觀初, 應詔對策高第, 曆高陵主簿. 太宗幸東都, 方穀、洛壞洛陽宮, 詔求直言, 偃上書陳得失, 帝稱善, 引爲弘文館直學士, 遷魏王府功曹. 嘗爲《塵》、《影賦》二篇, 帝美其文, 召見, 欲偃作賦. 先爲序一篇, 頗言天下乂安、功德茂盛意, 授偃使賦. 偃緣帝指, 名篇曰《述聖》, 帝悅, 賜帛數十.

初, 帝即位, 直中書省張蘊古上《大寶箴》, 諷帝以民畏而未懷, 其辭挺切, 擢大理丞. 偃又獻《惟皇誠德賦》, 其序大略言：「治忘亂, 安忘危, 逸忘勞, 得忘失, 四者人主莫不然. 桀以瑤台爲麗, 而不悟南巢之禍；殷辛以象箸爲華, 而不知牧野之敗. 是以聖人處宮室則思前王所以亡, 朝萬國則思己所以尊, 巡府庫則思今所以得, 視功臣則思其輔佐之始, 見名將則思用力之初, 如此則人無易心, 天下何患乎不化哉? 旦行之堯、舜, 暮失之桀、紂, 豈異人哉?」其賦蓋規帝成功而自處至難云. 又撰《玉諜真紀》以勸封禪. 時李百藥工詩, 而偃善賦, 時人稱「李詩謝賦.」 府廢, 終湘潭令.

蘊古, 洹水人. 敏書傳, 曉世務, 文擅當時. 後坐事誅.

崔信明, 青州益都人. 高祖光伯, 仕後魏爲七兵尚書. 信明之生, 五月五日日方中, 有異雀鳴集庭樹, 太史令史良爲占曰：「五月爲火, 火主《離》, 《離》爲文, 日中, 文之盛也, 雀五色而鳴, 此兒將以文顯. 然雀類微, 位殆不高邪.」及長, 強記, 美文章. 鄉人高孝基嘗語人曰：「崔生才富, 爲一時冠, 但恨位不到耳.」隋大業中, 爲堯城令. 竇建德僭號, 而信明族弟敬素者, 爲賊鴻臚卿, 自謂得意, 語信明曰：「夏王英武, 有舉天下心, 士女繈負而至不可數. 兄不以此時立功立事, 豈所謂見幾不俟終日乎?」答曰：「昔申胥海隅釣師, 能固其節. 爾欲吾屈身賊中求斗筲邪?」遂逾城去, 隱太行山. 貞觀六年, 有詔即家拜興勢丞. 遷秦川令, 卒.

信明蹇亢, 以門望自負, 嘗矜其文, 謂過李百藥, 議者不許. 揚州錄事參軍鄭世翼者, 亦驁倨, 數恌輕忤物, 遇信明江中, 謂曰：「聞公有『楓落吳江冷』, 願見其餘.」信明欣然多出衆篇, 世翼覽未終, 曰：「所見不逮所聞！」投諸水, 引舟去.

世翼, 鄭州滎陽人, 周儀同大將軍敬德孫. 貞觀時, 坐怨謗流死巂州. 撰《交遊傳》, 行於世.

信明子冬日, 武後時位黃門侍郎, 爲酷吏誣死.

劉延祐, 徐州彭城人. 伯父胤之, 少志學, 與孫萬壽、李百藥相友善. 武德中, 杜淹薦爲信都令, 有惠政. 永徽初, 以著作郎、弘文館學士與令狐德棻、陽仁卿等撰次國史並實錄, 以勞封陽城縣男. 終楚州刺史.

延祐擢進士, 補渭南尉, 有吏能, 治第一. 李勣戒之曰：「子春秋少而有美名, 宜稍自抑, 無爲出人上.」延祐欽納. 後檢校司賓少卿, 封薛縣男.

徐敬業敗, 詔延祐持節到軍. 時吏議敬業所署五品官殊死, 六品流, 延祐謂誣脅可察以情, 乃論授五品官當流, 六品以下除名, 全宥甚衆. 拜箕州刺史, 轉安南都護. 舊俚戶歲半租, 延祐責全入, 衆始怨, 謀亂. 延祐誅其渠李嗣仙, 而餘黨丁建等遂叛, 合衆圍安南府. 城中兵少不支, 嬰壘待援. 廣州大族馮子猷幸立功, 按兵不出, 延祐遇害. 桂州司馬曹玄靜進兵討建, 斬之.

延祐從弟藏器, 高宗時爲侍御史. 衛尉卿尉遲寶琳脅人爲妾, 藏器劾還之, 寶琳私請帝止其還, 凡再劾再止. 藏器曰：「法爲天下縣衡, 萬民所共, 陛下用舍繇情, 法何所施? 今寶琳私請, 陛下從之；臣公劾, 陛下亦從之. 今日從, 明日改, 下何所遵? 彼匹夫匹婦猶憚失信, 況天子乎！」帝乃詔可, 然內銜之, 不悅也. 稍遷比部員外郎. 監察御史魏元忠稱其賢, 帝欲擢任爲吏部侍郎, 魏玄同沮曰：「彼守道不篤者, 安用之?」遂出爲宋州司馬, 卒.

子知柔, 性簡靜, 美風儀. 居親喪, 廬墓側, 詔築闕表之. 曆國子司業, 累遷工部尚書. 開元六年, 河南大水, 詔知柔馳驛察民疾苦及吏善惡, 所表陳州刺史韋嗣立、汝州刺史崔日用、兗州刺史韋元珪、符離令綦毋頊等, 止二十七人有治狀. 久之, 遷太子賓客, 封彭城縣侯. 致仕, 給全祿終身. 遺令薄葬, 祖載服用皆自處其費. 贈太子少保, 謚曰文. 弟知幾, 別有傳.

張昌齡, 冀州南宮人. 與兄昌宗皆以文自名, 州欲舉秀才, 昌齡以科廢久, 固讓. 更舉進士, 與王公治齊名, 皆爲考功員外郎王師旦所絀. 太宗問其故, 答曰：「昌齡等華而少實, 其文浮靡, 非令器也. 取之則後生勸慕, 亂陛下風雅.」帝然之.

貞觀末, 翠微宮成, 獻頌闕下, 召見, 試《息兵詔》, 少選成文. 帝大悅, 戒之曰：「昔禰衡、潘嶽矜己慠物, 不得死. 卿才不減二人, 宜鑒於前, 副朕所求.」乃敕於通事舍人裏供奉. 俄爲昆山道記室, 《平龜茲露布》爲士所稱. 賀蘭敏之奏豫北門修撰, 卒.

昌宗官至太子舍人、修文館學士. 撰《古文紀年新傳》數十篇.

崔行功, 恒州井陘人. 祖謙之, 仕北齊, 終钜鹿太守, 徙占鹿泉. 少好學, 唐儉愛其才, 妻以女, 因倩作文奏. 高宗時, 累轉吏部郎中, 以善占奏, 常兼通事舍人內供奉. 坐事貶遊安令, 又召爲司文郎中, 與蘭台侍郎李懷儼並主朝廷大典冊.

初, 太宗命秘書監魏征寫四部群書, 將藏內府, 置讎正三十員、書工百員. 征徙職, 又詔虞世南、顏師古踵領, 功不就. 顯慶中, 罷讎正員, 聽書工寫於家, 送官取直, 使散官隨番刊正. 至是詔東台侍郎趙仁本、舍人張文瓘及行功、懷儼相次充使檢校, 置詳正學士代散官. 以勞遷蘭台侍郎, 卒.

孫銑, 尚定安公主, 爲太府卿. 初, 主降王同皎, 後降銑, 主卒, 皎子繇請與父合葬. 給事中夏侯銛駁奏「主與王氏絕, 喪當還崔」, 詔可. 銛猶出爲瀘州都督.

行功兄子玄、□別有傳.

杜審言, 字必簡, 襄州襄陽人, 晉征南將軍預遠裔. 擢進士, 爲隰城尉. 恃才高, 以傲世見疾. 蘇味道爲天官侍郎, 審言集判, 出謂人曰：「味道必死.」人驚問故, 答曰：「彼見吾判, 且羞死.」又嘗語人曰：「吾文章當得屈、宋作衙官, 吾筆當得王羲之北面.」其矜誕類此.

累遷洛陽丞, 坐事貶吉州司戶參軍. 司馬周季重、司戶郭若訥構其罪, 系獄, 將殺之. 季重等酒酣, 審言子並年十三, 袖刃刺季重於坐, 左右殺並. 季重將死, 曰：「審言有孝子, 吾不知, 若訥故誤我.」審言免官, 還東都. 蘇頲傷並孝烈, 志其墓, 劉允濟祭以文.

後武後召審言, 將用之, 問曰：「卿喜否?」審言蹈舞謝, 後令賦《歡喜詩》, 歎重其文, 授著作佐郎, 遷膳部員外郎. 神龍初, 坐交通張易之, 流峰州. 入爲國子監主簿、修文館直學士, 卒. 大學士李嶠等奏請加贈, 詔贈著作郎.

初, 審言病甚, 宋之問、武平一等省候何如, 答曰「甚爲造化小兒相苦, 尚何言? 然吾在, 久壓公等, 今且死, 固大慰, 但恨不見替人」云. 少與李嶠、崔融、蘇味道爲文章四友, 世號「崔、李、蘇、杜.」 融之亡, 審言爲服緦云.

從祖兄易簡, 九歲能屬文, 長博學, 爲岑文本所器. 擢進士, 補渭南尉. 咸亨初, 曆殿中侍御史. 嘗道遇吏部尚書李敬玄, 不避, 敬玄恨, 召爲考功員外郎屈之. 而侍郎裴行儉與敬玄不平, 故易簡上書言敬玄罪, 敬玄曰：「襄陽兒輕薄乃爾.」因奏易簡險躁, 高宗怒, 貶開州司馬.

審言生子閑, 閑生甫.

甫, 字子美, 少貧不自振, 客吳越、齊趙間. 李邕奇其材, 先往見之. 舉進士不中第, 困長安.

天寶十三載, 玄宗朝獻太清宮, 饗廟及郊, 甫奏賦三篇. 帝奇之, 使待制集賢院, 命宰相試文章, 擢河西尉, 不拜, 改右衛率府胄曹參軍. 數上賦頌, 因高自稱道, 且言：「先臣恕、預以來, 承儒守官十一世, 迨審言, 以文章顯中宗時. 臣賴緒業, 自七歲屬辭, 且四十年, 然衣不蓋體, 常寄食於人, 竊恐轉死溝壑, 伏惟天子哀憐之. 若令執先臣故事, 拔泥塗之久辱, 則臣之述作雖不足鼓吹《六經》, 至沈鬱頓挫, 隨時敏給, 揚雄、枚皋可企及也. 有臣如此, 陛下其忍棄之?」 會祿山亂, 天子入蜀, 甫避走三川. 肅宗立, 自鄜州羸服欲奔行在, 爲賊所得. 至德二年, 亡走鳳翔上謁, 拜右拾遺. 與房琯爲布衣交, 琯時敗陳濤斜, 又以客董廷蘭, 罷宰相. 甫上疏言：「罪細, 不宜免大臣.」帝怒, 詔三司親問. 宰相張鎬曰：「甫若抵罪, 絕言者路.」帝乃解. 甫謝, 且稱：「琯宰相子, 少自樹立爲醇儒, 有大臣體, 時論許琯才堪公輔, 陛下果委而相之. 觀其深念主憂, 義形於色, 然性失於簡. 酷嗜鼓琴, 廷蘭托琯門下, 貧疾昏老, 依倚爲非, 琯愛惜人情, 一至玷汙. 臣歎其功名未就, 志氣挫衄, 覬陛下棄細錄大, 所以冒死稱述, 涉近訐激, 違忤聖心. 陛下赦臣百死, 再賜骸骨, 天下之幸, 非臣獨蒙.」然帝自是不甚省錄.

時所在寇奪, 甫家寓鄜, 彌年艱窶, 孺弱至餓死, 因許甫自往省視. 從還京師, 出爲華州司功參軍. 關輔饑, 輒棄官去, 客秦州, 負薪采橡栗自給. 流落劍南, 結廬成都西郭. 召補京兆功曹參軍, 不至. 會嚴武節度劍南東、西川, 往依焉. 武再帥劍南, 表爲參謀, 檢校工部員外郎. 武以世舊, 待甫甚善, 親至其家. 甫見之, 或時不巾, 而性褊躁傲誕, 嘗醉登武床, 瞪視曰：「嚴挺之乃有此兒！」武亦暴猛, 外若不爲忤, 中銜之. 一日欲殺甫及梓州刺史章彝, 集吏於門. 武將出, 冠鉤於簾三, 左右白其母, 奔救得止, 獨殺彝. 武卒, 崔旰等亂, 甫往來梓、夔間.

大曆中, 出瞿唐, 下江陵, 溯沅、湘以登衡山, 因客耒陽. 遊嶽祠, 大水遽至, 涉旬不得食, 縣令具舟迎之, 乃得還. 令嘗饋牛炙白酒, 大醉, 一昔卒, 年五十九.

甫曠放不自檢, 好論天下大事, 高而不切. 少與李白齊名, 時號「李杜.」 嘗從白及高適過汴州, 酒酣登吹台, 慷慨懷古, 人莫測也. 數嘗寇亂, 挺節無所汙, 爲歌詩, 傷時橈弱, 情不忘君, 人憐其忠云.

贊曰：唐興, 詩人承陳、隋風流, 浮靡相矜. 至宋之問、沈佺期等, 研揣聲音, 浮切不差, 而號「律詩」, 競相襲沿. 逮開元間, 稍裁以雅正, 然恃華者質反, 好麗者壯違, 人得一概, 皆自名所長. 至甫, 渾涵汪茫, 千彙萬狀, 兼古今而有之, 它人不足, 甫乃厭餘, 殘膏賸馥, 沾丐後人多矣. 故元稹謂：「詩人以來, 未有如子美者.」甫又善陳時事, 律切精深, 至千言不少衰, 世號「詩史.」 昌黎韓愈於文章慎許可, 至歌詩, 獨推曰：「李、杜文章在, 光焰萬丈長.」誠可信云.

王勃, 字子安, 絳州龍門人. 六歲善文辭, 九歲得顏師古注《漢書》讀之, 作《指瑕》以擿其失. 麟德初, 劉祥道巡行關內, 勃上書自陳, 祥道表於朝, 對策高第. 年未及冠, 授朝散郎, 數獻頌闕下. 沛王聞其名, 召署府修撰, 論次《平台秘略》. 書成, 王愛重之. 是時, 諸王斗雞, 勃戲爲文檄英王雞, 高宗怒曰：「是且交構.」斥出府.

勃既廢, 客劍南. 嘗登葛憒山曠望, 慨然思諸葛亮之功, 賦詩見情. 聞虢州多藥草, 求補參軍. 倚才陵藉, 爲僚吏共嫉. 官奴曹達抵罪, 匿勃所, 懼事泄, 輒殺之. 事覺當誅, 會赦除名. 父福畤, 繇雍州司功參軍坐勃故左遷交址令. 勃往省, 度海溺水, 痵而卒, 年二十九.

初, 道出鍾陵, 九月九日都督大宴滕王閣, 宿命其婿作序以誇客, 因出紙筆遍請客, 莫敢當, 至勃, 沆然不辭. 都督怒, 起更衣, 遣吏伺其文輒報. 一再報, 語益奇, 乃矍然曰：「天才也！」請遂成文, 極歡罷. 勃屬文, 初不精思, 先磨墨數升, 則酣飲, 引被覆面臥, 及寤, 援筆成篇, 不易一字, 時人謂勃爲「腹稿.」 尤喜著書.

初, 祖通, 隋末居白牛溪教授, 門人甚衆. 嘗起漢、魏盡晉作書百二十篇, 以續古《尚書》, 後亡其序, 有錄無書者十篇, 勃補完缺逸, 定著二十五篇. 嘗謂人子不可不知醫, 時長安曹元有秘術, 勃從之遊, 盡得其要. 嘗讀《易》, 夜夢若有告者曰：「《易》有太極, 子勉思之.」寤而作《易發揮》數篇, 至《晉卦》, 會病止. 又謂：「王者乘土王, 世五十, 數盡千年；乘金王, 世四十九, 數九百年；乘水王, 世二十, 數六百年；乘木王, 世三十, 數八百年；乘火王, 世二十, 數七百年. 天地之常也. 自黃帝至漢, 五運適周, 土復歸唐, 唐應繼周、漢, 不可承周、隋短祚.」乃斥魏、晉以降非真主正統, 皆五行沴氣. 遂作《唐家千歲曆》.

武後時, 李嗣真請以周、漢爲二王後, 而廢周、隋, 中宗復用周、隋. 天寶中, 太平久, 上言者多以詭異進, 有崔昌者采勃舊說, 上《五行應運曆》, 請承周、漢, 廢周、隋爲閏, 右相李林甫亦贊佑之. 集公卿議可否, 集賢學士衛包、起居舍人閻伯璵上表曰：「都堂集議之夕, 四星聚於尾, 天意昭然矣.」於是玄宗下詔以唐承漢, 黜隋以前帝王, 廢介、酅公, 尊周、漢爲二王後, 以商爲三恪, 京城起周武王、漢高祖廟. 授崔昌太子贊善大夫, 衛包司虞員外郎. 楊國忠爲右相, 自稱隋宗, 建議復用魏爲三恪, 周、隋爲二王後, 酅、介二公復舊封, 貶崔昌烏雷尉, 衛包夜郎尉, 閻伯璵涪川尉.

勃兄劇, 弟助, 皆第進士.

劇, 長壽中爲鳳閣舍人, 壽春等五王出閣, 有司具儀, 忘載冊文, 群臣已在, 乃寤其闕, 宰相失色. 劇召五吏執筆, 分占其辭, 粲然皆畢, 人人嗟服. 尋加弘文館學士, 兼知天官侍郎. 始, 裴行儉典選, 見劇與蘇味道, 曰：「二子者, 皆銓衡才.」至是語驗. 劇素善劉思禮, 用爲箕州刺史, 與綦連耀謀反, 劇與兄涇州刺史勔及助皆坐誅. 神龍初, 詔復官.

助, 字子功, 七歲喪母哀號, 鄰裏爲泣. 居父憂, 毀骨立. 服除, 爲監察御史裏行.

初, 勔、劇、勃皆著才名, 故杜易簡稱「三珠樹」, 其後助、劼又以文顯. 劼早卒. 福畤少子勸亦有文. 福畤嘗詫韓思彥, 思彥戲曰：「武子有馬癖, 君有譽兒癖, 王家癖何多耶?」使助出其文, 思彥曰：「生子若是, 可誇也.」 勃與楊炯、盧照鄰、駱賓王皆以文章齊名, 天下稱「王、楊、盧、駱」四傑. 炯嘗曰：「吾愧在盧前, 恥居王後.」議者謂然.

炯, 華陰人. 舉神童, 授校書郎. 永隆二年, 皇太子已釋奠, 表豪俊充崇文館學士, 中書侍郎薛元超薦炯及鄭祖玄、鄧玄挺、崔融等, 詔可. 遷詹事司直. 俄坐從父弟神讓與徐敬業亂, 出爲梓州司法參軍. 遷盈川令, 張說以箴贈行, 戒其苛. 至官, 果以嚴酷稱, 吏稍忤意, 搒殺之, 不爲人所多. 卒官下, 中宗時贈著作郎.

照鄰, 字升之, 范陽人. 十歲從曹憲、王義方授《蒼》、《雅》. 調鄧王府典簽, 王愛重, 謂人曰：「此吾之相如.」調新都尉, 病去官, 居太白山, 得方士玄明膏餌之, 會父喪, 號嘔, 丹輒出, 由是疾益甚. 客東龍門山, 布衣藜羹, 裴瑾之、韋方質、範履冰等時時供衣藥. 疾甚, 足攣, 一手又廢, 乃去具茨山下, 買園數十畝, 疏潁水周舍, 復豫爲墓, 偃臥其中. 照鄰自以當高宗時尚吏, 己獨儒；武後尚法, 己獨黃老；後封嵩山, 屢聘賢士, 己已廢. 著《五悲文》以自明. 病既久, 與親屬訣, 自沈潁水.

賓王, 義烏人. 七歲能賦詩. 初爲道王府屬, 嘗使自言所能, 賓王不答. 曆武功主簿. 裴行儉爲洮州總管, 表掌書奏, 不應, 調長安主簿. 武後時, 數上疏言事. 下除臨海丞, 鞅鞅不得志, 棄官去. 徐敬業亂, 署賓王爲府屬, 爲敬業傳檄天下, 斥武後罪. 後讀, 但嘻笑, 至「一扌不之土未幹, 六尺之孤安在」, 矍然曰：「誰爲之?」或以賓王對, 後曰：「宰相安得失此人！」敬業敗, 賓王亡命, 不知所之. 中宗昌, 詔求其文, 得數百篇.

它日, 崔融與張說評勃等曰：「勃文章宏放, 非常人所及, 炯、照鄰可以企之.」說曰：「不然. 盈川文如縣河, 酌之不竭, 優於盧而不減王. 恥居後, 信然；愧在前, 謙也.」 開元中, 說與徐堅論近世文章, 說曰：「李嶠、崔融、薛稷、宋之問之文如良金美玉, 無施不可. 富嘉謨如孤峰絕岸, 壁立萬仞, 濃雲鬱興, 震雷俱發, 誠可畏也；若施於廊廟, 駭矣. 閻朝隱如麗服靚妝, 燕歌趙舞, 觀者忘疲, 若類之《風》、《雅》, 則罪人矣.」堅問：「今世奈何?」說曰：「韓休之文如大羹玄酒, 有典則, 薄滋味. 許景先如豐肌膩理, 雖穠華可愛, 而乏風骨. 張九齡如輕縑素練, 實濟時用, 而窘邊幅. 王翰如瓊杯玉斝, 雖爛然可珍, 而多玷缺.」堅謂篤論云.

元萬頃, 後魏京兆王子推裔. 祖白澤, 武德中, 仕至梁、利十一州都督, 封新安公. 萬頃起家爲通事舍人.

從李勣征高麗, 管書記. 勣命別將郭待封以舟師赴平壤, 馮師本載糧繼之, 不及期. 欲報勣, 而恐爲諜所得, 萬頃爲作離合詩遺勣. 勣怒曰：「軍機切遽, 何用詩爲?」欲斬待封, 萬頃言狀, 乃免. 又使萬頃草檄讓高麗, 而譏其不知守鴨淥之險, 莫離支報曰：「謹聞命.」徙兵固守, 軍不得入. 高宗聞之, 投萬頃嶺外.

會赦還, 爲著作郎. 武後諷帝召諸儒論撰禁中, 萬頃與周王府戶曹參軍範履冰、苗神客、太子舍人周思茂、右史胡楚賓與選, 凡撰《列女傳》、《臣軌》、《百僚新戒》、《樂書》等九千餘篇. 至朝廷疑議表疏皆密使參處, 以分宰相權, 故時謂「北門學士.」 思茂、履冰、神客供奉左右, 或二十餘年.

萬頃敏文辭, 然放達不治細檢, 無儒者風. 武後時, 累遷鳳閣侍郎, 坐誅.

履冰者, 河內人. 垂拱中, 曆鸞台天官二侍郎、春官尚書、同鳳閣鸞台平章事, 兼修國史. 載初初, 坐舉逆人被殺.

神客, 東光人, 終著作郎.

思茂, 漳南人, 與弟思鈞早知名. 累遷麟台少監、崇文館學士. 垂拱中, 下獄死.

楚賓, 秋浦人. 屬文敏甚, 必酒中, 然後下筆. 高宗命作文, 常以金銀杯畾酒飲之, 文成輒賜焉. 家居率沈飲, 無留賄, 費盡復入, 得賜而出, 類爲常. 性重慎, 未嘗語禁中事, 人及其醉問之, 亦熟視不答. 尋兼崇賢直學士, 卒.

萬頃孫正, 修名節, 擢明經高第, 授監門衛兵曹參軍. 舅孫逖與譚物理, 歎己不逮. 肅宗初, 吏部尚書崔寓典選, 正以書判第一召詣京師, 以父詢倩老, 辭疾免. 河南節度使崔光遠表置其府. 史思明陷河、洛, 輦父匿山中, 賊以名購, 正度事急, 謂弟曰：「賊祿不可養親, 彼利吾名, 難免矣, 然不汙身而死, 吾猶生也.」賊既得, 誘以高位, 瞋目固拒, 兄弟皆遇害, 父聞, 仰藥死, 路人爲哭. 事平, 詔錄伏節十一姓, 而正爲冠. 贈秘書少監, 以其子義方爲華州參軍.

義方, 曆京兆府司錄, 韋夏卿、李實繼爲尹, 事必咨之. 曆虢商二州刺史、福建觀察使. 中官吐突承璀, 閩人也, 義方用其親屬爲右職. 李吉甫再當國, 陰欲承璀奧助, 即召義方爲京兆尹. 李絳惡其黨, 出爲鄜坊觀察使, 一切辨治, 然苛刻, 人多怨之. 卒, 贈左散騎常侍.

弟季方, 舉明經, 調楚丘尉, 曆殿中侍御史. 兵部尚書王紹表爲度支員外郎, 遷金、膳二部郎中, 號能職. 王叔文用事, 憚季方不爲用, 以兵部郎中使新羅. 新羅聞中國喪, 不時遣, 供饋乏, 季方正色責之, 閉戶絕食待死, 夷人悔謝, 結歡乃還. 卒, 年五十一, 贈同州刺史.

列傳第一百二十七

文藝中

李適, 字子至, 京兆萬年人. 舉進士, 再調猗氏尉. 武後修《三教珠英》書, 以李嶠、張昌宗爲使, 取文學士綴集, 於是適與王無競、尹元凱、富嘉謨、宋之問、沈佺期、閻朝隱、劉允濟在選. 書成, 遷戶部員外郎, 俄兼脩書學士. 景龍初, 又擢脩文館學士. 睿宗時, 待詔宣光閣, 再選工部侍郎. 卒, 年四十九, 贈貝州刺史.

嘗夢與人論大衍數, 寤而曰：「吾壽盡此乎！」敕其子曰：「霸陵原西視京師, 吾樂之, 可營墓, 樹十松焉.」及未病時, 衣冠往, 寢石榻上, 置所撰《九經要句》及素琴於前, 士貴其達.

子季卿, 亦能文, 舉明經、博學宏辭, 調鄠尉. 肅宗時, 爲中書舍人, 以累貶通州別駕. 代宗立, 還爲京兆少尹, 復授舍人, 進吏部侍郎、河南江淮宣慰使. 振拔幽滯, 號振職. 大曆中, 終右散騎常侍, 遺命以布車一乘葬, 贈禮部尚書. 季卿在朝, 薦進才髦, 與人交, 有終始, 恢博君子也.

初, 中宗景龍二年, 始於脩文館置大學士四員、學士八員, 直學士十二員, 象四時、八節、十二月. 於是李嶠、宗楚客、趙彥昭、韋嗣立爲大學士, 適、劉憲、崔湜、鄭愔、盧藏用、李乂、岑羲、劉子玄爲學士, 薛稷、馬懷素、宋之問、武平一、杜審言、沈佺期、閻朝隱爲直學士, 又召徐堅、韋元旦、徐彥伯、劉允濟等滿員. 其後被選者不一. 凡天子饗會遊豫, 唯宰相及學士得從. 春幸梨園, 並渭水祓除, 則賜細柳圈辟癘；夏宴蒲萄園, 賜硃櫻；秋登慈恩浮圖, 獻菊花酒稱壽；冬幸新豐, 曆白鹿觀, 上驪山, 賜浴湯池, 給香粉蘭澤, 從行給翔麟馬, 品官黃衣各一. 帝有所感即賦詩, 學士皆屬和. 當時人所歆慕, 然皆狎猥佻佞, 忘君臣禮法, 惟以文華取幸. 若韋元旦、劉允濟、沈佺期、宋之問、閻朝隱等無它稱, 附篇左云.

韋元旦, 京兆萬年人. 祖澄, 越王府記室, 撰《女誡》傳於時. 元旦擢進士第, 補東阿尉, 遷左台監察御史. 與張易之有姻屬, 易之敗, 貶感義尉. 俄召爲主客員外郎, 遷中書舍人. 舅陸頌妻, 韋後弟也, 故元旦憑以復進云.

劉允濟, 字允濟, 河南鞏人, 其先出沛國, 齊彭城郡丞瓛六世孫. 少孤, 事母尤孝. 工文辭, 與王勃齊名. 舉進士, 補下邽尉, 累遷著作佐郎. 采魯哀公後十二世接戰國爲《魯後春秋》獻之, 遷左史, 兼直弘文館.

武後明堂成, 奏賦述功德, 手詔褒咨, 除著作郎. 爲來俊臣飛構當死, 以母老丐餘年, 系獄, 會赦免, 貶大庾尉. 復爲著作佐郎, 修國史. 常曰：「史官善惡必書, 使驕主賊臣懼, 此權顧輕哉? 而班生受金, 陳壽求米, 仆乃視如浮雲耳.」遷鳳閣舍人, 坐二張昵狎, 除青州長史, 有清白稱, 巡察使路敬潛言狀. 以內憂去官. 服除, 召爲修文館學士, 既久斥, 喜甚, 與家人樂飲, 數日卒.

沈佺期, 字雲卿, 相州內黃人. 及進士第, 由協律郎累除給事中, 考功受賕, 劾未究, 會張易之敗, 遂長流驩州. 稍遷台州錄事參軍事. 入計, 得召見, 拜起居郎兼修文館直學士. 既侍宴, 帝詔學士等舞《回波》, 佺期爲弄辭悅帝, 還賜牙、緋. 尋曆中書舍人、太子少詹事. 開元初卒. 弟全交、全宇, 皆有才章而不逮佺期.

宋之問, 字延清, 一名少連, 汾州人. 父令文, 高宗時爲東台詳正學士. 之問偉儀貌, 雄於辯. 甫冠, 武後召與楊炯分直習藝館. 累轉尚方監丞、左奉宸內供奉. 武後遊洛南龍門, 詔從臣賦詩, 左史東方蚪詩先成, 後賜錦袍, 之問俄頃獻, 後覽之嗟賞, 更奪袍以賜.

於時張易之等烝昵寵甚, 之問與閻朝隱、沈佺期、劉允濟傾心媚附, 易之所賦諸篇, 盡之問、朝隱所爲, 至爲易之奉溺器. 及敗, 貶瀧州, 朝隱崖州, 並參軍事. 之問逃歸洛陽, 匿張仲之家. 會武三思復用事, 仲之與王同皎謀殺三思安王室, 之問得其實, 令兄子曇與冉祖雍上急變, 因丐贖罪, 由是擢鴻臚主簿, 天下丑其行.

景龍中, 遷考功員外郎, 諂事太平公主, 故見用. 及安樂公主權盛, 復往諧結, 故太平深疾之. 中宗將用爲中書舍人, 太平發其知貢舉時賕餉狼藉, 下遷汴州長史, 未行, 改越州長史. 頗自力爲政. 窮曆剡溪山, 置酒賦詩, 流布京師, 人人傳諷.

睿宗立, 以獪險盈惡詔流欽州. 祖雍曆中書舍人、刑部侍郎. 倡飲省中, 爲御史劾奏, 貶蘄州刺史. 至是, 亦流嶺南, 並賜死桂州. 之問得詔震汗, 東西步, 不引決. 祖雍請使者曰：「之問有妻子, 幸聽訣.」使者許之, 而之問荒悸不能處家事. 祖雍怒曰：「與公俱負國家當死, 奈何遲回邪?」乃飲食洗沐就死. 祖雍, 江夏王道宗甥, 及進士第, 有名於時.

魏建安後迄江左, 詩律屢變, 至沈約、庾信, 以音韻相婉附, 屬對精密. 及之問、沈佺期, 又加靡麗, 回忌聲病, 約句准篇, 如錦繡成文, 學者宗之, 號爲「沈宋.」 語曰「蘇李居前, 沈宋比肩」, 謂蘇武、李陵也.

初, 之問父令文, 富文辭, 且工書, 有力絕人, 世稱「三絕.」 都下有牛善觸, 人莫敢嬰, 令文直往拔取角, 折其頸殺之. 既之問以文章起, 其弟之悌以蹻勇聞, 之愻精草隸, 世謂皆得父一絕.

之悌, 長八尺. 開元中, 曆劍南節度使、太原尹. 嘗坐事流硃鳶, 會蠻陷驩州, 授總管擊之. 募壯士八人, 被重甲, 大呼薄賊曰：「獠動即死！」賊七百人皆伏不能興, 遂平賊.

之愻爲連州參軍, 刺史聞其善歌, 使教婢, 日執笏立簾外, 唱吟自如.

閻朝隱, 字友倩, 趙州欒城人, 少與兄鏡幾、弟仙舟皆著名. 連中進士、孝悌廉讓科, 補陽武尉. 中宗爲太子, 朝隱以舍人幸. 性滑稽, 屬辭奇詭, 爲武後所賞. 累遷給事中、仗內供奉. 後有疾, 令往禱少室山, 乃沐浴, 伏身俎盤爲犧, 請代後疾. 還奏, 會後亦愈, 大見褒賜. 其資佞諂如此. 景龍初, 自崖州遇赦還, 累遷著作郎. 先天中, 爲秘書少監, 坐事貶通州別駕, 卒.

尹元凱, 瀛州樂壽人. 由慈州司倉參軍坐事免, 棲遲不出者三十年. 與張說、盧藏用厚, 詔起爲右補闕.

時又有富嘉謨、吳少微, 皆知名.

嘉謨, 武功人, 舉進士. 長安中, 累轉晉陽尉；少微, 新安人, 亦尉晉陽, 尤相友善；有魏穀倚者, 爲太原主簿, 並負文辭, 時稱「北京三傑.」 天下文章尚徐、庾, 浮俚不競, 獨嘉謨、少微本經術, 雅厚雄邁, 人爭慕之, 號「吳富體.」 豫修《三教珠英》. 韋嗣立薦嘉謨、少微並爲左台監察御史. 已而嘉謨死, 少微方病, 聞之爲慟, 亦卒.

劉憲, 字元度, 宋州寧陵人. 父思立, 在高宗時爲名御史. 於時河南、北大旱, 詔遣御史中丞崔謐等分道賑贍, 思立建言：「蠶務未畢而遣使撫巡, 所至不能無勞餞. 又賑給須立簿最, 稽出入, 往返停滯, 妨廢且廣. 若無驛處, 馬須豫集, 以一馬勞數家, 今農事待雨興作, 輟日役, 破歲計, 本欲安存, 更煩擾之. 望且責州縣給貸, 須秋遣使便.」詔聽, 罷謐等行. 遷考功員外郎. 始議加明經帖、進士雜文. 卒官下.

憲擢進士, 調河南尉, 累進左台監察御史. 天授中, 奉詔按來俊臣罪, 憲疾其酷, 欲痛繩之, 反爲所構, 貶潾水令. 俊臣死, 召爲給事中, 轉中書舍人. 坐善張易之, 出爲渝州刺史. 除太仆少卿, 脩國史, 兼脩文館學士, 遷太子詹事. 時玄宗在東宮, 雅意墳史, 憲啟曰：「殿下位副君, 有絕人之才, 非以尋擿章句, 要通大意而已. 侍讀褚無量經明行脩, 耆年宿望, 宜數召問以察其言.」太子順納. 會卒, 贈兗州都督.

武後時, 敕吏部糊名考判, 求高才, 惟憲與王適、司馬鍠、梁載言入第二等. 適, 幽州人, 終雍州司功參軍. 鍠, 河南人, 神龍初, 以中書侍郎卒. 事繼母孝, 奉祿不入私舍. 與弟銓、伯父希象皆曆殿中侍御史. 希象, 剛直不諂, 終主爵員外郎. 載言, 聊城人, 曆鳳閣舍人, 專知制誥, 終懷州刺史.

李邕, 字泰和, 揚州江都人. 父善, 有雅行, 淹貫古今, 不能屬辭, 故人號「書簏.」 顯慶中, 累擢崇賢館直學士兼沛王侍讀. 爲《文選注》, 敷析淵洽, 表上之, 賜賚頗渥. 除潞王府記室參軍, 爲涇城令, 坐與賀蘭敏之善, 流姚州, 遇赦還. 居汴、鄭間講授, 諸生四遠至, 傳其業, 號「《文選》學」.

邕少知名. 始善注《文選》, 釋事而忘意. 書成以問邕, 邕不敢對, 善詰之, 邕意欲有所更, 善曰：「試爲我補益之.」邕附事見義, 善以其不可奪, 故兩書並行. 既冠, 見特進李嶠, 自言「讀書未遍, 願一見秘書.」 嶠曰：「秘閣萬卷, 豈時日能習邪?」邕固請, 乃假直秘書. 未幾辭去, 嶠驚, 試問奧篇隱帙, 了辯如響. 嶠歎曰：「子且名家！」 嶠爲內史, 與監察御史張廷珪薦邕文高氣方直, 才任諫諍, 乃召拜左拾遺. 御史中丞宋璟劾張昌宗等反狀, 武後不應, 邕立階下大言曰：「璟所陳社稷大計, 陛下當聽.」後色解, 即可璟奏. 邕出, 或讓曰：「子位卑, 一忤旨, 禍不測.」邕曰：「不如是, 名亦不傳.」 中宗立, 鄭普思以方技幸, 擢秘書監. 邕諫曰：「陛下躬政日淺, 有九重之嚴, 未聞道路橫議. 今籍籍皆言普思馮詭惑, 說妖祥, 陛下不知, 猥見驅使. 孔子曰：『《詩》三百, 一言以蔽之, 曰：思無邪.』陛下誠以普思術可致長生, 則爽鳩氏且因之永有天下, 非陛下乃今可得；能致神人邪, 秦、漢且因之永有天下, 非陛下乃今可得；能致佛法邪, 梁武帝且因之永有天下, 非陛下乃今可得；能鬼道邪, 墨翟、幹寶且各獻其主, 永有天下, 非陛下乃今可得. 自古堯、舜稱聖者, 臣觀所以行, 皆在人事, 敦睦九族, 平章百姓, 不聞以鬼神道治天下, 惟陛下省察.」不納.

五王誅, 坐善張柬之, 出爲南和令, 貶富州司戶參軍事. 韋氏平, 召拜左台殿中侍御史, 彈劾任職, 人頗憚之. 譙王重福謀反, 邕與洛州司馬崔日知捕支黨, 遷戶部員外郎. 岑羲、崔湜惡日用, 而邕與之交, 玄宗在東宮, 邕及崔隱甫、倪若水同被禮遇, 羲等忌之, 貶邕舍城丞. 玄宗即位, 召爲戶部郎中. 張廷珪爲黃門侍郎, 而薑皎方幸, 共援邕爲御史中丞. 姚崇疾邕險躁, 左遷括州司馬, 起爲陳州刺史.

帝封泰山還, 邕見帝汴州, 詔獻辭賦, 帝悅. 然矜肆, 自謂且宰相. 邕素輕張說, 與相惡. 會仇人告邕贓貸枉法, 下獄當死. 許昌男子孔璋上書天子曰： 明主舉能而舍過, 取才而棄行, 烈士抗節, 勇者不避死, 故晉用林父不以過, 漢任陳平不以行, 禽息隕身不祈生, 北郭碎首不愛死. 向若林父誅, 陳平死, 百里不用, 晏嬰見逐, 是晉無赤狄之土, 漢無天子之尊, 秦不強, 齊不霸矣. 伏見陳州刺史邕, 剛毅忠烈, 難不苟免. 往者折二張之角, 挫韋氏之鋒, 雖身受謫屈, 而奸謀沮解, 即邕有功於國. 且邕所能者, 拯孤恤窮, 救乏賙急, 家無私聚. 今聞坐贓下吏, 死在旦夕. 臣聞生無益於國者, 不若殺身以明賢. 臣願以六尺之軀膏鈇鉞, 以代邕死. 臣與邕生平不款曲, 臣知有邕, 邕不知有臣, 臣不逮邕明矣. 夫知賢而舉, 仁也；任人之患, 義也. 獲二善以死, 臣又何求? 伏惟陛下寬邕之死, 使率德改行. 興林父、曲逆之功, 臣得瞑目；附禽息、北郭之跡, 大願畢矣. 若以陽和方始, 重行大戮, 則臣請伏劍, 不敢煩有司, 皇天後土, 實聞臣言. 昔吳、楚反, 漢得劇孟則不憂, 夫以一賢而敵七國之衆, 伏惟敷含垢之道, 棄瑕之義, 遠思劇孟, 近取於邕. 況告成岱宗, 天地更新, 赦而復論, 人誰無罪, 惟明主圖之. 臣聞士爲知己者死, 臣不爲死者所知, 而甘之死者, 非特惜邕賢, 亦以成陛下矜能之慈.

疏奏, 邕得減死, 貶遵化尉, 流璋嶺南. 邕妻溫, 復爲邕請戍邊自贖, 曰： 邕少習文章, 疾惡如仇, 不容於衆, 邪佞切齒, 諸儒側目. 頻謫遠郡, 削跡朝端, 不啻十載. 歲時歎戀, 聞者傷懷. 屬國家有事泰山, 法駕旋路, 邕獻牛酒, 例蒙恩私. 妾聞正人用則佞人憂, 邕之禍端, 故自此始. 且邕比任外官, 卒無一毀, 天意暫顧, 罪過旋生. 諺曰：「士無賢不肖, 入朝見疾.」惟陛下明察. 邕初蒙訊責, 便系牢戶, 水不入口者逾五日, 氣息奄奄, 惟吏是聽. 事生吏口, 迫邕手書. 貸人蠶種, 以爲枉法；市羅貢奉, 指爲奸贓. 於時匭使朝堂, 守捉嚴固, 號天訴地, 誰肯爲聞? 泣血去國, 投身荒裔, 永無還期. 妾願使邕得充一卒, 效力王事, 膏塗朔邊, 骨糞沙壤, 成邕夙心.

表入不省.

邕後從中人楊思勖討嶺南賊有功, 徙澧州司馬. 開元二十三年, 起爲括州刺史, 喜興利除害. 復坐誣枉, 且得罪, 天子識其名, 詔勿劾. 後曆淄、滑二州刺史, 上計京師. 始, 邕蚤有名, 重義愛士, 久斥外, 不與士大夫接. 既入朝, 人間傳其眉目瑰異, 至阡陌聚觀, 後生望風內謁, 門巷填隘. 中人臨問, 索所爲文章, 且進上. 以讒媢不得留, 出爲汲郡、北海太守.

天寶中, 左驍衛兵曹參軍柳勣有罪下獄, 邕嘗遺勣馬, 故吉溫使引邕嘗以休咎相語, 陰賂遺. 宰相李林甫素忌邕, 因傅以罪. 詔刑部員外郎祁順之、監察御史羅希奭就郡杖殺之, 時年七十. 代宗時, 贈秘書監.

邕之文, 於碑頌是所長, 人奉金帛請其文, 前後所受钜萬計. 邕雖詘不進, 而文名天下, 時稱李北海. 盧藏用嘗謂：「邕如幹將、莫邪, 難與爭鋒, 但虞傷缺耳.」後卒如言. 杜甫知邕負謗死, 作《八哀詩》, 讀者傷之. 邕資豪放, 不能治細行, 所在賄謝, 畋遊自肆, 終以敗云.

呂向, 字子回, 亡其世貫, 或曰涇州人. 少孤, 托外祖母隱陸渾山. 工草隸, 能一筆環寫百字, 若縈發然, 世號「連錦書.」 強志於學, 每賣藥, 即市閱書, 遂通古今.

玄宗開元十年, 召入翰林, 兼集賢院校理, 侍太子及諸王爲文章. 時帝歲遣使采擇天下姝好, 內之後宮, 號「花鳥使」；向因奏《美人賦》以諷, 帝善之, 擢左拾遺. 天子數校獵渭川, 向又獻詩規諷, 進左補闕. 帝自爲文, 勒石西嶽, 詔向爲鐫勒使.

以起居舍人從帝東巡, 帝引頡利發及蕃夷酋長入仗內, 賜弓矢射禽. 向上言：「鴟梟不鳴, 未爲瑞鳥；豺虎雖伏, 弗曰仁獸. 況突厥安忍殘賊, 莫顧君父, 陛下震以武義, 來以文德, 勢不得不廷, 故稽顙稱臣, 奔命遣使. 陛下引內從官, 陪封禪盛禮, 使飛矢於前, 同獲獸之樂, 是狎昵太過. 或荊卿詭動, 何羅竊發, 逼嚴蹕, 冒清塵, 縱醢單于, 汙穹廬, 何以塞責?」帝順納, 詔蕃夷出仗. 久之, 遷主客郎中, 專侍皇太子, 眷賚良異.

始, 向之生, 父岌客遠方不還. 少喪母, 失墓所在, 將葬, 巫者求得之. 不知父在亡, 招魂合諸墓. 後有傳父猶在者, 訪索累年不獲. 它日自朝還, 道見一老人, 物色問之, 果父也. 下馬抱父足號慟, 行人爲流涕. 帝聞, 咨歎, 官岌朝散大夫, 賜錦彩, 給內教坊樂工, 娛懌其心. 卒, 贈東平太守.

向終喪, 再遷中書舍人, 改工部侍郎. 卒, 贈華陰太守. 嘗以李善釋《文選》爲繁釀, 與呂延濟、劉良、張銑、李周翰等更爲詁解, 時號《五臣注》.

王翰, 字子羽, 並州晉陽人. 少豪健恃才, 及進士第, 然喜蒱酒. 張嘉貞爲本州長史, 偉其人, 厚遇之. 翰自歌以舞屬嘉貞, 神氣軒舉自如. 張說至, 禮益加. 復舉直言極諫, 調昌樂尉, 又舉超拔君類. 方說輔政, 故召爲秘書正字, 擢通事舍人、駕部員外郎. 家畜聲伎, 目使頤令, 自視王侯, 人莫不惡之. 說罷宰相, 翰出爲汝州長史, 徙仙州別駕. 日與才士豪俠飲樂遊畋, 伐鼓窮歡, 坐貶道州司馬, 卒.

孫逖, 博州武水人. 後魏光祿大夫惠蔚, 其先也. 祖希壯, 爲韓王府典簽, 四世傳一子, 故無近屬. 父嘉之, 少孤, 依外家, 客涉、鞏間. 垂拱初, 詣洛陽獻書, 不報. 第進士, 終襄邑令.

逖幼有文, 屬思警敏. 年十五, 見雍州長史崔日用, 令賦土火爐, 援筆成篇, 理趣不凡, 日用駭歎, 遂與定交. 舉手筆俊拔、哲人奇士、隱淪屠釣及文藻宏麗等科. 開元十年, 又舉賢良方正. 玄宗御洛城門引見, 命戶部郎中蘇晉等第其文異等, 擢左拾遺. 張說命子均、垍往拜之. 李邕負才, 自陳州入計, 裒其文示逖.

李暠鎮太原, 表置幕府. 以起居舍人入爲集賢院脩撰. 時海內少事, 帝賜群臣十日一燕, 宰相蕭嵩會百官賦《天成》、《玄澤》、《維南有山》、《楊之華》、《三月》、《英英有蘭》、《和風》、《嘉木》等詩八篇, 繼《雅》、《頌》體, 使逖序所以然. 改考功員外郎, 取顏真卿、李華、蕭穎士、趙驊等, 皆海內有名士. 俄遷中書舍人. 是時, 嘉之且八十, 猶爲令, 逖求降外官, 增父秩. 帝嘉納, 拜嘉之宋州司馬, 聽致仕. 父喪闋, 復拜舍人. 開元間, 蘇頲、齊浣、蘇晉、賈曾、韓休、許景先及逖典詔誥, 爲代言最, 而逖尤精密, 張九齡視其草, 欲易一字, 卒不能也. 居職八年, 判刑部侍郎, 以病風乞解, 徙太子左庶子, 遂綿廢累年, 徙少詹事. 上元中卒, 贈尚書右仆射, 謚曰文.

諸子成最知名.

成, 字思退, 推廕仕累洛陽、長安令. 兄宿爲華州刺史, 因悸病喑, 成請告往視, 不待報輒行, 代宗嘉其悌, 不責也. 稍遷倉部郎中、京兆少尹. 爲信州刺史, 歲大旱, 發倉以賤直售民, 故饑而不亡. 再期增戶五千, 詔書褒美. 徙蘇州, 改桂管觀察使, 卒.

成通經術, 奏議據正. 嘗有期喪, 吊者至, 成不易縗而見. 客疑之, 請故, 答曰：「縗者, 古居喪常服, 去之則廢喪也. 今而巾襆, 失矣.」子公器, 亦至邕管經略使.

公器子簡, 字樞中. 元和初, 登進士第, 辟鎮國、荊南幕府. 累遷左司、吏部二郎中, 繇諫議大夫知制誥, 進中書舍人. 初, 逖掌誥, 至代宗時, 宿又居職, 逮簡凡三世.

會昌初, 遷尚書左丞, 建言： 班位以品秩爲等差, 今官兼台省, 位置遷誤, 不可爲法. 元和元年, 御史台白奏, 常參官兼大夫、中丞者, 視檢校官, 居本品同類官上. 其後侍郎兼大夫者, 皆在左、右丞上. 當時侍郎兼大夫少, 唯京兆尹兼之. 京兆尹從三品, 今位乃在本品同類官從三品卿、監上, 太常、宗正卿正三品下. 左丞乃正四品上, 戶部侍郎正四品下, 今戶部侍郎兼大夫當在本品同類正四品下, 諸曹侍郎上, 不宜居正四品丞、郎上. 又右丞正四品下, 吏部侍郎正四品上, 今吏部侍郎位右丞之下. 蓋以丞有繩轄之重, 雖吏部品高, 猶居其下, 然則戶部侍郎雖兼大夫, 安得居其上哉? 今散官自將仕郎至開府、特進, 每品正、從有上中下, 名級各異, 則正從上下不得謂之同品. 京兆、河南司錄及諸府州錄事參軍事皆操紀律, 正諸曹, 與尚書省左、右丞紀綱六曹略等, 假使諸曹掾因功勞加台省官, 安得位在司錄、錄事參軍上? 且左丞糾射八坐, 主省內禁令、宗廟祠祭事, 御史不當, 得彈奏之, 良以台官所奏, 拘牽成例, 不揣事之輕重. 使理可循, 雖無往比, 自宜行之. 否者, 號曰舊章, 正可改也.

武宗詔兩省官詳議, 皆從簡請.

曆河中、興元、宣武節度使, 檢校尚書右仆射、東都留守. 而弟範亦爲淄青節度使, 世推顯家.

李白, 字太白, 興聖皇帝九世孫. 其先隋末以罪徙西域, 神龍初, 遁還, 客巴西. 白之生, 母夢長庚星, 因以命之. 十歲通詩書, 既長, 隱岷山. 州舉有道, 不應. 蘇頲爲益州長史, 見白異之, 曰：「是子天才英特, 少益以學, 可比相如.」然喜縱橫術, 擊劍, 爲任俠, 輕財重施. 更客任城, 與孔巢父、韓准、裴政、張叔明、陶沔居徂徠山, 日沈飲, 號「竹溪六逸」.

天寶初, 南入會稽, 與吳筠善, 筠被召, 故白亦至長安. 往見賀知章, 知章見其文, 歎曰：「子, 謫仙人也！」言於玄宗, 召見金鑾殿, 論當世事, 奏頌一篇. 帝賜食, 親爲調羹, 有詔供奉翰林. 白猶與飲徒醉於市. 帝坐沈香亭子, 意有所感, 欲得白爲樂章；召入, 而白已醉, 左右以水靧面, 稍解, 援筆成文, 婉麗精切無留思. 帝愛其才, 數宴見. 白嘗侍帝, 醉, 使高力士脫靴. 力士素貴, 恥之, 擿其詩以激楊貴妃, 帝欲官白, 妃輒沮止. 白自知不爲親近所容, 益驁放不自脩, 與知章、李適之、汝陽王璡、崔宗之、蘇晉、張旭、焦遂爲「酒八仙人.」 懇求還山, 帝賜金放還. 白浮遊四方, 嘗乘舟與崔宗之自采石至金陵, 著宮錦袍坐舟中, 旁若無人.

安祿山反, 轉側宿松、匡廬間, 永王璘辟爲府僚佐. 璘起兵, 逃還彭澤, 璘敗, 當誅. 初, 白遊並州, 見郭子儀, 奇之. 子儀嘗犯法, 白爲救免. 至是子儀請解官以贖, 有詔長流夜郎. 會赦, 還尋陽, 坐事下獄. 時宋若思將吳兵三千赴河南, 道尋陽, 釋囚辟爲參謀, 未幾辭職. 李陽冰爲當塗令, 白依之. 代宗立, 以左拾遺召, 而白已卒, 年六十餘.

白晚好黃老, 度牛渚磯至姑孰, 悅謝家青山, 欲終焉. 及卒, 葬東麓. 元和末, 宣歙觀察使範傳正祭其塚, 禁樵采. 訪後裔, 惟二孫女嫁爲民妻, 進止仍有風範, 因泣曰：「先祖志在青山, 頃葬東麓, 非本意.」傳正爲改葬, 立二碑焉. 告二女, 將改妻士族, 辭以孤窮失身, 命也, 不願更嫁. 傳正嘉歎, 復其夫徭役.

文宗時, 詔以白歌詩、裴旻劍舞、張旭草書爲「三絕」.

旭, 蘇州吳人. 嗜酒, 每大醉, 呼叫狂走, 乃下筆, 或以頭濡墨而書, 既醒自視, 以爲神, 不可復得也, 世呼「張顛」.

初, 仕爲常熟尉, 有老人陳牒求判, 宿昔又來, 旭怒其煩, 責之. 老人曰：「觀公筆奇妙, 欲以藏家爾.」旭因問所藏, 盡出其父書, 旭視之, 天下奇筆也, 自是盡其法. 旭自言, 始見公主擔夫爭道, 又聞鼓吹, 而得筆法意, 觀倡公孫舞《劍器》, 得其神. 後人論書, 歐、虞、褚、陸皆有異論, 至旭, 無非短者. 傳其法, 惟崔邈、顏真卿云.

旻嘗與幽州都督孫佺北伐, 爲奚所圍, 旻舞刀立馬上, 矢四集, 皆迎刀而斷, 奚大驚引去. 後以龍華軍使守北平. 北平多虎, 旻善射, 一日得虎三十一, 休山下. 有老父曰：「此彪也. 稍北, 有真虎, 使將軍遇之, 且敗.」旻不信, 怒馬趨之. 有虎出叢薄中, 小而猛, 據地大吼, 旻馬辟易, 弓矢皆墮, 自是不復射.

王維, 字摩詰. 九歲知屬辭, 與弟縉齊名, 資孝友. 開元初, 擢進士, 調太樂丞, 坐累爲濟州司倉參軍. 張九齡執政, 擢右拾遺. 曆監察御史. 母喪, 毀幾不生. 服除, 累遷給事中.

安祿山反, 玄宗西狩, 維爲賊得, 以藥下利, 陽喑. 祿山素知其才, 迎置洛陽, 迫爲給事中. 祿山大宴凝碧池, 悉召梨園諸工合樂, 諸工皆泣, 維聞悲甚, 賦詩悼痛. 賊平, 皆下獄. 或以詩聞行在, 時縉位已顯, 請削官贖維罪, 肅宗亦自憐之, 下遷太子中允. 久之, 遷中庶子, 三遷尚書右丞.

縉爲蜀州刺史未還, 維自表「己有五短, 縉五長, 臣在省戶, 縉遠方, 願歸所任官, 放田裏, 使縉得還京師.」議者不之罪. 久乃召縉爲左散騎常侍. 上元初卒, 年六十一. 疾甚, 縉在鳳翔, 作書與別, 又遺親故書數幅, 停筆而化. 贈秘書監.

維工草隸, 善畫, 名盛於開元、天寶間, 豪英貴人虛左以迎, 寧、薛諸王待若師友. 畫思入神, 至山水平遠, 雲勢石色, 繪工以爲天機所到, 學者不及也. 客有以《按樂圖》示者, 無題識, 維徐曰：「此《霓裳》第三疊最初拍也.」客未然, 引工按曲, 乃信.

兄弟皆篤志奉佛, 食不葷, 衣不文彩. 別墅在輞川, 地奇勝, 有華子岡、欹湖、竹裏館、柳浪、茱萸沜、辛夷塢, 與裴迪遊其中, 賦詩相酬爲樂. 喪妻不娶, 孤居三十年. 母亡, 表輞川第爲寺, 終葬其西.

寶應中, 代宗語縉曰：「朕嘗於諸王座聞維樂章, 今傳幾何?」遣中人王承華往取, 縉裒集數十百篇上之.

鄭虔, 鄭州滎陽人. 天寶初, 爲協律郎, 集綴當世事, 著書八十餘篇. 有窺其稿者, 上書告虔私撰國史, 虔蒼黃焚之, 坐謫十年. 還京師, 玄宗愛其才, 欲置左右, 以不事事, 更爲置廣文館, 以虔爲博士. 虔聞命, 不知廣文曹司何在, 訴宰相, 宰相曰：「上增國學, 置廣文館, 以居賢者, 令後世言廣文博士自君始, 不亦美乎?」虔乃就職. 久之, 雨壞廡舍, 有司不復修完, 寓治國子館, 自是遂廢.

初, 虔追紬故書可志者得四十餘篇, 國子司業蘇源明名其書爲《會稡》. 虔善圖山水, 好書, 常苦無紙, 於是慈恩寺貯柿葉數屋, 遂往日取葉肄書, 歲久殆遍. 嘗自寫其詩並畫以獻, 帝大署其尾曰：「鄭虔三絕.」 遷著作郎.

安祿山反, 遣張通儒劫百官置東都, 偽授虔水部郎中, 因稱風緩, 求攝市令, 潛以密章達靈武. 賊平, 與張通、王維並囚宣陽裏. 三人者, 皆善畫, 崔圓使繪齋壁, 虔等方悸死, 即極思祈解於圓, 卒免死, 貶台州司戶參軍事, 維止下選. 後數年卒.

虔學長於地理, 山川險易、方隅物產、兵戍衆寡無不詳. 嘗爲《天寶軍防錄》, 言典事該. 諸儒服其善著書, 時號「鄭廣文.」 在官貧約甚, 澹如也. 杜甫嘗贈以詩曰「才名四十年, 坐客寒無氈」云.

有鄭相如者, 自滄州來, 師事虔, 虔未之禮, 間問何所業, 相如曰：「聞孔子稱『繼周者百世可知』, 仆亦能知之.」虔駭然, 即曰：「開元盡三十年當改元, 盡十五年天下亂, 賊臣僭位, 公當汙偽官, 願守節, 可以免.」虔又問：「自謂云何?」答曰：「相如有官三年, 死衢州.」是年及進士第, 調信安尉. 既三年, 虔詢吏部, 則相如果死. 故虔念其言, 終不附賊.

蕭穎士, 字茂挺, 梁鄱陽王恢七世孫. 祖晶, 賢而有謀, 任雅相伐高麗, 表爲記室. 越王貞舉兵, 杖策詣之, 陳三策, 王不用, 晶度必敗, 乃亡去, 客死廣陵.

穎士四歲屬文, 十歲補太學生. 觀書一覽即誦, 通百家譜系、書籀學. 開元二十三年, 舉進士, 對策第一. 父旻, 以莒丞抵罪, 穎士往訴於府佐張惟一, 惟一曰：「旻有佳兒, 吾以旻獲譴不憾.」乃平宥之.

天寶初, 穎士補秘書正字. 於時裴耀卿、席豫、張均、宋遙、韋述皆先進, 器其材, 與鈞禮, 由是名播天下. 奉使括遺書趙、衛間, 淹久不報, 爲有司劾免, 留客濮陽. 於是尹征、王恒、盧異、盧士式、賈邕、趙匡、閻士和、柳並等皆執弟子禮, 以次授業, 號蕭夫子. 召爲集賢校理. 宰相李林甫欲見之, 穎士方父喪, 不詣. 林甫嘗至故人舍邀潁士, 穎士前往, 哭門內以待, 林甫不得已, 前吊乃去. 怒其不下己, 調廣陵參軍事, 穎士急中不能堪, 作《伐櫻桃樹賦》曰：「擢無庸之瑣質, 蒙本枝以自庇. 雖先寢而或薦, 非和羹之正味.」以譏林甫云. 君子恨其褊. 會母喪免, 流播吳、越.

嘗謂：「仲尼作《春秋》, 爲百王不易法, 而司馬遷作本紀、書、表、世家、列傳, 敘事依違, 失褒貶體, 不足以訓.」乃起漢元年訖隋義寧編年, 依《春秋》義類爲傳百篇. 在魏書高貴崩, 曰：「司馬昭弑帝於南闕.」在梁書陳受禪, 曰：「陳霸先反.」又自以梁枝孫, 而宣帝逆取順守, 故武帝得血食三紀；昔曲沃篡晉, 而文公爲五伯, 仲尼弗貶也. 乃黜陳閏隋, 以唐土德承梁火德, 皆自斷, 諸儒不與論也. 有太原王緒者, 僧辯裔孫, 撰《永寧公輔梁書》, 黜陳不帝, 穎士佐之, 亦著《梁蕭史譜》及作《梁不禪陳論》以發緒義例, 使光明云.

史官韋述薦穎士自代, 召詣史館待制, 穎士乘傳詣京師. 而林甫方威福自擅, 穎士遂不屈, 愈見疾, 俄免官, 往來鄠、杜間. 林甫死, 更調河南府參軍事. 倭國遣使入朝, 自陳國人願得蕭夫子爲師者, 中書舍人張漸等諫不可而止.

安祿山寵恣, 穎士陰語柳並曰：「胡人負寵而驕, 亂不久矣. 東京其先陷乎！」即托疾遊太室山. 已而祿山反, 穎士往見河南采訪使郭納, 言禦守計, 納忽不用, 歎曰：「肉食者以兒戲禦劇賊, 難矣哉！」聞封常清陳兵東京, 往觀之, 不宿而還. 因藏家書於箕、穎間, 身走山南, 節度使源洧辟掌書記. 賊別校攻南陽, 洧懼, 欲退保江陵, 穎士說曰：「官兵守潼關, 財用急, 必待江、淮轉餉乃足, 餉道由漢、沔, 則襄陽乃今天下喉襟, 一日不守, 則大事去矣. 且列郡數十, 人百萬, 訓兵攘寇, 社稷之功也. 賊方專崤、陝, 公何遽輕土地, 欲取笑天下乎?」洧乃按甲不出. 亦會祿山死, 賊解去. 洧卒, 往客金陵, 永王璘召之, 不見.

時盛王爲淮南節度大使, 留蜀不遣, 副大使李承式玩兵不振. 穎士與宰相崔圓書, 以爲：「今兵食所資在東南, 但楚、越重山復江, 自古中原擾則盜先起, 宜時遣王以捍鎮江淮.」俄而劉展果反. 賊圍雍丘, 脅泗上軍, 承式遣兵往救, 大宴賓客, 陳女樂. 穎士曰：「天子暴露, 豈臣下盡歡時邪? 夫投兵不測, 乃使觀聽華麗, 一旦思歸, 誰致其死哉?」弗納. 崔圓聞之, 即授揚州功曹參軍. 至官, 信宿去. 後客死汝南逆旅, 年五十二, 門人共謚曰文元先生.

穎士樂聞人善, 以推引後進爲己任, 如李陽、李幼卿、皇甫冉、陸渭等數十人, 由獎目, 皆爲名士. 天下推知人, 稱蕭功曹. 嘗兄事元德秀, 而友殷寅、顏真卿、柳芳、陸據、李華、邵軫、趙驊, 時人語曰「殷、顏、柳、陸, 李、蕭、邵、趙」, 以能全其交也. 所與遊者, 孔至、賈至、源行恭、張有略、族弟季遐、劉穎、韓拯、陳晉、孫益、韋建、韋收. 獨華與齊名, 世號「蕭、李.」 嘗與華、據遊洛龍門, 讀路旁碑, 穎士即誦, 華再閱, 據三乃能盡記. 聞者謂三人才高下, 此其分也. 有奴事穎士十年, 笞楚嚴慘, 或勸其去, 答曰：「非不能, 愛其才耳.」穎士數稱班彪、皇甫謐、張華、劉琨、潘尼能尚古, 而混流俗不自振, 曹植、陸機所不逮也；又言裴子野善著書. 所許可當世者, 陳子昂、富嘉謨、盧藏用之文辭, 董南事、孔述睿之博學而已.

子存, 字伯誠, 亮直有父風. 能文辭, 與韓會、沈既濟、梁肅、徐岱等善. 浙西觀察使李棲筠表常熟主簿. 顏真卿在湖州, 與存及陸鴻漸等討摭古今韻字所原, 作書數百篇. 建中初, 由殿中侍御史四遷比部郎中. 張滂主財賦, 辟存留務京師. 裴延齡與滂不協, 存疾其奸, 去官, 風痹卒.

韓愈少爲存所知, 自袁州還, 過存廬山故居, 而諸子前死, 唯一女在, 爲經贍其家.

殷寅者, 陳郡人. 邵軫者, 汝南人.

陸據, 河南人, 字德鄰, 後周上庸公騰六世孫. 神宇警邁, 善物理. 年三十始到京師, 公卿愛其文, 交譽之. 天寶十三載, 終司勳員外郎.

柳並者, 字伯存. 大曆中, 辟河東府掌書記, 遷殿中侍御史. 喪明, 終於家. 初, 並與劉太真、尹征、閻士和受業於穎士, 而並好黃老. 穎士常曰：「太真, 吾入室者也, 斯文不墜, 寄是子云. 征博聞強識, 士和鉤深致遠, 吾弗逮已. 並不受命而尚黃、老, 予亦何誅?」 並弟談, 字中庸, 穎士愛其才, 以女妻之.

士和字伯均, 著《蘭陵先生誄》、《蕭夫子集論》, 因榷曆世文章, 而盛推穎士所長, 以爲「聞蕭氏風者, 五尺童子羞稱曹、陸」.

皇甫冉, 字茂政, 十歲便能屬文, 張九齡歎異之. 與弟曾皆善詩. 天寶中, 踵登進士, 授無錫尉. 王縉爲河南元帥, 表掌書記. 遷累右補闕, 卒.

曾, 字孝常, 曆監察御史. 其名與冉相上下, 當時比張氏景陽、孟陽云.

蘇源明, 京兆武功人, 初名預, 字弱夫. 少孤, 寓居徐、兗. 工文辭, 有名天寶間. 及進士第, 更試集賢院. 累遷太子諭德. 出爲東平太守. 是時, 濟陽郡太守李倰以郡瀕河, 請增領宿城、中都二縣以紓民力. 二縣, 隸東平、魯郡者也. 於是源明議廢濟陽, 析三縣分隸濟南、東平、濮陽. 詔河南采訪使會濮陽太守崔季重、魯郡太守李蘭、濟南太守田琦及源明、倰五太守議於東平, 不能決. 既而卒廢濟陽, 以縣皆隸東平. 召源明爲國子司業.

安祿山陷京師, 源明以病不受偽署. 肅宗復兩京, 擢考功郎中、知制誥. 是時, 承大盜之餘, 國用覂屈, 宰相王璵以祈禬進, 禁中禱祀窮日夜, 中官用事, 給養繁靡, 群臣莫敢切諍. 昭應令梁鎮上書勸帝罷淫祀, 其他不暇及也. 源明數陳政治得失. 及史思明陷洛陽, 有詔幸東京, 將親征. 源明因上疏極諫曰： 淫雨積時, 道路方梗, 甚不可一也. 自春大旱, 秋苗耗半, 斂獲未畢, 先之以清道之役, 申之以供頓之苦, 甚不可二也. 每立殿廊, 見旌旗之下, 餓夫執殳, 仆於行間, 日見二三；市井餒饣孚求食, 死於路旁, 日見四五. 甚不可三也. 奸夫盜兒, 連牆接棟, 磨礪以須陛下之出, 御史大夫必不能澄清禁止. 甚不可四也. 聖皇巡蜀之初, 都內財貨、吏民資產, 糜散於道路之手, 至有乘馬駃驢入宣政、紫宸者. 況陛下初有四海, 威制不及曩時遠矣. 今茲東行, 殆賊臣誘掖陛下而已. 《詩》曰「三星在霤」, 謂危亡在於須臾, 臣不勝嗚咽, 爲陛下痛之. 願速罷幸, 不然, 窮氓樂禍, 已扼腕於下. 甚不可五也. 方今河、洛驛騷, 江湖叛渙, 《詩》曰：「中原有菽, 庶民采之.」彼思明、楚元, 皆采菽之人也. 陛下何遽輕萬乘而速成之邪? 甚不可六也. 大河南北, 舉爲寇盜, 王公以下, 廩稍匱絕, 將士糧賜, 僅支日月, 而中官冗食, 不減往年, 梨園雜伎, 愈盛今日, 陛下未得穆然高枕, 殆繇此也. 自非中庸指使, 太常正樂外, 願一切放歸, 給長牒勿事, 須五六年後, 隨事蠲省. 今聚而仰給, 甚不可七也. 李光弼拔河陽, 王思禮下晉原, 衛伯玉拂焉耆, 過析支, 不日可至. 御史大夫王玄志壓巫閭, 臨幽都；汝州刺史田南金逾闕口, 遏二室；鄧景山淩淮、泗, 愾然而西. 狂賊失勢, 蹙於緱山之下, 北不敢逾孟津, 東不敢過子, 計日反接而至矣. 陛下不坐而受之, 乃欲親征, 徇一朝之怒, 甚不可八也. 王者之於天地神祇, 享之以牲幣而已. 記曰：「不祈方士.」彼淫巫愚祝, 妄有關說, 甚不可九也. 天子順動, 人皆幸之之謂幸, 人皆病之之謂不幸. 臣等屢怫視聽, 聯伏赤墀之下, 頓顙流涕而出, 雖陛下優容貸罪, 凡百之臣必昌言於朝, 萬口謗於外, 甚不可十也. 臣聞子不諍於父, 不孝也；臣不諍於君, 不忠也. 不孝不忠, 爲苟榮冒祿, 圈牢之物不若也. 臣雖至賤, 不能委身圈牢之中, 將使樵夫指而笑之.

帝嘉其切直, 遂罷東幸. 後以秘書少監卒.

源明雅善杜甫、鄭虔, 其最稱者元結、梁肅.

肅, 字敬之, 一字寬中. 隋刑部尚書毘五世孫, 世居陸渾. 建中初, 中文辭清麗科, 擢太子校書郎. 蕭復薦其材, 授右拾遺, 脩史, 以母羸老不赴. 杜佑辟淮南掌書記, 召爲監察御史, 轉右補闕、翰林學士、皇太子諸王侍讀. 卒, 年四十一, 贈禮部郎中.

列傳第一百二十八

文藝下

李華, 字遐叔, 趙州贊皇人. 曾祖太沖, 名冠宗族間, 鄉人語曰：「太沖無兄.」太宗時, 擢祠部郎中.

華少曠達, 外若坦蕩, 內謹重, 尚然許, 每慕汲黯爲人. 累中進士、宏辭科. 天寶十一載, 遷監察御史. 宰相楊國忠支婭所在橫猾, 華出使, 劾按不橈, 州縣肅然. 爲權幸見疾, 徙右補闕. 安祿山反, 上誅守之策, 皆留不服.

玄宗入蜀, 百官解竄, 華母在鄴, 欲間行輦母以逃, 爲盜所得, 偽署鳳閣舍人. 賊平, 貶杭州司戶參軍. 華自傷踐危亂, 不能完節, 又不能安親, 欲終養而母亡, 遂屏居江南. 上元中, 以左補闕、司封員外郎召之. 華喟然曰：「烏有隳節危親, 欲荷天子寵乎?」稱疾不拜. 李峴領選江南, 表置幕府, 擢檢校吏部員外郎. 苦風痹, 去官, 客隱山陽, 勒子弟力農, 安於窮槁. 晚事浮圖法, 不甚著書, 惟天下士大夫家傳、墓版及州縣碑頌, 時時齎金帛往請, 乃強爲應. 大曆初, 卒.

初, 華作《含元殿賦》成, 以示蕭穎士, 穎士曰：「《景福》之上, 《靈光》之下.」華文辭綿麗, 少宏傑氣, 穎士健爽自肆, 時謂不及穎士, 而華自疑過之. 因著《吊古戰場文》, 極思研扌隺, 已成, 汙爲故書, 雜置梵書之庋. 它日, 與穎士讀之, 稱工, 華問：「今誰可及?」穎士曰：「君加精思, 便能至矣.」華愕然而服.

華愛獎士類, 名隨以重, 若獨孤及、韓雲卿、韓會、李紓、柳識、崔祐甫、皇甫冉、謝良弼、硃巨川, 後至執政顯官. 華觸禍銜悔, 及爲元德秀、權皋銘、《四皓贊》, 稱道深婉, 讀者憐其志.

宗子翰, 從子觀, 皆有名.

翰擢進士第, 調衛尉. 天寶末, 房琯、韋陟俱薦爲史官, 宰相不肯擬. 翰所善張巡死節睢陽, 人媢其功, 以爲降賊, 肅宗未及知. 翰傳巡功狀, 表上之, 曰： 臣聞聖主褒死難之士, 養死事之孤, 或親推轜車, 或追建邑封, 厚死以慰生, 撫存以答亡, 君不遺於臣, 臣亦不背其君也. 自逆胡構亂, 據雒陽, 引幽、朔以吞河南, 故御史中丞、贈揚州大都督張巡, 忠誼奮發, 率烏合, 守雍丘, 潰賊心腹. 及魯炅棄甲宛、葉, 哥舒翰敗績潼關, 賊送盜神器, 鴟峙二京, 南臨漢、江, 西逼岐、雍, 群帥列城, 望風出奔, 巡守孤城不爲卻. 賊欲繞出巡後以擾江淮, 巡退軍睢陽, 扼東南咽領. 自春訖冬, 大戰數十, 小戰數百, 以弱制強, 出奇無窮, 殺馘凶丑凡十餘萬, 賊不敢越睢陽取江淮, 江淮以完, 巡之力也. 城孤糧盡, 外救不至, 猶奮羸起病, 摧鋒陷堅, 三軍啖膚而食, 知死不叛. 城陷見執, 卒無橈詞, 慢叱凶徒, 精貫白日, 雖古忠烈無以加焉.

議者罪巡以食人, 愚巡以守死, 臣竊痛之. 夫忠者, 臣之教；恕者, 法之情. 巡握節而死, 非虧教也；析骸以爨, 非本情也. 《春秋》以功覆過, 《書》赦過宥刑, 在《易》遏惡揚善, 爲國者錄用棄瑕. 今者乃欲議巡之罪, 是廢教絀節, 不以功掩過, 不以刑恕情, 善可遏, 惡可揚, 瑕錄而用棄, 非所以獎人倫, 明勸戒也. 且祿山背德, 大臣將相比肩從賊, 巡官不朝, 宴不坐, 無一伍之士, 一節之權, 徒奮身死節, 以動義旅, 不謂忠乎? 以數千卒橫挫賊鋒, 若無巡則無睢陽, 無睢陽則無江淮. 有如賊因江淮之資, 兵廣而財積, 根結盤據, 西向以拒, 雖終殲滅, 其曠日持久必矣. 今陝、鄢一戰, 犬羊駭北, 王師震其西, 巡扼其東, 此天使巡舉江淮以待陛下, 師至而巡死, 不謂功乎? 古者列國侵伐, 猶分災救患, 諸將同受國恩, 奉辭伐罪, 巡固守亦待外援, 援不至而食盡, 食盡而及人, 則巡之情可求矣. 假巡守城之初, 已計食人, 損數百衆以全天下, 臣尚謂功過相掩, 況非素志乎? 夫子制《春秋》, 明褒貶, 齊桓公將封禪, 略不書；晉文公召王河陽, 書而諱之. 巡蒼黃之罪, 輕於僭禪；興復之功, 重於糾合.

今巡子亞夫雖得官, 不免饑寒, 江淮既巡所保, 戶口充完, 宜割百戶俾食其子. 且強死爲厲, 有所歸則不爲災. 巡身首分裂, 將士骸骼不掩, 宜於睢陽相擇高原, 起大塚, 招魂而葬, 旌善之義也. 臣少與巡遊, 哀巡死難, 不睹休明, 唯令名其榮祿也. 若不時紀錄, 日月浸悠, 或掩而不傳, 或傳而不實, 巡生死不遇, 誠可悲悼. 謹撰傳一篇, 昧死上, 儻得列於史官, 死骨不朽.

帝繇是感悟, 而巡大節白於世, 義士多之.

翰累遷左補闕、翰林學士. 大曆中, 病免, 客陽翟, 卒.

翰爲文精密而思遲, 常從令皇甫曾求音樂, 思涸則奏之, 神逸乃屬文. 族弟紓, 自有傳.

觀, 字元賓. 貞元中, 舉進士、宏辭, 連中, 授太子校書郎. 卒, 年二十九. 觀屬文, 不襲沿前人, 時謂與韓愈相上下. 及觀少夭, 而愈後文益工, 議者以觀文未極, 愈老不休, 故卒擅名. 陸希聲以爲「觀尚辭, 故辭勝理；愈尚質, 故理勝辭. 雖愈窮老, 終不能加觀之辭；觀後愈死, 亦不能逮愈之質」云.

孟浩然, 字浩然, 襄州襄陽人. 少好節義, 喜振人患難, 隱鹿門山. 年四十, 乃遊京師. 嘗於太學賦詩, 一座嗟伏, 無敢抗. 張九齡、王維雅稱道之. 維私邀入內署, 俄而玄宗至, 浩然匿床下, 維以實對, 帝喜曰：「朕聞其人而未見也, 何懼而匿?」詔浩然出. 帝問其詩, 浩然再拜, 自誦所爲, 至「不才明主棄」之句, 帝曰：「卿不求仕, 而朕未嘗棄卿, 奈何誣我?」因放還. 采訪使韓朝宗約浩然偕至京師, 欲薦諸朝. 會故人至, 劇飲歡甚, 或曰：「君與韓公有期.」浩然叱曰：「業已飲, 遑恤他！」卒不赴. 朝宗怒, 辭行, 浩然不悔也. 張九齡爲荊州, 辟置於府, 府罷. 開元末, 病疽背卒.

後樊澤爲節度使, 時浩然墓庳壞, 符載以箋叩澤曰：「故處士孟浩然, 文質傑美, 殞落歲久, 門裔陵遲, 丘隴頹沒, 永懷若人, 行路慨然. 前公欲更築大墓, 闔州搢紳, 聞風竦動. 而今外迫軍旅, 內勞賓客, 牽耗歲時, 或有未遑. 誠令好事者乘而有之, 負公夙志矣.」澤乃更爲刻碑鳳林山南, 封寵其墓.

初, 王維過郢州, 畫浩然像於刺史亭, 因曰浩然亭. 咸通中, 刺史鄭諴謂賢者名不可斥, 更署曰孟亭.

開元、天寶間, 同知名者王昌齡、崔顥, 皆位不顯.

昌齡, 字少伯, 江寧人. 第進士, 補秘書郎. 又中宏辭, 遷汜水尉. 不護細行, 貶龍標尉. 以世亂還鄉裏, 爲刺史閭丘曉所殺. 張鎬按軍河南, 兵大集, 曉最後期, 將戮之, 辭曰：「有親, 乞貸餘命.」鎬曰：「王昌齡之親, 欲與誰養?」曉默然.

昌齡工詩, 緒密而思清, 時謂王江寧云.

崔顥者, 亦擢進士第, 有文無行. 好蒱博, 嗜酒. 娶妻惟擇美者, 俄又棄之, 凡四五娶. 終司勳員外郎. 初, 李邕聞其名, 虛舍邀之, 顥至獻詩, 首章曰：「十五嫁王昌.」邕叱曰：「小兒無禮！」不與接而去.

劉太真, 宣州人. 善屬文, 師蘭陵蕭穎士. 舉高第進士. 淮南陳少遊表爲掌書記, 嘗以少遊擬桓、文, 爲義士所訾. 興元初, 爲河東宣慰賑給使, 累遷刑部侍郎. 德宗以天下平, 貞元四年九月, 詔群臣宴曲江, 自爲詩, 敕宰相擇文人賡和. 李泌等請群臣皆和, 帝自第之, 以太真、李紓等爲上, 鮑防、於邵等次之, 張濛等爲下. 與擇者四十一人, 惟泌、李晟、馬燧三宰相無所差次. 遷禮部, 掌貢士, 多取大臣貴近子弟, 坐貶信州刺史, 卒.

邵說, 相州安陽人. 已擢進士第, 未調, 陷史思明. 逮朝義敗, 歸郭子儀, 子儀愛其才, 留幕府. 遷累長安令、秘書少監. 大曆末, 上言：「天道三十年一小變, 六十年一大變. 祿山、思明之難, 出入二紀, 多難漸平, 向之亂, 今將變而之治. 宜建徽號, 承天意. 而方謁郊廟、大赦各一, 誠恐雲雨之施未普, 鬱結之氣未除. 願因此時修享獻、款郊廟、褒有德、錄賢人, 與天下更始, 振災益壽之術也.」不聽.

德宗立, 擢吏部侍郎. 說因自陳：「家本儒, 先祖長白山人貞一, 以武後革命, 終身不肯仕. 先臣殿中侍御史瓊之, 逮事玄宗. 臣十六即孤, 長育母手, 天寶中始仕. 會喪, 客河北, 祿山亂, 喪紀當終, 臣不褫衰絰又再期, 懼終不免, 陰走洺、魏. 慶緒遁保西城, 搜脅儒者爲己用, 以兵迫臣, 遂陷丑逆. 俄而史思明順附, 欲間道歸北闕下, 肅宗拜臣左金吾衛騎曹參軍, 許留思明所. 會烏承恩事, 路絕, 不得歸. 朝義之敗, 欲固守河陽, 臣知回紇利野戰, 陰勸其行, 以破賊計. 朝義已走, 臣西歸獻狀, 先帝詔翰林索臣所上言, 與王伷偕召. 先帝謂誠節白著, 故擢伷侍御史, 臣爲殿中侍御史, 使者宣旨制詔盡言其狀, 則疇昔本末, 先帝知之. 今又擢以不次, 雖自天斷, 尚恐受謗輿人, 傷陛下之明. 今吏員未乏而調者多, 益以功優, 准平格以判留, 人去者十七, 彼且鼓讒說以投疑於上, 此臣所大懼也.」因薦戶部郎中蕭定、司農卿庾准自代, 不許.

說在職以才顯, 或言且執政, 金吾將軍裴儆謂柳載曰：「說事賊爲劇官, 掌其兵, 大小百戰, 掠名家子爲奴婢不可計, 得宥死而無厚顏, 乃崇第產, 附貴幸. 欲以相邦, 其能久乎！」建中三年逐嚴郢, 說與郢善, 微諷硃泚訟其冤, 爲草奏, 貶歸州刺史, 卒.

於邵字相門, 其先自代來, 爲京兆萬年人. 天寶末, 第進士, 以書判超絕, 補崇文校書郎.

以下崔元翰、於公┆、李益、盧綸、歐陽詹、李賀、吳武陵、李商隱、薛逢、李頻、吳融等資料約四千多字漏, 等補

列傳第一百二十九

方技

李淳風 甄權 許胤宗 張文仲 袁天綱 客師 張憬藏 乙弗私禮 金梁鳳 王遠知 薛頤 葉法善 明崇儼 尚獻甫 嚴善思 杜生 張果 邢和璞師夜光 羅思遠 薑撫 桑道茂 凡推步、蔔、相、醫、巧, 皆技也. 能以技自顯地一世, 亦悟之天, 非積習致然. 然士君子能之, 則不迂, 不泥, 不矜, 不神；小人能之, 則迂而入諸拘礙, 泥而弗通大方, 矜以誇衆, 神以誣人, 故前聖不以爲教, 蓋吝之也. 若李淳風諫太宗不濫誅, 許胤宗不著方劑書, 嚴譔諫不合乾陵, 乃卓然有益於時者, 茲可珍也. 至遠知、果、撫等詭行紀怪, 又技之下者焉.

李淳風, 岐州雍人. 父播, 仕隋高唐尉, 棄官爲道士, 號黃冠子, 以論譔自見. 淳風幼爽秀, 通群書, 明步天曆算. 貞觀初, 與傅仁均爭曆法, 議者多附淳風, 故以將仁郎直太史局. 制渾得儀, 詆摭前世失, 著《法象書》七篇上之. 擢承務郎, 遷太常博士, 改太史丞, 與諸儒修書, 遷爲令. 太宗得秘讖, 言「唐中弱, 有女武代王.」 以問淳風, 對曰：「其兆既成, 已在宮中. 又四十年而王, 王而夷唐子孫且盡.」帝曰：「我求而殺之, 奈何?」對曰：「天之所命, 不可去也, 而王者果不死, 徒使疑似之戳淫及無辜. 且陛下所親愛, 四十年而老, 老則仁, 雖受終易姓, 而不能絕唐. 若殺之, 復生壯者, 多殺而逞, 則陛下子孫無遺種矣！」帝采其言, 止.

淳風於占候吉凶, 若節契然, 當世術家意有鬼神相之, 非學習可致, 終不能測也. 以勞封昌樂縣男. 奉詔與算博士梁述、助教王真儒等是正《五曹》、《孫子》等書, 刊定注解, 立於學官. 撰《麟德曆》代《戊寅曆》, 候者推最密. 自秘閣郎中復爲太史令, 卒. 所撰《典章文物志》、《乙巳占》等書傳於世. 子該, 孫仙宗, 並擢太史令.

唐初言曆者惟傅仁均. 仁均, 滑州人, 終太史令.

甄權, 許州扶溝人. 以母病, 與弟立言究習方書, 遂爲高醫. 仕隋爲秘書省正字, 稱疾免. 魯州刺史庫狄嶔風痺不得挽弓, 權使彀矢向堋立, 鍼其肩隅, 一進, 曰：「可以射矣.」果如言. 貞觀中, 權已百歲, 太宗幸其舍, 視飲食, 訪逮其術, 擢朝散大夫, 賜幾杖衣服. 尋卒, 年一百三歲. 所撰《脈經》、《針方》、《明堂》等圖傳於時.

立言仕爲太常丞. 杜淹苦流腫, 帝遣視, 曰：「去此十日, 午漏上, 且死.」如之, 有道人必腹懣煩彌二歲, 診曰：「腹有蠱, 誤食發而然.」令餌雄黃一劑, 少選, 吐一蛇如拇, 無目, 燒之有發氣, 乃愈.

後以醫顯者, 清漳宋俠、義興許胤宗、洛陽張文仲李虔縱、京兆韋慈藏.

俠官朝散大夫, 藥藏監.

胤宗仕陳爲新蔡王外兵參軍. 王太后病風不能言, 脈沉難對, 醫家告術窮. 胤宗曰：「餌液不可進.」即以黃耆、防風煮湯數十斛, 置床下, 氣如霧, 熏薄之, 是夕語. 擢義興太守. 武德初, 累進散騎侍郎. 關中多骨蒸疾, 轉相染, 得者皆死, 胤宗療視必愈. 或勸其著書貽後世者, 答曰：「醫特意耳, 思慮精則得之. 脈之候幽而難明, 吾意所解, 口莫能宣也. 古之上醫, 要在視脈, 病乃可識. 病與藥值, 唯用一物攻之, 氣純而愈速. 今之人不善爲脈, 以情度病, 多其物以幸有功, 譬獵不知兔, 廣絡原野, 冀一人獲之, 術亦疏矣. 一藥偶得, 它味相制, 弗能專力, 此難愈之驗也. 脈之妙處不可傳, 虛著方劑, 終無益於世, 此吾所以不著書也.」卒年七十餘.

文仲仕武後時, 至尚藥奉御. 特進蘇良嗣方朝, 疾作, 仆廷中. 文仲診曰：「憂憤而成, 若脅痛者, 殆未可救.」頃告脅痛. 又曰：「及心則貽.」俄心痛而死. 文仲論風與氣尤精. 後集諸言方者與共著書, 詔王方慶監之. 文仲曰：「風狀百二十四, 氣狀八十, 治不以時, 則死及之. 惟頭風與上氣、足氣, 藥可常御. 病風之人, 春秋末月, 可使洞利, 乃不困劇, 自餘須發則治, 以時消息.」乃著《四時輕重術》凡十八種上之.

虔縱官侍御醫, 慈藏光祿卿.

袁天綱, 益州成都人. 仕隋爲鹽官令. 仕隨爲鹽官令《舊書》卷一九一《袁天綱傳》及《冊府》卷八六○均謂「隋大業中爲資官令.」 在洛陽, 與杜淹、王珪、韋挺遊, 天綱謂淹曰：「公蘭台、學堂全且博, 將以文章顯.」謂珪「法令成, 天地相臨, 不十年官五品」；謂挺「面如虎, 當以武處官」；「然三君久皆得譴, 吾且見之.」 淹以侍御史入天策爲學士, 珪太子中允, 挺善隱太子, 薦爲左衛率. 武德中, 俱以事流雋州, 見天綱, 曰：「公等終且貴. 杜位三品, 難與言壽, 王、韋亦三品, 後於杜而壽過之, 但晚節皆困.」見竇軌曰：「君伏犀貫玉枕, 輔角完起, 十年且顯, 立功其在梁、益間邪！」軌後爲益州行台仆射, 天綱復曰：「赤脈幹瞳, 方語而浮赤入大宅, 公爲將必多殺, 願自戒.」軌果坐事見召. 天綱曰：「公毋憂, 右輔澤而動, 不久必還.」果還爲都督.

貞觀初, 太宗召見曰：「古有君平, 朕今得爾, 何如?」對曰：「彼不逢時, 臣固勝之.」武後之幼, 天綱見其母曰：「夫人法生貴子.」乃見二子元慶、元爽, 曰：「官三品, 保家主也.」見韓國夫人, 曰：「此女貴而不利夫.」後最幼, 姆抱以見, 紿以男, 天綱視其步與目, 驚曰：「龍瞳鳳頸, 極貴驗也；若爲女, 當作天子.」帝在九成宮, 令視岑文本, 曰：「學堂瑩夷, 眉過目, 故文章振天下. 首生骨未成, 自前而視, 法三品. 肉不稱骨, 非壽兆也.」張行成、馬周見, 曰：「馬君伏犀貫腦, 背若有負, 貴驗也. 近古君臣相遇未有及公者. 然面澤赤而耳無根, 後骨不隆, 壽不長也. 張晚得官, 終位宰相.」其術精類如此. 高士廉曰：「君終作何官?」謝曰：「仆及夏四月, 數既盡.」如期以火山令卒. 以火山令卒, 按《舊書》卷一九一《袁天綱傳》、《冊府》卷八六○均謂武德初授火井令, 「火山」疑是「火井」之訛.

子客師, 亦傳其術, 爲廩犧令. 高宗置一鼠於奩, 令術家射, 皆曰鼠. 客師獨曰：「強實鼠, 然入則一, 出則四.」發之, 鼠生三子. 嘗度江, 叩舟而還, 左右請故, 曰：「舟中人鼻下氣皆墨, 不可以濟.」俄有一男子, 跛而負, 直就舟, 客師曰：「貴人在, 吾可以濟.」江中風忽起, 幾覆而免. 跛男子乃婁師德也.

時有長社人張憬藏, 持與天綱埒. 太子詹事蔣儼有所問, 答曰：「公厄在三尺土下, 盡六年而貴, 六十位蒲州刺史, 無有祿矣.」儼使高麗, 爲莫離支所囚, 居土室六年還. 及爲蒲州, 歲如期, 則召掾史、妻子, 告當死, 俄詔聽致仕. 劉仁軌與鄉人靖賢請占, 憬藏答曰：「劉公當五品而譴, 終位冠人臣.」謂賢曰：「君法客死.」仁軌爲尚書仆射. 賢猥曰：「我三子皆富田宅, 吾何客死?」俄喪三子, 盡鬻田宅, 寄死友家. 魏元忠尚少, 往見憬藏, 問之, 久不答, 元忠怒曰：「窮通有命, 何預君邪?」拂衣去. 憬藏遽起曰：「君之相在怒時, 位必卿相.」姚崇、李迥秀、杜景往從之遊, 憬藏曰：「三人者皆宰相, 然姚最貴.」郎中裴珪妻趙見之, 憬藏曰：「夫人目修緩, 法曰『豕視淫』, 又曰『目有四白, 五夫守宅』, 夫人且得罪.」俄坐奸, 沒入掖廷. 裴光廷當國, 憬藏以紙大署「台」字投之, 光廷曰：「吾既台司矣, 尚何事?」後三日, 貶台州刺史.

隋末又有高唐人乙弗弘禮, 當煬帝居籓, 召見, 弘禮賀曰：「大王爲萬乘主, 所戒在德而已.」及即位, 悉詔諸術家坊處之, 使弘禮總攝. 海內浸亂, 帝曰：「而昔言朕既驗, 然終當奈何?」弘禮逡巡, 帝知之, 乃曰：「不言, 且死！」弘禮曰：「臣觀人臣相與陛下類者不長, 然聖人不相, 故臣不能知.」由是敕有司監視, 毋得與外語.

薛大鼎坐事沒爲奴, 及貞觀時, 有請於弘禮, 答曰：「君, 奴也, 欲何事?」請解衣視之, 弘禮指腰而下曰：「位方嶽.」 玄宗時有金梁鳳者, 頗言人貴賤夭壽. 裴冕爲河西留後, 梁鳳輒言：「不半歲兵起, 君當以御史中丞除宰相.」又言：「一日向雒, 一日向蜀, 一日向朔方, 此時公當國.」冕妖其言, 絕之. 俄而祿山反, 冕以御史中丞召, 因問三日, 答曰：「雒日即滅, 蜀曰不能久, 朔方日愈明.」肅宗即位, 而冕遂相, 薦於帝, 拜都水使者. 梁鳳謂呂諲曰：「君且輔政, 須大怖乃得.」諲責驛史, 之, 史突入射諲, 兩矢風中, 走而免, 明年知政事. 李揆、盧允毀服紿謁, 梁鳳不許, 二人語以情, 梁鳳曰：「李自舍人閱歲而相, 盧不過郎官.」揆已相, 擢允吏部郎中.

王遠知, 系本琅邪, 後爲揚州人. 父曇選, 爲陳揚州刺史. 母晝寢, 夢鳳集其身, 因有娠. 浮屠寶志謂曇選曰：「生子當爲世方士.」 遠知少警敏, 多通書傳, 事陶弘景, 傳其術, 爲道士. 又從臧兢遊. 陳後主聞其名, 召入重陽殿, 辯論超詣, 甚見咨挹. 隋煬帝爲晉王, 鎮揚州, 使人介以邀見, 少選發白, 俄復鬢, 帝懼, 遣之. 後幸涿郡, 詔遠知見臨朔宮, 帝執弟子禮, 咨質仙事, 詔京師作玉清玄壇以處之. 及幸揚州, 遠知謂帝不宜遠京國, 不省.

高祖尚微, 遠知密語天命. 武德中, 平王世充, 秦王與房玄齡微服過之, 遠知未識, 迎語曰：「中有聖人, 非王乎?」乃念以寶. 遠知曰：「方爲太平天子, 願自愛.」太宗立, 欲官之, 苦辭. 貞觀九年, 詔潤州即茆山爲觀, 俾居之. 璽詔曰：「省所奏, 願還舊山, 已別詔不違雅素, 並敕立祠觀, 以伸曩懷. 未知先生早晚至江外, 祠舍何當就功? 令太史令薛頤等往宣朕意.」 遠知多怪言, 詫其弟子潘師正曰：「吾少也有累, 不得上天, 今署少室伯, 吾將行.」即沐浴, 加冠衣, 若寢者, 遂卒. 或言壽蓋百二十六歲云. 遺命子紹業曰：「爾年六十五見天子, 七十見女君.」調露中, 紹業表其言, 高宗召見, 嗟賞, 追贈遠知太中大夫, 謚升真先生. 武時復召見, 皆如其年. 又贈金紫光祿大夫. 天授中改謚升玄.

薛頤者, 滑州人. 當隋大業時爲道士, 善天步律曆. 武德初, 追直秦王府, 密語曰：「德星舍秦分, 王當帝天下.」王表爲太史丞, 稍遷令. 貞觀時, 太宗將封秦山, 彗星見, 賾因言：「臣商天意, 陛下未可東.」亦會大臣上議, 帝遂罷. 固丐爲道士, 帝爲築觀九〓山, 號曰：「紫府」, 拜賾太中大夫, 往居之. 即祠建清台, 候辰次災祥以聞, 所上與太史李淳風合. 數歲卒.

高宗時, 又有葉法善者, 括州括蒼人. 世爲道士, 傳陰陽、占繇、符架之術, 能厭劾怪鬼. 帝聞之, 召詣京師, 欲寵以官, 不拜. 留內齋場, 禮賜殊縟. 時帝悉召方士, 化黃金治丹, 法善上言：「丹不可遽就, 徒費財與日, 請核真偽.」帝許之, 凡百餘人皆罷. 嘗在東都淩空祠爲壇以祭, 都人悉往觀, 有數十人自奔火中, 衆大驚, 救而免. 法善笑曰：「此爲魅所馮, 吾以法攝之耳.」問而信, 病亦皆已. 其譎幻類若此.

曆高、中二宗朝五十年, 往來山中, 時時召入禁內. 雅不喜浮屠法, 常力詆毀, 議者淺其好習, 然發衛高, 卒叵之測. 睿宗立, 或言陰有助力. 無天中, 拜鴻廬卿, 員外置, 封越國公, 舍景龍觀, 追贈其父歙州刺史, 寵映當世. 開元八年卒. 或言生隋大業丙子, 死庚子, 蓋百七歲云. 玄宗下詔褒悼, 贈越州都督.

明崇儼, 洛州偃師人, 梁國子祭酒山賓五世孫. 少隨父恪令安喜, 吏有能召鬼神者, 盡傳其術. 乾封初, 應嶽牧舉, 調黃安丞, 以奇技自名. 高宗召見, 甚悅, 擢冀王府文學. 試爲窟室, 使宮人奏樂其中, 召崇儼問：「何祥邪? 爲我止之.」崇儼書桃木爲二符, 剚室上, 樂即止, 曰：「向見怪龍, 怖而止.」盛夏, 帝思雪, 崇儼坐頃取以進, 自云往陰山取之. 四月, 帝憶瓜, 崇儼索百錢, 須臾以瓜獻, 曰：「得之緱氏老人圃中.」帝召老人問故, 曰：「埋一瓜失之, 土中得百錢.」 累遷正諫大夫. 帝令入閣供奉, 每謁見, 陳時政, 多托鬼神爲言. 至爲武後作厭勝事, 又言章懷太子不德. 儀鳳四年, 爲盜所刺於東都, 好事者爲言：「崇儼役鬼勞苦, 爲鬼所殺.」而太后疑太子使客殺之, 故贈侍中, 謚曰莊, 擢子珪爲秘書郎. 命御史中丞崔謐等雜治, 誣服者甚衆. 及太子廢, 死狀乃明.

尚獻甫, 衛州汲人, 善占候. 武後召見, 由道士擢太史令, 辭曰：「臣梗野, 不可以事官長.」後改太史局爲渾儀監, 以獻甫爲令, 不隸秘書省. 數問災異, 又於上陽宮集術家撰《方域》等篇. 長安二年, 熒惑犯五諸侯, 獻甫自陳：「五諸侯, 太史位；臣命納音, 金也；火, 金之仇, 臣且死.」後曰：「朕爲卿厭之.」迂水衡都尉, 謂曰：「水生金, 卿無憂.」至秋卒, 後嗟異, 復以渾儀監爲太史局云.

嚴善思名譔, 同州朝邑人, 以字行. 父延, 與河東裴玄證、隴西李貞蔡靜皆通儒術, 該曉圖識. 善思傳延業, 褚遂良、上官儀等奇其能. 高宗封泰山, 舉銷聲幽藪科及第, 調襄陽尉. 居親喪, 廬墓, 因隱居十年. 武後時擢監察御史, 兼右拾遺內供奉, 數言天下事. 方酷吏構大獄, 以善思爲詳審使, 平活八百餘人, 原千餘姓. 長壽中, 按囚司刑寺, 罷疑不實者百人. 來俊臣等疾之, 誣以罪, 適交趾, 五歲得還. 是時李淳風死, 候家皆不效, 乃詔善思以著作佐郎兼太史令. 聖曆二年, 熒惑入輿鬼, 後問其占, 對曰：「大臣當之.」是年王及善卒. 長安中, 熒惑入月, 鎮犯天關, 善思曰：「法當亂臣伏罪, 而有下謀上之象.」歲餘, 張柬之等起兵誅二張. 遷給事中.

後崩, 將合葬乾陵, 善思建言：「尊者先葬, 卑者不得入. 今啟乾陵, 是以卑動尊, 術家所忌. 且玄關石門, 冶金錮隙, 非攻鑒不能開, 神道幽靜, 多所驚黷. 若別攻隧以入其中, 即往昔葬時神位前定, 更且有害. 曩營乾陵, 國有大難, 易姓建國二十餘年, 今又營之, 難且復生. 合葬非古也, 況事有不安, 豈足循據? 漢世皇后別起陵墓, 魏、晉始合葬. 漢積祀四百, 魏、晉祚率不長, 亦其驗也. 今若更擇吉地, 附近乾陵, 取從葬之義. 使神有知, 無所不通；若其無知, 合亦何益? 山川精氣, 上爲列星. 葬得其所, 則神安而後嗣昌；失其宜, 則神危而後嗣損. 願割私愛, 使社稷長久.」中宗不納.

神龍中, 武後喪公除, 太常請大習樂, 供郊廟, 詔未許. 善思奏曰：「樂者氣化, 所以感天地、調五行. 漢、魏喪禮, 以日易月, 蓋三年不爲禮, 禮必壞, 三年不爲樂, 樂必崩. 禮, 陰也；樂, 陽也. 樂崩陽伏, 禮廢陰愆, 故變以適時, 孝道之大. 安人神, 公也；茹哀戚, 私也. 王者不以私害公, 請如太常奏.」帝從之. 遷禮部侍郎. 表皇后擅政, 爲社稷憂, 求汝州刺史. 嘗語姚崇曰：「韋氏禍且塗地, 相王所居有華蓋紫氣, 必位九五, 公善護之.」及睿宗立, 崇以語聞, 召拜右散騎常侍.

初, 譙王重福徙均州, 過汝, 善思爲刺史. 及謀反, 偽除禮部尚書. 重福敗, 坐關通論死, 吏部尚書宋璟、戶部郎中李邕薄其罪, 給事中韓思復固請, 乃流靜州. 始, 善思爲御史, 中書舍人劉允濟爲酷吏所陷, 且死, 善思力訟其冤, 得免. 戶部尚書王本立見之, 曰：「祁奚之救叔向, 嚴公有之.」後見允濟, 語未嘗及之. 思復之解善思也, 亦不自德, 時稱長者之報. 後遇赦還. 開元十六年卒. 子向, 乾元中爲鳳翔尹, 三世皆年八十五云.

杜生者, 許州人. 善《易》占. 有亡奴者問所從追, 戒曰：「自此行, 逢使者, 懇丐其鞭. 若不可, 則以情告.」其人果值使者於道, 如生語, 使者異之, 曰：「去鞭, 吾無以進馬, 可折道傍〓代之.」乃往折〓, 見亡奴伏其下, 獲之. 它日又有亡奴者, 生戒持錢五百伺於道, 見進鷂使者, 可市其一, 必得奴. 俄而使至, 其人以情告, 使者以一與之, 忽飛集灌莽上, 往取之而得亡奴. 衆以爲神.

時有浮屠泓者, 黃州人. 與天官侍郎張敬之善. 敬之以武後在位, 常指所服示子冠宗曰：「莽朝服耳.」俄冠宗以父應入三品, 詣有司言狀. 泓忽曰：「君無煩求三品也.」敬之大驚, 已而知出冠宗意. 敬之弟訥之疾殆, 泓曰：「公弟當位三品, 不足憂也.」已而愈. 嘗爲燕國公張說市宅, 戒曰：「無穿東北, 王隅也！」它日見說曰：「宅氣索然, 云何?」與說共視, 土隅有三坎丈餘, 泓驚曰：「公富貴一世而已, 諸子將不終.」說懼, 將平之, 泓曰：「客上無氣, 與地脈不連, 譬身瘡痏補它肉, 無益也.」說子皆汙賊死斥云.

張果者, 晦鄉裏世系以自神, 隱中條山, 往來汾、晉間, 世傳數百歲人. 武後時, 遣使召之, 即死, 後人復見居恒州山中.

開元二十一年, 刺史韋濟以聞. 玄宗令通事舍人裴晤往迎, 見晤輒氣絕仆, 久乃蘇. 晤不敢逼, 馳白狀. 帝更遣中書舍人徐嶠齎璽書邀禮, 乃至東都, 舍集賢院, 肩輿入宮. 帝親問治道神仙事, 語秘不傳. 果善息氣, 能累日不食, 數御美酒. 嘗云：「我生堯丙子歲, 位侍中.」其貌實年六七十. 時有邢和璞者, 善知人夭壽. 師夜光者, 善視鬼. 帝令和璞推果生死, 懵然莫知其端. 帝召果密坐, 使夜光視之, 不見果所住.

帝謂高力士曰：「吾聞飲堇無苦者, 奇士也.」時天寒, 因取以飲果, 三進, 頹然曰：「非佳酒也.」乃寢. 頃視齒燋縮, 顧左右取鐵如意擊墮之, 藏帶中, 更出藥傅其斷, 良久, 齒已生, 粲然駢絜. 帝益神之. 欲以玉真公主降果, 未言也. 果忽謂秘書少監王迥質、太常少卿蕭華曰：「諺謂娶婦得公主, 平地生公府, 可畏也.」二人怪語不倫. 俄有使至, 傳詔曰：「玉真公主欲降先生.」果笑, 固不奉詔. 有詔圖形集賢院, 懇辭還山, 詔可. 擢銀青光祿大夫, 號通玄先生, 賜帛三百匹, 給扶侍二人. 至恒山蒲吾縣, 未幾卒, 或言屍解. 帝爲立棲霞觀其所.

夜光者, 薊州人, 少爲浮屠. 至長安, 因九仙公主得召見溫泉, 帝奇其辯, 賜冠帶, 授四門博士, 賜緋衣、銀魚、金繒千數, 得侍左右如幸臣.

和璞喜黃老, 作《潁陽書》, 世傳之.

天寶中, 有孫甑生者, 以技聞, 能使石自斗, 草爲人騎馳走. 楊貴妃喜觀之, 數召入宮中.

又有羅思遠, 能自隱. 帝學, 不肯盡其術, 試自隱, 常餘衣帶, 及思遠共試, 則驗. 厚錫金帛, 然卒不得. 帝怒, 裹以襆, 壓殺之. 數日, 有中使者自蜀還, 逢思遠駕而西, 笑曰：「上爲戲何虐也！」 薑撫, 宋州人. 自言通仟人不死術, 隱居不出. 開元末, 太常卿韋縚祭名山, 因訪隱民, 還白撫已數百歲. 召至東都, 舍集賢院. 因言：「服常春藤, 使白發還鬢, 則長生可致. 藤生太湖最良, 終南往往有之, 不及也.」帝遣使者至太湖, 多取以賜中朝老臣. 因詔天下, 使自求之. 宰相裴耀卿奉觴上千萬歲壽, 帝悅, 御花萼棲宴群臣, 出藤百奩, 遍賜之. 擢撫銀青光祿大夫, 號沖和先生. 撫又言：「終南山有旱藕, 餌之延年.」狀類葛粉, 帝作湯餅賜大臣. 右驍衛將軍甘守誠能銘藥石, 曰：「常春者, 千歲藟也. 旱藕, 杜蒙也. 方家久不用, 撫易名以神之. 民間以酒漬藤, 飲者多暴死.」乃止. 撫內慚悸, 請求藥牢山, 遂逃去.

桑道茂者, 寒人, 失其系望. 善太一遁甲術. 乾元初, 官軍圍安慶緒於相州, 勢危甚, 道茂在圍中, 密語人曰：「三月壬申西師潰.」至期, 九節度兵皆敗. 後召待詔翰林. 建中初, 上言：「國家不出三年有厄會, 奉天有王氣, 宜高坦堞, 爲王者居, 使可容萬乘者.」德宗素驗其數, 詔京兆尹嚴郢發衆數千及神策兵城之. 時盛夏趣功, 人莫知其故. 及硃泚反, 帝蒙難奉天, 賴以濟.

李晟爲右金吾大將軍, 道茂齎一縑見晟, 再拜曰：「公貴盛無比, 然我命在公手, 能見赦否?」晟大驚, 不領其言. 道茂出懷中一書, 自具姓名, 署其左曰：「爲賊逼脅.」固請晟判, 晟笑曰：「欲我何語?」道茂曰：「弟言准狀赦之.」晟勉從. 已又以縑願易晟衫, 請題衿膺曰：「它日爲信.」再拜去. 道茂果汙硃泚偽官. 晟收長安, 與逆徒縛旗下, 將就刑, 出晟衫及書以示. 晟爲奏, 原其死.

是時籓鎮擅地無寧時, 道茂曰：「年號元和, 寇盜翦滅矣.」至憲宗乃驗. 道茂居有二伯甚茂, 曰：「人居而木蕃者去之, 木盛則土衰, 土衰則人病.」乃以鐵數十鈞埋其下, 復曰：「後有發其地而死者.」大和中, 溫造居之, 發藏鐵而造死. 杜佑與楊炎善. 盧杞疾之, 佑懼, 以問道茂, 答曰：「君歲中補外, 則福壽叵涯矣.」俄拜饒州刺史, 後終司徒. 李泌病, 道茂署於紙曰：「厄三月二日就饗, 國與家吉而身危.」會中和日, 泌雖篤, 強入. 德宗見泌不能步, 詔歸第, 卒. 是日北軍謀亂, 仗士禽斬之. 李鵬爲盛唐令, 道茂曰：「君位止此, 而塚息位宰相, 次息亦大鎮, 子孫百世.」鵬卒, 後石至宰相, 福曆七鎮, 諸孫通顯云.

列傳第一百三十

列女

李德武妻裴淑英 楊慶妻王 房玄齡妻盧 獨孤師仁姆王蘭英 楊三安妻李樊會仁母敬 衛孝女無忌 鄭義宗妻盧 劉寂妻夏侯碎金 於敏直妻張 楚王靈龜妃上官 楊紹宗妻王 賈孝女 李氏妻王阿足 攀彥琛妻魏 李母 汴女李崔繪妻盧 賢貞節婦李 符鳳妻玉英 高叡妻秦 王琳妻韋 盧惟清妻徐 饒娥竇伯女仲女 盧甫妻李 鄒待征妻薄 金節婦 高湣女 楊烈婦 賈直言妻董李孝女妙法 李湍妻 董昌齡丹楊 王孝女和子 段居貞妻謝 楊含妻蕭 韋雍妻蕭 衡方厚妻程 鄭孝女 李廷節妻崔 殷保晦妻封絢 竇烈婦 李拯妻盧山陽女趙 周迪妻 硃延壽妻王 女子之行, 於親也孝, 婦也節, 母也義而慈, 止矣. 中古以前, 書所載後、妃、夫人事, 天下化之. 後彤史職廢, 婦訓、姆則不及於家, 故賢女可紀者千載間寥寥相望. 唐興, 風化陶淬且數百年, 而聞家令姓窈窕淑女, 至臨大難, 守禮節, 白刃不能移, 與哲人烈士爭不朽名, 寒如霜雪, 亦可貴矣. 今采獲尤顯行者著之篇, 以緒正父父、子子、夫夫、婦婦之懿云.

李德武妻裴, 字淑英, 安邑公矩之女, 以孝聞鄉黨. 德武在隋, 坐事徙嶺南, 時嫁方逾歲, 矩表離婚. 德武謂裴曰：「我方貶, 無還理, 君必儷它族, 於此長決矣.」答曰：「夫, 天也, 可背乎? 願死無它.」欲割耳誓, 保姆持不許. 夫姻媦, 歲時塑望裴致禮惟謹. 居不御薰澤. 讀《列女傳》, 見述不更嫁者, 謂人曰：「不踐二廷, 婦人之常, 何異而載之書?」後十年, 德武未還, 矩決嫁之, 斷發不食, 矩知不能奪, 聽之. 德武更娶汆硃氏, 遇赦還, 中道聞其完節, 乃遣後妻, 爲夫婦如初.

楊慶妻王者, 世充足之女. 慶以河間王子爲郇王, 守滎陽, 陷於世充, 故世充妻之, 用爲管州刺史. 太宗攻洛陽, 慶謀與王歸唐, 謝曰：「鄭以我奉箕帚者, 綴公之心, 今負恩背義, 自爲身謀, 可若何? 至長安, 則公家婢耳, 願送我還東都.」慶不聽, 王謂左右曰：「唐勝則鄭滅, 鄭安則吾夫死, 若是, 生何益?」乃飲藥死. 慶入朝, 官宜州刺史.

房玄齡妻盧, 失其世. 玄齡微時, 病且死, 諉曰：「吾病革, 君年少, 不可寡居, 善事後人.」盧泣人帳中, 剔一目示玄齡, 明無它. 會玄齡良愈, 禮之終身.

王蘭英者, 獨狐師仁之姆. 師仁父武都謀歸唐, 王世充殺之. 師仁始三歲, 免死禁錮, 蘭英請髡鉗得保養, 許之. 時喪亂, 餓死者藉藉, 遊丐道路以食師仁, 身啖土飲水. 後詐爲采新, 竊師仁歸京師. 高祖嘉其義, 詔封蘭英永壽鄉君.

楊三安妻李, 京兆高陵人. 舅姑亡, 三安又死, 子幼, 孤窶, 畫田夜紡, 凡三年, 葬舅姑及夫兄弟凡七喪, 遠近嗟涕. 太宗聞而異之, 賜帛三百段, 遣州縣存問, 免其徭役.

樊會仁母敬, 蒲州河東人, 字象子. 笄而生會仁. 夫死, 事舅姑祥順. 家以其少, 俗嫁之, 潛約婚於裏人, 至期, 陽爲母病, 使歸視. 敬至, 知見紹, 乃外爲不知者, 私謂會仁曰：「吾孀處不死者, 以母老兒幼, 今舅將奪吾志, 汝云何?」會仁泣, 敬曰：「兒毋啼！」乃伺隙遁去, 家追及半道, 以死自守, 乃罷. 會仁未冠卒, 時敬母又終, 既葬, 謂所親曰：「母死子亡, 何生爲！」不食數日死, 聞者憐之.

衛孝女, 絳州夏人, 字無忌. 父爲鄉人衛長則所殺, 無忌甫六歲, 無兄弟, 母改嫁. 逮長, 志報父仇. 會從父大延客, 長則在坐, 無忌抵以甓, 殺之. 詣吏稱父冤已報, 請就刑. 巡察使褚遂良以聞, 太宗免其罪, 給驛徙雍州, 賜田宅. 州縣以禮嫁之.

鄭義宗妻盧者, 范陽士族也. 涉書史, 事舅姑恭順. 夜有盜持兵劫其家, 人皆匿竄, 惟姑不能去, 盧冒刃立姑側, 爲賊捽捶幾死. 賊去, 人問何爲不懼, 答曰：「人所以異鳥獸者, 以其有仁義也. 今憐裏急難尚相赴, 況姑可委棄邪? 若百有一危, 我不得獨生.」姑曰：「歲寒然後知松柏後凋, 吾乃今見婦之心.」 劉寂妻夏侯, 滑州胙城人, 字碎金. 父長雲爲鹽城丞, 喪明. 時劉已生二女矣, 求與劉絕, 歸侍父疾. 又事後母以孝稱. 五年父亡, 毀不勝喪, 被發徙跣, 身負土作塚, 廬其左, 寒不綿、日一食者三年. 詔賜物二十段、粟十石, 表異門閭. 後其女居母喪, 亦如母行, 官又賜粟帛, 表其門.

於敏直妻張者, 皖城公儉女也. 生三歲, 每父母病, 已能晝夜省侍, 顏色如成人. 及長, 愈恭順仁孝. 儉病篤, 聞之, 號泣幾絕. 儉死, 一慟遂卒. 高宗懿其行, 賜物百段, 以狀屬史官.

楚王靈龜妃上官者, 下邽士族也. 靈龜出繼哀王後, 而舅姑在, 妃朝夕侍奉, 謹甚, 凡珍美, 非經獻不先嘗. 靈龜卒, 將葬, 前妃無近族, 議者欲不舉, 妃曰：「逝者有知, 魂可無托乎?」乃備禮合葬. 聞者嘉歎. 喪除, 兄弟共諭：「妃少, 又無子, 可不有行.」泣曰：「丈夫以義, 婦人以節, 我未能殉溝壑, 尚可御妝澤、祭他胙乎?」將自劓刵, 衆遂不敢強.

楊紹宗妻王, 華州華陰人. 在褓而母亡, 繼母鞠愛. 父征遼歿, 繼母又卒, 王年十五, 乃舉二母柩而立父象, 招魂以葬, 廬墓左. 永徽中, 詔：「楊氏婦在隋時, 父歿遼西, 能招魂克葬. 至祖父母塋隧, 親服板築, 哀感行路.」因賜物段並粟, 以闕表門.

賈孝女, 濮州鄄城人. 年十五, 父爲族人玄基所殺. 孝女弟強仁尚幼, 孝女不肯嫁, 躲撫育之. 強仁能自樹立, 教伺玄基殺之, 取其心告父墓. 強仁詣縣言狀, 有司論死. 孝女詣闕請代弟死, 高宗閔歎, 詔並免之, 內徙洛陽.

李氏妻王阿足, 深州鹿城人. 早孤, 無兄弟. 歸李氏數歲, 夫死無子, 以嫠姊高年無供養, 乃不忍嫁. 畫耕夜織, 能辦生事, 餘二十年, 姊乃亡, 葬送如禮. 鄉人服其義, 爭遣女妻往師其風訓. 壽終於家.

樊彥琛妻魏者, 揚州人. 彥琛病, 魏曰：「公病且篤, 不忍公獨死.」彥琛曰：「死生, 常道也. 幸養諸孤使成立, 相從而死, 非吾取也.」彥琛卒, 值徐敬業難, 陷兵中. 聞其知音, 令鼓箏, 魏曰：「夫亡不死, 而逼我管弦, 禍由我發.」引刀斬其指. 軍伍欲強妻之, 固拒不從, 乃妨擬頸曰：「從我者不死.」魏厲聲曰：「狗盜, 乃欲辱人, 速死, 吾志也！」乃見害, 聞者傷之.

李佘母者, 失其氏. 有淵識. 佘爲監察御史, 得稟米, 量之三斛而贏, 問於史, 曰：「御史米, 不概也.」又問車庸有幾, 曰：「御史不償也.」母怒, 敕歸餘米, 償其庸, 因切責佘. 佘劾倉官, 自言狀, 諸御史聞之, 有慚色.

汴女李者, 年八歲父亡, 殯於堂十年, 朝夕臨. 及笄, 母欲嫁之. 斷發, 丐終養. 居母喪, 哀號過人, 自庀葬具, 州裏送葬千餘人. 廬於墓, 蓬頭, 跣而負土, 以完園塋, 蒔松數百. 武後時, 按察使薛季昶表之, 詔樹闕門閭.

崔繪妻盧者, 鸞台侍郎獻之女. 獻有美名. 繪喪, 盧年少, 家欲嫁之, 盧稱疾不許. 女兄適工部侍郎李思沖, 早亡. 思沖方顯重, 表求繼室, 詔許, 家內外姻皆然可. 思沖歸幣三百輿, 盧不可, 曰：「吾豈再辱於人乎? 寧沒身爲婢.」是夕, 出自竇, 糞穢〓面, 還崔舍, 斷發自誓. 思沖以聞, 武後不奪也, 詔爲浮屠庀以終.

堅貞節婦李者, 年十七, 嫁爲鄭廉妻. 未逾年, 廉死, 常布衣蔬食. 夜忽夢男子求爲妻, 初不許, 後數數夢之. 李自疑容貌未衰丑所召也, 即截發, 麻衣, 不薰飾, 垢面塵膚, 自是不復夢. 刺史白大威欽其操, 號堅貞節婦, 表旌門闕, 名所居曰節婦裏.

符鳳妻某氏, 字玉英, 尤姝美. 鳳以罪徙儋州, 至南海, 爲獠賊所殺, 脅玉英私之, 對曰：「一婦人不足事衆男子, 請推一長者.」賊然之. 乃請更衣, 有頃, 盛服立於舟, 罵曰：「受賊辱, 不如死！」自沉於海.

高叡妻秦. 叡爲趙州刺史, 爲默啜所攻. 州陷, 叡仰藥不死, 至默啜所, 示以竇帶異袍, 曰：「降我, 賜爾官；不降, 且死.」叡視秦, 秦曰：「君受天子恩, 當以死報, 賊一品官安足榮?」自是皆瞑目不語. 默啜知不可屈, 乃殺之.

王琳妻韋者, 士族也. 琳爲眉州司功參軍, 俗僭侈盛飾, 韋不知有簪珥. 訓二子堅、冰有法, 後皆名聞. 琳卒時, 韋年二十五, 家欲強嫁之, 韋固拒, 至不聽音樂, 處一室, 或終日不食. 卒年七十五, 著《女訓》行於世.

盧惟清妻徐, 淄州人, 世客陳留. 惟清仕曆校書郎. 徐女兄之夫李宜得以罪斥, 惟清坐僚姻, 貶播川尉. 徐還鄉裏, 糲食, 斥鉛膏, 采絺不御. 會大赦, 徐間關迎惟清, 至荊州, 聞惟清死, 二髯奴將劫徐歸下江, 徐知之, 數其罪, 奴不敢逼, 劫其貲去. 徐倍道行至播川, 足繭流血, 得惟清戶, 以喪還, 閱歲至洛陽. 既葬, 以無子, 終服還陳留. 汴州刺史齊瀚高其節, 頌而詩之.

饒娥字瓊真, 饒州樂平人. 生小家, 勤織紝, 頗自修整. 父勣, 漁於江, 遇風濤, 舟覆, 屍不出. 娥年十四, 哭水上, 不食三日死. 俄大震電, 水蟲多死, 父屍浮出, 鄉人異之, 歸賵具禮, 葬父及娥鄱水之陰. 縣令魏仲光碣其墓. 建中初, 黜陟使鄭淑則表旌其閭, 河東柳宗元爲立碑云.

竇伯女、仲女, 京兆奉天人. 永泰中, 遇賊行剽, 二女自匿山谷, 賊跡而得之, 將逼以私. 行臨大穀, 伯曰：「我豈受汙於賊！」乃自投下, 賊大駭. 俄而仲亦躍而墜. 京兆尹第五琦表其烈行, 詔旌門閭, 免其家徭役, 官爲庀葬.

盧甫妻李, 秦州成紀人. 父瀾, 永泰初爲蘄令. 梁、宋兵興, 瀾諭降劇賊數千人. 刺史曹升襲賊, 敗之. 賊疑瀾賣己, 執瀾及其弟渤, 兄弟爭相代死, 李見父被殷, 亦請代父, 遂皆遇害.

又有王泛妻裴者, 亦俘賊中, 欲汙之, 罵曰：「吾, 衣冠子, 豈愛生受汙邪！」賊臨以兵, 罵不止, 乃支解焉.

宣慰使李季卿聞狀, 詔贈李者昌縣君、裴河東縣君, 瀾、渤並贈官.

鄒待征妻薄者, 從侍征官江陰. 袁晁亂, 薄爲賊所掠, 將汙之, 不從. 語家媼使報待征曰：「我義不辱.」即死於水. 賊去, 得其屍. 義聲動江南, 聞人李華作《哀節婦賦》.

金節婦者, 安南賊帥陶齊亮之母也. 常以忠義誨齊亮, 頑不受, 遂絕之. 自田而食, 紡而衣, 州裏矜法焉. 大曆初, 詔賜兩丁侍養, 本道使四時存問終身.

高湣女名妹妹, 父彥昭事李正己. 及納拒命, 質其妻子, 使守濮陽. 建中二年, 挈城歸河南都統劉玄佐, 納屠其家. 時女七歲, 母李憐其幼, 請免死爲婢, 許之. 女不肯, 曰：「母兄綿不免, 何賴而生?」母兄將被刑, 遍拜四方. 女問故, 答曰：「神可祈也.」女曰：「我家以忠義誅, 神尚何知而拜之！」問父在所, 西向哭, 再拜就死. 德宗駭歎, 詔太常謚曰湣. 諸儒爭爲之誄.

彥昭從玄佐救寧陵, 復汴州, 累功授潁州刺史. 朝廷錄其忠, 居州二十年不徙, 卒贈陝州都督.

楊烈婦者, 李侃妻也. 建中末, 李希烈陷汴, 謀襲陳州. 侃爲項城令, 希烈分兵數千略定諸縣, 侃以城小賊銳, 欲逃去, 婦曰：「寇至當守, 力不足, 則死焉. 君而逃, 尚誰守?」侃曰：「兵少財乏, 若何?」婦曰：「縣不守, 則地賊地也, 倉廩府庫皆其積也, 百姓皆其戰士也於國家何有? 請重賞募死士, 尚可濟.」侃乃召吏民入廷中曰：「令誠若主也, 然滿歲則去, 非如吏民生此土也, 墳墓存焉, 宜相與死守, 忍失身北面奉賊乎?」衆泣, 許諾. 乃徇曰：「以瓦石擊賊者, 賞千錢；以刀矢殺賊者, 萬錢.」得數百人. 侃率以乘城, 婦身自釁以享衆. 報賊曰：「項城父老義不下賊, 得吾城不足爲威, 宜亟去；徒失利, 無益也.」賊大笑. 侃中流矢, 還家, 婦責曰：「君不在, 人誰肯固? 死於外, 猶愈於狀也.」侃遽登城. 會賊將中矢死, 遂引去, 縣卒完. 詔遷侃太平令.

先是萬歲通天初, 契丹寇平州, 鄒保英爲刺史, 城且陷, 妻奚率家僮女丁乘城, 不下賊, 詔封誠節夫人. 默啜攻飛狐, 縣令古玄應妻高能固守, 虜引去, 詔封徇忠縣君. 史思明之叛, 衛州女子侯、滑州女子唐、青州女子王, 相與歃血赴行營討賊, 滑濮節度使許叔冀表其忠, 皆補果毅. 雖敢決不忘於國, 然不如楊烈婦慨慷知君臣大義云.

賈直言妻董. 直言坐事, 貶嶺南, 以妻少, 乃訣曰：「生死不可期, 吾去, 可亟嫁, 無須也.」董不答, 引繩束發, 封以帛, 使直言署, 曰：「非君手不解.」直言貶二十年乃還, 署帛宛然. 及湯沐, 發墮無餘.

李孝女者, 名妙法, 瀛州博野人. 安祿山亂, 被劫徙它州. 聞父亡, 欲間道奔喪, 一子不忍去, 割一乳留以行. 既至, 父已葬, 號踴請開父墓以視, 宗族不許. 復持刀刺心, 乃爲開. 見棺, 舌去塵, 發治拭之. 結廬墓左, 手植松柏, 有異鳥至. 後, 母病, 或不食飲, 女終日未嘗視匕箸, 及亡, 刺血書於母臂而葬, 廬墓終身.

李湍妻某氏. 湍籍吳元濟軍, 元和中, 自拔歸鳥重胤, 妻爲賊縛而臠食之, 將死, 猶號湍曰：「善事鳥仆射！」觀者歎泣. 重胤請以其事屬史官, 詔可.

董昌齡母楊, 世居蔡. 昌齡更事吳少陽, 至元濟時, 爲吳房令. 母常密戒曰：「逆順成敗, 兒可圖之.」昌齡未決, 徒郾城, 楊復曰：「逆賊欺天, 神所不福. 當逆降, 無以我累. 兒爲忠臣, 吾死不慊.」會王師逼郾城, 昌齡乃降. 憲宗喜, 即拜郾城令兼監察御史, 昌齡謝曰：「母之訓也, 臣何能！」帝嗟歎. 元濟囚楊, 欲殺者屢矣. 蔡平而母在, 陳許節度李遜表之, 封北平郡太君.

王孝女, 徐州人, 字和子. 元和中, 父兄皆防秋屯涇州, 葉蕃寇邊, 並戰死. 和子年十七, 單身被發徒跣蓑裳抵涇屯, 日丐貸, 護二喪還, 葬于鄉, 植松柏, 翦發壞容, 廬墓所. 節度使王智興白狀, 詔旌其門.

段居貞妻謝, 字小娥, 洪州豫章人. 居貞本曆陽俠少年, 重氣決, 娶歲餘, 與謝父同賈江湖上, 並爲盜所殺. 小娥赴江流, 傷腦折足, 人救以免. 轉側丐食至上元, 夢父及夫告所殺主名, 離析其文爲十二言, 持問內外姻, 莫能曉. 隴西李公佐隱占得其意, 曰：「殺若父者必申蘭, 若天必申春, 試以是求之.」小娥泣謝. 諸申, 乃名盜亡命者也. 小娥詭服爲男子, 與傭保雜. 物色歲餘, 得蘭於江州, 春於獨樹浦. 蘭與春, 從兄弟也. 小娥托傭蘭家, 日以護信自效, 蘭〓倚之, 雖包苴無不委. 小娥見所盜段、謝服用故在, 益知所夢不疑. 出入二箕, 伺其便. 它日蘭盡集群偷釃酒, 蘭與春醉, 臥廬. 小娥閉戶, 拔佩刀斬蘭首, 因大呼捕賊. 鄉人牆救, 禽春, 得贓千萬, 其黨數十. 小娥悉疏其人上之官, 皆抵死, 乃始自言狀. 刺史張錫嘉其烈, 白觀察使, 使不爲請. 還豫章, 人爭聘之, 不許. 祝發事浮屠道, 垢衣糲飯終身.

楊含妻蕭, 父曆, 爲撫州長史, 以官卒, 母亦亡. 蕭年十六, 與謂皆韶淑, 毀貌, 載二喪還鄉裏, 貧不能給舟庸, 次宣州戰鳥山, 舟子委柩去. 蕭結廬水濱, 與婢穿壙納棺成墳, 蒔松柏, 朝夕臨, 有馴鳥、縞兔、菌芝之祥. 長老等爲立舍, 歲時進粟縑. 喪滿不釋蓑, 人高其行. 或請昏, 女曰：「我弱不能北還, 君誠爲我致二柩葬故裏, 請事君子.」於是, 含以高安尉罷歸, 聘之, 且請如素. 蕭以親未葬, 許其載, 辭其采. 已葬, 乃釋服而歸楊云.

韋雍妻蕭. 張弘靖鎮幽州也, 表雍在幕府. 硃克融亂, 雍被劫. 蕭聞難, 與雍皆出, 左右格之, 不退. 雍臨刃, 蕭呼曰：「我苟生無益, 願今日死君前.」刑者斷其臂, 乃殺雍. 蕭意象晏然, 觀者哀歎. 是夕死. 大和中, 楊志誠表其烈, 詔贈蘭陵縣君.

雍字和叔, 擢進士第.

衡方厚妻程. 大和中, 方厚爲邕州錄事參軍. 招討使董昌齡治無狀, 方厚數爭事, 昌齡怒, 將執付吏, 辭以疾, 不免, 即以死告, 臥棺中. 昌齡知之, 使闔棺甚牢. 方厚閉久, 以爪攫棺, 爪盡乃絕. 程懼並死, 不敢哭. 昌齡恬不疑, 厚遣其喪. 程徒行至闕下, 叩右銀台門, 自刵陳冤, 下御史鞫治有實, 昌齡乃得罪. 文宗詔封程武昌縣君, 賜一子九品正官員.

鄭孝女, 兗州瑕丘人. 父神佐, 爲官兵, 戰死慶州. 時母已亡, 又無兄弟, 女時年二十四, 即翦發毀服, 身護喪還鄉裏, 與母合葬. 廬墓下, 手樹松柏成林. 初, 許適牙兵李玄慶, 至是, 謝不嫁. 大中中, 兗州節度使蕭俶狀於朝, 有詔旌表其閭.

李廷節妻崔. 乾符中, 廷節爲郟城尉. 王仙芝攻汝州, 廷節被執. 賊見崔妹美, 將妻之, 詬曰：「我, 士人妻, 死亡有命, 柰何受賊汙?」賊怒, 刳其心食之.

殷保晦妻封, 敖孫也, 名絢, 字景文. 能文章、草隸. 保晦曆校書郎. 黃巢入長安, 共匿蘭陵裏. 明日, 保晦逃. 賊悅封色, 欲取之, 固拒. 賊誘說萬詞, 不答. 賊怒, 勃然曰：「從則生, 不然, 正膏我劍！」封罵曰：「我, 公卿子, 守正而死, 猶生也, 終不辱逆賊手！」遂遇害. 保晦歸, 左右曰：「夫人死矣！」保晦號而絕.

竇烈婦者, 河南人, 朝邑令華某妻. 初, 同州軍亂, 逐節度使李瑭走河中, 令匿望仙裏, 不知所舍乃仇家也. 夜半盜入, 捽令首, 欲殺之, 竇泣蔽捍, 苦持賊袂, 至中刀不解, 令得脫走不死, 賊亦去. 京兆聞之, 歸酒帛醫藥, 幾死而愈.

李拯妻盧者, 美姿, 能屬文. 拯字昌時, 咸通末擢進士, 遷累考功郎中. 黃巢亂, 避地平陽, 僖宗召爲翰林學士. 帝出寶雞, 陷於嗣襄王煴. 煴敗, 拯死, 盧伏屍哭. 王行瑜兵逼之, 不從, 脅以刃, 斷一臂死.

山陽女趙者, 父盜鹽, 當論死, 女詣官訴曰：「迫饑而盜, 救死爾, 情有可原, 能原之邪? 否則請俱死.」有司義之, 許減父死. 女曰：「身今爲官所賜, 願毀服依浮屠法以報.」節截耳自信, 侍父疾, 卒不嫁.

周迪妻某氏. 迪善賈, 往來廣陵. 會畢師鐸亂, 人相掠賣以食. 迪饑將絕, 妻曰：「今欲歸, 不兩全. 君親在, 不可並死, 願見賣以濟君行.」迪不忍, 妻固與詣肆, 售得數千錢以奉. 迪至城門, 守者誰何, 疑其紿, 與迪至肆問狀, 見妻首已在枅矣. 迪裏餘體歸葬之.

硃延壽妻王者, 當楊行密時, 延壽事行密爲壽州刺史, 惡行密不臣, 與寧國節度使田頵謀絕之以歸唐. 事泄, 行密以計召延壽, 欲與揚州, 延壽信之. 將行, 王曰：「今若得揚州, 成宿志, 具興衰在時, 非系家也, 然願日一介爲驗.」許之. 及爲行密所殺, 介不至, 王曰：「事敗矣.」即部家仆, 授兵器. 方闔扉而捕騎至, 遂出私帑施民, 發百燎焚牙居, 呼天曰：「我誓不爲仇人辱！」赴火死.

列傳第一百三十一

外戚

凡外戚成敗, 視主德何如. 主賢則共其榮, 主否則先受其禍. 故太宗檢貴幸, 裁賞賜, 貞觀時, 內裏無敗家. 高、中二宗, 柄移豔私, 產亂朝廷, 武、韋諸族, 耄嬰頸血, 一日同汙鐵刃. 玄宗初年, 法行近親, 裏表修敕. 天寶奪明, 委政妃宗, 階召反虜, 遂喪天下. 楊氏之誅, 噍類不遺, 蓋數十年之寵, 不賞一日之慘, 甲第厚貲, 無救同坎之悲, 寧不哀哉！代、德而降, 閹尹參嬖, 後宮雖多, 無赫赫顯門, 亦無刀鋸大戮. 故用福甚者得禍酷, 取名少者蒙責輕, 理所固然. 若乃長孫無忌之功, 武平一之識, 吳漵之忠, 弗緣內寵者, 自見別傳.

獨孤懷恩, 元貞皇后弟之子也. 父整, 仕隋爲涿郡太守. 懷恩之幼, 隋文帝獻皇后以侄養宮中. 逮長, 稍學記書, 而居財不訾, 喜交豪猾博徒. 爲雩令, 以疾免.

高祖平京師, 拜長安令, 頗嚴明, 如職而辦. 帝受禪, 擢工部尚書. 初, 虞州刺史韋義節擊堯君素於蒲州, 不克, 帝遣懷恩代將. 性貪, 寡算略, 數戰無功, 士喪沮, 詔書切責, 而懷恩稍怨望. 帝嘗與戲曰：「弟姑子悉有天下, 次當爾邪?」懷恩內喜, 以爲天命. 既而居忽忽, 吒曰：「我家渠獨女子富貴也?」因謀亂. 是時, 虞鄉南山多宿盜, 而劉武周使宋金剛略澮州, 帝發關中軍屬秦王, 屯柏壁. 由是懷恩與麾下元君寶、解令榮靜謀引王行本軍與武周連和, 割河東以啖之, 引群賊取永豐倉, 絕秦王餉道, 長驅三輔. 會君素死, 而行本得其兵, 部畫已定, 而夏人呂崇茂殺縣令應武周. 帝敕懷恩與永安王孝基、陝州總管於筠、內史侍郎唐儉擊夏, 爲金剛所掩, 諸將皆沒於賊. 君寶與開府劉讓私侮懷恩曰：「不早舉大事, 以及斯辱也.」故謀浸露.

及秦王敗武周於美良川, 懷恩逃歸, 帝命率師攻蒲州. 君寶聞曰：「王者不死, 果其然！」唐儉知狀. 會武周還劉讓求罷兵, 因白發懷恩等奸. 於時行本舉蒲州降, 懷恩勒兵入城, 帝方濟河而讓至, 具得反狀. 帝召之, 懷恩不知也, 單舟以來, 即縛之, 窮索黨與, 縊死於獄, 以首徇華陰市, 籍入其家.

武士彠字信, 世殖貲, 喜交結. 高祖嘗領屯汾、晉, 休其家, 因被顧接. 後留守太原, 引爲行軍司鎧參軍. 募兵既集, 以劉弘基、長孫順德統之. 王威、高君雅私謂士訄曰：「弘基等皆背征三衛, 罪當死, 奈何授之兵? 吾且劾系之.」士卬皞曰：「此皆唐公客, 若爾, 必大有嫌.」故威等疑不發. 會司兵參軍田德平欲勸威劾募人狀, 士訄脅謂曰：「討捕兵悉隸唐公, 威、君雅無與, 徒寄坐耳, 何能爲?」德平亦止. 兵起, 士卬皞不與謀也. 以大將軍府鎧曹參軍從平京師, 爲光祿大夫、義原郡公. 自言嘗夢帝騎而上天, 帝笑曰：「爾故王威黨也, 以能罷系劉弘基等, 其意可錄, 且嘗禮我, 故酬汝以官. 今胡迂妄媚我邪?」累遷工部尚書, 進封應國公, 曆利、荊二州都督. 卒, 贈禮部尚書, 謚曰定. 高宗永徽中, 以士↓仲女爲皇后, 故崇贈並州都督、司徒、周國公. 咸亨中, 加贈太尉兼太子太師、太原郡王, 配享高祖廟廷, 列功臣上. 後監朝, 尊爲忠孝太皇, 建崇先府, 置官屬, 追王五世. 後革命, 更於東都立武氏七廟, 追冊爲帝, 諸妣皆隨帝號曰皇后. 先天中, 有詔削士卬皞偽號, 仍爲太原王, 廟遂廢.

始, 士訄娶相裏氏, 生子元慶、元爽. 又娶楊氏, 生三女. 元女妻賀蘭氏, 早寡. 季女妻郭氏, 不顯. 士卬皞卒後, 諸子事楊不盡禮, 銜之. 後立, 封楊代國夫人, 進爲榮國, 後姊韓國夫人. 於時元慶已官宗正少卿, 元爽少府少監, 兄子惟良衛尉少卿. 楊諷後上疏出元慶等於外, 以示退讓. 由是元慶斥龍州, 元爽濠州, 惟良始州. 元慶死, 元爽流振州. 乾封時, 惟良及弟淄州刺史懷運與嶽牧集泰山下, 於是韓國有女在宮中, 帝尤愛幸. 後欲並殺之, 即導帝幸其母所, 惟良等上食, 後寘堇焉, 賀蘭食之, 暴死. 後歸罪惟良等, 誅之, 諷有司改姓「蝮氏」, 絕屬籍. 元爽緣坐死, 家屬投嶺外.

後取賀蘭敏之爲士訄後, 賜氏武, 襲封, 擢累左侍極、蘭台太史令, 與名儒李嗣真等參與刊撰. 敏之韶秀自喜, 烝於榮國, 挾所愛, 佻橫多過失；榮國卒, 後出珍幣建佛廬徼福, 敏之乾匿自用；司衛少卿楊思儉女選爲太子妃, 告婚期矣, 敏之聞其美, 強私焉；楊喪未畢, 褫衰粗, 奏音樂；太平公主往來外家, 宮人從者, 敏之悉逼亂之. 後疊數怒, 至此暴其惡, 流雷州, 表復故姓, 道中自經死. 乃還元爽之子承嗣奉士皞後, 宗屬悉原.

士訄兄士梭、士逸.

士棱, 字彥威, 少柔願, 力於田. 官司農少卿, 宣城縣公, 常主苑囿農稼事. 卒, 贈潭州都督, 陪葬獻陵.

士逸, 字逖, 有戰功, 爲齊王府戶曹參軍, 六安縣公. 從王守太原, 爲劉武周所執, 嘗遣間人陳破賊計. 賊平, 擢授益州行台左丞, 數言當世得失, 高祖嘉納之. 終韶州刺史.

承嗣既還, 擢尚輦奉御, 襲周國公, 遷秘書監、禮部尚書. 俄以太常卿同中書門下三品, 未幾辭位. 垂拱初, 以春官尚書同鳳閣鸞台平章事, 改納言, 代蘇良嗣爲文昌左相. 性暴輕忍禍, 聞左司郎中喬知之婢窈娘美, 且善歌, 奪取之, 知之作《綠珠篇》以諷, 婢得詩恨死. 承嗣怒, 告酷吏殺之, 殘其家.

初, 後擅政, 中宗幽逐, 承嗣自謂傳國及己, 武氏當有天下, 即諷後革命, 去唐家子孫, 誅大臣不附者, 倡議追王先世, 立宗廟. 又王元慶曰梁王, 謚憲；元爽魏王, 謚德；後從父士讓楚王, 謚僖；士逸蜀王, 謚節. 又贈兄子承業陳王. 而承嗣爲魏王, 元慶子三思爲梁王, 士讓之孫攸寧爲建昌王、攸歸九江王、攸望會稽王, 士逸孫懿宗河內王、嗣宗臨川王、仁範河間王, 仁範子載德潁川王, 士棱孫攸暨千乘王, 惟良子攸宜建安王、攸緒安平王、從子攸止恒安王、重規高平王, 承嗣子延基南陽王、延秀淮陽王, 三思子崇訓高陽王、崇烈新安王, 承業子延暉嗣陳王、延祚咸安王. 承嗣實封千戶, 監脩國史. 密諭後黨鳳閣舍人張嘉福, 使洛州人上書請立己爲皇太子, 以觀後意. 後問岑長倩、格輔元, 皆執不宜. 承嗣不得已, 奏請責諭嘉福等, 不罪也. 怨長倩等, 皆以罪誅. 以特進罷. 未幾, 復同鳳閣鸞台三品. 承嗣爲左相, 而攸寧爲納言, 故皆罷. 又與三思同三品, 不及月俱免, 復拜特進. 後決意還太子矣. 久之, 遷太子太保, 不得志, 鞅鞅憤死, 贈太尉、並州牧, 謚曰宣.

延基襲爵, 後嫌斥其名, 更曰繼魏王. 長安初, 與妻永泰郡主及邵王私語張易之兄弟事, 後忿爭, 語聞, 後怒, 令自殺, 以延義代王.

中宗復位, 侍中敬暉等言諸武不當王, 與君臣白奏：「事不兩大, 武家諸王宜皆免.」帝柔昏不斷, 又素畏太后, 且欲悅安之, 更言攸暨、三思皆與去二張功, 以折暉等, 才降封一級：三思王德靜郡, 攸暨壽春, 懿宗爲耿國公, 攸寧江國, 攸望葉國, 嗣宗管國, 攸宜息國, 重規鄶國, 延義魏國, 攸緒巢國, 崇訓酆國, 延祿爲咸安郡公. 直臣宋務光、蘇安恒上書言：「武諸王饗封, 不厭人心.」帝不悟.

載德終湖州刺史, 謚武烈. 攸歸曆司屬少卿, 至齊州刺史, 事母孝, 姊亡期, 不嘗五辛, 語輒流涕. 攸止絳州刺史. 三人死太后時, 不及削封.

攸宜曆同州刺史, 萬歲通天初, 爲清邊道行軍大總管. 討契丹, 後親餞白馬寺, 師無功還, 拜左羽林大將軍. 景龍時, 遷右羽林, 卒. 總禁兵前後十年. 嗣宗終司衛卿.

重規爲汴、鄭二州刺史, 未至, 役人營繕, 後怒, 貶廬州刺史. 自是著令：諸王爲州, 不得擅營治. 突厥之叛, 以重規爲天兵中道大總管, 與沙吒忠義、張仁亶引衆三十萬討之. 左羽林大將軍閻敬容爲西道後軍, 兵十五萬後援. 還爲左金吾衛大將軍, 終衛尉卿.

延秀母本帶方人, 坐其家沒入奚官, 以姝惠, 賜承嗣, 生延秀. 突厥默啜薦女和親, 後令延秀納之, 詔右豹韜大將軍閻知微、右武衛郎將楊鸞莊齎金幣送至突厥所. 知微等潛約默啜執延秀進寇媯、檀, 故延秀不得歸. 神龍初, 默啜請和, 因延秀送款, 還, 封柏國公, 左衛中郎將. 宗兄崇訓尚安樂公主, 數與宴昵, 頗通突厥語. 仿虜謳舞, 姿度閑冶, 主愛悅. 會崇訓死, 遂私侍主, 後因尚焉. 以太常卿兼右衛將軍, 封恒國公. 三思死, 韋後復私延秀, 故延秀益自肆. 主府倉曹參軍何鳳說曰：「今天下系心武家, 庶幾再興. 且讖曰『黑衣神孫被天裳』, 神孫非公尚誰哉?」因勸服阜衣惑衆. 韋後敗, 尚與主居禁中, 同斬肅章門. 攸望以太府卿貶死春州. 諸武屬坐延秀誅徙者略盡, 獨載德子平一以文章顯, 與攸緒常避盛滿, 故免, 自有傳.

攸寧, 天授中擢累納言. 逾年, 以左羽林衛大將軍罷, 俄還納言. 久乃罷爲冬官尚書. 聖曆初, 同鳳閣鸞台平章事. 自承嗣、三思罷政事, 間一年, 攸寧、三思復當國, 置句使, 苛取民貲產, 毀族者凡十七八, 呼天自冤. 築大庫百餘舍聚所得財, 一昔火, 不遺一錢. 以冬官尚書罷. 神龍初, 終岐州刺史, 贈尚書右仆射.

三思當太后時, 累進夏官、春官尚書, 監脩國史, 爵爲王. 契丹陷營州, 以榆關道安撫大使屯邊. 還, 同鳳閣鸞台三品, 逾月去位. 又檢校內史, 罷爲太子少保, 遷賓客, 仍監國史.

三思性傾諛, 善迎諧主意, 鉤探隱微, 故後頗信任, 數幸其第, 賞予尤渥. 薛、二張方烝蠱, 三思痛屈節, 爲懷義御馬, 倡言昌宗爲王子晉後身, 引公卿歌詠淫汙, 靦然媚人而不恥也. 後春秋高, 厭居宮中, 三思欲因此市權, 誘脅群不肖, 即建營三陽宮於嵩山、興泰宮於萬壽山, 請太后歲臨幸, 己與二張扈侍馳騁, 竊威福自私云. 工役钜萬萬, 百姓愁歎.

崇訓之尚主也, 三思方輔政, 中宗居東宮, 欲寵耀其下, 乃令具親迎禮. 宰相李嶠、蘇味道等及沈佺期、宋之問諸有名士, 造作文辭, 慢泄相矜, 無復禮法. 中宗復位, 擢崇訓駙馬都尉、太常卿, 兼左衛將軍. 三思進位司空、同中書門下三品, 加實戶五百. 固辭, 進開府儀同三司. 會降封, 裁減實戶. 俄以太后遺詔還所減, 而封崇訓鎬國公.

初, 桓彥範等已誅二張, 薛季昶、劉幽求勸並誅三思等, 不從. 翌日, 三思因韋後潛入宮中, 反易國政, 數日而彥範等皆失柄, 所斥去者悉還. 詔群臣復循太后法. 三思建言：「大帝封泰山, 則天皇后建明堂, 封嵩山, 二聖之美不可廢.」帝韙其言, 遂更名五縣曰乾封、合宮、永昌、登封、告成云. 明年春, 大旱, 帝遣三思、攸暨禱乾陵而雨, 帝悅. 三思因主請復崇恩廟, 昊、順二陵, 皆置令丞. 其黨鄭愔上《聖感頌》, 帝爲刻石. 補闕張景源建言：「母子承業, 不可言中興, 所下制書皆除之.」於是天下名祠改唐興、龍興云. 補闕權若訥又言：「制詔如貞觀故事. 且太后遺訓, 母儀也；太宗舊章, 祖德也. 沿襲當自近者始.」帝褒答. 是時, 起球場苑中, 詔文武三品分朋爲都, 帝與皇后臨觀. 崇訓與駙馬都尉楊慎交注膏築場, 以利其澤, 用功不訾, 人苦之.

三思既私韋後, 又與上官昭容亂, 內忌節湣太子, 即與主謀廢之. 太子懼, 故發羽林兵圍三思第, 並崇訓斬之, 殺其黨十餘人.

時疾三思奸亂竊國, 比司馬懿. 其忌阻正人特甚, 嘗曰：「我不知何等名善人, 唯與我者殆是哉.」與宗楚客兄弟、紀處訥、崔湜、甘元柬相驅煽, 王同皎、周憬、張仲之等不勝憤, 謀殺之, 爲冉祖雍、宋之愻、李悛所白, 皆坐死. 因逮染五王, 而崔湜遣周利貞就殺之, 故祖雍與御史姚紹之等五人, 號「三思五狗.」 司農少卿趙履溫、中書舍人鄭愔、長安令馬構、司勳郎中崔日用、監察御史李忄曳托其權, 熏炙內外, 其尤幹政事者, 天下語曰：「崔、冉、鄭, 亂時政.」以爵賞自相崇樹, 凡構大獄, 汙點善良, 破壞其宗, 天下爲蕩然. 始韋月將、高軫上疏, 極言三思過惡, 有司殺月將, 逐軫惡地. 黃門侍郎宋璟執奏, 俄見斥. 其權大抵如此.

既死, 帝爲舉哀, 廢朝五日, 贈太尉, 復封梁王, 謚曰宣. 追封崇訓魯王, 謚曰忠. 主以太子首祭三思柩. 睿宗立, 以父子皆逆節, 斫棺暴屍, 夷其墓.

懿宗以司農卿爵爲郡王, 曆懷、洛二州刺史. 神功元年, 孫萬榮敗王孝傑兵, 詔懿宗爲神兵道大總管討之, 而婁師德、沙吒忠義並爲總管, 兵凡二十萬, 次趙州. 懿宗聞賊且至, 懼不知所出, 欲棄軍走, 或勸曰：「賊雖衆, 無輜載, 以鈔剽爲命, 若按兵老之, 擊其歸, 可成大功.」懿宗不暇計, 退保相州, 賊遂進屠趙州. 後萬榮死, 懿宗復與婁師德撫循河北, 人有自賊中歸者, 一切抵死, 先剔取膽, 乃殺之, 血沫前, 而舉動自如. 始萬榮入寇也, 別帥何阿小陷冀州, 殺人無餘種, 以懿宗暴忍似之, 故號稱「兩何」, 相語曰：「唯此兩何, 殺人最多.」 初, 懿宗天授間受詔訊大獄, 誅大臣王公, 皆深排巧引, 內刑塹中, 無有脫者. 其險酷雖周、來等不能繼也. 神龍初, 遷太子詹事, 終懷州刺史.

攸暨自右衛中郎將尚太平公主, 拜駙馬都尉, 累遷右衛大將軍. 天授中, 自千乘郡王進封定王, 實封戶六百. 遷麟台監司祀卿. 長安中, 降王壽春, 加特進. 中宗時, 拜司徒, 復王定, 加戶千, 固辭, 進開府儀同三司. 延秀之誅, 降楚國公. 攸暨沈謹和厚, 於時無忤, 專自奉養而已. 景龍中卒, 贈太尉、並州大都督, 還定王, 謚曰忠簡. 坐公主大逆, 夷其墓.

韋溫者, 中宗廢後庶人從父兄也. 後父玄貞, 曆普州參軍事, 以女爲皇太子妃, 故擢累豫州刺史. 帝幽廬陵, 玄貞流死欽州, 妻崔爲蠻首寧承所殺, 四子洵、浩、洞、泚同死容州, 後二女弟逃還京師. 帝復政, 是日詔贈玄貞上洛郡王、太師、雍州牧、益州大都督, 溫父玄儼魯國公、特進、並州大都督. 遣使者迎玄貞喪, 詔廣州都督周仁軌討寧承, 斬其首祭崔柩, 官仁軌左羽林大將軍, 汝南郡公. 柩至, 帝與後登長樂宮望而哭, 贈酆王, 謚文獻, 號廟曰褒德, 陵曰榮先, 置令丞, 給百戶掃除. 贈洵吏部尚書、汝南郡王, 浩太常卿、武陵郡, 洞衛尉卿、淮陽郡, 泚太仆卿、上蔡郡, 並葬京師.

溫初試吏, 坐贓斥. 神龍初, 擢宗正卿, 遷禮部尚書, 封魯國公. 弟湑, 自洛州戶曹參軍事連拜左羽林大將軍, 曹國公. 後大妹嫁陸頌, 進國子祭酒. 仲妹嫁嗣虢王邕. 湑子捷尚成安公主, 溫從弟濯尚定安公主, 並拜駙馬都尉, 捷爲右羽林將軍. 景龍三年, 溫以太子少保同中書門下三品, 遙領揚州大都督. 溫既見天下事在手, 欲自殖以牢其權, 引用友黨不相一, 公卿雖畏伏, 然溫無能, 不如諸武凶而熾也.

湑初兼脩文館大學士, 時熒惑久留羽林, 後惡之, 方湑從至溫泉, 後毒殺之以塞變, 厚贈司徒、並州大都督. 湑兄弟頗以文詞進, 帝方盛選文章侍從, 與賦詩相娛樂, 湑雖爲學士, 常在北軍, 無所造作.

有富商抵罪, 萬年令李令質按之. 濯馳救, 令質不從, 毀於帝. 帝召令質至, 左右爲恐, 令質從容曰：「濯於賊非親, 但以貨爲請, 濯雖勢重, 不如守陛下法, 死無恨.」帝釋不責.

帝崩, 後專政, 畏有變, 敕溫盡總內外兵, 守省中；又以從子播、捷從弟璿、高嵩分領左右羽林軍. 溫與宗楚客、武延秀等說後托圖讖, 韋氏當受命, 謀殺少帝, 內憚相王、太平公主屬尊, 欲先除之, 然後發其謀. 而玄宗兵夜起, 將軍葛福順攻玄武門, 入羽林, 斬播、璿、高、嵩, 梟首以徇, 軍中相率而應, 無敢後. 後死, 遲旦斬溫, 分捕諸韋子弟, 無少長皆斬.

周仁軌者, 京兆萬年人, 後母族也. 方爲並州長史, 殘酷嗜殺戮. 異日, 見堂下有斷臂, 惡之, 送於野, 數昔往視, 故在. 是月, 韋後敗, 使者誅仁軌, 刑人舉刀, 仁軌承以臂, 墯地乃悟.

睿宗夷玄貞、洵墳墓, 民盜取寶玉略盡. 天寶九載, 復詔發掘, 長安尉薛榮先往視, 塚銘載葬日月, 與發塚日月正同, 而陵與尉名合云.

王仁皎, 字鳴鶴, 玄宗廢後父也. 景龍中, 以將帥舉, 授甘泉府果毅, 遷左衛中郎將. 帝即位, 以後故, 擢將作大匠, 進累開府儀同三司, 封祁國公, 食戶三百. 仁皎避職不事, 委遠名譽, 厚奉養, 積媵妾貲貨而已. 卒年六十九, 贈太尉、益州大都督, 謚昭宣. 官爲治葬. 柩行, 帝御望春亭過喪. 詔張說文其碑, 帝爲題石.

子守一, 與後孿生, 帝微時與雅舊, 後詔尚清陽公主. 從討太平主有功, 由尚乘奉御遷殿中少監、晉國公, 累進太子少保, 襲父爵, 被遇良渥. 後廢, 貶柳州別駕, 至藍田, 賜死. 守一遝墨無顧藉, 財蓄巨萬, 皆籍入于官.

楊國忠, 太真妃之從祖兄, 張易之之出也. 嗜飲博, 數丐貸於人, 無行檢, 不爲姻族齒. 年三十從蜀軍, 以屯優當遷, 節度使張宥惡其人, 笞屈之, 然卒以優爲新都尉. 罷去, 益困, 蜀大豪鮮於仲通頗資給之. 從父玄琰死蜀州, 國忠護視其家, 因與妹通, 所謂虢國夫人者. 裒其貲, 至成都摴蒲, 一日費輒盡, 乃亡去. 久之, 調扶風尉, 不得志. 復入蜀, 劍南節度使章仇兼瓊與宰相李林甫不平, 聞楊氏新有寵, 思有以結納之爲奧助, 使仲通之長安, 仲通辭, 以國忠見, 幹貌頎峻, 口辯給, 兼瓊喜, 表爲推官, 使部春貢長安. 將行, 告曰：「郫有一日糧, 君至, 可取之也.」國忠至, 乃得蜀貨百萬, 即大喜. 至京師, 見群女弟, 致贈遺. 於時虢國新寡, 國忠多分賂, 宣淫不止. 諸楊日爲兼瓊譽, 而言國忠善摴蒲, 玄宗引見, 擢金吾兵曹參軍、閑廄判官. 兼瓊入爲戶部尚書兼御史大夫, 用其力也. 國忠稍入供奉, 常後出, 專主薄簿, 計算鉤畫, 分銖不誤, 帝悅曰：「度支郎才也.」累遷監察御史.

李林甫興韋堅等獄, 欲危太子, 獄事畏卻, 以國忠怙寵, 搏鷙可用, 倚之使按劾. 國忠乃慘文峭詆, 逮系連年, 誣蔑被誅者百餘族, 度可以危太子者, 先林甫意陷之, 皆中所欲. 林甫方深阻固位, 陰爲指向, 故國忠乘以爲奸, 肆意無所憚. 虢國居中用事, 帝所好惡, 國忠必探知其微, 帝以爲能, 擢兼度支員外郎. 遷不淹年, 領十五餘使, 林甫始惡之.

天寶七載, 擢給事中、兼御史中丞, 專判度支. 會三妹封國夫人, 兄銛擢鴻臚卿, 與國忠皆列棨戟, 而第舍華僭, 彌跨都邑. 時海內豐熾, 州縣粟帛舉巨萬, 國忠因言：古者二十七年耕, 餘九年食, 今天置太平, 請在所出滯積, 變輕齎, 內富京師. 又悉天下義倉及丁租、地課易布帛, 以充天子禁藏. 明年, 帝詔百官觀庫物, 積如丘山, 賜群臣各有差, 錫國忠紫衣、金魚, 知太府卿事.

初, 楊慎矜引王鉷爲御史中丞, 已而有隙. 鉷挾國忠共劾慎矜, 抵不道, 誅. 由是權傾中外. 吉溫爲國忠謀奪林甫政, 國忠即誣奏京兆尹蕭炅、御史中丞宋渾, 逐之, 皆林甫所厚善, 林甫不能救, 遂結怨. 鉷寵方渥, 位勢在國忠右, 國忠忌之, 因邢縡事, 構鉷誅死, 己代爲京兆尹, 悉領其使. 即窮劾支黨, 引林甫交私狀, 牽連左逮, 數以聞, 帝始厭林甫, 疏薄之.

先此, 南詔質子閤羅鳳亡去, 帝欲討之, 國忠薦鮮於仲通爲蜀郡長史, 率兵六萬討之. 戰瀘川, 舉軍沒, 獨仲通挺身免. 時國忠兼兵部侍郎, 素德仲通, 爲匿其敗, 更敘戰功, 使白衣領職. 因自請兼領劍南, 詔拜劍南節度、支度、營田副大使, 知節度事. 俄加本道兼山南西道采訪處置使, 開幕府, 引竇華、張漸、宋昱、鄭昂、魏仲犀等自佐, 而留京師. 帝再幸左藏庫, 班齎百官. 出納判官魏仲犀言：「鳳集通訓門.」門直庫西, 有詔改爲鳳皇門, 進仲犀殿中侍御史, 屬吏率以「鳳凰優」得調. 俄拜國忠御史大夫, 因引仲通爲京兆尹, 己兼領吏部.

國忠恥雲南無功, 知爲林甫掎摭, 欲自解於帝, 乃使麾下請己到屯, 外示憂邊, 以合上旨, 實杜禁言路, 林甫果奏遣之. 及辭, 泣訴爲林甫中傷者, 妃又爲言, 故帝益親之, 豫計召日. 然國忠就道, 惴惴不自安. 帝在華清宮, 驛追國忠還. 林甫病已困, 入見床下, 林甫曰：「死矣, 公且入相, 以後事屬公！」國忠懼其詐, 不敢當, 流汗被顏. 林甫果死, 遂拜右相, 兼文部尚書、集賢院大學士、監脩國史、崇賢館大學士、太清太微宮使, 而節度、采訪等使、判度支, 不解也. 國忠已得柄, 則窮擿林甫奸事, 碎其家. 帝以爲功, 封魏國公, 固讓魏, 徙封衛.

國忠既以宰相領選, 始建罷長名, 於銓日即定留放. 故事, 歲揭版南院爲選式, 選者自通, 一辭不如式, 輒不得調, 故有十年不官者. 國忠創押例, 無賢不肖, 用選深者先補官, 牒文謬缺得再通, 衆議翕然美之. 先天以前, 諸司官知政事者, 午漏盡, 還本司視事, 兵、吏部尚書、侍郎分案注擬. 開元末, 宰相員少, 任益尊, 不復視本司事. 吏部銓, 故常三注三唱, 自春止夏乃訖. 而國忠陰使吏到第, 預定其員, 集百官尚書省注唱, 一日畢, 以誇神明, 駭天下耳目者. 自是資格紛謬, 無復綱序. 虢國居宣陽坊左, 國忠在其南, 自台禁還, 趣虢國第, 郎官、御史白事者皆隨以至. 居同第, 出駢騎, 相調笑, 施施若禽獸然, 不以爲羞, 道路爲恥駭. 明年大選, 因就第唱補, 帷女兄弟觀之, 士之丑野蹇傴者, 呼其名, 輒笑於堂, 聲徹諸外, 士大夫詬恥之. 先是, 有司已定注, 則過門下, 侍中、給事中按閱, 有不可, 黜之. 國忠則召左相陳希烈隅坐, 給事中在旁, 既對注, 曰：「已過門下矣.」希烈不敢異. 侍郎韋見素、張倚與本曹郎趨走堂下, 抱案牒, 國忠顧女弟曰：「紫袍二主事何如?」皆大噱. 鮮於仲通等諷選者鄭怤願立碑省戶下以頌德, 詔仲通爲頌, 帝爲易數字, 因以黃金識其處.

帝常歲十月幸華清宮, 春乃還, 而諸楊湯沐館在宮東垣, 連蔓相照, 帝臨幸, 必遍五家, 賞齎不訾計, 出有賜, 曰「餞路」, 返有勞, 曰「軟腳.」 遠近饋遺閹稚、歌兒、狗馬、金貝, 踵疊其門.

國忠由御史至宰相, 凡領四十餘使, 而度支、吏部事自叢夥, 第署一字不能盡, 故吏得輕重, 顯賕公謁無所忌. 國忠性疏侻捷給, 硜硜處決樞務, 自任不疑, 盛氣驕愎, 百僚莫敢相可否, 官屬悉苛督句剝相槊. 又便佞, 專徇帝嗜欲, 不顧天下成敗. 帝雅意事邊, 故身調兵食, 取習文簿惡吏任之, 軍凡須索, 快成其手, 又不能省視也. 始, 李林甫紿帝天下無事, 請巳漏出休, 許之. 文書填氵奏, 坐家裁決. 既成, 敕吏持案詣左相陳希烈聯署, 左相不敢詰, 署惟謹. 至國忠時, 韋見素代希烈, 循以爲常. 它年, 大雨敗稼, 帝憂之, 國忠擇善禾以進, 曰：「雨不爲災.」扶風太守房琯上郡災, 國忠怒, 遣御史按之. 後乃無敢以水旱聞, 皆前伺國忠意乃敢啟. 子暄舉明經, 不中, 禮部侍郎達奚珣遣子撫往見國忠, 國忠方朝, 見撫喜. 已而聞暄當黜, 詬曰：「生子不富貴耶? 豈以一名爲鼠輩所賣！」珣大驚, 即致暄高第. 俄與珣同列, 猶吒官不進.

國忠雖當國, 常領劍南召募使, 遣戍瀘南, 餉路險乏, 舉無還者. 舊, 勳戶免行, 所以寵戰功. 國忠令當行者先取勳家, 故士無斗志. 凡募法, 願奮者則籍之. 國忠歲遣宋昱、鄭昂、韋儇以御史迫促, 郡縣吏窮無以應, 乃詭設餉召貧弱者, 密縛置室中, 衣絮衣, 械而送屯, 亡者以送吏代之, 人人思亂. 尋遣劍南留後李宓率兵十餘萬擊閤羅鳳, 敗死西洱河, 國忠矯爲捷書上聞. 自再興師, 傾中國驍卒二十萬, 踦屨無遺, 天下冤之.

安祿山方有寵, 總重兵於邊, 偃蹇不奉法, 帝護之, 下莫敢言. 國忠知終不出己下, 又恃內援, 獨暴發反狀, 帝疑以位相媢, 不之信. 祿山雖逆久, 以帝遇之厚, 故隱忍, 伺帝一日晏駕則稱兵. 及見帝劈國忠, 甚畏不利己, 故謀日急. 俄而祿山授尚書右仆射, 帝恐國忠不悅, 故冊拜司空. 祿山還幽州, 覺國忠圖己, 反謀遂決. 國忠令客何盈、蹇昂刺求反狀, 諷京兆尹李峴圍其第, 捕祿山所善李超、安岱、李方來、王岷殺之, 貶其黨吉溫於合浦. 祿山上書自陳, 而條上國忠大罪二十, 帝歸過於峴, 貶零陵太守, 以尉祿山意. 國忠寡謀矜躁, 謂祿山跋扈不足圖, 故激怒之使必反, 以取信於帝, 帝卒不悟. 乃建言：「請以祿山爲平章事, 追入輔政, 以賈循爲使, 節度范陽, 呂知誨節度平盧, 楊光翽節度河東.」已草詔, 帝使謁者輔璆琳覘祿山, 未還, 帝致詔坐側. 而璆琳納金, 固言不反. 帝謂國忠曰：「祿山無二心, 前詔焚之矣.」祿山反, 以誅國忠爲名, 帝欲自將而東, 使皇太子監國, 謂左右曰：「我欲行一事.」國忠揣帝且禪太子, 歸謂女弟等曰：「太子監國, 吾屬誅矣.」因聚泣, 入訴於貴妃, 妃以死邀帝, 遂寢. 祿山既發范陽, 歎吒曰：「國忠頭來何遲?」 哥舒翰守潼關, 按兵守險, 國忠聞欲反己, 疑之, 乃從中督戰, 翰不得已出關, 遂大敗, 降賊. 書聞, 是日帝自南內移仗未央宮. 國忠見百官, 鯁咽不自勝. 監察御史高適請率百官子弟及募豪桀十萬拒守, 衆以爲不可. 初, 國忠聞難作, 自以身帥劍南, 豫置腹心梁、益間, 爲自完計. 至是, 帝召宰相計事, 國忠曰：「幸蜀便.」帝然之. 明日遲昕, 帝出延秋門, 群臣不知, 猶上朝, 唯三衛彍騎立仗, 尚聞刻漏聲. 國忠與韋見素、高力士及皇太子諸王數百人護帝. 右龍武大將軍陳玄禮謀殺國忠, 不克. 進次馬嵬, 將士疲, 乏食, 玄禮懼亂, 召諸將曰：「今天子震蕩, 社稷不守, 使生人肝腦塗地, 豈非國忠所致！欲誅之以謝天下, 云何?」衆曰：「念之久矣, 事行身死, 固所願.」會吐蕃使有請於國忠, 衆大呼曰：「國忠與吐蕃謀反！」衛騎合, 國忠突出, 或射中其頞, 殺之, 爭啖其肉且盡, 梟首以徇. 帝驚曰：「國忠遂反耶?」時吐蕃使亦殲矣. 御史大夫魏方進責衆曰：「何故殺宰相?」衆怒, 又殺之.

四子：暄、昢、曉、晞. 暄位太常卿、戶部侍郎, 聞亂, 下馬蹶, 弩衆射之, 身貫百矢, 乃踣. 昢尚萬春公主, 位鴻臚卿, 陷賊見殺. 曉奔漢中, 爲漢中王瑀搒死. 晞及國忠妻裴柔同奔陳倉, 爲追兵所斬. 柔, 故蜀倡也, 並坎而瘞.

其黨翰林學士張漸、竇華, 中書舍人宋昱, 吏部郎中鄭昂, 俱走山谷, 民爭其貲, 富埒國忠. 昱戀貲產, 竊入都, 爲亂兵所殺；餘坐誅.

國忠本名釗, 以圖讖有「卯金刀」, 當位御史中丞時, 帝爲改今名.

李翛, 字翛, 起寒賤, 由莊憲太后婭婿得進, 曆坊、絳二州刺史. 無它才, 爲政粗辦. 性纖巧, 飾廚傳, 結納閹寺, 求善譽. 憲宗以爲才, 拜伺農卿, 進京兆尹, 專聚斂以固恩寵, 數譖毀近臣, 一時側目. 太后崩, 詔翛爲橋道置頓使, 嗇官費, 物物裁損爲可喜者. 梓宮至灞橋, 從官多不得食. 始議更造渭城門, 計錢三萬, 翛以爲勞, 不聽, 使鑿軌道深之, 柱危不支, 方過喪而門壞, 轀輬僅免, 徹門乃得行. 翛妄奏車軸折, 山陵使李逢吉劾罔上, 請免官. 方帝用兵而翛屢有所獻, 得不坐, 才詔奪稟, 逢吉持之, 乃削銀青一階. 翌日, 加賜黃金. 帝以浙西富饒, 欲掊捃遺利, 以翛爲觀察使. 被疾還京師. 元和十四年卒, 士有相賀者.

鄭光, 孝明皇太后弟也. 會昌末, 夢御大車載日月行中衢, 光輝洪洞照六合, 寤而占之, 工曰：「君且暴貴.」不闋月, 宣宗即位, 光興民伍, 拜諸衛將軍, 遷累平盧軍節度使, 徙河中、鳳翔, 又賜鄠、雲陽二縣良田. 大中四年, 詔除其租賦, 宰相言：「國常賦, 窶人下戶不免, 柰何以外戚廢法?」帝悟, 追格前詔. 俄封其妾爲夫人, 光曉帝意, 還詔不敢拜, 帝嘉之. 七年, 來朝, 對延英, 占奏俚近, 帝失所望, 不悅, 留爲右羽林統軍兼太子太保. 太后言其家空短, 帝厚賜金繒, 終不復委方鎮. 卒, 贈司徒, 詔罷三日朝, 群臣奉慰. 御史大夫李景讓曰：「禮, 外祖父母、舅服小功五月, 伯叔父若兄弟齊縗期, 所以疏外密內也. 王者不可使外戚強. 按王、公主喪不過三日, 光宜少降.」詔罷二日.

子漢卿, 終義昌軍節度使.

列傳第一百三十二

宦者上

唐制：內侍省官有內侍四, 內常侍六, 內謁者監、內給事各十, 謁者十二, 典引十八, 寺伯、寺人各六. 又有五局：一曰掖廷, 主宮嬪簿最；二曰宮闈, 扈門闌；三曰奚官, 治宮中疾病死喪；四曰內仆, 主供帳燈燭；五曰內府, 主中藏給納. 局有令, 有丞, 皆宦者爲之.

太宗詔內侍省不立三品官, 以內侍爲之長, 階第四, 不任以事, 惟門閣守禦、廷內掃除、稟食而已. 武後時, 稍增其人. 至中宗, 黃衣乃二千員, 七品以上員外置千員, 然衣硃紫者尚少. 玄宗承平, 財用富足, 志大事奢, 不愛惜賞賜爵位. 開元、天寶中, 宮嬪大率至四萬, 宦官黃衣以上三千員, 衣硃紫千餘人. 其稱旨者輒拜三品將軍, 列戟於門. 其在殿頭供奉, 委任華重, 持節傳命, 光焰殷殷動四方. 所至郡縣奔走, 獻遺至萬計. 修功德, 市禽鳥, 一爲之使, 猶且數千緡. 監軍持權, 節度返出其下. 於是甲舍、名園、上腴之田爲中人所名者半京畿矣. 肅、代庸弱, 倚爲扞衛, 故輔國以尚父顯, 元振以援立奮, 朝恩以軍容重, 然猶未得常主兵也. 德宗懲艾泚賊, 故以左右神策、天威等軍委宦者主之, 置護軍中尉、中護軍, 分提禁兵, 是以威柄下遷, 政在宦人, 舉手伸縮, 便有輕重. 至慓士奇材, 則養以爲子；巨鎮強籓, 則爭出我門.

小人之情, 猥險無顧藉, 又日夕侍天子, 狎則無威, 習則不疑, 故昏君蔽於所昵, 英主禍生所忽. 玄宗以遷崩, 憲、敬以弑殞, 文以憂僨, 至昭而天下亡矣. 禍始開元, 極於天祐, 凶愎參會, 黨類殲滅, 王室從而潰喪, 譬猶灼火攻蠹, 蠹盡木焚, 詎不哀哉！跡其殘氣不剛, 柔情易遷, 褻則無上, 怖則生怨, 借之權則專, 爲禍則迫而近, 緩相攻, 急相一, 此小人常勢也. 噫！梟狐不神, 天與之昏, 末如亂何. 故取中葉以來宦人之大者稡之篇.

楊思勖, 羅州石城人, 本蘇氏, 冒所養姓. 少給事內侍省, 從玄宗討內難, 擢左監門衛將軍, 帝倚爲爪牙. 開元初, 安南蠻渠梅叔鸞叛, 號黑帝, 舉三十二州之衆, 外結林邑、真臘、金鄰等國, 據海南, 衆號四十萬. 思勖請行, 詔募首領子弟十萬, 與安南大都護光楚客繇馬援故道出不意, 賊驢眙不暇謀, 遂大敗, 封屍爲京觀而還. 十二年, 五溪首領覃行章亂, 詔思勖爲黔中招討使, 率兵六萬往, 執行章, 斬首三萬級, 以功進輔國大將軍, 給祿俸、防閣. 從封泰山, 進驃騎大將軍, 封虢國公. 邕州封陵獠梁大海反, 破賓、橫等州, 思勖又平之, 禽大海等三千人, 討斬支黨皆盡. 瀧州蠻陳行範自稱天子, 其下何遊魯號定國大將軍, 馮璘南越王, 破州縣四十. 詔思勖發永、道、連三州兵, 淮南弩士十萬, 襲斬遊魯、璘於陣. 行範走盤遼諸洞, 思勖悉衆窮追, 生縛之, 坑其黨六萬, 獲馬金銀钜萬計. 卒, 年八十餘.

思勖鷙忍, 敢殺戮, 所得俘, 必剝面、皦腦、褫發皮以示人, 將士憚服, 莫敢視, 以是能立功. 內給事牛仙童納張守珪賂, 詔付思勖殺之. 思勖縛於格, 箠慘不可勝, 乃探心, 截手足, 剔肉以食, 肉盡乃得死.

楚客者, 樂安人, 後曆桂州都督致仕, 封松滋縣侯.

高力士, 馮盎曾孫也. 聖曆初, 嶺南討擊使李千里上二閹兒, 曰金剛, 曰力士, 武後以其強悟, 敕給事左右. 坐累逐出之, 中人高延福養爲子, 故冒其姓. 善武三思, 歲餘, 復得入禁中, 稟食司宮台. 既壯, 長六尺五寸, 謹密, 善傳詔令, 爲宮闈丞.

玄宗在籓, 力士傾心附結, 已平韋氏, 乃啟屬內坊, 擢內給事. 先天中, 以誅蕭、岑等功爲右監門衛將軍, 知內侍省事. 於是四方奏請皆先省後進, 小事即專決, 雖洗沐未嘗出, 眠息殿帷中, 徼幸者願一見如天人然. 帝曰：「力士當上, 我寢乃安.」當是時, 宇文融、李林甫、蓋嘉運、韋堅、楊慎矜、王鉷、楊國忠、安祿山、安思順、高仙芝等雖以才寵進, 然皆厚結力士, 故能踵至將相, 自餘承風附會不可計, 皆得所欲. 中人若黎敬仁、林昭隱、尹鳳翔、韓莊、牛仙童、劉奉廷、王承恩、張道斌、李大宜、硃光輝、郭全、邊令誠等, 並內供奉, 或外監節度軍, 脩功德, 市鳥獸, 皆爲之使. 使還, 所裒獲, 動巨萬計, 京師甲第池園、良田美產, 占者什六, 寵與力士略等, 然悉藉力士左右輕重乃能然. 肅宗在東宮, 兄事力士, 它王、公主呼爲翁, 戚裏諸家尊曰爹, 帝或不名而呼將軍.

力士幼與母麥相失, 後嶺南節度使得之瀧州, 迎還, 不復記識, 母曰：「胸有七黑子在否?」力士袒示之, 如言. 母出金環, 曰「兒所服者」, 乃相持號慟. 帝爲封越國夫人, 而追贈其父廣州大都督. 延福與妻, 及力士貴時故在, 侍養與麥均. 金吾大將軍程伯獻約力士爲兄弟, 後麥亡, 伯獻糸裒絰受吊. 河間男子呂玄晤吏京師, 女國姝, 力士娶之, 玄晤擢刀筆史至少卿, 子弟仕皆王傅. 玄晤妻死, 中外贈賻送葬, 自第至墓, 車徒背相望不絕.

始, 李林甫、牛仙客知帝憚幸東都, 而京師漕不給, 乃以賦粟助漕, 及用和糴法, 數年, 國用稍充. 帝齋大同殿, 力士侍, 帝曰：「我不出長安且十年, 海內無事, 朕將吐納導引, 以天下事付林甫, 若何?」力士對曰：「天子順動, 古制也. 稅入有常, 則人不告勞. 今賦粟充漕, 臣恐國無旬月蓄；和糴不止, 則私藏竭, 逐末者衆. 又天下柄不可假人, 威權既振, 孰敢議者！」帝不悅, 力士頓首自陳「心狂易, 語謬當死.」 帝爲置酒, 左右呼萬歲. 由是還內宅, 不復事. 加累驃騎大將軍, 封渤海郡公. 於來廷坊建佛祠, 興寧坊立道士祠, 珍樓寶屋, 國貲所不逮. 鍾成, 力士宴公卿, 一扣鍾, 納禮錢十萬, 有佞悅者至二十扣, 其少亦不減十. 都北堰澧列五磑, 日僦三百斛直.

有袁思藝者, 帝亦愛幸, 然驕倨甚, 士大夫疏畏之, 而力士陰巧得人譽. 帝初置內侍省監二員, 秩三品, 以力士、思藝爲之. 帝幸蜀, 思藝遂臣賊, 而力士從帝, 進齊國公. 帝聞肅宗即位, 喜曰：「吾兒應天順人, 改元至德, 不忘孝乎, 尚何憂?」力士曰：「兩京失守, 生人流亡, 河南漢北爲戰區, 天下痛心, 而陛下以爲何憂, 臣不敢聞.」從上皇還, 進開府儀同三司, 實封戶五百.

上皇徙西內, 居十日, 爲李輔國所誣, 除籍, 長流巫州. 力士方逃瘧功巨閣下, 輔國以詔召, 力士趨至閣外, 遣內養授謫制, 因曰：「巨當死已久, 天子哀憐至今日, 願一見陛下顏色, 死不恨.」輔國不許. 寶應元年赦還, 見二帝遺詔, 北向哭歐血, 曰：「大行升遐, 不得攀梓宮, 死有餘恨.」慟而卒, 年七十九. 代宗以護衛先帝勞, 還其官, 贈揚州大都督, 陪葬泰陵.

初, 太子瑛廢, 武惠妃方嬖, 李林甫等皆屬壽王, 帝以肅宗長, 意未決, 居忽忽不食. 力士曰：「大家不食, 亦膳羞不具耶?」帝曰：「爾, 我家老, 揣我何爲而然?」力士曰：「嗣君未定耶? 推長而立, 孰敢爭?」帝曰：「爾言是也.」儲位遂定. 天寶中, 邊將爭立功, 帝嘗曰：「朕春秋高, 朝廷細務付宰相, 蕃夷不龔付諸將, 寧不暇耶?」對曰：「臣間至閣門, 見奏事者言雲南數喪師, 又北兵悍且強, 陛下何以制之? 臣恐禍成不可禁.」其指蓋謂祿山. 帝曰：「卿勿言, 朕將圖之.」十三年秋, 大雨, 帝顧左右無人, 即曰：「天方災, 卿宜言之.」力士曰：「自陛下以權假宰相, 法令不行, 陰陽失度, 天下事庸可復安? 臣之鉗口, 其時也.」帝不答. 明年祿山反. 力士善揣時事勢候相上下, 雖親昵, 至當覆敗, 不肯爲救力, 故生平無顯顯大過. 議者頗恨宇文融以來權利相賊, 階天下之禍, 雖有補益, 弗相除云.

程元振, 京兆三原人. 少以宦人直內侍省, 遷內射生使、飛龍廄副使. 張皇后謀立越王, 元振見太子, 發其奸, 與李輔國助討難, 立太子, 是爲代宗. 拜右監門衛將軍, 知內侍省事. 帝以藥子昂判元帥行軍司馬, 固辭, 乃以命元振, 封保定縣侯. 再遷驃騎大將軍、邠國公, 盡總禁兵. 不逾歲, 權震天下, 在輔國右, 凶決又過之, 軍中呼十郎.

王仲升者, 初爲淮西節度使, 與襄州張維瑾部將戰申州, 被執. 賊平, 元振薦爲右羽林大將軍兼御史大夫. 將軍兼大夫由仲升始. 裴冕與元振忤, 乃掎韓穎等罪貶施州. 來瑱守襄、漢有功, 元振嘗諉屬, 不應, 因仲升共誣殺瑱. 同華節度使李懷讓被構, 憂甚自殺. 素惡李光弼, 數媒蠍以疑之. 瑱等上將, 冕、光弼元勳, 既誅斥, 或不自省, 方帥繇是攜解.

廣德初, 吐蕃、黨項內侵, 詔集天下兵, 無一士奔命者. 虜扣便橋, 帝倉黃出居陝, 京師陷, 賊剽府庫, 焚閭弄, 蕭然爲空. 於是太常博士、翰林待詔柳伉上疏曰：「犬戎以數萬衆犯關度隴, 曆秦、渭, 掠邠、涇, 不血刃而入京師, 謀臣不奮一言, 武士不力一戰, 提卒叫呼, 劫宮闈, 焚陵寢, 此將帥叛陛下也；自朝義之滅, 陛下以爲智力所能, 故疏元功, 委近習, 日引月長以成大禍, 群臣在廷無一犯顏回慮者, 此公卿叛陛下也；陛下始出都, 百姓填然奪府庫, 相殺戮, 此三輔叛陛下也；自十月朔召諸道兵, 盡四十日, 無只輪入關者, 此四方叛陛下也. 內外離叛, 雖一魚朝恩以陝郡戮力, 陛下獨能以此守社稷乎? 陛下以今日勢爲安耶? 危耶? 若以爲危, 豈得高枕不爲天下計? 臣聞良醫療疾, 當病飲藥, 藥不當疾, 猶無益也. 陛下視今日病何繇至此乎? 天下之心, 乃恨陛下遠賢良, 任宦豎, 離間將相而幾於亡. 必欲存宗廟社稷, 獨斬元振首, 馳告天下, 悉出內使隸諸州, 獨留朝恩備左右, 陛下持神策兵付大臣, 然後削尊號, 下詔引咎, 率德勵行, 屏嬪妃, 任將相. 若曰『天下其許朕自新改過乎, 宜即募士西與朝廷會；若以朕惡未悛耶, 則帝王大器, 敢妨聖賢, 其聽天下所往.』如此而兵不至, 人不感, 天下不服, 請赤臣族以謝.」疏聞, 帝顧公議不與, 乃下詔盡削元振官爵, 放歸田裏. 帝還, 元振自三原衣婦衣私入京師, 舍司農卿陳景詮家, 圖不軌. 御史劾按, 長流氵奏州, 景詮貶新興尉. 元振行至江陵死.

時又有駱奉先者, 亦三原人, 曆右驍衛大將軍, 數從帝討伐, 尤見幸, 廣德初, 監仆固懷恩軍者. 奉先恃恩貪甚, 懷恩不平, 既而懼其譖, 遂叛. 事平, 擢奉先軍容使, 掌畿內兵, 權焰熾然. 永泰初, 以吐蕃數驚京師, 始城鄠, 以奉先爲使, 悉毀縣外廬舍, 無尺椽. 累封江國公, 監鳳翔軍, 大曆末卒.

魚朝恩, 瀘州瀘川人. 天寶末, 以品官給事黃門, 內陰黠, 善宣納詔令. 至德初, 監李光進軍. 京師平, 爲三宮檢責使, 以左監門衛將軍知內侍省事. 九節度圍賊相州, 以朝恩爲觀軍容、宣慰、處置使. 觀軍容使自朝恩始. 史思明攻洛陽, 朝恩以神策兵屯陝. 洛陽陷, 思明長驅至硤石, 使子朝義爲遊軍. 肅宗詔銳兵十萬循渭而東以濟師. 朝恩按兵陝東, 使神策將衛伯玉與賊將康文景等戰, 敗之. 洛陽平, 徙屯汴州, 加開府儀同三司, 封馮翊郡公. 寶應中, 還屯陝. 代宗避吐蕃東幸, 衛兵離散, 朝恩悉軍奉迎華陰, 乘輿六師乃振, 帝德之, 更號天下觀軍容、宣慰、處置使, 專領神策軍, 賞賜不涯.

朝恩資小人, 恃功岸忽無所憚. 仆固瑒攻絳州, 使姚良據溫, 誘回紇陷河陽. 朝恩遣李忠誠討瑒, 以霍文場監之；王景岑討良, 王希遷監之. 敗瑒於萬泉, 生擒良. 高暉等引吐蕃入寇, 遣劉德信討斬之. 故朝恩因麾下數克獲, 竊以自高. 是時郭子儀有定天下功, 居人臣第一, 心媢之, 乘相州敗, 丑爲詆譖, 肅宗不內其語, 然猶罷子信兵, 留京師. 代宗立, 與程元振一口加毀, 帝未及寤, 子儀憂甚. 俄而吐蕃陷京師, 卒用其力, 王室再安. 故朝恩內慚, 乃勸帝徙洛陽, 欲遠戎狄. 百僚在廷, 朝恩從十餘人持兵出, 曰：「虜數犯都甸, 欲幸洛, 云何?」宰相未對, 有近臣折曰：「敕使反耶? 今屯兵足以捍寇, 何遽脅天子棄宗廟爲?」朝恩色沮, 而子儀亦謂不可, 乃止.

朝恩好引輕浮後生處門下, 講《五經》大義, 作文章, 謂才兼文武, 徼伺誤寵.

永泰中, 詔判國子監, 兼鴻臚、禮賓、內飛龍、閑廄使, 封鄭國公. 始詣學, 詔宰相、常參官、六軍將軍悉集, 京兆設食, 內教坊出音樂俳倡侑宴, 大臣子弟二百人, 硃紫雜然爲附學生, 列廡次. 又賜錢千萬, 取子錢供秩飯. 每視學, 從神策兵數百, 京兆尹黎幹率錢勞從者, 一費數十萬, 而朝恩色常不足.

凡詔會群臣計事, 朝恩怙貴, 誕辭折愧坐人出其上, 雖元載辯強亦拱默, 唯禮部郎中相裏造、殿中侍御史李衎酬詰往返, 未始降屈, 朝恩不懌, 黜衎以動造. 又謀將易執政以震朝廷, 乃會百官都堂, 且言：「宰相者, 和元氣, 輯群生. 今水旱不時, 屯軍數十萬, 饋運困竭, 天子臥不安席, 宰相何以輔之? 不退避賢路, 默默尚何賴乎?」宰相俯首, 坐皆失色. 造徙坐從之, 因曰：「陰陽不和, 五穀踴貴, 皆軍容事, 宰相何與哉? 且軍挐不散, 故天降之沴. 今京師無事, 六軍可相維鎮, 又屯十萬, 饋糧所以不足, 百司無稍食, 軍容爲之, 宰相行文書而已, 何所歸罪?」朝恩拂衣去, 曰：「南衙朋黨, 且害我.」會釋菜, 執《易》升坐, 百官咸在, 言《鼎》有覆餗象, 以侵宰相. 王縉怒, 元載怡然. 朝恩曰：「怒者常情, 笑者不可測也.」載銜之未發.

朝恩有賜墅, 觀沼勝爽, 表爲佛祠, 爲章敬太后薦福, 即後謚以名祠, 許之. 於是用度侈浩, 公壞曲江諸館、華清宮樓榭、百司行署、將相故第, 收其材佐興作, 費無慮萬億. 既數毀郭子儀, 不見聽, 乃遣盜發其先塚, 子儀詭辭自解, 以安衆疑. 久之, 讓判國子監、鴻臚禮賓等使, 加內侍監, 徙封韓, 增實封百戶. 俄兼檢校國子監.

初, 神策都虞候劉希暹魁健能騎射, 最爲朝恩昵信, 以太仆卿封交河郡王. 兵馬使王駕鶴獨謹厚, 亦封徐國公. 希暹諷朝恩置獄北軍, 陰縱惡少年橫捕富人付吏考訊, 因中以法, 錄貲產入之軍, 皆誣服冤死, 故市人號「入地牢.」 又萬年吏賈明觀倚朝恩捕搏恣行, 積財钜萬, 人無敢發其奸. 朝廷裁決, 朝恩或不預者, 輒怒曰：「天下事有不由我乎！」帝聞, 不喜. 養息令徽者, 尚幼, 爲內給使, 服綠, 與同列爭忿, 歸白朝恩. 明日見帝曰：「臣之子位下, 願得金紫, 在班列上.」帝未答, 有司已奉紫服於前, 令徽稱謝. 帝笑曰：「小兒章服, 大稱.」滋不悅.

元載乃用左散騎常侍崔昭尹京兆, 厚以財結其黨皇甫溫、周皓. 溫方屯陝, 而皓射生將. 自是朝恩隱謀奧語, 悉爲帝知. 希暹覺帝指, 密白朝恩, 朝恩稍懼, 然見帝接遇未衰, 故自安而潛計不軌. 帝遂倚載決除之, 懼不克, 載曰：「陛下第專屬臣, 必濟.」朝恩入殿, 嘗從武士百人自衛, 皓統之, 而溫握兵在外. 載乃徙鳳翔尹李抱玉節度山南西道, 以溫代節度鳳翔, 陽重其權, 寔內溫以自助. 載又議析鳳翔之郿與京兆, 以鄠、盩厔及鳳翔之虢、寶雞與抱玉, 而以興平、武功、鳳翔之扶風天興與神策軍, 朝恩利其土地, 自封殖, 不知爲虞也. 郭子儀密白：「朝恩嘗結周智光爲外應, 久領內兵, 不早圖, 變且大.」載留溫京師, 未即遣, 約與皓共誅朝恩. 謀定, 以聞, 帝曰：「善圖之, 勿反受禍！」方寒食, 宴禁中, 既罷, 將還營, 有詔留議事. 朝恩素肥, 每乘小車入宮省. 帝聞車聲, 危坐, 載守中書省. 朝恩至, 帝責其異圖, 朝恩自辯悖傲, 皓與左右禽縊之, 死年四十九, 外無知者. 帝隱之, 下詔罷觀軍容等使, 增實封戶六百, 內侍監如故. 外咸言「既奉詔, 乃投縊」云. 還屍於家, 賜錢六百萬以葬.

帝懼軍亂, 進劉希暹、王駕鶴並兼御史中丞. 又下詔尉曉將士, 獨希暹自知同惡, 言不遜, 駕鶴白發之, 遂賜死. 而賈明觀兼得幸於載, 故載奏隸江西, 使立功自贖, 路嗣恭搒殺之. 所厚禮部尚書、禮儀使裴土淹、戶部侍郎判度支第五琦皆坐貶.

竇文場、霍仙鳴者, 始並隸東宮, 事德宗, 未有名. 自魚朝恩死, 宦人不復典兵, 帝以禁衛盡委白志貞, 志貞多納富人金補軍, 止收其庸而身不在軍. 及涇師亂, 帝召近衛, 無一人至者, 惟文場等率宦官及親王左右從. 至奉天, 帝逐志貞, 並左右軍付文場主之. 興元初, 詔監神策左廂兵馬, 以王希遷監右, 而馬有麟爲左神策軍大將軍, 軍額由此始.

帝自山南還, 兩軍復完, 而帝忌宿將難制, 故詔文場、仙鳴分總之, 廢天威軍入左右神策. 是時, 竇、霍權振朝廷, 諸方節度大將多出其軍, 台省要官走門下, 丐援影者足相躡. 衛士硃華以按摩得幸文場, 參慮補置, 索賕數萬緡, 而籓鎮贈遺累百钜萬, 略士妻女無所憚, 詔殺之於軍. 其隆赫如此.

久之, 置護軍中尉、中護軍各二員, 詔文場爲左神策護軍中尉, 仙鳴爲右, 焦希望爲左神策中護軍, 張尚進爲右. 中尉、護軍自文場等始. 後仙鳴移病, 帝賜十馬, 令諸祠祈解. 後稍愈, 已而暴死, 帝疑左右進毒, 捕詰小使問狀, 誅數十人, 贈開府儀同三司, 以內常侍第五守亮代之. 文場擢累驃騎大將軍. 時監察御史崔肸行囚於軍, 吏爲具酒食, 肸欲悅媚之, 故不拒. 文場劾奏, 詔流肸遠方. 文場年老致仕卒.

其後楊志廉、孫榮義爲左右中尉, 招權驕肆, 與竇、霍略等. 帝晚節聞民間訛語禁中事, 而北軍捕太學生何竦、曹壽系訊, 人情大懼, 司業武少儀上書「有如罪不測, 願明示四方.」 俄得釋. 是時宦官復盛矣.

希望者, 涇陽人, 曆明威將軍, 贈洪州都督. 尚進, 河東人, 曆忠武將軍, 贈開府儀同三司. 志廉, 弘農人, 曆左監門衛大將軍；榮義, 涇陽人, 曆右武衛大將軍. 並贈揚州大都督.

劉貞亮, 本俱氏, 名文珍, 冒所養宦父, 故改焉. 性忠強, 識義理. 平涼之盟, 在渾瑊軍中, 會虜變, 被執且西, 俄而得歸. 出監宣武軍, 自置親兵千人. 貞元末, 宦人領兵附順者益衆.

會順宗立, 淹痼弗能朝, 惟李忠言、牛美人侍. 美人以帝旨付忠言, 忠言授之王叔文, 叔文與柳宗元等裁定, 然後下中書. 然未得縱欲, 遂奪神策兵以自強, 即用範希朝爲京西北禁軍都將, 收宦者權. 而忠言素懦謹, 每見叔文與論事, 無敢異同, 唯貞亮乃與之爭. 又惡朋黨熾結, 因與中人劉光琦、薛文珍、尚衍、解玉、呂如全等同勸帝立廣陵王爲太子監國, 帝納其奏, 貞亮召學士衛次公、鄭絪、李程、王涯至金鑾殿草定制詔. 太子已立, 盡逐叔文黨, 委政大臣, 議者美其忠.

高崇文討劉辟, 復爲監軍. 初, 東川節度使李康爲辟所破, 囚之. 崇文至, 辟歸康求雪, 貞亮劾以不拒賊, 斬之, 故以專悍見訾. 遷累右衛大將軍, 知內侍省事. 元和八年卒, 贈開府儀同三司.

憲宗之立, 貞亮爲有功, 然終身無所寵假. 呂如全曆內侍省內常侍、翰林使, 坐擅取樟材治第, 送東都獄, 至閿鄉自殺. 又郭旻醉觸夜禁, 杖殺之. 五坊硃超晏、王志忠縱鷹人入民家, 搒二百, 奪職, 由是莫不懾畏.

吐突承璀, 字仁貞, 閩人也. 以黃門直東宮, 爲掖廷局博士, 察察有才. 憲宗立, 擢累左監門將軍、左神策護軍中尉、左街功德使, 封薊國公.

王承宗叛, 承璀揣帝銳征討, 因請行. 帝見其果敢, 自喜, 謂可任, 即詔承璀爲行營招討處置使, 以左右神策及河中、河南、浙西、宣歙兵從之. 內寺伯宋惟澄、曹進玉爲館驛使：自河南、陝、河陽, 惟澄主之；京、華、河中至太原, 進玉主之. 又詔內常侍劉國珍、馬朝江分領易、定、幽、滄等州糧料使. 於是諫官李鄘、許孟容、李元素、李夷簡、呂元膺、穆質、孟簡、獨孤鬱、段平仲、白居易等衆對延英, 謂古無中人位大帥, 恐爲四方笑. 帝乃更爲招討宣慰使, 爲御通化門慰其行. 承璀御衆無它遠略, 爲盧從史侮狎, 逾年無功, 賴中詔擿使執從史, 而間遣人說承宗上書待罪, 乃詔班師, 還爲中尉. 平仲劾承璀輕謀弊賦, 損國威, 不斬首無以謝天下. 帝不獲已, 罷爲軍器莊宅使. 尋拜左衛上將軍, 知內侍省.

會劉希光納羽林大將軍孫璹錢二十萬緡求方鎮, 有詔賜死, 跡絓承璀, 故令出監淮南軍. 纖人太子通事舍人李涉投匭言承璀等冤狀, 於是孔戣知匭事, 閱其副, 不受, 即表其奸, 逐爲峽州司倉參軍. 然帝於承璀殊厚, 會李絳在翰林, 苦論其過, 故決遣之. 帝後欲還承璀, 爲罷絳宰相, 召爲內弓箭庫使, 復左神策中尉. 惠昭太子薨, 承璀請立澧王, 不從. 常飾一室藏所賜詔敕, 地生毛二尺, 惡之, 躬糞除瘞之. 逾年帝崩, 穆宗銜前議, 殺之禁中. 敬宗時, 左神策中尉馬存亮論其冤, 詔許子士曄收葬. 宣宗時, 擢士曄右神策中尉.

是時, 諸道歲進閹兒, 號「私白」, 閩、嶺最多, 後皆任事, 當時謂閩爲中官區藪. 咸通中, 杜宣猷爲觀察使, 每歲時遣吏致祭其先, 時號「敕使墓戶.」 宣猷卒用群宦力徙宣歙觀察使.

馬存亮, 字季明, 河中人. 元和時, 累擢左神策軍副使、左監門衛將軍, 知內侍省事, 進左神策中尉. 軍所籍凡十餘萬, 存亮料柬尤精, 伍無罷士, 部無冗員.

敬宗初, 染署工張韶與蔔者蘇玄明善, 玄明曰：「我嘗爲子蔔, 子當御殿食, 我與焉. 吾聞上晝夜獵, 出入無度, 可圖也.」韶每輸染材入宮, 衛士不呵也. 乃陰結諸工百餘人, 匿兵車中若輸材者, 入右銀台門, 約昏夜爲變. 有詰其載者, 韶謂謀覺, 殺其人, 出兵大呼成列, 浴堂門閉. 時帝擊球清思殿, 驚, 將幸右神策. 或曰：「賊入宮, 不知衆寡, 道遠可虞, 不如入左軍, 近且速.」從之. 初, 帝常寵右軍中尉梁守謙, 每遊幸；兩軍角戲, 帝多欲右勝, 而左軍以爲望. 至是, 存亮出迎, 捧帝足泣, 負而入. 以五百騎往迎二太后, 比至, 而賊已斬關入清思殿, 升御坐, 盜乘輿餘膳, 揖玄明偶食, 且曰「如占.」 玄明驚曰：「止此乎！」韶惡之, 悉以寶器賜其徒, 攻弓箭庫, 仗士拒之, 不勝. 存亮遣左神策大將軍康藝全、將軍何文哲宋叔夜孟文亮, 右神策大將軍康志睦、將軍李泳尚國忠, 率騎兵討賊, 日暮, 射韶及玄明皆死. 始賊入, 中人倉卒繇望仙門出奔, 內外不知行在. 遲明, 盡捕亂黨, 左右軍清宮, 車駕還. 群臣詣延英門見天子, 然至者不十一二, 坐賊所入闌不禁者數十人, 杖而不誅, 賜存亮實封戶二百, 梁守謙進開府儀同三司, 它論功賞有差. 存亮於一時功最高, 乃推委權勢, 求監淮南軍. 代還, 爲內飛龍使. 大和中, 以右領軍衛上將軍致仕, 封岐國公, 卒贈揚州大都督.

存亮逮事德宗, 更六朝, 資端畏, 善訓士, 始去禁衛, 衆皆泣. 唐世中人以忠謹稱者, 唯存亮、西門季玄、嚴遵美三人而已.

遵美父季寔, 爲掖廷局博士. 大中時, 有宮人謀弑宣宗. 是夜, 季寔直咸寧門下, 聞變, 入射殺之. 明日, 帝勞曰：「非爾, 吾危不免.」擢北院副使, 終內樞密使.

遵美曆左軍容使, 嘗歎曰：「北司供奉官以胯衫給事, 今執笏, 過矣. 樞密使無聽事, 唯三楹舍藏書而已, 今堂狀帖黃決事, 此楊復恭奪宰相權之失也.」蓋疾時中官肆橫云. 後從昭宗遷鳳翔, 求致仕, 隱青城山, 年八十餘卒.

仇士良, 字匡美, 循州興寧人. 順宗時得侍東宮. 憲宗嗣位, 再遷內給事, 出監平盧、鳳翔等軍. 嘗次敷水驛, 與御史元稹爭舍上廳, 擊傷稹. 中丞王播奏御史、中使以先後至得正寢, 請如舊章. 帝不直稹, 斥其官. 元和、大和間, 數任內外五坊使, 秋按鷹內畿, 所至邀吏供餉, 暴甚寇盜.

文宗與李訓欲殺王守澄, 以士良素與守澄隙, 故擢左神策軍中尉兼左街功德使, 使相糜肉. 已而訓謀悉逐中官, 士良悟其謀, 與右神策軍中尉魚弘志、大盈庫使宋守義挾帝還宮. 王涯、舒元輿已就縛, 士良肆脅辱, 令自承反, 示牒於朝. 於時莫能辨其情, 皆謂誠反, 士良因縱兵捕, 無輕重悉斃兩軍, 公卿半空. 事平, 加特進、右驍衛大將軍, 弘志右衛上將軍兼中尉, 守義右領軍衛上將軍.

李石輔政, 棱棱有風岸, 士良與論議數屈, 深忌之, 使賊刺石於親仁裏, 馬逸而免. 石懼, 辭位, 士良益無憚.

澤潞劉從諫本與訓約誅鄭注. 及訓死, 憤士良得志, 乃上書言：「王涯等八人皆宿儒大臣, 願保富貴, 何苦而反. 今大戮所加已不可追, 而名之逆賊, 含憤九泉. 不然, 天下義夫節士, 畏禍伏身, 誰肯與陛下共治耶?」即以訓所移書遣部將陳季卿以聞. 季卿至, 會石遇盜, 京師擾, 疑不敢進. 從諫大怒, 殺季卿, 騰書於朝. 又言：「臣與訓誅注, 以注本宦豎所提挈, 不使聞知. 今四方共傳宰相欲除內官, 而兩軍中尉聞, 自救死, 妄相殺戮, 謂爲反逆. 有如大臣挾無將之謀, 自宜執付有司, 安有縱俘劫、橫屍闕下哉? 陛下視不及, 聽未聞也. 且宦人根黨蔓延在內, 臣欲面陳, 恐橫遭戮害, 謹修封疆, 繕甲兵, 爲陛下腹心. 如奸臣難制, 誓以死清君側.」書聞, 人人傳觀. 士良沮恐, 即進從諫檢校司徒, 欲弭其言. 從諫知可動, 復言：「臣所陳系國大體, 可聽, 則宜洗宥涯等罪；不可聽, 則賞不宜妄出. 安有死冤不申, 而生者荷祿?」固辭. 累上書, 暴指士良等罪. 帝雖不能去, 然倚其言差自強. 自是鬱鬱不樂, 兩軍球獵宴會絕矣.

開成四年, 苦風痹, 少間, 召宰相見延英, 退坐思政殿, 顧左右曰：「所直學士謂誰?」曰：「周墀也.」召至, 帝曰：「自爾所況, 朕何如主?」墀再拜曰：「臣不足以知, 然天下言陛下堯、舜主也.」帝曰：「所以問, 謂與周赧、漢獻孰愈?」墀惶駭曰：「陛下之德, 成、康、文、景未足比, 何自方二主哉?」帝曰：「赧、獻受制強臣, 今朕受制家奴, 自以不及遠矣！」因泣下, 墀伏地流涕. 後不復朝, 至大漸云.

始, 樞密使劉弘逸薛季棱、宰相李玨楊嗣復謀奉太子監國, 士良與弘志議更立, 玨不從, 乃矯詔立潁王爲皇太弟, 士良以兵奉迎, 而太子還爲陳王. 初, 莊恪太子薨, 楊賢妃謀引安王, 不克. 武宗已立, 士良發其事, 勸帝除之以絕人望, 故王、妃皆死. 士良遷驃騎大將軍, 封楚國公, 弘志韓國公, 實封戶三百. 俄而玨、嗣復罷去, 弘逸、季棱誅矣.

帝明斷, 雖士良有援立功, 內實嫌之, 陽示尊寵. 李德裕得君, 士良愈恐. 會昌二年, 上尊號, 士良宣言「宰相作赦書, 減禁軍縑糧芻菽」以搖怨, 語兩軍曰：「審有是, 樓前可爭.」德裕以白帝, 命使者諭神策軍曰：「赦令自朕意, 宰相何豫? 爾渠敢是?」士乃怗然. 士良惶惑不自安. 明年, 進觀軍容使, 兼統左右軍, 以疾辭, 罷爲內侍監, 知省事. 固請老, 詔可. 尋卒, 贈揚州大都督.

士良之老, 中人舉送還第, 謝曰：「諸君善事天子, 能聽老夫語乎?」衆唯唯. 士良曰：「天子不可令閑暇, 暇必觀書, 見儒臣, 則又納諫, 智深慮遠, 減玩好, 省遊幸, 吾屬恩且薄而權輕矣. 爲諸君計, 莫若殖財貨, 盛鷹馬, 日以球獵聲色蠱其心, 極侈靡, 使悅不知息, 則必斥經術, 闍外事, 萬機在我, 恩澤權力欲焉往哉?」衆再拜. 士良殺二王、一妃、四宰相, 貪酷二十餘年, 亦有術自將, 恩禮不衰云. 死之明年, 有發其家藏兵數千物, 詔削官爵, 籍其家.

始, 士良、弘志憤文宗與李訓謀, 屢欲廢帝. 崔慎由爲翰林學士, 直夜未半, 有中使召入, 至秘殿, 見士良等坐堂上, 帷帳周密, 謂慎由曰：「上不豫已久, 自即位, 政令多荒闕, 皇太后有制更立嗣君, 學士當作詔.」慎由驚曰：「上高明之德在天下, 安可輕議? 慎由親族中表千人, 兄弟群從且三百, 何可與覆族事? 雖死不承命.」士良等默然, 久乃啟後戶, 引至小殿, 帝在焉. 士良等曆階數帝過失, 帝俯首. 既而士良指帝曰：「不爲學士, 不得更坐此.」乃送慎由出, 戒曰：「毋泄, 禍及爾宗.」慎由記其事, 藏箱枕間, 時人莫知. 將沒, 以授其子胤, 故胤惡中官, 終討除之, 蓋禍原於士良、弘志云.

楊復光, 閩人也, 本喬氏. 有武力, 少養於內常侍楊玄價家, 頗以節誼自奮, 玄價奇之. 宣宗時, 玄價監鹽州軍, 誣殺刺史劉皋. 皋有威名者, 世訟其冤. 稍遷左神策軍中尉, 譖去宰相楊收, 權寵震時.

復光有謀略, 累監諸鎮軍. 乾符初, 佐平盧節度使曾元裕擊賊王仙芝, 敗之. 招討使宋威擊仙芝於江西, 復光在軍, 請判官吳彥宏約賊降, 仙芝遣將尚君長自縛如約. 威疾其功, 密請僖宗誅之, 故仙芝怨, 復引兵叛. 後天子寤威階禍, 罷之, 以兵與復光, 乃進禽徐唐莒. 王鐸爲招討, 復光仍監軍. 鐸之棄荊南也, 山南東道節度使劉巨容定其地, 以忠武別將宋浩領荊南, 泰寧將段彥謨佐之. 復光父嘗監忠武軍, 而浩已爲大將, 見復光, 少之, 不爲禮, 彥謨亦恥居浩下, 遂有隙. 復光曰：「胡不殺之?」彥謨引慓士擊殺浩, 復光以客常滋假留後, 而奏浩罪, 薦彥謨爲朗州刺史. 詔鄭紹業爲荊南節度使, 以復光監忠武軍, 屯鄧州, 遏賊右沖. 帝西幸, 召紹業見行在, 復光更引彥謨爲荊南節度使. 彥謨紿行邊, 詣復光, 以黃金數百兩爲謝. 其後忠武周岌受賊命, 嘗夜宴, 召復光, 左右曰：「彼既附賊, 必不利公, 不如毋行.」復光固往, 酒所語時事, 復光泣曰：「丈夫所感, 獨恩與義耳, 彼不顧恩義, 規利害, 何丈夫哉！公奮匹夫封侯, 乃捐十八葉天子, 北面臣賊, 何恩義利害昧昧耶?」岌流涕曰：「吾力不足, 陽合而陰離之, 故召公計.」因持杯盟曰：「有如酒！」即遣子守亮斬賊使于傳舍. 秦宗權據蔡州叛, 岌、復光以忠武兵三千入見之. 宗權即遣部將王淑持兵萬人從. 復光定荊、襄, 師次鄧, 淑逗遛, 復光斬之, 並其軍爲八, 以鹿宴弘、晉暉、張造、李師泰、王建、韓建等爲之將, 進攻南陽. 賊將硃溫、何勤逆戰, 大敗, 遂收鄧州, 追北藍橋. 會母喪, 班師. 俄起爲天下兵馬都監, 總諸軍, 與東面招討使王重榮並力定關中. 硃溫守同州, 復光遣使鐫諭, 溫以所部降. 方賊之強, 重榮憂不知所出, 謂復光曰：「臣賊邪, 且負國；拒戰邪, 則兵寡, 柰何?」復光曰：「李克用與我世共患難, 其爲人, 奮不顧身, 比數召未即至者, 由太原道不通耳, 非忍禍者. 若諭上意, 彼宜必來.」重榮曰：「善.」白王鐸以詔使至太原, 克用兵乃出. 京師平, 以功加開府儀同三司、同華制置使, 封弘農郡公, 賜號「資忠輝武匡國平難功臣.」 卒河中, 贈觀軍容使, 謚曰忠肅.

復光御下有恩, 軍中聞其死, 皆慟哭, 而麾下多立功者. 諸子爲將帥數十人, 守宗亦爲忠武節度使.

贊曰：楚鄖公辛不敢讎君而忘父冤, 昭湣之世, 兩軍寵遇有厚薄, 而卒用存亮夷難, 功莫及者. 自古忠臣出於疏斥不用蓋多矣, 存亮豈通記書道理之人邪, 何其識君臣大誼明甚? 不屍大勞, 畏權處外, 又愈賢矣. 與夫書「龍蛇」之詩者, 何其小哉！

列傳第一百三十三

宦者下

李輔國, 本名靜忠, 以閹奴爲閑廄小兒. 貌儜陋, 略通書計. 事高力士, 年四十餘, 使主廄中簿最. 王鉷爲使, 以典禾豆, 能檢擿耗欺, 馬以故肥, 薦之皇太子, 得侍東宮.

陳玄禮等誅楊國忠, 輔國豫謀, 又勸太子分中軍趨朔方, 收河、隴兵, 圖興復. 太子至靈武, 愈親近, 勸遂即位系天下心. 擢家令, 判元帥府行軍司馬. 肅宗稍稍任以肱膂事, 更名護國, 又改今名. 凡四方章奏、軍符、禁寶一委之. 輔國能隨事齪齪謹密, 取人主親信, 而內深賊未敢肆. 不啖葷, 時時爲浮屠詭行, 人以爲柔良, 不忌也. 帝還京師, 拜殿中監, 閑廄、五坊、宮苑、營田、栽接總監使, 兼隴右群牧、京畿鑄錢、長春宮等使, 少府、殿中二監, 封成國公, 實封戶五百. 宰相群臣欲不時見天子, 皆因輔國以請, 乃得可. 常止銀台門決事. 置察事聽兒數十人, 吏雖有秋豪過, 無不得, 得輒推訊. 州縣獄訟, 三司制劾, 有所捕逮流降, 皆私判臆處, 因稱制敕, 然未始聞上也. 詔書下, 輔國署已乃施行, 群臣無敢議. 出則介士三百人爲衛. 貴幸至不敢斥官, 呼五郎. 李揆當國, 以子姓事之, 號「五父.」 帝爲娶元擢女爲妻, 擢以故爲梁州長史, 弟兄皆位台省.

李峴輔政, 叩頭言：「且亂國.」於是詔敕不由中書出者, 峴必審覆, 輔國不悅.

時太上皇居興慶宮, 帝自復道來起居, 太上皇亦間至大明宮, 或相逢道中. 帝命陳玄禮、高力士、王承恩、魏悅、玉真公主常在太上皇左右, 梨園弟子日奏聲伎爲娛樂. 輔國素微賤, 雖暴貴, 力士等猶不爲禮, 怨之, 欲立奇功自固. 初, 太上皇每置酒長慶樓, 南俯大道, 因裴回觀覽, 或父老過之, 皆拜舞乃去. 上元中, 劍南奏事吏過樓下, 因上謁, 太上皇賜之酒, 詔公主及如仙媛主之, 又召郭英乂、王銑等飲, 賚予頗厚. 輔國因妄言於帝曰：「太上皇居近市, 交通外人, 玄禮、力士等將不利陛下, 六軍功臣反側不自安, 願徙太上皇入禁中.」帝不寤. 先時, 興慶宮有馬三百, 輔國矯詔取之, 裁留十馬. 太上皇謂力士曰：「吾兒用輔國謀, 不得終孝矣.」會帝屬疾, 輔國即詐言皇帝請太上皇按行宮中, 至睿武門, 射生官五百遮道, 太上皇驚, 幾墜馬, 問何爲者, 輔國以甲騎數十馳奏曰：「陛下以興慶宮湫陋, 奉迎乘輿還宮中.」力士厲聲曰：「五十年太平天子, 輔國欲何事?」叱使下馬, 輔國失轡, 罵力士曰：「翁不解事！」斬一從者. 力士呼曰：「太上皇問將士各好在否！」將士納刀嘑萬歲, 皆再拜. 力士復曰：「輔國可御太上皇馬！」輔國靴而走, 與力士對執轡還西內, 居甘露殿, 侍衛才數十, 皆尪老. 太上皇執力士手曰：「微將軍, 朕且爲兵死鬼.」左右皆流涕. 又曰：「興慶, 吾王地, 數以讓皇帝, 帝不受. 今之徙, 自吾志也.」俄而流承恩播州, 魏悅氵奏州, 如仙媛歸州, 公主居玉真觀；更料後宮聲樂百餘, 更侍太上皇, 備灑掃；詔萬安、咸宜二公主視服膳. 自是太上皇怏怏不豫, 至棄天下. 輔國以功遷兵部尚書. 南省視事, 使武士戎裝夾道, 陳跳丸舞劍, 百騎前驅, 御府設食, 太常備樂, 宰相群臣畢會. 既得志, 乃厭然驕觖, 求宰相, 帝重違曰：「卿勳力何任不可, 但群望未一, 如何?」輔國遂諷宰相裴冕使聯表薦己. 帝密擿蕭華使喻止冕.

張皇后數疾其顓, 帝寢疾, 太子監國, 後召太子, 將誅輔國及程元振, 太子不從, 更召越王、兗王圖之. 元振告輔國, 即伏兵淩霄門, 迎太子, 伺變, 是夜捕二王及中人硃輝光、馬英俊等囚之, 而殺後它殿.

代宗立, 輔國等以定策功, 愈跋扈, 至謂帝曰：「大家弟坐宮中, 外事聽老奴處決.」帝矍然欲翦除, 而憚其握兵, 因尊爲尚父, 事無大小率關白, 群臣出入皆先詣輔國, 輔國頗自安. 又冊進司空兼中書令, 實封戶八百. 未幾, 以左武衛大將軍彭體盈代爲閑廄、嫩牧、苑內、營田、五坊等使, 以右武衛大將軍藥子昂代判元帥行軍司馬, 賜輔國大第於外. 中外聞其失勢, 舉相賀. 輔國始惘然憂, 不知所出, 表乞解官. 有詔進封博陸郡王, 仍爲司空、尚父, 許朝朔望. 輔國欲入中書作謝表, 閽者不內, 曰：「尚父罷宰相, 不可入.」輔國氣塞, 久乃曰：「老奴死罪, 事郎君不了, 請地下事先帝矣！」帝優辭諭遣.

有韓穎、劉烜善步星, 乾元中待詔翰林, 穎位司天監, 烜起居舍人, 與輔國暱甚. 輔國領中書, 穎進秘書監, 烜中書舍人, 裴冕引爲山陵使判官, 輔國罷, 俱流嶺南, 賜死.

自輔國徙太上皇, 天下疾之, 帝在東宮積不平. 既嗣位, 不欲顯戮, 遣俠者夜刺殺之, 年五十九, 抵其首溷中, 殊右臂, 告泰陵. 然猶秘其事, 刻木代首以葬, 贈太傅, 謚曰丑. 後梓州刺史杜濟以武人爲牙門將, 自言刺輔國者.

王守澄者, 史亡所來. 元和中監徐州軍, 召還. 方憲宗喜方士說, 詔天下求其人, 宰相皇甫鎛、左金吾將軍李道古等白見楊仁晝、浮屠大通. 仁晝更姓名曰柳泌, 大通自言壽百五十歲, 有不死藥, 並待詔翰林. 虢人田元佐言有秘方, 能化瓦礫爲黃金, 詔除虢令, 與董景珍、李元戢皆介泌、大通薦於天子, 天子惑其說. 泌以金石進帝餌之, 躁甚, 數暴怒, 恚責左右, 踵得罪, 禁中累息, 帝自是不豫. 十五年, 罷元會, 群臣危恐, 會義成劉悟來朝, 賜對麟德殿, 悟出曰：「上體平矣.」內外乃安. 是夜, 守澄與內常侍陳弘志弑帝於中和殿, 緣所餌, 以暴崩告天下, 乃與梁守謙、韋元素等定冊立穆宗. 俄知樞密事.

文宗嗣位, 守澄有助力, 進拜驃騎大將軍. 帝疾元和逆罪久不討, 故以宋申錫爲宰相, 謀因事除之, 不克, 更因其黨鄭注、李訓乘其罅, 於是流楊承和於驩州, 韋元素象州. 遣中人劉忠諒追殺元素於武昌, 承和次公安賜死. 訓乃脅守澄以軍容使就第, 使內養齎■賜死, 事秘, 時無知者, 贈揚州大都督. 其弟守涓自徐州監軍召還, 死於中牟.

劉克明, 亦亡所來, 得幸敬宗. 敬宗善擊球, 於是陶元皓、靳遂良、趙士則、李公定、石定寬以球工得見便殿, 內籍宣徽院或教坊, 然皆出神策隸卒或裏閭惡少年, 帝與狎息殿中爲戲樂. 四方聞之, 爭以趫勇進於帝. 嘗閱角牴三殿, 有碎首斷臂, 流血廷中, 帝歡甚, 厚賜之, 夜分罷. 所親近既皆凶不逞, 又小過必責辱, 自是怨望. 帝夜艾自捕狐狸爲樂, 謂之「打夜狐」, 中人許遂振、李少端、魚志弘侍從不及, 皆削秩. 帝獵夜還, 與克明、田務澄、許文端、石定寬、蘇佐明、王嘉憲、閻惟直等二十有八人群飲, 既酣, 帝更衣, 燭忽滅, 克明與佐明、定寬弑帝更衣室, 矯詔召翰林學士路隋作詔書, 命絳王領軍國事. 明日, 下遺詔, 絳王即位. 克明等恃功, 將易置左右, 自引支黨顓兵柄. 於時, 樞密使王守澄楊承和、中尉梁守謙魏從簡與宰相裴度共迎江王, 發左、右神策及六軍飛龍兵討之, 克明投井死, 出其屍戮之. 務澄等皆斬首以徇, 籍入家貲, 又殺其黨數十人.

始, 克明謀逆, 母禁不許. 文宗立, 嘉母忠, 賜錢千緡、絹五百匹, 給婢二人.

田令孜, 字仲則, 蜀人也, 本陳氏. 咸通時, 曆小馬坊使. 僖宗即位, 擢令孜左神策軍中尉, 是時西門匡範位右中尉, 世號「東軍」、「西軍」.

帝沖騃, 喜斗鵝走馬, 數幸六王宅、興慶池與諸王斗鵝, 一鵝至五十錢. 與內園小兒尤昵狎, 倚寵暴橫. 始, 帝爲王時, 與令孜同臥起, 至是以其知書能處事, 又帝資狂昏, 故政事一委之, 呼爲「父.」 而荒酣無檢, 發左藏、齊天諸庫金幣, 賜伎子歌兒者日巨萬, 國用耗盡. 令孜語內園小兒尹希復、王士成等, 勸帝籍京師兩市蕃旅、華商寶貨舉送內庫, 使者監閟櫃坊茶閣, 有來訴者皆杖死京兆府.

令孜知帝不足憚, 則販鬻官爵, 除拜不待旨, 假賜緋紫不以聞. 百度崩弛, 內外垢玩. 既所在盜起, 上下相掩匿, 帝不及知. 是時賢人無在者, 惟佞鄙遝貪相與備員, 偷安噤默而已. 左拾遺侯昌蒙不勝憤, 指言豎尹用權亂天下, 疏入, 賜死內侍省.

宰相盧攜素事令孜, 每建白, 必阿邑倡和. 初, 黃巢求廣州, 願罷兵, 攜欲寵高駢, 使有功, 不聽賊. 因又易置關東諸節度, 賊乘之, 陷東都. 令孜急, 歸罪攜, 奉帝西幸, 步出金光門, 至咸陽沙野, 軍十餘騎呼曰：「巢爲陛下除奸臣, 乘輿今西, 秦中父老何望? 願還宮.」令孜叱之, 以羽林騎馳斬, 即以羽林白馬載帝, 晝夜馳, 舍駱穀. 時陳敬瑄方節度西川, 令孜兄也, 故請帝幸蜀. 有詔以令孜爲十軍十二衛觀軍容制置左右神策護駕使. 至成都, 進左金吾衛上將軍, 兼判四衛事, 封晉國公. 帝見蜀狹陋, 稍鬱鬱, 日與嬪侍博飲, 時時攘袂北望, 怊然流涕. 令孜伺間開釋, 呼萬歲, 帝爲怡悅, 因盛稱鄭畋、王鐸、程宗楚、李鋌、敬瑄方並力, 賊不足虞. 帝曰：「善.」 初, 成都募陳許兵三千, 服黃帽, 名「黃頭軍」, 以捍蠻. 帝至, 大勞將士, 扈從者已賜, 而不及黃頭軍, 皆竊怨令孜. 令孜置酒會諸將, 以黃金樽行酒, 即賜之. 黃頭將郭琪不肯飲, 曰：「軍容能易偏惠, 均衆士, 誠大願也.」令孜目曰：「君有功邪?」答曰：「戰黨項, 薄契丹, 數十戰, 此琪之功.」令孜嘻, 怒曰：「知之.」密以■注酒中, 琪飲已, 馳歸, 殺一婢, 吮血得解. 因夜燒營, 剽城邑, 敬瑄討敗之, 奔廣都, 遂走高駢所. 帝聞變, 與令孜保東城自守, 群臣不得見. 左拾遺孟昭圖請對, 不召, 因上疏極陳：「君與臣一體相成, 安則同寧, 危則共難. 昔日西幸, 不告南司, 故宰相、御史中丞、京兆尹悉碎於賊, 唯兩軍中尉以扈乘輿得全. 今百官之在者, 率冒重險出百死者也. 昨昔黃頭亂, 火照前殿, 陛下惟與令孜閉城自守, 不召宰相, 不謀群臣, 欲入不得, 求對不許. 且天下者, 高祖、太宗之天下, 非北司之天下；陛下固九州天子, 非北司之天子. 北司豈悉忠於南司? 廷臣豈無用於敕使? 文宗時, 宮中災, 左右巡使不到, 皆被顯責, 安有天子播越, 而宰相無所豫, 群司百官棄若路人? 已事誠不足諫, 而來者冀可追也.」疏入, 令孜匿不奏, 矯詔貶昭圖嘉州司戶參軍, 使人沈於蟆頤津. 初, 昭圖知正言必見害, 謂家隸曰：「大盜未殄, 宦豎離間君臣, 吾以諫爲官, 不可坐觀覆亡, 疏入必死, 而能收吾骸乎?」隸許諾, 卒葬其屍. 朝廷痛之.

賊平, 令孜以王鐸爲儒臣且無功, 而首謀召沙陀者, 楊復光也, 欲歸重北司, 故罷鐸都統, 以復光功第一. 又忌復光且逼己, 故薄其賞. 自謂帷幄決勝, 系王室輕重, 出入倨甚. 會復光死, 大喜, 即罷復恭樞密使. 中人曹知愨者, 富家子, 頗沈鷙. 賊在長安, 知愨以清、濁二穀之人倚山爲屯, 不屈賊. 陰教士卒變衣服、言語與賊類者, 夜入長安攻賊營, 賊大懼. 帝聞, 賜金紫, 擢內常侍. 聞帝將還, 因大言：「我且擁衆大散關下, 閱群臣可歸者納之.」令孜謂然, 密令王行瑜以邠州兵度嵯峨山, 襲殺其衆. 由是益自肆, 禁制天子不得有所主斷. 帝以其專, 語左右輒流涕.

復光部將鹿晏弘、王建等, 以八都衆二萬取金、洋等州, 進攻興元, 節度使牛頊奔龍州, 晏弘自爲留後, 以建及張造、韓建等爲部刺史. 帝還, 懼見討, 引兵走許州. 王建率義勇四軍迎帝西縣, 復以建及韓建等主之, 號「隨駕五都.」令孜以復光故, 才授諸衛將軍, 皆養爲子. 別募神策新軍, 以千人爲都, 凡五十四都, 分左右爲十軍統之. 又遣親信覘諸鎮, 不附己者以罪除徙.

養子匡祐宣慰河中, 王重榮厚爲禮, 基祐傲甚, 舉軍怒, 重榮因數令孜罪, 責其無禮, 監軍和解乃去. 匡祐還, 訴令孜, 且勸圖之. 令孜白以兩鹽池歸鹽鐵使, 即自兼兩池榷鹽使. 重榮不奉詔, 表暴令孜十罪. 令孜自將討重榮, 率邠寧硃玫、鳳翔李昌符, 合鄜、延、靈、夏等兵凡三萬, 壁沙苑. 重榮說太原李克用連和, 克用上書請誅令孜、玫, 帝和之, 不從. 大戰沙苑, 王師敗. 玫走還邠州, 與昌符皆恥爲令孜用, 還與重榮合. 神策兵潰還, 略所過皆盡. 克用逼京師, 令孜計窮, 乃焚坊市, 劫帝夜啟開遠門出奔. 自賊破長安, 火宮室、舍廬十七, 後京兆王徽葺復粗完, 至是令孜唱曰：「王重榮反.」命火宮城, 唯昭陽、蓬萊三宮僅存. 王建以義勇四軍扈帝, 夜亂牢水, 遂次陳倉. 克用還河中, 玫畏克用且偪, 與重榮連章請誅令孜, 而駐鳳翔. 令孜請帝幸興元, 帝不從, 令孜以兵入寢, 逼帝夜出, 郡臣無知者, 宰相蕭遘等皆不及從. 玫勸興元節度使石君涉焚閣道, 絕帝西意. 遘惡令孜劫質天子, 生方鎮之難, 使玫進迎乘輿. 玫引兵追行在, 敗興鳳楊晟軍, 帝次梁、洋, 稍引而南, 玫兵及中營, 左右被剽戮者不勝計. 令孜懼人圖己, 蒙面以行. 使王建長劍五百清道, 囊傳國璽授之. 次大散關, 道險澀, 帝危及難數矣. 分軍守靈壁, 亢追兵. 玫長驅躡帝, 帝以閣道毀, 走它道, 困甚, 枕王建膝且寐, 覺而飯, 僅能至興元. 玫、重榮表誅令孜, 安尉群臣. 詔以令孜爲劍南監軍使, 留不去. 重榮請幸河中, 令孜沮而止. 宰相遘率群臣在鳳翔者表令孜顓國煽禍, 惑小人計, 交亂群帥, 請誅之. 帝不及省, 且詔重榮餉糧十五萬斛給行在, 重榮以令孜在, 不奉命. 玫乃奉嗣襄王煴即偽位. 玫敗, 帝乃得還京師.

始, 帝入蜀, 諸王徒步以從, 壽王至斜穀不能進, 令孜驅使前, 王謝足且拘, 得馬可濟. 令孜怒抶王, 強之行, 王恥之. 及帝病, 中外屬壽王, 令孜入候帝曰：「陛下記臣否?」帝直視不能語. 令孜自署劍南監軍使, 閱拱宸奉鑾軍自衛, 晝夜馳入成都, 固表解官求醫藥, 詔可. 俄削官爵, 長流儋州, 然猶依敬瑄不行.

王即位, 是爲昭宗. 楊復恭代爲觀軍容使, 出王建爲壁州刺史. 建取利州, 自署防禦使, 因略定閬、邛、蜀、黎、雅等州, 詔即置永平軍, 拜建節度使. 令孜謀與建連衡亢朝廷, 且曰「吾子也」, 書召之. 建喜, 將至, 復卻之. 建怒, 進圍成都. 令孜登城謝建曰：「老夫久相厚, 何見困?」答曰：「父子恩, 何敢忘！顧父自絕朝廷, 苟改圖, 則父子如初.」令孜曰：「吾欲面計事.」建然許, 令孜夜負印節授建, 明日入成都, 囚令孜碧雞坊. 始, 右神策統軍宋文通爲諸軍所疾, 令孜因事召見, 欲殺之. 既見, 乃欣然更養爲子, 名彥賓, 即李茂貞也, 故獨上書雪其罪, 詔爲湖南監軍. 凡二歲, 與敬瑄同日死. 臨刑, 裂帛爲絙, 授行刑者曰：「吾嘗位十軍容, 殺我庸有禮！」因教縊人法, 既死, 而色不變. 乾寧中, 詔復官爵.

楊復恭, 字子恪, 本林氏子, 楊復光從兄也. 宦父玄翼, 咸通中領樞密, 世爲權家. 復恭略涉學術, 監諸鎮兵. 龐勳亂, 戰有功, 自河陽監軍入拜宣徽使, 擢樞密使. 黃巢盜京師, 令孜顓威福, 斫喪天下, 中外莫敢亢, 惟復恭屢與爭得失, 令孜怒, 下遷飛龍使, 復恭乃臥疾藍田. 僖宗出居興元, 復爲樞密使, 制置經略, 多更其手. 車駕還, 遂代令孜爲左神策中尉、六軍十二衛觀軍容使, 封魏國公, 實戶八百, 賜號「忠貞啟聖定國功臣」.

帝崩, 定冊立昭宗, 賜鐵券, 加金吾上將軍, 稍攘取朝政. 帝嘗曰：「朕不德, 爾援立我矣, 當減省侈長示天下. 我見故事, 尚衣上御服日一襲, 太常新曲日一解, 今可禁止.」復恭頓首稱善. 帝遂問遊幸費, 對曰：「聞懿宗以來, 每行幸無慮用錢十萬, 金帛五車, 十部樂工五百, 犢車、紅網硃網畫香車百乘, 諸衛士三千. 凡曲江、溫湯若畋獵曰大行從, 宮中、苑中曰小行從.」帝乃詔類減半.

於是宰相韋昭度、張浚、杜讓能等爲帝言大中故事, 抑宦官不假借, 帝亦稍厭復恭橫恣. 王瑰者, 恭憲太后弟, 求節度使, 帝問復恭, 對曰：「產、祿頃漢, 三思危唐, 後族不可封拜. 陛下誠愛瑰, 任以它職可也, 不宜假節外籓, 恐負勢顓地不可制.」帝乃止. 瑰聞, 怒甚, 至禁中見復恭詬辱之, 遂居中任事. 復恭不欲分己權, 白爲黔南節度使, 道興元, 而兄子守亮方領節度, 陰勒利州刺史覆瑰舟於江, 宗屬賓客皆死, 以舟自敗聞. 帝知復恭謀, 繇是深銜之.

復恭以諸子爲州刺史, 號「外宅郎君」；又養子六百人, 監諸道軍. 天下威勢, 舉歸其門. 守立爲天威軍使, 本胡弘立也, 勇武冠軍, 人畏之. 帝欲斥復恭, 懼爲亂, 乃好謂曰：「卿家胡子安在? 吾欲令衛殿內.」復恭以守立見帝, 賜姓李, 名順節, 使掌六軍管鑰, 光寵甚. 既勢鈞, 遂與復恭爭恨相中傷, 暴發其私.

復恭常肩輿抵太極殿. 宰相對延英, 論叛臣事, 孔緯曰：「陛下左右有將反者.」帝矍然. 緯指復恭. 復恭曰：「臣豈負陛下者?」緯曰：「復恭, 陛下家奴, 而肩輿至前殿. 廣樹不逞皆姓楊, 非反邪?」復恭曰：「欲收士心輔天子.」帝曰：「誠欲收士心, 胡不假李姓乎?」復恭無以對. 會緯出守江陵, 乃使人劫之長樂坡, 斬其旌節, 貲貯皆盡, 緯僅免.

復恭子守貞爲龍劍節度使, 守忠洋州節度使, 皆自擅貢賦, 上書訕薄朝政. 大順二年, 罷復恭兵, 出爲鳳翔監軍, 不肯行, 因丐致仕, 詔可, 遷上將軍, 賜幾杖. 使者還, 遣腹心殺使者於道, 遁居商山. 俄入居昭化坊第, 第近玉山營, 而子守信爲軍使, 數省候出入. 或告父子且謀亂, 時順節遙領鎮海軍節度使、同中書門下平章事, 詔與神策軍使李守節率衛兵攻復恭, 治殺使者罪, 帝御延喜樓須之. 家人拒戰, 守信亦率兵至昌化裏, 陣以待. 會日入, 復恭與守信舉族出奔, 遂走興元.

順節已斥復恭, 則橫暴, 出入以兵從, 兩軍中尉劉景宣、西門重遂察其意非常, 以狀聞. 有詔召順節, 輒以甲士三百入, 至銀台門, 何止之, 景宣引順節坐殿廡, 部將嗣光審出斬之, 從者大噪, 出延喜門, 剽永寧裏, 盡夕止. 賈德晟與順節皆爲天威軍使, 順節誅, 頗嗟憤, 重遂亦奏誅之. 於是鳳翔李茂貞、邠州王行瑜、華州韓建、同州王行約、秦州李茂莊同劾守亮納叛臣, 請出兵討罪, 軍餉不仰度支. 茂貞請假山南招討使. 宦尹惜類執不可, 帝亦謂茂貞得山南必難制, 詔兩解之. 茂貞劾復恭自謂隋諸孫, 以恭帝禪唐, 故名復恭, 逆狀明白, 且請削守亮官爵. 遂擅與行瑜出討, 自號興元節度使, 詒宰相書, 慢悖不臣. 帝爲下詔, 令茂貞、行瑜討之. 景福元年, 破其城, 復恭、守亮、守信奔閬州, 茂貞以子繼密守興元. 詔吏部尚書徐彥若爲鳳翔節度使, 而以茂貞帥興元, 不拜, 請繼密爲留後. 帝不得已, 授以節度使, 自是茂貞始強大.

復恭與守亮等自閬州將北奔太原, 趨商山, 至乾元, 爲韓建邏士所禽, 即斬復恭、守信, 檻車送守亮京師, 梟首長安市. 茂貞上復恭與守亮書曰：「承天門者, 隋家舊業也, 兒但積粟訓兵, 何進奉爲? 吾披荊榛立天子, 既得位, 乃廢定策國老, 奈負心門生何！」門生, 謂天子也, 其不臣類此. 假子彥博奔太原收葬其屍, 李克用爲申雪, 詔復官爵.

劉季述者, 本微單, 稍顯於僖、昭間, 擢累樞密使. 楊復恭之斥, 帝以西門重遂爲右神策軍中尉、觀軍容使. 時李茂貞得興元, 愈跋扈不軌, 宰相杜讓能與內樞密使李周訁童及重遂謀誅之, 乃興師, 以嗣覃王戒丕爲京西招討使, 神策大將軍李鐬副之. 茂貞引兵迎壁盩厔, 薄興平, 王師潰. 遂逼臨皋以陣, 暴言讓能等罪, 京師震恐, 帝坐安福門, 斬重遂、周訁童以謝茂貞, 更以駱全瓘、劉景宣代爲兩中尉. 乾寧二年, 茂貞與王行瑜、韓建以兵入朝, 李克用率師討茂貞, 次渭北. 同州節度使王行實奔京師, 謂景宣等曰：「沙陀十萬至矣, 請奉天子出幸避其鋒.」景宣方與茂貞睦, 故全瓘與鳳翔衛將閻圭共脅帝狩岐, 王行實及景宣子繼晟縱火剽東市, 帝登承天門, 矢著樓闔. 帝懼, 暮出莎城, 士民從者數十萬. 至穀口, 人暍死十三, 夜爲盜掠, 哭聲殷山. 徙駐石門. 茂貞恐, 乃殺全瓘、景宣及圭自解. 天子還京師, 以景務脩、宋道弼代之, 俄專國. 宰相崔胤惡之, 徐彥若、王摶懼禍不解, 稍抑胤以和北軍. 胤怒, 劾摶黨宦豎, 不忠, 罷去, 俄賜死；流道弼驩州, 務脩愛州, 並死灞橋；逐彥若於南海. 乃以季述、王仲先爲左右中尉, 疾胤尤甚.

時帝嗜酒, 怒責左右不常, 季述等愈自危. 先是, 王子病, 季述引內醫工車讓、謝筠, 久不出, 季述等共白帝, 宮中不可妄處人. 帝不納, 詔著籍不禁. 由是疑帝與有謀, 乃外約硃全忠爲兄弟, 遣從子希正與汴邸官程岩謀廢帝. 會全忠遣天平節度副使李振上計京師, 岩因曰：「主上嚴急, 內外惴恐, 左軍中尉欲廢昏立明, 若何?」振曰：「百歲奴事三歲郎主, 常也. 亂國不義, 廢君不祥, 非吾敢聞.」希正大沮. 帝夜獵苑中, 醉殺侍女三人, 明日午漏上, 門不啟. 季述見胤曰：「宮中殆不測.」與仲先率王彥範、薛齊偓、李師虔、徐彥回總衛士千人毀關入, 謀所立, 未決. 是夜, 宮監竊取太子以入, 季述等因矯皇后令曰：「車讓、謝筠勸上殺人, 禳塞災咎, 皆大不道. 兩軍軍容知之, 今立皇太子, 以主社稷.」黎明, 陳兵廷中, 謂宰相曰：「上所爲如此, 非社稷主, 今當以太子見群臣.」即召百官署奏, 胤不得對. 季述衛皇太子至紫廷院, 左右軍及十道邸官俞潭、程岩等詣思玄門請對, 士皆呼萬歲. 入思政殿, 遇者輒殺. 帝方坐乞巧樓, 見兵入, 驚墮於床, 將走, 季述、仲先持帝坐, 以所持釦杖畫地責帝曰：「某日某事爾不從我, 罪一也.」至數十未止. 皇后出, 遍拜曰：「護宅家, 勿使怖, 若有罪, 惟軍容議.」季述出百官奏, 曰：「陛下瞀, 倦於勤, 願奉太子監國, 陛下自頤東宮.」帝曰：「昨與而等飲甚樂, 何至是?」後曰：「陛下如軍容語.」宮監掖帝出思政殿, 後倡言曰：「軍容一心輔持, 請上養疾.」帝亦曰：「朕久疾, 令太子監國.」岩等皆呼萬歲. 後以傳國寶授季述, 就帝輦, 左右十餘人, 入囚少陽院. 季述液金以完鐍, 師虔以兵守. 太子即位於武德殿, 帝號太上皇, 皇后爲太上皇后, 大赦天下, 東宮官屬三品賜爵一級, 四品以下一階, 天下爲父後者爵一級, 群臣加爵秩厚賜, 欲媚附上下. 改東宮爲問安宮. 季述等皆先誅戮以立威, 夜鞭笞, 晝出屍十輦, 凡有寵於帝, 悉榜殺之. 殺帝弟睦王. 師虔尤苛察, 左右出入搜索, 天子動靜輒白季述. 帝衣晝服夜浣, 食自竇進, 下至筆紙銅鐵, 疑作詔書兵器, 皆不與. 方寒, 公主嬪御無衾纊, 哀聞外廷.

胤告難於硃全忠, 使以兵除君側, 全忠封胤書與季述曰：「彼翻覆, 宜圖之.」季述以責胤, 胤曰：「奸人偽書, 從古有之, 必以爲罪, 請誅不及族.」季述易之, 乃與盟. 胤謝全忠曰：「左軍與胤盟, 不相害, 然仆歸心於公, 並送二侍兒.」全忠得書, 恚曰：「季述使我爲兩面人.」自是始離. 季述子希度至汴, 言廢立本計, 又遣李奉本齎示太上皇誥, 全忠狐疑不決. 李振入見曰：「豎刁、伊戾之亂, 以資霸者. 今閹奴幽劫天子, 公不討, 無以令諸侯.」乃囚希度、奉本, 遣振至京師與胤謀. 是時季述欲盡誅百官, 乃弑帝, 挾太子令天下. 都將孫德昭、董從實盜沒錢五千緡, 仲先衆辱之, 督其償, 株連甚衆. 胤間其不逞, 曰：「能殺兩中尉, 迎太上皇, 而立大功, 何小罪足羞！」又遣客密告德昭, 割帶內蜜丸通意. 德昭邀別將周承誨, 期十二月晦, 伏士安福門待旦. 仲先乘肩輿造朝, 德昭等劫之, 斬東宮門外, 叩少陽院呼曰：「逆賊斬矣.」帝疑未信, 皇后曰：「可獻賊首.」德昭擲仲先頭以進, 宮人毀扉, 出御長樂門, 群臣稱賀. 承誨馳入左軍, 執季述、彥範至樓前, 胤先戒京兆尹鄭元規集萬人持大梃, 帝詰季述未已, 萬梃皆進, 二人同死梃下, 遂屍之. 兩軍支黨死者數十人. 中官奉太子遁入左軍, 收傳國璽. 齊偓死井中, 出其屍斬之. 全忠檻送岩京師, 斬於市. 季述等夷三族. 以德昭檢校太保、靜海軍節度使, 從實檢校司徒、容管節度使, 並同中書門下平章事, 賜氏李, 曰繼昭, 曰彥弼. 承誨亦檢校司徒、邕管節度使, 視宰相秩. 皆號「扶傾濟難忠烈功臣」, 圖形淩煙閣, 留宿衛凡十日乃休, 竭內庫珍寶賜之. 當時號「三使相」, 人臣無比.

初, 延英宰相奏事, 帝平可否, 樞密使立侍, 得與聞, 及出, 或矯上旨謂未然, 數改易橈權. 至是, 詔如大中故事, 對延英, 兩中尉先降, 樞密使候旨殿西, 宰相奏事已畢, 案前受事. 師虔請於屏風後錄宰相所奏, 帝以侵官, 不許, 下詔與徐彥回同誅.

韓全誨、張彥弘者, 皆不知所來, 並監鳳翔軍. 全誨入爲內樞密使. 劉季述之誅, 崔胤、陸扆見武德殿右廡, 胤曰：「自中人典兵, 王室愈亂, 臣請主神策左軍, 以扆主右, 則四方籓臣不敢謀.」昭宗意不決. 李茂貞語人曰：「崔胤奪軍權未及手, 志滅籓鎮矣.」帝聞, 召李繼昭等問以胤所請奈何, 對曰：「臣世世在軍, 不聞書生主衛兵. 且罪人已得, 持軍還北司便.」帝謂胤曰：「議者不同, 勿庸主軍.」乃以全誨爲左神策中尉, 彥弘爲右, 皆拜驃騎大將軍, 袁易簡、周敬容爲樞密使. 胤怒, 約京兆鄭元規遣人狙殺之, 不克. 全誨等知胤必除己乃已, 因諷茂貞留選士四千宿衛, 以李繼筠、繼徽總之. 胤亦諷硃全忠內兵三千居南司, 以婁敬思領之. 韓偓聞岐、汴交戍, 數諫止胤, 胤曰：「兵不肯去耳.」偓曰：「初何爲召邪?」胤不對. 議者知京師不復安矣.

全誨、彥弘及彥弼合勢恣暴, 中官倚以自驕, 帝不平, 有斥逐者, 皆不肯行, 胤固請盡誅之. 全誨、彥弘見帝祈哀, 帝知左右漏言, 始詔囊封奏事. 宦人更求麗姝知書者數十人, 侍帝爲內詗, 由是胤計多露.

始, 張浚判度支, 楊復恭以軍貲乏, 奏假鹽曲一歲入以濟用度, 遂不復還. 至胤, 乃白度支財盡, 無以稟百官, 請如舊制. 全誨擿李繼筠訴軍中匱甚, 請割三司隸神策. 帝不能卻, 詔罷胤領鹽鐵, 胤銜之.

全誨等懼帝誅己, 與繼誨、彥弼、繼筠交通謀亂. 帝問令狐渙, 渙請召胤及全誨等宴內殿和解之. 韓偓謂：「不如顯斥一二柄臣, 許餘人自新, 妄謀必息. 不然皆自疑, 禍且速, 雖和解之, 凶焰益肆.」帝乃止. 是時全忠並河中, 胤爲急詔令入朝, 又詒書曰：「上反正, 公之力, 而鳳翔入朝, 引功自歸. 今若後至, 必先見討.」全忠得詔, 還汴, 悉師討全誨. 帝以爲忠, 又欲其與茂貞同功, 即詔並力. 令胤詒二鎮書, 示帝意. 全忠取同州, 汴兵凡七萬, 威震關中. 全誨等泣奏曰：「全忠且至, 欲脅陛下幸關東, 將謀傳禪. 臣不忍見高祖天下移他姓, 願至鳳翔, 合義兵討元惡.」帝未許, 方在乞巧樓, 全誨急, 即火其下, 帝降樓, 乃決西幸. 彥弼等以帝未即駕, 愈誖, 宮中禁索苛亟, 帝與後相視泣, 宮人私逃出都, 民崩沸, 或奔開化坊依胤第自固, 閈無留家. 鳳翔軍與左神策兵陣大衢, 長樂門外若丘墟然. 於是日南至, 百官不朝, 帝坐思政殿. 時彥弼先入鳳翔, 全誨逼帝出, 惟皇后、諸王數百騎爲衛, 帝繡袍、塗金帽, 以右神策軍從, 實天復元年十一月壬子. 全誨等遂火宮城, 繼誨、彥弼欲劫百官從天子, 李德昭等按兵衛之, 乃得免. 茂貞以帝居盩厔.

全忠取華州, 下令自釋曰：「吾被詔及得宰相書令入朝, 既至, 皆偽也. 逆臣全誨震驚天子, 脅乘輿出遷, 暴露草莽, 吾當入對言狀.」時公卿皆在長安, 數日不聞朝廷敕畫. 胤使王溥見全忠曰：「上猶在盩厔, 公宜亟進.」群臣盧知猷等奏記全忠, 請西迎天子, 答曰：「進則似脅君, 退則負國, 然敢不勉?」胤率百官迎全忠灞橋, 入舍長安一昔而西.

茂貞聞全忠至, 以帝入鳳翔, 從臣才三四人. 全忠遣楊達、裴鑄入鳳翔, 奉表天子. 汴部將康懷英襲破李繼昭於武功, 禽馘六千級. 全誨懼, 請救於李克用. 克用遺全忠書, 勸執崔胤, 洗海內謗, 全忠不答, 進屯鳳翔東偏. 茂貞登城隃語曰：「天子厭災於此, 讒人誤公來, 公當入覲.」全忠曰：「宦官脅驚乘輿, 吾以兵問罪, 迎上東還. 王非同謀者, 尚何所言?」明日, 圍鳳翔, 茂貞不出. 帝遣中人詔全忠班師, 不奉詔. 使者再往, 全忠聽命, 引兵攻邠州, 李繼徽嬰城三日乃降. 質其妻, 復使繼徽守, 回壁三原. 胤與鄭元規至三原, 邀說全忠. 全忠亦自聞茂貞將戰, 徙營渭北, 據高原, 戰不勝. 全忠夜入盩厔, 拔藍田, 復屯三原.

時李克用攻慈、隰, 救鳳翔, 全忠還河中. 克用部將李嗣昭戰數不利, 全忠取晉、汾二州, 嗣昭遁還河東. 全忠曰：「此茂貞所倚, 今敗矣, 何能久乎?」胤復說全忠曰：「宦豎謀擁帝入蜀.」且泣. 全忠執其手, 乃定計迎天子. 會硃友寧敗岐兵於莫父, 居人皆入保. 全忠以精甲五萬與茂貞決戰, 岐兵敗, 仆屍萬餘, 茂貞帳下八百人就縛, 乃嬰城, 自夏訖冬, 兵連不能解, 勝敗略相償. 援軍十餘壁, 數爲全忠擾襲, 不得進, 城中日困. 全忠由是取鳳、鄜、坊、成、隴等州, 間劫鈔以佐軍餉, 故能不乏. 茂貞疑帝與全忠有密約, 增甲士守宮殿.

初, 帝至鳳翔, 有鴉數萬棲殿樹, 謂之神鴉. 俄而鴉不來, 人以爲恐. 全誨等小人既勢窘, 更相怨疾, 不復遠慮. 時財用窶短, 帝輟所御膳賜全誨等, 三讓, 帝曰：「難得時欲同味耳.」茂貞食鮓美, 帝曰：「此後池魚.」茂貞曰：「臣養魚以候天子.」聞者皆駭.

於是全忠軍攻東城, 焚橋鏖戰, 部將李繼寵出降, 茂貞懼, 密圖誅中官以紓難. 先遺書曰：「禍亂之生, 全誨首之. 變興倉卒, 故迎天子至此. 且公未至, 懼它盜馮陵. 公既志輔社稷, 請奉乘輿還宮, 仆願以敝賦從.」全忠然許, 然軍稍薄城, 大謼者三, 岐軍皆投塹, 無斗意. 帝召茂貞、全誨、彥弼及宰相蘇檢、李繼岌、繼忠議, 和已決, 中官復沮罷. 它日, 帝召茂貞等曰：「十六宅諸王日奏餒死者十三, 王、公主、夫人皆間日食, 今又將竭, 奈何?」皆不敢對. 有衛士十餘人叩左銀台門, 遮全誨罵曰：「破一州, 餓死者十萬, 徒以軍容數人耳！」全誨詣茂貞叩頭訴, 茂貞謝曰：「士伍亦何知?」復訴於帝, 帝不許. 李繼昭見全誨曰：「昔楊軍容破楊守亮一族, 今驃騎復破吾族乎?」罵之, 乃出降. 宦豎數傳援軍至, 皆相賀, 百姓笑曰：「紿我乎！」 是時, 全忠合四鎮兵十餘萬, 營壘相屬, 晝夜攻. 外兵詬守者曰：「劫天子賊」, 守者亦詬外曰「奪天子賊.」 諸鎮見崔胤檄, 皆狐疑不出師, 唯青州節度使王師範取兗州, 襲華州, 李克用攻晉州以爲援. 全忠懼, 圍益急. 全誨等素譎險, 常爲全忠、胤所憚, 乃請先殺之, 以迎天子. 帝既惡宦人脅遷, 而茂貞又其黨, 全忠雖外示順, 終悖逆, 皆不可倚. 欲狩襄、漢, 依趙匡凝, 然不得去, 乃定計歸全忠, 以紓近禍.

三年正月, 茂貞請遣使諭全忠軍, 詔崔構挾中人郭遵誨往, 既行, 又命宮人寵顏馳見全忠, 諭密旨, 乃以蔣玄暉入衛. 二日, 茂貞獨見, 至日旰, 全誨、彥弘恨甚, 逮食, 不能捉匕, 自見勢去, 計無所用, 垂頭喪氣. 帝召韓偓見東橫門, 執手涕泗. 帝曰：「今先去四大惡, 餘以次誅矣.」於是內養八輩候廷中授命, 每二輩以衛士十人取一首, 俄而全誨、彥弘、易簡、敬容皆死. 即詔第五可範爲左軍都尉, 王知古、揚虔朗爲樞密使, 知古領上院, 虔朗領下院. 繼筠、繼誨、彥弼皆伏誅, 茂貞取其輜重. 是夜, 誅內諸司使韋處廷等二十二人, 悉以首內布囊, 詔蔣玄暉、學士薛貽矩送全忠, 曰：「是皆不肯使乘輿東者, 既斬之矣.」全忠大喜, 遍告軍中, 以姚洎爲岐、汴通和使. 全忠詒茂貞書曰：「宦者乘陴詈不已, 曰『稟王旨』, 是乎?」茂貞懼, 復誅小使李繼彝等十人, 於是開壘門. 全忠猶攻北壘, 帝遣寵顏賜御巾箱寶器, 使罷兵, 又捕殺中官七十人, 全忠亦使京兆誅黨與百餘人.

天子入全忠軍, 全忠泥首素服, 待罪客省, 傳呼徹三仗, 有詔釋全忠罪, 使朝服見. 全忠伏地泣曰：「老臣位將相, 勤王無狀, 使陛下及此, 臣之罪也.」帝亦嗚咽, 命韓偓起之, 解玉帶以賜, 召之食. 帝顧衛兵, 或有憤發者, 因履系解, 目全忠：「爲吾系之.」全忠跪結履, 汗浹於背, 而左右莫敢動. 是夜, 帝三召, 皆辭, 硃友倫以兵衛帝.

李克用引軍去, 帝還京師. 胤、全忠議, 盡誅第五可範等八百餘人於內侍省, 哀號之聲聞於路, 留單弱數十人, 備宮中灑掃. 胤以鎮人性謹厚, 即詔王鎔擇五十人爲敕使, 內諸司宦官主領者皆罷. 於是追諸道監軍, 所在賜死, 其財產籍入之. 詔以中官脅遷狀及全忠迎乘輿本末告方鎮, 罷監軍院, 咸視國初故事, 以三十人爲員, 衣黃衣, 不得養子. 內諸司皆歸省若寺, 兩軍內外八鎮兵悉屬六軍. 全忠還汴州, 帝以第五可範等無辜, 頗悼之, 爲文以祭. 自是宣傳詔命, 皆以宮人.

始, 劉季述專廢立, 中人皆與聞. 帝反正, 誅季述及薛齊偓數族而已, 餘貸不問；又悔之, 後稍稍誅夷, 群宦浸不安. 時帝懲幽辱, 能勵心庶政, 數召見群臣問治道, 有志中興, 而全誨、胤爭權, 外召強臣, 劫本朝以相吞齧, 卒用關東軍窮討暴誅, 君側雖清, 而全忠勢遂張, 帝卒弑死, 唐室以亡, 其禍本於全誨、彥弘云.

贊曰：袁紹誅常侍以逞, 而曹操移漢；崔丞相血軍容甘心焉, 而硃溫篡唐. 大抵假威柄於外, 以內攘奸人, 則大臣專, 王室卑矣. 漢、唐相去五百歲, 產亂取亡猶蹈一轍, 非天所廢, 而人謀洄刺乃然邪！

列傳第一百三十四

酷吏

太宗定天下, 留心聽斷, 著令：州縣論死三覆奏, 京師五覆奏. 獄已決, 尚芋然爲徹膳止樂. 至晚節, 天下刑幾措. 是時州縣有良吏, 無酷吏.

武後乘高、中懦庸, 盜攘天權, 畏下異已, 欲脅制群臣, 椔翦宗支, 故縱使上飛變, 構大獄. 時四方上變事者, 皆給公乘, 所在護送, 至京師, 稟於客館, 高者蒙封爵, 下者被賚賜, 以勸天下. 於是索元禮、來俊臣之徒, 揣後密旨, 紛紛並興, 澤吻磨牙, 噬紳纓若狗豚然, 至叛臠臭達道路, 冤血流離刀鋸, 忠鯁貴強之臣, 朝不保昏. 而後因以自肆, 不出幃闥, 而天命已遷, 猶慮臣下弗懲, 而六道使始出矣.

至載初, 右台御史周矩諫後曰：「凶人告訐, 遂以爲常, 推劾之吏, 以嶮責痛詆爲功, 鑿空投隙, 相矜以殘, 泥耳籠首, 枷楔兼暴, 拉脅簽爪, 縣發熏目, 號曰『獄持.』 晝禁食, 夜禁寐, 敲撲撼搖, 使不得瞑, 號曰『宿囚.』 人苟賒死, 何求不得? 陛下不諒, 試取告牒判無驗者, 使推其情, 有司必上下其手, 希合盛旨. 今舉朝脅息, 謂陛下朝與爲密, 夕與爲讎, 一罹攝逮, 便與妻子決. 且周用仁昌, 秦用刑亡. 惟陛下察之.」後寤, 獄乃稍息, 而酷吏浸浸以罪去.

天寶後至肅、代間, 政睟事叢, 奸臣作威, 渠憸宿狡, 頗用慘刻奮, 然不得如武後時敢搏擊殺戮矣.

嗚呼！非吏敢酷, 時誘之爲酷. 觀俊臣輩怵利放命, 內懷滔天, 又張湯、郅都之土苴云.

索元禮, 胡人也, 天性殘忍. 初, 徐敬業兵興, 武後患之, 見大臣常切齒, 欲因大獄去異己者. 元禮揣旨, 即上書言急變, 召對, 擢遊擊將軍, 爲推使. 即洛州牧院爲制獄, 作鐵籠赩囚首, 加以楔, 至腦裂死. 又橫木關手足轉之, 號「曬翅.」 或紡囚梁上, 縋石於頭. 訊一囚, 窮根柢, 相牽聯至數百未能訖, 衣冠氣褫. 後數引見賞賜, 以張其威, 故論殺最多. 是時來俊臣、周興踵而奮, 天下謂之「來索.」 薛懷義始貴, 而元禮養爲假子, 故爲後所信. 後以苛猛, 復受賕, 後厭衆望, 收下吏, 不服, 吏曰：「取公鐵籠來！」元禮服罪, 死獄中.

來俊臣, 京兆萬年人. 父操, 博徒也, 與裏人蔡本善. 本負博數十萬不能償, 操因納其妻, 先已娠而生俊臣, 冒其姓. 天資殘忍, 喜反覆, 不事產. 客和州爲奸盜, 捕送獄, 獄中上變, 刺史東平王續按訊無狀, 杖之百. 天授中, 續以罪誅, 俊臣上書得召見, 自陳前上琅邪王沖反狀, 爲續所抑. 武後以爲諒, 擢累侍御史, 按詔獄, 數稱旨. 後陰縱其慘, 脅制群臣, 前後夷千餘族. 生平有纖介, 皆入于死. 拜左台御史中丞, 中外累息, 至以目語.

俊臣乃引侯思止、王弘義、郭弘霸、李仁敬、康□韋、衛遂忠等, 陰嘯不逞百輩, 使飛語誣蔑公卿, 上急變. 每擿一事, 千里同時輒發, 契驗不差, 時號爲「羅織」, 牒左署曰：「請付來俊臣或侯思止推實必得.」後信之, 詔於麗景門別置獄, 敕俊臣等顓按事, 百不一貸. 弘義戲謂麗景門爲「例竟」, 謂入者例皆盡也. 俊臣與其屬硃南山、萬國俊作《羅織經》一篇, 具爲支脈綱由, 咸有首末, 按以從事.

俊臣鞫囚, 不問輕重皆注醯於鼻, 掘地爲牢, 或寢以匽溺, 或絕其糧, 囚至齧衣絮以食, 大抵非死終不得出. 每赦令下, 必先殺重囚乃宣詔. 又作大枷, 各爲號：一、定百脈, 二、喘不得, 三、突地吼, 四、著即臣, 五、失魂膽, 六、實同反, 七、反是實, 八、死豬愁, 九、求即死, 十、求破家. 後以鐵爲冒頭, 被枷者宛轉地上, 少遷而絕. 凡囚至, 先布械於前示囚, 莫不震懼, 皆自誣服.

如意初, 誣告大臣狄仁傑、任令暉、李遊道、袁智弘、崔神基、盧獻等下獄. 俊臣顓以夷誅大臣爲功, 乃奏囚降制, 一問而服者同首, 法得減死. 仁傑等已論死, 待日而決, 稍挺之, 仁傑乃遣子持帛書稱枉. 後見愕然, 責謂俊臣, 對曰：「是囚不褫巾服, 何肯服罪?」後遣通事舍人周綝往視, 遽假仁傑襆帶立西廂, +綝懼俊臣, 東視唯唯去, 莫敢聞. 先是, 宰相樂思晦爲俊臣夷其家,

有子九歲隸司農, 上變, 得召見, 言：「俊臣凶慘, 罔上不道, 若陛下假條反狀付之, 無大小皆如詔. 臣父死族夷, 不求生, 但惜陛下法爲俊臣所弄耳！」後意寤, 由是仁傑六族皆免. 又按大將軍張虔勖、內侍範雲仙, 虔勖不堪枉, 訟於大理徐有功, 俊臣使衛士亂斫之, 雲仙自陳事先帝, 命截其舌, 皆即死, 人人脅息.

久之, 俊臣納賈人金, 爲御史紀履忠所劾, 下獄當死. 後忠其上變, 得不誅, 免爲民. 長壽中, 還授殿中丞, 坐贓貶同州參軍事, 暴縱自如, 奪同僚妻, 又辱其母. 俄召爲合宮尉, 擢洛陽令, 進司仆少卿, 賜司農奴婢十人. 以官戶無面首, 聞西蕃酋阿史那斛瑟羅有婢善歌舞, 令其黨告以謀反, 而求其婢, 諸蕃長數十人, 割耳剺面訟冤, 僅得解. 綦連耀等有異謀, 吉頊以白俊臣, 殺數十族. 既欲擅發奸功, 即中頊以法, 頊大懼, 求見後自直, 乃免. 俊臣誣司刑史樊戩, 以謀反誅, 其子訴闕下, 有司無敢治, 因自刳腹. 秋官侍郎劉如璿爲流涕, 俊臣奏與同惡, 如璿自訴年老而涕, 吏論以絞, 後爲宥死, 流漢州.

萬歲通天中, 上巳, 與其黨集龍門, 題搢紳名於石, 抵而仆者先告, 抵李昭德不能中. 或以告昭德, 昭德謀繩其惡, 未發. 衛遂忠雖無行, 頗有辭辯, 素與俊臣善. 始王慶詵女適段簡而美, 俊臣矯詔強娶之. 它日, 會妻族, 酒酣, 遂忠詣之, 閽者不肯通, 遂忠直入謾罵, 俊臣恥妻見辱, 已命驅而縛於廷, 既乃釋之, 自此有隙, 妻亦慚, 自殺. 簡有妾美, 俊臣遣人示風旨, 簡懼, 以妾歸之. 俊臣知群臣不敢斥己, 乃有異圖, 常自比石勒, 欲告皇嗣及廬陵王與南北衙謀反, 因得騁志. 遂忠發其謀. 初, 俊臣屢掎摭諸武、太平公主、張昌宗等過咎, 後不發. 至是諸武怨, 共證其罪. 有詔斬於西市, 年四十七, 人皆相慶, 曰：「今得背著床瞑矣！」爭抉目、擿肝、醢其肉, 須臾盡, 以馬踐其骨, 無孑餘, 家屬籍沒.

方俊臣用事, 托天官得選者二百餘員, 及敗, 有司自首, 後責之, 對曰：「臣亂陛下法, 身受戮；忤俊臣, 覆臣家.」後赦其罪.

時有來子珣、周興者, 皆萬年人. 永昌初, 子珣上書, 擢左台監察御史, 無學術, 語言蚩惡, 後倚以按獄, 多徇後旨, 故賜姓武, 字家臣. 既誣雅州刺史劉行實弟兄謀反, 已誅, 掘夷先墓, 得遷遊擊將軍. 常衣錦半臂自異, 俄流死愛州.

興, 少習法律, 自尚書史積遷秋官侍郎, 屢決制獄, 文深峭, 妄殺數千人. 武後奪政, 拜尚書左丞, 上疏請去唐宗正屬籍. 是時左史江融有美名, 興指融與徐敬業同謀, 斬於市. 臨刑, 請得召見, 興不許, 融叱曰：「吾死無狀, 不赦汝.」遂斬之, 屍奮而行, 刑者蹴之, 三仆三作. 天授中, 人告子珣、興與丘神勣謀反, 詔來俊臣鞫狀. 初, 興未知被告, 方對俊臣食, 俊臣曰：「囚多不服, 奈何?」興曰：「易耳, 內之大甕, 熾炭周之, 何事不承.」俊臣曰：「善.」命取甕且熾火, 徐謂興曰：「有詔按君, 請嘗之.」興駭汗, 叩頭服罪. 詔誅神勣而宥興嶺表, 在道爲讎人所殺.

神勣者, 行恭子, 爲左金吾衛將軍. 高宗崩, 後使害章懷太子於巴州, 歸罪神勣, 下遷疊州刺史, 俄復故官, 佐俊臣等爲慘獄, 遂見倚愛. 博州刺史琅邪王沖起兵, 拜神勣清平道大總管討之. 州人殺王, 素服出迎, 神勣盡殺之, 凡千餘族, 即拜大將軍.

侯思止, 雍州醴泉人. 貧, 懶不治業, 爲渤海高元禮奴, 詭很無良. 恒州刺史裴貞笞吏, 吏積怨, 教思止告舒王元名與貞謀反, 付周興鞫訊, 皆夷宗, 拜思止遊擊將軍. 元禮懼, 引與同坐, 密教曰：「上不次用人, 如問君不識字, 宜對『獬豸不學而能觸邪, 陛下用人安事識字? 』」無何, 後果問, 思止以對, 後大悅. 天授中, 遷左台侍御史, 元禮又教：「上以君無宅, 必賜所沒逆人第, 宜辭曰：『臣疾逆臣, 不願居其地.』」既而果假之, 以其教對, 後益喜, 恩賞良渥.

思止本人奴, 言語俚下, 嘗按魏元忠, 讓曰：「亟承白司馬, 不爾受孟青.」洛陽有白司馬阪, 將軍有孟青棒, 即殺琅邪王沖者. 元忠不承, 思止曳之. 元忠徐起曰：「我如乘驢而墜, 足絓鐙, 爲所曳者.」思止怒, 復曳之曰：「拒制使邪?」欲抵殊死. 元忠罵曰：「侯思止, 欲得我頭, 當鋸截之, 無抑我承反. 汝位御史, 當曉禮義, 而曰『白司馬』、『孟青』, 是何物語? 非我, 孰教爾邪?」思止驚汗, 起謝曰；「幸蒙公教.」乃引登床. 元忠徐就坐, 色不變, 獄稍挺. 思止音吐鄙而訛, 人效以爲笑, 侍御史霍獻可數嘲靳之, 思止怒以聞, 後責獻可：「我已用之, 何所誚?」獻可具奏鄙語, 後亦大笑.

來俊臣棄故妻, 逼娶太原王慶詵女, 思止亦請娶趙郡李自挹女, 事下宰相, 李昭德執不可, 曰：「俊臣往劫慶詵女, 已辱國, 此奴復爾邪?」搒殺之.

王弘義, 冀州衡水人, 以飛變擢遊擊將軍, 再遷左台侍御史, 與來俊臣競慘刻. 暑月系囚, 別爲狹室, 積蒿施氈罽其上, 俄而死；已自誣, 乃舍佗獄. 每移檄州縣, 所至震懾. 弘義輒詫曰：「我文檄如狼毒、野葛矣！」始賤時, 求傍舍瓜不與, 乃騰文言園有白兔, 縣爲集衆捕逐, 畦蓏無遺. 內史李昭德曰：「昔聞蒼鷹獄吏, 今見白兔御史.」 延載初, 俊臣貶, 弘義亦流瓊州. 自矯詔追還, 事覺, 會侍御史胡元禮使嶺南, 次襄州, 按之, 弘義歸窮曰：「與公氣類, 持我何急?」元禮怒曰：「吾尉洛陽, 而子御史；我今御史, 子乃囚. 何氣類爲?」杖殺之.

郭弘霸, 舒州同安人, 仕爲寧陵丞, 天授中, 由革命舉, 得召見, 自陳：「往討徐敬業, 臣誓抽其筋, 食其肉, 飲其血, 絕其髓.」武後大悅, 授左台監察御史, 時號「四其御史.」 再遷右台侍御史, 大夫魏元忠病, 僚屬省候, 弘霸獨後入, 憂見顏間, 請視便液, 即染指嘗, 驗疾輕重, 賀曰：「甘者病不瘳, 今味苦, 當愈.」喜甚. 元忠惡其媚, 暴語於朝.

嘗按芳州刺史李思征, 不勝楚毒死. 後屢見思征爲厲, 命家人禳解. 俄見思征從數十騎至曰：「汝枉陷我, 今取汝！」弘霸懼, 援刀自刳腹死, 頃而蛆腐. 是時大旱, 弘霸死而雨. 又洛陽橋久壞, 至是成. 都人喜. 後問群臣：「外有佳事邪?」司勳郎中張元一曰：「比有三慶：旱而雨, 洛橋成, 弘霸死.」 姚紹之, 湖州武康人. 初以鸞台典儀累遷監察御史. 中宗時, 武三思烝僭不軌, 王同皎、張仲之、祖延慶等謀殺之, 事覺, 捕送新開獄, 詔紹之與左台大夫李承嘉按治. 初欲原盡其情, 會敕宰相李嶠等同訊, 執政畏禍, 粗滅無所問. 囚呼曰：「宰相有附三思者.」嶠等數附承嘉耳呫嚅, 紹之翻然不復顧, 即引力士十餘曳囚至, 築其口, 反接送獄中. 謂仲之曰：「事不諧矣！」仲之固言三思反狀, 紹之怒, 擊折其臂, 囚呼天曰：「吾雖死, 當訴爾於天！」因裂衫束之, 卒誣以謀反, 皆論族.

囚等已誅, 紹之意岸軒傲, 朝野注目, 擢左台侍御史. 奉使江左, 過汴州, 廷辱錄事參軍魏傳弓. 久之, 傳弓爲監察御史, 而紹之坐贓, 詔傳弓即按. 紹之謂揚州長史盧萬石曰：「我頃辱傳弓, 今來按, 我死矣.」獄具, 得贓五百萬, 法當死, 韋後女弟救請, 故減死, 貶瓊山尉. 俄逃還京, 萬年尉捕擊, 折其足. 更授南陵令, 員外置. 開元中, 爲括州長史同正, 不得與州事, 死.

周利貞者, 亡其系. 武後時調錢塘尉, 時禁捕魚, 州刺史飯蔬. 利貞忽饋佳魚, 刺史不受, 利貞曰：「此闌魚, 公何疑?」問其故, 答曰：「適見漁者, 禽不獲, 而有魚焉, 闌得之.」刺史大笑.

神龍初, 擢累侍御史, 諧附權強, 五王等疾之, 出爲嘉州司馬. 武三思亂禁中, 五王謀誅之, 私語崔湜, 湜反以其計告三思. 五王貶, 湜勸速殺之以絕人望, 問誰可使, 以利貞對. 利貞, 湜內足也. 表攝右台侍御史馳嶺外, 矯殺敬暉、桓彥範、袁恕己, 還, 拜左台御史中丞. 數爲仇人狙報, 幾不免.

先天初, 爲廣州都督. 湜陷劉幽求謫嶺表, 諷利貞殺之. 賴桂州都督王晙護而免. 利貞顓事剝割, 夷獠苦其殘虐, 皆起爲寇, 詔監察御史李全交按問, 得贓狀, 貶涪州刺史.

開元初, 詔：「利貞及滑州刺史裴談、饒州刺史裴棲貞、大理評事張思敬王承本、華原令康□韋、侍御史封詢行、判官張勝之劉暉楊允衛遂忠公孫琰、廉州司馬鍾思廉皆酷吏, 宜終身忽齒.」尋復授珍州司馬. 明年, 授夷州刺史, 黃門侍郎張廷珪執奏曰：「陛下英斷聖明, 四海心服. 所謂英斷, 殄凶逆、正朝廷是也；所謂聖明, 辨忠邪、信賞罰是也. 利貞, 宗、武舊黨, 鉏僇桓、敬, 自陛下登宸極, 布新政, 奪其班級, 遷之遐荒, 以允天下之望, 義士猶以罰輕爲望. 今錫以硃紱, 委以籓維, 是絀奸不必行也.」疏入, 遂寢. 未幾, 復授黔州都督, 加朝散大夫. 廷珪又表還制書曰：「利貞險薄小人, 附會三思, 傾危朝廷, 殺害功臣, 人神憤惋, 痛毒至今. 東都搜掩其家, 得金銀錦繡, 冒違制令, 當加重貶. 且久據朝廷, 捷給便佞, 見忠於君者, 猶仇讎然. 使之入朝則亂國, 撫俗則傷人. 今擢典要籓, 繇六品遷三品, 何往日罰之, 而今日賞之?」玄宗乃止.

會廷珪罷, 起爲辰州長史, 朝集京師, 與魏州長史敬讓皆奏事. 讓, 暉之子也, 以父冤越次而奏曰：「周利貞希奸臣意, 枉殺先臣暉, 惟陛下正罰以謝天下.」左台侍御史翟璋劾讓不待監引, 請行法. 玄宗曰：「訴父之枉, 不可不矜也；朝廷之儀, 不可不肅也.」奪讓俸三月, 復貶利貞邕州長史. 未幾, 賜死梧州.

開元中, 又有洛陽尉王鈞、河南丞嚴安之, 捶人畏不死, 視腫潰, 復笞之, 至血流乃喜.

王旭者, 貞觀時侍中珪孫也. 神龍初, 爲兗州兵曹參軍. 時張易之誅, 而兄昌儀先貶乾封尉, 旭輒斬其首送東都, 遷並州錄事參軍. 長史周仁軌者, 韋後黨也, 玄宗平內難, 有詔誅之, 旭不待覆, 斬首齎還京師, 遷累左台侍御史.

崔湜敗, 其婦翁盧崇道自嶺外逃歸東都, 爲讎家上變, 詔旭訊覆. 旭廣捕親黨, 窮極慘楚, 當以重辟, 崇道及三子皆死, 門生故人, 並海內名士, 皆絓染流徙, 天下咨其冤. 旭與大夫李傑不平, 更相罄訐, 傑坐斥衢州刺史, 故旭益橫, 殘毒以逞. 官數遷, 常兼御史. 其爲人苛急, 少縱貸, 人莫敢與忤. 每治獄, 囚皆逆服. 制獄械, 率有名, 曰「驢駒拔橛」、「犢子縣」等, 以怖下, 又縋發以石, 脅臣之. 時監察御史李嵩、李全交皆嚴酷, 取名與旭埒, 京師號「三豹」, 嵩爲赤, 全交爲白, 旭爲黑. 裏閭至相詛曰：「若違教, 值三豹.」 宋王憲官屬紀希虯兄爲劍南令, 坐贓, 旭奉使臨訊, 見其妻美, 逼亂之, 因殺其夫, 而納贓數百萬. 希虯使奴爲台傭事旭, 旭不知, 頗愛任之, 奴盡疏旭請求, 積數千以示希虯, 希虯泣訴於王, 王爲上聞, 詔劾治, 獲奸贓不貲, 貶龍川尉, 恚而死.

吉溫, 故宰相頊從子也. 性陰詭, 果於事. 諂附貴宦, 若子姓奉父兄. 天寶初, 爲新豐丞. 時太子文學薛嶷得幸, 引溫入見, 玄宗目之曰：「是一不良, 我不用.」罷之.

蕭炅爲河南尹, 御史遣溫到府有所訊詰, 乃並治炅, 不爲末摋, 右相李林甫善炅, 故得免. 炅入守京兆尹, 而溫方調萬年尉, 不辭, 人爲寒恐. 於是高力士間出就第, 炅多私謁, 溫乃先往, 與力士語, 執手歡甚, 將出, 炅通謁, 溫陽惶恐趨避, 力士止之, 語炅曰：「吾故人也.」炅揖乃去. 它日, 到炅府, 辭曰：「國家法不敢隳, 今而後洗心事公, 云何?」炅待盡歡.

林甫與李適之、張垍有隙. 適之領兵部, 而垍兄均爲侍郎, 林甫密遣吏擿其銓史偽選六十餘人, 帝命京兆與御史雜治, 累日情不得. 炅使溫佐訊, 溫分囚廷左右, 中取二重囚訊後舍, 楚械搒掠, 皆呻呼不勝, 曰：「公幸留死, 請如牒.」乃挺出. 諸史迎懾其酷, 及引前, 不訊皆服. 日中獄具, 林甫以爲能. 溫嘗曰：「若遇知己, 南山白額虎不足縛.」 林甫久當國, 權{君灬}天下, 陰構大獄, 除不附己者. 先引溫居門下, 與錢塘羅希奭爲奔走, 椎鍛詔獄. 希奭文深虐, 其舅鴻臚少卿張博濟, 林甫婿也, 以姻家故, 自御史台主簿再遷殿中侍御史. 初, 溫因中官納其出武敬一女爲盛王妃, 擢京兆士曹參軍.

林甫欲搖東宮, 左驍衛參軍柳勣影會發杜良娣家陰事. 溫按狀, 勣以誣誅, 因引勣所善王曾、王脩己、盧寧、徐征, 悉逮縛論死, 屍積大理垣下, 家屬離竄. 初, 中書舍人梁涉道遇溫, 低帽障面. 溫怒, 乃諷勣引涉及嗣虢王巨, 皆斥逐.

林甫惡楊慎矜, 王鉷飛書言圖讖事, 委溫以獄. 初, 慎矜客史敬忠與溫父善, 見溫繦葆時. 溫馳至東都, 捕逮楊氏親屬賓客, 取敬忠於汝州, 鐵鏁頸, 布蒙面, 未嘗正視, 陰遺吏脅曰：「慎矜獄具, 須君一辨, 君即服, 罪可貸, 即不服, 死不解.」敬忠即索筆自款, 溫陽不見, 再三請, 乃與之, 對如溫所敕. 溫謝曰：「丈人毋懼！」乃下拜. 慎矜以左證具, 欲自誣, 而讖不得. 御史盧鉉索其家, 挾讖以入, 於是慎矜兄弟皆賜死, 株連數十族.

是時, 溫與希奭相勖以虐, 號「羅鉗吉網.」 公卿見者, 莫敢耦語. 溫推事未窮, 而先計贓成奏, 乃引囚問, 震以烈威, 隨問輒承, 無敢迕, 鞭楚未收於壁, 而獄具矣. 林甫才其爲, 擢戶部郎中兼侍御史.

楊國忠、安祿山方尊寵, 高力士居中用事, 溫皆媚附之. 兄事祿山, 嘗密諗曰：「李右相雖厚待公, 然不肯引共政；我見遇久, 亦不顯以官. 公若薦我爲宰相, 我處公要任, 則右相可擠矣.」祿山大悅, 亟稱溫才, 天子亦忘前語. 於是祿山領河東節度, 表溫自副, 並知節度營田、管內采訪, 總留事, 拜雁門太守, 知安邊鑄錢事. 以母喪解, 祿山表爲魏郡太守. 楊國忠當國, 引拜御史中丞, 兼京畿關內采訪處置使. 祿山敕吏設白紬帳於傳以候命, 慶緒親御而餞之, 溫銜其德, 故朝廷動靜輒報, 不淹宿而知. 天寶十三載, 祿山入朝, 領閑廄使, 薦溫武部侍郎以爲副.

國忠與祿山爭寵, 而溫昵祿山甚, 國忠不善也. 會河東太守韋陟怨失職, 因溫以交祿山, 遍饋權近, 國忠遣人發其狀, 斥溫澧陽長史, 其屬員錫及陟皆坐貶. 明年, 溫仍坐受賕、奪民馬, 貶端溪尉.

始, 林甫死, 希奭出爲始安太守, 張博濟、韋陟、韋誡奢、李從一、員錫皆逗留始安, 溫既謫, 又依希奭以居. 國忠奏遣蔣沇臨按, 希奭擅稽罪人, 貶海康員外尉, 俄遣使者殺溫等五人. 溫之斥, 帝在華清宮, 詔從臣曰：「溫本酷吏子, 朕過用之, 故屢構大獄, 專威福. 今既斥, 公屬安矣.」 溫死五月而祿山反, 即偽位, 求溫子, 方十歲, 授河南參軍以報之.

崔器, 深州安平人. 曾祖恭禮, 尚真定公主, 爲駙馬都尉, 貌豐偉, 飲酒至斗不亂. 器有吏幹, 然性陷刻樂禍. 天寶中, 舉明經, 爲萬年尉. 逾月, 擢監察御史, 中丞宋渾爲東畿采訪使, 引爲判官. 渾坐贓敗, 器亦廢, 後爲奉先令.

安祿山陷京師, 器受賊署, 守奉先. 頃之, 同羅背賊, 賊將安守忠、張通儒亡去, 渭上義兵且數萬, 器大懼, 悉毀賊所署符敕, 募衆以應之. 渭上軍敗, 遂走靈武. 素善呂諲, 得爲御史中丞、戶部侍郎. 肅宗至鳳翔, 兼禮儀使. 二京平, 爲三司使. 器草定儀典, 令王官陷賊者, 悉入含元廷中, 露首跣足, 撫膺頓首請罪, 令刀仗環之, 以示扈從群臣. 器既殘忍希帝旨, 欲深文繩下, 乃建議陳希烈、達奚珣等數百人皆抵死. 李峴執奏, 乃以六等定罪, 多所厚貣. 後蕭華自賊中來, 因言：「王官重爲安慶緒驅脅, 至相州, 聞廣平王宣詔釋希烈等, 皆相顧愧悔. 及聞崔器議刑, 衆心復搖.」帝曰：「朕幾爲器所誤.」後爲吏部侍郎、御史大夫. 上元元年病亟, 叩頭若謝罪狀, 家人問之, 曰：「達奚尹訴於我.」三日卒.

毛若虛, 絳州太平人. 眉長覆目, 性殘鷙. 天寶末爲武功丞, 年六十餘. 肅宗還京師, 擢監察御史, 以國用大竭, 數請掊天下財, 巧傅於法, 日月有獻, 漸見識用. 大抵核囚, 先收家貲以定贓, 有不滿意, 攤索保伍姻近, 人懼其威, 無敢不如約.

乾元中, 鳳翔七坊士數剽州縣間殺人, 尉謝夷甫不勝怒, 搒殺之. 士妻訴李輔國, 輔國請御史孫鎣窮治, 獄久不具, 詔中丞崔伯陽與三司參訊, 未決. 乃使若虛按之, 即歸罪夷甫. 伯陽爭甚力, 若虛慢拒, 伯陽怒, 若虛即馳入白於帝. 詔姑出, 若虛泥訴曰：「臣出即死.」因蔽若虛殿中, 而召伯陽. 伯陽至, 具劾若虛罔上, 帝主先語, 叱伯陽出, 並官屬悉貶嶺外. 李峴頗左右鎣等, 罷宰相. 於是若虛權焰震朝廷, 群臣不舒息. 尋擢御史中丞. 上元元年, 以罪貶賓化尉, 死.

敬羽, 河中寶鼎人. 貌寢甚, 性便辟, 善候人意. 補匡城尉, 朔方安思順表爲節度府屬. 肅宗初, 擢監察御史, 以言利幸. 京師平, 任遇浸顯, 凶態不能忍, 乃作巨枷, 號「翾尾榆」, 囚人多死. 又仆囚於地, 以門牡轢腹；掘地實棘, 席蒙上, 瀕坎鞫囚, 不服則擠之坎, 人多濫死. 遷累御史中丞、宗正卿.

鄭國公李遵坐賄下詔獄, 羽參按, 遵肥而羽瘠, 則引遵危坐小床, 痹且仆, 遵欲申足, 羽曰：「公乃囚, 我延公坐, 何可慢?」遵仆三四, 徐受所言, 得贓至數百萬. 嗣岐王珍謀反, 詔羽窮劾, 乃悉召支黨, 環以搒具, 囚惶怖, 一昔獄成, 珍賜死, 左衛將軍竇如玢等九人皆斬, 太子洗馬趙非熊等六七人斃杖下, 聞者毛豎.

先是, 胡人康謙以賈富, 楊國忠輔政, 納其金, 授安南都護, 領山南東路驛事, 吏疾之, 誣其通史朝義. 羽鞫之, 謙須長三尺, 明日脫盡, 膝腂皆碎, 人視之以爲鬼, 乃殺之.

羽與毛若虛、裴升、畢曜同時爲御史, 皆暴忍, 時稱「毛敬裴畢.」 未幾, 升、曜流黔中. 寶應初, 羽斥道州刺史, 詔殺之. 羽聞使者至, 縗服而逃, 吏械之. 臨死, 袖中出牒數番, 乃吏相告訐, 吒曰：「不及推, 死矣, 治州者無宜寢.」

列傳第一百三十五

籓鎮魏博

安、史亂天下, 至肅宗大難略平, 君臣皆幸安, 故瓜分河北地, 付授叛將, 護養孽萌, 以成禍根. 亂人乘之, 遂擅署吏, 以賦稅自私, 不朝獻於廷. 效戰國, 肱髀相依, 以土地傳子孫, 脅百姓, 加鋸其頸, 利怵逆汙, 遂使其人自視猶羌狄然. 一寇死, 一賊生, 訖唐亡百餘年, 卒不爲王土.

當其盛時, 蔡附齊連, 內裂河南地, 爲合從以抗天子. 杜牧至以「山東, 王不得, 不王；霸不得, 不霸；賊得之, 故天下不安.」 又曰： 厥今天下何如哉? 幹戈朽, 斧鉞鈍, 含引混貸, 照育逆孽, 殆爲故常. 而執事大人曾不曆算周思, 以爲宿謀, 方且嵬岸抑揚, 自以爲廣大繁昌莫己若也. 嗚呼！其不知乎, 其俟蹇頓顛傾而後爲之支計乎? 且天下幾裏, 列郡幾所, 自河以北, 蟠城數百, 角奔爲寇, 伺吾人憔悴, 天時不利, 則將與其朋伍駭亂吾民於掌股之上. 今者及吾之壯, 不圖擒取, 乃偷處恬逸, 以爲後世子孫背脅疽根, 此復何也?  議者曰：倔強之徒, 吾以良將勁兵爲銜策, 高位美爵充飽其腸, 安而不橈, 外而不拘, 猶豢虎狼而不拂其心, 則忿氣不萌, 此大曆、貞元所以守邦也. 何必疾戰焚煎吾民, 然後爲快也?  愚曰：大曆、貞元之間, 有城數十, 千百卒夫, 則朝廷貸以法, 故於是闊視大言, 自樹一家, 破制削法, 角爲尊奢. 天子不問, 有司不呵；王侯通爵, 越祿受之；覲聘不來, 幾杖扶之；逆息虜胤, 皇子嬪之. 地益廣, 兵益強, 僭擬益甚, 侈心益昌. 土田名器, 分劃大盡, 而賊夫貪心, 未及畔岸, 淫名越號, 走兵四略, 以飽其志. 趙、魏、燕、齊, 同日而起, 梁、蔡、吳、蜀, 躡而和之, 其餘混澒軒囂, 欲相效者, 往往而是. 運遭孝武, 前英後傑, 夕思朝議, 故能大者誅鉏, 小者惠來. 大抵生人油然多欲, 欲而不得則怒, 怒則爭亂隨之. 是以教笞於家, 刑罰於國, 征伐於天下, 裁其欲而塞其爭也. 大曆、貞元之間反此, 提區區之有, 而塞無涯之爭, 是以首尾指支, 幾不能相運掉也. 凡今者不知非此, 而反用以爲經, 將見爲盜者非止於河北而已. 嗚呼！大曆、貞元守邦之術, 永戒之哉！ 魏博傳五世, 至田弘正入朝, 十年復亂, 更四姓, 傳十世, 有州七. 成德更二姓, 傳五世, 至王承元入朝明年, 王廷氵奏反, 傳六世, 有州四. 盧龍更三姓, 傳五世, 至劉總入朝, 六月, 硃克融反, 傳十二世, 有州九. 淄青傳五世而滅, 有州十二. 滄景傳三世, 至程權入朝, 十六年而李全略有之, 至其子同捷而滅, 有州四. 宣武傳四世而滅, 有州四. 彰義傳三世而滅, 有州三. 澤潞傳三世而滅, 有州五. 雖然, 跡其由來, 事有因藉, 地之輕重, 視人謀臧否歟！今取擅興若世嗣者, 爲《籓鎮傳》. 若田弘正、張孝忠等, 暴忠納誠, 以屏王室, 自如別傳云.

田承嗣, 字承嗣, 平州盧龍人. 世事盧龍軍, 以豪俠聞. 隸安祿山麾下, 破奚、契丹, 累功至武衛將軍. 祿山反, 與張忠志爲賊前驅, 陷河、洛. 嘗大雪, 祿山按行諸屯, 至其營, 若無人, 已而擐甲列卒, 閱所籍, 不缺一人, 祿山異其能, 使守潁川.

郭子儀平東都, 承嗣以郡降, 俄而復叛. 安慶緒奔鄴, 承嗣自潁川來, 與蔡希德、武令榔合兵六萬, 慶緒復振, 抗王師. 歲餘, 史思明亂, 承嗣又爲賊導, 及朝義敗, 與共保莫州. 仆固瑒追北, 承嗣急, 乃詐朝義使自求救幽州. 承嗣守莫, 因執賊妻息降於瑒, 厚以金帛反間瑒將士. 瑒慮下生變, 即約降. 承嗣詐疾不出, 瑒欲馳入取之, 承嗣列千刀爲備, 瑒不得志, 承嗣重賂之以免. 乃與張忠志、李懷仙、薛嵩皆詣仆固懷恩謝, 願備行間. 朝廷以二賊繼亂, 州縣殘析, 數大赦, 凡爲賊詿誤, 一切不問. 當是時, 懷恩功高, 亦恐賊平則任不重, 因建白承嗣等分帥河北, 賜鐵券, 誓不死. 拜承嗣莫州刺史, 三遷至貝博滄瀛等州節度使, 檢校太尉.

承嗣沈猜陰賊, 不習禮義. 既得志, 即計戶口, 重賦斂, 曆兵繕甲, 使老弱耕, 壯者在軍, 不數年, 有衆十萬. 又擇趫秀強力者萬人, 號牙兵, 自署置官吏, 圖版稅入, 皆私有之. 又求兼宰相, 代宗以寇亂甫平, 多所含宥, 因就加同中書門下平章事, 封雁門郡王, 寵其軍曰天雄, 以魏州爲大都督府, 即授長史, 詔子華尚永樂公主, 冀結其心. 而性著凶詭, 愈不遜.

大曆八年, 相衛薛嵩死, 弟萼求假節, 牙將裴志清逐萼, 萼以衆歸承嗣. 而帝自用李承昭爲相州刺史, 未至, 承嗣使人訹吏士反, 陽言救, 實襲取之. 帝遣使者諭罷兵, 承嗣不奉詔, 遣將盧子期取洺州, 楊光朝取衛州, 脅刺史薛雄亂, 不從, 屠其家, 悉四州兵財以歸, 擅置守宰. 逼使者行礠、相, 遣劉渾從之, 陰使從子悅諷諸將詣使者剺面請承嗣爲帥, 使人不敢詰, 於是厚賞請己者. 帝乃下詔貶承嗣永州刺史, 許一子從, 悅及諸子皆逐惡地. 詔河東節度使薛兼訓、成德李寶臣、幽州硃滔、昭義李承昭、淄青李正己、淮西李忠臣、永平李勉、汴宋田神玉等兵六萬掎角進, 若承嗣不承命, 聽在所討執, 以軍法從事. 其下霍榮國以礠降. 李正己攻拔德州, 李忠臣攻衛, 築偃月壁河上. 承嗣列將往往攜阻, 殺數十人乃定. 帝又遣御史大夫李涵督諸節度並力. 承嗣遣裴志清等攻冀州, 志清以兵附成德, 承嗣悉衆圍之, 爲寶臣所逐, 火輜重, 歸于貝, 計益窮, 不知所出, 遣其下郝光朝奉表請委身北闕下. 又使悅與盧子期將萬人攻礠州, 屯東山. 宣慰使韓朝彩等固守, 兼訓以萬騎屯西山, 成德、幽州各遣兵救礠. 時承昭以神策射生繼進, 入河東壘. 諸軍進討, 數有功, 頗賞, 天子使中人多出御服、良馬、黃白金萬計勞賚, 使人供帳高會. 諸軍少懈, 而正己、寶臣二軍會棗強, 更相見. 會正己軍輒引去, 忠臣乃棄月壘, 濟河屯陽武. 承昭使成德、幽州兵循東山襲子期軍, 自閉壁以驕賊. 子期分步騎萬人環承昭壁, 以兵四千乘高望麾而進. 河東將劉文英、辛忠臣等決戰, 而成德、幽州兵繞出子期後, 於是圍解. 更陣高原, 諸將與承昭夾攻, 大戰臨水, 賊敗, 屍旁午數裏, 斬九千級、馬千匹, 執子期及將士二千三百, 旗纛器甲鼓角二十萬. 諸軍乘勝進, 距礠十里, 暮而舍. 承昭舉燧, 朝彩出銳兵鼓噪薄魏營, 斬首五百, 悅驚, 率餘兵夜走, 盡棄旗幕鎧仗五千乘. 成德將王武俊以子期歸寶臣, 寶臣方攻洺州, 因以示城下, 降之, 復徇瀛州, 瀛州亦降. 得兵萬人, 粟二十萬石, 獻子期京師, 斬之.

天子遣中人勞寶臣, 不爲禮, 寶臣乃貳, 反攻硃滔, 與承嗣和, 承嗣與之滄州. 正己又請天子許承嗣入朝. 十一年, 帝遣諫議大夫杜亞持節至魏受其降, 許闔門還京師, 赦魏博所管與更始. 承嗣逗留不至. 其秋, 復略滑州, 敗李勉兵. 會李靈耀以汴州叛, 詔忠臣、勉、河陽馬燧合討. 靈耀求救於魏, 承嗣使悅將兵三萬赴之, 敗勉將杜如江、正己將尹伯良, 死者殆半, 乘勝屯汴北郛, 與靈耀合. 燧、忠臣逆擊, 破之, 悅脫身遁, 斬獲數萬. 靈耀東走, 欲歸承嗣, 爲如江所禽, 並魏將常准獻京師. 明年, 承嗣上書請罪, 有詔復官爵, 子弟皆仍故官, 復賜鐵券.

承嗣盜有貝、搏、魏、衛、相、礠、洺七州, 而未嘗北面天子. 凡再興師, 會國威中奪, 窮而復縱, 故承嗣得肆奸無怖忌. 十四年死, 年七十五, 贈太保.

悅, 蚤孤, 母更嫁平盧戍卒, 悅隨母轉側淄、青間. 承嗣得魏, 訪獲之, 年十三, 拜伏有禮, 承嗣異之, 委以號令, 裁處皆與承嗣意合. 及長, 剽悍善斗冠軍中, 賊忍狙詐, 外飭行義, 輕財重施, 以鉤美譽, 人皆附之. 承嗣愛其才, 將死, 顧諸子弱, 乃命悅知節度事, 令諸子佐之. 帝因詔悅自中軍兵馬使、府左司馬擢留後, 俄檢校工部尚書, 爲節度使.

悅始招致賢才, 開館宇, 禮天下士, 外示恭順, 陰濟其奸. 帝晚年尤寬弛, 悅所奏請無不從. 德宗立, 不假借方鎮, 諸將稍惕息. 會黜陟使洪經綸至河北, 聞悅養士七萬, 輒下符罷其四萬歸田畝. 悅即奉命, 因大集將士, 以好言激之曰：「而等籍軍中久, 仰縑廩養父母妻子, 今罷去, 何恃而生?」衆大哭. 悅乃悉出家貲給之, 各令還部, 自此, 魏人德悅.

及劉晏死, 籓帥益懼, 又傳言帝且東封泰山, 李勉遂城汴州；而李正己懼, 率兵萬人屯曹州, 乃遣人說悅同叛. 悅因與梁崇義等阻兵連和, 以王侑、扈趯、許士則爲腹心；邢曹俊、孟希祐、李長春、符璘、康愔爲爪牙. 建中二年, 鎮州李惟嶽、淄青李納求襲節度, 不許, 悅爲請, 不答, 遂合謀同叛. 會於邵、令狐峘等表汰浮圖, 悅乃詐其軍曰：「有詔閱軍之老疾疲弱者.」繇是舉軍咨怨. 悅與納會濮陽, 納分兵佐悅.

會幽州硃滔等奉詔討惟嶽, 悅乃遣孟希祐以兵五千助惟嶽；別遣康愔以兵八千攻邢州；楊朝光以兵五千壁盧疃, 絕昭義餉道. 悅自將兵數萬繼進, 又使朝光攻臨洺將張伾. 伾固守, 食且盡, 賞賜不足, 乃飾愛女示衆曰：「庫廩竭矣, 願以此女代賞.」士感泣, 請死戰, 大破悅軍. 有詔河東馬燧、河陽李芃與昭義軍救伾. 三節度次狗、明二山間, 未進. 伾急, 以紙爲風鳶, 高百餘丈, 過悅營上, 悅使善射者射之, 不能及. 燧營噪迎之, 得書言「三日不解, 臨洺士且爲悅食.」燧乃自壺關鼓而東, 破盧疃, 戰雙岡, 禽賊大將盧子昌而殺朝光, 悅遁保洹水.

於是曹俊爲貝州刺史, 乃承嗣時舊將, 果而謀. 悅未得志, 召問計安出, 對曰：「兵法, 十則攻, 今公以逆幹順, 勢不敵也. 宜留兵萬人屯[崞阝]口, 以遏西師, 則舉河北二十四州, 惟公所命. 今攻臨洺, 糧竭卒老, 不見其可.」悅所昵扈趯、孟希祐等皆訾短之, 故悅不聽其言. 燧等距悅軍三十里, 築壘相望. 悅與納合兵三萬, 陣洹水. 燧引神策將李晟夾攻悅, 悅大敗, 死傷二萬計, 引壯騎數十夜奔魏, 其將李長春拒關不內, 以須官軍. 而三帥頓不進. 明日, 悅得入, 殺長春, 持佩刀立軍門, 流涕曰：「悅藉伯父餘業, 與君等同休戚. 今敗亡及此, 不敢圖全. 然悅久稽天誅者, 特以淄青、恒冀子弟不得承襲, 既弗能報, 乃至用兵, 使士民塗炭. 悅正緣母老不能自剄, 願公等斬悅首以取富貴, 無庸俱死.」乃自投於地. 衆憐, 皆抱持之曰：「今士馬之衆, 尚可一戰, 事脫不濟, 死生以之.」悅收淚曰：「諸公不以悅喪敗, 誓同存亡, 縱身先地下, 敢忘厚意乎?」乃斷發爲誓, 將士亦斷發, 約爲兄弟；乃率富民大家財及府庫所有, 大行賜與. 而李再春及其子瑤以博州降, 悅從兄昂以洺州降, 燧等受之、悅皆族昂等家. 悅自視兵械乏, 衆單耗, 懼, 不知所出, 復召曹俊與之謀. 曹俊爲整軍完壘以振士氣, 群心復堅, 後十餘日, 燧等始進薄城下.

未幾, 王武俊殺惟嶽, 而深州降硃滔, 滔分兵守之. 天子授武俊恒州刺史, 以康日知爲深、趙二州觀察使. 武俊恨賞薄, 滔怨不得深州, 悅知二將可間, 乃曨路使王侑、許士則說滔曰：「司徒奉詔討賊, 不十日, 拔束鹿, 下深州, 惟嶽勢蹙, 故王大夫能得逆首. 聞出幽州日, 有詔破惟嶽得其地即隸麾下, 今乃以深州與康日知, 是朝廷不信於公也. 且上英武獨斷, 有秦皇、漢武風, 將誅豪桀, 掃除河朔, 不使父子相襲. 又功臣劉晏等皆旋踵破滅, 殺梁崇義, 誅其口三百餘, 血丹漢江. 今日破魏, 則取燕、趙如牽轅下馬耳. 夫魏博全則燕、趙安, 鄙州尚書必以死報德. 且合從連衡, 救災恤患, 不朽之業也, 尚書願上貝州以廣湯沐, 使侑等奉簿最孔目, 司徒朝至魏則夕入貝, 惟孰計之.」滔心素欲得貝, 即大喜, 使侑先還告師期.

先是, 詔武俊出恒冀粟三十萬賜滔, 使還幽州, 以突騎五百助燧軍. 武俊懼悅破, 將起師北伐, 不肯歸粟、馬. 滔因使王郅說武俊曰：「天子以君善戰, 天下無前, 故分散粟、馬以弱君軍. 今若舉魏博, 則王師北向, 漳、滏勢危. 誠能連營南旆, 解田悅於倒縣, 大夫之利也, 豈特粟不出窖, 馬不離廄, 又有排危之義, 聲滿天下. 大夫親斷逆首, 血衊釁衣袖, 日知不出趙城, 何功於國, 而坐兼二州. 河北士以不得深州爲大夫恥.」武俊既得深, 亦喜, 即日使使報滔.

於是滔率兵二萬屯寧晉, 武俊以兵萬五千會之. 悅恃救至, 使康愔督兵與王師戰御河上, 大敗, 棄甲走城. 悅怒, 閉門不內, 蹈藉死塹中者甚衆. 其夏, 滔、武俊軍至, 悅具牛酒迎犒. 燧等營魏河西, 武俊、滔、悅壁河東, 起樓櫓營中, 兩軍相持, 自秋汔冬. 燧遣晟以兵三千, 自邢、趙與張孝忠合攻涿、莫二州, 以絕幽、薊路.

悅重德滔, 欲推爲盟主而臣之. 滔不敢當, 乃更議如七國故事. 悅國號魏, 僭稱魏王, 以府爲大名府, 署子爲府留後；以扈趯爲留守, 許士則爲司武, 曾穆司文, 裴抗司禮, 封演司刑, 並爲侍郎；劉士素爲內史舍人, 張瑜、孫光佐爲給事中, 邢曹俊、孟希祐爲左右仆射, 田晁、高緬爲征西節度使, 蔡濟、薛有倫爲虎牙將軍, 高崇節知軍前兵馬, 夏侯爲兵馬使. 晁以兵數千助李納守鄆. 明年夏, 滔屯河間, 留大將馬寔以兵萬人戍魏. 會硃泚亂, 帝出奉天, 燧還太原, 武俊等皆罷, 悅餞之, 厚遺武俊、寔, 官屬皆有贈.

興元元年, 滔自將兵欲南度河助泚, 使王郅見悅計事曰：「頃大王在重圍, 孤與趙刻日赴王難以全魏、貝. 今秦帝已據關中, 孤以步騎十萬與回紇趨東都相應接, 王能從孤濟河, 合勢以取大梁, 孤得西收鞏、陝, 與秦兵會, 天下可定也. 則王與趙王永無南慮, 爲脣齒之國, 幸速計之.」是時, 悅聞天子已赦罪, 復官爵, 心不欲行, 重遽絕滔, 陽遣薛有倫報滔如約. 滔大喜, 復使舍人李琯申固所言, 悅猶豫, 許士則諫曰：「冀王勇決權略, 一世之雄也, 殺懷仙, 屠希彩, 訹兄使如京師而奪之權, 有恩者誅, 同謀者覆, 彼心腹渠可量哉? 今大王之親不加泚, 勇不加懷仙、希彩也, 而念恩不已, 拘攣匹夫義, 出且見禽. 彼得魏博, 北聯幽薊, 南入梁、鄭而與泚合, 其理然也. 大王不如偽許出迎, 遣州縣具牛酒, 至則以事自解, 不可顧恩取禍也.」悅然之. 先是, 武俊陰約悅背滔, 使相望. 及聞滔要悅西, 使田秀馳說悅曰：』聞大王欲從滔度河, 爲泚掎角, 非也. 方泚未盜京師時, 滔爲列國, 且自高, 如得東都, 與泚連禍, 兵多勢張, 返制於豎於乎? 今日天子復官赦罪, 乃王臣, 豈舍天子而北面滔、泚耶！願大王閉壘不出, 武俊須昭義軍出, 爲王討之.」悅因秀還, 具道其謀, 而遣曾穆報滔. 滔喜, 自河間悉師而南, 逾貝州, 次清河, 使人報悅, 悅不至. 進屯永濟, 使王郅等督之曰：「王約出館陶與大王會, 乃濟河.」悅良久曰：「始約從王, 今舉軍持悅曰：『魏比困侵掠, 供擬屈竭.』以悅日拊循, 猶恐人且攜間, 一日去城邑, 朝出夕變, 且何歸? 不然, 悅不敢背約. 今遣孟希祐悉兵五千助王.」因使其屬裴抗、盧南史報命. 滔怒罵曰：「逆虜前日求救, 許我貝州, 我不取；尊我爲天子, 我與同爲王；教我遠來而不出. 是賊不擊, 尚何誅?」乃囚抗等, 使馬寔取數縣, 已而釋抗還之, 悅兵不敢出, 遂圍貝州. 滔取武城, 通德、棣, 供軍饋, 盡囚諸縣官吏, 唯清陽不下, 滔圍之. 寔拔清平, 殺五百人, 俘男女貲財去.

於是李抱真、武俊約出兵救魏. 會有詔拜悅檢校尚書右仆射, 封濟陽郡王, 而給事中孔巢父持節宣勞. 始悅阻兵凡四年, 狂愎少謀, 亟戰數北, 死者什八, 士苦之, 且厭兵. 既巢父至, 莫不欣然. 悅與巢父張飲, 門階皆徹衛. 至夜分, 從弟緒與族人私語曰：「仆射妄起兵, 幾赤吾族. 以金帛厚天下, 而不至兄弟.」或諫止之, 緒怒, 殺諫者, 乃與左右逾垣入. 悅方醉, 寢酣. 緒挺刃升堂, 二弟諫止, 緒斬之, 因手刺悅, 並殺基母妻. 悅死, 年三十四. 比明, 以悅命召許士則、蔡濟計事, 至則殺之. 劉忠信者, 悅常使防督緒直寢門, 緒呼曰：「忠信刺仆射, 與扈趯反.」衆執之, 語曰：「無之.」支已殊絕.

緒字緒, 承嗣第六子. 悅待諸弟無所間, 使緒主牙軍, 而凶險多過, 嘗笞勖之. 悅於飲食衣服, 儉嗇有節, 緒常苦不足, 頗怨望, 故作難. 悅既死, 懼衆不附, 以其徒數百將出奔, 邢曹俊率衆追還. 緒乃下令軍中曰：「我先王子, 能立我者賞.」衆乃共推緒爲留後, 歸罪扈趯, 斬其首以徇. 復殺悅親信薛有倫等數十人, 因巢父遣使者聽命天子. 滔聞悅死, 以兵五千合寔軍, 進攻魏州. 寔瀕王莽河壁, 南距河, 東抵博州, 殺略甚衆. 使人入魏招緒降. 緒新篡, 而寔圍且急, 乃遣使以好言見滔, 滔許與盟. 曾穆勸緒絕滔, 而緒部分亦定, 乃乘城戰, 武俊、抱真各脩好如悅時. 詔即拜緒節度使. 寔圍魏凡三月, 滔敗走.

貞元元年, 以嘉誠公主降緒, 拜駙馬都尉. 李希烈平, 以功賜一子八品官. 緒猜忌, 殺兄弟姑妹凡數人. 兄朝, 仕李納爲齊州刺史. 或言納將入之魏以代緒, 緒厚賂納, 且召朝, 朝以死請不行, 乃送之京師, 過滑, 緒將篡取之, 賈耽以兵援接, 乃免.

累遷檢校尚書左仆射、常山郡王, 又徙王雁門, 實封五百戶, 加同中書門下平章事. 暴疾死, 年三十三, 贈司空. 少子季安嗣.

季安字夔. 母微賤, 公主命爲己子, 寵冠諸兄. 數歲, 爲左衛胄曹參軍、節度副使. 緒死時, 年十五, 匿喪觀變, 軍中推爲留後, 因授節度使. 除喪, 加檢校尚書右仆射, 進位檢校司空, 俄同中書門下平章事. 季安畏主之嚴, 頗循禮法. 及主薨, 始自恣, 擊鞠從禽, 酣嗜欲, 軍中事率意輕重, 官屬進諫皆不納.

會詔中尉吐突承璀以神策兵討王承宗, 季安謀曰：「王師不跨河二十五年, 今越魏伐趙, 趙誠虜, 魏亦虜矣, 奈何?」或請以五千騎決除君憂. 季安曰：「善, 沮軍者斬！」時幽州劉濟將譚忠適使魏, 聞之, 入見季安曰：「往年王師取蜀取吳, 算不失一, 是宰相謀也. 今伐趙, 不使耆臣宿將而付中臣, 不起天下甲而出秦甲, 君知誰爲之謀? 此上自爲謀, 以誇服臣下. 若師未叩趙, 而先碎於魏, 是上之謀不及下, 且能不恥！既恥且怒, 必任智畫, 仗猛將, 再舉涉河. 鑒前之敗, 必不越魏誅趙；校罪輕重, 必不先趙後魏. 是上不上, 下不下, 當魏而來也.」季安曰：「計安出?」忠曰：「王師入魏, 君厚犒之. 悉甲伐趙, 而陰遺趙書曰：『魏若伐趙, 爲賣友；魏若與趙, 爲反君. 賣友反君, 魏不忍受. 執事能弛陴鄣, 遺一城, 魏得持之獻捷天子以爲符, 此使魏北得以奉趙, 西得以爲臣, 不世之利也.』趙不拒君, 則魏安矣.」季安然之, 遣大將率兵會王師伐承宗, 糧餉自辦, 取堂陽以報, 加太子太保.

有丘絳者, 父時賓佐, 與同府侯臧爭權, 季安怒, 斥爲下縣尉, 俄召還, 先坎道左, 既至, 生瘞之. 忍酷無忌憚, 大抵如此, 死年三十二, 贈太尉.

妻元誼女, 召諸將立其子懷諫, 最幼, 不能事, 政決於私奴蔣士則, 數易置諸將, 軍中怒, 取田興爲留後, 所謂田弘正者, 以懷諫歸第, 殺士則等十餘人. 季安既葬, 送懷諫京師, 授右監門衛將軍, 寵錫蕃渥. 緒弟縉、華顯於朝.

縉字雲長, 貞元十年入朝, 授左驍衛將軍, 封扶風郡公. 元和中, 拜夏綏銀節度使. 始開元時, 置宥州, 扼寇路, 久而廢, 縉復城之. 王師伐蔡, 縉上橐它牛馬助軍. 吐蕃寇豐州, 縉設伏邀其歸, 俘斬過當. 入爲左衛大將軍, 李聽代之. 聽劾縉盜沒軍糧四萬斛, 強取羌人羊馬, 故吐蕃得乘隙. 貶衡王傅. 俄而吐蕃又攻鹽州, 貶房州司馬. 長慶初, 終左領軍衛將軍. 華, 太常少卿, 尚永樂、新都二公主.

田氏自承嗣至懷諫, 四世, 凡四十九年.

史憲誠, 其先奚也, 內徙靈武, 爲建康人. 三世署魏博將, 祖及父爵皆爲王. 憲誠始以趫敢從父軍, 田弘正討李師道, 將先鋒兵四千濟河, 拔城柵, 師踵進, 乘勝逐北, 傅鄆堞. 師道傳首, 以功兼御史中丞.

長慶二年, 田布之自殺也, 軍亂且囂. 時憲誠爲中軍兵馬使, 頗言河朔舊事以搖其衆, 衆乃逼還府, 擅總軍務. 穆宗以硃克融、王廷氵奏方盜幽、鎮, 未有以制, 即以節度使授之. 憲誠外詫王命, 而陰結幽、鎮, 依以自固. 時李騕方亂, 私與交通, 數助請旄節, 城馬頭, 具舟黎陽, 示將濟師者. 會天子遣司門郎中韋文恪宣慰, 憲誠見使者禮倨, 言辭悖慢. 俄聞斬騕, 更恭謹謂文恪曰：「我本奚, 如狗也, 唯知識主, 雖日加箠不忍離.」其譎獪類此. 進檢校司空.

與李全略爲婚家, 大和中, 其子同捷反, 潛以糧餉資之. 文宗申約, 使者相望, 因進同中書門下平章事. 憲誠使大將至京師偵事, 作謾言自大, 宰相韋處厚折其詐, 遣去. 憲誠懼, 出兵從王師討之, 復遣大將丌志沼率師二萬攻德州. 時王廷氵奏援同捷, 陰誘志沼以利. 志沼反, 屯永濟, 兵銳甚, 諸鎮共禦之. 憲誠告急, 天子詔義武李聽進討. 於是志沼與廷氵奏合兵劫貝州, 爲聽所敗, 奔廷氵奏. 滄景平, 憲誠不自安, 請納地, 進檢校司徒兼侍中, 徙河中, 封千乘郡公, 以李聽代.

初, 憲誠將以族行, 懼魏軍之留, 問策於弟憲忠, 憲忠教分相、衛, 請置帥, 因以弱魏. 復請詔聽引軍聲圖志沼而假道清河, 帝從之. 憲誠因欲倚聽公去魏, 及聽次清河, 魏人驚, 憲忠曰：「彼假道取賊, 吾軍無負朝廷, 何懼爲?」乃稍安. 然魏素聚兵清河, 聽至, 悉出其甲, 將入魏, 魏軍聞之懼, 明日盡甲而出. 聽按軍館陶不進. 衆謂憲誠賣己, 曰：「紿我以沽恩耶?」夜攻殺之, 並監軍史良佐, 推何進滔爲帥以請, 詔贈憲誠太尉, 實大和三年. 憲誠起, 凡七年, 死.

何進滔, 靈武人, 世爲本軍校. 少客魏, 委質軍中, 事田弘正. 弘正攻王承宗, 夜以兵壓鎮州. 承宗使健將以鐵冒面, 引精騎千餘馳魏壁. 進滔率猛士逐之, 幾獲, 鎮人大懼. 從討李師道, 以功兼侍御史. 憲誠死, 軍中傳謼曰：「得何公事之, 軍安矣！」進滔下令曰：「公等既迫我, 當聽吾令.」衆唯唯. 「孰殺前使及監軍者, 疏出之.」凡斬九十餘人, 釋脅從者. 素服臨哭, 將吏皆入吊. 詔拜留後, 俄進授節度使. 居魏十餘年, 民安之. 進累檢校司徒、同中書門下平章事. 開成五年死, 贈太傅, 謚曰定.

子重順襲. 武宗詔河陽李執方、滄州劉約諭朝京師, 或割地自效, 不聽命. 時帝新即位, 重起兵, 乃授福王綰節度大使, 以重順自副, 賜名弘敬. 帝討劉稹, 加東面詔討使. 弘敬倚稹相脣齒, 無深入意, 詔因稱其事母孝, 在軍久, 宜亟戰. 弘敬亦自如. 及王宰逾乾河攻澤州, 天子慮稹起山東兵, 命弘敬掎角塞其道, 不奉詔. 王元逵克邢州, 攻上黨, 弘敬不得已, 乃出師. 未幾, 宰統陳許兵假道收磁州, 弘敬懼, 乃進戰, 拔平恩, 詔檢校尚書左仆射. 澤潞平, 加同中書門下平章事. 懿宗初, 兼中書令, 封楚國公. 咸通七年死, 贈太師.

子全暤襲, 明年, 拜節度使. 平龐勳, 以功遷檢校司空、同中書門下平章事. 母喪, 納所賜節, 願行喪, 詔不許. 全暤年少好殺戮, 下有小罪, 鮮縱貰, 人人危懼. 後軍中相傳晙減糧帛, 衆遂叛, 全暤單騎遁, 衆推韓君雄以總軍事, 而殺全暤, 實咸通十一年. 詔贈太保.

自進滔至全暤, 凡三世, 四十二年.

懿宗更以普王爲大使, 擢君雄留後. 君雄, 魏州人. 不五月, 進副大使, 三遷檢校司空. 僖宗即位, 進同中書門下平章事, 賜名允中. 死年六十一, 贈太尉.

子簡, 襲留後. 俄授節度使, 進累檢校太尉、同中書門下平章事, 封魏郡王. 帝在蜀, 天下亂, 簡恃強完, 欲拓地, 覬望非常. 時諸葛爽爲黃巢守河陽, 簡攻之, 爽走, 即戍以兵, 以略邢、洺而歸. 東攻鄆, 鄆將曹存實出戰, 敗死, 其將硃宣率衆以守, 久不下, 爽乘其隙, 復取河陽. 簡還攻之, 爽迎擊新鄉, 簡大敗, 樂彥禛以一軍先還, 簡奔歸, 疽發背死. 彥禎代之. 再世, 凡十二年.

彥禎者, 亦魏人. 簡時, 曆博州刺史, 下河陽有功, 遷澶州. 魏人立之, 詔檢校工部尚書, 領留後, 進節度使, 累加檢校尚書左仆射、同中書門下平章事.

彥禎喜儒術, 引公乘億、李山甫皆在幕府. 嗣襄王煴之亂, 彥禎使山甫往見鎮州王鎔, 欲合幽、邢、滄諸鎮同盟拒賊, 鎔厚謝, 卒不克. 彥禎見王室微, 頗驕滿不軌, 大興其衆, 城魏周八十里, 一月畢, 人怨其殘. 子從訓, 資凶悖, 劫王鐸, 取其家, 魏人不直. 又聚亡命五百人, 號「子將」, 出入臥內, 軍中藉藉惡之. 從訓懼, 易服奔近縣, 彥禎即以爲六州指揮使、相州刺史, 輦兵械泉布, 跡接於道, 軍中益貳. 彥禎常夢解佩帶覆而行, 既寤, 曰：「此神告我, 下將有背乎?」已而軍亂, 果囚彥禎, 迫爲桑門, 尋殺之, 推大將趙文㺹總留後.

從訓求救於硃全忠, 全忠爲起師, 次內黃. 從訓自相州以軍三萬傅城, 文㺹不敢出, 衆懼, 殺之, 更推羅弘信帥軍. 弘信出戰, 從訓敗, 裒餘衆壁洹水, 弘信遣將程公佐擊斬之, 梟首軍門, 實文德元年. 彥禎起, 凡七年.

羅弘信, 字德孚, 魏州貴鄉人. 善騎射, 狀貌雄偉. 爲裨將, 主馬牧. 魏有巫告弘信曰：「白頭老人使謝君, 君當有是地.」弘信曰：「神欲危我耶?」文㺹死, 衆曰：「孰願主吾軍者?」弘信輒曰：「神命我矣！」衆環視, 以爲宜, 遂立之. 詔擢知留後, 再遷節度使, 加檢校司空、同中書門下平章事、豫章郡公.

硃全忠討黃巢, 餉粟三萬斛、馬二百匹. 秦宗權亂, 復詔弘信以粟二萬斛助軍, 未輸, 檢校工部尚書雷鄴來責粟, 弘信素脅於牙軍, 擅殺鄴. 全忠以檄譙讓, 弘信不敢報. 大順初, 全忠討太原李克用, 遣將趙昌嗣見弘信假糧馬；又議屯邢、洺, 假道相、衛, 弘信不納. 全忠使丁會、龐師古、葛從周、霍存等引萬騎度河, 弘信壁內黃, 凡五戰皆敗, 禽大將馬武等, 乃厚幣求和. 方全忠圖河北, 欲結納弘信, 乃還兵.

全忠攻兗鄆, 硃宣求援於克用, 遣李存信率兵救之, 請道屯莘, 其下侵魏芻牧, 弘信不平. 克用欲合鎮、定兵營河曲, 搤魏、滑路, 弘信馳告全忠, 請禁遊舸, 絕往來. 久之, 魏人不至, 全忠疑其紿, 自將至滑州. 弘信來告曰：「魏人未動者, 正欲緩圖之.」全忠遂屯曹. 太原將李瑭救宣, 復壁莘, 弘信厭其暴, 而瑭溝壘自固. 全忠遣使謂曰：「晉人志並河朔, 師還, 爲公憂之.」弘信乃攻瑭, 告全忠師期, 全忠將趨滑爲援, 次封丘, 而弘信已破瑭. 克用怒, 以兵掠魏博. 全忠將侯言屯洹水, 克用兵數求戰, 言不敢出, 全忠以葛從周代將. 從周爲暗竇, 每克用兵至, 輒出精卒薄戰, 必捷. 克用逾洹西北挑戰, 從周大破之, 禽其子落落, 乃引去. 然侵魏不已, 大戰白龍潭, 弘信敗, 克用追薄魏門而還. 弘信乃乞師全忠, 全忠遣將壁洹水救魏. 克用遊兵剽相、魏, 民死十九, 弘信不堪其偪. 光化元年, 如全忠告亟. 全忠復遣葛從周將兵追躡, 拔洺州, 執其刺史邢行恭；復攻邢, 馬師素自拔走；遂圍礠州, 袁奉韜自殺. 不五日, 取三州, 斬首二萬級, 禽其將百餘人, 自是克用兵不出.

始全忠亟討兗鄆, 懼弘信貳, 故歲時賂遺良厚. 弘信每有饋答, 全忠引其使北面拜受, 兄事之, 弘信以爲厚己, 故推心焉.

進累檢校太師, 守侍中, 徙臨清郡王. 光化元年死, 年六十三, 贈太師, 追封北平王, 謚曰莊肅. 子紹威襲.

紹威字端己. 少有英氣, 性精悍, 吏事明辦. 既領留後, 昭宗即詔嗣父節度, 加累檢校太尉, 號「忠勤宣力致聖功臣.」 幽州劉仁恭引兵攻鎮、冀, 遂掠魏, 紹威告急於全忠, 全忠自將與仁恭戰內黃, 日中, 大破之, 斬首三萬級. 葛從周方守邢, 亦敗其衆於魏縣. 仁恭以衆十萬陷貝州, 全忠使李思安屯內黃, 從周悉軍入魏. 仁恭攻魏, 從周以五百騎出斗, 謂門者曰：「前有強敵, 不可易.」命闔扉. 士死戰, 執仁恭將二人. 仁恭使別將攻內黃, 爲思安所敗. 從周乘勝破八壁, 追北至臨清. 仁恭乃還滄州, 與李克用圖魏. 紹威與全忠連兵伐滄州, 從周攻拔德州, 進薄浮陽. 仁恭以兵至, 監軍蔣玄暉請須其入壁, 食盡可取. 從周曰：「兵在機, 機在上將, 豈監軍所知！」逆戰老鴉堤, 破之, 斬首五萬, 獲其將百餘人. 又戰唐昌範橋, 六遇輒勝. 仁恭約和, 乃還. 紹威德全忠, 故奉事愈固. 全忠遷帝洛陽, 命諸鎮治宮闕, 而紹威營太廟, 加侍中, 封鄴王.

魏牙軍, 起田承嗣募軍中子弟爲之, 父子世襲, 姻黨盤互, 悍驕不顧法令, 憲誠等皆所立, 有不慊, 輒害之無噍類. 厚給稟, 姑息不能制. 時語曰：「長安天子, 魏府牙軍.」謂其勢強也. 紹威懲曩禍, 雖外示優假, 而內不堪. 俄而小校李公佺作亂, 不克, 奔滄州. 紹威乃決策屠翦, 遣楊利言與全忠謀. 全忠乃遣苻道昭將兵合魏軍二萬攻滄州, 求公佺, 又遣李思安助戰, 魏軍不之疑. 紹威子, 全忠婿也, 會女卒, 使馬嗣勳來助葬, 選長直千人納盟器, 實甲以入. 全忠自滑濟河, 聲言督滄景行營. 紹威欲出迎, 假銳兵以入, 軍中勸毋出而止. 紹威遣人潛入庫, 斷紘解甲, 注夜, 將奴客數百與嗣勳攻之, 軍趨庫得兵, 不可戰, 因夷滅凡八千族, 闉市爲空. 平明, 全忠亦至, 聞事定, 馳入軍. 魏兵在行者聞變, 於是史仁遇保高唐, 李重霸屯宗縣, 分據貝、澶、衛等六州. 仁遇自稱魏博留後, 全忠解滄州兵以攻高唐, 仁遇引衆走, 爲遊騎所獲, 支解之, 進拔博、澶二州. 李重霸走, 俄斬其首, 相、衛皆降.

紹威雖除其偪, 然勢弱, 爲全忠牽制, 比州刺史矣, 內悒悒悔恨. 全忠兵在滄州, 紹威主饋輓, 自鄴至長蘆五百里, 不絕於道. 全忠還, 紹威建元帥行府, 極土木壯麗, 全忠大悅. 紹威間說曰：「邠、岐、太原皆狂譎, 以復唐室爲言. 王宜自取神器, 專天下之望.」全忠歸, 乃受禪.

紹威多聚書, 至萬卷. 江東羅隱工爲詩, 紹威厚幣結之, 通譜系昭穆, 因目己所爲詩爲「偷江東集」云.

贊曰：田承嗣幾禽矣, 李寶臣怒承倩而釋魏. 建中之際, 三將軍持銳躪血, 功無成者. 四叛連勢, 兵結難作, 天子不能守宗廟. 傳及弘正, 去汙入朝, 數年復亂, 唐終不得魏. 與夫豎刁亂齊, 孰爲輕重?

列傳第一百三十六

籓鎮鎮冀

李寶臣字爲輔, 本范陽內屬奚也. 善騎射. 范陽將張鎖高畜爲假子, 故冒其姓, 名忠志. 爲盧龍府果毅, 常覘虜陰山, 追騎及, 射六人盡殪, 乃還. 爲安祿山射生, 從入朝, 留爲射生子弟, 出入禁中. 祿山反, 遁歸, 更爲祿山假子, 使將驍騎十八人, 劫太原尹楊光翽, 挾以出, 追兵萬餘不敢逼. 又督精甲軍土門, 以扼井陘. 事安慶緒爲恒州刺史. 九節度師圍相州也, 忠志懼, 歸命於朝, 肅宗即授故官, 封密雲郡公. 史思明度河, 忠志復叛, 勒兵三萬固守, 賊將辛萬寶屯恒州相掎角. 思明死, 忠志不肯事朝義, 使裨將王武俊殺萬寶, 挈恒、趙、深、定、易五州以獻. 雍王東討, 開土門納王師, 助攻莫州. 朝義平, 擢禮部尚書, 封趙國公, 名其軍曰成德, 即拜節度使, 賜鐵券許不死, 它齎與不貲, 賜姓及名. 於是遂有恒、定、易、趙、深、冀六州地, 馬五千, 步卒五萬, 財用豐衍, 益招來亡命, 雄冠山東. 與薛嵩、田承嗣、李正己、梁崇義相姻嫁, 急熱爲表裹. 先是天寶中, 玄宗冶金自爲象, 州率置祠, 更賊亂, 悉毀以爲貲, 而恒獨存, 故見寵異, 加賜實封.

始, 寶臣與正己素爲承嗣所易. 其弟寶正, 承嗣婿也, 往依魏, 與承嗣子維擊球, 馬駭, 觸維死, 承嗣怒, 囚之, 以告寶臣, 寶臣謝教不謹, 進杖, 欲使示責, 而承嗣遂鞭殺之, 由是交惡. 乃與正己共劾承嗣可討狀. 代宗欲其自相圖, 則勢離易制, 即詔寶臣與硃滔及太原兵攻其北, 正己與滑亳、河陽、江淮兵攻其南. 師會棗強, 椎牛饗軍, 寶臣厚賜士, 而正己頗觳, 軍怨望, 正己懼有變, 即引去. 惟滔、寶臣攻滄州, 曆年未下, 擊宗城, 殘之, 斬二千級. 承嗣弟廷琳方守貝州, 遣高嵩岩將兵三千戍宗城, 寶臣使張孝忠攻破之, 斬嵩岩, 逸所執將四十餘人. 會王武俊執賊大將盧子期, 遂降洺、瀛. 當是時, 河南諸將敗田悅於陳留, 正己取德州, 欲頗窮討. 承嗣懼, 乃甘言紿正己, 正己止屯, 諸軍亦莫敢進.

於是天子遣中人馬希倩勞寶臣, 寶臣歸使者百縑, 使者恚, 抵諸道, 寶臣顧左右愧甚. 諸將已休, 獨武俊佩刀立所下, 語之故. 武俊計曰：「趙兵有功尚爾, 使賊平, 天子幅紙召置京師, 一匹夫耳.」曰：「奈何?」對曰：「養魏以爲資, 上策也.」寶臣曰：「趙、魏有釁, 何從而可?」對曰：「勢同患均, 轉寇讎爲父子, 咳唾間耳. 硃滔屯滄州, 請禽送魏, 可以取信.」寶臣然之.

先是, 承嗣知寶臣少長范陽, 心常欲得之. 乃勒石若讖者瘞之境, 教望氣者云有王氣. 寶臣掘得之, 文曰：』二帝同功勢萬全, 將田作伴入幽燕.」「帝」謂寶臣與正己爲二. 而陰使客說曰：「公與滔共攻滄, 即有功, 利歸天子, 公於何賴? 誠能赦承嗣罪, 請奉滄州入諸趙, 願取范陽以報. 公以騎前驅, 承嗣以步卒從, 此萬全勢也.」寶臣喜得滄州, 又見語與讖會, 遂陰交承嗣而圖幽州, 承嗣陳兵出次以自驗. 寶臣謬謂滔使曰：「吾聞硃公貌若神, 願繪而觀可乎?」滔即圖以示之. 寶臣置圖射堂, 大會諸將, 熟視曰：「信神人也！」密選精卒二千, 夜馳三百里欲劫滔, 戒曰：「取彼貌如射堂者.」時二軍不相虞, 忽聞變, 滔大駭, 戰瓦橋, 敗, 衣佗服得脫, 禽類滔者以歸承嗣. 承嗣知釁成, 還軍入堡, 使人謝寶臣曰：「河內方有警, 未暇從公. 石讖, 吾戲爲耳！」寶臣慚而還. 俄進封隴西郡王, 又拜同中書門下平章事. 德宗立, 拜司空.

寶臣晚節尤猜忌, 自顧子惟嶽且暗弱, 恐下不服, 即殺骨鯁將辛忠義、盧俶、許崇俊、張南容、張彭老等二十餘人, 籍入其貲, 衆乃攜貳. 寶臣既貯異志, 引妖人作讖兆, 爲丹書、靈芝、硃草, 齋別室, 築壇置銀盤、金匜、玉□, 猥曰：「內產甘露液神酒.」刻玉印, 告其下曰：「天瑞自至.」衆莫敢辨者. 妖人復言：「當有玉印自天下, 海內不戰而定.」寶臣大悅, 厚齎金帛. 既而畏事露且誅, 詐曰：「公飲甘露液, 可與天神接.」密置堇於液, 寶臣已飲即瘖, 三日死, 年六十四. 惟嶽悉誅殺妖人, 時建中二年也. 遺表請以惟嶽領軍, 詒書執政諉家事, 歸節於朝, 詔贈太傅.

惟嶽少爲行軍司馬、恒州刺史, 寶臣死, 軍中推爲留後, 求襲父位, 帝不許. 趣護喪還京師, 以張孝忠代之. 田悅爲請, 不聽. 遂與悅、李正己謀拒命. 府小史胡震、私人王他奴等專畫反計. 府屬邵真泣曰：「先公位將相, 恩甚厚, 而大夫違命縗絰中, 愚固惑焉. 魏近且與國, 不可遽絕, 絕之速禍, 請厚禮遣其使, 徐更圖之；齊遠而交疏, 不如械使者送京師, 且請致討. 上嘉大夫忠, 所請宜許.」惟嶽寤, 使真作奏. 震與將吏議不可, 惟嶽又從之. 其舅穀從政, 豪俊士也, 切諫不納.

於是張孝忠以易州歸天子, 天子詔硃滔與孝忠合兵討惟嶽, 盡赦吏士, 購惟嶽首有賞. 惟嶽與滔戰束鹿, 大奔. 遂圍深州. 明年正月, 率兵萬餘, 使王武俊爭束鹿, 田悅亦遣孟祐來助. 武俊以精兵先陷陣, 師卻. 滔繢帛爲狻猊, 使壯士百人蒙以噪, 趨惟嶽軍, 馬駭軍亂, 因大敗, 火其營去. 於是深州日急, 悅亦嬰城矣. 惟嶽懼, 召真議遣使詣河東馬燧, 令其弟惟簡見帝, 斬大將謝罪, 以兵屬鄭詵, 身朝京師. 孟祐知其謀, 走告悅, 悅使扈岌來讓曰：「敝邑暴兵, 本爲君索命節, 豈爲叛逆耶? 雖見破於馬燧, 而感激士大夫乘城拒守, 以爲後圖. 今君信邵真讒間, 欲歸悅之罪, 以自湔蕩, 何負而然！不則遣祐還軍, 無遺王師禽. 若能誅真以徇, 請事公如初.」惟嶽懦不能決, 畢華見曰：「大夫與魏盟未久, 魏雖被圍, 彼多蓄積, 未可下. 齊兵勁地廣, 裾帶山河, 所謂東秦險固之國, 與相持維, 足以抗天下. 夫背義不詳, 輕慮生禍. 且孟祐驍將, 王武俊善戰, 前日逐滔, 滔僅免, 今合兩將, 破滔必矣. 惟審圖之！」惟嶽見深圍未解, 畏祐還, 乃斬真以謝悅. 明日復戰, 又大敗. 而康日知舉趙州聽命, 惟嶽益困, 乃付牙將衛常寧兵五千, 而俾王武俊騎八百攻日知.

武俊才雄, 素爲惟嶽忌, 及師行, 謂常寧曰：「大夫信讒, 吾朝不圖晏, 是行勝與否, 吾不復入恒矣！將以身托定州張公, 安能持頸就刀乎?」常寧與副李獻誠曰：「君不聞詔書乎? 斬大夫首以其官畀之. 觀大夫勢終爲滔滅, 若倒戈還府, 事實易圖, 有如不捷, 張公可歸也.」武俊然之. 惟嶽使要藉官謝遵至武俊壁議事, 武俊與謀, 使內應. 至期, 啟城門, 武俊入, 殺人廷中, 無亢者. 乃傳令曰：「大夫叛命, 今且取之, 敢拒者族！」士不敢動. 武俊使裨校任越牽惟嶽出, 縊之戟門下, 並殺鄭詵、他奴等數十人, 使子士真傳首京師. 帝盡赦其府將士, 給部中租役三年.

真始事寶臣, 掌文記, 武俊表其忠, 贈戶部尚書. 其息呂擢冀州長史.

常寧在武俊時用事, 爲內史監, 其後謀亂, 誅.

惟嶽異母兄惟誠, 尚儒術, 謙裕, 寶臣愛之, 使決軍事, 以惟嶽正嫡, 固讓不肯當. 其妹妻李納, 故寶臣請惟誠復故姓, 而仕諸鄆, 爲納營田副使, 四爲州刺史.

初, 惟嶽叛, 弟惟簡以家僮票士百餘奉母鄭奔京師, 帝拘於客省. 及出奉天, 惟簡將赴難, 謀於鄭, 鄭曰：「爾父立功河朔, 位宰相, 身未嘗至京師, 兄死於人手. 爾入朝, 未識天子, 不能效忠, 吾不子汝矣！」督其行曰：「而能死王事, 吾不朽矣！」乃斬關出, 道更七戰, 得及行在. 帝見厚撫之, 拜太子諭德, 討賊有功. 帝徙山南, 惟簡以三十騎從, 夜失道, 馳至盩厔西, 聞中人語, 問天子所在, 密語曰：「上在此.」帝見之流涕, 執其手曰：「爾有母, 乃能從朕耶?」對曰：「臣誓以死！」比明, 北方有塵起, 帝憂. 惟簡登高曰：「渾瑊以騎來.」瑊至, 遂決趨興元, 惟簡前導. 及帝還, 封武安郡王, 號元從功臣, 圖形淩煙閣, 賜鐵券. 憲宗時, 爲左金吾衛大將軍, 長史萬國俊奪興平民田, 吏畏不敢治, 至是訴於惟簡, 即日廢國俊, 以地與民. 出爲鳳翔節度使, 市耕牛佃具給農, 歲增墾數十萬畝. 卒, 年五十五, 贈尚書右仆射.

子元本, 輕薄無行. 長慶末, 與薛渾私侍襄陽公主, 事敗, 主幽禁中, 元本以功臣子, 貸死, 流嶺南. 弟銖, 好學多識, 有儒者風.

王武俊字元英, 本出契丹怒皆部. 父路俱, 開元中, 與饒樂府都督李詩等五千帳求襲冠帶, 入居薊. 武俊甫十五, 善騎射, 與張孝忠齊名, 隸李寶臣帳下爲裨將. 寶應初, 王師入井陘, 武俊謂寶臣曰：「以寡敵衆, 曲遇直, 戰則離, 守則潰, 銳師遠斗, 庸可禦乎！」寶臣遂以恒、定等五州自歸, 共平餘賊, 武俊謀也. 奏兼御史中丞, 封維川郡王. 其子士真, 亦沈悍有斷, 寶臣倚愛, 出入帳中, 以女妻之. 寶臣以疑殺許崇俊等, 士真密結左右, 故武俊免於難.

惟嶽拒命, 或言武俊有他志, 武俊知之, 出入導從才一二, 未嘗接賓客. 惟嶽雖內疑, 然見其屈損, 又惜善斗, 末忍殺. 康日知以趙州降, 惟嶽謀伐之, 皆曰：「武俊故心膂, 先君命之使佐大夫, 而士真又大夫女弟婿, 今事急, 宜去猜嫌以任之, 不然, 尚誰使?」乃遣與衛常寧將兵往. 因謀執惟嶽, 而日知亦遣人邀說以禍福, 武俊乃還兵, 使人謂惟嶽曰：「大夫與齊、魏同惡, 今魏兵已敗, 齊爲趙州所限, 幽州兵近在定, 三軍且救死. 聞有詔召大夫, 宜亟歸.」惟嶽惶遽出, 遂縊. 即遣其屬孟華奏天子. 華辯對稱旨, 德宗擢爲兵部郎中, 授武俊檢校秘書監兼御史大夫、恒冀觀察使.

是時, 惟嶽將楊政義以定降, 楊榮國以深降, 硃滔受而戍之. 帝以定賜張孝忠, 而日知爲深趙觀察使. 武俊怨不得節度而失趙、定, 滔亦怨失深州, 二人相結. 武俊即縛使者送滔, 與之叛. 帝聞, 詔華諭解, 不聽.

時馬燧、李抱真、李芃、李晟討田悅, 悅方困, 武俊、滔救之, 屯連篋山. 帝詔李懷光督神策兵助討賊, 軍就舍, 氣銳甚, 謂燧曰：「奉詔毋養寇, 及壁壘未成擊之, 可滅也.」乃縱兵入滔壁, 殺千餘人. 悅軍既屢北, 不能陣. 懷光緩轡觀之, 武俊乘其怠, 使趙萬敵等以二千騎橫突, 而滔軍踵馳, 王師亂, 相蹈藉死, 屍梗河爲不流. 懷光還走壁. 武俊夜決河注王莽渠, 斷燧餉路. 燧計窮, 而與滔素姻家, 乃遣使謾謝滔曰：「老夫不自量, 與諸君遇. 王大夫善戰, 天下無前, 吾固宜敗, 幸公圖之, 使老夫得還河東, 諸將亦罷兵, 吾爲言天子, 以河北地付公.」滔亦陰忌武俊勝且不制, 即謂武俊曰：「王師既敗, 馬公卑約如此, 不宜迫人以險.」答曰：「燧等皆國名臣, 連兵十萬, 一戰而北, 貽羞國家, 不知何面目見天子耶? 彼行不五十里, 必反拒我.」滔固許之. 燧至魏縣, 堅壁自固, 師復振. 滔慚謝, 嫌隙始構矣. 武俊使張鍾葵攻趙州, 日知斬其首以聞. 於是武俊與田悅等擅相王. 武俊國號趙, 以恒爲真定府, 命士真留守兼元帥；以畢華、鄭儒爲左右內史, 王士良司刑, 王佑司文, 士清司武, 並爲尚書；士則司文侍郎, 宋端給事中, 王洽內史舍人, 張士清執憲大夫, 衛常寧內史監, 皇甫祝尚書右仆射, 餘以次封拜.

建中四年, 抱真使客賈林詐降武俊, 既見, 曰：「吾來傳詔, 非降也.」武俊色動, 林曰：「天子知大夫登壇建國撫膺顧左右曰：『我本忠義, 天子不省, 故至是.』今諸軍數表大夫至誠, 上見表動色曰：『朕前誤無及矣. 朋友失意尚可謝, 朕四海主, 毫芒過失, 返不得自新耶！』今大夫親斷逆首, 而宰相闍於事宜, 國家與大夫烏有細故哉? 硃滔以利相動, 公何取焉? 誠能與昭義同心, 曠然改圖, 上不失君臣之義, 下以爲子孫計.」武俊曰：「仆虜人也, 尚知撫百姓, 天子固不務殺人以安天下. 今山東連兵比戰, 骨盡暴野, 雖勝尚誰與居? 今不憚歸國, 業與諸軍盟, 虜性樸強, 不欲曲在我, 天子若能以恩蕩刷之, 我首倡歸命, 有不從者, 奉辭伐之, 河北不五十日可定.」會帝出奉天, 抱真將還澤潞, 悅說武俊、滔踵襲之. 林曰：「夫退軍, 前輜重, 後銳師, 人心固壹, 不可圖也. 使戰勝得地, 利歸于魏, 不幸喪師, 趙受其災. 今滄、趙乃故地, 故不取之?」武俊遂引而北, 林復激之曰：「公異邦豪英, 不應謀中夏. 燕、魏幽險, 彼王室強則須公之援, 削則己欲並吞. 且河北惟有趙、魏、燕耳, 滔乃稱冀, 心圖公冀州矣. 使滔能制山東, 大夫當臣事之, 否則見攻. 能臣滔乎?」武俊投袂曰：「二百年天子猶不能事, 安能臣豎子耶！」乃定計通好抱真, 而約馬燧盟.

興元元年赦天下, 武俊大集其軍, 黜偽號. 詔國子祭酒董晉與中人宣慰, 拜檢校工部尚書、恒冀深趙節度使, 又加檢校司空、同中書門下平章事, 兼幽州盧龍節度使、琅邪郡王.

是時, 滔悉幽、薊兵與回紇圍貝州, 將絕白馬津, 南趨洛, 李懷光據河中, 李希烈陷汴, 南略江淮, 李納方叛, 唯李晟軍渭上. 羽書調發天下十之三, 人心惴恐. 及田緒殺悅, 林復說武俊曰：「滔素欲得魏博, 會悅死, 魏人氣闉, 公不救, 魏且下. 滔益甲數萬, 張孝忠將北面事滔, 三道連衡, 濟以回紇, 長驅而南, 昭義軍必保山西, 則河朔舉入滔矣. 今魏尚完, 孝忠未附, 公與昭義合兵破之, 聲振關中, 京邑可坐復, 天子反正, 不朽之業, 誰與公參！」武俊大喜, 與抱真相聞, 自將屯南宮, 抱真屯經城, 兩軍相距十里而舍. 武俊潛會抱真於軍, 陳說忼慨, 抱真亦傾意結納, 約爲兄弟, 遂俱東壁貝州, 距城三十里止. 滔欲迎戰, 武俊戒士飽食曰：「軍未合, 毋妄動！」遣趙琳、趙萬敵兵五百蔽林以待. 滔使票將馬寔、盧南史陣而西, 李少成引回紇翼之. 日中兵接, 武俊與子士清引精騎望少成軍, 抱真次之, 滔馳騎二百出武俊東南, 乘高鼓噪. 武俊使步兵決戰, 而自以騎當回紇, 勒兵避其銳. 回紇馬怒突而過, 未及返, 武俊急擊, 琳等兵亦出, 回紇驚, 中斷, 遂先奔. 初, 滔兵蹙武俊軍, 不能傷, 回紇既卻, 即欲引還, 因囂不能止, 軍大奔, 滔走還壁. 武俊中流矢, 謂抱真曰：「士少衰, 盍以騎濟師, 巢穴可覆也.」抱真使來希皓率勁騎薄滔營, 盧玄真乘其後, 滔懼, 引衆去, 希皓迫之, 武俊邀於隘, 滔大敗, 免者八千人. 會夜, 各按屯, 武俊營滔東北, 抱真營西北. 滔知不支, 夜半焚車糧, 遁歸幽州, 火如晝, 師大噪, 其聲殷地. 抱真以山東蝗, 食少, 歸于潞, 武俊亦還.

會有詔復滔官爵, 武俊上還幽州盧龍節度. 又詔以恒州爲大都督府, 即授武俊長史, 賜德、棣二州, 以士真爲觀察使、清河郡王. 天子至自梁, 遇武俊益厚, 子弟雖繈褓, 悉官之. 俄進檢校太尉兼中書令, 得建廟京師, 有司供擬.

武俊善射, 嘗與賓客獵, 一日射雞兔九十五, 觀者駭伏. 貞元十七年死, 年六十七. 群臣奉慰天子, 如渾瑊故事, 贈太師. 有司謚威烈, 帝更爲忠烈. 士真襲位.

士真, 其長子也. 少佐父立功, 更患難. 既得節度, 息兵善守, 雖擅置吏, 私賦入, 而歲貢數十萬緡, 比燕、魏爲恭. 元和初, 即拜同中書門下平章事. 四年死, 贈司徒, 謚曰景襄. 軍中推其子承宗爲留後.

始, 河北三鎮自置副大使, 常處嫡長, 故承宗以御史大夫爲之. 及總留事, 憲宗久不報, 伺其變. 承宗數上疏自言. 帝聞劉濟、田季安俱大病, 議更建節度. 翰林學士李絳曰：「鎮州世相繼, 人所狃習, 惟拒命則討之. 且諸道之賞饋百萬士, 又燕、魏、淄青, 勢同必合. 方江、淮水潦, 財力刓困, 宜即詔承宗嗣領. 季安等雖病, 徐圖所宜. 定四方有天時, 不可速也.」帝然之, 欲析鎮分建節度, 使承宗歲輸賦如李師道. 絳曰：「假令承宗奉詔, 諸道以割地同怨, 是官爵虛出而無當也. 不如令使者諭之, 無出上意.」帝乃詔京兆尹裴武慰撫, 承宗奉詔恭甚, 請上德、棣二州, 遂以檢校工部尚書嗣領節度, 而以德州刺史薛昌朝爲保信軍節度使, 統德、棣.

昌朝, 嵩子也, 與承宗故姻家, 帝因欲離其親將, 故命之. 詔未至, 承宗馳騎劫而歸, 囚之. 詔更用棣州刺史田渙爲二州團練守捉使, 遣中人傳詔令歸昌朝, 承宗拒命, 帝怒, 詔削官爵, 遣中人吐突承璀將左右神策, 率河中、河陽、浙西、宣歙兵討之. 趙萬敵者, 故武俊將, 以健斗聞, 士真時入朝, 上言討之必捷, 令與承璀偕. 有詔：「武俊忠節茂著, 其以實封賜子士則, 毋毀墳墓.」 承璀至軍, 無威略, 師不振. 神策大將酈定進號驍將, 以禽劉辟功, 王陽山郡, 至是戰北, 馳而僨, 趙人曰：「酈王也」, 害之, 師氣益折. 及吳少誠死, 李絳奏：「蔡無四鄰援, 攻討勢易, 不如赦承宗, 專事淮西.」帝不聽. 昭義節度使盧從史市承宗, 外自固, 內實與之. 太常卿權德輿諫曰：「神策兵市井屠販, 不更戰陣, 恐因勞憚遠, 潰爲盜賊. 恒冀騎壯兵多, 攻之必引時月, 西戎乘間, 則禁衛不可頓虛. 山東, 疥癬也；京師, 心腹也. 不可不深念. 且師出半年, 費緡錢五百萬. 方夏甚暑水潦, 疾疫且降, 誠慮有潰橈之變.」又言：「山東諸侯, 皆以息自副, 人心不遠, 誰肯爲陛下盡力者. 又盧從史倚寇爲援, 訹承璀邀寵利, 宜召行營善將, 令倍驛馳, 度至半道, 授以澤潞, 而徙從史它鎮, 破其奸圖, 然後赦承宗, 衆情必服.」帝未許.

五年, 河東軍拔其一屯, 張茂昭破之木刀溝；帝患從史詐, 卒以計縛送京師；劉濟又拔安平. 承宗懼, 遣其屬崔遂上書謝罪, 且言：「往年納地, 迫三軍不得專, 而爲盧從史賣以求利, 願請吏入賦得自新.」是時宿師久無功, 餉不屬, 帝憂之. 而淄青、盧龍數表請赦, 乃詔浣雪, 盡以故地畀之, 罷諸道兵. 昌朝歸京師, 授右武衛將軍. 承宗見兵薄境, 已而罷, 歸罪從史, 得不詰, 自謂計得, 謷然無顧憚.

七年, 軍庫火, 器鎧殆盡, 殺守吏百餘人, 不自安. 及吳元濟反, 承宗與李師道上書請宥, 教其將尹少卿爲蔡遊說, 見宰相語不遜, 武元衡怒, 叱遣之. 承宗怨甚, 與師道謀, 遣惡少年數十曹伏河陰, 乘昏射吏, 吏奔潰, 因火漕院, 人趣火所, 斗死者十餘輩, 縣大發民捕盜, 亡去不獲, 凡敗錢三十萬緡、粟數萬斛. 未幾, 張晏等賊宰相元衡, 京師大索, 天子爲旰食. 承宗嘗疏元衡過咎, 留中. 至是帝出表示群臣大議, 咸請聲其罪伐之. 詔乃絕承宗朝貢, 竄其弟承系、承迪、承榮於遠方, 以博野、樂壽故范陽地, 命歸劉總. 而所遣盜處處竊發, 斷建陵門戟, 燔獻陵寢宮, 伏甲欲反洛陽, 不克. 承宗數出兵掠鄰鄙, 田弘正上言承宗宜誅, 帝使率師壓境. 承宗揣詔旨兵不即進, 即肆剽滄、景、易、定間, 人苦之.

十一年, 詔削爵, 以實封賜土平, 使奉武俊後. 令河東、義武、盧龍、橫海、魏博、昭義六節度兵進討, 大抵數十萬, 環地數千里, 以分其勢. 然營屯離置, 主約不得一, 故士觀望, 獨昭義郗士美薄賊境, 賊不敢犯. 始, 承宗不能葉諸父, 皆奔京師. 士則爲神策大將軍, 聞其叛, 請占數京兆, 裴度請用爲邢州刺史, 使隸昭義, 以傾趙人. 有王怡者, 武俊從子, 爲承宗守南宮, 士則招之, 約歸命, 謀泄遇害；子元伯奔還, 擢監察御史, 詔贈怡尚書左仆射.

明年元濟平, 承宗大恐, 使牙將石泛奉二子至魏博, 因田弘正求入侍, 且請歸德、棣二州, 入租賦, 待天子署吏. 弘正遣知感、知信詣闕下請命. 前此, 帝使尚書右丞崔從賜詔書許自新, 承宗素服待罪. 及是乃詔復官爵, 以華州刺史鄭權爲橫海節度使, 統德、棣、滄、景等州, 復承宗實封戶三百, 以所部饑, 賜帛萬匹. 李師道平, 奉法益謹, 表所領州錄事、參軍、判司、縣主簿、令, 皆丐王官.

十五年死, 贈侍中. 軍中推其弟承元爲留後. 承元不敢世於鎮, 詔用爲義成軍節度使, 事見本傳.

王廷湊, 本回紇阿布思之族, 隸安東都護府. 曾祖五哥之, 爲李寶臣帳下, 驍果善斗, 王武俊養爲子, 故冒姓王, 世爲裨將.

廷湊生駢脅, 沈鷙少言, 喜讀《鬼穀》、兵家諸書. 王承宗時, 爲兵馬使. 田弘正至鎮州, 詔以度支緡錢百萬勞軍, 不時致, 廷湊暴其稽以觀衆心, 衆果怨, 由是害弘正, 自稱留後, 脅監軍表請節. 又取冀州, 殺刺史王進岌. 穆宗怒, 以弘正子布爲魏博節度使, 率軍進討, 仍敕橫海、昭義、河東、義武軍並力. 於是大將王位等謀執廷湊, 不克, 死者三千餘人. 會硃克融囚張弘靖, 以幽州亂, 乃合從拒王師.

有詔議攻討先後, 劍南東川節度使王涯以爲「范陽亂非宿謀, 可先事鎮州, 又有魏博之怨, 濟以晉陽、滄德, 掎角而進. 夫用兵若斗然, 先扼喉領. 今瀛莫、易定實賊咽喉, 宜屯重兵, 俾死生不得相聞, 間諜不入, 此莫勝之策.」帝乃詔義武節度使陳楚閉境, 督諸軍三道攻. 而滄德烏重胤最宿將, 當一面. 裴度以河東節度使兼幽、鎮招撫使, 屯承天軍. 重胤知時不可, 案兵未肯前, 帝浮於聽受, 銳克伐, 更以深冀行營節度使杜叔良代之. 叔良素結中人, 入見帝, 大言曰：「賊不足破！」會度逐廷湊兵於會星, 又入元氏, 焚壁二十二. 叔良率諸道兵救深州, 戰博野, 大奔, 失所持節, 以身免, 貶歸州刺史. 叔良者, 將家子, 本以附會至靈武節度使, 坐不職罷, 復階貴近, 帥滄景. 廷湊知其怯, 故先犯之, 師由是敗.

當是時, 帝賜賚無藝, 府帑空, 既集諸道兵, 調發火馳, 民不堪其勞. 仰度支者大抵兵十五萬, 有司懼不給, 置南北供軍院. 既薄賊鄙, 餉道梗棘, 樵蘇不繼, 兵番休取芻蒸. 廷湊乘間奪轉運車六百乘, 食愈困, 至所須衣帛, 未半道, 諸軍強取之, 有司弗能制. 其縣師深入者, 不得衣食. 又監軍宦人, 悉取精票士自隨, 疲瑣者備行陣, 戰輒潰. 二賊衆不過萬餘, 王師統制不一, 訖無功. 宰相不知兵, 爲異議搖訹, 裁報乖戾, 深州圍益急.

明年, 魏牙將史憲誠叛, 田布衆潰於南宮. 帝不得已, 乃赦廷湊, 檢校右散騎常侍、成德軍節度使. 會牛元翼出奔, 廷湊遂取深州, 詔兵部侍郎韓愈慰其軍.

廷湊既原, 則稍挺, 與克融、憲誠深相結, 爲輔車援. 滄州李全略死, 子同捷求襲, 文宗不許, 更授兗海節度使. 同捷逆命, 乃以珍幣子女厚結廷湊, 帝虞其變, 故授檢校司徒. 及幽、魏、徐、兗兵討同捷, 廷湊橈魏北鄙以牽制之, 而饋滄景鹺糧, 囚鄰道使者不遣. 帝怒, 詔絕其輸貢. 於是易定、柳公濟戰新樂, 斬首三千級. 昭義劉從諫戰臨城, 敗之, 引漳注深、冀. 有詔：「同捷亂, 廷湊同惡, 宜削官爵, 諸道以兵進討, 有能斬廷湊者, 賜錢二萬緡, 優畀之官；以州鎮降者, 等差爲比.」公濟再戰行唐, 皆克, 焚柵十五. 廷湊射蠟書求救於幽州, 行營李載義獲之；又納魏叛將丌志沼. 會同捷平, 廷湊稍畏, 表上景州, 而弓高、樂陵、長河三縣固守, 復上書謝. 帝方厭兵, 赦之, 悉復官爵, 還所上州. 久之, 進兼太子太傅、太原郡公.

鎮冀自惟嶽以來, 拒天子命, 然重鄰好, 畏法, 稍屈則祈自新. 至廷湊湊資凶悖, 肆毒甘亂, 不臣不仁, 雖夷狄不若也. 大和八年死, 贈太尉. 軍中以元逵請命, 帝聽襲節度.

元逵, 其次子也. 識禮法, 歲時貢獻如職. 帝悅, 詔尚絳王悟女壽安公主. 元逵遣人納聘闕下, 進千盤食、良馬、主妝澤奩具、奴婢, 議者嘉其恭. 其後劉稹叛, 武宗詔元逵爲北面招討使. 詔下, 即日師引道, 拔宣務壁, 破援軍堯山, 攻邢州降之, 累遷檢校司徒、同中書門下平章事. 稹平, 加兼太子太師, 封太原郡公, 食實封戶二百, 進至兼太傅. 大中八年死, 年四十三, 贈太師, 謚曰忠.

子紹鼎襲, 字嗣先, 累擢檢校尚書左仆射. 其爲人淫湎自放, 性暴, 厚裒斂, 升樓彈射路人以爲樂. 衆忿其虐, 欲逐之. 會病死, 贈司空.

子幼未能事, 宣宗以元逵次子紹懿爲留後以嗣, 俄爲節度使, 累封太原縣伯, 加檢校司空. 政簡易, 咸通七年死, 贈司徒. 以紹鼎子景崇嗣. 初, 紹懿病篤, 召景崇曰：「先君以政屬我, 須爾長, 將授之. 今疾甚, 爾雖少, 勉總軍務, 禮籓鄰, 奉朝廷, 則家業不墜矣.」監軍上狀, 懿宗悅, 擢景崇爲留後, 尋進節度使.

景崇, 字孟安, 以公主嫡孫, 尤被寵. 龐勳反, 景崇遣兵會王師平賊, 進檢校尚書右仆射. 主薨, 謚曰章惠, 景崇居喪如禮. 母張卒, 號慕羸忄叕, 當時稱之. 以政委賓佐, 檢戒親屬不得與. 嘗欲引母昆弟爲牙將, 其佐張位曰：「軍中用人, 有勞有能, 若私其人, 厚畀田宅祿食可也, 何必以官.」景崇謝. 進同中書門下平章事、檢校太尉兼中書令, 封趙國公. 乾符五年, 進王常山.

黃巢反, 帝西狩, 偽使齎詔至, 景崇斬以徇, 因發兵馳檄諸道, 合定州處存連師西入關, 問行在, 貢輸相踵. 每語及宗廟園陵, 輒流涕.

蔚州刺史蘇祐爲沙陀所攻, 乞師於幽州, 屯美女穀, 兵不利. 祐將出奔, 會詔徙濮州刺史, 擁兵之官, 道於鎮, 景崇館於靈壽, 肆其下剽奪, 景崇殺之.

嗣節度凡十四年, 十三遷至檢校太傅. 中和三年死, 年三十七, 贈太傅, 謚曰忠穆. 子鎔.

鎔年十歲, 軍中推爲留後, 授檢校工部尚書. 李克用、楊復光攻黃巢, 鎔凡再饋粟以濟師. 僖宗還自蜀, 獻馬牛戎械萬計.

於是克用方擊孟方立於邢州, 鎔歸芻糧. 邢州平, 克用遂謀山東, 屯常山西, 引輕騎涉滹沱諜軍, 會大澍, 平地水出, 鎔兵奄至, 克用匿林中以免. 是時, 幽州李匡威亦謀取易、定分其地. 王處存方厚事克用, 克用寵將李存孝已拔邢, 則略鎔南鄙, 別將李存信等出井陘會之. 鎔侵堯山, 存孝擊敗之, 遂至深、越. 鎔求救於匡威. 存孝方攻臨城等數縣, 聞匡威屯鄗, 引師去. 存信素忌存孝, 妄曰「無擊賊意.」克用信之. 存孝, 飛狐人, 所謂安敬思者, 善騎射, 攻葛從周, 敗張浚、韓建, 數有奇功. 至是懼讒, 挈邢州歸硃全忠, 並結鎔爲助. 天子詔出鎮、幽、魏兵援之. 景福元年, 克用假道於鎔, 以討存孝, 鎔不答, 乃與處存連兵侵鎔, 拔堅固鎮, 攻新市. 鎔禽克用將薛萬金. 匡威以兵三萬救鎔. 克用自攻常山, 度滹沱. 鎔引騎十萬夜濟礠水, 襲敗之, 斬二萬級, 奪鎧器三百乘, 克用退壁欒城. 天子有詔和解三鎮, 克用還, 然未得志, 故復伐鎔. 匡威以五千騎敗克用於元氏, 鎔具牛酒會匡威槁城, 餉金二十萬以謝.

俄而匡威爲弟匡籌所逐, 鎔德其助己, 迎而館之. 匡威親忌日, 鎔往吊, 伏起, 殺其府屬楊洽及親吏淡從, 有甲者牽鎔袖. 匡威曰：「與我四州, 可不死！」鎔許之. 將鎔入牙城, 鎮軍噪而闔左門, 坎垣出戰. 會大雨風, 木拔瓦飛. 兵相接, 有屠者墨君和袒而薄賊, 衆披靡, 乃挾鎔逾城入. 既免, 賞千金, 與第一區, 約宥十死. 匡威走東園, 兵圍之, 與從事李抱貞俱死. 明日, 鎔以禮斂匡威, 素服哭諸廷, 遣使告匡籌. 匡籌怒, 移書詰兄所以死狀, 表天子請討鎔, 詔止之. 又詔硃全忠平幽、鎮怨.

克用聞匡威死, 自率兵傅城下. 鎔大驚, 納縑二十萬, 乃退. 匡籌攻樂壽、武強, 克用出縛馬關, 敗鎮兵於平山, 因進攻鎔外壘. 鎔內失幽州助, 因乞盟, 進幣五十萬, 歸糧二十萬, 請出兵助討存孝, 乃得解.

克用屯欒城, 存信屯琉璃陂, 爲邢人夜襲其營, 存信軍亂, 不克追. 克用進薄邢, 環城爲溝堞, 欲示久圍者；城中兵數出, 溝壘不可成. 裨將袁奉韜紿存孝曰：「君所畏唯王耳, 王欲溝堞成則西歸, 公何不聽之?」存孝兵不出, 壘成, 攻益急, 城中食盡. 存孝登城哭曰：「我誤計, 使我生見王, 死不恨！」克用遣家嫗招之, 存孝出, 泥首言爲存信誣構, 克用曰：「爾與鎔書, 罵我多矣！」軒而屍於市.

光化中, 全忠討幽州劉仁恭, 鎔遣兵屯蓚城, 俄而仁恭敗, 擊其歸, 得十八. 全忠既取邢、洺、礠, 又得潞, 因圖河東. 使羅紹威諷鎔絕太原, 共尊全忠. 鎔猗違, 全忠不悅. 會克用將李嗣昭攻洺州, 全忠自將擊走之, 得鎔與嗣昭書, 全忠怒, 引軍攻鎔, 次元氏. 鎔謂其屬曰：「國危矣, 奈何?」周式請見全忠, 可以口舌罷也, 許之. 全忠迎折曰：「爾公朋附太原, 今無赦矣！」即出書示式曰：「嗣昭在者, 宜速遣.」式曰：「王公所與和者, 息人鋒鏑間耳. 況繼奉天子詔和解, 能無一番紙墜北路乎? 太原與趙本無恩, 嗣昭庸肯入耶? 公爲唐桓、文, 方以仁義成霸業, 寧困人於險耶?」全忠喜, 把式袂曰：「吾特戲耳！」延入帳中, 議脩好. 鎔以幣二十萬賂師, 遣子昭祚質仕全忠府, 全忠因妻之. 鎔判官張澤謀曰：「失火之家, 不可恃遠救. 今定密邇, 與太原親, 宜使全忠圖之.」鎔遣式使全忠, 全忠乃取定州, 王郜遂奔太原.

鎔母何, 有婦德, 訓鎔嚴. 至母亡, 鎔始黷貨財, 姬侍千人, 儀服僭上. 又以房山有西王母祠, 數遊覽, 妄求長年事, 逾月不還.

始廷湊賤微時, 鄴有道士爲蔔, 得《乾之坤》, 曰：「君將有土.」及得鎮, 迎事甚謹. 復問壽幾何? 子孫幾何?」答曰：「公三十年後, 當有二王.」已而廷湊立十三年死, 蓋廋文也, 景崇、鎔皆王. 廷湊嘗使至河陽, 醉寢於路, 有過其所者視之曰：「非常人也！」從者以告廷湊, 馳及之, 問其故, 曰：「吾見君鼻之息, 左若龍, 右若虎, 子孫當王百年. 家有大樹, 覆及堂, 公興矣, 」及害弘正, 而樹適庇寢. 自廷湊訖鎔, 凡百年.

贊曰：硃滔、王武俊南面稱王, 地聯交昵. 及泚僭天子, 滔將應之, 當時危矣. 賈林以一語寤武俊, 軋兵相仇, 折幽、薊之銳, 泚失其朋, 不出孤城, 終底覆夷, 用林之功, 賞不及身, 德宗爲不明哉！

列傳第一百三十七

籓鎮盧龍

李懷仙, 柳城胡也. 世事契丹, 守營州. 善騎射, 智數敏給. 祿山之反, 以爲裨將. 史思明盜河南, 留次子朝清守幽州, 以阿史那玉、高如震輔之. 朝義殺立, 移檄誅朝清. 二將亂, 朝義以懷仙爲幽州節度使, 督兵馳入. 如震欲拒, 不及計, 乃出迎. 懷仙外示寬以安士, 居三日, 大會, 斬如震, 州部悉平. 朝義敗, 將趨范陽. 中人駱奉先間遣鐫說, 懷仙遂降, 使其將李抱忠以兵三千戍范陽. 朝義至, 抱忠閉關不內, 乃縊死, 斬其首, 因奉先以獻. 仆固懷恩即表懷仙爲幽州盧龍節度使, 遷檢校兵部尚書, 王武威郡. 屬懷恩反, 邊羌挐戰不解, 朝廷方勤西師, 故懷仙與田承嗣、薛嵩、張忠志等得招還散亡, 治城邑甲兵, 自署文武將吏, 私貢賦, 天子不能制.

大曆三年, 麾下硃希彩、硃泚、泚弟滔謀殺懷仙, 斬閽者以入, 希彩不至. 黎明, 泚懼欲亡, 滔曰：「謀不成, 有死, 逃將焉往?」俄希彩至, 共斬懷仙, 族其家. 希彩自稱留後. 張忠志以兵討其亂, 不克. 代宗因赦罪, 詔宰相王縉爲節度使, 以希彩副之. 希彩聞縉至, 搜卒伍, 大陳戎備以逆. 縉建旌棨徐驅, 希彩迎謁恭甚. 縉度不可制, 勞軍, 閱旬乃還. 希彩即領節度. 五年, 封高密郡王. 驁恣不軌, 人不堪. 七年, 其下李瑗間衆之怨, 殺之, 共推硃泚爲留後. 泚自有傳.

硃滔, 性變詐多端倪. 希彩以同宗倚愛之, 使主帳下親兵. 泚領節度, 遣滔將兵三千爲天子西乘塞, 爲諸軍倡. 始, 安、史後, 山東雖外臣順, 實傲肆不廷. 至泚首效款, 帝嘉之, 召見滔殿中. 帝問曰：「卿材孰與泚多?」滔曰：「統御士衆, 方略明辨, 臣不及泚；臣年二十八, 獲謁天子, 泚長臣五年, 未識朝廷, 此不及臣.」帝愈嘉, 特詔勒兵貫王城而出, 屯涇州, 置酒開遠門餞之. 戍還, 乃謀奪泚兵, 詭說曰：「天下諸侯未有朝者, 先至, 可以得天子意, 子孫安矣.」泚信之, 因入朝. 稍不相平, 泚遂乞留, 西討吐蕃. 以滔權知留後, 兼御史大夫. 滔殺有功者李瑗等二十餘人, 威振軍中.

李惟嶽拒命, 滔與成德張孝忠再破之束鹿, 取深州, 進檢校司徒, 遂領節度, 賜德、棣二州. 德宗以康日知爲深、趙二州團練使, 詔滔還鎮. 滔失深州, 不平, 又請恒、定七州所賦供軍, 復不許, 愈怨. 時馬燧圍田悅, 悅窮, 間滔與王武俊同叛. 滔姑子劉怦爲涿州刺史, 以書諫曰：「司徒身節制, 太尉位宰相, 恩遇極矣. 今昌平有太尉鄉、司徒裏, 不朽業也. 能以忠順自將, 則無不濟. 比忘上樂戰, 不顧成敗如安、史者, 今復何有? 司徒圖之, 無貽悔.」滔不從, 連兵救悅. 又懼張孝忠之襲, 使怦壁險而軍. 滔激其衆曰：「士蹀血斗, 既下堅城, 朝廷乃見奪, 奏賞不報. 君等疾趨, 破馬燧軍以取貲糧, 可乎?」軍中不應, 三號之, 乃曰：「幽人死於南者, 骸撐不揜, 痛藏心髓, 奈何復欲暴骨中野乎? 司徒兄弟受國寵, 士各蒙官賞, 願安之, 不恤其它.」滔罷, 潛殺不可共亂者數十人. 日知發其謀於燧, 天子聞, 以悅未下, 重起兩寇, 即封滔通義郡王, 實戶三百.

滔愈悖, 分兵與武俊屯趙州脅日知, 矯詔發其糧貯, 即引兵救悅, 次束鹿. 軍大噪曰：「天子令司徒北還, 而南救魏, 寧有詔邪?」滔懼, 走匿傳舍. 裨將蔡雄好諭士曰：「始天子約取成德, 所得州縣賜有功者. 拔深州者, 燕也. 本鎮常苦無絲纊, 冀得深州以佐調率, 今顧不得. 又天子以帛賜有功士, 爲馬燧掠去, 今引而南, 非自爲也.」軍中悔謝, 復曰：「雖然, 司徒南行違詔書, 莫如還.」滔回次深州, 誅首變者二百人. 衆懼, 乃率兵南壁寧晉, 與武俊合. 帝命馬燧、李懷光擊之, 滔屬鄭雲逵、田景仙皆奔燧. 已而滔破懷光軍, 則與王師屯魏橋, 久不戰.

悅德滔援, 欲尊而臣之, 滔讓武俊, 曰：「篋山之勝, 王大夫力也.」於是, 滔、武俊官屬共議：「古有列國連衡共抗秦. 今公等在此, 李大夫在鄆, 請如七國, 並建號, 用天子正朔. 且師在外, 其動無名, 豈長爲叛臣, 士何所歸? 宜擇日定約, 順人心, 不如盟者共伐之.」滔等從之. 滔以祿山、思明皆起燕, 俄覆滅, 惡其名, 以冀堯所都, 因號冀, 武俊號趙, 悅號魏, 納號齊. 建中三年冬十月庚申, 爲壇魏西, 祀天, 各僭爲王, 與武俊等三讓乃就位. 滔爲盟主, 稱孤；武俊、悅及納稱寡人. 是日, 三叛軍上有雲氣頗異, 燧望笑曰：「是雲無知, 乃爲賊瑞邪！」先是, 其地土息高三丈, 魏人韋稔佞悅, 以爲益土之兆. 後二年, 滔等冊壝, 正值其所.

滔改幽州爲范陽府, 以子爲府留後, 稱元帥, 用親信爲留守. 滔等居室皆曰殿, 妻曰妃, 子爲國公, 下皆稱臣, 謂殿下. 上書曰箋, 所下曰令. 置左右內史, 視丞相；內史令、監, 視侍中、中書令；東西侍郎, 視門下、中書；東曹給事、西曹舍人, 視給事中、中書舍人；司議大夫, 視諫議大夫；六官省, 視尚書；東、西曹仆射, 視左右仆射；御史台曰執憲, 置大夫至監察御史, 驅使要籍官曰承令；左右將軍曰虎牙、豹略；軍使曰鷹揚、龍驤. 以劉怦爲范陽府留守, 柳良器、李子千爲左右內史, 滔兄瓊瑰、陸慶爲東、西曹仆射, 楊霽、馬寔、寇瞻、楊榮國爲司文、司武、司禮、司刑侍郎, 李士真、樊播爲執憲大夫、中丞. 其餘以次補署. 聘處士張遂、王道爲司諫.

燧遣李晟將兵至易、定, 率張茂昭攻涿、莫, 以絕滔援. 明年, 圍清苑, 滔將鄭景濟固守. 滔使馬寔將兵萬人, 與武俊拒燧, 自以兵萬餘救清苑, 絕晟糧道. 兵至定州, 晟不知, 夜引兵還. 滔疑有伏, 不敢逼, 遽保瀛州. 而孝忠、晟合兵千人城萊水, 滔驍將烏薩戒以兵七百襲殺城卒數百, 晟不出. 景濟望滔軍立幟爲應. 滔進軍薄晟營, 晟戰不利, 城中兵亦出, 晟大敗, 奔易州. 茂昭走滿城. 滔已破晟, 則回屯河間不進. 武俊使宋端趣讓, 滔怒曰：「孤亟戰且病, 就醫藥, 而王已復云云. 孤南救魏, 棄兄背君如脫屣. 王必相疑, 亦聽所爲！」端還, 武俊謂寔曰：「寡人望王速來指縱, 決勝負, 復何惡? 王異日並天下, 寡人得六七城, 爲節度足矣.」寔遣具道所以然, 武俊亦遣使謝滔, 滔悅, 亦報謝. 然武俊內銜之, 滋不懌, 與田悅潛謀絕滔.

及泚反, 燧等皆班師, 武俊、寔亦還. 悅、武俊遣使至河間, 賀泚即位. 武俊詭請寔共攻康日知於趙州, 謀覆其軍, 不克. 實歸, 武俊餞之, 厚贈遺. 泚遣人密召滔, 使趨洛陽. 滔發書, 西向再拜, 移檄諸道曰：「今發突騎四十萬走洛陽, 與皇帝會上陽宮.」使王郅說悅連和俱西. 滔素強調斂, 武俊等不能堪. 又令各以兵五千從攻洛, 欲僭稱帝, 乘輿、法從及赦令皆具.

初, 回紇以女妻奚王, 大曆末, 奚亂, 殺王, 女逃歸, 道平盧, 滔以錦繡張道, 待其至, 請爲婚, 女悅, 許焉. 既而遣使修婿禮於回紇, 回紇喜, 報以名馬重寶. 及僭相王, 與武俊、悅、納納四金鑰於回紇, 曰：「四國願聽命於可汗, 謹上金鑰, 啟閉出納, 唯所命.」至是, 乞師焉. 回紇以二千騎從, 而武俊亦先乞師, 以斷懷光餉路, 未至, 而王師還. 回紇過幽州, 滔使說其酋達幹曰：「若能同度河而南, 玉帛子女不貲, 計可得也.」達幹許諾, 滔啖以金帛, 約曰：「五十里舍, 以須悅軍.」滔兵五萬, 車千乘, 騎二萬, 士私屬萬餘, 虜兵三千, 馬、橐它倍之；過武俊境, 武俊勞之, 牛酒芻米皆具. 然悅已用武俊謀, 不肯出, 儲峙於野以待. 滔至貝州, 悅刺史邢曹俊上謁滔, 即歸閉城守, 滔疑之, 次永濟. 武俊陰遣客反間滔曰：「悅有憾, 須公南, 以兵斷公歸路, 宜少備.」滔聞怒, 入永濟, 執悅吏掠訊, 不得其情, 殺之. 使回紇大掠, 南及澶、衛, 系執老幼無遺者. 悅大恐, 闔城自保. 滔遣將楊布略定館陶, 屯平恩, 置官吏.

滔整軍北還, 使馬寔屯冠氏, 聞悅死, 遂攻魏州, 圍貝州. 於是, 武俊、李抱真合軍擊滔. 滔急召寔至貝州, 步馬乏頓. 明日, 輒約戰, 寔請休士三日, 蔡雄、達幹等畏武俊堅壁難圖, 請戰. 楊布曰：「大王將取東都, 逢小敵即怯, 何以長驅天下邪?」術士尹少伯亦言必勝. 既戰, 爲二軍所乘, 大敗, 大將硃良祐、李進皆被執, 委杖如丘, 滔奔入德州. 恨少伯、雄、布之謬, 殺之. 俄而京師平, 滔已敗, 不能軍, 走還幽州, 上書待罪. 有詔武俊、抱真開示大信, 若誠心審固者, 當洗釁錄勳, 與更始.

初, 滔以劉怦忠力, 使留守, 及敗, 疑圖己, 仿徨不敢入. 怦聞其至, 搜兵繕鎧, 夾道陳二十里迎謁, 望滔哭, 滔遂入府. 氣沮索, 日邑邑, 被病, 政事一委怦. 貞元元年死, 年四十二, 贈司徒.

劉怦, 幽州昌平人. 少爲范陽裨將, 以親老疾宜侍, 輒去職. 李懷仙爲節度使, 檄召不應. 硃滔時, 積功至雄武軍使, 廣墾田, 節用度, 以辦治稱. 稍遷涿州刺史. 滔之討田承嗣, 表知府事, 和裕得衆心. 李寶臣以兵劫滔於瓦橋, 滔走, 寶臣乘勝欲襲幽州, 怦設方略, 勒兵完守, 寶臣不敢謀, 擢御史中丞. 滔敗歸, 終不貳, 益治兵, 人嘉怦忠於所奉. 及滔死, 軍中盡推怦, 乃總軍事. 俄詔爲節度副大使、彭城郡公. 居鎮才三月死, 年五十九, 贈兵部尚書, 謚曰恭. 子濟.

濟, 字濟. 遊學京師, 第進士, 曆莫州刺史. 怦病, 詔濟假州事. 及怦卒, 嗣節度, 累遷檢校尚書右仆射、同中書門下平章事. 奚數侵邊, 濟擊走之, 窮追千餘里, 至青都山, 斬首二萬級. 其後又掠檀、薊北鄙, 濟率軍會室韋, 破之.

王承宗叛, 濟合諸將曰：「天子知我怨趙, 必命我伐之, 趙且大備我, 奈何?」裨將譚忠欲激濟伐承宗, 疾言曰：「天子不使我伐趙, 趙亦不備燕.」濟怒, 系之. 使視趙, 果不設備. 數日, 詔書許濟無出師. 濟釋忠, 謝而問之, 忠曰：「昭義盧從史外親燕, 內實忌之；外絕趙, 內實與之. 此爲趙畫曰：『燕倚趙自固, 雖甚怨, 必不殘趙, 故不足虞也.』趙既不備燕, 從史則告天子曰：『燕、趙, 宿怨也, 今趙見伐而不備燕, 是燕反與趙.』此所以知天子不使君伐趙, 趙亦不備燕.」濟曰：「計安出?」曰：「今天子誅承宗, 而燕無一卒濟易水者, 正使潞人賣恩於趙, 販忠於上, 是君貯忠誼心, 而染私趙之名, 卒不見德於趙, 惡聲徒嘈嘈於天下.」濟然之, 以兵七萬先諸軍, 斬首數千級, 又拔饒陽, 屯瀛州. 進攻安平, 久不拔, 濟命次子總以兵八千先登, 日中拔其城. 會赦承宗, 進中書令.

濟之出, 以長子緄攝留務, 總爲行營都知兵馬使. 濟病甚, 總與左右張□、成國寶及帳內親近謀殺濟, 乃使人詐從京師來, 曰：「朝廷以公前屯瀛州逗留, 詔副大使代節度.」明日, 復使人曰：「詔節至太原矣.」又使人走呼曰：「過代矣.」舉軍驚. 濟憤且怒, 不知所爲, 誅主兵大將數十人及素與緄厚善者, 亟追緄, 以玨已兄皋代留事. 濟自朝至中昃不食, 渴索酏漿, 總使吏唐弘實寘毒, 濟飲而死, 年五十四. 緄至涿州, 總矯濟命殺之. 乃發喪, 贈太師, 謚曰莊武.

總性陰賊, 尤險譎, 已毒父, 即領軍政, 朝廷不知其奸, 故詔嗣節度, 封楚國公, 進累檢校司空. 承宗再拒命, 總遣兵取武強, 按軍兩端, 以私饋齎. 憲宗知之, 外示崇寵, 進同中書門下平章事. 及吳元濟、李師道平, 承宗憂死, 田弘正入鎮州, 總失支助, 大恐, 謀自安. 又數見父兄爲崇, 乃衣食浮屠數百人, 晝夜祈禳, 而總憩祠場則暫安, 或居臥內, 輒驚不能寐. 晚年益慘悸, 請剔發, 衣浮屠服, 欲祓除之.

譚忠復說總曰：「天地之數, 合必離, 離必合. 河北與天下離六十年, 數窮必合. 往硃泚、希烈自立, 趙、冀、齊、魏稱王, 郡國弄兵, 低目相視, 可謂危矣, 然卒於無事. 元和以來, 劉辟、李錡、田季安、盧從史、齊、蔡之強, 或首於都市, 或身爲逐客, 皆君自見. 今兵駸駸北來, 趙人已獻德、棣十二城, 助魏破齊, 唯燕無一日勞, 後世得無事乎? 爲君憂之.」總泣且謝, 因上疏願奉朝請, 且欲割所治爲三；以幽、涿、營爲一府, 請張弘靖治之；瀛、莫爲一府, 盧士玫治之；平、薊、媯、檀爲一府, 薛平治之. 盡籍宿將薦諸朝.

會穆宗沖逸, 宰相崔植、杜元穎無遠謀, 欲寵弘靖, 重其權, 故全付總地, 唯分瀛、莫置觀察使. 拜總檢校司徒兼侍中、天平節度使. 又賜浮屠服, 號大覺, 榜其第爲佛祠, 遣使者以節、印偕來. 時總已自髡祝, 讓節、印, 遂衣浮屠服. 行及定州, 卒.

始, 總請代, 獻馬萬五千匹, 群臣或疑其詐, 帝獨納之, 使給事中薛存慶宣慰, 給所部復一歲, 緡錢百萬勞軍, 高年惸獨不能自存者, 官吏就問, 賜粟帛. 總遂與忠俱行, 軍中世懷其惠, 擁留不得進. 總殺首謀者十人, 以節付張皋, 夜間道去, 遲明, 軍中乃知.

詔贈太尉. 子礎及弟約至長安者十一人, 皆擢州刺史. 忠護總喪至, 亦卒. 忠, 絳人, 喜兵, 善謀事, 蓋健男子云.

硃克融, 滔孫也. 以偏校事劉總. 總將入朝, 慮後有變, 籍其軍材勇與黠暴不制者, 悉薦之朝, 冀厚與爵位, 使北方歆豔, 無甘亂心, 克融在遣. 方是時, 執政非其人, 既見總納地, 謂天下曠然無復事. 克融等留京師, 久之不得調, 數詣宰相求自試, 皆不聽, 羸色敗服, 饑寒無所貣丐, 內怨忿. 會張弘靖赴鎮, 因悉遣還.

俄幽州亂, 囚弘靖. 時克融父洄, 號有智譎, 以疾廢臥家, 衆往請爲帥. 洄辭老且病, 因推克融領軍務. 詔以劉悟爲節度使馳往, 俄而瀛、冀皆附克融, 悟不得入. 克融縱兵掠易州, 敗兩縣；寇蔚州, 易州刺史柳公濟戰白石嶺, 斬三千級；轉寇定州, 節度使陳楚破其兵二萬. 會鎮州反, 殺田弘正, 議者謂二賊均逆, 而克融全弘靖不敢害, 可悉兵先誅趙, 赦燕. 朝廷度幽薊未可復取, 乃拜克融檢校左散騎常侍, 爲幽州盧龍節度使, 長慶元年也.

明年, 陷弓高, 攻下博, 與王廷氵奏共圍深州. 裴度以檄譙諭, 克融乃還, 因進檢校工部尚書, 表獻馬萬匹、羊十萬, 請直賞軍. 敬宗初, 遷檢校司空, 賜邊屯時服, 克融以帛疏惡, 囚詔使楊文端以聞. 又上言：「聞陛下東幸雒, 願率匠丁五千助營宮室, 迎乘輿, 且請帛三十萬, 備一歲費.」帝怒, 用裴度謀, 忍不問, 以好言答之, 屈其謀, 進爵吳興郡王.

是年, 軍亂, 殺克融及其子延齡, 詔贈司徒. 次子延嗣立, 領留後, 爲大將李載義殺而代之, 並族其家.

李載義, 自稱恒山湣王之後. 性矜蕩, 好與豪傑遊, 力挽強搏斗. 劉濟在幽州, 高其能, 引補帳下, 從征伐, 積多爲牙中兵馬使. 硃克融死, 子延嗣叛命, 殘用其人. 載義因衆不忍, 殺之, 暴其罪於朝. 敬宗即授檢校戶部尚書、盧龍軍節度使, 封武威郡王.

初, 張弘靖之囚, 幕府多見害, 妻子留不遣. 及是, 載義悉護送京師, 雖僮廝畢行. 俄而李同捷據滄、景, 邀襲封, 載義請討賊自效, 文宗嘉之, 進檢校尚書右仆射. 斬級數有功, 賊平, 詔同中書門下平章事, 賜白玉帶, 示殊禮.

大和四年, 爲兵馬使楊志誠所逐, 奔易州, 即上言：「自破滄州賊, 屢請朝不許, 今願將妻子身入見.」帝令使者抵太原尉迎, 賜袍笏裝器；又以其嘗有功, 且意恭順, 乃冊拜太保, 仍平章事. 俄爲山南西道節度使. 徙河東.

始, 回鶻使者歲入朝, 所過暴慢, 吏不敢何禁, 但嚴兵自守. 虜忸習, 益謷悍, 至鞭候人, 剽突市區. 時大酋李暢者, 曉華人語, 尤凶黠. 既就館, 橫須索, 抶{疒只}郵人. 載義召暢語曰：「可汗以舅甥故, 使將軍朝貢, 誼不容將軍暴也. 天子厚饔餼以禮客, 有不謹, 吏皆論死. 若將軍所部不戢, 而奪攘自如, 我必殺所犯者, 將軍其少戒.」因悉罷所防兵, 以兩卒護闔. 暢嚴憚之, 訖無犯者. 進兼侍中. 會吏下請立碑紀功, 詔李程爲之辭, 未有字. 帝詔曰：「《周書》『凡厥正人, 既富方穀.』卿宜當之, 以方穀爲字.」其寵待如此. 開成二年卒, 年五十, 贈太尉.

初, 載義母葬范陽, 爲楊志誠掘發. 後志誠被逐, 道太原, 載義奏請剔其心, 償母怨, 不許. 又欲殺之, 官屬苦救乃免, 然盡戕其妻息士卒, 其天資驕暴雲, 帝屈法弗劾也.

志誠者, 事載義爲牙將. 載義宴天子使者鞠場, 志誠與其黨噪而起, 載義走, 因自爲都知兵馬使. 文宗更以嘉王領節度, 用志誠爲留後. 俄檢校工部尚書, 擢節度副大使. 逾年, 進檢校吏部. 詔下, 邸吏白宰相曰：「軍中不識朝廷儀, 惟知尚書改仆射爲進秩. 今一府盛服以待天子命, 如復爲尚書, 則舉軍慚, 使者勢不得出.」既志誠果怨望, 軍有謾言, 囚中人魏寶義及它使焦奉鸞、尹士恭, 而遣部將王文穎入謝, 讓還所命. 帝復賜之, 文穎不肯受, 輒去. 帝忍不責, 乃遣使進檢校尚書右仆射.

八年, 爲下所逐, 推部將史元忠總留後. 志誠在鎮, 密制天子袞冕, 其被服皆擬乘輿. 元忠表而暴於朝, 詔御史按治, 斥嶺南, 至商州, 誅之, 而以通王領節度, 授元忠留後. 明年, 檢校工部尚書, 爲副大使. 會昌初, 爲偏將陳行泰所殺. 行泰邀節制, 未報. 次將張絳殺行泰, 起求帥軍, 武宗自用張仲武代之.

張仲武, 范陽人. 通《左氏春秋》. 會昌初, 爲雄武軍使. 行泰殺元忠, 宰相李德裕計：河朔請帥, 皆報下太速, 故軍得以安, 若少須下, 且有變. 帝許之, 未報, 果爲絳所殺, 復誘其軍以請, 亦置未報. 是時, 回鶻爲黠戛斯所破, 烏介可汗托天德塞上, 而仲武遣其屬吳仲舒入朝, 請以本軍擊回鶻. 德裕因問北方事, 仲舒曰：「行泰、絳皆遊客, 人心不附. 仲武, 舊將張光朝子, 年五十餘, 通書, 習戎事, 性忠義, 願歸款朝廷舊矣.」德裕曰：「即以爲帥, 軍得無復亂乎?」答曰：「仲武得士心, 受命必有逐絳者.」德裕入白帝曰：「行泰等邀節不可許, 仲武求自效, 用之有名, 軍且無辭.」乃擢兵馬留後, 而詔撫王領節度. 詔下, 絳果爲軍中所逐, 即拜仲武副大使、檢校工部尚書、蘭陵郡公. 會回鶻特勒那頡啜擁赤心部七千帳逼漁陽, 仲武使其弟仲至與別將遊奉寰等率銳兵三萬破之, 獲馬、牛、橐它、旗纛不勝計, 遣吏獻狀, 進檢校兵部尚書.

始, 回鶻常有酋長監奚、契丹以督歲貢, 因詗刺中國. 仲武使裨將石公緒等厚結二部, 執諜者八百餘人殺之. 回鶻欲入五原, 掠保塞雜虜, 乃先以宣門將軍四十七人詭好結歡, 仲武賂其下, 盡得所謀, 因逗留不遣, 使失師期, 回鶻人馬多病死者, 由是不敢犯五原塞. 烏介失勢, 往依康居, 盡徙餘種, 寄黑車子部. 回鶻遂衰, 名王貴種相繼降, 捕幾千人. 仲武表請立石以紀聖功, 帝詔德裕爲銘, 揭碑盧龍, 以告後世. 大中初, 又破奚北部及山奚, 俘獲雜畜不貲. 擢累檢校司徒、同中書門下平章事. 卒, 謚曰莊.

子直方, 以右金吾將軍襲節度留後, 俄進副大使. 舉動多不法, 畏下變起, 乃托出畋奔京師. 軍中以張允伸總後務. 直方至, 宣宗遣使者郊勞, 授金吾大將軍, 以其族大, 給檢校工部尚書俸. 久之, 進檢校尚書右仆射. 性暴率, 坐以小罪笞殺金吾使, 改右羽林統軍. 好馳獵, 往往設罝罘於道. 當宿衛不時入, 下遷驍衛將軍. 奴婢細過輒殺, 積其罪, 貶思州司戶參軍. 母驚曰：「尚有尊於我子邪?」久乃復授羽林統軍. 縱部下爲盜, 復貶康州司馬. 後居東都, 弋獵愈甚, 洛陽飛鳥皆識之, 見必群噪. 乾符中, 累進左驍衛大將軍. 時鄭畋輔政, 頗言：「仲武會昌時功第一, 今直方百口不自存, 每內燕, 以衣敝惡, 辭不赴. 陛下錄功念舊, 宜少優假.」詔還檢校右仆射, 進左金吾衛大將軍.

黃巢犯京師, 直方迎灞上, 既而納亡命, 謀劫巢報天子, 公卿多依之. 賊覺, 屠其族.

張允伸字逢昌, 范陽人. 世爲軍校. 直方出奔, 以都知兵馬使爲衆立爲留後, 天子報可. 未幾, 檢校散騎常侍, 爲節度使, 累進檢校司徒、兼太傅、同中書門下平章事, 封燕國公.

龐勳以徐州反, 上書欲遣弟允皋領兵討賊, 不許. 上米五十萬斛、鹽二萬斛佐用度, 詔嘉美, 賜玉帶、寶器、紈錦, 進兼侍中. 咸通十二年, 以疾甚, 上節、印, 便醫藥, 詔聽許, 以子簡會爲副大使. 卒, 年八十八, 贈太尉, 謚曰忠烈.

允伸性勤儉, 下所安賴, 未嘗有邊鄙虞. 子十四人. 簡會入朝, 昆弟多至大將軍、刺史、郡佐者, 而軍中推張公素爲留後.

公素, 范陽人. 以列將事允伸, 擢累平州刺史. 允伸卒, 以兵來會喪, 軍士素附其威望, 簡會知不可制, 即出奔. 詔公素爲節度使, 進同中書門下平章事. 性暴曆, 眸子多白, 燕人號「白眼相公.」 爲李茂勳所襲, 奔京師, 貶復州司戶參軍.

李茂勳, 本回鶻阿布思之裔. 張仲武時, 與其侯王皆降. 資沈勇, 善馳射, 仲武器之, 任以將兵, 常乘邊積功, 賜姓及名. 陳貢言者, 燕健將, 爲納降軍使, 軍中素信服, 茂勳襲殺之, 因舉兵, 紿稱貢言反. 公素迎擊不利, 走, 茂勳入府, 衆始悟, 因推主州務, 以聞, 詔即拜節度使. 俄以病自上, 詔進尚書右仆射致仕. 表子可舉代, 遂領留後, 進爲節度使, 擢累檢校太尉.

中和末, 太原李克用始強大, 與定州王處存厚相結, 可舉惡其窺山東爲己患, 乃遣使約吐渾都督赫連鐸、鎮州王鎔聯和, 揚言易、定本燕、趙屬, 得其地, 且參有之. 即遣軍司馬韓玄紹擊沙陀藥兒嶺, 斬首七千級, 殺其將硃耶盡忠等, 收牛、馬、器鎧數萬. 又戰雄武軍, 殺獲萬人. 鐸又破沙陀於蔚州, 詔以鐸爲雲州刺史, 進可舉檢校侍中. 乃遣票將李全忠率衆六萬圍易州. 鎔以兵攻無極, 處存求援太原, 克用自將赴之, 鎮人懼, 退保新城, 克用急攻之, 鎔引去, 追破之九門. 易久未下, 盧龍將劉仁恭穴地以入, 得其城, 士卒有驕色；處存以輕兵三千蒙羊皮, 夜布之野, 以精騎伏它道, 全忠軍望爲群羊, 爭趨之, 處存伏騎發, 大敗之, 復取易州. 全忠遁還, 盡失芻糧仗鎧, 懼得罪, 乃裒餘衆反攻幽州, 可舉度不支, 引其族登樓自燔死.

李全忠, 范陽人. 仕爲棣州司馬. 有蘆生其室, 一尺三節, 怪之, 以問別駕張建, 建曰：「蘆, 茅類, 生於澤, 公茅土兆也. 傳節者其三世乎?」罷歸, 事可舉爲牙將. 可舉死, 衆推爲留後. 光啟元年, 拜節度使, 未幾卒.

子匡威嗣, 領留後, 進爲使. 性豪爽, 恃燕、薊勁兵處, 軒然有雄天下意. 與赫連鐸共攻太原, 爭雲、代. 李克用使安金俊攻鐸, 匡威救鐸, 戰蔚州, 射金俊殺之, 乃共表請討沙陀, 而硃全忠亦上言願協力, 故張浚因請用兵矣. 浚敗, 克用攻雲州, 以騎將薛阿檀爲前鋒, 設伏河上. 鐸以精騎追阿檀, 抵河而伏起, 乃大敗, 禽其將賈塞兒, 遂圍雲州, 塹而守, 分兵出井陘, 屯常山, 大掠深、趙. 匡威以步騎萬餘援王鎔, 克用還, 因急攻鐸. 會食盡, 鐸棄州奔匡威. 克用取雲州, 表石善友爲刺史. 鐸本吐谷渾部酋也, 開成中, 其父率種人三千帳自歸, 守雲州十五年. 至是, 失其地.

景福初, 鎔誘太原將李存孝降之, 克用怒, 伐鎔. 鎔來求救, 匡威遣將赴之, 克用去. 明年, 兵復出井陘, 匡威自將援鎔, 將行, 置酒大會. 其弟兵馬留後、檢校司徒匡籌妻張, 國豔, 匡威酒酣, 報之, 弟怒, 匡威軍次博野, 乃據城自爲留後. 天子即授檢校太保, 爲節度使. 匡威麾下多去, 屏營無所歸, 留深州, 遣其屬李抱貞上書願入朝. 時京師數寇難, 人人危懼, 傳言金頭王且來, 皆亡竄山谷. 抱貞還, 而鎔已迎館於鎮. 匡威引抱貞登城西大悲浮屠, 顧望流涕, 美其山川, 乃共圖鎔. 陽爲鎔繕甲, 治城塹, 施授方略, 陰施予, 以傾士心. 鎮軍忠於王氏, 皆惡之. 匡威親忌日, 鎔過慰. 匡威士衷甲劫鎔入牙城, 戰不勝, 鎮人斬匡威以徇. 匡籌表訴諸朝, 檄暴鎔罪, 攻樂壽、武強以報.

始, 匡籌之奪也, 燕人不以爲義. 劉仁恭出奔太原, 克用倚其謀, 下武、媯二州, 敗匡籌於居庸關. 李存審與戰, 匡籌又敗, 挈其族奔京師, 次景城, 滄州節度使盧彥威殺之, 掠入車馬僮妓. 妻方乳, 不能進, 仁恭獲之, 納於克用爲嬖夫人. 始, 匡威見逐, 歎曰：「兄失弟得, 皆吾之宗, 無所悔, 然其材恐不足以守.」果亡, 而幽州地歸克用, 以仁恭爲帥.

劉仁恭, 深州人. 父晟, 客范陽, 爲李可舉新興鎮將, 故仁恭事軍中. 從李全忠攻易州, 號「窟頭」, 稍遷裨校. 爲人豪縱, 多智數, 有大志, 嘗自言：「夢大幡出指端, 年四十九, 當秉旄節.」李匡威惡之, 補景城令.

會瀛州亂, 殺守吏, 仁恭募士千人定其亂. 匡威復使將兵, 戍蔚州, 逾期未代, 士皆怨. 會匡籌奪地, 故戍卒擁仁恭趨幽州, 匡籌逆戰, 敗之, 遂以族奔太原. 李克用待之甚厚, 賜田宅, 拜壽陽鎮將. 數以策幹克用, 請步騎一萬東取幽州, 且爲導. 克用攻匡籌, 匡籌遁去. 仁恭與苻存審入城, 封府庫以待. 克用悅, 留仁恭守之, 以親信分典其兵.

乾寧二年, 克用擊王行瑜, 表仁恭爲檢校司空、盧龍軍節度使. 明年, 克用攻魏州, 召盧龍兵, 仁恭以契丹解. 又明年, 克用復興其兵救硃瑄, 仁恭不答, 使者數十往, 卒不出. 克用以書讓之, 仁恭乃慢罵, 執其使, 盡囚太原士之在燕者. 復以厚利誘克用麾下士, 多亡歸之. 克用怒, 自將往擊, 不勝, 師喪過半. 仁恭獻馘於硃全忠, 全忠表同中書門下平章事.

既與克用絕, 則益募兵. 光化初, 使其子守文襲滄州, 節度使盧彥威棄城走, 遂有滄、景、德三州地, 用守文爲節度留後, 請命於朝. 昭宗怒, 不與. 會中人至, 仁恭謾謂曰：「旄節吾自可爲, 要假長安本色耳, 何見拒邪?」由是兵益張, 顯圖河北. 悉幽、滄步騎十萬, 聲言三十萬, 南徇魏、鎮. 次貝州, 屠之, 清水爲不流.

羅紹威求救於硃全忠, 全忠使李思安、葛從周赴之, 屯內黃. 仁恭負強, 下令曰：「思安懦, 當先破之, 乃取魏.」守文與單可及精甲五萬, 循清水上. 思安設伏, 自引兵逆戰, 偽不勝. 守文躡北至內黃, 思安整兵還擊守文, 伏發, 斬可及, 獨守文挺逸, 衆無還者. 從周興邢、洺兵與魏將賀德倫等出館陶門, 夜擊仁恭, 破八屯. 仁恭走, 自魏抵長河數百里, 屍蔽道. 鎮人邀敗之東境. 仁恭遂衰.

三年, 葛從周攻滄州, 仁恭壁乾寧. 從周潛軍戰老鴉堤, 仁恭敗, 退壁瓦橋, 卑辭歸窮於克用求救, 克用爲侵邢、洺. 俄而全忠取瀛、莫, 克用使周德威出飛狐. 天祐三年, 全忠自將攻滄州, 壁長蘆. 仁恭悉發男子十五以上爲兵, 涅其面曰「定霸都」, 士人則涅於臂曰：「一心事主」, 盧龍閭裏爲空, 得衆二十萬, 屯瓦橋. 全忠環滄築而溝之, 內外援絕, 人相食. 仁恭求戰, 不許, 復從克用乞師, 使百輩往, 乃許. 仁恭以兵三萬合攻潞州, 降全忠將丁會, 滄州圍乃解.

是時, 中原方多故, 仁恭得倚燕強且遠, 無所憚, 意自滿. 從方士王若訥學長年, 築館大安山, 掠子女充之. 又招浮屠, 與講法. 以堇土爲錢, 斂真錢, 穴山藏之, 殺匠滅口. 禁南方茶, 自擷山爲茶, 號山曰大恩, 以邀利.

子守光烝嬖妾, 事覺, 仁恭謫之. 李思安來攻, 屯石子河. 仁恭居大安山, 城中無備. 守光引兵出戰, 思安去, 因回攻大安, 虜仁恭, 囚別室, 殺左右婢媵, 遂有盧龍.

贊曰：硃滔脅其兄泚入朝, 及引兵東向, 稱帝以自尊, 名雖助泚, 志可知矣. 至克融再得幽州, 硃氏無遺種, 其禍與泚鈞, 而族夷有先後爲間也.

列傳第一百三十八

籓鎮淄青橫海

李正己, 高麗人. 爲營州副將, 從侯希逸入青州, 希逸母即其姑, 故薦爲折沖都尉. 寶應中, 以軍候從討史朝義. 時回紇恃功橫, 諸軍莫敢抗. 正己欲以氣折之, 與大酋角逐, 衆土皆牆立觀, 約曰：「後者批之.」既逐而先, 正己批其頰, 回紇矢液流離, 衆軍哄然笑. 酋大慚, 自是沮憚不敢暴. 希逸以爲兵馬使, 沈毅得衆心, 然陰忌之, 因事解其職. 軍中皆言不當廢, 尋逐希逸出之, 有詔代爲節度使. 本名懷玉, 至是賜今名, 遂有淄、青、齊、海、登、萊、沂、密、德、棣十州, 與田承嗣、薛嵩、李寶臣、梁崇義輔牙相倚. 嵩死, 李靈耀反, 諸道攻之, 共披其地. 正己復取曹、濮、徐、兗、鄆, 凡十有五州. 市渤海名馬, 歲不絕, 賦繇均約, 號最強大. 政令嚴酷, 在所不敢偶語, 威震鄰境. 曆檢校司空, 加同中書門下平章事, 以司徒兼太子太保, 封饒陽郡王. 請附屬籍, 許之. 因徙治鄆, 以子納及腹心將守諸州.

建中初, 聞城汴州, 乃約田悅、梁崇義、李惟嶽偕叛. 自屯濟陰, 陳兵按習, 益師徐州以扼江、淮. 天子於是改運道, 檄天下兵爲守備, 河南騷然. 會發疽死, 年四十九. 興元初, 納順命, 詔贈太尉.

納, 少時爲奉禮郎, 將兵防秋. 代宗召見, 擢殿中丞, 賜金紫. 入朝, 擢兼侍御史. 正己署爲淄、青二州刺史, 又爲行軍司馬, 濮、徐、兗、沂、海留後, 進御史大夫.

正己死, 秘喪不發, 以兵會田悅於濮陽. 馬燧方擊悅, 納使大將衛俊救之, 爲燧所破略盡, 收洹水. 德宗詔諸軍合討, 其從父洧以徐州歸, 大將李士真以德州、李長卿以棣州送款, 納恚洧背己, 且徐險集, 悉兵攻洧. 帝命宣武、劉玄佐督諸軍進援, 大破其兵. 納還濮陽, 玄佐進圍之, 殘其郛. 納登陴見玄佐, 泣且悔, 遣判官房說與子弟質京師, 因玄佐謝罪. 時中人宋鳳朝以納窮, 欲立功, 建不可赦, 帝乃械說等禁中. 納於是還鄆, 與悅、李希烈、硃滔、王武俊連和, 自稱齊王, 置百官.

興元初, 帝下詔罪己, 納復歸命, 授檢校工部尚書, 復平盧帥節, 賜鐵券, 又同中書門下平章事, 封隴西郡王. 希烈圍陳州, 納會諸軍破之城下, 加檢校司空, 實封五百戶, 進檢校司徒. 死年三十四, 贈太傅. 子師古、師道.

師古, 以廕累署青州刺史. 納死, 軍中請嗣帥, 詔起爲右金吾衛大將軍、本軍節度使. 初, 棣州有蛤□朵鹽池, 歲產鹽數十萬斛. 李長卿以州入硃滔, 獨蛤□朵爲納所據以專利. 後德、棣入王武俊, 納乃築壘德州南, 跨河以守蛤□朵, 謂之三汊, 通魏博以交田緒, 盜掠德州, 武俊患之. 師古殆襲, 武俊易其弱, 且納時將無在, 乃率兵取蛤□朵、三汊. 師古使趙鎬拒戰, 武俊子士清兵先濟滴河, 會營中火起, 士大噪不敢前. 德宗遣使者諭武俊罷兵. 師古亦隳三汊聽命.

嘗怒其僚獨孤造, 使奏事京師, 遣大將王濟縊殺之. 貞元末, 與杜佑、李欒皆得封妾媵以國爲夫人, 進同中書門下平章事.

德宗崩, 哀使未至, 義成節度使李元素騰遺詔示之. 師古幸國喪, 欲攻掠州縣, 即集將士告：「元素偽作遺詔, 豈欲反邪? 不可不討！」執使者, 名討元素, 勒兵出次, 聞順宗立, 乃罷. 累加檢校司徒、兼侍中. 元和初卒, 贈太傅.

師道, 異母弟也. 師古嘗曰：「是不更民間疾苦, 要令知衣食所從.」乃署知密州. 師古病, 召親近高沐、李公度等曰：「即我不諱, 欲以誰嗣?」二人未對. 師古曰：「豈以人情屬師道邪? 彼不服戎, 以技自尚, 慮覆吾宗, 公等審計之.」及死, 沐、公度與家奴卒立之, 而請於朝. 於是制書久不下, 師道謀裒兵守境, 沐爭止, 更上書奉兩稅, 守鹽法, 請吏朝廷. 宰相杜黃裳欲橈削其權, 而憲宗方誅劉辟, 未皇東討, 故命建王審領節度大使, 而以師道知留後. 歲中, 加檢校工部尚書, 爲副大使. 自正己以來, 雖外奉王命, 而嘯引亡叛, 有得罪於朝者厚納之. 以嚴法持下, 凡所付遣, 必質其妻子；有謀順者, 類夷其家. 以故能脅汙士衆, 傳三世云.

帝討蔡, 詔興諸道兵而不及鄆, 師道選卒二千抵壽春, 陽言爲王師助, 實欲援蔡也. 亡命少年爲師道計曰：「河陰者, 江、淮委輸, 河南, 帝都, 請燒河陰敖庫, 募洛壯士劫宮闕, 即朝廷救腹心疾, 此解蔡一奇也.」師道乃遣客燒河陰漕院錢三十萬緡, 米數萬斛, 倉百餘區. 又有說師道曰：「上雖志討蔡, 謀皆出宰相, 而武元衡得君, 願爲袁盎事, 後宰相必懼, 請罷兵, 是不用師, 蔡圍解矣.」乃使人殺元衡, 傷裴度.

初, 師道置邸東都, 多買田伊闕、陸渾間, 以舍山棚, 遣將訾嘉珍、門察部分之, 嵩山浮屠圓靜爲之謀. 元和十年, 大饗士邸中, 椎牛釃酒, 既衷甲矣, 其徒白官發之. 留守呂元膺以兵掩邸, 賊突出, 轉略畿部, 入山中數月, 奪山棚所市, 山棚怒, 道官軍襲擊, 盡殺之. 圓靜者, 年八十餘, 嘗爲史思明將, 驍悍絕倫. 既執, 力士椎其脛, 不能折, 罵曰：「豎子, 折人腳且不能, 乃曰健兒！」因自置其足折之. 且死, 歎曰：「敗吾事, 不得見洛城流血！」於時, 留守、防禦將、都亭驛史數十人, 皆陰受師道署職, 使爲詗察, 故無知者. 及窮治, 嘉珍、察乃害武元衡者. 鹽鐵使王播又得嘉珍所藏弓材五千, 並斷建陵戟四十七.

始, 師道欲知元濟虛實, 使劉晏平間道走淮西. 元濟日與宴, 厚結歡. 晏平歸, 以爲元濟暴師數萬, 而晏然居內, 與妻妾戲博, 必敗之道也. 師道本倚蔡爲重, 聞之怒, 乃以它事殺晏平. 及聞李光顏拔淩雲柵, 始大懼, 遣使歸順, 帝重分兵支兩寇, 故命給事中柳公綽慰撫之, 加檢校司空.

蔡平, 又遣比部員外郎張宿諷令割地質子. 宿謂曰：「公今歸國爲宗姓, 以尊卑論之, 上叔父矣, 不屈一也；以十二州事三百餘州天子, 北面稱籓, 不屈二也；以五十年傳爵, 臣二百年天子, 不屈三也. 今反狀己暴, 上猶許內省, 宜遣子入宿衛, 割地以贖罪.」師道乃納三州, 遣子弘方入侍. 宿既還, 師道中悔, 召諸將議, 皆曰：「蔡數州, 戰三四年乃克, 公今十二州, 何所虞?」大將崔承度獨進曰：「公初不示諸將腹心, 而今委以兵, 此皆嗜利者, 朝廷以一漿十餅誘之去矣.」師道恚, 遣承度詣京師, 戒候吏時其還斬之. 承度待命客省, 不敢還. 帝以其負約, 用左散騎常侍李遜喻旨. 既至, 師道嚴兵以見, 遜讓曰：「前已約, 而今背之, 何也? 願得要言奏天子.」師道許之, 然懦暗不自決. 私奴婢媼爭言：「先司徒土地, 奈何一旦割之? 今不獻三州, 不過戰耳, 即不勝, 割地未晚.」師道乃上書, 以軍不協爲解. 帝怒, 下詔削其官, 詔諸軍進討. 武寧節度使李願使將王智興破其衆, 斬二千級, 獲馬牛四千, 略地至平陰. 橫海節度使鄭權戰福城, 斬五百級. 武寧將李祐戰魚台, 敗之. 宣武節度使韓弘拔考城. 淮南節度使李夷簡命李聽趨海州, 下沭湯、朐山, 進戍東海. 魏博節度使田弘正身將兵自陽劉濟河, 拒鄆四十里而營, 再接戰, 破三萬衆, 禽三千人. 陳許節度使李光顏攻濮陽, 收斗門、杜莊二屯. 弘正又戰東阿, 殘其衆五萬. 師道每聞敗, 輒悸成疾, 及李祐取金鄉, 左右莫敢白.

初, 遣大將劉悟屯陽穀, 當魏博軍, 疑其逗留, 悟懼不免, 引兵反攻城. 師道晨起聞之, 白其嫂裴曰：「悟兵反, 將求爲民, 守墳墓.」即與弘方匿溷間, 兵就禽之. 師道請見悟, 不許, 復請送京師, 悟使謂曰：「司空今爲囚, 何面目見天子！」猶俯仰祈哀, 弘方曰：「不若速死！」乃並斬之, 傳首京師. 棄其屍, 無敢收視者, 有士英秀爲殯城左. 馬皛至, 以士禮更葬.

初, 師古見劉悟, 曰：「後必貴, 然敗吾家者此人也.」田弘正之度河也, 禽其將夏侯澄等四十七人, 有詔悉赦之, 給繒絮, 還隸魏博、義成軍, 父母在欲還者優遣, 賊皆感慰相告, 由是悟得行其謀. 師道首傳弘正營, 召澄驗之, 澄舐目中塵, 號絕良久. 悟素與師道妻魏亂, 妄言鄭公征之裔, 不死, 沒入掖廷, 它宗屬悉遠徙. 悟獨表師古子明安爲朗州司戶參軍. 親將王承慶, 承宗弟也, 師道以兄女妻之, 潛約左右, 欲因肄兵執師道, 會悟入, 出奔徐州, 歸朝.

程日華, 定州安喜人, 始名華, 德宗以其有功, 益曰日華. 父元皓爲安祿山帳下, 偽署定州刺史, 故日華籍本軍, 爲張孝忠牙將. 滄, 故成德部州也, 孝忠絕李惟嶽, 德宗以滄畀義武. 前刺史李固烈與惟嶽姻屬, 即牢守. 孝忠令日華往喻之, 固烈請還恒州. 既治裝, 悉帑以行, 軍中怒曰：「馬瘠, 士饑死, 刺史不棄豪髮卹吾急, 今刮地以去, 吾等何望?」遂共殺固烈, 屠其家. 日華驚匿床下, 將士迎出之曰：「暴吾軍者已死, 何畏而亡?」共逼領州. 孝忠亦以日華寬厚, 遂假以刺史.

硃滔叛, 兵屯河間, 以故滄、定道阻不相聞. 滔及王武俊皆招日華, 不納, 即攻之. 日華乘城自固. 參軍事李宇謀曰：「城久圍, 府兵不爲援. 今州十縣瀕海, 有魚鹽利自給, 此軍本號橫海, 將軍能絕易定歸天子, 自爲一州, 蜺甲訓兵, 利則出, 無利則守, 可亢盜喉襟. 君能用仆計, 請至京師爲天子言之.」日華謂然, 乃遣宇西, 帝果大喜, 拜御史中丞、滄州刺史, 復置橫海軍, 即以爲使, 時建中三年也. 拜檢校工部尚書. 詔滄歲饋義武錢十二萬緡, 糧數萬斛, 以宇爲判官.

武俊欲得滄, 遣人說日華歸己, 日華紿曰：「敝邑爲賊攻, 力屈則下之. 願假騎二百以抗賊, 賊退, 請以地授公.」武俊喜, 歸之馬, 日華留馬謝其使. 武俊大怒, 與滔方睦, 懼有怨, 乃止. 久之, 武俊歸命, 日華乃還馬, 以珍幣厚謝, 復結好, 武俊亦釋然. 貞元二年卒, 贈兵部尚書.

子懷直擅知留事, 帝以日華故, 即拜權知滄州刺史. 宇入朝, 願析東光、景城二縣置景州, 且請刺史. 河朔刺史不廷授幾三十年, 帝嘉其忠, 以徐申爲景州刺史. 升橫海軍爲節度, 擢懷直爲留後. 明年, 爲節度使. 九年來朝, 寵遇加等, 進檢校尚書右仆射, 賜大第、宮女.

懷直荒田獵, 出輒數日不返, 帳下程懷信乘衆怒, 閉門不納. 懷信, 其從昆也. 於是懷直入朝, 帝不之罪, 更以虔王爲節度使, 擢懷信留後, 以懷直兼右龍武軍統軍. 明年, 懷信爲節度矣. 十六年, 懷直卒, 贈揚州大都督. 後五年, 懷信死, 子權襲領軍務, 詔授留後. 元和元年, 拜節度使, 累進檢校兵部尚書, 封邢國公. 六年入朝, 憲宗寵禮遣還鎮, 加檢校尚書右仆射. 權始名執恭, 嘗夢滄諸門悉署「權」字, 乃改名以應之. 及淮西平, 惕不安, 丐入朝. 至京師, 固辭軍政, 乃詔華州刺史鄭權代之. 後以檢校司空爲邠寧節度使. 卒, 贈司徒, 宗族奉朝請宿衛者三十餘人.

李全略, 李王氏, 名日簡, 事王武俊爲偏裨. 承宗時, 虐用其軍, 故入朝, 授代州刺史. 田弘正遇害, 穆宗以全略故鎮州將, 召問所欲言, 全略多陳利害, 冀合帝意, 且請盡死力以報, 遂授德州刺史. 是時, 杜叔良兵敗博野, 故以全略爲橫海軍節度、滄德棣州觀察使, 賜今姓名. 未幾, 貢錢千萬, 使子同捷入朝. 既還, 即奏同捷爲滄州長史, 押中軍兵馬. 帝不得已, 可其請. 全略陰規傳久計, 選材武, 以所私結士心. 棣州刺史王稷善撫衆, 而家富於財, 全略內忌, 以計殺之, 族其家. 未幾死, 同捷領留後事, 重賂鄰籓, 求領父節, 敬宗持久詔不下. 俄而文宗立, 同捷以帝新嗣位, 必大開貸示四方, 乃遣弟同志、同巽入朝, 而使其屬崔長奉表請命, 有詔拜兗海節度使, 以烏重胤代之. 同捷計窮, 矯言軍中留己. 於是, 王智興請以全軍出討, 魏博史憲誠令大將傳手詔入于軍, 同捷不受, 德、棣民多奔入鄆. 乃下詔削官爵, 命重胤率鄆、齊兵進討. 憲誠、智興及汴滑李聽、平盧康志睦、易定張璠、幽州李載義以兵傅境. 同捷自以與成德有舊, 乃傾玉帛子女市河北三鎮驩. 載義不許, 絕其交, 執使者並所遣奴婢四十七獻諸朝. 王廷氵奏本窺橫海, 欲乘其隙取之, 引軍來援. 智興攻棣州, 火譙門, 引水灌城, 凡七月, 其將張叔連降. 始, 刺史欒濛以同捷叛, 密上變, 事泄, 爲所害, 贈工部尚書. 智興進圍滄州.

是時, 帝絕王廷氵奏朝貢, 且討之, 兵須夥繁, 調發不時, 始置供軍糧料使, 以濟兩河, 諸將又多張俘首以冒賞. 自重胤卒後, 李寰、傳良弼不終事, 更以左金吾衛大將軍李祐代, 而智興將李君謀以輕兵絕河, 夜殘無棣, 降饒安壁五千兵. 明年, 祐拔無棣、平原. 有詔行營堅壁務農, 非被襲, 勿決戰. 而祐兵已薄德州, 帝遣諫議大夫柏耆宣慰. 祐攻拔德州, 餘卒奔廷氵奏. 同捷益急, 乞降, 祐疑其詐. 耆引兵直入城, 取同捷及家屬馳西. 祐入滄州, 耆至將陵, 斬同捷, 使其下傳首京師. 詔貸四州一年租賦, 赦同捷母並妻息, 徙湖南. 流崔長商州. 同巽等以異母貸死, 得隨母流所云.

列傳第一百三十九

籓鎮宣武彰義澤潞

劉玄佐, 滑州匡城人. 少倜蕩, 不自業, 爲縣捕盜, 犯法, 吏笞辱幾死, 乃亡命從永平軍, 稍爲牙將. 大曆中, 李靈耀據汴州反, 玄佐乘其無備, 襲取宋州, 有詔以州遂隸其軍, 節度使李勉即表署刺史.

德宗建中初, 進兼御史中丞, 充宋、亳、潁節度使. 時李納叛, 李洧以徐州歸, 納急攻之, 詔玄佐援洧, 大破納兵, 斬首萬餘級, 東南餉漕乃通. 進圍濮州, 徇濮陽, 皆下, 再降其守將, 遂通濮陽津. 遷檢校兵部尚書、兼曹濮觀察、淄青兗鄆招討使、汴滑都統副使.

李希烈之反, 玄佐與李勉、陳少遊、哥舒曜聯兵屯淮、汝, 數困賊. 帝在奉天, 垂意關東, 乃詔檢校尚書左仆射、同中書門下平章事. 希烈攻陳州, 玄佐救之, 希烈走, 遂進取汴州. 詔加汴宋節度使、陳州諸軍行營都統. 玄佐本名洽, 至是賜名以尊寵之. 入朝, 復兼涇原、四鎮、北庭兵馬副元帥, 檢校司徒.

性豪縱, 輕財好厚賞, 故下益困. 汴自李忠臣以來, 士卒驕, 不能自還, 至玄佐彌甚. 其後殺帥長, 大鈔劫, 狃於利而然也. 玄佐貴, 母尚在, 賢婦人也. 常月織絁一端, 示不忘本. 數教敕玄佐盡臣節. 見縣令走廷中白事, 退, 戒曰：「長吏恐懼卑甚. 吾思而父吏於縣, 亦當爾. 而據案當之, 可安乎?」玄佐感悟, 故待下益加禮. 汴有相國寺, 或傳佛軀汗流, 玄佐自往大施金帛, 於是將吏、商賈奔走輸金錢, 惟恐後. 十日, 玄佐敕止, 籍所入得巨萬, 因以贍軍. 其權譎類若此. 初, 李納遣使至汴, 玄佐盛飾女子進之, 厚饋遺, 皆得其陰謀, 故納最憚之. 所寵吏張士南及假子樂士朝貲皆钜萬；而士朝私玄佐嬖妾, 懼事覺, ■玄佐, 死, 年五十八, 贈太傅, 謚曰壯武.

軍中匿喪俟代, 帝亦爲隱. 逾三日乃發喪. 使至, 帝問所欲立, 曰：「陝虢觀察使吳氵奏可乎?」監軍孟介、行軍盧瑗以爲便, 乃拜氵奏爲節度使. 至汜水, 玄佐柩將遷, 士請具禮, 瑗不許, 衆皆怒. 陵晨, 甲而噪, 起玄佐子士寧於喪, 使坐重榻, 墨其衣, 尊爲留後, 殺大將曹金岸、浚儀令李邁, 醢之, 唯瑗、介獲免. 士寧乃出貯財分勞吏士. 介以聞, 帝召宰相計議, 竇參曰：「汴人挾李納以邀命, 若不許, 勢且合, 不可解.」遂以士寧爲左金吾衛將軍, 嗣節度.

始, 玄佐養子士幹與士朝皆來京師, 士幹知玄佐死無狀, 遣奴持刀紿爲吊, 入殺士朝於次. 帝惡其專, 亦賜士幹死.

士寧未授詔時, 私遣人結王武俊、劉濟、田緒等, 諸鎮不直之, 皆執其使. 而士寧忍暴, 嘗手殺人杯案間；又強烝父諸妾, 逼吏民妻女亂之, 或裸而觀；每畋獵, 數日乃還. 其下厭苦不服.

大將李萬榮者, 故與玄佐同裏相善, 寬厚得士心. 士寧忌之, 奪其兵, 使攝州事. 嘗引衆二萬畋城南, 未還, 萬榮晨入府, 召所留親兵告曰：「天子有詔召大夫, 俾我代節度. 人賜錢三萬.」士皆拜. 於是分兵閉諸門, 使告士寧曰：「詔書召大夫, 宜速去, 不然, 事急且傳首以獻.」士寧知衆不與, 將五百騎出奔, 次中牟, 亡者已半, 至東都, 惟僮妾數十人從之. 既至京師, 詔就第, 禁出入. 萬榮斬其支附數十人, 以二十萬緡勞軍, 詔籍士寧家貲給之. 拜萬榮兵馬留後. 於是藉驕兵數百人, 悉遣西防秋, 當戍者怨之. 大校韓惟清、張彥琳等請往, 不許, 使其子乃將, 未行, 彥琳等因其怨, 誘使反攻萬榮, 不勝, 劫運財、民貲, 殺掠數千人而潰. 惟清奔鄭州, 彥琳走東都自歸, 有詔宥死竄惡地. 殘士奔宋州, 劉逸淮撫之, 萬榮悉誅其妻子, 以故衆不安, 或呼於市曰：「大軍至, 城且破.」萬榮捕按之, 或言爲士寧所教, 萬榮斬之, 以狀聞, 故士寧斥置郴州.

俄進萬榮節度使. 會病甚, 以兵屬鄧惟恭. 惟恭者, 與萬榮同裏閈. 而署子乃爲司馬, 出大將李湛、張伾、伊婁涚等於外, 欲殺之, 不果. 萬榮死, 是夜惟恭與監軍俱文珍執乃送京師, 杖死京兆府, 以董晉代之.

吳少誠, 幽州潞人, 以世廕爲諸王府戶曹參軍事. 客荊南, 節度使庾准器之, 留爲牙門將. 從入朝, 道襄陽, 度梁崇義必叛, 密畫計, 將獻天子, 而李希烈以其事聞, 有詔嘉美, 擢封通義郡王. 崇義反, 希烈以少誠爲前鋒. 事平, 賜實封戶五十. 希烈叛, 少誠爲盡力, 及死, 推陳仙奇主後務, 既又殺之, 衆乃共推少誠, 德宗因授申、蔡、光等州節度觀察留後.

少誠爲治, 能儉損, 完軍實. 自希烈以來, 申、蔡人劫於苛法而忘所歸, 及耆長既物故, 則壯者習見暴掠, 恬於搏斗. 地少馬, 乘騾以戰, 號「騾子軍」, 尤悍銳. 甲皆畫雷公星文以厭勝, 詛詈王師. 其屬鄭常、楊冀欲劫少誠, 逐之以聽命, 不克, 常、冀被害. 少誠盡宥諸將, 以結衆心. 貞元五年, 進拜節度使.

久之, 曲環卒, 少誠間陳許無帥, 以兵攻臨潁, 戍將韋清與賊通, 留後上官涚遣兵三千救之, 悉爲賊俘, 遂圍許州. 德宗怒, 削少誠官爵, 合十六道兵進討. 於頔以襄陽兵戰吳房、朗山, 禽其三將. 王宗以壽州兵破賊於秋柵. 於時師雖衆, 無統帥, 而宦人監軍顓進退, 互爲異見. 既戰小溵河, 諸道師未交而潰, 棄輜杖不貲. 帝乃詔夏州節度使韓全義爲淮蔡招討處置使, 上官涚副之, 諸將皆受節度. 與賊吳少陽等戰廣利城, 師復敗, 退營五樓, 爲賊所乘, 遂大潰. 全義及監軍賈英秀等夜遯保溵水. 汴宋、徐泗、淄青兵走陳州. 少誠薄溵水而營, 全義懼, 退保陳, 而潞、滑、河陽、河中兵逃歸, 唯陳許將孟元陽、神策將蘇光榮壁溵水. 全義乃斬潞將夏侯仲宣、滑將時昂、河陽將權文度、河中將郭湘, 欲以振師, 不能也. 少誠引兵去.

全義之敗, 少誠得帳中諸公書數百番, 持以紿衆曰：「朝廷公卿托全義破蔡日掠將士妻女爲婢媵.」以激怒其衆, 絕向順意. 少誠弱王師, 移書於英秀求昭雪. 帝召大臣議, 宰相賈耽曰：「五樓軍退, 而少誠卷甲不追, 有自新路.」帝意稍挺, 少誠復固巢穴矣. 然猶以宦者監諸道軍. 劍南韋皋上言, 以爲不如擇重臣爲統帥, 因薦渾瑊、賈耽, 「陛下若重煩元老, 更求其次, 則臣請以銳士萬人順流趨荊、楚, 可以攘翦元憝. 不然, 因其請罪, 特加原洗, 罷兩河諸軍, 亦其次也. 使少誠禍盈惡周, 變生帳下, 必其賊黨, 又當以官爵與之, 則一少誠死, 一少誠生, 亦何足賴?」帝遂赦少誠, 盡還其官爵.

順宗即位, 進同中書門下平章事, 檢校司空, 徙封濮陽郡王. 元和四年死, 贈司徒, 而吳少陽代之.

少陽者, 滄州清池人. 與少誠同在魏博軍, 相友善. 少誠得淮西, 多出金帛邀之, 養以爲弟, 署右職, 親近無間. 少陽度少誠猜忍, 且畏禍, 請爲外捍, 少誠乃表爲申州刺史. 爲治尚寬易, 舉軍附賴. 少誠病亟, 家奴單于熊兒矯召少陽至, 攝副使, 總軍事, 於是殺少誠子元慶, 自稱留後. 憲宗以王承宗方叛, 故詔遂王爲節度使, 以少陽領留後. 居三年, 進拜節度使.

少陽不立繇役籍, 隨日賦斂於人. 地多原澤, 益畜馬. 時時掠壽州茶山, 劫商賈, 招四方亡命, 以實其軍. 不肯朝, 然屢獻牧馬以自解, 帝亦因善之.

九年死, 子元濟匿不發喪, 以病聞, 偽表請元濟主兵. 帝遣太醫往視, 即陽言少愈, 不得見.

元濟者, 其長子也, 山首燕頷, 垂頤, 鼻長六寸. 始仕, 試協律郎, 攝蔡州刺史. 有董重質者, 少誠婿也, 勇悍, 久將, 善爲兵, 元濟倚之, 因說元濟, 請以精兵三千由壽之間道取揚州, 東約李師道以舟師襲潤州, 據之；遣奇兵掩商、鄧, 取嚴綬, 進守襄陽, 以搖東南, 則荊、衡、黔、巫傳一矢可定, 五嶺非朝廷所有. 又請輕兵五百, 自崿領三日襲東都, 則天下騷動, 可以橫行. 元濟猶豫不能用.

先是, 其屬蘇兆、楊元卿、侯惟清嘗勸少陽入朝, 或言其有異志, 元濟縊兆, 歸其屍, 而囚惟清. 帝以二人者皆死, 故贈惟清兵部尚書, 兆尚書右仆射. 時元卿奏事在長安, 見宰相李吉甫, 具言淮西事, 且請蔡使在道者, 隨在所系之. 少陽死四十日, 帝不爲輟朝, 易將增戍以須變.

會傳言重質殺元濟, 族其家, 吉甫因請爲少陽輟朝, 遣使吊賻, 贈尚書右仆射. 而元濟不得命, 乃悉兵四出, 焚舞陽及葉, 掠襄城、陽翟. 時許、汝居人皆竄伏榛莽間, 剽系千餘里, 關東大恐. 吊使至, 弗克入而還. 乃詔烏重胤兼汝州刺史, 引軍壓其境, 寧州刺史曹華爲之副, 以戍襄城；李光顏爲忠武節度使, 總兵臨屯；析山南東道, 詔節度使嚴綬爲申、光、蔡等州招撫使, 以中人崔潭峻監其軍. 下詔奪元濟官爵, 趣諸道進討. 時大旱, 詔既下, 雨雪凡三日. 田弘正、韓弘各遣子率兵隸綬、光顏軍. 綬屯蔡西鄙, 師小勝, 不設備, 爲賊襲, 敗于礠丘, 退保唐州. 壽州刺史令狐通戰數北, 賊乃拔霍丘, 屠馬塘, 通嬰城不敢出. 詔左金吾衛大將軍李文通宣慰, 度其至, 使代通.

會裴度輔政, 賊始懼, 而元濟不能有所指授, 諸將趙昌、淩朝江、董重質、李祐、李憲、王覽、趙曄、王仁清等以便宜人自爲戰, 抗王師, 有少誠、少陽舊風. 而李師道饋鹽, 出入寧陵、雍丘間, 韓弘知而不肯禁. 文通引兵與賊將王覽、董重質戰史蔟岡, 馘覽首. 光顏又大破賊於時曲, 復與重胤合擊賊小溵河, 敗之, 夷其屯塹. 天子責綬失律, 更以韓弘兼都統, 擢高霞寓唐、鄧、隨節度使.

十一年, 諸軍大合. 光顏壁掌河；文通敗賊於固始, 拔釒敖山；霞寓戰郎山, 斬首千餘級, 焚其壁, 次鐵城. 賊偽奔, 霞寓窮追, 伏發, 死傷略盡, 退保新興, 賊圍之, 監軍李議誠馳入唐州. 以救兵至, 圍解, 還守唐州.

元濟以霞寓敗, 不足虞, 並兵以備陳. 其秋, 文通以兵銜枚夜出九女原, 屠保壁三十所, 分兵西北並安陽山, 破屯邏數百人, 降者萬餘, 執兩將. 光顏敗郾城兵二萬, 俘六將, 復與重胤合攻淩雲柵, 拔之. 帝怒諸軍無大功, 詔內常侍梁守謙宣慰, 因督戰, 付詔書五百以待有功, 斥金帛募死士. 進拜光顏檢校尚書左仆射, 重胤右仆射, 布御史中丞, 公武御史大夫. 詔旨約束, 厲賞罰, 諸將恐懼. 貶霞寓, 以袁滋代之. 滋懦不能軍, 更以李訴爲唐、鄧、隨節度使.

元濟食盡, 士卒食菱芡魚鱉皆竭, 至斫草根以給者. 民苦饑, 相與四潰, 元濟亦嗇其食, 不復禁, 諸將爭納之. 帝始僑置郾城、吳房於行營, 以綏新附. 訴引兵攻其西, 破屯柵十餘所, 執丁士良、吳秀琳, 皆賊票健者. 賊帥張伯良以兵三萬與光顏戰郾城, 大敗. 獲馬千匹、甲三萬首, 伯良奔還蔡. 曹華取青陵城, 斷郾歸路. 賊將鄧懷金懼, 即送款, 光顏受之. 訴又襲破朗山, 執戍將梁希果, 平汶港等三壁. 元濟知衆數潰, 而外失秀琳等, 因奉表請束身北闕下, 帝遣使者許以不死. 元濟取行營馬三百, 董重質不與, 故不果降. 訴略興橋, 得守將李祐, 不殺, 引至帳下計議, 始謀襲蔡, 賊勢益沮.

自少誠盜有蔡四十年, 王師未嘗傅城下, 又嘗敗韓全義、於頔, 以是兵驕無所憚, 內恃陂浸重阻, 故合天下兵攻之, 三年才克一二縣. 帝既責罷霞寓、滋等, 諸將乃用命. 詔起沙陀梟騎濟師, 命裴度爲彰義節度兼申、光、蔡四面行營招撫使. 梁守謙與諸將計, 先度未至立功, 諸將亟戰, 不勝. 度至, 大勞將士, 皆感激請戰. 間遣士入蔡, 約元濟降, 爲左右所劫, 不得降. 光顏每戰冠軍, 故元濟悉衆亢時曲. 祐爲訴謀曰：「蔡之守者, 市人疲卒耳, 勁兵皆在外, 若直搗縣瓠, 賊成禽矣.」訴然之, 以精騎夜襲蔡, 坎垣入之, 戍者不知也. 賊恃董重質兵在洄曲, 不虞師之至, 及訴攻內城, 防卒尚千餘接戰, 元濟始驚, 被甲乘城以待重質. 會重贊降訴, 而李進誠取賊庫兵, 即攻之. 明日, 燒其門, 民相率抱薪增火, 王師縱射, 城上鏃可拾也. 居二日, 門壞, 執元濟, 舉族傳之長安. 申、光戍兵尚三萬, 皆降.

帝御興安門受俘, 群臣稱賀, 以元濟獻廟社, 徇於市斬之, 年二十五. 夜失其首. 妻沈沒入掖庭, 二弟、三男子流江陵, 皆殺之. 斬其屬官劉協庶、趙曄、王仁清等十餘人. 度還, 以馬〓爲留後, 俄拜節度使, 析溵州隸陳許.

始度之出, 太子右庶子韓愈爲行軍司馬, 帝美度功, 即命愈爲《平淮西碑》, 其文曰： 天以唐克肖其德, 聖子神孫, 繼繼承承, 於千萬年, 敬戒不怠, 全付所覆, 四海九州, 罔有內外, 悉主悉臣. 高祖、太宗, 既除既治. 高宗、中、睿, 休養生息. 至於玄宗, 受報收功, 極熾而豐, 物衆地大, 孽牙其間. 肅宗、代宗, 德祖、順考, 以勤以容. 大慝適去, 莨莠不〓, 相臣將臣, 文恬武嬉, 習熟見聞, 以爲當然. 睿聖文武皇帝既受群臣朝, 乃考圖數貢, 曰：「嗚呼！天既全付予有家, 今傳次在予, 予不能事事, 其何以見於郊廟！」群臣震懾走職. 明年, 平蜀. 又明年, 平江東. 又明年, 平澤潞, 遂定易定, 致魏、博、貝、衛、澶、相, 無不從志. 皇帝曰：「不可究武, 予其少息.」 九年, 蔡將死, 蔡人立其子元濟以請, 不許, 遂燒舞陽, 犯葉、襄城, 以動東都, 放兵四劫. 皇帝曆問於朝, 一二臣外, 皆曰：「蔡帥之不廷授, 於今五十年, 傳三姓四將, 其樹本堅, 兵利卒頑, 不與它等. 因撫而有, 順且無事.」大官臆決唱聲, 萬口和附, 並爲一談, 牢不可破. 皇帝曰：「惟天惟祖宗所以付任予者, 庶其在此, 予何敢不力！況一二臣同, 不爲無助.」曰：「光顏, 汝爲陳許帥, 維是河東、魏博、郃陽三軍之在行者, 汝皆將之.」曰：「重胤, 汝故有河陽、懷, 今益以汝, 維是朔方、義成、陝、益、鳳翔、鄜延、寧慶七軍之在行者, 汝皆將之.」曰：「弘, 汝以卒萬二千屬而子公武往討之.」曰：「文通, 汝守壽, 維是宣武、淮南、宣歙、浙西、徐泗五軍之行於壽者, 汝皆將之.」曰：「道古, 汝其觀察鄂嶽.」曰：「訴, 汝帥唐、鄧、隨, 各以其兵進戰.」曰：「度, 汝長御史, 其往視師.」曰：「度, 惟汝予同, 汝遂相予, 以賞罰用命不用命.」曰：「弘, 汝其以節都統諸軍.」曰：「守謙, 汝出入左右, 汝惟近臣, 其往撫師.」曰：「度, 汝其往, 衣服飲食予士, 無寒無饑, 以既厥事, 遂生蔡人. 賜汝節斧、通天御帶、衛卒三百. 凡茲廷臣, 汝擇自從, 惟其賢能, 無憚大吏. 庚申, 予其臨門送汝.」曰：「御史, 予閔士大夫戰甚苦, 自今以往, 非郊廟祀, 無用樂.」 顏、胤、武合攻其北, 大戰十六, 得柵城縣二十三, 降人卒四萬. 道古攻其東南, 八戰, 降萬三千, 再入申, 破其外城. 文通戰其東, 十餘遇, 降萬三千. 訴入其西, 得賊將, 輒釋不殺, 用其策, 戰比有功. 十二年八月, 丞相度至師, 都統弘責戰益急, 顏、胤、武戰益用命. 元濟盡並其衆洄曲以備. 十月壬申, 訴用所得賊將, 自文城因天大雪疾馳百二十里, 用夜半到蔡, 破其門, 取元濟以獻, 盡得其屬人卒. 辛巳, 丞相度入蔡, 以皇帝命赦其人. 淮西平, 大饗齎功. 師還之日, 因以其食賜蔡人. 凡蔡卒三萬五千, 其不樂爲兵願歸爲農者十九, 悉縱之. 斬元濟京師.

冊功：弘加侍中；訴爲左仆射, 帥山南東道；顏、胤皆加司空；公武以散騎常侍帥鄜、坊、丹、延；道古進大夫；文通加散騎常侍；丞相度朝京師, 進封晉國公, 進階金紫光祿大夫, 以舊官相；而以其副〓爲工部尚書, 領蔡任.

既還奏, 群臣請紀聖功, 被之金石. 皇帝以命臣愈, 愈再拜稽首而獻文曰： 唐承天命, 遂臣萬方. 孰居近土, 襲盜以狂? 往在玄宗, 崇極而圮. 河北悍驕, 河南附起. 四聖不宥, 屢興師征. 有不能克, 益戍以兵. 夫耕不食, 婦織不裳. 輸之以車, 爲卒賜糧. 外多失朝, 曠不嶽狩. 百隸怠官, 事亡其舊. 帝時繼位, 顧瞻咨嗟：「惟汝文武, 孰恤予家?」既斬吳、蜀, 旋取山東. 魏將首義, 六州降從. 淮蔡不順, 自以爲強. 提兵叫讙, 欲事故常. 始命討之, 遂連奸鄰. 陰遣刺客, 來賊相臣. 方戰未利, 內驚京師. 群公上言：「莫若惠來.」帝爲不聞, 與神爲謀. 及相同德, 以訖天誅. 乃敕顏、胤, 訴、武、古、通：「咸統於弘, 各奏汝功.」三方分攻, 五萬其師. 大兵北乘, 厥數倍之. 嘗兵時曲, 軍士蠢蠢. 既翦淩雲, 蔡卒大窘. 勝之邵陵, 郾城來降. 自夏及秋, 復屯相望. 兵頓不勵, 告功不時. 帝哀征夫, 命相往厘. 士飽而歌, 馬騰於槽. 試之新城, 賊遇敗逃. 盡抽其有, 聚以防我. 西師躍入, 道無留者. 頟頟蔡城, 其疆千里. 既入而有, 莫不順俟. 帝有恩言, 相度來宣：誅止其魁, 釋於下人. 蔡之卒夫, 投甲呼舞. 蔡之婦女, 迎門笑語. 蔡人告饑, 船粟往哺. 蔡人告寒, 賜以繒布. 始時蔡人, 禁不往來. 今相從戲, 裏門夜開. 始時蔡人, 進戰退戮. 今眠而起, 左〓右粥. 爲之擇人, 以收餘憊. 選吏賜牛, 教而不稅. 蔡人有言：「始迷不知, 今乃大覺, 羞前之爲.」蔡人有言：「天子明聖, 不順族誅, 順保性命. 汝不吾信, 視此蔡方. 孰爲不順, 往斧其吭. 凡叛有數, 聲勢相倚. 吾強不支, 汝弱奚恃? 其告而長, 而父而兄；奔走來階, 同我太平.」淮蔡爲亂, 天子伐子. 既伐而饑, 天子活之. 始議伐蔡, 卿士莫隨. 既伐四年, 小大並疑. 不赦不疑, 由天子明. 凡此蔡功, 惟斷乃成. 既定淮蔡, 四夷畢來. 遂開明堂, 坐以治之.

愈以元濟之平, 繇度能固天子意, 得不赦, 故諸將不敢首鼠, 卒禽之, 多歸度功, 而訴特以入蔡功居第一. 訴妻, 唐安公主女也, 出入禁中, 訴愈文不實. 帝亦重牾武臣心, 詔斫其文, 更命翰林學士段文昌爲之.

李祐以功遷神武將軍, 賜田宅米粟. 帝跡董重質教元濟亂, 欲誅之, 而李訴先許不死, 故貶春州司戶參軍；淩朝江潘州司戶參軍.

是歲, 申、蔡州始輸貢物, 戶部以其久不至, 請元日陳於廷.

祐字慶之, 後擢夏、綏、銀、宥節度使, 徙涇原. 討李同捷也, 改滄德景節度, 累檢校尚書左仆射. 重質之貶, 未幾, 轉太子少詹事, 隸武寧軍, 遷左神武將軍, 齎金幣與功臣等. 擢累左右神策劍南西川行營節度使, 曆帥夏、綏、銀、宥, 訓兵有法, 羌、戎畏服. 終右龍武統軍, 贈尚書右仆射.

劉悟, 其祖正臣, 平盧軍節度使, 襲范陽不克, 死. 叔父全諒, 節度宣武, 器其敢毅, 署牙將, 以罪奔潞州. 王虔休復署爲將, 被病去, 還東都, 全諒積緡錢數百萬在焉, 悟破滕〓用之. 從惡少年殺人屠狗, 豪橫犯法, 系河南獄, 留守韋夏卿貸免. 李師古厚幣迎之, 始未甚知, 後從擊球, 軒然馳突, 撞師古馬仆, 師古恚, 將斬之, 悟盛氣以語觸師古, 不忄習, 師古奇其才, 令將後軍, 妻以從媦, 曆牙門右職. 師道以軍用屈, 率賈人錢爲助, 命悟督之. 悟獨寬假, 人皆歸賴. 師道被討, 使將兵屯曹, 法一而信, 士卒樂爲用, 軍中刁斗不鳴.

田弘正兵屯陽穀, 悟徙營潭趙, 魏師逾河取盧縣, 壁阿井, 城中飛語以謂馮利涉與悟當爲帥. 師道內疑, 數召悟計事, 悟曰：「今與魏如角力者, 勢已交, 先退者負. 悟還, 魏踵薄城下矣.」左右諫曰：「兵成敗未可知, 殺大將, 孰肯爲用?」師道然之. 或言悟且亂, 不如速去, 師道遣使兩輩來責戰, 密語其副張暹使斬悟. 使者與暹屏語移時, 悟疑之, 暹以情告, 悟乃斬使者, 召諸將議曰：「魏博兵強, 出則敗, 不出則死. 且天子所誅, 司空而已. 吾屬爲驅迫就死地, 孰若還兵取鄆立大功, 轉危亡爲富貴乎?」衆皆唯唯, 而別將趙垂棘沮其行, 悟因殺之, 並殺所惡三十人, 屍帳前, 衆畏伏. 下令曰：「入鄆, 人賞錢十萬, 聽復私怨, 財畜恣取之, 唯完軍帑, 違者斬.」因遣報弘正, 使進兵潭趙. 悟夜半薄西門, 黎明啟而入, 殺師道並大將魏銑等數十人. 即拜悟義成節度使, 封彭城郡王, 實封戶五百.

元和十五年來朝, 進檢校兵部尚書. 穆宗立, 徙昭義軍. 硃克融亂, 議者假威名以厭其亂, 移守盧龍. 至邢州, 會王廷湊之變, 不得入, 還屯. 進兼幽、鎮招討使, 治邢州. 圍臨城, 觀望久不拔, 與監軍劉承偕不葉, 衆辱悟, 縱其下亂法, 悟不堪其忍. 承偕與都將張問謀縛悟送京師, 以問代節度事. 悟知之, 以兵圍監軍, 殺小使. 其屬賈直言質責悟曰：「李司空死有知, 使公所爲至此, 軍中將復有如公者矣！」悟遽謝曰：「吾不欲聞李司空字, 少選當定.」即捴兵退, 匿承偕囚之. 帝重違其心, 貶承偕, 然悟自是頗專肆, 上書言多不恭. 天下負罪亡命者多歸之, 強列其冤. 累進檢校司徒、同中書門下平章事.

寶曆初, 巫者妄言師道以兵屯鎦璃陂, 悟惶恐, 命禱祭, 具千人膳, 自往求哀. 將易衣, 嘔血數斗, 卒, 贈太尉. 表其子從諫嗣.

從諫, 母微賤, 少狡獪. 師道時, 使悟出屯, 署從諫門下別奏. 從諫與師道諸奴日戲博交通, 具知其陰密事, 悉疏於悟, 故悟得立功. 悟卒, 從諫知留後, 持金幣賂當權者. 朝議謂上黨內鎮, 與河朔異, 不可許. 左仆射李絳奏言：「悟匿死, 衆不必同亂, 從諫威惠未著, 若詔比鎮大將領節度, 馳入軍, 笮其未備, 使軍情有屬, 謀自屈矣. 有如拒命, 三州勢難獨存, 數月可覆.」時李逢吉、王守澄納其賂, 數爲請, 敬宗乃以晉王爲節度大使, 詔從諫主留事, 起將作監主簿, 檢校左散騎常侍. 晉王帝所愛, 從諫饋獻相望, 未幾, 拜節度使. 大和初, 李聽敗館陶, 走淺口, 從諫引鐵騎黃頭郎救之, 聽免. 進檢校尚書左仆射, 拜司空, 封沛國公.

昭義自悟時治邢州, 而人思上黨, 從諫還治潞. 悟苛擾, 從諫寬厚, 故下益附. 方年壯, 思立功. 六年, 請入朝, 文宗待遇加等. 明年, 還籓, 進同中書門下平章事. 公卿多托以私, 又見事柄不一, 遂心輕朝廷, 有驕色. 李訓約從諫誅鄭注, 及甘露事, 宰相皆夷族, 傳言死非其罪. 從諫不平, 三上書請王涯等罪, 譏切中人. 時宦豎得志, 天子弱, 鄭覃、李石新執政, 藉其論執以立權綱, 中人憚而怨之. 又劾奏蕭本非太后弟. 仇士良積怒, 倡言從諫志窺伺. 從諫亦妄言清君側, 因與朝廷猜貳. 武宗立, 兼太子太師. 性奢侈, 飾居室輿馬. 無遠略, 善貿易之算. 徙長子道入潞, 歲榷馬征商人, 又熬鹽, 貨銅鐵, 收緡十萬. 賈人子獻口馬金幣, 即署牙將, 使行賈州縣, 所在暴橫遝貪, 責子貸錢, 吏不應命, 即訴於從諫. 欲論奏, 或遣客遊刺, 故天下怨怒. 從諫畜馬高九尺, 獻之帝, 帝不納, 疑士良所沮, 怒殺馬, 益不平. 又聞士良寵方渥, 愈憂惑, 欲自入朝, 恐不脫禍, 因被病, 卒, 年四十一, 贈太傅.

初, 大將李萬江者, 本退渾部, 李抱玉送回紇, 道太原, 舉帳從至潞州, 牧津梁寺, 地美水草, 馬如鴨而健, 世所謂津梁種者, 歲入馬價數百萬. 子弟姻婭隸軍者四十八人, 從諫徙山東, 懼其重遷且生變, 而子弟亦豪縱, 少從諫, 不甚禮, 因誣其叛, 夷三族, 凡三百餘家. 姬妾有微過, 輒殺之. 人皆知其將亡.

從子稹, 父從素仕右驍衛將軍. 從諫以爲嗣, 病甚, 與妻裴謀, 令主軍事, 置大將王協、郭誼、劉武德、劉守義等佐稹. 秘不發喪, 協謀遣將薑岑請醫於朝. 中人與醫至, 時從諫死已再旬, 稹曰：「公困革不任受詔, 稹請代拜.」中人曰：「臥而視可也.」辭以母夫人侍, 不可屏. 中人欲直入, 武德等戶之, 中人恐有變, 趨出, 貺饋百萬. 後使者繼往, 爲知從諫已死者, 未至數舍, 衆懼, 武德與將董可武出兵萬人迎勞, 至牙門, 不得前. 諸將乃詣監軍崔士康邀說, 請如河朔故事. 士康懦, 不敢拒, 乃至喪次, 扶出稹, 爲裹〓巾, 曰：「毋更欲殺敕使.」諸將哄然笑, 遂出見三軍.

帝怒前使者不入, 謫隸恭陵；稹所遣薑岑、梁叔文、梁叔明三輩, 皆杖死京兆府. 詔從素書敕稹護喪還東都, 稹不奉詔. 詔群臣議, 李德裕建言：「稹所恃者, 河朔耳. 若遣大臣諭上旨, 出山東兵, 破之必矣.」有詔奪從諫、稹官, 敕諸軍進討.

於是河陽王茂元以兵屯萬善；河東劉沔守昂車關, 壁榆社；魏博何弘敬柵肥鄉, 侵平恩；成德王元逵次臨洺, 略任、堯山、向城；河中陳夷行營冀城, 侵冀氏. 茂元別遣將營天井關, 爲賊將薛茂卿所破, 執四將, 火十七柵. 張巨進攻萬善, 不能下. 茂元欲走, 會日暮, 賊自潰去. 詔忠武王宰以本軍入懷澤行營, 陳許士票武, 賊衆素憚畏. 而茂卿負戰勝, 冀厚賞. 或言：「其兵犯王略深, 朝廷且怒, 節益不可至.」稹然之, 故茂卿大望, 乃與宰通, 即偽挑戰, 亟北, 委天井關去, 左右七營皆潰. 茂卿奔澤州, 使諜言於宰曰：「澤可取, 吾應於內.」宰疑不進, 失期, 茂卿扼腕悵恨. 稹聞其貳, 召誅之. 宰進破劉公直, 拔陵川. 劉沔又取石會關. 李石代沔領河東, 稹因石兄洺州刺史恬移書乞降, 石以聞, 右拾遺崔碣表請納之, 帝怒, 斥碣鄧城令, 詔敢言罷兵者戮賊境. 上令石答書許稹面縛, 石馳往受之, 稹不出. 俄而太原將楊弁逐李石, 與稹連和, 稹諸將建議：「我求承襲, 彼叛卒, 若與之, 是與反者.」械其使送京師, 使康良佺屯鼓腰嶺, 敗太原兵, 生禽卒七百. 帝猶不赦.

始, 從諫將死, 命稹無笞辱群奴, 故李士貴等與王協尤用事, 士戰, 有功不賞, 下無斗志. 府中財貨尚山積, 而協請稅商人, 使劉溪等分出檢實, 而溪並齊民閱其貲, 十取二, 百姓始怨. 從諫妻弟裴問守邢州, 有募兵五百, 號「夜飛將」, 多豪姓子, 其家以輸貲不時, 爲溪所囚. 問以爲言, 溪大怒, 問因殺溪, 與刺史崔嘏斬大將, 自歸成德軍. 王釗守洺州, 給士〓布一端, 稹檄代歲稟. 釗謂衆曰：「庫物尚多, 欲發以爲賞, 可乎?」士皆喜. 悉所有給之, 送款魏博軍. 礠州將高玉、堯山將魏元談等以次降成德, 元逵以久爲賊守, 殺之.

稹聞三州降, 大懼. 大將郭誼與王協始議圖稹, 使董可武誘稹至北第, 置酒, 飲酣, 即斬首, 悉取從諫子在繈褓者二十餘, 並從子積、匡周等殺之. 誅張穀、張沿、陳揚庭、李仲京、王渥、王羽、韓茂章、茂實、賈庠、郭台、甄戈十一族, 夷之, 軍中素不附者皆殺. 函稹首送王宰, 獻京師, 告廟社, 帝御興安門受之. 劉公直亦降於宰.

石雄以兵守境, 軍大掠, 誼移書責之, 雄銜怒. 稹之死, 誼斥從諫妻伏夾室, 收其貲私於己, 建大廄, 日望旌節. 宰相德裕建言：「稹庸下, 亂繇誼始, 及軍窮蹙, 乃圖稹邀榮, 不誅無以懲奸臣. 及兵在境, 宜悉取逆黨送京師, 論如法.」先是有狂人呼於潞市曰：「石雄七千人至矣！」從諫捕誅之, 乃請詔雄率兵如數以入. 雄至潞, 縛誼及王協、劉公直、安全慶、李道德、李佐堯、劉武德、董可武等送京師, 並殊死. 杖崔士康殺之. 白惟信者, 潞梟將, 數與雄戰, 懼不敢降, 自武鄉殺都將康良佺, 欲降盧鈞；雄遣人召降, 惟信殺之, 卒降鈞. 有詔「從諫且死, 乃署稹軍事, 宜剖棺暴屍於市三日.」雄發視, 面如生, 一目尚開, 雄三斬之, 仇人剔其骨幾盡.

誼者, 兗州人. 兄岌, 事悟爲牙將, 常樂滏山秀峻, 曰：「我死必葬此.」望氣者言：「其地當三世爲都頭異姓.」河北謂都頭異姓, 至貴稱也. 「然窆過二丈不利.」誼以岌假刺史, 穿三丈, 得石蛇並三卵, 工破之, 皆流血. 至是, 誼及岌三子同誅.

張穀、張沿、陳揚庭皆有文, 時時言古今成敗以佐從諫, 故善遇此三人. 穀納邯鄲人李嚴女爲侍人, 號新聲. 當從諫潛圖窺脅, 新聲諫穀曰：「始天子以從諫爲節度, 非有戰野攻城之功, 直以其父挈齊十二州還天子, 去就間未能奪其嗣耳. 自有澤潞, 未聞以一縷一蹄爲天子壽, 左右皆無賴. 章武朝, 數鎮顛覆, 皆雄才傑器, 尚不能固天子恩, 況從諫擢自兒女手中, 苟不以法得, 亦宜以不法終. 君當脫族西去, 大丈夫勿顧一飯恩, 以骨肉腥健兒食.」言訖悲涕. 穀不決者三月, 畏言泄, 縊之.

李仲京, 訓之兄, 爲蕭洪府判官, 擢監察御史. 王渥, 璠之子. 王羽, 涯族孫. 韓茂章、茂實, 約之子. 賈庠, 餗子. 郭台, 行餘子. 甘露難作, 皆羸服奔從諫, 從諫衣食之.

甄戈者, 頗任俠, 從諫厚給釁, 坐上座, 自稱荊卿. 從諫與定州戍將有嫌, 命戈取之, 因爲逆旅上謁, 留飲三日, 乘間斬其首. 它日, 又使取仇人, 乃引不逞者十餘輩劫之. 從諫不悅, 號「偽荊卿.」 從諫妻裴, 以弟立功, 詔欲貸其死. 刑部侍郎劉三復執不可, 於是賜死, 以屍還問. 裴父敞, 冕之裔, 辟悟府, 悟奇之, 故爲從諫納其女. 裴年十五, 火光起袿下, 家人以爲怪, 因許婚. 封燕國夫人. 寬厚有謀, 每勸從諫入朝爲子孫計. 從諫有妾韋願封夫人, 許之, 詔至, 裴怒, 毀詔不與. 從諫它日會裴黨, 復出詔, 裴抵去, 曰：「淄青李師古四世阻命, 不聞側室封者. 君承朝廷姑息, 宜自黜削, 求洗濯, 顧以婢爲夫人, 族不日滅耳！」從諫赧然止. 及韋至京師, 乃言：「李丕降, 裴會大將妻號哭曰：『爲我語若夫, 勿忘先公恩, 願以子母托.』諸婦亦泣下, 故潞諸將叛益堅.」由是及禍.

初, 術者李琢能言禍福, 從諫以重幣邀, 辟署大將. 會昌初, 謂從諫曰：「往歲長星經斗, 公生直之. 今鎮復至, 當有災.」從諫即徙軍山東, 開球場, 鑿柳泉, 大興役以厭. 及病, 有言琢所興造皆逆歲, 疑有異謀, 使稹數其罪殺之, 府中洶洶, 俄而李丕降.

有李佐之者, 兼孫也, 累調河南尉, 號強直. 嘗客潞, 爲從諫所禮, 留不得去, 遂署觀察府支使, 因娶其從祖妹. 從諫薄疏屬, 資媵寒闕, 佐之亦薄之, 不甚答. 從諫病, 佐之力諷使還東都, 從諫雖不能從, 然感服其言. 病且革, 王協等恐佐之妻母有所關說, 即輦母歸東都. 會佐之奴告佐之交通賓客, 漏軍中虛實, 稹囚之. 妻訴不見禮, 稹遂殺之.

武鄉令唐漢賓, 儉裔孫, 以稹拒命, 固諫歸朝, 不聽, 舉族見害. 李師晦者, 本宗室子, 始悟辟致幕府, 見從諫稍恣橫, 假言求長生術, 不與事. 從諫使歸東都, 師晦懼爲穀、揚庭等所譖, 請居涉, 從諫不之疑. 稹敗, 有爲帝言者, 擢伊闕令, 而贈薛茂卿博州刺史. 大中初, 又贈漢賓本縣令.

先時, 河北諸將死, 皆先遣使吊祭, 次冊贈, 次近臣宣慰, 度軍便宜乃與節, 軍中不許出, 乃用兵, 大抵不半歲不能定, 故〓將逆子皆得爲之備. 稹初不意帝怒即見討, 及茂元錄詔示稹, 舉族號慟, 欲自歸, 而愚懦不決云. 自悟至稹三世, 凡二十六年.

李丕者, 善長短術, 與從諫厚善, 署大將. 及稹阻命, 軍中疾其才, 丕懼, 乞爲遊弈深入, 以圖營壁處, 遂自歸. 議者疑爲賊遣, 德裕奏言：「討賊半年, 始有降者, 當賞以勸餘.」帝召見, 擢忻州刺史. 丕請取榆社, 東徑武安入討賊, 雖邢、洺未下, 而兵不得救潞. 不聽. 楊弁亂, 遣人誘丕, 丕斬之, 以兵扼走集. 德裕言於帝曰：「度支戶部物積代州, 今丕塞其路, 賊破矣.」乃趣丕討弁, 兵未至而弁已禽. 遷汾、晉二州刺史. 大中初, 拜振武節度使, 檢校刑部尚書. 黨項叛, 徙鄜坊, 卒.

贊曰：《傳》稱：「作《易》者其知盜乎！」然則盜之情, 非聖人不能知. 唐中衰, 奸雄圜睨而奮, 舉魏、趙、燕之地, 莽爲盜區, 挐叛百年, 夷狄其人, 而不能復. 昏上庸佐, 惟不知盜故也. 引妖就暝, 以奪厥明, 寧蕭俯、崔植等謂耶！

列傳第一百四十上

突厥上

夷狄爲中國患, 尚矣. 在前世者, 史家類能言之. 唐興, 蠻夷更盛衰, 嘗與中國亢衡者有四：突厥、吐蕃、回鶻、雲南是也. 方其時, 群臣獻議盈廷, 或聽或置, 班然可睹也.

劉貺以爲： 嚴尤辯而未詳, 班固詳而未盡, 榷其至當, 周得上策, 秦得其中, 漢無策. 何以言之? 荒服之外, 聲教所不逮, 其叛不爲之勞師, 其降不爲之釋備, 嚴守禦, 險走集, 使其爲寇不能也, 爲臣不得也. 「惠此中夏, 以綏四方」, 周之道也, 故曰周得上策. 《易》稱：「王侯設險以固其國.」築長城, 脩障塞, 所以設險也. 趙簡子起長城備胡, 燕、秦亦築長城限中外, 益理城塹, 城全國滅, 人歸咎焉. 後魏築長城, 議者以爲人治一步, 方千里, 役三十萬人, 不旬朔而獲久逸, 故曰秦得中策. 漢以宗女嫁匈奴, 而高祖亦審魯元不能止趙王之逆謀, 謂能息匈奴之叛, 非也. 且冒頓手弑其親, 而冀其不與外祖爭強, 豈不惑哉? 然則知和親非久安計而爲之者, 以天下初定, 紓歲月之禍耳. 武帝時, 中國艾安, 胡寇益希, 疏而絕之, 此其時也. 方更糜耗華夏, 連兵積年, 故嚴尤以爲下策. 然而漢至昭、宣, 武士練習, 斥候精明, 匈奴收跡遠徙, 猶襲奉春之過舉, 傾府藏給西北, 歲二億七十萬. 皇室淑女, 嬪於穹廬；掖庭良人, 降於沙漠. 夫貢子女方物, 臣仆之職也. 《詩》曰：「莫敢不來享, 莫敢不來王.」荒服稱其來, 不言往也. 公及吳盟, 諱而不書. 奈何以天子之尊, 與匈奴約爲兄弟, 帝女之號, 與胡媼並御；蒸母報子, 從其汙俗? 中國異於蠻夷者, 有父子男女之別也. 婉冶之姿, 毀節異類, 垢辱甚矣. 漢之君臣, 莫之恥也. 魏、晉羌狄居塞垣, 資奉逾昔. 百人之酋, 千口之長, 賜金印紫綬, 食王侯之俸. 牧馬之童, 乘羊之隸, 齎毳毼邀利者, 相錯於路. 耒耨之利, 絲枲所生, 散於數萬里之外. 胡夷歲驕, 華夏日蹙. 方其強也, 竭人力以征之；其服也, 養之如初. 病則受養, 強則內攻, 中國爲羌胡服役且千載, 可不悲哉！誠能移其財以賞戍卒, 則民富；移其爵以餌守臣, 則將良. 富利歸于我, 危亡移於彼, 無納女之辱, 無傳送之勞. 棄此而不爲, 故曰漢無策. 嚴尤謂古無上策, 謂不能臣妾之也, 誠能之而不用耳. 秦無策, 謂攘狄而亡國也. 秦亡, 非攘狄也. 漢得下策, 謂伐胡而人病. 人既病矣, 又役人而奉之, 無策也. 故曰嚴尤辯而未詳也. 班固謂「其來慕義, 則接以禮讓.」何者? 禮讓以交君子, 非所以接禽獸夷狄也. 纖麗外散, 則戎羯之心生；戎羯之心生, 則侵盜之本也. 聖人飲食聲樂不與之共, 來朝坐於門外, 舌人體委以食之, 不使知馨香嘉味也. 漢氏習玩驕虜, 使其悅燕、趙之色, 甘太官之珍, 服以文綺羅紈, 供之則增求, 絕之則招怨, 是飽豺狼以良肉, 而縱其獵噬也. 華人步卒利險阻, 虜人騎兵利平地, 堅守無與追奔競逐, 來則杜險使不得進, 去則閉險使不得還, 沖以長戟, 臨以強弩, 非求勝也, 譬諸蟲豸虺蜴, 何禮讓之接哉? 故曰班固詳而未盡者, 此也.

杜佑謂： 秦以區區關中滅六強國, 今竭萬方之財, 上奉京師, 外有犬戎恁陵, 陷城數百, 內有兵革未寧, 三紀矣. 豈制置異術, 古今殊時乎? 周制, 步百爲畝, 畝百給一夫. 商鞅佐秦, 以爲地利不盡, 更以二百四十步爲畝, 百畝給一夫. 又以秦地曠而人寡, 晉地狹而人夥, 誘三晉之人耕而優其田宅, 復及子孫, 使秦人應敵於外, 非農與戰不得入官. 大率百人以五十人爲農, 五十人習戰, 故兵強國富. 其後仕宦途多, 末業日滋. 今大率百人才十人爲農, 餘皆習佗技. 又秦、漢鄭渠溉田四萬頃, 白渠溉田四千五百頃, 永徽中, 兩渠灌浸不過萬頃, 大曆初, 減至六千畝. 畝晙一斛, 歲少四五百萬斛. 地利耗, 人力散, 欲求強富, 不可得也. 漢時, 長安北七百里即匈奴之地, 侵掠未嘗暫息. 計其舉國之衆, 不過漢一大郡, 鼉錯請備障塞, 故北邊妥安. 今潼關之西, 隴山之東, 鄜坊之南, 終南之北, 十餘州之地, 已數十萬家. 吐蕃綿力薄材, 食鮮藝拙, 不及中國遠甚, 誠能復兩渠之饒, 誘農夫趣耕, 擇險要, 繕城壘, 屯田蓄力, 河、隴可復, 豈唯自守而已.

至佑孫牧亦曰： 天下無事時, 大臣偷處榮逸, 戰士離落, 兵甲鈍弊, 車馬刓弱, 天下雜然盜發, 則疾驅以戰, 是謂宿敗之師. 此不搜練之過, 其敗一也. 百人荷戈, 仰食縣官, 則挾千夫之名, 大將小裨操其餘贏, 以虜壯爲幸, 執兵者常少, 糜食者常多, 築壘未乾, 公囊已虛. 此不責實之過, 其敗二也. 戰小勝則張皇其功, 奔走獻狀以邀賞, 或一日再賜, 一月累封, 凱還未歌, 書品已崇, 爵命極矣, 田宮廣矣, 金繒溢矣, 子孫官矣, 肯外死勤於我哉? 此賞厚之過, 其敗三也. 多喪兵士, 顛翻大都, 則跳身而來, 刺邦而去, 回視刀鋸、菜色甚安, 一歲未更, 已立於壇墀之上. 此輕罰之過, 其敗四也. 大將將兵, 柄不得專, 一曰爲偃月, 一曰爲魚麗, 三軍萬夫, 環旋翔佯, 愰駭之間, 虜騎乘之. 此不專任之過, 其敗五也. 元和時, 團兵數十萬以誅蔡, 天下乾耗, 四歲然後能取之, 蓋五敗不去也. 長慶初, 盜子若孫悉來走命, 未幾而燕、趙亂, 引師起將, 五敗益甚, 不能加威於反虜. 二杜之論如此.

廣德、建中間, 吐蕃再飲馬岷江, 常以南詔爲前鋒, 操倍尋之戟, 且戰且進, 蜀兵折刃吞鏃, 不能斃一戎. 戎兵日深, 疫死日衆, 自度不能留, 輒引去. 蜀人語曰：「西戎尚可, 南蠻殘我.」至韋皋鑿青溪道以和群蠻, 使道蜀入貢, 擇子弟習書算於成都, 業成而去, 習知山川要害. 文宗時, 大入成都, 自越巂以北八百里, 民畜爲空, 又敗卒貧民因緣掠殺, 官不能禁. 自是群蠻常有屠蜀之心, 蜀民苦於重征者, 亦欲啟之以幸非常. 歲發戍卒, 不習山川之險, 緩步一舍, 已呵然流汗. 爲將者刻薄自入, 給帛則以疏易良, 賦粟以沙參粒, 故邊卒怨望而巴、蜀危憂. 孫樵謂：「宜詔嚴道、沈黎、越巂三州, 度要害, 募卒以守. 且兵籍於州則易役, 卒出於邊則習險, 相地分屯, 春耕夏蠶以資衣食, 秋冬嚴壁以俟寇. 歲遣廉吏視卒之有無, 則官無饋運, 吏無牟盜.」此其備禦之策可施行者, 著之於篇.

凡突厥、吐蕃、回鶻以盛衰先後爲次；東夷、西域又次之, 跡用兵之輕重也；終之以南蠻, 記唐所繇亡云.

突厥阿史那氏, 蓋古匈奴北部也. 居金山之陽, 臣於蠕蠕, 種裔繁衍. 至吐門, 遂強大, 更號可汗, 猶單于也, 妻曰可敦. 其地三垂薄海, 南抵大漠. 其別部典兵者曰設, 子弟曰特勒, 大臣曰葉護, 曰屈律啜、曰阿波、曰俟利發、曰吐屯、曰俟斤、曰閻洪達、曰頡利發、曰達幹, 凡二十八等, 皆世其官而無員限. 衛士曰附離. 可汗建廷都斤山, 牙門樹金狼頭纛, 坐常東向.

隋大業之亂, 始畢可汗咄吉嗣立, 華人多往依之, 契丹、室韋、吐谷渾、高昌皆役屬, 竇建德、薛舉、劉武周、梁師都、李軌、王世充等倔起虎視, 悉臣尊之. 控弦且百萬, 戎狄熾強, 古未有也. 高祖起太原, 遣府司馬劉文靜往聘, 與連和, 始畢使特勒康稍利獻馬二千、兵五百來會. 帝平京師, 遂恃功, 使者每來多橫驕. 武德元年, 骨咄祿特勒來朝, 帝宴太極殿, 爲奏九部樂, 引升御坐. 是歲, 始畢牙帳自破, 帝問內史令蕭瑀, 瑀曰：「魏文帝幸許, 城門無故壞, 是年文帝崩, 豈其類耶?」二年, 始畢自將度河, 至夏州, 與賊梁師都合, 又佐劉武周以五百騎入句注, 將侵太原. 會病死, 帝爲發哀長樂門, 詔群臣即館吊其使, 遣使者持段物三萬賻之. 子什缽苾幼, 不克立, 以爲泥步設, 使居東偏, 立其弟俟利弗設, 是爲處羅可汗.

處羅復妻隋義成公主, 遣使來告, 則又潛通王世充, 潞州總管李襲譽擊斬其使, 取牛羊萬餘. 處羅迎隋蕭皇后及齊王暕之子正道於竇建德所, 因立正道爲隋王, 奉隋後, 隋人沒者隸之, 行其正朔, 置百官, 居定襄, 衆萬人. 秦王討武周也, 處羅以弟步利設騎二千會並州三日, 多掠城中婦人女子去, 總管李仲文不能制, 以俱儉特勒助屯. 明年, 謀取並州置楊正道, 蔔之, 不吉, 左右諫止, 處羅曰：「我先人失國, 賴隋以存, 今忘之, 不祥. 蔔不吉, 神詎無知乎? 我自決之.」會天雨血三日, 國中犬夜群號, 求之不見, 遂有疾, 公主餌以五石, 俄疽發死. 主以子奧射設陋弱, 棄不立, 更取其弟咄苾嗣, 是爲頡利可汗.

頡利始爲莫賀咄設, 牙直五原北. 薛舉陷平涼, 與連和, 帝患之, 遣光祿卿宇文歆賂頡利, 使與舉絕；隋五原太守張長遜以所部五城附虜, 歆並說還五原地. 皆見聽, 且發兵舉長遜所部會秦王軍. 太子建成議廢豐州, 並割榆中地. 於是處羅子鬱射設以所部萬帳入處河南, 以靈州爲塞.

頡利又妻義成, 以始畢子什缽苾爲突利可汗, 使居東. 義成, 楊諧女也, 其弟善經亦依突厥, 與王世充使者王文素共說頡利曰：「往啟民兄弟爭國, 賴隋得復位, 子孫有國. 今天子非文帝後, 宜立正道以報隋厚德.」頡利然之, 故歲入寇. 然倚父兄餘資, 兵銳馬多, 〓然驕氣, 直出百蠻上, 視中國爲不足與, 書辭悖嫚, 多須求. 帝方經略天下, 故屈禮, 多所舍貸, 贈齎不貲, 然而不厭無厓之求也.

四年, 頡利率萬騎與苑君璋合寇雁門, 定襄王李大恩擊卻之. 頡利執我使者漢陽公瑰、太常卿鄭元璹、左驍衛大將軍長孫順德, 帝亦囚其使與相當. 由是寇代州, 敗行軍總管王孝基, 略河東, 犯原州, 穿延州塞, 諸將與戰, 不能有所俘.

明年, 還順德等, 且請和, 贄魚膠, 紿云：「固二國之好也.」帝雖未情, 釋其使特勒熱寒等, 厚與金還之. 大恩上言：「突厥饑, 馬邑可圖也.」詔殿中少監獨孤晟共擊之. 晟後約, 大恩不敢進, 屯新城, 頡利自將數萬騎與劉黑闥合圍之, 大恩沒, 士死者數千人. 進擊忻州, 爲李高遷所破. 黑闥以突厥萬人擾山東, 又殘定州. 頡利未得志, 乃率十五萬騎入雁門, 圍並州, 深鈔汾、潞, 取男女五千, 分數千騎轉掠原、靈間. 於是太子建成將兵出豳州道, 秦王將兵出蒲州道擊之；李子和以兵趨雲中, 掩可汗後；段德操出夏州, 狙其歸. 並州總管襄邑王神符戰汾東, 斬虜五百首, 取馬二千；汾州刺史蕭顗獻俘五千. 虜陷大震關, 縱兵掠弘州, 總管宇文歆、靈州楊師道拒之, 獲馬、橐它數千. 頡利聞秦王且至, 引出塞, 王師還. 又明年, 與黑闥、君璋等小小入寇定、匡、原、朔等州, 與屯將相勝負. 帝遣太子建成復屯北邊、秦王屯並州備虜, 久乃罷. 俄又破代地一屯, 進擊渭、豳二州, 取馬邑, 不有也, 復請和, 歸我馬邑.

七年, 攻原、朔二州, 入代地, 不勝, 更與君璋合攻隴州及陰般城, 分擊並地, 秦王與齊王元吉屯豳州道以備胡. 君璋與虜出入原、朔、忻、並地, 剽系騷然, 數爲諸將驅逐. 其八月, 頡利與突利兵悉起, 自原州連營而南, 所在震恐, 秦王、齊王拒之.

初, 關中霖潦, 餉道絕, 軍次豳州, 可汗萬騎奄至, 陣五龍阪, 以數百騎挑戰, 舉軍失色. 秦王馳百騎掠陣, 大言曰：「國家於突厥無負, 何爲深入? 我, 秦王也, 故來自與可汗決, 若固戰, 我才百騎耳, 徒廣殺傷, 無益也.」頡利笑不答. 又馳騎語突利曰：「爾往與我盟, 急難相助, 今無香火情邪? 能一決乎?」突利亦不對. 王將絕水前, 頡利見兵少, 又聞與突利語, 陰相忌, 即遣使者來曰：「王毋苦, 我固不戰, 將與王議事耳.」於是引卻. 秦王縱反間, 突利乃歸心, 不欲戰, 頡利亦無以強之, 乃遣突利及夾畢特勒思摩請和, 帝許之. 突利遂自托於王爲昆弟. 帝見思摩, 引升御榻, 思摩頓首辭, 帝曰：「我見若猶頡利也.」乃聽命.

突厥既歲盜邊, 或說帝曰：「虜數內寇者, 以府庫子女所在, 我能去長安, 則戎心止矣.」帝使中書侍郎宇文士及逾南山, 按行樊、鄧, 將徙都焉. 群臣贊遷, 秦王獨曰：「夷狄自古爲中國患, 未聞周、漢爲遷也. 願假數年, 請取可汗以報.」帝乃止. 頡利已和, 亦會甚雨, 弓矢皆弛惡, 遂解而還. 帝會群臣問所以備邊者, 將作大匠於筠請五原、靈武置舟師於河, 扼其入. 中書侍郎溫彥博曰：「魏爲長塹遏匈奴, 今可用.」帝使桑顯和塹邊大道, 召江南船工大發卒治戰艦. 頡利遣使來, 願款北樓關請互市, 帝不能拒. 帝始兼天下, 罷十二軍, 尚文治, 至是以虜患方張, 乃復置之, 以練卒搜騎.

八年, 頡利攻靈、朔, 與代州都督藺〓戰新城, 〓敗績. 於是張瑾兵屯石嶺, 李高遷屯大穀, 秦王屯蒲州道. 初, 帝待突厥用敵國禮, 及是, 怒曰：「往吾以天下未定, 厚於虜以紓吾邊. 今卒敗約, 朕將擊滅之, 毋須姑息.」命有司更所與書爲詔若敕. 瑾未至屯, 虜已逾石嶺, 圍並州, 攻靈州, 轉擾潞、沁. 李靖以兵出潞州道, 行軍總管任瑰屯太行. 瑾戰大谷, 敗績, 中書侍郎溫彥博陷於賊, 鄆州都督張德政死之. 遂攻廣武, 爲任城王道宗破. 其欲穀設掠綏州, 請和去. 敗並州數縣, 入蘭、鄯、彭州諸屯, 或小勝, 不能制. 俄寇原州, 折威將軍楊屯擊之, 且發士屯大穀.

九年, 攻原、靈, 又圍涼州, 進犯涇、原, 李靖與戰靈州, 虜引去. 寇西會州, 圍烏城, 翔徉隴、渭間, 平道將軍柴紹破之於秦州, 斬一特勒、三大將, 虜千級. 大抵虜得志則深入, 負則請和, 不恥也. 其七月, 頡利自將十萬騎襲武功, 京師戒嚴. 攻高陵, 尉遲敬德與戰涇陽, 獲俟斤烏沒啜, 斬首千餘級. 頡利遣謀臣執失思力入朝以覘我, 因誇說曰：「二可汗兵百萬, 今至矣！」太宗曰：「我與可汗嘗面約和, 爾則背之. 且義師之初, 爾父子身從我, 遺賜玉帛多至不可計, 何妄以兵入我都畿, 自誇盛強耶? 今我當先戮爾矣！」思力懼, 請命, 蕭瑀、封德彝諫帝, 不如禮遣之, 帝不許, 系於門下省. 乃與侍中高士廉、中書令房玄齡、將軍周範等馳六騎出玄武門, 幸渭上, 與可汗隔水語, 且責其負約. 群酋見帝, 皆驚, 下馬拜. 俄而衆軍至, 旗鎧光明, 部隊靜嚴, 虜大駭. 帝與頡利按轡, 即麾軍卻而陣焉. 蕭瑀以帝輕敵, 叩馬諫, 帝曰：「我思熟矣, 非爾所知也. 夫突厥掃地入寇, 以我新有內難, 謂不能師. 我若闔城, 彼且大掠吾境, 故我獨出, 示無所畏, 又盛兵使知必戰, 不意我能沮其始謀. 彼入吾地既深, 懼不能返, 故與戰則克, 和則固, 制賊之命, 在此舉矣！」是日, 頡利果請和, 許之. 翌日, 刑白馬, 與頡利盟便橋上, 突厥引還. 蕭瑀曰：「頡利之來, 諸將多請與戰, 陛下不聽, 既而虜自退, 其策奈何?」帝曰：「突厥衆而不整, 君臣惟利是視, 可汗在水西, 而酋帥皆來謁我, 我醉而縛之, 其勢易甚. 又我敕長孫無忌、李靖潛師幽州以須, 若大軍躡其後, 伏邀諸前, 取之反覆掌耳. 然我新即位, 爲國者要在安靜, 一與虜校, 殺傷必多, 彼敗未及亡, 懼而脩德, 與我爲怨, 其可當耶? 今仆械卷鎧, 啖以玉帛, 虜志必驕, 驕則亡之端也, 故曰『將欲取之, 必固與之.』 瑀再拜曰：「非臣愚所逮也！」乃詔殿中監豆盧寬、將軍趙綽護送突厥, 頡利獻馬三千匹、羊萬頭, 帝不納, 詔歸所俘於我.

貞觀元年, 薛延陀、回紇、拔野古諸部皆叛, 使突利討之, 不勝, 輕騎走, 頡利怒, 囚之, 突利由是怨望. 是歲大雪, 羊馬多凍死, 人饑, 懼王師乘其敝, 即引兵入朔州地, 聲言會獵. 議者請責其敗約, 因伐之, 帝曰：「匹夫不可爲不信, 況國乎? 我既與之盟, 豈利其災, 邀險以取之耶? 須其無禮於我, 乃伐之.」 明年, 突利自陳爲頡利所攻, 求救. 帝曰：「朕與頡利盟, 又與突利有昆弟約, 不可不救, 奈何?」兵部尚書杜如晦曰：「夷狄無信, 我雖如約, 彼常負之, 今亂而擊之, 侮亡之道也.」乃詔將軍周範壁太原經略之, 頡利亦擁兵窺邊. 或請築古長城, 發民乘塞. 帝曰：「突厥盛夏而霜, 五日並出, 三月連明, 赤氣滿野, 彼見災而不務德, 不畏天也. 遷徙無常, 六畜多死, 不用地也. 俗死則焚, 今葬皆起墓, 背父祖命, 謾鬼神也. 與突利不睦, 內相攻殘, 不和於親也. 有是四者, 將亡矣, 當爲公等取之, 安在築障塞乎?」突厥俗素質略, 頡利得華士趙德言, 才其人, 委信之, 稍專國；又委政諸胡, 斥遠宗族不用, 興師歲入邊, 下不堪苦. 胡性冒遝, 數翻覆不信, 號令無常. 歲大饑, 裒斂苛重, 諸部愈貳.

又明年, 屬部薛延陀自稱可汗, 以使來. 詔兵部尚書李靖擊虜馬邑, 頡利走, 九俟斤以衆降, 拔野古、仆骨、同羅諸部、習奚渠長皆來朝. 於是詔並州都督李世勣出通漠道, 李靖出定襄道, 左武衛大將軍柴紹出金河道, 靈州大都督任城王道宗出大同道, 幽州都督衛孝節出恒安道, 營州都督薛萬淑出暢武道, 凡六總管, 師十餘萬, 皆授靖節度以討之. 道宗戰靈州, 俘人畜萬計, 突利及鬱射設、廕奈特勒帥所部來奔, 捷書日夜至, 帝謂群臣曰：「往國家初定, 太上皇以百姓故, 奉突厥, 詭而臣之, 朕常痛心病首, 思一刷恥於天下, 今天誘諸將, 所向輒克, 朕其遂有成功乎！」 四年正月, 靖進屯惡陽嶺, 夜襲頡利, 頡利驚, 退牙磧口, 大酋康蘇蜜等以隋蕭皇后、楊正道降. 或言中國人嘗密通書於後, 中書舍人陽文瓘請劾治. 帝曰：「天下未一, 人或當思隋, 今反側既安, 何足治耶?」置勿劾. 頡利窘, 走保鐵山, 兵猶數萬, 令執失思力來, 陽爲哀言謝罪, 請內屬, 帝詔鴻臚卿唐儉、將軍安脩仁等持節慰撫. 靖知儉在虜所, 虜必安, 乃襲擊之, 盡獲其衆, 頡利得千里馬, 獨奔沙缽羅, 行軍副總管張寶相禽之. 沙缽羅設、蘇尼失以衆降, 其國遂亡, 復定襄、恒安地, 斥境至大漠矣.

頡利至京師, 告俘太廟, 帝御順天樓, 陳仗衛, 士民縱觀, 吏執可汗至, 帝曰：「而罪有五：而父國破, 賴隋以安, 不以一鏃力助之, 使其廟社不血食, 一也；與我鄰而棄信擾邊, 二也；恃兵不戢, 部落攜怨, 三也；賊華民, 暴禾稼, 四也；許和親而遷延自遁, 五也. 朕殺爾非無名, 顧渭上盟未之忘, 故不窮責也.」乃悉還其家屬, 館於太仆, 稟食之.

思結俟斤以四萬衆降, 可汗弟欲穀設奔高昌, 既而亦來降. 伊吾城之長素臣突厥, 舉七城以獻, 因其地爲西伊州. 制詔：突厥往逢癘疫, 長城之南, 暴骨如丘, 有司其以酒脯祭, 爲瘞藏之. 又詔：隋亂, 華民多沒於虜, 遣使者以金帛贖男女八萬口, 還爲平民.

頡利不室處, 常設穹廬廷中, 久鬱鬱不自憀, 與家人悲歌相泣下, 狀貌羸省. 帝見憐之, 以虢州負山多麕麋, 有射獵之娛, 乃拜爲刺史, 辭不往, 遂授右衛大將軍, 賜美田宅. 帝曰：「昔啟民失國, 隋文帝不■粟帛, 興士衆, 營護而存立之, 至始畢稍強, 則以兵圍煬帝雁門, 今其滅者, 殆背德忘義致然耶?」頡利子疊羅支, 有至性, 既舍京師, 諸婦得品供, 羅支預焉；其母最後至, 不得給, 羅支不敢嘗品肉. 帝聞, 歎曰：「天稟仁孝, 詎限華夷哉！」厚賜之, 遂給母肉.

八年, 頡利死, 贈歸義王, 謚曰荒, 詔國人葬之, 從其禮, 火屍, 起塚灞東. 其臣胡祿達官吐谷渾邪者, 頡利母婆施之媵臣也, 頡利始生, 以授渾邪, 至是哀慟, 乃自殺. 帝異之, 贈中郎將, 命葬頡利塚旁, 詔中書侍郎岑文本刻其事於頡利、渾邪之墓碑. 俄蘇尼失亦以死殉. 尼失者, 啟民可汗弟也. 始畢以爲沙缽羅設, 帳部五萬, 牙直靈州西北, 姿雄趫, 以仁惠御下, 人多歸之；頡利政亂, 其部獨不貳. 突利降, 頡利以爲小可汗. 頡利已敗, 乃舉衆來, 漠南地遂空, 授北寧州都督、右衛大將軍, 封懷德王云.

頡利之亡, 其下或走薛延陀, 或入西域, 而來降者尚十餘萬, 詔議所宜, 咸言：「突厥擾中國久, 今天喪之, 非慕義自歸, 請悉籍降俘, 內兗、豫閑處, 使習耕織, 百萬之虜, 可化爲齊人, 是中國有加戶, 而漠北遂空也.」中書令溫彥博請：「如漢建武時, 置降匈奴留五原塞, 全其部落, 以爲捍蔽, 不革其俗, 因而撫之, 實空虛之地, 且示無所猜. 若內兗、豫, 則乖本性, 非函育之道.」秘書監魏征建言：「突厥世爲中國仇, 今其來降, 不即誅滅, 當遣還河北. 彼鳥獸野心, 非我族類, 弱則伏, 強則叛, 其天性也. 且秦、漢以銳師猛將擊取河南地爲郡縣者, 以不欲使近中國也. 陛下奈何以河南居之? 且降者十萬, 若令數年, 孳息略倍, 而近在畿甸, 心腹疾也.」彥博曰：「不然, 天子於四夷, 若天地養萬物, 覆載全安之, 今突厥破滅, 餘種歸命, 不加哀憐而棄之, 非天地蒙覆之義, 而有阻四夷之嫌. 臣謂處以河南, 蓋死而生之, 亡而存之, 彼世將懷德, 何叛之爲?」徵曰：「魏時有胡落分處近郡, 晉已平吳, 郭欽、江統勸武帝逐出之, 不能用. 劉、石之亂, 卒傾中夏. 陛下必欲引突厥居河南, 所謂養虎自遺患者也.」彥博曰：「聖人之道無不通, 故曰『有教無類.』 彼創殘之餘, 以窮歸我, 我援護之, 收處內地, 將教以禮法, 職以耕農, 又選酋良入宿衛, 何患之恤? 且光武置南單于, 卒無叛亡.」於是中書侍郎顏師古、給事中杜楚客、禮部侍郎李百藥等皆勸帝不如使處河北, 樹首長, 俾統部落, 視地多少, 令不相臣, 國小權分, 終不得亢衡中國, 長轡遠馭之道也. 帝主彥博語, 卒度朔方地, 自幽州屬靈州, 建順、祐、化、長四州爲都督府, 剖頡利故地, 左置定襄都督、右置雲中都督二府統之. 擢酋豪爲將軍、郎將者五百人, 奉朝請者且百員, 入長安自籍者數千戶. 乃以突利可汗爲順州都督, 令率其下就部.

突利初爲泥步設, 得隋淮南公主以爲妻. 頡利之立, 用次弟爲延陀設, 主延陀部, 步利設主霫部, 統特勒主胡部, 斛特勒主斛薛部, 以突利可汗主契丹、靺鞨部, 樹牙南直幽州, 東方之衆皆屬焉. 突利斂取無法, 下不附, 故薛延陀、奚、霫等皆內屬, 頡利遣擊之, 又大敗, 衆騷離, 頡利囚捶之, 久乃赦. 突利嘗自結於太宗, 及頡利衰, 驟追兵於突利, 不肯從, 因起相攻. 突利請入朝, 帝謂左右曰：「古爲國者勞己以憂人, 則系祚長；役人以奉己, 則亡. 今突厥喪亂, 由可汗不君, 突利雖至親, 不自保而來. 夷狄弱則邊境安, 然觀彼亡, 我不可以無懼, 有不逮者, 禍可紓乎！」突利至, 禮見良厚, 輟膳以賜之, 拜右衛大將軍, 封北平郡王, 食戶七百. 及爲都督, 太宗敕曰：「而祖啟民破亡, 隋則復之, 棄德不報, 而父始畢反爲隋敵. 爾今窮來歸我, 所以不立爾爲可汗, 鑒前敗也. 我欲中國安, 爾宗族不亡, 故授爾都督, 毋相侵掠, 長爲我北籓.」突利頓首聽命. 後入朝, 死並州道中, 年二十九, 帝爲舉哀, 亦詔文本文其墓, 子賀邏鶻嗣.

帝幸九成宮, 突利弟結社率以郎將宿衛, 陰結種人謀反, 劫賀邏鶻北還, 謂其黨曰：「我聞晉王丁夜得辟仗出, 我乘間突進, 可犯行在.」是夕, 大風冥, 王不出, 結社率恐謀漏, 即射中營, 噪而殺人, 衛十等共擊之, 乃走, 殺廄人盜馬, 欲度渭, 徼邏禽斬之, 赦賀邏鶻, 投嶺外. 於是群臣更言處突厥中國非是, 帝亦患之, 乃立阿史那思摩爲乙彌泥孰俟利苾可汗, 賜氏李, 樹牙河北, 悉徙突厥還故地.

思摩, 頡利族人也, 父曰咄六設. 始, 啟民奔隋, 磧北諸部奉思摩爲可汗, 啟民歸國, 乃去可汗號. 性開敏, 善占對, 始畢、處羅皆愛之. 然以貌似胡, 疑非阿史那種, 故但爲夾畢特勒, 而不得爲設. 武德初, 數以使者來, 高祖嘉其誠, 封和順郡王. 及諸部納款, 思摩獨留, 與頡利俱禽, 太宗以爲忠, 授右武候大將軍、化州都督, 統頡利故部居河南, 徙懷化郡王. 及是將徙, 內畏薛延陀, 不敢出塞. 帝詔司農卿郭嗣本持節賜延陀書, 言：「中國禮義, 未始滅人國, 以頡利暴殘, 伐而取之, 非貪其地與人也. 故處降部於河南, 薦草美泉, 利其畜牧, 衆日孳蕃, 今復以思摩爲可汗, 還其故疆. 延陀受命在前, 長於突厥, 舉磧以北, 延陀主之；其南, 突厥保之. 各守而境, 無相鈔犯, 有負約, 我自以兵誅之.」思摩乃行, 帝爲置酒, 引思摩前曰：「蒔一草一木, 見其溺廡以爲喜, 況我養爾部人, 息爾馬羊, 不減昔乎！爾父母墳墓在河北, 今復舊廷, 故宴以慰行.」思摩泣下, 奉觴上萬歲壽, 且言：「破亡之餘, 陛下使存骨舊鄉, 願子孫世世事唐, 以報厚德.」於是趙郡王孝恭、鴻臚卿劉善就思摩部, 築壇場河上, 拜受冊, 賜鼓纛, 又詔左屯衛將軍阿史那忠爲左賢王, 左武衛將軍阿史那泥孰爲右賢王, 相之.

薛延陀聞突厥之北, 恐其衆奔亡度磧, 勒兵以待. 及使者至, 乃謝曰：「天子詔毋相侵, 謹頓首奉詔. 然突厥酣亂翻覆, 其未亡時殺中國人如麻, 陛下滅其國, 謂宜收種落皆爲奴婢, 以償唐人. 乃養之如子, 而結社率竟反, 此不可信明甚. 後有亂, 請終爲陛下誅之.」十五年, 思摩帥衆十餘萬、勝兵四萬、馬九萬匹始度河, 牙於故定襄城, 其地南大河, 北白道, 畜牧廣衍, 龍荒之最壤, 故突厥爭利之. 思摩遣使謝曰：「蒙恩立爲落長, 實望世世爲國一犬, 守吠天子北門, 有如延陀侵逼, 願入保長城.」詔許之.

居三年, 不能得其衆, 下多攜背, 思摩慚, 因入朝願留宿衛, 更拜右武衛將軍. 從伐遼, 中流矢, 帝爲吮血, 其顧厚類此. 還, 卒京師, 贈兵部尚書、夏州都督, 陪葬昭陵, 築墳象白道山, 爲刊其勞, 碑於化州.

右賢王阿史那泥孰, 蘇尼失子也. 始歸國, 妻以宗女, 賜名忠. 及從思摩出塞, 思慕中國, 見使者必流涕求入侍, 許之.

思摩既不能國, 殘衆稍稍南度河, 分處勝、夏二州. 帝伐遼, 或言突厥處河南, 邇京師, 請帝無東. 帝曰：「夫爲君者, 豈有猜貳哉！湯、武化桀、紂之民, 無不遷善, 有隋無道, 舉天下皆叛, 非止夷狄也. 朕閔突厥之亡, 內河南以振贍之, 彼不近走延陀而遠歸我, 懷我深矣, 朕策五十年中國無突厥患.」思摩衆既南, 車鼻可汗乃盜有其地.

車鼻, 亦阿史那族, 而突利部人也, 名斛勃, 世爲小可汗. 頡利敗, 諸部欲共君長之, 會薛延陀稱可汗, 乃往歸焉. 其爲人沈果有智數, 衆頗便附, 延陀畏逼, 將殺之, 乃率所部遯去, 騎數千尾追, 不勝. 竄金山之北, 三垂斗絕, 惟一面可容車騎, 壤土夷博, 即據之, 勝兵三萬, 自稱乙注車鼻可汗, 距長安萬里, 西葛邏祿, 北結骨, 皆並統之, 時時出掠延陀人畜. 延陀後衰, 車鼻勢益張.

二十一年, 遣子沙缽羅特勒獻方物, 且請身入朝. 帝遣雲麾將軍安調遮、右屯衛郎將韓華往迎之, 至則車鼻偃然無入朝意, 華謀與葛邏祿共劫之, 車鼻覺, 華與車鼻子陟苾特勒斗死, 調遮被殺. 帝怒, 遣右驍衛郎將高偘發回紇、仆骨兵擊之, 其大酋長歌邏祿泥孰闕俟利發、處木昆莫賀咄俟斤等以次降. 偘師攻阿息山, 部落不肯戰, 車鼻攜愛妾, 從數百騎走；追至金山, 獲之, 獻京師. 高宗責曰：「頡利敗, 爾不輔, 無親也；延陀破, 爾遯亡, 不忠也. 而罪當死, 然朕見先帝所獲酋長必宥之, 今原而死.」乃釋縛, 數俘社廟, 又見昭陵. 拜左武衛將軍, 賜居第, 處其衆鬱督軍山, 詔建狼山都督府統之. 初, 其子羯漫陀泣諫車鼻, 請歸國, 不聽. 乃遣子庵鑠入朝, 後來降, 拜左屯衛將軍, 建新黎州, 使領其衆. 於是突厥盡爲封疆臣矣. 始置單于都護府領狼山雲中桑乾三都督、蘇農等二十四州, 瀚海都護府領金微新黎等七都督、仙萼賀蘭等八州. 即擢領酋爲都督、刺史. 麟德初, 改燕然爲瀚海都護府, 領回紇, 徙故瀚海都護府於古雲中城, 號雲中都護府, 磧以北蕃州悉隸瀚海, 南隸雲中. 雲中者, 義成公主所居也, 頡利滅, 李靖徙突厥羸破數百帳居之, 以阿史德爲之長, 衆稍盛, 即建言願以諸王爲可汗, 遙統之. 帝曰：「今可汗, 古單于也.」乃改雲中府爲單于大都護府, 以殷王旭輪爲單于都護. 帝封禪, 都督葛邏祿叱利等三十餘人皆從至泰山下, 已封, 詔勒名於封禪碑云. 凡三十年北方無戎馬警.

調露初, 單于府大酋溫傅、奉職二部反, 立阿史那泥孰匐爲可汗, 二十四州酋長皆叛應之. 乃以鴻臚卿單于大都護府長史蕭嗣業、左領軍衛將軍苑大智、右千牛衛將軍李景嘉討之, 恃勝不設備, 會雨雪, 士皸寒, 反爲虜襲, 大敗, 殺略萬餘人, 大智等收餘卒, 行且戰, 乃免. 於是嗣業流桂州, 餘坐免官. 更拜禮部尚書裴行儉爲定襄道行軍大總管, 率太仆少卿李思文、營州都督周道務、西軍程務挺、東軍李文暕, 士無慮三十萬, 捕擊反者. 詔右金吾將軍曹懷舜屯井陘, 右武衛將軍崔獻屯絳、龍門. 明年, 行儉戰黑山, 大破之, 其下斬泥孰匐, 以首降, 禽溫傅、奉職以還, 餘衆保狼山. 始虜未叛, 鳴〓群飛入塞, 吏曰：「所謂突厥雀者, 南飛, 胡必至.」比春還, 悉墮靈、夏間, 率無首, 泥孰果亡. 狼山衆掠雲州, 都督竇懷哲、右領軍中郎將程務挺逐出之.

永隆中, 溫傅部又迎頡利族子伏念於夏州, 走度河, 立爲可汗, 諸部響應. 明年, 遂寇原、慶二州. 復詔行儉爲大總管, 以右武衛將軍曹懷舜、幽州都督李文暕副之. 諜者紿言伏念、溫傅保黑沙, 饑甚, 可輕騎取也. 懷舜獨信之, 輕兵倍道至黑沙, 乃不見虜, 得薛延陀餘部, 降之；引還至長城, 遇溫傅與戰, 所殺相當. 行儉兵壁代之陘口, 縱反間, 故伏念、溫傅相貳, 因遣兵擊伏念, 敗之. 伏念走, 與懷舜遇, 行且戰一日, 爲伏念所破, 棄軍奔雲中, 士爲虜所乘, 死不可算, 皆南首仆. 懷舜殺牲與伏念盟, 乃免. 伏念益北, 留輜重妻子保金牙山, 以輕騎將襲懷舜, 會行儉遣部將掩得其輜重, 比還, 無所歸, 乃北走保細沙. 行儉縱單于鎮兵躡之, 伏念意王師不能遠, 不設備, 及兵至, 惶駭不得戰, 遂遣使間道詣行儉, 執溫傅降, 行儉虜之, 送京師, 斬東市.

永淳元年, 骨咄祿又反.

骨咄祿, 頡利族人也, 雲中都督舍利元英之部酋, 世襲吐屯. 伏念敗, 乃嘯亡散, 保總材山, 又治黑沙城, 有衆五千, 盜九姓畜馬, 稍強大, 乃自立爲可汗, 以弟默啜爲殺, 咄悉匐爲葉護. 時單于府檢校降戶部落阿史德元珍者, 爲長史王本立所囚. 會骨咄祿來寇, 元珍請諭還諸部贖罪, 許之. 至即降骨咄祿, 與爲謀, 遂以爲阿波達幹, 悉屬以兵. 乃寇單于府北鄙, 遂攻並州, 殺嵐州刺史王德茂, 分掠定州, 北平刺史霍王元軌擊卻之. 又攻媯州, 圍單于都護府, 殺司馬張行師, 攻蔚州, 殺刺史李思儉, 執豐州都督崔知辯. 詔右武衛將軍程務挺爲單于道安撫大使備邊.

嗣聖、垂拱間, 連寇朔、代, 掠吏士. 左玉鈴衛中郎將淳於處平爲陽曲道總管, 將擊賊總材山, 至忻州與賊遇, 鏖戰不利, 死者五千人. 更以天官尚書韋待價爲燕然道大總管討之. 明年, 入昌平, 右鷹揚衛大將軍黑齒常之擊卻之. 復入朔州地, 常之與戰黃花堆, 虜敗, 追奔四十里, 遯過磧. 右監門衛中郎將〓寶璧當追, 意虜即破, 欲幸取功, 乃募諜出塞二千里, 間虜無備, 趨襲之. 將至, 漏言於軍, 虜得整衆出, 皆死戰, 大敗, 寶璧跳還, 舉軍沒. 武後怒, 誅寶璧, 改骨咄祿曰不卒祿. 俄而元珍攻突騎施, 戰死.

天授初, 骨咄祿死, 其子幼, 不得立. 默啜自立爲可汗, 篡位數年, 始攻靈州, 多殺略士民. 武後以薛懷義爲朔方道行軍大總管, 內史李昭德爲行軍長史, 鳳閣鸞台平章事蘇味道爲司馬, 率朔方道總管契苾明、雁門道總管王孝傑、威化道總管李多祚、豐安道總管陳令英、瀚海道總管田揚名等凡十八將軍兵出塞, 雜華蕃步騎擊之, 不見虜, 還. 俄詔孝傑爲朔方道行軍總管備邊.

契丹李盡忠等反, 默啜請擊賊自效, 詔可. 授左衛大將軍、歸國公, 以左豹韜衛將軍閻知微即部冊拜遷善可汗. 默啜乃引兵擊契丹, 會盡忠死, 襲松漠部落, 盡得孫萬榮妻子輜重, 酋長崩潰. 後美其攻, 復詔知微持節冊默啜爲特進、頡跌利施大單于、立功報國可汗. 未及命, 俄攻靈、勝二州, 縱殺略, 爲屯將所敗. 又遣使者謝, 請爲後子, 復言有女, 願女諸王, 且求六州降戶. 初, 突厥內屬者分處豐、勝、靈、夏、朔、代間, 謂之河曲六州降人. 默啜又請粟田種十萬斛, 農器三千具, 鐵數萬斤, 後不許, 宰相李嶠亦言不可. 默啜怨, 爲慢言, 執使者司賓卿田歸道. 於是納言姚璹等建請與之, 乃歸粟、器、降人數千帳, 繇是突厥遂強.

詔淮陽王武延秀聘其女爲妃, 詔知微攝春官尚書, 與司賓卿楊鸞莊持節護送. 默啜猥曰：「我以女嫁唐天子子, 今乃後家子乎！且我世附唐, 今聞其子孫獨二人在, 我當立之.」即囚延秀等, 妄號知微爲可汗, 自將十萬騎南向擊靜難、平狄、清夷等軍, 靜難軍使慕容玄崱以兵五千降. 虜入圍媯、檀, 後詔司屬卿武重規爲天兵中道大總管, 右武威衛將軍沙吒忠義爲天兵西道總管, 幽州都督張仁亶爲天兵東道總管, 兵凡三十萬擊之；右羽林大將軍閻敬容、李多祚爲天兵西道後軍總管, 兵亦十五萬. 默啜破蔚州飛狐, 進殘定州, 殺刺史孫彥高, 焚廬舍, 鄉聚爲空. 後怒, 下詔購斬默啜者王之, 更號曰斬啜. 虜圍趙州, 長史唐波若應之, 入殺刺史高睿, 進攻相州. 詔沙吒忠義爲河北道前軍總管, 李多祚爲後軍總管, 將軍嵎夷公福富順爲奇兵總管, 擊虜. 時中宗還自房陵, 爲皇太子, 拜行軍大元帥, 以納言狄仁傑爲副, 文昌右丞宋玄爽爲長史, 左肅政台御史中丞霍獻可爲司馬, 右肅政台御史中丞吉頊爲監軍使, 將軍扶餘文宣等六人爲子總管. 未行, 默啜聞之, 取趙、定所掠男女八九萬悉坑之, 出五回道去, 所過人畜、金幣、子女盡剽有之, 諸將皆顧望不敢戰, 獨狄仁傑以兵追之, 不及.

默啜負勝輕中國, 有驕志, 大抵兵與頡利時略等, 地縱廣萬里, 諸蕃悉往聽命. 復立咄悉匐爲左察, 骨咄祿子默矩爲右察, 皆統兵二萬；子匐俱爲小可汗, 位兩察上, 典處木昆等十姓兵四萬, 號拓西可汗. 歲入邊, 戍兵不得休, 乃高選魏元忠檢校並州長史爲天兵軍大總管, 婁師德副之, 按屯以待. 又徙元忠靈武道行軍大總管, 備虜.

默啜剽隴右牧馬萬匹去, 俄復盜邊, 詔安北大都護相王爲天兵道大元帥, 率並州長史武攸宜、夏州都督薛訥與元忠擊虜, 兵未出, 默啜去. 明年, 寇鹽、夏, 掠羊馬十萬, 攻石嶺, 遂圍並州. 以雍州長史薛季昶爲持節山東防禦大使, 節度滄、瀛、幽、易、恒、定、媯、檀、平等九州之軍, 以瀛州都督張仁亶統諸州及清夷、障塞軍之兵, 與季昶掎角, 又以相王爲安北道行軍元帥, 監諸將, 王留不行. 虜入代、忻, 仍殺略.

長安三年, 遣使者莫賀達幹請進女女皇太子子, 後使平恩郡王重俊、義興郡王重明盛服立諸朝. 默啜更遣大酋移力貪汗獻馬千匹, 謝許婚, 後渥禮其使. 中宗始即位, 入攻嗚沙, 於是靈武軍大總管沙吒忠義與戰, 不勝, 死者幾萬人, 虜遂入原、會, 多取牧馬. 帝詔絕昏, 購斬默啜者王以國、官諸衛大將軍. 默啜殺我行人鴻臚卿臧思言, 詔左屯衛大將軍張仁亶爲朔方道大總管屯邊. 明年, 始築三受降城於河外, 障絕寇路. 久之, 以唐休璟代屯. 睿宗初立, 又請和親, 詔取宋王成器女爲金山公主下嫁. 會左羽林大將軍孫佺等與奚戰冷陘, 爲奚所執, 獻諸默啜, 默啜殺之, 更以刑部尚書郭元振代休璟.

玄宗立, 絕和親. 默啜乃遣子楊我支特勒入宿衛, 固求昏, 以蜀王女南和縣主妻之, 下書諭尉可汗. 明年, 使子移涅可汗引同俄特勒、火拔頡利發石失畢精騎攻北庭, 都護郭虔瓘擊之, 斬同俄城下, 虜奔解. 火拔不敢歸, 攜妻子來奔, 拜左武衛大將軍、燕山郡王, 號其妻爲金山公主, 賜齎優縟. 楊我支死, 詔宗親三等以上吊其家. 是時突厥再上書求昏, 帝未報.

初, 景雲中, 默啜西滅娑葛, 遂役屬契丹、奚, 因虐用其下. 既年老, 愈昏暴, 部落怨畔. 十姓左五咄陸、右五弩失畢俟斤皆請降. 葛邏祿、胡屋、鼠尼施三姓, 大漠都督特進硃斯, 陰山都督謀落匐雞, 玄池都督蹋實力胡鼻率衆內附；詔處其衆於金山. 以右羽林軍大將軍薛訥爲涼州鎮軍大總管, 節度赤水、建康、河源等軍, 屯涼州, 以都督楊執一副之：右衛大將軍郭虔瓘爲朔州鎮軍大總管, 節度和戎、大武、並州之北等軍, 屯並州, 以長史王晙副之. 撫新附, 檢鈔暴. 默啜屢擊葛邏祿等, 詔在所都護、總管掎角應援. 虜勢浸削. 其婿高麗莫離支高文簡, 與〓跌都督思太, 吐谷渾大酋慕容道奴, 鬱射施大酋鶻屈頡斤、苾悉頡力, 高麗大酋高拱毅, 合萬餘帳相踵款邊, 詔內之河南；引拜文簡左衛大將軍、遼西郡王, 思太特進、右衛大將軍兼〓跌都督、樓煩郡公, 道奴左武衛將軍兼刺史、雲中郡公, 鶻屈頡斤左驍衛將軍兼刺史、陰山郡公, 苾悉頡力左武衛將軍兼刺史、雁門郡公, 拱毅左領軍衛將軍兼刺史、平城郡公, 將軍皆員外置, 賜各有差.

默啜討九姓, 戰磧北, 九姓潰, 人畜皆死, 思結等部來降, 帝悉官之. 拜薛訥朔方道行軍大總管, 太仆卿呂延祚、靈州刺史杜賓客佐之, 備邊. 詔金山、大漠、陰山、玄池都督等共圖取默啜, 班賞格, 賜物諭之. 默啜又討九姓拔野古, 戰獨樂河, 拔野古大敗, 默啜輕歸不爲備, 道大林中, 拔曳固殘衆突出, 擊默啜, 斬之, 乃與入蕃使郝靈佺傳首京師.

骨咄祿子闕特勒合故部, 攻殺小可汗及宗族略盡, 立其兄默棘連, 是爲毘伽可汗.

列傳第一百四十下

突厥下

毘伽可汗默棘連, 本謂「小殺」者, 性仁友, 自以立非己功, 讓於闕特勒, 特勒不敢受, 遂嗣位, 實開元四年. 以特勒爲左賢王, 專制其兵. 初, 默啜死, 闕特勒盡殺其用事臣, 惟暾欲穀者以女婆匐爲默棘連可敦, 獨免, 廢歸其部. 後突騎施蘇祿自爲可汗, 突厥部種多貳, 默棘連乃召暾欲穀與謀國, 年七十餘, 衆尊畏之. 俄而〓跌思太等自河曲歸之. 始, 降戶之南也, 單于副都護張知運盡斂其兵, 戎人怨怒；及薑晦爲巡邊使, 遮訴禁弓矢無以射獵爲生, 晦悉還之. 乃共擊張知運, 禽之, 將送突厥；朔方行軍總管薛訥、將軍郭知運追之, 衆潰, 釋知運去. 思太等分爲二隊北走, 王晙又破其左隊.

默棘連既得降胡, 欲南盜塞, 暾欲穀曰：「不可, 天子英武, 人和歲豐, 未有間, 且我兵新集, 不可動也.」默棘連又欲城所都, 起佛、老廟, 暾欲穀曰：「突厥衆不敵唐百分一, 所能與抗者, 隨水草射獵, 居處無常, 習於武事, 強則進取, 弱則遁伏, 唐兵雖多, 無所用也. 若城而居, 戰一敗, 必爲彼禽. 且佛、老教人仁弱, 非武強術.」默棘連當其策, 即遣使者請和. 帝以不情, 答而不許. 俄下詔伐之, 乃以拔悉蜜右驍衛大將軍金山道總管處木昆執米啜、堅昆都督右武衛大將軍骨篤祿毘伽可汗、契丹都督李失活、奚都督李大酺、突厥默啜子左賢王墨特勒、左威衛將軍右賢王阿史那毘伽特勒、燕山郡王火拔石失畢等蕃漢士悉發, 凡三十萬, 以御史大夫、朔方道大總管王晙統之, 期八年秋並集稽落水上, 使拔悉蜜、奚、契丹分道掩其牙, 捕默棘連. 默棘連大恐, 暾欲穀曰：「拔悉蜜在北庭, 與二蕃相距遠, 必不合. 晙與張嘉貞有隙, 必相執異, 亦必不能來. 即皆能來, 我當前三日悉衆北徙, 彼糧竭自去. 拔悉蜜輕而好利, 當先至, 擊之可取也.」俄而拔悉蜜果引衆逼突厥牙, 知晙等不至, 乃引卻, 突厥欲擊之, 暾欲穀曰：「兵千里遠出, 士殊死斗, 鋒不可當也. 不如躡之, 邀近而取之.」距北庭二百里, 乃分兵由它道襲拔其城, 即急擊拔悉蜜, 衆走趨北庭, 無所歸, 悉禽之. 還出赤亭, 掠涼州, 都督楊敬述使官屬盧公利、元澄等勒兵討捕, 暾欲穀曰：「敬述若城守, 當與和. 如兵出, 吾且決戰, 必有功.」澄令於軍曰：「裸臂持滿外注.」會大寒裂膚, 士手不能張弓矢, 由是大敗, 元澄走, 敬述坐以白衣檢校涼州事, 突厥遂大振, 盡有默啜餘衆.

明年, 固乞和, 請父事天子, 許之. 又連歲遣使獻方物求婚. 是時天子東巡泰山, 中書令張說謀益屯以備突厥, 兵部郎中裴光庭曰：「封禪以告成功, 若復調發, 不可謂成功者.」說曰：「突厥雖請和, 難以信結也. 且其可汗仁而愛人, 下爲之用, 闕特勒善戰, 暾欲穀沈雄, 愈老而智, 李靖、世勣流也, 三虜方協, 知我舉國東巡, 有如乘間, 何以禦之?」光庭即請以使召其大臣入衛, 乃遣鴻臚卿袁振往諭帝意. 默棘連置酒與可敦、闕特勒、暾欲穀坐帳中, 謂振曰：「吐蕃, 犬出也, 唐與爲昏；奚、契丹, 我奴而役也, 亦尚主；獨突厥前後請, 不許, 云何?」振曰：「可汗, 天子子也, 子而昏, 可乎?」默棘連曰：「不然, 二蕃皆賜姓, 而得尚主, 何不可云? 且公主亦非帝女, 我不敢有所擇, 但屢請不得, 爲諸國笑.」振許爲請, 默棘連遣大臣阿史德頡利發入獻, 遂從封禪. 有詔四夷諸酋皆入仗佩弓矢, 會兔起帝馬前, 帝一發斃之, 頡利發奉兔頓首賀曰：「陛下神武超絕, 若天上則臣不知, 人間無有也.」詔問：「饑欲食乎?」對曰：「仰觀弧矢之威, 使十日不食猶爲飽.」因令仗內馳射. 扈封畢, 厚宴賜遣之, 然卒不許和親.

自是比年遣大臣入朝, 吐蕃以書約與連和鈔邊, 默棘連不敢從, 封上其書, 天子嘉之, 引使者梅錄啜宴紫宸殿, 詔朔方西受降城許互市, 歲賜帛數十萬. 十九年, 闕特勒死, 使金吾將軍張去逸、都官郎中呂向奉璽詔吊祭, 帝爲刻辭於碑, 仍立廟像, 四垣圖戰陣狀, 詔高手工六人往, 繪寫精肖, 其國以爲未嘗有, 默棘連視之, 必悲梗.

默棘連請昏既勤, 帝許可, 於是遣哥解栗必來謝, 請昏期. 俄爲梅錄啜所毒, 忍死殺梅錄啜, 夷其種, 乃卒. 帝爲發哀, 詔宗正卿李佺吊祭, 因立廟, 詔史官李融文其碑. 國人共立其子爲伊然可汗.

伊然可汗立八年, 卒. 凡遣使三入朝. 其弟嗣立, 是爲苾星伽骨咄祿可汗, 使右金吾衛將軍李質持冊爲登利可汗. 明年, 遣使伊難如朝正月, 獻方物, 曰「禮天可汗如禮天, 今新歲獻月, 願以萬壽獻天子」云. 可汗幼, 其母婆匐與小臣飫斯達幹亂, 遂預政, 諸部不協. 登利從父分掌東西兵, 號左右殺, 士之精勁皆屬. 可汗與母誘斬西殺, 奪其兵, 左殺懼, 即攻登利可汗, 殺之.

左殺者, 判闕特勒也, 遂立毘伽可汗子, 俄爲骨咄葉護所殺, 立其弟, 旋又殺之, 葉護乃自爲可汗. 天寶初, 其大部回紇、葛邏祿、拔悉蜜並起攻葉護, 殺之, 尊拔悉蜜之長爲頡跌伊施可汗, 於是回紇、葛邏祿自爲左右葉護, 亦遣使者來告. 國人奉判闕特勒子爲烏蘇米施可汗, 以其子葛臘哆爲西殺. 帝使使者諭令內附, 烏蘇不聽, 其下不與, 拔悉蜜等三部共攻烏蘇米施, 米施遁亡. 其西葉護阿布思及葛臘哆率五千帳降, 以葛臘哆爲懷恩王.

三載, 拔悉蜜等殺烏蘇米施, 傳首京師, 獻太廟. 其弟白眉特勒鶻隴匐立, 是爲白眉可汗. 於是突厥大亂, 國人推拔悉蜜酋爲可汗, 詔朔方節度使王忠嗣以兵乘其亂, 抵薩河內山, 擊其左阿波達幹十一部, 破之, 獨其右未下, 而回紇、葛邏祿殺拔悉蜜可汗, 奉回紇骨力裴羅定其國, 是爲骨咄祿毘伽闕可汗. 明年, 殺白眉可汗, 傳首獻. 毘伽可汗妻骨咄祿婆匐可敦率衆自歸, 天子御花萼樓宴群臣, 賦詩美其事, 封可敦爲賓國夫人, 歲給粉直二十萬.

始突厥國於後魏大統時, 至是滅. 後或朝貢, 皆舊部九姓雲, 其地盡入回紇. 始其族分國於西者, 曰西突厥.

西突厥, 其先訥都陸之孫吐務, 號大葉護. 長子曰土門伊利可汗, 次子曰室點蜜, 亦曰瑟帝米. 瑟帝米之子曰達頭可汗, 亦曰步迦可汗. 始與東突厥分烏孫故地有之, 東即突厥, 西雷翥海, 南疏勒, 北瀚海, 直京師北七千里, 由焉耆西北七日行得南庭, 北八日行得北庭, 與都陸、弩失畢、歌邏祿、處月、處蜜、伊吾諸種雜. 其風俗大抵突厥也, 言語少異.

初, 東突厥木杆可汗死, 舍其子大邏便, 而立弟佗缽可汗. 佗缽死, 先令戒其子庵羅必立大邏便, 國人以其母賤, 不肯立, 而卒立庵羅. 庵羅後以讓木杆兄子攝圖, 是爲沙缽略可汗. 而大邏便別爲阿波可汗, 自臣所部, 沙缽略襲擊之, 殺其母, 阿波西走達頭. 當是時, 達頭爲西面可汗, 即授阿波兵十萬, 使與東突厥戰. 而阿波竟爲沙缽略所禽. 及啟民可汗時, 達頭可汗歲以兵相加, 而隋常助啟民, 故達頭敗奔吐谷渾.

始, 阿波既禽, 國人立鞅素特勒子, 是爲泥利可汗. 達頭之奔, 泥利亦敗, 及死, 其子達漫立, 是爲泥橛處羅可汗, 政苛察多忌. 大業中, 從煬帝征高麗, 賜號曷薩那可汗, 妻以宗女, 留其弟闕達度設畜牧於會寧郡, 即自稱闕可汗. 江都亂, 曷薩那從宇文化及至黎陽, 遁歸長安, 高祖降榻與共坐, 封歸義王, 以大珠獻帝, 帝不受, 曰：「朕所重者王之赤心, 是無用也.」闕可汗有馬三, 武德元年內屬, 賜號吐烏過拔闕可汗, 與李軌連和. 隋西戎使者曹瓊據甘州誘之, 俄與瓊合, 共擊軌, 兵不勝, 走達斗拔穀, 與吐谷渾相輔車, 爲軌所滅.

初, 曷薩那朝隋, 國人皆不欲, 既被留不遣, 乃共立達頭孫, 號射匱可汗, 建廷龜茲北之三彌山, 玉門以西諸國多役屬, 與東突厥亢. 射匱死, 其弟統葉護嗣, 是爲統葉護可汗.

統葉護可汗勇而有謀, 戰輒勝, 因並鐵勒, 下波斯、罽賓, 控弦數十萬, 徙廷石國北之千泉, 遂霸西域諸國, 悉授以頡利發, 而命一吐屯監統, 以督賦入. 明年, 射匱使使來, 以曷薩那有世憾, 請殺之, 帝不許. 群臣曰：「存一人, 失一國, 後且爲患.」秦王曰：「不然, 人來歸我, 我殺之不祥.」帝又不聽. 宴禁中, 酒酣, 至中書省, 縱使者戕之, 不宣也. 射匱亦連年系貢條支巨卵、師子革等, 帝厚申撫結, 約與並力討東突厥. 統葉護可汗請期, 頡利大懼, 乃與和, 約毋相伐也. 統葉護可汗來請昏, 帝與群臣謀：「西突厥去我遠, 緩急不可杖, 可與昏乎?」封德彝曰：「計今之便, 莫若遠交而近攻, 請聽昏以怖北狄, 待我既定, 而後圖之.」帝乃許昏, 詔高平王道立至其國, 統葉護可汗喜, 遣真珠統俟斤與道立還, 獻萬釘寶鈿金帶、馬五千匹以藉約. 會東突厥歲犯邊, 西道梗澀, 又頡利遣謂曰：「若迎唐公主, 必假我道, 我且留之.」統葉護可汗病之, 未克昏. 方負其強, 不以恩結下, 衆怨, 多叛去, 其諸父莫賀咄殺之, 帝欲齎玉帛焚祭其國, 會亂, 不果至.

莫賀咄立, 是爲屈利俟毘可汗, 遣使者來獻. 俟毘可汗初分統突厥爲小可汗, 既稱大可汗, 國人不附. 弩失畢部自推泥孰莫賀設爲可汗, 泥孰辭不受. 會統葉護可汗子〓力特勒避莫賀咄亂, 亡在康居, 泥孰迎立之, 爲乙毘缽羅肆葉護可汗, 與俟毘可汗分王其國, 挐斗不解, 各遣使朝獻. 太宗追憐曷薩那死非罪, 爲贈上柱國, 具禮以葬. 貞觀四年, 俟毘可汗請昏, 不許, 詔曰：「突厥方亂, 君臣未定, 何遽昏爲? 各敕其部毋相侵.」由是西域諸國悉叛之, 國大虛耗, 衆悉附肆葉護可汗, 雖俟毘之部亦稍稍去, 共以兵擊俟毘, 俟毘走保金山, 爲泥孰所殺, 奉肆葉護爲大可汗.

肆葉護已立, 即北討鐵勒、薛延陀, 爲延陀所敗. 性猜愎, 狹於統下. 小可汗乙利者, 於國最有功, 肆葉護聽讒, 種夷之, 衆皆沮駭. 又忌泥孰, 陰圖殺之, 泥孰亡入焉耆. 未幾, 沒卑達幹與弩失畢部諸豪謀執廢肆葉護, 葉護輕騎走康居, 憂死. 國人迎泥孰於焉耆, 立之, 是爲咄陸可汗. 可汗父莫賀設, 本隸統葉護者, 武德時來朝, 太宗與之盟, 約爲昆弟. 死而泥孰代之, 或曰伽那設. 既立, 遣使詣闕, 不敢當可汗號. 帝詔鴻臚少卿劉善因持節冊號吞阿婁拔利邲咄陸可汗, 賜鼓纛, 段彩巨萬. 泥孰遣使謝. 它日, 太上皇宴使者兩儀殿, 謂長孫無忌曰：「今蠻夷率服, 古亦有乎?」無忌上千萬歲壽, 太上皇喜, 以酒屬帝, 帝頓首謝, 亦奉觴上太上皇壽.

咄陸可汗死, 弟同俄設立, 是爲沙缽羅咥利失可汗, 贈三遣使奉方物, 遂請昏, 帝慰而不俞. 可汗分其國爲十部, 部以一人統之, 人授一箭, 號十設, 亦曰十箭. 爲左、右：右五咄陸部, 置五大啜, 居碎葉東；右五弩失畢部, 置五大俟斤, 居碎葉西. 其下稱一箭曰一部落, 號十姓部落云. 然不爲衆悅賴, 其部統吐屯以兵襲之, 咥利失率左右戰, 統吐屯不勝去. 咥利失與其弟步利設奔焉耆. 阿悉吉闕俟斤與統吐屯召國人謀立欲穀設爲大可汗, 以咥利失爲小可汗. 會統吐屯被殺, 欲穀設又爲其俟斤所破, 咥利失乃復得故地. 後西部卒自立欲穀設爲乙毘咄陸可汗, 而與咥利失交戰, 殺傷不可計, 乃因伊列河約諸部：河以西受令於咄陸, 其東咥利失主之. 自是西突厥又分二國矣.

咄陸可汗建廷鏃曷山西, 謂之「北庭」, 駁馬、結骨諸國悉附臣之, 陰與咥利失部吐屯俟列發以兵攻咥利失. 咥利失援窮, 奔拔汗那而死. 國人立其子, 是爲乙屈利失乙毘可汗, 逾年死. 弩失畢大酋迎伽那設之子畢賀咄葉護立之, 是爲乙毘沙缽羅葉護可汗. 太宗詔左領軍將軍張大師持節冊命, 賜鼓纛, 建庭雖合水北, 謂之「南庭」, 東薄伊列河, 龜茲、鄯善、且末、吐火羅、焉耆、石、史、何、穆、康等國皆隸屬. 是時咄陸兵浸浸盛, 與沙缽羅葉護數交戰. 會二可汗使者皆來, 帝敕以敦睦, 令各罷兵, 咄陸不肯聽, 遣石國吐屯攻葉護可汗, 殺之, 並其國. 弩失畢不服, 叛去. 咄陸又擊吐火羅, 取之, 乃入寇伊州. 安西都護郭孝恪以輕騎二千, 自烏骨狙擊, 敗之. 咄陸以處月、處蜜兵圍天山而不克, 孝恪追北, 拔處月俟斤之城, 抵遏索山, 斬千餘級, 降處蜜部而歸. 咄陸可汗性很傲, 留使者元孝友等不遣, 妄曰：「我聞唐天子才武, 我今討康居, 爾視我與天子等否?」遂與共攻康居, 道米國, 即襲破之, 系虜其人, 取貲口不以與下, 其將泥孰啜怒, 奪取之, 咄陸斬以徇. 泥孰啜之將胡祿屋舉兵襲咄陸可汗, 多殺士, 國大亂, 將歸保吐火羅, 大臣勸其返國, 不從, 率衆去, 度葉水, 及石國, 左右亡去略盡, 乃保可賀敦城. 自輕出招叛亡, 阿悉吉闕俟斤逆擊之, 咄陸敗, 襲取白水胡城以居. 弩失畢不欲咄陸爲可汗, 遣使者至闕下, 請所立. 帝遣通事舍人溫無隱持璽詔與國大臣擇突厥可汗子孫賢者授之, 乃立乙屈利失乙毘可汗之子, 是爲乙毘射匱可汗.

乙毘射匱既立, 改館使者, 悉還之長安, 使弩失畢將兵攻白水胡城. 咄陸勒兵自城出, 鳴鼓角薄斗, 弩失畢不能軍, 殺獲甚多. 咄陸因其勝招徠舊部, 皆曰：「戰千人, 存一人, 我猶不從也.」咄陸自知衆怨, 乃走吐火羅. 乙毘射匱遣使貢方物, 且請昏, 帝令割龜茲、于闐、疏勒、硃俱波、蔥嶺五國爲聘禮, 不克昏. 於是阿史那賀魯反, 盡得可汗部落.

賀魯者, 室點蜜可汗五世孫, 曳步利設射匱特勒劫越子也. 始, 阿史那步真來歸國, 咄陸可汗以賀魯爲葉護, 代步真, 居多邏斯川, 直西州北千五百里, 統處月、處蜜、姑蘇、歌邏祿、弩失畢五姓之衆. 咄陸之走吐火羅也, 乙毘射匱以兵迫逐, 賀魯無常居, 部多散亡. 有執舍地、處木昆、婆鼻三種者, 以賀魯無罪, 往請可汗, 可汗怒, 欲誅執舍地等, 三種乃舉所部數千帳, 與賀魯皆內屬, 帝優撫之. 會討龜茲, 請先馳爲向導, 詔授昆丘道行軍總管, 宴嘉壽殿, 厚賜予, 解衣衣之. 擢累左驍衛將軍、瑤池都督, 處其部於庭州莫賀城, 密招攜散, 廬幕益衆.

方帝崩, 即謀取西、庭二州, 刺史駱弘義以聞, 高宗遣通事舍人喬寶明馳撫, 因令賀魯遣子咥運入宿衛. 咥運中悔, 劫於勢, 不得去, 拜右驍衛中郎將. 帝遣還, 咥運即勸賀魯引而西, 取咄陸可汗故地, 建牙於千泉, 自號沙缽羅可汗, 遂統咄陸、弩失畢十姓. 咄陸有五啜, 曰處木昆律啜、胡祿屋闕啜、攝舍提暾啜、突騎施賀邏施啜、鼠尼施處半啜. 弩失畢有五俟斤, 曰阿悉結闕俟斤、哥舒闕俟斤、拔塞幹暾沙缽俟斤、阿悉結泥孰俟斤、哥舒處半俟斤. 而胡祿屋闕, 賀魯婿也. 阿悉結闕俟斤最盛強, 勝兵至數十萬. 以咥運爲莫賀咄葉護. 遂寇庭州, 敗數縣, 殺掠數千人去. 詔左武衛大將軍梁建方、右驍衛大將軍契苾何力爲弓月道行軍總管, 右驍衛將軍高德逸、右武衛將軍薩孤吳仁副之, 發府兵三萬, 合回紇騎五萬擊之. 駱弘義獻計曰：「安中國以信, 馭夷狄以權, 理有變通也. 賀魯保一城, 方寒積雪, 謂唐兵必不來, 宜乘此一舉滅之. 遷延及春, 且生變, 縱不率連諸國, 必遠跡遁去. 且兵本誅賀魯, 而處蜜、處木昆等亦各欲自免, 若留不進, 彼與賀魯復合矣. 今雖嚴冬風勁, 兵苦皸墮, 又不可久留費邊糧, 使賊得堅黨附、賒死期也. 請寬處月、處蜜等罪, 專誅賀魯, 除禍務本, 不可先治枝葉也. 願發射脾、處月、處蜜、契苾等兵, 齎一月食, 急趨之, 大軍住憑洛水上爲之景助, 此驅戎狄攻豺狼也. 且戎人藉唐兵爲羽翼, 今胡騎出前, 唐兵躡後, 賀魯窮矣.」天子然其奏, 詔弘義佐建方等經略之. 處月硃邪孤注者, 引兵附賊, 據牢山, 建方等攻之, 衆潰, 追行五百里, 斬孤注, 上首九千級, 虜其帥六十, 不如弘義所計.

永徽四年, 罷瑤池都督府, 即處月置金滿州, 又遣左屯衛大將軍程知節爲蔥山道行軍大總管, 率諸將進討. 是歲, 咄陸可汗死, 其子真珠葉護請討賀魯自效, 爲賀魯所拒, 不得前. 明年, 知節擊歌邏祿、處月, 斬千級, 收馬萬計. 副將周智度擊處木昆城, 拔之, 斬馘三萬. 前軍蘇定方擊賀魯別帳鼠尼施於鷹娑川, 斬首虜獲馬甚衆, 賊棄鎧仗彌野. 會副總管王文度不肯戰, 降怛篤城, 取其財, 屠之, 知節不能制.

顯慶初, 擢定方伊麗道行軍大總管, 率燕然都護任雅相、副都護蕭嗣業、左驍衛大將軍瀚海都督回紇婆閏等窮討. 詔右屯衛大將軍阿史那彌射、左屯衛大將軍阿史那步真爲流沙道安撫大使, 分出金山道, 俟斤嫩獨祿等萬餘帳迎降. 定方以精騎至曳咥河西, 擊處木昆, 破之. 賀魯舉十姓兵十萬騎來拒, 定方以萬人當之, 虜見兵少, 以騎繞唐軍. 定方令步卒據原, 欑槊外注, 自以騎陣於北. 賀魯先擊原上軍, 三犯, 軍不動. 定方縱騎乘之, 虜大潰, 追奔數十里, 俘斬三萬人, 殺其大酋都搭達幹等二百人. 明日躡北, 五弩失畢皆降. 五咄陸聞賀魯敗, 趨南道降步真. 定方命嗣業、婆閏趨邪羅斯川追虜, 任雅相提降兵踵後. 會大雪, 軍中請須霽, 定方曰：「今雰晦風冽, 虜謂我不能師, 掩其不虞可也, 緩則遠矣, 省日兼功, 上策也.」於是晝夜進, 收所過人畜, 至雙河, 與彌射、步真會, 軍飽氣張, 距賀魯牙二百里, 陣而行, 抵金牙山. 賀魯衆適獵, 定方兵縱破其牙, 俘數萬人, 獲鼓纛器械, 賀魯跳度伊麗水. 嗣業次千泉, 彌射至伊麗, 處月、處蜜諸部皆下. 次雙河, 賀魯先以步失達幹據柵戰, 彌射攻之, 潰, 定方追賀魯至碎葉水, 盡奪其衆. 賀魯、咥運將奔鼠耨設, 至石國蘇咄城, 馬不進, 衆饑, 齎寶入城, 且市馬, 城主伊涅達幹迎之, 既入, 拘送石國. 會彌射子元爽與嗣業兵至, 取之. 乃悉散諸部兵, 開道置驛, 收露〓, 問人疾苦, 賀魯所掠悉還之民, 西域平. 賀魯謂嗣業曰：「我, 亡虜也, 先帝厚我, 我則背之, 今天降怒罰, 尚何道? 且聞漢法殺人必都市, 我願就死昭陵, 謝罪於先帝也.」帝曰：「先帝賜賀魯二千帳主之, 今罪人既得, 獻昭陵其可乎?」許敬宗曰：「古者, 軍凱還則飲至於廟. 若諸侯, 獻馘天子, 未聞獻於陵. 然陛下奉園寢與宗廟等, 可行不疑.」於是執而獻昭陵, 赦不誅.

賀魯已滅, 裂其地爲州縣, 以處諸部. 木昆部爲匐延都督府, 突騎施索葛莫賀部爲〓鹿都督府, 突騎施阿利施部爲絜山都督府, 胡祿屋闕部爲鹽泊都督府, 攝舍提暾部爲雙河都督府, 鼠尼施處半部爲鷹娑都督府, 又置昆陵、濛池二都護府以統之. 其所役屬諸國皆置州, 西盡波斯, 並隸安西都護府. 以阿史那彌射爲興昔亡可汗, 兼驃騎大將軍、昆陵都護, 領五咄陸部, 阿史那步真爲繼往絕可汗, 兼驃騎大將軍、濛池都護, 領五弩失畢部, 各賜帛十萬, 以光祿卿盧承慶持冊命之. 賀魯死, 詔葬頡利塚旁, 紀其概於石.

阿史那彌射, 亦室點蜜可汗五世孫, 世爲莫賀咄葉護. 貞觀中, 遣使者持節立彌射爲奚利邲咄陸可汗, 賜鼓纛. 族兄步真謀殺彌射, 欲自立, 彌射不能國, 即舉所部處月、處蜜等入朝, 拜右監門衛大將軍. 而步真遂自爲咄陸葉護, 衆不厭, 去之, 亦與族人來朝, 拜左屯衛大將軍. 彌射從帝征高麗有功, 封平壤縣伯, 遷右武衛大將軍. 及平賀魯, 乃與步真皆爲可汗, 得補所部刺史以下. 是歲, 彌射擊真珠葉護於雙河, 斬之, 殺闕啜二人.

彌射、步真無綏御材, 下多怨, 於是思結都曼率疏勒、硃俱波、喝〓陀三國叛, 擊破于闐, 詔左驍衛大將軍蘇定方討之, 都曼兵保馬頭川. 五年, 定方傅其城, 擊降之. 龍朔二年, 彌射、步真以兵從〓海道總管蘇海政討龜茲, 步真怨彌射, 且欲並其部, 乃誣以謀反. 海政不能察, 即集軍吏計議先發誅之, 因稱詔發所齎賜可汗首領, 彌射以麾下至, 悉收斬之. 其部鼠尼施、拔塞幹叛走, 海政追平之. 步真死幹封時.

咸亨二年, 以西突厥部酋阿史那都支爲左驍衛大將軍兼匐延都督, 以安輯其衆. 儀鳳中, 都支自號十姓可汗, 與吐蕃連和, 寇安西, 詔吏部侍郎裴行儉討之. 行儉請毋發兵, 可以計取. 即詔行儉冊送波斯王子, 並安撫大食, 若道兩蕃者. 都支果不疑, 率子弟止謁, 遂禽之, 召執諸部渠長, 降別帥李遮匐以歸, 調露元年也. 西姓自是益衰, 其後二部人日離散. 遂擢彌射子元慶爲左玉鈐衛將軍, 步真子步利設斛瑟羅爲右玉鈐衛將軍, 盡襲父所領及可汗號. 元慶累拜鎮國大將軍、行左威衛大將軍. 武後擅命, 率諸蕃長請賜睿宗氏曰武, 更號斛瑟羅曰竭忠事主可汗. 長壽中, 元慶坐謁皇嗣, 爲來俊臣所誣, 要斬, 流其子獻於振州.

其明年, 西突厥部立阿史那俀子爲可汗, 與吐蕃寇, 武威道大總管王孝傑與戰冷泉、大領穀, 破之；碎葉鎮守使韓思忠又破泥熟俟斤及突厥施質汗、胡祿等, 因拔吐蕃泥熟沒斯城. 聖曆二年, 以斛瑟羅爲左衛大將軍兼平西軍大總管, 令撫鎮國人. 是時烏質勒兵張甚, 斛瑟羅不敢歸, 與其部人六七萬內遷, 死長安, 擢子懷道爲右武衛將軍.

長安中, 以阿史那獻爲右驍衛大將軍, 襲興昔亡可汗、安撫招慰十姓大使、北庭大都護. 四年, 以懷道爲十姓可汗兼濛池都護. 未幾, 擢獻磧西節度使. 十姓部落都擔叛, 獻擊斬之, 傳首闕下, 收碎葉以西帳落三萬內屬, 璽書嘉慰. 葛邏祿、胡屋、鼠尼施三姓已內屬, 爲默啜侵掠, 以獻爲定遠道大總管, 與北庭都護湯嘉惠等掎角. 於是突騎施陰幸邊隙, 故獻乞益師, 身入朝, 玄宗不許. 詔左武衛中郎將王惠持節安慰. 方冊拜突騎施都督車鼻施啜蘇祿爲順國公, 而突騎施已圍撥換、大石城, 將取四鎮. 會嘉惠拜安西副大都護, 即發三姓葛邏祿兵與獻共擊之. 帝將詔王惠與相經略, 宰相臣璟、臣頲曰：「突騎施叛, 葛邏祿攻之, 此夷狄自相殘, 非朝廷出也. 大者傷, 小者滅, 皆我之利. 方王惠往撫慰, 不可參以兵事.」乃止. 獻終以娑葛強狠不能制, 亦歸死長安.

突騎施吐火仙之敗, 始以懷道子昕爲十姓可汗、開府儀同三司、濛池都護, 冊其妻涼國夫人李爲交河公主, 遣兵護送. 昕至碎葉西俱蘭城, 爲突騎施莫賀達幹所殺, 交河公主與其子忠孝亡歸, 授左領軍衛員外將軍, 西突厥遂亡.

突騎施烏質勒, 西突厥別部也. 自賀魯破滅, 二部可汗皆先入侍, 虜無的君. 烏質勒隸斛瑟羅, 爲莫賀達幹. 斛瑟羅政殘, 衆不悅, 而烏質勒能撫下, 有威信, 諸胡順附, 帳落浸盛, 乃置二十都督, 督兵各七千, 屯碎葉西北. 稍攻得碎葉, 即徙其牙居之, 謂碎葉川爲大牙, 弓月城、伊麗水爲小牙, 其地東鄰北突厥, 西諸胡, 東直西、庭州, 盡並斛瑟羅地.

聖曆二年, 遣子遮弩來朝, 武後厚加慰撫. 神龍中, 封懷德郡王. 是歲, 烏質勒死, 其子〓鹿州都督娑葛爲左驍衛大將軍, 襲封爵. 是時勝兵三十萬, 詔十姓可汗阿史那懷道持節冊命, 賜宮人四. 景龍中, 遣使者入謝, 中宗爲御前殿, 列萬騎羽林二仗, 引見勞賜. 俄與其將厥啜忠節交怨, 兵相加暴. 娑葛訟忠節罪, 請內之京師. 忠節以千金賂宰相宗楚客等, 願無入朝, 請導吐蕃擊娑葛以報. 楚客方專國, 即以御史中丞馮嘉賓持節經制. 嘉賓與忠節書疏反復, 娑葛邏得之, 遂殺嘉賓, 使弟遮弩率兵盜塞. 安西都護牛師獎與戰火燒城, 師獎敗, 死之, 表索楚客頭以徇. 大都護郭元振表娑葛狀直, 當見赦, 詔許, 西土遂定.

既而與遮弩分治其部, 遮弩恨衆少, 叛歸默啜, 請爲鄉導反攻其兄. 默啜留遮弩, 自以兵二萬擊娑葛, 禽之. 默啜歸語遮弩曰：「汝兄弟不相協, 能盡心事我乎?」兩殺之.

突騎施別種車鼻施啜蘇祿者, 裒拾餘衆, 自爲可汗. 蘇祿善撫循其下, 部種稍合, 衆至二十萬, 於是復雄西域. 開元五年, 始來朝, 授右武衛大將軍、突騎施都督, 卻所獻不受. 以武衛中郎將王惠持節拜蘇祿左羽林大將軍、順國公, 賜錦袍、鈿帶、魚袋七事, 爲金方道經略大使. 然詭猾, 不純臣於唐, 天子羈系之, 進號忠順可汗. 其後閱一二歲, 使者納贄, 帝以阿史那懷道女爲交河公主妻之. 是歲, 突騎施鬻馬於安西, 使者致公主教於都護杜暹, 暹怒曰：「阿史那女敢宣教邪?」笞其使, 不報. 蘇祿怒, 陰結吐蕃舉兵掠四鎮, 圍安西城. 暹方入當國, 而趙頤貞代爲都護, 乘城久之, 出戰又敗. 蘇祿略人畜, 發囷貯, 徐聞暹已宰相, 乃引去；即遣首領葉支阿布思來朝, 玄宗召見, 饗之. 會東突厥使者亦來, 與爭長曰：「突騎施國小, 且突厥臣, 不宜居上.」蘇祿使者曰：「宴乃爲我, 不可下.」遂設東西幄, 而蘇祿使者西席, 乃克宴.

始, 蘇祿愛治其人, 性勤約, 每戰有所得, 盡以予下, 故諸族附悅之, 爲盡力, 又交通吐蕃、突厥, 二國皆以女妻之, 遂立三國女並爲可敦, 以數子爲葉護. 費日廣而無素儲, 晚年愁窶不聊, 故鹵獲稍留不分, 下始貳矣；又病風, 一支攣, 不事事. 於是大首領莫賀達幹、都摩支二部方盛, 而種人自謂娑葛後者爲「黃姓」, 蘇祿部爲「黑姓」, 更相猜讎.

俄而莫賀達幹、都摩支夜攻蘇祿, 殺之. 都摩支又背達幹立蘇祿子吐火仙骨啜爲可汗, 居碎葉城, 引黑姓可汗爾微特勒保怛邏斯城, 共擊達幹. 帝使磧西節度使蓋嘉運和撫突騎施、拔汗那西方諸國. 莫賀達幹與嘉運率石王莫賀咄吐屯、史王斯謹提共擊蘇祿子, 破之碎葉城. 吐火仙棄旗走, 禽之, 並其弟葉護頓阿波. 疏勒鎮守使夫蒙靈詧挾銳兵與拔汗那王掩怛邏斯城, 斬黑姓可汗與其弟撥斯, 入曳建城, 收交河公主及蘇祿可敦、爾微可敦而還, 又料西國散亡數萬人, 悉與拔汗那王. 諸國皆降. 處木昆匐延闕律啜等諸部皆上書謝曰：「生於荒裔, 國亂王薨, 更相攻屠. 賴天子遣嘉運將兵誅暴拯危, 願得稽首聖顏, 以部落附安西, 永爲外臣.」許之. 明年, 擢闕律啜爲右驍衛大將軍, 冊石王爲順義王, 加拜史王爲特進, 顯醻其功. 嘉運俘吐火仙骨啜獻太廟, 天子赦以爲左金吾衛員外大將軍、脩義王, 頓阿波爲右武衛員外將軍. 以阿史那懷道子昕爲十姓可汗, 領突騎施所部, 莫賀達幹怒曰：「平蘇祿, 我功也. 今立昕, 謂何?」即誘諸落叛. 詔嘉運招諭, 乃率妻子及纛官首領降, 遂命統其衆. 後數年, 復以昕爲可汗, 遣兵護送. 昕至俱闌城, 爲莫賀咄所殺. 莫賀咄自爲可汗, 安西節度使夫蒙靈詧誅斬之, 以大纛官都摩支闕頡斤爲三姓葉護.

天寶元年, 突騎施部更以黑姓伊裏底蜜施骨咄祿毘伽爲可汗, 數通使貢. 十二載, 黑姓部立登裏伊羅蜜施爲可汗, 亦賜詔冊.

至德後, 突騎施衰, 黃、黑姓皆立可汗相攻, 中國方多故, 不暇治也. 乾元中, 黑姓可汗阿多裴羅猶能遣使者入朝. 大曆後, 葛邏祿盛, 徙居碎葉川, 二姓微, 至臣役於葛祿, 斛瑟羅餘部附回鶻. 及其破滅, 有特{廣尨}勒居焉耆城, 稱葉護, 餘部保金莎領, 衆至二十萬.

贊曰：隋季世, 虛內以攻外, 生者罷道路, 死者暴原野, 天下盜賊共攻而亡之. 當此時, 四夷侵, 中國微, 而突厥最強, 控弦者號百萬, 華人之失職不逞皆往從之, 槊之謀, 導之入邊, 故頡利自以爲強大古無有也. 高祖初即位, 與和, 因數出軍助討賊, 故詭臣之, 贈予不可計. 虜見利而動, 又與賊連和, 殺掠吏民, 於是掃國入寇, 薄渭橋, 騎壒蒙京師. 太宗身勒兵, 顯責而陰間之, 戎始內阻. 不三年, 縛頡利獻北闕下, 霆掃風除, 其國遂墟. 自《詩》、《書》以來, 伐暴取亂, 蔑如帝神且速也, 秦漢比之, 陋矣. 然帝數暴師不告勞, 料敵無遁情, 善任將, 必其功, 蓋黃帝之兵也. 而突厥乃以失德抗有道, 浸衰當始興, 雖運之盛衰屬於天, 而其亡信有由矣！

列傳第一百四十一上

吐蕃上

吐蕃本西羌屬, 蓋百有五十種, 散處河、湟、江、岷間, 有發羌、唐旄等, 然未始與中國通. 居析支水西. 祖曰鶻提勃悉野, 健武多智, 稍並諸羌, 據其地. 蕃、發聲近, 故其子孫曰吐蕃, 而姓勃窣野. 或曰南涼禿發利鹿孤之後. 二子, 曰樊尼, 曰傉檀. 傉檀嗣, 爲乞佛熾盤所滅. 樊尼挈殘部臣沮渠蒙遜, 以爲臨松太守. 蒙遜滅, 樊尼率兵西濟河, 逾積石, 遂撫有群羌云.

其俗謂強雄曰贊, 丈夫曰普, 故號君長曰贊普, 贊普妻曰末蒙. 其官有大相曰論茝, 副相曰論茝扈莽, 各一人, 亦號大論、小論；都護一人, 曰悉編掣逋；又有內大相曰曩論掣逋, 亦曰論莽熱, 副相曰曩論覓零逋, 小相曰曩論充, 各一人；又有整事大相曰喻寒波掣逋, 副整事曰喻寒覓零逋, 小整事曰喻寒波充：皆任國事, 總號曰尚論掣逋突瞿. 地直京師西八千里, 距鄯善五百里, 勝兵數十萬. 國多霆、電、風、雹, 積雪, 盛夏如中國春時, 山谷常冰. 地有寒癘, 中人輒痞促而不害. 其贊普居跋布川, 或邏娑川, 有城郭廬舍不肯處, 聯毳帳以居, 號大拂廬, 容數百人. 其衛候嚴, 而牙甚隘. 部人處小拂廬, 多老壽至百餘歲者. 衣率氈韋, 以赭塗面爲好. 婦人辮發而縈之. 其器屈木而韋底, 或氈爲般, 凝面爲碗, 實羹酪並食之, 手捧酒漿以飲. 其官之章飾, 最上瑟瑟, 金次之, 金塗銀又次之, 銀次之, 最下至銅止, 差大小, 綴臂前以辨貴賤. 屋皆平上, 高至數丈. 其稼有小麥、青稞麥、蕎麥、〓豆. 其獸, 犛牛、名馬、犬、羊、彘, 天鼠之皮可爲裘, 獨峰駝日馳千里. 其寶, 金、銀、錫、銅. 其死, 葬爲塚, 塈塗之. 其吏治, 無文字, 結繩齒木爲約. 其刑, 雖小罪必抉目, 或刖、劓, 以皮爲鞭抶之, 從喜怒, 無常算. 其獄, 窟地深數丈, 內囚於中, 二三歲乃出. 其宴大賓客, 必驅耗牛, 使客自射, 乃敢饋. 其俗, 重鬼右巫, 事□原羝爲大神. 喜浮屠法, 習呪詛, 國之政事, 必以桑門參決. 多佩弓刀. 飲酒不得及亂. 婦人無及政. 貴壯賤弱, 母拜子, 子倨父, 出入前少而後老. 重兵死, 以累世戰沒爲甲門, 敗懦者垂狐尾於首示辱, 不得列於人. 拜必手據地爲犬號, 再揖身止. 居父母喪, 斷發、黛面、墨衣, 既葬而吉. 其舉兵, 以七寸金箭爲契. 百里一驛, 有急兵, 驛人臆前加銀鶻, 甚急, 鶻益多. 告寇舉烽. 其畜牧, 逐水草無常所. 其鎧胃精良, 衣之周身, 竅兩目, 勁弓利刃不能甚傷. 其兵法嚴, 而師無饋糧, 以鹵獲爲資. 每戰, 前隊盡死, 後隊乃進. 其四時, 以麥熟爲歲首. 其戲, 棋、六博. 其樂, 吹螺、擊鼓. 其君臣自爲友, 五六人曰共命. 君死, 皆自殺以殉, 所服玩乘馬皆瘞, 起大屋塚顛, 樹衆木爲祠所. 贊普與其臣歲一小盟, 用羊、犬、猴爲牲；三歲一大盟, 夜肴諸壇, 用人、馬、牛、閭爲牲. 凡牲必折足裂腸陳於前, 使巫告神曰：「渝盟者有如牲.」 其後有君長曰瘕悉董摩, 董摩生佗土度, 佗土生揭利失若, 揭利生勃弄若, 勃弄生詎素若, 詎素生論贊索, 論贊生棄宗弄贊, 亦名棄蘇農, 亦號弗夜氏. 其爲人慷慨才雄, 常驅野馬、〓牛, 馳刺之以爲樂, 西域諸國共臣之.

太宗貞觀八年, 始遣使者來朝, 帝遣行人馮德遐下書臨撫. 弄贊聞突厥、吐谷渾並得尚公主, 乃遣使齎幣求昏, 帝不許. 使者還, 妄語曰：「天子遇我厚, 幾得公主, 會吐谷渾王入朝, 遂不許, 殆有以間我乎?」弄贊怒, 率羊同共擊吐谷渾, 吐谷渾不能亢, 走青海之陰, 盡取其貲畜. 又攻黨項、白蘭羌, 破之. 勒兵二十萬入寇松州, 命使者貢金甲, 且言迎公主, 謂左右曰：「公主不至, 我且深入.」都督韓威輕出覘賊, 反爲所敗, 屬羌大擾, 皆叛以應賊. 乃詔吏部尚書侯君集爲行軍大總管, 出當彌道, 右領軍大將軍執失思力出白蘭道, 右武衛大將軍牛進達出闊水道, 右領軍將軍劉蘭出洮河道, 並爲行軍總管, 率步騎五萬進討. 進達自松州夜鏖其營, 斬首千級.

初東寇也, 連歲不解, 其大臣請返國, 不聽, 自殺者八人. 至是弄贊始懼, 引而去, 以使者來謝罪, 固請昏, 許之. 遣大論薛祿東贊獻黃金五千兩, 它寶稱是, 以爲聘.

十五年, 妻以宗女文成公主, 詔江夏王道宗持節護送, 築館河源王之國. 弄贊率兵次柏海親迎, 見道宗, 執婿禮恭甚, 見中國服飾之美, 縮縮愧沮. 歸國, 自以其先未有昏帝女者, 乃爲公主築一城以誇後世, 遂立宮室以居. 公主惡國人赭面, 弄贊下令國中禁之. 自褫氈罽, 襲紈綃, 爲華風. 遣諸豪子弟入國學, 習《詩》、《書》. 又請儒者典書疏.

帝伐遼還, 使祿東贊上書曰：「陛下平定四方, 日月所照, 並臣治之. 高麗恃遠, 弗率於禮, 天子自將度遼, 隳城陷陣, 指日凱旋, 雖雁飛於天, 無是之速. 夫鵝猶雁也, 臣謹冶黃金爲鵝以獻.」其高七尺, 中實酒三斛. 二十二年, 右衛率府長史王玄策使西域, 爲中天竺所鈔, 弄贊發精兵從玄策討破之, 來獻俘.

高宗即位, 擢駙馬都尉、西海郡王. 弄贊以書詒長孫無忌曰：「天子初即位, 下有不忠者, 願勒兵赴國共討之.」並獻金琲十五種以薦昭陵. 進封賨王, 賜餉蕃渥. 又請蠶種、酒人與碾磑等諸工, 詔許. 永徽初, 死, 遣使者吊祠. 無子, 立其孫, 幼不事, 故祿東贊相其國.

顯慶三年, 獻金盎、金頗羅等, 復請昏. 未幾, 吐谷渾內附, 祿東贊怨忿, 率銳兵擊之, 而吐谷渾大臣素和貴奔吐蕃, 槊以虛實, 故吐蕃能破其國. 慕容諾曷缽與弘化公主引殘落走涼州, 詔涼州都督鄭仁泰爲青海道行軍大總管, 率將軍獨孤卿雲等屯涼、鄯, 左武候大將軍蘇定方爲安集大使, 爲諸將節度, 以定其亂. 吐蕃使論仲琮入朝, 表吐谷渾罪, 帝遣使者譙讓, 乃使來請與吐谷渾平憾, 求赤水地牧馬, 不許. 會祿東贊死.

東贊不知書而性明毅, 用兵有節制, 吐蕃倚之, 遂爲強國. 始入朝, 占對合旨, 太宗擢拜右衛大將軍, 以琅邪公主外孫妻之. 祿東贊自言：「先臣爲聘婦, 不敢奉詔. 且贊普未謁公主, 陪臣敢辭！」帝異其言, 然欲懷以恩, 不聽也. 有子曰欽陵、曰贊婆、曰悉多於、曰勃論. 祿東贊死, 而兄弟並當國. 自是歲入邊, 盡破有諸羌羈縻十二州.

總章中, 議徙吐谷渾部於涼州旁南山. 帝刈吐蕃之入, 召宰相薑恪閻立本、將軍契苾何力等議先擊吐蕃. 立本曰：「民饑未可以師.」何力曰：「吐蕃介在西極, 臣恐師到, 獸竄山伏, 捕討無所得, 至春復侵吐谷渾. 臣請勿救, 使疑吾力困而驕之, 一舉可滅也.」恪曰：「不然, 吐谷渾方衰, 吐蕃負勝, 以衰氣拒勝兵, 戰必不亢, 不救則滅. 臣謂王師亟助之, 使國幸存, 後且徐圖可也.」議不決, 亦不克徙.

咸亨元年, 入殘羈縻十八州, 率于闐取龜茲撥換城, 於是安西四鎮並廢. 詔右威衛大將軍薛仁貴爲邏娑道行軍大總管, 左衛員外大將軍阿史那道真、左衛將軍郭待封自副, 出討吐蕃, 並護吐谷渾還國. 師凡十餘萬, 至大非川, 爲欽陵所拒, 王師敗績, 遂滅吐谷渾而盡有其地. 詔司戎太常伯、同東西台三品薑恪爲涼州道行軍大總管出討, 會恪卒, 班師.

吐蕃遣大臣仲琮入朝. 仲琮少遊太學, 頗知書. 帝召見問曰：「贊普孰與其祖賢?」對曰：「勇果善斷不逮也, 然勤以治國, 下無敢欺, 令主也. 且吐蕃居寒露之野, 物產寡薄, 烏海之陰, 盛夏積雪, 暑毼冬裘. 隨水草以牧, 寒則城處, 施廬帳. 器用不當中國萬分一. 但上下一力, 議事自下, 因人所利而行, 是能久而強也.」帝曰：「吐谷渾與吐蕃本甥舅國, 素和貴叛其主, 吐蕃任之, 奪其土地. 薛仁貴等往定慕容氏, 又伏擊之, 而寇我涼州, 何邪?」仲琮頓首曰：「臣奉命來獻, 它非所聞.」帝韙其答. 然以仲琮非用事臣, 故殺其禮.

上元二年, 遣大臣論吐渾彌來請和, 且求與吐谷渾脩好, 帝不聽. 明年, 攻鄯、廓、河、芳四州, 殺略吏及馬牛萬計. 乃詔周王顯爲洮州道行軍元帥, 率工部尚書劉審禮等十二總管, 以相王輪爲涼州道行軍元帥, 率左衛大將軍契苾何力、鴻臚卿蕭嗣業等軍討之. 二王不克行. 吐蕃進攻疊州, 破密恭、丹嶺二縣, 又攻扶州, 敗守將. 乃高選尚書左仆射劉仁軌爲洮河鎮守使, 久之, 無功.

吐蕃與西突厥連兵攻安西, 復命中書令李敬玄爲洮河道行軍大總管、西河鎮撫大使、鄯州都督, 代仁軌. 下詔募猛士, 毋限籍役痕負, 帝自臨遣. 又敕益州長史李孝逸、巂州都督拓王奉益發劍南、山南士. 先戰龍支, 吐蕃敗. 敬玄率劉審禮擊吐蕃青海上, 審禮戰沒. 敬玄頓承風嶺, 礙險不得縱, 吐蕃壓王師屯, 左領軍將軍黑齒常之率死士五百, 夜斧其營, 虜驚, 自相轥藉而死者甚衆, 乃引去. 敬玄僅脫.

帝既儒仁無遠略, 見諸將數敗, 乃博咨近臣, 求所以禦之之術. 帝曰：「朕未始擐甲履軍, 往者滅高麗、百濟, 比歲用師, 中國騷然, 朕至今悔之. 今吐蕃內侵, 盍爲我謀?」中書舍人劉禕之等具對, 須家給人足可擊也. 或言賊險黠不可與和, 或言營田嚴守便. 惟中書侍郎薛元超謂：「縱敵生患, 不如料兵擊之.」帝顧黃門侍郎來恒曰：「自李勣亡, 遂無善將.」恒即言：「向洮河兵足以制敵, 但諸將不用命, 故無功.」帝殊不悟, 因罷議.

儀鳳四年, 贊普死, 子器弩悉弄立, 欽陵復擅政, 使大臣來告喪, 帝遣使者往會葬. 明年, 贊婆、素和貴率兵三萬攻河源, 屯良非川, 敬玄與戰湟川, 敗績. 左武衛將軍黑齒常之以精騎三千夜搗其營, 贊婆懼, 引去. 遂擢常之爲河源軍經略大使. 乃嚴烽邏, 開屯田, 虜謀稍折.

初, 劍南度茂州之西築安戎城, 以迮其鄙. 俄爲生羌導虜取之以守, 因並西洱河諸蠻, 盡臣羊同、黨項諸羌. 其地東與松、茂、巂接, 南極婆羅門, 西取四鎮, 北抵突厥, 幅圓餘萬里, 漢、魏諸戎所無也.

永隆元年, 文成公主薨, 遣使者吊祠, 又歸我陳行焉之喪. 初, 行焉使虜, 論欽陵欲拜己, 臨以兵, 不爲屈, 留之十年. 及是喪還, 贈睦州刺史. 贊婆復入良非川, 常之擊走之.

武後時, 與蠻夷同朝賀. 永昌元年, 詔文昌右相韋待價爲安息道大總管, 安西大都護閻溫古副之, 以討吐蕃, 兵逗留, 坐死、徙. 明年, 復詔文昌右相岑長倩爲武威道行軍大總管討之, 兵半道罷.

又明年, 大首領曷蘇率貴川部與黨項種三十萬降, 後以右玉鈐衛將軍張玄遇爲安撫使, 率兵二萬迎之, 次大度水, 吐蕃禽曷蘇去. 而它酋昝插又率羌、蠻八千自來, 玄遇即其部置葉州, 用昝插爲刺史, 刻石大度山以紀功.

是歲, 又詔右鷹揚衛將軍王孝傑爲武威道行軍總管, 率西州都督唐休璟、左武衛大將軍阿史那忠節擊吐蕃, 大破其衆, 復取四鎮, 更置安西都護府於龜茲, 以兵鎮守. 議者請廢四鎮勿有也, 右史崔融獻議曰：「戎狄爲中國患尚矣, 五帝、三王所不臣. 漢以百萬衆困平城, 其後武帝赫然發憤, 甘心四夷, 張騫始通西域, 列四郡, 據兩關, 斷匈奴右臂, 稍稍度河、湟, 築令居, 以絕南羌. 於是鄣候亭燧出長城數千里, 傾府庫, 殫士馬, 行人使者歲月不絕, 至作皮幣, 算緡法, 稅舟車, 榷酒酤. 夫豈不懷, 爲長久計然也！匈奴於是孤特遠竄, 遂開西域, 置使者領護. 光武中興, 皆復內屬, 至於延光, 三絕三通. 太宗文皇帝踐漢舊跡, 並南山抵蔥嶺, 剖裂府鎮, 煙火相望, 吐蕃不敢內侮. 高宗時, 有司無狀, 棄四鎮不能有, 而吐蕃遂張, 入焉耆之西, 長鼓右驅, 逾高昌, 曆車師, 鈔常樂, 絕莫賀延磧, 以臨燉煌. 今孝傑一舉而取四鎮, 還先帝舊封, 若又棄之, 是自毀成功而破完策也. 夫四鎮無守, 胡兵必臨西域, 西域震則威憺南羌, 南羌連衡, 河西必危. 且莫賀延磧袤二千里, 無水草, 若北接虜, 唐兵不可度而北, 則伊西、北庭、安西諸蕃悉亡.」議乃格.

於是首領勃論贊與突厥偽可汗阿史那俀子南侵, 與孝傑戰冷泉, 敗走. 碎葉鎮守使韓思忠破泥熟沒斯城. 證聖元年, 欽陵、贊婆攻濫洮, 孝傑以肅邊道大總管戰素羅汗山, 虜敗還. 又攻涼州, 殺都督. 遣使者請和, 約罷四鎮兵, 求分十姓地. 武後詔通泉尉郭元振往使, 道與欽陵遇. 元振曰：「東贊事朝廷, 誓好無窮, 今猥自絕, 歲擾邊, 父通之, 子絕之, 孝乎? 父事之, 子叛之, 忠乎?」欽陵曰：「然！然天子許和, 得罷二國戍, 使十姓突厥、四鎮各建君長, 俾其國自守若何?」元振曰：「唐以十姓、四鎮撫西土, 爲列國主, 道非有它, 且諸部與吐蕃異, 久爲唐編人矣.」欽陵曰：「使者意我規削諸部爲唐邊患邪? 我若貪土地財賦, 彼青海、湟川近矣, 今舍不爭何哉? 突厥諸部磧漠廣莽, 去中國遠甚, 安有爭地萬里外邪? 且四夷唐皆臣並之, 雖海外地際, 靡不磨滅, 吐蕃適獨在者, 徒以兄弟小心, 得相保耳. 十姓五咄陸近安西, 於吐蕃遠, 俟斤距我裁一磧, 騎士騰突, 不易旬至, 是以爲憂也. 烏海、黃河, 關源阻奧, 多癘毒, 唐必不能入；則弱甲孱將易以爲蕃患, 故我欲得之, 非規諸部也. 甘、涼距積石道二千里, 其廣不數百, 狹才百里, 我若出張掖、玉門, 使大國春不耕, 秋不獲, 不五六年, 可斷其右. 今棄不爲, 亦無虞於我矣. 青海之役, 黃仁素約和, 邊守不戒, 崔知辯徑俟斤掠我牛羊萬計, 是以求之.」使使者固請, 元振固言不可許, 後從之.

欽陵專國久, 常居中制事, 諸弟皆領方面兵, 而贊婆專東境幾三十年, 爲邊患. 兄弟皆才略沈雄, 衆憚之. 器弩悉弄既長, 欲自得國, 漸不平, 乃與大臣論岩等圖去之. 欽陵方提兵居外, 贊普托言獵, 即勒兵執其親黨二千餘人殺之, 發使者召欽陵、贊婆, 欽陵不受命, 贊普自討之. 未戰, 欽陵兵潰, 乃自殺, 左右殉而死者百餘人.

贊婆以所部及兄子莽布支等款塞, 遣羽林飛騎迎勞, 擢贊婆特進、輔國大將軍、歸德郡王, 莽布支左羽林大將軍、安國公, 皆賜鐵券, 禮尉良厚. 贊婆即領部兵戍河源, 死, 贈安西大都護. 又遣左肅政台御史大夫魏元忠爲隴右諸軍大總管, 率隴右諸軍大使唐休璟出討. 方虜攻涼州, 休璟擊之, 斬首二千級. 於是論彌薩來朝請和. 贊普自將萬騎攻悉州, 都督陳大慈四戰皆克. 明年, 乃獻馬、黃金求昏. 而虜南屬帳皆叛, 贊普自討, 死於軍. 諸子爭立, 國人立棄隸〓贊爲贊普, 始七歲, 使者來告喪, 且求盟. 又使大臣悉董熱固求昏, 未報. 會監察御史李知古建討姚州蠻, 削吐蕃向導, 詔發劍南募士擊之. 蠻酋以情輸虜, 殺知古, 屍以祭天, 進攻蜀漢. 詔靈武監軍右台御史唐九征爲姚巂道討擊使, 率兵擊之. 虜以鐵絙梁漾、氵鼻二水, 通西洱蠻, 築城戍之. 九征毀絙夷城, 建鐵柱於滇池以勒功.

中宗景龍二年, 還其昏使. 或言彼來逆公主, 且習聞華言, 宜勿遣, 帝以中國當以信結夷狄, 不許. 明年, 吐蕃更遣使者納貢, 祖母可敦又遣宗俄請昏. 帝以雍王守禮女爲金城公主妻之, 吐蕃遣尚贊咄名悉臘等逆公主. 帝念主幼, 賜錦繒別數萬, 雜伎諸工悉從, 給龜茲樂. 詔左衛大將軍楊矩持節送. 帝爲幸始平, 帳飲, 引群臣及虜使者宴, 酒所帝悲涕噓欷, 爲赦始平縣, 罪死皆免, 賜民繇賦一年, 改縣爲金城, 鄉曰鳳池, 裏曰愴別. 公主至吐蕃, 自築城以居. 拜矩鄯州都督. 吐蕃外雖和而陰銜怒, 即厚餉矩, 請河西九曲爲公主湯沐, 矩表與其地. 九曲者, 水甘草良, 宜畜牧, 近與唐接. 自是虜益張雄, 易入寇.

玄宗開元二年, 其相坌達延上書宰相, 請載盟文, 定境於河源, 丐左散騎常侍解琬涖盟. 帝令姚崇等報書, 命琬持神龍誓往. 吐蕃亦遣尚欽藏、御史名悉臘獻載辭. 未及定, 坌達延將兵十萬寇臨洮, 入攻蘭、渭, 掠監馬. 楊矩懼, 自殺. 有詔薛訥爲隴右防禦使, 與王晙等並力擊. 帝怒, 下詔自將討之. 會晙等戰武階, 斬首萬七千, 獲馬羊無慮二十萬. 又戰長子, 豐安軍使王海賓戰死. 乘之, 虜大敗, 衆奔突不能去, 相枕藉死, 洮水爲不流. 帝乃罷行. 詔紫微舍人倪若水臨按軍實戰功, 且吊祭戰亡士, 敕州縣並瘞吐蕃露胔.

宰相建言：「吐蕃本以河爲境, 以公主故, 乃橋河築城, 置獨山、九曲二軍, 距積石二百里. 今既負約, 請毀橋, 復守河如約.」詔可. 遣左驍衛郎將尉遲瑰使吐蕃, 慰安公主. 然小小入犯邊無閑歲, 於是郭知運、王君■相繼節度隴右、河西, 一以捍之. 吐蕃遣宗俄因子到洮水祭戰死士, 且請和. 然恃盛強, 求與天子敵國, 語悖傲. 使者至臨洮, 詔不內. 金城公主上書求聽脩好, 且言贊普君臣欲與天子共署誓刻. 吐蕃又遣使者上書言：「孝和皇帝嘗賜盟, 是時唐宰相豆盧欽望、魏元忠、李嶠、紀處訥等凡二十二人及吐蕃君臣同誓. 孝和皇帝崩, 太上皇嗣位, 脩睦如舊. 然唐宰相在誓刻者皆歿, 今宰相不及前約, 故須再盟. 比使論乞力等前後七輩往, 未蒙開許, 且張玄表、李知古將兵侵暴甥國, 故違誓而戰. 今舅許湔貸前惡, 歸于大和, 甥既堅定, 然不重盟爲未信, 要待新誓也. 甥自總國事, 不牽於下, 欲使百姓久安. 舅雖及和, 而意不專, 於言何益?」又言：「舅責乞力徐集兵, 且兵以新故相代, 非集也. 往者疆埸自白水皆爲閑壤, 昨郭將軍屯兵而城之, 故甥亦城. 假令二國和, 以迎送；有如不通, 因以守境. 又疑與突厥骨咄祿善者, 舊與通聘, 即日舅甥如初, 不與交矣. 因奉寶瓶、杯以獻.」帝謂昔已和親, 有成言, 尋前盟可矣, 不許復誓. 禮其使而遣, 且厚賜贊普, 自是歲朝貢不犯邊.

十年, 攻小勃律國, 其王沒謹忙詒書北庭節度使張孝嵩曰：「勃律, 唐西門. 失之, 則西方諸國皆墯吐蕃, 都護圖之.」孝嵩聽許, 遣疏勒副使張思禮以步騎四千晝夜馳, 與謹忙兵夾擊吐蕃, 死者數萬, 多取鎧仗、馬羊, 復九城故地. 始勃律王來朝, 父事帝. 還國, 置綏遠軍以捍吐蕃, 故歲常戰. 吐蕃每曰：「我非利若國, 我假道攻四鎮爾.」及是, 累歲不出兵.

於是隴右節度使王君{□大}請深入取償. 十二年, 破吐蕃, 獻俘. 後二年, 悉諾邏兵入大斗拔穀, 遂攻甘州, 火鄉聚. 王君{□大}勒兵避其銳, 不戰. 會大雪, 吐蕃皸凍如積, 乃逾積石軍趨西道以歸. 君{□大}豫遣諜出塞, 燒野草皆盡, 悉諾邏頓大非川, 無所牧, 馬死過半. 君{□大}率秦州都督張景順約齎窮躡, 出青海西, 方冰合, 師乘而度. 於時虜已逾大非山, 留輜重疲弱濱海, 君{□大}縱兵俘以旋. 時中書令張說以吐蕃出入數十年, 勝負略相當, 甘、涼、河、鄯之人奉調發困甚, 願聽其和. 帝方寵君{□大}, 不聽. 未幾, 悉諾邏恭祿、燭龍莽布支入陷瓜州, 毀其城, 執刺史田元獻及君{□大}父, 遂攻玉門軍, 圍常樂, 不能拔, 回寇安西, 副都護趙頤貞擊卻之. 會君{□大}爲回紇所殺, 功不遂. 帝乃用蕭嵩爲河西節度使, 左金吾將軍張守珪瓜州刺史, 復城之. 嵩縱反間, 殺悉諾邏恭祿. 明年, 大將悉末朗攻瓜州, 守珪擊走之；鄯州都督張志亮又戰青海西, 破大莫門城, 焚橐它橋；隴右節度使杜賓客以強弩四千射虜, 破之祁連城下, 斬副將一, 上級五千首. 虜敗, 慟而走山. 又明年, 守珪率伊、沙等州兵破虜大同軍；又信安王禕出隴西, 拔石堡城, 即之置振武軍, 獻俘於廟. 帝以書賜將軍裴旻曰：「敢有掩戰功不及賞者, 士自陳, 將吏皆斬. 戰有逗留, 舉隊如軍法. 能禽其王者, 授大將軍.」於是士益奮.

吐蕃令曩骨委書塞下, 言：「論莽熱、論泣熱皆萬人將, 以贊普命, 謝都督刺史：二國有舅甥好, 昨彌不弄羌、黨項交構二國, 故失歡, 此不聽, 唐亦不應聽.」都督遣腹心吏與曩骨還議盟事. 曩骨, 猶千牛官也. 於是忠王友皇甫惟明並言約和便. 帝曰：「贊普向上書悖慢, 朕必滅之, 毋議和！」惟明曰：「昔贊普幼, 是必邊將好功之人爲之, 以激怒陛下. 且二國交惡必興師, 師興則隱盜財利, 詐功級, 希陛下過賞以甘心焉. 今河西、隴右貲耗力窮, 陛下幸詔金城公主許贊普約, 以紓邊患, 息民之上策也.」帝采其言, 敕惟明及中人張元方往聘, 以書賜公主. 惟明見贊普言天子意, 贊普大喜, 因悉出貞觀以來書詔示惟明, 厚饋獻. 使名悉臘隨使者入朝, 奉表言：「甥, 先帝舅顯親也. 曩爲張玄表、李知古交斗, 遂成大釁. 甥以文成、金城公主, 敢失禮乎? 特以沖幼, 枉爲邊將讒亂. 如蒙澄亮, 死且萬足, 千萬歲不敢先負盟.」且獻怪寶. 使者至, 帝御前殿, 列羽林仗內之. 悉臘略通華文, 既宴與語, 禮甚厚, 賜紫服、金魚. 悉臘受服辭魚, 曰：「國無是, 不敢當.」帝遣御史大夫崔琳報聘.

吐蕃又請交馬於赤嶺, 互市於甘松嶺. 宰相裴光庭曰：「甘松中國阻, 不如許赤嶺.」乃聽以赤嶺爲界, 表以大碑, 刻約其上. 又請《五經》, 敕秘書寫賜, 並遣工部尚書李〓往聘, 賜物萬計. 吐蕃遣使謝, 且言：「唐、吐蕃皆大國, 今約和爲久長計, 恐邊吏有妄意者, 請以使人對相曉敕, 令昭然具知.」帝又令金吾將軍李佺監赤嶺樹碑, 詔張守珪與將軍李行禕、吐蕃使者莽布支分諭劍南、河西州縣曰：「自今二國和好, 無相侵暴.」乃使悉諾渤海納貢, 並以幣器遍遺執政. 明年, 上寶器數百具, 制冶詭殊, 詔置提象門示群臣.

其後吐蕃西擊勃律, 勃律告急, 帝諭令罷兵, 不聽, 卒殘其國. 於是崔希逸爲河西節度使, 鎮涼州, 故時疆畔皆樹壁守捉, 希逸謂虜戍將乞力徐曰：「兩國約好, 而守備不廢, 云何? 請皆罷, 以便人.」乞力徐曰：「公忠誠, 無不可, 恐朝廷未皆信, 脫掩吾不備, 其可悔?」希逸固邀, 乃許. 即共刑白犬盟, 而後悉徹障壁, 虜畜牧被野.

明年, 傔史孫誨奏事, 妄言「虜無備, 可取也.」 帝采之, 詔內豎趙惠琮共往按狀. 小人欲徼幸, 至涼州, 因共矯詔, 詔希逸發兵襲破吐蕃青海上, 斬獲不貲, 乞力徐遁走. 吐蕃恚, 不朝. 二十六年, 大入河西, 希逸拒破之. 鄯州都督杜希望又拔新城, 更號威戎軍. 希逸顧失信, 悒悒悵恨, 召拜河南尹. 既而與惠琮俱見犬崇, 疑而死, 誨亦及它誅.

蕭炅代爲河西節度留後, 杜希望隴右節度留後, 王昱劍南節度使, 分道經略, 碎赤嶺碑. 希望發鄯州兵奪虜河橋, 並河築鹽泉城, 號鎮西軍, 破吐蕃兵三萬. 昱以劍南兵入攻安戎城, 築二少壘左右之, 兵次蓬婆嶺, 輸劍南粟餉軍. 吐蕃悉銳來救, 昱大敗, 少壘皆沒, 士死凡數萬. 昱貪妄, 非將選, 故敗, 貶死高要. 明年, 吐蕃攻白草、安人軍, 詔臨洮、朔方分援. 虜絕臨洮道, 白水軍使高柬於拒守, 虜引去. 炅遣將追尾, 有雲出軍上, 白兔舞, 大破吐蕃. 昱之敗, 以張宥代節度劍南, 以章仇兼瓊爲益州司馬. 宥, 文吏, 不知兵, 委事兼瓊. 兼瓊因得入奏, 天子果其議, 拔兼瓊代宥節度. 兼瓊諜誘吐蕃安戎城主爲應, 導官軍入, 盡殺虜戍, 以監察御史許遠守之. 吐蕃圍安戎, 絕水泉, 會石裂泉湧, 虜驚引去. 復攻維州, 不得志. 詔乃改安戎曰平戎云.

是歲, 金城公主薨. 明年, 爲發哀, 吐蕃使者朝, 因請和, 不許. 虜乃悉衆四十萬攻承風堡, 抵河源軍, 西入長寧橋、安仁軍, 渾崖烽騎將臧希液以銳兵五千破之. 吐蕃又襲廓州, 敗一縣, 屠吏人. 攻振武軍石堡城, 蓋嘉運不能守.

天寶元年, 隴右節度使皇甫惟明破虜大嶺軍；戰青海, 破莽布支, 斬首三萬級. 明年, 破洪濟城, 戰石堡, 不克, 副將諸葛誗死之. 又明年, 惟明破虜, 獻俘京師. 帝以哥舒翰節度隴右, 翰攻拔石堡, 更號神武軍. 又禽其相兀論樣郭.

十載, 安西節度使高仙芝俘大酋以獻. 是時, 吐蕃與蠻閣羅鳳聯兵攻瀘南, 劍南節度使楊國忠方以奸罔上, 自言：「破蠻衆六萬於雲南, 拔故洪州等三城, 獻俘口.」哥舒翰破洪濟、大莫門諸城, 收九曲故地, 列郡縣, 實天寶十二載. 於是置神策軍於臨洮西、澆河郡於積石西、及宛秀軍以實河曲. 後二年, 蘇毘子悉諾邏來降, 封懷義王, 賜李氏. 蘇毘, 強部也. 是歲, 贊普乞黎蘇籠臘贊死, 子挲悉籠臘贊嗣, 遣使者脩好, 詔京兆少尹崔光遠持節齎冊吊祠. 還而安祿山亂, 哥舒翰悉河、隴兵東守潼關, 而諸將各以所鎮兵討難, 始號行營, 邊候空虛, 故吐蕃得乘隙暴掠.

至德初, 取巂州及威武等諸城, 入屯石堡. 其明年, 使使來請討賊且脩好. 肅宗遣給事中南巨川報聘. 然歲內侵, 取廓、霸、岷等州及河源、莫門軍. 使數來請和, 帝雖審其譎, 姑務紓患, 乃詔宰相郭子儀、蕭華、裴遵慶等與盟.

寶應元年, 陷臨洮, 取秦、成、渭等州. 明年, 使散騎常侍李之芳、太子左庶子崔倫往聘, 吐蕃留不遣. 破西山合水城. 明年, 入大震關, 取蘭、河、鄯、洮等州, 於是隴右地盡亡. 進圍涇州, 入之, 降刺史高暉. 又破邠州, 入奉天, 副元帥郭子儀禦之. 吐蕃以吐谷渾、黨項兵二十萬東略武功, 渭北行營將呂日將戰盩厔西, 破之. 又戰終南, 日將走. 代宗幸陝, 子儀退趨商州. 高暉導虜入長安, 立廣武王承宏爲帝, 改元, 擅作赦令, 署官吏. 衣冠皆南奔荊、襄, 或逋棲山谷, 亂兵因相攘鈔, 道路梗閉. 光祿卿殷仲卿率千人壁藍田, 選二百騎度滻, 或紿虜曰：「郭令公軍且來！」吐蕃大震. 會少將王甫與惡少年伐鼓噪苑中, 虜驚, 夜引去. 子儀入長安, 高暉東奔至潼關, 守將李日越殺之. 吐蕃留京師十五日乃走, 天子還京.

吐蕃退圍鳳翔, 節度使孫志直拒守, 鎮西節度使馬璘以千騎戰卻之, 吐蕃屯原、會、成、渭間, 自如也. 是歲, 南入松、維、保等州及雲山新籠城. 明年, 還使人李之芳等. 劍南嚴武破吐蕃南鄙兵七萬, 拔當狗城. 會仆固懷恩反, 自靈武遣其將範志誠、任敷合吐蕃、吐谷渾兵攻邠州, 白孝德、郭晞嬰壘守, 乃入居奉天西. 子儀入奉天, 按軍不戰. 郭晞以銳士夜搗其營, 斬首數千級, 奪馬五百, 取四將, 吐蕃引去. 是時嚴武拔鹽川, 又戰西山, 取其衆八萬. 虜圍涼州, 河西節度使楊志烈不能守, 跳保甘州, 而涼州亡.

永泰元年, 吐蕃請和, 詔宰相元載、杜鴻漸與虜使者同盟. 懷恩不得志, 導虜與回紇、黨項羌、渾、奴刺犯邊, 吐蕃大酋尚結息、贊摩、尚悉東贊等衆二十萬至醴泉、奉天, 邠將白孝德不能亢, 任敷以兵略鳳翔、盩厔, 於是京師戒嚴. 朔方兵馬使渾日時、孫守亮屯奉天, 詔子儀以河中兵屯涇陽, 李忠臣屯東渭橋, 李光進屯雲陽, 馬璘、郝廷玉屯便橋, 駱奉先、李日越屯盩厔, 李抱玉屯鳳翔, 周智光屯同州, 杜冕屯坊州, 天子自率六軍屯于苑. 吐蕃逼奉天, 日進以單騎馳之, 士二百踵進, 左右擊刺, 射皆應弦仆, 虜大驚辟易. 日進挾虜一將躍出, 舉軍望而噪, 士還, 無一矢著身者. 明日, 虜薄城, 日進發機石勁弩, 故兵多死. 凡三日, 虜斂軍入壁, 日進知虜曲折, 即夜斫其營, 斬千餘級, 生禽五百. 又戰馬嵬, 凡七日, 破賊萬人, 斬首五千, 獲馬、橐它、幟械甚衆. 帝欲自討賊, 下詔大搜馬, 京師始置團練, 都人震擾, 鑿垣亡去者十八, 詔中人戶都門, 不能止. 吐蕃遊騎四百略武功, 鎮西節度使馬璘使健士五十擊之, 殲, 士氣益奮. 虜徙營九〓之陰, 掠醴泉居人數萬, 焚室廬, 田皆赤地. 周智光與虜戰澄城, 破之. 吐蕃至邠北, 復與回紇合, 還攻奉天, 抵馬嵬. 任敷以兵五千掠白水, 殘同州. 於是城中渭橋、鄠以屯兵.

會懷恩死, 虜謀無主, 遂與回紇爭長. 回紇怒, 詣子儀請擊吐蕃自效, 子儀許之, 使白元光合兵攻吐蕃於靈台西, 大破之, 降仆固名臣, 帝乃班師.

列傳第一百四十一下

吐蕃下

永泰、大曆間, 再遣使者來聘, 於是戶部尚書薛景仙往報. 詔宰相與吐蕃使者盟. 俄寇靈州, 掠宜祿, 郭子儀精甲三萬戍涇陽, 入屯奉天. 靈州兵破虜二萬, 上級五百首. 景仙與倫泣陵偕來, 請境鳳林關, 而路悉等十五人又來. 三年, 虜引衆十萬復攻靈州, 略邠州. 先是, 尚悉結自寶應後數入邊, 以功高請老, 而贊磨代之, 爲東面節度使, 專河、隴. 邠寧馬璘、朔方將白元光再破其衆, 獲馬羊數千, 劍南亦破虜萬人. 尚悉摩復來朝. 天子以虜數入塞, 詔治守障, 徙當、悉、柘、靜、恭五州, 皆據險以守.

八年, 虜六萬騎侵靈州, 敗民稼, 進寇涇、邠, 渾瑊與戰不利, 副將死, 略數千戶. 瑊整卒夜襲其營；涇原馬璘以兵掩之潘原, 射豹皮將死, 軍中哭, 乃遁去. 璘收所俘士及男女而還. 郭子儀又破其衆十萬.

九年, 帝遣諫議大夫吳損修好, 虜亦使使者入朝. 於是子儀屯邠州, 李抱玉屯高壁, 馬璘屯原州, 李忠臣屯涇州, 李忠誠屯鳳翔, 臧希讓屯渭北, 備虜之入. 明年, 西川節度使崔寧破虜於西山. 虜攻臨涇、隴州, 次普潤, 焚掠人畜；與抱玉戰義寧, 破之；道涇州, 璘尾追, 敗之于百里. 又明年, 崔寧破虜故洪節度、氐、蠻、黨項等兵, 斬首萬級, 禽酋領千人, 牛羊廩鎧甚衆, 獻之朝. 吐蕃不得志, 入掠黎、雅, 於是劍南兵合南詔與戰, 破之, 禽大籠官論器然. 又侵坊州, 取黨項牧馬. 崔寧攻望漢城, 破之. 山南西道節度使張獻恭戰岷州, 吐蕃走. 寧破西山三路及邛南兵, 斬首八千級. 十三年, 虜大酋馬重英以四萬騎寇靈州, 塞漢、御史、尚書三渠以擾屯田, 爲朔方留後常謙光所逐, 重英殘鹽、慶而去. 乃南合南詔衆二十萬攻茂州, 略扶、文, 遂侵黎、雅. 時天子已發幽州兵馳拒, 虜大奔破.

初, 虜使數至, 留不遣, 所俘虜口, 悉部送江南. 德宗即位, 先內靖方鎮, 顧歲與虜確, 其亡獲相償, 欲以德綏懷之, 遣太常少卿韋倫持節歸其俘五百, 厚給衣褚, 切敕邊吏護亭障, 無輒侵虜地. 吐蕃始聞未信, 使者入境, 乃皆感畏. 是時, 乞立贊爲贊普, 姓戶虜提氏, 曰：「我乃有三恨：不知天子喪, 不及吊, 一也；山陵不及賻, 二也；不知舅即位, 而發兵攻靈州, 入扶、文, 侵灌口, 三也.」即發使者隨倫入朝. 帝又遣倫還蜀俘. 虜以倫再至, 歡甚, 授館, 作聲樂, 九日留, 以論欽明思等五十人從獻方物.

明年, 殿中少監崔漢衡往使, 贊普猥曰：「我與唐舅甥國, 詔書乃用臣禮卑我.」又請雲州西盡賀蘭山爲吐蕃境, 邀漢衡奏天子. 乃遣入蕃使判官常魯與論悉諾羅入朝, 道贊普語, 且引景龍詔書曰「唐使至, 甥先與盟, 蕃使至, 舅亦將親盟』；贊普曰「其禮本均.」帝許之, 以「獻」爲「進」, 「賜」爲「寄」, 「領取」爲「領之.」 以前宰相楊炎不通故事爲解, 並約地於賀蘭. 其大相尚悉結嗜殺人, 以劍南之敗未報, 不助和議, 次相尚結贊有謀, 固請休息邊人, 贊普卒用結贊爲大相, 乃講好. 漢衡與其使區頰贊偕來, 約盟境上. 拜漢衡鴻臚卿, 以都官員外郎樊澤爲計會使, 與結贊約；且告隴右節度使張鎰同盟. 澤與結贊約盟清水, 以牛馬爲牲. 鎰欲末其禮, 乃紿結贊曰：「唐非牛不田, 蕃非馬不戰, 請用犬、豕、羊.」結贊聽諾. 將盟, 乃除地爲壇, 約二國各以二千士列壝外, 冗從立壇下. 鎰與幕府齊映齊抗、鴻臚漢衡、計會使于頔及澤、魯皆朝服, 結贊與論悉頰藏、論臧熱、論利陀、論力徐等對升壇, 刑牲壇北, 雜其血以進, 約：「唐地涇州右盡彈箏峽, 隴州右極清水, 鳳州西盡同穀, 劍南盡西山、大度水. 吐蕃守鎮蘭、渭、原、會, 西臨洮, 東成州, 抵劍南西磨些諸蠻、大度水之西南. 盡大河北自新泉軍抵大磧, 南極賀蘭橐它嶺, 其間爲閑田. 二國所棄戍地毋增兵, 毋創城堡, 毋耕邊田.」既盟, 請鎰詣壇西南隅浮屠幄爲誓. 於是升壇大享, 獻酬乃還.

帝命宰相、尚書與虜使者盟長安, 而清水之約, 疆埸不定, 復令漢衡決於贊普, 乃克盟. 於是宰相李忠臣盧杞關播崔寧、工部尚書喬琳、御史大夫於頎、太府卿張獻恭、司農卿段秀實、少府監李昌夔、京兆尹王翃、金吾衛大將軍渾瑊與區頰贊等同盟京城之右郊, 禮如清水. 前二月告廟, 齊, 三日, 關播跪讀載書, 已盟, 乃大享. 詔左仆射李揆爲入蕃會盟使, 還區頰贊等.

硃泚之亂, 吐蕃請助討賊, 詔右散騎常侍於頎持節慰撫, 太常少卿沈房爲安西、北庭宣慰使以報之. 渾瑊用論莽羅兵破泚將韓旻於武亭川. 初, 與虜約, 得長安, 以涇、靈四州畀之. 會大疫, 虜輒引去. 及泚平, 責先約求地. 天子薄其勞, 第賜詔書, 償結贊、莽羅等帛萬匹, 於是虜以爲怨.

貞元二年, 詔倉部郎中趙建往使, 而虜已犯涇、隴、邠、寧, 掠人畜, 敗田稼, 內州皆閉壁. 遊騎至好畤, 左金吾將軍張獻甫、神策將李升曇等屯咸陽, 河中渾瑊、華州駱元光援之. 以左監門將軍康成使焉. 尚結贊屯上砦原, 亦令使論乞陀來請盟. 鳳翔李晟遣部將王佖以銳兵三千夜入汧陽, 明日, 薄其中軍, 虜驚潰走, 結贊僅自脫. 虜衆二萬侵鳳翔, 李晟擊卻之, 因襲破摧沙堡, 燒儲〓, 斬守者. 吐蕃攻鹽、夏, 刺史杜彥光、拓拔乾暉不能守, 悉其衆南奔, 虜遂有其地. 天子以邊人殘沒, 下詔避正殿, 痛自咎. 詔駱元光經略鹽、夏.

三年, 命左庶子崔瀚、李刮踵使. 結贊得鹽、夏, 皆戍以兵, 乃自屯鳴沙, 然饋餉數困. 於是駱元光、韓遊瑰濱塞而屯, 而燧次石州, 跨河相掎角. 結贊大懼, 屢請盟, 天子不許. 即以貴將論頰熱厚賂乞和於燧, 燧以爲情, 身入見天子, 諸將以燧入, 皆守壁不戰. 結贊遽還走, 馬多死, 士不能步, 有饑色. 瀚始至鳴沙, 傳詔讓結贊破約陷鹽、夏, 對曰：「本以武亭功未償乃來, 又候碑仆, 疆埸不明, 故行境上. 涇州乘城自保, 鳳翔李令不納吾使, 雖康成等來, 皆不能致委曲. 我日望大臣而卒無至者, 我故引還. 鹽、夏守將懼吾衆, 以城丐我, 非我敢攻也. 若天子復許盟, 虜之願也, 唯所命, 當以鹽、夏還唐.」又言清水盟, 大臣少, 故約易壞, 請悉遣宰相元帥二十一人會盟. 並言靈鹽節度使杜希全、涇原節度使李觀, 外蕃所信, 請主盟. 帝復使瀚報結贊曰：「希全守靈州, 有分地, 不可以越境；觀既徙官, 以渾瑊爲盟會使.」約五月盟清水, 使先效二州, 以驗虜信. 結贊辭清水非吉地, 請會原州之土梨樹, 乃歸二州. 天子從之.

瑊來受命, 拜漢衡兵部尚書以副瑊. 瑊率師二萬待期, 詔駱元光助之. 宰相議所盟地, 左神策將馬有鄰建言：「土梨樹林薈岩阻, 兵易詭伏, 不如平涼夷漫坦直, 且近涇, 緩急可保也.」乃定盟平涼. 瑊約結贊, 主客均以兵三千至壇外, 誕從四百叩壇, 以遊軍交邏相入. 將盟, 結贊伏精騎三萬於西, 縱邏騎出入瑊軍, 瑊將梁奉貞亦駷馬入虜軍營, 陰執之, 而瑊不知也. 客請瑊等具冠劍, 皆就幄更衣, 從容胖肆. 虜忽三伐鼓, 衆噪而興, 瑊不知所出, 走幄後, 得馬不銜而馳, 十里始得銜. 虜追, 矢若雨不傷也, 至元光營乃脫. 裨將辛榮兵數百據北阜與虜戰, 矢盡乃降. 判官韓弇、監軍宋鳳朝死之. 漢衡與判官鄭叔矩路泌、掌書記袁同直、列將扶餘准馬寧孟日華李至言樂演明範澄馬弇、中人劉延邕俱文珍李朝清等六十人皆被執, 士死者五百, 生獲者千餘人. 漢衡語虜曰：「我, 崔尚書也, 結贊與我善. 若殺我, 結贊亦殺若.」乃不死. 人負一木, 以繩三約之, 系其發驅之；夜則杙地系而仆, 蒙以罽, 守者寢其上. 始結贊將劫希全、觀, 急以銳兵直趣京師, 既不克, 又欲禽瑊等, 扌壽虛入寇, 其謀本然. 既引去, 至故原州, 坐帳中見漢衡等, 慢言：「渾瑊戰武功, 我力也. 許裂地償我, 而自食其言. 吾既作金枷, 將必得瑊以見贊普, 乃今失之, 徒致公等, 無益也. 當使人歸報.」初, 漢衡遇亂, 從史呂溫身蔽兵, 溫傷而漢衡脫, 虜人嘉其義, 厚給養之. 結贊屯石門, 以俱文珍、馬寧、馬弇歸唐, 而囚漢衡、叔矩河州, 辛榮廓州, 扶餘准鄯州. 帝猶使中人齎詔書賜結贊, 拒不受. 虜戍鹽、夏, 涉春疫大興, 皆思歸. 結贊以騎三千迎之, 火二州廬舍, 頹郛堞而去, 杜希全分兵保之. 帝哀漢衡等陷辱, 下詔賜其子七品官, 叔矩、泌、弇、日華、榮、至言、澄、良賁、演明一子八品官, 袁同直而下一子九品官. 以決勝軍使唐良臣屯潘原, 神策將蘇太平屯隴州. 結贊召漢衡、日華、延邕至石門, 以五騎送境上, 遣使者奉表來. 李觀曰：「有詔不內吐蕃使者.」受漢衡等, 放其使.

結贊以羌、渾衆屯潘口, 傍青石嶺, 三分其兵趨隴、汧陽間, 連營數十里, 中軍距鳳翔一舍, 詭漢服, 號邢君牙兵, 入吳山、寶雞, 焚聚落, 略畜牧、丁壯, 殺老孺, 斷手剔目, 乃去. 李晟嘗蹙大木塞安化隘處, 虜過, 悉焚之. 詔神策將石季章壁武功, 良臣移師百里城. 虜又剽汧陽、華亭男女萬人以畀羌、渾, 將出塞, 令東向辭國, 衆慟哭, 投塹穀死者千數. 吐蕃又入豐義, 圍華亭, 絕汲道. 守將王仙鶴請救於隴州, 刺史蘇清沔合太平兵赴之, 虜逆戰, 太平不勝, 引還. 虜日千騎四掠, 隴兵不敢出. 虜積薪將焚華亭, 仙鶴以衆降. 清沔潛兵大象龕, 夜半, 約城中舉火燭天, 虜衆驚, 因襲其營, 乃去. 更攻連雲堡, 飛石投中, 井皆滿. 爲虛梁絕塹而升, 守將張明遠降於虜. 虜分捕山間亡人及牛羊率萬計, 涇、隴、邠之民蕩然盡矣. 諸將曾不能得一俘, 但賀賊出塞而已. 連雲堡, 涇要地也, 三垂峭絕, 北據高, 虜所進退, 候火易通. 既失之, 城下即虜境, 每藝稼, 必陳兵於野, 故多失時. 是歲, 三州不宿麥. 虜數千騎犯長武城, 城使韓全義拒之. 韓遊瑰兵不出, 於是虜安行邠、涇間, 諸屯西門皆閉, 虜治故原州保之. 帝取所獲吐蕃生口不二百, 徇諸市以安京師.

四年五月, 虜三萬騎略涇、邠、寧、慶、鄜五州之鄙, 焚吏舍民閻, 系執數萬. 韓全義以陳許兵戰長武, 無功. 初, 吐蕃盜塞, 畏春夏疾疫, 常以盛秋. 及是得唐俘, 多厚給產, 質其孥, 故盛夏入邊. 尚悉董星、論莽羅等又寇寧州, 張獻甫拒斬裁百級, 轉剽鄜、坊乃去.

五年, 韋皋以劍南兵戰台登, 殺虜將乞臧遮遮、悉多楊硃, 西南少安. 不三年, 盡得巂州地. 久之, 北庭沙陀別部叛, 吐蕃因是陷北庭都護府, 安西道絕. 獨西州人尚爲唐守.

八年, 寇靈州, 陷水口, 塞營田渠. 發河東、振武兵, 合神策軍擊之, 虜引還. 又寇涇州, 掠田軍千人, 守捉使唐朝臣戰不利. 山南西道節度使嚴震破虜於芳州, 取黑水壁, 焚積聚. 自虜得鹽州, 塞防無以障遏, 而靈武單露, 鄜、坊侵迫, 寇日以驕, 數入爲邊患. 帝復詔城之, 使涇原、劍南、山南深入窮討, 分其兵, 毋令專向東方. 詔朔方河中晉絳邠寧兵馬副元帥渾瑊、朔方靈鹽豐夏綏銀節度都統杜希全、邠寧節度使張獻甫、右神策軍行營節度使邢君牙、夏綏銀節度使韓潭、鄜坊丹延節度使王棲曜、振武麟勝節度使範希朝合兵三萬, 以左神策將軍胡堅、右神策將軍張昌爲鹽州行營節度使, 板築之, 役者六千人, 餘皆陣城下. 九年始栽, 閱二旬訖功, 而虜兵不出, 遂以兼御史大夫紇幹遂與兼中丞杜彥光戍之. 當是時, 韋皋功最多, 破堡壁五十餘所, 敗其南道元帥論莽熱沒籠乞悉蓖；又與南詔破之於神川、於鐵橋, 皋俘馘三萬, 降首領論乞髯湯沒藏悉諾硉.

十二年, 寇慶州及華池, 殺略吏人. 是歲, 尚結贊死. 明年, 贊普死, 其子足之煎立. 邢君牙築永信城於隴州以備虜, 虜使者農桑昔來請脩好, 朝廷以其無信, 不受. 韋皋取新城, 虜治劍山、馬嶺, 進寇台登, 巂州刺史曹高仕擊卻之, 禽籠官, 斬級三百, 獲馬、糧、械數千.

十四年, 韓全義破虜於鹽州. 十六年, 靈州破虜於烏蘭橋, 韋皋拔末恭、顒二城. 十七年, 寇鹽州, 陷麟州, 殺刺史郭鋒, 湮隍墮陴, 系居人, 掠黨項諸部, 屯橫槽烽. 虜將徐舍人者, 語俘道人延素曰：「我乃司空英公裔孫也. 武後時, 家祖以兵尊王室不克, 子孫奔播絕域, 今三世矣. 我雖握兵, 心未嘗忘歸也, 顧不能自拔耳.」陰使延素夜逸. 又言：「吾按邊求資糧, 至麟而守者無備, 遂入之. 知郭使君勳臣家, 欲全安之, 不幸死亂兵.」語方已, 會飛鳥使至, 召其軍還, 遂引去. 飛鳥, 猶傳騎也. 韋皋出西山與虜戰, 破之雅州. 籠官馬定德本虜之知兵有策慮者, 周知山川險易, 每用兵, 常馳驛計議, 授諸將以行. 比年寇黎、巂, 皋常折其兵, 定德畏得罪, 遂來降, 因定昆明諸蠻. 吐蕃以下屢叛, 大侵靈州. 時皋圍維州, 贊普使論莽熱沒籠乞悉蓖兼松州五道節度兵馬都統、群牧大使, 引兵十萬援維州. 皋率南詔兵薄險設伏以待, 才使千人嘗敵, 乞悉蓖見兵寡, 悉衆追, 墮伏中, 兵四合急擊, 遂禽之, 獻京師. 明年, 吐蕃使者論頰熱復來, 右龍武大將軍薛伾往報.

二十年, 贊普死, 遣工部侍郎張薦吊祠, 其弟嗣立, 再使使者入朝.

順宗立, 以左金吾衛將軍田景度、庫部員外郎熊執易持節往使. 永貞元年, 論乞縷勃藏歸金幣、馬牛助崇陵, 有詔陳太極廷中.

憲宗初, 遣使者脩好, 且還其俘. 又以使告順宗喪, 吐蕃亦以論勃藏來. 後比年來朝, 然以五萬騎入振武拂鵜泉, 萬騎至豐州大石穀, 鈔回鶻還國者.

五年, 以祠部郎中徐復往使, 並賜缽闡布書. 缽闡布者, 虜浮屠豫國事者也, 亦曰「缽掣逋.」 復至鄯州擅還, 其副李逢致命贊普, 復坐貶. 虜以論思邪熱入謝, 且歸鄭叔矩、路泌之柩, 因言原歸秦、原、安樂州. 詔宰相杜佑等與議中書, 論思邪熱拜於廷, 佑答拜堂上, 復以鴻臚少卿李銛、丹王府長史吳暈報之. 自是朝貢歲入. 又款隴州塞, 丐互市, 詔可.

十二年, 贊普死, 使者論乞髯來, 以右衛將軍烏重□、殿中侍御史段鈞吊祭之. 可黎可足立爲贊普, 重□以扶餘准、李驂偕歸. 准, 東明人, 本朔方騎將；驂, 隴西人, 貞元初戰沒於虜者. 使者知不死, 求之, 乃得還. 詔以准爲澧王府司馬, 驂嘉王友.

吐蕃使論矩立藏來朝, 未出境, 吐蕃寇宥州, 與靈州兵戰定遠城, 虜不勝, 斬首二千級. 平涼鎮遏使郝玼又破虜兵二萬, 夏州節度使田縉破其衆三千, 詔留矩立藏等不遣. 劍南兵拔峨和、棲雞城. 十四年, 乃歸矩立藏等. 吐蕃節度論二摩、宰相尚塔藏、中書令尚綺心兒總兵十五萬圍鹽州, 爲飛梯、鵝車攻城, 刺史李文悅拒之, 城壞輒補, 夜襲其營, 晝出戰, 破虜萬人, 積三旬不能拔. 朔方將史敬奉以奇兵繞出虜背, 大破之, 解圍去.

始, 沙州刺史周鼎爲唐固守, 贊普徙帳南山, 使尚綺心兒攻之. 鼎請救回鶻, 逾年不至, 議焚城郭, 引衆東奔, 皆以爲不可. 鼎遣都知兵馬使閻朝領壯士行視水草, 晨入謁辭行, 與鼎親吏周沙奴共射, 彀弓揖讓, 射沙奴即死, 執鼎而縊殺之, 自領州事. 城守者八年, 出綾一端募麥一斗, 應者甚衆. 朝喜曰：「民且有食, 可以死守也.」又二歲, 糧械皆竭, 登城而謼曰：「苟毋徙佗境, 請以城降.」綺心兒許諾, 於是出降. 自攻城至是凡十一年. 贊普以綺心兒代守. 後疑朝謀變, 置毒鞾中而死. 州人皆胡服臣虜, 每歲時祀父祖, 衣中國之服, 號慟而藏之.

穆宗即位, 遣秘書少監田洎往告, 使者亦來. 虜引兵入屯靈武, 靈州兵擊卻之. 又犯青塞烽, 進寇涇州, 瀕水而營, 綿五十里. 始洎至牙, 虜欲會盟長武, 洎含糊應之. 至是顯言：「洎許我盟, 我是以來.」逼涇一舍止. 詔右軍中尉梁守謙爲左右神策軍、京西北行營都監, 發卒合八鎮兵援涇州, 泛洎郴州司戶參軍, 以太府少卿邵同持節爲和好使. 初, 夏州田縉裒遝, 黨項怨之, 導虜入鈔, 郝玼與戰, 多殺其衆. 李光顏又以邠兵至, 乃引去. 復遣使者來. 南略雅州, 詔方鎮與虜接者謹備邊.

長慶元年, 聞回鶻和親, 犯清塞堡, 爲李文悅所逐. 乃遣使者尚綺力陀思來朝, 且乞盟, 詔許之. 崔植、杜元穎、王播輔政, 議欲告廟. 禮官謂：「肅宗、代宗皆嘗與吐蕃盟, 不告廟. 德宗建中之盟, 將重其約, 始詔告廟. 至會平涼, 不復告, 殺之也.」乃止. 以大理卿劉元鼎爲盟會使, 右司郎中劉師老副之, 詔宰相與尚書右仆射韓皋、御史中丞牛僧孺、吏部尚書李絳、兵部尚書蕭俯、戶部尚書楊於陵、禮部尚書韋綬、太常卿趙宗儒、司農卿裴武、京兆尹柳公綽、右金吾將軍郭鏦及吐蕃使者論訥羅盟京師西郊. 贊普以盟言約：「二國無相寇讎, 有禽生問事, 給服糧歸之.」詔可. 大臣豫盟者悉載名於策. 方盟時, 吐蕃以壯騎屯魯州, 靈州節度使李進誠與戰大石山, 破之. 虜遣使者趙國章來, 且致宰相信幣.

明年, 請定疆候, 元鼎與論訥羅就盟其國, 敕虜大臣亦列名於策. 元鼎逾成紀、武川, 抵河廣武梁, 故時城郭未隳, 蘭州地皆杭稻, 桃、李、榆柳岑蔚, 戶皆唐人, 見使者麾蓋, 夾道觀. 至龍支城, 耋老千人拜且泣, 問天子安否, 言：「頃從軍沒於此, 今子孫未忍忘唐服, 朝廷尚念之乎? 兵何日來?」言己皆嗚咽. 密問之, 豐州人也. 過石堡城, 崖壁峭豎, 道回屈, 虜曰鐵刀城. 右行數十里, 土石皆赤, 虜曰赤嶺. 而信安王禕、張守珪所定封石皆仆, 獨虜所立石猶存. 赤嶺距長安三千里而贏, 蓋隴右故地也. 曰悶怛盧川, 直邏娑川之南百里, 臧河所流也. 河之西南, 地如砥, 原野秀沃, 夾河多檉柳. 山多柏, 坡皆丘墓, 旁作屋, 赬塗之, 繪白虎, 皆虜貴人有戰功者, 生衣其皮, 死以旌勇, 徇死者瘞其旁. 度悉結羅嶺, 鑿石通車, 逆金城公主道也. 至麋穀, 就館. 臧河之北川, 贊普之夏牙也. 周以槍累, 率十步植百長槊, 中剚大幟爲三門, 相距皆百步. 甲士持門, 巫祝鳥冠虎帶擊豉, 凡入者搜索乃進. 中有高台, 環以寶楯, 贊普坐帳中, 以黃金飾蛟螭虎豹, 身被素褐, 結朝霞冒首, 佩金鏤劍. 缽掣逋立於右, 宰相列台下. 唐使者始至, 給事中論悉答熱來議盟, 大享於牙右, 飯舉酒行, 與華制略等, 樂奏《秦王破陣曲》, 又奏《涼州》、《胡渭》、《錄要》、雜曲, 百伎皆中國人. 盟壇廣十步, 高二尺. 使者與虜大臣十餘對位, 酋長百餘坐壇下, 上設巨榻, 缽掣逋升, 告盟, 一人自旁譯授於下. 已歃血, 缽掣逋不歃. 盟畢, 以浮屠重爲誓, 引鬱金水以飲, 與使者交慶, 乃降.

元鼎還, 虜元帥尚塔藏館客大夏川, 集東方節度諸將百餘, 置盟策台上, 遍曉之, 且戒各保境, 毋相暴犯. 策署彝泰七年. 尚塔藏語元鼎曰：「回鶻小國, 我嘗討之, 距城三日危破, 會國有喪乃還, 非我敵也. 唐何所畏, 乃厚之?」元鼎曰：「回鶻有功, 且如約, 未始妄以兵取尺寸地, 是以厚之.」塔藏默然. 元鼎逾湟水, 至龍泉穀, 西北望殺胡川, 哥舒翰故壁多在. 湟水出蒙穀, 抵龍泉與河合. 河之上流, 繇洪濟梁西南行二千里, 水益狹, 春可涉, 秋夏乃勝舟. 其南三百里三山, 中高而四下, 曰紫山, 直大羊同國, 古所謂昆侖者也, 虜曰悶摩黎山, 東距長安五千里, 河源其間, 流澄緩下, 稍合衆流, 色赤, 行益遠, 它水並注則濁, 故世舉謂西戎地曰河湟. 河源東北直莫賀延磧尾殆五百里, 磧廣五十里, 北自沙州, 西南入吐谷渾浸狹, 故號磧尾. 隱測其地, 蓋劍南之西. 元鼎所經見, 大略如此.

虜遣論悉諾息等入謝, 天子命左衛大將軍令狐通、太仆少卿杜載答之. 是歲, 尚綺心兒以兵擊回鶻、黨項, 小相尚設塔率衆三萬牧馬木蘭梁. 比歲, 使者獻金盎、銀冶犀、鹿, 貢犛牛.

寶曆至大和, 再遣使者朝. 五年, 維州守將悉怛謀挈城以降, 劍南西川節度使李德裕受之, 收符章仗鎧, 更遣將虞藏儉據之. 州南抵江陽岷山, 西北望隴山, 一面崖, 三涯江, 虜號無憂城, 爲西南要捍. 會牛僧孺當國, 議還悉怛謀, 歸其城. 吐蕃夷誅無遺種, 以怖諸戎. 自是比五年虜使來, 必報. 所貢有玉帶、金皿、獺褐、犛牛尾、霞氈、馬、羊、橐它.

贊普立幾三十年, 病不事, 委任大臣, 故不能抗中國, 邊候晏然. 死, 以弟達磨嗣. 達磨嗜酒, 好畋獵, 喜內, 且凶愎少恩, 政益亂. 開成四年, 遣太子詹事李景儒往使, 吐蕃以論集熱來朝, 獻玉器羊馬. 自是國中地震裂, 水泉湧, 岷山崩；洮水逆流三日, 鼠食稼, 人饑疫, 死者相枕藉. 鄯、廓間夜聞鼙鼓聲, 人相驚.

會昌二年, 贊普死, 論贊熱等來告, 天子命將作監李璟吊祠. 無子, 以妃綝兄尚延力子乞離胡爲贊普, 始三歲, 妃共治其國. 大相結都那見乞離胡不肯拜, 曰：「贊普支屬尚多, 何至立綝氏子邪?」哭而出, 用事者共殺之.

別將尚恐熱爲落門川討擊使, 姓末, 名農力, 「熱」猶中國號「郎」也, 譎詭善幻, 約三部得萬騎, 擊鄯州節度使尚婢婢, 略地至渭州, 與宰相尚與思羅戰薄寒山. 思羅敗走松州, 合蘇毘、吐渾、羊同兵八萬保洮河自守, 恐熱謂蘇毘等曰：「宰相兄弟殺贊普, 天神使我舉義兵誅不道, 爾屬乃助逆背國耶?」蘇毘等疑而不戰, 恐熱麾輕騎涉河, 諸部先降, 並其衆至十餘萬, 禽思羅縊殺之.

婢婢, 姓沒盧, 名贊心牙, 羊同國人, 世爲吐蕃貴相, 寬厚, 略通書記, 不喜仕, 贊普強官之. 三年, 國人以贊普立非是, 皆叛去. 恐熱自號宰相, 以兵二十萬擊婢婢, 鼓鼙、牛馬、橐它聯千餘里, 至鎮西軍, 大風雷電, 部將震死者十餘人, 羊、馬、橐它亦數百. 恐熱惡之, 按軍不進. 婢婢聞之, 厚幣詒書約〓, 恐熱大喜曰：「婢婢, 書生, 焉知軍事. 我爲贊普, 當以家居宰相處之.」於是退營大夏川. 婢婢遣將厖結心、莽羅薛呂擊恐熱於河州之南, 伏兵四萬, 結心據山射書極罵, 恐熱怒甚, 盛兵出斗. 結心偽北, 恐熱追至數十里, 莽羅薛呂以伏兵衷擊, 大風雨, 河溢, 溺死甚衆, 恐熱單騎而逃. 既不得志, 尤猜忍殺戮, 部將岌藏、豐贊皆降, 婢婢厚遇之. 明年, 恐熱復攻鄯州, 婢婢分兵五道拒守, 恐熱保東穀山, 堅壁不出. 岌藏繚以重柵, 斷汲道, 旬日, 恐熱走薄寒山, 募散卒稍至, 得數千人, 復戰鶡雞山, 再戰南穀, 皆大敗. 兵拿仍歲不解.

大中三年, 婢婢屯兵河源, 聞恐熱謀度河, 急擊之, 爲恐熱所敗. 婢婢統銳兵扼橋, 亦不勝, 焚橋而還. 恐熱間出雞頂嶺關, 馮硤爲梁攻婢婢, 至白土嶺, 敗其將尚鐸羅榻藏, 進戰犛牛硤. 婢婢將燭盧鞏力欲負硤自固以困恐熱, 大將磨離羆子不從, 乃辭疾先歸. 羆子急擊恐熱, 一戰而死. 婢婢糧盡, 引衆趨甘州西境, 以拓拔懷光居守, 恐熱麾下多歸之.

恐熱大略鄯、廓、瓜、肅、伊、西等州, 所過捕戮, 積屍狼藉, 麾下內怨, 皆欲圖之. 乃揚聲將請唐兵五十萬共定其亂, 保渭州, 求冊爲贊普, 奉表歸唐. 宣宗詔太仆卿陸耽持節慰勞, 命涇原、靈武、鳳翔、邠寧、振武等兵迎援. 恐熱既至, 詔尚書左丞李景讓就問所欲. 恐熱倨誇自大, 且求河渭節度使, 帝不許. 還過咸陽橋, 咄歎曰：「我舉大事, 覬得濟此河與唐分境.」於是復趨落門川收散卒, 將寇邊, 會久雨糧絕, 恐熱還奔廓州.

於是鳳翔節度使李玭復清水；涇原節度使康季榮復原州, 取石門等六關, 得人畜幾萬；靈武節度使李欽取安樂州, 詔爲威州；邠寧節度使張欽緒復蕭關；鳳翔收秦州；山南西道節度使鄭涯得扶州. 鳳翔兵與吐蕃戰隴州, 斬首五百級. 是歲, 河、隴高年千餘見闕下, 天子爲御延喜樓, 賜冠帶, 皆爭解辮易服. 因詔差賜四道兵, 錄有勞者；三州七關地腴衍者, 聽民墾藝, 貸五歲賦；溫池委度支榷其鹽, 以贍邊；四道兵能營田者爲給牛種, 戍者倍其資餉, 再歲一代；商賈往來於邊者, 關鎮毋何留；兵欲墾田, 與民同.

初, 太宗平薛仁杲, 得隴上地；虜李軌, 得涼州；破吐谷渾、高昌, 開四鎮. 玄宗繼收黃河積石、宛秀等軍, 中國無斥候警者幾四十年. 輪台、伊吾屯田, 禾菽彌望. 開遠門揭候署曰「西極道九千九百里」, 示戍人無萬里行也. 乾元後, 隴右、劍南西山三州七關軍鎮監牧三百所皆失之. 憲宗常覽天下圖, 見河湟舊封, 赫然思經略之, 未暇也. 至是群臣奏言：「王者建功立業, 必有以光表於世者. 今不勤一卒, 血一刃, 而河湟自歸, 請上天子尊號.」帝曰：「憲宗嘗念河、湟, 業未就而殂落. 今當述祖宗之烈, 其議上順、憲二廟謚號, 誇顯後世.」又詔：「朕姑息民, 其山外諸州, 須後經營之.」 明年, 沙州首領張義潮奉瓜、沙、伊、肅、甘等十一州地圖以獻. 始, 義潮陰結豪英歸唐, 一日, 衆擐甲噪州門, 漢人皆助之, 虜守者驚走, 遂攝州事. 繕甲兵, 耕且戰, 悉復餘州. 以部校十輩皆操挺, 內表其中, 東北走天德城, 防禦使李丕以聞. 帝嘉其忠, 命使者齎詔收慰, 擢義潮沙州防禦使, 俄號歸義軍, 遂爲節度使. 其後河、渭州虜將尚延心以國破亡, 亦獻款. 秦州刺史高駢誘降延心及渾末部萬帳, 遂收二州, 拜延心武衛將軍. 駢收鳳林關, 以延心爲河、渭等州都遊弈使.

咸通二年, 義潮奉涼州來歸. 七年, 北庭回鶻仆固俊擊取西州, 收諸部. 鄯州城使張季顒與尚恐熱戰, 破之, 收器鎧以獻. 吐番餘衆犯邠、寧, 節度使薛弘宗卻之. 會仆固俊與吐蕃大戰, 斬恐熱首, 傳京師.

八年, 義潮入朝, 爲右神武統軍, 賜第及田, 命族子淮深守歸義. 十三年卒. 沙州以長史曹義金領州務, 遂授歸義節度使. 後中原多故, 王命不及, 甘州爲回鶻所並, 歸義諸城多沒.

渾末, 亦曰嗢末, 吐蕃奴部也. 虜法, 出師必發豪室, 皆以奴從, 平居散處耕牧. 及恐熱亂, 無所歸, 共相嘯合數千人, 以嗢末自號, 居甘、肅、瓜、沙、河、渭、岷、廓、疊、宕間, 其近蕃牙者最勇, 而馬尤良云.

贊曰：唐興, 四夷有弗率者, 皆利兵移之, 蹙其牙, 犁其廷而後已. 惟吐蕃、回鶻號強雄, 爲中國患最久. 贊普遂盡盜河湟, 薄王畿爲東境, 犯京師, 掠近輔, 殘馘華人. 謀夫虓帥, 圜視共計, 卒不得要領. 晚節二姓自亡, 而唐亦衰焉. 夫外撫內寧, 惟聖人不讓. 玄宗有逸德, 而拓地太大, 務遠功, 忽近虞, 逆賊一奮, 中原封裂, 訖二百年不得復完, 而至陵夷. 然則內先自治, 釋四夷爲外懼, 守成之良資也.

列傳第一百四十二上

回鶻上

回紇, 其先匈奴也, 俗多乘高輪車, 元魏時亦號高車部, 或曰敕勒, 訛爲鐵勒. 其部落曰袁紇、薛延陀、契苾羽、都播、骨利幹、多覽葛、仆骨、拔野古、同羅、渾、思結、斛薛、奚結、阿跌、白霫, 凡十有五種, 皆散處磧北.

袁紇者, 亦曰烏護, 曰烏紇, 至隋曰韋紇. 其人驍強, 初無酋長, 逐水草轉徙, 善騎射, 喜盜鈔, 臣於突厥, 突厥資其財力雄北荒. 大業中, 處羅可汗攻脅鐵勒部, 裒責其財, 既又恐其怨, 則集渠豪數百悉坑之, 韋紇乃並仆骨、同羅、拔野古叛去, 自爲俟斤, 稱回紇.

回紇姓藥羅葛氏, 居薛延陀北娑陵水上, 距京師七千里. 衆十萬, 勝兵半之. 地磧鹵, 畜多大足羊. 有時健俟斤者, 衆始推爲君長. 子曰菩薩, 材勇有謀, 嗜獵射, 戰必身先, 所向輒摧破, 故下皆畏附, 爲時健所逐. 時健死, 部人賢菩薩, 立之. 母曰烏羅渾, 性嚴明, 能決平部事. 回紇繇是浸盛. 與薛延陀共攻突厥北邊, 頡利遣欲穀設領騎十萬討之, 菩薩身將五千騎破之馬鬣山, 追北至天山, 大俘其部人, 聲震北方. 繇是附薛延陀, 相脣齒, 號活頡利發, 樹牙獨樂水上.

貞觀三年, 始來朝, 獻方物. 突厥已亡, 惟回紇與薛延陀爲最雄強. 菩薩死, 其酋胡祿俟利發吐迷度與諸部攻薛延陀, 殘之, 並有其地, 遂南逾賀蘭山, 境諸河. 遣使者獻款, 太宗爲幸靈州, 次涇陽, 受其功. 於是鐵勒十一部皆來言：「延陀不事大國, 以自取亡, 其下麕駭鳥散, 不知所之. 今各有分地, 願歸命天子, 請置唐官.」有詔張飲高會, 引見渠長等, 以唐官官之, 凡數千人.

明年復入朝. 乃以回紇部爲瀚海, 多覽葛部爲燕然, 仆骨部爲金微, 拔野古部爲幽陵, 同羅部爲龜林, 思結部爲盧山, 皆號都督府；以渾爲皋蘭州, 斛薛爲高闕州, 阿跌爲雞田州, 契苾羽爲榆溪州, 奚結爲雞鹿州, 思結別部爲蹛林州, 白霫爲窴顏州；其西北結骨部爲堅昆府, 北骨利幹爲玄闕州, 東北俱羅勃爲燭龍州；皆以酋領爲都督、刺史、長史、司馬, 即故單于台置燕然都護府統之, 六都督、七州皆隸屬, 以李素立爲燕然都護. 其都督、刺史給玄金魚符, 黃金爲文, 天子方招寵遠夷, 作絳黃瑞錦文袍、寶刀、珍器賜之. 帝坐秘殿, 陳十部樂, 殿前設高坫, 置硃提瓶其上, 潛泉浮酒, 自左閣通坫趾注之瓶, 轉受百斛鐐盎, 回紇數千人飲畢, 尚不能半. 又詔文武五品官以上祖飲尚書省中. 渠領共言：「生荒陋地, 歸身聖化, 天至尊賜官爵, 與爲百姓, 依唐若父母然. 請於回紇、突厥部治大塗, 號『參天至尊道』, 世爲唐臣.」乃詔磧南□弟鳥泉之陽置過郵六十八所, 具群馬、湩、肉待使客, 歲內貂皮爲賦. 乃拜吐迷度爲懷化大將軍、瀚海都督；然私自號可汗, 署官吏, 壹似突厥, 有外宰相六、內宰相三, 又有都督、將軍、司馬之號. 帝更詔時健俟斤它部爲祁連州, 隸靈州都督, 白霫它部爲居延州.

吐迷度兄子烏紇烝吐迷度之妻, 遂與俱陸莫賀達幹俱羅勃謀亂而歸車鼻可汗, 二人者皆車鼻婿, 故烏紇領騎夜劫吐迷度殺之. 燕然副都護元禮臣遣使紿烏紇, 許白爲都督, 烏紇不疑, 即往謝, 因斬以徇. 帝恐諸部攜解, 命兵部尚書崔敦禮持節臨撫, 贈吐迷度左衛大將軍, 賻祭備厚, 擢其子婆閏左驍衛大將軍, 襲父所領. 俱羅勃既入朝, 帝不遣. 阿史那賀魯之盜北庭, 婆閏以騎五萬助契苾何力等破賀魯, 收北庭；又從伊麗道行軍總管任雅相等再破賀魯金牙山, 遷右衛大將軍, 從討高麗有功.

婆閏死, 子比栗嗣. 龍朔中, 以燕然都護府領回紇, 更號瀚海都護府, 以磧爲限, 大抵北諸蕃悉隸之. 比栗死, 子獨解支嗣. 武後時, 突厥默啜方強, 取鐵勒故地, 故回紇與契苾、思結、渾三部度磧, 徙甘、涼間, 然唐常取其壯騎佐赤水軍云. 獨解支死, 子伏帝匐立. 明年, 助唐攻殺默啜, 於是別部移健頡利發與同羅、霫等皆來, 詔置其部於大武軍北. 伏帝匐死, 子承宗立, 涼州都督王君〓誣暴其罪, 流死瀼州. 當此時, 回紇稍不循, 族子瀚海府司馬護輸乘衆怨, 共殺君〓, 梗絕安西諸國朝貢道. 久之, 奔突厥, 死.

子骨力裴羅立. 會突厥亂, 天寶初, 裴羅與葛邏祿自稱左右葉護, 助拔悉蜜擊走烏蘇可汗. 後三年, 襲破拔悉蜜, 斬頡跌伊施可汗, 遣使上狀, 自稱骨咄祿毘伽闕可汗, 天子以爲奉義王, 南居突厥故地, 徙牙烏德鞬山、昆河之間, 南距西城千七百里, 西城, 漢高闕塞也, 北盡磧口三百里, 悉有九姓地. 九姓者, 曰藥羅葛, 曰胡咄葛, 曰啒羅勿, 曰貊歌息訖, 曰阿勿嘀, 曰葛薩, 曰斛嗢素, 曰藥勿葛, 曰奚牙勿. 藥羅葛, 回紇姓也, 與仆骨、渾、拔、野古、同羅、思結、契苾六種相等夷, 不列於數, 後破有拔悉蜜、葛邏祿, 總十一姓, 並置都督, 號十一部落. 自是, 戰常以二客部爲先鋒. 有詔拜爲骨咄祿毘伽闕懷仁可汗, 前殿列仗, 中書令內案授冊使者, 使者出門升輅, 至皇城門, 降乘馬, 幡節導以行. 凡冊可汗, 率用此禮. 明年, 裴羅又攻殺突厥白眉可汗, 遣頓啜羅達幹來上功, 拜裴羅左驍衛員外大將軍, 斥地愈廣, 東極室韋, 西金山, 南控大漠, 盡得古匈奴地. 裴羅死, 子磨延啜立, 號葛勒可汗, 剽悍善用兵, 歲遣使者入朝.

肅宗即位, 使者來請助討祿山, 帝詔燉煌郡王承寀與約, 而令仆固懷恩送王, 因召其兵. 可汗喜, 以可敦妹爲女, 妻承寀, 遣渠領來請和親, 帝欲固其心, 即封虜女爲毘伽公主. 於是可汗自將, 與朔方節度使郭子儀合討同羅諸蕃, 破之河上. 與子儀會呼延谷, 可汗恃其強, 陳兵引子儀拜狼纛而後見. 帝駐彭原, 使者葛羅支見, 恥班下, 帝不欲使鞅鞅, 引升殿, 慰而遣. 俄以大將軍多攬等造朝, 及太子葉護身將四千騎來, 惟所命. 帝因冊毘伽公主爲王妃, 擢承寀宗正卿；可汗亦封承寀爲葉護, 給四節, 令與其葉護共將. 帝命廣平王見葉護, 約爲昆弟, 葉護大喜, 使首領達幹等先到扶風見子儀, 子儀犒飲三日. 葉護辭曰：「國多難, 我助討逆, 何敢食！」固命, 乃留. 既行, 日賜牛四十角、羊八百蹄、米四十斛.

香積之戰, 陣澧上, 賊詭伏騎於王師左, 將襲我, 仆固懷恩麾回紇馳之, 盡翦其伏, 乃出賊背, 與鎮西、北庭節度使李嗣業夾之, 賊大敗, 進收長安. 懷恩率回紇、南蠻、大食衆繚都而南, 壁滻東, 進次陝西, 戰新店. 初, 回紇至曲沃, 葉護使將軍鼻施吐撥裴羅旁南山東出, 搜賊伏穀中, 殲之, 營山陰. 子儀等與賊戰, 傾軍逐北, 亂而卻, 回紇望見, 即逾西嶺, 曳旗趨賊, 出其後, 賊反顧, 遂大潰, 追奔數十里, 人馬相騰蹂, 死者不可計, 收仗械如丘. 嚴莊挾安慶緒棄東京北度河, 回紇大掠東都三日, 奸人導之, 府庫窮殫, 廣平王欲止不可, 而耆老以繒錦萬匹賂回紇, 止不剽. 葉護還京師, 帝遣群臣勞之長樂, 帝坐前殿, 召葉護升階, 席酋領於下, 宴且勞之, 人人賜錦繡繒器. 葉護頓首言：「留兵沙苑, 臣歸料馬, 以收范陽, 訖除殘盜.」帝曰：「爲朕竭義勇, 成大事, 卿等力也.」詔進司空, 爵忠義王, 歲給絹二萬匹, 使至朔方軍受賜.

乾元元年, 回紇使者多彥阿波與黑衣大食酋閣之等俱朝, 爭長, 有司使異門並進. 又使請昏, 許之. 帝以幼女寧國公主下嫁, 即冊磨延啜爲英武威遠毘伽可汗, 詔漢中郡王瑀攝御史大夫爲冊命使, 以宗子右司郎中巽兼御史中丞爲禮會使, 並以副瑀, 尚書右仆射裴冕送諸境. 帝餞公主, 因幸咸陽, 數尉勉, 主泣曰：「國方多事, 死不恨.」瑀至虜, 而可汗胡帽赭袍坐帳中, 儀衛光嚴, 引瑀立帳外, 問曰：「王, 天可汗何屬?」瑀曰：「從昆弟也.」時中人雷靈俊立瑀上, 又問：「立王上者爲誰?」瑀曰：「中人也.」可汗曰：「中人奴爾, 顧立郎上乎?」靈俊趨下. 於是引瑀入, 瑀不拜, 可汗曰：「見國君, 禮無不拜.」瑀曰：「天子顧可汗有功, 以愛女結好. 比中國與夷狄婚, 皆宗室子. 今寧國乃帝玉女, 有德容, 萬里來降, 可汗天子婿, 當以禮見, 安踞受詔邪?」可汗慚, 乃起奉詔, 拜受冊. 翌日, 尊主爲可敦. 瑀所齎賜物, 可汗盡與其牙下酋領. 瑀還, 獻馬五百匹、貂裘、白氈等. 乃使王子骨啜特勒、宰相帝德等率騎三千助討賊, 帝因命仆固懷恩總之. 又遣大首領蓋將軍與三女子謝婚, 並告破堅昆功. 明年, 骨啜與九節度戰相州, 王師潰, 帝德等奔京師, 帝厚賜尉其意, 乃還. 俄而可汗死, 國人欲以公主殉, 主曰：「中國人婿死, 朝夕臨, 喪期三年, 此終禮也. 回紇萬里結昏, 本慕中國, 吾不可以殉.」乃止, 然剺面哭, 亦從其俗云. 後以無子, 得還.

始葉護太子前得罪死, 故次子移地健立, 號牟羽可汗, 其妻, 仆固懷恩女也. 始可汗爲少子請昏, 帝以妻之, 至是爲可敦. 明年, 使大臣俱錄莫賀達幹等入朝, 並問公主起居, 使人通謁於延英殿.

代宗即位, 以史朝義未滅, 復遣中人劉清潭往結好, 且發其兵. 比使者至, 回紇已爲朝義所訹, 曰：「唐薦有喪, 國無主, 且亂, 請回紇入收府庫, 其富不貲.」可汗即引兵南, 寶應元年八月也. 清潭齎詔至其帳, 可汗曰：「人言唐已亡, 安得有使邪?」清潭爲言：「先帝雖棄天下, 廣平王已即天子位, 其仁聖英武類先帝, 故與葉護收二京、破安慶緒者, 是與可汗素厚, 且唐歲給回紇繒絹, 豈忘之邪?」是時, 回紇已逾三城, 見州縣榛萊, 烽障無守, 有輕唐色. 乃遣使北收單于府兵、倉庫, 數以語淩靳清潭. 清潭密白帝：「回紇兵十萬向塞.」朝廷震驚, 遣殿中監藥子昂迎勞, 且視軍, 遇於太原, 密識其兵裁四千, 孺弱萬餘, 馬四萬, 與可敦偕來. 帝令懷恩與回紇會. 因遣使上書, 請助天子討賊. 回紇欲入蒲關, 徑沙苑而東, 子昂說曰：「自寇亂來, 州縣殘虛, 供億無所資, 且賊在東京, 若入井陘, 以取邢、洺、衛、懷, 收賊財帑, 乃鼓而南, 上策也.」不聽. 子昂曰：「然則趨懷太行道, 南據河陽, 扼賊喉衿.」又不聽. 曰：「食太原倉粟, 右次陝, 與澤潞、河南、懷鄭兵合.」回紇從之.

詔以雍王爲天下兵馬元帥, 進子昂兼御史中丞, 與右羽林衛將軍魏琚爲左右廂兵馬使, 中書舍人韋少華爲元帥判官, 御史中丞李進爲行軍司馬, 東會回紇. 敕元帥爲諸軍先鋒, 與諸節度會陝州. 時可汗壁陝州北, 王往見之, 可汗責王不蹈舞. 子昂辭曰：「王, 嫡皇孫, 二宮在殯, 禮不可以蹈舞.」回紇廷詰曰：「可汗爲唐天子弟, 於王, 叔父行也, 容有不蹈舞乎?」子昂固拒, 即言：「元帥, 唐太子也, 將君中國, 而可舞蹈見可汗哉?」回紇君臣度不能屈, 即引子昂、進、少華、琚搒之百, 少華、琚一夕死, 王還營. 官軍以王見辱, 將合誅回紇, 王以賊未滅止之.

於是, 懷恩與虜左殺爲先驅. 朝義使反間, 左殺執以獻, 與諸將同擊賊, 戰橫水, 走之, 進收東都. 可汗使拔賀那賀天子, 獻朝義旗物. 雍王還靈寶, 可汗屯河陽, 留三月, 屯旁人困於剽辱. 仆固瑒率回紇兵與朝義挐戰, 蹀血二千里, 梟其首, 河北悉平. 懷恩道相州西山崞口還屯, 可汗出澤、潞, 與懷恩會, 道太原去.

初, 回紇至東京, 放兵攘剽, 人皆遁保聖善、白馬二祠浮屠避之, 回紇怒, 火浮屠, 殺萬餘人, 及是益橫, 詬折官吏, 至以兵夜斫含光門, 入鴻臚寺. 方其時, 陝州節度使郭英乂留守東都, 與魚朝恩及朔方軍驕肆, 因回紇爲暴, 亦掠汝、鄭間, 鄉不完廬, 皆蔽紙爲裳, 虐於賊矣.

帝念少華等死, 故贈少華左散騎常侍, 琚揚州大都督, 賜一子六品官. 於是冊可汗曰頡咄登裏骨啜蜜施合俱錄英義建功毘伽可汗, 可敦曰娑墨光親麗華毘伽可敦, 以左散騎常侍王翊使, 即其牙命之, 自可汗至宰相共賜實封二萬戶. 又以左殺爲雄朔王, 右殺寧朔王, 胡祿都督金河王, 拔鑒將軍靜漠王, 十都督皆國公.

永泰初, 懷恩反, 誘回紇、吐蕃入寇. 俄而懷恩死, 二虜爭長, 回紇首領潛詣涇陽見郭子儀, 請改事. 子儀率麾下叩回紇營. 回紇曰：「願見令公.」子儀出旗門, 回紇曰：「請釋甲.」子儀易服. 酋長相顧曰：「真是公矣！」時李光進、路嗣恭介馬在側, 子儀示酋長曰：「此渭北節度使某, 朔方軍糧使某.」酋長下馬拜, 子儀亦下見之. 虜數百環視, 子儀麾下亦至, 子儀麾左右使卻, 且命酒與飲, 遺以纏頭彩三千, 召可汗弟合胡祿等持手, 因讓曰：「上念回紇功, 報爾固厚, 何負而來? 今即與汝戰, 何遽降也? 我將獨入爾營, 雖殺我, 吾將士能擊汝.」酋長讋服曰：「懷恩詭我曰『唐天子南走, 公見廢』, 是以來. 今天可汗在, 公無恙, 吾等願還擊吐蕃以報厚恩. 然懷恩子, 可敦弟也, 願赦死.」於是子儀持酒, 胡祿請盟而飲, 子儀曰：「唐天子萬歲, 回紇可汗亦萬歲, 二國將相如之. 有如負約, 身死行陣, 家屠戮.」方時, 虜宰相磨咄莫賀達幹、頓莫賀達幹等聞言皆奪氣, 酒至其所, 輒曰：「無易公誓.」始, 虜有二巫, 言「此行必不戰, 當見大人而還」；及是相顧笑曰：「巫不吾紿也.」 朔方先鋒兵馬使白元光合回紇兵於靈台, 會雪雰嚴晦, 吐蕃閉營撤備, 乃縱擊之, 斬首五萬級, 生禽萬人, 獲馬、橐它、牛、羊, 收所俘唐戶五千. 仆固名臣降, 合胡祿都督等二百人皆來朝, 賜與不可計. 子儀以名臣見. 名臣, 懷恩兄子, 銳將也.

大曆三年, 光親可敦卒, 帝遣右散騎常侍蕭昕持節吊祠. 明年, 以懷恩幼女爲崇徽公主繼室, 兵部侍郎李涵持節冊拜可敦, 賜繒彩二萬. 是時, 財用屈, 稅公卿騾、橐它給行, 宰相餞中渭橋.

回紇之留京師者, 曹輩掠女子於市, 引騎犯含光門, 皇城皆闔, 詔劉清潭慰止. 復出暴市物, 奪長安令邵說馬, 有司不敢何詰. 自乾元後, 益負功, 每納一馬, 取直四十縑, 歲以數萬求售, 使者相躡, 留舍鴻臚, 駘弱不可用, 帝厚賜欲以愧之, 不知也. 復以萬馬來, 帝不忍重煩民, 爲償六千. 十年, 回紇殺人橫道, 京兆尹黎幹捕之, 詔貸勿劾. 又刺人東市, 縛送萬年獄, 首領劫取囚, 殘獄吏去, 都人厭苦.

十三年, 回紇襲振武, 攻東陘, 入寇太原. 河東節度使鮑防與戰陽曲, 防敗績, 殘殺萬人. 代州都督張光晟又戰羊虎穀, 破之, 虜乃去.

德宗立, 使中人告喪, 且脩好. 時九姓胡勸可汗入寇, 可汗欲悉師向塞, 見使者不爲禮. 宰相頓莫賀達幹曰：「唐, 大國, 無負於我. 前日入太原, 取羊馬數萬, 比及國, 亡耗略盡. 今舉國遠斗, 有如不捷, 將安歸?」可汗不聽, 頓莫賀怒, 因擊殺之, 並屠其支黨及九姓胡幾二千人, 即自立爲合骨咄祿毘伽可汗, 使長建達幹從使者入朝. 建中元年, 詔京兆少尹源休持節冊頓莫賀爲武義成功可汗.

始回紇至中國, 常參以九姓胡, 往往留京師, 至千人, 居貲殖產甚厚. 會酋長突董、翳蜜施、大小梅錄等還國, 裝橐系道, 留振武三月, 供擬珍豐, 費不貲. 軍使張光晟陰伺之, 皆盛女子以橐, 光晟使驛吏刺以長錐, 然後知之. 已而聞頓莫賀新立, 多殺九姓胡人, 懼不敢歸, 往往亡去, 突董察視嚴亟. 群胡獻計於光晟, 請悉斬回紇, 光晟許之, 即上言：「回紇非素強, 助之者九胡爾. 今其國亂, 兵方相加, 而虜利則往, 財則合, 無財與利, 一亂不振. 不以此時乘之, 復歸人與幣, 是謂借賊兵, 資盜糧也.」乃使裨校陽不禮, 突董果怒, 鞭之. 光晟因勒兵盡殺回紇群胡, 收橐它、馬數千, 繒錦十萬, 且告曰：「回紇抶大將, 謀取振武, 謹先誅之.」部送女子還長安. 帝召光晟還, 以彭令方代之, 遣中人與回紇使聿達幹往言其端, 因欲與虜絕. 敕源休俟命太原. 明年, 乃行, 因歸突董等四喪. 突董, 可汗諸父也. 源休至, 可汗令大臣具車馬出迎, 其大相頡幹迦斯踞坐責休等殺突董事, 休言：「彼自與張光晟斗死, 非天子命.」又曰：「使者皆負死罪, 唐不自戮, 何假手於我邪?」良久罷去, 休等幾死. 留五旬, 卒不見可汗. 可汗傳謂休曰：「國人皆欲爾死, 我獨不然. 突董等已亡, 今又殺爾, 猶以血濯血, 徒益汙. 吾以水濯血, 不亦善乎? 爲我言有司, 所負馬直一百八十萬, 可速償我.」遣散支將軍康赤心等隨休來朝. 帝隱忍, 賜以金繒.

後三年, 使使者獻方物, 請和親. 帝蓄前恚未平, 謂宰相李泌曰：「和親待子孫圖之, 朕不能已.」泌曰：「陛下豈以陝州故憾乎?」帝曰：「然. 朕方天下多難, 未能報, 且毋議和.」泌曰：「辱少華等乃牟羽可汗也, 知陛下即位必償怨, 乃謀先苦邊, 然兵未出, 爲今可汗所殺矣. 今可汗初立, 遣使來告, 垂發不翦, 待天子命. 而張光晟殺突董等. 雖幽止使人, 然卒完歸, 則爲無罪矣.」帝曰：「卿言則然, 顧朕不可負少華等, 奈何?」泌曰：「臣謂陛下不負少華, 少華負陛下. 且北虜君長身赴難, 陛下在籓, 春秋未壯, 而輕度河入其營, 所謂冒豺虎之場也. 爲少華等計, 當先定會見禮, 臣猶危之, 奈何孑然赴哉? 臣昔爲先帝行軍司馬, 方葉護來, 先帝祗使宴於府. 及議征討, 則不見也. 葉護邀臣至營, 帝不許, 使好謂曰：『主當勞客, 客返勞主邪? 』東收京師, 約曰：『土地、人衆歸我, 玉帛、子女予回紇.』戰勝, 葉護欲大掠, 代宗下馬拜之, 回紇乃東向洛. 臣猶恨以元帥拜葉護於馬前, 爲左右過, 然先帝曰：『王仁孝, 足辦朕事.』下詔尉勉. 葉護乃牟羽諸父也, 牟羽之來, 陛下以元子不拜於帳下, 而可汗不敢少有失於陛下, 則陛下未嘗屈矣. 先帝拜葉護, 全京城, 陛下乃不拜可汗, 固伸威於虜, 何恨焉? 然計香積、陝州事, 以屈己爲是乎? 伸威爲是乎? 藉令少華等以陛下見可汗, 閉壁五日, 與陛下張飲, 天下豈不寒心哉? 而天助威神, 使豺狼馴服, 牟羽母捧陛下以貂裘, 叱左右促命騎, 躬送出營. 此少華等負陛下也. 假令牟羽爲有罪, 則今可汗已殺之, 立者乃牟羽從父兄, 是爲有功, 渠可忘之邪? 且回紇可汗銘石立國門曰：『唐使來, 當使知我前後功』云. 今請和, 必舉部南望, 陛下不之答, 其怨必深. 願聽昏而約用開元故事, 如突厥可汗稱臣, 使來者不過二百, 市馬不過千, 不以唐人出塞, 亦無不可者.」帝曰：「善.」乃許降公主, 回紇亦請如約. 詔咸安公主下嫁, 又詔使者合闕達幹見公主於麟德殿, 使中謁者齎公主畫圖賜可汗.

明年, 可汗遣宰相跌都督等衆千餘, 並遣其妹骨咄祿毘伽公主率大酋之妻五十人逆主, 且納聘. [足夾]跌至振武, 爲室韋所鈔, 戰死. 有詔其下七百, 皆聽入朝, 舍鴻臚, 帝御延喜門見使者. 是時, 可汗上書恭甚, 言：「昔爲兄弟, 今婿, 半子也. 陛下若患西戎, 子請以兵除之.」又請易回紇曰回鶻, 言捷鷙猶鶻然. 帝欲饗回鶻公主, 問禮於李泌, 對曰：「肅宗於敦煌王爲從祖兄, 回鶻妻以女, 見帝於彭原, 獨拜廷下, 帝呼曰『婦』而不名『嫂』也. 當艱虞時, 方藉其用, 猶以臣之, 況今日乎?」於是引回鶻公主入銀台門, 長公主三人候諸內, 譯史傳導, 拜必答, 揖與進. 帝御秘殿, 長公主先入侍, 回鶻公主入, 拜謁已, 內司賓導至長公主所, 又譯史傳問, 乃與俱入. 至宴所, 賢妃降階俟, 回鶻公主拜, 賢妃答拜. 又拜召已, 由西階升, 乃坐. 有賜則降拜, 非帝賜則避席拜, 妃、公主皆答拜. 訖歸, 凡再饗. 帝又盡建咸安公主官屬, 視王府. 以嗣滕王湛然爲昏禮使, 右仆射關播護送, 且將冊書拜可汗爲汩咄祿長壽天親毘伽可汗, 公主爲智惠端正長壽孝順可敦.

貞元五年, 可汗死, 子多邏斯立, 國人號「泮官特勒」, 以鴻臚卿郭鋒持節冊拜愛登裏邏汩沒蜜施俱錄毘伽忠貞可汗.

初, 安西、北庭自天寶末失關、隴, 朝貢道隔. 伊西北庭節度使李元忠、四鎮節度留後郭昕數遣使奉表, 皆不至. 貞元二年, 元忠等所遣假道回鶻, 乃得至長安. 帝進元忠爲北庭大都護, 昕爲安西大都護. 自是, 道雖通, 而虜求取無涘. 沙陀別部六千帳, 與北庭相依, 亦厭虜裒索, 至三葛祿、白眼突厥素臣回鶻者尤怨苦, 皆密附吐蕃, 故吐蕃因沙陀共寇北庭, 頡幹迦斯與戰, 不勝, 北庭陷. 於是都護楊襲古引兵奔西州. 回鶻以壯卒數萬召襲古, 將還取北庭, 爲吐蕃所擊, 大敗, 士死太半, 迦斯奔還. 襲古挈餘衆將入西州, 迦斯紿曰：「弟與我俱歸, 當使公還唐.」襲古至帳, 殺之. 葛祿又取深圖川, 回鶻大恐, 稍南其部落以避之.

是歲, 可汗爲少可敦葉公主所毒死, 可敦亦仆固懷恩之孫, 懷恩子爲回鶻葉護, 故女號葉公主云. 可汗之弟乃自立. 迦斯方攻吐蕃, 其大臣率國人共殺篡者, 以可汗幼子阿啜嗣. 迦斯還, 可汗等出勞, 皆俯伏言廢立狀, 惟大相生死之. 悉發郭鋒所賜器幣餉迦斯. 可汗拜且泣曰：「今幸得繼絕, 仰食於父也.」迦斯以其柔屈, 乃相持哭, 遂臣事之, 以器幣悉給將士, 無所私, 其國遂安. 遣達北特勒梅錄將軍來告, 且聽命. 詔鴻臚少卿庾鋋冊阿啜爲奉誠可汗. 俄以律支達幹來告少寧國公主之喪. 主, 榮王女也. 始寧國下嫁, 又以媵之. 寧國後歸, 因留回鶻中爲可敦, 號「少寧國」, 曆配英武、英義二可汗. 至天親可汗時, 始居外. 其配英義生二子, 皆爲天親所殺. 是歲, 回鶻擊吐蕃、葛祿於北庭, 勝之, 且獻俘. 明年, 使藥羅葛炅來朝, 炅本唐人呂氏, 爲可汗養子, 遂從可汗姓. 帝以其用事, 賜齎殊優, 拜檢校尚書右仆射.

十一年, 可汗死, 無子, 國人立其相骨咄祿爲可汗, 以使者來, 詔秘書監張薦持節冊拜愛滕裏邏羽錄沒蜜施合胡祿毘伽懷信可汗. 骨咄祿本[足夾]跌氏, 少孤, 爲大首領所養, 辯敏材武, 當天親時數主兵, 諸酋尊畏. 至是, 以藥羅葛氏世有功, 不敢自名其族, 而盡取可汗子孫內之朝廷.

永貞元年, 可汗死, 詔鴻臚少卿孫杲臨吊, 冊所嗣爲滕裏野合俱錄毘伽可汗.

元和初, 再朝獻, 始以摩尼至. 其法日晏食, 飲水茹葷, 屏湩酪, 可汗常與共國者也. 摩尼至京師, 歲往來西市, 商賈頗與囊橐爲奸. 三年, 來告咸安公主喪. 主曆四可汗, 居回鶻凡二十一歲. 無幾, 可汗亦死, 憲宗使宗正少卿李孝誠冊拜愛登裏羅汨蜜施合毘伽保義可汗. 閱三歲, 使者再朝, 遣伊難珠再請昏, 未報. 可汗以三千騎至□鵜泉, 於是振武以兵屯黑山, 治天德城備虜. 禮部尚書李絳奏言：「回鶻盛強, 北邊空虛, 一爲風塵, 則弱卒非抗敵之夫, 孤城爲不守之地. 儻陛下懷此, 增甲兵, 飭城壘, 中夏長策, 生人大幸也. 臣觀今日處置, 未得其要. 夫邊憂有五, 請曆言之：北狄貪沒, 唯利是視, 比進馬規直, 再歲不至, 豈厭繒帛利哉? 殆欲風高馬肥, 而肆侵軼. 故外攘內備, 必煩朝廷, 一可憂；兵力未完, 斥侯未明, 戈甲未備, 城池未固, 飾天德則虜必疑, 虛西城則磧道無倚, 二可憂；夫城保要害, 攻守險易, 當謀之邊將, 今乃規河塞之外, 裁廟堂之上, 虜猝犯塞, 應接失便, 三可憂；自脩好以來, 山川形勝, 兵戍滿虛, 虜皆悉之, 賊掠諸州, 調發在旬朔外, 其系累人畜在旦夕內, 比王師至則虜已歸, 寇能久留, 役亦轉廣, 四可憂；北狄西戎, 素相攻討, 故邊無虞, 今回鶻不市馬, 若與吐蕃結約解仇, 則將臣閉壁憚戰, 邊人拱手受禍, 五可憂. 又淮西吳少陽垂死, 可乘其變, 諸道興發, 役且十倍. 臣謂宜聽其婚, 使守蕃禮, 所謂三利也；和親則烽燧不驚, 城堞可治, 盛兵以畜力, 積粟以固軍, 一也；既無北顧憂, 可南事淮右, 申令於垂盡之寇, 二也；北虜恃我戚, 則西戎怨愈深, 內不得寧, 國家坐受其安, 寇掠長息, 三也. 今舍三利, 取五憂, 甚非計. 或曰降主費多, 臣謂不然. 我三分天下賦, 以一事邊. 今東南大縣賦歲二十萬緡, 以一縣賦爲婚貲, 非損寡得大乎? 今惜婚費不與, 假如王師北征, 兵非三萬、騎五千不能捍且馳也. 又如保十全之勝, 一歲輒罷, 其饋餉供儗, 豈止一縣賦哉?」帝不聽.

列傳第一百四十二下

回鶻下

回鶻之請昏, 有司度費當五百萬, 帝方內討強節度, 故遣宗正少卿李誠、太常博士殷侑往諭不可. 穆宗立, 回鶻又使合達幹等來固求昏, 許之. 俄而可汗死, 使者臨冊所嗣爲登囉羽錄沒蜜施句主毘伽崇德可汗. 可汗已立, 遣伊難珠、句錄、都督思結等以葉護公主來逆女, 部渠二千人, 納馬二萬、橐它千. 四夷之使中國, 其衆未嘗多此. 詔許五百人至長安, 餘留太原. 詔以太和公主下降. 主, 憲宗女也. 帝爲主建府, 以左金吾衛大將軍胡證、光祿卿李憲持節護送, 太府卿李說爲昏禮使, 冊拜主爲仁孝端麗明智上壽可敦, 告於廟, 天子御通化門餞主, 群臣班辭於道. 公主出塞, 距回鶻牙百里, 可汗欲先與主由間道私見, 胡證不可, 虜人曰：「昔咸安公主行之.」證曰：「天子詔我送公主授可汗, 今未見, 不可先也.」乃止. 於是可汗升樓坐, 東向, 下設毳幔以居公主, 請襲胡衣, 以一姆侍出, 西向拜已, 退即次, 被可敦服, 絳通裾大襦, 冠金冠, 前後銳, 復出拜已, 乃升曲輿, 九相分負, 右旋於廷者九, 降輿升樓, 與可汗聯坐, 東向, 群臣以次謁. 可敦亦自建牙, 以二相出入帳中. 證等歸, 可敦大宴, 悲啼眷慕. 可汗厚贈使者.

是時, 裴度方伐幽、鎮, 回鶻使渠將李義節以兵三千佐天子平河北, 議者懲艾前患, 不聽, 兵已及豐州, 使者厚賜乃去.

敬宗即位之年, 可汗死, 其弟曷薩特勒立, 遣使者冊爲愛登裏羅汨沒密施合毘伽昭禮可汗, 賜幣十二車. 文宗初, 又賜馬直絹五十萬. 大和六年, 可汗爲其下所殺, 從子胡特勒立, 使者來告. 明年, 遣左驍衛將軍唐弘實與嗣澤王溶持節冊爲愛登裏羅汨沒蜜施合句錄毘伽彰信可汗. 開成四年, 其相掘羅勿作難, 引沙陀共攻可汗, 可汗自殺, 國人立{廠盍}馺特勒爲可汗. 方歲饑, 遂疫, 又大雪, 羊、馬多死, 未及命. 武宗即位, 以嗣澤王溶臨告, 乃知其國亂.

俄而渠長句錄莫賀與黠戛斯合騎十萬攻回鶻城, 殺可汗, 誅掘羅勿, 焚其牙, 諸部潰其相馺職與厖特勒十五部奔葛邏祿, 殘衆入吐蕃、安西. 於是, 可汗牙部十三姓奉烏介特勒爲可汗, 南保錯子山. 黠戛斯已破回鶻, 得太和公主；又自以李陵後, 與唐同宗, 故遣使者達幹奉主來歸. 烏介怒, 追擊達幹殺之, 劫主南度磧, 邊人大恐. 進攻天德城, 振武節度使劉沔屯雲伽關拒卻之. 宰相李德裕建言：「回鶻曩有功, 今饑且亂, 可汗無歸, 不可擊, 宜遣使者贍安之.」帝用兵部郎中李拭行邊刺狀. 於是, 其相赤心與王子嗢沒斯、特勒那頡啜將其部欲自歸, 而公主亦遣使者來言烏介已立, 因請命. 又大臣頡幹伽思等表假振武居公主、可汗. 帝乃詔右金吾衛大將軍王會持節慰撫其衆, 輸糧二萬斛, 不許借振武, 令中人好語開諭；又詔使者持冊往, 潛稽其行, 須變.

明年, 回鶻奉主至漠南, 入雲、朔, 剽橫水, 殺掠甚衆, 轉側天德、振武間, 盜畜牧自如. 乃召諸道兵合討. 嗢沒斯以赤心奸桀, 難得要領, 即密約天德戍將田牟, 誘赤心斬帳下. 那頡啜收赤心衆七千帳東走振武、大同, 因室韋、黑沙南窺幽州, 節度使張仲武破之, 悉得其衆. 那頡啜走, 烏介執而殺之. 然烏介兵尚強, 號十萬, 駐牙大同北閭門山. 而特勒厖俱遮、阿敦寧等凡四部, 及將軍曹磨你衆三萬, 因仲武降, 嗢沒斯亦附使者送款. 帝欲使助可汗復國, 而可汗已攻雲州, 劉沔與戰, 敗績. 嗢沒斯率三部及特勒、大酋二千騎詣振武降. 詔拜嗢沒斯爲右金吾衛大將軍, 爵懷化郡王, 以天德爲歸義軍, 即拜歸義軍使；阿曆支寧邊郡公, 習勿啜昌化郡公, 烏羅思寧朔郡公, 並爲冠軍大將軍、左威衛大將軍；愛邪勿寧塞郡公, 爲右領軍大將軍. 加賜嗢沒斯牙旗、豹尾、刀器諸物, 給其屬冠帶. 詔宰相德裕采秦、漢以來興殊俗、忠效卓異者凡三十人, 爲《異域歸忠傳》寵賜之. 嗢沒斯請留族太原, 率昆弟爲天子捍邊, 帝命劉沔爲列舍雲、朔間處其家. 可汗遣使者藉兵欲還故廷, 且假天德城, 帝不許. 可汗恚, 進略大同川, 轉戰攻雲州, 刺史嬰壁不敢出. 詔益發諸鎮兵屯太原以北.

嗢沒斯等既朝, 皆賜李氏, 名嗢沒斯曰思忠, 阿曆支曰思貞, 習勿啜曰思義, 烏羅思曰思禮；愛邪勿曰弘順, 即拜歸義軍副使. 於是, 詔劉沔爲回鶻南面招撫使, 張仲武東面招撫使, 思忠爲河西黨項都將、西南面招討使, 沔營雁門. 又詔銀州刺史何清朝、蔚州刺史契苾通, 以蕃、渾兵出振武, 與沔、仲武合, 稍逼回鶻. 思忠數深入諭降其下. 沔分沙陀兵益思忠, 河中軍以騎五百益弘順. 沔進次雲州, 思忠屯保大柵率河中、陳許兵與回鶻戰, 敗之. 明年, 又爲弘順所破. 沔與天德行營副使石雄料勁騎及沙陀、契苾等雜虜, 夜出雲州, 走馬邑, 抵安衆塞, 逢虜, 與戰破之. 烏介方薄振武, 雄馳入, 夜穴壘出鏖兵, 烏介驚, 引去, 雄追北至殺胡山, 烏介被創走. 雄遇公主, 奉主還, 降特勒以下衆數萬, 盡收輜帑及所賜詔書. 可汗收所餘往依黑車子, 詔弘順、清朝窮躡. 弘順厚啖黑車子以利, 募殺烏介. 初, 從可汗亡者既不能軍, 往往詣幽州降, 留者皆饑寒痕夷, 裁數千. 黑車子幸其殘, 即殺烏介. 其下又奉其弟遏撚特勒爲可汗. 帝詔德裕紀功銘石於幽州, 以誇後世.

思忠等以國亡, 皆願入朝, 見聽, 遂罷歸義軍, 擢思忠左監門衛上將軍兼撫王傅, 兩稟其奉, 賜第永樂坊, 分其兵賜諸節度. 虜人憚隸食諸道, 據滹沱河叛, 劉沔坑殺三千人. 詔回鶻營功德使在二京者, 悉冠帶之. 有司收摩尼書若象燒於道, 產貲入之官.

遏撚可汗裒殘部五千, 仰食於奚大酋碩舍朗. 大中初, 仲武討奚, 破之, 回鶻浸耗滅, 所存名王貴臣五百餘, 轉依室韋. 仲武諭令羈致可汗等, 遏撚懼, 挾妻葛祿、子特勒毒斯馳九騎夜委衆西走, 部人皆慟哭. 室韋七姓析回鶻隸之. 黠戛斯怒, 與其相阿播將兵七萬擊室韋, 悉收回鶻還磧北. 遺帳伏山林間, 狙盜諸蕃自給, 稍歸厖特勒. 是時, 特勒已自稱可汗, 居甘州, 有磧西諸城. 宣宗務綏柔荒遠, 遣使者抵靈州省其酋長, 回鶻因遣人隨使者來京師, 帝即冊拜嗢祿登裏邏汨沒蜜施合俱錄毘伽懷建可汗. 後十餘年, 一再獻方物.

懿宗時, 大酋仆固俊自北庭擊吐蕃, 斬論尚熱盡取西州、輪台等城, 使達幹米懷玉朝且獻俘, 因請命, 詔可. 其後王室亂, 貢會不常, 史亡其傳.

昭宗幸鳳翔, 靈州節度使韓遜表回鶻請率兵赴難, 翰林學士韓偓曰：「虜爲國仇舊矣. 自會昌時伺邊, 羽翼未成, 不得逞. 今乘我危以冀幸, 水可開也.」遂格不報. 然其國卒不振, 時時以玉、馬與邊州相市云.

薛延陀者, 先與薛種雜居, 後滅延陀部有之, 號薛延陀, 姓一利咥氏. 在鐵勒諸部最雄張, 風俗大抵與突厥同.

西突厥處羅可汗之殺鐵勒諸酋也, 其下往往相率叛去, 推契苾哥楞爲易勿真莫賀可汗, 據貪汗山, 奉薛延陀乙失缽爲野咥可汗, 保燕末山. 而突厥射匱可汗復強, 二部黜可汗號往臣之. 回紇、拔野古、阿跌、同羅、仆骨、白霫在鬱督軍山者, 東附始畢可汗；乙失缽在金山者, 西役葉護可汗.

貞觀二年, 葉護死, 其國亂, 乙失缽孫曰夷男, 率部帳七萬附頡利可汗. 後突厥衰, 夷男反攻頡利, 弱之, 於是諸姓多叛頡利, 歸之者共推爲主, 夷男不敢當. 明年, 太宗方圖頡利, 遣遊擊將軍喬師望曨路齎詔書、鼓纛, 冊拜夷男爲真珠毘伽可汗. 夷男已受命, 遣使謝, 歸方物, 乃樹牙鬱督軍山, 直京師西北六千里, 東靺鞨, 西葉護突厥, 南沙磧, 北俱倫水, 地大衆附, 於是回紇等諸部莫不伏屬. 其弟統特勒入朝, 帝以精刀、寶鞭賜之曰：「下有大過者, 以吾鞭鞭之.」夷男以爲寵. 頡利可汗之滅, 塞隧空荒, 夷男率其部稍東, 保都尉楗山獨邏水之陰, 遠京師才三千里而贏, 東室韋, 西金山, 南突厥, 北瀚海, 蓋古匈奴地也. 勝兵二十萬, 以二子大度設、突利失分將之, 號南、北部. 七年間, 使者八朝. 帝恐後強大爲患, 欲產其禍, 乃下詔拜其二子皆爲小可汗.

十五年, 帝以李思摩爲可汗, 始度河, 牙於漠南. 夷男惡之, 未發. 方帝幸洛陽, 將遂封泰山, 夷男與其下謀曰：「天子封泰山, 萬國皆助兵, 悉會行在, 邊鄣空單, 思摩可取也.」乃使大度設勒兵二十萬, 南絕漠, 壁白道川, 率一兵得四馬, 擊思摩. 思摩走朔州, 言狀, 且請師. 於是詔營州都督張儉統所部與奚、霫、契丹乘其東, 朔州道行軍總管李勣衆六萬、騎三千, 營朔州, 靈州道行軍總管李大亮衆四萬、騎五千, 屯靈武, 慶州道行軍總管張士貴衆萬七千出雲中, 涼州道行軍總管李襲譽經略之. 帝敕諸將曰：「延陀度漠, 馬已疲. 夫用兵者, 見利疾進, 不利亟去. 今虜不急擊思摩, 又不速還, 勢必敗, 卿等勿與戰, 須其歸, 可擊也.」既而延陀使者來, 求與突厥平. 帝曰：「我約漠以北, 延陀制之, 漠以南, 突厥專之, 有輒相掠, 誅不赦. 延陀父事我而首違詔, 得非亂邪? 而曰與突厥和, 乃故約也, 尚何請?」不報.

大度設次長城, 思摩已南走, 大度設度不可得, 乃遣人乘長城罵之. 適會勣兵至, 行壒屬天, 遽率衆走赤柯, 度青山, 然道回遠, 勣選敢死士與突騎徑臘河, 趣白道, 及大度設, 尾之不置. 大度設顧不脫, 度諾真水, 陣以待. 先是, 延陀擊沙缽羅及阿史那社爾, 皆以徒戰勝, 至是卻騎不用, 率五人爲伍, 一執馬, 四前斗, 令曰：「勝則騎而逐, 負者死, 沒其家以償戰士.」及戰, 突厥兵迮, 延陀騰逐, 勣救之, 延陀縱射, 馬輒死. 勣乃以步士百人爲隊, 搗其罅, 虜潰, 部將薛萬徹率勁騎先收執馬者, 故延陀不能去, 斬首數千級, 獲馬萬五千. 大度設亡去, 萬徹追弗及. 殘卒奔漠北, 會雪甚, 衆皸踣死者十八. 始延陀能以術禬神致雪, 冀困勣師, 及是反自敝云.

勣還入定襄, 天子遣使者齎璽書勞問, 賞功恤死. 延陀之使留待命者, 帝悉還之, 曰：「歸語爾可汗, 爾自負其強, 以突厥爲弱, 厚誅斂之, 又取首領以爲質, 且我爲天下主, 渠嘗賦發於爾邪? 後有利害, 當謹思, 毋遽也.」延陀乃遣使謝罪, 又遣其仲父沙缽羅獻馬三千, 因請昏. 帝曰：「延陀本一俟斤, 我則立之, 度其力孰與頡利比, 而敢橈邊乎?」不許昏.

明年, 以使來益獻馬、牛、羊、橐它, 固求昏. 帝與大臣計曰：「延陀屈強, 朕策顧有二：選士十萬擊之, 使無遺種, 百年計也；絕昏羈縻, 使無邊憂, 三十年計也. 然則孰利?」房玄齡曰：「今大亂餘氓, 痍破未完, 戰雖勝, 猶危道也. 不如和親.」帝曰：「善.」許以新興公主下嫁, 召突利失大享, 群臣侍, 陳寶器, 奏《慶善》、《破陣》盛樂及十部伎, 突利失頓首上千萬歲壽. 詔夷男親迎, 帝將幸靈州以成昏事. 夷男大喜, 詫曰：「我鐵勒部人耳, 上以我爲可汗, 公主以女我, 乘輿爲我幸邊, 誰與我榮?」乃搜賦諸下羊馬爲貲. 或說夷男曰：「可汗與唐, 皆一國主, 奈何往朝? 有如見款, 尚可悔?」夷男曰：「不然. 吾聞唐天子有德, 四方共臣之, 藉獨留我, 磧北亦須有主, 然舍我而求它, 非計也.」下乃不敢言.

時帝詔有司受所獻, 延陀無府庫, 調斂於下, 不亟集, 又度磧, 水草乏, 馬羊多死, 納貢後期, 帝亦止行. 畜口耗死僅半, 議者謂：「夷狄嘗爲中國私, 今禮不具而與昏, 恐後有輕中國心.」乃下詔絕昏, 謝其使. 或曰：「既許之, 信不可失.」帝曰：「公等計非也. 昔漢匈奴強, 中國不抗, 故飾子女嫁單于. 今北狄弱, 我能制之, 而延陀方謹事我者, 顧新立, 倚我以服衆. 彼同羅、仆骨力足制延陀而不發, 懼我也. 我又妻之, 固中國婿, 名重而援堅, 諸部將歸之, 戎狄野心, 能自立則叛矣. 今絕昏, 使諸姓聞之, 將爭擊延陀, 亡可待也.」李思摩果侵掠之. 延陀遣突利失寇定襄, 詔李勣逐出塞. 俄遣使請率師助伐高麗, 以刺帝意, 帝引使者謂曰：「歸語爾可汗, 我父子東征, 能寇邊者可即來.」夷男沮縮, 不敢謀, 以使謝, 固請助軍. 帝嘉答. 高麗莫離支令靺鞨以厚利啖夷男, 欲與連和, 夷男氣素索, 不發, 亦會病死, 帝爲祭於行.

始延陀請以庶子曳莽爲突利失可汗, 統東方；嫡子拔灼爲肆葉護可汗, 統西方. 白道之役, 曳莽實爲之謀, 國人多怨. 及會葬, 曳莽亟還部, 拔灼分兵襲殺之, 自立爲頡利俱利失薛沙多彌可汗. 方是時, 王師猶在遼, 因即寇邊. 帝遣江夏王道宗屯朔州, 代州都督薛萬徹與左驍衛大將軍阿史那社爾屯勝州, 左武候大將軍薩孤吳仁屯靈州, 執失思力與突厥掎角塞下, 虜知有備, 乃去.

拔灼性卞克, 多殺父時貴臣而任所親昵, 國人不安, 而阿波設與唐使者遇於靺鞨東鄙, 小戰不利, 還怖國人曰：「唐兵至矣！」衆大擾, 諸部遂潰. 多彌可汗以十餘騎遁去, 依阿史那時健, 俄爲回紇所殺, 盡屠其宗, 衆五六萬奔西域, 立真珠毘伽可汗昆弟子咄摩支, 號伊特勿失可汗, 遣使者上言：「願保鬱督軍山.」常詔兵部尚書崔敦禮與李勣尉安之, 俾定其國.

鐵勒諸部素伏延陀, 而咄摩支雖衰孑, 尚臣畏之. 帝恐卒爲患, 詔勣等曰：「降則撫之, 叛則擊之.」勣至, 咄摩支大駭, 陰欲拒戰, 外好言乞降. 勣知之, 縱兵擊, 斬五千餘級, 系老孺三萬, 遂滅其國. 咄摩支聞天子使者蕭嗣業在回紇, 身詣嗣業丐降, 入朝, 拜右武衛將軍, 賜田宅. 初, 延陀將滅, 有丐食於其部者, 延客帳中, 妻視客人而狼首, 主不覺, 客已食, 妻語部人共追之, 至鬱督軍山, 見二人焉, 曰：「我神也, 薛延陀且滅.」追者懼, 卻走, 遂失之. 至是果敗此山下.

帝以延陀滅, 欲並契苾等降之, 復遣道宗率阿史那社爾等分部窮討, 帝幸靈州, 節度諸將. 於是鐵勒十一部皆歸命天子, 請吏內屬. 道宗等徑磧擊延陀餘衆阿波達幹, 斬首千餘級, 逐北二百里. 萬徹抵北道, 諭降回紇諸酋. 虜所遣使踵及帝行在, 凡數千人, 上言：「天至尊爲可汗, 世世以奴事, 死不恨.」帝剖其地爲州縣, 北荒遂平. 諸姓有來朝者, 帝勞曰：「爾來, 若鼠得穴、魚得泉, 我爲爾深廣之.」又曰：「我在, 天下四夷有不安安之, 不樂樂之, 如驥尾受蒼蠅, 可使日千里也.」於是告功太廟, 賜民三日酺. 後三年, 餘部叛, 以右領軍大將軍執失思力討平之. 至永徽時, 延陀部亡散者悉還, 高宗爲置嵠彈州處安之.

拔野古一曰拔野固, 或爲拔曳固, 漫散磧北, 地千里, 直仆骨東, 鄰於靺鞨. 帳戶六萬, 兵萬人. 地有薦草, 產良馬、精鐵. 有川曰康幹河, 斷松投之, 三年輒化爲石, 色蒼致, 然節理猶在, 世謂康幹石者. 俗嗜獵射, 少耕獲, 乘木逐鹿冰上. 風俗大抵鐵勒也, 言語少異. 貞觀三年, 與仆骨、同羅、奚、霫同入朝. 二十一年, 大俟利發屈利失舉部內屬, 置幽陵都督府, 拜屈利失右武衛大將軍, 即爲都督. 顯慶時, 與思結、仆固、同羅叛, 以左武衛大將軍鄭仁泰擊之, 斬其渠首. 至天寶間, 能自來朝.

仆骨亦曰仆固, 在多覽葛之東. 帳戶三萬, 兵萬人. 地最北, 俗梗驁, 難召率. 始臣突厥, 後附薛延陀. 延陀滅, 其酋娑匐俟利發歌濫拔延始內屬, 以其地爲金微州, 拜歌濫拔延爲右武衛大將軍、州都督. 開元初, 爲首領仆固所殺, 詣朔方降, 有司誅之. 子曰懷恩, 至德時以功至朔方節度使, 自有傳.

同羅在薛延陀北, 多覽葛之東, 距京師七千里而贏, 勝兵三萬. 貞觀二年, 遣使者入朝. 久之, 請內屬, 置龜林都督府, 拜酋俟利發時健啜爲左領軍大將軍, 即授都督. 安祿山反, 劫其兵用之, 號「曳落河」者也. 曳落河, 猶言健兒云.

渾在諸部最南者. 突厥頡利敗時, 有俟利發阿貪支款塞. 薛延陀之滅, 大俟利發渾汪舉部內向, 以其地爲皋蘭都督府, 後分東、西州. 太宗以阿貪支於汪屬尊, 遣譯者諷汪, 汪欣然避位. 帝嘉其讓, 以阿貪支爲右領軍衛大將軍、皋蘭州刺史, 汪雲麾將軍兼俟利發爲之副. 阿貪支死, 子回貴嗣. 回貴死, 子大壽嗣. 大壽死, 子釋之嗣. 釋之鷙勇不凡, 從哥舒翰拔石堡城, 遷右武衛大將軍, 封汝南郡公. 李光弼保河陽, 釋之以朔方都知兵馬使爲裨將, 進寧朔郡王, 知朔方節度留後. 仆固懷恩之走, 聲爲歸鎮. 釋之曰：「是必衆潰.」將拒之, 其甥張韶曰：「彼如悔禍還鎮, 渠可不納?」釋之信之, 乃納懷恩. 懷恩已入, 使韶殺釋之, 收其軍. 已而惡韶, 罵曰：「若負舅, 肯忠於我?」折其脛, 囚死彌峨城. 釋之子瑊, 建中功臣也, 自有傳.

契苾亦曰契苾羽, 在焉耆西北鷹娑川, 多覽葛之南. 其酋哥楞自號易勿真莫賀可汗, 弟莫賀咄特勒, 皆有勇. 莫賀咄死, 子何力尚紐率其部來歸, 時貞觀六年也. 詔處之甘、涼間, 以其地爲榆溪州. 永徽四年, 以其部爲賀蘭都督府, 隸燕然都護. 何力有戰功, 忠節臣也. 大和中, 其種帳附于振武云.

多覽葛亦曰多濫, 在薛延陀東, 濱同羅水, 勝兵萬人. 延陀已滅, 其酋俟斤多濫葛末與回紇皆朝, 以其地爲燕然都督府, 授右衛大將軍, 即爲府都督. 死, 以多濫葛塞匐爲大俟利發, 繼爲都督.

阿跌, 亦曰訶咥, 或爲鞬跌. 始與拔野古等皆朝, 以其地爲雞田州. 開元中, 鞬跌思泰自突厥默啜所來降. 其後, 光進、光顏皆以戰功至大官, 賜李氏, 附屬籍, 自有傳.

葛邏祿本突厥諸族, 在北庭西北、金山之西, 跨仆固振水, 包多怛嶺, 與車鼻部接. 有三族：一謀落, 或爲謀刺；二熾俟, 或爲婆匐；三踏實力. 永徽初, 高偘之伐車鼻可汗, 三族皆內屬. 顯慶二年, 以謀落部爲陰山都督府, 熾俟部爲大漠都督府, 踏實力部爲玄池都督府, 即用其酋長爲都督. 後分熾俟部置金附州. 三族當東、西突厥間, 常視其興衰, 附叛不常也. 後稍南徙, 自號「三姓葉護」, 兵強, 甘於斗, 廷州以西諸突厥皆畏之. 開元初, 再來朝. 天寶時, 與回紇、拔悉蜜共攻殺烏蘇米施可汗, 又與回紇擊拔悉蜜, 走其可汗阿史那施於北庭, 奔京師. 葛祿與九姓復立回紇葉護, 所謂懷仁可汗者也. 於是葛祿之處烏德犍山者臣回紇, 在金山、北庭者自立葉護, 歲來朝. 久之, 葉護頓毘伽縛突厥叛酋阿布思, 進封金山郡王. 天寶間, 凡五朝. 至德後, 葛邏祿浸盛, 與回紇爭強, 徙十姓可汗故地, 盡有碎葉、怛邏斯諸城. 然限回紇, 故朝會不能自達於朝.

拔悉蜜, 貞觀二十三年始來朝. 天寶初, 與回紇葉護擊殺突厥可汗, 立拔悉蜜大酋阿史那施爲賀臘毘伽可汗, 遣使者入謝, 玄宗賜紫文袍、金鈿帶、魚袋. 不三歲, 爲葛邏祿、回紇所破, 奔北庭. 後朝京師, 拜左武衛將軍, 地與衆歸回紇.

都播, 亦曰都波, 其地北瀕小海, 西堅昆, 南回紇, 分三部, 皆自統制. 其俗無歲時. 結草爲廬. 無畜牧, 不知稼穡, 土多百合草, 掇其根以飯, 捕魚、鳥、獸食之. 衣貂鹿皮, 貧者緝鳥羽爲服. 其昏姻, 富者納馬, 貧者效鹿皮草根. 死以木斂置山中, 或系於樹, 送葬哭泣, 與突厥同. 無刑罰, 盜者倍輸其贓. 貞觀二十一年, 因骨利幹入朝, 亦以使通中國.

骨利幹處瀚海北, 勝兵五千. 草多百合. 產良馬, 首似橐它, 筋骼壯大, 日中馳數百里. 其地北距海, 去京師最遠, 又北度海則晝長夜短, 日入亨羊胛, 熟, 東方已明, 蓋近日出處也. 既入朝, 詔遣雲麾將軍康蘇蜜勞答, 以其地爲玄闕州. 其大酋俟斤因使者獻馬, 帝取其異者號十驥, 皆爲美名：曰「騰霜白」, 曰「雪驄』, 曰「凝露驄」, 曰「縣光驄」, 曰「決波騟』, 曰「飛霞驃」, 曰「發電赤」, 曰「流金□瓜」, 曰「翔麟紫」, 曰「奔虹赤」, 厚禮其使. 龍朔中, 以玄闕州更爲餘吾州, 隸瀚海都督府. 延載初, 亦來朝.

白霫居鮮卑故地, 直京師東北五千里, 與同羅、仆骨接. 避薛延陀, 保奧支水、冷陘山, 南契丹, 北烏羅渾, 東靺鞨, 西拔野古, 地圓袤二千里, 山繚其外, 勝兵萬人. 業射獵, 以赤皮緣衣, 婦貫銅釧, 以子鈴綴襟. 其部有三：曰居延, 曰無若沒, 曰潢水. 其君長臣突厥頡利可汗爲俟斤. 貞觀中再來朝, 後列其地爲寘顏州, 以別部爲居延州, 即用俟斤爲刺史. 顯慶五年, 授酋長李含珠爲居延都督. 含珠死, 弟厥都繼之. 後無聞焉.

斛薛處多濫葛北, 勝兵萬人. 奚結處同羅北, 思結在延陀故牙, 二部合兵凡二萬. 既來朝, 列其地州縣之. 太宗時, 北狄能自通者, 又有烏羅渾, 或曰烏洛侯, 曰烏羅護, 直京師東北六千里而贏, 東靺鞨, 西突厥, 南契丹, 北烏丸, 大抵風俗皆靺鞨也. 烏丸或曰古丸.

又有鞠, 或曰祴, 居拔野古東北, 有木無草, 地多苔. 無羊馬, 人豢鹿若牛馬, 惟食苔, 俗以駕車. 又以鹿皮爲衣, 聚木作屋, 尊卑共居.

又有俞折者, 地差大, 俗與拔野古相埒. 少羊馬, 多貂鼠.

又有駁馬者, 或曰弊剌, 曰遏羅支, 直突厥之北, 距京師萬四千里. 隨水草, 然喜居山, 勝兵三萬. 地常積雪, 木不雕. 以馬耕田, 馬色皆駁, 因以名國云. 北極於海, 雖畜馬而不乘, 資湩酪以食. 好與結骨戰, 人貌多似結骨, 而語不相通. 皆劗發, 樺皮帽. 構木類井幹, 覆樺爲室. 各有小君長, 不能相臣也.

大漢者, 處鞠之北, 饒羊馬, 人物頎大, 故以自名. 與鞠俱鄰於黠戛斯劍海之瀕.

此皆古所未賓者, 當貞觀逮永徽, 奉貂馬入朝, 或一再至.

黠戛斯, 古堅昆國也. 地當伊吾之西, 焉耆北, 白山之旁. 或曰居勿, 曰結骨. 其種雜丁零, 乃匈奴西鄙也. 匈奴封漢降將李陵爲右賢王, 衛律爲丁零王. 後郅支單于破堅昆, 於時東距單于廷七千里, 南車師五千里, 郅支留都之. 故後世得其地者訛爲結骨, 稍號紇骨, 亦曰紇扢斯云. 衆數十萬, 勝兵八萬, 直回紇西北三千里, 南依貪漫山. 地夏沮洳, 冬積雪. 人皆長大, 赤發、析面、綠瞳, 以黑發爲不祥. 黑瞳者, 必曰陵苗裔也. 男少女多, 以環貫耳, 俗趫伉, 男子有男黥其手, 女已嫁黥項. 雜居多淫佚.

謂歲首爲茂師哀, 以三哀爲一時, 以十二物紀年, 如歲在寅則曰虎年. 氣多寒, 雖大河亦半冰. 稼有禾、粟、大小麥、青稞, 步磑以爲面糜. 穄以三月種, 九月獲, 以飯, 以釀酒, 而無果蔬. 畜, 馬至壯大, 以善斗者爲頭馬, 有橐它、牛、羊, 牛爲多, 富農至數千. 其獸有野馬、骨咄、黃羊、□原羝、鹿、黑尾, 黑尾者似麞, 尾大而黑. 魚, 有蔑者長七八尺, 莫痕者無骨, 口出頤下. 鳥, 雁、鶩、烏鵲、鷹、隼. 木, 松、樺、榆、柳、蒲. 松高者仰射不能及顛, 而樺尤多. 有金、鐵、錫, 每雨, 俗必得鐵, 號迦沙, 爲兵絕犀利, 常以輸突厥. 其戰有弓矢、旗幟, 其騎士析木爲盾, 蔽股足, 又以圓盾傅肩, 而捍矢刃.

其君曰「阿熱」, 遂姓阿熱氏, 建一纛, 下皆尚赤, 餘以部落爲之號. 服貴貂、豽, 阿熱冬帽貂, 夏帽金扣, 銳頂而卷末, 諸下皆帽白氈, 喜佩刀礪, 賤者衣皮不帽, 女衣毳毼、錦、罽、綾, 蓋安西、北庭、大食所貿售也. 阿熱駐牙青山, 周柵代垣, 聯氈爲帳, 號「密的支」, 它首領居小帳. 凡調兵, 諸部役屬者悉行. 內貂鼠、青鼠爲賦. 其官, 宰相、都督、職使、長史、將軍、達幹六等. 宰相七, 都督三、職使十, 皆典兵；長史十五, 將軍、達幹無員. 諸部食肉及馬酪, 惟阿熱設餅餌. 樂有笛、鼓、笙、觱篥、盤鈴. 戲有弄駝、師子、馬伎、繩伎. 祠神惟主水草, 祭無時, 呼巫爲「甘.」 昏嫁納羊馬以聘, 富者或百千計. 喪不剺面, 三環屍哭, 乃火之, 收其骨, 歲而乃墓, 然後器泣有節. 冬處室, 木皮爲覆. 其文字言語, 與回鶻正同. 法最嚴, 臨陣橈、奉使不稱、妄議國若盜者皆斷首；子爲盜, 以首著父頸, 非死不脫.

阿熱牙至回鶻牙所, 橐它四十日行. 使者道出天德右二百里許抵西受降城, 北三百里許至□鵜泉, 泉西北至回鶻牙千五百里許, 而有東、西二道, 泉之北, 東道也. 回鶻牙北六百里得仙娥河, 河東北曰雪山, 地多水泉. 青山之東, 有水曰劍河, 偶艇以度, 水悉東北流, 經其國, 合而北入于海.

東至木馬突厥三部落, 曰都播、彌列、哥餓支, 其酋長皆爲頡斤. 樺皮覆室, 多善馬, 俗乘木馬馳冰上, 以板藉足, 屈木支腋, 蹴輒百步, 勢迅激. 夜鈔盜, 晝伏匿, 堅昆之人得以役屬之.

堅昆, 本強國也, 地與突厥等, 突厥以女妻其酋豪, 東至骨利幹, 南吐蕃, 西南葛邏祿. 始隸薛延陀, 延陀以頡利發一人監國. 其酋長三人, 曰訖悉輩, 曰居沙波輩, 曰阿米輩, 共治其國, 未始與中國通. 貞觀二十二年, 聞鐵勒等已入臣, 即遣使者獻方物, 其酋長俟利發失缽屈阿棧身入朝, 太宗勞享之, 謂群臣曰：「往渭橋斬三突厥, 自謂功多, 今俟利發在席, 更覺過之.」俟利發酒酣, 奏願得持笏, 帝以其地爲堅昆府, 拜俟利發左屯衛大將軍, 即爲都督, 隸燕然都護. 高宗世, 再來朝. 景龍中, 獻方物, 中宗引使者勞之曰：「而國與我同宗, 非它蕃比.」屬以酒, 使者頓首. 玄宗世, 四朝獻.

乾元中, 爲回紇所破, 自是不能通中國. 後狄語訛爲黠戛斯, 蓋回鶻謂之, 若曰黃赤面雲, 又訛爲戛戛斯. 然常與大食、吐蕃、葛祿相依杖, 吐蕃之往來者畏回鶻剽鈔, 必住葛祿, 以待黠戛斯護送. 大食有重錦, 其載二十橐它乃勝, 既不可兼負, 故裁爲二十匹, 每三歲一餉黠戛斯. 而回鶻授其君長阿熱官爲「毘伽頓頡斤」.

回鶻稍衰, 阿熱即自稱可汗. 其母, 突騎施女也, 爲母可敦；妻葛祿葉護女, 爲可敦. 回鶻遣宰相伐之, 不勝, 挐斗二十年不解. 阿熱恃勝, 乃肆詈曰：「爾運盡矣！我將收爾金帳, 於爾帳前馳我馬, 植我旗, 爾能抗, 亟來, 即不能, 當疾去.」回鶻不能討, 其將句錄莫賀導阿熱破殺回鶻可汗, 諸特勒皆潰. 阿熱身自將, 焚其牙及公主所廬金帳者, 回鶻可汗常坐也. 乃悉收其寶貲, 並得太和公主, 遂徙牙牢山之南. 牢山亦曰賭滿, 距回鶻舊牙度馬行十五日. 阿熱以公主唐貴女, 遣使者衛送公主還朝, 爲回鶻烏介可汗邀取之, 並殺使者.

會昌中, 阿熱以使者見殺, 無以通於朝, 復遣注吾合素上書言狀. 注吾, 虜姓也；合, 言猛；素者, 左也, 謂武猛善左射者. 行三歲至京師, 武宗大悅, 班渤海使者上, 以其處窮遠, 能脩職貢, 命太仆卿趙蕃持節臨慰其國, 詔宰相即鴻臚寺見使者, 使譯官考山川國風. 宰相德裕上言：「貞觀時, 遠國皆來, 中書侍郎顏師古請如周史臣集四夷朝事爲《王會篇》. 今黠戛斯大通中國, 宜爲《王會圖》以示後世.」有詔以鴻臚所得繢著之. 又詔阿熱著宗正屬籍.

是時, 烏介可汗餘衆托黑車子, 阿熱願乘秋馬肥擊取之, 表天子請師. 帝令給事中劉濛爲巡邊使, 朝廷亦以河、隴四鎮十八州久淪戎狄, 幸回鶻破弱, 吐蕃亂, 相殘齧, 可乘其衰. 乃以右散騎常侍李拭使黠戛斯, 冊君長爲宗英雄武誠明可汗. 未行, 而武宗崩. 宣宗嗣位, 欲如先帝意, 或謂黠戛斯小種, 不足與唐抗, 詔宰相與台省四品以上官議, 皆曰：「回鶻盛時有冊號, 今幸衰亡, 又加黠戛斯, 後且生患.」乃止. 至大中元年, 卒詔鴻臚卿李業持節冊黠戛斯爲英武誠明可汗. 逮咸通間, 三來朝. 然卒不能取回鶻. 後之朝聘冊命, 史臣失傳.

贊曰：夷狄資悍貪, 人外而獸內, 惟剽奪是視. 故湯、武之興, 未嘗與共功, 蓋疏而不戚也. 太宗初興, 嘗用突厥矣, 不勝其暴, 卒縛而臣之. 肅宗用回紇矣, 至略華人, 辱太子, 笞殺近臣, 求索無倪. 德宗又用吐蕃矣, 劫平涼, 敗上將, 空破西陲. 所謂引外禍平內亂者也. 夫用之以權, 制之以謀, 惟太宗能之. 若二主懦昏, 狃而狎之, 烏勝其弊哉！彼親之則責償也多, 慊而不滿則滋怨, 化以仁義則頑, 示以法則忿, 熟我險易則爲患也博而慘, 療餒以冶葛, 何時可哉? 故《春秋》許夷狄者, 不一而足, 信矣.

列傳第一百四十三

沙陀

沙陀, 西突厥別部處月種也. 始, 突厥東西部分治烏孫故地, 與處月、處蜜雜居. 貞觀七年, 太宗以鼓纛立利邲咄陸可汗, 而族人步真觖望, 謀並其弟彌射乃自立. 彌射懼, 率處月等入朝. 而步真勢窮, 亦歸國. 其留者, 咄陸以射匱特勒劫越之子賀魯統之.

西突厥浸強, 內相攻, 其大酋乙毘咄陸可汗建廷鏃曷山之西, 號北庭, 而處月等又隸屬之. 處月居金娑山之陽, 蒲類之東, 有大磧, 名沙陀, 故號沙陀突厥云.

咄陸寇伊州, 引二部兵圍天山, 安西都護郭孝恪擊走之, 拔處月俟斤之城. 後乙毘可汗敗, 奔吐火羅. 賀魯來降, 詔拜瑤池都督, 徙其部庭州之莫賀城. 處月硃邪闕俟斤阿厥亦請內屬.

永徽初, 賀魯反, 而硃邪孤注亦殺招慰使連和, 引兵據牢山. 於是射脾俟斤沙陀那速不肯從, 高宗以賀魯所領授之. 明年, 弓月道總管梁建方、契苾何力引兵斬孤注, 俘九千人. 又明年, 廢瑤池都督府, 即處月地置金滿、沙陀二州, 皆領都督. 賀魯亡, 安撫大使阿史那彌射次伊麗水, 而處月來歸. 乃置昆陵都護府, 統咄陸部, 以彌射爲都護.

龍朔初, 以處月酋沙陀金山從武衛將軍薛仁貴討鐵勒, 授墨離軍討擊使. 長安二年, 進爲金滿州都督, 累封張掖郡公. 金山死, 子輔國嗣. 先天初避吐蕃, 徙部北庭, 率其下入朝. 開元二年, 復領金滿州都督, 封其母鼠尼施爲鄯國夫人. 輔國累爵永壽郡王. 死, 子骨咄支嗣.

天寶初, 回紇內附, 以骨咄支兼回紇副都護. 從肅宗平安祿山, 拜特進、驍衛上將軍. 死, 子盡忠嗣, 累遷金吾衛大將軍、酒泉縣公. 至德、寶應間, 中國多故, 北庭、西州閉不通, 朝奏使皆道出回紇, 而虜多漁擷, 尤苦之, 雖沙陀之倚北庭者, 亦困其暴斂.

貞元中, 沙陀部七千帳附吐蕃, 與共寇北庭, 陷之. 吐蕃徙其部甘州, 以盡忠爲軍大論. 吐蕃寇邊, 常以沙陀爲前鋒.

久之, 回鶻取涼州, 吐蕃疑盡忠持兩端, 議徙沙陀於河外, 舉部愁恐. 盡忠與硃邪執宜謀, 曰：「我世爲唐臣, 不幸陷汙, 今若走蕭關自歸, 不愈於絕種乎?」盡忠曰：「善.」元和三年, 悉衆三萬落循烏德鞬山而東. 吐蕃追之. 行且戰, 旁洮水, 奏石門, 轉斗不解, 部衆略盡, 盡忠死之. 執宜裒瘢傷, 士裁二千, 騎七百, 雜畜橐它千計, 款靈州塞. 節度使範希朝以聞. 詔處其部鹽州, 置陰山府, 以執宜爲府兵馬使. 沙陀素健斗, 希朝欲藉以捍虜, 爲市牛羊, 廣畜牧, 休養之. 其童耄自鳳翔、興元、太原道歸者, 皆還其部. 盡忠弟葛勒阿波率殘部七百叩振武降, 授左武衛大將軍, 兼陰山府都督.

執宜朝長安, 賜金幣袍馬萬計, 授特進、金吾衛將軍. 然議者以靈武迫吐蕃, 恐後反覆生變, 又濱邊, 益口則食翔價. 頃之, 希朝鎮太原, 因詔沙陀舉軍從之. 希朝乃料其勁騎千二百, 號沙陀軍, 置軍使, 而處餘衆於定襄川. 執宜乃保神武川之黃花堆, 更號陰山北沙陀. 是時, 天子伐鎮州, 執宜以軍七百爲前鋒, 王承宗衆數萬伏木刀溝, 與執宜遇, 飛矢雨集. 執宜提軍橫貫賊陣鏖斗, 李光顏等乘之, 斬首萬級. 鎮兵解, 進蔚州刺史. 王鍔節度太原, 建言：「硃邪族孳熾, 散居北川, 恐啟野心, 願析其族隸諸州, 勢分易弱也.」遂建十府以處沙陀. 八年, 回鶻過磧南取西城、柳穀, 詔執宜屯天德. 明年, 伐吳元濟, 又詔執宜隸李光顏, 破蔡人時曲, 拔淩雲柵. 元濟平, 授檢校刑部尚書, 猶隸光顏軍. 長慶初, 伐鎮州, 悉發沙陀, 與易定軍掎角, 破賊深州. 執宜入朝, 留宿衛, 拜金吾衛將軍. 大和中, 柳公綽領河東, 奏陘北沙陀素爲九姓、六州所畏, 請委執宜治雲、朔塞下廢府十一, 料部人三千禦北邊, 號代北行營, 授執宜陰山府都督、代北行營招撫使, 隸河東節度.

執宜死, 子赤心嗣. 開成四年, 回鶻徑磧口, 抵榆林塞. 宰相掘羅勿以良馬三百遺赤心, 約共攻彰信可汗. 可汗死, 節度使劉沔以沙陀擊回鶻於殺胡山. 久之, 伐潞, 誅劉稹, 詔赤心率代北騎軍三千隸石雄爲前軍, 破石會關, 助王宰下天井, 合太原軍, 次榆社, 與監軍使呂義忠禽楊弁. 潞州平, 遷朔州刺史, 仍爲代北軍使.

大中初, 吐蕃合黨項及回鶻殘衆寇河西, 太原王宰統代北諸軍進討, 沙陀常深入, 冠諸軍. 赤心所向, 虜輒披靡, 曰：「吾見赤馬將軍火生頭上.」始, 沙陀臣吐蕃, 其左老右壯, 溷男女, 略與同, 而馳射趫悍過之, 虜倚其兵, 常苦邊. 及歸國, 吐蕃由此亦衰. 宣宗已復三州、七關, 征西戍皆罷, 乃遷赤心蔚州刺史、雲州守捉使.

龐勳亂, 詔義成康承訓爲行營招討使, 赤心以突騎三千從. 承訓兵絕渙水, 遇伏, 墮圍中幾沒, 赤心以騎五百掀出之. 勳欲速戰, 衆八萬, 短兵接, 赤心勒勁騎突賊, 與官軍夾擊, 敗之. 其弟赤衰以千騎追之亳東. 勳平, 進大同軍節度使, 賜氏李, 名國昌, 預鄭王屬籍, 賜親仁裏甲第. 回鶻叩榆林, 擾靈、鹽, 詔國昌爲鄜延節度使. 又寇天德, 乃徙節振武, 進檢校司徒. 王仙芝陷荊、襄, 朝廷發諸州兵討捕, 國昌遣劉遷統雲中突騎逐賊, 數有功.

乾符三年, 段文楚爲代北水陸發運、雲州防禦使. 是時無年, 文楚晙損用度, 下皆怨. 邊校程懷信、王行審、蓋寓、李存璋、薛鐵山、康君立等曹議曰：「世多難, 丈夫當投罅立功. 段公乃儒者, 難共計. 沙陀雄勁, 李振武父子勇冠軍, 我若推之, 無不應, 則代北唾手可定. 拾取富貴若何?」咸曰：「善！」乃夜謁國昌子雲中守捉使克用曰：「歲艱稟食削, 吾等不忍餓死, 公家威德著聞, 請誅虐帥, 安部內.」克用許之, 募得士萬人, 趨雲州, 次斗雞台. 城中執文楚至, 殺之；據州以聞, 共丐克用爲大同防禦留後. 不許, 發諸道兵進捕, 諸道不甚力, 而黃巢方引度江, 朝廷度未能制, 乃赦之, 以國昌爲大同軍防禦使. 國昌不受命, 詔河東節度使崔彥昭、幽州張公素共擊之, 無功.

國昌與黨項戰, 未決, 大同川吐渾赫連鐸襲振武, 盡取其貲械. 國昌窮, 挈騎五百還雲州, 州不納, 鐸遂取之. 克用轉側蔚、朔間, 裒兵才三千, 屯新城, 鐸引萬人圍之, 隧而攻, 三日不拔, 鐸兵殺傷甚. 國昌自蔚州來, 鐸引去. 僖宗以鐸領大同節度, 畀討國昌. 六年, 詔昭義李鈞爲北面招討使, 督潞、太原兵屯代州；幽州李可舉會鐸攻蔚州, 國昌以一隊當之. 克用分兵抵遮虜城拒鈞, 天大雪, 士戺仆, 鈞衆潰, 還代州, 軍遂亂, 鈞死於兵. 廣明元年, 以李琢爲蔚、朔招討都統, 率兵數萬屯代州. 克用使傅文達調蔚、朔兵, 朔州刺史高文集縛以送琢. 琢進攻蔚州, 國昌敗, 與克用舉宗奔達靼. 鐸密畀酋長圖之, 克用得其計, 因豪桀大會馳射, 百步外針芒木葉無不中, 部人大驚, 即倡言：「今黃巢北寇, 爲中原患, 一日天子赦我, 願與公等南向定天下, 庸能終老沙磧哉！」達靼知不留, 乃止.

巢攻潼關, 入京師, 詔河東監軍陳景思發代北軍. 時沙陀都督李友金屯興唐軍, 薩葛首領米海萬、安慶都督史敬存屯感義軍, 克用客塞下, 衆數千無所屬. 景思聞天子西, 乃與友金料騎五千入居絳, 兵擅劫帑自私. 還代州, 益募士三萬, 屯崞西, 士囂縱, 友金不能制, 謀曰：「今合大衆, 不得威名宿將, 且無功. 吾兄司徒父子, 材而雄, 衆所推畏, 比得罪於朝, 僑戍北部不敢還. 今若召之使將兵, 代北豪英, 一呼可集, 整行伍, 鼓而南, 賊不足平也.」景思曰：「善！」乃丐赦國昌, 使討賊贖罪. 有詔拜克用代州刺史、忻代兵馬留後, 促本軍討賊. 克用募達靼萬人, 趨代州, 將南道太原. 節度使鄭從讜塞石嶺關, 不得前, 克用儳道至太原, 營城下五日, 邀糧貲, 從讜不答, 乃大略, 還屯代州.

中和二年, 蔚州刺史蘇祐會赫連鐸兵將攻代州, 克用率騎五百先襲蔚州, 下之. 祐屯美女穀, 鐸與幽州李可舉衆七萬攻蔚州, 譙柵相屬. 克用直搗營, 入蔚州, 燔府庫, 棄而去, 屯雁門. 國昌自達靼率兵歸代州. 擾汾、並、樓煩, 不釋鎧. 帝詔克用還軍朔州.

於是義武節度使王處存、河中節度使王重榮傳詔招克用同討巢. 克用喜, 即大閱雁門, 得忻、代、蔚、朔、達靼衆三萬、騎五千而南. 於是國昌守代州. 鄭從讜不肯假道, 克用軍傅太原而營, 奉幣馬遺從讜, 身從數騎呼曰：「我且西, 願與公一言.」從讜升陴慰勉, 歸貨幣饔餼. 克用乃自陰地趨晉, 會河中. 帝聞, 擢克用雁門節度、神策天寧軍鎮遏、忻代觀察使. 明年, 宰相王鐸承制, 授克用東北面行營都統, 河東監軍陳景思爲監軍使. 克用使弟克脩領彀騎五百度河, 克用自夏陽濟, 留薛阿檀扼津口, 次同州, 壁乾坑, 與賊戰梁田坡, 敗之. 進壁渭橋, 遂收京師. 功第一, 進同中書門下平章事、隴西郡公；國昌爲代北軍節度使. 未幾, 以克用領河東節度.

黃巢與秦宗權合寇河南. 四年, 克用率河東、代北兵將自澤、潞下天井關, 河陽諸葛爽堙井以拒, 克用乃由河中濟, 趨許州, 合徐、汴兵破尚讓於太康. 戰西華, 又破之. 賊走, 河南平. 追北曹州, 還過汴, 硃全忠邀之, 克用留兵於郊, 入舍上源館. 夜帳飲, 全忠自佐饔, 進貲寶, 握手諄勞. 是時, 全忠忌克用桀邁難制, 則連車外環, 陳兵道左右. 克用醉. 乃攻館, 下拒戰, 親將郭景銖滅燭扶克用, 徐告之, 尚被酒, 乃引弓射. 會煙囂四合, 大震電, 克用與薛志勤等間關升南譙門, 縋走營. 部下死者數百人, 所獲賊乘輿物盡亡之. 克用整衆歸太原, 益訓兵, 將報仇, 使弟克勤以萬騎屯河中, 乃請擊全忠. 使者八返, 內外震恐, 帝使內謁慰解. 尋進位檢校太傅、隴西郡王.

光啟元年, 幽州李可舉、鎮州王景崇言：「易定故燕、趙境, 請取分之.」於是可舉攻易州, 下之；景崇攻無極. 易定節度使王處存求救於克用, 克用自將救無極, 敗鎮人, 攻馬頭, 固新城. 鎮兵走, 處存復取易州. 鳳翔李昌符、邠寧硃玫與全忠連和, 觀軍容使田令孜惡克用與王重榮合, 建言：「不可處近輔, 請授王處存河中, 而徙重榮於易定, 則克用孤矣.」帝從之. 重榮以告, 克用怒曰：「我當從公提鼓出汜水關誅全忠, 回殲穴鼠耳.」重榮計曰：「公兵朝出關, 則邠、岐兵夕傅吾堞, 願先治邠、岐.」克用乃表言：「玫、昌符連全忠爲亂, 請以兵十五萬度河梟二豎, 然後平汴雪大恥, 願陛下戒嚴, 無爲賊所搖.」帝遣使慰止, 背相望也. 克用不奉詔, 玫亦引邠、鳳兵營沙苑. 克用薄戰, 玫敗, 夜亡去. 克用還河中, 天子出趣鳳翔, 道傳兵且至, 即趣寶雞. 克用與重榮聯章請還宮, 願留兵衛京師, 即還鎮. 帝懼, 走大散關, 駐興元. 克用引歸. 嗣襄王煴偽詔至太原, 克用燔之, 執其使, 間道奉表興元. 始, 朝廷意玫結克用迫乘輿, 及表至, 示群臣, 因騰曉山南諸鎮, 行在少安. 王行瑜斬玫, 克用以千騎經略京畿. 三年, 國昌卒. 俄而昭宗即位, 進克用檢校太師兼侍中.

大順初, 克用自攻赫連鐸於雲州, 拔東郛. 幽州李匡威以兵三萬救之, 殺其將安金俊, 克用走. 鐸與匡威共建言：「山南亂, 克用實首之. 今乘其敗, 可伐而取也.」全忠亦請與河北三鎮共討之. 宰相張浚是其計, 乃下制削克用官爵、屬籍, 以浚爲兵馬招討、制置、宣慰使, 京兆尹孫揆副之, 樞密使駱全諲爲行營都監, 華州節度使韓建爲行營馬步都虞候兼供軍糧料使, 王鎔領河東東面, 全忠南面, 李匡威北面, 並爲行營招討使. 鐸副匡威, 先薄戰. 克用追潞兵, 不肯行, 共殺守將李克恭, 送款於汴, 南首闕下. 更詔揆爲昭義節度使, 克用將李存孝邀揆長子殺之. 匡威、鐸並吐蕃、黠戛斯衆十萬攻遮虜軍, 殺其將劉胡子. 克用乃屯渾河川, 存孝與鐸戰樂安, 鐸敗走. 浚入陰地關, 壁汾、隰, 薛鐵山、李承嗣營洪洞迎戰. 存孝次趙城, 韓建夜出壯士三百乘其營, 存孝伏以待, 建兵大奔. 存孝攻絳州, 未下, 晉州刺史張行恭棄城走, 建與浚遁還. 明年, 克用奉表自陳, 乃復拜檢校太師、守中書令、隴西郡王.

克用悉兵攻鐸雲州, 以騎將薛阿檀爲前軍, 設伏河上. 鐸縱騎追阿檀, 遇伏而奔. 鐸亡入吐渾. 克用取雲州, 以部將石善友爲刺史、大同軍防禦使.

景福初, 鎮州王鎔攻堯山, 克用使李嗣勳擊之, 斬級三萬, 克用遂拔天長, 略常山, 度滹沱, 燔其郛. 徇地至趙, 取鼓、槁二城. 赫連鐸衆八萬攻天成軍, 克用飛檄發軍太原, 匡威已壁雲州北郊, 克用自神堆引軍夜入雲州, 死戰, 走之. 乾寧元年, 克用次新城, 鐸膝行詣軍門降, 克用鞭而縱之. 進下武州, 攻新州. 李匡籌引步騎七萬救之, 克用迎戰, 斬首萬級, 俘少將三百, 徇城下, 新州降. 取媯州, 匡籌棄幽州走. 明年, 幽州降, 克用以劉仁恭爲留後, 乃旋.

王行瑜、韓建、李茂貞連兵南闕下, 殺李溪. 克用盡調北部兵度河, 拔絳州, 斬刺史王瑤. 次河中, 王珂謁於道. 同州王行約奔京師. 圍韓建於華州, 京師震動, 帝爲幸石門、莎城, 遣內謁郗廷昱慰勞, 且言茂貞屯盩厔, 行瑜屯興平, 克用乃進營渭橋. 帝以嗣延王戒丕、嗣丹王允詔克用擊邠、鳳. 克用奉詔, 屯渭北, 遣史儼以票騎三千護石門, 且令王珂輸河中粟備行在. 帝以赤詔嘉答, 進克用諸道兵馬都招討使, 命二嗣王兄事之, 令促討行瑜. 克用請帝還京師, 以二千騎衛乘輿. 時宮室煨殘, 駐尚書省, 百官喪馬, 克用進乘輿金具裝二駟, 又上百乘給從官. 進太師、兼中書令、邠寧四面行營都統.

行瑜堅壁梨園, 茂貞自率師三萬逼咸陽而屯. 克用請帝責茂貞罷兵, 因削官爵, 願與河中共討之. 帝詔弟事行瑜, 貸茂貞, 俾結好. 硃詔賜魏國夫人陳氏. 陳, 襄陽人也, 善書, 帝所愛, 欲急平賊, 故予之. 茂貞以兵援龍泉, 克用使李罕之、李存審夜引兵劫其餉, 援兵亡, 行瑜潰而走, 追殺萬計. 行瑜入邠州, 丐歸款, 克用使史儼入其城. 行瑜死慶州, 傳自京師. 帝悉論幕府官屬及諸子功, 封爵之, 克用賜號「忠貞平難功臣」, 進封晉王.

克用屯雲陽, 遣李習吉入朝, 且請與王珂悉力討茂貞, 帝不許. 克用私於使者曰：「叛根不除, 憂未艾也.」天子發度支錢三十萬緡勞其軍. 時鄆州硃宣兄弟爲全忠所困, 使來告, 克用請道於魏救之. 兵解復斗, 克用自將而往, 使李存信率兵三萬與史儼等次於莘, 爲魏兵所破. 克用怒, 大略相、魏去.

始, 茂貞畏克用見討, 修貢獻如籓臣. 及克用還, 絕貢獻, 與韓建謀以兵入朝. 帝懼, 詔克用進衛京師. 帝謀度河幸太原, 遣延王入克用軍促迎天子. 既次渭北, 建固請幸華州. 克用謂王曰：「患本於不斷, 顧上自爲之.」李存信攻魏, 葛從周引衆三萬來援, 戰洹水上, 汴人夜坎諸野, 哄合, 克用子落落馬陷而顛, 克用救之, 亦顛；追兵迫, 射之乃免. 存信已傅魏城, 克用並力, 羅弘信以捉生逆戰, 爲克用所敗, 追及郛, 叩闔而還. 於是陝州王珙攻河中, 李嗣昭援珂, 再戰再勝, 珙圍解.

帝使延王持節至太原, 謂克用曰：「不用卿計, 故逮此, 無可言者. 今我寄於華, 百司群官無所托, 非卿尚誰與憂? 不則不復見宗廟矣！」王至太原, 克用留累月, 每大張飲, 王必以舞屬克用, 因陳國事, 涕數行下, 冀感動之. 時劉仁恭據幽州, 貳於克用, 數召兵不應, 克用以書讓之, 仁恭得書, 抵於地, 遂顯絕. 故克用內憂幽州, 以好辭謝王, 不復有西意. 俄自將屯蔚州, 會晨大雺冥, 仁恭來薄戰, 克用大敗, 走太原, 大將多死.

全忠奪邢、磁、洺三州, 茂貞度克用沮橈, 無能出師, 乃與韓建謾好, 致書言帝暴露累年, 請共治宮室迎天子. 初, 長安自石門之奔, 宮殿焚圮, 及岐人再逆, 火閭裏皆盡, 宮城昏夜狐狸鳴啼, 無人跡. 帝幸華西溪, 望舊京必泫然流涕, 左右淒塞不得語. 王建方盜兩川, 茂貞欲披其鄙私之, 數南師, 不暇東, 而全忠繕治洛陽, 茂貞因約克用共其勞, 克用辭窮, 乃出貲爲助.

光化初, 帝還京師, 詔克用與全忠解仇, 宰相徐彥若、崔胤皆勸之. 克用勢已折, 然尚以功高位全忠上, 恥先下之, 時王鎔方睦於汴, 乃遺書鎔, 使爲己倡. 全忠即遣使奉書幣恭甚, 克用亦報之. 然汴日益張, 窮斗不置. 王珙請汴兵攻河中, 克用使李嗣昭、張漢瑜援之, 汴兵走. 葛從周取承天軍, 氏叔琮取遼州、樂平, 進壁榆次, 克用使周德威逐出之. 李嗣昭以步騎三萬下太行, 略河內, 拔懷州, 進攻河陽, 汴人閻寶救之, 嗣昭退保懷. 天復元年, 全忠取晉、絳, 逼河中, 王珂告急, 使相望, 汴人扼空道, 晉兵不得前, 遂虜珂. 珂妻, 克用女, 不能救, 全忠遂有河中, 克用朝貢道亦梗.

全忠知克用迮不振, 乃大舉攻太原, 分遣銳將氏叔琮等率魏博、兗鄆、邢洺、義武、晉絳兵環入之, 晉城邑多下. 會大雨, 汴兵糧乏, 士瘧癘, 遂解. 克用雖內憤悒, 憚全忠強難與爭, 乃厚致幣馬謝, 復請修好. 全忠遂取同、華, 屯渭上. 帝如鳳翔, 李茂貞、韓全誨請召克用入衛. 克用間道遣使者奔問, 並詒書全忠勸還汴, 全忠不答.

克用率兵趨平陽, 攻吉上堡, 破汴軍於晉州. 李嗣昭、周德威下慈、隰, 進屯河中. 汴將硃友寧以兵十萬壁其南, 全忠自屯晉州. 晉人聞全忠至, 皆失色. 時有虹貫德威營, 氏叔琮薄壘疾斗, 晉兵大敗, 仗械輜儲皆盡. 友寧長驅略汾、慈、隰州, 皆下, 遂圍太原, 攻西門. 德威、嗣昭循山挈餘衆得歸, 克用大恐, 身荷版築, 率士拒守, 陰於嗣昭、德威謀奔雲州. 李存信曰：「不如依北蕃.」國昌妻劉語克用曰：「聞王欲委城入蕃, 審乎? 計誰出?」曰：「存信等爲此.」劉曰：「彼牧羊奴, 安辦遠計. 王常笑王行瑜失城走而死, 若何效之? 且王頃居達靼, 危不免. 必一朝去此, 禍不旋跬, 渠能及北虜哉?」克用悟, 乃止. 居數日, 散士復集. 嗣昭夜擾友寧營, 汴人驚, 引去. 德威追之, 抵白壁關, 復收慈、隰、汾三州. 三年, 克用攻晉州, 聞帝自鳳翔還京師, 乃去. 雲州都將王敬暉殺刺史劉再立, 以地予劉仁恭；李嗣昭討之. 仁恭援敬暉, 嗣昭壁樂安, 欲戰, 仁恭取敬暉, 棄城去.

帝東遷, 詔至太原, 克用泣謂其下曰：「乘輿不復西矣.」遣使者奔問行在, 俄加號「協盟同力功臣.」李茂貞、王建與邠州楊崇本遣使者來約義舉, 克用顧籓鎮皆附汴, 不可與共功, 惟契丹阿保機尚可用, 乃卑辭召之. 保機身到雲中, 與克用會, 約爲兄弟, 留十日去, 遺馬千匹、牛羊萬計, 期冬大舉度河, 會昭宗弑而止. 四年, 王建、李茂貞約克用大舉. 建將康晏步騎二萬與克用監軍張承業會鳳翔, 是時汴將王重師守長安, 劉知俊守同州, 與戰長安西, 建兵敗, 遂不振.

唐亡, 建與淮南楊渥請克用自王一方, 須賊平訪唐宗室立之. 建請悉蜀工制乘輿御物. 克用答曰：「自王, 非吾志也.」建又勸茂貞王岐, 茂貞孱褊, 亦不敢當, 但侈府第、僭宮禁而已. 建、渥乃自王. 是歲, 克用有疾, 城門自壞, 明年卒.

贊曰：沙陀始歸命天子, 仰哺於邊, 世喋血助征討, 常爲邊兵雄. 至克用逢王室亂, 遂有太原. 虜性惇固, 少它腸, 自負材果, 欲經營天下而不克也. 兵雖勝, 然數敗；地雖得, 輒復失, 故熟視帝劫遷, 縮頸羞汗, 偷景待僵, 不亦鄙乎！賴其子慓銳, 抑而復振. 是時, 提兵托勤王者五族, 然卒亡硃氏爲唐滌恥者, 沙陀也. 使克用稍知古今, 能如齊桓、晉文, 唐遽亡乎哉?

列傳第一百四十四

北狄

契丹, 本東胡種, 其先爲匈奴所破, 保鮮卑山. 魏青龍中, 部酋比能稍桀驁, 爲幽州刺史王雄所殺, 衆遂微, 逃潢水之南, 黃龍之北. 至元魏, 自號曰契丹. 地直京師東北五千里而贏, 東距高麗, 西奚, 南營州, 北靺鞨、室韋, 阻冷陘山以自固. 射獵居處無常. 其君大賀氏, 有勝兵四萬, 析八部, 臣於突厥, 以爲俟斤. 凡調發攻戰, 則諸部畢會；獵則部得自行. 與奚不平, 每斗不利, 輒遁保鮮卑山. 風俗與突厥大抵略侔. 死不墓, 以馬車載屍入山, 置於樹顛. 子孫死, 父母旦夕哭；父母死則否, 亦無喪期.

武德中, 其大酋孫敖曹與靺鞨長突地稽俱遣人來朝, 而君長或小入寇邊. 後二年, 君長乃遣使者上名馬、豐貂. 貞觀二年, 摩會來降. 突厥頡利可汗不欲外夷與唐合, 乃請以梁師都易契丹. 太宗曰：「契丹、突厥不同類, 今已降我, 尚可索邪? 師都, 唐編戶, 盜我州部, 突厥輒爲助, 我將禽之, 誼不可易降者.」明年, 摩會復入朝, 賜鼓纛, 由是有常貢. 帝伐高麗, 悉發酋長與奚首領從軍. 帝還, 過營州, 盡召其長窟哥及老人, 差賜繒采, 以窟哥爲左武衛將軍.

大酋辱紇主曲據又率衆歸, 即其部爲玄州, 拜曲據刺史, 隸營州都督府. 未幾, 窟哥舉部內屬, 乃置松漠都督府, 以窟哥爲使持節十州諸軍事、松漠都督, 封無極男, 賜氏李. 以達稽部爲峭落州, 紇便部爲彈汗州, 獨活部爲無逢州, 芬問部爲羽陵州, 突便部爲日連州, 芮奚部爲徒河州, 墜斤部爲萬丹州, 伏部爲匹黎、赤山二州, 俱隸松漠府, 即以辱紇主爲之刺史.

窟哥死, 與奚連叛, 行軍總管阿史德樞賓等執松漠都督阿蔔固獻東都. 窟哥有二孫：曰枯莫離, 爲左衛將軍、彈汗州刺史, 封歸順郡王；曰盡忠, 爲武衛大將軍、松漠都督. 而敖曹有孫曰萬榮, 爲歸誠州刺史. 於是營州都督趙文翽驕遝, 數侵侮其下, 盡忠等皆怨望. 萬榮本以侍子入朝, 知中國險易, 挾亂不疑, 即共舉兵, 殺文翽, 盜營州反. 盡忠自號無上可汗, 以萬榮爲將, 縱兵四略, 所向輒下, 不重浹, 衆數萬, 妄言十萬, 攻崇州, 執討擊副使許欽寂. 武後怒, 詔鷹揚將軍曹仁師、金吾大將軍張玄遇、右武威大將軍李多祚、司農少卿麻仁節等二十八將擊之；以梁王武三思爲榆關道安撫大使, 納言姚璹爲之副. 更號萬榮曰萬斬, 盡忠曰盡滅. 諸將戰西硤石黃麞穀, 王師敗績, 玄遇、仁節皆爲虜禽. 進攻平州, 不克. 敗書聞, 後乃以右武衛大將軍建安王武攸宜爲清邊道大總管, 擊契丹；募天下人奴有勇者, 官畀主直, 悉發以擊虜. 萬榮銜枚夜襲檀州, 清邊道副總管張九節募死士數百薄戰, 萬榮敗而走山. 俄而盡忠死, 突厥默啜襲破其部. 萬榮收散兵復振, 使別將駱務整、何阿小入冀州, 殺刺史陸寶積, 掠數千人.

武後聞盡忠死, 更詔夏官尚書王孝傑、羽林衛將軍蘇宏暉率兵十七萬討契丹, 戰東硤石, 師敗, 孝傑死之. 萬榮席已勝, 遂屠幽州. 攸宜遣將討捕, 不能克. 乃命右金吾衛大將軍河內郡王武懿宗爲神兵道大總管, 右肅政台御史大夫婁師德爲清邊道大總管, 右武威衛大將軍沙吒忠義爲清邊中道前軍總管, 兵凡二十萬擊賊. 萬榮銳甚, 鼓而南, 殘瀛州屬縣, 恣肆無所憚. 於是神兵道總管楊玄基率奚軍掩其尾, 契丹大敗, 獲何阿小, 降別將李楷固、駱務整, 收仗械如積. 萬榮委軍走, 殘隊復合, 與奚搏. 奚四面攻, 乃大潰, 萬榮左馳. 張九節爲三伏伺之, 萬榮窮, 與家奴輕騎走潞河東, 憊甚, 臥林下, 奴斬其首, 九節傳之東都, 餘衆潰. 攸宜凱而還, 後喜, 爲赦天下, 改元爲神功.

契丹不能立, 遂附突厥. 久視元年, 詔左玉鈐衛大將軍李楷固、右武威衛將軍駱務整討契丹, 破之. 此兩人皆虜善將, 嘗犯邊, 數窘官軍者也, 及是有功.

開元二年, 盡忠從父弟都督失活以默啜政衰, 率部落與頡利發伊健啜來歸, 玄宗賜丹書鐵券. 後二年, 與奚長李大酺皆來, 詔復置松漠府, 以失活爲都督, 封松漠郡王, 授左金吾衛大將軍. 仍其府置靜析軍, 以失活爲經略大使, 所統八部皆擢其酋爲刺史. 詔將軍薛泰爲押蕃落使, 督軍鎮撫. 帝以東平王外孫楊元嗣女爲永樂公主, 妻失活. 明年, 失活死, 贈特進, 帝遣使吊祠, 以其弟中郎將娑固襲封及所領. 明年, 娑固與公主來朝, 宴齎有加.

有可突於者, 爲靜析軍副使, 悍勇得衆, 娑固欲去之, 未決. 可突於反攻娑固, 娑固奔營州. 都督許欽澹以州甲五百, 合奚君長李大酺兵共攻可突於. 不勝, 娑固、大酺皆死. 欽澹懼, 徙軍入榆關. 可突於奉娑固從父弟鬱於爲君, 遣使者謝罪. 有詔即拜鬱於松漠郡王, 而赦可突於. 鬱於來朝, 授率更令, 以宗室所出女慕容爲燕郡公主妻之. 可突於亦來朝, 擢左羽林衛將軍. 鬱於死, 弟吐於嗣, 與可突於有隙, 不能定其下, 攜公主來奔, 封遼陽郡王, 留宿衛. 可突於奉盡忠弟邵固統衆, 詔許襲王. 天子封禪, 邵固與諸蕃長皆從行在. 明年, 拜左羽林衛大將軍, 徙王廣化郡, 以宗室出女陳爲東華公主, 妻邵固, 詔官其部酋長百餘人, 邵固以子入侍.

可突於復來, 不爲宰相李元紘所禮, 鞅鞅去. 張說曰：「彼獸心者, 唯利是向. 且方持國, 下所附也, 不假以禮, 不來矣.」後三年, 可突於殺邵固, 立屈烈爲王, 脅奚衆共降突厥. 公主走平廬軍. 詔幽州長史、知范陽節度事趙含章擊之. 遣中書舍人裴寬、給事中薛偘大募壯士, 拜忠王浚河北道行軍元帥, 以御史大夫李朝隱、京兆尹裴伷先副之, 帥程伯獻、張文儼、宋之悌、李東蒙、趙萬功、郭英傑等八總管兵擊契丹. 既又以忠王兼河東道諸軍元帥, 王不行. 以禮部尚書信安郡王禕持節河北道行軍副元帥, 與含章出塞捕虜, 大破之. 可突於走, 奚衆降, 王以二蕃俘級告諸廟.

明年, 可突於盜邊, 幽州長史薛楚玉、副總管郭英傑、吳克勤、烏知義、羅守忠率萬騎及奚擊之, 戰都山下. 可突於以突厥兵來, 奚懼, 持兩端, 衆走險；知義、守忠敗, 英傑、克勤死之, 殺唐兵萬人. 帝擢張守珪爲幽州長史經略之. 守珪既善將, 可突於恐, 陽請臣而稍趨西北倚突厥. 其衙官李過折與可突於內不平, 守珪使客王悔陰邀之, 以兵圍可突於, 過折即夜斬可突於、屈烈及支黨數十人, 自歸. 守珪使過折統其部, 函可突於等首傳東都. 拜過折北平郡王, 爲松漠都督. 可突於殘黨擊殺過折, 屠其家. 一子剌乾走安東, 拜左驍衛將軍. 二十五年, 守珪討契丹, 再破之, 有詔自今戰有功必告廟.

天寶四載, 契丹大酋李懷秀降, 拜松漠都督, 封崇順王, 以宗室出女獨孤爲靜樂公主妻之. 是歲, 殺公主叛去, 范陽節度使安祿山討破之. 更封其酋楷落爲恭仁王, 代松漠都督. 祿山方幸, 表討契丹以向帝意. 發幽州、雲中、平廬、河東兵十餘萬, 以奚爲鄉導, 大戰潢水南. 祿山敗, 死者數千. 自是祿山與相侵掠未嘗解, 至其反乃已.

契丹在開元、天寶間, 使朝獻者無慮二十. 故事, 以范陽節度爲押奚、契丹使, 自至德後, 籓鎮擅地務自安, 鄣戍斥候益謹, 不生事於邊；奚、契丹亦鮮入寇, 歲選酋豪數十入長安朝會, 每引見, 賜與有秩, 其下率數百皆駐館幽州. 至德、寶應時再朝獻, 大曆中十三, 貞元間三, 元和中七, 大和、開成間凡四. 然天子惡其外附回鶻, 不復官爵渠長. 會昌二年, 回鶻破, 契丹酋屈戍始復內附, 拜雲麾將軍、守右武衛將軍. 於是幽州節度使張仲武爲易回鶻所與舊印, 賜唐新印, 曰「奉國契丹之印」.

咸通中, 其王習爾之再遣使者入朝, 部落浸強. 習爾之死, 族人欽德嗣. 光啟時, 方天下盜興, 北疆多故, 乃鈔奚、室韋, 小小部種皆役服之, 因入寇幽、薊. 劉仁恭窮師逾摘星山討之, 歲燎塞下草, 使不得留牧, 馬多死. 契丹乃乞盟, 獻良馬求牧地, 仁恭許之. 復敗約入寇, 劉守光戍平州, 契丹以萬騎入, 守光偽與和, 帳飲具於野, 伏發, 禽其大將. 群胡慟, 願納馬五千以贖, 不許. 欽德輸重賂求之, 乃與盟, 十年不敢近邊.

欽德晚節政不競, 其八部大人法常三歲代, 時耶律阿保機建鼓旗爲一部, 不肯代, 自號爲王而有國, 大賀氏遂亡.

奚, 亦東胡種, 爲匈奴所破, 保烏丸山. 漢曹操斬其帥蹋頓, 蓋其後也. 元魏時自號庫真奚, 居鮮卑故地, 直京師東北四千里. 其地東北接契丹, 西突厥, 南白狼河, 北霫. 與突厥同俗, 逐水草畜牧, 居氈廬, 環車爲營. 其君長常以五百人持兵衛牙中, 餘部散山谷間, 無賦入, 以射獵爲貲. 稼多穄, 已獲, 窖山下. 斷木爲臼, 瓦鼎爲飦, 雜寒水而食. 喜戰斗, 兵有五部, 部一俟斤主之. 其國西抵大洛泊, 距回紇牙三千里, 多依土護真水. 其馬善登, 其羊黑. 盛夏必徙保冷陘山, 山直媯州西北. 至隋始去「庫真」, 但曰奚.

武德中, 高開道借其兵再寇幽州, 長史王詵擊破之. 太宗貞觀三年始來朝, 閱十七歲, 凡四朝貢. 帝伐高麗, 大酋蘇支從戰有功. 不數年, 其長可度者內附, 帝爲置饒樂都督府, 拜可度者使持節六州諸軍事、饒樂都督, 封樓煩縣公, 賜李氏. 以阿會部爲弱水州, 處和部爲祁黎州, 奧失部爲洛瑰州, 度稽部爲太魯州, 元俟折部爲渴野州, 各以酋領辱紇主爲刺史, 隸饒樂府. 復置東夷都護府於營州, 兼統松漠、饒樂地, 置東夷校尉.

顯慶間可度者死, 奚遂叛. 五年, 以定襄都督阿史德樞賓、左武候將軍延陀梯真、居延州都督李含珠爲冷陘道行軍總管. 明年, 詔尚書右丞崔餘慶持節總護定襄等三都督討之, 奚懼乞降, 斬其王匹帝. 萬歲通天中, 契丹反, 奚亦叛, 與突厥相表裏, 號「兩蕃.」 延和元年, 以左羽林衛大將軍幽州都督孫佺、左驍衛將軍李楷洛、左威衛將軍周以悌帥兵十二萬, 爲三軍, 襲擊其部. 次冷陘, 前軍楷洛與奚酋李大酺戰不利. 佺懼, 斂軍, 詐大酺曰：「我奉詔來慰撫若等, 而楷洛違節度輒戰, 非天子意, 方戮以徇.」大酺曰：「誠慰撫我, 有所賜乎?」佺出軍中繒帛、袍帶與之. 大酺謝, 請佺還師, 舉軍得脫, 爭先無部伍, 大酺兵躡之, 遂大敗, 殺傷數萬. 佺、以悌皆爲虜禽, 送默啜害之. 朝廷方多故, 不暇討.

玄宗開元二年, 使奧蘇悔落丐降, 封饒樂郡王, 左金吾衛大將軍、饒樂都督. 詔宗室出女辛爲固安公主, 妻大酺. 明年, 身入朝成昏. 始復營州都督府, 遣右領軍將軍李濟持節護送. 大酺後與契丹可突於斗, 死. 弟魯蘇領其部, 襲王. 詔兼保塞軍經略大使. 牙官塞默羯謀叛, 公主置酒誘殺之, 帝嘉其功, 賜主累萬. 會與其母相告訐得罪, 更以盛安公主女韋爲東光公主妻之. 後三年, 封魯蘇奉誠郡王, 右羽林衛將軍, 擢其首領無慮二百人, 皆位郎將.

久之, 契丹可突於反, 脅奚衆並附突厥. 魯蘇不能制, 奔榆關, 公主奔平廬. 幽州長史趙含章發清夷軍討破之, 衆稍自歸. 明年, 信安王禕降其酋李詩鎖高等部落五千帳, 以其地爲歸義州, 因以王詩, 拜左羽林軍大將軍、本州都督, 賜帛十萬, 置其部幽州之偏.

李詩死, 子延寵嗣, 與契丹又叛, 爲幽州張守珪所困. 延寵降, 復拜饒樂都督、懷信王, 以宗室出女楊爲宜芳公主妻之. 延寵殺公主復叛, 詔立它酋婆固爲昭信王、饒樂都督, 以定其部. 安祿山節度范陽, 詭邊功, 數與鏖斗, 飾俘以獻, 誅其君李日越, 料所俘驍壯戍雲南. 終帝世, 凡八朝獻, 至德、大曆間十二.

貞元四年, 與室韋攻振武. 後七年, 幽州殘其衆六萬. 德宗時, 兩朝獻. 元和元年, 君梅落身入朝, 拜檢校司空、歸誠郡王. 以部酋索氏爲左威衛將軍、檀薊州遊弈兵馬使, 沒辱孤平州遊弈兵馬使, 皆賜李氏. 然陰結回鶻、室韋兵犯西城、振武. 大抵憲宗世四朝獻.

大和四年, 復盜邊, 廬龍李載義破之, 執大將二百餘人, 縛其帥茹羯來獻, 文宗賜冠帶, 授右驍衛將軍. 後五年, 大首領匿舍朗來朝. 大中元年, 北部諸山奚悉叛, 廬龍張仲武禽酋渠, 燒帳落二十萬, 取其刺史以下面耳三百, 羊牛七萬, 輜貯五百乘, 獻京師. 咸通九年, 其王突董蘇使大都督薩葛入朝.

是後契丹方強, 奚不敢亢, 而舉部役屬. 虜政苛, 奚怨之, 其酋去諸引別部內附, 保媯州北山, 遂爲東、西奚.

室韋, 契丹別種, 東胡之北邊, 蓋丁零苗裔也. 地據黃龍北, 傍□越河, 直京師東北七千里, 東黑水靺鞨, 西突厥, 南契丹, 北瀕海. 其國無君長, 惟大酋, 皆號「莫賀咄」, 攝筦其部而附于突厥. 小或千戶, 大數千戶, 濱散川穀, 逐水草而處, 不稅斂. 每弋獵即相嘯聚, 事畢去, 不相臣制, 故雖猛悍喜戰, 而卒不能爲強國. 剡木爲犁, 人挽以耕, 田獲甚褊. 其氣候多寒, 夏霧雨, 冬霜霰. 其俗, 富人以五色珠垂領, 婚嫁則男先傭女家三歲, 而後分以產, 與婦共載, 鼓舞而還. 夫死, 不再嫁. 每部共構大棚, 死者置屍其上, 喪期三年. 土少金鐵, 率資於高麗. 器有角弓、楛矢, 人尤善射. 每溽夏, 西保貣勃、次對二山. 山多草木鳥獸, 然苦飛蚊, 則巢居以避. 酋帥死, 以子弟繼, 無則推豪桀立之. 率乘牛車, 蘧蒢爲室, 度水則束薪爲桴, 或以皮爲舟. 馬皆草韉、繩羈靮. 所居或皮蒙室, 或屈木以蘧蒢覆, 徙則載而行. 其畜無羊少馬, 有牛不用, 有巨豕食之, 韋其皮爲服若席. 其語言, 靺鞨也.

分部凡二十餘：曰嶺西部、山北部、黃頭部, 強部也；大如者部、小如者部、婆萵部、訥北部、駱丹部, 悉處柳城東北, 近者三千, 遠六千里而贏；最西有烏素固部, 與回紇接, 當俱倫泊之西南；自泊而東有移塞沒部；稍東有塞曷支部, 最強部也, 居啜河之陰, 亦曰燕支河；益東有和解部、烏羅護部、那禮部、嶺西部；直北曰訥比支部, 北有大山, 山外曰大室韋, 瀕於室建河, 河出俱倫, {辶也}而東；河南有蒙瓦部, 其北落坦部；水東合那河、忽汗河, 又東貫黑水靺鞨, 故靺鞨跨水有南北部, 而東注於海. □越河東南亦與那河合, 其北有東室韋, 蓋烏丸東南鄙餘人也.

貞觀五年, 始來貢豐貂, 後再入朝. 長壽二年叛, 將軍李多祚擊定之. 景龍初, 復朝獻, 請助討突厥. 開元、天寶間, 凡十朝獻, 大曆中十一. 貞元四年, 與奚共寇振武, 節度使唐朝臣方郊勞天子使者, 驚而走軍, 室韋執詔使, 大殺掠而去. 明年, 使者來謝. 大和中三朝獻. 大中中一來. 咸通時, 大酋怛烈與奚皆遣使至京師, 然非顯夷後, 史官失傳.

黑水靺鞨居肅慎地, 亦曰挹婁, 元魏時曰勿吉. 直京師東北六千里, 東瀕海, 西屬突厥, 南高麗, 北室韋. 離爲數十部, 酋各自治. 其著者曰粟末部, 居最南, 抵太白山, 亦曰徒太山, 與高麗接, 依粟末水以居, 水源於山西, 北注它漏河；稍東北曰汨咄部；又次曰安居骨部；益東曰拂涅部；居骨之西北曰黑水部；粟末之東曰白山部. 部間遠者三四百里, 近二百里.

白山本臣高麗, 王師取平壤, 其衆多入唐, 汨咄、安居骨等皆奔散, 浸微無聞焉, 遺人迸入渤海. 唯黑水完強, 分十六落, 以南北稱, 蓋其居最北方者也. 人勁健, 善步戰, 常能患它部. 俗編發, 綴野豕牙, 插雉尾爲冠飾, 自別於諸部. 性忍悍, 善射獵, 無憂戚, 貴壯賤老. 居無室廬, 負山水坎地, 梁木其上, 覆以土, 如丘塚然. 夏出隨水草, 冬入處. 以溺盥面, 於夷狄最濁穢. 死者埋之, 無棺槨, 殺所乘馬以祭. 其酋曰大莫拂瞞咄, 世相承爲長. 無書契. 其矢石鏃, 長二寸, 蓋楛砮遺法. 畜多豕, 無牛羊. 有車馬, 田耦以耕, 車則步推. 有粟麥. 土多貂鼠、白兔、白鷹. 有鹽泉, 氣蒸薄, 鹽凝樹顛.

武德五年, 渠長阿固郎始來. 太宗貞觀二年, 乃臣附, 所獻有常, 以其地爲燕州. 帝伐高麗, 其北部反, 與高麗合. 高惠真等率衆援安市, 每戰, 靺鞨常居前. 帝破安市, 執惠真, 收靺鞨兵三千餘, 悉坑之.

開元十年, 其酋倪屬利稽來朝, 玄宗即拜勃利州刺史. 於是安東都護薛泰請置黑水府, 以部長爲都督、刺史, 朝廷爲置長史監之, 賜府都督姓李氏, 名曰獻誠, 以雲麾將軍領黑水經略使, 隸幽州都督. 訖帝世, 朝獻者十五. 大曆世凡七, 貞元一來, 元和中再.

初, 黑水西北又有思慕部, 益北行十日得郡利部, 東北行十日得窟說部, 亦號屈設, 稍東南行十日得莫曳皆部, 又有拂涅、虞婁、越喜、鐵利等部. 其地南距渤海, 北、東際於海, 西抵室韋, 南北袤二千里, 東西千里. 拂涅、鐵利、虞婁、越喜時時通中國, 而郡利, 屈設、莫曳皆不能自通. 今存其朝京師者附左方.

拂涅, 亦稱大拂涅, 開元、天寶間八來, 獻鯨睛、貂鼠、白兔皮；鐵利, 開元中六來；越喜, 七來, 貞元中一來；虞婁, 貞觀間再來, 貞元一來. 後渤海盛, 靺鞨皆役屬之, 不復與王會矣.

渤海, 本粟末靺鞨附高麗者, 姓大氏. 高麗滅, 率衆保挹婁之東牟山, 地直營州東二千里, 南比新羅, 以泥河爲境, 東窮海, 西契丹. 築城郭以居, 高麗逋殘稍歸之.

萬歲通天中, 契丹盡忠殺營州都督趙翽反, 有舍利乞乞仲象者, 與靺鞨酋乞四比羽及高麗餘種東走, 度遼水, 保太白山之東北, 阻奧婁河, 樹壁自固. 武後封乞四比羽爲許國公, 乞乞仲象爲震國公, 赦其罪. 比羽不受命, 後詔玉鈐衛大將軍李楷固、中郎將索仇擊斬之. 是時仲象已死, 其子祚榮引殘痍遁去, 楷固窮躡, 度天門嶺. 祚榮因高麗、靺鞨兵拒楷固, 楷固敗還. 於是契丹附突厥, 王師道絕, 不克討. 祚榮即並比羽之衆, 恃荒遠, 乃建國, 自號震國王, 遣使交突厥, 地方五千里, 戶十餘萬, 勝兵數萬. 頗知書契, 盡得扶餘、沃沮、弁韓、朝鮮海北諸國. 中宗時, 使侍御史張行岌招慰, 祚榮遣子入侍. 睿宗先天中, 遣使拜祚榮爲左驍衛大將軍、渤海郡王, 以所統爲忽汗州, 領忽汗州都督. 自是始去靺鞨號, 專稱渤海.

玄宗開元七年, 祚榮死, 其國私謚爲高王. 子武藝立, 斥大土宇, 東北諸夷畏臣之, 私改年曰仁安. 帝賜典冊襲王並所領. 未幾, 墨水靺鞨使者入朝, 帝以其地建黑水州, 置長史臨總. 武藝召其下謀曰：「黑水始假道於我與唐通, 異時請吐屯于突厥, 皆先告我, 今請唐官不吾告, 是必與唐腹背攻我也.」乃遣弟門藝及舅任雅相發兵擊黑水. 門藝嘗質京師, 知利害, 謂武藝曰：「黑水請吏而我擊之, 是背唐也. 唐, 大國, 兵萬倍我, 與之產怨, 我且亡. 昔高麗盛時, 士三十萬, 抗唐爲敵, 可謂雄強, 唐兵一臨, 掃地盡矣. 今我衆比高麗三之一, 王將違之, 不可.」武藝不從. 兵至境, 又以書固諫. 武藝怒, 遣從兄壹夏代將, 召門藝, 將殺之. 門藝懼, 儳路自歸, 詔拜左驍衛將軍. 武藝使使暴門藝罪惡, 請誅之. 有詔處之安西, 好報曰：「門藝窮來歸我, 誼不可殺, 已投之惡地.」並留使者不遣, 別詔鴻臚少卿李道邃、源復諭旨. 武藝知之, 上書斥言：「陛下不當以妄示天下」, 意必殺門藝. 帝怒道邃、復漏言國事, 皆左除, 而陽斥門藝以報.

後十年, 武藝遣大將張文休率海賊攻登州, 帝馳遣門藝發幽州兵擊之. 使太仆卿金思蘭使新羅, 督兵攻其南. 會大寒, 雪袤丈, 士凍死過半, 無功而還. 武藝望其弟不已, 募客入東都狙刺於道. 門藝格之, 得不死. 河南捕刺客, 悉殺之.

武藝死, 其國私謚武王. 子欽茂立, 改年大興, 有詔嗣王及所領, 欽茂因是赦境內. 天寶末, 欽茂徙上京, 直舊國三百里忽汗河之東. 訖帝世, 朝獻者二十九. 寶應元年, 詔以渤海爲國, 欽茂王之, 進檢校太尉. 大曆中, 二十五來, 以日本舞女十一獻諸朝. 貞元時, 東南徙東京. 欽茂死, 私謚文王. 子宏臨早死, 族弟元義立一歲, 猜虐, 國人殺之. 推宏臨子華璵爲王, 復還上京, 改年中興. 死, 謚曰成王.

欽茂少子嵩鄰立, 改年正曆, 有詔授右驍衛大將軍, 嗣王. 建中、貞元間凡四來. 死, 謚康王. 子元瑜立, 改年永德. 死, 謚定王. 弟言義立, 改年硃雀, 並襲王如故事. 死, 謚僖王. 弟明忠立, 改年太始, 立一歲死, 謚簡王. 從父仁秀立, 改年建興, 其四世祖野勃, 祚榮弟也. 仁秀頗能討伐海北諸部, 開大境宇, 有功, 詔檢校司空、襲王. 元和中, 凡十六朝獻, 長慶四, 寶曆凡再. 大和四年, 仁秀死, 謚宣王. 子新德蚤死, 孫彝震立, 改年咸和. 明年, 詔襲爵. 終文宗世來朝十二, 會昌凡四. 彝震死, 弟虔晃立. 死, 玄錫立. 咸通時, 三朝獻.

初, 其王數遣諸生詣京師太學, 習識古今制度, 至是遂爲海東盛國, 地有五京、十五府、六十二州. 以肅慎故地爲上京, 曰龍泉府, 領龍、湖、渤三州. 其南爲中京, 曰顯德府, 領廬、顯、鐵、湯、榮、興六州. 貃故地爲東京, 曰龍原府, 亦曰柵城府, 領慶、鹽、穆、賀四州. 沃沮故地爲南京, 曰南海府, 領沃、睛、椒三州. 高麗故地爲西京, 曰鴨淥府, 領神、桓、豐、正四州；曰長嶺府, 領瑕、河二州. 扶餘故地爲扶餘府, 常屯勁兵扞契丹, 領扶、仙二州；鄚頡府領鄚、高二州. 挹婁故地爲定理府, 領定、潘二州；安邊府領安、瓊二州. 率賓故地爲率賓府, 領華、益、建三州. 拂涅故地爲東平府, 領伊、蒙、沱、黑、比五州. 鐵利故地爲鐵利府, 領廣、汾、蒲、海、義、歸六州. 越喜故地爲懷遠府, 領達、越、懷、紀、富、美、福、邪、芝九州；安遠府領寧、郿、慕、常四州. 又郢、銅、涑三州爲獨奏州. 涑州以其近涑沫江, 蓋所謂粟末水也. 龍原東南瀕海, 日本道也. 南海, 新羅道也. 鴨淥, 朝貢道也. 長嶺, 營州道也. 扶餘, 契丹道也.

俗謂王曰「可毒夫」, 曰「聖王」, 曰「基下.」 其命爲「教.」 王之父曰「老王」, 母「太妃」, 妻「貴妃」, 長子曰「副王」, 諸子曰「王子.」 官有宣詔省, 左相、左平章事、侍中、左常侍、諫議居之. 中台省, 右相、右平章事、內史、詔誥舍人居之. 政堂省, 大內相一人, 居左右相上；左、右司政各一, 居左右平章事之下, 以比仆射；左、右允比二丞. 左六司, 忠、仁、義部各一卿, 居司政下, 支司爵、倉、膳部, 部有郎中、員外；右六司, 智、禮、信部, 支司戎、計、水部, 卿、郎准左：以比六官. 中正台, 大中正一, 比御史大夫, 居司政下；少正一. 又有殿中寺、宗屬寺, 有大令. 文籍院有監. 令、監皆有少. 太常、司賓、大農寺, 寺有卿. 司藏、司膳寺, 寺有令、丞. 胄子監有監長. 巷伯局有常侍等官. 其武員有左右猛賁、熊衛、羆衛, 南左右衛, 北左右衛, 各大將軍一、將軍一. 大抵憲象中國制度如此. 以品爲秩, 三秩以上服紫, 牙笏、金魚. 五秩以上服緋, 牙笏、銀魚. 六秩、七秩淺緋衣, 八秩綠衣, 皆木笏.

俗所貴者, 曰太白山之菟, 南海之昆布, 柵城之豉, 扶餘之鹿, 鄚頡之豕, 率賓之馬, 顯州之布, 沃州之綿, 龍州之紬, 位城之鐵, 廬城之稻, 湄沱湖之鯽. 果有九都之李, 樂遊之梨. 餘俗與高麗、契丹略等. 幽州節度府與相聘問, 自營、平距京師蓋八千里而遠. 後朝貢至否, 史家失傳, 故叛附無考焉.

贊曰：唐之德大矣！際天所覆, 悉臣而屬之；薄海內外, 無不州縣, 遂尊天子曰「天可汗.」 三王以來, 未有以過之. 至荒區君長, 待唐璽纛乃能國；一爲不賓, 隨輒夷縛. 故蠻琛夷寶, 踵相逮於廷. 極熾而衰, 厥禍內移, 天寶之後, 區夏痍破, 王官之戍, 北不逾河, 西止秦、邠, 淩夷百年, 逮於亡, 顧不痛哉！故曰：治己治人, 惟聖人能之.

列傳第一百四十五

東夷

高麗, 本扶餘別種也. 地東跨海距新羅, 南亦跨海距百濟, 西北度遼水與營州接, 北靺鞨. 其君居平壤城, 亦謂長安城, 漢樂浪郡也, 去京師五千里而贏, 隨山屈繚爲郛, 南涯浿水, 王築宮其左. 又有國內城、漢城, 號別都. 水有大遼、少遼：大遼出靺鞨西南山, 南曆安市城；少遼出遼山西, 亦南流, 有梁水出塞外, 西行與之合. 有馬訾水出靺鞨之白山, 色若鴨頭, 號鴨淥水, 曆國內城西, 與鹽難水合, 又西南至安市, 入于海. 而平壤在鴨淥東南, 以巨艫濟人, 因恃以爲塹.

官凡十二級：曰大對廬, 或曰吐捽；曰鬱折, 主圖簿者；曰太大使者；曰帛衣頭大兄, 所謂帛衣者, 先人也, 秉國政, 三歲一易, 善職則否, 凡代日, 有不服則相攻, 王爲閉宮守, 勝者聽爲之；曰大使者；曰大兄；曰上位使者；曰諸兄；曰小使者；曰過節；曰先人；曰古鄒大加. 其州縣六十. 大城置傉薩一, 比都督；餘城置處閭近支, 亦號道使, 比刺史. 有參佐, 分幹. 有大模達, 比衛將軍；末客, 比中郎將.

分五部：曰內部, 即漢桂婁部也, 亦號黃部；曰北部, 即絕奴部也, 或號後部；曰東部, 即順奴部也, 或號左部；曰南部, 即灌奴部也, 亦號前部；曰西部, 即消奴部也.

王服五采, 以白羅制冠, 革帶皆金扣. 大臣青羅冠, 次絳羅, 珥兩鳥羽, 金銀雜扣, 衫筒袖, 褲大口, 白韋帶, 黃革履. 庶人衣褐, 戴弁. 女子首巾幗. 俗喜弈、投壺、蹴鞠. 食用籩、豆、簠、簋、罍、洗. 居依山谷, 以草茨屋, 惟王宮、官府、佛廬以瓦. 窶民盛冬作長坑, 煴火以取暖. 其治, 峭法以繩下, 故少犯. 叛者叢炬灼體, 乃斬之, 籍入其家. 降、敗、殺人及剽劫者斬, 盜者十倍取償, 殺牛馬者沒爲奴婢, 故道不掇遺. 婚娶不用幣, 有受者恥之. 服父母喪三年, 兄弟逾月除. 俗多淫祠, 禮靈星及日、箕子、可汗等神. 國左有大穴曰神隧, 每十月, 王皆自祭. 人喜學, 至窮裏廝家, 亦相矜勉, 衢側悉構嚴屋, 號局堂, 子弟未婚者曹處, 誦經習射.

隋末, 其王高元死, 異母弟建武嗣. 武德初, 再遣使入朝. 高祖下書脩好, 約高麗人在中國者護送, 中國人在高麗者敕遣還. 於是建武悉搜亡命歸有司, 且萬人. 後三年, 遣使者拜爲上柱國、遼東郡王、高麗王. 命道士以像法往, 爲講《老子》. 建武大悅, 率國人共聽之, 日數千人. 帝謂左右曰：「名實須相副. 高麗雖臣於隋, 而終拒煬帝, 何臣之爲? 朕務安人, 何必受其臣?」裴矩、溫彥博諫曰：「遼東本箕子國, 魏晉時故封內, 不可不臣. 中國與夷狄, 猶太陽於列星, 不可以降.」乃止. 明年, 新羅、百濟上書, 言建武閉道, 使不得朝, 且數侵入. 有詔散騎侍郎硃子奢持節諭和, 建武謝罪, 乃請與二國平. 太宗已禽突厥頡利, 建武遣使者賀, 並上封域圖. 帝詔廣州司馬長孫師臨瘞隋士戰胔, 毀高麗所立京觀. 建武懼, 乃築長城千里, 東北首扶餘, 西南屬之海. 久之, 遣太子桓權入朝獻方物, 帝厚賜齎, 詔使者陳大德持節答勞, 且觀亹. 大德入其國, 厚餉官守, 悉得其纖曲. 見華人流客者, 爲道親戚存亡, 人人垂涕, 故所至士女夾道觀. 建武盛陳兵見使者. 大德還奏, 帝悅. 大德又言：「聞高昌滅, 其大對廬三至館, 有加禮焉.」帝曰：「高麗地止四郡, 我發卒數萬攻遼東, 諸城必救, 我以舟師自東萊帆海趨平壤, 固易. 然天下甫平, 不欲勞人耳.」 有蓋蘇文者, 或號蓋金, 姓泉氏, 自云生水中以惑衆. 性忍暴. 父爲東部大人、大對廬, 死. 蓋蘇文當嗣, 國人惡之, 不得立. 頓首謝衆, 請攝職, 有不可, 雖廢無悔. 衆哀之, 遂嗣位. 殘凶不道, 諸大臣與建武議誅之, 蓋蘇文覺, 悉召諸部, 紿云大閱兵, 列饌具請大臣臨視, 賓至盡殺之, 凡百餘人. 馳入宮殺建武, 殘其屍投諸溝. 更立建武弟之子藏爲王, 自爲莫離支, 專國, 猶唐兵部尚書、中書令職云. 貌魁秀, 美須髯, 冠服皆飾以金, 佩五刀, 左右莫敢仰視. 使貴人伏諸地, 踐以升馬. 出入陳兵, 長呼禁切, 行人畏竄, 至投坑穀.

帝聞建武爲下所殺, 惻然遣使者持節吊祭. 或勸帝可遂討之, 帝不欲因喪伐罪, 乃拜藏爲遼東郡王、高麗王. 帝曰：「蓋蘇文殺君攘國, 朕取之易耳, 不願勞人, 若何?」司空房玄齡曰：「陛下士勇而力有餘, 戢不用, 所謂『止戈爲武』者.」司徒長孫無忌曰：「高麗無一介告難, 宜賜書安尉之, 隱其患, 撫其存, 彼當聽命.」帝曰：「善.」 會新羅遣使者上書言：「高麗、百濟聯和, 將見討. 謹歸命天子.」帝問：「若何而免?」使者曰：「計窮矣, 惟陛下哀憐！」帝曰：「我以偏兵率契丹、靺鞨入遼東, 而國可紓一歲, 一策也. 我以絳袍丹幟數千賜而國, 至, 建以陣, 二國見, 謂我師至, 必走, 二策也. 百濟恃海, 不修戎械, 我以舟師數萬襲之；而國女君, 故爲鄰侮, 我以宗室主而國, 待安則自守之, 三策也. 使者計孰取?」使者不能對. 於是遣司農丞相裏玄獎以璽書讓高麗, 且使止勿攻. 使未至, 而蓋蘇文已取新羅二城. 玄獎諭帝旨, 答曰：「往隋見侵, 新羅乘邅奪我地五百里, 今非盡反地, 兵不止.」玄獎曰：「往事烏足論邪? 遼東故中國郡縣, 天子且不取, 高麗焉得違詔?」不從. 玄獎還奏, 帝曰：「莫離支殺君, 虐用其下如擭阱, 怨痛溢道, 我出師無名哉?」諫議大夫褚遂良曰：「陛下之兵度遼而克固善, 萬分一不得逞, 且再用師, 再用師, 安危不可億.」兵部尚書李勣曰：「不然. 曩薛延陀盜邊, 陛下欲追擊, 魏徵苦諫而止. 向若擊之, 一馬不生返. 後復畔擾, 至今爲恨.」帝曰：「誠然. 但一慮之失而尤之, 後誰爲我計者?」新羅數請援, 乃下吳船四百柁輸糧, 詔營州都督張儉等發幽、營兵及契丹、奚、靺鞨等出討. 會遼溢, 師還. 莫離支懼, 遣使者內金, 帝不納. 使者又言：「莫離支遣官五十入宿衛.」帝怒責使者曰：「而等委質高武, 而不伏節死義, 又爲逆子謀, 不可赦.」悉下之獄.

於是帝欲自將討之, 召長安耆老勞曰：「遼東故中國地, 而莫離支賊殺其主, 朕將自行經略之, 故與父老約：子若孫從我行者, 我能拊循之, 毋庸恤也.」即厚賜布粟. 群臣皆勸帝毋行, 帝曰：「吾知之矣, 去本而就末, 舍高以取下, 釋近而之遠, 三者爲不祥, 伐高麗是也. 然蓋蘇文弑君, 又戮大臣以逞, 一國之人延頸待救, 議者顧未亮耳.」於是北輸粟營州, 東儲粟古大人城. 帝幸洛陽, 乃以張亮爲平壤道行軍大總管, 常何、左難當副之, 冉仁德、劉英行、張文幹、龐孝泰、程名振爲總管, 帥江、吳、京、洛募兵凡四萬, 吳艘五百, 泛海趨平壤. 以李勣爲遼東道行軍大總管, 江夏王道宗副之, 張士貴、張儉、執失思力、契苾何力、阿史那彌射、薑德本、曲智盛、吳黑闥爲行軍總管隸之, 帥騎士六萬趨遼東. 詔曰：「朕所過, 營頓毋飭, 食毋豐怪, 水可涉者勿作橋梁, 行在非近州縣不得令學生、耆老迎謁. 朕昔提戈撥亂, 無盈月儲, 猶所響風靡. 今幸家給人足, 只恐勞於轉餉, 故驅牛羊以飼軍. 且朕必勝有五：以我大擊彼小, 以我順討彼逆, 以我安乘彼亂, 以我逸敵彼勞, 以我悅當彼怨, 渠憂不克邪！」又發契丹、奚、新羅、百濟諸君長兵悉會.

十九年二月, 帝自洛陽次定州, 謂左右曰：「今天下大定, 唯遼東未賓, 後嗣因士馬盛強, 謀臣導以征討, 喪亂方始, 朕故自取之, 不遺後世憂也.」帝坐城門, 過兵, 人人撫慰, 疾病者親視之, 敕州縣治療, 士大悅. 長孫無忌白奏：「天下符魚悉從, 而宮官止十人, 天下以爲輕神器.」帝曰：「士度遼十萬, 皆去家室. 朕以十人從, 尚恧其多, 公止勿言！」帝身屬橐房, 結兩箙於鞍. 四月, 勣績濟遼水, 高麗皆嬰城守. 帝大饗士, 帳幽州之南, 詔長孫無忌誓師, 乃引而東.

勣攻蓋牟城, 拔之, 得戶二萬, 糧十萬石, 以其地爲蓋州. 程名振攻沙卑城, 夜入其西, 城潰, 虜其口八千, 遊兵鴨淥上. 勣遂圍遼東城. 帝次遼澤, 詔瘞隋戰士露骼. 高麗發新城、國內城騎四萬救遼東. 道宗率張乂君逆戰, 君乂卻. 道宗以騎馳之, 虜兵辟易, 奪其梁, 收散卒, 高以望, 見高麗陣囂, 急擊破之, 斬首千餘級, 誅君乂以徇. 帝度遼水, 徹杠彴, 堅士心. 營馬首山, 身到城下, 見士填塹, 分負之, 重者馬上持之』群臣震懼, 爭挾塊以進. 城有硃蒙祠, 祠有鎖甲、銛矛, 妄言前燕世天所降. 方圍急, 飾美女以婦神, 誣言硃蒙悅, 城必完. 勣列拋車, 飛大石過三百步, 所當輒潰, 虜積木爲樓, 結絙罔, 不能拒. 以沖車撞陴屋, 碎之. 時百濟上金旐鎧, 又以玄金爲山五文鎧, 士被以從. 帝與勣會, 甲光炫日. 會南風急, 士縱火焚西南, 熛延城中, 屋幾盡, 人死於燎者萬餘. 衆登陴, 虜蒙盾以拒, 士舉長矛舂之, 藺石如雨, 城遂潰, 獲勝兵萬, 戶四萬, 糧五十萬石. 以其地爲遼州. 初, 帝自太子所屬行在, 舍置一烽, 約下遼東舉烽, 是日傳燎入塞.

進攻白崖城, 城負山有厓水, 險甚. 帝壁西北. 虜酋孫伐音陰丐降, 然城中不能一. 帝賜幟曰：「若降, 建於堞以信.」俄而舉幟, 城人皆以唐兵登矣, 乃降. 初, 伐音中悔, 帝怒, 約以虜口畀諸將. 及是, 李勣曰：「士奮而先, 貪虜獲也. 今城危拔, 不可許降以孤士心.」帝曰：「將軍言是也. 然縱兵殺戮, 略人妻孥, 朕不忍. 將軍麾下有功者, 朕能以庫物賞之, 庶因將軍贖一城乎.」獲男女凡萬、兵二千. 以其地爲岩州, 拜伐音爲刺史. 莫離支以加屍人七百戍蓋牟, 勣俘之. 請自效, 帝曰：「而家加屍, 乃爲我戰, 將盡戮矣. 夷一姓求一人力, 不可.」稟而縱之.

次安市. 於是高麗北部傉薩高延壽、南部傉薩高惠真引兵及靺鞨衆十五萬來援. 帝曰：「彼若勒兵連安市而壁, 據高山, 取城中粟食之, 縱靺鞨略吾牛馬, 攻之不可下, 此上策也. 拔城夜去, 中策也. 與吾爭鋒, 則禽矣.」有大對廬爲延壽計曰：「吾聞中國亂, 豪雄並奮, 秦王神武, 敵無堅, 戰無前, 遂定天下, 南面而帝, 北狄、西戎罔不臣. 今掃地而來, 謀臣重將皆在, 其鋒不可校. 今莫若頓兵曠日, 陰遣奇兵絕其餉道, 不旬月糧盡, 欲戰不得, 歸則無路, 乃可取也.」延壽不從, 引軍距安市四十里而屯. 帝曰：「虜墮吾策中矣.」命左衛大將軍阿史那社爾以突厥千騎嘗之, 虜常以靺鞨銳兵居前, 社爾兵接而北. 延壽曰：「唐易與耳.」進一舍, 倚麓而陣. 帝詔延壽曰：「我以爾有強臣賊殺其主, 來問罪, 即交戰, 非我意.」延壽謂然, 按甲俟. 帝夜召諸將, 使李勣率步騎萬五千陣西嶺當賊, 長孫無忌、牛進達精兵萬人出虜背狹穀, 帝以騎四千偃幟趨虜北山上, 令諸軍曰：「聞鼓聲而縱.」張幄朝堂, 曰：「明日日中, 納降虜於此.」是夜, 流星墮延壽營. 旦日, 虜視勣軍少, 即戰. 帝望無忌軍塵上, 命鼓角作, 兵幟四合, 虜惶惑, 將分兵禦之, 衆已囂. 勣以步槊擊敗之, 無忌乘其後, 帝自山馳下, 虜大亂, 斬首二萬級. 延壽收餘衆負山自固, 無忌、勣合圍之, 徹川梁, 斷歸路. 帝按轡觀虜營壘曰：「高麗傾國來, 一麾而破, 天贊我也.」下馬再拜, 謝氵兄於天. 延壽等度勢窮, 即舉衆降. 入轅門, 膝而前, 拜手請命. 帝曰：「後敢與天子戰乎?」惶汗不得對. 帝料酋長三千五百人, 悉官之, 許內徙, 餘衆三萬縱還之, 誅靺鞨三千餘人, 獲馬牛十萬, 明光鎧萬領. 高麗震駭, 後黃、銀二城自拔去, 數百里無舍煙. 乃驛報太子, 並賜諸臣書曰：「朕自將若此, 云何?」因號所幸山爲駐蹕山, 圖破陣狀, 勒石紀功. 拜延壽鴻臚卿, 惠真司農卿. 候騎獲覘人, 帝解其縛, 自言不食且三日, 命飼之, 賜以屩, 遣曰：「歸語莫離支, 若須軍中進退, 可遣人至吾所.」帝每營不作塹壘, 謹斥候而已, 而士運糧, 雖單騎, 虜不敢鈔.

帝與勣議所攻, 帝曰：「吾聞安市地險而衆悍, 莫離支擊不能下, 因與之. 建安恃險絕, 粟多而士少, 若出其不意攻之, 不相救矣. 建安得, 則安市在吾腹中.」勣曰：「不然. 積糧遼東, 而西擊建安, 賊將梗我歸路, 不如先攻安市.」帝曰：「善.」遂攻之, 未能下. 延壽、惠真謀曰：「烏骨城傉薩已耄, 朝攻而夕可下. 烏骨拔, 則平壤舉矣.」群臣亦以張亮軍在沙城, 召之一昔至, 若取烏骨, 度鴨淥, 迫其腹心, 計之善者. 無忌曰：「天子行師不徼幸. 安市衆十萬在吾後, 不如先破之, 乃驅而南, 萬全勢也.」乃止. 城中見帝旌麾, 輒乘陴噪, 帝怒. 勣請破日男子盡誅. 虜聞, 故死戰. 江夏王道宗築距闉攻東南, 虜增陴以守. 勣攻其西, 撞車所壞, 隨輒串柵爲樓. 帝聞城中雞彘聲, 曰：「圍久, 突無黔煙. 今雞彘鳴, 必殺以饗士, 虜且夜出.」詔嚴兵. 丙夜, 虜數百人縋而下, 悉禽之. 道宗以樹枚裹土積之, 距闉成, 迫城不數丈, 果毅都尉傅伏愛守之, 自高而排其城, 城且頹, 伏愛私去所部, 虜兵得自頹城出, 據而塹斷之, 積火縈盾固守. 帝怒, 斬伏愛, 敕諸將擊之, 三日不克.

有詔班師, 拔遼、蓋二州之人以歸. 兵過城下, 城中屏息偃旗, 酋長登城再拜, 帝嘉其守, 賜絹百匹. 遼州粟尚十萬斛, 士取不能盡. 帝至渤錯水, 阻淖, 八十里車騎不通. 長孫無忌、楊師道等率萬人斬樵築道, 聯車爲梁, 帝負薪馬上助役. 十月, 兵畢度, 雪甚, 詔屬燎以待濟. 始行, 士十萬, 馬萬匹；逮還, 物故裁千餘, 馬死十八. 船師七萬, 物故亦數百. 詔集戰骸葬柳城, 祭以太牢, 帝臨哭, 從臣皆流涕. 帝總飛騎入臨渝關, 皇太子迎道左. 初, 帝與太子別, 御褐袍, 曰：「俟見爾乃更.」袍曆二時弗易, 至穿穴. 群臣請更服, 帝曰：「士皆敝衣, 吾可新服邪?」及是, 太子進潔衣, 乃御. 遼降口萬四千, 當沒爲奴婢, 前集幽州, 將分賞士. 帝以父子夫婦離析, 詔有司以布帛贖之, 原爲民, 列拜歡舞, 三日不息. 延壽既降, 以憂死, 獨惠真至長安.

明年春, 藏遣使者上方物, 且謝罪；獻二姝口, 帝敕還之, 謂使者曰：「色者人所重, 然湣其去親戚以傷乃心, 我不取也.」初, 師還, 帝以弓服賜蓋蘇文, 受之, 不遣使者謝, 於是下詔削棄朝貢.

又明年三月, 詔左武衛大將軍牛進達爲青丘道行軍大總管, 右武衛將軍李海岸副之, 自萊州度海；李勣爲遼東道行軍大總管, 右武衛將軍孫貳朗、右屯衛大將軍鄭仁泰副之, 率營州都督兵, 繇新城道以進. 次南蘇、木底, 虜兵戰不勝, 焚其郛. 七月, 進達等取石城, 進攻積利城, 斬級數千, 乃皆還. 藏遣子莫離支高任武來朝, 因謝罪.

二十二年, 詔右武衛大將軍薛萬徹爲青丘道行軍大總管, 右衛將軍裴行方副之, 自海道入. 部將古神感與虜戰曷山, 虜潰；虜乘暝襲我舟, 伏兵破之. 萬徹度鴨淥, 次泊灼城, 拒四十里而舍. 虜懼, 皆棄邑居去. 大酋所夫孫拒戰, 萬徹擊斬之, 遂圍城, 破其援兵三萬, 乃還. 帝與長孫無忌計曰：「高麗困吾師之入, 戶亡耗, 田歲不收, 蓋蘇文築城增陴, 下饑臥死溝壑, 不勝敝矣. 明年以三十萬衆, 公爲大總管, 一舉可滅也.」乃詔劍南大治船, 蜀人願輸財江南, 計直作舟, 舟取縑千二百. 巴、蜀大騷, 邛、眉、雅三州獠皆反, 發隴西、峽內兵二萬擊定之. 始, 帝決取虜, 故詔陝州刺史孫伏伽、萊州刺史李道裕儲糧械於三山浦、烏胡島, 越州都督治大艎偶舫以待. 會帝崩, 乃皆罷. 藏遣使者奉慰.

永徽五年, 藏以靺鞨兵攻契丹, 戰新城. 大風, 矢皆還激, 爲契丹所乘, 大敗. 契丹火野復戰, 人死相藉, 積屍而塚之. 遣使者告捷, 高宗爲露布於朝. 六年, 新羅訴高麗、靺鞨奪三十六城, 惟天子哀救. 有詔營州都督程名振、左衛中郎將蘇定方率師討之. 至新城, 敗高麗兵, 火外郛及墟落, 引還. 顯慶三年, 復遣名振率薛仁貴攻之, 未能克. 後二年, 天子已平百濟, 乃以左驍衛大將軍契苾力何、右武衛大將軍蘇定方、左驍衛將軍劉伯英率諸將出浿江、遼東、平壤道討之. 龍朔元年, 大募兵, 拜置諸將, 天子欲自行, 蔚州刺史李君球建言：「高麗小丑, 何至傾中國事之? 有如高麗既滅, 必發兵以守, 少發則威不振, 多發人不安, 是天下疲於轉戍. 臣謂征之未如勿征, 滅之未如勿滅.」亦會武後苦邀, 帝乃止. 八月, 定方破虜兵於浿江, 奪馬邑山, 遂圍平壤. 明年, 龐孝泰以嶺南兵壁蛇水, 蓋蘇文攻之, 舉軍沒；定方解而歸.

乾封元年, 藏遣子男福從天子封泰山, 還而蓋蘇文死, 子男生代爲莫離支, 有弟男建、男產相怨. 男生據國內城, 遣子獻誠入朝求救, 蓋蘇文弟淨土亦請割地降. 乃詔契苾何力爲遼東道安撫大使, 左金吾衛將軍龐同善、營州都督高偘爲行軍總管, 左武衛將軍薛仁貴、左監門將軍李謹行殿而行. 九月, 同善破高麗兵, 男生率師來會. 詔拜男生特進、遼東大都督兼平壤道安撫大使, 封玄菟郡公. 又以李勣爲遼東道行軍大總管兼安撫大使, 與契苾何力、龐同善並力. 詔獨孤卿雲由鴨淥道, 郭待封積利道, 劉仁願畢列道, 金待問海穀道, 並爲行軍總管, 受勣節度；轉燕、趙食廥遼東. 明年正月, 勣引道次新城, 合諸將謀曰：「新城, 賊西鄙, 不先圖, 餘城未易下.」遂壁西南山臨城, 城人縛戍酋出降. 勣進拔城十有六. 郭待封以舟師濟海, 趨平壤. 三年二月, 勣率仁貴拔扶餘城, 它城三十皆納款. 同善、偘守新城, 男建遣兵襲之, 仁貴救偘, 戰金山, 不勝. 高麗鼓而進, 銳甚. 仁貴橫擊, 大破之, 斬首五萬級, 拔南蘇、木底、蒼岩三城, 引兵略地, 與勣會. 侍御史賈言忠計事還, 帝問軍中云何. 對曰：「必克. 昔先帝問罪, 所以不得志者, 虜未有邅也. 諺曰：『軍無媒, 中道回.』 今男生兄弟鬩很, 爲我鄉導, 虜之情偽, 我盡知之, 將忠士力, 臣故曰必克. 且高麗祕記曰：『不及九百年, 當有八十大將滅之.』高氏自漢有國, 今九百年, 勣年八十矣. 虜仍薦饑, 人相掠賣, 地震裂, 狼狐入城, □分穴於門, 人心危駭, 是行不再舉矣.」 男建以兵五萬襲扶餘, 勣破之薩賀水上, 斬首五千級, 俘口三萬, 器械牛馬稱之. 進拔大行城. 劉仁願與勣會, 後期, 召還當誅, 赦流姚州. 契苾何力會勣軍於鴨淥, 拔辱夷城, 悉師圍平壤. 九月, 藏遣男產率首領百人樹素幡降, 且請入朝, 勣以禮見. 而男建猶固守, 出戰數北. 大將浮屠信誠遣諜約內應. 五日, 闔啟, 兵噪而入, 火其門, 鬱焰四興, 男建窘急, 自刺不殊. 執藏、男建等, 收凡五部百七十六城, 戶六十九萬. 詔勣便道獻俘昭陵, 凱而還. 十二月, 帝坐含元殿, 引見勣等, 數俘於廷. 以藏素脅制, 赦爲司平太常伯, 男產司宰少卿；投男建黔州, 百濟王扶餘隆嶺外；以獻誠爲司衛卿, 信誠爲銀青光祿大夫, 男生右衛大將軍, 何力行左衛大將軍, 勣兼太子太師, 仁貴威衛大將軍. 剖其地爲都督府者九, 州四十二, 縣百. 復置安東都護府, 擢酋豪有功者授都督、刺史、令, 與華官參治. 仁貴爲都護, 總兵鎮之. 是歲郊祭, 以高麗平, 謝成於天.

總章二年, 徙高麗民三萬於江淮、山南. 大長鉗牟岑率衆反, 立藏外孫安舜爲主. 詔高偘東州道, 李謹行燕山道, 並爲行軍總管討之, 遣司平太常伯楊昉綏納亡餘. 舜殺鉗牟岑走新羅. 偘徙都護府治遼東州, 破叛兵於安市, 又敗之泉山, 俘新羅援兵二千. 李謹行破之於發廬河, 再戰, 俘馘萬計. 於是平壤痍殘不能軍, 相率奔新羅, 凡四年乃平. 始, 謹行留妻劉守伐奴城, 虜攻之, 劉擐甲勒兵守, 賊引去. 帝嘉之, 封燕郡夫人.

儀鳳二年, 授藏遼東都督, 封朝鮮郡王, 還遼東以安餘民, 先編僑內州者皆原遣, 徙安東都護府於新城. 藏與靺鞨謀反, 未及發, 召還放邛州, 廝其人於河南、隴右, 弱窶者留安東. 藏以永淳初死, 贈衛尉卿, 葬頡利墓左, 樹碑其阡. 舊城往往入新羅, 遺人散奔突厥、靺鞨, 由是高氏君長皆絕. 垂拱中, 以藏孫寶元爲朝鮮郡王. 聖曆初, 進左鷹揚衛大將軍, 更封忠誠國王, 使統安東舊部, 不行. 明年, 以藏子德武爲安東都督, 後稍自國. 至元和末, 遣使者獻樂工云.

百濟, 扶餘別種也. 直京師東六千里而贏, 濱海之陽, 西界越州, 南倭, 北高麗, 皆逾海乃至, 其東, 新羅也. 王居東、西二城, 官有內臣佐平者宣納號令, 內頭佐平主帑聚, 內法佐平主禮, 衛士佐平典衛兵, 朝廷佐平主獄, 兵官佐平掌外兵. 有六方, 方統十郡. 大姓有八：沙氏, 燕氏, 劦氏, 解氏, 貞氏, 國氏, 木氏, 䒤氏. 其法：反逆者誅, 籍其家；殺人者, 輸奴婢三贖罪；吏受賕及盜, 三倍償, 錮終身. 俗與高麗同. 有三島, 生黃漆, 六月刺取沈, 色若金. 王服大袖紫袍, 青錦褲, 素皮帶, 烏革履, 烏羅冠飾以金花. 群臣絳衣, 飾冠以銀花. 禁民衣絳紫. 有文籍, 紀時月如華人.

武德四年, 王扶餘璋始遣使獻果下馬, 自是數朝貢. 高祖冊爲帶方郡王、百濟王. 後五年, 獻明光鎧, 且訟高麗梗貢道. 太宗貞觀初, 詔使者平其怨. 又與新羅世仇, 數相侵, 帝賜璽書曰：「新羅, 朕蕃臣, 王之鄰國. 聞數相侵暴, 朕已詔高麗、新羅申和, 王宜忘前怨, 識朕本懷.」璋奉表謝, 然兵亦不止. 再遣使朝, 上鐵甲雕斧, 帝優勞之, 賜帛段三千. 十五年, 璋死, 使者素服奉表曰：「君外臣百濟王扶餘璋卒.」帝爲舉哀玄武門, 贈光祿大夫, 賻賜甚厚. 命祠部郎中鄭文表冊其子義慈爲柱國, 紹王.

義慈事親孝, 與兄弟友, 時號「海東曾子.」 明年, 與高麗連和伐新羅, 取四十餘城, 發兵守之. 又謀取棠項城, 絕貢道. 新羅告急, 帝遣司農丞相裏玄獎齎詔書諭解. 聞帝新討高麗, 乃間取新羅七城；久之, 又奪十餘城, 因不朝貢. 高宗立, 乃遣使者來, 帝詔義慈曰：「海東三國, 開基舊矣, 地固犬牙. 比者隙爭侵校無寧歲, 新羅高城重鎮皆爲王並, 歸窮於朕, 丐王歸地. 昔齊桓一諸侯, 尚存亡國, 況朕萬方主, 可不恤其危邪? 王所兼城宜還之, 新羅所俘亦畀還王. 不如詔者, 任王決戰, 朕將發契丹諸國, 度遼深入. 王可思之, 無後悔！」 永徽六年, 新羅訴百濟、高麗、靺鞨取北境三十城. 顯慶五年, 乃詔左衛大將軍蘇定方爲神丘道行軍大總管, 率左衛將軍劉伯英、右武衛將軍馮士貴、左驍衛將軍龐孝泰發新羅兵討之, 自城山濟海. 百濟守熊津口, 定方縱擊, 虜大敗. 王師乘潮帆以進, 趨真都城一舍止. 虜悉衆拒, 復破之, 斬首萬餘級, 拔其城. 義慈挾太子隆走北鄙, 定方圍之. 次子泰自立爲王, 率衆固守, 義慈孫文思曰：「王、太子固在, 叔乃自王, 若唐兵解去, 如我父子何?」與左右縋而出, 民皆從之, 泰不能止. 定方令士超堞立幟, 泰開門降, 定方執義慈、隆及小王孝演、酋長五十八人送京師, 平其國五部、三十七郡、二百城, 戶七十六萬. 乃析置熊津、馬韓、東明、金漣、德安五都督府, 擢酋渠長治之. 命郎將劉仁願守百濟城, 左衛郎將王文度爲熊津都督. 九月, 定方以所俘見, 詔釋不誅. 義慈病死, 贈衛尉卿, 許舊臣赴臨, 詔葬孫皓、陳叔寶墓左, 授隆司稼卿. 文度濟海卒, 以劉仁軌代之.

璋從子福信嘗將兵, 乃與浮屠道琛據周留城反, 迎故王子扶餘豐於倭, 立爲王. 西部皆應, 引兵圍仁願. 龍朔元年, 仁軌發新羅兵往救, 道琛立二壁熊津江, 仁軌與新羅兵夾擊之, 奔入壁, 爭梁墮溺者萬人, 新羅兵還. 道琛保任孝城, 自稱領軍將軍, 福信稱霜岑將軍, 告仁軌曰：「聞唐與新羅約, 破百濟, 無老孺皆殺之；畀以國. 我與受死, 不若戰.」仁軌遣使齎書答說, 道琛倨甚, 館使者於外, 嫚報曰：「使人官小, 我, 國大將, 禮不當見.」徒遣之. 仁軌以衆少, 乃休軍養威, 請合新羅圖之. 福信俄殺道琛, 並其兵, 豐不能制. 二年七月, 仁願等破之熊津, 拔支羅城, 夜薄真峴, 比明入之, 斬首八百級, 新羅餉道乃開. 仁願請濟師, 詔右威衛將軍孫仁師爲熊津道行軍總管, 發齊兵七千往. 福信顓國, 謀殺豐；豐率親信斬福信, 與高麗、倭連和. 仁願已得齊兵, 士氣振, 乃與新羅王金法敏率步騎, 而遣劉仁軌率舟師, 自熊津江偕進, 趨周留城. 豐衆屯白江口, 四遇皆克, 火四百艘；豐走不知所在. 偽王子扶餘忠勝、忠志率殘衆及倭人請命, 諸城皆復. 仁願勒軍還, 留仁軌代守.

帝以扶餘隆爲熊津都督, 俾歸國, 平新羅故憾, 招還遺人. 麟德二年, 與新羅王會熊津城, 刑白馬以盟. 仁軌爲盟辭曰：「往百濟先王, 罔顧逆順, 不敦鄰, 不睦親, 與高麗、倭共侵削新羅, 破邑屠城. 天子憐百姓無辜, 命行人脩好, 先王負險恃遐, 侮慢弗恭. 皇赫斯怒, 是伐是夷. 但興亡繼絕, 王者通制, 故立前太子隆爲熊津都督, 守其祭祀, 附杖新羅, 長爲與國, 結好除怨, 恭天子命, 永爲籓服. 右威衛將軍魯城縣公仁願, 親臨厥盟, 有貳其德, 興兵動衆, 明神監之, 百殃是降, 子孫不育, 社稷無守, 世世毋敢犯.」乃作金書鐵契, 藏新羅廟中.

仁願等還, 隆畏衆攜散, 亦歸京師. 儀鳳時, 進帶方郡王, 遣歸籓. 是時, 新羅強, 隆不敢入舊國, 寄治高麗死. 武後又以其孫敬襲王, 而其地已爲新羅、渤海靺鞨所分, 百濟遂絕.

新羅, 弁韓苗裔也. 居漢樂浪地, 橫千里, 縱三千里, 東拒長人, 東南日本, 西百濟, 南瀕海, 北高麗. 而王居金城, 環八里所, 衛兵三千人. 謂城爲侵牟羅, 邑在內曰喙評, 外曰邑勒. 有喙評六, 邑勒五十二. 朝服尚白, 好祠山神. 八月望日, 大宴齎官吏, 射. 其建官, 以親屬爲上, 其族名第一骨、第二骨以自別. 兄弟女、姑、姨、從姊妹, 皆聘爲妻. 王族爲第一骨, 妻亦其族, 生子皆爲第一骨, 不娶第二骨女, 雖娶, 常爲妾媵. 官有宰相、侍中、司農卿、太府令, 凡十有七等, 第二骨得爲之. 事必與衆議, 號「和白」, 一人異則罷. 宰相家不絕祿, 奴僮三千人, 甲兵牛馬豬稱之. 畜牧海中山, 須食乃射. 息穀米於人, 償不滿, 庸爲奴婢. 王姓金, 貴人姓樸, 民無氏有名. 食用柳杯若銅、瓦. 元日相慶, 是日拜日月神. 男子褐褲. 婦長襦, 見人必跪, 則以手據地爲恭. 不粉黛, 率美發以繚首, 以珠彩飾之. 男子翦發鬻, 冒以黑巾. 市皆婦女貿販. 冬則作灶堂中, 夏以食置冰上. 畜無羊, 少驢、驘, 多馬. 馬雖高大, 不善行.

長人者, 人類長三丈, 鋸牙鉤爪, 黑毛覆身, 不火食, 噬禽獸, 或搏人以食；得婦人, 以治衣服. 其國連山數十里, 有峽, 固以鐵闔, 號關門, 新羅常屯弩士數千守之.

初, 百濟伐高麗, 來請救, 悉兵往破之, 自是相攻不置. 後獲百濟王殺之, 滋結怨. 武德四年, 王真平遣使者入朝, 高祖詔通直散騎侍郎庾文素持節答齎. 後三年, 拜柱國, 封樂浪郡王、新羅王.

貞觀五年, 獻女樂二. 太宗曰：「比林邑獻鸚鵡, 言思鄉, 丐還, 況於人乎?」付使者歸之. 是歲, 真平死, 無子, 立女善德爲王, 大臣乙祭柄國. 詔贈真平左光祿大夫, 賻物段二百. 九年, 遣使者冊善德襲父封, 國人號聖祖皇姑. 十七年, 爲高麗、百濟所攻, 使者來乞師, 亦會帝親伐高麗, 詔率兵以披虜勢. 善德使兵五萬入高麗南鄙, 拔水口城以聞. 二十一年, 善德死, 贈光祿大夫, 而妹真德襲王. 明年, 遣子文王及弟伊贊子春秋來朝, 拜文王左武衛將軍, 春秋特進. 因請改章服, 從中國制, 內出珍服賜之. 又詣國學觀釋奠、講論, 帝賜所制《晉書》. 辭歸, 敕三品以上郊餞.

高宗永徽元年, 攻百濟, 破之, 遣春秋子法敏入朝. 真德織錦爲頌以獻, 曰：「巨唐開洪業, 巍巍皇猷昌. 止戈成大定, 興文繼百王. 統天崇雨施, 治物體含章. 深仁諧日月, 撫運邁時康. 幡旗既赫赫, 鉦鼓何鍠鍠. 外夷違命者, 翦覆被天殃. 淳風凝幽顯, 遐邇競呈祥. 四時和玉燭, 七耀巡萬方. 維嶽降宰輔, 維帝任忠良. 三五成一德, 昭我唐家唐.」帝美其意, 擢法敏太府卿.

五年, 真德死, 帝爲舉哀, 贈開府儀同三司, 賜彩段三百, 命太常丞張文收持節吊祭, 以春秋襲王. 明年, 百濟、高麗、靺鞨共伐取其三十城. 使者來請救, 帝命蘇定方討之, 以春秋爲隅夷道行軍總管, 遂平百濟. 龍朔元年, 死, 法敏襲王. 以其國爲雞林州大都督府, 授法敏都督.

咸亨五年, 納高麗叛衆, 略百濟地守之. 帝怒, 詔削官爵, 以其弟右驍衛員外大將軍、臨海郡公仁問爲新羅王, 自京師歸國. 詔劉仁軌爲雞林道大總管, 衛尉卿李弼、右領軍大將軍李謹行副之, 發兵窮討. 上元二年二月, 仁軌破其衆於七重城, 以靺鞨兵浮海略南境, 斬獲甚衆. 詔李謹行爲安東鎮撫大使, 屯買肖城, 三戰, 虜皆北. 法敏遣使入朝謝罪, 貢篚相望, 仁問乃還, 辭王, 詔復法敏官爵. 然多取百濟地, 遂抵高麗南境矣. 置尚、良、康、熊、全、武、漢、朔、溟九州, 州有都督, 統郡十或二十, 郡有大守, 縣有小守. 開耀元年, 死, 子政明襲王. 遣使者朝, 丐唐禮及它文辭, 武後賜《吉凶禮》並文詞五十篇. 死, 子理洪襲王. 死, 弟興光襲王.

玄宗開元中, 數入朝, 獻果下馬、朝霞紬、魚牙紬、海豹皮. 又獻二女, 帝曰：「女皆王姑姊妹, 違本俗, 別所親, 朕不忍留.」厚賜還之. 又遣子弟入太學學經術. 帝間賜興光瑞文錦、五色羅、紫繡紋袍、金銀精器. 興光亦上異狗馬、黃金、美髢諸物. 初, 渤海靺鞨掠登州, 興光擊走之, 帝進興光寧海軍大使, 使攻靺鞨. 二十五年死, 帝尤悼之, 贈太子太保, 命邢璹以鴻臚少卿吊祭. 子承慶襲王, 詔璹曰：「新羅號君子國, 知《詩》、《書》. 以卿惇儒, 故持節往, 宜演經誼, 使知大國之盛.」又以國人善棋, 詔率府兵曹參軍楊季鷹爲副. 國高弈皆出其下, 於是厚遺使者金寶. 俄冊其妻樸爲妃. 承慶死, 詔使者臨吊, 以其弟憲英嗣王. 帝在蜀, 遣使溯江至成都朝正月.

大曆初, 憲英死, 子乾運立, 甫丱, 遣金隱居入朝待命. 詔倉部郎中歸崇敬往吊, 監察御史陸珽、顧愔爲副冊授之, 並母金爲太妃. 會其宰相爭權相攻, 國大亂, 三歲乃定. 於是, 歲朝獻. 建中四年死, 無子, 國人共立宰相金良相嗣. 貞元元年, 遣戶部郎中蓋塤持節命之. 是年死, 立良相從父弟敬信襲王. 十四年, 死, 無子, 立嫡孫俊邕. 明年, 遣司封郎中韋丹持冊, 未至, 俊邕死, 丹還. 子重興立, 永貞元年, 詔兵部郎中元季方冊命. 後三年, 使者金力奇來謝, 且言：「往歲冊故主俊邕爲主, 母申太妃, 妻叔妃, 而俊邕不幸, 冊今留省中, 臣請授以歸.」又爲其宰相金彥升、金仲恭、王之弟蘇金添明丐門戟, 詔皆可. 凡再朝貢. 七年死, 彥升立, 來告喪, 命職方員外郎崔廷吊, 且命新王, 以妻貞爲妃. 長慶、寶曆間, 再遣使者來朝, 留宿衛. 彥升死, 子景徽立. 大和五年, 以太子左諭德源寂冊吊如儀. 開成初, 遣子義琮謝, 願留衛, 見聽, 明年遣之.

五年, 鴻臚寺籍質子及學生歲滿者一百五人, 皆還之.

有張保皋、鄭年者, 皆善斗戰, 工用槍. 年復能沒海, 履其地五十里不噎, 角其勇健, 保皋不及也. 年以兄呼保皋, 保皋以齒, 年以藝, 常不相下. 自其國皆來爲武寧軍小將. 後保皋歸新羅, 謁其王曰：「遍中國以新羅人爲奴婢, 願得鎮清海, 使賊不得掠人西去.」清海, 海路之要也. 王與保皋萬人守之. 自大和後, 海上無鬻新羅人者. 保皋既貴於其國, 年饑寒客漣水, 一日謂戍主馮元規曰：「我欲東歸, 乞食於張保皋.」元規曰：「若與保皋所負何如? 奈何取死其手?」年曰：「饑寒死, 不如兵死快, 況死故鄉邪！」年遂去. 至, 謁保皋, 飲之極歡. 飲未卒, 聞大臣殺其王, 國亂無主. 保皋分兵五千人與年, 持年泣曰：「非子不能平禍難.」年至其國, 誅反者, 立王以報. 王遂召保皋爲相, 以年代守清海. 會昌後, 朝貢不復至.

贊曰：杜牧稱：「安思順爲朔方節度時, 郭汾陽、李臨淮俱爲牙門都將, 二人不相能, 雖同盤飲食, 常睇相視, 不交一言. 及汾陽代思順, 臨淮欲亡去, 計未決. 旬日, 詔臨淮分汾陽半兵東出趙、魏, 臨淮入請曰：『一死固甘, 乞免妻子.』汾陽趨下, 持手上堂, 曰：『今國亂主遷, 非公不能東伐, 豈懷私忿時邪? 』及別, 執手泣涕, 相勉以忠義, 訖平劇盜, 實二公之力. 知其心不叛, 知其心, 難也；忿必見短, 知其材, 益難也. 此保皋與汾陽之賢等耳. 年投保皋必曰：『彼貴我賤, 我降下之, 不宜以舊忿殺我.』保皋果不殺, 人之常情也. 臨淮請死於汾陽, 亦人之常情也. 保皋任年, 事出於己, 年且寒饑, 易爲感動. 汾陽、臨淮, 平生亢立, 臨淮之命, 出於天子. 榷於保皋, 汾陽爲優. 此乃聖賢遲疑成敗之際也. 世稱周、邵爲百代之師, 周公擁孺子而邵公疑之, 以周公之聖, 邵公之賢, 少事文王, 老佐武王, 能平天下, 周公之心, 邵公且不知之. 苟有仁義之心, 不資以明, 雖邵公尚爾, 況其下哉！」嗟乎, 不以怨毒相槊, 而先國家之憂, 晉有祁奚, 唐有汾陽、保皋, 孰謂夷無人哉！

日本, 古倭奴也. 去京師萬四千里, 直新羅東南, 在海中, 島而居, 東西五月行, 南北三月行. 國無城郛, 聯木爲柵落, 以草茨屋. 左右小島五十餘, 皆自名國, 而臣附之. 置本率一人, 檢察諸部. 其俗多女少男, 有文字, 尚浮屠法. 其官十有二等. 其王姓阿每氏, 自言初主號天御中主, 至彥瀲, 凡三十二世, 皆以「尊」爲號, 居築紫城. 彥瀲子神武立, 更以「天皇」爲號, 徙治大和州. 次曰綏靖, 次安寧, 次懿德, 次孝昭, 次天安, 次孝靈, 次孝元, 次開化, 次崇神, 次垂仁, 次景行, 次成務, 次仲哀. 仲哀死, 以開化曾孫女神功爲王. 次應神, 次仁德, 次履中, 次反正, 次允恭, 次安康, 次雄略, 次清寧, 次顯宗, 次仁賢, 次武烈, 次繼體, 次安閑, 次宣化, 次欽明. 欽明之十一年, 直梁承聖元年. 次海達. 次用明, 亦曰目多利思比孤, 直隋開皇末, 始與中國通. 次崇峻. 崇峻死, 欽明之孫女雄古立. 次舒明, 次皇極. 其俗椎髻, 無冠帶, 跣以行, 幅巾蔽後, 貴者冒錦；婦人衣純色裙, 長腰襦, 結發於後. 至煬帝, 賜其民錦線冠, 飾以金玉, 文布爲衣, 左右佩銀蘤長八寸, 以多少明貴賤.

太宗貞觀五年, 遣使者入朝. 帝矜其遠, 詔有司毋拘歲貢. 遣新州刺史高仁表往諭, 與王爭禮不平, 不肯宣天子命而還. 久之, 更附新羅使者上書.

永徽初, 其王孝德即位, 改元曰白雉, 獻虎魄大如斗, 碼硇若五升器. 時新羅爲高麗、百濟所暴, 高宗賜璽書, 令出兵援新羅. 未幾孝德死, 其子天豐財立. 死, 子天智立. 明年, 使者與蝦蛦人偕朝. 蝦蛦亦居海島中, 其使者須長四尺許, 珥箭於首, 令人戴瓠立數十步, 射無不中. 天智死, 子天武立. 死, 子總持立. 咸亨元年, 遣使賀平高麗. 後稍習夏音, 惡倭名, 更號日本. 使者自言, 國近日所出, 以爲名. 或雲日本乃小國, 爲倭所並, 故冒其號. 使者不以情, 故疑焉. 又妄誇其國都方數千里, 南、西盡海, 東、北限大山, 其外即毛人云.

長安元年, 其王文武立, 改元曰太寶, 遣朝臣真人粟田貢方物. 朝臣真人者, 猶唐尚書也. 冠進德冠, 頂有華蘤四披, 紫袍帛帶. 真人好學, 能屬文, 進止有容. 武後宴之麟德殿, 授司膳卿, 還之. 文武死, 子阿用立. 死, 子聖武立, 改元曰白龜. 開元初, 粟田復朝, 請從諸儒受經. 詔四門助教趙玄默即鴻臚寺爲師, 獻大幅布爲贄, 悉賞物貿書以歸. 其副朝臣仲滿慕華不肯去, 易姓名曰朝衡, 曆左補闕, 儀王友, 多所該識, 久乃還. 聖武死, 女孝明立, 改元曰天平勝寶. 天寶十二載, 朝衡復入朝. 上元中, 擢左散騎常侍、安南都護. 新羅梗海道, 更繇明、越州朝貢. 孝明死, 大炊立. 死, 以聖武女高野姬爲王. 死, 白壁立. 建中元年, 使者真人興能獻方物. 真人, 蓋因官而氏者也. 興能善書, 其紙似繭而澤, 人莫識. 貞元末, 其王曰桓武, 遣使者朝. 其學子橘免勢、浮屠空海願留肄業, 曆二十餘年. 使者高階真人來請免勢等俱還, 詔可. 次諾樂立, 次嵯峨, 次浮和, 次仁明. 仁明直開成四年, 復入貢. 次文德, 次清和, 次陽成. 次光孝, 直光啟元年.

其東海嶼中又有邪古、波邪、多尼三小王, 北距新羅, 西北百濟, 西南直越州, 有絲絮、怪珍云.

流鬼去京師萬五千里, 直黑水靺鞨東北, 少海之北, 三面皆阻海, 其北莫知所窮. 人依嶼散居, 多沮澤, 有魚鹽之利. 地蚤寒, 多霜雪, 以木廣六寸、長七尺系其上, 以踐冰, 逐走獸. 土多狗, 以皮爲裘. 俗被發. 粟似莠而小, 無蔬蓏它穀. 勝兵萬人. 南與莫曳靺鞨鄰, 東南航海十五日行, 乃至. 貞觀十四年, 其王遣子可也餘莫貂皮更三譯來朝. 授騎都尉, 遣之.

龍朔初, 有儋羅者, 其王儒李都羅遣使入朝, 國居新羅武州南島上, 俗樸陋, 衣大豕皮, 夏居革屋, 冬窟室. 地生五穀, 耕不知用牛, 以鐵齒杷土. 初附百濟. 麟德中, 酋長來朝, 從帝至太山. 後附新羅.

開元十一年, 又有達末婁、達妒二部首領朝貢. 達末婁自言北扶餘之裔, 高麗滅其國, 遺人度那河, 因居之, 或曰他漏河, 東北流入黑水. 達姤, 室韋種也, 在那河陰, 凍末河之東, 西接黃頭室韋, 東北距達末婁云.

列傳第一百四十六上

西域上

泥婆羅, 直吐蕃之西樂陵川. 土多赤銅、犛牛. 俗翦發逮眉, 穿耳, 楦以筒若角, 緩至肩者爲姣好. 無匕箸, 攫而食. 其器皆用銅, 其居版屋畫壁. 俗不知牛耕, 故少田作, 習商賈. 一幅布蔽身, 日數盥浴. 重博戲, 通推步曆術. 祀天神, 鐫石爲象, 日浴之, 烹羊以祭. 鑄銅爲錢, 面文人形, 背牛馬形. 其君服珠、頗黎、車渠、珊瑚、虎魄垂纓, 耳金鉤玉璫, 佩寶伏突, 御師子大床, 燎香布花於堂, 而大臣坐地不藉. 左右持兵, 數百列侍. 宮中有七重樓, 覆銅瓦, 楹極皆大琲雜寶, 四隅置銅槽, 下有金龍, 口激水仰注槽中.

初, 王那陵提婆之父爲其叔所殺, 提婆出奔, 吐蕃納之, 遂臣吐蕃. 貞觀中, 遣使者李義表到天竺, 道其國, 提婆大喜, 延使者同觀阿耆婆珎池. 池廣數十丈, 水常溢沸, 共傳旱潦未始耗溢. 或抵以物則生煙, 釜其上, 少選可熟. 二十一年, 遣使入獻波棱、酢菜、渾提蔥. 永徽時, 其王屍利那連陀羅又遣使入貢.

黨項, 漢西羌別種, 魏、晉後微甚. 周滅宕昌、鄧至, 而黨項始強. 其地古析支也, 東距松州, 西葉護, 南舂桑、迷桑等羌, 北吐谷渾. 處山谷崎嶇, 大抵三千里. 以姓別爲部, 一姓又分爲小部落, 大者萬騎, 小數千, 不能相統, 故有細封氏、費聽氏, 往利氏、頗超氏、野辭氏、房當氏、米禽氏、拓拔氏、而拓拔最強. 土著, 有棟宇, 織犛尾、羊毛覆屋, 歲一易. 俗尚武, 無法令、賦役. 人壽多過百歲, 然好爲盜, 更相剽奪. 尤重復讎, 未得所欲者, 蓬首垢顏, 跣足草食, 殺已乃復. 男女衣裘褐, 被氈. 畜犛牛、馬、驢、羊以食, 不耕稼. 地寒, 五月草生, 八月霜降. 無文字, 候草木記歲. 三年一相聚, 殺牛羊祭天, 取麥他國以釀酒. 妻其庶母、伯叔母、兄嫂、子弟婦, 惟不娶同姓. 老而死, 子孫不哭；少死, 則曰夭枉, 乃悲.

貞觀三年, 南會州都督鄭元璹鐫諭, 其酋細封步賴舉部降. 太宗璽詔慰撫, 步賴因入朝, 宴錫特異, 以其地爲軌州, 即授刺史. 步賴請率兵討吐谷渾. 其後諸酋長悉內屬, 以其地爲崌、奉、嚴、遠四州, 即首領拜刺史.

有拓拔赤辭者, 初臣吐谷渾, 慕容伏允待之厚, 與結婚, 諸羌已歸, 獨不至. 李靖擊吐谷渾, 赤辭屯狼道峽抗王師. 廓州刺史久且洛生欲諭降之, 辭曰：「渾主以腹心待我, 不知其佗, 若速去, 且汙吾刀.」洛生怒, 引輕騎破之肅遠山, 斬首數百級, 虜雜畜六千. 帝因其勝又令約降, 赤辭從子思頭潛納款, 其下拓拔細豆亦降. 赤辭知宗族攜沮, 稍欲自歸, 岷州都督劉師立復誘之, 即與思頭俱內屬. 以其地爲懿、嵯、麟、可三十二州, 以松州爲都督府, 擢赤辭西戎州都督, 賜氏李, 貢職遂不絕. 於是自河首積石山而東, 皆爲中國地. 後吐蕃浸盛, 拓拔畏逼, 請內徙, 始詔慶州置靜邊等州處之. 地乃入吐蕃, 其處者皆爲吐蕃役屬, 更號弭藥.

又有黑黨項者, 居赤水西. 其長號敦善王, 慕容伏允之走也依之. 及吐谷渾款附, 敦善王亦納貢. 居雪山者曰破丑氏.

又有白蘭羌, 吐蕃謂之丁零, 左屬黨項, 右與多彌接. 勝兵萬人, 勇戰斗, 善作兵, 俗與黨項同. 武德六年, 使者入朝. 明年, 以其地爲維、恭二州. 貞觀六年, 與契苾數十萬內屬. 永徽時, 特浪生羌蔔樓大首領凍就率衆來屬, 以其地爲劍州.

龍朔後, 白蘭、舂桑及白狗羌爲吐蕃所臣, 籍其兵爲前驅. 白狗與東會州接, 勝兵才千人. 在西北者, 天授中內附, 戶凡二十萬, 以其地爲朝、吳、浮、歸十州, 散居靈、夏間. 至德末, 爲吐蕃所誘, 使爲鄉導鈔邊. 俄悔悟, 更來朝, 願助靈州餉輓. 乾元間, 中國數亂, 因寇邠、寧二州, 肅宗詔郭子儀都統朔方、邠寧、鄜坊節度事, 以鄜州刺史杜冕、邠州刺史桑如圭分二隊出討. 子儀至, 黨項潰去.

上元元年, 在涇、隴部落十萬衆詣鳳翔節度使崔光遠降. 二年, 與渾、奴剌連和, 寇寶雞, 殺吏民, 掠財珍, 焚大散關, 入鳳州, 殺刺史蕭忄曳, 節度使李鼎追擊走之. 明年, 又攻梁州, 刺史李勉走；進寇奉天, 大掠華原、同官去. 詔臧希讓代勉爲刺史, 於是歸順、乾封、歸義、順化、和寧、和義、保善、寧定、羅雲、朝鳳凡十州部落詣希讓獻款, 丐節印. 詔可.

仆固懷恩之叛, 誘黨項、渾、奴剌入寇, 衆數萬, 掠鳳翔、盩厔. 大酋鄭廷、郝德入同州, 刺史韋勝走, 節度使周智光破之澄城. 閱月, 又入同州, 焚官私室廬, 壁馬蘭山. 郭子儀遣兵襲之, 退保三堡, 子儀遣慕容休明諭降廷、德.

子儀以黨項、吐谷渾部落散處鹽、慶等州, 其地與吐蕃濱近, 易相脅, 即表徙靜邊州都督、夏州、樂容等六府黨項於銀州之北、夏州之東、寧朔州吐谷渾住夏西, 以離沮之. 召靜邊州大首領左羽林大將軍拓拔朝光等五刺史入朝, 厚賜齎, 使還綏其部. 先是, 慶州有破丑氏族三、野利氏族五、把利氏族一, 與吐蕃姻援, 贊普悉王之, 因是擾邊凡十年. 子儀表工部尚書路嗣恭爲朔方留後, 將作少監梁進用爲押黨項部落使, 置行慶州. 且言：「黨項陰結吐蕃爲變, 可遣使者招慰, 芟其反謀, 因令進用爲慶州刺史, 嚴邏以絕吐蕃往來道.」代宗然之. 又表置靜邊、芳池、相興王州都督、長史, 永平、旭定、清寧、寧保、忠順、靜塞、萬吉等七州都督府. 於是破丑、野利、把利三部及思樂州刺史拓拔乞梅等皆入朝, 宜定州刺史折磨布落、芳池州野利部並徙綏、延州. 大曆末, 野利禿羅都與吐蕃叛, 招餘族不應, 子儀擊之, 斬禿羅都, 而野利景庭、野利剛以其部數千人入附雞子川. 六州部落, 曰：野利越詩、野利龍兒、野利厥律、兒黃、野海、野窣等；居慶州者號東山部, 夏州者號平夏部. 永泰後稍徙石州, 後爲永安將阿史那思暕賦索無極, 遂亡走河西.

元和時復置宥州, 護黨項. 至大和中寢強, 數寇掠. 然器械鈍苦, 畏唐兵精, 則以善馬購鎧, 善羊貿弓矢. 鄜坊道軍糧使李石表禁商人不得以旗幟、甲胄、五兵入部落, 告者, 舉罪人財畀之. 至開成末, 種落愈繁, 富賈人齎繒寶鬻羊馬, 籓鎮乘其利, 強市之, 或不得直, 部人怨, 相率爲亂, 至靈、鹽道不通. 武宗以侍御史爲使招定, 分三印, 以邠、寧、延屬崔彥曾, 鹽、夏、長澤屬李雩鄠, 靈武、麟、勝屬鄭賀, 皆緋衣銀魚, 而功不克.

宣宗大中四年, 內掠邠、寧, 詔鳳翔李業、河東李拭合節度兵討之, 宰相白敏中爲都統. 帝出近苑, 或以竹一個植舍外, 見才尺許, 遠且百步, 帝屬二矢曰：「黨羌窮寇, 仍歲暴吾鄙, 今我約：射竹中則彼當自亡, 不中, 我且索天下兵翦之, 終不以此賊遺子孫.」左右注目, 帝一發竹分, 矢徹諸外, 左右呼萬歲. 不閱月, 羌果破殄, 餘種竄南山.

始, 天寶末, 平夏部有戰功, 擢容州刺史、天柱軍使. 其裔孫拓拔思恭, 咸通末竊據宥州, 稱刺史. 黃巢入長安, 與鄜州李孝昌壇而坎牲, 誓討賊, 僖宗賢之, 以爲左武衛將軍, 權知夏綏銀節度事. 次王橋, 爲巢所敗, 更與鄭畋四節度盟, 屯渭橋. 中和二年, 詔爲京城西面都統、檢校司空、同中書門下平章事. 俄進四面都統, 權知京兆尹. 賊平, 兼太子太傅, 封夏國公, 賜姓李. 嗣襄王煴之亂, 詔思恭討賊, 兵不出, 卒. 以弟思諫代爲定難節度使, 思孝爲保大節度、鄜坊凡翟等州觀察使, 並檢校司徒、同中書門下平章事. 王行瑜反, 以思孝爲北面招討使, 思諫東北面招討使. 思孝亦因亂取鄜州, 遂爲節度使, 累兼侍中. 以老薦弟思敬爲保大軍兵馬留後, 俄爲節度使.

東女, 亦曰蘇伐剌挐瞿咀羅, 羌別種也, 西海亦有女自王, 故稱「東」別之. 東與吐蕃、黨項、茂州接, 西屬三波訶, 北距于闐, 東南屬雅州羅女蠻、白狼夷. 東西行盡九日, 南北行盡二十日. 有八十城. 以女爲君, 居康延川, 岩險四繚, 有弱水南流, 縫革爲船. 戶四萬, 勝兵萬人. 王號賓就, 官曰高霸黎, 猶言宰相也. 官在外者, 率男子爲之. 凡號令, 女官自內傳, 男官受而行. 王侍女數百, 五日一聽政. 王死, 國人以金錢數萬納王族, 求淑女二立之. 次爲小王, 王死, 因以爲嗣, 或姑死婦繼, 無篡奪. 所居皆重屋, 王九層, 國人六層. 王服青毛綾裙, 被青袍, 袖委於地, 冬羔裘, 飾以文錦. 爲小鬟髻, 耳垂璫. 足曳輶. 輶, 履也. 俗輕男子, 女貴者咸有侍男, 被發, 以青塗面, 惟務戰與耕而已. 子從母姓. 地寒宜麥, 畜羊馬, 出黃金. 風俗大抵與天竺同. 以十一月爲正. 巫者以十月詣山中, 布糟麥, 咒呼群鳥. 俄有鳥來如雞狀, 剖視之, 有穀者歲豐, 否即有災, 名曰鳥蔔. 居喪三年, 不易服, 不櫛沐. 貴人死, 剝藏其皮, 內骨甕中, 糅金屑瘞之. 王之葬, 殉死至數十人.

武德時, 王湯滂氏始遣使入貢. 高祖厚報, 爲突厥所掠不得通. 貞觀中, 使復至, 太宗璽制慰撫. 顯慶初, 遣使高霸黎文與王子三廬來朝, 授右監門中郎將. 其王斂臂使大臣來請官號, 武後冊拜斂臂左玉鈐衛員外將軍, 賜瑞錦服. 天授、開元間, 王及子再來朝, 詔與宰相宴曲江, 封王曳夫爲歸昌王、左金吾衛大將軍. 後乃以男子爲王.

貞元九年, 其王湯立悉與白狗君及哥鄰君董臥庭、逋租君鄧吉知、南水君薛尚悉曩、弱水君董避和、悉董君湯息贊、清遠君蘇唐磨、咄霸君董藐蓬皆詣劍南韋皋求內附. 其種散居西山、弱水, 雖自謂王, 蓋小小部落耳. 自失河、隴, 悉爲吐蕃羈屬, 部數千戶, 輒置令, 歲督絲絮. 至是猶上天寶所賜詔書. 皋處其衆於維、霸等州, 賜牛、糧, 治生業. 立悉等入朝, 差賜官祿. 於是松州羌二萬口相踵入附. 立悉等官刺史, 皆得世襲, 然陰附吐蕃, 故謂「兩面羌」.

高昌, 直京師西四千里而贏, 其橫八百里, 縱五百里, 凡二十一城. 王都交河城, 漢車師前王廷也. 田地城, 戊己校尉所治也. 勝兵萬人. 土沃, 麥、禾皆再熟. 有草名白疊, 擷花可織爲布. 俗辮髻垂後.

其王曲伯雅, 隋時嘗妻以戚屬宇文氏女, 號華容公主. 武德初, 伯雅死, 子文泰立, 遣使來告, 高祖命使者臨吊. 後五年, 獻狗高六寸, 長尺, 能曳馬銜燭, 云出拂菻, 中國始有拂菻狗.

太宗即位, 獻玄狐裘, 帝賜妻宇文華䥖一具, 宇文亦上玉盤. 凡諸國施爲輒以聞. 貞觀四年, 文泰遂來朝, 禮賜厚甚. 宇文求預宗籍, 有詔賜氏李, 更封常樂公主.

久之, 文泰與西突厥通, 凡西域朝貢道其國, 咸見壅掠. 伊吾嘗臣西突厥, 至是內屬, 文泰與葉護共擊之. 帝下詔讓其反覆, 召大臣冠軍阿史那矩計事, 文泰不遣, 使長史曲雍來謝罪. 初, 大業末, 華民多奔突厥, 及頡利敗, 有逃入高昌者, 有詔護送, 文泰苛留之. 又與西突厥乙毘設破焉耆三城, 虜其人, 焉耆王訴諸朝. 帝遣虞部郎中李道裕問狀, 復遣使謝. 帝引責曰：「而主數年朝貢不入, 無籓臣禮, 擅置官, 擬效百僚. 今歲首萬君長悉來, 而主不至. 日我使人往, 文泰猥曰：『鷹飛於天, 雉竄於蒿, 貓遊於堂, 鼠安於穴, 各得其所, 豈不快邪！』西域使者入貢, 而主悉拘梗之. 又諗薛延陀曰：『既自爲可汗, 與唐天子等, 何事拜謁其使? 』明年我當發兵虜而國, 歸謂而君善自圖.」時薛延陀可汗請爲軍向導, 故民部尚書唐儉至延陀堅約.

帝復下璽書示文泰禍福, 促使入朝, 文泰遂稱疾不至. 乃拜侯君集爲交河道大總管, 左屯衛大將軍薛萬均、薩孤吳仁副之, 契苾何力爲蔥山道副大總管, 武衛將軍牛進達爲行軍總管, 率突厥、契苾騎數萬討之. 群臣諫以行萬里兵難得志, 且天界絕域, 雖得之, 不可守. 帝不聽. 文泰謂左右曰：「曩吾入朝, 見秦、隴北城邑蕭條, 非有隋比. 今伐我, 兵多則糧軵不逮；若下三萬, 我能制之. 度磧疲鈍, 以逸待勞, 臥收其弊耳.」十四年, 聞王師至磧口, 悸駭無它計, 發病死, 子智盛立.

君集奄攻田地城, 契苾何力以前軍鏖戰. 是夜星墜城中, 明日拔其城, 虜七千餘人. 中郎將辛獠兒以勁騎夜逼其都. 智盛以書遺君集曰：「得罪於天子者, 先王也, 咎深譴積, 震墜厥命. 智盛嗣位未幾, 公其見赦.」君集曰：「能悔禍者, 當面縛軍門.」智盛不答. 軍進, 填隍引沖車, 飛石如雨, 城中大震. 智盛令大將曲士義居守, 身與綰曹曲德俊謁軍門, 請改事天子. 君集諭使降, 辭示屈, 薛萬均勃然起曰：「當先取城, 小兒何與語！」麾而進, 智盛流汗伏地曰：「唯公命！」乃降. 君集分兵略定, 凡三州、五縣、二十二城, 戶八千, 口三萬, 馬四千. 先是, 其國人謠曰：「高昌兵, 如霜雪；唐家兵, 如日月. 日月照霜雪, 幾何自殄滅.」文泰捕謠所發, 不能得也.

捷書聞, 天子大悅, 宴群臣, 班賜策功, 赦高昌所部, 披其地皆州縣之, 號西昌州. 特進魏徵諫曰：「陛下即位, 高昌最先朝謁. 俄以掠商胡, 遏貢獻, 故王誅加焉. 文泰死, 罪止矣. 撫其人, 立其子, 伐罪吊民, 道也. 今利其土, 屯守常千人, 屯士數年一易, 辦裝資, 離親戚, 不十年隴右且空. 陛下終不得高昌圭粒咫帛助中國費, 所謂散有用事無用.」不納. 改西昌州曰西州, 更置安西都護府, 歲調千兵, 謫罪人以戍. 黃門侍郎褚遂良諫曰：「古者先函夏, 後夷狄, 務廣德化, 不爭荒逖. 今高昌誅滅, 威動四夷, 然自王師始征, 河西供役, 飛米轉芻, 十室九匱, 五年未可復. 今又歲遣屯戍, 行李萬里, 去者資裝使自營辦, 賣菽粟, 傾機杼, 道路死亡尚不計. 罪人始於犯法, 終於惰業, 無益於行. 所遣復有亡命, 官司捕逮, 株蔓相牽. 有如張掖、酒泉塵飛烽舉, 豈得高昌一乘一卒及事乎? 必發隴右、河西耳. 然則河西爲我腹心, 高昌, 他人手足也, 何必耗中華, 事無用? 昔陛下平頡利、吐谷渾, 皆爲立君, 蓋罪而誅之, 伏而立之, 百蠻所以畏威慕德也. 今宜擇高昌可立者立之, 召首領悉還本土, 長爲籓翰, 中國不擾.」書聞不省.

初, 文泰以金厚餉西突厥欲穀設, 約有急爲表裏；使葉護屯可汗浮圖城. 及君集至, 懼不敢發, 遂來降, 以其地爲庭州. 焉耆請歸高昌所奪五城, 留兵以守.

君集勒石紀功, 凱而旋, 俘智盛君臣獻觀德殿. 行飲至禮, 酺三日. 徙高昌豪桀於中國, 智盛拜左武衛將軍、金城郡公, 弟智湛右武衛中郎將、天山郡公. 曲氏傳國九世, 百三十四年而亡.

智湛, 麟德中以左驍衛大將軍爲西州刺史, 卒, 贈涼州都督. 有子昭, 好學. 有鬻異書者, 母顧笥中金歎曰：「何愛此, 不使子有異聞乎?」盡持易之. 昭曆司膳卿, 頗能辭章. 弟崇裕有武藝, 永徽中爲右武衛翊府中郎將, 封交河郡王, 邑至三千戶. 終鎮軍大將軍, 武後爲舉哀, 襚以美錦, 賻賜甚厚, 封爵絕.

吐谷渾居甘松山之陽, 洮水之西, 南抵白蘭, 地數千里. 有城郭, 不居也. 隨水草, 帳室、肉糧. 其官有長史、司馬、將軍、王、公、仆射、尚書、郎中, 蓋慕諸華爲之. 俗識文字, 其王椎髻黑冒, 妻錦袍織裙, 金花飾首. 男子服長裙繒冒, 或冠驩瀍. 婦人辮發縈後, 綴珠貝. 婚禮, 富家厚納聘, 貧者竊妻去. 父死妻庶母, 兄死妻嫂. 喪有服, 葬已即除. 民無常稅, 用不足, 乃斂富室商人, 足而止. 凡殺人若盜馬者死, 它罪贖以物. 地多寒, 宜麥、菽、粟、蕪菁, 出小馬、犛牛、銅、鐵、丹砂. 有青海者, 周八九百里, 中有山, 須冰合, 遊牝馬其上, 明年生駒, 號龍種. 嘗得波斯馬, 牧於海, 生驄駒, 日步千里, 故世稱「青海驄.」 西北有流沙數百里, 夏有熱風, 傷行人. 風將發, 老駝引項鳴, 埋鼻沙中, 人候之, 以氈蔽鼻口乃無恙.

隋時, 其王慕容伏允號步薩缽, 嘗寇邊. 煬帝遣鐵勒敗之, 壁西平；復命觀王雄破其衆. 伏允以數十騎入泥嶺, 亡去, 仙頭王率男女十餘萬降. 置郡縣鎮戍, 以長子順爲質, 因王之, 統餘衆, 俄追還. 伏允客黨項, 隋亂, 因得復故地.

高祖受命, 順自江都還長安, 於時李軌據涼州, 帝乃約伏允和, 令擊軌自效, 當護送順. 伏允喜, 引兵與軌戰庫門, 交綏止, 即遣使請順, 帝遣之. 順至, 號爲大寧王.

太宗時, 伏允遣使者入朝, 未還, 即寇鄯州. 帝遣使者讓, 且召伏允；以疾爲解, 而爲子求婚, 驗帝意. 帝召子親迎, 亦稱疾. 有詔止婚, 遣中郎將康處真臨諭. 又掠岷州, 都督李道彥擊走之, 執名王二, 斬級七百. 連歲遣名王朝. 俄寇涼州, 鄯州刺史李玄運表吐谷渾牧馬青海, 輕兵掩之, 可盡致. 乃命左驍衛大將軍段志玄、左驍衛將軍梁洛仁率契苾、黨項兵擊之, 未至三十里, 志玄等不欲戰, 壁而留. 虜知之, 驅牧馬走. 副將李君羨率精騎尾襲懸水上, 得牛羊二萬還.

是時, 伏允耄不能事, 其相天柱王用事, 拘天子行人鴻臚丞趙德楷. 帝遣使曉敕, 十返, 無悛言. 貞觀九年, 詔李靖爲西海道行軍大總管, 侯君集積石道, 任城王道宗鄯善道, 李道彥赤水道, 李大亮且末道, 高甑生鹽澤道, 並爲行軍總管, 率突厥、契苾兵擊之. 黨項內屬羌及洮州羌, 皆殺刺史歸伏允. 夏四月, 道宗破伏允於庫山, 俘斬四百. 伏允謀入磧疲唐兵, 燒野草, 故靖馬多饑. 道宗曰：「柏海近河源, 古未有至者. 伏允西走, 未知其在, 方馬臒糧乏, 難遠入, 不如按軍鄯州, 須馬壯更圖之.」君集曰：「不然. 向者段志玄至鄯州, 吐谷渾兵輒傅城, 彼國方完, 逆衆用命也. 今虜大敗, 斥候無在, 君臣相失, 我乘其困, 可以得志. 柏海雖遠, 可鼓而至也.」靖曰：「善.」分二軍：靖與大亮、薛萬均以一軍趣北, 出其右；君集、道宗以一軍趣南, 出其左. 靖將薩孤吳仁以輕騎戰曼都山, 斬名王, 獲五百級. 諸將戰牛心堆、赤水源, 獲虜將南昌王慕容孝俊, 收雜畜數萬. 君集、道宗登漢哭山, 戰烏海, 獲名王梁屈蔥. 靖破天柱部落於赤海, 收雜畜二十萬. 大亮俘名王二十, 雜畜五萬, 次且末之西. 伏允走圖倫磧, 將托于闐, 萬均督銳騎追亡數百里, 又破之. 士乏水, 刺馬飲血. 君集、道宗行空荒二千里, 盛夏降霜, 乏水草, 士糜冰, 馬秣雪. 閱月, 次星宿川, 達柏海上, 望積石山, 覽觀河源. 執失思力馳破虜車重. 兩軍會於大非川、破邏真穀.

順之質隋, 爲金紫光祿大夫、伏允立其弟爲太子. 順歸, 常鞅鞅, 自以失位, 欲以功自結天子, 乃斬天柱王, 舉國降. 伏允懼, 引千餘騎遁磧中, 衆稍亡, 從者才百騎, 窮無聊, 即自經死. 國人立順爲君, 稱臣內附, 詔封四平郡王, 號越胡呂烏甘豆可汗. 帝恐未能定其國, 遣李大亮率精兵鎮援.

順久質華, 國人不附, 卒爲下所殺, 立其子燕王諾曷缽. 諾曷缽幼, 大臣爭權. 帝詔侯君集就經紀之, 始請頒曆及子弟入侍. 詔封諾曷缽河源郡王, 號爲地也拔勒豆可汗, 遣淮陽郡王道明持節冊命, 賜鼓纛. 諾曷缽身入謝, 遂請婚, 獻馬牛羊萬. 比年入朝, 乃以宗室女爲弘化公主妻之, 詔道明及右武衛將軍慕容寶持節送公主. 其相宣王跋扈, 謀作亂, 欲襲公主, 劫諾曷缽奔吐蕃. 諾曷缽知之, 引輕騎走鄯城, 威信王以兵迎之. 果毅都尉席君買率兵與威信王共討, 斬其兄弟三人, 國大擾. 帝又詔民部尚書唐儉、中書舍人馬周持節撫慰.

高宗立, 以主故, 拜駙馬都尉. 又獻名馬, 帝問馬種性, 使者曰：「國之最良者.」帝曰：「良馬人所愛.」詔還其馬. 公主表請入朝, 遣左驍衛將軍鮮於匡濟迎之. 十一月, 及諾曷缽至京師, 帝又以宗室女金城縣主妻其長子蘇度摸末, 拜左領軍衛大將軍. 久之, 摸末死, 主與次子右武衛大將軍梁漢王闥盧摸末來請婚, 帝以宗室女金明縣主妻之. 既而與吐蕃相攻, 上書相曲直, 並來請師, 天子兩不許. 吐谷渾大臣素和貴奔吐蕃, 言其情, 吐蕃出兵搗虛, 破其衆黃河上. 諾曷缽不支, 與公主引數千帳走涼州. 帝遣左武衛大將軍蘇定方爲安集大使, 平兩國怨. 吐蕃遂有其地.

諾曷缽請內徙. 乾封初, 更封青海國王. 帝欲徙其部於涼州之南山, 群臣議不同, 帝難之. 咸亨元年, 乃以右威衛大將軍薛仁貴爲邏娑道行軍大總管, 左衛員外大將軍阿史那道真、左衛將軍郭待封副之, 總兵五萬討吐蕃, 且納諾曷缽於故廷. 王師敗於大非川, 舉吐谷渾地皆陷, 諾曷缽與親近數千帳才免. 三年, 乃徙浩亹水南. 諾曷缽以吐蕃盛, 勢不抗, 而鄯州地狹, 又徙靈州, 帝爲置安樂州, 即拜刺史, 欲其安且樂云.

諾曷缽死, 子忠立. 忠死, 子宣超立, 聖曆三年, 拜左豹韜員外大將軍, 襲故可汗號, 餘部詣涼、甘、肅、瓜、沙等州降. 宰相張錫與右武衛大將軍唐休璟議徙其人於秦、隴、豐、靈間, 令不得畔去. 涼州都督郭元振以爲：「吐谷渾近秦、隴, 則與監牧雜處；置豐、靈, 又邇默啜；假在諸華, 亦不遽移其性也. 前日王孝傑自河源軍徙耽爾乙句貴置靈州, 既其叛, 乃入牧坊掠群馬, 瘢夷州縣, 是則遷中土無益之成驗. 往素和貴叛去, 於我無損, 但失吐谷渾數十部, 豈與句貴比邪? 今降虜非強服, 皆突矢刃, 棄吐蕃而來, 宜當循其情, 爲之制也. 當甘、肅、瓜、沙降者, 即其所置之. 因所投而居, 情易安, 磔數州則勢自分. 順其情, 分其勢, 不擾於人, 可謂善奪戎心者也. 歲遣鎮遏使者與宣超兄弟撫護之, 無令相侵奪, 生業固矣. 有如叛去, 無損中國.」詔可. 宣超死, 子曦皓立. 曦皓死, 子兆立. 吐蕃復取安樂州, 而殘部徙朔方、河東, 語謬爲「退渾」.

貞元十四年, 以朔方節度副使、左金吾衛大將軍慕容復爲長樂都督、青海國王, 襲可汗號. 復死, 停襲. 吐谷渾自晉永嘉時有國, 至龍朔三年吐蕃取其地, 凡三百五十年, 及此封嗣絕矣.

焉耆國直京師西七千里而贏, 橫六百里, 縱四百里. 東高昌, 西龜茲, 南尉犁, 北烏孫. 逗渠溉田, 土宜黍、蒲陶, 有魚鹽利. 俗祝發氈衣. 戶四千, 勝兵二千, 常役屬西突厥. 俗尚娛遨, 二月朏出野祀, 四月望日遊林, 七月七日祀生祖, 十月望日王始出遊, 至歲盡止.

太原貞觀六年, 其王龍突騎支始遣使來朝. 自隋亂, 磧路閉, 故西域朝貢皆道高昌. 突騎支請開大磧道以便行人, 帝許之. 高昌怒, 大掠其邊. 西突厥莫賀設與咄陸弩失畢作難, 來奔, 咄陸弩失畢復攻之, 遣使言狀, 並貢名馬. 咥利失可汗立, 素善焉耆, 故倚爲援. 十二年, 處月、處蜜與高昌攻陷其五城, 掠千五百人, 焚廬舍. 侯君集討高昌, 遣使與相聞, 突騎支喜, 引兵佐唐. 高昌破, 歸向所俘及城, 遣使者入謝.

西突厥臣屈利啜爲弟娶突騎支女, 遂相約爲輔車勢, 不朝貢. 安西都護郭孝恪請討之. 會王弟頡鼻、栗婆准葉護等三人來降, 帝即命孝恪爲西州道總管, 率兵出銀山道, 以栗婆准等爲鄉導. 初, 焉耆所都周三十里, 四面大山, 海水繚其外, 故恃不爲虞. 孝恪倍道絕水, 夜傅堞, 遲曙噪而登, 鼓角轟哄, 唐兵縱, 國人擾敗, 斬千餘級, 執突騎支, 更以栗婆准攝國事. 始, 帝語近臣曰：「孝恪以八月十一日詣焉耆, 閱二旬可至, 當以二十二日破之, 使者今至矣！」俄而遽人以捷布聞. 囚突騎支及妻子送洛陽, 有詔赦罪.

屈利啜以兵救焉耆, 而孝恪還三日矣. 屈利啜囚栗婆准, 更使吐屯攝王, 遣使以告. 帝曰：「焉耆我所下, 爾乃王之邪?」吐屯懼, 不敢王. 焉耆立栗婆准, 而從兄薛婆阿那支自爲王, 號瞎幹, 執栗婆准獻龜茲, 殺之. 阿史那社爾討龜茲, 阿那支奔之, 壁東境抗王師, 爲社爾所禽, 數其罪, 斬以徇. 立突騎支弟婆伽利爲王, 以其地爲焉耆都督府.

婆伽利死, 國人請還前王突騎支, 高宗許之, 拜左衛大將軍, 歸國. 死, 龍嫩突立. 武後長安時, 以其國小人寡, 過使客不堪其勞, 詔四鎮經略使禁止傔使私馬、無品者肉食. 開元七年, 龍嫩突死, 焉吐拂延立. 於是十姓可汗請居碎葉, 安西節度使湯嘉惠表以焉耆備四鎮. 詔焉耆、龜茲、疏勒、于闐征西域賈, 各食其征, 由北道者輪台征之. 訖天寶常朝賀.

龜茲, 一曰丘茲, 一曰屈茲, 東距京師七千里而贏, 自焉耆西南步二百里, 度小山, 經大河二, 又步七百里乃至. 橫千里, 縱六百里. 土宜麻、麥、粳稻、蒲陶, 出黃金. 俗善歌樂, 旁行書, 貴浮圖法. 產子以木壓首. 俗斷發齊頂, 惟君不翦發. 姓白氏. 居伊邏廬城, 北倚河羯田山, 亦曰白山, 常有火. 王以錦冒頂, 錦袍、寶帶. 歲朔, 斗羊馬橐它七日, 觀勝負以蔔歲盈耗云. 蔥嶺以東俗喜淫, 龜茲、于闐置女肆, 征其錢.

高祖受禪, 王蘇伐勃駃遣使入朝. 會死, 子蘇伐疊立, 號時健莫賀俟利發. 貞觀四年獻馬, 太宗賜璽書, 撫慰加等. 後臣西突厥. 郭孝恪伐焉耆, 乃遣兵與焉耆影援, 自是不朝貢.

蘇伐疊死, 弟訶黎布失畢立. 二十一年, 兩遣使朝貢, 然帝怒其佐焉耆叛, 議討之. 是夜月食昴, 詔曰：「月陰精, 用刑兆也；星胡分, 數且終.」乃以阿史那社爾爲昆丘道行軍大總管, 契苾何力副之, 率安西都護郭孝恪、司農卿楊弘禮、左武衛將軍李海岸等發鐵勒十三部兵十萬討之. 社爾分五軍掠其北, 執焉耆王阿那支. 龜茲大恐, 酋長皆棄城走. 社爾次磧石, 去王城三百里. 先遣伊州刺史韓威以千騎居前, 右驍衛將軍曹繼叔次之. 至多褐, 與王遇, 其將羯獵顛兵五萬合戰. 威偽北, 王見威兵少, 麾而進, 威退與繼叔合, 還戰, 大破之, 追奔八十里. 王嬰城, 社爾將圍之, 王引突騎西走, 城遂拔, 孝恪居守. 沙州刺史蘇海政、行軍長史薛萬備以精騎窮躡六百里. 王計窮, 保撥換城, 社爾圍之. 閱月, 執王及羯獵顛. 其相那利夜逸, 以西突厥並國人萬餘來戰, 孝恪及子死之. 王師擾, 倉部郎中崔義起募兵戰城中, 繼叔、威助擊之, 斬首三千級. 那利敗, 裒亡散復振, 還襲王師, 繼叔乘之, 斬八千級. 那利走, 或執以詣軍. 社爾凡破五大城, 男女數萬, 遣使者諭降小城七百餘, 西域震懼, 西突厥、安兩國歸軍餉焉. 社爾立王弟葉護王其國, 勒石紀功.

書聞, 帝喜, 見群臣從容曰：「夫樂有幾, 朕嘗言之：土城竹馬, 童兒樂也；飭金翠羅紈, 婦人樂也；貿遷有無, 商賈樂也；高官厚秩, 士大夫樂也；戰無前敵, 將帥樂也；四海寧一, 帝王樂也. 朕今樂矣！」遂遍觴之. 初, 孝恪之擊焉耆也, 龜茲有浮屠善數, 歎曰：「唐家終有西域, 不數年吾國亦亡.」社爾執訶黎布失畢、那利、羯獵顛獻太廟, 帝受俘紫微殿. 帝責謂, 君臣皆頓首伏. 詔赦罪, 改館鴻臚寺, 拜布失畢左武衛中朗將. 始徙安西都護於其都, 統于闐、碎葉、疏勒, 號「四鎮.」 高宗復封訶黎布失畢爲龜茲王, 與那利、羯獵顛還國. 久之, 王來朝. 那利烝其妻阿史那, 王不能禁, 左右請殺之, 由是更猜忌. 使者言狀, 帝並召至京師, 囚那利, 護遣王還. 羯獵顛拒不內, 遣使降賀魯, 王不敢進, 悒悒死. 詔左屯衛大將軍楊胄發兵禽羯獵顛, 窮誅部黨, 以其地爲龜茲都督府, 更立子素稽爲王, 授右驍衛大將軍, 爲都督. 是歲, 徙安西都護府於其國, 以故安西爲西州都督府, 即拜左驍衛大將軍兼安西都護曲智湛爲都督. 西域平. 帝遣使者分行諸國風俗物產, 詔許敬宗與史官撰《西域圖志》.

上元中, 素稽獻銀頗羅、名馬. 天授三年, 王延田跌來朝. 始, 儀鳳時, 吐蕃攻焉耆以西, 四鎮皆沒. 長壽元年, 武威道總管王孝傑破吐蕃, 復四鎮地, 置安西都護府於龜茲, 以兵三萬鎮守. 於是沙磧荒絕, 民供貲糧苦甚, 議者請棄之, 武後不聽. 都護以政勣稱華狄者, 田揚名、郭元振、張孝嵩、杜暹云. 開元七年, 王白莫苾死, 子多幣立, 改名孝節. 十八年, 遣弟孝義來朝.

自龜茲贏六百里, 窬小沙磧, 有跋祿迦, 小國也, 一曰亟墨, 即漢姑墨國, 橫六百里, 縱三百里. 風俗文字與龜茲同, 言語少異. 出細氈褐. 西三百里度石磧至淩山, 蔥嶺北原也, 水東流, 春夏山谷積雪. 西北五百里至素葉水城, 比國商胡雜居. 素葉以西數十城, 皆立君長, 役頟屬突厥. 自素葉水城至羯霜那國, 衣氈褐皮氎, 以繒繚. 素葉城西四百里至千泉, 地贏二百里, 南雪山, 三垂平陸, 多泉池, 因名之, 突厥可汗歲避暑其中. 群鹿飾鈴鵪, 可狎也. 西贏百里至呾邏私城, 亦比國商胡雜居. 有小城, 三百, 本華人, 爲突厥所掠, 群保此, 尚華語. 西南贏二百里至白水城, 原隰膏腴. 南五十里有笯赤建國, 廣千里, 地沃宜稼, 多蒲陶. 又二百里即石國.

疏勒, 一曰佉沙, 環五千里, 距京師九千里而贏. 多沙磧, 少壤土. 俗尚詭詐, 生子亦夾頭取褊, 其人文身碧瞳. 王姓裴氏, 自號「阿摩支」, 居迦師城, 突厥以女妻之. 勝兵二千人. 俗祠祅神.

貞觀九年, 遣使者獻名馬, 又四年, 與硃俱波、甘棠貢方物. 太宗謂房玄齡等曰：「曩之一天下, 克勝四夷, 惟秦皇、漢武耳. 朕提三尺劍定四海, 遠夷率服, 不減二君者. 然彼末路不自保, 公等宜相輔弼, 毋進諛言, 置朕於危亡也.」儀鳳時, 吐蕃破其國. 開元十六年, 始遣大理正喬夢松攝鴻臚少卿, 冊其君安定爲疏勒王. 天寶十二載, 首領裴國良來朝, 授折沖都尉, 賜紫袍、金魚.

硃俱波亦名硃俱槃, 漢子合國也. 並有西夜、蒲犁、依耐、得若四種地, 直于闐西千里, 蔥嶺北三百里, 西距喝盤陀, 北九百里屬疏勒, 南三千里女國也. 勝兵二千人. 尚浮屠法, 文字同婆羅門.

甘棠, 在海南, 昆侖人也.

喝盤陀, 或曰漢陀, 曰渴館檀, 亦謂渴羅陀, 由疏勒西南入劍末穀、不忍領六百里, 其國也. 距瓜州四千五百里, 直硃俱波西, 南距懸度山, 北抵疏勒, 西護密, 西北判汗國也. 治蔥嶺中, 都城負徙多河. 勝兵千人. 其王本疏勒人, 世相承爲之. 西南即頭痛山也. 蔥嶺俗號極嶷山, 環其國. 人勁悍, 貌、言如于闐. 其法, 殺人剽劫者死, 餘得贖. 賦必輸服飾, 王坐人床. 後魏太延中, 始通中國. 貞觀九年, 遣使者來朝. 開元中破平其國, 置蔥嶺守捉, 安西極邊戍也.

于闐, 或曰瞿薩旦那, 亦曰渙那, 曰屈丹, 北狄曰於遁, 諸胡曰豁旦. 距京師九千七百里, 瓜州贏四千里, 並有漢戎廬、杆彌、渠勒、皮山五國故地. 其居曰西山城, 勝兵四千人. 有玉河, 國人夜視月光盛處必得美玉. 王居繪室. 俗機巧, 言迂大, 喜事祅神、浮屠法, 然貌恭謹, 相見皆跪. 以木爲筆, 玉爲印, 凡得問遺書, 戴於首乃發之. 自漢武帝以來, 中國詔書符節, 其王傳以相授. 人喜歌舞, 工紡勣. 西有沙磧, 鼠大如蝟, 色類金, 出入群鼠爲從. 初無桑蠶, 丐鄰國, 不肯出, 其王即求婚, 許之. 將迎, 乃告曰：「國無帛, 可持蠶自爲衣.」女聞, 置蠶帽絮中, 關守不敢驗, 自是始有蠶. 女刻石約無殺蠶, 蛾飛盡得治繭.

王姓尉遲氏, 名屋密, 本臣突厥, 貞觀六年, 遣使者入獻. 後三年, 遣子入侍. 阿史那社爾之平龜茲也, 其王伏闍信大懼, 使子獻橐它三百. 長史薛萬備謂社爾曰：「公破龜茲, 西域皆震恐, 願假輕騎羈于闐王獻京師.」社爾許之. 至于闐, 陳唐威靈, 勸入見天子, 伏闍信乃隨使者來. 會高宗立, 授右衛大將軍, 子葉護玷爲右驍衛將軍, 賜袍帶, 布帛六千段, 第一區, 留數月遣之, 請以子弟宿衛. 上元初, 身率子弟酋領七十人來朝. 擊吐蕃有功, 帝以其地爲毘沙都督府, 析十州, 授伏闍雄都督. 死, 武後立其子璥. 開元時獻馬、駝、豽. 璥死, 復立尉遲伏師戰爲王. 死, 伏闍達嗣, 並冊其妻執失爲妃. 死, 尉遲圭嗣, 妻馬爲妃. 圭死, 子勝立. 至德初, 以兵赴難, 因請留宿衛. 乾元三年, 以其弟左監門衛率葉護曜爲大仆員外卿、同四鎮節度副使, 權知本國事. 勝自有傳.

于闐東三百里有建德力河, 七百里有精絕國；河之東有汗彌, 居達德力城, 亦曰拘彌城, 即寧彌故城. 皆小國也.

初, 德宗即位, 遣內給事硃如玉之安西, 求玉於于闐, 得圭一, 珂佩五, 枕一, 帶胯三百, 簪四十, 奩三十, 釧十, 杵三, 瑟瑟百斤, 並它寶等. 及還, 詐言假道回紇爲所奪. 久之事泄, 得所市, 流死恩州.

天竺國, 漢身毒國也, 或曰摩伽陀, 曰婆羅門. 去京師九千六百里, 都護治所二千八百里. 居蔥嶺南, 幅圓三萬里, 分東、西、南、北、中五天竺, 皆城邑數百. 南天竺瀕海, 出師子、豹、犬軍、橐它、犀、象、火齊、琅墯、石蜜、黑鹽. 北天竺距雪山, 圜抱如璧, 南有穀, 通爲國門. 東天竺際海, 與扶南、林邑接. 西天竺與罽賓、波斯接. 中天竺在四天竺之會, 都城曰茶鎛和羅城, 濱迦毘黎河. 有別城數百, 皆置長；別國數十, 置王. 曰舍衛；曰迦沒路, 開戶皆東向；曰迦屍, 或曰波羅奈, 亦曰波羅那斯. 其畜有稍割牛, 黑色, 角細, 長四尺許, 十日一割, 不然困且死. 人飲其血, 或曰壽五百歲, 牛壽如之.

中天竺王姓乞利咥氏, 亦曰刹利, 世有其國, 不篡殺. 土溽熱, 稻歲四熟. 禾之長者沒橐它. 以貝齒爲貨. 有金剛、旃檀、鬱金, 與大秦、扶南、交趾相貿易. 人富樂, 無簿籍, 耕王地者乃輸稅. 以舐足摩踵爲致禮. 家有奇樂倡伎. 王大臣皆服錦罽, 爲螺髻於頂, 餘發翦使卷. 男子穿耳垂當, 或懸金, 耳緩者爲上類；徒跣, 衣重白. 婦人項節金、銀、珠纓絡, 死者燔骸取灰, 建窣堵, 或委野中及河, 餌鳥獸魚鱉, 無喪紀. 謀反者幽殺之；小罪贖錢；不孝者斷手足, 劓耳鼻, 徙于邊. 有文字, 善步曆, 學《悉曇章》, 妄曰梵天法. 書貝多葉以記事. 尚浮圖法, 不殺生飲酒, 國中處處指曰佛故跡也. 信盟誓, 傳禁咒, 能致龍起雲雨.

隋煬帝時, 遣裴矩通西域諸國, 獨天竺、拂菻不至爲恨. 武德中, 國大亂, 王屍羅逸多勒兵戰無前, 象不弛鞍, 士不釋甲, 因討四天竺, 皆北面臣之. 會唐浮屠玄奘至其國, 屍羅逸多召見曰：「而國有聖人出, 作《秦王破陣樂》, 試爲我言其爲人.」玄奘粗言太宗神武, 平禍亂, 四夷賓服狀. 王喜, 曰：「我當東面朝之.」貞觀十五年, 自稱摩伽陀王, 遣使者上書. 帝命雲騎尉梁懷璥持節尉撫, 屍羅逸多驚問國人：「自古亦有摩訶震旦使者至吾國乎?」皆曰：「無有.」戎言中國爲摩訶震旦. 乃出迎, 膜拜受詔書, 戴之頂, 復遣使者隨入朝. 詔衛尉丞李義表報之, 大臣郊迎, 傾都邑縱觀, 道上焚香, 屍羅逸多率群臣東面受詔書, 復獻火珠、鬱金、菩提樹.

二十二年, 遣右衛率府長史王玄策使其國, 以蔣師仁爲副；未至, 屍羅逸多死, 國人亂, 其臣那伏帝阿羅那順自立, 發兵拒玄策. 時從騎才數十, 戰不勝, 皆沒, 遂剽諸國貢物. 玄策挺身奔吐蕃西鄙, 檄召鄰國兵. 吐蕃以兵千人來, 泥婆羅以七千騎來, 玄策部分進戰茶鎛和羅城, 三日破之, 斬首三千級, 溺水死萬人. 阿羅那順委國走, 合散兵復陣, 師仁禽之, 俘斬千計. 餘衆奉王妻息阻乾陀衛江, 師仁擊之, 大潰, 獲其妃、王子, 虜男女萬二千人, 雜畜三萬, 降城邑五百八十所. 東天竺王屍鳩摩送牛馬三萬饋軍, 及弓、刀、寶纓絡. 迦沒路國獻異物, 並上地圖, 請老子象. 玄策執阿羅那順獻闕下. 有司告宗廟, 帝曰：「夫人耳目玩聲色, 口鼻耽臭味, 此敗德之原也. 婆羅門不劫吾使者, 寧至俘虜邪?」擢玄策朝散大夫.

得方士那邏邇娑婆寐, 自言壽二百歲, 有不死術, 帝改館使治丹, 命兵部尚書崔敦禮護視. 使者馳天下, 采怪藥異石, 又使者走婆羅門諸國. 所謂畔茶法水者, 出石臼中, 有石象人守之, 水有七種色, 或熱或冷, 能銷草木金鐵, 人手入輒爛, 以橐它髑髏轉注瓠中. 有樹名咀賴羅, 葉如梨, 生窮山崖腹, 前有巨虺守穴, 不可到, 欲取葉者, 以方鏃矢射枝則落, 爲群鳥銜去, 則又射, 乃得之. 其詭譎類如此. 後術不驗, 有詔聽還, 不能去, 死長安. 高宗時, 廬伽逸多者, 東天竺烏茶人, 亦以術進, 拜懷化大將軍.

乾封三年, 五天竺皆來朝. 開元時, 中天竺遣使者三至；南天竺一, 獻五色能言鳥, 乞師討大食、吐蕃, 丐名其軍. 玄宗詔賜懷德軍. 使者曰：「蕃夷惟以袍帶爲寵.」帝以錦袍、金革帶、魚袋並七事賜之；北天竺一來朝.

摩揭它, 一曰摩伽陀, 本中天竺屬國. 環五千里, 土沃宜稼穡, 有異稻巨粒, 號供大人米. 王居拘闍揭羅布羅城, 或曰俱蘇摩補羅, 曰波吒厘子城, 北瀕殑伽河. 貞觀二十一年, 始遣使者自通於天子, 獻波羅樹, 樹類白楊. 太宗遣使取熬糖法, 即詔揚州上諸蔗, 拃沈如其劑, 色味愈西域遠甚. 高宗又遣王玄策至其國摩訶菩提祠立碑焉. 後德宗自制鍾銘, 賜那爛陀祠.

又有那揭者, 亦屬國也, 貞觀二十年, 遣使者貢方物.

烏茶者, 一曰烏伏那, 亦曰烏萇, 直天竺南, 地廣五千里, 東距勃律六百里, 西罽賓四百里. 山谷相屬, 產金、鐵、蒲陶、鬱金. 稻歲熟. 人柔詐, 善禁架術. 國無殺刑, 抵死者放之窮山. 罪有疑, 飲以藥, 視溲清濁而決輕重. 有五城, 王居術瞢蘖利城, 一曰瞢揭厘城, 東北有達麗羅川, 即烏萇舊地. 貞觀十六年, 其王達摩因陀訶斯遣使者獻龍腦香, 璽書優答. 大食與烏萇東鄙接, 開元中數誘之, 其王與骨咄、俱位二王不肯臣, 玄宗命使者冊爲王.

章求拔國, 或曰章揭拔, 本西羌種. 居悉立西南四山中, 後徙山西, 與東天竺接. 衣服略相類, 因附之. 地袤八九百里, 勝兵二千人. 無城郭, 好鈔暴, 商旅患之. 貞觀二十年, 其王羅利多菩伽因悉立國遣使者入朝. 玄策之討中天竺, 發兵來赴, 有功, 由是職貢不絕.

悉立當吐蕃西南, 戶五萬, 城邑多旁澗溪. 男子繒束頭, 衣氈褐. 婦人辮發, 短裙. 昏姻不以財聘. 其穀宜粳稻、麥、豆. 死者葬于野, 不封樹, 喪制爲黑衣, 滿年而除. 刑有刖、劓. 常羈屬吐蕃.

罽賓, 隋漕國也, 居蔥嶺南, 距京師萬二千里而贏, 南距舍衛三千里. 王居脩鮮城, 常役屬大月氏. 地暑濕, 人乘象, 俗治浮屠法.

武德二年, 遣使貢寶帶、金鎖、水精盞、頗黎狀若酸棗. 貞觀中獻名馬. 太宗詔大臣曰：「朕始即位, 或言天子欲耀兵, 振伏四夷, 惟魏徵勸我脩文德, 安中夏；中夏安, 遠人伏矣. 今天下大安, 四夷君長皆來獻, 此徵力也.」遣果毅何處羅拔等厚齎賜其國, 並撫尉天竺. 處羅拔至罽賓, 王東向稽首再拜, 仍遣人導護使者至天竺. 十六年, 獻褥特鼠, 喙尖尾赤, 能食蛇, 螫者嗅且尿, 瘡即愈.

國人共傳王始祖曰馨孽, 至曷擷支傳十二世. 顯慶三年, 以其地爲脩鮮都督府. 龍朔初, 拜其王脩鮮等十一州諸軍事、脩鮮都督. 開元七年, 遣使獻天文及秘方奇藥, 天子冊其王爲葛邏達支特勒. 後烏散特勒灑年老, 請以子拂菻罽婆嗣, 聽之. 天寶四載, 冊其子勃匐准爲襲罽賓及烏萇國王. 乾元初使者朝貢.

列傳第一百四十六下

西域下

康者, 一曰薩末鞬, 亦曰颯秣建, 元魏所謂悉斤者. 其南距史百五十里, 西北距西曹百餘里, 東南屬米百里, 北中曹五十里. 在那密水南, 大城三十, 小堡三百. 君姓溫, 本月氏人. 始居祁連北昭武城, 爲突厥所破, 稍南依蔥嶺, 即有其地. 枝庶分王, 曰安, 曰曹, 曰石, 曰米, 曰何, 曰火尋, 曰戊地, 曰史, 世謂「九姓」, 皆氏昭武. 土沃宜禾, 出善馬, 兵強諸國. 人嗜酒, 好歌舞於道. 王帽氈, 飾金雜寶. 女子盤髻, 蒙黑巾, 綴金花. 生兒以石蜜啖之, 置膠於掌, 欲長而甘言, 持珤若黏云. 習旁行書. 善商賈, 好利, 丈夫年二十, 去傍國, 利所在無不至. 以十二月爲歲首, 尚浮圖法, 祠祅神, 出機巧技. 十一月鼓舞乞寒, 以水交潑爲樂.

隋時, 其王屈木支娶西突厥女, 遂臣突厥. 武德十年, 始遣使來獻. 貞觀五年, 遂請臣. 太宗曰：「朕惡取虛名, 害百姓；且康臣我, 緩急當同其憂. 師行萬里, 寧朕志邪?」卻不受. 俄又遣使獻師子獸, 帝珍其遠, 命秘書監虞世南作賦. 自是歲入貢, 致金桃、銀桃, 詔令植苑中.

高宗永徽時, 以其地爲康居都督府, 即授其王拂呼縵爲都督. 萬歲通天中, 以大首領篤娑缽提爲王. 死, 子泥涅師師立. 死, 國人立突昏爲王. 開元初, 貢鎖子鎧、水精杯、碼□瓶、駝鳥卵及越諾、硃儒、胡旋女子. 其王烏勒伽與大食亟戰不勝, 來乞師, 天子不許. 久之, 請封其子咄曷爲曹王, 默啜爲米王, 詔許. 烏勒伽死, 遣使立咄曷, 封欽化王, 以其母可敦爲郡夫人.

安者, 一曰布豁, 又曰捕喝, 元魏謂忸蜜者. 東北至東安, 西南至畢, 皆百里所. 西瀕烏滸河, 治阿濫謐城, 即康居小君長罽王故地. 大城四十, 小堡千餘. 募勇健者爲柘羯. 柘羯, 猶中國言戰士也. 武德時, 遣使入朝. 貞觀初, 獻方物, 太宗厚尉其使曰：「西突厥已降, 商旅可行矣.」諸胡大悅. 其王訶陵迦又獻名馬, 自言一姓相承二十二世云. 是歲, 東安國亦入獻, 言子姓相承十世云.

東安, 或曰小國, 曰喝汗, 在那密水之陽, 東距何二百里許, 西南至大安四百里. 治喝汗城, 亦曰□斤. 大城二十, 小堡百. 顯慶時, 以阿濫爲安息州, 即以其王昭武殺爲刺史；旟斤爲木鹿州, 以其王昭武閉息爲刺史. 開元十四年, 其王篤薩波提遣弟阿悉爛達拂耽發黎來朝, 納馬豹. 後八年, 獻波斯□婁二, 拂菻繡氍球一, 鬱金香、石蜜等, 其妻可敦獻柘辟大氍球二, 繡氍球一, 丐賜袍帶、鎧仗及可敦袿衤屬裝澤.

東曹, 或曰率都沙那, 蘇對沙那, 劫布呾那, 蘇都識匿, 凡四名. 居波悉山之陰, 漢貳師城地也. 東北距俱戰提二百里, 北至石, 西至康, 東北寧遠, 皆四百里許, 南至吐火羅五百里. 有野叉城, 城有巨窟, 嚴以關鑰, 歲再祭, 人向窟立, 中即煙出, 先觸者死. 武德中, 與康同遣使入朝. 其使曰：「本國以臣爲健兒, 聞秦王神武, 欲隸麾下.」高祖大悅.

西曹者, 隋時曹也, 南接史及波覽, 治瑟底痕城. 東北越於底城有得悉神祠, 國人事之. 有金具器, 款其左曰：「漢時天子所賜.」武德中入朝. 天寶元年, 王哥邏仆羅遣使者獻方物, 詔封懷德王, 即上言：「祖考以來, 奉天可汗, 願同唐人受調發, 佐天子征討.」十一載, 東曹王設阿忽與安王請擊黑衣大食, 玄宗尉之, 不聽.

中曹者, 居西曹東, 康之北. 王治迦底真城. 其人長大, 工戰斗.

石, 或曰柘支, 曰柘折, 曰赭時, 漢大宛北鄙也. 去京師九千里. 東北距西突厥, 西北波臘, 南二百里所抵俱戰提, 西南五百里康也. 圓千餘里, 右涯素葉河. 王姓石, 治柘折城, 故康居小王窳匿城地. 西南有藥殺水, 入中國謂之真珠河, 亦曰質河. 東南有大山, 生瑟瑟. 俗善戰, 多良馬. 隋大業初, 西突厥殺其王, 以特勒匐職統其國. 武德、貞觀間, 數獻方物. 顯慶三年, 以瞰羯城爲大宛都督府, 授其王瞰土屯攝舍提於屈昭穆都督. 開元初, 封其君莫賀咄吐屯, 有功, 爲石國王. 二十八年, 又冊順義王. 明年, 王伊捺吐屯屈勒上言：「今突厥已屬天可汗, 惟大食爲諸國患, 請討之.」天子不許. 天寶初, 封王子那俱車鼻施爲懷化王, 賜鐵券. 久之, 安西節度使高仙芝劾其無蕃臣禮, 請討之. 王約降, 仙芝遣使者護送至開遠門, 俘以獻, 斬闕下, 於是西域皆怨. 王子走大食乞兵, 攻怛邏斯城, 敗仙芝軍, 自是臣大食. 寶應時, 遣使朝貢.

有碎葉者, 出安西西北千里所, 得勃達嶺, 南抵上國, 北突騎施南鄙也, 西南直蔥嶺贏二千里. 水南流者經中國入于海, 北流者經胡入于海. 北三日行度雪海, 春夏常雨雪. 繇勃達嶺北行贏千里, 得細葉川. 東曰熱海, 地寒不凍. 西有碎葉城, 天寶七載, 北庭節度使王正見伐安西, 毀之. 川長千里, 有異姓突厥兵數萬, 耕者皆擐甲, 相掠爲奴婢. 西屬怛邏斯城, 石常分兵鎮之. 自此抵西海矣. 三月訖九月, 未嘗雨, 人以雪水溉田.

石東南千餘里, 有怖捍者, 山四環之, 地膏腴, 多馬羊. 西千里距堵利瑟那, 東臨葉葉水, 水出蔥嶺北原, 色濁, 西北流入大磧. 無水草, 望大山, 尋遺胔, 知所指, 五百餘里即康也.

米, 或曰彌末, 曰彌秣賀. 北百里距康. 其君治缽息德城, 永徽時爲大食所破. 顯慶三年, 以其地爲南謐州, 授其君昭武開拙爲刺史, 自是朝貢不絕. 開元時, 獻璧、舞筵、師子、胡旋女. 十八年, 大首領末野門來朝. 天寶初, 封其君爲恭順王, 母可敦郡夫人.

何, 或曰屈霜你迦, 曰貴霜匿, 即康居小王附墨城故地. 城左有重樓, 北繪中華古帝, 東突厥、婆羅門, 西波斯、拂菻等諸王, 其君旦詣拜則退. 貞觀十五年, 遣使者入朝. 永徽時上言：「聞唐出師西討, 願輸糧於軍.」俄以其地爲貴霜州, 授其君昭武婆達地刺史. 遣使者缽底失入謝.

火尋, 或曰貨利習彌, 曰過利, 居烏滸水之陽. 東南六百里距戊地, 西南與波斯接, 西北抵突厥曷薩, 乃康居小王奧鞬城故地. 其君治急多颶遮城. 諸胡惟其國有車牛, 商賈乘以行諸國. 天寶十載, 君稍施芬遣使者朝, 獻黑鹽. 寶應時復入朝.

史, 或曰佉沙, 曰羯霜那, 居獨莫水南康居小王蘇薤城故地. 西百五十里距那色波, 北二百里屬米, 南四百里吐火羅也. 有鐵門山, 左右巉峭, 石色如鐵, 爲關以限二國, 以金錮闔. 城有神祠, 每祭必千羊, 用兵類先禱乃行. 國有城五百. 隋大業中, 其君狄遮始通中國, 號最強盛, 築乞史城, 地方數千里. 貞觀十六年, 君沙瑟畢獻方物. 顯慶時, 以其地爲佉沙州, 授君昭武失阿喝刺史. 開元十五年, 君忽必多獻舞女、文豹. 後君長數死、立, 然首領時時入朝. 天寶中, 詔改史爲來威國.

那色波, 亦曰小史, 蓋爲史所役屬. 居吐火羅故地, 東厄蔥嶺, 西接波剌斯, 南雪山.

循縛芻水北有呾蜜種, 亦自國, 東西六百里所. 又東逾四種, 有鑊沙者, 廣三百里, 長五百里, 東界骨咄, 接蔥嶺有十八種. 南有揭職, 稍大, 幅員准千里, 陵阜連屬, 多菽麥, 氣寒烈. 東南抵雪山六百里, 道吐火羅, 又逾五種至婆羅睹邏. 北逾山行六百里, 得烏萇種. 東北行二百里至河波羅水, 水西南流, 春夏涸凍. 北曆十二種有婆羅吸摩補羅, 最大種, 綿地四千里, 山周其外, 土沃, 產鍮、水精. 北大雪山, 即東女也. 曆十九種得摩揭陀. 又東過四種, 逾大河, 有迦摩縷波, 皆阪險, 地接西南夷, 其人類蠻獠. 行二月, 叩蜀南邊, 其東南野象群暴, 故戰用象軍. 又南曆三十二種有狼揭羅者, 地大數千里, 其君治窣菟黎濕伐羅城. 西北即波剌斯, 傳言廣萬里, 王治蘇剌薩儻那城. 土溫溽, 引水爲田, 人富饒. 出金、銀、水精. 多工巧, 織錦、褐、氍毹. 產善馬、橐它. 人服錦氎. 賦稅, 口出四銀錢, 又以交易. 西北距拂菻, 西南際海島, 有西女種, 皆女子, 多珍貨, 附拂菻, 拂菻君長歲遣男子配焉. 俗產男不舉. 又有臂、多、勢、羅四種, 西北逾大山廣川, 曆小城聚, 行二千里即謝亹也. 北五百里有弗栗恃薩儻那, 地橫二千里, 縱千里. 其君突厥種, 治護苾那城. 東北大雪山, 盛夏常凍, 鑿冰乃可度. 下有安呾羅縛者, 地三千里；西北逾嶺四百里有闊悉多；西北三百里有活種, 大二千里. 此三種皆居吐火羅故地, 臣於突厥, 君亦突厥種, 主鐵門南諸戎, 遷徙不常. 東又有七種, 東南峽道險甚, 無慮三百里, 得俱蘭. 東北山行五百里, 即護密, 北識匿也. 南有商彌, 地大二千里而贏, 多蒲陶. 生雌黃, 鑿石乃得. 東北逾山七百里, 至波謎羅川, 東西千里, 南北百里, 春夏雨雪. 南有缽露種, 多紫金. 行五百里有朅盤陀. 東行八百里出蔥嶺, 又八百里至烏鎩, 環千里, 出白、毚、青三種玉. 君長世臣朅盤陀. 北徑磧, 曠野五百里, 得疏勒. 東南五百里濟徙多水, 逾大沙嶺, 有斫句迦種, 或曰沮渠, 地千里. 東逾領八百里, 即于闐也, 東有媲摩川. 度磧行二百里, 得尼壤城, 在大澤中, 地墊洳, 蘆菼荒茂, 行者鑿道趣城通于闐, 而于闐以爲東關. 又東行入大流沙, 人行無跡, 故往返輒迷, 聚遣骸以識道. 無水草, 多熱風, 觸人及六畜皆迷仆. 行四百里至故都邏. 又六百里至故折摩馱那, 古且末也. 又千里至故納縛波, 古樓蘭也.

自呾蜜以下, 諸種相與群聚, 華人皆以國名之, 故未嘗與唐通, 傳記雜詭, 不可得而考, 然其地與諸國連屬, 粗序其名云.

寧遠者, 本拔汗那, 或曰□汗, 元魏時謂破洛那. 去京師八千里. 居西鞬城, 在真珠河之北. 有大城六, 小城百. 人多壽. 其王自魏、晉相承不絕. 每元日, 王及首領判二朋, 朋出一人被甲斗, 衆以瓦石相之, 有死者止, 以蔔歲善惡.

貞觀中, 王契苾爲西突厥瞰莫賀咄所殺, 阿瑟那鼠匿奪其城. 鼠匿死, 子遏波之立契苾兄子阿了參爲王, 治呼悶城；遏波之治渴塞城. 顯慶初, 遏波之遣使朝貢, 高宗厚慰諭. 三年, 以渴塞城爲休循州都督, 授阿了參刺史, 自是歲朝貢. 玄宗開元二十七年, 王阿悉爛達幹助平吐火仙, 冊拜奉化王. 天寶三載, 改其國號寧遠, 帝以外家姓賜其王曰竇, 又封宗室女爲和義公主降之. 十三載, 王忠節遣子薛裕朝, 請留宿衛, 習華禮, 聽之, 授左武衛將軍. 其事唐最謹.

大勃律, 或曰布露. 直吐蕃西, 與小勃律接, 西鄰北天竺、烏萇. 地宜鬱金. 役屬吐蕃. 萬歲通天逮開元時, 三遣使者朝, 故冊其君蘇弗舍利支離泥爲王. 死, 又冊蘇麟陀逸之嗣王. 凡再遣大首領貢方物.

小勃律去京師九千里而贏, 東少南三千里距吐蕃贊普牙, 東八百里屬烏萇, 東南三百里大勃律, 南五百里個失蜜, 北五百里當護密之娑勒城. 王居孽多城, 臨娑夷水. 其西山顛有大城曰迦布羅. 開元初, 王沒謹忙來朝, 玄宗以兒子畜之, 以其地爲綏遠軍. 國迫吐蕃, 數爲所困. 吐蕃曰：「我非謀爾國, 假道攻四鎮爾.」久之, 吐蕃奪其九城, 沒謹忙求救北庭, 節度使張孝嵩遣疏勒副使張思禮率銳兵四千倍道往, 沒謹忙因出兵, 大破吐蕃, 殺其衆數萬, 復九城. 詔冊爲小勃律王；遣大首領察卓那斯摩沒勝入謝.

沒謹忙死, 子難泥立. 死, 兄麻來兮立. 死, 蘇失利之立, 爲吐蕃陰誘, 妻以女, 故西北二十餘國皆臣吐蕃, 貢獻不入. 安西都護三討之無功. 天寶六載, 詔副都護高仙芝伐之. 前遣將軍席元慶馳千騎見蘇失利之曰：「請假道趨大勃律.」城中大酋五六, 皆吐蕃腹心. 仙芝約元慶：「吾兵到, 必走山. 出詔書召慰, 賜繒糸采. 縛酋領待我.」元慶如約. 蘇失利之挾妻走, 不得其處. 仙芝至, 斬爲吐蕃者, 斷娑夷橋. 是暮, 吐蕃至, 不能救. 仙芝約王降, 遂平其國. 於是拂菻、大食諸胡七十二國皆震恐, 咸歸附. 執小勃律王及妻歸京師, 詔改其國號歸仁, 置歸仁軍, 募千人鎮之. 帝赦蘇失利之不誅, 授右威衛將軍, 賜紫袍、黃金帶, 使宿衛.

吐火羅, 或曰土豁羅, 曰睹貨邏, 元魏謂吐呼羅者. 居蔥嶺西, 烏滸河之南, 古大夏地. 與挹怛雜處. 勝兵十萬. 國土著, 少女多男. 北有頗黎山, 其陽穴中有神馬, 國人遊牧牝於側, 生駒輒汗血. 其王號「葉護.」 武德、貞觀時再入獻.

永徽元年, 獻大鳥, 高七尺, 色黑, 足類橐駝, 翅而行, 日三百里, 能啖鐵, 俗謂駝鳥. 顯慶中, 以其阿緩城爲月氏都督府, 析小城爲二十四州, 授王阿史那都督. 後二年, 遣子來朝, 俄又獻碼鐙樹, 高三尺. 神龍元年, 王那都泥利遣弟仆羅入朝, 留宿衛. 開元、天寶間數獻馬、□婁、異藥、乾陀婆羅二百品、紅碧玻瓈, 乃冊其君骨咄祿頓達度爲吐火羅葉護、挹怛王. 其後, 鄰胡羯師謀引吐蕃攻吐火羅, 於是葉護失裏忙伽羅丐安西兵助討, 帝爲出師破之. 乾元初, 與西域九國發兵爲天子討賊, 肅宗詔隸朔方行營.

挹怛國, 漢大月氏之種. 大月氏爲烏孫所奪, 西過大宛, 擊大夏臣之. 治藍氏城. 大夏即吐火羅也. 嚈噠, 王姓也, 後裔以姓爲國, 訛爲挹怛, 亦曰挹闐. 俗類突厥, 天寶中遣使朝貢.

俱蘭, 或曰俱羅弩, 曰屈浪挐, 與吐火羅接, 環地三千里, 南大雪山, 北俱魯河. 出金精, 琢石取之. 貞觀二十年, 其王忽提婆遣使者來獻, 書辭類浮屠語.

劫者, 居蔥嶺中, 西及南距賒彌, 西北挹怛也. 去京師萬二千里. 氣常熱, 有稻、麥、粟、豆. 畜羊馬. 俗死棄於山. 武德二年, 遣使者獻寶帶、玻瓈、水精杯.

越底延者, 南三千里距天竺, 西北千里至賒彌, 東北五千里至瓜州, 居辛頭水之北. 其法不殺人, 重罪流, 輕罪放. 無租稅. 俗翦發, 被錦袍, 貧者白氎. 自澡潔. 氣溫, 多稻、米、石蜜.

謝居吐火羅西南, 本曰漕矩吒, 或曰漕矩, 顯慶時謂訶達羅支, 武後改今號. 東距罽賓, 東北帆延, 皆四百里. 南婆羅門, 西波斯, 北護時健. 其王居鶴悉那城, 地七千里, 亦治阿娑你城. 多鬱金、瞿草. 瀵泉灌田. 國中有突厥、罽賓、吐火羅種人雜居, 罽賓取其子弟持兵以禦大食. 景雲初, 遣使朝貢, 後遂臣罽賓. 開元八年, 天子冊葛達羅支頡利發誓屈爾爲王. 至天寶中數朝獻.

帆延者, 或曰望衍, 曰梵衍那. 居斯卑莫運山之旁, 西北與護時健接, 東南距罽賓, 西南訶達羅支, 與吐火羅連境. 地寒, 人穴處. 王治羅爛城, 有大城四五. 水北流入烏滸河. 貞觀初, 遣使者入朝. 顯慶三年, 以羅爛城爲寫鳳都督府, 縛時城爲悉萬州, 授王垞寫鳳州都督, 管內五州諸軍事, 自是朝貢不絕.

石汗那, 或曰斫汗那. 自縛底野南入雪山, 行四百里得帆延, 東臨烏滸河. 多赤豹. 開元、天寶中, 一再朝獻.

識匿, 或曰屍棄尼, 曰瑟匿. 東南直京師九千里, 東五百里距蔥嶺守捉所, 南三百里屬護蜜, 西北五百里抵俱蜜. 初治苦汗城, 後散居山谷. 有大穀五, 酋長自爲治, 謂之五識匿. 地二千里, 無五穀. 人喜攻剽, 劫商賈. 播蜜川四穀稍不用王號令. 俗窟室. 貞觀二十年, 與似沒、役槃二國使者偕來朝. 開元十二年, 授王布遮波資金吾衛大將軍. 天寶六載, 王跌失伽延從討勃律戰死, 擢其子都督、左武衛將軍, 給祿居籓.

似沒者, 北接石. 土俗與康同.

役槃, 亦與康鄰. 出良馬.

俱蜜者, 治山中. 在吐火羅東北, 南臨黑河. 其王突厥延陀種. 貞觀十六年, 遣使者入朝. 開元中, 獻胡旋舞女, 其王那羅延頗言爲大食暴賦, 天子但尉遣而已. 天寶時, 王伊悉爛俟斤又獻馬.

護蜜者, 或曰達摩悉鐵帝, 曰鑊侃, 元魏所謂缽和者, 亦吐火羅故地. 東南直京師九千里而贏, 橫千六百里, 縱狹才四五里. 王居塞迦審城, 北臨烏滸河. 地寒洹, 堆阜曲折, 沙石流漫. 有豆、麥, 宜木果, 出善馬. 人碧瞳. 顯慶時以地爲鳥飛州, 王沙缽羅頡利發爲刺史. 地當四鎮入吐火羅道, 故役屬吐蕃. 開元八年, 冊其王羅旅伊陀骨咄祿多毘勒莫賀達摩薩爾爲王. 十六年, 與米首領米忽汗同獻方物. 明年, 大酋烏鶻達幹復朝. 王死, 冊其從弟護真檀嗣王. 二十九年, 身入朝, 宴內殿, 拜左金吾衛將軍, 賜紫袍、金帶. 天寶初, 王子頡吉匐請絕吐蕃, 賜鐵券. 八載, 真檀來朝, 請宿衛, 詔可. 授右武衛將軍, 久乃遣. 又遣首領朝貢. 乾元元年, 王紇設伊俱鼻施來朝, 賜氏李.

個失蜜, 或曰迦濕彌邏. 北距勃律五百里, 環地四千里, 山回繚之, 它國無能攻伐. 王治撥邏勿邏布邏城, 西瀕彌那悉多大河. 地宜稼. 多雪不風. 出火珠、鬱金、龍種馬. 俗毛褐. 世傳地本龍池, 龍徙水竭, 故往居之.

開元初, 遣使者朝. 八年, 詔冊其王真陀羅秘利爲王；間獻胡藥. 天木死, 弟木多筆立, 遣使者物理多來朝, 且言：「有國以來, 並臣天可汗, 受調發. 國有象、馬、步三種兵, 臣身與中天竺王厄吐蕃五大道, 禁出入, 戰輒勝. 有如天可汗兵至勃律者, 雖衆二十萬, 能輸糧以助. 又國有摩訶波多磨龍池, 願爲天可汗營祠.」因丐王冊, 鴻臚譯以聞. 詔內物理多宴中殿, 賜賚優備, 冊木多筆爲王, 自是職貢有常.

其役屬五種, 亦名國. 所謂呾叉始羅者, 地二千里, 有都城. 東南餘七百里得僧訶補羅, 地三千餘里, 亦治都城. 東南山行五百里得烏剌屍, 地二千里, 有都城. 宜稼穡. 東南限山千里即個失蜜. 西南行險七百里得半笯蹉, 地二千里. 又得曷邏闍補羅者, 其大四千里, 有都城, 多山阜, 人驍勇. 五種皆無君長云.

骨咄, 或曰珂咄羅. 廣長皆千里. 王治思助建城. 多良馬、赤豹. 有四大鹽山, 山出烏鹽.

開元十七年, 王俟斤遣子骨都施來朝. 二十一年, 王頡利發獻女樂, 又遣大首領多博勒達幹朝貢. 天寶十一載, 冊其王羅全節爲葉護.

蘇毘, 本西羌族, 爲吐蕃所並, 號孫波, 在諸部最大. 東與多彌接, 西距鶻莽硤, 戶三萬. 天寶中, 王沒陵贊欲舉國內附, 爲吐蕃所殺. 子悉諾率首領奔隴右, 節度使哥舒翰護送闕下, 玄宗厚禮之.

多彌, 亦西羌族, 役屬吐蕃, 號難磨. 濱犁牛河, 土多黃金. 貞觀六年, 遣使者朝貢, 賜遣之.

伊吾城者, 漢宜禾都尉所治. 商胡雜居, 勝兵千, 附鐵勒. 人驍悍, 土良沃. 隋末內屬, 置伊吾郡. 天下亂, 復臣突厥. 貞觀四年, 城酋來朝. 頡利滅, 舉七城降, 列其地爲西伊州.

師子, 居西南海中, 延袤二千餘里. 有棱伽山, 多奇寶, 以寶置洲上, 商舶償直輒取去. 後鄰國人稍往居之. 能馴養師子, 因以名國.

總章三年, 遣使者來朝. 天寶初, 王屍羅迷迦再遣使獻大珠、鈿金、寶瓔、象齒、白氎.

波斯, 居達遏水西, 距京師萬五千里而贏. 東與吐火羅、康接, 北鄰突厥可薩部, 西南皆瀕海, 西北贏四千里, 拂菻也. 人數十萬, 其先波斯匿王, 大月氏別裔, 王因以姓, 又爲國號. 治二城, 有大城十餘. 俗尊右下左, 祠天地日月水火. 祠夕, 以麝揉蘇, 澤耏顏鼻耳. 西域諸胡受其法, 以祠祅. 拜必交股. 俗徒跣, 丈夫祝發, 衣不剖襟, 青白爲巾帔, 緣以錦. 婦辮發著後. 戰乘象, 一象士百人, 負則盡殺. 斷罪不爲文書, 決於廷. 叛者鐵灼其舌, 瘡白爲直, 黑爲曲. 刑有髡、鉗、刖、劓, 小罪耏, 或系木於頸, 以時月而置. 劫盜囚終老, 偷者輸銀錢. 凡死, 棄於山, 服閱月除. 氣常歊熱, 地夷漫, 知耕種畜牧. 有鷲鳥, 能啖羊. 多善犬、□婁、大驢. 產珊瑚, 高不三尺.

隋末, 西突厥葉護可汗討殘其國, 殺王庫薩和, 其子施利立, 葉護使部帥監統. 施利死, 遂不肯臣. 立庫薩和女爲王, 突厥又殺之. 施利之子單羯方奔拂菻, 國人迎立之, 是爲伊怛支. 死, 兄子伊嗣俟立.

貞觀十二年, 遣使者沒似半朝貢. 又獻活褥蛇, 狀類鼠, 色正青, 長九寸, 能捕穴鼠. 伊嗣俟不君, 爲大酋所逐, 奔吐火羅, 半道, 大食擊殺之. 子卑路斯入吐火羅以免. 遣使者告難, 高宗以遠不可師, 謝遣. 會大食解而去, 吐火羅以兵納之.

龍朔初, 又訴爲大食所侵, 是時天子方遣使者到西域分置州縣, 以疾陵城爲波斯都督府, 即拜卑路斯爲都督. 俄爲大食所滅. 雖不能國, 咸亨中猶入朝, 授右武衛將軍, 死. 始, 其子泥涅師爲質, 調露元年, 詔裴行儉將兵護還, 將復王其國. 以道遠, 至安西碎葉, 行儉還. 泥涅師因客吐火羅二十年, 部落益離散. 景龍初, 復來朝, 授左威衛將軍. 病死, 西部獨存. 開元、天寶間, 遣使者十輩獻碼□床、火毛繡舞筵. 乾元初, 從大食襲廣州, 焚倉庫廬舍, 浮海走. 大曆時復來獻.

又有陀拔斯單者, 或曰陀拔薩憚. 其國三面阻山, 北瀕小海. 居婆裏城, 世爲波斯東大將. 波斯滅, 不肯臣大食. 天寶五載, 王忽魯汗遣使入朝, 封爲歸信王. 後八年, 遣子自會羅來朝, 拜右武衛員外中郎將, 賜紫袍、金魚, 留宿衛. 爲黑衣大食所滅.

貞觀後, 遠小國君遣使者來朝獻, 有司未嘗參考本末者, 今附之左方. 曰火辭彌, 與波斯接. 貞觀十八年, 與摩羅遊使者偕朝. 二十一年, 有健達王獻佛土菜, 莖五葉, 赤華紫須. 龍朔元年, 多福王難婆修強宜說遣使者來朝. 總章元年, 有末陀提王, 開元五年, 有習阿薩般王安殺, 並遣使者朝貢. 七年, 訶毘施王捺塞因吐火羅大酋羅摩獻師子、五色鸚鵡.

天寶時來朝者, 曰俱爛那, 曰舍摩, 曰威遠, 曰蘇吉利發屋蘭, 曰蘇利悉單, 曰建城, 曰新城, 曰俱位, 凡八國.

俱位, 或曰商彌. 治阿賒師多城, 在大雪山、勃律河北. 地寒, 有五穀、蒲陶、若榴, 冬窟室. 國人常助小勃律爲中國候.

新城之國, 在石東北贏百里. 有弩室羯城, 亦曰新城, 曰小石國城, 後爲葛邏祿所並.

拂菻, 古大秦也, 居西海上, 一曰海西國. 去京師四萬里, 在苫西, 北直突厥可薩部, 西瀕海, 有遲散城, 東南接波斯. 地方萬里, 城四百, 勝兵百萬. 十里一亭, 三亭一置. 臣役小國數十, 以名通者曰澤散, 曰驢分. 澤散直東北, 不得其道裏. 東度海二千里至驢分國.

重石爲都城, 廣八十里, 東門高二十丈, 扣以黃金. 王宮有三襲門, 皆飾異寶. 中門中有金巨稱一, 作金人立, 其端屬十二丸, 率時改一丸落. 以瑟瑟爲殿柱, 水精、琉璃爲棁, 香木梁, 黃金爲地, 象牙闔. 有貴臣十二共治國. 王出, 一人挈囊以從, 有訟書投囊中, 還省枉直. 國有大災異, 輒廢王更立賢者. 王冠如鳥翼, 綴珠. 衣錦繡, 前無襟. 坐金■榻, 側有鳥如鵝, 綠毛, 上食有毒輒鳴. 無陶瓦, 屑白石塈屋, 堅潤如玉. 盛暑引水上, 流氣爲風. 男子翦發、衣繡, 右袒而帔, 乘輜軿白蓋小車, 出入建旌旗, 擊鼓. 婦人錦巾. 家訾億萬者爲上官.

俗喜酒, 嗜幹餅. 多幻人, 能發火於顏, 手爲江湖, 口幡眊舉, 足墮珠玉. 有善醫能開腦出蟲以愈目眚. 土多金、銀、夜光璧、明月珠、大貝、車渠、碼□、木難、孔翠、虎魄. 織水羊毛爲布, 曰海西布. 海中有珊瑚洲, 海人乘大舶, 墮鐵網水底. 珊瑚初生磐石上, 白如菌, 一歲而黃, 三歲赤, 枝格交錯, 高三四尺. 鐵發其根, 系網舶上, 絞而出之, 失時不敢即腐. 西海有市, 貿易不相見, 置直物旁, 名鬼市. 有獸名勍, 大如狗, 獷惡而力. 北邑有羊, 生土中, 臍屬地, 割必死, 俗介馬而走, 擊鼓以驚之, 羔臍絕, 即逐水草, 不能群.

貞觀十七年, 王波多力遣使獻赤玻瓈、綠金精, 下詔答賚. 大食稍強, 遣大將軍摩拽伐之, 拂菻約和, 遂臣屬. 乾封至大足, 再朝獻. 開元七年, 因吐火羅大酋獻師子、羚羊.

自拂菻西南度磧二千里, 有國曰磨鄰, 曰老勃薩. 其人黑而性悍. 地瘴癘, 無草木五穀, 飼馬以槁魚, 人食鶻莽. 鶻莽, 波斯棗也. 不恥烝報, 於夷狄最甚, 號曰「尋.」 其君臣七日一休, 不出納交易, 飲以窮夜.

大食, 本波斯地. 男子鼻高, 黑而髯. 女子白皙, 出輒鄣面. 日五拜天神. 銀帶, 佩銀刀, 不飲酒舉樂. 有禮堂容數百人, 率七日, 王高坐爲下說曰：「死敵者生天上, 殺敵受福.」故俗勇於斗. 土饒礫不可耕, 獵而食肉. 刻石蜜爲廬如輿狀, 歲獻貴人. 蒲陶大者如雞卵. 有千里馬, 傳爲龍種.

隋大業中, 有波斯國人牧於俱紛摩地那山, 有獸言曰：「山西三穴, 有利兵, 黑石而白文, 得之者王.」走視, 如言. 石文言當反, 乃詭衆裒亡命於恒曷水, 劫商旅, 保西鄙自王, 移黑石寶之. 國人往討之, 皆大敗還, 於是遂強. 滅波斯, 破拂菻, 始有粟麥倉庾. 南侵婆羅門, 並諸國, 勝兵至四十萬. 康、石皆往臣之. 其地廣萬里, 東距突騎施. 西南屬海.

海中有撥拔力種, 無所附屬. 不生五穀, 食肉, 刺牛血和乳飲之. 俗無衣服, 以羊皮自蔽. 婦人明皙而麗. 多象牙及阿末香, 波斯賈人欲往市, 必數千人納氎鑱血誓, 乃交易. 兵多牙角, 而有弓、矢、鎧、槊, 士至二十萬, 數爲大食所破略.

永徽二年, 大食王豃密莫末始遣使者朝貢, 自言王大食氏, 有國三十四年, 傳二世. 開元初, 復遣使獻馬、鈿帶, 謁見不拜, 有司將劾之. 中書令張說謂殊俗慕義, 不可置於罪. 玄宗赦之. 使者又來, 辭曰：「國人止拜天, 見王無拜也.」有司切責, 乃拜. 十四年, 遣使蘇黎滿獻方物, 拜果毅, 賜緋袍、帶.

或曰大食族中有孤列種, 世酋長, 號白衣大食. 種有二姓, 一曰盆尼末換, 二曰奚深. 有摩訶末者, 勇而智, 衆立爲王. 辟地三千里, 克夏臘城. 傳十四世, 至末換, 殺兄伊疾自王, 下怨其忍. 有呼羅珊木鹿人並波悉林將討之, 徇衆曰：「助我者, 皆黑衣.」俄而衆數萬, 即殺末換, 求奚深種孫阿蒲羅拔爲王, 更號黑衣大食. 蒲羅死, 弟阿蒲恭拂立. 至德初, 遣使者朝貢. 代宗取其兵平兩京. 阿蒲恭拂死, 子迷地立. 死, 弟訶論立. 貞元時, 與吐蕃相攻, 吐蕃歲西師, 故鮮盜邊. 十四年, 遣使者含嵯、烏雞、沙北三人朝, 皆拜中郎將, 賚遣之. 傳言其國西南二千里山谷間, 有木生花如人首, 與語輒笑, 則落.

東有末祿, 小國也. 治城郭, 多木姓, 以五月爲歲首, 以畫缸相獻. 有尋支瓜, 大者十人食乃盡. 蔬有顆蔥、葛藍、軍達、茇薤.

大食之西有苫者, 亦自國. 北距突厥可薩部, 地數千里. 有五節度, 勝兵萬人. 土多禾. 有大川, 東流入亞俱羅. 商賈往來相望云.

自大食西十五日行, 得都盤, 西距羅利支十五日行；南即大食, 二十五日行；北勃達, 一月行.

勃達之東距大食二月行；西抵岐蘭二十日行；南都盤, 北大食, 皆一月行.

岐蘭之東南二十日行, 得阿沒, 或曰阿昧；東南距陀拔斯十五日行；南沙蘭, 一月行；北距海二日行. 居你訶溫多城, 宜馬羊, 俗柔寬, 故大食常遊牧於此.

沙蘭東距羅利支, 北恒滿, 皆二十日行；西即大食, 二十五日行.

羅利支東距都盤, 北陀拔斯, 皆十五日行；西沙蘭, 二十日行；南大食, 二十五日行.

怛滿, 或曰怛沒, 東陀拔斯, 南大食, 皆一月行；北岐蘭, 二十日行；西即大食, 一月行. 居烏滸河北平川中. 獸多師子. 西北與史接, 以鐵關爲限.

天寶六載, 都盤等六國皆遣使者入朝, 乃封都盤王謀思健摩訶延曰順化王, 勃達王摩俱澀斯曰守義王, 阿沒王俱那胡設曰恭信王, 沙蘭王卑路斯威曰順禮王, 羅利支王伊思俱習曰義寧王, 怛滿王謝沒曰奉順王.

贊曰：西方之戎, 古未嘗通中國, 至漢始載烏孫諸國. 後以名字見者浸多. 唐興, 以次脩貢, 蓋百餘, 皆冒萬里而至, 亦已勤矣！然中國有報贈、冊吊、程糧、傳驛之費, 東至高麗, 南至真臘, 西至波斯、吐蕃、堅昆, 北至突厥、契丹、靺鞨, 謂之「八蕃」, 其外謂之「絕域」, 視地遠近而給費. 開元盛時, 稅西域商胡以供四鎮, 出北道者納賦輪台. 地廣則費倍, 此盛王之鑒也.

列傳第一百四十七上

南蠻上

南詔, 或曰鶴拓, 曰龍尾, 曰苴咩, 曰陽劍, 本哀牢夷後, 烏蠻別種也. 夷語王爲「詔.」 其先渠帥有六, 自號「六詔」, 曰蒙秀詔、越析詔、浪穹詔、{辶登}睒詔、施浪詔、蒙舍詔. 兵埒, 不能相君, 蜀諸葛亮討定之. 蒙舍詔在諸部南, 故稱南詔. 居永昌、姚州之間, 鐵橋之南, 東距爨, 東南屬交趾, 西摩伽陀, 西北與吐蕃接, 南女王, 西南驃, 北抵益州, 東北際黔、巫. 王都羊苴咩城, 別都曰善闡府.

王坐東向, 其臣有所陳, 以狀言而不稱臣. 王自稱曰元, 猶朕也；謂其下曰昶, 猶卿、爾也. 官曰坦綽、曰布燮、曰久贊, 謂之清平官, 所以決國事輕重, 猶唐宰相也；曰酋望、曰正酋望、曰員外酋望、曰大軍將、曰員外, 猶試官也. 幕爽主兵, 琮爽主戶籍, 慈爽主禮, 罰爽主刑, 勸爽主官人, 厥爽主工作, 萬爽主財用, 引爽主客, 禾爽主商賈, 皆清平官、酋望、大軍將兼之. 爽, 猶言省也. 督爽, 總三省也. 乞托主馬, 祿托主牛, 巨托主倉廩, 亦清平官、酋望、大軍將兼之. 曰爽酋、曰彌勤、曰勤齊, 掌賦稅. 曰兵獳司, 掌機密. 大府主將曰演習, 副曰演覽；中府主將曰繕裔, 副曰繕覽；下府主將曰澹酋, 副曰澹覽；小府主將曰幕捴, 副曰幕覽. 府有陀酋, 若管記；有陀西, 若判官. 大抵如此. 凡調發, 下文書聚邑, 必占其期. 百家有總佐一, 千家有治人官一, 萬家有都督一. 凡田五畝曰雙. 上官授田四十雙, 上戶三十雙, 以是而差. 壯者皆爲戰卒, 有馬爲騎軍. 人歲給韋衫褲. 以邑落遠近分四軍, 以旗幟別四方, 面一將統千人, 四軍置一將. 凡敵入境, 以所入面將禦之. 王親兵曰硃弩佉苴. 佉苴, 韋帶也. 擇鄉兵爲四軍羅苴子, 戴硃鞮鍪, 負犀革銅盾而跣, 走險如飛. 百人置羅苴子統一人.

望苴蠻者, 在蘭蒼江西. 男女勇捷, 不鞍而騎, 善用矛劍, 短甲蔽胸腹, 鞮鍪皆插貓牛尾, 馳突若神. 凡兵出, 以望苴子前驅. 以清平子弟爲羽儀. 王左右有羽儀長八人, 清平官見王不得佩劍, 唯羽儀長佩之爲親信. 有六曹長, 曹長有功補大軍將. 大軍將十二, 與清平官等列, 日議事王所, 出治軍壁稱節度, 次補清平官. 有內算官, 代王裁處；外算官, 記王所處分, 以付六曹. 外則有六節度, 曰：弄棟、永昌、銀生、劍川、柘東、麗水. 有二都督：會川、通海. 有十瞼, 夷語瞼若州, 曰：雲南瞼、白厓瞼亦曰勃弄瞼、品澹瞼、{辶登}川瞼、蒙舍瞼、大厘瞼亦曰史瞼、苴咩瞼亦曰陽瞼、蒙秦瞼、矣和瞼、趙川瞼.

祁鮮山之西多瘴歊, 地平, 草冬不枯. 自曲靖州至滇池, 人水耕, 食蠶以柘, 蠶生閱二旬而繭, 織錦縑精致. 大和、祁鮮而西, 人不蠶, 剖波羅樹實, 狀若絮, 紐縷而幅之. 覽瞼井產鹽最鮮白, 惟王得食, 取足輒滅灶. 昆明城諸井皆產鹽, 不征, 群蠻食之. 永昌之西, 野桑生石上, 其林上屈兩向而下植, 取以爲弓, 不筋漆而利, 名曰瞑弓. 長川諸山, 往往有金, 或披沙得之. 麗水多金麩. 越睒之西, 多薦草, 產善馬, 世稱越睒駿. 始生若羔, 歲中紐莎縻之, 飲以米潘, 七年可御, 日馳數百里.

王出, 建八旗, 紫若青, 白斿；雉翣二；有旄鉞, 紫囊之；翠蓋. 王母曰信麽, 亦曰九麽. 妃曰進武. 信麽出, 亦建八旗, 絳斿. 自曹長以降, 系金佉苴. 尚絳紫. 有功加錦, 又有功加金波羅. 金波羅, 虎皮也. 功小者, 衿背不袖, 次止於衿. 婦人不粉黛, 以蘇澤發. 貴者綾錦裙襦, 上施錦一幅. 以兩股辮爲鬟髻, 耳綴珠貝、瑟瑟、虎魄. 女、嫠婦與人亂, 不禁, 婚夕私相送. 已嫁有奸者, 皆抵死. 俗以寅爲正, 四時大抵與中國小差. 膾魚寸, 以胡瓜、椒、菼和之, 號鵝闕. 吹瓢笙, 笙四管. 酒至客前, 以笙推盞勸酹. 以繒帛及貝市易. 貝者大若指, 十六枚爲一覓. 師行, 人齎糧斗五升, 以二千五百人爲一營. 其法, 前傷者養治, 後傷者斬. 犁田以一牛三夫, 前挽、中壓、後驅. 然專於農, 無貴賤皆耕. 不繇役, 人歲輸米二斗. 一藝者給田, 二收乃稅.

王蒙氏, 父子以名相屬. 自舍尨以來, 有譜次可考. 舍尨生獨邏, 亦曰細奴邏, 高宗時遣使者入朝, 賜錦袍. 細奴邏生邏盛炎, 邏盛炎生炎閣. 武後時, 盛炎身入朝, 妻方娠, 生盛邏皮, 喜曰：「我又有子, 雖死唐地足矣.」炎閣立, 死開元時. 弟盛邏皮立, 生皮邏閣, 授特進, 封台登郡王. 炎閣未有子時, 以閣羅鳳爲嗣, 及生子, 還其宗, 而名承閣, 遂不改.

開元末, 皮邏閣逐河蠻, 取大和城, 又襲大厘城守之, 因城龍口, 夷語山陂陀爲「和」, 故謂「大和」, 以處閣羅鳳. 天子詔賜皮邏閣名歸義. 當是時, 五詔微, 歸義獨強, 乃厚以利啖劍南節度使王昱, 求合六詔爲一. 制可. 歸義已並群蠻, 遂破吐蕃, 浸驕大. 入朝, 天子亦爲加禮. 又以破渳蠻功, 馳遣中人冊爲雲南王, 賜錦袍、金鈿帶七事. 於是徙治大和城. 天寶初, 遣閣羅鳳子鳳迦異入宿衛, 拜鴻臚卿, 恩賜良異.

七載, 歸義死, 閣羅鳳立, 襲王, 以其子鳳迦異爲陽瓜州刺史. 初, 安寧城有五鹽井, 人得煮鬻自給. 玄宗詔特進何履光以兵定南詔境, 取安寧城及井, 復立馬援銅柱, 乃還.

鮮於仲通領劍南節度使, 卞忿少方略. 故事, 南詔嘗與妻子謁都督, 過雲南, 太守張虔陀私之, 多所求丐, 閣羅鳳不應. 虔陀數詬靳之, 陰表其罪. 由是忿怨, 反, 發兵攻虔陀, 殺之, 取姚州及小夷州凡三十二. 明年, 仲通自將出戎、巂州, 分二道進次曲州、靖州. 閣羅鳳遣使者謝罪, 願還所虜, 得自新, 且城姚州；如不聽, 則歸命吐蕃, 恐雲南非唐有. 仲通怒, 囚使者, 進薄白厓城, 大敗引還. 閣羅鳳斂戰胔, 築京觀, 遂北臣吐蕃, 吐蕃以爲弟. 夷謂弟「鍾」, 故稱「贊普鍾」, 給金印, 號「東帝.」 揭碑國門, 明不得已而叛, 嘗曰：「我上世世奉中國, 累封賞, 後嗣容歸之. 若唐使者至, 可指碑澡祓吾罪也.」會楊國忠以劍南節度當國, 乃調天下兵凡十萬, 使侍御史李宓討之, 輦餉者尚不在. 涉海而疫死相踵於道, 宓敗於大和城, 死者十八. 亦會安祿山反, 閣羅鳳因之取巂州會同軍, 據清溪關, 以破越析, 梟於贈, 西而降尋傳、驃諸國.

尋傳蠻者, 俗無絲纊, 跣履榛棘不苦也. 射豪豬, 生食其肉. 戰, 以竹籠頭如兜鍪. 其西有裸蠻, 亦曰野蠻, 漫散山中, 無君長, 作檻舍以居. 男少女多, 無田農, 以木皮蔽形, 婦或十或五共養一男子. 廣德初, 鳳迦異築柘東城, 諸葛亮石刻故在, 文曰：「碑即仆, 蠻爲漢奴.」夷畏誓, 常以石搘捂.

大曆十四年, 閣羅鳳卒, 以鳳迦異前死, 立其孫異牟尋以嗣. 異牟尋有智數, 善撫衆, 略知書. 母李, 獨錦蠻女也. 獨錦蠻亦烏蠻種, 在秦藏川南. 天寶中, 命其長爲蹄州刺史. 世與南詔婚聘.

異牟尋立, 悉衆二十萬入寇, 與吐蕃並力. 一趨茂州, 逾文川, 擾灌口；一趨扶、文, 掠方維、白壩；一侵黎、雅, 叩邛郲關. 令其下曰：「爲我取蜀爲東府, 工伎悉送邏娑城, 歲賦一縑.」於是進陷城聚, 人率走山. 德宗發禁衛及幽州軍以援東川, 與山南兵合, 大敗異牟尋衆, 斬首六千級, 禽生捕傷甚衆, 顛踣厓峭且十萬. 異牟尋懼, 更徙苴咩城, 築袤十五里, 吐蕃封爲日東王.

然吐蕃責賦重數, 悉奪其險立營候, 歲索兵助防, 異牟尋稍苦之. 故西瀘令鄭回者, 唐官也, 往巂州破, 爲所虜. 閣羅鳳重其惇儒, 號「蠻利」, 俾教子弟, 得棰搒, 故國中無不憚. 後以爲清平官. 說異牟尋曰：「中國有禮義, 少求責, 非若吐蕃惏刻無極也. 今棄之復歸唐, 無遠戍勞, 利莫大此.」異牟尋善之, 稍謀內附, 然未敢發. 亦會節度使韋皋撫諸蠻有威惠, 諸蠻頗得異牟尋語, 白於皋, 時貞元四年也. 皋乃遣諜者遺書, 吐蕃疑之, 因責大臣子爲質, 異牟尋愈怨. 後五年, 乃決策遣使者三人異道同趣成都, 遺皋帛書曰： 異牟尋世爲唐臣, 曩緣張虔陀志在吞侮, 中使者至, 不爲澄雪, 舉部惶窘, 得生異計. 鮮於仲通比年舉兵, 故自新無繇. 代祖棄背, 二蕃欺孤背約. 神川都督論訥舌使浪人利羅式眩惑部姓, 發兵無時, 今十二年. 此一忍也. 天禍蕃廷, 降釁蕭牆, 太子弟兄流竄, 近臣橫汙, 皆尚結贊陰計, 以行屠害, 平日功臣, 無一二在. 訥舌等皆冊封王；小國奏請, 不令上達. 此二忍也. 又遣訥舌逼城於鄙, 弊邑不堪. 利羅式私取重賞, 部落皆驚. 此三忍也. 又利羅式罵使者曰：「滅子之將, 非我其誰? 子所富當爲我有.」此四忍也.

今吐蕃委利羅式甲士六十侍衛, 因知懷惡不謬. 此一難忍也. 吐蕃陰毒野心, 輒懷搏噬. 有如媮生, 實汙辱先人, 辜負部落. 此二難忍也. 往退渾王爲吐蕃所害, 孤遺受欺；西山女王, 見奪其位；拓拔首領, 並蒙誅刈；仆固志忠, 身亦喪亡. 每虜一朝亦被此禍. 此三難忍也. 往朝廷降使招撫, 情心無二, 詔函信節, 皆送蕃廷. 雖知中夏至仁, 業爲蕃臣, 吞聲無訴. 此四難忍也.

曾祖有寵先帝, 後嗣率蒙襲王, 人知禮樂, 本唐風化. 吐蕃詐紿百情, 懷惡相戚. 異牟尋願竭誠日新, 歸款天子. 請加戍劍南、西山、涇原等州, 安西鎮守, 揚兵四臨, 委回鶻諸國, 所在侵掠, 使吐蕃勢分力散, 不能爲強, 此西南隅不煩天兵, 可以立功云.

且贈皋黃金、丹砂. 皋護送使者京師, 使者奏異牟尋請歸天子, 爲唐籓輔. 獻金, 示順革；丹, 赤心也. 德宗嘉之, 賜以詔書, 命皋遣諜往覘.

皋令其屬崔佐時至羊苴咩城. 時吐蕃使者多在, 陰戒佐時衣牂柯使者服以入. 佐時曰：「我乃唐使者, 安得從小夷服?」異牟尋夜迎之, 設位陳燎, 佐時即宣天子意. 異牟尋內畏吐蕃, 顧左右失色, 流涕再拜受命. 使其子閣勸及清平官與佐時盟點蒼山, 載書四：一藏神祠石室, 一沈西洱水, 一置祖廟, 一以進天子. 乃發兵攻吐蕃使者殺之, 刻金契以獻, 遣曹長跼南羅、趙迦寬隨佐時入朝.

初, 吐蕃與回鶻戰, 殺傷甚, 乃調南詔萬人. 異牟尋欲襲吐蕃, 陽示寡弱, 以五千人行, 許之. 即自將數萬踵後, 晝夜行, 大破吐蕃於神川, 遂斷鐵橋, 溺死以萬計, 俘其五王. 乃遣弟湊羅棟、清平官尹仇寬等二十七人入獻地圖、方物, 請復號南詔. 帝賜賚有加, 拜仇寬左散騎常侍, 封高溪郡王.

明年夏六月, 冊異牟尋爲南詔王. 以祠部郎中袁滋持節領使, 成都少尹龐頎副之, 崔佐時爲判官；俱文珍爲宣慰使, 劉幽岩爲判官. 賜黃金印, 文曰「貞元冊南詔印.」 滋至大和城, 異牟尋遣兄蒙細羅勿等以良馬六十迎之, 金鍐玉珂, 兵振鐸夾路陳. 異牟尋金甲, 蒙虎皮, 執雙鐸韒. 執矛千人衛, 大象十二引於前, 騎軍、徒軍以次列. 詰旦, 授冊, 異牟尋率官屬北面立, 宣慰使東向, 冊使南向, 乃讀詔冊. 相者引異牟尋去位, 跽受冊印, 稽首再拜；又受賜服備物, 退曰：「開元、天寶中, 曾祖及祖皆蒙冊襲王, 自此五十年. 貞元皇帝洗痕錄功, 復賜爵命, 子子孫孫永爲唐臣.」因大會其下, 享使者, 出銀平脫馬頭盤二, 謂滋曰：「此天寶時先君以鴻臚少卿宿衛, 皇帝所賜也.」有笛工、歌女, 皆垂白, 示滋曰：「此先君歸國時, 皇帝賜胡部、龜茲音聲二列, 今喪亡略盡, 唯二人故在.」酒行, 異牟尋坐, 奉觴滋前, 滋受觴曰：「南詔當深思祖考成業, 抱忠竭誠, 永爲西南籓屏, 使後嗣有以不絕也.」異牟尋拜曰：「敢不承使者所命.」滋還, 復遣清平官尹輔酋等七人謝天子, 獻鐸鞘、浪劍、鬱刃、生金、瑟瑟、牛黃、虎珀、氎、紡絲、象、犀、越睒統倫馬. 鐸鞘者, 狀如殘刃, 有孔傍達, 出麗水, 飾以金, 所擊無不洞, 夷人尤寶, 月以血祭之. 鬱刃, 鑄時以毒藥並治, 取迎躍如星者, 凡十年乃成, 淬以馬血, 以金犀飾鐔首, 傷人即死. 浪人所鑄, 故亦名浪劍, 王所佩者, 傳七世矣.

異牟尋攻吐蕃, 復取昆明城以食鹽池. 又破施蠻、順蠻, 並虜其王, 置白厓城；因定磨些蠻, 隸昆山西爨故地；破茫蠻, 掠弄棟蠻、漢裳蠻, 以實雲南東北.

施蠻者, 在鐵橋西北, 居大施睒、斂尋睒. 男子衣繒布；女分發直額, 爲一髻垂後, 跣而衣皮.

順蠻本與施蠻雜居劍、共諸川. 咩羅皮、鐸羅望既失邆川、浪穹, 奪劍、共地, 由是徙鐵橋, 在劍睒西北四百里, 號劍羌.

磨蠻、些蠻與施、順二蠻皆烏蠻種, 居鐵橋、大婆、小婆、三探覽、昆池等川. 土多牛羊, 俗不澤, 男女衣皮, 俗好飲酒歌舞.

茫蠻本關南種, 茫, 其君號也, 或呼茫詔. 永昌之南有茫天連、茫吐薅、大睒、茫昌、茫鮓、茫施, 大抵皆其種. 樓居, 無城郭. 或漆齒, 或金齒. 衣青布短褲, 露骭, 以繒布繚腰, 出其餘垂後爲飾. 婦人披五色娑羅籠. 象才如牛, 養以耕.

弄棟蠻, 白蠻種也. 其部本居弄棟縣鄙地, 昔爲褒州, 有首領爲刺史, 誤殺其參軍, 挈族北走. 後散居磨些江側, 故劍、共諸川亦有之.

漢裳蠻, 本漢人部種, 在鐵橋. 惟以朝霞纏頭, 餘尚同漢服.

十五年, 異牟尋謀擊吐蕃, 以邆川、寧北等城當寇路, 乃峭山深塹修戰備, 帝許出兵助力. 又請以大臣子弟質於皋, 皋辭. 固請, 乃盡舍成都, 咸遣就學. 且言：「昆明、巂州與吐蕃接, 不先加兵, 爲虜所脅, 反爲我患.」請皋圖之. 時唐兵比歲屯京西、朔方, 大峙糧, 欲南北並攻取故地. 然南方轉餉稽期, 兵不悉集. 是夏, 虜麥不熟, 疫癘仍興, 贊普死, 新君立. 皋揣虜未敢動, 乃勸異牟尋：「緩舉萬全, 愈於速而無功. 今境上兵十倍往歲, 且行營皆在巂州, 扼西瀘吐蕃路, 昆明、弄棟可以無虞.」異牟尋請期它年.

吐蕃大臣以歲在辰, 兵宜出, 謀襲南詔, 閱衆治道, 將以十月圍巂州. 軍屯昆明凡八萬, 皆命一歲糧. 贊普以舅攘鄀羅爲都統, 遣尚乞力、欺徐濫鑠屯西貢川. 異牟尋與皋相聞, 皋命部將武免率弩士三千赴之, 亢榮朝以萬人屯黎州, 韋良金以二萬五千人屯巂州, 約南詔有急, 皆進軍, 過俄准添城者, 南詔供饋. 吐蕃引衆五萬自曩貢川分二軍攻雲南, 一軍自諾濟城攻巂州. 異牟尋畏東蠻、磨些難測, 懼爲吐蕃鄉導, 欲先擊之. 皋報：「巂州實往來道, 捍蔽數州, 虜百計窺之, 故嚴兵以守, 屯壁相望, 糧械處處有之, 東蠻庸敢懷貳乎?」異牟尋乃檄東、磨些諸蠻內糧城中, 不者悉燒之. 吐蕃顒城將楊萬波約降, 事泄, 吐蕃以兵五千守, 皋將擊破之. 萬波與籠官拔顒城以來, 徙其人二千於宿川. 皋將扶忠義又取末恭城, 俘系牛羊千計. 贊普大將既煎讓律以兵距十貢川一舍而屯, 國師馬定德率種落出降. 西貢節度監軍野多輸煎者, 贊普乞立贊養子, 當從先贊普殉, 亦詣忠義降. 於是虜氣衰, 軍不振. 欺徐濫鑠至鐵橋, 南詔毒其水, 人多死, 乃徙納川, 壁而待. 是年, 虜霜雪早, 兵無功還, 期以明年. 吐蕃苦唐、詔掎角, 亦不敢圖南詔. 皋令免按兵巂州, 節級鎮守, 雖南詔境亦所在屯戍. 吐蕃懲野戰數北, 乃屯三瀘水, 遣論妄熱誘瀕瀘諸蠻, 復城悉攝. 悉攝, 吐蕃險要也. 蠻酋潛導南詔與皋部將杜毘羅狙擊. 十七年春, 夜絕瀘破虜屯, 斬五百級. 虜保鹿危山, 毘羅伏以待, 又戰, 虜大奔. 於時, 康、黑衣大食等兵及吐蕃大酋皆降, 獲甲二萬首. 又合鬼主破虜於瀘西.

吐蕃君長共計, 不得巂州, 患未艾, 常爲兩頭蠻挾唐爲輕重, 謂南詔也. 會虜薦饑, 方葬贊普, 調斂煩. 至是, 大料兵, 率三戶出一卒, 虜法爲大調集. 又聞唐兵三萬入南詔, 乃大懼, 兵戍納川、故洪、諾濟、臘、聿齎五城, 欲悉師出西山、劍山, 收巂州以絕南詔. 皋即上言：「京右諸屯宜明斥候, 蚤斂田, 邠、隴焚萊, 可困虜入.」皋遣將邢毘以兵萬人屯南、北路, 趙昱萬人戍黎、雅州. 異牟尋謂皋曰：「虜聲取巂州, 實窺雲南, 請武免督軍進羊苴咩. 若虜不出者, 請以來年二月深入.」時虜兵三萬攻鹽州, 帝以虜多詐, 疑繼以大軍, 詔皋深鈔賊鄙, 分虜勢. 皋表：「賊精鎧多置南屯, 今向鹽、夏非全軍, 欲掠河曲黨項畜產耳.」 俄聞虜破麟州, 皋督諸將分道出, 或自西山, 或由平夷, 或下隴陀和、石門, 或徑神川、納川, 與南詔會. 是時, 回鶻、太原、邠寧、涇原軍獵其北, 劍南東川、山南兵震其東, 鳳翔軍當其西；蜀、南詔深入, 克城七, 焚堡百五十所, 斬首萬級, 獲鎧械十五萬. 圍昆明、維州不能克, 乃班師. 振武、靈武兵破虜二萬, 涇原、鳳翔軍敗虜原州. 惟南詔攻其腹心, 俘獲最多. 帝遣中人尹偕尉異牟尋. 而吐蕃盛屯昆明、神川、納川自守. 異牟尋比年獻方物, 天子禮之.

列傳第一百四十七中

南蠻中

元和三年, 異牟尋死, 詔太常卿武少儀持節吊祭. 子尋閣勸立, 或謂夢湊, 自稱「膘信」, 夷語君也. 改賜元和印章. 明年死, 子勸龍晟立, 淫肆不道, 上下怨疾. 十一年, 爲弄棟節度王嵯巔所殺, 立其弟勸利. 詔少府少監李銑爲冊立吊祭使. 勸利德嵯巔, 賜氏蒙, 封「大容」, 蠻謂兄爲「容.」 長慶三年, 始賜印. 是歲死, 弟豐祐立. 豐祐趫敢, 善用其下, 慕中國, 不肯連父名. 穆宗使京兆少尹韋審規持節臨冊. 豐祐遣洪成酋、趙龍些、楊定奇入謝天子.

於是, 西川節度使杜元穎治無狀, 障候弛遝相蒙, 時大和三年也. 嵯巔乃悉衆掩邛、戎、巂三州, 陷之. 入成都, 止西郛十日, 慰賚居人, 市不擾肆. 將還, 乃掠子女、工技數萬引而南, 人懼自殺者不勝計. 救兵逐, 嵯巔身自殿, 至大度河, 謂華人曰：「此吾南境, 爾去國, 當哭.」衆號慟, 赴水死者十三. 南詔自是工文織, 與中國埒. 明年, 上表請罪. 比年使者來朝, 開成、會昌間再至.

大中時, 李琢爲安南經略使, 苛墨自私, 以斗鹽易一牛. 夷人不堪, 結南詔將段酋遷陷安南都護府, 號「白衣沒命軍.」 南詔發硃弩佉苴三千助守. 然朝貢猶歲至, 從者多. 杜悰自西川入朝, 表無多內蠻傔, 豐祐怒, 即慢言索質子. 會宣宗崩, 使者告哀. 是時, 豐祐亦死, 坦綽酋龍立, 恚朝廷不吊恤；又詔書乃賜故王, 以草具進使者而遣. 遂僭稱皇帝, 建元建極, 自號大禮國. 懿宗以其名近玄宗嫌諱, 絕朝貢. 乃陷播州. 安南都護李鄠屯武州, 咸通元年, 爲蠻所攻, 棄州走. 天子斥鄠, 以王寬代之. 明年, 攻邕管, 經略使李弘源兵少不能拒, 奔巒州. 南詔亦引去. 詔殿中監段文楚爲經略使, 數改條約, 衆不悅, 以胡懷玉代之. 南詔知邊人困甚, 剽掠無有, 不入寇. 杜悰當國, 爲帝謀, 遣使者吊祭示恩信, 並詔驃信以名嫌, 冊命未可舉, 必易名乃得封. 帝乃命左司郎中孟穆持節往, 會南詔陷巂州, 穆不行.

安南桃林人者, 居林西原, 七綰洞首領李由獨主之, 歲歲戍邊. 李琢之在安南也, 奏罷防冬兵六千人, 謂由獨可當一隊, 遏蠻之入. 蠻酋以女妻由獨子, 七綰洞舉附蠻, 王寬不能制. 三年, 以湖南觀察使蔡襲代之, 發諸道兵二萬屯守, 南詔怛畏不敢出.

會詔左庶子蔡京經制嶺南, 忌襲功, 有所欲, 沮壞之, 乃言：「南方自無虞, 武夫幸功, 多聚兵耗饋運, 請還戍兵惜財用.」襲執不可, 願留五千兵, 累表不報. 即極陳南詔伺隙久, 有十必死狀. 朝廷昏肆, 不省也. 京還奏, 得意甚, 復詔爲宣慰安撫使. 即建析廣州爲嶺南東道, 邕州爲西道, 以龔、象、藤、岩爲隸州. 乃拜京西道節度使. 京褊忮貪克, 峻條令, 爲砲熏刳斮法, 下愁毒, 爲軍中所逐, 走藤州, 矯制作攻討使印, 召鄉兵比道軍攻邕州, 不克, 衆潰, 貶死崖州. 以桂管觀察使鄭愚代節度.

南詔攻交州, 進略安南, 襲請救, 發湖、荊、桂兵五千屯邕州. 嶺南韋宙奏：「南詔必襲邕管, 不先防近而圖遠, 恐搗虛絕糧道, 且深入.」乃詔襲按軍海門, 詔鄭愚分兵禦之. 襲請濟師, 以山南東道兵千人赴之. 南詔酋將楊思僭、麻光高以兵六千薄城而屯. 四年正月, 攻益急, 襲錄異牟尋盟言系矢上射入其營, 不答. 俄而城陷, 襲闔宗死者七十人, 幕府樊綽取襲印走度江. 荊南兵入東郛苦戰, 斬南詔二千級. 是夜, 蠻遂屠城. 有詔諸軍保嶺南, 更以秦州經略使高駢爲安南都護. 帝見輸發頻, 罷遊幸, 不奏樂, 宰相杜悰以爲非是, 止之.

南詔稍逼邕州, 鄭愚自陳非將帥才, 願更擇人. 會康承訓自義成來朝, 乃授嶺南西道節度使, 發荊、襄、洪、鄂兵萬人從之. 承訓辭兵寡, 乃大興諸道兵五萬往. 六月, 置行交州於海門, 進爲都護府, 調山東兵萬人益戍, 以容管經略使張茵鎮之. 因命經略安南, 茵逗留不敢進. 安南之陷, 將吏遺人多客伏溪洞, 詔所在招還救恤之, 免安南賦入二年.

韋宙請分兵屯容、藤披蠻勢. 五年, 南詔回掠巂州以搖西南. 西川節度使蕭鄴率屬蠻鬼主邀南詔大度河, 敗之. 明年, 復來攻. 會刺史喻士珍貪獪, 陰掠兩林東蠻口縛賣之, 以易蠻金, 故開門降. 南詔盡殺戍卒, 而士珍遂臣於蠻. 安南久屯, 兩河銳士死瘴毒者十七, 宰相楊收議罷北軍, 以江西爲鎮南軍, 募強弩二萬建節度, 且地便近, 易調發. 詔可. 夏侯孜亦以張茵懦, 不足事, 悉以兵授高駢. 駢以選士五千度江, 敗林邑兵於邕州, 擊南詔龍州屯, 蠻酋燒貲畜走. 酋龍遣楊緝思助酋遷共守安南, 以範脆些爲安南都統, 趙諾眉爲扶邪都統. 七年六月, 駢次交州, 戰數勝, 士酣斗, 斬其將張詮. 李溠龍舉衆萬人降, 拔波風三壁. 緝思出戰, 敗, 還走城. 士乘之, 超堞入, 斬酋遷、脆些、諾眉, 上首三萬級, 安南平.

初, 酋龍遣清平官董成等十九人詣成都, 節度使李福將廷見之, 成辭曰：「皇帝奉天命改正朔, 請以敵國禮見.」福不許. 導譯五返, 日旰士倦, 議不決. 福怒, 命武士捽辱之, 械系於館. 俄而劉潼代福節度, 即挺其系, 表縱還. 有詔召成等至京師, 見別殿, 賜物良厚, 慰遣還國.

明年, 酋龍使楊酋慶等來謝釋囚. 初, 李師望建言：「成都經扌忽蠻事, 曠日不能決, 請析邛、蜀、嘉、眉、黎、雅、巂七州爲定邊軍, 建節度制機事, 近且速.」天子謂然, 即詔師望爲節度使, 治邛州. 邛距成都才五舍, 巂州最南, 去邛乃千里, 緩急首尾不相副, 而師望利專制, 諱不言. 裒積無厭, 私賄以百萬計. 又欲激蠻怒, 幸有功, 乃殺酋慶等. 既而戍士怒, 將醢師望以逞, 會召還, 以竇滂代之. 滂遝冒尤不法, 誅責苛纖甚師望. 時蠻役未興, 而定邊已困.

酋龍怨殺其使, 十年, 乃入寇. 以軍綴青溪關, 密引衆伐木開道, 徑雪岥, 盛夏, 卒凍死者二千人. 出沐源, 窺嘉州, 破屬蠻, 遂次沐源. 滂遣兗海兵五百往戰, 一軍覆. 酋龍乃身自將, 督衆五萬侵巂州, 攻青溪關. 屯將杜再榮絕大度河走, 諸屯皆退保北涯. 蠻攻黎州, 詭服漢衣, 濟江襲犍爲, 破之. 裴回陵、榮間, 焚廬舍, 掠糧畜. 薄嘉州, 刺史楊忞與南詔夾江而軍, 士攢射, 蠻不得進, 陰自上遊濟, 背擊王師, 殺忠武將顏慶師, 忞走, 嘉州陷. 明年正月, 攻杜再榮, 滂自勒兵戰. 酋龍遣使者十輩請和, 滂信之, 語未半, 蠻桴爭岸, 噪而進. 滂不知所爲, 將自殺, 武寧將苗全緒止之, 殊死戰, 蠻稍卻, 滂乃遁, 全緒殿而行. 黎州陷, 人走匿山谷, 蠻掠金帛不勝負. 入自邛崍關, 圍雅州, 遂擊邛州. 是冬, 滂棄州, 壁導江, 儲貲峙械皆亡矣.

酋龍進攻成都, 次眉州, 坦綽杜元忠日夜教酋龍取全蜀. 於是西川節度使廬耽遣其副王偃、中人張思廣約和, 蠻強之使南面拜, 然卒不見酋龍而還. 蠻次新津, 耽復遣副譚奉祀好言申約, 蠻留之. 耽畏援軍未集, 即飛請天子降大使通好, 以紓其深入. 懿宗馳遣太仆卿支詳爲和蠻使.

蠻本無謀, 不能乘機會鼓行亟驅, 但蚍結蠅營, 忸鹵剽小利, 處處留屯, 故蜀孺老得扶攜悉入成都. 闍裏皆滿, 戶所占地不得過一床, 雨則冒箕盎自庇. 城中井爲竭, 則共飲摩訶池, 至爭捽溺死者, 或欻沙取滴飲之. 死不能具棺, 即共坎瘞. 故瀘州刺史楊慶復爲耽治攻具、藺石, 置牢城兵, 八將主之, 樹笓格, 夜列炬照城, 守具雄新. 又選悍士三千, 號「突將」, 爲長刀、巨撾斧, 分左右番休, 日隸於軍, 士心侈欲斗. 而酋龍自雙流徐行, 內欲報董成之辱, 因紿耽請上介至軍議事. 耽遣節度副使柳槃往見杜元忠議和, 元忠妄言：「帝見耽, 請具車蓋葆翣.」槃未能決, 還. 蠻以三百騎負幄幕來, 大言曰：「供帳隋蜀王聽事, 爲驃信行在.」耽不許, 乃馳去.

蠻稍前, 傅外郛. 於是遊弈使王晝督援兵三千屯毘橋；竇滂亦以其軍自導江來, 將與大軍掎角, 然戰不甚力, 小不勝即保廣漢. 自以失定邊, 覬成都陷, 得薄其罪. 會有詔斥徙, 軍遂無功.

耽部將李自孝者, 與刺史喻士珍善. 士珍臣蠻, 自孝陰與賊通, 乃說耽城下蒔葦稻, 瀦水頹城, 舉府不之覺. 蠻攻城, 自孝守陴, 樹麾以自表. 麾所指, 蠻輒攻之, 爲下所覺, 耽殺自孝以徇.

城左有民樓肆, 蠻俯射城中, 耽募勇士燒之, 器械俱盡. 二月, 蠻以雲梁、鵝車四面攻, 士叫呼, 鵝車未至, 陴者以巨索鉤系, 投膏炬, 車焚, 箱間蠻卒盡死. 耽遣李璹、張察率突將戰城下, 俘斬二千級. 蠻徹民鄣落爲蓬籠如車{厶大}, 下設枕木, 推而前, 不及城丈, 匿蠻其內以穴墉. 楊忞以坰貯糞沈潑蠻, 蠻不能處；注以鐵液, 蓬籠皆火. 然南詔負衆, 益治器械, 斧兵晝夜有聲, 將擊錦樓, 衆失色. 耽遣將出, 三面苦戰, 蠻引卻. 蠻利夜晦, 輒薄城, 聞呼嘯, 衆齊奮. 城上施鐵籠千炬, 賊來不得隱, 屯夫終夜哄, 蠻不能侵.

支詳遣諜與約好, 且謂耽毋多殺以速蠻和. 是時, 傳言救師至, 城中合噪開門, 士爭出迎軍, 南詔搏戰不解. 日入, 判官程克裕以北門兵二千乘之, 蠻乃走. 耽猶遺之書, 謝不得已交兵, 且請和. 士脫鎧迎支詳, 詳陳所齎, 植二旗, 署曰「賜雲南幣物.」 謂蠻使者曰：「天子詔雲南和解, 而兵薄成都, 奈何? 請退舍撤警以修好.」或勸詳：「蠻多詐, 毋入死地.」詳不行. 蠻復圍成都, 夜穿西北隅, 犁旦乃覺, 即頹茭火於壖, 蠻皆死穴中. 以鐵絙曳雲輣仆之, 燎作, 少選盡, 益固守.

是時, 帝遣東川節度使顏慶復爲大度河制置、劍南應接使, 兵次新都, 博野將曾元裕敗蠻兵, 斬二千級. 南詔騎數萬晨壓官軍以騁, 大將宋威以忠武兵戰, 斬首五千, 獲馬四百尾. 南詔退屯星宿山, 威進戍沱江. 酋龍遣酋望至支詳所請和, 詳曰：「今列城固守, 北軍望功, 歸語而主, 審自度.」耽遣銳將趣蠻壁燒攻具, 殺二千人, 爲南詔所躡, 卻而潰. 蠻聞鳳翔、山南軍且來, 乃迎戰毘橋, 不勝, 趨沱江, 爲伏士所擊, 又敗. 城中出突將, 夜火蠻營, 酋龍、坦綽身督戰. 後三日, 王師奪升遷梁, 蠻大敗, 夜燒亭傳, 乘火所向, 雨矢射王師. 威疏軍行, 向矢所發叢射之. 兩軍不能決, 各解去. 酋龍知不敵, 夜徹營南奔, 至雙流, 江無梁, 計窮, 將赴水死, 或止之曰：「今北軍與成都兵合, 若來追, 我無類矣. 不如偽和以紓急；不然, 死未晚.」乃來請. 三日梁成而濟, 即斷梁, 按隊緩驅. 黎州刺史嚴師本收散卒保邛州, 酋龍懼, 圍二日去. 蠻俘華民, 必劓耳鼻已, 縱之, 既而居人刻木爲耳鼻者什八.

慶復之來, 衆以其弟慶師死於蠻, 必甘心. 及成都不破, 以己功輕, 乃按軍廣溪, 縱殘寇, 人人切齒. 初, 成都無隍塹, 乃教耽浚隍, 廣三丈, 作戰棚於埤, 列左右屯營, 營別五區. 區卒五十, 蒔皁莢夾壕, 後三年合拱. 又爲大■連弩. 自是南詔憚之.

酋龍年少嗜殺戮, 親戚異己者皆斬, 兵出無寧歲, 諸國更讎忿, 屢覆衆, 國耗虛. 蜀之役, 男子十五以下悉發, 婦耕以餉軍.

十四年, 坦綽復寇蜀, 絙舟大度河以濟, 爲刺史黃景復擊卻之. 衆循河而南, 夜桴上流兵, 夾攻瀕水諸屯, 景復敗, 走還黎州. 蠻躡追, 爲景復所敗. 會蠻踵來, 還攻大度河, 仆旗息鼓, 請曰：「坦綽欲上書天子白冤事.」戍兵信之, 不戰. 橋成而濟, 黎州陷. 遂攻雅州, 擊定邊軍, 卒潰入邛州. 成都大震, 人亡入玉壘關, 士乘城. 坦綽遣使者王保城等四十人齎驃信書遺節度使牛叢, 欲假道入朝, 請憩蜀王故殿. 叢欲許之, 楊慶諫曰：「蠻無信, 彼禮屈辭甘, 詐我也. 請斬其使, 留二人還書.」叢因責之曰：「詔王之祖, 六詔最小夷也. 天子錄其勤, 合六詔爲一, 俾附庸成都, 名之以國, 許子弟入太學, 使習華風, 今乃自絕王命. 且雀蛇犬馬, 猶能報德, 王乃不如蟲鳥乎? 比成都以武備未修, 故令爾突我疆埸. 然毘橋、沱江之敗, 積胔附城, 不四年復來. 今吾有十萬衆, 舍其半未用. 以千人爲軍. 十軍爲部, 驍將主之. 凡部有強弩二百, 鎛斧輔之；勁弓二百, 越銀刀輔之；長戈二百, 掇刀輔之；短矛二百, 連錘輔之. 又軍四面, 面有鐵騎五百. 悉收芻薪、米粟、牛馬、犬豕, 清野待爾. 吾又能以旁騎略爾樵采. 我日出以一部與爾戰, 部別二番, 日中而代；日昃一部至, 以夜屯, 月明則戰, 黑則休, 夜半而代. 凡我兵五日一殺敵, 爾乃晝夜戰, 不十日, 懵且死矣. 州縣繕甲厲兵, 掎角相從, 皆蠻之深讎, 雖女子能齽齘薄賊, 況強夫烈士哉！爾祖嘗奴事西蕃, 爲爾仇家, 今顧臣之, 何恩讎之戾邪? 蜀王故殿, 先世之寶宮, 非邊夷所宜舍, 神怒人憤, 驃信且死！」叢猶火郊民室廬觀閣, 嚴兵爲固守計. 坦綽至新津而還, 回寇黔中, 經略使秦匡謀懼, 奔荊南. 會僖宗立, 遣金吾將軍韓重持節往使. 俄攻黎州, 景復擊走之. 乾符元年, 劫略巂、雅間, 破黎州, 入邛崍關, 掠成都, 成都閉三日, 蠻乃去.

詔徙天平軍高駢領西川節度使, 乃奏：「蠻小丑, 勢易制. 而蜀道險, 館餉窮覂. 今左神策所發長武、河東兵多, 用度繁廣. 且彼皆扼制羌戎, 不可以弛備.」詔乃罷長武等兵. 駢至不淹月, 閱精騎五千, 逐蠻至大度河, 奪鎧馬, 執酋長五十斬之, 收邛崍關, 復取黎州, 南詔遁還. 駢召景復責大度河之敗, 斬以徇. 戍望星、清溪等關. 南詔懼, 遣使者詣駢結好, 而踵出兵寇邊, 駢斬其使. 初, 安南經略判官杜驤爲蠻所俘, 其妻, 宗室女也, 故酋龍使奉書丐和. 駢答曰：「我且將百萬衆至龍尾城問爾罪.」酋龍大震. 自南詔叛, 天子數遣使至其境, 酋龍不肯拜, 使者遂絕. 駢以其俗尚浮屠法, 故遣浮屠景仙攝使往, 酋龍與其下迎謁且拜, 乃定盟而還. 遣清平官酋望趙宗政、質子三十入朝乞盟, 請爲兄弟若舅甥. 詔拜景仙鴻臚卿、檢校左散騎常侍. 駢結吐蕃尚延心、嗢末魯耨月等爲間, 築戎州馬湖、沐源川、大度河三城, 列屯拒險, 料壯卒爲平夷軍, 南詔氣奪. 酋龍恚, 發疽死, 偽謚景莊皇帝. 子法嗣, 改元貞明、承智、大同, 自號大封人.

法年少, 好畋獵酣逸, 衣絳紫錦罽, 鏤金帶. 國事顓決大臣. 乾符四年, 遣陀西段琷寶詣邕州節度使辛讜請修好, 詔使者答報. 未幾, 寇西川, 駢奏請與和親, 右諫議大夫柳韜、吏部侍郎崔澹丑其事, 上言：「遠蠻畔逆, 乃因浮屠誘致, 入議和親, 垂笑後世. 駢職上將, 謀乘謬, 不可從.」遂寢. 蠻使者再入朝議和親, 而駢徙荊南, 持前請不置. 宰相鄭畋、廬攜爭不決, 皆賜罷.

辛讜遣幕府徐雲虔攝使者往覘. 到善闡府, 見騎數十, 曳長矛, 擁絳服少年, 硃繒約發. 典客伽陀酋孫慶曰：「此驃信也.」問天子起居, 下馬揖客, 取使者佩刀視之, 自解左右鈕以示. 乃除地剚三丈版, 命左右馳射. 每一人射, 法□束馬逐以爲樂, 數十發止. 引客就幄, 侲子捧瓶盂, 四女子侍樂飲, 夜乃罷. 又遣問客《春秋》大義, 送使者還.

是時, 駢徙節鎮海, 劾澹等沮議, 帝蒙弱不能曉, 下詔尉解. 西川節度使崔安潛上言：「蠻蓄鳥獸心, 不識禮義, 安可以賤隸尚貴主, 失國家大體? 澹等議可用. 臣請募義征子, 率十戶一保, 願發山東銳兵六千戍諸州, 比五年, 蠻可爲奴.」久之, 帝手詔問安潛和親事, 答曰：「雲南姚州譬一縣, 中國何資於彼而遣重使, 加厚禮? 彼且妄謂朝廷畏怯無能爲, 脫有它請, 陛下何以待之? 且天宗近屬, 不可下小蠻夷. 臣比移書, 不言舅甥, 黜所僭也. 有如蠻使者不復至, 當遣諜人伺其隙, 可以得志.」 南詔知蜀強, 故襲安南, 陷之, 都護曾袞奔邕府, 戍兵潰. 會西川節度使陳敬瑄申和親議, 時廬攜復輔政, 與豆廬瑑皆厚駢, 乃譎說帝曰：「陛下初即位, 遣韓重使南詔, 將官屬留蜀期年, 費不貲, 蠻不肯迎. 及駢節度西川, 招嗢末, 繕甲訓兵, 蠻夷震動, 遣趙宗政入獻, 見天子, 附驃信再拜；雲虔之使, 驃信答拜. 其於禮不爲少. 宣宗皇帝收三州七關, 平江、嶺以南, 至大中十四年, 內庫貲積如山, 戶部延資充滿, 故宰相敏中領西川, 庫錢至三百萬緡, 諸道亦然. 咸通以來, 蠻始叛命, 再入安南、邕管, 一破黔州, 四盜西川, 遂圍廬耽, 召兵東方, 戍海門, 天下騷動, 十有五年, 賦輸不內京師者過半, 中藏空虛, 士死瘴厲, 燎骨傳灰, 人不念家, 亡命爲盜, 可爲痛心！前年留宗政等, 南方無虞, 及遣還, 彼猶冀望. 蒙法立三年, 比兵不出要防, 其蓄力以間我虞. 今朝廷府庫匱, 甲兵少, 牛叢有北兵七萬, 首尾奔沖不能救, 況安南客戍單寡, 涉冬寇禍可虞. 誠命使者臨報, 縱未稱臣, 且伐其謀, 外以縻服蠻夷, 內得蜀休息也.」帝謂然, 乃以宗室女爲安化長公主許婚. 拜嗣曹王龜年宗正少卿, 爲雲南使, 大理司直徐雲虔副之；內常侍劉光裕爲雲南內使, 霍承錫副之. 及還, 具言驃信誠款, 以爲敬瑄功, 故進檢校司空, 賜一子官.

法遣宰相趙隆眉、楊奇混、段義宗朝行在, 迎公主. 高駢自揚州上言：「三人者, 南詔心腹也, 宜止而鴆之, 蠻可圖也.」帝從之. 隆眉等皆死, 自是謀臣盡矣, 蠻益衰. 中和元年, 復遣使者來迎主, 獻珍怪氈罽百床, 帝以方議公主車服爲解. 後二年, 又遣布燮楊奇朋友肱來迎, 詔檢校國子祭酒張譙爲禮會五禮使, 徐雲虔副之, 宗正少卿嗣虢王約爲婚使. 未行, 而黃巢平, 帝東還, 乃歸其使.

法死, 偽謚聖明文武皇帝. 子舜化立, 建元中興. 遣使款黎州修好, 昭宗不答. 後中國亂, 不復通.

先是, 有時傍、矣川羅識二族, 通號「八詔.」 時傍母, 歸義女也. 其女復妻閣羅鳳. 初, 咩羅皮之敗, 時傍入居厓川州, 誘上浪千餘, 勢稍張, 爲閣羅所猜, 徙置白厓城. 後與矣川羅識詣神川都督求自立爲詔, 謀泄被殺. 矣川羅識奔神川, 都督送之羅些城.

蒙巂詔, 最大. 其王巂輔首死, 無子, 弟佉陽照立. 佉陽照死, 子照原立, 喪明, 子原羅質南詔. 歸義欲並國, 故歸其子原羅, 衆果立之. 居數月, 使人殺照原, 逐原羅, 遂有其地.

越析詔, 或謂磨些詔, 居故越析州, 西距曩蔥山一日行. 貞元中, 有豪酋張尋求烝其王波沖妻, 因殺波沖. 劍南節度使召尋求至姚州, 殺之. 部落無長, 以地歸南詔.

波沖兄了於贈持王所寶鐸鞘東北度瀘, 邑於龍佉河, 才百里, 號雙舍. 使部酋楊墮居河東北. 歸義樹壁侵於贈, 不克. 閣羅鳳自請往擊楊墮, 破之, 於贈投瀘死. 得鐸鞘, 故王出軍必雙執之.

浪穹詔, 其王豐時死, 子羅鐸立. 羅鐸死, 子鐸羅望立, 爲浪穹州刺史, 與南詔戰, 不勝, 挈其部保劍川, 更稱劍浪. 死, 子望偏立. 望偏死, 子偏羅矣立. 偏羅矣死, 子羅君立. 貞元中, 南詔擊破劍川, 虜羅君, 徙永昌. 凡浪穹, 邆睒、施浪, 皛謂之浪人, 亦稱「三浪」.

邆睒詔, 其王豐咩, 初據邆睒, 爲御史李知古所殺. 子咩羅皮自爲邆川州刺史, 治大厘城, 歸義襲敗之, 復入邆睒, 與浪穹、施浪合拒歸義. 既戰, 大敗, 歸義奪邆睒, 咩羅皮走保野共川. 死, 子皮羅鄧立. 皮羅鄧死, 子鄧羅顛立. 鄧羅顛死, 子顛文托立. 南詔破劍川, 虜之. 徙永昌.

施浪詔, 其王施望欠居矣苴和城. 有施各皮者, 亦八詔之裔, 據石和城. 閣羅鳳攻虜之, 而施望欠孤立, 故與咩羅皮合攻歸義, 不勝. 歸義以兵脅降其部, 施望欠以族走永昌, 獻其女遺南詔丐和, 歸義許之, 度蘭江死. 弟望千走吐蕃, 吐蕃立爲詔, 納之劍川, 衆數萬. 望千死, 子千旁羅顛立. 南詔破劍川, 千旁羅顛走瀘北. 三浪悉滅, 唯千旁羅顛及矣川羅識子孫在吐蕃.

贊曰：唐之治不能過兩漢, 而地廣於三代, 勞民費財, 禍所繇生. 晉獻公殺嫡, 賊二公子, 號爲暗君. 明皇一日殺三庶人, 昏蔽甚矣. 鳴呼！父子不相信, 而遠治閣羅鳳之罪, 士死十萬, 當時冤之. 懿宗任相不明, 籓鎮屢畔, 南詔內侮, 屯戍思亂, 龐勳乘之, 倡戈橫行. 雖凶渠殲夷, 兵連不解, 唐遂以亡. 《易》曰：「喪牛於易.」有國者知戒西北之虞, 而不知患生於無備. 漢亡於董卓, 而兵兆於冀州；唐亡於黃巢, 而禍基於桂林. 《易》之意深矣！

列傳第一百四十七下

南蠻下

環王, 本林邑也, 一曰占不勞, 亦曰占婆. 直交州南, 海行三千里. 地東西三百里而贏, 南北千里. 西距真臘霧溫山, 南抵奔浪陀州. 其南大浦, 有五銅柱, 山形若倚蓋, 西重岩, 東涯海, 漢馬援所植也. 又有西屠夷, 蓋援還, 留不去者, 才十戶. 隋末孳衍至三百, 皆姓馬, 俗以其寓, 故號「馬留人」, 與林邑分唐南境. 其地冬溫, 多霧雨, 產虎魄、猩猩獸、結遼鳥. 以二月爲歲首, 稻歲再熟, 取檳榔沈爲酒, 椰葉爲席. 俗凶悍, 果戰斗, 以麝塗身, 日再塗再澡, 拜謁則合爪頓顙. 有文字, 喜浮屠道, 冶金銀像, 大或十圍. 呼王爲陽蒲逋, 王妻爲陀陽阿熊, 太子爲阿長逋, 宰相爲婆漫地. 王所居曰占城, 別居曰齊國、曰蓬皮勢. 王衣白氎, 古貝斜絡臂, 飾金琲爲纓, 鬈發, 戴金華冠如章甫. 妻服朝霞, 古貝短裙, 冠纓如王. 王衛兵五千, 戰乘象, 藤爲鎧, 竹爲弓矢, 率象千、馬四百, 分前後. 不設刑, 有罪者使象踐之；或送不勞山, 畀自死.

隋仁壽中, 遣將軍劉芳伐之, 其王範梵志挺走, 以其地爲三郡, 置守令. 道阻不得通, 梵志裒遺衆, 別建國邑. 武德中, 再遣使獻方物, 高祖爲設九部樂饗之. 貞觀時, 王頭黎獻馴象、鏐鎖、五色帶、朝霞布、火珠, 與婆利、羅刹二國使者偕來. 林邑其言不恭, 群臣請問罪. 太宗曰：「昔苻堅欲吞晉, 衆百萬, 一戰而亡. 隋取高麗, 歲調發, 人與爲怨, 乃死匹夫手. 朕敢妄議發兵邪?」赦不問. 又獻五色鸚鵡、白鸚鵡, 數訴寒, 有詔還之. 頭黎死, 子鎮龍立, 獻通天犀、雜寶. 十九年, 摩訶慢多伽獨弑鎮龍, 滅其宗, 範姓絕. 國人立頭黎婿婆羅門爲王, 大臣共廢之, 更立頭黎女爲王. 諸葛地者, 頭黎之姑子, 父得罪, 奔真臘. 女之王不能定國, 大臣共迎諸葛地爲王, 妻以女. 永徽至天寶, 凡三入獻. 至德後, 更號環王. 元和初不朝獻, 安南都護張舟執其偽驩、愛州都統, 斬三萬級, 虜王子五十九, 獲戰象、舠、鎧.

婆利者, 直環王東南, 自交州泛海, 曆赤土、丹丹諸國乃至. 地大洲, 多馬, 亦號馬禮. 袤長數千里. 多火珠, 大者如雞卵, 圓白, 照數尺, 日中以艾藉珠, 輒火出. 產玳瑁、文螺；石坩, 初取柔可治, 既鏤刻即堅. 有舍利鳥, 通人言. 俗黑身, 硃發而拳, 鷹爪獸牙, 穿耳傅璫, 以古貝橫一幅繚於腰. 古貝, 草也, 緝其花爲布, 粗曰貝, 精曰氎. 俗以夜爲市, 自掩其面. 王姓刹利邪伽, 名護路那婆, 世居位. 繚班絲貝, 綴珠爲飾. 坐金榻, 左右持白拂、孔雀翣. 出以象駕車, 羽蓋珠箔, 鳴金、擊鼓、吹蠡爲樂.

其東即羅刹也, 與婆利同俗. 隋煬帝遣常駿使赤土, 遂通中國.

赤土西南入海, 得婆羅. 總章二年, 其王旃達缽遣使者與環王使者偕朝.

環王南有殊柰者, 泛交趾海三月乃至, 與婆羅同俗. 貞觀二年, 使者上方物. 九年, 甘棠使者入朝, 國居海南. 十二年, 僧高、武令、迦乍、鳩密四國使者朝貢. 僧高直水真臘西北, 與環王同俗. 其後鳩密王屍利鳩摩又與富那王屍利提婆跋摩等遣使來貢. 僧高等國, 永徽後爲真臘所並.

盤盤, 在南海曲, 北距環王, 限少海, 與狼牙脩接, 自交州海行四十日乃至. 王曰楊粟圬. 其民瀕水居, 比木爲柵, 石爲矢鏃. 王坐金龍大榻, 諸大人見王, 交手抱肩以跽. 其臣曰勃郎索濫, 曰昆侖帝也, 曰昆侖勃和, 曰昆侖勃諦索甘, 亦曰古龍. 古龍者, 昆侖聲近耳. 在外曰那延, 猶中國刺史也. 有佛、道士祠, 僧食肉, 不飲酒, 道士謂爲貪, 不食酒肉. 貞觀中, 再遣使朝.

其東南有哥羅, 一曰個羅, 亦曰哥羅富沙羅. 王姓矢利波羅, 名米失缽羅. 累石爲城, 樓闕宮室茨以草. 州二十四. 其兵有弓矢槊殳, 以孔雀羽飾纛. 每戰, 以百象爲一隊, 一象百人, 鞍若檻, 四人執弓槊在中. 賦率輸銀二銖. 無絲糸寧, 惟古貝. 畜多牛少馬. 非有官不束發. 凡嫁娶, 納檳榔爲禮, 多至二百盤. 婦已嫁, 從夫姓. 樂有琵琶、橫笛、銅鈸、鐵鼓、蠡. 死者焚之, 取燼貯金罌沈之海.

東南有拘蔞蜜, 海行一月至. 南距婆利, 行十日至. 東距不述, 行五日至. 西北距文單, 行六日至. 與赤土、墮和羅同俗. 永徽中, 獻五色鸚鵡.

扶南, 在日南之南七千里, 地卑窪, 與環王同俗, 有城郭宮室. 王姓古龍. 居重觀, 柵城, 楉葉以覆屋. 王出乘象. 其人黑身、鬈發, 倮行, 俗不爲寇盜. 田一歲種, 三歲獲. 國出剛金, 狀類紫石英, 生水底石上, 人沒水取之, 可以刻玉, 扣以羖角, 乃泮. 人喜斗雞及豬. 以金、珠、香爲稅. 治特牧城, 俄爲真臘所並, 益南徙那弗那城. 武德、貞觀時, 再入朝, 又獻白頭人二.

白頭者, 直扶南西, 人皆素首, 膚理如脂. 居山穴, 四面峭絕, 人莫得至. 與參半國接.

真臘, 一曰吉蔑, 本扶南屬國. 去京師二萬七百里. 東距車渠, 西屬驃, 南瀕海, 北與道明接, 東北抵驩州. 其王刹利伊金那, 貞觀初並扶南有其地. 戶皆東向, 坐上東. 客至, 屑檳榔、龍腦、香蛤以進. 不飲酒, 比之淫. 與妻飲房中, 避尊屬. 有戰象五千, 良者飼以肉. 世與參半、驃通好, 與環王乾陀洹數相攻. 自武德至聖曆, 凡四來朝. 神龍後分爲二半：北多山阜, 號陸真臘半；南際海, 饒陂澤, 號水真臘半. 水真臘, 地八百里, 王居婆羅提拔城. 陸真臘或曰文單, 曰婆鏤, 地七百里, 王號「靦屈.」 開元、天寶時, 王子率其屬二十六來朝, 拜果毅都尉. 大曆中, 副王婆彌及妻來朝, 獻馴象十一；擢婆彌試殿中監, 賜名賓漢. 是時, 德宗初即位, 珍禽奇獸悉縱之, 蠻夷所獻馴象畜苑中, 元會充廷者凡三十二, 悉放荊山之陽. 及元和中, 水真臘亦遣使入貢.

文單西北屬國曰參半, 武德八年使者來.

道明者, 亦屬國, 無衣服, 見衣服者共笑之. 無鹽鐵, 以竹弩射鳥獸自給.

訶陵, 亦曰社婆, 曰闍婆, 在南海中. 東距婆利, 西墮婆登, 南瀕海, 北真臘. 木爲城, 雖大屋亦覆以栟櫚. 象牙爲床若席. 出玳瑁、黃白金、犀、象, 國最富. 有穴自湧鹽. 以柳花、椰子爲酒, 飲之輒醉, 宿昔壞. 有文字, 知星曆. 食無匕筋. 有毒女, 與接輒苦瘡, 人死屍不腐. 王居闍婆城. 其祖吉延東遷於婆露伽斯城, 旁小國二十八, 莫不臣服. 其官有三十二大夫, 而大坐敢兄爲最貴. 山上有郎卑野州, 王常登以望海. 夏至立八尺表, 景在表南二尺四寸. 貞觀中, 與墮和羅、墮婆登皆遣使者入貢, 太宗以璽詔優答. 墮和羅丐良馬, 帝與之. 至上元間, 國人推女子爲王, 號「悉莫」, 威令整肅, 道不舉遺. 大食君聞之, 齎金一囊置其郊, 行者輒避, 如是三年. 太子過, 以足躪金, 悉莫怒, 將斬之, 群臣固請. 悉莫曰：「而罪實本於足, 可斷趾.」群臣復爲請, 乃斬指以徇. 大食聞而畏之, 不敢加兵. 大曆中, 訶陵使者三至. 元和八年, 獻僧只奴四、五色鸚鵡、頻伽鳥等. 憲宗拜內四門府左果毅. 使者讓其弟, 帝嘉美, 並官之. 訖大和, 再朝貢. 咸通中, 遣使獻女樂.

墮和羅, 亦曰獨和羅, 南距盤盤, 北迦羅舍弗, 西屬海, 東真臘. 自廣州行五月乃至. 國多美犀, 世謂墮和羅犀. 有二屬國, 曰曇陵、陀洹.

曇陵在海洲中. 陀洹, 一曰耨陀洹, 在環王西南海中, 與墮和羅接, 自交州行九十日乃至. 王姓察失利, 名婆那, 字婆末. 無蠶桑, 有稻、麥、麻、豆. 畜有白象、牛、羊、豬. 俗喜樓居, 謂爲幹欄. 以白氎、朝霞布爲衣. 親喪, 在室不食, 燔屍已, 則剔發浴於池, 然後食. 貞觀時, 並遣使者再入朝, 又獻婆律膏、白鸚鵡, 首有十紅毛, 齊於翅. 因丐馬、銅鍾, 帝與之.

墮婆登在環王南, 行二月乃至. 東訶陵, 西迷黎車, 北屬海. 俗與訶陵同. 種稻, 月一熟. 有文字, 以貝多葉寫之. 死者實金於口, 以釧貫其體, 加婆律膏、龍腦衆香, 積薪燔之.

投和, 在真臘南, 自廣州西南海行百日乃至. 王姓投和羅, 名脯邪迄遙. 官有朝請將軍、功曹、主簿、贊理、贊府, 分領國事. 分州、郡、縣三等. 州有參軍, 郡有金威將軍, 縣有城、有局, 長官得選僚屬自助. 民居率樓閣, 畫壁. 王宿衛百人, 衣朝霞, 耳金鈈, 金綖被頸, 寶飾革履. 頻盜者死, 次穿耳及頰而劗其發, 盜鑄者截手. 無賦稅, 民以地多少自輸. 王以農商自業. 銀作錢, 類榆莢. 民乘象及馬, 無鞍靮, 繩穿頰禦之. 親喪, 斷發爲孝, 焚屍斂灰於罌, 沈之水. 貞觀中, 遣使以黃金函內表, 並獻方物.

瞻博, 或曰瞻婆. 北距兢伽河. 多野象群行. 顯慶中, 與婆岸、千支弗、舍跋若、磨臘四國並遣使者入朝.

千支在西南海中, 本南天竺屬國, 亦曰半支跋, 若唐言五山也, 北距多摩萇.

又有哥羅舍分、脩羅分、甘畢三國貢方物. 甘畢在南海上, 東距環王, 王名旃陀越摩, 有勝兵五千. 哥羅舍分者, 在南海南, 東墮和羅. 脩羅分者, 在海北, 東距真臘. 其風俗大略相類, 有君長, 皆柵郛. 二國勝兵二萬, 甘畢才五千.

又有多摩萇, 東距婆鳳, 西多隆, 南千支弗, 北訶陵. 地東西一月行, 南北二十五日行. 其王名骨利, 詭云得大卵, 剖之, 獲女子, 美色, 以爲妻. 俗無姓, 婚姻不別同姓. 王坐常東向. 勝兵二萬, 有弓刀甲槊, 無馬. 果有波那婆、宅護遮庵摩、石榴. 其國經薩廬、都訶廬、君那廬、林邑諸國, 乃得交州. 顯慶中貢方物.

室利佛逝, 一曰屍利佛誓. 過軍徒弄山二千里, 地東西千里, 南北四千里而遠. 有城十四, 以二國分總. 西曰郎婆露斯. 多金、汞砂、龍腦. 夏至立八尺表, 影在表南二尺五寸. 國多男子. 有橐它, 豹文而犀角, 以乘且耕, 名曰它牛豹. 又有獸類野豕, 角如山羊, 名曰雩, 肉味美, 以饋膳. 其王號「曷蜜多.」 咸亨至開元間, 數遣使者朝, 表爲邊吏侵掠, 有詔廣州慰撫. 又獻侏儒、僧祗女各二及歌舞. 官使者爲折沖, 以其王爲左威衛大將軍, 賜紫袍、金細帶. 後遣子入獻, 詔宴於曲江, 宰相會, 冊封賓義王, 授右金吾衛大將軍, 還之.

名蔑, 東接真陀桓, 西但遊, 南屬海, 北波剌. 其地一月行, 有州三十. 以十二月爲歲首. 王衣朝霞、氎. 賦二十取一. 交易皆用金准直. 其人短小, 兄弟共娶一妻, 婦總發爲角, 辨夫之多少. 王號「斯多題.」 龍朔初, 使者來貢.

單單, 在振州東南, 多羅磨之西, 亦有州縣. 木多白檀. 王姓刹利, 名屍陵伽, 日視事. 有八大臣, 號八坐. 王以香塗身, 冠雜寶瓔, 近行乘車, 遠乘象. 戰必吹蠡、擊鼓. 盜無輕重皆死. 乾封、總章時, 獻方物.

羅越者, 北距海五千里, 西南哥谷羅. 商賈往來所湊集, 俗與墮羅缽底同. 歲乘舶至廣州, 州必以聞.

驃, 古硃波也, 自號突羅硃, 闍婆國人曰徒里拙. 在永昌南二千里, 去京師萬四千里. 東陸真臘, 西接東天竺, 西南墮和羅, 南屬海, 北南詔. 地長三千里, 廣五千里, 東北袤長, 屬羊苴咩城.

凡屬國十八：曰迦羅婆提, 曰摩禮烏特, 曰迦梨迦, 曰半地, 曰彌臣, 曰坤朗, 曰偈奴, 曰羅聿, 曰佛代, 曰渠論, 曰婆梨, 曰偈陀, 曰多歸, 曰摩曳, 餘即舍衛、瞻婆、闍婆也.

凡鎮城九：曰道林王, 曰悉利移, 曰三陀, 曰彌諾道立, 曰突旻, 曰帝偈, 曰達梨謀, 曰乾唐, 曰末浦.

凡部落二百九十八, 以名見者三十二：曰萬公, 曰充惹, 曰羅君潛, 曰彌綽, 曰道雙, 曰道甕, 曰道勿, 曰夜半, 曰不惡奪, 曰莫音, 曰伽龍睒, 曰阿梨吉, 曰阿梨闍, 曰阿梨忙, 曰達磨, 曰求潘, 曰僧塔, 曰提梨郎, 曰望騰, 曰擔泊, 曰祿烏, 曰乏毛, 曰僧迦, 曰提追, 曰阿末邏, 曰逝越, 曰騰陵, 曰歐咩, 曰磚羅婆提, 曰祿羽, 曰陋蠻, 曰磨地勃.

繇彌臣至坤朗, 又有小昆侖部, 王名茫悉越, 俗與彌臣同. 繇坤朗至祿羽, 有大昆侖王國, 王名思利泊婆難多珊那. 川原大於彌臣. 繇昆侖小王所居, 半日行至磨地勃柵, 海行五月至佛代國. 有江, 支流三百六十. 其王名思利些彌他. 有川名思利毘離芮. 土多異香. 北有市, 諸國估舶所湊, 越海即闍婆也. 十五日行, 逾二大山, 一曰正迷, 一曰射鞮, 有國, 其王名思利摩訶羅闍, 俗與佛代同. 經多茸補邏川至闍婆, 八日行至婆賄伽廬, 國土熱, 衢路植椰子、檳榔, 仰不見日. 王居以金爲甓, 廚覆銀瓦, 爨香木, 堂飾明珠. 有二池, 以金爲堤, 舟楫皆飾金寶.

驃王姓困沒長, 名摩羅惹. 其相名曰摩訶思那. 王出, 輿以金繩床, 遠則乘象. 嬪史數百人. 青甓爲圓城, 周百六十里, 有十二門, 四隅作浮圖, 民皆居中, 鉛錫爲瓦, 荔支爲材. 俗惡殺. 拜以手抱臂稽顙爲恭. 明天文, 喜佛法. 有百寺, 琉璃爲甓, 錯以金銀, 丹彩紫鑛塗地, 覆以錦罽, 王居亦如之. 民七歲祝發止寺, 至二十有不達其法, 復爲民. 衣用白氎、朝霞, 以蠶帛傷生不敢衣. 戴金花冠、翠冒, 絡以雜珠. 王宮設金銀二鍾, 寇至, 焚香之, 以占吉凶. 有巨白象, 高百尺, 訟者焚香跽象前, 自思是非而退. 有災疫, 王亦焚香對象跽, 自咎. 無桎梏, 有罪者束五竹捶背, 重者五、輕三, 殺人則死. 土宜菽、粟、稻、梁, 蔗大若脛, 無麻、麥. 以金銀爲錢, 形如半月, 號登伽佗, 亦曰足彈陀. 無膏油, 以蠟雜香代炷. 與諸蠻市, 以江豬、白氎、琉璃罌缶相易. 婦人當頂作高髻, 飾銀珠琲, 衣青娑裙, 披羅段；行持扇, 貴家者傍至五六. 近城有沙山不毛, 地亦與波斯、婆羅門接, 距西舍利城二十日行. 西舍利者, 中天竺也. 南詔以兵強地接, 常羈制之.

貞元中, 王雍羌聞南詔歸唐, 有內附心, 異牟尋遣使楊加明詣劍南西川節度使韋皋請獻夷中歌曲, 且令驃國進樂人. 於是皋作《南詔奉聖樂》, 用正律黃鍾之均. 宮、徵一變, 象西南順也；角、羽終變, 象戎夷革心也. 舞六成, 工六十四人, 贊引二人, 序曲二十八疊, 舞「南詔奉聖樂」字. 舞人十六, 執羽翟, 以四爲列. 舞「南」字, 歌《聖主無爲化》；舞「詔」字, 歌《南詔朝天樂》；舞「奉」字, 歌《海宇修文化》；舞「聖」字, 歌《雨露覃無外》；舞「樂」字, 歌《辟土丁零塞》. 皆一章三疊而成.

舞者初定, 執羽, 簫、鼓等奏散序一疊, 次奏第二疊, 四行, 贊引以序入. 將終, 雷鼓作於四隅, 舞者皆拜, 金聲作而起, 執羽稽首, 以象朝覲. 每拜跪, 節以鉦鼓. 次奏拍序一疊, 舞者分左右蹈舞, 每四拍, 揖羽稽首, 拍終, 舞者拜, 復奏一疊, 蹈舞抃揖, 以合「南」字. 字成遍終, 舞者北面跪歌, 導以絲竹. 歌已, 俯伏, 鉦作, 復揖舞. 餘字皆如之, 唯「聖」字詞末皆恭揖, 以明奉聖. 每 一字, 曲三疊, 名爲五成. 次急奏一疊, 四十八人分行罄折, 象將臣禦邊也. 字舞畢, 舞者十六人爲四列, 又舞《辟四門》之舞. 遽舞入遍兩疊, 與鼓吹合節, 進舞三, 退舞三, 以象三才、三統. 舞終, 皆稽首逡巡. 又一人舞《億萬壽》之舞, 歌《天南滇越俗》四章, 歌舞七疊六成而終. 七者, 火之成數, 象天子南面生成之恩. 六者, 坤數, 象西南向化.

凡樂三十, 工百九十六人, 分四部：一、龜茲部, 二、大鼓部, 三、胡部, 四、軍樂部. 龜茲部, 有羯鼓、揩鼓、腰鼓、雞婁鼓、短笛、大小觱篥、拍板, 皆八；長短簫、橫笛、方響、大銅鈸、貝, 皆四. 凡工八十八人, 分四列, 屬舞筵四隅, 以合節鼓. 大鼓部, 以四爲列, 凡二十四, 居龜茲部前. 胡部, 有箏、大小箜篌、五弦琵琶、笙、橫笛、短笛、拍板, 皆八；大小觱篥, 皆四. 工七十二人, 分四列, 屬舞筵之隅, 以導歌詠. 軍樂部, 金饒、金鐸, 皆二；□鼓、金鉦, 皆四. 鉦、鼓, 金飾蓋, 垂流蘇. 工十二人, 服南詔服, 立《壁四門》舞筵四隅, 節拜合樂. 又十六人, 畫半臂, 執□鼓, 四人爲列. 舞人服南詔衣、絳裙襦、黑頭囊、金佉苴、畫皮鞾革, 首飾襪額, 冠金寶花鬘, 襦上復加畫半臂. 執羽翟舞, 俯伏, 以象朝拜；裙襦畫鳥獸草木, 文以八彩雜華, 以象庶物咸遂；羽葆四垂, 以象天無不覆；正方布位, 以象地無不載；分四列, 以象四氣；舞爲五字, 以象五行；秉羽翟, 以象文德；節鼓, 以象號令遠布；振以鐸, 明采詩之義；用龜茲等樂, 以象遠夷悅服. 鉦鼓則古者振旅獻捷之樂也. 黃鍾, 君聲, 配運爲土, 明土德常盛. 黃鍾得《乾》初九, 自爲其宮, 則林鍾四律以正聲應之, 象大君南面提天統於上, 乾道明也. 林鍾得《坤》初六, 其位西南, 西南感至化於下, 坤體順也. 太蔟得《乾》九二, 是爲人統, 天地正而三才通, 故次應以太蔟. 三才既通, 南呂復以羽聲應之. 南呂, 酉, 西方金也；羽, 北方水也. 金、水悅而應乎時, 以象西戎、北狄悅服. 然後姑洗以角音終之. 姑, 故也；洗, 濯也. 以象南詔背吐蕃歸化, 洗過日新.

皋以五宮異用, 獨唱殊音, 復述《五均譜》, 分金石之節奏： 一曰黃鍾, 宮之宮, 軍士歌《奉聖樂》者用之. 舞人服南詔衣, 秉翟俯伏拜抃, 合「南詔奉聖樂」五字, 倡詞五, 舞人乃易南方朝天之服, 絳色, 七節襦袖, 節有青礻票排衿, 以象鳥翼. 樂用龜茲、胡部, 金鉦、□鼓、鐃、貝、大鼓.

二曰太蔟, 商之宮, 女子歌《奉聖樂》者用之. 合以管弦. 若奏庭下, 則獨舞一曲. 樂用龜茲、鼓、笛各四部, 與胡部等合作. 琵琶、笙、箜篌, 皆八；大小觱篥、箏、弦、五弦琵琶、長笛、短笛、方響, 各四. 居龜茲部前. 次貝一人, 大鼓十二分左右, 餘皆坐奏.

三曰姑洗, 角之宮, 應古律林鍾爲徵宮, 女子歌《奉聖樂》者用之. 舞者六十四人, 飾羅彩襦袖, 間以八采, 曳雲花履, 首飾雙鳳、八卦、彩雲、花鬘, 執羽爲拜抃之節. 以林鍾當地統, 象歲功備、萬物成也. 雙鳳, 明律呂之和也. 八卦, 明還相爲用也. 彩雲, 象氣也. 花鬘, 象冠也. 合「奉聖樂」三字, 唱詞三, 表天下懷聖也. 小女子字舞, 則碧色襦袖, 象角音主木；首飾巽卦, 應姑洗之氣；以六人略後, 象六合一心也. 樂用龜茲、胡部, 其鉦、□、鐃、鐸, 皆覆以彩蓋, 飾以花趺, 上陳錦綺, 垂流蘇. 按《瑞圖》曰：「王者有道, 則儀鳳在鼓.」故羽葆鼓棲以鳳凰, 鉦棲孔雀, 鐃、鐸集以翔鷺, 鉦、□頂足又飾南方鳥獸, 明澤及飛走翔伏. 鉦、□、鐃、鐸, 皆二人執擊之. 貝及大鼓工伎之數, 與軍士《奉聖樂》同, 而加鼓、笛四部.

四曰林鍾, 徵之宮, 斂拍單聲, 奏《奉聖樂》, 丈夫一人獨舞. 樂用龜茲, 鼓、笛每色四人. 方響二, 置龜茲部前. 二隅有金鉦, 中植金鐸二、貝二、鈴鈸二、大鼓十二分左右.

五曰南呂, 羽之宮, 應古律黃鍾爲君之宮. 樂用古黃鍾方響一, 大琵琶、五弦琵琶、大箜篌倍, 黃鍾觱篥、小觱篥、竽、笙、塤、篪、搊箏、軋箏、黃鍾簫, 笛倍. 笛、節鼓、拍板等工皆一人, 坐奏之. 絲竹緩作, 一人獨唱, 歌工復通唱軍士《奉聖樂》詞.

雍羌亦遣弟悉利移城主舒難陀獻其國樂, 至成都, 韋皋復譜次其聲. 以其舞容、樂器異常, 乃圖畫以獻. 工器二十有二, 其音八：金、貝、絲、竹、匏、革、牙、角. 金二、貝一、絲七、竹二、匏二、革二、牙一、角二. 鈴鈸四, 制如龜茲部, 周圓三寸, 貫以韋, 擊磕應節. 鐵板二, 長三寸五分, 博二寸五分, 面平, 背有柄, 系以韋, 與鈴鈸皆飾絛紛, 以花氎縷爲蕊. 螺貝四, 大者可受一升, 飾絛紛. 有鳳首箜篌二：其一長二尺, 腹廣七寸, 鳳首及項長二尺五寸, 面飾虺皮, 弦一十有四, 項有軫, 鳳首外向；其一頂有條, 軫有鼉首. 箏二：其一形如鼉, 長四尺, 有四足, 虛腹, 以鼉皮飾背, 面及仰肩如琴, 廣七寸, 腹闊八寸, 尾長尺餘, 卷上虛中, 施關以張九弦, 左右一十八柱；其一面飾彩花, 傅以虺皮爲別. 有龍首琵琶一, 如龜茲制, 而項長二尺六寸餘, 腹廣六寸, 二龍相向爲首；有軫柱各三, 弦隨其數, 兩軫在項, 一在頸, 其覆形如師子. 有雲頭琵琶一, 形如前, 面飾虺皮, 四面有牙釘, 以雲爲首, 軫上有花象品字, 三弦, 覆手皆飾虺皮, 刻捍撥爲舞昆侖狀而彩飾之. 有大匏琴二, 覆以半匏, 皆彩畫之, 上加銅甌. 以竹爲琴, 作虺文橫其上, 長三尺餘, 頭曲如拱, 長二寸, 以絛系腹, 穿甌及匏本, 可受二升. 大弦應太蔟, 次弦應姑洗. 有獨弦匏琴, 以班竹爲之, 不加飾, 刻木爲虺首；張弦無軫, 以弦系頂, 有四柱如龜茲琵琶, 弦應太蔟. 有小匏琴二, 形如大匏琴, 長二尺；大弦應南呂, 次應應鍾. 有橫笛二：一長尺餘, 取其合律, 去節無爪, 以蠟實首, 上加師子頭, 以牙爲之, 穴六以應黃鍾商, 備五音七聲；又一, 管唯加象首, 律度與荀勖《笛譜》同, 又與清商部鍾聲合. 有兩頭笛二, 長二尺八寸, 中隔一節, 節左右開沖氣穴, 兩端皆分洞體爲笛量. 左端應太蔟, 管末三穴：一姑洗, 二蕤賓, 三夷則. 右端應林鍾, 管末三穴：一南呂, 二應鍾, 三大呂. 下托指一穴, 應清太蔟. 兩洞體七穴, 共備黃鍾、林鍾兩均. 有大匏笙二, 皆十六管, 左右各八, 形如鳳翼, 大管長四尺八寸五分, 餘管參差相次, 制如笙管, 形亦類鳳翼, 竹爲簧, 穿匏達本. 上古八音, 皆以木漆代之, 用金爲簧, 無匏音, 唯驃國得古制. 又有小匏笙二, 制如大笙, 律應林鍾商. 有三面鼓二, 形如酒缸, 高二尺, 首廣下銳, 上博七寸, 底博四寸, 腹廣不過首, 冒以虺皮, 束三爲一, 碧絛約之, 下當地則不冒, 四面畫驃國工伎執笙鼓以爲飾. 有小鼓四, 制如腰鼓, 長五寸, 首廣三寸五分, 冒以虺皮, 牙釘彩飾, 無柄, 搖之爲樂節, 引贊者皆執之. 有牙笙, 穿匏達本, 漆之, 上植二象牙代管, 雙簧皆應姑洗. 有三角笙, 亦穿匏達本, 漆之, 上植三牛角, 一簧應姑洗, 餘應南呂, 角銳在下, 穿匏達本, 柄觜皆直. 有兩角笙, 亦穿匏達本, 上植二牛角, 簧應姑洗, 匏以彩飾.

凡曲名十有二：一曰《佛印》, 驃云《沒馱彌》, 國人及天竺歌以事王也. 二曰《讚娑羅花》, 驃云《嚨莽第》, 國人以花爲衣服, 能淨其身也. 三曰《白鴿》, 驃云《荅都》, 美其飛止遂情也. 四曰《白鶴遊》, 驃云《蘇謾底哩》, 謂翔則摩空, 行則徐步也. 五曰《鬥羊勝》, 驃云《來乃》. 昔有人見二羊鬥海岸, 強者則見, 弱者入山, 時人謂之「來乃.」 來乃者, 勝勢也. 六曰《龍首獨琴》, 驃云《彌思彌》, 此一弦而五音備, 象王一德以畜萬邦也. 七曰《禪定》, 驃云《掣覽詩》, 謂離俗寂靜也. 七曲唱舞, 皆律應黃鍾商. 八曰《革蔗王》, 驃云《遏思略》, 謂佛教民如蔗之甘, 皆悅其味也. 九曰《孔雀王》, 驃云《桃台》, 謂毛采光華也. 十曰《野鵝》, 謂飛止必雙, 徒侶畢會也. 十一曰《宴樂》, 驃云《[口籠]聰綱摩》, 謂時康宴會嘉也. 十二曰《滌煩》, 亦白《笙舞》, 驃云《扈那》, 謂時滌煩暋, 以此適情也. 五曲律應黃鍾兩均：一黃鍾商伊越調, 一林鍾商小植調. 樂工皆昆侖, 衣絳氎, 朝霞爲蔽膝, 謂之瀼裓襔. 兩肩加朝霞, 絡腋. 足臂有金寶環釧. 冠金冠, 左珥璫, 絛貫花鬘, 珥雙簪, 散以毳. 初奏樂, 有贊者一人先導樂意, 其舞容隨曲. 用人或二、或六、或四、或八、至十, 皆珠冒, 拜首稽首以終節. 其樂五譯而至, 德宗授舒難陀太仆卿, 遣還. 開州刺史唐次述《驃國獻樂頌》以獻. 大和六年, 南詔掠其民三千, 徙之柘東.

兩爨蠻. 自曲州、靖州西南昆川、曲軛、晉寧、喻獻、安寧距龍和城, 通謂之西爨白蠻；自彌鹿、升麻二川, 南至步頭, 謂之東爨烏蠻. 西爨自云本安邑人, 七世祖晉南寧太守, 中國亂, 遂王蠻中. 梁元帝時, 南寧州刺史徐文盛召詣荊州, 有爨瓚者, 據其地, 延袤二千餘里. 土多駿馬、犀、象、明珠. 既死, 子震玩分統其衆. 隋開皇初, 遣使朝貢, 命韋世沖以兵戍之, 置恭州、協州、昆州. 未幾叛, 史萬歲擊之, 至西洱河、滇池而還. 震玩懼而入朝, 文帝誅之, 諸子沒爲奴. 高祖即位, 以其子弘達爲昆州刺史, 奉父喪歸. 而益州刺史段綸遣俞大施至南寧, 治共範川, 誘諸部皆納款貢方物. 太宗遣將擊西爨, 開青蛉、弄棟爲縣.

爨蠻之西, 有徒莫只蠻、儉望蠻, 貞觀二十三年內屬, 以其地爲傍、望、覽、丘、求五州, 隸郎州都督府. 白水蠻, 地與青蛉、弄棟接, 亦隸郎州. 弄棟西有大勃弄、小勃弄二川蠻, 其西與黃瓜、葉榆、西洱河接, 其衆完富與蜀埒, 無酋長, 喜相讎怨.

永徽初, 大勃弄楊承顛私署將帥, 寇麻州. 都督任懷玉招之, 不聽. 高宗以左領軍將軍趙孝祖爲郎州道行軍總管, 與懷玉討之. 至羅仵侯山, 其酋禿磨蒲與大鬼主都幹以衆塞菁口, 孝祖大破之. 夷人尚鬼, 謂主祭者爲鬼主, 每歲戶出一牛或一羊, 就其家祭之. 送鬼迎鬼必有兵, 因以復仇云. 孝祖按軍, 多棄城, 逐北至周近水. 大酋儉彌於、鬼主董樸瀕水爲柵, 以輕騎逆戰. 孝祖擊斬彌於、禿磨蒲、鬼主十餘級, 會大雪, 皸凍死者略盡. 孝祖上言：「小勃弄、大勃弄常誘弄棟叛, 今因破白水, 請遂西討.」詔可. 孝祖軍入, 夷人皆走險. 小勃弄酋長歿盛屯白旗城, 率萬騎戰, 敗, 斬之. 進至大勃弄, 楊承顛嬰城守. 孝祖招之, 不從, 麾軍進, 執承顛. 餘屯大者數萬、小數千, 皆破降之, 西南夷遂定. 罷郎州都督, 更置戎州都督.

爨弘達既死, 以爨歸王爲南寧州都督, 居石城, 襲殺東爨首領蓋聘及子蓋啟, 徙共範川.

有兩爨大鬼主崇道者, 與弟日進、日用居安寧城左, 聞章仇兼瓊開步頭路, 築安寧城, 群蠻震騷, 共殺築城使者. 玄宗詔蒙歸義討之. 師次波州, 歸王及崇道兄弟千餘人泥首謝罪, 赦之. 俄而崇道殺日進及歸王. 歸王妻阿奼, 烏蠻女也, 走父部, 乞兵相仇, 於是諸爨亂. 阿奼遣使詣歸義求殺夫者, 書聞, 詔以其子守隅爲南寧州都督, 歸義以女妻之, 又以一女妻崇道子輔朝. 然崇道、守隅相攻討不置, 阿奼訴歸義, 爲興師, 營昆川. 崇道走黎州, 遂虜其族, 殺輔朝, 收其女, 崇道俄亦被殺, 諸爨稍離弱.

閣羅鳳立, 召守隅並妻歸河睒, 不通中國. 阿奼自主其部落, 歲入朝, 恩賞蕃厚. 閣羅鳳遣昆川城使楊牟利以兵脅西爨, 徙戶二十餘萬於永昌城. 東爨以言語不通, 多散依林穀, 得不徙. 自曲靖州、石城、升麻、昆川南北至龍和, 皆殘於兵. 日進等子孫居永昌城. 烏蠻種復振, 徙居西爨故地, 與峰州爲鄰. 貞元中, 置都督府, 領羈縻州十八.

烏蠻與南詔世昏姻, 其種分七部落：一曰阿芋路, 居曲州、靖州故地；二曰阿猛；三曰夔山；四曰暴蠻；五曰盧鹿蠻, 二部落分保竹子嶺；六曰磨彌斂；七曰勿鄧. 土多牛馬, 無布帛, 男子髽髻, 女人被發, 皆衣牛羊皮. 俗尚巫鬼, 無拜跪之節. 其語四譯乃與中國通. 大部落有大鬼主, 百家則置小鬼主.

勿鄧地方千里, 有邛部六姓, 一姓白蠻也, 五姓烏蠻也. 又有初裹五姓, 皆烏蠻也, 居邛部、台登之間. 婦人衣黑繒, 其長曳地. 又有東欽蠻二姓, 皆白蠻也, 居北穀. 婦人衣白繒, 長不過膝. 又有粟蠻二姓、雷蠻三姓、夢蠻三姓, 散處黎、巂、戎數州之鄙, 皆隸勿鄧. 勿鄧南七十里, 有兩林部落, 有十低三姓、阿屯三姓、虧望三姓隸焉. 其南有豐琶部落, 阿諾二姓隸焉. 兩林地雖狹, 而諸部推爲長, 號都大鬼主.

勿鄧、豐琶、兩林皆謂之東蠻, 天寶中, 皆受封爵. 及南詔陷巂州, 遂羈屬吐蕃. 貞元中, 復通款, 以勿鄧大鬼主苴嵩兼邛部團練使, 封長川郡公. 及死, 子苴驃離幼, 以苴夢沖爲大鬼主, 數爲吐蕃侵獵. 兩林都大鬼主苴那時遺韋皋書, 乞兵攻吐蕃. 皋遣將劉朝彩出銅山道, 吳鳴鶴出清溪關道, 鄧英俊出定蕃柵道, 進逼台登城. 吐蕃退壁西貢川, 據高爲營. 苴那時戰甚力, 分兵大破吐蕃青海、臘城二節度軍於北穀, 青海大兵馬使乞藏遮遮、臘城兵馬使悉多楊硃、節度論東柴、大將論結突梨等皆戰死, 執籠官四十五人, 鎧仗一萬, 牛馬稱是. 進拔於蔥柵. 乞藏遮遮, 尚結贊子也, 以屍還. 其下曩貢節度蘇論百餘人行哭, 使一人立屍左, 一人問之曰：「瘡痛乎?」曰「然.」即傅藥. 曰「食乎?」曰「然.」即進膳. 曰「衣乎?」曰「然.」即命裘. 又問「歸乎?」曰「然.」以馬載屍而去. 詔封苴那時爲順政郡王, 苴夢沖爲懷化郡王, 豐琶部落大鬼主驃傍爲和義郡王, 給印章、袍帶. 三王皆入朝, 宴麟德殿, 賞賚加等, 歲給其部祿鹽衣彩, 黎、巂二州吏就賜之. 以山阻多爲盜侵, 亡失所賜, 皋令二州爲築館, 有賜, 約酋長自至, 授賜而遣之. 然苴夢沖內附吐蕃, 斷南詔使路, 皋遣巂州總管蘇峞以兵三百召夢沖至琵琶川, 聲其罪斬之, 披其族爲六部, 以樣棄主之. 及苴驃離長, 乃命爲大鬼主. 驃傍年少驍敢, 數出兵攻吐蕃. 吐蕃間道焚其居室、部落, 亡所賜印章. 皋爲請, 復得印.

爨蠻西有昆明蠻, 一曰昆彌, 以西洱河爲境, 即葉榆河也. 距京師九千里. 土歊濕, 宜粳稻. 人辮首、左衽, 與突厥同. 隨水草畜牧, 夏處高山, 冬入深穀. 尚戰死, 惡病亡, 勝兵數萬.

武德中, 巂州治中吉偉使南寧, 因至其國, 諭使使朝貢, 求內屬, 發兵戍守. 自是歲與牂柯使偕來. 龍朔三年, 矩州刺史謝法成招慰比樓等七千戶內附. 總章三年, 置祿州、湯望州. 咸亨三年, 昆明十四姓率戶二萬內附, 析其地爲殷州、扌忽州、敦州, 以安輯之. 殷州居戎州西北, 扌忽州居西南, 敦州居南, 遠不過五百餘里, 近三百里. 其後又置盤、麻等四十一州, 皆以首領爲刺史.

昆明東九百里, 即牂柯國也. 兵數出, 侵地數千里. 元和八年, 上表請盡歸牂柯故地. 開成元年, 鬼主阿珮內屬. 會昌中, 封其別帥爲羅殿王, 世襲爵. 其後又封別帥爲滇王, 皆牂柯蠻也. 東距辰州二千四百里, 其南千五百里即交州也. 無城郭, 土熱多霖雨, 稻粟再熟. 無徭役, 戰乃屯聚. 刻木爲契, 盜者倍三而償, 殺人者出牛馬三十. 俗與東謝同. 首領亦姓謝氏, 至龍羽有兵三萬. 武德三年, 遣使者朝, 以其地爲牂州, 拜龍羽刺史, 封夜郎郡公. 其北百五十里, 有別部曰充州蠻, 勝兵二萬, 亦來朝貢, 以地爲充州.

開元中, 牂柯酋長元齊死, 孫嘉藝襲官, 封其後, 乃以趙氏爲酋長. 二十五年, 趙君道來朝. 其裔有趙國珍, 天寶中戰有功. 閣羅鳳叛, 宰相楊國忠兼劍南節度使, 以國珍有方略, 授黔中都督, 屢敗南詔, 護五溪十餘年, 天下方亂, 其部獨寧. 終工部尚書. 貞元中, 官其酋長趙主俗, 亦以褒朝貢不絕. 至十八年, 五遣使朝. 元和二年, 詔黔南觀察使常以本道將爲押領牂柯、昆明等使, 自是數遣使, 或朝正月, 訖開成不絕. 故事：戎夷朝貢, 將至都, 中官驛勞於郊, 既及館, 恩禮尤渥.

西爨之南, 有東謝蠻, 居黔州西三百里, 南距守宮獠, 西連夷子, 地方千里. 宜五穀, 爲佘田, 歲一易之. 衆處山, 巢居, 汲流以飲. 無賦稅, 刻木爲契. 見貴人執鞭而拜. 賞有功者以牛馬、銅鼓. 犯小罪則杖, 大事殺之, 盜物者倍償. 昏姻以牛酒爲聘. 女婦夫家, 夫慚澀避之, 旬日乃出. 會聚, 擊銅鼓, 吹角. 俗椎髻, 韜以絳, 垂於後. 坐必蹲踞, 常帶刀劍. 男子服衫襖、大口褲, 以帶斜馮右肩, 以螺殼、虎豹、猿狖、犬羊皮爲飾. 有謝氏, 世爲酋長, 部落尊畏之. 其族不育女, 自以姓高不可以嫁人. 貞觀三年, 其酋元深入朝, 冠烏熊皮若注旄, 以金銀絡額, 被毛帔, 韋行滕, 著履. 中書侍郎顏師古因是上言：「昔周武王時, 遠國入朝, 太史次爲《王會篇》, 今蠻夷入朝, 如元深冠服不同, 可寫爲《王會圖》.」詔可. 帝以地爲應州, 即拜元深刺史, 隸黔州都督府. 又有南謝首領謝強亦來朝, 以其地爲莊州, 授強刺史. 建中三年, 大酋長檢校蠻州長史、資陽郡公宋鼎與諸謝朝賀, 德宗以其國小, 不許. 訴於黔中觀察使王礎, 以州接牂柯, 願隨牂柯朝賀, 礎奏：「牂、蠻二州, 戶繁力強, 爲鄰蕃所憚, 請許三年一朝.」詔從之.

元和中, 辰、漵蠻酋張伯靖嫉本道督斂苛刻, 聚衆叛, 侵播、費二州, 黔中經略使崔能、荊南節度使嚴綬、湖南觀察使柳公綽討之, 三歲不能定. 伯靖上表請隸荊南, 乃降. 崔能內恨之, 更請調荊南、湖南、桂管軍爲援, 約西原十洞兵皆出, 可以成功. 公卿議者皆以爲便. 宰相李吉甫曰：「伯靖挾怨而叛, 壓以大兵而招之, 可不戰自定.」乃命能兵毋出, 獨詔嚴綬招伯靖率家屬詣江陵降, 授右威衛翊府中郎將.

東謝南有西趙蠻, 東距夷子, 西屬昆明, 南西洱河也. 山穴阻深, 莫知道裏. 南北十八日行, 東西二十三日行, 戶萬餘, 俗與東謝同, 趙氏世爲酋長. 夷子渠帥姓季氏, 與西趙皆南蠻別種, 勝兵各萬人. 自古未嘗通中國, 黔州豪帥田康諷之, 故貞觀中皆遣使入朝. 西趙首領趙酋摩率所部萬餘戶內附, 以其地爲明州, 授酋摩刺史.

松外蠻尚數十百部, 大者五六百戶, 小者二三百. 凡數十姓, 趙、楊、李、董爲貴族, 皆擅山川, 不能相君長. 有城郭、文字, 頗知陰陽曆數. 自夜郎、滇池以西, 皆莊蹻之裔. 有稻、麥、粟、豆、絲、麻、薤、蒜、桃、李. 以十二月爲歲首. 布幅廣七寸. 正月蠶生, 二月熟. 男子氈革爲帔, 女衣迤布裙衫, 髻盤如髽. 飯用竹筲摶而啖之, 烏杯貯羹如雞彝. 徒跣, 有舟無車. 死則坎地, 殯舍左, 屋之, 三年乃葬, 以蠡蚌封棺. 父母喪, 斬衰布衣不澡者四五年, 近者二三年. 爲人所殺者, 子以麻括發, 墨面, 衣不緝. 居喪, 昏嫁不廢, 亦弗避同姓. 婿不親迎. 富室娶妻, 納金銀牛羊酒, 女所齎亦如之. 有罪者, 樹一長木, 擊鼓集衆其下. 強盜殺之, 富者貰死, 燒屋奪其田；盜者倍九而償贓. 奸淫, 則強族輸金銀請和而棄其妻, 處女、厘婦不坐. 凡相殺必報, 力不能則其部助攻之. 祭祀, 殺牛馬, 親聯畢會, 助以牛酒, 多至數百人. 貞觀中, 巂州都督劉伯英上疏：「松外諸蠻, 率暫附亟叛, 請擊之, 西洱河天竺道可通也.」居數歲, 太宗以右武候將軍梁建方發蜀十二州兵進討, 酋帥雙舍拒戰, 敗走, 殺獲十餘. 群蠻震駭, 走保山谷. 建方諭降者七十餘部, 戶十萬九千, 署首領蒙、和爲縣令, 餘衆感悅.

西洱河蠻, 亦曰河蠻, 道繇郎州走三千里, 建方遣奇兵自巂州道千五百里掩之, 其帥楊盛大駭, 欲遁去, 使者好語約降, 乃遣首領十人納款軍門, 建方振旅還. 二十二年, 西洱河大首領楊同外、東洱河大首領楊斂、松外首領蒙羽皆入朝, 授官袟. 顯慶元年, 西洱河大首領楊棟附顯、和蠻大首領王羅祁、郎昆梨盤四州大首領王伽沖率部落四千人歸附, 入朝貢方物. 其後茂州西南築安戎城, 絕吐蕃通蠻之道. 生羌爲吐蕃鄉導, 攻拔之, 增兵以守, 西洱河諸蠻皆臣吐蕃. 開元中, 首領始入朝, 授刺史. 會南詔蒙歸義拔大和城, 乃北徙, 更羈制於浪穹詔. 浪穹詔已破, 又徙雲南柘城.

黎州, 領羈縻奉上等州二十六. 開元十七年, 又領羈縻夏梁、蔔貴等州三十一. 南路有廓清道部落主三人, 婆鹽鬼主十人. 又有阿逼蠻分十四部落：一曰大龍池, 二曰小龍池, 三曰控, 四曰苴質, 五曰烏披, 六曰苴賃, 七曰觱篥水, 八曰戎列, 九曰婆狄, 十曰石地, 十一曰羅公, 十二曰訁光, 十三曰離旻, 十四曰里漢.

黎、邛二州之東, 又有淩蠻. 西有三王蠻, 蓋莋都夷白馬氏之遺種. 楊、劉、郝三姓世爲長, 襲封王, 謂之「三王」部落. 疊甓而居, 號舍. 歲稟節度府帛三千匹, 以詗南詔, 而南詔亦密賂之, 覘成都虛實. 每節度使至, 酋長來謁, 節度使多奏威惠所懷, 以罔天子也. 前謁必請於都押衙, 且聽命, 都押衙不令者, 輒諷其叛, 常倚三王部落求姑息, 至唐末益甚.

雅州西有通吐蕃道三：曰夏陽、曰夔松、曰始陽, 皆諸蠻錯居. 凡部落四十六：距州三百餘里之外有百坡、當品、嚴城、中川、鉗矣、昌逼、鉗井七部落, 四百餘里之外有羅岩、當馬、三井、束鋒、名耶、鉗恭、畫重、羅林、籠羊、林波、林燒、龍逢、索古、敢川、驚川、禍眉、不燭十七部落, 五百餘里之外有諾祚、三恭、布嵐、欠馬、論川、讓川、遠南、卑廬、夔龍、曜川、金川、東嘉梁、西嘉梁十三部落, 六百餘里之外有椎梅、作重、禍林、金林、邏蓬五部落, 皆羈縻州也. 以首領襲刺史.

巂州新安城傍有六姓蠻：一曰蒙蠻、二曰夷蠻、三曰訛蠻、四曰狼蠻, 餘勿鄧及白蠻也.

戎州管內有馴、騁、浪三州大鬼主董嘉慶, 累世內附, 以忠謹稱, 封歸義郡王. 貞元中, 狼蠻亦請內附, 補首領浪沙爲刺史, 然卒不出, 劍南西川節度使韋皋檄嘉慶兼押狼蠻. 又有魯望等部落, 徙居戎州馬鞍山, 皋以其遠邊徼, 戶給米二斛、鹽五斤. 北又有浪稽蠻、羅哥穀蠻. 東有婆秋蠻、烏皮蠻. 南有離東蠻、鍋銼蠻. 西有磨些蠻, 與南詔、越析相姻婭. 自浪稽以下, 古滇王、哀牢雜種, 其地與吐蕃接. 亦有姐羌, 古白馬氐之裔.

劍山當吐蕃大路, 屬石門、柳強三鎮, 置戍、守捉, 以招討使領五部落：一曰彌羌、二曰鑠羌、三曰胡叢, 其餘東欽、磨些也. 又有夷望、鼓路、西望、安樂、湯穀、佛蠻、虧野、阿□益、阿鶚、崟蠻、林井、阿異十二鬼主皆隸巂州. 又有奉國、苴伽十一部落, 春秋受賞於巂州, 然挾吐蕃爲輕重. 每節度使至, 諸部獻馬, 酋長衣虎皮, 餘皆紅巾束發, 錦纈襖、半臂. 既見, 請匹錦、斗酒, 折草招父祖魂以歸鄉裏. 及還, 裹錦植馬上而去. 又有顯養、東魯諸蠻, 永徽三年與胡叢皆叛. 高宗以右驍衛將軍曹繼叔爲巂州道行軍總管, 戰斜山, 拔十餘城, 斬首七百, 獲馬、犛牛萬五千.

姚州境有永昌蠻, 居古永昌郡地. 咸亨五年叛, 高宗以太子右衛副率梁積壽爲姚州道行軍總管討平之. 武後天授中, 遣御史裴懷古招懷. 至長壽時, 大首領董期率部落二萬內屬. 其西有撲子蠻, 趫悍, 以青娑羅爲通身褲, 善用竹弓, 入林射飛鼠無不中. 無食器, 以蕉葉藉之. 人多長大, 負排持槊而斗. 又有望蠻者, 用木弓短箭, 鏃傅毒藥, 中者立死. 婦人食乳酪, 肥白, 跣足；青布爲衫裳, 聯貫珂貝珠絡之；髻垂於後, 有夫者分兩髻.

群蠻種類, 多不可記. 有黑齒、金齒、銀齒三種, 見人以漆及鏤金銀飾齒, 寢食則去之. 直頂爲髻, 青布爲通褲. 有繡腳種, 刻踝至腓爲文. 有繡面種, 生逾月, 涅黛於面. 有雕題種, 身面涅黛. 有穿鼻種, 以金環徑尺貫其鼻, 下垂過頤. 君長以絲系環, 人牽乃行. 其次, 以二花頭金釘貫鼻下出. 又有長鬃種、棟鋒種, 皆額前爲長髻, 下過臍, 行以物舉之；君長則二女在前共舉其髻乃行.

安南有生蠻林睹符部落, 大曆中置德化州, 戶一萬. 又以潘歸國部落置龍武州, 戶千五百. 詔安南節度使綏定之. 貞元七年, 始以驩、峰二州爲都督府. 酹在安南, 限重海, 與文單、占婆接. 峰統羈縻州十八, 與蜀爨蠻接.

南平獠, 東距智州, 南屬渝州, 西接南州, 北涪州, 戶四千餘. 多瘴癘. 山有毒草、沙虱、蝮虵. 人樓居, 梯而上, 名爲幹欄. 婦人橫布二幅, 穿中貫其首, 號曰通裙. 美發髻, 垂於後. 竹筒三寸, 斜穿其耳, 貴者飾以珠璫. 俗女多男少, 婦人任役. 昏法, 女先以貨求男. 貧者無以嫁, 則賣爲婢. 男子左衽, 露發, 徒跣. 其王姓硃氏, 號劍荔王. 貞觀三年, 遣使內款, 以其地隸渝州. 有飛頭獠者, 頭欲飛, 周項有痕如縷, 妻子共守之. 及夜如病, 頭忽亡, 比旦還. 又有烏武獠, 地多瘴毒, 中者不能飲藥, 故自鑿齒.

有甯氏, 世爲南平渠帥. 陳末, 以其帥猛力爲寧越太守. 陳亡, 自以爲與陳叔寶同日而生, 當代爲天子, 乃不入朝. 隋兵阻瘴, 不能進. 猛力死, 子長真襲刺史. 及討林邑, 長真出兵攻其後, 又率部落數千從征遼東, 煬帝召爲鴻臚卿, 授安撫大使, 遣還. 又以其族人甯宣爲合浦太守. 隋亂, 皆以地附蕭銑. 長真, 部越兵攻丘和於交阯者也, 武德初, 以寧越、鬱林之地降, 自是交、愛數州始通. 高祖授長真欽州都督. 甯宣亦遣使請降, 未報而卒. 以其子純爲廉州刺史, 族人道明爲南越州刺史. 六年, 長真獻大珠, 昆州刺史沈遜、融州刺史歐陽世普、象州刺史秦元覽亦獻筒布, 高祖以道遠勞人, 皆不受. 道明與高州首領馮暄、談殿據南越州反, 攻薑州, 甯純以兵援之. 八年, 長真陷封山縣, 昌州刺史龐孝恭掎擊暄等走之. 明年, 道明爲州人所殺. 未幾, 長真死, 子據襲刺史. 馮暄、談殿阻兵相掠, 群臣請擊之, 太宗不許, 遣員外散騎常侍韋叔諧、員外散騎侍郎李公淹持節宣諭. 暄等與溪洞首領皆降, 南方遂定.

大抵劍南諸獠, 武德、貞觀間數寇暴州縣者不一. 巴州山獠王多馨叛, 梁州都督龐玉梟其首, 又破餘黨符陽、白石二縣獠. 其後眉州獠反, 益州行台郭行方大破之. 未幾, 又破洪、雅二州獠, 俘男女五千口. 是歲, 益州獠亦反, 都督竇軌請擊之, 太宗報曰：「獠依山險, 當附以恩信. 脅之以兵威, 豈爲人父母意耶?」貞觀七年, 東、西玉洞獠反, 以右屯衛大將軍張士貴爲龔州道行軍總管平之. 十二年, 巫州獠叛, 夔州都督齊善行擊破之, 俘男女三千餘口. 鈞州獠叛, 桂州都督張寶德討平之. 明州山獠又叛, 交州都督李道彥擊走之. 是歲, 巴、洋、集、壁四州山獠叛, 攻巴州, 遣右武候將軍上官懷仁破之於壁州, 虜男女萬餘, 明年遂平. 十四年, 羅、竇諸獠叛, 以廣州都督黨仁弘爲竇州道行軍總管擊之, 虜男女七千餘人. 太宗再伐高麗, 爲舡劍南, 諸獠皆半役, 雅、邛、眉三州獠不堪其擾, 相率叛, 詔發隴右、峽兵二萬, 以茂州都督張士貴爲雅州道行軍總管, 與右衛將軍梁建方平之.

高宗初, 琰州獠叛, 梓州都督謝萬歲、充州刺史謝法興、黔州都督李孟嘗討之. 萬歲、法興入洞招慰, 遇害. 顯慶三年, 羅、竇生獠酋領多胡桑率衆內附. 上元末, 納州獠叛, 寇故茂、都掌二縣, 殺吏民, 焚廨舍, 詔黔州都督發兵擊之. 大曆二年, 桂州山獠叛, 陷州, 刺史李良遁去. 貞元中, 嘉州綏山縣婆籠川生獠首領甫枳兄弟誘生蠻爲亂, 剽居人, 西川節度使韋皋斬之, 招其首領勇於等出降. 或請增柵東淩界以守, 皋不從, 曰：「無戎而城, 害所生也.」獠亦自是不擾境.

戎、瀘間有葛獠, 居依山谷林菁, 逾數百里. 俗喜叛, 州縣撫視不至, 必合黨數千人, 持排而戰. 奉酋帥爲王, 號曰「婆能」, 出入前後植旗. 大中末, 昌、瀘二州刺史貪遝, 以弱繒及羊強獠市, 米麥一斛, 得直不及半. 群獠訴曰：「當爲賊取死耳！」刺史召二小吏榜之曰：「皆爾屬爲之, 非吾過.」獠相視大笑, 遂叛. 立酋長始艾爲王, 逾梓、潼, 所過焚剽. 刺史劉成師誘降其黨, 斬首領七十餘人. 餘衆遁至東川, 節度使柳仲郢諭降之. 始艾稽首請罪, 仲郢貰遣之.

成都西北二千餘里有附國, 蓋漢西南夷也. 其東部有嘉良夷, 無姓氏. 地縱八百里, 橫四千五百里. 無城柵, 居川穀, 疊石爲巢, 高十餘丈, 以高下爲差, 作狹戶, 自內以通上. 王酋帥以金飾首, 胸垂金花, 徑三寸. 地高涼, 多風少雨, 宜小麥, 多白雉. 嘉良夷有水廣三十步, 附國水廣五十步, 皆南流, 以韋爲舡. 附國南有薄緣夷, 西接女國.

三濮者, 在雲南徼外千五百里. 有文面濮, 俗鏤面, 以青涅之. 赤口濮, 裸身而折齒, 鑱其脣使赤. 黑焚濮, 山居如人, 以幅布爲裙, 貫頭而系之. 丈夫衣穀皮. 多白蹄牛、虎魄. 龍朔中, 遣使與千支弗、磨臘同朝貢.

西原蠻, 居廣、容之南, 邕、桂之西. 有甯氏者, 相承爲豪. 又有黃氏, 居黃橙洞, 其隸也. 其地西接南詔. 天寶初, 黃氏強, 與韋氏、周氏、儂氏相脣齒, 爲寇害, 據十餘州. 韋氏、周氏恥不肯附, 黃氏攻之, 逐於海濱.

至德初, 首領黃乾曜、真崇鬱與陸州、武陽、硃蘭洞蠻皆叛, 推武承斐、韋敬簡爲帥, 僭號中越王, 廖殿爲桂南王, 莫淳爲拓南王, 相支爲南越王, 梁奉爲鎮南王, 羅誠爲戎成王, 莫潯爲南海王, 合衆二十萬, 綿地數千里, 署置官吏, 攻桂管十八州. 所至焚廬舍, 掠士女, 更四歲不能平. 乾元初, 遣中使慰曉諸首領, 賜詔書赦其罪, 約降. 於是西原、環、古等州首領方子彈、甘令暉、羅承韋、張九解、宋原五百餘人請出兵討承斐等, 歲中戰二百, 斬黃乾曜、真鬱崇、廖殿、莫淳、梁奉、羅誠、莫潯七人. 承斐等以餘衆面縛詣桂州降, 盡釋其縛, 差賜布帛縱之. 其種落張侯、夏永與夷獠梁崇牽、覃問及西原酋長吳功曹復合兵內寇, 陷道州, 據城五十餘日. 桂管經略使邢濟擊平之, 執吳功曹等. 餘衆復圍道州, 刺史元結固守不能下, 進攻永州, 陷邵州, 留數日而去. 湖南團練使辛京杲遣將王國良戍武崗, 嫉京杲貪暴, 亦叛, 有衆千人, 侵掠州縣. 發使招之, 且服且叛. 建中元年, 城敘州以斷西原, 國良乃降.

貞元十年, 黃洞首領黃少卿者, 攻邕管, 圍經略使孫公器. 請發嶺南兵窮討之, 德宗不許, 命中人招諭. 不從, 俄陷欽、橫、潯、貴四州. 少卿子昌沔趫勇, 前後陷十三州, 氣益振. 乃以唐州刺史陽旻爲容管招討經略使, 引師掩賊, 一日六七戰, 皆破之, 侵地悉復. 元和初, 邕州擒其別帥黃承慶. 明年, 少卿等歸款, 拜歸順州刺史. 弟少高爲有州刺史. 未幾復叛.

又有黃少度、黃昌瓘二部, 陷賓、蠻二州, 據之. 十一年, 攻欽、橫二州, 邕管經略使韋悅破走之, 取賓、巒二州. 是歲, 復屠岩州, 桂管觀察使裴行立輕其軍弱, 首請發兵盡誅叛者, 徼幸有功, 憲宗許之. 行立兵出擊, 彌更二歲, 妄奏斬獲二萬, 罔天子爲解. 自是邕、容兩道殺傷疾疫死者十八以上. 調費斗亡, 繇行立、陽旻二人, 當時莫不咎之. 及安南兵亂, 殺都護李象古, 擢唐州刺史桂仲武爲都護, 逗留不敢進, 貶安州刺史, 以行立代之. 尋召還, 卒.

長慶初, 以容管經略使留後嚴公素爲經略使, 復上表請討黃氏. 兵部侍郎韓愈建言：「黃賊皆洞獠, 無城郭, 依山險各治生業, 急則屯聚畏死. 前日邕管經略使德不能綏懷, 威不能臨制, 侵詐系縛, 以致憾恨. 夷性易動而難安, 劫州縣復私讎, 貪小利不爲大患. 自行立、陽旻建征討, 生事詭賞, 邕、容兩管, 日以凋弊, 殺傷疾患, 十室九空. 百姓怨嗟, 如出一口；人神共嫉, 二將繼死. 今嚴公素非撫禦之才, 復尋往謬, 誠恐嶺南未有寧時. 昨合邕、容爲一道, 邕與賊限一江, 若經略使居之, 兵鎮所處, 物力雄完, 則敵人不敢輕犯；容州則隔阻已甚, 以經略使居之, 則邕州兵少情見, 易啟蠻心. 請以經略使還邕州, 容置刺史, 便甚. 又比發南兵, 遠鄉羈旅, 疾疫殺傷, 續添續死, 每發倍難. 若募邕、容千人, 以給行營, 糧不增而兵便習, 守則有威, 攻則有利. 自南討損傷, 嶺南人希, 賊之所處, 洞壘荒僻. 假如盡殺其人, 得其地, 在國計不爲有益. 容貸羈縻, 比之禽獸, 來則捍禦, 去則不追, 未有虧損朝庭. 願因改元大慶, 普赦其罪, 遣郎官、御史以天子意丁寧宣諭, 必能喧叫聽命. 爲選材用威信者, 委以經略, 處理得方, 宜無侵叛事.」不納.

初, 邕管既廢, 人不謂宜. 監察御史杜周士使安南, 過邕州, 刺史李元宗白狀, 周士從事五管, 積三十年矣, 亦知其不便. 嚴公素遣人盜其槁, 周士憤死. 公素劾元宗擅以羅陽縣還黃少度, 元宗懼, 引兵一百持印章依少度. 穆宗遣監察御史敬僚按之. 僚嘗爲容州從事, 與公素昵, 傅致元宗罪, 以母老, 流驩州, 衆以爲不直.

黃賊更攻邕州, 陷左江鎮；攻欽州, 陷千金鎮. 刺史楊嶼奔石南柵, 邕州刺史崔結擊破之. 明年, 又寇欽州, 殺將吏. 是歲, 黃昌瓘遣其黨陳少奇二十人歸款請降, 敬宗納之.

黃氏、儂氏據州十八, 經略使至, 遣一人詣治所, 稍不得意, 輒侵掠諸州. 橫州當邕江官道, 嶺南節度使常以兵五百戍守, 不能制. 大和中, 經略使董昌齡遣子蘭討平峒穴, 夷其種黨, 諸蠻畏服. 有違命者, 必嚴罰之. 十八州歲輸貢賦, 道路清平. 其後儂洞最強, 結南詔爲助. 懿宗與南詔約和, 二洞數構敗之. 邕管節度使辛讜以從事徐雲虔使南詔結和, 齎美貨啖二洞首領、太州刺史黃伯蘊、屯洞首領儂金意、員州首領儂金勒等與之通歡.

員州又有首領儂金澄、儂仲武與金勒襲黃洞首領黃伯善, 伯善伏兵瀼水, 雞鳴, 候其半濟, 擊殺金澄、仲武, 唯金勒遁免. 後欲興兵報仇, 辛讜遣人持牛酒音樂解和, 並遺其母衣服. 母, 賢者也, 讓其子曰：「節度使持物與獠母, 非結好也, 以汝爲吾子. 前日兵敗龕水, 士卒略盡, 不自悔, 復欲動衆, 兵忿者必敗, 吾將囚爲官老婢矣.」金勒感寤, 爲罷兵.

贊曰：唐北禽頡利, 西滅高昌、焉耆, 東破高麗、百濟, 威制夷狄, 方策所未有也. 交州, 漢之故封, 其外瀕海諸蠻, 無廣土堅城可以居守, 故中國兵未嘗至. 及唐稍弱, 西原、黃洞繼爲邊害, 垂百餘年. 及其亡也, 以南詔. 《詩》曰：「惠此中國, 以綏四方.」不以夷狄先諸夏也.

列傳第一百四十八上

奸臣上

許敬宗, 字延族, 杭州新城人. 父善心, 仕隋爲給事中. 敬宗幼善屬文, 大業中舉秀才中第, 調淮陽書佐, 俄直謁者台, 奏通事舍人事. 善心爲宇文化及所殺, 敬宗哀請得不死, 去依李密爲記室. 武德初, 補漣州別駕. 太宗聞其名, 召署文學館學士. 貞觀中, 除著作郎, 兼修國史, 喜謂所親曰：「仕宦不爲著作, 無以成門戶.」俄改中書舍人. 文德皇后喪, 群臣衰服, 率更令歐陽詢貌丑異, 敬宗侮笑自如, 貶洪州司馬. 累轉給事中, 復修史, 以勞封高陽縣男, 檢校黃門侍郎. 高宗在東宮, 遷太子右庶子. 高麗之役, 太子監國定州, 敬宗與高士廉典機劇. 岑文本卒, 帝驛召敬宗, 以本官檢校中書侍郎. 駐蹕山破賊, 命草詔馬前, 帝愛其藻警, 由是專掌誥令.

初, 太子承乾廢, 官屬張玄素、令狐德棻、趙弘智、裴宣機、蕭鈞皆除名爲民, 不復用. 敬宗爲言玄素等以直言被嫌忌, 今一概被罪, 疑洗宥有所未至. 帝悟, 多所甄復. 高宗即位, 遷禮部尚書. 敬宗饕遝, 遂以女嫁蠻酋馮盎子, 多私所聘. 有司劾舉, 下除鄭州刺史. 俄復官, 爲弘文館學士.

帝將立武昭儀, 大臣切諫, 而敬宗陰揣帝私, 即妄言曰：「田舍子剩獲十斛麥, 尚欲更故婦. 天子富有四海, 立一後, 謂之不可, 何哉?」帝意遂定. 王後廢, 敬宗請削後家官爵, 廢太子忠而立代王, 遂兼太子賓客. 帝得所欲, 故詔敬宗待詔武德殿西闥. 頃拜侍中, 監修國史, 爵郡公.

帝嘗幸故長安城, 按蹕裴回, 視古區處, 問侍臣：「秦、漢以來幾君都此?」敬宗曰：「秦居咸陽, 漢惠帝始城之. 其後苻堅、姚萇、宇文周居之.」帝復問：「漢武開昆明池實何年?」對曰：「元狩三年, 將伐昆明, 實爲此池以肄戰.」帝乃詔與弘文學士討古宮室故區, 具條以聞. 進中書令, 仍守侍中. 敬宗於立後有助力, 知後鉗戾, 能固主以久己權, 乃陰連後謀逐韓瑗、來濟、褚遂良, 殺梁王、長孫無忌、上官儀, 朝廷重足事之, 威寵熾灼, 當時莫與比. 改右相, 辭疾, 拜太子少師、同東西台三品. 年老, 不任趨步, 特詔與司空李勣朝朔日, 聽乘小馬至內省.

帝東封泰山, 以敬宗領使. 次濮陽, 帝問竇德玄：「此謂帝丘, 何也?」德玄不對. 敬宗儳曰：「臣能知之. 昔帝顓頊始居此地, 以王天下. 其後夏後相因之, 爲寒浞所滅. 後緡方侲, 逃出自竇, 在此地也. 後昆吾氏因之, 而爲夏伯. 昆吾既衰, 湯滅之. 其頌曰：『韋、顧既伐, 昆吾、夏桀』是也. 至春秋時, 衛成公自楚丘徙居之, 《左氏》稱『相奪予享』, 以舊地也. 由顓頊所居, 故曰帝丘. 臣聞有德者啟其國土, 失道者則喪其疆宇. 自古大都美國, 居者不一姓, 故有國家者不可不慎也.」帝曰：「《書》稱『浮於濟、漯』, 今濟與漯斷不相屬, 何故而然?」對曰：「夏禹道沇水東流爲濟, 入于河. 今自漯至溫而入河, 水自此洑地過河而南, 出爲滎；又洑而至曹、濮, 散出於地, 合而東, 汶水自南入之, 所謂『泆爲滎, 東出於陶丘北, 又東會於汶』是也. 古者五行皆有官, 水官不失職, 則能辨味與色. 潛而出, 合而更分, 皆能識之.」帝曰：「天下洪流巨穀, 不載祀典, 濟甚細而在四瀆, 何哉?」對曰：「瀆之言獨也. 不因餘水, 獨能赴海者也. 且天有五星, 運而爲四時；地有五嶽, 流而爲四瀆；人有五事, 用而爲四支. 五, 陽數也；四, 陰數也, 有奇偶、陰陽焉. 陽者光曜, 陰者晦昧, 故辰隱而難見. 濟潛流屢絕, 狀雖微細, 獨而尊也.」帝曰：「善.」敬宗退, 矜曰：「大臣不可無學, 向德玄不能對, 吾恥之.」德玄聞之, 不屑曰：「人各有能. 不強所不知, 吾所能也.」李勣曰：「敬宗多聞, 美矣；竇之不強, 不亦善乎?」 初, 《高祖、太宗實錄》, 敬播所撰, 信而詳. 及敬宗身爲國史, 竄改不平, 專出己私. 始虞世基與善心同遭賊害, 封德彝常曰：「昔吾見世基死, 世南匍匐請代；善心死, 敬宗蹈舞求生.」世爲口實, 敬宗銜憤. 至立《德彝傳》, 盛誣以惡. 敬宗子娶尉遲敬德女孫, 而女嫁錢九隴子. 九隴, 本高祖隸奴也, 爲虛立門閥功狀, 至與劉文靜等同傳. 太宗賜長孫無忌《威鳳賦》, 敬宗猥稱賜敬德. 蠻酋龐孝泰率兵從討高麗, 賊笑其懦, 襲破之. 敬宗受其金, 乃稱「屢破賊, 唐將言驍勇者唯蘇定方與孝泰, 曹繼叔、劉伯英出其下遠甚.」 然知貞觀後, 論次諸書, 自晉盡隋, 及《東殿新書》、《西域圖志》、《姓氏錄》、《新禮》等數十種皆敬宗總知之, 賞賚不勝紀.

敬宗營第舍華僭, 至造連樓, 使諸妓走馬其上, 縱酒奏樂自娛. 嬖其婢, 因以繼室, 假姓虞. 子昂烝之, 敬宗怒黜虞, 奏斥昂嶺外, 久乃表還.

咸亨初, 以特進致仕, 仍朝朔望, 續其俸祿. 卒, 年八十一. 帝爲舉哀, 詔百官哭其第, 冊贈開府儀同三司、揚州大都督, 陪葬昭陵. 太常博士袁思古議：「敬宗棄子荒徼, 女嫁蠻落, 謚曰繆.」其孫彥伯訴思古有嫌, 詔更議. 博士王福畤曰：「何曾忠而孝, 以食日萬錢謚繆丑, 況敬宗忠孝兩棄, 飲食男女之累過之.」執不改. 有詔尚書省雜議, 更謚曰恭.

彥伯, 昂子也, 頗有文. 敬宗晚年不復下筆, 凡大典冊悉彥伯爲之. 嘗戲昂曰：「吾兒不及若兒.」答曰：「渠父不如昂父.」後又納婢譖, 奏流彥伯嶺表, 遇赦還, 累官太子舍人. 既與思古有憾, 欲邀擊諸路, 思古曰：「吾爲先子報仇耳.」彥伯慚而止.

垂拱中, 詔敬宗配饗高宗廟廷.

李義府, 瀛州饒陽人. 其祖嘗爲射洪丞, 因客永泰. 貞觀中, 李大亮巡察劍南, 表義府才, 對策中第, 補門下省典儀. 劉洎、馬周更薦之, 太宗召見, 轉監察御史, 詔侍晉王. 王爲太子, 除舍人、崇賢館直學士, 與司議郎來濟俱以文翰顯, 時稱「來李.」 獻《承華箴》, 末云：「佞諛有類, 邪巧多方. 其萌不絕, 其害必彰.」義府方諂事太子, 而文致若讜直者, 太子表之, 優詔賜帛.

高宗立, 遷中書舍人, 兼修國史, 進弘文館學士. 爲長孫無忌所惡, 奏斥壁州司馬. 詔未下, 義府問計於舍人王德儉. 德儉者, 許敬宗甥, 癭而智, 善揣事, 因曰：「武昭儀方有寵, 上欲立爲後, 畏宰相議, 未有以發之. 君能建白, 轉禍於福也.」義府即代德儉直夜, 叩閣上表, 請廢後立昭儀. 帝悅, 召見與語, 賜珠一斗, 停司馬詔書, 留復侍. 武後已立, 義府與敬宗、德儉及御史大夫崔義玄、中丞袁公瑜、大理正侯善業相推轂, 濟其奸, 誅棄骨鯁大臣, 故後得肆志攘取威柄, 天子斂衽矣.

義府貌柔恭, 與人言, 嬉怡微笑, 而陰賊褊忌著於心, 凡忤意者, 皆中傷之, 時號義府「笑中刀.」 又以柔而害物, 號曰「人貓」.

永徽六年, 拜中書侍郎、同中書門下三品, 封廣平縣男, 又兼太子右庶子, 爵爲侯. 洛州女子淳於以奸系大理, 義府聞其美, 屬丞畢正義出之, 納以爲妾. 卿段竇玄以狀聞. 詔給事中劉仁軌、侍御史張倫鞫治. 義府且窮, 逼正義縊獄中以絕始謀. 侍御史王義方廷劾, 義府不引咎, 三叱之, 然後趨出. 義方極陳其惡, 帝陰德義府, 故貸不問, 爲抑義方, 逐之. 未幾進中書令, 檢校御史大夫, 加太子賓客, 更封河間郡公, 詔造私第. 諸子雖褓負皆補清官.

初, 杜正倫爲黃門侍郎, 義府才典儀. 及同輔政, 正倫恃先進不相下, 密與中書侍郎李友益圖去義府, 反爲所誣, 交訟帝前. 帝兩黜之, 正倫爲橫州刺史, 義府普州刺史, 流友益峰州. 明年, 召爲吏部尚書、同中書門下三品. 母喪免, 奪喪爲司列太常伯、同東西台三品. 更葬其先永康陵側, 役縣人牛車輸土築墳, 助役者凡七縣, 高陵令不勝勞而死. 公卿爭賵遺. 葬日, 詔御史節哭. 送車從騎相銜, 帷帟奠帳自灞橋屬三原七十里不絕, 轜輴芻偶, 僭侈不法, 人臣送葬之盛無與比者. 殷王出閣, 又兼府長史, 稍遷右相.

義府已貴, 乃言系出趙郡, 與諸李敘昭穆, 嗜進者往往尊爲父兄行. 給事中李崇德引與同譜, 既謫普州, 亟削去, 義府銜之, 及復當國, 傅致其罪, 使自殺於獄. 貞觀中, 高士廉、韋挺、岑文本、令狐德棻修《氏族志》, 凡升降, 天下允其議, 於是州藏副本以爲長式. 時許敬宗以不載武後本望, 義府亦恥先世不見敘, 更奏刪正. 委孔志約、楊仁卿、史玄道、呂才等定其書, 以仕唐官至五品皆升士流. 於是兵卒以軍功進者, 悉入書限, 更號《姓氏錄》, 縉紳共嗤靳之, 號曰「勳格.」 義府奏悉收前志燒絕之. 自魏太和中定望族, 七姓子孫迭爲婚姻, 後雖益衰, 猶相誇尚. 義府爲子求婚不得, 遂奏一切禁止.

既主選, 無品鑒才, 而溪壑之欲, 惟賄是利, 不復銓判, 人人咨訕. 又母、妻、諸子賣官市獄, 門如沸湯. 自永徽後, 御史多制授, 吏部雖有調注, 至門下覆不留. 義府乃自注御史、員外、通事舍人, 有司不敢卻. 帝嘗從容戒義府曰：「聞卿兒子女婿橈法多過失, 朕爲卿掩覆, 可少勖之.」義府內倚後, 揣群臣無敢白其罪者, 不虞帝之知, 乃勃然變色, 徐曰：「誰爲陛下道此?」帝曰：「何用問我所從得邪！」義府謷然不謝, 徐引去, 帝由是不悅.

會術者杜元紀望義府第有獄氣, 曰：「發積錢二千萬, 可以厭勝.」義府信之, 裒索殊急. 居母喪, 朔望給告, 即羸服與元紀出野, 馮高窺覘災眚, 衆疑其有異謀. 又遣子津召長孫延, 謂曰：「吾爲子得一官.」居五日, 延拜司津監, 索謝錢七十萬. 右金吾倉曹參軍楊行穎白其贓, 詔司刑太常伯劉祥道與三司雜訊, 李勣監按, 有狀, 詔除名, 流巂州, 子率府長史洽、千牛備身洋及婿少府主簿柳元貞並流廷州, 司議郎津流振州, 朝野至相賀. 三子及婿尤凶肆, 既敗, 人以爲誅「四凶.」 或作《河間道元帥劉祥道破銅山大賊李義府露布》, 榜於衢. 乾封元年大赦, 獨流人不許還, 義府憤恚死, 年五十三. 自其斥, 天下憂且復用, 比死, 內外乃安.

上元初, 赦妻子還洛陽. 如意中, 贈義府揚州大都督, 崔義玄益州大都督, 王德儉、袁公瑜魏、相二州刺史, 各賜實封. 睿宗立, 詔停. 少子湛, 見《李多祚傳》.

傅遊藝, 衛州汲人. 載初初, 由合宮主簿再遷左補闕. 武後奪政, 即上書詭說符瑞, 勸後當革姓以明受命. 後悅, 擢給事中. 閱三月, 進同鳳閣鸞台平章事, 即拜鸞台侍郎. 後乃黜唐稱周, 廢唐宗廟, 自稱皇帝, 賜遊藝姓武氏, 以兄神童爲冬官尚書. 遊藝嘗夢登湛露殿, 既寤, 以語所親. 有告其謀反者, 下獄自殺, 以五品禮葬之.

初, 遊藝探後旨, 誣殺宗室, 復請發六道使, 後卒用其言. 萬國俊等既出, 天下被其酷. 遊藝起一歲, 賜袍自青及紫, 人號「四時仕宦.」 然歲中即敗, 前古少其比云.

李林甫, 長平肅王叔良曾孫. 初爲千牛直長, 舅薑晈愛之. 開元初, 遷太子中允. 源乾曜執政, 與晈爲姻家, 而乾曜子爲林甫求司門郎中, 乾曜素薄之, 曰：「郎官應得才望, 哥奴豈郎中材邪?」哥奴, 林甫小字也. 即授以諭德, 累擢國子司業. 宇文融爲御史中丞, 引與同列, 稍曆刑、吏部侍郎. 初, 吏部置長名榜, 定留放. 寧王私謁十人, 林甫曰：「願絀一人以示公.」遂榜其一, 曰：「坐王所囑, 放冬集.」 時武惠妃寵傾後宮, 子壽王、盛王尤愛. 林甫因中人白妃, 願護壽王爲萬歲計, 妃德之. 侍中裴光庭夫人, 武三思女, 嘗私林甫, 而高力士本出三思家. 及光庭卒, 武請力士以林甫代爲相. 力士未敢發, 而帝因蕭嵩言, 自用韓休. 方具詔, 武擿語林甫, 使爲休請. 休既相, 重德林甫, 而與嵩有隙, 乃薦林甫有宰相才, 妃陰助之, 即拜黃門侍郎. 尋爲禮部尚書、同中書門下三品, 再進兵部尚書.

皇太子、鄂王、光王被譖, 帝欲廢之. 張九齡切諫, 帝不悅. 林甫惘然, 私語中人曰：「天子家事, 外人何與邪?」二十四年, 帝在東都, 欲還長安. 裴耀卿等建言：「農人場圃未畢, 須冬可還.」林甫陽蹇, 獨在後. 帝問故, 對曰：「臣非疾也, 願奏事. 二都本帝王東西宮, 車駕往幸, 何所待時? 假令妨農, 獨赦所過租賦可也.」帝大悅, 即駕而西. 始九齡繇文學進, 守正持重, 而林甫特以便佞, 故得大任, 每嫉九齡, 陰害之. 帝欲進朔方節度使牛仙客實封, 九齡謂林甫：「封賞待名臣大功, 邊將一上最, 可遽議? 要與公固爭.」林甫然許. 及進見, 九齡極論, 而林甫抑嘿, 退又漏其言. 仙客明日見帝, 泣且辭. 帝滋欲賞仙客, 九齡持不可. 林甫爲人言：「天子用人, 何不可者?」帝聞, 善林甫不專也. 由是益疏薄九齡, 俄與耀卿俱罷政事, 專任林甫, 相仙客矣. 初, 三宰相就位, 二人磬折趨, 而林甫在中, 軒驁無少讓, 喜津津出眉宇間. 觀者竊言：「一雕挾兩兔.」少選, 詔書出, 耀卿、九齡以左右丞相罷, 林甫嘻笑曰：「尚左右丞相邪?」目恚而送乃止, 公卿爲戰栗. 於是林甫進兼中書令. 帝卒用其言, 殺三子, 天下冤之. 大理卿徐嶠妄言：「大理獄殺氣盛, 鳥雀不敢棲. 今刑部斷死, 歲才五十八, 而烏鵲巢獄戶, 幾至刑措.」群臣賀帝, 而帝推功大臣, 封林甫晉國公, 仙客豳國公.

及帝將立太子, 林甫探帝意, 數稱道壽王, 語秘不傳, 而帝意自屬忠王, 壽王不得立. 太子既定, 林甫恨謀不行, 且畏禍, 乃陽善韋堅. 堅, 太子妃兄也. 使任要職, 將覆其家, 以搖東宮. 乃構堅獄, 而太子絕妃自明, 林甫計黜. 杜良娣之父有鄰與婿柳勣不相中, 勣浮險, 欲助林甫, 乃上有鄰變事, 捕送詔獄賜死. 逮引裴敦復、李邕等, 皆林甫素忌惡者, 株連殺之. 太子亦出良娣爲庶人. 未幾, 擿濟陽別駕魏林, 使誣河西節度使王忠嗣欲擁兵佐太子. 帝不信, 然忠嗣猶斥去. 林甫數曰：「太子宜知謀.」帝曰：「吾兒在內, 安得與外人相聞? 此妄耳！」林甫數危太子, 未得志, 一日從容曰：「古者立儲君必先賢德, 非有大勳力於宗稷, 則莫若元子.」帝久之曰：「慶王往年獵, 爲豽傷面甚.」答曰：「破面不愈於破國乎?」帝頗惑, 曰：「朕徐思之.」然太子自以謹孝聞, 內外無槊言, 故飛語不得入, 帝無所發其猜.

林甫善刺上意, 時帝春秋高, 聽斷稍怠, 厭繩檢, 重接對大臣, 及得林甫, 任之不疑. 林甫善養君欲, 自是帝深居燕適, 沈蠱衽席, 主德衰矣. 林甫每奏請, 必先餉遺左右, 審伺微旨, 以固恩信, 至饔夫御婢皆所款厚, 故天子動靜必具得之. 性陰密, 忍誅殺, 不見喜怒. 面柔令, 初若可親, 既崖阱深阻, 卒不可得也. 公卿不由其門而進, 必被罪徙；附離者, 雖小人且爲引重. 同時相若九齡、李適之皆遭逐；至楊慎矜、張瑄、盧幼臨、柳升等緣坐數百人, 並相繼誅. 以王鉷、吉溫、羅希奭爲爪牙, 數興大獄, 衣冠爲累息. 適之子霅嘗盛具召賓客, 畏林甫, 乃終日無一人往者. 林甫有堂如偃月, 號月堂. 每欲排構大臣, 即居之, 思所以中傷者. 若喜而出, 即其家碎矣. 子岫爲將作監, 見權勢熏灼, 惕然懼, 常從遊後園, 見輦重者, 跪涕曰：「大人居位久, 枳棘滿前, 一旦禍至, 欲比若人可得乎?」林甫不樂曰：「勢已然, 可奈何?」 時帝詔天下士有一藝者得詣闕就選, 林甫恐士對詔或斥己, 即建言：「士皆草茅, 未知禁忌, 徒以狂言亂聖聽, 請悉委尚書省長官試問.」使御史中丞監總, 而無一中程者. 林甫因賀上, 以爲野無留才. 俄兼隴右、河西節度使. 改右相, 罷節度, 加累開府儀同三司, 實封戶三百.

咸寧太守趙奉璋得林甫隱惡二十條, 將言之, 林甫諷御史捕系奉璋, 劾妖言, 抵死；著作郎韋子春坐厚善貶. 帝嘗大陳樂勤政樓, 既罷, 兵部侍郎盧絢按轡絕道去, 帝愛其愬藉, 稱美之. 明日林甫召絢子曰：「尊府素望, 上欲任以交、廣, 若憚行, 且當請老.」絢懼, 從之. 因出爲華州刺史, 俄授太子員外詹事, 絢繇是廢. 於時有以材譽聞者, 林甫護前, 皆能得於天子抑遠之, 故在位恩寵莫比. 凡御府所貢遠方珍鮮, 使者傳賜相望. 帝食有所甘美, 必賜之. 嘗詔百僚閱歲貢於尚書省, 既而舉貢物悉賜林甫, 輦致其家. 從幸華清宮, 給御馬、武士百人、女樂二部. 薛王別墅勝麗甲京師, 以賜林甫, 它邸第、田園、水磑皆便好上腴. 車馬衣服侈靡, 尤好聲伎. 侍姬盈房, 男女五十人. 故事, 宰相皆元功盛德, 不務權威, 出入騎從簡寡, 士庶不甚引避. 林甫自見結怨者衆, 憂刺客竊發, 其出入, 廣騶騎, 先驅百步, 傳呼何衛, 金吾爲清道, 公卿辟易趨走. 所居重關復壁, 絡版甃石, 一夕再徙, 家人亦莫知也. 或帝不朝, 群司要官悉走其門, 台省爲空. 左相陳希烈雖坐府, 卒無人入謁.

林甫無學術, 發言陋鄙, 聞者竊笑. 善苑咸、郭慎微, 使主書記. 然練文法, 其用人非諂附者一以格令持之, 故小小綱目不甚亂, 而人憚其威權. 久之, 又兼安西大都護、朔方節度使. 俄兼單于副大都護, 以朔方副使李獻忠反, 讓還節度.

始厚王鉷, 爲盡力. 及鉷敗, 詔宰相治狀, 林甫大懼, 不敢面鉷, 獄具署名, 亦無所申救. 因以楊國忠代爲御史大夫. 林甫薄國忠材孱, 無所畏, 又以貴妃故善之. 及是權益盛, 貴震天下, 始交惡若仇敵. 然國忠方兼劍南節度使, 而南蠻入寇, 林甫因建遣之鎮, 欲離間之. 國忠入辭, 帝曰：「處置且訖, 亟還, 指日待卿.」林甫聞之憂懣. 是時已屬疾, 稍侵. 會帝幸溫湯, 詔以馬輿從, 御醫珍膳繼至, 詔旨存問, 中官護起居. 病劇, 巫者視疾云：「見天子當少間.」帝欲視之, 左右諫止. 乃詔林甫出廷中, 帝登降聖閣, 舉絳巾招之. 林甫不能興, 左右代拜. 俄而國忠至自蜀, 謁林甫床下, 垂涕托後事, 因不食卒. 諸子護還京發喪, 贈太尉、揚州大都督.

林甫居相位凡十九年, 固寵市權, 蔽欺天子耳目, 諫官皆持祿養資, 無敢正言者. 補闕杜璡再上書言政事, 斥爲下邽令. 因以語動其餘曰：「明主在上, 群臣將順不暇, 亦何所論? 君等獨不見立仗馬乎, 終日無聲, 而飫三品芻豆；一鳴, 則黜之矣. 後雖欲不鳴, 得乎?」由是諫爭路絕.

貞觀以來, 任蕃將者如阿史那社爾、契苾何力皆以忠力奮, 然猶不爲上將, 皆大臣總制之, 故上有餘權以制於下. 先天、開元中, 大臣若薛訥、郭元振、張嘉貞、王晙、張說、蕭嵩、杜暹、李適之等, 自節度使入相天子. 林甫疾儒臣以方略積邊勞, 且大任, 欲杜其本, 以久己權, 即說帝曰：「以陛下雄材, 國家富強, 而夷狄未滅者, 繇文吏爲將, 憚矢石, 不身先. 不如用蕃將, 彼生而雄, 養馬上, 長行陣, 天性然也. 若陛下感而用之, 使必死, 夷狄不足圖也.」帝然之, 因以安思順代林甫領節度, 而擢安祿山、高仙芝、哥舒翰等專爲大將. 林甫利其虜也, 無入相之資, 故祿山得專三道勁兵, 處十四年不徙, 天子安林甫策, 不疑也, 卒稱兵蕩覆天下, 王室遂微.

初, 林甫夢人皙而髯, 將逼己. 寤而物色, 得裴寬類所夢, 曰：「寬欲代我.」因李適之黨逐之. 其後□易國忠代林甫, 貌類寬云. 國忠素銜林甫, 及未葬, 陰諷祿山暴其短. 祿山使阿布思降將入朝, 告林甫與思約爲父子, 有異謀. 事下有司, 其婿楊齊宣懼, 妄言林甫厭祝上, 國忠劾其奸. 帝怒, 詔林甫淫祀厭勝, 結叛虜, 圖危宗社, 悉奪官爵, 斫棺剔取含珠金紫, 更以小槥, 用庶人禮葬之；諸子司儲郎中儒、太常少卿嶼及岫等悉徙嶺南、黔中, 各給奴婢三人, 籍其家；諸婿若張博濟、鄭平、杜位、元捴, 屬子復道、光, 皆貶官.

博濟亦憸薄自肆. 爲戶部郎中, 部有考堂, 天下歲會計處, 博濟廢爲員外郎中聽事, 壯偉華敞, 供擬豐侈至千品；別取都水監地爲考堂, 擅費諸州籍帳錢不貲, 有司不敢言.

帝之幸蜀也, 給事中裴士淹以辯學得幸. 時肅宗在鳳翔, 每命宰相, 輒啟聞. 及房琯爲將, 帝曰：「此非破賊才也. 若姚元崇在, 賊不足滅.」至宋璟, 曰：「彼賣直以取名耳.」因曆評十餘人, 皆當. 至林甫, 曰：「是子妒賢疾能, 舉無比者.」士淹因曰：「陛下誠知之, 何任之久邪?」帝默不應.

至德中, 兩京平, 大赦, 唯祿山支黨及林甫、楊國忠、王鉷子孫不原. 天寶時, 嘗鏤玉爲玄元皇帝及玄宗、肅宗像於太清宮, 復琢林甫、陳希烈像列左右序. 代宗時, 或言：「林甫陰險, 嘗不利先帝, 宗廟幾危, 奈何留像至今?」有詔瘞宮中. 廣明初, 盧攜爲太清宮使, 發地得其像, 輦送京兆毀之云.

陳希烈者, 宋州人. 博學, 尤深黃老, 工文章. 開元中, 帝儲思經義, 自褚無量、元行沖卒, 而希烈與康子元、馮朝隱進講禁中, 其應答詔問, 敷盡微隱, 皆希烈爲之章句. 累遷中書舍人, 十九年爲集賢院學士, 進工部侍郎, 知院事. 帝有所撰述, 希烈必助成之. 遷門下侍郎.

天寶元年, 有神降丹鳳門, 以爲老子告錫靈符, 希烈因是上言：「臣侍演《南華真經》至七篇, 陛下顧曰：『此言養生, 朕既悟其術, 而《德充符》詎無非常應哉? 』臣稽首對：『陛下德充於內, 符應於外, 必有絕瑞表之.』今靈符降錫, 與帝意合, 宜示史官, 著顯祥, 摛照無窮.」其媮佞類如此. 俄兼崇玄館大學士, 封臨潁侯.

林甫顓朝, 苟用可專制者, 引與共政. 以希烈柔易, 且帝眷之厚, 乃薦之. 五載, 進同中書門下平章事, 遷左丞相兼兵部尚書, 許國公, 又兼秘書省圖書使, 寵與林甫侔. 林甫居位久, 其陰詭雖足自固, 亦希烈左右焉. 楊國忠執政, 素忌之, 希烈引避, 國忠即薦韋見素代相, 罷爲太子太師. 希烈失職, 內忽忽無所賴. 及祿山盜京師, 遂與達奚珣等偕相賊. 後論罪當斬, 肅宗以上皇素所遇, 賜死於家.

列傳第一百四十八下

奸臣下

盧杞, 字子良. 父弈, 見《忠義傳》. 杞有口才, 體陋甚, 鬼貌藍色, 不恥惡衣菲食, 人未悟其不情, 咸謂有祖風節. 藉廕爲清道率府兵曹參軍, 仆固懷恩辟朔方府掌書記, 病免. 補鴻臚丞, 出爲忠州刺史. 上謁節度府衛伯玉, 伯玉不喜, 乃謝歸. 稍遷吏部郎中, 爲虢州刺史. 奏言虢有官豕三千爲民患. 德宗曰：「徙之沙苑.」杞曰：「同州亦陛下百姓, 臣謂食之便.」帝曰：「守虢而憂它州, 宰相材也.」詔以豕賜貧民, 遂有意柄任矣. 俄召爲御史中丞, 論奏無不合. 逾年遷大夫, 不閱旬, 擢門下侍郎、同中書門下平章事.

既得志, 險賊浸露. 賢者媢, 能者忌, 小忤己, 不傅死地不止. 將大樹威, 脅衆市權爲自固者. 楊炎與杞俱輔政, 炎鄙杞才下, 不悅, 未半歲, 譖罷炎. 時大理卿嚴郢與炎有隙, 即擢郢御史大夫以自助, 炎卒逐死. 張鎰材裕忠懿, 帝所倚愛, 未有以間. 會隴右用兵, 杞乃見帝, 偽請行, 帝不可, 即薦鎰守鳳翔. 既又惡郢. 時幽州硃滔與泚有違言, 誣其軍司馬蔡廷玉間鬩, 請殺之. 俄而滔反, 帝欲斥之以悅滔, 下御史鄭詹按狀, 貶柳州司戶參軍, 敕吏護送. 廷玉疑送滔所, 因自沈於河. 杞奏, 恐泚疑爲詔所殺, 願下詹三司雜治, 並劾大夫郢. 初, 詹善張鎰, 每伺杞間, 獨詣鎰, 杞知之. 它日伺詹來, 即徑至鎰便坐. 詹趨避, 杞遽及機事, 鎰不得已, 曰：「鄭侍御在.」杞陽驚曰：「向所言, 非外所得聞.」至是並按. 有詔詹杖死, 流郢費州. 杜佑判度支, 帝尤寵禮. 杞短毀百緒, 訖貶蘇州刺史. 李希烈反, 杞素惡顏真卿挺正敢言, 即令宣慰其軍, 卒爲賊害. 故宰相李揆有雅望, 畏復用, 遣爲吐蕃會盟使, 卒於行. 李洧以徐州降, 有所經略, 使人誤先白鎰, 杞怒, 沮解之, 不使有功. 其狙害隱毒, 天下無不痛憤, 以杞得君, 故不敢言.

是時兵屯河南、北, 挐不解, 財用日急. 於是度支條軍所仰給, 月費緡百餘萬, 而藏錢才支三月. 杞乃以戶部侍郎趙贊判度支, 其黨韋都賓等建言：「商賈儲錢千萬, 聽自業；過千萬者, 貣其贏以濟軍. 軍罷, 約取償於官.」帝許之. 京兆暴責其期, 校吏頸大搜廛裏, 疑占列不盡, 則笞掠之, 人不勝冤, 自殞溝瀆者相望, 京師囂然不闋日. 然悉田宅奴婢之直, 緡止八十萬. 又僦、質舍、居貿粟者, 四貣其一, 僅至二百萬. 而長安爲閉肆, 民皆邀宰相祈訴. 杞無以諭, 驅而去. 帝知民愁忿, 而所得不足給師, 罷之. 贊術窮, 於是間架、除陌之暴縱矣. 其法：屋二架爲間, 差稅之, 上者二千, 中千, 下五百, 吏執籌入第室計之, 隱不盡, 率二架抵罪, 告者以錢五萬畀之. 凡公私貿易, 舊法率千錢算二十, 請加五十, 主儈注所售, 入其算有司；其自相市, 爲私籍自言, 隱不盡, 率千錢沒二萬, 告者以萬錢畀之. 由是主儈得操其私以爲奸, 公上所入常不得半, 而恨誹之聲滿天下. 及涇師亂, 呼於市曰：「不奪而商人僦質矣, 不稅而間架、除陌矣！」其倡和造作以召怨挻亂, 皆杞爲之.

帝出奉天, 杞與關播從. 後數日, 崔寧自賊中來, 以播遷事指杞, 杞即誣寧反, 帝殺之. 靈武杜希全率鹽、夏二州士六千來赴, 帝議所從道, 杞請道漠穀. 渾瑊曰：「不然, 彼多險, 且爲賊乘, 不如道乾陵北, 逾雞子堆而屯, 與爲掎角, 賊可破矣.」帝從杞議, 賊果拒隘, 兵不得入, 奔還邠州.

李懷光自河北還, 數破賊, 泚解去. 或謂王翃、趙贊曰：「聞懷光嘗斥宰相不能謀, 度支賦斂重, 而京兆刻損軍賜, 宜誅之以謝天下. 方懷光有功, 上必聽用其言, 公等殆矣！」二人以白杞. 杞懼, 即譎帝曰：「懷光勳在宗社, 賊憚之破膽, 今因其威, 可一舉而定. 若許來朝, 則犒賜留連, 賊得裒整殘餘爲完守計, 圖之實難, 不如席勝使平京師, 破竹之勢也.」帝然之. 詔懷光無朝, 進屯便橋. 懷光自以千里勤難, 有大功, 爲奸臣沮間, 不一見天子, 內怏怏無所發, 遂謀反, 因暴言杞等罪惡. 士議嘩沸, 皆指目杞, 帝始寤, 貶爲新州司馬.

始, 帝即位, 以崔祐甫爲相, 專以道德導主意, 故建中初綱紀張設, 赫然有貞觀風. 及杞相, 乃諷帝以刑名繩天下, 亂敗踵及. 其陰害矯譎, 雖國屯主辱, 猶謷然肆爲之. 後雖斥, 然帝念之不衰. 及興元赦令, 俄徙吉州長史. 杞乃曰：「上必復用我.」貞元元年, 詔拜饒州刺史. 給事中袁高當行詔書, 不肯草, 白宰相曰：「杞反易天常, 使萬乘播遷, 幸赦不誅, 又委大州, 失天下望.」宰相不悅, 乃召它舍人作制, 高固執不得下. 於是諫臣趙需、裴佶、宇文炫、盧景亮、張薦等衆對, 極言杞罪四海共棄, 今復用之, 忠臣寒膺, 良士痛骨, 必且階禍. 其言懇到. 帝語宰相曰：「授杞小州可乎?」李勉曰：「陛下與大州亦無難, 如四方之謗何?」乃詔爲澧州別駕. 後散騎常侍李泌見, 帝曰：「高等論杞事, 朕可之矣！」泌頓首賀曰：「比日外謂陛下漢之桓、靈, 今乃知堯、舜主也.」帝喜. 杞遂死澧州.

初, 尚父郭子儀病甚, 百官造省, 不屏姬侍. 及杞至, 則屏之, 隱幾而待. 家人怪問其故, 子儀曰：「彼外陋內險, 左右見必笑, 使後得權, 吾族無類矣！」 崔胤, 字垂休, 宰相慎由子也. 擢進士第, 累遷中書舍人、御史中丞. 喜陰計, 附離權強, 其外自處若簡重, 而中險譎可畏. 崔昭緯屢薦之, 由戶部侍郎同中書門下平章事. 方王珙兄弟爭河中, 以胤爲節度使, 不得赴, 半歲, 復以中書侍郎留輔政. 及昭緯以罪誅, 罷爲武安節度使. 陸扆當國, 時王室不競, 南、北司各樹黨結籓鎮, 內相淩脅. 胤素厚硃全忠, 委心結之. 全忠爲言胤有功, 不宜處外, 故還相而逐扆.

光化初, 昭宗至自華, 務安反側, 而胤陰爲全忠地, 俾擅兵四討. 帝丑其行, 罷爲吏部尚書, 復倚扆以相. 會清海無帥, 因拜胤清海節度使. 始, 昭緯死, 皆王摶等白發其奸, 胤坐是賜罷, 內銜憾. 既與摶同宰相, 胤議悉去中官, 摶不助, 請徐圖之. 及是不欲外除, 即漏其語於全忠, 令露劾摶交敕使共危國, 罪當誅. 胤次湖南, 召還守司空、門下侍郎、平章事, 兼領度支、鹽鐵、戶部使, 而賜摶死, 並誅中尉宋道弼、景務修, 繇是權震天下, 雖宦官亦累息. 至是, 四拜宰相, 世謂「崔四入」.

劉季述幽帝東內, 奉德王監國, 畏全忠強, 雖深怨胤, 不敢殺, 止罷政事. 胤趣全忠以師西, 問所以幽帝狀. 全忠乃使張存敬攻河中, 掠晉、絳. 神策軍大將孫德昭常忿閹尹廢辱天子, 胤令判官石戩與遊, 乘間伺察. 德昭飲酣必泣, 胤揣得其情, 乃使戩說曰：「自季述廢天子, 天下之人未嘗忘, 武夫義臣搏手憤惋. 今謀反者特季述、仲先耳, 它人劫於威, 無與也. 君能乘此誅二豎, 復天子, 取功名乎? 即不早計, 將有無之者.」德昭感寤, 乃告以胤謀. 德昭許諾, 胤斬帶爲誓. 俄而季述、仲先誅, 以功進司徒, 不就, 復輔政, 並還使領. 帝德之, 延見或不名, 以字呼之, 寵遇無比.

天復元年, 全忠已取河中, 進逼同、華. 中尉韓全誨以胤與全忠善, 恐導之翦除君側, 乃白罷政事, 未及免, 倉卒挾帝幸鳳翔. 胤怨帝見廢, 不肯從, 召全忠以兵迎天子, 令太子太師盧渥率群臣迎全忠. 始, 全忠至華, 遣幕府裴鑄奏事. 帝不得已, 聽來朝. 至是胤爲之謀, 乃以兵迫行在. 帝下詔趣還鎮, 因詔遣渥等俱西. 全忠上表具言：「向書詔皆出宰相, 乃今知非陛下意, 爲所詿誤. 師業入關, 請得與李茂貞約釋憾以迎乘輿.」茂貞劾奏：「胤畜死士, 用度支使榷利, 令親信陳班與京兆府募兵保所居坊. 天子出次, 遣使者五輩往召, 安臥不動, 一奉表陳謝.」時帝見全忠表, 亦大恚, 因下詔顯責之, 以工部尚書罷知政事, 胤出居華州.

初, 天復後宦官尤屈事胤, 事無不咨. 每議政禁中, 至繼以燭, 請盡誅中官, 以宮人掌內司事. 韓全誨等密知之, 共於帝前求哀. 乃詔胤後當密封, 無口陳. 中官益恐, 滋欲得其謀, 乃求知書美人宗柔等內左右以刺陰事. 胤計稍露, 宦者或相泣無憀, 不自安, 劫幸之謀固矣.

居華時, 爲全忠數畫丑計. 全忠引兵還屯河中, 胤迎謁渭橋, 奉觴爲全忠壽, 自歌以箅酒. 會茂貞殺全誨等, 與全忠約和. 帝急召之, 墨詔者四、硃劄三, 皆辭疾. 及帝出鳳翔, 幸全忠軍, 乃迎謁於道, 復拜平章事, 進位司徒, 兼判六軍諸衛事, 詔徙家舍右軍, 賜帷帳器用十車. 胤遂奏：「高祖、太宗無內侍典軍, 天寶後宦人浸盛, 德宗分羽林衛爲左右神策軍, 令宦者主之, 以二千人爲率. 其後參掌機密, 至內務百司悉歸中人, 共相彌縫爲不法, 朝廷微弱, 禍始於此. 請罷左右神策、內諸司使、諸道監軍.」於是中外宦官悉誅, 天子傳導詔命, 只用宮人寵顏等.

帝之在鳳翔, 以廬光啟、蘇檢爲相, 胤皆逐殺之, 分斥從幸近臣陸扆等三十餘人, 惟裴贄孤立可制, 留與偕秉政. 帝動靜一決於胤, 無敢言者. 胤議以皇子爲元帥, 全忠副之, 示褒崇其功. 全忠內利輝王沖幼, 故胤藉以請. 帝曰：「濮王長, 若何?」還禁中, 召翰林學士韓偓以謀. 偓陰佐胤, 卒不能卻. 全忠還東, 到長樂, 群臣班辭, 胤獨至霸橋置酒, 乙夜乃還. 帝即召問：「全忠安否?」與飲, 命宮人爲舞劍曲, 戊夜乃出, 賜二宮人, 固讓乃許. 是時天子孤危, 威令盡去, 胤之劫持類如此. 進侍中、魏國公.

自鳳翔還, 揣全忠將篡奪, 顧己宰相, 恐一日及禍, 欲握兵自固, 謬謂全忠曰：「京師迫茂貞, 不可無備, 須募軍以守. 今左右龍武、羽林、神策, 播幸之餘, 無見兵. 請軍置四步將, 將二百五十人；一騎將, 將百人. 使番休遞侍.」以京兆尹鄭元規爲六軍諸衛副使, 陳班爲威遠軍使, 募卒於市. 全忠知其意, 陽相然許. 胤乃毀浮圖, 取銅鐵爲兵仗. 全忠陰令汴人數百應募, 以其子友倫入宿衛. 會爲球戲, 墜馬死, 全忠疑胤陰計, 大怒. 時傳胤將挾帝幸荊、襄, 而全忠方謀脅乘輿都洛, 懼其異議, 密表胤專權亂國, 請誅之. 即罷爲太子少傅. 全忠令其子友諒以兵圍開化坊第, 殺胤, 汴士皆突出, 市人爭投瓦礫擊其屍, 年五十一, 元規、陳班等皆死, 實天復四年正月.

胤罷凡三日死, 死十日, 全忠脅帝遷洛, 發長安居人悉東, 徹屋木自渭循河下. 老幼系路, 啼號不絕, 皆大罵曰：「國賊崔胤導全忠賣社稷, 使我及此！」先是, 全忠雖據河南, 顧強諸侯相持, 未敢決移國. 及胤間內隙, 與相結, 得梯其禍, 取朝權以成強大, 終亡天下, 胤身屠宗滅. 世言慎由晚無子, 遇異浮屠, 以術求, 乃生胤, 字緇郎. 及爲相, 其季父安潛唶曰：「吾父兄刻苦以持門戶, 終爲緇郎壞之！」 崔昭緯字蘊曜, 其先清河人. 及進士第. 至昭宗時仕浸顯, 以戶部侍郎同中書門下平章事, 居位凡八年, 累進尚書右仆射. 性險刻, 密結中人, 外連強諸侯, 內制天子以固其權. 令族人鋋事王行瑜邠寧幕府. 每它宰相建議, 或詔令有不便於己, 必使鋋密告行瑜, 使上書訾訐, 己則陰阿助之. 方是時, 帝室微, 人主若贅斿然. 始, 帝委杜讓能調兵食以討鳳翔, 昭緯方倚李茂貞、行瑜爲重, 陰得其計, 則走告之, 激使稱兵向闕, 遂殺讓能. 後又導三鎮兵殺韋昭度等. 帝性剛明, 不堪忍, 會誅行瑜, 乃罷昭緯爲右仆射. 復請硃全忠薦己, 又厚賂諸王, 爲所奏, 貶梧州司馬, 下詔條其五罪, 賜死. 行次江陵, 使者至, 斬之. 鋋亦誅.

柳璨字炤之, 公綽族孫也. 爲人鄙野, 其家不以諸柳齒. 少孤貧, 好學, 晝采薪給費, 夜然葉照書, 強記, 多所通涉. 譏訶劉子玄《史通》, 著《析微》, 時或稱之. 顏蕘判史館, 引爲直學士, 由是益知名. 遷左拾遺. 昭宗好文, 待李磎最厚, 磎死, 內常求似磎者. 或薦璨才高, 試文, 帝稱善, 擢翰林學士.

崔胤死, 昭宗密許璨宰相, 外無知者. 日暮自禁中出, 騶士傳呼宰相, 人皆大驚. 明日, 帝謂學士承旨張文蔚曰：「璨材可用, 今擢爲相, 應授何官?」對曰：「用賢不計資.」帝曰：「諫議大夫可乎?」曰：「唯唯.」遂以諫議大夫同中書門下平章事. 起布衣, 至是不四歲, 其暴貴近世所未有. 裴樞、獨孤損、崔遠皆宿望舊臣, 與同位, 頗輕之, 璨內以爲怨. 硃全忠圖篡殺, 宿衛士皆汴人, 璨一厚結之, 與蔣玄暉、張廷範尤相得. 既挾全忠, 故朝權皆歸之. 進中書侍郎、判戶部, 封河東縣男.

天祐二年, 長星出太微、文昌間, 占者曰：「君臣皆不利, 宜多殺以塞天變.」玄暉、廷範乃與璨謀殺大臣宿有望者. 璨手疏所仇媢若獨孤損等三十餘人, 皆誅死, 天下以爲冤. 全忠聞之, 不善也. 其後急於九錫, 宣徽北院使王殷者構璨等, 言其有貳, 故禮不至. 玄暉懼, 自往辨解. 全忠怒罵曰：「爾與柳璨輩沮我, 不由九錫, 作天子不得邪?」璨懼, 即脅哀帝曰：「人望歸元帥矣, 陛下宜揖讓以授終.」璨請自行, 進拜司空, 爲冊禮使, 即日進道. 及玄暉死, 而全忠恚璨背己, 貶登州刺史, 俄除名爲民, 流崖州, 尋斬之. 臨刑悔吒曰：「負國賊柳璨, 死宜矣！」弟瑀、瑊皆榜死.

玄暉者, 少賤, 不得其系著. 事硃全忠爲腹心. 昭宗東遷, 玄暉爲樞密使. 帝駐陝州, 術家言星緯不常, 且有大變, 宜須冬幸洛. 帝度全忠必篡, 命衛官高瑰持帛詔賜王建, 告以脅遷, 且言：「全忠以兵二萬治洛陽, 將盡去我左右, 君宜與茂貞、克用、行密同盟, 傳檄襄、魏、幽、鎮, 使各以軍迎我還京師.」又詔全忠：「後方娠, 須十月乃東.」全忠知帝有謀, 遣寇彥卿趣迫. 天子不得已, 遂行. 抵穀水, 全忠盡殺左右黃門、內園小兒五百人, 悉以汴兵爲衛. 初, 全忠至鳳翔, 侵邠州, 節度使楊崇本降, 質其家. 崇本妻美, 全忠與亂, 故崇本怒. 至是遣使者會克用、茂貞, 南告趙匡凝及建, 同舉兵問劫遷狀, 全忠大懼.

帝自出關, 畏不測, 常默坐流涕. 玄暉與張廷範內詗, 必以告全忠. 全忠恨帝無傳禪意, 乃謀弑以絕人望, 因令其屬李振諭玄暉. 玄暉與龍武統軍硃友恭、氏叔琮夜選勇士百人叩行在, 言有急奏, 請見帝. 宮門開, 門留十士以守. 至椒蘭院中, 夫人裴貞一啟關, 殺之, 乃趨殿下. 玄暉曰：「上安在?」昭儀季漸榮曰：「院使毋傷宅家, 寧殺我！」士持劍入, 帝聞, 遽單衣走, 環柱, 遂弑之. 漸榮以身蔽帝, 亦死. 復執後, 後求哀. 玄暉以全忠所弑者帝也, 乃釋後. 明日, 宰相請對, 日晏不出. 玄暉矯遺詔, 言帝夜與昭儀博, 爲貞一、漸榮所弑, 出二人首. 全忠自河中來朝, 振曰：「晉文帝殺高貴鄉公, 歸罪成濟. 今宜誅友恭等, 解天下謗.」全忠趨西內臨, 對嗣天子自言弑逆非本謀, 皆友恭等罪, 因泣下, 請討罪人. 是時洛城旱, 米斗直錢六百, 軍有掠糴者, 都人怨, 故因以悅衆, 執友恭、叔琮斬之. 全忠邀九錫, 玄暉自持詔趨汴言之. 還洛不淹日, 全忠矯詔收付有司車裂之, 貶爲凶逆百姓, 焚屍都門外.

廷範者, 以優人爲全忠所愛, 扈東遷爲御營使, 進金吾衛將軍、河南尹. 全忠欲以爲太常卿, 宰相裴樞持不可, 繇是樞罷去. 柳璨希旨下詔, 責中外不得妄言流品清濁, 卒用廷範太常卿. 會天子將郊, 以爲修樂縣使, 又與蘇楷等駁昭宗謚. 全忠恚九錫緩也, 王殷譖其與璨等祀天祁延唐祚, 及玄暉死、璨誅, 即貶廷範萊州司戶參軍, 軒於河南市.

叔琮亦汴州人, 中和末隸感化軍, 以騎士奮, 性沈壯有膽力. 從全忠擊黃巢陳、許間, 名右諸將, 得爲親校. 與時溥、硃宣戰, 以多累表檢校尚書右仆射, 爲宿州刺史. 攻趙匡凝於襄陽, 不克. 又與李克用戰洹水, 遷曹州刺史. 天復初, 拔澤、潞, 擊太原, 授晉慈觀察使. 全忠屯鳳翔, 克用襲絳州, 攻臨汾, 叔琮以二壯士類沙陀者牧馬於原, 與克用軍偕行, 伺隙各禽一虜還. 克用大驚, 疑有伏, 遂退屯蒲. 會硃友寧以兵三萬來援, 叔琮曰：「賊遁矣, 無以立功.」乃潛師夜獵遊騎, 殺數百, 進破其壘, 俘斬萬級, 收馬三千, 遂長驅取汾州, 轉戰薄太原而還. 遷檢校司空, 再進爲保大軍節度使.

全忠欲遷帝於洛, 表爲右龍武統軍. 與弑帝, 故全忠請貶白州司戶參軍, 斬之. 叔琮將死, 呼曰：「硃溫賣我以取容天下, 神理謂何?」 友恭者, 本李彥威也. 壽州人, 客汴州. 殖財任俠, 全忠愛而子畜之. 領長劍都, 積功, 表爲檢校尚書左仆射. 乾寧中, 授汝州刺史, 檢校司空. 楊行密侵鄂州, 友恭將兵萬餘援杜洪, 至江州, 還攻黃州, 入之, 獲行密將, 俘斬萬計. 又襲安州, 殺守將. 遷潁州刺史、感化軍節度留後. 帝東遷, 爲左龍武統軍, 貶崖州司戶參軍. 臨刑曰：「溫殺我, 當亦滅族！」又語張廷範曰：「公行及此」云.

贊曰：木將壞, 蟲實生之；國將亡, 妖實產之. 故三宰嘯凶牝奪辰, 林甫將蕃黃屋奔, 鬼質敗謀興元蹙, 崔、柳倒持李宗覆. 嗚呼, 有國家者, 可不戒哉！

列傳第一百四十九上

叛臣上

仆固懷恩, 鐵勒部人. 貞觀二十年, 鐵勒九姓大首領率衆降, 分置瀚海、燕然、金微、幽陵等九都督府, 別爲蕃州, 以仆骨歌濫拔延爲右武衛大將軍、金微都督, 訛爲仆固氏. 生乙李啜；乙李啜生懷恩, 世襲都督.

懷恩善戰斗, 曉識戎情, 部分謹嚴. 安祿山反, 從朔方節度使郭子儀討賊雲中, 破之；敗薛忠義於背度山, 殺七千騎, 禽忠義子, 下馬邑. 進會李光弼, 戰常山、趙郡、沙河、嘉山, 走史思明. 肅宗即位, 與子儀赴靈武. 時同羅部落叛, 祿山北掠朔方, 子儀率懷恩迎擊. 懷恩子玢戰敗降虜, 已而自拔歸, 懷恩怒, 叱斬之. 將士股栗, 皆殊死戰, 遂破其衆, 收馬、橐它、器械甚衆. 帝又詔與敦煌王承寀使回紇請師, 回紇聽命. 至德二載, 從子儀下馮翊、河東, 走賊將崔乾祐, 襲潼關, 破之. 賊將安守忠、李歸仁苦戰二日, 王師敗績. 懷恩至渭水, 無舟, 抱馬鬣以逸, 收散卒還河東. 子儀赴鳳翔, 歸仁以勁兵邀戰三原, 子儀使懷恩與王升、陳回光、渾釋之、李國貞五將軍伏白渠下, 賊至遇伏, 敗而走. 又戰清渠, 不利, 引還.

時回紇使葉護、帝得以四千騎濟師, 南蠻、大食等兵亦踵至. 帝乃詔廣平王爲元帥, 使懷恩統回紇兵, 從王戰香積寺北. 賊以一軍伏營左, 懷恩馳掩之, 馘斬無遺者, 賊氣沮. 既合戰, 以回紇夾攻賊, 戰酣, 脫甲援矛直搗陣, 殺十餘人, 衆驚靡, 亦會李嗣業鏖斗尤力, 賊大崩敗. 會日暮, 懷恩見王曰：「賊必棄城走, 願假壯騎二百, 縛安守忠、李歸仁等致麾下.」王曰：「將軍戰疲, 且休矣；迨明, 與將軍圖之.」對曰：「守忠等皆天下驍賊, 驟勝而敗, 此天與我也, 奈何縱之? 使復得衆, 必爲我患, 雖悔無逮.」王不從, 固請, 通夕四五反. 遲明, 諜者至, 守忠等果遁去. 又從王破賊於新店. 以復兩京有殊功, 詔加開府儀同三司、鴻臚卿, 封豐國公, 賜封二百戶.

從郭子儀破安太清, 下懷、衛二州, 攻相州, 戰愁思岡, 常爲先鋒, 勇冠軍中. 乾元二年, 拜朔方行營節度使, 進封大寧郡王.

懷恩爲人雄重寡言, 應對舒緩, 然剛決犯上, 始居偏裨, 意有不合, 雖主將必折詬. 其麾下皆蕃、漢勁卒, 恃功多不法. 子儀政寬, 能優容之. 及李光弼代子儀, 懷恩仍爲副. 光弼守河陽, 攻懷州, 降安太清. 又子瑒, 亦善斗, 以儀同三司將兵, 每深入多殺, 賊憚其勇, 號猛將. 太清妻有色, 瑒劫致於幕, 光弼命歸之, 不聽, 以卒環守. 復馳騎趨之, 射殺七人, 奪妻還太清. 懷恩怒曰：「公乃爲賊殺官卒邪?」光弼持法嚴, 少假貸. 初, 會軍汜水, 朔方將張用濟後至, 斬纛下. 懷恩心憚光弼, 自用濟誅, 常邑邑不樂. 及光弼與史思明戰邙山, 不用令, 以覆王師. 帝思其功, 召入爲工部尚書, 寵以殊禮. 代宗立, 拜隴右節度使, 未行, 改朔方行營節度, 以副子儀.

初, 肅宗以寧國公主下嫁毘伽闕可汗, 又爲少子請婚, 故以懷恩女妻之. 少子立, 號登裏可汗, 而懷恩女爲可敦. 寶應元年, 帝召兵於回紇, 而登裏可汗已爲史朝義所誘, 引衆十萬盜塞, 關中大震. 帝遣殿中監藥子昂勞之, 可汗因請見懷恩及其母, 有詔報可. 懷恩避嫌不往, 帝賜鐵券, 手詔固遣, 乃行. 與可汗會太原, 可汗大悅, 遂請和, 助討朝義, 即引兵屯陝州, 待師期.

於是雍王以元帥爲中軍, 拜懷恩同中書門下平章事爲之副, 乃與左殺爲先鋒. 時諸節度皆以兵會, 次黃水, 賊堅壁自固. 懷恩陣西原, 多張旗■, 使突騎與回紇稍南出繚賊左, 舉旗爲應, 破賊壁, 死者數萬. 朝義擁精騎十萬來援, 埋根決戰, 短兵接, 殺獲相當. 魚朝恩令射生五百攢矢注射, 賊多死, 而陣堅不可犯. 馬璘怒, 單騎援旗直進, 奪兩盾, 賊辟易, 大軍乘以入, 衆囂不止, 朝義敗. 斬首萬六千級, 禽四千餘人, 降者三萬. 轉戰石榴園、老子祠, 賊再敗, 自相奔蹂死, 填尚書穀幾滿, 朝義輕騎走. 懷恩進收東都、河陽, 封府庫, 無所私. 釋賊所署許叔冀、王伷等, 衆皆按堵. 留回紇屯河陽, 使瑒及北庭兵馬將高輔成以萬騎逐北, 懷恩常壓賊而次. 至鄭州, 再戰再捷, 賊帥張獻誠以汴州降, 下滑州. 朝義至衛州, 與其黨田承嗣、李進超、李達廬合, 有衆四萬, 據河以戰. 瑒濟師登岸薄之, 賊黨奔潰. 進次昌樂, 朝義逸, 偽帥達廬降, 薛高、李寶臣舉相、衛、深、定等九州獻款. 朝義至貝州, 得其黨薛忠義, 引衆三萬拒瑒於臨清. 賊氣盛, 瑒勒兵挫其鋒, 令高彥崇、渾日進、李光逸設三伏以待, 賊半度, 伏發, 擊之, 朝義走. 會回紇以輕騎至, 瑒卷甲馳之, 大戰下博, 賊背水陣, 師奔擊, 賊大崩, 積屍蔽流而下. 朝義退守莫州. 於是都知兵馬使薛兼訓、郝廷玉、兗鄆節度使辛雲京會師城下, 朝義與田承嗣數挑戰, 不勝, 臨陣斬偽黨敬榮. 朝義懼, 率殘衆奔幽州. 王追躡, 朝義走平州, 自經死, 河北平. 懷恩與諸將皆罷兵, 以功遷尚書左仆射兼中書令、河北副元帥、朔方節度使, 加封戶四百.

初, 帝有詔但取朝義, 其它一切赦之. 故薛嵩、張忠志、李懷仙、田承嗣見懷恩皆叩頭, 願效力行伍. 懷恩自見功高, 且賊平則勢輕, 不能固寵, 乃悉請裂河北分大鎮以授之, 潛結其心以爲助, 嵩等卒據以爲患云.

未幾, 加太子少師, 增戶五百, 第一區, 與一子五品官. 詔護回紇歸國, 道太原, 辛雲京內忌懷恩, 又以其與回紇親, 疑可汗見襲, 閉關不敢犒軍. 懷恩既父子新立功, 舉河朔若拾遺, 名出諸將遠甚, 而爲雲京所拒, 大怒, 表上其狀. 頓軍汾州, 使裨將李光逸以兵守祁, 李懷光據晉州, 張如嶽據沁州, 高暉等十餘人自從. 會監軍駱奉先自云京所歸, 雲京已厚結其歡, 因言懷恩與可汗約反狀明白. 奉先過懷恩, 升堂拜母, 母讓曰：「若與我兒約兄弟, 今何自親雲京? 然前事勿論, 自今宜如初.」酒酣, 懷恩舞, 奉先厚納以幣. 懷恩未及酬, 奉先亟辭去, 懷恩即遣左右匿其馬. 奉先疑圖己, 乘夜遁歸. 懷恩驚, 追與其馬. 奉先還, 具奏懷恩反狀, 懷恩亦請誅雲京、奉先, 詔兩解之. 懷恩之過潞, 李抱玉贈以幣馬, 懷恩答之. 俄抱玉表懷恩私有所結.

廣德初, 進拜太保, 與一子三品、一子四品官, 增封戶五百. 瑒與一子五品官, 封戶百. 仍賜鐵券, 以名藏太廟, 畫象淩煙閣. 又以瑒檢校兵部尚書、朔方行營節度使. 然懷恩怏怏, 又性強固, 不肯爲讒毀屈, 無以自解, 乃上書陳情曰：「臣世本夷人, 少蒙上皇驅策. 祿山之亂, 臣以偏裨決死靜難, 杖天威神, 克滅強胡. 思明繼逆, 先帝委臣以兵, 誓雪國讎, 攻城野戰, 身先士卒, 兄弟死於陣, 子姓沒於軍, 九族之內, 十不一在, 而存者創痍滿身. 陛下龍潛時, 親總師旅, 臣事麾下, 悉臣之愚. 是時數以微功, 已爲李輔國讒間, 幾至毀家. 陛下即位, 知臣負謗, 遂開獨見之明, 杜衆多之口, 拔臣於汧、隴, 任臣以朔方, 遊魂反幹, 朽骨再肉. 前日回紇入塞, 士人未曉, 京輔震驚, 陛下詔臣至太原勞問, 許臣一切處置, 因得與可汗計議, 分道用兵, 收復東都, 掃蕩燕、薊. 時可汗在洛, 爲魚朝恩猜阻, 已失歡心. 及臣護送回紇, 雲京閉城不出, 潛使攘竊, 蕃夷怨怒, 彌縫百端, 乃得返國. 臣還汾州, 休息士馬雲京亦不使一介相聞, 畏臣劾奏, 故構爲飛謗, 以起異端. 陛下不垂明察, 欲使忠直之臣, 陷讒邪之黨, 臣所爲拊心泣血者也. 然臣之罪有六, 無所逃死：往者同羅背逆, 以騷河曲, 兵連不解, 臣不顧老母, 從先帝於行在, 募兵討賊, 同羅奔殄, 是臣不忠於國, 罪一也；斬子玢以令士衆, 舍天性之愛, 是臣不忠於國, 罪二也；二女遠嫁, 爲國和親, 合從殄滅, 是臣不忠於國, 罪三也；又與子瑒躬履行陣, 志寧邦家, 是臣不忠於國, 罪四也；河北新附, 諸鎮皆握強兵, 臣之撫綏, 反側時定, 是臣不忠於國, 罪五也；協和回紇, 戡定中原, 二陵復土, 使陛下勤孝兩全, 是臣不忠於國, 罪六也.」又言：「來瑱之誅, 不暴其罪, 天下爲疑. 四方奏請, 陛下皆云與驃騎議之, 可否不出宰相.」詞言慢很, 帝一不爲慊, 且欲其悔過, 故推心待之. 詔宰相裴遵慶臨諭詔旨, 因察其去就.

遵慶至, 懷恩抱其足, 泣且訴. 遵慶道帝所以不疑, 即勸入朝, 懷恩許諾. 副將範志誠諫, 以爲「嫌隙成矣, 奈何入不測之朝, 獨不見來瑱、李光弼乎? 二臣功高不賞, 瑱已及誅.」懷恩乃止. 欲使一子入宿衛, 志誠固止. 御史大夫王翊使回紇還, 懷恩慮泄其交通狀, 因留不遣. 即使瑒攻雲京, 雲京敗, 進攻榆次.

初, 帝幸陝, 顏真卿請奉詔召懷恩. 至是, 帝使往, 辭曰：「臣往請行, 時也, 今無及矣！」帝問故, 對曰：「頃陛下避狄於陝, 臣見懷恩, 責以《春秋》義, 不奔問官守, 故懷恩來朝, 以助討賊, 則其辭順. 今陛下即宮京邑, 懷恩進不勤王, 退不釋衆, 其辭曲, 必不來矣！」「然則奈何?」曰：「今言懷恩反者, 獨辛雲京、李抱玉、駱奉先、魚朝恩四人耳, 自餘盛言其枉. 然懷恩將士, 皆郭子儀舊部曲, 陛下若以子儀代之, 喻以逆順, 必相率而歸.」從之.

子儀至河中, 瑒攻榆次, 未拔, 追兵於祁, 責其緩, 鞭之, 衆怒. 是夕, 偏將焦暉、白玉等斬其首, 獻闕下. 懷恩聞, 以告母. 母曰：「我戒汝勿反, 國家酬汝不淺, 今衆變, 禍且及我, 奈何?」懷恩再拜出, 母提刀逐之曰：「吾爲國殺此賊, 取其心以謝軍中.」懷恩走, 乃與部曲三百北度河, 走靈武, 稍稍引亡命, 軍復振. 帝念舊勳, 不加罪, 詔輦其母歸京師, 厚恤之, 以壽終. 又下詔拜懷恩太保兼中書令、大寧郡王, 罷餘官.

懷恩固惡不能改, 遂誘吐蕃十萬入塞, 豐州守將戰死. 進掠涇、邠, 祭來瑱墓. 度涇水, 邠寧節度使白孝德禦之, 覆其陣, 懷恩泣曰：「曩皆爲我子, 反爲人致死於我.」入侵奉天, 子儀拒退之. 永泰元年, 帝集天下兵防秋. 懷恩誘合諸蕃號二十萬入寇, 吐蕃自北道逼醴泉, 搖奉天；任敷、鄭廷、郝德自東道寇奉先, 以窺同州；羌、渾、奴剌自西道略盩厔, 趣鳳翔. 京師震駭. 詔子儀屯涇陽, 渾日進、白元光屯奉天, 李光進屯雲陽, 馬璘、郝廷玉屯便橋, 董秦屯東渭橋, 駱奉先、李日越屯盩厔, 李抱玉屯鳳翔, 周智光屯同州, 杜冕屯坊州, 帝御六軍屯苑中, 下詔親征. 懷恩至鳴沙, 病甚, 還死靈武, 部曲焚其屍以葬. 部將張韶、徐璜玉不能定其軍, 皆前死. 範志誠統衆寇涇陽. 時諸屯堅壁, 大雨, 溪垘流潰, 賊不得進. 吐蕃既持久, 又與回紇爭長, 更相疑, 莫適先進, 因焚廬舍, 驅男女數萬去. 周智光邀戰澄城, 破之, 收馬牛軍資萬計. 回紇乃詣子儀降, 請擊吐蕃自效. 子儀分兵隨之, 破其衆於涇州. 任敷走, 羌、渾詣李抱玉降.

始, 懷恩立功, 門內死王事者四十六人. 及拒命, 士不弛甲凡三年. 帝隱忍, 數下詔, 未嘗聲其反. 及死, 爲之惻然曰：「懷恩不反, 爲左右所誤耳！」俄而從子名臣以千騎降. 大曆四年, 冊懷恩幼女爲崇徽公主, 嫁回紇云.

周智光, 少賤, 失其先系, 以騎射從軍, 起行間爲裨將. 魚朝恩鎮陝州, 與相昵款, 數稱薦之, 累遷同、華二州節度使.

永泰元年, 吐蕃、回紇、黨項羌、渾、奴剌衆十餘萬寇奉天, 智光邀戰澄城, 破之, 獲駝馬軍貲萬計, 逐北至鄜州. 素與杜冕仇嫌, 時冕屯坊州, 家在鄜, 智光入殺刺史張麟, 害冕宗屬八十人, 火民三千舍而去. 朝廷召, 懼不赴. 更詔冕使梁州避讎, 冀其來. 偃然不聽命, 聚不逞數萬, 恣剽掠以甘其欲, 結固之. 殺陝州監軍張志斌及前虢州刺史龐充. 初, 志斌自陝入奏, 智光慢不爲禮, 志斌責之, 怒曰：「仆固懷恩豈反者邪? 皆鼠輩弄威福趣之禍也. 我本不反, 今爲爾反！」遂叱斬志斌, 饗帳下. 時崔圓自淮南納方物百萬, 盜頡其半；天下貢奉輸漕, 劫留之；士沿調當西者懼何詰, 間道走同者, 遣部將邀捕斬之. 代宗未暴其罪, 命中使餘元仙持詔拜尚書左仆射. 既受詔, 恚語曰：「吾有大功, 上不與平章事, 且同、華地狹, 不足申腳, 若加陝、虢、商、鄜、坊五州, 差可.」因言：「諸子皆彎弓二百斤, 有萬人敵, 挾天子令諸侯, 非智光尚誰可?」即曆詆大臣, 元仙震汗. 徐遺百縑遣之. 自立生祠, 俾其下襘賽.

大曆二年, 帝詔郭子儀密圖之. 同、華路閉, 詔書不能通, 乃召子儀婿趙縱受口詔, 書帛內蜜丸, 遣家童走間道傳詔. 子儀得詔, 聲言討之. 未行, 其衆大攜, 部將李漢惠自同州降子儀. 乃貶智光澧州刺史, 聽百人隨身, 貸將吏一切不問. 尋爲帳下斬其首, 並斬子元耀、元幹來獻, 詔梟首皇城南街. 判官邵賁、別將蔣羅漢並伏誅. 敕有司具儀告太清宮、太廟、七陵.

先是, 淮西李忠臣入朝, 次潼關, 聞智光反, 率兵討之. 會敗, 忠臣因入華大掠, 自赤水至潼關畜產財物皆盡, 官吏至衣紙自蔽、累日不食者.

梁崇義, 京兆長安人. 以概量業於市, 力能舒鉤. 後爲羽林射生, 事來瑱. 沉默寡言. 瑱自襄陽朝京師, 分諸將戍福昌、南陽. 瑱誅, 戍者潰, 崇義自南陽勒衆還襄州, 與李昭、薛南陽相讓爲長, 衆曰：「非梁卿莫可.」遂總其軍, 殺昭及南陽, 脅制衆心. 代宗因即拜節度使. 舉七州兵二萬, 與田承嗣、李正己、薛嵩、李寶臣相輔車, 根牙槃結. 然獨以地褊兵少, 法令最治, 折節遇士以自振, 襄、漢間人識教義. 親厚數諷入朝, 答曰：「來公有大功, 畏閹豎讒, 逡巡辭召. 至代宗立, 不待駕而朝, 即見族. 吾釁盈矣, 若何欲見上乎?」 建中元年, 李希烈請討之. 崇義懼, 整飭軍旅. 男子郭昔上變事, 德宗欲示以信, 流昔遠方, 詔金部員外郎李舟諭旨. 初, 劉文喜之難, 舟奉詔入涇州, 俄而帳下斬文喜以聞, 四方傳舟能覆軍殺將, 反側者皆惡之. 舟至, 以入朝勸崇義, 崇義不悅. 明年, 遣使尉撫諸道, 舟復如崇義所, 遂不肯內, 請易它使. 更命給事中廬翰往, 崇義益不安, 跋扈甚, 諫者多死. 朝廷以不疑示天下, 乃加同中書門下平章事, 妻及子悉封賞, 賜鐵券, 擢其將蘭杲爲鄧州刺史, 遣御史張著以手詔召崇義. 崇義使卒持滿, 乃受命. 杲奉詔不敢發, 詣崇義自言. 崇義對著號哭, 遂拒詔.

帝命李希烈率諸道兵進討. 崇義先攻江陵, 欲通黔、嶺, 敗於四望而還. 殺希烈臨漢屯兵千餘, 希烈怒, 引兵循漢而上. 崇義使翟崇暉、杜少誠戰蠻水, 折北至涑口, 大敗. 二將降, 希烈寵之, 使部降兵徇襄陽, 約百姓按堵. 崇義閉壁, 守者斬關出, 不可止, 乃與妻赴井死, 傳首京師. 希烈誅其親族及軍從臨漢役者三千人.

崇義孫叔明, 養於李納, 後從劉悟爲昭義將, 從諫死, 遣進旄節, 有詔誅之.

李懷光, 渤海靺鞨人, 本姓茹. 父常, 徙幽州, 爲朔方部將, 以戰多賜姓, 更名嘉慶.

懷光在軍, 積勞至開府儀同三司, 爲都虞候. 勇鷙敢誅殺, 雖親屬犯法, 無所回貸. 節度使郭子儀仁厚, 不親事, 以紀綱委懷光, 軍中畏之. 會母喪, 起兼邠、寧、慶都將. 德宗罷子儀副元帥, 以所部兵分諸將, 故懷光檢校刑部尚書, 爲寧、慶、晉、絳、慈、隰等州節度使. 引衆城長武, 據原首, 臨涇水, 以扼吐蕃空道, 自是不敢南侵. 建中初, 楊炎欲城原州, 使懷光兼帥涇原, 遂其功. 原州宿將史抗、溫儒雅等, 故子儀麾下, 嘗在懷光右, 及處其下, 意鬱鬱, 懷光因罪誅之, 由是涇軍迎畏. 劉文喜者, 因衆懼, 遂叛. 詔與硃泚討平之, 加檢校太子少師. 明年, 徙朔方節度使, 實封戶四百, 仍領邠寧.

時馬燧、李抱真討田悅, 未克, 詔懷光以朔方兵萬五千並力. 懷光至魏, 未及營, 與硃滔等戰連篋山, 爲賊所敗, 悅因決水灌軍, 燧等退屯魏縣. 尋進同中書門下平章事, 益戶二百. 與滔等相持, 久不戰.

帝狩奉天, 懷光率所部奔命. 方雨淖, 奮厲軍士倍道進, 自蒲津絕河, 敗泚軍於醴泉. 將抵奉天, 前遣裨將張韶以蠟韜表, 隨賊攻城, 叩壘呼曰：「我朔方使也！」縋而上, 比登, 身被數十矢. 時帝被圍急, 聞之喜, 即持韶大號城上, 人心乃安. 又敗賊於魯店, 泚解圍去. 進加副元帥、中書令.

懷光爲人疏而愎, 誦言：「宰相謀議乖剌, 度支賦斂重, 京兆尹刻薄軍食, 天下之亂皆由此. 吾見上, 且請誅之.」或以告王翃, 翃等計：「懷光有大功, 上且訪以得失, 使其言入, 豈不殆哉！」遂告盧杞, 杞即說帝曰：「懷光兵威已振, 逆賊破膽, 若席勝, 可一舉滅賊. 今入朝, 則必宴勞留連, 賊得從容完備, 卒難圖也！」帝不得其情, 因然之. 乃敕懷光屯便橋, 督諸將進討. 懷光自以徑千里赴難, 爲奸臣拫隔不得朝, 頗恚悵, 去屯咸陽. 明日, 李晟會陳濤斜, 壁壘未具, 賊大至. 晟說懷光曰：「賊保宮苑, 攻之良難. 今敢離窟穴, 與公薄戰, 此天以賊賜公也.」懷光曰：「吾馬未秣, 士未飯, 可遽戰哉? 姑養吾勇以待之.」晟不得已, 閉壁不出. 懷光數暴杞等罪, 帝爲貶杞與趙贊、白志貞, 又劾奏中人翟文秀, 亦殺之以尉懷光. 然益自疑, 堅壁八旬不出戰, 屢詔使進軍, 以伺釁爲解, 陰連硃泚.

初, 崔漢衡使吐蕃求助兵, 尚結贊曰：「吾法, 進軍以本兵大臣爲信. 今制書不署懷光, 未敢前.」帝乃命翰林學士陸贄詣懷光議事, 懷光陳三不可, 且言：「吐蕃舍人馬重英陷長安, 贊普責其不焚爇, 今其來, 必肆宿志, 一不可. 彼云引兵五萬, 既用其人, 則同漢士, 儻邀我厚賞, 何以致之? 二不可. 虜人雖來, 義不先用, 勒兵自固, 以觀成敗, 王師勝則分功, 敗則圖變, 狡詐多端, 不可信, 三不可.」卒不肯署. 又謾罵贄曰：「爾何能?」 興元元年, 詔加太尉, 賜鐵券. 懷光赫然怒曰：「凡疑人臣反, 則賜券. 今授懷光, 是使反也！」抵於地. 時部將韓遊瑰將兵衛奉天, 懷光約令爲變, 遊瑰以聞. 數日, 又密書趣之, 門者捕送. 又遣將趙升鸞諜於奉天, 升鸞告渾瑊曰：「懷光遣達奚承俊火乾陵, 使我爲內應, 以脅乘輿.」瑊白發其奸, 請帝決幸梁州. 帝令瑊戒嚴, 未畢, 帝自西門出, 詔戴休顏守奉天. 懷光遣將孟廷寶、惠靜壽、孫福率輕騎趨南山, 糧料使張增遇之. 三人計曰：「吾屬以叛聞, 不如緩軍, 彼怒, 不過不吾將耳.」使增紿衆曰：「由此東, 吾有見糧可食也.」廷寶等引而東, 縱卒大掠, 而百官遂入駱穀. 追帝不及. 還白懷光, 懷光怒, 悉罷其兵. 懷光乃奪李建徽、陽惠元等軍, 屯好畤, 然其下稍稍攜貳. 泚始憚之, 至是欲遂臣懷光. 懷光怒, 告絕, 益不安, 乃引兵掠涇陽、三原、富平, 遂如河中, 留張昕守咸陽. 而孟涉、段威勇擁兵降李晟, 韓遊瑰殺昕, 以邠州歸. 戴休顏自奉天令於軍曰：「懷光反.」乃城守.

有詔以懷光爲太子太保, 許其麾下擇功高者一人統其兵. 不奉詔. 懷光至河中, 取同、絳二州, 按兵觀望. 京師平, 命給事中孔巢父、中人啖守盈召之, 皆爲懷光帳下所害, 於是繕兵嚴守. 帝乃遣渾瑊討之. 度支欲罷其軍歲中稟賜, 帝曰：「朔方軍累有功, 豈以懷光拒命而衆不被恩邪?」詔所司別貯縑錢, 須事定乃給. 瑊破同州, 屯軍不得進, 數爲懷光所衄. 帝以河東節度使馬燧威名白著, 乃拜副元帥, 與瑊及鎮國駱元光、邠寧韓遊瑰、鄜坊唐朝臣會兵進討. 燧拔絳州, 諸軍遂圍河中.

貞元元年八月, 朔方部將牛名俊斬懷光, 傳首以獻, 年五十七. 帝念其功, 詔許一子嗣, 賜莊、第各一區, 聽以禮葬, 妻王徙澧州. 初, 懷光死, 其子琟盡殺其弟乃死, 故懷光無後. 五年, 詔曰：「懷舊念功, 仁之大也；興滅繼絕, 義之至也. 昔蔡叔圯族, 周封其子；韓信幹紀, 漢爵其孥；侯君集不率, 太宗存其祀. 考先王之道, 烈祖之訓, 皆以刑佐德, 俾人向方. 曩者盜臣竊發, 朕狩近郊, 懷光夙駕千里, 奔命行在, 假雷霆之威, 破虎狼之衆. 守節靡終, 潛構禍胎, 大戮所加, 自貽伊戚, 孤魂無歸, 懷之恍然. 宜以外孫燕賜姓李, 名曰承緒, 以左衛率府胄曹參軍繼懷光後.」乃賜錢百萬, 置田墓側, 以備祭享；還妻王, 使就養云.

陳少遊, 博州博平人. 幼習老子、莊周書, 爲崇玄生, 諸儒推爲都講. 有□冒者欲對廣衆切問以屈少遊. 及升坐, 音吐清辯, 據引淹該, 問窮而對有餘. 大學士陳希烈高其能. 既擢第, 補南平令, 治有聲. 累遷侍御史、回紇糧料使, 加檢校職方員外郎充使. 檢校郎官自少遊始. 仆固懷恩表署河北副元帥判官, 遷晉、鄭二州刺史.

少遊長權變, 所至一切幹濟, 賄謝權幸, 以是數遷. 李抱玉表澤潞副使, 爲陳鄭留後. 永泰中, 復奏爲隴右行軍司馬, 擢桂管觀察使. 少遊不樂遠去, 規徙近鎮. 時宦官董秀有寵, 掌樞近, 少遊乃宿其裏, 候歸沐, 入謁, 因鄙語諂謂秀曰：「七郎親屬幾何? 月費幾何?」秀謝曰：「族甚大, 歲用常過百萬.」少遊曰：「審如是, 奉入不足爲數日費, 當數外營乃辦耳. 吾雖不才, 請獨取濟, 歲輸錢五千萬. 今具其半, 請先入之.」秀大喜, 與厚相結. 少遊因泣曰：「嶺南瘴癘, 恐不得生還見顏色.」秀遽曰：「公美才, 不當遠出, 請少待.」時少遊已納賂元載子仲武, 於是內外更薦之, 改宣歙池觀察使. 大曆五年, 徙浙東, 封潁川縣子, 遷淮南節度使.

喜譎數, 行小惠, 群吏任職. 三總籓, 皆天下富饒處, 以是斂求貿易無虛日, 積財寶巨億萬. 初結元載, 賂金帛歲無慮十萬緡；又事宦官駱奉先、劉清潭、吳承倩及秀, 故能久其任. 後載以過見疑, 少遊亦疏之. 載子伯和謫揚州, 少遊陽善之, 陰奏其罪, 代宗以爲忠. 建中初, 朝廷經費不充, 始請本道稅錢千增二百, 鹽斗加百錢, 度支因請諸道並增焉. 李納拒命, 少遊出師收徐、海等州, 俄棄之, 退屯盱眙. 累進檢校尚書左仆射, 賜封戶三百, 加同中書門下平章事. 時宰相關播、盧杞與少遊有雅故, 故驟兼台司.

德宗幸奉天, 度支汴東兩稅使包佶寓揚州, 所儲財賦八百萬緡將輸京師, 少遊意硃泚勢盛, 不遽平, 欲肋取其財, 使判官崔就佶索文簿, 貸二百萬緡. 佶以非敕命, 拒之. 怒曰：「君善, 得爲劉長卿；不爾, 爲崔衆矣！」長卿嘗任租庸使, 爲吳仲孺所囚, 崔衆以倨李光弼被殺, 故以爲言. 佶謁少遊, 欲諫止, 不得語, 即遣去, 於是財用悉爲少遊所掠. 佶奔白沙, 少遊遣幕中房孺復召之. 佶驚走度江, 伏妻子案牘中以免. 佶有禦遏兵三千, 令高越、元甫將焉, 少遊奪之. 能隨佶者, 至上元, 復爲韓滉所留. 佶但諸史如江、鄂州, 以表內蠟丸以聞. 會少遊使至, 帝詰其事, 辭以不知. 時禍難煽結, 帝未能制, 乃曰：「少遊, 國守臣, 取佶之財, 防它盜耳, 庸何傷！」遠近聞之, 咸稱帝得其機云. 少遊聞之, 果自安不疑.

李希烈陷汴, 聲言襲江淮. 少遊懼, 遣參謀溫述送款曰：「豪、壽、舒、廬, 既韜刃卷鎧, 惟君命.」又使巡官趙詵如鄆州, 厚結李納. 希烈僭號, 遣將楊豐齎偽赦令送少遊. 壽州刺史張建封邏得之, 斬豐, 以偽赦送行在. 會佶入朝, 具言少遊脅財賦狀. 少遊慚, 上表言所取以贍軍興, 請償之. 而州府殘破, 不能償, 乃與腹心吏設法重稅, 民皆苦之. 劉洽取汴州, 得希烈偽起居注, 書「某月日, 陳少遊上表歸順.」少遊聞, 羞悸發病死, 年六十一, 贈太尉.

贊曰：懷恩與賊百戰, 闔宗死事至四十六人, 遂汛掃燕、趙無餘埃, 功高威重, 不能防患, 凶德根於心, 弗得其所輒發, 果於犯上, 惜哉！其母拔刀逐賊, 烈婦人也. 懷光提萬衆, 振天子於難, 一爲讒人所沮, 忿戾不自還, 身首殊分, 然讒人亦可疾矣, 所謂「交亂四國」者也.

李錡, 淄川王孝同五世孫. 以父國貞廕調鳳翔府參軍. 貞元初, 遷至宗正少卿. 嘗與卿李幹爭議, 錡以直不坐, 德宗兩置之. 自雅王傅出爲杭、湖二州刺史. 方李齊運用事, 錡以賂結其歡, 居三歲, 遷潤州刺史、浙西觀察、諸道鹽鐵轉運使. 多積奇寶, 歲時奉獻, 德宗昵之. 錡因恃恩驁橫, 天下攉酒漕運, 錡得專之, 故朝廷用事臣, 錡以利交, 餘皆乾沒於私, 國計日耗. 浙西布衣崔善貞上書闕下暴其罪, 帝械以賜錡；錡豫浚大坎, 至則並械瘞坎中, 聞者切齒.

錡得志, 無所憚, 圖久安計, 乃益募兵, 選善射者爲一屯, 號「挽硬隨身」, 以胡、奚雜類虯須者爲一將, 號「蕃落健兒」, 皆錡腹心, 稟給十倍, 使號錡爲假父, 故樂爲其用. 帝於是復鎮海軍, 以錡爲節度使, 罷領鹽鐵轉運. 錡喜得節, 而忘其權去, 暴踞日甚, 屬吏死不以過甚衆；又逼汙良家, 寮佐力諫不能得, 遽遁去.

憲宗即位, 不假借方鎮, 故倔強者稍稍入朝. 錡不自安, 亦三請覲. 有詔拜尚書左仆射, 以御史大夫李元素代之. 中使馳驛勞問, 兼撫慰其軍. 錡署判官王澹爲留後. 錡無入朝意, 稱疾遷延不即行. 澹及中使數趣之, 錡不悅, 乘澹視事有所變更者, 諷親兵圖澹. 因給冬服, 錡坐幄中, 以挽硬、蕃落自衛, 澹與中使入謁, 既出, 衆持刃謾罵, 殺澹食之. 監軍使遣牙將趙琦慰諭, 又食之. 以兵注中使頸, 錡陽驚扈解, 乃囚別館. 蕃落兵, 薛頡主之；挽硬兵, 李鈞主之. 又以公孫玠、韓運分總餘軍. 室五劍, 授管內鎮將, 令殺五州刺史. 屬別將庾伯良兵三千築石頭城, 謀據江左.

常州刺史顏防用其客李雲謀, 矯詔稱招討副使, 殺鎮將李深, 傳檄蘇、杭、湖、睦四州同討錡. 湖州辛秘亦殺鎮將趙惟忠. 而蘇州李素爲鎮將姚志安所執, 釘舷上, 獻於錡, 錡敗而免.

憲宗以淮南節度使王鍔爲諸道行營兵馬招討處置使, 中官薛尚衍爲都監招討宣慰使, 發宣武、武寧、武昌、淮南、宣歙、江西、浙東兵, 自宣、杭、信三州進討. 初, 錡以宣州富饒, 遣四院隨身兵馬使張子良、李奉仙、田少卿領兵三千分下宣、歙、池, 錡甥裴行立雖預謀, 而欲效順, 故相與約還兵執錡, 行立應於內. 子良等既行, 其夕, 諭軍中曰：「仆射反矣, 精兵四面皆至, 常、湖鎮將幹首通衢, 勢蹙且敗, 吾輩徒死, 不如轉禍希福.」部衆大悅, 遂回趣城. 行立舉火, 內外合噪, 行立攻牙門. 錡大驚, 左右曰：「城外兵馬至.」錡曰：「何人邪?」曰：「張中丞也.」錡怒甚, 曰：「門外兵何人也?」曰：「裴侍御也.」錡拊膺曰：「行立亦叛吾邪！」跣足逃於女樓下. 李鈞引兵三百趨出庭院格斗, 行立兵貫出其中, 斬鈞, 傳首城下. 錡聞之, 舉族慟哭. 子良以監軍命曉諭城中逆順, 且呼錡束身還朝, 左右以幕縋而出之. 錡以仆射召, 數日而反狀至, 下詔削官爵, 明日而敗, 送京師. 神策兵自長樂驛護至闕下, 帝御興安門問罪, 對曰：「張子良教臣反, 非臣意也.」帝曰：「爾以宗臣爲節度使, 不能斬子良然後入朝邪?」錡不能對. 以其日與子師回腰斬于城西南, 年六十七. 屍數日, 帝出黃衣二襲, 葬以庶人禮.

擢子良檢校工部尚書、左金吾將軍, 封南陽郡王, 賜名奉國；田少卿檢校左散騎常侍、左羽林將軍, 代國公；李奉仙檢校右常侍、右羽林將軍, 邠國公；裴行立泌州刺史. 贈王澹給事中, 趙琦和州刺史, 崔善貞睦州司馬. 削錡屬籍, 從弟宋州刺史銛、通事舍人銑、從子師偃流嶺南.

贊曰：語曰「出入之吝, 謂之有司」, 賤之也. 德宗平硃泚, 京師府藏耗竭, 諸道始有進奉助經費, 而詔書亦往往宣索於天下. 以人主規規財利, 下行有司之事, 天下無事, 賦取猶不息. 劍南、江西有日月之進, 杜亞、劉贊、王緯及錡歲時進奉, 以固其寵, 號稱「賦外羨餘.」 又亦托中旨, 以盜庫物. 然獻才十二三, 餘皆私之. 江、淮以南, 物力大屈, 人人憔然忘生. 貞元以後, 中官市物都下, 謂之「宮市」, 不持符牒, 口含詔命, 取濫縑惡布紅紫之, 倍其估, 裂以償直. 市之良賈精貨, 皆逃去不出；列廛閈者, 惟粗雜苦窳而已. 又有強驅入禁中, 罄所車輦, 賣者不平, 因共歐笞之. 蒼頭女奴, 名馬工車, 惴惴常畏捕取. 而德宗蔽於左右前後, 莫知也. 故善貞因錡並論其事, 卒不知錡顓鹽鐵之利, 以養兵圖叛, 曾不及庸有司之吝遠甚.

列傳第一百四十九下

叛臣下

李忠臣, 本董秦也, 幽州薊人. 少籍軍, 以材力奮, 事節度使薛楚玉、張守邦、安祿山等, 甄勞至折沖郎將. 平盧軍先鋒使劉正臣殺偽節度呂知晦, 擢秦兵馬使, 攻長楊, 戰獨山, 襲榆關、北平, 殺賊將申子貢、榮先欽, 執周釗送京師. 從正臣赴難, 復敗李歸仁、李咸、白秀芝等. 潼關失守, 秦整軍北還. 奚王阿篤孤初引衆與正臣合, 已而紿約皆攻范陽, 至後城, 夜乘間襲秦. 秦接戰, 敗之, 追奔至溫泉山, 禽首領阿布離, 斬以釁鼓. 至德二載, 節度使王玄志使秦率兵三千自雍奴桴葦絕海, 擊賊將石帝廷、烏承洽, 轉戰累日, 拔魯城、河間、景城, 收糧貲以實軍. 又與田神功下平原、樂安, 禽偽刺史以獻. 於是防河招討使李銑承制假秦德州刺史.

史思明自歸, 河南節度使張鎬督秦軍合諸將平河南州縣, 與裨將陽惠元破安慶緒將王福德於舒舍, 肅宗下詔褒諭, 令屯濮州, 又徙韋城. 從郭子儀圍相州, 軍潰, 秦至滎陽, 破賊將敬釭, 取糧艘二百柁以餉汴軍. 未幾, 授濮州刺史, 屯杏園渡. 許叔冀以汴下史思明, 秦力屈, 亦降. 思明撫背曰：「始吾有左手, 得公今完矣！」與俱寇河陽, 秦夜挈五百人冒圍歸李光弼. 詔加殿中監, 封戶二百, 召至京師, 賜今氏名, 給良馬、甲第. 時陝西、神策兩節度使郭英乂、衛伯玉屯陝, 故以忠臣爲兩軍兵馬使, 戰永寧、莎柵, 與賊將李感義等數十遇, 皆破之. 淮西節度使王仲升爲賊執, 以忠臣爲汝、仙、蔡六州節度使, 兼安州. 合諸軍平東都, 進御史大夫.

回紇可汗既歸, 留其下安恪、石帝廷居河陽守貲廥, 因是招亡命爲盜, 道路畏澀. 詔忠臣討定之. 吐蕃犯京師, 天子追兵, 秦方宴鞠場, 使者至, 即整師引道. 諸將白：「須良日.」忠臣怒曰：「君父在難, 方擇日救患乎?」時召兵無先忠臣至者. 代宗嘉之, 加本道觀察使, 賚與倍等.

周智光爲帳下所殺, 忠臣提兵入華州, 所過大掠, 自赤水距潼關二百里無居人. 大曆五年, 加蔡州刺史. 陝虢李國清爲下所逐, 掠府庫, 國清遍拜諸將乃免. 會忠臣入朝, 次陝, 詔訊於衆. 衆懼忠臣, 不敢搖, 即圍棘, 約士投所掠物圍中, 一日盡獲.

討李靈耀也, 戰西梁固, 敗之. 復與馬燧軍合, 敗賊於汴州. 田悅以援兵三萬屯汴郛, 忠臣勒裨將李重倩夜率百騎襲之, 貫其營而還, 殺數十百人. 悅間道走, 靈耀開城亡去, 軍遂潰. 以忠臣爲汴州刺史, 加檢校司空、同中書門下平章事, 封西平郡王.

忠臣資婪遝嗜色, 將士婦女逼與亂, 所至人苦之. 以女弟妻張惠光, 用爲牙將, 恃勢殘克. 或白忠臣, 不之信. 又以惠光子居牙下, 愈橫肆. 十四年, 大將李希烈因衆怒, 與少將丁皓、賈子華等共斬惠光父子, 以兵脅逐忠臣. 跳奔京師, 帝素寵之, 不責也. 復授檢校司空、同中書門下平章事, 奉朝請.

德宗立, 散騎常侍張涉以贓得罪, 帝怒不赦. 涉故侍讀東宮者, 忠臣曰：「陛下貴爲天子, 先生以乏財觸法, 非過也.」帝意解, 免涉歸田裏. 湖南觀察使辛京杲私怒部曲, 殺之, 有司劾當死. 忠臣曰：「京杲應死久矣！」帝問故, 對曰：「京杲諸父戰某所死, 兄弟戰某所死, 渠從行獨得存, 以故知之.」帝淒然悟, 釋之, 下除王傅.

忠臣戇直不通書. 帝嘗謂：「卿耳大, 真貴兆.」對曰：「臣聞驢耳大, 龍耳小.」帝喜其野而誠. 然既失兵, 怫鬱不顧藉. 硃泚反, 偽署司空兼侍中. 泚攻奉天, 以忠臣居守. 泚敗, 系有司, 與其子俱斬.

喬琳, 並州太原人. 少孤苦志學, 擢進士第. 性誕蕩無禮檢. 郭子儀表爲朔方府掌書記. 與聯舍畢曜相掉訐, 貶巴州司戶參軍. 曆果、綿、遂、懷四州刺史, 治寬簡, 不親事. 嘗謂錄事參軍任紹業曰：「子綱紀一州, 能劾刺史乎?」紹業出條所失示之, 驚曰：「能知吾失, 御史材也.」 琳素善蒲人張涉. 涉以國子博士侍太子讀, 太子即位, 召訪政事, 不淹日, 詔入翰林, 遷散騎常侍. 薦琳任宰相, 乃拜御史大夫、同中書門下平章事. 天下矍然駭之. 琳年高且聵, 每進封失次, 所言不厭帝旨, 在位閱八旬, 以工部尚書罷. 帝由是亦疏涉.

琳從幸奉天, 再遷太子少師；進幸梁州, 次盩厔, 詭言馬殆不進. 帝素以舊老禮之, 給乘輿馬, 辭病力. 帝賜所執策曰：「勉爲良圖, 與卿別矣！」不數日, 祝髯發舍仙遊佛廬. 泚聞, 遣數十騎取之, 署吏部尚書, 令姻家源休衣以朝服, 食以肉, 琳亦不辭. 士有訴官非便者, 琳曰：「子謂此選便乎?」及收京師, 李晟憫其老, 表貰死. 帝曰：「琳, 故宰相, 失節背義, 不可赦.」臨刑歎曰：「我以七月七日生, 以此日死, 非命耶?」 時又有蔣鎮者, 洌子也, 與兄鏈俱以文辭顯. 擢賢良方正科, 累轉諫議大夫. 大曆中, 淫雨壞河中鹽池, 味苦惡. 韓滉判度支, 慮減常賦, 妄言池生瑞鹽, 王德之美祥. 代宗疑不然, 命鎮馳驛按視. 鎮內欲結滉, 故實其事, 表置祠房, 號池曰「寶應靈慶」云. 再進工部侍郎. 妹婿源溥者, 休弟也, 故鎮與休交. 泚叛, 竄於鄠, 傷足不能進. 泚先得鏈, 而鎮左右逃歸, 語所在, 源休聞, 白泚, 以二百騎求得之. 知不免, 懷刃將自刺, 鏈止之. 復謀出奔, 懦不決. 中朝臣遁伏者, 休多所誅殺, 賴鎮救原十五. 初, 洌與弟渙在安史時皆汙偽官, 鏈兄弟復屈節於賊云.

高駢, 字千里, 南平郡王崇文孫也. 家世禁衛, 幼頗修飭, 折節爲文學, 與諸儒交, 硜硜譚治道, 兩軍中人更稱譽之. 事硃叔明爲司馬. 有二雕並飛, 駢曰：「我且貴, 當中之.」一發貫二雕焉, 衆大驚, 號「落雕侍御.」 後曆右神策軍都虞候. 黨項叛, 率禁兵萬人戍長武. 是時諸將無功, 唯駢數用奇, 殺獲甚多. 懿宗嘉之, 徙屯秦州, 即拜刺史兼防禦使. 取河、渭二州, 略定鳳林關, 降虜萬餘人.

咸通中, 帝將復安南, 拜駢爲都護, 召還京師, 見靈台殿. 於是容管經略使張茵不討賊, 更以茵兵授駢. 駢過江, 約監軍李維周繼進. 維周擁衆壁海門, 駢次峰州, 大破南詔蠻, 收所獲贍軍. 維周忌之, 匿捷書不奏. 朝廷不知駢問百餘日, 詔問狀. 維周劾駢玩敵不進, 更命右武衛將軍王晏權往代駢. 俄而駢拔安南, 斬蠻帥段酋遷, 降附諸洞二萬計. 晏權方挾維周發海門, 檄駢北歸. 而駢遣王惠贊傳酋遷首京師, 見艟艫甚盛, 乃晏權等, 惠贊懼奪其書, 匿島中, 間關至京師. 天子覽書, 御宣政殿, 群臣皆賀, 大赦天下. 進駢檢校刑部尚書, 仍鎮安南, 以都護府爲靜海軍, 授駢節度, 兼諸道行營招討使. 始築安南城. 由安南至廣州, 江漕梗險, 多巨石, 駢募工毚刂治, 由是舟濟安行, 儲餉畢給. 又使者歲至, 乃鑿道五所, 置兵護送. 其徑青石者, 或傳馬援所不能治. 既攻之, 有震碎其石, 乃得通, 因名道曰「天威」云. 加檢校尚書右仆射.

駢之戰, 其從孫潯常先鋒冒矢石以勸士. 駢徙節天平, 薦潯自代, 詔拜交州節度使. 僖宗立, 即其軍加同中書門下平章事.

南詔寇巂州, 掠成都, 徙駢劍南西川節度, 乘傳詣軍. 及劍門, 下令開城, 縱民出入. 左右諫：「寇在近, 脫大掠, 不可悔.」駢曰：「屬吾在安南破賊三十萬, 驃信聞我至, 尚敢邪！」當是時, 蠻攻雅州, 壁廬山, 聞駢至, 亟解去. 駢即移檄驃信, 勒兵從之. 驃信大懼, 送質子入朝, 約不敢寇.

蜀有突將, 分左右二廂, 廂有虞候, 詰火督盜賊, 有兵馬虞候, 主調發. 駢罷其一, 各置一虞候. 又以蜀兵孱, 詔蠻新定, 人未安業, 罷突將月稟並餐錢, 約曰：「府庫完, 當如舊.」又團練兵戰者, 厚其衣稟；不團練者, 但掌文書、倉庫, 衣稟減焉. 駢曰：「皆王卒, 命均之.」戰士大望. 於時天平、昭義、義成戍軍合蜀兵凡六萬. 駢之自將出屯也, 突將亂, 乘門以入, 駢匿於圊, 求不得. 天平軍聞變, 其校張桀以士五百格戰, 不勝. 監軍慰撫之, 皆曰：「州雖更蠻亂, 戶口尚完, 府庫方實, 公削軍稟以自養, 不堪其虐, 故亂.」監軍懼, 講解之. 取役夫數百, 名叛卒, 藉斬其首, 乃定. 駢徐出, 以金帛厚賞士, 開府庫悉還其衣稟. 然密籍所給姓名, 夜遣牙將擊殺之, 夷其族, 雖孕者不貰, 投屍於江. 有一婦方踞而乳子, 將就刑, 媼傷之, 疑其畏死, 謂曰：「以子丐我, 一詣曹司也.」婦蹶起曰：「我知之, 且飽吾子, 不可使以饑就戮也.」見刑者拜曰：「渠有節度使奪戰士食, 一日忿怒, 淫刑以逞, 國家法令何有也? 我死當訴於天, 使此賊闔門如今日冤也！」逮死, 神色晏然. 蜀人聞者爲垂泣. 駢復錄突將戍還者, 丸名貯器中, 意不懌, 則探之, 或十或五, 授將李敬全斬決. 親吏王殷說駢曰：「突將在行者, 初不知謀, 公當赦之.」駢悅, 投丸池中, 人乃安.

蜀之土惡, 成都城歲壞, 駢易以磚甓, 陴堞完新, 負城丘陵悉墾平之, 以便農桑. 訖功, 筮之得《大畜》. 駢曰：「畜者, 養也. 濟以剛健篤實, 輝光日新, 吉孰大焉！文宜去下存上.」因名大玄城. 進檢校司徒, 封燕國公, 徙荊南節度.

梁纘者, 本以昭義兵西戍, 駢表隸麾下. 王仙芝之敗, 殘黨過江, 帝以駢治鄆威化大行, 且仙芝黨皆鄆人, 故授駢鎮海節度使. 駢遣將張潾與纘分兵窮討, 降其驍帥畢師鐸數十人, 賊走嶺表. 帝美其功, 加諸道行營都統、鹽鐵轉運等使. 又詔駢料官軍義營鄉團, 歸其老弱傷夷, 裁制軍食；刺史以下小罪輒罰, 大罪以聞. 賊更推黃巢南陷廣州, 駢建遣潾以兵五千屯郴扼賊西路, 留後王重任以兵八千並海進援循、潮, 自將萬人繇大庾擊賊廣州, 且請起荊南王鐸兵三萬壁桂、永, 以邕管兵五千壁端州, 則賊無遺類. 帝納其策, 而駢卒不行.

俄徙淮南節度副大使. 駢繕完城壘, 募軍及土客, 得銳士七萬, 乃傳檄召天下兵共討賊, 威震一時, 天子倚以爲重. 廣明初, 潾破賊大雲倉, 詐降巢. 巢不意其襲, 遂大奔, 引殘黨壁上饒, 然衆亡幾. 會疫癘起, 人死亡, 潾進擊之, 巢大懼, 以金啖潾, 騰書於駢, 丐歸命. 駢信之, 許爲求節度. 當此時, 昭義、武寧、義武兵數萬赴淮南, 駢欲專己功, 即奏賊已破, 不須大兵. 有詔班師. 巢知兵罷, 即絕駢請戰, 擊殺潾, 乘勝度江攻天長.

始, 巢在廣州, 求天平節度, 宰相廬攜善駢, 以有討賊功, 不肯赦巢, 與鄭畋爭於朝, 故巢怨不得節度. 而駢聞議不一, 亦不平, 至是欲縱賊以聳朝廷, 然後立功. 畢師鐸諫曰：「朝廷所恃, 誰易於公? 制賊要害, 莫先淮南. 今不據要津以滅賊, 使得北度, 必亂中原.」駢矍然, 下令將出師. 嬖將呂用之畏師鐸有功, 諫曰：「公勳業極矣, 賊未殄, 朝廷且有口語. 況賊平, 挾震主之威, 安所稅駕? 不如觀釁求福, 爲不朽資也.」駢入其計, 托疾未可以出屯, 嚴兵保境. 巢據滁、和, 去廣陵才數百里, 乃求援陳許.

巢逼揚州, 衆十五萬. 駢將曹全晸以兵五千戰不利, 壁泗州以待援, 駢兵終不出. 賊北趨河洛, 天子遣使者促駢討賊, 冠蓋相望也. 俄而兩京陷, 天子猶冀駢立功, 眷寄未衰, 詔刺史若諸將有功, 自監察御史至常侍, 許墨制除授. 尋進檢校太尉, 東面都統, 京西、京北神策軍諸道兵馬等使. 會二雉雊署寢, 占者曰：「軍府將空.」駢惡之, 悉兵出營東塘, 舟二千艘, 戈鎧完銳, 日討金鼓, 以侈士志. 與浙西節度使周寶檄, 欲連和而西, 寶大喜. 有謂寶：「彼欲並江東爲孫策三分計.」寶未之信. 俄而駢請寶至軍議事, 寶怒, 辭疾不出, 釁隙遂構. 駢屯東塘百日, 托以寶及浙東劉漢宏將爲不利, 乃還, 以應其變.

帝知駢無出兵意, 天下益殆. 乃以王鐸代爲都統, 以崔安潛副之. 詔韋昭度領諸道鹽鐵轉運使, 加駢侍中, 增實戶一百, 封渤海郡王. 駢失兵柄利權, 攘袂大詬, 即上書謾言不恭, 詆鐸乃敗軍將, 而安潛狼貪, 有如橈敗, 詒千古之悔. 又引更始刮席、子嬰軹道事以激帝. 帝怒, 下詔切責. 當此時, 王室微, 不絕如帶. 駢都統三年, 無尺寸功, 幸國顛沛, 大料兵, 陰圖割據, 一旦失勢, 威望頓盡, 故肆爲丑悖, 脅邀天子, 冀復故權. 而吳人顧雲以文辭緣澤其奸, 偃然無所忌畏. 又請帝南幸江淮. 會平賊, 駢聞, 縮氣悵恨, 部下多叛去, 鬱鬱無聊, 乃篤意求神仙, 以軍事屬用之.

用之者, 鄱陽人, 世爲商儈, 往來廣陵, 得諸賈之驩. 既孤, 依舅家, 盜私其室, 亡命九華山, 事方士牛弘徽, 得役鬼術, 賣藥廣陵市. 始詣駢親將俞公楚, 驗其術, 因得見駢, 署幕府, 稍補右職. 用之既少賤, 具知閭裏利病、吏得失, 頗班班言政事, 以將左道, 駢愈器之. 乃廣樹朋黨, 刺知駢動息, 持金帛還結左右, 日爲誕妄以動駢. 又薦狂人諸葛殷、張守一爲長年方, 並署牙將. 初, 殷將見, 用之紿曰：「上帝以公爲人臣, 慮機事薙廢, 使神人來備羽翼, 且當以職縻之.」明日, 殷以褐衣見, 辯詐無窮, 駢大驚, 號「葛將軍.」 其陰狡過用之遠甚. 有大賈居第華壯, 殷求之不得, 謂駢曰：「城中且有妖, 當築壇禳卻之.」因指賈居. 駢敕吏即日驅徙, 殷入居之.

駢造迎仙等樓, 皆廣高八十尺, 飾以金珠璖玉, 侍女衣羽衣, 新聲度曲, 以擬鈞天, 薰齋其上, 祈與仙接. 用之自謂與仙真通, 對駢叱吒風雨, 或望空顧揖再拜, 語言俚近, 左右或竊議, 輒殺之, 後無敢出口者. 蕭勝納賄用之, 求鹽城監, 駢不肯. 用之曰：「仙人言鹽城有寶劍, 須真人取之, 唯勝可往.」駢許諾. 數月, 勝獻銅匕首, 用之曰：「此北帝所佩也, 得之者兵不敢犯.」駢寶秘之, 常持以坐起. 用之憚其術窮且見詰, 乃刻青石手板爲龍蛇隱起, 文曰：「帝賜駢.」使人潛植機上, 駢得之大喜. 爲寓鵠廷中, 設機關, 觸人則飛動, 駢衣羽服, 乘之作仙去狀. 用之懼有擿其奸者, 乃曰：「仙人當下, 但患學者真氣虧沮耳.」駢始棄人間事, 絕妾媵, 雖將吏不得見. 客至, 先遣薰濯, 詣方士祓除, 謂之解穢, 少選即引去. 自是內外無敢言者, 惟梁纘屢爲駢言, 駢不聽. 纘懼, 解所領兵, 駢還其軍於昭義, 纘不復事矣.

用之既自任, 淫刑重賦, 人人思亂. 乃擢廢吏百餘, 號「察子」, 厚稟食, 令居衢哄間, 凡民私鬩隱語莫不知, 道路箝口. 誅所惡者數百族. 又募卒二萬, 爲左、右「鏌邪軍」, 與守一分總, 置官屬如駢府. 用之每出入, 騶御至千人；建大第, 軍胥營署皆備. 建百尺樓, 托云占星, 實窺伺城中之有變者. 左右姬侍百餘, 皆娟秀光麗, 善歌舞, 巾鷖束帶以侍. 月二十宴, 其費仰於民, 不足, 至苛留度支運物. 誘人上變, 則許入貲產贖罪. 俞公楚數規戒其失, 不聽. 姚歸禮謀殺之, 弗克. 用之因譖二人於駢, 使以驍雄兵三千督盜於外, 密使兵襲之, 舉師殲焉. 駢從子澞密疏用之罪, 諫駢曰：「不除之, 高氏且無種.」駢怒, 命左右扶出, 以狀授用之. 用之誣澞貣貰不能滿, 故妄言. 因出澞筆驗之, 駢敕吏禁澞出入. 俄署舒州刺史, 未幾爲下所逐, 用之構之也. 駢使人殺澞.

嗣襄王煴之亂, 駢上書勸進, 偽假駢中書令、諸道兵馬都統、江淮鹽鐵轉運使, 以用之爲嶺南節度使. 駢久觖望, 至是大喜, 貢賦不絕. 用之始開府置官屬, 禮與駢均矣. 以鄭杞、董僅、吳邁爲腹心, 駢之親信皆偪使附己, 政事未嘗關決駢. 駢內悔, 欲收其權, 不能也. 用之問計於杞、僅, 謀請駢齋於其第, 密縊之, 紿爲升天, 事不克.

光啟三年, 蔡賊孫儒兵略定遠, 聲言涉淮. 壽州刺史張翱奔告駢, 命畢師鐸率騎三百戍高郵. 師鐸者, 故仙芝黨, 以善騎射稱. 駢敗巢於浙西, 用其力, 故寵待絕等. 用之厚啖以利, 欲其諧附, 然不肯情. 師鐸有妾美, 用之請見, 不可, 狙其出, 觀焉, 怒而棄之；內忿懼, 爲子結婚於高郵將張神劍, 陰倚爲援. 硃全忠方攻秦宗權, 駢慮其奔突, 使師鐸率兵逾都梁山, 不見賊還. 師鐸見駢府宿將多以讒死, 憂甚. 用之益加禮, 師鐸愈恐, 謀於神劍. 神劍不然其言, 而猜嫌日結. 用之亦慮其變, 內欲除之, 亟請罷屯. 其母密擿師鐸使去, 曰：「毋顧家室.」師鐸憂, 未知所出. 而駢子怒用之專恣, 覬師鐸與諸將發其奸, 遣使謂師鐸曰：「用之欲因此行圖君, 既授書神劍矣, 君其備之！」師鐸驚, 軍中稍稍傳言. 諸將介而見, 請殺神劍, 並其軍, 驅市人以濟亂. 師鐸曰：「不可, 我若重擾百姓, 復一用之也. 鄭漢璋素與我善, 兵精士強, 以用之用事, 常不平. 今若告之謀, 彼必喜, 則事濟矣.」衆然之. 神劍未知, 方椎牛釃酒, 且將犒師. 師鐸潛師夜出, 士皆絳繒抹首, 且行且掠. 漢璋聞, 以麾下出迎, 師鐸諗以計, 大喜. 留其妻守淮口, 帥兵及亡命數千至高郵, 見神劍, 詰其變, 神劍辭不知. 師鐸語稍侵, 神劍瞋目曰：「大夫何晚計！彼一妖人, 前假嶺南節, 不肯行, 志圖淮海, 令君既奪魄, 彼一日得志, 吾能握刀頭北面事之邪！吾前未量君意, 故不出口, 尚何疑?」漢璋喜, 取酒割臂血而盟, 推師鐸爲大丞相, 作誓告神, 乃移檄州縣, 以誅呂用之、張守一、諸葛殷爲名. 神劍以高郵兵諸校倪詳、褾並以天長子弟會, 唐宏爲先鋒, 駱玄真主騎, 趙簡主徒, 王朗爲殿, 得勝兵三千. 將發, 神劍中悔, 繆曰：「公兵雖精, 然城堅, 旬日不下則糧乏, 衆心搖矣. 神劍請按軍高郵, 爲公聲援而督糧道.」師鐸曰：「民稟尚多, 何患資儲? 城中攜離無斗志, 何事聲援? 君意不行, 孰敢違?」漢璋內忌神劍, 恐不爲己下, 勸許其計, 約城破玉帛子女共之.

其四月, 兵傅城, 營其下. 城中駭亂, 用之分兵守, 且自督戰. 令曰：「斬一級, 賞金一餅.」士多山東人, 堅悍頗用命. 師鐸懼, 退舍自固. 用之稍堙塞諸門. 駢登延和閣, 聞囂甚, 左右告之故, 大驚, 召用之問狀, 徐曰：「師鐸衆思歸, 爲門衛所軋, 隨已處置, 不爾, 煩玄女一符耳！」駢曰：「吾覺爾之誕多矣, 善自爲之, 勿使吾爲周寶也！」時寶已爲下所逐出奔云. 用之慚, 不復有言. 師鐸見城未下, 頗懼, 求救於宣州秦彥, 約事平迎以代駢.

駢數責用之曰：「始吾以心腹任君, 君御下無方, 卒誤我. 今百姓饑饉, 不可虐用, 當遣大將齎吾書諭之, 使罷兵.」用之疑諸將不爲用, 以其黨許戡奉書往. 始師鐸意駢令宿將勞軍, 因得口陳用之罪. 及戡至, 大怒曰：「梁纘、韓問安在? 若何庸來！」即斬之. 乃系書射城內, 用之不發, 即火之. 它日以甲士百人入謁, 駢驚匿內寢, 少選乃出, 叱曰：「得非反邪?」命左右驅出. 用之至南門, 舉策曰：「吾不復入是矣！」始與駢貳.

師鐸壁揚子, 發民廬舍治攻具. 用之大索居人馬及丁壯, 驍將以長刀擁脅乘城, 晝夜不得息. 又疑爲間, 數易區處, 家有饁餉, 皆相失, 至饑死者相枕藉. 駢召大將古鍔齎師鐸母書及其子出諭, 師鐸遣子還曰：「不敢負恩, 朝斬凶人, 夕還屯, 願以妻子爲質.」駢恐用之屠其家, 乃收置署中. 會秦彥遣秦稠率兵與師鐸合, 攻益急, 守陴者夜焚南柵以應於外, 師鐸入, 守將張全乃戰死, 用之距三橋, 殺傷相當. 駢從子傑率牙兵將執用之以畀師鐸, 左鏌邪兵復斷其後, 用之懼, 乃出奔.

駢召梁纘謝曰：「初不用子計以及此, 庸何追?」授以兵, 使保子城. 遲明師鐸縱火大掠, 駢乃命徹備, 改服須其入. 師鐸見延和閣, 駢待之如賓, 即署師鐸節度副使, 漢璋、神劍以次授署, 秦稠封府庫以待, 師鐸去丞相號. 於時何衛未謹, 駢愛將申及說駢曰：「逆人兵少弛, 願奉公夜出, 發諸鎮兵, 還刷大恥, 賊不足平也. 若不決, 則及將不得侍公.」因泣下. 駢恇怯不能用其策, 及乃匿去.

師鐸誅用之支黨數十, 使孫約迎秦彥. 彥者, 徐州人, 本名立, 隸伍籍. 乾符中, 以盜系獄且死, 夢謼曰：「秦彥, 而從我去！」寤而視械破, 因得亡命, 即名彥. 聚徒百人, 殺下邳令, 取其貲, 入黃巢黨中. 既敗, 與許勍降駢, 累表和州刺史. 中和初, 宣歙觀察使竇潏病, 彥襲而代之. 師鐸之召彥也, 或計曰：「足下向誅妖人, 故下樂從. 今軍府已安, 宜還政高公, 足下身典兵, 權在掌握, 四鄰聞之, 不失大義, 諸將未敢謀也. 若令彥爲帥, 兵非足下有也. 且秦稠封府庫, 勢已相疑. 足下如厚德彥, 宜以金玉子女報之, 勿聽度江. 假足下能下彥, 楊行密夕聞而朝必至.」師鐸不決, 以告漢璋. 漢璋曰：「善.」 師鐸出駢, 囚南第. 稠麾下求無厭, 燒貢奉樓數十楹, 取珍寶. 始駢自乾符以來, 貢獻不入天子, 貲貨山積, 私置郊祀、元會供帳什器, 殫極功巧, 至是爲亂兵所剽略盡. 師鐸徙駢東第. 禽諸葛殷, 腰下得金數斤, 百姓交唾, 拔須發無遺, 再縊乃絕, 仇家迍其目云, 市人投瓦礫擊屍, 俄而成塚. 駢出金遺守者, 師鐸知之, 加兵苛督, 復入囚署中, 子弟十餘人同幽之. 顧雲入見, 駢猶自若曰：「吾復居此, 天時人事必有在.」意師鐸復推立之.

用之既出, 以兵攻淮口未下, 鄭漢璋擊之, 遂奔天長. 初, 用之詐爲駢書, 召兵於廬、壽, 城陷, 而楊行密兵萬人次天長, 用之自歸.

張神劍求賂於師鐸, 辭以彥未至. 神劍怒, 與別將高霸將攻師鐸. 彥之來, 召池州刺史趙鍠守宣, 自將入揚州, 稱節度使, 以師鐸爲行軍司馬, 居用之第, 不得在牙中. 師鐸怏怏失志. 行密與神劍等連和, 自江北至槐家橋, 柵壘相聯. 彥登城望之, 色沮, 乃授鄭漢璋、唐宏等兵屯門, 樵蘇道絕, 食且乏. 稠及師鐸以勁卒八千出戰, 大敗, 稠死之, 士奔溺死者十八. 彥大出金求救於張雄, 雄引兵至東塘, 得金, 不戰去. 彥使師鐸率兵二萬陣城下, 漢璋爲前鋒, 宏次之, 駱玄真、樊約又次之, 師鐸、王朗以騎爲左右翼. 既成列, 久之, 行密乃出, 委輜重於壁, 以贏兵守之, 伏精卒數千其旁. 行密先犯玄真, 短兵接, 偽北, 師鐸諸軍奔其壁, 爭取金玉貲糧. 伏噪而出, 行密引輕兵躡其尾, 俘殺旁午, 橫屍十里. 師鐸等奔還, 玄真戰死. 師鐸雅倚玄真驍敢能拒敵, 既失之, 惋沮彌日, 不復議出戰矣.

駢久囚拘, 供億窘狹, 群奴徹延和閣闌楯爲薪, 煮革帶以食. 駢召幕府盧涚曰：「予粗立功, 比求清淨, 非與此世爭利害, 今而及此, 神道何望邪?」涕下不能已. 師鐸既敗, 慮駢內應. 有女巫王奉仙謂師鐸曰：「揚州災, 有大人死, 可以厭.」彥曰：「非高公邪?」命左右陳賞等往殺之. 侍者白有賊, 駢曰：「此必秦彥來.」正色須之. 衆入, 駢罵曰：「軍事有監軍及諸將在, 何遽爾?」衆辟易, 有奮而擊駢者, 曳廷下數之曰：「公負天子恩, 陷人塗炭, 罪多矣, 尚何云?」駢未暇答, 仰首如有所伺, 即斬之. 左右奴客遁歸行密, 行密舉軍縞素, 大臨而祭, 獨用之縗服哭三日.

彥屢敗, 軍氣摧喪, 與師鐸抱膝相視無它略, 更問奉仙, 賞罰輕重皆自出. 彥遣漢璋擊神劍, 破之. 神劍奔高郵, 漢璋欲窮追, 會大雨還. 行密以城尚堅, 師且老, 議解去. 用之裨將晨伏兵四壕, 伺守者休代, 引而登, 殺數十人於門, 以招外兵. 守軍亦厭苦, 皆委兵潰. 師鐸與其家及彥奔東塘, 人爭出, 相騰藉死, 壕塹幾滿, 王朗踣而殞. 行密既入, 殺梁纘於牙門, 以不死高氏難. 韓問聞之, 赴井死. 居人臒忄叕奄奄, 兵不忍加暴, 反斥餘糧救之.

彥、師鐸與唐宏、倪詳焚白砂, 將度江, 會秦宗權使孫儒引兵三萬襲揚州, 次天長, 彥等與之合, 還攻行密, 取行密輜重牛羊數千計. 儒以食乏, 乃屠高郵, 據之. 張神劍奔還, 行密授之館, 而高郵戍兵七百潰而來, 行密責有謀, 悉擊殺之, 因殺神劍. 用之始詐行密曰：「廡下有瘞金五千斤, 事平願備一日乏.」行密掘地無埋金, 但得銅人三尺, 身桎梏, 釘刺其口, 刻駢名於背, 蓋用蠱厭駢也. 行密責其罪, 並張守一斬於三橋, 妻子皆死, 著其罪於路.

儒攻城未得志, 慮彥、師鐸有異謀, 稍並其兵. 唐宏度不免, 即告儒曰：「師鐸密遣人至汴.」儒大恐. 明日, 召彥、師鐸、漢璋會軍中, 彥、師鐸先至, 壯士捽之至儒所, 儒質彥反駢罪, 斬之. 至師鐸, 呼曰：「丈夫成則王, 敗則虜, 君何多責爲? 吾嘗將數萬兵, 不死常人手, 得公之劍, 瞑目矣！」儒罵曰：「庸賊欲汙我手邪！」趣斬之. 漢璋至, 奮臂擊殺數人, 乃死, 身首糜散. 儒使宏主騎兵, 厚賜之. 文德元年, 儒諜知行密糧乏, 自高郵襲之. 行密拔其衆還廬州, 儒遂據揚州.

駢之死, 裹以故氈, 與子弟七人一坎而瘞. 行密擢駢孫愈爲副使, 令主喪事, 未克葬, 愈暴死, 至是故吏鄺師虔收葬之.

揚州雄富冠天下, 自師鐸、行密、儒迭攻迭守, 焚市落, 剽民人, 兵饑相仍, 其地遂空.

硃玫, 邠州人. 少以材武爲州戍將. 黃巢盜長安, 有王玫者爲偽節度使, 方調兵, 玫陽事之, 乘間斬王玫, 以留後讓李重古, 約合兵討巢. 廣明二年, 玫襲賊, 戰開遠門, 槍洞咽, 不死. 以多擢晉州刺史, 進邠寧節度使, 合涇、原、岐、隴兵八萬屯興平, 號定國砦. 戰澇上, 敗走邠, 詔益靈、鹽軍, 拜河南都統. 引兵屯中橋, 列五壁, 進西北面都統. 賊平, 授同中書門下平章事, 封吳興侯.

田令孜議討王重榮, 以兵屬玫, 合鄜、延、靈、夏軍三萬保沙苑. 重榮上疏乞誅玫、令孜. 既戰, 玫輒北, 因縱軍還掠. 僖宗蒼黃幸鳳翔避其鋒. 玫反與重榮、李克用連和, 請誅令孜. 宰相蕭遘密召玫迎帝, 玫趨鳳翔, 令孜劫乘輿走陳倉, 遂至興元. 玫追不及, 劫嗣襄王煴, 奉爲帝. 玫自號大丞相, 專決萬機.

始與李昌符共謀挾煴, 至是反爲讎, 昌符乃自歸天子, 人心浸離. 及王行瑜敗於大唐峰, 懼歸且見殺, 又聞購能得玫者以邠寧節度畀之, 行瑜謂其下曰：「今敗歸必以無功死, 若斬玫, 與北軍迎天子, 取富貴, 可乎?」衆曰：「諾.」即勒兵倍道趨長安. 玫居孔緯第, 方據幾署事, 聞兵入, 趣召行瑜叱曰：「公擅歸, 反邪?」行瑜厲聲曰：「我非反者, 將得君首爲邠寧節度耳！」玫遽起, 左右斬之, 殺其徒數百. 諸軍遂大亂, 燒京師. 時盛寒, 吏民被剽敚, 僵死屍相藉. 即傳首興元, 帝爲受俘馘. 宦者偽樞密使王能著等皆坐誅.

王行瑜, 邠州人. 少隸軍, 從硃玫爲列校, 討黃巢數有功. 煴即位, 授行瑜天平節度使, 令率兵守大散關, 爲李鋋所破, 即奉款行在, 還取玫首以獻, 擢邠寧節度使.

景福元年, 與李茂貞、韓建及弟同州節度使行實請討楊守亮於山南, 且言不敢仰度支費, 止請假茂貞招討一節. 宦官難之, 昭宗亦顧茂貞等得山南則益橫, 不許. 行瑜等因擅興軍擊取之.

後茂貞拒覃王, 殺宰相, 行瑜參有力, 得賜鐵券. 稍憑兵跋扈, 求爲尚書令, 宰相韋昭度執不可, 但加號尚父, 行瑜望甚. 會河中王重榮喪, 李克用請以其子珂嗣節度, 而行瑜、建、茂貞請授王珙, 因各以兵陳闕下, 欲廢天子, 不克, 即殺昭度、李磎, 留弟行約宿衛. 克用悉兵度河問行瑜等罪, 行實棄同州趨長安, 與行約謀劫乘輿, 又不克, 皆奔邠州. 行瑜屯梨園, 克用與戰, 破行實等軍, 執其母及行瑜子, 俘大校. 帝下詔削行瑜官爵. 行瑜以銳卒五千營龍泉, 茂貞壁其西. 克用夜發精騎擾餉道, 岐軍走, 行瑜歸邠州, 嬰城守, 厚賂克用求自歸. 克用軍環其城, 行瑜窮, 登城哭語克用曰：「我無罪, 昨殺大臣, 脅天子, 岐人也. 行實止宿衛, 而有司妄以劫遷罪歸之, 今公討亂者, 當問茂貞, 願得束身歸, 聽命天子.」克用曰：「尚父何自卑? 吾被命討三賊, 公其一也. 如歸國者, 當從中決, 老夫敢專之邪?」行瑜度不免, 悉族奔慶州, 爲麾下斬於路, 傳首京師, 帝御延喜門納之, 於是乾寧二年也. 其屬二百人, 克用獻於朝.

始, 行瑜亂, 宗正卿李涪盛陳其忠, 必悔過. 至是帝怒, 放死嶺南.

陳敬瑄, 田令孜兄也. 少賤, 爲餅師, 得隸左神策軍. 令孜爲護軍中尉, 敬瑄緣藉擢左金吾衛將軍、檢校尚書右仆射、西川節度使. 性畏慎, 善撫士.

黃巢亂, 僖宗幸奉天, 敬瑄夜召監軍梁處厚, 號慟奉表迎帝, 繕治行宮. 令孜亦倡西幸, 敬瑄以兵三千護乘輿. 冗從內苑小兒先至, 敬瑄知素暴橫, 遣邏士伺之. 諸兒連臂歡咋行宮中, 士捕系之, 謼曰：「我事天子者！」敬瑄殺五十人, 屍諸衢, 由是道路不嘩. 帝次綿州, 敬瑄謁於道, 進酒, 帝三舉觴, 進檢校左仆射、同中書門下平章事. 時雲南叛, 請遣使與和親, 乃聽命. 敬瑄奉行在百官諸吏無敢乏, 帝欲命判度支, 固讓, 再加檢校司徒兼侍中, 封梁國公. 以弟敬珣爲閬州刺史. 討定邛州首望阡能、涪州叛校韓秀升, 再進兼中書令, 封潁川郡王, 實封四百戶, 賜一歲上輸錢及上都田宅邸磑各十區, 鐵券恕十死. 巢平, 進潁川王, 增實戶二百. 車駕東, 敬瑄供億豐餘, 又進檢校太師.

俄而令孜得罪, 敬瑄被流端州. 會昭宗立, 敬瑄拒詔, 帝召爲左龍武統軍, 以宰相韋昭度代領節度. 使者至, 敬瑄使百姓遮道剺耳訴己功, 且言鐵券恕死. 使者馳還. 令孜勸敬瑄募黃頭軍爲自守計.

時王建盜據閬、利, 故令孜召建. 建至綿州, 發兵拒之, 激建攻諸州, 以限朝廷. 或言：「建鴟視狼顧, 惟利是賴, 公何用之?」不聽. 建詒顧彥朗書曰：「十軍阿父召我, 欲依太師丐一大州.」即寄孥梓州, 身引兵入鹿頭關. 敬瑄不納, 漢州刺史張頊逆戰, 敗, 建入漢州. 成都嚴守, 建走城下遙謝令孜曰：「父召我, 及門而拒我, 尚誰容?」與諸將斷發再拜辭曰：「今作賊矣！」因請兵於彥朗, 攻成都, 殘掠州縣. 彥朗亦畏建, 表請大臣代敬瑄. 建自請討敬瑄贖罪, 詔立永平軍, 授建節度使, 以昭度爲行營招討使, 山南西道節度使楊守亮副之, 彥朗爲行軍司馬. 有詔暴敬瑄殺孟昭圖罪, 削官爵. 昭度使建屯學射山, 敬瑄迎戰不克, 又戰蠶厓, 大敗.

龍紀元年, 昭度至軍中, 持節諭人, 約開門. 守陴者詬曰：「鐵券在, 安得違先帝意！」今孜籍城中戶一人乘城, 夜循行, 晝浚濠伐薪. 敬瑄屯彌牟、德陽, 樹二壁拒建. 使富人自占貲多少, 布巨梃, 搒不實者, 不三日輸錢如市. 建、昭度傅城而壘, 簡州刺史張造攻笮橋, 大敗, 死之.

大順元年, 建稍擊降諸州. 邛州刺史毛湘本令孜孔目官, 謂其下曰：「吾不忍負軍容, 以頭見建可也.」乃沐浴以須, 吏斬其首降. 敬瑄戰浣花, 不勝, 明日復戰, 將士皆爲建俘. 城中謀降者, 令孜支解之以怖衆. 會大疫, 死人相藉.

明年三月, 詔還敬瑄官爵, 召昭度還, 諭建罷兵, 建不奉詔. 帝更以建爲西川行營招討制置使. 建知敬瑄可禽, 欲遂有蜀地, 即脅說昭度曰：「公以數萬衆討賊, 糧數不屬, 關東諸節度相吞噬, 朝廷危若贅斿, 與其勞師遠方, 不如先中國, 公宜還爲天子謀之.」昭度未決. 會吏盜減諸軍稟食, 建怒其衆曰：「招討吏之謀也.」縱士執之, 醢食於軍. 昭度大駭, 是日授建符節, 跳馳出劍門. 建絕棧梯, 東道不通. 因急擊敬瑄, 分親騎爲十團, 所當輒披靡, 烽塹相望幾百里, 縱諜入城, 以搖衆心. 建好謂軍中曰：「成都號『花錦城』, 玉帛子女, 諸兒可自取.」謂票將韓武等：「城破, 吾與公遞爲節度使一日.」下聞之, 戰愈力. 圍凡三歲, 城中糧盡, 以筒容米, 率寸鬻錢二百. 敬瑄出家貲給民, 募士出剽麥, 收其半. 民亦夜至建壘市鹽, 不可禁, 吏請殺之. 敬瑄曰：「民饑無以恤, 使求生可也.」人至相暴以相啖, 敬瑄不能止, 乃行斬、劈二法, 亦不爲戢. 敬瑄自將出犀浦, 列二營邀建. 建軍偽遁, 遇伏, 敬瑄敗, 建破斜橋、昝街二屯. 明日戰, 又破一壁, 降其將. 建屯七里亭, 敬瑄攻之. 建將張武馳入城, 戰子城下, 守陴皆噪, 不能克. 張勍破浣花營, 敬瑄諸將或死或降且盡. 凡五十戰, 敬瑄皆北, 乃上表以病丐還京師. 令孜素服至建軍. 建入自西門, 以張勍爲斬斫使, 建徇於軍曰：「與而等累年斗死, 今日如志. 若橫恣有犯者, 吾能全之；即爲勍所斬, 吾不得救也！」軍中肅然. 囚敬瑄、令孜, 建自稱留後, 表於朝. 詔以建爲西川節度副大使, 知節度事.

建以敬瑄居新津, 食其租賦, 累表請誅, 不報. 景福二年, 陰令左右告敬瑄、令孜養死士, 約楊晟等反, 於是斬敬瑄於家. 初, 敬瑄知不免, 嘗置藥於帶, 至就刑, 視帶, 藥已亡矣. 自是建盡有兩川、黔中地.

李巨川, 字下己, 逢吉從曾孫. 乾符中舉進士. 方天下崩騷, 乃去京師, 河中王重榮辟爲掌書記. 重榮討黃巢, 書檄奏請日紛遝, 須報趣發, 皆屬巨川. 神安思敏, 言輒中理, 鄰籓皆驚. 會賊走出關, 收京師, 人言巨川有助力. 重榮死於亂, 貶爲興元參軍, 節度使楊守亮喜曰：「天以生遺我邪！」復管記室. 守亮爲韓建所禽, 巨川械以從, 題木葉遺建祈哀. 建動容, 因釋縛, 置幕府. 昭宗幸華, 建患一州供億不能濟, 使巨川傳檄天下, 督轉餉.

初, 帝在石門, 數遣嗣延王、通王將親軍, 大選安聖、奉宸、保寧、安化四軍, 又置殿後軍, 合士二萬. 建惡衛兵強, 不利己, 與巨川謀, 即上飛變, 告八王欲脅帝幸河中, 因請囚十六宅, 選嚴師傅督教, 盡散麾下兵. 書再上, 帝不得已, 詔可. 又廢殿後軍, 且言「無示天下不廣.」 詔留三十人爲控鶴排馬官, 隸飛龍坊. 自是天子爪牙盡矣. 建初懼帝不聽, 以兵環宮, 請誅定州行營將李筠. 帝懼, 斬筠, 兵乃解. 又言：「七國災漢, 八王亂晉, 永王帥江左謀不軌, 吐蕃、硃玫亂, 首立宗支搖人望. 今王室多故, 渠可使諸王將命四方, 惑征鎮?」於是詔諸王奉使者, 悉赴行在. 巨川日夜導建不臣, 乃請立德王爲皇太子, 文掩其惡. 帝還京, 拜諫議大夫.

光化初, 硃全忠陷河中, 將攻潼關, 建懼, 使巨川往詣軍納款, 因言當世利害. 全忠屬官敬翔以文翰事左右, 疑巨川用則全忠待己或衰, 乃詭說曰：「巨川誠奇才, 顧不利主人, 若何?」是日, 全忠殺之.

列傳第一百五十上

逆臣上

安祿山, 營州柳城胡也, 本姓康. 母阿史德, 爲覡, 居突厥中, 禱子於軋犖山, 虜所謂斗戰神者, 既而妊. 及生, 有光照穹廬, 野獸盡鳴, 望氣者言其祥. 范陽節度使張仁願遣搜廬帳, 欲盡殺之, 匿而免. 母以神所命, 遂字軋犖山. 少孤, 隨母嫁虜將安延偃. 開元初, 偃攜以歸國, 與將軍安道買亡子偕來, 得依其家, 故道買子安節厚德偃, 約兩家子爲兄弟, 乃冒姓安, 更名祿山. 及長, 忮忍多智, 善億測人情, 通六蕃語, 爲互市郎.

張守珪節度幽州, 祿山盜羊而獲, 守珪將殺之, 呼曰：「公不欲滅兩蕃邪? 何殺我?」守珪壯其語, 又見偉而皙, 釋之, 與史思明俱爲捉生. 知山川水泉處, 嘗以五騎禽契丹數十人, 守珪異之, 稍益其兵, 有討輒克, 拔爲偏將. 守珪丑其肥, 由是不敢飽, 因養爲子. 後以平盧兵馬使擢特進、幽州節度副使.

於是御史中丞張利貞采訪河北, 祿山百計諛媚, 多出金諧結左右爲私恩. 利貞入朝, 盛言祿山能, 乃授營州都督、平盧軍使、順化州刺史. 使者往來, 陰以賂中其嗜, 一口更譽, 玄宗始才之. 天寶元年, 以平廬爲節度, 祿山爲之使, 兼柳城太守, 押兩蕃、渤海、黑水四府經略使. 明年, 入朝, 奏對稱旨, 進驃騎大將軍. 又明年, 代裴寬爲范陽節度、河北采訪使, 仍領平盧軍. 祿山北還, 詔中書門下尚書三省正員長官、御史中丞餞鴻臚亭.

四載, 奚、契丹殺公主以叛, 祿山幸邀功, 肆其侵, 於是兩蕃貳. 祿山起軍擊契丹, 還奏；「夢李靖、李勣求食於臣, 乃祠北郡, 芝生於梁.」其詭誕敢言不疑如此. 席豫爲河北黜陟使, 言祿山賢. 時宰相李林甫嫌儒臣以戰功進, 尊寵間己, 乃請顓用蕃將, 故帝寵祿山益牢, 群議不能軋, 卒亂天下, 林甫啟之也.

祿山陽爲愚不敏蓋其奸, 承間奏曰：「臣生蕃戎, 寵榮過甚, 無異材可用, 願以身爲陛下死.」天子以爲誠, 憐之. 令見皇太子, 不拜. 左右擿語之, 祿山曰：「臣不識朝廷儀, 皇太子何官也?」帝曰：「吾百歲後付以位.」謝曰：「臣愚, 知陛下不知太子, 罪萬死.」乃再拜. 時楊貴妃有寵, 祿山請爲妃養兒, 帝許之. 其拜, 必先妃後帝, 帝怪之, 答曰：「蕃人先母後父.」帝大悅, 命與楊銛及三夫人約爲兄弟. 繇是祿山有亂天下意, 令麾下劉駱穀居京師, 伺朝廷隙.

六載, 進御史大夫, 封妻段爲夫人, 有國. 林甫以宰相貴甚, 群臣無敢鈞禮, 惟祿山倚恩, 入謁倨. 林甫欲諷寤之, 使與王鉷偕, 鉷亦位大夫, 林甫見鉷, 鉷趨拜卑約, 祿山惕然, 不覺自罄折. 林甫與語, 揣其意, 迎剖其端, 祿山大駭, 以爲神, 每見, 雖盛寒必流汗. 林甫稍厚之, 引至中書, 覆以己袍. 祿山德林甫, 呼十郎. 駱穀每奏事還, 先問：「十郎何如?」有好言輒喜；若謂「大夫好檢校」, 則反手據床曰：「我且死！」優人李龜年爲帝學之, 帝以爲樂.

晚益肥, 腹緩及膝, 奮兩肩若挽牽者乃能行, 作《胡旋舞》帝前, 乃疾如風. 帝視其腹曰：「胡腹中何有而大?」答曰：「唯赤心耳！」每乘驛入朝, 半道必易馬, 號「大夫換馬台」, 不爾, 馬輒仆, 故馬必能負五石馳者乃勝載. 帝爲祿山起第京師, 以中人督役, 戒曰：「善爲部署, 祿山眼孔大, 毋令笑我.」爲瑣戶交疏, 台觀沼池華僭, 帟幕率緹繡, 金銀爲榜筐、爪籬, 大抵服御雖乘輿不能過. 帝登勤政樓, 幄坐之左張金雞大障, 前置特榻, 詔祿山坐, 褰其幄, 以示尊寵. 太子諫曰：「自古幄坐非人臣當得, 陛下寵祿山過甚, 必驕.」帝曰：「胡有異相, 我欲厭之.」 時太平久, 人忘戰, 帝春秋高, 嬖豔鉗固, 李林甫、楊國忠更持權, 綱紀大亂. 祿山計天下可取, 逆謀日熾, 每過朝堂龍尾道, 南北睥睨, 久乃去. 更築壘范陽北, 號雄武城, 峙兵積穀. 養同羅、降奚、契丹曳落河八千人爲假子, 教家奴善弓矢者數百, 畜單于、護真大馬三萬, 牛羊五萬, 引張通儒、李廷堅、平洌、李史魚、獨孤問俗署幕府, 以高尚典書記, 嚴莊掌簿最, 阿史那承慶、安太清、安守忠、李歸仁、孫孝哲、蔡希德、牛廷玠、向潤客、高邈、李欽湊、李立節、崔乾祐、尹子奇、何千年、武令珣、能元皓、田承嗣、田乾真皆拔行伍, 署大將. 潛遣賈胡行諸道, 歲輸財百萬. 至大會, 祿山踞重床, 燎香, 陳怪珍, 胡人數百侍左右, 引見諸賈, 陳犧牲, 女巫鼓舞於前以自神. 陰令群賈市錦彩硃紫服數萬爲叛資. 月進牛、橐駝、鷹、狗、奇禽異物, 以蠱帝心, 而人不聊. 自以無功而貴, 見天子盛開邊, 乃紿契丹諸酋, 大置酒, 毒焉, 既酣, 悉斬其首, 先後殺數千人, 獻馘闕下. 帝不知, 賜鐵券, 封柳城郡公. 又贈延偃范陽大都督, 進祿山東平郡王.

九載, 兼河北道采訪處置使, 賜永寧園爲邸. 入朝, 楊國忠兄弟姊弟廷之新豐, 給玉食；至湯, 將校皆賜浴. 帝幸望春宮以待, 獻俘八千, 詔賜永穆公主池觀爲遊燕地. 徙新第, 請墨敕召宰相宴. 是日, 帝將擊球, 乃置會, 命宰相皆赴. 帝獵苑中, 獲鮮禽, 必馳賜. 詔上谷郡置五爐, 許鑄錢. 又求兼河東, 遂拜雲中太守、河東節度使. 既兼制三道, 意益侈. 男子凡十一, 帝以慶宗爲太仆卿, 慶緒鴻臚卿, 慶長秘書監.

十一載, 率河東兵討契丹, 告奚曰：「彼背盟, 我將討之, 爾助我乎?」奚爲出徒兵二千鄉導. 至土護真河, 祿山計曰：「道雖遠, 我疾趨賊, 乘其不備, 破之固矣.」乃敕人持一繩, 欲盡縛契丹. 晝夜行三百里, 次天門嶺, 會雨甚, 弓弛矢脫不可用. 祿山督戰急, 大將何思德曰：「士方疲, 宜少息, 使使者盛陳利以脅賊, 賊必降.」祿山怒, 欲斬以令軍, 乃請戰. 思德貌類祿山, 及戰, 虜叢矛注矢邀取之, 傳言祿山獲矣. 奚聞亦叛, 夾攻祿山營, 士略盡. 祿山中流矢, 引奚兒數十, 棄衆走山而墜, 慶緒、孫孝哲掖出之, 夜走平廬. 部將史定方以兵鏖戰, 虜解圍去.

祿山不得志, 乃悉兵號二十萬討契丹以報. 帝聞, 詔朔方節度使阿布思以師會. 布思者, 九姓首領也, 偉貌多權略, 開元初, 爲默啜所困, 內屬, 帝寵之. 祿山雅忌其才, 不相下, 欲襲取之, 故表請自助. 布思懼而叛, 轉入漠北, 祿山不進, 輒班師. 會布思爲回紇所掠, 奔葛邏祿, 祿山厚募其部落降之. 葛邏祿懼, 執布思送北庭, 獻之京師. 祿山已得布思衆, 則兵雄天下, 愈偃肆. 皇太子及宰相屢言祿山反, 帝不信. 是時國忠疑隙已深, 建言追還朝, 以驗厥狀. 祿山揣得其謀, 乃馳入謁, 帝意遂安, 凡國忠所陳, 無入者.

十三載, 來謁華清宮, 對帝泣曰：「臣蕃人, 不識文字, 陛下擢以不次, 國忠必欲殺臣以甘心.」帝慰解之. 拜尚書左仆射, 賜實封千戶, 奴婢第產稱是, 詔還鎮. 又請爲閑廄、隴右群牧等使, 表吉溫自副. 其軍中有功位將軍者五百人, 中郎將二千人. 祿山之還, 帝御望春亭以餞, 斥御服賜之. 祿山大驚, 不自安, 疾驅去. 至淇門, 輕艫循流下, 萬夫挽繂而助, 日三百里. 既總閑牧, 因擇良馬內范陽, 又奪張文儼馬牧, 反狀明白. 人告言者, 帝必縛與之.

明年, 國忠謀授祿山同中書門下平章事, 召還朝. 制未下, 帝使中官輔璆琳賜大柑, 因察非常. 祿山厚賂之, 還言無它, 帝遂不召. 未幾事泄, 帝托它罪殺之, 自是始疑. 然祿山亦懼朝廷圖己, 每使者至, 稱疾不出, 嚴衛然後見. 黜陟使裴士淹行部至范陽, 再旬不見, 既而使武士挾引, 無復臣禮, 士淹宣詔還, 不敢言. 帝賜慶宗娶宗室女, 手詔祿山觀禮, 辭疾甚. 獻馬三千匹, 騶靮自倍, 車三百乘, 乘三士, 因欲襲京師. 河南尹達奚珣極言毋內騶兵, 詔可. 帝賜書曰：「爲卿別治一湯, 可會十月, 朕待卿華清宮.」使至, 祿山踞床曰：「天子安穩否?」乃送使者別館. 使還, 言曰：「臣幾死！」 冬十一月, 反范陽, 詭言奉密詔討楊國忠, 騰榜郡縣, 以高尚、嚴莊爲謀主, 孫孝哲、高邈、張通儒、通晤爲腹心, 兵凡十五萬, 號二十萬, 師行日六十里. 先三日, 合大將置酒, 觀繪圖, 起燕至洛, 山川險易攻守悉具, 人人賜金帛, 並授圖, 約曰：「違者斬！」至是, 如所素. 祿山從牙門部曲百餘騎次城北, 祭先塚而行. 使賈循主留務, 呂知誨守平廬, 高秀岩守大同. 燕老人叩馬諫, 祿山使嚴莊好謂曰：「吾憂國之危, 非私也.」禮遣之. 因下令：「有沮軍者夷三族！」凡七日, 反書聞, 帝方在華清宮, 中外失色. 車駕還京師, 斬慶宗, 賜其妻康死, 榮義郡主亦死. 下詔切責祿山, 許自歸. 祿山答書慢甚, 叵可忍. 賊遣高邈、臧均以射生騎二十馳入太原, 劫取尹楊光翽殺之, 以張獻誠守定州.

祿山謀逆十餘年, 凡降蕃夷皆接以恩；有不服者, 假兵脅制之；所得士, 釋縛給湯沐、衣服, 或重譯以達, 故蕃夷情偽悉得之. 祿山通夷語, 躬自尉撫, 皆釋俘囚爲戰士, 故其下樂輸死, 所戰無前. 邈最有謀, 勸祿山取李光弼爲左司馬, 不納. 既而悔之, 憂見顏色, 久而曰：「史思明可當之.」賊之未反, 邈爲謀, 聲進生口, 直取洛陽, 無殺光翽, 天下當未有知者, 賊不從. 何千年亦勸賊令高秀岩以兵三萬出振武, 下朔方, 誘諸蕃, 取鹽、夏、鄜、坊, 使李歸仁、張通儒以兵二萬道雲中, 取太原, 團弩士萬五千入蒲關, 以動關中；勸祿山自將兵五萬梁河陽, 取洛陽, 使蔡希德、賈循以兵二萬絕海收淄、青, 以搖江淮；則天下無復事矣. 祿山弗用.

時兵暴起, 州縣發官鎧仗, 皆穿朽鈍折不可用, 持梃斗, 弗能亢, 吏皆棄城匿, 或自殺, 不則就禽, 日不絕. 禁衛皆市井徒, 既授甲, 不能脫弓礻蜀、劍夬, 乃發左藏庫繒帛大募兵. 以封常清爲范陽、平盧節度使, 郭子儀爲朔方節度、關內支度副大使, 右羽林大將軍王承業爲太原尹, 衛尉卿張介然爲汴州刺史, 金吾將軍程千里爲潞州長史, 以榮王爲元帥, 高仙芝副之, 馳驛討賊.

祿山至钜鹿, 欲止, 驚曰：「鹿, 吾名.」去之沙河, 或言如漢高祖不宿柏人以佞賊. 賊投草頹樹於河, 以長繩維舟集槎以結, 冰一昔合, 遂濟河, 陷靈昌郡. 又三日, 下陳留、滎陽. 次罌子穀, 將軍荔非守瑜邀之, 殺數百人, 流矢及祿山輿, 乃不敢前, 更出穀南. 守瑜矢盡, 死於河. 敗封常清, 取東都, 常清奔陝. 殺留守李憕、御史中丞盧弈. 河南尹達奚珣臣於賊. 時高仙芝屯陝, 聞常清敗, 棄甲保潼關, 太守竇廷芝奔河東. 常山太守顏杲卿殺賊將李欽湊, 禽高邈、何千年, 於是趙郡、钜鹿、廣平、清河、河間、景城六郡皆爲國守, 祿山所有才廬龍、密雲、漁陽、汲、鄴、陳留、滎陽、陝郡、臨汝而已.

賊之據東京, 見宮闕尊雄, 銳情僭號, 故兵久不西, 而諸道兵得稍集. 尹子奇屯陳留, 欲東略, 會濟南太守李隨、單父尉賈賁、濮陽人尚衡、東平太守嗣吳王祗、真源令張巡相繼起兵, 旬日衆數萬. 子奇至襄邑而還.

明年正月, 僭稱雄武皇帝, 國號燕, 建元聖武, 子慶緒王晉, 慶和王鄭, 達奚珣爲左相, 張通儒爲右相, 嚴莊爲御史大夫, 署拜百官. 復取常山, 殺顏杲卿. 安思義屯真定, 會李光弼出土門救常山, 思義降, 博陵亦拔, 唯稿城、九門二縣爲賊守. 史思明、李立節、蔡希德圍饒陽, 不克, 引軍攻石邑, 張奉璋固守. 朔方節度使郭子儀自云中引兵與光弼合, 敗思明於九門, 李立節死, 希德奔钜鹿；思明奔趙郡, 自鼓城襲博陵, 復據之. 光弼拔趙郡, 還圍博陵, 軍恒陽. 希德請濟師於賊, 賊以二萬騎涉滹沱入博陵, 牛廷玠發媯、檀等兵萬人來助, 思明益強, 與光弼戰, 敗於嘉山. 光弼收郡十三, 河南諸郡皆嚴兵守, 潼關不開.

祿山懼, 穀還范陽, 召嚴莊、高尚責曰：「我起, 而曹謂萬全. 今四方兵日盛, 自關以西, 不跬步進, 爾謀何在, 尚見我爲?」遣尚等出. 凡數日, 田乾真自潼關來, 勸祿山曰：「自古興王, 戰皆有勝負, 乃成大業, 無一舉而得者. 今四方兵雖多, 非我敵也. 有如事不成, 吾擁數萬衆, 尚可橫行天下, 爲十年計. 且高尚、嚴莊, 佐命元勳也, 陛下何遽絕之, 使自爲患邪?」祿山喜, 道其小字曰：「阿浩, 非汝孰悟我！然則奈何?」乾真曰：「召而尉安之.」乃內尚等, 與飲宴, 祿山自歌, 君臣如初. 即遣孫孝哲、安神威西攻長安. 會高仙芝等死, 哥舒翰守潼關, 爲乾祐所敗, 囚之. 賊不謂天子能遽去, 駐兵潼關, 十日乃西. 時行在已至扶風, 於是汧、隴以東, 皆沒於賊. 祿山以張通儒守東京, 乾真爲京兆尹, 使安守忠屯苑中.

祿山未至長安, 士人皆逃入山谷, 東西駱驛二百里. 宮嬪散匿行哭, 將相第家委寶貨不貲, 群不逞爭取之, 累日不能盡. 又剽左藏大盈庫, 百司帑藏竭, 乃火其餘. 祿山至, 怒, 乃大索三日, 民間財貲盡掠之, 府縣因株根牽連, 句剝苛急, 百姓愈騷. 祿山怨慶宗死, 乃取帝近屬自霍國長公主、諸王妃妾、子孫姻婿等百餘人害之, 以祭慶宗. 群臣從天子者, 誅滅其宗. 虜性得所欲則肆爲殘虐, 人益不附. 諸大將欲有咨決, 皆因嚴莊以見. 御下少恩, 雖腹心雅故, 皆爲仇敵. 郡縣相與殺守將, 迎王師, 前後反覆十數, 城邑墟矣.

肅宗治兵靈武, 天下日跂首待. 長安相傳太子西來矣, 人聞輒東走, 圜裏至空, 都畿豪桀殺賊吏自歸者無虛日, 賊斬刈懲之不能止. 又賊將類剽勇無遠謀, 日縱酒, 嗜聲色財利, 車駕危得入蜀, 終無進躡之患.

帳下李豬兒者, 本降豎, 幼事祿山謹甚, 使爲閹人, 愈親信. 祿山腹大垂膝, 每易衣, 左右共舉之, 豬兒爲結帶. 雖華清賜浴, 亦許自隨. 及老, 愈肥, 曲隱常瘡. 既叛, 不能無恚懼, 至是目復盲, 俄又得疽疾, 尤卞躁, 左右給侍, 無罪輒死, 或棰掠何辱, 豬兒尤數, 雖嚴莊親倚, 時時遭笞靳, 故二人深怨祿山. 初, 慶緒善騎射, 未冠爲鴻臚卿. 賊僭號, 嬖段夫人, 愛其子慶恩, 欲立之. 慶緒懼不立, 莊亦疑難作不利己, 私語慶緒曰：「君聞大義滅親乎? 自古固有不得已而爲者.」慶緒陰曉曰：「唯唯.」又語豬兒曰：「汝事上罪可數乎? 不行大事, 死無日！」遂與定謀. 至德二載正月朔, 祿山朝群臣, 創甚, 罷. 是夜, 莊、慶緒持兵扈門, 豬兒入帳下, 以大刀斫其腹. 祿山盲, 捫佩刀不得, 振幄柱呼曰：「是家賊！」俄而腸潰於床, 即死, 年五十餘罽, 包以氈赩, 埋床下. 因傳疾甚, 偽詔立慶緒爲皇太子, 又矯稱祿山傳位慶緒, 乃偽尊太上皇.

既襲偽位, 改載初元年, 即縱樂飲酒, 委政於莊而兄事之.以張通儒、 安守忠等屯長安, 史思明領范陽, 鎮恒陽軍, 牛廷玠屯安陽, 張志忠戍井陘, 各募兵.

於是廣平王率師東討, 李嗣業將前軍, 郭子儀將中軍, 王思禮將後軍, 回紇葉護以兵從. 通儒等裒兵十萬陣長安中, 賊皆奚, 素畏回紇, 既合, 驚且囂. 王分精兵與嗣業合擊之, 守忠等大敗, 引而東, 通儒棄妻子奔陝郡. 王師入長安, 思禮清宮. 仆固懷恩以回紇、南蠻、大食兵前驅, 王悉師追賊, 莊自將兵十萬與通儒合, 鉦鼓震百餘里. 尹子奇已殺張巡, 悉衆十萬來, 並力營陝西, 次曲沃. 先是回紇傍南山設伏, 按軍北崦以待. 莊大戰新店, 以騎挑戰, 六遇輒北, 王師逐之, 入賊壘. 賊張兩翼攻之, 追兵沒, 王師亂, 幾不能軍. 嗣業馳, 殊死斗, 回紇自南山繚擊其背, 賊驚, 遂亂. 王師復振, 合攻之, 殺掠不勝算, 賊大敗, 追奔五十餘里, 屍髀藉藉滿坑壑, 鎧仗狼扈, 自陝屬於洛. 莊跳還, 與慶緒、守忠、通儒等劫殘軍走鄴郡.

王入洛陽, 大陳兵天津橋. 偽侍中陳希烈等三百人素服叩頭待罪, 王勞曰：「公等脅汙, 非反也, 天子有詔赦罪, 皆復而官.」衆大喜. 於是陳留殺賊將尹子奇以降. 莊妻薛舍獲嘉, 紿言永王女, 詣營, 及見王, 辭曰：「莊欲降, 願得一信.」王與子儀謀, 莊若至者, 餘黨可諭而下, 乃約莊賜鐵券. 莊乃降, 乘驛至京師, 肅宗引見, 釋其死, 授司農卿. 阿史那承慶其以衆三萬奔恒、趙, 或趨范陽, 其從慶緒者, 痍卒才千餘.

會蔡希德自上黨, 田承嗣自潁川, 武令珣自南陽, 各以衆來, 邢、衛、洺、魏募兵稍稍集, 衆六萬, 賊復振. 以相州爲成安府, 太守爲尹, 改元天和, 以高尚、平洌爲宰相, 崔乾佑、孫孝哲、牛廷玠爲將, 以阿史那承慶爲獻城郡王, 安守忠左威衛大將軍, 阿史那從禮左羽林大將軍. 然部黨益攜解, 由是能元皓以偽淄青節度使、高秀岩以河東節度使並納順. 德州刺史王暕、貝州刺史宇文寬皆背賊自歸, 河北諸軍各嬰城守, 賊使蔡希德、安雄俊、安太清等以兵攻陷之, 戮於市、膾其肉.

慶緒懼人之貳己, 設壇加載書、踠血與群臣盟. 然承慶等十餘人送密款, 有詔以承慶爲太保、定襄郡王, 守忠左羽林軍大將軍、歸德郡王, 從禮太傅、順義郡王, 蔡希德德州刺史, 李廷讓邢州刺史, 苻敬超洺州刺史, 楊宗太子左諭德, 任瑗明州刺史, 獨孤允陳州刺史, 楊日休洋州刺史, 恭榮光岐陽令；自裨校等, 數數爲國間賊. 而慶緒治宮室、觀榭、塘沼, 泛樓舡爲水嬉, 長夜飲. 通儒等爭權不能一, 凡有建白, 衆共訾沮之. 希德最有謀, 剛狷, 謀殺慶緒爲內應, 通儒以它事斬之, 麾下數千皆亡去. 希德素得士, 舉軍恨歎. 慶緒以乾佑爲天下兵馬使, 權震中外, 愎悍少恩, 士不附.

乾元元年秋九月, 帝詔郭子儀率九節度兵凡二十萬討慶緒, 攻衛州, 遂度河, 師背水壁而待. 慶緒遣安太清拒戰, 聞衛州已圍, 則鼓而南, 作三軍：乾佑將上軍, 雄俊、王福德佐之；田承嗣將下軍, 榮敬佐之；慶緒自將中軍, 孫孝哲、薛嵩佐之. 既戰, 王師偽卻, 慶緒逐之, 遇伏而潰慶. 緒走, 獲其弟慶和, 斬於京師. 子儀引軍躡賊, 戰愁思崗, 賊復敗, 自是銳兵盡矣. 因嬰鄴自固, 使薛嵩以厚幣求救於史思明. 思明遣李歸仁將兵萬三千壁滏陽, 未進, 而王師圍已固, 築浚城隍三周, 決安陽水灌城. 城中棧而處, 糧盡, 易口以食, 米斗錢七萬餘, 一鼠錢數千, 屑松飼馬, 隤牆取麥秸, 濯糞取芻, 城中欲降不得. 賊更以太清代乾佑將.

於是思明有衆十三萬, 三分其軍趨鄴. 明年三月, 營安陽. 慶緒急, 乃遣太清奉皇帝璽綬讓思明. 思明以書示軍中, 咸呼萬歲, 乃約慶緒爲兄弟, 還其書, 慶緒大悅. 王師不利, 九節度奔還, 子儀斷河陽橋, 戍穀水. 思明進屯鄴南. 慶緒收官軍餘餉, 尚十餘萬石. 召孝哲等謀拒思明, 諸將皆曰：「今日安得復背史王乎?」通儒、尚、洌皆請自往謝思明, 慶緒許諾. 思明見, 爲流涕, 厚禮遣還. 三日, 慶緒未出, 思明請慶緒歃血盟, 不得已, 以五百騎詣思明軍. 先此, 思明令軍中擐甲待, 慶緒至, 再拜伏地謝曰：「臣不克負荷, 棄兩都, 陷重圍, 不意大王以太上皇故, 暴師遠來, 臣之罪, 唯王圖之.」思明恚曰：「兵利不利亦何事, 而爲人子, 殺父求位, 非大逆邪? 吾乃爲太上皇討賊.」顧左右牽出斬之. 慶緒數目周萬志, 萬志進曰：「慶緒爲君矣, 宜賜死.」乃並四弟縊. 又誅尚、孝哲、乾佑, 殊而膊之. 思明改葬祿山以王禮, 偽謚燕剌王. 祿山父子僭位凡三年而滅.

初, 祿山陷東京, 以張萬頃爲河南尹, 士人宗室賴以免者衆, 肅宗嘉其仁, 拜濮陽太守. 帝以賊國讎, 惡聞其姓, 京師坊裏有「安」字者, 悉易之.

高尚者, 雍奴人. 母老, 丐食自給, 尚客河朔不肯歸. 與令狐潮相善, 淫其婢, 生一女, 遂留居. 然篤學善文辭, 嘗喟然謂汝南周銑曰：「吾當作賊死, 不能齕草根求活也.」李齊物爲新平太守, 薦諸朝, 贐錢三萬, 介之見高力士. 力士以爲才, 置門下, 家事一咨之, 諷近臣表其能, 擢左領軍倉曹參軍.

力士語祿山, 表爲平盧掌書記, 因出入臥內. 祿山喜睡, 尚嘗執筆侍, 通昔不寢, 繇是親愛. 遂與嚴莊語圖讖, 導祿山反. 陷東都, 偽拜中書侍郎. 大抵賊所下赦令, 皆尚爲之. 嚴莊降後, 尚獨典政事, 至偽侍中.

孫孝哲者, 契丹部人. 母冶色, 祿山通之, 故孝哲得狎近. 長七尺, 伉健有謀. 祿山對側門俟召, 衣帶絕, 不知所爲, 孝哲箴縷素具, 徐爲紉綻, 祿山大悅. 尤能先事取情. 祿山魁大, 非孝哲縫衣不能勝. 天寶末, 官大將軍.

賊僭位, 偽拜殿中監、閑廄使, 爵爲王, 與嚴莊爭寵不平. 裘馬光侈, 食輒珍滋. 賊令監張通儒等守長安, 人皆目之. 殺妃、主、宗室子百餘人, 窮誅楊國忠、高力士黨與及與賊忤者不勝計, 剔首析肢, 流離道衢. 祿山死, 莊奪其使以與鄧季陽. 慶緒之奔, 莊懼爲所圖, 因降.

有商胡康廉者, 天寶中爲安南都護, 附楊國忠, 官將軍. 上元中, 出家貲佐山南驛稟, 肅宗喜其濟, 許之, 累試鴻臚卿. 婿在賊中, 有告其畔, 坐誅. 事連莊, 系獄, 貶難江尉. 京兆尹劉晏發吏防其家, 莊恨之. 俄詔釋罪, 莊入見代宗, 誣晏常矜功怨上, 漏禁中事, 晏遂貶云.

史思明, 寧夷州突厥種, 初名窣於, 玄宗賜其名. 姿臒露, 鳶肩傴背, 僨目側鼻, 寡須發, 躁健譎狡. 與安祿山共鄉裏, 生先祿山一日, 故長相善. 少事特進烏知義, 以輕騎覘賊, 多所禽馘. 通六蕃譯, 亦爲互市郎. 頃之, 負官錢, 無以償, 將走奚. 未至, 爲邏騎所困, 欲殺之, 紿曰：「我使人也, 若聞殺天子使者, 其國不祥, 不如以我見王, 王活我, 功自汝得.」邏以爲然, 送至王所, 不拜, 曰：「天子使見小國君不拜, 禮也.」王怒, 然疑真使者, 卒授館, 待以禮. 將還, 令百人從入朝. 奚有部將瑣高者, 名聞國中, 思明欲禽以贖罪, 訹王曰：「從我者雖多, 無足與見天子者, 惟高材, 可與至中國.」王悅, 命高將帳下三百俱. 既至平廬, 遣謂戍主曰：「奚兵數百, 外稱入朝, 內實盜, 請備之.」主潛師迎犒, 殺其衆, 囚高以獻. 幽州節度使張守珪奇其功, 表折沖, 與祿山俱爲捉生.

天寶初, 累功至將軍、知平廬軍事. 入奏, 帝賜坐與語, 奇之. 問年, 曰：「四十矣.」撫其背曰：「爾貴在晚, 勉之！」遷大將軍、北平太守. 從祿山討契丹, 祿山敗, 單騎走師州, 殺其下左賢哥解、魚承仙自解. 思明逃山中, 再閱旬, 裒散卒得七百, 追見祿山平盧, 祿山喜, 握手曰：「計而死矣, 今故在, 吾何憂！」思明親密曰：「吾聞進退在時, 向蚤出, 隨哥解地下矣.」契丹取師州, 守捉使劉客奴亡去, 祿山使思明擊走之, 表平盧兵馬使.

思明少賤, 鄉裏易之. 大豪辛氏有女, 方求婿, 窺思明, 告其親曰：「必嫁我思明.」宗屬不可, 女固以歸. 思明亦負曰：「自我得婦, 官不休, 生男子多, 殆且貴乎！」 祿山反, 使思明略定河北, 會賈循死, 留思明守范陽, 而常山顏杲卿等傳檄拒賊, 祿山使向潤客等代, 遣思明攻常山, 九日執杲卿. 進薄饒陽, 盧全誠拒守, 河間、景城、平原、樂安、清河、博平六郡稍募兵自固. 河間李奐以兵七千救饒陽, 景城李□持兵八千助河間, 平原顏真卿以兵六千助清河, 悉爲思明所敗, □子杞死之, 饒陽愈堅. 會李光弼收常山, 思明遽解圍迎戰, 晝夜行二百里, 相持久不決. 郭子儀取趙郡, 合兵攻賊. 凡再戰, 皆大敗, 走入博陵. 光弼追傅城, 幾拔. 屬潼關潰, 肅宗召朔方、河東兵, 光弼引還, 使王俌守常山. 賊尾追光弼於井陘, 敗歸. 攻平盧, 劉正臣輕之, 不設備, 敗保北平, 兵貲二千乘皆沒. 思明得其銳卒, 張甚, 謀攻常山. 俌欲降, 諸將殺之, 遣使至信都迎刺史鳥承恩鎮守, 不聽. 思明攻土門, 城中伏甲詭降, 賊登城, 伏起, 賊殲；思明中戟, 扶以免. 復攻陷之, 焚廬舍, 種誅其人. 取稿城, 守將白嘉祐走趙郡, 思明圍之五日, 入之, 嘉祐奔太原, 思明再陷常山. 賊別帥尹子奇圍河間, 顏真卿遣和琳將兵萬餘往救之. 於是北風號勁, 鼓之, 士不進. 賊縱擊, 大敗, 執琳, 引衆攻城, 禽李奐. 又拔景城, 李□赴河死. 招樂安, 降之. 遂攻平原, 未至, 真卿棄郡去. 進破清河, 執太守王懷忠, 入博平, 遂圍信都. 初, 賊先獲承恩母、妻及子, 故承恩降, 而兵尚五萬, 騎三千. 擊饒陽, 李系自燔死.

思明兵所向, 縱其下椎剽, 淫奪人妻女, 以是士最奮. 是時, 舉河北悉入賊, 生人貲產掃地, 壯齎負, 老嬰則殺之, 殺人以爲戲. 祿山偽署范陽節度使. 始, 麾下騎才二千, 同羅步曳落河止三千, 既數勝, 兵最強, 狺然有噬江、漢心. 以精卒五萬畀尹子奇, 度河劫北海以震淮、徐. 會回紇襲范陽, 范陽閉不出, 子奇乃還救, 遂不克. 至德二載, 與蔡希德、高秀岩合兵十萬攻太原. 是時, 李光弼使部將張奉璋以兵守故關, 思明攻陷之, 奉璋走樂平. 思明取攻具山東, 奉璋匿士廣陽, 改服紿爲賊使者, 責其後期, 斬數人, 引衆得還太原. 時光弼固守且十月, 不能拔. 而安慶緒襲位, 賜姓安, 名榮國, 爵媯川郡王.

賊之陷兩京, 常以橐它載禁府珍寶貯范陽, 如丘阜然. 思明見富強, 忄間然驕, 欲自取之. 已而慶緒敗走相州, 殘士三萬北歸, 無所屬, 思明擊殺數千人, 降之. 慶緒知其貳, 使阿史那承慶、安守忠、李立節詣思明議事, 且共圖之. 判官耿仁智欲以大誼動賊, 請間曰：「公貴且賢, 無待下爲之謀, 然請一言而死.」思明曰：「爲我言之.」對曰：「方祿山強, 誰敢不服? 大夫事之, 固無罪. 今天子聰明勇智, 有少康、宣王風, 公誠發使輸誠, 無不納, 此轉禍入福之秋也.」思明曰：「善.」承慶等未知, 以五千騎來, 思明介而勞, 前謂曰：「公等至, 士不勝喜, 然邊兵素憚使者威, 不自安, 請弛弓以入.」從之. 思明從承慶等飲, 即拘之, 收其兵, 給貲以遣, 斬守忠、立節以徇.

李光弼聞其絕慶緒, 使人招之. 前此烏承恩已歸國, 帝遣鐫諭之, 思明使牙門金如意奉十三郡兵八萬籍歸于朝, 於是高秀岩以河東自歸. 有詔思明爲歸義郡王、范陽長史、河北節度使, 諸子並列卿；以秀岩爲雲中太守, 亦官其諸子. 遣承恩與中人李思敬尉撫, 趣討殘賊. 思明乃遣張忠志守幽州, 假薛萼以恒州刺史, 招趙州刺史陸濟使降, 授朝義兵五千守冀州, 假令狐彰博州刺史, 戍滑州.

然思明外順命, 內實通賊, 益募兵. 帝知之, 以其常事承恩父知義, 冀其無嫌, 即擢承恩爲河北節度副大使, 使圖思明. 承恩至范陽, 羸服夜過諸將, 陰諗以謀, 諸將返以告思明, 疑未有以驗. 會承恩與思敬奏事還, 思明留館之, 幃所寢床, 伏二人焉. 承恩子入見, 因留臥. 夜半, 語其子曰：「吾受命除此逆胡.」二人白思明, 乃執承恩, 探衣囊得賜阿史那承慶鐵券及光弼牒, 又得薄紙書數番, 皆當誅將士姓名. 賊大詬曰：「我何負於爾, 至是邪！」故答曰：「此太尉光弼謀, 上不知也.」思明召官吏於廷, 西向哭曰：「臣赤心不負國, 何至殺臣?」因榜殺承恩父子及支黨二百餘人, 囚思敬以聞. 帝遣使諭曰：「事出承恩, 非朕與光弼意.」又聞三司議陳希烈等死, 思明懼曰：「希烈等皆大臣, 上皇棄而西, 既復位, 此等宜見勞, 返殺之, 況我本從祿山反乎?」諸將皆勸賊表天子誅光弼. 思明使耿仁智、張不矜上疏請斬光弼, 不然, 且攻太原. 疏入于函, 仁智輒易去. 左右密白思明, 執二人曰：「負我邪！」命斬之. 既又欲貸死, 復召責曰：「仁智事我三十年, 今日我忘爾邪?」仁智怒曰：「人固有死, 大夫納邪說, 再圖反, 我雖生不如死！」思明怒, 捶殺之. 九節度圍相州急, 慶緒間道求救, 思明懼王師, 未敢進. 俄而蕭華舉魏州歸天子, 崔光遠代守, 思明乃引兵擊魏, 拔之, 殺數萬人.

乾元二年正月朔, 築壇, 僭稱大聖周王, 建元應天, 以周贄爲司馬；救相州, 卻王師, 殺慶緒, 並其衆, 欲遂西略, 虞根本未固, 即留朝義守相州, 自引還. 夏四月, 更國號大燕, 建元順天, 自稱應天皇帝. 妻辛爲皇后, 以朝義爲懷王, 周贄爲相, 李歸仁爲將；號范陽爲燕京, 洛陽周京, 長安秦京. 更以州爲郡, 鑄「順天得一」錢. 欲郊及藉田, 聘儒生講制度. 或上書言：「北有兩蕃, 西有二都, 勝負未可知, 而爲太平事, 難矣.」思明不悅, 遂祠祀上帝. 是日大風, 不能郊.

留子朝清守幽州, 使阿史那玉、向貢、張通儒、高如震、高久仁、王東武等輔之. 兵四出寇河南, 身出濮陽, 使令狐彰絕黎陽, 朝義出白高, 周萬志自胡良度河圍汴州. 於是節度使許叔冀, 濮州刺史董秦, 梁浦、田神功皆附賊, 即命叔冀與李祥守汴州, 徙秦等家屬平盧, 使浦、神功下江、淮, 約曰：「得地, 人取貲二艫.」思明乘勝鼓行, 西陷洛陽, 破汝、鄭、滑三州, 圍李光弼河陽, 不能拔. 使安太清取懷州以守, 光弼攻之, 太清降. 思明又遣田承嗣擊申、光等州, 王同芝擊陳, 許敬釭擊兗、鄆, 薛萼擊曹. 上元二年二月, 思明以計敗光弼兵於北邙, 王師棄河陽、懷州, 京師震恐, 益兵屯陝州. 思明遂西, 使朝義爲先鋒, 身自宜陽繼進.

朝義攻陝, 敗於薑子阪, 退壁永寧. 思明大怒, 召朝義並駱悅、蔡文景、許季常, 將誅而釋之, 詫曰：「朝義怯, 不能成我事！」欲追朝清自副. 又敕朝義築三角城居糧, 終日畢, 未塓而思明至, 怒不如約, 辭曰：「士疲少息耳.」思明曰：「汝惜士而違我令邪?」據鞍畢塓乃去, 顧曰：「朝下陝, 夕斬是賊.」朝義懼. 思明居傳舍, 令所愛曹將軍擊刁斗呵衛. 駱悅等被讓, 即共說朝義曰：「向兵敗, 悅與王死無日, 不如召曹將軍同計大事.」朝義面不應. 悅曰：「王誠不忍, 吾等且歸唐, 不得事王矣.」朝義許之, 令季常以言動曹將軍. 曹將軍畏諸將, 不敢拒. 思明愛優諢, 寢食常在側, 優者以其忍, 恨之. 是夜思明驚, 據床叱吒. 優問故, 答曰：「我夢群鹿度水, 鹿死而水乾, 云何?」俄如匽, 優相謂曰：「胡命盡乎！」少選, 悅麾下周子俊射其臂, 墜, 問難所起, 曰：「懷王也.」思明曰：「旦日失言, 宜有此. 然殺我太早, 使我不得至長安.」大呼懷王三, 曰：「囚我可也, 無取殺父名！」復罵曹將軍曰：「胡誤我！」左右反接縛之, 送柳泉傳舍. 悅還報, 朝義曰：「驚聖人否? 損聖人否?」悅曰：「無有.」時周贄、許叔冀以後軍屯福昌, 季常, 叔冀子也, 朝義令告之. 贄聞, 驚仆地. 賊領兵還, 贄等出迎, 悅惡其貳, 乃殺贄. 次柳泉, 悅畏衆不厭, 縊殺思明, 以氈裹屍, 橐它負還東京. 朝義乃即位, 建元顯聖.

初, 思明諸子無嫡庶分, 以少者爲尊. 朝義, 孽長子, 寬厚, 下多附者. 及難起, 陰令向貢、阿史那玉圖朝清. 朝清喜田獵, 戕虐似思明, 淫酗過之, 養帳下三千人, 皆剽賊輕死. 貢紿計曰：「聞上欲以王爲太子, 且車駕在遠, 王宜入侍.」朝清謂然, 趣帳下出治裝, 貢使高久仁、高如震率壯士入牙城. 朝清問其故, 或曰：「軍叛矣.」乃擐甲登樓, 責貢等, 士陣樓下, 朝清自射殺數人, 阿史那玉軍偽北, 朝清下, 被執, 與母辛俱死. 張通儒不知, 引兵戰城中, 數日不克, 亦死. 貢攝軍事, 未幾, 玉襲殺之, 自爲長史, 治殺朝清罪, 乃梟久仁, 徇於軍. 如震懼, 擁兵拒守. 五日, 玉敗走武清, 朝義使人招之, 至東都, 凡胡面者, 無長少悉誅. 以李懷仙爲幽州節度使, 斬如震, 幽州乃定.

朝義虛懷禮下, 事皆決大臣, 然無經略才. 當此時, 洛陽諸郡人相食, 城邑榛墟, 又諸將皆祿山舊臣, 與思明故輩行, 恥爲朝義屈, 召兵輒不至, 欲還幽州.

會雍王以河東、朔方、回紇兵十餘萬討賊, 仆固懷恩與回紇左殺爲先鋒, 魚朝恩、郭英乂殿, 入自黽池, 李抱玉薄河陽, 李光弼徑陳留, 合兵. 始, 代宗召南北軍諸將問所以討賊計, 開府儀同三司管崇嗣曰：「我得回紇, 無不勝.」帝曰：「未也.」右金吾大將軍薛景仙曰：「我若不勝, 請以勇士二萬椎鋒死賊.」帝員：「壯矣！」右金吾大將軍長孫全緒曰：「賊若背城戰, 破之必矣；若閉城留死, 未可取也. 且回紇短於攻城, 持久勢且沮. 我若休士張勢以綴賊, 使光弼取陳留, 抱玉搗河北, 先斷其手足, 然後縱間賊中, 彼脅從者相疑, 則滅可待.」帝曰：「善.」命潼關、陝戒嚴. 師次洛陽, 馳兵下懷州, 王師部伍靜嚴, 賊有懼色.

朝義以師十萬距橫水, 戰大敗, 俘馘凡六萬, 委牛馬器甲不可計. 朝義燒明堂, 東奔汴州, 偽節度使張獻誠不納, 自濮北趣幽州. 東都再更亂, 英乂、朝恩等不能戢軍, 與回紇縱掠, 延及鄭、汝, 閭井至無煙. 方冽寒, 人皆連紙褫書爲裳礻俞. 賊走至下博, 仆固瑒追及之, 朝義復敗. 河東戍將李竭誠、成德李令崇皆背賊掎角戰. 至漳水, 無舟, 諸將勸降, 朝義不悅. 田承嗣請環車爲營, 內女子車中, 以輜重次之, 伏兵以待. 既戰而卻, 王師逐之, 爭貲寶, 賊引奇兵繞出, 又伏發, 王師卻數十里止. 朝義遂走莫州, 瑒追圍之. 閱四旬, 賊八戰八奔. 明年正月, 閱精兵, 欲決死. 承嗣謂朝義：「不如身將驍銳還幽州, 因懷仙悉兵五萬還戰, 聲勢外張, 勝可萬全. 臣請堅守, 雖瑒之強, 不遽下.」朝義然納, 以騎五千夜出, 比行, 握承嗣手, 以存亡爲托.承嗣頓首流涕. 將行,

復曰：「闔門百口, 母老子稚, 今付公矣.」承嗣聽命. 少選, 集諸將曰：「吾與公等事燕, 下河北百五十餘城, 發人塚墓, 焚人室廬, 掠人玉帛, 壯者死鋒刃, 弱者填溝壑, 公門華胄, 爲我廝隸, 齊薑、宋子, 爲我掃除. 今天降鑒, 吾等安所歸命? 自古禍福亦不常, 能改往修今, 是轉危即安矣. 旦日且出降, 公等謂何?」衆咸曰：「善.」黎明, 使人號城上曰：「朝義夜半走矣, 胡不追賊?」信未信, 承嗣將朝義母及妻孺詣瑒壘, 於是諸軍率輕兵追之.

朝義至范陽, 懷仙部將李抱忠閉壁不受, 曰：「頃既受命天子, 一年之中, 且降且叛, 二三孰甚焉！」朝義告饑, 抱忠饋於野. 朝義飯, 軍亦飯, 飯已, 軍子弟稍稍辭去. 朝義流涕罵承嗣曰：「老奴誤我！」去至梁鄉, 拜思明墓, 東走廣陽, 不受. 謀奔兩蕃, 懷仙招之, 自漁陽回止幽州, 縊死醫巫閭祠下. 懷仙斬其首傳長安, 召故將收其屍. 懷仙改服出次哭之, 士皆號慟. 及葬, 莫知其所. 偽恒州刺史張忠志、趙州刺史盧俶、定州刺史程元勝、徐州刺史劉如伶、相州節度使薛嵩及懷仙、承嗣等皆舉其地以歸. 思明父子僭號凡四年滅. 朝義死, 部送將士妻口百餘於官, 有司請隸司農, 帝曰：「是皆良家子, 脅掠至此.」命稟食還其親；無所歸者, 官爲資遣.

贊曰：祿山、思明興夷奴餓俘, 假天子恩幸, 遂亂天下. 彼能以臣反君, 而其子亦能賊殺其父, 事之好還, 天道固然. 然生民厄會, 必假手於人者, 故二賊暴興而亟滅. 張謂譏劉裕「近希曹、馬, 遠棄桓、文, 禍徒及於兩朝, 福未盈於三載, 八葉傳其世嗣, 六君不以壽終, 天之報施, 其明驗乎！」杜牧謂：「相工稱隨文帝當爲帝者, 後篡竊果得之. 周末, 楊氏爲作八柱國, 公侯相襲久矣, 一旦以男子偷竊位號, 不三二十年, 壯老嬰兒皆不得其死. 彼知相法者, 當曰此必爲楊氏之禍, 乃可爲善相人.」張、杜確論, 至今多稱誦之. 如祿山、思明, 希劉裕、楊堅而不至者, 是以著其論.

列傳第一百五十中

逆臣中

李希烈, 燕州遼西人. 少籍平盧軍, 從李忠臣浮海戰河北有勞. 及忠臣在淮西, 因署偏裨, 試光祿卿, 軍中藉藉高其才. 會忠臣荒縱不事, 得間衆怒, 逐忠臣聽命. 代宗詔忻王爲節度副大使, 使希烈專留後事, 又詔滑亳節度使李勉兼領汴州. 德宗立, 加御史大夫, 即拜節度使, 名其軍曰淮寧以寵之. 梁崇義之反, 敕諸道進討, 詔進希烈南平郡王、漢南北招討處置使, 又拜諸軍都統. 平崇義功多, 擁兵欲有其地, 會山南節度使李承至, 不克, 猶大掠而去. 以功檢校尚書右仆射、同中書門下平章事.

李納叛, 以檢校司空兼淄青節度使討之. 希烈擁衆三萬次許州不進, 遣李苣約納爲脣齒, 陰計取汴州, 即檄李勉假道. 勉度所宜, 出儲陳留, 治梁除道以須. 希烈計得, 因謾罵勉, 勉嚴備以守. 納遣遊兵導希烈絕汴餉路, 勉治蔡渠, 引東南饋. 希烈遣使者約河北硃滔、田悅等連和, 凶焰熾然. 俄而滔等自相王, 遣使者來奉箋, 希烈亦自號建興王、天下都元帥, 五賊株連半天下.

建中四年正月, 詔諸節度以兵掎角攻討, 唐漢臣、高秉哲以兵萬人屯汝州. 未至, 賊將乘霧進, 王師還, 賊取汝州, 執李元平, 兵西首, 東都大震, 士皆走河陽、崤、澠. 留守鄭叔則壁西苑, 賊按兵不進. 帝聽盧杞計, 詔太子太師顏真卿諭賊, 已行, 又遣左龍武大將軍哥舒曜討之. 希烈見真卿, 傲桀不臣, 敕左右訾侮朝政, 即北侵汴州, 南略鄂州. 有詔江西節度使嗣曹王皋擊之, 拔蘄、黃兩州, 擊賊將李良、韓霜露於白岩, 二將走.

初, 希烈自襄陽還, 留姚詹戍鄧州, 賊又得汝, 則武關梗絕. 帝使陝虢觀察使姚明昜攵治上津道, 置館通南方貢貨. 希烈遣董待名、韓霜露、劉敬宗、陳質、翟崇暉分掠州縣, 官軍數奔. 曜復取汝州, 希烈遣周曾、呂從賁、康琳拒曜, 次襄城, 與王玢、姚詹、韋清合謀襲希烈, 不克, 皆死, 清奔劉洽. 希烈懼, 還蔡州, 上疏歸罪曾等. 帝不赦, 詔斬希烈者, 四品以上得其官, 五品以下戶四百, 民賜復三年. 遣神策將劉德信將節度、觀察、團練子弟兵屯陽翟並力；以李勉爲淮西招討使, 曜副之；荊南節度使張伯儀爲淮西應援招討使, 山南節度使賈耽與皋副之. 德信去陽翟, 入汝壁, 賊取陽翟, 覆伯儀軍. 曜戰不利, 屯襄城, 希列怙其壯, 舉衆三萬圍曜. 時帝西狩, 師氣闉不能抗, 城遂陷, 曜奔東都. 希烈資慘害, 臨戰陣殺人, 血流於前, 而飲食自若也, 以故人畏服, 爲盡死. 乘襄城之捷, 進攻汴州, 入之, 運土木治道, 怒不如程, 驅人填塹, 號「濕梢.」 勉奔宋州.

希烈已據汴, 僭即皇帝位, 國號楚, 建元武成；以張鸞子、李綬、李元平爲宰相, 鄭賁爲侍中, 孫廣爲中書令；披其地建四節度, 以汴州爲大梁府治, 安州爲南關. 染石作璽. 又於上蔡、襄城獲折車釭, 奉以爲瑞, 惑其下. 因窺江淮, 盛兵攻襄邑, 守將高翼死之. 於是汴滑副都統劉洽, 率曲環、李克信軍十餘萬戰白塔, 不利, 洽引還, 卒柏少清攬轡曰：「公小不利遽北, 奈何?」洽不聽, 夜入宋州.

賊驟勝, 徑薄寧陵, 舟乘銜踵進, 亙七十里. 時洽將高彥昭、劉昌共嬰壘以守, 賊使妖人祈風, 火戰棚盡, 坎堞欲登. 彥昭按劍乘陴, 士感奮, 風亦反. 昌計於衆曰：「軍法, 倍不戰. 賊猥吾寡, 不如退以驕賊, 自宋出精銳, 搗不意, 功可成.」彥昭謝曰：「君少待, 請盡力.」乃登城誓衆曰：「中丞欲示弱, 覆而取之, 誠善. 然我爲守, 得失在主人, 今士創重者須供養, 有如棄城去, 則傷者死內, 逃者死外, 吾衆盡矣！」士皆泣, 且拜曰：「公在是, 誰敢去！」昌大慚. 彥昭擊家牛犒軍, 士死戰, 斬首三千級. 請援於洽, 其屬作書, 言城且危, 彥昭視曰：「君輕我耶?」取紙自爲書. 洽得書, 喜曰：「健將在西, 吾何憂?」選兵八百, 夜艾而入, 賊不知. 詰旦傅城, 士奮出, 希烈大敗, 取其旆, 斬首萬計, 追北至襄邑, 收賊貲糧而還. 洽表其功, 拜彥昭御史大夫, 實封百五十戶.

希烈既沮卻, 而壽州刺史張建封亦屯固始, 歊其旁. 希烈懼, 還汴州, 遣崇暉以精兵襲陳, 復爲洽敗, 俘衆三萬, 執崇暉, 進拔汴州, 禽鄭賁、劉敬宗、張伯元、呂子岩、李達幹, 希烈遁歸蔡. 賊戍將孫液挈鄭州降, 帝即拜液爲刺史. 貞元二年, 遣杜文朝寇襄州, 爲樊澤所破, 獲文朝. 會皋、建封、環及李澄四略其地, 勢日蹙, 希烈縮氣不敢搖. 啖牛肉而病, 親將陳仙奇陰令醫毒之以死.

始, 希烈入汴, 聞戶曹參車竇良女美, 強取之. 女顧曰：「慎無戚, 我能滅賊」後有寵, 與賊秘謀, 能轉移之. 嘗稱仙奇忠勇可用, 而妻亦竇姓, 願如姒擾者, 以固其夫, 希烈許諾. 乘間往謂仙奇妻曰：「賊雖強, 終必敗, 云何?」竇久而寤. 及希烈死, 子不發喪, 欲悉誅諸將乃自立, 未決. 有獻含桃者, 竇請分遺仙奇妻, 聽之, 因蠟帛丸雜果中, 出所謀. 仙奇大驚, 與薛育率兵噪而入. 子出遍拜曰：「請去帝號, 如淄青故事.」語已, 斬之, 函希烈並妻子七首獻天子, 屍希烈於市. 帝以仙奇忠, 即拜淮西節度使, 百姓給復二年. 俄爲吳少誠所殺, 有詔贈太子太保. 竇亦死.

硃泚, 幽州昌平人. 父懷珪, 事安、史二賊, 偽置柳城使.

泚資壯偉, 腰腹十圍, 外寬和, 中實很刻. 少推父廕, 籍軍中, 與弟滔並爲李懷仙部將. 輕財好施, 凡戰所得, 必分麾下士, 以動其心, 陰儲凶德. 硃希彩爲節度使, 頗委信之.

大曆七年, 希彩爲下所殺, 衆未有屬, 泚方外屯, 而滔主牙兵, 尤狡譎, 乃潛諗數十人大呼軍門曰：「帥非硃公莫可！」衆愕眙, 因共詣泚, 推知留後, 遣使至京師聽命. 有詔檢校左散騎常侍, 即拜廬龍節度留後. 俄遷節度使, 封懷寧郡王, 實封戶二百. 泚上書謝, 遣滔將兵西防秋. 代宗悅, 手詔褒美.

居三年, 求入朝. 自幽州首爲逆, 懷仙以來, 雖外臣順, 然不朝謁, 而泚倡諸鎮, 以騎三千身入衛, 有詔起第以待. 既行, 屬疾, 或勸還, 泚曰：「輿吾屍, 猶至京師.」將吏乃不敢言. 時四方無事, 天子觭日視朝. 泚以偶日至, 見內殿, 賜乘輿馬二、戰馬十、金糸采甚厚, 士校皆有賜, 宴齎隆渥. 泚之來, 滔攝後務, 稍稍翦落泚牙角. 泚自知失權, 爲滔所賣, 不得志, 乃請留京師. 帝因授滔節度留後, 乃分防秋兵, 使各有統：河陽、永平兵, 郭子儀主之；決勝、楊猷兵, 李抱玉主之；淮西、鳳翔兵, 馬璘主之；汴宋、淄青兵, 泚主之. 進同中書門下平章事, 出屯奉天, 賜禁中兵以爲寵. 遷檢校司空, 代李抱玉爲隴右節度副大使, 仍知河西、澤潞行營兵馬事. 明年, 徙王遂寧. 德宗立, 改鎮鳳翔, 進封戶三百.

建中初, 以李懷光代段秀實兼節度涇原, 徙屯原州. 懷光前督作, 泚與崔寧領兵繼進. 涇士素聞懷光暴, 相恟懼, 劉文喜因劫衆以亂, 請留秀實, 又求屬泚. 詔泚代懷光. 文喜合兵二萬乘城, 使裨將劉海賓入陳事. 海賓請：「假文喜節, 臣當斬其首.」帝曰：「爾誠忠, 然我節不可得.」遣還, 詔泚、懷光攻之, 帝爲減太官脯醢給軍. 文喜猶閉壁求救於吐蕃. 吐蕃師興, 泚、懷光欲避之, 別將韓遊瑰曰：「戎若來, 涇人必變, 誰肯爲反賊沒身於虜者, 少須之. 面爲異俗乎！」海賓果與其徒殺文喜, 入泚軍, 泚一無所戮,

由是涇人德之. 詔加中書令, 還屯, 進拜太尉.

滔合田悅叛, 陰遣人與泚相聞, 河東馬燧獲其書, 帝召泚示之, 泚惶懼請死. 帝勉曰：「千里不同謀, 卿何謝?」更以張鎰節度鳳翔, 還泚京師, 加實封千戶, 不朝請, 中人監第.

李希烈圍哥舒曜於襄城, 詔涇原節度使姚令言督鎮兵千東救曜, 過闕下, 師次滻水, 京兆尹王翃使吏供軍, 糲飯菜肴, 衆怒不肯食, 群噪曰：「吾等棄父母妻子前死敵, 而乃食此, 庸能持身蹈白刃耶? 今瓊林、大盈庫寶訾如山, 尚何往?」乃盡甲反旗而鼓. 帝聞, 命中人持賜往, 人二縑. 士愈悖, 射中人, 中人返走. 時令言尚論兵禁中, 既上變, 乃馳至長樂阪, 遇兵還, 引滿向令言. 令言大呼曰：「引而東, 富貴可取, 何失計爲滅族事?」衆劫令言以西行. 帝復遣使者開諭, 賊已陣通化門, 殺使者. 帝遣普王與學士薑公輔載金彩慰撫. 賊薄丹鳳門, 詔集六軍, 無至者. 先是, 關東、河北戰不利, 禁兵悉東, 衛士內空, 而神策軍使白志貞籍市人隸兵, 聽其居肆, 私取庸自入, 故遽迫皆不至.

帝出苑北門, 羽衛才數十, 普王前導, 皇太子、王韋二妃、唐安公主及中人百餘騎以從, 右龍武軍使令狐建以數百人殿. 夜至咸陽, 飯數匕而去. 賊已嚴何諸門, 士人羸衣冒出, 廬杞、關播、李竦皆逾垣走, 與劉從一、趙贊、王翃、陸贄、吳通微等追及帝咸陽. 郭曙與童奴數十獵苑中, 聞蹕, 謁道左, 帝勞之, 懇乞從, 許之. 遲曉至奉天, 吏惶懼謁於門. 渾瑊以數十騎自夾城入北內, 裒兵欲擊賊, 聞乘輿出, 遂奔奉天. 於是人未知帝所在, 逾三日, 諸王群臣稍稍自間道至.

初, 令言陣五門, 衛兵不出, 遂突入含元殿, 周呼曰：「天子出矣, 今日共可取富貴！」噪而進, 掠宜春苑, 入諸宮. 奸人因亂竊入內府盜貲寶, 終夜不絕. 道路更剽掠, 居人嚴兵自保. 賊無屬, 畏不能久, 以泚昔在涇有恩, 且失權久, 庸思亂, 乃相謀曰：「太尉方囚錮, 若迎之, 事可濟.」令言率百餘騎見泚, 泚偽讓不答, 留使者飲, 以觀衆心. 夜數百騎復往, 泚知不偽, 乃擁徒向闕下, 炬火竟街, 觀者以萬計. 舍前殿, 總六軍. 明日下令曰：「國家有事東方, 涇人赴難, 不習朝章, 驚乘輿, 百官三日並赴行在, 留者守本司, 違令誅.」逆徒居白華殿. 或說泚迎天子, 泚顧望愕然. 光祿卿源休至, 請間, 教以不臣, 詭稱符命, 泚悅. 張光晟、李忠臣皆新失職怨望, 亦勸成之. 鳳翔大將張廷芝、涇將段誠諫引潰兵三千自襄城來, 泚自謂得人助, 逆志堅決. 因署休京兆尹、判度支, 忠臣皇城使. 又以段秀實失軍, 疑有怨, 起之, 委以謀. 秀實與劉海賓憤, 發挺擊賊, 忠臣護泚, 才破面, 得不死.

明日, 大陳旗章金石於廷, 傳言立宗室王監國, 士庶競往觀, 泚僭即皇帝位于宣政殿, 號大秦, 建元應天. 侍衛皆卒伍, 諸臣在位者才十餘, 逼太常卿樊系爲冊, 冊成, 仰藥死. 泚下詔稱「幽囚之中, 神器自至」, 以示受命. 即拜令言侍中、關內副元帥, 忠臣司空兼侍中, 休中書侍郎, 蔣鎮門下侍郎, 並同中書門下平章事. 以蔣諫爲御史中丞, 敬釭御史大夫, 許季常京兆尹, 洪經綸太常少卿, 彭偃中書舍人, 裴揆、崔幼真給事中, 廷芝、光晟、誠諫、崔宣、張寶、何望之、杜如江等並偽署節度使. 以兄子遂爲太子, 以滔爲冀王、太尉、尚書令, 號皇太弟.

帝使高重傑屯梁山禦賊, 賊將李日月殺之, 帝拊屍哭盡哀, 結蒲爲首以葬. 泚得首, 亦集群賊哭曰：「忠臣也！」亦用三品葬焉. 泚既勝, 則令都人曰：「奉天殘黨不終日當平.」日月銳甚, 自謂無前, 乃燒陵廟, 鹵御物, 帝患之. 渾瑊伏兵漠穀, 引數十騎跳攻長安, 泚大驚, 踣榻前. 瑊引卻, 日月尾追, 遇伏斗, 射日月殺之. 泚悵悵. 其母不哭, 罵曰：「奚奴, 天子負而何事? 死且晚！」 泚自將逼奉天, 竊乘輿物自侈. 以令言爲上將, 光晟副之, 忠臣留守, 以蔣鏈、李子平爲宰相. 於是瑊率韓遊瑰禦泚, 泚大敗, 死者萬計, 退三里而舍. 修工具, 毀廬室爲樓車百尺, 下覘城中. 會杜希全以兵敗漠穀, 賊益張. 又劉德信、高秉哲自汝州取沙苑馬五百壁昭應, 戰思子陵西, 三敗賊, 次東渭橋, 出遊弈軍以逼都城. 忠臣兵數衄請救, 泚乃急攻城, 驅民填塹, 造雲梁, 令壯士居上, 將傅堞, 守者震駭. 渾瑊乃使侯仲莊、韓澄穴地道, 梁陷, 縱火焚之, 城上揮膏流數百步, 衆亂而囂, 城中兵出, 皇太子督戰, 賊大敗. 然賊負其衆, 遂長圍, 以百弮弩射城中, 不及幄坐者三步. 城益急, 帝召群臣曰：「朕負宗廟, 宜固守. 公等家在賊, 可先降, 以完親族.」衆泣下曰：「臣等死無貳.」帝亦太息噓欷. 城圍凡三旬有六日, 而李懷光以兵五萬至, 敗賊於魯店, 遂戰城下, 自辰止昏, 賊潰. 帝下觀戰, 傳詔曰：「賊衆亦朕赤子, 勿多殺！」聞者感激. 是夜, 泚引去. 初, 帝至奉天, 或言賊已立泚, 必來攻, 請治守具. 宰相廬杞曰：「泚, 大臣, 奈何疑其反?」及泚圍城, 帝卒不詰言.

泚之歸, 令言方治攻具, 忠臣坊坊團結, 人皆厭苦. 泚悉止之曰：「攻守我自辦.」賊嘗令士馳入曰：「奉天陷矣！」百姓相顧泣, 市無留人, 台省吏落落, 郎官一二而已.

李懷光壁九子澤, 李晟自白馬津來, 營東渭橋, 尚可孤以襄、鄧兵五千次藍田, 駱元光守昭應, 馬燧使子彙以兵三千屯中渭橋.

始, 奉天圍久, 食且盡, 以蘆秣帝馬, 太官糲米止二斛. 圍解, 父老爭上壺飡餅餌, 劍南節度使張延賞獻帛數十馱, 諸方貢物踵來, 因大賜軍中, 詔殿中侍御史萬俟著治金、商道, 權通轉輸. 群臣家在城者, 賊猶給俸, 中人硃重曜爲賊謀曰：「執其家以招士大夫, 不來者夷之.」孫知古謬曰：「陛下以柔服人, 若夷其妻子, 是絕向化意. 且義士殺身, 何顧於家?」乃止.

興元元年, 泚以本封遂寧, 漢地也, 更號漢, 改元天皇. 或曰：「王師欲潛壞京城四隅垣以入.」泚懼, 詔金吾布士於衢, 吏儲五炬以防夜, 城隅率百步建一樓, 候望非常. 凡祠房廟廬皆帷甲, 戒曰：「軍來則四面擊.」太倉糧竭, 賊督吏索觀寺餘米萬斛, 鞭撲流離, 士浸饑, 而神策六軍從行在及哥舒曜、李晟兵皆家稟不絕, 或請停給, 泚曰：「士在外, 而弱稚絕食則死, 豈吾心哉！」即厚斂居人. 許季常曰：「一旦有急, 請籍中人公侯三千族之. 貲足矣.」或謂泚：「陛下既受命, 而存唐九廟諸陵, 不宜.」泚曰：「朕嘗北面事唐, 胡忍此！」又曰：「官多缺, 請擇才授之, 脅以兵, 使不得辭.」泚曰：「強授則人懼, 但欲仕者與之, 安能叩戶拜官邪?」奉天所下赦令, 凡受賊偽官者, 破賊日悉貸不問, 官軍密榜諸道.

泚方宿未央, 涇原士相與謀殺泚, 泚知之, 輒徙它處, 衆謀亦止.

光晟與懷光對壁, 李希倩請以精騎五百犯之, 光晟不許, 曰：「西軍方強, 不可輕以取敗.」日暮, 兩軍退. 希倩謁泚曰：「光晟有他志, 視西軍不戰, 臣請擊之.」不許. 請斬光晟, 又不許, 曰：「彼善將, 所以不戰, 蓋知未可乎！」希倩怒曰：「臣盡心以事君, 不見信, 願乞要領歸淮西.」泚許諾, 以馬十匹、繒錦百, 曰：「以此東歸.」希倩慚, 復入曰：「臣愚褊, 罪當死, 願死軍前.」泚又許之. 光晟見泚曰：「臣不敢反.」因再拜, 泚慰勉之.

官軍壞龍首、香積二堨, 以決其流, 城中水絕, 泚役數百人治之. 東出灞水, 與王師戰, 大奔還, 闔都門, 士皆甲以待, 久乃罷. 李子平請修攻具襲懷光, 取苑中六街大木爲沖車, 程役苦甚, 人不堪. 又禁居人夜行, 三人以上不得聚飲食, 上下惴恐. 賊所用唯盧龍、神策、團練兵, 而漢原軍驕不可制, 但完守所獲, 不出戰, 故泚數北, 憂甚, 欲出走. 術家爭曰：「陛下當不出宮, 雖西軍入, 且自有變.」泚據以自安.

會李懷光貳於帝不欲泚平, 按軍觀望. 帝欲幸咸陽, 趣諸將捕賊, 懷光出丑言, 乃詔戴休顏守奉天, 尚可孤守灞上, 駱元光守渭橋. 進狩梁州, 次渭陽, 太息曰：「朕是行, 將有永嘉事乎?」渾瑊曰：「臨大難無畏者, 聖人勇也. 陛下何言之過?」懷光遂與泚連和. 京師知帝益西, 二叛膠固, 謂亂且成, 出受賊官者十八. 始, 泚多出金, 兄事懷光, 約平關中, 割地爲鄰國, 故懷光決反, 因並陽惠元、李建徽軍. 泚知懷光反明白, 即賜詔待以臣禮, 督其兵入衛. 懷光慚見欺, 引其軍保河中. 泚數遣人誘涇原馮河清, 河清不從, 又結其將田希鑒, 遂害河清以應賊, 泚即以代河清, 使結吐蕃.

李晟等兵浸強, 士益附, 而渾瑊又擊破賊將韓旻、宋歸朝於武亭川, 斬計萬級, 歸朝奔懷光. 晟率渾瑊、駱元光、尚可孤悉師攻賊, 晟薄光泰門, 敗賊將張廷芝、李希倩, 賊棄門哭保白華. 晟引軍還, 居三日復戰, 大敗之, 乃分道入. 泚將段誠伏莽中, 爲王伉所禽. 姚令言、張廷芝與晟遇, 十斗皆北, 遂至白華.

始, 張光晟以精兵壁九曲, 距東渭橋十里, 密約降於晟. 晟之入, 光晟勸泚等出奔, 故泚挾令言、廷芝、休、子平、硃遂引殘軍桅, 光晟衛出之, 因詣晟降.

泚失道, 問野人, 答曰：「硃太尉邪?」休曰：「漢皇帝.」曰：「天網恢恢, 走將安所?」泚怒, 欲殺之, 乃亡去. 泚至涇州長武城, 田希鑒拒之, 泚曰：「子之節吾所授, 奈何拒我?」火其門, 希鑒擲節焰中曰：「歸汝節！」泚舉軍哭, 城中人見其子弟, 亦哭. 宋膺曰：「某妻哭, 斬矣！」衆止哭. 泚更舍逆旅, 遣梁廷芬入見希鑒曰：「公殺一節度, 唐天子必不容, 何不納硃公成大事?」希鑒陰可. 廷芬出報, 泚悅. 廷芬請宰相不得, 乃不復入. 泚猶餘范陽卒三千, 北走驛馬關, 寧州刺史夏侯英開門陣而待, 泚不敢入, 因保彭原西城. 廷芬與泚腹心硃惟孝夜射泚, 墜窖中, 韓旻、薛綸、高幽岩、武震、硃進卿、董希芝共斬泚, 使宋膺傳首以獻. 泚死年四十三. 令言走涇州, 休、子平走鳳翔, 皆斬首. 泚婿金吾將軍馬悅走黨項, 得入幽州. 硃重曜者, 事泚最親近, 泚呼爲兄. 會窮冬大雨, 泚欲禳變, 鴆殺重曜, 以王禮葬. 賊平, 出其屍膊之. 李希倩等諸將皆以次夷滅.

初, 源休爲京兆尹, 使回紇, 將還, 盧杞畏其辯, 能結主恩, 次太原, 奏爲光祿卿. 休怨望, 故導泚僭號, 爲調兵食, 署拜百官, 事一咨之. 時訂其逆甚於泚, 脅辱大臣, 多殺宗室子孫幾於盡, 每王師不利, 喜見眉宇. 與姚令言勸泚圍奉天, 晝夜爲賊謀, 二人爭自比蕭何. 休顧令言曰：「成秦之業, 無輩我者. 我視蕭何, 子當曹參可矣.」即收圖籍, 貯府庫, 效何者, 人皆笑謂爲「火迫酂侯.」 本相州人.

令言者, 河中人. 始應募, 隸涇原節度使馬璘府. 孟暤之爲留後, 表其謹肅任將帥, 遂爲節度使. 既挾泚亂, 頗盡力.

彭偃, 銳於進, 自謂爲宰相所抑, 鬱鬱不慊. 泚亂, 匿田家；既得用, 辭令一出其手, 故辭尤誖慢.

李晟愛張光晟才, 表丐原死, 置軍中. 駱元光怒曰：「吾不能與反虜同坐.」拂衣去, 晟乃殺之. 李懷光以宋歸朝獻諸朝, 斬之. 唯李日月母得貸. 泚未敗, 號其第爲潛龍宮, 徙珍寶實之, 人謂「潛龍勿用」, 亡兆也.

晟惡田希鑒之逆, 欲因事誅之. 會吐蕃寇涇州, 晟方帥涇原, 故希鑒請救, 晟遣史萬歲以騎兵三千往, 請晟行邊. 希鑒來謁, 其妻李, 父事晟, 晟屢入宴, 將還師, 好謂希鑒曰：「吾久留此, 諸將皆故人, 吾欲置酒以別, 可過營飲也.」希鑒等詣營, 酒未行, 晟曰：「諸君相過, 宜自通姓名爵裏.」諸將以次言, 無罪者坐自如, 有罪者晟質責, 一卒引出, 斬而瘞之. 希鑒坐晟下, 未知當死, 晟顧曰：「田郎不得無罪.」左右執以下, 晟曰：「天子蒙塵, 乃殺節度使, 受賊節, 今日何面目見我乎?」希鑒不能對. 晟曰：「田郎老矣, 坐於床置對.」乃縊幕中, 以李觀代爲節度使.

列傳第一百五十下

逆臣下

黃巢, 曹州冤句人. 世鬻鹽, 富於貲. 善擊劍騎射, 稍通書記, 辯給, 喜養亡命.

咸通末, 仍歲饑, 盜興河南. 乾符二年, 濮名賊王仙芝亂長垣, 有衆三千, 殘曹、濮二州, 俘萬人, 勢遂張. 仙芝妄號大將軍, 檄諸道, 言吏貪遝, 賦重, 賞罰不平. 宰相恥之, 僖宗不知也. 其票帥尚君長、柴存、畢師鐸、曹師雄、柳彥璋、劉漢宏、李重霸等十餘輩, 所在肆掠. 而巢喜亂, 即與群從八人, 募衆得數千人以應仙芝, 轉寇河南十五州, 衆遂數萬.

帝使平廬節度使宋威與其副曹全晸數擊賊, 敗之, 拜諸道行營招討使, 給衛兵三千、騎五百, 詔河南諸鎮皆受節度, 以左散騎常侍曾元裕副焉. 仙芝略沂州, 威敗賊城下, 仙芝亡去. 威因奏大渠死, 擅縱麾下兵還青州, 君臣皆入賀. 居三日, 州縣奏賊故在. 時兵始休, 有詔復遣, 士皆忿, 思亂. 賊間之, 趣郟城, 不十日破八縣. 帝憂迫近東都, 督諸道兵檢遏, 於是鳳翔、邠寧、涇原兵守陝、潼關, 元裕守東都, 義成、昭義以兵衛宮.

仙芝去攻汝州, 殺其將, 刺史走, 東都大震, 百官脫身出奔. 賊破陽武, 圍鄭州, 不克, 蟻聚鄧、汝間. 關以東州縣, 大抵皆畏賊, 嬰城守, 故賊放兵四略, 殘郢、復二州, 所過焚剽, 生人幾盡. 官軍急追, 則遺貲布路, 士爭取之, 率逗橈不前. 賊轉入申、光, 殘隋州, 執刺史, 據安州自如, 分奇兵圍舒, 擊廬、壽、光等州.

時威老且暗, 不任軍, 陰與元裕謀曰：「昔龐勳滅, 康承訓即得罪. 吾屬雖成功, 其免禍乎? 不如留賊, 不幸爲天子, 我不失作功臣.」故躡賊一舍, 完軍顧望. 帝亦知之, 更以陳許節度使崔安潛爲行營都統, 以前鴻臚卿李琢代威, 右威衛上將軍張自勉代元裕.

賊出入蘄、黃, 蘄州刺史裴渥爲賊求官, 約罷兵. 仙芝與巢等詣渥飲. 未幾, 詔拜仙芝左神策軍押衙, 遣中人慰撫. 仙芝喜, 巢恨賞不及己, 詢曰：「君降, 獨得官, 五千衆且奈何? 丐我兵, 無留.」因擊仙芝, 傷首. 仙芝憚衆怒, 即不受命, 劫州兵, 渥、中人亡去. 賊分其衆：尚君長入陳、蔡；巢北掠齊、魯, 衆萬人, 入鄆州, 殺節度使薛崇, 進陷軍州, 遂至數萬, 繇潁、蔡保嵖岈山.

是時柳彥璋又取江州, 執刺史陶祥. 巢引兵復與仙芝合, 圍宋州. 會自勉救兵至, 斬賊二千級, 仙芝解而南, 度漢, 攻荊南. 於是節度使楊知溫嬰城守, 賊縱火焚樓堞, 知溫不出, 有詔以高駢代之. 駢以蜀兵萬五千齎Я糧, 期三十日至, 而城已陷, 知溫走, 賊不能守. 於是詔左武衛將軍劉秉仁爲江州刺史, 勒兵乘單舟入賊柵, 賊大駭, 相率迎降, 遂斬彥璋.

巢攻和州, 未克. 仙芝自圍洪州, 取之, 使徐唐莒守. 進破朗、嶽, 遂圍潭州, 觀察使崔瑾拒卻之. 乃向浙西, 擾宣、潤, 不能得所欲, 身留江西, 趣別部還入河南.

帝詔崔安潛歸忠武, 復起宋威、曾元裕, 以招討使還之, 而楊復光監軍. 復光遣其屬吳彥宏以詔諭賊, 仙芝乃遣蔡溫球、楚彥威、尚君長來降, 欲詣闕請罪, 又遺威書求節度. 威陽許之, 上言「與君長戰, 禽之.」 復光固言其降. 命侍御史與中人馳驛即訊, 不能明. 卒斬君長等於狗脊嶺. 仙芝怒, 還攻洪州, 入其郛. 威自將往救, 敗仙芝於黃梅, 斬賊五萬級, 獲仙芝, 傳首京師.

當此時, 巢方圍亳州未下, 君長弟讓率仙芝潰黨歸巢, 推巢爲王, 號「沖天大將軍」, 署拜官屬, 驅河南、山南之民十餘萬掠淮南, 建元王霸.

曾元裕敗賊於申州, 死者萬人. 帝以威殺尚君長非是, 且討賊無功, 詔還青州, 以元裕爲招討使, 張自勉爲副. 巢破考城, 取濮州, 元裕軍荊、襄, 援兵阻, 更拜自勉東北面行營招討使, 督諸軍急捕. 巢方掠襄邑、雍丘, 詔滑州節度使李嶧壁原武. 巢寇葉、陽翟, 欲窺東都. 會左神武大將軍劉景仁以兵五千援東都, 河陽節度使鄭延休兵三千壁河陰. 巢兵在江西者, 爲鎮海節度使高駢所破；寇新鄭、郟、襄城、陽翟者, 爲崔安潛逐走；在浙西者, 爲節度使裴璩斬二長, 死者甚衆. 巢大沮畏, 乃詣天平軍乞降, 詔授巢右衛將軍. 巢度籓鎮不一, 未足制己, 即叛去, 轉寇浙東, 執觀察使崔璆. 於是高駢遣將張潾、梁纘攻賊, 破之. 賊收衆逾江西, 破虔、吉、饒、信等州, 因刊山開道七百里, 直趨建州.

初, 軍中謠曰：「逢儒則肉, 師必覆.」巢入閩, 俘民紿稱儒者, 皆釋, 時六年三月也. 儳路圍福州, 觀察使韋岫戰不勝, 棄城遁, 賊入之, 焚室廬, 殺人如蓺. 過崇文館校書郎黃璞家, 令曰：「此儒者, 滅炬弗焚.」又求處士周樸, 得之, 謂曰：「能從我乎?」答曰：「我尚不仕天子, 安能從賊?」巢怒斬樸. 是時閩地諸州皆沒, 有詔高駢爲諸道行營都統以拒賊.

巢陷桂管, 進寇廣州, 詒節度使李迢書, 求表爲天平節度, 又脅崔璆言於朝, 宰相鄭畋欲許之, 盧攜、田令孜執不可. 巢又丐安南都護、廣州節度使. 書聞, 右仆射於琮議：「南海市舶利不貲, 賊得益富, 而國用屈.」乃拜巢率府率. 巢見詔大詬, 急攻廣州, 執李迢, 自號「義軍都統」, 露表告將入關, 因詆宦豎柄朝, 垢蠹紀綱, 指諸臣與中人賂遺交構狀, 銓貢失才, 禁刺史殖財產, 縣令犯贓者族, 皆當時極敝.

天子既懲宋威失計, 罷之, 而宰相王鐸請自行, 乃拜鐸荊南節度使、南面行營招討都統, 率諸道兵進討. 鐸屯江陵, 表泰寧節度使李系爲招討副使、湖南觀察使, 以先鋒屯潭州, 兩屯烽驛相望. 會賊中大疫, 衆死什四, 遂引北還. 自桂編大桴, 沿湘下衡、永, 破潭州, 李系走朗州, 兵十餘萬闉焉, 投胔蔽江. 進逼江陵, 號五十萬. 鐸兵寡, 即乘城. 先此, 劉漢宏已略地, 焚廬廥, 人皆竄山谷. 俄而系敗問至, 鐸棄城走襄陽, 官軍乘亂縱掠, 會雨雪, 人多死溝壑.

其十月, 巢據荊南, 脅李迢草表報天子. 迢曰：「吾腕可斷, 表不可爲.」巢怒, 殺之. 欲進躡鐸, 會江西招討使曹全晸與山南東道節度使劉巨容壁荊門, 使沙陀以五百騎釕轡藻韉望賊陣縱而遁, 賊以爲怯. 明日, 諸將乘以戰, 而馬識沙陀語, 呼之輒奔還, 莫能禁. 官兵伏於林, 斗而北, 賊急追, 伏發, 大敗之, 執賊渠十二輩. 巢懼, 度江東走, 師促之, 俘什八, 鐸招漢宏降之. 或勸巨容窮追, 答曰：「國家多負人, 危難不吝賞, 事平則得罪, 不如留賊冀後福.」止不追, 故巢得復整, 攻鄂州, 入之. 全晸將度江, 會有詔以段彥枌代其使, 乃止.

巢畏襲, 轉掠江西, 再入饒、信、杭州, 衆至二十萬. 攻臨安, 戍將董昌兵寡, 不敢戰, 伏數十騎莽中, 賊至, 伏弩射殺賊將, 下皆走. 昌進屯八百里, 見舍媼曰：「有追至, 告以臨安兵屯八百里矣.」賊駭曰：「向數騎能困我, 況軍八百里乎?」乃還, 殘宣、歙等十五州.

廣明元年, 淮南高駢遣將張潾度江敗王重霸, 降之. 巢數卻, 乃保饒州, 衆多疫, 別部常宏以衆數萬降, 所在戮死. 諸軍屢奏破賊, 皆不實, 朝廷信之, 稍自安. 巢得計, 破殺張潾, 陷睦、婺二州, 又取宣州. 而漢宏殘衆復奮, 寇宋州, 掠申、光, 來與巢合, 濟采石, 侵揚州. 高駢按兵不出. 詔兗海節度使齊克讓屯汝州, 拜全晸天平節度使兼東面副都統. 賊方守滁、和, 全晸以天平兵敗於淮上. 宰相豆盧瑑計：「救師未至, 請假巢天平節度使, 使無得西, 以精兵戍宣武, 塞汝、鄭路, 賊首可致矣.」盧攜執不可, 請「召諸道兵壁泗上, 以宣武節度統之, 則巢且還寇東南, 徘徊山浙, 救死而已.」 詔可. 前此已詔天下兵屯溵水, 禁賊北走. 於是徐兵三千道許, 其帥薛能館徐衆城中, 許人驚謂見襲, 部將周岌自溵水還, 殺能, 自稱留後. 徐軍聞亂, 列將時溥亦引歸, 囚其帥支詳. 兗海齊克讓懼下叛, 引軍還兗州, 溵水屯皆散.

巢聞, 悉衆度淮, 妄稱「率土大將軍」, 整衆不剽掠, 所過惟取丁壯益兵. 李罕之犯申、光、潁、宋、徐、兗等州, 吏皆亡. 巢自將攻汝州, 欲薄東都. 當是時, 天子沖弱, 怖而流淚, 宰相更共建言, 悉神策並關內諸節度兵十五萬守潼關. 田令孜請自將而東, 然內震擾, 前說帝以幸蜀事. 帝自幸神策軍, 擢左軍騎將張承範爲先鋒, 右軍步將王師會督糧道, 以飛龍使楊復恭副令孜. 於是募兵京師, 得數千人.

當是時, 巢已陷東都, 留守劉允章以百官迎賊. 巢入, 勞問而已, 裏閭晏然. 帝餞令孜章信門, 齎遺豐優. 然衛兵皆長安高貲, 世籍兩軍, 得稟賜, 侈服怒馬以詫權豪, 初不知戰, 聞料選, 皆哭於家, 陰出貲雇販區病坊以備行陣, 不能持兵, 觀者寒毛以忄栗. 承範以強弩三千防關, 辭曰：「祿山率兵五萬陷東都, 今賊衆六十萬, 過祿山遠甚, 恐不足守.」帝不許. 賊進取陝、虢, 檄關戍曰：「吾道淮南, 逐高駢如鼠走穴, 爾無拒我！」神策兵過華, 裹三日糧, 不能飽, 無斗志.

十二月, 巢攻關, 齊克讓以其軍戰關外, 賊少卻. 俄而巢至, 師大呼, 川谷皆震, 時士饑甚, 潛燒克讓營, 克讓走入關. 承範出金諭軍中曰：「諸君勉報國, 救且至.」士感泣, 拒戰. 賊見師不繼, 急攻關, 王師矢盡, 飛石以射, 巢驅氏內塹, 火關樓皆盡. 始, 關左有大谷, 禁行人, 號「禁谷.」 賊至, 令孜屯關, 而忘谷之可入. 尚讓引衆趨谷, 承範惶遽, 使師會以勁弩八百邀之, 比至, 而賊已入. 明日, 夾攻關, 王師潰. 師會欲自殺, 承範曰：「吾二人死, 孰當辨者? 不如見天子以實聞, 死未晚.」乃羸服逃. 始, 博野、鳳翔軍過渭橋, 見募軍服鮮燠, 怒曰：「是等何功, 遽然至是！」更爲賊鄉導, 前賊歸, 焚西市. 帝類郊祈哀. 會承範至, 具言不守狀. 帝黜宰相盧攜. 方朝, 而傳言賊至, 百官奔, 令孜以神策兵五百奉帝趨咸陽, 惟福、穆、潭、壽四王與妃御一二從, 中人西門匡範統右軍以殿.

巢以尚讓爲平唐大將軍, 蓋洪、費全古副之. 賊衆皆被發錦衣, 大抵輜重自東都抵京師, 千里相屬. 金吾大將軍張直方與群臣迎賊灞上. 巢乘黃金輿, 衛者皆繡袍、華幘, 其黨乘銅輿以從, 騎士凡數十萬先後之. 陷京師, 入自春明門, 升太極殿, 宮女數千迎拜, 稱黃王. 巢喜曰：「殆天意歟！」巢舍田令孜第. 賊見窮民, 抵金帛與之. 尚讓即妄曉人曰：「黃王非如唐家不惜而輩, 各安毋恐.」甫數日, 因大掠, 縛棰居人索財, 號「淘物.」 富家皆跣而驅, 賊酋閱甲第以處, 爭取人妻女亂之, 捕得官吏悉斬之, 火廬舍不可貲, 宗室侯王屠之無類矣.

巢齋太清宮, 蔔日舍含元殿, 僭即位, 號大齊. 求袞冕不得, 繪弋綈爲之；無金石樂, 擊大鼓數百, 列長劍大刀爲衛. 大赦, 建元爲金統. 王官三品以上停, 四品以下還之. 因自陳符命, 取「廣明」字, 判其文曰：「唐去丑口而著黃, 明黃當代唐；又黃爲土, 金所生, 蓋天啟」云. 其徒上巢號承天應運啟聖睿文宣武皇帝, 以妻曹爲皇后, 以尚讓、趙璋、崔璆、楊希古爲宰相, 鄭漢璋御史中丞, 李儔、黃諤、尚儒爲尚書, 方特諫議大夫, 皮日休、沈雲翔、裴渥翰林學士, 孟楷、蓋洪尚書左右仆射兼軍容使, 費傳古樞密使, 張直方檢校左仆射, 馬祥右散騎常侍, 王璠京兆尹, 許建、米實、劉瑭、硃溫、張全、彭攢、李逵等爲諸將軍遊弈使, 其餘以次封拜. 取趫偉五百人號「功臣」, 以林言爲之使, 比控鶴府. 下令軍中禁妄殺人, 悉輸兵於官. 然其下本盜賊, 皆不從. 召王官, 無有至者, 乃大索裏閭, 豆盧瑑、崔沆等匿永寧裏張直方家. 直方者, 素豪桀, 故士多依之. 或告賊納亡命者, 巢攻之, 夷其家, 瑑、沆及大臣劉鄴、裴諗、趙濛、李溥、李湯死者百餘人. 將作監鄭綦、郎官鄭系舉族縊.

是時, 乘輿次興元, 詔促諸道兵收京師, 遂至成都. 巢使硃溫攻鄧州, 陷之, 以擾荊、襄. 遣林言、尚讓寇鳳翔, 爲鄭畋將宋文通所破, 不得前. 畋乃傳檄召天下兵, 於是詔涇原節度使程宗楚爲諸軍行營副都統, 前朔方節度使唐弘夫爲行營司馬. 數攻賊, 斬萬級. 邠將硃玫陽爲賊將王玫裒兵, 俄而殺玫, 引軍入于王師. 弘夫進屯渭北, 河中王重榮營沙苑, 易定王處存次渭橋, 鄜延李孝昌、夏州拓拔思恭壁武功. 弘夫拔咸陽, □伐渭水, 破尚讓軍, 乘勝入京師. 巢竊出, 至石井. 宗楚入自延秋門, 弘夫傅城舍, 都人共噪曰：「王師至！」處存選銳卒五千以白自志, 綯夜入殺賊, 都人傳言巢已走, 邠、涇軍爭入京師, 諸軍亦解甲休, 競掠貨財子女, 市少年亦冒作綯, 肆爲剽.

巢伏野, 使覘城中弛備, 則遣孟楷率賊數百掩邠、涇軍, 都人猶謂王師, 歡迎之. 時軍士得珍賄, 不勝載, 聞賊至, 重負不能走, 是以甚敗. 賊執弘夫害之, 處存走營. 始, 王璠破奉天, 引衆數千隨弘夫, 及諸將敗, 獨一軍戰尤力. 巢復入京師, 怒民迎王師, 縱擊殺八萬人, 備流於路可涉也, 謂之「洗城.」 諸軍退保武功, 於是中和二年二月也.

其五月, 昭義高潯攻華州, 王重榮與並力, 克之. 硃玫以涇、岐、麟、夏兵八萬營興平, 巢亦遣王璠營黑水, 玫戰未能勝. 鄭畋將竇玫夜率士燔都門, 殺邏卒, 賊震懼. 於時畿民柵山谷自保, 不得耕, 米斗錢三十千, 屑樹皮以食, 有執柵民鬻賊以爲糧, 人獲數十萬錢. 士人或賣餅自業, 舉奔河中. 李孝昌、拓拔思恭徙壁東渭橋, 收水北壘.

數月, 賊帥硃溫、尚讓涉渭敗孝昌等軍. 高潯擊賊李詳, 不勝, 賊復取華州, 巢即授華州刺史, 以溫爲同州刺史. 賊又襲孝昌, 二軍引去. 賊破陳敬瑄兵, 走南山. 齊克儉營興平, 爲賊所圍, 決河灌之, 不克. 有題尚書省戶譏賊且亡, 尚讓怒, 殺吏, 輒剔目懸之, 誅郎官門闌卒凡數千人, 百司逃, 無在者.

天子更以王鐸爲諸道行營都統, 崔安潛副之, 周岌、王重榮爲左右司馬, 諸葛爽、康實爲左右先鋒, 平師儒爲後軍, 時溥督漕賦, 王處存、拓拔思恭爲京畿都統, 處存直左, 孝章在北, 思恭直右. 西門思恭爲鐸都監, 楊復光監行營, 中書舍人盧胤征爲克復制置副使. 於是鐸以山南、劍南軍營靈感祠, 硃玫以岐、夏軍營興平, 重榮、處存營渭北, 復光以壽、滄、荊南軍合岌營武功, 孝章合拓拔思恭營渭橋, 程宗楚營京右.

硃溫以兵三千掠丹、延南鄙, 趨同州, 刺史米逢出奔, 溫據州以守. 六月, 尚讓寇河中, 使硃溫攻西關, 敗諸葛爽, 破重榮數千騎於河上, 爽閉關不出, 讓遂拔郃陽, 攻宜君壘, 大雨雪盈尺, 兵死什三. 七月, 賊攻鳳翔, 敗節度李昌言於澇水, 又遣強武攻武功、槐裏, 涇、邠兵卻, 獨鳳翔兵固壁. 拓拔思恭以銳士萬八千赴難, 逗留不進. 河中糧艘三十道夏陽, 硃溫使兵奪艘, 重榮以甲士三萬救之, 溫懼, 鑿沉其舟, 兵遂圍溫. 溫數困, 又度巢勢蹙且敗, 而孟楷方專國, 溫丐師, 楷沮不報, 即斬賊大將馬恭, 降重榮. 帝進拓拔思恭爲京四面都統, 敕硃玫軍馬嵬. 溫既降, 重榮遇之厚, 故李詳亦獻款, 賊覺, 斬之於赤水, 更以黃思鄴爲刺史.

十月, 鐸浚壕於興平, 左抵馬嵬, 使將薛韜董之, 由馬嵬、武功入斜谷, 以通盩厔, 列屯十四, 使將梁璩主之, 置關於沮水、七盤、三溪、木皮嶺, 以遮秦、隴. 京左行營都統東方逵禽賊銳將李公迪, 破堡三十. 華卒逐黃思鄴, 巢以王遇爲刺史, 遇降河中.

明年正月, 王鐸使雁門節度使李克用破賊於渭南, 承制拜東北行營都統. 會鐸與安潛皆罷, 克用獨引軍自嵐、石出夏陽, 屯沙苑, 破黃揆軍, 遂營乾坑. 二月, 合河中、易定、忠武等兵擊巢. 巢命王璠、林言軍居左, 趙璋、尚讓軍居右, 衆凡十萬, 與王師大戰梁田陂. 賊敗, 執俘數萬, 僵胔三十里, 斂爲京觀. 璠與黃揆襲華州, 據之, 遇亡去. 克用掘塹環州, 分騎屯渭北, 命薛志勤、康君立夜襲京師, 火廥聚, 俘賊而還.

巢戰數不利, 軍食竭, 下不用命, 陰有遁謀, 即發兵三萬扼藍田道, 使尚讓援華州. 克用率重榮迎戰零口, 破之, 遂拔其城, 揆引衆出走. 涇原節度使張鈞說蕃、渾與盟, 共討賊. 是時, 諸鎮兵四面至. 四月, 克用遣部將楊守宗率河中將白志遷、忠武將龐從等最先進, 擊賊渭橋, 三戰, 賊三北. 於是諸節度兵皆奮, 無敢後, 入自光泰門. 克用身決戰, 呼聲動天, 賊崩潰, 逐北至望春, 入升陽殿闥. 巢夜奔, 衆猶十五萬, 聲趨徐州, 出藍田, 入商山, 委輜重珍貲於道, 諸軍爭取之, 不復追, 故賊得整軍去.

自祿山陷長安, 宮闕完雄, 吐蕃所燔, 唯衢弄廬舍；硃泚亂定百餘年, 治繕神麗如開元時. 至巢敗, 方鎮兵互入虜掠, 火大內, 惟含元殿獨存, 火所不及者, 止西內、南內及光啟宮而已. 楊復光獻捷行在, 帝詔陳許、延州、鳳翔、博野軍合東西神策二萬人屯京師, 命大明宮留守王徽衛諸門, 撫定居人. 詔尚書右仆射裴璩修復宮省, 購輦輅、仗衛、舊章、秘籍. 豫敗巢者：神策將橫沖軍使楊守亮、躡雲都將高周彝、忠順都將胡真、天德將顧彥朗七十人.

巢已東, 使孟楷攻蔡州. 節度使秦宗權迎戰, 大敗, 即臣賊, 與連和. 楷擊陳州, 敗死, 巢自圍之, 略鄧、許、孟、洛, 東入徐、兗數十州. 人大饑, 倚死牆塹, 賊俘以食, 日數千人, 乃辦列百巨碓, 糜骨皮於臼, 並啖之. 時硃全忠爲宣武節度使, 與周岌、時溥帥師救陳, 趙犨亦乞兵太原. 巢遣宗權攻許州, 未克. 於是糧竭, 木皮草根皆盡.

四年二月, 李克用率山西兵由陝濟河而東, 會關東諸鎮壁汝州. 全忠擊賊瓦子堡, 斬萬餘級, 諸軍破尚讓於太康, 亦萬級, 獲械鎧馬羊萬計, 又敗黃鄴於西華, 鄴夜遁. 巢大恐, 居三日, 軍中相驚, 棄壁走, 巢退營故陽裏. 其五月, 大雨震電, 川溪皆暴溢, 賊壘盡壞, 衆潰, 巢解而去. 全忠進戍尉氏, 克用追巢, 全忠還汴州.

巢取尉氏, 攻中牟, 兵度水半, 克用擊之, 賊多溺死. 巢引殘衆走封丘, 克用追敗之, 還營鄭州. 巢涉汴北引, 夜復大雨, 賊驚潰, 克用聞之, 急擊巢河瀕. 巢度河攻汴州, 全忠拒守, 克用救之, 斬賊驍將李周、楊景彪等. 巢夜走胙城, 入冤句. 克用悉軍窮躡, 賊將李讜、楊能、霍存、葛從周、張歸霸、張歸厚往降全忠, 而尚讓以萬人歸時溥. 巢愈猜忿, 屢殺大將, 引衆奔兗州. 克用追至曹, 巢兄弟拒戰, 不勝, 走兗、鄆間, 獲男女牛馬萬餘、乘輿器服等, 禽巢愛子. 克用軍晝夜馳, 糧盡不能得巢, 乃還. 巢衆僅千人, 走保太山.

六月, 時溥遣將陳景瑜與尚讓追戰狼虎谷, 巢計蹙, 謂林言曰：「我欲討國奸臣, 洗滌朝廷, 事成不退, 亦誤矣. 若取吾首獻天子, 可得富貴, 毋爲他人利.」言, 巢出也, 不忍. 巢乃自刎, 不殊, 言因斬之, 及兄存、弟鄴、揆、欽、秉、萬通、思厚, 並殺其妻子, 悉函首, 將詣溥. 而太原博野軍殺言, 與巢首俱上溥, 獻於行在, 詔以首獻於廟. 徐州小史李師悅得巢偽符璽, 上之, 拜湖州刺史.

巢從子浩衆七千, 爲盜江湖間, 自號「浪蕩軍.」 天復初, 欲據湖南, 陷瀏陽, 殺略甚衆. 湘陰強家鄧進思率壯士伏山中, 擊殺浩.

贊曰：廣明元年, 巢始盜京師, 自陳「唐去丑口而著黃, 明黃且代唐也.」鳴呼, 其言妖歟！後巢死, 秦宗權始張, 株亂遍天下, 硃溫卒攘神器有之, 大氐皆巢黨也. 寧天托諸人告亡於下乎！ 秦宗權, 蔡州上蔡人, 爲許牙將. 巢涉淮, 節度使薛能遣宗權搜兵淮西, 而許軍亂, 殺能. 宗權外示赴難, 因逐刺史, 據蔡以叛. 周岌代能領節度, 即授以州, 有兵萬人, 乃遣將從諸軍敗賊於汝州. 楊復光言之朝, 擢防禦使, 寵其軍曰奉國, 即爲本軍節度使, 進檢校司空.

巢走出關, 宗權與連和, 遂圍陳州, 樹壁相望, 擾敓梁、宋間. 巢死, 宗權張甚, 嘯會逋殘, 有吞噬四海意. 乃遣弟宗言寇荊南；秦誥出山南, 攻襄州, 陷之, 進破東都, 圍陝州；使秦彥寇淮、肥；秦賢略江南；宗衡亂嶽、鄂. 賊渠率票慘, 所至屠老孺, 焚屋廬, 城府窮爲荊萊, 自關中薄青、齊, 南繚荊、郢, 北亙衛、滑, 皆麕駭雉伏, 至千里無舍煙. 惟趙犨保陳, 硃全忠保汴, 僅自完而已. 然無霸王計, 惟亂是恃, 兵出未始轉糧, 指鄉聚曰：「啖其人, 可飽吾衆.」官軍追躡, 獲鹽屍數十車.

僖宗假硃全忠都統節以討賊. 秦賢略宋及曹, 全忠好書約和, 賢遣張調請分地, 自汴以南歸之蔡, 全忠陰許, 而賢引兵濟汴, 肆燔劫無孑餘. 全忠大怒, 斬調而還, 曰：「我出十將, 必破此賊.」進與賊戰, 殺獲甚衆. 宗權急攻許, 節度使鹿晏弘乞師於全忠, 師未及出, 已破晏弘, 進攻鄭州, 取之. 擊河橋, 遂守河陽, 放兵侵汴西鄙、北鄙.

全忠壁酸棗, 戰不克. 宗權屯邊村, 使秦賢營雙丘, 侵板橋, 盧瑭引兵進屯萬勝, 夾汴而柵, 將梁以濟師. 全忠詭擊殺瑭, 宗權悉軍十五萬列三十六屯, 逼汴. 全忠懼, 求救於兗、鄆, 而硃瑾、硃宣皆身自將同拒賊. 五月, 全忠閉城大會, 鼓聞於郊無置聲, 陰啟北門擊賊壘, 士嘩, 趨中營, 兗、鄆整兵合擊, 大敗之. 宗權忿, 過鄭, 焚郛舍, 驅民入淮西, 全忠遂有鄭、許、河陽、東都.

於是合諸鎮兵會上蔡, 分爲五軍入其地. 宗權召孫儒, 儒不應. 宗權素壁上蔡以扼險要, 全忠拔其壁, 遂圍蔡州, 傅城而壘, 以羸兵誘賊. 賊出, 全忠盡斬之. 宗權退守中州, 未能下, 全忠使大將胡元琮圍之, 身還汴. 宗權間許無備, 襲取其州, 執守將元琮, 引兵復收許.

宗權還, 爲愛將申叢所囚, 折一足以待命. 全忠署叢節度留後, 叢中悔, 夷其族. 宗權至汴, 全忠以禮迎勞, 且曰：「公昔陷許, 能戢兵賜盟, 戮力勤王, 烏有今日乎?」宗權曰：「英雄不兩立, 天亡仆以資公也.」謷然無懼色. 全忠以檻車上送京師, 兩神策兵縻護. 昭宗御延喜樓受俘, 京兆尹曳以組練, 徇兩市, 引頸視車外, 呼曰：「宗權豈反者耶? 顧輸忠不效耳.」觀者大笑. 與妻趙俱斬獨柳下. 宗權以中和三年叛, 居六年而誅.

董昌, 杭州臨安人. 始籍土團軍, 以功擢累石鏡鎮將. 中和三年, 刺史路審中臨州, 昌率兵拒, 不得入, 即自領州事. 鎮海節度使周寶不能制, 因表爲刺史. 昌已破劉漢宏, 兵益強, 進義勝軍節度使、檢校尚書右仆射. 僖宗始還京師, 昌取越民裴氏藏書獻之, 補秘書之亡, 授兼諸道采訪圖籍使.

始, 爲治廉平, 人頗安之. 當是時, 天下貢輸不入, 獨昌賦外獻常參倍, 旬一道, 以五百人爲率, 人給一刀, 後期即誅. 朝廷賴其入, 故累拜檢校太尉、同中書門下平章事, 爵隴西郡王. 視詔書訖, 字償一縑, 歸當制官. 而小人意足, 浸自侈大, 托神以詭衆. 始立生祠, 刳香木爲軀, 內金玉紈素爲肺府, 冕而坐, 妻媵侍別帳, 百倡鼓吹於前, 屬兵列護門□. 屬州爲土馬獻祠下, 列牲牢祈請, 或紿言土馬若嘶且汗, 皆受賞. 昌自言：「有饗者, 我必醉.」蝗集祠旁, 使人捕沈鏡湖, 告曰：「不爲災.」客有言：「嘗遊吳隱之祠, 止一偶人.」昌聞, 怒曰：「我非吳隱之比！」支解客祠前.

始, 罷榷鹽以悅人, 豐衣食, 後稍峭法, 笞至千百, 或小過輒夷族, 血流刑場, 地爲之赤. 有五千餘姓當族, 昌曰：「能孝於我, 貸而死.」皆曰：「諾.」昌厚養之, 號「感恩都」, 刻其臂爲誓, 親族至號泣相別者. 凡民訟, 不視獄, 但與擲博齒, 不勝者死. 用人亦取勝者.

昌得郡王, 吒曰：「朝廷負我, 吾奉金帛不貲, 何惜越王不吾與? 吾當自取之！」下厭其虐, 乃勸爲帝. 近縣舉狂畐謼請, 昌令曰：「時至, 我當應天順人.」其屬吳繇、秦昌裕、盧勤、硃瓚、董庠、李暢、薛遼與妖人應智、王溫、巫韓媼皆贊之. 昌益兵城四縣自防. 山陰老人偽獻謠曰：「欲知天子名, 日從日上生.」昌喜, 賜百縑, 免稅征. 命方士硃思遠築壇祠天, 詭言天符夜降, 碧楮硃文不可識. 昌曰：「讖言『兔上金床』, 我生於卯, 明年歲旅其次, 二月朔之明日, 皆卯也, 我以其時當即位.」客倪德儒曰：「咸通末, 《越中秘記》言：『有羅平鳥, 主越禍福.』中和時, 鳥見吳、越, 四目而三足, 其鳴曰『羅平天冊』, 民祀以攘難. 今大王署名, 文與鳥類.」即圖以示昌, 昌大喜.

乾寧二年, 即偽位, 國號大越羅平, 建元曰天冊, 自稱「聖人」, 鑄銀印方四寸, 文曰「順天治國之印.」 又出細民所上銅鉛石印十床及它鳥獸龜蛇陳於廷, 指曰「天瑞.」 其下制詔, 皆自署名, 或曰帝王無押詔, 昌曰：「不親署, 何由知我爲天子?」即榜南門曰天冊樓. 先是, 州寢有赤光, 長十餘丈；虺長尺餘, 金色, 見思道亭. 昌署寢曰明光殿, 亭曰黃龍殿, 以自神. 以次拜置百官, 監軍與官屬皆西北向慟哭, 乃北面臣昌. 或請署近侍, 昌曰：「吾假處此位, 安得如宮禁?」不許. 下書屬州曰：「以某日權即位, 然昌荷天子恩, 死不敢負國.」 初, 官屬不徇昌旨者, 節度副使黃碣、山陰令張遜皆誅死. 鎮海節度使錢鏐書讓昌曰：「開府領節度, 終身富貴, 不能守, 閉城作天子, 滅親族, 亦何賴? 願王改圖.」昌不聽, 燜悉兵三萬攻之, 望城再拜曰：「大王位將相, 乃不臣. 能改過, 請諭還諸軍.」昌懼, 獻鏐錢二百萬緡犒軍, 執應智、王溫、韓媼、吳繇、秦昌裕送於鏐, 且待罪. 燜乃還, 表於朝, 以爲昌不可赦, 復討之, 傅城而壘. 昌又執硃思遠、王守真、盧勤送鏐軍求解. 昭宗遣中人李重密勞師, 除昌官爵, 授鏐浙東道招討使. 昌乃求援於淮南楊行密, 行密遣將台濛圍蘇州, 安仁義、田頵攻杭州, 以救昌. 鏐將顧全武等數敗昌軍, 昌將多降, 遂進圍越州.

候人言外師強, 輒斬以徇；紿告鏐兵老, 皆賞. 昌身閱兵五雲門, 出金帛傾鏐衆. 全武等益奮, 昌軍大潰, 遽還, 去偽號, 曰：「越人勸我作天子, 固無益, 今復爲節度使.」全武四面攻, 未克, 會台濛取蘇州, 鏐召全武還, 全武曰：「賊根本在甌、越, 今失一州而緩賊, 不可.」攻益急. 城中以口率錢, 雖簪珥皆輸軍. 昌從子真得士心, 昌信讒殺之, 衆始不用命. 又減戰糧欲犒外軍, 下愈怨, 反攻昌, 昌保子城. 鏐將駱團入見, 紿言：「奉詔迎公居臨安.」昌信之, 全武執昌還, 及西江, 斬之, 投屍於江, 傳首京師, 夷其族. 於是斬偽大臣李邈、蔣瑰等百餘人, 發昌先墓, 火之. 昌敗, 猶積糧三百萬斛, 金幣大抵五百餘帑, 而兵不及萬人. 鏐遂爲鎮海、鎮東兩軍節度云.

贊曰：唐亡, 諸盜皆生於大中之朝, 太宗之遺德餘澤去民也久矣, 而賢臣斥死, 庸懦在位, 厚賦深刑, 天下愁苦. 方是時也, 天將去唐, 諸盜並出, 曆五姓, 兵未嘗少解, 至宋然後天下復安. 漢之亡也, 天下大亂, 至晉然後稍定；晉之亡也, 天下大亂, 至唐然後復安. 治少而亂多者, 古今之勢, 盛王業業以求治, 可少忽哉！

附錄

進新唐書表

臣公亮言：竊惟唐有天下幾三百年, 其君臣行事之始終, 所以治亂興衰之跡, 與其典章制度之英, 宜其粲然著在簡冊. 而紀次無法, 詳略失中, 文采不明, 事實零落, 蓋又百有五十年, 然後得以發揮幽沫, 補緝闕亡, 黜正偽繆, 克備一家之史, 以爲萬世之傳. 成之至難, 理若有待.

臣公亮誠惶誠恐, 頓首頓首：伏惟體天法道欽文聰武聖神孝德皇帝陛下, 有虞舜之智而好問, 躬大禹之聖而克勤, 天下和平, 民物安樂. 而猶垂心積精, 以求治要, 日與鴻生舊學講誦《六經》, 考覽前古, 以謂商、周以來, 爲國長久, 惟漢與唐, 而不幸接乎五代. 衰世之士, 氣力卑弱, 言淺意陋, 不足以起其文, 而使明君賢臣, 俊功偉烈, 與夫昏虐賊亂, 禍根罪首, 皆不得暴其善惡以動人耳目, 誠不可以垂勸戒, 示久遠, 甚可歎也！乃因邇臣之有言, 適契上心之所閔, 於是刊修官翰林學士兼龍圖閣學士、給事中、知制誥臣歐陽修, 端明殿學士兼翰林侍讀學士、龍圖閣學士、尚書吏部侍郎臣宋祁, 與編修官禮部郎中、知制誥臣範鎮, 刑部郎中、知制誥臣王疇, 太常博士、集賢校理臣宋敏求, 秘書丞臣呂夏卿, 著作佐郎臣劉羲叟等, 並膺儒學之選, 悉發秘府之藏, 俾之討論, 共加刪定, 凡十有七年, 成二百二十五卷. 其事則增於前, 其文則省於舊. 至於名篇著目, 有革有因, 立傳紀實, 或增或損, 義類凡例, 皆有據依. 纖悉綱條, 具載別錄. 臣公亮典司事領, 徒費日月, 誠不足以成大典, 稱明詔, 無任慚懼戰汗屏營之至. 臣公亮誠惶誠懼, 頓首頓首謹言.

嘉佑五年六月 日 提舉編修推忠佐理功臣正奉大夫尚書禮部侍郎參知政事臣曾公亮上表